^

នាវ​កោរាញ​ឞ្រាស​​ងើយ​តា​នាវ​ងើយ​ឞូន៝ង

Mnong, Central: នាវ​កោរាញ​ឞ្រាស​ងើយ​​នាវ​តឹម​រាង្លាប់​មហែ New Testament

copyright © 2015-2018 Wycliffe Bible Translators, Inc.
Language: Central Mnong
Dialect: Khmer
Contributor: Wycliffe Bible Translators, Inc.

All rights reserved.

2025-05-01

ePub generated by Haiola 8 Aug 2026 from source files dated 1 May 2025

96f24953-1a6f-5ffd-9a05-dff8e2ca4e50

ឆ៝ម់បុត​នាវ​នតើម

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

២៥

២៦

២៧

២៨

២៩

៣០

៣១

៣២

៣៣

៣៤

៣៥

៣៦

៣៧

៣៨

៣៩

៤០

៤១

៤២

៤៣

៤៤

៤៥

៤៦

៤៧

៤៨

៤៩

៥០

នាវ​នតើម

នាវ​ឞោក​អ៝ន់​ឞូ​គឹត​ល៝រ

នើម​អី​ញចីស​ឆ៝ម់បុត​អ្យា ឞូ​មឹន​លាស​ជេង​មោឆេ (នវ ៣១:៩, ២៤; មក ៧:១០)។ ឞូ​មឹន​លាស​ពាង់​ញចីស​ឆ៝ម់បុត​អី​អ្យា នោក​ផូង​អីឆ្រាអែល​ឞ្រោៈ​រ៝ៈ​ឞ្រី​រាទាស ក្លាប់​លាស​តា​នាម់ ១៤៤៦-១៤០៦ អេ​ល៝រ​មា​ឞ្រាស​យេឆូ​ទែស។ នាវ​ងើយ​អើម​តា​ឆ៝ម់បុត​អ្យា​ជេង​នាវ​ងើយ​ហេឞ្រើ កើត​មា​ឞើយ​ទឹង​លែៈ​នាវ​តា​នាវ​តឹម​រាង្លាប់​អើម។

ឆ៝ម់បុត​នាវ​នតើម​តា​នាវ​កោរាញ​ឞ្រាស​ងើយ មឞើស​ងក៝ច​នតើម​ញជេង​ត្រោក​ញជេង​នែស​នតូ នតើម​គែស​ឞូនុយ្ស​តា​នែស​នតូ នទ្រែល​មា​នតើម​គែស​ផូង​ប៝ន​លាន​អីឆ្រាអែល​អី​ប៝ន​លាន​កោរាញ​ឞ្រាស​នើម។ ឆ៝ម់បុត​អ្យា​មឞើស​ងក៝ច​មា​នតើម​គែស​នាវ​តីស​តា​ឞូនុយ្ស នទ្រែល​មា​នាវ​មឞើស​ងក៝ច​មា​កោរាញ​ឞ្រាស​នតើម​ច្វាយ​ឞូនុយ្ស​ឞើស​នាវ​តេៈ​ទោយ្ស​យ៝រ​មា​នាវ​តីស​ខាន់​ពាង់​ជាន។

នាវ​នតី​អាបាៈ​តា​ឆ៝ម់បុត​អ្យា

ឆ៝ម់បុត​នាវ​នតើម​អ្យា​លែវ​ឞូនុយ្ស​អ៝ន់​គឹត​នាល់​នាវ​ទាង់​នាវ​ទើយ​កោរាញ​ឞ្រាស​នើម។ ឞើស​នតើម​ឆាអើម​ឆាអាម ពាង់​លែៈ​ញជេង​ត្រោក ញជេង​នែស​នតូ នទ្រែល​មា​អ៝ន់​គែស​ទឹង​លែៈ​នទើ​តា​នែស​នតូ​អ្យា ជេសរី​ទឹង​លែៈ​នតីល​នទើ​តា​នែស​នតូ​អ្យា​គុ​តា​ន៝ម់​នាវ​ទើយ​កោរាញ​ឞ្រាស​នើម។ តីស​មា​ឞូនុយ្ស​ត៝ល់​ង្វាយ​មោ​អ្យាត់​នាវ​ដាៈ​កោរាញ​ឞ្រាស​នើម​(នន ៣:១-៦) នទ្រី​ទឹង​គែស​នាវ​តីស​តឺប​ទឹង​លែៈ​ឞូនុយ្ស​តា​នែស​នតូ​អ្យា។ ជេស​រី​កោរាញ​ឞ្រាស​ដាៈ​ឞូនុយ្ស​អ៝ន់​ជាន​ឞ្រាស​ងខឹត​មពោមពា គៃ​មា​ច្វាយ​ខាន់​ពាង់​ឞើស​នាវ​តេៈ​ទោយ្ស​ងខឹត​ខាន់​ពាង់​យ៝រ​មា​នាវ​តីស​អី​នៃ ជេសរី​កោរាញ​ឞ្រាស​ជាន​នាវ​តឹម​រាង្លាប់​នទ្រែល​មា​ឞូនុយ្ស​អាបាៈ។ កោរាញ​ឞ្រាស​ជាន​នាវ​តឹម​រាង្លាប់​នៃ​ដាស​អាដាម់ (នន ១:២៦-៣០; ២:១៥-១៧; ៣:១៥) ដាស​នោអេ (នន ៩:១១) នអ៝ប់​មា​ដាស​អាឞ្រាហាម់ (នន ១២:១-៣)។ នាវ​តឹម​រាង្លាប់​ដាស​អាដាម់ នទ្រែល​មា​នាវ​តឹម​រាង្លាប់​ដាស​នោអេ ជេង​នាវ​តឹម​រាង្លាប់​ដាស​មា​ទឹង​លែៈ​ឞូនុយ្ស​ជឹត​នាប់​តៃ។ តា​នាវ​តឹម​រាង្លាប់​ដាស​អាឞ្រាហាម់​អី​នៃ កោរាញ​ឞ្រាស​ត៝ន​មា​ពាង់ អ៝ន់​នាវ​គែស​ជេង​មា​ពាង់ អ៝ន់​ពាង់​ជេង​ទូ​ផូង​ក្វ៝ង់ នទ្រែល​មា​អ៝ន់​គែស​នាវ​គែស​ជេង​មា​ទឹង​លែៈ​ផូង​ឞូនុយ្ស​តា​នែស​នតូ​អ្យា​តាៈ​ឞើស​ពាង់។ តាៈ​ឞើស​ងកោៈ ១២ តា​ឆ៝ម់បុត​អ្យា​មឞើស​ងក៝ច​មា​រានាក់​វ៝ល់​អាឞ្រាហាម់ នទ្រែល​មា​ក៝ន​ឆៅ​ពាង់។ ត៝ត់​អា​កើយ​នាវ​ត៝ន​អី​នៃ​គែស​ងាន់​តា​ឞ្រាស​យេឆូ​ក្រីស​អី​រាន៝យ​ទែស​អាឞ្រាហាម់ ជេសរី​ទឹង​លែៈ​ឞូនុយ្ស​អី​ញឆីង​មា​ឞ្រាស​យេឆូ​ក្រីស​គែស​នាវ​គែស​ជេង​តាៈ​ឞើស​កោរាញ​ឞ្រាស។ កេង​លោច​ឆ៝ម់បុត​អ្យា​ផូង​ក៝ន​ឆៅ​អាឞ្រាហាម់​អេ​ហ៝ៈ​អោស​ជេង​ទូ​ផូង​ក្វ៝ង់ យើន​មា​តា​ឆ៝ម់បុត​នាវ​ងលោស នាវ​ត៝ន​អ្យា​លែៈ​គែស​ងាន់។

នាវ​នតី​អាបាៈ​ជឹត​តា​ឆ៝ម់បុត​អ្យា នតី​មា​នាវ​កោរាញ​ឞ្រាស​ទុត​គែស​នាវ​ទើយ នាវ​រ៝ង់​ពាង់​មា​ផូង​ឞូនុយ្ស នាវ​គែស​នាវ​អុច​នត្រ៝ង់​ពាង់​មា​ផូង​ឞូនុយ្ស នាវ​រាប់​ជាប់ នាវ​ឆ៝ង់​ពាង់ នទ្រែល​មា​នាវ​ពាង់​តេៈ​ទោយ្ស​មា​ឞូនុយ្ស​ជាន​តីស ជេសរី​រាក្លាយ្ស​ឞូនុយ្ស​ឞើស​នាវ​តេៈ​ទោយ្ស​យ៝រ​មា​នាវ​យោៈ​នអាច​ពាង់។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

១:១—១១:៣២ នាវ​នតើម​ត្រោក នទ្រែល​មា​នែស​នតូ

១:១—២:៣ នាវ​ញជេង​ត្រោក នទ្រែល​មា​នែស​នតូ

២:៤—៤:២៦ នាវ​ងក៝ច​មា​អាដាម់ នទ្រែល​មា​អេវា នាវ​តីស​ត៝ល់​ង្វាយ នាវ​ងក៝ច​មា​កាអីន នទ្រែល​មា​អេបិល

៥:១—១០:៣២ នាវ​ងក៝ច​មា​នោអេ នទ្រែល​មា​នាវ​ទាក​លេង​ទាក​ទើង

១១:១—១១:៣២ នាវ​ងក៝ច​មា​ប៝ន​បាបិល

១២:១—៥០:២៦ នាវ​ងក៝ច​កោរាញ​ឞ្រាស​ក្វាល់​អូ​ចែ​ផូង​អីឆ្រាអែល​អ៝ន់​គឹត​នាល់ នទ្រែល​មា​យើក​មឞាស​មា​ពាង់។

១២:១—២៥:១៨ នាវ​ងក៝ច​មា​អាឞ្រាហាម់

២១:១—៣៥:២៩ នាវ​ងក៝ច​មា​អីឆាក់​អី​ក៝ន​អាឞ្រាហាម់

២៥:១៩—៣៧:១ នាវ​ងក៝ច​មា​យាកោប​អី​ឆៅ​អាឞ្រាហាម់ ទឹង​គែស​តេៈ​រាញា «អីឆ្រាអែល»។ យាកោប​គែស ១២ នុយ្ស​ក៝ន​ឞូ​ក្លោ អី​នៃ​ជេង​គែស ១២ រាន៝យ​មពោល​តា​ផូង​អីឆ្រាអែល។

៣៧:២—៥០:២៦ នាវ​ងក៝ច​មា​យោឆែប ជេង​ទូ​ហ្វេ​តា ១២ នុយ្ស​ក៝ន​យាកោប​នៃ។

១

នតើម​កោរាញ​ឞ្រាស​ញជេង​នែស​នតូ នទ្រែល​មា​ទឹង​លែៈ​នតីល​នទើ

១ ឞើស​នតើម​ឆាអើម​ឆាអាម​កោរាញ​ឞ្រាស​ញជេង​ត្រោក ញជេង​នែស​នតូ។* ២ នោក​នៃ​នើស​នែស​នតូ​អេ​ហ៝ៈ​គែស​អោស ហោម​ញឆ៝យ្ស​ឞ៝ង់​លាហឺរ ង៝​ចេក​កោលាក់​ងាន់​តា​ឞើស​លើ​ទាក​ជ្រូ ជេសរី​ឞ្រាស​ហ្វេង​អ្វែស​កោរាញ​ឞ្រាស​ហាន់​រាឆ៝ង​តា​កាលើ​ទាក​រី។

៣ ជេសរី​កោរាញ​ឞ្រាស​លាស៖ “អ៝ន់​គែស​អាង” ជេសរី​គែស​អាង​ងាន់​រ៝។* ៤ កោរាញ​ឞ្រាស​ឆៃ​អាង​អី​នៃ​លែៈ​អ្វែស​ជេស ជេសរី​ពាង់​តឹម​ងខាស​លើយ​អាង​នៃ​ឞើស​ង៝។ ៥ កោរាញ​ឞ្រាស​ក្វាល់​អាង​អី​នៃ​រាញា «នារ» ជេសរី​ពាង់​ក្វាល់​ដ៝ង់​ង៝​រាញា «មាង់» តា​នៃ​គែស​មាង់​គែស​អោយ អី​នៃ​ជេង​នារ​ត៝ល់​ង្វាយ។

៦ ជេសរី​កោរាញ​ឞ្រាស​លាស៖ “អ៝ន់​គែស​ទូ​មល៝ម់​រាលាត​តា​ងក្លាង​ងគូល​ទាក​គៃ​មា​តឹម​ងខាស​លើយ​ទាក”។* ៧ នទ្រី​កោរាញ​ឞ្រាស​ជាន​រាលាត​អី​នៃ គៃ​មា​តឹម​ងខាស​លើយ​ទាក​ឞើស​ទ៝ង់​ឞើស​លើ ជេសរី​គែស​កើត​អី​នៃ​ងាន់​រ៝។ ៨ ជេសរី​កោរាញ​ឞ្រាស​ក្វាល់​រាលាត​អី​នៃ​រាញា​«ត្រោក» តា​នៃ​គែស​មាង់​គែស​អោយ អី​នៃ​ជេង​នារ​ត៝ល់​ឞារ។

៩ ជេសរី​កោរាញ​ឞ្រាស​លាស៖ “ទាក​អី​តា​ន៝ម់​ត្រោក​អី​នៃ​អ៝ន់​ញឆុន​គុ​ទូ​នតុក គៃ​អ៝ន់​មពើល​កើស” ជេសរី​គែស​កើត​អី​នៃ​ងាន់​រ៝។ ១០ កោរាញ​ឞ្រាស​ក្វាល់​កើស​អី​នៃ​រាញា​«នែស» ក្វាល់​ទាក​ញឆុន​អី​នៃ​រាញា​«ទាក​វាច់​ទាក​វារ់» កោរាញ​ឞ្រាស​ឆៃ​លែៈ​នទើ​ពាង់​ញជេង​អី​នៃ​អ្វែស​ទាទេ​ជេស។ ១១ ជេសរី​កោរាញ​ឞ្រាស​លាស៖ “អ៝ន់​នែស​គែស​ហ៝ន​តើម​ឆី​តើម​គ្លែ​រេប​ជា​អី​គែស​ងគារ់ តើម​ឆី​តើម​គ្លែ​អី​គែស​ព្លៃ​អី​គែស​ងគារ់​ហ៝ន​តាៈ​ឞើស​នែស គែស​លែៈ​នតីល​តឹង​នតីល​អេងៗ” ជេសរី​គែស​កើត​អី​នៃ​ងាន់​រ៝។ ១២ តា​កាលើ​នែស​ពាង់​គែស​ហ៝ន​ព្រូ​តើម​ឆី​តើម​គ្លែ​រេប​ជា​ទឹង​លែៈ​នតីល​អេងៗ នទ្រែល​មា​តើម​ឆី​តើម​គ្លែ​អី​គែស​ព្លៃ​អី​គែស​ងគារ់។ កោរាញ​ឞ្រាស​ឆៃ​លែៈ​នទើ​ពាង់​ញជេង​អី​នៃ​អ្វែស​ទាទេ​ជេស។ ១៣ តា​នៃ​គែស​មាង់​គែស​អោយ អី​នៃ​ជេង​នារ​ត៝ល់​ពែ។

១៤ ជេសរី​កោរាញ​ឞ្រាស​លាស៖ “អ៝ន់​គែស​នទើ​អាង​អេងៗ​តា​កាលើ​ត្រោក គៃ​មា​តឹម​ងខាស​លើយ​នារ​ដាស​មាង់ អ៝ន់​មា​ឞ្លាវ​កើប​នារ ខៃ នាម់ ១៥ នទ្រែល​មា​អាង​តា​នែស​នតូ​អ្យា​ដ៝ង់” ជេសរី​គែស​កើត​នៃ​ងាន់​រ៝។ ១៦ នទើ​អាង​កោរាញ​ឞ្រាស​លែៈ​ជេស​ញជេង​គែស​នទើ​អាង​ក្វ៝ង់ៗ​ឞារ​មល៝ម់​តា​កាលើ​ត្រោក នទើ​អាង​អី​ទូ​មល៝ម់​រី​ទាង់​រាលាវ​ឞូ​មា​អាង​នោក​នារ នទើ​អាង​ដេៈៗ​រី​មា​អាង​នោក​មាង់ នហ៝​មា​ពាង់​ញជេង​ដ៝ង់​ទឹង​លែៈ​មាញ់​មឞីង។ ១៧ កោរាញ​ឞ្រាស​តេៈ​នទើ​អាង​តា​កាលើ​ត្រោក​នៃ គៃ​មា​អាង​តា​នែស​នតូ​អ្យា ១៨ មា​អាង​តា​នោក​នារ តា​នោក​មាង់ គៃ​មា​តឹម​ងខាស​អាង​ឞើស​ង៝​ដ៝ង់ កោរាញ​ឞ្រាស​ឆៃ​លែៈ​នទើ​អាង​អី​នៃ​អ្វែស​ទាទេ​ជេស។ ១៩ តា​នៃ​គែស​មាង់​គែស​អោយ អី​នៃ​ជេង​នារ​ត៝ល់​ព្វាន់។

២០ ជេសរី​កោរាញ​ឞ្រាស​លាស៖ “តា​ត្រោម​ទាក​អ៝ន់​គែស​កឹត​កា​ងគ្លា​មែ​រែ​អ៝ន់​អ៝ក់​រ៝ក់ តា​កាលើ​ត្រោក​អ៝ន់​គែស​ឆ្យុម​មពារ់​ដ៝ង់”។ ២១ នទ្រី​កោរាញ​ឞ្រាស​ញជេង​កា​ក្វ៝ង់ៗ​ងាន់​រ៝ៈ​ទាក​វាច់​ទាក​វារ់ នទ្រែល​មា​ទឹង​លែៈ​នទើ​អី​គែស​រេស​គែស​នហ៝ម់​ឞ្លាវ​មព៝ត់​ឞ្លាវ​ញឆ្ល៝ង់​ព៝ល់​រែ​លិញ​វិញ​តា​ទាក តឹង​នតីល​អេងៗ​ងាន់ ទឹង​លែៈ​ឆ្យុម​នារ​គែស​តឹង​នតីល​អេងៗ​ដ៝ង់។ កោរាញ​ឞ្រាស​ឆៃ​ទឹង​លែៈ​នទើ​អី​នៃ​អ្វែស​ទាទេ​ជេស។ ២២ ជេសរី​កោរាញ​ឞ្រាស​អ៝ន់​នាវ​គែស​ជេង​ទឹង​លែៈ​នតីល​នទើ​អី​នៃ ពាង់​លាស៖ “អ៝ន់​គែស​អ៝ស​គែស​ក៝ន​ឞឹក​រឹ​លាម​ទាក​វាច់​ទាក​វារ់​នៃ ឆ្យុម​នារ​អ៝ន់​គែស​អ៝ស​គែស​ក៝ន​ឞឹក​រឹ​តា​នែស​នតូ​អ្យា​ដ៝ង់”។ ២៣ តា​នៃ​គែស​មាង់​គែស​អោយ អី​នៃ​ជេង​នារ​ត៝ល់​ព្រាម់។

២៤ ជេសរី​កោរាញ​ឞ្រាស​លាស៖ “តា​នែស​នតូ​អ្យា​អ៝ន់​គែស​មពោមពា​(ឆ្យុម)​តឹង​នតីល​អេងៗ មពោមពា​(ឆ្យុម)​តា​ប៝ន មពោមពា​(ឆ្យុម)​ហូង​វើរ មពោមពា​(ឆ្យុម)​តា​ឞ្រី” ជេសរី​គែស​កើត​នៃ​ងាន់​រ៝។ ២៥ កោរាញ​ឞ្រាស​ញជេង​មពោមពា​(ឆ្យុម)​តា​ឞ្រី គែស​តឹង​នតីល​អេងៗ មពោមពា​(ឆ្យុម)​តា​ប៝ន​តឹង​នតីល​អេងៗ ទឹង​លែៈ​មពោមពា​(ឆ្យុម)​អី​ហូង​អី​វើរ​តា​នែស​នតូ​អ្យា​គែស​តឹង​នតីល​អេងៗ​ដ៝ង់ ពាង់​ឆៃ​ទឹង​លែៈ​នតីល​នទើ​អី​នៃ​អ្វែស​ទាទេ​ជេស។

២៦ ជេសរី​កោរាញ​ឞ្រាស​លាស៖ “អ៝ន់​ឞ៝ន់​ជាន​ក៝ន​ឞូនុយ្ស​ឞ្លាវ​មឹន​ជេង​កោរាញ​តឹម​ឞាន​មា​ឞ៝ន់​នើម​កើត​ឞ៝ន់​នើម អ៝ន់​ពាង់​កោរាញ​មា​នែស​នតូ​អ្យា ទើយ​ដាស​មា​កឹត​កា​តា​ទាក​វាច់​ទាក​វារ់ ឆ្យុម​មពារ់​តា​កាលើ​ត្រោក មពោមពា​(ឆ្យុម)​តា​ឞ្រី​តា​ប៝ន​លាម​នែស​នតូ នទ្រែល​មា​អ៝ន់​ពាង់​ទើយ​ទាទេ​ដាស​ទឹង​លែៈ​នតីល​នទើ​ហូង​នទើ​វើរ​តា​នែស​នតូ​អ្យា”។*

២៧ កោរាញ​ឞ្រាស​ញជេង​ក៝ន​ឞូនុយ្ស​នើស​ឞ្លាវ​មឹន​ជេង​កោរាញ​តឹម​ឞាន​មា​ពាង់នើម​ងាន់

កើត​ពាង់នើម​ងាន់​រ៝

កោរាញ​ឞ្រាស​ញជេង​ខាន់​ពាង់​អ៝ន់​គែស​ឞូ​ក្លោ​គែស​ឞូ​អូរ។*

២៨ ជេសរី​កោរាញ​ឞ្រាស​អ៝ន់​នាវ​គែស​ជេង​មា​ខាន់​ពាង់ ពាង់​លាស៖ “អ៝ន់​ឞាៈ​អ៝ស​រ៝ង​ក៝ន​ឞឹក​រឹ​លាម​នែស​នតូ​អ្យា អ៝ន់​ជេង​កោរាញ​មា​នែស​នតូ​អ្យា ជេសរី​ទើយ​ដាស​មា​កឹត​កា​តា​ទាក​វាច់​ទាក​វារ់ ឆ្យុម​មពារ់​តា​កាលើ​ត្រោក ទើយ​ដាស​ទឹង​លែៈ​រាងោច​មពោមពា​(ឆ្យុម)​អី​គែស​តា​នែស​នតូ​អ្យា”។* ២៩ កោរាញ​ឞ្រាស​លាស​ជឹត៖ “ហើយ​ខាន់​អៃ​មៃ អ្វាញ់​អ្យា! គ៝ប់​ញជេង​អ៝ន់​គែស​ទឹង​លែៈ​នតីល​រេប​ជា​អី​គែស​ងគារ់​ហ៝ន​លាម​នែស​នតូ​អ្យា នទ្រែល​មា​ទឹង​លែៈ​នតីល​តើម​ឆី​តើម​គ្លែ​អី​គែស​ព្លៃ​គែស​ងគារ់​អ្យា គៃ​មា​អ៝ន់​ខាន់​អៃ​មៃ​ឆោង​ឆា* ៣០ ជេសរី​លែៈ​រាងោច​ឆ្យុម​មពារ់​កាលើ​ត្រោក លែៈ​រាងោច​មពោមពា​(ឆ្យុម) ទឹង​លែៈ​នតីល​នទើ​ហូង​នទើ​វើរ ទឹង​លែៈ​នតីល​នទើ​អី​គែស​រេស​គែស​នហ៝ម់​តា​នែស​នតូ​អ្យា គ៝ប់​អ៝ន់​ដ៝ង់​រេប​ជា​តើម​ឆី​តើម​គ្លែ​ទឹង​លែៈ​នតីល​អ្យា​ព្រែ​មា​កាប់​មា​ឆា​ដ៝ង់” ជេសរី​ពាង់​គែស​កើត​នៃ​ងាន់​រ៝។ ៣១ កោរាញ​ឞ្រាស​អ្វាញ់​ទឹង​លែៈ​រាងោច​នទើ​ពាង់​ញជេង​អី​នៃ​នើស ពាង់​ឆៃ​ទឹង​លែៈ​នតីល​នទើ​ពាង់​ជាន​នើស លែៈ​អ្វែស​ងាន់​រ៝ តា​នៃ​គែស​មាង់​គែស​អោយ អី​នៃ​ជេង​នារ​ត៝ល់​ព្រាវ។*

២

១ នទ្រី​ត្រោក នែស​នតូ លែៈ​រាងោច​អាប់​នតីល​នទើ លែៈ​រាងោច​អាប់​នតីល​មពោមពា​(ឆ្យុម) កោរាញ​ឞ្រាស​ញជេង​ជេស​លែៈ​ផ្យៅ​ទាទេ​ដ៝ង់។ ២ ត៝ត់​នារ​ពើស កោរាញ​ឞ្រាស​ជាន​លែៈ​នទើ​នើស​លែៈ​ជេស​លែៈ​ផ្យៅ ជេសរី​ពាង់​គុ​ទើម​ឞាស​ជាន​ការ​តា​នារ​ពើស​អី​នៃ។* ៣ កោរាញ​ឞ្រាស​អ៝ន់​នាវ​គែស​ជេង​តា​នារ​ពើស​អី​នៃ កើប​នារ​អី​នៃ​ជេង​នារ​ខ្លៃ​ជេង​នារ​ក្ល៝ស​អ្វែស យ៝រ​លាស​នារ​អី​នៃ​ពាង់​គុ​ឞាស​ទឹង​លែៈ​នទើ​ពាង់​ជាន​ពាង់​ញជេង​នើស។ ៤ នទ្រី​នាវ​ងក៝ច​នតើម​គែស​ត្រោក​នតើម​គែស​នែស​នតូ។

ងក៝ច​ទូ​តឹ​ជឹត​នាវ​កោរាញ​ឞ្រាស​ញជេង​នែស​នតូ

ឞើស​នោក​ឞ្រាស​យេហោវា ​ញជេង​ត្រោក ញជេង​នែស​នតូ ៥ តើម​ឆី​អេ​ហ៝ៈ​គែស​ហ៝ន ឞា​ទូ​ងក៝ង​អេ​ហ៝ៈ​គែស​ដ៝ង់ យ៝រ​លាស​ឞ្រាស​យេហោវា ​អេ​ហ៝ៈ​អ៝ន់​គែស​ទាក​មីស​តុប​តា​នែស​នតូ​អ្យា ឞូនុយ្ស​មា​ជាន​មីរ​មោ​ហ៝ៈ​គែស​ដ៝ង់។ ៦ គែស​ទាក​លោស​នហោល​តាៈ​ឞើស​នែស​ទើម​ឞែៈ​លាម​នែស​នតូ។ ៧ ជេសរី​ឞ្រាស​យេហោវា ​ឆ៝ៈ​នែស​មោយ​ជាន​ម៝ន​ទូ​ហ្វេ​ឞូនុយ្ស*ពាង់​ខោម​នហ៝ម់​លាប់​រ៝ៈ​ត្រោម​មុស​ឞូនុយ្ស​អី​នៃ ជេសរី​គែស​នហ៝ម់​គែស​ឆ្វាន ជេង​រេស​ប្លឺ​នទ្រី​ពាង់​ហែស។* ៨ ឞ្រាស​យេហោវា ​អ៝ន់​គែស​ទូ​មល៝ម់​មីរ​តា​ឞ្រី​អេដែន  តា​នតុក​មពែស​មា​លោស​នារ​នៃ ជេសរី​ឆ៝ៈ​ឞូនុយ្ស​អី​ពាង់​ម៝ន​ជាន​នើស​លែវ​គុ​តា​នតុក​មីរ​អី​នៃ។ ៩ ជេសរី​ឞ្រាស​យេហោវា ​អ៝ន់​តើម​ឆី​តើម​គ្លែ​អាប់​នតីល​ហ៝ន​ដែស​ព្រូ​តាៈ​ឞើស​នែស អ្វែស​ងាន់​អ្វាញ់ នទ្រែល​មា​គែស​ព្លៃ​ឆា​កាស​ដ៝ង់។ តា​ងក្លាង​ងគូល​មីរ​អី​នៃ​គែស​តើម​ឆី​ឞារ​តើម តើម​ឆី​អី​ទូ​តើម​រី​អ៝ន់​មា​នាវ​រេស តើម​ឆី​អី​ទូ​តើម​រី​ជឹត​អ៝ន់​មា​គឹត​នាល់​នទើ​អ្វែស​នទើ​អ្យើស​ដ៝ង់។* ១០ គែស​ទូ​មល៝ម់​នហ៝ង​លោស​តាៈ​ឞើស​ឞ្រី​អេដែន ​ហ៝ច​រ៝ៈ​មីរ​អី​នៃ ជេសរី​នហ៝ង​អី​នៃ​គែស​ញចាស​ព្វាន់​អឹ​នហ៝ង​ដ៝ង់​លោស​ឞើស​នហ៝ង​អី​នៃ។ ១១ ទូ​មល៝ម់​នហ៝ង​រាញា​ពីហុន  ហ៝ច​ងក្វែ​ងក្វាច់​រ៝ៈ​ឞ្រី​ហាវីលា  នតុក​ឞ្រី​អី​គែស​មាយ្ស។ ១២ មាយ្ស​អី​លោស​តាៈ​ឞើស​នតុក​អី​នៃ​អ្វែស​ងាន់ ជេសរី​គែស​ដ៝ង់​នតាក់​ឆី​បោ​កាស នទ្រែល​មា​លុ​ខ្លៃ​រាញា​ដៃកៀម †។ ១៣ នហ៝ង​ត៝ល់​ឞារ​រាញា​កីហូន  អី​ហ៝ច​ងក្វែ​ងក្វាច់​រ៝ៈ​ឞ្រី​កុស ។ ១៤ នហ៝ង​ត៝ល់​ពែ​រាញា​ហីដេកែល ‡ ហ៝ច​មពែស​មា​លោស​នារ​មា​ប៝ន​អាឆើរ ។ ជេសរី​នហ៝ង​ត៝ល់​ព្វាន់​រាញា​អើប្រាត ។

១៥ ជេសរី​ឞ្រាស​យេហោវា ​ឆ៝ៈ​ឞូនុយ្ស​អី​ពាង់​ជាន​ម៝ន​នើស​អ៝ន់​គុ​តា​មីរ​អេដែន ​អី​នៃ នហ៝​មា​ដាៈ​ឞូនុយ្ស​អី​នៃ​គុ​ម៝ត់​អ្វាញ់​ដ៝ង់។ ១៦ ឞ្រាស​យេហោវា ​ដាៈ​ឞូនុយ្ស​អី​នៃ ពាង់​លាស៖ “លែៈ​រាងោច​ព្លៃ​ឆី​ព្លៃ​គ្លែ​តា​មីរ​អ្យា​មៃ​ឆា​ទាទេ​មោ​ច្រាវ​វាៈ ១៧ តីស​មា​តា​ព្លាង់​តើម​ឆី​អ៝ន់​មា​គឹត​នាល់​នទើ​អ្វែស​នទើ​អ្យើស គ៝ប់​មោ​អោស​អ៝ន់​មៃ​ឆា មោ​អ៝ន់​មៃ​ឆា​វាៈ លាស​មៃ​ឆា​មៃ​ខឹត​នារ​នៃ​រ៝”។*

១៨ ជេសរី​ឞ្រាស​យេហោវា ​មឹន​អេង៖ “លាស​អ៝ន់​ឞូនុយ្ស​អ្យា​គុ​ទូ​ហ្វេ​អេង​លិច​អ្វែស​អោស លាស​នទ្រី​គ៝ប់​ជាន​តៃ​ទូ​ហ្វេ​ឞូនុយ្ស​ជឹត​អ៝ន់​មា​ពាង់​គុ​នទ្រែល​តឹម​កើល​ឞាល់”។ ១៩ នោក​ឞ្រាស​យេហោវា ​ញជេង​មពោមពា​(ឆ្យុម)​ទឹង​លែៈ​នើស ពាង់​ឆ៝ៈ​នែស​ម៝ន​អាប់​នតីល​មពោមពា​(ឆ្យុម)​តា​នែស​នតូ អាប់​នតីល​ឆ្យុម​មពារ់​តា​កាលើ​ត្រោក។ ជេសរី​ឞ្រាស​យេហោវា ​លែវ​ទឹង​លែៈ​មពោមពា​(ឆ្យុម)​អី​នៃ​មា​ឞូនុយ្ស យ៝រ​លាស​ឞ្រាស​យេហោវា ​អុច​គឹត​អា​មើម​ឞូនុយ្ស​អី​នៃ​តេៈ​រាញា​អ៝ន់​មា​មពោមពា​(ឆ្យុម)​ទឹង​លែៈ​អី​នៃ ជេសរី​មពោមពា​(ឆ្យុម)​ទឹង​លែៈ​គែស​រាញា​តឹង​ឞូនុយ្ស​តេៈ​រាញា​អ៝ន់។ ២០ ឞូនុយ្ស​តេៈ​រាញា​លែៈ​រាងោច​មពោមពា​(ឆ្យុម)​តា​ឞ្រី តា​ប៝ន នទ្រែល​មា​ឆ្យុម​មពារ់​តា​កាលើ​ត្រោក​ដ៝ង់។ យើន​មា​មោ​អោស​ឆៃ​គែស​ទូ​នតីល​នទើ​មា​ឞ្លាវ​តឹម​កើល​ឞូនុយ្ស§​អី​នៃ មា​ឞ្លាវ​គុ​នទ្រែល​ពាង់។

២១ នទ្រី​ឞ្រាស​យេហោវា ​អ៝ន់​ឞូនុយ្ស​អី​នៃ​លេត​ឞិច ឞ្រាស​យេហោវា ​ឆ៝ៈ​ទូ​មល៝ម់​នតីង​ពាយ្ស​ឞូនុយ្ស​អី​នៃ ជេសរី​ញជឹរ​លើយ​មលៃ​អ៝ន់​ជឹរ។ ២២ នតីង​ពាយ្ស​អី​ឞ្រាស​យេហោវា ​ឆ៝ៈ​តាៈ​ឞើស​ឞូនុយ្ស​អី​នៃ​ពាង់​ជាន​ជេង​ឞូ​អូរ ជេសរី​លែវ​ឞូ​អូរ​អី​នៃ​អ៝ន់​មា​ឞូនុយ្ស​ឞូ​ក្លោ​អី​នៃ​នើស។ ២៣ ឞូនុយ្ស​អី​នៃ​លាស៖

“ឞូនុយ្ស​អ្យា​រ៝​នតីង​អី​ឆ៝ៈ​តាៈ​ឞើស​នតីង​គ៝ប់

មលៃ​អី​ឆ៝ៈ​តាៈ​ឞើស​មលៃ​គ៝ប់

គ៝ប់​ក្វាល់​ពាង់​រាញា «ឞូ​អូរ»

យ៝រ​លាស​ពាង់​នើស​លោស​តាៈ​ឞើស​ឞូ​ក្លោ*”។

២៤ យ៝រ​មា​កើត​នទ្រី​ទឹង​ឞូ​ក្លោ​លោស​ទូ​ឞើស​មែ​ឞឹ ហាន់​គុ​អា​អូរ ជេសរី​ឞារ​ហៃ​ខាន់​ពាង់​នៃ​ជេង​អូរ​ឆាយ​ជេង​ទូ​រាង្លៃ​ឆាក់។*

២៥ នោក​នៃ​លែៈ​ឞារ​ហៃ​អូរ​ឆាយ​ខាន់​ពាង់​នៃ​គុ​លាហោក មោ​គែស​នាវ​ដីត​ព្រេង​ដេៈ​រ៝។

៣

នតើម​គែស​នាវ​តីស​ឞូនុយ្ស

១ នតើម​នើស​គែស​ទូ​មល៝ម់​ឞេស​ជេង​មពោមពា​(ឆ្យុម)​ឞ្រី ពាង់​ឞ្លាវ​រាលាម់​នាវ​រាលាវ​ឞូ ដាស​មា​មពោមពា​(ឆ្យុម)​អាបាៈ​អេង​តា​ឞ្រី​អី​ឞ្រាស​យេហោវា ​លែៈ​ជេស​ញជេង។ គែស​ទូ​នារ​ឞេស​នៃ​អោប​មា​ឞូ​អូរ​អី​នៃ៖ “ហើយ​យោស ងាន់​លាស​កោរាញ​ឞ្រាស​លាស​នើស៖ «មោ​អ៝ន់​ខាន់​អៃ​មៃ​ឆា​ព្លៃ​ទឹង​លែៈ​តា​មីរ​អ្យា?»”* ២ ឞូ​អូរ​អី​នៃ​អើស​មា​ពាង់៖ “លិច​នទ្រី​អោស ព្លៃ​តា​មីរ​អ្យា​កោរាញ​ឞ្រាស​អ៝ន់​ហេន​ឆា​ទាទេ‌ ៣ តើម​ព្លៃ​អី​ងក្លាង​មីរ​អី​នៃ​ទូ​តើម​ទើម កោរាញ​ឞ្រាស​លាស៖ «ព្លៃ​តើម​ឆី​អី​ងក្លាង​មីរ​អី​នៃ​មោ​អោស​អ៝ន់​ខាន់​អៃ​មៃ​ឆា មោ​អោស​អ៝ន់​ខាន់​អៃ​មៃ​ពាស លាស​ឆា​លាស​ពាស​ខាន់​អៃ​មៃ​មរា​ខឹត​រ៝» នទ្រី​លាស​ព្រែ​នើស”។ ៤ ឞេស​លាស​មា​ឞូ​អូរ​អី​នៃ​ជឹត៖ “មោ​ខឹត​អោស​យោស ខាន់​អៃ​មៃ​មោ​ខឹត​វាៈ។ ៥ កោរាញ​ឞ្រាស​ពាង់​គឹត លាស​ខាន់​អៃ​មៃ​ឆា មាត់​មរា​អាង រី​មើ​ទឹង​ខាន់​អៃ​មៃ​ជេង​តឹម​ឞាន​មា​កោរាញ​ឞ្រាស​នើម គឹត​នាល់​នទើ​អ្វែស​នទើ​អ្យើស​ដ៝ង់​អេៈ”។ ៦ ជេសរី​ឞូ​អូរ​អី​នៃ​ឆៃ​ព្លៃ​ឆី​អី​នៃ​ទុម​អ្វែស​ងាន់ អុច​មា​ឆា​រ៝ ពាង់​កើញ​គែស​នាវ​គឹត​ឞ្លាវ​អី​រី នហ៝​មា​ត៝ត់​ពាង់​ពែៈ​ឆា។ អី​ឆាយ​ពាង់​គុ​ដាស​ពាង់​នើម​តា​នៃ​ដ៝ង់ ជេសរី​ពាៈ​អ៝ន់​អី​ឆាយ​ពាង់​ឆា អី​ឆាយ​ពាង់​ឆា​ដ៝ង់។ ៧ ជេស​ឆា​ព្លៃ​អី​នៃ មាត់​ខាន់​ពាង់​ឆៃ​អាង​ងាន់​រ៝ នហ៝​មា​គឹត​លាស​ឆាក់​ខាន់​ពាង់​នើម​គុ​លាហោក​ដ៝ង់ ជេសរី​ខាន់​ពាង់​ពែៈ​នហា​រាវី  ជឹង​តឹម​ងក្រេប​ជាន​ឞ៝ក​គៃ​មា​មឞាន់​ឆាក់​ជាន់​ខាន់​ពាង់​នើម។

៨ ត៝ត់​នារ​វែត​ញឆ្រិញ​រិញ​នអីក​រាងេត​នៃ ខាន់​ពាង់​តាង់​នតែស​ឞ្រាស​យេហោវា ​ហាន់​ឞ្រោៈ​រ៝ៈ​មីរ​នៃ ខាន់​ពាង់​ទូ​ញច្វាត់​ក្រាប​តា​ន៝ម់​តើម​ឆី​តា​មីរ​នៃ​រ៝ គៃ​មា​លើយ​អ៝ន់​ឞ្រាស​យេហោវា ​ឆៃ។* ៩ ជេសរី​ឞ្រាស​យេហោវា ​ក្វាល់​អី​ឆាយ​រី៖ “ហើយ​អាដាម់ * អាស​មៃ​ហ្យើ?”* ១០ ពាង់​អើស៖ “គ៝ប់​តាង់​មៃ​ហាន់​រ៝ៈ​មីរ​នៃ គ៝ប់​ក្លាច​ញឆ៝រ់​ងាន់ យ៝រ​លាស​គ៝ប់​នើស​គុ​ឆាក់​លាហោក​ទើម កើត​នទ្រី​ទឹង​គ៝ប់​ក្រាប​កោរាញ​ឞ្រាស​មេ”។ ១១ ឞ្រាស​យេហោវា ​អោប​ជឹត៖ “ឞូ​ម៝ស​មឞើស​មា​មៃ ទឹង​មៃ​គឹត​លាស​គុ​លាហោក? គឹត​មៃ​គែស​ឆា​ព្លៃ​ឆី​អី​គ៝ប់​ឞ្វៃ​មោ​អ៝ន់​មៃ​ឆា​នើស​មោ?” ១២ អាដាម់ †​អើស៖ “ឞូ​អូរ​អី​មៃ​អ៝ន់​គុ​នទ្រែល​គ៝ប់​នើស ពាង់​អ៝ន់​ព្លៃ​អី​នៃ​មា​គ៝ប់ ជេសរី​គ៝ប់​ឆា​ដ៝ង់”។ ១៣ ជេសរី​ឞ្រាស​យេហោវា ​លាស​ឞូ​អូរ​អី​នៃ៖ “ម៝ស​ជាន​អៃ​កើត​នទ្រី​រី?” ឞូ​អូរ​អី​នៃ​អើស៖ “ឞេស​ទែ​មរោស​ដាៈ​គ៝ប់​ឆា ទឹង​គ៝ប់​ឆា​ព្លៃ​ឆី​អី​នៃ​នើស កោរាញ​ឞ្រាស​មេ”។*

១៤ ឞ្រាស​យេហោវា ​លាស​ឞេស៖

“យ៝រ​មា​មៃ​ជាន​នអៃ

ទឹង​លែៈ​មពោមពា​(ឆ្យុម)​អាបាៈ​អេង

អី​តា​ឞ្រី​តា​ប៝ន

ទូ​មល៝ម់​មៃ​អ្យា​គ៝ប់​រាតាប់​អ៝ន់​មៃ​ឞ្រោៈ​ហូង​មា​នទុល

នទ្រែល​មា​ឆា​លែរ​នែស

ទូ​ញជារ់​នាវ​រេស​មៃ។

១៥ ជេសរី​គ៝ប់​អ៝ន់​គែស​នាវ​តឹម​លើស​មៃ ដាស​ឞូ​អូរ​អី​នៃ

នទ្រែល​មា​រាន៝យ​ទែស​ឞូ​អូរ​អី​នៃ ដាស​មា​អី​ក៝ន​ឆៅ​មៃ​តៃ​ដ៝ង់

រាន៝យ​ទែស​ពាង់​តៃ​មរា​ជ៝ត​ឞោក​មៃ

ជេសរី​មៃ​តៃ​មរា​ចោក​រាមាង់​អ្យារ់​រាន៝យ​ទែស​ពាង់​ដ៝ង់”។*

១៦ ជេសរី​ឞ្រាស​យេហោវា ​លាស​មា​ឞូ​អូរ​អី​នៃ​ដ៝ង់៖

“ទោល​អៃ​គុ​អ៝ស​គ៝ប់​អ៝ន់​អៃ​គែស​នាវ​ជេរ​ហោ​រាលាវ​ជឹត

អៃ​គែស​នាវ​ជី​នទុល​ហោ​ងាន់​រ៝

នូយ្ស​នហ៝ម់​អៃ​មរា​អុច​ងាន់​ម៝ត់​ឞោក​ឆាយ​អៃ‡

តីស​មា​ឆាយ​អៃ​ម៝ត់​ឞោក​អៃ”។*

១៧ ជេសរី​ឞ្រាស​យេហោវា ​លាស​អាដាម់ ​ដ៝ង់៖

“គ៝ប់​រាតាប់​នែស​អ្យា មោ​អោស​អ៝ន់​គែស​ជេង

យ៝រ​មា​មៃ​អ្យាត់​នាវ​អូរ​មៃ​ឆា​ព្លៃ​ឞើស​តើម​ឆី​អី​គ៝ប់​មោ​អ៝ន់​ឆា​នៃ​នើស

នទ្រី​ទឹង​មៃ​ជ៝យ​នទើ​ឆោង​ឆា​ព៝ក់​នែស​រាអាស​រាគាញ់​អាប់​នារ​ទូ​ញជារ់​នាវ​រេស​មៃ។*

១៨ ជេសរី​មៃ​ឆោង​ឆា​នទើ​អី​ហ៝ន​លោស​តាៈ​ឞើស​ឞ្រី​ឞើស​មីរ

យើន​មា​នែស​ហ៝ន​រេប​ហ៝ន​ល៝ក​ដ៝ង់

១៩ មៃ​ជាន​ការ​លោស​រាហាល​ពាល​មលៃ​ងាន់

រី​មើ​គែស​នទើ​ឆោង​ឆា​មា​ឆ្យាម់​ឆាក់​ត៝ត់​ខឹត​ងក្រែ​មា​លេក​តៃ​តា​នែស

យ៝រ​លាស​គ៝ប់​ឆ៝ៈ​ម៝ន​មៃ​នើស​តាៈ​ឞើស​នែស​មោយ

កើត​នទ្រី​មៃ​មរា​ជេង​តៃ​នែស​មោយ​កើត​អើម​ដ៝ង់”។*

២០ ជេសរី​អាដាម់ ​តេៈ​រាញា​អូរ​ពាង់​អី​នៃ​ក្វាល់​លាស​«អេវា »§ យ៝រ​លាស​ពាង់​នើស​អី​មេៈ​ទឹង​លែៈ​រាងោច​ឞូនុយ្ស។ ២១ ជេសរី​ឞ្រាស​យេហោវា ​ឆ៝ៈ​នតោ​មពោមពា​(ឆ្យុម)​ឆើម​ជាន​ឞ៝ក​អាវ​ឆើម​ញឆ៝ស​អ៝ន់​មា​ខាន់​ពាង់។

២២ ឞ្រាស​យេហោវា ​លាស​អេង​ពាង់នើម៖ “អាបៃ​រី​ឞូនុយ្ស​ជេង​តឹម​ឞាន​មា​ឞ៝ន់ លែៈ​គឹត​នាល់​នទើ​អ្វែស​នទើ​អ្យើស លាស​នទ្រី​គៃ​មា​លើយ​អ៝ន់​ខាន់​ពាង់​គែស​នាវ​រេស​នហ៝​រ៝ លើយ​អោស​អ៝ន់​ខាន់​ពាង់​ពែៈ​ឆា​តៃ​ព្លៃ​តើម​ឆី​អ៝ន់​នាវ​រេស”។* ២៣ នទ្រី​ទឹង​ឞ្រាស​យេហោវា ​នត្រុត​មព្រើស​ខាន់​ពាង់​ទូ​លោស​ឞើស​មីរ​អេដែន ​នៃ អ៝ន់​ខាន់​ពាង់​គុ​នតុក​អេង ជាន​មីរ​ព៝ក់​នែស​អី​ឞ្រាស​យេហោវា ​ឆ៝ៈ​ម៝ន​ញជេង​ខាន់​ពាង់​នើស។ ២៤ ជេស​នត្រុត​មព្រើស​ខាន់​ពាង់​ទូ​លោស​ឞើស​មីរ​អេដែន ​អី​នៃ ឞ្រាស​យេហោវា ​អ៝ន់​តោង​ពារ់​ចេរូបីន* នទ្រែល​មា​ដាវ​អុញ​រាវាវ​ញជ្រាង់​ត្រ៝ង ក៝ប់​ឞើស​មពែស​លោស​នារ​មីរ​អេដែន ​នៃ គៃ​មា​លើយ​អោស​អ៝ន់​ឞូនុយ្ស​ព្លឹ​តៃ​តា​តើម​ឆី​អី​អ៝ន់​នាវ​រេស​នហ៝​រ៝។

៤

កាអីន ​ងខឹត​អី​អ៝ស​ពាង់

១ ជេសរី​អាដាម់ ​គុ​ដាស​អេវា ​អី​អូរ​ពាង់​រី អេវា ​នត្រែវ​គុ​អ៝ស​គែស​ក៝ន​ង្វាយ ជេសរី​អេវា ​លាស៖ “អ្យា​ឞ្រាស​យេហោវា ​អ៝ន់​គ៝ប់​គែស​ទូ​ហ្វេ​ក៝ន​ឞូ​ក្លោ គ៝ប់​ឞែ​តេៈ​រាញា​ពាង់​«កាអីន *»”។ ២ ជេសរី​ពាង់​គែស​តៃ​ទូ​ហ្វេ​ក៝ន​ឞូ​ក្លោ​ជឹត ពាង់​តេៈ​រាញា​អាបែល ។ ត៝ត់​ខាន់​ពាង់​លែៈ​នទាម់ អី​អ៝ស​រី​ឞូនុយ្ស​ច្យាប់​ឞែ​ឞ្យាប់ អី​នោ​រី​ឞូនុយ្ស​ជាន​មីរ។ ៣ គែស​ទូ​នារ​អី​នោ​ឆ៝ៈ​បាៈ​នទើ​អី​គែស​តាៈ​ឞើស​មីរ​ពាង់​នើម​នៃ ជេសរី​ញអោត​ញហើរ​អ៝ន់​មា​ឞ្រាស​យេហោវា ។ ៤ ល៝ង់​អី​អ៝ស​រី​ញហើរ​ដ៝ង់ ពាង់​ឆ៝ៈ​អី​ក៝ន​ទាក​ឞោក​តា​ផូង​មពោមពា​(ឆ្យុម)​អី​ព្រែ​ច្យាប់​នៃ​បាៈ នទ្រែល​មា​អី​ងី​តា​ឆាក់ ជេសរី​ពាង់​ញហើរ​អ៝ន់​មា​ឞ្រាស​យេហោវា ។ នោក​ពាង់​ញហើរ​នៃ ឞ្រាស​យេហោវា ​រាម់​ងាន់​មា​ពាង់ នទ្រែល​មា​នទើ​ញហើរ​ពាង់​នៃ។* ៥ តីស​មា​កាអីន ​អី​នោ​ពាង់​រី ឞ្រាស​យេហោវា ​មោ​រាម់​អោស នទ្រែល​មា​នទើ​ញហើរ​ពាង់។ នទ្រី​ទឹង​កាអីន ​នូយ្ស​ហោ​ងាន់ មុស​មាត់​ពាង់​ចាង់​រាហ៝ញ់។ ៦ ឞ្រាស​យេហោវា ​លាស​មា​ពាង់៖ “ហើយ​កាអីន  ម៝ស​នូយ្ស​មៃ​អី​នៃ? ម៝ស​ជាន​មុស​មាត់​មៃ​ចាង់​រាហ៝ញ់​នៃ​មេស? ៧ លាស​មៃ​ជាន​អ្វែស គែស​នាវ​រាម់​ងាន់ លាស​មៃ​មោ​អោស​ជាន​អ្វែស ជាន​ងខើង​នទើ​អ្យើស​ច្រាវ នាវ​អ្យើស​អី​នៃ​ពាង់​គុ​ក៝ប់​តា​ឞោក​មពោង​មៃ​នៃ តឹម​ឞាន​មា​យៅ​គុ​ញឆាន​ក៝ប់​ឆា​ហេក​ទូ​មល៝ម់​មពោមពា​(ឆ្យុម)។ នទើ​អ្យើស​អុច​ជាន​កោរាញ​ក៝ប់​ដាៈ​មៃ​ជាន​អ្យើស លាស​នទ្រី​អ៝ន់​មៃ​ទើយ​ដាស​នាវ​អ្យើស​អី​នៃ​ហ៝ម់”។*

៨ កាស​ទូ​នារ​នៃ កាអីន ​ជាៈ​អី​អ៝ស​ពាង់​នៃ​ហាន់​លោស​អា​មីរ។ ត៝ត់​តា​មីរ​រី កាអីន ​រាទោស​ងខឹត​លើយ​អ៝ស​ពាង់​នៃ​ត៝ត់​ខឹត​រ៝។* ៩ ជេសរី​ឞ្រាស​យេហោវា ​អោប៖ “ហើយ​កាអីន  អាស​អ៝ស​មៃ​នៃ​មេស?” កាអីន ​អើស៖ “គឹត​អែស គ៝ប់​មោ​គឹត​អោស​កោរាញ​ឞ្រាស​មេ គ៝ប់​គឹត​មា​ឞូនុយ្ស​ម៝ត់​ពាង់​លាស?” ១០ ជេសរី​ឞ្រាស​យេហោវា ​លាស៖ “ម៝ស​ឆី​កោៈ​មៃ​ជាន​កើត​នៃ​មេស? យ៝រ​លាស​មហាម​អ៝ស​មៃ​អី​មៃ​ងខឹត​នើស​ហ៝ច​តា​នែស មហាម​អី​នៃ​តឹម​ឞាន​មា​នតែរ​ក្វាល់​ដាៈ​គ៝ប់​កោស​មៃ​ងាន់។* ១១ អាបៃ​រី​គ៝ប់​រាតាប់​មៃ នត្រុត​មៃ​ទូ​លោស​ងាយ​តាៈ​ឞើស​នតុក​នែស​អ្យា​ងាន់​រ៝ ឞើស​នតុក​នែស​អី​មហាម​អ៝ស​មៃ​ហ៝ច​អ្យា​នើស។* ១២ មៃ​តៃ​លើស​មីរ​ជាន​ឆ្រែ មោ​អោស​គែស​មោ​អោស​ជេង​មា​មៃ​ដ៝ង់ មៃ​គុ​រេស​ងគ្លាៈ​ងគ្លើត​លាម​នតុក​អ្យា​នតុក​រី”។ ១៣ កាអីន ​អើស៖ “អើ​កោរាញ​ឞ្រាស ទោយ្ស​មៃ​តេៈ​មា​គ៝ប់​អ្យា​ជ៝ក់​ងាន់ កោរាញ​ឞ្រាស​មេ គ៝ប់​មោ​អោស​ទើយ​ទោរ។ ១៤ ល៝ង់​នារ​អ្យា​មៃ​នត្រុត​គ៝ប់​ទូ​ឞើស​នតុក​នែស​អ្យា ទូ​ងាយ​ឞើស​មាត់​មៃ​ដ៝ង់ គ៝ប់​គុ​រេស​ងគ្លាៈ​ងគ្លើត​លាម​នតុក​អ្យា​នតុក​រី លាស​គែស​ឞូ​ម៝ប់ ឞូ​មរា​ងខឹត​គ៝ប់​ងាន់​រ៝”។ ១៥ ឞ្រាស​យេហោវា ​អើស៖ “មោ​អោស លាស​ឞូ​ងខឹត​មៃ គ៝ប់​មរា​ព្លើង​ពាង់​ពើស​តឹ”†។ ជេសរី​ឞ្រាស​យេហោវា ​ព្លា​កែប​ទូ​មល៝ម់​នទើ​តា​កាលើ​កាអីន ​នៃ គៃ​មា​លើយ​អោស​អ៝ន់​ឞូ​លើស​ងខឹត​ពាង់។ ១៦ ជេសរី​កាអីន ​ទូ​លោស​ឞើស​នៃ ពាង់​ទូ​ឞើស​មាត់​ឞ្រាស​យេហោវា ​ងាន់ គុ​តា​នតុក​ឞ្រី​នោត ​មពែស​លោស​នារ​មា​នតុក​អេដែន  នទ្រី​ពាង់​កាអីន ​អី​រី​ហែស។

រាន៝យ​ទែស​កាអីន 

១៧ ជេសរី​កាអីន ​គុ​ដាស​អី​អូរ​ពាង់​រី អូរ​ពាង់​នត្រែវ​គុ​អ៝ស​ទូ​ហ្វេ​ក៝ន​ឞូ​ក្លោ រាញា​ហេនុក ។ ជេសរី​ពាង់​ជាន​ទូ​មល៝ម់​ប៝ន ពាង់​ក្វាល់​ប៝ន​អី​នៃ​ហេនុក ​កើត​រាញា​ក៝ន​ពាង់​នើម​ដ៝ង់។ ១៨ ជេសរី​ហេនុក ​គែស​ក៝ន​ឞូ​ក្លោ​រាញា​អីរាត ‡អីរាត​ឞាៈ​មហូយាអែល មហូយាអែល ​ឞាៈ​មាតូឆាអែល មាតូឆាអែល ​ឞាៈ​លាមេក ។ ១៩ លាមេក ​គែស​អូរ​ឞារ អូរ​តើម​រាញា​អាដា  អូរ​ចោង​រាញា​ឆីលា ។ ២០ អាដា ​គែស​ឞារ​អឹ​ក៝ន អី​នោ​រាញា​យាបាល  ពាង់​អី​ឞូនុយ្ស​ទាក​ឞោក​គុ​តា​ចូន គុ​ច្យាប់​តា​នតុក​អ្យា​នតុក​រី។ ២១ អី​អ៝ស​យាបាល  រាញា​យូបាល  ពាង់​អី​ឞូនុយ្ស​ទាក​ឞោក​ងក្រេស​នទើ​តឹម​ឞាន​មា​គ៝ង​រេង នទ្រែល​មា​អោស​នទើ​តឹម​ឞាន​មា​រាលែត។ ២២ ជេសរី​ឆីលា ​គែស​ក៝ន​ដ៝ង់ រាញា​តូបាល-កាអីន  ពាង់​អី​ឞូនុយ្ស​ទាក​ឞោក​ឞ្លាវ​ទ្រែប​ច្យារ់​កោង នទ្រែល​មា​ល៝យ្ស។ អ៝ស​ឞូ​អូរ​តូបាល-កាអីន  រាញា​នាអាមា ។

២៣ ជេសរី​លាមេក ​លាស​មា​លែៈ​ឞារ​ហៃ​អី​អូរ​ពាង់​នៃ៖

“ហើយ​អាដាឆីលា  ខាន់​អៃ​អ្យាត់​នាវ​គ៝ប់​ហ៝ៈ!

ហើយ​ខាន់​អៃ រាកេង​ហ៝ម់​តោរ​អ្យាត់​នាវ​គ៝ប់​ងើយ​មឞ្រាម​មា​គឹត!

គ៝ប់​ងខឹត​ឞូនុយ្ស​ទូ​ហ្វេ​ឞូ​ក្លោ យ៝រ​លាស​ពាង់​នើស​ជាន​អ៝ន់​គ៝ប់​គែស​ឆោត

គ៝ប់​ងខឹត​ទូ​ហ្វេ​ឞូ​នទាម់ យ៝រ​មា​ពាង់​លើស​គ៝ប់​ឞុរ។*

២៤ លាស​ឞូ​ងខឹត​ទូ​ហ្វេ​កាអីន  ឞូ​មរា​ព្លើង​ងខឹត​ពើស​តឹ

យើន​មា​លាស​ឞូ​ងខឹត​លាមេក  អ៝ន់​ព្លើង​ងខឹត​ត៝ត់ ៧៧ តឹ​ងាន់​រ៝”។

២៥ អាដាម់ ​ហោម​គុ​ដាស​អូរ​ពាង់​ជឹត ជេសរី​អូរ​ពាង់​គុ​អ៝ស​តៃ​ទូ​ហ្វេ​ក៝ន​ឞូ​ក្លោ ពាង់​លាស៖ “ក៝ន​អ្យា​កោរាញ​ឞ្រាស​អ៝ន់​តៃ​មា​គ៝ប់ គៃ​មា​នត្រ៝ៈ​អាបែល ​អី​កាអីន ​ទែ​ងខឹត​នើស” កើត​នទ្រី​រាញា​ពាង់​«ឆេត §»។ ២៦ ជេសរី​ឆេត ​ឞាៈ​ទូ​ហ្វេ​ក៝ន​ឞូ​ក្លោ ពាង់​រាញា​ក៝ន​អី​នៃ​អេនោស ។ នតើម​ឞើស​នៃ​ឞូ​ក្វាល់​កោរាញ​ឞ្រាស៖ «ឞ្រាស​យេហោវា » នោក​ឞូ​យើក​មឞាស​ពាង់។

៥

នាវ​ងក៝ច​យៅ​នតើម​ឞើស​អាដាម់ ​ត៝ត់​មា​ក៝ន​នោអេ 

១ អ្យា​នាវ​មឞើស​ងក៝ច​រាន៝យ​ទែស​អាដាម់ ។

នោក​កោរាញ​ឞ្រាស​ញជេង​ឞូនុយ្ស​នើស កោរាញ​ឞ្រាស​ញជេង​ខាន់​ពាង់​កើត​ពាង់នើម​ងាន់។* ២ កោរាញ​ឞ្រាស​ញជេង​ខាន់​ពាង់​គែស​ឞូ​ក្លោ​ឞូ​អូរ តា​នារ​នៃ​កោរាញ​ឞ្រាស​តេៈ​រាញា​ខាន់​ពាង់​«ឞូនុយ្ស» ជេសរី​អ៝ន់​នាវ​គែស​ជេង​មា​ខាន់​ពាង់​ដ៝ង់។*

៣ ត៝ត់​អាដាម់ ​គែស ១៣០ នាម់ ពាង់​ឞាៈ​ទូ​ហ្វេ​ក៝ន​ឞូ​ក្លោ​តឹម​ឞាន​មា​ពាង់​នើម​កើត​ពាង់​នើម​ងាន់ ជេសរី​អាដាម់ ​តេៈ​រាញា​ពាង់​«ឆេត »។ ៤ ជេស​ពាង់​ឞាៈ​ឆេត ​នៃ ឞើស​កើយ​នៃ​ពាង់​ហោម​រេស​គែស ៨០០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ៥ ពាង់​រេស​ទឹង​លែៈ​គែស ៩៣០ នាម់ ជេសរី​ខឹត។

៦ ត៝ត់​ឆេត ​គែស ១០៥ នាម់ ពាង់​ឞាៈ​អេនោស *។ ៧ ជេស​ពាង់​ឞាៈ​អេនោស ​អី​នៃ ពាង់​រេស​គែស ៨០៧ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ៨ ពាង់​រេស​ទឹង​លែៈ​គែស ៩១២ នាម់ ជេសរី​ខឹត។

៩ ត៝ត់​អេនោស ​គែស ៩០ នាម់ ពាង់​ឞាៈ​ខេនាន ។ ១០ ជេស​ពាង់​ឞាៈ​ខេនាន ​អី​នៃ ពាង់​រេស​គែស ៨១៥ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ១១ ពាង់​រេស​ទឹង​លែៈ​គែស ៩០៥ នាម់ ជេសរី​ខឹត។

១២ ត៝ត់​ខេនាន ​គែស ៧០ នាម់ ពាង់​ឞាៈ​មហាលេលអែល ។ ១៣ ជេស​ពាង់​ឞាៈ​មហាលេលអែល ​អី​នៃ ពាង់​រេស​គែស ៨៤០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ១៤ ពាង់​រេស​ទឹង​លែៈ​គែស ៩១០ នាម់ ជេសរី​ខឹត។

១៥ ត៝ត់​មហាលេលអែល ​គែស ៦៥ នាម់ ពាង់​ឞាៈ​យារេត ។ ១៦ ជេស​ពាង់​ឞាៈ​យារេត ​អី​នៃ ពាង់​រេស​គែស ៨៣០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ១៧ ពាង់​រេស​ទឹង​លែៈ​គែស ៨៩៥ នាម់ ជេសរី​ខឹត។

១៨ ត៝ត់​យារេត ​គែស ១៦២ នាម់ ពាង់​ឞាៈ​ហេនុក ។ ១៩ ជេស​ពាង់​ឞាៈ​ហេនុក ​អី​នៃ ពាង់​រេស​គែស ៨០០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ២០ ពាង់​រេស​ទឹង​លែៈ​គែស ៩៦២ នាម់ ជេសរី​ខឹត។

២១ ត៝ត់​ហេនុក ​គែស ៦៥ នាម់ ពាង់​ឞាៈ​មឹថូឆាលាស ។ ២២ ជេស​ពាង់​ឞាៈ​មឹថូឆាលាស ​អី​នៃ ពាង់​គុ​តឹម​ទេស​តឹម​ទាច់​ដាស​កោរាញ​ឞ្រាស នទ្រែល​មា​អ្យាត់​នាវ​ពាង់​ដ៝ង់​គែស ៣០០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ២៣ ពាង់​រេស​ទឹង​លែៈ​គែស ៣៦៥ នាម់។ * ២៤ ហេនុក ​គុ​តឹម​ទេស​តឹម​ទាច់​អ្យាត់​នាវ​កោរាញ​ឞ្រាស​ងាន់ ជេសរី​ពាង់​រ៝ស​ក្ល៝ក់​ឞើស​នែស​នតូ​អ្យា យ៝រ​លាស​កោរាញ​ឞ្រាស​ឆ៝ៈ​គុ​នទ្រែល​ពាង់នើម។*

២៥ ត៝ត់​មឹថូឆាលាស ​គែស ១៨៧ នាម់ ពាង់​ឞាៈ​លាមេក ។ ២៦ ជេស​ពាង់​ឞាៈ​លាមេក ​អី​នៃ ពាង់​រេស​គែស ៧៨២ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ២៧ ពាង់​រេស​ទឹង​លែៈ​គែស ៩៦៩ នាម់ ជេសរី​ខឹត។

២៨ ត៝ត់​លាមេក ​គែស ១៨២ នាម់ ពាង់​ឞាៈ​ទូ​ហ្វេ​ក៝ន​ឞូ​ក្លោ ២៩ ពាង់​តេៈ​រាញា​ក៝ន​អី​នៃ​«នោអេ » ពាង់​លាស៖ “ក៝ន​អ្យា​ពាង់​មរា​កើល​ឞ៝ញ​លែង​លែៈ​នាវ​ការ​ជេរ​ហេន លែៈ​នាវ​រាអាស​ហេន​ជាន​មីរ តាៈ​ឞើស​ឞ្រាស​យេហោវា ​ទែ​រាតាប់​នែស​អី​អ្យា​នើស”†។ ៣០ ជេស​ពាង់​ឞាៈ​នោអេ ​អី​នៃ ពាង់​រេស​គែស ៥៩៥ នាម់​ជឹត នហ៝​ពាង់​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ៣១ ពាង់​រេស​ទឹង​លែៈ​គែស ៧៧៧ នាម់ ជេសរី​ពាង់​ខឹត។

៣២ ត៝ត់​នោអេ ​គែស ៥០០ នាម់ ពាង់​ឞាៈ​ក៝ន​ពែ​អឹ ឆិម ហាម់  នទ្រែល​មា​យាផែត ។

៦

ទាក​លេង​ទាក​ទើង​ទុត​ក្វ៝ង់

ឞូនុយ្ស​ជាន​អ្យើស​ហោ​ងាន់​តា​នែស​នតូ​អ្យា

១ ជេសរី​ឞូនុយ្ស​តា​នែស​នតូ​លើ​មា​អ៝ក់​លើ​មា​អ៝ក់​ងាន់ ខាន់​ពាង់​ឞាៈ​ក៝ន​ឞូ​អូរ* ២ ជេសរី​ក៝ន​ឞូ​ក្លោ​ឞ្រាស*​ឆៃ​ក៝ន​ឞូ​អូរ​ឞូនុយ្ស​អ្វែសៗ​ងាន់ ខាន់​ពាង់​លែវ​ឞាល់​ឆ៝ៈ​អូរ ឆ៝ៈ​ឞូ​មា​ហែ​រ៝។

៣ ជេស​ឞ្រាស​យេហោវា ​ឆៃ​ខាន់​ពាង់​ជាន​កើត​នៃ ជេសរី​ពាង់​ងើយ​អេង​ឆាក់​ពាង់​នើម៖ “ហ្វេង​គ៝ប់​មោ​ហោម​អោស​គុ​នហ៝​រ៝​តា​ឞូនុយ្ស យ៝រ​លាស​ឆាក់​ខាន់​ពាង់​នើស​មរា​ខឹត កើត​នៃ​ទឹង​គ៝ប់​អ៝ន់​ខាន់​ពាង់​រេស​ទុត​តា ១២០ នាម់​ទើម”។

៤ តា​នោក​នៃ​នើស គែស​ឞូនុយ្ស​ឆាក់​ជាន់​ក្វ៝ង់ៗ​ងាន់​តា​នែស​នតូ​អ្យា ត៝ត់​អា​កើយ​នៃ​ហោម​អែ​គែស​ដ៝ង់។ ខាន់​ពាង់​អី​នៃ​អី​ក៝ន​តាៈ​ឞើស​ក៝ន​ឞ្រាស​ឆ៝ៈ​អូរ​ឆាយ​ដាស​ឞូ​អូរ​ឞូនុយ្ស​នើស ខាន់​ពាង់​នើស​ទាង់ៗ​ងាន់​តឹម​លើស កើត​នទ្រី​ទឹង​គែស​រានោក​កាល់​អែ​នើស​ឞូ​លឺ​ខាន់​ពាង់​ហោ​ងាន់។*

៥ ជេសរី​ឞ្រាស​យេហោវា ​ឆៃ​នាវ​តីស​ឞូនុយ្ស​ជាន​តា​នែស​នតូ​អ្យា​ហោ​ងាន់ នូយ្ស​នហ៝ម់​នាវ​មឹន​ខាន់​ពាង់​នើស​អុច​ជាន​នទើ​ទុត​អ្យើស​នឹង​ងាន់។* ៦ ឞ្រាស​យេហោវា ​រាង៝ត​ងាន់​តា​នូយ្ស​នហ៝ម់ ពាង់​នទុយ្ស​តោរ​លាន់​ញជេង​ឞូនុយ្ស​តា​នែស​នតូ​អ្យា​នើស។ ៧ ពាង់​លាស​អេង​ឆាក់​ពាង់នើម៖ “គ៝ប់​មរា​លើស​ហេង​លើយ​ឞូនុយ្ស​អី​គ៝ប់​ញជេង​អ៝ន់​លែៈ​ឞើស​នែស​នតូ​អ្យា​ប៝ត់ នតើម​ឞើស​ឞូនុយ្ស​ត៝ត់​មា​មពោមពា​(ឆ្យុម)​តា​ឞ្រី​តា​ប៝ន ឆ្យុម​មពារ់​តា​កាលើ​ត្រោក នទ្រែល​មា​អាប់​នតីល​មពោមពា​(ឆ្យុម)​ហូង​វើរ​តា​នែស​នតូ​អ្យា យ៝រ​លាស​គ៝ប់​ញហ្វាច​លាន់​ញជេង​ពាង់​នើស”។ ៨ យើន​មា​គែស​ទូ​ហ្វេ​ឞូ​ក្លោ​រាញា​ពាង់​នោអេ ឞ្រាស​យេហោវា ​ទី​នូយ្ស​នហ៝ម់​មា​ពាង់។*

កោរាញ​ឞ្រាស​ម៝ត់​រ៝ង​រានាក់​វ៝ល់​នោអេ 

៩ អ្យា​ងក៝ច​នាវ​រេស​ជេង​នោអេ ។ តា​រានោក​នោអេ ​នៃ​នើស គែស​ទូ​ហ្វេ​ពាង់​ទើម​ឞូនុយ្ស​អ្វែស​ឞូនុយ្ស​ឆ៝ង់ មោ​អោស​ឆៃ​គែស​ទោយ្ស​តា​ពាង់។ ពាង់​អ្យាត់​នាវ​កោរាញ​ឞ្រាស​ងាន់។*

១០ នោអេ ​ឞាៈ​ក៝ន​ឞូ​ក្លោ​ពែ​អឹ រាញា​ខាន់​ពាង់​ឆិម ហាម់  នទ្រែល​មា​យាផែត ។

១១ នោក​នៃ​ឞូនុយ្ស​តា​នែស​នតូ​អ្យា​អ្យើស​មហឹក​ទាទេ​ងាន់​តា​នាប់​មាត់​កោរាញ​ឞ្រាស ខាន់​ពាង់​ជាន​អ្យើស​អ៝ក់​នតីល​ងាន់ ហាត់​ជាញ​តឹម​លើស​តឹម​ងខឹត​ហោ​ងាន់។ ១២ កោរាញ​ឞ្រាស​ឆៃ​នែស​នតូ​អ្យើស​លែៈ​ផ្យៅ យ៝រ​លាស​ឞូនុយ្ស​ទឹង​លែៈ​តា​នែស​នតូ​អ្យា​នើស ខាន់​ពាង់​ជាន​អ្យើស​មហឹក​ទាទេ​ងាន់។ ១៣ ជេសរី​កោរាញ​ឞ្រាស​លាស​មា​នោអេ ៖ “ហើយ​នោអេ គ៝ប់​លែៈ​អុច​ងខឹត​លើយ​ទឹង​លែៈ​នទើ​អី​គែស​នាវ​រេស​តា​នែស​នតូ​អ្យា​មេៈ យ៝រ​លាស​ឞូនុយ្ស​លាម​នែស​នតូ​អ្យា ខាន់​ពាង់​ជាន​អ្យើស​អ៝ក់​នតីល​ងាន់ ហាត់​ជាញ​តឹម​លើស​តឹម​ងខឹត​ហោ​ងាន់។ អោ គ៝ប់​មរា​លើស​លើយ​ខាន់​ពាង់​អ៝ន់​ហេង​លែៈ​ផ្យៅ នទ្រែល​មា​លែៈ​នទើ​តា​នែស​នតូ​អ្យា​រ៝”។*

១៤ “អាបៃ​រី​គ៝ប់​ដាៈ​មៃ​ជាន​ទូ​មល៝ម់​ទូក​អ៝ន់​ទុត​ក្វ៝ង់ ជាន​មា​តើម​ឆី​អី​អ្វែស ជេសរី​ឆ៝ៈ​នតាក់​ចាយ​លឹរ​ឞើស​ទីស​ឞើស​ត្រោម​ទូក​អី​នៃ​អ៝ន់​ជឹរ នទ្រែល​មា​ជាន​ជ្រោ​អ៝ន់​អ៝ក់​តា​ត្រោម​ទូក​នៃ​ដ៝ង់។ ១៥ អ៝ន់​មៃ​ជាន​កើត​នអា៖ ជ៝ង​អ៝ន់​គែស ៣០០ ហាត់ ហ្វី ៥០ ហាត់ អី​ព្រេស ៣០ ហាត់។ ១៦ ជេសរី​ជាន​ច៝រ​ឞើស​លើ​ទូក​នៃ ព្រេស​ទូ​ហាត់។ រ៝ង​ជាន​មពោង​អ៝ន់​ឞើស​មពុង ជេសរី​ជាន​ទូក​អី​នៃ​អ៝ន់​គែស​តឹម​រាទាប់ ទូ​ទាប់​ឞើស​ទ៝ង់ ទូ​ទាប់​តា​ងក្លាង ទូ​ទាប់​ឞើស​លើ។ ១៧ ជេសរី​គ៝ប់​មរា​អ៝ន់​គែស​ទាក​លេង​ទាក​ទើង​លាម​នែស​នតូ​អ្យា អ៝ន់​ទាក​ឞុក​លែៈ​រាងោច​នទើ​អី​គែស​នាវ​រេស​អី​គែស​នហ៝ម់​តា​ឞើស​ទ៝ង់​ត្រោក​អ្យា។ លែៈ​នទើ​គែស​តា​នែស​នតូ​អ្យា​មរា​ខឹត​លែៈ​ផ្យៅ។ ១៨ យើន​មា​គ៝ប់​ហោម​តឹម​រាង្លាប់​មា​មៃ​នានាវ មៃ​មរា​លាប់​តា​ត្រោម​ទូក​នៃ នទ្រែល​អូរ​មៃ​ក៝ន​មៃ​មាន់​មៃ។* ១៩ ជេសរី​អ៝ន់​មៃ​ឆ៝ៈ​លែវ​មពោមពា​(ឆ្យុម)​ឞារៗ​ទឹង​លែៈ​នតីល​មពោមពា​(ឆ្យុម) អ៝ន់​មៃ​ឆ៝ៈ​មែ​ង្វាយ​ងក្វ៝ង់​ង្វាយ​អ៝ន់​លាប់​តា​ត្រោម​ទូក​នៃ​ទាទេ គៃ​មា​គែស​ក្លាយ្ស​នាវ​រេស​នទ្រែល​មៃ​ដ៝ង់។ ២០ ពាង់​មរា​រាន​វាច់​តា​មៃ​ឞារៗ​រ៝ ទឹង​លែៈ​នតីល​មពោមពា​(ឆ្យុម)​តឹង​នតីល​អេងៗ ឆ្យុម​មពារ់​តា​កាលើ​ត្រោក មពោមពា​(ឆ្យុម)​តា​ឞ្រី​តា​ប៝ន នទ្រែល​មា​អាប់​នតីល​មពោមពា​(ឆ្យុម)​ហូង​វើរ​តា​នែស​នតូ​អ្យា គៃ​មា​គែស​ក្លាយ្ស​នាវ​រេស។ ២១ ជេសរី​ឆ៝ៈ​ញអោត​លែៈ​នទើ​អី​មៃ​វៃ​ឆោង​ឆា​ព្រាប់​អ៝ន់​មា​មៃ​នើម នទ្រែល​មា​មពា មា​អ៝ន់​មពោមពា​(ឆ្យុម)​ទឹង​លែៈ​អី​នៃ​ដ៝ង់”។

២២ នោអេ ​ជាន​កើត​នៃ​ងាន់​រ៝ ពាង់​ជាន​ជេស​លែៈ​ផ្យៅ​តឹង​នាវ​កោរាញ​ឞ្រាស​ដាៈ​មា​ពាង់​នៃ​នើស។*

៧

នោអេ ​លាប់​គុ​តា​ត្រោម​ទូក​ក្វ៝ង់

១ ជេសរី​ឞ្រាស​យេហោវា ​លាស​មា​នោអេ ៖ “ហើយ​នោអេ  លែវ​រានាក់​វ៝ល់​មៃ លាប់​គុ​តា​ត្រោម​ទូក​ក្វ៝ង់​អី​នៃ​នទ្រែល​មៃ​នើម យ៝រ​លាស​ទឹង​លែៈ​រាងោច​ឞូនុយ្ស​តា​នែស​នតូ​អ្យា គ៝ប់​ឆៃ​ទូ​ហ្វេ​មៃ​ទើម​ឞូនុយ្ស​អ្វែស​ឞូនុយ្ស​ឆ៝ង់។ ២ ជេសរី​អ៝ន់​មៃ​ឆ៝ៈ​លែវ​មពោមពា​(ឆ្យុម)​អី​កើប​ក្ល៝ស​ជេង​មពោមពា​(ឆ្យុម)​អី​ខាន់​មៃ​ទើយ​ញហើរ​មា​គ៝ប់ មែ​ពើស​អឹ​ងក្វ៝ង់​ពើស​អឹ មពោមពា​(ឆ្យុម)​អី​កើប​មោ​ក្ល៝ស​មៃ​ឆ៝ៈ​លែវ​មែ​ង្វាយ​ងក្វ៝ង់​ង្វាយ​ហ៝ៈ* ៣ មៃ​លែវ​ដ៝ង់​ឆ្យុម​មពារ់​កាលើ​ត្រោក​មែ​ពើស​អឹ​ងក្វ៝ង់​ពើស​អឹ ទឹង​លែៈ​អាប់​នតីល​អី​នៃ គៃ​មា​រ៝ង​នតីល​តា​នែស​នតូ​អ្យា។ ៤ យ៝រ​លាស​ហោម​ពើស​នារ​ជឹត​គ៝ប់​អ៝ន់​គែស​មីស​តា​នែស​នតូ​អ្យា​ព្វាន់​ជឹត​នាង់​ព្វាន់​ជឹត​នារ គៃ​មា​លើស​ហេង​លើយ​អ៝ន់​លែៈ​រាងោច​នទើ​អី​គែស​នាវ​រេស​អី​គ៝ប់​លែៈ​ញជេង អ៝ន់​លែៈ​ឞើស​នែស​នតូ​អ្យា​រ៝”។ ៥ នោអេ ​ជាន​ជេស​លែៈ​ផ្យៅ​តឹង​នាវ​ឞ្រាស​យេហោវា ​ដាៈ​មា​ពាង់​នើស។

៦ នោក​គែស​ទាក​លេង​ទាក​ទើង​អី​នៃ​តា​នែស​នតូ នោអេ ​លែៈ​គែស ៦០០ នាម់​ជេស។

៧ ពាង់​លាប់​គុ​តា​ត្រោម​ទូក​ក្វ៝ង់​អី​រី អូរ​ពាង់ ក៝ន​ពាង់ នទ្រែល​មា​មាន់​ពាង់​ដ៝ង់ គៃ​មា​ក្លាយ្ស​ឞើស​ទាក​លេង​ទាក​ទើង​អី​នៃ។* ៨ គែស​មពោមពា​(ឆ្យុម)​អី​កើប​ក្ល៝ស មពោមពា​(ឆ្យុម)​អី​កើប​មោ​ក្ល៝ស ឆ្យុម​មពារ់​កាលើ​ត្រោក នទ្រែល​មា​អាប់​នតីល​មពោមពា​(ឆ្យុម)​អី​ហូង​វើរ​តា​នែស​នតូ​អ្យា​ដ៝ង់ ៩ ឞ្រោៈ​មា​ឞារ​មា​ឞារ​ងាន់​រ៝​ឞើស​រី​ត៝ត់​តា​នតុក​នោអេ ​នៃ គែស​មែ​គែស​ងក្វ៝ង់​លាប់​តា​ត្រោម​ទូក​រី តឹង​កើត​នាវ​កោរាញ​ឞ្រាស​ដាៈ​មា​ពាង់​នៃ​នើស។*

១០ ត៝ត់​ពើស​នារ​ឞើស​កើយ​នៃ ទាក​លេង​ទាក​ទើង​នតើម​រាលាប​លាម​នែស​នតូ​អ្យា។ ១១ តា​នាម់​នោអេ ​អី​គែស ៦០០ នាម់ ខៃ​ឞារ​នារ ១៧ តា​នារ​អី​នៃ​រ៝​ទឹង​លែៈ​តូ​ទាក​នតើម​លោស​រាទោល​តាៈ​ឞើស​ទ៝ង់​រី​ទាទេ ជេសរី​តា​កាលើ​ត្រោក​គែស​មីស​នត៝ង់​ងាន់ តឹម​ឞាន​មា​ពើក​មពោង​ឞ្ល៝ស។* ១២ មីស​ងខុត​តា​នែស​នតូ​អ្យា ៤០ នាង់ ៤០ នារ​ងាន់។ ១៣ នារ​អី​នៃ​ដ៝ង់​នោអេ  នទ្រែល​មា​ក៝ន​ឞូ​ក្លោ​ពាង់ ឆិមហាម់យាផែត  អូរ​ពាង់ ជេសរី​មាន់​ពាង់​ពែ​នុយ្ស​លាប់​គុ​តា​ត្រោម​ទូក​រី​ទាទេ ១៤ នទ្រែល​មា​លែៈ​អាប់​នតីល​មពោមពា​(ឆ្យុម)​តា​ឞ្រី​តា​ប៝ន មពោមពា​(ឆ្យុម)​ហូង​វើរ​តា​នែស​នតូ​អ្យា ឆ្យុម​មពារ់​តា​កាលើ​ត្រោក លែៈ​នទើ​អី​គែស​នារ លាប់​ទាទេ​ដ៝ង់។ ១៥ ទឹង​លែៈ​នទើ​អី​គែស​នាវ​រេស​នៃ​នើស​ពាង់​ឞ្រោៈ​ឞើស​រី​មា​ឞារ​មា​ឞារ​រ៝ គុ​នទ្រែល​នោអេ ​តា​ត្រោម​ទូក​រី។ ១៦ អាប់​នតីល​នទើ​អី​គែស​នាវ​រេស គែស​មែ គែស​ងក្វ៝ង់ ពាង់​លាប់​គុ​តា​ត្រោម​ទូក​រី​ទាទេ តឹង​កើត​នាវ​កោរាញ​ឞ្រាស​ដាៈ​មា​នោអេ ​នើស ជេសរី​ឞ្រាស​យេហោវា ​នើម​នតឹល​មពោង​ទូក​អី​នៃ​រ៝។

១៧ ជេសរី​មីស​គែស ៤០ នាង់ ៤០ នារ។ ទាក​លេង​ទាក​ទើង​រាលាប​លាម​នែស​នតូ​អ្យា​ហាវ​តេស​ងាន់ ត៝ត់​មា​ទូក​អី​នៃ​នហោង​មពឺប​ឞើស​លើ​នែស​រី។ ១៨ ទាក​លេង​ទាក​ទើង​អី​រី​លើ​មា​ហាវ​តេស​លើ​មា​ក្វ៝ង់​លើ​មា​ជ្រូ​ងាន់ ទូក​អី​រី​នហោង​ឞើស​លើ​ទាក​រី។ ១៩ ហាវ​តេស​ទាក​លើ​មា​ក្វ៝ង់​លើ​មា​ក្វ៝ង់​តា​កាលើ​នែស​នតូ​អ្យា ត៝ត់​មា​ឞុក​នទ៝ប់​លែៈ​ផ្យៅ​យោក​អី​ព្រេសៗ​ទឹង​លែៈ​ឞើស​ទ៝ង់​ត្រោក​អ្យា។ ២០ ទាក​ហាវ​តេស​ត៝ត់​មា​ឞាម់​រាលាវ​ឞើស​លើ​យោក​អី​នៃ ១៥ ហាត់​ជឹត។ ២១ ជេសរី​លែៈ​រាងោច​នទើ​អី​គែស​នាវ​រេស​តា​នែស​នតូ​អ្យា ទឹង​ឆ្យុម​មពារ់​កាលើ​ត្រោក ទឹង​មពោមពា​(ឆ្យុម)​តា​ប៝ន​តា​ឞ្រី លែៈ​រាងោច​មពោមពា​(ឆ្យុម)​ហូង​វើរ​លាម​នែស​នតូ​អ្យា នទ្រែល​មា​លែៈ​រាងោច​ឞូនុយ្ស​ខឹត​លែៈ​ផ្យៅ។ ២២ លែៈ​នទើ​អី​ឞ្លាវ​នហាវ​នហ៝ម់ អី​គុ​រេស​តា​កាលើ​នែស​នតូ​អ្យា​ខឹត​ទាទេ។ ២៣ ឞ្រាស​យេហោវា ​លើស​ហេង​លើយ​លែៈ​នទើ​អី​គែស​នាវ​រេស​ឞើស​នែស​នតូ​អ្យា នតើម​ឞើស​ឞូនុយ្ស​ត៝ត់​មា​មពោមពា​(ឆ្យុម)​តា​ឞ្រី​តា​ប៝ន មពោមពា​(ឆ្យុម)​ហូង​វើរ ត៝ត់​មា​ឆ្យុម​មពារ់​កាលើ​ត្រោក​អ៝ន់​រ៝ស​លែៈ​ផ្យៅ ហោម​អែ​នោអេ  នទ្រែល​មា​ឞូ​ម៝ស​អី​គុ​តា​ត្រោម​ទូក​នទ្រែល​ពាង់ ទាស​រី​ទើម។* ២៤ ជេសរី​ទាក​លេង​ទាក​ទើង​ក្វ៝ង់​តា​នែស​នតូ​អ្យា​គែស ១៥០ នារ។

៨

នោអេ ​លោស​តាៈ​ឞើស​ទូក​ក្វ៝ង់

១ ជេសរី​កោរាញ​ឞ្រាស​ហោម​កាស​គឹត​មា​នោអេ  នទ្រែល​មា​លែៈ​មពោមពា​(ឆ្យុម)​អី​គុ​តា​ត្រោម​ទូក​នទ្រែល​ពាង់​នៃ កើត​នទ្រី​កោរាញ​ឞ្រាស​អ៝ន់​គែស​ឆ្យាល​ខោម​តា​នែស​នតូ​អ្យា ជេសរី​ទាក​នតើម​អ្យ៝ស​អ្យហុប។ ២ ទឹង​លែៈ​តូ​ទាក​អី​លោស​រាទោល​តាៈ​ឞើស​នតុក​ជ្រូ​រី នទ្រែល​មា​អី​កើត​មពោង​ឞ្ល៝ស​កាលើ​ត្រោក​រាទ៝ល់​អ៝ន់​ជឹរ មីស​ឞាស​ដ៝ង់។ ៣ ទាក​តា​នែស​នតូ​អ្យា​នតើម​អ្យ៝ស​ទូ​តឹ​ដេៈ​ទូ​តឹ​ដេៈ ត៝ត់ ១៥០ នារ​ពាង់​នតើម​អ្យ៝ស។ ៤ តា​នារ ១៧ ខៃ​ពើស​ទូក​អី​នៃ​ខាន​តា​កាលើ​យោក​អារារាត ។ ៥ ទាក​ហោម​អ្យ៝ស​ដេៈ​អ្យ៝ស​ដេៈ​ត៝ត់​ខៃ​ជឹត តា​នារ​ង្វាយ​ខៃ​ជឹត​អី​នៃ នារ​នៃ​នោអេ ​នតើម​មពើល​ឆៃ​យោក។

៦ ជ៝ៈ ៤០ នារ​ឞើស​កើយ​នៃ នោអេ ​ពឹ​មពោង​ឞ្ល៝ស​ទូក​អី​ពាង់​ជាន​នើស ៧ បើក​ទូ​មល៝ម់​នអាក។ នអាក​អី​នៃ​មពារ់​នាប់​មពារ់​កើយ​នហ៝​មា​ត៝ត់​ឆ្វាត់​ទាក។ ៨ ជេសរី​ពាង់​បើក​ដ៝ង់​ទូ​មល៝ម់​ព្លុក គៃ​មា​គឹត​លាស​ទាក​លែៈ​ឆ្វាត់​មោ​លាស​អេ​ហ៝ៈ។ ៩ ព្លុក​អី​នៃ​មពារ់​ជ៝យ​នតុក​មា​ទ្រ៝ម់​មោ​គែស​អោស យ៝រ​លាស​ទាក​ហោម​លាម​នែស​នតូ​អ្យា ជេសរី​ព្លឹ​តៃ​អា​នោអេ ​អ្យា ពាង់​នតា​តី​ញុប​ព្លុក​អី​នៃ​ងលាប់​តៃ​តា​ត្រោម​ទូក​នទ្រែល​ពាង់​នើម​ជឹត។ ១០ នោអេ ​ក៝ប់​ត៝ត់​ពើស​នារ​ជឹត ជេសរី​ពាង់​បើក​តៃ​ព្លុក​អី​នៃ​ទូ​តឹ​ជឹត​លោស​ឞើស​ត្រោម​ទូក​នៃ។ ១១ ត៝ត់​កេង​មាង់​ព្លុក​អី​នៃ​ព្លឹ​អា​ពាង់​នើម​អ្យា យី ងក្រែ​មា​គ្លែង​ងកុរ​តើម​ឆី​អោលីវ​ដ៝ង់។ កើត​នទ្រី​ទឹង​នោអេ ​គឹត​លាស​ទាក​លែៈ​ឆ្វាត់​ជេស។ ១២ ពាង់​ក៝ប់​ហោម​ពើស​នារ​ជឹត ជេសរី​ពាង់​បើក​តៃ​ព្លុក​អី​នៃ តីស​មា​មោ​ហោម​អោស​ឆៃ​ព្លុក​ព្លឹ​អា​ពាង់។

១៣ នោក​នោអេ ​គែស ៦០១ នាម់ នារ​ង្វាយ​ខៃ​ង្វាយ នាម់​អី​នៃ​ទាក​ឆ្វាត់​លែៈ​ផ្យៅ​ឞើស​នែស​នតូ​អ្យា។ ជេសរី​នោអេ ​ព្លោក​ច៝រ​ទូក ល៝ង់​ពាង់​ឆៃ​មពើល​នែស​ទាទេ។ ១៤ តា​នារ ២៧ ខៃ​ឞារ នារ​អី​នៃ​នែស​ឆើស​លែៈ​ផ្យៅ​តា​កាលើ​នែស​នតូ​អ្យា។ ១៥ នោក​នៃ​កោរាញ​ឞ្រាស​ងើយ​មា​នោអេ ៖ ១៦ “ហើយ​នោអេ  មៃ​លោស​ឞើស​ទូក​នៃ​ហ៝ម់ អូរ​មៃ ក៝ន​មៃ នទ្រែល​មា​មាន់​មៃ។ ១៧ ជេសរី​មៃ​ងលោស​អាប់​នតីល​មពោមពា​(ឆ្យុម)​អី​គុ​នទ្រែល​មៃ​នើម​តា​ត្រោម​ទូក​នៃ​ដ៝ង់ ទឹង​ឆ្យុម​មពារ់​កាលើ​ត្រោក ទឹង​លែៈ​មពោមពា​(ឆ្យុម)​តា​ឞ្រី​តា​ប៝ន មពោមពា​(ឆ្យុម)​ហូង​វើរ​តា​នែស​នតូ លោស​អា​ទីស​ត៝ អ៝ន់​មា​គែស​អ៝ស​គែស​ក៝ន​ឞឹក​រឹ​លាម​នែស​នតូ​អ្យា”។* ១៨ ជេសរី​នោអេ  អូរ​ពាង់ ក៝ន​ពាង់ នទ្រែល​មា​មាន់​ពាង់​លោស​អា​ទីស​អ្យា​ទាទេ ១៩ នទ្រែល​មា​លែៈ​មពោមពា​(ឆ្យុម)​តា​ឞ្រី​តា​ប៝ន ឆ្យុម​មពារ់​កាលើ​ត្រោក មពោមពា​(ឆ្យុម)​ហូង​វើរ​តា​នែស លោស​ឞើស​ទូក​រី​ទាទេ​តឹង​នតីល​ពាង់​នើស​ដ៝ង់។

២០ ជេសរី​នោអេ ​ឆ៝ៈ​លុ​តឹម​រាទាប់ គៃ​មា​ជាន​នតុក​ជាន​ឞ្រាស​មា​ឞ្រាស​យេហោវា ។ ពាង់​ឆ៝ៈ​បាៈ​មពោមពា​(ឆ្យុម)​ប៝ន​អាប់​នតីល​អី​កើប​ក្ល៝ស ឆ៝ៈ​បាៈ​ឆ្យុម​មពារ់​អាប់​នតីល​អី​កើប​ក្ល៝ស ពាង់​ញហើរ​នទើ​អី​នៃ គុច​ពូរ​មល៝ម់​តា​កាលើ​នតុក​ជាន​ឞ្រាស​រី។ ២១ ជេសរី​ឞ្រាស​យេហោវា ​រាម់​ងាន់​តា​នូយ្ស​នហ៝ម់​គែស​បោ​អី​នៃ ពាង់​មឹន​អេង​ពាង់នើម៖ “គ៝ប់​មោ​ហោម​អោស​រាតាប់​នែស​នតូ​យ៝រ​មា​នទើ​ក៝ន​ឞូនុយ្ស​ជឹត ឞ៝ល​លាស​នាវ​មឹន​ឞូនុយ្ស​អ្យើស​លែៈ​អើម​ឞើស​ជេៈ គ៝ប់​មោ​ហោម​អោស​លើស​ហេង​ជឹត​ទឹង​លែៈ​នទើ​អី​គែស​នាវ​រេស​កើត​គ៝ប់​មហែ​លើស​នើស។*

២២ ទោល​នែស​នតូ​ហោម​គែស

ខៃ​តូច​ខៃ​តាម់ ខៃ​កាច់​ខៃ​រ៝យ្ស ខៃ​មីស​ខៃ​វាយ

គែស​ទោស​គែស​នអីក គែស​នារ​គែស​មាង់

ពាង់​ហោម​គែស​នឹង​ទើម មោ​អោស​ឞ្លាវ​រ៝ស”។

៩

កោរាញ​ឞ្រាស​តឹម​រាង្លាប់​នទ្រែល​នោអេ 

១ ជេសរី​កោរាញ​ឞ្រាស​អ៝ន់​នាវ​គែស​ជេង​មា​នោអេ  នទ្រែល​មា​ពែ​នុយ្ស​ក៝ន​ឞូ​ក្លោ​ពាង់ កោរាញ​ឞ្រាស​លាស៖ “អ៝ន់​ឞាៈ​អ៝ស​រ៝ង​ក៝ន​ឞឹក​រឹ​លាម​នែស​នតូ​អ្យា!* ២ គ៝ប់​អ៝ន់​ខាន់​មៃ​ជាន​កោរាញ​មា​ទឹង​លែៈ​នតីល​មពោមពា​(ឆ្យុម) ទឹង​លែៈ​ឆ្យុម​មពារ់​កាលើ​ត្រោក ទឹង​លែៈ​មពោមពា​(ឆ្យុម)​ហូង​វើរ​តា​នែស នទ្រែល​មា​ទឹង​លែៈ​នតីល​កឹត​កា​តា​ត្រោម​ទាក​វាច់​ទាក​វារ់ នតើម​ឞើស​អាបៃ​រី​ទឹង​លែៈ​មពោមពា​(ឆ្យុម)​អី​នៃ​ក្លាច​ញឆ៝រ់​ខាន់​មៃ​ទាទេ។ ៣ ទឹង​លែៈ​មពោមពា​(ឆ្យុម)​អី​គែស​នាវ​រេស​តា​នែស​នតូ​អ្យា អ៝ន់​មា​ខាន់​មរែ​ឆ៝ៈ​ជាន​ត្រាវ​ទាទេ គ៝ប់​អ៝ន់​ទឹង​លែៈ​នទើ​អ្យា​មា​ខាន់​មៃ​កើត​គ៝ប់​អ៝ន់​ត្រាវ​បាង់​មា​ខាន់​មៃ​នើស​ដ៝ង់។ ៤ តីស​មា​ឞ្វៃ​ឆា​ព្វាច់​អី​ហោម​គែស​មហាម​តា​ត្រោម​ឆាក់ យ៝រ​លាស​តា​មហាម​ជេង​នាវ​រេស​ពាង់។* ៥ ម៝ស​នទើ​អី​ងខឹត​ឞូនុយ្ស គ៝ប់​ដាៈ​ងខឹត​លើយ​នទើ​អី​នៃ កើត​គ៝ប់​ដាៈ​ឞូនុយ្ស​អី​ងខឹត​ឞូនុយ្ស​អ៝ន់​ត៝ម់​ខឹត​ឆាក់​តឹម​ឞាន​កើត​អី​នៃ​ដ៝ង់។*

៦ ឞូ​ម៝ស​ពាង់​អី​ញចាយ​មហាម​ឞូនុយ្ស

ឞូ​មរា​ញចាយ​មហាម​នើម​អី​នៃ​មោ​ក្លាយ្ស​រ៝

យ៝រ​លាស​គ៝ប់​ញជេង​ឞូនុយ្ស​នើស​កើត​គ៝ប់​នើម​ងាន់​រ៝។*

៧ អាបៃ​អ្យា​គ៝ប់​អ៝ន់​ខាន់​មៃ​គែស​ក៝ន​គែស​ឆៅ​ឞឹក​រឹ​លាម​នែស​នតូ​អ្យា”។*

៨ កោរាញ​ឞ្រាស​ងើយ​ជឹត​មា​នោអេ  នទ្រែល​មា​លែៈ​ក៝ន​ពាង់៖ ៩ “អ្យាត់​យឹ អាបៃ​អ្យា​គ៝ប់​នើម​តឹម​រាង្លាប់​នទ្រែល​ខាន់​មៃ នហ៝​រ៝​ត៝ត់​ក៝ន​ត៝ត់​ឆៅ​ខាន់​មៃ​អា​កើយ​តៃ* ១០ នទ្រែល​មា​មពោមពា​(ឆ្យុម)​ទឹង​លែៈ​អី​គែស​នាវ​រេស​គុ​នទ្រែល​ខាន់​មៃ​នើស ឆ្យុម​មពារ់​កាលើ​ត្រោក មពោមពា​(ឆ្យុម)​តា​ឞ្រី​តា​ប៝ន ទឹង​លែៈ​មពោមពា​(ឆ្យុម)​ហោម​គែស​តា​នែស​នតូ​នទ្រែល​ខាន់​មៃ​អ្យា ងើយ​ទូ​ត៝ង​លាស​ទឹង​លែៈ​មពោមពា​(ឆ្យុម)​អី​លោស​តាៈ​ឞើស​ទូក​ក្វ៝ង់​អី​នៃ។ ១១ គ៝ប់​តឹម​រាង្លាប់​នទ្រែល​ខាន់​មៃ នទើ​គែស​នាវ​រេស​តា​នែស​នតូ​អ្យា​មោ​ហោម​អោស​គែស​ខឹត​រ៝ស​ហេង​លែៈ​យ៝រ​មា​ទាក​លេង​ទាក​ទើង​ឞុក​ជឹត មោ​ហោម​គែស​ទាក​លេង​ទាក​ទើង​មា​ឞុក​លែៈ​នែស​នតូ​ដ៝ង់”។ ១២ កោរាញ​ឞ្រាស​លាស​ជឹត៖ “គ៝ប់​អ៝ន់​នទើ​មឞេន​មា​ខាន់​មៃ​គឹត​នាល់​នាវ​តឹម​រាង្លាប់​គ៝ប់​នទ្រែល​ខាន់​មៃ នទ្រែល​មា​ទឹង​លែៈ​រាងោច​នទើ​អី​គែស​នាវ​រេស​គុ​នទ្រែល​ខាន់​មៃ នាវ​តឹម​រាង្លាប់​អ្យា​នហ៝​រ៝​អាប់​រានោក។ ១៣ គ៝ប់​អ៝ន់​គែស​ឞេស​ចុង​តឹង​គ៝ប់​តា​កាលើ​ត្រោក គៃ​មា​ឆៃ​នទើ​មឞេន​អ៝ន់​គឹត​នាល់​នាវ​តឹម​រាង្លាប់​គ៝ប់​នទ្រែល​មា​នែស​នតូ។ ១៤ លាស​គ៝ប់​អ៝ន់​គែស​តុក​តា​កាលើ​ត្រោក​អ្យា ជេសរី​ឞេស​ចុង​តឹង​លោស​តា​កាលើ​ត្រោក​នៃ‌ ១៥ តា​នៃ​គ៝ប់​កាស​គឹត​នាវ​តឹម​រាង្លាប់​គ៝ប់​នទ្រែល​ខាន់​មៃ នទ្រែល​មា​លែៈ​រាងោច​នទើ​គែស​នាវ​រេស​តា​នែស​នតូ​អ្យា​ដ៝ង់។ ជេសរី​មោ​ហោម​អោស​គែស​ទាក​លេង​ទាក​ទើង​ឞុក​ខឹត​រ៝ស​ហេង​លែៈ​រាងោច​នទើ​ជឹត។ ១៦ លាស​ឞេស​ចុង​តឹង​គុ​តា​កាលើ​ត្រោក គ៝ប់​អ្វាញ់​ពាង់ កាស​គឹត​នាវ​តឹម​រាង្លាប់​គ៝ប់​ហោម​នហ៝​រ៝ នទ្រែល​មា​លែៈ​រាងោច​នទើ​អី​ហោម​រេស​តា​នែស​នតូ​អ្យា”។ ១៧ កោរាញ​ឞ្រាស​លាស​តៃ​មា​នោអេ ៖ “ឞេស​ចុង​តឹង​អី​នៃ​នទើ​មឞេន​អ៝ន់​គឹត​នាល់​នាវ​តឹម​រាង្លាប់​គ៝ប់​នទ្រែល​មា​ទឹង​លែៈ​នទើ​គែស​នាវ​រេស​តា​នែស​នតូ​អ្យា”។

នោអេ  នទ្រែល​មា​ពែ​នុយ្ស​ក៝ន​ពាង់

១៨ ក៝ន​ឞូ​ក្លោ​នោអេ ​អី​លោស​តាៈ​ឞើស​ត្រោម​ទូក​នៃ រាញា​ខាន់​ពាង់​ឆិមហាម់  ជេសរី​យាផែត ។ ហាម់​អី​នៃ​អី​ឞឹ​កានាន ។ ១៩ ពែ​នុយ្ស​ខាន់​ពាង់​អី​នៃ​អី​ក៝ន​នោអេ  លែៈ​ឞូនុយ្ស​លាម​នែស​នតូ​អ្យា​តាៈ​ឞើស​ខាន់​ពាង់​អី​នៃ។

២០ ជេស​ទាក​លេង​ទាក​ទើង​នៃ នោអេ ​ឞូនុយ្ស​ជាន​មីរ ពាង់​ឞូនុយ្ស​ល៝រ​ឞូ​ឞាល់​ងាន់​តាម់​តើម​ព្លៃ​យុងយារ​ប៝ន​មា​ជាន​នទ្រាញ់។ ២១ គែស​ទូ​នារ​រី​ពាង់​ញេត​នទ្រាញ់​ព្លៃ​យុងយារ​ប៝ន​អី​នៃ​ត៝ត់​ញុល នហ៝​មា​ឞិច​លាហោក​លាហាក​តា​ចូន​ពាង់​នើម​រី។ ២២ ជេសរី​ហាម់ ​អី​ឞឹ​កានាន ​រី​នើស​ឆៃ​ឞឹ​ពាង់​ឞិច​លាហោក​លាហាក​តា​ចូន​កើត​នទ្រី ពាង់​លោស​ឞើស​នៃ​ហាន់​មឞើស​អី​អ៝ស​នោ​ពាង់​រី។ ២៣ ជេសរី​អី​អ៝ស​នោ​រី​ឆ៝ៈ​ទូ​ឞ្លាស​ឞ៝ក​មអាក់​តា​មលីក​ខាន់​ពាង់​នើម ជេសរី​ឞ្រោៈ​ងកើយៗ​ងកុម​ឞ៝ក​អី​នៃ​ឞើស​លើ​អី​ឞឹ​រី។ ឞារ​ហៃ​ខាន់​ពាង់​អី​នៃ​មោ​អោស​រាលែ​មាត់​ជឹត​អី​ឞឹ​រី កើត​នទ្រី​ទឹង​ខាន់​ពាង់​មោ​ឆៃ​អី​ឞឹ​លាហោក។ ២៤ ត៝ត់​អី​ឞឹ​លែៈ​អាយ្ស ពាង់​គឹត​នាវ​ក៝ន​អី​ជេៈ​ជាន​មា​ពាង់​នើស ២៥ ជេសរី​ពាង់​លាស៖

“កានាន ​លែៈ​គែស​នាវ​រាតាប់​ជេស!

អ៝ន់​ពាង់​គុ​ជាន​ទឹក​តា​ន៝ម់​ឞូ​មា​អី​អ៝ស​នោ​ពាង់​នើម”។

២៦ ពាង់​លាស​ជឹត៖

“រានេ​មា​ឞ្រាស​យេហោវា ​អី​ឞ្រាស​ឆិម 

ជេសរី​អ៝ន់​កានាន ​អី​នៃ​មា​គុ​ជាន​ទឹក​ពាង់*

២៧ ទាន់​កោរាញ​ឞ្រាស​អ៝ន់​នែស​ហ្វី​មា​យាផែត 

ជេសរី​រ៝ម​ពាង់​គុ​នទ្រែល​ឆិម ​នើម

អី​កានាន ​រី​អ៝ន់​ជាន​ទឹក​យាផែត​នៃ”។

២៨ ជេស​ទាក​លេង​ទាក​ទើង​នៃ នោអេ ​គុ​រេស​គែស ៣៥០ នាម់​ជឹត។ ២៩ នោអេ ​រេស​ទឹង​លែៈ​រាងោច​គែស ៩៥០ នាម់ ជេសរី​ពាង់​ខឹត។

១០

រាន៝យ​ទែស​នោអេ 

១ អ្យា​នាវ​ងក៝ច​រាន៝យ​ទែស​ឆិម ហាម់  នទ្រែល​មា​យាផែត ​អី​ក៝ន​នោអេ ​នៃ​នើស។ ជេស​ទាក​លេង​ទាក​ទើង​អី​នៃ ខាន់​ពាង់​ពែ​នុយ្ស​អី​នៃ​ឞាៈ​អ៝ស​ឞាៈ​ក៝ន​កើត​នអា៖

២ អី​ក៝ន​ឞូ​ក្លោ​យាផែត  ខាន់​ពាង់​គែស​រាញា​កោមើរ *មាកុកមាដាយយាវានតូបាលមេឆេក  នទ្រែល​មា​តីរាស ​។ ទឹង​លែៈ​អី​ក៝ន​ឆៅ​ឞើស​កើយ​ឞើស​កើយ ខាន់​ពាង់​ឆ៝ៈ​ទឹង​លែៈ​រាញា​អី​នៃ​មា​ជេង​រាញា​មពោល​ខាន់​ពាង់។ ៣ ជេសរី​អី​ក៝ន​ឞូ​ក្លោ​កោមើរ  ខាន់​ពាង់​គែស​រាញា​អាសកេនាសរីផាត  នទ្រែល​មា​តូការមា ។ ៤ អី​ក៝ន​ឞូ​ក្លោ​យាវាន ​ជឹត ខាន់​ពាង់​គែស​រាញា​អេលីឆាតាឆើសកីតីម  នទ្រែល​មា​ដោដានីម ។ ៥ ខាន់​ពាង់​អី​នៃ​អី​អូ​ចែ​មពោល​ឞូនុយ្ស​អេងៗ​គុ​រ៝ៈ​ទាក​វាច់​ទាក​វារ់។ ខាន់​ពាង់​ញចាស​មពោល​អេងៗ តឹង​រានាក់​វ៝ល់ តឹង​នាវ​ងើយ តឹង​ទាក​ខាន់​ពាង់​នើម។

៦ អី​ក៝ន​ឞូ​ក្លោ​ហាម់ ​ជឹត ខាន់​ពាង់​គែស​រាញា​កុសអេឆីប †ពូត នទ្រែល​មា​កានាន ។ ទឹង​លែៈ​អី​ក៝ន​ឆៅ​ឞើស​កើយ​ឞើស​កើយ ខាន់​ពាង់​ឆ៝ៈ​ទឹង​លែៈ​រាញា​អី​នៃ​មា​ជេង​រាញា​មពោល​ខាន់​ពាង់។ ៧ អី​ក៝ន​ឞូ​ក្លោ​កុស  ខាន់​ពាង់​គែស​រាញា​ចេបាហាវីលាឆាបតារាមា  នទ្រែល​មា​ឆាបតិកា ។ អី​ក៝ន​ឞូ​ក្លោ​រាមា  ពាង់​គែស​រាញា​ឆេបា  នទ្រែល​មា​ដេដាន ។ ៨ ជេសរី​កុស ​ឞាៈ​ទូ​ហ្វេ​ក៝ន​ជឹត​គែស​រាញា​និមរោត  ពាង់​អី​នៃ​អី​ឞូនុយ្ស​ល៝រ​ឞូ​ឞាល់​ជេង​កោរាញ​ម៝ត់​អ្វាញ់​ទាង់​ងាន់​តា​នែស​នតូ​អ្យា។ ៩ ពាង់​ជេង​ឞូនុយ្ស​ឞ្រែន​ទុត​អ្វែស​ដ៝ង់​តា​នាប់​មាត់​ឞ្រាស​យេហោវា  នទ្រី​ទឹង​ឞូ​វៃ​លាស៖ «មៃ​ឞ្រែន​ទុត​អ្វែស​តឹម​ឞាន​មា​និមរោត ​តា​នាប់​មាត់​ឞ្រាស​យេហោវា »។ ១០ នតើម​នើស​ពាង់​គុ​ម៝ត់​អ្វាញ់​តា​ប៝ន​បាបីល  ប៝ន​អេរេក  ប៝ន​អាកាត  នទ្រែល​មា​ប៝ន​កាល់នេ  តា​ឞ្រី​ឆីនើរ ។ ១១ ជេស​ឞើស​នៃ​ពាង់​លោស​ហាន់​ជឹត​ឞ្រី​អាឆើរ  ត៝ត់​តា​ឞ្រី​អាឆើរ ​រី​ពាង់​ជាន​ប៝ន​នីនីវេ  ប៝ន​រេហូបុត  ប៝ន​កាលាស  ១២ នទ្រែល​មា​ប៝ន​រេឆែន  ប៝ន​អី​នៃ​ក្វ៝ង់​ងាន់​វាស​វាង​ប៝ន​នីនីវេ ​មា​ប៝ន​កាលាស ។ ១៣ អី​ក៝ន​ឆៅ​អេឆីប ‡​អី​រី​ជឹត​ជេង​មពោល​លូដីម  មពោល​អានាមីម  មពោល​លេហាបីម  មពោល​នាប់ថូហីម  ១៤ មពោល​ពាត្រូឆីម  មពោល​កាសលូហីម  នទ្រែល​មា​មពោល​កាប់ថ៝រីម  មពោល​កាសលូហីម ​អី​នៃ​ជេង​ផូង​អូ​ចែ​មពោល​ផាលីសតីន ។

១៥ ជេសរី​អី​កានាន ​អី​រី​ឞាៈ​ឆីដោន ​ក៝ន​ទាក​ឞោក ជេសរី​ឞាៈ​ហេត  ១៦ នទ្រែល​មា​មពោល​យេបូឆីត  មពោល​អាមោរី  មពោល​គីរកាឆីត  ១៧ មពោល​ហីវី  មពោល​អារ់កីត  មពោល​ឆីនីត  ១៨ មពោល​អារ់វាតីត  មពោល​ឆេមារីត  នទ្រែល​មា​មពោល​ហាមាថីត ។ ជេសរី​មពោល​កានាន ​ហាន់​គុ​នតុក​អេងៗ​ឞាល់។ ១៩ ឞ្រី​ទាក​ខាន់​ពាង់ នតើម​ឞើស​ប៝ន​ឆីដោន ​ត៝ត់​មា​ប៝ន​កេរារ ​អី​ទាច់​ប៝ន​កាឆា  នហ៝​មា​ត៝ត់​ប៝ន​ឆោដុម  ប៝ន​កោមោរា  ប៝ន​អាតមា  នទ្រែល​មា​ប៝ន​ឆេប៝យីម  ជេសរី​នហ៝​មា​ត៝ត់​អា​ប៝ន​លាឆា​រី។ ២០ នទ្រី​រាន៝យ​ទែស​ហាម់  ពាង់​គុ​តឹង​រានាក់​វ៝ល់ តឹង​នាវ​ងើយ តឹង​ឞ្រី តឹង​ទាក​ខាន់​ពាង់​នើម។

២១ ជេសរី​ឆិម ​អី​នោ​យាផែត ​រី​ពាង់​ឞាៈ​អ៝ស​ឞាៈ​ក៝ន​ដ៝ង់។ ពាង់​អី​នៃ​អី​អូ​ចែ​មពោល​អេបែរ ។ ២២ ក៝ន​ពាង់​គែស​រាញា​អេលាមអាសឆើរអារពាក់ឆាតលូត  ជេសរី​អារាម ។ ២៣ អារាម ​ឞាៈ​អុស  ឞាៈ​ហូល  ឞាៈ​កេថើរ  នទ្រែល​មា​ឞាៈ​មាស ។ ២៤ អារពាក់ឆាត ​ឞាៈ​ឆេលាសឆេលាស ​ឞាៈ​អេបែរ ។ ២៥ អេបែរ ​ឞាៈ​ក៝ន​ឞូ​ក្លោ​ឞារ​ហៃ អី​នោ​រាញា​ផេលេក  រាញា​អី​នៃ​រាឞ្លាង​លាស​«ចាស​ច្រាយ​ឞាល់» យ៝រ​លាស​នោក​នៃ​ឞូនុយ្ស​តា​នែស​នតូ​អ្យា​គុ​ចាស​ច្រាយ​ឞាល់។ អី​អ៝ស​ពាង់​រាញា​យុកថាន ។ ២៦ យុកថាន ​ឞាៈ​អាល់មោដាត  ឞាៈ​ឆេលេប  ឞាៈ​ហាឆារមាវេត  ឞាៈ​យេរាស  ២៧ ឞាៈ​ហាដោរាម  ឞាៈ​អូឆាល  ឞាៈ​ដិកលា  ២៨ ឞាៈ​អោបាល  ឞាៈ​អាបីមាអែល  ឞាៈ​ឆេបា  ២៩ ឞាៈ​អោផីរ  ឞាៈ​ហាវីលា  នទ្រែល​មា​ឞាៈ​យោបាប ។ ទឹង​លែៈ​ខាន់​ពាង់​អី​នៃ​ក៝ន​យុកថាន ​ទាទេ។ ៣០ ឞ្រី​ទាក​ខាន់​ពាង់​គុ​រេស​នតើម​ឞើស​ឞ្រី​មេឆា ​នហ៝​មា​ត៝ត់​នតុក​យោក​ឞ្រី​ឆេផារ ​អី​មពែស​មា​លោស​នារ​នៃ។ ៣១ អី​នៃ​រាន៝យ​ទែស​ឆិម  ពាង់​គុ​តឹង​រានាក់​វ៝ល់ តឹង​នាវ​ងើយ តឹង​ឞ្រី តឹង​ទាក​ខាន់​ពាង់​នើម។

៣២ លែៈ​អី​នៃ​នើស​រាន៝យ​ទែស​អី​ក៝ន​នោអេ ​ពែ​នុយ្ស តឹង​រាន៝យ​ទែស​តឹង​ឞ្រី​ខាន់​ពាង់​នើម។ ជេស​ទាក​លេង​ទាក​ទើង​នៃ​នើស ខាន់​ពាង់​ចាស​ច្រាយ​កើត​នៃ ទឹង​គែស​មា​ជេង​លែៈ​ឞ្រី​ទាក​អេងៗ​តា​នែស​នតូ​អ្យា។

១១

ជៃ​ទុត​ព្រេស​ប្លឺវ​តា​នតុក​ប៝ន​បាបិល 

១ នោក​កាល់​អែ​នើស​ទឹង​លែៈ​ឞូនុយ្ស​តា​នែស​នតូ​អ្យា​ទូ​នាវ​ងើយ​ទើម មឞើស​ងើយ​តឹម​ឞាន​ឞាល់។ ២ ជេសរី​ខាន់​ពាង់​នត្រើន​នតុក​ឞើស​លោស​នារ ត៝ត់​តា​នតុក​ល៝ង់​តា​ឞ្រី​ឆីនើរ  ខាន់​ពាង់​គុ​ជាន​ប៝ន​តា​នៃ។ ៣ ខាន់​ពាង់​តឹម​លាស​នទ្រាង់​ខាន់​ពាង់​នើម៖ “ហោៈ​ឞ៝ន់ លែវ​ឞាល់​ម៝ន​នែស​គុច អ៝ន់​ពាង់​មា​ក្រ៝ស​អ៝ន់​ទាង់”។ ជេសរី​ខាន់​ពាង់​ឆ៝ៈ​នែស​អី​គុច​នៃ​មា​ជាន​ជៃ ឆ៝ៈ​ចាយ​ក្រាក់​មា​ជាន​នទើ​លឹរ​មា​ក្រេប។ ៤ ជេសរី​ខាន់​ពាង់​លាស៖ “អ៝ន់​ឞ៝ន់​ជាន​ទូ​ប៝ន​ក្វ៝ង់ ជេសរី​ជាន​ទូ​មល៝ម់​ជៃ​អ៝ន់​ទុត​ព្រេស​ប្លឺវ​ត៝ត់​អា​ត្រោក​ងាន់ អ៝ន់​ឞូ​លឺ​ឞ៝ន់ រី​មើ​ឞ៝ន់​មោ​អោស​ចាស​ច្រាយ​លាម​នែស​នតូ​អ្យា”។ ៥ ជេស​ខាន់​ពាង់​ជាន​ជៃ​ទុត​ព្រេស​អី​នៃ ឞ្រាស​យេហោវា ​ជុរ​អ្វាញ់​ប៝ន នទ្រែល​មា​ជៃ​ព្រេស​អី​ឞូនុយ្ស​ជាន​អី​នៃ ៦ ជេសរី​ឞ្រាស​យេហោវា ​លាស​អេង​ពាង់នើម៖ “យី! ខាន់​ពាង់​អ្យា​ជេង​ទូ​មពោល​ទើម មឞើស​ងើយ​ទូ​នាវ​ងើយ​ទើម​ដ៝ង់ លាស​ឞ្លាវ​ជាន​អ្យា​អាបៃ​រី តា​ជឹត​នាប់​តៃ​ខាន់​ពាង់​ទើយ​ជាន​ដ៝ង់​ម៝ស​នទើ​អី​ខាន់​ពាង់​អុច។ ៧ លាស​នទ្រី​ឞ៝ន់​ជុរ​ជាន​វិ​លើយ​នាវ​ងើយ​ខាន់​ពាង់​ប៝ត់ លើយ​ហោម​អោស​អ៝ន់​ខាន់​ពាង់​តឹម​គឹត​ងើយ​ជឹត​នាប់​តៃ”។ ៨ ជេសរី​ឞ្រាស​យេហោវា ​អ៝ន់​ខាន់​ពាង់​ចាស​ច្រាយ​ឞាល់​ទូ​ងាយ​តាៈ​ឞើស​នតុក​អី​នៃ ទឹង​គែស​លាម​នែស​នតូ​អ្យា នទ្រី​ខាន់​ពាង់​ឞាស​ជាន​ប៝ន​តា​នតុក​អី​នៃ​ជឹត។ ៩ កើត​នទ្រី​ទឹង​ឞូ​តេៈ​រាញា​ប៝ន​អី​នៃ​លាស បាបីល  រាឞ្លាង​លាស​«វិ» យ៝រ​លាស​តា​នតុក​អី​នៃ​អី​ឞ្រាស​យេហោវា ​ជាន​វិ​នាវ​ងើយ​អ៝ន់​ឞូនុយ្ស​ទឹង​លែៈ​តា​នែស​នតូ​អ្យា​ងើយ​តឹម​តីស​ឞាល់ អ៝ន់​ឞូនុយ្ស​ចាស​ច្រាយ​ឞាល់​តាៈ​ឞើស​នតុក​នៃ​ទឹង​គែស​លាម​នែស​នតូ​អ្យា។

នាវ​ងក៝ច​រាន៝យ​ទែស​អី​អូ​ចែ​អាឞ្រាហាម់ 

១០ អ្យា​នាវ​ងក៝ច​រាន៝យ​ទែស​ឆិម ។ ត៝ត់​ឆិម ​គែស ១០០ នាម់​ពាង់​ឞាៈ​អារពាក់ឆាត * នាម់​អី​នៃ​លែៈ​គែស​ឞារ​នាម់ ជេស​ទាក​លេង​ទាក​ទើង​ក្វ៝ង់​អី​នៃ​នើស។ ១១ ជេស​ពាង់​ឞាៈ​អារពាក់ឆាត ​រី ពាង់​រេស​គែស ៥០០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ១២ ត៝ត់​អារពាក់ឆាត ​គែស ៣៥ នាម់ ពាង់​ឞាៈ​ឆេលាស ។ ១៣ ជេស​ពាង់​ឞាៈ​ឆេលាស  ពាង់​រេស​គែស ៤០៣ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ១៤ ត៝ត់​ឆេលាស ​គែស ៣០ នាម់ ពាង់​ឞាៈ​អេបែរ ។ ១៥ ជេស​ពាង់​ឞាៈ​អេបែរ ​រី ពាង់​រេស​គែស ៤០៣ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ១៦ ត៝ត់​អេបែរ ​គែស ៣៤ នាម់ ពាង់​ឞាៈ​ផេលេក ។ ១៧ ជេស​ពាង់​ឞាៈ​ផេលេក ​រី ពាង់​រេស​គែស ៤៣០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ១៨ ត៝ត់​ផេលេក ​គែស ៣០ នាម់ ពាង់​ឞាៈ​រេអូ ។ ១៩ ជេស​ពាង់​ឞាៈ​រេអូ ​រី ពាង់​រេស​គែស ២០៩ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ២០ ត៝ត់​រេអូ ​គែស ៣២ នាម់ ពាង់​ឞាៈ​ឆេរូក ។ ២១ ជេស​ពាង់​ឞាៈ​ឆេរូក ​រី ពាង់​រេស​គែស ២០៧ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ២២ ត៝ត់​ឆេរូក ​គែស ៣០ នាម់ ពាង់​ឞាៈ​នាហោរ ។ ២៣ ជេស​ពាង់​ឞាៈ​នាហោរ ​រី ពាង់​រេស​គែស ២០០ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ២៤ ត៝ត់​នាហោរ ​គែស ២៩ នាម់ ពាង់​ឞាៈ​ថេរា ។ ២៥ ជេស​ពាង់​ឞាៈ​ថេរា ​រី ពាង់​រេស​គែស ១១៩ នាម់​ជឹត នហ៝​ឞាៈ​អ៝ស​ឞាៈ​ក៝ន គែស​ក៝ន​ឞូ​អូរ​ក៝ន​ឞូ​ក្លោ​ដ៝ង់។ ២៦ ត៝ត់​ថេរា ​គែស ៧០ នាម់ ពាង់​ឞាៈ​អាប់រាម  ឞាៈ​នាហោរ  នទ្រែល​មា​ឞាៈ​ហារាន ។

២៧ អ្យា​ជេង​នាវ​ងក៝ច​រាន៝យ​ទែស​ថេរា ។ ថេរា ​ឞាៈ​អាប់រាម  ឞាៈ​នាហោរ  នទ្រែល​មា​ឞាៈ​ហារាន ។ ជេសរី​ហារាន ​ឞាៈ​លុត ។ ២៨ ហារាន ​ខឹត​តា​ប៝ន​អូរ ​តា​ឞ្រី​ខាលដេ  នតុក​ឞ្រី​ពាង់​នើម ទោល​អី​ឞឹ​ពាង់​ថេរា ​ហោម​រេស​ដ៝ង់។ ២៩ អាប់រាម  នទ្រែល​មា​នាហោរ ​អី​អ៝ស​ពាង់​រី ខាន់​ពាង់​ឆ៝ៈ​អូរ។ អី​អូរ​អាប់រាម ​រាញា​ឆារាយ  អី​អូរ​នាហោរ ​រី​រាញា​មីលកា ​អី​ក៝ន​ហារាន ហារាន ​អី​រី​អី​ឞឹ​ក៝ន​ឞូ​អូរ​មីលកា  នទ្រែល​មា​អីសកា ។ ៣០ ល៝ង់​ឆារាយ ​អី​អូរ​អាប់រាម ​នៃ ជេង​ឞូ​អូរ​មោ​អោស​ឞាៈ​ក៝ន ពាង់​មោ​គែស​ក៝ន​វាៈ។*

៣១ ជេសរី​ថេរា ​លែវ​អាប់រាម ​អី​ក៝ន​ពាង់​នើម​រី នទ្រែល​មា​អី​ឆៅ​លុត ​ពាង់​រី អី​ក៝ន​ហារាន ​រី​នើស ជេសរី​ឆារាយ ​អី​មាន់​ពាង់​នើម​រី​ដ៝ង់ ខាន់​ពាង់​លោស​តាៈ​ឞើស​ប៝ន​អូរ ​ឞ្រី​ខាលដេ ​នៃ ហាន់​ជឹត​ឞ្រី​កានាន ។ ត៝ត់​តា​ប៝ន​ចារាន ​រី ខាន់​ពាង់​ជាន​នតុក​មា​គុ​តា​ប៝ន​នៃ អេ​អោស​ត៝ត់​តា​ឞ្រី​កានាន ។* ៣២ ថេរា ​រេស​គែស ២០៥ នាម់ ជេសរី​ខឹត ពាង់​ខឹត​តា​ប៝ន​ចារាន ​នៃ។

១២

កោរាញ​ឞ្រាស​ក្វាល់​អាប់រាម 

១ ជេសរី​ឞ្រាស​យេហោវា​លាស​មា​អាប់រាម ​កើត​នអា៖ “មៃ​ទូ​លោស​ហ៝ម់​ឞើស​ឞ្រី​មៃ​នើម ឞើស​នទុល​មពោល​មៃ​នើម នទ្រែល​មា​ឞើស​រានាក់​វ៝ល់​ឞឹ​មៃ​នើម ជេសរី​ហាន់​គុ​តា​ឞ្រី​គ៝ប់​ញហើ​មា​មៃ​នៃ។* ២ គ៝ប់​អ៝ន់​មៃ​គែស​រាន៝យ​ទែស​អ៝ក់ អ៝ន់​ខាន់​ពាង់​ជេង​ទូ​ផូង​ទុត​ក្វ៝ង់ គ៝ប់​អ៝ន់​មៃ​គែស​ជេង នទ្រែល​មា​អ៝ន់​ឞូ​លឺ​ឆាក់​មៃ កើត​នទ្រី​ទឹង​មៃ​ជេង​ឞូនុយ្ស​អ៝ន់​គែស​ជេង​មា​ឞូ​ដ៝ង់។* ៣ គ៝ប់​អ៝ន់​គែស​ជេង​មា​ឞូ​ម៝ស​អី​អ៝ន់​គែស​ជេង​មា​មៃ គ៝ប់​រាតាប់​ដ៝ង់​មា​ឞូ​ម៝ស​អី​រាតាប់​មៃ ទឹង​លែៈ​រានាក់​វ៝ល់​ឞូនុយ្ស​តា​នែស​នតូ​អ្យា គែស​ជេង​តាៈ​ឞើស​មៃ​ទាទេ”។*

៤ ជេស​ឞ្រាស​យេហោវា​ដាៈ​អាប់រាម​កើត​នៃ ពាង់​ជាន​តឹង​រ៝ ពាង់​ទូ​លោស​ឞើស​ប៝ន​ចារាន  ជេសរី​អី​ម៝ន​ពាង់​លុត ​ហាន់​នទ្រែល​ដ៝ង់។ ទោល​អាប់រាម ​ទូ​លោស​ឞើស​នតុក​នៃ ពាង់​លែៈ​គែស ៧៥ នាម់។ ៥ ពាង់ អី​អូរ​ឆារាយ ​ពាង់ អី​ម៝ន​លុត ​ពាង់ នទ្រែល​មា​លែៈ​ទ្រាប់​នទើ​ពាង់​គែស នអ៝ប់​មា​ផូង​ឞូនុយ្ស​អី​នតើម​ជាន​ការ​មា​ពាង់​តា​ប៝ន​ចារាន ​នៃ​នើស ពាង់​ញអោត​ហាន់​ជឹត​ឞ្រី​កានាន ​រី​ទាទេ។ លែៈ​ត៝ត់​តា​ឞ្រី​កានាន ​រី ៦ អាប់រាម ​ហាន់​គ្លាត់​រ៝ៈ​ឞ្រី​នៃ​ត៝ត់​តា​តើម​ជ្រី​អី​ឞូ​រាញា​មោរេ  ទាច់​មា​ប៝ន​ឆីកែម ។ ទោល​នៃ​ផូង​កានាន​គុ​តា​ឞ្រី​ទាក​នៃ។ ៧ ជេសរី​ឞ្រាស​យេហោវា​តឹម​មពើល​អ៝ន់​មា​អាប់រាម ​ឆៃ ពាង់​លាស៖ “គ៝ប់​អ៝ន់​ឞ្រី​ទាក​អ្យា​មា​ផូង​រាន៝យ​ទែស​មៃ”។ ជេសរី​អាប់រាម ​ជាន​ទូ​នតុក​មា​ជាន​ឞ្រាស​តា​នតុក​នៃ​គៃ​មា​ញហើរ​មា​ឞ្រាស​យេហោវា​អី​លែៈ​តឹម​មពើល​អ៝ន់​ពាង់​ឆៃ​រី​នើស។* ៨ ជេសរី​ពាង់​ហាន់​ជឹត ហាន់​តា​នតុក​យោក​មពែស​ឞើស​លោស​នារ​ប៝ន​បេតអែល ពាង់​ជាន​ចូន​គុ​តា​នតុក​នៃ ពាង់​គុ​វាស​វាង​ប៝ន​បេតអែល ដាស​មា​ប៝ន​អាយ គែស​មពែស​ឞើស​លោស​នារ​មា​ប៝ន​បេតអែល។ គែស​មពែស​ឞើស​ញ៝ប់​នារ​មា​ប៝ន​អាយ តា​នតុក​នៃ​ពាង់​ជាន​ទូ​នតុក​ជឹត​មា​ជាន​ឞ្រាស​មា​ឞ្រាស​យេហោវា ជេសរី​ពាង់​យើក​មឞាស​មា​ឞ្រាស​យេហោវា​។ ៩ ជេសរី​ពាង់​ហាន់​ងាន់ ត៝ត់​តា​ឞ្រី​នេកិប។

អាប់រាម​វែស​គុ​តា​ឞ្រី​អេឆីប 

១០ នោក​នៃ​តា​ឞ្រី​កានាន​គែស​នាវ​ជី​ឆ៝ត់​ជី​ង៝ត យ៝រ​រី​អាប់រាម​ហាន់​គុ​តា​ឞ្រី​អេឆីប  យ៝រ​លាស​នាវ​ជី​ឆ៝ត់​ជី​ង៝ត​តា​ឞ្រី​កានាន​នៃ​ហោ​ងាន់។* ១១ ទោល​ពាង់​ហាន់​ឞើយ​ត៝ត់​តា​ឞ្រី​អេឆីប  ពាង់​លាស​មា​អូរ​ពាង់៖ “គ៝ប់​គឹត​អៃ​អ្យា​ជេង​ឞូ​អូរ​អ្វែស​រែស​ងាន់។ ១២ ត៝ត់​ផូង​អេឆីប ​ឆៃ​អៃ ឞូ​លាស​អៃ​ជេង​អូរ​គ៝ប់ លាស​នទ្រី​ឞូ​មរា​ងខឹត​លើយ​គ៝ប់ ហោម​រ៝ង​អៃ​រេស។ ១៣ លាស​នទ្រី​អ៝ន់​អៃ​មឞើស​មា​ឞូ​លាស អៃ​ជេង​អ៝ស​គ៝ប់ គៃ​មា​ឞូ​ជាន​អ្វែស​មា​គ៝ប់​យ៝រ​តាៈ​ឞើស​អៃ ជេសរី​ឞូ​រ៝ង​គ៝ប់​រេស​យ៝រ​តាៈ​ឞើស​អៃ​ដ៝ង់”។*

១៤ ត៝ត់​តា​ឞ្រី​អេឆីប​រី ផូង​អេឆីប ​ឆៃ​អូរ​អាប់រាម​អ្វែស​រែស​ងាន់។ ១៥ ផូង​កោរាញ​កាដាច់​ផារ៝ន*​នើម​ឆៃ​ពាង់​ដ៝ង់ ខាន់​ពាង់​រានេ​អ្វែស​ឆារាយ ​រី​មឞើស​មា​ផារ៝ន ជេសរី​ឞូ​លែវ​ពាង់​ញជុន​តា​ញីស​កាដាច់​ផារ៝ន​រី។ ១៦ ល៝ង់​អី​អាប់រាម​រី ផារ៝ន​ជាន​អ្វែស​មា​ពាង់​ងាន់​យ៝រ​តាៈ​មា​អូរ​ឆារាយ ​ពាង់​រី ផារ៝ន​អ៝ន់​ទឹក​ឞូ​អូរ​ទឹក​ឞូ​ក្លោ​មា​ពាង់ អ៝ន់​ឞែ​ឞ្យាប់ អ៝ន់​នទ្រោក​ងក្វ៝ង់ អ៝ន់​ឆែស​លៀ​មែ​ដ៝ង់ ឆែស​លៀ​ងក្វ៝ង់​ដ៝ង់ នទ្រែល​មា​អ៝ន់​ឆែស​ឆាមោ។ ១៧ យើន​មា​ឞ្រាស​យេហោវា​ជាន​អ៝ន់​នាវ​ជី​ក្វ៝ង់​ងាន់​មា​ផារ៝ន នទ្រែល​មា​ឞូនុយ្ស​ទឹង​លែៈ​តា​ញីស​ពាង់ យ៝រ​មា​ឆារាយ ​អី​អូរ​អាប់រាម​នៃ។ ១៨ ជេសរី​ផារ៝ន​ក្វាល់​អាប់រាម ​លាស​ពាង់៖ “ម៝ស​កោៈ​មៃ​ជាន​មា​គ៝ប់​កើត​នអា​មេស? ខ៝ន់​មៃ​មា​មឞើស​ឆ៝ង់​មា​គ៝ប់ ឞូ​អូរ​អ្យា​ជេង​អូរ​មៃ! ១៩ ម៝ស​ទឹង​មៃ​លាស​ពាង់​ជេង​អ៝ស​មៃ ជាន​អ៝ន់​គ៝ប់​ឆ៝ៈ​ពាង់​ជាន​អូរ​ច្រាវ? អឺស​អូរ​មៃ ញឆឹត​មរែ​អា​រី ទូ​ឞើស​នតុក​អ្យា​ហ៝ម់!” ២០ ជេសរី​ផារ៝ន​ដាៈ​តាហែន​ពាង់​ញជុន​អាប់រាម  នទ្រែល​មា​អូរ​ពាង់ នអ៝ប់​មា​លែៈ​ទ្រាប់​នទើ​ពាង់​គែស​ទូ​លោស​ឞើស​ឞ្រី​នៃ។

១៣

អាប់រាម ​នទ្រែល​មា​អូរ​ពាង់​ព្លឹ​ឆឹត​ឞើស​ឞ្រី​អេឆីប 

១ ជេសរី​អាប់រាម ​នទ្រែល​មា​អូរ​ពាង់​លោស​ឞើស​ឞ្រី​អេឆីប ​ព្លឹ​ឆឹត​តៃ​តា​ឞ្រី​នេកិប លែៈ​ទ្រាប់​នទើ​ពាង់​គែស ញអោត​លែវ​នទ្រែល​ពាង់​នើម​ទាទេ។ លុត ​ហាន់​នទ្រែល​ពាង់​ដ៝ង់។ ២ អាប់រាម​គែស​មពោមពា​(ឆ្យុម) នទ្រែល​មា​ព្រាក់​មាយ្ស​អ៝ក់​ងាន់។ ៣ ពាង់​លោស​ឞើស​ឞ្រី​នេកិប​នៃ ត៝ត់​តា​ប៝ន​បេតអែល​នតុក​ពាង់​គុ​ជាន​ចូន​អា​ល៝រ​នើស តា​វាស​វាង​ប៝ន​បេតអែល ដាស​មា​ប៝ន​អាយ​នៃ* ៤ ជេសរី​ពាង់​មឞើស​ឆើម​ក្វាល់​ឞ្រាស​យេហោវា​តា​នតុក​ពាង់​លែៈ​ជាន​នតុក​មា​ជាន​ឞ្រាស​អា​ល៝រ​រី​នើស។

លុត ​តឹម​ងខាស​មា​អាប់រាម 

៥ លុត ​អី​វៃ​ហាន់​នទ្រែល​មា​អាប់រាម​រី ពាង់​គែស​ឞែ​ឞ្យាប់​ផូង គែស​នទ្រោក​ផូង នទ្រែល​មា​គែស​ចូន​អ៝ក់ តឹម​ឞាន​មា​អាប់រាម​ដ៝ង់។ ៦ តា​ឞ្រី​នៃ​មោ​អោស​ត៝ង់​មពា​មា​អ៝ន់​មពោមពា​(ឆ្យុម)​ឞារ​ហៃ​ខាន់​ពាង់ យ៝រ​លាស​ខាន់​ពាង់​គែស​មពោមពា​(ឆ្យុម)​ទ្រាប់​នទើ​អ៝ក់​ងាន់ នទ្រី​ទឹង​ខាន់​ពាង់​មោ​ហោម​អោស​ឞ្លាវ​គុ​នទ្រែល ៧ គែស​នាវ​តឹម​ល៝ក់​ឞាល់​ផូង​ច្យាប់​អាប់រាម ​នទ្រែល​មា​ផូង​ច្យាប់​លុត ។ រានោក​នៃ​ផូង​កានាន នទ្រែល​មា​ផូង​ពេរិឆីត​គុ​តា​ឞ្រី​នៃ​ដ៝ង់។ ៨ ជេសរី​អាប់រាម​លាស​មា​លុត ៖ “អើ​ម៝ន លើយ​អ៝ន់​អោស​គ៝ប់​នទ្រែល​មៃ​គែស​នាវ​តឹម​ល៝ក់​ឞាល់ មោ​លាស​ផូង​ច្យាប់​គ៝ប់ នទ្រែល​មា​ផូង​ច្យាប់​មៃ យ៝រ​លាស​ឞ៝ន់​ជេង​អ៝ស​នោ។ ៩ ឞ្រី​តា​អ្យា​ហោម​ហ្វី​ងាន់ លាស​នទ្រី​អ៝ន់​ឞ៝ន់​គុ​តឹម​ងខាស​ឞាល់ លាស​មៃ​គុ​មពែស​ឞើស​ច្យៅ គ៝ប់​គុ​មពែស​ឞើស​មា លាស​មៃ​គុ​មពែស​ឞើស​មា គ៝ប់​គុ​មពែស​ឞើស​ច្យៅ”។ ១០ ជេសរី​លុត ​ងគឹល​អ្វាញ់​ឆៃ​នទ្រិច​រាដុង​រ៝ៈ​ទាក​រាលាយ​យោរដាន់​មពែស​មា​ប៝ន​ឆោអារ​អ្វែស​ងាន់​គែស​ទាក​ទាទេ។ នតុក​នៃ​នោក​អេ​ហ៝ៈ​ឞ្រាស​យេហោវា​លើស​រាយ​លើយ​ប៝ន​ឆោដុម នទ្រែល​មា​ប៝ន​កោមោរា​ជេង​តឹម​ឞាន​មា​អេដែន​អី​មីរ​កោរាញ​ឞ្រាស មោ​លាស​កើត​ឞ្រី​អេឆីប ​រី​ដ៝ង់។* ១១ នទ្រី​លុត ​ឆ៝ៈ​លែៈ​នទ្រិច​រាដុង​យោរដាន់​នៃ​មា​ពាង់​នើម ពាង់​ហាន់​មពែស​ជឹត​លោស​នារ​រី កើត​នទ្រី​ទឹង​គែស​មា​តឹម​ងខាស​ខាន់​ពាង់​ឞារ​ហៃ​អី​នៃ​នើស។ ១២ អាប់រាម​គុ​តា​ឞ្រី​កានាន​នៃ យើន​មា​លុត ​គុ​រ៝ៈ​ប៝ន​នទ្រិច​រាដុង​យោរដាន់​រី ឞើស​កើយ​នៃ​ពាង់​គុ​ជាន​ចូន​តា​មែង​ប៝ន​ឆោដុម​រី។ ១៣ ឞូនុយ្ស​តា​ប៝ន​ឆោដុម​រី ជេង​ផូង​អ្យើស ជាន​តីស​មា​ឞ្រាស​យេហោវា​ទុត​ហោ។

នាវ​កោរាញ​ឞ្រាស​ត៝ន​មា អាប់រាម

១៤ ជេស​លុត ​ទូ​លោស​ឞើស​នតុក​នៃ ឞ្រាស​យេហោវា​លាស​មា​អាប់រាម៖ “អ៝ន់​មៃ​ងគើរ​អ្វាញ់​ឞើស​នតុក​មៃ​គុ​នៃ​អាបៃ​រី អ្វាញ់​ជឹត​លោស​នារ​អ្វាញ់​ជឹត​ញ៝ប់​នារ អ៝ន់​មៃ​អ្វាញ់​មពែស​ជឹត​លើ​អ្វាញ់​មពែស​ជឹត​ទ៝ង់។ ១៥ យ៝រ​លាស​លែៈ​រាងោច​ឞ្រី​អី​មៃ​ឆៃ​នៃ គ៝ប់​អ៝ន់​មា​មៃ​តា​ជឹត​នាប់​តៃ នទ្រែល​មា​រាន៝យ​ទែស​មៃ​នហ៝​រ៝។* ១៦ គ៝ប់​អ៝ន់​មៃ​រាន៝យ​ទែស​ឞឹក​រឹ​អ៝ក់​តឹម​ឞាន​មា​នែស​មោយ មោ​គែស​អោស​ឞូនុយ្ស​ទើយ​កើប តឹម​ឞាន​មា​ឞូ​មោ​ទើយ​កើប​នែស​មោយ​នៃ​ដ៝ង់។* ១៧ មៃ​ទ៝ក់​ហ៝ម់ ហាន់​លាម​ឞ្រី​នៃ យ៝រ​លាស​គ៝ប់​អ៝ន់​ឞ្រី​អី​នៃ​មា​មៃ​តា​ជឹត​នាប់​តៃ”។ ១៨ ជេសរី​អាប់រាម​រើយ្ស​ចូន​ពាង់​រី ហាន់​ត្រើន​គុ​អា​នតុក​តើម​ជ្រី​មាម់រេ ទាច់​មា​ប៝ន​ហេប្រ៝ន តា​នតុក​នៃ​ពាង់​រាទាប់​លុ​ជាន​ទូ​នតុក​មា​ជាន​ឞ្រាស​មា​យើក​មឞាស​ឞ្រាស​យេហោវា។

១៤

អាប់រាម​តឹម​លើស​ទើយ​ដាស​មា​កាដាច់​អេងៗ

១ នោក​នៃ​គែស​ទូ​ហ្វេ​កាដាច់​ក្វ៝ង់​រាញា​កេដោលោមើរ​ជេង​កាដាច់​តា​ឞ្រី​អេលាម ពាង់​តឹម​រាង្លាប់​ដាស​ពែ​នុយ្ស​កាដាច់ កាដាច់​តា​ឞ្រី​ឆីនើរ​រាញា​អាម់រាផែល កាដាច់​តា​ឞ្រី​អេលាឆារ​រាញា​អារយុក នទ្រែល​មា​កាដាច់​តា​ឞ្រី​កោយីម​រាញា​ថីដាល។ ២ លែៈ​ព្វាន់​នុយ្ស​កាដាច់​អី​នៃ​លែវ​ឞាល់​ហាន់​តឹម​លើស​ដាស​ព្រាម់​នុយ្ស​កាដាច់ កាដាច់​តា​ប៝ន​ឆោដុម​រាញា​បេរា កាដាច់​តា​ប៝ន​កោមោរា​រាញា​បីរឆា កាដាច់​តា​ប៝ន​អាតមា​រាញា​ឆីនាប កាដាច់​តា​ប៝ន​ឆេប៝យីម​រាញា​ឆេមេបើរ នទ្រែល​មា​កាដាច់​តា​ប៝ន​បេលា​អី​ឞូ​ក្វាល់​ដ៝ង់​ប៝ន​ឆោអារ។ ៣ លែៈ​រាងោច​ព្រាម់​នុយ្ស​កាដាច់​អី​នៃ រាគូម​តាហែន​ខាន់​ពាង់​នើម​ហាន់​តឹម​រាង្លាប់​នទ្រែល​តា​រាដុង​យោក​ឆីដីម​ទាទេ នតុក​ទាក​វាច់​ទាក​វារ់​ឞ៝ស​អាបៃ​រី។ ៤ លែៈ​គែស ១២ នាម់​ជេស លែៈ​ព្រាម់​នុយ្ស​កាដាច់​អី​នៃ​គុ​តា​ន៝ម់​កាដាច់​ក្វ៝ង់​កេដោលោមើរ ត៝ត់​នាម់ ១៣ ខាន់​ពាង់​លែវ​ឞាល់​ឞាស​អ្យាត់​នាវ​ដាស​កាដាច់​អី​នៃ។ ៥ យើន​មា​ត៝ត់​នាម់ ១៤ កាដាច់​កេដោលោមើរ នទ្រែល​មា​លែៈ​កាដាច់​អី​គុ​នទ្រែល​ពាង់ លែវ​ឞាល់​ហាន់​តឹម​លើស​ដាស​មពោល​កាដាច់​អី​ឞាស​អ្យាត់​នាវ​ពាង់។ ទោល​ហាន់​រ៝ៈ​ត្រ៝ង​នៃ ខាន់​ពាង់​តឹម​លើស​ដាស​ផូង​រេផែម​តា​ប៝ន​អាសថោរោត-​ការនែម ផូង​ឆោឆីម​តា​ប៝ន​ហាម់ ផូង​អេមីម​តា​នតុក​ឞ្រី​ល៝ង់​ខិរយាថែម ៦ នទ្រែល​មា​ផូង​ហោរី​រ៝ៈ​យោក​ឆេអីរ នហ៝​មា​ត៝ត់​តា​ប៝ន​អែលបារាន​ទាច់​មា​ឞ្រី​រាទាស​រី។ ៧ ជេស​ទើយ​ខាន់​ពាង់​តឹម​លើស​ដាស​ផូង​អី​នៃ ខាន់​ពាង់​ព្លឹ​ឆឹត​ឞើស​នៃ​ត៝ត់​តា​ប៝ន​អេន-​មីសផាត អី​ឞូ​ក្វាល់​ប៝ន​កាដែស​ដ៝ង់ ខាន់​ពាង់​តឹម​លើស​ដាស​ផូង​អាមាលេក​តា​ឞ្រី​នៃ នទ្រែល​មា​ដាស​ផូង​អាមោរី​គុ​តា​ឞ្រី​ហាឆាឆោន-​តាមារ​នៃ​ទើយ​ខាន់​ពាង់​ដ៝ង់។

៨ ផូង​កាដាច់​ព្រាម់​នុយ្ស​អី​ឞាស​អ្យាត់​នាវ​កាដាច់​ក្វ៝ង់​កេដោលោមើរ​នើស ជេង​កាដាច់​ប៝ន​ឆោដុម កាដាច់​ប៝ន​កោមោរា កាដាច់​ប៝ន​អាតមា កាដាច់​ប៝ន​ឆេប៝យីម នទ្រែល​មា​កាដាច់​ប៝ន​បេលា ខាន់​ពាង់​លែវ​ឞាល់​តឹម​លើស​តា​រាដុង​យោក​ឆីដីម។ ប៝ន​បេលា​អី​នៃ​ឞូ​ក្វាល់​ប៝ន​ឆោអារ​ដ៝ង់។ ៩ តា​រាដុង​យោក​ឆីដីម​នៃ ខាន់​ពាង់​តឹម​លើស​ដាស​កាដាច់​កេដោលោមើរ​ជេង​កាដាច់​ឞ្រី​អេលាម កាដាច់​ថីដាល​ជេង​កាដាច់​ឞ្រី​កោយីម កាដាច់​អាម់រាផែល​ជេង​កាដាច់​ឞ្រី​ឆីនើរ នទ្រែល​មា​កាដាច់​អារយុក​ជេង​កាដាច់​ឞ្រី​អេលាឆារ នទ្រី​គែស​ព្វាន់​កាដាច់​តឹម​លើស​ដាស​ព្រាម់​កាដាច់។ ១០ តា​រាដុង​យោក​ឆីដីម​នៃ​គែស​នតូ​ទាក​ព្រីង​ក្រាក់​អ៝ក់​ងាន់។ ទើយ​កាដាច់​កេដោលោមើរ ជេសរី​កាដាច់​ប៝ន​ឆោដុម នទ្រែល​មា​កាដាច់​ប៝ន​កោមោរា​ញច្វាត់​ចាស​ច្រាយ​តុប​តា​នតូ​ព្រីង​រី​ខឹត​លែៈ​ផ្យៅ​នទ្រែល​តាហែន​ខាន់​ពាង់​នើម ជេសរី​កាដាច់​អី​ហោម​ពែ​នុយ្ស​រី​ញច្វាត់​ជឹត​យោក​រី។ ១១ កាដាច់​អី​ទើយ​លើស​ឞូ​នៃ ខាន់​ពាង់​ឆ៝ៈ​លែៈ​ទ្រាប់​នទើ​តា​ប៝ន​ឆោដុម នទ្រែល​មា​តា​ប៝ន​កោមោរា​រី នអ៝ប់​មា​នទើ​ឆោង​ឆា​ដ៝ង់ ជេសរី​ទូ​ឆឹត​ឞើស​នតុក​នៃ។ ១២ លុត ​អី​ម៝ន​អាប់រាម​គុ​តា​ប៝ន​ឆោដុម​រី ឞូ​ញុប​រាទូ​ពាង់​ដ៝ង់ នទ្រែល​មា​លែៈ​ទ្រាប់​នទើ​ពាង់។

១៣ គែស​ទូ​ហ្វេ​ឞូនុយ្ស​ក្លាយ្ស ហាន់​ញច្វាត់​មឞើស​មា​អាប់រាម​អី​ផូង​ហេឞ្រើ នោក​ពាង់​ហោម​គុ​តា​នតុក​តើម​ជ្រី​មាម់រេ។ មាម់រេ​ជេង​ឞូ​ក្លោ​ផូង​អាមោរី ជេង​អ៝ស​នោ​មា​អែសកុល នទ្រែល​មា​អានើរ​ដ៝ង់។ អែសកុល នទ្រែល​មា​អានើរ​នៃ​លែៈ​តឹម​រាង្លាប់​មា​អាប់រាម។ ១៤ ត៝ត់​អាប់រាម​តាង់​លាស​ម៝ន​ពាង់​លែៈ​ឞូ​ញុប​រាទូ ពាង់​លែវ​ឞាល់ ៣១៨ នុយ្ស ជេង​ឞូនុយ្ស​អី​ឞ្លាវ​តឹម​លើស​អី​ទែស​តា​ជៃ​ពាង់​នើម ខាន់​ពាង់​តឹង​ផូង​រាលាង់​ត៝ត់​តា​ប៝ន​ដាន់។ ១៥ អាប់រាម​តឹម​ពាៈ​មពោល​តា​ផូង​ពាង់​នើម​នៃ ជេសរី​លើស​ផូង​កាដាច់​អី​នៃ​តា​នោក​មាង់ នហ៝​មា​តឹង​លើស​ត៝ត់​តា​ប៝ន​ហោបា​មពែស​ឞើស​លើ​ប៝ន​ដាមាស​រី។ ១៦ ខាន់​ពាង់​ឆ៝ៈ​ឆឹត​ទាទេ​លែៈ​ទ្រាប់​នទើ ឆ៝ៈ​អី​ម៝ន​លុត ​ពាង់​រី នទ្រែល​មា​ទ្រាប់​នទើ​ពាង់​ដ៝ង់ ឆ៝ៈ​ផូង​ឞូ​អូរ នទ្រែល​មា​លែៈ​រាងោច​ឞូនុយ្ស​អេងៗ​អី​ឞូ​ញុប​ដ៝ង់។

អាប់រាម ​នទ្រែល​មា​កាដាច់​មិលកីឆាដែក

១៧ ជេស​អាប់រាម​ឆឹត​ទើយ​តឹម​លើស​ដាស​កាដាច់​កេដោលោមើរ នទ្រែល​មា​កាដាច់​អាបាៈ​អេង​អី​គុ​តឹម​រាង្លាប់​នទ្រែល​កាដាច់​នៃ កាដាច់​ប៝ន​ឆោដុម​ហាន់​ច្វាៈ​ពាង់​តា​រាដុង​យោក​ឆាវេ អី​ឞូ​ក្វាល់​ដ៝ង់​«រាដុង​យោក​កាដាច់»។ ១៨ ជេសរី​កាដាច់​ប៝ន​ឆាលេម​រាញា​មិលកីឆាដែក​ញអោត​នុមពាង់ នទ្រែល​មា​នទ្រាញ់​ព្លៃ​យុងយារ​ប៝ន​មា​អ៝ន់​អាប់រាម  កាដាច់​នៃ​ជេង​ឞូនុយ្ស​ជាន​ឞ្រាស​មា​កោរាញ​ឞ្រាស​អី​ទុត​ព្រេស។* ១៩ ពាង់​លាស​នាវ​គែស​ជេង​អ៝ន់​មា​អាប់រាម៖

“ទាន់​កោរាញ​ឞ្រាស​អី​ទុត​ព្រេស​តា​កាលើ នើម​តើម​ញជេង​ត្រោក នទ្រែល​មា​នែស​នតូ អ៝ន់​នាវ​គែស​ជេង​មា​មៃ។

២០ រានេ​មា​កោរាញ​ឞ្រាស​អី​ទុត​ព្រេស​តា​កាលើ ឞ្រាស​អី​អ៝ន់​មៃ​ទើយ​ដាស​ផូង​រាលាង់​មៃ”។

ជេសរី​អាប់រាម​អ៝ន់​មា​កាដាច់​អី​នៃ​ទូ​កោៈ​តឹម​ជឹត លែៈ​ទ្រាប់​នទើ​អី​ពាង់​ឆ៝ៈ​លើស​ឞូ​រី​នើស។*

២១ ជេសរី​កាដាច់​ប៝ន​ឆោដុម​លាស​មា​អាប់រាម៖ “មៃ​មព្លឹ​ប៝ន​លាន​គ៝ប់​នើម​មា​គ៝ប់​គាប់​ហើយ្ស ទ្រាប់​នទើ​អី​នៃ​មៃ​ឆ៝ៈ​ទោស”។ ២២ យើន​មា​អាប់រាម​លាស​មា​កាដាច់​ប៝ន​ឆោដុម​នៃ៖ “គ៝ប់​ត៝ន​តា​ឞើស​នាប់​ឞ្រាស​យេហោវា​អី​កោរាញ​ឞ្រាស​ទុត​ព្រេស នើម​តើម​ញជេង​ត្រោក នទ្រែល​មា​នែស​នតូ ២៣ គ៝ប់​មោ​អោស​ឆ៝ៈ​ទ្រាប់​នទើ​មៃ​ទូ​មល៝ម់ ឞ៝ល​លាស​ទូ​មល៝ម់​រាឆែ​ឞ្រាយ មោ​លាស​ទូ​មល៝ម់​រាឆែ​នតោ​ជ៝ត​ក៝ៈ​គ៝ប់​មោ​ឆ៝ៈ​ដ៝ង់ លើយ​អ៝ន់​មៃ​លាស៖ «គ៝ប់​យា​ឆើម​នហើម​នទ្រ៝ង់​អ៝ន់​អាប់រាម»។ ២៤ គ៝ប់​មោ​អោស​ឆ៝ៈ​នទើ គ៝ប់​ទាន់​មៃ​អ៝ន់​នទើ​ឆោង​ឆា​អី​ផូង​ហាន់​តឹម​លើស​នទ្រែល​គ៝ប់​ជេង​ផូង​អី​គុ​តា​ជៃ​គ៝ប់​នើម​លែៈ​ជេស​ឆា​នើស​គាប់​ហើយ្ស។ យើន​មា​អានើរអែសកុល នទ្រែល​មា​មាម់រេ ខាន់​ពាង់​ជេង​ឞូនុយ្ស​តឹម​រាង្លាប់​នទ្រែល​គ៝ប់ អ៝ន់​ខាន់​ពាង់​នៃ​ឆ៝ៈ​អេង​ទ្រាប់​នទើ​មា​ខាន់​ពាង់​នើម”។

១៥

កោរាញ​ឞ្រាស​តឹម​រាង្លាប់​មា​អាប់រាម 

១ ជេស​នាវ​អី​នៃ​ឞ្រាស​យេហោវា​អ៝ន់​មា​អាប់រាម​ឆៃ​នទើ​តា​នាវ​តឹម​មពើល លាស​មា​ពាង់​កើត​នអា៖ “អើ​អាប់រាម ​មៃ​លើយ​ក្លាច​អោស យ៝រ​លាស​គ៝ប់​ជេង​ខេល​មា​មៃ នទ្រែល​មា​អ៝ន់​នទើ​ងខោម​ទុត​ក្វ៝ង់​មា​មៃ​ដ៝ង់”។ ២ យើន​មា​អាប់រាម​អើស​មា​កោរាញ​ឞ្រាស​លាស៖ “អើ​ឞ្រាស​យេហោវា​អី​កោរាញ​គ៝ប់ ម៝ស​នទើ​មៃ​អ៝ន់​មា​គ៝ប់​ក៝ៈ​មោ​គែស​ខ្លៃ​ដ៝ង់ យ៝រ​លាស​គ៝ប់​មោ​អោស​គែស​ក៝ន ឞូនុយ្ស​អី​ទើន​ទ្រាប់​នទើ​ខ្លៃ​តា​ជៃ​គ៝ប់​ជេង​អេលេឆើរ​តាៈ​ឞើស​ប៝ន​ដាមាស​នៃ​ច្រាវ”។ ៣ អាប់រាម​លាស​តៃ៖ “មៃ​មោ​អោស​អ៝ន់​គ៝ប់​គែស​ក៝ន លាស​នទ្រី​ឞូនុយ្ស​អី​ទើន​ទ្រាប់​នទើ​ខ្លៃ​គ៝ប់​ជេង​ទឹក​អី​គុ​តា​ជៃ​គ៝ប់​នៃ”។ ៤ យើន​មា​ឞ្រាស​យេហោវា​លាស​មា​អាប់រាម​កើត​នអា៖ “មោ​ទី​អោស​ឞូនុយ្ស​នៃ​ទើន​ទ្រាប់​នទើ​ខ្លៃ​មៃ ក៝ន​ឞូ​ក្លោ​មៃ​នើម​ជេង​ឞូនុយ្ស​ទើន​ទ្រាប់​នទើ​ខ្លៃ​មៃ”។ ៥ ជេសរី​ឞ្រាស​យេហោវា​លែវ​អាប់រាម​លោស​អា​ទីស លាស​មា​ពាង់៖ “ល៝ង់​មៃ​ងើក​អ្វាញ់​ជឹត​ត្រោក​តី មៃ​ទើយ​ដ៝ង់​កើប​មាញ់​អី​តី? រាន៝យ​ទែស​មៃ​អ៝ក់​តឹម​ឞាន​មា​មាញ់​អី​តី​ដ៝ង់”។* ៦ អាប់រាម​អ្យាត់​ញឆីង​នាវ​ឞ្រាស​យេហោវា​អី​នៃ យ៝រ​មា​នាវ​ពាង់​អ្យាត់​ញឆីង​នៃ​ទឹង​ឞ្រាស​យេហោវា​កើប​ពាង់​ជេង​ឞូនុយ្ស​ឆ៝ង់​ឆ្រាង់។* ៧ ឞ្រាស​យេហោវា​លាស​តៃ​មា​អាប់រាម៖ “គ៝ប់​អ្យា​ឞ្រាស​យេហោវាគ៝ប់​លែវ​មៃ​ទូ​លោស​ឞើស​ប៝ន​អូរ​ឞ្រី​ខាលដេ  គៃ​មា​អ៝ន់​ឞ្រី​ទាក​អ្យា​មា​មៃ​ទើន”។ ៨ អាប់រាម​អោប៖ “អើ​ឞ្រាស​យេហោវា មើម​ទឹង​គ៝ប់​គឹត​លាស​គ៝ប់​ទើន​ឞ្រី​ទាក​អ្យា​ងាន់?” ៩ ជេសរី​ឞ្រាស​យេហោវា​លាស​មា​ពាង់៖ “អ៝ន់​មៃ​ឆ៝ៈ​ទូ​មល៝ម់​នទ្រោក​មែ​អី​លែៈ​គែស​ពែ​នាម់ ឆ៝ៈ​ទូ​មល៝ម់​ឞែ​មែ​អី​លែៈ​គែស​ពែ​នាម់ ឆ៝ៈ​ទូ​មល៝ម់​ឞែ​ឞ្យាប់​ងក្វ៝ង់​អី​លែៈ​គែស​ពែ​នាម់ ទូ​មល៝ម់​នតើប នទ្រែល​មា​ទូ​មល៝ម់​ព្លុក​រាស​ញហើរ​អ៝ន់​មា​គ៝ប់”។* ១០ ជេសរី​អាប់រាម​ឆ៝ៈ​លែៈ​មពោមពា​(ឆ្យុម)​អី​នៃ​ព្លាស​ទូ​ដាស​ទូ​ដាស​តេៈ​តឹម​ញច្រឹង​ក្រែប​តា​រី អី​ឆ្យុម​នារ​រី​ពាង់​ងខឹត​ដ៝ង់​យើន​មា​មោ​ព្លាស​អោស។ ១១ ជេសរី​គែស​គ្រ៝ត់​នអាក​ទ្រ៝ម់​ឆា​ព្វាច់​អី​នៃ យើន​មា​អាប់រាម​នត្រូ​លើយ​គ្រ៝ត់​នអាក​អី​នៃ។

១២ ត៝ត់​ឞើយ​ញ៝ប់​នារ​រី អាប់រាម​ហាក់​ឞិច​ឆ្វេប ជេសរី​ពាង់​រាៈ​ឞោក​ក្វ៝ង់​ហោ​ងាន់ គែស​ង៝​ចេក​កោលាក់​ងកុម​តា​ពាង់។* ១៣ ជេសរី​ឞ្រាស​យេហោវា​លាស​មា​អាប់រាម៖ “អ៝ន់​មៃ​គឹត​នហេល​យឹ រាន៝យ​ទែស​មៃ​មរា​ទូ​គុ​តា​ទូ​ឞ្រី ឞ្រី​នៃ​មោ​អោស​ទី​ឞ្រី​ខាន់​ពាង់​នើម ខាន់​ពាង់​គុ​ជាន​ទឹក​ឞូ​តា​ឞ្រី​នៃ ឞូនុយ្ស​តា​ឞ្រី​នៃ​តុន​ជ៝ត​ខាន់​ពាង់​ជ៝ៈ ៤០០ នាម់ * ១៤ យើន​មា​គ៝ប់​តេៈ​ទោយ្ស​មា​ផូង​ឞូនុយ្ស​អី​តុន​ជ៝ត​រាន៝យ​ទែស​មៃ​នៃ ជេសរី​តៃ​ខាន់​ពាង់​ទូ​លោស​ឞើស​ឞ្រី​នៃ ញអោត​នអ៝ប់​មា​ទ្រាប់​នទើ​អ៝ក់​ជឹត។* ១៥ អី​មៃ​នៃ​តៃ ត៝ត់​មៃ​ខឹត*​មៃ​ខឹត​មា​នាវ​ដាប់​មពាន់ ឞូ​មរា​ត៝ប់​មៃ ជេស​មៃ​រេស​លែៈ​រាញ​ងាន់​តៃ។* ១៦ ត៝ត់​តា​រានោក ៤ រី​មើ​រាន៝យ​ទែស​មៃ​ព្លឹ​ឆឹត​តៃ​តា​ឞ្រី​អ្យា យ៝រ​លាស​នាវ​តីស​ផូង​អាមោរី​អី​គុ​តា​ឞ្រី​អ្យា​អាបៃ​រី​អេ​ហ៝ៈ​អោស​ឞេង​អេ​ហ៝ៈ​អោស​ទី​មា​តេៈ​ទោយ្ស”។ ១៧ ត៝ត់​នារ​លែៈ​ញ៝ប់ ឞ្រី​លែៈ​ង៝ តា​នៃ​ទោ​មា​ឆៃ​គែស​គ្លាស​ញហូក​អុញ នហ៝​មា​គែស​អុញ​ហីត​រ៝ៈ​វាស​វាង​ព្វាច់​អី​ព្លាសៗ​រី​នើស​ដ៝ង់។*

១៨ តា​នារ​នៃ​ឞ្រាស​យេហោវា​តឹម​រាង្លាប់​មា​អាប់រាម ពាង់​លាស​មា​អាប់រាម៖ “គ៝ប់​អ៝ន់​ឞ្រី​ទាក​អ្យា​មា​រាន៝យ​ទែស​មៃ នតើម​ឞើស​ទាក​រាលាយ​ឞ្រី​អេឆីប ​រី ត៝ត់​មា​ទាក​រាលាយ​ក្វ៝ង់ ជេង​ទាក​រាលាយ​អើប្រាត* ១៩ គ៝ប់​អ៝ន់​ដ៝ង់​ឞ្រី​ទាក​ទឹង​លែៈ​ផូង​កែន ផូង​កេនិឆីត ផូង​កាត់មោនី ២០ ផូង​ហេត ផូង​ពេរិឆីត ផូង​រេផែម ២១ ផូង​អាមោរី ផូង​កានាន ផូង​គីរកាឆីត នទ្រែល​មា​ផូង​យេបូឆីត​អី​ហោម​គុ​អាបៃ​រី”។

១៦

នាវ​ទែស​អីសមាអែល

១ ឆារាយ ​អី​អូរ​អាប់រាម​រី​មោ​អោស​ឞាៈ​ក៝ន​មា​អាប់រាម។ ពាង់​គែស​ទូ​ហ្វេ​ទឹក​ឞូ​អូរ​ផូង​អេឆីប ​រាញា​ហាការ។* ២ ជេសរី​ឆារាយ ​លាស​មា​អាប់រាម៖ “យ៝រ​មា​ឞ្រាស​យេហោវា​មោ​អ៝ន់​គ៝ប់​គែស​ក៝ន លាស​នទ្រី​មៃ​ឆ៝ៈ​ទឹក​ឞូ​អូរ​គ៝ប់​នៃ​ទោ ក្លាប់​លាស​គ៝ប់​គែស​ទូ​ហ្វេ​ក៝ន​តាៈ​ឞើស​ពាង់”។ អាប់រាម​អ្យាត់​នាវ​អី​អូរ​ពាង់។ ៣ ត៝ត់​អាប់រាម​លែៈ​គែស ១០ នាម់​គុ​តា​ឞ្រី​កានាន​នៃ ឆារាយ ​អី​អូរ​ពាង់​រី​ឆ៝ៈ​ហាការ​អី​ឞូ​អូរ​ផូង​អេឆីប ​ជេង​ទឹក​ពាង់​នើម​រី អ៝ន់​មា​អាប់រាម​អី​ឆាយ​ពាង់​រី​មា​ជាន​អូរ។ ៤ អាប់រាម​គុ​អូរ​ឆាយ​នទ្រែល​មា​ហាការ​រី ជេសរី​ហាការ​នត្រែវ។ ត៝ត់​មា​ហាការ​គឹត​លាស​ឆាក់​ពាង់​លែៈ​នត្រែវ ពាង់​នតើម​មឺច​រាម៝ត​កោរាញ​ឞូ​អូរ​ពាង់​នើម​រី។* ៥ ឆារាយ ​លាស​មា​អាប់រាម៖ “យ៝រ​មា​មៃ​ទឹង​គ៝ប់​គែស​នាវ​ដីត​ព្រេង គ៝ប់​ឆ៝ៈ​ឞូ​អូរ​ទឹក​គ៝ប់​អ៝ន់​តា​នតើស​មៃ ត៝ត់​មា​ពាង់​គឹត​លាស​ឆាក់​ពាង់​លែៈ​នត្រែវ បេង​ពាង់​មា​មឺច​រាម៝ត​គ៝ប់​ច្រាវ។ លាស​នទ្រី​ទាន់​ឞ្រាស​យេហោវា​ឆើម​ផាត​ទោយ្ស​មា​ឞ៝ន់​ឞារ​ហៃ”។ ៦ ជេសរី​អាប់រាម​លាស​មា​ឆារាយ ៖ “ឞូ​អូរ​អ្យា​គុ​តា​ន៝ម់​អៃ លាស​នទ្រី​មើម​នាវ​អៃ​អុច​ជាន​មា​ពាង់ តឹង​អៃ​នើម​អុច”។ ជេសរី​ឆារាយ ​ជាន​ទាង់​ហោ​ងាន់​មា​ហាការ ត៝ត់​មា​ពាង់​ទូ​ញច្វាត់​ងាយ។

៧ ជេស​ពាង់​ទូ​ញច្វាត់​នៃ គែស​តោង​ពារ់​ឞ្រាស​យេហោវា​ហាន់​ម៝ប់​ហាការ​ទាច់​មា​ទូ​មល៝ម់​តូ​ទាក​តា​ឞ្រី​រាទាស​រី កេង​មែង​ត្រ៝ង​ហាន់​ជឹត​ឞ្រី​ឆូរ។ ៨ តោង​ពារ់​អោប​ហាការ​នៃ៖ “ហើយ​ហាការ​ទឹក​ឆារាយ  ឞើស​តាៈ​អៃ​នៃ អាស​ជឹត​លែត​ហាន់​អៃ​នៃ​អេស?” ហាការ​អើស៖ “គ៝ប់​ទូ​ញច្វាត់​ឞើស​ឆារាយ ​កោរាញ​គ៝ប់​នើម​លាស”។ ៩ តោង​ពារ់​ឞ្រាស​យេហោវា​លាស​មា​ពាង់៖ “អ៝ន់​អៃ​ឆឹត​អា​ជៃ​កោរាញ​អៃ​នើម​រី អ្យាត់​នាវ​ពាង់​ទោ”។ ១០ តោង​ពារ់​ឞ្រាស​យេហោវា​នៃ​លាស​តៃ​ដ៝ង់​មា​ពាង់៖ “តៃ​ទឹង​គ៝ប់​ជាន​រាន៝យ​ទែស​អៃ​អ៝ន់​ឞឹក​រឹ​ទុត​អ៝ក់​ងាន់​មោ​ហោម​អោស​ទើយ​កើប”។* ១១ តោង​ពារ់​ឞ្រាស​យេហោវា​នៃ​លាស​តៃ​មា​ពាង់​ដ៝ង់៖

“អាបៃ​រី​អៃ​លែៈ​នត្រែវ​ជេស អៃ​តៃ​គុ​អ៝ស​ទូ​ហ្វេ​ក៝ន​ឞូ​ក្លោ ជេសរី​អ៝ន់​អៃ​តេៈ​រាញា​ពាង់​អីសមាអែល គែស​នាវ​ខ្លៃ​លាស​«កោរាញ​ឞ្រាស​តាង់»

យ៝រ​លាស​ឞ្រាស​យេហោវា​លែៈ​តាង់​នាវ​អៃ​នតែរ​ទោល​អៃ​គែស​នាវ​ជេរ​ជ៝ត់​នៃ​នើស។

១២ ក៝ន​អី​នៃ​ជាន​នទើ​តឹង​នូយ្ស​នហ៝ម់​ពាង់​នើម​អុច​ទើម តឹម​ឞាន​មា​មពោមពា​(ឆ្យុម)​ឞ្រី*​ដ៝ង់។

ពាង់​តឹម​លើស​ដាស​មា​លែៈ​រាងោច​ឞូនុយ្ស ជេសរី​លែៈ​រាងោច​ឞូនុយ្ស​តឹម​លើស​ដាស​ពាង់​ដ៝ង់។

ពាង់​មោ​អោស​គុ​នទ្រែល​នទុល​មពោល​ពាង់”។

១៣ ហាការ​តេៈ​រាញា​ឞ្រាស​យេហោវា​អី​ងើយ​មា​ពាង់​នៃ «កោរាញ​ឞ្រាស​អី​អ្វាញ់​ឆៃ» យ៝រ​លាស​ហាការ​មឹន​អេង៖ “នតុក​អ្យា​គ៝ប់​លែៈ​ឆៃ​កោរាញ​ឞ្រាស ជេសរី​ពាង់​អ្វាញ់​ឆៃ​គ៝ប់”។ ១៤ កើត​នទ្រី​ទឹង​ឞូ​ក្វាល់​តូ​ទាក​នៃ​រាញា «តូ​ទាក​លាហាយរ៝យ» គែស​នាវ​ខ្លៃ​លាស «តូ​ទាក​ឞ្រាស​រេស​ងាន់​អី​អ្វាញ់​ឆៃ​គ៝ប់»។ តូ​ទាក​អី​នៃ​វាស​វាង​ប៝ន​កាដែស មា​ប៝ន​ពារែត។

១៥ ជេសរី​ហាការ​គុ​អ៝ស​ទូ​ហ្វេ​ក៝ន​ឞូ​ក្លោ​ពាង់​ដាស​អាប់រាម ។ អាប់រាម​តេៈ​រាញា​ក៝ន​នៃ​«អីសមាអែល»។* ១៦ នោក​ហាការ​ទែស​អីសមាអែល​នៃ អាប់រាម​លែៈ​គែស ៨៦ នាម់។

១៧

នទើ​មឞេន​នាវ​តឹម​រាង្លាប់

១ ត៝ត់​អាប់រាម​លែៈ​គែស ៩៩ នាម់ ឞ្រាស​យេហោវា​តឹម​មពើល​អ៝ន់​ពាង់​ឆៃ ពាង់​លាស​មា​អាប់រាម៖ “គ៝ប់​ជេង​ឞ្រាស​អី​ទុត​គែស​នាវ​ទើយ អ៝ន់​មៃ​អ្យាត់​នាវ​គ៝ប់ គុ​អ្វែស​ឆ៝ង់​ឆ្រាង់​ងាន់។ ២ គ៝ប់​អុច​តឹម​រាង្លាប់​ដាស​មៃ អុច​ជាន​រាន៝យ​ទែស​មៃ​អ៝ន់​ឞឹក​រឹ​ទុត​អ៝ក់”។* ៣ អាប់រាម​ពាន់​ក្រាប​អា​នែស​ឆូ ជេសរី​កោរាញ​ឞ្រាស​លាស​មា​ពាង់​ជឹត៖ ៤ “អ្យា​នាវ​គ៝ប់​តឹម​រាង្លាប់​នទ្រែល​មៃ​កើត​នអា មៃ​តៃ​ជេង​ចែ​មា​ផូង​ឞូនុយ្ស​ទុត​អ៝ក់។* ៥ ឞូ​មោ​ហោម​អោស​ក្វាល់​មៃ «អាប់រាម»​ជឹត គែស​នាវ​ខ្លៃ «ឞឹ​ក្វ៝ង់» ឞូ​ក្វាល់​មៃ «អាឞ្រាហាម់ » គែស​នាវ​ខ្លៃ «ឞឹ​ផូង​ឞូនុយ្ស​ទុត​អ៝ក់» យ៝រ​លាស​គ៝ប់​អ៝ន់​មៃ​ជេង​ឞឹ​មា​ផូង​ឞូនុយ្ស​ទុត​អ៝ក់។* ៦ គ៝ប់​ជាន​អ៝ន់​មៃ​គែស​ក៝ន​គែស​ឆៅ​ទុត​អ៝ក់ គ៝ប់​អ៝ន់​រាន៝យ​ទែស​មៃ​ជេង​គែស​ផូង​អ៝ក់​ងាន់ នទ្រែល​មា​អ៝ន់​គែស​កាដាច់​អាបាៈ​តាៈ​ឞើស​រាន៝យ​ទែស​មៃ​ដ៝ង់។ ៧ គ៝ប់​តឹម​រាង្លាប់​មា​មៃ​ត៝ត់​ក៝ន​ត៝ត់​ឆៅ​មៃ​ឞើស​កើយ​ឞើស​កើយ​តឹម​អាប់​រានោក។ នាវ​តឹម​រាង្លាប់​អ្យា​ហោម​នហ៝​រ៝។ គ៝ប់​ជេង​ឞ្រាស​មៃ នហ៝​មា​ត៝ត់​ក៝ន​ត៝ត់​ឆៅ​មៃ​ឞើស​កើយ​ឞើស​កើយ​រី​តៃ* ៨ គ៝ប់​អ៝ន់​ទឹង​លែៈ​ឞ្រី​ទាក​កានាន​អី​មៃ​វែស​គុ​អ្យា​ជេង​ឞ្រី​ទាក​មៃ​នហ៝​រ៝ នទ្រែល​មា​ត៝ត់​ក៝ន​ត៝ត់​ឆៅ​មៃ​ឞើស​កើយ​ឞើស​កើយ​តៃ​ដ៝ង់ ជេសរី​គ៝ប់​ជេង​ឞ្រាស​មា​ក៝ន​ឆៅ​មៃ​នៃ”។*

៩ កោរាញ​ឞ្រាស​លាស​មា​អាឞ្រាហាម់ ៖ “ល៝ង់​អី​មៃ​នៃ អ៝ន់​មៃ​ញអោត​នាវ​តឹម​រាង្លាប់​គ៝ប់ នអ៝ប់​មា​មៃ​នើម​នហ៝​រ៝ នអ៝ប់​មា​ក៝ន​មា​ឆៅ​មៃ​ឞើស​កើយ​ឞើស​កើយ​តៃ។* ១០ អ្យា​នាវ​តឹម​រាង្លាប់​អី​គ៝ប់​អ៝ន់​មា​ខាន់​អៃ​មៃ​ញអោត នទ្រែល​មា​ក៝ន​មា​ឆៅ​ខាន់​អៃ​មៃ​នៃ អ៝ន់​លែៈ​ក៝ន​ឞូ​ក្លោ​តា​ផូង​ខាន់​អៃ​មៃ​អ៝ន់​ក៝ស​នតោ​ទាទេ។* ១១ អ៝ន់​ខាន់​អៃ​មៃ​ក៝ស​តា​ចោង​នតោ​នទើ​ឞូ​ក្លោ​រី អី​នៃ​ជេង​នទើ​មឞេន​នាវ​តឹម​រាង្លាប់​គ៝ប់​អ៝ន់​មា​ខាន់​អៃ​មៃ។ ១២ ទឹង​លែៈ​ក៝ន​ឞូ​ក្លោ​អ្យាត់​មា​ត៝ត់​ផាម​នារ​ជេស​ទែស ជាន​ក៝ស​នតោ​ទាទេ ឞ៝ល​លាស​ទឹក​ទែស​តា​ជៃ​ខាន់​អៃ​មៃ​នើម​កាដោយ​លែៈ ឞ៝ល​លាស​ទឹក​រាវាត់​ឞើស​ឞូ​នាច់​ផូង​ឞ្រី​អេង​កាដោយ​លែៈ ជាន​នាវ​អ្យា​នហ៝​រ៝​តឹម​អាប់​រានោក​ខាន់​អៃ​មៃ។ ១៣ ទឹង​លែៈ​ទឹក​ឞូ​ក្លោ​ទែស​តា​ជៃ​ខាន់​អៃ​មៃ​នើម មោ​លាស​ទឹក​រាវាត់​មា​ព្រាក់​កាដោយ ជាន​ក៝ស​នតោ​ទាទេ អី​នៃ​ជេង​នទើ​មឞេន​នាវ​តឹម​រាង្លាប់​គ៝ប់​អ៝ន់​មពែស​មា​ឆាក់​ជាន់​ខាន់​អៃ​មៃ​ហោម​នហ៝​រ៝។ ១៤ លាស​ឞូ​ម៝ស​ឞូ​ក្លោ​អី​មោ​អោស​ក៝ស​នតោ​តា​ឆាក់​ពាង់​រី មោ​ហោម​អោស​កើប​ពាង់​ជេង​ផូង​ប៝ន​លាន​ខាន់​អៃ​មៃ​ជឹត យ៝រ​លាស​ពាង់​លែៈ​មអារ់​លើយ​នាវ​តឹម​រាង្លាប់​គ៝ប់”។

១៥ កោរាញ​ឞ្រាស​លាស​មា​អាឞ្រាហាម់ ​ជឹត៖ “ឆារាយ ​អូរ​មៃ​នៃ មៃ​មោ​ហោម​អោស​ក្វាល់​ពាង់​ឆារាយ ​ជឹត ក្វាល់​ពាង់ «ឆារា*»​ហ៝ៈ។ ១៦ គ៝ប់​អ៝ន់​នាវ​គែស​ជេង​មា​ពាង់ គ៝ប់​អ៝ន់​មៃ​គែស​ទូ​មល៝ម់​ក៝ន​ឞូ​ក្លោ​តាៈ​ឞើស​ពាង់។ គ៝ប់​អ៝ន់​នាវ​គែស​ជេង​មា​ពាង់ ជេសរី​រាន៝យ​ទែស​ពាង់​ជេង​ផូង​ឞ្រី​អេងៗ នទ្រែល​មា​គែស​កាដាច់​អាបាៈ​តា​រាន៝យ​ទែស​ពាង់​ដ៝ង់”។

១៧ ជេសរី​អាឞ្រាហាម់ ​ក្រាប​ពាន់​អា​នែស​ឆូ គើម​អេង​តា​នូយ្ស​នហ៝ម់​រី​លាស៖ “ឞូ​ក្លោ​លែៈ ១០០ នាម់ អើម​ហោម​ឞ្លាវ​គែស​ក៝ន​លាស? ល៝ង់​ឆារា​លែៈ ៩០ នាម់ គឹត​មា​ហោម​ឞាៈ​ក៝ន​លាស?”* ១៨ អាឞ្រាហាម់ ​លាស​មា​កោរាញ​ឞ្រាស៖ “លាស​មៃ​អ៝ន់​អីសមាអែល​ទើន​នាវ​ត៝ន​មៃ​អ្យា លែៈ​គាប់​ងាន់”។ ១៩ កោរាញ​ឞ្រាស​លាស​មា​អាឞ្រាហាម់ ៖ “មោ​អោស យ៝រ​លាស​អូរ​មៃ​ឆារា​ឞាៈ​ទូ​ហ្វេ​ក៝ន​ឞូ​ក្លោ​មា​មៃ! អ៝ន់​មៃ​តេៈ​រាញា​ពាង់ «អីឆាក់» គែស​នាវ​ខ្លៃ​«គើម»។ គ៝ប់​តឹម​រាង្លាប់​មា​ពាង់ ជេង​នាវ​តឹម​រាង្លាប់​ហោម​នហ៝​រ៝​ត៝ត់​ក៝ន​ត៝ត់​ឆៅ​ពាង់។ ២០ ល៝ង់​អីសមាអែល​អី​នៃ លែៈ​គ៝ប់​តាង់​នាវ​មៃ​លាស តៃ​គ៝ប់​អ៝ន់​នាវ​គែស​ជេង​មា​ពាង់ គ៝ប់​ជាន​អ៝ន់​ពាង់​គែស​ក៝ន​គែស​ឆៅ​ឞឹក​រឹ​ទុត​អ៝ក់។ គ៝ប់​អ៝ន់​គែស​កាដាច់ ១២ នុយ្ស​តាៈ​ឞើស​រាន៝យ​ទែស​ពាង់ នទ្រែល​មា​អ៝ន់​រាន៝យ​ទែស​ពាង់​ជេង​ទូ​ផូង​ឞ្រី​ទាក​ទុត​ក្វ៝ង់​ដ៝ង់។* ២១ យើន​មា​គ៝ប់​តឹម​រាង្លាប់​ដាស​មា​អីឆាក់​ក៝ន​ឆារា ពាង់​ទែស​នាម់​តៃ ខៃ​អ្យា​ដ៝ង់”។* ២២ ជេស​លែៈ​ផ្យៅ​កោរាញ​ឞ្រាស​ងើយ​នទ្រែល​មា​អាឞ្រាហាម់  ជេសរី​ពាង់​ទូ​ឞើស​នតុក​នៃ​យ៝ត​ក្ល៝ក់។

២៣ ជេសរី​អាឞ្រាហាម់ ​លែវ​អីសមាអែល លែវ​លែៈ​រាងោច​ផូង​ទឹក​ទែស​តា​ជៃ​ពាង់​រី នអ៝ប់​មា​ផូង​ទឹក​អី​ពាង់​រាវាត់​មា​ព្រាក់ ទឹង​លែៈ​ឞូ​ក្លោ​អី​គុ​តា​ជៃ​ពាង់​រី ពាង់​ក៝ស​នតោ​តា​នារ​នៃ​ទាទេ ពាង់​ជាន​កើត​នាវ​កោរាញ​ឞ្រាស​ទែ​ដាៈ​មា​ពាង់​រី​នើស។ ២៤ នោក​អាឞ្រាហាម់ ​ក៝ស​នតោ ពាង់​លែៈ​គែស ៩៩ នាម់ ២៥ យើន​មា​អីសមាអែល​អី​ក៝ន​ពាង់​រី លែៈ​គែស ១៣ នាម់។ ២៦ អាឞ្រាហាម់  នទ្រែល​មា​អីសមាអែល​ក៝ស​នតោ​ទូ​នារ​ទើម។ ២៧ នអ៝ប់​មា​លែៈ​រាងោច​ផូង​ឞូ​ក្លោ​អី​គុ​តា​ជៃ​ពាង់​រី ផូង​ទឹក​ទែស​តា​ជៃ​ពាង់ ផូង​ទឹក​ពាង់​រាវាត់​មា​ព្រាក់​ឞើស​ផូង​ឞូ​នាច់​ឞ្រី​អេង​កាដោយ ខាន់​ពាង់​ក៝ស​នតោ​នទ្រែល​មា​អាឞ្រាហាម់ ​ទាទេ​ដ៝ង់។

១៨

កោរាញ​ឞ្រាស​តឹម​មពើល​អ៝ន់​មា​អាឞ្រាហាម់ ​ឆៃ​តៃ​ទូ​តឹ​ជឹត​តា​តើម​ជ្រី​មាម់រេ​រី

១ ជេសរី​ឞ្រាស​យេហោវា​តឹម​មពើល​អ៝ន់​មា​អាឞ្រាហាម់ ​ឆៃ​តៃ​តា​តើម​ជ្រី​មាម់រេ​រី ទោល​អាឞ្រាហាម់ ​គុ​តា​ឞោក​មពោង​ចូន​ពាង់​នើម​រី នោក​នារ​ងក្លាង​ឞោក។ ២ ជេសរី​អាឞ្រាហាម់ ​ងើក​ឆៃ​ឞូនុយ្ស​ពែ​នុយ្ស​ទ៝ក់​ឞើស​នាប់​ពាង់​រី។ ត៝ត់​មា​ឆៃ​ខាន់​ពាង់ ពាង់​ញច្វាត់​ឞើស​មពោង​ចូន​ពាង់​នើម​នៃ​ហាន់​រាន​អា​ខាន់​ពាង់​ពាន់​អា​នែស​ឆូ តឹង​នាវ​វៃ​អោប​អ្វែស​លាង់​មា​កោរាញ។* ៣ ជេសរី​ពាង់​លាស៖ “អើ​កោរាញ លាស​ខាន់​មៃ​រ៝ង់​មា​គ៝ប់​ងាន់ ទាន់​ប៝ត់​ហ៝ៈ​អោស​នហ៝ត​ឞើស​គ៝ប់​ជេង​ឞូនុយ្ស​តា​ន៝ម់​ខាន់​មៃ។ ៤ អ៝ន់​គ៝ប់​ដាៈ​ឞូ​ឆ៝ៈ​ទាក​ដេៈ​មា​រាវ​ជ៝ង់​ខាន់​មៃ ទាន់​ខាន់​មៃ​គុ​រាលូ​តា​ន៝ម់​តើម​ឆី​អ្យា​ប៝ត់។ ៥ គ៝ប់​ហាន់​ឆ៝ៈ​នទើ​ឆោង​ឆា​ដេៈ​ដាៈ​ខាន់​មរែ​មា​ឆោង មា​គែស​ឆ្វាន​ខាន់​មៃ​មា​ហាន់​ជឹត​នាប់​ជឹត លែៈ​ខាន់​មៃ​មា​ត៝ត់​តា​នតុក​គ៝ប់​អ្យា”។ ជេសរី​ពែ​នុយ្ស​ខាន់​ពាង់​នៃ​លាស​មា​ពាង់៖ “ជាន​ហ៝ម់​កើត​នាវ​មៃ​លាស​រី”។ ៦ ជេសរី​អាឞ្រាហាម់ ​ហាន់​តា​ចូន​រី​រ៝ មឞើស​មា​ឆារា​អី​អូរ​ពាង់​នើម៖ “អៃ​ឆ៝ៈ​រានីស​មោយ​ពែ​ប្វាត់ ម៝ន​ជាន​នុមពាង់​អ៝ន់​គើញ​អ៝យ”។ ៧ អាឞ្រាហាម់ ​នើម​រី​ហាន់​ញច្វាត់​តា​ផូង​មពោមពា​(ឆ្យុម)​ជ៝យ​ទូ​មល៝ម់​ក៝ន​នទ្រោក​លៃ​អ្វែស​ងាន់ អ៝ន់​ឞូនុយ្ស​ជាន​ការ​មា​ពាង់​ទូ​ហ្វេ​ជាន ឞូនុយ្ស​ជាន​ការ​អី​នៃ​ឆ៝ៈ​ជាន​រ៝។ ៨ ជេសរី​អាឞ្រាហាម់ ​ឆ៝ៈ​ងី​ទាក​ត៝ស​នទ្រោក ឆ៝ៈ​ទាក​ត៝ស​នទ្រោក នទ្រែល​មា​ឆ៝ៈ​ព្វាច់​ក៝ន​នទ្រោក​អី​ឞូ​ជាន​ត្រាវ​រី​នើស លែវ​អ៝ន់​តា​នាប់​មពោល​ពែ​នុយ្ស​នៃ​ឆោង​ឆា។ ជេសរី​ខាន់​ពាង់​អី​នៃ​ឆោង​ឆា អាឞ្រាហាម់ ​នើម​រី​ហោម​គុ​នទ្រែល មា​ឆើម​ឆ៝ៈ​នទើ​ឆោង​ឆា​មា​ខាន់​ពាង់​តា​ន៝ម់​តើម​ឆី​រី​ដ៝ង់។

៩ ជេសរី​មពោល​ពែ​នុយ្ស​នៃ​អោប​អាឞ្រាហាម់ ៖ “អាស​ឆារា​អូរ​មៃ​នៃ?” អាឞ្រាហាម់ ​អើស​មា​ខាន់​ពាង់៖ “ពាង់​គុ​អា​ត្រោម​ចូន​ត៝”។ ១០ ជេសរី​ឞ្រាស​យេហោវា​លាស​មា​អាឞ្រាហាម់ ៖ “នាម់​ជឹត​នាប់​ក្លាប់​លាស​តា​ខៃ​អ្យា​ដ៝ង់ ហេន​ហាន់​ម៝ប់​មៃ​ទូ​តឹ​តៃ​ជឹត តា​នោក​រី​តៃ​ឆារា​លែៈ​គែស​ទូ​មល៝ម់​ក៝ន​ឞូ​ក្លោ”។ ឆារា​គុ​អ្យាត់​តាង់​នាវ​ខាន់​ពាង់​ងើយ​តា​ឞោក​មពោង​ឞើស​កើយ​អាឞ្រាហាម់ ​រី។* ១១ អាឞ្រាហាម់  នទ្រែល​មា​ឆារា​លែៈ​រាញៗ​ងាន់ ឆារា​លែៈ​ឞាស​គែស​ឆាក់​ដ៝ង់។ ១២ នទ្រី​ឆារា​គើម​លាស​អេង​តា​នូយ្ស​នហ៝ម់​រី៖ “ឆាក់​លែៈ​រាញ​ទាស​អ្យា​ជេស ល៝ង់​ឆាយ​គ៝ប់​លែៈ​រាញ​ងាន់​ដ៝ង់ គ៝ប់​អើម​ហោម​រ៝ង់​មា​នាវ​មអាក​លាស?”* ១៣ ឞ្រាស​យេហោវា​លាស​មា​អាឞ្រាហាម់ ៖ “មើម​ទឹង​ឆារា​គើម? នអ៝ប់​មា​លាស «គ៝ប់​លែៈ​រាញ​ងាន់​អើម​ហោម​គែស​ក៝ន​លាស?» ១៤ អើម​គែស​លាស​នទើ​ឞ្រាស​យេហោវា​ជាន​មោ​ឞ្លាវ? ត៝ត់​អាប់​ខៃ​រី​តៃ​ហេន​ហាន់​ម៝ប់​តៃ​មៃ នោក​នៃ​ឆារា​គែស​ទូ​ហ្វេ​ក៝ន​ឞូ​ក្លោ”។* ១៥ យើន​មា​ឆារា​រាលាច់​លាស៖ “មោ​អោស គ៝ប់​មោ​អោស​ព្រ៝ត​គើម” ទឹង​ពាង់​លាស​កើត​នៃ យ៝រ​លាស​ពាង់​លែៈ​ក្លាច។ ឞ្រាស​យេហោវា​លាស​មា​ពាង់៖ “មោ​អោស អៃ​លែៈ​គើម​ងាន់”។

អាឞ្រាហាម់ ​ទាន់​កោរាញ​ឞ្រាស​លើយ​លើស​ហេង​ប៝ន​ឆោដុម

១៦ ជេសរី​ពែ​នុយ្ស​ខាន់​ពាង់​នៃ​ទ៝ក់​ហាន់ ខាន់​ពាង់​ងគឹល​អ្វាញ់​ជឹត​ប៝ន​ឆោដុម​រី អាឞ្រាហាម់ ​ហាន់​នទ្រែល​ដ៝ង់​គៃ​មា​ញជុន​ខាន់​ពាង់​នៃ។ ១៧ នោក​នៃ​ឞ្រាស​យេហោវា​លាស៖ “នាវ​គ៝ប់​នទ្រាប់​អុច​ជាន​អ្យា គ៝ប់​មោ​អោស​ម៝​មា​អាឞ្រាហាម់  ១៨ យ៝រ​លាស​អាឞ្រាហាម់ ​តៃ​ជេង​ឞឹ​មា​ទូ​ផូង​ឞ្រី​ទាក​អី​ទុត​ក្វ៝ង់ នអ៝ប់​មា​គែស​នាវ​ទើយ​ដ៝ង់ លែៈ​រាងោច​ឞ្រី​ទាក​តា​នែស​នតូ​អ្យា​មរា​ឆ៝ៈ​ទើន​នាវ​គែស​ជេង​តាៈ​ឞើស​ពាង់​ទាទេ។* ១៩ លែៈ​គ៝ប់​កើយ្ស​ជេស​ពាង់​គៃ​មា​អ៝ន់​ពាង់​នតុម​នតី​ក៝ន​ឞូ​ក្លោ​ពាង់ នទ្រែល​មា​ត៝ត់​ក៝ន​ត៝ត់​ឆៅ​ពាង់​ឞើស​កើយ​ឞើស​កើយ​តៃ អ៝ន់​ញអោត​ន៝ប់​ត្រ៝ង​ឞ្រាស​យេហោវា គៃ​មា​គុ​ងាវ​តឹម​ទី នទ្រែល​មា​អ៝ន់​ឆ៝ង់។ លាស​ក៝ន​ឆៅ​ពាង់​ជាន​កើត​នអា​ងាន់ គ៝ប់​ជាន​ទឹង​លែៈ​នាវ​គ៝ប់​ត៝ន​មា​ពាង់”។

២០ ជេសរី​ឞ្រាស​យេហោវា​លាស៖ “យ៝រ​លាស​នាវ​ឞូ​លាស​មា​ប៝ន​ឆោដុម នទ្រែល​មា​ប៝ន​កោមោរា​លែៈ​ហោ​ងាន់​ឞូនុយ្ស​តា​ប៝ន​នៃ​ជាន​តីស​ទុត​អ៝ក់​ដ៝ង់។ ២១ លាស​នទ្រី​គ៝ប់​អុច​ហាន់​ជុរ​អ្វាញ់ គៃ​មា​គឹត​នាវ​ឞូ​ជាន​តា​នៃ​ជេង​ទី​កើត​នាវ​គ៝ប់​លែៈ​តាង់​លាស​មោ។ លាស​មោ​ងាន់​គ៝ប់​អុច​គឹត​ដ៝ង់”។ ២២ ជេសរី​ឞារ​ហៃ​ហាន់​រាប៝ង់​ជឹត​ប៝ន​ឆោដុម​រី។ អាឞ្រាហាម់ ​រី​ហោម​ទ៝ក់​នទ្រែល​មា​ឞ្រាស​យេហោវា​តា​រី​ដ៝ង់។ ២៣ អាឞ្រាហាម់ ​ហាន់​ទាច់​អោប​ឞ្រាស​យេហោវា៖ “អើម​មៃ​លើស​លើយ​ងាន់​លាស ឞូនុយ្ស​ឆ៝ង់ នទ្រែល​មា​ឞូនុយ្ស​តីស?* ២៤ លាស​គែស ៥០ នុយ្ស​ឞូនុយ្ស​ឆ៝ង់​គុ​តា​ប៝ន​អី​នៃ អាស​មៃ​លើស​លើយ​ដ៝ង់​ប៝ន​អី​នៃ​បាស? លាស​នទ្រី​មៃ​មោ​យោៈ​មា​ប៝ន​អី​នៃ​យ៝រ​មា​គែស​ឞូនុយ្ស​ឆ៝ង់ ៥០ នុយ្ស​គុ​តា​ប៝ន​អី​នៃ? ២៥ លាស​មៃ​លើស​កើត​នៃ ជេង​លើស​លើយ​ឞូនុយ្ស​ឆ៝ង់​នទ្រែល​មា​ឞូនុយ្ស​តីស​មោ​ជេង​វាៈ លាស​លើស​កើត​នៃ​មៃ​ហោម​តេៈ​ទោយ្ស​ឞូនុយ្ស​ឆ៝ង់​ជេង​តឹម​ឞាន​មា​ឞូនុយ្ស​តីស មោ​ជេង​វាៈ។ ជាន​កើត​នៃ​អើម​ទី​កោរាញ​ផាត​ទោយ្ស​មា​លែៈ​រាងោច​នែស​នតូ​លាស?” ២៦ ជេសរី​ឞ្រាស​យេហោវា​លាស៖ “លាស​គ៝ប់​ឆៃ​គែស ៥០ នុយ្ស​ឞូនុយ្ស​ឆ៝ង់​គុ​តា​ប៝ន​ឆោដុម​នៃ គ៝ប់​មោ​លើស​អោស គ៝ប់​យោៈ​មា​ប៝ន​អី​នៃ​យ៝រ​មា​ឞូនុយ្ស ៥០ នុយ្ស​អី​នៃ”។ ២៧ អាឞ្រាហាម់ ​ងើយ​មា​ឞ្រាស​យេហោវា​ជឹត៖ “គ៝ប់​អ្យា​ជេង​នែស​មោយ នទ្រែល​មា​អុញ​ឞុស​ទើម​មោ​គែស​នាវ​ខ្លៃ ទាន់​មៃ​លើយ​ក្លាប់​នទាង់​នាវ​តីស​គ៝ប់​ហោម​ងើយ​ជឹត​មា​មៃ​អ្យា។ ២៨ លាស​តា​ប៝ន​អី​នៃ​មោ​អោស​ត៝ត់ ៥០ នុយ្ស គែស ៤៥ នុយ្ស​ទើម លាស​នទ្រី​មៃ​លើស​ប៝ន​នៃ​យ៝រ​មា​ហោម​អែ​ព្រាម់​នុយ្ស​អេ​ហ៝ៈ​រឹង​នៃ​ឞើស?” ពាង់​អើស៖ “លាស​គ៝ប់​ឆៃ​គែស ៤៥ នុយ្ស​ឞូនុយ្ស​ឆ៝ង់ គ៝ប់​មោ​លើស​អោស”។ ២៩ អាឞ្រាហាម់ ​ងើយ​តៃ​មា​ឞ្រាស​យេហោវា៖ “ក្លាប់​លាស​គែស ៤០ នុយ្ស​ទើម”។ ពាង់​លាស៖ “គ៝ប់​មោ​លើស​អោស យ៝រ​មា​ផូង ៤០ នុយ្ស​នៃ”។ ៣០ អាឞ្រាហាម់ ​ងើយ​ជឹត៖ “ទាន់​មៃ​លើយ​ជី​នូយ្ស​មា​គ៝ប់ គ៝ប់​ទាន់​ងើយ​មា​មៃ​ទូ​តឹ​ជឹត។ ក្លាប់​លាស​គែស ៣០ នុយ្ស​ទើម”។ ពាង់​លាស៖ “លាស​គ៝ប់​ឆៃ​គែស ៣០ នុយ្ស គ៝ប់​មោ​លើស​អោស”។ ៣១ អាឞ្រាហាម់ ​ងើយ​ជឹត៖ “ទាន់​មៃ​លើយ​ក្លាប់​នទាង់​នាវ​គ៝ប់​ហោម​ងើយ​នទ្រែល​មៃ​អ្យា ក្លាប់​លាស​គែស ២០ នុយ្ស​ទើម”។ ពាង់​លាស៖ “គ៝ប់​មោ​លើស​អោស យ៝រ​មា​ផូង ២០ នុយ្ស​នៃ”។ ៣២ អាឞ្រាហាម់ ​ងើយ​ជឹត៖ “ទាន់​កោរាញ​ឞ្រាស​លើយ​ជី​នូយ្ស​មា​គ៝ប់ គ៝ប់​ទាន់​ងើយ​ហោម​ទូ​តឹ​អ្យា​ទើម។ ក្លាប់​លាស​គែស​ជឹត​នុយ្ស​ទើម”។ ពាង់​លាស៖ “គ៝ប់​មោ​លើស​អោស យ៝រ​មា​ផូង​ជឹត​នុយ្ស​នៃ”។* ៣៣ ជេស​លែៈ​ផ្យៅ​ឞ្រាស​យេហោវា​ងើយ​នទ្រែល​អាឞ្រាហាម់ ​រី ពាង់​ហាន់​យ៝ត​ក្ល៝ក់​ឞើស​នតុក​នៃ ជេសរី​អាឞ្រាហាម់ ​ព្លឹ​ឆឹត​តៃ​តា​ចូន​ពាង់​នើម។

១៩

តោង​ពារ់​លាប់​ឞិច​តា​ជៃ​លុត 

១ ត៝ត់​កេង​មាង់​រី ឞារ​ហៃ​តោង​ពារ់​នៃ​ហាន់​ត៝ត់​តា​ប៝ន​ឆោដុម។ លុត ​គុ​តា​ឞោក​មពោង​ប៝ន​នៃ ត៝ត់​មា​ឆៃ​តោង​ពារ់​ឞារ​ហៃ​នៃ ពាង់​រាន​ច្វាៈ​នហ៝​មា​ពាន់​ក្រាប​អា​នែស​ឆូ​រ៝។ ២ ពាង់​លាស​មា​ឞារ​ហៃ​តោង​ពារ់​នៃ៖ “អើ​កោរាញ គ៝ប់​ជេង​ឞូនុយ្ស​តា​ន៝ម់​ខាន់​មៃ ហាន់​លាប់​អា​ជៃ​គ៝ប់​ប៝ត់ គៃ​មា​រាវ​ជ៝ង់​ខាន់​មៃ ជេសរី​ឞិច​តា​អ្យា​ទូ​មាង់ ក៝ប់​អោយ​តៃ​ទឹង​ទ៝ក់​អើម​អោយ​ហាន់​ជឹត”។ យើន​មា​តោង​ពារ់​នៃ​អើស​មា​ពាង់៖ “មោ​អោស មាង់​អ្យា​ហេន​ឞិច​តា​ជ៝ង់​គូង​ប៝ន”។ ៣ យ៝រ​មា​លុត ​ទាន់​ហោ​ងាន់ នទ្រី​ទឹង​មពោល​តោង​ពារ់​នៃ​ហាន់​ឞិច​អា​ជៃ​ពាង់ ពាង់​នទ្រាប់​នទើ​ឆោង​ឆា​អ្វែស ដាៈ​ឞូ​គុច​នុមពាង់​មោ​គែស​នទ្រូយ​អ៝ន់​មា​មពោល​តោង​ពារ់​នៃ ជេសរី​មពោល​តោង​ពារ់​នៃ​ឆា។ ៤ ទោល​ខាន់​ពាង់​អេ​ហ៝ៈ​ឞិច​អោស ទឹង​លែៈ​ឞូនុយ្ស​តា​ប៝ន​នៃ លែៈ​រាងោច​ឞូ​ក្លោ​តា​ប៝ន​ឆោដុម​រី នតើម​ឞើស​ឞូ​នទាម់​ត៝ត់​មា​ឞូ​រាញ លែវ​ឞាល់​ហាន់​ញជ្វែង​ជៃ​លុត ​រី​ទាទេ។ ៥ *ផូង​អី​នៃ​នតែរ​អោប​លុត ៖ “អាស​គុ​ឞូនុយ្ស​អី​លាប់​តា​ជៃ​មៃ​មាង់​អ្យា​នើស​មេស? ហាន់​មៃ​ងលោស​ខាន់​ពាង់​មា​ហេន ហេន​ទែ​មា​តឹម​ហាវ​ដាស​ខាន់​ពាង់”។ ៦ ជេសរី​លុត ​លោស​អា​ទីស​ទ៝ក់​ឞើស​ទីស​មពោង​រី ពាង់​នតឹល​មពោង​ឞើស​កើយ​ពាង់​នើម។ ៧ ពាង់​លាស៖ “អើ​អ៝ស​នោ គ៝ប់​ទាន់​ទោយ្ស​មា​ខាន់​មៃ​ខឹត​អោម​លោម​លាៈ​ងាន់ លើយ​ជាន​អ្យើស​កើត​នៃ! ៨ គ៝ប់​គែស​ក៝ន​ឞូ​អូរ​ទ្រោស​ឞារ​ហៃ អេ​ហ៝ៈ​ដាស​ឞូ​អោស គ៝ប់​អ៝ន់​ខាន់​ពាង់​មា​ខាន់​មៃ ទាស​ខាន់​មៃ​អុច​ជាន អ្យាត់​មា​ខាន់​មៃ​លើយ​លើស​មា​ឞារ​ហៃ​ខាន់​ពាង់​អ្យា យ៝រ​លាស​ខាន់​ពាង់​លែៈ​វែស​ឞិច​តា​ជៃ​គ៝ប់”។ ៩ ឞូ​លាស​មា​ពាង់៖ “ទុ​មៃ​អ្យាៈ!” ជេសរី​ឞូ​លាស​តៃ​ពាង់​ជឹត៖ “មៃ​អី​នៃ​មោ​អោស​ទី​ផូង​ហេន មើម​អាបៃ​រី​អុច​ជាន​កោរាញ​ហេន? លាស​នទ្រី​លើស​អ្យើស​មៃ​អ៝ន់​ហោ​រាលាវ​មា​ឞារ​ហៃ​នៃ​ជឹត”។ ជេសរី​ឞូ​នត្រោល​លុត ​ទុត​ហោ លាប់​អុច​មា​មព្លុង​មពោង​រ៝។* ១០ យើន​មា​តោង​ពារ់​ទែ​ឆូក​តី​មផ៝ក់​លុត ​លាប់​អា​ត្រោម​ជៃ ជេសរី​នតឹល​មពោង។ ១១ ជេស​ឞើស​នៃ​តោង​ពារ់​ទែ​ជាន​ចែស​ត្រោម​មាត់​ផូង​អី​គុ​តា​ឞោក​មពោង​រី​អ៝ន់​ចែស​ទាទេ នតើម​ឞើស​ឞូ​ជេៈ​ត៝ត់​មា​ឞូ​ក្វ៝ង់ នទ្រី​ទឹង​ផូង​អី​នៃ​ជ៝យ​ងាន់​ជ៝យ​ងាន់​មពោង​មោ​ហោម​ឆៃ​ជឹត​អោស។*

១២ ជេសរី​តោង​ពារ់​នៃ​អោប​លុត ៖ “មៃ​គែស​នទុល​មពោល​អាបាៈ​គុ​តា​ប៝ន​អ្យា​ដ៝ង់? មោ​លាស​គែស​ក៝ន​គែស​ក្លៃ? អ៝ន់​មៃ​លែវ​លែៈ​ឞូនុយ្ស​មៃ​ទូ​លោស​ឞើស​នតុក​អ្យា​ហ៝ម់។ ១៣ ប៝ន​អ្យា​ហេន​លើស​លើយ យ៝រ​លាស​នាវ​អ្យើស​តា​ប៝ន​អ្យា​លើ​ហោ​ងាន់​លឺ​អា​ឞ្រាស​យេហោវា​រី កើត​នទ្រី​ទឹង​ពាង់​ដាៈ​ហេន​ហាន់​លើស​ហេង​លើយ​ប៝ន​អ្យា”។ ១៤ ជេសរី​លុត ​ទ៝ក់​មឞើស​ក្លៃៗ​អី​នអាប់​មា​ក៝ន​ពាង់​រី៖ “ទ៝ក់​ទូ​ឞើស​នតុក​អ្យា​ហ៝ម់ យ៝រ​លាស​ឞ្រាស​យេហោវា​ឞើយ​មា​លើស​ហេង​លើយ​ប៝ន​អ្យា”។ តីស​មា​អី​ក្លៃៗ​រី​មោ​អោស​អ្យាត់ ខាន់​ពាង់​នអោន​លាស​ងើយ​ព៝ល់​ទើម។

រានាក់​វ៝ល់​លុត ​ញច្វាត់​ទូ​ឞើស​ប៝ន​ឆោដុម

១៥ ត៝ត់​ឞ្រី​លែៈ​ប្ហីត​អាង តោង​ពារ់​ទែ​ញច៝ប់​លុត ៖ “ទ៝ក់​ហ៝ម់ លែវ​អូរ​មៃ នទ្រែល​មា​ក៝ន​មៃ​ទូ​ឞើស​នតុក​អ្យា ក្លាច​លាស​គែស​ខឹត​នទ្រែល​ផូង​តីស​តា​ប៝ន​អ្យា”។ ១៦ តីស​មា​លុត ​ហោម​អែ​គុ​មឞ្រែៈ​មឞ្រើយ។ ជេសរី​តោង​ពារ់​ទែ​តេក​តី​លុត  តេក​តី​អី​អូរ​ពាង់ នទ្រែល​មា​តេក​តី​អី​ក៝ន​ពាង់​រី លែវ​ខាន់​ពាង់​អ៝ន់​គុ​អា​ឞើស​ទីស​ប៝ន​រី យ៝រ​លាស​ឞ្រាស​យេហោវា​យោៈ​ខាន់​ពាង់។* ១៧ ត៝ត់​ឞើស​ទីស​ប៝ន​រី ទូ​ហ្វេ​តោង​ពារ់​លាស​មា​ខាន់​ពាង់៖ “ខាន់​មៃ​ញច្វាត់​ហ៝ម់​គៃ​មា​ក្លាយ្ស លើយ​អោស​ងគឹល​ជឹត​កើយ នទ្រែល​មា​លើយ​ញឆ្រុង​តា​នតុក​ឞ្រី​រាដុង​ដ៝ង់ អ៝ន់​ខាន់​មៃ​ញច្វាត់​ជឹត​យោក​រី គៃ​មា​ក្លាយ្ស​ឞើស​នាវ​ខឹត​ហេង”។ ១៨ លុត ​ងើយ​មា​តោង​ពារ់៖ “អើ​កោរាញ លើយ​អោស​ញច៝ប់​គ៝ប់​នទ្រី។ ១៩ មៃ​លែៈ​យោៈ​មា​គ៝ប់​ហោ​ងាន់ រាក្លាយ្ស​នាវ​រេស​គ៝ប់។ យើន​មា​លាស​មៃ​ដាៈ​គ៝ប់​ញច្វាត់​ជឹត​យោក​រី​មោ​នាន់​អោស ក្លាច​លាស​នាវ​អ្យើស​នៃ​ឞាន​គ៝ប់​ច្រាវ ជេសរី​គ៝ប់​ខឹត​រ៝។ ២០ អើ​កោរាញ តា​អ្យា​គែស​ទូ​ប៝ន​ទាច់​អ៝យ​គ៝ប់​ទើយ​មា​ញច្វាត់ ប៝ន​អី​នៃ​ជេៈ​ទើម លាស​នទ្រី​មៃ​អ៝ន់​គ៝ប់​ញច្វាត់​តា​ប៝ន​ជេៈ​នៃ គៃ​មា​រេស!” ២១ តោង​ពារ់​លាស​មា​ពាង់៖ “លាស​នទ្រី​គ៝ប់​តឹង​នាវ​មៃ គ៝ប់​មោ​អោស​លើស​ហេង​ប៝ន​ជេៈ​អី​មៃ​លាស​នៃ។ ២២ មៃ​ញច្វាត់​អ៝ន់​គើញ​ហ៝ម់​តា​ប៝ន​នៃ យ៝រ​លាស​គ៝ប់​មោ​អោស​ឞ្លាវ​ជាន​លាស​មៃ​អេ​ហ៝ៈ​ត៝ត់​តា​នៃ”។ នទ្រី​ទឹង​ឞូ​តេៈ​រាញា​ប៝ន​អី​នៃ​«ឆោអារ» គែស​នាវ​ខ្លៃ​«ជេៈ»។ ២៣ ត៝ត់​លុត ​លែៈ​លាប់​តា​ប៝ន​ឆោអារ​រី នារ​លែៈ​លោស​ជេស។ ២៤ នោក​នៃ​ឞ្រាស​យេហោវា​អ៝ន់​គែស​ញឆីវ​ហីត​អុញ​តាៈ​ឞើស​ត្រោក​តី​តឹម​ឞាន​មា​មីស​ងាន់​ងខុត​តា​ប៝ន​ឆោដុម នទ្រែល​មា​ប៝ន​កោមោរា។* ២៥ ឞ្រាស​យេហោវា​លើស​ហេង​លើយ​ទឹង​លែៈ​ប៝ន​នៃ នទ្រែល​មា​លែៈ​រាងោច​នតុក​ឞ្រី​រាដុង ឞូនុយ្ស​ទឹង​លែៈ​តា​ប៝ន នអ៝ប់​មា​លែៈ​នទើ​ហ៝ន​តា​នែស ខឹត​រ៝ស​ហេង​លែៈ​ផ្យៅ។

២៦ ល៝ង់​អី​អូរ​លុត ​រី ពាង់​ងគឹល​ជឹត​កើយ នហ៝​មា​ជេង​ឞ៝ស​រូប​អី​ឆាក់​ពាង់​រី។*

២៧ អាឞ្រាហាម់ ​ទ៝ក់​អើម​អោយ ពាង់​ហាន់​តា​នតុក​ពាង់​គុ​នទ្រែល​ឞ្រាស​យេហោវា​រី​នើស ២៨ ជេសរី​ពាង់​អ្វាញ់​ឞើស​លើ​យោក​ជឹត​ប៝ន​ឆោដុម ជឹត​ប៝ន​កោមោរា នទ្រែល​មា​លែៈ​រាងោច​នតុក​ឞ្រី​រាដុង​រី ពាង់​ឆៃ​ញហូក​អុញ​តឹម​ឞាន​មា​ញហូក​អុញ​មពុយ្ស​ងាន់។

២៩ កើត​នទ្រី​នោក​ឞ្រាស​យេហោវា​លើស​ហេង​លើយ​ទឹង​លែៈ​ប៝ន​រ៝ៈ​នតុក​ឞ្រី​រាដុង​នៃ ពាង់​កាស​គឹត​មា​អាឞ្រាហាម់  ជេសរី​ពាង់​រាក្លាយ្ស​លុត ​អ៝ន់​រេស នោក​ពាង់​លើស​ហេង​លើយ​ប៝ន​លុត ​គុ​នៃ​នើស។

លុត ​នទ្រែល​មា​ឞារ​ហៃ​ក៝ន​ទ្រោស​ពាង់​គុ​តា​ត្រោម​យោក

៣០ លុត  នទ្រែល​មា​ឞារ​ហៃ​ក៝ន​ទ្រោស​ពាង់​លោស​ឞើស​ប៝ន​ឆោអារ​ហាន់​គុ​អា​យោក​រី យ៝រ​លាស​ពាង់​មោ​អោស​ឞាញ់​គុ​តា​ប៝ន​ឆោអារ នទ្រី​ទឹង​ពាង់​ហាន់​គុ​អា​ទូ​មល៝ម់​ត្រោម​យោក នទ្រែល​មា​ឞារ​ហៃ​ក៝ន​ទ្រោស​ពាង់​នៃ។ ៣១ ទោល​នៃ​អី​យោស​រី​លាស​មា​អី​អ៝ស៖ “ឞឹ​ឞ៝ន់​លែៈ​រាញ តា​ឞ្រី​អ្យា​មោ​អោស​គែស​ឞូ​ក្លោ​ឆ៝ៈ​ឞ៝ន់​មា​ជាន​អូរ កើត​ឞូ​អាបាៈ​អេង​តា​នែស​នតូ​អ្យា។ ៣២ លាស​នទ្រី​ឞ៝ន់​ជាៈ​ពាង់​ញេត​នទ្រាញ់​អ៝ន់​ត៝ត់​ញុល ជេសរី​ឞិច​នទ្រែល​ពាង់ គៃ​មា​ហោម​គែស​រាន៝យ​ទែស​តាៈ​ឞើស​ឞឹ​ឞ៝ន់”។ ៣៣ មាង់​នៃ​ឞារ​ហៃ​ខាន់​ពាង់​រី​ជាៈ​ឞឹ​ខាន់​ពាង់​ញេត​នទ្រាញ់​អ៝ន់​ញុល​រ៝ ជេសរី​អី​យោស​រី​លាប់​ឞិច​នទ្រែល​អី​ឞឹ​រី យើន​មា​លុត ​មោ​គឹត​អោស​ក៝ន​ពាង់​ឞិច​ដាស​ពាង់ យ៝រ​មា​លែៈ​ញុល​ហោ​អីរ។ ៣៤ កាស​អោយ​តៃ​អី​យោស​រី​លាស​មា​អី​អ៝ស៖ “អា​មាង់​នើស​គ៝ប់​លែៈ​ជេស​ឞិច​ដាស​ឞឹ មាង់​អ្យា​ឞ៝ន់​ជាៈ​ពាង់​ញេត​នទ្រាញ់​អ៝ន់​ត៝ត់​ញុល​ជឹត ជេសរី​អៃ​ឞិច​ដាស​ពាង់ គៃ​មា​ហោម​គែស​រាន៝យ​ទែស​តាៈ​ឞើស​ពាង់”។ ៣៥ ត៝ត់​មាង់​នៃ ខាន់​ពាង់​ជាៈ​តៃ​អី​ឞឹ​ញេត​នទ្រាញ់​អ៝ន់​ត៝ត់​ញុល ជេសរី​អី​អ៝ស​រី​លាប់​ឞិច​ដាស​អី​ឞឹ​រី យើន​មា​លុត ​មោ​គឹត​អោស​ក៝ន​ពាង់​ឞិច​ដាស​ពាង់ យ៝រ​មា​លែៈ​ញុល​ហោ​អីរ។ ៣៦ ជេសរី​លែៈ​ឞារ​ហៃ​ក៝ន​ទ្រោស​លុត ​រី នត្រែវ​ដាស​ពាង់​នើម​ទាទេ។ ៣៧ អី​យោស​រី​គុ​អ៝ស​ទូ​ហ្វេ​ក៝ន​ឞូ​ក្លោ ពាង់​តេៈ​រាញា​មោអាប់ ពាង់​អី​នៃ​ជេង​ចែ​មា​ផូង​មោអាប់​នហ៝​មា​ត៝ត់​អាបៃ​អ្យា។ ៣៨ អី​អ៝ស​រី​គុ​អ៝ស​ទូ​ហ្វេ​ក៝ន​ឞូ​ក្លោ​ដ៝ង់ ពាង់​តេៈ​រាញា​បេន-​អាមី ពាង់​អី​នៃ​ជេង​ចែ​មា​ផូង​អាមោន​នហ៝​មា​ត៝ត់​អាបៃ​អ្យា។

២០

កោរាញ​ឞ្រាស​លាស​កាដាច់​អាបីមាលិច​តា​នាវ​មឞើយ

១ ជេសរី​អាឞ្រាហាម់ ​លោស​ឞើស​នតុក​ពាង់​គុ​នៃ ហាន់​មពែស​មា​ឞ្រី​នេកិប។ ពាង់​គុ​តា​ប៝ន​កេរារ ជេង​វាស​វាង​ប៝ន​កាដែស​មា​ឞ្រី​ឆូរ។* ២ តា​នៃ​អាឞ្រាហាម់ ​ងើយ​ងក៝ច​ឆារា​អី​អូរ​ពាង់​រី​មា​ឞូ ពាង់​លាស​ឆារា​នៃ​ជេង​អី​អ៝ស​ពាង់។ តា​ប៝ន​កេរារ​នៃ​គែស​ទូ​ហ្វេ​រាញា​អាបីមាលិច ពាង់​ជេង​កាដាច់​ឞ្រី​នៃ ត៝ត់​ពាង់​គឹត​មា​នាវ​អាឞ្រាហាម់​ងក៝ច​អី​នៃ ពាង់​ដាៈ​ឞូ​ហាន់​ឆ៝ៈ​ឆារា​លែវ​អា​ពាង់​មា​ជាន​អូរ‌* ៣ យើន​មា​តា​មាង់​នៃ​កោរាញ​ឞ្រាស​ហាន់​ម៝ប់​មា​នាវ​មឞើយ លាស​មា​ពាង់៖ “មៃ​តៃ​ខឹត​រ៝​យ៝រ​មា​ឞូ​អូរ​អី​មៃ​ឆ៝ៈ​នៃ យ៝រ​លាស​ពាង់​នើស​ជេង​អូរ​ឞូ”។ ៤ យើន​មា​កាដាច់​អាបីមាលិច​អេ​ហ៝ៈ​អោស​ឞិច​ដាស​ឆារា នទ្រី​ពាង់​អោប៖ “អើ​កោរាញ​ឞ្រាស មៃ​លើស​លើយ​ដ៝ង់​ឞើស លាស​គ៝ប់​នទ្រែល​មា​ប៝ន​លាន​គ៝ប់​មោ​ម៝ប់​ជាន​តីស? ៥ អើម​មោ​ទី​លាស​ពាង់​លែៈ​មឞើស​មា​គ៝ប់​លាស៖ «ឞូ​អូរ​អ្យា​ជេង​អ៝ស​គ៝ប់»? ជេសរី​ឞូ​អូរ​នៃ​ក៝ៈ​មឞើស​មា​គ៝ប់​លាស៖ «ឞូ​ក្លោ​អ្យា​ជេង​នោ​គ៝ប់»​ដ៝ង់។ កើត​នទ្រី​នាវ​គ៝ប់​ជាន​អ្យា​ជេង​ទី​មា​គ៝ប់ គ៝ប់​ក៝ៈ​មោ​ជាន​តីស​ដ៝ង់”។ ៦ កោរាញ​ឞ្រាស​លាស​មា​ពាង់​តឹម​នាវ​មឞើយ​នៃ៖ “គ៝ប់​គឹត​នាវ​មៃ​ជាន​នៃ​ជេង​ទី​មា​មៃ កើត​នទ្រី​ទឹង​គ៝ប់​ឞ្វៃ​មៃ មោ​អ៝ន់​មៃ​ជាន​តីស​មា​គ៝ប់។ គ៝ប់​មោ​ប៝ង់​គ៝រ​អ៝ន់​មៃ​ឞិច​ដាស​ឞូ​អូរ​នៃ​ដ៝ង់។ ៧ លាស​នទ្រី​អ៝ន់​មៃ​មព្លឹ​ឞូ​អូរ​នៃ​អា​ឆាយ​ពាង់​អាបៃ​រី តៃ​ពាង់​មឞើស​ឆើម​អ៝ន់​មា​មៃ គៃ​មា​មៃ​ហោម​គុ​រេស​ជឹត យ៝រ​លាស​ពាង់​ជេង​ឞូនុយ្ស​នតើយ្ស​នាវ​គ៝ប់​ងើយ។ លាស​មៃ​មោ​អោស​មព្លឹ​ឞូ​អូរ​នៃ​អា​ពាង់ មៃ​តៃ នទ្រែល​មា​ប៝ន​លាន​មៃ​ខឹត​រ៝”។

៨ កាដាច់​អាបីមាលិច​រី​ទ៝ក់​អើម​អោយ ពាង់​ក្វាល់​រាគូម​ផូង​កើល​ជាន​ការ​ពាង់ ជេសរី​មឞើស​ងក៝ច​ទឹង​លែៈ​នាវ​មឞើយ​អី​នៃ​អ៝ន់​មា​ខាន់​ពាង់​តាង់។ ជេស​តាង់​នាវ​អី​នៃ លែៈ​រាងោច​ខាន់​ពាង់​ក្លាច​ញឆ៝រ់​ទាទេ។ ៩ ជេសរី​កាដាច់​អាបីមាលិច​ដាៈ​ឞូ​ហាន់​ក្វាល់​អាឞ្រាហាម់  កាដាច់​លាស​ពាង់៖ “ម៝ស​មៃ​ជាន​មា​ហេន​កើត​នអា​មេស? ម៝ស​បាៈ​គ៝ប់​ជាន​តីស​មា​មៃ ទឹង​មៃ​ជាន​អ៝ន់​មា​គ៝ប់ នទ្រែល​មា​ឞ្រី​ទាក​គ៝ប់​គែស​នាវ​តីស​ទុត​ក្វ៝ង់​កើត​នអា? យ៝រ​លាស​នាវ​អី​មៃ​ជាន​មា​គ៝ប់​អ្យា ឞូ​មោ​គែស​អោស​ទី​មា​ជាន!” ១០ កាដាច់​អាបីមាលិច​លាស​តៃ​មា​អាឞ្រាហាម់ ៖ “មើម​នាវ​មៃ​មឹន ទឹង​មៃ​អុច​ជាន​កើត​នអា?” ១១ អាឞ្រាហាម់ ​លាស​មា​កាដាច់​នៃ៖ “យ៝រ​លាស​គ៝ប់​មឹន ឞូនុយ្ស​តា​ឞ្រី​អ្យា​មោ​គែស​អោស​ទូ​ហ្វេ​ក្លាច​មា​កោរាញ​ឞ្រាស ល៝ង់​គ៝ប់​តៃ​ឞូ​ទែ​ងខឹត​យ៝រ​មា​អុច​ឆ៝ៈ​អូរ​គ៝ប់​នៃ។ ១២ នទ្រែល​មា​ពាង់​នើស​ជេង​អ៝ស​គ៝ប់​ងាន់ ជេង​ក៝ន​ឞឹ​គ៝ប់​ដ៝ង់ តីស​មា​មេៈ​គ៝ប់​ដាស​មេៈ​ពាង់​ជេង​មេៈ​អេងៗ ជេសរី​គ៝ប់​ឆ៝ៈ​ពាង់​នអាប់​អូរ​ឆាយ។ ១៣ ទោល​កោរាញ​ឞ្រាស​អ៝ន់​គ៝ប់​ទូ​ងាយ​ដាស​មា​នទុល​មពោល​គ៝ប់​នើម គ៝ប់​លែៈ​លាស​មា​ពាង់៖ «អ៝ន់​អៃ​យោៈ​នអាច​មា​គ៝ប់​បាៈ​យឹ អាស​នតុក​ឞ៝ន់​ហាន់ អ៝ន់​អៃ​មឞើស​ងក៝ច​មា​ឞូ​លាស ឞ៝ន់​ជេង​រោស​ក្លោ​ហ៝ៈ»”។ ១៤ ជេសរី​កាដាច់​អាបីមាលិច​ឆ៝ៈ​ឞែ​ឞ្យាប់ ឆ៝ៈ​នទ្រោក​តាៈ​ឞើស​ផូង​មពោមពា​(ឆ្យុម)​ពាង់​នើម នទ្រែល​មា​ឆ៝ៈ​ទឹក​ឞូ​អូរ​ទឹក​ឞូ​ក្លោ​ពាង់​នើម​អ៝ន់​មា​អាឞ្រាហាម់  នអ៝ប់​មា​មព្លឹ​ឆារា​អី​អូរ​ពាង់​នើម​រី​នើស​ដ៝ង់។ ១៥ កាដាច់​នៃ​លាស​មា​អាឞ្រាហាម់ ៖ “ល៝ង់​ឞ្រី​ទាក​គ៝ប់​តា​អ្យា អាស​នតុក​មៃ​អុច​គុ ទាស​មៃ​អុច”។ ១៦ ពាង់​លាស​ដ៝ង់​មា​ឆារា៖ “អ្យា​ព្រាក់​គ៝ប់​ទូ​រាឞាន់​កាក់​ព្រាក់ គ៝ប់​អ៝ន់​មា​នោ​អៃ គៃ​មា​មពោល​អី​គុ​នទ្រែល​អៃ​នៃ​គឹត​នហេល​អៃ​មោ​អោស​គែស​ជាន​តីស​ទូ​នតីល គៃ​មា​ឞូនុយ្ស​ទឹង​លែៈ​គឹត​នហេល​អៃ​មោ​អោស​គែស​ជាន​តីស”។ ១៧-១៨ នោក​នៃ​យ៝រ​មា​ឆារា​អី​អូរ​អាឞ្រាហាម់ ​នៃ​គុ​តា​ជៃ​កាដាច់​អាបីមាលិចឞ្រាស​យេហោវា​អ៝ន់​ទឹង​លែៈ​ឞូ​អូរ​អី​គុ​តា​ជៃ​ពាង់​ឞាស​ឞាៈ​ក៝ន។ អាឞ្រាហាម់ ​មឞើស​ឆើម​អ៝ន់​មា​អាបីមាលិច​ទាន់​មា​កោរាញ​ឞ្រាស ជេសរី​កោរាញ​ឞ្រាស​ជាន​អ៝ន់​ឞាស​ជី​ពាង់ អ៝ន់​ឞាស​ជី​អូរ​ពាង់ នទ្រែល​មា​លែៈ​ទឹក​ឞូ​អូរ​ពាង់ ជេសរី​មពោល​នៃ​គែស​អ៝ស​គែស​ក៝ន​ជឹត។

២១

នាវ​ទែស​អីឆាក់

១ ឞ្រាស​យេហោវា​ជាន​តឹង​នាវ​ពាង់​លែៈ​លាស​នើស ពាង់​អ៝ន់​ឆារា​គែស​ក៝ន​ងាន់​កើត​នាវ​ពាង់​លែៈ​ត៝ន។ ២ ឆារា​នត្រែវ​ងាន់ ត៝ត់​តា​ទី​នារ​កោរាញ​ឞ្រាស​លាស ពាង់​គុ​អ៝ស​ទូ​ហ្វេ​ក៝ន​ឞូ​ក្លោ​អ៝ន់​មា​អាឞ្រាហាម់  នោក​អាឞ្រាហាម់​លែៈ​រាញ​ងាន់​ជេស។* ៣ ក៝ន​ឆារា​ទែស​មា​អាឞ្រាហាម់ ​នៃ ជេសរី​អាឞ្រាហាម់​តេៈ​រាញា «អីឆាក់»។* ៤ ត៝ត់​អីឆាក់​លែៈ​គែស​ផាម​នារ​ជេស​ទែស អាឞ្រាហាម់ ​ជាន​ក៝ស​នតោ​មា​ពាង់ កើត​នាវ​កោរាញ​ឞ្រាស​ទែ​ដាៈ​មា​ពាង់​រី​នើស។* ៥ នោក​ទែស​អីឆាក់​នៃ អាឞ្រាហាម់ ​លែៈ​គែស ១០០ នាម់​ជេស។ ៦ នោក​នៃ​ឆារា​លាស៖ “កោរាញ​ឞ្រាស​ជាន​អ៝ន់​គ៝ប់​ជេង​គើម នទ្រែល​មា​ឞូ​ម៝ស​អី​តាង់​នាវ​អ្យា ឞូ​ជេង​គើម​នទ្រែល​មា​គ៝ប់​ដ៝ង់”។* ៧ ឆារា​ងើយ​ជឹត៖ “ឞូ​ម៝ស​ឞាញ់​មឞើស​ងក៝ច​មា​អាឞ្រាហាម់ ៖ «គែស​ទូ​នារ​អូរ​មៃ​មពូ​ត៝ស​ក៝ន»? ល៝ង់​អាបៃ​រី​គ៝ប់​ឞាៈ​ទូ​ហ្វេ​ក៝ន​ឞូ​ក្លោ​អ៝ន់​មា​អាឞ្រាហាម់  ទោល​ពាង់​លែៈ​រាញ​ងាន់”។

ហាការ នទ្រែល​មា​អីសមាអែល​ទូ​គុ​តា​ឞ្រី​រាទាស

៨ ត៝ត់​អីឆាក់​លែៈ​ក្វ៝ង់​អ៝យ ពាង់​ឞាស​ពូ​ត៝ស ជេសរី​អាឞ្រាហាម់ ​នទ្រាប់​ញេត​ទុត​ក្វ៝ង់ នារ​ក៝ន​ឆែ​នៃ​ឞាស​ពូ​ត៝ស។ ៩ ឆារា​ឆៃ​អីសមាអែល​អី​ក៝ន​ហាការ​ផូង​អេឆីប ​ទែស​អ៝ន់​មា​អាឞ្រាហាម់ ​គើម​មឺច​មា​អីឆាក់​អី​ក៝ន​ពាង់​នើម‌ ១០ ជេសរី​ពាង់​លាស​មា​អាឞ្រាហាម់ ៖ “មព្រើស​លើយ​ទឹក​ឞូ​អូរ​នៃ នទ្រែល​មា​ក៝ន​ពាង់​ទូ​លោស​ឞើស​នតុក​អ្យា អ្យាត់​មា​ក៝ន​ទឹក​ឞូ​អូរ​អី​នៃ​មោ​អោស​ទើន​ឆ៝ៈ​ទ្រាប់​នទើ​ខ្លៃ​នទ្រែល​ក៝ន​គ៝ប់​អីឆាក់​អ្យា”។* ១១ នាវ​ងើយ​នៃ​ជាន​អ៝ន់​អាឞ្រាហាម់ ​ហោ​ងាន់​រាង៝ត​តា​នូយ្ស​នហ៝ម់​ពាង់​រី យ៝រ​លាស​អីសមាអែល​នៃ​ក៝ន​ពាង់​ដ៝ង់។ ១២ យើន​មា​កោរាញ​ឞ្រាស​លាស​មា​ពាង់៖ “មៃ​លើយ​តា​រាង៝ត​អោស យ៝រ​មា​ក៝ន​ឆែ​នទ្រែល​មា​អី​មែ​ពាង់​នៃ។ អ៝ន់​មៃ​អ្យាត់​ម៝ស​នាវ​ឆារា​ទែ​លាស យ៝រ​លាស​រាន៝យ​ទែស​អី​គ៝ប់​ត៝ន​មា​មៃ​កើប​តា​អីឆាក់។* ១៣ យើន​មា​ក៝ន​អូរ​ចោង​មៃ​នៃ តៃ​គ៝ប់​អ៝ន់​ពាង់​ជេង​ទូ​ផូង​គែស​ឞ្រី​ទាក​ដ៝ង់ យ៝រ​លាស​ពាង់​នើស​រាន៝យ​ទែស​មៃ​ដ៝ង់”។* ១៤ ត៝ត់​អោយ​តៃ​រី​អាឞ្រាហាម់ ​ទ៝ក់​អើម​អោយ ពាង់​ឆ៝ៈ​នទើ​ឆោង​ឆា នទ្រែល​មា​នោង​ទាក​អ៝ន់​មា​ហាការ ពឺ​ទឹង​លែៈ​នទើ​អី​នៃ​អ៝ន់​តា​ត៝ង​ក៝​អី​មេៈ​រី ដាៈ​ពាង់​ហាន់​នទ្រែល​មា​អី​ក៝ន​ពាង់។ ជេសរី​ហាការ​ទូ​លោស​ឞើស​នតុក​នៃ​ហាន់​ញហើត​ត្រ៝ង​តា​ឞ្រី​រាទាស​តឹម​ទាច់​ដាស​ប៝ន​បេរឆេបា​រី។* ១៥ ត៝ត់​លែៈ​ទាក​តា​នោង​រី ហាការ​នត្លើយ​អី​ក៝ន​ពាង់​គុ​តា​ន៝ម់​ទូ​ពុម​រាលោ‌ ១៦ ជេសរី​ពាង់​នើម​គុ​បាស​មា​ក៝ន​ពាង់​រី ក្លាប់​លាស​ងាយ​ត្រុយ្ស​ពាញ់​មា​នា យ៝រ​លាស​ពាង់​លាស៖ “លើយ​អ៝ន់​គ៝ប់​ឆៃ​ខឹត​ក៝ន​គ៝ប់”។ ជេសរី​ពាង់​គុ​បាស​មា​ក៝ន នទ្រី​ទឹង​ពាង់​ញុម​នតែរ។ ១៧ កោរាញ​ឞ្រាស​តាង់​អ្យាត់​មា​ក៝ន​ឞូ​ក្លោ​នៃ​ញុម ជេសរី​តោង​ពារ់​កោរាញ​ឞ្រាស​ក្វាល់​ហាការ​ឞើស​កាលើ​ត្រោក​នតុក​ពាង់​នើម៖ “ហើយ​ហាការ មើម​ជាន​អៃ​រុង​រាង់​ងាន់​នៃ​ហែស? អៃ​លើយ​អោស​រាវៃ យ៝រ​លាស​កោរាញ​ឞ្រាស​លែៈ​តាង់​អ្យាត់​ក៝ន​អី​នៃ​ញុម​នតែរ​ឞើស​នតុក​ពាង់​គុ​នៃ។* ១៨ អៃ​ទ៝ក់​ហ៝ម់ ហាន់​តេក​តី​ក៝ន​អៃ​នៃ យ៝រ​លាស​តៃ​គ៝ប់​ជាន​អ៝ន់​ពាង់​ជេង​ទូ​ផូង​ក្វ៝ង់​គែស​ឞ្រី​ទាក”។* ១៩ កោរាញ​ឞ្រាស​ជាន​អ៝ន់​មាត់​ហាការ​ឆៃ​ទូ​មល៝ម់​នតូ​ទាក​គែស​ទាក ពាង់​ទ៝ក់​ហាន់​ឞុក​ទាក​អី​នៃ​ឞេង​នោង ជេសរី​អ៝ន់​ក៝ន​ពាង់​ញេត។ ២០ កោរាញ​ឞ្រាស​គុ​នទ្រែល​មា​ក៝ន​ឞូ​ក្លោ​អី​នៃ ពាង់​គុ​រេស​តា​ឞ្រី​រាទាស​រី​នហ៝​មា​ត៝ត់​ក្វ៝ង់​ត៝ត់​នទាម់ ពាង់​ជេង​ឞូនុយ្ស​ឞ្លាវ​ពាញ់​នា​ទុត​ឞ្លាវ​ងាន់។ ២១ ពាង់​គុ​តា​ឞ្រី​រាទាស​ពារាន ជេសរី​អី​មេៈ​រី​កើយ្ស​ឞូ​អូរ​ផូង​អេឆីប ​ទូ​ហ្វេ​មា​ជេង​អូរ​ពាង់។

អាឞ្រាហាម់ ​តឹម​រាង្លាប់​នទ្រែល​កាដាច់​អាបីមាលិច

២២ នោក​នៃ​កាដាច់​អាបីមាលិច នទ្រែល​មា​ផីកុល​អី​កោរាញ​តាហែន​ក្វ៝ង់​ពាង់ ពាង់​លាស​មា​អាឞ្រាហាម់ ៖ “កោរាញ​ឞ្រាស​គុ​នទ្រែល​មៃ ទឹង​លែៈ​នតីល​នទើ​មៃ​ជាន។* ២៣ លាស​នទ្រី​អ៝ន់​មៃ​ត៝ន​មា​គ៝ប់​តា​អ្យា អ៝ន់​កោរាញ​ឞ្រាស​គឹត​ឆៃ មៃ​លាស​មោ​នទើម​គ៝ប់ ក៝ន​គ៝ប់ នទ្រែល​មា​ក៝ន​ឆៅ​គ៝ប់។ យ៝រ​លាស​គ៝ប់​លែៈ​ជាន​អ្វែស​ជេស​មា​មៃ លាស​នទ្រី​អ៝ន់​មៃ​ជាន​អ្វែស​មា​គ៝ប់ នទ្រែល​មា​ឞ្រី​ទាក​គ៝ប់​អី​មៃ​គុ​អ្យា​អ៝ន់​កើត​នៃ​ដ៝ង់”។ ២៤ អាឞ្រាហាម់ ​អើស​មា​កាដាច់៖ “អើ គ៝ប់​ត៝ន”។ ២៥ ជេសរី​អាឞ្រាហាម់ ​លាស​មា​ពាង់​ទូ​មល៝ម់​នតូ​ទាក​អី​ផូង​ប៝ន​លាន​ពាង់​អីន​នៃ​នើស។ ២៦ កាដាច់​អាបីមាលិច​អើស​មា​ពាង់៖ “គ៝ប់​មោ​គឹត​អោស​ឞូ​ម៝ស​អី​ជាន​កើត​នៃ យ៝រ​លាស​មៃ​មោ​ព្រ៝ត​ងក៝ច​មា​គ៝ប់​ដ៝ង់ ត៝ត់​នារ​អ្យា​មើ​ទឹង​គ៝ប់​គឹត​នាវ​អី​នៃ”។ ២៧ អាឞ្រាហាម់ ​ឆ៝ៈ​ឞែ​ឞ្យាប់​អាបាៈ នទ្រែល​មា​នទ្រោក​អាបាៈ​អ៝ន់​មា​កាដាច់​អាបីមាលិច ជេសរី​លែៈ​ឞារ​ហៃ​ខាន់​ពាង់​រី​តឹម​រាង្លាប់​នទ្រែល។ ២៨ អាឞ្រាហាម់ ​ឆ៝ៈ​ពើស​អឹ​ឞែ​ឞ្យាប់​អី​ទ្រោសៗ​អ៝ន់​គុ​អេង។ ២៩ កាដាច់​អាបីមាលិច​អោប​អាឞ្រាហាម់ ៖ “ពើស​អឹ​ឞែ​ឞ្យាប់​អី​ទ្រោសៗ​មៃ​អ៝ន់​គុ​អេង​នៃ​ម៝ស​ជាន?” ៣០ អាឞ្រាហាម់ ​មឞើស​មា​ពាង់៖ “ពើស​អឹ​ឞែ​ឞ្យាប់​អី​អ្យា គ៝ប់​អ៝ន់​មា​មៃ​មា​តី​គ៝ប់​នើម នទើ​អ្យា​គៃ​មា​មឞើស​នហេល​នានេៈ​លាស នតូ​ទាក​នៃ​លែៈ​គ៝ប់​កុយ្ស​ងាន់”។ ៣១ កើត​នទ្រី​ទឹង​ឞូ​ក្វាល់​នតុក​នៃ​រាញា​«បេរឆេបា» គែស​នាវ​ខ្លៃ​ជេង​«នតូ​ទាក​ពើស​នទើ» មោ​លាស៖ «នតូ​ទាក​ត៝ន» យ៝រ​លាស​នតុក​នៃ​ជេង​នតុក​ខាន់​ពាង់​លែៈ​ជេស​តឹម​ត៝ន​ឞាល់។ ៣២ កើត​នទ្រី​នាវ​ខាន់​ពាង់​លែៈ​តឹម​រាង្លាប់​ឞាល់​តា​បេរឆេបា​រី។ ជេសរី​កាដាច់​អាបីមាលិច នទ្រែល​មា​កោរាញ​តាហែន​ក្វ៝ង់​ពាង់​រី ព្លឹ​ឆឹត​តៃ​តា​ឞ្រី​ផាលីសតីន។ ៣៣ ជេសរី​អាឞ្រាហាម់ ​តាម់​ទូ​មល៝ម់​តើម​ឆី​តា​បេរឆេបា​នៃ តា​នតុក​នៃ​ដ៝ង់​នហ៝​មា​ពាង់​យើក​មឞាស​ឞ្រាស​យេហោវា​អី​កោរាញ​ឞ្រាស​អី​ហោម​គុ​រេស​នហ៝​រ៝។ ៣៤ អាឞ្រាហាម់ ​គុ​តា​ឞ្រី​ផាលីសតីន​រី​ជ៝ៈ​នារ។

២២

អាឞ្រាហាម់ ​នទ្រាប់​ពូរ​ក៝ន​ពាង់​ញហើរ​មា​កោរាញ​ឞ្រាស

១ ជេស​គែស​នាវ​នៃ កោរាញ​ឞ្រាស​អុច​រាល៝ង​នូយ្ស​នហ៝ម់​អាឞ្រាហាម់ ពាង់​ក្វាល់​អាឞ្រាហាម់ ៖ “ហើយ​អាឞ្រាហាម់ !” អាឞ្រាហាម់ ​អើស៖ “ម៝ស​កោរាញ?”* ២ កោរាញ​ឞ្រាស​លាស​មា​ពាង់៖ “ឆ៝ៈ​អីឆាក់​ក៝ន​មៃ​នៃ​អី​មៃ​រ៝ង់​មា​ពាង់​ទុត​ហោ ជេង​ក៝ន​ឞូ​ក្លោ​មៃ​នើម​ង្វាយ​អឹ​ទើម​នៃ លែវ​ពាង់​ហាន់​តា​ឞ្រី​មោរីយា។ តា​រី​អ៝ន់​មៃ​ពូរ​ញហើរ​ពាង់​អ៝ន់​មា​គ៝ប់​តា​កាលើ​យោក តា​ទូ​មល៝ម់​យោក​នតុក​គ៝ប់​មឞើស​មា​មៃ​រី​តៃ”។*

៣ អាឞ្រាហាម់ ​ទ៝ក់​អើម​អោយ ពាង់​ចោក​ល៝ង​មា​ពូរ​នទើ​ញហើរ ពាង់​ឆ៝ៈ​ទុរ​តេៈ​តា​កាលើ​ឆែស​លៀ​រី ជេសរី​ឆ៝ៈ​ឞារ​ហៃ​ឞូ​ក្លោ​ជាន​ការ​ពាង់​នើម នទ្រែល​មា​អីឆាក់​អី​ក៝ន​ពាង់​នើម​រី ហាន់​នទ្រែល​មា​ពាង់​នើម​ជឹត​នតុក​កោរាញ​ឞ្រាស​ទែ​មឞើស​មា​ពាង់​រី​នើស។ ៤ ត៝ត់​ឞ្រោៈ​លែៈ​គែស​ពែ​នារ អាឞ្រាហាម់ ​ងគើរ​ឆៃ​នតុក​នៃ​ឞើស​ងាយ ៥ ជេសរី​លាស​មា​ឞារ​ហៃ​មពោល​ឞូនុយ្ស​ជាន​ការ​នៃ៖ “ឞារ​ហៃ​ខាន់​មៃ​អ្យា​មា​គុ​ចាម់​ឆែស​លៀ​តា​អ្យា​ប៝ត់ គ៝ប់ នទ្រែល​មា​ក៝ន​គ៝ប់​អ្យា​មា​ហាវ​យើក​មឞាស​កោរាញ​ឞ្រាស​តា​កាលើ​យោក​រី ជេស​ទឹង​ហេន​ព្លឹ​ឆឹត​តៃ​តា​អ្យា”។ ៦ អាឞ្រាហាម់ ​ក៝ត់​ល៝ង​មា​ពូរ​នទើ​ញហើរ​រី​អ៝ន់​អីឆាក់​តូយ ពាង់​នើម​រី​ញអោត​អុញ នទ្រែល​មា​ពេស ជេសរី​ហាន់​លែៈ​ឞារ​ហៃ​ឞឹ​ក៝ន​អា​រី​រើន​ទ្រើន។ ៧ ទោល​នៃ​អីឆាក់​ងើយ​ដាស​អី​ឞឹ​ពាង់៖ “ហើយ​ឞឹ” អាឞ្រាហាម់ ​អើស៖ “ម៝ស​ក៝ន?” អីឆាក់​លាស៖ “តា​អ្យា​ឞ៝ន់​លែៈ​គែស​អុញ លែៈ​គែស​ពេស លាស​នទ្រី​អាស​ឞែ​ឞ្យាប់​នទើ​មា​ពូរ​ញហើរ?” ៨ អាឞ្រាហាម់ ​អើស៖ “អើ​ក៝ន ឞែ​ឞ្យាប់​នទើ​មា​ពូរ​ញហើរ​អី​នៃ កោរាញ​ឞ្រាស​នើម​ឆើម​អ៝ន់”។ ជេសរី​លែៈ​ឞារ​ហៃ​ឞឹ​ក៝ន​រី​ហាន់​ជឹត​នាប់​រើន​ទ្រើន​ជឹត។

៩ ត៝ត់​តា​នតុក​កោរាញ​ឞ្រាស​ទែ​មឞើស​មា​ពាង់​រី​នើស អាឞ្រាហាម់ ​ឞូន​លុ​ទូ​នតុក​តា​នតុក​នៃ​មា​នតុក​ជាន​ឞ្រាស ជេស​ឞូន​នៃ ពាង់​ឞូន​ល៝ង​ឞើស​លើ​រី ពាង់​ញុប​ក៝ត់​អីឆាក់​អី​ក៝ន​ពាង់​នើម​រី​តេៈ​ឞើស​លើ​ល៝ង​ឞើស​លើ​នតុក​ជាន​ឞ្រាស​រី* ១០ ជេសរី​ពាង់​ឆ៝ៈ​ពេស​នតើម​យាត​តី​មា​លាច់​ត៝ង​ក៝​អី​ក៝ន​រី។* ១១ ទោល​នៃ​ទោ​មា​តាង់​តោង​ពារ់​ឞ្រាស​យេហោវា​ទែ​ក្វាល់​ពាង់​តាៈ​ឞើស​លើ​ត្រោក​តី​លាស៖ “អាឞ្រាហាម់ ! អាឞ្រាហាម់ !” ពាង់​អើស៖ “ម៝ស​កោរាញ?” ១២ តោង​ពារ់​នៃ​លាស៖ “លើយ​មៃ​ងខឹត​ក៝ន​ឆែ​នៃ លើយ​តា​លើស​ពាង់​អោស អាបៃ​រី​លែៈ​គ៝ប់​គឹត​ជេស​មៃ​ក្លាច​យើក​មា​កោរាញ​ឞ្រាស យ៝រ​លាស​មៃ​មោ​អោស​ញហ្វាច​ក៝ន​មៃ​នើម​អើម​ង្វាយ​អឹ​កោលឹ​នៃ​អ៝ន់​មា​គ៝ប់”។ ១៣ ជេសរី​អាឞ្រាហាម់ ​ងគឹល​ឆៃ​ទូ​មល៝ម់​ឞែ​ឞ្យាប់​ងក្វ៝ង់​តា​រី វាក់​ខាន​ងកែ​តា​តើម​ឆី។ ជេសរី​ពាង់​ហាន់​ឆ៝ៈ​ឞែ​ឞ្យាប់​អី​នៃ​ព្លាច់​មា​ពូរ​ញហើរ​នត្រ៝ៈ​អី​ក៝ន​ពាង់​នើម​រី​នើស។ ១៤ អាឞ្រាហាម់ ​ក្វាល់​នតុក​នៃ​រាញា៖ «ឞ្រាស​យេហោវា​នើម​ឆើម​អ៝ន់» នទ្រី​ទឹង​ឞូ​ក្វាល់​នតុក​នៃ​ត៝ត់​អាបៃ​រី​រាញា៖ «តា​កាលើ​យោក​ឞ្រាស​យេហោវាពាង់​នើម​ឆើម​អ៝ន់»។

១៥ តោង​ពារ់​ឞ្រាស​យេហោវា​ក្វាល់​តៃ​អាឞ្រាហាម់ ​ឞើស​លើ​ត្រោក​តី​ទូ​តឹ​ជឹត ១៦ ពាង់​លាស៖ “គ៝ប់​អ្យា​ឞ្រាស​យេហោវាគ៝ប់​ឆ៝ៈ​រាញា​គ៝ប់​នើម​មា​ត៝ន មៃ​មោ​អោស​ញហ្វាច​ក៝ន​មៃ​នើម​អើម​ង្វាយ​អឹ​កោលឹ​នៃ​អ៝ន់​មា​គ៝ប់។ យ៝រ​មា​មៃ​លែៈ​ជាន​ជេស​កើត​នៃ* ១៧ គ៝ប់​អ៝ន់​គែស​ជេង​មា​មៃ​ទុត​អ៝ក់ តៃ​គ៝ប់​អ៝ន់​នាវ​គែស​ជេង​មា​មៃ​អ៝ក់​ឞេង​លែរ​ងាន់​ងេន ជេសរី​ជាន​រាន៝យ​ទែស​មៃ​អ៝ន់​អ៝ក់​ឞឹក​រឹ​តឹម​ឞាន​មា​មាញ់​មឞីង​តា​កាលើ​ត្រោក មោ​លាស​តឹម​ឞាន​មា​ច៝យ្ស​រ៝ៈ​មែង​ទាក​វាច់​ទាក​វារ់​ដ៝ង់។ ជេសរី​រាន៝យ​ទែស​មៃ​តៃ​ទើយ​ម៝ត់​អ្វាញ់​ផូង​រាលាង់​ដាស​ខាន់​ពាង់​នើម។* ១៨ នទ្រី​ទឹង​លែៈ​ផូង​ឞូនុយ្ស​តា​នែស​នតូ​អ្យា ឞូ​គែស​ជេង​តាៈ​ឞើស​រាន៝យ​ទែស​មៃ យ៝រ​លាស​មៃ​លែៈ​អ្យាត់​ជេស​នាវ​គ៝ប់”។* ១៩ ជេស​នៃ​អាឞ្រាហាម់  នទ្រែល​មា​ក៝ន​ពាង់​ព្លឹ​ឆឹត​តៃ​តា​ផូង​ឞូ​ក្លោ​ជាន​ការ​ពាង់​នើម​រី​នើស ជេសរី​ខាន់​ពាង់​ទ៝ក់​ហាន់​នទ្រែល​ជឹត​ប៝ន​បេរឆេបា​រី។ ត៝ត់​តា​បេរឆេបា​រី អាឞ្រាហាម់ ​គុ​តា​ប៝ន​នៃ។

រាន៝យ​ទែស​នាហោរ

២០ ជេស​គែស​នាវ​នៃ គែស​ឞូ​ហាន់​មឞើស​ងក៝ច​មា​អាឞ្រាហាម់ ៖ “ល៝ង់​មីលកា ​គុ​អ៝ស​គែស​ក៝ន​ឞូ​ក្លោ​អ៝ក់​ងាន់​អ៝ន់​មា​នាហោរ​អ៝ស​មៃ តា​នៃ​គែស៖ ២១ អុស​ជេង​ក៝ន​ឞោក​ទាក គែស​បុស​ជេង​អី​អ៝ស គែស​កេមោអែល​អី​ឞឹ​អារាម ២២ គែស​កេឆែត គែស​ហាឆោ គែស​ពីលដាស គែស​យិតលាប នទ្រែល​មា​គែស​បេថូអែល។ ២៣ បេថូអែល​នៃ​អី​ឞឹ​ឞូ​អូរ​រេបេកា។ លែៈ​ផាម​នុយ្ស​ក៝ន​អី​នៃ​ជេង​មីលកា ​ទែស​មា​នាហោរ​អី​អ៝ស​អាឞ្រាហាម់ ​រី។ ២៤ ល៝ង់​អី​អូរ​ចោង​នាហោរ​រី​រាញា​រេយោមា ពាង់​គែស​ក៝ន​ឞូ​ក្លោ​ដ៝ង់ តា​នៃ​គែស៖ ថេបា គែស​កាហាម់ គែស​ថាហាស នទ្រែល​មា​គែស​មាកា។

២៣

នែស​មោច​ឆារា

១ ឆារា​អី​អូរ​អាឞ្រាហាម់ ​រេស​ត៝ត់ ១២៧ នាម់ ទាស​នៃ​ជេង​អ៝ក់​នាម់​ពាង់​រេស។ ២ ជេសរី​ពាង់​ខឹត​តា​ប៝ន​ខិរយាត់-អារបា អី​ឞូ​ក្វាល់​ដ៝ង់​ប៝ន​ហេប្រ៝ន តា​ឞ្រី​កានាន។ អាឞ្រាហាម់ ​ញុម​នអ៝រ​ឆារា។ ៣ ជេសរី​ពាង់​ទ៝ក់​ឞើស​នតុក​ឞូនុយ្ស​ខឹត​នៃ ហាន់​ងើយ​ដាស​មា​ផូង​ហេត៖ ៤ “គ៝ប់​អ្យា​ជេង​ផូង​ឞូ​នាច់​ឞ្រី​អេង ជេង​ឞូនុយ្ស​វែស​គុ​ទូ​ប្ល៝ត់​តា​ខាន់​មៃ​អ្យា។ លាស​នទ្រី​គ៝ប់​ទាន់​ខាន់​មៃ​តាច់​នែស​មោច​ទូ​នតុក​អ៝ន់​មា​គ៝ប់​តា​ឞ្រី​ខាន់​មៃ​អ្យា គ៝ប់​ឞែ​មា​ត៝ប់​អូរ​គ៝ប់។* ៥ ផូង​ហេត​អើស​មា​អាឞ្រាហាម់ ៖ ៦ “អើ​កោរាញ ទាន់​មៃ​អ្យាត់​ផូង​ហេន មៃ​ជេង​ឞូ​ក្វ៝ង់​គុ​តា​ផូង​ហេន​អ្យា ទាន់​មៃ​ត៝ប់​អូរ​មៃ​តា​នែស​មោច​ផូង​ហេន​អី​ទុត​អ្វែស​ទោ។ យ៝រ​លាស​ទឹង​លែៈ​ផូង​ហេន​មោ​គែស​អោស​ទូ​ហ្វេ​ឞូនុយ្ស​ឞ្វៃ​មៃ​មោ​អ៝ន់​នែស​មោច​មា​ត៝ប់​អូរ​មៃ”។ ៧ ជេសរី​អាឞ្រាហាម់ ​ទ៝ក់​ពាន់​តា​នាប់​ផូង​ហេត​អី​ឞូនុយ្ស​ឞ្រី​នៃ ៨ ពាង់​លាស​មា​ផូង​នៃ៖ “លាស​ខាន់​មៃ​អ៝ន់​គ៝ប់​ត៝ប់​អូរ​គ៝ប់​តា​អ្យា​រី ទាន់​ខាន់​មៃ​ឆើម​ងើយ​ដាស​អេប្រុន​អី​ក៝ន​ឆោហារ​អ៝ន់​មា​គ៝ប់ ៩ ទាន់​ពាង់​អ៝ន់​ត្រោម​យោក​មាក់ពេលា​ឞើស​ចោង​មីរ​ពាង់​នៃ​អ៝ន់​មា​គ៝ប់ ទាន់​ពាង់​តាច់​នតុក​នៃ​អ៝ន់​គ៝ប់ អ៝ន់​ទី​ខ្លៃ​តា​ឞើស​នាប់​ខាន់​មៃ អ៝ន់​រឹង​ឆៃ​រឹង​តាង់ គៃ​មា​នតុក​នែស​មោច​អី​នៃ​ជេង​នតុក​គ៝ប់​នើម​តា​ផូង​ខាន់​មៃ​អ្យា”។ ១០ ល៝ង់​អេប្រុន​អី​ផូង​ហេត​ពាង់​គុ​នទ្រែល​មា​ផូង​ប៝ន​លាន​តា​នៃ​ដ៝ង់ ពាង់​លាស​មា​អាឞ្រាហាម់ ​តា​នាប់​ផូង​ប៝ន​លាន​ពាង់​នើម នទ្រែល​មា​តា​នាប់​ទឹង​លែៈ​ផូង​ប៝ន​លាន​អី​គុ​តា​ឞោក​មពោង​ប៝ន​នៃ ពាង់​លាស​កើត​នអា៖ ១១ “មោ​អោស​កោរាញ ទាន់​មៃ​អ្យាត់​គ៝ប់​ប៝ត់ នែស​មីរ នទ្រែល​មា​នតុក​ត្រោម​យោក​នៃ​គ៝ប់​អ៝ន់​មា​មៃ​ទាទេ គ៝ប់​អ៝ន់​នតុក​នៃ​មា​មៃ​តា​នាប់​មាត់​ទឹង​លែៈ​ផូង​ប៝ន​លាន​គ៝ប់​នើម។ អ៝ន់​មៃ​ត៝ប់​អូរ​មៃ​តា​នែស​នៃ​ទោ”។ ១២ ជេសរី​អាឞ្រាហាម់ ​ពាន់​តា​នាប់​មាត់​ទឹង​លែៈ​ផូង​ប៝ន​លាន​តា​ឞ្រី​នៃ​ទូ​តឹ​ជឹត។ ១៣ ពាង់​លាស​មា​អេប្រុន​តា​នាប់​មាត់​ផូង​ប៝ន​លាន​ទឹង​លែៈ៖ “លាស​មៃ​អ៝ន់​កើត​រី ទាន់​មៃ​អ្យាត់​គ៝ប់ គ៝ប់​រាវាត់​នែស​មីរ​មៃ​នៃ​អ៝ន់​ទី​ខ្លៃ ទាន់​មៃ​ឆ៝ៈ​ខ្លៃ​ឞើស​គ៝ប់​ហ៝ម់ គ៝ប់​ឞែ​មា​ត៝ប់​អូរ​គ៝ប់​តា​នតុក​នៃ”។ ១៤ យើន​មា​អេប្រុន​អើស​មា​អាឞ្រាហាម់ ៖ ១៥ “អើ​កោរាញ ខ្លៃ​នែស​នៃ​តា ៤០០ កាក់​ព្រាក់​ទើម ព្រាក់​ទាស​អ្យា​មៃ​មា​គ៝ប់ ឞ៝ន់​មោ​អោស​កើប​ខ្លៃ ទាន់​មៃ​ត៝ប់​អូរ​មៃ​នៃ”។ ១៦ ជេសរី​អាឞ្រាហាម់ ​អ្យាត់​នាវ​អេប្រុន​លាស​នៃ ពាង់​ញជីង​ព្រាក់​អ៝ន់​មា​អេប្រុន​តា​នាប់​មាត់​ផូង​ប៝ន​លាន​ហេត​តឹម​ទី​ខ្លៃ​កើត​នាវ​ពាង់​លែៈ​លាស​រី​នើស តឹម ៤០០ កាក់​ព្រាក់ ពាង់​ញជីង​ព្រាក់​អី​នៃ​តឹម​ទី​តឹង​នាវ​វៃ​ខាន់​ពាង់។

១៧ ជេសរី​នែស​មីរ​អេប្រុន​តា​នតុក​មាក់ពេលា​អី​មពែស​ឞើស​លោស​នារ​មា​ប៝ន​មាម់រេ លែៈ​មា​នែស​មីរ លែៈ​មា​នែស​ត្រោម​យោក នទ្រែល​មា​លែៈ​តើម​ឆី​តា​មីរ​នៃ* ១៨ ជេង​នទើ​អាឞ្រាហាម់ ​ទាទេ នោក​ខាន់​ពាង់​តឹម​អ៝ន់​នៃ តា​នៃ​គែស​ផូង​ប៝ន​លាន​ហេត នទ្រែល​មា​ទឹង​លែៈ​ផូង​ប៝ន​លាន​អី​គុ​តា​ឞោក​មពោង​មពេរ​ប៝ន​នៃ​ឆៃ​ទាទេ។ ១៩ ជេសរី​អាឞ្រាហាម់ ​ត៝ប់​ឆារា​អី​អូរ​ពាង់​តា​ត្រោម​យោក​មីរ​មាក់ពេលា មពែស​ឞើស​លោស​នារ​មា​ប៝ន​មាម់រេ អី​ឞូ​ក្វាល់​ដ៝ង់​ប៝ន​ហេប្រ៝ន តា​ឞ្រី​កានាន​នៃ។ ២០ នែស​មីរ នទ្រែល​មា​នែស​ត្រោម​យោក ទឹង​លែៈ​នតុក​អី​នៃ​លែៈ​ផូង​ប៝ន​លាន​ហេត​អ៝ន់​ជេស​មា​អាឞ្រាហាម់  ជេង​នតុក​នែស​មោច។

២៤

តឹម​នអាប់​អីឆាក់

១ អាឞ្រាហាម់ ​លើ​មា​រាញ​ងាន់ ឞ្រាស​យេហោវា​លែៈ​អ៝ន់​នាវ​គែស​ជេង​តា​លែៈ​នតីល​នទើ​មា​ពាង់។ ២ គែស​ទូ​នារ​រី​អាឞ្រាហាម់ ​លាស​មា​ឞូនុយ្ស​ជាន​ការ​មា​ពាង់ ឞូនុយ្ស​អី​រាញ​រាលាវ​ឞូ​គុ​តា​ជៃ​ពាង់ នទ្រែល​មា​នើម​អី​នៃ​ជេង​ឞូនុយ្ស​ម៝ត់​អ្វាញ់​ទឹង​លែៈ​ទ្រាប់​នទើ​ពាង់​ដ៝ង់ ពាង់​លាស៖ “អ៝ន់​មៃ​តេៈ​តី​តា​ន៝ម់​តឹម​ឞ្លូ​គ៝ប់​អ្យា ៣ ជេសរី​អ៝ន់​មៃ​ត៝ន​មា​ឞ្រាស​យេហោវា អី​កោរាញ​ឞ្រាស​មា​ត្រោក នទ្រែល​មា​នែស​នតូ អ៝ន់​មៃ​លាស មៃ​លើយ​អោស​ជ៝យ​អូរ​អ៝ន់​មា​ក៝ន​គ៝ប់​តាៈ​ឞើស​ឞូ​អូរ​ផូង​កានាន​តា​នតុក​ឞ្រី​គ៝ប់​គុ​អ្យា។* ៤ អ៝ន់​មៃ​ហាន់​តា​នតុក​ឞ្រី​ទែស​គ៝ប់​នើម​រី ជេសរី​ឆើម​ជ៝យ​អូរ​តាៈ​ឞើស​នទុល​មពោល​គ៝ប់​នើម​តា​នៃ​អ៝ន់​មា​ក៝ន​អីឆាក់​គ៝ប់”។ ៥ ឞូនុយ្ស​ជាន​ការ​នៃ​អើស​មា​ពាង់៖ “ក្លាប់​លាស​ឞូ​អូរ​នៃ​មោ​អុច​អោស​ហាន់​តឹង​គ៝ប់​តា​ឞ្រី​អ្យា លាស​នទ្រី​អ៝ន់​គ៝ប់​លែវ​ក៝ន​មៃ​ហាន់​ព្លឹ​គុ​តា​ឞ្រី​នតុក​ឞ្រី​មៃ​ទូ​លោស​នៃ​នើស​ឞើស?” ៦ អាឞ្រាហាម់ ​លាស​មា​ពាង់៖ “មៃ​ញជ្រាង់​ហ៝ៈ គ៝ប់​លាស​មា​មៃ ក៝ន​គ៝ប់​មោ​អោស​អ៝ន់​លែវ​ហាន់​តា​ឞ្រី​នៃ! ៧ យ៝រ​លាស​ឞ្រាស​យេហោវា​អី​កោរាញ​តា​កាលើ​ត្រោក​លែៈ​លែវ​ជេស​គ៝ប់​ទូ​លោស​ឞើស​នទុល​មពោល​គ៝ប់ ឞើស​នតុក​ឞ្រី​ទែស​គ៝ប់​នើម ជេសរី​ពាង់​លែៈ​លាស​មា​គ៝ប់ នទ្រែល​មា​លែៈ​ត៝ន​ដ៝ង់ នហេល​នានេៈ​ងាន់​ឞ្រី​អ្យា​ពាង់​ត៝ន​អ៝ន់​មា​រាន៝យ​ទែស​គ៝ប់។ លាស​នទ្រី​ពាង់​ដាៈ​តោង​ពារ់​ពាង់នើម​ហាន់​ឞើស​នាប់​មៃ​រ៝​គៃ​មា​កើល​មៃ ជេសរី​អ៝ន់​មៃ​ឆ៝ៈ​អូរ​មា​ក៝ន​គ៝ប់​តាៈ​ឞើស​ឞ្រី​នៃ។* ៨ យើន​មា​លាស​ឞូ​អូរ​នៃ​រាលាច់​មោ​អុច​ហាន់​តឹង​មៃ មៃ​លែៈ​ក្លាយ្ស​ជេស​នាវ​មៃ​ត៝ន​អ្យា​មា​គ៝ប់ អ្យាត់​មា​មៃ​លើយ​អោស​លែវ​ក៝ន​គ៝ប់​ហាន់​តា​ឞ្រី​នៃ”។ ៩ ជេសរី​ឞូនុយ្ស​ជាន​ការ​នៃ​តេៈ​តី​តា​តឹម​ឞ្លូ​អាឞ្រាហាម់ ​កោរាញ​ពាង់​រី នហ៝​មា​ពាង់​ត៝ន​នាវ​នៃ​ដាស​អាឞ្រាហាម់ ។

១០ ជេសរី​ឞូនុយ្ស​ជាន​ការ​នៃ​ឆ៝ៈ​ឆែស​ឆាមោ​ជឹត​អឹ នទ្រែល​មា​ញអោត​ទ្រាប់​នទើ​គែស​នាវ​ខ្លៃ​អី​កោរាញ​រី​អ៝ន់ ពាង់​ហាន់​តា​ប៝ន​នាហោរ​ឞ្រី​មេឆោពោតាមៀ​រី។ ១១ ហាន់​ត៝ត់​កេង​ទូ​នតូ​ទាក​តា​ឞើស​ទីស​ប៝ន​រី ពាង់​អ៝ន់​ទឹង​លែៈ​ឆែស​ឆាមោ​ពាង់​រី​ទ្រោម​ទាទេ នោក​នៃ​ឞ្រី​លែៈ​កេង​មាង់​តឹម​ទី​មា​ផូង​ឞូ​អូរ​វៃ​ហាន់​ឞ្រោៈ​ឞុក​ទាក​ត៝។ ១២ ឞូនុយ្ស​ជាន​ការ​នៃ​មឞើស​ឆើម៖ “អើ​ឞ្រាស​យេហោវា អី​ឞ្រាស​អាឞ្រាហាម់ ​ជេង​កោរាញ​គ៝ប់​យើក​មឞាស នារ​អ្យា​ទាន់​មៃ​កើល​គ៝ប់ អ៝ន់​គ៝ប់​តឹម​ម៝ប់​មា​ឞូ​អូរ​ទូ​ហ្វេ​មា​ជាន​អូរ​អីឆាក់។ ទាន់​ញហើ​ហ៝ម់​នាវ​រ៝ង់​រាប់​ជាប់​មៃ​អី​ហោម​នឹង​មា​អាឞ្រាហាម់ ​កោរាញ​គ៝ប់។ ១៣ គ៝ប់​លែៈ​គុ​ទាច់​កេង​មែង​នតូ​ទាក​អ្យា​ជេស លាស​ត៝ត់​ផូង​ក៝ន​ឞូ​អូរ​តា​ប៝ន​អ្យា​ហាន់​ឞុក​ទាក ១៤ លាស​ឞូ​ម៝ស​ឞូ​អូរ​ទ្រោស​អី​គ៝ប់​ទែ​លាស៖ «ទាន់​ទាក​តា​រាឞ៝ង់​អៃ​នៃ​គ៝ប់​ឞែ​មា​ញេត​ដេៈ​យោស​អើ» ជេសរី​លាស​ពាង់​អើស​មា​គ៝ប់៖ «ញេត​ហែស​កោញ តៃ​គ៝ប់​ឞុក​ទាក​មា​អ៝ន់​ឆែស​ឆាមោ​មៃ​ញេត​ដ៝ង់» លាស​នទ្រី​ទាន់​អ៝ន់​តឹម​ទី​មា​ឞូ​អូរ​អី​មៃ​លែៈ​នត្រ៝ង់​មា​ជេង​អូរ​អីឆាក់។ នទ្រី​ទឹង​គ៝ប់​គឹត​នទើ​នៃ​នហេល​នានេៈ​ងាន់ ជេង​នទើ​មៃ​ញហើ​នាវ​រ៝ង់​រាប់​ជាប់​មៃ​អ៝ន់​មា​កោរាញ​គ៝ប់​ងាន់”។

១៥ អេ​ហ៝ៈ​នាន់​អោស​លោច​នាវ​ពាង់​មឞើស​ឆើម​នៃ ទោ​មា​ឆៃ​រេបេកា​លោស​ឞើស​ប៝ន​នៃ តេៈ​នោង​រាឞ៝ង់​តា​មលីក​ពាង់​នើម​រី។ រេបេកា​នៃ​អី​ក៝ន​ឞូ​អូរ​បេថូអែលបេថូអែល​អី​ក៝ន​ឞូ​ក្លោ​មីលកា មីលកា ​អី​អូរ​នាហោរ​អ៝ស​អាឞ្រាហាម់ ​នៃ​នើស។ ១៦ រេបេកា​ជេង​ឞូ​អូរ​អ្វែស​រែស​ងាន់ ហោម​អែ​ទ្រោស​អេ​ហ៝ៈ​គែស​អោស​ដាស​ឞូ​ក្លោ។ ពាង់​ហាន់​ត៝ត់​តា​នតូ​ទាក​នៃ ពាង់​ជុរ​ឞុក​ទាក​ឞេង​នោង​រាឞ៝ង់​រី ជេសរី​ពាង់​ទ៝ក់​ឆឹត។ ១៧ ឞូនុយ្ស​ជាន​ការ​អាឞ្រាហាម់ ​នៃ​ញច្វាត់​រាន​ជឹត​ពាង់​រី ជេសរី​លាស៖ “ទាន់​ទាក​តា​រាឞ៝ង់​អៃ​នៃ​គ៝ប់​ឞែ​មា​ញេត​ដេៈ​យោស​អើ”។ ១៨ ឞូ​អូរ​នៃ​អើស៖ “ញេត​ហែស​កោរាញ”។ ឞូ​អូរ​នៃ​ជុយ្ស​រ៝​អ៝ន់​ពាង់​ញេត។ ១៩ ជេស​អ៝ន់​ពាង់​ញេត​រី ឞូ​អូរ​នៃ​លាស៖ “តៃ​គ៝ប់​ហាន់​ឞុក​ទាក​មា​អ៝ន់​ឆែស​ឆាមោ​មៃ​ញេត​អ៝ន់​ត៝ត់​ហើម​ដ៝ង់”។ ២០ ជេសរី​ពាង់​ងខុត​ទាក​តា​ឞ៝ង​រី​រ៝ ពាង់​ព្លឹ​ឞុក​តៃ​ទាក​មា​អ៝ន់​ឆែស​ឆាមោ​រី​ញេត​ត៝ត់​ហើម​ទាទេ។ ២១ ឞូ​ក្លោ​អី​នៃ​អ្វាញ់​ជឹត​ពាង់​រី​រាល៝ល់ ពាង់​មឹន​អេង​តា​នូយ្ស​នហ៝ម់​រី​អុច​គឹត គឹត​ឞ្រាស​យេហោវា​ជាន​អ៝ន់​ពាង់​កើត​នាវ​ពាង់​អុច​នើស​ងាន់​លាស​មោ។ ២២ ទឹង​លែៈ​ឆែស​ឆាមោ​រី​ញេត​ទាក​លែៈ​ហើម​ទាទេ​ជេស ជេសរី​ពាង់​ឆ៝ៈ​ទូ​មល៝ម់​រាគេន​មាយ្ស​ជ៝ក់​ទូ​ចី​ងគូល​តេៈ​តា​ត្រោម​មុស​ឞូ​អូរ*​នៃ ឆ៝ៈ​ដ៝ង់​ឞារ​មល៝ម់​កោង​តី​មាយ្ស​ជ៝ក់ ៣០ ចី​អ៝ន់​មា​ឞូ​អូរ​ទ្រោស​នៃ។ ២៣ ជេសរី​ពាង់​អោប​ឞូ​អូរ​ទ្រោស​នៃ៖ “អៃ​ឞូ​ម៝ស​ក៝ន? ទាន់​មឞើស​មា​គ៝ប់។ អាស​តា​ជៃ​ឞឹ​អៃ​គឹត​គែស​នតុក​ហេន​ទែ​មា​ឞិច​មាង់​អ្យា?” ២៤ ឞូ​អូរ​ទ្រោស​នៃ​អើស​មា​ពាង់៖ “គ៝ប់​ក៝ន​បេថូអែល អី​ក៝ន​ចែ​នាហោរ នទ្រែល​មា​អូ​មីលកា ”។ ២៥ ឞូ​អូរ​ទ្រោស​នៃ​លាស​តៃ​មា​ពាង់៖ “តា​ជៃ​ហេន​គែស​អ៝ក់​រាហែ​មា​ឆែស​ឆាមោ​ឞិច នទ្រែល​មា​រេប​លែៈ​ឆើស​មា​មពា​ឆែស​ឆាមោ​ឆា នទ្រែល​មា​នតុក​មា​អ៝ន់​ខាន់​មៃ​ឞិច​គែស​ដ៝ង់”។ ២៦ ជេសរី​ឞូនុយ្ស​ជាន​ការ​នៃ​ពាង់​កុញ​ឞោក យើក​មឞាស​មា​ឞ្រាស​យេហោវា ២៧ ពាង់​លាស៖ “រានេ​មា​ឞ្រាស​យេហោវា អី​ឞ្រាស​អាឞ្រាហាម់ ​ជេង​កោរាញ​គ៝ប់​យើក​មឞាស មៃ​មោ​រាលូន​អោស​អ៝ន់​នាវ​រ៝ង់​រាប់​ជាប់​មៃមៃ​ជាន​កើត​នាវ​មៃ​លែៈ​លាស​បាបើ​មា​កោរាញ​គ៝ប់ ល៝ង់​គ៝ប់​អ្យា​ឞ្រាស​យេហោវា​ដ៝ង់​លែវ​ត្រ៝ង​ទឹង​ត៝ត់​តា​ជៃ​នទុល​មពោល​កោរាញ​គ៝ប់”។ ២៨ ជេសរី​ឞូ​អូរ​នៃ​ញច្វាត់​អា​ជៃ​មេៈ​ពាង់ នហ៝​មា​មឞើស​ងក៝ច​នាវ​អី​នៃ​មា​ទឹង​លែៈ​ឞូនុយ្ស​តា​ជៃ​នៃ។

២៩ រេបេកា​គែស​ទូ​ហ្វេ​នោ​រាញា​លាបានលាបាន​ញច្វាត់​ជ៝យ​ឞូ​ក្លោ​នៃ​អា​នតូ​ទាក​រី ៣០ យ៝រ​លាស​ពាង់​ឆៃ​កោង​តា​តី​ដ៝ង់ ឆៃ​រាគេន​តា​ត្រោម​មុស​ដ៝ង់ នទ្រែល​មា​តាង់​រេបេកា​អី​អ៝ស​ទែ​មឞើស​ងក៝ច​ទឹង​លែៈ​នាវ​ឞូ​ក្លោ​នៃ​លាស ជេសរី​ពាង់​ហាន់​ម៝ប់​ឞូ​ក្លោ​នៃ ឆៃ​ពាង់​ទ៝ក់​កេង​នតូ​ទាក​រី​នទ្រែល​មា​ឆែស​ឆាមោ។ ៣១ លាបាន​លាស​មា​ឞូ​ក្លោ​អី​នៃ៖ “អើ​ឞូនុយ្ស​លែៈ​ឞ្រាស​យេហោវា​ទែ​អ៝ន់​គែស​ជេង លាប់​ហ៝ម់ ម៝ស​គុ​មៃ​ឞើស​ទីស​អ្យា? លែៈ​ជេស​គ៝ប់​នទ្រាប់​ជៃ​មា​មៃ នទ្រែល​មា​នតុក​អ៝ន់​ឆែស​ឆាមោ​មៃ​ដ៝ង់”។

៣២ ជេសរី​ឞូ​ក្លោ​អី​នៃ​លាប់​អា​ត្រោម​ជៃ​តី។ លាបាន​ទ្រីស​ញជុរ​នទ៝ស​នទើ​ឞើស​លើ​ឆែស​ឆាមោ​រី​ផ្យៅ ឞូ​ឆ៝ៈ​ជា​ឆ៝ៈ​រាហែ​មា​អ៝ន់​ឆែស​ឆាមោ​ទែ​ឆា នទ្រែល​មា​ឆ៝ៈ​ទាក​មា​អ៝ន់​ឞូ​ក្លោ​នៃ​រាវ​ជ៝ង់ នអ៝ប់​មា​មពោល​អី​ហាន់​នទ្រែល​ពាង់​នៃ​ដ៝ង់។ ៣៣ ជេសរី​ឞូ​លែៈ​នទ្រាប់​ព្យាង់​ត្រាវ​អ៝ន់​ពាង់​ឆោង យើន​មា​ពាង់​លាស៖ “គ៝ប់​មោ​ហ៝ៈ​អោស​ឆោង លាស​នាវ​គ៝ប់​ហាន់​អ្យា​គ៝ប់​មោ​ហ៝ៈ​មឞើស​ងក៝ច​មា​ខាន់​មៃ” លាបាន​លាស៖ “នែស ងក៝ច​ហ៝ម់!” ៣៤ ពាង់​លាស៖ “គ៝ប់​អ្យា​ជេង​ឞូនុយ្ស​ជាន​ការ​អាឞ្រាហាម់ ។ ៣៥ ឞ្រាស​យេហោវា​អ៝ន់​គែស​ជេង​មា​កោរាញ​គ៝ប់​លែៈ​ទុត​អ៝ក់ នហ៝​មា​ពាង់​ត៝ត់​ជេង​ឞូនុយ្ស​នទ្រ៝ង់​ងាន់ កោរាញ​ឞ្រាស​អ៝ន់​ពាង់​គែស​ឞែ​ឞ្យាប់ គែស​នទ្រោក គែស​ឆែស​ឆាមោ គែស​ឆែស​លៀ នទ្រែល​មា​គែស​ព្រាក់ គែស​មាយ្ស គែស​នអ៝ប់​មា​ទឹក​ឞូ​អូរ​ទឹក​ឞូ​ក្លោ​អ៝ក់​ងាន់។ ៣៦ នោក​កោរាញ​គ៝ប់​ពាង់​លែៈ​រាញ​ងាន់ អី​អូរ​ពាង់​រាញា​ឆារា​គុ​អ៝ស​ទូ​ហ្វេ​ក៝ន​ឞូ​ក្លោ​មា​ពាង់ កោរាញ​គ៝ប់​លែៈ​អ៝ន់​ជេស​ទឹង​លែៈ​ទ្រាប់​នទើ​ពាង់​គែស​មា​ក៝ន​អី​នៃ។ ៣៧ កោរាញ​គ៝ប់​ពាង់​ដាៈ​គ៝ប់​ត៝ន​អ្យាត់​នាវ​ពាង់ ពាង់​លាស៖ «មៃ​លើយ​អោស​ជ៝យ​អូរ​មា​ក៝ន​គ៝ប់​តាៈ​ឞើស​ផូង​កានាន​នតុក​ឞ្រី​គ៝ប់​គុ​អ្យា។ ៣៨ អ៝ន់​មៃ​ហាន់​តា​ជៃ​ឞឹ​គ៝ប់ តា​នទុល​មពោល​គ៝ប់​នើម​រី ជេសរី​ឆើម​ជ៝យ​អូរ​មា​ក៝ន​គ៝ប់​តាៈ​ឞើស​មពោល​នៃ»។ ៣៩ គ៝ប់​លាស​មា​កោរាញ​គ៝ប់៖ «ក្លាប់​លាស​ឞូ​អូរ​អី​នៃ​មោ​អុច​អោស​តឹង​គ៝ប់​តា​ឞ្រី​អ្យា»។ ៤០ ពាង់​លាស​មា​គ៝ប់៖ «ឞ្រាស​យេហោវា​អី​គ៝ប់​ទែ​អ្យាត់​បាបើ ពាង់​អ៝ន់​តោង​ពារ់​ពាង់នើម​ហាន់​នទ្រែល​មៃ គៃ​មា​ជាន​អ៝ន់​មៃ​ត៝ត់​គែស​ងាន់។ អ៝ន់​មៃ​ឆើម​ជ៝យ​អូរ​មា​ក៝ន​គ៝ប់​តាៈ​ឞើស​នទុល​មពោល​តាៈ​ឞើស​រានាក់​វ៝ល់​គ៝ប់។ ៤១ អ៝ន់​មៃ​ហាន់​ត៝ត់​តា​នទុល​មពោល​គ៝ប់​រី លាស​ឞូ​មោ​អោស​អ៝ន់​ក៝ន​មា​មៃ រី​មើ​មៃ​មោ​ហោម​អោស​ក្រេប​ដាស​នាវ​លែៈ​ជេស​ត៝ន​អ្យា»។ ៤២ នារ​អ្យា​គ៝ប់​ហាន់​ត៝ត់​តា​នតូ​ទាក គ៝ប់​មឞើស​ឆើម៖ «អើ​ឞ្រាស​យេហោវា អី​ឞ្រាស​អាឞ្រាហាម់ ​ជេង​កោរាញ​គ៝ប់​យើក​មឞាស ទាន់​មៃ​អ៝ន់​គែស​ងាន់​នទើ​អី​កោរាញ​គ៝ប់​ដាៈ​មា​គ៝ប់។ ៤៣ អាបៃ​រី​គ៝ប់​លែៈ​គុ​ទាច់​កេង​នតូ​ទាក​អ្យា​ជេស លាស​គែស​ឞូ​អូរ​ទ្រោស​ហាន់​ឞុក​ទាក លាស​គ៝ប់​លាស​មា​ពាង់៖ «អើ​យោស ទាន់​ទាក​តា​រាឞ៝ង់​អៃ​នៃ​គ៝ប់​ឞែ​មា​ញេត​ដេៈ​អើ» ៤៤ លាស​ឞូ​អូរ​នៃ​អើស៖ «អ្យា​ញេត​ហ៝ម់ តៃ​គ៝ប់​ឞុក​ជឹត​មា​អ៝ន់​ឆែស​ឆាមោ​មៃ​ញេត​ដ៝ង់» លាស​នទ្រី​អ៝ន់​តឹម​ទី​មា​ឞូ​អូរ​អី​មៃ​លែៈ​ជេស​នត្រ៝ង់​មា​ជេង​អូរ​អី​ក៝ន​កោរាញ​គ៝ប់​ងាន់»។ ៤៥ នោក​នៃ​គ៝ប់​មឞើស​ឆើម​អេ​ហ៝ៈ​នាន់​លោច​អោស ទោ​មា​ឆៃ​រេបេកា​លោស​ឞើស​ប៝ន តេៈ​នោង​រាឞ៝ង់​តា​មលីក​ពាង់​រី​ហាន់​អា​នតូ​ទាក។ ជេស​ពាង់​ជុរ​ឞុក​ទាក​ឞេង គ៝ប់​លាស​មា​ពាង់៖ «អើ​យោស ទាន់​ទាក​អៃ​នៃ​គ៝ប់​ឞែ​មា​ញេត​ដេៈ​អើ»។ ៤៦ ពាង់​ជុយ្ស​នោង​រាឞ៝ង់​ឞើស​មលីក​រី​រ៝ ពាង់​លាស​មា​គ៝ប់៖ «អ្យា​ញេត​ហ៝ម់ តៃ​គ៝ប់​ឞុក​ជឹត​ទាក​មា​អ៝ន់​ឆែស​ឆាមោ​មៃ​ញេត​ដ៝ង់»។ ជេសរី​គ៝ប់​ញេត​ទាក​អី​រី ពាង់​ឞុក​តៃ​ទាក​មា​អ៝ន់​ឆែស​ឆាមោ​គ៝ប់​ញេត​ដ៝ង់។ ៤៧ គ៝ប់​អោប​ពាង់៖ «អៃ​ឞូ​ម៝ស​ក៝ន?» ពាង់​អើស៖ «គ៝ប់​ក៝ន​បេថូអែល អី​ក៝ន​ចែ​នាហោរ នទ្រែល​មា​អូ​មីលកា »។ ជេសរី​គ៝ប់​ឆ៝ៈ​រាគេន​តេៈ​តា​ត្រោម​មុស​ពាង់ នទ្រែល​មា​កោង​តី​នទ៝ក​តា​ពាង់​រី។ ៤៨ ជេសរី​គ៝ប់​ពាន់​យើក​មឞាស​មា​ឞ្រាស​យេហោវា រានេ​មា​ឞ្រាស​យេហោវា​អី​ឞ្រាស​អាឞ្រាហាម់ ​ជេង​កោរាញ​គ៝ប់​យើក​មឞាស យ៝រ​មា​ពាង់​ឆើម​លែវ​ត្រ៝ង​មា​គ៝ប់​ទឹង​ត៝ត់​តា​នទុល​មពោល​កោរាញ​គ៝ប់ នទ្រែល​មា​ឆៃ​ក៝ន​ឞូ​អូរ​ខាន់​ពាង់ គៃ​មា​ឆ៝ៈ​ជេង​អូរ​អី​ក៝ន​កោរាញ​គ៝ប់។ ៤៩ អាបៃ​អ្យា លាស​ខាន់​មៃ​ជាន​អ្វែស នទ្រែល​មា​នាវ​ងាន់​មា​កោរាញ​គ៝ប់ ទាន់​ខាន់​មៃ​ងើយ អុច​មោ​លាស​មោ គៃ​មា​គ៝ប់​គឹត​ដ៝ង់ ម៝ស​នទើ​គ៝ប់​ជាន​ជឹត”។

៥០ ជេសរី​លាបាន នទ្រែល​មា​បេថូអែល​លាស​មា​ពាង់៖ “ទឹង​គែស​ជេង​នាវ​អ្យា​នើស​តាៈ​ឞើស​ឞ្រាស​យេហោវា លាស​នទ្រី​ហេន​មោ​ឞ្លាវ​លាស​អុច មោ​ឞ្លាវ​លាស​មោ​អុច​មា​មៃ​រី។ ៥១ នៃ​រេបេកា​លែៈ​តា​នៃ មៃ​ញអោត​លែវ​ពាង់​អា​រី មា​អ៝ន់​ដាស​ក៝ន​កោរាញ​មៃ​រី កើត​នាវ​ឞ្រាស​យេហោវា​ទែ​លាស​នៃ”។ ៥២ ត៝ត់​មា​ឞូនុយ្ស​ជាន​ការ​អាឞ្រាហាម់ ​តាង់​លាស​កើត​នៃ ពាង់​ពាន់​យើក​មឞាស​មា​ឞ្រាស​យេហោវា​។ ៥៣ ជេសរី​ពាង់​ងលោស​ទ្រាប់​នទើ​ងក្រឹ ព្រាក់ មាយ្ស នទ្រែល​មា​ឞ៝ក​អាវ​អ៝ន់​មា​រេបេកា​នៃ ពាង់​អ៝ន់​ដ៝ង់​នទើ​ទុត​ខ្លៃ​មា​មេៈ​មា​នោ​រេបេកា​នៃ​ដ៝ង់។ ៥៤ ជេសរី​មើ​ទឹង​ពាង់ នទ្រែល​មា​មពោល​អី​ហាន់​ដាស​ពាង់​នៃ​នើស​ញេត​ឆោង។ មាង់​នៃ​ខាន់​ពាង់​ឞិច​តា​នៃ កាស​អោយ​តៃ​រី​អើម​អោយ​ពាង់​ទ៝ក់ ពាង់​លាស​មា​ផូង​តើម​ជៃ​នៃ៖ “ទាន់​អ៝ន់​គ៝ប់​ព្លឹ​ឆឹត​អា​កោរាញ​គ៝ប់​នើម​នារ​អ្យា​យឹ”។ ៥៥ យើន​មា​អី​នោ នទ្រែល​មា​អី​មេៈ​រេបេកា​នៃ​លាស​មា​ពាង់៖ “អ៝ន់​រេបេកា​គុ​នទ្រែល​មា​ហេន​តា​អ្យា​ប៝ត់​ហែស ក្លាប់​លាស​ត៝ត់​ជឹត​នារ​ប៝ត់​ទឹង​ហាន់”។ ៥៦ ឞូនុយ្ស​ជាន​ការ​អាឞ្រាហាម់ ​នៃ​អើស​មា​ខាន់​ពាង់៖ “ខាន់​អៃ​មៃ​លើយ​អោស​ក៝ន់​គ៝ប់ អ៝ន់​គ៝ប់​ព្លឹ​ឆឹត​មា​កោរាញ​គ៝ប់​នើម យ៝រ​លាស​នាវ​ឞ្រោៈ​ហាន់​គ៝ប់​អ្យា​លែៈ​ឞ្រាស​យេហោវា​ជាន​ជេស​ផ្យៅ​ជេស”។ ៥៧ ខាន់​ពាង់​លាស៖ “ក៝ប់​ហេន​ក្វាល់​រេបេកា អោប​ពាង់​នើម​ប៝ត់”។ ៥៨ ជេសរី​ខាន់​ពាង់​ក្វាល់​រេបេកា អោប​ពាង់៖ “អ៝ស អៃ​អុច​ហាន់​នទ្រែល​មា​ពាង់​អ្យា​ឞើស?” រេបេកា​អើស៖ “អើ គ៝ប់​អុច”។ ៥៩ ជេសរី​អ៝ន់​រេបេកា​អី​អ៝ស​ឞូ​អូរ​ពាង់​រី នទ្រែល​មា​ឞូនុយ្ស​ឆើម​មពូ​ត៝ស​ពាង់​នៃ អ៝ន់​ហាន់​នទ្រែល​មា​ឞូនុយ្ស​ជាន​ការ​អាឞ្រាហាម់  ឞូ​អ៝ន់​ខាន់​ពាង់​ហាន់​ទាទេ​នទ្រែល​មា​លែៈ​ឞូនុយ្ស​អី​ហាន់​ដាស​ពាង់​នៃ​នើស។ ៦០ រានាក់​វ៝ល់​រេបេកា​អ៝ន់​នាវ​គែស​ជេង​មា​ពាង់៖

“អើ​អ៝ស អ៝ន់​អៃ​គែស​ក៝ន​ឞឹក​រឹ​ងាន់

ជេសរី​រាន៝យ​ទែស​អៃ​អ៝ន់​ជេង​កោរាញ​មា​ផូង​រាលាង់​ដាស​ខាន់​ពាង់”។*

៦១ ជេសរី​រេបេកា នទ្រែល​មា​មពោល​ឞូ​អូរ​ជាន​ការ​មា​ពាង់​ញច៝​ឆែស​ឆាមោ​ហាន់​តឹង​ឞូ​ក្លោ​អី​ឞូនុយ្ស​ជាន​ការ​អាឞ្រាហាម់ ​ហាន់​ព្លឹ​ឆឹត។

៦២ នោក​ខាន់​ពាង់​ហោម​ហាន់​រ៝ៈ​ត្រ៝ង អីឆាក់​លែៈ​លោស​ឞើស​នតុក​រាញា​តូ​ទាក​លាហាយរ៝យ ពាង់​គុ​តា​ឞ្រី​រាទាស​នេកិប។* ៦៣ នោក​ឞ្រី​កេង​មាង់ ពាង់​ហាន់​ព៝ល់​រ៝ៈ​មីរ ពាង់​ងើក​ឆៃ​ហាន់​នហ៝ច​ឆែស​ឆាមោ​ត៝ត់​តា​រី។ ៦៤ រេបេកា​នៃ​ឆៃ​ដ៝ង់ ត៝ត់​មា​ឆៃ​អីឆាក់​រី ពាង់​ជុរ​ឞើស​លើ​ឆែស​ឆាមោ ៦៥ អោប​ឞូនុយ្ស​ជាន​ការ​អាឞ្រាហាម់ ​នៃ៖ “ឞូ​ម៝ស​អី​គុ​តា​មីរ​រី ហាន់​ជឹត​អ្យា​រី?” ពាង់​អើស៖ “ពាង់​អី​នៃ​អីឆាក់​អី​កោរាញ​គ៝ប់”។ នទ្រី​រេបេកា​ឆ៝ៈ​ឞ៝ក​ងកុម​លើយ​មុស​មាត់​ពាង់​នើម។ ៦៦ ឞូនុយ្ស​ជាន​ការ​អី​នៃ​មឞើស​ងក៝ច​មា​អីឆាក់​ទឹង​លែៈ​នតីល​នទើ​ពាង់​ជាន​រី​នើស។ ៦៧ ជេសរី​អីឆាក់​ឆ៝ៈ​រេបេកា​ជេង​អូរ​ពាង់ ពាង់​លែវ​រេបេកា​លាប់​តា​ត្រោម​ចូន​ឆារា​អី​មេៈ​ពាង់​រី​នើស ពាង់​គែស​នូយ្ស​នហ៝ម់​រ៝ង់​មា​រេបេកា​ហោ​ងាន់ នហ៝​មា​ឞាស​ងក្ល៝ន់​រាវៃ​អី​មេៈ​ពាង់​ខឹត​រី​នើស។

២៥

អាឞ្រាហាម់ ​ខឹត

១ អាឞ្រាហាម់ ​ឆ៝ៈ​តៃ​អូរ​អេង​ជឹត​រាញា​កិតូរា។ ២ ឞូ​អូរ​នៃ​គុ​អ៝ស​ក៝ន​ឞូ​ក្លោ​មា​ពាង់ តា​នៃ​គែស៖ ឆឹមរាន គែស​យុកឆាន គែស​មេដាន គែស​មីដៀន គែស​អីសបាក់ នទ្រែល​មា​គែស​ឆូអា។ ៣ យុកឆាន​អី​នៃ​ឞាៈ​ឆេបា នទ្រែល​មា​ដេដាន អី​ក៝ន​ឆៅ​ដេដាន​នៃ​ទឹង​ជេង​គែស​ផូង​អាសឆើរ ផូង​លេតូឆីម នទ្រែល​មា​ផូង​លេអូមីម។ ៤ អី​ក៝ន​ឆៅ​មីដៀន​រី តា​នៃ​គែស៖ អេផា គែស​អេផើរ គែស​ហានុក  គែស​អាបីដា នទ្រែល​មា​គែស​អែលដា។ ទឹង​លែៈ​ផូង​អី​នៃ​ជេង​ក៝ន​ឆៅ​កិតូរា​ទាទេ។

៥ ទឹង​លែៈ​នទើ​អាឞ្រាហាម់ ​គែស ពាង់​អ៝ន់​មា​អីឆាក់​ទាទេ។ ៦ យើន​មា​នោក​អាឞ្រាហាម់ ​ហោម​រេស ពាង់​អ៝ន់​ដ៝ង់​នទើ​អាបាៈ​មា​ក៝ន​អូរៗ​ចោង​ពាង់​រី ពាង់​អ៝ន់​ផូង​នៃ​ទូ​ងាយ​ឞើស​អីឆាក់ អ៝ន់​ខាន់​ពាង់​គុ​អា​ឞ្រី​មពែស​ឞើស​លោស​នារ​រី។ ៧ អាឞ្រាហាម់ ​រេស គែស ១៧៥ នាម់។ ៨ ពាង់​រេស​មពៃ​លែៈ​ជ៝ៈ​ងាន់ នអ៝ប់​មា​លែៈ​រាញ​ងាន់​ដ៝ង់ ជេសរី​ពាង់​រ៝ស​នហ៝ម់​ខឹត​ហាន់​គុ​នទ្រែល​មា​ផូង​ចែ​ពាង់។ ៩ ជេសរី​ក៝ន​ពាង់​អីឆាក់ នទ្រែល​មា​អីសមាអែល​ត៝ប់​ពាង់​តា​ត្រោម​យោក​មាក់ពេលា​មពែស​ឞើស​លោស​នារ​មា​ប៝ន​មាម់រេ តា​មីរ​អេប្រុន​អី​ក៝ន​ឆោហារ​ផូង​ហេត។* ១០ អី​នៃ​ជេង​មីរ​អាឞ្រាហាម់ ​ទែ​រាវាត់​តាៈ​ឞើស​ផូង​ហេត​នើស តា​នៃ​ឞូ​ត៝ប់​អាឞ្រាហាម់  ត៝ប់​នទ្រែល​តា​នតុក​ពាង់​ត៝ប់​ឆារា​នើស។* ១១ ជេស​ខឹត​អាឞ្រាហាម់ ​រី កោរាញ​ឞ្រាស​អ៝ន់​គែស​ជេង​មា​អីឆាក់​ក៝ន​ពាង់​រី អីឆាក់​ហាន់​គុ​ទាច់​កេង​តូ​ទាក​លាហាយរ៝យ។*

ងក៝ច​រាន៝យ​ទែស​អីសមាអែល

១២ អ្យា​ជេង​ងក៝ច​យៅ​ទែស​ក៝ន​ឆៅ​អីសមាអែល អី​ក៝ន​អាឞ្រាហាម់  ជេង​ក៝ន​ហាការ​ឞូ​អូរ​ផូង​អេឆីប ​អី​ទឹក​ឆារា​ឞាៈ​អ៝ន់​មា​អាឞ្រាហាម់។* ១៣ អ្យា​ជេង​រាញា​ក៝ន​ឞូ​ក្លោ​អីសមាអែល រាញា​តឹង​ឞូ​ម៝ស​ទែស​ល៝រ ឞូ​ម៝ស​ទែស​ឞើស​កើយ ក៝ន​ឞោក​ទាក​អីសមាអែល​រាញា​នេបាយោត ជេសរី​អី​អ៝សៗ​រាញា​កេដារ រាញា​អាត់បែល រាញា​មីបឆាម‌ ១៤ រាញា​មីសមា រាញា​ដូមា រាញា​មាឆា‌ ១៥ រាញា​ហាដាត់ រាញា​ថេមា រាញា​យេថូរ រាញា​នាផីស នទ្រែល​មា​រាញា​កេតមា។ ១៦ ទឹង​លែៈ​ក៝ន​អីសមាអែល​អី​នៃ អី​នៃ​រាញា​ខាន់​ពាង់​តឹង​ប៝ន​តឹង​នតុក​ខាន់​ពាង់​គុ ទឹង​លែៈ ១២ នុយ្ស​នៃ​ជេង​កោរាញ​តា​នទុល​មពោល​ខាន់​ពាង់​នើម។ ១៧ អីសមាអែល​រេស​គែស ១៣៧ នាម់ ជេសរី​ពាង់​រ៝ស​នហ៝ម់​ខឹត​គុ​នទ្រែល​មា​ផូង​ចែ​ពាង់។ ១៨ ឞ្រី​ផូង​ក៝ន​ឆៅ​អីសមាអែល​គុ នតើម​ឞើស​ឞ្រី​ហាវីលា ត៝ត់​អា​ឞ្រី​ឆូរ​ទាច់​មា​ឞ្រី​អេឆីប ​មពែស​មា​ឞ្រី​អាឆើរ។ ផូង​ក៝ន​ឆៅ​អីសមាអែល​ខាន់​ពាង់​គុ​តឹម​លើស​នទ្រាង់​អ៝ស​នោ​ខាន់​ពាង់​នើម​នឹង*។

នាវ​ងក៝ច​ឞ្រី​យាកោប នទ្រែល​មា​អេឆាវ

១៩ អ្យា​នាវ​ងក៝ច​យៅ​អីឆាក់​ក៝ន​អាឞ្រាហាម់ ៖ អាឞ្រាហាម់ ​ឞាៈ​អីឆាក់។ ២០ ត៝ត់​អីឆាក់​លែៈ​គែស ៤០ នាម់ ពាង់​ឆ៝ៈ​រេបេកា​ជេង​អូរ។ រេបេកា​នៃ​អី​ក៝ន​បេថូអែល​អី​អ៝ស​លាបានបេថូអែល​នៃ​ផូង​អារាម​គុ​តា​ឞ្រី​ពាដាន-អារាម។* ២១ អីឆាក់​មឞើស​ឆើម​មា​ឞ្រាស​យេហោវា យ៝រ​លាស​អូរ​ពាង់​នៃ​ជេង​ឞូ​អូរ​មោ​អោស​ឞាៈ​ក៝ន ឞ្រាស​យេហោវា​អ្យាត់​នាវ​ពាង់​មឞើស​ឆើម ជេសរី​អូរ​ពាង់​នត្រែវ។ ២២ ក៝ន​តា​ត្រោម​នទុល​រេបេកា​គែស​ឞារ​អឹ​តឹម​ថាក់​ឞាល់ ពាង់​លាស៖ “មើម​ទឹង​ជេង​កើត​នទ្រី​ច្រាវ?” ជេសរី​ពាង់​អោប​ឞ្រាស​យេហោវា។ ២៣ ឞ្រាស​យេហោវា​លាស​មា​ពាង់៖

“អៃ​គែស​ឞារ​អឹ​ឞ្រី​ទាក​គុ​តា​ត្រោម​នទុល​អៃ​នៃ

អៃ​ទែស​គែស​ឞារ​អឹ​ផូង​តាៈ​ឞើស​នទុល​អៃ​អី​តឹម​រាទ៝ង់​ឞាល់

ទូ​ផូង​ជេង​ទាង់​រាលាវ​ដាស​មា​ទូ​ផូង

ក៝ន​ឞោក​ទាក​ជេង​ព្លាច់​ឆើម​កើល​ជាន​ការ​អ៝ន់​មា​អី​អ៝ស”។*

២៤ ត៝ត់​អាប់​ខៃ​រី ពាង់​គុ​អ៝ស​គែស​ក៝ន​ឞារ​ងាន់ ក៝ន​ឞូ​ក្លោ​ទាទេ។ ២៥ ក៝ន​អី​ឞោក​ទាក​រី​ឆាក់​ពាង់​ទុម​ងាន់ គែស​រាឆៅ​តឹម​ឞាន​មា​រាឆៅ​មពោមពា​(ឆ្យុម) ឞូ​តេៈ​រាញា «អេឆាវ†»។ ២៦ ជេសរី​អី​អ៝ស​លោស​ដ៝ង់ តី​ពាង់​ក្វាន់​ការ់​ញើន​តា​ជ៝ង់​អេឆាវ​រី កើត​នទ្រី​ទឹង​ឞូ​តេៈ​រាញា «យាកោប» គែស​នាវ​ខ្លៃ​លាស​«ក្វាន់​ការ់​ញើន​តា​ជ៝ង់»‡។ នោក​គុ​អ៝ស​នៃ​អីឆាក់​លែៈ​គែស ៦០ នាម់។ ២៧ ជេសរី​អី​ក៝ន​ពាង់​ឞារ​អឹ​រី​ត៝ត់​ក្វ៝ង់​ត៝ត់​នទាម់ អេឆាវ​ជេង​ឞូនុយ្ស​ឞ្រែន​ពាញ់​ព្វាច់ ពាង់​ហោ​ងាន់​ឞ្រោៈ​ឞ្រី។ ល៝ង់​យាកោប​រី ជេង​ឞូនុយ្ស​គុ​រាមឺយ្ស​ទើម ពាង់​គុ​ទាច់​តា​ចូន​ឞ៝ក​រី​ច្យាប់​ឞែ​ឞ្យាប់។ ២៨ អីឆាក់​រ៝ង់​មា​អេឆាវ​ហោ​ងាន់ យ៝រ​លាស​ពាង់​រ៝ង់​ឆា​ព្វាច់​អេឆាវ​ទែ​ពាញ់ យើន​មា​រេបេកា​រ៝ង់​មា​យាកោប។

២៩ គែស​ទូ​នារ​យាកោប​គុ​គ៝ម់​ត្រាវ អេឆាវ​ឆឹត​ឞើស​នទ្រិច​រី​ពាង់​ហ្វារ់​ងាន់។ ៣០ ពាង់​លាស​មា​យាកោប៖ “ទាន់​ពាៈ​គ៝ប់​ដេៈ​ត្រាវ​ទុម​អី​ជាន​មា​តោស​មៃ​នៃ​គ៝ប់​ឞែ​មា​ឆា លែៈ​ហោ​ងាន់​ហ្វារ់​គ៝ប់​តា​រី!” (កើត​នទ្រី​ទឹង​ឞូ​ក្វាល់​ពាង់ «អេដ៝ម់» យ៝រ​លាស​គែស​នាវ​ខ្លៃ​«ទុម»។) ៣១ យាកោប​លាស​មា​ពាង់៖ “ព្លាច់​អ៝ន់​មា​គ៝ប់​នាវ​ខ្លៃ​មៃ​ជេង​ក៝ន​ឞោក​ទាក​នៃ​មើ”។ ៣២ អេឆាវ​អើស​មា​ពាង់៖ “គ៝ប់​តា​រី​លែៈ​ឞើយ​មា​ខឹត​ងាន់ ម៝ស​ហោម​ខ្លៃ​ជេង​ក៝ន​ឞោក​ទាក?” ៣៣ យាកោប​លាស​តៃ​មា​ពាង់៖ “លាស​នទ្រី​មៃ​ត៝ន​អ៝ន់​មា​គ៝ប់​ល៝រ​ប៝ត់”។ ជេសរី​អេឆាវ​ត៝ន​ព្លាច់​អ៝ន់​មា​យាកោប​នាវ​ខ្លៃ​ជេង​ក៝ន​ឞោក​ទាក​នៃ។* ៣៤ យាកោប​ឆ៝ៈ​នុមពាង់ នទ្រែល​មា​ត្រាវ​តោស​ទុម​ពាង់​គ៝ម់​នៃ​អ៝ន់​មា​អេឆាវ​ឆោង។ អេឆាវ​ញេត​ឆោង​នទើ​យាកោប​អ៝ន់​នៃ ជេសរី​ទ៝ក់​ទូ​ឞើស​នតុក​នៃ។ កើត​នទ្រី​ពាង់​លែៈ​មឺច​ជេស​នាវ​ខ្លៃ​តា​ឆាក់​ពាង់​នើម​ជេង​ក៝ន​ឞោក​ទាក​រី។

២៦

នាវ​កោរាញ​ឞ្រាស​ត៝ន​មា​អីឆាក់

១ នោក​នៃ​គែស​នាវ​ជី​ឆ៝ត់​ជី​ង៝ត​ក្វ៝ង់​តា​ឞ្រី​នៃ​ទូ​តឹ​ជឹត តឹម​ឞាន​មា​លែៈ​គែស​តា​រានោក​អាឞ្រាហាម់ ​នើស​ដ៝ង់។ នទ្រី​អីឆាក់ ​ហាន់​តា​ប៝ន​កេរារ  គៃ​មា​ទាន់​គុ​នទ្រែល​កាដាច់​អាបីមាលិច  ជេង​កាដាច់​ផូង​ផាលីសតីន ។ ២ ជេសរី​ឞ្រាស​យេហោវា​តឹម​មពើល​មា​អីឆាក់ លាស​មា​ពាង់៖ “មៃ​លើយ​អោស​ទូ​តា​ឞ្រី​អេឆីប  អ៝ន់​មៃ​គុ​តា​នតុក​ឞ្រី​គ៝ប់​មឞើស​មា​មៃ​ហ៝ៈ។* ៣ អ៝ន់​មៃ​គុ​តា​ឞ្រី​អី​មោ​អោស​ទី​ឞ្រី​មៃ​នើម​អ្យា​ហ៝ៈ គ៝ប់​មរា​គុ​នទ្រែល​មា​មៃ គ៝ប់​មរា​អ៝ន់​គែស​ជេង​មា​មៃ គ៝ប់​មរា​អ៝ន់​ទឹង​លែៈ​ឞ្រី​អ្យា​មា​មៃ​នហ៝​មា​ត៝ត់​ក៝ន​ត៝ត់​ឆៅ​មៃ គ៝ប់​មរា​ជាន​ងាន់​កើត​នាវ​គ៝ប់​លែៈ​ត៝ន​មា​អាឞ្រាហាម់ ​ឞឹ​មៃ​នើស។* ៤ គ៝ប់​មរា​អ៝ន់​ក៝ន​ឆៅ​មៃ​ឞឹក​រឹ​អ៝ក់​តឹម​ឞាន​មា​មាញ់​កាលើ​ត្រោក គ៝ប់​មរា​អ៝ន់​ទឹង​លែៈ​ឞ្រី​ទាក​អ្យា​មា​ក៝ន​ឆៅ​មៃ ជេសរី​ទឹង​លែៈ​ឞូនុយ្ស​លាម​នែស​នតូ​អ្យា​ឞូ​មរា​ឆ៝ៈ​ទើន​គែស​ជេង​យ៝រ​មា​តាៈ​ឞើស​ក៝ន​ឆៅ​មៃ​ទាទេ។* ៥ គ៝ប់​មរា​ជាន​ទឹង​លែៈ​នទើ​អី​នៃ យ៝រ​លាស​អាឞ្រាហាម់ ​អ្យាត់​នាវ​គ៝ប់​នើស ពាង់​ជាន​តឹង​នាវ​គ៝ប់​ដាៈ​គ៝ប់​លាស នទ្រែល​មា​ជាន​តឹង​នាវ​វៃ​គ៝ប់”។*

អីឆាក់ នទ្រែល​មា​កាដាច់​អាបីមាលិច

៦ ជេសរី​អីឆាក់​គុ​តា​ប៝ន​កេរារ​នៃ។ ៧ លាស​ឞូនុយ្ស​តា​ប៝ន​នៃ​អោប​ពាង់​មា​នាវ​អូរ​ពាង់​នៃ៖ “ឞូ​ម៝ស​ឞូ​អូរ​អ្យា?” ពាង់​មឞើស​មា​ឞូ​លាស៖ “អ៝ស​គ៝ប់”។ ពាង់​មោ​អោស​ឞាញ់​មឞើស​មា​ឞូ​លាស​អូរ​ពាង់ យ៝រ​លាស​ពាង់​គឹត​លាស៖ “គ៝ប់​ក្លាច​ឞូ​ក្លោ​តា​ប៝ន​អ្យា​ងខឹត​គ៝ប់ គៃ​មា​ឆ៝ៈ​អូរ​គ៝ប់ យ៝រ​លាស​អូរ​គ៝ប់​អ្វាញ់​អ្វែស​រែស​ងាន់”។* ៨ ត៝ត់​ពាង់​គុ​តា​ប៝ន​នៃ​លែៈ​ជ៝ៈ​ងាន់ គែស​ទូ​នារ​កាដាច់​អាបីមាលិច​ជេង​កាដាច់​ផូង​ផាលីសតីន ពាង់​អ្វាញ់​ឞើស​មពោង​ឞ្ល៝ស​រី ឆៃ​អីឆាក់​នទ្រែល​មា​រេបេកា​អី​អូរ​រី​តឹម​អូត​តឹម​លោរ។ ៩ ជេសរី​កាដាច់​អាបីមាលិច​ដាៈ​ឞូ​ក្វាល់​អីឆាក់ លាស​ពាង់៖ “ពាង់​អូរ​មៃ​ងាន់ មើម​ទឹង​មៃ​លាស «ពាង់​អ៝ស​គ៝ប់»?” អីឆាក់​អើស៖ “ទឹង​គ៝ប់​លាស​កើត​នៃ យ៝រ​លាស​គ៝ប់​ក្លាច​ឞូ​ងខឹត​យ៝រ​មា​អូរ​គ៝ប់​នៃ”។ ១០ កាដាច់​អាបីមាលិច​លាស​មា​ពាង់៖ “ម៝ស​ទឹង​មៃ​ជាន​មា​ហេន​កើត​នៃ? លាស​គែស​ទូ​ហ្វេ​តា​ផូង​ប៝ន​លាន​គ៝ប់​ឞិច​នទ្រែល​មា​អូរ​មៃ លាស​នទ្រី​មៃ​ញឆុក​ផូង​ហេន​ជេង​តីស”។ ១១ ជេសរី​កាដាច់​អាបីមាលិច​មឞើស​ទឹង​លែៈ​ផូង​ប៝ន​លាន ពាង់​លាស​កើត​នអា៖ “ឞូ​ម៝ស​ជាន​អ្យើស​ឞូ​ក្លោ​អ្យា មោ​លាស​អី​អូរ​ពាង់ ងខឹត​លើយ​ឞូនុយ្ស​នៃ”។

អីឆាក់​តឹម​រាង្លាប់​នទ្រែល​កាដាច់​អាបីមាលិច

១២ អីឆាក់​គុ​តូច​តាម់​តា​ឞ្រី​នៃ ត៝ត់​ពាង់​កាច់​ពាង់​រែក​ពាង់​គែស​រាហ្យាង់ យ៝រ​លាស​ឞ្រាស​យេហោវា​អ៝ន់​គែស​ជេង​មា​ពាង់។ ១៣ ជេសរី​ត៝ត់​ពាង់​នទ្រ៝ង់ ត៝ត់​ពាង់​គែស​ទ្រាប់​នទើ​លើ​មា​អ៝ក់​នហ៝​មា​ជេង​ឞូនុយ្ស​ទុត​នទ្រ៝ង់​ងាន់។ ១៤ ពាង់​គែស​ឞែ​ឞ្យាប់ គែស​នទ្រោក​អ៝ក់​ងាន់ នទ្រែល​មា​គែស​ឞូនុយ្ស​ឆើម​កើល​ជាន​ការ​អ៝ក់​ដ៝ង់ កើត​នទ្រី​ផូង​ផាលីសតីន​មោ​នាច​មា​អោឞាល់។ ១៥ ទឹង​លែៈ​នតូ​ទាក​មពោល​ឆើម​កើល​ជាន​ការ​ឞឹ​ពាង់​អាឞ្រាហាម់ ​កុយ្ស​រានោក​អាឞ្រាហាម់ ​ហោម​រេស​នើស ផូង​ផាលីសតីន​ឞ្រោយ​លែៈ​ផ្យៅ។ ១៦ ជេសរី​កាដាច់​អាបីមាលិច​លាស​អីឆាក់៖ “មៃ​ទូ​ឞើស​នតុក​អ្យា​ហ៝ម់ យ៝រ​លាស​មៃ​គែស​ឞូនុយ្ស​គែស​ទ្រាប់​នទើ​ទុត​អ៝ក់​រាលាវ​ហេន”។

១៧ ជេសរី​អីឆាក់​ទូ​ឞើស​នតុក​នៃ​ហាន់​គុ​តា​ញជ៝ង់​យោក​កេរារ តេៈ​ចូន​ឞ៝ក​គុ​តា​នតុក​នៃ។ ១៨ អីឆាក់​ដាៈ​ឞូ​ក្វាយ​តៃ​ទឹង​លែៈ​នតូ​ទាក​អាឞ្រាហាម់ ​អី​ឞឹ​ទែ​កុយ្ស​រី​នើស យ៝រ​លាស​លែៈ​ផូង​ផាលីសតីន​ទែ​ឞ្រោយ​លើយ​ទាទេ​ជេស​ខឹត​អាឞ្រាហាម់ ​នៃ​នើស អីឆាក់​តេៈ​តៃ​រាញា​ទឹង​លែៈ​នតូ​ទាក​អី​នៃ​តឹង​កើត​រាញា​អី​ឞឹ​ពាង់​លែៈ​តេៈ​នើស​ដ៝ង់។ ១៩ មពោល​ឆើម​កើល​ជាន​ការ​អីឆាក់​កុយ្ស​ទូ​នតូ​ទាក​តា​ញជ៝ង់​យោក​នៃ គែស​ទាក​លោស​ហ៝ច​នឹង​ឞើស​នតូ​អី​នៃ។ ២០ យើន​មា​ផូង​ច្យាប់​តា​ឞ្រី​កេរារ​នៃ​តឹម​ល៝ក់​ដាស​ផូង​ច្យាប់​អីឆាក់ ផូង​នៃ​លាស៖ “អ្យា​ជេង​នតូ​ទាក​ហេន” ជេសរី​អីឆាក់​តេៈ​រាញា​នតូ​នៃ «អេឆេក» គែស​នាវ​ខ្លៃ​លាស​«នាវ​តឹម​រាលាច់» យ៝រ​លាស​ផូង​នៃ​លែៈ​តឹម​ល៝ក់​ដាស​ពាង់។ ២១ មពោល​ឆើម​កើល​ជាន​ការ​អីឆាក់​កុយ្ស​តៃ​ទូ​មល៝ម់​នតូ​ទាក​ជឹត យើន​មា​ផូង​ច្យាប់​តឹម​ល៝ក់​ដាស​ពាង់​ដ៝ង់ នទ្រី​អីឆាក់​តេៈ​រាញា​នតូ​ទាក​នៃ «ឆិតនា» គែស​នាវ​ខ្លៃ​លាស​«តឹម​រាទ៝ង់»។ ២២ ជេសរី​ពាង់​ទូ​នតុក​អេង ពាង់​កុយ្ស​តៃ​ទូ​មល៝ម់​នតូ​ទាក​ជឹត នតូ​ទាក​នៃ​មោ​ហោម​អោស​ឆៃ​ឞូ​តឹម​ពីត នទ្រី​ទឹង​ពាង់​តេៈ​រាញា​នតូ​ទាក​នៃ «រេហោបោត» គែស​នាវ​ខ្លៃ​លាស​«ហ្វី» ពាង់​លាស៖ “អាបៃ​អ្យា​ឞ្រាស​យេហោវា​លែៈ​អ៝ន់​នតុក​ហ្វី​មា​ហេន​ជេស អ៝ន់​ហេន​គែស​ទ្រាប់​នទើ​នទ្រ៝ង់​តា​ឞ្រី​អ្យា”។ ២៣ ជេសរី​ពាង់​ទូ​ឞើស​នតុក​នៃ​ហាន់​គុ​តា​ប៝ន​បេរឆេបា។ ២៤ តា​មាង់​នៃ​ឞ្រាស​យេហោវា​តឹម​មពើល​មា​ពាង់ លាស​មា​ពាង់​កើត​នអា៖ “មៃ​លើយ​អោស​ក្លាច យ៝រ​លាស​គ៝ប់​គុ​នទ្រែល​មៃ គ៝ប់​អ្យា​អី​ឞ្រាស​អាឞ្រាហាម់ ​ឞឹ​មៃ​យើក​មឞាស​នើស គ៝ប់​អ៝ន់​គែស​ជេង​មា​មៃ គ៝ប់​ជាន​អ៝ន់​មៃ​គែស​ក៝ន​គែស​ឆៅ​ឞឹក​រឹ យ៝រ​លាស​អាឞ្រាហាម់ ​នើស​អី​ឞូនុយ្ស​ឆើម​កើល​ជាន​ការ​មា​គ៝ប់”។* ២៥ ជេសរី​ពាង់​ជាន​ទូ​នតុក​មា​ជាន​ឞ្រាស​តា​នតុក​នៃ ពាង់​យើក​មឞាស​ឞ្រាស​យេហោវា​តា​នតុក​នៃ។ ពាង់​តេៈ​ចូន​ឞ៝ក​ពាង់​នើម​គុ​តា​នតុក​នៃ ជេសរី​មពោល​ឆើម​កើល​ជាន​ការ​ពាង់​កុយ្ស​នតូ​ទាក​តា​នតុក​នៃ​ដ៝ង់។

២៦ *គែស​ទូ​នារ​កាដាច់​អាបីមាលិច​ហាន់​ម៝ប់​អីឆាក់ ហាន់​នទ្រែល​ពាង់​គែស​អាហូឆាត​ជេង​ឞូនុយ្ស​កើល​ពាង់ នទ្រែល​មា​ផីកុល​ជេង​កោរាញ​តាហែន​ពាង់​ដ៝ង់។ ២៧ អីឆាក់​លាស​មា​កាដាច់​នៃ៖ “ម៝ស​នាវ​ខាន់​មៃ​ហោម​អុច​ហាន់​ម៝ប់​គ៝ប់ យ៝រ​លាស​ខាន់​មៃ​លែៈ​ឞ្យាញ់​មព្រើស​គ៝ប់”។ ២៨ កាដាច់​អាបីមាលិច​លាស​មា​អីឆាក់៖ “លែៈ​ហេន​គឹត​ឞ្រាស​យេហោវា​គុ​នទ្រែល​មៃ​ងាន់ កើត​នទ្រី​ហេន​មឹន ហេន​អុច​អ៝ន់​ឞ៝ន់​តឹម​ត៝ន​តឹម​រាង្លាប់​នទ្រែល។ ២៩ អ៝ន់​មៃ​ត៝ន​មា​ហេន មៃ​មោ​លើស​អ្យើស​មា​ហេន កើត​ហេន​មោ​លើស​អ្យើស​មា​មៃ ជាន​នទើ​អ្វែស​ទើម​មា​មៃ លែៈ​អ៝ន់​មៃ​ឆឹត​ដាប់​មពាន់​នើស អាបៃ​អ្យា​មៃ​លែៈ​ឞ្រាស​យេហោវា​ទែ​អ៝ន់​គែស​ជេង​ដ៝ង់”។ ៣០ អីឆាក់​នទ្រាប់​ញេត​ឆា​ក្វ៝ង់​អ៝ន់​មា​កាដាច់ នទ្រែល​មា​លែៈ​ផូង​អី​ហាន់​នទ្រែល​ពាង់​នៃ ជេសរី​ខាន់​ពាង់​ញេត​ឆោង​ឆា​នទ្រែល​តា​រី​ទាទេ។ ៣១ ត៝ត់​អោយ​តៃ ខាន់​ពាង់​ទ៝ក់​អើម​អោយ​តឹម​ត៝ន​ឞាល់ ជេសរី​អីឆាក់​ញជុន​កាដាច់​អាបីមាលិច នទ្រែល​មា​ផូង​អី​ហាន់​នទ្រែល​ពាង់​នៃ​ឆឹត ខាន់​ពាង់​ឆឹត​ដាប់​មពាន់។ ៣២ តា​នារ​នៃ​ដ៝ង់ មពោល​ឆើម​កើល​ជាន​ការ​មា​អីឆាក់​ហាន់​មឞើស​មា​ពាង់​នតូ​ទាក​អី​ខាន់​ពាង់​មហែ​កុយ្ស​នៃ​នើស ខាន់​ពាង់​លាស៖ “នតូ​ហេន​កុយ្ស​នើស​លែៈ​គែស​ទាក”។ ៣៣ អីឆាក់​តេៈ​រាញា​នតូ​ទាក​នៃ «ឆីបា» គែស​នាវ​ខ្លៃ​លាស​«នាវ​ត៝ន» នទ្រី​ទឹង​ឞូ​នតើ​ប៝ន​នៃ «បេរឆេបា» គែស​នាវ​ខ្លៃ​លាស​«នតូ​ទាក​ត៝ន*» នហ៝​មា​ត៝ត់​អាបៃ​អ្យា។

៣៤ ត៝ត់​អេឆាវ​លែៈ​គែស ៤០ នាម់ ពាង់​ឆ៝ៈ​អូរ​ឞារ​ឞើស​ផូង​ហេត ទូ​ហ្វេ​រាញា​យូដីត​អី​ក៝ន​បេរី អី​ទូ​ហ្វេ​រាញា​បាសមាត​អី​ក៝ន​អេលោន។* ៣៥ លែៈ​ឞូ​អូរ​ឞារ​ហៃ​នៃ​ជាន​អ៝ន់​អីឆាក់ នទ្រែល​មា​រេបេកា​រាង៝ត​ងាន់។

២៧

យាកោប​នតុង​នាវ​គែស​ជេង​អេឆាវ

១ ត៝ត់​អីឆាក់​លែៈ​រាញ​ងាន់ មាត់​ពាង់​ង៝​អ្វាញ់​មោ​ហោម​អោស​ឆៃ។ ពាង់​ក្វាល់​អេឆាវ​ក៝ន​ឞោក​ទាក​ពាង់​រី៖ “ហើយ​នោ” អេឆាវ​អើស៖ “ម៝ស​ឞឹ!” ២ ឞឹ​ពាង់​លាស៖ “គ៝ប់​អ្យា​លែៈ​រាញ មោ​គឹត​នារ​ខឹត។ ៣ លាស​នទ្រី​មៃ​ឆ៝ៈ​នទើ​មៃ​វៃ​ពាញ់ នា​ដូត​ហារ់​ទឹង​កាម់ ហាន់​អា​ឞ្រី​ពាញ់​ព្វាច់​អ៝ន់​មា​គ៝ប់។* ៤ មៃ​ជាន​ត្រាវ​ព្វាច់​នៃ​អ៝ន់​ទុត​កាស​មា​គ៝ប់ អ៝ន់​ទី​ក៝​គ៝ប់​វៃ​ឆា គ៝ប់​ឞែ​មា​ឆោង ជេសរី​ទឹង​គ៝ប់​អ៝ន់​គែស​ជេង​មា​មៃ អេ​ល៝រ​មា​គ៝ប់​ខឹត”។ ៥ ជេសរី​អេឆាវ​ហាន់​អា​ឞ្រី​រី ជ៝យ​ពាញ់​ព្វាច់​មា​អ៝ន់​អី​ឞឹ​ពាង់។ នោក​អីឆាក់​ងើយ​មា​អេឆាវ​ក៝ន​ពាង់​នៃ​នើស រេបេកា​តាង់​ដ៝ង់។

៦ ជេសរី​រេបេកា​មឞើស​មា​យាកោប​ក៝ន​ពាង់​នៃ៖ “គ៝ប់​តាង់​ឞឹ​មៃ​លាស​មា​អេឆាវ​នោ​មៃ​កើត​នអា៖ ៧ «ពាញ់​ព្វាច់​អ៝ន់​មា​គ៝ប់ ជេសរី​ជាន​ត្រាវ​អ៝ន់​ទុត​កាស​មា​គ៝ប់ អ៝ន់​ទី​ក៝​គ៝ប់​វៃ​ឆា គ៝ប់​ឞែ​មា​ឆោង ជេសរី​ទឹង​គ៝ប់​អ៝ន់​គែស​ជេង​មា​មៃ​តា​នាប់​មាត់​ឞ្រាស​យេហោវា អេ​ល៝រ​មា​គ៝ប់​ខឹត»។ ៨ លាស​នទ្រី​អើ​នោ មៃ​អ្យាត់​នាវ​គ៝ប់ ជាន​តឹង​នាវ​គ៝ប់​ដាៈ​មា​មៃ។ ៩ មៃ​ហាន់​តា​ឞែ​ឞ្យាប់​ផូង​រី ជេសរី​ឆ៝ៈ​ឞារ​អឹ​ក៝ន​ឞែ​អី​អ្វែសៗ​អ៝ន់​មា​គ៝ប់ គ៝ប់​ឞែ​មា​ជាន​ត្រាវ​អ៝ន់​ទុត​កាស អ៝ន់​ទី​ក៝​ឞឹ​មៃ​វៃ​ឆា។ ១០ មៃ​ញអោត​ត្រាវ​នៃ​ញជុន​អ៝ន់​ឞឹ​មៃ​ឆា គៃ​មា​ពាង់​អ៝ន់​គែស​ជេង​មា​មៃ អេ​ល៝រ​មា​ពាង់​ខឹត”។ ១១ យើន​មា​យាកោប​អើស​មា​មេៈ​ពាង់៖ “អេឆាវ​នោ​គ៝ប់ ពាង់​គែស​រាឆៅ​លាម​ឆាក់ ល៝ង់​គ៝ប់​មោ​អោស​គែស​រាឆៅ។* ១២ ក្លាប់​លាស​ឞឹ​គ៝ប់​ពាង់​ឞូត​គ៝ប់ ជេសរី​គឹត​គ៝ប់​ជេង​ឞូនុយ្ស​នទើម​ពាង់ លាស​នទ្រី​គ៝ប់​មោ​អោស​គែស​ឆ៝ៈ​ទើន​គែស​ជេង​តាៈ​ឞើស​ឞឹ​គ៝ប់ គែស​ងខើង​នាវ​រាតាប់​ច្រាវ”។ ១៣ មេៈ​ពាង់​លាស៖ “អើ​នោ អ៝ន់​នាវ​រាតាប់​នៃ​គែស​តា​គ៝ប់ អ៝ន់​មៃ​ជាន​តឹង​នាវ​គ៝ប់ ហាន់​ឆ៝ៈ​ហ៝ម់​ឞែ​លែវ​អា​គ៝ប់​អ្យា”។ ១៤ ជេសរី​យាកោប​ហាន់​ឆ៝ៈ​ឞែ​ញជុន​អ៝ន់​មេៈ​ពាង់ មេៈ​ពាង់​ជាន​ត្រាវ​អ៝ន់​ទុត​កាស អ៝ន់​ទី​ក៝​អី​ឞឹ​ពាង់​វៃ​ឆា។ ១៥ ជេសរី​មេៈ​ពាង់​ឆ៝ៈ​អាវ​អេឆាវ អាវ​អី​ទុត​អ្វែស​អី​គែស​តា​ជៃ​រេបេកា​នើម​រី ឆើម​ញឆ៝ស​អ៝ន់​មា​យាកោប​អី​អ៝ស​ពាង់​នៃ។ ១៦ ពាង់​ឆ៝ៈ​ដ៝ង់​រាឆៅ​ឞែ​ពូត​តា​គ្លាន់​តី នទ្រែល​មា​តា​ត៝ង​ក៝​យាកោប​រី។ ១៧ ជេស​ឞើស​នៃ​មេៈ​ពាង់​រី​ឆ៝ៈ​ត្រាវ​ព្វាច់​ទុត​កាស នទ្រែល​មា​នុមពាង់​អី​ព្រែ​លែៈ​ជេស​ជាន​រី​នើស នទឹ​អ៝ន់​យាកោប​ញអោត។

១៨ ជេសរី​យាកោប​ញជុន​ព្យាង់​ត្រាវ​នៃ​មា​ឞឹ​ពាង់ ពាង់​លាស៖ “ហើយ​ឞឹ!” អីឆាក់​អើស៖ “គ៝ប់​តា​អ្យា ឞូ​ម៝ស​មៃ​រី​អើ​នោ?” ១៩ យាកោប​អើស៖ “គ៝ប់​ហែស​ឞឹ គ៝ប់​អេឆាវ​ក៝ន​ឞោក​ទាក​មៃ​ហែស លែៈ​ជេស​គ៝ប់​ជាន​តឹង​នាវ​មៃ​ដាៈ​មា​គ៝ប់​នើស ទ៝ក់​ហ៝ម់ ឆា​ព្វាច់​អី​គ៝ប់​ឞែ​ពាញ់​តាៈ​ឞើស​ឞ្រី​អ្យា​ប៝ត់ ជេសរី​ទឹង​មៃ​អ៝ន់​គែស​ជេង​មា​គ៝ប់”។ ២០ អីឆាក់​អោប​ពាង់៖ “អើ​នោ មើម​ទឹង​ងាច់​គែស​ពាញ់​មរែ​រី?” យាកោប​អើស៖ “​ឞ្រាស​យេហោវា​អី​ឞ្រាស​មៃ​យើក​មឞាស​ឆើម​កើល​អ៝ន់​គ៝ប់”។ ២១ អីឆាក់​លាស​មា​យាកោប៖ “អើ​នោ មៃ​ហាន់​ទាច់​អា​គ៝ប់​អ្យា​ដេៈ​គ៝ប់​ឞែ​មា​ឞូត គៃ​មា​គឹត​នហេល​មៃ​ក៝ន​គ៝ប់​អេឆាវ​ងាន់​លាស​មោ”។ ២២ យាកោប​ហាន់​ទាច់​អា​ឞឹ​ពាង់​រី ជេសរី​ឞឹ​ពាង់​ឞូត ពាង់​លាស៖ “តី​អ្យា​ជេង​តី​អេឆាវ​ងាន់ តីស​មា​ងើយ​រី​ងើយ​យាកោប”។ ២៣ អីឆាក់​មោ​អោស​គឹត​នាល់​យាកោប យ៝រ​លាស​អី​តី​ពាង់​រី​គែស​រាឆៅ​តឹម​ឞាន​មា​តី​អេឆាវ​ដ៝ង់។ យើន​មា​អេ​ល៝រ​ពាង់​អ៝ន់​គែស​ជេង​មា​យាកោប‌ ២៤ ពាង់​អោប​នហេល៖ “មៃ​អេឆាវ​ក៝ន​គ៝ប់​ងាន់​ឞើស?” យាកោប​អើស៖ “អើ​គ៝ប់​ងាន់”។ ២៥ អីឆាក់​លាស​មា​ក៝ន​ពាង់៖ “ពឺ​ត្រាវ​ព្វាច់​អ៝ន់​ទាច់​កេង​គ៝ប់​អ្យា គ៝ប់​ឞែ​មា​ឆា​ព្វាច់​អី​មៃ​ពាញ់​នៃ​ប៝ត់​នោ តៃ​ទឹង​គ៝ប់​អ៝ន់​គែស​ជេង​មា​មៃ”។ យាកោប​ពឺ​ត្រាវ​ព្វាច់​អ៝ន់​ឞឹ​ពាង់​ឆា ពាង់​កេត​ដ៝ង់​នទ្រាញ់​ព្លៃ​យុងយារ​ប៝ន​អ៝ន់​ឞឹ​ពាង់​ញេត។ ២៦ ជេសរី​អីឆាក់​ឞឹ​ពាង់​រី​លាស​មា​ក៝ន​ពាង់៖ “អើ​នោ មៃ​ហាន់​ទាច់​អា​អ្យា​ចុម​គ៝ប់​ប៝ត់”។ ២៧ យាកោប​ហាន់​ទាច់​ចុម​អី​ឞឹ​ពាង់​រី អី​ឞឹ​ពាង់​រី​នាល់​បោ​ងលុម​ឞ៝ក​អាវ​អេឆាវ ជេសរី​ពាង់​អ៝ន់​គែស​ជេង​មា​យាកោប ពាង់​លាស៖

“បោ​ងលុម​ក៝ន​គ៝ប់​រី​ជេង​បោ​ងលុម​មីរ​ឞ្រាស​យេហោវា​ទែ​លែៈ​អ៝ន់​គែស​ជេង។*

២៨ ទាន់​កោរាញ​ឞ្រាស​អ៝ន់​មា​មៃ​គែស​ទាក​រាងេត​តាៈ​ឞើស​កាលើ​ត្រោក

នទ្រែល​មា​អ៝ន់​នែស​កាស​មា​មៃ​ដ៝ង់។ ទាន់​កោរាញ​ឞ្រាស​អ៝ន់​មៃ​គែស​ឞា នទ្រែល​មា​អ៝ន់​មៃ​គែស​នទ្រាញ់​ព្លៃ​យុងយារ​ប៝ន​ទុត​អ៝ក់។

២៩ ទាន់​ពាង់​អ៝ន់​ផូង​ឞូនុយ្ស​អេងៗ​អ៝ន់​ឆើម​កើល​ជាន​ការ​មា​មៃ។

ទាន់​ពាង់​អ៝ន់​ឞូនុយ្ស​ឞ្រី​ទាក​អេងៗ​កុញ​ឞោក​យើក​មា​មៃ។

ទាន់​ពាង់​អ៝ន់​មៃ​ជេង​កោរាញ​មា​អ៝ស​នោ​ទូ​នទុល​ទែស​មៃ​នើម។

ទាន់​ពាង់​អ៝ន់​អ៝ស​នោ​ទូ​នទុល​ទែស​មា​មៃ​កុញ​ឞោក​យើក​មា​មៃ។

ឞូ​ម៝ស​ពាង់​អី​រាតាប់​មៃ​អ៝ន់​កោរាញ​ឞ្រាស​រាតាប់​មា​ពាង់។

ឞូ​ម៝ស​ពាង់​អី​អ៝ន់​គែស​ជេង​មា​មៃ​អ៝ន់​កោរាញ​ឞ្រាស​អ៝ន់​គែស​ជេង​មា​ពាង់​ដ៝ង់”។*

៣០ លែៈ​ជេស​អីឆាក់​អ៝ន់​គែស​ជេង​មា​យាកោប នទុត​យាកោប​ទូ​លោស​ឞើស​ឞឹ​ពាង់​នៃ អេឆាវ​ឆឹត​ពាញ់​ព្វាច់​ឞើស​ឞ្រី​រី។ ៣១ ពាង់​ជាន​ត្រាវ​ទុត​កាស​ញជុន​អ៝ន់​ឞឹ​ពាង់​ដ៝ង់ ពាង់​លាស​មា​ឞឹ​ពាង់៖ “ហើយ​ឞឹ ទ៝ក់​ហ៝ម់ ឆា​ព្វាច់​គ៝ប់​ឞែ​អី​ពាញ់​អ្យា​ប៝ត់ ជេសរី​ទឹង​មៃ​អ៝ន់​គែស​ជេង​មា​គ៝ប់”។ ៣២ អីឆាក់​ឞឹ​ពាង់​រី​អោប៖ “ឞូ​ម៝ស​មៃ​រី?” អេឆាវ​អើស៖ “គ៝ប់​អេឆាវ​ហែស​ឞឹ ក៝ន​ឞោក​ទាក​មៃ​ហែស”។ ៣៣ អីឆាក់​ញឆ៝រ់​ឆាក់​ទុត​ហោ ពាង់​អោប៖ “លាស​នទ្រី​ឞូ​ម៝ស​ញអោត​ព្វាច់​អ៝ន់​មា​គ៝ប់​នទើស​នើស? ឞើស​នាប់​មៃ​នើស​អា​ពើ គ៝ប់​ឆា​ព្វាច់​ពាង់​លែៈ​ផ្យៅ ជេសរី​គ៝ប់​អ៝ន់​គែស​ជេង​មា​ពាង់។ កោរាញ​ឞ្រាស​មរា​អ៝ន់​គែស​ជេង​នៃ​មា​ពាង់​នហ៝​រ៝​ងាន់”។ ៣៤ ត៝ត់​អេឆាវ​តាង់​នាវ​ឞឹ​ពាង់​លាស​នៃ ពាង់​នតែរ​ទុត​ទាង់ នអ៝ប់​មា​រាង៝ត​ហោ​ងាន់ ពាង់​លាស​មា​ឞឹ​ពាង់៖ “អើ​ឞឹ អ៝ន់​គែស​ជេង​មា​គ៝ប់​ដ៝ង់​អើ!” ៣៥ អីឆាក់​អើស​មា​ពាង់៖ “អ៝ស​មៃ​ពាង់​ឞ្រោៈ​នទើម ជេសរី​ពីត​លើយ​គែស​ជេង​មៃ”។* ៣៦ អេឆាវ​លាស៖ “ទី​ងាន់​ឞូ​តេៈ​រាញា​ពាង់​«យាកោប»​នៃ យ៝រ​លាស​ពាង់​ពីត​លើយ​នទើ​គ៝ប់​លែៈ​ឞារ​តឹ​មា​អ្យា​ជេស ទូ​តឹ​ពាង់​ពីត​នាវ​ខ្លៃ​ក៝ន​ឞោក​ទាក​គ៝ប់ អាបៃ​អ្យា​ពាង់​ពីត​ដ៝ង់​គែស​ជេង​គ៝ប់​ជឹត។ អើ​ឞឹ លាស​នទ្រី​មៃ​មោ​រ៝ង​គែស​ជេង​មា​អ៝ន់​គ៝ប់​ដ៝ង់?”* ៣៧ អីឆាក់​លាស​មា​អេឆាវ៖ “លែៈ​គ៝ប់​អ៝ន់​ពាង់​ជាន​កោរាញ​មៃ​ជេស ជេសរី​លែៈ​ផូង​អ៝ស​នោ​ពាង់ លែៈ​គ៝ប់​អ៝ន់​ខាន់​ពាង់​ឆើម​កើល​ជាន​ការ​មា​ពាង់​ទាទេ។ ឞា នទ្រែល​មា​ព្លៃ​យុងយារ​ប៝ន​លែៈ​គ៝ប់​អ៝ន់​មា​ពាង់​ដ៝ង់ លាស​នទ្រី​មាៈ​នទើ​គ៝ប់​អ៝ន់​មា​មៃ?” ៣៨ អេឆាវ​អោប​ឞឹ​ពាង់៖ “អើ​ឞឹ មៃ​គែស​ទូ​នៃ​ទើម​គែស​ជេង​មៃ? ពាៈ​គ៝ប់​ដ៝ង់​គែស​ជេង​មៃ​ឞឹ​អើ”។ នោក​នៃ​អេឆាវ​ញុម​នតែរ​ងាន់។* ៣៩ អីឆាក់​ឞឹ​ពាង់​រី​លាស​មា​ពាង់៖

“មៃ​តៃ​គុ​តា​នតុក​នែស​ឆ៝ត់

ទាក​រាងេត​តាៈ​ឞើស​កាលើ​ត្រោក​មោ​គែស​ដ៝ង់។*

៤០ មៃ​តៃ​រេស​ឆ្យាម់​ឆាក់​មា​ដាវ​មៃ​នើម

នទ្រែល​មា​គុ​ឆើម​កើល​ជាន​ការ​មា​អ៝ស​មៃ​នើម។

យើន​មា​គែស​ទូ​នារ មៃ​មរា​ក្លាយ្ស​ឞើស​អ៝ស​មៃ

មអារ់​លើយ​ម៝ង់​មឞាក់​ពាង់​តា​ត៝ង​ក៝​មៃ”។*

យាកោប​ទូ​គុ​នទ្រែល​លាបាន

៤១ អេឆាវ​ជី​នូយ្ស​យាកោប​ទុត​ហោ​ងាន់ យ៝រ​មា​នាវ​គែស​ជេង​ឞឹ​ពាង់​អ៝ន់​នៃ​លែៈ​យាកោប​ឆ៝ៈ។ អេឆាវ​លាស​អេង​តា​នូយ្ស​នហ៝ម់​ពាង់​រី៖ “នារ​ញុម​រាង៝ត​ឞឹ​គ៝ប់​ខឹត​ឞើយ​មា​ត៝ត់ នោក​នៃ​តៃ​ទឹង​គ៝ប់​ងខឹត​លើយ​ពាង់”។ ៤២ គែស​ឞូ​ហាន់​មឞើស​មា​រេបេកា​នាវ​អេឆាវ​ក៝ន​ឞោក​ទាក​ពាង់​លាស​នៃ ជេសរី​រេបេកា​ដាៈ​ឞូ​ហាន់​ក្វាល់​យាកោប​អី​អ៝ស​រី មឞើស​មា​ពាង់៖ “អេឆាវ​នោ​មៃ ពាង់​អុច​ព្លើង​មា​មៃ អុច​ងខឹត​លើយ​មៃ។ ៤៣ អើ​នោ អាបៃ​អ្យា​មៃ​អ្យាត់​នាវ​គ៝ប់ មៃ​ញច្វាត់​តា​ប៝ន​ចារាន  គុ​អា​នោ​គ៝ប់​លាបាន​រី​ទោ។ ៤៤ អ៝ន់​មៃ​គុ​នទ្រែល​ពាង់​ជ៝ៈ​អ៝យ ត៝ត់​នោ​មៃ​នអីក​នូយ្ស​ប៝ត់។ ៤៥ ត៝ត់​ពាង់​ឞាស​នូយ្ស​មា​មៃ លែៈ​ច្វេល​នាវ​មៃ​ជាន​មា​ពាង់​នើស តៃ​ទឹង​គ៝ប់​ដាៈ​ឞូ​ហាន់​មឞើស​មៃ​ព្លឹ​ឆឹត​តៃ​តា​អ្យា យ៝រ​លាស​គ៝ប់​មោ​អុច​អោស​ឆៃ​ខាន់​មៃ​ខឹត​លែៈ​ឞារ​ហៃ​ទូ​នារ*”។ ៤៦ រេបេកា​លាស​មា​អីឆាក់៖ “គ៝ប់​ទឹល​ងាន់​មា​មាន់​ឞូ​អូរ​ផូង​ហេត​អ្យា លាស​យាកោប​ឆ៝ៈ​អូរ​ផូង​ហេត​តា​ឞ្រី​អ្យា​ដ៝ង់ គ៝ប់​មោ​ហោម​អុច​អោស​រេស”។*

២៨

១ នទ្រី​អីឆាក់​ក្វាល់​យាកោប ពាង់​អ៝ន់​គែស​ជេង​មា​ក៝ន​ពាង់​នៃ ជេសរី​ឞ្វៃ​ពាង់៖ “មៃ​លើយ​អោស​ឆ៝ៈ​អូរ​តាៈ​ឞើស​ក៝ន​ឞូ​អូរ​ផូង​កានាន​អ្យា។* ២ មៃ​ហាន់​តា​ឞ្រី​ពាដាន-អារាម តា​ជៃ​បេថូអែល​ចែ​អី​ឞឹ​មេៈ​មៃ​រី មៃ​ឆ៝ៈ​អូរ​ដាស​ក៝ន​វា​លាបាន​អី​នោ​មេៈ​មៃ​នៃ​ហ៝ៈ។ ៣ ទាន់​កោរាញ​ឞ្រាស​នើម​អី​ទុត​គែស​នាវ​ទើយ​អ៝ន់​គែស​ជេង​មា​មៃ ជាន​អ៝ន់​មៃ​គែស​អ៝ស​គែស​ក៝ន​ឞឹក​រឹ​អ៝ន់​ទុត​អ៝ក់ ជេសរី​អ៝ន់​រាន៝យ​ទែស​មៃ​ជេង​អ៝ក់​ផូង​ឞូនុយ្ស​អេងៗ។* ៤ ទាន់​កោរាញ​ឞ្រាស​អ៝ន់​មា​មៃ​គែស​ជេង​អី​កោរាញ​ឞ្រាស​ទែ​អ៝ន់​មា​ឞឹ​គ៝ប់​អាឞ្រាហាម់ ​នៃ​នើស នទ្រែល​មា​ត៝ត់​ក៝ន​ត៝ត់​ឆៅ​មៃ​ដ៝ង់ គៃ​មា​ឞ្រី​អី​មៃ​វែស​គុ​អ្យា​ជេង​នទើ​មៃ យ៝រ​លាស​ឞ្រី​អ្យា​លែៈ​កោរាញ​ឞ្រាស​ទែ​អ៝ន់​មា​ឞឹ​គ៝ប់​អាឞ្រាហាម់ ​នើស”។* ៥ ជេសរី​អីឆាក់​អ៝ន់​យាកោប​ហាន់ នទ្រី​ពាង់​ហាន់​តា​ឞ្រី​ពាដាន-អារាម ហាន់​តា​ជៃ​លាបាន​ក៝ន​បេថូអែល​ផូង​អារាម ជេង​អី​នោ​រេបេកា​នើម​អី​មេៈ​យាកោប នទ្រែល​អេឆាវ។*

៦ អេឆាវ​ឆៃ​អីឆាក់​អ៝ន់​គែស​ជេង​មា​យាកោប នទ្រែល​មា​ដាៈ​ពាង់​ហាន់​ឆ៝ៈ​អូរ​តា​ឞ្រី​ពាដាន-អារាម នតិញ​ពាង់​មោ​អោស​អ៝ន់​ពាង់​ឆ៝ៈ​អូរ​ដាស​ផូង​ឞូ​អូរ​កានាន‌* ៧ ឆៃ​យាកោប​អ្យាត់​នាវ​មេៈ​ឞឹ​ហាន់​តា​ឞ្រី​ពាដាន-អារាម​រី។ ៨ ត៝ត់​អេឆាវ​គឹត​ជេស​អី​ឞឹ​ពាង់​មោ​តឹម​ទី​មា​ឞូ​អូរ​ផូង​កានាន‌ ៩ ជេសរី​ពាង់​ហាន់​តា​អីសមាអែល​ក៝ន​អាឞ្រាហាម់ ឆ៝ៈ​អូរ​ង្វាយ​ជឹត​ដាស​ក៝ន​អីសមាអែល​រី ពាង់​ឆ៝ៈ​មាហាលាត​អី​អ៝ស​នេបាយោត ពាង់​គែស​អូរ​ពែ។

នាវ​មឞើយ​យាកោប

១០ យាកោប​ទូ​ឞើស​ប៝ន​បេរឆេបា​ហាន់​តា​ប៝ន​ចារាន ។ ១១ ពាង់​ហាន់​ត៝ត់​តា​ទូ​នតុក ជេសរី​ពាង់​រាលូ​តា​នតុក​នៃ យ៝រ​លាស​នារ​លែៈ​ញ៝ប់ ពាង់​ឆ៝ៈ​ទូ​មល៝ម់​លុ​តា​នតុក​នៃ​មា​ទ៝ម់​ឞោក ជេសរី​ពាង់​ឞិច​ហាក់​ខេរ។ ១២ ពាង់​មឞើយ​គែស​ទូ​មល៝ម់​នតូង​គូង​រាទ៝ក់​តា​នែស អី​ចោង​នតូង​គូង​នៃ​នទាល់​ត៝ត់​អា​ត្រោក​រី ជេសរី​គែស​ផូង​តោង​ពារ់​កោរាញ​ឞ្រាស​ឞ្រោៈ​ញឆ៝ង​ជុរ​ហាវ​រ៝ៈ​នតូង​គូង​នៃ។* ១៣ ឞ្រាស​យេហោវា​ទ៝ក់​តា​កាលើ​នតូង​គូង​នៃ* លាស​មា​ពាង់៖ “គ៝ប់​អ្យា​ឞ្រាស​យេហោវា អី​ឞ្រាស​អាឞ្រាហាម់ ​ចែ​មៃ​យើក​មឞាស អី​ឞ្រាស​អីឆាក់​ឞឹ​មៃ​យើក​មឞាស​ដ៝ង់។ នែស​នតុក​មៃ​ឞិច​អ្យា​គ៝ប់​អ៝ន់​មា​មៃ នហ៝​ត៝ត់​ក៝ន​ត៝ត់​ឆៅ​មៃ។* ១៤ ក៝ន​ឆៅ​មៃ​តៃ​អ៝ក់​តឹម​ឞាន​មា​នែស​មោយ ខាន់​ពាង់​មរា​គុ​លាម​នតុក​ត៝ត់​ជឹត​ញ៝ប់​នារ ត៝ត់​ជឹត​លោស​នារ ត៝ត់​ជឹត​ទ៝ង់ នទ្រែល​មា​ត៝ត់​ជឹត​លើ។ ជេសរី​ទឹង​លែៈ​នទុល​មពោល​ឞូនុយ្ស​តា​នែស​នតូ​អ្យា​ឞូ​គែស​ជេង​តាៈ​ឞើស​ក៝ន​ឆៅ​មៃ​ទាទេ។* ១៥ គ៝ប់​គុ​នទ្រែល​មៃ អាស​នតុក​មៃ​ហាន់​គ៝ប់​ម៝ត់​ញជ្រាង់​មៃ នទ្រែល​មា​លែវ​មៃ​ព្លឹ​តៃ​តា​ឞ្រី​អ្យា​ដ៝ង់ គ៝ប់​មោ​អោស​មអារ់​មៃ យ៝រ​លាស​ម៝ស​នាវ​គ៝ប់​លែៈ​ជេស​ត៝ន​មា​មៃ គ៝ប់​ជាន​អ៝ន់​ត៝ត់​ជេង​ងាន់​រ៝”។

១៦ ត៝ត់​យាកោប​កាស​រាងាល់​ឞិច ពាង់​លាស៖ “​ឞ្រាស​យេហោវា​គុ​តា​នតុក​អ្យា​ងាន់​រ៝ យើន​មា​គ៝ប់​មោ​គឹត​អោស”។ ១៧ ពាង់​ក្លាច ជេសរី​លាស៖ “ក្លាច​ងាន់​នតុក​អ្យា​អឺស! តា​អ្យា​រ៝​ជៃ​កោរាញ​ឞ្រាស នទ្រែល​មា​នតុក​មពោង​មពេរ​ត្រោក​អី​នតុក​ពាង់”។ ១៨ យាកោប​ទ៝ក់​អើម​អោយ ពាង់​ឆ៝ៈ​លុ​អី​ព្រែ​ទ៝ម់​ឞោក​រី​នើស​ពាង់​រាទ៝ក់​ជាន​ងគ៝ង់​តា​រី ជាន​នទើ​គឹត​នាល់​គែស​កោរាញ​ឞ្រាស​គុ ជេសរី​ពាង់​ត៝ៈ​ទាក​ងី​ឞើស​លើ​រី។* ១៩ ពាង់​តេៈ​រាញា​នតុក​នៃ «បេតអែល» គែស​នាវ​ខ្លៃ​លាស​«ជៃ​កោរាញ​ឞ្រាស»។ ឞើស​នតើម​នើស​ឞូ​ក្វាល់​នតុក​នៃ​រាញា «លុស»។

២០ ជេសរី​យាកោប​ត៝ន ពាង់​លាស៖ “លាស​កោរាញ​ឞ្រាស​គុ​នទ្រែល​គ៝ប់ ម៝ត់​ញជ្រាង់​គ៝ប់​រ៝ៈ​ត្រ៝ង​គ៝ប់​ហាន់​អ្យា អ៝ន់​ព្យាង់​ត្រាវ​មា​គ៝ប់ នទ្រែល​មា​អ៝ន់​ឞ៝ក​ងគូត​អាវ​ញឆ៝ស​មា​គ៝ប់‌* ២១ អ៝ន់​គ៝ប់​ព្លឹ​ឆឹត​ត៝ត់​តា​ជៃ​ឞឹ​គ៝ប់​ដាប់​មពាន់ លាស​នទ្រី​គ៝ប់​មរា​យើក​មឞាស​មា​ឞ្រាស​យេហោវា​ងាន់​រ៝។ ២២ លុ​គ៝ប់​រាទ៝ក់​ជាន​ងគ៝ង់​អ្យា​ជេង​នតុក​មា​យើក​មឞាស​មៃ ម៝ស​នទើ​មៃ​អ៝ន់​មា​គ៝ប់ តៃ​គ៝ប់​ឆ៝ៈ​នទើ​នៃ​ទូ​កោៈ​តឹម​ជឹត​ញហើរ​មាមៃ​នើម”។*

២៩

យាកោប​តឹម​ម៝ប់​ដាស​ឞូ​អូរ​ទ្រោស​រាចែល

១ ជេសរី​យាកោប​ទ៝ក់​ហាន់ ពាង់​ហាន់​ត៝ត់​តា​ឞ្រី​ផូង​ឞូនុយ្ស​គុ​មពែស​ឞើស​លោស​នារ។* ២ ពាង់​ឆៃ​គែស​ទូ​មល៝ម់​នតូ​ទាក​តា​ទូ​លោក​មីរ នទ្រែល​មា​គែស​ឞែ​ឞ្យាប់​ពែ​ផូង​ក្វែន​កេង​មែង​នតូ​ទាក​រី​ដ៝ង់ យ៝រ​លាស​ឞើស​នតូ​ទាក​អី​នៃ​ឞូ​វៃ​អ៝ន់​មា​ឞែ​ឞ្យាប់​ទែ​ញេត យើន​មា​គែស​លុ​ក្វ៝ង់​ងាន់​កុប​ឞើស​លើ​ឞ៝រ់​នតូ​រី។ ៣ លាស​ទឹង​លែៈ​ឞែ​ឞ្យាប់​ផូង​ឞូ​លែៈ​វែង​លែៈ​រាគូម​តា​រី​ទាទេ រី​មើ​ទឹង​ឞូ​លែវ​ឞាល់​ពឺ​រាលាៈ​លុ​ឞើស​ឞ៝រ់​នតូ​រី​អ៝ន់​ឞែ​ឞ្យាប់​ញេត ជេសរី​ឞូ​រាលាៈ​តៃ​លុ​នៃ​កុប​តៃ​តា​ឞ៝រ់​នតូ​រី​ជឹត។

៤ យាកោប​អោប​មពោល​អី​ច្យាប់​នៃ៖ “អើ​អ៝ស​នោ ខាន់​មៃ​ឞើស​តាៈ?” ខាន់​ពាង់​អើស៖ “ហេន​តាៈ​ឞើស​ប៝ន​ចារាន ”។ ៥ ពាង់​អោប​តៃ​មពោល​អី​នៃ​ជឹត៖ “លាស​នទ្រី​ខាន់​មៃ​នាល់​ដ៝ង់​វា​លាបាន​អី​ក៝ន​ចែ​នាហោរ?” ខាន់​ពាង់​អើស៖ “នាល់​ដ៝ង់”។ ៦ យាកោប​អោប​ខាន់​ពាង់៖ “លាស​នទ្រី​អ្វែស​លាង់​ដ៝ង់​ពាង់?” ខាន់​ពាង់​អើស៖ “អ្វែស​លាង់​ដ៝ង់ រី​ម៝ស រាចែល​អី​ក៝ន​ឞូ​អូរ​ពាង់ ហាន់​នទ្រែល​មា​ឞែ​ឞ្យាប់​ផូង​រី​ម៝ស”។ ៧ យាកោប​លាស​មា​ខាន់​ពាង់៖ “នារ​ហោម​អែ​ព្រេស មោ​ហ៝ៈ​ទី​ម៝ង​រាគូម​ឞែ​ឞ្យាប់ ជេស​អ៝ន់​ពាង់​ញេត​ទាក បើក​តៃ​អ៝ន់​ពាង់​ឆា​មពា​ប៝ត់”។ ៨ ខាន់​ពាង់​លាស៖ “មោ​ទើយ​អោស ហេន​ក៝ប់​គូម​អ៝ន់​រឹង​ឞែ​ឞ្យាប់​ផូង​ប៝ត់ ជេសរី​ពឺ​រាលាៈ​លុ​ឞើស​ឞ៝រ់​នតូ​ទាក​នៃ​រី​មើ​ទឹង​អ៝ន់​ឞែ​ឞ្យាប់​ញេត​ទាក”។

៩ ទោល​យាកោប​ហោម​អែ​ងើយ​ដាស​មពោល​នៃ រាចែល​ឆឹត​ត៝ត់​តា​នៃ នទ្រែល​មា​ឞែ​ឞ្យាប់​ឞឹ​ពាង់ យ៝រ​លាស​ពាង់​ឞូនុយ្ស​ច្យាប់​ឞែ​ឞ្យាប់។ ១០ ត៝ត់​យាកោប​ឆៃ​រាចែល​អី​ក៝ន​លាបាន​ជេង​ក៝ន​អី​នោ​មេៈ​ពាង់​រី នទ្រែល​មា​ឞែ​ឞ្យាប់​លាបាន​ត៝ត់​តា​នៃ ពាង់​ហាន់​ពឺ​រាលាៈ​លុ​ឞើស​ឞ៝រ់​នតូ​ទាក​នៃ​អ៝ន់​ឞែ​ឞ្យាប់​លាបាន​រី​ញេត។ ១១ ជេសរី​ពាង់​ចុម​រាចែល​រី​តា​តឹម​ឞ៝ម នហ៝​មា​ញុម។ ១២ យាកោប​មឞើស​ងក៝ច​មា​រាចែល ពាង់​ជេង​មពោល​ឞាល់​ដាស​ឞឹ​រាចែល ពាង់​អី​ក៝ន​រេបេកា។ ត៝ត់​មា​តាង់​នាវ​ងក៝ច​អី​នៃ រាចែល​ញច្វាត់​មឞើស​មា​អី​ឞឹ​រី។ ១៣ ត៝ត់​មា​លាបាន​តាង់​ងក៝ច​យាកោប​ក៝ន​អី​អ៝ស​ឞូ​អូរ​ពាង់​នើម ពាង់​ហាន់​ញច្វាត់​រ៝ ចុម​អូត​យាកោប​រី លែវ​យាកោប​ឆឹត​លាប់​អា​ជៃ​ពាង់​រី។ ជេសរី​យាកោប​ងក៝ច​ឞ្រី​មា​លាបាន​នោ​នាវ​ពាង់​ហាន់​រី​នើស។ ១៤ លាបាន​លាស​មា​យាកោប៖ “មៃ​អ្យា​មលៃ​មហាម​គ៝ប់​ងាន់”។

យាកោប​តឹម​នអាប់​ដាស​លេអា នទ្រែល​មា​ដាស​រាចែល

ជេស​យាកោប​គុ​នទ្រែល​លាបាន​តា​រី​គែស​ទូ​ខៃ ១៥ លាបាន​លាស​មា​យាកោប៖ “ឞ៝ល​លាស​មៃ​មា​គ៝ប់​ជេង​វា​ម៝ន មើម​ឞ្លាវ​ជាន​ការ​ទើម​ទាម មៃ​មឞើស​មា​គ៝ប់ ម៝ស​នទើ​មៃ​អុច​មា​ងខោម?” ១៦ លាបាន​គែស​ឞារ​ហៃ​ក៝ន​ឞូ​អូរ អី​យោស​រាញា​លេអា អី​អ៝ស​រាញា​រាចែល។ ១៧ លេអា​ត្រោម​មាត់​ពាង់​អ្វែស* យើន​មា​រាចែល​លែៈ​មុស​មាត់​លែៈ​ឆាក់​ជាន់​ពាង់​អ្វែស​រែស​ងាន់។ ១៨ យាកោប​រ៝ង់​រាចែល​ហោ​ងាន់ ពាង់​អើស​កើត​នអា៖ “គ៝ប់​អុច​ជាន​ការ​មា​មៃ​ពើស​នាម់​វា គៃ​មា​គែស​ឆ៝ៈ​រាចែល​ក៝ន​មៃ​នៃ​មា​ជេង​អូរ​គ៝ប់”។ ១៩ លាបាន​អើស​មា​ពាង់៖ “អ្វែស​រាលាវ​គ៝ប់​អ៝ន់​ពាង់​មា​មៃ​ដាស​មា​គ៝ប់​អ៝ន់​ពាង់​មា​ឞូ​អេង លាស​នទ្រី​មៃ​គុ​នទ្រែល​គ៝ប់​ទោស​ម៝ន!” ២០ ជេសរី​យាកោប​គុ​ជាន​ការ​មា​លាបាន​ពើស​នាម់ គៃ​មា​គែស​ឆ៝ៈ​រាចែល​នៃ ឞ៝ល​លាស​ជ៝ៈ​ទាស​នៃ​កាដោយ​តឹម​ឞាន​មា​ពែ​ព្វាន់​នារ​ទើម​មា​ពាង់ យ៝រ​លាស​ពាង់​រ៝ង់​រាចែល​ទុត​ហោ។

២១ ជេស​ឞើស​នៃ​យាកោប​លាស​មា​លាបាន៖ “អើ​វា មៃ​នអាប់​គ៝ប់​ដាស​រាចែល​ហ៝ម់ គៃ​មា​គ៝ប់​គុ​ដាស​ពាង់ យ៝រ​លាស​គ៝ប់​ជាន​ការ​អ៝ន់​មៃ​លែៈ​លោច​ពើស​នាម់ នាវ​ឞ៝ន់​តឹម​ត៝ន​នើស​លែៈ​ត៝ត់”។ ២២ ជេសរី​លាបាន​ជាន​នទ្រាប់​ញេត​នអាប់​ក៝ន​ពាង់​នៃ ពាង់​ជាៈ​ទឹង​លែៈ​ឞូនុយ្ស​តា​ប៝ន​នៃ។ ២៣ ត៝ត់​អា​មាង់ លាបាន​ទែ​រាព្លាច់​ឆ៝ៈ​ក៝ន​ពាង់​លេអា​អ៝ន់​ឞិច​ដាស​យាកោប ជេសរី​យាកោប​ឞិច​ដាស​ពាង់។ ២៤ លាបាន​ឆ៝ៈ​ឆិលផា​អី​ឞូ​អូរ​ឆើម​កើល​ជាន​ការ​មា​ពាង់​នើម​អ៝ន់​មា​លេអា មា​ឆើម​កើល​ជាន​ការ​ក៝ន​ពាង់។ ២៥ ត៝ត់​អាង​អោយ​យាកោប​ឆៃ​លេអា​ច្រាវ ជេសរី​ពាង់​លាស​លាបាន៖ “ម៝ស​មៃ​ជាន​មា​គ៝ប់​កើត​នអា? អើម​មោ​ទី​លាស​គៃ​មា​គែស​ឆ៝ៈ​រាចែល​គ៝ប់​ជាន​ការ​មៃ​នើស? ម៝ស​មៃ​នទើម​គ៝ប់?” ២៦ លាបាន​អើស​មា​ពាង់៖ “តា​ឞ្រី​អ្យា​ឞូ​មោ​អោស​វៃ​អ៝ន់​ល៝រ​អី​អ៝ស។ ២៧ អ៝ន់​មៃ​គុ​ដាស​ពាង់​ត៝ត់​ទូ​ពើស​ប៝ត់ តៃ​ទឹង​គ៝ប់​អ៝ន់​រាចែល​អ្យា​មា​មៃ​ដ៝ង់ ជេសរី​មៃ​គុ​ជាន​ការ​តៃ​មា​គ៝ប់​អ៝ន់​គែស​ពើស​នាម់​ជឹត”។ ២៨ យាកោប​ជាន​តឹង​នាវ​លាបាន​ទែ​លាស​មា​ពាង់​នៃ ពាង់​គុ​ដាស​លេអា​ត៝ត់​លោច​ទូ​ពើស ជេសរី​លាបាន​អ៝ន់​តៃ​រាចែល​មា​យាកោប​ជឹត។ ២៩ ពាង់​ឆ៝ៈ​ដ៝ង់​បិលហា​អី​ឞូ​អូរ​ឆើម​កើល​ជាន​ការ​មា​ពាង់​នើម​អ៝ន់​មា​រាចែល មា​ឆើម​កើល​ជាន​ការ​អ៝ន់​មា​ក៝ន​ពាង់។ ៣០ យាកោប​ហាន់​ឞិច​នទ្រែល​រាចែល​ដ៝ង់ ពាង់​រ៝ង់​រាចែល​រាលាវ​ដាស​ពាង់​រ៝ង់​លេអា។ ជេសរី​ពាង់​គុ​ជាន​ការ​មា​លាបាន​ពើស​នាម់​ជឹត។

អី​ក៝នៗ​យាកោប

៣១ ឞ្រាស​យេហោវា​ឆៃ​យាកោប​មោ​រ៝ង់​មា​លេអាពាង់​ជាន​អ៝ន់​មា​លេអា​គែស​ក៝ន តីស​មា​រាចែល​មោ​គែស​ក៝ន។ ៣២ លេអា​នត្រែវ ពាង់​ឞាៈ​ទូ​ហ្វេ​ក៝ន​ឞូ​ក្លោ ជេសរី​ពាង់​តេៈ​រាញា​«រូបេន†» យ៝រ​លាស​ពាង់​លាស៖ “​ឞ្រាស​យេហោវា​លែៈ​ឆៃ​នាវ​រាង៝ត​តា​គ៝ប់ អាបៃ​អ្យា​គឹត​លាស​ឆាយ​គ៝ប់​រ៝ង់​មា​គ៝ប់”។ ៣៣ ជេសរី​ពាង់​នត្រែវ​តៃ​ឞាៈ​តៃ​ទូ​ហ្វេ​ក៝ន​ឞូ​ក្លោ​ជឹត ពាង់​លាស៖ “ឞ្រាស​យេហោវា​លែៈ​ពាង់​តាង់​ជេស​ឆាយ​គ៝ប់​មោ​រ៝ង់​មា​គ៝ប់ នទ្រី​ទឹង​ពាង់​អ៝ន់​តៃ​ក៝ន​ឞូ​ក្លោ​អ្យា​មា​គ៝ប់”។ ជេសរី​លេអា​តេៈ​រាញា​ក៝ន​នៃ «ឆីមោន‡»។ ៣៤ ពាង់​នត្រែវ​តៃ​ឞាៈ​តៃ​ទូ​ហ្វេ​ក៝ន​ឞូ​ក្លោ​ជឹត ពាង់​លាស៖ “ជ៝ង់​អ្យា​ឆាយ​គ៝ប់​មរា​ក្រេប​រ៝ង់​មា​គ៝ប់​ងាន់​រ៝ យ៝រ​លាស​គ៝ប់​គុ​អ៝ស​ក៝ន​ឞូ​ក្លោ​មា​ពាង់​លែៈ​ពែ​អឹ”។ កើត​នទ្រី​ទឹង​ពាង់​តេៈ​រាញា​ក៝ន​នៃ «លេវី§»។ ៣៥ ជេសរី​ពាង់​នត្រែវ​តៃ​ឞាៈ​តៃ​ទូ​ហ្វេ​ក៝ន​ឞូ​ក្លោ​ជឹត ពាង់​លាស៖ “ទូ​តឹ​អ្យា​គ៝ប់​រានេ​មា​ឞ្រាស​យេហោវា”។ កើត​នទ្រី​ទឹង​ពាង់​តេៈ​រាញា​ក៝ន​នៃ «យូដា*» ជេសរី​ពាង់​មោ​ហោម​អោស​ឞាៈ​ក៝ន។

៣០

១ នោក​រាចែល​ឆៃ​ឆាក់​ពាង់​នើម​មោ​អោស​ឞាៈ​ក៝ន​មា​យាកោប ពាង់​មោ​នាច​អី​យោស​ព្រែ។ ជេសរី​ពាង់​លាស​មា​យាកោប៖ “អ៝ន់​គ៝ប់​គែស​ក៝ន​បាៈ លាស​មោ​គែស​ក៝ន​ខឹត​ហើយ្ស​គ៝ប់”។ ២ យាកោប​ហាវ​នូយ្ស​ឞ្រូត ពាង់​ជី​នូយ្ស​មា​រាចែល ពាង់​អើស៖ “គ៝ប់​អ្យា​គឹត​មា​កោរាញ​ឞ្រាស​អី​មោ​អ៝ន់​អៃ​គែស​ក៝ន​លាស?” ៣ រាចែល​លាស៖ “នៃ​បិលហា​តា​នៃ ពាង់​អី​ឞូ​អូរ​ឆើម​កើល​ជាន​ការ​គ៝ប់​នើម មៃ​ឆ៝ៈ​ពាង់​ទោ គៃ​មា​ពាង់​ឞាៈ​ក៝ន​មា​គ៝ប់ គ៝ប់​ឆ៝ៈ​ក៝ន​នៃ​ម៝ត់​ជេង​តឹម​ឞាន​មា​ក៝ន​គ៝ប់​នើម”។* ៤ រាចែល​ឆ៝ៈ​បិលហា​អី​ឞូ​អូរ​ឆើម​កើល​ជាន​ការ​ពាង់​នើម​នៃ​អ៝ន់​ជេង​អូរ​យាកោប នទ្រី​យាកោប​ឞិច​ដាស​បិលហា​នៃ។ ៥ ជេសរី​បិលហា​នត្រែវ ពាង់​ឞាៈ​ទូ​ហ្វេ​ក៝ន​ឞូ​ក្លោ​មា​យាកោប។ ៦ រាចែល​លាស៖ “លែៈ​កោរាញ​ឞ្រាស​ផាត​ទោយ្ស​ឆ៝ង់​មា​គ៝ប់ លែៈ​ពាង់​តាង់​នាវ​គ៝ប់​ទាន់ យ៝រ​លាស​ពាង់​លែៈ​អ៝ន់​គ៝ប់​គែស​ទូ​ហ្វេ​ក៝ន​ឞូ​ក្លោ” នទ្រី​ទឹង​រាចែល​តេៈ​រាញា​ក៝ន​នៃ «ដាន*»។ ៧ ជេសរី​បិលហា​អី​ឞូ​អូរ​ឆើម​កើល​ជាន​ការ​មា​រាចែល​នៃ ពាង់​នត្រែវ​តៃ​ឞាៈ​តៃ​ទូ​ហ្វេ​ក៝ន​ឞូ​ក្លោ​ជឹត​មា​យាកោប។ ៨ រាចែល​លាស៖ “គ៝ប់​តឹម​រាទ៝ង់​ដាស​មា​យោស​គ៝ប់​គៃ​មា​កោរាញ​ឞ្រាស​កើល† ត៝ត់​ទើយ​គ៝ប់​ដ៝ង់”។ ជេសរី​ពាង់​តេៈ​រាញា​ក៝ន​នៃ «នាប់តាលី‡»។

៩ ត៝ត់​លេអា​ឆៃ​ឆាក់​ពាង់​នើម​មោ​ហោម​ឞាៈ​ក៝ន ពាង់​ឆ៝ៈ​ឆិលផា​អី​ឞូ​អូរ​ឆើម​កើល​ជាន​ការ​មា​ពាង់​នើម​នៃ​អ៝ន់​ជេង​អូរ​យាកោប។ ១០ ជេសរី​ឆិលផា​ឞាៈ​ទូ​ហ្វេ​ក៝ន​ឞូ​ក្លោ​មា​យាកោប។ ១១ លេអា​លាស៖ “គែស​នាវ​លាប​ងាន់” ជេសរី​ពាង់​តេៈ​រាញា​ក៝ន​នៃ «កាត§»។ ១២ ឆិលផា​អី​អ៝ស​ម៝ន​លេអា​នៃ​ឞាៈ​តៃ​ទូ​ហ្វេ​ក៝ន​ឞូ​ក្លោ​ជឹត​មា​យាកោប។ ១៣ លេអា​លាស៖ “គ៝ប់​រាម់​មអាក​ងាន់ យ៝រ​លាស​ទឹង​លែៈ​ផូង​ឞូ​អូរ ឞូ​លាស​មា​គ៝ប់​រាម់​មអាក​ងាន់”។ ជេសរី​ពាង់​តេៈ​រាញា​ក៝ន​នៃ «អាឆើរ*»។

១៤ ត៝ត់​ខៃ​រែក​ឞា​ព្រាង់ រូបេន​ហាន់​អា​មីរ ពាង់​ឆៃ​ព្លៃ​ឆានែ†​ពាង់​ពែៈ​អ៝ន់​លេអា​អី​មេៈ​ពាង់។ ជេសរី​រាចែល​លាស​មា​លេអា៖ “ទាន់​ពាៈ​ព្លៃ​ឆានែ​ក៝ន​អៃ​នៃ​អ៝ន់​គ៝ប់​បាៈ​យោស”។ ១៥ លេអា​លាស​មា​ពាង់៖ “មោ​ហ៝ៈ​ឆ៝ប់​អៃ​ពីត​ឆាយ​គ៝ប់​បាស? អាបៃ​អ្យា​អៃ​អុច​ទាន់​ព្លៃ​ឆានែ​ក៝ន​គ៝ប់​ជឹត”។ រាចែល​អើស​មា​ពាង់៖ “លាស​អៃ​អ៝ន់​ព្លៃ​ឆានែ​ក៝ន​អៃ​នៃ​មា​គ៝ប់ គ៝ប់​អ៝ន់​ឆាយ​គ៝ប់​ឞិច​ដាស​អៃ​មាង់​អ្យា”។ ១៦ ត៝ត់​កេង​មាង់ នោក​យាកោប​ឆឹត​ឞើស​មីរ លេអា​ហាន់​ច្វាៈ​ពាង់​អា​ត្រ៝ង​រី ពាង់​លាស៖ “អ្យាត់​មា​មៃ​ឞិច​ដាស​គ៝ប់​មាង់​អ្យា យ៝រ​លាស​លែៈ​ជេស​គ៝ប់​រាវាត់​មៃ​មា​ព្លៃ​ឆានែ​ក៝ន​គ៝ប់”។ ជេសរី​មាង់​នៃ​យាកោប​ហាន់​ឞិច​ដាស​មា​លេអា។ ១៧ កោរាញ​ឞ្រាស​អើស​នាវ​លេអា​ទាន់ ជេសរី​លេអា​នត្រែវ​ឞាៈ​តៃ​ទូ​ហ្វេ​ក៝ន​ឞូ​ក្លោ​ជឹត នៃ​ជេង​ក៝ន​ត៝ល់​ព្រាម់​លេអា​ឞាៈ​មា​យាកោប។ ១៨ លេអា​លាស៖ “កោរាញ​ឞ្រាស​អ៝ន់​នទើ​ងខោម​មា​គ៝ប់ យ៝រ​លាស​លែៈ​គ៝ប់​អ៝ន់​ឞូ​អូរ​ឆើម​កើល​ជាន​ការ​មា​គ៝ប់​នើម​មា​ឆាយ​គ៝ប់”។ ជេសរី​ពាង់​តេៈ​រាញា​ក៝ន​នៃ «អីឆាខារ‡»។ ១៩ លេអា​នត្រែវ​តៃ​ឞាៈ​តៃ​ទូ​ហ្វេ​ក៝ន​ឞូ​ក្លោ​ជឹត​មា​យាកោប ជេង​ក៝ន​ត៝ល់​ព្រាវ។ ២០ លេអា​លាស៖ “កោរាញ​ឞ្រាស​អ៝ន់​ទើម​ទាម​នទើ​ខ្លៃ​មា​គ៝ប់ ទូ​តឹ​អ្យា​ឆាយ​គ៝ប់​ពាង់​យើក​មា​គ៝ប់​រ៝ យ៝រ​លាស​លែៈ​គ៝ប់​ឞាៈ​ព្រាវ​អឹ​ក៝ន​ឞូ​ក្លោ​មា​ពាង់”។ ជេសរី​ពាង់​តេៈ​រាញា​ក៝ន​នៃ «ឆាប់យូលោន§»។ ២១ ជេស​ឞើស​នៃ​ពាង់​ឞាៈ​ទូ​ហ្វេ​ក៝ន​ឞូ​អូរ ពាង់​តេៈ​រាញា «ដីនា»។

២២ កោរាញ​ឞ្រាស​ហោម​កើល​មា​រាចែល​អើស​នាវ​ពាង់​ទាន់ ជេសរី​ជាន​អ៝ន់​រាចែល​គែស​ក៝ន។ ២៣ ជេសរី​ពាង់​នត្រែវ​ឞាៈ​ទូ​ហ្វេ​ក៝ន​ឞូ​ក្លោ ពាង់​លាស៖ “កោរាញ​ឞ្រាស​មោ​ហោម​អោស​អ៝ន់​គ៝ប់​គែស​នាវ​ដីត​ព្រេង​ជឹត​”។* ២៤ ជេសរី​ពាង់​តេៈ​រាញា​ក៝ន​នៃ «យោឆែប*» ពាង់​លាស៖ “ទាន់​ឞ្រាស​យេហោវា​នត៝ប​អ៝ន់​មា​គ៝ប់​ហោម​ទូ​ហ្វេ​ក៝ន​ឞូ​ក្លោ​ជឹត”។

យាកោប នទ្រែល​មា​លាបាន​តឹម​ទី​ឞាល់

២៥ ជេស​រាចែល​ឞាៈ​យោឆែបយាកោប​ងើយ​មា​លាបាន៖ “អើ​ចែ គ៝ប់​ទាន់​អ៝ន់​គ៝ប់​ព្លឹ​ឆឹត​តា​ឞ្រី​គ៝ប់​នើម​រី ២៦ គ៝ប់​ទាន់​លែវ​អូរ​លែវ​ក៝ន​គ៝ប់​អ្យា​ហាន់​នទ្រែល​គ៝ប់​នើម គ៝ប់​លែៈ​លោច​ជេស​ជាន​ការ​មា​បែ​យ៝រ​មា​ឞារ​ហៃ​ក៝ន​បែ​អ្យា។ បែ​លែៈ​គឹត​ដ៝ង់​នាវ​គ៝ប់​ជាន​ការ​អ្វែស​មា​បែ”។* ២៧ លាបាន​អើស​មា​ពាង់៖ “ទាន់​បែ​អ្យាត់​នាវ​គ៝ប់​ប៝ត់ លែៈ​គ៝ប់​គឹត​នហេល​ងាន់​ឞ្រាស​យេហោវា​ទែ​អ៝ន់​គែស​ជេង​មា​គ៝ប់​អ្យា ជេង​តាៈ​ឞើស​បែ។ ២៨ មឞើស​មា​គ៝ប់​ហ៝ម់ ម៝ស​នទើ​បែ​អុច​ឆ៝ៈ​ងខោម​ឞើស​គ៝ប់ គ៝ប់​អ៝ន់​មា​បែ”។ ២៩ យាកោប​អើស​មា​ពាង់៖ “អើ​ចែ បែ​លែៈ​គឹត​ជេស​នាវ​គ៝ប់​គុ​ជាន​ការ​រាអាស​រាគាញ់​មា​បែ​នើស គ៝ប់​ម៝ត់​អ្វាញ់​មពោមពា​(ឆ្យុម)​ផូង​បែ​នើស ជេសរី​គែស​លើ​មា​អ៝ក់។ ៣០ នោក​អេ​ហ៝ៈ​គ៝ប់​គុ​នទ្រែល​មា​បែ មពោមពា​(ឆ្យុម)​បែ​ដេៈ​ទើម ល៝ង់​អាបៃ​អ្យា​មពោមពា​(ឆ្យុម)​បែ​លែៈ​ឞឹក​រឹ​អ៝ក់​ងាន់ នតើម​ឞើស​គ៝ប់​គុ​នទ្រែល​បែ​ឞ្រាស​យេហោវា​អ៝ន់​គែស​ជេង​មា​បែ​តា​ទឹង​លែៈ​នទើ​គ៝ប់​ជាន។ អាបៃ​អ្យា​គ៝ប់​អុច​ជាន​ការ​អ៝ន់​មា​រានាក់​វ៝ល់​គ៝ប់​នើម​ហាញ”។ ៣១ លាបាន​លាស​មា​យាកោប៖ “លាស​នទ្រី​ម៝ស​នទើ​បែ​អុច​គ៝ប់​អ៝ន់​មា​បែ?” យាកោប​អើស៖ “អើ​ចែ បែ​លើយ​អោស​អ៝ន់​នទើ​មា​គ៝ប់។ លាស​បែ​អុច អ៝ន់​គ៝ប់​ហោម​គុ​ច្យាប់​ឞែ​ឞ្យាប់​ផូង​បែ​ជឹត។ ៣២ នារ​អ្យា​គ៝ប់​ហាន់​អ្វាញ់​តា​ឞែ​ឞ្យាប់​ផូង​បែ ទឹង​លែៈ​ឞែ​ឞ្យាប់​អី​គែស​រាវាញ​រុក​លុក នទ្រែល​មា​ក៝ន​ឞែ​ឞ្យាប់​អី​ក្រាក់ៗ គ៝ប់​ងខាស​អ៝ន់​គុ​អេង។ ទឹង​លែៈ​ឞែ​អី​គែស​រាវាញ​រុក​លុក​គ៝ប់​ងខាស​អ៝ន់​គុ​អេង​ឞើស​ផូង​មពោមពា​(ឆ្យុម)​បែ។ ជេសរី​ទឹង​លែៈ​មពោមពា​(ឆ្យុម)​នៃ​គ៝ប់​ទាន់​ឆ៝ៈ​ជេង​នទើ​ងខោម​អ៝ន់​មា​គ៝ប់។ ៣៣ នារ​ជឹត​នាប់​តៃ​ត៝ត់​បែ​ហាន់​អ្វាញ់​មពោមពា​(ឆ្យុម)​អី​ងខោម​មា​គ៝ប់ បែ​ឆៃ​ទី​កើត​នាវ​គ៝ប់​លាស​នៃ​រ៝ ទឹង​លែៈ​មពោមពា​(ឆ្យុម)​មោ​គែស​រាវាញ​រុក​លុក​អី​បែ​ឆៃ មោ​លាស​ទឹង​លែៈ​ឞែ​ឞ្យាប់​មោ​គែស​ក្រាក់​គុ​តា​មពោមពា​(ឆ្យុម)​ផូង​គ៝ប់ ទឹង​លែៈ​មពោមពា​(ឆ្យុម)​នៃ​ជេង​កើប​គ៝ប់​នតុង”។ ៣៤ លាបាន​អើស៖ “អើ កាដោយ​ដ៝ង់ បែ​ជាន​តឹង​នាវ​បែ​លាស​រី​ទោស!” ៣៥ ជេសរី​នារ​នៃ​រ៝​លាបាន​ហាន់​តឹម​ងខាស​ឞែ​ងក្វ៝ង់​អី​គែស​រាវាញ​មព៝រ នទ្រែល​មា​ឞែ​មែ​អី​គែស​រាវាញ​មព៝រ ទឹង​លែៈ​ឞែ​អី​គែស​ងលាង​ដេៈ នទ្រែល​មា​ឞែ​ឞ្យាប់​អី​ក្រាក់ៗ ពាង់​តឹម​ងខាស​អ៝ន់​គុ​អេង ផូង​អី​នៃ​ពាង់​អ៝ន់​មា​មពោល​ក៝ន​ពាង់​នើម​ម៝ត់​ច្យាប់។† ៣៦ ជេសរី​លាបាន​អ៝ន់​ខាន់​ពាង់​គុ​បាស​ងាយ​ដាស​យាកោប​ពែ​នារ​ឞ្រោៈ​ត្រ៝ង។ យាកោប​គុ​ម៝ត់​មពោមពា​(ឆ្យុម)​លាបាន​អី​ហោម​តា​រី។

៣៧ យាកោប​គិច​ងគីង​ពែ​នតីល​តើម​ឆី​អី​គែស​ងលាង​តា​ន៝ម់​នតោ​អី​ហោម​រេស ពាង់​ព្លោក​ច៝រ​អី​នតោ​រី​អ៝ន់​ឆៃ​ងលាង​រូន​អូន។ ៣៨ ជេសរី​ពាង់​ឆ៝ៈ​ងគីង​ឆី​អី​នៃ​នទើម​តា​ត្រ៝ង​ទាក នទ្រែល​មា​តា​ឞ៝ង នតុក​មពោមពា​(ឆ្យុម)​ពាង់​វៃ​ញេត​ទាក គៃ​មា​អ៝ន់​មពោមពា​(ឆ្យុម)​នៃ​ឆៃ យ៝រ​លាស​ពាង់​តឹម​ជើង​ឞាល់​ទោល​ពាង់​ញេត​ទាក។ ៣៩ លាស​ពាង់​តឹម​ជើង​តា​ព្លាង់​ងគីង​ឆី​នៃ ត៝ត់​មា​ទែស​ក៝ន​ជេង​រាវាញ​មព៝រ។ ៤០ ជេសរី​យាកោប​តឹម​ងខាស​លើយ​ទឹង​លែៈ​ក៝ន​អី​គែស​រាវាញ​មព៝រ​អ៝ន់​គុ​អេង​ឞើស​មពោមពា​(ឆ្យុម)​លាបាន។ នោក​តឹម​ជើង ពាង់​អ៝ន់​មពោមពា​(ឆ្យុម)​លាបាន​អ្វាញ់​ជឹត​មពោមពា​(ឆ្យុម)​អី​រាវាញ​មព៝រ មោ​លាស​អី​ក្រាក់ៗ គៃ​មា​គែស​ក៝ន​រាវាញ​មព៝រ។ កើត​នទ្រី​មពោមពា​(ឆ្យុម)​ផូង​ពាង់​នើម​គែស​លើ​មា​អ៝ក់។ ៤១ ត៝ត់​មា​មពោមពា​(ឆ្យុម)​អី​ទាង់ៗ​តឹម​ជើង​ឞាល់ យាកោប​ឆ៝ៈ​ងគីង​ឆី​រី​នទើម​តា​ត្រ៝ង​ទាក​អ៝ន់​មពោមពា​(ឆ្យុម)​នៃ​ឆៃ គៃ​មា​អ៝ន់​ពាង់​តឹម​ជើង​ឞាល់​តា​ព្លាង់​ឞើស​នាប់​ងគីង​ឆី​នៃ។ ៤២ លាស​មពោមពា​(ឆ្យុម)​អី​មោ​ទាង់​មោ​ទាង់​តឹម​ជើង​ឞាល់ ពាង់​មោ​អោស​នទើម​ងគីង​ឆី​នៃ។ កើត​នទ្រី​ទឹង​មពោមពា​(ឆ្យុម)​អី​មោ​ទាង់​មោ​ទាង់​ជេង​មពោមពា​(ឆ្យុម)​លាបាន ជេសរី​មពោមពា​(ឆ្យុម)​អី​ទាង់ៗ​ជេង​មពោមពា​(ឆ្យុម)​យាកោប។

៤៣ ជេសរី​យាកោប​គែស​ទ្រាប់​នទើ​លើ​មា​អ៝ក់​ងាន់ ពាង់​គែស​មពោមពា​(ឆ្យុម)​ទុត​អ៝ក់ គែស​នអ៝ប់​មា​ឞូនុយ្ស​ឆើម​កើល​ជាន​ការ​ឞូ​អូរ​ឞូ​ក្លោ នអ៝ប់​មា​ឆែស​ឆាមោ នទ្រែល​មា​ឆែស​លៀ​អ៝ក់​ដ៝ង់។

៣១

យាកោប​ទូ​ញច្វាត់​ឞើស​លាបាន

១ ជេសរី​យាកោប​តាង់​ផូង​ក៝ន​ឞូ​ក្លោ​លាបាន​តឹម​លាស៖ “លែៈ​យាកោប​ឆ៝ៈ​ញឆ្យាន់​ទ្រាប់​នទើ​ឞឹ​ឞ៝ន់។ ពាង់​នទ្រ៝ង់​អ៝ក់​ទ្រាប់​នទើ​នៃ​តាៈ​ឞើស​ទ្រាប់​នទើ​ឞឹ​ឞ៝ន់”។ ២ យាកោប​ឆៃ​លាបាន​មោ​ហោម​អោស​លាង់​មឞើស​ងើយ​មា​ពាង់។ ៣ ជេសរី​ឞ្រាស​យេហោវា​លាស​មា​ពាង់៖ “មៃ​ព្លឹ​ឆឹត​ហ៝ម់​តា​ឞ្រី​អូ​ចែ​មៃ​នើម តា​នទុល​មពោល​មៃ​នើម​រី គ៝ប់​មរា​គុ​នទ្រែល​មៃ”។* ៤ ជេសរី​យាកោប​ដាៈ​ឞូ​ហាន់​ក្វាល់​រាចែល នទ្រែល​មា​លេអា ហាន់​គុ​នទ្រែល​ពាង់​តា​នតុក​ច្យាប់​ឞែ​ឞ្យាប់​តា​នទ្រិច​រី។ ៥ យាកោប​លាស​មា​ឞារ​ហៃ​អូរ​ពាង់​នៃ៖ “លែៈ​គ៝ប់​ឆៃ​ឞឹ​ខាន់​អៃ​មោ​ហោម​អោស​លាង់​មឞើស​ងើយ​មា​គ៝ប់​កើត​ឞើស​នតើម​នើស យើន​មា​កោរាញ​ឞ្រាស​អី​ឞឹ​គ៝ប់​យើក​មឞាស​លែៈ​គុ​នទ្រែល​គ៝ប់។ ៦ ខាន់​អៃ​លែៈ​គឹត​ដ៝ង់​គ៝ប់​គុ​ជាន​ការ​អ៝ន់​មា​ឞឹ​ខាន់​អៃ លែៈ​ឞើស​ឞ្រាត់​ឆ្វាន​គ៝ប់​ងាន់។ ៧ យើន​មា​ឞឹ​ខាន់​អៃ​ពាង់​នទើម​មរោស​គ៝ប់ ពាង់​ងើយ​មព្លាច់​នទើ​ងខោម​មា​គ៝ប់​លែៈ​ជឹត​តឹ។ យើន​មា​កោរាញ​ឞ្រាស​មោ​អោស​អ៝ន់​ពាង់​ជាន​អ្យើស​មា​គ៝ប់។ ៨ លាស​ឞឹ​ខាន់​អៃ​លាស៖ «ទឹង​លែៈ​មពោមពា​(ឆ្យុម)​អី​គែស​រាវាញ​រុក​លុក​ទើម ជេង​នទើ​ងខោម​មា​អ៝ន់​បែ​ទាទេ» ជេសរី​ទឹង​លែៈ​មពោមពា​(ឆ្យុម)​ត៝ត់​មា​ទែស​ក៝ន​គែស​រាវាញ​រុក​លុក​ទាទេ​រ៝ លាស​ឞឹ​ខាន់​អៃ​លាស៖ «ទឹង​លែៈ​មពោមពា​(ឆ្យុម)​អី​គែស​រាវាញ​មព៝រ​ទើម ជេង​នទើ​ងខោម​មា​អ៝ន់​បែ​ទាទេ» ជេសរី​ត៝ត់​មា​ទែស​ក៝ន​គែស​រាវាញ​មព៝រ​ទាទេ​ដ៝ង់។ ៩ កើត​នទ្រី​កោរាញ​ឞ្រាស​ឆ៝ៈ​មពោមពា​(ឆ្យុម)​ឞឹ​ខាន់​អៃ​អ៝ន់​មា​គ៝ប់។ ១០ នោក​ខៃ​តឹម​ជើង​មពោមពា​(ឆ្យុម) គែស​ទូ​មាង់​គ៝ប់​មឞើយ​ឆៃ​ឞែ​ងក្វ៝ង់​ជើង​ឞែ​មែ តា​នៃ​ឞែ​ងក្វ៝ង់​គែស​រាវាញ​មព៝រ នទ្រែល​មា​គែស​រាវាញ​រុក​លុក​ទាទេ។ ១១ ជេសរី​តោង​ពារ់​កោរាញ​ឞ្រាស​ក្វាល់​គ៝ប់៖ «ហើយ​យាកោប!” គ៝ប់​អើស៖ «ម៝ស​នទើ»។ ១២ តោង​ពារ់​នៃ​លាស៖ «មៃ​អ្វាញ់​នៃ! ទឹង​លែៈ​ឞែ​ងក្វ៝ង់​ជើង​ឞែ​មែ តា​នៃ​ឞែ​ងក្វ៝ង់​គែស​រាវាញ​មព៝រ នទ្រែល​មា​រាវាញ​រុក​លុក​ទាទេ យ៝រ​លាស​គ៝ប់​លែៈ​ឆៃ​នាវ​លាបាន​ទែ​ជាន​មា​មៃ។ ១៣ គ៝ប់​អ្យា​កោរាញ​ឞ្រាស​អី​ញហើ​ឆាក់​មា​មៃ​តា​ប៝ន​បេតអែល នតុក​មៃ​ត៝ៈ​ទាក​ងី​តា​ងគ៝ង់​លុ​នៃ​នើស នអ៝ប់​មា​មៃ​ត៝ន​មា​គ៝ប់​ដ៝ង់។ អាបៃ​អ្យា​មៃ​ទ៝ក់​លោស​ឞើស​ឞ្រី​ទាក​អ្យា​ហ៝ម់ ព្លឹ​ឆឹត​តា​នតុក​ឞ្រី​ទាក​ទែស​មៃ​នើម​រី​នើស»”។* ១៤ រាចែល នទ្រែល​មា​លេអា​អើស​មា​យាកោប៖ “ឞឹ​ហេន​ពាង់​មោ​គែស​អោស​អ៝ន់​ទ្រាប់​នទើ​ខ្លៃ​មា​នទ្រៃ​អ៝ន់​មា​ហេន។ ១៥ ពាង់​លែៈ​កើប​ហេន​ជេង​តឹម​ឞាន​មា​ផូង​ឞូ​នាច់​ដ៝ង់ ពាង់​តឹម​ឞាន​មា​តាច់​ហេន ជេសរី​ទ្រាប់​នទើ​អី​មៃ​លែៈ​ជាន​ការ​មា​ពាង់​យ៝រ​មា​ហេន ពាង់​ឆ៝ៈ​មា​ពាង់​នើម​ទើម។ ១៦ ទឹង​លែៈ​ទ្រាប់​នទើ​កោរាញ​ឞ្រាស​ទែ​អ៝ន់​មា​មៃ​ឆ៝ៈ​តាៈ​ឞើស​ឞឹ​ហេន ជេង​ទ្រាប់​នទើ​មា​ហេន នទ្រែល​មា​ផូង​អ៝ស​ក៝ន​ហេន។ លាស​នទ្រី​មៃ​ជាន​ហ៝ម់​ម៝ស​នទើ​កោរាញ​ឞ្រាស​ទែ​ដាៈ​មា​មៃ”។

១៧ ជេសរី​យាកោប​ទ៝ក់​ហាន់ ពាង់​អ៝ន់​អូរ​អ៝ន់​ក៝ន​ពាង់​ញច៝​ឆែស​ឆាមោ‌ ១៨ ជេសរី​ពាង់​វែង​ទឹង​លែៈ​មពោមពា​(ឆ្យុម)​ផូង​ពាង់​នើម នអ៝ប់​មា​ញអោត​លែវ​ទឹង​លែៈ​ទ្រាប់​នទើ​ពាង់​គែស​ទោល​ពាង់​គុ​តា​ឞ្រី​ពាដាន-អារាម​នៃ​នើស គៃ​មា​ព្លឹ​ឆឹត​តា​អីឆាក់​ឞឹ​ពាង់​នើម​តា​ឞ្រី​កានាន​រី។ ១៩ ទោល​នៃ​លាបាន​នទុត​ហាន់​ក៝ស​រាឆៅ​ឞែ​ឞ្យាប់​ពាង់​នើម ជេសរី​រាចែល​នតុង​លែៈ​ផ្យៅ​រូប​ឞ្រាស​ឞឹ​ពាង់​តា​ជៃ​រី​ដ៝ង់។* ២០ យាកោប​ញច្វាត់​នតុង​មា​លាបាន​ផូង​អារាម​នៃ ពាង់​មោ​អោស​មឞើស​អ៝ន់​លាបាន​គឹត។ ២១ យាកោប​ញអោត​លែវ​លែៈ​ផ្យៅ​ទឹង​លែៈ​ទ្រាប់​នទើ​ពាង់​គែស។ ពាង់​ហាន់​គ្លាត់​ទាក​រាលាយ​អើប្រាត ហាន់​លែត​ជឹត​យោក​ឞ្រី​កាលាត​រី។

លាបាន​តឹង​ឞាន​យាកោប

២២ ត៝ត់​លែៈ​ពែ​នារ គែស​ឞូ​ហាន់​មឞើស​មា​លាបាន​នាវ​យាកោប​លែៈ​ញច្វាត់​នៃ។ ២៣ ជេសរី​លាបាន​លែវ​នទុល​មពោល​ពាង់​ហាន់​តឹង​យាកោប ខាន់​ពាង់​តឹង​ពើស​នារ រី​មើ​ទឹង​ឞាន​តា​យោក​កាលាត​រី។ ២៤ យើន​មា​កោរាញ​ឞ្រាស​ហាន់​មឞើស​មា​លាបាន​ផូង​អារាម​នៃ​តា​នាវ​មឞើយ​តា​នោក​មាង់ ពាង់​លាស៖ “មៃ​ញជ្រាង់​ហ៝ៈ មៃ​លើយ​អោស​ទាស​មា​ងើយ​មា​យាកោប ឞ៝ល​លាស​នាវ​អ្វែស មោ​លាស​នាវ​អ្យើស”។ ២៥ លាបាន​តឹង​ឞាន​យាកោប នោក​យាកោប​លែៈ​គុ​រាទ៝ក់​ចូន​ឞ៝ក​តា​កាលើ​យោក​ឞ្រី​កាលាត​រី លាបាន នទ្រែល​មា​នទុល​មពោល​ពាង់​គុ​រាទ៝ក់​ចូន​ឞ៝ក​តា​កាលើ​យោក​កាលាត​រី​ដ៝ង់។ ២៦ លាបាន​លាស​យាកោប៖ “ម៝ស​ទឹង​បែ​ជាន​ក្វែ​ញច្វាត់​នតុង​មា​គ៝ប់? រាទូ​ក៝ន​ឆៅ​គ៝ប់ តឹម​ឞាន​មា​ឞូ​ញុប​វែង​ឞើស​នតុក​តឹម​លើស​តឹម​ឆ្រែស​នៃ ម៝ស​ទឹង​បែ​ជាន​កើត​នៃ? ២៧ ម៝ស​ទឹង​បែ​ញច្វាត់​នតុង​មា​គ៝ប់​កើត​នៃ មោ​មឞើស​អ៝ន់​គ៝ប់​គឹត? លាស​គ៝ប់​គឹត គ៝ប់​ញជុន​ខាន់​បែ​មា​នាវ​រាម់​មអាក នអ៝ប់​មា​មព្រឹត​មា​មព្រើ នអ៝ប់​មា​គ៝ស​គ៝ង​គ៝ស​គ៝រ់ គ៝ស​គ៝ង​រេង​ងាន់​រ៝។ ២៨ ម៝ស​បែ​មោ​អ៝ន់​គ៝ប់​ចុម​គ៝ប់​នតិញ​ក៝ន​ឆៅ​គ៝ប់? បែ​ជាន​កើត​នៃ​ជេង​រាលូក​ម៝ល់​ងាន់។ ២៩ គ៝ប់​គែស​នាវ​ទើយ​លើស​ខាន់​បែ យើន​មា​កោរាញ​ឞ្រាស​អី​ឞឹ​បែ​យើក​មឞាស​លែៈ​ពាង់​ឞ្វៃ​គ៝ប់​អា​មាង់​នើស ពាង់​លាស៖ «មៃ​ញជ្រាង់​ហ៝ៈ មៃ​លើយ​អោស​ទាស​មា​ងើយ​មា​យាកោប ឞ៝ល​លាស​នាវ​អ្វែស មោ​លាស​នាវ​អ្យើស»។ ៣០ អាបៃ​អ្យា​លាស​បែ​ញច្វាត់​យ៝រ​មា​មោ​អ្យាង់​ឞឹ​មោ​ច្រាវ​វាៈ លាស​នទ្រី​ម៝ស​ទឹង​បែ​នតុង​នអ៝ប់​មា​រូប​ឞ្រាស​គ៝ប់?” ៣១ យាកោប​អើស​មា​លាបាន៖ “ទឹង​គ៝ប់​ជាន​កើត​នអា យ៝រ​លាស​គ៝ប់​ក្លាច​បែ​ឆ៝ៈ​ពីត​អ៝ស​ក៝ន​បែ​នើម​តាៈ​ឞើស​គ៝ប់។ ៣២ ល៝ង់​រូប​ឞ្រាស​បែ​រី លាស​បែ​ឆៃ​តា​ឞូ​ម៝ស អ្យាត់​មា​ងខឹត​ឞូនុយ្ស​អី​នៃ។ បែ​ញឆើរ​ជ៝យ​អាប់​ឞូនុយ្ស​តា​នាប់​ឞាល់​មពោល​បែ​នៃ​ទោ លាស​ឆៃ​គែស​នទើ​បែ បែ​ឆ៝ៈ​ឆឹត​ទោ”។ យើន​មា​យាកោប​មោ​អោស​គឹត​លាស​លែៈ​រាចែល​ទែ​ញអោត​នតុង​រូប​ឞ្រាស​រី។ ៣៣ ជេសរី​លាបាន​លាប់​តា​ចូន​យាកោប លាប់​តា​ចូន​លេអា នទ្រែល​មា​លាប់​តា​ចូន​ឞូនុយ្ស​ឆើម​កើល​ជាន​ការ​មា​លេអារាចែល ជ៝យ​នទើ​នៃ​មោ​ឆៃ​អោស។ លាបាន​លោស​ឞើស​ចូន​លេអា​រី លាប់​តា​ចូន​រាចែល។ ៣៤ រាចែល​ឆ៝ៈ​ទឹង​លែៈ​រូប​ឞ្រាស​អី​នៃ ពាង់​ពោន​តា​ទុរ​ឆែស​ឆាមោ​រី ជេសរី​ពាង់​នើម​គុ​ឞើស​លើ។ លាបាន​ជ៝យ​លាម​ចូន​នៃ ជ៝យ​មោ​អោស​ឆៃ​នទើ។ ៣៥ រាចែល​មឞើស​មា​ឞឹ​ពាង់៖ “លើយ​តា​ឞឹ​ក្លាប់​នទាង់​មា​គ៝ប់ គ៝ប់​មោ​ទ៝ក់​តា​នាប់​មៃ គ៝ប់​មោ​ទើយ​ទ៝ក់ យ៝រ​លាស​គ៝ប់​មោ​អ្វែស​ឆាក់”។ កើត​នទ្រី​ពាង់​ជ៝យ​រូប​ឞ្រាស​អី​នៃ យើន​មា​មោ​អោស​ឆៃ។

៣៦ យាកោប​ជី​នូយ្ស​ងាន់ ពាង់​លាស​លាបាន៖ “ម៝ស​ទោយ្ស​គ៝ប់ ម៝ស​នទើ​តីស​តា​គ៝ប់​ទឹង​បែ​តឹង​គ៝ប់​នអ៝ប់​មា​នូយ្ស? ៣៧ ទោល​បែ​ញឆើរ​រាហី​នទើ​គ៝ប់ ម៝ស​បាៈ​បែ​ឆៃ​នទើ​បែ​តា​ផូង​ហេន? ល៝ង់​បែ​ញហើ​អ៝ន់​មា​ឞាល់​មពោល​គ៝ប់​ឆៃ ញហើ​អ៝ន់​មា​ឞាល់​មពោល​បែ​ឆៃ​តា​អ្យា គៃ​មា​អ៝ន់​ផូង​ខាន់​ពាង់​នៃ​ឆើម​ផាត​ទោយ្ស​មា​ឞារ​ហៃ​ឞ៝ន់។ ៣៨ លែៈ ២០ នាម់ គ៝ប់​គុ​នទ្រែល​បែ ទឹង​លែៈ​ឞែ​ឞ្យាប់​មែ នទ្រែល​មា​ឞែ​មែ​បែ មោ​គែស​អោស​ទូ​មល៝ម់​រាលេស​ក៝ន ឞែ​ឞ្យាប់​ងក្វ៝ង់​បែ​ទូ​មល៝ម់​គ៝ប់​មោ​ហ៝ៈ​គែស​ឆា​ដ៝ង់។ ៣៩ លាស​គែស​មពោមពា​(ឆ្យុម)​ឞ្រី​កាប់​ឆា បែ​ហោម​ដាៈ​គ៝ប់​ត្រ៝ៈ មោ​អោស​អ៝ន់​គ៝ប់​ញអោត​មពោមពា​(ឆ្យុម)​ខឹត​នៃ​នទឹ​អ៝ន់​បែ​មា​ឆៃ​ទើម លាស​គែស​ឞូ​នតុង​នោក​នារ មោ​លាស​នោក​មាង់ បែ​ដាៈ​គ៝ប់​ត្រ៝ៈ​ទាទេ គ៝ប់​ត្រ៝ៈ​អ៝ន់​បែ​មរ៝។ ៤០ កើត​នអា​ងាន់​នាវ​គ៝ប់​ញឆ្រោយ្ស នោក​នារ​មា​ទោស​នារ នោក​មាង់​មា​នអីក នទ្រែល​មា​រាងែស​មាង់​គាង់​មាត់​ងាន់។ ៤១ គ៝ប់​គុ​នទ្រែល​បែ​ជ៝ៈ ២០ នាម់ គ៝ប់​ជាន​ការ​មា​បែ ១៤ នាម់ គៃ​មា​គែស​ឆ៝ៈ​ក៝ន​ឞូ​អូរ​បែ​ឞារ​ហៃ​នៃ ជេសរី​ព្រាវ​នាម់​ជឹត​គៃ​មា​គែស​មពោមពា​(ឆ្យុម)​ផូង។ យើន​មា​នទើ​ងខោម​គ៝ប់​នៃ បេង​មា​ងើយ​មព្លាច់​ជឹត​តឹ​ងាន់។* ៤២ លាស​មោ​គែស​កោរាញ​ឞ្រាស​អី​ចែ​គ៝ប់​យើក​មឞាស អី​ឞឹ​គ៝ប់​ក្លាច​យើក​នៃ​គុ​នទ្រែល​គ៝ប់ បែ​អ៝ន់​គ៝ប់​ឆឹត​មពាង​តី​ទើម​ងាន់​រ៝។ កោរាញ​ឞ្រាស​លែៈ​ឆៃ​នទើ​ជេរ​តា​គ៝ប់ កើត​នទ្រី​ទឹង​អា​មាង់​នើស​ពាង់​លាស​បែ”។

៤៣ លាបាន​លាស​មា​យាកោប៖ “ផូង​ឞូ​អូរ​អ្យា​ក៝ន​គ៝ប់​ទាទេ ទឹង​លែៈ​ផូង​ក៝ន​ឆែ​អ្យា​ឆៅ​គ៝ប់​ទាទេ ទឹង​លែៈ​មពោមពា​(ឆ្យុម)​អ្យា​មពោមពា​(ឆ្យុម)​គ៝ប់ នទ្រែល​មា​ទឹង​លែៈ​នទើ​បែ​ឆៃ​តា​អ្យា​នទើ​គ៝ប់​ទាទេ នារ​អ្យា​គ៝ប់​មោ​អោស​ទាន់​ឆ៝ៈ​ក៝ន​ឞូ​អូរ​គ៝ប់ គ៝ប់​មោ​អោស​ទាន់​ឆ៝ៈ​ឆៅ​គ៝ប់​ខាន់​ពាង់​ឞាៈ​នៃ។ ៤៤ លាស​នទ្រី​នារ​អ្យា​អ៝ន់​ឞ៝ន់​ជាន​នាវ​តឹម​រាង្លាប់​ឞាល់ នអ៝ប់​មា​ជាន​នទើ​មឞេន​អ៝ន់​មា​ហោម​កាស​គឹត”។ ៤៥ ជេសរី​យាកោប​ឆ៝ៈ​ទូ​មល៝ម់​លុ ពាង់​រាទ៝ក់​ជាន​ងគ៝ង់​តា​រី។ ៤៦ ពាង់​លាស​មា​ឞាល់​មពោល​ពាង់៖ “ខាន់​អៃ​មៃ​ឞូន​លុ​ហ៝ម់”។ ខាន់​ពាង់​ទោញ​លុ​ឞូន​រាទុល ជេសរី​លែវ​ឞាល់​គុ​ឆោង​តា​មែង​នៃ។ ៤៧ លាបាន​ក្វាល់​នតុក​នៃ​រាញា៖ «យេការ-ឆាហាដូថា» យើន​មា​យាកោប​ក្វាល់​នតុក​នៃ​រាញា៖ «កាលេត»។ ៤៨ ជេសរី​លាបាន​លាស៖ “នារ​អ្យា​ឞ៝ន់​ឆ៝ៈ​លុ​អ្យា​ជាន​នទើ​មឞេន​បែ​នទ្រែល​គ៝ប់”។ កើត​នទ្រី​ទឹង​ឞូ​ក្វាល់​លុ​អី​ឞូន​នៃ​រាញា «កាលេត» គែស​នាវ​ខ្លៃ​លាស​«ឞូន​លុ​នាក់​ឆៃ​នាក់​តាង់»។* ៤៩ យើន​មា​ឞូ​ក្វាល់ «មីសពា» ដ៝ង់ គែស​នាវ​ខ្លៃ​លាស​«ច្វាញ​ងកើង​មា​នតុក​ញជ្រាង់» យ៝រ​លាស​លាបាន​លាស៖ “ទាន់​ឞ្រាស​យេហោវា​ញជ្រាង់​បែ​នទ្រែល​គ៝ប់ ទោល​ឞ៝ន់​គុ​តឹម​បាស​ងាយ។ ៥០ លាស​បែ​ជាន​អ្យើស​មា​ក៝ន​ឞូ​អូរ​គ៝ប់ មោ​លាស​ឆ៝ៈ​អូរ​អេង​នោក​ខាន់​ពាង់​ហោម​រេស ឞ៝ល​លាស​ខាន់​ពាង់​មោ​គែស​នទុល​មពោល​គុ​នទ្រែល​កាដោយ ហោម​គែស​កោរាញ​ឞ្រាស​ដ៝ង់​ឆៃ យ៝រ​លាស​ពាង់​អី​លែៈ​គឹត​ឆៃ​នាវ​ឞ៝ន់​លែៈ​តឹម​រាង្លាប់​តា​អ្យា”។ ៥១ លាបាន​ងើយ​តៃ​មា​យាកោប៖ “អ្វាញ់​អ្យា​យឹ លុ​ឞូន​អ្យា នទ្រែល​មា​ងគ៝ង់​លុ​អ្យា​លែៈ​គ៝ប់​តេៈ​តា​ងក្លាង​ងគូល​វាស​វាង​បែ​មា​គ៝ប់។ ៥២ លុ​ឞូន​អ្យា នទ្រែល​មា​ងគ៝ង់​លុ​អ្យា​ជេង​នទើ​មឞេន​មា​នាវ​ឞ៝ន់​លែៈ​តឹម​រាង្លាប់​អ៝ន់​មា​ងកាស​តោរ​ឞ៝ន់ គ៝ប់​មោ​អោស​មរា​ហាន់​រាលាវ​ឞើស​ដាស​លុ​អ្យា​គៃ​មា​លើស​បែ បែ​ក៝ៈ​មោ​ដ៝ង់​មរា​ហាន់​រាលាវ​ឞើស​ដាស​លុ​អ្យា​គៃ​មា​លើស​គ៝ប់។ ៥៣ ទាន់​កោរាញ​ឞ្រាស​អី​អាឞ្រាហាម់ អី​នាហោរ នអ៝ប់​មា​អី​ឞឹ​ខាន់​ពាង់​យើក​មឞាស​នៃ ឆើម​ផាត​ទោយ្ស​អ៝ន់​មា​ឞ៝ន់”។ ជេសរី​យាកោប​ត៝ន​ដ៝ង់ តា​រាញា​កោរាញ​ឞ្រាស​អី​អីឆាក់​អី​ឞឹ​ពាង់​ក្លាច​យើក​រី​ពាង់​ត៝ន។

៥៤ យាកោប​ញហើរ​នទើ​ជាន​ឞ្រាស​តា​កាលើ​យោក​នៃ ជេសរី​ពាង់​ក្វាល់​ទឹង​លែៈ​ផូង​អី​គុ​តា​នៃ​វាច់​ឆោង​ឆា​នទ្រែល។ ជេស​ឆោង​ជេស​ឆា ខាន់​ពាង់​ឞិច​តា​កាលើ​យោក​នៃ​ទូ​មាង់។ ៥៥ អើម​អោយ​លាបាន​ទ៝ក់ ពាង់​ចុម​ក៝ន​ចុម​ឆៅ​ពាង់​រី នទ្រែល​មា​អ៝ន់​គែស​ជេង​មា​ផូង​ខាន់​ពាង់។ ជេសរី​ពាង់​ព្លឹ​ឆឹត​តៃ​តា​ឞ្រី​ពាង់​នើម។

៣២

យាកោប​តឹម​ម៝ប់​ដាស​អេឆាវ

១ យាកោប​ទ៝ក់​ហាន់​ជឹត​នាប់​ជឹត ជេសរី​គែស​ផូង​តោង​ពារ់​កោរាញ​ឞ្រាស​តឹម​ម៝ប់​ដាស​ពាង់។ ២ ត៝ត់​មា​យាកោប​ឆៃ​ផូង​តោង​ពារ់​នៃ ពាង់​លាស៖ “នតុក​អ្យា​ជេង​នតុក​ផូង​តោង​ពារ់​កោរាញ​ឞ្រាស​គុ​រ៝” ជេសរី​ពាង់​រាញា​នតុក​នៃ៖ «មាហានែម» គែស​នាវ​ខ្លៃ​លាស​«គែស​ឞារ​ផូង​គុ​តា​នៃ»។

៣ យាកោប​ដាៈ​មពោល​ឞូនុយ្ស​នតើយ្ស​នាវ​ពាង់​ហាន់​ល៝រ​តឹម​ម៝ប់​ដាស​អេឆាវ​នោ​ពាង់​តា​នតុក​អេដ៝ម់ ឞ្រី​ឆេអីរ​រី។ ៤ យាកោប​លាស​មា​មពោល​អី​នៃ៖ “ខាន់​មៃ​មឞើស​កើត​នអា​មា​អេឆាវ​កោរាញ​គ៝ប់​តៃ៖ «យាកោប​អី​ឞូនុយ្ស​ឆើម​កើល​ជាន​ការ​មៃ ពាង់​ដាៈ​ហេន​មឞើស​កើត​នអា៖ «គ៝ប់​មាន​មា​គុ​នទ្រែល​លាបាន​ត៝ត់​នារ​អ្យា។ ៥ គ៝ប់​គែស​នទ្រោក គែស​ឆែស​លៀ គែស​ឞែ​ឞ្យាប់ គែស​ឞែ នទ្រែល​មា​គែស​ឞូនុយ្ស​ឆើម​កើល​ជាន​ការ​ឞូ​អូរ​ឞូ​ក្លោ​អ៝ក់​ដ៝ង់។ អាបៃ​អ្យា​គ៝ប់​ដាៈ​ឞូ​ហាន់​មឞើស​មា​មៃ​អី​កោរាញ​គ៝ប់ គៃ​មា​មៃ​យោៈ​គ៝ប់»”។* ៦ ជេសរី​មពោល​អី​ពាង់​ដាៈ​ហាន់​នៃ ព្លឹ​ឆឹត​មឞើស​ងក៝ច​មា​យាកោប៖ “លែៈ​ជេស​ហេន​តឹម​ម៝ប់​ដាស​អេឆាវ​នោ​មៃ។ ពាង់​ហាន់​តឹម​ម៝ប់​ដាស​មៃ​ដ៝ង់ នទ្រែល​មា​លែវ​ឞាល់ ៤០០ នុយ្ស​ហាន់​នទ្រែល​ពាង់​នើម”។ ៧ យាកោប​ក្លាច​រាវៃ​ហោ​ងាន់ ជេសរី​ពាង់​តឹម​ពាៈ​នតុក​គុ​ឞារ​មពោល នទ្រោក ឞែ​ឞ្យាប់ ឞែ នទ្រែល​មា​ឆែស​ឆាមោ​ពាង់​តឹម​ពាៈ​ឞារ​មពោល​ដ៝ង់‌ ៨ យ៝រ​លាស​ពាង់​មឹន លាស​អេឆាវ​លើស​ទូ​នតុក ហោម​ទូ​នតុក​ដ៝ង់​ក្លាយ្ស។ ៩ យាកោប​មឞើស​ឆើម​មា​កោរាញ​ឞ្រាស៖ “អើ​កោរាញ​ឞ្រាស​អី​អាឞ្រាហាម់ ​ចែ​គ៝ប់​យើក​មឞាស អី​អីឆាក់​ឞឹ​គ៝ប់​យើក​មឞាស អើ​ឞ្រាស​យេហោវាមៃ​លែៈ​លាស​ជេស​មា​គ៝ប់៖ «ហាន់​មៃ​ព្លឹ​ឆឹត​ហ៝ម់​តា​ឞ្រី​ចែ​មៃ​នើម តា​នទុល​មពោល​មៃ​នើម​រី គ៝ប់​មរា​ជាន​នទើ​អ្វែស​មា​មៃ»។ ១០ គ៝ប់​អ្យា​ឞូនុយ្ស​ឆើម​កើល​ជាន​ការ​មៃ​ទើម មោ​ទី​មៃ​រ៝ង់​មា​គ៝ប់​រាប់​ជាប់ នទ្រែល​មា​គុ​តា​គ៝ប់​រាប់​ជាប់​ត៝ត់​ទាស​អ្យា​អីរ​មា​គ៝ប់។ យ៝រ​លាស​ទោល​គ៝ប់​ហាន់​គ្លាត់​ទាក​រាលាយ​យោរដាន់​អ្យា គ៝ប់​គែស​ទូ​មល៝ម់​ម៝ង់​ជ្រា​ទើម យើន​មា​អាបៃ​អ្យា​គ៝ប់​លែៈ​ជេង​ឞារ​មពោល​ងាន់។* ១១ ទាន់​មៃ​កើល​គ៝ប់ អ៝ន់​គ៝ប់​ក្លាយ្ស​ឞើស​តី​អេឆាវ​នោ​គ៝ប់ យ៝រ​លាស​គ៝ប់​ក្លាច​ពាង់​ត៝ត់​តា​អ្យា ពាង់​ងខឹត​ញហាង​រានាក់​វ៝ល់​គ៝ប់ នអ៝ប់​មា​ឞូ​អូរ​ក៝ន​ឆែ។ ១២ យើន​មា​មៃ​លែៈ​លាស​ជេស​មា​គ៝ប់៖ «តៃ​គ៝ប់​អ៝ន់​នាវ​អ្វែស​មអាក​ដាប់​មពាន់​មា​មៃ តៃ​គ៝ប់​ជាន​រាន៝យ​ទែស​មៃ​អ៝ន់​ឞឹក​រឹ​អ៝ក់​តឹម​ឞាន​មា​ច៝យ្ស​រ៝ៈ​ទាក​វាច់​ទាក​វារ់ មោ​ហោម​ឞ្លាវ​កើប»”។*

១៣ មាង់​នៃ​ពាង់​ឞិច​តា​នតុក​នៃ។ ពាង់​ឆ៝ៈ​ទ្រាប់​នទើ​ពាង់​គែស​បាៈ មា​អ៝ន់​អេឆាវ​នោ​ពាង់​រី‌* ១៤ គែស​ឞែ​មែ ២០០ ឞែ​ងក្វ៝ង់ ២០ ឞែ​ឞ្យាប់​មែ ២០០ ឞែ​ឞ្យាប់​ងក្វ៝ង់ ២០ ១៥ ឆែស​ឆាមោ​នអ៝ប់​មា​ហោម​ក៝ន​ពូ​ត៝ស ៣០ នទ្រោក​មែ ៤០ នទ្រោក​ងក្វ៝ង់ ១០ ឆែស​លៀ​មែ ២០ នទ្រែល​មា​ឆែស​លៀ​ងក្វ៝ង់ ១០។ ១៦ ពាង់​អ៝ន់​ទឹង​លែៈ​មពោមពា​(ឆ្យុម)​អី​នៃ​មា​ផូង​ឞូនុយ្ស​ឆើម​កើល​ជាន​ការ​មា​ពាង់​រី តឹង​ផូង​តឹង​ផូង​អេងៗ ជេសរី​ពាង់​លាស​មា​មពោល​ឆើម​កើល​ជាន​ការ​មា​ពាង់​នៃ៖ “ខាន់​មៃ​ហាន់​ល៝រ លែវ​មពោមពា​(ឆ្យុម)​អ្យា​អ៝ន់​តឹម​បាស​តឹង​ផូង​តឹង​ផូង គ៝ប់​ហាន់​ឞើស​កើយ”។ ១៧ យាកោប​នតិញ​មា​ផូង​ឞូនុយ្ស​ឆើម​កើល​ជាន​ការ​មា​ពាង់​នៃ ពាង់​លាស៖ “លាស​អេឆាវ​នោ​គ៝ប់​ម៝ប់​ខាន់​មៃ​តៃ លាស​ពាង់​អោប៖ «ឞូ​ម៝ស​កោរាញ​មៃ? អាស​នតុក​ឞ្រោៈ​នតុក​ហាន់​មៃ? មពោមពា​(ឆ្យុម)​ផូង​ហាន់​ឞើស​នាប់​មៃ​នៃ​ឞ្រែ​ម៝ស?» ១៨ អ៝ន់​ខាន់​មៃ​លាស​មា​ពាង់​កើត​នអា៖ «ទឹង​លែៈ​មពោមពា​(ឆ្យុម)​អ្យា មពោមពា​(ឆ្យុម)​យាកោប​ឞូនុយ្ស​ឆើម​កើល​ជាន​ការ​មា​មៃ​នើម ពាង់​អ៝ន់​ទឹង​លែៈ​មពោមពា​(ឆ្យុម)​អ្យា​មា​មៃ កោរាញ។ ពាង់​នើម​ហោម​អែ​ឞ្រោៈ​ឞើស​កើយ​ហេន​រី»”។ ១៩ យាកោប​ដាៈ​មា​ទឹង​លែៈ​ឞូនុយ្ស​អី​វែង​ឞើស​កើយ​ឞើស​កើយ​ទឹង​លែៈ​ផូង​មពោមពា​(ឆ្យុម)​នៃ​ពាង់​ដាៈ​កើត​នៃ​ទាទេ។ ពាង់​លាស​មា​ផូង​ខាន់​ពាង់៖ “នោក​ខាន់​មៃ​ម៝ប់​អេឆាវ​រី​តៃ អ៝ន់​ខាន់​មៃ​មឞើស​មា​ពាង់​កើត​នៃ​ទាទេ​យឹ។ ២០ ខាន់​មៃ​មឞើស​មា​ពាង់៖ «យាកោប​ឞូនុយ្ស​ឆើម​កើល​ជាន​ការ​មៃ​ហោម​អែ​ឞ្រោៈ​ឞើស​កើយ​គ៝ប់​រ៝»”។ យាកោប​ជាន​កើត​នៃ យ៝រ​លាស​ពាង់​មឹន៖ “ទឹង​លែៈ​នទើ​គ៝ប់​អ៝ន់​ឞូ​លែវ​ញអោត​ល៝រ​មា​អ៝ន់​នោ​គ៝ប់​នៃ គ៝ប់​អុច​ពាង់​ឞាស​ជី​នូយ្ស​មា​គ៝ប់​រ៝។ ជេសរី​ត៝ត់​គ៝ប់​តឹម​ម៝ប់​ដាស​ពាង់​នើម​តៃ ក្លាប់​លាស​ពាង់​រ៝ម​គ៝ប់​មា​នាវ​អ្វែស”។ ២១ ទឹង​លែៈ​មពោមពា​(ឆ្យុម)​ព្រែ​អ៝ន់​នៃ​ឞូ​លែវ​ញអោត​ល៝រ​ទាទេ យាកោប​នើម​រី​ហោម​ឞិច​តា​ចូន​ឞ៝ក​នៃ​ទូ​មាង់។ ២២ តា​មាង់​នៃ​ដ៝ង់ យាកោប​ទ៝ក់​លែវ​លែៈ​អូរ​ពាង់​ឞារ​ហៃ លែៈ​ឞូ​អូរ​អី​ឆើម​កើល​ជាន​ការ​មា​ឞារ​ហៃ​អូរ​ពាង់​នៃ នទ្រែល​មា​ក៝ន​ឞូ​ក្លោ​ពាង់ ១១ នុយ្ស​រី​ហាន់​គ្លាត់​នហ៝ង​ទាក​យាបុក​ព្លាង់​នតុក​ថើល​ឞូ​វៃ​ហាន់។ ២៣ ជេស​ពាង់​ញជុន​អូរ​ក៝ន​ពាង់​នើម​ត៝ត់​កាល់​តី​ទាក​រី​លែៈ​ផ្យៅ ពាង់​ដាៈ​ឞូ​ហាន់​នតោស​ទ្រាប់​នទើ​ពាង់​នើម​រី​ដ៝ង់។

យាកោប​តឹម​ញាត់​តឹម​មព្រាស​ដាស​កោរាញ​ឞ្រាស

២៤ យាកោប​ហោម​គុ​ពាង់​ទូ​ហ្វេ​អេង​តា​នៃ។ តា​មាង់​នៃ​គែស​ទូ​ហ្វេ​ឞូ​ក្លោ​ហាន់​តឹម​ញាត់​ដាស​ពាង់​នហ៝​មា​ត៝ត់​អាង​អោយ។* ២៥ ត៝ត់​មា​ឞូ​ក្លោ​នៃ​ពាង់​គឹត​លាស ពាង់​មោ​អោស​ទើយ​ដាស​យាកោប ជេសរី​ពាង់​លើស​យាកោប​តា​ព្លាង់​ងគាង​ឞុត។ យាកោប​នហ៝​មា​គ្លែត​រ៝​នោក​ខាន់​ពាង់​តឹម​ញាត់​នៃ។ ២៦ ឞូ​ក្លោ​នៃ​លាស​មា​ពាង់៖ “បើក​អ៝ន់​គ៝ប់​ឆឹត យ៝រ​លាស​ឞ្រី​លែៈ​អាង”។ យាកោប​អើស៖ “គ៝ប់​មោ​អោស​បើក​មៃ ត៝ត់​មៃ​លែៈ​អ៝ន់​នាវ​គែស​ជេង​មា​គ៝ប់​ប៝ត់​មើ”។ ២៧ ឞូ​ក្លោ​នៃ​អោប​យាកោប៖ “មៃ​មើម​រាញា?” ពាង់​អើស៖ “គ៝ប់​រាញា​យាកោប”។ ២៨ ឞូ​ក្លោ​នៃ​លាស​តៃ៖ “មៃ​មោ​ហោម​អោស​នតើ​យាកោប​ជឹត មៃ​នតើ​អីឆ្រាអែល យ៝រ​លាស​មៃ​តឹម​ញាត់​ដាស​កោរាញ​ឞ្រាស តឹម​ញាត់​ដាស​ឞូនុយ្ស​ដ៝ង់ លែៈ​ទើយ​មៃ”។ «អីឆ្រាអែល» គែស​នាវ​ខ្លៃ​លាស​«ពាង់​តឹម​ញាត់​ដាស​ឞ្រាស»។* ២៩ យាកោប​អោប​ឞូ​ក្លោ​នៃ៖ “ទាន់​មៃ​មឞើស​រាញា​មៃ​អ៝ន់​គ៝ប់​គឹត”។ ឞូ​ក្លោ​នៃ​លាស​មា​ពាង់៖ “ម៝ស​មៃ​អោប​អុច​គឹត​រាញា​គ៝ប់?” ជេសរី​ពាង់​អ៝ន់​គែស​ជេង​មា​យាកោប​តា​នតុក​នៃ។* ៣០ យាកោប​តេៈ​រាញា​នតុក​នៃ «ពេនីអែល» គែស​នាវ​ខ្លៃ​លាស​«មុស​មាត់​ឞ្រាស» យ៝រ​លាស​ពាង់​លាស៖ “គ៝ប់​លែៈ​ឆៃ​មា​មាត់​ងាន់​មុស​មាត់​កោរាញ​ឞ្រាស យើន​មា​ឆាក់​គ៝ប់​នើម​ហោម​អែ​រេស”។* ៣១ នារ​លែៈ​លោស យាកោប​លោស​ហាន់​ឞើស​នតុក​ពេនូអែល​នៃ។ ពាង់​ហាន់​ដឹល​នទឹត​ដឹល​នទឹត យ៝រ​លាស​ងគាង​ឞុត​ពាង់​គ្លែត។* ៣២ កើត​នទ្រី​ទឹង​ផូង​ក៝ន​ឆៅ​អីឆ្រាអែល​ត៝ត់​អាបៃ​អ្យា ខាន់​ពាង់​មោ​អោស​ឆា​ព្វាច់​មលៃ​តា​ងគាង​ឞុត យ៝រ​លាស​លែៈ​កោរាញ​ឞ្រាស​លើស​យាកោប​តា​ព្លាង់​ងគាង​ឞុត។

៣៣

យាកោប​តឹម​ទី​ដាស​អេឆាវ

១ ជេសរី​យាកោប​ងគើរ​មាត់​អ្វាញ់ ឆៃ​អេឆាវ​ហាន់ នអ៝ប់​មា​គែស​ឞាល់​ពាង់ ៤០០ នុយ្ស​ហាន់​នទ្រែល​ពាង់​ដ៝ង់ ជេសរី​យាកោប​តឹម​ពាៈ​ក៝ន​អ៝ន់​មា​លេអា អ៝ន់​មា​រាចែល នទ្រែល​មា​អ៝ន់​មា​ឞូ​អូរ​ឆើម​កើល​ជាន​ការ​ឞារ​ហៃ​នៃ។ ២ យាកោប​អ៝ន់​ឞូ​អូរ​ឆើម​កើល​ជាន​ការ​ឞារ​ហៃ​នៃ នទ្រែល​មា​ទឹង​លែៈ​ក៝ន​ខាន់​ពាង់​ហាន់​ល៝រ ជេសរី​លេអា នទ្រែល​មា​ទឹង​លែៈ​ក៝ន​ពាង់ ងគ្លែៈ​ទុត​ឞូ​រី​ពាង់​អ៝ន់​រាចែល​នទ្រែល​មា​យោឆែប​ហាន់។ ៣ យាកោប​នើម​រី​ពាង់​ហាន់​ឞើស​នាប់​ផូង​នៃ ពាង់​ហាន់​ពាន់​មឞាស​អា​នែស​ឆូ​ពើស​តឹ នហ៝​មា​ត៝ត់​ទាច់​អេឆាវ​នោ​ពាង់​រី។ ៤ អេឆាវ​ញច្វាត់​រាន​ពាង់ អូត​ពាង់ អូត​តា​ត៝ង​ក៝​ពាង់ ចុម​ពាង់ ជេសរី​ញុម​លែៈ​ឞារ​ហៃ។ ៥ អេឆាវ​អ្វាញ់​ឆៃ​ផូង​ឞូ​អូរ នទ្រែល​មា​ផូង​ក៝ន​ឆែ ពាង់​អោប៖ “ឞូ​ម៝ស​ផូង​គុ​នទ្រែល​មៃ​អ្យា?” យាកោប​អើស៖ “អ្យា​ក៝ន កោរាញ​ឞ្រាស​ទែ​អ៝ន់​មា​គ៝ប់​តាៈ​ឞើស​នាវ​អ្វែស​ពាង់នើម”។

៦ ជេសរី​ឞូ​អូរ​ឆើម​កើល​ជាន​ការ​មា​ឞារ​ហៃ​អូរ​ពាង់​រី នទ្រែល​មា​ទឹង​លែៈ​ក៝ន​ខាន់​ពាង់​ហាន់​ពាន់​មឞាស​អេឆាវ​នៃ។ ៧ ជេស​នៃ​លេអា​នទ្រែល​មា​ទឹង​លែៈ​ក៝ន​ពាង់​ហាន់​ពាន់​មឞាស ងគ្លែៈ​ទុត​ឞើស​កើយ​យោឆែប នទ្រែល​មា​រាចែល​ហាន់​ពាន់​មឞាស​ដ៝ង់។ ៨ ជេសរី​អេឆាវ​អោប​យាកោប៖ “ម៝ស​ជាន​នទើ​មៃ​អី​អ៝ន់​ឞូ​លែវ​ម៝ប់​គ៝ប់​នទើស​នើស?” យាកោប​អើស៖ “គ៝ប់​លែវ​មា​ញជុន​អ៝ន់​មៃ​នោ គៃ​មា​នោ​យោៈ​គ៝ប់”។* ៩ អេឆាវ​លាស​មា​ពាង់៖ “អើ​អ៝ស គ៝ប់​ឞែ​លែៈ​គែស​អ៝ក់​ងាន់ មៃ​ឆ៝ៈ​នទើ​មៃ​នៃ​ព្រាប់​អ៝ន់​មា​មៃ​នើម​ទោ”។ ១០ យាកោប​អើស៖ “មោ​អោស​នទ្រី​នោ លាស​មៃ​យោៈ​គ៝ប់​ងាន់ មៃ​ទើន​នទើ​គ៝ប់​ញជុន​អ៝ន់​មា​មៃ​នៃ​ទោ។ ទោល​គ៝ប់​ឆៃ​មុស​មាត់​មៃ​តឹម​ឞាន​មា​ឆៃ​មុស​មាត់​កោរាញ​ឞ្រាស​ដ៝ង់ យ៝រ​លាស​លែៈ​មៃ​រ៝ម​គ៝ប់​មា​នាវ​អ្វែស​ដាប់​មពាន់។ ១១ លាស​នទ្រី​ទាន់​មៃ​ឆ៝ៈ​ទើន​ហ៝ម់​នទើ​គ៝ប់​ញជុន​អ៝ន់​មៃ​នៃ យ៝រ​លាស​លែៈ​កោរាញ​ឞ្រាស​អ៝ន់​គែស​ជេង​មា​គ៝ប់ អ៝ន់​គ៝ប់​គែស​ទ្រាប់​នទើ​អ៝ក់​រាមែស”។ ជេសរី​អេឆាវ​ឆ៝ៈ​ទើន​នទើ​នៃ យ៝រ​មា​យាកោប​ញច៝ប់​ពាង់​ងាន់។ ១២ អេឆាវ​លាស៖ “ហោៈ ហាន់​ហ៝ម់​ឞ៝ន់ គ៝ប់​ហាន់​នទ្រែល​មៃ”។ ១៣ យាកោប​លាស​មា​ពាង់៖ “អើ​នោ* មៃ​លែៈ​គឹត ឞ៝ន់​ឞ្រោៈ​ត្រ៝ង​ហាន់​នទ្រែល​ក៝ន​ឆែ​អ៝ស​ឞេ​មោ​គែស​អោស​អ្វែស គ៝ប់​គែស​ឞែ​ឞ្យាប់ គែស​ឞែ នទ្រែល​មា​គែស​នទ្រោក​ហោម​អែ​ក៝ន​ពូ​ត៝ស។ លាស​ឞ៝ន់​ញច៝ប់​អ៝ន់​ហាន់​ងាយ​អីរ​តា​ទូ​នារ ទឹង​លែៈ​មពោមពា​(ឆ្យុម)​នៃ​ខឹត​លែៈ​ផ្យៅ​រ៝។ ១៤ លាស​នទ្រី​មៃ​ហាន់​ល៝រ​គ៝ប់​អី​ឞូនុយ្ស​ឆើម​កើល​ជាន​ការ​មា​មៃ​ទោស​នោ គ៝ប់​មា​ហាន់​មព្លេមៗ​ផូង​ក៝ន​ឆែ នទ្រែល​មា​មពោមពា​(ឆ្យុម) នហ៝​មា​ត៝ត់​គ៝ប់​តឹម​ម៝ប់​ដាស​មៃ​តា​ឞ្រី​ឆេអីរ​រី”។ ១៥ អេឆាវ​លាស​មា​យាកោប៖ “លាស​នទ្រី​គ៝ប់​អ៝ន់​ឞាល់​គ៝ប់​ហាន់​នទ្រែល​មៃ​បាៈ​ទោស”។ យាកោប​អើស៖ “មោ​ច្រាវ​អោស​នោ មៃ​លែៈ​យោៈ​មា​គ៝ប់​កើត​នៃ​លែៈ​គាប់​ជេស”។ ១៦ ជេសរី​អេឆាវ​ព្លឹ​ឆឹត​តា​ឞ្រី​ឆេអីរ​រី​នារ​នៃ​ដ៝ង់។ ១៧ យើន​មា​យាកោប​មោ​អោស​ហាន់​តា​ឞ្រី​ឆេអីរ ពាង់​ហាន់​ត៝ត់​តា​ប៝ន​ឆូកោត​ច្រាវ។ ពាង់​ជាន​ទូ​មល៝ម់​ជៃ​មា​គុ​ពាង់​នើម នទ្រែល​មា​រាទ៝ក់​ងកឺប​មា​អ៝ន់​មពោមពា​(ឆ្យុម)​ពាង់​នើម​ដ៝ង់។ កើត​នទ្រី​ទឹង​ឞូ​ក្វាល់​នតុក​នៃ «ឆូកោត» គែស​នាវ​ខ្លៃ​លាស​«ចូន»។

១៨ ឞើស​កើយ​យាកោប​ឆឹត​ឞើស​ឞ្រី​ពាដាន-អារាម​នៃ ពាង់​ហាន់​តា​ប៝ន​ឆីកែម​ឞ្រី​កានាន​មា​នាវ​ដាប់​មពាន់ ជេសរី​ពាង់​រាទ៝ក់​ចូន​ឞ៝ក​តឹម​ទាច់​មា​ប៝ន​នៃ។ ១៩ នែស​នតុក​ពាង់​ជាន​ចូន​ឞ៝ក​នៃ ពាង់​រាវាត់​តាៈ​ឞើស​ផូង​អ៝ស​ក៝ន​ហាម៝រ​អី​ឞឹ​ឆីកែម ខ្លៃ ១០០ កាក់​ព្រាក់។* ២០ ជេសរី​ពាង់​ជាន​ទូ​នតុក​មា​ជាន​ឞ្រាស​តា​នតុក​នៃ ពាង់​តេៈ​រាញា «អែលអែលោហេអីឆ្រាអែល» គែស​នាវ​ខ្លៃ​លាស​«កោរាញ​ឞ្រាស​ជេង​ឞ្រាស​អីឆ្រាអែល​យើក​មឞាស»។

៣៤

ឆីមោន នទ្រែល​មា​លេវី​ឆើម​ព្លើង​លើស​អ៝ន់​មា​អ៝ស​ឞូ​អូរ​ខាន់​ពាង់

១ ដីនា​អី​ក៝ន​លេអា​ឞាៈ​អ៝ន់​មា​យាកោប​នៃ​នើស ពាង់​ហាន់​ខ៝ល់​ផូង​ឞូ​អូរ​តា​ឞ្រី​នៃ។ ២ ទោល​នៃ​គែស​ទូ​ហ្វេ​ឞូ​ក្លោ​រាញា​ឆីកែម​អី​ឞឹ​ពាង់​រាញា​ហាម៝រ​ផូង​ហីវី ជេង​កោរាញ​តា​ឞ្រី​នៃ ឆីកែម​ឆៃ​ដីនា ញុប​ត៝ម​គែស​អោឞាល់។ ៣ ពាង់​ទី​មាត់​ងាន់​មា​ដីនា​ក៝ន​យាកោប​រី ពាង់​រ៝ង់​ហោ​ងាន់​មា​ឞូ​អូរ​នៃ មឞើស​ងើយ​អ្វែសៗ​មា​ពាង់។ ៤ ឆីកែម​លាស​មា​ហាម៝រ​អី​ឞឹ​ពាង់​នៃ៖ “អើ​ឞឹ ដាៈ​មៃ​អោប​វាង់​ឞូ​អូរ​នៃ គ៝ប់​អុច​ឆ៝ៈ​ពាង់​ជេង​អូរ​គ៝ប់”។ ៥ យាកោប​លែៈ​គឹត​ជេស​ឆីកែម​លើស​អ្យើស​មា​ក៝ន​ឞូ​អូរ​ពាង់​រី យើន​មា​ពាង់​គុ​អ្យាត់​ឆាក់​រាក្លាក់​ទើម យ៝រ​លាស​ទឹង​លែៈ​ក៝ន​ឞូ​ក្លោ​ពាង់​ហោម​គុ​ច្យាប់​អា​ជា​រី​ទាទេ ពាង់​ក៝ប់​ត៝ត់​ខាន់​ពាង់​ឆឹត​ឞើស​រី។

៦ យើន​មា​ហាម៝រ​អី​ឞឹ​ឆីកែម​រី ហាន់​តឹម​ម៝ប់​ដាស​យាកោប គៃ​មា​តឹម​ងើយ​នទ្រែល​ពាង់។ ៧ ត៝ត់​មា​ផូង​ក៝ន​យាកោប​ឆឹត​តាៈ​ឞើស​ច្យាប់​រី ខាន់​ពាង់​តាង់​នាវ​នៃ ខាន់​ពាង់​ទោស​នូយ្ស​ហោ​ងាន់​រ៝ ខាន់​ពាង់​ជី​នូយ្ស​ទុត​ហោ​មា​ឆីកែម​យ៝រ​មា​នទើ​ពាង់​លែៈ​ជាន​ទុត​បឹ​តា​រានាក់​វ៝ល់​យាកោប នាវ​ពាង់​ញុប​ត៝ម​ក៝ន​ឞូ​អូរ​យាកោប យ៝រ​លាស​នទើ​នៃ​ឞូ​មោ​អោស​ទី​មា​ជាន។ ៨ ហាម៝រ​ងើយ​មា​យាកោប នទ្រែល​មា​លែៈ​ក៝ន​ឞូ​ក្លោ​ពាង់៖ “ឆីកែម​ក៝ន​គ៝ប់ ពាង់​លែៈ​ទី​មាត់​ងាន់​មា​ក៝ន​ឞូ​អូរ​មៃ​នៃ គ៝ប់​ទាន់​ខាន់​មៃ​អ៝ន់​ឞូ​អូរ​នៃ​ដាស​ពាង់ ព្រែ​មា​ឆ៝ៈ​ជេង​អូរ។ ៩ អ៝ន់​ខាន់​មៃ​តឹម​រាង្លាប់​ដាស​ហេន​ទោ អ៝ន់​ក៝ន​ឞូ​អូរ​ខាន់​មៃ​តឹម​នអាប់​ដាស​ហេន ជេសរី​ហេន​ព្លើង​អ៝ន់​ក៝ន​ឞូ​អូរ​ហេន​តឹម​នអាប់​ដាស​ខាន់​មៃ​ដ៝ង់។ ១០ អ៝ន់​ខាន់​មៃ​គុ​នទ្រែល​ហេន​តា​អ្យា ឞ្រី​ហេន​ឆ៝យ្ស​មា​អ៝ន់​ខាន់​មៃ ខាន់​មៃ​គុ​ទោ​តា​ឞ្រី​អ្យា តាច់​រាគ៝ល់​ទ្រាប់​នទើ រាវាត់​នែស​មា​គែស​នតុក​ខាន់​មៃ​នើម​គុ”។ ១១ ជេសរី​ឆីកែម​ងើយ​មា​យាកោប នទ្រែល​មា​អី​នោៗ​ដីនា​រី​ដ៝ង់ ពាង់​លាស៖ “ទាន់​ខាន់​មៃ​យោៈ​មា​គ៝ប់ ម៝ស​នទើ​ខាន់​មៃ​កែស គ៝ប់​អ៝ន់​ទាទេ។ ១២ អ៝ន់​ខាន់​មៃ​កែស​នទើ​ខ្លៃ​ឞើស​គ៝ប់ មោ​លាស​កែស​ទ្រាប់​នទើ​ទុត​អ៝ក់​កាដោយ ម៝ស​នទើ​ខាន់​មៃ​កែស​ឞើស​នៃ​គ៝ប់​អ៝ន់​ទាទេ អ្យាត់​មា​ខាន់​មៃ​អ៝ន់​អ៝ស​ឞូ​អូរ​ខាន់​មៃ​នៃ​មា​ជេង​អូរ​គ៝ប់”។

១៣ ជេសរី​ផូង​ក៝ន​យាកោប​ព្លើង​អើស​នាវ​ឆីកែម នទ្រែល​មា​នាវ​ហាម៝រ​អី​ឞឹ​រី ខាន់​ពាង់​អុច​នទើម យ៝រ​លាស​ឆីកែម​លែៈ​ជាន​អ្យើស​មា​ដីនា​អ៝ស​ខាន់​ពាង់​នៃ ខាន់​ពាង់​លាស៖ ១៤ “មោ​ទើយ​អោស​ហេន​អ៝ន់​អ៝ស​ហេន​មា​ផូង​ឞូ​ក្លោ​មោ​គែស​ក៝ស​នតោ។ លាស​ហេន​ជាន​កើត​នអា ហេន​ដីត​ព្រេង​ទុត​ហោ​ងាន់​រ៝។* ១៥ លាស​ខាន់​មៃ​អុច​ក៝ស​នតោ​កើត​ហេន ទឹង​លែៈ​ផូង​ឞូ​ក្លោ​តា​ផូង​ខាន់​មៃ​អ៝ន់​ក៝ស​នតោ​ទាទេ​ដ៝ង់ រី​មើ​ហេន​ឆ៝ៈ​ទើន​នាវ​ខាន់​មៃ​នៃ។ ១៦ ទឹង​ហេន​អ៝ន់​ក៝ន​ឞូ​អូរ​ហេន​មា​ខាន់​មៃ តៃ​ហេន​ព្លើង​ឆ៝ៈ​ក៝ន​ឞូ​អូរ​ខាន់​មៃ​ដ៝ង់ ទឹង​ហេន​គុ​នទ្រែល​មា​ខាន់​មៃ ជេសរី​ឞ៝ន់​នហ៝​មា​ជេង​ទូ​ផូង​ទើម។ ១៧ យើន​មា​លាស​ខាន់​មៃ​មោ​អុច​ក៝ស​នតោ​កើត​ហេន ហេន​ឆ៝ៈ​លើយ​អ៝ស​ឞូ​អូរ​ហេន ជេសរី​ទូ​ឞើស​នតុក​អ្យា”។

១៨ នាវ​ងើយ​នៃ​ទី​នូយ្ស​ក្លឺៈ​ងាន់​មា​ហាម៝រ នទ្រែល​មា​ឆីកែម​ក៝ន​ពាង់​រី។ ១៩ ឆីកែម​មោ​ហោម​អោស​រ៝ង​ក៝ប់​ជ៝ៈ​ដ៝ង់​ជាន​នាវ​នៃ យ៝រ​លាស​ពាង់​រ៝ង់​ហោ​ងាន់​មា​ក៝ន​ឞូ​អូរ​យាកោប។ តា​រានាក់​វ៝ល់​ហាម៝រ​រី​ឞូ​យើក​ឆីកែម​រាលាវ​ឞូ។ ២០ ជេសរី​ហាម៝រ នទ្រែល​មា​ឆីកែម​ក៝ន​ពាង់​ហាន់​ត៝ត់​តា​មពោង​មពេរ​ប៝ន​ខាន់​ពាង់​នើម លាស​មា​ផូង​ឞូ​ក្លោ​តា​ប៝ន​នៃ៖ ២១ “ផូង​ខាន់​ពាង់​នៃ​អុច​គុ​ដាប់​មពាន់​នទ្រែល​ឞ៝ន់ លាស​នទ្រី​រ៝ម​ខាន់​ពាង់ អ៝ន់​ខាន់​ពាង់​គុ​តា​ឞ្រី​អ្យា​តាច់​រាគ៝ល់​ទ្រាប់​នទើ​នទ្រែល​ឞ៝ន់​ទោ យ៝រ​លាស​នែស​ឞ៝ន់​ហ្វី​ដ៝ង់ ត៝ង់​មា​រ៝ម​អ៝ន់​ខាន់​ពាង់​គុ។ អ៝ន់​ឞ៝ន់​ឆ៝ៈ​ក៝ន​ឞូ​អូរ​ខាន់​ពាង់​មា​ជេង​អូរ ជេសរី​អ៝ន់​ក៝ន​ឞូ​អូរ​ឞ៝ន់​មា​ខាន់​ពាង់​មា​ជេង​អូរ​ដ៝ង់។ ២២ យើន​មា​ទឹង​ខាន់​ពាង់​អុច​គុ​នទ្រែល​ឞ៝ន់ គៃ​មា​ជេង​ទូ​ផូង អ៝ន់​ទឹង​លែៈ​ផូង​ឞូ​ក្លោ​តា​ផូង​ឞ៝ន់​ក៝ស​នតោ​អ៝ន់​កើត​ខាន់​ពាង់​ដ៝ង់​មើ។ ២៣ លាស​ឞ៝ន់​ជាន​កើត​នៃ ទឹង​លែៈ​ទ្រាប់​នទើ​ខាន់​ពាង់ នទ្រែល​មា​មពោមពា​(ឆ្យុម)​ខាន់​ពាង់​ជេង​ទ្រាប់​នទើ​ឞ៝ន់​ទាទេ​រ៝។ ហោៈ អ៝ន់​ឞ៝ន់​ជាន​កើត​នាវ​ខាន់​ពាង់​ទាន់ អ៝ន់​ខាន់​ពាង់​គុ​នទ្រែល​ឞ៝ន់”។ ២៤ ទឹង​លែៈ​ឞូ​ក្លោ​តា​ប៝ន*​នៃ ខាន់​ពាង់​អ្យាត់​នាវ​ហាម៝រ នទ្រែល​មា​ឆីកែម​ក៝ន​ពាង់​រី ជេសរី​ទឹង​លែៈ​ផូង​ឞូ​ក្លោ​តា​ប៝ន​អី​នៃ​ក៝ស​នតោ​ទាទេ។

២៥ ត៝ត់​ពែ​នារ​រី ទឹង​លែៈ​ឞូ​ក្លោ​តា​ប៝ន​នៃ​ហោម​ជី​ទាទេ ជេសរី​ក៝ន​យាកោប​ឞារ​ហៃ ឆីមោន នទ្រែល​មា​លេវី​អី​នោ​ទូ​មែ​ឞាៈ​មា​ដីនា​រី ខាន់​ពាង់​ញអោត​ដាវ​ហាន់​លាប់​តា​ត្រោម​ប៝ន​នៃ ឆ្រែស​ទឹង​លែៈ​ផូង​ឞូ​ក្លោ​តា​ប៝ន​នៃ​លែៈ​ផ្យៅ មោ​គែស​អោស​ទូ​ហ្វេ​មា​តឹម​រាទ៝ង់​ដាស​ខាន់​ពាង់។ ២៦ ខាន់​ពាង់​ងខឹត​ហាម៝រ នទ្រែល​មា​ឆីកែម​ក៝ន​ពាង់​រី​មា​ដាវ ជេសរី​ឆ៝ៈ​ដីនា​លោស​ឞើស​ជៃ​ឆីកេម​នៃ ឆឹត​តា​នតុក​ខាន់​ពាង់​នើម។ ២៧ ទឹង​លែៈ​ក៝ន​ឞូ​ក្លោ​យាកោប​អាបាៈ​អេង ខាន់​ពាង់​ហាន់​ត៝ត់​តា​ផូង​ឞូនុយ្ស​ខឹត​រី ជេសរី​លាប់​ឆ៝ៈ​គ្រ៝​ទ្រាប់​នទើ​តា​ប៝ន​នៃ​ញច្វាន់​លែៈ​ផ្យៅ យ៝រ​លាស​ឞូនុយ្ស​តា​ប៝ន​នៃ​លែៈ​ជាន​អ្យើស​អ៝ន់​មា​ដីនា។ ២៨ ខាន់​ពាង់​ឆ៝ៈ​លែៈ​ឞែ​ឞ្យាប់ ឆ៝ៈ​លែៈ​ឞែ ឆ៝ៈ​លែៈ​នទ្រោក ឆ៝ៈ​លែៈ​ឆែស​លៀ​តា​ប៝ន នអ៝ប់​មា​តា​មីរ។ ២៩ ខាន់​ពាង់​ឆ៝ៈ​ញច្វាន់​លែៈ​ផ្យៅ​ទ្រាប់​នទើ​ឞូនុយ្ស​តា​ប៝ន​នៃ ញុប​អូរ​ញុប​ក៝ន​ដ៝ង់ នទ្រែល​មា​ទឹង​លែៈ​ទ្រាប់​នទើ​តា​ញីស​ជៃ​ខាន់​ពាង់​ឆ៝ៈ​រាគូម​លែៈ​ផ្យៅ។ ៣០ ជេសរី​យាកោប​លាស​មា​ឆីមោន នទ្រែល​មា​លេវី​ក៝ន​ពាង់​រី៖ “ខាន់​មៃ​ជាន​អ៝ន់​គ៝ប់​គែស​នាវ​រាវៃ​ងាន់ ជាន​អ៝ន់​ផូង​កានាន នទ្រែល​មា​ផូង​ពេរិឆីត​តា​ឞ្រី​អ្យា​ឞូ​ជី​ឞ្យាញ់​មា​គ៝ប់។ លាស​ឞូ​រាគូម​ឞាល់​ហាន់​លើស​គ៝ប់ ខាន់​ពាង់​មរា​ងគ្រ៝ស​លើយ​គ៝ប់ នទ្រែល​មា​រានាក់​វ៝ល់​គ៝ប់ យ៝រ​លាស​ឞាល់​គ៝ប់​គែស​ដេៈ​ទើម”។ ៣១ យើន​មា​ឞារ​ហៃ​ខាន់​ពាង់​អើស​មា​ពាង់៖ “ហេន​មោ​អុច​អោស​ឞូ​ជាន​មា​អ៝ស​ហេន​តឹម​ឞាន​មា​ទូ​ហ្វេ​ឞូ​អូរ​វាង់​តឹរ”។

៣៥

យាកោប​លោស​ឞើស​ប៝ន​ឆីកែម ហាន់​តា​ប៝ន​បេតអែល

១ ជេសរី​កោរាញ​ឞ្រាស​លាស​មា​យាកោប៖ “មៃ​លោស​ឞើស​នតុក​អ្យា ហាន់​ទូ​តា​ប៝ន​បេតអែល​រី គុ​តា​នតុក​នៃ ជេង​នតុក​គ៝ប់​លែៈ​តឹម​មពើល​មា​មៃ ទោល​មៃ​ទូ​ញច្វាត់​ឞើស​អេឆាវ​នោ​មៃ​នើស។ តា​នតុក​នៃ​អ៝ន់​មៃ​ជាន​នតុក​ជាន​ឞ្រាស​មា​ញហើរ​នទើ​មា​គ៝ប់”។* ២ ជេសរី​យាកោប​លាស​មា​ផូង​រានាក់​វ៝ល់​ពាង់ នទ្រែល​មា​ទឹង​លែៈ​ឞូនុយ្ស​គុ​ដាស​ពាង់៖ “ទឹង​លែៈ​រូប​ឞ្រាស​ផូង​ឞូ​នាច់​តា​ផូង​ខាន់​មៃ អ៝ន់​ខាន់​មៃ​មអារ់​លើយ​អ៝ន់​លែៈ ជេសរី​រាវ​ឆាក់​ខាន់​មៃ​នើម​អ៝ន់​ក្ល៝ស នទ្រែល​មា​តើស​លើយ​ឞ៝ក​អាវ​ខាន់​មៃ​នៃ ញឆ៝ស​ឞ៝ក​អាវ​អី​អ្វែស អី​មោ​អោស​គែស​រាមាវ។* ៣ ឞ៝ន់​ហាន់​ទូ​តា​ប៝ន​បេតអែល​រី។ តា​នតុក​នៃ​គ៝ប់​ជាន​នតុក​ជាន​ឞ្រាស​មា​គុច​ពូរ​នទើ​ញហើរ​មា​កោរាញ​ឞ្រាស មា​នើម​លែៈ​កើល​តឹង​នាវ​គ៝ប់​ទាន់​ទោល​គ៝ប់​គែស​នាវ​ជេរ​នើស ជេសរី​អាប់​នតុក​គ៝ប់​ហាន់​ពាង់​គុ​នទ្រែល​គ៝ប់​ដ៝ង់”។ ៤ ជេស​យាកោប​លាស​កើត​នៃ ខាន់​ពាង់​ឆ៝ៈ​ទឹង​លែៈ​រូប​ឞ្រាស​អី​ខាន់​ពាង់​គែស* នទ្រែល​មា​ទ្រ៝ស​រាគេន†​ឞើស​តោរ​ខាន់​ពាង់​នើម​រី នទឹ​អ៝ន់​មា​យាកោប​លែៈ​ផ្យៅ។ ជេសរី​យាកោប​ឆ៝ៈ​លែៈ​នទើ​នៃ ពាង់​កុយ្ស​នែស​ត៝ប់​តា​ន៝ម់​តើម​ឆី​ក្វ៝ង់​ពោថិ‡​កេង​ប៝ន​ឆីកែម​រី។ ៥ ជេស​ឞើស​នៃ​ខាន់​ពាង់​លែវ​ឞាល់​ហាន់​ទ្រឺម។ ទឹង​លែៈ​ប៝ន​ទាច់ៗ​តា​ប៝ន​នៃ​កោរាញ​ឞ្រាស​ជាន​អ៝ន់​ផូង​ខាន់​ពាង់​ក្លាច​ញឆ៝រ់​ហោ​ងាន់ នហ៝​មា​មោ​អោស​ឞាញ់​ហាន់​តឹង​ផូង​អ៝ស​ក៝ន​យាកោប​រី។

៦ ជេសរី​យាកោប នទ្រែល​មា​ទឹង​លែៈ​ផូង​ហាន់​ដាស​ពាង់​ហាន់​ត៝ត់​តា​ប៝ន​លុស​ឞ្រី​កានាន ជេង​ប៝ន​បេតអែល​ដ៝ង់។ ៧ តា​នតុក​នៃ​យាកោប​ជាន​នតុក​ជាន​ឞ្រាស​អី​នៃ ពាង់​តេៈ​រាញា​នតុក​នៃ «កោរាញ​ឞ្រាស​បេតអែល» យ៝រ​លាស​តា​នតុក​នៃ​កោរាញ​ឞ្រាស​តឹម​មពើល​មា​ពាង់ ទោល​ពាង់​ញច្វាត់​ឞើស​នោ​ពាង់​នើស។ ៨ នោក​នៃ​ដេបោរា​ខឹត ពាង់​ជេង​ឞូនុយ្ស​មពូ​ត៝ស​អ៝ន់​មា​រេបេកា​នោក​ហោម​អ៝ស​ឞេ ជេសរី​ឞូ​ត៝ប់​ពាង់​តា​ញជ៝ង់​យោក​បេតអែល តា​ន៝ម់​ទូ​មល៝ម់​តើម​ជ្រី ឞូ​ក្វាល់​លាស «តើម​ជ្រី​ញុម​រាង៝ត»។

៩ នោក​នៃ​យាកោប​លែៈ​ព្លឹ​ឆឹត​តាៈ​ឞើស​ឞ្រី​ពាដាន-អារាម​រី ជេសរី​កោរាញ​ឞ្រាស​តឹម​មពើល​តៃ​មា​ពាង់​ទូ​តឹ​ជឹត​តា​បេតអែល​នៃ នហ៝​មា​កោរាញ​ឞ្រាស​ទែ​អ៝ន់​គែស​ជេង​មា​ពាង់‌ ១០ លាស​មា​ពាង់​កើត​នអា៖ “មៃ​រាញា​យាកោប យើន​មា​ឞូ​មោ​ហោម​អោស​ក្វាល់​មៃ​យាកោប​ជឹត ឞូ​ក្វាល់​មៃ​អីឆ្រាអែល”។ កើត​នទ្រី​កោរាញ​ឞ្រាស​តេៈ​រាញា​ពាង់​អីឆ្រាអែល។* ១១ កោរាញ​ឞ្រាស​លាស​មា​ពាង់​ជឹត៖ “គ៝ប់​អ្យា​អី​ឞ្រាស​ទុត​គែស​នាវ​ទើយ អ៝ន់​មៃ​គែស​ក៝ន​គែស​ឆៅ​ឞឹក​រឹ​អ៝ន់​អ៝ក់។ មរា​គែស​ទូ​ផូង​ឞូនុយ្ស​តាៈ​ឞើស​មៃ នហ៝​មា​អ៝ក់​ផូង​អេងៗ​ជឹត​អី​គែស​តាៈ​ឞើស​មៃ មរា​គែស​កាដាច់​អ៝ក់​គែស​តាៈ​ឞើស​មៃ​ដ៝ង់។* ១២ ឞ្រី​អី​លែៈ​គ៝ប់​ត៝ន​អ៝ន់​មា​អាឞ្រាហាម់  នទ្រែល​មា​អីឆាក់​នៃ គ៝ប់​អ៝ន់​ឞ្រី​នៃ​មា​មៃ​នហ៝​រ៝​ត៝ត់​ក៝ន​ត៝ត់​ឆៅ​មៃ​ដ៝ង់”។*

១៣ ជេសរី​កោរាញ​ឞ្រាស​ហាវ​ឆឹត​ឞើស​នតុក​នៃ ឞើស​នតុក​ពាង់​ងើយ​ដាស​យាកោប​នៃ​នើស។ ១៤ ជេសរី​យាកោប​រាទ៝ក់​លុ​ជាន​ងគ៝ង់​តា​ព្លាង់​នតុក​កោរាញ​ឞ្រាស​ទែ​ងើយ​មា​ពាង់​នៃ​នើស ពាង់​ត៝ៈ​ហ៝ច​ទាក​នទ្រាញ់​ព្លៃ​យុងយារ​ប៝ន នទ្រែល​មា​ត៝ៈ​ទាក​ងី​តា​កាលើ​លុ​រី។* ១៥ នទ្រី​យាកោប​តេៈ​រាញា​នតុក​កោរាញ​ឞ្រាស​ទែ​ងើយ​មា​ពាង់​នៃ​នើស «បេតអែល§»។

នាវ​ទែស​បែនយាមឹនរាចែល​ខឹត

១៦ ជេសរី​យាកោប​លែវ​រានាក់​វ៝ល់​ពាង់​ទូ​ឞើស​បេតអែល។ ហោម​ដេៈ​មា​ត៝ត់​តា​ប៝ន​អេប្រាតារាចែល​គុ​អ៝ស​ទុត​ជេរ​ងាន់។ ១៧ ទោល​ពាង់​គុ​អ៝ស​គែស​នាវ​ជេរ​នៃ ឞូនុយ្ស​ញអោត​នទុល​លាស​មា​ពាង់៖ “អៃ​លើយ​ក្លាច យ៝រ​លាស​អៃ​គែស​តៃ​ទូ​មល៝ម់​ក៝ន​ឞូ​ក្លោ​ជឹត”។ ១៨ ទោល​រាចែល​ឞើយ​តាច់​នហ៝ម់ ពាង់​តេៈ​រាញា​ក៝ន​នៃ «បែន-​អោនី» រាឞ្លាង​នាវ​នៃ «ក៝ន​ឞូ​ក្លោ​នាវ​រាង៝ត​គ៝ប់» យើន​មា​ឞឹ​ពាង់​តេៈ​រាញា​ក៝ន​នៃ «បែនយាមឹន» រាឞ្លាង​នាវ​នៃ «ក៝ន​ឞូ​ក្លោ​តី​ឞើស​មា*»។ ១៩ រាចែល​ខឹត ជេសរី​ឞូ​ត៝ប់​ពាង់​រ៝ៈ​ត្រ៝ង​ហាន់​ជឹត​ប៝ន​អេប្រាតា ជេង​ប៝ន​បេតលេហឹម​ដ៝ង់។ ២០ យាកោប​រាទ៝ក់​លុ​ជាន​ងគ៝ង់​តា​ឞើស​លើ​មោច​រាចែល​រី ជេង​ងគ៝ង់​មោច​រាចែល​នហ៝​មា​ហោម​ត៝ត់​អាបៃ​រី។ ២១ ជេសរី​យាកោប​អី​គែស​រាញា​អីឆ្រាអែល​ដ៝ង់​ហាន់​ឞើស​នតុក​នៃ ពាង់​រាទ៝ក់​ចូន​ឞើស​នាប់​មិកដាល-​អេដើរ​តី។ ២២ ទោល​អីឆ្រាអែល​គុ​តា​ឞ្រី​នៃ រូបេន​ឞិច​នទ្រែល​មា​បិលហា​អូរ​ចោង​ឞឹ​ពាង់​នើម ជេសរី​អីឆ្រាអែល​តាង់​ឞូ​ងក៝ច​នាវ​នៃ។

យាកោប​គែស​ក៝ន​ឞូ​ក្លោ ១២ នុយ្ស * ២៣ តា​នៃ​ក៝ន​លេអា​គែស​រូបេន​ជេង​ក៝ន​ឞោក​ទាក ជេសរី​គែស​ឆីមោន គែស​លេវី គែស​យូដា គែស​អីឆាខារ នទ្រែល​មា​គែស​ឆាប់យូលោន។ ២៤ ក៝ន​រាចែល តា​នៃ​គែស​យោឆែប នទ្រែល​មា​បែនយាមឹន។ ២៥ ក៝ន​បិលហា អី​ឞូ​អូរ​ឆើម​កើល​ជាន​ការ​មា​រាចែល តា​នៃ​គែស​ដាន នទ្រែល​មា​នាប់តាលី។ ២៦ ក៝ន​ឞូ​ក្លោ​ឆិលផា អី​ឞូ​អូរ​ឆើម​កើល​ជាន​ការ​មា​លេអា តា​នៃ​គែស​កាត នទ្រែល​មា​អាឆើរ។ ទឹង​លែៈ​ផូង​នៃ​ជេង​ក៝ន​ឞូ​ក្លោ​យាកោប ទែស​តា​ឞ្រី​ពាដាន-អារាម​រី​នើស។

២៧ ជេសរី​យាកោប​ត៝ត់​តា​នតុក​អីឆាក់​ឞឹ​ពាង់​នើម​គុ​តា​ប៝ន​មាម់រេ ជេង​ប៝ន​ខិរយាត់-អារបា ជេង​ប៝ន​ហេប្រ៝ន ជេង​នតុក​ប៝ន​អាឞ្រាហាម់  នទ្រែល​មា​អីឆាក់​វែស​គុ។* ២៨ អីឆាក់​រេស​គែស ១៨០ នាម់ * ២៩ ជេសរី​ខឹត គុ​នទ្រែល​ផូង​ចែ​ពាង់ ពាង់​រេស​នើស​លែៈ​ជ៝ៈ​នាម់ នទ្រែល​មា​លែៈ​រាញ​ងាន់​ដ៝ង់។ ជេសរី​អេឆាវ នទ្រែល​មា​យាកោប​ក៝ន​ពាង់​ត៝ប់​ពាង់។

៣៦

ផូង​ក៝ន​ឆៅ​អេឆាវ

១ អ្យា​នាវ​ងក៝ច​យៅ​មា​ផូង​ក៝ន​ឆៅ​អេឆាវ ឞូ​ក្វាល់​ពាង់​ជេង​អេដ៝ម់​ដ៝ង់។* ២ អេឆាវ​ឆ៝ៈ​អូរ​តា​ក៝ន​ឞូ​អូរ​ឞ្រី​កានាន តា​នៃ​គែស​អាដា​អី​ក៝ន​អេលោន​ជេង​ផូង​ហេត គែស​អោហោលីបាមា​អី​ក៝ន​អានា​អី​ឆៅ​ឆីបៀន​ជេង​ផូង​ហីវី* ៣ នទ្រែល​មា​បាសមាត​អី​ក៝ន​អីសមាអែល ជេង​អី​អ៝ស​នេបាយោត។* ៤ អាដា​ឞាៈ​អេលីផាស​មា​អេឆាវបាសមាត​ឞាៈ​រេហូល ៥ ជេសរី​អោហោលីបាមា​ឞាៈ​យេអុស ឞាៈ​យាលាម នទ្រែល​មា​ឞាៈ​កោរា។ ទឹង​លែៈ​ផូង​នៃ​ជេង​ក៝ន​ឞូ​ក្លោ​អេឆាវ​ទែស​តា​ឞ្រី​កានាន។

៦ អេឆាវ​លែវ​អូរ​លែវ​ក៝ន​ពាង់ លែវ​ទឹង​លែៈ​ឞូនុយ្ស​អី​គុ​នទ្រែល​ពាង់ នទ្រែល​មា​មពោមពា​(ឆ្យុម)​ផូង​ពាង់ នអ៝ប់​មា​ទឹង​លែៈ​ទ្រាប់​នទើ​ពាង់​គែស​ទោល​ពាង់​គុ​តា​ឞ្រី​កានាន​នៃ ជេសរី​ពាង់​ហាន់​គុ​តា​ឞ្រី​អេង​ជឹត ជេង​តឹម​បាស​ងាយ​ដាស​មា​យាកោប​អី​អ៝ស​ពាង់​នើម។ ៧ ទឹង​ពាង់​ហាន់​កើត​នៃ យ៝រ​លាស​ខាន់​ពាង់​នទ្រ៝ង់​ងាន់ មពោមពា​(ឆ្យុម)​ផូង​ឞារ​ហៃ​ខាន់​ពាង់​នៃ​មោ​អោស​ត៝ង់​មា​គុ​នតុក​នៃ កើត​នទ្រី​ខាន់​ពាង់​គុ​នទ្រែល​មោ​ជេង​អោស។* ៨ ជេសរី​អេឆាវ​គុ​រ៝ៈ​យោក​ឆេអីរ។ អេឆាវ​នៃ​គែស​រាញា​អេដ៝ម់​ដ៝ង់។

រាន៝យ​ទែស​អេឆាវ

៩ អ្យា​ជេង​មឞើស​ងក៝ច​រាន៝យ​ទែស​ផូង​ក៝ន​ឆៅ​អេឆាវ ជេង​ចែ​តើម​មា​ផូង​អេដ៝ម់​គុ​រ៝ៈ​ឞ្រី​យោក​ឆេអីរ។ ១០ គែស​រាញា​ឆាក់​ផូង​ក៝ន​ឆៅ​ឞូ​ក្លោ​អេឆាវ៖ តា​នៃ​គែស​អេលីផាស​ក៝ន​អាដា​អូរ​អេឆាវ។ រេហូល​ក៝ន​បាសមាត​អូរ​អេឆាវ។ ១១ អ្យា​ជេង​ផូង​ក៝ន​អេលីផាស៖ តា​នៃ​គែស​ថេមាន គែស​អោមារ គែស​ឆេផោ គែស​កាថាម នទ្រែល​មា​កេនាស។ ១២ អេលីផាស​ក៝ន​អេឆាវ ពាង់​គែស​អូរ​ចោង​រាញា​ថិមនាថិមនា​នៃ​ទែស​អាមាលេក។ ទឹង​លែៈ​ផូង​នៃ​ជេង​ក៝ន​អាដា​អូរ​អេឆាវ។ ១៣ អ្យា​ជេង​ផូង​ក៝ន​ឞូ​ក្លោ​រេហូល៖ តា​នៃ​គែស​នាហាត គែស​ឆេរាស គែស​ឆាម់មា នទ្រែល​មា​មីឆា។ ទឹង​លែៈ​ផូង​នៃ​ជេង​ក៝ន​ឆៅ​បាសមាត​អូរ​អេឆាវ​ដ៝ង់។ ១៤ អ្យា​ជេង​ផូង​ក៝ន​ឞូ​ក្លោ​អោហោលីបាមា​អី​អូរ​អេឆាវ​ក៝ន​អានា​ឆៅ​ឆីបៀន៖ ពាង់​ឞាៈ​ក៝ន តា​នៃ​គែស​យេអុសយាលាម នទ្រែល​មា​កោរា។

១៥ អ្យា​ជេង​មពោល​កោរាញ​តា​ផូង​ក៝ន​ឆៅ​អេឆាវ។ ជេសរី​មពោល​កោរាញ​តា​ផូង​ក៝ន​ឆៅ​អេលីផាស​ក៝ន​ទាក​ឞោក​អេឆាវ៖ តា​នៃ​គែស​ថេមាន គែស​អោមារ គែស​ឆេផោ គែស​កេនាស‌ ១៦ គែស​កោរា គែស​កាថាម នទ្រែល​មា​អាមាលេក។ ទឹង​លែៈ​មពោល​កោរាញ​នៃ​ជេង​ក៝ន​អេលីផាស​តា​ឞ្រី​អេដ៝ម់ ជេង​ក៝ន​ឆៅ​អាដា​ទាទេ។ ១៧ អ្យា​ជេង​មពោល​កោរាញ​តា​ផូង​ក៝ន​ឆៅ​រេហូល​ក៝ន​អេឆាវ៖ តា​នៃ​គែស​នាហាត គែស​ឆេរាស គែស​ឆាម់មា គែស​មីឆា។ ទឹង​លែៈ​មពោល​កោរាញ​នៃ​ជេង​ក៝ន​រេហូល​តា​ឞ្រី​អេដ៝ម់ ជេង​ក៝ន​ឆៅ​បាសមាត​អូរ​អេឆាវ។

១៨ អ្យា​ជេង​មពោល​កោរាញ​តា​ផូង​ក៝ន​ឆៅ​អោហោលីបាមា​អូរ​អេឆាវ៖ តា​នៃ​គែស​យេអុស គែស​យាលាម នទ្រែល​មា​គែស​កោរា។ ទឹង​លែៈ​មពោល​កោរាញ​នៃ​ជេង​ក៝ន​ឆៅ​អោហោលីបាមា​អូរ​អេឆាវ ក៝ន​អានា។ ១៩ ទឹង​លែៈ​មពោល​នៃ​ជេង​ក៝ន​ឆៅ​អេឆាវ នទ្រែល​មា​ជេង​កោរាញ​ខាន់​ពាង់។ អេឆាវ​នៃ​ពាង់​រាញា​អេដ៝ម់​ដ៝ង់។

ផូង​ក៝ន​ឆៅ​ឆេអីរ

២០ អ្យា​ជេង​មពោល​ក៝ន​ឞូ​ក្លោ​ឆេអីរ​ផូង​ហោរី​អី​គុ​តា​ឞ្រី​អេដ៝ម់​នៃ៖ តា​នៃ​គែស​លោថាន គែស​ឆោបាល គែស​ឆីបៀន គែស​អានា‌* ២១ គែស​ដីឆ៝ន គែស​អេឆើរ នទ្រែល​មា​ដីឆាន។ ទឹង​លែៈ​មពោល​កោរាញ​នៃ​ជេង​ក៝ន​ឆៅ​ឆេអីរ​ផូង​ហោរី​តា​ឞ្រី​អេដ៝ម់​ទាទេ។ ២២ ក៝ន​ឞូ​ក្លោ​លោថាន៖ តា​នៃ​គែស​ហោរី នទ្រែល​មា​ហេមាម។ ជេសរី​អី​អ៝ស​ឞូ​អូរ​លោថាន​រាញា​ថិមនា។ ២៣ អ្យា​ជេង​មពោល​ក៝ន​ឞូ​ក្លោ​ឆោបាល៖ តា​នៃ​គែស​អាលវាន គែស​មានាហាត គែស​អេបាល គែស​ឆេផោ នទ្រែល​មា​អោនាម។ ២៤ អ្យា​ជេង​មពោល​ក៝ន​ឞូ​ក្លោ​ឆីបៀន៖ តា​នៃ​គែស​អៃយា នទ្រែល​មា​អានាអានា​អ្យា​ឆៃ​ទាក​តូ​តា​ឞ្រី​រាទាស ទាក​អី​នៃ​ទោស ទោល​ពាង់​ច្យាប់​ឆែស​លៀ​ឆីបៀន​ឞឹ​ពាង់​នើម។ ២៥ អ្យា​ជេង​មពោល​ក៝ន​អានា៖ តា​នៃ​គែស​ដីឆ៝ន នទ្រែល​មា​អោហោលីបាមា​ជេង​ក៝ន​ឞូ​អូរ។ ២៦ អ្យា​ជេង​មពោល​ក៝ន​ឞូ​ក្លោ​ដីឆ៝ន៖ តា​នៃ​គែស​ហែមដាន គែស​អែសបាន គែស​យិតរាន នទ្រែល​មា​កេរាន។ ២៧ អ្យា​ជេង​មពោល​ក៝ន​ឞូ​ក្លោ​អេឆើរ៖ តា​នៃ​គែស​បិលហាន គែស​ឆាវាន នទ្រែល​មា​អាកាន។ ២៨ អ្យា​ជេង​មពោល​ក៝ន​ឞូ​ក្លោ​ដីឆាន៖ តា​នៃ​គែស​អុស នទ្រែល​មា​អារាន។ ២៩ អ្យា​ជេង​មពោល​កោរាញ​តា​ផូង​ហោរី៖ តា​នៃ​គែស​លោថាន គែស​ឆោបាល គែស​ឆីបៀន គែស​អានា‌ ៣០ គែស​ដីឆ៝ន គែស​អេឆើរ នទ្រែល​មា​ដីឆាន។ ទឹង​លែៈ​មពោល​នៃ​ជេង​កោរាញ​មា​ផូង​ហោរី​តា​ឞ្រី​ឆេអីរ។

មពោល​កាដាច់​តា​ឞ្រី​អេដ៝ម់

៣១ នោក​ផូង​ក៝ន​ឆៅ​អីឆ្រាអែល​មោ​ហ៝ៈ​អោស​គែស​កាដាច់​ម៝ត់​អ្វាញ់ អ្យា​ជេង​មពោល​កាដាច់​លែៈ​គែស​តា​ឞ្រី​អេដ៝ម់៖ ៣២ បេលា​ក៝ន​បេអ៝រ​ពាង់​ជេង​កាដាច់​ម៝ត់​អ្វាញ់​ឞ្រី​អេដ៝ម់ គុ​តា​ប៝ន​ដីនហាបា។ ៣៣ ត៝ត់​លែៈ​ខឹត​បេលា គែស​យោបាប​ក៝ន​ឆេរាស​តាៈ​ឞើស​ប៝ន​បោសរា​ពាង់​ត្រ៝ៈ​ជេង​កាដាច់។ ៣៤ ត៝ត់​លែៈ​ខឹត​យោបាប គែស​ហូឆាម​តាៈ​ឞើស​ឞ្រី​ផូង​ថេមាន​ពាង់​ត្រ៝ៈ​ជេង​កាដាច់។ ៣៥ ត៝ត់​លែៈ​ខឹត​ហូឆាម គែស​ហាដាត​ក៝ន​បេដាត​ពាង់​ត្រ៝ៈ​ជេង​កាដាច់ រាញា​ប៝ន​ពាង់​អាវីត កាដាច់​អី​នៃ​តឹម​លើស​ដាស​ផូង​មីដៀន​តា​ឞ្រី​មោអាប់​ទើយ​ពាង់។ ៣៦ ត៝ត់​លែៈ​ខឹត​ហាដាត គែស​ឆាម់លា​តាៈ​ឞើស​ប៝ន​មាសរេកា​ពាង់​ត្រ៝ៈ​ជេង​កាដាច់។ ៣៧ ត៝ត់​លែៈ​ខឹត​ឆាម់លា គែស​ឆោល​តាៈ​ឞើស​ប៝ន​រេហោបោត​ទាច់​ដាស​ទាក​រាលាយ​អើប្រាត*​ពាង់​ត្រ៝ៈ​ជេង​កាដាច់។ ៣៨ ត៝ត់​លែៈ​ខឹត​ឆោល គែស​បាលហានាន​អី​ក៝ន​អាសប៝រ​ពាង់​ត្រ៝ៈ​ជេង​កាដាច់។ ៣៩ ត៝ត់​លែៈ​ខឹត​បាលហានាន​អី​ក៝ន​អាសប៝រ គែស​ហាដារ​ពាង់​ត្រ៝ៈ​ជេង​កាដាច់ រាញា​ប៝ន​ពាង់​ពាវ។ រាញា​អូរ​កាដាច់​នៃ មហេថាបែល​អី​ក៝ន​មាតរេត អី​ឆៅ​មេឆាហាប។

៤០ អ្យា​ជេង​រាញា​មពោល​កោរាញ​តា​ផូង​ក៝ន​ឆៅ​អេឆាវ តឹង​នទុល​មពោល​ខាន់​ពាង់​នើម តឹង​ឞ្រី​ខាន់​ពាង់​នើម​គុ៖ តា​នៃ​គែស​ថិមនា គែស​អាលវា គែស​យេថេត ៤១ គែស​អោហោលីបាមា គែស​អេលា គែស​ពីនោន ៤២ គែស​កេនាស គែស​ថេមាន គែស​មិបឆារ‌ ៤៣ គែស​មាក់ដៀល នទ្រែល​មា​អីរាម។ ទឹង​លែៈ​មពោល​នៃ​ជេង​កោរាញ​មា​ផូង​អេដ៝ម់ តឹង​នតុក​ខាន់​ពាង់​គុ តឹង​ឞ្រី​ខាន់​ពាង់​គុ អេឆាវ​អ្យា​ជេង​ចែ​តើម​មា​ផូង​អេដ៝ម់​នៃ។

៣៧

ងក៝ច​នាវ​រេស​ជេង​យោឆែប

នាវ​មឞើយ​យោឆែប

១ យាកោប​គុ​តា​ឞ្រី​កានាន ជេង​ឞ្រី​ឞឹ​ពាង់​វែស​គុ​នៃ​នើស។ ២ អ្យា​ជេង​នាវ​ងក៝ច​ឞ្រី​មា​ផូង​ក៝ន​ឆៅ​យាកោប។

ទោល​យោឆែប​អី​ក៝ន​យាកោប​នៃ​លែៈ​គែស ១៧ នាម់ ពាង់​កើល​ច្យាប់​ឞែ​ឞ្យាប់​នទ្រែល​នោៗ​ពាង់ អី​ក៝ន​បិលហា នទ្រែល​មា​អី​ក៝ន​ឆិលផា​អូរ​ចោង​អី​ឞឹ​ពាង់​រី។ ពាង់​មឞើស​ងក៝ច​មា​ឞឹ​ពាង់​នាវ​អ្យើស​តា​អី​នោៗ​ពាង់។ ៣ អីឆ្រាអែល​អី​គែស​រាញា​យាកោប​ដ៝ង់ ពាង់​រ៝ង់​មា​យោឆែប​រាលាវ​ដាស​មា​ក៝ន​ពាង់​បាបាៈ យ៝រ​លាស​នោក​គុ​យោឆែប​នៃ​ពាង់​លែៈ​រាញ។ ពាង់​ដាៈ​ឞូ​ជឹង​ទូ​ឞ្លាស​អាវ​ជ៝ង​ទុត​អ្វែស​អ៝ន់​មា​យោឆែប។ ៤ ទឹង​លែៈ​នោៗ​ពាង់​រី​ឆៃ​អី​ឞឹ​រ៝ង់​មា​យោឆែប​រាលាវ​ដាស​មា​ខាន់​ពាង់ ជេសរី​ខាន់​ពាង់​ឞ្យាញ់​មា​យោឆែប​ទាទេ មោ​គែស​អោស​មឞើស​ងើយ​អ្វែស​មា​អោឞាល់។

៥ គែស​ទូ​នារ​យោឆែប​មឞើយ ជេសរី​ពាង់​ងក៝ច​មឞើយ​នៃ​មា​នោៗ​ពាង់ ជាន​អ៝ន់​នោៗ​រី​ឞ្យាញ់​មា​ពាង់​លើ​មា​ហោ​ជឹត។ ៦ ពាង់​លាស​មា​ខាន់​ពាង់៖ “ល៝ង់​ខាន់​មៃ​អ្យាត់​គ៝ប់​ងក៝ច​មឞើយ​គ៝ប់៖ ៧ គ៝ប់​មឞើយ ទឹង​លែៈ​ឞ៝ន់​គុ​ក៝ត់​ញចាប់​ឞា​តា​មីរ​រី​ទាទេ ទោល​នៃ​ទោ​មា​ញចាប់​ឞា​គ៝ប់​រី​ទ៝ក់​ឆ៝ង់​ជឹត​លើ​តី ល៝ង់​ញចាប់​ឞា​ខាន់​មៃ​រី​ទ៝ក់​ជុម​ញចាប់​ឞា​គ៝ប់​រី ជេសរី​កុញ​មឞាស​មា​ញចាប់​ឞា​គ៝ប់​រី​ទាទេ”។ ៨ អី​នោៗ​រី​លាស​មា​ពាង់៖ “លាស​នទ្រី​មៃ​គែស​នាវ​មឹន​អុច​ជេង​កោរាញ​មា​ផូង​ហេន​បាស​? មោ​លាស​មៃ​គែស​នាវ​មឹន​អុច​ម៝ត់​ឞោក​ហេន?” ខាន់​ពាង់​លើ​មា​ហោ​ឞ្យាញ់​មា​ពាង់ យ៝រ​មា​នាវ​មឞើយ​ពាង់​នៃ នអ៝ប់​មា​នាវ​ពាង់​ងក៝ច​នៃ។

៩ ជេសរី​ពាង់​មឞើយ​តៃ​នទើ​អេង​ជឹត ពាង់​ងក៝ច​មឞើយ​នៃ​មា​នោៗ​ពាង់ ពាង់​លាស៖ “គ៝ប់​មឞើយ​កើត​នអា នារ ខៃ នទ្រែល​មា​មាញ់ ១១ កុញ​មឞាស​មា​គ៝ប់​ទាទេ”។ ១០ ពាង់​ងក៝ច​មឞើយ​នៃ​មា​ឞឹ​ពាង់ កើត​ពាង់​ងក៝ច​មា​នោៗ​ពាង់​នើស​ដ៝ង់។ ឞឹ​ពាង់​លាស​ពាង់៖ “មើម​មឞើយ​មៃ​កើត​នទ្រី​រី? លាស​នទ្រី​មៃ​អុច​អ៝ន់​គ៝ប់​អ្យា មេៈ​មៃ​នៃ នទ្រែល​មា​ទឹង​លែៈ​អ៝ស​នោ​មៃ​នៃ​ពាន់​មឞាស​មា​មៃ​ទាទេ​ឞើស?” ១១ ទឹង​លែៈ​នោៗ​រី​ខាន់​ពាង់​មោ​នាច​មា​យោឆែប យើន​មា​ឞឹ​ពាង់​រី​ហោម​កាស​គឹត​មរ៝​នាវ​នៃ​តា​នូយ្ស​នហ៝ម់​ពាង់​នើម។*

អី​នោៗ​ញុប​តាច់​យោឆែប​ជាន​ទឹក​ឞូ

១២ គែស​ទូ​នារ​អី​នោៗ​យោឆែប ខាន់​ពាង់​ហាន់​ច្យាប់​ឞែ​ឞ្យាប់​ឞឹ​ពាង់​តា​ប៝ន​ឆីកែម។* ១៣ ជេសរី​យាកោប​អី​ឞូ​ក្វាល់​អីឆ្រាអែល​លាស​មា​យោឆែប៖ “នោៗ​មៃ​លែៈ​ហាន់​ច្យាប់​ឞែ​ឞ្យាប់​តា​ប៝ន​ឆីកែម​រី គ៝ប់​អុច​អ៝ន់​មៃ​ហាន់​តា​រី”។ យោឆែប​អើស៖ “អើ”។ ១៤ អីឆ្រាអែល​លាស​មា​ពាង់៖ “ហាន់​មៃ​ហាន់​អា​នោៗ​មៃ​រី គឹត​អ្វែស​លាង់​ខាន់​ពាង់​តា​រី ឞែ​ឞ្យាប់​ខាន់​ពាង់​គឹត​អ្វែស​ដ៝ង់​មោ​លាស​មោ។ ជេសរី​មៃ​ហាន់​ព្លឹ​មឞើស​តៃ​មា​គ៝ប់​អ្យា”។ ពាង់​ដាៈ​យោឆែប​តាៈ​ឞើស​ញជ៝ង់​យោក​ហេប្រ៝ន​អ្យា​ហាន់​ជឹត​ឆីកែម​រី។ ១៥ ត៝ត់​តា​រី គែស​ទូ​ហ្វេ​ឞូ​ក្លោ​ឆៃ​យោឆែប​ហាន់​រាឆ៝ង​នាប់​រាឆ៝ង​កើយ​តា​ជា​លាច​រី ឞូ​ក្លោ​នៃ​អោប៖ “ម៝ស​ជ៝យ​មរែ​នៃ?” ១៦ យោឆែប​អើស៖ “គ៝ប់​ជ៝យ​នោៗ​គ៝ប់ មៃ​ឆើម​មឞើស​មា​គ៝ប់​អឺស​អាស​នតុក​ខាន់​ពាង់​ច្យាប់”។ ១៧ ឞូ​ក្លោ​នៃ​អើស​មា​ពាង់៖ “ខាន់​ពាង់​លែៈ​ត្រើន​ឞើស​នតុក​អ្យា យ៝រ​លាស​គ៝ប់​តាង់​ខាន់​ពាង់​តឹម​លាស៖ «ហោៈ​ឞ៝ន់! ហាន់​តា​ប៝ន​ដោថាន​រី»។ ជេសរី​យោឆែប​ហាន់​តឹង​អី​នោៗ​ពាង់ ឆៃ​ខាន់​ពាង់​តា​ប៝ន​ដោថាន​នៃ។

១៨ ទោល​ខាន់​ពាង់​ឆៃ​យោឆែប​ហោម​ឞើស​ងាយ មោ​ហ៝ៈ​ត៝ត់ ខាន់​ពាង់​លែៈ​តឹម​ទី​ឞាល់​អុច​ងខឹត​លើយ​យោឆែប។ ១៩ ខាន់​ពាង់​តឹម​លាស​នទ្រាង់​ខាន់​ពាង់​នើម៖ “អ្វាញ់​រី! កោរាញ​មឞើយ​លែៈ​ត៝ត់! ២០ ហោៈ​ឞ៝ន់​ងខឹត​លើយ​ពាង់​អាបៃ​រី ល៝ង់​តា​អ្យា​គែស​អ៝ក់​ត្រោម​នតូ ជេសរី​ងក្លាច់​ពាង់​តា​ទូ​មល៝ម់​ត្រោម​នតូ។ ឞ៝ន់​លាស​លែៈ​មពោមពា​(ឆ្យុម)​ជាញ​ឆា​ហេក ឞ៝ន់​ជាន​កើត​នៃ ជេសរី​អ៝ន់​ឞ៝ន់​ក៝ប់​អ្វាញ់​មើម​ហោម​ជេង​ដ៝ង់​តា​នាវ​មឞើយ​ពាង់”។ ២១ ត៝ត់​រូបេន​តាង់​នាវ​ខាន់​ពាង់​ងើយ​កើត​នៃ ជេសរី​ពាង់​អុច​កើល​យោឆែប ពាង់​លាស​មា​ខាន់​ពាង់៖ “លើយ​អោស​ឞ៝ន់​ងខឹត​ពាង់”។* ២២ រូបេន​លាស​ជឹត៖ “លើយ​អោស​ញចាយ​មហាម​ពាង់ ឞ៝ន់​ងក្លាច់​ពាង់​តា​ត្រោម​នតូ​តា​ឞ្រី​រាទាស​អ្យា​ហ៝ៈ លើយ​អោស​ងខឹត​ពាង់”។ រូបេន​ងើយ​កើត​នៃ យ៝រ​លាស​ពាង់​អុច​រាក្លាយ្ស​យោឆែប​ឞើស​តី​នោៗ​ពាង់ ជេសរី​អុច​ញជុន​អ៝ន់​ពាង់​ឆឹត​អា​ឞឹ​រី។ ២៣ យោឆែប​ហាន់​ត៝ត់​តា​អី​នោៗ​រី ខាន់​ពាង់​ទ្រ៝ស​លើយ​អាវ​ទុត​អ្វែស​យោឆែប​ទែ​ញឆ៝ស​រី‌ ២៤ ញុប​ពាង់​ងក្លាច់​តា​ត្រោម​នតូ​រី នតូ​នៃ​មោ​ហោម​អោស​គែស​ទាក។

២៥ ជេសរី​ខាន់​ពាង់​នើម​គុ​ឆោង ទោ​មា​ខាន់​ពាង់​ងគឹល​មាត់​ឆៃ​ផូង​អីសមាអែល​ទូ​មពោល នអ៝ប់​មា​ឆែស​ឆាមោ​ខាន់​ពាង់​តាៈ​ឞើស​ឞ្រី​កាលាត។ ឆែស​ឆាមោ​ខាន់​ពាង់​រាទែង​ចាយ​ក្រ៝ស នទ្រែល​មា​នទើ​បោ​កាស​អេងៗ​លែវ​ជឹត​ឞ្រី​អេឆីប ​រី។ ២៦ ឆៃ​កើត​នៃ យូដា​លាស​មា​អ៝ស​នោ​ពាង់៖ “លាស​ឞ៝ន់​ងខឹត​អ៝ស​ឞ៝ន់ មោ​អោស​ឆៃ​នតីល ជេរ​ដ៝ង់​មា​ម៝។ ២៧ លាស​នទ្រី​ឞ៝ន់​តាច់​ពាង់​អ៝ន់​មា​ផូង​អីសមាអែល​ទោស លើយ​ងខឹត​ពាង់ យ៝រ​លាស​ពាង់​អ៝ស​ឞ៝ន់ ជេង​មហាម​ឞ៝ន់​ដ៝ង់”។ ខាន់​ពាង់​អ្យាត់​នាវ​ពាង់។ ២៨ ទោល​នៃ​គែស​មពោល​តាច់​ទ្រាប់*​ត៝ត់​តា​រី អី​នោៗ​យោឆែប​នហាវ​ពាង់​ឞើស​ត្រោម​នតូ​រី តាច់​ពាង់​អ៝ន់​មា​ផូង​អីសមាអែល​ខ្លៃ ២០ កាក់​ព្រាក់។ ជេសរី​មពោល​នៃ​លែវ​ពាង់​ជឹត​ឞ្រី​អេឆីប ​រី។*

២៩ ត៝ត់​រូបេន​ព្លឹ​អ្វាញ់​តៃ​តា​ត្រោម​នតូ​រី​មោ​ហោម​អោស​ឆៃ​យោឆែប ពាង់​ងខេក​ឞ៝ក​អាវ​ពាង់​នើម យ៝រ​លាស​ពាង់​រាង៝ត​ហោ​ងាន់‌ ៣០ ជេសរី​ហាន់​តា​អ៝សៗ​រី លាស​មា​ខាន់​ពាង់៖ “ក៝ន​ឆែ​នៃ​លែៈ​រ៝ស​ជេស លាស​នទ្រី​គ៝ប់​អ្យា​អាស​ជឹត​គុ?” ៣១ ជេសរី​ខាន់​ពាង់​ងខឹត​ទូ​មល៝ម់​ឞែ​ងក្វ៝ង់ ឆ៝ៈ​អាវ​យោឆែប​អី​ទុត​អ្វែស​រី​នើស​យុក​តា​មហាម​ឞែ​រី‌ ៣២ លែវ​អាវ​នៃ​ញហើ​មា​អី​ឞឹ​រី មឞើស​មា​ពាង់៖ “ហេន​ឆៃ​អាវ​អ្យា។ ល៝ង់​មៃ​អ្វាញ់​ឞឹ គឹត​ទី​អាវ​ក៝ន​មៃ​ងាន់​មោ​លាស​មោ?” ៣៣ យាកោប​នាល់​អាវ​នៃ ជេសរី​លាស៖ “អាវ​អ្យា​អាវ​ក៝ន​គ៝ប់​ងាន់ លែៈ​ឞូ​កាប់​ឆា​រ៝​ពាង់​អ្យា​អើ លែៈ​ងាន់​រ៝​ឞូ​ឆា​ហេក​យោឆែប​អ្យា”។ ៣៤ ជេសរី​យាកោប​ងខេក​ឞ៝ក​អាវ​ពាង់​នើម​រី ញឆ៝ស​ងគូត​បៅ​ច្យាត់ ពាង់​គុ​រាង៝ត​ងក្ល៝ន់​មា​ក៝ន​ពាង់​នៃ​ជ៝ៈ​នារ។ ៣៥ ទឹង​លែៈ​អ៝ស​ក៝ន​ពាង់ នអ៝ប់​មា​ឞូ​អូរ​នអ៝ប់​មា​ឞូ​ក្លោ​ហាន់​ឞ៝ញ​លែង​ពាង់​ទាទេ យើន​មា​ពាង់​មោ​អោស​ឞាស​នាវ​រាង៝ត​ងក្ល៝ន់​នៃ ពាង់​លាស៖ “គ៝ប់​មរា​ខឹត​តឹម​ម៝ប់​ដាស​ក៝ន​គ៝ប់ ក៝ៈ​មោ​ឞាស​ដ៝ង់​រាង៝ត​ងក្ល៝ន់​ក៝ន​គ៝ប់” នទ្រី​ទឹង​ពាង់​ហោម​ញុម​នឹង។ ៣៦ ល៝ង់​យោឆែប​នៃ​ផូង​មីដៀន​ទែ​លែវ​ពាង់​ហាន់​តា​ឞ្រី​អេឆីប  តាច់​ពាង់​អ៝ន់​មា​ផោតីផារ កោរាញ​ម៝ត់​ញជ្រាង់​កាដាច់​ផារ៝ន†។

៣៨

យូដា នទ្រែល​មា​ថាមារ

១ នោក​នៃ​យូដា​ទូ​លោស​ឞើស​អ៝ស​នោ​ពាង់ ហាន់​គុ​នទ្រែល​ទូ​ហ្វេ​ឞូ​ក្លោ​តា​ប៝ន​អាដូលាម រាញា​ហីរា។ ២ តា​នតុក​នៃ​ពាង់​ឆៃ​ទូ​ហ្វេ​ឞូ​អូរ​ទ្រោស ក៝ន​ឆូអា​ផូង​កានាន ពាង់​ឆ៝ៈ​ឞូ​អូរ​នៃ​ជេង​អូរ​ពាង់ គុ​នទ្រែល​ពាង់។* ៣ ជេសរី​ឞូ​អូរ​នៃ​នត្រែវ​គុ​អ៝ស​ទូ​ហ្វេ​ក៝ន​ឞូ​ក្លោ ពាង់​តេៈ​រាញា​អេរ។ ៤ ឞូ​អូរ​នៃ​នត្រែវ​គុ​អ៝ស​តៃ​ទូ​ហ្វេ​ក៝ន​ឞូ​ក្លោ​ជឹត នហ៝​មា​តេៈ​រាញា​អោនាន។ ៥ ជេសរី​ពាង់​នត្រែវ​គុ​អ៝ស​តៃ​ទូ​ហ្វេ​ក៝ន​ឞូ​ក្លោ​ជឹត នហ៝​មា​តេៈ​រាញា​ឆេលា។ នោក​ពាង់​គុ​អ៝ស​អី​នៃ យូដា​គុ​តា​ប៝ន​កេឆីប​រី។

៦ ជេសរី​ត៝ត់​អេរ​អី​ក៝ន​ឞោក​ទាក​រី​លែៈ​នទាម់ យូដា​អោប​អូរ​មា​ពាង់ ឞូ​អូរ​នៃ​រាញា​ថាមារ។ ៧ យើន​មា​អេរ​អី​ក៝ន​ឞោក​ទាក​យូដា​ជេង​ឞូនុយ្ស​អ្យើស​ជាញ​តា​នាប់​មាត់​ឞ្រាស​យេហោវា កើត​នទ្រី​ទឹង​ឞ្រាស​យេហោវា​ងខឹត​លើយ​ពាង់។ ៨ ជេសរី​យូដា​លាស​មា​អោនាន​អី​អ៝ស​អេរ​នៃ៖ “មៃ​ឆ៝ៈ​មី​មៃ​នៃ​ទោ ជេង​ទី​មា​នាវ​វៃ​ឞ៝ន់ គុ​នទ្រែល​ពាង់ គៃ​មា​ហោម​គែស​រាន៝យ​ទែស​មា​នោ​មៃ”។* ៩ យើន​មា​អោនាន​លែៈ​គឹត លាស​គែស​ក៝ន​នៃ​មោ​អោស​កើប​ជេង​ក៝ន​ពាង់​នើម កើត​នទ្រី​នោក​ពាង់​ហាន់​គុ​ដាស​មី​ពាង់​នៃ ពាង់​ងលោស​លើយ​ទាក​ពាង់​អា​នែស គៃ​មា​លើយ​អ៝ន់​គែស​ក៝ន​មា​នោ​ពាង់។ ១០ នទើ​អោនាន​ជាន​នៃ​ជេង​អ្យើស​តា​នាប់​មាត់​ឞ្រាស​យេហោវាឞ្រាស​យេហោវា​ងខឹត​លើយ​ពាង់​ដ៝ង់។ ១១ ជេសរី​យូដា​លាស​មា​ថាមារ​អី​មាន់​ពាង់​នៃ៖ “បែ​ឆឹត​គុ​នទ្រោ​តា​ជៃ​ឞឹ​បែ​រី​ប៝ត់ មពើ​មា​ក្វ៝ង់​ឆេលា​ក៝ន​គ៝ប់” យ៝រ​លាស​ពាង់​ក្លាច​អី​ក៝ន​ទុត​ពាង់​នៃ​ខឹត​ដ៝ង់។ ជេសរី​ថាមារ​ឆឹត​គុ​អា​ជៃ​ឞឹ​ពាង់​នើម។

១២ ជ៝ៈ​ឞើស​កើយ​នៃ អី​អូរ​យូដា​ក៝ន​ឆូអា​រី​នើស​ខឹត។ ត៝ត់​យូដា​លែៈ​ឞាស​រាង៝ត​ងក្ល៝ន់​ខឹត​អី​អូរ​នៃ ជេសរី​ពាង់​ហាន់​តា​ប៝ន​ថិមនា ហាន់​នទ្រែល​មា​មឹត​ជាង់​ពាង់​រាញា​ហីរា​ឞើស​ប៝ន​អាដូលាម គៃ​មា​អ្វាញ់​ឞូ​ក៝ស​រាឆៅ​ឞែ​ឞ្យាប់​ពាង់​នើម។ ១៣ គែស​ឞូ​ហាន់​មឞើស​មា​ថាមារ៖ “ឞឹ​ព៝​អៃ​ហាន់​ក៝ស​រាឆៅ​ឞែ​ឞ្យាប់​ពាង់​នើម​តា​ប៝ន​ថិមនា”។ ១៤ តាង់​លាស​កើត​នៃ ពាង់​ទ្រីស​លើយ​ឞ៝ក​អាវ​ឞូ​អូរ​នទ្រោ​ពាង់​នើម​រី ជេសរី​ពាង់​ឆ៝ៈ​ឞ៝ក​ពូត​លើយ​មុស​មាត់​ពាង់​នើម មោ​អោស​អ៝ន់​ឞូ​គឹត​នាល់។ ពាង់​ហាន់​គុ​អា​ត្រ៝ង​ទាច់​កេង​ប៝ន​អេនាយីម ជេង​ត្រ៝ង​ហាន់​តា​ថិមនា​រី។ ពាង់​ជាន​កើត​នៃ យ៝រ​លាស​ពាង់​ឆៃ​ឆេលា​លែៈ​ក្វ៝ង់ តីស​មា​មោ​អោស​ឆៃ​យូដា​ឆ៝ៈ​ពាង់​អ៝ន់​មា​ជេង​អូរ​ឆេលា។ ១៥ ទោល​យូដា​ឆៃ​ពាង់ យូដា​នអោន​លាស​ឞូ​អូរ​វាង់​តឹរ​គៃ​មា​គែស​ព្រាក់ យ៝រ​លាស​មុស​មាត់​ពាង់​លែៈ​ងកុម​លើយ។ ១៦ ជេសរី​យូដា​ហាន់​ទាច់​តា​ឞូ​អូរ​នៃ ពាង់​លាស៖ “ហោៈ! ហាន់​ឞិច​នទ្រែល​គ៝ប់”។ ពាង់​មោ​គឹត​អោស​លាស​ឞូ​អូរ​នៃ​មាន់​ពាង់​នើម​ច្រាវ។ ឞូ​អូរ​នៃ​អើស​មា​ពាង់៖ “លាស​គ៝ប់​ឞិច​ដាស​មៃ ម៝ស​នទើ​មៃ​អ៝ន់​មា​គ៝ប់?”* ១៧ ពាង់​អើស៖ “តៃ​គ៝ប់​អ៝ន់​ទូ​មល៝ម់​ក៝ន​ឞែ​មា​អៃ”។ ឞូ​អូរ​នៃ​អើស៖ “អើ​គ៝ប់​អុច លាស​នទ្រី​ម៝ស​នទើ​មៃ​ញចាម់​មា​គ៝ប់​ល៝រ គឹត​ជ៝ៈ​មៃ​អ៝ន់​ក៝ន​ឞែ​នៃ​មា​គ៝ប់?” ១៨ ពាង់​លាស៖ “លាស​នទ្រី​ម៝ស​នទើ​អៃ​អុច​គ៝ប់​ញចាម់​អ៝ន់​អៃ?” ឞូ​អូរ​នៃ​អើស៖ “នៃ មៃ​អ៝ន់​ត្រា​មៃ នអ៝ប់​មា​អី​រាឆែ​យោង​នៃ នទ្រែល​មា​អ៝ន់​ម៝ង់​តា​តី​មៃ​នៃ​មា​គ៝ប់”។ យូដា​អ៝ន់​នទើ​នៃ​មា​ពាង់ ជេសរី​ហាន់​ឞិច​ដាស​ពាង់។ ឞូ​អូរ​នៃ​នហ៝​មា​នត្រែវ​មា​ពាង់​រ៝។ ១៩ ជេសរី​ឞូ​អូរ​នៃ​ទ៝ក់​ឆឹត ពាង់​ទ្រីស​លើយ​ឞ៝ក​ងកុម​មុស​មាត់​ពាង់​រី​នើស ពាង់​ញឆ៝ស​ងគូត​តៃ​ឞ៝ក​អាវ​ឞូ​អូរ​នទ្រោ។

២០ នោក​យូដា​អ៝ន់​ទូ​មល៝ម់​ក៝ន​ឞែ​តា​មឹត​ជាង់​ពាង់​អី​តាៈ​ឞើស​ប៝ន​អាដូលាម គៃ​មា​អ៝ន់​មឹត​ជាង់​នៃ​ហាន់​ច្វាយ​នទើ​ពាង់​ញចាម់​តា​ឞូ​អូរ​នៃ​នើស យើន​មា​មឹត​ជាង់​នៃ​ជ៝យ​ឞូ​អូរ​នៃ​មោ​ឆៃ​អោស។ ២១ ពាង់​អោប​ឞូ​តា​នៃ៖ “អាស​នតុក​គុ​ឞូ​អូរ​វាង់​តឹរ​គុ​តា​មែង​ត្រ៝ង​លាប់​ជឹត​អេនាយីម​អ្យា​នើស?” ឞូ​អើស៖ “តា​នតុក​អ្យា​មោ​គែស​អោស​ឞូ​អូរ​វាង់​តឹរ”។ ២២ ជេសរី​ពាង់​ឆឹត​មឞើស​អ៝ន់​មា​យូដា៖ “គ៝ប់​ជ៝យ​ឞូ​អូរ​នៃ​មោ​ឆៃ​អោស ឞូ​តា​ឞ្រី​នៃ​លាស៖ «តា​នតុក​អ្យា​មោ​គែស​អោស​ឞូ​អូរ​វាង់​តឹរ»”។ ២៣ យូដា​លាស​មា​ពាង់៖ “លាស​នទ្រី​អ៝ន់​ពាង់​ញអោត​កាដោយ​នទើ​គ៝ប់​ញចាម់​នៃ លើយ​ហោម​ជ៝យ ដីត​ឞូ។ យ៝រ​លាស​គ៝ប់​លែៈ​អុច​អ៝ន់​ក៝ន​ឞែ​មា​ពាង់​កើត​នាវ​គ៝ប់​លែៈ​ត៝ន យើន​មា​មៃ​ជ៝យ​ពាង់​មោ​ឆៃ​អោស”។

២៤ ត៝ត់​ពែ​ខៃ​ឞើស​កើយ​នៃ គែស​ឞូ​ហាន់​មឞើស​មា​យូដា៖ “ថាមារ​មាន់​មៃ​ឞូ​អូរ​វាង់​តឹរ លែៈ​នត្រែវ​អេង​ដាស​ឞូ”។ យូដា​លាស៖ “ងលោស​ពាង់​អា​ទីស​អ្យា ពូរ​ងគ្រេស​ពាង់​តា​អុញ​ទោស!” ២៥ ត៝ត់​ឞូ​លែវ​ពាង់​លោស​អា​ទីស​អ្យា ឞូ​អូរ​នៃ​ងើយ​មា​យូដា​ឞឹ​ព៝​ពាង់​រី៖ “គ៝ប់​នត្រែវ​ដាស​ពាង់​អី​តើម​នទើ​អ្យា ល៝ង់​មៃ​អ្វាញ់ ឞ្រែ​ម៝ស​ម៝ង់ ត្រា នទ្រែល​មា​រាឆែ​អ្យា?” ២៦ យូដា​នាល់​លែៈ​នទើ​នៃ ជេសរី​លាស៖ “បែ​ឆ៝ង់​រាលាវ​គ៝ប់​ងាន់ យ៝រ​លាស​គ៝ប់​មោ​គែស​អ៝ន់​បែ​មា​ឆេលា​មា​ជេង​អូរ​ក៝ន​គ៝ប់”។ នតើម​ឞើស​នៃ​យូដា​មោ​ហោម​អោស​ឞិច​នទ្រែល​ពាង់​ដ៝ង់។

២៧ ត៝ត់​ឞើយ​អាប់​ខៃ​គុ​អ៝ស ឆៃ​តា​ត្រោម​នទុល​ពាង់​រី​គែស​ក៝ន​ឞារ។ ២៨ ត៝ត់​ពាង់​គុ​អ៝ស គែស​អី​ទូ​ហ្វេ​លោស​ល៝រ​តី ជេសរី​ឞូនុយ្ស​ញអោត​នទុល​នៃ​ឆ៝ៈ​រាឆែ​ឞ្រាយ​គុរ​ក៝ត់​តា​តី​អ៝ស​ឞេ​រី ពាង់​លាស៖ “ក៝ន​អ្យា​រ៝​លោស​ល៝រ”។ ២៩ យើន​មា​អ៝ស​ឞេ​នៃ​ពាង់​រាហ្វាត់​តី​លាប់​ជឹត​ត្រោម​រី អី​នោ​ពាង់​លោស​ល៝រ។ ឞូនុយ្ស​ញអោត​នទុល​នៃ​លាស៖ “មើម​មៃ​អ្យា​ច្រាវ​លោស​ល៝រ” ជេសរី​ឞូ​តេៈ​រាញា​ក៝ន​នៃ ពេរេស គែស​នាវ​ខ្លៃ​លាស​«មព្លុង»។ ៣០ ជេស​ឞើស​នៃ​លោស​អី​អ៝ស​រី​ជឹត នអ៝ប់​មា​គែស​រាឆែ​ឞ្រាយ​គុរ​ក៝ត់​តា​តី​ពាង់​រី​ដ៝ង់។ ជេសរី​ឞូ​តេៈ​រាញា​ក៝ន​នៃ «ឆេរាស» គែស​នាវ​ខ្លៃ​លាស​«ត្រោក​គុរ​អា​អោយ»។

៣៩

យោឆែប នទ្រែល​មា​អូរ​ផោតីផារ

១ ផូង​អីសមាអែល​លែៈ​លែវ​យោឆែប​ជុរ​តា​ឞ្រី​អេឆីប  តាច់​ពាង់​អ៝ន់​មា​ទូ​ហ្វេ​ផូង​អេឆីប រាញា​ផោតីផារ កោរាញ​ម៝ត់​ញជ្រាង់​កាដាច់​ផារ៝ន។ ២ ឞ្រាស​យេហោវា​គុ​នទ្រែល​មា​យោឆែប ជេសរី​ទឹង​លែៈ​នទើ​ពាង់​ជាន​គែស​ជេង​ទាទេ។ ពាង់​គុ​តា​ជៃ​កោរាញ​ពាង់​ផូង​អេឆីប ​រី។* ៣ កោរាញ​ពាង់​ឆៃ​ឞ្រាស​យេហោវា​គុ​នទ្រែល​ពាង់ នអ៝ប់​មា​ឞ្រាស​យេហោវា​ជាន​អ៝ន់​ពាង់​គែស​នាវ​អ្វែស​ទាទេ​ទឹង​លែៈ​នទើ​ពាង់​ជាន។ ៤ នទ្រី​ផោតីផារ​ទី​នូយ្ស​នហ៝ម់​មា​យោឆែប​ងាន់ ជេសរី​អ៝ន់​យោឆែប​ជាន​ការ​មា​ពាង់​នើម ពាង់​អ៝ន់​យោឆែប​ជាន​កោរាញ​តា​ញីស​ជៃ​ពាង់ នទ្រែល​មា​អ៝ន់​ពាង់​ទើយ​ម៝ត់​អ្វាញ់​ទឹង​លែៈ​ទ្រាប់​នទើ​ពាង់​គែស។ ៥ នតើម​ឞើស​ផោតីផារ​អ៝ន់​យោឆែប​ជាន​កោរាញ​តា​ញីស​ជៃ​ពាង់ នទ្រែល​មា​អ៝ន់​ពាង់​ទើយ​ម៝ត់​អ្វាញ់​ទឹង​លែៈ​ទ្រាប់​នទើ​ពាង់​គែស ឞ្រាស​យេហោវា​អ៝ន់​នាវ​គែស​ជេង​មា​រានាក់​វ៝ល់​ផោតីផារ​នៃ យ៝រ​តាៈ​ឞើស​យោឆែប ជេសរី​ឞ្រាស​យេហោវា​អ៝ន់​គែស​ជេង​ទឹង​លែៈ​ទ្រាប់​នទើ​ពាង់​គែស តា​ញីស​តា​ជៃ តា​មីរ​តា​ឆ្រែ។ ៦ ទឹង​លែៈ​ទ្រាប់​នទើ​ពាង់​គែស​រី ពាង់​អ៝ន់​មា​យោឆែប​ម៝ត់​អ្វាញ់​ទាទេ ពាង់​នើម​មោ​ហោម​អោស​គែស​មឹន​រាវៃ​ទូ​នតីល​នទើ ពាង់​មឹន​មា​នទើ​ឆោង​ឆា​ទើម។

យោឆែប​ជេង​ឞូនុយ្ស​អ្វែស​រែស​ងាន់។ ៧ ត៝ត់​ឞើស​កើយ​រី អូរ​ផោតីផារ​នៃ​ឆៃ​យោឆែប​ជេស​រី​អុច​ពាង់​ហោ​ងាន់ នហ៝​មា​លាស៖ “ហាន់​ឞិច​នទ្រែល​គ៝ប់”។ ៨ យោឆែប​រាលាច់ ពាង់​លាស​មា​អូរ​កោរាញ​ពាង់​នៃ៖ “តា​អ្យា​កោរាញ​គ៝ប់​លែៈ​ពាង់​អ៝ន់​មា​គ៝ប់​ទាទេ​ទឹង​លែៈ​ទ្រាប់​នទើ​ពាង់​គែស យ៝រ​មា​គ៝ប់​ពាង់​នើម​មោ​ហោម​អោស​គែស​មឹន​រាវៃ​ទូ​នតីល​នទើ។ ៩ តា​ជៃ​អ្យា​មោ​ហោម​គែស​ឞូនុយ្ស​អេង​ក្វ៝ង់​រាលាវ​គ៝ប់ ពាង់​អ៝ន់​គ៝ប់​ទើយ​ទ៝ង់​ទាទេ​ទឹង​លែៈ​នទើ​តា​ជៃ​អ្យា អៃ​ទូ​ហ្វេ​ទើម​គ៝ប់​មោ​ទើយ យ៝រ​លាស​អៃ​ជេង​អូរ​ពាង់។ លាស​នទ្រី​មើម​គ៝ប់​ទើយ​ជាន​នាវ​ទុត​អ្យើស​អ្យា? គ៝ប់​មោ​អុច​ជាន​តីស​ដាស​មា​កោរាញ​ឞ្រាស​ដ៝ង់”។ ១០ ឞូ​អូរ​នៃ​ជាៈ​យោឆែប​ឞិច​នទ្រែល​ពាង់​អាប់​នារ​ងាន់ យើន​មា​យោឆែប​មោ​អុច​អោស​អ្យាត់​នាវ​ពាង់ ឞ៝ល​លាស​គុ​ទាច់​មោ​អុច​ដ៝ង់។

១១ គែស​ទូ​នារ​នៃ យោឆែប​លាប់​ជាន​ការ​តា​ត្រោម​ជៃ​រី តា​ត្រោម​ជៃ​នៃ​មោ​គែស​អោស​ឞូនុយ្ស។ ១២ អូរ​ផោតីផារ​រី​ក្វាន់​ន៝ប់​អាវ​យោឆែប ជេសរី​លាស៖ “ហាន់​ឞិច​នទ្រែល​គ៝ប់​ប៝ត់”។ យោឆែប​ទ្រីស​អាវ​ហោម​ខាន​តា​តី​ឞូ​អូរ​នៃ ពាង់​នើម​រី​ញច្វាត់​លោស​អា​ទីស។ ១៣ ឞូ​អូរ​នៃ​ឆៃ​អាវ​យោឆែប​ហោម​តា​តី​រី អី​ឆាក់​ពាង់​នើម​លែៈ​ញច្វាត់​អា​ទីស‌ ១៤ ជេសរី​ឞូ​អូរ​នៃ​នតែរ​ក្វាល់​ឞូនុយ្ស​អី​គុ​ជាន​ការ​តា​ជៃ​នៃ ពាង់​មឞើស​មា​ឞូ៖ “អ្វាញ់​អ្យាៈ ឆាយ​គ៝ប់​លែវ​ផូង​ហេឞ្រើ​អ្យា ពាង់​មឺច​រាម៝ត​គ៝ប់។ ពាង់​អុច​លាប់​ឞិច​នទ្រែល​គ៝ប់ ងាច់​គ៝ប់​ទែ​នតែរ​ទុត​នតែស។ ១៥ ត៝ត់​តាង់​គ៝ប់​នតែរ​នៃ ពាង់​នត្លើយ​អាវ​តា​គ៝ប់​អ្យា ពាង់​នើម​ញច្វាត់​លោស​អា​ទីស​រី”។ ១៦ ឞូ​អូរ​នៃ​ព្រាប់​អាវ​យោឆែប​កេង​ឆាក់​ពាង់​នើម​រី នហ៝​មា​ត៝ត់​ឆឹត​អី​ឆាយ​ពាង់​តា​ជៃ​រី។ ១៧ ពាង់​មឞើស​មា​ឆាយ​ពាង់​កើត​នអា៖ “ទឹក​ផូង​ហេឞ្រើ​មៃ​លែវ​តា​អ្យា ពាង់​អុច​ត៝ម​គ៝ប់‌ ១៨ យើន​មា​គ៝ប់​នតែរ​ក្វាល់​ឞូ ពាង់​ញច្វាត់​អា​ទីស អាវ​ពាង់​នត្លើយ​តា​គ៝ប់​អ្យា”។ ១៩ ត៝ត់​មា​តាង់​អូរ​ពាង់​មឞើស​នាវ​អ្យើស​យោឆែប៖ “កើត​នអា​ទឹក​មៃ​នៃ​ជាន​មា​គ៝ប់” ពាង់​ជី​នូយ្ស​រ៝។ ២០ ជេសរី​ពាង់​ដាៈ​ឞូ​ញុប​យោឆែប​ក្រុង​តា​នតុក​ឞូ​ក្រុង​ផូង​ទោយ្ស​កាដាច់។

យោឆែប​គុ​តា​ត្រោម​នទ្រូង

ទោល​យោឆែប​គុ​តា​នទ្រូង​នៃ‌ ២១ ឞ្រាស​យេហោវា​ហោម​គុ​នទ្រែល​យោឆែបពាង់​ញហើ​នាវ​រ៝ង់​រាប់​ជាប់​ពាង់​នើម​អ៝ន់​មា​យោឆែប ជេសរី​ជាន​អ៝ន់​កោរាញ​នទ្រូង​នៃ​កើប​ពាង់​គែស​នាវ​ខ្លៃ។* ២២ ជេសរី​កោរាញ​នទ្រូង​នៃ​អ៝ន់​មា​យោឆែប​ទើយ​ម៝ត់​អ្វាញ់​ទឹង​លែៈ​ឞូនុយ្ស​ទោយ្ស​តា​ត្រោម​នទ្រូង​នៃ នទ្រែល​មា​ម៝ស​នទើ​នាវ​ជាន​ការ​តា​ត្រោម​នទ្រូង​នៃ​យោឆែប​ដ៝ង់​ទើយ​ម៝ត់​អ្វាញ់។ ២៣ កោរាញ​នទ្រូង​នៃ​ពាង់​មោ​ហោម​អោស​មឹន​រាវៃ​ម៝ស​ការ​យោឆែប​ជាន យ៝រ​លាស​ឞ្រាស​យេហោវា​គុ​នទ្រែល​ពាង់ លែៈ​ការ​ពាង់​ជាន​ជេង​ទាទេ។

៤០

យោឆែប​ឆើម​រាឞ្លាង​មឞើយ​អ៝ន់​មា​ឞារ​ហៃ​ឞូនុយ្ស​ទោយ្ស

១ ជេស​គែស​នាវ​នៃ គែស​ឞារ​ហៃ​ឞូនុយ្ស​ជាន​ការ​មា​កាដាច់​អេឆីប  ទូ​ហ្វេ​ឞូនុយ្ស​ជាន​ការ​ញអោត​ងោរ​នទ្រាញ់ ទូ​ហ្វេ​ជឹត​ឞូនុយ្ស​ជាន​ការ​ញអោត​នុមពាង់។ ខាន់​ពាង់​ជាន​តីស​មា​កាដាច់​កោរាញ​ខាន់​ពាង់​នើម។ ២ កាដាច់​ផារ៝ន​ជី​នូយ្ស​ហោ​ងាន់​មា​លែៈ​ឞារ​ហៃ​កោរាញ​នៃ ទូ​ហ្វេ​ឞូនុយ្ស​ញអោត​ងោរ​នទ្រាញ់ ទូ​ហ្វេ​ជឹត​ឞូនុយ្ស​ញអោត​នុមពាង់។ ៣ នទ្រី​ពាង់​ដាៈ​ឞូ​ញុប​ឞារ​ហៃ​ខាន់​ពាង់​នៃ​ក្រុង​តា​ត្រោម​នទ្រូង​កោរាញ​ម៝ត់​ញជ្រាង់​កាដាច់ នតុក​នទ្រូង​ឞូ​ក្រុង​យោឆែប​រី​នើស​ដ៝ង់។ ៤ កោរាញ​ម៝ត់​ញជ្រាង់​ញជុន​ឞារ​ហៃ​ខាន់​ពាង់​នៃ​ដាៈ​យោឆែប​ឆើម​ជាន​ការ​មា​ខាន់​ពាង់ ទោល​ខាន់​ពាង់​គុ​ជ៝ៈ​នារ​តា​ត្រោម​នទ្រូង​នៃ។

៥ គែស​ទូ​មាង់​រី លែៈ​ឞារ​ហៃ​កោរាញ​គែស​នទ្រូង​នៃ​មឞើយ​ទាទេ ទូ​ហ្វេ​ឞូនុយ្ស​ជាន​ការ​ញអោត​ងោរ​នទ្រាញ់ នទ្រែល​មា​ទូ​ហ្វេ​ជឹត​ឞូនុយ្ស​ជាន​ការ​ញអោត​នុមពាង់ យើន​មា​នាវ​មឞើយ​ខាន់​ពាង់​នៃ​គែស​នាវ​ខ្លៃ​អេង​ឞាល់។ ៦ ត៝ត់​អា​អោយ យោឆែប​ហាន់​ម៝ប់​ខាន់​ពាង់ ឆៃ​មុស​មាត់​ខាន់​ពាង់​ញ៝​រឹ​ញឹ។ ៧ ជេសរី​ពាង់​អោប​ឞារ​ហៃ​កោរាញ​ជាន​ការ​អ៝ន់​មា​ផារ៝ន ឞូ​ទែ​ក្រុង​នទ្រែល​មា​ពាង់​តា​ត្រោម​នទ្រូង​កោរាញ​ពាង់​នើម​នៃ ពាង់​លាស៖ “នារ​អ្យា​ម៝ស​លើស​ខាន់​មៃ​ញ៝​រឹ​ញឹ​នៃ?” ៨ ខាន់​ពាង់​មឞើស​មា​ពាង់៖ “ហេន​គែស​មឞើយ យើន​មា​មោ​គែស​អោស​ឞូនុយ្ស​ទើយ​ឆើម​រាឞ្លាង​នាវ​មឞើយ​នៃ”។ យោឆែប​លាស​មា​ខាន់​ពាង់៖ “គែស​កោរាញ​ឞ្រាស​ទើម​ទើយ​ឆើម​រាឞ្លាង​នាវ​មឞើយ! ទាន់​ខាន់​មៃ​មឞើស​ងក៝ច​នាវ​មឞើយ​នៃ​មា​គ៝ប់”។

៩ ជេសរី​ឞូនុយ្ស​ញអោត​ងោរ​នទ្រាញ់​មា​កាដាច់​នៃ​មឞើស​ងក៝ច​នាវ​មឞើយ​ពាង់​មា​យោឆែប ពាង់​លាស៖ “គ៝ប់​មឞើយ​កើត​នអា៖ គែស​តើម​ព្លៃ​យុងយារ​ប៝ន​ទូ​តើម​ឞើស​នាប់​គ៝ប់។ ១០ តើម​ព្លៃ​យុងយារ​ប៝ន​នៃ​គែស​ងគីង​ពែ​អឹ​មោ​អោស​គែស​នហា ជេសរី​ទោ​មា​ចាត់​ងក៝ត កាវ​ពាង់​ទាង ជេសរី​គែស​ព្លៃ​ទុម​ដ៝ង់។ ១១ ទោល​នៃ​ងោរ​កាដាច់​ផារ៝ន​គ៝ប់​ញអោត​តា​តី​គ៝ប់ គ៝ប់​ពែៈ​ព្លៃ​យុងយារ​ប៝ន​មពែត​តា​ត្រោម​ងោរ​ពាង់​រី ជេសរី​គ៝ប់​នទឹ​ងោរ​នៃ​អ៝ន់​តា​តី​កាដាច់​ផារ៝ន”។ ១២ យោឆែប​លាស​មា​ពាង់៖ “មឞើយ​មៃ​នៃ​កើត​នអា​នាវ​រាឞ្លាង៖ ងគីង​ពែ​អឹ​នៃ ជេង​ពែ​នារ។ ១៣ ហោម​ពែ​នារ​ជឹត កាដាច់​ផារ៝ន​អ៝ន់​មៃ​លោស​ឞើស​នតុក​អ្យា ពាង់​អ៝ន់​មៃ​ជាន​ការ​កើត​អើម មៃ​ញអោត​ងោរ​នទ្រាញ់​តា​តី​ពាង់ កើត​មៃ​លែៈ​ជាន​ការ​មា​ពាង់​ឞើស​នតើម​នើស​ដ៝ង់។ ១៤ ត៝ត់​មៃ​លែៈ​អ្វែស​លាង់​ដាប់​មពាន់​តៃ ទាន់​លើយ​ច្វេល​មា​គ៝ប់ ទាន់​មៃ​យោៈ​នអាច​មឞើស​ងក៝ច​នាវ​គ៝ប់​អ៝ន់​ផារ៝ន​គឹត ជេសរី​ទាន់​ឆ៝ៈ​គ៝ប់​លោស​ឞើស​នតុក​អ្យា។ ១៥ យ៝រ​លាស​ឞូ​ញុប​គ៝ប់​តាៈ​ឞើស​ផូង​ហេឞ្រើ នទ្រា​មា​ញុប​ទើម គ៝ប់​គុ​តា​ឞ្រី​អ្យា​មោ​ដ៝ង់​ម៝ប់​ជាន​តីស ឞូ​ញុប​គ៝ប់​ក្រុង​តា​ត្រោម​នទ្រូង​ច្រាវ”។*

១៦ ត៝ត់​មា​កោរាញ​ញអោត​នុមពាង់​ឆៃ​តា​នាវ​មឞើយ​នៃ​គែស​នាវ​អ្វែស ជេសរី​ពាង់​លាស​មា​យោឆែប៖ “គ៝ប់​មឞើយ​កើត​នអា​មេៈ៖ គ៝ប់​គែស​ពែ​ញជើ​នុមពាង់​តា​កាលើ​ឞោក​គ៝ប់។ ១៧ តា​ញជើ​កាលើ​ទុត​រី​គែស​នុម​អាប់​នតីល​ផារ៝ន​វៃ​ឆា យើន​មា​គែស​ឆ្យុម​ហាន់​ច៝ក​លើយ​នុម​តា​ញជើ​ឞោក​គ៝ប់​រី​លែៈ​ផ្យៅ”។ ១៨ យោឆែប​លាស​មា​ពាង់៖ “មឞើយ​មៃ​នៃ​កើត​នអា​នាវ​រាឞ្លាង៖ ញជើ​ពែ​អឹ​នៃ ជេង​ពែ​នារ។ ១៩ ហោម​ពែ​នារ​ជឹត ផារ៝ន​ក៝ស​ត៝ង​ក៝​មៃ យោង​មៃ​តា​តើម​ឆី ជេសរី​គែស​ឆ្យុម​ហាន់​ច៝ក​ឆា​ឆាក់​មៃ”។

២០ ត៝ត់​ពែ​នារ​នៃ ជេង​ទី​នារ​កាដាច់​ផារ៝ន​ជាន​នទ្រាប់​ញេត​ងកាស​នារ​ទែស​ពាង់​នើម ពាង់​ក្វាល់​ទឹង​លែៈ​ផូង​កោរាញ​ពាង់។ កាដាច់​ដាៈ​ឞូ​ក្វាល់​កោរាញ​ញអោត​ងោរ​នទ្រាញ់ នទ្រែល​មា​កោរាញ​ញអោត​នុមពាង់​អ៝ន់​គុ​តា​ងក្លាង​ផូង​កោរាញ​ពាង់​រី។ ២១ កាដាច់​អ៝ន់​កោរាញ​ញអោត​ងោរ​នទ្រាញ់​នៃ អ៝ន់​ពាង់​ជាន​ការ​តៃ​កើត​ពាង់​ឞើស​នតើម។ ២២ យើន​មា​កាដាច់​ដាៈ​ឞូ​យោង​ក៝​កោរាញ​ញអោត​នុមពាង់​នៃ ជេង​តឹម​ទី​កើត​នាវ​យោឆែប​ទែ​រាឞ្លាង​មា​ខាន់​ពាង់​រី​នើស។ ២៣ ល៝ង់​កោរាញ​ញអោត​ងោរ​នទ្រាញ់​នៃ ពាង់​ច្វេល​ក្លាក់​ទើម មោ​ហោម​អោស​កាស​គឹត​មា​យោឆែប។

៤១

មឞើយ​កាដាច់​ផារ៝ន

១ ត៝ត់​គែស​ឞារ​នាម់​ឞើស​កើយ​នៃ កាដាច់​ផារ៝ន​មឞើយ​កើត​នអា៖ ពាង់​ទ៝ក់​កេង​មែង​ទាក​រាលាយ​នីល។ ២ ពាង់​ឆៃ​គែស​ពើស​អឹ​នទ្រោក​មែ លៃៗ​អ្វែស​ងាន់ លោស​តាៈ​ឞើស​ទាក​រាលាយ ហាវ​ឆា​ជា​តា​នទ្រិច។ ៣ ជេសរី​គែស​ពើស​អឹ​នទ្រោក​មែ​ដ៝ង់ លោស​តាៈ​ឞើស​ទាក​រាលាយ​ឆូ ទុត​រាគៃៗ​រូម​គ្រូម​ងាន់ ហាវ​គុ​កេង​នទ្រោក​អី​លៃៗ​រី។ ៤ នទ្រោក​មែ​ទុត​រាគៃៗ​រូម​គ្រូម​នៃ ពាង់​ឆា​លើយ​នទ្រោក​មែ​អី​លៃៗ​អ្វែស​រី​លែៈ​ផ្យៅ។ ជេសរី​កាដាច់​ផារ៝ន​កាស​រាងាល់​ឞិច។ ៥ ជេសរី​ពាង់​រើយ​ឞិច​ជឹត ពាង់​មឞើយ​តៃ​ទូ​តឹ​ជឹត។ ពាង់​មឞើយ​ឆៃ​ងក៝ង​ឞា​ពើស​រាកុម ព្លៃ​ឆាក់​រាកុម​ងាន់ អី​តើម​ពាង់​ទូ​តើម​ទើម។ ៦ ជេសរី​គែស​ដ៝ង់​ងក៝ង​ឞា​ពើស​រាកុម​ជឹត លោស​ឞើស​កើយ​ឞា​ឆាក់​នៃ យើន​មា​ញឆ្យាប់​លែៈ​ផ្យៅ យ៝រ​មា​គែស​ឆ្យាល​ទោស​មពែស​ឞើស​លោស​នារ​ឞាន។ ៧ ឞា​ញឆ្យាប់​នៃ ឆា​លើយ​ឞា​ឆាក់​ព្លៃ​រាកុម​លែៈ​ផ្យៅ។ ជេសរី​កាដាច់​ផារ៝ន​កាស​រាងាល់​ឞិច ងក្ល៝ន់ នៃ​ជេង​នាវ​មឞើយ​ទើម។ ៨ ត៝ត់​អាង​អោយ កាដាច់​ផារ៝ន​គែស​នាវ​រាវៃ​ហោ​ងាន់​តា​នូយ្ស​នហ៝ម់​ពាង់​រី ពាង់​ក្វាល់​ទឹង​លែៈ​ឞូនុយ្ស​គែស​នាវ​ឞ្លាវ​មឹន នទ្រែល​មា​ឞូ​នហុម​តា​ឞ្រី​អេឆីប ​រី​អ៝ន់​វាច់​លែៈ ជេសរី​ពាង់​មឞើស​ងក៝ច​នាវ​មឞើយ​ពាង់​នៃ​មា​ឞូ យើន​មា​មោ​គែស​អោស​ទូ​ហ្វេ​ឞូនុយ្ស​ទើយ​រាឞ្លាង​នាវ​មឞើយ​អី​នៃ។*

៩ ទោល​នៃ​កោរាញ​អី​ញអោត​ងោរ​នទ្រាញ់ លាស​មា​កាដាច់​ផារ៝ន៖ “នារ​អ្យា​គ៝ប់​លែៈ​កាស​គឹត​នោក​គ៝ប់​តីស​នើស។ ១០ នោក​កាដាច់​ជី​នូយ្ស​មា​ឞារ​ហៃ​ហេន​នើស ដាៈ​ឞូ​ញុប​គ៝ប់ នទ្រែល​មា​កោរាញ​ញអោត​នុមពាង់​ក្រុង​តា​ត្រោម​នទ្រូង​កោរាញ​ម៝ត់​ញជ្រាង់​កាដាច់។ ១១ លែៈ​ឞារ​ហៃ​ហេន​គែស​នាវ​មឞើយ​តា​ទូ​មាង់​ទើម យើន​មា​តា​នាវ​មឞើយ​ហេន​នៃ​គែស​នាវ​ខ្លៃ​អេង​ឞាល់។ ១២ តា​ត្រោម​នទ្រូង​នៃ​គែស​ទូ​ហ្វេ​ឞូ​ក្លោ​នទាម់​ផូង​ហេឞ្រើ ពាង់​ជេង​ឞូនុយ្ស​ទឹក​មា​កោរាញ​ម៝ត់​ញជ្រាង់​កាដាច់ ហេន​ងក៝ច​នាវ​មឞើយ​ហេន​នៃ​មា​ពាង់ ជេសរី​ពាង់​ឆើម​រាឞ្លាង​អ៝ន់​មា​ហេន តឹង​នាវ​ហេន​មឞើយ​ទូ​ហ្វេ​ទូ​ហ្វេ​នៃ។ ១៣ ត៝ត់​ឞើស​កើយ​នៃ​ជេង​ទី​កើត​នាវ​ពាង់​លាស​មា​ហេន​ងាន់ គ៝ប់​អ្យា​កាដាច់​អ៝ន់​ជាន​ការ​តៃ​កើត​ឞើស​នតើម ជេសរី​កោរាញ​ញអោត​នុមពាង់​កាដាច់​ដាៈ​ឞូ​យោង​ក៝”។

១៤ ជេសរី​កាដាច់​ផារ៝ន​ដាៈ​ឞូ​ហាន់​ឆ៝ៈ​យោឆែប​នៃ​រ៝។ ឞូ​ងលោស​ពាង់​ឞើស​ត្រោម​នទ្រូង​រី ពាង់​ព៝យ្ស​តេប តើស​ខ៝​អាវ ជេសរី​ហាន់​តឹម​ម៝ប់​មា​ផារ៝ន។ ១៥ ផារ៝ន​លាស​មា​យោឆែប៖ “គ៝ប់​គែស​នាវ​មឞើយ តីស​មា​មោ​គែស​អោស​ទូ​ហ្វេ​ឞូនុយ្ស​ទើយ​ឆើម​រាឞ្លាង។ យើន​មា​គ៝ប់​តាង់​មៃ​ទើយ​ឆើម​រាឞ្លាង លាស​មៃ​តាង់​ឞូ​ងក៝ច​មឞើយ​នៃ​មា​មៃ”។ ១៦ យោឆែប​លាស​មា​ផារ៝ន​នៃ៖ “មោ​ទី​គ៝ប់​អោស​ទើយ​ឆើម​រាឞ្លាង គែស​ទូ​ហ្វេ​កោរាញ​ឞ្រាស​ទើម​ទើយ ពាង់​មរា​មឞើស​នាវ​អ្វែស​អ៝ន់​មា​មៃ​កាដាច់”។* ១៧ ជេសរី​ផារ៝ន​មឞើស​មា​យោឆែប៖ “គ៝ប់​មឞើយ​កើត​នអា៖ គ៝ប់​ទ៝ក់​កេង​មែង​ទាក​រាលាយ​រី។ ១៨ ទោ​មា​គែស​ពើស​អឹ​នទ្រោក​មែ លៃៗ​អ្វែស​ងាន់ លោស​ឞើស​ទាក​រាលាយ​រី ហាវ​ឆា​ជា​តា​នទ្រិច​អ្យា។ ១៩ ជេសរី​គែស​ពើស​អឹ​នទ្រោក​មែ​ជឹត លោស​តាៈ​ឞើស​ទាក​រាលាយ​រី​ដ៝ង់ ទុត​រាគៃៗ​រូម​គ្រូម​ងាន់ ឆៃ​នតោ​នទ្រែល​មា​នតីង​ទើម គ៝ប់​មោ​អោស​ព្រ៝ត​ម៝ប់​ឆៃ​នទ្រោក​ទុត​អ្យើស​កើត​នៃ​តា​ឞ្រី​អេឆីប ​អ្យា។ ២០ នទ្រោក​មែ​ផូង​ទុត​រាគៃៗ​រូម​គ្រូម​នៃ ពាង់​ឆា​លើយ​លែៈ​ផ្យៅ​នទ្រោក​អី​លៃៗ​លោស​ល៝រ​អី​រី។ ២១ នទ្រោក​មែ​ផូង​ទុត​រាគៃ​នៃ ឞ៝ល​លាស​ពាង់​ឆា​នទ្រោក​មែ​ផូង​លៃ​លែៈ​ផ្យៅ​កាដោយ​ដ៝ង់ ហោម​អែ​រាគៃ​កើត​អើម​ដ៝ង់​នទ្រោក​មែ​ផូង​ទុត​រាគៃ​នៃ ជេសរី​គ៝ប់​កាស​ព្រុស។ ២២ ជេសរី​គ៝ប់​មឞើយ​តៃ​ទូ​តឹ​ជឹត ឆៃ​ងក៝ង​ឞា​ពើស​រាកុម ព្លៃ​ឆាក់​រាកុម​ងាន់ អី​តើម​ពាង់​ទូ​តើម​ទើម។ ២៣ ជេសរី​គែស​ដ៝ង់​ងក៝ង​ឞា​ពើស​រាកុម​ជឹត លោស​ឞើស​កើយ តីស​មា​ឞា​អី​នៃ​ខឹត​ឞូ​តោស​លែៈ​ផ្យៅ យ៝រ​មា​គែស​ឆ្យាល​ទែ​ពោស។ ២៤ ល៝ង់​ឞា​ញឆ្យាប់​នៃ ឆា​លើយ​ឞា​ឆាក់​រាង្លៃ​លែៈ​ផ្យៅ។ គ៝ប់​លែៈ​មឞើស​ងក៝ច​ដ៝ង់​នាវ​មឞើយ​គ៝ប់​អ្យា​មា​មពោល​ឞូ​នហុម យើន​មា​មោ​គែស​អោស​ទូ​ហ្វេ​ឞូនុយ្ស​ទើយ​ឆើម​រាឞ្លាង​អ៝ន់​មា​គ៝ប់”។

២៥ យោឆែប​លាស​មា​កាដាច់​ផារ៝ន៖ “នាវ​មៃ​មឞើយ​នៃ​កាដាច់ គែស​នាវ​ខ្លៃ​ង្វាយ​ទើម កោរាញ​ឞ្រាស​មឞើស​ងក៝ច​អ៝ន់​មា​មៃ​គឹត​ម៝ស​នាវ​ពាង់​អុច​ជាន។ ២៦ នតីល​នាវ​ខ្លៃ​នទ្រោក​មែ​ពើស​អឹ​លៃៗ​អី​នៃ ជេង​ពើស​នាម់ ជេសរី​ឞា​ពើស​រាកុម​ឆាក់​រាង្លៃ​អី​នៃ ជេង​ពើស​នាម់​ដ៝ង់ លែៈ​ឞារ​មឞើយ​អ្យា​ជេង​គែស​នាវ​ខ្លៃ​ង្វាយ​ទើម។ ២៧ នតីល​នាវ​ខ្លៃ​នទ្រោក​មែ​លោស​ឞើស​កើយ​ទុត​រាគៃ​ងាន់​អី​នៃ ជេង​ពើស​នាម់ ជេសរី​នតីល​នាវ​ខ្លៃ​ឞា​ញឆ្យាប់​យ៝រ​មា​ឆ្យាល​ឞាន​អី​នៃ ជេង​គែស​នាវ​ជី​ង៝ត​ក្វ៝ង់​ជ៝ៈ​ពើស​នាម់​ដ៝ង់។ ២៨ អើ​កាដាច់ ទី​កើត​នាវ​គ៝ប់​លែៈ​ជេស​មឞើស​មា​មៃ​នើស​ងាន់ កោរាញ​ឞ្រាស​មឞើស​ងក៝ច​អ៝ន់​មា​មៃ​គឹត​ម៝ស​នាវ​ពាង់​អុច​ជាន។ ២៩ ហោម​ពើស​នាម់ លាម​ឞ្រី​អេឆីប ​អ្យា​គែស​ព្យាង់​ឞា​អ៝ក់​រាមែស​លែរ​ងាន់។ ៣០ ជេសរី​ពើស​នាម់​ជឹត​នាប់​ជឹត គែស​នាវ​ជី​ង៝ត​ក្វ៝ង់​ងាន់ ទឹង​លែៈ​ផូង​ប៝ន​លាន​តា​ឞ្រី​អេឆីប ​មរា​ច្វេល​លែៈ​ផ្យៅ​នាវ​គែស​អ៝ក់​រាមែស​តា​ខាន់​ពាង់​នៃ​នើស យ៝រ​លាស​នាវ​ជី​ង៝ត​ក្វ៝ង់​អី​នៃ​លើស​អ្យើស​មា​ឞ្រី​ខាន់​ពាង់​អ៝ន់​ហេង​លែៈ​ផ្យៅ។ ៣១ ផូង​ប៝ន​លាន​ច្វេល​លែៈ​ផ្យៅ​នាវ​គែស​អ៝ក់​រាមែស​តា​ឞ្រី​ខាន់​ពាង់​នើម យ៝រ​លាស​នាវ​ជី​ង៝ត​អី​នៃ​លែៈ​ទុត​ហោ​អីរ​ងាន់។ ៣២ ទឹង​មៃ​មឞើយ​ឞារ​តឹ​ងាន់​អ្យា យ៝រ​លាស​លែៈ​កោរាញ​ឞ្រាស​នទ្រាប់​ជាន​ងាន់​នាវ​អ្យា ពាង់​ជាន​គើញៗ​រ៝។

៣៣ អាបៃ​រី​នអា​ទោស​កាដាច់៖ មៃ​ជ៝យ​ទូ​ហ្វេ​ឞូនុយ្ស​គែស​នាវ​មឹន​គឹត​ឞ្លាវ អ៝ន់​ពាង់​ជាន​កោរាញ​ម៝ត់​អ្វាញ់​តា​ឞ្រី​អេឆីប ​អ្យា។ ៣៤ ជេសរី​មៃ​ជ៝យ​ឞូនុយ្ស​អេង​ដ៝ង់ គៃ​មា​រាហ្វាត់​នទើ​ទូ​កោៈ​តឹម​ព្រាម់ ទោល​ឞ្រី​ទាក​គែស​ឞា​អ៝ក់​រាមែស​តឹម​ពើស​នាម់​ជឹត​នាប់​អ្យា។* ៣៥ មៃ​អ៝ន់​ផូង​អី​នៃ​រាគូម​ទឹង​លែៈ​ព្យាង់​ឞា​ទោល​ឞ្រី​ទាក​គែស​អ៝ក់​រាមែស​តឹម​ពើស​នាម់​អ្យា តោស​ព្រាប់​តា​ត្រោម​ជៃ​អាប់​ប៝ន ជេសរី​មៃ​នើម​ដាៈ​ឞូ​ម៝ត់​រាបៃ​ទឹង​លែៈ​នទើ​នៃ។ ៣៦ ព្យាង់​ឞា​អី​នៃ​ព្រាប់​មា​ទ៝ង់​ទោល​ឞ្រី​ទាក​គែស​នាវ​ជី​ង៝ត​ក្វ៝ង់​ពើស​នាម់​តា​ឞ្រី​អេឆីប  គៃ​មា​លើយ​អោស​អ៝ន់​ផូង​ប៝ន​លាន​ខឹត​ហ្វារ់​ជី​ង៝ត​”។

នាវ​យោឆែប​ជាន​កោរាញ​ក្វ៝ង់​តា​ឞ្រី​អេឆីប 

៣៧ នាវ​យោឆែប​ងើយ​នៃ​ជេង​ទី​មា​នូយ្ស​នហ៝ម់​កាដាច់​ផារ៝ន​ងាន់ នទ្រែល​មា​ទឹង​លែៈ​មពោល​កោរាញ​ពាង់​ដ៝ង់។ ៣៨ ជេសរី​ផារ៝ន​លាស​មា​មពោល​កោរាញ​ពាង់៖ “មោ​ហោម​គែស​ឞូនុយ្ស​អេង​រាលាវ​មា​ពាង់​អ្យា គែស​ហ្វេង​កោរាញ​ឞ្រាស​គុ​តា​ពាង់”។* ៣៩ ផារ៝ន​លាស​មា​យោឆែប៖ “កោរាញ​ឞ្រាស​លែៈ​មឞើស​អ៝ន់​មា​មៃ​គឹត​នាវ​អ្យា លាស​នទ្រី​មោ​ហោម​គែស​អោស​ឞូនុយ្ស​អេង​មា​គែស​នាវ​មឹន​គឹត​ឞ្លាវ​កើត​មៃ​ដ៝ង់។* ៤០ គ៝ប់​អ៝ន់​មៃ​ម៝ត់​អ្វាញ់​តា​ឞ្រី​អេឆីប ​អ្យា* នទ្រែល​មា​ទឹង​លែៈ​ផូង​ប៝ន​លាន​គ៝ប់ ខាន់​ពាង់​អ្យាត់​ទាទេ​នាវ​មៃ​ដាៈ។ ទឹង​គ៝ប់​ក្វ៝ង់​រាលាវ​មៃ យ៝រ​លាស​គ៝ប់​គុ​តា​រានើល​កាដាច់”។* ៤១ ផារ៝ន​លាស​តៃ​មា​យោឆែប៖ “អាបៃ​រី​គ៝ប់​អ៝ន់​មៃ​ទើយ​ម៝ត់​អ្វាញ់​ទឹង​លែៈ​តា​ឞ្រី​អេឆីប ​អ្យា”។ ៤២ ជេសរី​ផារ៝ន​ទ្រីស​រាគេន​ត្រា​ឞើស​តី​ពាង់​នើម​រី នទ៝ក​តា​តី​យោឆែប ឆ៝ៈ​អាវ​ទុត​អ្វែស​ឆើម​ញឆ៝ស​មា​យោឆែប​រី​ដ៝ង់ នទ្រែល​មា​ឆ៝ៈ​រាឆែ​មាយ្ស​វាន់​តា​ត៝ង​ក៝​យោឆែប​រី​ជឹត។* ៤៣ ពាង់​អ៝ន់​យោឆែប​ញច៝​រាទែស​ឆែស​កាដាច់ ញច៝​គ្រ៝យ​ឞើស​កើយ​ពាង់​នើម​រី ជេសរី​គែស​ឞូ​នតែរ​លាស៖ “ច៝ន​កោម៝ក់​មឞាស​ពាង់!” កើត​នទ្រី​នាវ​កាដាច់​ផារ៝ន​អ៝ន់​យោឆែប​ទើយ​ម៝ត់​អ្វាញ់​ទឹង​លែៈ​តា​ឞ្រី​អេឆីប ​នៃ។ ៤៤ ផារ៝ន​លាស​តៃ​មា​យោឆែប៖ “គ៝ប់​អ្យា​កាដាច់​ផារ៝ន ទឹង​លែៈ​ឞូនុយ្ស​លាម​ឞ្រី​អេឆីប ​អ្យា លាស​មោ​លោស​នាវ​តាៈ​ឞើស​មៃ ឞូ​មោ​ទើយ​អោស​ជាន​ទូ​នតីល​នទើ”។ ៤៥ កាដាច់​ផារ៝ន​តេៈ​រាញា​មហែ​អ៝ន់​មា​យោឆែប «ឆាប់នាត-​ផានាស†» ជេសរី​ពាង់​ឆើម​អោប​ទូ​ហ្វេ​ឞូ​អូរ​រាញា​អាសនាត ក៝ន​ផោថីផេរា​ឞូនុយ្ស​ជាន​ឞ្រាស​តា​ប៝ន​អោន គៃ​មា​នអាប់​ដាស​យោឆែប។ ទោល​នៃ​យោឆែប​ហាន់​ញឆ៝ង​អ្វាញ់​តា​ឞ្រី​អេឆីប ។

៤៦ យោឆែប​លែៈ​គែស ៣០ នាម់ នោក​ពាង់​ហាន់​តឹម​ម៝ប់​ដាស​កាដាច់​ផារ៝ន ជេសរី​ពាង់​លោស​ឞើស​កាដាច់​ផារ៝ន​នៃ ហាន់​ញឆ៝ង​លាម​នតុក​តា​ឞ្រី​អេឆីប ​រី។* ៤៧ នោក​ពើស​នាម់​នៃ តា​ឞ្រី​អេឆីប ​គែស​ព្យាង់​ឞា​អ៝ក់​រាមែស​ងាន់។ ៤៨ យោឆែប​ហាន់​រាគូម​ព្យាង់​ឞា​ទឹង​លែៈ​ព្យាង់​ឞា​តា​ឞ្រី​អេឆីប ​រី នោក​ព្យាង់​ឞា​គែស​អ៝ក់​រាមែស​តា​ពើស​នាម់​នៃ ពាង់​តោស​ព្យាង់​ឞា​ឞើស​មីរ​ជុម​ប៝ន​រ៝ៈ​អាប់​ប៝ន​នៃ។ ៤៩ យោឆែប​រាគូម​ព្យាង់​ឞា​ទុត​អ៝ក់​ងាន់ តឹម​ឞាន​មា​ច៝យ្ស​រ៝ៈ​ទាក​វាច់​ទាក​វារ់ នហ៝​មា​មោ​ហោម​អោស​ទាង់​កើប​ដ៝ង់។

៥០ នោក​នាម់​អេ​ហ៝ៈ​ត៝ត់​នាវ​ជី​ង៝ត​ក្វ៝ង់​អី​នៃ យោឆែប នទ្រែល​មា​អូរ​ពាង់​រាញា​អាសនាត​លែៈ​គែស​ក៝ន​ឞូ​ក្លោ​ឞារ​ហៃ អូរ​ពាង់​នៃ​អី​ក៝ន​ផោថីផេរា​អី​ឞូនុយ្ស​ជាន​ឞ្រាស​តា​ប៝ន​អោន។ ៥១ យោឆែប​តេៈ​រាញា​មា​ក៝ន​ឞោក​ទាក​ពាង់​នៃ «មានាឆេ» យ៝រ​លាស​ពាង់​លាស៖ “លែៈ​កោរាញ​ឞ្រាស​ជាន​អ៝ន់​គ៝ប់​ច្វេល​លែៈ​ផ្យៅ​នាវ​ជេរ​ជ៝ត់​តា​គ៝ប់ នទ្រែល​មា​ច្វេល​លែៈ​ផ្យៅ​ឞើស​នទុល​មពោល​គ៝ប់​នើម​ដ៝ង់”។ «មានាឆេ» នតែស​តា​នាវ​ងើយ​ហេឞ្រើ តឹម​ឞាន​មា​នាវ​«អ៝ន់​ច្វេល»។ ៥២ ពាង់​តេៈ​រាញា​មា​ក៝ន​ត៝ល់​ឞារ «អេប្រាអីម» យ៝រ​លាស​ពាង់​លាស៖ “លែៈ​កោរាញ​ឞ្រាស​អ៝ន់​គែស​ក៝ន​មា​គ៝ប់ នតុក​គ៝ប់​គែស​នាវ​ជេរ​អ្យា”។ «អេប្រាអីម» នតែស​តា​នាវ​ងើយ​ហេឞ្រើ តឹម​ឞាន​មា​នាវ​«អ៝ន់​គែស​ក៝ន»។

៥៣ ពើស​នាម់​នាវ​គែស​អ៝ក់​រាមែស​តា​ឞ្រី​អេឆីប ​នៃ​លែៈ​លោច​ជេស‌ ៥៤ ជេសរី​នតើម​គែស​នាវ​ជី​ង៝ត​ក្វ៝ង់​ពើស​នាម់ កើត​នាវ​យោឆែប​លែៈ​លាស​នើស​ងាន់។ ទឹង​លែៈ​ឞ្រី​ទាក​អេង​គែស​នាវ​ជី​ង៝ត​ក្វ៝ង់​ទាទេ ហោម​តា​ឞ្រី​អេឆីប ​អី​រី​ទើម​ហោម​គែស​នទើ​ឆោង​ឆា។* ៥៥ ត៝ត់​ផូង​ប៝ន​លាន​តា​ឞ្រី​អេឆីប ​នតើម​មោ​គែស​នទើ​ឆោង​ឆា ជេសរី​ខាន់​ពាង់​លែវ​ឞាល់​ហាន់​ទាន់​ព្យាង់​ឞា​តា​កាដាច់​ផារ៝ន ពាង់​លាស​មា​ផូង​ប៝ន​លាន​នៃ៖ “ខាន់​មៃ​ហាន់​ម៝ប់​យោឆែប​រី​ទោ អ្យាត់​ម៝ស​នាវ​ពាង់​ដាៈ”។* ៥៦ ទោល​នៃ​នាវ​ជី​ង៝ត​ក្វ៝ង់​លែៈ​លាម​ឞ្រី​អេឆីប ​ងាន់។ យោឆែប​ពើក​ទឹង​លែៈ​ជៃ​ឞា​រ៝ៈ​ប៝ន​អេងៗ​រ៝ គៃ​មា​តាច់​ឞា​អ៝ន់​មា​ផូង​ប៝ន​លាន​អេឆីប  យ៝រ​លាស​នាវ​ជី​ង៝ត​ក្វ៝ង់​អី​នៃ​លើ​មា​ហោ​ងាន់​តា​ឞ្រី​អេឆីប ​រី។ ៥៧ ឞូនុយ្ស​ទឹង​លែៈ​ឞ្រី​ហាន់​រាវាត់​ឞា​យោឆែប​តា​ឞ្រី​អេឆីប ​រី​ទាទេ យ៝រ​លាស​នាវ​ជី​ង៝ត​ក្វ៝ង់​អី​នៃ​លើ​មា​ហោ​លាម​នែស​នតូ​អ្យា​ងាន់។

៤២

យាកោប​អ៝ន់​ផូង​អ៝ស​ក៝ន​ពាង់​ហាន់​ជ៝យ​រាវាត់​ឞា​តា​ឞ្រី​អេឆីប 

១ ត៝ត់​មា​យាកោប​លែៈ​គឹត​តា​ឞ្រី​អេឆីប ​រី​គែស​ឞា ជេសរី​ពាង់​លាស​មា​អ៝ស​ក៝ន​ពាង់៖ “មើម​គុ​ខាន់​មៃ​រ៝ង់​គ៝ង់​នៃ?” ២ ពាង់​លាស​តៃ​មា​ខាន់​ពាង់៖ “គ៝ប់​តាង់​តា​ឞ្រី​អេឆីប ​រី​គែស​ឞា​តាច់។ លាស​នទ្រី​ខាន់​មៃ​ហាន់​តា​ឞ្រី​នៃ​ទោ រាវាត់​ឞា​គៃ​មា​ឞ៝ន់​រេស លើយ​អ៝ន់​ខឹត​ជី​ង៝ត​ឆា”។* ៣ ជេសរី​ជឹត​នុយ្ស​អី​នោៗ​យោឆែប​ហាន់​រាវាត់​ឞា​តា​ឞ្រី​អេឆីប ​រី។ ៤ យើន​មា​យាកោប​មោ​អោស​អ៝ន់​បែនយាមឹន​អី​អ៝ស​យោឆែប​ហាន់​នទ្រែល​នោៗ​ពាង់ យ៝រ​លាស​ក្លាច​គែស​នាវ​ត៝ត់​ជេរ​មា​ពាង់។ ៥ ជេសរី​អី​ក៝នៗ​យាកោប​អី​ឞូ​ក្វាល់​អីឆ្រាអែល​ដ៝ង់ ហាន់​រាវាត់​ឞា​នទ្រែល​ឞូ​អាបាៈ​អេង​ដ៝ង់ យ៝រ​លាស​តា​ឞ្រី​កានាន​អី​នៃ​គែស​នាវ​ជី​ង៝ត​ក្វ៝ង់​ដ៝ង់។

៦ ទោល​នៃ​យោឆែប​ជាន​កោរាញ​ក្វ៝ង់​ម៝ត់​អ្វាញ់​តា​ឞ្រី​អេឆីប  ពាង់​អី​នៃ​ដ៝ង់​តើម​តាច់​ឞា​អ៝ន់​ទឹង​លែៈ​ផូង​ប៝ន​លាន​លាម​ឞ្រី។ អី​នោៗ​ពាង់​ហាន់​ត៝ត់​តា​រី​ពាន់​មឞាស​ពាង់។* ៧ យោឆែប​នាល់​អី​នោៗ​ពាង់​រ៝ យើន​មា​មោ​អោស​អ៝ន់​អី​នោៗ​នាល់​ពាង់។ ពាង់​ងើយ​ជាញ​មា​ខាន់​ពាង់៖ “ឞើស​តាៈ​ខាន់​មៃ?” ខាន់​ពាង់​អើស៖ “អើ​កោរាញ ហេន​អ្យា​តាៈ​ឞើស​ឞ្រី​កានាន ហាន់​ជ៝យ​រាវាត់​នទើ​ឆោង​ឆា”។ ៨ យោឆែប​នាល់​ខាន់​ពាង់ យើន​មា​ខាន់​ពាង់​មោ​អោស​គឹត​នាល់​យោឆែប។ ៩ ទោល​នៃ​យោឆែប​កាស​គឹត​នាវ​មឞើយ​មា​អី​នោៗ​ពាង់​ពាន់​មឞាស​មា​ពាង់។ ពាង់​លាស​មា​អី​នោៗ​ពាង់៖ “ខាន់​មៃ​ជេង​ឞូនុយ្ស​ហាន់​មេត​អ្វាញ់​តា​ឞ្រី​អ្យា​ទើម គៃ​មា​អ្វាញ់​នតុក​មោ​គែស​តាហែន​អ៝ក់”។* ១០ ខាន់​ពាង់​អើស៖ “មោ​អោស​កោរាញ ហេន​អ្យា​អី​ឞូនុយ្ស​ឆើម​ជាន​ការ​មា​មៃ ហាន់​រាវាត់​នទើ​ឆោង​ឆា​ងាន់។ ១១ ទឹង​លែៈ​ហេន​អ្យា​ទូ​ឞឹ​ឞាៈ​ទើម ហេន​ជេង​ឞូនុយ្ស​ឆ៝ង់​ងាន់ មោ​គែស​អោស​ឞូនុយ្ស​ហាន់​មេត​អ្វាញ់​នតុក​”។ ១២ ពាង់​អើស៖ “ខាន់​មៃ​មរោស! ខាន់​មៃ​ហាន់​តា​អ្យា​គៃ​មា​មេត​អ្វាញ់​នតុក​មោ​គែស​តាហែន​អ៝ក់​ទើម”។ ១៣ ខាន់​ពាង់​អើស៖ “អើ​កោរាញ ទឹង​លែៈ​អ៝ស​នោ​ហេន​គែស ១២ នុយ្ស ជេង​ទូ​ឞឹ​ឞាៈ​ទើម ហេន​គុ​តា​ឞ្រី​កានាន។ អាបៃ​អ្យា​អ៝ស​ទុត​ហេន​ហោម​គុ​នទ្រែល​ឞឹ​ហេន ជេសរី​អ៝ស​ហេន​ទូ​ហ្វេ​រី​លែៈ​ខឹត”។ ១៤ យើន​មា​យោឆែប​លាស​មា​ខាន់​ពាង់៖ “ទី​កើត​នាវ​គ៝ប់​លាស​ងាន់ ខាន់​មៃ​អ្យា​ជេង​ឞូនុយ្ស​ហាន់​មេត​អ្វាញ់​នតុក! ១៥ គ៝ប់​អុច​រាល៝ង​មា​ខាន់​មៃ៖ គ៝ប់​ត៝ន​មា​ខាន់​មៃ​តា​កាដាច់​ផារ៝ន លាស​អ៝ស​ខាន់​មៃ​មោ​ត៝ត់​តា​អ្យា ខាន់​មៃ​មោ​ទើយ​អោស​លោស​ឞើស​នតុក​អ្យា។ ១៦ ខាន់​មៃ​អ៝ន់​ទូ​ហ្វេ​ហាន់​ឆ៝ៈ​អ៝ស​ទុត​ខាន់​មៃ​ឞើស​រី ខាន់​មៃ​អាបាៈ​នៃ​ក្រុង​តា​អ្យា​ប៝ត់ យ៝រ​លាស​គ៝ប់​អុច​គឹត​ខាន់​មៃ​ងើយ​ងាន់​លាស​មោ។ លាស​មោ​ងាន់ គ៝ប់​ត៝ន​តា​កាដាច់​ផារ៝ន ខាន់​មៃ​ជេង​ឞូនុយ្ស​ហាន់​មេត​អ្វាញ់​នតុក​ងាន់​រ៝”។ ១៧ ជេសរី​យោឆែប​ដាៈ​ឞូ​ក្រុង​អី​នោៗ​ពាង់​រី​ពែ​នារ។

១៨ ត៝ត់​ពែ​នារ យោឆែប​ងើយ​មា​ខាន់​ពាង់៖ “លាស​ខាន់​មៃ​អុច​រេស ខាន់​មៃ​ជាន​កើត​នអា​ទោ យ៝រ​លាស​គ៝ប់​ជេង​ឞូនុយ្ស​ក្លាច​យើក​កោរាញ​ឞ្រាស៖ ១៩ លាស​ខាន់​មៃ​ជេង​ឞូនុយ្ស​ឆ៝ង់​ងាន់ ខាន់​មៃ​អ៝ន់​ទូ​ហ្វេ​តា​មពោល​ខាន់​មៃ​នៃ​ក្រុង​តា​អ្យា ជេសរី​ខាន់​មៃ​អាបាៈ​នៃ​ហាន់​ឆឹត​តា​ឞ្រី​ខាន់​មៃ​នើម នទ្រែល​មា​ញអោត​លែវ​ព្យាង់​ឞា​មា​គែស​នទើ​ឆោង​ឆា​តា​រានាក់​វ៝ល់​មា​ឞាស​ជី​ង៝ត។ ២០ ជេសរី​លែវ​អ៝ស​ទុត​ខាន់​មៃ​ហាន់​តា​អ្យា គៃ​មា​គឹត​នាវ​ខាន់​មៃ​ងើយ​នៃ​ជេង​ងើយ​ងាន់។ នទ្រី​ខាន់​មៃ​មោ​ខឹត​អោស”។ ខាន់​ពាង់​ជាន​កើត​នៃ‌ ២១ ជេសរី​ខាន់​ពាង់​តឹម​លាស​នទ្រាង់​ខាន់​ពាង់​នើម៖ “ឆៃ​បាស ឞ៝ន់​តីស​យ៝រ​មា​ឞ៝ន់​ជាន​អ្យើស​មា​អ៝ស​ឞ៝ន់​នើស​រ៝ យ៝រ​លាស​ឞ៝ន់​ឆៃ​ពាង់​ទុត​រាង៝ត​ងាន់​ទាន់​ឞ៝ន់​កើល​ពាង់ តីស​មា​ឞ៝ន់​មោ​អោស​អ្យាត់​ពាង់។ កើត​នទ្រី​ទឹង​នាវ​ជេរ​អ្យា​គែស​តា​មពោល​ឞ៝ន់​ដ៝ង់”។ ២២ រូបេន​លាស​មា​ខាន់​ពាង់៖ “លែៈ​គ៝ប់​លាស​មា​ខាន់​មៃ​នើស លើយ​ងខឹត​ពាង់ ខាន់​មៃ​មោ​អ្យាត់​នាវ​គ៝ប់។ អាបៃ​អ្យា​ទឹង​ឞ៝ន់​គែស​នាវ​ជេរ យ៝រ​មា​ឞ៝ន់​លែៈ​ញចាយ​មហាម​អ៝ស​ឞ៝ន់​នើស”។* ២៣ ខាន់​ពាង់​មោ​គឹត​អោស​លាស​យោឆែប​អ្យាត់​នាវ​ខាន់​ពាង់​ងើយ​នៃ​គឹត​ទាទេ យ៝រ​លាស​នោក​ពាង់​ងើយ​មា​ខាន់​ពាង់​គែស​ឞូនុយ្ស​ឆើម​រាឞ្លាង​អ៝ន់។ ២៤ យោឆែប​ទូ​ឞើស​នតុក​ខាន់​ពាង់​នៃ​ញុម​អេង ជេសរី​ពាង់​ព្លឹ​ងើយ​តៃ​ដាស​ខាន់​ពាង់។ ពាង់​ឆ៝ៈ​ឆីមោន​ក៝ត់​តា​នាប់​មាត់​អ៝ស​នោ​ពាង់​រី។

២៥ យោឆែប​ដាៈ​ឞូ​ត៝ល់​មឞេង​ឞា​អ៝ន់​មា​នោៗ​ពាង់ នអ៝ប់​មា​មព្លឹ​ព្រាក់​តេៈ​តា​ទុង​ព្រាក់​តា​ត្រោម​បៅ​ខាន់​ពាង់​នើម​ដ៝ង់ នទ្រែល​មា​អ៝ន់​នទើ​ខាន់​ព្រែ​មា​ឆោង​ឆា​រ៝ៈ​ត្រ៝ង​ជឹត។ ឞូ​ជាន​មា​ខាន់​ពាង់​កើត​នៃ​ងាន់​រ៝។ ២៦ ខាន់​ពាង់​ទាប់​ឞា​តា​កាលើ​ឆែស​លៀ​ខាន់​ពាង់​នើម​រី ជេសរី​ហាន់​ឆឹត។ ២៧ ត៝ត់​តា​នតុក​រាលូ​រ៝ៈ​ត្រ៝ង​រី គែស​ទូ​ហ្វេ​តា​មពោល​ខាន់​ពាង់​រី​ទ្រីស​បៅ ឆ៝ៈ​មពា​គៃ​មា​អ៝ន់​ឆែស​លៀ​ឆា ពាង់​ឆៃ​ទុង​ព្រាក់​តា​ឞ៝រ់​បៅ​ពាង់​នើម។ ២៨ ពាង់​មឞើស​មា​អ៝ស​នោ​ពាង់៖ “អ្វាញ់​អ្យាៈ ព្រាក់​គ៝ប់​លែៈ​ឞូ​មព្លឹ ឞូ​អ៝ន់​តា​ត្រោម​បៅ​អ្យា”។ ទោល​នៃ​ទឹង​លែៈ​ខាន់​ពាង់​នទ្រ៝ត់​ទាទេ ខាន់​ពាង់​ក្លាច​ញឆ៝រ់​ងាន់ ជេសរី​តឹម​លាស​នទ្រាង់​ខាន់​ពាង់​នើម៖ “មើម​កោរាញ​ឞ្រាស​ជាន​មា​ឞ៝ន់!”

២៩ ជេសរី​ខាន់​ពាង់​ឆឹត​ត៝ត់​តា​ឞ្រី​កានាន​តា​ឞឹ​ខាន់​ពាង់​នើម​រី ខាន់​ពាង់​មឞើស​ងក៝ច​អ៝ន់​មា​ឞឹ​ខាន់​ពាង់​នើម ម៝ស​នាវ​គែស​តា​ខាន់​ពាង់​នើស។ ៣០ ខាន់​ពាង់​លាស៖ “កោរាញ​ម៝ត់​អ្វាញ់​តា​ឞ្រី​អេឆីប ​នៃ​ងើយ​ទុត​ជាញ​ងាន់​មា​ហេន នទ្រែល​មា​នតោន​ហេន​ជេង​ឞូនុយ្ស​ហាន់​មេត​អ្វាញ់​នតុក​ដ៝ង់។ ៣១ យើន​មា​ហេន​អើស​មា​ពាង់៖ «ហេន​អ្យា​ជេង​ឞូនុយ្ស​ឆ៝ង់ មោ​អោស​ទី​ឞូនុយ្ស​ហាន់​មេត​អ្វាញ់​នតុក។ ៣២ ហេន​គែស ១២ នុយ្ស​អ៝ស​នោ ហេន​ទូ​ឞឹ​ឞាៈ​ទើម អ៝ស​ហេន​ទូ​ហ្វេ​លែៈ​ខឹត ហោម​អ៝ស​ទុត​គុ​នទ្រែល​ឞឹ​ហេន​តា​ឞ្រី​កានាន​រី»។ ៣៣ កោរាញ​ម៝ត់​អ្វាញ់​តា​ឞ្រី​អេឆីប ​នៃ​លាស​មា​ហេន​កើត​នអា៖ «អាបៃ​អ្យា​នអា​ទោ គៃ​មា​គឹត​នាវ​ខាន់​មៃ​ងើយ​នៃ​ងើយ​ងាន់​លាស​មោ៖ ខាន់​មៃ​អ៝ន់​ទូ​ហ្វេ​ឞូនុយ្ស​តា​មពោល​ខាន់​មៃ​នៃ​គុ​តា​អ្យា ខាន់​មៃ​អាបាៈ​នៃ​ហាន់​ឆឹត​តា​ឞ្រី​ខាន់​មៃ​នើម​រី នទ្រែល​មា​ញអោត​លែវ​ព្យាង់​ឞា​អ៝ន់​មា​រានាក់​វ៝ល់​ខាន់​មៃ​នើម​អា​រី​មា​ឞាស​ជី​ង៝ត​ទោ។ ៣៤ ជេសរី​លែវ​អ៝ស​ទុត​ខាន់​មៃ​ឞើស​រី​ហាន់​តឹម​ម៝ប់​នទ្រែល​គ៝ប់។ កើត​នទ្រី​ទឹង​គ៝ប់​គឹត​លាស​ខាន់​មៃ​ជេង​ឞូនុយ្ស​ឆ៝ង់ មោ​អោស​ទី​ឞូនុយ្ស​ហាន់​មេត​អ្វាញ់​នតុក។ តៃ​ទឹង​គ៝ប់​បើក​ឞូនុយ្ស​អ្យា ជេសរី​ខាន់​មៃ​ហាន់​រាឆ៝ង​រាវាត់​នទើ​តា​ឞ្រី​អ្យា​មោ​ច្រាវ​អោស»”។

៣៥ ត៝ត់​មា​ខាន់​ពាង់​ងខុត​បៅ​ឞា អាប់​នើម​ខាន់​ពាង់ ខាន់​ពាង់​ឆៃ​ទុង​ព្រាក់​តា​ត្រោម​បៅ​ឞា​ខាន់​ពាង់​នើម​រី​ទាទេ។ ត៝ត់​មា​ឆៃ​ទុង​ព្រាក់​អី​នៃ ខាន់​ពាង់ នទ្រែល​មា​ឞឹ​ខាន់​ពាង់​ក្លាច​ហោ​ងាន់។ ៣៦ យាកោប​អី​ឞឹ​រី​លាស​មា​ខាន់​ពាង់៖ “ខាន់​មៃ​ជាន​អ៝ន់​គ៝ប់​រ៝ស​លែៈ​ក៝ន យោឆែប​រ៝ស ឆីមោន​រ៝ស អាបៃ​អ្យា​ខាន់​មៃ​អុច​ឆ៝ៈ​បែនយាមឹន​ហាន់​ជឹត ជាន​អ៝ន់​គ៝ប់​អោស​នូយ្ស​អោស​នហ៝ម់​ងាន់”។ ៣៧ រូបេន​លាស​មា​ឞឹ​ពាង់៖ “អើ​ឞឹ លាស​គ៝ប់​មោ​អោស​លែវ​បែនយាមឹន​ព្លឹ​ញឆឹត​អ៝ន់​មៃ មៃ​ងខឹត​លើយ​ទោ​ក៝ន​ឞូ​ក្លោ​គ៝ប់​ឞារ​ហៃ​នៃ! មៃ​អ៝ន់​ពាង់​ហាន់​នទ្រែល​គ៝ប់ ឞឹ តៃ​គ៝ប់​លែវ​ពាង់​ព្លឹ​ឆឹត​មា​មៃ​ងាន់​រ៝”។ ៣៨ យើន​មា​យាកោប​លាស៖ “គ៝ប់​មោ​អោស​អ៝ន់​ក៝ន​ងគ្លែៈ​ទុត​គ៝ប់​ហាន់​នទ្រែល​ខាន់​មៃ យ៝រ​លាស​នោ​ពាង់​លែៈ​ខឹត​ដ៝ង់ ហោម​អែ​ទូ​ហ្វេ​ពាង់​ទើម។ លាស​ម៝ស​គែស​នាវ​ម៝ស​រាមាន​រ៝ៈ​ត្រ៝ង​ទោល​ពាង់​ហាន់​នទ្រែល​ខាន់​មៃ​នៃ លាស​នទ្រី​ជាន​អ៝ន់​គ៝ប់​លែៈ​រាញ​ងាន់​អ្យា​ខឹត យ៝រ​មា​ក្ល៝ង់​រាង៝ត​ហោ​អីរ​នៃ​ដ៝ង់”។

៤៣

បែនយាមឹន​ហាន់​តា​ឞ្រី​អេឆីប ​នទ្រែល​មា​នោៗ​ពាង់

១ នាវ​ជី​ង៝ត​ក្វ៝ង់​តា​ឞ្រី​កានាន​នៃ​លើ​មា​ហោ​លើ​មា​ហោ​ងាន់។ ២ ត៝ត់​មា​លែៈ​ឆា​ឞា​រាវាត់​តាៈ​ឞើស​ឞ្រី​អេឆីប ​នៃ​នើស យាកោប​លាស​មា​អ៝ស​ក៝ន​ពាង់៖ “ហាន់​ព្លឹ​រាវាត់​តៃ​ឞា​អាបាៈ​តា​ឞ្រី​អេឆីប ​រី​ហ៝ម់”។ ៣ យូដា​អើស​មា​ឞឹ​ពាង់៖ “ឞូនុយ្ស​អី​នៃ​លាស​មា​ហេន​នអា​ងាន់៖ «លាស​ខាន់​មៃ​មោ​លែវ​អ៝ស​ទុត​ខាន់​មៃ​ហាន់​តា​អ្យា គ៝ប់​មោ​អ៝ន់​ខាន់​មៃ​ម៝ប់​គ៝ប់​អោស»។* ៤ អើ​ឞឹ លាស​មៃ​អ៝ន់​ពាង់​ហាន់​នទ្រែល​ហេន នទ្រី​មើ​ទឹង​ហេន​ហាន់​រាវាត់​ឞា។ ៥ យើន​មា​លាស​មៃ​មោ​អ៝ន់​ពាង់​ហាន់ ហេន​មោ​ហាន់​ដ៝ង់ យ៝រ​លាស​ឞូនុយ្ស​នៃ​លែៈ​លាស​មា​ហេន៖ «លាស​ខាន់​មៃ​មោ​លែវ​អ៝ស​ទុត​ខាន់​មៃ​ហាន់​តា​អ្យា គ៝ប់​មោ​អ៝ន់​ខាន់​មៃ​ម៝ប់​គ៝ប់​អោស!»” ៦ អីឆ្រាអែល​អី​ឞូ​ក្វាល់​យាកោប​ដ៝ង់​លាស​មា​ខាន់​ពាង់៖ “ហៃ ម៝ស​ញជោ​លាស​ខាន់​មៃ​ជាន​អ្យើស​មា​គ៝ប់ មឞើស​ងក៝ច​មា​ឞូនុយ្ស​នៃ​លាស​ហោម​គែស​អ៝ស​ទុត​ទូ​ហ្វេ​ហៃ!” ៧ ខាន់​ពាង់​អើស៖ “ឞូនុយ្ស​អី​នៃ​អោប​ហេន​ហាច់​មពឹ​លឹ​នតីល​ងាន់ នទ្រែល​មា​អោប​នទុល​មពោល​ឞ៝ន់ ពាង់​លាស៖ «ឞឹ​ខាន់​មៃ​ហោម​រេស​ដ៝ង់? ខាន់​មៃ​ហោម​គែស​អ៝ស​នោ​ដ៝ង់?» ជេង​ហេន​អើស​កើត​នាវ​ពាង់​អោប​នៃ អើម​ហេន​គឹត​លាស​ពាង់​ដាៈ​អ៝ស​ហាន់​តា​ឞ្រី​អេឆីប ​លាស?” ៨ យូដា​ទាន់​មា​អីឆ្រាអែល​ឞឹ​ពាង់​រី៖ “អើ​ឞឹ មៃ​អ៝ន់​អ៝ស​នៃ​ហាន់​នទ្រែល​គ៝ប់​ទោ។ នទ្រី​ហេន​ហាន់​អាបៃ​អ្យា​រ៝ គៃ​មា​ឞ៝ន់​រេស លើយ​អ៝ន់​ខឹត នអ៝ប់​មា​មៃ នអ៝ប់​មា​ឆៅៗ​មៃ នអ៝ប់​មា​ហេន​ដ៝ង់។ ៩ គ៝ប់​ឞាញ់​ត៝ន​ពាង់​មា​មៃ លាស​មោ​អោស​ឆៃ​គ៝ប់​ញជុន​ពាង់​មា​មៃ លាស​នទ្រី​គ៝ប់​គែស​ទោយ្ស​ដាស​មៃ​លែៈ​ទូ​ញជារ់​រេស​គ៝ប់។ ១០ លាស​ហេន​មោ​គុ​ញជ៝ង ហេន​ឞ្រោៈ​លែៈ​គែស​ឞារ​តឹ​ព្លឹ​រ៝”។

១១ ទុត​មា​ទេល​អីឆ្រាអែល​អី​ឞឹ​រី​លាស​មា​ខាន់​ពាង់៖ “លាស​នទ្រី​នអា​ទោ ខាន់​មៃ​ញអោត​នទើ​ទុត​អ្វែស​តាៈ​ឞើស​ឞ្រី​ឞ៝ន់​អ្យា​អ៝ន់​មា​ឞូនុយ្ស​អី​នៃ​បាៈ ខាន់​មៃ​ញអោត​នទើ​បោ​កាស​អាប់​នតីល​បាៈ ទាក​ឆុត​បាៈ នអ៝ប់​មា​គារ់​តោស​អាប់​នតីល​បាៈ​ដ៝ង់។ ១២ ខាន់​មៃ​ញអោត​ព្រាក់​តា​ឆាក់​អ៝ន់​អ៝ក់​រាលាវ​ខាន់​មរែ​ឞើស​នាប់​នើស​ឞារ​តឹ ព្រាក់​អី​មា​រាវាត់​តៃ​ឞា នទ្រែល​មា​ព្រាក់​អី​ខាន់​មៃ​ឆៃ​តា​បៅ​នើស​ដ៝ង់ ក្លាប់​លាស​ឞូ​វិ​ទាប់។ ១៣ ជេសរី​លែវ​អ៝ស​ខាន់​មៃ​នៃ​ហាន់​អាបៃ​អ្យា​ម៝ប់​ឞូនុយ្ស​អី​រី​ហ៝ម់។ ១៤ ទាន់​កោរាញ​ឞ្រាស​នើម​អី​ទុត​គែស​នាវ​ទើយ​ជាន​អ៝ន់​មា​ឞូនុយ្ស​នៃ​គែស​នាវ​យោៈ​នអាច​មា​ខាន់​មៃ គៃ​មា​បើក​អ៝ន់​ឆីមោន នទ្រែល​បែនយាមឹន​ព្លឹ​ឆឹត​នទ្រែល​មា​ខាន់​មៃ​ដ៝ង់។ គ៝ប់​អ្យា​លាស​មោ​ហោម​គែស​ក៝ន ផាលាស​ទើម”។

យោឆែប​តឹម​ម៝ប់​តៃ​ដាស​អ៝ស​នោ​ពាង់

១៥ ជេសរី​ខាន់​ពាង់​ញអោត​នទ៝ស​នទើ​នៃ នអ៝ប់​មា​ព្រាក់​អ៝ក់​ឞារ​តឹ នទ្រែល​មា​លែវ​បែនយាមឹន​ដ៝ង់ ហាន់​តា​ឞ្រី​អេឆីប  ហាន់​តឹម​ម៝ប់​ដាស​យោឆែប​រី។ ១៦ ត៝ត់​តា​ឞ្រី​អេឆីប យោឆែប​ឆៃ​បែនយាមឹន​ហាន់​នទ្រែល​នោៗ​ពាង់ ពាង់​លាស​មា​ឞូនុយ្ស​ម៝ត់​អ្វាញ់​ញីស​ជៃ​ពាង់​រី៖ “លែវ​ខាន់​ពាង់​លាប់​តា​ជៃ​គ៝ប់ ជេសរី​មឞាង​មពោមពា​(ឆ្យុម)​ជាន​ត្រាវ យ៝រ​លាស​ទឹង​លែៈ​ខាន់​ពាង់​អី​នៃ​ឆោង​នារ​នទ្រែល​មា​គ៝ប់”។ ១៧ ពាង់​ជាន​កើត​នាវ​យោឆែប​ទែ​ដាៈ​មា​ពាង់ ជេសរី​លែវ​ខាន់​ពាង់​អី​នៃ​ហាន់​លាប់​តា​ជៃ​យោឆែប។ ១៨ ខាន់​ពាង់​ក្លាច​ហោ​ងាន់ ឆៃ​ឞូ​លែវ​លាប់​តា​ជៃ​យោឆែប ខាន់​ពាង់​តឹម​លាស​នទ្រាង់​ខាន់​ពាង់​នើម៖ “ទឹង​ឞូ​ញជុន​ឞ៝ន់​ហាន់​តា​អ្យា​អា យ៝រ​មា​ព្រាក់​តា​ត្រោម​បៅ​នើស​រ៝។ ឞូ​លែវ​ឞ៝ន់​ហាន់​តា​អ្យា​អា យ៝រ​លាស​ឞូ​គៃ​មា​តេៈ​ទោយ្ស​ឞ៝ន់ គៃ​មា​ឆ៝ៈ​លើយ​ឆែស​លៀ​ឞ៝ន់ នហ៝​មា​ឆ៝ៈ​ឞ៝ន់​គុ​ជាន​ទឹក​ជឹត”។ ១៩ ត៝ត់​តា​ឞោក​មពោង​ជៃ​រី ខាន់​ពាង់​ហាន់​ទាច់​មា​ឞូនុយ្ស​ម៝ត់​អ្វាញ់​ញីស​ជៃ​យោឆែប ជេសរី​ងើយ​ដាស​ពាង់៖ ២០ “អើ​កោរាញ នារ​ឞើស​កើយ​នើស​ហេន​ហាន់​រាវាត់​ឞា​តា​អ្យា​លែៈ​ទូ​តឹ។ ២១ ហេន​ឆឹត​ត៝ត់​តា​នតុក​រាលូ​រី ហេន​ទ្រីស​បៅ ឆៃ​ទុង​ព្រាក់​តា​ត្រោម​បៅ​ឞា​ហេន​នើម​រី​ទាទេ រឹង​កើត​អើម។ នារ​អ្យា​ហេន​ញអោត​តៃ​ព្រាក់​នៃ​នទឹ​មា​មៃ‌ ២២ យ៝រ​លាស​ហេន​មោ​គឹត ឞូ​ម៝ស​តេៈ​ព្រាក់​នៃ​តា​ត្រោម​បៅ​ឞា​ហេន។ ជេសរី​ហេន​ញអោត​តៃ​ព្រាក់​អា​អេង​ជឹត​មា​រាវាត់​តៃ​ឞា”។ ២៣ ឞូ​ក្លោ​អី​នៃ​អើស​មា​ខាន់​ពាង់៖ “លើយ​អោស​រាវៃ គុ​ដាប់​មពាន់​ហ៝ៈ កោរាញ​ឞ្រាស​ខាន់​មៃ​នើម កោរាញ​ឞ្រាស​ឞឹ​ខាន់​មៃ​នើម​ឆើម​អ៝ន់​ព្រាក់​នៃ​តា​ត្រោម​បៅ​ខាន់​មៃ។ យ៝រ​លាស​ព្រាក់​ខ្លៃ​ខាន់​មៃ​រាវាត់​ឞា​នើស​លែៈ​រឹង​តា​គ៝ប់​អ្យា​ទាទេ”។ ជេសរី​ពាង់​បើក​ឆីមោន​អ៝ន់​គុ​នទ្រែល​ខាន់​ពាង់។* ២៤ ជេសរី​ពាង់​លែវ​ខាន់​ពាង់​អី​នៃ​លាប់​តា​ត្រោម​ជៃ​យោឆែប​រី ឆើម​ឆ៝ៈ​ទាក​អ៝ន់​ខាន់​ព្រែ​មា​រាវ​ជ៝ង់ នទ្រែល​មា​ឆ៝ៈ​មពា​មា​អ៝ន់​ឆែស​លៀ​ខាន់​ពាង់​ទែ​ឆា​ដ៝ង់។ ២៥ ខាន់​ពាង់​លែៈ​នទ្រាប់​លើយ​ទឹង​លែៈ​នទើ​មា​អ៝ន់​យោឆែប ទោល​គុ​ក៝ប់​យោឆែប​ត៝ត់​តា​នៃ យ៝រ​លាស​ខាន់​ពាង់​លែៈ​គឹត​ខាន់​ពាង់​គុ​ឆោង​នារ​តា​នតុក​នៃ។

២៦ ត៝ត់​ឆឹត​យោឆែប​តា​ជៃ​រី ទឹង​លែៈ​ខាន់​ពាង់​ឆ៝ៈ​នទើ​នៃ​ញជុន​អ៝ន់​មា​យោឆែប ជេសរី​ពាន់​មឞាស​ពាង់។ ២៧ យោឆែប​អោប​នាវ​អ្វែស​លាង់​ខាន់​ពាង់៖ “អា​ល៝រ​នើស​ខាន់​មៃ​មឞើស​មា​គ៝ប់​លាស​គែស​ឞឹ​លែៈ​រាញ​ងាន់ អាស​អ្វែស​លាង់​ដ៝ង់​ពាង់? ពាង់​ហោម​រេស​ដ៝ង់​ឞើស?” ២៨ ខាន់​ពាង់​អើស៖ “ឞឹ​ហេន​ហោម​រេស កោរាញ​មេ ពាង់​អ្វែស​លាង់​ដ៝ង់”។ ជេស​មឞើស​នៃ ខាន់​ពាង់​ពាន់​មឞាស​ពាង់​ទាទេ។

២៩ ជេសរី​យោឆែប​អ្វាញ់​ឆៃ​បែនយាមឹន អ៝ស​ទូ​នទុល​ទែស​ដាស​ពាង់​នើម ពាង់​អោប​ខាន់​ពាង់៖ “អ្យា​អ៝ស​ទុត​ខាន់​មៃ​មឞើស​ងក៝ច​មា​គ៝ប់​នើស​បាស? ទាន់​កោរាញ​ឞ្រាស​អ៝ន់​នាវ​គែស​ជេង​មា​មៃ​អ៝ស”។ ៣០ យោឆែប​រាង៝ត​ហោ​ងាន់​ឆៃ​អ៝ស​ពាង់ ជេសរី​ពាង់​ហាន់​ញុម​តា​ត្រោម​ជ្រោ​ពាង់​នើម​រី យ៝រ​លាស​ពាង់​មោ​អោស​ទើយ​អ៝ត់។ ៣១ ពាង់​រាពោស​មុស​មាត់​ផ្យៅ លោស​អា​ទីស​អ្យា ពាង់​ញឆ្រោយ្ស​អ៝ត់​ងាន់ ជេសរី​ដាៈ​ឞូ​ពឺ​ព្យាង់​ត្រាវ។ ៣២ ឞូ​ពឺ​ព្យាង់​ត្រាវ​មា​យោឆែប​អ៝ន់​អេង ផូង​អេឆីប ​អី​គុ​តា​រី​គុ​ឆោង​អេង មពោល​អ៝ស​នោ​ពាង់​រី​អ៝ន់​គុ​ឆោង​អេង។ នាវ​វៃ​តា​ផូង​អេឆីប ​មោ​អោស​អ៝ន់​ឆោង​នទ្រែល​ផូង​ហេឞ្រើ យ៝រ​លាស​ខាន់​ពាង់​អ្វាញ់​នាវ​នៃ​បឹ​ងាន់។ ៣៣ មពោល​អ៝ស​នោ​យោឆែប​គុ​ឆោង​រាលែ​មាត់​ជឹត​ពាង់​រី​ទាទេ ឞូ​អ៝ន់​ខាន់​ពាង់​គុ​តឹង​ឞោក​នោ នតើម​ឞើស​នោ​ឞោក​ទាក ត៝ត់​មា​អ៝ស​ទុត ទឹង​លែៈ​ខាន់​ពាង់​នទ្រ៝ត់​ទាទេ​ងាន់ មោ​វ៝ត់​អោស​មើម​ទឹង​ឞូ​គឹត។ ៣៤ យោឆែប​ដាៈ​ឞូ​ឆ៝ៈ​នទើ​ឆា​ឞើស​នាប់​ពាង់​នើម​រី អ៝ន់​មា​មពោល​អ៝ស​នោ​ពាង់ យើន​មា​បែនយាមឹន​ឞូ​អ៝ន់​អ៝ក់​រាលាវ​ព្រាម់​តឹ​ដាស​មា​ខាន់​ពាង់​អាបាៈ។ ខាន់​ពាង់​ញេត​ឆោង​នទ្រែល​យោឆែប​មអាក​ងាន់។

៤៤

យោឆែប​រាល៝ង​នូយ្ស​នហ៝ម់​នោៗ​ពាង់

១ ជេសរី​យោឆែប​ដាៈ​មា​ឞូនុយ្ស​អី​ម៝ត់​អ្វាញ់​ញីស​ជៃ​ពាង់​នៃ៖ “ត៝ល់​អ៝ន់​ឞេងៗ​បៅ​ខាន់​ពាង់ ទាស​ទើយ​ខាន់​ពាង់​ញអោត ជេសរី​តេៈ​ទុង​ព្រាក់​ខាន់​ពាង់​នើម​តា​ត្រោម​បៅ​ខាន់​ពាង់​នើម​ទូ​ហ្វេ​ទូ​ហ្វេ។* ២ មៃ​អ្វាញ់​ឞូ​ម៝ស​អី​ក៝ន​ឆែ​រាលាវ​ឞូ​អី​រី ជេសរី​មៃ​តេៈ​ងោរ​ព្រាក់​គ៝ប់​អ្យា​តា​ត្រោម​បៅ​ពាង់ នទ្រែល​មា​ព្រាក់​ខ្លៃ​រាវាត់​ឞា​នៃ​នើស”។ ឞូនុយ្ស​អី​នៃ​ជាន​កើត​នាវ​យោឆែប​ទែ​ដាៈ​មា​ពាង់​ងាន់។

៣ ត៝ត់​អាង​អោយ ឞូ​អ៝ន់​ខាន់​ពាង់​ហាន់ នទ្រែល​មា​ឆែស​លៀ​ខាន់​ពាង់​នើម​ដ៝ង់។ ៤ ខាន់​ពាង់​លោស​ឞើស​ប៝ន​នៃ​អេ​ហ៝ៈ​ងាយ​អោស យោឆែប​លាស​មា​ឞូនុយ្ស​ម៝ត់​អ្វាញ់​ញីស​ជៃ​ពាង់៖ “តឹង​ហ៝ម់​ផូង​អ្យា​អ៝ន់​ត៝ត់​ឞាន ត៝ត់​ឞាន​ខាន់​ពាង់​មៃ​លាស​កើត​នអា៖ «ម៝ស​ខាន់​មៃ​ជាន​កើត​នអៃ ឞូ​លែៈ​ជាន​អ្វែស​មា​ខាន់​មៃ ខាន់​មៃ​ជាន​អ្យើស​មា​ឞូ​ច្រាវ? ៥ ខាន់​មៃ​គឹត​បាស? ងោរ​នៃ​កោរាញ​គ៝ប់​វៃ​ទ៝ង់​មា​ញេត នទ្រែល​មា​នាវ​ច្រ៝ង់ ខាន់​មៃ​ជាន​កើត​នៃ​គែស​ទោយ្ស​ជ្រូ​ងាន់»”។

៦ ជេសរី​ឞូនុយ្ស​នៃ​តឹង​ខាន់​ពាង់​ត៝ត់​ឞាន ពាង់​លាស​ខាន់​ពាង់​អី​នៃ​កើត​នាវ​យោឆែប​ទែ​ដាៈ​មា​ពាង់​នើស។ ៧ ខាន់​ពាង់​តឹម​អើស​ដាស​ពាង់៖ “ម៝ស​មៃ​លាស​ហេន​កើត​នទ្រី​រី​កោរាញ? ហេន​មោ​អោស​គែស​ជាន​កើត​នាវ​មៃ​លាស​រី។ ៨ ព្រាក់​ហេន​ឆៃ​តា​ត្រោម​បៅ​ហេន​នើស លែៈ​ហេន​ញអោត​មព្លឹ​អ៝ន់​មៃ​តាៈ​ឞើស​ឞ្រី​កានាន លាស​នទ្រី​មើម​ហេន​ហោម​ឞ្លាវ​នតុង​ដ៝ង់​ព្រាក់​មាយ្ស​តា​ត្រោម​ជៃ​កោរាញ​មៃ?* ៩ លាស​នទ្រី​ឞូ​ម៝ស​ឞូនុយ្ស​មៃ​ឆៃ​ជ៝យ​ងោរ​អី​នៃ​តា​មពោល​ហេន​អ្យា ឞូនុយ្ស​អី​នៃ​មៃ​ងខឹត​លើយ​ទោ ជេសរី​ឆ៝ៈ​ទឹង​លែៈ​ហេន​អ្យា​គុ​ជាន​ទឹក​មា​មៃ​រ៝”។ ១០ ឞូនុយ្ស​នៃ​អើស​មា​ខាន់​ពាង់៖ “អើ លាស​នទ្រី​ជាន​កើត​នាវ​ខាន់​មៃ​លែៈ​លាស​រី​ទោស ឞូ​ម៝ស​បៅ​គ៝ប់​ឆៃ​ងោរ​នៃ ឞូនុយ្ស​អី​នៃ​អ៝ន់​គុ​ជាន​ទឹក​គ៝ប់ ឞូនុយ្ស​អាបាៈ​មោ​ហោម​ដ៝ង់​អោស​គែស​ទោយ្ស”។ ១១ ជេសរី​ទឹង​លែៈ​ខាន់​ពាង់​ញជុរ​បៅ​អា​នែស​ទាទេ​រ៝ ទ្រីស​បៅ​អី​រី។ ១២ ឞូ​នុយ្ស​នៃ​រាហី​អ្វាញ់​នតើម​ឞើស​បៅ​នោ​ឞោក​ទាក នហ៝​មា​ត៝ត់​បៅ​អ៝ស​ទុត ពាង់​ឆៃ​ងោរ​អី​នៃ​តា​ត្រោម​បៅ​បែនយាមឹន។ ១៣ ល៝ង់​អី​នោៗ​រី រាង៝ត​ហោ​ងាន់ ងខេក​ឞ៝ក​អាវ​ខាន់​ពាង់​នើម ពឺ​ទ្រាប់​នទើ​ទាប់​តា​កាលើ​ឆែស​លៀ ជេសរី​ព្លឹ​តៃ​តា​ប៝ន​យោឆែប​នៃ។

១៤ យូដា​នទ្រែល​មា​អ៝ស​នោ​ពាង់​ព្លឹ​ជឹត​កើយ ត៝ត់​តា​ជៃ​យោឆែប​រី ឆៃ​ពាង់​ហោម​តា​នៃ​ដ៝ង់។ ខាន់​ពាង់​ពាន់​តា​នែស​តា​នាប់​ពាង់។ ១៥ យោឆែប​លាស​មា​ខាន់​ពាង់៖ “ម៝ស​ខាន់​មៃ​ជាន​កើត​នអៃ ខាន់​មៃ​មោ​គឹត​បាស គ៝ប់​អ្យា​ជេង​ឞូនុយ្ស​ឞ្លាវ​ច្រ៝ង់​ងាន់?” ១៦ យូដា​អើស​មា​ពាង់៖ “ហេន​មោ​ហោម​អោស​គែស​នាវ​អើស​មា​កោរាញ​ដ៝ង់ ហេន​មោ​ហោម​គែស​នាវ​ងើយ​ដ៝ង់ យ៝រ​លាស​លែៈ​កោរាញ​ឞ្រាស​ញហើ​ជេស​នាវ​តីស​ហេន អាបៃ​អ្យា​ទឹង​លែៈ​ហេន​អ្យា នទ្រែល​មា​ឞូនុយ្ស​នតុង​ងោរ​អី​នៃ ហេន​គុ​ជាន​ទឹក​មា​កោរាញ”។ ១៧ យោឆែប​អើស​មា​ខាន់​ពាង់៖ “គ៝ប់​មោ​អោស​ជាន​កើត​នអៃ ឞូ​ម៝ស​បៅ​ឆៃ​ងោរ ឞូនុយ្ស​អី​នៃ​ទូ​ហ្វេ​ទើម​គ៝ប់​ឆ៝ៈ​ជាន​ទឹក។ ខាន់​មៃ​អាបាៈ​នៃ​ព្លឹ​ឆឹត​តា​រានាក់​វ៝ល់ តា​ឞឹ​ខាន់​មៃ​នើម​រី​មា​នាវ​ដាប់​មពាន់​ទោ”។

យូដា​ទាន់​យោឆែប​បើក​បែនយាមឹន

១៨ យូដា​ហាន់​ទាច់​អា​យោឆែប​ងើយ​មា​ពាង់៖ “អើ​កោរាញ ទាន់​មៃ​យោៈ​នអាច​មា​គ៝ប់ លើយ​ជី​នូយ្ស​មា​គ៝ប់ អ៝ន់​គ៝ប់​ងើយ​ដាស​មៃ​ទូ​ត៝ង មៃ​តឹម​ឞាន​មា​កាដាច់​ផារ៝ន​ដ៝ង់។ ១៩ មៃ​លែៈ​អោប​ហេន៖ «ខាន់​មៃ​គែស​ឞឹ គែស​អ៝ស​ដ៝ង់?» ២០ ហេន​លែៈ​មឞើស​ងក៝ច​មា​មៃ៖ «ហេន​គែស​ឞឹ​លែៈ​រាញ​ងាន់ នទ្រែល​មា​អ៝ស​ទុត​ទូ​ហ្វេ នោក​ទែស​ពាង់​អី​នៃ​ឞឹ​ហេន​លែៈ​រាញ អី​នោ​ពាង់​លែៈ​ខឹត​ដ៝ង់ ទូ​មេៈ​ឞាៈ​ពាង់​ហោម​ពាង់​អី​នៃ​ទូ​ហ្វេ​ទើម ឞឹ​ហេន​រ៝ង់​មា​ពាង់​អី​នៃ​ហោ​ងាន់។ ២១ មៃ​លែៈ​លាស​មា​ហេន៖ «លែវ​ពាង់​ហាន់​តា​គ៝ប់​អ្យា គ៝ប់​ឞែ​មា​ឆៃ​មុស​មាត់​ពាង់»។ ២២ ជេសរី​ហេន​លែៈ​មឞើស​ងក៝ច​មា​មៃ៖ «អ៝ស​ហេន​អី​នៃ​មោ​អោស​ទើយ​បាស​ងាយ​ដាស​ឞឹ​ហេន លាស​បាស​ងាយ​ឞឹ​ហេន​ខឹត​រ៝»។ ២៣ មៃ​លែៈ​លាស​មា​ហេន​អី​ឞូនុយ្ស​ឆើម​ជាន​ការ​មា​មៃ៖ «លាស​អ៝ស​ទុត​ខាន់​មៃ​មោ​អោស​ហាន់​តា​អ្យា ខាន់​មៃ​មោ​ម៝ប់​មុស​មាត់​គ៝ប់​ជឹត»។* ២៤ ត៝ត់​ហេន​ព្លឹ​ឆឹត​អា​ឞឹ​ហេន​រី ហេន​មឞើស​ងក៝ច​នាវ​មៃ​លាស​នៃ​មា​ពាង់។ ២៥ ឞឹ​ហេន​លាស​មា​ហេន៖ «ខាន់​មៃ​ហាន់​ព្លឹ​រាវាត់​តៃ​ឞា​អាបាៈ​អ៝ន់​មា​ឞ៝ន់​ជឹត»។ ២៦ ហេន​អើស​មា​ពាង់៖ «ហេន​មោ​ទើយ​អោស​ហាន់ អ៝ស​ទុត​អី​នៃ​ហាន់​នទ្រែល​ហេន នទ្រី​មើ​ទឹង​ហេន​ហាន់​ព្លឹ​រាវាត់​តៃ លាស​ពាង់​អី​នៃ​មោ​ហាន់​នទ្រែល​ហេន ឞូ​មោ​អោស​អ៝ន់​ហេន​ហាន់​ម៝ប់​មុស​មាត់​ឞូនុយ្ស​អី​រី​»។ ២៧ ជេសរី​ឞឹ​ហេន​លាស​មា​ហេន៖ «ខាន់​មៃ​លែៈ​គឹត​ដ៝ង់ អូរ​គ៝ប់​ឞាៈ​ក៝ន​មា​គ៝ប់​ក៝ន​ឞូ​ក្លោ​ឞារ​អឹ​ទើម។* ២៨ ក៝ន​ង្វាយ​លែៈ​រ៝ស​ដ៝ង់ គ៝ប់​មឹន​លាស​លែៈ​មពោមពា​(ឆ្យុម)​ឞ្រី​ឆា​ហេក​លែៈ​ផ្យៅ​រ៝ គ៝ប់​មោ​ហោម​អោស​ឆៃ​មុស​មាត់​ពាង់ នហ៝​មា​ត៝ត់​នារ​អ្យា។* ២៩ អាបៃ​អ្យា​ខាន់​មៃ​អុច​ឆ៝ៈ​ពាង់​អី​នៃ​លែវ​ហាន់​អា​រី​ដ៝ង់ លាស​គែស​នាវ​ម៝ស​រាមាន​ត៝ត់​ជេរ​មា​ពាង់ ខាន់​មៃ​ជាន​អ៝ន់​គ៝ប់​អី​លែៈ​រាញ​ងាន់​អ្យា​ខឹត យ៝រ​មា​នាវ​អ្យើស»។* ៣០ អាបៃ​អ្យា​លាស​ហេន​ឆឹត​ម៝ប់​ឞឹ​ហេន លាស​អ៝ស​ហេន​អី​នៃ​មោ​ហាន់​នទ្រែល​ហេន យ៝រ​លាស​ឞូនុយ្ស​អី​នៃ​ឞឹ​ហេន​រ៝ង់​ហោ​ងាន់‌ ៣១ លាស​មោ​ឆៃ​ពាង់ ឞឹ​ហេន​ខឹត​ងាន់​រ៝។ លាស​នទ្រី​ហេន​ជាន​អ៝ន់​ឞឹ​ហេន​លែៈ​រាញ​ខឹត យ៝រ​មា​ក្ល៝ង់​រាង៝ត​ហោ​អីរ។ ៣២ គ៝ប់​លែៈ​ត៝ន​មា​ឞឹ​គ៝ប់៖ «លាស​គ៝ប់​មោ​លែវ​ពាង់​ព្លឹ​ឆឹត​មា​មៃ​ឞឹ គ៝ប់​គែស​ទោយ្ស​មា​មៃ​លែៈ​ទូ​ញជារ់​នាវ​រេស​គ៝ប់»។* ៣៣ អើ​កោរាញ លាស​នទ្រី​ទាន់​មៃ​អ៝ន់​គ៝ប់​គុ​ជាន​ទឹក​មា​មៃ​តា​អ្យា​ត្រ៝ៈ​អ៝ស​គ៝ប់។ មៃ​អ៝ន់​ពាង់​អី​នៃ​ព្លឹ​ឆឹត​នទ្រែល​អ៝ស​នោ​គ៝ប់​អា​រី។ ៣៤ លាស​មៃ​មោ​អ៝ន់​ពាង់​អី​នៃ​ឆឹត​នទ្រែល​គ៝ប់ មើម​គ៝ប់​ឞាញ់​ហាន់​ម៝ប់​ឞឹ​គ៝ប់? យ៝រ​លាស​គ៝ប់​មោ​អុច​ឆៃ​នាវ​រាង៝ត​ឞឹ​គ៝ប់​នៃ”។

៤៥

យោឆែប​មឞើស​ឆាក់​ពាង់​នើម​អ៝ន់​អ៝ស​នោ​ពាង់​នាល់

១ យោឆែប​មោ​ហោម​អោស​ទើយ​អ៝ត់​រាទ៝ង់​នូយ្ស​នហ៝ម់​តា​នាប់​ផូង​គុ​កេង​ពាង់​រី ជេសរី​ពាង់​ដាៈ​ឞូ​ទូ​លោស​ឞើស​នតុក​នៃ​លែៈ​ផ្យៅ។ នោក​យោឆែប​ញហើ​ឆាក់​ពាង់​នើម​អ៝ន់​មា​អ៝ស​នោ​ពាង់​នាល់ ឞូ​អាបាៈ​មោ​អោស​គុ​តា​នៃ។* ២ យោឆែប​ញុម​លុង​ល៝ច​ងាន់ តាង់​ត៝ត់​តា​ផូង​អេឆីប  នទ្រែល​មា​ផូង​គុ​តា​ជៃ​កាដាច់​ផារ៝ន​រី​ងាន់។ ៣ យោឆែប​លាស​មា​អ៝ស​នោ​ពាង់៖ “គ៝ប់​អ្យា​យោឆែប! អាស​ឞឹ​គ៝ប់​ហោម​រេស​ដ៝ង់?” មពោល​អ៝ស​នោ​ពាង់​មោ​ហោម​អោស​ឞ្លាវ​អើស ខាន់​ពាង់​ក្លាច​ទាទេ យ៝រ​លាស​លែៈ​ឆៃ​យោឆែប​ឞើស​នាប់​ខាន់​ពាង់​នើម​រី។ ៤ យោឆែប​លាស​មា​ខាន់​ពាង់៖ “គ៝ប់​ទាន់​ខាន់​មៃ​ហាន់​ទាច់​អា​គ៝ប់​អ្យា” ខាន់​ពាង់​ហាន់​ទាច់​អា​យោឆែប​ត៝។ ជេសរី​លាស​មា​ខាន់​ពាង់៖ “គ៝ប់​អ្យា​យោឆែប​អ៝ស​ខាន់​មៃ អី​ខាន់​មៃ​តាច់​អ៝ន់​មា​ផូង​អេឆីប ​នើស។ ៥ អើ​នោ ខាន់​មៃ​លើយ​រាវៃ លើយ​ហោម​អោស​រាង៝ត​នាវ​ខាន់​មៃ​លែៈ​តាច់​គ៝ប់​អ្យា​នើស យ៝រ​លាស​ជេង​កោរាញ​ឞ្រាស​នើម​ញជុន​អ៝ន់​គ៝ប់​ហាន់​ល៝រ​តា​អ្យា គៃ​មា​កើល​ខាន់​មៃ។* ៦ ល៝ង់​អាបៃ​អ្យា​នាវ​ជី​ង៝ត​ក្វ៝ង់​អី​នៃ​លែៈ​គែស​ឞារ​នាម់ យើន​មា​ហោម​ព្រាម់​នាម់​ជឹត​នាប់​ជឹត មោ​អោស​គែស​ឞូនុយ្ស​មា​តូច​តាម់ មា​កាច់​រ៝យ្ស។ ៧ កោរាញ​ឞ្រាស​ញជុន​អ៝ន់​គ៝ប់​ហាន់​ល៝រ​តា​អ្យា គៃ​មា​រាគូម​ព្រាប់​ព្យាង់​ឞា​មា​អ៝ន់​ខាន់​មៃ​ហោម​រេស​តា​នែស​នតូ​អ្យា អ្យា​ជេង​នាវ​រាក្លាយ្ស​ទុត​ក្វ៝ង់​ងាន់។ ៨ លាស​នទ្រី​មោ​គែស​អោស​ខាន់​មៃ​ញជុន​គ៝ប់​ហាន់​តា​អ្យា កោរាញ​ឞ្រាស​អី​នាក់​ញជុន​គ៝ប់ កោរាញ​ឞ្រាស​អ៝ន់​គ៝ប់​ជាន​កោរាញ​ទុត​ក្វ៝ង់​មា​កាដាច់​ផារ៝ន អ៝ន់​គ៝ប់​ម៝ត់​អ្វាញ់​ទឹង​លែៈ​តា​ញីស​ជៃ​ពាង់ នទ្រែល​មា​អ៝ន់​គ៝ប់​ជាន​កោរាញ​ម៝ត់​អ្វាញ់​លាម​ឞ្រី​អេឆីប ​អ្យា។* ៩ អើ​នោ ខាន់​មៃ​ហាន់​ព្លឹ​អា​ឞឹ​រី​អ៝ន់​គើញ​ហ៝ម់ មឞើស​ងក៝ច​មា​ពាង់​កើត​នអា៖ «អើ​ឞឹ យោឆែប​ក៝ន​មៃ​ទាន់​នតិញ កោរាញ​ឞ្រាស​អ៝ន់​ក៝ន​ជាន​កោរាញ​ម៝ត់​អ្វាញ់​លាម​ឞ្រី​អេឆីប  ទាន់​ឞឹ​ហាន់​តឹម​ម៝ប់​ដាស​ក៝ន​តា​អ្យា​រ៝ លើយ​អោស​ក៝ប់​ជ៝ៈ។* ១០ មៃ​គុ​តា​ឞ្រី​កោឆែន​តឹម​ទាច់​ដាស​នតុក​គ៝ប់​គុ នអ៝ប់​មា​មៃ​នើម នអ៝ប់​មា​ក៝ន​មា​ឆៅ​មៃ នអ៝ប់​មា​នទ្រោក​មា​ឞែ​ឞ្យាប់​មៃ នទ្រែល​មា​ទឹង​លែៈ​នទើ​មៃ​គែស។ ១១ តៃ​គ៝ប់​ពេត​ឆ្យាម់​មៃ​តា​ឞ្រី​អី​នៃ នទ្រែល​មា​រានាក់​វ៝ល់​មៃ មោ​អោស​អ៝ន់​ខាន់​មៃ​ខឹត​ជី​ង៝ត​ឆា យ៝រ​លាស​ហោម​ព្រាម់​នាម់​ជឹត​នាវ​ជី​ង៝ត​ក្វ៝ង់​អ្យា»។ ១២ អើ​នោ ទឹង​លែៈ​ខាន់​មៃ នទ្រែល​មា​អ៝ស​បែនយាមឹន​លែៈ​ឆៃ​ជេស​គ៝ប់​តា​អ្យា គ៝ប់​ងាន់​ងើយ​នទ្រែល​ខាន់​មៃ។ ១៣ អើ​នោ ខាន់​មៃ​មឞើស​ងក៝ច​មា​ឞឹ​ឞ៝ន់​រី​តៃ ទឹង​លែៈ​នាវ​ទើយ​គ៝ប់​ជាន​តា​ឞ្រី​អេឆីប ​អ្យា នទ្រែល​មា​ទឹង​លែៈ​នទើ​ខាន់​មៃ​លែៈ​ឆៃ។ អ៝ន់​គើញ​ខាន់​មៃ​លែវ​ឞឹ​ហាន់​តា​អ្យា”។ ១៤ យោឆែប​អូត​បែនយាមឹន​នហ៝​មា​ញុម​តា​អ៝ស​ពាង់​រី បែនយាមឹន​កើត​នទ្រី​ដ៝ង់។ ១៥ យោឆែប​អូត​នោៗ​ពាង់​ទឹង​លែៈ ញុម​ដ៝ង់ ជេសរី​ខាន់​ពាង់​តឹម​មឞើស​ងើយ​ងក៝ច​ឞ្រី​ដាស​ពាង់។

១៦ នាវ​អី​នៃ​តាង់​ត៝ត់​តា​ជៃ​កាដាច់​ផារ៝ន​រី​ងាន់ លាស​អ៝ស​នោ​យោឆែប​លែៈ​ត៝ត់​តា​រី ផារ៝ន នទ្រែល​មា​ផូង​កោរាញ​ពាង់​រាម់​មអាក​ងាន់។ ១៧ កាដាច់​ផារ៝ន​លាស​មា​យោឆែប៖ “មៃ​លាស​មា​អ៝ស​នោ​មៃ​កើត​នអា៖ «នទ្រាប់​ឆែស​លៀ​ខាន់​មៃ​នៃ​ព្លឹ​ឆឹត​ហ៝ម់​តា​ឞ្រី​កានាន​រី‌ ១៨ ជេសរី​លែវ​ឞឹ នទ្រែល​មា​រានាក់​វ៝ល់​ខាន់​មៃ​ហាន់​តា​អ្យា តៃ​គ៝ប់​អ៝ន់​នតុក​អ្វែស​រាលាវ​ឞូ​តា​ឞ្រី​អេឆីប ​អ្យា​មា​ខាន់​មៃ ជេសរី​ខាន់​មៃ​ឆា​នទើ​អី​កាស​រាលាវ​ឞូ​ដ៝ង់​តា​ឞ្រី​អ្យា»។ ១៩ មៃ​លាស​ដ៝ង់​មា​ខាន់​ពាង់៖ «អ៝ន់​ខាន់​មៃ​ញអោត​រាទែស​ឞើស​ឞ្រី​អេឆីប ​អ្យា​មា​ញច្វាន់​រាទែង​អូរ​ក៝ន​ខាន់​មៃ នទ្រែល​មា​ឞឹ​ខាន់​មៃ​ហាន់​តា​អ្យា។ ២០ លើយ​អោស​ពើស​ទ្រាប់​នទើ​ខាន់​មៃ យ៝រ​លាស​នទើ​អ្វែស​រាលាវ​ឞូ​តា​ឞ្រី​អេឆីប ​អ្យា​ជេង​នទើ​ខាន់​មៃ»”។

២១ ជេសរី​មពោល​អ៝ស​ក៝ន​អីឆ្រាអែល​ជាន​តឹង​កើត​នៃ។ យោឆែប​ឆ៝ៈ​រាទែស​អ៝ន់​មា​ខាន់​ពាង់​កើត​នាវ​ផារ៝ន​លាស​មា​ពាង់ នទ្រែល​មា​អ៝ន់​នទើ​ខាន់​ពាង់​ឆោង​ឆា​រ៝ៈ​ត្រ៝ង​ដ៝ង់។ ២២ យោឆែប​អ៝ន់​ឞ៝ក​អាវ​មហែ​មា​នោៗ​ពាង់​ទូ​ឞ្លាស​ទូ​ហ្វេ​ទូ​ហ្វេ យើន​មា​ពាង់​អ៝ន់​ព្រាក់​មា​បែនយាមឹន ៣០០ កាក់​ព្រាក់ នទ្រែល​មា​ព្រាម់​ឞ្លាស​ឞ៝ក​អាវ។ ២៣ ពាង់​ញជ្វាល់​នទើ​មា​ឞឹ​ពាង់ ឆែស​លៀ​ជឹត​អឹ គែស​នអ៝ប់​មា​នទើ​អ្វែសៗ​តាៈ​ឞើស​ឞ្រី​អេឆីប  ឆែស​លៀ​មែ​ជឹត​អឹ គែស​នអ៝ប់​មា​ឞា​ទាប់​តា​កាលើ​រី នទ្រែល​មា​នទើ​អ៝ន់​ឞឹ​ពាង់​ឆោង​ឆា​រ៝ៈ​ត្រ៝ង​តៃ។ ២៤ ជេសរី​យោឆែប​អ៝ន់​អ៝ស​នោ​ពាង់​ឆឹត នហ៝​មា​នតិញ​ខាន់​ពាង់៖ “លើយ​តា​ខាន់​មៃ​តឹម​រាលាច់​តឹម​ល៝ក់​រ៝ៈ​ត្រ៝ង​រី​តៃ”។

២៥ ខាន់​ពាង់​លោស​ឞើស​ឞ្រី​អេឆីប  ឆឹត​តា​យាកោប​ឞឹ​ខាន់​ពាង់​នើម តា​ឞ្រី​កានាន​រី។ ២៦ ត៝ត់​តា​ឞ្រី​នៃ ខាន់​ពាង់​មឞើស​ងក៝ច​មា​ឞឹ​ខាន់​ពាង់៖ “ក៝ន​មៃ​យោឆែប​ហោម​រេស ពាង់​ជាន​កោរាញ​ម៝ត់​អ្វាញ់​លាម​ឞ្រី​អេឆីប ​ងាន់”។ យើន​មា​យាកោប​មោ​អោស​ជី​ឞោក​ជី​តោរ យ៝រ​លាស​ពាង់​មោ​អោស​អ្យាត់​នាវ​ខាន់​ពាង់​មឞើស​ងក៝ច​នៃ។ ២៧ ត៝ត់​មា​ខាន់​ពាង់​មឞើស​ងក៝ច​ទឹង​លែៈ​នាវ​យោឆែប​ទែ​នតិញ​រី​នើស ឆៃ​រាទែស​យោឆែប​ទែ​ញជ្វាល់​គៃ​មា​រាទែង​ពាង់​ហាន់​តា​ឞ្រី​អេឆីប  រី​មើ​យាកោប​នតើម​នទ្រ៝ត់​ឆាក់។ ២៨ ជេសរី​អីឆ្រាអែល​អី​ឞូ​ក្វាល់​យាកោប​ដ៝ង់​លាស៖ “លែៈ​គ៝ប់​អ្យាត់​ហើយ្ស! យោឆែប​ក៝ន​គ៝ប់​ពាង់​ហោម​រេស គ៝ប់​អុច​ហាន់​ម៝ប់​ពាង់​អេ​ល៝រ​មា​គ៝ប់​ខឹត”។

៤៦

យាកោប នទ្រែល​មា​ក៝ន​ឆៅ​ពាង់​ហាន់​គុ​តា​ឞ្រី​អេឆីប 

១ ជេសរី​អីឆ្រាអែល​អី​ឞូ​ក្វាល់​យាកោប​ដ៝ង់ ញអោត​ទឹង​លែៈ​ទ្រាប់​នទើ​ពាង់​គែស​ហាន់​នទ្រែល​ពាង់​នើម។ ត៝ត់​តា​ប៝ន​បេរឆេបា​រី ពាង់​គុច​ញហើរ​នទើ​ជាន​ឞ្រាស​មា​កោរាញ​ឞ្រាស​អី​ឞ្រាស​អីឆាក់​ឞឹ​ពាង់​នើម​យើក​មឞាស។* ២ កោរាញ​ឞ្រាស​ងើយ​មា​អីឆ្រាអែល​តា​នាវ​តឹម​ឆៃ​នោក​មាង់៖ “អើ​យាកោប! អើ​យាកោប!” អីឆ្រាអែល​អើស៖ “ម៝ស​ហាៈ​កោរាញ​ឞ្រាស!” ៣ កោរាញ​ឞ្រាស​លាស​មា​ពាង់៖ “គ៝ប់​អ្យា​កោរាញ​ឞ្រាស​អី​ឞ្រាស​ឞឹ​មៃ​យើក​មឞាស។ មៃ​លើយ​អោស​ក្លាច​ហាន់​តា​ឞ្រី​អេឆីប  យ៝រ​លាស​តា​ឞ្រី​អី​នៃ​តៃ​គ៝ប់​ជាន​អ៝ន់​មៃ​ជេង​ទូ​ផូង​ក្វ៝ង់។* ៤ គ៝ប់​ហាន់​នទ្រែល​មៃ​តា​ឞ្រី​អេឆីប ​នៃ ជេសរី​តៃ​គ៝ប់​លែវ​មៃ​ព្លឹ​ឞើស​ឞ្រី​អី​នៃ​ដ៝ង់។ ត៝ត់​មៃ​ខឹត​យោឆែប​ឆើម​រាទេប​មាត់​មៃ”។ ៥ ជេសរី​យាកោប​លោស​ឞើស​បេរឆេបា​នៃ ផូង​អ៝ស​ក៝ន​អីឆ្រាអែល​រាទែង​ឞឹ​ខាន់​ពាង់​នើម នទ្រែល​មា​អូរ​ក៝ន​ខាន់​ពាង់​នើម​មា​រាទែស​កាដាច់​ផារ៝ន​ទែ​ញជ្វាល់​រី​នើស។ ៦ ខាន់​ពាង់​ញអោត​ទឹង​លែៈ​មពោមពា​(ឆ្យុម)​ទឹង​លែៈ​ទ្រាប់​នទើ​ខាន់​ពាង់​នើម​គែស​តា​ឞ្រី​កានាន លែវ​នទ្រែល​ខាន់​ពាង់​នើម​ទាទេ។ យាកោប​លែវ​រាន៝យ​ទែស​ពាង់​នើម​លែៈ​ផ្យៅ​ហាន់​តា​ឞ្រី​អេឆីប ។* ៧ យាកោប​លែវ​ក៝ន​ឞូ​អូរ​ក៝ន​ឞូ​ក្លោ ឆៅ​ឞូ​អូរ​ឆៅ​ឞូ​ក្លោ នទ្រែល​មា​ទឹង​លែៈ​រាន៝យ​ទែស​ពាង់​នើស ហាន់​តា​ឞ្រី​អេឆីប ​រី​នទ្រែល​ពាង់​នើម​ទាទេ។

៨ អ្យា​ជេង​គែស​រាញា​ឆាក់​ផូង​ក៝ន​ឆៅ​អីឆ្រាអែល​ហាន់​តា​ឞ្រី​អេឆីប ៖ យាកោប នទ្រែល​មា​ទឹង​លែៈ​អ៝ស​ក៝ន​ពាង់។ ក៝ន​ឞោក​ទាក​យាកោប​រាញា​រូបេន។ ៩ ក៝ន​ឞូ​ក្លោ​រូបេន តា​នៃ​គែស៖ ហានុក  គែស​ផាលូ គែស​ហេឆ្រុន នទ្រែល​មា​ការមី។ ១០ ក៝ន​ឞូ​ក្លោ​ឆីមោន៖ តា​នៃ​គែស​យេមូអែល គែស​យាមីន គែស​អោហាត គែស​យាកីន គែស​ឆោហារ នទ្រែល​មា​ឆោល។ មេៈ​ឆោល​ឞូ​អូរ​ផូង​កានាន។ ១១ ក៝ន​ឞូ​ក្លោ​លេវី៖ តា​នៃ​គែស​កេរឆ៝ន គែស​កេហាត នទ្រែល​មា​មរារី។ ១២ ក៝ន​ឞូ​ក្លោ​យូដា៖ តា​នៃ​គែស​អេរ គែស​អោនាន គែស​ឆេលា គែស​ពេរេស នទ្រែល​មា​ឆេរាស។ (ក៝ន​ឞារ​ហៃ​អេរ នទ្រែល​មា​អោនាន​លែៈ​ខឹត​តា​ឞ្រី​កានាន។) ក៝ន​ឞូ​ក្លោ​ពេរេស៖ តា​នៃ​គែស​ហេឆ្រុន នទ្រែល​មា​ហាមុល។ ១៣ ក៝ន​ឞូ​ក្លោ​អីឆាខារ៖ តា​នៃ​គែស​ថោលា គែស​ពូវា គែស​យោប នទ្រែល​មា​ឆីមរោន។ ១៤ ក៝ន​ឞូ​ក្លោ​ឆាប់យូលោន៖ តា​នៃ​គែស​ឆេរែត គែស​អេលោន នទ្រែល​មា​យាលៀល។ ១៥ ទឹង​លែៈ​ខាន់​ពាង់​អី​នៃ​ជេង​ក៝ន​លេអា​ទាទេ ពាង់​ឞាៈ​អ៝ន់​មា​យាកោប​ទោល​គុ​តា​ឞ្រី​ពាដាន-អារាម​នើស នទ្រែល​មា​ដីនា​ក៝ន​ឞូ​អូរ​ពាង់។ ទឹង​លែៈ​ក៝ន​លេអា នអ៝ប់​មា​ឆៅ​ពាង់​គែស ៣៣ នុយ្ស។

១៦ ក៝ន​ឞូ​ក្លោ​កាត៖ តា​នៃ​គែស​ឆេផុន គែស​ហាកី គែស​ឆូនី គែស​អេសប៝ន គែស​អេរី គែស​អារោដី នទ្រែល​មា​អារេលី។* ១៧ ក៝ន​ឞូ​ក្លោ​អាឆើរ៖ តា​នៃ​គែស​យិមនា គែស​យីសវា គែស​អីសវី គែស​បេរីយា នទ្រែល​មា​ឆេរា​អ៝ស​ឞូ​អូរ។ ក៝ន​បេរីយា៖ តា​នៃ​គែស​ហេបើរ នទ្រែល​មា​មាល់កៀល។ ១៨ ទឹង​លែៈ​ខាន់​ពាង់​អី​នៃ​ជេង​ក៝ន​ឆៅ​ឆិលផា​អី​លាបាន​ទែ​អ៝ន់​មា​លេអា​នើស។ ទឹង​លែៈ​ក៝ន​ឆិលផា នអ៝ប់​មា​ឆៅ​ពាង់​គែស ១៦ នុយ្ស។

១៩ ក៝ន​ឞូ​ក្លោ​រាចែល​អូរ​យាកោប៖ តា​នៃ​គែស​យោឆែប នទ្រែល​មា​បែនយាមឹន។ ២០ តា​ឞ្រី​អេឆីប ​យោឆែប​គែស​ឞារ​ហៃ​ក៝ន​ឞូ​ក្លោ៖ តា​នៃ​គែស​មានាឆេ នទ្រែល​មា​អេប្រាអីម។ អាសនាត​ក៝ន​ឞូ​អូរ​ផោថីផេរា​ឞូនុយ្ស​ជាន​ឞ្រាស​តា​ប៝ន​អោន​ឞាៈ​ខាន់​ពាង់​មា​យោឆែប។* ២១ ក៝ន​ឞូ​ក្លោ​បែនយាមឹន៖ តា​នៃ​គែស​បេលា គែស​បេកើរ គែស​អាសបេល គែស​កេរា គែស​នាមាន គែស​អេហី គែស​រោស គែស​មូផីម គែស​ហូផីម នទ្រែល​មា​អារើត។ ២២ ទឹង​លែៈ​ខាន់​ពាង់​អី​នៃ​ជេង​ក៝ន​ឆៅ​រាចែល​ទាទេ ក៝ន​ឆៅ​រាចែល​ទឹង​លែៈ​គែស ១៤ នុយ្ស។

២៣ ក៝ន​ឞូ​ក្លោ​ដាន៖ តា​នៃ​គែស​ហូឆីម។ ២៤ ក៝ន​ឞូ​ក្លោ​នាប់តាលី៖ តា​នៃ​គែស​យាឆៀល គែស​កូនី គែស​យេឆើរ នទ្រែល​មា​ឆីលេម។ ២៥ ទឹង​លែៈ​ខាន់​ពាង់​អី​នៃ​ជេង​ក៝ន​បិលហា​អី​លាបាន​ទែ​អ៝ន់​មា​រាចែល​នើស។ ក៝ន​ឆៅ​បិលហា​អ៝ន់​មា​យាកោប​ទឹង​លែៈ​គែស ៧ នុយ្ស។

២៦ ទឹង​លែៈ​ក៝ន​ឆៅ​យាកោប​ហាន់​នទ្រែល​ពាង់​នើម​តា​ឞ្រី​អេឆីប  គែស ៦៦ នុយ្ស មោ​អោស​កើប​បាន់ៗ​ពាង់។ ២៧ លាស​កើប​នអ៝ប់​មា​ក៝ន​យោឆែប​ឞារ​ហៃ​ទែស​តា​ឞ្រី​អេឆីប ​រី​ដ៝ង់ ទឹង​លែៈ​ឞូនុយ្ស​តា​រានាក់​វ៝ល់​យាកោប​ហាន់​គុ​តា​ឞ្រី​អេឆីប ​គែស ៧០ នុយ្ស។ *

យាកោប នទ្រែល​មា​អ៝ស​ក៝ន​ពាង់​គុ​តា​ឞ្រី​អេឆីប 

២៨ យាកោប​ដាៈ​យូដា​ហាន់​ល៝រ​ម៝ប់​យោឆែប គៃ​មា​អោប​ត្រ៝ង​ហាន់​ជឹត​ឞ្រី​កោឆែន ជេសរី​យាកោប​នទ្រែល​មា​រានាក់​វ៝ល់​ពាង់​ហាន់​ត៝ត់​តា​ឞ្រី​កោឆែន។ ២៩ យោឆែប​អ៝ន់​ឞូ​នទ្រាប់​រាទែស​ឆែស​ពាង់​នើម ជេសរី​ញច៝​ហាន់​ច្វាៈ​យាកោប​អី​ឞូ​ក្វាល់​អីឆ្រាអែល​ឞឹ​ពាង់​នើម​តា​ឞ្រី​កោឆែន ត៝ត់​តា​រី​ពាង់​អូត​ឞឹ​ពាង់ នហ៝​មា​ញុម​ជ៝ង​ងាន់។ ៣០ អីឆ្រាអែល​លាស​មា​យោឆែប៖ “អាបៃ​អ្យា​លាស​គ៝ប់​ខឹត​មោ​ច្រាវ​អោស យ៝រ​លាស​លែៈ​គ៝ប់​ឆៃ​មុស​មាត់​មៃ​ហោម​អែ​រេស”។* ៣១ យោឆែប​ងើយ​មា​អ៝ស​នោ​ពាង់ នអ៝ប់​មា​ទឹង​លែៈ​ឞូនុយ្ស​អី​ហាន់​នទ្រែល​ខាន់​ពាង់៖ “គ៝ប់​ហាន់​មឞើស​ងក៝ច​មា​កាដាច់​ផារ៝ន​លាស៖ «ទឹង​លែៈ​អ៝ស​នោ​គ៝ប់ នទ្រែល​មា​រានាក់​វ៝ល់​ឞឹ​គ៝ប់​ឞើស​ឞ្រី​កានាន អាបៃ​អ្យា​ខាន់​ពាង់​លែៈ​ត៝ត់​តា​អ្យា។ ៣២ ខាន់​ពាង់​លែវ​នអ៝ប់​មា​នទ្រោក មា​ឞែ​ឞ្យាប់ នទ្រែល​មា​ទឹង​លែៈ​មពោមពា​(ឆ្យុម)​ខាន់​ពាង់​គែស យ៝រ​លាស​ខាន់​ពាង់​ជេង​ឞូនុយ្ស​ច្យាប់ នាវ​រេស​ខាន់​ពាង់​នើស​គុ​ម៝ត់​មពោមពា​(ឆ្យុម)​ទើម»។ ៣៣ លាស​កាដាច់​ផារ៝ន​អោប​ខាន់​មៃ៖ «ខាន់​មៃ​ម៝ស​បាៈ​វៃ​ជាន?» ៣៤ អ៝ន់​ខាន់​មៃ​អើស​មា​ពាង់​កើត​នអា៖ «អើ​កោរាញ ហេន​វៃ​ច្យាប់​នតើម​ឞើស​ជេៈ​នហ៝​មា​ត៝ត់​អាបៃ​អ្យា កើត​ផូង​ចែ​ហេន​កាល់​អែ​នើស​ដ៝ង់»។ លាស​ខាន់​មៃ​អើស​មា​ពាង់​កើត​នៃ ខាន់​មៃ​គែស​គុ​តា​នតុក​ឞ្រី​កោឆែន​អ្យា​រ៝ យ៝រ​លាស​ផូង​អេឆីប ​មឺច​ហោ​ងាន់​មា​ផូង​ច្យាប់”។

៤៧

១ យោឆែប​ហាន់​មឞើស​ងក៝ច​មា​កាដាច់​ផារ៝ន៖ “ឞឹ​គ៝ប់ នទ្រែល​មា​អ៝ស​នោ​គ៝ប់ ខាន់​ពាង់​លែៈ​លោស​តាៈ​ឞើស​ឞ្រី​កានាន លែវ​នអ៝ប់​មា​នទ្រោក មា​ឞែ​ឞ្យាប់ នទ្រែល​មា​ទឹង​លែៈ​នទើ​ខាន់​ពាង់​គែស អាបៃ​អ្យា​ខាន់​ពាង់​លែៈ​ត៝ត់​តា​ឞ្រី​កោឆែន”។ ២ យោឆែប​លែវ​អ៝ស​នោ​ពាង់​ព្រាម់​នុយ្ស​ហាន់​ម៝ប់​កាដាច់​ផារ៝ន។ ៣ ផារ៝ន​អោប​ខាន់​ពាង់៖ “ម៝ស​នទើ​ខាន់​មៃ​វៃ​ជាន?” ខាន់​ពាង់​អើស៖ “អើ​កោរាញ ហេន​ជេង​ផូង​ច្យាប់​កើត​ផូង​ចែ​ហេន​កាល់​អែ​នើស​ដ៝ង់”។* ៤ ខាន់​ពាង់​ងើយ​តៃ​មា​កាដាច់៖ “អើ​កោរាញ ហេន​ទាន់​គុ​តា​ឞ្រី​អ្យា​ទូ​ប្ល៝ត់ យ៝រ​លាស​តា​ឞ្រី​កានាន​គែស​នាវ​ជី​ង៝ត​ក្វ៝ង់ រេប​ជា​មា​អ៝ន់​មពោមពា​(ឆ្យុម)​ឆា​មោ​ហោម​គែស​ដ៝ង់។ កើត​នទ្រី​ហេន​ទាន់​មៃ​រ៝ម​ហេន​អ៝ន់​ហេន​គុ​តា​ឞ្រី​កោឆែន”។ ៥ ផារ៝ន​លាស​មា​យោឆែប៖ “ឞឹ​មៃ នទ្រែល​មា​អ៝ស​នោ​មៃ​លែៈ​ត៝ត់​តា​មៃ។ ៦ អ៝ន់​មៃ​កើយ្ស​ឞ្រី​អី​អ្វែស​រាលាវ​ឞូ​អ៝ន់​មា​ឞឹ​មៃ នទ្រែល​មា​អ៝ស​នោ​មៃ ម៝ស​ឞ្រី​អី​មៃ​អុច លាស​មៃ​អុច អ៝ន់​ខាន់​ពាង់​គុ​តា​ឞ្រី​កោឆែន​នៃ​ទោ។ តា​ផូង​ខាន់​ពាង់​អី​នៃ​ឞូ​ម៝ស​មៃ​ឆៃ​អី​ឞ្លាវ អ៝ន់​ពាង់​ជាន​កោរាញ​ម៝ត់​អ្វាញ់​មា​មពោមពា​(ឆ្យុម)​គ៝ប់​នើម​ដ៝ង់”។

៧ ជេសរី​យោឆែប​លែវ​ឞឹ​ពាង់​ហាន់​ម៝ប់​កាដាច់​ផារ៝ន​ដ៝ង់ យាកោប​ទាន់​នាវ​គែស​ជេង​កោរាញ​ឞ្រាស​អ៝ន់​មា​ផារ៝ន។ ៨ ផារ៝ន​អោប​យាកោប៖ “ទាស​អ៝ក់​នាម់​មៃ​ចែ?” ៩ យាកោប​មឞើស​ងក៝ច​មា​កាដាច់​ផារ៝ន៖ “នាម់​គ៝ប់​គុ​រេស​អាបៃ​អ្យា​លែៈ​គែស ១៣០ នាម់។ នាម់​គ៝ប់​ដេៈ​ទើម នាវ​រេស​គ៝ប់​មោ​គែស​នាវ​អ្វែស​ដ៝ង់ គ៝ប់​រេស​មោ​អោស​ជ៝ៈ​ជ៝ង​កើត​ផូង​ចែ​គ៝ប់”។ ១០ យាកោប​ទាន់​នាវ​គែស​ជេង​កោរាញ​ឞ្រាស​អ៝ន់​មា​ផារ៝ន​ទូ​តឹ​ជឹត ជេសរី​ពាង់​លោស​ឞើស​នតុក​នៃ។ ១១ ជេសរី​យោឆែប​អ៝ន់​នែស​ទុត​អ្វែស​តា​ឞ្រី​អេឆីប ​អ៝ន់​មា​ឞឹ​ពាង់ នទ្រែល​មា​អ៝ស​នោ​ពាង់ ជេង​នទើ​មា​ខាន់​ពាង់​នើម ពាង់​អ៝ន់​ខាន់​ពាង់​គុ​តា​ឞ្រី​កោឆែន​ទាច់​កេង​ប៝ន​រាម់ឆែស កើត​នាវ​ផារ៝ន​ទែ​លាស។ ១២ យោឆែប​ម៝ត់​ឆ្យាម់​ឞឹ​ពាង់ នទ្រែល​មា​អ៝ស​នោ​ពាង់ នអ៝ប់​មា​ទឹង​លែៈ​ឞូនុយ្ស​គុ​តា​រានាក់​វ៝ល់​ខាន់​ពាង់​រី តឹង​អ៝ក់​ឞូនុយ្ស​ខាន់​ពាង់។

នាវ​យោឆែប​ម៝ត់​អ្វាញ់​តា​ឞ្រី​អេឆីប ​ទោល​គែស​នាវ​ជី​ង៝ត​ក្វ៝ង់

១៣ នាវ​ជី​ង៝ត​ក្វ៝ង់​ហោ​ងាន់ លាម​ឞ្រី​ទាក​មោ​អោស​គែស​ព្យាង់​ឆោង ឞូនុយ្ស​តា​ឞ្រី​អេឆីប  នទ្រែល​មា​តា​ឞ្រី​កានាន​គែស​នាវ​ជេរ​ជ៝ត់​ហោ​ងាន់ យ៝រ​មា​ជី​ង៝ត​ក្វ៝ង់​អី​នៃ។ ១៤ យោឆែប​លែៈ​តាច់​ឞា​អ៝ន់​មា​ឞ្រី​អេឆីប  នទ្រែល​មា​ឞ្រី​កានាន ពាង់​រាគូម​ទឹង​លែៈ​ព្រាក់​តាច់​ឞា​អី​នៃ ជេសរី​ញជុន​តា​ជៃ​កាដាច់​ផារ៝ន ត៝ត់​មា​មោ​ហោម​អោស​គែស​ព្រាក់​តា​ទឹង​លែៈ​ឞ្រី​អី​នៃ។ ១៥ ព្រាក់​មា​រាវាត់​ឞា​មោ​ហោម​អោស​តា​ឞ្រី​អេឆីប  នទ្រែល​មា​តា​ឞ្រី​កានាន​លែៈ​ផ្យៅ ទឹង​លែៈ​ផូង​ប៝ន​លាន​អេឆីប ​ខាន់​ពាង់​ហាន់​ម៝ប់​មា​យោឆែប​ទាទេ ងើយ​ដាស​ពាង់៖ “ទាន់​មៃ​អ៝ន់​ព្យាង់​ឞា​មា​ហេន លាស​មៃ​មោ​អ៝ន់ ហេន​ខឹត​តា​នាប់​មៃ​ងាន់​រ៝ យ៝រ​លាស​ហេន​មោ​ហោម​គែស​ព្រាក់​មា​រាវាត់”។ ១៦ យោឆែប​អើស​មា​ខាន់​ពាង់៖ “លាស​ខាន់​មៃ​មោ​ហោម​គែស​ព្រាក់ ខាន់​មៃ​អ៝ន់​មពោមពា​(ឆ្យុម)​ខាន់​មៃ​មា​គ៝ប់ តៃ​គ៝ប់​អ៝ន់​ព្យាង់​ឞា​មា​ខាន់​មៃ​ឆោង”។ ១៧ ជេសរី​ខាន់​ពាង់​លែវ​មពោមពា​(ឆ្យុម)​ខាន់​ពាង់​នើម​អ៝ន់​មា​យោឆែបយោឆែប​អ៝ន់​ព្យាង់​ឞា​មា​ខាន់​ពាង់ តឹម​រាគ៝ល់​ដាស​ឆែស ដាស​ឞែ​ឞ្យាប់ ដាស​នទ្រោក ដាស​ឆែស​លៀ។ យោឆែប​អ៝ន់​ព្យាង់​ឞា​មា​ខាន់​ពាង់​នាម់​នៃ តឹម​រាគ៝ល់​ដាស​មពោមពា​(ឆ្យុម)​ខាន់​ពាង់។ ១៨ នាម់​នៃ​លែៈ​លោច​ជេស លាប់​នាម់​អេង ខាន់​ពាង់​ហាន់​ម៝ប់​តៃ​យោឆែប​ទូ​តឹ​ជឹត ខាន់​ពាង់​ងើយ​ដាស​ពាង់៖ “អើ​កោរាញ ហេន​ទាន់​មឞើស​ងក៝ច​មា​មៃ ហេន​មោ​អោស​ពោន​ម៝ ព្រាក់​តា​ឆាក់​ហេន​លែៈ​ផ្យៅ មពោមពា​(ឆ្យុម)​ហេន​លែៈ​ហេន​ញជុន​អ៝ន់​មៃ​លែៈ​ផ្យៅ​ដ៝ង់ ហេន​មោ​ហោម​អោស​គែស​នទើ​ទូ​នតីល ហោម​អែ​នែស នទ្រែល​មា​ឆាក់​ហេន​នើម​ទូ​រី​ទើម​ហោម។ ១៩ អើ​កោរាញ គៃ​មា​ហេន​ហោម​រេស ទាន់​មៃ​រាវាត់​នែស​ហេន នទ្រែល​មា​ឆាក់​ហេន​នើម​តឹម​រាគ៝ល់​ដាស​ព្យាង់​ឞា​មៃ​នៃ អ៝ន់​ហេន​គុ​ជាន​ទឹក​ផារ៝ន នទ្រែល​មា​នែស​ហេន​អ៝ន់​ជេង​ទ្រាប់​នទើ​ពាង់ យ៝រ​លាស លាស​ហេន​ខឹត​លែៈ​ផ្យៅ​នែស​ហេន​នៃ​ឞូ​ម៝ស​មា​នទើន? ទាន់​កោរាញ​អ៝ន់​ឞា​នតីល​មា​ហេន គៃ​មា​ហេន​ហោម​រេស មោ​ខឹត លើយ​អោស​អ៝ន់​ឞ្រី​ទាក​រាង៝ត​រាងាត់”។

២០ យោឆែប​រាវាត់​លែៈ​ផ្យៅ​នែស​តា​ឞ្រី​អេឆីប ​អ៝ន់​មា​កាដាច់​ផារ៝ន ទឹង​លែៈ​ផូង​អេឆីប ​តាច់​នែស​មីរ​ខាន់​ពាង់​នើម​យ៝រ​មា​នាវ​ជី​ង៝ត​ក្វ៝ង់​អី​នៃ​លើ​មា​ហោ​ងាន់ កើត​នទ្រី​នែស​លាម​ឞ្រី​អី​នៃ​ជេង​នែស​ផារ៝ន​ទាទេ។ ២១ ជេសរី​ទឹង​លែៈ​ផូង​ប៝ន​លាន​លាម​ឞ្រី​អេឆីប ​នៃ​ជេង​ទឹក​ទាទេ។ ២២ នែស​ផូង​ឞូនុយ្ស​ជាន​ឞ្រាស​ទើម​យោឆែប​មោ​រាវាត់ យ៝រ​លាស​ផូង​អី​នៃ​គែស​ផារ៝ន​ឆើម​អ៝ន់​ព្យាង់​ឞា កើត​នទ្រី​ទឹង​នែស​ខាន់​ពាង់​មោ​តាច់។

២៣ យោឆែប​លាស​មា​ផូង​ប៝ន​លាន៖ “នារ​អ្យា​លែៈ​គ៝ប់​រាវាត់​ជេស​ឆាក់​ខាន់​មៃ​នើម នទ្រែល​មា​នែស​ខាន់​មៃ​អ៝ន់​មា​កាដាច់​ផារ៝ន។ អាបៃ​អ្យា​គ៝ប់​អ៝ន់​នតីល​ឞា​មា​ខាន់​មៃ ខាន់​មរែ​មា​តូច​តាម់។ ២៤ ត៝ត់​ខៃ​លែៈ​កាច់​លែៈ​រែក​តៃ ខាន់​មៃ​អ៝ន់​ទូ​កោៈ​តឹម​ព្រាម់​(១/៥)​មា​ផារ៝ន ជេសរី​ព្វាន់​កោៈ​មា​ខាន់​មៃ​នើម គៃ​មា​គែស​នតីល នទ្រែល​មា​នទើ​ឆោង​ឆា​មា​ខាន់​មៃ​នើម មា​អ៝ស​ក៝ន​ខាន់​មៃ នអ៝ប់​មា​ឞូនុយ្ស​គុ​តា​ញីស​ជៃ​ខាន់​មៃ​ដ៝ង់”។ ២៥ ផូង​ប៝ន​លាន​លាស​មា​យោឆែប៖ “មៃ​លែៈ​រាក្លាយ្ស​នាវ​រេស​ផូង​ហេន។ លាស​មៃ​អុច តៃ​ហេន​គុ​ជាន​ទឹក​មា​ផារ៝ន”។ ២៦ យោឆែប​អ៝ន់​នាវ​វៃ​តា​ឞ្រី​អេឆីប ​នហ៝​មា​ត៝ត់​អាបៃ​អ្យា ដាៈ​ផូង​អេឆីប ​អ៝ន់​មា​ផារ៝ន​ទូ​កោៈ​តឹម​ព្រាម់​នទើ​ខាន់​ពាង់​គែស​តាៈ​ឞើស​នែស​នៃ នែស​ផូង​ឞូនុយ្ស​ជាន​ឞ្រាស​ទើម​មោ​ជេង​នទើ​ផារ៝ន។*

នាវ​យាកោប​នតិញ​ងគ្លែៈ​ទុត

២៧ ផូង​អីឆ្រាអែល​គុ​រេស​តា​ឞ្រី​អេឆីប  ខាន់​ពាង់​គុ​តា​នតុក​កោឆែន គែស​នែស​តា​នតុក​នៃ ខាន់​ពាង់​ឞាៈ​អ៝ស​ឞាៈ​ក៝ន​អ៝ក់​ឞឹក​រឹ​ងាន់​តា​នតុក​នៃ។ ២៨ យាកោប​គុ​រេស​តា​ឞ្រី​អេឆីប ​គែស ១៧ នាម់។ ទឹង​លែៈ​នាម់​ពាង់​រេស​គែស ១៤៧ នាម់។ ២៩ ត៝ត់​អីឆ្រាអែល​អី​ឞូ​ក្វាល់​យាកោប​ដ៝ង់ ឞើយ​មា​ខឹត ពាង់​ក្វាល់​ក៝ន​ពាង់​យោឆែប នតិញ​មា​ពាង់៖ “អើ​នោ លាស​មៃ​រ៝ង់​មា​គ៝ប់ មៃ​តេៈ​តី​មៃ​អី​នៃ​តា​ន៝ម់​តឹម​ឞ្លូ​គ៝ប់​អ្យា នអ៝ប់​មា​ត៝ន អ៝ន់​មៃ​ជាន​អ្វែស ជាន​ឆ៝ង់​មា​គ៝ប់ មៃ​លើយ​អោស​ត៝ប់​គ៝ប់​តា​ឞ្រី​អេឆីប ​អ្យា!* ៣០ មៃ​ត៝ប់​គ៝ប់​តា​នតុក​ត៝ប់​ផូង​ចែ​គ៝ប់ មៃ​រាទែង​គ៝ប់​លោស​ឞើស​ឞ្រី​អេឆីប ​អ្យា ជេសរី​ត៝ប់​គ៝ប់​តា​នតុក​មោច​ផូង​ចែ​គ៝ប់​នើម”។ យោឆែប​អើស​មា​ពាង់៖ “តៃ​គ៝ប់​ជាន​កើត​នាវ​មៃ​លាស​ឞឹ”។* ៣១ យាកោប​លាស​តៃ​មា​ពាង់៖ “លាស​នទ្រី​មៃ​ត៝ន​មា​គ៝ប់” នទ្រី​យោឆែប​ត៝ន​មា​ពាង់។ ជេសរី​យាកោប​អី​ឞូ​ក្វាល់​អីឆ្រាអែល​ដ៝ង់​យើក​មឞាស​កោរាញ​ឞ្រាស​តា​ឞោក​ឞិច​ពាង់​នើម​រី។

៤៨

យាកោប​អ៝ន់​គែស​ជេង​មា​ក៝ន​យោឆែប

១ ឞើស​កើយ​នៃ គែស​ឞូ​មឞើស​មា​យោឆែប​ឞឹ​ពាង់​ជី។ យោឆែប​ហាន់​ច៝ប​ឞឹ​ពាង់ ពាង់​លែវ​ក៝ន​ឞូ​ក្លោ​ពាង់​ឞារ​ហៃ​ហាន់​នទ្រែល​ពាង់​នើម៖ មានាឆេ នទ្រែល​មា​អេប្រាអីម។ ២ ឞូ​មឞើស​មា​យាកោប៖ “ក៝ន​មៃ​យោឆែប​ហាន់​ច៝ប​មៃ”។ យាកោប​អី​ឞូ​ក្វាល់​អីឆ្រាអែល​ដ៝ង់​ញឆ្រោយ្ស​ទ៝ក់​គុ​តា​គ្រែ​រី‌ ៣ ជេសរី​លាស​មា​យោឆែប៖ “កោរាញ​ឞ្រាស​នើម​អី​ទុត​គែស​នាវ​ទើយ ពាង់​វាច់​អ៝ន់​គ៝ប់​ឆៃ​ពាង់​តា​ប៝ន​លុស​ឞ្រី​កានានពាង់​អ៝ន់​គែស​ជេង​មា​គ៝ប់។* ៤ កោរាញ​ឞ្រាស​លាស​មា​គ៝ប់៖ «តៃ​គ៝ប់​ជាន​អ៝ន់​មៃ​គែស​អ៝ស​គែស​ក៝ន​ឞឹក​រឹ​អ៝ក់​ងាន់ នហ៝​មា​គែស​អ៝ក់​ផូង​ឞូនុយ្ស​តាៈ​ឞើស​មៃ។ តៃ​គ៝ប់​អ៝ន់​ឞ្រី​អ្យា​មា​ក៝ន​ឆៅ​មៃ ជេង​នតុក​មា​ខាន់​ពាង់​នើម​នហ៝​រ៝»។* ៥ ក៝ន​ឞូ​ក្លោ​មៃ​ឞារ​ហៃ​ទែស​តា​ឞ្រី​អេឆីប ​ទោល​គ៝ប់​អេ​ហ៝ៈ​ត៝ត់​តា​អ្យា កើប​ជេង​ក៝ន​គ៝ប់ អេប្រាអីម នទ្រែល​មា​មានាឆេ ខាន់​ពាង់​អី​នៃ​ជេង​ក៝ន​គ៝ប់ តឹម​ឞាន​មា​រូបេន នទ្រែល​មា​ឆីមោន​ដ៝ង់។ ៦ ក៝ន​មៃ​ទែស​ឞើស​កើយ​ឞើស​កើយ​នៃ អី​នៃ​កើប​ក៝ន​មៃ ខាន់​ពាង់​ឆ៝ៈ​ទើន​នែស​តា​នែស​អេប្រាអីម នទ្រែល​មា​មានាឆេ​ដ៝ង់។ ៧ ទោល​គ៝ប់​ព្លឹ​ឆឹត​តាៈ​ឞើស​ឞ្រី​ពាដាន-អារាម*រាចែល​មេៈ​មៃ​ខឹត​តា​តី​គ៝ប់​នើម ទាច់​កេង​ប៝ន​អេប្រាតា​ឞ្រី​កានាន គ៝ប់​ត៝ប់​មេៈ​មៃ​រ៝ៈ​ត្រ៝ង​ហាន់​ជឹត​ប៝ន​អេប្រាតា”។ អេប្រាតា​ជេង​ប៝ន​បេតលេហឹម។*

៨ អីឆ្រាអែល​ឆៃ​ក៝ន​ឞូ​ក្លោ​យោឆែប ពាង់​អោប៖ “ឞូ​ម៝ស​ឞារ​ហៃ​នៃ?” ៩ យោឆែប​អើស៖ “ខាន់​ពាង់​ក៝ន​គ៝ប់ កោរាញ​ឞ្រាស​អ៝ន់​មា​គ៝ប់​តា​ឞ្រី​អ្យា”។ អីឆ្រាអែល​លាស​មា​ពាង់៖ “លែវ​ខាន់​ពាង់​ហាន់​ទាច់​តា​គ៝ប់​អ្យា គ៝ប់​ឞែ​មា​ទាន់​កោរាញ​ឞ្រាស​អ៝ន់​នាវ​គែស​ជេង​មា​ខាន់​ពាង់”។ ១០ ទោល​នៃ​មាត់​អីឆ្រាអែល​លែៈ​ង៝ អ្វាញ់​មោ​ហោម​អោស​ឆៃ យ៝រ​លាស​ឆាក់​ពាង់​លែៈ​រាញ។ យោឆែប​លែវ​ខាន់​ពាង់​ហាន់​ទាច់​តា​អីឆ្រាអែល ជេសរី​ពាង់​អូត នទ្រែល​មា​ចុម​អី​ឆៅៗ​ពាង់​រី។ ១១ អីឆ្រាអែល​ងើយ​មា​យោឆែប៖ “អា​ល៝រ​នើស គ៝ប់​មោ​គឹត​លាស​ហោម​ឆៃ​មុស​មាត់​មៃ​នអា យើន​មា​អាបៃ​អ្យា​កោរាញ​ឞ្រាស​អ៝ន់​គ៝ប់​ឆៃ​នអ៝ប់​មា​រាន៝យ​ទែស​មៃ​ជឹត”។ ១២ ជេសរី​យោឆែប​តេក​ក៝ន​ពាង់​ឞារ​ហៃ​អី​នៃ​បាស​ដាស​កោម៝ក់​ឞឹ​ពាង់ ជេសរី​ច៝ន​ម៝ន​កោម៝ក់​ពាន់​អា​នែស។ ១៣ ជេស​នៃ​យោឆែប​លែវ​ក៝ន​ពាង់​ហាន់​ទាច់​តា​អី​ឞឹ​តៃ​ជឹត ពាង់​អ៝ន់​អេប្រាអីម​មពែស​ឞើស​មា​ពាង់​នើម ជេង​មពែស​ឞើស​ច្យៅ​អីឆ្រាអែលមានាឆេ​មពែស​ឞើស​ច្យៅ​ពាង់​នើម ជេង​មពែស​ឞើស​មា​អីឆ្រាអែល។ ១៤ អីឆ្រាអែល​តេៈ​តី ពាង់​រាព្លាច់​តី​មា​តេៈ​តា​ឞោក​អេប្រាអីម​អី​អ៝ស ជេសរី​ពាង់​តេៈ​តី​ច្យៅ​តា​ឞោក​មានាឆេ​ជេង​ក៝ន​ឞោក​ទាក ឞ៝ល​លាស​មានាឆេ​ជេង​ក៝ន​ឞោក​ទាក​កាដោយ អីឆ្រាអែល​ជាន​កើត​នៃ​ពាង់​លែៈ​គឹត​នហេល​នានេៈ។ ១៥ ជេសរី​អីឆ្រាអែល​ទាន់​កោរាញ​ឞ្រាស​អ៝ន់​គែស​ជេង​មា​យោឆែប ពាង់​លាស៖

“ទាន់​កោរាញ​ឞ្រាស​អី​ឞ្រាស​អាឞ្រាហាម់  នទ្រែល​មា​អី​ឞ្រាស​អីឆាក់​វៃ​យើក​មឞាស

ទាន់​កោរាញ​ឞ្រាស​អី​ម៝ត់​ញជ្រាង់​គ៝ប់​នតើម​ឞើស​ជេៈ​ត៝ត់​អាបៃ​អ្យា អី​តឹម​ឞាន​មា​ឞូនុយ្ស​ច្យាប់​ម៝ត់​ញជ្រាង់​មពោមពា​(ឆ្យុម)​ផូង​ពាង់​នើម

១៦ ទាន់​តោង​ពារ់​កោរាញ​ឞ្រាស​នើម​អី​លែៈ​រាក្លាយ្ស​ជេស​គ៝ប់​ឞើស​អាប់​នតីល​នាវ​ជេរ ទាន់​ពាង់​អ៝ន់​គែស​ជេង​មា​ក៝ន​ឞូ​ក្លោ​ឞារ​ហៃ​អ្យា

អ៝ន់​ឞូ​ហោម​កាស​គឹត​មា​រាញា​ឆាក់​គ៝ប់ រាញា​ឆាក់​អាឞ្រាហាម់ ​ជេង​ចែ នទ្រែល​មា​រាញា​ឆាក់​អីឆាក់​ឞឹ​គ៝ប់ យ៝រ​មា​ឞារ​ហៃ​ខាន់​ពាង់​អ្យា។

ទាន់​អ៝ន់​មា​ឞារ​ហៃ​ខាន់​ពាង់​អ្យា​គែស​អ៝ស​គែស​ក៝ន​ឞឹក​រឹ​អ៝ន់​អ៝ក់​ងាន់​តា​នែស​នតូ​អ្យា”។*

១៧ យោឆែប​ឆៃ​ឞឹ​ពាង់​តេៈ​តី​ឞើស​មា​តា​ឞោក​អេប្រាអីម ពាង់​មោ​អោស​មអាក។ ពាង់​ក្វាន់​តី​ឞឹ​ពាង់​តឹម​រាគ៝ល់​ឞើស​ឞោក​អេប្រាអីម​តេៈ​តា​ឞោក​មានាឆេ។ ១៨ យោឆែប​មឞើស​មា​ឞឹ​ពាង់៖ “មោ​អោស​ទី​កើត​នៃ​អើ​ឞឹ អី​អ្យា​ក៝ន​ឞោក​ទាក មៃ​តេៈ​តី​មា​មៃ​តា​ឞោក​ពាង់”។ ១៩ ឞឹ​ពាង់​មោ​អោស​អ្យាត់ ពាង់​លាស​មា​យោឆែប៖ “អើ​នោ គ៝ប់​លែៈ​គឹត គ៝ប់​លែៈ​គឹត​ជេស​មានាឆេ​ជេង​ក៝ន​ឞោក​ទាក ពាង់​តៃ​គែស​ទូ​ផូង​ក្វ៝ង់​ដ៝ង់។ យើន​មា​អេប្រាអីម​គែស​ទូ​ផូង​ក្វ៝ង់​រាលាវ​ពាង់​ងាន់។ រាន៝យ​ទែស​អេប្រាអីម​មរា​អ៝ក់​ផូង​អេងៗ​ក្វ៝ង់ៗ​ងាន់”។* ២០ នារ​នៃ​អីឆ្រាអែល​អ៝ន់​គែស​ជេង​មា​ខាន់​ពាង់​ឞារ​ហៃ​អី​នៃ ពាង់​លាស៖

“ជឹត​នាប់​តៃ ទឹង​លែៈ​ផូង​អីឆ្រាអែល មរា​ទាន់​កោរាញ​ឞ្រាស​អ៝ន់​នាវ​គែស​ជេង​មា​ឞូ​កើត​នអា៖

«ទាន់​កោរាញ​ឞ្រាស​ជាន​អ៝ន់​មៃ​ជេង​តឹម​ឞាន​មា​អេប្រាអីម តឹម​ឞាន​មា​មានាឆេ»”។

កើត​នទ្រី​អីឆ្រាអែល​កើប​អេប្រាអីម​ខ្លៃ​រាលាវ​ដាស​មា​មានាឆេ។* ២១ អីឆ្រាអែល​ងើយ​មា​យោឆែប៖ “គ៝ប់​ឞើយ​មា​ខឹត​ជេស យើន​មា​កោរាញ​ឞ្រាស​មរា​គុ​នទ្រែល​ខាន់​មៃ នទ្រែល​មា​លែវ​ខាន់​មៃ​ព្លឹ​ឆឹត​តៃ​តា​ឞ្រី​ផូង​ចែ​ខាន់​មៃ។ ២២ គ៝ប់​អុច​ពាៈ​នែស​អ៝ន់​មៃ​ក្វ៝ង់​រាលាវ​ដាស​មា​ផូង​អ៝ស​នោ​មៃ ជេង​នែស​ទាច់​តា​ប៝ន​ឆីកែម​នៃ នតុក​អី​គ៝ប់​លែៈ​ទើយ​ពីត​តឹម​លើស​ដាស​ផូង​អាមោរី​មា​ដាវ មា​នា​ទុត​គ៝ប់​នើម​នៃ​នើស”។*

៤៩

នាវ​យាកោប​អ៝ន់​គែស​ជេង​មា​ក៝ន​ពាង់ ១២ នុយ្ស

១ យាកោប​អី​ឞូ​ក្វាល់​អីឆ្រាអែល​ដ៝ង់ ពាង់​ក្វាល់​ទឹង​លែៈ​ក៝ន​ពាង់​វាច់​តា​រី​ទាទេ ជេសរី​លាស៖ “ទាន់​ខាន់​មៃ​ហាន់​រឹង​ទាទេ គៃ​មា​គ៝ប់​មឞើស​ងក៝ច​អ៝ន់​ខាន់​មៃ​គឹត​ម៝ស​នាវ​គែស​តា​នារ​ជឹត​នាប់​អ្យា​តៃ។

២ អើ​ផូង​ក៝ន​ឆៅ​យាកោប វាច់​រឹង​ហ៝ម់​គៃ​មា​អ្យាត់

អ្យាត់​ហ៝ម់​នាវ​អីឆ្រាអែល​ឞឹ​ខាន់​មៃ​នើម។

៣ អើ​រូបេន មៃ​ជេង​ក៝ន​ឞោក​ទាក​គ៝ប់

គ៝ប់​ឞាៈ​មៃ​ល៝រ​ឞូ​ទោល​គ៝ប់​គែស​ឆ្វាន​ទុត​ទាង់

មៃ​ឞូ​លឺ​រាលាវ​ឞូ នទ្រែល​មា​គែស​នាវ​ទើយ​រាលាវ​ឞូ​ដ៝ង់។

៤ មៃ​ទាង់​តឹម​ឞាន​មា​ទាក​រាឞុស មោ​អោស​ទើយ​អ៝ត់​ទើយ​រាទ៝ង់ តីស​មា​មៃ​មោ​អោស​ជាន​ឞោក

យ៝រ​លាស​មៃ​ហាវ​កាលើ​គ្រែ​គ៝ប់

មៃ​ឞិច​នទ្រែល​មា​អូរ​គ៝ប់ ជាន​អ៝ន់​គ្រែ​គ៝ប់​អារ។*

៥ ឆីមោន នទ្រែល​មា​លេវី​ជេង​អ៝ស​នោ​ទូ​នទុល​ទែស

នូយ្ស​នហ៝ម់​ខាន់​ពាង់​ហាត់​ជាញ​ងាន់ ខាន់​ពាង់​ងខឹត​ឞូ​មា​ដាវ។*

៦ គ៝ប់​មោ​អោស​អុច​គុ​នទ្រែល​ខាន់​ពាង់

នោក​ខាន់​ពាង់​តឹម​ញច្រាៈ​នាវ​ជាន​អ្យើស។

យ៝រ​លាស​នោក​ខាន់​ពាង់​ជី​នូយ្ស ខាន់​ពាង់​ងខឹត​ឞូ​នើស

ជេសរី​ខាន់​ពាង់​ក៝ស​លើយ​ជ៝ង់​ជ៝ន​នទ្រោក​ងក្វ៝ង់​ទាស​ខាន់​ពាង់​នើម​អុច​ទើម។

៧ គ៝ប់​រាក​រាតាប់​លើយ​នាវ​ជី​នូយ្ស​ខាន់​ពាង់ យ៝រ​មា​ខាន់​ពាង់​ហាត់​ជាញ​ហោ​អីរ

ជេសរី​តា​នាវ​ជី​នូយ្ស​ខាន់​ពាង់​ជាន​នទើ​ទុត​អ្យើស​ហោ​ងាន់ ទាស​ខាន់​ពាង់​នើម​អុច

គ៝ប់​មរា​ញចាស​លើយ​ខាន់​ពាង់​ឞារ​ហៃ​អី​នៃ​តា​រាន៝យ​ទែស​គ៝ប់

មោ​អោស​អ៝ន់​គុ​នទ្រែល​ទូ​នតុក​តា​ឞ្រី​អីឆ្រាអែល។*

៨ អើ​យូដា អ៝ស​នោ​មៃ​មរា​រានេ​មៃ​ទាទេ​ងាន់

មៃ​តៃ​ទើយ​លើស​ដាស​ផូង​រាលាង់​មា​មៃ

អ៝ស​នោ​មៃ​តៃ​ពាន់​យើក​មា​មៃ​ទាទេ។*

៩ អើ​យូដា​ក៝ន​គ៝ប់ មៃ​ជេង​តឹម​ឞាន​មា​ក៝ន​យៅ​មុរ

ឆឹត​ហើម​ឞើស​កាប់​ឆា​មពោមពា​(ឆ្យុម)

មៃ​តឹម​ឞាន​មា​យៅ​មុរ​អី​ពាន់​ញឆាន

មៃ​តឹម​ឞាន​មា​យៅ​មុរ​អី​ឞិច មោ​គែស​អោស​ឞូនុយ្ស​ឞាញ់​រាខ្វាក។*

១០ ម៝ង់​តាក់​ជ្រា​កាដាច់​គែស​តា​មៃ​នឹង

រាន៝យ​ទែស​មៃ​តៃ​មរា​ជេង​កាដាច់​មរ៝​មរាង់

នហ៝​មា​ត៝ត់​ត្រុយ្ស​ពាង់​អី​គែស​នាវ​ទើយ​ក្វ៝ង់​នៃ*

នអ៝ប់​មា​ទឹង​លែៈ​ផូង​ឞូនុយ្ស​លាម​នតុក​អ្យាត់​នាវ​ពាង់​ទាទេ។*

១១ ពាង់​នទ្រ៝ង់​ងាន់ នទ្រី​ទឹង​ពាង់​ក៝ត់​ឆែស​លៀ​ពាង់​នើម​តា​តើម​ព្លៃ​យុងយារ​ប៝ន ឞ៝ល​លាស​តើម​ព្លៃ​នៃ​ទុត​ខ្លៃ

ពាង់​មោ​អោស​រាវៃ​ឆែស​លៀ​ឆា​អី​ព្លៃ​អី​នហា​នៃ

ពាង់​ពីស​អាវ​ពាង់​នើម​មា​ទាក​នទ្រាញ់​ព្លៃ​យុងយារ​ប៝ន

ពីស​ឞ៝ក​ពាង់​នើម​មា​ទាក​ព្លៃ​យុងយារ​ប៝ន​អី​ចាង់​តឹម​ឞាន​មា​មហាម។

១២ ត្រោម​មាត់​ពាង់​ចាង់​ងាន់​រាលាវ​មា​ទាក​នទ្រាញ់​ព្លៃ​យុងយារ​ប៝ន

ងលាង​ឆេក​ពាង់​រាលាវ​មា​ទាក​ត៝ស​នទ្រោក​ជឹត។†

១៣ ឆាប់យូលោន​តៃ​គុ​រ៝ៈ​មែង​ទាក​វាច់​ទាក​វារ់

នតុក​ពាង់​ជេង​នតុក​ញឆ្រុង​ទូក​ក្វ៝ង់

នហារ់​នែស​ពាង់​នហ៝​មា​ត៝ត់​តា​ប៝ន​ឆីដោន​រី​ងាន់។

១៤ អីឆាខារ​ជេង​តឹម​ឞាន​មា​ឆែស​លៀ​ទុត​ទាង់

ពាង់​ឞិច​តា​វាស​វាង​ងគារ​ឞែ​ឞ្យាប់។

១៥ ពាង់​មឹន​លាស​នតុក​ពាង់​គុ​រាលូ​នៃ​ជេង​នតុក​អ្វែស

នទ្រែល​មា​ទើស​ដ៝ង់

ជេសរី​ពាង់​កុញ​ឆាក់​ពាង់​នើម​អ៝ន់​ឞូ​ទ៝ង់​រាទែង​ទ្រាប់​នទើ

តឹម​ឞាន​មា​ទឹក​ឞូ​ងាន់។

១៦ ដាន​ជេង​កោរាញ​ម៝ត់​អ្វាញ់​មពោល​ប៝ន​លាន​ពាង់​នើម

កើត​មពោល​អេងៗ​តា​ផូង​អីឆ្រាអែល​ទឹង​លែៈ​ដ៝ង់

១៧ ពាង់​ជេង​តឹម​ឞាន​មា​ឞេស​ហូង​រ៝ៈ​ត្រ៝ង

តឹម​ឞាន​មា​ឞេស​កូ​គុ​តា​មែង​ត្រ៝ង

ក៝ប់​ចោក​តា​ជ៝ង់​ជ៝ន​ឆែស

ជេសរី​ឞូនុយ្ស​អី​គុ​ញច៝​តា​កាលើ​រី​តុប​អា​នែស”។

១៨ ជេសរី​យាកោប​មឞើស​ឆើម​លាស៖ “អើ​ឞ្រាស​យេហោវា គ៝ប់​ហោម​ក៝ប់​នារ​មៃ​រាក្លាយ្ស​គ៝ប់”។ ជេសរី​ពាង់​នហ៝​មា​លាស​មា​អ៝ស​ក៝ន​ពាង់​ជឹត៖

១៩ “កាត​គែស​ផូង​តាហែន​ហាន់​លើស​ពាង់

យើន​មា​ពាង់​ហាន់​លើស​ផូង​តាហែន​អី​នៃ​តាៈ​ឞើស​កើយ។

២០ អាឆើរ​គែស​នទើ​ឆោង​ឆា​កាស​ងាន់

ពាង់​តៃ​អ៝ន់​នទើ​ឆោង​ឆា​កាស​ងាន់​មា​អ៝ន់​កាដាច់​ឆា។

២១ នាប់តាលី​ជេង​តឹម​ឞាន​មា​ងក្រ៝ង់​មែ​លែៈ​ក្លាយ្ស

ពាង់​ឞាៈ​ក៝ន​អ្វែសៗ​ងាន់។

២២ យោឆែប​ជេង​តឹម​ឞាន​មា​ងគីង​គែស​ព្លៃ​អ៝ក់

ងគីង​គែស​ព្លៃ​អ៝ក់​ហ៝ន​កេង​មែង​នហ៝ង​ទាក

ងគីង​ពាង់​ព្រេស​រាលាវ​មពេរ​ប៝ន​ងាន់។

២៣ ផូង​រាលាង់​តឹម​លើស​ដាស​ពាង់

ឞូ​ពាញ់​ពាង់​មា​នា

២៤ យើន​មា​យោឆែប​ហោម​ទាង់​រាលាវ

ពាង់​ហោម​ទាង់​ងាន់ យ៝រ​មា​គែស​នាវ​ទើយ​កោរាញ​ឞ្រាស​អី​គ៝ប់​យើក​មឞាស។

កោរាញ​ឞ្រាស​ទុត​គែស​នាវ​ទើយ​ងាន់ មោ​គែស​អោស​ឞូនុយ្ស​ទើយ​ដ៝ង់។

កោរាញ​ឞ្រាស​ម៝ត់​អ្វាញ់​ផូង​អីឆ្រាអែល តឹម​ឞាន​មា​នើម​ច្យាប់​មពោមពា​(ឆ្យុម)​ផូង។

កោរាញ​ឞ្រាស​ទុត​ន៝ប់​មា​កើល​ញជ្រាង់ តឹម​ឞាន​មា​លុ​ក្លេរ​មោ​អោស​ទើយ​ងគើ។

២៥ កោរាញ​ឞ្រាស​អី​ឞ្រាស​គ៝ប់​យើក​មឞាស​មរា​កើល​មៃ

កោរាញ​ឞ្រាស​នើម​អី​ទុត​គែស​នាវ​ទើយ​មរា​អ៝ន់​នាវ​គែស​ជេង​មា​មៃ

ពាង់​មរា​អ៝ន់​គែស​ទាក​មីស​មា​មៃ

ពាង់​មរា​អ៝ន់​គែស​ទាក​លោស​តាៈ​ឞើស​ទ៝ង់​ឆូ​មា​មៃ

នទ្រែល​មា​អ៝ន់​មៃ​គែស​ក៝ន​អ៝ក់ នអ៝ប់​មា​គែស​មពោមពា​(ឆ្យុម)​អ៝ក់​ដ៝ង់។

២៦ នាវ​គែស​ជេង​គ៝ប់​ទាន់​កោរាញ​ឞ្រាស​អ៝ន់​មា​មៃ​អ្យា

ជេង​ក្វ៝ង់​រាលាវ​មា​នាវ​គែស​ជេង​ផូង​ចែ​គ៝ប់​ទាន់​ឞើស​កោរាញ​ឞ្រាស​អ៝ន់​មា​គ៝ប់

ជេង​ព្រេស​រាលាវ​មា​យោក​ទុត​ន៝ប់​នហ៝​រ៝​ជឹត

ទាន់​ទឹង​លែៈ​នាវ​គែស​ជេង​អ្យា​អ៝ន់​គែស​តា​មៃ

ទាន់​អ៝ន់​គែស​តា​ឞោក​មៃ​អី​លែៈ​កោរាញ​ឞ្រាស​តឹម​ងខាស​ជេស​ដាស​ផូង​អ៝ស​នោ​មៃ។

២៧ បែនយាមឹន​ជេង​តឹម​ឞាន​មា​ឆ៝​ឞ្រី​ទុត​ជាញ

អា​អោយ​ពាង់​ហាន់​កាប់​ឆា​ហេក​មពោមពា​(ឆ្យុម)

ត៝ត់​កេង​មាង់​ពាង់​តឹម​ពាៈ​មពា​ពាង់​គ្លែង​អី​នៃ”។

២៨ ទឹង​លែៈ​ផូង​ខាន់​ពាង់​អី​នៃ​ជេង​មពោល​រាន៝យ​ទែស​ផូង​អីឆ្រាអែល អី​នៃ​ជេង​នាវ​ឞឹ​ខាន់​ពាង់​នតិញ​មា​ខាន់​ពាង់ ពាង់​ទាន់​កោរាញ​ឞ្រាស​អ៝ន់​នាវ​គែស​ជេង​មា​ខាន់​ពាង់ ១២ នុយ្ស​នៃ ទូ​ហ្វេ​ទូ​ហ្វេ​ពាង់​អ៝ន់​អេងៗ តឹម​ទី​មា​អាប់​នើម​ខាន់​ពាង់។

យាកោប​ខឹត

២៩ ជេសរី​យាកោប​នតិញ​មា​ផូង​អ៝ស​ក៝ន​ពាង់៖ “ហោម​ទូ​ប្ល៝ត់​គ៝ប់​តៃ​ខឹត គ៝ប់​ហាន់​តឹម​ម៝ប់​មា​ផូង​ចែ​គ៝ប់​នើម។ អ៝ន់​ខាន់​មៃ​លែវ​ត៝ប់​គ៝ប់​កេង​មោច​ផូង​ចែ​គ៝ប់​តា​ត្រោម​យោក​តា​មីរ​អេប្រុន​ផូង​ហេត‌* ៣០ ជេង​តា​មីរ​មាក់ពេលា តឹម​ទាច់​មា​ប៝ន​មាម់រេ​តា​ឞ្រី​កានាន មីរ​នៃ​លែៈ​ចែ​អាឞ្រាហាម់ ​ទែ​រាវាត់​តាៈ​ឞើស​អេប្រុន​ផូង​ហេត គៃ​មា​នតុក​មោច។* ៣១ តា​នតុក​នៃ​ឞូ​ត៝ប់​ចែ​អាឞ្រាហាម់  នទ្រែល​មា​អូ​ឆារា​អូរ​ពាង់ ឞូ​ត៝ប់​អីឆាក់ នទ្រែល​មា​រេបេកា​អូរ​ពាង់ លេអា​គ៝ប់​ត៝ប់​ពាង់​តា​នតុក​អី​នៃ​ដ៝ង់។* ៣២ មីរ​នទ្រែល​មា​នតូ​យោក​អី​នៃ​លែៈ​ចែ​អាឞ្រាហាម់ ​ទែ​រាវាត់​ឞើស​ផូង​ហេត”។ ៣៣ ជេស​យាកោប​នតិញ​មា​ផូង​អ៝ស​ក៝ន​ពាង់​លែៈ​ផ្យៅ ជេសរី​ពាង់​យើក​ជ៝ង់​ល៝ង់​ឆាក់​តា​គ្រែ​ពាង់​នើម​រី នហ៝​មា​រ៝ស​នហ៝ម់​ហាន់​តឹម​ម៝ប់​មា​ផូង​ចែ​ពាង់​នើម​រី។*

៥០

ឞូ​ត៝ប់​យាកោប​តា​ឞ្រី​កានាន

១ យោឆែប​អូត​ចុម​ឞឹ​ពាង់ ញុម​តា​មុស​មាត់​ឞឹ​ពាង់​រី។ ២ យោឆែប​ដាៈ​ផូង​កោរាញ​ទាក​ឆី​ជាន​អ្វែស​ឆាក់​ឞឹ​ពាង់​រី។ ជេសរី​ផូង​កោរាញ​ទាក​ឆី​ខាន់​ពាង់​លែវ​ឞាល់​ជាន​អ្វែស​ឆាក់​អីឆ្រាអែល​អី​រី​មា​នទើ​បោ​កាស គៃ​មា​មោ​អោស​អោម​នតោ​មលៃ។ ៣ ខាន់​ពាង់​ជាន​កើត​នៃ​គែស ៤០ នារ ទាស​នៃ​នាវ​ជ៝ៈ​ខាន់​ពាង់​ជាន​អ្វែស​ឆាក់​គៃ​មា​ត៝ប់។ ផូង​អេឆីប ​គុ​ងក្ល៝ន់​រាង៝ត​យាកោប​អី​ឞូ​ក្វាល់​អីឆ្រាអែល​ដ៝ង់ ទឹង​លែៈ​គែស ៧០ នារ។ ៤ ត៝ត់​លែៈ​លោច​ជេស​នាវ​ខាន់​ពាង់​គុ​ងក្ល៝ន់​រាង៝ត​នៃ យោឆែប​លាស​មា​ផូង​កោរាញ​កាដាច់​ផារ៝ន​កើត​នអា៖ “លាស​ខាន់​មៃ​យោៈ​មា​គ៝ប់ ទាន់​ខាន់​មៃ​មឞើស​ងក៝ច​នាវ​គ៝ប់​អ៝ន់​មា​ផារ៝ន​កើត​នអា៖ ៥ ឞឹ​គ៝ប់​ដាៈ​គ៝ប់​ត៝ន​មា​ពាង់៖ «គ៝ប់​រេស​មោ​ហោម​អោស​ជ៝ៈ​ដ៝ង់ ត៝ត់​គ៝ប់​ខឹត​តៃ​អ៝ន់​មៃ​ត៝ប់​គ៝ប់​តា​មោច​គ៝ប់​លែៈ​ជេស​នទ្រាប់​តា​ឞ្រី​កានាន​រី»។ លាស​នទ្រី​អាបៃ​អ្យា​គ៝ប់​ទាន់​ហាន់​ត៝ប់​ឞឹ​គ៝ប់ ជេសរី​ទឹង​គ៝ប់​ព្លឹ​តៃ​តា​អ្យា”។* ៦ កាដាច់​ផារ៝ន​លាស​មា​ពាង់៖ “មៃ​ហាន់​ត៝ប់​ឞឹ​មៃ​រី​ហ៝ម់ កើត​នាវ​មៃ​លែៈ​ជេស​ត៝ន​ដាស​ពាង់​រី​នើស”។

៧ ជេសរី​យោឆែប​ហាន់​ត៝ប់​ឞឹ​ពាង់​អា​រី ទឹង​លែៈ​ផូង​កោរាញ​កាដាច់​ផារ៝ន ទឹង​លែៈ​មពោល​ឞូ​រាញ​តា​ជៃ​កាដាច់ នទ្រែល​មា​ទឹង​លែៈ​ផូង​កោរាញ​តា​ឞ្រី​អេឆីប ​រី ខាន់​ពាង់​ហាន់​នហ៝ច​នទ្រែល​មា​យោឆែប​ទាទេ។ ៨ ទឹង​លែៈ​រានាក់​វ៝ល់​យោឆែប អ៝ស​នោ​ពាង់ នទ្រែល​មា​ទឹង​លែៈ​នទុល​មពោល​ឞឹ​ពាង់ ហាន់​ទាទេ​ដ៝ង់ ហោម​អែ​ក៝ន​ឆែ​ជេៈៗ នទ្រែល​មា​នទ្រោក ឞែ​ឞ្យាប់​ទូ​រី​ទើម​ហោម​គុ​តា​ឞ្រី​កោឆែន​រី។ ៩ គែស​អ៝ក់​ហាន់​នទ្រែល​តា​នៃ គែស​នអ៝ប់​មា​រាទែស​ឆែស គែស​នអ៝ប់​មា​តាហែន​ញច៝​ឆែស អ៝ក់​នហ៝ច​ងាន់។ ១០ ត៝ត់​តា​នតុក​អាថាត​រី​ជេង​នតុក​ឞូ​រាពាត់​ព្លេន​ឞា កាល់​អា​ទាក​រាលាយ​យោរដាន់ ខាន់​ពាង់​គុ​ញុម​ក្ល៝ង់​រាង៝ត​តា​នតុក​នៃ​ក្វ៝ង់​ងាន់។ យោឆែប​លែវ​ខាន់​ពាង់​ងក្ល៝ន់​រាង៝ត​មា​ឞឹ​ពាង់​តា​នតុក​នៃ​ពើស​នារ។ ១១ ទោល​ផូង​អេឆីប ​គែស​នាវ​ងក្ល៝ន់​រាង៝ត​តា​អាថាត​នៃ ផូង​ឞ្រី​កានាន​អី​គុ​តា​នៃ​តឹម​លាស៖ “យី! ហោ​ងាន់​ងក្ល៝ន់​រាង៝ត​ផូង​អេឆីប ​នៃ​ហៃ”។ កើត​នទ្រី​ទឹង​ឞូ​ក្វាល់​នតុក​កាល់​អា​ទាក​រាលាយ​យោរដាន់​អី​នៃ​លាស៖ “អាបែល-​មីឆ្រែម” គែស​នាវ​ខ្លៃ​លាស​«នាវ​ញុម​រាង៝ត​អេឆីប»។ ១២ ផូង​អ៝ស​ក៝ន​យាកោប​ជាន​កើត​នាវ​ពាង់​នតិញ​មា​ខាន់​ពាង់‌* ១៣ ខាន់​ពាង់​ត៝ប់​យាកោប​តា​ឞ្រី​កានាន តា​មីរ​ត្រោម​យោក​មាក់ពេលា​មពែស​ឞើស​លោស​នារ​ប៝ន​មាម់រេ ជេង​នតុក​មីរ​លែៈ​អាឞ្រាហាម់ ​ទែ​រាវាត់​តាៈ​ឞើស​អេប្រុន​ផូង​ហេត​នៃ​នើស គៃ​មា​នតុក​មោច។* ១៤ ជេស​ត៝ប់​ឞឹ​ពាង់​រី​ផ្យៅ យោឆែប នទ្រែល​មា​ផូង​អ៝ស​នោ​ពាង់ នអ៝ប់​មា​ផូង​ហាន់​ត៝ប់​ឞឹ​ពាង់​អី​រី​នើស ខាន់​ពាង់​ព្លឹ​ឆឹត​តា​ឞ្រី​អេឆីប ​ទាទេ។

យោឆែប​ងើយ​នាវ​អ្វែស​អ៝ន់​មា​នោៗ​ពាង់ លើយ​អ៝ន់​ខាន់​ពាង់​គែស​នាវ​រាវៃ

១៥ អី​នោៗ​យោឆែប​ត៝ត់​ឞឹ​ខាន់​ពាង់​លែៈ​ខឹត ខាន់​ពាង់​នតើម​គែស​នាវ​មឹន​រាវៃ​តឹម​លាស​នទ្រាង់​ខាន់​ពាង់៖ “ក្លាប់​លាស​យោឆែប​ឞ្យាញ់​មា​ឞ៝ន់​រ៝ ពាង់​ព្លើង​នាវ​ឞ៝ន់​ជាន​អ្យើស​មា​ពាង់​នើស”។* ១៦ ជេសរី​ខាន់​ពាង់​អ៝ន់​ទូ​ហ្វេ​ហាន់​ងើយ​មា​យោឆែប៖ “ឞឹ​ឞ៝ន់​នតិញ​មា​មៃ​កើត​នអា​អេ​ល៝រ​ពាង់​មា​ខឹត​នើស៖ ១៧ «ខាន់​មៃ​មឞើស​ងក៝ច​មា​យោឆែប៖ «អើ​ក៝ន ទាន់​មៃ​យោៈ​នអាច​មា​នោៗ​មៃ លើយ​ក្លាប់​នទាង់​នាវ​តីស​ខាន់​ពាង់​ជាន​អ្យើស​មា​មៃ»។ នាវ​តីស​ហេន​ជាន​មា​មៃ​នើស​ហោ​ងាន់​ដ៝ង់ លាស​នទ្រី​ទាន់​មៃ​លើយ​ក្លាប់​នទាង់​មា​ហេន​ជេង​ផូង​ជាន​ការ​មា​កោរាញ​ឞ្រាស​អី​ឞ្រាស​ឞឹ​ឞ៝ន់​យើក​មឞាស”។ យោឆែប​តាង់​នាវ​នៃ ពាង់​ញហ្យាង់​ញុម​រ៝។ ១៨ ជេសរី​ទឹង​លែៈ​នោៗ​យោឆែប ហាន់​តឹម​ម៝ប់​មា​ពាង់ ពាន់​តា​នាប់​ពាង់ លាស​មា​ពាង់៖ “ទឹង​លែៈ​ហេន​ជាន​ទឹក​មៃ​ទាទេ”។ ១៩ យោឆែប​លាស​មា​ខាន់​ពាង់៖ “លើយ​ក្លាច យ៝រ​លាស​គ៝ប់​មោ​អោស​កោរាញ​ឞ្រាស​ទឹង​ផាត​ទោយ្ស​ខាន់​មៃ។ ២០ ខាន់​មៃ​តឹម​ទី​ទូ​នតោរ​នាវ​ជាន​អ្យើស​មា​គ៝ប់​នើស យើន​មា​កោរាញ​ឞ្រាស​ជាន​នាវ​នៃ​ជេង​អ្វែស កោរាញ​ឞ្រាស​រាក្លាយ្ស​ឞូនុយ្ស​ទុត​អ៝ក់ កើត​មា​ឞ៝ន់​លែៈ​ឆៃ​អាបៃ​អ្យា។ ២១ អើ​នោ ខាន់​មៃ​លើយ​អោស​ក្លាច តៃ​គ៝ប់​ហោម​ម៝ត់​ឆ្យាម់​ខាន់​មៃ នទ្រែល​មា​អ៝ស​ក៝ន​ខាន់​មៃ”។ នទ្រី​នាវ​យោឆែប​ឞ៝ញ​លែង​នោៗ​ពាង់ ងើយ​អ្វែស​មា​ខាន់​ពាង់។

យោឆែប​ខឹត

២២ យោឆែប​នទ្រែល​មា​ទឹង​លែៈ​រានាក់​វ៝ល់​ឞឹ​ពាង់​ហោម​គុ​តា​ឞ្រី​អេឆីប ។ យោឆែប​រេស​គែស ១១០ នាម់។ ២៣ យោឆែប​ឆៃ​ក៝ន​ឆៅ​អេប្រាអីម​ត៝ត់​មា​ឆែ នទ្រែល​មា​ពាង់​លែៈ​ឆៃ​ដ៝ង់​អី​ក៝ន​មាកីរមាកីរ​នៃ​ជេង​អី​ក៝ន​មានាឆេ ទឹង​លែៈ​ឆែ​អី​នៃ​ពាង់​កើប​ជេង​ក៝ន​ពាង់​នើម​ដ៝ង់*។ ២៤ នោក​យោឆែប​ឞើយ​មា​ខឹត ពាង់​ងើយ​មា​ផូង​អ៝ស​នោ​ពាង់៖ “គ៝ប់​ឞើយ​មា​ខឹត​ជេស យើន​មា​កោរាញ​ឞ្រាស​គុ​នទ្រែល​ខាន់​មៃ ពាង់​មរា​លែវ​ខាន់​មៃ​ទូ​លោស​ឞើស​ឞ្រី​អ្យា​ឆឹត​តា​ឞ្រី​នតុក​ពាង់​លែៈ​ត៝ន​មា​អាឞ្រាហាម់  មា​អីឆាក់ នទ្រែល​មា​យាកោប​នើស”។* ២៥ ជេសរី​យោឆែប​អ៝ន់​ផូង​ក៝ន​ឆៅ​អីឆ្រាអែល​ត៝ន​មា​ពាង់៖ “ត៝ត់​កោរាញ​ឞ្រាស​ហាន់​កើល​ខាន់​មៃ​តៃ អ៝ន់​ខាន់​មៃ​ឆើម​ញអោត​នតីង​គ៝ប់​ឞើស​នតុក​អ្យា​លែវ​នទ្រែល​មា​ខាន់​មៃ”។* ២៦ យោឆែប​រេស​គែស ១១០ នាម់ ជេសរី​ពាង់​ខឹត ឞូ​ជាន​អ្វែស​ឆាក់​ពាង់ តេៈ​ពាង់​តា​ឞាង់ ជេសរី​ឞូ​ត៝ប់​ពាង់​តា​ឞ្រី​អេឆីប ​រី៕៚

* ១:១ ១:១-២៖ យោប ២៦:៧; ៣៨; នម ៨; ៣៣:៦-៩; ១០៤; យហ ១:១-៤; កល ១:១៥-១៧; ហេឞ ១១:៣; នតម ៤:១១; ២១:១

* ១:៣ ១:៣៖ ២កោ ៤:៦

* ១:៦ ១:៦៖ ២ពេ ៣:៥

* ១:២៦ ១:២៦៖ នម ៨:៦-៩; ១កោ ១១:៧

* ១:២៧ ១:២៧៖ ៩:៦; នន ៥:១-២; មថ ១៩:៤; មក ១០:៦; កល ៣:១០

* ១:២៨ ១:២៨៖ ៩:៧

* ១:២៩ ១:២៩៖ ៩:២-៣

* ១:៣១ ១:៣១៖ ១តម ៤:៤

* ២:២ ២:២-៣៖ នង ២០:៨-១១; ៣១:១៦-១៧; ហេឞ ៤:៤, ៩-១០

* ២:៧ ២:៧៖ តា​នាវ​ងើយ​ហេឞ្រើ​ឞូនុយ្ស​លាស​«អាដាម់ » នែស​លាស​«អាដាមា»។ ជេសរី​«អាដាម់ »​ជេង​រាញា​ឞូនុយ្ស​ត៝ល់​ង្វាយ​ដ៝ង់។

* ២:៧ ២:៧៖ ៣:១៩; យោប ៣៤:១៤-១៥; នម ១៣៩:១៣-១៦; ១កោ ១៥:៤៥-៤៩

* ២:៩ ២:៩៖ ៣:២២; នតម ២:៧; ២២:២, ១៤, ១៩

† ២:១២ ២:១២៖ «ដៃកៀម » មោ​លាស៖ «អូនិក»។

‡ ២:១៤ ២:១៤៖ «ហីដេកែល »​គែស​រាញា​អេង​រាញា​ថីគ្រីស ​ដ៝ង់។

* ២:១៧ ២:១៧៖ រម ៦:២៣

§ ២:២០ ២:២០៖ «ឞូនុយ្ស» មោ​លាស៖ «អាដាម់» ។ 

* ២:២៣ ២:២៣៖ តា​នាវ​ងើយ​ហេឞ្រើ ឞូ​ក្លោ​លាស​«អីយ្ស» ឞូ​អូរ​លាស​«អីយ្សឆា»។

* ២:២៤ ២:២៤៖ មថ ១៩:៥-៦; មក ១០:៧, ៨; ១កោ ៦:១៦; អេផ ៥:២៨, ៣១-៣២

* ៣:១ ៣:១៖ នតម ១២:៩; ២០:២

* ៣:៨ ៣:៨៖ នម ១៣៩:៧-១០; យេរ ២៣:២៤

* ៣:៩ ៣:៩៖ «ហើយ​អាដាម់ » មោ​លាស៖ «ហើយ​ឞូនុយ្ស» តា​នាវ​ងើយ​ហេឞ្រើ​«អាដាម់ »​រាញា «ឞូនុយ្ស»​ដ៝ង់។

* ៣:៩ ៣:៩៖ ២:៧

† ៣:១២ ៣:១២៖ «អាដាម់ » មោ​លាស៖ «ឞូនុយ្ស»។

* ៣:១៣ ៣:១៣៖ ២កោ ១១:៣; ១តម ២:១៤

* ៣:១៥ ៣:១៥៖ នតម ១២:១៧

‡ ៣:១៦ ៣:១៦៖ «នូយ្ស​នហ៝ម់​អៃ​មរា​អុច​ងាន់​ម៝ត់​ឞោក​ឆាយ​អៃ» មោ​លាស៖ «នូយ្ស​នហ៝ម់​អៃ​អុច​ឆាយ​អៃ​ហោ​ដ៝ង់»។

* ៣:១៦ ៣:១៦៖ អេផ ៥:២២-២៣

* ៣:១៧ ៣:១៧៖ ហេឞ ៦:៨

* ៣:១៩ ៣:១៩៖ នម ១០៣:១៤; ករ ៣:២០; ១២:៧

§ ៣:២០ ៣:២០៖ តា​នាវ​ងើយ​ហេឞ្រើ​នតែស​រាញា​«អេវា »​តឹម​ឞាន​មា​នតែស​«នាវ​រេស»។

* ៣:២២ ៣:២២៖ នតម ២២:១៤

* ៣:២៤ ៣:២៤៖ «តោង​ពារ់​ចេរូបីន» ពាង់​អី​ឞូនុយ្ស​ទូ​មពោល​គុ​តា​កាលើ​ត្រោក គុ​ជាន​ការ​មា​កោរាញ​ឞ្រាស​នើម។

* ៤:១ ៤:១៖ តា​នាវ​ងើយ​ហេឞ្រើ​អេវា ​លាស៖ «...គ៝ប់​ទើន​ក៝ន​ឞូ​ក្លោ​ង្វាយ...» តា​នាវ​ងើយ​នៃ​«ទើន»​ជេង​តឹម​ឞាន​រាញា «កាអីន »។

* ៤:៤ ៤:៤៖ ហេឞ ១១:៤

* ៤:៧ ៤:៧៖ រម ៦:១២

* ៤:៨ ៤:៨៖ មថ ២៣:៣៥; លក ១១:៥១; ១យហ ៣:១២-១៥

* ៤:១០ ៤:១០៖ ហេឞ ១២:២៤

* ៤:១១ ៤:១១៖ នក ៣៥:៣៣

† ៤:១៥ ៤:១៥៖ «គ៝ប់​មរា​ព្លើង​ពាង់​ពើស​តឹ» មោ​លាស៖ «គ៝ប់​តេៈ​ទោយ្ស​ពាង់​ពើស​តឹ»។

‡ ៤:១៨ ៤:១៨៖ តា​ងក៝ច​យៅ​លាស​មោ​គែស​ម៝ស​«ឞូ​អូរ»​គឹត​លាស​ឞូ​ក្លោ​រ៝។

* ៤:២៣ ៤:២៣៖ កល ២៤:១៩-២០

§ ៤:២៥ ៤:២៥៖ តា​នាវ​ងើយ​ហេឞ្រើ​«អ៝ន់»​ជេង​តឹម​ឞាន​រាញា «ឆេត »។

* ៥:១ ៥:១៖ នន ១:២៧-២៨

* ៥:២ ៥:២៖ មថ ១៩:៤; មក ១០:៦

* ៥:៦ ៥:៦៖ លែៈ​នាវ​តា​ងក៝ច​យៅ​អ្យា​លាស​មោ​មឞើស​នហេល​លាស​ឞូ​អូរ លែៈ​ឞូនុយ្ស​អី​នៃ​ជេង​ឞូ​ក្លោ​ទាទេ។

* ៥:២៣ ៥:២៣-២៤៖ ហេឞ ១១:៥

* ៥:២៤ ៥:២៤៖ ហេឞ ១១:៥; យដ ១:១៤

† ៥:២៩ ៥:២៩៖ រាញា «នោអេ»​តា​នាវ​ងើយ​ហេឞ្រើ​តឹម​ឞាន​មា​«ឞ៝ញ​លែង»។

* ៦:១ ៦:១៖ យោប ១:៦; ២:១

* ៦:២ ៦:២៖ «ក៝ន​ឞូ​ក្លោ​ឞ្រាស» មោ​លាស៖ «ក៝ន​ឞូ​ក្លោ​កោរាញ​ឞ្រាស»។ ឞ៝ន់​អាបៃ​អ្យា​មោ​ហោម​គឹត​នហេល​ម៝ស​គែស​នាវ​ខ្លៃ​តា​នាវ​អី​នៃ គែស​ឞូនុយ្ស​អាបាៈ​មឹន​លាស​ងើយ​មា​តោង​ពារ់ គែស​ឞូនុយ្ស​អាបាៈ​មឹន​លាស​ងើយ​មា​ឞូនុយ្ស​អី​គែស​នាវ​ទើយ​ក្វ៝ង់។

* ៦:៤ ៦:៤៖ នក ១៣:៣៣

* ៦:៥ ៦:៥៖ ៨:២១; នម ១៤:៣; ៥១:៧; មថ ២៤:៣៧-៣៩; លក ១៧:២៦; រម ១:២៨-៣២; ៣:២៣; ១ពេ ៣:២០

* ៦:៨ ៦:៨៖ ហេឞ ១១:៧

* ៦:៩ ៦:៩៖ ២ពេ ២:៥

* ៦:១៣ ៦:១៣៖ ៩:១១

* ៦:១៨ ៦:១៨៖ ៩:៩-១១

* ៦:២២ ៦:២២៖ ហេឞ ១១:៧

* ៧:២ ៧:២-៣៖ កល ១១; នវ ១៤:៣-២១

* ៧:៧ ៧:៧៖ មថ ២៤:៣៨, ៣៩; លក ១៧:២៧; ១ពេ ៣:២០

* ៧:៩ ៧:៩៖ ៦:១៩-២០

* ៧:១១ ៧:១១៖ ២ពេ ៣:៦

* ៧:២៣ ៧:២៣៖ ២ពេ ២:៥; ៣:៥-៦

* ៨:១៧ ៨:១៧៖ ១:២២

* ៨:២១ ៨:២១៖ ៦:៥

* ៩:១ ៩:១-៣៖ ១:២៨-២៩

* ៩:៤ ៩:៤៖ កល ៧:២៦-២៧; ១៧:១០-១៤; ១៩:២៦; នវ ១២:១៦, ២៣; ១៥:២៣; ការ ១៥:២០-២១; កោល ២:១៦

* ៩:៥ ៩:៥-៦៖ នង ២០:១៣; នន ១:២៧

* ៩:៦ ៩:៦៖ នង ២០:១៣; នន ១:២៦

* ៩:៧ ៩:៧៖ ១:២៨

* ៩:៩ ៩:៩-១១៖ ៦:១៨

* ៩:២៦ ៩:២៦៖ ផក ១:២៨

* ១០:២ ១០:២៖ លែៈ​នាវ​តា​ងក៝ច​យៅ​អ្យា​លាស​មោ​មឞើស​នហេល​លាស​ឞូ​អូរ លែៈ​ឞូនុយ្ស​នៃ​ជេង​ឞូ​ក្លោ​ទាទេ។

† ១០:៦ ១០:៦៖ «អេឆីប » មោ​លាស៖ «មីឆ្រែម »។

‡ ១០:១៣ ១០:១៣៖ «អេឆីប » មោ​លាស៖ «មីឆ្រាម »។

* ១១:១០ ១១:១០៖ ទឹង​លែៈ​នាវ​តា​ងក៝ច​យៅ​អ្យា​លាស​មោ​មឞើស​នហេល​លាស​ឞូ​អូរ លែៈ​ឞូនុយ្ស​នៃ​ជេង​ឞូ​ក្លោ​ទាទេ។

* ១១:៣០ ១១:៣០៖ ១៦:១-២; ១៧:១៥-១៧

* ១១:៣១ ១១:៣១៖ យោឆ ២៤:២; នេហ ៩:៧

* ១២:១ ១២:១៖ ការ ៧:២-៣; ហេឞ ១១:៨

* ១២:២ ១២:២៖ ១៣:១៦; ១៥:៥; ១៧:២, ៤-៦; ២២:១៧; ២៦:៤; ២៨:១៤; នង ៣២:១៣; នវ ១:១០; រម ៤:១៧-១៨; ហេឞ ១១:១២

* ១២:៣ ១២:៣៖ ១៨:១៨; ២៨:១៤; នក ២៤:៩; ការ ៣:២៥; កាល ៣:៨

* ១២:៧ ១២:៧៖ ១៣:១៥; ១៥:១៨-២១; ១៧:៨; ២៦:២-៣; ២៨:១៣; នង ៦:៨; យោឆ ២១:៤៣; ការ ៧:៥; កាល ៣:១៦

* ១២:១០ ១២:១០-២០៖ ២០:១-១៨; ២៦:៧-១១

* ១២:១៣ ១២:១៣៖ នន ២០:២; ២៦:៧

* ១២:១៥ ១២:១៥៖ លែៈ​កាដាច់​ផូង​អេឆីប​ខាន់​ពាង់​ក្វាល់​ផារ៝ន ខាន់​ពាង់​មោ​អោស​ក្វាល់​កាដាច់។

* ១៣:៣ ១៣:៣៖ ១២:៨

* ១៣:១០ ១៣:១០៖ ២:១០; ១៩:២៤-២៥

* ១៣:១៥ ១៣:១៥៖ ១២:៧; ការ ៧:៥

* ១៣:១៦ ១៣:១៦៖ ១២:២

* ១៤:១៨ ១៤:១៨-២០៖ នម ១១០:៤; ហេឞ ៥:៦, ១០; ៧:១-១០

* ១៤:២០ ១៤:២០៖ ២៨:២២; កល ២៧:៣០-៣៣

* ១៥:៥ ១៥:៥៖ ១២:២; រម ៤:១៨; ហេឞ ១១:១២

* ១៥:៦ ១៥:៦៖ ៤:៣; រម ៤:៣; កាល ៣:៦; ៥:៦; យាក ២:២៣

* ១៥:៩ ១៥:៩-១០៖ យេរ ៣៤:១៨-១៩

* ១៥:១២ ១៥:១២៖ យោប ៤:១៣, ១៤

* ១៥:១៣ ១៥:១៣៖ នង ១:១-១៤; ការ ៧:៦

* ១៥:១៤ ១៥:១៤៖ នង ១២:៣៥-៣៦, ៤០-៤១; នម ១០៥:៣៧; ការ ៧:៧

* ១៥:១៥ ១៥:១៥៖ «ត៝ត់​មៃ​ខឹត» មោ​លាស៖ «ត៝ត់​មៃ​ហាន់​ម៝ប់​នទ្រែល​មា​ផូង​ចែ​មៃ»។

* ១៥:១៥ ១៥:១៥-១៦៖ ២៥:៧; នវ ៩:៤-៥

* ១៥:១៧ ១៥:១៧៖ យេរ ៣៤:១៨-១៩

* ១៥:១៨ ១៥:១៨-២១៖ ១២:៧; ការ ៧:៥

* ១៦:១ ១៦:១-២៖ ៣០:៣

* ១៦:៤ ១៦:៤៖ ៣០:២៣; ១ឆា ១:៦; អេឆា ៤:១

* ១៦:១០ ១៦:១០-១២៖ ១៧:២០; ២១:១៣; ២៥:១២-១៨

* ១៦:១២ ១៦:១២៖ នាវ​ងើយ​ហេឞ្រើ​លាស៖ «តឹម​ឞាន​មា​ឆែស​លៀ​ឞ្រី»។

* ១៦:១៥ ១៦:១៥៖ កាល ៤:២២

* ១៧:២ ១៧:២៖ ១២:២

* ១៧:៤ ១៧:៤-៦៖ ១២:២

* ១៧:៥ ១៧:៥៖ រម ៤:១៧

* ១៧:៧ ១៧:៧៖ លក ១:៥៥

* ១៧:៨ ១៧:៨៖ ១២:៧; ការ ៧:៥

* ១៧:៩ ១៧:៩-១៤៖ ២១:៤; កល ១២:៣; យោឆ ៥:២-៣; លក ២:២១; រម ៤:១០-១២

* ១៧:១០ ១៧:១០៖ ការ ៧:៨; រម ៤:១១

* ១៧:១៥ ១៧:១៥៖ លែៈ​ឞារ​រាញា «ឆារាយ » នទ្រែល​មា​«ឆារា» គែស​នាវ​ខ្លៃ​លាស​«ក៝ន​ឞូ​អូរ​កាដាច់»។

* ១៧:១៧ ១៧:១៧៖ ១៨:១០-១៥; ២១:៣, ៦-៧

* ១៧:២០ ១៧:២០៖ ២១:១៣, ១៨; ២៥:១២-១៨

* ១៧:២១ ១៧:២១៖ ២១:១២

* ១៨:២ ១៨:២៖ ហេឞ ១៣:២

* ១៨:១០ ១៨:១០-១៥៖ ១៧:១៧; ២១:៣, ៦-៧; រម ៩:៩

* ១៨:១២ ១៨:១២៖ ១ពេ ៣:៦

* ១៨:១៤ ១៨:១៤៖ ២១:១; យោប ៤២:២; លក ១:៣៧

* ១៨:១៨ ១៨:១៨៖ ១២:៣

* ១៨:២៣ ១៨:២៣-២៦៖ នក ១៦:២២; អេឆា ៦៥:៨

* ១៨:៣២ ១៨:៣២៖ យេរ ៥:១

* ១៩:៥ ១៩:៥៖ ផក ១៩:២២-២៤

* ១៩:៩ ១៩:៩៖ ២ពេ ២:៦-៨

* ១៩:១១ ១៩:១១៖ ២កក ៦:១៨

* ១៩:១៦ ១៩:១៦៖ ២ពេ ២:៧

* ១៩:២៤ ១៩:២៤-២៥៖ នវ ២៩:២១-២៥; នម ១១:៦; អេឆា ១:៩-១០; អាម ៤:១១; មថ ១០:១៥; ១១:២៣-២៤; លក ១០:១២; ១៧:២៩; ១៧:២៨-២៩; ២ពេ ២:៦; យដ ១:៧

* ១៩:២៦ ១៩:២៦៖ លក ១៧:៣២

* ២០:១ ២០:១-១៨៖ ១២:១០-២០; ២៦:៧-១១

* ២០:២ ២០:២៖ នន ១២:១៣; ២៦:៧

* ២១:២ ២១:២៖ ១៨:១០; ហេឞ ១១:១១

* ២១:៣ ២១:៣៖ ១៧:១៧; ១៨:១០-១៥

* ២១:៤ ២១:៤៖ ១៧:១០-១៣; ការ ៧:៨

* ២១:៦ ២១:៦-៧៖ ១៧:១៧; ១៨:១០-១៥

* ២១:១០ ២១:១០៖ កាល ៤:២៩, ៣០

* ២១:១២ ២១:១២៖ ១៧:១៩, ២១; រម ៩:៧; ហេឞ ១១:១៨

* ២១:១៣ ២១:១៣៖ ១៧:២០

* ២១:១៤ ២១:១៤-១៩៖ ១៦:៦-១២

* ២១:១៧ ២១:១៧៖ នង ២:២៣

* ២១:១៨ ២១:១៨៖ ១៧:២០

* ២១:២២ ២១:២២៖ នន ២៦:២៦

* ២២:១ ២២:១៖ នង ១៦:៤; ២០:២០; នវ ៨:២; ១៣:៤; ផក ២:២២; នម ៨១:៨; ហេឞ ១១:១៧-១៩; យាក ១:១៣

* ២២:២ ២២:២៖ ២នរ ៣:១

* ២២:៩ ២២:៩៖ យាក ២:២១

* ២២:១០ ២២:១០៖ ហេឞ ១១:១៧-១៩

* ២២:១៦ ២២:១៦៖ ហេឞ ៦:១៣-១៤

* ២២:១៧ ២២:១៧៖ ១២:២; ហេឞ ១១:១២

* ២២:១៨ ២២:១៨៖ ការ ៣:២៥; យាក ២:២១

* ២៣:៤ ២៣:៤៖ ហេឞ ១១:៩, ១៣; ការ ៧:១៦

* ២៣:១៧ ២៣:១៧-២០៖ ២៥:៩-១០; ៤៩:២៩-៣២; ៥០:១២-១៣; ការ ៧:១៥-១៦

* ២៤:៣ ២៤:៣-៤៖ ២៦:៣៤-៣៥; ២៧:៤៦; ២៨:១-២, ៦-៩; នវ ៧:៣-៤

* ២៤:៧ ២៤:៧៖ ១២:១, ៧

* ២៤:២២ ២៤:២២៖ ឞូ​អូរ​នោក​នៃ​វៃ​តេៈ​រាគេន​មាយ្ស​តា​ត្រោម​មុស។

* ២៤:៦០ ២៤:៦០៖ ២៦:៤

* ២៤:៦២ ២៤:៦២៖ ១៦:៤

* ២៥:៩ ២៥:៩-១០៖ ២៣:១៧-២០

* ២៥:១០ ២៥:១០៖ នន ២៣:៣-១៦

* ២៥:១១ ២៥:១១៖ ១២:២, ៧; ១៧:១៩; ១៦:១៤

* ២៥:១២ ២៥:១២-១៨៖ ១៦:១០-១២; ២១:១៣, ១៨

* ២៥:១៨ ២៥:១៨៖ «ផូង​ក៝ន​ឆៅ​អីសមាអែល​ខាន់​ពាង់​គុ​តឹម​លើស​នទ្រាង់​អ៝ស​នោ​ខាន់​ពាង់​នើម​នឹង» មោ​លាស៖ «ផូង​ក៝ន​ឆៅ​អីសមាអែល​ខាន់​ពាង់​គុ​តឹម​ទាច់​អ៝ស​នោ​ខាន់​ពាង់​នើម»។

* ២៥:២០ ២៥:២០៖ ២៤:២-៦៧

* ២៥:២៣ ២៥:២៣៖ មាល ១:២-៣; រម ៩:១០-១៣

† ២៥:២៥ ២៥:២៥៖ តា​នាវ​ងើយ​ហេឞ្រើ «អេឆាវ» តឹម​នទ្រឹង​មា​«រាឆៅ»។

‡ ២៥:២៦ ២៥:២៦៖ តា​នាវ​ងើយ​ហេឞ្រើ ឞូ​ក្វាល់​ឞូនុយ្ស​មរោស​រាលាម់​ឞូ «ឞូនុយ្ស​ក្វាន់​ការ់​ញើន​តា​ជ៝ង់»​ដ៝ង់។

* ២៥:៣៣ ២៥:៣៣៖ ហេឞ ១២:១៦

* ២៦:២ ២៦:២-៣៖ ១២:៧; ២៨:១៣

* ២៦:៣ ២៦:៣៖ នន ២២:១៦-១៨

* ២៦:៤ ២៦:៤៖ ២៦:២៤; ២៤:៦០; ១២:២; ២៨:១៤; ២២:១៨

* ២៦:៥ ២៦:៥៖ យាក ២:២១

* ២៦:៧ ២៦:៧-១១៖ ១២:១០-២០; ២០:១-១៨

* ២៦:២៤ ២៦:២៤៖ ១២:២

* ២៦:២៦ ២៦:២៦៖ នន ២១:២២

* ២៦:៣៣ ២៦:៣៣៖ មា​នាវ​ខ្លៃ​មា​រាញា​នតូ​ទាក​អី​នៃ​ទាន់​អ្វាញ់​តា នន ២១:៣១។

* ២៦:៣៤ ២៦:៣៤-៣៥៖ ២៤:៣-៤

* ២៧:៣ ២៧:៣៖ ២៥:២៧-២៨

* ២៧:១១ ២៧:១១៖ ២៥:២៥

* ២៧:២៧ ២៧:២៧៖ ហេឞ ១១:២០

* ២៧:២៩ ២៧:២៩៖ ១២:៣; ២៥:២៣; មាល ១:២-៣; រម ៩:១០-១៣

* ២៧:៣៥ ២៧:៣៥៖ ហេឞ ១១:២០

* ២៧:៣៦ ២៧:៣៦៖ នន ២៥:២៩-៣៤

* ២៧:៣៨ ២៧:៣៨៖ ហេឞ ១២:១៧

* ២៧:៣៩ ២៧:៣៩៖ ហេឞ ១១:២០

* ២៧:៤០ ២៧:៤០៖ នន ៣៦:៨; ២កក ៨:២០

* ២៧:៤៥ ២៧:៤៥៖ តឹង​នាវ​វៃ​តា​នោក​នៃ ឞូ​តេៈ​ទោយ្ស​ត៝ត់​ខឹត​ឆាក់​មា​ឞូនុយ្ស​អី​ងខឹត​ឞូ។ លាស​អេឆាវ​ងខឹត​យាកោប ឞូ​មរា​ងខឹត​អេឆាវ​រ៝។

* ២៧:៤៦ ២៧:៤៦៖ ២៤:៣-៤

* ២៨:១ ២៨:១-២៖ ២៤:៣-៤

* ២៨:៣ ២៨:៣៖ ២៨:១៤; ១២:២; ២៦:៤

* ២៨:៤ ២៨:៤៖ ១២:៧; ១៧:៤-៨

* ២៨:៥ ២៨:៥៖ ២៤:១០; ២៧:៤៣

* ២៨:៦ ២៨:៦-៩៖ ២៤:៣-៤

* ២៨:១២ ២៨:១២៖ យហ ១:៥១

* ២៨:១៣ ២៨:១៣៖ «ឞ្រាស​យេហោវា​ទ៝ក់​តា​កាលើ​នតូង​គូង​នៃ» មោ​លាស៖ «ឞ្រាស​យេហោវា​ទ៝ក់​តា​កេង​មែង​ពាង់​នៃ»។

* ២៨:១៣ ២៨:១៣៖ ១២:៧; ១៣:១៤-១៥; ២៦:២-៣; ៣៥:១២

* ២៨:១៤ ២៨:១៤៖ ២២:១៨; ២៨:៣; ៣៥:១១; ៤៦:៣; ៤៧:២៧; ១២:២-៣; ២៦:៤

* ២៨:១៨ ២៨:១៨-២២៖ ៣១:១៣; ៣៥:១, ១៤-១៥

* ២៨:២០ ២៨:២០៖ ៣១:៣

* ២៨:២២ ២៨:២២៖ ១៤:២០; កល ២៧:៣០-៣៣

* ២៩:១ ២៩:១៖ ២៤:១០

* ២៩:១៧ ២៩:១៧៖ «អ្វែស» មោ​លាស៖ «រាអាយ» នាវ​អ្យា​តា​នាវ​ងើយ​ហេឞ្រើ​មោ​អោស​គឹត​នហេល​នាវ​ខ្លៃ។

† ២៩:៣២ ២៩:៣២៖ តា​នាវ​ងើយ​ហេឞ្រើ រាញា​អី​នៃ​គែស​នាវ​ខ្លៃ​លាស​«ល៝ង់ ទូ​ហ្វេ​ក៝ន​ឞូ​ក្លោ» នអ៝ប់​មា​នតែស​លាស​តឹម​ឞាន​មា «ពាង់​លែៈ​ឆៃ​នាវ​គ៝ប់​រាង៝ត»។

‡ ២៩:៣៣ ២៩:៣៣៖ ឞូ​មឹន​លាស៖ «ឆីមោន»​គែស​នាវ​ខ្លៃ​លាស​«នើម​អី​តាង់»។

§ ២៩:៣៤ ២៩:៣៤៖ តា​នាវ​ងើយ​ហេឞ្រើ​រាញា​អី​នៃ​តឹម​ឞាន​មា​នតែស៖ «តឹម​ក្រេប»។

* ២៩:៣៥ ២៩:៣៥៖ តា​នាវ​ងើយ​ហេឞ្រើ​រាញា​អី​នៃ​តឹម​ឞាន​មា​នតែស៖ «នាវ​រានេ»។

* ៣០:៣ ៣០:៣៖ ១៦:១-២

* ៣០:៦ ៣០:៦៖ «ដាន»​តា​នាវ​ងើយ​ហេឞ្រើ​រាញា​អី​នៃ​គែស​នាវ​ខ្លៃ​លាស​«លែៈ​ពាង់​ផាត​ទោយ្ស»។

† ៣០:៨ ៣០:៨៖ «គៃ​មា​កោរាញ​ឞ្រាស​កើល» មោ​លាស៖ «ហោ​ងាន់»។

‡ ៣០:៨ ៣០:៨៖ «នាប់តាលី»​គែស​នាវ​ខ្លៃ​លាស​«នាវ​គ៝ប់​តឹម​រាទ៝ង់»

§ ៣០:១១ ៣0:១១៖ «កាត»​គែស​នាវ​ខ្លៃ​លាស​«គែស​នាវ​លាប​ងាន់»។

* ៣០:១៣ ៣0:១៣៖ «អាឆេរ»​គែស​នាវ​ខ្លៃ​លាស​«រាម់​មអាក»។

† ៣០:១៤ ៣0:១៤៖ ព្លៃ​«ឆានែ» មោ​លាស៖ «ព្លៃ​នាវ​រ៝ង់»។ តា​រានោក​នៃ​ឞូ​មឹន​លាស ឞូ​អូរ​អី​ឆា​ព្លៃ​ឆានែ​នៃ កើល​អ៝ន់​គែស​ក៝ន។

‡ ៣០:១៨ ៣0:១៨៖ «អីឆាខារ»​តា​នាវ​ងើយ​ហេឞ្រើ រាញា​អី​នៃ​តឹម​ឞាន​មា​នតែស​លាស៖ «នាវ​ងខោម»។

§ ៣០:២០ ៣0:២0៖ «ឆាប់យូលោន»​ឞូ​មឹន​លាស​គែស​នាវ​ខ្លៃ៖ «យើក»។

* ៣០:២៣ ៣០:២៣៖ ១៦:៤; ១ឆា ១:៦; អេឆា ៤:១

* ៣០:២៤ ៣0:២៤៖ «យោឆែប»​គែស​នាវ​ខ្លៃ​លាស​«អ៝ន់​ពាង់​នត៝ប»។

* ៣០:២៦ ៣០:២៦៖ ២៩:២០, ៣០

† ៣០:៣៥ ៣0:៣៥៖ តា​នតុក​នៃ​គែស​ឞែ នអ៝ប់​មា​ឞែ​ឞ្យាប់​ដេៈ​ទើម​អី​គែស​រាវាញ គែស​អ៝ក់​ឞែ​ក្រាក់​ទើម គែស​អ៝ក់​ឞែ​ឞ្យាប់​ងលាង​ទើម។

* ៣១:៣ ៣១:៣៖ ២៨:២០

* ៣១:១៣ ៣១:១៣៖ ២៨:១៨-២២; ៣៥:១, ១៤-១៥

* ៣១:១៩ ៣១:១៩៖ ៣៥:២

* ៣១:៤១ ៣១:៤១៖ ២៩:២០, ៣០; ៣០:៣១-៣៤

* ៣១:៤៨ ៣១:៤៨៖ យោឆ ២៤:២៧

* ៣២:៥ ៣២:៥៖ ៣១:៣៨

* ៣២:១០ ៣២:១០៖ ៣១:៣, ១៣

* ៣២:១២ ៣២:១២៖ នន ២២:១៧

* ៣២:១៣ ៣២:១៣៖ ២៨:១៤

* ៣២:២៤ ៣២:២៤៖ ហោឆ ១២:៣-៤

* ៣២:២៨ ៣២:២៨៖ នន ៣៥:១០

* ៣២:២៩ ៣២:២៩៖ ៣៥:១០; ផក ១៣:១៧-១៨

* ៣២:៣០ ៣២:៣០៖ ផក ១៣:១៧-១៨

* ៣២:៣១ ៣២:៣១៖ នង ៣៣:២០-២៣

* ៣៣:៨ ៣៣:៨៖ ៣២:១៤-១៧

* ៣៣:១៣ ៣៣:១៣៖ តា​នាវ​ងើយ​ហេឞ្រើ​ញចីស៖ «អើ​កោរាញ» យ៝រ​លាស​យាកោប​អុច​ញជុរ​ងាន់​ឆាក់​តា​នាប់​នោ​ពាង់។

* ៣៣:១៩ ៣៣:១៩៖ យោឆ ២៤:៣២; យហ ៤:៥

* ៣៤:១៤ ៣៤:១៤៖ ១៧:៩-១៤

* ៣៤:២៤ ៣៤:២៤៖ «ទឹង​លែៈ​ឞូ​ក្លោ​តា​ប៝ន» តា​នាវ​ងើយ​ហេឞ្រើ​លាស៖ «ទឹង​លែៈ​ផូង​លោស​ឞើស​មពោង​មពេរ​ប៝ន»។

* ៣៥:១ ៣៥:១៖ ២៨:១១-២២; ៣១:១៣

* ៣៥:២ ៣៥:២៖ ៣១:១៩

* ៣៥:៤ ៣៥:៤៖ «ខាន់​ពាង់​គែស» មោ​លាស៖ «តា​តី​ខាន់​ពាង់»

† ៣៥:៤ ៣៥:៤៖ «រាគេន​អី​នៃ​មោ​អោស​ទី​មា​ងក្រឹ​ឆាក់​ទើម ជេង​នទើ​មា​ទាន់​ឞ្រាស​អេងៗ​មា​កើល​ញជ្រាង់​ខាន់​ពាង់»។

‡ ៣៥:៤ ៣៥:៤៖ តា​នាវ​ងើយ​ហេឞ្រើ រាញា​តើម​ឆី​អ្យា «អេលា» មោ​គែស​អោស​នតីល​តើម​ឆី​អ្យា​តា​ឞ្រី​ឞូន៝ង រាញា «ពោថិ» អ្យា​ឆ៝ៈ​ឞើស​នាវ​ងើយ​ទ្រោន តា​ឞ្រី​យ៝ន់​ឞូ​ទ៝ង់​រាញា​អេង។

* ៣៥:១០ ៣៥:១០៖ ៣២:២៩

* ៣៥:១១ ៣៥:១១៖ ១៧:៤-៨; ២៨:១៤; ១២:២

* ៣៥:១២ ៣៥:១២៖ ២៨:១៣; ១២:៧; ២៦:២-៣

* ៣៥:១៤ ៣៥:១៤-១៥៖ ២៨:១៨-១៩

§ ៣៥:១៥ ៣៥:១៥៖ «បេតអែល»​គែស​នាវ​ខ្លៃ​លាស​«ច្វាញ​កោរាញ​ឞ្រាស»។

* ៣៥:១៨ ៣៥:១៨៖ «ក៝ន​ឞូ​ក្លោ​តី​ឞើស​មា» មោ​លាស៖ «ក៝ន​គែស​នាវ​លាប»។

* ៣៥:២២ ៣៥:២២៖ នន ៤៩:៤

* ៣៥:២៧ ៣៥:២៧៖ ១៣:១៨

* ៣៥:២៨ ៣៥:២៨-២៩៖ ២៥:៧-១០

* ៣៦:១ ៣៦:១៖ ២៥:៣០

* ៣៦:២ ៣៦:២៖ នន ២៦:៣៤

* ៣៦:៣ ៣៦:៣៖ នន ២៨:៩

* ៣៦:៧ ៣៦:៧៖ ១៣:៥-៦

* ៣៦:២០ ៣៦:២០-២១៖ នវ ២:១២, ២២

* ៣៦:៣៧ ៣៦:៣៧៖ «ទាក​រាលាយ​អើប្រាត» មោ​លាស៖ «ទាក​រាលាយ»។

* ៣៧:១១ ៣៧:១១៖ ការ ៧:៩

* ៣៧:១២ ៣៧:១២៖ ៣៣:១៨-១៩

* ៣៧:២១ ៣៧:២១-២២៖ ៤២:២២

* ៣៧:២៨ ៣៧:២៨៖ តា​នាវ​ងើយ​អើម​ឞូ​ក្វាល់​មពោល​តាច់​ទ្រាប់​នៃ «ផូង​មីដៀន»។

* ៣៧:២៨ ៣៧:២៨៖ ការ ៧:៩

† ៣៧:៣៦ ៣៧:៣៦៖ ទឹង​លែៈ​កាដាច់​តា​ឞ្រី​អេឆីប​ឞូ​ក្វាល់​ផារ៝ន។

* ៣៨:២ ៣៨:២៖ ២៤:៣-៤

* ៣៨:៨ ៣៨:៨៖ នវ ២៥:៥-៦

* ៣៨:១៦ ៣៨:១៦៖ កល ១៨:១៥

* ៣៩:២ ៣៩:២៖ ការ ៧:៩

* ៣៩:២១ ៣៩:២១៖ ការ ៧:៩

* ៤០:១៥ ៤០:១៥៖ ៣៧:២៧-២៨

* ៤១:៨ ៤១:៨៖ ដាន ២:២

* ៤១:១៦ ៤១:១៦៖ ៤០:៨

* ៤១:៣៤ ៤១:៣៤៖ ៤៧:២៦

* ៤១:៣៨ ៤១:៣៨៖ នង ២៨:៣; ៣១:៣; នក ១១:២៥-២៦; ២៤:២; នវ ៣៤:៩; ផក ៣:១០

* ៤១:៣៩ ៤១:៣៩៖ ការ ៧:១០

* ៤១:៤០ ៤១:៤០៖ «ម៝ត់​អ្វាញ់​តា​ឞ្រី​អេឆីប ​អ្យា» មោ​លាស៖ «ម៝ត់​អ្វាញ់​តា​ជៃ​គ៝ប់»។

* ៤១:៤០ ៤១:៤០៖ ការ ៧:១០

* ៤១:៤២ ៤១:៤២៖ អេថ ៨:២; ដាន ៥:២៩

† ៤១:៤៥ ៤១:៤៥៖ «ឆាប់នាត-​ផានាស»​គែស​នាវ​ខ្លៃ​លាស​«កោរាញ​ឞ្រាស​រេស​ងាន់ នអ៝ប់​មា​ងើយ​នទ្រែល​ឞូនុយ្ស»។

* ៤១:៤៦ ៤១:៤៦៖ ៣៧:២

* ៤១:៥៤ ៤១:៥៤៖ ការ ៧:១១

* ៤១:៥៥ ៤១:៥៥៖ យហ ២:៥

* ៤២:២ ៤២:២៖ ការ ៧:១២

* ៤២:៦ ៤២:៦៖ ៣៧:៧

* ៤២:៩ ៤២:៩៖ ៣៧:៥-១១

* ៤២:២២ ៤២:២២៖ ៣៧:២១-២២

* ៤៣:៣ ៤៣:៣-៥៖ ៤២:១៥, ៣៤

* ៤៣:២៣ ៤៣:២៣៖ ៤២:២៥

* ៤៤:១ ៤៤:១៖ ៤២:២៥

* ៤៤:៨ ៤៤:៨៖ ៤៣:២១

* ៤៤:២៣ ៤៤:២៣៖ ៤២:១៥, ៣៤

* ៤៤:២៧ ៤៤:២៧៖ ៣៥:២៤

* ៤៤:២៨ ៤៤:២៨៖ ៣៧:៣៣

* ៤៤:២៩ ៤៤:២៩៖ ៤២:៣៨

* ៤៤:៣២ ៤៤:៣២៖ ៤៣:៩

* ៤៥:១ ៤៥:១៖ ការ ៧:១៣

* ៤៥:៥ ៤៥:៥-៨៖ ៥០:២០; នម ១០៥:១៧

* ៤៥:៨ ៤៥:៨៖ ៤១:៤១

* ៤៥:៩ ៤៥:៩៖ ការ ៧:១៤

* ៤៦:១ ៤៦:១៖ ២៦:២៣-២៥

* ៤៦:៣ ៤៦:៣៖ ២៨:១៤; ៤៧:២៧; នង ១:៧

* ៤៦:៦ ៤៦:៦៖ ការ ៧:១៥

* ៤៦:១៦ ៤៦:១៦-២៥៖ ២៩:៣១; ៣០:២៤; ៣៥:១៦-១៨; ៣៨:៦-៣០; ៤១:៤៥

* ៤៦:២០ ៤៦:២០៖ នន ៤១:៥០-៥២

* ៤៦:២៧ ៤៦:២៧៖ នង ១:១-៥; ការ ៧:១៤

* ៤៦:៣០ ៤៦:៣០៖ ៤៥:២៨

* ៤៧:៣ ៤៧:៣៖ ៤៦:៣៣-៣៤

* ៤៧:២៦ ៤៧:២៦៖ ៤១:៣៤

* ៤៧:២៩ ៤៧:២៩៖ ២៤:២; នន ៤៩:២៩-៣២; ៥០:៦

* ៤៧:៣០ ៤៧:៣០៖ ២៣:១៧-២០; ២៥:៩-១០; ៤៩:២៩-៣២; ៥០:១២-១៣; ការ ៧:១៥-១៦

* ៤៨:៣ ៤៨:៣៖ ២៨:១២-១៩

* ៤៨:៤ ៤៨:៤៖ ២៨:១៣

* ៤៨:៧ ៤៨:៧៖ «​ពាដាន-អារាម» មោ​លាស៖ «​ពាដាន»។

* ៤៨:៧ ៤៨:៧៖ ៣៥:១៦-២០

* ៤៨:១៦ ៤៨:១៦៖ ២៨:១៣

* ៤៨:១៩ ៤៨:១៩៖ នក ១:៣២-៤៣; នវ ៣៣:១៧; យោឆ ១៧:១៤; យេរ ៣១:២០; នន ២៧:១-៣៣

* ៤៨:២០ ៤៨:២០៖ ហេឞ ១១:២១

* ៤៨:២២ ៤៨:២២៖ យហ ៤:៥

* ៤៩:៤ ៤៩:៤៖ ៣៥:២២

* ៤៩:៥ ៤៩:៥-៦៖ ៣៤:២៤-២៦

* ៤៩:៧ ៤៩:៧៖ នវ ១៨:១; យោឆ ១៩:១-៩; ២១:១-៤២

* ៤៩:៨ ៤៩:៨៖ ផក ១:១-២

* ៤៩:៩ ៤៩:៩៖ នក ២៤:៩; នតម ៥:៥

* ៤៩:១០ ៤៩:១០៖ «ពាង់​អី​គែស​នាវ​ទើយ​ក្វ៝ង់​នៃ» មោ​លាស៖ «នើម​រាញា​ឆីលោ​នៃ»។

* ៤៩:១០ ៤៩:១០៖ ១នរ ៥:២; ២ឆា ៧:១៦; ហេឞ ៧:១៤; នតម ៥:៥

† ៤៩:១២ ៤៩:១២៖ មោ​លាស៖ «ត្រោម​មាត់​ពាង់​ចាង់​ងាន់ យ៝រ​លាស​ញេត​អ៝ក់​នទ្រាញ់​ព្លៃ​យុងយារ​ប៝ន ងលាង​ឆេក​ពាង់ យ៝រ​លាស​ញេត​អ៝ក់​ទាក​ត៝ស​នទ្រោក»។

* ៤៩:២៩ ៤៩:២៩-៣២៖ ២៣:១៧-២០

* ៤៩:៣០ ៤៩:៣០៖ នន ២៣:៣-២០

* ៤៩:៣១ ៤៩:៣១៖ ២៥:៩-១០; ៣៥:២៩

* ៤៩:៣៣ ៤៩:៣៣៖ ការ ៧:១៥

* ៥០:៥ ៥០:៥៖ ៤៧:២៩-៣១

* ៥០:១២ ៥០:១២-១៣៖ ២៣:១៧-២០

* ៥០:១៣ ៥០:១៣៖ ការ ៧:១៦

* ៥០:១៥ ៥០:១៥៖ ២៧:៤១

* ៥០:២៣ ៥០:២៣៖ «ពាង់​កើប​ជេង​ក៝ន​ពាង់​នើម​ដ៝ង់» មោ​លាស៖ «ពាង់​គែស​ពឺ​តុ​តា​តឹម​ឞ្លូ​ពាង់​នើម​រី​ដ៝ង់»។

* ៥០:២៤ ៥០:២៤-២៥៖ នង ១៣:១៩; យោឆ ២៤:៣២; ការ ៧:១៥-១៦; ហេឞ ១១:២២

* ៥០:២៥ ៥០:២៥៖ នង ១៣:១៩; យោឆ ២៤:៣២; ហេឞ ១១:២២

រូត

១

២

៣

៤

នាវ

រូត

អី​ឞូ​អូរ​ឞ្រី​មោអាប់​ជេង​អី​អូ​កាដាច់​ដាវីត

នាវ​ឞោក​អ៝ន់​ឞូ​គឹត​ល៝រ

ឞ៝ន់​មោ​គឹត​អោស​ឞូ​ម៝ស​អី​នាក់​ញចីស​ឆ៝ម់បុត​រូត​អ្យា យើន​មា​ឞូ​មឹន​លាស ឞូ​ញចីស​ឆ៝ម់បុត​អ្យា​ឞើស​កើយ​កាដាច់​ដាវីត​លែៈ​ជាន​កាដាច់ ជេង​តា​នាម់ ១០១០ អេ​ល៝រ​មា​ឞ្រាស​យេឆូ​ទែស។

ទឹង​លែៈ​នាវ​ងក៝ច​តា​ឆ៝ម់បុត​អ្យា​គែស​តា​រានោក​ផូង​អីឆ្រាអែល​អេ​ហ៝ៈ​គែស​កាដាច់ តា​នោក​ឆ៝ម់បុត​នាវ​កោរាញ​ឞ្រាស​ងើយ​«ផូង​កោរាញ​ផាត​ទោយ្ស»​(រូត ១:១)។ ឆ៝ម់បុត​អ្យា​ងើយ​មា​អូ​ចែ​កាដាច់​ដាវីត ជេង​នាវ​ងក៝ច​មា​នាវ​យោៈ​នអាច នាវ​រ៝ង់​រាប់​ជាប់ នអ៝ប់​មា​នាវ​ច្វាយ។ តា​ឆ៝ម់បុត​អ្យា ឞូនុយ្ស​អាបាៈ​ញហើ​នាវ​រ៝ង់​រាប់​ជាប់ នអ៝ប់​មា​នាវ​យោៈ​នអាច​អី​កោរាញ​ឞ្រាស​គែស​មា​ផូង​ប៝ន​លាន​ពាង់​នើម៖ ឞូ​អូរ​រូត​អី​ជេង​ផូង​មោអាប់​ញហើ​នាវ​អី​នៃ​អ៝ន់​មា​នាអោមី​អី​ព៝​ពាង់ ឞោអាស ​ញហើ​នាវ​អី​នៃ​មា​រូត ជេសរី​កោរាញ​ឞ្រាស​ញហើ​នាវ​រ៝ង់​រាប់​ជាប់​ពាង់នើម​អ៝ន់​មា​ខាន់​ពាង់​ទាទេ។ ឞ៝ល​លាស​ឞើស​នតើម​នើស កោរាញ​ឞ្រាស​មោ​អោស​អ៝ន់​ផូង​មោអាប់​លាប់​ជេង​ផូង​ប៝ន​លាន​អីឆ្រាអែល​អី​ផូង​ប៝ន​លាន​ពាង់​នើម​(នាវ​វៃ ២៣:៣) កោរាញ​ឞ្រាស​ហោម​រ៝ង​ឞូ​អូរ​រូត យ៝រ​មា​ពាង់​គែស​នាវ​រ៝ង់​រាប់​ជាប់។ ឞូ​អូរ​រូត​ជេង​នាវ​នតឹត​អ្វែស​មា​ទឹង​លែៈ​ឞូនុយ្ស​អី​ញឆីង​មា​កោរាញ​ឞ្រាស យើន​មា​មោ​អោស​ទី​ផូង​អីឆ្រាអែល។ នាវ​មឞើស​ងក៝ច​តា​ឆ៝ម់បុត​អ្យា អុច​ញហើ​លាស កោរាញ​ឞ្រាស​កើប​ខ្លៃ​មា​ឞូ​ម៝ស​អី​ជាន​តឹង​នាវ​អុច​ពាង់​នើម ឞ៝ល​លាស​ឞូនុយ្ស​អី​នៃ​មោ​ទី​ផូង​អីឆ្រាអែល​កាដោយ​ដ៝ង់ ជេសរី​ពាង់​អ៝ន់​នាវ​គែស​ជេង​មា​ឞូ​ម៝ស​អី​រ៝ង់​មា​ពាង់​រាប់​ជាប់។

នាវ​កោរាញ​ឞ្រាស​នទ្រាប់​នាវ​រាក្លាយ្ស​មា​ទឹង​លែៈ​ឞូនុយ្ស

រូត​គុ​អ៝ស​ក៝ន​ឞូ​ក្លោ នាវ​អី​នៃ​គែស​ទូ​នតីល​នាវ​ខ្លៃ​ងាន់​តា​នាវ​ងក៝ច​អ្យា យ៝រ​លាស​ជឹត​នាប់​តៃ អី​ក៝ន​ពាង់​នៃ​ជេង​អី​ចែ​កាដាច់​ដាវីត ជេសរី​កាដាច់​ដាវីត​ជេង​អី​ចែ​ឞ្រាស​យេឆូឞ្រាស​យេឆូ​ជេង​នើម​រាក្លាយ្ស​ទឹង​លែៈ​ឞូនុយ្ស​ឞើស​នាវ​តីស។ យ៝រ​មា​នាវ​រ៝ង់​រាប់​ជាប់​រូត កោរាញ​ឞ្រាស​យើក​មា​ពាង់​អី​ឞូ​អូរ​មោ​ទី​ផូង​អីឆ្រាអែល នអ៝ប់​មា​ញចីស​រាញា​រូត​តា​នាវ​ងក៝ច​យៅ​ផូង​អូ​ចែ​ឞ្រាស​យេឆូ​នើម (មាថាយ ១:៥)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

១:១-២២ រានាក់​វ៝ល់​ឞូ​អូរ​នាអោមី​លោស​ឞើស​ឞ្រី​អីឆ្រាអែល ហាន់​តា​ឞ្រី​មោអាប់ ជេសរី​នាអោមី​ព្លឹ​ឆឹត​តា​ឞ្រី​ពាង់​នើម​នទ្រែល​មា​រូត​អី​មាន់​ពាង់។

២:១—៣:១៨ នាអោមី នអ៝ប់​មា​រូត​តា​ឞ្រី​យូដា

៤:១-១២ នាវ​តឹម​នអាប់​រូត​ដាស​ឞោអាស 

៤:១៣-២២ នាវ​ងគ្លែៈ​ទុត នទ្រែល​មា​នាវ​ងក៝ច​យៅ​ក៝ន​ឆៅ​ឞោអាស  នទ្រែល​មា​រូត

១

គែស​នាវ​ត៝ត់​ជេរ​តា​រានាក់​វ៝ល់​អេលីមាលេក 

១ រានោក​កាល់​អែ​តា​ឞ្រី​អីឆ្រាអែល ​អេ​ល៝រ​មា​គែស​កាដាច់ គែស​កោរាញ​ផាត​ទោយ្ស​ទើម​កើល​ម៝ត់​អ្វាញ់​ប៝ន​លាន​តា​ឞ្រី​អី​នៃ។ នោក​នៃ​គែស​ឞារ​ហៃ​អូរ​ឆាយ​គុ​តា​ប៝ន​បេតលេហឹម ​តា​ឞ្រី​យូដា ។ តា​ឞ្រី​នៃ​គែស​នាវ​ត៝ត់​ជី​ឆ៝ត់​ជី​ង៝ត​ក្វ៝ង់​ឞេង​ឞ្រី​ងាន់។ យ៝រ​មា​គែស​នាវ​ជី​ឆ៝ត់​ជី​ង៝ត​ក្វ៝ង់​អី​នៃ​ខាន់​ពាង់​លែវ​ឞារ​ហៃ​ក៝ន​ឞូ​ក្លោ​ខាន់​ពាង់​ទូ​ឞើស​ឞ្រី​យូដា ​ហាន់​គុ​ជឹត​ឞ្រី​មោអាប់ ។ ២ អី​ឆាយ​នៃ​រាញា​អេលីមាលេក  អី​អូរ​ពាង់​រាញា​នាអោមី  អី​ក៝ន​ពាង់​រាញា​មាលោន  នទ្រែល​មា​កីលីយោន * ខាន់​ពាង់​តាៈ​ឞើស​ឞាល់​មពោល​អេព្រាតា ​តា​ប៝ន​បេតលេហឹម ​តា​ឞ្រី​យូដា  ជេសរី​ខាន់​ពាង់​គុ​តា​ឞ្រី​មោអាប់ ។* ៣ ត៝ត់​អា​កើយ​រី អេលីមាលេក ​ខឹត នត្លើយ​អូរ​នទ្រែល​មា​ក៝ន​ពាង់​ឞារ​ហៃ​អី​នៃ។ ៤ ជេសរី​ក៝ន​ពាង់​ឞារ​ហៃ​អី​នៃ​ឆ៝ៈ​អូរ​ឞើស​ផូង​មោអាប់  ទូ​ហ្វេ​រាញា​អោរពា  ទូ​ហ្វេ​ជឹត​រាញា​រូត  ខាន់​ពាង់​គុ​តា​ឞ្រី​អី​នៃ​ក្លាប់​លាស​គែស​ជឹត​នាម់។ ៥ ជេសរី​មាលោន ​នទ្រែល​មា​កីលីយោន ​នៃ​ខឹត​ដ៝ង់ នត្លើយ​អី​មេៈ​គុ​ទូ​ហ្វេ​អេង ខឹត​លែៈ​ក៝ន​លែៈ​ឆាយ​រ៝។

នាអោមី  នទ្រែល​មាន់​ពាង់​ព្លឹ​ឆឹត​តៃ​តា​ប៝ន​បេតលេហឹម 

៦ គែស​ទូ​នារ​រី​នាអោមី ​លឺ​តាង់​ឞូ​ងក៝ច​លាស​ឞ្រាស​យេហោវា លែៈ​កើល​ប៝ន​លាន​ផូង​អីឆ្រាអែល ​អី​ប៝ន​លាន​ពាង់​នើម​អ៝ន់​គែស​ជេង​គែស​នទើ​ឆោង​ឆា​ត៝ង់​តា​ឞ្រី​យូដា ។ ជេសរី​ពាង់​នទ្រែល​ឞារ​ហៃ​អី​មាន់​នៃ​នទ្រាប់​នទ៝ស​នទើ​ព្លឹ​ឆឹត​ជឹត​ប៝ន​ពាង់​នើម​រី។ ៧ ពែ​នុយ្ស​ខាន់​ពាង់​ទូ​ឞើស​នតុក​នៃ​ហាន់​រ៝ៈ​ត្រ៝ង​ងាយ​ឆឹត​តៃ​តា​ឞ្រី​យូដា ។

៨ ជេសរី​នាអោមី ​លាស​មា​អី​មាន់​ពាង់​ឞារ​ហៃ​នៃ៖ “ខាន់​បែ​ហាន់​ឆឹត​តឹង​មេៈ​ឞឹ​ខាន់​បែ​នើម​អា​រី​ទោស! ខាន់​បែ​នើស​លែៈ​ជាន​នាវ​អ្វែស​មា​ក៝ន​គ៝ប់​លែៈ​ខឹត នទ្រែល​មា​គ៝ប់​នើម​ដ៝ង់។ គ៝ប់​ទាន់​ឞ្រាស​យេហោវា​ជាន​នាវ​អ្វែស​មា​ខាន់​បែ​កើត​នៃ​ដ៝ង់។ ៩ គ៝ប់​ទាន់​ឞ្រាស​យេហោវា​អ៝ន់​ខាន់​បែ​ឞារ​ហៃ​អ្យា​គែស​ឆាយ​តៃ រេស​ជេង​អ្វែស​ដាប់​មពាន់​តា​រានាក់​វ៝ល់”។ ជេសរី​អី​ព៝​ចុម​នតិញ​អី​មាន់​ពាង់​ឞារ​ហៃ​នៃ​តឹង​មា​នាវ​វៃ​ខាន់​ពាង់។ ខាន់​ពាង់​ឞារ​ហៃ​នៃ​ញុម​លុង​ងាន់ ១០ ងើយ​មា​អី​ព៝​ពាង់​លាស៖ “ហេន​មោ​អុច​អោស​តឹម​ងខាស! ហេន​អុច​តឹង​គុ​នទ្រែល​បែ នទ្រែល​មា​ប៝ន​លាន​បែ​ដ៝ង់”។ ១១ តីស​មា​នាអោមី ​មោ​រ៝ម៖ “ហើយ​ក៝ន! ខាន់​បែ​ព្លឹ​ឆឹត​អា​រី​ហ៝ម់ ម៝ស​នាវ​ខាន់​បែ​អុច​ឞ្រោៈ​នទ្រែល​គ៝ប់? គ៝ប់​លែៈ​អ៝ក់​នាម់​ហើយ មោ​ហោម​អោស​ឞាៈ​ក៝ន​មា​នត្រ៝ៈ​ឆាយ​ខាន់​បែ​តឹង​នាវ​វៃ​ឞ៝ន់†។* ១២ ព្លឹ​ឆឹត​អា​រី​ហ៝ម់! យ៝រ​លាស​គ៝ប់​លែៈ​រាញ​ហើយ្ស​លិច​ហោម​គែស​ឆាយ​តៃ​អោស។ ឞ៝ល​លាស​គ៝ប់​ហោម​រានើម​គែស​ក៝ន លាស​គែស​ឆាយ​គុ​ដាស​គ៝ប់​តា​មាង់​អ្យា ជេសរី​គែស​ឞារ​ហៃ​ក៝ន​ឞូ​ក្លោ‌ ១៣ លាស​នទ្រី​អើម​ខាន់​បែ​អុច​ក៝ប់​ខាន់​ពាង់​ត្រុយ្ស​ក្វ៝ង់​លាស? អើម​ខាន់​បែ​អុច​គុ​ទើម​លិច​អុច​ឆ៝ៈ​ឆាយ​លាស? មោ​អោស! ជាន​កើត​រី​លិច​ទី​អោស! ឞ្រាស​យេហោវា​លែៈ​តឹម​រាទ៝ង់​ដាស​គ៝ប់​ជាន​អ៝ន់​នាវ​រេស​គ៝ប់​អ៝ត​នូយ្ស​អ៝ត​នហ៝ម់​រាលាវ​មា​ខាន់​បែ​នៃ​ជឹត”។

១៤ ជេសរី​ឞារ​ហៃ​អី​មាន់​ពាង់​នៃ​ញុម​លុង​ទូ​តឹ​ជឹត អី​មាន់​រាញា​អោរពា ​នៃ​ចុម​នតិញ​ព៝​ពាង់​ទូ​តឹ​ជឹត យ៝រ​មា​ពាង់​លែៈ​អុច​ព្លឹ​ឆឹត​តា​រានាក់​វ៝ល់​ពាង់​នើម យើន​មា​អី​មាន់​រាញា​រូត ​នៃ​ក្វាន់​រាទ៝ង់​ព៝​ពាង់​ហោ​ងាន់ មោ​អុច​អោស​ងខាស​ដាស​ពាង់។ ១៥ នាអោមី ​ងើយ​មា​រូត ៖ “ហើយ​មាន់ មាន់​បែ​លែៈ​ព្លឹ​ឆឹត​ជ៝យ​នទុល​មពោល​ពាង់​នើម ព្លឹ​ឆឹត​យើក​មឞាស​ឞ្រាស​ពាង់​នើម​ដ៝ង់។ អ៝ន់​បែ​តឹង​មាន់​បែ​អា​រី​ហ៝ម់!” ១៦ ជេសរី​រូត ​អើស៖

“ទាន់​បែ​លើយ​អោស​នត្រុត​គ៝ប់​ទូ​ឞើស​បែ

លើយ​អោស​ឞ្វៃ​គ៝ប់​តឹង​បែ!

អាស​នតុក​បែ​ហាន់ គ៝ប់​ហាន់​តា​រី​ដ៝ង់

អាស​នតុក​បែ​គុ គ៝ប់​គុ​តា​រី​ដ៝ង់

ផូង​ប៝ន​លាន​បែ​ជេង​ផូង​ប៝ន​លាន​គ៝ប់

ឞ្រាស​អី​បែ​យើក​មឞាស​ជេង​ឞ្រាស​អី​គ៝ប់​យើក​មឞាស​ដ៝ង់។*

១៧ អាស​នតុក​បែ​ខឹត គ៝ប់​ខឹត​តា​រី​ដ៝ង់

ជេសរី​ឞូ​ត៝ប់​គ៝ប់​តា​នតុក​នៃ​ដ៝ង់។

នាវ​ខឹត​ទើម​ទើយ​តឹម​ងខាស​គ៝ប់​ឞើស​បែ

លាស​មោ​ងាន់

ទាន់​ឞ្រាស​យេហោវា ​តេៈ​ទោយ្ស​ក្វ៝ង់​មា​គ៝ប់​ទោស!”

១៨ ត៝ត់​តាង់​អី​មាន់​ពាង់​អុច​គុ​នទ្រែល​ទុត​ហោ​កើត​នទ្រី នាអោមី ​រ៝ម ជេសរី​គុ​អ្យាត់​ឆាក់​រាក្លាក់។

១៩ ជេសរី​ខាន់​ពាង់​ឞ្រោៈ​ត៝ត់​តា​ប៝ន​បេតលេហឹម។ នោក​ខាន់​ពាង់​ឞារ​ហៃ​ត៝ត់​តា​ប៝ន​នៃ​លែៈ​រាងោច​ប៝ន​លាន​នទ្រ៝ត់​ទាទេ ជេសរី​គែស​ផូង​ឞូ​អូរ​តឹម​អោប​លាស៖ “យោស​អី​នៃ នាអោមី ​ងាន់​លាស​ហ្យាស?” ២០ យើន​មា​ពាង់​អើស​លាស៖

“លើយ​ហោម​ក្វាល់​គ៝ប់​«នាអោមី »​ជឹត​អោស

ក្វាល់​គ៝ប់​«មារា »​ហ៝ៈ

យ៝រ​លាស​នាអោមី ​គែស​នាវ​ខ្លៃ​«នាវ​រាម់​មអាក» តីស​មា​មារា ​គែស​នាវ​ខ្លៃ​«នទើ​តាង់​ខែរ​ងាន់»។ យ៝រ​លាស​កោរាញ​ឞ្រាស​អី​គែស​នាវ​ទើយ​ទុត​ព្រេស​ទុត​ក្វ៝ង់​ជាន​អ៝ន់​នាវ​រេស​គ៝ប់​អ៝ត​នូយ្ស​អ៝ត​នហ៝ម់។

២១ គ៝ប់​ទូ​តាៈ​ឞើស​អ្យា​នើស​គែស​នទើ​អាប់​នតីល

តីស​មា​ឞ្រាស​យេហោវា​អ៝ន់​គ៝ប់​ព្លឹ​ឆឹត​តា​អ្យា​ជ៝ង់​លាង​មពាង​តី​ទើម

ម៝ស​នាវ​ហោម​ក្វាល់​គ៝ប់ «នាអោមី »?

ឞ្រាស​យេហោវា ​តឹម​រាទ៝ង់​ដាស​គ៝ប់

ជេង​កោរាញ​ឞ្រាស​អី​គែស​នាវ​ទើយ​ទុត​ព្រេស​ទុត​ក្វ៝ង់​អ៝ន់​គែស​នាវ​ជេរ​ជ៝ត់​មា​គ៝ប់!”

២២ នទ្រី​នាវ​នាអោមី ​ព្លឹ​ឆឹត​តា​ប៝ន​ពាង់​នើម លែវ​នអ៝ប់​មា​អី​មាន់​ពាង់​តាៈ​ឞើស​ឞ្រី​មោអាប់ ​ឆឹត​នហាញ​ដ៝ង់។ ខាន់​ពាង់​ឞារ​ហៃ​ត៝ត់​តា​ប៝ន​បេតលេហឹម ​តា​ខៃ​នតើម​រែក​ឞា​ព្រាង់ ‡។

២

រូត ​ឞ្រោៈ​ទោញ​ឞា​ព្រាង់ ​តា​មីរ​ឞោអាស 

១ តា​ប៝ន​បេតលេហឹម ​គែស​ទូ​ហ្វេ​ឞូ​ក្លោ​ឞាល់​មពោល​តឹម​ទាច់​ដាស​ឆាយ​នាអោមី ​រាញា​ឞោអាស  ពាង់​ឞូ​តេស​ឞូ​ក្វ៝ង់​គែស​ទ្រាប់​នទើ​អ៝ក់​ងាន់។ ២ គែស​ទូ​នារ​រី​រូត ​អី​ផូង​មោអាប់ ​នៃ​នើស​ងើយ​មា​ព៝​ពាង់៖ “ហើយ​អូ អ៝ន់​គ៝ប់​ឞ្រោៈ​ទោញ​ឞា​ព្រាង់ ​តា​មីរ​ឞូ​យឹ បារ​នា​ឞូ​យោៈ​អ៝ន់​គ៝ប់​ទោញ​ឞើស​កើយ​ឞូ”។ នាអោមី ​អើស៖ “ឞ្រោៈ​ហែស​មាន់!”* ៣ ជេសរី​រូត ​ឞ្រោៈ​ទោញ​ឞា​អី​តុប​ឞើស​កើយ​មពោល​អី​រែក​ឞា​រី​អ៝ន់​មា​ពាង់​នើម គែស​ទោញ​ព្លាង់​មីរ​ឞោអាស ​អី​ឞាល់​មពោល​អេលីមាលេក ​រី​នើស។ ៤ ជេសរី​ឞោអាស ​ឞ្រោៈ​តាៈ​ឞើស​ប៝ន​បេតលេហឹម  ត៝ត់​តា​នៃ​ពាង់​អោប​អ្វែស​លាង់​មា​មពោល​រែក​ឞា​នៃ៖ “ទាន់​ឞ្រាស​យេហោវា​គុ​នទ្រែល​ខាន់​អៃ​មៃ!” ខាន់​ពាង់​អើស៖ “ទាន់​ឞ្រាស​យេហោវា​អ៝ន់​នាវ​គែស​ជេង​មា​កោរាញ​ដ៝ង់!” ៥ ជេសរី​ឞោអាស ​អោប​ឞូ​ក្លោ​អី​ម៝ត់​អ្វាញ់​មពោល​រែក​ឞា​នៃ៖ “ឞូ​ម៝ស​មពោល​ឞូ​អូរ​ទ្រោស​អី​ត៝​មេស?” ៦ ពាង់​អើស៖ “ឞូ​អូរ​ផូង​មោអាប់ ​អី​ឆឹត​នទ្រែល​នាអោមី ​ឞើស​ឞ្រី​មោអាប់ ​នើស។ ៧ ពាង់​ទាន់​តឹង​ឞើស​កើយ​ឞូ​គៃ​មា​រាបុន​ឞា​អី​តុប​តា​នែស ពាង់​ឞ្រោៈ​ទោញ​អើម​អោយ​ញឆ្រោយ្ស​នហ៝​មា​ត៝ត់​អាបៃ​អ្យា ពាង់​រាលូ​តា​ងកឺប​ទូ​នទ៝ម់​ទើម”។

៨ ជេសរី​ឞោអាស ​ហាន់​ម៝ប់​រូត ​អា​ត៝​លាស​មា​ពាង់៖ “ហើយ​អ៝ស ទាន់​អ្យាត់​គ៝ប់​យឹ! លើយ​ទោញ​ឞា​តា​មីរ​ឞូ​អេង​យឹ មោ​ខាច់​អោស​ហាន់​តា​មីរ​ឞូ​អេង ហាន់​គុ​នទ្រែល​ឞូ​អូរ​អ៝ស​ម៝ន​គ៝ប់​តា​អ្យា​ហ៝ៈ! ៩ អ្វាញ់​អាស​នតុក​ឞូ​រែក ជេសរី​តឹង​ខាន់​ពាង់​ឞើស​កើយ​ឞើស​កើយ នទ្រែល​មា​ផូង​ឞូ​អូរ គ៝ប់​ឞ្វៃ​អ៝ស​ម៝ន​ផូង​ឞូ​ក្លោ មោ​អោស​អ៝ន់​ជាន​អ្យើស​មា​អៃ។ លាស​អៃ​ជី​ហីរ​ទាក ញេត​ទាក​នោង​អី​អ៝ស​ម៝ន​គ៝ប់​មឞុក​នៃ​ហ៝ៈ!” ១០ ជេស​រូត ​តាង់​នាវ​នៃ​ពាង់​ពាន់​តា​នែស ជេសរី​អើស​មា​ឞោអាស ៖ “ម៝ស​នាវ​កោរាញ​យោៈ​មា​គ៝ប់​ឞូនុយ្ស​ផូង​ឞូ​នាច់​អេង​អ្យា?” ១១ ឞោអាស ​លាស៖ “ឞូ​ងក៝ច​មា​គ៝ប់​លែៈ​រាងោច​នាវ​អៃ​ជាន​មា​ព៝​អៃ ជេស​ឆាយ​អៃ​ខឹត​នើស អៃ​ទើយ​នត្លើយ​មេៈ​ឞឹ នទ្រែល​មា​ឞ្រី​ប៝ន​អៃ​នើម ទូ​គុ​នទ្រែល​មពោល​អី​អៃ​មោ​វៃ​នាល់​ឞើស​នតើម​នើស។* ១២ អ៝ន់​ឞ្រាស​យេហោវា​ព្លើង​ជាន​អ្វែស​មា​អៃ យ៝រ​មា​នទើ​អ្វែស​អី​អៃ​លែៈ​ជាន​នើស។ អ៝ន់​ឞ្រាស​យេហោវា​អី​ឞ្រាស​ផូង​អីឆ្រាអែល ​យើក​មឞាស​ងខោម​នទើ​អ៝ក់​មា​អៃ យ៝រ​លាស​អៃ​រាន​គុ​នទែ​តា​ពាង់​តឹម​ឞាន​មា​ក៝ន​អ្យារ់​រាន​គុ​តា​ន៝ម់​នារ​មែ​ពាង់”។ ១៣ រូត ​លាស៖ “អើ​កោរាញ មៃ​គែស​នូយ្ស​នហ៝ម់​អ្វែស​មា​គ៝ប់​ហោ​ងាន់ មៃ​លែៈ​រាថី​គ៝ប់ ឞ៝ល​លាស​គ៝ប់​ឞូនុយ្ស​គុ​តា​ន៝ម់​អ៝ស​ម៝ន​ឞូ​អូរ​មៃ​កាដោយ មៃ​ហោម​ងើយ​អ្វែស​មា​គ៝ប់​ងាន់”។

១៤ នោក​ឆោង​ឆា ឞោអាស ​លាស​មា​រូត ៖ “ហោៈ​ឆា​នុមពាង់​លុប​ដាស​ទាក​លុប*​អ្យា!” ជេសរី​រូត ​គុ​នទ្រែល​មពោល​អ៝ស​ម៝ន​នៃ ឞោអាស ​នទឹ​មឞ៝​គែ†​លែៈ​ជេស​វ៝រ់​អ៝ន់​ពាង់ ពាង់​ឆា​ត៝ត់​ហើម ហោម​រាមែស​ដ៝ង់ ជេសរី​ពាង់​ព្រាប់។ ១៥ ជេស​ឆោង​ឆា​រី​ពាង់​ទ៝ក់​ឞ្រោៈ​ទោញ​តៃ​ឞា ឞោអាស ​លាស​មា​មពោល​អ៝ស​ម៝ន​ពាង់៖ “អ៝ន់​ពាង់​ទោញ​ឞា​តា​នតុក​អី​ឞូន​នៃ​ដ៝ង់ លើយ​អោស​ឞ្វៃ​ពាង់! ១៦ នតុប​ឞា​ឞើស​ញចាប់​បាៈ អ៝ន់​ពាង់​ទោញ លើយ​អោស​លាស​ពាង់!” ១៧ ជេសរី​ពាង់​ទោញ​ឞា​នហ៝​មា​ត៝ត់​កេង​មាង់ ព្លេន​ឞា​អី​នៃ​ឞើយ​មា​ឞេង​ឆាស។

១៨ ពាង់​អាញ​ឞា​អី​នៃ​ឆឹត​អា​ប៝ន​ញហើ​អ៝ន់​អី​ព៝​ពាង់​ឆៃ នហ៝​មា​ញអោត​នទើ​ឆោង​ឆា​អី​រាមែស​នើស​នទឹ​អ៝ន់​មា​អី​ព៝​ពាង់​ដ៝ង់។ ១៩ ព៝​ពាង់​អោប៖ “នារ​អ្យា​ឞូ​ម៝ស​មីរ​បែ​ទោញ​ហាៈ? អ៝ន់​ឞ្រាស​យេហោវា​អ៝ន់​នាវ​គែស​ជេង​មា​ពាង់​អី​គែស​នូយ្ស​នហ៝ម់​ល៝ង់​មា​បែ!” ជេសរី​រូត ​ងក៝ច​មា​ព៝​ពាង់៖ “នារ​អ្យា​គ៝ប់​ទោញ​ឞា​តា​មីរ​ឞូ​ក្លោ​រាញា​ឞោអាស  អូ​អេៈ”។ ២០ នាអោមី ​អើស​មា​អី​មាន់​ពាង់៖ “គ៝ប់​ទាន់​ឞ្រាស​យេហោវា​អ៝ន់​នាវ​គែស​ជេង​មា​ពាង់! ឞ្រាស​យេហោវា​គែស​នូយ្ស​នហ៝ម់​អ្វែស​រាប់​ជាប់ ហោម​កាស​គឹត​នាវ​ពាង់​រ៝ង់​ន៝ប់​មា​ឞូនុយ្ស​ហោម​រេស ឞ៝ល​លាស​ឞូនុយ្ស​លែៈ​ខឹត​ដ៝ង់!” នាអោមី ​ងើយ​តៃ៖ “ឞូ​ក្លោ​អី​នៃ​ជេង​ឞាល់​មពោល​ឞ៝ន់ ជេង​ទូ​ហ្វេ​ឞូនុយ្ស​នទើន​ម៝ត់​អ្វាញ់​ឞ៝ន់”។* ២១ រូត ​អី​ផូង​មោអាប់ ​នៃ​អើស៖ “នហ៝​ពាង់​ដាៈ​គ៝ប់​គុ​ទោញ​ឞា​នទ្រែល​អ៝ស​ម៝ន​ពាង់​ត៝ត់​ជេស​រែក​ឞា​រ៝”។ ២២ ជេសរី​នាអោមី ​ងើយ​តៃ​មា​អី​មាន់​ពាង់៖ “បែ​គុ​ទោញ​ឞា​នទ្រែល​អ៝ស​ម៝ន​ឞូ​អូរ​ឞោអាស ​នៃ​អ្វែស​ងាន់! លាស​បែ​ឞ្រោៈ​មីរ​ឞូ​អេង​ក្លាច​លាស​ឞូ​ជាន​អ្យើស​មា​បែ”។ ២៣ អាប់​នារ​អាប់​នារ​រូត ​គុ​ទោញ​ឞា​នទ្រែល​អ៝ស​ម៝ន​ឞោអាស ​នៃ អា​មាង់ៗ​ពាង់​ឆឹត​គុ​ច្វាញ​អី​ព៝​ពាង់​ដ៝ង់ នហ៝​មា​ត៝ត់​លែៈ​រែក​ឞា​អី​នៃ។

៣

រូត ​ហាន់​ម៝ប់​ឞោអាស ​នតុក​រាពាត់​ឞា

១ ត៝ត់​ទូ​នារ​រី នាអោមី ​ងើយ​មា​រូត ៖ “គ៝ប់​ឆើម​នអាប់​ឆាយ​អ៝ន់​បែ​គែស​នាវ​រេស​អ្វែស​ដាប់​មពាន់​លែត​ជឹត​នាប់។* ២ ឞោអាស ​អី​បែ​វៃ​ជាន​ការ​នទ្រែល​មពោល​អ៝ស​ម៝ន​ពាង់​នើស មពោល​ឞាល់​ឞ៝ន់​ដ៝ង់។ កេង​មាង់​អ្យា​ពាង់​ហាន់​រាពាត់​ឞា​តា​នតុក​រាពាត់​ឞា​រី​ដ៝ង់។ ៣ បែ​អុម​បែ​ងក្រឹ​ឆាក់​អ៝ន់​អ្វែស​ព៝ត​ទាក​ឆី​បោ​កាស​ញឆ៝ស​ឞ៝ក​អាវ​អី​អ្វែសៗ ជេសរី​ហាន់​នតុក​រាពាត់​ឞា​រី លើយ​អោស​ញហើ​ឆាក់​អ៝ន់​ពាង់​នាល់ នហ៝​មា​ត៝ត់​ជេស​ពាង់​ញេត​ឆោង។ ៤ បែ​អ្វាញ់​នហេល​នានេៈ​នតុក​ពាង់​ឞិច ជេសរី​បែ​ហាន់​ពើក​ផោយ​មពែស​ឞើស​ជ៝ង់​ពាង់​នៃ បែ​ឞិច​តា​រី​យឹ គៃ​មា​ទាន់​ពាង់​កើល​បែ ជេសរី​បែ​ជាន​លែៈ​នតីល​នាវ​ពាង់​មឞើស​ដាៈ​បែ”។ ៥ រូត ​អើស៖ “អើ គ៝ប់​ជាន​តឹង​ទឹង​លែៈ​នាវ​បែ​ដាៈ”។

៦ ជេសរី​រូត ​ហាន់​នតុក​រាពាត់​ឞា​ជាន​តឹង​នាវ​អី​ព៝​ពាង់​ដាៈ​នើស។ ៧ ជេស​ឞោអាស ​ញេត​ឆោង​ផ្យៅ ពាង់​មអាក​រាម់​នហ៝​មា​ឞិច​នតុក​ឞូន​ឞា​នៃ ជេសរី​រូត ​ហាន់​រាម្យាត់​ពើក​ផោយ​នហ៝​មា​ឞិច​ឞើស​ទ៝ង់​ជ៝ង់​ពាង់​រី។ ៨ ត៝ត់​ងគូល​មាង់​នៃ ឞោអាស ​កាស​រាងាល់​ឞិច​ប្លី ពាង់​រាព្លាច់​ឆាក់​នទ្រ៝ត់​ហីស​រាហ៝ល់​ឆៃ​ទូ​ហ្វេ​ឞូ​អូរ​ឞិច​ឞើស​ទ៝ង់​ជ៝ង់​ពាង់​នៃ។ ៩ ជេសរី​ឞោអាស ​អោប៖ “ឞូ​ម៝ស​អ្យា?” រូត ​អើស៖ “គ៝ប់​រូត ​ជេង​ឞូនុយ្ស​ជាន​ការ​មា​មៃ កោរាញ​មេ ទាន់​កោរាញ​យោៈ​នអាច​មា​គ៝ប់ អ៝ន់​គ៝ប់​ជេង​អូរ​មៃ* យ៝រ​លាស​មៃ​ជេង​មពោល​ឞាល់​គ៝ប់ ទើន​ម៝ត់​អ្វាញ់​គ៝ប់”។* ១០ ឞោអាស ​លាស៖ “អ៝ន់​ឞ្រាស​យេហោវា អ៝ន់​នាវ​គែស​ជេង​មា​អ៝ស! អា​ល៝រ​នើស​អៃ​លែៈ​ញហើ​នាវ​រ៝ង់​រាប់​ជាប់​អៃ​គុ​នទ្រែល​ព៝​អៃ យើន​មា​អាបៃ​រី​អៃ​ញហើ​នូយ្ស​នហ៝ម់​ឆ៝ង់​រាលាវ​អី​នៃ​ជឹត អៃ​មោ​អោស​ឆ៝ៈ​ឆាយ​នទាម់​អ៝​អាច មោ​លាស​ឆាយ​នទាម់​អី​នទ្រ៝ង់ តីស​មា​ឆ៝ៈ​គ៝ប់​ច្រាវ។* ១១ លើយ​តា​រាវៃ​អោស ម៝ស​នទើ​អៃ​ទាន់ គ៝ប់​ទើយ​ជាន​ទឹង​លែៈ យ៝រ​លាស​ប៝ន​លាន​ទឹង​លែៈ​គឹត​នហេល​អៃ​ជេង​ឞូនុយ្ស​ឆ៝ង់​ងាន់។ ១២ ទី​ងាន់​គ៝ប់​ឞាល់​មពោល​នទើន​ម៝ត់​អ្វាញ់​អៃ យើន​មា​ហោម​គែស​ទូ​ហ្វេ​ឞូ​ក្លោ​ជឹត ឞាល់​មពោល​ទាច់​រាលាវ​មា​គ៝ប់​ងាន់។* ១៣ មាង់​អ្យា​អៃ​ឞិច​តា​អ្យា​ហ៝ៈ! អោយ​តៃ​គ៝ប់​ហាន់​ម៝ប់​ពាង់ លាស​ពាង់​អុច​នទើន​ម៝ត់​អ្វាញ់​អៃ​អ៝ន់​ពាង់​ម៝ត់ លាស​ពាង់​មោ​អុច​អោស គ៝ប់​ត៝ន​មា​អៃ ជាៈ​ឞ្រាស​យេហោវា​អី​រេស​មោ​ឞ្លាវ​ខឹត​កើល​អ្វាញ់​ឆៃ​លែៈ​នាវ​គ៝ប់​ត៝ន គ៝ប់​នទើន​ម៝ត់​អ្វាញ់​អៃ​ងាន់! លាស​នទ្រី​អៃ​ឞិច​តា​អ្យា​ប៝ត់ នហ៝​មា​ត៝ត់​អាង​អោយ”។

១៤ ជេសរី​រូត ​ឞិច​ឞើស​ទ៝ង់​ជ៝ង់​ឞោអាស ​នៃ នហ៝​មា​ត៝ត់​កេង​អាង ពាង់​ទ៝ក់​អើម​អោយ​ឞ្រី​ហោម​ង៝​គៃ​មា​លើយ​អ៝ន់​ឞូ​គឹត​នាល់ យ៝រ​មា​ឞោអាស ​លាស៖ “មោ​អុច​អោស​អ៝ន់​ឞូ​គឹត​លាស​គែស​ឞូ​អូរ​លាប់​ឞិច​នតុក​អ្យា”។ ១៥ ជេស​រី​ឞោអាស ​លាស៖ “ហើយ​អ៝ស ទ្រ៝ស​ឞ៝ក​អៃ​អី​ក្វ៝ង់​នៃ ក្វាន់​អ៝ន់​ន៝ប់”។ ជេសរី​ឞោអាស ​ត្រ៝ច​ឞា​ឞេង​ឞ៝ក†​អី​នៃ​អ៝ន់​មា​ពាង់​នហ៝​កើល​ពឺ​អ៝ន់​ពាង់​មឞាក់ ជេសរី​ពាង់​មឞាក់​ឞា​អី​នៃ​ឆឹត​អា​ប៝ន។ ១៦ ត៝ត់​អា​ច្វាញ​រី​ព៝​ពាង់​អោប៖ “អា​មើម​ពាង់​ជាន​មា​បែ​ហាៈ?” ជេសរី​រូត ​ងក៝ច​មា​អី​ព៝​ពាង់​នើម​ទឹង​លែៈ​នាវ​ឞោអាស ​ជាន​នើស។ ១៧ រូត ​លាស៖ “លែៈ​ឞា​អ្យា​ពាង់​អ៝ន់​មា​គ៝ប់​នហ៝​មា​លាស៖ «អៃ​មោ​អោស​ទី​ឆឹត​ទើម​អា​ព៝​អៃ!»” ១៨ ជេសរី​នាអោមី ​លាស៖ “ហើយ​មាន់ គុ​ក៝ប់​អ្វាញ់​ប៝ត់ នហ៝​មា​ត៝ត់​គឹត​លាស​នាវ​អ្យា​អា​មើម​ពាង់ យ៝រ​លាស​ឞោអាស ​មោ​អោស​នអ៝ម​ជ៝ៈ​ជ៝ង ពាង់​ជាន​ជេស​តា​នារ​អ្យា​រ៝”។

៤

នទ្រាប់​នាវ​តឹម​នអាប់​រូត ​ដាស​ឞោអាស 

១ ជេសរី​ឞោអាស ​ឞ្រោៈ​នតុក​មពោង​មពេរ​ប៝ន​នៃ ជេង​នតុក​ឞូ​វៃ​តឹម​រាគូម​ឞាល់ ត៝ត់​តា​នៃ​ពាង់​គុ​ក៝ប់ ជេសរី​ពាង់​ឆៃ​អី​ឞូ​ក្លោ​ឞាល់​មពោល​ទាច់​រាលាវ​អី​ពាង់​មឞើស​មា​រូត ​នើស​ឞ្រោៈ​រ៝ៈ​នៃ ឞោអាស ​ក៝ន់​ឞូ​ក្លោ​អី​នៃ​លាស៖ “ហើយ​នោ ទាន់​មៃ​គុ​តា​អ្យា​ប៝ត់”។ ឞូ​ក្លោ​អី​នៃ​គុ​រ៝។ ២ ជេសរី​ឞោអាស ​ជាៈ​ជឹត​នុយ្ស​កោរាញ​ប៝ន​គុ​នទ្រែល​តា​នៃ​ដ៝ង់។ ៣ ឞោអាស ​លាស​មា​ឞូ​ក្លោ​អី​នៃ៖ “ហើយ​នោ មៃ​គឹត​ហើយ្ស​យោស​នាអោមី ​ព្លឹ​ឆឹត​តាៈ​ឞើស​ឞ្រី​មោអាប់  ពាង់​អុច​តាច់​នែស​មីរ​នោ​អេលីមាលេក ​នើម​នើស។ ៤ គ៝ប់​អុច​អោប​នហេល​មៃ លាស​មៃ​អុច​រាវាត់​នែស​មីរ​ពាង់​នៃ យ៝រ​មា​មៃ​អី​ឞាល់​មពោល​នទើន​ម៝ត់​អ្វាញ់​នទើន​រាវាត់​ច្វាយ​ល៝រ​ឞូ អុច​អ៝ន់​កោរាញ​អី​គុ​តា​អ្យា​នទ្រែល​ឞូនុយ្ស​អេង​ជឹត​អី​គុ​តា​អ្យា​កើល​ឆៃ​កើល​តាង់​ម៝ស​នាវ​មៃ​ងើយ។ លាស​មៃ​អុច​រាវាត់ រាវាត់​ទោស! លាស​មោ​អុច​រាវាត់ មឞើស​មា​គ៝ប់​ដ៝ង់ យ៝រ​លាស​គ៝ប់​នទើន​ម៝ត់​អ្វាញ់​នទើន​រាវាត់​ច្វាយ​ឞើស​កើយ​មៃ”។ ឞូ​ក្លោ​អី​នៃ​អើស៖ “អើ​គ៝ប់​អុច!”* ៥ ឞោអាស ​លាស​តៃ៖ “រូត ​អី​ឞូ​អូរ​ផូង​មោអាប់ ​រី​ពាង់​នទ្រោ​ខឹត​ឆាយ​ឆ៝ៈ​ក៝ន​អេលីមាលេក ។ លាស​មៃ​រាវាត់​នែស​មីរ​យោស​នាអោមី ​អី​នៃ​ងក្រែ​មៃ​ឆ៝ៈ​រូត ​ជាន​អូរ​ឆាយ​ដាស​មៃ​ដ៝ង់ គៃ​មា​គែស​ក៝ន​នទើន​តៃ​នែស​មីរ​អី​នៃ លាស​នទ្រី​ហោម​គែស​តៃ​រាន៝យ​ទែស​មា​នែស​មីរ​នោ​ឞ៝ន់​អី​លែៈ​ខឹត​នៃ​នើស​ដ៝ង់”។* ៦ ឞូ​ក្លោ​អី​នៃ​អើស​មា​ពាង់៖ “លាស​នទ្រី​គ៝ប់​មោ​អោស​ទើយ​រាវាត់ យ៝រ​លាស​គ៝ប់​ក្លាច​រ៝ស​នែស​គ៝ប់​នើម។ អ៝ន់​មៃ​រាវាត់​ទោស គ៝ប់​មោ​អោស​ទើយ​រាវាត់!” ៧ រានោក​នៃ​នើស​តា​ឞ្រី​អីឆ្រាអែល  នោក​ឞូ​តាច់​រាគ៝ល់​ទ្រាប់​នទើ ទូ​ហ្វេ​ឞូនុយ្ស​ទ្រ៝ស​នតោ​ជ៝ត​នទឹ​អ៝ន់​មា​ទូ​ហ្វេ​ជឹត គៃ​មា​ញហើ​ខាន់​ពាង់​លែៈ​តឹម​ទី​នាវ។* ៨ ជេសរី​ឞូ​ក្លោ​នៃ​លាស៖ “អ៝ន់​មៃ​រាវាត់​ទោស!” ជេសរី​ពាង់​ទ្រ៝ស​នតោ​ជ៝ត​នទឹ​អ៝ន់​មា​ឞោអាស ​ដ៝ង់។ ៩ ជេសរី​ឞោអាស ​លាស​មា​កោរាញ​ប៝ន នទ្រែល​មា​ផូង​ប៝ន​លាន​ទឹង​លែៈ​តា​នៃ៖ “នារ​អ្យា​ទាន់​ទឹង​លែៈ​អ៝ស​នោ​កោញ​វា​ជេង​នើម​លែៈ​ឆៃ​លែៈ​តាង់​នាវ​អី​អ្យា គ៝ប់​រាវាត់​ឞើស​យោស​នាអោមី ​ទឹង​លែៈ​ទ្រាប់​នទើ​នោ​អេលីមាលេក  ទ្រាប់​នទើ​អី​ក៝ន​ពាង់​ឞារ​ហៃ​កីលីយោន ​នទ្រែល​មា​មាលោន ។ ១០ គ៝ប់​ងក្រែ​ឆ៝ៈ​រូត ​អី​ឞូ​អូរ​ផូង​មោអាប់ ​អី​អូរ​មាលោន ​នើស នអាប់​អូរ​ឆាយ​ដាស​គ៝ប់​ដ៝ង់ គៃ​មា​គែស​ក៝ន​នទើន​តៃ​នែស​មីរ​អី​នៃ លាស​នទ្រី​ហោម​គែស​តៃ​រាន៝យ​ទែស​មា​នែស​មីរ​នោ​ឞ៝ន់​អី​លែៈ​ខឹត​នៃ​នើស គៃ​មា​លើយ​រ៝ស​រាញា​ពាង់​តា​នទុល​មពោល​ពាង់ លើយ​រ៝ស​រាញា​ពាង់​តា​ឞ្រី​ប៝ន​អ្យា។ នារ​អ្យា​ទឹង​លែៈ​អ៝ស​នោ​កោញ​វា​លែៈ​ឆៃ​លែៈ​តាង់​ជេស​នាវ​អី​អ្យា”។* ១១ លែៈ​រាងោច​ផូង​កោរាញ នទ្រែល​មា​ទឹង​លែៈ​ប៝ន​លាន​អី​គុ​តា​នៃ​អើស៖ “លែៈ​រាងោច​ផូង​ហេន​លែៈ​ឆៃ​លែៈ​តាង់​ទាទេ​ជេស! អ៝ន់​ឞ្រាស​យេហោវា​កើល​រូត ​គែស​ក៝ន​អ៝ក់​តឹម​ឞាន​មា​ឞូ​អូរ​រាចែល  នទ្រែល​មា​ឞូ​អូរ​លេអា ​កាល់​អែ​នើស​អី​មែ​ឞាៈ​ប៝ន​លាន​ផូង​អីឆ្រាអែល ​ដ៝ង់! អ៝ន់​មៃ​ជេង​ឞូនុយ្ស​តេស​ឞូនុយ្ស​នទ្រ៝ង់​គុ​តា​ឞាល់​មពោល​អេព្រាតា  នទ្រែល​មា​លឺ​ឆាក់​មៃ​តា​ប៝ន​បេតលេហឹម ​ដ៝ង់។* ១២ អ៝ន់​ឞ្រាស​យេហោវា​កើល​មៃ នទ្រែល​មា​អូរ​មៃ​ឞាៈ​ក៝ន​ឞាៈ​ឆៅ​អ៝ន់​អ៝ក់ គៃ​មា​អ៝ន់​រានាក់​វ៝ល់​មៃ​តឹម​ឞាន​មា​រានាក់​វ៝ល់​ពេរេស ​អី​ក៝ន​ឞូ​ក្លោ​យូដា  ឞើស​ឞូ​អូរ​ថាមារ ​នើស​ដ៝ង់!”*

ឞោអាស ​នទ្រែល​មា​រាន៝យ​ទែស​ពាង់

១៣ ជេស​ឞោអាស ​ឆ៝ៈ​រូត ​ជេង​អូរ​ពាង់ ឞ្រាស​យេហោវា​អ៝ន់​នាវ​គែស​ជេង​មា​រូត ។ ត៝ត់​នារ​ឞើស​កើយ​នៃ​ពាង់​នត្រែវ​ឞាៈ​ទូ​ហ្វេ​ក៝ន​ឞូ​ក្លោ។ ១៤ ផូង​ឞូ​អូរ​គុ​តា​ប៝ន​បេតលេហឹម ​នៃ​លាស​មា​នាអោមី ៖ “រានេ​មា​ឞ្រាស​យេហោវា​យ៝រ​នារ​អ្យា​ពាង់​អ៝ន់​អៃ​គែស​ទូ​ហ្វេ​ឆៅ​ឞូ​ក្លោ​មា​ម៝ត់​អ្វាញ់​អៃ អ៝ន់​ពាង់​លឺ​លាម​ឞ្រី​អីឆ្រាអែល ​អ្យា។ ១៥ មាន់​អៃ​រ៝ង់​មា​អៃ​ហោ​ងាន់ ពាង់​លែៈ​ជាន​អ៝ក់​នទើ​អ្វែស​មា​អៃ អ៝ក់​រាលាវ​មា​ពើស​នុយ្ស​ក៝ន​ឞូ​ក្លោ ជេសរី​អាបៃ​អ្យា​ពាង់​ឞាៈ​ទូ​ហ្វេ​ឆៅ​ឞូ​ក្លោ​មា​អៃ ឆៅ​អី​នៃ​ទើយ​ម៝ត់​អ្វាញ់​អៃ​គែស​នាវ​រេស​ជេង​ដាប់​មពាន់​តៃ នហ៝​មា​ត៝ត់​ខឹត”។ ១៦ ជេសរី​នាអោមី ​ពឺ​អី​ឆៅ​នៃ​តុ នហ៝​មា​ម៝ត់​ឆ្យាម់​ពាង់។ ១៧ ផូង​ឞូ​អូរ​អី​គុ​ច្យៅ​មែង​នៃ​លែវ​ឞាល់​លាស៖ “ក៝ន​ឞូ​ក្លោ​អ្យា​អាបៃ​រី​កើប​ក៝ន​នាអោមី !” ជេសរី​ខាន់​ពាង់​រាញា​អ៝ស​ឞេ​អី​នៃ៖ «អោបេត » អោបេត ​អ្យា​អី​ឞឹ​យេឆេ យេឆេ ​អី​ឞឹ​កាដាច់​ដាវីត ។

១៨ អ្យា​ជេង​រាន៝យ​មពោល​ពេរេស ​ត៝ត់​មា​កាដាច់​ដាវីត ពេរេស ​អី​ឞឹ​ហេឆ្រុន  ១៩ ហេឆ្រុន ​អី​ឞឹ​រាម រាម ​អី​ឞឹ​អាមីនាដាប់  ២០ អាមីនាដាប់ ​អី​ឞឹ​នាសឆោន នាសឆោន ​អី​ឞឹ​ឆាល់មោន  ២១ ឆាល់មោន ​អី​ឞឹ​ឞោអាស ឞោអាស ​អី​ឞឹ​អោបេត  ២២ អោបេត ​អី​ឞឹ​យេឆេ យេឆេ ​អី​ឞឹ​កាដាច់​ដាវីត ៕*៚

* ១:២ ១:២៖ តា​នាវ​ងើយ​ហេឞ្រើ​«អេលីមាលេក »​គែស​នាវ​ខ្លៃ​លាស៖ «កោរាញ​ឞ្រាស​ជេង​កាដាច់​គ៝ប់» «នាអោមី »​គែស​នាវ​ខ្លៃ​លាស៖ «នាវ​មអាក» «មាលោន »​គែស​នាវ​ខ្លៃ​លាស៖ «នាវ​ជី» «កីលីយោន »​គែស​នាវ​ខ្លៃ​លាស៖ «លើ​មា​រាគៃ​ហោ​ងាន់»។

* ១:២ ១:១-២៖ ផក ២:១៦; ១ឆា ១៧:១២; ២២:៣-៤; មកា ៥:១

† ១:១១ ១:១១៖ តឹង​នាវ​វៃ​ផូង​អីឆ្រាអែល  លាស​ឆាយ​ខឹត​មោ​អោស​គែស​ក៝ន យើន​មា​លាស​ហោម​គែស​អ៝ស​នោ​អី​ឆាយ​ពាង់ អ៝ស​នោ​អី​នៃ​មរា​នត្រ៝ៈ​ឆ៝ៈ​ឞូ​អូរ​អី​លែៈ​ខឹត​ឆាយ​អី​នៃ គៃ​មា​គែស​ក៝ន​មា​អ៝ស​នោ​អី​លែៈ​ខឹត​នៃ​នើស។

* ១:១១ ១:១១៖ នវ ២៥:៥-១០

* ១:១៦ ១:១៦៖ ២ឆា ១៥:២១

‡ ១:២២ ១:២២៖ នតីល​ឞា​ព្រាង់ ​តា​នាវ​កោរាញ​ឞ្រាស​ងើយ​គែស​ឞារ​នតីល។ នតីល​ឞា​ព្រាង់ ​គែស​តា​ឆ៝ម់បុត​រូត​ជេង​នតីល​អី​ថ៝ក​មោ​លាង់​កាស​មា​ជាន​នុមពាង់។

* ២:២ ២:២៖ កល ១៩:៩-១០; ២៣:២២; នវ ២៤:១៩-២១

* ២:១១ ២:១១៖ រត ១:១៦-១៧; នន ១២:១

* ២:១៤ ២:១៤៖ «ទាក​លុប» មោ​លាស៖ «ទាក​ឆ្រាត»។

† ២:១៤ ២:១៤៖ «មឞ៝​គែស» មោ​លាស៖ «នតីល​ឞា​ព្រាង់»។

* ២:២០ ២:២០៖ កល ២៥:២៥; នវ ២៥:៥-៦

* ៣:១ ៣:១៖ រត ១:៩

* ៣:៩ ៣:៩៖ «អ៝ន់​គ៝ប់​ជេង​អូរ​មៃ» តា​នាវ​ងើយ​ហេឞ្រើ ​លាស៖ «ទាន់​មៃ​ងកុម​អាវ​ក្វ៝ង់​មៃ​កាលើ​គ៝ប់»។

* ៣:៩ ៣:៩៖ អេឆេ ១៦:៨

* ៣:១០ ៣:១០៖ ២:១១

* ៣:១២ ៣:១២៖ ២:២០; ៤:១; រត ២:២០

† ៣:១៥ ៣:១៥៖ «ឞេង​ឞ៝ក» មោ​លាស៖ «២០ កីលោ» តា​នាវ​ងើយ​ហេឞ្រើ «ព្រាវ​រាញ្វែស»។

* ៤:៤ ៤:១-៤៖ កល ២៥:២៥

* ៤:៥ ៤:៥៖ នវ ២៥:៥-៦

* ៤:៧ ៤:៧៖ នវ ២៥:៨-១០

* ៤:១០ ៤:១០៖ នវ ២៥:៥-៦

* ៤:១១ ៤:១១៖ នន ២៩:១៦-៣១

* ៤:១២ ៤:១២៖ នក ២៦:១៩-២២; នន ៣២:២៧-២៩; ៣៨:២៧-៣០

* ៤:២២ ៤:១៨-២២៖ ១នរ ២:៥, ៩-១៥; មថ ១:៣-៦

យោនាយ្ស

១

២

៣

៤

យោនាយ្ស

នាវ​ឞោក​អ៝ន់​ឞូ​គឹត​ល៝រ

ឆ៝ម់បុត​អ្យា​មឞើស​ងក៝ច​មា​នាវ​រេស​យោនាយ្ស​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​តា​ឞ្រី​អីឆ្រាអែល​មពែស​ឞើស​លើ តា​នោក​ផូង​អីឆ្រាអែល​គុ​តឹម​ងខាស​ឞារ​អឹ​ឞ្រី​ទាក។ ឞ៝ន់​មោ​គឹត​អោស​ពាង់​ញចីស​ឆ៝ម់បុត​អ្យា​មា​តី​ពាង់​នើម មោ​លាស​ឞូ​អេង​ញចីស​ជ៝ៈ​នាម់​ឞើស​កើយ​ពាង់។ យោនាយ្ស​គុ​រេស​ក្លាប់​លាស​តា​នាម់ ៨០០-៧៥០ អេ​ល៝រ​មា​ឞ្រាស​យេឆូ​ទែស។ រាញា​ពាង់​គែស​នាវ​ខ្លៃ​លាស​«ព្លុក» តា​ឆ៝ម់បុត​ហោឆេហោឆេ​ទ៝ង់​ឆ្យុម​ព្លុក​ជេង​រូប​មា​ឞ្រី​អីឆ្រាអែល​មពែស​ឞើស​លើ យ៝រ​លាស​ឞូ​កើប​ឆ្យុម​ព្លុក​ជេង​ទើស​ងាន់​ឞូ​មរោស​រាលាម់ ជេង​ឆ្យុម​អី​មោ​អោស​គែស​នាវ​មឹន ផូង​អីឆ្រាអែល​កើត​នអា​ដ៝ង់ (ហោឆេ ៧:១១)។

ឆ៝ម់បុត​អ្យា​មឞើស​ងក៝ច​មា​នាវ​យោនាយ្ស ​ពាង់​មោ​អុច​ជាន​តឹង​នាវ​កោរាញ​ឞ្រាស​ដាៈ​មា​ពាង់​អោស។ កោរាញ​ឞ្រាស​ដាៈ​ពាង់​ហាន់​តា​ប៝ន​នីនីវេ​ជេង​ប៝ន​អី​ងាយ​ឞើស​ឞ្រី​អីឆ្រាអែល គៃ​មា​មឞើស​ខាន់​ពាង់​អ៝ន់​រាគ៝ល់​លើយ​នូយ្ស​នហ៝ម់​អ្យើស លាស​មោ​រាគ៝ល់​កោរាញ​ឞ្រាស​លើស​ហេង​លើយ​ខាន់​ពាង់។ ផូង​អីឆ្រាអែល​កើប​ផូង​នីនីវេ​ជេង​ផូង​រាលាង់​ដាស​ខាន់​ពាង់។ ប៝ន​នីនីវេ​អី​នៃ​ជេង​មពែស​ឞើស​លោស​នារ នទ្រី​ទឹង​ពាង់​ញច្វាត់​ទូ​អុច​ក្រាប​អ៝ន់​នទ៝ប់​ឞើស​កោរាញ​ឞ្រាស ញច៝​ទូក​ហាន់​មពែស​ជឹត​ញ៝ប់​នារ។

នាវ​ខ្លៃ​តា​ឆ៝ម់បុត​អ្យា​ញហើ​នាវ​រ៝ង់​កោរាញ​ឞ្រាស​នើស ពាង់​មោ​ទើន​រ៝ង់​មា​ផូង​ប៝ន​លាន​អីឆ្រាអែល​ទើម​អោស កោរាញ​ឞ្រាស​រ៝ង់​មា​ទឹង​លែៈ​ឞូនុយ្ស​លាម​នែស​នតូ ឞ៝ល​លាស​មពោមពា​ពាង់​យោៈ នទ្រែល​មា​កើប​ខ្លៃ​ដ៝ង់ (យោនាយ្ស ៤:១១)។ កោរាញ​ឞ្រាស​ជេង​ឆ៝ង់ ពាង់​ផាត​ទោយ្ស​ឞូនុយ្ស​តឹង​នទើ​អី​ខាន់​ពាង់​ជាន យើន​មា​ទោល​កោរាញ​ឞ្រាស​អុច​លើស​អ៝ន់​ហេង​លើយ​មា​ក៝ន​ឞូនុយ្ស​យ៝រ​មា​នាវ​តីស​ខាន់​ពាង់​នើស លាស​ឞូ​រាគ៝ល់​មអារ់​លើយ​នាវ​តីស​អ្យើស​ខាន់​ពាង់​វៃ​ជាន​នៃ លាស​នទ្រី​កោរាញ​ឞ្រាស​ពាង់​មរា​រាគ៝ល់​លើយ​នាវ​មឹន ពាង់​មោ​ហ៝ច​លើស​ហេង​មា​ឞូ​អោស។ កោរាញ​ឞ្រាស ពាង់​កោរាញ​មា​លែៈ​រាងោច​នទើ ជេសរី​ពាង់​ជេង​កោរាញ​មា​នាវ​រេស នទ្រែល​មា​នាវ​ខឹត​ដ៝ង់។ លាស​កោរាញ​ឞ្រាស​តេៈ​ទោយ្ស​អុច​ងខឹត​លើយ មោ​លាស​រ៝ង​រេស​មា​ទូ​ហ្វេ​ឞូនុយ្ស​កាដោយ លាស​នទ្រី​ផូង​ប៝ន​លាន​ពាង់​នើម​មោ​ទី​ជី​នូយ្ស​អោស លាស​ឆៃ​កោរាញ​ឞ្រាស​ពាង់​យោៈ​មា​ឞូនុយ្ស​តីស​អី​នៃ (យោនាយ្ស ៤:៩-១១)។ ឞ៝ន់​នតី​ដ៝ង់ កោរាញ​ឞ្រាស​គែស​នាវ​ទើយ​មា​ឆ្យាល មា​ទាក​វាច់​ទាក​វារ់ នអ៝ប់​មា​មពោមពា (យោនាយ្ស ១:៤; ២:១)។

តា​ឆ៝ម់បុត​អ្យា​ឞ៝ន់​ឆៃ គែស​នើម​នតើយ្ស​នាវ​ងើយ​កោរាញ​ឞ្រាស ពាង់​មោ​អុច​អោស​ជាន​តឹង​នាវ​កោរាញ​ឞ្រាស​ដាៈ គែស​ម៝ប់​មា​នាវ​ជេរ នូយ្ស​នហ៝ម់​មោ​អ្វែស គែស​នាវ​រាលាច់ តឹម​ឞាន​មា​ឞូនុយ្ស​អាបាៈ​អេង​អី​កោរាញ​ឞ្រាស​ទ៝ង់​ជាន​នទើ​អេងៗ​មា​ពាង់​ដ៝ង់។ កោរាញ​ឞ្រាស​មោ​អោស​គើញ​មអារ់​ផូង​ប៝ន​លាន​ពាង់​នើម។ កោរាញ​ឞ្រាស​មោ​ប៝ក​គ៝រ​ដ៝ង់​មា​ផូង​ប៝ន​លាន​ពាង់​នើម​ទូ​ញច្វាត់​ងាយ​ឞើស​ពាង់ពាង់​អុច​នតុម​ហើយ​នតុម​ជឹត។

នាវ​កោរាញ​ឞ្រាស​នទ្រាប់​នាវ​រាក្លាយ្ស​មា​ទឹង​លែៈ​ឞូនុយ្ស

ឆ៝ម់បុត​នាវ​កោរាញ​ឞ្រាស​ងើយ​តា​នាវ​តឹម​រាង្លាប់​មហែ ឞ្រាស​យេឆូ​ឆ៝ៈ​នាវ​ងក៝ច​មា​យោនាយ្ស ​តា​ឆ៝ម់បុត​អ្យា នាវ​យោនាយ្ស ​គុ​តា​ត្រោម​នទុល​កា​ពែ​នាង់​ពែ​នារ ជេង​នាវ​មឞេន​មា​នាវ​ឞ្រាស​យេឆូ​នើម​ខឹត​គុ​តា​មោច​ពែ​នាង់​ពែ​នារ ជេសរី​ទ៝ក់​រេស​តៃ។ ជេស​រី​ឞ្រាស​យេឆូ​នទុយ្ស​លាស​មា​ផូង​អីឆ្រាអែល​តា​រានោក​ពាង់​នៃ យ៝រ​លាស​ខាន់​ពាង់​អី​គឹត​នាល់​កោរាញ​ឞ្រាស​មោ​អោស​រាគ៝ល់​នូយ្ស​នហ៝ម់​តា​នាវ​ពាង់​នតុម​នតី នទ្រែល​មា​តា​នទើ​ទុត​នាវ​ងាន់​អី​ពាង់​ជាន យើន​មា​ផូង​នីនីវេ​អី​មោ​អោស​គឹត​នាល់​កោរាញ​ឞ្រាស ខាន់​ពាង់​រាគ៝ល់​លើយ​នូយ្ស​នហ៝ម់​យ៝រ​មា​នាវ​យោនាយ្ស ​នតី (មាថាយ ១២:៣៨-៤២)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

១:១-១៦ កោរាញ​ឞ្រាស​ដាៈ​យោនាយ្ស​ហាន់​តា​ប៝ន​នីនីវេ ពាង់​ញច៝​ទូក​ក្វ៝ង់​ទូ​ញច្វាត់​តា​នតុក​អេង កោរាញ​ឞ្រាស​អ៝ន់​គែស​ឆ្យាល​ផុត ជេសរី​ឞូ​ងក្លាច់​យោនាយ្ស​តា​ទាក​វាច់​ទាក​វារ់។

២:១-១១ កោរាញ​ឞ្រាស​អ៝ន់​ទូ​មល៝ម់​កា​ក្វ៝ង់​រាង្វាន់​យោនាយ្សយោនាយ្ស​រាគ៝ល់​នូយ្ស​នហ៝ម់ ជេសរី​មឞើស​ឆើម​មា​កោរាញ​ឞ្រាស ជេសរី​កា​អី​នៃ​ហ៝ក​ងលោស​ពាង់​អា​កើស។

៣:១-១០ យោនាយ្ស​ហាន់​តា​ប៝ន​នីនីវេ ផូង​ប៝ន​នីនីវេ​រាគ៝ល់​នូយ្ស​នហ៝ម់។

៤:១-១១ យោនាយ្ស​តឹម​រាលាច់​ដាស​កោរាញ​ឞ្រាស។

១

យោនាយ្ស ​ញច្វាត់​ទូ​ឞើស​ឞ្រាស​យេហោវា 

១ ឞើស​កាល់​អែ​នើស​គែស​ទូ​ហ្វេ​ឞូ​ក្លោ​រាញា​យោនាយ្ស ​អី​ក៝ន​អាមីថាយ ។ ត៝ត់​ទូ​នារ​រី​ឞ្រាស​យេហោវា ​ដាៈ​មា​យោនាយ្ស ​៖* ២ “ហើយ​យោនាយ្ស  មៃ​ទ៝ក់​ហាន់​ហ៝ម់​តា​ប៝ន​នីនីវេ ​អី​ប៝ន​ទុត​ក្វ៝ង់​មពែស​មា​លោស​នារ​នៃ មឞើស​មា​នាវ​តេៈ​ទោយ្ស​ឞូនុយ្ស​តា​ប៝ន​អី​នៃ យ៝រ​លាស​នាវ​តីស​អ្យើស​ខាន់​ពាង់​ជាន​នៃ លឺ​ងគារ់​តាង់​ត៝ត់​អា​គ៝ប់​អ្យា​ងាន់”។* ៣ យោនាយ្ស ​មោ​អ្យាត់​អោស​នាវ​ឞ្រាស​យេហោវា ​ពាង់​ទូ​ញច្វាត់​ឞើស​មាត់​ឞ្រាស​យេហោវា  ពាង់​ទ៝ក់​ឞើស​នៃ​រ៝ ហាន់​ជឹត​ប៝ន​យោបពេ ​រី នតុក​ប៝ន​គែស​ទូក​ក្វ៝ង់ៗ គៃ​មា​ហាន់​ជឹត​ប៝ន​តាឆើស ​អី​ប៝ន​មពែស​មា​ញ៝ប់​នារ​កាល់​តី​ទាក​វាច់​ទាក​វារ់​ច្រាវ។ ពាង់​ឆៃ​គែស​ទូ​មល៝ម់​ទូក​ក្វ៝ង់ អុច​នទ្រាប់​ហាន់​ជឹត​ប៝ន​តាឆើស  ពាង់​អ៝ន់​ព្រាក់​មា​ញច៝​ទូក ជេសរី​ពាង់​ជុរ​ញច៝​ទូក​អី​នៃ​រ៝ ហាន់​ជឹត​ប៝ន​តាឆើស ​នទ្រែល​ឞូ​អាបាៈ​អេង ពាង់​អុច​ទូ​ក្រាប​ងាយ​ឞើស​មាត់​ឞ្រាស​យេហោវា ​ងាន់​រ៝។*

៤ ទូក​អី​នៃ​លោស​ឞើស​យោបពេ  ត៝ត់​តា​ងក្លាង​ទាក​នៃ ជេសរី​ឞ្រាស​យេហោវា ​អ៝ន់​គែស​ឆ្យាល​ផុត​ទុត​ហោ​រ៝ គៃ​មា​ខោម​មព្រាត​រ៝ៈ​ទាក​វាច់​ទាក​វារ់។ កើត​នទ្រី​រ៝ៈ​ទាក​អី​នៃ​គែស​ឆ្យាល​ទុត​ហោ​ងាន់ អ៝ន់​ខាន់​ពាង់​ក្លាច​លាស​ទូក​ខាន់​ពាង់​នើស​អ្យើស​លែៈ​ផ្យៅ។* ៥ មពោល​ជាន​ការ​តា​កាលើ​ទូក​នៃ​ខាន់​ពាង់​ក្លាច​នតែរ​ទាទេ ខាន់​ពាង់​នតែរ​ក្វាល់​ទូ​ហ្វេ​ទូ​ហ្វេ​ដាៈ​ឞ្រាស​ខាន់​ពាង់​នើម​កើល។ ជេសរី​ខាន់​ពាង់​ពឺ​លែៈ​ទ្រាប់​នទើ​តា​កាលើ​ទូក​អី​នៃ មអារ់​លើយ​តា​ទាក​វាច់​ទាក​វារ់​រី​គៃ​មា​អ៝ន់​ទូក​អី​នៃ​ងគើច។ អី​យោនាយ្ស ​នើម​រី​លែៈ​អើម​ជុរ​គុ​ឞិច​ហាក់​ខុរ​ឞើស​ទ៝ង់​ឆូ​តា​ឞ្លាត​ទូក​រី​ពាង់​ហែស។* ៦ ជេសរី​ពាង់​អី​តើម​ទូក​រី​ហាន់​ជ៝យ​យោនាយ្ស ​គៃ​មា​លាស ពាង់​លាស៖ “មើម​គុ​ឞិច​មៃ​អ្យា​ហ្យាស? ទ៝ក់​ហ៝ម់​ហែស! ក្វាល់​ហ៝ម់​ឞ្រាស​មៃ​នើម! ងខេប​លាស​ឞ្រាស​អី​នៃ​កាស​គឹត​មា​ឞ៝ន់ លើយ​អ៝ន់​ឞ៝ន់​ខឹត”។*

៧ មពោល​ឞូនុយ្ស​អី​គុ​ញច៝​តា​កាលើ​ទូក​នៃ​តឹម​ញច្រាៈ​ឞាល់​លាស៖ “ល៝ង់​ឞ៝ន់​ញុប​នទើ​ញច្រ៝ស គៃ​មា​គឹត​ឞូ​ម៝ស​ឞូនុយ្ស​អី​ជាន​នាវ​អ្យើស ទឹង​ឞ៝ន់​គែស​នាវ​ជេរ​កើត​អ្យា”។ ជេសរី​ញច្រ៝ស​នាវ​អី​នៃ​ទី​តា​ព្លាង់​យោនាយ្ស ​រ៝។* ៨ ជេសរី​ខាន់​ពាង់​អោប​យោនាយ្ស ៖ “ឞូ​ម៝ស​ជាន ទឹង​គែស​នាវ​ជេរ​កើត​អ្យា? មឞើស​មា​ហេន​ហ៝ម់ មៃ​ម៝ស​ជាន? ឞើស​តាៈ​មៃ? ម៝ស​ប៝ន? មៃ​ឞូ​ម៝ស​មពោល?” ៩ យោនាយ្ស ​មឞើស​មា​ខាន់​ពាង់៖ “គ៝ប់​មពោល​ហេឞ្រើ  គ៝ប់​ក្លាច​មា​ឞ្រាស​យេហោវា ​ឞ្រាស​អី​គុ​តា​កាលើ​ត្រោក ពាង់​អី​ញជេង​ទាក​វាច់​ទាក​វារ់ នទ្រែល​មា​នែស​នតូ​អ្យា​ដ៝ង់”។* ១០ យោនាយ្ស ​ងក៝ច​លែៈ​នាវ​ពាង់​អី​នៃ​នើស​អ៝ន់​ឞូ​គឹត ត៝ត់​មា​គឹត​នាវ​យោនាយ្ស ​ពាង់​ញច្វាត់​ទូ​ឞើស​ឞ្រាស​យេហោវា  កើត​នៃ ខាន់​ពាង់​ក្លាច​ទាទេ​លើ​ហោ​ងាន់ លែៈ​ឞូនុយ្ស​អី​គុ​ញច៝​តា​ទូក​អី​នៃ ខាន់​ពាង់​លាស​មា​យោនាយ្ស ៖ “ម៝ស​ជាន​មៃ​កើត​នទ្រី​រី?”

១១ ទាក​រាឞុស​លើ​មា​ហោ​លើ​មា​ហោ​ងាន់ ជេសរី​ខាន់​ពាង់​អោប​មា​យោនាយ្ស ៖ “លាស​នទ្រី មើម​ហេន​ជាន​មា​មៃ គៃ​មា​ទាក​អ្យា​រាង៝ន់​មេស?” ១២ យោនាយ្ស ​អើស៖ “ខាន់​មៃ​ងក្លាច់​លើយ​គ៝ប់​តា​ទាក​រី​មើ​ឞាស យ៝រ​លាស​គ៝ប់​គឹត​ឆ្យាល​ផុត​ទុត​ហោ​អ្យា តាៈ​ឞើស​នាវ​តីស​គ៝ប់”។ ១៣ ខាន់​ពាង់​មោ​អ្យាត់​អោស ខាន់​ពាង់​ញឆ្រោយ្ស​វាស​ទូក​អី​នៃ​អ៝ន់​ហាន់​ជឹត​មែង មោ​ទើយ​រ៝ យ៝រ​មា​ទាក​រាឞុស​លើ​មា​ហោ​ទាង់​ងាន់។ ១៤ ជេសរី​ខាន់​ពាង់​នតែរ​ក្វាល់​ឞ្រាស​យេហោវា  ៖ “អើយ​ឞ្រាស​យេហោវា ​ទាន់​មៃ​យោៈ​នអាច​អ៝ន់​មា​ហេន លើយ​អ៝ន់​ហេន​ខឹត​យ៝រ​មា​ហេន​ងខឹត​ងក្លាច់​លើយ​ឞូនុយ្ស​អ្យា​តា​ទាក។ អើយ​ឞ្រាស​យេហោវា ​លើយ​តេៈ​ទោយ្ស​មា​ហេន​លាស​ឞូនុយ្ស​អ្យា​មោ​គែស​នាវ​តីស​អោស លែៈ​នាវ​អ្យា​នើស​តាៈ​ឞើសមៃ​នើម​អុច”។ ១៥ ជេសរី​ខាន់​ពាង់​ពឺ​យោនាយ្ស ​ងក្លាច់​លើយ​តា​ទាក​វាច់​ទាក​វារ់​អី​នៃ ជេសរី​ទាក​រាង៝ន់​នទាល​រ៝។ ១៦ លែៈ​រាងោច​មពោល​អី​នៃ​ក្លាច​ឞ្រាស​យេហោវា ​ហោ​ងាន់ ខាន់​ពាង់​លែវ​ឞាល់​ឆ៝ៈ​នទើ​ជាន​មា​ឞ្រាស​យេហោវា ​នទ្រែល​មា​ម៝ត់​ត៝ន​ដ៝ង់។

២

យោនាយ្ស ​រាគ៝ល់​នូយ្ស​នហ៝ម់​ព្លឹ​ឆឹត​មា​ឞ្រាស​យេហោវា 

១ ជេសរី​ឞ្រាស​យេហោវា ​អ៝ន់​ទូ​មល៝ម់​កា​ក្វ៝ង់​រាង្វាន់​យោនាយ្ស  ជេសរី​កា​ក្វ៝ង់​អី​នៃ​រាង្វាន់​យោនាយ្ស ​រី ពាង់​គុ​តា​ត្រោម​នទុល​កា​ពែ​នាង់​ពែ​នារ* ២ ជេសរី​ពាង់​មឞើស​ឆើម​មា​ឞ្រាស​យេហោវា ​អី​ឞ្រាស​ពាង់​នើម​រី​ឞើស​ត្រោម​នទុល​កា​អី​នៃ។ ៣ ពាង់​លាស៖

“ទោល​គ៝ប់​គែស​នាវ​ជេរ គ៝ប់​ជ៝យ​ក្វាល់​ឞ្រាស​យេហោវា 

ពាង់​ព្លឹ​អើស​ងាន់​រ៝

ទោល​គ៝ប់​មឹន​គ៝ប់​មរា​ខឹត​ងាន់​រ៝*​គ៝ប់​នតែរ​ទាន់​មៃ​កើល

មៃ​កើល​ងាន់​រ៝។*

៤ មៃ​មអារ់​គ៝ប់​តា​នតុក​ទុត​ជ្រូ​ងាន់

តា​ន៝ម់​ឞ្លាត​ទាក​វាច់​ទាក​វារ់

ច្យៅ​មា​នាប់​កើយ​ទ៝ង់​លើ​គ៝ប់​នើស​គែស​ទាក​ទាទេ

មៃ​ដាៈ​ដ៝ង់​ទាក​ញច៝ច់​រាឞុស

ត្រុយ្ស​តា​គ៝ប់។*

៥ គ៝ប់​មឹន​លាស​មៃ​មអារ់​គ៝ប់​ងាយ

ឞើស​មាត់​មៃ​ងាន់

គ៝ប់​មោ​មរា​អ្វាញ់

ញីស​ជាន​ឞ្រាស​ក្ល៝ស​អ្វែសមៃ​នើម​ជឹត​អោស†។*

៦ គ៝ប់​ង៝ម់​តា​ន៝ម់​ទាក​ងាន់​ឞើយ​មា​ខឹត​រ៝

គ៝ប់​គុ​តា​ងក្លាង​ទាក​ទុត​ជ្រូ​ងាន់

មឞ្រឹង​ពូត​ជុម​ឞោក​គ៝ប់។*

៧ ហើយ​ឞ្រាស​យេហោវា ​អី​ឞ្រាស​គ៝ប់​អើយ

គ៝ប់​នើស​ង៝ម់​តា​ន៝ម់​ទាក​វាច់​ទាក​វារ់​ទុត​ជ្រូ​តា​ញជ៝ង់​យោក​រី

ងក្រែ​មា​ខាន​តា​ឞ្រី​ផាន​នៃ

យើន​មា​មៃ​លែៈ​ឆ៝ៈ​ជេស​ឞើស​នតុក​នៃ​អ៝ន់​គ៝ប់​រេស​តៃ។*

៨ ទោល​គ៝ប់​ឞើយ​អុច​តាច់​នហ៝ម់

គ៝ប់​កាស​គឹត​មឞើស​ឆើម​មា​មៃ

ជេសរី​តាង់​ត៝ត់

តា​ញីស​ជាន​ឞ្រាស​មៃ​តា​ប៝ន​យេរូឆាលឹម ​ងាន់​រ៝។*

៩ ឞូនុយ្ស​អី​តឹង​មឞាស​មា​ឞ្រាស​អេងៗ​អី​មោ​គែស​នាវ​ខ្លៃ

ពាង់​មោ​អោស​ទើយ​គែស​ឆ៝ៈ​នាវ​រ៝ង់​រាប់​ជាប់​តាៈ​ឞើស​កោរាញ​ឞ្រាស​អី​អុច​អ៝ន់​អី​នៃ​នើស។*

១០ គ៝ប់​ឞែ​នើស​លាស​អ្វែស​មា​កោរាញ​ឞ្រាស

នទ្រែល​មា​ឆ៝ៈ​នទើ​ជាន​ញហើរ​មា​ឞ្រាស​យេហោវា 

តឹម​ទី​ដាស​នាវ​គ៝ប់​ម៝ត់​ត៝ន

យ៝រ​លាស​ឞ្រាស​យេហោវា ​ទើម​ទើយ​រាក្លាយ្ស”។*

១១ ជេសរី​ឞ្រាស​យេហោវា ​ដាៈ​កា​អី​នៃ​ហ៝ក​ងលោស​លើយ​យោនាយ្ស  ជេសរី​កា​អី​នៃ​ហ៝ក​ងលោស​ពាង់​អា​កើស​តី​ងាន់។

៣

យោនាយ្ស ​អ្យាត់​នាវ​កោរាញ​ឞ្រាស​ហាន់​តា​ប៝ន​នីនីវេ 

១ ឞ្រាស​យេហោវា  ដាៈ​មា​យោនាយ្ស ​ទូ​តឹ​ជឹត៖* ២ “ទ៝ក់​ហ៝ម់ ហាន់​តា​ប៝ន​នីនីវេ ​អី​ប៝ន​ទុត​ក្វ៝ង់​រី ជេសរី​មឞើស​មា​ឞូនុយ្ស​គុ​តា​ប៝ន​រី​អ៝ន់​គឹត កើត​នាវ​គ៝ប់​នតិញ​ដាៈ​មា​មៃ​នើស!” ៣ យោនាយ្ស ​អ្យាត់​នាវ​ឞ្រាស​យេហោវា ​ដាៈ ជេសរី​ពាង់​ទ៝ក់​ដើប​ឞើស​នៃ ហាន់​តា​ប៝ន​នីនីវេ  ប៝ន​អី​នៃ​ទុត​ក្វ៝ង់​ងាន់ ឞ្រោៈ​ពែ​នារ​រី​មើ​លោច។* ៤ យោនាយ្ស ​ត៝ត់​តា​ប៝ន​អី​នៃ ពាង់​នតើម​ហាន់​លាប់​រ៝ៈ​ប៝ន​អី​នៃ​ទូ​នារ ពាង់​មឞើស​លាស៖ “ហោម​ព្វាន់​ជឹត​នារ​ជឹត​នាប់​កោរាញ​ឞ្រាស​មរា​លើស​អ៝ន់​ហេង​លើយ​ប៝ន​អ្យា!”*

៥ ជេសរី​ឞូនុយ្ស​តា​ប៝ន​នីនីវេ ​នៃ​អ្យាត់​នាវ​កោរាញ​ឞ្រាស​អី​មឞើស​នតិញ​តឹង​យោនាយ្ស ​អី​នៃ ខាន់​ពាង់​នទុយ្ស​តោរ​លែៈ​លាន់​នាវ​ខាន់​ពាង់​ជាន​តីស អុច​ញហើ​ខាន់​ពាង់​មអារ់​លើយ​លែៈ​នាវ​តីស​អា​ល៝រ​នើស កើត​នទ្រី​ខាន់​ពាង់​លែវ​ឞាល់​មឞើស​ងក៝ច​នាវ​អី​នៃ​អ៝ត់​ឆោង​ឆា ញឆ៝ស​ងគូត​ឞ៝ក​បៅ​ច្យាត់ នតើម​ឞើស​ឞូនុយ្ស​នទ្រ៝ង់​ត៝ត់​មា​ឞូនុយ្ស​អ៝​អាច​ងាន់​រ៝។

៦ នាវ​អ្យា​លឺ​តាង់​ត៝ត់​អា​កាដាច់​នីនីវេ ​ងាន់ ពាង់​នទុយ្ស​តោរ​អុច​ញហើ​លែៈ​នាវ​ពាង់​ជាន​តីស​នើស នទ្រី​ទឹង​ពាង់​ជុរ​ឞើស​លើ​រានើល​កាដាច់​ពាង់​អី​នៃ ទ្រ៝ស​លើយ​អី​អាវ​កាដាច់​នៃ ញឆ៝ស​ងគូត​ឞ៝ក​បៅ​ច្យាត់ ជេសរី​គុ​តា​នតុក​អុញ​ឞុស​ឆី​ឆ៝។ ៧ ជេសរី​លោស​នាវ​តាៈ​ឞើស​កាដាច់​ដាៈ​ឞូ​មឞើស​លាម​តា​ប៝ន​នីនីវេ ​អី​នៃ​លាស៖ “អ្យា​នាវ​កាដាច់ នទ្រែល​មា​ផូង​កោរាញ​កើល​ជាន​ការ។ ទឹង​លែៈ​ឞូនុយ្ស​មោ​អោស​អ៝ន់​ឆោង​ឆា​ញេត​ទាក នទ្រែល​មា​មពោមពា​(ឆ្យុម)​នទ្រោក​ឞែ​មោ​អ៝ន់​ដ៝ង់​ឆា​មពា​ញេត​ទាក។ ៨ អ៝ន់​ទឹង​លែៈ​ឞូនុយ្ស នទ្រែល​មា​មពោមពា​(ឆ្យុម)​ញឆ៝ស​ងគូត​ឞ៝ក​បៅ​ច្យាត់​ទាទេ ជេសរី​ញុម​នតែរ អ៝ន់​ទឹង​លែៈ​ឞូនុយ្ស​មឞើស​ឆើម​ក្វាល់​កោរាញ​ឞ្រាស​អ៝ន់​ហោ​ងាន់ ងក្លើយ​លើយ​នូយ្ស​នហ៝ម់​អ្យើស នទ្រែល​មា​នាវ​ហាត់​ជាញ​តឹម​លើស​តឹម​ងខឹត​អី​ខាន់​អៃ​មៃ​វៃ​ជាន។ ៩ ងខេប​លាស​កោរាញ​ឞ្រាស​រាគ៝ល់​នូយ្ស​នហ៝ម់​ពាង់ មោ​ហោម​នូយ្ស​មា​ឞ៝ន់ លាស​នទ្រី​ឞ៝ន់​មោ​អោស​មរា​ខឹត​ហេង”។

១០ កោរាញ​ឞ្រាស​ឆៃ​នូយ្ស​នហ៝ម់​រាគ៝ល់​លើយ​ទាទេ​លែៈ​នាវ​អ្យើស​ខាន់​ពាង់​ជាន​នើស ជេសរី​កោរាញ​ឞ្រាស​រាគ៝ល់​នូយ្ស​នហ៝ម់​ពាង់​នើម​អ៝ន់​មា​ផូង​អី​នៃ ឞាស​លើស​ហេង​មា​ខាន់​ពាង់ មោ​អោស​លើស​កើត​នាវ​ពាង់​ថាម់​ឞើស​នតើម​នើស។*

៤

យោនាយ្ស ​គែស​នូយ្ស​នហ៝ម់​ជី​នូយ្ស យ៝រ​មា​ឞ្រាស​យេហោវា ​មោ​គែស​លើស​ហេង​លើយ​ប៝ន​នីនីវេ 

១ ត៝ត់​មា​យោនាយ្ស ​ឆៃ​កើត​នៃ​នើស​ពាង់​មោ​អ្យាង់​អោស ពាង់​ជី​នូយ្ស​ទុត​ហោ​ងាន់។ ២ ពាង់​មឞើស​ឆើម​មា​ឞ្រាស​យេហោវា  ៖ “អើយ​ឞ្រាស​យេហោវា  ឞើស​អា​ល៝រ​នើស​ងាន់​គ៝ប់​គឹត​មៃ​មោ​តេៈ​ទោយ្ស​ឞូនុយ្ស​តា​ប៝ន​នីនីវេ ​អ្យា ឞើស​នោក​ហោម​គុ​តា​ប៝ន​គ៝ប់​នើម​នើស​ងាន់ កើត​នទ្រី​ទឹង​គ៝ប់​គើញ​ញច្វាត់​ទូ​តា​ប៝ន​តាឆើស  យ៝រ​លាស​មៃ​ឞ្រាស​អី​គែស​នាវ​យោៈ​នអាច គែស​នូយ្ស​នហ៝ម់​ល៝ង់ គែស​នូយ្ស​នហ៝ម់​រ៝ង់​រាប់​ជាប់ មោ​អោស​គើញ​នូយ្ស។ ជេសរី​លាស​ឞូនុយ្ស​នទុយ្ស​តោរ​មា​នាវ​តីស​អី​ពាង់​លាន់​ជាន​រាគ៝ល់​ឞាស​ជាន​មហឹក មៃ​រាគ៝ល់​លើយ​ឞើស​នាវ​អុច​លើស​ហេង ជេសរី​ឞាស​តេៈ​ទោយ្ស​ឞូនុយ្ស​ដ៝ង់។* ៣ អើយ​ឞ្រាស​យេហោវា ​ទាន់​មៃ​ឆើម​រាហ្វាត់​លើយ​នហ៝ម់​គ៝ប់ អ្វែស​អ៝ន់​គ៝ប់​មា​ខឹត​លើយ ដាស​មា​ហោម​រេស​ជឹត​នាប់​ជឹត”។* ៤ ឞ្រាស​យេហោវា ​ព្លឹ​លាស​មា​យោនាយ្ស ៖ “ទី​លែៈ​លាស​មោ មៃ​នូយ្ស​កើត​នៃ?” ៥ ជេសរី​យោនាយ្ស ​ទ៝ក់​ដឺប​ឞើស​នៃ​ហាន់​មពែស​ឞើស​លោស​នារ​មា​ប៝ន​នីនីវេ ។ ត៝ត់​តា​នតុក​នៃ​ពាង់​ជាន​ទូ​មល៝ម់​ងកឺប​គុ​តា​ន៝ម់​នហ៝ម់ គៃ​មា​ក៝ប់​អ្វាញ់​ម៝ស​នតីល​នាវ​ត៝ត់​មា​ប៝ន​អី​នៃ។

៦ ឞ្រាស​យេហោវា  អ៝ន់​តើម​ឆី​ទូ​តើម​ហ៝ន​ឞើស​លើ​ឞោក​យោនាយ្ស ​រី គៃ​អ៝ន់​នហ៝ម់​មា​ពាង់​ជឹត លើយ​អីរ​អ៝ន់​ពាង់​រាញាល់។ ជេសរី​យោនាយ្ស ​ពាង់​មអាក​ងាន់​គែស​នហ៝ម់​តើម​ឆី​អី​នៃ។ ៧ កាស​អើម​អោយ​អោយ​តៃ​ឞ្រី​ហោម​ង៝ កោរាញ​ឞ្រាស​ដាៈ​ទូ​មល៝ម់​នទ្រុង​ហាន់​ចោស​ឆា​តើម​ឆី​អី​នៃ ជេសរី​នទ្រ៝​ប្រុង។ ៨ ត៝ត់​លោស​នារ កោរាញ​ឞ្រាស​ដាៈ​ឆ្យាល​ទោស​ខោម​តាៈ​ឞើស​លោស​នារ ជេសរី​នារ​ទោស​អ្យ្រែង​កាលើ​ឞោក​កាលើ​ឆាក់​យោនាយ្ស ​ដ៝ង់ ពាង់​លេត​រាគាញ់​ហោ​ងាន់ ទាន់​មា​កោរាញ​ឞ្រាស​ដាៈ​ងខឹត​ពាង់៖ “អ្វែស​គ៝ប់​មា​ខឹត​លើយ ដាស​មា​ហោម​រេស​ជឹត​នាប់​ជឹត”។

៩ កោរាញ​ឞ្រាស​លាស​មា​ពាង់៖ “មៃ​ទី​លែៈ​នូយ្ស​យ៝រ​មា​តើម​ឆី​អី​នៃ?” យោនាយ្ស ​អើស​មា​កោរាញ​ឞ្រាស៖ “អើ ទុត​ហោ​ងាន់*” ១០ ឞ្រាស​យេហោវា ​លាស​មា​យោនាយ្ស ​ជឹត៖ “ល៝ង់​មៃ​មឹន! មៃ​យោៈ​មា​តើម​ឆី​អី​មៃ​មោ​គែស​តាម់​មោ​គែស​រាអាស​ម៝ត់​អី​នៃ ហ៝ន​តា​ទូ​មាង់​ទើម ជេសរី​ខឹត​នទ្រ៝​តា​ទូ​មាង់​ដ៝ង់។ ១១ គ៝ប់​ឞែ​យោៈ​ហោ​ងាន់​មា​ប៝ន​នីនីវេ ​ប៝ន​ទុត​ក្វ៝ង់​អ្យា យ៝រ​លាស​ប៝ន​អី​នៃ​គែស​អ៝ក់​ឞូនុយ្ស ១២០០០០ នុយ្ស​រាលាវ ខាន់​ពាង់​មោ​ហ៝ៈ​គឹត​នាល់​តីស​ទី​អោស ជេសរី​នទ្រែល​មា​គែស​ទុត​អ៝ក់​ដ៝ង់​មពោមពា​(ឆ្យុម)​ខាន់​ពាង់​ម៝ត់​តា​ប៝ន​អី​នៃ”។*៚

* ១:១ ១:១៖ ២កក ១៤:២៥

* ១:២ ១:២៖ នហ ១:១

* ១:៣ ១:៣៖ នម ១៣៩:៧-១២

* ១:៤ ១:៤៖ នម ១០៧:២៥

* ១:៥ ១:៥៖ ការ ២៧:១៨-១៩

* ១:៦ ១:៦៖ មក ៤:៣៨

* ១:៧ ១:៧៖ យោឆ ៧:១៦-២០; ១ឆា ១៤:៣៨-៤២

* ១:៩ ១:៩៖ នន ១:៩-១០

* ២:១ ២:១៖ មថ ១២:៤០; ១៦:៤

* ២:៣ ២:៣៖ «ទោល​គ៝ប់​មឹន​គ៝ប់​មរា​ខឹត​ងាន់​រ៝» មោ​លាស៖ «តាៈ​ឞើស​ងក្លាង​ឞ្រី​ផាន»។

* ២:៣ ២:៣៖ នម ១២០:១

* ២:៤ ២:៤៖ នម ៤២:៨

† ២:៥ ២:៥៖ «គ៝ប់​មោ​មរា​អ្វាញ់​ញីស​ជាន​ឞ្រាស​ក្ល៝ស​អ្វែស​មៃ​នើម​ជឹត​អោស» មោ​លាស៖ «យើន​មា​គ៝ប់​អ្យា​មរា​ហោម​អ្វាញ់​ដ៝ង់​ជឹត​ញីស​ជាន​ឞ្រាស​មា​អី​ក្ល៝ស​អ្វែស​មៃ​នើម»។

* ២:៥ ២:៥៖ នម ៣១:២៣

* ២:៦ ២:៦៖ នម ៦៩:២-៣

* ២:៧ ២:៧៖ នម ៣០:៤; ១០៣:៤

* ២:៨ ២:៨៖ នម ១៨:៧

* ២:៩ ២:៩៖ នម ១១៥:៤-៨

* ២:១០ ២:១០៖ នម ៥០:១៤

* ៣:១ ៣:១-២៖ យោន ១:២

* ៣:៣ ៣:៣៖ យោន ៤:១១

* ៣:៤ ៣:៤-៥៖ មថ ១២:៤១; លក ១១:៣២

* ៣:១០ ៣:១០៖ យេរ ១៨:៧-៨; អេឆេ ១៨:២៣

* ៤:២ ៤:២៖ យោន ១:៣; នង ៣៤:៦

* ៤:៣ ៤:៣, ៨៖ ១កក ១៩:៤; យោប ៧:១៥-១៦

* ៤:៩ ៤:៩៖ «ទុត​ហោ​ងាន់» មោ​លាស៖ «ទី​ហើយ​នាវ​គ៝ប់​នូយ្ស​ហោ​អុច​មា​ខឹត​កើត​នអា!»

* ៤:១១ ៤:១១៖ នម ៣៦:៧

មាថាយ

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

២៥

២៦

២៧

២៨

នាវ​មហែ​មហាន​អ្វែស

មាថាយ

ញចីស

នាវ​ឞោក​អ៝ន់​ឞូ​គឹត​ល៝រ

តា​នាវ​តឹម​រាង្លាប់​មហែ​គែស​ព្វាន់​អឹ​ឆ៝ម់បុត​អី​ឞូ​ក្វាល់​លាស​«នាវ​មហែ​មហាន​អ្វែស»។ ទឹង​លែៈ​ព្វាន់​អឹ​ឆ៝ម់បុត​អី​នៃ​មឞើស​ងក៝ច​មា​នាវ​រេស​ជេង​នោក​ឞ្រាស​យេឆូ ​គុ​តា​នែស​នតូ​អ្យា នាវ​ពាង់​ឆ៝ៈ​ទើន​នាវ​បាប់តែម​យុក​មា​ទាក នាវ​ពាង់​ជាន​នាវ​ខ្លៃ​នាវ​មឞេន​អេងៗ នាវ​ពាង់​នតុម​នតី នហ៝​មា​ត៝ត់​ឞូ​ងខឹត​ពាង់​ព៝ង់​តា​ឆី​តឹម​រាកាង់ ជេសរី​ទ៝ក់​រេស​តៃ។ ទឹង​លែៈ​ឆ៝ម់បុត​អី​នៃ​អ៝ន់​ឞ៝ន់​គឹត​លាស​ឞ្រាស​យេឆូ ​តាៈ​ឞើស​កោរាញ​ឞ្រាស ជេសរី​ឞ៝ល​លាស ពាង់​ឞូនុយ្ស​ងាន់​កាដោយ ពាង់​ហោម​ក៝ន​ឞូ​ក្លោ​កោរាញ​ឞ្រាស​នើម។ ទឹង​លែៈ​ឆ៝ម់បុត​អី​នៃ​អ៝ន់​ឞ៝ន់​គឹត​លាស អេ​ល៝រ​មា​ឞ្រាស​យេឆូ ​វាច់​តា​នែស​នតូ​អ្យា​លែៈ​គែស​ងក៝ច​ល៝រ​មា​នាវ​អី​នៃ​តា​នាវ​តឹម​រាង្លាប់​អើម​អ៝ក់​រាហ្យាង់​នាម់ ពាង់​តាៈ​ឞើស​កោរាញ​ឞ្រាស​វាច់​តា​នែស​នតូ​អ្យា គៃ​មា​អ៝ន់​ទឹង​លែៈ​ឞូនុយ្ស​គឹត​នាល់​កោរាញ​ឞ្រាស​អី​ឞ្រាស​ងាន់ ជេសរី​ពាង់​ខឹត​គៃ​មា​រាក្លាយ្ស​ឞ៝ន់​ឞើស​នាវ​កោរាញ​ឞ្រាស​តេៈ​ទោយ្ស​យ៝រ​មា​នាវ​តីស​ឞ៝ន់​ជាន។ ឞ៝ន់​ទើយ​ឆ៝ៈ​ទើន​នាវ​យោៈ​កោរាញ​ឞ្រាស​មា​នាវ​តីស​ឞ៝ន់ កោរាញ​ឞ្រាស​មោ​ហោម​អោស​កើប​នាវ​តីស​ឞ៝ន់ មោ​ហោម​អោស​តេៈ​ទោយ្ស​ឞ៝ន់ យ៝រ​លាស​ឞ្រាស​យេឆូ ​ខឹត​តា​ឆី​តឹម​រាកាង់។ នទ្រី​ទឹង​ឞ៝ន់​ក្វាល់​ឆ៝ម់បុត​អី​នៃ​«នាវ​មហែ​មហាន​អ្វែស»។

គែស​ព្វាន់​នុយ្ស​ឞូនុយ្ស​នាក់​ញចីស​ឆ៝ម់បុត​អី​នៃ៖ មាថាយ មារកោស លូកា  នទ្រែល​មា​យោហាន  ឞ្រាស​ហ្វេង​អ្វែស​ឆើម​កើល​មា​ខាន់​ពាង់​តា​នាវ​ញចីស។ ឆ៝ម់បុត​មាថាយ មារកោស  នទ្រែល​មា​លូកា  ពែ​អឹ​ឆ៝ម់បុត​អី​នៃ​គែស​អ៝ក់​នាវ​តឹម​ឞាន​ឞាល់ ឆ៝ម់បុត​យោហាន ​ទើម​អេង​ឞាល់។ ទឹង​លែៈ​ឆ៝ម់បុត​អី​នៃ​គែស​ញចីស​ឞើស​កើយ​ឞ្រាស​យេឆូ ​ទ៝ក់​រេស ឞ៝ន់​អាបៃ​អ្យា​មោ​ហោម​អោស​គឹត​នហេល​ម៝ស​នាម់​ខាន់​ពាង់​ញចីស​ឆ៝ម់បុត​អី​នៃ យើន​មា​អ៝ក់​ឞូ​មឹន​លាស​គែស​ញចីស​អេ​ល៝រ​មា​នាម់ ៧០ គែស​ឞូនុយ្ស​អាបាៈ​មឹន​លាស​គែស​ញចីស​តា​នាម់ ៧០‌ រាលាវ អេ​ល៝រ​មា​នាម់ ៩០។ ឞូ​មឹន​លាស​ឆ៝ម់បុត​មាថាយ ​ញចីស​អ្យា ពាង់​ញចីស​ក្លាប់​លាស ៣០ នាម់​ជេស​ឞ្រាស​យេឆូ ​ទ៝ក់​រេស ជេង​តា​នាម់ ៦០។

មាថាយ ​អី​ឞូនុយ្ស​តាៈ​ជាន​ការ​ឆ៝ៈ​ព្រាក់​ឞើស​ផូង​ប៝ន​លាន​មា​អ៝ន់​កោរាញ​ម៝ត់​អ្វាញ់​(មថ ៩:៩; ១០:៣)‌ ពាង់​គែស​រាញា​លេវី ​(មក ២:១៤; លក ៥:២៧)​ដ៝ង់។ ឞ្រាស​យេឆូ ​ក្វាល់​មាថាយ ​ជាន​អ៝ស​ម៝ន​ពាង់​នអ៝ប់​មា​លែៈ​នតាម់​ពាង់​អ៝ន់​ជាន​កោរាញ​អ៝ស​ម៝ន​ជឹត ជេសរី​ហាន់​នទ្រែល​ឞ្រាស​យេឆូ ​នឹង។

នាវ​អុច​នត្រ៝ង់​មាថាយ

មាថាយ ​ញចីស​ឆ៝ម់បុត​ពាង់​គៃ​មា​អ៝ន់​ឞូនុយ្ស​គឹត​នហេល​ឞ្រាស​យេឆូ ​ជេង​ឞ្រាស​ក្រីស ​អី​នើម​រាក្លាយ្ស​ឞ៝ន់​ឞើស​កោរាញ​ឞ្រាស​តេៈ​ទោយ្ស នអ៝ប់​មា​ពាង់​អី​កាដាច់​អី​កោរាញ​ឞ្រាស​លែៈ​ត៝ន​មរា​វាច់​មា​ផូង​អីឆ្រាអែល ​តឹង​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ងក៝ច​ល៝រ​តា​នាវ​តឹម​រាង្លាប់​អើម ពាង់​ក៝ន​ឆៅ​កាដាច់​ដាវីត​ដ៝ង់។ កើត​នទ្រី​ទឹង​មាថាយ ​ឆ៝ៈ​អ៝ក់​ត្រ៝ង​ឞើស​នាវ​តឹម​រាង្លាប់​អើម​អី​ផូង​អីឆ្រាអែល ​លែៈ​ការ់​ងាន់ ជេសរី​ញចីស​តា​ឆ៝ម់បុត​ពាង់​នើម គៃ​មា​ឞូ​ឆៃ​នហេល​នានេៈ​ងាន់​លាស នាវ​ឞ្រាស​យេឆូ ​វាច់ នទ្រែល​មា​នទើ​ពាង់ ​ជាន​លែៈ​តឹម​ទី​ងាន់​ដាស​នាវ​ឞូ​ងក៝ច​ល៝រ​តា​នៃ។

នតីល​នាវ​ខ្លៃ​អាបាៈ​តា​ឆ៝ម់បុត​មាថាយ  ពាង់​អ៝ន់​ឞ៝ន់​គឹត​នាវ​ងក៝ច​យៅ​អូ​ចែ​ឞ្រាស​យេឆូ ​(មថ ១:១-១៧)។ ផូង​អីឆ្រាអែល ​កើប​ខ្លៃ​ហោ​ងាន់​តា​នាវ​ងក៝ច​យៅ ជេសរី​ញចីស​តា​ឆ៝ម់បុត​ដ៝ង់ នាវ​ងក៝ច​យៅ​អី​នៃ​កើល​ខាន់​ពាង់​គឹត​ឞូ​ម៝ស​ផូង​អីឆ្រាអែល ​អី​ផូង​ប៝ន​លាន​កោរាញ​ឞ្រាស ឞូ​ម៝ស​ទើយ​ជាន​ឞូនុយ្ស​ជាន​ឞ្រាស ជេសរី​នទើ​អាបាៈ​អេង​ដ៝ង់។ ផូង​អី​ញឆីង​មា​ឞ្រាស​យេឆូ ​មោ​ហោម​កើប​ខ្លៃ​មា​នាវ​ងក៝ច​យៅ យ៝រ​លាស​ឞូ​ម៝ស​ជេង​ផូង​ប៝ន​លាន​កោរាញ​ឞ្រាស ជេង​តាៈ​ឞើស​នាវ​ញឆីង​មា​ឞ្រាស​យេឆូ  មោ​អោស​តាៈ​ឞើស​មេៈ​ឞឹ​អូ​ចែ។ តា​នាវ​តឹម​រាង្លាប់​មហែ​គែស​ឞារ​នាវ​ងក៝ច​យៅ​ឞ្រាស​យេឆូ ​អី​អេង​ឞាល់។ នាវ​ងក៝ច​យៅ​តា​មាថាយ ​ងក៝ច​នតើម​ឞើស​អាឞ្រាហាម់ ​អី​ចែ​មា​ទឹង​លែៈ​ផូង​អីឆ្រាអែល  គៃ​មា​ញហើ​ឞ្រាស​យេឆូ ​ជេង​ផូង​អីឆ្រាអែល ​ដ៝ង់ នាវ​ងក៝ច​យៅ​ពាង់​តឹង​យោឆែប ​អី​ឆាយ​មារី ​អី​មេៈ​ឞ្រាស​យេឆូ ។ នាវ​ងក៝ច​យៅ​តា​លូកា ​(លក ៣:២៣-៣៨) ងក៝ច​នតើម​ឞើស​កោរាញ​ឞ្រាស ជេសរី​អាដាម់ ​អី​ឞូនុយ្ស​ទាក​ឞោក​អី​កោរាញ​ឞ្រាស​ញជេង គៃ​មា​ញហើ​ឞ្រាស​យេឆូ ​ជេង​ឞូនុយ្ស ជេសរី​ទឹង​លែៈ​ឞូនុយ្ស​អី​ញឆីង​មា​ឞ្រាស​យេឆូ ​តាៈ​ឞើស​កោរាញ​ឞ្រាស​ដ៝ង់ ផូង​អីឆ្រាអែល  នអ៝ប់​មា​ផូង​អី​មោ​ទី​ផូង​អីឆ្រាអែល ​ដ៝ង់។ ឞូ​មឹន​លាស​នាវ​ងក៝ច​យៅ​លូកា ​តឹង​មារី ​អី​មេៈ​ឞ្រាស​យេឆូ  យើន​មា​ពាង់​មោ​អោស​ញចីស​នហេល​(លក ៤:២៣)។ លែៈ​ឞារ​អឹ​នាវ​ងក៝ច​យៅ​អី​នៃ​គែស​ងក៝ច​កាដាច់​ដាវីត ​ដ៝ង់ នាវ​អី​នៃ​ញហើ​ឞ្រាស​យេឆូ ​ជេង​អី​ឆៅ​កាដាច់​ដាវីត ​ដ៝ង់ កើត​មា​លែៈ​គែស​ងក៝ច​ល៝រ​តា​នាវ​តឹម​រាង្លាប់​អើម​គែស​ងក៝ច​មា​ឞ្រាស​ក្រីស ។ មាថាយ ​អ៝ន់​ឞ៝ន់​គឹត​តា​នាវ​ទែស​ឞ្រាស​យេឆូ ​ដ៝ង់។ ពាង់​អ៝ន់​ឞ៝ន់​គឹត​អ៝ក់​មា​នាវ​នតី​ឞ្រាស​យេឆូ  តា​ឆ៝ម់បុត​ពាង់​គែស​ព្រាម់​អឹ​នាវ​នតី​ជ៝ង តា​ងកោៈ ៥-៦‌ ងកោៈ ១០‌ ងកោៈ ១៣‌ ងកោៈ ១៨-២០ នទ្រែល​មា​ងកោៈ ២៤-២៥។ ពាង់​ញចីស​អ៝ក់​មា​នាវ​កោរាញ​ឞ្រាស​ម៝ត់​អ្វាញ់ គែស​មឞើស​ងក៝ច​នាវ​អាបាៈ​ជឹត​មា​នាវ​ត៝ត់​តា​នារ​ងគ្លែៈ​ទុត​នែស​នតូ​តៃ​(ងកោៈ ២៤)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​ងក៝ច​យៅ​ផូង​អូ​ចែ​ឞ្រាស​យេឆូ  នទ្រែល​មា​នាវ​ទែស​ឞ្រាស​យេឆូ  (១:១—២:២៣)

- នាវ​ជាន​ការ​យោហាន-​បាប់តែម  (៣:១-១២)

- នាវ​ឞ្រាស​យេឆូ ​ឆ៝ៈ​ទើន​ជាន​បាប់តែម​យុក​មា​ទាក នទ្រែល​មា​នាវ​ពាង់ ​ទើយ​ឞើស​នាវ​នទើម (៣:១៣—៤:១១)

- នាវ​ឞ្រាស​យេឆូ ​មឞើស​ងក៝ច​នាវ​មហែ​មហាន​អ្វែស​តា​ឞ្រី​កាលីលេ  (៤:១២—១៨:៣៥)

- ឞ្រាស​យេឆូ ​លោស​ឞើស​ឞ្រី​កាលីលេ ​ហាន់​តា​ប៝ន​យេរូឆាលឹម  (១៩:១—២០:៣៤)

- ពើស​ងគ្លែៈ​ទុត​តា​ប៝ន​យេរូឆាលឹម  នទ្រែល​មា​ប៝ន​ជេៈៗ​អី​ទាច់​ច្យៅ​មា​នៃ (២១:១—២៧:៦៦)

- ឞ្រាស​យេឆូ ​ទ៝ក់​រេស​ជេស​ពាង់​ខឹត នទ្រែល​មា​ញហើ​ឆាក់​អ៝ន់​ឞូនុយ្ស​អី​ញឆីង​មា​ពាង់​ឆៃ (២៨:១-២០)

១

នាវ​ងក៝ច​យៅ​អូ​ចែ​ឞ្រាស​យេឆូ​ក្រីស 

(លក ៣:២៣-៣៨)

១ អ្យា​នាវ​ងក៝ច​យៅ​អូ​ចែ​ឞ្រាស​យេឆូ​ក្រីស * អី​ក៝ន​ឆៅ​កាដាច់​ដាវីត ​កាល់​អែ​នើស នទ្រែល​មា​អី​ក៝ន​ឆៅ​អាឞ្រាហាម់ ​ដ៝ង់។ លែៈ​រាងោច​ផូង​អីឆ្រាអែល ​ជេង​រាន៝យ​ទែស​អាឞ្រាហាម់ ​ទាទេ។* ២ អាឞ្រាហាម់ ​អី​ឞឹ​អីឆាក់ អីឆាក់ ​អី​ឞឹ​យាកោប យាកោប ​អី​ឞឹ​យូដា  នទ្រែល​មា​អ៝ស​នោ​ពាង់​ដ៝ង់។* ៣ យូដា ​ឆ៝ៈ​អូរ​រាញា​ពាង់​ថាមារ ​ឞាៈ​ក៝ន​ឞូ​ក្លោ​រាញា​ពេរេស  នទ្រែល​មា​អ៝ស​ពាង់​រាញា​ឆេរាស ពេរេស ​អី​ឞឹ​ហេឆ្រុន ហេឆ្រុន ​អី​ឞឹ​អារាម ‌* ៤ អារាម ​អី​ឞឹ​អាមីនាដាប់ អាមីនាដាប់ ​អី​ឞឹ​នាសឆោន នាសឆោន ​អី​ឞឹ​ឆាល់មោន ‌ ៥ ឆាល់មោន ​ឆ៝ៈ​អូរ​រាញា​ពាង់​រាហាប់ ​ឞាៈ​ក៝ន​ឞូ​ក្លោ​រាញា​ពាង់​ឞោអាស ឞោអាស ​ឆ៝ៈ​អូរ​រាញា​ពាង់​រូត ​ឞាៈ​ក៝ន​ឞូ​ក្លោ​រាញា​ពាង់​អោបេត អោបេត ​អី​ឞឹ​យេឆេ ‌* ៦ យេឆេ ​អី​ឞឹ​កាដាច់​ដាវីត ។

កាដាច់​ដាវីត ​ឆ៝ៈ​ពីត​អូរ​ឞូ ឞាៈ​កាដាច់​ឆាលោមោន  រាញា​ឆាយ​អី​អូរ​កាដាច់​ដាវីត ​ពីត​នៃ​អូរី ។* ៧ កាដាច់​ឆាលោមោន ​អី​ឞឹ​កាដាច់​រេហូបាម់  កាដាច់​រេហូបាម់ ​អី​ឞឹ​កាដាច់​អាបីយា  កាដាច់​អាបីយា ​អី​ឞឹ​កាដាច់​អាឆា ‌* ៨ កាដាច់​អាឆា ​អី​ឞឹ​កាដាច់​យោឆាផាត  កាដាច់​យោឆាផាត ​អី​ឞឹ​កាដាច់​យោរាម  កាដាច់​យោរាម ​អី​ឞឹ​កាដាច់​អោឆីស ‌ ៩ កាដាច់​អោឆីស ​អី​ឞឹ​កាដាច់​យោថាម  កាដាច់​យោថាម ​អី​ឞឹ​កាដាច់​អេហាស  កាដាច់​អេហាស ​អី​ឞឹ​កាដាច់​ហេឆេកៀ ‌ ១០ កាដាច់​ហេឆេកៀ ​អី​ឞឹ​កាដាច់​មានាឆេ  កាដាច់​មានាឆេ ​អី​ឞឹ​កាដាច់​អាមោន  កាដាច់​អាមោន ​អី​ឞឹ​កាដាច់​យោឆីស ‌ ១១ កាដាច់​យោឆីស ​អី​ឞឹ​កាដាច់​យេកោនីស  នទ្រែល​មា​អ៝សៗ​ពាង់​ដ៝ង់។ ទោល​នៃ​ឞូ​វែង​គ្រ៝​ប៝ន​លាន​អីឆ្រាអែល ​គុ​ជឹត​ឞ្រី​បាបីលោន ។*

១២ ជេស​ឞូ​វែង​គ្រ៝​ប៝ន​លាន​អីឆ្រាអែល ​គុ​តា​ឞ្រី​បាបីលោន ​កាដាច់​យេកោនីស ​ឞាៈ​ឆាលាថីល ឆាលាថីល ​អី​ឞឹ​ឆោរោបាបែល ‌* ១៣ ឆោរោបាបែល ​អី​ឞឹ​អាបីយូត អាបីយូត ​អី​ឞឹ​អេលេកីម អេលេកីម ​អី​ឞឹ​អាឆោរ ‌ ១៤ អាឆោរ ​អី​ឞឹ​ឆាដុក ឆាដុក ​អី​ឞឹ​អាកីម អាកីម ​អី​ឞឹ​អេលីយូត ‌ ១៥ អេលីយូត ​អី​ឞឹ​អេលាឆារ អេលាឆារ ​អី​ឞឹ​មាថាន មាថាន ​អី​ឞឹ​យាកោប ‌ ១៦ យាកោប ​អី​ឞឹ​យោឆែប ​អី​ឆាយ​មារី ។ មារី ​អី​នៃ​ឞាៈ​ឞ្រាស​យេឆូ ​ឞូ​ក្វាល់​លាស​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់។*

១៧ កើត​នទ្រី នតើម​ឞើស​អាឞ្រាហាម់ ​ត៝ត់​មា​កាដាច់​ដាវីត ​ពាង់​គែស ១៤ ឞោង​ឞូនុយ្ស។ នតើម​ឞើស​កាដាច់​ដាវីត ​ត៝ត់​មា​រានោក​ឞូ​វែង​គ្រ៝​ប៝ន​លាន​អីឆ្រាអែល ​គុ​តា​ឞ្រី​បាបីលោន  គែស ១៤ ឞោង​ឞូនុយ្ស។ នតើម​ឞើស​រានោក​ឞូ​វែង​គ្រ៝​ប៝ន​លាន​អីឆ្រាអែល ​គុ​តា​ឞ្រី​បាបីលោន ​ត៝ត់​មា​ឞ្រាស​យេឆូ ​អី​ឞ្រាស​ក្រីស ​គែស ១៤ ឞោង​ឞូនុយ្ស​ដ៝ង់។

នាវ​ទែស​ឞ្រាស​យេឆូ​ក្រីស 

(លក ២:១-៧)

១៨ ឞើស​ទ៝ង់​អ្យា​ងក៝ច​ឞ្រី​នាវ​ទែស​ឞ្រាស​យេឆូ​ក្រីស ។ គែស​ទូ​ហ្វេ​ឞូ​អូរ​រាញា​ពាង់​មារី  ពាង់​អី​នទ្រោយ​យោឆែប ។ អេ​ល៝រ​ខាន់​ពាង់​តឹម​គុ​នទ្រែល មារី ​លែៈ​អើម​នត្រែវ​ឞ្រាស​យេឆូ ​យ៝រ​មា​នាវ​ទើយ​ឞ្រាស​ហ្វេង​អ្វែស​អី​ក្ល៝ស​អ្វែស​អ៝ន់​មា​ពាង់។* ១៩ យោឆែប ​អី​នទ្រោយ​មារី ​នៃ យ៝រ​មា​ពាង់​ឞូនុយ្ស​ឆ៝ង់​ឞូនុយ្ស​អ្វែស ជេស​ឆៃ​នទ្រោយ​ពាង់​លែៈ​នត្រែវ ពាង់​អុច​នត្លើយ​នទ្រោយ​ពាង់​នើម​មោ​អោស​អ៝ន់​ឞូ​គឹត ពាង់​មោ​អុច​អ៝ន់​នទ្រោយ​ពាង់​ដីត​ព្រេង​ឞូ កើត​នទ្រី​ពាង់​អុច​នត្លើយ​អ៝ន់​នទ៝ប់ៗ។* ២០ ញចោ​អែ​មា​ពាង់​ងក្ល៝ន់​កើត​នៃ គែស​តោង​ពារ់​តាៈ​ឞើស​កោរាញ​ឞ្រាស​មឞើស​អ៝ន់​ពាង់​មា​នាវ​មឞើយ៖ “ហើយ​យោឆែប ​ក៝ន​ឆៅ​កាដាច់​ដាវីត ! លើយ​ក្លាច​អោស​ឆ៝ៈ​មារី ​ជេង​អូរ​មៃ។ ក៝ន​អី​តា​ត្រោម​នទុល​ពាង់​នៃ​មោ​អោស​តាៈ​ឞើស​ឞូនុយ្ស តាៈ​ឞើស​នាវ​ទើយ​ឞ្រាស​ហ្វេង​អ្វែស​អ៝ន់។ ២១ ពាង់​គុ​អ៝ស​ឞូ​ក្លោ ជេសរី​មៃ​តេៈ​រាញា​ក៝ន​អី​នៃ​ក្វាល់ «យេឆូ » - គែស​នាវ​ខ្លៃ​លាស​«កោរាញ​ឞ្រាស​រាក្លាយ្ស» - យ៝រ​លាស​ក៝ន​អី​នៃ​មរា​រាក្លាយ្ស​ផូង​ប៝ន​លាន​ពាង់​នើម​ឞើស​នាវ​តីស​ខាន់​ពាង់​នើម”។* ២២ លែៈ​នាវ​អ្យា​គែស​គៃ​មា​តឹម​ទី​ងាន់​ដាស​នាវ​កោរាញ​ឞ្រាស​នតិញ​តឹង​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស៖

២៣ «អ្វាញ់​តៃ​យឹ! ទូ​ហ្វេ​ឞូ​អូរ​ទ្រោស​អេ​ហ៝ៈ​គែស​គុ​នទ្រែល​ឞូ​ក្លោ​មរា​នត្រែវ ពាង់​គុ​អ៝ស​ឞូ​ក្លោ‌

ជេសរី​ឞូ​ក្វាល់​ក៝ន​អី​នៃ «អេមានូអែល »»†។

«អេមានូអែល »​នាវ​ងើយ​ហេឞ្រើ ​រាឞ្លាង​លាស «កោរាញ​ឞ្រាស​គុ​នទ្រែល​ឞ៝ន់»។ ២៤ ត៝ត់​យោឆែប ​កាស​ឞិច ពាង់​អ្យាត់​តឹង​នាវ​តោង​ពារ់​ដាៈ​មា​ពាង់ ឆ៝ៈ​មារី ​ជេង​អូរ​ពាង់។ ២៥ តីស​មា​ពាង់​អេ​ហ៝ៈ​អោស​គែស​ឞិច​នទ្រែល​ឞូ​អូរ​ឞូ​ក្លោ​ដាស​អូរ​ពាង់​ត៝ត់​មា​អូរ​ពាង់​គុ​អ៝ស​ទូ​ហ្វេ​ក៝ន​ឞូ​ក្លោ ជេសរី​ពាង់​តេៈ​រាញា​ក៝ន​អី​នៃ​ក្វាល់ «ឞ្រាស​យេឆូ »។

២

ឞូនុយ្ស​តាៈ​ឞើស​ឞ្រី​ងាយ​ហាន់​យើក​មឞាស​ឞ្រាស​យេឆូ 

១ ឞ្រាស​យេឆូ ​ទែស​តា​ប៝ន​បេតលេហឹម ​ឞ្រី​យូដា ​នោក​កាដាច់​ហេរោត *​ម៝ត់​អ្វាញ់​ឞ្រី​ទាក​អី​នៃ។ ជេស​ពាង់​ទែស​រី គែស​ឞូនុយ្ស​គឹត​ឞ្លាវ​គឹត​នាល់​អ្វាញ់​មាញ់​មឞីង​ហាន់​តាៈ​ឞើស​ឞ្រី​ងាយ​មពែស​មា​លោស​នារ​ត៝ត់​តា​ប៝ន​ក្វ៝ង់​យេរូឆាលឹម ​រី។* ២ ខាន់​ពាង់​អោប​ឞូ​តា​រី៖ “អាស​នតុក​ទែស​កាដាច់​មហែ​ផូង​អីឆ្រាអែល ​ហ្យាស? ហេន​លែៈ​គឹត​ពាង់​ទែស យ៝រ​មា​ហេន​ឆៃ​ទូ​មល៝ម់​មាញ់​ច្រាត​ងាន់​លោស​មពែស​ឞើស​ឞ្រី​ហេន​ជេង​នទើ​មឞេន​មា​នាវ​អី​នៃ។ នទ្រី​ទឹង​ហេន​ហាន់​យើក​មឞាស​មា​ពាង់​ដ៝ង់”។ ៣ ត៝ត់​កាដាច់​ហេរោត ​តាង់​លឺ​នាវ​អោប​អី​នៃ ពាង់​រាវៃ​ហោ​ងាន់​គុ​មោ​ដាប់​ចាប់​មោ​គ៝ន់​រ៝ ក្លាច​គែស​ឞូនុយ្ស​អេង​ជាន​កាដាច់។ លែៈ​ប៝ន​លាន​តា​យេរូឆាលឹម ​រី ខាន់​ពាង់​រាវៃ​ទាទេ​មើម​កាដាច់​ហេរោត ​ជាន†។ ៤ ជេសរី​ពាង់​រាគូម​មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  គៃ​មា​អោប​នតុក​ប៝ន​ទែស​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់។ ៥ ជេសរី​ផូង​អី​នៃ​មឞើស​មា​កាដាច់៖ “នតុក​ឞ្រាស​ក្រីស ​ទែស​តា​ប៝ន​បេតលេហឹម ​ឞ្រី​យូដា  យ៝រ​លាស​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ញចីស៖* ៦ «កោរាញ​ឞ្រាស​លាស៖

«ហើយ​ប៝ន​លាន​ប៝ន​បេតលេហឹម ​តា​ឞ្រី​យូដា ​អើយ!

ប៝ន​ខាន់​អៃ​មៃ​មោ​អោស​ទី​ជេៈ​តា​ន៝ម់​ឞូ​ដាស​ប៝ន​ឞ្រី​យូដា ​អ្យា​អី​គែស​នាវ​ខ្លៃ‌

យ៝រ​លាស​ជឹត​នាប់​តៃ​គែស​ទូ​ហ្វេ​កោរាញ​លោស​តាៈ​ឞើស​ប៝ន​ខាន់​អៃ​មៃ‌

ពាង់​អី​នៃ​ម៝ត់​អ្វាញ់​ប៝ន​លាន​អីឆ្រាអែល ​អី​ប៝ន​លាន​គ៝ប់​នើម តឹម​ឞាន​មា​ទូ​ហ្វេ​នើម​ច្យាប់​ឞែ​ឞ្យាប់»»”†។

៧ ជេសរី​កាដាច់​ហេរោត ​ក្វាល់​នតុង​មពោល​គឹត​ឞ្លាវ​អី​នៃ អោប​ជែក​អេង​ខាន់​ពាង់​ទាស​ហ៝ៈ​ជ៝ៈ​ឆៃ​មាញ់​អី​រី គៃ​មា​គឹត​ក៝ន​ឞេ​អី​រី​ទាស​ហ៝ៈ​អ៝ក់​ខៃ។ ៨ ជេសរី​ដាៈ​មពោល​អី​នៃ​ហាន់​ជឹត​ប៝ន​បេតលេហឹម ​រី ពាង់​លាស​មា​ខាន់​ពាង់៖ “ខាន់​មៃ​ហាន់​ទោស អោប​នហេល​មា​ក៝ន​ឆែ​ជេៈ​អី​នៃ។ ជេស​ឆៃ​ពាង់​តៃ ព្លឹ​មឞើស​មា​គ៝ប់​យឹ។ គ៝ប់​អុច​ហាន់​យើក​មឞាស​មា​ក៝ន​ឆែ​ជេៈ​អី​នៃ​ដ៝ង់”។ តីស​មា​កាដាច់​ហេរោត ​មោ​អោស​ងើយ​ងាន់ ពាង់​គៃ​មា​អុច​ងខឹត​ក៝ន​ឆែ​អី​នៃ​ទើម។ ៩ ជេស​អ្យាត់​នាវ​កាដាច់​មឞើស​នៃ ខាន់​ពាង់​លោស​ឞើស​ប៝ន​យេរូឆាលឹម ​រី។ ល៝ង់​មាញ់​អី​ខាន់​ពាង់​ឆៃ​មពែស​ឞើស​លោស​នារ​រី​នើស​លែវ​ត្រ៝ង​មា​ខាន់​ពាង់​នហ៝​មា​ត៝ត់​តឹម​ឆ៝ង់​កាលើ​នតុក​អ៝ស​ឞេ​គុ​រី​មើ​ញឆ្រុង។ ១០ ខាន់​ពាង់​រាម់​មអាក​លែៈ​ឞើស​នូយ្ស​ឞើស​នហ៝ម់​ងាន់​ឆៃ​មាញ់​លែៈ​គុ​តា​នៃ។ ១១ ជេសរី​ខាន់​ពាង់​លាប់​តា​ត្រោម​ជៃ‡​នតុក​អ៝ស​ឞេ​គុ​រី ឆៃ​អ៝ស​ឞេ​នទ្រែល​មេៈ​ពាង់។ ខាន់​ពាង់​ពាន់​មឞាស​មា​អ៝ស​ឞេ​អី​នៃ ជេសរី​ឆ៝ៈ​នទើ​ខ្លៃ​ឞើស​ត្រោម​ហុប​ខាន់​ពាង់​នើម​រី៖ មាយ្ស នតាក់​ឆី​បោ​កាស​មា​ឆូ§ នទ្រែល​មា​នតាក់​ឆី​បោ​កាស​មឹរ ​ញហើរ​អ៝ន់​មា​អ៝ស​ឞេ​អី​នៃ។* ១២ ជេសរី​ខាន់​ពាង់​ឆឹត​ជឹត​ឞ្រី​ទាក​ខាន់​ពាង់​នើម​រី ឆឹត​ជឹត​ត្រ៝ង​អេង យ៝រ​លាស​កោរាញ​ឞ្រាស​មឞើស​មា​ខាន់​ពាង់​តឹម​នាវ​មឞើយ មោ​អោស​អ៝ន់​ខាន់​ពាង់​ព្លឹ​មឞើស​មា​កាដាច់​ហេរោត ។

រានាក់​វ៝ល់​ឞ្រាស​យេឆូ ​ទូ​គុ​តា​ឞ្រី​អេឆីប 

១៣ នទុត​ឆឹត​ខាន់​ពាង់​អា​រី គែស​តោង​ពារ់​តាៈ​ឞើស​កោរាញ​ឞ្រាស​ញហើ​ឆាក់​មា​យោឆែប ​តា​នាវ​មឞើយ ពាង់​លាស៖ “ហើយ​យោឆែប  ទ៝ក់​ហ៝ម់​លែវ​ក៝ន​ឞេ​អី​នៃ នទ្រែល​មា​អី​មេៈ​ពាង់​ញច្វាត់​ទូ​គុ​តា​ឞ្រី​អេឆីប ​រី។ មៃ​គុ​តា​ឞ្រី​នៃ​ក៝ប់​ត៝ត់​គ៝ប់​ក្វាល់​ប៝ត់​ទឹង​មៃ​ព្លឹ​ឆឹត យ៝រ​លាស​កាដាច់​ហេរោត ​អុច​តឹង​ងខឹត​ក៝ន​ឞេ​អី​នៃ”។ ១៤ ជេសរី​យោឆែប ​កាស​រាងាល់​ឞិច លែវ​អូរ​លែវ​ក៝ន​ពាង់​ញច្វាត់​ទូ​ជឹត​ឞ្រី​អេឆីប ​ទឹង​មាង់​រ៝។ ១៥ ខាន់​ពាង់​គុ​តា​ឞ្រី​អី​នៃ​ត៝ត់​ខឹត​កាដាច់​ហេរោត  នទ្រី​នាវ​អ្យា​ជេង​ទី​ដាស​នាវ​កោរាញ​ឞ្រាស​ដាៈ​ឞូនុយ្ស​នតើយ្ស​នាវ​ងើយ​ពាង់​កាល់​អែ​នើស​ញចីស៖ «កោរាញ​ឞ្រាស​លាស៖ «គ៝ប់​ក្វាល់​ក៝ន​គ៝ប់​លោស​តាៈ​ឞើស​ឞ្រី​អេឆីប ​នៃ»»†។

កាដាច់​ហេរោត ​ដាៈ​ងខឹត​ទឹង​លែៈ​ក៝ន​ឆែ​ឞូ​ក្លោ

១៦ ត៝ត់​មា​កាដាច់​ហេរោត ​លែៈ​គឹត​ជេស​មពោល​គឹត​ឞ្លាវ​គឹត​នាល់​អ្វាញ់​មាញ់​មឞីង​អី​នៃ​រាលាម់​ពាង់ មោ​អុច​ព្លឹ​មឞើស ពាង់​ជី​នូយ្ស​ហោ​ងាន់ មឹន​លាស​ក៝ន​ឞេ​ហោម​តា​ប៝ន​បេតលេហឹម  ជេសរី​ដាៈ​ឞូ​ហាន់​ងខឹត​លើយ​ក៝ន​ឞូ​ក្លោ​តា​ប៝ន​បេតលេហឹម  នទ្រែល​មា​ប៝ន​អី​តឹម​ទាច់​ដាស​ប៝ន​បេតលេហឹម ​រី​ដ៝ង់ ងខឹត​ក៝ន​ឆែ​អី​នតើម​ឞើស​ឞារ​នាម់​ជុរ​ជឹត​ទ៝ង់​អ៝ន់​លែៈ។ កាដាច់​ហេរោត ​កើប​នាម់​ក៝ន​ឆែ​ពាង់​ដាៈ​ងខឹត​អី​នៃ ពាង់​កើប​នតើម​ឞើស​មពោល​អី​គឹត​ឞ្លាវ​អី​នៃ​ឆៃ​មាញ់​នើស​រ៝។* ១៧ ប៝ន​បេតលេហឹម  នទ្រែល​មា​ប៝ន​រាមា  តា​នតុក​គែស​រាន៝យ​ទែស​រាចែល ​អី​អូរ​យាកោប ​គុ​កាល់​អែ​នើស។ នទ្រី​នាវ​អ្យា​ជេង​ទី​ងាន់​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​ពាង់​យេរេមី ​ពាង់​ញចីស៖

១៨ «គែស​នាវ​លឺ​ងគារ់​តា​ប៝ន​រាមា  នតុក​ឞូ​អូរ​មែ​អី​រាន៝យ​ទែស​រាចែល ​អី​នៃ។

ជេង​នាវ​ញហ្យាង់​ញុម​ក្រីត​រាង៝ត​ហោ​ងាន់‌

ញុម​វើល​យោៈ​នអាច​មា​ក៝ន​ពាង់។

ពាង់​មោ​អុច​អោស​ឞូ​ឞ៝ញ យ៝រ​លាស​ក៝ន​ពាង់​លែៈ​ខឹត​ជេស»។†

រានាក់​វ៝ល់​ឞ្រាស​យេឆូ ​ព្លឹ​ឆឹត​ឞើស​ឞ្រី​អេឆីប 

១៩ ត៝ត់​កាដាច់​ហេរោត ​លែៈ​ខឹត​ជេស តោង​ពារ់​តាៈ​ឞើស​កោរាញ​ឞ្រាស​ញហើ​ឆាក់​មា​យោឆែប ​តា​ឞ្រី​អេឆីប ​រី តា​នាវ​មឞើយ ពាង់​លាស៖ ២០ “ហើយ​យោឆែប ! លែវ​ក៝ន​ឞេ​អី​នៃ នទ្រែល​មា​អី​មេៈ​ពាង់​ព្លឹ​ឆឹត​តា​ឞ្រី​អីឆ្រាអែល ​ហ៝ម់ យ៝រ​លាស​ឞូនុយ្ស​អី​អុច​ងខឹត​ក៝ន​ឞេ​អី​នៃ​នើស​លែៈ​ខឹត​លែៈ​ផ្យៅ​ជេស”។* ២១ ជេសរី​យោឆែប ​លែវ​ក៝ន​ឞេ​អី​នៃ នទ្រែល​មា​អី​មេៈ​ពាង់​ព្លឹ​ឆឹត​តា​ឞ្រី​អីឆ្រាអែល ​រ៝។ ២២ តីស​មា​យោឆែប ​មោ​អោស​ឞាញ់​គុ​តា​នតុក​ឞ្រី​យូដា  យ៝រ​មា​ពាង់​លឺ​កោរាញ​អារកេលោស ​អី​ក៝ន​កាដាច់​ហេរោត  ពាង់​នត្រ៝ៈ​អី​ឞឹ​ម៝ត់​អ្វាញ់​តា​ឞ្រី​យូដា ​រី នហ៝​មា​កោរាញ​ឞ្រាស​មឞើស​មា​ពាង់​តឹង​នាវ​មឞើយ​ជឹត មោ​អ្វែស​អោស​លាស​គុ​តា​ឞ្រី​យូដា ។ នទ្រី​ទឹង​ពាង់​ហាន់​ជឹត​ឞ្រី​កាលីលេ ​រី។ ២៣ ត៝ត់​តា​ឞ្រី​កាលីលេ ​រី​ពាង់​គុ​តា​ទូ​ប៝ន ប៝ន​អី​នៃ​រាញា​នាឆារែត ។ នទ្រី​តឹម​ទី​ដាស​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ញចីស​មា​ឞ្រាស​ក្រីស ៖ «ឞូ​មរា​ក្វាល់​ពាង់​ឞូនុយ្ស​ប៝ន​នាឆារែត »។*

៣

នាវ​យោហាន-​បាប់តែម ​មឞើស​ងក៝ច

(មក ១:១-៨; លក ៣:១-១៨)

១ ជេសរី​យោហាន-​បាប់តែម ​ត៝ត់​តា​ឞ្រី​រាទាស​តា​ឞ្រី​យូដា  ពាង់​នតើម​នតី​ផូង​ប៝ន​លាន​លាស៖ ២ “រាគ៝ល់​ហ៝ម់​នូយ្ស​នហ៝ម់​អ្យើស​ខាន់​អៃ​មៃ យ៝រ​លាស​នាវ​កោរាញ​ឞ្រាស​ម៝ត់​អ្វាញ់​លែៈ​ឞើយ​ត៝ត់”។* ៣ ពាង់​អី​នៃ​ឞូនុយ្ស​អី​គែស​ញចីស​តា​ឆ៝ម់បុត​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ញចីស​កើត​នអា៖

«គែស​ទូ​ហ្វេ​ឞូនុយ្ស​នតែរ​តា​ឞ្រី​រាទាស​លាស៖

«នទ្រាប់​ហ៝ម់​នូយ្ស​នហ៝ម់​អ៝ន់​មា​កោរាញ​ឞ្រាស

តឹម​ឞាន​មា​ឞូនុយ្ស​ក្វាយ្ស​ត្រ៝ង​ញឆ៝ង់​ត្រ៝ង​អ៝ន់​មា​កាដាច់​ហាន់»»†។

៤ ល៝ង់​យោហាន-​បាប់តែម ​ពាង់​ញឆ៝ស​អាវ​ជ៝ង​តាញ​មា​រាឆៅ​ឆែស​ឆាមោ វាន់​រាឆែ​ឞុត​ជាន​មា​នតោ នទើ​ឆោង​ឆា​ពាង់​ក្រាស​នទ្រាច ដាស​ទាក​ឆុត*។*

៥ នោក​នៃ​អ៝ក់​ឞូនុយ្ស​តា​ប៝ន​ក្វ៝ង់​យេរូឆាលឹម  អ៝ក់​ឞូនុយ្ស​តា​ឞ្រី​យូដា  នទ្រែល​មា​អ៝ក់​ឞូនុយ្ស​គុ​រ៝ៈ​ទាក​រាលាយ​យោរដាន់  វាច់​រាន​តា​យោហាន-​បាប់តែម ​រី។ ៦ ខាន់​ពាង់​គឹត​ឆាក់​ខាន់​ពាង់​នើម​តីស​មឞើស​រ៝ ជេសរី​យោហាន-​បាប់តែម ​ជាន​បាប់តែម​យុក​ខាន់​ពាង់​មា​ទាក​តា​ទាក​រាលាយ​យោរដាន់ ​រី។ ៧ ត៝ត់​មា​ឆៃ​វាច់​ផូង​ផារីឆី † នទ្រែល​មា​ផូង​ឆាដោឆី ‡​អ៝ក់​ដ៝ង់ ហាន់​អុច​ជាន​បាប់តែម​យុក​មា​ទាក§ ពាង់​លាស​ខាន់​ពាង់​កើត​នអា៖ “យេ! មពោល​ឞូនុយ្ស​អ្យើស​ឞូនុយ្ស​ជាញ​តឹម​ឞាន​មា​ឞេស​កូ ឞូ​ម៝ស​មឞើស​មា​ខាន់​មៃ​ទឹង​គែស​មា​ញច្វាត់​ក្រាប​ឞើស​នាវ​តេៈ​ទោយ្ស​កោរាញ​ឞ្រាស​អី​ឞើយ​មា​ត៝ត់​អ្យា?* ៨ លាស​ខាន់​មៃ​មោ​អុច​កោរាញ​ឞ្រាស​តេៈ​ទោយ្ស លាស​នទ្រី​គុ​ឆ៝ង់​ជាន​អ្វែស​ហ៝ម់ គៃ​មា​គឹត​ឆៃ​នូយ្ស​នហ៝ម់​ខាន់​មៃ​លែៈ​រាគ៝ល់​ងាន់​រ៝។* ៩ លើយ​ហោម​លាស​អេង​តា​ឆាក់​ខាន់​មៃ​នើម៖ «គ៝ប់​លែៈ​ឆៅ​អាឞ្រាហាម់ ​ងាន់ នទ្រី​កោរាញ​ឞ្រាស​មោ​ហោម​អោស​តេៈ​ទោយ្ស»។ គ៝ប់​លាស​មា​ខាន់​មៃ៖ ជេង​ឆៅ​អាឞ្រាហាម់ ​ទើម​មោ​អោស​គែស​នាវ​ខ្លៃ។ លុ​អ្យា​កោរាញ​ឞ្រាស​ឆ៝ៈ​ញជេង​ឆៅ​អាឞ្រាហាម់ ​ជេង​ដ៝ង់។* ១០ អាបៃ​អ្យា​កោរាញ​ឞ្រាស​អុច​តេៈ​ទោយ្ស​មា​លែៈ​ឞូនុយ្ស​អី​មោ​ជាន​អ្វែស។ ពាង់​តឹម​ឞាន​មា​ឞូនុយ្ស​នទ្រាប់​លើយ​ពេស​ថាវ​តេៈ​តា​រែស​តើម​ឆី ពាង់​មរា​កាល់​លើយ​តើម​ឆី​មោ​គែស​ព្លៃ​អ្វែស ជេសរី​ឆូ​លើយ​មា​អុញ។*

១១ គ៝ប់​ជាន​បាប់តែម​អ៝ន់​ខាន់​មៃ​យុក​មា​ទាក​ទើម គៃ​មា​ញហើ​ខាន់​មៃ​លែៈ​រាគ៝ល់​នូយ្ស​នហ៝ម់​អ្យើស​ជេស។ យើន​មា​គែស​ទូ​ហ្វេ​កោរាញ​ឞើយ​ត៝ត់​ជេស ពាង់​គែស​នាវ​ទើយ​រាលាវ​គ៝ប់​ងាន់។ តា​នាប់​ពាង់​គ៝ប់​ជេង​ឞូនុយ្ស​ជេៈ​លេៈ​ទើម ឞ៝ល​លាស​គ៝ប់​ឆើម​ទ្រ៝ស*​នតោ​ជ៝ត​ពាង់ ហោម​អែ​មោ​ហ៝ៈ​ទី​ដ៝ង់​ដាស​នាវ​ជាន​ការ​អ៝ន់​មា​ពាង់។ ពាង់​បាប់តែម​អ៝ន់​ខាន់​មៃ​មា​ឞ្រាស​ហ្វេង​អ្វែស​អី​ក្ល៝ស​អ្វែស នទ្រែល​មា​អុញ។* ១២ ពាង់​តឹម​ឞាន​មា​ឞូនុយ្ស​ញអោត​ទោង គៃ​មា​រាឆែង​គុម​មព្រោស​លែៈ​ឞា​អី​គែស​តា​នតុក​ពាង់​ព្លេន​នៃ។ ឞា​រាង្លៃ​ពាង់​ឆ៝ៈ​តោស​ព្រាប់​តា​ជៃ​ឞា​ពាង់​នើម អី​ញឆ្យាប់​ពាង់​ឆូ​លើយ​មា​អុញ​មោ​អោស​ឞ្លាវ​ញហ៝ត់។ កើត​នទ្រី​ពាង់​តឹម​ងខាស​លើយ​ឞូនុយ្ស​ឆ៝ង់​ដាស​ឞូនុយ្ស​តីស ជេសរី​តេៈ​ទោយ្ស​មា​ឞូនុយ្ស​តីស”។*

ឞ្រាស​យេឆូ ​ទើន​នាវ​បាប់តែម​យុក​មា​ទាក

(មក ១:៩-១១; លក ៣:២១-២២; យហ ១:៣២-៣៤)

១៣ នោក​នៃ​ឞ្រាស​យេឆូ ​ហាន់​តាៈ​ឞើស​ឞ្រី​កាលីលេ  ហាន់​ម៝ប់​យោហាន-​បាប់តែម ​តា​ទាក​រាលាយ​យោរដាន់  គៃ​មា​អ៝ន់​យោហាន-​បាប់តែម ​ជាន​បាប់តែម​យុក​ពាង់​មា​ទាក។* ១៤ យើន​មា​ត៝ត់​តា​នៃ​យោហាន ​រាលាច់​លាស​មា​ពាង់៖ “មើម​ហាន់​តា​គ៝ប់ ដាៈ​គ៝ប់​ច្រាវ​ជាន​បាប់តែម​យុក​មៃ​មា​ទាក? ទី​លាស​មៃ​ឆើម​ជាន​អ៝ន់​គ៝ប់”។* ១៥ ឞ្រាស​យេឆូ ​លាស៖ “អាបៃ​អ្យា​អ៝ន់​មៃ​ជាន​ប៝ត់​ទោ គៃ​មា​ជាន​តឹម​ទី​ទាទេ​ដាស​នាវ​កោរាញ​ឞ្រាស​លែៈ​ដាៈ”។ ជេសរី​យោហាន-​បាប់តែម ​អុច​ជាន។ ១៦ ជេស​ឞ្រាស​យេឆូ ​ទើន​បាប់តែម​យុក​មា​ទាក នោក​ពាង់​លោស​ឞើស​ទាក​នៃ ទោ​មា​ឆៃ​ត្រោក​ពើក​ឞ៝ង់​លាហឺរ​មា​ពាង់ ជេសរី​ពាង់​ឆៃ​ឞ្រាស​ហ្វេង​អ្វែស​កោរាញ​ឞ្រាស​តឹម​ឞាន​មា​ព្លុក​ជុរ​ទ្រ៝ម់​តា​ពាង់​រី។* ១៧ ទោល​នៃ​គែស​តាង់​នតែស​ឞ៝រ់​តាៈ​ឞើស​កាលើ​ត្រោក​លាស៖ “អ្យា​ក៝ន​គ៝ប់​រ៝ង់ គ៝ប់​រាម់​រាហើន​មា​ពាង់​ហោ​ងាន់​ងេន”។*

៤

ឞ្រាស​យេឆូ ​ទើយ​ដាស​នាវ​នទើម

(មក ១:១២-១៣; លក ៤:១-១៣)

១ ជេសរី​ឞ្រាស​ហ្វេង​អ្វែស​លែវ​ឞ្រាស​យេឆូ ​ហាន់​តា​ឞ្រី​រាទាស គៃ​មា​អ៝ន់​ឆាតាង់ ​អី​កោរាញ​មពោល​ឞ្រាស​អ្យើស​នទើម​ពាង់។* ២ ឞ្រាស​យេឆូ ​អ៝ត់​ឆោង​ឆា ៤០ នាង់ ៤០ នារ ឞើស​កើយ​នៃ​ពាង់​ជី​ង៝ត​ងាន់​រ៝។* ៣ ជេសរី​ឆាតាង់ ​អី​ឞូ​ក្វាល់​លាស​«កោរាញ​នទើម»​ដ៝ង់ ហាន់​ទាច់​អា​ពាង់ លាស​មា​ពាង់៖ “លាស​មៃ​ក៝ន​កោរាញ​ឞ្រាស​ងាន់​ងេន ល៝ង់​មៃ​ដាៈ​លុ​អាបាៈ​អ្យា​អ៝ន់​ជេង​នទើ​ឆោង​ឆា!” ៤ យើន​មា​ឞ្រាស​យេឆូ ​អើស​មា​ពាង់៖ “មោ​អោស។ លែៈ​ឞូ​ញចីស​ជេស​តា​នាវ​កោរាញ​ឞ្រាស​ងើយ៖

«ឞូនុយ្ស​មោ​អោស​រេស​តាៈ​ឞើស​នទើ​ឆោង​ឆា​ទើម‌

រេស​តាៈ​ឞើស​ទឹង​លែៈ​នាវ​ងើយ​លោស​តាៈ​ឞើស​មឞូង​កោរាញ​ឞ្រាស»”។†

៥ ជេស​ឞើស​នៃ​កោរាញ​មពោល​ឞ្រាស​អ្យើស​អី​នៃ​លែវ​ឞ្រាស​យេឆូ ​លាប់​តា​ប៝ន​ក្វ៝ង់​យេរូឆាលឹម ​អី​ប៝ន​ក្ល៝ស​អ្វែស ជេសរី​អ៝ន់​ពាង់​តា​កាលើ​ច៝រ​ញីស​ជាន​ឞ្រាស​មា​កោរាញ​ឞ្រាស តា​នតុក​អី​ទុត​ព្រេស​នៃ។ ៦ ពាង់​លាស​មា​ឞ្រាស​យេឆូ ៖ “លាស​មៃ​ក៝ន​កោរាញ​ឞ្រាស​ងាន់​ងេន ល៝ង់​មៃ​ញឆាត់​ជឹត​ទ៝ង់​ឆូ យ៝រ​លាស​លែៈ​ឞូ​ញចីស​ជេស​តា​នាវ​កោរាញ​ឞ្រាស​ងើយ៖

«កោរាញ​ឞ្រាស​ដាៈ​មពោល​តោង​ពារ់​ពាង់​នើម​អ៝ន់​កើល​មៃ»

គែស​ញចីស​ដ៝ង់៖

«តី​តោង​ពារ់​ទ្រើ​មៃ‌

មោ​អោស​អ៝ន់​ជ៝ង់​មៃ​គែស​ញចិញ​មា​លុ»”†។

៧ ឞ្រាស​យេឆូ ​អើស​មា​ពាង់៖ “តា​នាវ​កោរាញ​ឞ្រាស​ងើយ​លែៈ​ញចីស​កើត​នអា៖ «លើយ​អោស​រាល៝ង​នាវ​ទើយ​កោរាញ​ឞ្រាស​អី​ឞ្រាស​ខាន់​អៃ​មៃ​យើក​មឞាស»†”។ ៨ ជេសរី​កោរាញ​មពោល​ឞ្រាស​អ្យើស​អី​នៃ​លែវ​ឞ្រាស​យេឆូ ​ហាវ​តា​កាលើ​យោក​ទុត​ព្រេស ញហើ​អ៝ន់​ពាង់​ឆៃ​ទឹង​លែៈ​ឞ្រី​ទាក​តា​នែស​នតូ​អ្យា នទ្រែល​មា​ទឹង​លែៈ​នទើ​ខ្លៃ​តា​ឞ្រី​ទាក​នៃ។* ៩ ពាង់​លាស​មា​ឞ្រាស​យេឆូ ៖ “លាស​មៃ​ពាន់​យើក​មឞាស​មា​គ៝ប់ ទឹង​លែៈ​នទើ​អី​នៃ​គ៝ប់​អ៝ន់​មា​មៃ​ម៝ត់​អ្វាញ់​ទាទេ!” ១០ ឞ្រាស​យេឆូ ​លាស៖ “ហើយ​ឆាតាង់  អ៝ន់​មៃ​ទូ​ហ៝ម់! យ៝រ​លាស​តា​នាវ​កោរាញ​ឞ្រាស​ងើយ​លែៈ​ញចីស​ជេស៖

«ដាៈ​ខាន់​អៃ​មៃ​យើក​មឞាស​មា​កោរាញ​ឞ្រាស​អី​ឞ្រាស​ខាន់​អៃ​មៃ​នើម‌

ជាន​ការ​អ្យាត់​នាវ​ទូ​ហ្វេ​ពាង់​អី​នៃ​ទើម»†”។

១១ ជេសរី​កោរាញ​មពោល​ឞ្រាស​អ្យើស​អី​នៃ​ទូ​ឞើស​ឞ្រាស​យេឆូ ​នៃ ទោ​មា​គែស​ផូង​តោង​ពារ់​កោរាញ​ឞ្រាស​វាច់​តា​ឞ្រាស​យេឆូ  ឆើម​កើល​ជាន​ការ​អ៝ន់​នទើ​ឆោង​ឆា​មា​ពាង់។*

ឞ្រាស​យេឆូ ​នតើម​មឞើស​នាវ​មហែ​មហាន​អ្វែស​តា​ឞ្រី​កាលីលេ 

(មក ១:១៤-១៥; លក ៤:១៤-១៥)

១២ ត៝ត់​ឞ្រាស​យេឆូ ​គឹត​យោហាន-​បាប់តែម ​លែៈ​ឞូ​ក្រុង​តា​នទ្រូង ជេសរី​ពាង់​លោស​ឞើស​ឞ្រី​យូដា ​ព្លឹ​គុ​តៃ​តា​ឞ្រី​កាលីលេ ។* ១៣ ពាង់​ហាន់​តា​ប៝ន​នាឆារែត  ជេសរី​ហាន់​គុ​តា​ប៝ន​កាពើនិម ​អី​ទាច់​កេង​ងលៅ​ក្វ៝ង់​កាលីលេ * តា​នហារ់​ឞ្រី​មពោល​ឆាបូលោន  ដាស​មា​ឞ្រី​មពោល​នាប់តាលី ។ ឞារ​មពោល​អី​នៃ​ជេង​មពោល​អីឆ្រាអែល ​តា ១២ មពោល​ខាន់​ពាង់​ដ៝ង់។ ១៤ ពាង់​គុ​តា​នៃ​គៃ​មា​តឹម​ទី​ដាស​នាវ​ងើយ​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​ជេស៖

១៥ «អើ​ឞ្រី​មពោល​ឆាបូលោន  នទ្រែល​មា​ឞ្រី​មពោល​នាប់តាលី 

អី​រ៝ៈ​ត្រ៝ង​រ៝ៈ​មែង​ទាក​ងលៅ​ក្វ៝ង់​កាលីលេ  អើ​ឞ្រី​មពែស​កាល់​តី​ទាក​រាលាយ​យោរដាន់  ឞ្រី​កាលីលេ ​នតុក​អ៝ក់​ផូង​អី​មោ​ទី​ផូង​អីឆ្រាអែល ​គុ!†

១៦ ផូង​ប៝ន​លាន​តា​នៃ​ខាន់​ពាង់​តឹម​ឞាន​មា​គុ​តា​នាវ​ង៝ ក្លាច​មា​នាវ​ខឹត មោ​គែស​នាវ​រានើម‌

ខាន់​ពាង់​តឹម​ឞាន​មា​ឆៃ​នាវ​អាង​ទុត​ក្វ៝ង់ អាង​ងាន់ អ៝ន់​ខាន់​ពាង់​គែស​នាវ​រានើម​យ៝រ​មា​នទើ​អី​គែស​តា​ឞ្រី​ខាន់​ពាង់»†។*

១៧ នតើម​ឞើស​នោក​នៃ​ឞ្រាស​យេឆូ ​មឞើស​ងក៝ច៖ “រាគ៝ល់​ហ៝ម់​នូយ្ស​នហ៝ម់​អ្យើស​ខាន់​អៃ​មៃ យ៝រ​លាស​នាវ​កោរាញ​ឞ្រាស​ម៝ត់​អ្វាញ់​ឞើយ​មា​ត៝ត់​ងាន់​រ៝”។*

ឞ្រាស​យេឆូ ​ក្វាល់​ព្វាន់​នុយ្ស​មពោល​អ៝ស​ម៝ន

(មក ១:១៦-២០; លក ៥:១-១១)

១៨ គែស​ទូ​នារ​រី​ឞ្រាស​យេឆូ ​ហាន់​ឞ្រោៈ​រ៝ៈ​មែង​ទាក​ងលៅ​ក្វ៝ង់​កាលីលេ ពាង់​ឆៃ​ឞារ​ហៃ​អ៝ស​នោ​គុ​ឆែង​ជាល​តា​ទាក​នៃ ឆីមោន ​អី​ឞូ​ក្វាល់​ពេត្រោស ​ដ៝ង់ នទ្រែល​មា​អ៝ន់ទ្រេ ។ ឞារ​ហៃ​ខាន់​ពាង់​អី​នៃ​ជេង​ឞូនុយ្ស​ជាន​ការ​វាង់​កា​ទើម។* ១៩ ជេសរី​ឞ្រាស​យេឆូ ​លាស​មា​ខាន់​ពាង់៖ “ហើយ​អ៝ស​នោ ហោៈ​តឹង​គ៝ប់គ៝ប់​អ៝ន់​ខាន់​មៃ​ហាន់​ជ៝យ​ឞូនុយ្ស​អ្យាត់​នាវ​គ៝ប់ តឹម​ឞាន​មា​ឆែង​កា”។* ២០ ទោ​មា​ឞារ​ហៃ​ខាន់​ពាង់​រី​នត្លើយ​ជាល​ព្រុង​តា​នៃ ជេសរី​តឹង​ឞ្រាស​យេឆូ ​រ៝។* ២១ ហាន់​ត៝ត់​អា​នាប់​ឞ្រាស​យេឆូ ​ឆៃ​ឞារ​ហៃ​អ៝ស​នោ​អា​អេង​ជឹត យាកើ  នទ្រែល​មា​យោហាន ​អី​ក៝ន​ឆេបេដេ ។ ខាន់​ពាង់​ទោល​គុ​ឆុល​ជាល​តា​ទូក នទ្រែល​មា​អី​ឞឹ​ខាន់​ពាង់​នើម។ ឞ្រាស​យេឆូ ​ក្វាល់​ជាៈ​ឞារ​ហៃ​ខាន់​ពាង់​នៃ​ហាន់​នទ្រែល​ពាង់។ ២២ ជេសរី​ខាន់​ពាង់​នត្លើយ​ទូក នត្លើយ​ឞឹ​ខាន់​ពាង់​នើម​តា​រី ហាន់​តឹង​ឞ្រាស​យេឆូ ​រ៝។

ឞ្រាស​យេឆូ ​នតុម​នតី នទ្រែល​មា​ជាន​ឞាស​ជី

(លក ៦:១៧-១៩)

២៣ ឞ្រាស​យេឆូ ​ហាន់​លាម​ឞ្រី​កាលីលេ ពាង់​នតី​ផូង​ប៝ន​លាន​តា​ញីស​រាបុន​ផូង​អីឆ្រាអែល ​ខាន់​ពាង់​នើម។ ពាង់​មឞើស​ងក៝ច​នាវ​មហែ​មហាន​អ្វែស​មា​នាវ​កោរាញ​ឞ្រាស​ម៝ត់​អ្វាញ់ ជេសរី​ជាន​ឞាស​ទឹង​លែៈ​នាវ​ជី​អាប់​នតីល។* ២៤ ឞូ​លឺ​ឞ្រាស​យេឆូ ​លាម​ឞ្រី​ឆីរី ​ដ៝ង់​អី​តឹម​ទាច់​មា​ឞ្រី​កាលីលេ ។ ជេសរី​ឞូ​ញជុន​លែវ​ទឹង​លែៈ​ឞូនុយ្ស​អី​គែស​នាវ​ជី​អា​ពាង់ ឞូនុយ្ស​គែស​នាវ​ជី​ក្វែត​អាប់​នតីល ឞូនុយ្ស​ឞ្រាស​អ្យើស​លើស ឞូនុយ្ស​ឞ្រុត នទ្រែល​មា​ឞូនុយ្ស​រាវែន​ជ៝ង់​រាវែន​តី ពាង់​ជាន​ឞាស​ទាទេ។ ២៥ ជេសរី​គែស​ឞូនុយ្ស​ផូង​អ៝ក់​តឹង​ពាង់ ខាន់​ពាង់​តាៈ​ឞើស​ឞ្រី​កាលីលេ  តាៈ​ឞើស​ឞ្រី​ដេកាពោលីស  តាៈ​ឞើស​ប៝ន​ក្វ៝ង់​យេរូឆាលឹម  តាៈ​ឞើស​ឞ្រី​យូដា  នទ្រែល​មា​តាៈ​ឞើស​កាល់​តី​ទាក​រាលាយ​យោរដាន់ ។

៥

នាវ​ឞ្រាស​យេឆូ ​នតី​តា​កាលើ​យោក

(លក ៦:២០-២៨)

១ ត៝ត់​ឞ្រាស​យេឆូ ​ឆៃ​ផូង​ប៝ន​លាន​អ៝ក់ ពាង់​ហាវ​តា​មែង​យោក គុ​រាគើប​តា​នៃ។ មពោល​អ៝ស​ម៝ន​ពាង់​ហាន់​អា​ពាង់‌ ២ ជេសរី​ឞ្រាស​យេឆូ ​នតី​លាស​ខាន់​ពាង់៖

៣ “អ្វែស​មអាក​ងាន់​មា​ឞូ​ម៝ស​អី​លែៈ​គឹត​ជេស​ឞ្លាវ​ជាន​នទើ​អ្វែស​លាស​កោរាញ​ឞ្រាស​កើល​ទើម យ៝រ​លាស​កោរាញ​ឞ្រាស​ម៝ត់​អ្វាញ់​ខាន់​ពាង់*។*

៤ អ្វែស​មអាក​ងាន់​មា​ឞូ​ម៝ស​អី​គែស​នាវ​ញុម​រាង៝ត យ៝រ​លាស​កោរាញ​ឞ្រាស​មរា​ឞ៝ញ​លែង​ខាន់​ពាង់។*

៥ អ្វែស​មអាក​ងាន់​មា​ឞូ​ម៝ស​គែស​នូយ្ស​នហ៝ម់​មលែស យ៝រ​លាស​ខាន់​ពាង់​តៃ​ឆ៝ៈ​ទើន​ទឹង​លែៈ​នែស​នតូ។*

៦ អ្វែស​មអាក​ងាន់​មា​ឞូ​ម៝ស​នអើរ​ជ៝យ​នាវ​ឆ៝ង់​តឹម​ឞាន​មា​ឞូនុយ្ស​ជី​ង៝ត​ជី​ហីរ​ជ៝យ​នទើ​ឆោង​ឆា យ៝រ​លាស​កោរាញ​ឞ្រាស​មរា​អ៝ន់​ខាន់​ពាង់​ហើម​ងាន់​រ៝។

៧ អ្វែស​មអាក​ងាន់​មា​ឞូ​ម៝ស​គែស​នាវ​យោៈ​មា​ឞូ យ៝រ​លាស​កោរាញ​ឞ្រាស​យោៈ​អ៝ន់​មា​ពាង់។*

៨ អ្វែស​មអាក​ងាន់​មា​ឞូ​ម៝ស​គែស​នូយ្ស​នហ៝ម់​ក្ល៝ស យ៝រ​លាស​ខាន់​ពាង់​តៃ​ឆៃ​កោរាញ​ឞ្រាស។*

៩ អ្វែស​មអាក​ងាន់​មា​ឞូ​ម៝ស​គឹត​តឹម​កើល​តឹម​រាង្លាប់ យ៝រ​លាស​ខាន់​ពាង់​ឞូ​ក្វាល់​តៃ​ជេង​ក៝ន​កោរាញ​ឞ្រាស។*

១០ អ្វែស​មអាក​ងាន់​មា​ឞូ​ម៝ស​ឞូ​ជាន​ជេរ​អាច​មា​ជាន​តឹង​នាវ​ឆ៝ង់ យ៝រ​លាស​កោរាញ​ឞ្រាស​ម៝ត់​អ្វាញ់​ខាន់​ពាង់។*

១១ អ្វែស​មអាក​ងាន់​មា​ខាន់​អៃ​មៃ លាស​ឞូ​រាក​ឆ្វាយ​ជាន​ជេរ នទ្រែល​មា​ងើយ​ញចើត​អាប់​នតីល​មា​ខាន់​អៃ​មៃ អាច​មា​អ្យាត់​តឹង​នាវ​គ៝ប់។* ១២ រាម់​ហ៝ម់ មអាក​រាម់​ហ៝ម់ យ៝រ​លាស​ខាន់​អៃ​មៃ​តៃ​គែស​នទើ​ងខោម​ក្វ៝ង់​តា​ប៝ន​អ្វែស​តា​កាលើ​ត្រោក។ អ៝ន់​កាស​គឹត ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ឞូ​ជាន​ជេរ​កើត​អ្យា​ដ៝ង់”។*

ឞ៝ស នទ្រែល​មា​នាវ​អាង

(មក ៩:៥០; លក ១៤:៣៤-៣៥)

១៣ “ខាន់​អៃ​មៃ​តឹម​ឞាន​មា​ឞ៝ស​អ៝ន់​មា​ឞូនុយ្ស​តា​នែស​នតូ​អ្យា។ ឞ៝ស​ជេង​ទូ​នតីល​នទើ​តេៈ​ត្រាវ​មា​កាស​ងាន់ លាស​ឞ៝ស​អី​នៃ​មោ​ហោម​គែស​កាស មើម​ហោម​ឞ្លាវ​ជាន​គៃ​មា​អ៝ន់​ព្លឹ​កាស​ជឹត? លាស​នទ្រី​ឞូ​មអារ់​លើយ​ឞើស​ទីស ជេសរី​ឞូ​ជ៝ត​រាប្លាច​ទើម។* ១៤ ខាន់​អៃ​មៃ​តឹម​ឞាន​មា​នាវ​អាង​មា​ឞូនុយ្ស​តា​នែស​នតូ​អ្យា តឹម​ឞាន​មា​ប៝ន​អី​ឞូ​ជាន​តា​កាលើ​យោក​មោ​អោស​ទើយ​ពោន​នទ៝ប់។* ១៥ ឞូ​មោ​វៃ​អោស​មព៝ស​អុញ​ឆាគេង ជេសរី​កុប​លើយ​មា​នទ៝ស។ ឞូ​យោង​អុញ​ឆាគេង​អី​នៃ​តា​ងគ៝ង់ គៃ​មា​អាង​ទឹង​លែៈ​ឞូនុយ្ស​តា​ត្រោម​ជៃ​នៃ។ ១៦ លាស​នទ្រី​នាវ​អាង​ខាន់​អៃ​មៃ​អ៝ន់​ងអាង​ហ៝ម់​ទឹង​លែៈ​ឞូនុយ្ស គៃ​មា​អ៝ន់​ឞូ​គឹត​ឆៃ​នាវ​អ្វែស​ខាន់​អៃ​មៃ​ជាន ជេសរី​ឞូ​រានេ​នាវ​ច្រេក​លើប​ឞឹ​ខាន់​អៃ​មៃ​នើម​អី​គុ​តា​កាលើ​ត្រោក​រី”។*

ឞ្រាស​យេឆូ ​ងើយ​មា​ឆ៝ម់បុត​នាវ​វៃ

១៧ “ទាន់​ខាន់​អៃ​មៃ​លើយ​តា​មឹន​អោស​គ៝ប់​អ្យា​វាច់ គៃ​មា​ងគ្រ៝ស​មអារ់​លើយ​នាវ​វៃ​ផូង​ឞ៝ន់ មោ​លាស​ងគ្រ៝ស​មអារ់​លើយ​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​គែស​លាស។ គ៝ប់​មោ​គែស​អោស​វាច់​គៃ​មា​ងគ្រ៝ស​មអារ់​លើយ​នទើ​អី​នៃ គ៝ប់​វាច់​គៃ​មា​អ៝ន់​នាវ​អី​នៃ​ជេង​ងាន់​រ៝។* ១៨ គ៝ប់​លាស​នហេល​នានេៈ​ងាន់​មា​ខាន់​អៃ​មៃ លាស​ត្រោក នទ្រែល​មា​នែស​នតូ​អេ​ហ៝ៈ​លោច​អោស មោ​គែស​អោស​រ៝ស​ទូ​រាព្លៃ​រាឆ៝​តា​ឆ៝ម់បុត​នាវ​វៃ​អី​នៃ ទូ​នតីល​តា​រាព្លៃ​រាឆ៝​ទុត​ជេៈ​មោ​រ៝ស​ដ៝ង់ នាវ​កោរាញ​ឞ្រាស​ងើយ​អី​នៃ​ហោម​បាបើ​ត៝ត់​លោច​ទឹង​លែៈ។ ១៩ ឞូ​ម៝ស​អី​ជាន​តីស​មា​ទូ​នតីល​នាវ​អី​ទុត​ជេៈៗ​តា​នាវ​វៃ​អី​នៃ ជេសរី​នតី​អ៝ន់​មា​ឞូ​ជាន​តឹង​កើត​ដ៝ង់ តា​នាវ​កោរាញ​ឞ្រាស​ម៝ត់​អ្វាញ់​តៃ​ឞូ​ក្វាល់​ពាង់​ជេង​ឞូនុយ្ស​ជេៈ​តា​ន៝ម់​ឞូ។ យើន​មា​ឞូ​ម៝ស​ជាន​តឹង​នាវ​វៃ​អី​នៃ ជេសរី​នតី​អ៝ន់​មា​ឞូ​ជាន​តឹង​កើត​ដ៝ង់ តា​នាវ​កោរាញ​ឞ្រាស​ម៝ត់​អ្វាញ់​តៃ​ឞូ​ក្វាល់​ពាង់​ជេង​ឞូនុយ្ស​ក្វ៝ង់​ងាន់។*

២០ គ៝ប់​លាស​មា​ខាន់​អៃ​មៃ៖ លាស​នាវ​ឆ៝ង់​ខាន់​អៃ​មៃ​មោ​រាលាវ​អោស​មា​នាវ​ឆ៝ង់​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​នាវ​ឆ៝ង់​ផូង​ផារីឆី  ខាន់​អៃ​មៃ​មោ​ទើយ​អោស​លាប់​តា​នាវ​កោរាញ​ឞ្រាស​ម៝ត់​អ្វាញ់”។*

នាវ​ជី​នូយ្ស​ឞូនុយ្ស

២១ “ខាន់​អៃ​មៃ​លែៈ​តាង់​ឞូ​លាស​មា​ផូង​អូ​ចែ​កាល់​អែ​នើស៖ «លើយ​អោស​ងខឹត​ឞូនុយ្ស»†។ លាស​ឞូ​ម៝ស​ងខឹត​ឞូនុយ្ស ពាង់​អី​នៃ​ឞូ​តេៈ​ទោយ្ស​មា​ពាង់។* ២២ យើន​មា​គ៝ប់​លាស​មា​ខាន់​អៃ​មៃ​កើត​នអា៖ ឞូ​ម៝ស​អី​ជី​នូយ្ស​ដាស​មា​អ៝ស​នោ​ពាង់​ទើម ពាង់​អី​នៃ​កោរាញ​ឞ្រាស​តេៈ​ទោយ្ស​មា​ពាង់។ ឞូ​ម៝ស​អី​ងើយ​អ្យើស​មា​អ៝ស​នោ​ពាង់ ពាង់​អី​នៃ​កោរាញ​ឞ្រាស​តេៈ​ទោយ្ស។ ជេសរី​ឞូ​ម៝ស​អី​រាក​ឆ្វាយ​ឞូ ពាង់​អី​នៃ​កោរាញ​ឞ្រាស​តេៈ​ទោយ្ស​គុ​តា​នទ្រូង​អុញ​នហ៝​រ៝។* ២៣ លាស​នទ្រី​នោក​ខាន់​អៃ​មៃ​ញអោត​នទើ​ញហើរ​ហាន់​តា​ញីស​ជាន​ឞ្រាស​មា​កោរាញ​ឞ្រាស​តា​ញឆឺង​គុច​ពូរ​នទើ​ជាន​ឞ្រាស ត៝ត់​តា​នៃ​លាស​ខាន់​អៃ​មៃ​កាស​គឹត​ខាន់​អៃ​មៃ​គែស​ជាន​តីស​មា​អ៝ស​នោ​ខាន់​អៃ​មៃ‌ ២៤ អ៝ន់​ខាន់​អៃ​មៃ​ព្រាប់​នទើ​ញហើរ​អី​នៃ​តា​នៃ​ប៝ត់ ជេសរី​ហាន់​ទាន់​នាវ​យោៈ​ល៝រ​ដាស​អ៝ស​នោ​ខាន់​អៃ​មៃ រី​មើ​ទឹង​ខាន់​អៃ​មៃ​ព្លឹ​ញហើរ​តៃ​នទើ​អី​នៃ​នើស។* ២៥ អ៝ន់​ខាន់​អៃ​មៃ​តឹម​ទាន់​នាវ​យោៈ​ហ៝ម់​ដាស​ឞូនុយ្ស​អី​គែស​នាវ​ដាស​ខាន់​អៃ​មៃ​ទោល​ខាន់​អៃ​មៃ​ហោម​ហាន់​នទ្រែល​ពាង់​រ៝ៈ​ត្រ៝ង​ហាន់​តា​កោរាញ​ផាត​ទោយ្ស។ ក្លាច​លាស​ពាង់​ញជុន​ខាន់​អៃ​មៃ​អ៝ន់​មា​កោរាញ​ផាត​ទោយ្ស កោរាញ​ផាត​ទោយ្ស​ញជុន​ខាន់​អៃ​មៃ​អ៝ន់​មា​កោរាញ​នទ្រូង ជេសរី​កោរាញ​នទ្រូង​ក្រុង​ខាន់​អៃ​មៃ​តា​ត្រោម​នទ្រូង​រ៝។ ២៦ គ៝ប់​លាស​នហេល​នានេៈ​ងាន់​មា​ខាន់​អៃ​មៃ លាស​ខាន់​អៃ​មៃ​មោ​រឹង​អ៝ន់​ព្រាក់​មា​ឞូ ខាន់​អៃ​មៃ​មោ​អោស​ទើយ​លោស​ឞើស​នតុក​នៃ ឞ៝ល​លាស​ទូ​ឆេន​មោ​រ៝ស​ដ៝ង់”។

ឞ្រាស​យេឆូ ​លាស​មា​នាវ​ល៝ម់​អូរ​ល៝ម់​ឆាយ

២៧ “ខាន់​អៃ​មៃ​លែៈ​តាង់​តា​នាវ​វៃ​ឞ៝ន់​លែៈ​ញចីស​លាស​កើត​នអា៖ «លើយ​តា​ល៝ម់​អូរ​ល៝ម់​ឆាយ»†។ ២៨ យើន​មា​គ៝ប់​លាស​មា​ខាន់​អៃ​មៃ លាស​ឞូ​ម៝ស​អ្វាញ់​ឞូ​អូរ​នអ៝ប់​មា​កើញ លាស​នទ្រី​តា​នូយ្ស​នហ៝ម់​ពាង់​រី​លែៈ​កើប​ល៝ម់​អូរ​ដាស​ឞូ​អូរ​អី​នៃ។ ២៩ លាស​នទ្រី​លាស​ត្រោម​មាត់​ឞើស​មា​ខាន់​អៃ​មៃ​លែវ​ជាន​តីស អ៝ន់​ខាន់​អៃ​មៃ​រាវែក​មអារ់​លើយ​ត្រោម​មាត់​អី​នៃ យ៝រ​លាស​អ្វែស​ដេៈ​លាស​ទើន​រ៝ស​ត្រោម​មាត់​ទូ​ទីង មា​ដាស​ទឹង​លែៈ​ឆាក់​ជាន់​ខាន់​អៃ​មៃ​ហោម​រឹង ជេសរី​ហាន់​តា​នទ្រូង​អុញ​នហ៝​រ៝។* ៣០ លាស​តី​ឞើស​មា​ខាន់​អៃ​មៃ​លែវ​ជាន​តីស អ៝ន់​ខាន់​អៃ​មៃ​ក៝ស​មអារ់​លើយ​តី​អី​នៃ យ៝រ​លាស​អ្វែស​ដេៈ​លាស​ទើន​រ៝ស​តី​ទូ​ទីង មា​ដាស​ទឹង​លែៈ​ឆាក់​ជាន់​ខាន់​អៃ​មៃ​ហោម​រឹង ជេសរី​ហាន់​តា​នទ្រូង​អុញ​នហ៝​រ៝”។

ឞ្រាស​យេឆូ ​លាស​មា​នាវ​តឹម​នត្លើយ​អូរ​ឆាយ

៣១ “តា​នាវ​វៃ​ឞ៝ន់​លែៈ​ញចីស​លាស​កើត​នអា៖ «ឞូ​ម៝ស​អី​អុច​នត្លើយ​អូរ​ពាង់​នើម អ៝ន់​ពាង់​អី​នៃ​ជាន​ឆ៝ម់បុត​តឹម​នត្លើយ​ទើម​អ៝ន់​មា​អូរ​ពាង់ ជេសរី​ទើយ​នត្លើយ​អី​អូរ​ពាង់»†។ ៣២ យើន​មា​គ៝ប់​លាស​មា​ខាន់​អៃ​មៃ លាស​ឞូ​អូរ​អី​នៃ​មោ​គែស​អោស​ល៝ម់​ឆាយ តីស​មា​ឆាយ​ពាង់​នត្លើយ ឆាយ​អី​នៃ​ជាន​អ៝ន់​អូរ​ពាង់​ជេង​ឞូនុយ្ស​ល៝ម់​ឆាយ។ ជេសរី​លាស​ឞូ​ម៝ស​តឹម​នអាប់​ដាស​ឞូ​អូរ​ឆាយ​នត្លើយ ពាង់​ជេង​ឞូនុយ្ស​ល៝ម់​អូរ​ដ៝ង់”។*

ឞ្រាស​យេឆូ ​លាស​មា​នាវ​តឹម​ត៝ន

៣៣ “ខាន់​អៃ​មៃ​លែៈ​តាង់​ឞូ​លាស​មា​ផូង​អូ​ចែ​កាល់​អែ​នើស៖ «លើយ​អោស​ត៝ន​មរោស អ៝ន់​ខាន់​អៃ​មៃ​ជាន​រឹង​ទឹង​លែៈ​នទើ​អី​ខាន់​អៃ​មៃ​លែៈ​ត៝ន​មា​កោរាញ​ឞ្រាស»។* ៣៤ យើន​មា​គ៝ប់​លាស​មា​ខាន់​អៃ​មៃ លើយ​អោស​ត៝ន​ដាស​ត្រោក យ៝រ​លាស​ត្រោក​ជេង​រានើល​កោរាញ​ឞ្រាស។* ៣៥ លើយ​ដ៝ង់​ត៝ន​ដាស​នែស​នតូ យ៝រ​លាស​នែស​នតូ​អ្យា​ជេង​រានើល​ឆាប់​ជ៝ង់​កោរាញ​ឞ្រាស។ ដាស​ប៝ន​ក្វ៝ង់​យេរូឆាលឹម ​មោ​ទី​ដ៝ង់ យ៝រ​លាស​ប៝ន​យេរូឆាលឹម ​នតុក​កោរាញ​ឞ្រាស​អី​កាដាច់​ក្វ៝ង់។ ៣៦ លើយ​អោស​ត៝ន​ដាស​ឞោក​ខាន់​អៃ​មៃ​នើម យ៝រ​លាស​ខាន់​អៃ​មៃ​មោ​ទើយ​អោស​ជាន​ទូ​មល៝ម់​ឆ៝ក់​ខាន់​អៃ​មៃ​នើម​អ៝ន់​ជេង​ងលាង អ៝ន់​ជេង​ក្រាក់។† ៣៧ អ៝ន់​ខាន់​អៃ​មៃ​ងើយ​ឆ៝ង់​នឹង​ហ៝ៈ «អើ» អ៝ន់​គឹត​លាស​«អើ»‌ «មោ» អ៝ន់​គឹត​លាស​«មោ»។ នទើ​នាវ​ងើយ​នត៝ប​ជេង​លោស​តាៈ​ឞើស​កោរាញ​មពោល​ឞ្រាស​អ្យើស​ទាទេ”។*

ឞ្រាស​យេឆូ ​លាស​មា​នាវ​តឹម​ព្លើង

(លក ៦:២៩-៣០)

៣៨ “ខាន់​អៃ​មៃ​លែៈ​តាង់​តា​នាវ​វៃ​ឞ៝ន់​លែៈ​ញចីស​លាស​កើត​នអា៖ «លាស​រ៝ស​មាត់​ទូ​ទីង ព្លើង​អ៝ន់​រ៝ស​មាត់​ទូ​ទីង លាស​ទែស​ទូ​មល៝ម់​ឆេក ព្លើង​អ៝ន់​ទែស​ទូ​មល៝ម់​ឆេក​ដ៝ង់‡»†។ ៣៩ យើន​មា​គ៝ប់​លាស​មា​ខាន់​អៃ​មៃ លើយ​អោស​តឹម​ព្លើង​ដាស​មា​ឞូនុយ្ស​អ្យើស។ លាស​ឞូ​តាប​តឹម​ឞ៝ម​ខាន់​អៃ​មៃ​ទូ​ទីង អ៝ន់​ខាន់​អៃ​មៃ​រាលែ​ទូ​ទីង អ៝ន់​ឞូ​តាប​តៃ​ទូ​ទីង​ជឹត។* ៤០ លាស​ឞូ​នតោន​ខាន់​អៃ​មៃ​តា​នាប់​កោរាញ​ផាត​ទោយ្ស​គៃ​មា​កើញ​គែស​អាវ​គ្លែស​ខាន់​អៃ​មៃ អ៝ន់​ឞូ​ឆ៝ៈ​នអ៝ប់​មា​អាវ​ជ៝ង​ដ៝ង់។* ៤១ លាស​តាហែន​ញច៝ប់​ខាន់​អៃ​មៃ​អ៝ន់​អាញ​នទើ​ឞ្រោៈ​ទូ​ន៝រ​យោក អ៝ន់​ខាន់​អៃ​មៃ​ឞ្រោៈ​ឞារ​ន៝រ​យោក​នទ្រែល​ឞូ​ទោ។ ៤២ ឞូ​ម៝ស​ទាន់​នទើ​ខាន់​អៃ​មៃ ខាន់​អៃ​មៃ​អ៝ន់​ទោ លើយ​អោស​ទូ​ក្រាប​លាស​ឞូ​ហាន់​មាញ​នទើ​ខាន់​អៃ​មៃ”។*

អ៝ន់​រ៝ង់​មា​ផូង​ជាន​អ្យើស​ដ៝ង់

(លក ៦:២៧-២៨, ៣២-៣៦)

៤៣ “ខាន់​អៃ​មៃ​លែៈ​តាង់​តា​នាវ​វៃ​ឞ៝ន់​លែៈ​ញចីស​លាស​កើត​នអា៖ «អ៝ន់​ខាន់​អៃ​មៃ​រ៝ង់​មា​ឞូ​ច្យៅ​មែង ជេសរី​ឞ្យាញ់​មា​ផូង​ជាន​អ្យើស​ដាស​ខាន់​អៃ​មៃ»†។ ៤៤ យើន​មា​គ៝ប់​លាស​មា​ខាន់​អៃ​មៃ អ៝ន់​ខាន់​អៃ​មៃ​រ៝ង់​មា​ផូង​ជាន​អ្យើស​ដាស​ខាន់​អៃ​មៃ ជេសរី​មឞើស​ឆើម​ទាន់​កោរាញ​ឞ្រាស​អ៝ន់​នាវ​គែស​ជេង​មា​ឞូ​ម៝ស​ជាន​ជេរ​ដាស​ខាន់​អៃ​មៃ‌* ៤៥ គៃ​មា​ខាន់​អៃ​មៃ​ជេង​ក៝ន​ងាន់​មា​កោរាញ​ឞ្រាស​ឞឹ​ខាន់​អៃ​មៃ​គុ​តា​កាលើ​ត្រោក​រី។ យ៝រ​លាស​កោរាញ​ឞ្រាស​អ៝ន់​នារ​លោស​អាង គៃ​មា​ងអាង​ឞូនុយ្ស​អ្វែស នអ៝ប់​មា​ឞូនុយ្ស​អ្យើស ជេសរី​ពាង់​អ៝ន់​ទាក​មីស​មា​ឞូនុយ្ស​ឆ៝ង់ នអ៝ប់​មា​ឞូនុយ្ស​ក្វែ​ដ៝ង់។ ៤៦ លាស​ខាន់​អៃ​មៃ​ទើន​រ៝ង់​ទើម​មា​ឞូនុយ្ស​រ៝ង់​ដាស​ខាន់​អៃ​មៃ លាស​នទ្រី​មើម​ទឹង​កោរាញ​ឞ្រាស​រានេ​អ៝ន់​នាវ​ងខោម​មា​ខាន់​អៃ​មៃ? យ៝រ​លាស​ឞូនុយ្ស​អី​ឞូ​កើប​ឞូនុយ្ស​តីស​កើត​លាស​ផូង​អី​ក៝ប់​ឆ៝ៈ​ព្រាក់​ប៝ន​លាន​គៃ​មា​អ៝ន់​កោរាញ​ម៝ត់​អ្វាញ់ ខាន់​ពាង់​ហោម​ឞ្លាវ​រ៝ង់​មា​ឞូនុយ្ស​អី​រ៝ង់​ខាន់​ពាង់​នើម​ដ៝ង់។ ៤៧ លាស​ខាន់​អៃ​មៃ​ទើន​រ៝ម​ទើម​មា​អ៝ស​នោ​ខាន់​អៃ​មៃ​នើម លាស​នទ្រី​មើម​ទឹង​ខាន់​អៃ​មៃ​ជាន​នទើ​អ្វែស​រាលាវ​ឞូ​អេង? ឞ៝ល​លាស​ផូង​អី​មោ​គឹត​នាល់​នាវ​កោរាញ​ឞ្រាស ខាន់​ពាង់​វៃ​ជាន​កើត​នៃ​ដ៝ង់។ ៤៨ លាស​នទ្រី​អ៝ន់​ខាន់​អៃ​មៃ​គុ​ទុត​អ្វែស​ហ៝ម់ យ៝រ​លាស​ឞឹ​ខាន់​អៃ​មៃ​អី​គុ​តា​កាលើ​ត្រោក​រី ពាង់​លែៈ​ទុត​អ្វែស​ងាន់”។*

៦

នាវ​អ៝ន់​នទើ​យោៈ​មា​ផូង​អ៝​អាច

១ “អ៝ន់​ខាន់​អៃ​មៃ​ញជ្រាង់ លើយ​អោស​ជាន​នទើ​អ្វែស​មា​ឞូ​តា​នាប់​ឞាល់​ផូង​គៃ​មា​អ៝ន់​ឞូ​ឆៃ។ លាស​ជាន​កើត​នៃ ខាន់​អៃ​មៃ​មោ​គែស​អោស​នទើ​ងខោម​តាៈ​ឞើស​កោរាញ​ឞ្រាស​ឞឹ​ខាន់​អៃ​មៃ​អី​គុ​តា​កាលើ​ត្រោក​រី។* ២ នោក​ខាន់​អៃ​មៃ​អ៝ន់​នទើ​យោៈ​មា​ផូង​អ៝​អាច លើយ​អោស​មឞើស​មា​ទឹង​លែៈ​ឞូនុយ្ស​មា​នទើ​ខាន់​អៃ​មៃ​ជាន​អី​នៃ​តឹម​ឞាន​មា​ផូង​អី​ញហើ​នាវ​អ្វែស​អ៝ន់​ឞូ​ឆៃ​តា​កាលើ​នតោ​ទើម​វៃ​ជាន​តា​ញីស​រាបុន​ផូង​ឞ៝ន់ មោ​លាស​រ៝ៈ​ត្រ៝ង គៃ​មា​អ៝ន់​ឞូ​រានេ។ គ៝ប់​លាស​នហេល​នានេៈ​ងាន់​មា​ខាន់​អៃ​មៃ ផូង​អី​ញហើ​នាវ​អ្វែស​អ៝ន់​ឞូ​ឆៃ​តា​កាលើ​នតោ​ទើម​អី​នៃ​លែៈ​គែស​ឞូ​រានេ​ខាន់​ពាង់​ជេស កោរាញ​ឞ្រាស​មោ​ហោម​អោស​អ៝ន់​នទើ​អ្វែស​មា​ខាន់​ពាង់​ជឹត។ ៣-៤ យើន​មា​នោក​ខាន់​អៃ​មៃ​អ៝ន់​នទើ​យោៈ អ៝ន់​ខាន់​អៃ​មៃ​ជាន​នតុង​មពោន​ហ៝ៈ តឹម​ឞាន​មា​លើយ​អ៝ន់​តី​ឞើស​ច្យៅ​គឹត​អី​តី​ឞើស​មា​ជាន ជេសរី​កោរាញ​ឞ្រាស​ឞឹ​ខាន់​អៃ​មៃ​អី​ឆៃ​ទឹង​លែៈ​នទើ​អី​ឞូ​ជាន​នតុង​មពោន​ដ៝ង់ តៃ​ពាង់​ងខោម​មា​ខាន់​អៃ​មៃ”។

ឞ្រាស​យេឆូ ​នតី​នាវ​មឞើស​ឆើម​ទី

៥ “នោក​ខាន់​អៃ​មៃ​មឞើស​ឆើម លើយ​អោស​ជាន​តឹម​ឞាន​មា​ផូង​អី​ញហើ​នាវ​អ្វែស​អ៝ន់​ឞូ​ឆៃ​តា​កាលើ​នតោ​ទើម​វៃ​ទ៝ក់​មឞើស​ឆើម​តា​ត្រោម​ញីស​រាបុន​ផូង​ឞ៝ន់ នទ្រែល​មា​តា​មែង​ត្រ៝ង គៃ​មា​ឞូ​ឆៃ។ គ៝ប់​លាស​នហេល​នានេៈ​ងាន់​មា​ខាន់​អៃ​មៃ ផូង​អី​នៃ​លែៈ​គែស​ជេស​នទើ​ងខោម​មា​ខាន់​ពាង់។* ៦ យើន​មា​ខាន់​អៃ​មៃ នោក​មឞើស​ឆើម អ៝ន់​ខាន់​អៃ​មៃ​លាប់​តា​ត្រោម​ជ្រោ​នតឹល​មពោង​អ៝ន់​ន៝ប់ ជេសរី​មឞើស​ឆើម​ទាន់​មា​កោរាញ​ឞ្រាស​ឞឹ​ខាន់​អៃ​មៃ​អី​ឞូនុយ្ស​មោ​ឞ្លាវ​ឆៃ។ លាស​នទ្រី​កោរាញ​ឞ្រាស​ឞឹ​ខាន់​អៃ​មៃ​អី​ឆៃ​ទឹង​លែៈ​នទើ​អី​គែស​តា​នតុក​នទ៝ប់​ដ៝ង់ តៃ​ពាង់​ងខោម​មា​ខាន់​អៃ​មៃ។ ៧ នោក​ខាន់​អៃ​មៃ​មឞើស​ឆើម លើយ​លាស​ជ៝ង​រាហេង​កើត​ផូង​អី​មោ​គឹត​នាល់​នាវ​កោរាញ​ឞ្រាស នាវ​អី​នៃ​មោ​គែស​អោស​ខ្លៃ។ ខាន់​ពាង់​មឹន​លាស​កោរាញ​ឞ្រាស​អ្យាត់​ខាន់​ពាង់​តាៈ​ឞើស​នាវ​ងើយ​អ៝ក់។ ៨ លាស​នទ្រី​ខាន់​អៃ​មៃ​លើយ​អោស​ជាន​កើត​ខាន់​ពាង់​អី​នៃ យ៝រ​លាស​កោរាញ​ឞ្រាស​ឞឹ​ខាន់​អៃ​មៃ​លែៈ​អើម​គឹត​ល៝រ​ម៝ស​នទើ​ខាន់​អៃ​មៃ​អុច​ទាន់​តាៈ​ឞើស​ពាង់។ ៩ លាស​នទ្រី​អ៝ន់​ខាន់​អៃ​មៃ​មឞើស​ឆើម​កើត​នអា៖

«អើ​កោរាញ​ឞ្រាស​ឞឹ​ហេន​គុ​តា​កាលើ​ត្រោក‌

អ៝ន់​ទឹង​លែៈ​ឞូនុយ្ស​យើក​មឞាស​មា​មៃ។*

១០ អ៝ន់​នាវ​មៃ​ម៝ត់​អ្វាញ់​គើញ​ត៝ត់។

ទាន់​ទឹង​លែៈ​នាវ​តា​នែស​នតូ​អ្យា​តឹង​នាវ​មៃ​អុច‌

តឹម​ឞាន​មា​ទឹង​លែៈ​នាវ​តា​កាលើ​ត្រោក​លែៈ​តឹង​នាវ​មៃ​អុច។*

១១ អ៝ន់​នទើ​ឆោង​ឆា​មា​ហេន​នារ​អ្យា​អ៝ន់​ត៝ង់។*

១២ យោៈ​នអាច​លើយ​ហោម​កើប​នាវ​តីស​ហេន‌

តឹម​ឞាន​មា​ហេន​យោៈ​នអាច​មា​ឞូនុយ្ស​ជាន​តីស​មា​ហេន មោ​ហោម​កើប​នាវ​តីស​ពាង់​ដ៝ង់។*

១៣ កើល​ហេន​លើយ​អោស​ជាន​តីស នោក​ហេន​គែស​នាវ​នទើម។

ទាន់​រាក្លាយ្ស​ហេន​ឞើស​នាវ​អ្យើស​មហឹក។

[មៃ​ជេង​កាដាច់ មៃ​គែស​នាវ​ឞ្រាស នទ្រែល​មា​គែស​នាវ​ច្រេក​លើប​បាបើ​នហ៝​រ៝។ អើ​អ៝ន់​គែស​កើត​នអា​ងាន់​រ៝*។]»*

១៤ លាស​ខាន់​អៃ​មៃ​យោៈ​ឞូ​មោ​កើប​នាវ​តីស​អី​ឞូ​ជាន​មា​ខាន់​អៃ​មៃ កោរាញ​ឞ្រាស​ឞឹ​ខាន់​អៃ​មៃ​តា​កាលើ​ត្រោក​យោៈ​ខាន់​អៃ​មៃ​មោ​ហោម​កើប​ដ៝ង់​នាវ​តីស។* ១៥ តីស​មា​លាស​ខាន់​អៃ​មៃ​មោ​គែស​នាវ​យោៈ ហោម​កើប​នាវ​តីស​ឞូ កោរាញ​ឞ្រាស​ឞឹ​ខាន់​អៃ​មៃ​អី​គុ​តា​កាលើ​ត្រោក​មោ​យោៈ​ដ៝ង់​ហោម​កើប​នាវ​តីស​មា​ខាន់​អៃ​មៃ”។

ឞ្រាស​យេឆូ ​ងើយ​មា​នាវ​អ៝ត់​ឆោង​ឆា

១៦ “នោក​ខាន់​អៃ​មៃ​អ៝ត់​ឆោង​គៃ​មា​មឞើស​ឆើម លើយ​អោស​ជាន​មុស​មាត់​រាង៝ត​តឹម​ឞាន​មា​ផូង​អី​ញហើ​នាវ​អ្វែស​អ៝ន់​ឞូ​ឆៃ​តា​កាលើ​នតោ​ទើម។ ខាន់​ពាង់​ជាន​កើត​នៃ គៃ​មា​អ៝ន់​ឞូ​គឹត​លាស​ខាន់​ពាង់​អ៝ត់​ឆោង។ គ៝ប់​លាស​នហេល​នានេៈ​ងាន់​មា​ខាន់​អៃ​មៃ ផូង​អី​នៃ​លែៈ​គែស​ជេស​នទើ​ងខោម​មា​ខាន់​ពាង់។* ១៧ យើន​មា​ខាន់​អៃ​មៃ នោក​ខាន់​អៃ​មៃ​អ៝ត់​ឆោង អ៝ន់​ខាន់​អៃ​មៃ​កឹត​ឆ៝ក់† ជេសរី​រាពោស​មុស​មាត់‌ ១៨ គៃ​មា​លើយ​អ៝ន់​ឞូ​ឆៃ​ខាន់​អៃ​មៃ​អ៝ត់​ឆោង។ អ៝ន់​កោរាញ​ឞ្រាស​ឞឹ​ខាន់​អៃ​មៃ​អី​ឞូនុយ្ស​មោ​ឞ្លាវ​ឆៃ​ទើម​ហ៝ៈ​ឆៃ លាស​នទ្រី​កោរាញ​ឞ្រាស​ឞឹ​ខាន់​អៃ​មៃ​អី​ឆៃ​ទឹង​លែៈ​នទើ​អី​គែស​តា​នតុក​នទ៝ប់​ដ៝ង់ តៃ​ពាង់​ងខោម​មា​ខាន់​អៃ​មៃ”។

ទ្រាប់​នទើ​ខ្លៃ​តា​កាលើ​ត្រោក

(លក ១២:៣៣-៣៤)

១៩ “លើយ​អោស​រាបុន​ទ្រាប់​នទើ​ព្រាប់​មា​ឆាក់​ខាន់​អៃ​មៃ​នើម​តា​នែស​នតូ​អ្យា ជេង​នតុក​អាច់​គាម់​ឆា នទ្រែល​មា​តាប់ទឹរ​គ្រាច់ ជេសរី​គែស​ឞូនុយ្ស​នតុង​ហាន់​លោក​មពីរ​គៃ​មា​នតុង។* ២០ អ៝ន់​ខាន់​អៃ​មៃ​រាបុន​ទ្រាប់​នទើ​ព្រាប់​មា​ឆាក់​ខាន់​អៃ​មៃ​នើម​តា​នតុក​កោរាញ​ឞ្រាស​តា​កាលើ​ត្រោក​រី​ហ៝ៈ ជេង​នតុក​មោ​គែស​អាច់​គាម់​ឆា នទ្រែល​មា​មោ​គែស​តាប់ទឹរ​គ្រាច់ មោ​គែស​ដ៝ង់​ឞូនុយ្ស​នតុង​ហាន់​លោក​មពីរ​មា​នតុង។* ២១ ញជ្រាង់​ហ៝ម់ នទើ​អី​ខាន់​អៃ​មៃ​នត្រ៝ង់​ខ្លៃ​រាលាវ​ឞូ ជេង​នទើ​អី​ខាន់​អៃ​មៃ​មឹន​រាវៃ​រាលាវ​ឞូ​ដ៝ង់‡”។

នទើ​ងើយ​នតឹត​មា​អុញ​ឆាគេង

២២ “ត្រោម​មាត់​ជេង​តឹម​ឞាន​មា​ឆាគេង​មា​ឆាក់​ជាន់ លាស​ត្រោម​មាត់​ខាន់​អៃ​មៃ​ហោម​អាង​អ្វែស លែៈ​ឆាក់​ជាន់​ខាន់​អៃ​មៃ​ហោម​អាង​ទាទេ។ ២៣ យើន​មា​លាស​មាត់​ខាន់​អៃ​មៃ​លែៈ​ង៝ ទឹង​លែៈ​ឆាក់​ជាន់​ខាន់​អៃ​មៃ​ង៝​ទាទេ​ដ៝ង់។ លាស​នាវ​អាង​តា​ឆាក់​ខាន់​អៃ​មៃ​លែៈ​ង៝ លាស​នទ្រី​នាវ​ង៝​អី​នៃ​លែៈ​ហោ​ងាន់”។

អ៝ន់​យើក​មឞាស​មា​កោរាញ​ឞ្រាស​ទើម

(លក ១២:២២-៣១; ១៦:១៣)

២៤ “មោ​គែស​អោស​ទូ​ហ្វេ​ឞូនុយ្ស​ឞ្លាវ​ជាន​ការ​អ៝ន់​មា​ឞារ​ហៃ​កោរាញ យ៝រ​លាស​ពាង់​មរា​រ៝ង់​មា​ទូ​ហ្វេ​កោរាញ ជេសរី​ឞ្យាញ់​មា​ទូ​ហ្វេ​កោរាញ មោ​លាស​តឹង​ជឹត​ទូ​ហ្វេ មឺច​អី​ទូ​ហ្វេ​រី។ កើត​នទ្រី​ខាន់​អៃ​មៃ​មោ​ទើយ​អោស​គៃ​គែស​នាវ​រេស​នហ៝​រ៝​តា​កោរាញ​ឞ្រាស គៃ​គែស​នអ៝ប់​មា​ទ្រាប់​នទើ​តា​នែស​នតូ​ដ៝ង់។* ២៥ កើត​នទ្រី​ទឹង​គ៝ប់​មឞើស​ខាន់​អៃ​មៃ លើយ​រាវៃ​អោស​មា​នទើ​ឆោង​ឆា​មា​នទើ​ញេត​មា​ឆ្យាម់​នាវ​រេស មោ​លាស​ឞ៝ក​អាវ​មា​ញឆ៝ស​ងគូត​ឆាក់​ជាន់​ខាន់​អៃ​មៃ។ គែស​នទើ​អេង​ជឹត​តា​នាវ​រេស​អី​គែស​នាវ​ខ្លៃ​រាលាវ​មា​នទើ​ឆោង​ឆា គែស​នទើ​អេង​ជឹត​មា​ឞូនុយ្ស​អី​គែស​នាវ​ខ្លៃ​រាលាវ​មា​ឞ៝ក​អាវ​មា​ញឆ៝ស។* ២៦ ល៝ង់​អ្វាញ់​ឆ្យុម​មពារ់​កាលើ​ត្រោក ពាង់​មោ​គែស​អោស​តូច​តាម់ មោ​គែស​អោស​កាច់​រ៝យ្ស មោ​គែស​តោស​ឞា​តា​ត្រោម​ជៃ​ដ៝ង់ យើន​មា​កោរាញ​ឞ្រាស​ឞឹ​ខាន់​អៃ​មៃ​តា​កាលើ​ត្រោក​ម៝ត់​ឆ្យាម់​ខាន់​ពាង់​ដ៝ង់។ លាស​នទ្រី​អាស​ខាន់​អៃ​មៃ​អើម​មោ​លាស​ខ្លៃ​រាលាវ​មា​ឆ្យុម​មពារ់​អី​នៃ​ជឹត​បាស?* ២៧ តា​មពោល​ខាន់​អៃ​មៃ​អី​នៃ ឞ៝ល​លាស​ខ៝ម់​រាវៃ​ទុត​ហោ​កាដោយ​លែៈ ក៝ៈ​មោ​គែស​ឞូនុយ្ស​មា​ទើយ​នត៝ប​នាវ​រេស​ពាង់​នើម​អ៝ន់​ជ៝ង​អោស ដេៈ​ក៝ៈ​មោ​ទើយ​ដ៝ង់។ ២៨ មើម​ទឹង​ខាន់​អៃ​មៃ​រាវៃ​មា​នទើ​ញឆ៝ស​ងគូត? ល៝ង់​ខាន់​អៃ​មៃ​អ្វាញ់​កាវ​ឆី​ហ៝ន​អេង​តា​ឞ្រី ពាង់​មោ​អោស​រាអាស​មោ​អោស​រាគាញ់​ជាន​ការ មោ​លាស​រូយ​តាញ​គៃ​មា​អ្វែស​អ្វាញ់។ ២៩ គ៝ប់​មឞើស​មា​ខាន់​អៃ​មៃ ឞ៝ល​លាស​កាដាច់​ឆាលោមោន ​កាល់​អែ​នើស នោក​ពាង់​ងក្រឹ​ឆាក់​ជាន់​ឆ៝ស​ងគូត​ខ៝​អាវ​ខ្លៃ​អ្វែស ក៝ៈ​មោ​ទើយ​ឞាន​អ្វែស​កាវ​ឆី​ទូ​ងក៝ង​អ្យា​ដ៝ង់។* ៣០ ហើយ​ឞូនុយ្ស​គែស​នាវ​ញឆីង​ដេៈ​ទើម លាស​កោរាញ​ឞ្រាស​អ៝ន់​ជេស​មា​កាវ​ឆី​អី​នៃ​អ្វែស​ងាន់​អ្វាញ់ នារ​អ្យា​ពាង់​ទាង នារ​អោយ​តៃ​ឞូ​ឆូ​លើយ​ពាង់​មា​អុញ លាស​នទ្រី​លើ​រាលាវ​មា​នៃ​ដ៝ង់​បាស​កោរាញ​ឞ្រាស​នទ្រាប់​ខ៝​អាវ​អ៝ន់​មា​ខាន់​អៃ​មៃ?* ៣១ លាស​នទ្រី​ខាន់​អៃ​មៃ​លើយ​រាវៃ​អោស​មា​នទើ​ឆោង​ឆា មា​នទើ​ញេត មោ​លាស​មា​នទើ​ញឆ៝ស​ងគូត។* ៣២ គែស​ផូង​អី​មោ​គឹត​នាល់​កោរាញ​ឞ្រាស​ខ៝ម់​ញឆ្រោយ្ស​ជ៝យ​ទឹង​លែៈ​នទើ​អី​នៃ។ ល៝ង់​អី​ខាន់​អៃ​មៃ​នៃ​កោរាញ​ឞ្រាស​ឞឹ​ខាន់​អៃ​មៃ​នើម​តា​កាលើ​ត្រោក​រី លែៈ​ពាង់​គឹត​ទាទេ​ជេស​ម៝ស​នទើ​អី​ខាន់​អៃ​មៃ​អេ​ហ៝ៈ​ត៝ង់។ ៣៣ លាស​នទ្រី​ញឆ្រោយ្ស​ជ៝យ នទ្រែល​មា​អ្យាត់​លែៈ​នទើ​អី​ឆ៝ង់​តា​នាប់​មាត់​កោរាញ​ឞ្រាស​ល៝រ រី​មើ​ពាង់​អ៝ន់​នត៝ប​ទឹង​លែៈ​នទើ​អី​នៃ​មា​ខាន់​អៃ​មៃ​ដ៝ង់។* ៣៤ ខាន់​អៃ​មៃ​លើយ​អោស​រាវៃ​មា​នារ​អោយ​តៃ យ៝រ​លាស​នារ​អោយ​តៃ​មរា​គែស​នាវ​រាវៃ​មា​នារ​អី​នៃ។ រាវៃ​មា​នាវ​ជេរ​តា​នារ​អ្យា​លែៈ​គាប់​ហើយ្ស”។

៧

លើយ​អ្វាញ់​នាវ​តីស​ឞូ

(លក ៦:៣៧-៣៨, ៤១-៤២)

១ “ខាន់​អៃ​មៃ​លើយ​អោស​អ្វាញ់​នាវ​តីស​ឞូ គៃ​មា​លើយ​អ៝ន់​កោរាញ​ឞ្រាស​អ្វាញ់​នាវ​តីស​ខាន់​អៃ​មៃ។* ២ លាស​ខាន់​អៃ​មៃ​អ្វាញ់​នាវ​តីស​ឞូ កោរាញ​ឞ្រាស​អ្វាញ់​នាវ​តីស​ខាន់​អៃ​មៃ​កើត​នៃ​ដ៝ង់។ កោរាញ​ឞ្រាស​រាញ្វែស​អ៝ន់​មា​ខាន់​អៃ​មៃ តឹង​ខាន់​អៃ​មៃ​រាញ្វែស​អ៝ន់​ឞូ​នៃ​ដ៝ង់។* ៣ នាវ​តីស​ឞូនុយ្ស​ជេង​តឹម​ឞាន​មា​នទើ​តា​ត្រោម​មាត់។ មើម​ខាន់​អៃ​មៃ​អ្វាញ់​ឆៃ​នទ្រុយ្ស​តា​ត្រោម​មាត់​អ៝ស​នោ​ខាន់​អៃ​មៃ​ទើម តីស​មា​អ្វាញ់​មោ​អោស​ឆៃ​ម៝ង់​រាលាត​តា​ត្រោម​មាត់​ខាន់​អៃ​មៃ​នើម? ៤ លាស​គែស​ម៝ង់​រាលាត​តា​ត្រោម​មាត់​ខាន់​អៃ​មៃ​នើម មើម​ទើយ​លាស​មា​អ៝ស​នោ៖ «អ៝ន់​គ៝ប់​ងខែៈ​នទ្រុយ្ស​នៃ»? ៥ អើ​ឞូនុយ្ស​មរោស! អ៝ន់​ឆ៝ៈ​រាលាត​តា​ត្រោម​មាត់​ខាន់​អៃ​មៃ​នើម​នៃ​ល៝រ​ប៝ត់ រី​មើ​ឆៃ​នហេល​នទ្រុយ្ស​តា​ត្រោម​មាត់​អ៝ស​នោ ទឹង​ឞ្លាវ​ងខែៈ​នទ្រុយ្ស​នៃ”។

នាវ​ងើយ​នតឹត​មា​នាវ​នតី​នាវ​កោរាញ​ឞ្រាស

៦ “លើយ​អោស​មអារ់​នទើ​ក្ល៝ស​អ្វែស​អ៝ន់​មា​ឆ៝ មោ​ទើយ​មអារ់​អ៝ន់​មា​ឆុរ*​ដ៝ង់ ក្លាច​លាស​ពាង់​ជ៝ត​រាប្លាច ជេសរី​រាទោស​ព្លឹ​កាប់​ខាន់​អៃ​មៃ​នើម។ កើត​នទ្រី​ដ៝ង់​អ៝ន់​គឹត​មើម​ទឹង​នតី​នាវ​កោរាញ​ឞ្រាស​អ៝ន់​មា​ឞូនុយ្ស​អី​មោ​អុច​អ្យាត់”។*

នតីល​នាវ​មឞើស​ឆើម

(លក ១១:៩-១៣)

៧ “ទាន់​មរ៝​មរាង់​ហ៝ម់​មា​កោរាញ​ឞ្រាស​ទឹង​ពាង់​អ៝ន់​មា​ខាន់​អៃ​មៃ។ ជ៝យ​មរ៝​មរាង់​ហ៝ម់​ទឹង​ឆៃ។ ក្វាល់ †​មរ៝​មរាង់​ហ៝ម់​ឞើស​ទីស​មពោង​ទឹង​កោរាញ​ឞ្រាស​ពើក​អ៝ន់​មា​ខាន់​អៃ​មៃ​រ៝។* ៨ យ៝រ​លាស​ឞូ​ម៝ស​ទាន់ មរា​គែស ឞូ​ម៝ស​ជ៝យ​មរា​ឆៃ ជេសរី​ឞូ​ម៝ស​អី​ក្វាល់​ឞើស​ទីស​មពោង មរា​ពើក​អ៝ន់​មា​ពាង់។ ៩ តា​មពោល​ខាន់​អៃ​មៃ​វៃ​គែស​ដ៝ង់ លាស​ក៝ន​ទាន់​ព្យាង់‡​អ៝ន់​ងខើង​លុ​មា​ពាង់​ច្រាវ? ១០ លាស​ក៝ន​ទាន់​កា ឞឹ​ពាង់​អ៝ន់​ងខើង​ឞេស​គែស​កាច់​មា​ពាង់​ច្រាវ​ឞើស? ១១ ឞ៝ល​លាស​ខាន់​អៃ​មៃ​ជេង​ឞូនុយ្ស​តីស​កាដោយ ខាន់​អៃ​មៃ​ហោម​ឞ្លាវ​អ៝ន់​នទើ​អ្វែស​មា​ក៝ន​ខាន់​អៃ​មៃ​ដ៝ង់។ លាស​នទ្រី​កោរាញ​ឞ្រាស​ឞឹ​ខាន់​អៃ​មៃ​អី​គុ​តា​កាលើ​ត្រោក​រាលាវ​ឞើស​នៃ​អ៝ន់​នទើ​អ្វែស​មា​ឞូ​ម៝ស​ទាន់​ឞើស​ពាង់”។*

នាវ​នតឹត​មា​មពោង​ហ្វេត

(លក ១៣:២៤)

១២ “តា​អាប់​នតីល​នទើ ម៝ស​នាវ​អុច​អ៝ន់​ឞូ​ជាន​មា​ខាន់​អៃ​មៃ អ៝ន់​ខាន់​អៃ​មៃ​ជាន​មា​ឞូ​ល៝រ។ នាវ​អី​នៃ​ជេង​តឹម​ទី​ដាស​នាវ​វៃ នទ្រែល​មា​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​ញចីស។* ១៣ អ៝ន់​ខាន់​អៃ​មៃ​លាប់​រ៝ៈ​មពោង​មពេរ​ហ្វេត យ៝រ​លាស​មពោង​មពេរ​អី​ហាន់​តា​នាវ​រ៝ស​ហេង​ហ្វី នទ្រែល​មា​ត្រ៝ង​អី​ញជុន​តា​នាវ​រ៝ស​ហេង​ទើស​ងាន់​មា​ហាន់ គែស​អ៝ក់​ឞូនុយ្ស​លាប់​រ៝ៈ​មពោង​មពេរ​អី​នៃ។ ១៤ យើន​មា​មពោង​មពេរ​អី​ហាន់​តា​នាវ​រេស​នហ៝​រ៝​ហ្វេត នទ្រែល​មា​ត្រ៝ង​អី​ញជុន​តា​នាវ​រេស​នហ៝​រ៝​ជេរ​មា​ហាន់ គែស​ដេៈ​ទើម​ឞូនុយ្ស​ជ៝យ​ឆៃ​ត្រ៝ង​អី​នៃ”។*

នាវ​ងើយ​នតឹត​មា​តើម​ឆី​អ្វែស នអ៝ប់​មា​ព្លៃ​ពាង់

(លក ៦:៤៣-៤៤)

១៥ “អ៝ន់​ខាន់​អៃ​មៃ​ញជ្រាង់​ហ៝ម់​មា​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស។ ខាន់​ពាង់​វាច់​អា​ខាន់​អៃ​មៃ​មលែស អ្វាញ់​តឹម​ឞាន​មា​ឞែ​ឞ្យាប់ យើន​មា​តា​ត្រោម​នូយ្ស​នហ៝ម់​ខាន់​ពាង់​រី​ជាញ​តឹម​ឞាន​មា​ឆ៝​ឞ្រី​ងាន់។* ១៦ ខាន់​អៃ​មៃ​គឹត​នាល់​ខាន់​ពាង់​តាៈ​ឞើស​នទើ​ខាន់​ពាង់​ជាន តឹម​ឞាន​មា​ឞូ​គឹត​នាល់​តើម​ឆី​តាៈ​ឞើស​ព្លៃ​ពាង់។ ឞូ​មោ​ព្រ៝ត​អោស​ពែៈ​ព្លៃ​យុងយារ​ប៝ន មោ​លាស​ពែៈ​ព្លៃ​រាវី ​តាៈ​ឞើស​ពុម​ល៝ក​ដ៝ង់។* ១៧ លាស​នទ្រី​ទឹង​លែៈ​តើម​ឆី​អ្វែស ព្លៃ​ពាង់​អ្វែស យើន​មា​តើម​ឆី​អ្យើស ព្លៃ​ពាង់​អ្យើស​ដ៝ង់។* ១៨ មោ​ព្រ៝ត​គែស​អោស​លាស​តើម​អ្វែស​អី​ព្លៃ​អ្យើស តើម​អ្យើស​អី​ព្លៃ​អ្វែស។ ១៩ ទឹង​លែៈ​តើម​ឆី​ព្លៃ​មោ​អ្វែស ឞូ​កាល់​ពូរ​លើយ​តា​អុញ។* ២០ លាស​នទ្រី​ទឹង​ខាន់​អៃ​មៃ​ទើយ​គឹត​នាល់​ឞូនុយ្ស​នតើយ្ស​ងក្លាៈ យ៝រ​មា​ឆៃ​នទើ​ពាង់​ជាន”។

អ៝ស​ម៝ន​ឞ្រាស​យេឆូ ​នហេល​នានេៈ

(លក ១៣:២៥-២៧)

២១ “ឞូនុយ្ស​ទើយ​លាប់​តា​នាវ​កោរាញ​ឞ្រាស​ម៝ត់​អ្វាញ់ មោ​ទើន​ក្វាល់​គ៝ប់ «អើ​កោរាញ អើ​កោរាញ»​ទើម​អោស។ ពាង់​អី​ជាន​តឹង​កោរាញ​ឞ្រាស​ឞឹ​គ៝ប់​គុ​តា​កាលើ​ត្រោក​អុច ពាង់​អី​នៃ​ទើម​ទើយ​លាប់។* ២២ តា​នារ​ផាត​ទោយ្ស​ទឹង​លែៈ​ឞូនុយ្ស មរា​គែស​អ៝ក់​ឞូនុយ្ស​លាស​មា​គ៝ប់៖ «អើ​កោរាញ អើ​កោរាញ ហេន​វៃ​នតើយ្ស​នាវ​ងើយ​មៃ ហេន​វៃ​មព្រើស​ឞ្រាស​អ្យើស​មា​រាញា​ឆាក់​មៃ នទ្រែល​មា​អ៝ក់​ងាន់​ហេន​ជាន​នាវ​ខ្លៃ​មា​រាញា​ឆាក់​មៃ»។ ២៣ យើន​មា​តា​នោក​នារ​នៃ​តៃ គ៝ប់​លាស​មា​ឞូនុយ្ស​អី​នៃ៖ «អើ​ផូង​ក្វែ​ផូង​អ្យើស ទូ​ងាយ​ហ៝ម់​ឞើស​គ៝ប់គ៝ប់​មោ​អោស​គឹត​នាល់​ខាន់​អៃ​មៃ»”។*

នាវ​ងើយ​នតឹត​ឞារ​ហៃ​ឞូនុយ្ស​ជាន​ជៃ

(លក ៦:៤៦-៤៩)

២៤ “ឞូ​ម៝ស​តាង់​នាវ​គ៝ប់​ងើយ​អ្យា ជេសរី​ជាន​តឹង​កើត §ពាង់​អី​នៃ​ជេង​តឹម​ឞាន​មា​ឞូនុយ្ស​ឞ្លាវ​មឹន​ជាន​ជៃ​ពាង់​នើម​តាម់​មែស​កុយ្ស​នតូ​អ៝ន់​ជ្រូ។ ២៥ ឞ៝ល​លាស​គែស​មីស​ក្វ៝ង់ គែស​ទាក​ក្វ៝ង់​រាលាប​ហ៝ច នទ្រែល​មា​គែស​ឆ្យាល​ខោម​អ៝ន់​ងគើ​កាដោយ​ដ៝ង់ ជៃ​អី​នៃ​មោ​អោស​ទើយ​រាល៝ម់ យ៝រ​លាស​មែស​ពាង់​លែៈ​ឞូ​តាម់​អ៝ន់​ន៝ប់។ ២៦ យើន​មា​ឞូ​ម៝ស​លែៈ​តាង់​ជេស​នាវ​គ៝ប់​ងើយ​អ្យា តីស​មា​មោ​អោស​ជាន​តឹង​កើត ពាង់​អី​នៃ​ជេង​តឹម​ឞាន​មា​ឞូនុយ្ស​ម៝ល់​ជាន​ជៃ​ពាង់​នើម​ងគ៝ន់​ទើម​តា​កាលើ​នែស។* ២៧ លាស​គែស​មីស​ក្វ៝ង់ គែស​ទាក​រាលាប​ហ៝ច នទ្រែល​មា​គែស​ឆ្យាល​ខោម​អ៝ន់​ងគើ​កាដោយ​ដ៝ង់ ជៃ​អី​នៃ​រាល៝ម់​អ្យើស​លែៈ​ផ្យៅ​រ៝”។

២៨ ត៝ត់​មា​លែៈ​ជេស​ឞ្រាស​យេឆូ ​ងើយ​ទឹង​លែៈ​នាវ​អី​នៃ ផូង​ប៝ន​លាន​គុ​អ្យាត់​នទ្រ៝ត់​ហីស​រាហ៝ល់​ងាន់​តាង់​នាវ​ពាង់​នតី​អី​នៃ‌* ២៩ យ៝រ​លាស​នាវ​ពាង់​នតី​នើស​គែស​នាវ​ទើយ​ងាន់ មោ​គែស​អោស​កើត​នើម​នតី​នាវ​វៃ​ផូង​អីឆ្រាអែល ​ខាន់​ពាង់។

៨

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​ផុង​ឆា

(មក ១:៤០-៤៥; លក ៥:១២-១៤)

១ នោក​ឞ្រាស​យេឆូ ​ជុរ​ឞើស​កាលើ​យោក​នៃ គែស​អ៝ក់​ឞូនុយ្ស​តឹង​ពាង់។* ២ តា​នៃ​គែស​ទូ​ហ្វេ​ឞូនុយ្ស​ផុង​ឆា​ច៝ន​កោម៝ក់​តា​នាប់​ឞ្រាស​យេឆូ  ពាង់​លាស៖ “អើ​កោរាញ! គ៝ប់​គឹត​មៃ​ទើយ​ជាន​ឆាក់​គ៝ប់​អ៝ន់​ក្ល៝ស​អ៝ន់​ឞាស​ជី លាស​មៃ​អុច”។ ៣ ឞ្រាស​យេឆូ ​ពាស​តី​តា​ឆាក់​ពាង់​រី* ជេសរី​លាស​មា​ឞូនុយ្ស​ផុង​ឆា​អី​នៃ៖ “អើ គ៝ប់​អុច​ដ៝ង់ ឞាស​ហ៝ម់!” ទូ​ប្ល៝ត់​តា​នៃ​ពាង់​ឞាស​រ៝ មោ​ហោម​ផុង​ឆា​អោស។ ៤ ជេសរី​ឞ្រាស​យេឆូ ​លាស​មា​ពាង់៖ “មៃ​លើយ​អោស​មឞើស​ងក៝ច​នាវ​អី​អ្យា​អ៝ន់​ឞូ​គឹត អ៝ន់​មៃ​ហាន់​ឞ្រ៝ង់​ញហើ​ឆាក់​មា​ឞូនុយ្ស​ជាន​ឞ្រាស​រី ជេសរី​ញហើរ​នទើ​ជាន​ឞ្រាស​តឹង​នាវ​វៃ​មោឆេ ​ដាៈ​មា​ឞូនុយ្ស​ឞាស​នាវ​ជី​ផុង​ឆា គៃ​មា​ឞូ​គឹត​នហេល​ឆាក់​មៃ​លែៈ​ក្ល៝ស​លែៈ​ឞាស​ងាន់​រ៝”។*

ឞ្រាស​យេឆូ ​ជាន​ឞាស​នាវ​ជី​អ៝ន់​មា​ទូ​ហ្វេ​ឞូនុយ្ស​ជាន​ការ​មា​កោរាញ​តាហែន​រោម 

(លក ៧:១-១០)

៥ ត៝ត់​ឞ្រាស​យេឆូ ​ហាន់​លាប់​តា​ប៝ន​កាពើនិម  គែស​ទូ​ហ្វេ​កោរាញ​តាហែន†​រោម ​ហាន់​ឞ៝ញ​ពាង់៖ ៦ “អើ​កោរាញ គែស​ទូ​ហ្វេ​ឞូនុយ្ស​ជាន​ការ​មា​គ៝ប់​ឞិច​រាខ្វែន​តា​គ្រែ​រី ពាង់​ជី​រាវែន​គែស​នាវ​ជេរ​ទុត​ហោ​ងាន់”។ ៧ ឞ្រាស​យេឆូ ​លាស​មា​ពាង់៖ “ហោៈ​គ៝ប់​ហាន់​ជាន​អ៝ន់​ពាង់​ឞាស”។ ៨ កោរាញ​តាហែន​អី​នៃ​លាស​មា​ឞ្រាស​យេឆូ ៖ “អើ​កោរាញ មោ​ខាច់​អោស​ជាៈ​លែវ​មៃ​លាប់​តា​ជៃ​គ៝ប់ យ៝រ​លាស​គ៝ប់​មោ​ទី​ផូង​អីឆ្រាអែល  នទ្រី​ទឹង​មោ​អោស​ទី លាស​គ៝ប់​ជាៈ​មៃ​លាប់​តា​ជៃ​គ៝ប់‡ ទាន់​មៃ​លាស​ទូ​ត៝ង​ឞើស​នៃ​ទើម ឞូនុយ្ស​ជាន​ការ​មា​គ៝ប់​ឞាស​ជី​រ៝។* ៩ គ៝ប់​គុ​តា​ន៝ម់​ឞូ យើន​មា​គែស​អ៝ក់​ក៝ន​តាហែន​គុ​តា​ន៝ម់​គ៝ប់​ដ៝ង់។ លាស​គ៝ប់​ដាៈ​ទូ​ហ្វេ​ហាន់ ពាង់​ហាន់​រ៝ លាស​ដាៈ​ឞូនុយ្ស​អា​អេង​វាច់ ពាង់​វាច់​រ៝។ លាស​គ៝ប់​ដាៈ​ទឹក​គ៝ប់​ជាន​នទើ​ទូ​នតីល ពាង់​ជាន​រ៝។ លាស​នទ្រី​គ៝ប់​គឹត​លាស​មៃ​ងើយ​គែស​នាវ​ទើយ​កើត​នៃ​ដ៝ង់”។ ១០ ត៝ត់​មា​ឞ្រាស​យេឆូ ​លែៈ​តាង់​នាវ​នៃ តា​នូយ្ស​នហ៝ម់​ពាង់​រី​នទ្រ៝ត់​ហីស​រាហ៝ល់​ងាន់ ពាង់​លាស​មា​ផូង​តឹង​ពាង់៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ តា​ផូង​អីឆ្រាអែល ​អី​កើប​អេង​ឆាក់​ខាន់​ពាង់​នើម​លាស​លែៈ​គឹត​នាល់​កោរាញ​ឞ្រាស អេ​ហ៝ៈ​ឆៃ​គែស​ទូ​ហ្វេ​គែស​នាវ​ញឆីង​កើត​ពាង់​អី​នៃ​ដ៝ង់។ ១១ គ៝ប់​មឞើស​មា​ខាន់​អៃ​មៃ មរា​គែស​អ៝ក់​ឞូនុយ្ស​តាៈ​ឞើស​លោស​នារ នទ្រែល​មា​តាៈ​ឞើស​ញ៝ប់​នារ ខាន់​ពាង់​អី​មោ​អោស​ទី​ផូង​អីឆ្រាអែល  តា​នាវ​កោរាញ​ឞ្រាស​ម៝ត់​អ្វាញ់ វាច់​គូម​ឆោង​ឆា​នទ្រែល​អាឞ្រាហាម់ អីឆាក់  នទ្រែល​មា​យាកោប ​អី​ចែ​ផូង​ឞ៝ន់។* ១២ យើន​មា​ផូង​អីឆ្រាអែល ​អី​អើម​ទី​លាប់​តា​នាវ​កោរាញ​ឞ្រាស​ម៝ត់​អ្វាញ់ គែស​អ៝ក់​ឞូ​មអារ់​លើយ​ខាន់​ពាង់​ឞើស​ទីស​តា​នតុក​ង៝ តា​នតុក​នៃ​គែស​នាវ​ញហ្យាង់​ញុម នទ្រែល​មា​រាច្យាត់​ឆេក”។ ១៣ ជេសរី​ឞ្រាស​យេឆូ ​លាស​មា​កោរាញ​តាហែន​រោម ​អី​នៃ៖ “មៃ​ហាន់​ឆឹត​ទោ អ៝ន់​គែស​កើត​នាវ​ញឆីង​មៃ​នៃ​ងាន់”។ ឞូនុយ្ស​ជាន​ការ​មា​ពាង់​ឞាស​នាវ​ជី​ម៝ង​នៃ​រ៝។*

អ៝ក់​ឞូនុយ្ស​ឞ្រាស​យេឆូ ​ជាន​ឞាស​នាវ​ជី

(មក ១:២៩-៣៤; លក ៤:៣៨-៤១)

១៤ ជេសរី​ឞ្រាស​យេឆូ ​ហាន់​លាប់​តា​ជៃ​ពេត្រោស ពាង់​ឆៃ​មេៈ​ព៝​ពេត្រោស ​ជី​ក៝ប​ឞិច​តា​គ្រែ​រី។* ១៥ ឞ្រាស​យេឆូ ​ពាស​តា​តី​ពាង់ ពាង់​ឞាស​រ៝ ជេសរី​ពាង់​ជាន​ព្យាង់​ត្រាវ​មា​ឞ្រាស​យេឆូ ។* ១៦ ត៝ត់​ឞ្រី​កេង​មាង់​ឞូ​ញជុន​ឞូនុយ្ស​ឞ្រាស​អ្យើស​លាប់​អ៝ក់​ហាន់​អា​ឞ្រាស​យេឆូ ។ ពាង់​មព្រើស​ឞ្រាស​អ្យើស​អី​នៃ​មា​នាវ​ពាង់​ងើយ នទ្រែល​មា​ជាន​ឞាស​ឞូនុយ្ស​ជី​ក្វែត​អ៝ន់​ឞាស​ទាទេ​ដ៝ង់។ ១៧ ពាង់​ជាន​កើត​នៃ គៃ​មា​តឹម​ទី​ដាស​នាវ​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​ជេស៖ «ពាង់​អី​នៃ​លែៈ​ឆ៝ៈ​ទើន​ទឹង​លែៈ​នាវ​ក្វែត​រាវែន​ឞ៝ន់​តា​ពាង់​នើម នាវ​ជី​ឞ៝ន់​ពាង់​តូយ​ដ៝ង់»†។

ឞូនុយ្ស​អុច​ជេង​អ៝ស​ម៝ន​ឞ្រាស​យេឆូ 

(លក ៩:៥៧-៦២)

១៨ ត៝ត់​ឞ្រាស​យេឆូ ​ឆៃ​ឞូ​គុ​ជុម​ពាង់​អ៝ក់​ង៝​ងាន់ ពាង់​ដាៈ​មពោល​អ៝ស​ម៝ន​គៃ​មា​ញច៝​ទូក​ហាន់​កាល់​តី​ទាក​ងលៅ​ក្វ៝ង់​កាលីលេ ។ ១៩ នោក​នៃ​គែស​ទូ​ហ្វេ​នើម​នតី​នាវ​វៃ​ផូង​អីឆ្រាអែល ​លាស​មា​ឞ្រាស​យេឆូ ៖ “អើ​កោរាញ អាស​នតុក​មៃ​ហាន់ គ៝ប់​ហាន់​តឹង​មៃ​ដ៝ង់”។ ២០ ឞ្រាស​យេឆូ ​លាស​មា​ពាង់៖ “ល៝ង់​ឆ្រ៝ត​គែស​ត្រោម​នតុក​ពាង់​គុ ឆ្យុម​នារ​គែស​រាឆ្វាន់​ដ៝ង់ តីស​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​មោ​គែស​អោស​នតុក​គ៝ប់​នើម​ងាន់​មា​ទ៝ម់​ឞោក”។* ២១ គែស​ទូ​ហ្វេ​តា​មពោល​អ៝ស​ម៝ន​ឞ្រាស​យេឆូ ​លាស​មា​ពាង់៖ “អើ​កោរាញ អ៝ន់​គ៝ប់​ក៝ប់​ឞឹ​គ៝ប់​ខឹត នទ្រែល​មា​ត៝ប់​ពាង់​ប៝ត់”។* ២២ ឞ្រាស​យេឆូ ​លាស​មា​ពាង់៖ “ហាន់​តឹង​គ៝ប់​អាបៃ​រី​ហ៝ម់។ ឞូនុយ្ស​មោ​អ្យាត់​នាវ​គ៝ប់​តឹម​ឞាន​មា​ឞូនុយ្ស​លែៈ​ខឹត អ៝ន់​ខាន់​ពាង់​តឹម​ត៝ប់​អេង​នទ្រាង់​ខាន់​ពាង់​នើម”។

ឞ្រាស​យេឆូ ​ឞ្វៃ​ទាក​រាឞុស​អ៝ន់​ឞាស

(មក ៤:៣៥-៤១; លក ៨:២២-២៥)

២៣ ជេសរី​ឞ្រាស​យេឆូ ​ជុរ​ញច៝​ទូក ផូង​អ៝ស​ម៝ន​ពាង់​ញច៝​នទ្រែល​ពាង់​ដ៝ង់។ ២៤ ទោ​មា​គែស​ឆ្យាល​ផុត​ទុត​ហោ​ត៝ត់​មា​ទាក​រាឞុស​លាប់​តា​ត្រោម​ទូក​រី។ យើន​មា​ឞ្រាស​យេឆូ ​លែៈ​ហាក់​ឞិច។ ២៥ ផូង​អ៝ស​ម៝ន​រាលៃ​ពាង់៖ “អើ​កោរាញ! កើល​រាក្លាយ្ស​ហ៝ម់​ហេន ខឹត​រ៝​ឞ៝ន់​មេ!” ២៦ ឞ្រាស​យេឆូ ​លាស​មា​ខាន់​ពាង់៖ “អើ​ផូង​គែស​នាវ​ញឆីង​ដេៈ​ទើម ម៝ស​នាវ​ខាន់​មៃ​ក្លាច​ហោ​អីរ?” ឞ្រាស​យេឆូ ​ទ៝ក់ ពាង់​ឞ្វៃ​ឆ្យាល​ផុត នទ្រែល​មា​ទាក ទាក​ញច៝ច់​រាឞុស​រាង៝ន់​ញជុប​រ៝។* ២៧ នោក​នៃ​ផូង​អ៝ស​ម៝ន​នទ្រ៝ត់​ហីស​រាហ៝ល់ ខាន់​ពាង់​តឹម​លាស៖ “ហៃ ឞូ​ម៝ស​ពាង់​អី​នៃ​ហ្យាស ទឹង​គែស​មា​ឆ្យាល​ផុត នទ្រែល​មា​ទាក​ញច៝ច់​អ្យាត់​ពាង់?”

ឞ្រាស​យេឆូ ​ជាន​ឞាស​ឞារ​ហៃ​ឞូនុយ្ស​ឞ្រាស​អ្យើស​លាប់

(មក ៥:១-២០; លក ៨:២៦-៣៩)

២៨ នោក​ឞ្រាស​យេឆូ  នទ្រែល​មា​ផូង​អ៝ស​ម៝ន​ពាង់​ត៝ត់​កាល់​តី​ទាក​ងលៅ​ក្វ៝ង់​កាលីលេ ​តា​ឞ្រី​កេរាឆីន  នតុក​ប៝ន​អី​នៃ​ឞូ​មោ​អោស​តឹង​នាវ​វៃ​ផូង​អីឆ្រាអែល  តា​នៃ​គែស​ឞារ​ហៃ​ឞូ​ក្លោ​ឞ្រាស​អ្យើស​លាប់។ ខាន់​ពាង់​លោស​ឞើស​នតុក​មោច​រី ហាន់​រាន​អា​ឞ្រាស​យេឆូ ។ ឞារ​ហៃ​ឞូ​ក្លោ​អី​នៃ​ជាញៗ​ងាន់ កើត​នទ្រី​ទឹង​ឞូ​មោ​ឞាញ់​ហាន់​រ៝ៈ​នៃ។ ២៩ ឞារ​ហៃ​ឞូ​ក្លោ​អី​នៃ​នតែរ​លាស​ឞ្រាស​យេឆូ ៖ “អើ​ក៝ន​កោរាញ​ឞ្រាស ម៝ស​គែស​នាវ​មៃ​មា​ហេន​ហាៈ? មៃ​ហាន់​តា​អ្យា​គៃ​មា​អុច​ងក្រីត​ហេន​អេ​ល៝រ​មា​ត៝ត់​ទី​នារ​កោរាញ​ឞ្រាស​លែៈ​នទ្រាប់​ឞើស?”* ៣០ ងាយ​អ៝យ​ដាស​មពោល​ខាន់​ពាង់​អី​នៃ គែស​ឆុរ​ផូង​គុ​ឆា​មពា​តា​រី។ ៣១ ផូង​ឞ្រាស​អ្យើស​អី​នៃ​ឞ៝ញ​ឞ្រាស​យេឆូ ៖ “អើ​កោរាញ លាស​មៃ​មព្រើស​ហេន ទាន់​មៃ​ញជ្វាល់​ហេន​លាប់​តា​ឆុរ​ផូង​អី​នៃ​អើ”។ ៣២ ឞ្រាស​យេឆូ ​លាស៖ “ហាន់​ហ៝ម់!” ជេសរី​ផូង​ឞ្រាស​អ្យើស​លោស​ឞើស​ឞារ​ហៃ​ឞូ​ក្លោ​អី​នៃ​លាប់​តា​ឆុរ​រី។ ល៝ង់​ឆុរ​ផូង​អី​រី​ញច្វាត់​រាឞុល​ជឹត​ឆ៝ប​រាប៝ង់​ជឹត​ទាក​ងលៅ​ក្វ៝ង់​ខឹត​រាម៝ក​តា​ទាក​លែៈ​ផ្យៅ§។ ៣៣ មពោល​ម៝ត់​ឆុរ​អី​នៃ​លែវ​ឞាល់​ញច្វាត់​អា​ប៝ន មឞើស​ងក៝ច​ទឹង​លែៈ​នាវ​អី​នៃ នអ៝ប់​មា​មឞើស​ងក៝ច​មា​ឞារ​ហៃ​ឞូនុយ្ស​ឞ្រាស​អ្យើស​លាប់​នៃ​នើស​ដ៝ង់។ ៣៤ ទឹង​លែៈ​ឞូនុយ្ស​តា​ប៝ន​នៃ​រាន​ហាន់​ម៝ប់​ឞ្រាស​យេឆូ ​ទាទេ ត៝ត់​មា​លែៈ​ឆៃ​ឞ្រាស​យេឆូ  ខាន់​ពាង់​ឞ៝ញ​ឞ្រាស​យេឆូ ​អ៝ន់​ពាង់​លោស​ឞើស​ឞ្រី​ខាន់​ពាង់​នៃ។

៩

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​រាវែន

(មក ២:១-១២; លក ៥:១៧-២៦)

១ ជេសរី​ឞ្រាស​យេឆូ ​ញច៝​ទូក​ព្លឹ​ឆឹត​តា​ប៝ន​កាពើនិម ​នតុក​ប៝ន​ពាង់​គុ។* ២ តា​នៃ​គែស​ឞូ​តូង​ទូ​ហ្វេ​ឞូនុយ្ស​រាវែន​ជ៝ង់​រាវែន​តី​ឞិច​តា​ងក៝ៈ​ហាន់​តា​ឞ្រាស​យេឆូ ។ ពាង់​ឆៃ​ខាន់​ពាង់​គែស​នាវ​ញឆីង ជេសរី​លាស​មា​ឞូនុយ្ស​រាវែន​អី​នៃ៖ “អើ​អ៝ស អ៝ន់​មៃ​រាម់​ហ៝ម់។ គ៝ប់​លែៈ​យោៈ​មៃ មោ​ហោម​អោស​កើប​នាវ​តីស​តា​មៃ”។* ៣ តា​នៃ​គែស​ផូង​នើម​នតី​នាវ​វៃ​ផូង​អីឆ្រាអែល ​អាបាៈ​លាស​អេង​តា​នូយ្ស​នហ៝ម់​ខាន់​ពាង់​នើម៖ “មើម​ពាង់​ងើយ​កើត​នៃ ពាង់​អី​នៃ​មឺច​រាម៝ត​កោរាញ​ឞ្រាស​ងាន់​ហៃ!”* ៤ ឞ្រាស​យេឆូ ​លែៈ​ឆៃ​នាវ​មឹន​ផូង​អី​នៃ ពាង់​លាស៖ “មើម​ទឹង​ខាន់​មៃ​គែស​នាវ​មឹន​អ្យើស​កើត​នៃ?* ៥ អ៝ន់​ខាន់​មៃ​គឹត​នាវ​អ្យា លាស​គ៝ប់​លាស​មា​ឞូនុយ្ស​រាវែន​អី​នៃ៖ «នាវ​តីស​មៃ​លែៈ​គ៝ប់​យោៈ​ហើយ» មោ​លាស «មៃ​ទ៝ក់​ឞ្រោៈ​ហ៝ម់» លាស​នទ្រី​ម៝ស​នាវ​លាស​អី​ទើស​រាលាវ​ហាៈ? ៦ គ៝ប់​អុច​អ៝ន់​ខាន់​មៃ​គឹត​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទើយ​យោៈ​នាវ​តីស​ឞូនុយ្ស​តា​នែស​នតូ​អ្យា”។ ជេសរី​ឞ្រាស​យេឆូ ​អ្វាញ់​ជឹត​ឞូនុយ្ស​រាវែន​អី​នៃ​លាស៖ “មៃ​ទ៝ក់​ហ៝ម់ ញអោត​ងក៝ៈ​មៃ​នៃ​ឆឹត​អា​ជៃ​មៃ​នើម​រី”។* ៧ ជេសរី​ឞូនុយ្ស​រាវែន​អី​នៃ​ទ៝ក់​រ៝ ឆឹត​អា​ជៃ​ពាង់​នើម​រី។ ៨ ឆៃ​កើត​នៃ ផូង​ប៝ន​លាន​នទ្រ៝ត់​ហីស​រាហ៝ល់​ទាទេ ខាន់​ពាង់​រានេ​កោរាញ​ឞ្រាស យ៝រ​លាស​លែៈ​ពាង់​អ៝ន់​នាវ​ទើយ​កើត​នៃ​មា​ឞូនុយ្ស​តា​នែស​នតូ។

ឞ្រាស​យេឆូ ​ក្វាល់​មាថាយ ​អ៝ន់​តឹង​ពាង់

(មក ២:១៣-១៧; លក ៥:២៧-៣២)

៩ ជេសរី​ឞ្រាស​យេឆូ ​ហាន់​ឞើស​នតុក​នៃ ពាង់​ឆៃ​មាថាយ ​គុ​ក៝ប់​ឆ៝ៈ​ព្រាក់​ប៝ន​លាន​មា​អ៝ន់​កោរាញ​ម៝ត់​អ្វាញ់។ ឞ្រាស​យេឆូ ​លាស​មា​ពាង់៖ “ហើយ​នោ ហោៈ​ឞ្រោៈ​តឹង​គ៝ប់”។ ពាង់​ទ៝ក់​ឞើស​នៃ ជេសរី​តឹង​ឞ្រាស​យេឆូ ​រ៝។* ១០ តា​នារ​នៃ​មាថាយ ​ជាៈ​ឞ្រាស​យេឆូ ​ឆោង​ឆា​តា​ជៃ​ពាង់​នើម។ គែស​អ៝ក់​ផូង​ឞូនុយ្ស​ក៝ប់​ឆ៝ៈ​ព្រាក់​ប៝ន​លាន​មា​អ៝ន់​កោរាញ​ម៝ត់​អ្វាញ់ នអ៝ប់​មា​ផូង​ឞូនុយ្ស​ជាន​តីស*​អេង​ហាន់​គុ​ឆោង​ឆា​នទ្រែល​ឞ្រាស​យេឆូ  នទ្រែល​មា​ផូង​អ៝ស​ម៝ន​ពាង់​ដ៝ង់។ ១១ ត៝ត់​មា​ផូង​ផារីឆី ​ឆៃ​កើត​នៃ ខាន់​ពាង់​អោប​ផូង​អ៝ស​ម៝ន​ឞ្រាស​យេឆូ ៖ “មើម​ទឹង​កោរាញ​ខាន់​មៃ​គុ​ឆោង​ឆា​នទ្រែល​ឞូនុយ្ស​ក៝ប់​ឆ៝ៈ​ព្រាក់​ប៝ន​លាន នអ៝ប់​មា​ផូង​ឞូនុយ្ស​ជាន​តីស​អេង​កើត​នៃ?”* ១២ ឞ្រាស​យេឆូ ​តាង់​កើត​នៃ ជេសរី​អោប​ខាន់​ពាង់៖ “ឞូនុយ្ស​គែស​ឆាក់​ជាន់​អ្វែស​មោ​អុច​អោស​មា​កោរាញ​ទាក​ឆី ឞូនុយ្ស​អី​គែស​នាវ​ជី​ទើម​អុច។ ១៣ អ៝ន់​ខាន់​មៃ​វ៝ត់​តា​ត្រ៝ង​លែៈ​ញចីស​កើត​នអា៖ «គ៝ប់​អុច​ឞូនុយ្ស​ឞ្លាវ​យោៈ​នអាច មោ​អុច​អោស​មា​នទើ​ជាន​ឞ្រាស»†។ គ៝ប់​វាច់​តា​អ្យា​មោ​អោស​គៃ​មា​ក្វាល់​ឞូនុយ្ស​ឆ៝ង់ អុច​ក្វាល់​ឞូនុយ្ស​តីស គៃ​មា​កើល​ខាន់​ពាង់”។*

នាវ​អ៝ត់​ឆោង​ឆា

(មក ២:១៨-២២; លក ៥:៣៣-៣៨)

១៤ នោក​នៃ​គែស​មពោល​អ៝ស​ម៝ន​យោហាន-​បាប់តែម ​ហាន់​ម៝ប់​ឞ្រាស​យេឆូ  អោប​ពាង់៖ “ហេន នទ្រែល​មា​ផូង​ផារីឆី ​គែស​នាវ​វៃ​អ៝ត់​ឆោង​ឆា​អ៝ក់​នារ​គៃ​មា​មឞើស​ឆើម មើម​ទឹង​មពោល​អ៝ស​ម៝ន​មៃ​មោ​ជាន​កើត​នៃ?”* ១៥ ឞ្រាស​យេឆូ ​អើស​មា​ខាន់​ពាង់៖ “នោក​តឹម​នអាប់​អូរ​ឆាយ ឞូ​នាច់​វៃ​គុ​រាង៝ត​អ៝ត់​ឆោង​ឆា​ដ៝ង់​ឞើស? មោ​វៃ​អោស។ គ៝ប់​តឹម​ឞាន​មា​ឞូ​ក្លោ​នអាប់​អូរ​ឆាយ។ ត៝ត់​ទី​នារ​រី​តៃ​ឞូ​តឹម​ងខាស​គ៝ប់​ដាស​មពោល​អ៝ស​ម៝ន​គ៝ប់ រី​មើ​ខាន់​ពាង់​អ៝ត់​ឆោង​ឆា។* ១៦ ឞូ​មោ​វៃ​អោស​ឆ៝ៈ​ឞ៝ក​មហែ​អេ​ហ៝ៈ​ពីស​មឞោល​តា​អាវ​លែៈ​ឆាត។ លាស​ជាន​កើត​នៃ​ឞ៝ក​អី​ឆាត​រី​លើ​មា​ហោ​ហេក​រាលាវ​អើម​ងាន់ យ៝រ​មា​អី​ឞ៝ក​មហែ​នៃ​ជេង​រោត​នោក​ជេស​ពីស។ ១៧ កើត​នទ្រី​ដ៝ង់ ឞូ​មោ​វៃ​អោស​តេៈ​នទ្រាញ់​ព្លៃ​យុងយារ​ប៝ន​មហែ​តា​ទុង​នតោ​អើម លាស​ជាន​កើត​នៃ​នទ្រាញ់​ព្លៃ​យុងយារ​ប៝ន​មហែ​ជាន​អ៝ន់​ទុង​នតោ​អី​នៃ​ព្រែក នទ្រាញ់​ហុក​ដ៝ង់ ជេសរី​ទុង​នតោ​អី​នៃ​ជេង​ឆាត​ដ៝ង់ យ៝រ​លាស​ទុង​នតោ​អើម​មោ​ហោម​អោស​ត៝ច។ ឞូ​តេៈ​នទ្រាញ់​ព្លៃ​យុងយារ​ប៝ន​មហែ​តា​ទុង​នតោ​មហែ នទ្រី​នទើ​ឞារ​អឹ​នៃ​ហោម”។

ឞ្រាស​យេឆូ ​ជាន​ឞាស​ឞូ​អូរ​ជី​រីស នទ្រែល​មា​ជាន​ក៝ន​ឞូ​អូរ​យៃរុស ​អ៝ន់​ទ៝ក់​រេស

(មក ៥:២១-៤៣; លក ៨:៤០-៥៦)

១៨ នោក​ឞ្រាស​យេឆូ ​ហោម​ងើយ​នាវ​អី​នៃ ទោ​មា​គែស​ទូ​ហ្វេ​កោរាញ​ញីស​រាបុន​ផូង​អីឆ្រាអែល ​ហាន់​ច៝ន​កោម៝ក់​ឞើស​នាប់​ឞ្រាស​យេឆូ  លាស​មា​ពាង់៖ “ក៝ន​ឞូ​អូរ​គ៝ប់​មហែ​ខឹត​នទើស​នើស​ពើ។ ទាន់​មៃ​ហាន់​ពាស​តី​តា​ពាង់​អើ ជេសរី​ពាង់​ទ៝ក់​រេស​រ៝”។ ១៩ ឞ្រាស​យេឆូ ​ទ៝ក់​ហាន់​នទ្រែល​ពាង់ មពោល​អ៝ស​ម៝ន​ឞ្រាស​យេឆូ ​ហាន់​ដ៝ង់។ ២០-២១ រ៝ៈ​ត្រ៝ង​នៃ​គែស​ទូ​ហ្វេ​ឞូ​អូរ​ជី​រីស​លែៈ​ជ៝ៈ ១២ នាម់ ពាង់​លាស​អេង​តា​ឆាក់​ពាង់​នើម៖ “លាស​គែស​ពាស​អាវ​ពាង់​អី​នៃ គ៝ប់​ឞាស​រ៝”។ ជេសរី​ពាង់​តឹង​ឞ្រាស​យេឆូ ​ឞើស​កើយ ពាស​តា​ច្យាង់​អាវ​ពាង់​រី។* ២២ ឞ្រាស​យេឆូ ​ងគឹល​ជឹត​កើយ ឆៃ​ឞូ​អូរ​អី​នៃ ជេសរី​លាស​មា​ពាង់៖ “អៃ​រាម់​ហ៝ម់​អើ​អ៝ស នាវ​អៃ​ញឆីង​ជាន​ឞាស​អៃ​ហើយ”។ នាវ​ជី​រីស​ពាង់​ឞាស​តា​នៃ​រ៝។*

២៣ ជេសរី​ឞ្រាស​យេឆូ ​ត៝ត់​តា​ជៃ​កោរាញ​ញីស​រាបុន​នៃ ពាង់​ឆៃ​ផូង​គែស​នាវ​រាង៝ត​អោស​នហោម​អោស​រាលែត​គ្រុ​គ្រាៈ​យាៈ​យ៝រ់​ងាន់ ២៤ ពាង់​លាស​មា​ផូង​អី​នៃ៖ “ខាន់​អៃ​មៃ​ទូ​លោស​អា​ទីស! មោ​ខឹត​អោស​ក៝ន​ឆែ​ឞូ​អូរ​អ្យា មាន​មា​ហាក់​ឞិច​ទើម”។ ទឹង​លែៈ​ឞូ​តា​នៃ​គើម​មឺច​មា​ឞ្រាស​យេឆូ ​ទាទេ។* ២៥ ត៝ត់​លោស​លែៈ​ផ្យៅ​ផូង​អី​នៃ​អា​ទីស ឞ្រាស​យេឆូ ​លាប់​តា​ត្រោម​ជៃ ញុប​តី​ក៝ន​ឆែ​ឞូ​អូរ​អី​នៃ ជេសរី​ក៝ន​ឆែ​អី​នៃ​ទ៝ក់​រ៝។* ២៦ ជេសរី​នាវ​អី​នៃ​លឺ​លាម​ឞ្រី​អី​នៃ​ងាន់​រ៝។

ឞ្រាស​យេឆូ ​ជាន​ឞាស​ឞារ​ហៃ​ឞូនុយ្ស​ចែស​មាត់

២៧ នោក​ឞ្រាស​យេឆូ ​ហាន់​ឞើស​នតុក​នៃ គែស​ឞារ​ហៃ​ឞូនុយ្ស​ចែស​មាត់​តឹង​ឞើស​កើយ​ឞ្រាស​យេឆូ  ខាន់​ពាង់​នតែរ៖ “អើ​ក៝ន​ឆៅ​កាដាច់​ដាវីត ! យោៈ​នអាច​ហេន​បាៈ​អើ!”* ២៨ ត៝ត់​ឞ្រាស​យេឆូ ​លែៈ​លាប់​ទូ​មល៝ម់​ជៃ ឞារ​ហៃ​ឞូនុយ្ស​ចែស​មាត់​នៃ​ហាន់​អា​ពាង់។ ជេសរី​ឞ្រាស​យេឆូ ​អោប​ខាន់​ពាង់៖ “អាស​ខាន់​មៃ​លែៈ​ញឆីង​មា​គ៝ប់​ដ៝ង់ គ៝ប់​ទើយ​ជាន​ត្រោម​មាត់​ខាន់​មៃ​អ៝ន់​ឆៃ​អាង?” ខាន់​ពាង់​អើស៖ “អើ ហេន​លែៈ​ញឆីង កោរាញ”។ ២៩ ជេសរី​ឞ្រាស​យេឆូ ​ពាស​តា​ត្រោម​មាត់​ខាន់​ពាង់​រី​លាស៖ “អ៝ន់​គែស​ងាន់ កើត​នាវ​ខាន់​មៃ​លែៈ​ញឆីង”។* ៣០ ជេសរី​ត្រោម​មាត់​ខាន់​ពាង់​ឆៃ​អាង​ងាន់​រ៝។ ឞ្រាស​យេឆូ ​ឞ្វៃ​ទាង់​ងាន់​មា​ខាន់​ពាង់៖ “លើយ​អោស​អ៝ន់​ឞូ​គឹត​នាវ​អ្យា”។* ៣១ យើន​មា​ឞារ​ហៃ​ខាន់​ពាង់​អី​នៃ ហាន់​មឞើស​ងក៝ច​នាវ​នៃ​មា​ឞូ​លាម​ឞ្រី​នៃ​ងាន់។

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​មល៝​អ៝ន់​ឞ្លាវ​ងើយ

៣២ នទុត​ឆឹត​ឞារ​ហៃ​ខាន់​ពាង់​នៃ គែស​ឞូ​លែវ​ទូ​ហ្វេ​ឞូនុយ្ស​មល៝​ឞ្រាស​អ្យើស​លាប់​ហាន់​អា​ឞ្រាស​យេឆូ ។ ៣៣ ត៝ត់​ឞ្រាស​យេឆូ ​លែៈ​មព្រើស​ឞ្រាស​អ្យើស​លែៈ​ទូ​លោស​ឞើស​ឞូនុយ្ស​មល៝​អី​នៃ ឞូនុយ្ស​អី​នៃ​ឞ្លាវ​ងើយ​រ៝។ ល៝ង់​ផូង​ប៝ន​លាន​អី​គុ​តា​រី​នទ្រ៝ត់​ហីស​រាហ៝ល់​លែៈ​នាវ​ងាន់ ខាន់​ពាង់​លាស៖ “នតើម​ឞើស​កាល់​អែ​នើស​មោ​អោស​ព្រ៝ត​ឆៃ​គែស​នាវ​ឞ្រាស​កើត​នៃ​តា​ឞ្រី​អីឆ្រាអែល ​អ្យា”។* ៣៤ យើន​មា​ផូង​ផារីឆី ​លាស៖ “ទឹង​ពាង់​ទើយ​មព្រើស​ឞ្រាស​អ្យើស​នៃ អាច​មា​កោរាញ​មពោល​ឞ្រាស​អ្យើស​អ៝ន់​នាវ​ទើយ​តា​ពាង់”។*

ឞ្រាស​យេឆូ ​យោៈ​នអាច​ផូង​ប៝ន​លាន

៣៥ ជេសរី​ឞ្រាស​យេឆូ ​ហាន់​រ៝ៈ​ប៝ន​ក្វ៝ង់​ប៝ន​ជេៈ នតុម​នតី​ឞូ​តា​ញីស​រាបុន​ខាន់​ពាង់​នើម នទ្រែល​មា​មឞើស​ងក៝ច​នាវ​មហែ​មហាន​អ្វែស​មា​នាវ​កោរាញ​ឞ្រាស​ម៝ត់​អ្វាញ់ នអ៝ប់​មា​ជាន​ឞាស​ទឹង​លែៈ​នាវ​ជី​អាប់​នតីល​ដ៝ង់។* ៣៦ ត៝ត់​មា​ឆៃ​ផូង​ប៝ន​លាន ឞ្រាស​យេឆូ ​គែស​នាវ​យោៈ​នអាច​មា​ខាន់​ពាង់​ទុត​ហោ យ៝រ​លាស​ខាន់​ពាង់​រាវៃ​តា​នូយ្ស​នហ៝ម់​មោ​ហោម​គែស​ឆ្វាន តឹម​ឞាន​មា​ផូង​ឞែ​ឞ្យាប់​អី​មោ​គែស​ឞូនុយ្ស​ម៝ត់​អ្វាញ់។* ៣៧ ជេសរី​ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “ហើយ​អ៝ស​ម៝ន គែស​អ៝ក់​ឞូនុយ្ស​អុច​អ្យាត់​នាវ​មហែ​មហាន​អ្វែស ខាន់​ពាង់​តឹម​ឞាន​មា​ឞា​លែៈ​ទុម​អី​អ៝ក់​ងាន់។ ឞូនុយ្ស​មឞើស​ងក៝ច​នាវ​មហែ​មហាន​អ្វែស​តឹម​ឞាន​មា​ឞូនុយ្ស​រែក តីស​មា​ឞូនុយ្ស​អី​នៃ​ដេៈ​ទើម។ ៣៨ លាស​នទ្រី​ទាន់​កោរាញ​ឞ្រាស​នើម​អី​តើម​ឞា​នៃ​ញជ្វាល់​ឞូនុយ្ស​អា​អេង​ជឹត កើល​រែក​ឞា​ទុម​អី​នៃ”។

១០

ឞ្រាស​យេឆូ ​អ៝ន់​នាវ​ទើយ​មា​មពោល​កោរាញ​អ៝ស​ម៝ន

(មក ៣:១៣-១៩; លក ៦:១២-១៦)

១ ជេសរី​ឞ្រាស​យេឆូ ​ក្វាល់ ១២ នុយ្ស​មពោល​កោរាញ​អ៝ស​ម៝ន​ពាង់ នហ៝​មា​ពាង់​អ៝ន់​នាវ​ទើយ​មា​ខាន់​ពាង់ ទើយ​មព្រើស​ឞ្រាស​អ្យើស​លោស​ឞើស​ឞូនុយ្ស នទ្រែល​មា​ទើយ​ជាន​ឞាស​ទឹង​លែៈ​នាវ​ជី​អាប់​នតីល​ដ៝ង់។ ២ ១២ នុយ្ស​មពោល​កោរាញ​អ៝ស​ម៝ន​នៃ តា​នៃ​គែស​ល៝រ​ឞូ ឆីមោន ​អី​ឞូ​ក្វាល់​ពេត្រោស ​ដ៝ង់ ជេសរី​គែស​អ៝ស​ពាង់​អ៝ន់ទ្រេ  គែស​យាកើ  នទ្រែល​មា​អ៝ស​ពាង់​យោហាន ​អី​ក៝ន​ឆេបេដេ ‌* ៣ គែស​ផីលីប  គែស​បារថោលោមេ  គែស​ថោមាស  គែស​មាថាយ ​អី​ឞូនុយ្ស​ក៝ប់​ឆ៝ៈ​ព្រាក់​ប៝ន​លាន​មា​អ៝ន់​កោរាញ​ម៝ត់​អ្វាញ់ គែស​យាកើ ​អី​ក៝ន​អាល់ផាយ  គែស​ថាដេ ‌* ៤ គែស​ឆីមោន ​អី​ឞូនុយ្ស​ផូង​កានាអាន * នទ្រែល​មា​គែស​យូដាស-​អីឆាការីយោត ​ឞូនុយ្ស​អី​លែវ​ឞូ​ហាន់​ញុប​ឞ្រាស​យេឆូ ។*

ឞ្រាស​យេឆូ ​អ៝ន់​មពោល​កោរាញ​អ៝ស​ម៝ន​ពាង់​ហាន់​មឞើស​ងក៝ច​នាវ​មហែ​មហាន​អ្វែស

៥ ជេសរី​ឞ្រាស​យេឆូ ​ដាៈ ១២ នុយ្ស​មពោល​កោរាញ​អ៝ស​ម៝ន​អី​នៃ​ហាន់​តា​ប៝ន​អេងៗ នហ៝​មា​នតិញ​មា​ខាន់​ពាង់៖ “ខាន់​មៃ​លើយ​ហាន់​អោស​តា​ផូង​អី​មោ​ទី​ផូង​អីឆ្រាអែល  លើយ​អោស​លាប់​តា​ប៝ន​ឞ្រី​ឆាមារី ‌ ៦ យើន​មា​អ៝ន់​ខាន់​មៃ​ហាន់​តា​ផូង​អីឆ្រាអែល ​ទើម ខាន់​ពាង់​តឹម​ឞាន​មា​ផូង​ឞែ​ឞ្យាប់​លែៈ​ហ្យើត។* ៧ អ៝ន់​ខាន់​មៃ​មឞើស​ងក៝ច៖ «នាវ​កោរាញ​ឞ្រាស​ម៝ត់​អ្វាញ់​លែៈ​ឞើយ​ត៝ត់»។* ៨ អ៝ន់​ខាន់​មៃ​ជាន​ឞាស​ឞូនុយ្ស​ជី​ក្វែត ឞូនុយ្ស​ខឹត​ជាន​អ៝ន់​ទ៝ក់​រេស ឞូនុយ្ស​ផុង​ឆា​ជាន​អ៝ន់​ឞាស​អ៝ន់​ក្ល៝ស នទ្រែល​មា​មព្រើស​ឞ្រាស​អ្យើស​អ៝ន់​ទូ​លោស​ឞើស​ឞូនុយ្ស។ លើយ​អោស​ឆ៝ៈ​ខ្លៃ​ឞើស​ឞូ យ៝រ​លាស​នាវ​ទើយ​ខាន់​មៃ​នើស​គែស​ទើម​ដ៝ង់។* ៩ មោ​អ៝ន់​អោស​ញអោត​ព្រាក់ ឞ៝ល​លាស​ដេៈ​កាដោយ†​តា​ទុង​ខាន់​មៃ។ ១០ លើយ​ចែង​ទុង​ទោល​ខាន់​មៃ​ឞ្រោៈ​ប៝ន​អេងៗ លើយ​អោស​ញអោត​លែវ​ខ៝​អាវ​នតោ​ជ៝ត​អា​អេង​ជឹត​ទើន​អី​គែស​ញឆ៝ស​តា​ឆាក់​រី​ហ៝ៈ លើយ​ញអោត​ម៝ង់​ជ្រា។ យ៝រ​លាស​ទី​មា​ឞូនុយ្ស​អី​ជាន​ការ​មា​កោរាញ​ឞ្រាស​ឆ៝ៈ​ទើន​នទើ​អុច​តា​នាវ​រេស​ពាង់​តាៈ​ឞើស​ឞូនុយ្ស​អី​ពាង់​កើល​នៃ។* ១១ នោក​ខាន់​មៃ​លាប់​តា​ប៝ន​ក្វ៝ង់ មោ​លាស​ប៝ន​ជេៈ អ៝ន់​ខាន់​មៃ​ជ៝យ​ឞូនុយ្ស​អី​ទី​មា​ខាន់​មៃ​គុ​នទ្រែល ជេសរី​គុ​តា​ជៃ​ពាង់​នហ៝​មា​ត៝ត់​នារ​ខាន់​មៃ​លោស​ឞើស​នតុក​នៃ។ ១២ នោក​ខាន់​មៃ​លាប់​តា​ជៃ​ឞូនុយ្ស​អី​នៃ អ៝ន់​ខាន់​មៃ​លាស៖ «អ៝ន់​គែស​នាវ​ដាប់​មពាន់​មា​ខាន់​អៃ​មៃ‡»។ ១៣ លាស​តា​ជៃ​អី​នៃ​ទី​ឆ៝ៈ​ទើន​នាវ​ដាប់​មពាន់​អី​នៃ កោរាញ​ឞ្រាស​មរា​អ៝ន់​កើត​នៃ​ងាន់​រ៝។ លាស​មោ​ទី​ឆ៝ៈ​ទើន កោរាញ​ឞ្រាស​មោ​អ៝ន់​អោស យើន​មា​ខាន់​មៃ​ហោម​គែស​នាវ​ដាប់​មពាន់។ ១៤ លាស​ឞូ​មោ​អោស​រ៝ម​ខាន់​មៃ មោ​អ្យាត់​អោស​នាវ​ខាន់​មៃ នោក​ខាន់​មៃ​លោស​ឞើស​ប៝ន​ឞើស​ជៃ​នៃ អ៝ន់​រាតោស​នែស​មោយ​ឞើស​ជ៝ង់​ខាន់​មៃ​នើម គៃ​មា​ញហើ​លាស​ឞូនុយ្ស​អី​នៃ​កោរាញ​ឞ្រាស​តេៈ​ទោយ្ស។* ១៥ គ៝ប់​លាស​នហេល​នានេៈ​ងាន់​មា​ខាន់​មៃ ឞូនុយ្ស​តា​ឞ្រី​ប៝ន​ឆោដុម ​ប៝ន​កោមោរា  អី​ជាន​តីស​ទុត​ហោ​កាល់​អែ​នើស នទ្រី​ទឹង​កោរាញ​ឞ្រាស​ទែ​លើស​ហេង​ខាន់​ពាង់​មា​អុញ​ឞើស​កាលើ​ត្រោក ខាន់​ពាង់​អី​នៃ​ហោម​អែ​គែស​ទោយ្ស​ថើល​មា​ដាស​ឞូនុយ្ស​តា​ប៝ន​អី​នៃ តា​នារ​កោរាញ​ឞ្រាស​ផាត​ទោយ្ស​លាម​នែស​នតូ”។*

នាវ​រេស​រាញាល់

(មក ១៣:៩-១៣; លក ២១:១២-១៧)

១៦ “គ៝ប់​ដាៈ​ខាន់​មៃ​ហាន់​តា​ប៝ន​ផូង​អីឆ្រាអែល ​តឹម​ឞាន​មា​ដាៈ​ឞែ​ឞ្យាប់​គុ​តា​ងក្លាង​ផូង​ឆ៝​ឞ្រី។ លាស​នទ្រី​អ៝ន់​ខាន់​មៃ​ឞ្លាវ​ញជ្រាង់​តឹម​ឞាន​មា​ឞេស មលែស​តឹម​ឞាន​មា​ព្លុក​ជេង​ឆ្យុម​ទូ​នតីល​អី​មោ​ជាន​តីស។* ១៧ អ៝ន់​ឞ្លាវ​ញជ្រាង់​មា​ឞូនុយ្ស យ៝រ​លាស​ឞូ​មរា​ញុប​ញជុន​ខាន់​មៃ​អ៝ន់​មា​មពោល​កោរាញ​ជាន​ការ​ផូង​អីឆ្រាអែល  ជេសរី​ឞូ​មរា​រាពាត់​ខាន់​មៃ​មា​ម៝ង់​រាឆែ​តា​ត្រោម​ញីស​រាបុន​ខាន់​ពាង់។* ១៨ ឞូ​មរា​ញជុន​ខាន់​មៃ​អ៝ន់​មា​កោរាញ​ក្វ៝ង់ នទ្រែល​មា​ញជុន​ខាន់​មៃ​មា​កាដាច់ គៃ​មា​ផាត​ទោយ្ស​ខាន់​មៃ​អាច​មា​តឹង​គ៝ប់។ ជេសរី​ខាន់​មៃ​ទើយ​ងក៝ច​នាវ​ញឆីង​មា​គ៝ប់​អ៝ន់​មា​ខាន់​ពាង់ អ៝ន់​មា​ផូង​អី​មោ​ទី​ផូង​អីឆ្រាអែល ​ដ៝ង់។* ១៩ នោក​ឞូ​ញុប​ញជុន​ខាន់​មៃ លើយ​អោស​ខាន់​មៃ​រាវៃ​នាវ​មឞើស​ងើយ​មា​ឞូ យ៝រ​លាស​កោរាញ​ឞ្រាស​ឆើម​អ៝ន់​នាវ​មឞើស​ងើយ​មា​ខាន់​មៃ​តា​នោក​នៃ។* ២០ មោ​ទី​ខាន់​មៃ​នើម​អោស​មឞើស​ងើយ ឞ្រាស​ហ្វេង​អ្វែស​អី​ហ្វេង​កោរាញ​ឞ្រាស​ឞឹ​ខាន់​មៃ​នើម​ឆើម​ងើយ​អ៝ន់​មា​ខាន់​មៃ។ ២១ អ៝ស​មា​នោ ឞឹ​មា​ក៝ន​មរា​តឹម​រាលាម់​ញុប​ញជុន​អ៝ន់​ឞូ​ងខឹត នទ្រែល​មា​អី​ក៝នៗ​លែវ​ឞាល់​តឹម​រាទ៝ង់​ដាស​មេៈ​ឞឹ នហ៝​មា​ញជុន​អ៝ន់​ឞូ​ងខឹត​លើយ​ដ៝ង់។ ២២ យ៝រ​មា​ខាន់​មៃ​ញឆីង​មា​គ៝ប់ នទ្រី​ទឹង​អ៝ក់​ឞូនុយ្ស​មរា​ឞ្យាញ់​មា​ខាន់​មៃ។ យើន​មា​ឞូ​ម៝ស​អី​ទើយ​អ៝ត់​នហ៝​មា​ត៝ត់​លោច កោរាញ​ឞ្រាស​មរា​រាក្លាយ្ស​ពាង់​អី​នៃ។* ២៣ លាស​ឞូ​ជាន​ជេរ​ខាន់​មៃ​តា​ទូ​ប៝ន អ៝ន់​ខាន់​មៃ​ញច្វាត់​ទូ​តា​ប៝ន​អេង​ជឹត។ គ៝ប់​លាស​នហេល​នានេៈ​ងាន់​មា​ខាន់​មៃ ខាន់​មៃ​ហាន់​អេ​ហ៝ៈ​អោស​លាម​ប៝ន​ទឹង​លែៈ​តា​ឞ្រី​អីឆ្រាអែល គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​លែៈ​ត៝ត់§”។*

២៤ “មោ​គែស​អោស​ផូង​នតី​គឹត​រាលាវ​មា​នើម​នតី មោ​គែស​អោស​ទឹក​ក្វ៝ង់​រាលាវ​មា​កោរាញ​ពាង់​នើម។ ២៥ លាស​ផូង​នតី​លែៈ​ឞ្លាវ​តឹម​ឞាន​មា​នើម​នតី​ខាន់​ពាង់ លាស​ទឹក​លែៈ​តឹម​ឞាន​មា​កោរាញ​ពាង់​នើម លាស​នទ្រី​លែៈ​គាប់​ហើយ្ស។ លាស​ឞូនុយ្ស​តើម​ជៃ​ឞូ​ក្វាល់៖ «បេលឆេបូល »* លាស​នទ្រី​ទឹង​លែៈ​ឞូនុយ្ស​អី​គុ​តា​ជៃ​ពាង់​នៃ រាលាវ​មា​នៃ​ជឹត​អ្យើស​ឞូ​ក្វាល់​ខាន់​ពាង់”។*

លើយ​តា​ក្លាច​ឞូនុយ្ស

២៦ “លើយ​អោស​ក្លាច​ផូង​អី​ជាន​ជេរ​នៃ យ៝រ​លាស​គែស​ទូ​នារ​ជឹត​នាប់​តៃ​កោរាញ​ឞ្រាស​មរា​អ៝ន់​ឞូ​ឆៃ​ទឹង​លែៈ​នទើ​អី​ឞូនុយ្ស​ហោម​មពោន។ កោរាញ​ឞ្រាស​អ៝ន់​ឞូ​គឹត​ទាទេ​ដ៝ង់ ទឹង​លែៈ​នទើ​អី​ឞូនុយ្ស​មោ​អុច​អ៝ន់​ឞូ​គឹត។ ២៧ លាស​នទ្រី​ម៝ស​នទើ​គ៝ប់​លាស​ខាន់​មៃ​តា​នតុក​ង៝ អ៝ន់​ខាន់​មៃ​មឞើស​ងក៝ច​ហ៝ម់​តា​នតុក​អាង។ ម៝ស​នទើ​គ៝ប់​ងើយ​ឆ្វីស​តា​តោរ​ខាន់​មៃ អ៝ន់​មឞើស​ងក៝ច​ហ៝ម់​តា​កាលើ​ច៝រ​ជៃ​គៃ​មា​អ៝ក់​ឞូនុយ្ស​តាង់។ ២៨ លើយ​ក្លាច​អោស​មា​នើម​ទើយ​ងខឹត​រាង្លៃ​ឆាក់​ទើម យើន​មា​មោ​ទើយ​អោស​ងខឹត​ហ្វេង អ៝ន់​ខាន់​មៃ​ក្លាច​កោរាញ​ឞ្រាស​ហ៝ៈ យ៝រ​លាស​ពាង់​ទើយ​អ៝ន់​ហ្វេង នទ្រែល​មា​រាង្លៃ​ឆាក់​លើស​ញអ្យើស​តា​នទ្រូង​អុញ។* ២៩ ឞូ​វៃ​តាច់​ឞារ​មល៝ម់​ឆ្យុម​រាលែវ​ខ្លៃ​ទូ​មល៝ម់​កាក់​ជេៈ† យើន​មា​ឞ៝ល​លាស​ថ៝ក​កើត​នៃ លាស​កោរាញ​ឞ្រាស​ឞឹ​ខាន់​មៃ​មោ​អ៝ន់ មោ​គែស​អោស​ទូ​មល៝ម់​ឆ្យុម​រាលែវ​តុប​តា​នែស។ ៣០ ឞ៝ល​លាស​ទឹង​លែៈ​ឆ៝ក់​តា​ឞោក​ខាន់​មៃ​នើម កោរាញ​ឞ្រាស​លែៈ​ជេស​កើប​ទឹង​លែៈ​ដ៝ង់។ ៣១ កើត​នទ្រី​លើយ​ក្លាច​អោស យ៝រ​លាស​កោរាញ​ឞ្រាស​កើប​ខាន់​មៃ​ខ្លៃ​ងាន់​រាលាវ​មា​ឆ្យុម​រាលែវ​ទូ​ផូង​ជឹត”។*

នាវ​ឞូ​មឞើស​ងក៝ច​ឞ្រាស​យេឆូ 

៣២ “ឞូ​ម៝ស​អី​មឞើស​មា​ឞូ​លាស​ពាង់​តឹង​គ៝ប់គ៝ប់​មរា​មឞើស​ពាង់​អី​នៃ​ជេង​អ៝ស​ម៝ន​គ៝ប់​តា​ឞើស​នាប់​មាត់​ឞឹ​គ៝ប់​តា​កាលើ​ត្រោក។ ៣៣ យើន​មា​ឞូ​ម៝ស​អី​រាលាច់​មា​ឞូ​លាស​មោ​តឹង​គ៝ប់គ៝ប់​មោ​ដ៝ង់​មឞើស​ពាង់​អី​នៃ​ជេង​អ៝ស​ម៝ន​គ៝ប់​តា​ឞើស​នាប់​មាត់​ឞឹ​គ៝ប់​តា​កាលើ​ត្រោក”។

តឹម​ងខាស​មពោល​អាច​មា​នាវ​ញឆីង

៣៤ “លើយ​មឹន​អោស​គ៝ប់​វាច់​តា​នែស​នតូ​អ្យា​លែវ​នាវ​ដាប់​មពាន់។ គ៝ប់​វាច់​តា​អ្យា​តឹម​ឞាន​មា​ញអោត​ដាវ លែវ​នាវ​តឹម​រាទ៝ង់។ ៣៥ គ៝ប់​វាច់​អ៝ន់៖

«ក៝ន​ឞូ​ក្លោ​តឹម​ងខាស​ដាស​ឞឹ​ពាង់‌

ក៝ន​ឞូ​អូរ​តឹម​ងខាស​ដាស​មេៈ​ពាង់‌

មាន់​អ៝ន់​តឹម​ងខាស​ដាស​មេៈ​ព៝​ពាង់​នើម​ដ៝ង់។*

៣៦ ឞូនុយ្ស​គុ​នទ្រែល​ទូ​ជៃ ជេង​តឹម​រាលាង់​នទ្រាង់​ខាន់​ពាង់​នើម»†”។

អ៝ស​ម៝ន​ឞ្រាស​យេឆូ ​នហេល​នានេៈ

៣៧ “ឞូ​ម៝ស​រ៝ង់​មា​មេៈ​ឞឹ​ពាង់​នើម​អ៝ក់​រាលាវ​មា​រ៝ង់​គ៝ប់ ពាង់​អី​នៃ​មោ​អោស​ទី​ជេង​អ៝ស​ម៝ន​គ៝ប់។ ឞូ​ម៝ស​រ៝ង់​មា​ក៝ន​ឞូ​អូរ​ក៝ន​ឞូ​ក្លោ​ពាង់​នើម​អ៝ក់​រាលាវ​មា​រ៝ង់​គ៝ប់ ពាង់​អី​នៃ​មោ​ដ៝ង់​ទី​ជេង​អ៝ស​ម៝ន​គ៝ប់។* ៣៨ ឞូ​ម៝ស​មោ​តូយ​ឆី​តឹម​រាកាង់​ពាង់​នើម​ឞ្រោៈ​តឹង​គ៝ប់ ជេង​គែស​នាវ​ខ្លៃ​មោ​អ្យាត់​ទឹង​លែៈ​នាវ​កោរាញ​ឞ្រាស​ដាៈ ឞ៝ល​លាស​ត៝ត់​ខឹត​ឆាក់​កាដោយ ពាង់​អី​នៃ​មោ​អោស​ទី​ជេង​អ៝ស​ម៝ន​គ៝ប់។* ៣៩ ជេសរី​ឞូ​ម៝ស​ព្រាប់​រាវាន​មា​នាវ​រេស​ឆាក់​ពាង់​នើម ពាង់​តៃ​ខឹត​នហ៝​រ៝ យើន​មា​ឞូ​ម៝ស​ខឹត​អាច​មា​តឹង​គ៝ប់ ពាង់​តៃ​រេស​នហ៝​រ៝”។

នាវ​ងខោម​មា​ផូង​អី​រ៝ម​អ៝ស​ម៝ន​ឞ្រាស​យេឆូ 

៤០ “ឞូ​ម៝ស​រ៝ម​ខាន់​មៃ តឹម​ឞាន​មា​ពាង់​រ៝ម​គ៝ប់ ឞូ​ម៝ស​រ៝ម​គ៝ប់​តឹម​ឞាន​មា​ពាង់​រ៝ម​កោរាញ​ឞ្រាស​តើម​ញជ្វាល់​គ៝ប់​ដ៝ង់។* ៤១ ឞូ​ម៝ស​រ៝ម​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស អាច​មា​ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស ឞូនុយ្ស​អី​នៃ​គែស​នទើ​ងខោម​តឹម​ឞាន​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ដ៝ង់។ ឞូ​ម៝ស​រ៝ម​ទូ​ហ្វេ​ឞូនុយ្ស​ឆ៝ង់ អាច​មា​ពាង់​ជេង​ឞូនុយ្ស​ឆ៝ង់ ឞូនុយ្ស​អី​នៃ​គែស​នទើ​ងខោម​តឹម​ឞាន​មា​ឞូនុយ្ស​ឆ៝ង់​ដ៝ង់។ ៤២ ឞូ​ម៝ស​អ៝ន់​ទាក​នអីក​ទូ​កែវ​មា​ទូ​ហ្វេ​ឞូ​ជេៈ អាច​មា​ឞូ​ជេៈ​អី​នៃ​ជេង​អ៝ស​ម៝ន​គ៝ប់គ៝ប់​លាស​នហេល​នានេៈ​ងាន់​មា​ខាន់​មៃ នាវ​ងខោម​មា​ឞូនុយ្ស​អី​នៃ​មោ​រ៝ស​អោស”។*

១១

១ ជេស​ឞ្រាស​យេឆូ ​លាស​នាវ​អី​នៃ​អ៝ន់​មា ១២ នុយ្ស​មពោល​កោរាញ​អ៝ស​ម៝ន​ពាង់ ជេសរី​ពាង់​លោស​ឞើស​នតុក​នៃ គៃ​មា​ហាន់​នតុម​នតី​ឞូ​រ៝ៈ​ប៝ន​អេងៗ។

មពោល​អ៝ស​ម៝ន​យោហាន-​បាប់តែម ​ហាន់​ម៝ប់​ឞ្រាស​យេឆូ 

(លក ៧:១៨-៣៥)

២ នោក​នៃ​យោហាន-​បាប់តែម ​ឞូ​ក្រុង​តា​នទ្រូង។ ត៝ត់​ពាង់​តាង់​លឺ​ឞូ​មឞើស​ងក៝ច​ទឹង​លែៈ​នទើ​ឞ្រាស​ក្រីស ​ជាន ពាង់​ដាៈ​មពោល​អ៝ស​ម៝ន​ពាង់​ហាន់​អោប​ឞ្រាស​យេឆូ ​កើត​នអា៖* ៣ “នោក​កាល់​អែ​នើស​កោរាញ​ឞ្រាស​លែៈ​ត៝ន​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លាស៖ គែស​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ជុរ​វាច់​តាៈ​ឞើស​កាលើ​ត្រោក​នតុក​កោរាញ​ឞ្រាស​នើម។ មៃ​អ្យា​ឞ្រាស​ក្រីស ​អី​នៃ​ឞើស មោ​លាស​អ៝ន់​ហេន​ហោម​ក៝ប់​ទូ​ហ្វេ​អា​អេង​ជឹត?”* ៤ ឞ្រាស​យេឆូ ​អើស​មា​ខាន់​ពាង់៖ “ខាន់​មៃ​មឞើស​ងក៝ច​មា​ពាង់​រី ទឹង​លែៈ​នទើ​ខាន់​មៃ​តាង់​ខាន់​មៃ​ឆៃ​គ៝ប់​ជាន។ ៥ ឞូនុយ្ស​ចែស​មាត់​អ្វាញ់​ឆៃ ឞូនុយ្ស​ក្វែត​រាវែន​ឞ្លាវ​ឞ្រោៈ ឞូនុយ្ស​ផុង​ឆា​ឞាស ក្ល៝ស ឞូនុយ្ស​តឹក​តោរ​អ្យាត់​តាង់ ឞូនុយ្ស​ខឹត​ទ៝ក់​រេស នអ៝ប់​មា​ឞូនុយ្ស​អ៝​អាច​តាង់​នាវ​មហែ​មហាន​អ្វែស។* ៦ អ្វែស​មអាក​ងាន់​មា​ឞូនុយ្ស​មោ​មអារ់​នាវ​ពាង់​ញឆីង​មា​គ៝ប់ យ៝រ​មា​នទើ​គ៝ប់​ជាន​អេង​ងាន់​ឞើស​នាវ​មឹន​ពាង់​អុច!”

៧ នទុត​ឆឹត​ផូង​អ៝ស​ម៝ន​យោហាន-​បាប់តែម ឞ្រាស​យេឆូ ​នតើម​ងើយ​មា​យោហាន-​បាប់តែម ​អ៝ន់​មា​ផូង​ប៝ន​លាន៖ “ម៝ស​ឞូនុយ្ស​អ្វាញ់​ខាន់​អៃ​មៃ​ហាន់​តា​ឞ្រី​រាទាស? ហាន់​អ្វាញ់​ឞូនុយ្ស​អី​ងើយ​ទាស​មា​ឞូនុយ្ស​អេងៗ​អុច​តឹម​ឞាន​មា​ជា​មពាត់​រាងោញ​ទាស​ឆ្យាល​មា​ខោម​ឞើស? ពាង់​មោ​ទី​អោស។* ៨ ម៝ស​ឞូនុយ្ស​ខាន់​អៃ​មៃ​ហាន់​អ្វាញ់? អ្វាញ់​ឞូនុយ្ស​ញឆ៝ស​ឞ៝ក​អ្វែស​អាវ​អ្វែស​ឞើស? មោ​អោស។ ឞូនុយ្ស​ញឆ៝ស​ឞ៝ក​អ្វែស​អាវ​អ្វែស មពោល​នៃ​គុ​តា​ជៃ​កាដាច់​គុ មោ​អោស​គុ​តា​ឞ្រី​រាទាស។ ៩ លាស​នទ្រី​ឞូ​ម៝ស​ឞូនុយ្ស​ខាន់​អៃ​មៃ​ហាន់​អ្វាញ់? អ្វាញ់​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស? ទី​ងាន់។ យើន​មា​ពាង់​អី​នៃ​រាលាវ​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ជឹត។* ១០ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស​លាស​មា​ពាង់៖ «កោរាញ​ឞ្រាស​លាស៖

«ល៝ង់​គ៝ប់​ញជ្វាល់​ឞូនុយ្ស​ហាន់​ល៝រ​មៃ

គៃ​មា​នទ្រាប់​នូយ្ស​នហ៝ម់​ឞូនុយ្ស​អ៝ន់​មា​មៃ​តឹម​ឞាន​មា​ក្វាយ្ស​ត្រ៝ង​អ៝ន់​មា​មៃ»»†

យោហាន-​បាប់តែម ​អី​នៃ​អី​ឞូនុយ្ស​ហាន់​ល៝រ​តា​នាវ​អី​នៃ។ ១១ ខាន់​អៃ​មៃ​អ្យាត់​នាវ​គ៝ប់​នហេល​នានេៈ​ងាន់ ទឹង​លែៈ​ឞូនុយ្ស​អី​ទែស​តាៈ​ឞើស​ឞូ​អូរ​តា​នែស​នតូ​អ្យា មោ​គែស​អោស​ទូ​ហ្វេ​ជេង​ក្វ៝ង់​រាលាវ​យោហាន-​បាប់តែម  យើន​លាស​តា​មពោល​ឞូនុយ្ស​អី​កោរាញ​ឞ្រាស​ម៝ត់​អ្វាញ់ ឞូនុយ្ស​អី​ជេៈ​តា​ន៝ម់​ឞូ ឞូនុយ្ស​អី​នៃ​ជេង​ក្វ៝ង់​រាលាវ​យោហាន-​បាប់តែម ​ងាន់។ ១២ នតើម​ឞើស​នារ​យោហាន-​បាប់តែម ​ជាន​បាប់តែម​ត៝ត់​មា​អាបៃ​អ្យា គែស​ឞូនុយ្ស​ញឆ្រោយ្ស​មឞើស​ងក៝ច​មា​នាវ​កោរាញ​ឞ្រាស​ម៝ត់​អ្វាញ់ ជេសរី​ឞូនុយ្ស​អី​ញឆ្រោយ្ស​ងាន់​រី​មើ​គែស​លាប់*។ ១៣ ទឹង​លែៈ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នហ៝​មា​ត៝ត់​យោហាន-​បាប់តែម  លែៈ​គែស​ងក៝ច​មា​នាវ​កោរាញ​ឞ្រាស​ម៝ត់​អ្វាញ់ នទ្រែល​មា​តា​នាវ​វៃ​ផូង​ឞ៝ន់​លែៈ​គែស​មឞើស​ងក៝ច​នាវ​អី​នៃ​ដ៝ង់។ ១៤ តា​នាវ​វៃ​ឞ៝ន់​លែៈ​គែស​មឞើស​ងក៝ច​ជេស​មា​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​តឹម​ឞាន​មា​អេលីយា ​ពាង់​មរា​វាច់ លាស​ខាន់​អៃ​មៃ​អុច​អ្យាត់​នាវ​គ៝ប់យោហាន-​បាប់តែម ​ជេង​ឞូនុយ្ស​អី​នៃ។* ១៥ ឞូ​ម៝ស​តាង់​នាវ​គ៝ប់​ងើយ​អ្យា អ៝ន់​ពាង់​មឹន​អេង​តា​ឆាក់! ១៦ លាស​នទ្រី​មើម​គ៝ប់​តឹម​រាដឹល​មា​ឞូនុយ្ស​អាបៃ​អ្យា? ខាន់​ពាង់​ជេង​តឹម​ឞាន​មា​ក៝ន​ឆែ​គុ​ព៝ល់​តា​ជ៝ង់​គូង​ប៝ន† គែស​អាបាៈ​តឹម​នតែរ​នទ្រាង់​ខាន់​ពាង់៖

១៧ «ហេន​លែៈ​អោស​នហោម​គ៝ស​គ៝រ់ តីស​មា​ខាន់​អៃ​មៃ​មោ​ព៝ល់​រាម់​មអាក​(រ៝ម់)‌

ជេសរី​ហេន​លែៈ​នអ៝រ​នត៝ង់​ទ៝ង់​ខឹត តីស​មា​ខាន់​អៃ​មៃ​មោ​អុច​ញុម​នអ៝រ​ដ៝ង់»។

១៨ នទ្រី​យោហាន-​បាប់តែម ​ពាង់​អ៝ត់​ឆោង​ឆា អ៝ត់​ញេត​នទ្រាញ់ តីស​មា​ឞូ​លាស​ពាង់​ឞូនុយ្ស​ឞ្រាស​អ្យើស​លាប់។* ១៩ ល៝ង់​គ៝ប់​អ្យា​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​គែស​ញេត​គែស​ឆោង មោ​អ៝ត់​ឆោង​ឆា ឞូ​លាស​គ៝ប់៖ «ឞូនុយ្ស​ហៃ​ញេត​ហៃ​ឆោង ជាន​មឹត​ជាង់​ដាស​ឞូនុយ្ស​ឆ៝ៈ​ព្រាក់​ប៝ន​លាន​គៃ​មា​អ៝ន់​កោរាញ​ម៝ត់​អ្វាញ់ ជេសរី​គុ​នទ្រែល​ឞូនុយ្ស​តីស​អា​អេង​ជឹត»។ យើន​មា​ឞូនុយ្ស​អី​តឹង​នាវ​កោរាញ​ឞ្រាស ញហើ​នាវ​កោរាញ​ឞ្រាស​អី​នៃ​ជេង​ទី​អ្វែស​ងាន់​តា​នាវ​រេស​ពាង់”។*

ឞ្រាស​យេឆូ ​នទុយ្ស​ប៝ន​អី​ទាង់​ក៝

(លក ១០:១៣-១៥)

២០ ជេសរី​ឞ្រាស​យេឆូ ​នទុយ្ស​ប៝ន​អី​ពាង់​លែៈ​ជាន​នាវ​ខ្លៃ​អ៝ក់​រាលាវ​ឞូ យ៝រ​មា​ខាន់​ពាង់​មោ​អុច​រាគ៝ល់​នូយ្ស​នហ៝ម់​អ្យើស ពាង់​លាស​កើត​នអា៖ ២១ “រេស​រាញាល់​ងាន់​មា​ឞូនុយ្ស​គុ​តា​ប៝ន​ខោរាឆីន  នទ្រែល​មា​ប៝ន​បេតឆៃដា  យ៝រ​លាស​ខាន់​ពាង់​លែៈ​ឆៃ​ទឹង​លែៈ​នទើ​អ្វែស​នទើ​ខ្លៃ​គ៝ប់​ជាន តីស​មា​មោ​អោស​រាគ៝ល់​លើយ​នូយ្ស​នហ៝ម់​អ្យើស។ ឞូនុយ្ស​តា​ប៝ន​តីរុស  នទ្រែល​មា​តា​ប៝ន​ឆីដោន ​ជេង​ផូង​មោ​គឹត​នាល់​កោរាញ​ឞ្រាស លាស​ខាន់​ពាង់​ឆៃ​នាវ​ខ្លៃ​អី​នៃ ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស​រ៝ ជេសរី​គៃ​មា​ញហើ​នាវ​ខាន់​ពាង់​លែៈ​រាគ៝ល់​លើយ​នូយ្ស​នហ៝ម់​អ្យើស ខាន់​ពាង់​ញឆ៝ស​ងគូត​បាវ​ច្យាត់​គុ​តា​អុញ​ឞុស។** ២២ លាស​នទ្រី​គ៝ប់​មឞើស​ងក៝ច​មា​ខាន់​អៃ​មៃ តា​នារ​កោរាញ​ឞ្រាស​ផាត​ទោយ្ស​លាម​នែស​នតូ​តៃ ឞូនុយ្ស​តា​ប៝ន​តីរុស  នទ្រែល​មា​តា​ប៝ន​ឆីដោន  ខាន់​ពាង់​គែស​ទោយ្ស​ថើល​តា​ន៝ម់​ឞូនុយ្ស​គុ​តា​ប៝ន​ខោរាឆីន  ប៝ន​បេតឆៃដា ។ ២៣ ឞូនុយ្ស​គុ​តា​ប៝ន​កាពើនិម ​អី​ប៝ន​គ៝ប់​គុ​ជ៝ៈ​ខៃ នទ្រែល​មា​គ៝ប់​លែៈ​នតី​លែៈ​ជាន​នទើ​នាវ​ខ្លៃ

លើយ​អោស​មឹន​លាស​ឆាក់​ខាន់​អៃ​មៃ​នើម​លែៈ​ជេង​ឞូនុយ្ស​អ្វែស​ហាវ​តា​ប៝ន​អ្វែស​កាលើ។

មោ​អោស ខាន់​អៃ​មៃ​តៃ​តុប​តា​នតុក​រេស​រាញាល់​តា​នទ្រូង​អុញ​រ៝។

យ៝រ​លាស​នាវ​ខ្លៃ​អី​លែៈ​គែស​ជេស​តា​ងក្លាង​ខាន់​អៃ​មៃ លាស​ប៝ន​ឆោដុម ​អី​ជាន​តីស​ទុត​ហោ​កាល់​អែ​នើស នទ្រី​ទឹង​កោរាញ​ឞ្រាស​ទែ​លើស​ហេង​ខាន់​ពាង់​មា​អុញ​ឞើស​កាលើ​ត្រោក ខាន់​ពាង់​ឆៃ​កើត​នៃ ឞូនុយ្ស​តា​ប៝ន​នៃ​មោ​អោស​គែស​រ៝ស ហោម​ត៝ត់​តា​នារ​អាបៃ​អ្យា។* ២៤ នទ្រី​ទឹង​គ៝ប់​លាស​មា​ខាន់​អៃ​មៃ តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​តៃ ឞូនុយ្ស​តាៈ​ឞើស​ឞ្រី​ប៝ន​ឆោដុម ​គែស​ទោយ្ស​ថើល​ទើម​តា​ន៝ម់​ខាន់​អៃ​មៃ”។*

ឞ្រាស​យេឆូ ​លាស​អ្វែស​មា​ឞឹ​ពាង់​នើម

(លក ១០:២១-២២)

២៥ ជេសរី​ឞ្រាស​យេឆូ ​លាស​កើត​នអា៖ “ហើយ​ឞឹ អី​កោរាញ​មា​ត្រោក នទ្រែល​មា​នែស​នតូ គ៝ប់​រានេ​មៃ​ហោ​ងាន់ យ៝រ​លាស​មៃ​លែៈ​ញហើ​នាវ​មៃ​នតើម​ម៝ត់​អ្វាញ់​ឞូនុយ្ស​អ្យា​អ៝ន់​មា​ឞូនុយ្ស​រាលូក​ម៝ល់​មោ​វ៝ត់​តឹម​ឞាន​មា​ក៝ន​ឆែ ជេសរី​ពោន​នទ៝ប់​លើយ​នទើ​អី​នៃ​មា​ឞូនុយ្ស​អី​កើប​អេង​ឆាក់​ខាន់​ពាង់​នើម​ជេង​ឞូនុយ្ស​គឹត​ឞូនុយ្ស​ឞ្លាវ។* ២៦ ហើយ​ឞឹ នូយ្ស​នហ៝ម់​មៃ​អុច​កើត​នអា​រ៝។ ២៧ ទឹង​លែៈ​នតីល​នទើ លែៈ​ឞឹ​ជាវ​មា​គ៝ប់​ទាទេ​ជេស។ មោ​គែស​អោស​ឞូនុយ្ស​គឹត​នាល់​គ៝ប់​អី​ក៝ន​មៃ គែស​មៃ​អី​ឞឹ​គ៝ប់​នើម​ទើម​គឹត​នាល់។ មោ​គែស​អោស​ឞូនុយ្ស​គឹត​នាល់​មៃ​អី​ឞឹ​គ៝ប់ គែស​គ៝ប់​អី​ក៝ន​មៃ​ទើម​គឹត​នាល់ នទ្រែល​មា​ទឹង​លែៈ​ឞូនុយ្ស​អី​គ៝ប់​អុច​អ៝ន់​គឹត​នាល់​មៃ ទូ​រី​ទើម”។*

ឞ្រាស​យេឆូ ​ក្វាល់​ឞូ​វាច់​គុ​រាលូ​តា​ពាង់

២៨ “ឞូ​ម៝ស​គែស​នាវ​លេត​រាគាញ់ នទ្រែល​មា​អាញ​ជ៝ក់ វាច់​ហ៝ម់​អា​គ៝ប់គ៝ប់​អ៝ន់​ខាន់​អៃ​មៃ​រាលូ‡។* ២៩ ឆ៝ៈ​ហ៝ម់​នទើ​មឞាក់​គ៝ប់ ជេសរី​នតី​តាៈ​ឞើស​គ៝ប់ នូយ្ស​នហ៝ម់​ខាន់​អៃ​មៃ​នអីក​រាងេត​ងាន់​រ៝ យ៝រ​លាស​នូយ្ស​នហ៝ម់​គ៝ប់​មលែស នទ្រែល​មា​ទេស​រាហេត។ ៣០ នទើ​មឞាក់​គ៝ប់​ងគើច នទ្រែល​មា​នទើ​គ៝ប់​អ៝ន់​ខាន់​អៃ​មៃ​អាញ​ងគើច​ដ៝ង់”។*

១២

ឞ្រាស​យេឆូ ​គែស​នាវ​ទើយ​ដាស​នារ​ឆាបាត់ 

(មក ២:២៣-២៨; លក ៦:១-៥)

១ គែស​ទូ​នារ​ឆាបាត់ ​អី​នារ​រាលូ​ផូង​អីឆ្រាអែល ​ឞ្រាស​យេឆូ  នទ្រែល​មា​ផូង​អ៝ស​ម៝ន​ពាង់​ហាន់​គ្លាត់​រ៝ៈ​មីរ ផូង​អ៝ស​ម៝ន​ជី​ង៝ត ខាន់​ពាង់​រ៝យ្ស​ឞា​ព្រាង់ ​ឆា។* ២ ផូង​ផារីឆី ​ឆៃ​កើត​នៃ ខាន់​ពាង់​ហាន់​លាស​ឞ្រាស​យេឆូ ៖ “ល៝ង់​មៃ​អ្វាញ់ ម៝ស​ឆី​កោៈ​មពោល​អ៝ស​ម៝ន​មៃ​ជាន​ការ​តា​នារ​ឆាបាត់ ​អ្យា​មេស? ឞ៝ល​លាស​ខាន់​ពាង់​រ៝យ្ស​ដេៈៗ​កើត​នៃ ហោម​អែ​កើប​តីស​ដាស​នាវ​វៃ​នារ​រាលូ​ផូង​ឞ៝ន់​ដ៝ង់”។* ៣ ឞ្រាស​យេឆូ ​លាស​មា​ផូង​ផារីឆី ៖ “លាស​នទ្រី​ខាន់​មៃ​លែៈ​ច្វេល​បាស នាវ​ខាន់​មៃ​វៃ​រ៝ៈ​តា​នាវ​កោរាញ​ឞ្រាស​ងើយ? នោក​ដាវីត ​អេ​ហ៝ៈ​ជេង​កាដាច់ ពាង់ នទ្រែល​មា​ឞូនុយ្ស​គុ​នទ្រែល​ពាង់​ជី​ង៝ត‌* ៤ ជេសរី​ពាង់​លាប់​តា​ត្រោម​នតុក​ចូន​កោរាញ​ឞ្រាស​អី​ជាន​មា​ឞ៝ក ឆ៝ៈ​ឆា​នុមពាង់​អី​ឞូ​តេៈ​ញហើរ​អ៝ន់​កោរាញ​ឞ្រាស​នៃ នហ៝​មា​ពាៈ​ឞូនុយ្ស​អី​គុ​នទ្រែល​ពាង់​នៃ​ឆា​ដ៝ង់។ ឞូ​មោ​លាស​ពាង់​ដ៝ង់​ឞ៝ល​លាស​តឹង​មា​នាវ​វៃ​គែស​មពោល​ជាន​ឞ្រាស​ទើម​ទើយ​ឆា​នុមពាង់​អី​នៃ*។* ៥ ជេសរី​ខាន់​មៃ​លែៈ​គែស​អ្វាញ់​ដ៝ង់​តា​ឆ៝ម់បុត​នាវ​វៃ​ឞ៝ន់​លាស​ផូង​ឞូនុយ្ស​ជាន​ឞ្រាស​គុ​ជាន​ការ​តា​ញីស​ជាន​ឞ្រាស ខាន់​ពាង់​ហោម​ជាន​ការ​តា​នារ​ឆាបាត់  នាវ​អី​នៃ​មោ​តឹម​ទី​មា​ជាន​តា​នារ​ឆាបាត់  យើន​មា​មោ​អោស​គែស​នាវ​តីស។* ៦ នទ្រី​ទឹង​គ៝ប់​លាស​មា​ខាន់​មៃ តា​អ្យា​គែស​ទូ​ហ្វេ​គ៝ប់​ក្វ៝ង់​រាលាវ​មា​ញីស​ជាន​ឞ្រាស​អី​នៃ​ជឹត។ ៧ លាស​ខាន់​មៃ​លែៈ​វ៝ត់​តា​នាវ​លាស​អី​អ្យា៖ «គ៝ប់​មោ​អោស​អុច​មា​នទើ​ជាន​ឞ្រាស​ខាន់​អៃ​មៃ គ៝ប់​អុច​មា​ខាន់​អៃ​មៃ​គែស​នាវ​យោៈ​មា​ឞូ»† ខាន់​មៃ​មោ​អោស​នទុយ្ស​មា​ផូង​មោ​គែស​នាវ​តីស។* ៨ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស គ៝ប់​ជេង​កោរាញ​ម៝ស​នទើ​អី​ទើយ​អ៝ន់​ឞូ​ជាន មោ​លាស​មោ​ទើយ​អ៝ន់​ឞូ​ជាន​តា​នារ​ឆាបាត់ ​អី​នារ​រាលូ”។

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​ឆ្យារ់​តី

(មក ៣:១-៦; លក ៦:៦-១១)

៩ ជេសរី​ឞ្រាស​យេឆូ ​លោស​ឞើស​នតុក​នៃ ហាន់​លាប់​តា​ញីស​រាបុន​ខាន់​ពាង់។ ១០ តា​ញីស​រាបុន​នៃ​គែស​ទូ​ហ្វេ​ឞូនុយ្ស​ឆ្យារ់​តី។ ផូង​ផារីឆី ​អោប​ឞ្រាស​យេឆូ ៖ “តឹង​មា​នាវ​វៃ​ផូង​ឞ៝ន់ អាស​ទី​ដ៝ង់​ឞើស ជាន​ឞាស​នាវ​ជី​តា​នារ​ឆាបាត់ ​អី​នារ​គុ​រាលូ​ឞ្វៃ​ជាន​ការ?” ខាន់​ពាង់​អោប​កើត​នៃ គៃ​មា​ជ៝យ​នាវ​មា​នតោន​ឞ្រាស​យេឆូ ​ទើម។ ១១ ឞ្រាស​យេឆូ ​អើស​មា​ខាន់​ពាង់៖ “តា​ផូង​ខាន់​មៃ លាស​គែស​ទូ​ហ្វេ​គែស​ទូ​មល៝ម់​ឞែ​ឞ្យាប់​ពាង់​តុប​តា​នតូ​តា​នារ​ឆាបាត់  អាស​ពាង់​មោ​ឆ៝ៈ​ឞែ​ឞ្យាប់​អី​នៃ​លោស​អា​កាលើ​អ្យា?* ១២ យើន​មា​ឞូនុយ្ស​ខ្លៃ​រាលាវ​ឞែ​ឞ្យាប់ លាស​នទ្រី​ទើយ​ជាន​នទើ​អ្វែស​តា​នារ​ឆាបាត់ ​មោ​អោស​តីស​មា​នាវ​វៃ”។ ១៣ ជេសរី​ឞ្រាស​យេឆូ ​លាស​មា​ឞូនុយ្ស​ឆ្យារ់​តី​នៃ៖ “យើរ​ហ៝ម់​តី​មៃ​នៃ”។ ពាង់​យើរ​រ៝ ជេសរី​តី​ពាង់​ឞាស​កើត​តី​ទូ​ទីង​ដ៝ង់។ ១៤ យើន​មា​ផូង​ផារីឆី ​លោស​អា​ទីស​តឹម​ញច្រាៈ​នាវ​គៃ​មា​ជ៝យ​នាវ​មើម​ទឹង​គែស​ងខឹត​ឞ្រាស​យេឆូ ។*

១៥ នោក​ឞ្រាស​យេឆូ ​គឹត​នាវ​អី​នៃ ជេសរី​ពាង់​លោស​ឞើស​នតុក​នៃ គែស​អ៝ក់​ផូង​ប៝ន​លាន​តឹង​ពាង់​ដ៝ង់ ទឹង​លែៈ​នាវ​ជី​ខាន់​ពាង់ ពាង់​ជាន​ឞាស​ទាទេ។ ១៦ ឞ្រាស​យេឆូ ​ឞ្វៃ​ខាន់​ពាង់ មោ​អោស​អ៝ន់​ខាន់​ពាង់​មឞើស​ងក៝ច​អ៝ន់​ឞូ​គឹត​នាល់​ពាង់។* ១៧ ពាង់​ជាន​កើត​នៃ​គៃ​មា​តឹម​ទី​ដាស​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​អេឆាយ ​លែៈ​ញចីស​កើត​នអា៖ ១៨ «កោរាញ​ឞ្រាស​លាស៖

«ឞូនុយ្ស​អ្យា ឞូនុយ្ស​ឆើម​កើល​ជាន​ការ​មា​គ៝ប់ លែៈ​គ៝ប់​កើយ្ស​ពាង់‌

គ៝ប់​រ៝ង់​ពាង់​ហោ​ងាន់ ទី​នូយ្ស​នហ៝ម់​គ៝ប់​ក្លឹ​ងាន់។

គ៝ប់​អ៝ន់​ឞ្រាស​ហ្វេង​អ្វែស​គ៝ប់​គុ​តា​ពាង់

គៃ​មា​ផាត​ទោយ្ស​ផូង​អី​មោ​ទី​ផូង​អីឆ្រាអែល ​មា​នាវ​ឆ៝ង់។

១៩ ពាង់​មោ​គែស​តឹម​រាលាច់​ដាស​ឞូ មោ​គែស​អោស​នតែរ‌

មោ​គែស​ដ៝ង់​ឞូនុយ្ស​តាង់​ឞ៝រ់​ពាង់​រ៝ៈ​ត្រ៝ង។

២០ ពាង់​មោ​អោស​រាតាច់​លើយ​ជា​លែៈ​ទែស‌

ពាង់​មោ​ខោម​លើយ​ដ៝ង់​អុញ​ឆាគេង​លែៈ​ឞើយ​មា​ញហ៝ត់ គែស​នាវ​យោៈ​មា​ឞូនុយ្ស​អី​គែស​នាវ​ញឆីង​ដេៈ‌

នហ៝​មា​មោ​អោស​ឞាស​ជាន​ការ​ត៝ត់​មា​ទើយ​ដាស​ទឹង​លែៈ​នាវ​អ្យើស។

២១ ជេសរី​ទឹង​លែៈ​ផូង​អី​មោ​ទី​ផូង​អីឆ្រាអែល  ឞូ​រានើម​មា​ពាង់​ងាន់»»†។*

ឞ្រាស​យេឆូ  ជេសរី​បេលឆេបូល 

(មក ៣:២០-៣០; លក ១១:១៤-២៣)

២២ ជេសរី​គែស​ឞូ​លែវ​ទូ​ហ្វេ​ឞូនុយ្ស​ឞូ​ក្លោ​ឞ្រាស​អ្យើស​លើស​ហាន់​អា​ឞ្រាស​យេឆូ  ឞូនុយ្ស​អី​នៃ​មល៝ នទ្រែល​មា​ចែស​មាត់។ ឞ្រាស​យេឆូ ​ជាន​អ៝ន់​ពាង់​ឞ្លាវ​ងើយ​មាត់​ឆៃ​អាង​ដ៝ង់។ ២៣ ទឹង​លែៈ​ឞូនុយ្ស​តា​នៃ​នទ្រ៝ត់​ហីស​រាហ៝ល់​ងាន់ ខាន់​ពាង់​តឹម​លាស៖ “គឹត​ពាង់​អី​នៃ​បាស​អី​ក៝ន​ឆៅ​កាដាច់​ដាវីត ​អី​នើម​រាក្លាយ្ស​កោរាញ​ឞ្រាស​ទែ​លែៈ​ត៝ន​ហាន់​តា​អ្យា?”* ២៤ យើន​មា​តាង់​ឞូ​ងើយ​កើត​នអៃ ផូង​ផារីឆី ​លាស៖ “អាច​មា​បេលឆេបូល †​អី​កោរាញ​មពោល​ឞ្រាស​អ្យើស​គុ​តា​ឆាក់​ពាង់​ទើម ទឹង​ពាង់​ទើយ​មព្រើស​ឞ្រាស​អ្យើស​កើត​នៃ”។* ២៥ ឞ្រាស​យេឆូ ​លែៈ​គឹត​ជេស​នាវ​មឹន​ខាន់​ពាង់ ជេសរី​ពាង់​លាស៖ “ទឹង​លែៈ​ឞ្រី​អី​គែស​នាវ​តឹម​ល៝ក់​តឹម​ជាញ​ចាស​ច្រាយ​ឞាល់ ឞ្រី​អី​នៃ​រ៝ស​ហេង​រ៝ ទឹង​លែៈ​ប៝ន​ទឹង​លែៈ​រានាក់​វ៝ល់​អី​គែស​នាវ​តឹម​ល៝ក់​តឹម​ជាញ​នទ្រាង់​នើម ប៝ន​រានាក់​អី​នៃ​រ៝ស​ហេង​មោ​ហោម​គែស​ដ៝ង់។ ២៦ លាស​គ៝ប់​នត្រុត​ឞ្រាស​អ្យើស​តាៈ​ឞើស​នាវ​ទើយ​ឆាតាង់ ​អី​កោរាញ​មពោល​ឞ្រាស​អ្យើស ឞ្រាស​អ្យើស​គែស​នាវ​តឹម​រាទ៝ង់​តឹម​ជាញ​ចាស​ច្រាយ​ឞាល់ លាស​នទ្រី​មើម​ទឹង​ហោម​គែស​ឆាតាង់ ​ម៝ត់​អ្វាញ់? ២៧ អ៝ស​ម៝ន​ខាន់​មៃ​នត្រុត​ឞ្រាស​អ្យើស​ដ៝ង់។ លាស​គ៝ប់​នត្រុត​ឞ្រាស​អ្យើស​យ៝រ​មា​នាវ​ទើយ​ឆាតាង់ ​ងាន់ ខាន់​មៃ​អើម​មោ​លាស លាស​ខាន់​ពាង់​នត្រុត​ឞ្រាស​អ្យើស​យ៝រ​មា​នាវ​ទើយ​ឆាតាង់ ? លាស​នទ្រី​អ៝ស​ម៝ន​ខាន់​មៃ​នើម​អី​នៃ​មរា​តេៈ​ទោយ្ស​ខាន់​មៃ​ងាន់​រ៝។ ២៨ យើន​មា​លាស​នាវ​ទើយ​គ៝ប់​នត្រុត​ឞ្រាស​អ្យើស​តាៈ​ឞើស​ឞ្រាស​ហ្វេង​អ្វែស​កោរាញ​ឞ្រាស លាស​នទ្រី​នាវ​កោរាញ​ឞ្រាស​ម៝ត់​អ្វាញ់​មា​ខាន់​មៃ​លែៈ​ត៝ត់​ជេស។* ២៩ មើម​ទឹង​ឞូនុយ្ស​ទើយ​ហាន់​តា​ជៃ​ឞូនុយ្ស​ទាង់ ជេសរី​នតុង​ទ្រាប់​នទើ​ពាង់? អ៝ន់​ញុប​ក៝ត់​ល៝រ​ពាង់​អី​នៃ​ប៝ត់ រី​មើ​ទើយ​ពីត​ឆ៝ៈ​ទ្រាប់​នទើ​ទឹង​លែៈ​តា​ជៃ​ពាង់។* ៣០ ឞូ​ម៝ស​មោ​គុ​មពែស​ឞើស​គ៝ប់ ពាង់​អី​នៃ​ជេង​តឹម​រាលាង់​ដាស​គ៝ប់។ ឞូ​ម៝ស​អី​មោ​រាគូម​នទ្រែល​គ៝ប់ ពាង់​អី​នៃ​ជេង​ឞូនុយ្ស​តឹម​ងខាស​ញហីង​ញហាង។* ៣១ កើត​នទ្រី​ទឹង​គ៝ប់​មឞើស​អ៝ន់​មា​ខាន់​អៃ​មៃ ទឹង​លែៈ​នទើ​ឞូនុយ្ស​ជាន​តីស នទ្រែល​មា​លាស​មឺច​រាម៝ត​កោរាញ​ឞ្រាស កោរាញ​ឞ្រាស​ហោម​យោៈ​មោ​អោស​កើប​នាវ​តីស​ជឹត។ តីស​មា​ឞូ​ម៝ស​អី​លាស​មឺច​រាម៝ត​ឞ្រាស​ហ្វេង​អ្វែស​អី​រី មោ​អោស​កោរាញ​ឞ្រាស​យោៈ​មា​ពាង់។ ៣២ ឞូ​ម៝ស​ពាង់​អី​ងើយ​តឹម​រាទ៝ង់​ដាស​គ៝ប់​អី​ឞូនុយ្ស​តាៈ​ឞើស​កោរាញ​ឞ្រាស កោរាញ​ឞ្រាស​ហោម​យោៈ​មោ​អោស​កើប​នាវ​តីស​ពាង់ យើន​មា​ឞូ​ម៝ស​ពាង់​អី​ងើយ​តឹម​រាទ៝ង់​ដាស​ឞ្រាស​ហ្វេង​អ្វែស​អី​ក្ល៝ស​អ្វែស កោរាញ​ឞ្រាស​ហោម​កើប​នាវ​តីស​ពាង់​នានាវ ឞ៝ល​លាស​តា​រានោក​អាបៃ​អ្យា មោ​លាស​តា​រានោក​កោរាញ​ឞ្រាស​ម៝ត់​អ្វាញ់​ទឹង​លែៈ​ឞូនុយ្ស​ងាន់​តៃ​កាដោយ”។*

តើម​ឆី​អ្វែស តើម​ឆី​មោ​អ្វែស

(លក ៦:៤៣-៤៥)

៣៣ “លាស​តើម​អ្វែស ព្លៃ​ពាង់​អ្វែស​ដ៝ង់ តីស​មា​លាស​តើម​មោ​អ្វែស ព្លៃ​ពាង់​មោ​អ្វែស​ដ៝ង់ យ៝រ​លាស​ទឹង​ឞូ​គឹត​នាល់​តើម​ឆី​តាៈ​ឞើស​ព្លៃ​ពាង់។* ៣៤ យេ! មពោល​ឞូនុយ្ស​អ្យើស​ឞូនុយ្ស​ជាញ​តឹម​ឞាន​មា​ឞេស​កូ! មើម​ខាន់​មៃ​ឞ្លាវ​ងើយ​នាវ​អ្វែស លាស​ឆាក់​ខាន់​មៃ​ជេង​ឞូនុយ្ស​អ្យើស? យ៝រ​លាស​ឞូនុយ្ស​ទឹង​លោស​ងើយ តាៈ​ឞើស​នាវ​មឹន​អ៝ក់​ងាន់​តា​នូយ្ស​នហ៝ម់​ពាង់។* ៣៥ ឞូនុយ្ស​អ្វែស​ងើយ​នទើ​អ្វែស យ៝រ​លាស​តា​ឆាក់​ពាង់​រី​គែស​នាវ​មឹន​អ្វែស​នឹង ឞូនុយ្ស​អ្យើស​ងើយ​នទើ​អ្យើស យ៝រ​លាស​តា​ឆាក់​ពាង់​រី​គែស​នាវ​មឹន​អ្យើស​នឹង។ ៣៦ គ៝ប់​លាស​មា​ខាន់​មៃ តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​តៃ ពាង់​ផាត​ទោយ្ស​ឞូនុយ្ស​មា​ទឹង​លែៈ​នាវ​អី​ឞូនុយ្ស​ងើយ​លាៈ​ងើយ​លេង​ដ៝ង់។* ៣៧ ពាង់​លែៈ​កើប​ខាន់​មៃ​ឆ៝ង់​មោ​គែស​ទោយ្ស យ៝រ​លាស​លោស​នាវ​ខាន់​មៃ​មឞើស​ងើយ មោ​លាស​ពាង់​កើប​ខាន់​មៃ​គែស​ទោយ្ស យ៝រ​លោស​នាវ​ខាន់​មៃ​មឞើស​ងើយ​ដ៝ង់”។

នទើ​គឹត​មឞេន​តា​យោនាយ្ស 

(មក ៨:១១-១២; លក ១១:២៩-៣២)

៣៨ នោក​នៃ​គែស​អាបាៈ​ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​ផារីឆី ​លាស​មា​ឞ្រាស​យេឆូ ៖ “អើ​នើម​នតីមៃ​ជាន​ទូ​នាវ​មឞេន​អ៝ន់​ហេន​ឆៃ​អឺស គៃ​មា​ញហើ​នាវ​ទើយ​មៃ​តាៈ​ឞើស​កោរាញ​ឞ្រាស”។* ៣៩ យើន​មា​ឞ្រាស​យេឆូ ​អើស​មា​ខាន់​ពាង់៖ “ឞូនុយ្ស​តា​រានោក​អាបៃ​អ្យា​ហោ​ងាន់​អ្យើស​មហឹក មោ​អុច​ជាន​តឹង​នាវ​កោរាញ​ឞ្រាស​អុច អុច​ឆៃ​មា​នាវ​មឞេន​ទើម យើន​មា​កោរាញ​ឞ្រាស​មោ​អោស​អ៝ន់​នាវ​មឞេន​អេង​ជឹត។ ពាង់​អ៝ន់​ទូ​នាវ​មឞេន​តឹម​ឞាន​មា​នាវ​មឞេន​យោនាយ្ស ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ទើម។ ៤០ យ៝រ​លាស​យោនាយ្ស ​គុ​តា​ត្រោម​នទុល​កា​ក្វ៝ង់​ពែ​នាង់​ពែ​នារ កើត​នអៃ​ដ៝ង់​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​តៃ​គុ​តា​ត្រោម​នែស​ពែ​នាង់​ពែ​នារ​ដ៝ង់។* ៤១ តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​អ្យា ឞូនុយ្ស​តា​ប៝ន​នីនីវេ ​មរា​តេៈ​ទោយ្ស​ឞូនុយ្ស​តា​រានោក​អាបៃ​អ្យា​ដ៝ង់ យ៝រ​លាស​រានោក​កាល់​អែ​នើស ជេស​ខាន់​ពាង់​តាង់​នាវ​យោនាយ្ស ​មឞើស ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស​រ៝ ខាន់​ពាង់​នទុយ្ស​តោរ​លែៈ​លាន់​នាវ​ខាន់​ពាង់​ជាន​តីស​នើស។ យើន​មា​តា​អ្យា​អាបៃ​អ្យា​គែស​ដ៝ង់​ទូ​ហ្វេ​ឞូនុយ្ស​ក្វ៝ង់​រាលាវ​មា​យោនាយ្ស ​នៃ​ជឹត តីស​មា​ខាន់​មៃ​មោ​អោស​រាគ៝ល់​នូយ្ស​នហ៝ម់​អ្យើស។* ៤២ តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ គែស​កាដាច់​ឞូ​អូរ​រាញា​ពាង់​ឆេបា  ពាង់​មរា​តេៈ​ទោយ្ស​មា​ឞូនុយ្ស​រានោក​អាបៃ​អ្យា។ កាល់​អែ​នើស​ពាង់​កាដាច់​តា​ឞ្រី​អេង​ងាយ​មពែស​ឞើស​ទ៝ង់​ឞ្រី​អីឆ្រាអែល  ឞ៝ល​លាស​ពាង់​គុ​ងាយ​ទុត​ឞ្រី​ទុត​នែស​កាដោយ ពាង់​ហាន់​តា​ឞ្រី​អីឆ្រាអែល ​គៃ​មា​អ្យាត់​នាវ​មឹន​គឹត​ឞ្លាវ​កាដាច់​ឆាលោមោន ​តា​ឞ្រី​អ្យា។ យើន​មា​នារ​អ្យា​តា​នតុក​អ្យា​គែស​ទូ​ហ្វេ​ឞូនុយ្ស​នាវ​ងើយ​ពាង់​ខ្លៃ​រាលាវ​នាវ​ងើយ​កាដាច់​ឆាលោមោន  តីស​មា​ខាន់​មៃ​មោ​អោស​អុច​អ្យាត់​ពាង់”។*

ញជ្រាង់​លើយ​អ៝ន់​ឞ្រាស​អ្យើស​លាប់​គុ​តៃ​ទូ​តឹ​ជឹត

(លក ១១:២៤-២៦)

៤៣ “លាស​ឞ្រាស​អ្យើស​លោស​ឞើស​ទូ​ហ្វេ​ឞូនុយ្ស ជេសរី​ពាង់​ឞ្រោៈ​រ៝ៈ​ឞ្រី​រាទាស ពាង់​ជ៝យ​នតុក​មា​គុ​មោ​គែស​អោស។ ៤៤ ជេសរី​ពាង់​មរា​លាស​អេង​កើត​នអា៖ «គ៝ប់​ព្លឹ​គុ​តា​ជៃ​អើម​គ៝ប់ នតុក​គ៝ប់​មហែ​លោស​នើស​ប៝ត់»។ ត៝ត់​ពាង់​ព្លឹ​តា​នៃ ឆៃ​ជៃ​អី​នៃ​លែៈ​ញឆ៝យ្ស​ទាទេ​មពេស​អ្វែស នទ្រាប់​អ្យាហែប‌ ៤៥ ជេសរី​ពាង់​ហាន់​ជាៈ​ពើស​ឞ្រាស​អ្យើស​អា​អេង​តៃ ឞ្រាស​អ្យើស​អី​នៃ​ជាញៗ​រាលាវ​ពាង់​ងាន់ ហាន់​លាប់​គុ​នទ្រែល​តា​នៃ​ដ៝ង់ ជាន​អ៝ន់​ឞូនុយ្ស​អី​នៃ​គែស​នាវ​ជេរ​អ្យើស​រាលាវ​អើម​នើស​ជឹត។ កើត​នទ្រី​ឞូនុយ្ស​អ្យើស​តា​រានោក​អ្យា​គែស​តឹម​ឞាន​កើត​នៃ​ដ៝ង់”។*

នទុល​មពោល​ឞ្រាស​យេឆូ ​នហេល​នានេៈ

(មក ៣:៣១-៣៥; លក ៨:១៩-២១)

៤៦ នោក​ឞ្រាស​យេឆូ ​ហោម​គុ​ងើយ​ដាស​ផូង​ប៝ន​លាន​នៃ គែស​មេៈ​ពាង់​នទ្រែល​មពោល​អ៝ស​ឞូ​ក្លោ​ពាង់​គុ​ឞើស​ទីស​រី អុច​ងើយ​ដាស​ពាង់។* ៤៧ គែស​ទូ​ហ្វេ​ឞូនុយ្ស​ហាន់​មឞើស​មា​ពាង់៖ “ហើយ​នើម​នតី‡ មេៈ​មៃ នទ្រែល​មា​ផូង​អ៝ស​ឞូ​ក្លោ​មៃ​គុ​ឞើស​ទីស​រី ខាន់​ពាង់​អុច​ងើយ​ដាស​មៃ”។ ៤៨ យើន​មា​ឞ្រាស​យេឆូ ​អើស​មា​ពាង់៖ “ឞូ​ម៝ស​មេៈ​គ៝ប់? ឞូ​ម៝ស​ផូង​អ៝ស​នោ​គ៝ប់?” ៤៩ ជេសរី​ឞ្រាស​យេឆូ ​ញច៝ង់​តី​ជឹត​ផូង​អ៝ស​ម៝ន​ពាង់ពាង់​លាស៖ “ខាន់​ពាង់​អ្យា​មេៈ​គ៝ប់ នទ្រែល​មា​ផូង​អ៝ស​នោ​គ៝ប់​ហែស! ៥០ យ៝រ​លាស​ឞូ​ម៝ស​អី​អ្យាត់​តឹង​នាវ​អុច​ឞឹ​គ៝ប់​គុ​តា​កាលើ​ត្រោក ពាង់​អី​នៃ​អ៝ស​នោ​រោស​ក្លោ​គ៝ប់ នទ្រែល​មា​មេៈ​គ៝ប់”។*

១៣

នាវ​នតឹត​មា​គារ់​នតីល

(មក ៤:១-២០; លក ៨:៤-១៥)

១ នារ​នៃ​ដ៝ង់​ឞ្រាស​យេឆូ ​លោស​ឞើស​ជៃ ហាន់​គុ​រាគើប​តា​មែង​ទាក​ងលៅ​ក្វ៝ង់​កាលីលេ ។ ២ តា​នៃ​គែស​អ៝ក់​ឞូនុយ្ស​ហាន់​វាច់​អា​ពាង់ នទ្រី​ពាង់​ហាវ​គុ​រាគើប​តា​កាលើ​ទូ​មល៝ម់​ទូក ជេសរី​នតី​ឞើស​កាលើ​ទូក​រី ផូង​ប៝ន​លាន​គុ​រ៝ៈ​មែង​ទាក។ ៣ ជេសរី​ឞ្រាស​យេឆូ ​នតី​លាស​អ៝ន់​មា​ខាន់​ពាង់​អ៝ក់​មា​នាវ​ងើយ​នតឹត ពាង់​លាស​កើត​នអា៖ “អ្យាត់​ហ៝ៈ! គែស​ទូ​ហ្វេ​ឞូនុយ្ស​ឞូ​ក្លោ​ហាន់​ឆូយ​គារ់​នតីល​តា​មីរ។ ៤ នោក​ពាង់​ឆូយ​នៃ​អាបាៈ​តុប​រ៝ៈ​ត្រ៝ង ជេសរី​ឆ្យុម​ច៝ក​លែៈ​ផ្យៅ។ ៥ គារ់​អាបាៈ​តុប​តា​នែស​ក្លេរ គារ់​អី​នៃ​គើញ​ហ៝ន​ព្រូ​យ៝រ​លាស​នែស​នហើ។ ៦ យើន​មា​ត៝ត់​ទោស​នារ​តើម​អី​នៃ​នទ្រ៝​ប្រុង យ៝រ​មា​រែស​ពាង់​ហ៝ន​មោ​ជ្រូ។ ៧ គារ់​អាបាៈ​ជឹត​តុប​តា​នែស​ល៝ក ជេសរី​ល៝ក​ហ៝ន​ត៝ល់​លែៈ​ផ្យៅ។ ៨ ល៝ង់​គារ់​អី​អាបាៈ​ជឹត​តុប​តា​នែស​អ្វែស ពាង់​ហ៝ន​ព្រូ​អ្វែស​ជេង​ងាន់ នហ៝​មា​ត៝ត់​គែស​ព្លៃ​ទូ​គារ់​គែស ១០០‌ អាបាៈ​ទូ​គារ់​គែស ៦០‌ អាបាៈ​ជឹត​ទូ​គារ់​គែស ៣០។ ៩ ឞូ​ម៝ស​តាង់​នាវ​គ៝ប់​ងើយ​អ្យា អ៝ន់​ពាង់​ងក្ល៝ន់​អេង​តា​ឆាក់!”

១០ ជេសរី​ផូង​អ៝ស​ម៝ន​ហាន់​អោប​ឞ្រាស​យេឆូ ៖ “មើម​ទឹង​មៃ​ងើយ​ដាស​ផូង​ប៝ន​លាន​ងើយ​នតឹត​កើត​នៃ?” ១១ ឞ្រាស​យេឆូ ​អើស​មា​ខាន់​ពាង់៖ “អា​ល៝រ​នើស​នាវ​ខ្លៃ​កោរាញ​ឞ្រាស​ម៝ត់​អ្វាញ់​ឞូនុយ្ស​ហោម​នទ៝ប់​មពោន អាបៃ​អ្យា​កោរាញ​ឞ្រាស​អ៝ន់​មា​ខាន់​អៃ​មៃ​គឹត​វ៝ត់​នទើ​អី​នៃ។ ល៝ង់​ខាន់​ពាង់​កោរាញ​ឞ្រាស​មោ​អ៝ន់។* ១២ ឞូ​ម៝ស​អី​លែៈ​គែស កោរាញ​ឞ្រាស​កើយ​នត៝ប​អ៝ន់​មា​ពាង់​ជឹត ជេសរី​ឞូនុយ្ស​អី​នៃ​គែស​អ៝ក់​រាមែស​លែរ តីស​មា​ឞូ​ម៝ស​អី​មោ​គែស កោរាញ​ឞ្រាស​ឆ៝ៈ​រាហ្វាត់​លើយ​ទឹង​លែៈ​នទើ​អី​ពាង់​លែៈ​គែស ឞ៝ល​លាស​ដេៈ​កាដោយ*។* ១៣ កើត​នទ្រី​ទឹង​គ៝ប់​ងើយ​មា​ខាន់​ពាង់​ងើយ​នតឹត កើត​នទ្រី​ឞ៝ល​លាស​ខាន់​ពាង់​អ្វាញ់​នទើ​គ៝ប់​ជាន​ក៝ៈ​មោ​វ៝ត់​នទើ​ខ្លៃ​នាវ​អី​នៃ ខាន់​ពាង់​តាង់​នាវ​គ៝ប់​ងើយ​ក៝ៈ​មោ​អ្យាត់​មោ​វ៝ត់​ដ៝ង់។ ១៤ នាវ​អី​អ្យា​ជេង​តឹម​ទី​ដាស​នាវ​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​លាស​មា​ខាន់​ពាង់៖

«ខាន់​អៃ​មៃ​តាង់​ងាន់ តីស​មា​មោ​វ៝ត់។

ខាន់​អៃ​មៃ​អ្វាញ់​ងាន់ តីស​មា​មោ​អោស​ឆៃ​មោ​អោស​វ៝ត់‌

១៥ យ៝រ​លាស​នូយ្ស​នហ៝ម់​ផូង​ប៝ន​លាន​អ្យា​ទាង់​ក៝​ងាន់

តោរ​ខាន់​ពាង់​មឞ៝ល់។

ខាន់​ពាង់​ញេប​លើយ​មាត់

មោ​អ៝ន់​ឆៃ‌

តោរ​មោ​អ៝ន់​តាង់

នាវ​មឹន​គឹត​ឞ្លាវ​មោ​អ៝ន់​វ៝ត់ នទ្រី​ខាន់​ពាង់​មោ​ព្លឹ​ឆឹត​មា​គ៝ប់‌

ជេសរី​គ៝ប់​មោ​អុច​ជាន​ឞាស​ខាន់​ពាង់»។†

១៦ យើន​មា​អ្វែស​មអាក​ងាន់​មា​ខាន់​អៃ​មៃ យ៝រ​លាស​ត្រោម​មាត់​ខាន់​អៃ​មៃ​លែៈ​ឆៃ តោរ​ខាន់​អៃ​មៃ​លែៈ​តាង់។ ១៧ គ៝ប់​លាស​នហេល​នានេៈ​ងាន់​មា​ខាន់​អៃ​មៃ គែស​អ៝ក់​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នទ្រែល​មា​អ៝ក់​ឞូនុយ្ស​ឆ៝ង់​កាល់​អែ​នើស​អុច​ឆៃ​ងាន់​ទឹង​លែៈ​នាវ​អី​ខាន់​អៃ​មៃ​ឆៃ​អាបៃ​អ្យា តីស​មា​មោ​អោស​ឆៃ ខាន់​ពាង់​អុច​តាង់​ងាន់​នាវ​អី​ខាន់​អៃ​មៃ​តាង់​អ្យា តីស​មា​មោ​អោស​តាង់”។*

១៨ “លាស​នទ្រី​អ៝ន់​ខាន់​អៃ​មៃ​អ្យាត់​ហ៝ម់ ម៝ស​នាវ​ខ្លៃ​ងើយ​នតឹត​មា​ឞូនុយ្ស​ឆូយ​គារ់​នតីល​អី​នៃ។ ១៩ លាស​គែស​ឞូនុយ្ស​តាង់​នាវ​ងក៝ច​មា​នាវ​កោរាញ​ឞ្រាស​អុច​ម៝ត់​អ្វាញ់​ឞូនុយ្ស តីស​មា​មោ​វ៝ត់​អោស អី​កោរាញ​មពោល​ឞ្រាស​អ្យើស​ហាន់​ឆ៝ៈ​នតុង​ទឹង​លែៈ​នទើ​អី​លែៈ​គែស​លាប់​តា​នូយ្ស​នហ៝ម់​ពាង់ នាវ​អី​នៃ​តឹម​ឞាន​មា​គារ់​តុប​តា​ត្រ៝ង។ ២០ ឞូនុយ្ស​អី​តឹម​ឞាន​មា​គារ់​តុប​តា​នែស​លុ ពាង់​តាង់​នាវ​កោរាញ​ឞ្រាស ជេសរី​អ្យាត់​រ៝​រាម់​មអាក​ងាន់។ ២១ ហ៝ន​អ្វែស​ទូ​ប្ល៝ត់​ទើម នាវ​កោរាញ​ឞ្រាស​មោ​អោស​ហ៝ន​រែស​តា​នូយ្ស​នហ៝ម់​ពាង់​នើម នទ្រី​ត៝ត់​គែស​នាវ​ជេរ​អេងៗ មោ​លាស​ឞូ​ជាន​ជេរ​យ៝រ​មា​នាវ​កោរាញ​ឞ្រាស ពាង់​មអារ់​រ៝​នាវ​ញឆីង។* ២២ ឞូនុយ្ស​អី​តឹម​ឞាន​មា​គារ់​នតីល​តុប​តា​នែស​ល៝ក ពាង់​តាង់​នាវ​ងើយ​កោរាញ​ឞ្រាស តីស​មា​តា​នូយ្ស​នហ៝ម់​ពាង់​ងក្ល៝ន់​រាវៃ​ហោ​ងាន់​មា​នាវ​រេស​តា​នែស​នតូ​អ្យា អុច​រាវាន​កើញ​គែស​ទ្រាប់​នទើ ជេសរី​នាវ​អី​នៃ​ពូត​បារ់​នាវ​កោរាញ​ឞ្រាស​អី​នៃ​មោ​អ៝ន់​ត៝ត់​ព្លៃ។* ២៣ ល៝ង់​គារ់​អី​តុប​តា​នែស​អ្វែស តឹម​ឞាន​មា​ឞូនុយ្ស​តាង់​នាវ​កោរាញ​ឞ្រាស នហ៝​មា​វ៝ត់​នាវ​ខ្លៃ ជេសរី​ត៝ត់​គែស​ព្លៃ គែស​ទូ​ហ្វេ​ឞូនុយ្ស​រី​ទូ​គារ់​ជេង​គែស ១០០‌ ទូ​គារ់​ជេង​គែស ៦០‌ ឞូនុយ្ស​អាបាៈ​រី​ជឹត​ទូ​គារ់​ជេង​គែស ៣០ ងាន់”។*

នាវ​ងើយ​នតឹត​មា​ឞា

២៤ ឞ្រាស​យេឆូ ​ងើយ​នតឹត​ទូ​នតីល​នាវ​ជឹត​អ៝ន់​មា​ឞូ​កើត​នអា៖ “នាវ​កោរាញ​ឞ្រាស​ម៝ត់​អ្វាញ់​ឞូនុយ្ស ជេង​តឹម​ឞាន​មា​ទូ​ហ្វេ​ឞូនុយ្ស​ហាន់​ឆូយ​គារ់​នតីល​ឞា​អ្វែស​តា​មីរ​ពាង់​នើម។ ២៥ យើន​មា​ត៝ត់​ឞូ​លែៈ​ឞិច គែស​ទូ​ហ្វេ​ឞូនុយ្ស​រាលាង់​ដាស​ពាង់ ហាន់​ឆូយ​គារ់​នតីល​ឞា​ឞ្រាក​តា​មីរ​អី​នៃ​ដ៝ង់ ជេសរី​ទូ​រ៝ស​ក្លាក់។ ២៦ ត៝ត់​មា​ឞា​លែៈ​ហ៝ន​លែៈ​ជេង​លោស​មឞោន ឞា​ឞ្រាក​អី​នៃ​ហ៝ន​ដ៝ង់។ ២៧ ជេសរី​ផូង​ទឹក​អី​តើម​មីរ​អី​នៃ​ហាន់​មឞើស​អា​កោរាញ​ខាន់​ពាង់៖ «អើ​កោរាញ នោក​មៃ​ឆូយ​គារ់​នតីល​តា​មីរ​មៃ​នើស គារ់​នតីល​ឞា​អ្វែស។ លាស​នទ្រី​ឞើស​តាៈ​លោស​ឞា​ឞ្រាក​អ្យា?» ២៨ កោរាញ​អី​នៃ​លាស៖ «គែស​ឞូនុយ្ស​រាលាង់​រ៝​ហាន់​ឆូយ​អី​រី»។ ផូង​ទឹក​អើស​មា​ពាង់៖ «លាស​នទ្រី​មៃ​អុច​អ៝ន់​ហេន​រោក​លើយ​ឞើស?» ២៩ កោរាញ​ពាង់​អើស៖ «មោ​ខាច់​អោស លាស​ខាន់​មៃ​រោក ក្លាច​លាស​គែស​រោក​នអ៝ប់​មា​ឞា។ ៣០ អុច​រ៝ង​អ៝ន់​ពាង់​ហ៝ន​នទ្រែល​ហ៝ៈ ត៝ត់​ខៃ​រែក​រី​តៃ គ៝ប់​មរា​មឞើស​មា​ឞូនុយ្ស​រែក ដាៈ​ខាន់​ពាង់​រែក​ល៝រ​ឞា​ឞ្រាក​ចាប់​រាគូម​ពូរ​លើយ​តា​អុញ ជេសរី​ទឹង​រែក​រាគូម​ឞា​ងាន់​តោស​ព្រាប់​តា​ជៃ​គ៝ប់​នើម»”។*

នាវ​ងើយ​នតឹត​មា​គារ់​ឆី​ទូ​នតីល​ទុត​ជេៈ នទ្រែល​មា​នទ្រូយ

(មក ៤:៣០-៣៤; លក ១៣:១៨-២១)

៣១ ឞ្រាស​យេឆូ ​ងើយ​នតឹត​អ៝ន់​មា​ខាន់​ពាង់​ទូ​នតីល​នាវ​ជឹត៖ “នាវ​កោរាញ​ឞ្រាស​ម៝ត់​អ្វាញ់​ឞូនុយ្ស​តឹម​ឞាន​មា​គែស​ទូ​ហ្វេ​ឞូនុយ្ស​ហាន់​ឆូយ​គារ់​ទូ​នតីល​ទុត​ជេៈ​តា​មីរ​ពាង់​នើម។* ៣២ ឞ៝ល​លាស​គារ់​នតីល​អី​នៃ​ជេៈ​រាលាវ​ឞូ​ងាន់​ដាស​មា​ទឹង​លែៈ​គារ់​នតីល​អេងៗ ត៝ត់​ពាង់​លែៈ​ហ៝ន ពាង់​ក្វ៝ង់​រាលាវ​តើម​ឆី​អេងៗ​តា​មីរ ជេង​ទូ​មល៝ម់​តើម​ឆី​ក្វ៝ង់​ងាន់ គែស​ឆ្យុម​ទ្រ៝ម់​គុ​ជាន​រាឆ្វាន់​តា​ងគីង​នថាន​ពាង់”។*

៣៣ ឞ្រាស​យេឆូ ​ងើយ​នតឹត​ទូ​នតីល​នាវ​ជឹត៖ “នាវ​កោរាញ​ឞ្រាស​ម៝ត់​អ្វាញ់​ឞូនុយ្ស​ជេង​តឹម​ឞាន​មា​នទ្រូយ​អី​ដេៈ ទូ​ហ្វេ​ឞូ​អូរ​ឆ៝ៈ​ព៝ត​លាយ​នទ្រែល​រានីស​ឞា​ព្រាង់ ​អ៝ក់ ពាង់​តេៈ​ទាក​មព្យាច់​អ៝ន់​តឹម​លាប់​ឞាល់​គៃ​មា​ជាន​នុមពាង់។ ត៝ត់​ជ៝ៈ​ទូ​ម៝ង​ឞារ​ម៝ង​ឞើស​កើយ​នៃ ឞ៝ល​លាស​ពាង់​តេៈ​នទ្រូយ​ដេៈ​កាដោយ ហោម​ទឹង​លែៈ​នទើ​អី​នៃ​លើ​មា​ក្វ៝ង់​លើ​មា​ក្វ៝ង់”។ ៣៤ ទឹង​លែៈ​នាវ​អី​នៃ​ឞ្រាស​យេឆូ ​ងើយ​អ៝ន់​មា​ផូង​ប៝ន​លាន ពាង់​ងើយ​នតឹត​ទាទេ ពាង់​មោ​គែស​អោស​ងើយ​នាវ​លាស​ពាង់​មោ​ងើយ​នតឹត។ ៣៥ ពាង់​ងើយ​កើត​នៃ គៃ​មា​តឹម​ទី​ដាស​នាវ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​លាស​កើត​នអា៖

«គ៝ប់​មរា​ងើយ​មា​ខាន់​ពាង់​មា​នាវ​ងើយ​នតឹត‌

គ៝ប់​មឞើស​ងក៝ច​នាវ​នទ៝ប់​មពោន​ឞើស​នតើម​ឆាអើម​អ៝ន់​ខាន់​ពាង់​គឹត»†។

ឞ្រាស​យេឆូ ​មឞើស​ងក៝ច​នាវ​ខ្លៃ​មា​នាវ​នតឹត​ឞា​ឞ្រាក

៣៦ ជេសរី​ឞ្រាស​យេឆូ ​ឆឹត​ឞើស​ផូង​ប៝ន​លាន​នៃ​លាប់​តា​ទូ​មល៝ម់​ជៃ ផូង​អ៝ស​ម៝ន​ហាន់​អោប​ពាង់៖ “ទាន់​មៃ​មឞើស​អ៝ន់​ហេន ម៝ស​នាវ​ខ្លៃ​ងើយ​នតឹត​មា​ឞា​ឞ្រាក​តា​មីរ​អី​នៃ?” ៣៧ ឞ្រាស​យេឆូ ​មឞើស​មា​ខាន់​ពាង់៖ “នើម​អី​ឆូយ​គារ់​នតីល​ឞា​អ្វែស នតឹត​តឹម​ឞាន​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស។ ៣៨ មីរ​អី​នៃ​នតឹត​តឹម​ឞាន​មា​នែស​នតូ​អ្យា។ គារ់​នតីល​ឞា​អ្វែស​នតឹត​តឹម​ឞាន​មា​ផូង​ឞូនុយ្ស​អី​លែៈ​គុ​តា​នាវ​កោរាញ​ឞ្រាស​ម៝ត់​អ្វាញ់។ ឞា​ឞ្រាក​អី​នៃ​នតឹត​តឹម​ឞាន​មា​ផូង​ឞូនុយ្ស​អី​អ្យាត់​នាវ​កោរាញ​មពោល​ឞ្រាស​អ្យើស។* ៣៩ ឞូនុយ្ស​រាលាង់​ឆូយ​ឞា​ឞ្រាក​អី​នៃ​នតឹត​តឹម​ឞាន​មា​កោរាញ​មពោល​ឞ្រាស​អ្យើស។ ខៃ​រែក​នតឹត​តឹម​ឞាន​មា​នារ​ងគ្លែៈ​ទុត​នែស​នតូ​តៃ។ នើម​នាក់​រែក​នតឹត​តឹម​ឞាន​មា​ផូង​តោង​ពារ់។ ៤០ ឞូ​រែក​ឞា​ឞ្រាក​ឆូ​លើយ​តា​អុញ លាស​នទ្រី​តា​នារ​ងគ្លែៈ​ទុត​នែស​នតូ​តៃ​ពាង់​គែស​តឹម​ឞាន​កើត​នៃ​ដ៝ង់៖ ៤១ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​មរា​ដាៈ​តោង​ពារ់​គ៝ប់​នើម​ហាន់​ញុប​ទឹង​លែៈ​ផូង​ជាន​អ្យើស នទ្រែល​មា​ទឹង​លែៈ​ផូង​លែវ​ឞូ​ជាន​តីស ងលោស​ខាន់​ពាង់​ឞើស​នាវ​គ៝ប់​ម៝ត់​អ្វាញ់‌* ៤២ ងក្លាច់​លើយ​ខាន់​ពាង់​តា​នទ្រូង​អុញ តា​នតុក​នៃ​គែស​នាវ​ញហ្យាង់​ញុម នទ្រែល​មា​រាច្យាត់​ឆេក។ ៤៣ យើន​មា​ឞូនុយ្ស​ឆ៝ង់​គែស​នាវ​ច្រាត​អាង​តឹម​ឞាន​មា​នារ​ងាន់ គុ​នទ្រែល​នាវ​កោរាញ​ឞ្រាស​ឞឹ​ខាន់​ពាង់​នើម​ម៝ត់​អ្វាញ់។ ឞូ​ម៝ស​តាង់​នាវ​គ៝ប់​ងើយ​អ្យា អ៝ន់​ពាង់​មឹន​អេង​តា​ឆាក់​ពាង់​នើម”។*

ងើយ​នតឹត​នទើ​ត៝ប់​តា​ត្រោម​នែស

៤៤ “នាវ​កោរាញ​ឞ្រាស​ម៝ត់​អ្វាញ់​នតឹត​តឹម​ឞាន​មា​ឞូ​ត៝ប់​នទ៝ប់​ទ្រាប់​នទើ​ខ្លៃ​តា​មីរ។ គែស​ទូ​ហ្វេ​ឞូ​ក្លោ​ឆៃ​ទ្រាប់​នទើ​ខ្លៃ​អី​នៃ ពាង់​ពោន​រ៝ ពាង់​រាម់​មអាក​ហោ​ងាន់ ជេសរី​ពាង់​ឆឹត​តាច់​ទឹង​លែៈ​នទើ​ពាង់​គែស គៃ​មា​ឆ៝ៈ​ព្រាក់​រាវាត់​នែស​មីរ​អី​នៃ”។*

ងើយ​នតឹត​មា​ពិច​មល៝ម់​(លុ​គ្ល៝)​អី​ខ្លៃ

៤៥ “នាវ​កោរាញ​ឞ្រាស​ម៝ត់​អ្វាញ់​នតឹត​តឹម​ឞាន​មា​ទូ​ហ្វេ​ឞូនុយ្ស​ហាន់​ជ៝យ​រាវាត់​ពិច​មល៝ម់​(លុ​គ្ល៝)​អី​ខ្លៃ​ដ៝ង់។ ៤៦ ត៝ត់​ពាង់​លែៈ​ឆៃ​ពិច​ទូ​មល៝ម់​(លុ​គ្ល៝)​ទុត​ខ្លៃ ពាង់​ឆឹត​តាច់​ទឹង​លែៈ​នទើ​ពាង់​គែស គៃ​មា​រាវាត់​ពិច​(លុ​គ្ល៝)​ខ្លៃ​អី​នៃ”។

ងើយ​នតឹត​មា​ម៝ង​អី​ឞូ​តេៈ​តា​ទាក

៤៧ “នាវ​កោរាញ​ឞ្រាស​ម៝ត់​អ្វាញ់​ឞូនុយ្ស​នតឹត​តឹម​ឞាន​មា​ម៝ង​អី​ឞូ​ទ្រាង់​តា​ទាក​វាច់​ទាក​វារ់​គែស​កា​អាប់​នតីល​ងាន់។ ៤៨ ត៝ត់​មា​លែៈ​គែស​ឞេង​ម៝ង​រី ឞូ​អូយ្ស​ហាវ​អា​កើស​អ្យា ជេសរី​គុ​ទោញ​កា​អី​អ្វែសៗ​តេៈ​តា​ត្រោម​ឆាស កា​អី​មោ​អ្វែស​មអារ់​លើយ។ ៤៩ តា​នារ​ងគ្លែៈ​ទុត​នែស​នតូ​តៃ​តឹម​ឞាន​មា​កើត​នៃ​ដ៝ង់។ ផូង​តោង​ពារ់​ហាន់​តឹម​ងខាស​ផូង​តីស​លោស​ឞើស​ផូង​ឆ៝ង់។* ៥០ ជេសរី​ខាន់​ពាង់​ងក្លាច់​ផូង​តីស​តា​នទ្រូង​អុញ តា​នតុក​នៃ​គែស​នាវ​ញហ្យាង់​ញុម នទ្រែល​មា​រាច្យាត់​ឆេក”។ ៥១ ឞ្រាស​យេឆូ ​អោប​ផូង​អ៝ស​ម៝ន​ពាង់៖ “អាស​ខាន់​អៃ​មៃ​គឹត​វ៝ត់​ដ៝ង់​នាវ​ទឹង​លែៈ​អ្យា?” ខាន់​ពាង់​អើស៖ “វ៝ត់”។ ៥២ ឞ្រាស​យេឆូ ​លាស​តៃ​មា​ខាន់​ពាង់៖ “ទឹង​លែៈ​ផូង​នើម​នតី​នាវ​វៃ​ឞ៝ន់ អី​នតី​តឹង​នាវ​គ៝ប់​នតី​មា​នាវ​កោរាញ​ឞ្រាស​ម៝ត់​អ្វាញ់​ឞូនុយ្ស ពាង់​តឹម​នតឹត​តឹម​ឞាន​មា​ទូ​ហ្វេ​ឞូនុយ្ស​តើម​ជៃ ពាង់​ងលោស​ទឹង​លែៈ​ទ្រាប់​នទើ​ខ្លៃ​ពាង់​នើម​ឞើស​នតុក​ពាង់​ព្រាប់ នអ៝ប់​មា​នទើ​អើម​នទើ​មហែ”។

ឞូនុយ្ស​តា​ប៝ន​នាឆារែត ​មោ​រ៝ម​ឞ្រាស​យេឆូ 

(មក ៦:១-៦; លក ៤:១៦-៣០)

៥៣ ជេស​ឞ្រាស​យេឆូ ​ងើយ​នតឹត​កើត​នៃ ជេសរី​ពាង់​ទូ​លោស​ឞើស​នតុក​នៃ‌ ៥៤ ហាន់​តា​ប៝ន​នាឆារែត ​អី​ប៝ន​ពាង់​នើម ពាង់​នតុម​នតី​ឞូ​តា​ញីស​រាបុន​ខាន់​ពាង់​នើម។ ទឹង​លែៈ​ឞូនុយ្ស​គែស​នាវ​នទ្រ៝ត់​ហីស​រាហ៝ល់​ងាន់ ជេសរី​តឹម​លាស​នទ្រាង់​ខាន់​ពាង់​នើម៖ “ហៃ! ឞើស​តាៈ​គែស​នាវ​មឹន​គឹត​ឞ្លាវ​ពាង់​អី​នៃ នទ្រែល​មា​នាវ​ទើយ ទើយ​ជាន​នាវ​ខ្លៃ​នៃ​ហៃ?* ៥៥ ពាង់​អី​នៃ​អី​ក៝ន​ឞូនុយ្ស​នាក់​ជាន​ការ​តើម​ឆី​ទើម មេៈ​ពាង់​រាញា​មារី  អ៝ស​ឞូ​ក្លោ​ពាង់​រាញា​យាកើ យោឆែប ឆីមោន  នទ្រែល​មា​យូដាស ‌* ៥៦ ទឹង​លែៈ​អី​អ៝សៗ​ឞូ​អូរ​ពាង់​គុ​នទ្រែល​ឞ៝ន់​តា​ប៝ន​អ្យា​ដ៝ង់។ លាស​នទ្រី​ឞើស​តាៈ​នាវ​គឹត​នាវ​ទើយ​ពាង់​អី​នៃ?” ៥៧ នទ្រី​ទឹង​ខាន់​ពាង់​ជី​នូយ្ស​ក៝ៈ​នូយ្ស​ក៝ៈ​នហ៝ម់​មោ​អុច​អ្យាត់​នាវ​ពាង់។ ឞ្រាស​យេឆូ ​លាស​មា​ខាន់​ពាង់៖ “ទី​ងាន់! មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ឞូ​យើក​តា​ទឹង​លែៈ​នតុក យើន​មា​ឞូ​មឺច​ខាន់​ពាង់​តា​ឞ្រី​ខាន់​ពាង់​នើម នទ្រែល​មា​តា​ជៃ​ខាន់​ពាង់​នើម​ដ៝ង់”។ ៥៨ តា​នតុក​នៃ​ឞ្រាស​យេឆូ ​ជាន​នទើ​អ្វែស​នទើ​ខ្លៃ​មោ​អោស​អ៝ក់ យ៝រ​លាស​ឞូ​មោ​អោស​ញឆីង​មា​ពាង់។

១៤

ហេរោត ​ងខឹត​យោហាន-​បាប់តែម 

(មក ៦:១៤-២៩; លក ៣:១៩-២០; ៩:៧-៩)

១ នោក​នៃ​ហេរោត-​អ៝ន់តីពាស ​អី​កោរាញ​ម៝ត់​អ្វាញ់​ឞ្រី​កាលីលេ ​តាង់​លឺ​ឞ្រាស​យេឆូ ។ ២ ពាង់​លាស​មា​ផូង​កើល​ជាន​ការ​មា​ពាង់៖ “ឞូនុយ្ស​អី​នៃ​យោហាន-​បាប់តែម ​អី​គ៝ប់​លែៈ​ងខឹត ពាង់​លែៈ​ទ៝ក់​រេស​តៃ នទ្រី​ទឹង​ពាង់​អី​នៃ​គែស​នាវ​ទើយ​ជាន​លែៈ​នាវ​កើត​នៃ”។

៣-៤ អា​ល៝រ​នើស​ហេរោត ​ពីត​ឆ៝ៈ​អូរ​អី​អ៝ស​ពាង់​រាញា​ផីលីប  ជេសរី​ពាង់​ឆ៝ៈ​អី​អូរ​ផីលីប ​រាញា​ហេរោដៀស ​ជាន​អូរ។ ជេស​គឹត​នទ្រី​យោហាន-​បាប់តែម ​លាស​ហេរោត ៖ “មោ​អោស​ទី​ដាស​នាវ​វៃ​ឞ៝ន់ វែរ​ឆ៝ៈ​អូរ​អ៝ស​ជាន​អូរ​មៃ”។ ជេសរី​ហេរោត ​ដាៈ​តាហែន​ញុប​យោហាន-​បាប់តែម ​ក៝ត់​ក្រុង​តា​នទ្រូង​រី គៃ​មា​អី​អូរ​ពាង់​នៃ​រាម់​មអាក។* ៥ កើត​នទ្រី​ទឹង​ហេរោត ​អុច​ងខឹត​យោហាន-​បាប់តែម  យើន​មា​ពាង់​មោ​អោស​ឞាញ់ ក្លាច​ផូង​ប៝ន​លាន យ៝រ​មា​ផូង​ប៝ន​លាន​អ្វាញ់​យោហាន-​បាប់តែម ​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស នទ្រី​ទឹង​ហេរោត ​ញុប​ងក្រុង​ពាង់​ទើម។* ៦ តា​នារ​ញេត​បុន​កាស​គឹត​នារ​ទែស​ហេរោត  ក៝ន​ឞូ​អូរ​ហេរោដៀស ​លាប់​រ៝ម់​ឞើស​នាប់​ផូង​ឞូ​នាច់​គុ​រាបុន​តា​នៃ ជាន​អ៝ន់​ហេរោត ​រាម់​ងាន់‌ ៧ ត៝ត់​មា​ពាង់​ត៝ន​អ៝ន់​នទើ​មា​ក៝ន​ឞូ​អូរ​អី​នៃ ម៝ស​នទើ​ក៝ន​ឞូ​អូរ​អី​នៃ​ទាន់ ពាង់​អ៝ន់​ទាទេ​រ៝។ ៨ ក៝ន​ឞូ​អូរ​អី​នៃ​អ្យាត់​នាវ​មេៈ​ពាង់​ដាៈ ពាង់​ទាន់​មា​ហេរោត ​កើត​នអា៖ “គ៝ប់​ទាន់​ឞោក​យោហាន-​បាប់តែម ​អ៝ន់​មា​គ៝ប់ តេៈ​តា​កាលើ​ងាន​ថាង​តា​អ្យា​រ៝”។ ៩ ជេស​តាង់​នាវ​ទាន់​អី​នៃ ហេរោត ​នទុយ្ស​តោរ​ហោ​ងាន់ យើន​មា​ពាង់​ដាៈ​ឞូ​ជាន​កើត​នាវ​ក៝ន​ឞូ​អូរ​អី​នៃ​ទាន់ យ៝រ​មា​កាដាច់​លែៈ​លាន់​ត៝ន​ឞើស​នាប់​ផូង​ឞូ​នាច់​អី​គុ​តា​នៃ។ ១០ ពាង់​ដាៈ​ឞូ​ហាន់​ក៝ស​ត៝ង​ក៝​យោហាន-​បាប់តែម ​តា​ត្រោម​នទ្រូង​រី។ ១១ ឞូ​ឆ៝ៈ​អី​ឞោក​តេៈ​កាលើ​ងាន​ថាង ជេសរី​នទឹ​អ៝ន់​មា​ឞូ​ទ្រោស​នៃ ឞូ​ទ្រោស​អី​នៃ​ញអោត​នទឹ​អ៝ន់​មា​អី​មេៈ​ពាង់​នើម។ ១២ ជេសរី​ផូង​អ៝ស​ម៝ន​យោហាន-​បាប់តែម ​ហាន់​ឆ៝ៈ​ឆាក់​ពាង់​ហាន់​ត៝ប់ ជេសរី​ហាន់​មឞើស​ងក៝ច​នាវ​អី​នៃ​អ៝ន់​មា​ឞ្រាស​យេឆូ ។

ឞ្រាស​យេឆូ ​ឆ្យាម់ ៥០០០ នុយ្ស

(មក ៦:៣០-៤៤; លក ៩:១០-១៧; យហ ៦:១-១៤)

១៣ ត៝ត់​ឞ្រាស​យេឆូ ​តាង់​នាវ​អី​នៃ ជេសរី​ពាង់​លោស​ឞើស​នតុក​នៃ​ញច៝​ទូក​នទ្រែល​មពោល​អ៝ស​ម៝ន​ពាង់​ហាន់​តា​ទូ​នតុក​បាស​មា​ឞូ។ យើន​មា​ផូង​ប៝ន​លាន​លែៈ​តាង់ ខាន់​ពាង់​លោស​តាៈ​ឞើស​ប៝ន​អេងៗ ហាន់​ឞ្រោៈ​តឹង​ឞ្រាស​យេឆូ ។ ១៤ នោក​ឞ្រាស​យេឆូ ​ជុរ​ឞើស​ទូក​នៃ​ឆៃ​ផូង​ប៝ន​លាន​អ៝ក់​មពឺម​ងាន់។ ពាង់​គែស​នាវ​យោៈ​នអាច​មា​ខាន់​ពាង់​ងាន់ ជេសរី​ពាង់​ជាន​ឞាស​ឞូនុយ្ស​គែស​នាវ​ជី​ក្វែត​តា​ផូង​ខាន់​ពាង់។* ១៥ ត៝ត់​ឞើយ​មា​ទេស​នារ មពោល​អ៝ស​ម៝ន​ពាង់​ហាន់​មឞើស​មា​ឞ្រាស​យេឆូ ​លាស៖ “តា​អ្យា​នតុក​រាទាស​ងាយ​ឞើស​ប៝ន មោ​អោស​គែស​នទើ​ឆា នារ​លែៈ​ឞើយ​ញ៝ប់​ដ៝ង់។ មៃ​ដាៈ​ផូង​ប៝ន​លាន​ព្លឹ​ឆឹត​ជ៝យ​រាវាត់​នទើ​មា​ឆោង​ឆា​រ៝ៈ​ប៝ន​អី​ទាច់ៗ​អ៝យ​តា​អ្យា”។ ១៦ យើន​មា​ឞ្រាស​យេឆូ ​លាស​មា​ខាន់​ពាង់៖ “មោ​ខាច់​អោស​អ៝ន់​ឞូ​ជ៝យ​រាវាត់​នទើ ខាន់​អៃ​មៃ​អ៝ន់​ឞូ​ឆោង​ឆា​ហែស”។ ១៧ មពោល​អ៝ស​ម៝ន​អើស​មា​ពាង់៖ “ហេន​គែស​ព្រាម់​មល៝ម់​នុមពាង់ នទ្រែល​មា​ឞារ​មល៝ម់​កា​ទើម”។ ១៨ ឞ្រាស​យេឆូ ​លាស​មា​ខាន់​ពាង់៖ “ញអោត​លែវ​នុមពាង់ នទ្រែល​មា​កា​អី​នៃ​អា​គ៝ប់​អ្យា”។ ១៩ ជេសរី​ឞ្រាស​យេឆូ ​ដាៈ​ផូង​ប៝ន​លាន​គុ​កាលើ​រេប​ញឆែ ពាង់​ឆ៝ៈ​ព្រាម់​មល៝ម់​នុមពាង់ នទ្រែល​មា​ឞារ​មល៝ម់​កា​រី ពាង់​ងគើរ​មាត់​ជឹត​លើ​មឞើស​ឆើម​នទើ​ឆោង​ឆា​អី​នៃ​មា​កោរាញ​ឞ្រាស។ លោច​ជេស​ពាង់​គិច​នុមពាង់​អី​នៃ​នទឹ​អ៝ន់​អ៝ស​ម៝ន មពោល​អ៝ស​ម៝ន​ពាៈ​ផូង​ប៝ន​លាន​ឆា។ ២០ ជេស​តឹម​ពាៈ​នទើ​ឆា​អី​រី ទឹង​លែៈ​ឞូនុយ្ស​គុ​ឆា​តា​នៃ​ហើម​ទាទេ ជេសរី​មពោល​អ៝ស​ម៝ន​រាគូម​នុមពាង់ នទ្រែល​មា​កា​អី​ហោម​រាមែស​នៃ​គែស ១២ ឆាស។ * ២១ ផូង​ប៝ន​លាន​អី​ឆា​នៃ​នើស​កើប​អី​ឞូ​ក្លោ​ទើម​អ៝ក់ ៥០០០ នុយ្ស មោ​កើប​អោស​ផូង​ឞូ​អូរ នទ្រែល​មា​ក៝ន​ឆែ។

ឞ្រាស​យេឆូ ​ឞ្រោៈ​តា​កាលើ​ទាក​ងលៅ​ក្វ៝ង់

(មក ៦:៤៥-៥២; យហ ៦:១៥-២១)

២២ ទូ​នទ៝ម់​តា​នៃ ឞ្រាស​យេឆូ ​ដាៈ​មពោល​អ៝ស​ម៝ន​ពាង់​ហាន់​ល៝រ​ញច៝​ទូក​មពែស​ជឹត​កាល់​តី​រី ជេសរី​ពាង់​ដាៈ​ផូង​ប៝ន​លាន​ទឹង​លែៈ​អី​គុ​តា​នៃ​ព្លឹ​ឆឹត។ ២៣ ជេស​ដាៈ​នទ្រី ឞ្រាស​យេឆូ ​ហាវ​តា​កាលើ​យោក​ទូ​ហ្វេ​អេង​គៃ​មា​មឞើស​ឆើម។ ត៝ត់​ឞ្រី​លែៈ​មាង់​ពាង់​ហោម​គុ​ទូ​ហ្វេ​អេង​តា​នតុក​នៃ។* ២៤ នោក​នៃ​ទូក​លែៈ​តា​ងក្លាង​ទាក​ងលៅ​ក្វ៝ង់ ងាយ​ឞើស​កើស គែស​ទាក​រាឞុស​ទុត​ទាង់ យ៝រ​លាស​ខាន់​ពាង់​ហាន់​រាលឹ​ឞើស​ចោង​ឆ្យាល។ ២៥ ត៝ត់​មា​លែៈ​ទូ​តឹ​នទ្រាវ​អ្យារ់ ឞ្រាស​យេឆូ ​ហាន់​តឹង​ផូង​អ៝ស​ម៝ន​ពាង់ពាង់​ឞ្រោៈ​តា​កាលើ​ទាក។ ២៦ ត៝ត់​មា​ឆៃ​ពាង់​ឞ្រោៈ​តា​កាលើ​ទាក​ងលៅ​នៃ មពោល​អ៝ស​ម៝ន​ក្លាច​ញឆ៝រ់​ងាន់ ខាន់​ពាង់​លាស៖ “ច្យាក​ញហូ​ឞ៝ន់​មេៈ!” ខាន់​ពាង់​នតែរ​ទ្រើវ។* ២៧ យើន​មា​ឞ្រាស​យេឆូ ​លាស​ខាន់​ពាង់​រ៝៖ “លើយ​ក្លាច​អោស អ៝ន់​នូយ្ស​នហ៝ម់​ឞាញ់ គ៝ប់​យា!” ២៨ ពេត្រោស ​លាស​មា​ឞ្រាស​យេឆូ ៖ “អើ​កោរាញ លាស​មៃ​ងាន់ អ៝ន់​គ៝ប់​ឞ្រោៈ​កាលើ​ទាក​ហាន់​អា​មៃ​នៃ”។ ២៩ ឞ្រាស​យេឆូ ​លាស​មា​ពាង់៖ “វាច់​តា​អ្យា​ហ៝ម់!” ជេសរី​ពេត្រោស ​ជុរ​ឞើស​លើ​ទូក ឞ្រោៈ​កាលើ​ទាក​ហាន់​អា​ឞ្រាស​យេឆូ ។ ៣០ យើន​មា​ត៝ត់​ពាង់​ឆៃ​ឆ្យាល​ហោ​អីរ នតើម​ក្លាច​ងាន់ ពាង់​នតើម​ង៝ម់​តា​ទាក នហ៝​មា​នតែរ​ក្វាល់​ឞ្រាស​យេឆូ ៖ “អើ​កោរាញ កើល​គ៝ប់​អើ!” ៣១ ឞ្រាស​យេឆូ ​នតា​តី​ញុប​តី​ពាង់​រ៝ នអ៝ប់​មា​លាស៖ “អើ​ឞូនុយ្ស​គែស​នាវ​ញឆីង​ដេៈ មើម​មៃ​មោ​គុ​ន៝ប់​តា​នាវ​ញឆីង?”* ៣២ ជេសរី​ឞ្រាស​យេឆូ  នទ្រែល​មា​ពេត្រោស ​ហាវ​តា​កាលើ​ទូក ឆ្យាល​ឞាស​រាង៝ន់​រ៝។ ៣៣ ផូង​គុ​ញច៝​តា​កាលើ​ទូក​រី យើក​មឞាស​ឞ្រាស​យេឆូ  នអ៝ប់​មា​លាស​ពាង់៖ “មៃ​ក៝ន​កោរាញ​ឞ្រាស​ងាន់​រ៝”។*

៣៤ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់ ហាន់​ត៝ត់​កាល់​តី​ទាក ត៝ត់​តា​ឞ្រី​កេនេឆារែត ។ ៣៥ ឞូនុយ្ស​តា​ឞ្រី​នៃ​នាល់​ពាង់​រ៝ ជេសរី​ខាន់​ពាង់​ហាន់​មឞើស​ងក៝ច​រ៝ៈ​ជៃ​លាម​ឞ្រី​នៃ។ ទឹង​លែៈ​ឞូនុយ្ស​អី​គែស​នាវ​ជី​ក្វែត ឞូ​ញជុន​អា​ពាង់​ទាទេ។ ៣៦ ខាន់​ពាង់​ឞ៝ញ​ឞ្រាស​យេឆូ ​ទាន់​ពាស​ពាង់ ឞ៝ល​លាស​ពាស​តា​ច្យាង់​អាវ​ពាង់​ទើម​កាដោយ ឞូ​ម៝ស​អី​គែស​ពាស​ឞាស​ទាទេ។*

១៥

នាវ​វៃ​ផូង​ផារីឆី 

(មក ៧:១-១៣)

១ ជេសរី​ផូង​ផារីឆី  នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល ​អី​តាៈ​ឞើស​ប៝ន​យេរូឆាលឹម  ហាន់​អោប​ឞ្រាស​យេឆូ ៖ ២ “ម៝ស​ឆី​កោៈ​មពោល​អ៝ស​ម៝ន​មៃ​មោ​ជាន​តឹង​នាវ​វៃ​អើម​ឞើស​កាល់​អែ យ៝រ​លាស​ខាន់​ពាង់​ឆោង​អេ​ហ៝ៈ​រាវ​តី​ល៝រ?”* ៣ ឞ្រាស​យេឆូ ​អើស​មា​ខាន់​ពាង់៖ “លាស​នទ្រី​ខាន់​មៃ ម៝ស​ឆី​កោៈ​មោ​ជាន​តឹង​នាវ​កោរាញ​ឞ្រាស​ដាៈ ងខើង​មា​ជាន​តឹង​នាវ​វៃ​ខាន់​មៃ​នើម? ៤ យ៝រ​លាស​កោរាញ​ឞ្រាស​លែៈ​លាស​កើត​នអា៖ «អ៝ន់​ខាន់​អៃ​មៃ​យើក​ហ៝ម់​មា​មេៈ​ឞឹ*»† ជេសរី «ឞូ​ម៝ស​រាក​ឆ្វាយ​មា​មេៈ​ឞឹ​ពាង់​នើម ពាង់​អី​នៃ​គែស​ទោយ្ស​ត៝ត់​ឞូ​ងខឹត​រ៝»†។ ៥ យើន​មា​ខាន់​មៃ​លាស ឞូ​ម៝ស​លាស​មា​មេៈ​ឞឹ​ពាង់​នើម៖ «ទឹង​លែៈ​នទើ​អី​ទី​មា​គ៝ប់​អ៝ន់​មា​ខាន់​អៃ​មៃ លែៈ​គ៝ប់​ត៝ន​ញហើរ​មា​កោរាញ​ឞ្រាស»។* ៦ លាស​នទ្រី​ឞូនុយ្ស​អី​នៃ​មោ​ហោម​អោស​ខាច់​យើក​មា​មេៈ​ឞឹ​ពាង់។ កើត​នទ្រី​ខាន់​មៃ​ងគ្រ៝ស​លើយ​នាវ​ងើយ​កោរាញ​ឞ្រាស ញអោត​ងខើង​នាវ​វៃ​ខាន់​មៃ​នើម​ច្រាវ។* ៧ ខាន់​មៃ​ឞូនុយ្ស​ជាន​អ្យាត់​នាវ​កោរាញ​ឞ្រាស​ទើម។ ទី​ងាន់​នាវ​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​លាស​មា​ខាន់​មៃ​កើត​នអា៖ ៨ «កោរាញ​ឞ្រាស​លាស៖

«ផូង​ប៝ន​លាន​អ្យា​យើក​មឞាស​គ៝ប់​មា​ឞ៝រ់​មឞូង​ទើម‌

នូយ្ស​នហ៝ម់​ខាន់​ពាង់​គុ​ងាយ​ដាស​គ៝ប់។

៩ ខាន់​ពាង់​យើក​មឞាស​គ៝ប់​មោ​អោស​គែស​នតីល​ខ្លៃ

មោ​អើម​យ៝រ​មា​ខាន់​ពាង់​នតុម​នតី​ឆ៝ៈ​នាវ​វៃ​តាៈ​ឞើស​ឞូនុយ្ស​ទើម យើន​មា​ខាន់​ពាង់​លាស​នាវ​វៃ​អី​នៃ​តាៈ​ឞើស​គ៝ប់​ដាៈ»»”†។

នទើ​អី​ជាន​ឞូនុយ្ស​មោ​ហោម​ក្ល៝ស

១០ ជេសរី​ឞ្រាស​យេឆូ ​ក្វាល់​ផូង​ប៝ន​លាន​វាច់​អា​ពាង់ លាស​មា​ខាន់​ពាង់៖ “អើ​អ៝ស​នោ​កោញ​វា អ្យាត់​នាវ​គ៝ប់​លែរ​ងែរ​ប៝ត់ អ៝ន់​គឹត​វ៝ត់​នាវ​អ្យា៖ ១១ មោ​អោស​ទី​នទើ​លាប់​រ៝ៈ​មឞូង​អ៝ន់​ឞូនុយ្ស​ជេង​មោ​ហោម​ក្ល៝ស។ នទើ​អី​អ៝ន់​ឞូនុយ្ស​ជេង​មោ​ហោម​ក្ល៝ស ជេង​នទើ​អី​លោស​តាៈ​ឞើស​មឞូង​ច្រាវ”។* ១២ មពោល​អ៝ស​ម៝ន​ហាន់​អា​ឞ្រាស​យេឆូ ​អោប​ពាង់៖ “អាស​មៃ​គឹត​ដ៝ង់​បាស ផូង​ផារីឆី ​ជី​នូយ្ស​មា​មៃ តាង់​នាវ​មៃ​ងើយ​កើត​នៃ​នើស?” ១៣ ឞ្រាស​យេឆូ ​អើស​មា​ខាន់​ពាង់៖ “ទឹង​លែៈ​តើម​ឆី​អី​មោ​គែស​ឞឹ​គ៝ប់​អី​គុ​តា​កាលើ​ត្រោក​តាម់ ឞូ​រោក​លើយ។ ឞូនុយ្ស​អី​ជី​នូយ្ស​ដាស​គ៝ប់​តឹម​ឞាន​មា​តើម​ឆី​អី​នៃ។ ១៤ លើយ​ទឹង​អោស​រាវៃ​ខាន់​ពាង់ ខាន់​ពាង់​អី​នៃ​តឹម​ឞាន​មា​ឞូនុយ្ស​ចែស​មាត់​តឹម​តេក​នទ្រាង់​ឞូនុយ្ស​ចែស​មាត់។ លាស​អ៝ន់​ឞូនុយ្ស​ចែស​មាត់​តឹម​តេក​នទ្រាង់​ឞូនុយ្ស​ចែស​មាត់ លែៈ​ឞារ​ហៃ​ខាន់​ពាង់​តុប​តា​នតូ​ទាទេ​រ៝”។* ១៥ ពេត្រោស ​លាស​មា​ឞ្រាស​យេឆូ ៖ “ទាន់​មៃ​មឞើស​នាវ​ងើយ​នតឹត​អី​នៃ​អ៝ន់​ហេន​វ៝ត់”។ ១៦ ឞ្រាស​យេឆូ ​លាស៖ “អាស​ខាន់​មៃ​អេ​ហ៝ៈ​ដ៝ង់​គឹត​វ៝ត់? ១៧ នទើ​អី​លាប់​រ៝ៈ​មឞូង​ឞូនុយ្ស ពាង់​នហ៝ត​លាប់​ត្រោម​នទុល ជេសរី​លោស​អាច់ នទ្រី​បាស? ១៨ យើន​មា​នទើ​អី​លោស​តាៈ​ឞើស​មឞូង​ឞូនុយ្ស ពាង់​លោស​តាៈ​ឞើស​នូយ្ស​នហ៝ម់ នទើ​អី​នៃ​ជាន​អ៝ន់​ឞូនុយ្ស​មោ​ហោម​ក្ល៝ស៖ ១៩ នាវ​អុច​ជាន​នទើ​អ្យើស នាវ​ងខឹត​ឞូ នាវ​តឹម​ល៝ម់​តឹម​រាលាវ នាវ​តឹម​ទ៝ង់ នាវ​នតុង​ងគ្លាញ់ នាវ​មរោស​រាលាម់ នាវ​ងើយ​ញចើត ជេង​លោស​តាៈ​ឞើស​នូយ្ស​នហ៝ម់​ឞូនុយ្ស​ទាទេ។* ២០ ទឹង​លែៈ​នទើ​អី​នៃ​ជាន​អ៝ន់​ឞូនុយ្ស​ទឹង​គែស​ជេង​បឹ​បើច អ៝ន់​កោរាញ​ឞ្រាស​មោ​ហោម​រ៝ម។ ឆោង​មោ​គែស​រាវ​តី​ល៝រ មោ​គែស​អោស​អ៝ន់​ឞូនុយ្ស​មោ​ហោម​ក្ល៝ស”។

នាវ​ញឆីង​ទូ​ហ្វេ​ឞូ​អូរ​អី​មោ​ទី​ផូង​អីឆ្រាអែល 

(មក ៧:២៤-៣០)

២១ ជេសរី​ឞ្រាស​យេឆូ ​លោស​ឞើស​នតុក​នៃ ហាន់​តា​នតុក​ទាច់​តា​ប៝ន​ក្វ៝ង់​តីរុស  នទ្រែល​មា​ហាន់​ទាច់​តា​ប៝ន​ក្វ៝ង់​ឆីដោន ។ ២២ តា​ឞ្រី​នៃ​គែស​ទូ​ហ្វេ​ឞូ​អូរ​ឞ្រី​កានាអាន ​អី​មោ​ទី​ផូង​អីឆ្រាអែល ​ពាង់​ហាន់​អា​ឞ្រាស​យេឆូ  នហ៝​មា​នតែរ​ក្វាល់​ឞ្រាស​យេឆូ ​មោ​ឞាស​អោស៖ “អើ​កោរាញ! អើ​ក៝ន​ឆៅ​កាដាច់​ដាវីត ! ទាន់​មៃ​យោៈ​នអាច​គ៝ប់​អើ ក៝ន​ឞូ​អូរ​គ៝ប់​ឞ្រាស​អ្យើស​លើស ពាង់​គែស​នាវ​រេស​រាញាល់​ហោ​ងាន់!”* ២៣ យើន​មា​ឞ្រាស​យេឆូ ​មោ​អើស​អោស ជេសរី​មពោល​អ៝ស​ម៝ន​ហាន់​អា​ឞ្រាស​យេឆូ  ឞ៝ញ​ពាង់៖ “ទាន់​មៃ​ដាៈ​ឞូ​អូរ​អី​នៃ​ទូ​ឞើស​ឞ៝ន់ យ៝រ​លាស​ហោ​ងាន់​ពាង់​នតែរ​តឹង​ឞើស​កើយ​ឞ៝ន់”។ ២៤ ឞ្រាស​យេឆូ ​អើស៖ “កោរាញ​ឞ្រាស​ដាៈ​គ៝ប់​ហាន់ អ៝ន់​គ៝ប់​ជ៝យ​ឞូនុយ្ស​តា​ផូង​អីឆ្រាអែល ​អី​មោ​អ្យាត់​នាវ​កោរាញ​ឞ្រាស​ទើម ខាន់​ពាង់​តឹម​ឞាន​មា​ឞែ​ឞ្យាប់​លែៈ​ហ្យើត”។* ២៥ យើន​មា​ឞូ​អូរ​អី​នៃ​ហាន់​ទាច់​អា​ឞ្រាស​យេឆូ ​ច៝ន​កោម៝ក់​មឞាស​ឞើស​នាប់​ពាង់​រី ជេសរី​លាស៖ “អើ​កោរាញ ទាន់​កើល​គ៝ប់​អើ”។ ២៦ ឞ្រាស​យេឆូ ​អើស៖ “មោ​ទី​អោស លាស​ឆ៝ៈ​នទើ​ឆោង​ឆា​ឞើស​ក៝ន ជេសរី​មអារ់​អ៝ន់​ឆ៝​ឆា”។ ២៧ ឞូ​អូរ​អី​នៃ​អើស​មា​ឞ្រាស​យេឆូ ៖ “ទី​ងាន់​កោរាញ យើន​មា​ឆ៝​ហោម​ឆា​នទើ​នទាក់​ត្រោស​ឞើស​កាលើ​គ្រែ​កោរាញ​ពាង់​ដ៝ង់”។ ២៨ ឞ្រាស​យេឆូ ​លាស​មា​ពាង់៖ “អើ​យោស នាវ​ញឆីង​អៃ​ក្វ៝ង់​ងាន់ លាស​នទ្រី​អ៝ន់​គែស​កើត​នាវ​អៃ​លែៈ​អុច​ងាន់​រ៝!” ជេសរី​ក៝ន​ឞូ​អូរ​ពាង់​ទោ​មា​ឞាស​នោក​នៃ​រ៝។*

ឞ្រាស​យេឆូ ​ជាន​ឞាស​ឞូនុយ្ស​គែស​នាវ​ជី​អេងៗ​អ៝ន់​ឞាស

(មក ៧:៣១)

២៩ ឞ្រាស​យេឆូ ​លោស​ឞើស​នតុក​នៃ ហាន់​អា​ទាក​ងលៅ​ក្វ៝ង់​កាលីលេ  ជេសរី​ហាវ​អា​កាលើ​យោក​គុ​រាគើប​តា​នៃ។ ៣០ អ៝ក់​ងាន់​ឞូនុយ្ស​ហាន់​អា​ពាង់ នអ៝ប់​មា​លែវ​ឞូនុយ្ស​ក្វែត​រាវែន ឞូនុយ្ស​ឆ្យារ់​ជ៝ង់​តី ឞូនុយ្ស​ចែស​មាត់ ឞូនុយ្ស​មល៝ នទ្រែល​មា​ឞូនុយ្ស​ជី​ក្វែត​អេងៗ។ ឞូ​អ៝ន់​ឞិច​ឞើស​នាប់​ជ៝ង់​ឞ្រាស​យេឆូ ​រី ជេសរី​ពាង់​ជាន​ឞាស​ទាទេ។ ៣១ ទឹង​លែៈ​ឞូនុយ្ស​ឆៃ​កើត​នៃ​គែស​នាវ​នទ្រ៝ត់​ហីស​រាហ៝ល់​ងាន់ ឆៃ​ឞូនុយ្ស​មល៝​ឞ្លាវ​ងើយ ឞូនុយ្ស​ឆ្យារ់​ជ៝ង់​តី​ជេង​ទាង់ ឞូនុយ្ស​ក្វែត​រាវែន​ឞ្លាវ​ឞ្រោៈ ឞូនុយ្ស​ចែស​មាត់​អ្វាញ់​ឆៃ។ ទឹង​លែៈ​ខាន់​ពាង់​លែវ​ឞាល់​រានេ​កោរាញ​ឞ្រាស​អី​ឞ្រាស​ផូង​អីឆ្រាអែល ​ទាទេ។

ឞ្រាស​យេឆូ ​ពាៈ​ឆ្យាម់​ឞូនុយ្ស ៤០០០ នុយ្ស

៣២ ឞ្រាស​យេឆូ ​ក្វាល់​មពោល​អ៝ស​ម៝ន​ពាង់​ហាន់​អា​ពាង់ ជេសរី​លាស​មា​ខាន់​ពាង់៖ “គ៝ប់​យោៈ​ងាន់​មា​ផូង​ប៝ន​លាន​នៃ ខាន់​ពាង់​គុ​នទ្រែល​គ៝ប់​លែៈ​ពែ​នារ​ហើយ នទើ​មា​ឆោង​ឆា​មោ​គែស​ដ៝ង់។ គ៝ប់​មោ​អុច​អ៝ន់​ខាន់​ពាង់​ព្លឹ​ឆឹត​នទុល​ទើម ក្លាច​លាស​ហ្វារ់​រ៝ៈ​ត្រ៝ង”។* ៣៣ មពោល​អ៝ស​ម៝ន​លាស​មា​ឞ្រាស​យេឆូ ៖ “តា​អ្យា​រាង៝ត​រាងាត់ លាស​នទ្រី​អាស​នតុក​ហេន​ជ៝យ​គៃ​មា​ត៝ង់​អ៝ន់​ផូង​ឞូនុយ្ស​អ៝ក់​អី​នៃ​ឆា?” ៣៤ ឞ្រាស​យេឆូ ​អោប​ខាន់​ពាង់៖ “លាស​នទ្រី​ទាស​អ៝ក់​គែស​នុមពាង់​ខាន់​មៃ?” ខាន់​ពាង់​អើស៖ “ហេន​គែស​ពើស​មល៝ម់ នទ្រែល​មា​កា​ជេៈ​ដេៈ​ដាៈ”។ ៣៥ ជេសរី​ឞ្រាស​យេឆូ ​ដាៈ​ផូង​ប៝ន​លាន​គុ​រើប​គើប​តា​នែស​រី។ ៣៦ ពាង់​ឆ៝ៈ​ពើស​មល៝ម់​នុមពាង់​នៃ នទ្រែល​មា​កា​អី​នៃ មឞើស​ឆើម​លាស​អ្វែស​មា​កោរាញ​ឞ្រាស ពាង់​គិច​អ៝ន់​មា​មពោល​អ៝ស​ម៝ន ជេសរី​មពោល​អ៝ស​ម៝ន​ពាៈ​មា​ផូង​ប៝ន​លាន​នៃ។ ៣៧ ទឹង​លែៈ​ឞូ​ឆា​ហើម​ទាទេ ជេសរី​រាគូម​នុមពាង់ នទ្រែល​មា​កា​អី​រាមែស​នៃ​គែស​ពើស​ឆាស។ ៣៨ ទឹង​លែៈ​ឞូនុយ្ស​អី​គុ​ឆា​តា​នៃ​គែស ៤០០០ នុយ្ស​ឞូ​ក្លោ មោ​កើប​អោស​ផូង​ឞូ​អូរ នទ្រែល​មា​ក៝ន​ឆែ។ ៣៩ ជេស​ឞ្រាស​យេឆូ ​អ៝ន់​ផូង​ប៝ន​លាន​ឆឹត ជេស​នៃ​ពាង់​ញច៝​ទូក​ហាន់​តា​នតុក​ក្វាល់​លាស​មាកាដាន ។

១៦

ផូង​ផារីឆី  នទ្រែល​មា​ផូង​ឆាដោឆី ​អុច​ឆៃ​នាវ​មឞេន

(មក ៨:១១-១៣; លក ១២:៥៤-៥៦)

១ នោក​នៃ​ផូង​ផារីឆី  នទ្រែល​មា​ផូង​ឆាដោឆី ​អាបាៈ​ហាន់​អុច​រាល៝ង​ឞ្រាស​យេឆូ  ដាៈ​ពាង់​ជាន​ទូ​នាវ​មឞេន​គៃ​មា​ញហើ​នាវ​ទើយ​ពាង់​តាៈ​ឞើស​កោរាញ​ឞ្រាស​រី។* ២ យើន​មា​ឞ្រាស​យេឆូ ​លាស​មា​ខាន់​ពាង់៖ “ត្រោក​គុរ​អា​អោយ ខាន់​មៃ​វៃ​លាស​ព្រាង់*។ ៣ ត្រោក​គុរ​កេង​មាង់ ខាន់​មៃ​វៃ​លាស​នារ​អោយ​តៃ​មីស​រ៝†។ ‡ខាន់​មៃ​ឞ្លាវ​មឞេន​ត្រោក លាស​នទ្រី​មើម​ទឹង​មោ​គឹត​វ៝ត់​នទើ​អី​កោរាញ​ឞ្រាស​ជាន​តា​រានោក​អាបៃ​អ្យា? ៤ ឞូនុយ្ស​តា​រានោក​អាបៃ​អ្យា​ហោ​ងាន់​អ្យើស​មហឹក​ជាន​តីស​មា​នាវ​អុច​កោរាញ​ឞ្រាស អុច​ឆៃ​មា​នាវ​មឞេន​ទើម យើន​មា​កោរាញ​ឞ្រាស​មោ​អោស​អ៝ន់​នាវ​មឞេន​អេង​ជឹត ពាង់​អ៝ន់​ទូ​នាវ​មឞេន​តឹម​ឞាន​មា​នាវ​មឞេន​យោនាយ្ស ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ទើម”។ ជេសរី​ឞ្រាស​យេឆូ ​ហាន់​នត្លើយ​ខាន់​ពាង់​តា​នៃ។*

នូយ្ស​នហ៝ម់​នទ៝ប់​មពោន​ផូង​ផារីឆី  នទ្រែល​មា​ផូង​ឆាដោឆី 

(មក ៨:១៤-២១)

៥ នោក​មពោល​អ៝ស​ម៝ន​ហាន់​គ្លាត់​កាល់​តី​ទាក​ងលៅ​ក្វ៝ង់​កាលីលេ  ខាន់​ពាង់​ច្វេល​ញអោត​នុមពាង់។ ៦ ឞ្រាស​យេឆូ ​លាស​មា​ខាន់​ពាង់៖ “អ៝ន់​ខាន់​អៃ​មៃ​ញជ្រាង់​ងាន់​ហ៝ម់​នទ្រូយ​ផូង​ផារីឆី  នទ្រែល​មា​នទ្រូយ​ផូង​ឆាដោឆី ​ហ៝ៈ”។ ៧ មពោល​អ៝ស​ម៝ន​ងើយ​នទ្រាង់​ខាន់​ពាង់​នើម៖ “ពាង់​ងើយ​កើត​នៃ​អាច​មា​ឞ៝ន់​មោ​គែស​ញអោត​នុមពាង់​ទើម​មោ យ៝រ​មា​ឞូ​ជាន​នុមពាង់​មា​នទ្រូយ!” ៨ ឞ្រាស​យេឆូ ​គឹត​នាវ​ខាន់​ពាង់​ងើយ ពាង់​លាស៖ “អើ​ផូង​គែស​នាវ​ញឆីង​ដេៈ​ទើម ម៝ស​ងើយ​ខាន់​ម្រែ​នាវ​មោ​គែស​នុមពាង់​នៃ?* ៩ ខាន់​អៃ​មៃ​ហោម​មោ​គឹត​វ៝ត់​នាវ​ដ៝ង់? អាស​ខាន់​អៃ​មៃ​មោ​ហោម​កាស​គឹត​នោក​គ៝ប់​ពាៈ​ព្រាម់​មល៝ម់​នុមពាង់​អ៝ន់​មា​ឞូនុយ្ស ៥០០០ នុយ្ស​នើស? ជេសរី​ខាន់​អៃ​មៃ​លែៈ​ច្វេល​បាស នោក​ខាន់​អៃ​មៃ​រាគូម​នទើ​រាមែស ទាស​អ៝ក់​ឆាស?* ១០ មោ​លាស​ពើស​មល៝ម់​នុមពាង់​គ៝ប់​អ៝ន់​ឞូនុយ្ស ៤០០០ នុយ្ស​នើស ជេសរី​ខាន់​អៃ​មៃ​រាគូម​នទើ​រាមែស​ទាស​អ៝ក់​ឆាស​ហោម​គែស?* ១១ មើម​ទឹង​ខាន់​អៃ​មៃ​អេ​ហ៝ៈ​គឹត​វ៝ត់​ដ៝ង់ គ៝ប់​មោ​គែស​អោស​ងើយ​មា​នុមពាង់​ងាន់។ គ៝ប់​អ៝ន់​ខាន់​អៃ​មៃ​ញជ្រាង់​នទ្រូយ​ផូង​ផារីឆី  នទ្រែល​មា​នទ្រូយ​ផូង​ឆាដោឆី ”។ ១២ ជេសរី​មើ​ទឹង​មពោល​អ៝ស​ម៝ន​គឹត​នាវ​ឞ្រាស​យេឆូ ​លាស​អី​នៃ​អ៝ន់​ខាន់​ពាង់​ញជ្រាង់​នាវ​នតុម​នតី​ផូង​ផារីឆី  នទ្រែល​មា​ផូង​ឆាដោឆី  មោ​អោស​ទី​នទ្រូយ​តេៈ​រានីស​ងាន់។

នាវ​ពេត្រោស ​មឞើស​ងក៝ច ឞ្រាស​យេឆូ ​អី​ឞ្រាស​ក្រីស 

(មក ៨:២៧-៣០; លក ៩:១៨-២១)

១៣ នោក​ឞ្រាស​យេឆូ ​ហាន់​នតុក​ទាច់​មា​ប៝ន​ឆេឆារា-​ផីលីប ពាង់​អោប​មពោល​អ៝ស​ម៝ន​ពាង់៖ “តឹង​មា​នាវ​ឞូ​លាស ឞូ​ម៝ស​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស?” ១៤ ជេសរី​ខាន់​ពាង់​អើស៖ “ឞូ​អាបាៈ​លាស​មៃ​យោហាន-​បាប់តែម ​អី​លែៈ​ទ៝ក់​រេស ឞូ​អាបាៈ​លាស​មៃ​អេលីយា ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ព្លឹ​តា​អ្យា ឞូ​អាបាៈ​ជឹត​លាស​មៃ​យេរេមី ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​លែៈ​ទ៝ក់​រេស មោ​លាស​មៃ​ទូ​ហ្វេ​ឞូនុយ្ស​អេង​ជឹត​តា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​លែៈ​ទ៝ក់​រេស”។* ១៥ ឞ្រាស​យេឆូ ​អោប​ខាន់​ពាង់៖ “លាស​នទ្រី​ខាន់​អៃ​មៃ​អែស គ៝ប់​ឞូ​ម៝ស​ខាន់​អៃ​មៃ​លាស​មេស?” ១៦ ឆីមោន ​អី​ឞូ​ក្វាល់​ពេត្រោស ​ដ៝ង់​លាស៖ “មៃ​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់ អី​ក៝ន​កោរាញ​ឞ្រាស ឞ្រាស​អី​រេស​ងាន់”។* ១៧ ឞ្រាស​យេឆូ ​លាស​មា​ពាង់៖ “អើ​ឆីមោន ​ក៝ន​យោនាយ្ស  រាម់​មអាក​ងាន់​មា​មៃ យ៝រ​លាស​ឞឹ​គ៝ប់​គុ​តា​កាលើ​ត្រោក​អ៝ន់​មៃ​គឹត​គ៝ប់​ឞ្រាស​ក្រីស ។ នាវ​អី​នៃ​មោ​គែស​អោស​តាៈ​ឞើស​នាវ​គឹត​ឞ្លាវ​ឞូនុយ្ស។* ១៨ គ៝ប់​មឞើស​មា​មៃ មៃ​រាញា​ពេត្រោស  រាញា​អី​នៃ​គែស​នាវ​ខ្លៃ​លាស​«រាលាត​លុ» ជេសរី​តា​កាលើ​រាលាត​លុ​អ្យា​គ៝ប់​នតាម់​អី​ញីស​ឞ្រាស​គ៝ប់​អី​ទឹង​លែៈ​មពោល​ឞូនុយ្ស​ញឆីង​មា​គ៝ប់។ នាវ​ខឹត​មោ​អោស​ទើយ​ដាស​ផូង​ខាន់​ពាង់​អី​នៃ§។* ១៩ គ៝ប់​មរា​អ៝ន់​មៃ​នាវ​ទើយ​មា​អ៝ន់​ឞូនុយ្ស​លាប់​តា​នាវ​កោរាញ​ឞ្រាស​ម៝ត់​អ្វាញ់ តឹម​ឞាន​មា​អ៝ន់​ទូ​មល៝ម់​ក៝ន​ឆ៝​មពោង​មា​មៃ។ ជេសរី​ម៝ស​នទើ​មៃ​ឞ្វៃ​មោ​អ៝ន់​ឞូ​ជាន​តា​នែស​នតូ​អ្យា កោរាញ​ឞ្រាស​អី​គុ​តា​កាលើ​ត្រោក​អុច​កើត​នអៃ។ ម៝ស​នទើ​មៃ​មោ​ឞ្វៃ​មា​ឞូ​ជាន​តា​នែស​នតូ​អ្យា កោរាញ​ឞ្រាស​អី​គុ​តា​កាលើ​ត្រោក​អុច​កើត​នអៃ​ដ៝ង់”។* ២០ ជេសរី​ពាង់​ឞ្វៃ​ហោ​ងាន់​មពោល​អ៝ស​ម៝ន​ពាង់ លើយ​មឞើស​ងក៝ច​អ៝ន់​ឞូ​គឹត​អោស​ពាង់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់។*

២១ នតើម​ឞើស​នោក​នៃ ឞ្រាស​យេឆូ ​នតើម​មឞើស​ងក៝ច​អ៝ន់​មា​មពោល​អ៝ស​ម៝ន​ពាង់​គឹត​លាស អ្យាត់​មា​ពាង់​ហាន់​តា​ប៝ន​ក្វ៝ង់​យេរូឆាលឹម  នហ៝​មា​តា​ប៝ន​នៃ​ពាង់​គែស​នាវ​ជេរ​ជ៝ត់​ទុត​ហោ​ងាន់​តាៈ​ឞើស​មពោល​ឞូ​រាញ មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  នហ៝​មា​ងខឹត​លើយ​អោឞាល់ យើន​មា​ត៝ត់​ពែ​នារ​ពាង់​ទ៝ក់​រេស​ដ៝ង់។* ២២ ជេសរី​ពេត្រោស ​ជាៈ​ឞ្រាស​យេឆូ ​ហាន់​នតុក​អេង​បាស​មា​ឞូ គៃ​មា​លាស​ពាង់៖ “អើ​កោរាញ អ៝ន់​កោរាញ​ឞ្រាស​ឞ្វៃ​នាវ​អី​នៃ លើយ​អោស​អ៝ន់​នាវ​អី​នៃ​ត៝ត់​មា​មៃ”។* ២៣ យើន​មា​ឞ្រាស​យេឆូ ​ងគឹល​ជឹត​ពេត្រោស  ជេសរី​លាស៖ “ហើយ​ឆាតាង់ * មៃ​ទូ​ងាយ​ឞើស​គ៝ប់​ហ៝ម់ មៃ​អុច​ងកីង​លើយ​ត្រ៝ង​គ៝ប់។ នាវ​មឹន​មៃ​មោ​អោស​ទី​ដាស​នាវ​មឹន​កោរាញ​ឞ្រាស នាវ​មឹន​នៃ​តាៈ​ឞើស​ឞូនុយ្ស​ទើម”។ ២៤ ជេសរី​ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “ឞូ​ម៝ស​ពាង់​អី​អុច​តឹង​គ៝ប់ អ៝ន់​មអារ់​លើយ​នទើ​ឆាក់​ពាង់​នើម​អុច ជេសរី​តូយ​ឆី​តឹម​រាកាង់†​ពាង់​នើម ឞ៝ល​លាស​ត៝ត់​ខឹត​ឆាក់​កាដោយ រី​មើ​ពាង់​តឹង​គ៝ប់​ងាន់”។*

២៥ “យ៝រ​លាស​ឞូ​ម៝ស​អី​អុច​ព្រាប់​មា​នាវ​រេស​ពាង់​នើម ពាង់​អី​នៃ​មោ​អោស​គែស​នាវ​រេស​នហ៝​រ៝ យើន​មា​ឞូ​ម៝ស​ខឹត​យ៝រ​មា​តឹង​គ៝ប់ ពាង់​អី​នៃ​មរា​គែស​នាវ​រេស​នហ៝​រ៝​ងាន់។* ២៦ លាស​ទូ​ហ្វេ​ឞូនុយ្ស​ពាង់​ជ៝យ​គែស​ទឹង​លែៈ​នែស​នតូ​អ្យា​ជេង​ទ្រាប់​នទើ​ពាង់​នើម​ទាទេ តីស​មា​ឆាក់​ពាង់​នើម​ខឹត​រ៝ស​ហេង មោ​អោស​គែស​នាវ​រេស​នហ៝​រ៝ នទ្រី​ម៝ស​គែស​នាវ​ខ្លៃ​មា​ពាង់? មោ​លាស​ឞូនុយ្ស​អើម​ទើយ​ឆ៝ៈ​ទ្រាប់​នទើ​រាគ៝ល់​មា​នាវ​រេស​ពាង់​នើម​នហ៝​រ៝​ដ៝ង់​ឞើស?* ២៧ នោក​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​នអ៝ប់​មា​នាវ​ច្រេក​លើប​ឞឹ​គ៝ប់​នើម នទ្រែល​មា​ផូង​តោង​ពារ់​គ៝ប់គ៝ប់​ញអោត​នទើ​ងខោម មោ​លាស​តេៈ​ទោយ្ស​តឹង​នាវ​ជាន​ការ​ទូ​ហ្វេ​ទូ​ហ្វេ​ឆាក់។* ២៨ គ៝ប់​លាស​នហេល​នានេៈ​ងាន់​មា​ខាន់​អៃ​មៃ ឞូនុយ្ស​អាបាៈ​អី​គុ​តា​អ្យា​មោ​ខឹត​អោស​អេ​ល៝រ​មា​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ជេង​នើម​ម៝ត់​អ្វាញ់”។*

១៧

នាវ​ច្រេក​លើប​ឞ្រាស​យេឆូ 

(មក ៩:២-៨; លក ៩:២៨-៣៦)

១ គែស​ព្រាវ​នារ​ឞើស​កើយ​នៃ​ឞ្រាស​យេឆូ ​ជាៈ​ពេត្រោស យាកើ  នទ្រែល​មា​យោហាន ​អី​អ៝ស​យាកើ  ហាវ​កាលើ​យោក​ព្រេស មោ​អោស​លែវ​ឞូ​អា​អេង​ហាន់។** ២ តា​នៃ​ឆាក់​ជាន់​ពាង់​រាគ៝ល់​ឞើស​នាប់​ខាន់​ពាង់។ មុស​មាត់​ពាង់​រីល​ងាន់​តឹម​ឞាន​មា​អាង​នារ អី​ឞ៝ក​អាវ​ពាង់​ជេង​ងលាង អាង​ច្រាត​ងាន់។* ៣ ខាន់​ពាង់​ទោ​មា​ឆៃ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស​កាល់​អែ​នើស​រាញា​អេលីយា  នទ្រែល​មា​កោរាញ​ផូង​អីឆ្រាអែល ​កាល់​អែ​នើស​រាញា​មោឆេ ​គុ​ងើយ​នទ្រែល​ឞ្រាស​យេឆូ ​តា​នៃ​ដ៝ង់។ ៤ ជេស​ឆៃ​លែៈ​នាវ​អី​នៃ ពេត្រោស ​លាស​មា​ឞ្រាស​យេឆូ ៖ “ហើយ​កោរាញ ឞ៝ន់​គុ​តា​អ្យា​អ្វែស​ងាន់​មេ។ លាស​មៃ​អុច អ៝ន់​គ៝ប់​ជាន​ពែ​មល៝ម់​ចូន ទូ​មល៝ម់​អ៝ន់​មា​មៃ ទូ​មល៝ម់​អ៝ន់​មា​មោឆេ ​ទូ​មល៝ម់​ជឹត​អ៝ន់​មា​អេលីយា ”។ ៥ នោក​ពាង់​ហោម​ងើយ ទោ​មា​ឆៃ​គែស​តុក​ងកុម​ជុម​ខាន់​ពាង់​លែៈ​រាងោច​អាង​រាល​ហោ​ងាន់ តាង់​នតែស​ងើយ​តាៈ​ឞើស​តុក​នៃ​លាស៖ “ពាង់​អ្យា​ក៝ន​គ៝ប់​អី​គ៝ប់​រ៝ង់​ហោ​ងាន់។ ហោ​ងាន់​គ៝ប់​រាម់​ពាង់។ អ្យាត់​នាវ​ពាង់​ទោ!”* ៦ ត៝ត់​មពោល​អ៝ស​ម៝ន​តាង់​កើត​អី​នៃ ខាន់​ពាង់​ចោត​ចុន​មុស​មាត់​អា​នែស​ឆូ​ទាទេ ក្លាច​ហោ​ងាន់។ ៧ យើន​មា​ឞ្រាស​យេឆូ ​ហាន់​ពាស​ខាន់​ពាង់​លាស៖ “ទ៝ក់​ហ៝ម់ លើយ​អោស​ក្លាច!” ៨ ត៝ត់​ខាន់​ពាង់​ងើក​អ្វាញ់ ឆៃ​ទូ​ហ្វេ​ឞ្រាស​យេឆូ ​ទើម ឞូនុយ្ស​អាបាៈ​អេង​មោ​អោស​ឆៃ។

៩ ជេសរី​ខាន់​ពាង់​ជុរ​តាៈ​ឞើស​យោក ឞ្រាស​យេឆូ ​ឞ្វៃ​ខាន់​ពាង់​កើត​នអា៖ “លើយ​អោស​ងក៝ច​អ៝ន់​ឞូ​គឹត​នទើ​អី​ខាន់​មៃ​ឆៃ​នៃ​នើស នហ៝​មា​ក៝ប់​ត៝ត់​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ខឹត​ទ៝ក់​រេស​ប៝ត់”។* ១០ ជេសរី​ខាន់​ពាង់​អោប​ឞ្រាស​យេឆូ ៖ “លាស​នទ្រី​ម៝ស​នាវ​ទឹង​ផូង​នើម​នតី​នាវ​វៃ​ផូង​ឞ៝ន់​នតី​លាស​អេលីយា *​អ្យាត់​មា​ពាង់​វាច់​ល៝រ​តា​អ្យា ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​វាច់​ឞើស​កើយ​រ៝?”* ១១ ឞ្រាស​យេឆូ ​អើស​មា​ខាន់​ពាង់៖ “ទី​ងាន់​នាវ​ព្រែ​លាស។ អេលីយា ​វាច់ គៃ​មា​កើយ​នទ្រាប់​អ៝ន់​អាប់​ទឹង​លែៈ​រាងោច។ ១២ យើន​មា​គ៝ប់​មឞើស​ងក៝ច​មា​ខាន់​មៃ អេលីយា ​លែៈ​ព្លឹ​ងាន់ ជេសរី​ឞូ​មោ​អោស​គឹត​នាល់​ពាង់ ហោ​ងាន់​ឞូ​ជាន​ជេរ​មា​អោឞាល់​ទាស​ទាង់​អុច​ខាន់​ពាង់​នើម។ កើត​នអា​ដ៝ង់​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ខាន់​ពាង់​ជាន​ជេរ​ដ៝ង់”។* ១៣ នោក​នៃ​មពោល​អ៝ស​ម៝ន​គឹត​វ៝ត់ ឞ្រាស​យេឆូ ​ងើយ​មា​យោហាន-​បាប់តែម ។

ឞ្រាស​យេឆូ ​មព្រើស​ឞ្រាស​អ្យើស​តា​ទូ​ហ្វេ​ក៝ន​ឆែ

(មក ៩:១៤-២៧; លក ៩:៣៧-៤៣)

១៤ នោក​ឞ្រាស​យេឆូ  នទ្រែល​មា​ពែ​នុយ្ស​មពោល​អ៝ស​ម៝ន​ពាង់​ត៝ត់​តា​នតុក​ឞូនុយ្ស​ផូង គែស​ទូ​ហ្វេ​ឞូ​ក្លោ​ហាន់​ច៝ន​កោម៝ក់​ឞើស​នាប់​ឞ្រាស​យេឆូ ​រី ១៥ ជេសរី​លាស៖ “អើ​កោរាញ ទាន់​មៃ​យោៈ​នអាច​ក៝ន​ឞូ​ក្លោ​គ៝ប់​អើ! ពាង់​ខឹត​ឞ្រុត​មេ តា​ពាង់​រេស​រាញាល់​ងាន់ អ៝ក់​តឹ​ពាង់​វៃ​ចោត​តា​អុញ ចោត​តា​ទាក​មរ៝។ ១៦ គ៝ប់​លែៈ​លែវ​ពាង់​អា​មពោល​អ៝ស​ម៝ន​មៃ យើន​មា​ខាន់​ពាង់​ជាន​មោ​ទើយ​អោស”។ ១៧ ឞ្រាស​យេឆូ ​លាស​មា​ទឹង​លែៈ​ឞូនុយ្ស៖ “ហើយ​ឞូនុយ្ស​អ្យើស ឞូនុយ្ស​មោ​អ្យាត់​នាវ​កោរាញ​ឞ្រាស! ទាស​ហោម​ជ៝ៈ​អ៝ន់​គ៝ប់​ញឆ្រោយ្ស​គុ​នទ្រែល​ខាន់​អៃ​មៃ? ទាស​ហោម​ជ៝ៈ​អ៝ន់​គ៝ប់​ញឆ្រោយ្ស​នទ្រែល​ខាន់​អៃ​មៃ? លែវ​ហ៝ម់​ពាង់​អី​នៃ​អា​អ្យា”។ ១៨ ជេសរី​ឞ្រាស​យេឆូ ​មឞ្រាម​ឞ្រាស​អ្យើស​អី​គុ​តា​ក៝ន​ឆែ​រី ឞ្រាស​អ្យើស​លោស​ឞើស​ក៝ន​ឆែ​រ៝ នតើម​ឞើស​នោក​នៃ​រ៝​ក៝ន​ឆែ​អី​នៃ​ឞាស។

១៩ ជេសរី​មពោល​អ៝ស​ម៝ន​ហាន់​អោប​អេង​ឞ្រាស​យេឆូ ៖ “មើម​ទឹង​ហេន​មោ​ទើយ​មព្រើស​ឞ្រាស​អ្យើស​អ៝ន់​លោស​ហ្យាស?” ២០ ឞ្រាស​យេឆូ ​លាស​មា​ខាន់​ពាង់៖ “អាច​មា​នាវ​ញឆីង​ខាន់​អៃ​មៃ​ដេៈ​អីរ។ គ៝ប់​លាស​នហេល​នានេៈ​ងាន់​មា​ខាន់​អៃ​មៃ លាស​ខាន់​អៃ​មៃ​គែស​នាវ​ញឆីង​ដេៈ​តឹម​ឞាន​មា​ទូ​នតីល​គារ់​នតីល​ទុត​ជេៈ ខាន់​អៃ​មៃ​ទើយ​ដាៈ​យោក៖ «ទូ​ហ៝ម់​ឞើស​នតុក​អ្យា ហាន់​គុ​តា​នតុក​រី» ពាង់​ទូ​ងាន់​រ៝ នហ៝​មា​មោ​គែស​អោស​ទូ​នតីល​នទើ​ខាន់​អៃ​មៃ​មោ​ទើយ​ជាន។* ២១ [ទឹង​ឞូ​ទើយ​មព្រើស​អ៝ន់​លោស​នតីល​ឞ្រាស​អ្យើស​អី​អ្យា យ៝រ​មា​នាវ​មឞើស​ឆើម នទ្រែល​មា​អ៝ត់​ឆោង​ឆា។]”

ឞ្រាស​យេឆូ ​មឞើស​ងក៝ច​ឆាក់​ពាង់​នើម​ខឹត​ទ៝ក់​រេស

(មក ៩:៣០-៣២; លក ៩:៤៣-៤៥)

២២ នោក​គុ​តា​ឞ្រី​កាលីលេ ឞ្រាស​យេឆូ ​លាស​មា​មពោល​អ៝ស​ម៝ន៖ “គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស ឞូ​មរា​ញជុន​អ៝ន់​មា​ឞូនុយ្ស* ២៣ អី​ងខឹត​លើយ​គ៝ប់ យើន​មា​ត៝ត់​ពែ​នារ​គ៝ប់​ទ៝ក់​រេស​ដ៝ង់”។ មពោល​អ៝ស​ម៝ន​តាង់​កើត​នៃ ខាន់​ពាង់​រាង៝ត​ហោ​ងាន់។

ព្រាក់​អ៝ន់​មា​ញីស​ជាន​ឞ្រាស​មា​កោរាញ​ឞ្រាស

២៤ នោក​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​ត៝ត់​តា​ប៝ន​កាពើនិម  មពោល​ឞូនុយ្ស​អី​រាគូម​ព្រាក់​មា​អ៝ន់​ញីស​ជាន​ឞ្រាស​មា​កោរាញ​ឞ្រាស​តា​ប៝ន​យេរូឆាលឹម † ខាន់​ពាង់​ហាន់​ម៝ប់​ពេត្រោស  ជេសរី​អោប៖ “អាស​នើម​នតី​ខាន់​មៃ​អ៝ន់​ព្រាក់​មា​ញីស​ជាន​ឞ្រាស​មា​កោរាញ​ឞ្រាស​ដ៝ង់?”* ២៥ ពេត្រោស ​អើស៖ “អើ ពាង់​អ៝ន់”។ នោក​ពេត្រោស ​លាប់​តា​ត្រោម​ជៃ ឞ្រាស​យេឆូ ​អោប​ពាង់​ល៝រ៖ “អើ​ពេត្រោស  តឹង​មា​នាវ​មៃ​មឹន កាដាច់​តា​នែស​នតូ​អ្យា​ឞើស​តាៈ​ពាង់​ឆ៝ៈ​ព្រាក់​មេស? ឆ៝ៈ​ឞើស​អ៝ស​ក៝ន​ពាង់​នើម មោ​លាស​ឞើស​ឞូ​អេង?” ២៦ ពេត្រោស ​អើស៖ “ឆ៝ៈ​ឞើស​ឞូ​អេង”។ ឞ្រាស​យេឆូ ​លាស៖ “លាស​នទ្រី​ក៝ន​កាដាច់​មោ​ខាច់​អ៝ន់​អោស។ ២៧ យើន​មា​គៃ​មា​លើយ​អ៝ន់​ខាន់​ពាង់​ជី​នូយ្ស អ៝ន់​មៃ​ហាន់​តេៈ​នទារ​អា​ទាក​ងលៅ​ក្វ៝ង់​កាលីលេ  មៃ​ងខាក​មឞូង​កា​អី​ល៝រ​ប៝ស​នទារ តា​ត្រោម​មឞូង​កា​អី​នៃ​មៃ​ឆៃ​គែស​ទូ​មល៝ម់​ព្រាក់​កាក់‡​មា​គាប់​ឞារ​ហៃ​ឞ៝ន់ ជេសរី​មៃ​ឆ៝ៈ​ព្រាក់​អី​នៃ​នទឹ​អ៝ន់​ឞូ ឆើម​នទឹ​អ៝ន់​មា​គ៝ប់ នអ៝ប់​មា​មៃ​នើម​ដ៝ង់”។

១៨

ឞូនុយ្ស​ក្វ៝ង់​រាលាវ​ឞូ

(មក ៩:៣៣-៣៧; លក ៩:៤៦-៤៨)

១ នោក​នៃ​មពោល​អ៝ស​ម៝ន​ហាន់​អោប​ឞ្រាស​យេឆូ ៖ “ឞូ​ម៝ស​ក្វ៝ង់​រាលាវ​ឞូ​តា​នាវ​កោរាញ​ឞ្រាស​ម៝ត់​អ្វាញ់?” ២ ឞ្រាស​យេឆូ ​ក្វាល់​ទូ​ហ្វេ​ក៝ន​ឆែ​ជេៈ​គុ​តា​ងក្លាង​ផូង​ខាន់​ពាង់​រី‌ ៣ ជេសរី​លាស៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ លាស​ខាន់​អៃ​មៃ​មោ​រាគ៝ល់​នូយ្ស​នហ៝ម់​អ៝ន់​ជេង​តឹម​ឞាន​មា​ក៝ន​ឆែ​ជេៈ ខាន់​អៃ​មៃ​មោ​អោស​ទើយ​លាប់​តា​នាវ​កោរាញ​ឞ្រាស​ម៝ត់​អ្វាញ់។* ៤ ឞូ​ម៝ស​អី​ញជុរ​ឆាក់​ពាង់​នើម​ជេង​តឹម​ឞាន​មា​ក៝ន​ឆែ​ជេៈ​អ្យា ពាង់​អី​នៃ​ជេង​ក្វ៝ង់​រាលាវ​ឞូ​តា​នាវ​កោរាញ​ឞ្រាស​ម៝ត់​អ្វាញ់។* ៥ ជេសរី​ឞូ​ម៝ស​រ៝ម​ទូ​ហ្វេ​ក៝ន​ឆែ​ជេៈ​កើត​នអា យ៝រ​មា​ក៝ន​ឆែ​អី​នៃ​ញឆីង​មា​គ៝ប់ ពាង់​អី​នៃ​តឹម​ឞាន​មា​រ៝ម​គ៝ប់​ដ៝ង់”។*

លើយ​លែវ​ឞូ​ជាន​តីស

(មក ៩:៤២-៤៨; លក ១៧:១-២)

៦ ឞ្រាស​យេឆូ ​លាស​ជឹត៖ “ឞូ​ម៝ស​លែវ​ទូ​ហ្វេ​ក៝ន​ឆែ​ជេៈ​អី​ញឆីង​មា​គ៝ប់​ជាន​នាវ​តីស* នទ្រី​អ្វែស​រាលាវ​លាស​ឞូ​ឆ៝ៈ​មពាល់​លុ​ក៝ត់​តា​ត៝ង​ក៝​ពាង់​ងក្លាច់​តា​ទាក​វាច់​ទាក​វារ់ រាម៝ក​តា​ទាក​វាច់​ទាក​វារ់​ជ្រូ​រី មា​ដាស​អ៝ន់​ពាង់​រេស​ជាន​កើត​នៃ។ ៧ រេស​រាញាល់​ងាន់​មា​ឞូនុយ្ស​តា​នែស​នតូ យ៝រ​មា​លែវ​ឞូ​ជាន​តីស។ មរា​គែស​ងាន់​នាវ​លែវ​ជាន​តីស យើន​មា​រេស​រាញាល់​ងាន់​រ៝​មា​ឞូ​ម៝ស​អី​លែវ​អ៝ន់​ជាន​តីស! ៨ លាស​ឆៃ​តី​មោ​លាស​ជ៝ង់​ខាន់​អៃ​មៃ​លែវ​ជាន​នាវ​តីស ក៝ស​មអារ់​លើយ​តី​មោ​លាស​ជ៝ង់​អី​នៃ។ អ្វែស​រាលាវ​មា​គុ​រេស​ជឹត​នាប់​តៃ​រ៝ង​ទូ​ទីង​តី​មោ​លាស​ទូ​ទីង​ជ៝ង់​ទើម ជេសរី​ទើន​នាវ​រេស​នហ៝​រ៝ មា​ដាស​តី​មោ​លាស​ជ៝ង់​ឞារ​ដាស ជេសរី​គុ​តា​នតុក​អី​គែស​អុញ​ហីត​នហ៝​រ៝។* ៩ លាស​ឆៃ​ត្រោម​មាត់​ខាន់​អៃ​មៃ​លែវ​ជាន​នាវ​តីស រាវែក​មអារ់​លើយ​ត្រោម​មាត់​អី​នៃ។ អ្វែស​រាលាវ​មា​រ៝ង​ទូ​ទីង​ត្រោម​មាត់​ទើន​នាវ​រេស​នហ៝​រ៝ មា​ដាស​ឞារ​ទីង​ត្រោម​មាត់ ជេសរី​កោរាញ​ឞ្រាស​ងក្លាច់​តា​នទ្រូង​អុញ។ ១០ អ៝ន់​ខាន់​អៃ​មៃ​ញជ្រាង់​ហ៝ម់ លើយ​អោស​អ្វាញ់​មោ​ខ្លៃ​តា​ក៝ន​ឆែ​ជេៈ​កើត​នៃ។ គ៝ប់​មឞើស​មា​ខាន់​អៃ​មៃ តា​នតុក​កោរាញ​ឞ្រាស​តា​កាលើ​ត្រោក​ផូង​តោង​ពារ់​អី​កើល​ញជ្រាង់​ក៝ន​ឆែ​អី​នៃ​គុ​នឹង​តា​នាប់​មាត់​ឞឹ​គ៝ប់។* ១១ [គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​វាច់​តា​នែស​នតូ​អ្យា គៃ​មា​រាក្លាយ្ស​ឞូនុយ្ស​តីស​អី​រ៝ស​យ៝ត ឞូនុយ្ស​អី​នូយ្ស​នហ៝ម់​ងាយ​ឞើស​កោរាញ​ឞ្រាស​តឹម​ឞាន​មា​ឞែ​ឞ្យាប់​រ៝ស]”។

នាវ​ងើយ​នតឹត​មា​ទូ​មល៝ម់​ឞែ​ឞ្យាប់​រ៝ស

(លក ១៥:៤-៧)

១២ “មើម​ខាន់​អៃ​មៃ​គឹត មើម​ជាន​ទូ​ហ្វេ​ឞូនុយ្ស​លាស​គែស​ឞែ​ឞ្យាប់ ១០០ យើន​មា​គែស​ទូ​មល៝ម់​ឞែ​ឞ្យាប់​រ៝ស? អើម​មោ​លាស​ពាង់​នត្លើយ​ឞែ​ឞ្យាប់​អី ៩៩ តា​កាលើ​យោក ជេសរី​ហាន់​ជ៝យ​ឞែ​ឞ្យាប់​អី​រ៝ស​នៃ​រ៝? ១៣ គ៝ប់​លាស​នហេល​នានេៈ​ងាន់​មា​ខាន់​អៃ​មៃ លាស​ពាង់​ជ៝យ​ឆៃ​ឞែ​ឞ្យាប់​អី​រ៝ស​នៃ ពាង់​រាម់​រាហើន​ងាន់​មា​ឞែ​ឞ្យាប់​អី​នៃ រាលាវ​មា​ឞែ​ឞ្យាប់ ៩៩ អី​មោ​រ៝ស​ជឹត។ ១៤ លាស​នទ្រី​តឹម​ឞាន​កើត​នៃ​ដ៝ង់​ឞឹ​ខាន់​អៃ​មៃ​អី​គុ​តា​កាលើ​ត្រោក ពាង់​មោ​អុច​អោស​អ៝ន់​ទូ​ហ្វេ​ក៝ន​ឆែ​ជេៈ​អី​អ្យា​រ៝ស​ខឹត​នហ៝​រ៝”។

យោៈ​នាវ​តីស​អ៝ន់​ឞូ

១៥ “លាស​គែស​ទូ​ហ្វេ​ឞូនុយ្ស​ញឆីង​មា​កោរាញ​ឞ្រាស​ជាន​តីស​ដាស​ខាន់​អៃ​មៃ អ៝ន់​ខាន់​អៃ​មៃ​ហាន់​ទូ​ហ្វេ​អេង​ម៝ប់​ពាង់ ងើយ​ដាស​ពាង់។ លាស​ពាង់​អ្យាត់​នាវ​ខាន់​អៃ​មៃ ខាន់​អៃ​មៃ​គែស​តៃ​នាវ​ដាប់​មពាន់​ដាស​ពាង់​កើត​អើម​ដ៝ង់។* ១៦ លាស​ពាង់​មោ​អោស​អ្យាត់​ខាន់​អៃ​មៃ អ៝ន់​ខាន់​អៃ​មៃ​ជាៈ​ទូ​ហ្វេ មោ​លាស​ឞារ​ហៃ​ហាន់​នទ្រែល​ខាន់​អៃ​មៃ គៃ​មា​គឹត​តាង់​ទឹង​លែៈ​នទើ​អី​គែស​ងើយ។* ១៧ លាស​ពាង់​ហោម​អែ​មោ​អ្យាត់​ដ៝ង់​ផូង​ខាន់​អៃ​មៃ​អី​នៃ លាស​នទ្រី​មឞើស​ងក៝ច​នាវ​អី​នៃ​អ៝ន់​មា​ផូង​ញឆីង​មា​កោរាញ​ឞ្រាស។ លាស​ពាង់​មោ​អុច​អ្យាត់​ដ៝ង់​ផូង​ញឆីង​អី​នៃ លាស​នទ្រី​កើប​ពាង់​ជេង​ឞូនុយ្ស​អី​មោ​ញឆីង​មា​កោរាញ​ឞ្រាស មោ​លាស​កើប​ពាង់​ជេង​ឞូនុយ្ស​ជាន​តីស​អា​អេង​ជឹត។* ១៨ គ៝ប់​លាស​នហេល​នានេៈ​ងាន់​មា​ខាន់​អៃ​មៃ ជេសរី​ម៝ស​នទើ​ខាន់​អៃ​មៃ​ឞ្វៃ​មោ​អ៝ន់​ឞូ​ជាន​តា​នែស​នតូ​អ្យា កោរាញ​ឞ្រាស​អី​គុ​តា​កាលើ​ត្រោក​អុច​កើត​នអៃ។ ម៝ស​នទើ​ខាន់​អៃ​មៃ​មោ​ឞ្វៃ​មា​ឞូ​ជាន​តា​នែស​នតូ​អ្យា កោរាញ​ឞ្រាស​អី​គុ​តា​កាលើ​ត្រោក​អុច​កើត​នអៃ​ដ៝ង់។* ១៩ ទូ​តឹ​ជឹត គ៝ប់​លាស​នហេល​នានេៈ​ងាន់​មា​ខាន់​អៃ​មៃ លាស​គែស​ឞារ​ហៃ​តា​ផូង​ខាន់​អៃ​មៃ​តា​នែស​នតូ​មឞើស​ឆើម​ទូ​នតោរ​នាវ ម៝ស​នទើ​ខាន់​ពាង់​ទាន់ ឞឹ​គ៝ប់​អី​គុ​តា​កាលើ​ត្រោក​អ៝ន់​នទើ​អី​នៃ​មា​ខាន់​ពាង់​រ៝។* ២០ យ៝រ​លាស​ព្លាង់​នតុក​គែស​ឞារ​ពែ​នុយ្ស​គុ​រាបុន​យ៝រ​មា​ខាន់​ពាង់​ញឆីង​មា​គ៝ប់គ៝ប់​គុ​នទ្រែល​តា​នៃ​ដ៝ង់”។

២១ ជេសរី​ពេត្រោស ​ហាន់​អោប​ឞ្រាស​យេឆូ ៖ “អើ​កោរាញ លាស​គែស​ទូ​ហ្វេ​ឞូនុយ្ស​ញឆីង​មា​កោរាញ​ឞ្រាស​ជាន​តីស​មា​គ៝ប់ លាស​នទ្រី​ទុម​ឞ្រី​តឹ​គ៝ប់​យោៈ​នាវ​តីស​អ៝ន់​ពាង់​មេស? ត៝ត់​មា​ពើស​តឹ​ឞើស?” ២២ ឞ្រាស​យេឆូ ​អើស​មា​ពាង់៖ “មោ​អោស​ទើន​មា​ពើស​តឹ​ទើម យើន​មា ៧០ តឹ​ពើស†”។*

នាវ​ងើយ​នតឹត​មា​នាវ​មោ​អុច​យោៈ​នាវ​តីស​ឞូ

២៣ “កើត​នទ្រី​តា​នាវ​កោរាញ​ឞ្រាស​ម៝ត់​អ្វាញ់ នតឹត​តឹម​ឞាន​មា​ទូ​ហ្វេ​កាដាច់​អុច​តឹង​រាន៝ន​មពោល​ឞូនុយ្ស​កើល​ជាន​ការ​អី​ខាន​រាន៝ន​ដាស​ពាង់។* ២៤ នោក​កាដាច់​នៃ​នតើម​ជាន គែស​ឞូ​ញជុន​ទូ​ហ្វេ​ឞូនុយ្ស​មា​ពាង់​អី​ហោម​ខាន​រាន៝ន​អ៝ក់​រាកែស‡។ ២៥ អាច​មា​ពាង់​អី​នៃ​មោ​ហោម​ទើយ​គែស​ព្រាក់​មា​ត៝ម់​រាន៝ន កាដាច់​ដាៈ​ឞូ​តាច់​អូរ​តាច់​ក៝ន នអ៝ប់​មា​តាច់​ឆាក់​ពាង់​នើម នទ្រែល​មា​តាច់​ទឹង​លែៈ​ទ្រាប់​នទើ​ពាង់ គៃ​មា​ត៝ម់​រាន៝ន​អី​នៃ។ ២៦ ឞូនុយ្ស​កើល​ជាន​ការ​អី​នៃ​ពាន់​មឞាស​តា​ជ៝ង់​ពាង់​រី ជេសរី​លាស៖ «អើ​កោរាញ! ទាន់​មៃ​ញឆ្រោយ្ស​ក៝ប់​ប៝ត់​អើ គ៝ប់​មរា​ត៝ម់​រឹង​អ៝ន់​មៃ»។ ២៧ កាដាច់​យោៈ​នអាច​មា​ពាង់​ហោ​ងាន់ អ៝ន់​ពាង់​ឆឹត ងក្រែ​មា​ងគ្រ៝ស​លែៈ​អី​រាន៝ន​ពាង់​ដ៝ង់។ ២៨ ជេសរី​ឞូនុយ្ស​កើល​ជាន​ការ​អី​នៃ​ទូ​ឆឹត​ឞើស​កាដាច់ ពាង់​តឹម​ម៝ប់​ដាស​ទូ​ហ្វេ​មឹត​ជាង់​វៃ​កើល​ជាន​ការ​នទ្រែល​ពាង់​នើម។ អោឞាល់​អី​នៃ​ខាន​រាន៝ន​ដាស​ពាង់ ១០០ ព្រាក់​កាក់§ ញុប​មពែត​អោឞាល់​តា​ត៝ង​ក៝ ជេសរី​លាស៖ «ត៝ម់​ហ៝ម់​រាន៝ន​គ៝ប់!» ២៩ អី​មឹត​ជាង់​ពាង់​នៃ​ពាន់​តា​ជ៝ង់​ពាង់ ឞ៝ញ​ទាន់​ពាង់៖ «ទាន់​មៃ​ញឆ្រោយ្ស​ក៝ប់​ប៝ត់​អើ គ៝ប់​មរា​ត៝ម់​រឹង​អ៝ន់​មៃ»។ ៣០ យើន​មា​ពាង់​មោ​អុច​អ្យាត់​អោស ញុប​ក្រុង​អោឞាល់​តា​ត្រោម​នទ្រូង នហ៝​មា​ត៝ត់​អោឞាល់​ត៝ម់​រឹង​រាន៝ន​មើ។ ៣១ ឞូនុយ្ស​កើល​ជាន​ការ​អាបាៈ​អេង​ឆៃ​កើត​នៃ ខាន់​ពាង់​រាង៝ត​ហោ​ងាន់ មឞើស​ងក៝ច​ទឹង​លែៈ​នាវ​អី​នៃ​អ៝ន់​មា​កាដាច់។ ៣២ កាដាច់​ដាៈ​ឞូ​ហាន់​ក្វាល់​ពាង់ ជេសរី​លាស៖ «ហើយ​ឞូនុយ្ស​អ្យើស​មហឹក! ទឹង​លែៈ​រាន៝ន​មៃ​លែៈ​គ៝ប់​ងគ្រ៝ស​លើយ​លែៈ​ផ្យៅ អាច​មា​គ៝ប់​ឆៃ​មៃ​ទាន់​ហោ​ងាន់។ ៣៣ មើម​ទឹង​មៃ​មោ​អុច​យោៈ​អោស​ឞូនុយ្ស​កើល​ជាន​ការ​នទ្រែល​មៃ​នើម កើត​គ៝ប់​លែៈ​យោៈ​មា​មៃ?»* ៣៤ កាដាច់​អី​នៃ​ជី​នូយ្ស​ហោ​ងាន់​មា​ពាង់ ជេសរី​ញជុន​ពាង់​មា​កោរាញ​ម៝ត់​អ្វាញ់​នទ្រូង​គៃ​មា​ងក្រីត​ពាង់ តេៈ​ពាង់​តា​ត្រោម​នទ្រូង​នហ៝​មា​ត៝ត់​ពាង់​ត៝ម់​រឹង​រាន៝ន។ ៣៥ តឹម​ឞាន​ដ៝ង់​តា​ផូង​ខាន់​អៃ​មៃ លាស​ខាន់​អៃ​មៃ​មោ​អោស​តឹម​យោៈ​នាវ​តីស មោ​ឞ្លាវ​ឞាស​កើប​នាវ​តីស​នទ្រាង់​ខាន់​អៃ​មៃ​នើម​អ៝ន់​លែៈ​ឞើស​នូយ្ស​នហ៝ម់​ងាន់ ឞឹ​គ៝ប់​គុ​តា​កាលើ​ត្រោក​ពាង់​ជាន​មា​ខាន់​អៃ​មៃ​កើត​នៃ​ដ៝ង់”។*

១៩

នាវ​នត្លើយ​អូរ​ឆាយ

(មក ១០:១-១២; លក ១៦:១៨)

១ លោច​ជេស​ឞ្រាស​យេឆូ ​ងើយ​កើត​នៃ ពាង់​លោស​ឞើស​ឞ្រី​កាលីលេ  ហាន់​ជឹត​ឞ្រី​យូដា ​មពែស​ឞើស​កាល់​តី​ទាក​រាលាយ​យោរដាន់  ជេង​មពែស​ឞើស​លោស​នារ។ ២ គែស​ឞូនុយ្ស​អ៝ក់​ងាន់​តឹង​ពាង់ ជេសរី​ពាង់​ជាន​ឞាស​ផូង​ជី​ក្វែត​តា​នៃ។

៣ គែស​ផូង​ផារីឆី ​អាបាៈ​ហាន់​អា​ឞ្រាស​យេឆូ ​អោប​រាល៝ង​ពាង់៖ “ហើយ​នើម​នតី! អាស​តឹង​មា​នាវ​វៃ​ផូង​ឞ៝ន់ ឆាយ​ទើយ​នត្លើយ​អូរ ម៝ស​នាវ​អាបាៈ​អេង​ទើយ​ដ៝ង់​ឞើស?” ៤ ឞ្រាស​យេឆូ ​អើស​មា​ខាន់​ពាង់៖ “ខាន់​មៃ​លែៈ​អ្វាញ់​បាស​តា​នាវ​កោរាញ​ឞ្រាស​ងើយ ឞើស​នតើម​ឆាអើម​កោរាញ​ឞ្រាស​ញជេង​ឞូនុយ្ស​ដ៝ង់ គែស​ឞូ​ក្លោ គែស​ឞូ​អូរ?* ៥ ជេសរី​លាស៖ «នទ្រី​ទឹង​គែស​ឞូ​ក្លោ​លោស​ទូ​ឞើស​មេៈ​ឞឹ ហាន់​គុ​អា​អូរ ជេសរី​ឞារ​ហៃ​ខាន់​ពាង់​ជេង​អូរ​ឆាយ​ជេង​ទូ​រាង្លៃ​ឆាក់»† ៦ នទ្រី​ខាន់​ពាង់​មោ​អោស​ហោម​ជេង​ឞារ​ហៃ​តៃ លែៈ​ជេង​ទូ​រាង្លៃ​ឆាក់​ទើម។ លាស​នទ្រី​ឞារ​ហៃ​អូរ​ឆាយ​អី​កោរាញ​ឞ្រាស​ទែ​រាង្លាប់​នៃ​លើយ​អោស​អ៝ន់​ឞូនុយ្ស​តឹម​ងខាស”។* ៧ ផូង​ផារីឆី ​អោប​ឞ្រាស​យេឆូ ៖ “លាស​នទ្រី​មើម​ទឹង​មោឆេ ​ដាៈ​អី​ឆាយ​ជាន​ឆ៝ម់បុត​នាវ​តឹម​នត្លើយ ជេសរី​ទើយ​មព្រើស​អី​អូរ​ពាង់​នើម?”* ៨ ឞ្រាស​យេឆូ ​លាស​ខាន់​ពាង់៖ “អាច​មា​នូយ្ស​នហ៝ម់​ខាន់​មៃ​ទាង់​ក៝​ហោ​អីរ នទ្រី​ទឹង​មោឆេ ​ដាៈ​ខាន់​មៃ​ជាន​ឆ៝ម់បុត​នត្លើយ​អូរ។ យើន​មា​ឞើស​នតើម​នើស​មោ​អោស​គែស​កើត​នៃ។ ៩ គ៝ប់​មឞើស​មា​ខាន់​មៃ ឞូ​ម៝ស​នត្លើយ​អូរ​ពាង់​នើម យើន​មា​អូរ​ពាង់​មោ​គែស​អោស​ល៝ម់​ឆាយ ជេសរី​ឆ៝ៈ​អូរ​អេង ឞូនុយ្ស​អី​នៃ​កើប​ពាង់​លែៈ​ជេង​ឞូនុយ្ស​ល៝ម់​អូរ*”។* ១០ មពោល​អ៝ស​ម៝ន​លាស​មា​ពាង់៖ “លាស​កើត​នទ្រី​ងាន់​នាវ​ឆ៝ៈ​អូរ​ឆាយ អ្វែស​ដេៈ​លាស​មោ​ឆ៝ៈ​អូរ​ឆ៝ៈ​ឆាយ”។ ១១ ឞ្រាស​យេឆូ ​ព្លឹ​លាស​មា​ខាន់​ពាង់៖ “មោ​ទី​អោស​ទឹង​លែៈ​ឞូនុយ្ស​គឹត​វ៝ត់​នាវ​អ្យា គែស​ឞូនុយ្ស​អី​កោរាញ​ឞ្រាស​អ៝ន់ ពាង់​អី​នៃ​ទើម​ទើយ​គឹត​វ៝ត់។ ១២ គែស​ឞូនុយ្ស​អាបាៈ​នហ៝​មា​មោ​ឞ្លាវ​ឆ៝ៈ​អូរ​ឆ៝ៈ​ឆាយ​នតើម​ឞើស​ទែស ឞូនុយ្ស​អាបាៈ​លែៈ​ឞូ​ចារ​លើយ ឞូនុយ្ស​អាបាៈ​ជឹត​មោ​អុច​អោស​ឆ៝ៈ​អូរ​ឆ៝ៈ​ឆាយ​យ៝រ​មា​អុច​កើល​ជាន​ការ​តា​នាវ​កោរាញ​ឞ្រាស​ម៝ត់​អ្វាញ់។ លាស​នទ្រី​ឞូ​ម៝ស​អី​ឞ្លាវ​គឹត​វ៝ត់​នាវ​ងើយ​អី​នៃ អ៝ន់​ពាង់​តឹង​កើត​ទោ!”*

ឞ្រាស​យេឆូ ​តេៈ​តី​តា​ក៝ន​ឆែ

(មក ១០:១៣-១៦; លក ១៨:១៥-១៧)

១៣ ជេសរី​គែស​ឞូ​លែវ​ក៝ន​ឆែ​ជេៈៗ​ញជុន​អា​ឞ្រាស​យេឆូ  គៃ​មា​អ៝ន់​ពាង់​តេៈ​តី​មឞើស​ឆើម​មា​ខាន់​ពាង់ យើន​មា​មពោល​អ៝ស​ម៝ន​ឞ្វៃ​លើយ​ខាន់​ពាង់។ ១៤ យើន​មា​ឞ្រាស​យេឆូ ​លាស៖ “អ៝ន់​ផូង​ក៝ន​ឆែ​វាច់​តា​គ៝ប់ លើយ​អោស​ឞ្វៃ​ខាន់​ពាង់។ ឞូនុយ្ស​អី​កោរាញ​ឞ្រាស​ម៝ត់​អ្វាញ់ ខាន់​ពាង់​គែស​កើត​នទ្រី​ដ៝ង់†”។* ១៥ ជេស​ឞ្រាស​យេឆូ ​តេៈ​តី​តា​ក៝ន​ឆែ​រី ជេសរី​ពាង់​ទូ​លោស​ឞើស​នតុក​នៃ។

ទូ​ហ្វេ​ឞូនុយ្ស​នទ្រ៝ង់​អុច​គែស​នាវ​រេស​នហ៝​រ៝

(មក ១០:១៧-៣១; លក ១៨:១៨-៣០)

១៦ នោក​នៃ​គែស​ទូ​ហ្វេ​ឞូ​ក្លោ​ហាន់​ទាច់​អា​ឞ្រាស​យេឆូ ​អោប​ពាង់៖ “អើ​នើម​នតី មើម​គ៝ប់​ជាន​នាវ​អ្វែស​គៃ​មា​គែស​នាវ​រេស​នហ៝​រ៝​មេស?” ១៧ ឞ្រាស​យេឆូ ​លាស​មា​ពាង់៖ “មើម​មៃ​អោប​គ៝ប់​មា​នាវ​អ្វែស? គែស​ទូ​ហ្វេ​កោរាញ​ឞ្រាស​ទើម​ជេង​អ្វែស ជេសរី​លាស​មៃ​អុច​គែស​នាវ​រេស​នហ៝​រ៝ អ៝ន់​មៃ​ញអោត​នាវ​វៃ​ឞ៝ន់​ទោ”។ ១៨ ពាង់​អោប​ឞ្រាស​យេឆូ ៖ “ម៝ស​នាវ​វៃ​អាបាៈ​មេស?” ឞ្រាស​យេឆូ ​អើស​មា​ពាង់៖ “លើយ​ងខឹត​ឞូ លើយ​ល៝ម់​អូរ​ល៝ម់​ឆាយ លើយ​នតុង លើយ​ងើយ​ញចើត‌ ១៩ យើក​មា​មេៈ​ឞឹ​ហ៝ៈ ជេសរី​រ៝ង់​មា​ផូង​ច្យៅ​មែង​តឹម​ឞាន​មា​រ៝ង់​ឆាក់​មៃ​នើម”។* ២០ ឞូ​ក្លោ​នទាម់​អី​នៃ​លាស​មា​ឞ្រាស​យេឆូ ៖ “ទឹង​លែៈ​នាវ​វៃ​អី​នៃ​លែៈ​គ៝ប់​ញអោត​ទាទេ លាស​នទ្រី​ម៝ស​នទើ​អេ​ហ៝ៈ​គែស​ដ៝ង់?” ២១ ឞ្រាស​យេឆូ ​លាស​មា​ពាង់៖ “លាស​មៃ​អុច​ជេង​ឆ៝ង់​ទុត​អ្វែស​ងាន់ អ៝ន់​មៃ​តាច់​ហ៝ម់​ទឹង​លែៈ​ទ្រាប់​នទើ​មៃ​គែស ពាៈ​អ៝ន់​មា​មពោល​អ៝​អាច នទ្រី​មើ​មៃ​គែស​នទើ​ខ្លៃ​តា​ប៝ន​អ្វែស​តា​កាលើ ជេសរី​ហាន់​តឹង​គ៝ប់”។* ២២ ត៝ត់​ឞូ​ក្លោ​នទាម់​អី​នៃ​តាង់​នាវ​ងើយ​កើត​នៃ ពាង់​ទូ​ឆឹត​នអ៝ប់​មា​នាវ​រាង៝ត យ៝រ​លាស​ពាង់​គែស​ទ្រាប់​នទើ​ទុត​អ៝ក់។

២៣ ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ ជេរ​ងាន់​មា​ឞូនុយ្ស​នទ្រ៝ង់​លាប់​តា​នាវ​កោរាញ​ឞ្រាស​ម៝ត់​អ្វាញ់។* ២៤ គ៝ប់​លាស​តៃ​មា​ខាន់​អៃ​មៃ មា​ឞូនុយ្ស​នទ្រ៝ង់​លាប់​តា​នាវ​កោរាញ​ឞ្រាស​ម៝ត់​អ្វាញ់ ជេរ​រាលាវ​ដាស​អ៝ន់​ឆែស​ឆាមោ​លាប់​តា​ត្រោម​ងលាយ”។ ២៥ ត៝ត់​មា​តាង់​នាវ​ងើយ​កើត​នៃ មពោល​អ៝ស​ម៝ន​មោ​អោស​គឹត​វ៝ត់ ខាន់​ពាង់​នទ្រ៝ត់​ហីស​រាហ៝ល់​ងាន់ អោប​ឞ្រាស​យេឆូ ៖ “លាស​ឞូនុយ្ស​នទ្រ៝ង់​លែៈ​គែស​ជេរ​ជេស​លាប់​តា​នាវ​កោរាញ​ឞ្រាស​ម៝ត់​អ្វាញ់ លាស​នទ្រី​ឞូនុយ្ស​អា​អេង​ហោម​ទើយ​លាប់​តា​នាវ​កោរាញ​ឞ្រាស​ម៝ត់​អ្វាញ់​ដ៝ង់​លាស​មោ‡?” ២៦ ឞ្រាស​យេឆូ ​អ្វាញ់​ជឹត​ខាន់​ពាង់​លាស៖ “នាវ​លាប់​អី​នៃ​ឞូនុយ្ស​ជាន​មោ​អោស​ទើយ យើន​មា​កោរាញ​ឞ្រាស​ទើយ​ជាន​ទាទេ​ទឹង​លែៈ​នទើ”។*

២៧ ជេសរី​ពេត្រោស ​អោប​ឞ្រាស​យេឆូ ៖ “លែៈ​មៃ​ឆៃ​ហើយ្ស​ហេន ហេន​លែៈ​នត្លើយ​នទ៝ស​នទើ​ហេន​នើម​លែៈ​ផ្យៅ ហាន់​តឹង​មៃ។ លាស​នទ្រី​ហេន​តៃ​ម៝ស​នទើ​គែស?”* ២៨ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​មៃ នោក​នែស​នតូ​រាគ៝ល់​មហែ នោក​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​គុ​តា​រានើល​កាដាច់​គ៝ប់​អី​គែស​នាវ​ច្រេក​លើប លាស​នទ្រី​ខាន់​មៃ​អី​លែៈ​តឹង​គ៝ប់​គុ​តា​រានើល​កាដាច់ ១២ អឹ​ដ៝ង់ នហ៝​មា​ផាត​ទោយ្ស​លែៈ​ឞូនុយ្ស ១២ មពោល​រាន៝យ​ទែស​ផូង​អីឆ្រាអែល ​ដ៝ង់។* ២៩ លាស​នទ្រី​ឞូ​ម៝ស​នត្លើយ​ញីស​ជៃ មេៈ​ឞឹ អ៝ស​នោ អ៝ស​នូរ អ៝ស​ក៝ន មោ​លាស​មីរ​ឞា​យ៝រ​មា​តឹង​គ៝ប់ ពាង់​អី​នៃ​គែស​ទូ​មល៝ម់​ជេង​លោស ១០០ នអ៝ប់​មា​ទើន​នាវ​រេស​នហ៝​រ៝។ ៣០ គែស​ឞូនុយ្ស​អ៝ក់​តា​នែស​នតូ​អ្យា​ឞូ​គឹត​ខាន់​ពាង់​គែស​នាវ​ខ្លៃ​ងាន់ យើន​មា​តា​ជឹត​នាប់​តៃ​មោ​អោស​គែស​នាវ​ខ្លៃ។ តីស​មា​គែស​ឞូនុយ្ស​អ៝ក់​អេង​ជឹត​តា​នែស​នតូ​អ្យា​ឞូ​គឹត​ខាន់​ពាង់​មោ​អោស​គែស​នាវ​ខ្លៃ យើន​មា​តា​ជឹត​នាប់​តៃ​បេង​មា​គែស​នាវ​ខ្លៃ§”។*

២០

នាវ​ងើយ​នតឹត​មា​ផូង​ជាន​ការ​តា​មីរ​ព្លៃ​យុងយារ​ប៝ន

១ “នាវ​កោរាញ​ឞ្រាស​ម៝ត់​អ្វាញ់​ឞូនុយ្ស តឹម​ឞាន​មា​ទូ​ហ្វេ​ឞូនុយ្ស​គែស​មីរ។ អើម​អោយ​ពាង់​ហាន់ គៃ​មា​ជ៝យ​ឞូនុយ្ស​ជាន​ការ​តា​មីរ​ព្លៃ​យុងយារ​ប៝ន​ពាង់​នើម។ ២ ពាង់​លែៈ​តឹម​ទី​ជេស​ទូ​នតោរ​នាវ​អ៝ន់​មា​ទឹង​លែៈ​ឞូនុយ្ស​ជាន​ការ​អី​នៃ​ទូ​មល៝ម់​ព្រាក់​កាក់*​ទូ​នារ ជេសរី​ដាៈ​ខាន់​ពាង់​ហាន់​ជាន​ការ​តា​មីរ​ពាង់​រី។ ៣ ក្លាប់​លាស​តា​ម៝ង​ឆឹន​ពាង់​ហាន់​តៃ​ដ៝ង់ ឆៃ​ឞូនុយ្ស​អាបាៈ​ហោម​គុ​ទើម​តា​នតុក​តាច់​ទ្រាប់ មោ​គែស​នតុក​ជាន​ការ។ ៤ ពាង់​លាស​មា​ខាន់​ពាង់៖ «អ៝ន់​ខាន់​មៃ​ហាន់​ជាន​ការ​តា​មីរ​គ៝ប់​រី គ៝ប់​មរា​ងខោម​ខាន់​មៃ​អ៝ន់​តឹម​ទី»។ ៥ ជេសរី​ផូង​អី​នៃ​ហាន់​រ៝។ ត៝ត់​ងគូល​នារ ត៝ត់​ម៝ង​ពែ​កេង​មាង់ ពាង់​ហាន់​ដាៈ​តៃ​ឞូ​អា​អេង​កើត​នៃ​ដ៝ង់។ ៦ ត៝ត់​លែៈ​ម៝ង​ព្រាម់ ពាង់​ហាន់​តៃ​ទូ​តឹ​ជឹត ឆៃ​ឞូនុយ្ស​អាបាៈ​អា​អេង​ជឹត​ហោម​គុ​ទើម​តា​នតុក​តាច់​ទ្រាប់​រី។ ពាង់​លាស​មា​ផូង​អី​នៃ៖ «ម៝ស​គុ​ទើម​ខាន់​មៃ​តា​អ្យា​ទូ​នារ​រាមាង់​នៃ?» ៧ ខាន់​ពាង់​អើស៖ «យ៝រ​លាស​មោ​គែស​ឞូនុយ្ស​អុច​ជ៝យ​ហេន​ជាន​ការ»។ ពាង់​លាស​មា​ផូង​អី​នៃ៖ «ខាន់​មៃ​ហាន់​ជាន​ការ​ហ៝ម់​អា​មីរ​គ៝ប់​រី»។ ៨ ត៝ត់​កេង​មាង់ ពាង់​អី​តើម​មីរ​នៃ​លាស​មា​ឞូនុយ្ស​ញអោត​ព្រាក់៖ «ក្វាល់​ហ៝ម់​ផូង​ជាន​ការ បើក​ព្រាក់​អ៝ន់​ខាន់​ពាង់ បើក​នតើម​ឞើស​ងគ្លែៈ​ទុត​ឞូ ត៝ត់​មា​ពាង់​អី​ល៝រ​ឞូ»។* ៩ ត៝ត់​ផូង​ជាន​ការ​អី​នតើម​ម៝ង​ព្រាម់ ឞូ​បើក​អ៝ន់​ខាន់​ពាង់​ទូ​ហ្វេ​ទូ​មល៝ម់​ព្រាក់​កាក់។ ១០ ជេសរី​ត៝ត់​ផូង​ជាន​ការ​អី​ល៝រ​ឞូ ខាន់​ពាង់​ងក្ល៝ន់​គែស​ព្រាក់​អ៝ក់​រាលាវ​ឞូ យើន​មា​គែស​ទូ​មល៝ម់​ព្រាក់​កាក់​តឹម​ឞាន​ទើម។ ១១ ជេស​ខាន់​ពាង់​ឆ៝ៈ​ព្រាក់​អី​នៃ ខាន់​ពាង់​ងើយ​ប្រោក​មា​ឞូនុយ្ស​អី​តើម​មីរ​អី​នៃ៖ ១២ «ផូង​អី​ជាន​ការ​ងគ្លែៈ​ទុត​ឞើស​កើយ ជាន​ទូ​ម៝ង​ទើម។ មៃ​បើក​ព្រាក់​អ៝ន់​ខាន់​ពាង់​តឹម​ឞាន​មា​ហេន​ជាន​ការ​គុ​ថ៝ង់​តា​ទោស​នារ​ទូ​នារ​រាមាង់​ដ៝ង់!» ១៣ ឞូនុយ្ស​អី​តើម​មីរ​នៃ​លាស​មា​ទូ​ហ្វេ​ឞូនុយ្ស​តា​ខាន់​ពាង់​អី​នៃ៖ «អើ​ជាង់ គ៝ប់​មោ​គែស​អោស​មរោស​មៃ យ៝រ​លាស​មៃ​លែៈ​តឹម​ទី​ទូ​នតោរ​នាវ​អុច​ជាន​ការ​អ៝ន់​គ៝ប់​ទូ​នារ​ទូ​មល៝ម់​ព្រាក់​កាក់។ ១៤ លាស​នទ្រី​ឆ៝ៈ​ព្រាក់​មៃ​នៃ​ហាន់​ហ៝ម់ ឞូនុយ្ស​អី​ជាន​ការ​ឞើស​កើយ​មៃ គ៝ប់​អុច​អ៝ន់​តឹម​ឞាន​មា​មៃ​ដ៝ង់‌ ១៥ យ៝រ​លាស​ព្រាក់​គ៝ប់​នើម​តឹង​នូយ្ស​នហ៝ម់​គ៝ប់​នើម​អុច​ទ៝ង់។ មោ​លាស​អាច​មា​ឆៃ​គ៝ប់​ជាន​អ្វែស មៃ​តឹម​មោ​នាច​មា​ខាន់​ពាង់?»* ១៦ គែស​ឞូនុយ្ស​តា​នែស​នតូ​អ្យា​ឞូ​គឹត​ខាន់​ពាង់​គែស​នាវ​ខ្លៃ​ងាន់ យើន​មា​តា​ជឹត​នាប់​តៃ​មោ​អោស​គែស​នាវ​ខ្លៃ។ តីស​មា​គែស​ឞូនុយ្ស​អេង​ជឹត​តា​នែស​នតូ​អ្យា​ឞូ​គឹត​ខាន់​ពាង់​មោ​អោស​គែស​នាវ​ខ្លៃ យើន​មា​តា​ជឹត​នាប់​តៃ​បេង​មា​គែស​នាវ​ខ្លៃ†”។*

នាវ​ឞ្រាស​យេឆូ ​មឞើស​ឆាក់​ពាង់​នើម​ខឹត

(មក ១០:៣២-៣៤; លក ១៨:៣១-៣៤)

១៧ នោក​ឞ្រាស​យេឆូ ​ហាន់​តា​ប៝ន​ក្វ៝ង់​យេរូឆាលឹម ពាង់​លែវ ១២ នុយ្ស​មពោល​កោរាញ​អ៝ស​ម៝ន​ពាង់ ហាន់​អេង នោក​ហោម​ហាន់​រ៝ៈ​ត្រ៝ង ពាង់​លាស​មា​ខាន់​ពាង់​កើត​នអា៖ ១៨ “អាបៃ​អ្យា​ឞ៝ន់​ហាន់​ជឹត​ប៝ន​យេរូឆាលឹម ។ គ៝ប់​អ្យា​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស ឞូ​ទែ​ញជុន​អ៝ន់​មា​មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​ឞ៝ន់។ ជេសរី​ខាន់​ពាង់​អី​នៃ​តេៈ​ទោយ្ស​គ៝ប់​ត៝ត់​ខឹត។* ១៩ ខាន់​ពាង់​អី​នៃ​ញជុន​គ៝ប់​មា​ផូង​អី​មោ​ទី​ផូង​អីឆ្រាអែល  អ៝ន់​ឞូ​គើម​ងគ្រើស រាពាត់​មា​ម៝ង់​រាឆែ នហ៝​មា​ងខឹត​គ៝ប់​តា​ឆី​តឹម​រាកាង់។ យើន​មា​ត៝ត់​ពែ​នារ​កោរាញ​ឞ្រាស​អ៝ន់​គ៝ប់​ទ៝ក់​រេស​តៃ​ដ៝ង់”។

នាវ​ទាន់​អី​អូរ​ឆេបេដេ 

(មក ១០:៣៥-៤៥; លក ២២:២៤-២៧)

២០ នោក​នៃ​អី​អូរ​ឆេបេដេ  លែវ​ឞារ​ហៃ​ក៝ន​ពាង់​នើម​ហាន់​ច៝ន​កោម៝ក់​តា​ជ៝ង់​ឞ្រាស​យេឆូ ​រី អុច​ទាន់​ទូ​នតីល​នាវ។ ២១ ឞ្រាស​យេឆូ ​អោប​ពាង់៖ “ម៝ស​នាវ​អៃ​អុច?” ពាង់​អើស៖ “នោក​មៃ​ជេង​កាដាច់​ងាន់​តា​នាវ​មៃ​នើម​ម៝ត់​អ្វាញ់​តៃ អ៝ន់​ឞារ​ហៃ​ក៝ន​គ៝ប់​អ្យា​ជេង​ក្វ៝ង់​រាលាវ​ឞូ​គុ​តា​ន៝ម់​មៃ​នើម ទូ​ហ្វេ​គុ​ឞើស​មា​ទូ​ហ្វេ​គុ​ឞើស​ច្យៅ​មៃ”។* ២២ យើន​មា​ឞ្រាស​យេឆូ ​អើស៖ “ខាន់​អៃ​មៃ​មោ​គឹត​វ៝ត់​អោស ម៝ស​នទើ​ខាន់​អៃ​មៃ​ទាន់។ លាស​នទ្រី​ខាន់​មៃ​ទើយ​ឆ៝ៈ​ទើយ​ញេត​ដ៝ង់​នទ្រាញ់​ព្លៃ​យុងយារ​ប៝ន​តា​កាច៝ក​អី​គ៝ប់​ឞែ​ញេត គែស​នាវ​ខ្លៃ​លាស​គែស​នាវ​ជេរ​ជ៝ត់​កើត​គ៝ប់​ដ៝ង់?” យាកើ  នទ្រែល​មា​យោហាន ​អើស៖ “អើ ហេន​ទើយ​ឆ៝ៈ​ទើន”។* ២៣ ឞ្រាស​យេឆូ ​លាស​មា​ខាន់​ពាង់៖ “នាវ​ខាន់​មៃ​ឆ៝ៈ​ទើន​ញេត​នទ្រាញ់​ព្លៃ​យុងយារ​ប៝ន​តា​កាច៝ក​អី​គ៝ប់​ញេត​មរា​គែស​ងាន់ តីស​មា​អី​នាវ​គុ​ឞើស​មា​ឞើស​ច្យៅ​រី គ៝ប់​មោ​អោស​ទើយ​រ៝ម យ៝រ​មា​នតុក​អី​នៃ​លែៈ​នទ្រាប់​អ៝ន់​មា​ឞូនុយ្ស​អី​ឞឹ​គ៝ប់​នើម​លែៈ​អុច​អ៝ន់​ទើម”។* ២៤ ត៝ត់​មពោល​អ៝ស​ម៝ន​អី​ជឹត​នុយ្ស​នៃ​តាង់​លាស​កើត​នៃ ខាន់​ពាង់​ជី​នូយ្ស​មា​ឞារ​ហៃ​ខាន់​ពាង់​អី​នៃ។ ២៥ ជេសរី​ឞ្រាស​យេឆូ ​ក្វាល់​ទឹង​លែៈ​មពោល​អ៝ស​ម៝ន​ពាង់ ជេសរី​លាស៖ “ខាន់​មៃ​លែៈ​គឹត​ហើយ្ស​ឞូនុយ្ស​អី​ម៝ត់​អ្វាញ់​មា​ផូង​ឞូនុយ្ស​អី​មោ​ទី​ផូង​អីឆ្រាអែល  ខាន់​ពាង់​អី​នៃ​ទាស​អុច​ជាន​មា​ផូង​ប៝ន​លាន​ខាន់​ពាង់​នើម គែស​ដ៝ង់​មពោល​អី​តេស​ក្វ៝ង់​តុន​ជ៝ត​មា​ផូង​ប៝ន​លាន​ខាន់​ពាង់​នើម។ ២៦ តា​មពោល​ខាន់​មៃ​តៃ​មោ​អោស​គែស​កើត​នៃ! តា​មពោល​ខាន់​មៃ​លាស​គែស​ទូ​ហ្វេ​អុច​ជាន​ក្វ៝ង់ អ៝ន់​ពាង់​អី​នៃ​ជេង​ឞូនុយ្ស​ឆើម​កើល​ជាន​ការ​មា​ខាន់​មៃ។* ២៧ លាស​គែស​ទូ​ហ្វេ​អុច​ជាន​ក្វ៝ង់​រាលាវ​ឞូ អ្យាត់​មា​ពាង់​ជាន​ទឹក​មា​ខាន់​មៃ​ប៝ត់។ ២៨ តឹម​ឞាន​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​វាច់​តា​នែស​នតូ​អ្យា មោ​អោស​គ៝ប់​ដាៈ​ឞូ​ឆើម​កើល​ជាន​ការ​អ៝ន់​មា​គ៝ប់។ បេង​មា​គ៝ប់​ច្រាវ​ឆើម​កើល​ជាន​ការ​អ៝ន់​មា​ឞូ ជេសរី​គ៝ប់​ជាវ​ឆាក់​គ៝ប់​នើម​ត៝ត់​ខឹត​ឆាក់ គៃ​មា​ច្វាយ​អ៝ក់​ឞូនុយ្ស”។*

ឞ្រាស​យេឆូ ​ជាន​ឞាស​ត្រោម​មាត់​ឞារ​ហៃ​ឞូនុយ្ស​អ៝ន់​ឆៃ​អាង

(មក ១០:៤៦-៥២; លក ១៨:៣៥-៤៣)

២៩ នោក​ខាន់​ពាង់​លោស​ឞើស​ប៝ន​យេរីខោ  គែស​អ៝ក់​ឞូនុយ្ស​តឹង​ឞ្រាស​យេឆូ ។ ៣០ នោក​នៃ​គែស​ឞារ​ហៃ​ឞូនុយ្ស​ចែស​មាត់​គុ​តា​មែង​ត្រ៝ង​រី។ ត៝ត់​ខាន់​ពាង់​តាង់​លាស​ឞ្រាស​យេឆូ ​ហាន់​រ៝ៈ​ត្រ៝ង​នៃ ខាន់​ពាង់​នតែរ​រ៝៖ “អើ​កោរាញ​អី​ក៝ន​ឆៅ​កាដាច់​ដាវីត  យោៈ​នអាច​ហេន​បាៈ​អើ!”* ៣១ គែស​ឞូនុយ្ស​អ៝ក់​ឞ្វៃ​ខាន់​ពាង់​អ៝ន់​គុ​អ្យាត់​ឆាក់​រាក្លាក់​ហ៝ៈ យើន​មា​លើ​ហោ​ខាន់​ពាង់​នតែរ៖ “អើ​កោរាញ​អី​ក៝ន​ឆៅ​កាដាច់​ដាវីត  យោៈ​នអាច​ហេន​អើ!” ៣២ ឞ្រាស​យេឆូ ​ញឆ្រុង ជេសរី​ក្វាល់​ឞារ​ហៃ​ឞូនុយ្ស​ចែស​មាត់​អី​នៃ​អោប៖ “ម៝ស​នទើ​ខាន់​មៃ​អុច​អ៝ន់​គ៝ប់​ជាន​មា​ខាន់​មៃ?” ៣៣ ខាន់​ពាង់​អើស៖ “អើ​កោរាញ អ៝ន់​មាត់​ហេន​ឆៃ​អាង”។ ៣៤ ឞ្រាស​យេឆូ ​យោៈ​នអាច​ខាន់​ពាង់​ហោ​ងាន់ ពាស​ត្រោម​មាត់​ខាន់​ពាង់ ជេសរី​ត្រោម​មាត់​ខាន់​ពាង់​ទោ​មា​ឆៃ​អាង​រ៝ ជេសរី​ខាន់​ពាង់​តឹង​ឞ្រាស​យេឆូ ។

២១

ឞ្រាស​យេឆូ ​លាប់​តា​ប៝ន​យេរូឆាលឹម 

(មក ១១:១-១១; លក ១៩:២៨-៤០; យហ ១២:១២-១៩)

១ នោក​ឞ្រាស​យេឆូ ​ហាន់​ឞើយ​មា​ត៝ត់​ប៝ន​ក្វ៝ង់​យេរូឆាលឹម  លែៈ​ត៝ត់​តា​ប៝ន​បេតផាឆេ ​តា​យោក​តើម​អោលីវ ពាង់​ដាៈ​ឞារ​ហៃ​មពោល​អ៝ស​ម៝ន​ពាង់​ហាន់​ល៝រ‌ ២ ពាង់​លាស៖ “អ៝ន់​ខាន់​មៃ​ហាន់​តា​ប៝ន​ឞើស​នាប់​រី លាប់​តា​ប៝ន​នៃ​ខាន់​មៃ​មរា​ឆៃ​ទូ​មល៝ម់​មែ​ឆែស​លៀ​ឞូ​ក៝ត់​នអ៝ប់​មា​ក៝ន​ពាង់​ដ៝ង់។ ខាន់​មៃ​ទ្រ៝ស​តេក​លែៈ​ឞារ​អា​គ៝ប់​អ្យា។* ៣ លាស​គែស​ឞូ​អោប​ខាន់​មៃ ខាន់​មៃ​លាស​មា​ពាង់​កើត​នអា៖ «កោរាញ​អុច​ទ៝ង់​ពាង់​ទឹង​លែៈ​ឞារ» ឞូ​មរា​អ៝ន់​ខាន់​មៃ​តេក​រ៝”។ ៤ ទឹង​លែៈ​នាវ​អ្យា​គែស គៃ​មា​តឹម​ទី​ដាស​នាវ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​លាស៖

៥ «អ៝ន់​មឞើស​ងក៝ច​ហ៝ម់​មា​ផូង​ប៝ន​លាន​តា​ប៝ន​យេរូឆាលឹម *៖

«ល៝ង់​អ្វាញ់​អ្យា កាដាច់​ខាន់​អៃ​មៃ​វាច់។

ពាង់​មលែស​ហោ​ងាន់ ញច៝​តា​កាលើ​ឆែស​លៀ‌

ញច៝​តា​ក៝ន​ឆែស​លៀ​ដ៝ង់»»†។*

៦ ជេសរី​ឞារ​ហៃ​មពោល​អ៝ស​ម៝ន​អី​នៃ​ហាន់​ជាន​កើត​នាវ​ឞ្រាស​យេឆូ ​ដាៈ។ ៧ ខាន់​ពាង់​តេក​មែ​ឆែស​លៀ នអ៝ប់​មា​អី​ក៝ន​ពាង់ ជេសរី​នតាៈ​អាវ​ក្វ៝ង់​ខាន់​ពាង់​នើម​តា​កាលើ​លែៈ​ឞារ​មល៝ម់​ឆែស​នៃ អ៝ន់​ឞ្រាស​យេឆូ ​ញច៝​លាប់​តា​ប៝ន។* ៨ ផូង​ប៝ន​លាន​ទុត​អ៝ក់​ងាន់​តា​ប៝ន​នៃ ខាន់​ពាង់​ទ្រ៝ស​អាវ​ក្វ៝ង់​ខាន់​ពាង់​នើម​លាក់​តា​ត្រ៝ង។ ឞូនុយ្ស​អាបាៈ​តែ​នថាន​ឆី​ឞើស​មីរ​លាក់​រ៝ៈ​ត្រ៝ង​នៃ​ដ៝ង់។ ៩ ឞូនុយ្ស​អ៝ក់​ងាន់​ឞ្រោៈ​តឹង​ឞ្រាស​យេឆូ ​ឞើស​នាប់​ឞើស​កើយ លែវ​ឞាល់​នតែរ​ទ្រើវ​លាស៖

“រានេ​មា​កោរាញ​ឞ្រាស†​អ៝ន់​មា​អី​ក៝ន​ឆៅ​កាដាច់​ដាវីត !

ទាន់​កោរាញ​ឞ្រាស​អ៝ន់​នាវ​គែស​ជេង​មា​ពាង់​អី​កោរាញ​ឞ្រាស​ទែ​ដាៈ​វាច់!

រានេ​មា​កោរាញ​ឞ្រាស​អី​គុ​កាលើ​ត្រោក​ទុត​ព្រេស​រី!”*

១០ នោក​ឞ្រាស​យេឆូ ​លាប់​តា​ប៝ន​យេរូឆាលឹម  ទឹង​លែៈ​ឞូនុយ្ស​តា​ប៝ន​នៃ​គែស​នាវ​នទ្រ៝ត់​ទុត​ហោ​ងាន់ ខាន់​ពាង់​មោ​អោស​វ៝ត់ អោប៖ “ឞូ​ម៝ស​ពាង់​អី​នៃ?” ១១ ផូង​ឞូនុយ្ស​អី​តឹង​ឞ្រាស​យេឆូ ​លាស៖ “ពាង់​អ្យា​យេឆូ ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​តាៈ​ឞើស​ប៝ន​នាឆារែត ​ឞ្រី​កាលីលេ ”។*

ឞ្រាស​យេឆូ ​មព្រើស​ផូង​តាច់​ទ្រាប់​ឞើស​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស

(មក ១១:១៥-១៩; លក ១៩:៤៥-៤៨; យហ ២:១៣-២២)

១២ ជេសរី​ឞ្រាស​យេឆូ ​នទ្រែល​មពោល​អ៝ស​ម៝ន​ពាង់​ហាន់​លាប់​តា​ជ៝ង់​គូង​ញីស​ជាន​ឞ្រាស។ ផូង​អី​តាច់​រាគ៝ល់​តា​នៃ​ពាង់​មព្រើស​លែៈ​ផ្យៅ។ ពាង់​ងក្លឹ​គ្រែ​ឞូ​គុ​រាគ៝ល់​ព្រាក់‡ នអ៝ប់​មា​គ្រែ​ឞូ​តាច់​ព្លុក។* ១៣ ឞ្រាស​យេឆូ ​លាស​ខាន់​ពាង់​អី​នៃ៖ “តា​នាវ​កោរាញ​ឞ្រាស​ងើយ​លែៈ​គែស​ញចីស​កើត​នអា៖ «កោរាញ​ឞ្រាស​លាស៖

«ញីស​គ៝ប់​ជេង​នតុក​មា​មឞើស​ឆើម​មា​គ៝ប់»»†

បេង​មា​ខាន់​មៃ​ឆ៝ៈ​ជាន​នតុក​គុ​រាគូម​មពោល​នតុង​ច្រាវ”។*

១៤ នោក​នៃ​គែស​ឞូនុយ្ស​ចែស​មាត់ នទ្រែល​មា​ឞូនុយ្ស​ក្វែត​រាវែន​ហាន់​អា​ឞ្រាស​យេឆូ ​តា​ជ៝ង់​គូង​ញីស​ជាន​ឞ្រាស​រី ជេសរី​ពាង់​ជាន​ឞាស​ទាទេ។* ១៥ យើន​មា​មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  ឆៃ​ឞ្រាស​យេឆូ ​ជាន​នទើ​អី​នៃ​លែៈ​នាវ​ងាន់ ជេសរី​តាង់​ផូង​ក៝ន​ឆែ​នតែរ​តា​ជ៝ង់​គូង​ញីស​ជាន​ឞ្រាស​លាស៖ “រានេ​មា​កោរាញ​ឞ្រាស§​មា​អី​ក៝ន​ឆៅ​កាដាច់​ដាវីត !” ខាន់​ពាង់​ជី​នូយ្ស​ហោ​ងាន់។* ១៦ ខាន់​ពាង់​អោប​ឞ្រាស​យេឆូ ៖ “មៃ​តាង់​ដ៝ង់​នាវ​ផូង​ក៝ន​ឆែ​នតែរ​នៃ?” ឞ្រាស​យេឆូ ​អើស៖ “តាង់​ដ៝ង់។ លាស​នទ្រី​ខាន់​មៃ​លែៈ​អ្វាញ់​ដ៝ង់​តា​នាវ​កោរាញ​ឞ្រាស​ងើយ​ញចីស​កើត​នអា៖

«អើ​កោរាញ​ឞ្រាស មៃ​លែៈ​នទ្រាប់​អ៝ន់​នាវ​រានេ​មា​មៃ​នើម

តា​មឞូង​ក៝ន​ឆែ នទ្រែល​មា​តា​អ៝ស​ឞេ​ហោម​ពូ​ត៝ស»†”។

១៧ ជេសរី​ឞ្រាស​យេឆូ ​នត្លើយ​ខាន់​ពាង់​គុ​តា​នៃ។ ពាង់​លោស​ឞើស​នតុក​នៃ​ហាន់​តា​ប៝ន​បេថានី  គុ​តា​ប៝ន​នៃ​ទូ​មាង់។

ឞ្រាស​យេឆូ ​រាតាប់​តើម​ព្លៃ​រាវី 

(មក ១១:១២-១៤, ២០-២៤)

១៨ ត៝ត់​អើម​អោយ អោយ​តៃ​ឞ្រាស​យេឆូ ​ព្លឹ​តៃ​តា​ប៝ន​យេរូឆាលឹម ។ នោក​នៃ​ពាង់​ជី​ង៝ត។ ១៩ ពាង់​ឆៃ​តើម​ព្លៃ​រាវី ​ទូ​តើម​រ៝ៈ​ត្រ៝ង ជេសរី​ពាង់​ហាន់​ទាច់​តើម​ព្លៃ​អី​នៃ​ជ៝យ​ព្លៃ យើន​មា​មោ​អោស​គែស​ព្លៃ គែស​នហា​ទើម។ ពាង់​លាស​មា​តើម​ព្លៃ​អី​នៃ៖ “នតើម​ឞើស​នារ​អ្យា មៃ​តើម​ព្លៃ​អី​អ្យា​លើយ​ហោម​អោស​គែស​ព្លៃ!” ជេសរី​ទោ​មា​នទ្រ៝​រ៝​តើម​រាវី ​អី​នៃ។* ២០ ត៝ត់​មា​មពោល​អ៝ស​ម៝ន​ឆៃ​កើត​នៃ ខាន់​ពាង់​នទ្រ៝ត់​ហីស​រាហ៝ល់​ងាន់ ខាន់​ពាង់​អោប៖ “មើម​នទ្រ៝​នទាល​តើម​រាវី ​អី​អ្យា​ហ្យាស?” ២១ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​មៃ លាស​ខាន់​មៃ​លែៈ​គែស​នាវ​ញឆីង​ន៝ប់​មោ​គែស​នាវ​វិ​វែៈ​តា​នូយ្ស​នហ៝ម់ មោ​អោស​ទើន​កើត​មា​គ៝ប់​ជាន​តើម​ព្លៃ​រាវី ​អ្យា​ទើម​ខាន់​មៃ​ទើយ​ជាន យើន​មា​លាស​ខាន់​មៃ​ដាៈ​យោក​អ្យា៖ «ទូ​ហ៝ម់​ឞើស​នតុក​អ្យា អ៝ន់​តុប​អា​ទាក​វាច់​ទាក​វារ់​រី» ពាង់​គែស​កើត​នៃ​ងាន់​រ៝។* ២២ ម៝ស​នទើ​ខាន់​មៃ​មឞើស​ឆើម​ទាន់​កោរាញ​ឞ្រាស​មា​នូយ្ស​នហ៝ម់​គែស​នាវ​ញឆីង ខាន់​មៃ​គែស​ងាន់​រ៝”។

នាវ​ទើយ​ឞ្រាស​យេឆូ ​ឞើស​តាៈ

(មក ១១:២៧-៣៣; លក ២០:១-៨)

២៣ ជេសរី​ឞ្រាស​យេឆូ ​លាប់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស។ នោក​ពាង់​នតី​ឞូ គែស​មពោល​កោរាញ​ជាន​ឞ្រាស នទ្រែល​មា​មពោល​ឞូ​រាញ​ផូង​ប៝ន​លាន​ហាន់​អា​ឞ្រាស​យេឆូ ​អោប​ពាង់៖ “មឞើស​អ៝ន់​មា​ហេន​គឹត នទើ​មៃ​ជាន​អ្យា​ឞើស​តាៈ​នាវ​ទើយ? ឞូ​ម៝ស​អ៝ន់​នាវ​ទើយ​អី​នៃ​មា​មៃ​មេស?”* ២៤ ឞ្រាស​យេឆូ ​អើស៖ “គ៝ប់​អោប​ទូ​នាវ​មា​ខាន់​មៃ​ប៝ត់ ល៝ង់​ខាន់​មៃ​អើស​មា​គ៝ប់​ដ៝ង់ នទ្រី​មើ​គ៝ប់​មរា​មឞើស​មា​ខាន់​មៃ ឞើស​តាៈ​នាវ​ទើយ​មា​នទើ​អី​គ៝ប់​ជាន។ ២៥ លាស​នទ្រី​ឞូ​ម៝ស​ដាៈ​យោហាន-​បាប់តែម ​ជាន​បាប់តែម​យុក​មា​ទាក? តាៈ​ឞើស​កោរាញ​ឞ្រាស មោ​លាស​តាៈ​ឞើស​ឞូនុយ្ស?” ខាន់​ពាង់​តឹម​ញច្រាៈ​អេង៖ “លាស​ឞ៝ន់​លាស៖ «តាៈ​ឞើស​កោរាញ​ឞ្រាស» ពាង់​មរា​លាស​ឞ៝ន់៖ «លាស​នទ្រី​មើម​ទឹង​ខាន់​មៃ​មោ​អ្យាត់​នាវ​ពាង់?»* ២៦ លាស​ឞ៝ន់​អើស៖ «តាៈ​ឞើស​ឞូនុយ្ស» នទ្រី​ឞ៝ន់​ក្លាច​ផូង​ប៝ន​លាន​ជី​នូយ្ស យ៝រ​មា​អ៝ក់​ឞូនុយ្ស​អ្យាត់​នាវ​យោហាន-​បាប់តែម ​កើប​ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​រ៝”។* ២៧ ជេសរី​ខាន់​ពាង់​អើស​មា​ឞ្រាស​យេឆូ ៖ “ហេន​មោ​អោស​គឹត!” ឞ្រាស​យេឆូ ​លាស​មា​ខាន់​ពាង់៖ “លាស​នទ្រី​គ៝ប់​មោ​មឞើស​អ៝ន់​មា​ខាន់​មៃ​គឹត​ដ៝ង់ ឞូ​ម៝ស​អ៝ន់​នាវ​ទើយ​គ៝ប់​ជាន​អ្យា”។

នាវ​ងើយ​នតឹត​មា​ឞារ​ហៃ​ក៝ន​ឞូ​ក្លោ

២៨ “មើម​ខាន់​មៃ​វ៝ត់​មា​នាវ​នតឹត​ឞារ​ហៃ​ក៝ន​ឞូ​ក្លោ? គែស​ទូ​ហ្វេ​ឞូ​ក្លោ​គែស​ឞារ​ហៃ​ក៝ន​ឞូ​ក្លោ ពាង់​លាស​មា​ក៝ន​ឞោក​ទាក៖ «អើ​នោ នារ​អ្យា​ដាៈ​មៃ​ហាន់​ជាន​ការ​តា​មីរ​ព្លៃ​យុងយារ​ប៝ន​រី»។ ២៩ អី​ក៝ន​ពាង់​អើស៖ «គ៝ប់​មោ​អុច​ហាន់​អោស!» យើន​មា​ឞើស​កើយ​នៃ​ពាង់​រាគ៝ល់​នាវ​មឹន ជេសរី​ហាន់​តា​មីរ។* ៣០ ជេសរី​អី​ឞឹ​ងើយ​កើត​នៃ​ដ៝ង់​មា​ក៝ន​អា​អេង ក៝ន​អី​នៃ​អើស៖ «អើ​គ៝ប់​ហាន់​ឞឹ!» យើន​មា​ពាង់​មោ​ហាន់​អោស។ ៣១ លាស​នទ្រី​ទឹង​លែៈ​ឞារ​ហៃ​ក៝ន​អី​នៃ ឞូ​ម៝ស​អី​អ្យាត់​នាវ​ឞឹ​ពាង់?” ខាន់​ពាង់​អើស៖ “អី​នោ”។ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​មៃ មពោល​ក៝ប់​ឆ៝ៈ​ព្រាក់​ផូង​ប៝ន​លាន​គៃ​មា​អ៝ន់​កោរាញ​ម៝ត់​អ្វាញ់ នទ្រែល​មា​ឞូ​អូរ​វាង់​តឹរ ខាន់​ពាង់​អី​នៃ​លាប់​តា​នាវ​កោរាញ​ឞ្រាស​ម៝ត់​អ្វាញ់​ល៝រ​ឞើស​នាប់​ខាន់​មៃ។ ៣២ យ៝រ​លាស​យោហាន-​បាប់តែម ​លែៈ​វាច់​នតុម​នតី​នាវ​គុ​រេស​តឹង​នាវ​កោរាញ​ឞ្រាស​អុច​មា​ខាន់​មៃ តីស​មា​ខាន់​មៃ​មោ​អុច​អោស​អ្យាត់​ពាង់។ មពោល​ក៝ប់​ឆ៝ៈ​ព្រាក់​ផូង​ប៝ន​លាន​អី​នៃ នទ្រែល​មា​ឞូ​អូរ​វាង់​តឹរ​អី​នៃ ខាន់​ពាង់​អ្យាត់​នាវ​ពាង់។ ល៝ង់​ខាន់​មៃ​ឞ៝ល​លាស​លែៈ​ឆៃ​ទឹង​លែៈ​នាវ​អី​នៃ​កាដោយ ខាន់​មៃ​ហោម​អែ​មោ​អុច​អោស​រាគ៝ល់​នូយ្ស​នហ៝ម់​គឹត​មឹន​មា​ពាង់ មោ​អុច​ញឆីង​មា​ពាង់​ដ៝ង់”។*

នាវ​ងើយ​នតឹត​មា​មពោល​ម៝ត់​អ្វាញ់​មីរ​តើម​ព្លៃ​យុងយារ​ប៝ន

(មក ១២:១-១២; លក ២០:៩-១៩)

៣៣ “ទាន់​អ្យាត់​ទូ​នាវ​ងើយ​នតឹត​អេង​ជឹត។ គែស​ទូ​ហ្វេ​ឞូ​ក្លោ​តាម់​ទូ​លោក​មីរ​តើម​ព្លៃ​យុងយារ​ប៝ន។ ពាង់​ជាន​ងគារ​ជុម​មីរ​នៃ ជាន​ទូ​នតុក​មា​ឞូ​ញជ៝ត​ព្លៃ​អី​នៃ* នទ្រែល​មា​ជាន​ទូ​មល៝ម់​ច្វាញ​ងកើង​ដ៝ង់​គៃ​មា​ញជ្រាង់។ ជេសរី​អ៝ន់​ឞូ​ម៝ត់​មីរ​អី​នៃ ដាៈ​ឞូ​ពាៈ​ព្លៃ​មា​ពាង់​អាប់​នាម់។ ពាង់​នើម​រី​ហាន់​គុ​ឞ្រី​អេង។* ៣៤ ត៝ត់​ទី​ខៃ​ទុម​ព្លៃ​យុងយារ​ប៝ន​រី ពាង់​ដាៈ​ទឹក​ពាង់​អាបាៈ​ហាន់​តឹម​ម៝ប់​មា​មពោល​ម៝ត់​មីរ​អី​នៃ គៃ​មា​ឆ៝ៈ​ព្លៃ​អី​ឞូ​ពាៈ​នៃ។* ៣៥ មពោល​ម៝ត់​មីរ​អី​នៃ​ញុប​ខាន់​ពាង់ អី​ទូ​ហ្វេ​មឞាង អី​ទូ​ហ្វេ​ងខឹត​លើយ ជេសរី​អី​ទូ​ហ្វេ​ជឹត​នតុប​អោឞាល់​មា​លុ។* ៣៦ ជេសរី​ពាង់​ដាៈ​តៃ​ទឹក​ពាង់​អា​អេង​ជឹត​ហាន់ អ៝ក់​រាលាវ​ទឹក​អី​ឞើស​កើយ​នើស។ យើន​មា​មពោល​ម៝ត់​មីរ​លើស​ខាន់​ពាង់​កើត​ទឹក​អី​ឞើស​កើយ​នើស​ជឹត។ ៣៧ កេង​មា​ទុត​ពាង់​ដាៈ​អី​ក៝ន​ឞូ​ក្លោ​ពាង់​នើម​ហាន់​ឞើស​កើយ​ឞូ ពាង់​មឹន​អេង​លាស៖ «ឞូ​ក្លាច​យើក​មា​ក៝ន​គ៝ប់​រ៝»។ ៣៨ យើន​មា​ត៝ត់​មពោល​ម៝ត់​មីរ​ឆៃ​ពាង់ ខាន់​ពាង់​តឹម​លាស៖ «ពាង់​អី​នៃ​រ៝​នត្រ៝ៈ​នទើន​មីរ​អី​អ្យា​នារ​ជឹត​នាប់​តៃ។ ហាន់​ឞ៝ន់​ងខឹត​លើយ​ពាង់​អី​នៃ​ទោស ឆ៝ៈ​មីរ​អី​អ្យា​មា​ឞ៝ន់​រ៝»។* ៣៩ ជេសរី​ឞូ​ទែ​ញុប​អី​ក៝ន​ពាង់​នើម​អី​តើម​មីរ​នៃ មអារ់​អោឞាល់​ឞើស​ទីស​មីរ​អី​នៃ ងខឹត​លើយ​អោឞាល់។* ៤០ លាស​ត៝ត់​ពាង់​នើម​អី​តើម​មីរ​ហាន់ មើម​ពាង់​ជាន​មា​មពោល​ម៝ត់​មីរ​អី​នៃ?” ៤១ ខាន់​ពាង់​អើស​មា​ពាង់៖ “ពាង់​ងខឹត​ងក្រីត​លើយ​មពោល​អ្យើស​អី​នៃ​រ៝ មោ​អោស​គែស​រ៝ង ជេសរី​ជ៝យ​ងខោម​អ៝ន់​ឞូ​អេង​ជឹត​ម៝ត់​មីរ​ពាង់ មពោល​អី​ពាៈ​ព្លៃ​មា​ពាង់​ត៝ត់​ទី​ខៃ​ពែៈ​ព្លៃ”។* ៤២ ឞ្រាស​យេឆូ ​លាស​មា​ខាន់​ពាង់៖ “នទ្រី​ខាន់​មៃ​មោ​គែស​រ៝ៈ​ឆ៝ម់បុត​នាវ​កោរាញ​ឞ្រាស​ងើយ​លែៈ​គែស​ញចីស​លាស៖

«ឞូនុយ្ស​ឞ្លាវ​ជាន​ជៃ​លុ​ឞ្ល៝ន​លែៈ​មអារ់​លើយ​ទូ​មល៝ម់​លុ​ឞ្ល៝ន‌

យើន​មា​លុ​ឞ្ល៝ន​អី​នៃ​ងខើង​មា​ជេង​លុ​ទុត​ន៝ប់​ខ្លៃ​រាលាវ​ឞូ​មា​ជាន​ជៃ។

កោរាញ​ឞ្រាស​នើម​ជាន​នាវ​អី​នៃ​លែៈ​នាវ​ងាន់‌

ឆៃ​កើត​នៃ​អ៝ន់​ឞ៝ន់​នទ្រ៝ត់​ហីស​រាហ៝ល់​ហោ​ងាន់»†។*

៤៣ កើត​នទ្រី​ទឹង​គ៝ប់​លាស​មា​ខាន់​មៃ កោរាញ​ឞ្រាស​ឆ៝ៈ​លើយ​នាវ​ពាង់​នើម​ម៝ត់​អ្វាញ់​តាៈ​ឞើស​ខាន់​មៃ​អ៝ន់​ផូង​ឞូនុយ្ស​អេង​អី​អ៝ន់​គែស​ព្លៃ​មា​ពាង់។ ៤៤ លាស​នទ្រី​ម៝ស​នាវ​ឞូ​នតឹត​អ្យា? លុ​ឞ្ល៝ន​អី​នៃ​ជេង​នតឹត​មា​គ៝ប់។ ឞូ​ម៝ស​អី​ចោត​តា​លុ​ឞ្ល៝ន​អី​នៃ ពាង់​អី​នៃ​លេក​រាហ៝ច់​រ៝។ ជេសរី​លាស​លុ​ឞ្ល៝ន​អី​នៃ​តុប​កាលើ​ទូ​ហ្វេ​ឞូនុយ្ស ឞូនុយ្ស​អី​នៃ​ហាច់​លែៈ​ផ្យៅ”។* ៤៥ នោក​មពោល​កោរាញ​ជាន​ឞ្រាស នទ្រែល​មា​ផូង​ផារីឆី ​តាង់​នាវ​នតឹត​កើត​នៃ ខាន់​ពាង់​គឹត​លាស​ឞ្រាស​យេឆូ ​លាស​នត្រ៝ង់​ជឹត​ខាន់​ពាង់​ងាន់​រ៝។ ៤៦ ខាន់​ពាង់​អុច​ញុប​ឞ្រាស​យេឆូ  តីស​មា​ខាន់​ពាង់​ក្លាច​មា​ផូង​ប៝ន​លាន យ៝រ​លាស​ផូង​ប៝ន​លាន​កើប​ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស។*

២២

នាវ​ងើយ​នតឹត​តា​នាវ​តឹម​នអាប់

(លក ១៤:១៦-២៤)

១ ឞ្រាស​យេឆូ ​ងើយ​នតឹត​មា​ខាន់​ពាង់​ទូ​តឹ​ជឹត៖ ២ “តា​នាវ​កោរាញ​ឞ្រាស​ម៝ត់​អ្វាញ់​តឹម​ឞាន​មា​ទូ​ហ្វេ​កាដាច់​នទ្រាប់​នាវ​ញេត​ឆោង​ក្វ៝ង់​មា​នអាប់​ក៝ន​នទាម់​ពាង់​នើម។* ៣ ជេសរី​ពាង់​ដាៈ​ផូង​ទឹក​ពាង់​ហាន់​ក្វាល់​ឞូនុយ្ស​អី​លែៈ​ពាង់​ជាៈ​លាប់​ញេត​ឆោង​ឆា​តឹម​នអាប់​អី​នៃ យើន​មា​ខាន់​ពាង់​មោ​អុច​អោស​វាច់។ ៤ ពាង់​ដាៈ​តៃ​ផូង​ទឹក​អា​អេង​ជឹត​ហាន់ លាស​មា​ផូង​ទឹក​អី​នៃ៖ «អ៝ន់​ខាន់​មៃ​មឞើស​មា​ឞូនុយ្ស​អី​លែៈ​ជេស​ជាៈ៖ «គ៝ប់​លែៈ​ជេស​នទ្រាប់​ផ្យៅ​ព្យាង់​ត្រាវ គ៝ប់​លែៈ​មឞាង​នទ្រោក នទ្រែល​មា​មពោមពា​(ឆ្យុម)​អី​គ៝ប់​ពេត លាស​នទ្រី​ហាន់​ញេត​ឆោង​ហ៝ម់!»»* ៥ យើន​មា​ឞូ​មោ​អោស​គែស​ទោស​តោរ អាបាៈ​លោស​អា​មីរ អាបាៈ​ហាន់​តាច់​ទ្រាប់‌ ៦ អាបាៈ​ជឹត​ញុប​លើស​ផូង​ទឹក​ពាង់ នហ៝​មា​ងខឹត​លើយ​ខាន់​ពាង់។* ៧ កាដាច់​ជី​នូយ្ស​ហោ​ងាន់ ជេសរី​ដាៈ​ផូង​តាហែន​ហាន់​ងខឹត​លើយ​ផូង​អី​ងខឹត​ទឹក​ពាង់​នៃ នហ៝​មា​ឆូ​ប៝ន​ខាន់​ពាង់​លែៈ​ផ្យៅ។* ៨ ជេសរី​ពាង់​លាស​មា​ផូង​ទឹក​ពាង់៖ «នាវ​ញេត​ឆោង​តឹម​នអាប់​ឞ៝ន់​នទ្រាប់​លែៈ​ជេស​ផ្យៅ យើន​មា​ទឹង​លែៈ​ផូង​អី​នៃ​មោ​គែស​អោស​ទី​លាប់​តា​នតុក​អ្យា។ ៩ លាស​នទ្រី​ខាន់​មៃ​ហាន់​ហ៝ម់​រ៝ៈ​មែង​ត្រ៝ង ជាៈ​ទឹង​លែៈ​ឞូនុយ្ស​អី​ខាន់​មៃ​ម៝ប់​អ៝ន់​ខាន់​ពាង់​លាប់​ញេត​ឆោង​ឆា​នទ្រែល​តា​អ្យា​ទាទេ»។* ១០ ជេសរី​ផូង​ទឹក​ពាង់​ហាន់​រ៝ៈ​ត្រ៝ង ជាៈ​ទឹង​លែៈ​ឞូនុយ្ស​អី​ខាន់​ពាង់​ម៝ប់ នអ៝ប់​មា​ឞូនុយ្ស​អ្វែស​ឞូនុយ្ស​អ្យើស គែស​ឞេង​ជៃ​(រោង) តឹម​នអាប់​រី​ងាន់។ ១១ នោក​កាដាច់​លាប់​តា​ត្រោម​ជៃ​តឹម​នអាប់​អ្វាញ់​ឞូ​នាច់​គុ​ឆោង​ឆា​តា​នៃ ពាង់​ឆៃ​គែស​ទូ​ហ្វេ​ឞូ​ក្លោ​ញឆ៝ស​ងគូត​មោ​អោស​តឹម​ទី​មា​នាវ​ញេត​ឆោង​តឹម​នអាប់។* ១២ ពាង់​លាស​មា​ឞូ​ក្លោ​អី​នៃ៖ «អើ​ជាង់! មើម​មៃ​លាប់​តា​នតុក​អ្យា​ញឆ៝ស​ងគូត​មោ​តឹម​ទី​ដាស​នាវ​ញេត​ឆោង​តឹម​នអាប់?» ឞូ​ក្លោ​អី​នៃ​ជ៝យ​នាវ​មា​អើស​មោ​ហោម​អោស​ឞ្លាវ។ ១៣ កាដាច់​លាស​មា​ផូង​កើល​ជាន​ការ​មា​ពាង់៖ «ញុប​ក៝ត់​ជ៝ង់​តី​ពាង់ មអារ់​ពាង់​ឞើស​ទីស​តា​នតុក​ង៝ តា​នតុក​នៃ​គែស​នាវ​ញហ្យាង់​ញុម នទ្រែល​មា​រាច្យាត់​ឆេក»។* ១៤ ឞូនុយ្ស​កោរាញ​ឞ្រាស​ក្វាល់​អ៝ក់​ងាន់ យើន​មា​ដេៈ​ទើម​ពាង់​កើយ្ស”។

មា​នាវ​អ៝ន់​ព្រាក់​មា​ឞ្រី​ទាក

(មក ១២:១៣-១៧; លក ២០:២០-២៦)

១៥ នោក​នៃ​ផូង​ផារីឆី ​ហាន់​តឹម​ញច្រាៈ​ឞាល់ ជ៝យ​ញុប​នាវ​តីស​តា​នាវ​ឞ្រាស​យេឆូ ​ងើយ។ ១៦ ជេសរី​ខាន់​ពាង់​ដាៈ​មពោល​អ៝ស​ម៝ន​ខាន់​ពាង់ នទ្រែល​មា​មពោល​អី​តឹង​កោរាញ​ម៝ត់​អ្វាញ់​ហេរោត-​អ៝ន់តីពាស ​ហាន់​អា​ឞ្រាស​យេឆូ ។ ត៝ត់​តា​នៃ​ខាន់​ពាង់​អោប៖ “ហើយ​នើម​នតី! ហេន​គឹត​មៃ​ឞូនុយ្ស​ឆ៝ង់​ងាន់ មៃ​នតី​នាវ​កោរាញ​ឞ្រាស​អ៝ន់​តឹម​ទី​ងាន់ មៃ​មោ​អោស​ក្លាច​មា​ឞូនុយ្ស មោ​អោស​កើយ្ស​ឞូនុយ្ស។* ១៧ លាស​នទ្រី​ទាន់​មៃ​មឞើស​អ៝ន់​ហេន មើម​នាវ​មៃ​មឹន? ទី​ដ៝ង់​តឹង​នាវ​វៃ​ឞ៝ន់​អ៝ន់​ព្រាក់​អី​កោរាញ​កាដាច់​តា​ប៝ន​ក្វ៝ង់​រោម ​ដាៈ​ឞ៝ន់​អ៝ន់​មា​ពាង់​នៃ​មោ​លាស​មោ?” ១៨ ឞ្រាស​យេឆូ ​លែៈ​គឹត​នាវ​មឹន​អ្យើស​តា​ខាន់​ពាង់ នទ្រី​ពាង់​លាស៖ “អើ​ផូង​ជាន​អ្យាត់​នាវ​កោរាញ​ឞ្រាស​ទើម! ម៝ស​នាវ​ខាន់​មៃ​អុច​អោប​រាល៝ង​មា​គ៝ប់​កើត​នៃ​មេស? ១៩ ញហើ​នតីល​ព្រាក់​អី​ឞូ​អ៝ន់​មា​កោរាញ​កាដាច់​រី អ៝ន់​គ៝ប់​អ្វាញ់!” ជេសរី​ខាន់​ពាង់​ឆ៝ៈ​ព្រាក់​ទូ​មល៝ម់​ព្រាក់​កាក់​នតីល​អី​នៃ*​នទឹ​អ៝ន់​ឞ្រាស​យេឆូ ។ ២០ ឞ្រាស​យេឆូ ​អោប​ខាន់​ពាង់៖ “នទ្រី​តា​កាលើ​ព្រាក់​កាក់​អ្យា​ឞូ​ម៝ស​រូប? ឞូ​ម៝ស​រាញា?” ២១ ខាន់​ពាង់​អើស៖ “រូប នទ្រែល​មា​រាញា​កោរាញ​កាដាច់​តា​ប៝ន​រោម !” ឞ្រាស​យេឆូ ​លាស​មា​ខាន់​ពាង់៖ “លាស​នទ្រី នទើ​កោរាញ​កាដាច់​តា​ប៝ន​រោម ​មព្លឹ​អ៝ន់​មា​ពាង់ នទើ​កោរាញ​ឞ្រាស​មព្លឹ​អ៝ន់†​មា​កោរាញ​ឞ្រាស​នើម”។* ២២ ត៝ត់​តាង់​នាវ​ឞ្រាស​យេឆូ ​អើស​កើត​នៃ ខាន់​ពាង់​នទ្រ៝ត់​ហីស​រាហ៝ល់​ងាន់ ជេសរី​ទូ​លោស​ឞើស​ឞ្រាស​យេឆូ ​នៃ។

នាវ​ឞូនុយ្ស​ខឹត​ទ៝ក់​រេស​តៃ

(មក ១២:១៨-២៧; លក ២០:២៧-៤០)

២៣ នោក​នារ​នៃ​គែស​ផូង​ឆាដោឆី ​ហាន់​អា​ឞ្រាស​យេឆូ  ផូង​អី​នៃ​មោ​អ្យាត់​អោស​លាស​ឞូនុយ្ស​ខឹត​ទ៝ក់​រេស ខាន់​ពាង់​អោប​ឞ្រាស​យេឆូ ៖* ២៤ “ហើយ​នើម​នតី មោឆេ ​កាល់​អែ​នើស​លែៈ​ញចីស​ជេស​តា​ឆ៝ម់បុត​អ៝ន់​មា​ឞ៝ន់​ផូង​អីឆ្រាអែល ​លាស​កើត​នអា៖ «លាស​ឞូ​ក្លោ​ឆ៝ៈ​អូរ ជេសរី​ពាង់​ខឹត លាស​ពាង់​មោ​គែស​ក៝ន ដាៈ​អី​អ៝ស​នោ​ពាង់​រី​នត្រ៝ៈ​ឆ៝ៈ​អូរ​ពាង់ ជេសរី​កើប​ក៝ន​ខាន់​ពាង់​ជេង​ក៝ន​មា​ពាង់​អី​លែៈ​ខឹត​នៃ»។* ២៥ នតឹត​លាស​តា​ផូង​ហេន​គែស​អ៝ស​នោ​ពើស​នុយ្ស អី​នោ​ឞោក​ទាក​ឆ៝ៈ​អូរ ជេសរី​ខឹត​មោ​អោស​គែស​ក៝ន អី​អូរ​នៃ​អ៝ន់​អី​អ៝ស​ពាង់​ត្រ៝ៈ​ឆ៝ៈ។ ២៦ អ៝ស​ត៝ល់​ង្វាយ អ៝ស​ត៝ល់​ឞារ នហ៝​មា​ត៝ត់​អី​អ៝ស​មពុត ខាន់​ពាង់​នអាប់​ដាស​ឞូ​អូរ​អី​នៃ​ទាទេ តីស​មា​ទឹង​លែៈ​ខាន់​ពាង់​នៃ​ខឹត​មោ​គែស​ក៝ន​ទាទេ។ ២៧ ងគ្លែៈ​ទុត​ងគ្លែៈ​ទេល​ឞូ​អូរ​អី​នៃ​ខឹត​ដ៝ង់។ ២៨ លាស​នទ្រី​តា​នារ​ឞូនុយ្ស​ខឹត​ទ៝ក់​រេស​តៃ ឞូ​អូរ​អី​នៃ​ឞ្រែ​ម៝ស​អូរ? យ៝រ​លាស​ទឹង​លែៈ​ពើស​នុយ្ស​ខាន់​ពាង់​លែៈ​ឆ៝ៈ​ពាង់​ទាទេ”។ ២៩ ឞ្រាស​យេឆូ ​លាស​មា​ខាន់​ពាង់៖ “ខាន់​មៃ​លែៈ​វ៝ត់​តីស​ជេស យ៝រ​លាស​ខាន់​មៃ​មោ​គឹត​អោស​តា​នាវ​កោរាញ​ឞ្រាស​ងើយ នអ៝ប់​មា​នាវ​ទើយ​កោរាញ​ឞ្រាស។ ៣០ នោក​ឞូនុយ្ស​លែៈ​ខឹត ជេសរី​ទ៝ក់​រេស​តៃ ខាន់​ពាង់​មោ​ហោម​អោស​ឆ៝ៈ​អូរ​ឆ៝ៈ​ឆាយ​ជឹត។ ខាន់​ពាង់​ជេង​តឹម​ឞាន​មា​តោង​ពារ់​កោរាញ​ឞ្រាស​គុ​តា​ប៝ន​អ្វែស​កាលើ។* ៣១-៣២ ល៝ង់​មា​នាវ​ឞូនុយ្ស​ខឹត​ទ៝ក់​រេស​តៃ លែៈ​កោរាញ​ឞ្រាស​មឞើស​មា​ខាន់​មៃ​តា​នាវ​ពាង់​ងើយ ពាង់​លាស​កើត​នអា៖ «គ៝ប់​ជេង​ឞ្រាស​អាឞ្រាហាម់ ​យើក​មឞាស ជេង​ឞ្រាស​អីឆាក់ ​យើក​មឞាស ជេង​ឞ្រាស​យាកោប ​យើក​មឞាស»†។ អាស​ខាន់​មៃ​គែស​រ៝ៈ​អ្វាញ់​ដ៝ង់​បាស? នោក​កោរាញ​ឞ្រាស​ងើយ​នាវ​អី​នៃ​ពែ​នុយ្ស​ខាន់​ពាង់​អី​នៃ​លែៈ​ខឹត​អ៝ក់​នាម់​ជេស យើន​មា​ឞើស​នាវ​កោរាញ​ឞ្រាស​ងើយ​អី​នៃ​គឹត​នាល់​ខាន់​ពាង់​ហោម​រេស​មា​កោរាញ​ឞ្រាស។ កោរាញ​ឞ្រាស​មោ​អោស​ទី​ឞ្រាស​មា​ឞូនុយ្ស​ខឹត ពាង់​ឞ្រាស​មា​ឞូនុយ្ស​រេស”។ ៣៣ ផូង​ប៝ន​លាន​តាង់​នាវ​ពាង់​នតុម​នតី​កើត​នៃ ខាន់​ពាង់​គែស​នាវ​នទ្រ៝ត់​ហីស​រាហ៝ល់​ហោ​ងាន់​តា​ឆាក់​ខាន់​ពាង់​រី។

នាវ​វៃ​ខ្លៃ​រាលាវ​ឞូ

(មក ១២:២៨-៣៤; លក ១០:២៥-២៨)

៣៤ នោក​ផូង​ផារីឆី ​គឹត​ឞ្រាស​យេឆូ ​ទើយ​ដាស​ផូង​ឆាដោឆី  ខាន់​ពាង់​រាគូម​ឞាល់។ ៣៥ ជេសរី​តា​ផូង​ខាន់​ពាង់​គែស​ទូ​ហ្វេ​ឞូនុយ្ស​គែស​នាវ​មឹន​គឹត​ឞ្លាវ​មពែស​មា​នាវ​វៃ​ផូង​អីឆ្រាអែល  អោប​រាល៝ង​ឞ្រាស​យេឆូ ៖ ៣៦ “អើ​នើម​នតី! តា​នាវ​វៃ​ឞ៝ន់​ម៝ស​នទើ​អី​ខ្លៃ​រាលាវ​ឞូ​មេស?” ៣៧ ឞ្រាស​យេឆូ ​អើស៖ “«អ៝ន់​រ៝ង់​មា​កោរាញ​ឞ្រាស​អី​ឞ្រាស​ខាន់​អៃ​មៃ​នើម មា​លែៈ​នូយ្ស​នហ៝ម់ មា​លែៈ​ហ្វេង នទ្រែល​មា​លែៈ​នាវ​មឹន»†។ ៣៨ អី​នៃ​នាវ​វៃ​អី​ទុត​ក្វ៝ង់ នាវ​វៃ​ខ្លៃ​រាលាវ​ឞូ​ងាន់។ ៣៩ នាវ​វៃ​ឞើស​កើយ​នាវ​វៃ​អី​នៃ​គែស​នាវ​ខ្លៃ​តឹម​ឞាន​កើត​នៃ​ដ៝ង់៖ «អ៝ន់​រ៝ង់​មា​ឞូ​ច្យៅ​មែង​កើត​រ៝ង់​មា​ឆាក់​ខាន់​អៃ​មៃ​នើម​ដ៝ង់»†។* ៤០ យ៝រ​លាស​ទឹង​លែៈ​នាវ​វៃ​ឞ៝ន់​អា​អេង នទ្រែល​មា​ទឹង​លែៈ​នាវ​អី​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស ជេង​លោស​តាៈ​ឞើស​ឞារ​នាវ​វៃ​អី​នៃ”។*

ឞ្រាស​ក្រីស ​ជេង​កោរាញ​មា​កាដាច់​ដាវីត 

(មក ១២:៣៥-៣៧; លក ២០:៤១-៤៤)

៤១ នោក​ផូង​ផារីឆី ​ហោម​គុ​គូម​តា​រី ឞ្រាស​យេឆូ ​អោប​ខាន់​ពាង់៖ ៤២ “មើម​ខាន់​មៃ​គឹត​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់ ពាង់​ឞូ​ម៝ស​ក៝ន​ឆៅ?” ខាន់​ពាង់​អើស៖ “ពាង់​ក៝ន​ឆៅ​កាដាច់​ដាវីត ”។** ៤៣ ឞ្រាស​យេឆូ ​អើស​មា​ខាន់​ពាង់៖ “លាស​ឞ្រាស​ក្រីស ​អី​ក៝ន​ឆៅ​កាដាច់​ដាវីត  មើម​ទឹង​កាដាច់​ដាវីត ​ងើយ​មា​ឞ្រាស​ហ្វេង​អ្វែស​ក្វាល់​ឞ្រាស​ក្រីស ៖ «កោរាញ»? ៤៤ យ៝រ​លាស​កាដាច់​ដាវីត ​លែៈ​ញចីស​កើត​នអា៖

«កោរាញ​ឞ្រាស​លាស​មា​កោរាញ​គ៝ប់៖

«គុ​មពែស​ឞើស​មា​គ៝ប់​ហ៝ម់​តា​នតុក​ឞូ​លឺ‌

ក៝ប់​ត៝ត់​គ៝ប់​អ៝ន់​ផូង​រាលាង់​ដាស​មៃ​មោ​ហោម​គែស​នាវ​ទើយ​អ៝ន់​គុ​តា​ន៝ម់​ជ៝ង់‡​មៃ​ប៝ត់»»†។

៤៥ លាស​លែៈ​កាដាច់​ដាវីត ​នើម​ក្វាល់​ឞ្រាស​ក្រីស ​កោរាញ​ពាង់​នើម​កើត​នៃ យើន​មា​ក៝ន​ឆៅ​មោ​គែស​ក្វ៝ង់​រាលាវ​មា​អូ​ចែ លាស​នទ្រី​ឞ្រាស​ក្រីស ​មើម​ហោម​ឞ្លាវ​ជេង​ក៝ន​ឆៅ​កាដាច់​ដាវីត ​ជឹត?” ៤៦ មោ​គែស​អោស​ឞូនុយ្ស​ទើយ​អើស​មា​ឞ្រាស​យេឆូ  ជេសរី​នតើម​ឞើស​នោក​នៃ​មោ​ហោម​អោស​គែស​ឞូនុយ្ស​អា​អេង​ឞាញ់​អោប​ពាង់។

២៣

ឞ្រាស​យេឆូ ​ដាៈ​ញជ្រាង់​ដាស​ផូង​នើម​នតី នទ្រែល​មា​ផូង​ផារីឆី 

(មក ១២:៣៨-៤០; លក ២០:៤៥-៤៧; ១១:៣៩-៥២)

១ ជេសរី​ឞ្រាស​យេឆូ ​លាស​មា​ផូង​ឞូនុយ្ស​អ៝ក់ នទ្រែល​មា​មពោល​អ៝ស​ម៝ន​ពាង់​កើត​នអា៖ ២ “ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ផូង​ផារីឆី  ខាន់​ពាង់​តឹម​ឞាន​មា​គុ​តា​រានើល​មោឆេ  យ៝រ​មា​ខាន់​ពាង់​នតី​នាវ​វៃ​ពាង់។ ៣ ទឹង​លែៈ​នទើ​ខាន់​ពាង់​នតុម​នតី​អ៝ន់​មា​ខាន់​អៃ​មៃ អ៝ន់​ខាន់​អៃ​មៃ​អ្យាត់ នទ្រែល​មា​ឆ៝ៈ​ទើន។ យើន​មា​លើយ​អោស​ជាន​តឹង​ខាន់​ពាង់​ជាន យ៝រ​លាស​ខាន់​ពាង់​មាន​មា​លាស​ទើម ឆាក់​ខាន់​ពាង់​នើម​មោ​អោស​ជាន​តឹង។* ៤ ខាន់​ពាង់​ញជេង​នាវ​វៃ​ទុត​ជេរ​ទុត​ជ៝ក់​ងាន់​អ៝ន់​មា​ឞូនុយ្ស​ញអោត យើន​មា​ខាន់​ពាង់​នើម​មោ​អុច​អោស​ពាស ឞ៝ល​លាស​ពាស​ដេៈ​មោ​អុច​ដ៝ង់*។* ៥ ទឹង​លែៈ​នទើ​ខាន់​ពាង់​ជាន​នៃ គៃ​មា​អ៝ន់​ឞូ​ឆៃ ជេសរី​អ៝ន់​ឞូ​កើប​ខាន់​ពាង់​ជេង​ឞូនុយ្ស​អី​តឹង​នាវ​កោរាញ​ឞ្រាស​រាលាវ​ឞូ​ទើម។ នទ្រី​ទឹង​ខាន់​ពាង់​លើ​មា​ជាន​ក្វ៝ង់​ទុង​អី​ឞ៝ន់​វៃ​ក៝ត់​តា​ឞោក នទ្រែល​មា​ក៝ត់​តា​តី​នោក​មឞើស​ឆើម† នទ្រែល​មា​ជាន​ច្យាង់​អាវ​លើ​មា​ជ៝ង​ជឹត‡។* ៦ ខាន់​ពាង់​រ៝ង់​គែស​គុ​តា​នតុក​ឞូ​យើក​នោក​ញេត​ឆោង​ក្វ៝ង់ ជេសរី​តា​ត្រោម​ញីស​រាបុន​អុច​គុ​ឞើស​នាប់​ឞូ​តា​នតុក​ឞូ​លឺ។* ៧ ខាន់​ពាង់​អុច​អ៝ន់​ឞូ​មឞាស​កុញ​ឞោក​មា​ខាន់​ពាង់​រ៝ៈ​នតុក​ឞូ​តាច់​រាគ៝ល់​ទ្រាប់​នទើ មោ​លាស​រ៝ៈ​ត្រ៝ង​ក្វ៝ង់ នទ្រែល​មា​អុច​អ៝ន់​ឞូ​ក្វាល់​ខាន់​ពាង់៖ «នើម​នតី»។ ៨ ល៝ង់​មា​ខាន់​អៃ​មៃ​នៃ លើយ​អោស​អ៝ន់​ឞូ​ក្វាល់​ខាន់​អៃ​មៃ «នើម​នតី» យ៝រ​លាស​គែស​ទូ​ហ្វេ «នើម​នតី»​ទើម ជេសរី​ទឹង​លែៈ​រាងោច​ខាន់​អៃ​មៃ​ជេង​អ៝ស​នោ​នទ្រែល​ទាទេ។ ៩ លើយ​អោស​ក្វាល់​ទូ​ហ្វេ​ឞូនុយ្ស​តា​នែស​នតូ​អ្យា «ឞឹ» យ៝រ​លាស​ខាន់​អៃ​មៃ​លែៈ​គែស​ទូ​ហ្វេ​ឞឹ​អី​គុ​តា​កាលើ​ត្រោក។ ១០ លើយ​អោស​ក្វាល់​ឆាក់​ខាន់​អៃ​មៃ​នើម «នើម​នតី» យ៝រ​លាស​ខាន់​អៃ​មៃ​គែស​ទូ​ហ្វេ​នើម​នតី៖ ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់។ ១១ យើន​មា​ឞូ​ម៝ស​ពាង់​អី​ក្វ៝ង់​រាលាវ​ឞូ​តា​ផូង​ខាន់​អៃ​មៃ អ៝ន់​ពាង់​ជេង​ឞូនុយ្ស​អី​ឆើម​កើល​ជាន​ការ​អ៝ន់​មា​ខាន់​អៃ​មៃ។* ១២ ឞូ​ម៝ស​អី​នហាវ​អេង​ឆាក់​ពាង់​នើម កោរាញ​ឞ្រាស​ញជុរ​លើយ យើន​មា​ឞូ​ម៝ស​អី​ញជុរ​អេង​ឆាក់​អុច​អ្យាត់​ពាង់ កោរាញ​ឞ្រាស​ឆើម​នហាវ​ពាង់”។*

នាវ​រេស​រាញាល់​មា​ផូង​នើម​នតី នទ្រែល​មា​ផូង​ផារីឆី 

១៣ “អើ​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ខាន់​មៃ​អី​ផូង​ផារីឆី ! ខាន់​មៃ​ជាន​អ្យាត់​នាវ​កោរាញ​ឞ្រាស​ទើម។ កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​ងកីង​លើយ​ត្រ៝ង​តា​នាវ​កោរាញ​ឞ្រាស​ម៝ត់​អ្វាញ់។ ខាន់​មៃ​នើម​មោ​អុច​លាប់ ជេសរី​ឞូនុយ្ស​អី​អុច​លាប់​ខាន់​មៃ​ងកីង​លើយ​ដ៝ង់”។

១៤ [“អើ​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ខាន់​មៃ​អី​ផូង​ផារីឆី ! ខាន់​មៃ​ជាន​អ្យាត់​នាវ​កោរាញ​ឞ្រាស​ទើម។ កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​មរោស​ឞូ​អូរ​នទ្រោ​លែៈ​ខឹត​ឆាយ​គៃ​មា​ឆ៝ៈ​ពីត​ទ្រាប់​នទើ​ញីស​ជៃ​ខាន់​ពាង់។ ខាន់​មៃ​ជាន​មឞើស​ឆើម​ទុត​ជ៝ៈ​ងាន់​អ៝ន់​ឞូ​អេង​តាង់ គៃ​មា​ញហើ​ខាន់​មៃ​នើម​ជេង​ឞូនុយ្ស​រ៝ង់​មា​កោរាញ​ឞ្រាស​ងាន់។ នទ្រី​ទឹង​កោរាញ​ឞ្រាស​តេៈ​ទោយ្ស​ជ្រូ​រាលាវ​ឞូ​អេង​តា​នារ​ជឹត​នាប់​តៃ”។]

១៥ “អើ​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ខាន់​មៃ​អី​ផូង​ផារីឆី ! ខាន់​មៃ​ជាន​អ្យាត់​នាវ​កោរាញ​ឞ្រាស​ទើម។ កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​ហាន់​ញឆ៝ង​ទុត​ងាយ​រ៝ៈ​កាលើ​នែស រ៝ៈ​ទាក​វាច់​ទាក​វារ់ គៃ​មា​ជាៈ​ទូ​ហ្វេ​ឞូនុយ្ស​លាប់​តឹង​នាវ​វៃ​ផូង​ឞ៝ន់។ ត៝ត់​មា​លែៈ​គែស​ឞូ​លាប់​ជេស ខាន់​មៃ​ជាន​អ៝ន់​ឞូនុយ្ស​អី​នៃ​លើ​មា​ហោ​អ្យើស​ទុត​ហោ​ងាន់ ទី​មា​តុប​តា​នទ្រូង​អុញ អ្យើស​រាលាវ​ឞារ​តឹ​ខាន់​មៃ​នើម​ជឹត”។

១៦ “កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ។ ខាន់​មៃ​ឞូនុយ្ស​លែវ​ឞូ យើន​មា​ខាន់​មៃ​នើម​តឹម​ឞាន​មា​ឞូនុយ្ស​ចែស​មាត់ យ៝រ​លាស​ខាន់​មៃ​ងើយ​កើត​នអា៖ «ឞូ​ម៝ស​ត៝ន​ដាស​ញីស​ជាន​ឞ្រាស​មា​កោរាញ​ឞ្រាស នាវ​ត៝ន​អី​នៃ​មោ​អោស​គែស​នាវ​ខ្លៃ យើន​មា​ឞូ​ម៝ស​ត៝ន​ដាស​មាយ្ស​តា​ញីស​ជាន​ឞ្រាស​មា​កោរាញ​ឞ្រាស រី​មើ​នាវ​ត៝ន​អី​នៃ​គែស​នាវ​ខ្លៃ»។* ១៧ អើ​មពោល​ឞូនុយ្ស​មឞ្លុ ខាន់​មៃ​តឹម​ឞាន​មា​មពោល​ឞូនុយ្ស​ចែស​មាត់! ម៝ស​នទើ​អី​គែស​នាវ​ខ្លៃ​រាលាវ? មាយ្ស​អី​គែស​តា​ញីស​ជាន​ឞ្រាស មោ​លាស​ញីស​ជាន​ឞ្រាស​អី​អ៝ន់​មាយ្ស​អី​នៃ​ជេង​ក្ល៝ស​អ្វែស​ជេង​នទើ​កោរាញ​ឞ្រាស​នើម? ១៨ ខាន់​មៃ​លាស​ដ៝ង់៖ «ឞូ​ម៝ស​ត៝ន​ដាស​ញឆឺង​គុច​ពូរ​នទើ​ជាន​ឞ្រាស នាវ​ត៝ន​អី​នៃ​មោ​អោស​គែស​នាវ​ខ្លៃ យើន​មា​ឞូ​ម៝ស​ត៝ន​ដាស​នទើ​ជាន​ឞ្រាស​តា​កាលើ​នតុក​ជាន​ឞ្រាស រី​មើ​នាវ​ត៝ន​អី​នៃ​ទឹង​គែស​នាវ​ខ្លៃ»។ ១៩ អើ​មពោល​ឞូនុយ្ស​ចែស​មាត់ ម៝ស​នទើ​អី​គែស​នាវ​ខ្លៃ​រាលាវ? នទើ​ជាន​ឞ្រាស មោ​លាស​ញឆឺង​គុច​ពូរ​នទើ​ជាន​ឞ្រាស​អី​អ៝ន់​នទើ​ជាន​ឞ្រាស​ជេង​ក្ល៝ស​អ្វែស​ជេង​នទើ​កោរាញ​ឞ្រាស​នើម? ២០ លាស​នទ្រី​ឞូ​ម៝ស​ត៝ន​មា​ញឆឺង​គុច​ពូរ​នទើ​ជាន​ឞ្រាស ពាង់​ត៝ន​មា​ញឆឺង​គុច​ពូរ​នទើ​ជាន​ឞ្រាស នទ្រែល​មា​ទឹង​លែៈ​នទើ​ជាន​ឞ្រាស​អី​គែស​តា​កាលើ​នៃ។ ២១ ជេសរី​ឞូ​ម៝ស​ត៝ន​ដាស​ញីស​ជាន​ឞ្រាស​មា​កោរាញ​ឞ្រាស ពាង់​ត៝ន​មា​ញីស​អី​នៃ នទ្រែល​មា​ត៝ន​ដាស​មា​កោរាញ​ឞ្រាស​អី​គុ​តា​ញីស​ជាន​ឞ្រាស​នៃ​ដ៝ង់។* ២២ ឞូ​ម៝ស​ត៝ន​ដាស​នតុក​កោរាញ​ឞ្រាស​តា​កាលើ​ត្រោក ពាង់​អី​នៃ​ត៝ន​នអ៝ប់​មា​រានើល​កោរាញ​ឞ្រាស​នើម នអ៝ប់​មា​កោរាញ​ឞ្រាស​អី​គុ​តា​រានើល​អី​នៃ”។*

២៣ “អើ​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ខាន់​មៃ​អី​ផូង​ផារីឆី ! ខាន់​មៃ​ជាន​អ្យាត់​នាវ​កោរាញ​ឞ្រាស​ទើម។ កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​នើស​ឆ៝ៈ​នទើ​គែស​ជឹត​អឹ​រាហ្វាត់​ង្វាយ​ញហើរ​មា​កោរាញ​ឞ្រាស កើត​លាស​នទើ​មោ​ខ្លៃ ក្លោយ្ស គីរ នទ្រែល​មា​នទើ​បោ​អាបាៈ​អេង​ដ៝ង់។ នាវ​អី​ញហើរ​ជេង​ទី តីស​មា​ខាន់​មៃ​មអារ់​លើយ​នទើ​អី​គែស​នាវ​ខ្លៃ​រាលាវ​មា​នទើ​អី​នៃ​តា​នាវ​វៃ​ឞ៝ន់ នទើ​អី​គែស​នាវ​ខ្លៃ​រាលាវ​នៃ៖ នាវ​ឆ៝ង់ នាវ​យោៈ​នអាច នទ្រែល​មា​នាវ​ញឆីង​មា​កោរាញ​ឞ្រាស។ លាស​នទ្រី​អ៝ន់​ខាន់​មៃ​ញឆ្រោយ្ស​ជាន​នាវ​ឆ៝ង់ នាវ​យោៈ​នអាច នទ្រែល​មា​នាវ​ញឆីង ជេសរី​ញហើរ​កើត​អី​នៃ​មា​កោរាញ​ឞ្រាស​ដ៝ង់”។*

២៤ “ខាន់​មៃ​ឞូនុយ្ស​លែវ​ឞូ យើន​មា​ខាន់​មៃ​នើម​តឹម​ឞាន​មា​ឞូនុយ្ស​ចែស​មាត់។ ខាន់​មៃ​ងខែៈ​លើយ​រាហ្វៃ​ឞើស​ទាក​តា​កាច៝ក​ខាន់​មៃ គៃ​មា​លើយ​រាង្វាន់§ តីស​មា​ខាន់​មៃ​តឹម​ឞាន​មា​រាង្វាន់​ទូ​មល៝ម់​ឆែស​ឆាមោ*!”

២៥ “អើ​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ខាន់​មៃ​អី​ផូង​ផារីឆី ! ខាន់​មៃ​ជាន​អ្យាត់​នាវ​កោរាញ​ឞ្រាស​ទើម។ កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​ជេង​តឹម​ឞាន​មា​ឞូនុយ្ស​អី​រាវ​ងាន រាវ​យាង់​តា​ឞើស​ទីស​ទើម យើន​មា​តា​ត្រោម​ហោម​អែ​អូក​រាមាវ។ ខាន់​មៃ​រាវ​តី​តឹង​មា​នាវ​វៃ​ខាន់​មៃ តីស​មា​តា​នូយ្ស​នហ៝ម់​ខាន់​មៃ​រី​ហោម​ទុត​អុច​មា​នាវ​រាវាន​កើញ​គែស​មា​ទ្រាប់​នទើ នទ្រែល​មា​នាវ​ឆា​ញឆ្យាន់​ហោ​ងាន់។* ២៦ អើ​ផូង​ផារីឆី ​ចែស​មាត់ អ៝ន់​រាវ​កែវ​រាវ​ងាន​តា​ត្រោម​ល៝រ​ប៝ត់ ជេសរី​រាវ​ឞើស​ទីស​ដ៝ង់ រី​មើ​ទឹង​លែៈ​ក្ល៝ស​ទាទេ”។

២៧ “អើ​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ខាន់​មៃ​អី​ផូង​ផារីឆី ! ខាន់​មៃ​ជាន​អ្យាត់​នាវ​កោរាញ​ឞ្រាស​ទើម។ កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​តឹម​ឞាន​មា​មោច​ឞូ​ហឹង​មា​ទាក​ឆី​ងលាង អ្វាញ់​ឞើស​ទីស​តឹម​ឞាន​មា​អ្វែស​ងាន់ តីស​មា​តា​ត្រោម​រី​នតីង​ឞូនុយ្ស​ខឹត នទ្រែល​មា​នទើ​បឹ​អាប់​នតីល​ងាន់។ ២៨ ខាន់​មៃ​តឹម​ឞាន​មា​កើត​នៃ​ងាន់ ឞូ​អ្វាញ់​ឞើស​ទីស​ជាន​តឹម​ឞាន​មា​ឞូនុយ្ស​ឆ៝ង់ តីស​មា​តា​ត្រោម​រី​នូយ្ស​នហ៝ម់​នទ៝ប់​មពោន នទ្រែល​មា​មោ​ជាន​តឹង​នាវ​កោរាញ​ឞ្រាស​អុច”។*

២៩ “អើ​ផូង​នើម​នតី​នាវ​វៃ​ផូង​ឞ៝ន់ នទ្រែល​មា​ខាន់​មៃ​អី​ផូង​ផារីឆី ! ខាន់​មៃ​ជាន​អ្យាត់​នាវ​កោរាញ​ឞ្រាស​ទើម។ កោរាញ​ឞ្រាស​មរា​អ៝ន់​នាវ​រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​ជាន​អ្វែស​ជៃ​មោច​មា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នទ្រែល​មា​ងក្រឹ​អ្វែស​មោច​មា​ផូង​ឞូនុយ្ស​ឆ៝ង់‌ ៣០ ជេសរី​ខាន់​មៃ​លាស៖ «លាស​ហេន​គុ​រេស​រានោក​ផូង​អូ​ចែ​អី​នៃ​នើស ហេន​មោ​អោស​តឹម​ទី​នាវ​ដាស​ខាន់​ពាង់​ងខឹត​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស»។ ៣១ នទ្រី​នាវ​ខាន់​មៃ​ងើយ​កើត​នៃ យើន​មា​ខាន់​មៃ​ហោម​ក្វាល់​ឞូនុយ្ស​អី​នៃ​អូ​ចែ​ខាន់​មៃ កើត​នទ្រី​ខាន់​មៃ​លែៈ​ញហើ​នូយ្ស​នហ៝ម់​ខាន់​មៃ​តឹម​ទី​មា​ផូង​ងខឹត​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​នៃ។* ៣២ លាស​នទ្រី​អ៝ន់​ខាន់​មៃ​ហោម​ជាន​កើត​ផូង​អូ​ចែ​ខាន់​មៃ​នៃ​ត៝ត់​លោច†​ហ៝ម់!”

៣៣ “យេ! មពោល​ឞូនុយ្ស​អ្យើស​ឞូនុយ្ស​ជាញ​តឹម​ឞាន​មា​ឞេស​កូ! មើម​ជាន​ខាន់​មៃ​ហោម​ទើយ​ក្លាយ្ស​ឞើស​កោរាញ​ឞ្រាស​តេៈ​ទោយ្ស​នតុប​តា​នទ្រូង​អុញ?* ៣៤ កើត​នទ្រី​ទឹង​គ៝ប់​ញជុន​តៃ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស មពោល​ឞូនុយ្ស​គឹត​ឞ្លាវ នទ្រែល​មា​ផូង​នើម​នតី​អ៝ន់​មា​ខាន់​មៃ តីស​មា​អាបាៈ​ខាន់​មៃ​ងខឹត​លើយ​ខាន់​ពាង់​តា​ឆី​តឹម​រាកាង់ អាបាៈ​ជឹត​ខាន់​មៃ​រាពាត់​ខាន់​ពាង់​មា​ម៝ង់​រាឆែ​តា​ញីស​រាបុន​ខាន់​មៃ នទ្រែល​មា​ខាន់​មៃ​តឹង​ជ៝យ​ខាន់​ពាង់​រ៝ៈ​ប៝ន​អ្យា​ប៝ន​រី​ដ៝ង់។ ៣៥ លាស​នទ្រី​ទឹង​លែៈ​មហាម​មពោល​ឞូនុយ្ស​ឆ៝ង់​អី​នៃ​ក្រេប​តា​ខាន់​មៃ​ទាទេ ជេង​នតើម​ឞើស​ក៝ន​អាដាម់ ‡​រាញា​ពាង់​កាអីន ​ងខឹត​អី​អ៝ស​ពាង់​រាញា​អាបែល  នហ៝​មា​ត៝ត់​ឞូ​ងខឹត​ឆាការី ​អី​ក៝ន​បារាកី §​អី​អូ​ចែ​ខាន់​មៃ​ងខឹត​ពាង់​តា​វាស​វាង​ញីស​ជាន​ឞ្រាស តា​ញឆឺង​គុច​ពូរ​នទើ​ជាន​ឞ្រាស​រី។ ឞ៝ល​លាស​ទឹង​លែៈ​ឞូនុយ្ស​អី​នៃ​លែៈ​ឞូ​ងខឹត​ឞើស​កាល់​អែ​នើស ទោយ្ស​អី​នៃ​ហោម​អែ​តេៈ​មា​ខាន់​មៃ​ដ៝ង់។* ៣៦ គ៝ប់​លាស​នហេល​នានេៈ​ងាន់​មា​ខាន់​មៃ ទឹង​លែៈ​ទោយ្ស​ទាក​អី​នៃ​ញឆុន​មា​ឞូនុយ្ស​តា​រានោក​អ្យា​រ៝”។

ឞូនុយ្ស​តា​ប៝ន​យេរូឆាលឹម ​មោ​រ៝ម​ឞ្រាស​យេឆូ 

(លក ១៣:៣៤-៣៥)

៣៧ “ហើយ​ឞូនុយ្ស​តា​ប៝ន​យេរូឆាលឹម  ឞូនុយ្ស​តា​យេរូឆាលឹម  ខាន់​អៃ​មៃ​លែៈ​ងខឹត​ជេស​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ឆ៝ៈ​លុ​នតុប​ងខឹត​លើយ​អី​ឞូនុយ្ស​កោរាញ​ឞ្រាស​ដាៈ​ហាន់​នតី​ខាន់​អៃ​មៃ។ យើន​មា​លែៈ​បាបើ​ងាន់​គ៝ប់​អុច​រាគូម​ខាន់​អៃ​មៃ តឹម​ឞាន​មា​មែ​អ្យារ់​រាតុក​ក៝ន​អ៝ន់​គុ​គូម​តា​ន៝ម់​នារ​ពាង់។ តីស​មា​ខាន់​អៃ​មៃ​មោ​អោស​អុច។* ៣៨ ល៝ង់​អ្វាញ់ ប៝ន​ខាន់​អៃ​មៃ​តៃ​កោរាញ​ឞ្រាស​នត្លើយ​ងាន់ ជេង​រាង៝ល។* ៣៩ គ៝ប់​មឞើស​មា​ខាន់​អៃ​មៃ គ៝ប់​ហាន់​អា​ខាន់​អៃ​មៃ​ហោម​ទូ​តឹ​ទើម ជេសរី​តៃ​ខាន់​អៃ​មៃ​មោ​ហោម​អោស​ឆៃ​គ៝ប់​ជឹត នហ៝​មា​ត៝ត់​ខាន់​អៃ​មៃ​លាស៖ «ទាន់​កោរាញ​ឞ្រាស​អ៝ន់​នាវ​គែស​ជេង​មា​ទូ​ហ្វេ​ឞូនុយ្ស​អ្យា​អី​កោរាញ​ឞ្រាស​ទែ​ដាៈ​វាច់*»†”។

២៤

ឞ្រាស​យេឆូ ​មឞើស​លើស​រាល៝ម់​ញីស​ជាន​ឞ្រាស​មា​កោរាញ​ឞ្រាស

(មក ១៣:១-២; លក ២១:៥-៦)

១ នោក​ឞ្រាស​យេឆូ ​លោស​ឞើស​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស​ហាន់​អា​រី មពោល​អ៝ស​ម៝ន​ញច៝ង់​ទឹង​លែៈ​នទើ​គែស​តា​ញីស​ជាន​ឞ្រាស​នៃ​អ៝ន់​ពាង់​ឆៃ។ ២ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ៖ នារ​ជឹត​នាប់​តៃ លែៈ​នទើ​អី​ខាន់​អៃ​មៃ​ឆៃ​នៃ​ឞូ​មរា​លើស​រាល៝ម់​លែៈ​ផ្យៅ​រ៝ មោ​ហោម​អោស​គែស​ទូ​មល៝ម់​លុ​ឞ្ល៝ន​តឹម​រាទាប់​ជឹត”។*

នទើ​គែស​តា​នារ​ងគ្លែៈ​ទុត

(មក ១៣:៣-១៣; លក ២១:៧-១៩)

៣ នោក​ឞ្រាស​យេឆូ ​គុ​តា​យោក​តើម​អោលីវ  មពោល​អ៝ស​ម៝ន​ហាន់​អេង​អា​ពាង់ អោប​ពាង់៖ “ហើយ​នើម​នតី ល៝ង់​មៃ​មឞើស​អ៝ន់​មា​ហេន​គឹត​ដ៝ង់ ទាស​ហោម​ជ៝ៈ​នារ​ត៝ត់​នាវ​អី​នៃ​មេស? លាស​នទ្រី​ម៝ស​នទើ​មឞេន​អ៝ន់​មា​ហេន​គឹត​លាស​នារ​មៃ​ព្លឹ​វាច់ នទ្រែល​មា​តា​នារ​ងគ្លែៈ​ទុត​នែស​នតូ​តៃ?” ៤ ឞ្រាស​យេឆូ ​លាស​មា​ខាន់​ពាង់៖ “អ៝ន់​ខាន់​អៃ​មៃ​ញជ្រាង់​ងាន់​ហ៝ៈ។ លើយ​ទឹង​អោស​អ៝ន់​ឞូ​មរោស​នទើម​ខាន់​អៃ​មៃ​ញហើត​លាៈ​លេង។* ៥ យ៝រ​មា​នារ​ជឹត​នាប់​តៃ​គែស​អ៝ក់​ឞូ​នតូប​រាញា​គ៝ប់៖ «គ៝ប់​អ្យា​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ហែស!» ខាន់​ពាង់​លែវ​ញហើត​ឞូនុយ្ស​អ៝ក់​ងាន់។* ៦ ខាន់​អៃ​មៃ​មរា​តាង់​នាវ​មហែ​មា​នាវ​តឹម​លើស​តឹម​ឆ្រែស នទ្រែល​មា​តាង់​ឞូ​ងក៝ច​ញច្រ៝ស​មា​នាវ​តឹម​លើស​តឹម​ឆ្រែស។ លើយ​អោស​ក្លាច យ៝រ​លាស​លែៈ​នាវ​អី​នៃ​ពាង់​គែស​ងាន់​រ៝ យើន​មា​នារ​ងគ្លែៈ​ទុត​នែស​នតូ​អេ​ហ៝ៈ​អោស​ត៝ត់។ ៧ ទូ​មពោល​តឹម​លើស​ដាស​ទូ​មពោល​អេង​ជឹត ទូ​ឞ្រី​ទាក​តឹម​លើស​ដាស​ទូ​ឞ្រី​ទាក​ជឹត។ គែស​នាវ​ជី​ឆ៝ត់​ជី​ង៝ត​ក្វ៝ង់ នទ្រែល​មា​គែស​នាវ​ងគារ់​នែស​តា​នតុក​អេងៗ។* ៨ យើន​មា​នាវ​ជេរ​អី​នៃ​ជេង​នតើម​នាវ​ជេរ​ទើម តឹម​ឞាន​មា​នាវ​ឞូ​អូរ​នតើម​ត៝ត់​ជី​នទុល​គុ​អ៝ស។ ៩ នោក​នៃ​ឞូ​ញជុន​ខាន់​អៃ​មៃ​អ៝ន់​ឞូ​ងក្រីត​ជាន​ជេរ នទ្រែល​មា​ឞូ​ងខឹត​លើយ​ខាន់​អៃ​មៃ។ ទឹង​លែៈ​ឞូនុយ្ស​តា​ឞ្រី​ទាក​តា​នែស​នតូ​អ្យា​ឞូ​រាងឹ​ឞ្យាញ់​ងាន់​មា​ខាន់​អៃ​មៃ​អាច​មា​តឹង​គ៝ប់។** ១០ តា​នោក​នៃ​គែស​អ៝ក់​ឞូនុយ្ស​មអារ់​នាវ​ញឆីង​មា​គ៝ប់ ជេសរី​តឹម​មរោស​នទ្រាង់​នើម​គៃ​មា​ញជុន​អ៝ន់​ឞូ​ជាន​ជេរ នទ្រែល​មា​តឹម​រាងឹ​ឞ្យាញ់​នទ្រាង់​នើម។ ១១ មរា​គែស​អ៝ក់​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​លែវ​អ៝ក់​ឞូនុយ្ស​ហ្យើត។* ១២ ជេសរី​យ៝រ​មា​នាវ​ជាន​តីស​មា​នាវ​កោរាញ​ឞ្រាស​អុច​លើ​មា​អ៝ក់ នាវ​រ៝ង់​ឞូនុយ្ស​អ៝ក់​លើ​មា​រ៝ស។* ១៣ យើន​មា​ឞូ​ម៝ស​អី​ទើយ​ញឆ្រោយ្ស​នហ៝​មា​ត៝ត់​លោច កោរាញ​ឞ្រាស​មរា​រាក្លាយ្ស​ពាង់​អី​នៃ។* ១៤ នាវ​មហែ​មហាន​អ្វែស​មា​នាវ​កោរាញ​ឞ្រាស​ម៝ត់​អ្វាញ់​អ្យា​ឞូ​មឞើស​ងក៝ច​លាម​នែស​នតូ គៃ​មា​ទឹង​លែៈ​ឞូនុយ្ស​ទឹង​លែៈ​ឞ្រី​ទាក​តាង់​នាវ​ខ្លៃ​អី​នៃ រី​មើ​នារ​ងគ្លែៈ​ទុត​នែស​នតូ​ត៝ត់”។*

តា​នោក​គែស​នាវ​ជេរ

(មក ១៣:១៤-២៣; លក ២១:២០-២៤)

១៥ “ត៝ត់​ខាន់​អៃ​មៃ​ឆៃ​នទើ​ទុត​បឹ​បើច​ឞូ​តេៈ​តា​នតុក​ក្ល៝ស​អ្វែស​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​រាញា​ដានីអែល ​ទែ​លែៈ​មឞើស​ងក៝ច​កាល់​អែ​នើស - ឞូ​ម៝ស​អី​រ៝ៈ​នាវ​អី​នៃ​អ៝ន់​ពាង់​គឹត​វ៝ត់​នាវ​អី​នៃ -* ១៦ ជេស​ឆៃ​នទើ​អី​នៃ​ឞូនុយ្ស​អី​គុ​តា​ឞ្រី​យូដា ​រី​អ៝ន់​ទូ​ញច្វាត់​នទែ​តា​យោក។ ១៧ ឞូ​ម៝ស​អី​គុ​កាលើ​ច៝រ​ជៃ​ល៝ង់* លើយ​ហោម​អោស​ជុរ​លាប់​តា​ត្រោម​ឆ៝ៈ​ទ្រាប់​នទើ។ ១៨ ឞូ​ម៝ស​អី​គុ​តា​មីរ លើយ​ហោម​ដ៝ង់​ព្លឹ​តា​ជៃ​ឆ៝ៈ​អាវ​ក្វ៝ង់។ ១៩ នោក​នៃ​ឞូ​អូរ​នត្រែវ ឞូ​អូរ​មពូ​ត៝ស​ក៝ន​គែស​នាវ​រេស​រាញាល់​ហោ​ងាន់។* ២០ អ៝ន់​ខាន់​អៃ​មៃ​មឞើស​ឆើម​ទាន់​មា​កោរាញ​ឞ្រាស​ហ៝ម់ គៃ​មា​លើយ​អោស​គែស​នាវ​ញច្វាត់​ទូ​អី​នៃ​តា​នោក​ខៃ​ជី​កាត់ មោ​លាស​តា​នារ​ឆាបាត់ ​អី​នារ​រាលូ​ឞ៝ន់‌ ២១ យ៝រ​លាស​តា​នោក​នៃ​គែស​នាវ​ជេរ​ជ៝ត់​ហោ​ងាន់។ នតើម​ឞើស​រានោក​នតើម​គែស​នែស​នតូ​អ្យា​ត៝ត់​អាបៃ​អ្យា នហ៝​មា​នារ​ងគ្លែៈ​ទុត​នែស​នតូ​តៃ មោ​ព្រ៝ត​គែស​នាវ​ទុត​ជេរ​កើត​នៃ​ដ៝ង់។* ២២ លាស​កោរាញ​ឞ្រាស​មោ​នហុច​លើយ​ទឹង​លែៈ​នារ​នៃ នទ្រី​មោ​ហោម​អោស​គែស​ទូ​ហ្វេ​ឞូនុយ្ស​រេស ខឹត​លែៈ​ផ្យៅ។ យើន​មា​កោរាញ​ឞ្រាស​នហុច​លើយ​នារ​អី​នៃ យ៝រ​មា​នាវ​យោៈ​មពោល​អី​លែៈ​ពាង់​កើយ្ស។ ២៣ តា​នោក​នៃ​លាស​គែស​ឞូ​មឞើស​មា​ខាន់​អៃ​មៃ៖ «ល៝ង់​ខាន់​អៃ​មៃ​អ្វាញ់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​គុ​តា​អ្យា!» មោ​លាស «គុ​តា​ត៝!» លើយ​អោស​អ្យាត់​ឞូ‌ ២៤ យ៝រ​មា​គែស​ឞូនុយ្ស​នតូប​លាស​ឆាក់​ពាង់​ឞ្រាស​ក្រីស  នទ្រែល​មា​គែស​ឞូនុយ្ស​នតូប​លាស​ឆាក់​ពាង់​ឞូនុយ្ស​នតើយ្ស​នាវ​ងើយ​កោរាញ​ឞ្រាស។ ខាន់​ពាង់​អី​នៃ​ជាន​នាវ​មឞេន​អី​ខ្លៃ​ក្វ៝ង់​អេងៗ​ដ៝ង់ គៃ​មា​លែវ​ឞូនុយ្ស​អ៝ន់​ញហើត​លាៈ​លេង ងខេប​លាស​ទើយ​លែវ​ញហើត​ផូង​អី​កោរាញ​ឞ្រាស​លែៈ​កើយ្ស​ដ៝ង់ យើន​មា​មោ​អោស​ទើយ។* ២៥ អ៝ន់​ញជ្រាង់​ហ៝ៈ! នទ្រី​ទឹង​គ៝ប់​មឞើស​ងក៝ច​អ៝ន់​ខាន់​អៃ​មៃ​គឹត​ល៝រ។ ២៦ លាស​គែស​ឞូ​លាស​មា​ខាន់​អៃ​មៃ៖ «ឞ្រាស​ក្រីស ​គុ​តា​ឞ្រី​រាទាស!» ខាន់​អៃ​មៃ​លើយ​អោស​ហាន់​អ្វាញ់។ មោ​លាស លាស​ឞូ​លាស​មា​ខាន់​អៃ​មៃ៖ «ឞ្រាស​ក្រីស ​គុ​ក្រាប​តា​ត្រោម​ជ្រោ!» ខាន់​អៃ​មៃ​លើយ​ដ៝ង់​អ្យាត់​នាវ​ឞូ។ ២៧ យ៝រ​លាស​នារ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់ តឹម​ឞាន​មា​លើប​ងលាយ្ស​អាង​ឞើស​ជ៝ង់​ត្រោក​ទូ​ទីង​ត៝ត់​មា​ជ៝ង់​ត្រោក​ទូ​ទីង។ កើត​នៃ​ដ៝ង់​លាម​នែស​នតូ​មរា​គឹត​ឆៃ​នារ​គ៝ប់​ព្លឹ​វាច់។ ២៨ អាស​នតុក​គែស​នទើ​ខឹត គ្រ៝ត់​មរា​រាគូម​ឞាល់​មពារ់​នទាច់​តា​នតុក​អី​នៃ​ដ៝ង់ កើត​នទ្រី​នទើ​អី​នៃ​អ៝ន់​មពើល​មា​ឞូនុយ្ស​ឆៃ​ឞើស​ងាយ†”។

នាវ​ឞ្រាស​ក្រីស ​ព្លឹ​វាច់

(មក ១៣:២៤-២៧; លក ២១:២៥-២៨)

២៩ “លោច​ជេស​នារ​ជេរ​ជ៝ត់​អី​នៃ​រ៝

«តា​នោក​នៃ​នារ​ជេង​ង៝‌

ខៃ​មោ​ហោម​អោស​អាង‌

មាញ់​មឞីង​ដុស​ឞើស​ត្រោក‌

លែៈ​នទើ​អី​តេស​ក្វ៝ង់​កាលើ​ត្រោក​ងគើ​ទាទេ»†។*

៣០ នោក​នៃ​តា​ត្រោក​មពើល​នទើ​គឹត​មឞេន​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទែ​ញជ្វាល់។ ជេសរី​ទឹង​លែៈ​មពោល​ឞូនុយ្ស​តា​នែស​នតូ​អ្យា​ញុម​នអ៝រ។ ខាន់​ពាង់​មរា​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ហាន់​រ៝ៈ​នទ៝រ់​តុក​តា​កាលើ​ត្រោក នអ៝ប់​មា​នាវ​ទើយ នទ្រែល​មា​នាវ​ច្រេក​លើប​ទុត​ហោ។* ៣១ ជេសរី​គ៝ប់​ញជ្វាល់​ផូង​តោង​ពារ់​គ៝ប់​ហាន់​អាប់​ព្វាន់​ញជោញ​ឞ្រី​លាម​នែស​នតូ នទ្រែល​មា​អោស​នុង​ទុត​នតែស គៃ​មា​រាគូម​លែៈ​មពោល​អី​កោរាញ​ឞ្រាស​នើម​លែៈ​កើយ្ស​នើស​ឞើស​ជ៝ង់​ត្រោក​ទូ​ទីង​ត៝ត់​មា​ជ៝ង់​ត្រោក​ទូ​ទីង”។*

ឞ្រាស​យេឆូ ​ងើយ​នតឹត​មា​តើម​រាវី 

(មក ១៣:២៨-៣១; លក ២១:២៩-៣៣)

៣២ “អ៝ន់​ខាន់​អៃ​មៃ​គឹត​ងក្ល៝ន់​ទោ​នាវ​នតឹត​មា​តើម​រាវី ​អ្យា៖ លាស​ងគីង​ពាង់​គែស​ចាត់​នហា​ញឆែ​នអឹរ ខាន់​អៃ​មៃ​គឹត​លាស​ខៃ​តា​មីស​ឞើយ​ត៝ត់​ហើយ្ស។ ៣៣ នទ្រី​លាស​ខាន់​អៃ​មៃ​ឆៃ​ទឹង​លែៈ​នាវ​អី​នៃ​លែៈ​ត៝ត់ គឹត​រ៝​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ឞើយ​ត៝ត់​ដ៝ង់។ ៣៤ គ៝ប់​លាស​នហេល​នានេៈ​ងាន់​មា​ខាន់​អៃ​មៃ លែៈ​នាវ​អ្យា​ពាង់​ត៝ត់​ទោល​ឞូនុយ្ស​តា​រានោក​អាបៃ​អ្យា​ហោម​រេស។* ៣៥ ត្រោក​នែស​នតូ​មរា​រ៝ស​លេក​រ៝ យើន​មា​នាវ​គ៝ប់​ងើយ​មោ​អោស​ឞ្លាវ​រ៝ស​លេក ហោម​គែស​ទឹង​លែៈ​ងាន់”។*

នទ្រាប់​ឆាក់​ជាន់​ក៝ប់​ឞ្រាស​ក្រីស 

(មក ១៣:៣២-៣៧; លក ១៧:២៦-៣០, ៣៤-៣៦)

៣៦ “ម៝ង​នារ​អី​នៃ​មោ​អោស​គែស​ទូ​ហ្វេ​ឞូនុយ្ស​ទើយ​គឹត ឞ៝ល​លាស​តោង​ពារ់​តា​កាលើ​ត្រោក​អី​នតុក​កោរាញ​ឞ្រាស មោ​លាស​គ៝ប់​អី​ក៝ន​កោរាញ​ឞ្រាស​មោ​ទើយ​គឹត​ដ៝ង់ គែស​ទូ​ហ្វេ​ឞឹ​គ៝ប់​ទើម​ទើយ​គឹត។* ៣៧ តា​នោក​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​នៃ ជេង​តឹម​ឞាន​មា​រានោក​នោអេ ​កាល់​អែ​នើស​ដ៝ង់‌* ៣៨ អេ​ល៝រ​មា​គែស​ទាក​លេង​ទាក​ទើង​ក្វ៝ង់។ រានោក​នៃ​ឞូនុយ្ស​គុ​ញេត​ឆោង​ឆា នអាប់​អូរ​ឆាយ លើស​មីរ​ជាន​ឞា នហ៝​មា​ត៝ត់​នារ​នោអេ ​លាប់​តា​ត្រោម​ទូក​ក្វ៝ង់​រី។ ៣៩ ខាន់​ពាង់​មោ​គឹត​អោស​នារ​ទាក​លេង​ទាក​ទើង​លែៈ​ត៝ត់​ជេស នហ៝​មា​ឞុក​ខាន់​ពាង់​លែៈ​ផ្យៅ។ តា​នារ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​តៃ​តឹម​ឞាន​កើត​អី​នៃ​ដ៝ង់។ ៤០ នោក​នៃ​លាស​គែស​ឞារ​ហៃ​ឞូនុយ្ស​គុ​តា​មីរ ទូ​ហ្វេ​កោរាញ​ឞ្រាស​ឆ៝ៈ​មា​អ៝ន់​គុ​តា​ប៝ន​អ្វែស​តា​កាលើ ហោម​រ៝ង​ទូ​ហ្វេ​មា​តេៈ​ទោយ្ស។ ៤១ លាស​គែស​ឞារ​ហៃ​ឞូ​អូរ​គុ​ពែស​តឹម​រាប់ កោរាញ​ឞ្រាស​ឆ៝ៈ​ទូ​ហ្វេ​អ៝ន់​គុ​តា​ប៝ន​អ្វែស​តា​កាលើ ហោម​រ៝ង​ទូ​ហ្វេ​មា​តេៈ​ទោយ្ស។ ៤២ លាស​នទ្រី​ខាន់​អៃ​មៃ​គុ​ញជ្រាង់​នឹង យ៝រ​លាស​មោ​គឹត​អោស​ម៝ស​ម៝ង​កោរាញ​ខាន់​អៃ​មៃ​វាច់។ ៤៣ អ៝ន់​ខាន់​អៃ​មៃ​គឹត​នាវ​អ្យា៖ លាស​ឞូនុយ្ស​តើម​ជៃ​គឹត​ម៝ង​ឞូ​ហាន់​នតុង​តា​មាង់ ពាង់​រាងែស​មោ​អោស​ប៝ក​គ៝រ​អ៝ន់​ឞូនុយ្ស​នតុង​អី​នៃ​លាប់​តា​ជៃ​ពាង់។* ៤៤ លាស​នទ្រី​អ៝ន់​ខាន់​អៃ​មៃ​គុ​ញជ្រាង់​តឹម​ឞាន​ដ៝ង់ យ៝រ​លាស​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​តា​ម៝ង​ខាន់​អៃ​មៃ​មោ​គែស​មឹន”។

ឞូនុយ្ស​ជាន​ការ​ឆ៝ង់ ឞូនុយ្ស​ជាន​ការ​មោ​ឆ៝ង់

(លក ១២:៤១-៤៨)

៤៥ “ឞូ​ម៝ស​អី​តឹម​ឞាន​មា​ទូ​ហ្វេ​ទឹក​អី​គែស​នូយ្ស​នហ៝ម់​ឆ៝ង់ នទ្រែល​មា​លែៈ​ឞ្លាវ​ងាន់? កោរាញ​ជាវ​ពាង់​ម៝ត់​អ្វាញ់​ទឹង​លែៈ​ទឹក​អា​អេង​តា​ជៃ នទ្រែល​មា​អ៝ន់​ពាង់​ពាៈ​នទើ​ឆោង​ឆា​តឹម​ទី​ម៝ង​អ៝ន់​មា​ខាន់​ពាង់​ដ៝ង់។ ជេសរី​កោរាញ​ពាង់​ហាន់​តា​នតុក​ងាយ​ជ៝ៈ​នារ។ ៤៦ នោក​កោរាញ​ពាង់​ឆឹត​ត៝ត់​តា​ជៃ​រី ហោម​ឆៃ​ពាង់​ជាន​ការ​កើត​នៃ ទឹក​អី​នៃ​គែស​នាវ​អ្វែស​ងាន់​រ៝។ ៤៧ គ៝ប់​លាស​នហេល​នានេៈ​ងាន់​មា​ខាន់​អៃ​មៃ កោរាញ​អី​នៃ​មរា​អ៝ន់​ទឹក​អី​នៃ​ម៝ត់​អ្វាញ់​ទឹង​លែៈ​នទើ​ពាង់​គែស។* ៤៨ យើន​មា​លាស​ទឹក​អី​នៃ​អ្យើស ពាង់​គែស​លាស​អេង​តា​នូយ្ស​នហ៝ម់​ពាង់​នើម​រី៖ «កោរាញ​គ៝ប់​ជ៝ៈ​ងាន់​ឆឹត មោ​អោស​គើញ​ឆឹត»។* ៤៩ ជេសរី​ពាង់​នតើម​រាពាត់​មឞាង​ទឹក​អា​អេង នទ្រែល​មា​ឆោង​ឆា​ញេត​នទ្រាញ់​នទ្រែល​ឞូនុយ្ស​ហៃ​ញេត។ ៥០ ជេសរី​កោរាញ​ទឹក​អី​នៃ​ព្លឹ​ឆឹត​ត៝ត់​តា​រី តា​នារ​ទឹក​អី​នៃ​មោ​អោស​គែស​ញជ្រាង់ តា​ម៝ង​ពាង់​មោ​ដ៝ង់​គែស​គឹត​ល៝រ។ ៥១ កោរាញ​ងក្រីត​ពាង់​រ៝ នទ្រែល​មា​អ៝ន់​ពាង់​គុ​តា​នតុក​ផូង​ជាន​អ្យាត់​នាវ​កោរាញ​ឞ្រាស​ទើម​ដ៝ង់។ តា​នតុក​នៃ​គែស​ញហ្យាង់​ញុម នទ្រែល​មា​រាច្យាត់​ឆេក”។

២៥

នាវ​ងើយ​នតឹត​មា​ផូង​ឞូ​អូរ​ទ្រោស​ជឹត​នុយ្ស

១ “នោក​នៃ​នាវ​កោរាញ​ឞ្រាស​ម៝ត់​អ្វាញ់​តឹម​ឞាន​មា​ឞូ​អូរ​ទ្រោស​ជឹត​នុយ្ស​ហាន់​វើត​ឆាយ​មហែ​អា​មាង់។ ខាន់​ពាង់​ញអោត​អុញ​ឆាគេង​អាប់​ឞូនុយ្ស។* ២ គែស​ព្រាម់​នុយ្ស​តា​មពោល​ខាន់​ពាង់​នៃ​មោ​គែស​អោស​នាវ​មឹន យើន​មា​គែស​ព្រាម់​នុយ្ស​គែស​នាវ​មឹន។ ៣ មពោល​អី​មោ​គែស​នាវ​មឹន​នៃ ញអោត​ទើម​ទាក​ព្រីង​តា​ឆាគេង តីស​មា​មោ​គែស​អោស​ញអោត​រានាៈ។ ៤ យើន​មា​មពោល​អី​គែស​នាវ​មឹន ខាន់​ពាង់​ញអោត​ទាក​ព្រីង​តា​ឆាគេង នទ្រែល​មា​គែស​ញអោត​រានាៈ​តា​ដ៝ប​ដ៝ង់។ ៥ យ៝រ​មា​ក៝ប់​ឆាយ​មហែ​អី​នៃ​ជ៝ៈ​ងាន់​ត៝ត់ ខាន់​ពាង់​ជី​ឞិច​នហ៝​មា​ហាក់​លេរ​ខេរ។ ៦ ត៝ត់​ងគូល​មាង់​រី តាង់​ឞូ​នតែរ៖ «ឆាយ​មហែ​លែៈ​ត៝ត់​ជេស! រាន​វើត​ពាង់​ហ៝ម់!» ៧ ទឹង​លែៈ​ឞូ​អូរ​ទ្រោស​អី​នៃ​ទ៝ក់ នទ្រាប់​ឆាគេង​ឞូ​មា​ហែ​រ៝។ ៨ មពោល​អី​មោ​គែស​នាវ​មឹន​លាស​មា​មពោល​អី​គែស​នាវ​មឹន៖ «ទាន់​ពាៈ​អ៝ន់​ហេន​បាៈ​ទាក​ព្រីង​អើ យ៝រ​លាស​អុញ​ឆាគេង​ហេន​ឞើយ​មា​ញហាត់»។ ៩ មពោល​អី​គែស​នាវ​មឹន​អើស៖ «មោ​អោស លាស​ហេន​ពាៈ​អ៝ន់​ខាន់​អៃ មាៈ​មា​ហេន​នើម មាៈ​មា​ខាន់​អៃ។ អ៝ន់​ខាន់​អៃ​ហាន់​តា​នតុក​ឞូ​តាច់​ព្រីង​រី​រាវាត់​ទោ!» ១០ យើន​មា​នទុត​ខាន់​ពាង់​ហាន់​រាវាត់​ព្រីង ឆាយ​មហែ​ត៝ត់​រ៝។ ល៝ង់​មពោល​ឞូ​អូរ​អី​លែៈ​គុ​នទ្រាប់​ឆាក់​លែវ​ឞាល់​លាប់​រាងាត់​តា​ត្រោម​ជៃ​នតឹល​មពោង ជេសរី​ឆោង​ឆា។ ១១ ជ៝ៈ​ទូ​ប្ល៝ត់​ត៝ត់​មពោល​ឞូ​អូរ​អី​មោ​គែស​នាវ​មឹន​រី​នតែរ៖ «អើ​កោរាញ អើ​កោរាញ! ពឹ​មពោង​អ៝ន់​ហេន​អើ!» ១២ យើន​មា​កោរាញ​មោ​អោស​អ៝ន់​លាប់ ពាង់​អើស៖ «គ៝ប់​លាស​នហេល​នានេៈ​ងាន់​មា​ខាន់​អៃ គ៝ប់​មោ​អោស​គឹត​នាល់​ខាន់​អៃ»។* ១៣ លាស​នទ្រី​អ៝ន់​គុ​ញជ្រាង់​ហ៝ម់ យ៝រ​លាស​ខាន់​អៃ​មៃ​មោ​គឹត​អោស​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​ម៝ស​ម៝ង នារ​មោ​គឹត​ដ៝ង់”។

នាវ​ងើយ​នតឹត​មា​អ៝ន់​ព្រាក់

(លក ១៩:១១-២៧)

១៤ “នាវ​កោរាញ​ឞ្រាស​ម៝ត់​អ្វាញ់​តឹម​ឞាន​មា​ទូ​ហ្វេ​ឞូ​ក្លោ អេ​ល៝រ​មា​ពាង់​ហាន់​ប៝ន​ងាយ ពាង់​ក្វាល់​ផូង​ទឹក​ពាង់ ជេសរី​ជាវ​ទ្រាប់​នទើ​មា​ខាន់​ពាង់​អ៝ន់​ម៝ត់​អ្វាញ់។* ១៥ ទូ​ហ្វេ​ពាង់​អ៝ន់ ៥០០០ * ទូ​ហ្វេ​ពាង់​អ៝ន់ ២០០០‌ ទូ​ហ្វេ​ជឹត​ពាង់​អ៝ន់ ១០០០។ ពាង់​អ៝ន់​ទូ​ហ្វេ​ទូ​ហ្វេ​តឹង​អី​នាវ​ខាន់​ពាង់​ឞ្លាវ។ ជេសរី​អី​ពាង់​នើម​នៃ​ទូ​លោស​ឞើស​នតុក​នៃ។* ១៦ នើម​អី​ទើន ៥០០០ រី ពាង់​ឆ៝ៈ​ព្រាក់​អី​នៃ​ហាន់​តាច់​រាគ៝ល់​រ៝ ពាង់​ហាវ​គែស ៥០០០ ជឹត។ ១៧ នើម​អី​ទើន ២០០០ តឹម​ឞាន​កើត​នៃ​ដ៝ង់ ពាង់​ឆ៝ៈ​ព្រាក់​ហាន់​តាច់​រាគ៝ល់​ហាវ​គែស ២០០០ ជឹត។ ១៨ ល៝ង់​នើម​អី​ទើន ១០០០ រី ពាង់​កុយ្ស​នតូ​ត៝ប់​លើយ​ព្រាក់​អី​កោរាញ​ពាង់​អ៝ន់​រី។ ១៩ ត៝ត់​ជ៝ៈ​នារ​ឞើស​កើយ​ឆឹត​អី​កោរាញ​ខាន់​ពាង់​អី​នៃ​ឞើស​រី ពាង់​អោប​ព្រាក់​តឹង​រាន៝ស​អ៝ក់​ពាង់​អ៝ន់​មា​ខាន់​ពាង់​រី​នើស។ ២០ នើម​អី​ទើន​ព្រាក់ ៥០០០ រី​នើស​ហាន់​តា​ឞើស​នាប់​ពាង់​រី ញអោត​ព្រាក់​អី​ហាវ ៥០០០ រី​នើស​ជឹត លាស​មា​កោរាញ​ពាង់៖ «អើ​កោរាញ មៃ​អ៝ន់​ព្រាក់​មា​គ៝ប់​នើស ៥០០០‌ អាបៃ​អ្យា​ហាវ​គែស ៥០០០ ជឹត»។* ២១ កោរាញ​លាស​មា​ពាង់៖ «អ្វែស​ងាន់! អើ​ទឹក​អ្វែស​គែស​នូយ្ស​នហ៝ម់​រាប់​ជាប់ នទើ​ជេៈ​គ៝ប់​អ៝ន់ មៃ​ជាន​លែៈ​រាប់​ជាប់។ គ៝ប់​មរា​អ៝ន់​មៃ​ម៝ត់​អ្វាញ់​នទើ​ក្វ៝ង់​ជឹត។ លាប់​ហ៝ម់​គុ​មអាក​នទ្រែល​គ៝ប់​នើម»។ ២២ នើម​អី​ទើន​ព្រាក់ ២០០០ រី​នើស ញអោត​ព្រាក់​អី​ហាវ ២០០០ ជឹត ហាន់​នទឹ​អា​កោរាញ​ពាង់ លាស​កើត​នទ្រី​ដ៝ង់៖ «អើ​កោរាញ! មៃ​អ៝ន់​ព្រាក់​មា​គ៝ប់​នើស ២០០០‌ អាបៃ​អ្យា​ហាវ​គែស ២០០០ ជឹត»។ ២៣ កោរាញ​ពាង់​អើស៖ «អ្វែស​ងាន់! អើ​ឞូនុយ្ស​ជាន​ការ​អ្វែស​គែស​នូយ្ស​នហ៝ម់​ឆ៝ង់ នទើ​ជេៈ​គ៝ប់​អ៝ន់ មៃ​ជាន​លែៈ​ឆ៝ង់។ គ៝ប់​មរា​អ៝ន់​មៃ​ម៝ត់​អ្វាញ់​នទើ​ក្វ៝ង់​ជឹត។ លាប់​ហ៝ម់​គុ​មអាក​នទ្រែល​គ៝ប់​នើម»។ ២៤ ជេសរី​នើម​អី​ទើន​ព្រាក់ ១០០០ រី​នើស​ហាន់​អា​កោរាញ​ពាង់​ដ៝ង់ លាស​មា​ពាង់៖ «អើ​កោរាញ! គ៝ប់​គឹត​មៃ​ជេង​ឞូនុយ្ស​ជាញ​ងាន់។ យ៝រ​លាស​មៃ​កាច់​តា​នតុក​មៃ​មោ​ព្រ៝ត​តូច ជេសរី​រែក​តា​នតុក​មោ​ព្រ៝ត​តាម់។ ២៥ កើត​នទ្រី​គ៝ប់​ឆ៝ៈ​ព្រាក់​អី​មៃ​អ៝ន់​មា​គ៝ប់​នើស​ត៝ប់​លើយ យ៝រ​លាស​គ៝ប់​ក្លាច​ហោ​អីរ​ងាន់។ អ្យា​ព្រាក់​មៃ​នើម​ឆ៝ៈ​ហ៝ម់»។ ២៦ យើន​មា​កោរាញ​ពាង់​អើស៖ «អើ​ឞូនុយ្ស​ជាន​ការ​អ្យើស​មហឹក នទ្រែល​មា​រាលែស​ប្លាវ! មៃ​គឹត​គ៝ប់​កាច់​តា​នតុក​គ៝ប់​មោ​ព្រ៝ត​តូច ជេសរី​រែក​តា​នតុក​មោ​ព្រ៝ត​តាម់។ ២៧ លាស​នទ្រី​ទី​លាស​អ៝ន់​មៃ​ឆ៝ៈ​ព្រាក់​អី​នៃ​អ៝ន់​តា​ជៃ​ឞូ​តាច់​រាគ៝ល់ ត៝ត់​គ៝ប់​ព្លឹ​ឆឹត គ៝ប់​គែស​ព្រាក់​អើម គែស​នអ៝ប់​មា​លោស​ក៝ន​ពាង់​ដ៝ង់! ២៨ លាស​នទ្រី​ខាន់​មៃ​ឆ៝ៈ​ហ៝ម់​ព្រាក់​ឞើស​ពាង់​អ្យា​អ៝ន់​មា​ឞូនុយ្ស​អី​គែស ១០០០០។ ២៩ កើត​នទ្រី​ឞូ​ម៝ស​អី​លែៈ​គែស ឞូ​កើយ​នត៝ប​អ៝ន់​តៃ អ៝ន់​គែស​អ៝ក់​រាមែស​ជឹត។ យើន​មា​ឞូ​ម៝ស​អី​មោ​គែស​អោស ឞូ​រាហ្វាត់​លើយ​នអ៝ប់​មា​ម៝ស​នទើ​អី​ពាង់​លែៈ​គែស​ដ៝ង់។* ៣០ ល៝ង់​ឞូនុយ្ស​អី​ជាន​ការ​មោ​គែស​នាវ​ខ្លៃ​អ្យា ញុប​មអារ់​លើយ​ពាង់​តា​នតុក​ង៝​ឞើស​ទីស តា​នតុក​នៃ​ញហ្យាង់​ញុម នទ្រែល​មា​រាច្យាត់​ឆេក!»”

នាវ​ផាត​ទោយ្ស​តា​នារ​ងគ្លែៈ​ទុត

៣១ “នោក​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​នអ៝ប់​មា​នាវ​ច្រេក​លើប​គ៝ប់ នទ្រែល​មា​ទឹង​លែៈ​ផូង​តោង​ពារ់ នោក​នៃ​គ៝ប់​គុ​តា​រានើល​កាដាច់​ច្រេក​លើប​គ៝ប់​នើម។* ៣២ នោក​នៃ​ទឹង​លែៈ​ឞូនុយ្ស​ទឹង​លែៈ​នទុល​មពោល​វាច់​គូម​តា​គ៝ប់​ទាទេ។ គ៝ប់​តឹម​ងខាស​លើយ​ខាន់​ពាង់ តឹម​ឞាន​មា​ឞូនុយ្ស​ច្យាប់​តឹម​ងខាស​ឞែ​ឞ្យាប់​ដាស​ឞែ។ ៣៣ ឞូនុយ្ស​អី​តឹម​ឞាន​មា​ឞែ​ឞ្យាប់​គ៝ប់​អ៝ន់​គុ​ឞើស​មា ឞូនុយ្ស​អី​តឹម​ឞាន​មា​ឞែ​គ៝ប់​អ៝ន់​គុ​ឞើស​ច្យៅ។ ៣៤ នោក​នៃ​គ៝ប់​អី​កាដាច់​លាស​មា​ផូង​គុ​ឞើស​មា​គ៝ប់​នតុក​ឞូ​លឺ៖ «អើ​ផូង​លែៈ​ឞឹ​គ៝ប់​អ៝ន់​នាវ​គែស​ជេង​ជេស! វាច់​ហ៝ម់ លាប់​គុ​តា​នាវ​កោរាញ​ឞ្រាស​ម៝ត់​អ្វាញ់​អី​លែៈ​ពាង់​នទ្រាប់​អ៝ន់​មា​ខាន់​អៃ​មៃ​នតើម​ឞើស​ញជេង​នែស​នតូ​នើស។ ៣៥ យ៝រ​លាស​នោក​គ៝ប់​ជី​ង៝ត​ខាន់​អៃ​មៃ​លែៈ​អ៝ន់​នទើ​ឆោង​ឆា​មា​គ៝ប់ នោក​គ៝ប់​ជី​ហីរ​ខាន់​អៃ​មៃ​អ៝ន់​ទាក​គ៝ប់​ញេត នោក​គ៝ប់​ជេង​ឞូ​នាច់​អី​ខាន់​អៃ​មៃ​មោ​គឹត​នាល់ ខាន់​អៃ​មៃ​ហោម​រ៝ម​អ៝ន់​គុ‌* ៣៦ នោក​គ៝ប់​គុ​ឆាក់​កុស​ខាន់​អៃ​មៃ​អ៝ន់​ឞ៝ក​អាវ​ញឆ៝ស នោក​គ៝ប់​គែស​នាវ​ជី​ខាន់​អៃ​មៃ​ហាន់​ច៝ប នោក​គ៝ប់​គែស​នទ្រូង​ខាន់​អៃ​មៃ​ហាន់​ខ៝ល់​កើល​គ៝ប់​ដ៝ង់»។ ៣៧ ជេសរី​ផូង​ឆ៝ង់​លាស​មា​គ៝ប់៖ «អើ​កោរាញ! ហេន​មោ​ព្រ៝ត​អោស​ឆៃ​មៃ​ជី​ង៝ត ជេសរី​អ៝ន់​មៃ​ឆោង មោ​លាស​ជី​ហីរ​ទាក​អ៝ន់​ទាក​មៃ​ញេត។ ៣៨ ហេន​មោ​ព្រ៝ត​អោស​ឆៃ​មៃ​ជេង​ឞូ​នាច់​អី​ហេន​មោ​គឹត​នាល់ ជេសរី​រ៝ម​មៃ​លាប់​ជៃ មោ​លាស​ឆៃ​មៃ​គុ​ឆាក់​កុស​ហេន​អ៝ន់​ឞ៝ក​អាវ​មា​មៃ។ ៣៩ ហេន​មោ​ព្រ៝ត​ដ៝ង់​ឆៃ​មៃ​គែស​នាវ​ជី មោ​លាស​គែស​នទ្រូង ជេសរី​ហាន់​ច៝ប​ខ៝ល់​កើល​មៃ»។ ៤០ ជេសរី​គ៝ប់​អី​កាដាច់​លាស​មា​ខាន់​ពាង់៖ «គ៝ប់​លាស​នហេល​នានេៈ​ងាន់​មា​ខាន់​អៃ​មៃ អាប់​តឹ​ខាន់​អៃ​មៃ​លែៈ​គែស​ជាន​នាវ​អី​នៃ​មា​ទូ​ហ្វេ​ឞូនុយ្ស​អី​ទុត​ជេៈ​តា​ន៝ម់​ឞូ​តា​ផូង​អ៝ស​នោ​គ៝ប់ តឹម​ឞាន​មា​ខាន់​អៃ​មៃ​លែៈ​គែស​ជាន​អ៝ន់​មា​គ៝ប់​ដ៝ង់»។* ៤១ ជេសរី​គ៝ប់​លាស​មា​ផូង​អី​គុ​ឞើស​ច្យៅ​គ៝ប់៖ «អើ​ផូង​លែៈ​កោរាញ​ឞ្រាស​រាក​រាតាប់! រុច​ទូ​ងាយ​ហ៝ម់​ឞើស​គ៝ប់​ហាន់​តា​នទ្រូង​អុញ​ហីត​មរ៝​មរាង់ ជេង​នតុក​នទ្រាប់​មា​តេៈ​ទោយ្ស​ឆាតាង់ ​អី​កោរាញ​មពោល​ឞ្រាស​អ្យើស នទ្រែល​មា​ផូង​អី​តឹង​ពាង់†!* ៤២ យ៝រ​លាស​នោក​គ៝ប់​ជី​ង៝ត​ខាន់​អៃ​មៃ​មោ​អ៝ន់​គ៝ប់​ឆោង នោក​គ៝ប់​ជី​ហីរ​ខាន់​អៃ​មៃ​មោ​អ៝ន់​ទាក​គ៝ប់​ញេត‌ ៤៣ នោក​គ៝ប់​ជេង​ឞូ​នាច់​អី​ខាន់​អៃ​មៃ​មោ​គឹត​នាល់ ខាន់​អៃ​មៃ​មោ​រ៝ម​គុ នោក​គ៝ប់​គុ​ឆាក់​កុស​ខាន់​អៃ​មៃ​មោ​អ៝ន់​ឞ៝ក​អាវ​មា​គ៝ប់គ៝ប់​គែស​នាវ​ជី នទ្រែល​មា​គែស​នទ្រូង​ខាន់​អៃ​មៃ​មោ​ហាន់​ខ៝ល់​កើល​គ៝ប់​ដ៝ង់»។ ៤៤ ជេសរី​ផូង​អី​នៃ​អើស​មា​គ៝ប់៖ «អើ​កោរាញ! ហេន​មោ​ព្រ៝ត​អោស​ឆៃ​មៃ​ជី​ង៝ត ជី​ហីរ​ទាក ជេង​ឞូ​នាច់​អី​ហេន​មោ​គឹត​នាល់ គុ​ឆាក់​កុស គែស​នាវ​ជី មោ​លាស​គែស​នទ្រូង ជេសរី​មោ​គែស​កើល​មៃ!» ៤៥ ជេសរី​គ៝ប់​លាស​តៃ​មា​ខាន់​ពាង់៖ «គ៝ប់​លាស​នហេល​នានេៈ​ងាន់​មា​ខាន់​អៃ​មៃ អាប់​តឹ​ខាន់​អៃ​មៃ​មោ​គែស​អោស​ជាន​នាវ​អី​នៃ​មា​ទូ​ហ្វេ​ឞូនុយ្ស​អី​ទុត​ជេៈ​តា​ន៝ម់​ឞូ​តា​ផូង​អ៝ស​នោ​គ៝ប់ លាស​នទ្រី​ជេង​តឹម​ឞាន​មា​ខាន់​អៃ​មៃ​មោ​គែស​ដ៝ង់​ជាន​មា​គ៝ប់»។ ៤៦ ល៝ង់​ទឹង​លែៈ​ផូង​អី​នៃ​ហាន់​តា​នតុក​តេៈ​ទោយ្ស​នហ៝​រ៝ យើន​មា​ផូង​ឆ៝ង់​គែស​នាវ​រេស​នហ៝​រ៝”។*

២៦

ឞូ​តឹម​ញច្រាៈ​ឞាល់​គៃ​មា​ញុប​ងខឹត​ឞ្រាស​យេឆូ 

(មក ១៤:១-២; លក ២២:១-២; យហ ១១:៤៥-៥៣)

១ ជេស​ឞ្រាស​យេឆូ ​លាស​កើត​នៃ ជេសរី​ពាង់​លាស​មា​មពោល​អ៝ស​ម៝ន​ពាង់៖ ២ “ខាន់​មៃ​លែៈ​គឹត​ជេស​ហោម​ឞារ​នារ​ជឹត​ទី​នារ​ញេត​បុន​នហ៝ត ជេសរី​ឞូ​ញុប​ញជុន​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​អ៝ន់​ឞូ​ងខឹត​តា​ឆី​តឹម​រាកាង់”។*

៣ នោក​នៃ​មពោល​កោរាញ​ជាន​ឞ្រាស នទ្រែល​មា​ផូង​កោរាញ​ប៝ន​លាន​គុ​រាបុន​តា​ជៃ​កោរាញ​ជាន​ឞ្រាស​ទុត​ក្វ៝ង់ រាញា​ពាង់​កៃផាស ‌* ៤ ជេសរី​តឹម​ញច្រាៈ​ឞាល់​ជ៝យ​នាវ មើម​ទឹង​គែស​ញុប​នតុង​ឞ្រាស​យេឆូ ​ងខឹត​លើយ។* ៥ យើន​មា​ខាន់​ពាង់​តឹម​ញច្រាៈ​ឞាល់​លាស៖ “លើយ​អោស​ឞ៝ន់​ញុប​តា​នោក​ជាន​បុន ក្លាច​លាស​គែស​នាវ​អុស​អាស​តាស​ត៝រ់​មា​ផូង​ប៝ន​លាន”។

ទូ​ហ្វេ​ឞូ​អូរ​ត៝ៈ​ទាក​ងី​បោ​កាស​តា​ឞោក​ឞ្រាស​យេឆូ 

(មក ១៤:៣-៩; យហ ១២:១-៨)

៦ នោក​ឞ្រាស​យេឆូ ​គុ​តា​ប៝ន​បេថានី ពាង់​គុ​តា​ជៃ​ឆីមោន ​ឞូនុយ្ស​តាៈ​ផុង​ឆា។ ៧ នោក​ពាង់​ឆោង​ឆា​នទ្រែល គែស​ទូ​ហ្វេ​ឞូ​អូរ​ឞ្រោៈ​ត៝ត់​លាប់​តា​ជៃ​នៃ​ញអោត​ទូ​មល៝ម់​ដ៝ប​លុ។ តា​ត្រោម​ដ៝ប​នៃ​គែស​ងី​បោ​កាស​អី​ខ្លៃ​ងាន់។ ជេសរី​ពាង់​ត៝ៈ​ទាក​ងី​បោ​កាស​តា​ឞោក​ឞ្រាស​យេឆូ ។ ៨ យើន​មា​មពោល​អ៝ស​ម៝ន​ឆៃ​កើត​នៃ​ជី​នូយ្ស ខាន់​ពាង់​លាស៖ “ម៝ស​ជាន​មពុង​មពាង់​កើត​នៃ! ៩ លាស​ឆ៝ៈ​ទាក​ងី​អី​នៃ​តាច់​គែស​ព្រាក់​អ៝ក់​ងាន់ ជេសរី​ពាៈ​អ៝ន់​ឞូនុយ្ស​អ៝​អាច!” ១០ យើន​មា​ឞ្រាស​យេឆូ ​គឹត​នាវ​ខាន់​ពាង់​ងើយ ពាង់​លាស​មា​ខាន់​ពាង់៖ “មើម​ទឹង​ខាន់​មៃ​ជាន​អ៝ន់​ឞូ​អូរ​អី​នៃ​គែស​នាវ​រាង៝ត​កើត​នៃ? ពាង់​លែៈ​ជាន​នាវ​អ្វែស​អ៝ន់​មា​គ៝ប់។ ១១ ឞូនុយ្ស​អ៝​អាច​ហោម​គុ​នទ្រែល​ខាន់​មៃ​មរ៝ យើន​មា​គ៝ប់​អ្យា​មោ​អោស​គុ​នទ្រែល​ខាន់​មៃ​មរ៝។* ១២ យោស​អ្យា​ត៝ៈ​ទាក​ងី​បោ​កាស​តា​ឆាក់​គ៝ប់ ពាង់​នទ្រាប់​ត៝ប់​គ៝ប់​តា​មោច។ ១៣ គ៝ប់​លាស​នហេល​នានេៈ​ងាន់​មា​ខាន់​មៃ អាប់​នតុក​ឞូ​ហាន់​មឞើស​ងក៝ច​នាវ​មហែ​មហាន​អ្វែស​អ្យា​លាម​ងគ៝រ​ឞ្រី​តា​នែស​នតូ​អ្យា ឞូ​ងក៝ច​មា​នាវ​អី​ពាង់​ជាន​នើស​ដ៝ង់ គៃ​មា​ងកាស​តោរ​ឞូ​ឞាស​ច្វេល​ពាង់”។

យូដាស-​អីឆាការីយោត ​រាលាង់​ឞ្រាស​យេឆូ 

(មក ១៤:១០-១១; លក ២២:៣-៦)

១៤ នោក​នៃ​គែស​ទូ​ហ្វេ​អ៝ស​ម៝ន​តា​មពោល​កោរាញ​អ៝ស​ម៝ន ១២ នុយ្ស​រី រាញា​ពាង់​យូដាស-​អីឆាការីយោត  ពាង់​ហាន់​ម៝ប់​មពោល​កោរាញ​ជាន​ឞ្រាស អោប​ខាន់​ពាង់៖* ១៥ “ម៝ស​នទើ​ខាន់​មៃ​អ៝ន់​មា​គ៝ប់ លាស​គ៝ប់​ញជុន​ឞូនុយ្ស​អី​នៃ​មា​ខាន់​មៃ?” ខាន់​ពាង់​អ៝ន់​ព្រាក់​មា​ពាង់ ៣០ កាក់​ព្រាក់*។* ១៦ នតើម​ឞើស​នោក​នៃ​យូដាស-​អីឆាការីយោត ​ជ៝យ​ម៝ង​អី​អ្វែស គៃ​មា​លែវ​ឞូ​ហាន់​ញុប​ឞ្រាស​យេឆូ ។

ឞ្រាស​យេឆូ ​នទ្រាប់​ញេត​បុន​នហ៝ត​នទ្រែល​មពោល​អ៝ស​ម៝ន​ពាង់

(មក ១៤:១២-២១; លក ២២:៧-១៤, ២១-២៣; យហ ១៣:២១-៣០)

១៧ តា​នារ​លាប់​ញេត​បុន​នុមពាង់​មោ​គែស​នទ្រូយ មពោល​អ៝ស​ម៝ន​ហាន់​អា​ឞ្រាស​យេឆូ ​អោប​ពាង់៖ “ហើយ​កោរាញ អាស​នតុក​មៃ​អុច​អ៝ន់​ហេន​នទ្រាប់​មា​មៃ​ញេត​ឆោង​បុន​នហ៝ត†​អ្យា​មេស?”* ១៨ ឞ្រាស​យេឆូ ​លាស​មា​ខាន់​ពាង់៖ “ខាន់​មៃ​ហាន់​តា​ប៝ន​ក្វ៝ង់​យេរូឆាលឹម ​រី ហាន់​តា​ទូ​ហ្វេ​ឞូ​ក្លោ​អី​នៃ លាស​មា​ពាង់៖ «នើម​នតី​លាស នារ​នាវ​ជេរ​ជ៝ត់​គ៝ប់​ឞើយ​ត៝ត់​ជេស គ៝ប់​អុច​នទ្រាប់​ញេត​បុន​នហ៝ត​នទ្រែល​មពោល​អ៝ស​ម៝ន​គ៝ប់​តា​ជៃ​មៃ»”។* ១៩ ជេសរី​មពោល​អ៝ស​ម៝ន​ជាន​តឹង​នាវ​ឞ្រាស​យេឆូ ​ដាៈ​មា​ខាន់​ពាង់ នហ៝​មា​ខាន់​ពាង់​នទ្រាប់​នទើ​ឆោង​ឆា​មា​នាវ​ញេត​បុន​នហ៝ត​តា​នតុក​នៃ។ ២០ ត៝ត់​កេង​មាង់​ឞ្រាស​យេឆូ ​គុ​តា​ញឆឺង​នទ្រែល ១២ នុយ្ស​មពោល​កោរាញ​អ៝ស​ម៝ន​ពាង់។ ២១ នោក​គុ​ឆោង​ឆា​ពាង់​លាស​កើត​នអា៖ “គ៝ប់​លាស​នហេល​នានេៈ​ងាន់​មា​ខាន់​មៃ តា​មពោល​ខាន់​មៃ​គែស​ទូ​ហ្វេ​លែវ​ឞូ​ហាន់​ញុប​គ៝ប់”។ ២២ ទឹង​លែៈ​មពោល​កោរាញ​អ៝ស​ម៝ន​រាវៃ​ហោ​ងាន់ ខាន់​ពាង់​អោប​ឞ្រាស​យេឆូ ៖ “អើ​កោរាញ! គឹត​គ៝ប់​ហើ?” ២៣ ឞ្រាស​យេឆូ ​លាស​មា​ខាន់​ពាង់៖ “ឞូ​ម៝ស​ពាង់​អី​លុប​នុមពាង់​តា​ងាន​នទ្រែល​គ៝ប់ ពាង់​អី​នៃ​លែវ​ឞូ​ហាន់​ញុប​គ៝ប់។ ២៤ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ឞូ​មរា​ងខឹត តឹង​មា​នាវ​លែៈ​ញចីស​លាស​មា​នាវ​គ៝ប់។ តីស​មា​ពាង់​អី​លែវ​ឞូ​ហាន់​ញុប​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​នៃ ពាង់​អី​នៃ​គែស​នាវ​រេស​រាញាល់​ងាន់​រ៝ អ្វែស​រាលាវ​លើយ​ទឹង​ទែស​ពាង់​អី​នៃ​នើស”។* ២៥ យូដាស-​អីឆាការីយោត ​អី​នើម​លែវ​ឞូ​ហាន់​ញុប​ពាង់​រី​លាស៖ “អើ​នើម​នតី! គឹត​គ៝ប់​ហើ?” ឞ្រាស​យេឆូ ​លាស​មា​ពាង់៖ “ទី​កើត​នាវ​មៃ​លាស​នៃ​ងាន់!”

នទ្រាប់​នាវ​ញេត​ឆា​ងកាស​ក្ល៝ស​អ្វែស

(មក ១៤:២២-២៦; លក ២២:១៥-២០; ១កោ ១១:២៣-២៥)

២៦ ខាន់​ពាង់​ហោម​គុ​ឆោង​ឆា ជេសរី​ឞ្រាស​យេឆូ ​ឆ៝ៈ​ទូ​មល៝ម់​នុមពាង់ លាស​អ្វែស​មា​កោរាញ​ឞ្រាស ជេសរី​គិច​អ៝ន់​មពោល​អ៝ស​ម៝ន​ឆា នហ៝​មា​លាស៖ “ខាន់​មៃ​ឆ៝ៈ​ឆា​យឹ អ្យា​អី​ឆាក់​ជាន់​គ៝ប់‡”។ ២៧ ជេសរី​ពាង់​ឆ៝ៈ​កាច៝ក​នទ្រាញ់​ព្លៃ​យុងយារ​ប៝ន​លាស​អ្វែស​មា​កោរាញ​ឞ្រាស ពាង់​នទឹ​អ៝ន់​មា​ខាន់​ពាង់ ជេសរី​លាស៖ “ញេត​ទឹង​លែៈ​មា​ឞាល់​ហ៝ម់‌ ២៨ យ៝រ​លាស​នទ្រាញ់​ព្លៃ​យុងយារ​ប៝ន​តា​កាច៝ក​អ្យា​អី​មហាម​គ៝ប់§ អី​ហ៝ច​ឞើស​ឆាក់​ជាន់​គ៝ប់​នោក​គ៝ប់​ខឹត​តៃ គៃ​មា​យោៈ​ឞូនុយ្ស​មោ​ហោម​អោស​កើប​នាវ​តីស​ខាន់​ពាង់។ មា​មហាម​អី​អ្យា​កោរាញ​ឞ្រាស​ជាន​នាវ​តឹម​រាង្លាប់​មហែ។* ២៩ គ៝ប់​មឞើស​អ៝ន់​មា​ខាន់​មៃ​គឹត គ៝ប់​មោ​ហោម​អោស​ញេត​នទ្រាញ់​ព្លៃ​យុងយារ​ប៝ន​អ្យា​ជឹត នហ៝​មា​ត៝ត់​នារ​គ៝ប់​ញេត​នទ្រាញ់​ព្លៃ​យុងយារ​ប៝ន​មហែ​ត៝ត់​នាវ​ឞឹ​គ៝ប់​ម៝ត់​អ្វាញ់​លែៈ​ត៝ត់​ងាន់​មើ”។* ៣០ ជេស​មព្រើ​រានេ ឞ្រាស​យេឆូ ​នទ្រែល​មពោល​អ៝ស​ម៝ន​ពាង់​លោស​ឞើស​នៃ​ហាន់​ជឹត​យោក​តើម​អោលីវ ។

ឞ្រាស​យេឆូ ​លាស​ពេត្រោស ​រាលាច់​មោ​គឹត​នាល់​ពាង់

(មក ១៤:២៧-៣១; លក ២២:៣១-៣៤; យហ ១៣:៣៦-៣៨)

៣១ ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “ទឹង​លែៈ​ខាន់​មៃ​នត្លើយ​គ៝ប់​តា​មាង់​អ្យា យ៝រ​មា​តា​នាវ​កោរាញ​ឞ្រាស​ងើយ​លែៈ​គែស​ញចីស៖ «កោរាញ​ឞ្រាស​លាស៖

«គ៝ប់​មឞាង​ងខឹត​លើយ​នើម​ច្យាប់​ឞែ​ឞ្យាប់‌

ជេសរី​ផូង​ឞែ​ឞ្យាប់​ទូ​ចាស​ច្រាយ​លែៈ»»†។*

៣២ យើន​មា​ជេស​គ៝ប់​ទ៝ក់​រេស​តៃ គ៝ប់​ហាន់​ត៝ត់​ល៝រ​ឞើស​នាប់​ខាន់​មៃ​តា​ឞ្រី​កាលីលេ ”។* ៣៣ ជេស​តាង់​ឞ្រាស​យេឆូ ​ងើយ​នទ្រី​ពេត្រោស ​លាស​មា​ពាង់៖ “ឞ៝ល​លាស​ទឹង​លែៈ​ខាន់​ពាង់​នត្លើយ​មៃ​កាដោយ ទូ​ញជារ់​នាវ​រេស​គ៝ប់ គ៝ប់​មោ​អោស​នត្លើយ​មៃ”។ ៣៤ ឞ្រាស​យេឆូ ​លាស​មា​ពាង់៖ “គ៝ប់​លាស​នហេល​នានេៈ​ងាន់​មា​មៃ៖ តា​មាង់​អ្យា​រ៝ អេ​ល៝រ​មា​អ្យារ់​នទ្រាវ មៃ​រាលាច់​ពែ​តឹ​លាស​មោ​គឹត​នាល់​គ៝ប់”។* ៣៥ ពេត្រោស ​លាស​មា​ឞ្រាស​យេឆូ ៖ “មោ​អោស! ឞ៝ល​លាស​ឞូ​ងខឹត​គ៝ប់​នទ្រែល​មៃ​កាដោយ គ៝ប់​មោ​គែស​អោស​រាលាច់​លាស​មោ​គឹត​នាល់​មៃ”។ ទឹង​លែៈ​មពោល​អ៝ស​ម៝ន​អាបាៈ​លាស​កើត​ពាង់​ទាទេ​ដ៝ង់។*

ឞ្រាស​យេឆូ ​គុ​មឞើស​ឆើម​តា​នតុក​គេតឆេមានី 

(មក ១៤:៣២-៤២; លក ២២:៣៩-៤៦)

៣៦ ជេសរី​ឞ្រាស​យេឆូ  នទ្រែល​មា​ផូង​អ៝ស​ម៝ន​ពាង់​ហាន់​ជឹត​ទូ​នតុក​រាញា​គេតឆេមានី ។ ពាង់​លាស៖ “ខាន់​មៃ​គុ​តា​អ្យា​ប៝ត់​យឹ។ គ៝ប់​ហាន់​មឞើស​ឆើម​អា​ត៝​ប៝ត់”។ ៣៧ ឞ្រាស​យេឆូ ​ជាៈ​ពេត្រោស  នទ្រែល​មា​ឞារ​ហៃ​អី​ក៝ន​ឆេបេដេ ​ហាន់​នទ្រែល​ពាង់។ នោក​នៃ​តា​នូយ្ស​នហ៝ម់​ឞ្រាស​យេឆូ ​នតើម​គែស​នាវ​រាង៝ត នទ្រែល​មា​គែស​នាវ​អោស​នូយ្ស​អោស​នហ៝ម់​ហោ​ងាន់។* ៣៨ ពាង់​លាស​មា​ពែ​នុយ្ស​ខាន់​ពាង់​នៃ៖ “នូយ្ស​នហ៝ម់​គ៝ប់​រាង៝ត​ហោ​ងាន់​នទាៈ​មា​ខឹត​រ៝។ ខាន់​មៃ​ហោម​គុ​តា​អ្យា​ប៝ត់ គុ​រាងែស​ញជ្រាង់​នទ្រែល​គ៝ប់​ហ៝ៈ”។ ៣៩ ជេសរី​ឞ្រាស​យេឆូ ​ហាន់​ជឹត​នាប់​ដេៈ ពាន់​ត្រុយ្ស​អា​នែស​មឞើស​ឆើម​ទាន់៖ “អើ​ឞឹ! លាស​ទើយ ទាន់​មៃ​ឆ៝ៈ​នាវ​ជេរ​ជ៝ត់​អ្យា​អ៝ន់​ទូ​ងាយ​ឞើស​គ៝ប់ យើន​មា​លើយ​តឹង​នូយ្ស​នហ៝ម់​គ៝ប់​អុច​អោស អ៝ន់​តឹង​នាវ​មៃ​នើម​អុច​ហ៝ៈ”។* ៤០ ជេសរី​ពាង់​ព្លឹ​ជឹត​មពោល​អ៝ស​ម៝ន​នៃ ឆៃ​ខាន់​ពាង់​ហាក់​ឞិច ពាង់​លាស​មា​ពេត្រោស ៖ “មើម​ខាន់​មៃ​គុ​រាងែស​នទ្រែល​គ៝ប់​ទូ​ម៝ង​មោ​ទើយ​ដ៝ង់! ៤១ ខាន់​មៃ​ញជ្រាង់​ហ៝ម់​នហ៝​មា​មឞើស​ឆើម គៃ​មា​មោ​ជាន​តីស​នោក​គែស​នាវ​នទើម។ នូយ្ស​នហ៝ម់​ឞូនុយ្ស​លែៈ​អុច​ជាន​ទី​ងាន់ តីស​មា​មោ​អោស​ឞ្លាវ​ជាន យ៝រ​មា​ហោម​រាអ្យា”។* ៤២ ជេសរី​ពាង់​ព្លឹ​មឞើស​ឆើម​តៃ​ទូ​តឹ​ជឹត៖ “អើ​ឞឹ! លាស​នាវ​ជេរ​អ្យា​មោ​អោស​ទើយ​បាស​ងាយ​ឞើស​គ៝ប់ លាស​នទ្រី​តឹង​នាវ​មៃ​នើម​អុច!” ៤៣ ត៝ត់​ឞ្រាស​យេឆូ ​ព្លឹ​តៃ​តា​មពោល​អ៝ស​ម៝ន​រី ឆៃ​ខាន់​ពាង់​ហោម​ហាក់​ឞិច​ទាទេ លីន​មាត់​មោ​ទើយ។ ៤៤ ពាង់​ហាន់​ឞើស​នតុក​នៃ​ទូ​តឹ​ជឹត ព្លឹ​មឞើស​ឆើម​អាប់​ពែ​តឹ ពាង់​មឞើស​ឆើម​កើត​នាវ​អើម។ ៤៥ ជេសរី​ពាង់​ព្លឹ​តៃ​តា​ផូង​អ៝ស​ម៝ន​រី លាស​មា​ខាន់​ពាង់៖ “ខាន់​មៃ​ហោម​ឞិច​ទាស​ជ៝ៈ​មា​កាស? ល៝ង់​អាបៃ​អ្យា​ម៝ង​លែៈ​ត៝ត់​ជេស ឞូ​ញជុន​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​អ៝ន់​មា​ផូង​ឞូនុយ្ស​តីស។* ៤៦ ទ៝ក់​ហ៝ម់​លែវ​ឞាល់​ហាន់ នើម​អី​លែវ​ឞូ​ហាន់​ញុប​គ៝ប់ លែៈ​ឞើយ​ត៝ត់​ហើយ!”

ឞូ​ញុប​ឞ្រាស​យេឆូ 

(មក ១៤:៤៣-៥០; លក ២២:៤៧-៥៣; យហ ១៨:៣-១១)

៤៧ ទោល​ឞ្រាស​យេឆូ ​ហោម​ងើយ​នៃ​ត៝ត់​យូដាស-​អីឆាការីយោត ​អី​ទូ​ហ្វេ​ឞូនុយ្ស​តា ១២ នុយ្ស​មពោល​កោរាញ​អ៝ស​ម៝ន​នៃ។ គែស​ទូ​ផូង​ក្វ៝ង់​ហាន់​នទ្រែល​ពាង់​នៃ ញអោត​ម៝ង់​ញអោត​ដាវ។ ខាន់​ពាង់​អី​នៃ​តាៈ​ឞើស​មពោល​កោរាញ​ជាន​ឞ្រាស នទ្រែល​មា​ផូង​កោរាញ​ប៝ន​លាន​ទែ​ដាៈ។ ៤៨ យូដាស-​អីឆាការីយោត ​អី​លែវ​ឞូ​ហាន់​ញុប​ឞ្រាស​យេឆូ ​នៃ​លែៈ​ជេស​មឞើស​ទូ​នតីល​នាវ​អ៝ន់​គឹត​នាល់​មា​ឞូ​លាស៖ “ឞូ​ម៝ស​អី​គ៝ប់​ចុម*ពាង់​អី​រី​រ៝ នទ្រី​ខាន់​មៃ​ញុប​ពាង់​ទោ”។ ៤៩ យូដាស-​អីឆាការីយោត ​ត៝ត់​តា​រី ពាង់​ហាន់​ជឹត​ឞ្រាស​យេឆូ  អោប​ឞ្រាស​យេឆូ ៖ “អ្វែស​លាង់​នើម​នតី!” ជេសរី​ចុម​ឞ្រាស​យេឆូ ។ ៥០ ឞ្រាស​យេឆូ ​អោប​ពាង់៖ “អើ​ជាង់! ម៝ស​នទើ​មៃ​ហាន់​តា​អ្យា​អុច​ជាន មៃ​ជាន​ហ៝ម់!” ជេសរី​ឞូ​ញុប​ក្រុប​ឞ្រាស​យេឆូ ។ ៥១ ទោ​មា​ឆៃ​គែស​ទូ​ហ្វេ​តា​ផូង​គុ​នទ្រែល​ឞ្រាស​យេឆូ  តាក់​ដាវ​ឆ្រែស​តាច់​តោរ​ទូ​ទីង​ទឹក​កោរាញ​ជាន​ឞ្រាស​ទុត​ក្វ៝ង់។ ៥២ ឞ្រាស​យេឆូ ​លាស​មា​ពាង់​អី​នៃ៖ “នត្រុប​ហ៝ម់​ដាវ​មៃ​នៃ​តា​នទ្រោម យ៝រ​លាស​ឞូ​ម៝ស​អី​ទ៝ង់​ដាវ ពាង់​ខឹត​មា​ដាវ​ដ៝ង់។* ៥៣ គឹត​មៃ​នអោន​លាស​គ៝ប់​មោ​អោស​ទើយ​ទាន់​មា​ឞឹ​គ៝ប់ ជេសរី​ពាង់​ញជ្វាល់​ផូង​តោង​ពារ់​រាលាវ​មា ១២ ផូង ទូ​ផូង​គែស ៦០០០ នុយ្ស​ហាន់​កើល​គ៝ប់​រ៝?* ៥៤ យើន​មា​លាស​ជាន​កើត​នៃ មើម​ទឹង​គែស​មា​ទី​ដាស​នាវ​កោរាញ​ឞ្រាស​ងើយ​លែៈ​គែស​ញចីស​អ៝ន់​គែស​នាវ​អ្យា​ងាន់?” ៥៥ ជេសរី​ឞ្រាស​យេឆូ ​លាស​មា​ផូង​អី​នៃ៖ “ម៝ស​ឞ្រោៈ​ខាន់​មៃ​ញអោត​នអ៝ប់​មា​ម៝ង់​មា​ដាវ​កើត​នៃ កើប​គ៝ប់​ជេង​ឞូនុយ្ស​នតុង​ឞើស? អាប់​នារ​កាល់​ទឹ​នើស គ៝ប់​គុ​នតុម​នតី​តា​ជ៝ង់​គូង​ញីស​ជាន​ឞ្រាស។ ខាន់​មៃ​គុ​តា​នៃ​ដ៝ង់ មោ​អោស​ឆៃ​ញុប​គ៝ប់។* ៥៦ ទឹង​លែៈ​នាវ​អ្យា​គែស​ងាន់ គៃ​មា​ជេង​ទី​កើត​នាវ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​តា​នាវ​កោរាញ​ឞ្រាស​ងើយ”។ ជេសរី​មពោល​អ៝ស​ម៝ន​ញច្វាត់​លែៈ​រាង៝ត់ នត្លើយ​ឞ្រាស​យេឆូ ។*

ឞ្រាស​យេឆូ ​ឞើស​នាប់​មពោល​កោរាញ​ជាន​ការ​ឞ្រី​យូដា 

(មក ១៤:៥៣-៦៥; លក ២២:៥៤-៥៥, ៦៣-៧១; យហ ១៨:១៣-១៤, ១៩-២៤)

៥៧ ផូង​អី​ញុប​ឞ្រាស​យេឆូ ​ញជុន​ពាង់​ហាន់​តា​ជៃ​កៃផាស ​អី​កោរាញ​ជាន​ឞ្រាស​ទុត​ក្វ៝ង់ ជេង​នតុក​មពោល​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​កោរាញ​ឞ្រី​យូដា ​គុ​រាគូម​ដ៝ង់។ ៥៨ ពេត្រោស ​តឹង​ឞ្រាស​យេឆូ ​ឞ្រោៈ​នទ៝ប់​ឞោក​មពើល​ឞោក នហ៝​មា​ត៝ត់​តា​ជ៝ង់​គូង​ជៃ​កោរាញ​ជាន​ឞ្រាស​អី​នៃ។ ពាង់​លាប់​គុ​នទ្រែល​មពោល​ឞូនុយ្ស​កើល​ជាន​ការ​តា​នតុក​នៃ គៃ​មា​អុច​គឹត​ម៝ស​នទើ​នាវ​គែស។ ៥៩ មពោល​កោរាញ​ជាន​ឞ្រាស នទ្រែល​មា​ទឹង​លែៈ​ផូង​កោរាញ​ជាន​ការ​ផូង​អីឆ្រាអែល ​តឹម​ញច្រាៈ​ឞាល់​ជ៝យ​ឞូនុយ្ស​មា​តើម​នតោន​ងក្លាៈ​ឞ្រាស​យេឆូ ​គៃ​មា​តេៈ​ទោយ្ស​ងខឹត​លើយ​ពាង់។ ៦០ ជ៝យ​មោ​អោស​ទើយ​ឆៃ ឞ៝ល​លាស​គែស​អ៝ក់​ឞូនុយ្ស​ងើយ​ញចើត​មា​អោឞាល់​កាដោយ​ដ៝ង់។ ជេសរី​គែស​ឞារ​ហៃ​ឞូនុយ្ស​លាស៖* ៦១ “ឞូនុយ្ស​អ្យា​លែៈ​លាស​កើត​នអា៖ «គ៝ប់​ទើយ​រើយ្ស​លើយ​ញីស​ជាន​ឞ្រាស​មា​កោរាញ​ឞ្រាស ជេសរី​ជាន​ជេស​តៃ​ពែ​នារ​ទើម»”។* ៦២ ជេសរី​កោរាញ​ជាន​ឞ្រាស​ទុត​ក្វ៝ង់​ទ៝ក់​លាស​ឞ្រាស​យេឆូ ៖ “មើម​មៃ​មោ​អើស​នាវ​ឞូ​នតោន​មៃ​នៃ​មេស?” ៦៣ យើន​មា​ឞ្រាស​យេឆូ ​គុ​អ្យាត់​ឆាក់​រាក្លាក់។ ជេសរី​កោរាញ​ជាន​ឞ្រាស​ទុត​ក្វ៝ង់​នៃ​អោប​តៃ៖ “គ៝ប់​ដាៈ​មៃ​មឞើស​មា​ហេន​មា​នាវ​ត៝ន​តា​ឞើស​នាប់​កោរាញ​ឞ្រាស​អី​រេស​ងាន់៖ មៃ​ជេង​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ងាន់ អី​ក៝ន​កោរាញ​ឞ្រាស​ងាន់​បាស?”* ៦៤ ឞ្រាស​យេឆូ ​អើស៖ “នាវ​មៃ​លាស​អី​រី​ទី​ងាន់ យើន​មា​គ៝ប់​មឞើស​ងក៝ច​មា​ខាន់​មៃ

ទឹង​លែៈ​ខាន់​មៃ​មរា​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស

គុ​ឞើស​មា​តី​កោរាញ​ឞ្រាស​នើម​អី​ទុត​នាវ​ទើយ‌

ជេសរី​ជុរ​ឞើស​ត្រោក​រី​ហាន់​រ៝ៈ​នទ៝រ់​តុក†”។

៦៥ ជេស​តាង់​ពាង់​ងើយ​កើត​នៃ កោរាញ​ជាន​ឞ្រាស​ទុត​ក្វ៝ង់​នៃ​ងខេក​ច្វីក​អាវ​ពាង់​នើម‡ ជេសរី​លាស៖ “អ្វាញ់​លែៈ​ពាង់​មឺច​រាម៝ត​កោរាញ​ឞ្រាស! ឞ៝ន់​មោ​ហោម​អោស​ខាច់​ជ៝យ​ឞូនុយ្ស​តើម​ឆៃ​តើម​តាង់​អា​អេង​ជឹត។ លែៈ​ខាន់​មៃ​តាង់​ទាទេ​ជេស​នាវ​ព្រែ​មឺច​រាម៝ត​កោរាញ​ឞ្រាស។* ៦៦ លាស​នទ្រី​មើម​ខាន់​មៃ​អុច​តេៈ​ទោយ្ស​មា​ពាង់?” ខាន់​ពាង់​អើស៖ “អ្យាត់​មា​តេៈ​ទោយ្ស​ងខឹត​ពាង់​រ៝!” ៦៧ ជេសរី​ឞូ​ឆ៝ស​ទាក​ទីវ​តា​មុស​មាត់​ឞ្រាស​យេឆូ  ថុក​ពាង់​ថាក់​ពាង់ ឞូនុយ្ស​អាបាៈ​តាប​ពាង់‌* ៦៨ នអ៝ប់​មា​លាស​ពាង់៖ “អើ​ឞ្រាស​ក្រីស  លាស​មៃ​ឞ្រាស​ក្រីស ​ងាន់​មៃ​គឹត​ទឹង​លែៈ​នទើ លាស​នទ្រី​មៃ​មឞើស​មា​ហេន​ឞូ​ម៝ស​ថុក​មៃ!”*

ពេត្រោស ​រាលាច់​មោ​នាល់​ឞ្រាស​យេឆូ 

(មក ១៤:៦៦-៧២; លក ២២:៥៦-៦២; យហ ១៨:១២-១៨, ២៥-២៧)

៦៩ នោក​នៃ​ពេត្រោស ​គុ​តា​ឞើស​ទីស​ជៃ​តា​ជ៝ង់​គូង។ គែស​ទូ​ហ្វេ​ឞូ​អូរ​ឆើម​កើល​ជាន​ការ​តា​នៃ​ហាន់​ទាច់​ពាង់ ជេសរី​អោប៖ “ងាន់​មៃ​ឞាល់​មពោល​ដាស​យេឆូ ​ត៝​អី​តាៈ​ឞើស​ឞ្រី​កាលីលេ ​ដ៝ង់!” ៧០ ពេត្រោស ​រាលាច់​លាស៖ “គ៝ប់​មោ​គឹត​អោស​ម៝ស​នាវ​អៃ​រែ​លាស​រី”។ ៧១ នោក​ពេត្រោស ​ហាន់​គុ​អា​មែង​មពោង គែស​ទូ​ហ្វេ​ឞូ​អូរ​អា​អេង​ជឹត​ឆើម​កើល​ជាន​ការ​តា​នៃ​លាស​មា​ឞូ៖ “ពាង់​អ្យា​ដ៝ង់​គុ​នទ្រែល​យេឆូ ​ប៝ន​នាឆារែត !” ៧២ ពេត្រោស ​រាលាច់​តៃ​ទូ​តឹ​ជឹត​នអ៝ប់​មា​ត៝ន៖ “គ៝ប់​មោ​អោស​គឹត​នាល់​ឞូនុយ្ស​អី​នៃ!” ៧៣ ទូ​ប្ល៝ត់​ជឹត​ផូង​អី​គុ​តា​នៃ​ហាន់​អា​ពាង់​លាស៖ “មៃ​អ្យា​ឞាល់​មពោល​ឞូនុយ្ស​អី​នៃ​ងាន់​រ៝ យ៝រ​លាស​នាវ​មៃ​ងើយ​តឹម​ឞាន​មា​នាវ​ងើយ​ឞូនុយ្ស​គុ​តា​ឞ្រី​កាលីលេ !” ៧៤ ពេត្រោស ​លាស៖ “លាស​គ៝ប់​មរោស​គ៝ប់​រាតាប់​ឆាក់​គ៝ប់​នើម។ អ៝ន់​កោរាញ​ឞ្រាស​តេៈ​ទោយ្ស​មា​គ៝ប់​ទោស។ គ៝ប់​មោ​គឹត​នាល់​ឞូនុយ្ស​អី​នៃ”។ ទោ​មា​អ្យារ់​នទ្រាវ។* ៧៥ ជេសរី​ពេត្រោស ​នតើម​កាស​គឹត​នាវ​ឞ្រាស​យេឆូ ​លាស៖ “អេ​ល៝រ​មា​អ្យារ់​នទ្រាវ មៃ​រាលាច់​ពែ​តឹ​លាស​មោ​គឹត​នាល់​គ៝ប់”។ ជេសរី​ពាង់​លោស​អា​ទីស​ញុម​រាង៝ត​ហោ​ងាន់​រ៝។

២៧

ឞូ​ញជុន​ឞ្រាស​យេឆូ ​អា​ពីលាត 

(មក ១៥:១; លក ២៣:១-២; យហ ១៨:២៨-៣២)

១ ត៝ត់​អា​អោយ​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ផូង​អីឆ្រាអែល  ខាន់​ពាង់​តឹម​ទី​ទូ​នតោរ​នាវ​អុច​ងខឹត​លើយ​ឞ្រាស​យេឆូ ។ ២ ខាន់​ពាង់​ក៝ត់​អោឞាល់​លែវ​ញជុន​អា​ពីលាត ​ឞូនុយ្ស​ប៝ន​រោម  អី​កោរាញ​ក្វ៝ង់​ម៝ត់​អ្វាញ់​ឞ្រី​យូដា ។

នាវ​យូដាស-​អីឆាការីយោត ​ងខឹត​ឆាក់​ពាង់​នើម

(ការ ១:១៨-១៩)

៣ នោក​នៃ​យូដាស-​អីឆាការីយោត ​អី​នើម​លែវ​ឞូ​ហាន់​ញុប​ឞ្រាស​យេឆូ ​នើស​ឆៃ​ឞូ​តេៈ​ទោយ្ស​ឞ្រាស​យេឆូ  ពាង់​នទុយ្ស​តោរ​លាន់​តា​នូយ្ស​នហ៝ម់។ ពាង់​ឆ៝ៈ​ព្រាក់​អី ៣០ កាក់​រី​នើស​មព្លឹ​អ៝ន់​មា​មពោល​កោរាញ​ជាន​ឞ្រាស នទ្រែល​មា​ផូង​កោរាញ​ផូង​អីឆ្រាអែល ‌ ៤ ជេសរី​លាស​មា​ខាន់​ពាង់៖ “គ៝ប់​លែៈ​តីស​ញជុន​ឞូនុយ្ស​មោ​គែស​នាវ​តីស​អ៝ន់​ខាន់​មៃ​ងខឹត​ពាង់”។ ខាន់​ពាង់​អើស៖ “គឹត​អែស​មៃ! អី​នៃ​ជេង​នាវ​មៃ​នើម!”* ៥ យូដាស-​អីឆាការីយោត ​មអារ់​មឞ្រាច​ព្រាក់​អី​នៃ​តា​ញីស​ជាន​ឞ្រាស ជេសរី​ទូ​លោស​ឞើស​នៃ​ហាន់​ងខឹត​យោង​ក៝​ឆាក់​ពាង់​នើម។ ៦ មពោល​កោរាញ​ជាន​ឞ្រាស​ទោញ​ព្រាក់​អី​នៃ ជេសរី​លាស៖ “ព្រាក់​អ្យា​ឞ៝ន់​មោ​អោស​ទី​តេៈ​តា​កែស​ព្រាក់​កោរាញ​ឞ្រាស យ៝រ​លាស​ព្រាក់​ខ្លៃ​មហាម”។ ៧ ជេស​ខាន់​ពាង់​តឹម​ញច្រាៈ​រី ខាន់​ពាង់​ឆ៝ៈ​ព្រាក់​អី​នៃ​រាវាត់​មីរ​ឞូនុយ្ស​ម៝ន​គ្លាស​មា​អ៝ន់​ត៝ប់​ខឹត​ផូង​ឞូ​នាច់​អេង។ ៨ កើត​នទ្រី​ទឹង​ឞូ​ក្វាល់​នតុក​អី​នៃ​នហ៝​មា​ត៝ត់​នារ​អ្យា​លាស «មីរ​មហាម»។ ៩ នាវ​អី​នៃ​ជេង​ទី​ដាស​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​រាញា​យេរេមី ​លែៈ​ញចីស៖ «ឞូ​លែៈ​ឆ៝ៈ​ព្រាក់ ៣០ កាក់​អី​ផូង​អីឆ្រាអែល ​លែៈ​លាស​ខ្លៃ​ពាង់‌ ១០ ជេសរី​ឞូ​ឆ៝ៈ​ព្រាក់​អី​នៃ​រាវាត់​នែស​ឞូនុយ្ស​ម៝ន​គ្លាស កើត​កោរាញ​ឞ្រាស​លែៈ​ដាៈ​ជេស​មា​គ៝ប់»។*

ពីលាត ​អ៝ន់​ឞូ​ងខឹត​ឞ្រាស​យេឆូ 

(មក ១៥:២-១៥; លក ២៣:៣-៥, ១៣-២៥; យហ ១៨:៣៣; ១៩:១៦)

១១ ឞ្រាស​យេឆូ ​ទ៝ក់​ឞើស​នាប់​កោរាញ​ក្វ៝ង់​ពីលាត ពីលាត ​អោប​ពាង់​កើត​នអា៖ “ងាន់​លាស​មៃ​កាដាច់​ផូង​អីឆ្រាអែល ​បាស?” ឞ្រាស​យេឆូ ​អើស៖ “អើ​កើត​នាវ​មៃ​លាស​នាវ​អី​នៃ”។* ១២ យើន​មា​នោក​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ផូង​អីឆ្រាអែល ​នតោន​ឞ្រាស​យេឆូ ពាង់​មោ​អើស​អោស។* ១៣ ពីលាត ​លាស​ពាង់៖ “មៃ​មោ​តាង់​បាស ទឹង​លែៈ​នាវ​ខាន់​ពាង់​នតោន​មៃ​នៃ?” ១៤ ពាង់​មោ​អើស​អោស ទូ​ត៝ង​ពាង់​មោ​អើស​ដ៝ង់ នហ៝​មា​ត៝ត់​កោរាញ​ក្វ៝ង់​នៃ​នទ្រ៝ត់​ហីស​រាហ៝ល់​ងាន់។

១៥ តឹម​អាប់​នាម់​ញេត​បុន​នហ៝ត កោរាញ​ក្វ៝ង់​អី​នៃ​វៃ​មអើក​ទូ​ហ្វេ​ឞូនុយ្ស​ទោយ្ស​តឹង​ផូង​ប៝ន​លាន​ទាន់។ ១៦ នោក​នៃ​គែស​ទូ​ហ្វេ​ឞូនុយ្ស​ទោយ្ស​ឞូ​លឺ​គុ​នទ្រូង រាញា​ពាង់​បារាបាស *។ ១៧ ជេស​ផូង​ប៝ន​លាន​តឹម​រាគូម​ឞាល់ ពីលាត ​អោប​ខាន់​ពាង់៖ “ឞូ​ម៝ស​ខាន់​អៃ​មៃ​អុច​អ៝ន់​គ៝ប់​មអើក? មអើក​បារាបាស  មោ​លាស​យេឆូ ​អី​ឞូ​ក្វាល់​ឞ្រាស​ក្រីស ?” ១៨ ពាង់​លាស​កើត​នៃ យ៝រ​មា​ពាង់​លែៈ​គឹត​ជេស​នូយ្ស​នហ៝ម់​មពោល​កោរាញ​ជាន​ឞ្រាស​មោ​នាច នទ្រី​ទឹង​ខាន់​ពាង់​ញជុន​ឞ្រាស​យេឆូ ​អ៝ន់​មា​ពាង់​នៃ។* ១៩ នោក​ពីលាត ​ហោម​គុ​តា​នតុក​ផាត​ទោយ្ស​នៃ អូរ​ពាង់​ដាៈ​ឞូ​ហាន់​មឞើស​មា​ពាង់៖ “លើយ​អោស​ជាន​មា​ឞូនុយ្ស​អី​នៃ ពាង់​មោ​អោស​គែស​នាវ​តីស។ យ៝រ​មា​ឞូនុយ្ស​អី​នៃ​មាង់​ត៝​នើស​គ៝ប់​មឞើយ​អ្យើស​ហោ​ងាន់”។ ២០ យើន​មា​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ផូង​អីឆ្រាអែល ​ញច៝ប់​ប៝ន​លាន​ទាន់​មអើក​បារាបាស  ជេសរី​ទាន់​ងខឹត​លើយ​ឞ្រាស​យេឆូ ។ ២១ កោរាញ​ក្វ៝ង់​ពីលាត ​អោប​ខាន់​ពាង់​ទូ​តឹ​ជឹត៖ “ឞារ​ហៃ​ខាន់​ពាង់​អ្យា ឞូ​ម៝ស​ខាន់​អៃ​មៃ​អុច​អ៝ន់​គ៝ប់​មអើក?” ខាន់​ពាង់​អើស៖ “បារាបាស !”* ២២ ពីលាត ​អោប​តៃ​ខាន់​ពាង់៖ “លាស​នទ្រី​យេឆូ ​អី​ឞូ​ក្វាល់​ឞ្រាស​ក្រីស ​អ្យា មើម​ខាន់​អៃ​មៃ​អុច​អ៝ន់​គ៝ប់​ជាន?” ទឹង​លែៈ​ខាន់​ពាង់​នតែរ​ទ្រើវ៖ “ងខឹត​ពាង់​តា​ឆី​តឹម​រាកាង់!” ២៣ ពីលាត ​អោប​តៃ​លាស៖ “ឞូនុយ្ស​អ្យា​ម៝ស​នាវ​អ្យើស​ពាង់​លែៈ​ជាន?” ផូង​ប៝ន​លាន​នតែរ​ទ្រើវ​លើ​មា​ហោ​លាស៖ “ដាៈ​ឞូ​ងខឹត​ពាង់​តា​ឆី​តឹម​រាកាង់!” ២៤ ពីលាត ​គឹត​ពាង់​នើម​មោ​ហោម​ទើយ ឆៃ​ប៝ន​លាន​អុស​អាស​លើ​មា​ហោ​ដ៝ង់។ ជេសរី​ពាង់​ឆ៝ៈ​ទាក​រាវ​តី​តា​នាប់​ផូង​ឞូនុយ្ស​អ៝ក់ នហ៝​មា​លាស៖ “នាវ​អ្យា​ទុត​តា​ខាន់​អៃ​មៃ​នើម​យឹ គ៝ប់​មោ​អោស​គែស​ទោយ្ស​ដាស​ងខឹត​ឞូនុយ្ស​អ្យា”។* ២៥ ទឹង​លែៈ​ផូង​ប៝ន​លាន​អើស​ទ្រើវ៖ “លាស​ពាង់​មោ​គែស​នាវ​តីស អ៝ន់​ទោយ្ស​អី​នៃ​តុប​តា​ហេន​នើម នទ្រែល​មា​ក៝ន​ឆៅ​ហេន​នើម​មហាម​ពាង់​អី​នៃ!”* ២៦ អាច​មា​ពីលាត ​អុច​ជាន​តឹង​នាវ​ផូង​ប៝ន​លាន​ទាន់​នើស ពាង់​មអើក​លើយ​បារាបាស ។ ជេសរី​ពាង់​ដាៈ​តាហែន​រាពាត់​ឞ្រាស​យេឆូ ​មា​ម៝ង់​រាឆែ នហ៝​មា​ជាវ​អ៝ន់​តាហែន​ងខឹត​អោឞាល់​តា​ឆី​តឹម​រាកាង់។ ២៧ ផូង​តាហែន​កោរាញ​ក្វ៝ង់​ពីលាត ​លែវ​ឞ្រាស​យេឆូ ​ហាន់​លាប់​តា​ជ៝ង់​គូង​ញីស​កោរាញ​ក្វ៝ង់​នៃ ជេសរី​ទឹង​លែៈ​តាហែន​តា​នៃ​គុ​ជុម​ពាង់។ ២៨ ខាន់​ពាង់​ទ្រ៝ស​លើយ​ឞ៝ក​អាវ​អោឞាល់ ជេសរី​ឆ៝ៈ​អាវ​ចាង់​ក្វ៝ង់​អី​តឹម​ឞាន​មា​អាវ​កាដាច់​ញឆ៝ស​តា​អោឞាល់។ ២៩ ខាន់​ពាង់​ឆ៝ៈ​រាតាវ​ល៝ក​បារ់​ជាន​មោក​កាដាច់​នទោ​តា​ឞោក​ឞ្រាស​យេឆូ ​រី នទ្រែល​មា​ឆ៝ៈ​ម៝ង់​ជាន​ម៝ង់​កាដាច់​អ៝ន់​តី​ឞើស​មា​ពាង់​ក្វាន់ ជេសរី​ច៝ន​កោម៝ក់​មឞាស​មឺច​រាម៝ត​អោឞាល់​នហ៝​មា​លាស៖ “ហើយ​កាដាច់​ផូង​អីឆ្រាអែល ! ហេន​យើក​មៃ!” ៣០ ខាន់​ពាង់​រាឆ៝ស​ទាក​ទីវ​តា​អោឞាល់ នទ្រែល​មា​ឆ៝ៈ​ម៝ង់​អី​នៃ​មឞាង​ឞោក​អោឞាល់​ជឹត។* ៣១ ជេស​មឺច​រាម៝ត​មា​អោឞាល់​កើត​នទ្រី ជេសរី​តាហែន​ទ្រ៝ស​លើយ​អាវ​អី​នៃ​ឞើស​ឆាក់​ពាង់ ព្លឹ​ញឆ៝ស​តៃ​អាវ​ពាង់​នើម​នើស ជេសរី​តេក​លែវ​អោឞាល់​អា​នតុក​ឆី​តឹម​រាកាង់។

ឞូ​ងខឹត​ឞ្រាស​យេឆូ ​តា​ឆី​តឹម​រាកាង់

(មក ១៥:២១-៣២; លក ២៣:២៦-៤៣; យហ ១៩:១៧-២៧)

៣២ នោក​លោស​ឞើស​ប៝ន ផូង​តាហែន​ម៝ប់​ទូ​ហ្វេ​ឞូ​ក្លោ​រាញា​ពាង់​ឆីមោន ​តាៈ​ឞើស​ប៝ន​ក្វ៝ង់​កីរេន  ឞូ​ដាៈ​អោឞាល់​តូយ​ឆី​តឹម​រាកាង់​ឞ្រាស​យេឆូ  ៣៣ ត៝ត់​តា​ទូ​នតុក​រាញា​«កោលកោថា » រាឞ្លាង​លាស «នតុក​នតីង​ឞោក»។ ៣៤ ជេសរី​ឞូ​ឆ៝ៈ​នទ្រាញ់​ព្លៃ​យុងយារ​ប៝ន​លាយ​ដាស​ទាក​ព្លៃ​មាត់​តាង់†​ងាន់​អ៝ន់​ឞ្រាស​យេឆូ ​ញេត ជេស​ពាង់​ច្យាម់​ដេៈ ពាង់​មោ​អុច​ញេត​អោស។* ៣៥ ជេស​ឞូ​ព៝ង់​អោឞាល់​តា​ឆី​តឹម​រាកាង់ ឞូ​តឹម​ពាៈ​ឞ៝ក​អាវ​ពាង់​មា​នទើ​ញច្រ៝ស‡។ ៣៦ ខាន់​ពាង់​គុ​រើប​គើប​តា​នៃ​ញជ្រាង់​ឞ្រាស​យេឆូ ។ ៣៧ តា​កាលើ​ឞោក​ឞ្រាស​យេឆូ ​រី ខាន់​ពាង់​ព្លា​ទូ​រាលាត​កាដារ​ញចីស​មឞើស​ងក៝ច​នាវ​ឞូ​នតោន​ពាង់ លាស​កើត​នអា៖ «អ្យា​រាញា​យេឆូ  កាដាច់​ផូង​អីឆ្រាអែល »។ ៣៨ នោក​នៃ​ឞូ​ងខឹត​នទ្រែល​ឞ្រាស​យេឆូ ​ឞារ​ហៃ​ឞូនុយ្ស​នតុង​ដ៝ង់ អី​ទូ​ហ្វេ​អ៝ន់​ឞើស​មា​ពាង់ ទូ​ហ្វេ​ជឹត​អ៝ន់​ឞើស​ច្យៅ។*

៣៩ លែៈ​ឞូនុយ្ស​អី​ឞ្រោៈ​រ៝ៈ​នៃ ងគ្រើស​ងគ្រាប់​រាតែស​ឞោក​រុល​ទុល​មឺច​មា​អោឞាល់* ៤០ នហ៝​មា​លាស៖ “ហើយ​ឞូនុយ្ស​អី​លាស​រើយ្ស​លើយ​ញីស​ជាន​ឞ្រាស​មា​កោរាញ​ឞ្រាស ជាន​តៃ​អី​មហែ​ពែ​នារ​ជេស។ លាស​នទ្រី​រាក្លាយ្ស​អេង​ឆាក់​មៃ​នើម លាស​មៃ​ក៝ន​កោរាញ​ឞ្រាស​ងាន់ ជុរ​ឞើស​ឆី​តឹម​រាកាង់​នៃ​ហ៝ម់!”* ៤១ មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​មពោល​កោរាញ​ផូង​អីឆ្រាអែល ​លែវ​ឞាល់​ងើយ​ងគ្រើស​មា​ពាង់​កើត​នៃ​ដ៝ង់ ខាន់​ពាង់​លាស៖ ៤២ “ពាង់​ទើយ​កើល​អ៝ក់​ឞូ​អាបាៈ​អេង តីស​មា​មោ​អោស​ទើយ​រាក្លាយ្ស​ឆាក់​ពាង់​នើម! លាស​ពាង់​អី​កាដាច់​ផូង​អីឆ្រាអែល ​ងាន់ អ៝ន់​ពាង់​ជុរ​ឞើស​ឆី​តឹម​រាកាង់​អាបៃ​អ្យា ជេសរី​ហេន​អ្យាត់​មា​ពាង់​ដ៝ង់! ៤៣ ពាង់​លែៈ​ញឆីង​មា​កោរាញ​ឞ្រាស លាស​កោរាញ​ឞ្រាស​អុច អ៝ន់​កោរាញ​ឞ្រាស​រាក្លាយ្ស​ពាង់​អាបៃ​អ្យា​រ៝ យ៝រ​លាស​ពាង់​លាស៖ «គ៝ប់​អី​ក៝ន​កោរាញ​ឞ្រាស»”។* ៤៤ ឞ៝ល​លាស​ឞារ​ហៃ​ឞូនុយ្ស​នតុង​អី​ឞូ​ងខឹត​នទ្រែល​ឞ្រាស​យេឆូ ​តា​រី មឺច​រាម៝ត​អោឞាល់​កើត​នៃ​ដ៝ង់។*

ឞ្រាស​យេឆូ ​តាច់​នហ៝ម់

(មក ១៥:៣៣-៤១; លក ២៣:៤៤-៤៩; យហ ១៩:២៨-៣០)

៤៥ នតើម​ឞើស​នារ​ងក្លាង​ឞោក​លាម​ឞ្រី​ទាក​អី​នៃ​ត្រោក​គែស​ង៝​ទាទេ នហ៝​មា​ត៝ត់​ម៝ង​ពែ​កេង​មាង់។* ៤៦ ក្លាប់​លាស​តា​ម៝ង​ពែ​កេង​មាង់ ឞ្រាស​យេឆូ ​នតែរ​ទុត​ទាង់​តា​នាវ​ងើយ​ហេឞ្រើ ៖ “អេលី! អេលី! លាមា​ឆាបាច់​ថានី ?” រាឞ្លាង​នាវ​នៃ៖ «អើ​កោរាញ​ឞ្រាស​គ៝ប់​អើយ! អើ​កោរាញ​ឞ្រាស​គ៝ប់​អើយ! ម៝ស​នាវ​មៃ​នត្លើយ​គ៝ប់?»* ៤៧ ឞូ​បាបាៈ​អី​គុ​តា​នៃ​តាង់​នាវ​ពាង់​នតែរ​នើស​វ៝ត់​វិ ឞូ​លាស៖ “ពាង់​ក្វាល់​អេលីយា ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស​កាល់​អែ​នើស”។ ៤៨ ទោ​មា​គែស​ទូ​ហ្វេ​ឞូនុយ្ស​តា​ផូង​ខាន់​ពាង់​ញច្វាត់​ឆ៝ៈ​ឞ៝ក​យុក​តា​ទាក​ឆ្រាត​ពូត​តា​ចោង​ម៝ង់​នទឹ​អ៝ន់​ពាង់​ញេត។* ៤៩ យើន​មា​ឞូនុយ្ស​អាបាៈ​លាស៖ “ក៝ប់​អ្វាញ់​ប៝ត់ គឹត​អេលីយា ​ហាន់​រាក្លាយ្ស​ពាង់​មោ​លាស​មោ”។ ៥០ ជេសរី​ឞ្រាស​យេឆូ ​នតែរ​តៃ​ទុត​ទាង់ នហ៝​មា​រ៝ស​នហ៝ម់​ក្ល៝ក់។ ៥១ តា​ម៝ង​នៃ​ឞ៝ក​អី​ញចីង​តា​មពោង​ជ្រោ​ទុត​ក្ល៝ស​អ្វែស​តា​ត្រោម​ញីស​ជាន​ឞ្រាស​មា​កោរាញ​ឞ្រាស ទោ​មា​ហេក​ច្វីក​ជេង​ឞារ នតើម​ឞើស​លើ​នហ៝​មា​ត៝ត់​អា​ទ៝ង់ នែស​នតូ​ងគារ់ លុ​ក្លេរ​ដាង។* ៥២ នតូ​មោច​ពើក​ឞ៝ង់​រឺក​បឺក ខឹត​ផូង​ឞូនុយ្ស​ក្ល៝ស​អ្វែស​អ៝ក់​អី​វៃ​គុ​ឆ៝ង់​តា​ឞើស​នាប់​កោរាញ​ឞ្រាស​ទ៝ក់​រេស។ ៥៣ ជេស​ឞ្រាស​យេឆូ ​ទ៝ក់​រេស ផូង​ខាន់​ពាង់​លោស​ឞើស​នតូ​មោច លាប់​តា​ប៝ន​យេរូឆាលឹម ​អី​ប៝ន​ក្ល៝ស​អ្វែស ញហើ​អ៝ន់​អ៝ក់​ឞូនុយ្ស​ឆៃ។ ៥៤ នោក​កោរាញ​តាហែន​រោម  នទ្រែល​មា​ផូង​តាហែន​ក៝ប់​ញជ្រាង់​ឞ្រាស​យេឆូ ​តា​នៃ ឆៃ​ងគារ់​នែស​នតូ នទ្រែល​មា​ឆៃ​ទឹង​លែៈ​នាវ​គែស​កើត​នៃ ខាន់​ពាង់​ក្លាច​ញឆ៝រ់​ហោ​ងាន់ ជេសរី​លាស៖ “ឞូ​ក្លោ​អ្យា​អី​ក៝ន​កោរាញ​ឞ្រាស​ងាន់​យា!”* ៥៥ តា​នតុក​នៃ​គែស​អ៝ក់​ឞូ​អូរ​អី​តឹង​ឞ្រាស​យេឆូ ​តាៈ​ឞើស​ឞ្រី​កាលីលេ  អី​កើល​ពាង់​ដ៝ង់ ខាន់​ពាង់​គុ​អ្វាញ់​ពាង់​ទឹង​លែៈ​នាវ​អី​នៃ​ឞើស​ងាយ។* ៥៦ តា​នៃ​គែស​មារី ​តាៈ​ឞើស​ប៝ន​មាដាលា មារី ​អី​មេៈ​យាកើ យោឆែប  ជេសរី​គែស​នអ៝ប់​មា​អី​មេៈ​យាកោប យោហាន §​ដ៝ង់។

ឞូ​ត៝ប់​ឞ្រាស​យេឆូ 

(មក ១៥:៤២-៤៧; លក ២៣:៥០-៥៦; យហ ១៩:៣៨-៤២)

៥៧ ត៝ត់​កេង​មាង់​គែស​ទូ​ហ្វេ​ឞូនុយ្ស​នទ្រ៝ង់​រាញា​ពាង់​យោឆែប  តាៈ​ឞើស​ប៝ន​អារីមាថេ  ពាង់​ជេង​មពោល​អ៝ស​ម៝ន​ឞ្រាស​យេឆូ ​ដ៝ង់។* ៥៨ ពាង់​ហាន់​ម៝ប់​ពីលាត ​ទាន់​ឆ៝ៈ​ឆាក់​ជាន់​ឞ្រាស​យេឆូ ពីលាត ​ដាៈ​ឞូ​អ៝ន់​មា​ពាង់។ ៥៩ ជេសរី​ពាង់​ឆ៝ៈ​ឆាក់​ជាន់​ឞ្រាស​យេឆូ ​ពូត​ដាស​ឞ៝ក​លាយ្ស​ក្ល៝ស​ងលាង។ ៦០ ពាង់​ញជ៝រ​ឆាក់​ឞ្រាស​យេឆូ ​នៃ​តា​ត្រោម​នតូ​មោច​មហែ នតូ​អី​ពាង់​លែៈ​ដាៈ​ឞូ​លោក​តា​លុ​ក្លេរ*​មា​នទ្រាប់​មា​ឆាក់​ពាង់​នើម។ ជេសរី​ពាង់​រាលាៈ​ទូ​មល៝ម់​លុ​ក្វ៝ង់​រាទ៝ល់​ត្រោម​មោច​រី ពាង់​នើម​ឆឹត​យ៝ត​ក្លាក់។ ៦១ មារី ​តាៈ​ឞើស​ប៝ន​មាដាលា  នទ្រែល​មា​មារី ​ទូ​ហ្វេ​អេង​ជឹត​គុ​តា​នៃ​ដ៝ង់ ខាន់​ពាង់​គុ​តឹម​ឆ៝ង់​មពោង​មោច​រី។

៦២ ត៝ត់​អោយ​តៃ​រី តា​នារ​ឆាបាត់ ​អី​នារ​រាលូ​ផូង​អីឆ្រាអែល  មពោល​កោរាញ​ជាន​ឞ្រាស នទ្រែល​មា​ផូង​ផារីឆី ​ខាន់​ពាង់​លែវ​ឞាល់​ហាន់​ម៝ប់​ពីលាត  ៦៣ មឞើស​មា​ពាង់៖ “អើ​កោរាញ ហេន​ហោម​កាស​គឹត​នាវ​ឞូនុយ្ស​មរោស​អី​នៃ​លាស​នោក​ពាង់​ហោម​រេស​នើស៖ «ជេស​គ៝ប់​ខឹត ត៝ត់​ពែ​នារ​គ៝ប់​ទ៝ក់​រេស​តៃ»។* ៦៤ លាស​នទ្រី​ទាន់​កោរាញ​ដាៈ​តាហែន​អ៝ន់​ញជ្រាង់​ងាន់​មោច​អី​នៃ​អ៝ន់​លោច​ពែ​នារ។ ក្លាច​លាស​មពោល​អ៝ស​ម៝ន​ពាង់​ហាន់​ឆ៝ៈ​នតុង​ឆាក់​ពាង់​នៃ ជេសរី​មឞើស​ងក៝ច​មា​ផូង​ប៝ន​លាន​លាស​ពាង់​លែៈ​ទ៝ក់​រេស។ លាស​នទ្រី​នាវ​មរោស​អាបៃ​អ្យា​អ្យើស​រាលាវ​មា​ឞើស​កើយ​នើស​ជឹត”។* ៦៥ ពីលាត ​លាស​មា​ខាន់​ពាង់៖ “ខាន់​មៃ​ឆ៝ៈ​តាហែន ដាៈ​ឞូ​ញជ្រាង់​ងាន់​អ៝ន់​ទុត​អ្វែស​ទោ ទាស​អុច​ខាន់​មៃ​នើម!” ៦៦ ជេសរី​ខាន់​ពាង់​ហាន់​អា​មោច ញជឹរ​នតូ​មោច​ព្លា​នទើ​វែរ​កាលើ​ជឹត​គៃ​មា​លើយ​អ៝ន់​ឞូ​លាប់ នទ្រែល​មា​អ៝ន់​តាហែន​គុ​ញជ្រាង់។

២៨

ឞ្រាស​យេឆូ ​ទ៝ក់​រេស

(មក ១៦:១-៨; លក ២៤:១-១២; យហ ២០:១-២០)

១ ជេស​នារ​ឆាបាត់ ​អី​នារ​រាលូ​ផូង​អីឆ្រាអែល  អើម​អោយ​នារ​ង្វាយ*​តា​ពើស​អី​នៃ មារី ​ឞើស​ប៝ន​មាដាលា  នទ្រែល​មា​មារី ​អី​ទូ​ហ្វេ​អេង​ជឹត ខាន់​ពាង់​លែវ​ឞាល់​ហាន់​អា​មោច។ ២ នោក​នៃ​ទោ​មា​គែស​ងគារ់​នែស​ទុត​ហោ យ៝រ​លាស​គែស​តោង​ពារ់​កោរាញ​ឞ្រាស​ជុរ​តាៈ​ឞើស​ត្រោក​អី​នតុក​កោរាញ​ឞ្រាស​នើម ងក្លឹ​លើយ​លុ​ឞើស​ឞ៝រ់​មោច​នៃ ជេសរី​គុ​រាគើប​តា​កាលើ​លុ​អី​នៃ​ដ៝ង់។ ៣ អ្វាញ់​ពាង់​រីល​តឹម​ឞាន​មា​លើប​ងលាយ្ស ឞ៝ក​អាវ​ពាង់​ងលាង​តឹម​ឞាន​មា​មលី។* ៤ ផូង​តាហែន​អី​គុ​ញជ្រាង់​មោច​តា​នៃ​ក្លាច​ញឆ៝រ់​ហោ​ងាន់ នហ៝​មា​ចោត​ខឹត​យើស។ ៥ យើន​មា​តោង​ពារ់​លាស​មា​មពោល​ឞូ​អូរ​អី​រី៖ “ខាន់​អៃ​លើយ​ក្លាច​អោស! គ៝ប់​លែៈ​គឹត​ជេស​ខាន់​អៃ​ហាន់​ជ៝យ​ឞ្រាស​យេឆូ ​អី​ឞូ​ងខឹត​តា​ឆី​តឹម​រាកាង់​នើស។ ៦ ពាង់​មោ​ហោម​អោស​តា​អ្យា យ៝រ​លាស​កោរាញ​ឞ្រាស​រាទ៝ក់​អ៝ន់​ទ៝ក់​រេស​តៃ កើត​នាវ​ពាង់​លែៈ​ងក៝ច​នើស។ ហាន់​អ្វាញ់​ហ៝ម់​តា​នតុក​ឞូ​ញជ៝រ​ពាង់‌* ៧ ជេសរី​ហាន់​គើញ​អា​មពោល​អ៝ស​ម៝ន​ពាង់​រី មឞើស​អ៝ន់​ខាន់​ពាង់​គឹត​កោរាញ​ឞ្រាស​លែៈ​រាទ៝ក់​ពាង់​អ៝ន់​ទ៝ក់​រេស អាបៃ​អ្យា​ពាង់​ហាន់​ល៝រ​ខាន់​អៃ​មៃ​តា​ឞ្រី​កាលីលេ ​រី។ តា​នតុក​នៃ​ខាន់​អៃ​មៃ​ឆៃ​ពាង់។ នទ្រី​នាវ​គ៝ប់​មឞើស​មា​ខាន់​អៃ​យឹ!”* ៨ ជេសរី​ខាន់​ពាង់​ហាន់​រ៝​តាៈ​ឞើស​មោច​នៃ​នអ៝ប់​មា​គែស​នាវ​ក្លាច​គែស​នាវ​រាម់​ហោ​ងាន់ ខាន់​ពាង់​ញច្វាត់​មឞើស​ងក៝ច​នាវ​មហែ​មហាន​អី​នៃ​មា​មពោល​អ៝ស​ម៝ន​ឞ្រាស​យេឆូ ។ ៩ ទោ​មា​ឞ្រាស​យេឆូ ​ហាន់​ម៝ប់​ខាន់​ពាង់​អោប​ខាន់​ពាង់៖ “អ្វែស​លាង់​ខាន់​អៃ!” ជេសរី​ខាន់​ពាង់​រាន​ទាច់​ឞ្រាស​យេឆូ ​ពាន់​តា​នែស​ក្វាន់​តា​ជ៝ង់​ឞ្រាស​យេឆូ ​រី យើក​មឞាស​ពាង់។ ១០ ឞ្រាស​យេឆូ ​លាស​មា​ខាន់​ពាង់៖ “លើយ​ក្លាច​អោស! ខាន់​អៃ​ហាន់​មឞើស​ងក៝ច​មា​មពោល​អ៝ស​នោ​គ៝ប់ អ៝ន់​ខាន់​ពាង់​ហាន់​តា​ឞ្រី​កាលីលេ ​រី តា​នតុក​នៃ​ខាន់​ពាង់​ឆៃ​គ៝ប់”។*

១១ ទោល​ផូង​ឞូ​អូរ​នៃ​ហាន់​រ៝ៈ​ត្រ៝ង គែស​ផូង​តាហែន​អី​ញជ្រាង់​មោច​នៃ​នើស​អាបាៈ​លាប់​តា​ប៝ន មឞើស​ងក៝ច​ទឹង​លែៈ​នាវ​គែស​អី​នៃ​នើស​អ៝ន់​មា​មពោល​កោរាញ​ជាន​ឞ្រាស។ ១២ មពោល​កោរាញ​ជាន​ឞ្រាស តឹម​ម៝ប់​តឹម​ញច្រាៈ​ដាស​មពោល​កោរាញ​ផូង​អីឆ្រាអែល  ខាន់​ពាង់​តឹម​ទី​ទូ​នតោរ​នាវ​អ៝ន់​ព្រាក់​អ៝ក់​ងាន់​មា​ផូង​តាហែន‌* ១៣ នហ៝​មា​នតុម​ខាន់​ពាង់​កើត​នអា៖ “អ៝ន់​ខាន់​មៃ​លាស៖ «នទុត​ហេន​ហាក់​ឞិច​គែស​មពោល​អ៝ស​ម៝ន​ពាង់​ហាន់​អា​មាង់​ឆ៝ៈ​នតុង​ឆាក់​ពាង់»។ ១៤ លាស​កោរាញ​ក្វ៝ង់​ពីលាត ​គឹត​នាវ​អ្យា ហេន​មរា​មឞើស​មា​ពាង់។ ខាន់​មៃ​មោ​ច្រាវ​អោស​គែស​ទោយ្ស”។ ១៥ ជេសរី​ខាន់​ពាង់​ឆ៝ៈ​ទើន​ព្រាក់​អី​នៃ ជាន​កើត​នាវ​ឞូ​ដាៈ​មា​ខាន់​ពាង់។ នាវ​អី​នៃ​គឹត​លឺ​លាម​ផូង​អីឆ្រាអែល  នហ៝​មា​ត៝ត់​នារ​អ្យា។

ឞ្រាស​យេឆូ ​ញហើ​ឆាក់​ពាង់​នើម​អ៝ន់​មពោល​អ៝ស​ម៝ន​ឆៃ

(មក ១៦:១៤-១៨; លក ២៤:៣៦-៤៩; យហ ២០:១៩-២៣; ការ ១:៦-៨)

១៦ ជេសរី ១១ នុយ្ស​មពោល​កោរាញ​អ៝ស​ម៝ន​ហាន់​តា​ឞ្រី​កាលីលេ  ត៝ត់​តា​យោក​នតុក​ឞ្រាស​យេឆូ ​លែៈ​មឞើស​មា​ខាន់​ពាង់។* ១៧ ត៝ត់​ខាន់​ពាង់​ឆៃ​ឞ្រាស​យេឆូ  ខាន់​ពាង់​យើក​មឞាស​មា​ពាង់ យើន​មា​គែស​ឞូនុយ្ស​អាបាៈ​ហោម​អែ​វិ​វែៈ​មា​ពាង់។ ១៨ ឞ្រាស​យេឆូ ​ហាន់​តា​ខាន់​ពាង់ ជេសរី​លាស​មា​ខាន់​ពាង់៖ “លែៈ​នាវ​ទើយ​តា​ត្រោក នអ៝ប់​មា​តា​នែស​នតូ​លែៈ​ឞឹ​អ៝ន់​ជេស​មា​គ៝ប់​ទាទេ។* ១៩ លាស​នទ្រី​ហាន់​ហ៝ម់​អាប់​នទុល​មពោល​ឞូនុយ្ស​តា​នែស​នតូ​អ្យា ញជេង​ខាន់​ពាង់​ជេង​អ៝ស​ម៝ន​គ៝ប់ ជេសរី​ជាន​បាប់តែម​យុក​ខាន់​ពាង់​មា​ទាក តា​រាញា​ឞឹ តា​រាញា​គ៝ប់​អី​ក៝ន​ពាង់ នទ្រែល​មា​តា​រាញា​ឞ្រាស​ហ្វេង​អ្វែស​អី​ក្ល៝ស​អ្វែស។* ២០ ជេសរី​នតុម​នតី​អ៝ន់​ខាន់​ពាង់​អ្យាត់​ទឹង​លែៈ​នាវ​គ៝ប់​លែៈ​ដាៈ​មា​ខាន់​មៃ​នើស។ អ៝ន់​ហោម​កាស​គឹត​នឹង៖ គ៝ប់​ហោម​អែ​គុ​នឹង​នទ្រែល​ខាន់​មៃ​នហ៝​មា​ត៝ត់​នារ​លោច​នែស​នតូ​អ្យា”†៕*៚

* ១:១ ១:១៖ តា​នាវ​ងក៝ច​យៅ​អ្យា ទឹង​លែៈ​ជេង​ឞូ​ក្លោ​ទាទេ លាស​គែស​ឞូ​អូរ​គែស​ញចីស​នហេល។

* ១:១ ១:១៖ មថ ២០:៣០-៣១

* ១:២ ១:២៖ នន ២១:២-៣; ២៥:២៦; ២៩:៣២—៣០:២៤; ៤៩:១០

* ១:៣ ១:៣៖ នន ៣៨:២៧-៣០; រត ៤:១៨-២២

* ១:៥ ១:៥៖ យោឆ ២:១; រត ៤:១៣-១៧

* ១:៦ ១:៦៖ ២ឆា ១២:២៤

* ១:៧ ១:៧-១១៖ ១នរ ៣:១០-១៦

* ១:១១ ១:១១៖ ២កក ២៤:៨-១៦

* ១:១២ ១:១២៖ ១នរ ៣:១៧; អេថ ៣:២

* ១:១៦ ១:១៦៖ លក ១:២៧

* ១:១៨ ១:១៨៖ លក ១:៣៥

* ១:១៩ ១:១៩៖ នក ៥:២៩-៣០

* ១:២១ ១:២១៖ លក ១:៣១; យហ ១:២៩; ការ ៤:១២

† ១:២៣ ១:២៣៖ អេឆា ៧:១៤

* ២:១ ២:១៖ ហេរោត ​អ្យា​អី​ឞូ​ក្វាល់​«ហេរោត ​អី​ក្វ៝ង់»។

* ២:១ ២:១៖ លក ២:១-៧

† ២:៣ ២:៣៖ ប៝ន​លាន​រាវៃ​ម៝ស​កាដាច់​ហេរោត ​មរា​ជាន យ៝រ​មា​ពាង់​លែៈ​វៃ​ងខឹត​ឞូនុយ្ស​អី​អុច​នត្រ៝ៈ​ពាង់​ជាន​កាដាច់។

* ២:៥ ២:៥៖ យហ ៧:៤២

† ២:៦ ២:៦៖ មកា ៥:២

‡ ២:១១ ២:១១៖ មពោល​គឹត​ឞ្លាវ​គឹត​នាល់​អ្វាញ់​មាញ់​មឞីង​នៃ មោ​អោស​ត៝ត់​នោក​ឞ្រាស​យេឆូ ​មហែ​ទែស ខាន់​ពាង់​ត៝ត់​អ៝ក់​ខៃ​ឞើស​កើយ​ជេស​ឞ្រាស​យេឆូ ​ទែស។

§ ២:១១ ២:១១៖ «នតាក់​ឆី​បោ​កាស​មា​ឆូ» មោ​លាស៖ «នតាក់​ក៝ម់ញាន»។

* ២:១១ ២:១១៖ នម ៧២:១០-១១; អេឆា ៦០:៦

† ២:១៥ ២:១៥៖ ហោឆ ១១:១

* ២:១៦ ២:១៦៖ នង ១:១៥-២២

† ២:១៨ ២:១៨៖ យេរ ៣១:១៥

* ២:២០ ២:២០៖ នង ៤:១៩

* ២:២៣ ២:២៣៖ លក ១:២៦-២៧; ២:៣៩

* ៣:២ ៣:២៖ មថ ៤:១៧

† ៣:៣ ៣:៣៖ អេឆា ៤០:៣

* ៣:៤ ៣:៤៖ នទើ​ញឆ៝ស​យោហាន ​តឹម​ឞាន​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស។ ក្រាស​នទ្រាច នទ្រែល​មា​ទាក​ឆុត​អី​នទើ​ឞូ​ជ៝យ​ឆៃ​តា​ឞ្រី​រាទាស។

* ៣:៤ ៣:៤៖ ២កក ១:៨

† ៣:៧ ៣:៧៖ ផូង​ផារីឆី ​ខាន់​ពាង់​ជេង​ផូង​អីឆ្រាអែល ​ដ៝ង់ ខាន់​ពាង់​នតី​នាវ​វៃ​ផូង​អីឆ្រាអែល ​អ៝ក់​ងាន់ នអ៝ប់​មា​នតី​នាវ​វៃ​អី​ចែ​ខាន់​ពាង់​នើម​ឞើស​កាល់​អែ​នើស​អ៝ក់​ជឹត។

‡ ៣:៧ ៣:៧៖ ផូង​ឆាដោឆី ​ខាន់​ពាង់​ជេង​ផូង​អីឆ្រាអែល ​ដ៝ង់ ខាន់​ពាង់​នតី​នាវ​វៃ​ផូង​អីឆ្រាអែល ​អ៝ក់​ងាន់ យើន​មា​ខាន់​ពាង់​ញអោត​ទើម​ព្រាម់​អឹ​ឆ៝ម់បុត​ឞើស​ឆ៝ម់បុត​នាវ​នតើម​ត៝ត់​មា​ឆ៝ម់បុត​នាវ​វៃ​រាខិច​អី​មោឆេ ​ញចីស។

§ ៣:៧ ៣:៧៖ មោ​លាស «ហាន់​មេត​អ្វាញ់​នាវ​ពាង់​ជាន​បាប់តែម​យុក​មា​ទាក​អី​នៃ»។

* ៣:៧ ៣:៧៖ មថ ១២:៣៤; ២៣:៣៣

* ៣:៨ ៣:៨៖ លក ៣:១០-១៤

* ៣:៩ ៣:៩៖ យហ ៨:៣៣-៣៩; រម ២:២៨-២៩; ៤:១២

* ៣:១០ ៣:១០៖ មថ ៧:១៩; លក ១៣:៦-៩

* ៣:១១ ៣:១១៖ មោ​លាស «ញអោត»។

* ៣:១១ ៣:១១៖ ការ ១:៥

* ៣:១២ ៣:១២៖ មថ ១៣:៣០

* ៣:១៣ ៣:១៣៖ មថ ២:២២-២៣

* ៣:១៤ ៣:១៤៖ យហ ១៣:៦

* ៣:១៦ ៣:១៦៖ អេឆា ១១:២

* ៣:១៧ ៣:១៧៖ មថ ១៧:៥; នម ២:៧; អេឆា ៤២:១

* ៤:១ ៤:១៖ ហេឞ ៤:១៥

* ៤:២ ៤:២៖ នង ៣៤:២៨; ១កក ១៩:៨

† ៤:៤ ៤:៤៖ នវ ៨:៣

† ៤:៦ ៤:៦៖ នម ៩១:១១-១២

† ៤:៧ ៤:៧៖ នវ ៦:១៦

* ៤:៨ ៤:៨-៩៖ មថ ១៦:២៦

† ៤:១០ ៤:១០៖ នវ ៦:១៣

* ៤:១១ ៤:១១៖ ១កក ១៩:៥-៦; ហេឞ ១:៦, ១៤

* ៤:១២ ៤:១២៖ មថ ១៤:៣-៤

* ៤:១៣ ៤:១៣៖ ងលៅ​អី​អ្យា​ក្វ៝ង់​ងាន់ ជ៝ង​ក្លាប់​លាស ២៣ កីលោមែត ទិ​ក្លាប់​លាស ១៣ កីលោមែត។

† ៤:១៥ ៤:១៥៖ នតុក​ទឹង​លែៈ​អី​គែស​តា​ត្រ៝ង ១៥ ជេង​តា​ឞ្រី​កាលីលេ ​ទាទេ។

† ៤:១៦ ៤:១៦៖ អេឆា ៩:១-២

* ៤:១៦ ៤:១៦៖ លក ១:៧៨-៧៩; យហ ៨:១២

* ៤:១៧ ៤:១៧៖ មថ ៣:២

* ៤:១៨ ៤:១៨៖ មថ ១៦:១៨

* ៤:១៩ ៤:១៩៖ មថ ២៨:១៩-២០

* ៤:២០ ៤:២០, ២២៖ មថ ១៩:២៧-២៩

* ៤:២៣ ៤:២៣៖ មថ ៩:៣៥

* ៥:៣ ៥:៣៖ «អ្វែស​មអាក...» មោ​លាស «អ្វែស​មអាក​ងាន់​មា​ឞូ​ម៝ស​អី​អ៝​អាច​តា​នូយ្ស​នហ៝ម់ យ៝រ​លាស​ឞ្រី​កាដាច់​កោរាញ​ឞ្រាស​ជេង​នទើ​ខាន់​ពាង់​នើម»។

* ៥:៣ ៥:៣៖ ១កោ ១:២៧; យាក ២:៥

* ៥:៤ ៥:៤៖ នម ១២៦:៥; អេឆា ៦១:២-៣; នតម ៧:១៧

* ៥:៥ ៥:៥៖ នម ៣៧:១១

* ៥:៧ ៥:៧៖ មថ ២៥:៣៤-៤០; យាក ២:១៣

* ៥:៨ ៥:៨៖ នម ២៤:៣-៤

* ៥:៩ ៥:៩៖ ហេឞ ១២:១៤; យាក ៣:១៨

* ៥:១០ ៥:១០៖ ១ពេ ៣:១៤

* ៥:១១ ៥:១១៖ ១ពេ ៤:១៤

* ៥:១២ ៥:១២៖ ការ ៧:៥២; ហេឞ ១១:៣៥-៣៨; យាក ៥:១០

* ៥:១៣ ៥:១៣៖ យហ ១៥:៦

* ៥:១៤ ៥:១៤៖ យហ ៨:១២

* ៥:១៦ ៥:១៦៖ អេផ ៥:៨-៩; ផល ២:១៥; ១ពេ ២:១២

* ៥:១៧ ៥:១៧៖ រម ៣:៣១; ៨:៤

* ៥:១៩ ៥:១៩៖ យាក ២:១០

* ៥:២០ ៥:២០៖ មថ ២២:៣៤-៤០

† ៥:២១ ៥:២១៖ នង ២០:១៣

* ៥:២១ ៥:២១៖ នង ២១:១២

* ៥:២២ ៥:២២៖ ១យហ ៣:១៥

* ៥:២៤ ៥:២៤៖ មថ ៦:១៤-១៥

† ៥:២៧ ៥:២៧៖ នង ២០:១៤

* ៥:២៩ ៥:២៩-៣០៖ កោល ៣:៥

† ៥:៣១ ៥:៣១៖ នវ ២៤:១

* ៥:៣២ ៥:៣២៖ ១កោ ៧:១០-១១

* ៥:៣៣ ៥:៣៣៖ កល ១៩:១២; នក ៣០:២

* ៥:៣៤ ៥:៣៤-៣៥៖ អេឆា ៦៦:១; នម ៤៨:២-៣

† ៥:៣៦ ៥:៣៦៖ ផូង​អីឆ្រាអែល ​វៃ​ត៝ន​ដាស​នទើ​អី​នៃ តឹម​ឞាន​មា​ផូង​ឞូន៝ង​វៃ​លាស​«តី​ត្រោក​អ្យា​នែស» គៃ​មា​អ៝ន់​ឞូ​អ្យាត់​នាវ​ខាន់​ពាង់​ងើយ​ទី​ងាន់។ ឞ្រាស​យេឆូ ​ដាៈ​ឞ៝ន់​ងើយ​ឆ៝ង់​នឹង ឞ៝ល​លាស​មោ​ត៝ន​កាដោយ។

* ៥:៣៧ ៥:៣៧៖ យាក ៥:១២

‡ ៥:៣៨ ៥:៣៨៖ នទើ​អី​នៃ​គែស​នាវ​ខ្លៃ​លាស៖ «លាស​គែស​ឞូ​ជាន​តីស លើយ​អីរ​តេៈ​ទោយ្ស​រាលាវ​ឞើស​នទើ​ពាង់​ជាន​តីស​នៃ​អោស។»

† ៥:៣៨ ៥:៣៨៖ នង ២១:២៤; កល ២៤:២០; នវ ១៩:២១

* ៥:៣៩ ៥:៣៩៖ រម ១២:១៩, ២១; ១តេ ៥:១៥

* ៥:៤០ ៥:៤០៖ ១កោ ៦:៧; ហេឞ ១០:៣៤

* ៥:៤២ ៥:៤២៖ នវ ១៥:៧-៨

† ៥:៤៣ ៥:៤៣៖ កល ១៩:១៨

* ៥:៤៤ ៥:៤៤៖ នង ២៣:៤-៥; នហ ២៥:២១-២២; លក ២៣:៣៤; ការ ៧:៦០; រម ១២:២០; ១ពេ ៣:៩

* ៥:៤៨ ៥:៤៨៖ កល ១៩:២

* ៦:១ ៦:១៖ មថ ២៣:៥

* ៦:៥ ៦:៥៖ លក ១៨:១១-១២

* ៦:៩ ៦:៩៖ អេឆា ២៩:២៣

* ៦:១០ ៦:១០៖ មថ ៤:១៧; ២៦:៣៩

* ៦:១១ ៦:១១៖ ១ពេ ៥:៧

* ៦:១២ ៦:១២៖ មថ ១៨:២១-៣៥

* ៦:១៣ ៦:១៣៖ «អើ​អ៝ន់​គែស​កើត​នអា​ងាន់​រ៝» មោ​លាស «អាមែន »។

* ៦:១៣ ៦:១៣៖ យហ ១៧:១៥; ១កោ ១០:១៣

* ៦:១៤ ៦:១៤-១៥៖ មថ ១៨:៣៥

* ៦:១៦ ៦:១៦-១៨៖ មថ ៩:១៤-១៥

† ៦:១៧ ៦:១៧៖ តា​នាវ​ងើយ​គ្រែក ​លាស៖ «ព៝ត​ទាក​ងី​បោ​កាស​តា​ឆ៝ក់» ជេង​នទើ​ឞូ​វៃ​ជាន​មា​អ្វាញ់​អ្វែស នោក​មោ​គែស​នាវ​ជេរ​នាវ​រាង៝ត​ងក្ល៝ន់។

* ៦:១៩ ៦:១៩-២១៖ មក ១០:២១; លក ១២:១៦-២១; យាក ៥:២-៣

* ៦:២០ ៦:២០៖ មថ ១៩:២១; លក ១២:៣៣; ១៦:៩; ១៨:២២; ១តម ៦:១៩

‡ ៦:២១ ៦:២១៖ មោ​លាស «ញជ្រាង់​ហ៝ម់ អាស​នតុក​ទ្រាប់​នទើ​ខាន់​អៃ​មៃ​គុ នូយ្ស​នហ៝ម់​ខាន់​អៃ​មៃ​គុ​តា​នតុក​នៃ​ដ៝ង់»។

* ៦:២៤ ៦:២៤៖ លក ១៤:២៦; យាក ៤:៤

* ៦:២៥ ៦:២៥៖ មថ ៤:៤; ផល ៤:៦; ១ពេ ៥:៧

* ៦:២៦ ៦:២៦៖ មថ ១០:២៩-៣១

* ៦:២៩ ៦:២៩៖ ២នរ ៩:១៣-២៨

* ៦:៣០ ៦:៣០៖ មថ ៨:២៦

* ៦:៣១ ៦:៣១៖ មថ ១៦:៨

* ៦:៣៣ ៦:៣៣៖ ១កក ៣:១១-១៤; រម ១៤:១៧

* ៧:១ ៧:១៖ មថ ៥:៧; យាក ៤:១១-១២

* ៧:២ ៧:២៖ រម ១៤:១០-១២

* ៧:៦ ៧:៦៖ «មោ​ទើយ​មអារ់​អ៝ន់​មា​ឆុរ» មោ​លាស «លើយ​អោស​មអារ់​លុ​ពិច​(លុ​គ្ល៝)​អ៝ន់​មា​ឆុរ»។

* ៧:៦ ៧:៦៖ មថ ១០:១៤; លក ២៣:៨-៩

† ៧:៧ ៧:៧៖ តា​នាវ​ងើយ​គ្រែក ​លាស៖ «គ៝ស​មពោង» យ៝រ​លាស​តា​ឞ្រី​អីឆ្រាអែល ​លាស​អុច​លាប់​តា​ត្រោម​ជៃ​ឞូ​វៃ​គ៝ស​មពោង។

* ៧:៧ ៧:៧៖ យេរ ២៩:១៣-១៤; យហ ១៥:៧

‡ ៧:៩ ៧:៩៖ មោ​លាស «នុមពាង់»។

* ៧:១១ ៧:១១៖ យាក ១:១៧

* ៧:១២ ៧:១២៖ មថ ២២:៣៦-៤០; រម ១៣:៨-១០

* ៧:១៤ ៧:១៤៖ យហ ១៤:៦

* ៧:១៥ ៧:១៥៖ រម ១៦:១៧-១៨; ២តម ៣:៥

* ៧:១៦ ៧:១៦៖ កាល ៥:១៩-២៣

* ៧:១៧ ៧:១៧-១៨៖ មថ ១២:៣៣-៣៥

* ៧:១៩ ៧:១៩៖ មថ ៣:១០

* ៧:២១ ៧:២១៖ មថ ២១:២៨-៣១; យាក ១:២២-២៥

* ៧:២៣ ៧:២៣៖ មថ ២៥:៤១; ២តម ២:១៩

§ ៧:២៤ ៧:២៤៖ ឞើស​នតុក​អ្យា​ត៝ត់​លោច​ត្រ៝ង ២៦ តា​នាវ​ងើយ​គ្រែក ​គែស​ញចីស​អេង​តឹង​នាវ​វៃ​ឞូ​ជាន​ជៃ​តា​ឞ្រី​អីឆ្រាអែល ​មា​លុ​ឞ្ល៝ន។ គែស​ញចីស​លាស៖ «ពាង់​អី​នៃ​ជេង​តឹម​ឞាន​មា​ឞូនុយ្ស​ឞ្លាវ​មឹន​ជាន​ជៃ​ពាង់​នើម​តា​កាលើ​លុ​ក្លេរ។ ឞ៝ល​លាស​គែស​មីស​ក្វ៝ង់ គែស​ទាក​រាលេង​ហ៝ច នទ្រែល​មា​គែស​ឆ្យាល​ខោម​អ៝ន់​ងគើ​កាដោយ​ដ៝ង់ ជៃ​អី​នៃ​មោ​អោស​ទើយ​រាល៝ម់ យ៝រ​លាស​លែៈ​ឞូ​ជាន​តា​កាលើ​លុ​ក្លេរ។ យើន​មា​ឞូ​ម៝ស​លែៈ​តាង់​ជេស​នាវ​គ៝ប់​ងើយ​អ្យា តីស​មា​មោ​អោស​ជាន​តឹង​កើត ពាង់​អី​នៃ​ជេង​តឹម​ឞាន​មា​ឞូនុយ្ស​ម៝ល់​ជាន​ជៃ​ពាង់​តា​កាលើ​នែស​ច៝យ្ស។»។

* ៧:២៦ ៧:២៦៖ យាក ១:២២

* ៧:២៨ ៧:២៨-២៩៖ មក ១:២២; យហ ៧:៤៦

* ៨:១ ៨:១៖ មថ ៥:១

* ៨:៣ ៨:៣៖ តឹង​នាវ​វៃ​ផូង​អីឆ្រាអែល ​ឞូ​មោ​អោស​ឞាញ់​គុ​ទាច់​មោ​អោស​ឞាញ់​ពាស​មា​ឞូនុយ្ស​ផុង​ឆា យ៝រ​លាស​ក្លាច​មោ​ហោម​ក្ល៝ស​តឹង​នាវ​វៃ​ខាន់​ពាង់។

* ៨:៤ ៨:៤៖ មថ ៩:៣០; ១២:១៦; កល ១៤:២-៣២

† ៨:៥ ៨:៥៖ កោរាញ​តាហែន​អី​អ្យា​ពាង់​គែស​ក៝ន​តាហែន ១០០ នុយ្ស។

‡ ៨:៨ ៨:៨៖ មោ​លាស «អើ​កោរាញ មោ​អោស​ទី​មៃ​លាប់​តា​ជៃ​គ៝ប់»។ លាស​ផូង​អីឆ្រាអែល ​លាប់​តា​ជៃ​ផូង​អី​មោ​ទី​ផូង​អីឆ្រាអែល  ខាន់​ពាង់​ក្លាច​មោ​ហោម​ក្ល៝ស​តឹង​នាវ​វៃ​ផូង​អីឆ្រាអែល ។

* ៨:៨ ៨:៨៖ មក ១:៧; ១កោ ១៥:៩

* ៨:១១ ៨:១១៖ អេឆា ២:២-៣; ២៥:៦

* ៨:១៣ ៨:១៣៖ មថ ៩:២៩; ១៥:២៨

* ៨:១៤ ៨:១៤៖ ១កោ ៩:៥

* ៨:១៥ ៨:១៥៖ មថ ៩:២៥

† ៨:១៧ ៨:១៧៖ អេឆា ៥៣:៤

* ៨:២០ ៨:២០៖ ១កោ ៤:១១

* ៨:២១ ៨:២១-២២៖ មថ ១០:៣៧

* ៨:២៦ ៨:២៦៖ មថ ១៤:៣១; ១៦:៨; នម ៨៩:៩; ១០៧:២៣-២៩

* ៨:២៩ ៨:២៩៖ មក ១:២៤; ៣:១១; យដ ១:៦

§ ៨:៣២ ៨:៣២៖ ឞ្រាស​យេឆូ  នទ្រែល​មា​ទឹង​លែៈ​ផូង​អីឆ្រាអែល ​មោ​អោស​ឆា​ព្វាច់​ឆុរ យ៝រ​លាស​ខាន់​ពាង់​កើប​ឆុរ​ជេង​នទើ​មោ​ក្ល៝ស(នវ ១៤:៨)។

* ៩:១ ៩:១៖ មថ ៤:១៣

* ៩:២ ៩:២៖ លក ៧:៤៨; នម ១៣០:៤; អេឆា ៤៣:២៥

* ៩:៣ ៩:៣៖ មថ ២៦:៦៥; យហ ១០:៣៣

* ៩:៤ ៩:៤៖ យហ ២:២៥

* ៩:៦ ៩:៦៖ យហ ៥:៣៦

* ៩:៩ ៩:៩៖ មថ ៤:១៨-២២

* ៩:១០ ៩:១០៖ តា​អ្យា​ផូង​ឞូនុយ្ស​តីស​ជេង​ឞូនុយ្ស​អី​មោ​ជាន​តឹង​នាវ​វៃ​ផូង​ផារីឆី  នទ្រី​ផូង​ផារីឆី  នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល ​កើប​ខាន់​ពាង់​ជេង​ឞូនុយ្ស​តីស។

* ៩:១១ ៩:១១៖ មថ ១១:១៩; លក ១៥:២

† ៩:១៣ ៩:១៣៖ ហោឆ ៦:៦

* ៩:១៣ ៩:១៣៖ មថ ១២:៧; ១ឆា ១៥:២២

* ៩:១៤ ៩:១៤៖ លក ១៨:១២

* ៩:១៥ ៩:១៥៖ មថ ២២:២

* ៩:២០-២១ ៩:២០-២១៖ កល ១៥:២៥-២៧; មក ៣:១០

* ៩:២២ ៩:២២៖ មក ៥:៣៤

* ៩:២៤ ៩:២៤៖ យហ ១១:១១-១៣, ២៥

* ៩:២៥ ៩:២៥៖ មថ ៨:១៥

* ៩:២៧ ៩:២៧៖ មថ ២០:៣០-៣១

* ៩:២៩ ៩:២៩៖ មថ ៨:១៣; ១៥:២៨

* ៩:៣០ ៩:៣០៖ មក ៧:៣៦

* ៩:៣៣ ៩:៣៣៖ មថ ១៥:៣១

* ៩:៣៤ ៩:៣៤៖ មថ ១២:២៤-២៩

* ៩:៣៥ ៩:៣៥៖ មថ ៤:២៣

* ៩:៣៦ ៩:៣៦៖ អេឆេ ៣៤:៥-៦, ១១

* ១០:២ ១០:២៖ មថ ១៦:១៨

* ១០:៣ ១០:៣៖ មថ ៩:៩

* ១០:៤ ១០:៤៖ ឞូនុយ្ស​អី​ឞូ​ក្វាល់​«ផូង​កានាអាន »​ខាន់​ពាង់​ផូង​អីឆ្រាអែល ​ដ៝ង់ អុច​មព្រើស​ផូង​រោម ​ទូ​ឞើស​ឞ្រី​ផូង​អីឆ្រាអែល ។ ឞូ​ក្វាល់​លាស​ខាន់​ពាង់​«គើយ្ស»​ដ៝ង់។

* ១០:៤ ១០:៤៖ មថ ២៦:៤៧-៥០

* ១០:៦ ១០:៦៖ មថ ១៥:២៤

* ១០:៧ ១០:៧៖ មថ ៤:១៧, ២៣

* ១០:៨ ១០:៨៖ មក ១៦:១៧-១៨

† ១០:៩ ១០:៩៖ មោ​លាស «មាយ្ស ព្រាក់ ល៝យ្ស​កោង»។ តា​នោក​នៃ​ឞូ​ជាន​ព្រាក់​កាក់​មា​មាយ្ស មា​ព្រាក់ មា​ល៝យ្ស​កោង។ មា​ល៝យ្ស​កោង​គែស​នាវ​ខ្លៃ​ដេៈ​តា​ន៝ម់​ឞូ។

* ១០:១០ ១០:១០៖ ១កោ ៩:៤, ១៤; ១តម ៥:១៨

‡ ១០:១២ ១០:១២៖ ផូង​អីឆ្រាអែល ​វៃ​អោប​នាវ​អ្វែស​លាង់​កើត​នអៃ។

* ១០:១៤ ១០:១៤៖ ការ ១៣:៥១; ១៨:៦

* ១០:១៥ ១០:១៥៖ នន ១៩:២៤-២៥

* ១០:១៦ ១០:១៦៖ រម ១៦:១៩; អេផ ៥:១៥

* ១០:១៧ ១០:១៧៖ ការ ៥:៤០; ៧:៥៧-៥៨; ២កោ ១១:២៤

* ១០:១៨ ១០:១៨៖ ការ ២៥:២៣; ២៧:២៤

* ១០:១៩ ១០:១៩-២០៖ យហ ១៥:២៦; ការ ៤:៨, ១៣; ១កោ ២:៤

* ១០:២២ ១០:២២៖ មថ ៥:១១-១២; យហ ១៥:១៨-១៩

§ ១០:២៣ ១០:២៣៖ «គ៝ប់​អី​ក៝ន​ឞូនុយ្ស...​ព្លឹ​លែៈ​ត៝ត់» នាវ​អី​នៃ​ទើយ​វ៝ត់​ព្វាន់​នតីល ១. ងើយ​មា​នារ​ឞ្រាស​យេឆូ ​ទ៝ក់​រេស ២. ងើយ​មា​នារ​ឞ្រាស​យេឆូ ​អ៝ន់​ឞ្រាស​ហ្វេង​អ្វែស​គុ​តា​ផូង​អ៝ស​ម៝ន​(ការ ២:១-៤) ៣. ងើយ​មា​នារ​កោរាញ​ឞ្រាស​តេៈ​ទោយ្ស​ឞ្រី​យូដា  អ៝ន់​ផូង​រោម ​ងគ្រ៝ស​លើយ​ប៝ន​យេរូឆាលឹម ​តា​នាម់ ៧០ ៤. ងើយ​មា​រានោក​ងគ្លែៈ​ទុត​នែស​នតូ។

* ១០:២៣ ១០:២៣៖ ការ ៨:១; មថ ១៦:២៨

* ១០:២៥ ១០:២៥៖ «បេលឆេបូល »​រាញា​ទូ​នតីល​ឆាតាង់ ​អី​កោរាញ​មពោល​ឞ្រាស​អ្យើស។

* ១០:២៥ ១០:២៥៖ មថ ៩:៣៤; ១២:២៤

* ១០:២៨ ១០:២៨៖ នម ៥៦:៤; ហេឞ ១០:៣១

† ១០:២៩ ១០:២៩៖ «ទូ​មល៝ម់​កាក់​ជេៈ» មោ​លាស «ទូ​អាឆារីអ៝ន់ »។ ព្រាក់ ១៦ មល៝ម់​អាឆារីអ៝ន់ ​តឹម​ឞាន​មា​ងខោម​ឞូ​ជាន​ការ​ទូ​នារ។

* ១០:៣១ ១០:៣១៖ មថ ៦:២៦

* ១០:៣៥ ១០:៣៥៖ មថ ១០:២១; ២៤:១០

† ១០:៣៦ ១០:៣៦៖ មកា ៧:៦

* ១០:៣៧ ១០:៣៧៖ មថ ៨:២១-២២; នវ ៣៣:៩

* ១០:៣៨ ១០:៣៨-៣៩៖ មថ ១៦:២៤-២៥

* ១០:៤០ ១០:៤០៖ មថ ១៨:៥; កាល ៤:១៤

* ១០:៤២ ១០:៤២៖ មថ ២៥:៤០

* ១១:២ ១១:២៖ មថ ១៤:៣-៤

* ១១:៣ ១១:៣៖ មថ ៣:១១-១២

* ១១:៥ ១១:៥៖ អេឆា ២៩:១៨-១៩

* ១១:៧ ១១:៧៖ មថ ៣:៥

* ១១:៩ ១១:៩៖ លក ១:៧៦

† ១១:១០ ១១:១០៖ មាល ៣:១

* ១១:១២ ១១:១២៖ តា​ត្រ៝ង​អ្យា​ទើយ​វ៝ត់​ឞារ​នាវ​អេង​ដ៝ង់ ១. «អាបៃ​អ្យា គែស​ឞូនុយ្ស​ញឆ្រោយ្ស​តឹម​រាទ៝ង់​មា​នាវ​កោរាញ​ឞ្រាស​ម៝ត់​អ្វាញ់ ជេសរី​គែស​ឞូនុយ្ស​អ្យើស​អី​មោ​អុច​អ៝ន់​ឞូ​លាប់»។ ២. «អាបៃ​អ្យា គែស​ឞូនុយ្ស​ញឆ្រោយ្ស​មឞើស​ងក៝ច​មា​នាវ​កោរាញ​ឞ្រាស​ម៝ត់​អ្វាញ់ ជេសរី​គែស​ឞូនុយ្ស​អ្យើស​អី​មោ​អុច​អ៝ន់​ឞូ​លាប់»។

* ១១:១៤ ១១:១៤៖ មថ ១៧:១០-១៣; លក ១:១៧

† ១១:១៦ ១១:១៦៖ តា​នាវ​ងើយ​គ្រែក ​លាស៖ «នតុក​តាច់​ទ្រាប់»។

* ១១:១៨ ១១:១៨៖ លក ១:១៥

* ១១:១៩ ១១:១៩៖ មថ ៩:១០-១១

* ១១:២១ ១១:២១-២២៖ អេឆា ២៣:១-១៦

* ១១:២១ ១១:២១៖ យោន ៣:៥-៨

* ១១:២៣ ១១:២៣៖ មថ ៤:១៣; ៩:១

* ១១:២៤ ១១:២៤៖ នន ១៩:២៤-២៥

* ១១:២៥ ១១:២៥៖ ១កោ ១:១៨-២៩

* ១១:២៧ ១១:២៧៖ យហ ១:១៨

‡ ១១:២៨ ១១:២៨៖ គែស​អ៝ក់​ឞូ​វ៝ត់​តា​នាវ​«លេត​រាគាញ់» នទ្រែល​មា​«អាញ​នទើ​ជ៝ក់» គែស​នាវ​ខ្លៃ​លាស​ជាន​តឹង​នាវ​នតី​នើម​នតី​នាវ​វៃ​ផូង​អីឆ្រាអែល ​អី​ជេរ​ហោ​ងាន់​មា​ជាន​តឹង​កើត​ទឹង​លែៈ។

* ១១:២៨ ១១:២៨៖ យេរ ៣១:២៥

* ១១:៣០ ១១:៣០៖ មថ ២៣:៤

* ១២:១ ១២:១៖ នវ ២៣:២៥

* ១២:២ ១២:២៖ នង ២០:៨-១១

* ១២:៣ ១២:៣-៤៖ កល ២៤:៥-៩

* ១២:៤ ១២:៤៖ នោក​នៃ​កោរាញ​ឞ្រាស​មោ​គែស​នូយ្ស​មា​ដាវីត ​អោស លាស​នទ្រី​ទី​លាស​ផូង​ផារីឆី ​មោ​គែស​នូយ្ស​មា​មពោល​អ៝ស​ម៝ន​ឞ្រាស​យេឆូ ​ដ៝ង់។

* ១២:៤ ១២:៤៖ ១ឆា ២១:៣-៦

* ១២:៥ ១២:៥៖ កល ២៤:៩; នក ២៨:៩-១០

† ១២:៧ ១២:៧៖ ហោឆ ៦:៦

* ១២:៧ ១២:៧៖ មថ ៩:១៣

* ១២:១១ ១២:១១-១២៖ លក ១៣:១៥-១៦

* ១២:១៤ ១២:១៤៖ យហ ៥:១៦

* ១២:១៦ ១២:១៦៖ មក ៧:៣៦

† ១២:២១ ១២:២១៖ អេឆា ៤២:១-៤

* ១២:២១ ១២:២១៖ រម ១៥:១២

* ១២:២៣ ១២:២៣៖ មថ ២០:៣០-៣១

† ១២:២៤ ១២:២៤៖ «បេលឆេបូល » រាញា​ទូ​នតីល​ឆាតាង់ ​អី​កោរាញ​មពោល​ឞ្រាស​អ្យើស។

* ១២:២៤ ១២:២៤៖ មថ ៩:៣៤

* ១២:២៨ ១២:២៨៖ លក ១៧:២១; ១យហ ៣:៨

* ១២:២៩ ១២:២៩៖ កោល ២:១៥; ១យហ ៤:៤

* ១២:៣០ ១២:៣០៖ មក ៩:៤០

* ១២:៣២ ១២:៣២៖ ១តម ១:១៣

* ១២:៣៣ ១២:៣៣៖ មថ ៧:១៧-១៨

* ១២:៣៤ ១២:៣៤៖ មថ ៣:៧

* ១២:៣៦ ១២:៣៦៖ យាក ៣:៦-១០; យដ ១:១៥

* ១២:៣៨ ១២:៣៨៖ យហ ៦:៣០

* ១២:៤០ ១២:៤០៖ យោន ២:១

* ១២:៤១ ១២:៤១៖ យោន ៣:៥-៩

* ១២:៤២ ១២:៤២៖ ១កក ១០:១-១០

* ១២:៤៥ ១២:៤៥៖ ២ពេ ២:២០

* ១២:៤៦ ១២:៤៦៖ មក ៦:៣

‡ ១២:៤៧ ១២:៤៧៖ «ហើយ​នើម​នតី» តា​នាវ​ងើយ​គ្រែក ​លាស៖ «អ្វាញ់»។

* ១២:៥០ ១២:៥០៖ រម ៨:២៩; ហេឞ ២:១១

* ១៣:១១ ១៣:១១៖ មថ ១១:២៥; ១កោ ២:១០

* ១៣:១២ ១៣:១២៖ មោ​លាស «ឞូនុយ្ស​អី​គឹត​វ៝ត់​ទើន​នាវ​គ៝ប់​នតី កោរាញ​ឞ្រាស​មរា​កើយ​នត៝ប​តៃ​អ៝ន់​លើ​មា​វ៝ត់​រាលាវ ជេសរី​ឞូនុយ្ស​អី​នៃ​គែស​អ៝ក់​រាមែស​លែរ។ យើន​មា​ឞូនុយ្ស​អី​មោ​ទើន​នាវ​គ៝ប់​នតី ម៝ស​នាវ​អី​លែៈ​ពាង់​គឹត​វ៝ត់​តា​ឆាក់​ពាង់ កោរាញ​ឞ្រាស​ឆ៝ៈ​លើយ​លែៈ​ផ្យៅ»។

* ១៣:១២ ១៣:១២៖ មថ ២៥:២៩

† ១៣:១៥ ១៣:១៥៖ អេឆា ៦:៩-១០

* ១៣:១៧ ១៣:១៧៖ ហេឞ ១១:១៣; ១ពេ ១:១០-១២

* ១៣:២១ ១៣:២១៖ ១តេ ៣:៥

* ១៣:២២ ១៣:២២៖ មថ ១៩:២៣-២៤; ១តម ៦:៩-១០

* ១៣:២៣ ១៣:២៣៖ យហ ១៥:៥

* ១៣:៣០ ១៣:៣០៖ នតម ១៤:១៤-១៥

* ១៣:៣១ ១៣:៣១៖ មថ ១៧:២០

* ១៣:៣២ ១៣:៣២៖ អេឆេ ១៧:២២-២៣

† ១៣:៣៥ ១៣:៣៥៖ នម ៧៨:២

* ១៣:៣៨ ១៣:៣៨៖ ១កោ ៣:៩

* ១៣:៤១ ១៣:៤១៖ មថ ២៤:៣១

* ១៣:៤៣ ១៣:៤៣៖ ដាន ១២:៣

* ១៣:៤៤ ១៣:៤៤៖ មថ ១៩:២៩; ផល ៣:៧-៨

* ១៣:៤៩ ១៣:៤៩៖ មថ ២៥:៣២

* ១៣:៥៤ ១៣:៥៤៖ មថ ២:២២-២៣; យហ ៧:១៥

* ១៣:៥៥ ១៣:៥៥៖ យហ ៦:៤២

* ១៤:៣-៤ ១៤:៣-៤៖ មថ ១១:២; កល ១៨:១៦; ២០:២១

* ១៤:៥ ១៤:៥៖ មថ ២១:២៦

* ១៤:១៤ ១៤:១៤-២១៖ មថ ១៥:៣២-៣៩

* ១៤:២០ ១៤:២០៖ ២កក ៤:៤២-៤៤

* ១៤:២៣ ១៤:២៣៖ លក ៥:១៦

* ១៤:២៦ ១៤:២៦៖ លក ២៤:៣៧

* ១៤:៣១ ១៤:៣១៖ មថ ៨:២៦

* ១៤:៣៣ ១៤:៣៣៖ មក ១៥:៣៩

* ១៤:៣៦ ១៤:៣៦៖ មថ ៩:២១

* ១៥:២ ១៥:២៖ មថ ២៣:២៥; លក ១១:៣៨

* ១៥:៤ ១៥:៤៖ តា​អ្យា​«យើក»​គែស​នាវ​ខ្លៃ​លាស៖ «កើល​នទើ​អ៝ន់​មា​មេៈ​ឞឹ»។

† ១៥:៤ ១៥:៤៖ នង ២០:១២; នវ ៥:១៦

† ១៥:៤ ១៥:៤៖ នង ២១:១៧; កល ២០:៩

* ១៥:៥ ១៥:៥៖ ១តម ៥:៨

* ១៥:៦ ១៥:៦៖ យេរ ៨:៨

† ១៥:៩ ១៥:៩៖ អេឆា ២៩:១៣

* ១៥:១១ ១៥:១១៖ ១កោ ៨:១-១៣

* ១៥:១៤ ១៥:១៤៖ មថ ២៣:១៦, ២៤; រម ២:១៧-២៤

* ១៥:១៩ ១៥:១៩៖ កាល ៥:១៩-២១

* ១៥:២២ ១៥:២២៖ មថ ២០:៣០-៣១

* ១៥:២៤ ១៥:២៤៖ មថ ១០:៥-៦; រម ១៥:៨

* ១៥:២៨ ១៥:២៨៖ មថ ៨:១៣; ៩:២៩

* ១៥:៣២ ១៥:៣២-៣៩៖ មថ ១៤:១៤-២១

* ១៦:១ ១៦:១៖ យហ ៦:៣០; ១កោ ១:២២

* ១៦:២ ១៦:២៖ តា​នាវ​ងើយ​គ្រែក ​លាស៖ «ត៝ត់​ចាង់​ត្រោក​កេង​មាង់ ខាន់​មៃ​វៃ​លាស​អោយ​តៃ​ព្រាង់» យ៝រ​មា​តា​ឞ្រី​អីឆ្រាអែល ​ឞូ​វៃ​ឆៃ​កើត​នអា។

† ១៦:៣ ១៦:៣៖ តា​នាវ​ងើយ​គ្រែក ​លាស៖ «ត្រោក​គុរ​អើម​អោយ ខាន់​មៃ​វៃ​លាស​នារ​អ្យា​មីស​នអ៝ប់​មា​ផុត​រ៝» យ៝រ​មា​តា​ឞ្រី​អីឆ្រាអែល ​ឞូ​វៃ​ឆៃ​កើត​នអា។

‡ ១៦:៣ ១៦:៣៖ ឆ៝ម់បុត​អើម​ញចីស​មា​តី​អាបាៈ​គែស​នត៝ប​លាស៖ «ហើយ​ឞូនុយ្ស​នូយ្ស​នហ៝ម់​នទ៝ប់​មពោន»។

* ១៦:៤ ១៦:៤៖ មថ ១២:៣៩-៤១; យោន ២:១

* ១៦:៨ ១៦:៨៖ មថ ៨:២៦

* ១៦:៩ ១៦:៩៖ មថ ១៤:២០

* ១៦:១០ ១៦:១០៖ មថ ១៥:៣៧-៣៨

* ១៦:១៤ ១៦:១៤៖ មថ ១៤:២; ១៧:១០-១៣; ២១:១១

* ១៦:១៦ ១៦:១៦៖ មក ១៥:៣៩

* ១៦:១៧ ១៦:១៧៖ មថ ១១:២៧; ១កោ ២:១០

§ ១៦:១៨ ១៦:១៨៖ មោ​លាស «កោរាញ​មពោល​ឞ្រាស​អ្យើស​មោ​អោស​ទើយ​ដាស​ខាន់​ពាង់​អី​នៃ»។

* ១៦:១៨ ១៦:១៨៖ អេផ ២:២០

* ១៦:១៩ ១៦:១៩៖ មថ ១៨:១៨; យហ ២០:២៣

* ១៦:២០ ១៦:២០៖ មក ៧:៣៦

* ១៦:២១ ១៦:២១៖ មថ ១៧:២២-២៣; ២០:១៨-១៩

* ១៦:២២ ១៦:២២-២៣៖ ១កោ ១:២៣; ១ពេ ២:៨

* ១៦:២៣ ១៦:២៣៖ ឆាតាង់ ​អី​កោរាញ​មពោល​ឞ្រាស​អ្យើស។

† ១៦:២៤ ១៦:២៤៖ ផូង​រោម ​ងខឹត​ឞូ​តា​ឆី​តឹម​រាកាង់ ឞូនុយ្ស​អី​ខាន់​ពាង់​ងខឹត​ពាង់​ដាៈ​តូយ​ឆី​តឹម​រាកាង់​ឞើស​នតុក​ផាត​ទោយ្ស​ត៝ត់​តា​នតុក​ពាង់​ងខឹត។

* ១៦:២៤ ១៦:២៤៖ ១ពេ ២:២១

* ១៦:២៥ ១៦:២៥៖ នតម ១២:១១

* ១៦:២៦ ១៦:២៦៖ លក ១២:១៦-២១

* ១៦:២៧ ១៦:២៧៖ យហ ៥:២៩; រម ២:៦; នតម ២២:១២

* ១៦:២៨ ១៦:២៨៖ មថ ១០:២៣

* ១៧:១ ១៧:១-៨៖ ២ពេ ១:១៦-១៨

* ១៧:១ ១៧:១៖ មថ ២៦:៣៧; មក ៥:៣៧

* ១៧:២ ១៧:២៖ នតម ១:១៦

* ១៧:៥ ១៧:៥៖ មថ ៣:១៧; នម ២:៧; នវ ១៨:១៥

* ១៧:៩ ១៧:៩៖ មក ៧:៣៦

* ១៧:១០ ១៧:១០៖ ផូង​អីឆ្រាអែល ​ហោម​ក៝ប់​អេលីយា ​ព្លឹ​វាច់​តា​នែស​នតូ​អ្យា យ៝រ​មា​នទើ​អី​គែស​ញចីស​តា​ឆ៝ម់បុត​នើម​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​រាញា​មាលាកី​តា​ឆ៝ម់បុត​មាលាកី មាល ៤:៥-៦។

* ១៧:១០ ១៧:១០-១១៖ មាល ៤:៥-៦

* ១៧:១២ ១៧:១២៖ មថ ១១:១៤; ១៤:៣-១១

* ១៧:២០ ១៧:២០៖ មថ ២១:២១; លក ១៧:៦

* ១៧:២២ ១៧:២២-២៣៖ មថ ១៦:២១; ២០:១៨-១៩

† ១៧:២៤ ១៧:២៤៖ «ព្រាក់​មា​អ៝ន់...​ប៝ន​យេរូឆាលឹម »​តា​នាវ​ងើយ​គ្រែក ​លាស៖ «ឞារ​កាក់​ព្រាក់»។ ជេង​ព្រាក់​ផូង​អីឆ្រាអែល ​វៃ​អ៝ន់​មា​ញីស​ជាន​ឞ្រាស​អាប់​នាម់។

* ១៧:២៤ ១៧:២៤៖ នង ៣០:១៣-១៤

‡ ១៧:២៧ ១៧:២៧៖ «ព្រាក់​កាក់» មោ​លាស «ឆើតាតើ »។ ព្រាក់​កាក់​អី​នៃ​គាប់​មា​ឞារ​ហៃ​មា​អ៝ន់​ព្រាក់​មា​ញីស​ជាន​ឞ្រាស​មា​កោរាញ​ឞ្រាស។

* ១៨:៣ ១៨:៣៖ មថ ១៩:១៤; ១កោ ១៤:២០

* ១៨:៤ ១៨:៤៖ មថ ២៣:១២

* ១៨:៥ ១៨:៥៖ មថ ១០:៤០

* ១៨:៦ ១៨:៦៖ អាប់​នតុក​អី​គែស​ញចីស៖ «លែវ...ជាន​នាវ​តីស» តា​ត្រ៝ង ៦ ត៝ត់​ត្រ៝ង ៩ ទើយ​វ៝ត់​ដ៝ង់៖ «លែវ...អ៝ន់​ឞាស​ញឆីង»។

* ១៨:៨ ១៨:៨-៩៖ កោល ៣:៥

* ១៨:១០ ១៨:១០៖ ហេឞ ១:១៤

* ១៨:១៥ ១៨:១៥៖ កល ១៩:១៧; កាល ៦:១

* ១៨:១៦ ១៨:១៦៖ នវ ១៩:១៥

* ១៨:១៧ ១៨:១៧៖ ១កោ ៥:១២-១៣; តត ៣:១០

* ១៨:១៨ ១៨:១៨៖ មថ ១៦:១៩; យហ ២០:២៣

* ១៨:១៩ ១៨:១៩៖ មថ ៧:៧

† ១៨:២២ ១៨:២២៖ មោ​លាស «៧៧ តឹ» គែស​នាវ​ខ្លៃ​លាស៖ «យោៈ​នឹង»។

* ១៨:២២ ១៨:២២៖ នន ៤:២៤

* ១៨:២៣ ១៨:២៣៖ មថ ២៥:១៩

‡ ១៨:២៤ ១៨:២៤៖ «អ៝ក់​រាកែស» តា​នាវ​ងើយ​គ្រែក ​លាស៖ «ជឹត​រាមឺន​តាលែនតា »។ ទូ​តាលែនតា ​គែស​ខ្លៃ​ងខោម​ទូ​ហ្វេ​ឞូនុយ្ស​ជាន​ការ​ក្លាប់​លាស ១៦ នាម់។

§ ១៨:២៨ ១៨:២៨៖ «១០០ ព្រាក់​កាក់» មោ​លាស «១០០ ដេនារី »។ ទូ​កាក់​ដេនារី  តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

* ១៨:៣៣ ១៨:៣៣៖ មថ ៥:៧; ៦:១២; កោល ៣:១៣

* ១៨:៣៥ ១៨:៣៥៖ មថ ៦:១៥; យាក ២:១៣

* ១៩:៤ ១៩:៤៖ នន ១:២៧

† ១៩:៥ ១៩:៥៖ នន ២:២៤

* ១៩:៦ ១៩:៦៖ ១កោ ៧:១០

* ១៩:៧ ១៩:៧៖ នវ ២៤:១

* ១៩:៩ ១៩:៩៖ ឆ៝ម់បុត​អើម​ញចីស​មា​តី​អាបាៈ​គែស​នត៝ប​លាស៖ «ជេសរី​ឞូ​ម៝ស​ឆ៝ៈ​អូរ​លែៈ​ឆាយ​នត្លើយ កើប​ពាង់​ជេង​ឞូនុយ្ស​ពីត​អូរ​ឞូ​ដ៝ង់»។

* ១៩:៩ ១៩:៩៖ មថ ៥:៣២

* ១៩:១២ ១៩:១២៖ ១កោ ៧:៧

† ១៩:១៤ ១៩:១៤៖ មោ​លាស «ឞូនុយ្ស​កើត​នទ្រី​លែៈ​គែស​ឞ្រី​កាដាច់​កោរាញ​ឞ្រាស​ជេស»។

* ១៩:១៤ ១៩:១៤៖ មថ ១៨:៣

* ១៩:១៩ ១៩:១៩៖ នង ២០:១២-១៦; កល ១៩:១៨

* ១៩:២១ ១៩:២១៖ មថ ៦:១៩-២១; ១៣:៤៤-៤៦; ១៦:២៤

* ១៩:២៣ ១៩:២៣-២៤៖ មថ ១៣:២២

‡ ១៩:២៥ ១៩:២៥៖ ផូង​អីឆ្រាអែល ​គឹត​លាស ឞូនុយ្ស​អី​នទ្រ៝ង់​យ៝រ​មា​ពាង់​ឆ៝ង់ នទ្រី​កោរាញ​ឞ្រាស​រ៝ម​អ៝ន់​នាវ​គែស​ជេង​មា​ពាង់។

* ១៩:២៦ ១៩:២៦៖ នន ១៨:១៤; យេរ ៣២:១៧

* ១៩:២៧ ១៩:២៧៖ មថ ៤:១៨-២២; ៩:៩

* ១៩:២៨ ១៩:២៨៖ លក ២២:២៨-៣០; ១កោ ៦:២; នតម ៣:២១

§ ១៩:៣០ ១៩:៣០៖ «គែស​ឞូនុយ្ស​អ៝ក់​តា​នែស​នតូ​អ្យា...ឞើស​នាប់» មោ​លាស «ល៝ង់​អ៝ក់​ឞូនុយ្ស​អី​ឞើស​នាប់​ព្លាច់​ឞើស​កើយ ឞូនុយ្ស​អី​ឞើស​កើយ​ព្លាច់​ឞើស​នាប់»។

* ១៩:៣០ ១៩:៣០៖ លក ១៣:៣០

* ២០:២ ២០:២៖ «ទូ​មល៝ម់​ព្រាក់​កាក់» មោ​លាស «ទូ​ដេនារី »។ គែស​តា​ត្រ៝ង ៩‌ ១០‌ ១៣ ដ៝ង់។

* ២០:៨ ២០:៨៖ កល ១៩:១៣; នវ ២៤:១៤-១៥

* ២០:១៥ ២០:១៥៖ រម ៩:១៦

† ២០:១៦ ២០:១៦៖ «គែស​ឞូនុយ្ស​តា​នែស​នតូ​អ្យា...ឞើស​នាប់» មោ​លាស «ល៝ង់​ឞូនុយ្ស​អី​ឞើស​នាប់​ព្លាច់​ឞើស​កើយ ឞូនុយ្ស​អី​ឞើស​កើយ​បេង​មា​ព្លាច់​ឞើស​នាប់»។

* ២០:១៦ ២០:១៦៖ មថ ១៩:៣០

* ២០:១៨ ២០:១៨-១៩៖ មថ ១៦:២១; ១៧:២២-២៣

* ២០:២១ ២០:២១៖ មថ ១៩:២៨

* ២០:២២ ២០:២២៖ មថ ២៦:៣៩

* ២០:២៣ ២០:២៣៖ ការ ១២:២

* ២០:២៦ ២០:២៦-២៧៖ យហ ១៣:១៤-១៥; ១កោ ៩:១៩

* ២០:២៨ ២០:២៨៖ អេឆា ៥៣:១០-១២; កោល ១:១៣-១៤

* ២០:៣០ ២០:៣០-៣១៖ អេឆា ៩:៦; មថ ១:១; ១២:២៣; ១៥:២២; ២១:៩; ២២:៤២-៤៥; ការ ១៣:២៣; រម ១:៣-៤; នតម ៣:៧; ២២:១៦

* ២១:២ ២១:២-៣៖ មថ ២៦:១៨

* ២១:៥ ២១:៥៖ តា​នាវ​ងើយ​គ្រែក ​លាស៖ «ងក៝ច​ហ៝ម់​មា​ក៝ន​ឞូ​អូរ​ឆីយោន »។

† ២១:៥ ២១:៥៖ ឆាក ៩:៩

* ២១:៥ ២១:៥៖ អេឆា ៦២:១១

* ២១:៧ ២១:៧-៨៖ ១កក ១:៣៨-៤០; ២កក ៩:១៣

† ២១:៩ ២១:៩៖ «រានេ​មា​កោរាញ​ឞ្រាស» មោ​លាស «ហោឆានា »។ «ហោឆានា »​ជេង​នាវ​ងើយ​ហេឞ្រើ  គែស​នាវ​ខ្លៃ​លាស៖ «ទាន់​មៃ​រាក្លាយ្ស» យើន​មា​តា​នោក​ឞ្រាស​យេឆូ ​ឞូ​ទ៝ង់ «ហោឆានា » ជេង​នាវ​រានេ។

* ២១:៩ ២១:៩៖ មថ ២០:៣០-៣១; នម ១១៨:២៦

* ២១:១១ ២១:១១៖ មថ ១៦:១៤

‡ ២១:១២ ២១:១២៖ ឞូ​រាគ៝ល់​ព្រាក់​តា​នៃ យ៝រ​លាស​គែស​ទូ​នតីល​ព្រាក់​ទើម​អី​ឞូ​ឆ៝ៈ​ទើន​មា​ញហើរ​តា​ញីស​ជាន​ឞ្រាស។

* ២១:១២ ២១:១២៖ ឆាក ១៤:២១

† ២១:១៣ ២១:១៣៖ អេឆា ៥៦:៧

* ២១:១៣ ២១:១៣៖ យេរ ៧:១១

* ២១:១៤ ២១:១៤៖ ២ឆា ៥:៨

§ ២១:១៥ ២១:១៥៖ «រានេ​មា​កោរាញ​ឞ្រាស» មោ​លាស «ហោឆានា »។

* ២១:១៥ ២១:១៥៖ មថ ២០:៣០-៣១

† ២១:១៦ ២១:១៦៖ នម ៨:២

* ២១:១៩ ២១:១៩៖ យេរ ២៩:១៧; ហោឆ ៩:១០; មកា ៧:១-៤

* ២១:២១ ២១:២១៖ មថ ១៧:២០; លក ១៧:៦

* ២១:២៣ ២១:២៣៖ មថ ២១:១២-១៤

* ២១:២៥ ២១:២៥៖ លក ៧:២៩-៣០

* ២១:២៦ ២១:២៦៖ មថ ១៤:៥

* ២១:២៩ ២១:២៩-៣១៖ មថ ៧:២១

* ២១:៣២ ២១:៣២៖ លក ៧:២៩-៣០

* ២១:៣៣ ២១:៣៣៖ នតុក​ឞូ​ជ៝ត​ព្លៃ​យុងយារ​ប៝ន ឞូ​ជ៝ត​គៃ​មា​លោស​ទាក​ជាន​នទ្រាញ់។

* ២១:៣៣ ២១:៣៣-៤៦៖ អេឆា ៥:១-៧

* ២១:៣៤ ២១:៣៤-៣៦៖ យេរ ៧:២៥-២៦

* ២១:៣៥ ២១:៣៥៖ មថ ២២:៦

* ២១:៣៨ ២១:៣៨៖ មថ ២៦:៣-៤

* ២១:៣៩ ២១:៣៩៖ ហេឞ ១៣:១២

* ២១:៤១ ២១:៤១៖ មថ ២២:៧

† ២១:៤២ ២១:៤២៖ នម ១១៨:២២-២៣

* ២១:៤២ ២១:៤២៖ អេឆា ២៨:១៦

* ២១:៤៤ ២១:៤៤៖ ដាន ២:៣៤-៣៥, ៤៤-៤៥

* ២១:៤៦ ២១:៤៦៖ មថ ២១:១១; ២៦:៤-៥

* ២២:២ ២២:២៖ នតម ១៩:៧, ៩

* ២២:៤ ២២:៤៖ អេឆា ២៥:៦

* ២២:៦ ២២:៦៖ មថ ២១:៣៥-៣៦

* ២២:៧ ២២:៧៖ មថ ២១:៤១; ២៤:២

* ២២:៩ ២២:៩៖ មថ ២៨:១៨-២០

* ២២:១១ ២២:១១៖ អេផ ៤:២៤; នតម ១៩:៨

* ២២:១៣ ២២:១៣៖ មថ ៨:១២

* ២២:១៦ ២២:១៦៖ មក ៣:៦

* ២២:១៩ ២២:១៩៖ «ទូ​មល៝ម់​ព្រាក់​កាក់​នតីល​អី​នៃ» មោ​លាស «ទូ​ដេនារី »។

† ២២:២១ ២២:២១៖ នទើ​អ៝ន់​មា​កោរាញ​ឞ្រាស​ជេង​នទើ​តឹម​ឞាន​មា៖ អ៝ន់​កោរាញ​ឞ្រាស​ម៝ត់​អ្វាញ់​មា​នាវ​រេស នាវ​ញឆីង នាវ​យើក​មឞាស នាវ​អ្យាត់ នាវ​លាស​អ្វែស នាវ​រានេ​មា​កោរាញ​ឞ្រាស នាវ​រ៝ង់​មា​ឞូ។

* ២២:២១ ២២:២១៖ រម ១៣:៧

* ២២:២៣ ២២:២៣៖ ការ ២៣:៦-៨

* ២២:២៤ ២២:២៤៖ នវ ២៥:៥-៦

* ២២:៣០ ២២:៣០៖ ១កោ ១៥:៣៥-៤៤

† ២២:៣១-៣២ ២២:៣១-៣២៖ នង ៣:៦

† ២២:៣៧ ២២:៣៧៖ នវ ៦:៥

† ២២:៣៩ ២២:៣៩៖ កល ១៩:១៨

* ២២:៣៩ ២២:៣៩៖ រម ១៣:៩; កាល ៥:១៤; យាក ២:៨

* ២២:៤០ ២២:៤០៖ មថ ៥:១៧; ៧:១២

* ២២:៤២ ២២:៤២-៤៥៖ មថ ២០:៣០-៣១

* ២២:៤២ ២២:៤២៖ អេឆា ៩:៦

‡ ២២:៤៤ ២២:៤៤៖ ឆ៝ម់បុត​អើម​ញចីស​មា​តី​អាបាៈ​គែស​ញចីស​លាស៖ «អ៝ន់​ជេង​នតុក​រាកើល​ជ៝ង់»។

† ២២:៤៤ ២២:៤៤៖ នម ១១០:១

* ២៣:៣ ២៣:៣៖ រម ២:២១-២៣

* ២៣:៤ ២៣:៤៖ មោ​លាស «យើន​មា​ខាន់​ពាង់​នើម​មោ​អុច​អោស​កើល​ឞូ​ជាន​តឹង ឞ៝ល​លាស​កើល​ដេៈ​មោ​អុច​ដ៝ង់»។

* ២៣:៤ ២៣:៤៖ មថ ១១:២៨-៣០

† ២៣:៥ ២៣:៥៖ តា​ត្រោម​ទុង​អី​នៃ​គែស​នហា​រាដាយ្ស​ញចីស​ត្រ៝ង​នាវ​កោរាញ​ឞ្រាស​ងើយ​អាបាៈ។

‡ ២៣:៥ ២៣:៥៖ ផូង​អីឆ្រាអែល ​វៃ​ជាន​តឹង​មា​នទើ​អី​គែស​ញចីស​តា​នាវ​កោរាញ​ឞ្រាស​ងើយ។ មា​ទុង​អី​នៃ​គែស​ញចីស​តា នង ១៣:៩, ១៦; នវ ៦:៨‌ មា​ច្យាង់​អាវ​គែស​ញចីស​តា នក ១៥:៣៨-៣៩។

* ២៣:៥ ២៣:៥៖ មថ ៦:១

* ២៣:៦ ២៣:៦៖ លក ១៤:៧-១១

* ២៣:១១ ២៣:១១៖ មថ ២០:២៥-២៨

* ២៣:១២ ២៣:១២៖ មថ ១៨:៤; ១ពេ ៥:៥-៦

* ២៣:១៦ ២៣:១៦៖ មថ ១៥:១៤

* ២៣:២១ ២៣:២១៖ ១កក ៩:៣

* ២៣:២២ ២៣:២២៖ អេឆា ៦៦:១

* ២៣:២៣ ២៣:២៣៖ កល ២៧:៣០-៣៣; មកា ៦:៨

§ ២៣:២៤ ២៣:២៤៖ ខាន់​ពាង់​ជាន​កើត​នៃ​គៃ​មា​តឹម​ទី​ដាស​មា​នាវ​វៃ​ខាន់​ពាង់​អី​ឞ្វៃ​មោ​អ៝ន់​ឆា​នទើ​អី​តឹម​ឞាន​មា​រាហ្វៃ។

* ២៣:២៤ ២៣:២៤៖ ឆែស​ឆាមោ​ជេង​មពោមពា​(ឆ្យុម)​ក្វ៝ង់​រាលាវ​ឞូ​តា​ឞ្រី​អីឆ្រាអែល  ជេសរី​ព្វាច់​ពាង់​នាវ​វៃ​ផូង​អីឆ្រាអែល ​មោ​អ៝ន់​ឆា​ដ៝ង់។

* ២៣:២៥ ២៣:២៥៖ មក ៧:៤

* ២៣:២៨ ២៣:២៨៖ លក ១៦:១៥

* ២៣:៣១ ២៣:៣១៖ មថ ៥:១២; ការ ៧:៥២

† ២៣:៣២ ២៣:៣២៖ ឞ្រាស​យេឆូ ​ងើយ​មា​នាវ​ខាន់​ពាង់​ងខឹត​ឆាក់​ឞ្រាស​យេឆូ ​នើម។

* ២៣:៣៣ ២៣:៣៣៖ មថ ៣:៧

‡ ២៣:៣៥ ២៣:៣៥៖ អាដាម់ ​ជេង​ឞូនុយ្ស​ត៝ល់​ង្វាយ​កោរាញ​ឞ្រាស​ញជេង។ នាវ​ងក៝ច​ងខឹត​អាបែល ​គែស​ញចីស​តា​ឆ៝ម់បុត​នាវ​នតើម​អី​ឆ៝ម់បុត​ត៝ល់​ង្វាយ​តា​នាវ​កោរាញ​ឞ្រាស​ងើយ។

§ ២៣:៣៥ ២៣:៣៥៖ ឆាការី ​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នាវ​ងក៝ច​ពាង់​គែស​ញចីស​តា ឆ៝ម់បុត​២​នាវ​រេស​ជេង ២នរ ២៤:២០-២១។ ឆ៝ម់បុត​២​នាវ​រេស​ជេង​អ្យា​ជេង​ឆ៝ម់បុត​ងគ្លែៈ​ទុត​តា​នាវ​កោរាញ​ឞ្រាស​ងើយ​នោក​ឞ្រាស​យេឆូ  យើន​មា​នារ​អ្យា​ឞូ​តេៈ​តា​នតុក​អេង​តា​នាវ​កោរាញ​ឞ្រាស​ងើយ។

* ២៣:៣៥ ២៣:៣៥៖ នន ៤:៨; ២នរ ២៤:២០-២១

* ២៣:៣៧ ២៣:៣៧៖ មថ ៥:១២; ១តេ ២:១៥; ហេឞ ១១:៣៧

* ២៣:៣៨ ២៣:៣៨៖ មថ ២៤:២

* ២៣:៣៩ ២៣:៣៩៖ មោ​លាស «ទាន់​កោរាញ​ឞ្រាស​អ៝ន់​នាវ​គែស​ជេង​មា​ទូ​ហ្វេ​ឞូនុយ្ស​វាច់​តា​រាញា​កោរាញ​ឞ្រាស»។

† ២៣:៣៩ ២៣:៣៩៖ នម ១១៨:២៦

* ២៤:២ ២៤:២៖ លក ១៩:៤៤; យេរ ៧:១៤

* ២៤:៤ ២៤:៤៖ ២តេ ២:៩-១០

* ២៤:៥ ២៤:៥៖ ១យហ ២:១៨

* ២៤:៧ ២៤:៧៖ អេឆា ១៩:២

* ២៤:៩ ២៤:៩-១៤៖ មថ ១០:១៧-២២

* ២៤:៩ ២៤:៩៖ ២តម ៣:១២

* ២៤:១១ ២៤:១១៖ ១យហ ៤:១

* ២៤:១២ ២៤:១២៖ ២តម ៣:១-៥

* ២៤:១៣ ២៤:១៣៖ នតម ២:៧, ១១, ១៧

* ២៤:១៤ ២៤:១៤៖ មថ ២៨:១៨-២០

* ២៤:១៥ ២៤:១៥៖ ដាន ៩:២៧; ១១:៣១; ១២:១១

* ២៤:១៧ ២៤:១៧៖ តា​ឞ្រី​អីឆ្រាអែល ​ជៃ​គែស​ច៝រ​ល៝ង់ គៃ​មា​ជាន​ការ គុ​រាលូ មោ​លាស​អីស​នទើ ជេសរី​គូង​ហាវ​តា​ឞើស​ទីស​ជៃ។

* ២៤:១៩ ២៤:១៩៖ លក ២៣:២៩

* ២៤:២១ ២៤:២១៖ ដាន ១២:១

* ២៤:២៤ ២៤:២៤៖ ២តេ ២:៩; ២ពេ ២:១; នតម ១៣:១៣-១៤

† ២៤:២៨ ២៤:២៨៖ គែស​ឞូនុយ្ស​គឹត​អេង​ឞាល់​មា​នាវ​ខ្លៃ​តា​ត្រ៝ង​អី​អ្យា គែស​ពែ​នតីល ១. នារ​ព្លឹ​វាច់​ឞ្រាស​យេឆូ ​មោ​នតុង​អោស ទឹង​លែៈ​ឞូនុយ្ស​ទើយ​ឆៃ តឹម​ឞាន​មា​ឆៃ​ឆ្យុម​គ្រ៝ត់​ឞើស​ងាយ។ ២. នោក​នាវ​អ្យើស​ឞូនុយ្ស​ទុត​ក្វ៝ង់ នាវ​អ្យើស​អី​នៃ​អូយ្ស​មផ៝ក់​នាវ​តេៈ​ទោយ្ស​កោរាញ​ឞ្រាស តឹម​ឞាន​មា​មពោមពា​(ឆ្យុម)​ខឹត​អូយ្ស​មផ៝ក់​ឆ្យុម​គ្រ៝ត់។ ៣. នាវ​គឹត​មឞេន​តា​នែស​នតូ​មរា​ញហើ​នារ​អី​នៃ​ឞើយ​មា​ត៝ត់ កើត​ឆ្យុម​គ្រ៝ត់​តា​ត្រោក​ញហើ​គែស​នទើ​ខឹត​តា​នតុក​អី​នៃ។

† ២៤:២៩ ២៤:២៩៖ អេឆា ១៣:១០; ៣៤:៤

* ២៤:២៩ ២៤:២៩៖ ២ពេ ៣:១០

* ២៤:៣០ ២៤:៣០៖ មថ ១៦:១; ដាន ៧:១៣

* ២៤:៣១ ២៤:៣១៖ ១កោ ១៥:៥២; ១តេ ៤:១៦-១៧

* ២៤:៣៤ ២៤:៣៤៖ មថ ១៦:២៨

* ២៤:៣៥ ២៤:៣៥៖ អេឆា ៤០:៨; ៥១:៦

* ២៤:៣៦ ២៤:៣៦៖ ការ ១:៧; ១តេ ៥:១-២

* ២៤:៣៧ ២៤:៣៧-៣៩៖ នន ៦:១១-១៣; ៧:៧-១៣

* ២៤:៤៣ ២៤:៤៣-៤៤៖ តត ២:១៣

* ២៤:៤៧ ២៤:៤៧៖ មថ ២៥:២១, ២៣

* ២៤:៤៨ ២៤:៤៨៖ ២ពេ ៣:៤

* ២៥:១ ២៥:១៖ មថ ២២:២

* ២៥:១២ ២៥:១២៖ មថ ៧:២៣

* ២៥:១៤ ២៥:១៤៖ មថ ២១:៣៣

* ២៥:១៥ ២៥:១៥៖ ព្រាក់ ៥០០០ អី​នៃ​តឹម​ឞាន​មា​ងខោម​ទូ​ហ្វេ​ឞូនុយ្ស​ជាន​ការ ១៥ នាម់។

* ២៥:១៥ ២៥:១៥៖ រម ១២:៦

* ២៥:២០ ២៥:២០-២៣៖ មថ ២៤:៤៥-៤៧

* ២៥:២៩ ២៥:២៩៖ មថ ១៣:១២

* ២៥:៣១ ២៥:៣១-៣២៖ ២កោ ៥:១០

* ២៥:៣៥ ២៥:៣៥-៣៦៖ អេឆា ៥៨:៧

* ២៥:៤០ ២៥:៤០៖ មថ ១០:៤២

† ២៥:៤១ ២៥:៤១៖ មោ​លាស «ផូង​តោង​ពារ់​ពាង់»។

* ២៥:៤១ ២៥:៤១៖ នតម ២០:១០, ១៥

* ២៥:៤៦ ២៥:៤៦៖ ដាន ១២:២; យហ ៥:២៩

* ២៦:២ ២៦:២៖ មថ ២០:១៨-១៩; នង ១២:១-១៤

* ២៦:៣ ២៦:៣៖ លក ៣:២

* ២៦:៤ ២៦:៤-៥៖ មថ ២១:៤៦

* ២៦:១១ ២៦:១១៖ នវ ១៥:១១

* ២៦:១៤ ២៦:១៤៖ មថ ១០:៤

* ២៦:១៥ ២៦:១៥៖ ៣០ ព្រាក់​កាក់​អ្យា​គែស​ខ្លៃ​ងខោម​ទូ​ហ្វេ​ឞូនុយ្ស​ក្លាប់​លាស​ព្វាន់​ខៃ។

* ២៦:១៥ ២៦:១៥៖ ឆាក ១១:១២; នង ២១:៣២

† ២៦:១៧ ២៦:១៧៖ បុន​នហ៝ត​ទូ​នារ ជេសរី​នហ៝​មា​លាប់​បុន​នុមពាង់​មោ​គែស​នទ្រូយ​ពើស​នារ។ អ្វាញ់​តា លក ២២:១ ដ៝ង់។

* ២៦:១៧ ២៦:១៧៖ នង ១២:១៥-២០

* ២៦:១៨ ២៦:១៨៖ មថ ២១:២-៣

* ២៦:២៤ ២៦:២៤៖ អេឆា ៥៣:៨-៩

‡ ២៦:២៦ ២៦:២៦៖ មោ​លាស «អ្យា​ជេង​នទើ​មឞេន​មា​ឆាក់​ជាន់​គ៝ប់​នើម»។

§ ២៦:២៨ ២៦:២៨៖ មោ​លាស «យ៝រ​លាស​នទ្រាញ់​ព្លៃ​យុងយារ​ប៝ន​តា​កាច៝ក​អ្យា​ជេង​នទើ​មឞេន​មា​មហាម​គ៝ប់»។

* ២៦:២៨ ២៦:២៨៖ នង ២៤:៨; យេរ ៣១:៣១-៣៤

* ២៦:២៩ ២៦:២៩៖ លក ២២:៣០

† ២៦:៣១ ២៦:៣១៖ ឆាក ១៣:៧

* ២៦:៣១ ២៦:៣១៖ មថ ២៦:៥៦; យហ ១៦:៣២

* ២៦:៣២ ២៦:៣២៖ មថ ២៨:៧, ១៦

* ២៦:៣៤ ២៦:៣៤៖ មថ ២៦:៧៤-៧៥

* ២៦:៣៥ ២៦:៣៥៖ យហ ១១:១៦

* ២៦:៣៧ ២៦:៣៧៖ មថ ១៧:១

* ២៦:៣៩ ២៦:៣៩៖ យហ ៦:៣៨; ផល ២:៨; ហេឞ ៥:៧-៨

* ២៦:៤១ ២៦:៤១៖ អេផ ៦:១៨

* ២៦:៤៥ ២៦:៤៥៖ យហ ១២:២៣; ១៣:១-២

* ២៦:៤៨ ២៦:៤៨៖ តា​នាវ​វៃ​ផូង​អីឆ្រាអែល ​រានោក​នៃ​ឞូ​តឹម​ចុម​នោក​តឹម​ម៝ប់​អោប​នាវ​អ្វែស​លាង់។

* ២៦:៥២ ២៦:៥២៖ នន ៩:៦

* ២៦:៥៣ ២៦:៥៣៖ មថ ៤:១១

* ២៦:៥៥ ២៦:៥៥៖ លក ១៩:៤៧; ២១:៣៧

* ២៦:៥៦ ២៦:៥៦៖ មថ ២៦:៣១

* ២៦:៦០ ២៦:៦០៖ នវ ១៩:១៥

* ២៦:៦១ ២៦:៦១៖ យហ ២:១៩

* ២៦:៦៣ ២៦:៦៣-៦៤៖ មក ១៥:៣៩; ដាន ៧:១៣

† ២៦:៦៤ ២៦:៦៤៖ នាវ​អើស​ឞ្រាស​យេឆូ ​ឆ៝ៈ​ឞើស នម ១១០:១ នទ្រែល​មា ដាន ៧:១៣។

‡ ២៦:៦៥ ២៦:៦៥៖ នាវ​ងខេក​អាវ​ជេង​នាវ​វៃ​ផូង​អីឆ្រាអែល ​នោក​គែស​នាវ​ជី​នូយ្ស មោ​លាស​មា​នាវ​រាង៝ត​ហោ​ងាន់។ កោរាញ​ជាន​ឞ្រាស​ទុត​ក្វ៝ង់​នៃ​ហោ​ជី​នូយ្ស​យ៝រ​មា​នទើ​ឞ្រាស​យេឆូ ​ងើយ​កើប​អេង​ឆាក់​ពាង់​នើម​តឹម​ឞាន​មា​កោរាញ​ឞ្រាស។

* ២៦:៦៥ ២៦:៦៥៖ កល ២៤:១៦; នក ១៥:៣០

* ២៦:៦៧ ២៦:៦៧៖ អេឆា ៥០:៦

* ២៦:៦៨ ២៦:៦៨៖ មថ ២១:១១

* ២៦:៧៤ ២៦:៧៤-៧៥៖ មថ ២៦:៣៤

* ២៧:៤ ២៧:៤៖ នវ ២៧:២៥

* ២៧:១០ ២៧:១០៖ ឆាក ១១:១២-១៣; យេរ ១៩:១-១៣; ៣២:៦-៩

* ២៧:១១ ២៧:១១៖ មថ ២:២

* ២៧:១២ ២៧:១២-១៤៖ នម ៣៨:១៣-១៥; អេឆា ៥៣:៧

* ២៧:១៦ ២៧:១៦៖ ឆ៝ម់បុត​អើម​អី​ញចីស​មា​តី​អាបាៈ ញចីស​លាស៖ «យេឆូ-​បារាបាស »។ នទើ​ញចីស​នៃ​គែស​តា​ត្រ៝ង ១៦‌ ១៧‌ ២០‌ ២១ នទ្រែល​មា​តា ២៦ តា​ងកោៈ​អ្យា។

* ២៧:១៨ ២៧:១៨៖ យហ ១១:៤៧-៤៨

* ២៧:២១ ២៧:២១-២៣៖ ការ ៣:១៣-១៤; ១៣:២៧-២៨

* ២៧:២៤ ២៧:២៤៖ នន ២១:៦-៨

* ២៧:២៥ ២៧:២៥៖ យេរ ២៦:១៥; ការ ៥:២៨

* ២៧:៣០ ២៧:៣០៖ អេឆា ៥០:៦

† ២៧:៣៤ ២៧:៣៤៖ ឞូ​មឹន​លាស ឞូ​អ៝ន់​នទើ​អី​នៃ​មា​ឞ្រាស​យេឆូ​ញេត គៃ​មា​កើល​មោ​អីរ​ជី។

* ២៧:៣៤ ២៧:៣៤៖ នម ៦៩:២១

‡ ២៧:៣៥ ២៧:៣៥៖ ឆ៝ម់បុត​អើម​អី​ញចីស​មា​តី​អាបាៈ​គែស​នត៝ប៖ «គៃ​មា​ទី​ដាស​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​គែស​ញចីស៖ «ឞូ​ឆ៝ៈ​ឞ៝ក​អាវ​គ៝ប់​តឹម​ពាៈ ជេសរី​ឆ៝ៈ​អាវ​គ៝ប់​មា​នទើ​ញច្រ៝ស»»។

* ២៧:៣៨ ២៧:៣៨៖ អេឆា ៥៣:១២

* ២៧:៣៩ ២៧:៣៩៖ នម ២២:៦-៧; ១០៩:២៥

* ២៧:៤០ ២៧:៤០៖ មថ ២៦:៦១; យហ ២:១៩

* ២៧:៤៣ ២៧:៤៣៖ មថ ២៦:៦៣-៦៤; នម ២២:៨

* ២៧:៤៤ ២៧:៤៤៖ លក ២៣:៣៩-៤៣

* ២៧:៤៥ ២៧:៤៥៖ អាម ៨:៩

* ២៧:៤៦ ២៧:៤៦៖ នម ២២:១

* ២៧:៤៨ ២៧:៤៨៖ នម ៦៩:២១

* ២៧:៥១ ២៧:៥១៖ នង ២៦:៣១-៣៣; ហេឞ ១០:១៩-២០

* ២៧:៥៤ ២៧:៥៤៖ មក ១៥:៣៩

* ២៧:៥៥ ២៧:៥៥-៥៦៖ លក ៨:២-៣

§ ២៧:៥៦ ២៧:៥៦៖ «អី​មេៈ​យាកោប យោហាន » មោ​លាស «អី​មេៈ​ក៝ន​ឞូ​ក្លោ​ឆេបេដេ »។

* ២៧:៥៧ ២៧:៥៧-៥៨៖ នវ ២១:២២-២៣

* ២៧:៦០ ២៧:៦០៖ នោក​នៃ​តា​ផូង​អីឆ្រាអែល  មោច​ផូង​ខាន់​ពាង់ ខាន់​ពាង់​លោក​ត្រោម​តា​លុ​ក្លេរ ត្រោម​អី​នៃ​ទើយ​ឞ្រោៈ​លាប់ ទើយ​ត៝ប់​អ៝ក់​ឞូនុយ្ស។

* ២៧:៦៣ ២៧:៦៣៖ មថ ១២:៤០

* ២៧:៦៤ ២៧:៦៤៖ មថ ២៨:១២-១៣

* ២៨:១ ២៨:១៖ នារ​ត៝ល់​ង្វាយ​ផូង​អីឆ្រាអែល  ជេង​នារ​ពើស​ឞ៝ន់​អាបៃ​រី។

* ២៨:៣ ២៨:៣៖ ដាន ១០:៥-៦; ការ ១:១០

* ២៨:៦ ២៨:៦៖ មថ ១៦:២១; ១៧:២៣; ២០:១៩

* ២៨:៧ ២៨:៧៖ មថ ២៦:៣២

* ២៨:១០ ២៨:១០៖ ហេឞ ២:១១

* ២៨:១២ ២៨:១២-១៣៖ មថ ២៧:៦៤

* ២៨:១៦ ២៨:១៦៖ មថ ២៦:៣២

* ២៨:១៨ ២៨:១៨៖ ដាន ៧:១៣-១៤; អេផ ១:២២; ផល ២:៩-១១

* ២៨:១៩ ២៨:១៩៖ ការ ១:៨; ២:៣៨; ៨:៣៦; ២កោ ៥:២០

† ២៨:២០ ២៨:២០៖ គែស​ឆ៝ម់បុត​អើម​អាបាៈ​អី​ញចីស​មា​តី​គែស​នត៝ប​លាស «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ២៨:២០ ២៨:២០៖ មថ ១៨:២០; យហ ១៤:២៣

មារកោស

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

នាវ​មហែ​មហាន​អ្វែស

មារកោស

ញចីស

នាវ​ឞោក​អ៝ន់​ឞូ​គឹត​ល៝រ

មារកោស ​មោ​អោស​ជាន​កោរាញ​អ៝ស​ម៝ន​ឞ្រាស​យេឆូ  យើន​មា​ពាង់​វៃ​ហាន់​មឞើស​ងក៝ច​នាវ​មហែ​មហាន​អ្វែស​ឞ្រាស​យេឆូ  នទ្រែល​កោរាញ​អ៝ស​ម៝ន​រាញា​ពោល ​(ការ ១២:២៥; ១៣:១៣; ១៥:៣៦-៤១) កោរាញ​អ៝ស​ម៝ន​រាញា​ពេត្រោស ​ដ៝ង់​(១ពេ ៥:១៣)។ តឹង​មា​ផូង​កោរាញ​ផូង​ញឆីង​មា​ឞ្រាស​ក្រីស ​អ៝ក់​នាម់​ឞើស​កើយ​ជេស​ឞូ​ញចីស​នាវ​តឹម​រាង្លាប់​មហែ មារកោស ​លែៈ​តាង់​នាវ​កោរាញ​អ៝ស​ម៝ន​រាញា​ពេត្រោស ​មឞើស​ងក៝ច​នទើ​ឞ្រាស​យេឆូ ​លែៈ​ជាន នទ្រែល​មា​នាវ​ឞ្រាស​យេឆូ ​នតី ជេសរី​មារកោស ​ញចីស​ឆ៝ម់បុត​អី​អ្យា​តាៈ​ឞើស​នទើ​ពាង់​តាង់​អី​នៃ។ ឞូ​អ៝ក់​មឹន​លាស​មារកោស ​ញចីស​ឆ៝ម់បុត​នាវ​មហែ​មហាន​អ្វែស​អ្យា​ល៝រ​ឞូ​ដាស​មា​ទឹង​លែៈ​ឆ៝ម់បុត​នាវ​មហែ​មហាន​អ្វែស​អាបាៈ​អេង ក្លាប់​លាស ២៥ នាម់​ជេស​ឞ្រាស​យេឆូ ​ទ៝ក់​រេស ជេង​តា​នាម់ ៥៥។

នាវ​អុច​នត្រ៝ង់​មារកោស

មារកោស ​កើប​ខ្លៃ​ងាន់​តា​នាវ​ខ្លៃ​ឞ្រាស​យេឆូ ​ជាន នអ៝ប់​មា​តា​នាវ​ឞ្រាស​យេឆូ ​នតី យើន​មា​ឆ៝ម់បុត​នាវ​មហែ​មហាន​អ្វែស​ពាង់​ញចីស​ទុត​គ្លែស​ដាស​មា​តា​ព្វាន់​អឹ​ឆ៝ម់បុត​នាវ​មហែ​មហាន​អ្វែស។ ពាង់​មោ​អោស​ឆ៝ៈ​អ៝ក់​ត្រ៝ង​ឞើស​នាវ​តឹម​រាង្លាប់​អើម។ នាវ​អុច​នត្រ៝ង់​មារកោស ​ទើយ​ឆៃ​នហេល​តា​ឆ៝ម់បុត​មារកោស ១០:៤៥ ជេង​នាវ​ងើយ​ឞ្រាស​យេឆូ ៖ “យ៝រ​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ជុរ​តា​នែស​នតូ​អ្យា មោ​អោស​គ៝ប់​ដាៈ​ឞូ​ឆើម​កើល​ជាន​ការ​អ៝ន់​មា​គ៝ប់។ គ៝ប់​ច្រាវ​ឆើម​កើល​ជាន​ការ​អ៝ន់​មា​ឞូ ជេសរី​គ៝ប់​ឆើម​ឆាក់​គ៝ប់​នើម​ត៝ត់​ខឹត​ឆាក់ គៃ​មា​ច្វាយ​ទឹង​លែៈ​ឞូនុយ្ស”។

នាវ​ខ្លៃ​អាបាៈ​អេង

តា​ឆ៝ម់បុត​មារកោស ១៦:៩-២០ គែស​អ៝ក់​ឆ៝ម់បុត​អើម​អី​ញចីស​មា​តី អី​គែស​ត្រ៝ង​អី​នៃ​តា​ឆ៝ម់បុត​មារកោស  យើន​មា​គែស​ឆ៝ម់បុត​មារកោស ​អើម​អី​ញចីស​មា​តី​អាបាៈ​អេង មោ​អោស​គែស​ត្រ៝ង ៩-២០‌ ឆ៝ម់បុត​អី​នៃ​ឞាស​តា​ត្រ៝ង​ផាម​ទើម។ ឞូនុយ្ស​អី​ឞ្លាវ​ងាន់​តា​នាវ​កោរាញ​ឞ្រាស​ងើយ កើប​លាស​ត្រ៝ង ៩-២០ មោ​អោស​ទី​មារកោស ​នើម​ញចីស យើន​មា​ហោម​កើប​ទី​មា​តេៈ​តា​នាវ​កោរាញ​ឞ្រាស​ងើយ។ នទ្រី​គែស​នត៝ប​រាវាង​អ្យា [ ] ជុម​ត្រ៝ង​អី​នៃ។ គែស​ឞូនុយ្ស​អាបាៈ​មឹន​លាស មារកោស ​ញចីស​ត៝ត់​តា​ត្រ៝ង​ផាម​ទើម ជេសរី​គែស​ឞូនុយ្ស​អាបាៈ​អេង​មឹន​លាស នាវ​អាបាៈ​ជឹត​អី​មារកោស ​លែៈ​គែស​ញចីស​លែៈ​រ៝ស។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​មឞើស​ងក៝ច​មា​យោហាន-​បាប់តែម  (១:១-៨)

- ឞ្រាស​យេឆូ ​ឆ៝ៈ​ទើន​នាវ​បាប់តែម​យុក​មា​ទាក នទ្រែល​មា​ទើយ​ឞើស​នាវ​នទើម (១:៩-១៣)

- ឞ្រាស​យេឆូ ​តា​ឞ្រី​កាលីលេ  (១:១៤—៩:៥០)

- ឞ្រាស​យេឆូ ​លោស​ឞើស​ឞ្រី​កាលីលេ ​ហាន់​ជឹត​ប៝ន​យេរូឆាលឹម  (១០:១-៥២)

- ពើស​ងគ្លែៈ​ទុត​ឞូ​ញុប​ក៝ត់​ឞ្រាស​យេឆូ ​លើស​ពាង់ នទ្រែល​មា​ត៝ត់​ខឹត​ឆាក់ (១១:១—១៥:៤៧)

- ឞ្រាស​យេឆូ ​ទ៝ក់​រេស​ជេស​ពាង់​ខឹត (១៦:១-៨)

- ឞ្រាស​យេឆូ ​ញហើ​ឆាក់​អ៝ន់​មពោល​អ៝ស​ម៝ន​ឆៃ (១៦:៩-២០)

១

នាវ​យោហាន-​បាប់តែម ​នតុម​នតី​ផូង​ប៝ន​លាន

(មថ ៣:១-៦, ១១-១២; លក ៣:១-១៨)

១ អ្យា​នតើម​នាវ​មហែ​មហាន​អ្វែស​មា​ឞ្រាស​យេឆូ​ក្រីស ​អី​ក៝ន​កោរាញ​ឞ្រាស​នើម។* ២ តា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​អេឆាយ ​លែៈ​ញចីស​លាស៖ «កោរាញ​ឞ្រាស​លាស៖

«អ្វាញ់​យឹ គ៝ប់​ដាៈ​ទូ​ហ្វេ​ឞូនុយ្ស​ហាន់​ល៝រ​នទ្រាប់​នូយ្ស​នហ៝ម់​ឞូនុយ្ស​អ៝ន់​មៃ

តឹម​ឞាន​ឞូ​ក្វាយ្ស​ត្រ៝ង មឞើស​មា​ឞូ​មៃ​ហាន់​ឞើស​កើយ†។

៣ ឞូនុយ្ស​អី​នៃ​នតែរ​តា​ឞ្រី​រាទាស​លាស៖

«នទ្រាប់​ហ៝ម់​នូយ្ស​នហ៝ម់​អ៝ន់​មា​កោរាញ​ឞ្រាស តឹម​ឞាន​មា​ឞូនុយ្ស​ក្វាយ្ស​ត្រ៝ង‌

ញឆ៝ង់​ត្រ៝ង​អ៝ន់​មា​កាដាច់​ហាន់»»»†។

៤ នទ្រី​នាវ​ងក៝ច​អី​នៃ​លែៈ​ត៝ត់​ហើយ គែស​ទូ​ហ្វេ​ឞូនុយ្ស​រាញា​យោហាន ​គុ​តា​ឞ្រី​រាទាស ពាង់​មឞើស​ងក៝ច​មា​ប៝ន​លាន​រាគ៝ល់​លើយ​នូយ្ស​នហ៝ម់​អ្យើស នហ៝​មា​ទើន​នាវ​យុក​មា​ទាក អី​ឞូ​ក្វាល់​«បាប់តែម» គៃ​មា​ញហើ​ខាន់​ពាង់​អុច​តឹង​នាវ​កោរាញ​ឞ្រាស នទ្រី​ទឹង​កោរាញ​ឞ្រាស​យោៈ​នអាច​មោ​ហោម​អោស​កើប​នាវ​តីស​ខាន់​ពាង់។*

៥ គែស​អ៝ក់​ឞូនុយ្ស​តា​ឞ្រី​យូដា  នទ្រែល​មា​តា​ប៝ន​ក្វ៝ង់​យេរូឆាលឹម ​ហាន់​រាន​អា​ពាង់​ទាទេ។ ខាន់​ពាង់​គឹត​ឆាក់​ខាន់​ពាង់​នើម​តីស​មឞើស​រ៝ ជេសរី​យោហាន ​ជាន​បាប់តែម​យុក​ខាន់​ពាង់​មា​ទាក​តា​ទាក​រាលាយ​យោរដាន់ ​រី។ ៦ ល៝ង់​យោហាន ​ពាង់​ញឆ៝ស​អាវ​ជ៝ង​ជាន​មា​រាឆៅ​ឆែស​ឆាមោ វាន់​រាឆែ​ឞុត​ជាន​មា​នតោ ពាង់​ឆា​ក្រាស​នទ្រាច​ដាស​ទាក​ឆុត*។* ៧ ពាង់​មឞើស​ងក៝ច​មា​ផូង​ប៝ន​លាន៖ “គែស​ទូ​ហ្វេ​កោរាញ ពាង់​ហាន់​ឞើស​កើយ​គ៝ប់​ឞើយ​មា​ត៝ត់​ជេស ពាង់​គែស​នាវ​ទើយ​រាលាវ​គ៝ប់​ងាន់។ តា​នាប់​ពាង់​គ៝ប់​ជេង​ឞូនុយ្ស​ជេៈ​លេៈ​ទើម ឞ៝ល​លាស​គ៝ប់​កុញ​ឆើម​ទ្រ៝ស​នតោ​ជ៝ត​ពាង់ ហោម​អែ​មោ​ហ៝ៈ​ទី​ដាស​នាវ​ជាន​ការ​ពាង់​ដ៝ង់។ ៨ គ៝ប់​ជាន​បាប់តែម​អ៝ន់​ខាន់​អៃ​មៃ​យុក​មា​ទាក​ទើម ល៝ង់​ពាង់​អី​នៃ​ជាន​បាប់តែម​អ៝ន់​ខាន់​អៃ​មៃ​មា​ឞ្រាស​ហ្វេង​អ្វែស​អី​ក្ល៝ស​អ្វែស”។*

នាវ​ឞ្រាស​យេឆូ ​ទើន​នាវ​បាប់តែម​យុក​មា​ទាក

(មថ ៣:១៣-១៧; ៤:១-១១; លក ៣:២១-២២; ៤:១-២)

៩ ត៝ត់​នារ​ឞើស​កើយ​ឞ្រាស​យេឆូ ​អី​តាៈ​ឞើស​ប៝ន​នាឆារែត ​ឞ្រី​កាលីលេ ​ពាង់​ហាន់​ត៝ត់​តា​នតុក​យោហាន ​ជាន​បាប់តែម​នៃ ជេសរី​យោហាន ​ជាន​បាប់តែម​មា​ឞ្រាស​យេឆូ ​យុក​មា​ទាក​តា​ទាក​រាលាយ​យោរដាន់ ។* ១០ ជេស​យុក​ពាង់​តា​ទាក​រី លោស​ប្លូ​ឞើស​ទាក​រី ឞ្រាស​យេឆូ ​ឆៃ​ត្រោក​ពើក​ឞ៝ង់​លាហឺរ ជេសរី​គែស​ឞ្រាស​ហ្វេង​អ្វែស​ជុរ​ទ្រ៝ម់​តា​ពាង់​អ្វាញ់​តឹម​ឞាន​មា​ព្លុក។* ១១ ទោល​នៃ​គែស​តាង់​នតែស​ឞ៝រ់​តាៈ​ឞើស​កាលើ​ត្រោក​លាស៖ “មៃ​អី​ក៝ន​គ៝ប់​រ៝ង់ គ៝ប់​រាម់​រាហើន​មៃ​ហោ​ងាន់​ងេន”។*

១២ ជេស​ឞើស​នៃ​ឞ្រាស​ហ្វេង​អ្វែស​ដាៈ​ឞ្រាស​យេឆូ ​ទូ​ហាន់​អា​ឞ្រី​រាទាស។ ១៣ ពាង់​គុ​តា​នតុក​នៃ ៤០ នាង់ ៤០ នារ គែស​ឆាតាង់ ​អី​កោរាញ​មពោល​ឞ្រាស​អ្យើស​នទើម​ពាង់​ដ៝ង់។ ពាង់​គុ​នទ្រែល​មពោមពា​(ឆ្យុម)​ឞ្រី​តា​នតុក​នៃ គែស​មពោល​តោង​ពារ់​ឆើម​កើល​ជាន​ការ​មា​ពាង់​ដ៝ង់។*

ឞ្រាស​យេឆូ ​ជាៈ​ព្វាន់​នុយ្ស​អ៝ស​ម៝ន

(មថ ៤:១២-២២; លក ៤:១៤-១៥; ៥:១-១១)

១៤ លែៈ​ជេស​ឞូ​ញុប​យោហាន-​បាប់តែម ​ក្រុង​តា​នទ្រូង ជេសរី​ឞ្រាស​យេឆូ ​ហាន់​តា​ឞ្រី​កាលីលេ ​នហ៝​មា​មឞើស​ងក៝ច​នាវ​មហែ​មហាន​អ្វែស​កោរាញ​ឞ្រាស។* ១៥ ពាង់​លាស៖ “ម៝ង​លែៈ​ត៝ត់​ជេស នាវ​កោរាញ​ឞ្រាស​ម៝ត់​អ្វាញ់​ខាន់​អៃ​មៃ​លែៈ​ទាច់​ងាន់​រ៝។ លាស​នទ្រី​រាគ៝ល់​ហ៝ម់​នូយ្ស​នហ៝ម់​អ្យើស​ខាន់​អៃ​មៃ ជេសរី​ញឆីង​មា​នាវ​មហែ​មហាន​អ្វែស​អ្យា​ទោ!”*

១៦ គែស​ទូ​នារ​រី​ឞ្រាស​យេឆូ ​ហាន់​ឞ្រោៈ​រ៝ៈ​មែង​ទាក​ងលៅ​ក្វ៝ង់​កាលីលេ †ពាង់​ឆៃ​ឞារ​ហៃ​អ៝ស​នោ​គុ​ឆែង​ជាល​តា​ទាក​នៃ អី​នោ​រាញា​ឆីមោន  នទ្រែល​មា​អ៝ន់ទ្រេ ​អី​អ៝ស។ ឞារ​ហៃ​ខាន់​ពាង់​អី​នៃ​ជេង​ឞូនុយ្ស​ជាន​ការ​វាង់​កា​ទើម។ ១៧ ជេសរី​ឞ្រាស​យេឆូ ​លាស​មា​ខាន់​ពាង់៖ “ហើយ​អ៝ស​នោ ហោៈ​តឹង​គ៝ប់គ៝ប់​អ៝ន់​ខាន់​មៃ​ហាន់​ជ៝យ​ឞូនុយ្ស​អ្យាត់​នាវ​គ៝ប់ តឹម​ឞាន​មា​ឆែង​កា”។ ១៨ ទោ​មា​ឞារ​ហៃ​ខាន់​ពាង់​រី​នត្លើយ​ជាល​ព្រុង​តា​នៃ ជេសរី​តឹង​ឞ្រាស​យេឆូ ​រ៝។* ១៩ ជេសរី​ឞ្រាស​យេឆូ ​ហាន់​ជឹត​នាប់ ពាង់​ឆៃ​ឞារ​ហៃ​អ៝ស​នោ​យាកើ  នទ្រែល​មា​យោហាន ​គុ​ឆុល​ជាល​តា​ទូក​រី ឞារ​ហៃ​ខាន់​ពាង់​នៃ​អី​ក៝ន​ឆេបេដេ ។ ២០ ត៝ត់​ឆៃ​ខាន់​ពាង់​តា​រី ឞ្រាស​យេឆូ ​ជាៈ​រ៝ ជេសរី​ខាន់​ពាង់​នត្លើយ​អី​ឞឹ នទ្រែល​មា​មពោល​អី​ពាង់​ងខោម​ជាន​ការ​មា​ពាង់​តា​រី ហាន់​តឹង​ឞ្រាស​យេឆូ ​រ៝។

ឞ្រាស​យេឆូ ​មព្រើស​ឞ្រាស​អ្យើស

(លក ៤:៣១-៣៧)

២១ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​ហាន់​តា​ប៝ន​កាពើនិម ។ ត៝ត់​នារ​ឆាបាត់ ​អី​នារ​រាលូ​ផូង​អីឆ្រាអែល ​ពាង់​លាប់​នតុម​នតី​តា​ញីស​រាបុន​ផូង​អីឆ្រាអែល ។* ២២ ឞូ​នទ្រ៝ត់​ញហីស​ងាន់​តាង់​នាវ​ពាង់​នតី​អី​នៃ។ នាវ​ពាង់​នតី​នើស​គែស​នាវ​ទើយ មោ​អោស​តឹម​ឞាន​មា​ផូង​នើម​នតី​នាវ​វៃ​ផូង​អីឆ្រាអែល ។* ២៣ តា​ញីស​រាបុន​នៃ គែស​ទូ​ហ្វេ​ឞូ​ក្លោ​លាប់​តា​នៃ​ឞ្រាស​អ្យើស​គុ​តា​ឆាក់​ពាង់​ដ៝ង់ ពាង់​នតែរ៖ ២៤ “អើ​យេឆូ ​តាៈ​ឞើស​ប៝ន​នាឆារែត ! លើយ​មៃ​រាខ្វាក​ហេន មៃ​ហាន់​អុច​លើស​លើយ​ហេន​ឞើស? គ៝ប់​នាល់​មៃ​ងាន់ មៃ​អី​នៃ​អី​ឞូនុយ្ស​ក្ល៝ស​អ្វែស​តាៈ​ឞើស​កោរាញ​ឞ្រាស”។* ២៥ ឞ្រាស​យេឆូ ​ទែ​មឞ្រាម​ឞ្រាស​អ្យើស​អី​នៃ៖ “លើយ​ហោម​ងើយ គុ​អ្យាត់​ឆាក់​រាក្លាក់​ហ៝ៈ ទូ​លោស​ឞើស​ឞូនុយ្ស​អី​នៃ​ហ៝ម់!” ២៦ ជេស​តាង់​ឞ្រាស​យេឆូ ​លាស​នទ្រី​ឞ្រាស​អ្យើស​លើស​ឞូនុយ្ស​អី​នៃ​ចោត​ទុល​ញឆ្ល៝ង់​ឆ៝ង់​ឆា នតែរ​លុង​ល៝ច​ងាន់​លោស​ប្ហុច​ឞ្រាស​អ្យើស​អី​នៃ។ ២៧ ទឹង​លែៈ​ឞូនុយ្ស​ឆៃ​កើត​នៃ​នើស នទ្រ៝ត់​ហីស​រាហ៝ល់​ទាទេ​ងាន់ ជេសរី​តឹម​អោប​នទ្រាង់​ខាន់​ពាង់​នើម៖ “យេ! លែៈ​នាវ​ងាន់​ហៃ! នាវ​នតុម​នតី​ពាង់​អី​នៃ​មហែ​ងាន់​ហៃ នអ៝ប់​មា​គែស​នាវ​ទើយ​ដ៝ង់។ ឞ៝ល​លាស​ឞ្រាស​អ្យើស​អ្យាត់​នាវ​ពាង់​ដាៈ​ដ៝ង់”។* ២៨ ជេសរី​គើញ​ងាន់​ឞូ​លឺ​ពាង់​ហោ​លាម​ឞ្រី​កាលីលេ ។

ឞ្រាស​យេឆូ ​ជាន​ឞាស​នាវ​ជី​ឞូនុយ្ស

(មថ ៨:១៤-១៧; លក ៤:៣៨-៤១)

២៩ ជេសរី​ឞ្រាស​យេឆូ ​លោស​ឞើស​ញីស​រាបុន​អី​នៃ ហាន់​ឞ្រ៝ង់​តា​ជៃ​ឞារ​ហៃ​អ៝ស​នោ ឆីមោន  នទ្រែល​អ៝ន់ទ្រេ ។ យាកើ  នទ្រែល​មា​យោហាន ​ហាន់​នទ្រែល​ដ៝ង់។ ៣០ ល៝ង់​អី​មេៈ​ព៝​ឆីមោន ​រី​ជី​ក៝ប​ឞិច​តា​គ្រែ​រី។ ត៝ត់​តា​នៃ​ឞូ​មឞើស​មា​ឞ្រាស​យេឆូ ​រ៝​នាវ​ជី​ក៝ប​ពាង់។* ៣១ ឞ្រាស​យេឆូ ​ហាន់​រាន​តា​ពាង់ ញុប​តី​រាទ៝ក់​ពាង់។ នាវ​ជី​ក៝ប​ឞាស​រ៝ ជេសរី​ពាង់​ជាន​ព្យាង់​ត្រាវ​មា​ខាន់​ពាង់។*

៣២ ត៝ត់​ឞ្រី​កេង​មាង់​នោក​នារ​លែៈ​ញ៝ប់ លែៈ​ឞូនុយ្ស​គែស​នាវ​ជី នទ្រែល​មា​ឞូនុយ្ស​ឞ្រាស​អ្យើស​លាប់ ឞូ​លែវ​ហាន់​អា​ឞ្រាស​យេឆូ ​ទាទេ។ ៣៣ គែស​អ៝ក់​ងាន់​ឞូនុយ្ស​តា​ប៝ន​នៃ​គុ​គូម​តា​មពោង​ជៃ​រី​ទាទេ។ ៣៤ ជេសរី​គែស​អ៝ក់​ឞូនុយ្ស​ឞ្រាស​យេឆូ ​ជាន​ឞាស​អាប់​នតីល​នាវ​ជី​តា​ខាន់​ពាង់ មព្រើស​ឞ្រាស​អ្យើស​ទូ​លោស​ឞើស​ឞូនុយ្ស​ដ៝ង់។ ពាង់​ឞ្វៃ​ឞ្រាស​អ្យើស​មោ​អោស​អ៝ន់​ងើយ យ៝រ​លាស​ផូង​ឞ្រាស​អ្យើស​លែៈ​នាល់​ពាង់។

ឞ្រាស​យេឆូ ​មឞើស​ងក៝ច​នាវ​មហែ​មហាន​អ្វែស

(មថ ៤:២៣; លក ៤:៤១-៤៤)

៣៥ កាស​អើម​អោយ​ឞ្រី​ហោម​ង៝ ឞ្រាស​យេឆូ ​ទ៝ក់​ឞិច​ហាន់​ទូ​ហ្វេ​អេង​តា​នតុក​ឞ្រី​រាទាស​ងាយ​ដាស​ឞូនុយ្ស ជេសរី​មឞើស​ឆើម​តា​នតុក​នៃ។* ៣៦ ឆីមោន  នទ្រែល​មា​មពោល​អី​គុ​នទ្រែល​ពាង់ ហាន់​ជ៝យ​ឞ្រាស​យេឆូ ។ ៣៧ ត៝ត់​មា​ឆៃ​ពាង់ ខាន់​ពាង់​លាស៖ “អ៝ក់​ងាន់​ឞូនុយ្ស​អុច​ជ៝យ​មៃ​មេៈ”។ ៣៨ ឞ្រាស​យេឆូ ​លាស​មា​ខាន់​ពាង់៖ “ហោៈ​ឞ៝ន់​ឞ្រោៈ​រ៝ៈ​ប៝ន​អី​ទាច់ៗ​តា​អ្យា។ គ៝ប់​ឞែ​មា​មឞើស​ងក៝ច​នាវ​មហែ​មហាន​អ្វែស​អ៝ន់​មា​ប៝ន​អី​នៃ នទ្រី​ទឹង​គ៝ប់​ហាន់​ត៝ត់​តា​អ្យា”។ ៣៩ ជេសរី​ឞ្រាស​យេឆូ ​ហាន់​មឞើស​ងក៝ច​នាវ​មហែ​មហាន​អ្វែស​តា​ញីស​រាបុន​ផូង​អីឆ្រាអែល ​លាម​ឞ្រី​កាលីលេ ​នហ៝​មា​មព្រើស​ឞ្រាស​អ្យើស​ទូ​លោស​ឞើស​ឞូនុយ្ស​អ៝ក់​ដ៝ង់។

ឞ្រាស​យេឆូ ​ជាន​ឞាស​ទូ​ហ្វេ​ឞូ​ក្លោ​ផុង​ឆា

(មថ ៨:១-៤; លក ៥:១២-១៦)

៤០ គែស​ទូ​ហ្វេ​ឞូ​ក្លោ​ផុង​ឆា​ហាន់​ច៝ន​កោម៝ក់​ឞ៝ញ​ឞ្រាស​យេឆូ ៖ “ទាន់​មៃ​យោៈ​នអាច​មា​គ៝ប់​អើ! គ៝ប់​លែៈ​គឹត​មៃ​ទើយ​ជាន​ឆាក់​គ៝ប់​អ៝ន់​ក្ល៝ស​អ៝ន់​ឞាស​ជី លាស​មៃ​អុច”។* ៤១ ឞ្រាស​យេឆូ ​យោៈ​នអាច​មា​ឞូ​ក្លោ​ផុង​ឆា​នៃ។ ឞ្រាស​យេឆូ ​នតា​តី​ពាស​តា​ឆាក់​ពាង់​រី‡ ជេសរី​លាស​មា​ឞូនុយ្ស​ផុង​ឆា​អី​នៃ៖ “អើ គ៝ប់​អុច​ដ៝ង់ ឞាស​ហ៝ម់!” ៤២ ជេស​ឞ្រាស​យេឆូ ​ងើយ​រី ឞូ​ក្លោ​ផុង​ឆា​អី​នៃ​ទោ​មា​ឞាស​អ្វែស​ក្ល៝ស​រាងុច​រ៝។ ៤៣ ជេសរី​ឞ្រាស​យេឆូ ​ដាៈ​ពាង់​ឆឹត នហ៝​មា​ឞ្វៃ​ពាង់៖* ៤៤ “មៃ​លើយ​អោស​មឞើស​ងក៝ច​នាវ​អី​អ្យា​អ៝ន់​ឞូ​គឹត អ៝ន់​មៃ​ហាន់​ឞ្រ៝ង់​ញហើ​ឆាក់​មា​ឞូនុយ្ស​ជាន​ឞ្រាស​រី ជេសរី​ញហើរ​នទើ​ជាន​ឞ្រាស​តឹង​នាវ​វៃ​មោឆេ §​ដាៈ​មា​ឞូនុយ្ស​ឞាស​នាវ​ជី​ផុង​ឆា គៃ​មា​ឞូ​គឹត​នហេល​ឆាក់​មៃ​លែៈ​ក្ល៝ស​ងាន់​រ៝”។ ៤៥ តីស​មា​ឞូ​ក្លោ​អី​នៃ​មឞូង​រាបើច​ហាន់​មឞើស​ងក៝ច​មា​ឞូ​រ៝ ពាង់​មឞើស​ងក៝ច​នាវ​អី​នៃ​អ៝ន់​ឞូ​គឹត​លាម​អាប់​នតុក​អាប់​នតោ។ អាច​មា​ងក៝ច​នទ្រី ឞ្រាស​យេឆូ ​ទែរ​មោ​ហោម​អោស​ទើយ​លាប់​តា​ប៝ន​ក្វ៝ង់​កើត​អា​ល៝រ​នើស ពាង់​គុ​ឞើស​ទីស​ប៝ន ជេសរី​ហោម​គែស​ឞូនុយ្ស​តាៈ​ឞើស​អាប់​ញជោញ​អាប់​ញជាញ់​ហាន់​អា​ពាង់​នៃ។

២

ឞ្រាស​យេឆូ ​ជាន​ឞាស​ឞូ​ក្លោ​រាវែន

(មថ ៩:១-៨; លក ៥:១៧-២៦)

១ ត៝ត់​ជ៝ៈ​ឞារ​ពែ​នារ​រី ឞ្រាស​យេឆូ ​ព្លឹ​តៃ​តា​ប៝ន​កាពើនិម ។ ឞូនុយ្ស​តា​ប៝ន​នៃ​តាង់​លឺ​ពាង់​លែៈ​ព្លឹ​ឆឹត​តៃ​គុ​តា​ជៃ។ ២ គែស​ឞូនុយ្ស​រាន​តា​ជៃ​នៃ​អ៝ក់​មពឺម​ងាន់ ជ៝យ​នតុក​មា​គុ​មោ​គែស​អោស ឞ៝ល​លាស​ឞើស​ទីស​មពោង​មោ​ហោម​គែស​ដ៝ង់។ ជេសរី​ឞ្រាស​យេឆូ ​មឞើស​ងក៝ច​នាវ​កោរាញ​ឞ្រាស​អ៝ន់​មា​ខាន់​ពាង់​តា​នៃ។ ៣ ជេសរី​គែស​ឞូនុយ្ស​ព្វាន់​នុយ្ស​ហាន់​ឞើស​កើយ​តូង​ទូ​ហ្វេ​ឞូ​ក្លោ​រាវែន​ជ៝ង់​រាវែន​តី ហាន់​អា​ឞ្រាស​យេឆូ ។ ៤ ត៝ត់​តា​ជៃ​នៃ​ជ៝យ​ត្រ៝ង​លាប់​ហាន់​តា​ឞ្រាស​យេឆូ ​មោ​ឆៃ​អោស យ៝រ​មា​គែស​ឞូនុយ្ស​អ៝ក់​អីរ។ កើត​នទ្រី​ខាន់​ពាង់​លោក​ត្រោម​កាលើ​ច៝រ​ជៃ*​តឹម​ឆ៝ង់​នតុក​ឞ្រាស​យេឆូ ​គុ ជេសរី​ញជុរ​ឞូ​ក្លោ​រាវែន​អី​ឞិច​តា​មឞេល​នៃ​រ៝ៈ​ត្រោម​នៃ។ ៥ ឞ្រាស​យេឆូ ​ឆៃ​ខាន់​ពាង់​គែស​នាវ​ញឆីង​ពាង់​ទើយ​ជាន​ឞាស​នាវ​ជី​កើត​នៃ ពាង់​លាស​មា​ឞូនុយ្ស​រាវែន​អី​នៃ៖ “ហើយ​អ៝ស គ៝ប់​លែៈ​យោៈ​មៃ មោ​ហោម​អោស​កើប​នាវ​តីស​តា​មៃ”។*

៦ តា​នៃ​គែស​ផូង​នើម​នតី​នាវ​វៃ​ផូង​អីឆ្រាអែល ​អាបាៈ​ងក្ល៝ន់​អេង​តា​តោរ៖ ៧ “ហឺស! មើម​ទឹង​ពាង់​ឞាញ់​ងើយ​មឺច​រាម៝ត​កោរាញ​ឞ្រាស​កើត​នទ្រី? គែស​ទូ​ហ្វេ​កោរាញ​ឞ្រាស​ទើម​ទើយ​យោៈ​ឞូនុយ្ស មោ​ហោម​អោស​កើប​មោ​ហោម​អោស​ក្លាប់​នទាង់​នាវ​តីស!”* ៨ យើន​មា​ឞ្រាស​យេឆូ ​គឹត​រ៝​លែៈ​នាវ​ខាន់​ពាង់​ងក្ល៝ន់​កើត​នៃ ពាង់​លាស​មា​ខាន់​ពាង់៖ “មើម​ទឹង​ខាន់​មៃ​គែស​នាវ​មឹន​កើត​នអៃ? ៩ អ៝ន់​ខាន់​មៃ​គឹត​នាវ​អ្យា លាស​គ៝ប់​លាស​មា​ឞូ​ក្លោ​រាវែន​នៃ «នាវ​តីស​មៃ​លែៈ​គ៝ប់​យោៈ​ហើយ» មោ​លាស «មៃ​ទ៝ក់​ញអោត​មឞេល​ឞ្រោៈ​ហ៝ម់» លាស​នទ្រី​ម៝ស​នាវ​លាស​អី​ទើស​រាលាវ​ហាៈ? ១០ គ៝ប់​អុច​អ៝ន់​ខាន់​មៃ​គឹត​ឆៃ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស នទ្រី​ទឹង​គ៝ប់​ទើយ​យោៈ​នាវ​តីស​ឞូនុយ្ស​តា​នែស​នតូ​អ្យា”។ ជេសរី​ឞ្រាស​យេឆូ ​លាស​មា​ឞូ​ក្លោ​រាវែន​អី​នៃ៖ ១១ “មៃ​ទ៝ក់​ហ៝ម់! មៃ​ញអោត​មឞេល​មៃ​នៃ​ឆឹត​អា​ជៃ​មៃ​នើម​រី”។* ១២ ពាង់​ទ៝ក់​ដើប​ឞើស​មឞេល​នៃ​រ៝ ញអោត​មឞេល​ពាង់​នើម​នៃ​ហាន់​ឆឹត​លាប់​រ៝ៈ​ងក្លាង​ផូង​ឞាល់​អ៝ក់។ ល៝ង់​លែៈ​ឞូនុយ្ស​អី​គុ​តា​នៃ​គែស​នាវ​នទ្រ៝ត់​ហីស​រាហ៝ល់ ខាន់​ពាង់​រានេ​មា​កោរាញ​ឞ្រាស នហ៝​មា​លាស៖ “ឞ៝ន់​មោ​អោស​វៃ​ឆៃ​នាវ​អ្យា​កាល់​ទឹ​ត៝!”

ឞ្រាស​យេឆូ ​ជាៈ​លេវី 

(មថ ៩:៩-១៣; លក ៥:២៧-៣២)

១៣ ជេសរី​ឞ្រាស​យេឆូ ​ហាន់​រ៝ៈ​មែង​ទាក​ងលៅ​ក្វ៝ង់​កាលីលេ ​ទូ​តឹ​ជឹត ផូង​ប៝ន​លាន​អ៝ក់​ងាន់​ហាន់​តា​ពាង់ពាង់​នតុម​នតី​អ៝ន់​មា​ខាន់​ពាង់។ ១៤ ជេស​នតុម​នតី​នៃ​ពាង់​លោស​ឞើស​នៃ​ឞ្រោៈ​តៃ​ជឹត​នាប់ ជេសរី​ឆៃ​ទូ​ហ្វេ​ឞូនុយ្ស​រាញា​លេវី ​អី​ក៝ន​អាល់ផាយ ​គុ​ក៝ប់​ឆ៝ៈ​ព្រាក់​ប៝ន​លាន​មា​អ៝ន់​កោរាញ​ម៝ត់​អ្វាញ់ ពាង់​គុ​តា​នតុក​ពាង់​វៃ​ឆ៝ៈ​ព្រាក់។ ឞ្រាស​យេឆូ ​លាស​មា​ពាង់៖ “ហោៈ​ឞ្រោៈ​តឹង​គ៝ប់”។ ពាង់​ទ៝ក់​ឞើស​នៃ ជេសរី​តឹង​ឞ្រាស​យេឆូ ​រ៝។* ១៥ តា​នារ​នៃ​លេវី ​ជាៈ​ឞ្រាស​យេឆូ  នទ្រែល​មា​មពោល​អ៝ស​ម៝ន​ហាន់​ឆោង​ឆា​តា​ជៃ​ពាង់​នើម។ តា​ជៃ​នៃ​គែស​ឞូនុយ្ស​ឆ៝ៈ​ព្រាក់​ប៝ន​លាន នទ្រែល​មា​ឞូនុយ្ស​តីស†​អាបាៈ​អេង​គែស​អ៝ក់​គុ​ឆោង​ឆា​នទ្រែល​ដ៝ង់។ គែស​ឞូនុយ្ស​អី​កើត​នៃ​អ៝ក់​ងាន់​ហាន់​តឹង​ឞ្រាស​យេឆូ ។* ១៦ ត៝ត់​ឆៃ​ឞ្រាស​យេឆូ ​គុ​ឆោង​ឆា​នទ្រែល​ផូង​ឞូនុយ្ស​តីស​នៃ ផូង​នើម​នតី​នាវ​វៃ​ផូង​អីឆ្រាអែល ​ជេង​ផូង​ផារីឆី ​ដ៝ង់ លាស​មា​អ៝ស​ម៝ន​ពាង់៖ “មើម​ទឹង​ឞូនុយ្ស​អី​នៃ​គុ​ឆោង​ឆា​នទ្រែល​ឞូនុយ្ស​ឆ៝ៈ​ព្រាក់​ប៝ន​លាន នទ្រែល​មា​ឞូនុយ្ស​ជាន​តីស​អេង​កើត​នៃ?” ១៧ ជេស​ឞ្រាស​យេឆូ ​តាង់​ខាន់​ពាង់​លាស​កើត​នៃ ពាង់​លាស៖ “ឞូនុយ្ស​គែស​ឆាក់​ជាន់​អ្វែស​មោ​អុច​អោស​មា​កោរាញ​ទាក​ឆី ឞូនុយ្ស​អី​គែស​នាវ​ជី​ទើម​អុច។ នទ្រី​ទឹង​គ៝ប់​វាច់​តា​អ្យា​មោ​អោស​គៃ​មា​ក្វាល់​ឞូនុយ្ស​ឆ៝ង់ អុច​ក្វាល់​ឞូនុយ្ស​តីស គៃ​មា​កើល​ខាន់​ពាង់”។*

នាវ​អ៝ត់​ឆោង​ឆា

(មថ ៩:១៤-១៧; លក ៥:៣៣-៣៨)

១៨ ល៝ង់​គែស​ទូ​នារ​មពោល​អ៝ស​ម៝ន​យោហាន-​បាប់តែម  នទ្រែល​មា​មពោល​ផារីឆី ​ខាន់​ពាង់​អ៝ត់​ឆោង​ឆា។ ជេសរី​គែស​ឞូ​ហាន់​អោប​ឞ្រាស​យេឆូ ៖ “មពោល​អ៝ស​ម៝ន​យោហាន-​បាប់តែម  នទ្រែល​មា​មពោល​អ៝ស​ម៝ន​ផូង​ផារីឆី ​អ៝ត់​ឆោង​ឆា មើម​ទឹង​មពោល​អ៝ស​ម៝ន​មៃ​មោ​អ៝ត់?”* ១៩ ឞ្រាស​យេឆូ ​លាស​មា​ខាន់​ពាង់៖ “នោក​តឹម​នអាប់​អូរ​ឆាយ ឞូ​នាច់​វៃ​អ៝ត់​ឆោង​ឆា​ដ៝ង់​ឞើស? មោ​វៃ​អោស។ អ្យាត់​មា​អី​ឆាយ​មហែ​ហោម​គុ​នទ្រែល​តា​រី នាវ​តឹម​នអាប់​នៃ​អេ​ហ៝ៈ​លោច​អោស។* ២០ គ៝ប់​តឹម​ឞាន​មា​ឞូ​ក្លោ​នអាប់​អូរ​ឆាយ ត៝ត់​ទី​នារ​រី​តៃ​ឞូ​តឹម​ងខាស​គ៝ប់​ដាស​មពោល​អ៝ស​ម៝ន​គ៝ប់ តា​នារ​អី​នៃ​ខាន់​ពាង់​អ៝ត់​ឆោង​ឆា។ ២១ ឞូ​មោ​វៃ​អោស​ឆ៝ៈ​ឞ៝ក​មហែ​អេ​ហ៝ៈ​ពីស​មឞោល​តា​អាវ​លែៈ​ឆាត។ លាស​ជាន​កើត​នៃ​ឞ៝ក​អី​ឆាត​រី​លើ​មា​ហោ​ហេក​រាលាវ​អើម​ងាន់ យ៝រ​មា​អី​ឞ៝ក​មហែ​នៃ​ជេង​រោត​នោក​ជេស​ពីស។ ២២ កើត​នទ្រី​ដ៝ង់ ឞូ​មោ​វៃ​អោស​តេៈ​នទ្រាញ់​ព្លៃ​យុងយារ​ប៝ន​មហែ​តា​ទុង​នតោ​អើម លាស​ជាន​កើត​នៃ​នទ្រាញ់​ព្លៃ​យុងយារ​ប៝ន​មហែ​ជាន​អ៝ន់​ទុង​នតោ​អី​នៃ​ព្រែក នទ្រាញ់​ហុក​ដ៝ង់ ជេសរី​ទុង​នតោ​អី​នៃ​ជេង​ឆាត​ដ៝ង់ យ៝រ​លាស​ទុង​នតោ​អើម​មោ​ហោម​អោស​ត៝ច។ ឞូ​តេៈ​នទ្រាញ់​ព្លៃ​យុងយារ​ប៝ន​មហែ​តា​ទុង​នតោ​មហែ”។

ឞ្រាស​យេឆូ ​តើម​កោរាញ​មា​នារ​ឆាបាត់ 

(មថ ១២:១-៨; លក ៦:១-៥)

២៣ គែស​ទូ​នារ​ឆាបាត់ ​អី​នារ​រាលូ​ផូង​អីឆ្រាអែល ​ឞ្រាស​យេឆូ  នទ្រែល​អ៝ស​ម៝ន​ពាង់​ហាន់​គ្លាត់​រ៝ៈ​មីរ​ឞា​ព្រាង់  ជេសរី​មពោល​អ៝ស​ម៝ន​ពាង់​រ៝យ្ស​ឞា​ព្រាង់ ​គៃ​មា​ឆា។ ២៤ គែស​ផូង​ផារីឆី ​ហាន់​ឞើស​កើយ​លាស​ឞ្រាស​យេឆូ ៖ “ល៝ង់​មៃ​អ្វាញ់ ម៝ស​ឆី​កោៈ​មពោល​អ៝ស​ម៝ន​មៃ​ជាន​ការ​តា​នារ​ឆាបាត់ ​អ្យា​មេស? ឞ៝ល​លាស​ខាន់​ពាង់​រ៝យ្ស​ដេៈៗ​កើត​នៃ ហោម​អែ​កើប​តីស​ដាស​នាវ​វៃ​នារ​រាលូ​ផូង​ឞ៝ន់​ដ៝ង់”។ ២៥-២៦ ឞ្រាស​យេឆូ ​អោប៖ “លាស​នទ្រី​ខាន់​មៃ​លែៈ​ច្វេល​បាស នាវ​ខាន់​មៃ​វៃ​រ៝ៈ​តា​នាវ​កោរាញ​ឞ្រាស​ងើយ? ឞើស​នោក​អាបីយាថារ ​ជាន​កោរាញ​ជាន​ឞ្រាស​ទុត​ក្វ៝ង់ ដាវីត  នទ្រែល​មា​ឞូនុយ្ស​គុ​នទ្រែល​ពាង់​ហោ​ងាន់​ជី​ង៝ត ខាន់​ពាង់​អុច​គែស​នទើ​ឆោង​ឆា។ នោក​នៃ​ដាវីត ​អេ​ហ៝ៈ​ជេង​កាដាច់។ ជេសរី​ដាវីត ​លាប់​តា​ត្រោម​នតុក​ចូន​ឞ៝ក​កោរាញ​ឞ្រាស ពាង់​ឆា​នុមពាង់​អី​ឞូ​តេៈ​ញហើរ​មា​កោរាញ​ឞ្រាស​នៃ នហ៝​មា​ពាៈ​ឞូនុយ្ស​អី​គុ​នទ្រែល​ពាង់​ឆា​ដ៝ង់។ ឞូ​មោ​លាស​ពាង់​ដ៝ង់​ឞ៝ល​លាស​តឹង​មា​នាវ​វៃ​គែស​មពោល​ជាន​ឞ្រាស​ទើម​ទើយ​ឆា​នុមពាង់​អី​នៃ!”* ២៧ ឞ្រាស​យេឆូ ​លាស​ជឹត៖ “កោរាញ​ឞ្រាស​ដាៈ​ក៝ន​ឞូនុយ្ស​រាលូ​តា​នារ​ឆាបាត់ ​គៃ​មា​កើល​ក៝ន​ឞូនុយ្ស មោ​គែស​អោស​ពាង់​ញជេង​ក៝ន​ឞូនុយ្ស​ជាន​ទឹក​មា​នារ​ឆាបាត់ !* ២៨ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស នទ្រី​ទឹង​គ៝ប់​ជេង​កោរាញ​ម៝ស​នទើ​អី​ទើយ​អ៝ន់​ឞូ​ជាន មោ​លាស​មោ​ទើយ​អ៝ន់​ឞូ​ជាន​តា​នារ​ឆាបាត់ ​អី​នារ​រាលូ”។

៣

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​រាវែន​តី​អ៝ន់​ឞាស

(មថ ១២:៩-១៤; លក ៦:៦-១១)

១ ជេសរី​ឞ្រាស​យេឆូ ​លាប់​តា​ញីស​រាបុន​ផូង​អីឆ្រាអែល ​ទូ​តឹ​ជឹត តា​នៃ​គែស​ទូ​ហ្វេ​ឞូ​ក្លោ​រាវែន​តី​ទូ​ទីង។ ២ ឞូ​អុច​ជ៝យ​នាវ​មា​នតោន​ឞ្រាស​យេឆូ ​ងខេប​លាស​ពាង់​ជាន​ឞាស​ឞូនុយ្ស​ជី​តា​នារ​ឆាបាត់  យ៝រ​លាស​ខាន់​ពាង់​នតី​តា​នាវ​វៃ​ផូង​អីឆ្រាអែល ​មោ​អ៝ន់​អោស​ជាន​ឞាស​ឞូនុយ្ស​ជី​តា​នារ​ឆាបាត់  នទ្រី​ទឹង​ខាន់​ពាង់​អ្វាញ់​ជឹត​ពាង់​លែរ​ងែរ​ងាន់។* ៣ ជេសរី​ឞ្រាស​យេឆូ ​លាស​មា​ឞូ​ក្លោ​អី​នៃ៖ “ហើយ​អ៝ស មៃ​ទ៝ក់​ហ៝ម់ ហាន់​ទ៝ក់​ឞើស​នាប់​ឞូ​ត៝!” ៤ ជេសរី​ឞ្រាស​យេឆូ ​លាស​មា​មពោល​អី​ក៝ប់​អ្វាញ់​ពាង់៖ “គ៝ប់​អោប​ខាន់​មៃ តឹង​នាវ​វៃ​ផូង​ឞ៝ន់​តា​នារ​ឆាបាត់ ​ឞូនុយ្ស​ទើយ​ជាន​នទើ​អ្វែស​មោ​លាស​នទើ​អ្យើស? ទើយ​រាក្លាយ្ស​នាវ​រេស​ឞូនុយ្ស​មោ​លាស​ងខឹត​ពាង់?” ទឹង​លែៈ​ខាន់​ពាង់​គុ​អ្យាត់​ឆាក់​រាក់​ក្លាក់។* ៥ ឞ្រាស​យេឆូ ​អ្វាញ់​ទឹង​លែៈ​ឞូនុយ្ស​អី​គុ​តា​នៃ ពាង់​ជី​នូយ្ស​រាង៝ត​អេង​ឆាក់​ពាង់​នើម ឆៃ​ខាន់​ពាង់​ទាង់​ក៝​មោ​គែស​នាវ​តឹម​យោៈ។ ជេសរី​ពាង់​លាស​មា​ឞូ​ក្លោ​អី​រាវែន​តី​នៃ៖ “ល៝ង់​មៃ​រ៝ក​តី​មៃ​នៃ​ហ៝ម់!” ជេសរី​ពាង់​រ៝ក​តី​ពាង់​ឞាស​កើត​អើម​ដ៝ង់។ ៦ ជេសរី​ផូង​ផារីឆី ​អី​គុ​តា​នៃ​លោស​រុច​ព្លុច​ឞើស​ញីស​រាបុន​នៃ ហាន់​ឞ្រ៝ង់​តឹម​ញច្រាៈ​ដាស​ឞាល់​មពោល​ហេរោត-​អ៝ន់តីពាស ​រ៝ គៃ​មា​ជ៝យ​នាវ​មើម​ទឹង​គែស​ងខឹត​ឞ្រាស​យេឆូ ។*

អ៝ក់​ផូង​ប៝ន​លាន​តឹង​ឞ្រាស​យេឆូ 

៧ ជេសរី​ឞ្រាស​យេឆូ ​លោស​ឞើស​នតុក​នៃ​ហាន់​តា​ងលៅ​ក្វ៝ង់​កាលីលេ ​នទ្រែល​មពោល​អ៝ស​ម៝ន​ពាង់។ គែស​អ៝ក់​ផូង​ប៝ន​លាន​ហាន់​តឹង​ពាង់ ផូង​អី​នៃ​តាៈ​ឞើស​ឞ្រី​កាលីលេ ​ឞើស​ឞ្រី​យូដា ‌ ៨ ឞើស​ប៝ន​ក្វ៝ង់​យេរូឆាលឹម  ឞើស​ឞ្រី​អីដូមេ  ឞើស​កាល់​តី​ទាក​រាលាយ​យោរដាន់  ឞើស​អាប់​នតុក​ជុម​ប៝ន​ក្វ៝ង់​តីរុស  នទ្រែល​មា​ឞើស​អាប់​នតុក​ជុម​ប៝ន​ក្វ៝ង់​ឆីដោន ។ នទ្រី​ទឹង​អ៝ក់​ងាន់​ឞូនុយ្ស​ហាន់​វាច់​អា​ពាង់​នៃ យ៝រ​លាស​តាង់​ឞូ​មឞើស​ងក៝ច​ទឹង​លែៈ​នាវ​ពាង់​ជាន​នើស។ ៩ ឆៃ​អ៝ក់​អីរ​ប៝ន​លាន​នៃ​ឞ្រាស​យេឆូ ​ដាៈ​មពោល​អ៝ស​ម៝ន​ពាង់​នទ្រាប់​ទូ​មល៝ម់​ទូក​អ៝ន់​មា​ពាង់ ក្លាច​លាស​ផូង​ប៝ន​លាន​រុន​មពែត​ពាង់។ ១០ លែៈ​ជេស​ពាង់​ជាន​ឞាស​ឞូនុយ្ស​ជី​អ៝ក់​ងាន់ នទ្រី​ទឹង​ឞូនុយ្ស​អេងៗ​អី​គែស​នាវ​ជី​ញឆ្រោយ្ស​ចុល​ហាន់​ទាច់ៗ អុច​ពាស​ឞ្រាស​យេឆូ ​គៃ​មា​ឞាស​នាវ​ជី​ខាន់​ពាង់​នើម។* ១១ ត៝ត់​ផូង​ឞូនុយ្ស​អី​គែស​ឞ្រាស​អ្យើស​គុ​តា​ខាន់​ពាង់​ឆៃ​ឞ្រាស​យេឆូ  ខាន់​ពាង់​ពាន់​តា​ឞើស​នាប់​ឞ្រាស​យេឆូ ​រ៝ នអ៝ប់​មា​នតែរ៖ “មៃ​អី​ក៝ន​កោរាញ​ឞ្រាស!”* ១២ ជេសរី​ឞ្រាស​យេឆូ ​មឞ្រាម មោ​អោស​អ៝ន់​ខាន់​ពាង់​មឞើស​ងក៝ច​មា​ឞូ​គឹត​នាល់​ពាង់​អី​ក៝ន​កោរាញ​ឞ្រាស។*

ឞ្រាស​យេឆូ ​កើយ្ស ១២ នុយ្ស​មពោល​អ៝ស​ម៝ន

(មថ ១០:១-៤; លក ៦:១២-១៦)

១៣ ឞ្រាស​យេឆូ ​លែៈ​ហាវ​កាលើ​យោក ជេសរី​ពាង់​ក្វាល់​ជាៈ​ឞូនុយ្ស​អី​ពាង់​អុច​ហាន់​នទ្រែល​ពាង់ ជេសរី​ខាន់​ពាង់​អី​នៃ​ហាន់​តឹង​ពាង់​តា​រី។ ១៤ ឞើស​មពោល​អី​នៃ​ពាង់​កើយ្ស ១២ នុយ្ស ពាង់​ក្វាល់​ខាន់​ពាង់ «កោរាញ​អ៝ស​ម៝ន»។ មពោល​អី​នៃ​គៃ​មា​គុ​នទ្រែល​ពាង់​នើម អ៝ន់​ខាន់​ពាង់​មឞើស​ងក៝ច​នាវ​ពាង់​អ៝ន់​មា​ឞូ‌* ១៥ នទ្រែល​មា​អ៝ន់​ខាន់​ពាង់​គែស​នាវ​ទើយ ទើយ​មព្រើស​ឞ្រាស​អ្យើស​ដ៝ង់។

១៦ មពោល ១២ នុយ្ស​នៃ តា​នៃ​គែស​ឆីមោន ​អី​ឞ្រាស​យេឆូ ​តេៈ​រាញា​មហែ​ពាង់​ពេត្រោស ‌* ១៧ គែស​ឞារ​ហៃ​អ៝ស​នោ​អី​ក៝ន​ឆេបេដេ ​រាញា​យាកើ  នទ្រែល​មា​យោហាន ។ ឞារ​ហៃ​ខាន់​ពាង់​អី​នៃ​ឞ្រាស​យេឆូ ​ទែ​តេៈ​រាញា «បោអានេរកេ » រាឞ្លាង​នាវ​អី​នៃ «ក៝ន​នតែស​នត៝រ់​ងលាយ្ស»។* ១៨ គែស​រាញា​អ៝ន់ទ្រេ  រាញា​ផីលីប  រាញា​បារថោលោមេ  រាញា​មាថាយ  រាញា​ថោមាស  រាញា​យាកើ ​អី​ក៝ន​អាល់ផាយ  រាញា​ថាដេ  រាញា​ឆីមោន ​អី​ឞូ​ក្វាល់​«គើយ្ស»‌* ១៩ នទ្រែល​មា​រាញា​យូដាស-​អីឆាការីយោត ​អី​ឞូនុយ្ស​លែវ​ឞូ​ហាន់​ញុប​ឞ្រាស​យេឆូ ។*

ផូង​ឞាល់​មពោល​ឞ្រាស​យេឆូ ​អុច​ឆ៝ៈ​ពាង់​ឆឹត

២០ ជេសរី​ឞ្រាស​យេឆូ ​ហាន់​គុ​តា​ទូ​មល៝ម់​ជៃ ត៝ត់​តា​នៃ​គែស​ឞូនុយ្ស​វាច់​តៃ​តា​រី លើ​មា​អ៝ក់​លើ​មា​អ៝ក់​ងាន់។ ល៝ង់​ពាង់ នទ្រែល​មា​មពោល​អ៝ស​ម៝ន​ពាង់​មោ​អោស​ហ៝ច​ឆោង​ឆា។ ២១ ជេស​ផូង​ឞាល់​មពោល​ពាង់​តាង់​ឞូ​ទែ​ងក៝ច​នាវ​អី​នៃ ឞូ​លាស​ដ៝ង់៖ “ហឺស មោ​ហោម​អោស​គឹត​ឆាក់​ពាង់​រី”។ នទ្រី​ទឹង​ខាន់​ពាង់​ជាៈ​ឞាល់​ហាន់​ឆ៝ៈ​ពាង់។*

ឞ្រាស​យេឆូ ​ឞូ​លាស​ឞ្រាស​បេលឆេបូល 

(មថ ១២:២២-៣២; លក ១១:១៤-២៣; ១២:១០)

២២ ល៝ង់​អី​ផូង​នើម​នតី​នាវ​វៃ​ផូង​អីឆ្រាអែល ​អី​តាៈ​ឞើស​ប៝ន​យេរូឆាលឹម ​រី​ហាន់​ត៝ត់​តា​នៃ ខាន់​ពាង់​លាស៖ “ឞូនុយ្ស​អី​នៃ​គែស​ឞ្រាស​អ្យើស​បេលឆេបូល †​គុ​តា​ឆាក់​ពាង់។ យ៝រ​លាស​អី​កោរាញ​មពោល​ឞ្រាស​អ្យើស​អ៝ន់​នាវ​ទើយ​តា​ពាង់ ទឹង​ពាង់​ទើយ​មព្រើស​ឞ្រាស​អ្យើស”។* ២៣ ឞ្រាស​យេឆូ ​ក្វាល់​ផូង​នើម​នតី​នៃ​ហាន់​ទាច់​អា​ពាង់ ជេសរី​លាស​មា​នាវ​ងើយ​នតឹត៖ “មើម​ឞ្លាវ​ឆាតាង់ ​អី​កោរាញ​មពោល​ឞ្រាស​អ្យើស​មព្រើស​ឆាក់​ពាង់​នើម? ២៤ លាស​តា​ទូ​ឞ្រី​ផូង​ប៝ន​លាន​ពាង់​តឹម​ល៝ក់​តឹម​ជាញ​ចាស​ច្រាយ​ឞាល់ ឞ្រី​អី​នៃ​មោ​ហោម​អោស។ ២៥ មោ​លាស​តា​ទូ​រានាក់​វ៝ល់​គែស​តឹម​ល៝ក់​តឹម​ជាញ​ឞាល់​នឹង​នែង រានាក់​វ៝ល់​អី​នៃ​រ៝ស​ហេង​មោ​ហោម​ដ៝ង់។ ២៦ លាស​គែស​ឆាតាង់ ​តឹម​ល៝ក់​តឹម​ជាញ​នទ្រាង់​ពាង់​នើម ពាង់​មោ​ទើយ​អោស​គុ​ន៝ប់ រ៝ស​ហេង​រ៝។ ២៧ មោ​គែស​អោស​ឞូនុយ្ស​ទើយ​ហាន់​តា​ជៃ​ឞូនុយ្ស​ទាង់ ជេសរី​នតុង​ទ្រាប់​នទើ​ពាង់។ អ៝ន់​ញុប​ក៝ត់​ល៝រ​ឞូនុយ្ស​អី​នៃ​ប៝ត់ រី​មើ​ទើយ​នតុង​ទឹង​លែៈ​ទ្រាប់​នទើ​តា​ជៃ​ពាង់។* ២៨ គ៝ប់​លាស​នហេល​នានេៈ​ងាន់​មា​ខាន់​មៃ ទឹង​លែៈ​នទើ​ឞូនុយ្ស​ជាន​តីស នទ្រែល​មា​លាស​មឺច​រាម៝ត​កោរាញ​ឞ្រាស កោរាញ​ឞ្រាស​ហោម​យោៈ​ទាទេ។* ២៩ តីស​មា​ឞូ​ម៝ស​អី​លាស​មឺច​រាម៝ត​ឞ្រាស​ហ្វេង​អ្វែស​អី​ក្ល៝ស​អ្វែស​រី មោ​អោស​កោរាញ​ឞ្រាស​យោៈ​មា​ពាង់ ពាង់​អី​នៃ​គែស​ទោយ្ស​នហ៝​រ៝​មោ​ឞ្លាវ​ឞាស”។ ៣០ នទ្រី​ទឹង​ឞ្រាស​យេឆូ ​ងើយ​កើត​នៃ អាច​ខាន់​ពាង់​លាស​ពាង់​គែស​ឞ្រាស​អ្យើស​គុ​តា​ឆាក់​ពាង់។

ផូង​អ៝ស​នោ​ងាន់​ឞ្រាស​យេឆូ 

(មថ ១២:៤៦-៥០; លក ៨:១៩-២១)

៣១ ជេសរី​មេៈ​ឞ្រាស​យេឆូ  នទ្រែល​មា​អ៝ស​ឞូ​ក្លោ​ពាង់ ហាន់​ត៝ត់​តា​ជៃ​ឞ្រាស​យេឆូ ​គុ​នតុម​នតី​នៃ។ ខាន់​ពាង់​គុ​ឞើស​ទីស​រី ជេសរី​ដាៈ​ឞូ​មឞើស​ពាង់​ហាន់​ម៝ប់​ខាន់​ពាង់។* ៣២ ផូង​ប៝ន​លាន​អី​គុ​ជុម​ឞ្រាស​យេឆូ ​រី​មឞើស​ពាង់៖ “ហើយ​នើម​នតី មេៈ​មៃ នទ្រែល​មា​អ៝ស​ឞូ​ក្លោ​មៃ​គុ​ក៝ប់​ឞើស​ទីស​ត៝ អុច​ម៝ប់​មៃ​មេៈ!” ៣៣ ជេសរី​ឞ្រាស​យេឆូ ​អើស​មា​ខាន់​ពាង់៖ “ឞូ​ម៝ស​មេៈ​គ៝ប់? ឞូ​ម៝ស​អ៝ស​នោ​គ៝ប់?” ៣៤ ជេសរី​ពាង់​អ្វាញ់​ឞូនុយ្ស​អី​គុ​ជុម​ពាង់ពាង់​លាស៖ “ឞូនុយ្ស​អី​គុ​តា​អ្យា​គ៝ប់​ក្វាល់​មេៈ​គ៝ប់ អ៝ស​នោ​គ៝ប់។ ៣៥ ឞូ​ម៝ស​អី​អ្យាត់​តឹង​នាវ​កោរាញ​ឞ្រាស​អុច ពាង់​អី​នៃ​អ៝ស​នោ​គ៝ប់ នទ្រែល​មា​មេៈ​គ៝ប់”។*

៤

នាវ​ងើយ​នតឹត​ឆូយ​គារ់​នតីល

(មថ ១៣:១-៩; លក ៨:៤-៨)

១ គែស​ទូ​នារ​រី​ឞ្រាស​យេឆូ ​គុ​នតី​ផូង​ប៝ន​លាន​រ៝ៈ​មែង​ទាក​ងលៅ​ក្វ៝ង់​កាលីលេ ​ទូ​តឹ​ជឹត។ តា​នៃ​គែស​អ៝ក់​ងាន់​ឞូនុយ្ស​ហាន់​វាច់​តា​ពាង់ នទ្រី​ពាង់​ហាវ​គុ​រាគើប​កាលើ​ទូក ជេសរី​នតី​កាលើ​ទូក​រី ផូង​ប៝ន​លាន​គុ​ឞើស​កើស​អ្យា គុ​រ៝ៈ​មែង​ទាក។* ២ ឞ្រាស​យេឆូ ​នតុម​នតី​ខាន់​ពាង់​អ៝ក់​ងាន់​មា​នាវ​ងើយ​នតឹត​កើត​នអា៖ ៣ “អ្យាត់​ហ៝ៈ គែស​ទូ​ហ្វេ​ឞូ​ក្លោ​ហាន់​ឆូយ​គារ់​នតីល។ ៤ នោក​ពាង់​ឆូយ​នៃ​អាបាៈ​តុប​រ៝ៈ​ត្រ៝ង ជេសរី​ឆ្យុម​ច៝ក​លែៈ​ផ្យៅ។ ៥ គារ់​អាបាៈ​តុប​តា​នែស​ក្លេរ គារ់​អី​នៃ​គើញ​ហ៝ន​ព្រូ​យ៝រ​លាស​នែស​នហើ។ ៦ ត៝ត់​ទោស​នារ​តើម​អី​នៃ​នទ្រ៝​ប្រុង យ៝រ​មា​រែស​ពាង់​ហ៝ន​មោ​ជ្រូ។ ៧ គារ់​អាបាៈ​ជឹត​តុប​តា​នែស​ល៝ក ជេសរី​ល៝ក​ហ៝ន​ត៝ល់​លែៈ​ផ្យៅ នហ៝​មា​មោ​អោស​ត៝ត់​ព្លៃ។ ៨ ល៝ង់​គារ់​អី​អាបាៈ​ជឹត​តុប​តា​នែស​អ្វែស ពាង់​ហ៝ន​ព្រូ​អ្វែស​ជេង នហ៝​មា​ត៝ត់​គែស​ព្លៃ​ទូ​គារ់​គែស ៣០‌ អាបាៈ​ទូ​គារ់​គែស ៦០‌ អាបាៈ​ជឹត​ទូ​គារ់​គែស ១០០”។ ៩ ជេសរី​ឞ្រាស​យេឆូ ​លាស​តៃ៖ “ឞូ​ម៝ស​តាង់​នាវ​គ៝ប់​ងើយ​អ្យា អ៝ន់​ពាង់​ងក្ល៝ន់​អេង​តា​ឆាក់!”

១០ នោក​ឞ្រាស​យេឆូ ​គុ​ងាយ​ដាស​ឞាល់​ផូង តា​នៃ​គែស ១២ នុយ្ស មពោល​អ៝ស​ម៝ន នទ្រែល​មា​ឞូ​អាបាៈ​ដ៝ង់​គុ​នទ្រែល​ពាង់ ជេសរី​ខាន់​ពាង់​អោប​ពាង់៖ “មៃ​មឞើស​នហេល​នាវ​ងើយ​នតឹត​អី​នៃ​អឺស”។ ១១ ឞ្រាស​យេឆូ ​អើស​លាស៖ “អា​ល៝រ​នើស​នាវ​ខ្លៃ​កោរាញ​ឞ្រាស​ម៝ត់​អ្វាញ់​ឞូនុយ្ស​ហោម​នទ៝ប់​មពោន អាបៃ​រី​កោរាញ​ឞ្រាស​អ៝ន់​មា​ខាន់​អៃ​មៃ​គឹត​វ៝ត់​នទើ​អី​នៃ។ ល៝ង់​ឞូនុយ្ស​អាបាៈ​ជឹត គ៝ប់​ងើយ​នតឹត​អ៝ន់​មា​ខាន់​ពាង់។* ១២ នទ្រី​តឹម​ទី​ដាស​នាវ​កោរាញ​ឞ្រាស​ងើយ​កាល់​អែ​នើស៖

«ឞ៝ល​លាស​ខាន់​ពាង់​អ្វាញ់​នទើ​គ៝ប់​ជាន​ក៝ៈ​មោ​វ៝ត់​នទើ​ខ្លៃ​នាវ​អី​នៃ។

ខាន់​ពាង់​តាង់​នាវ​គ៝ប់​ងើយ​ក៝ៈ​មោ​វ៝ត់​ដ៝ង់។

លាស​ខាន់​ពាង់​វ៝ត់ ខាន់​ពាង់​រាគ៝ល់​នូយ្ស​នហ៝ម់​អ្យើស ជេសរី​កោរាញ​ឞ្រាស​យោៈ​នអាច​មោ​ហោម​កើប​នាវ​តីស​ខាន់​ពាង់»†”។*

១៣ ឞ្រាស​យេឆូ ​លាស​តៃ​មា​ខាន់​ពាង់៖ “នាវ​ងើយ​នតឹត​អ្យា​លាស​ខាន់​អៃ​មៃ​មោ​វ៝ត់​ដ៝ង់ មើម​ខាន់​អៃ​មៃ​ទើយ​វ៝ត់​នាវ​ងើយ​នតឹត​អាបាៈ​អេង​ជឹត​ហាៈ! ១៤ ឞូនុយ្ស​អី​ឆូយ​គារ់​នតីល​នៃ កើត​ឞូនុយ្ស​អី​មឞើស​ងក៝ច​នាវ​កោរាញ​ឞ្រាស។ ១៥ គារ់​នតីល​អី​តុប​រ៝ៈ​ត្រ៝ង តឹម​ឞាន​មា​ឞូនុយ្ស​អី​អ្យាត់​នាវ​កោរាញ​ឞ្រាស ជេស​អ្យាត់​ទោ​មា​ឆាតាង់ ​អី​កោរាញ​មពោល​ឞ្រាស​អ្យើស​ពីត​លើយ​នាវ​ពាង់​អ្យាត់​នៃ​រ៝។ ១៦ ឞូនុយ្ស​អី​តឹម​ឞាន​មា​គារ់​នតីល​តុប​តា​នែស​ក្លេរ​តាង់​នាវ​កោរាញ​ឞ្រាស ខាន់​ពាង់​អ្យាត់​រ៝​រាម់​មអាក​ងាន់‌ ១៧ ហ៝ន​អ្វែស​ទូ​ប្ល៝ត់​ទើម។ នាវ​កោរាញ​ឞ្រាស​មោ​អោស​ហ៝ន​រែស​តា​នូយ្ស​នហ៝ម់​ខាន់​ពាង់​នើម នទ្រី​ត៝ត់​គែស​នាវ​ជេរ​អេងៗ មោ​លាស​ឞូ​ជាន​ជេរ​យ៝រ​មា​នាវ​កោរាញ​ឞ្រាស ខាន់​ពាង់​មអារ់​រ៝​នាវ​ញឆីង។* ១៨ ឞូនុយ្ស​អាបាៈ​ជឹត​តឹម​ឞាន​មា​គារ់​នតីល​តុប​តា​នែស​ល៝ក ខាន់​ពាង់​អ្យាត់​នាវ​កោរាញ​ឞ្រាស​ដ៝ង់‌ ១៩ តីស​មា​តា​ត្រោម​នូយ្ស​នហ៝ម់​ខាន់​ពាង់​ងក្ល៝ន់​រាវៃ​ហោ​ងាន់​មា​នាវ​រេស​តា​នែស​នតូ​អ្យា អុច​រាវាន​កើញ​គែស​ទ្រាប់​នទើ នអ៝ប់​មា​នូយ្ស​នហ៝ម់​ខាន់​ពាង់​រ៝ង់​គែស​មា​នទើ​អេងៗ។ ជេសរី​ពូត​បារ់​នាវ​កោរាញ​ឞ្រាស​អី​នៃ​មោ​អ៝ន់​ត៝ត់​ព្លៃ។* ២០ ល៝ង់​ខាន់​ពាង់​អី​តឹម​ឞាន​មា​គារ់​នតីល​តុប​តា​នែស​អ្វែស​រី ជេស​តាង់​នាវ​កោរាញ​ឞ្រាស​ពាង់​អ្យាត់ នហ៝​មា​ត៝ត់​គែស​ព្លៃ គែស​ឞូនុយ្ស​អាបាៈ​រី​ទូ​គារ់​ជេង​គែស ៣០‌ ទូ​គារ់​ជេង​គែស ៦០‌ ឞូនុយ្ស​អាបាៈ​រី​ជឹត​ទូ​គារ់​ជេង​គែស ១០០ ងាន់”។*

នាវ​ងើយ​នតឹត​មា​អុញ​ឆាគេង

(មថ ៥:១៥; លក ៨:១៦-១៨)

២១ ជេសរី​ឞ្រាស​យេឆូ ​លាស​មា​ផូង​ប៝ន​លាន៖ “មោ​វៃ​ឆៃ​អោស​ឞូ​មពេស​អុញ​ឆាគេង ជេសរី​កុប​លើយ​មា​ឆាស មោ​លាស​តេៈ​តា​ន៝ម់​គ្រែ។ ឞូ​វៃ​យោង​អុញ​ឆាគេង​អ៝ន់​ព្រេស។* ២២ ទឹង​លែៈ​នទើ​អី​មពោន​ម៝ កោរាញ​ឞ្រាស​អ៝ន់​ឞូ​គឹត​ទាទេ។ ទឹង​លែៈ​នទើ​អី​ឞូ​មោ​ឆៃ ពាង់​ញហើ​អ៝ន់​ឞូ​ឆៃ​ក្ល៝ស​រាស​វាស​ដ៝ង់។ ២៣ ឞូ​ម៝ស​អី​តាង់​នាវ​គ៝ប់​ងើយ​អ្យា​អ៝ន់​ពាង់​មឹន​អេង​តា​ឆាក់!*” ២៤ “អ៝ន់​ខាន់​អៃ​មៃ​ញជ្រាង់​ងាន់​ហ៝ម់​នាវ​អី​ខាន់​អៃ​មៃ​អ្យាត់​អី​អ្យា។ កោរាញ​ឞ្រាស​រាញ្វែស​អ៝ន់​មា​ខាន់​អៃ​មៃ តឹង​ខាន់​អៃ​មៃ​រាញ្វែស​អ៝ន់​មា​ឞូ​ដ៝ង់ ជេសរី​ពាង់​កើយ​នត៝ប​តៃ​មា​ខាន់​អៃ​មៃ​អ៝ន់​រាលាវ​អី​នៃ​ជឹត។* ២៥ ឞូ​ម៝ស​អី​លែៈ​គែស កោរាញ​ឞ្រាស​កើយ​នត៝ប​អ៝ន់​មា​ពាង់​ជឹត តីស​មា​ឞូ​ម៝ស​អី​មោ​គែស កោរាញ​ឞ្រាស​ឆ៝ៈ​រាហ្វាត់​លើយ​លែៈ​នទើ​អី​ពាង់​គឹត​លាស​លែៈ​គែស”†។*

នាវ​ងើយ​នតឹត​មា​គារ់​ឞា

២៦ ឞ្រាស​យេឆូ ​លាស​តៃ៖ “នាវ​កោរាញ​ឞ្រាស​ម៝ត់​អ្វាញ់​ឞូនុយ្ស​តឹម​ឞាន​មា​ទូ​ហ្វេ​ឞូ​ក្លោ​លោស​តូច​ឞា​តា​មីរ​ពាង់​នើម‌ ២៧ ជេសរី​អា​មាង់​ឞិច អា​នារ​ជាន​ការ។ គារ់​ឞា​អី​នៃ​ហ៝ន យើន​មា​ពាង់​មោ​គឹត​ដ៝ង់​អា​មើម​នតើម​ហ៝ន។ ២៨ នែស​អ៝ន់​គារ់​ឞា​អី​នៃ​គែស​ហ៝ន​អេង​ពាង់​នើម។ ឞើស​នតើម​ពាង់​លោស​នហា ព្រេស​ដេៈ​ព្រេស​ដេៈ​នហ៝​មា​ត៝ត់​លោស​ត៝ត់​មឞោន ជេសរី​មើ​ជេង​ព្លៃ​ឞា។ ២៩ ត៝ត់​ឞា​លែៈ​ទុម ពាង់​ឆ៝ៈ​ញអែវ​ហាន់​រែក យ៝រ​លាស​លែៈ​ទី​ខៃ​រែក”។*

នាវ​ងើយ​នតឹត​មា​គារ់​ឆី

(មថ ១៣:៣១-៣២, ៣៤; លក ១៣:១៨-១៩)

៣០ ឞ្រាស​យេឆូ ​លាស៖ “នទ្រី​ម៝ស​នទើ​ឞ៝ន់​តឹម​រាដឹល​មា​នាវ​កោរាញ​ឞ្រាស​ម៝ត់​អ្វាញ់​ឞូនុយ្ស? ម៝ស​នាវ​ងើយ​នតឹត​ឞ៝ន់​ឆ៝ៈ​មា​តឹម​រាដឹល​ដាស​នាវ​កោរាញ​ឞ្រាស​ម៝ត់​អ្វាញ់? ៣១ នាវ​កោរាញ​ឞ្រាស​ម៝ត់​អ្វាញ់​ឞូនុយ្ស តឹម​ឞាន​មា​ទូ​នតីល​គារ់​ឆី​អី​ឞូ​ឆូយ​តា​នែស គារ់​ឆី​អី​នៃ​រាហេន​រាលាវ​ឞូ​ងាន់​មា​ដាស​គារ់​ឆី​ទឹង​លែៈ​តា​នែស​នតូ​អ្យា។* ៣២ ជេស​ឞូ​ឆូយ​ពាង់​តា​នែស​រី ត៝ត់​មា​ហ៝ន​តើម​អី​នៃ​ក្វ៝ង់​រាលាវ​មា​តើម​អាបាៈ​អេង​ជឹត គែស​ងគីង​គែស​នថាន​នហ៝ម់​ងាន់ នហ៝​មា​គែស​ឆ្យុម​គុ​ជាន​រាឆ្វាន់​តា​នៃ”។*

៣៣ កើត​នទ្រី​ឞ្រាស​យេឆូ ​នតុម​នតី​នាវ​កោរាញ​ឞ្រាស ពាង់​ទ៝ង់​នាវ​ងើយ​នតឹត​កើត​នអា តឹង​អី​ប៝ន​លាន​ទើយ​វ៝ត់។ ៣៤ ប៝ន​លាន​តាង់​ពាង់​ងើយ​នាវ​ងើយ​នតឹត​ទើម យើន​មា​នោក​ពាង់​គុ​អេង ពាង់​រាឞ្លាង​នាវ​អី​នៃ​អ៝ន់​មា​មពោល​អ៝ស​ម៝ន​ពាង់។

ឞ្រាស​យេឆូ ​ឞ្វៃ​ផុត

(មថ ៨:២៣-២៧; លក ៨:២២-២៥)

៣៥ នោក​នៃ​ឞ្រាស​យេឆូ ​ហោម​គុ​តា​ទូក ត៝ត់​កេង​មាង់​នារ​អី​នៃ​ដ៝ង់ ពាង់​លាស​មា​មពោល​អ៝ស​ម៝ន​ពាង់៖ “ហោៈ ឞ៝ន់​ហាន់​ជឹត​កាល់​តី​ទាក​រី”។ ៣៦ ជេស​រី​ខាន់​ពាង់​ញច៝​ទូក​នៃ​ទូ​ឞើស​ប៝ន​លាន​ហាន់​ជឹត​កាល់​តី​រី គែស​ទូក​អាបាៈ​ដ៝ង់​ហាន់​នទ្រែល​ខាន់​ពាង់។ ៣៧ ជេសរី​ទោ​មា​គែស​ផុត​ច្វាញ់​ទុត​ហោ​ងាន់។ ទាក​រាឞុស លាប់​តា​ទូក​រី​ឞើយ​មា​ឞេង។ ៣៨ ល៝ង់​ឞ្រាស​យេឆូ ​រី​ពាង់​លែៈ​ហាក់​ឞិច​តា​ខានើយ​តា​ច្យាង់​ទូក​នៃ។ មពោល​អ៝ស​ម៝ន​រាលៃ​ពាង់៖ “ហើយ​នើម​នតី លែៈ​ខឹត​ងាន់​ឞ៝ន់! មើម​ឞិច​មៃ​ថើ​លាវើ​នៃ?” ៣៩ ឞ្រាស​យេឆូ ​កាស​រាងាល់​ពាង់​ទ៝ក់​ដើប ឞ្វៃ​ផុត នទ្រែល​មា​ទាក​រាឞុស​នៃ៖ “ឞាស​ហ៝ម់! រាង៝ន់​ហ៝ម់!” ជេសរី​ផុត​ឞាស​ឆ្យាល​មោ​ហោម ទាក​រាឞុស​រាង៝ន់​ញជុប​ដ៝ង់។* ៤០ ឞ្រាស​យេឆូ ​លាស​ខាន់​ពាង់៖ “មើម​ទឹង​ខាន់​មៃ​ក្លាច​ហោ​អីរ​កើត​នៃ? មើម​ទឹង​មោ​ហោម​គែស​នាវ​ញឆីង​មា​គ៝ប់?” ៤១ ងាន់​ខាន់​ពាង់​តា​នៃ​ក្លាច​ញឆ៝រ់​ហោ ជេសរី​តឹម​លាស​នទ្រាង់​ខាន់​ពាង់​នើម៖ “ឞូ​ម៝ស​ពាង់​អី​នៃ​ហ្យាស ទឹង​គែស​មា​ផុត នទ្រែល​មា​ទាក​រាឞុស​អ្យាត់​នាវ​ពាង់?”*

៥

ឞ្រាស​យេឆូ ​មព្រើស​ឞ្រាស​អ្យើស​ឞើស​ទូ​ហ្វេ​ឞូ​ក្លោ

(មថ ៨:២៨-៣៤; លក ៨:២៦-៣៩)

១ ជេសរី​ឞ្រាស​យេឆូ  នទ្រែល​មា​អ៝ស​ម៝ន​ពាង់​ត៝ត់​កាល់​តី​ទាក​ងលៅ​ក្វ៝ង់​កាលីលេ ​រី ទាច់​នតុក​ប៝ន​កេរាឆីន ។ នតុក​ប៝ន​អី​នៃ​ឞូ​មោ​អោស​តឹង​នាវ​វៃ​ផូង​អីឆ្រាអែល ។ ២ ជេស​ឞ្រាស​យេឆូ ​ជុរ​ឞើស​ទូក​នៃ ទូ​ប្ល៝ត់​តា​នៃ​គែស​ទូ​ហ្វេ​ឞូ​ក្លោ​ឞ្រាស​អ្យើស​គុ​តា​ឆាក់​ពាង់ ពាង់​លោស​ឞើស​នតុក​មោច*​អុច​ហាន់​ម៝ប់​ឞ្រាស​យេឆូ ។ ៣ ពាង់​អី​នៃ​គុ​តា​នតុក​មោច​ទើម មោ​គែស​អោស​ឞូនុយ្ស​ទើយ​ញុប​ទើយ​ក៝ត់​ពាង់ ក៝ត់​ដាស​រាឆែ​រាវាក់​ក៝ៈ​មោ​ខាន​ដ៝ង់។ ៤ ឞ៝ល​លាស​ឞូ​លែៈ​ងកោង​ជ៝ង់​តី ក៝ត់​ពាង់​ដាស​រាឆែ​រាវាក់​អ៝ក់​តឹ ពាង់​លើស​ងក្លាស​តាច់​លែៈ​ផ្យៅ​នទើ​អី​ឞូ​ងកោង​ឞូ​ក៝ត់​ពាង់​នៃ មោ​គែស​អោស​ឞូនុយ្ស​ទើយ​ដាប់​ពាង់។ ៥ ទឹង​មាង់​ទឹង​នារ​ពាង់​គុ​រ៝ៈ​មោច​រ៝ៈ​យោក នអ៝ប់​មា​នតែរ ជេសរី​ឆ៝ៈ​លុ​មព្លោញ​ត៝រ​អេង​ឆាក់​ពាង់​នើម​ដ៝ង់។

៦ ត៝ត់​ពាង់​ឆៃ​ឞ្រាស​យេឆូ ​ឞើស​ងាយ ពាង់​ញច្វាត់​រាន​ច៝ន​កោម៝ក់​កុញ​ឞោក​ឞើស​នាប់​ឞ្រាស​យេឆូ ​រ៝‌ ៧ ពាង់​នតែរ​ទុត​នតែសៗ​ងាន់៖ “ហើយ​ឞ្រាស​យេឆូ ​ក៝ន​កោរាញ​ឞ្រាស​ទុត​ព្រេស​តា​កាលើ​ត្រោក មើម​មៃ​ជាន​មា​គ៝ប់​មេស? ខឹត​អោម​លោម​លាៈ អ៝ន់​មៃ​ត៝ន​មា​គ៝ប់​តា​ឞើស​នាប់​កោរាញ​ឞ្រាស ទាន់​មៃ​លើយ​អោស​ងក្រីត​គ៝ប់!”* ៨ ទឹង​ឞ្រាស​អ្យើស​លាស​កើត​នៃ អាច​មា​ឞ្រាស​យេឆូ ​លែៈ​ជេស​លាស​ពាង់៖ “មពោល​ឞ្រាស​អ្យើស ទូ​ហ៝ម់​ឞើស​ឞូនុយ្ស​អ្យា!” ៩ ជេសរី​ឞ្រាស​យេឆូ ​អោប​ពាង់៖ “មើម​រាញា​មៃ​មេស?” “គ៝ប់​រាញា «មពោល​តាហែន​អ៝ក់​រាឞាន់» យ៝រ​មា​ឞាល់​ហេន​អ៝ក់​ងាន់”។ ១០ ពាង់​ឞ៝ញ​ឞ្រាស​យេឆូ ​ហ៝ល់​រាដ៝ក់៖ “លើយ​ទឹង​មព្រើស​ហេន​ទូ​លោស​ឞើស​ឞ្រី​អ្យា”។

១១ កេង​នតុក​នៃ​គែស​ឆុរ​ទូ​ផូង​ក្វ៝ង់​គុ​ឆា​មពា​រ៝ៈ​ញជ៝ង់​យោក។ ១២ ផូង​ឞ្រាស​អ្យើស​អី​នៃ​ទាន់​តៃ​ទុត​ហោ​ងាន់៖ “ទាន់​មៃ​ញជ្វាល់​អ៝ន់​ហេន​លាប់​តា​ឆុរ​ផូង​អី​រី​អើ!” ១៣ ជេសរី​ឞ្រាស​យេឆូ ​អ៝ន់​ខាន់​ពាង់​លាប់​តា​ឆុរ​រី។ ជេសរី​មពោល​ឞ្រាស​អ្យើស​អី​រី​លោស​ឞើស​ឞូនុយ្ស​អី​នៃ​លាប់​គុ​តា​ឆុរ​រី​លែៈ​រាង៝ត់។ ឆុរ​ផូង​អី​នៃ​ក្លាប់​លាស​អ៝ក់ ២០០០ មល៝ម់ ជេសរី​ញច្វាត់​រាឞុល​ជឹត​ឆ៝ប​រាប៝ង់​ជឹត​ទាក​ងលៅ​រី លាប់​តា​ទាក​រាម៝ក​ខឹត​លែៈ​ផ្យៅ†។ ១៤ ជេសរី​មពោល​អី​ច្យាប់​ឆុរ​នៃ ញច្វាត់​មឞើស​ងក៝ច​នាវ​អី​នៃ​មា​ឞូ​រ៝ៈ​ប៝ន​រ៝ៈ​មីរ។ ឞូ​អី​តាង់​រាន​អ្វាញ់​នាវ​ត៝ត់​អី​នៃ។ ១៥ ខាន់​ពាង់​រាន​ត៝ត់​អា​ឞ្រាស​យេឆូ  ជេសរី​ឆៃ​ឞូនុយ្ស​អី​តាៈ​ឞ្រាស​អ្យើស​លាប់​អ៝ក់​ងាន់​នើស​គុ​តា​រី ញឆ៝ស​ឞ៝ក​អាវ​នហ៝​មា​កាស​គឹត​ឆាក់​ដ៝ង់ ជេស​ឆៃ​លែៈ​នាវ​នៃ​ខាន់​ពាង់​ក្លាច​ទាទេ​ងាន់។ ១៦ មពោល​អី​ឆៃ​នហេល​មា​មាត់​លែៈ​នាវ​ត៝ត់​អី​គែស​តា​ឞូ​ក្លោ​អី​នៃ នទ្រែល​មា​ឆុរ​ផូង​នៃ​ដ៝ង់ ខាន់​ពាង់​មឞើស​ងក៝ច​មា​ផូង​ប៝ន​លាន​តា​នៃ​អ៝ន់​គឹត។

១៧ ជេសរី​ប៝ន​លាន​ឞ៝ញ​ឞ្រាស​យេឆូ ​ដាៈ​ពាង់​ទូ​ឞើស​ឞ្រី​ប៝ន​ខាន់​ពាង់​នៃ។ ១៨ ជេសរី​ឞ្រាស​យេឆូ ​ញចោ​មា​ហាន់​ហាវ​កាលើ​ទូក​រី។ ឞូ​ក្លោ​អី​ឞ្រាស​អ្យើស​លាប់​អា​ល៝រ​នើស​ទាន់​តឹង​ពាង់។ ១៩ យើន​មា​ឞ្រាស​យេឆូ ​មោ​រ៝ម​អោស បេង​ពាង់​មា​ដាៈ៖ “ហាន់​មៃ​ឆឹត​អា​ជៃ​មៃ​នើម​រី មឞើស​ងក៝ច​មា​ឞាល់​មពោល​មៃ​លែៈ​នាវ​អី​កោរាញ​ឞ្រាស​លែៈ​ជាន​មា​មៃ​នើស នទ្រែល​មា​នាវ​អី​កោរាញ​ឞ្រាស​យោៈ​នអាច​មៃ”។ ២០ ជេសរី​ឞូ​ក្លោ​អី​នៃ​ហាន់​រ៝ នតើម​មឞើស​អ៝ន់​មា​ប៝ន​លាន​តា​ឞ្រី​ដេកាពោលីស ​អ៝ន់​ខាន់​ពាង់​គឹត​ទឹង​លែៈ​នាវ​អី​ឞ្រាស​យេឆូ ​ជាន​មា​ពាង់។ ជេស​តាង់​នាវ​ពាង់​មឞើស​ងក៝ច​នៃ​នទ្រ៝ត់​ហីស​រាហ៝ល់​ងាន់​ប៝ន​លាន។*

ឞ្រាស​យេឆូ ​ជាន​ឞាស​ឞូ​អូរ​ជី​រីស នទ្រែល​មា​ក៝ន​ឞូ​អូរ​យៃរុស 

(មថ ៩:១៨-២៦; លក ៨:៤០-៥៦)

២១ ជេសរី​ឞ្រាស​យេឆូ ​ញច៝​ទូក​ត៝ត់​កាល់​តី​ទាក​រី ពាង់​គុ​តា​មែង​ទាក​ងលៅ​ក្វ៝ង់ តា​នៃ​គែស​ប៝ន​លាន​អ៝ក់​មពឺម​ងាន់​ហាន់​គុ​ញជ្វែង​ជុម​ពាង់។ ២២ ជេសរី​គែស​ទូ​ហ្វេ​ឞូ​ក្លោ​រាញា​យៃរុស ​ហាន់​តា​នៃ​ដ៝ង់ ពាង់​កោរាញ​ញីស​រាបុន​ផូង​អីឆ្រាអែល ។ ត៝ត់​ពាង់​ឆៃ​ឞ្រាស​យេឆូ ​ពាង់​រាន​ពាន់​តា​ជ៝ង់‌ ២៣ ពាង់​ឞ៝ញ​ជាៈ​ឞ្រាស​យេឆូ ​ហោ​ងាន់ ពាង់​លាស៖ “ហើយ​នើម​នតី ក៝ន​ឞូ​អូរ​គ៝ប់​ជី​ហោ​ងាន់​លែៈ​ឞើយ​ខឹត​មេ។ ទាន់​មៃ​ហាន់​តេៈ​តី​តា​ពាង់​អើ អ៝ន់​ឞាស​នាវ​ជី​លើយ​អ៝ន់​ពាង់​ខឹត!” ២៤ ជេសរី​ឞ្រាស​យេឆូ ​ហាន់​នទ្រែល​ពាង់។ គែស​អ៝ក់​ងាន់​ផូង​ប៝ន​លាន​ហាន់​តឹង​ពាង់​ដ៝ង់ ត៝ត់​មា​តឹម​មពែត​ឞាល់​ហោ​ងាន់។ ២៥ តា​មពោល​នៃ​គែស​ដ៝ង់​ទូ​ហ្វេ​ឞូ​អូរ​ជី​រីស​លែៈ​ជ៝ៈ ១២ នាម់​ហើយ។* ២៦ នទ្រី​ពាង់​ញឆ្រោយ្ស​ងាន់​អ៝ត់​នាវ​ជី​អី​អ៝ក់​ផូង​នើម​ទាក​ឆី​ទែ​ឆាម់ តីស​មា​មោ​អោស​ទើយ​ឞាស។ ពាង់​ហ្វាច​លែៈ​ទ្រាប់​នទើ​ពាង់ មោ​ឆៃ​ឞាស​ដេៈ​រ៝ នាវ​ជី​ពាង់​លើ​មា​ហោ​លើ​មា​ហោ​ងាន់។

២៧ ត៝ត់​ពាង់​គឹត​លឺ​ឞ្រាស​យេឆូ ​ហាន់​តា​នៃ ពាង់​រាន​ចុល​លាប់​តា​ងក្លាង​ឞាល់​អ៝ក់​ពាស​អី​អាវ​ក្វ៝ង់​ឞ្រាស​យេឆូ ​ឞើស​កើយ។ ២៨ ពាង់​មឹន​អេង៖ “លាស​គ៝ប់​គែស​ពាស​អី​អាវ​ពាង់ នាវ​ជី​គ៝ប់​ឞាស​រ៝”។* ២៩ ជេស​ពាង់​ពាស​អាវ​ឞ្រាស​យេឆូ ​នៃ មហាម​ពាង់​ឞាស​នទាល​តា​នៃ​រ៝ មោ​ហោម​ត្រោស​អោស។ ជេសរី​ពាង់​គឹត​អេង​តា​ឆាក់​នាវ​ជី​ពាង់​លែៈ​ឞាស​ងាន់។ ៣០ នោក​នៃ​ឞ្រាស​យេឆូ ​គឹត​រ៝​គែស​លោស​នាវ​ឞ្រាស​តាៈ​ឞើស​ឆាក់​ពាង់ ជេសរី​ពាង់​រាលែ​ជឹត​ផូង​ប៝ន​លាន​នៃ​លាស៖ “ឞូ​ម៝ស​ពាស​អាវ​គ៝ប់​ហ្យាស?”* ៣១ មពោល​អ៝ស​ម៝ន​ពាង់​អើស៖ “ហើយ​កោរាញមៃ​ឆៃ​ហើយ​គែស​ឞូនុយ្ស​អ៝ក់​ងាន់​តឹម​មពែត​ឞាល់​គែស​ពាស​មៃ​ទាទេ។ មើម​ទឹង​មៃ​អោប​លាស៖ ឞូ​ម៝ស​ពាស​គ៝ប់?” ៣២ ជេសរី​ឞ្រាស​យេឆូ ​អ្វាញ់​ជុម​ពាង់​នើម អុច​គឹត​ឞូ​ម៝ស​អី​ពាស​អាវ​ពាង់​អា​នទើស​នើស។ ៣៣ ឞូ​អូរ​អី​នៃ​ក្លាច​ញឆ៝រ់​ងាន់ ឆៃ​នាវ​ទើយ​តា​ឆាក់​ពាង់​នើម ពាង់​ពាន់​តា​ជ៝ង់​ឞ្រាស​យេឆូ ​ជេសរី​មឞើស​លែៈ​នាវ​អី​នៃ មោ​ពាង់​ម៝​អោស។ ៣៤ ឞ្រាស​យេឆូ ​លាស​មា​ឞូ​អូរ​នៃ៖ “ហើយ​អ៝ស! នាវ​អៃ​ញឆីង​មា​គ៝ប់​ជាន​ឞាស​អៃ​ហើយ ឆឹត​អ៝ន់​អ្វែស​លាង់​ដាប់​មពាន់​យឹ។ នាវ​ជី​អៃ​អ៝ន់​ឞាស​ដ៝ង់!”* ៣៥ នោក​ឞ្រាស​យេឆូ ​ហោម​អែ​ងើយ​នៃ គែស​ឞូនុយ្ស​អាបាៈ​តាៈ​ឞើស​ជៃ​យៃរុស ​មឞើស​លាស៖ “ក៝ន​ឞូ​អូរ​មៃ​លែៈ​ខឹត​មេ។ ម៝ស​នាវ​ហោម​រាខ្វាក​នើម​នតី​នៃ​ជឹត​មេស?” ៣៦ ឞ្រាស​យេឆូ ​តាង់​ដ៝ង់​នាវ​អី​ឞូ​មឞើស​នៃ លើ​ពាង់​មា​លាស​មា​យៃរុស ៖ “លើយ​ទឹង​ក្លាច​អោស អ៝ន់​មៃ​ញឆីង​មា​គ៝ប់​ទើម”។

៣៧ ជេសរី​ឞ្រាស​យេឆូ ​ហាន់ មោ​អោស​រ៝ម​ឞូ​អាបាៈ​ហាន់​តឹង​ពាង់។ ពាង់​រ៝ម​ពែ​នុយ្ស​ពេត្រោស យាកើ  នទ្រែល​មា​យោហាន ​អី​អ៝ស​យាកើ ​ទើម។* ៣៨ ត៝ត់​តា​ជៃ​យៃរុស ​អី​កោរាញ​ញីស​រាបុន​នៃ ឞ្រាស​យេឆូ ​តាង់​ឞូ​ញុម​វើល​ទុត​នតែស​អុស​អាស​គាស​គាយ​ងាន់។ ៣៩ ឞ្រាស​យេឆូ ​លាប់​តា​ត្រោម​ជៃ​លាស​មា​ខាន់​ពាង់៖ “ម៝ស​នាវ​ញុម​ខាន់​អៃ​មៃ​អុស​អាស​គាស​គាយ​នៃ? មោ​ខឹត​អោស​ក៝ន​ឆែ​អ្យា មាន​មា​ហាក់​ឞិច​ទើម!”* ៤០ ជេស​តាង់​នាវ​នៃ​ខាន់​ពាង់​គើម​មឺច​មា​ឞ្រាស​យេឆូ ។ ជេសរី​ឞ្រាស​យេឆូ ​មព្រើស​ខាន់​ពាង់​លោស​អា​ទីស​លែៈ​រាងោច ពាង់​ជាៈ​អី​មេៈ​ឞឹ​ក៝ន​ឆែ​នៃ នទ្រែល​មា​ពែ​នុយ្ស​មពោល​អ៝ស​ម៝ន​ពាង់​លាប់​តា​ត្រោម​ជ្រោ​នតុក​ក៝ន​ឆែ​ឞិច​នៃ។ ៤១ ជេសរី​ពាង់​ញុប​តី​ក៝ន​ឆែ​នៃ នហ៝​ពាង់​លាស៖ “តាលីថា​កូមី ‡” - រាឞ្លាង​លាស «ហើយ​អ៝ស អៃ​ទ៝ក់​ហ៝ម់!»* ៤២ ទោ​មា​ក៝ន​ឆែ​ឞូ​អូរ​នៃ​ទ៝ក់​ដើប ឞ្រោៈ​រ៝។ ឞូនុយ្ស​អី​គុ​នទ្រែល​តា​នៃ​នទ្រ៝ត់​ហីស​រាហ៝ល់​ទុត​ហោ​ងាន់។ ក៝ន​ឆែ​នៃ​លែៈ​គែស ១២ នាម់​ហើយ។ ៤៣ យើន​មា​ឞ្រាស​យេឆូ ​ឞ្វៃ​ខាន់​ពាង់ មោ​អោស​អ៝ន់​មឞើស​ងក៝ច​មា​ឞូ​គឹត​នាវ​អ្យា ជេសរី​ដាៈ​ខាន់​ពាង់​ឆ៝ៈ​នទើ​អ៝ន់​ក៝ន​ឆែ​នៃ​ឆោង​ឆា។*

៦

ប៝ន​នាឆារែត ​មោ​រ៝ម​ឞ្រាស​យេឆូ 

(លក ៤:១៦-៣០)

១ ជេសរី​ឞ្រាស​យេឆូ ​លោស​ឞើស​នតុក​នៃ​ព្លឹ​ឆឹត​តា​ប៝ន​ឞ្រី​ពាង់​នើម​តា​ប៝ន​នាឆារែត  មពោល​អ៝ស​ម៝ន​តឹង​ពាង់​ដ៝ង់។ ២ ត៝ត់​នារ​ឆាបាត់ ​អី​នារ​រាលូ​ផូង​អីឆ្រាអែល ​រី ពាង់​លាប់​តា​ត្រោម​ញីស​រាបុន​នតុម​នតី​ឞូ គែស​អ៝ក់​ឞូនុយ្ស​អី​តាង់​នាវ​ពាង់​នទ្រ៝ត់​ហីស​រាហ៝ល់​ងាន់ ខាន់​ពាង់​អោប​នទ្រាង់​ខាន់​ពាង់​លាស៖ “ឞើស​តាៈ​គឹត​នាវ​ពាង់​អី​នៃ​ហ្យាស? នាវ​មឹន​គឹត​ឞ្លាវ​ពាង់​នៃ​ឞើស​តាៈ​ឆ៝ៈ? នទើ​អ្វែស​នទើ​ខ្លៃ​ពាង់​ទើយ​ជាន​នើស​ឞើស​តាៈ​ទើយ?* ៣ ពាង់​នៃ​មោ​ទី​អី​ក៝ន​មារី ​ជាន​ការ​តើម​ឆី អី​នោ​យាកើ យោឆែប *យូដាស  នទ្រែល​មា​ឆីមោន ​បាស? អី​អ៝ស​ឞូ​អូរ​ពាង់​គុ​តា​ប៝ន​អ្យា​នទ្រែល​ឞ៝ន់​ដ៝ង់!” នទ្រី​ទឹង​ខាន់​ពាង់​ជី​នូយ្ស ក៝ៈ​នូយ្ស​ក៝ៈ​នហ៝ម់​មោ​អុច​អ្យាត់​នាវ​ពាង់។* ៤ ជេសរី​ឞ្រាស​យេឆូ ​លាស​មា​ខាន់​ពាង់៖ “ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​ឞូ​យើក យើន​មា​ឞូនុយ្ស​តា​ប៝ន​ពាង់​នើម តា​មពោល​ឞាល់ នទ្រែល​មា​តា​ជៃ​ពាង់​នើម​វៃ​មឺច​រាម៝ត​ពាង់”។* ៥ លាស​នទ្រី​តា​ប៝ន​នៃ​ពាង់​មោ​អោស​ទើយ​ជាន​នទើ​អ្វែស​នទើ​ខ្លៃ​អ៝ក់ មាន​មា​តេៈ​តី​កាលើ​ឞូនុយ្ស​ជី​អាបាៈ​ទើម​គៃ​មា​អ៝ន់​ឞាស​ជី។ ៦ ពាង់​នទ្រ៝ត់​ហីស​រាហ៝ល់​ងាន់​យ៝រ​មា​មោ​ឆៃ​ខាន់​ពាង់​គែស​នាវ​ញឆីង​កើត​នៃ។

ឞ្រាស​យេឆូ ​ដាៈ​កោរាញ​អ៝ស​ម៝ន

(មថ ១០:៥-១៥; លក ៩:១-៦)

ជេសរី​ឞ្រាស​យេឆូ ​ហាន់​រ៝ៈ​ប៝ន​អេងៗ នហ៝​មា​នតុម​នតី​អ៝ន់​ឞូ​ដ៝ង់។ ៧ ពាង់​ក្វាល់ ១២ នុយ្ស​មពោល​អ៝ស​ម៝ន​វាច់​អា​ពាង់ ជេសរី​ដាៈ​ខាន់​ពាង់​ហាន់​ឞារ​ហៃ​ឞារ​ហៃ​រ៝ៈ​ប៝ន​អេងៗ នហ៝​មា​អ៝ន់​នាវ​ទើយ​តា​ខាន់​ពាង់​មព្រើស​ឞ្រាស​អ្យើស​ដ៝ង់។* ៨ ពាង់​នតិញ​មា​ខាន់​ពាង់៖ “ហើយ​អ៝ស​នោ លើយ​អោស​ញអោត​នទ៝ស​នទើ​ហាន់​ត្រ៝ង ញអោត​ម៝ង់​ជ្រា​ហ៝ៈ លើយ​ញអោត​នទើ​ឆោង​ឆា ទុង​ចែង មោ​លាស​ព្រាក់​រៀល​ងការ់​ឆាក់‌ ៩ ហាន់​ញឆ៝ស​នតោ​ជ៝ត លើយ​អោស​ញឆ៝ស​អាវ​ក្វ៝ង់​ឞារ​ឞ្លាស†”។ ១០ ពាង់​លាស​មា​ខាន់​ពាង់​ជឹត៖ “ម៝ស​ជៃ​ខាន់​មៃ​លាប់​នៃ គុ​តា​ជៃ​នៃ​ហ៝ៈ​នហ៝​មា​ត៝ត់​ខាន់​មៃ​លោស​ឞើស​ប៝ន​អី​នៃ។ ១១ លាស​គែស​ប៝ន​អី​មោ​រ៝ម​មោ​អ្យាត់​ខាន់​មៃ លោស​ឞើស​ប៝ន​អី​នៃ ជេសរី​រាតោស​នែស​មោយ​ឞើស​ជ៝ង់​ខាន់​មៃ​នើម គៃ​មា​ញហើ​លាស​ប៝ន​អី​នៃ​កោរាញ​ឞ្រាស​តេៈ​ទោយ្ស”។* ១២ ជេសរី​មពោល​អ៝ស​ម៝ន​ពាង់​លោស​ឞើស​នៃ​ហាន់​នតុម​នតី​ដាៈ​ឞូ​រាគ៝ល់​នូយ្ស​នហ៝ម់​អ្យើស។ ១៣ មពោល​ខាន់​ពាង់​ទើយ​មព្រើស​ឞ្រាស​អ្យើស​អ៝ក់​លោស​ឞើស​ឞូនុយ្ស នហ៝​មា​ត៝ៈ​ទាក​ងី​តា​ឞូនុយ្ស​ជី​អ៝ក់​ងាន់​អ៝ន់​ឞាស​ឞើស​នាវ​ជី។*

ហេរោត-​អ៝ន់តីពាស ​ងខឹត​យោហាន-​បាប់តែម 

(មថ ១៤:១-១២; លក ៣:១៩-២០; ៩:៧-៩)

១៤ ជេសរី​កាដាច់‡​ហេរោត-​អ៝ន់តីពាស ​គឹត​រ៝​នាវ​ឞ្រាស​យេឆូ ​ជាន យ៝រ​មា​លឺ​ឆាក់​ឞ្រាស​យេឆូ ​នៃ​ហោ​ងាន់។ គែស​ឞូ​បាបាៈ​ងើយ​លាស៖ “យោហាន-​បាប់តែម ​លែៈ​ទ៝ក់​រេស​តៃ នទ្រី​ទឹង​ពាង់​អី​នៃ​គែស​នាវ​ទើយ​ជាន​លែៈ​នាវ​កើត​នៃ”។ ១៥ ឞូ​អាបាៈ​អេង​លាស៖ “ពាង់​អី​នៃ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​រាញា​អេលីយា §”។ ឞូ​អាបាៈ​ជឹត​លាស៖ “ពាង់​អី​នៃ​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​តឹម​ឞាន​មា​ឞូនុយ្ស​នតើយ្ស​រានោក​កាល់​អែ​នើស​ដ៝ង់”។* ១៦ ល៝ង់​កាដាច់​ហេរោត ​រី ជេស​ពាង់​គឹត​លែៈ​នាវ​អី​នៃ ពាង់​លាស៖ “ពាង់​អ្យា​ងាន់​យោហាន ​អី​គ៝ប់​ដាៈ​តាហែន​ក៝ស​ត៝ង​ក៝​នើស អាបៃ​ពាង់​លែៈ​ទ៝ក់​រេស​តៃ”។ ១៧ កាដាច់​ហេរោត ​លាស​នទ្រី យ៝រ​លាស​ឞើស​នតើម​នើស​ពាង់​ដាៈ​តាហែន​ញុប​យោហាន ​ក៝ត់​ក្រុង​តា​នទ្រូង​រី យ៝រ​មា​នាវ​ពីត​អូរ​អី​អ៝ស​ពាង់​រាញា​ផីលីប  ជេសរី​កាដាច់​ហេរោត ​ឆ៝ៈ​នទាៈ​អី​អូរ​ផីលីប ​រាញា​ហេរោដៀស ​ជាន​អូរ​ឆាយ។ ១៨ ជេស​គឹត​នទ្រី​យោហាន ​លែៈ​ជេស​លាស​កាដាច់​ហេរោត ៖ “មោ​អោស​ទី​ដាស​នាវ​វៃ​មៃ​ឆ៝ៈ​អូរ​អ៝ស​ជាន​អូរ​មៃ”។* ១៩ ជេសរី​ហេរោដៀស ​ជី​នូយ្ស​អុច​ងខឹត​លើយ​យោហាន ​នៃ មោ​ទើយ​អោស យ៝រ​មា​កាដាច់​ហេរោត ​មោ​អ៝ន់។ ២០ កាដាច់​ហេរោត ​ក្លាច​យោហាន-​បាប់តែម  កើប​ពាង់​ឞូនុយ្ស​ឆ៝ង់​ឞូនុយ្ស​ក្ល៝ស​អ្វែស។ នទ្រី​កាដាច់​ហេរោត ​អុច​ងកីង​ពាង់​ឞើស​ហេរោដៀស ។ កាដាច់​ហេរោត ​អុច​ងាន់​តាង់​នាវ​ពាង់​ងើយ យើន​មា​នាវ​ងើយ​អី​នៃ​ជាន​អ៝ន់​តា​នូយ្ស​នហ៝ម់​កាដាច់​ហេរោត ​គែស​នាវ​មឹន​រាវៃ​ហោ​ងាន់។ ២១ គែស​ទូ​នារ​រី​ទី​នារ​កាស​គឹត​នារ​ទែស​កាដាច់​ហេរោត  ពាង់​នទ្រាប់​នាវ​ញេត​ឆោង​ក្វ៝ង់​ងាន់។ ពាង់​ជាៈ​ឞូនុយ្ស​អី​កើល​ពាង់​ម៝ត់​អ្វាញ់ ជាៈ​កោរាញ​តាហែន នទ្រែល​មា​ឞូនុយ្ស​តេស​ឞូនុយ្ស​នទ្រ៝ង់​អី​គុ​តា​ឞ្រី​កាលីលេ ​នៃ។ តា​នារ​នៃ​រ៝​គែស​នាវ​ឞូ​អូរ​ហេរោដៀស ​ទើយ​ជាន។ ២២ ជេសរី​អី​ក៝ន​ទ្រោស​ហេរោដៀស ​លាប់​រ៝ម់​តា​នតុក​ញេត​ឆោង​នៃ ត៝ត់​កាដាច់​ហេរោត  នទ្រែល​មា​ទឹង​លែៈ​ឞូ​នាច់​អី​គុ​តា​នៃ​ឆៃ ខាន់​ពាង់​រាម់​ងាន់ ជេសរី​កាដាច់​លាស​មា​ពាង់៖ “ម៝ស​នទើ​អៃ​អុច ទាន់​មា​គ៝ប់​ទោ គ៝ប់​អ៝ន់​មា​អៃ​រ៝!” ២៣ នហ៝​មា​ត៝ន​លាស៖ “ម៝ស​នតីល​នទើ​អៃ​ទាន់​មា​គ៝ប់ គ៝ប់​អ៝ន់​មា​អៃ​រ៝ ឞ៝ល​លាស​ព្លាស​ទូ​ដាស​ឞ្រី​អី​គ៝ប់​ម៝ត់​អ្វាញ់​កាដោយ”។ ២៤ ឞូ​ទ្រោស​នៃ​លោស​ប្ហុច​ឞើស​នតុក​នៃ​ហាន់​អោប​អី​មេៈ​ពាង់៖ “ហើយ​មេៈ ម៝ស​នទើ​គ៝ប់​ទាន់​អេស?” អី​មេៈ​ពាង់​អើស៖ “ទាន់​អី​ឞោក​យោហាន-​បាប់តែម !” ២៥ ជេសរី​ពាង់​ព្លឹ​ឞ្រុល​ឞើស​នៃ​មឞើស​មា​កាដាច់​នៃ​រ៝៖ “គ៝ប់​អុច​ទាន់​អី​ឞោក​យោហាន-​បាប់តែម ​តេៈ​កាលើ​ងាន​ថាង​អាបៃ​រី​រ៝!” ២៦ ជេស​តាង់​នាវ​ទាន់​អី​នៃ​កាដាច់​នទុយ្ស​តោរ​ហោ​ងាន់ តីស​មា​មោ​រាលាច់​អោស យ៝រ​មា​កាដាច់​លែៈ​ជេស​ត៝ន​ឞើស​នាប់​ផូង​ឞូ​នាច់​អី​គុ​តា​នៃ។ ២៧ កាដាច់​ដាៈ​រ៝​ទូ​ហ្វេ​តាហែន​ហាន់​ឆ៝ៈ​អី​ឞោក​យោហាន ។ ត៝ត់​តា​នទ្រូង​រី ពាង់​ក៝ស​ត៝ង​ក៝​យោហាន ‌ ២៨ ឆ៝ៈ​អី​ឞោក​តេៈ​កាលើ​ងាន​ថាង ជេសរី​នទឹ​អ៝ន់​មា​ឞូ​ទ្រោស​នៃ។ ឞូ​ទ្រោស​អី​នៃ​ញអោត​នទឹ​អ៝ន់​មា​អី​មេៈ​ពាង់​នើម។ ២៩ ត៝ត់​មពោល​អ៝ស​ម៝ន​យោហាន ​គឹត​នាវ​អី​នៃ ខាន់​ពាង់​លែវ​ឞាល់​ហាន់​ឆ៝ៈ​អី​ឆាក់​ពាង់​ញជ៝រ​តា​ត្រោម​មោច​លុ។

ឞ្រាស​យេឆូ ​ឆ្យាម់ ៥០០០ ឞូនុយ្ស

(មថ ១៤:១៣-២១; លក ៩:១០-១៧; យហ ៦:១-១៤)

៣០ ជេស​មពោល​កោរាញ​អ៝ស​ម៝ន​ឞ្រាស​យេឆូ ​ព្លឹ​ឆឹត​ឞើស​នតុក​អេងៗ ខាន់​ពាង់​ងក៝ច​មា​ឞ្រាស​យេឆូ ​ទឹង​លែៈ​នទើ​អី​ខាន់​ពាង់​ជាន នទ្រែល​មា​នាវ​ខាន់​ពាង់​គែស​នតុម​នតី​នើស។* ៣១ តា​នតុក​នៃ​គែស​អ៝ក់​ឞូនុយ្ស​ហាន់​លោស​លាប់ នទ្រី​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​គៃ​មា​ឆោង​ឆា​មោ​អោស​ទើយ​រូ។ ជេសរី​ឞ្រាស​យេឆូ ​ដាៈ​មពោល​អ៝ស​ម៝ន​ពាង់៖ “ហោៈ​ហាន់​លែវ​ឞាល់​ជ៝យ​នតុក​បាស​ងាយ​មា​ផូង​ប៝ន​លាន រាលូ​ទូ​នទ៝ម់​ប៝ត់”។ ៣២ ជេសរី​ខាន់​ពាង់​លោស​ឞើស​នតុក​នៃ​ជុរ​ញច៝​ទូក​ហាន់​ជឹត​នតុក​អេង​បាស​មា​ឞូ។ ៣៣ ខាន់​ពាង់​ញច៝​ទូក​រ៝ៈ​ទាក​នៃ​គែស​អ៝ក់​ឞូនុយ្ស​ឆៃ​គឹត​នាល់​ខាន់​ពាង់​អី​នៃ។ ត៝ត់​ប៝ន​លាន​គឹត​នតុក​ពាង់​ហាន់​រី ជេសរី​លែវ​ឞាល់​លោស​តាៈ​ឞើស​ប៝ន​អេងៗ ញច្វាត់​គ្រុង​ល៝រ​ឞើស​នាប់​រី។ ៣៤ នោក​ឞ្រាស​យេឆូ ​ជុរ​ឞើស​ទូក​នៃ​ឆៃ​ផូង​ប៝ន​លាន​អ៝ក់​មពឺម​ងាន់ ពាង់​គែស​នាវ​យោៈ​នអាច​មា​ខាន់​ពាង់​ងាន់ ឆៃ​ខាន់​ពាង់​អី​នៃ​តឹម​ឞាន​មា​ផូង​ឞែ​ឞ្យាប់​អី​មោ​គែស​ឞូនុយ្ស​ម៝ត់​អ្វាញ់។ នទ្រី​ពាង់​នតុម​នតី​អ៝ក់​នតីល​នាវ​អ៝ន់​មា​ខាន់​ពាង់។*

៣៥ ត៝ត់​នារ​លែៈ​ទេស មពោល​អ៝ស​ម៝ន​ហាន់​មឞើស​មា​ឞ្រាស​យេឆូ ​លាស៖ “តា​អ្យា​នតុក​រាទាស​ងាយ​ឞើស​ប៝ន​មោ​អោស​គែស​នទើ​ឆា នារ​លែៈ​ឞើយ​ញ៝ប់​ដ៝ង់។ ៣៦ មៃ​ដាៈ​ខាន់​ពាង់​ព្លឹ​ឆឹត​ជ៝យ​នទើ​រាវាត់​មា​ឆោង​ឆា​រ៝ៈ​ជៃ​រ៝ៈ​ប៝ន​អី​ទាច់ៗ​អ៝យ​តា​អ្យា”។ ៣៧ ឞ្រាស​យេឆូ ​អើស​មា​ខាន់​ពាង់​លាស៖ “ខាន់​មៃ​អ៝ន់​ឞូ​ឆោង​ឆា​ហែស!” ខាន់​ពាង់​អើស​លាស៖ “នទ្រី​ហេន​ឆ៝ៈ​ព្រាក់ ២០០ ព្រាក់​កាក់* ហាន់​រាវាត់​នុមពាង់​អ៝ន់​មា​ផូង​ប៝ន​លាន​ទែ​ឆា​ឞើស?” ៣៨ ឞ្រាស​យេឆូ ​លាស​មា​ខាន់​ពាង់៖ “អ្វាញ់​ប៝ត់​ហែស ទាស​អ៝ក់​គែស​នុមពាង់​ខាន់​មៃ?” ត៝ត់​មា​គឹត​នៃ​ខាន់​ពាង់​មឞើស​មា​ពាង់៖ “គែស​ព្រាម់​មល៝ម់​នុមពាង់ ឞារ​មល៝ម់​កា​ទើម”។ ៣៩ ជេសរី​ឞ្រាស​យេឆូ ​មឞើស​មា​មពោល​អ៝ស​ម៝ន​ពាង់ ដាៈ​ផូង​ប៝ន​លាន​គុ​ទូ​មពោល​ទូ​មពោល កាលើ​រេប​ញឆែ​នៃ។ ៤០ នទ្រី​ខាន់​ពាង់​គុ មពោល​អាបាៈ​គែស ១០០ នុយ្ស មពោល​អាបាៈ​គែស ៥០ នុយ្ស។ ៤១ ជេសរី​ឞ្រាស​យេឆូ ​ឆ៝ៈ​ព្រាម់​មល៝ម់​នុមពាង់ នទ្រែល​មា​ឞារ​មល៝ម់​កា​រី ពាង់​ងគើរ​មាត់​ជឹត​លើ​មឞើស​ឆើម​នទើ​ឆោង​ឆា​អី​នៃ​មា​កោរាញ​ឞ្រាស។ លោច​ជេស​ពាង់​គិច​នុមពាង់​អី​នៃ​នទឹ​អ៝ន់​អ៝ស​ម៝ន ដាៈ​ខាន់​ពាង់​ពាៈ​អ៝ន់​ឞូ​ឆា នហ៝​មា​ពាៈ​កា​អី​ឞារ​មល៝ម់​នៃ​អ៝ន់​ទឹង​លែៈ​ឞូនុយ្ស​ដ៝ង់។ ៤២ ជេស​តឹម​ពាៈ​នទើ​ឆា​អី​រី ទឹង​លែៈ​ឞូនុយ្ស​គុ​ឆា​តា​នៃ​ហើម​ទាទេ។ ៤៣ ជេសរី​មពោល​អ៝ស​ម៝ន​រាគូម​នុមពាង់ នទ្រែល​មា​កា​អី​ហោម​រាមែស​នៃ​គែស ១២ ឆាស។ ៤៤ ផូង​ប៝ន​លាន​អី​ឆា​នៃ​នើស​កើប​អី​ឞូ​ក្លោ​អ៝ក់ ៥០០០ នុយ្ស។ *

ឞ្រាស​យេឆូ ​ឞ្រោៈ​កាលើ​ទាក

(មថ ១៤:២២-៣៣; យហ ៦:១៥-២១)

៤៥ ទូ​នទ៝ម់​នៃ ឞ្រាស​យេឆូ ​ដាៈ​មពោល​អ៝ស​ម៝ន​ពាង់​ហាន់​ល៝រ​ញច៝​ទូក​មពែស​ជឹត​កាល់​តី​ទាក​រី ជឹត​ប៝ន​បេតឆៃដា ​រី ជេសរី​ពាង់​ដាៈ​ទឹង​លែៈ​ផូង​ប៝ន​លាន​អី​គុ​តា​នៃ​ព្លឹ​ឆឹត។ ៤៦ ជេស​ដាៈ​នទ្រី​ឞ្រាស​យេឆូ ​លោស​ឞើស​នៃ​ហាន់​ហាវ​កាលើ​យោក​មឞើស​ឆើម​តា​រី។*

៤៧ ត៝ត់​នារ​លែៈ​ញ៝ប់​ទូក​អី​អ៝ស​ម៝ន​ញច៝​នៃ​ញចោ​មា​តា​ងក្លាង​ទាក​ងលៅ​ក្វ៝ង់​រី អី​ឞ្រាស​យេឆូ ​រី​ហោម​គុ​អេង​កាលើ​កើស។ ៤៨ ពាង់​អ្វាញ់​ឆៃ​មពោល​អ៝ស​ម៝ន​ពាង់​វាស​ទូក​រាន​ហ្វាន​ជេរ​ងាន់​ហាន់​រាលឹ​ជឹត​តើម​ឆ្យាល។ ត៝ត់​ឞ្រី​លែៈ​ឞើយ​អាង​ឞ្រាស​យេឆូ ​ឞ្រោៈ​កាលើ​ទាក​ងលៅ​ក្វ៝ង់​រី​ឞ្រោៈ​ទាច់​កេង​អ៝ស​ម៝ន​ពាង់ ជេសរី​ពាង់​អុច​ហាន់​នហ៝ត។ ៤៩ ត៝ត់​ឆៃ​ពាង់​ឞ្រោៈ​កាលើ​ទាក​ងលៅ​នៃ ខាន់​ពាង់​នតែរ​ទ្រើវ នអោន​លាស​ច្យាក​ញហូ។* ៥០ លែៈ​ខាន់​ពាង់​ឆៃ​ទាទេ​ក្លាច​ញឆ៝រ់​ងាន់ នទ្រី​ឞ្រាស​យេឆូ ​ងើយ​មា​ខាន់​ពាង់​រ៝៖ “លើយ​ក្លាច​អោស អ៝ន់​នូយ្ស​នហ៝ម់​ឞាញ់ គ៝ប់​យា!” ៥១ ជេសរី​ពាង់​ហាវ​ញច៝​ទូក​នទ្រែល​ខាន់​ពាង់ ឆ្យាល​ទោ​មា​ឞាស​រាង៝ន់​ញជុប​រ៝។ នទ្រ៝ត់​ហីស​រាហ៝ល់​ងាន់​មពោល​អ៝ស​ម៝ន​តា​នៃ‌* ៥២ យ៝រ​លាស​ខាន់​ពាង់​មោ​ហ៝ៈ​អោស​ទើយ​គឹត​នាវ​នុមពាង់​នើស ខាន់​ពាង់​ហោម​ទាង់​ក៝។*

ឞ្រាស​យេឆូ ​ជាន​ឞាស​នាវ​ជី​ឞូនុយ្ស​តា​ឞ្រី​កេនេឆារែត 

(មថ ១៤:៣៤-៣៦)

៥៣ ជេសរី​ឞ្រាស​យេឆូ  នទ្រែល​មា​អ៝ស​ម៝ន​ត៝ត់​មពែស​កាល់​តី​ទាក​រី តា​ឞ្រី​កេនេឆារែត ។ ខាន់​ពាង់​ញឆ្រុង​តា​នៃ​ក៝ត់​ទូក​តា​មែង​ទាក​រី‌ ៥៤ ជេសរី​ខាន់​ពាង់​ហាវ​កាលើ​កើស។ ត៝ត់​មា​ឆៃ ទឹង​លែៈ​ឞូនុយ្ស​អី​គុ​តា​នៃ​គឹត​នាល់​ពាង់​រ៝‌ ៥៥ នទ្រី​ឞូ​ហាន់​ញច្វាត់​តាៈ​ឞើស​អាប់​នតុក​ប៝ន លែវ​ឞាល់​តូង​ឞូនុយ្ស​ជី​ហាន់​តា​នតុក​អី​ឞូ​លឺ​លាស​ពាង់​គុ​រី។ ៥៦ អាប់​នតុក​អី​ឞ្រាស​យេឆូ ​ហាន់ ឞ៝ល​លាស​តា​ឞ្រី​តា​ប៝ន មោ​លាស​តា​ប៝ន​ក្វ៝ង់​កាដោយ ឞូ​លែវ​ឞូនុយ្ស​ជី​អ៝ន់​គុ​តា​នតុក​ឞូ​តាច់​ទ្រាប់ ជេសរី​ទាន់​ឞ៝ញ​ពាង់​ឆើម​មា​គែស​ពាស​ច្យាង់​អាវ​ក្វ៝ង់​ពាង់​ដេៈៗ​អែង នទ្រី​ទឹង​លែៈ​ឞូនុយ្ស​អី​គែស​ពាស​អាវ​ក្វ៝ង់​ពាង់​ឞាស​ទាទេ​រ៝​នាវ​ជី។*

៧

នាវ​វៃ​អើម​ឞើស​ឞូ​រាញ​ឞើស​កាល់​អែ​នើស

(មថ ១៥:១-៩)

១ គែស​ទូ​នារ​រី​ផូង​ផារីឆី  នទ្រែល​មា​នើម​នតី​អាបាៈ​តាៈ​ឞើស​ប៝ន​ក្វ៝ង់​យេរូឆាលឹម ​ហាន់​ម៝ប់​ឞ្រាស​យេឆូ ។ ២ ត៝ត់​តា​នៃ​ខាន់​ពាង់​ឆៃ​មពោល​អ៝ស​ម៝ន​ឞ្រាស​យេឆូ ​ឆោង​ឆា​មា​តី​អី​ខាន់​ពាង់​កើប​មោ​ក្ល៝ស​តឹង​មា​នាវ​វៃ​អើម​ដាៈ យ៝រ​មា​មពោល​អ៝ស​ម៝ន​អី​នៃ​មោ​រាវ​តី​ល៝រ​ឆោង​ឆា។* ៣ ផូង​ផារីឆី  នទ្រែល​មា​ផូង​អីឆ្រាអែល ​ទឹង​លែៈ​ញអោត​តឹង​នាវ​វៃ​អើម​ឞើស​ឞូ​រាញ​ខាន់​ពាង់​នើម​កាល់​អែ​នើស អេ​ល៝រ​មា​ឆោង​ឆា​ខាន់​ពាង់​រាវ​តី រី​មើ​ឆោង​ឆា។ ៤ គែស​ដ៝ង់​ឆឹត​តាៈ​ឞើស​នតុក​ឞូ​តាច់​ទ្រាប់ លាស​ខាន់​ពាង់​ឆោង​ឆា​មោ​គែស​រាវ​តឹង​នាវ​វៃ​ល៝រ នទ្រី​ក្លាច​កោរាញ​ឞ្រាស​មោ​ឆ៝ៈ​ទើន។ ខាន់​ពាង់​ញអោត​មោ​នត្លើយ​នាវ​វៃ​អេងៗ​អ៝ក់​ដ៝ង់ កើត​មា​រាវ​កែវ​រាវ​នទ៝ស​រាវ​គ្លាស​ជាន​មា​កោង​[រាវ​គ្រែ*]​ដ៝ង់។* ៥ នទ្រី​ផូង​ផារីឆី  នទ្រែល​មា​ផូង​នើម​នតី​អោប​ឞ្រាស​យេឆូ ​លាស៖ “ម៝ស​នាវ​មពោល​អ៝ស​ម៝ន​មៃ​មោ​ញអោត​តឹង​នាវ​វៃ​អើម​ឞូ​រាញ ឆោង​ឆា​មា​តី​មោ​ក្ល៝ស​កើត​នៃ?” ៦ ឞ្រាស​យេឆូ ​លាស​មា​ខាន់​ពាង់៖ “នាវ​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​ញចីស​កាល់​អែ​នើស គ៝ប់​លែៈ​ឆៃ​ពាង់​ញចីស​តឹម​ទី​ដាស​ខាន់​មៃ។ ខាន់​មៃ​ជាន​អ្យាត់​នាវ​កោរាញ​ឞ្រាស​ទើម អេឆាយ ​លែៈ​ញចីស​លាស៖

«កោរាញ​ឞ្រាស​លាស៖ «ផូង​ប៝ន​លាន​អ្យា​យើក​មឞាស​គ៝ប់​មា​ឞ៝រ់​មឞូង​ទើម‌

តា​នូយ្ស​នហ៝ម់​ខាន់​ពាង់​គុ​ងាយ​ដាស​គ៝ប់។

៧ ខាន់​ពាង់​យើក​មឞាស​មា​គ៝ប់​មោ​គែស​អោស​នតីល​ខ្លៃ ដេៈ​មោ​អើម‌

យ៝រ​មា​ខាន់​ពាង់​នតុម​នតី​ឆ៝ៈ​នាវ​វៃ​តាៈ​ឞើស​ឞូនុយ្ស​ទើម។ តីស​មា​ខាន់​ពាង់​លាស​មរោស​នាវ​វៃ​អី​នៃ​តាៈ​ឞើស​គ៝ប់​ដាៈ»»†។*

៨ នាវ​វៃ​អី​តាៈ​ឞើស​កោរាញ​ឞ្រាស​ខាន់​មៃ​មអារ់​លើយ បេង​មា​ញអោត​តឹង​នាវ​វៃ​ឞូនុយ្ស”។ ៩ ពាង់​លាស​ជឹត៖ “ខាន់​មៃ​ឞ្លាវ​ងាន់​តឹង​នាវ​វៃ​ឞូនុយ្ស​នហ៝​មា​មោ​ហោម​អ្យាត់​នាវ​វៃ​កោរាញ​ឞ្រាស។ ១០ នតឹត​លាស​មោឆេ ​លែៈ​ញចីស​កាល់​អែ​នើស​លាស៖ «អ៝ន់​ខាន់​អៃ​មៃ​យើក​មឞាស​ហ៝ម់​មា​មេៈ​ឞឹ»† ជេសរី «ឞូ​ម៝ស​រាក​ឆ្វាយ​មា​មេៈ​ឞឹ​ពាង់​នើម ពាង់​អី​នៃ​គែស​ទោយ្ស​ត៝ត់​ឞូ​ងខឹត​រ៝»†។ ១១ តីស​មា​ខាន់​មៃ​លាស​នអា៖ «លាស​ទូ​ហ្វេ​ឞូនុយ្ស​ងើយ​មា​អី​មេៈ​ឞឹ​លាស ម៝ស​នទើ​អី​គ៝ប់​អុច​កើល​មា​មេៈ​ឞឹ នទើ​អី​នៃ​លាស​លែៈ​កោរបាន់ †» - នាវ «កោរបាន់ » អ្យា​រាឞ្លាង​លាស «នទើ​ញហើរ​មា​កោរាញ​ឞ្រាស»។ ១២ ជេសរី​ឞូនុយ្ស​អី​ងើយ​កើត​នអៃ ខាន់​មៃ​មោ​ហោម​អោស​អ៝ន់​ពាង់​កើល​មា​មេៈ​ឞឹ។ ១៣ នទ្រី​ទឹង​ខាន់​មៃ​ជូត​លើយ​នាវ​វៃ​កោរាញ​ឞ្រាស ងខើង​មា​ឆ៝ៈ​នាវ​វៃ​អើម​ឞើស​ឞូ​រាញ។ ខាន់​មៃ​ជាន​នទើ​អេងៗ​អ៝ក់​ងាន់ កើត​នទើ​អី​នៃ​ដ៝ង់”។*

នាវ​អី​ជាន​ឞូនុយ្ស​មោ​ហោម​ក្ល៝ស

(មថ ១៥:១០-២០)

១៤ ជេសរី​ឞ្រាស​យេឆូ ​ក្វាល់​លែៈ​ផូង​ប៝ន​លាន​អី​គុ​ទាច់​តា​នៃ លាស​មា​ខាន់​ពាង់៖ “លែៈ​អ៝ស​នោ​កោញ​វា​អ្យាត់​នាវ​គ៝ប់​លែរ​ងែរ​ប៝ត់​អ៝ន់​គឹត​វ៝ត់​នាវ​អ្យា៖ ១៥ លែៈ​នទើ​ឞើស​ទីស​អី​លាប់​តា​ត្រោម​ឆាក់​ឞូនុយ្ស មោ​ទើយ​អោស​ជាន​អ៝ន់​ឞូនុយ្ស​ជេង​មោ​ក្ល៝ស លែៈ​នទើ​អី​លោស​ឞើស​ឞូនុយ្ស នទើ​អី​នៃ​ទើយ​ជាន​អ៝ន់​ជេង​មោ​ក្ល៝ស‡។ ១៦ [ឞូ​ម៝ស​តាង់​នាវ​គ៝ប់​ងើយ​អ្យា អ៝ន់​ពាង់​មឹន​អេង​តា​ឆាក់!§]”

១៧ ជេសរី​ឞ្រាស​យេឆូ ​លោស​ឞើស​ផូង​ប៝ន​លាន​ហាន់​លាប់​តា​ត្រោម​ជៃ តា​នៃ​មពោល​អ៝ស​ម៝ន​ពាង់​លែវ​ឞាល់​អោប​ពាង់​មា​នាវ​នតី​អី​នៃ។ ១៨ ពាង់​លាស​មា​ខាន់​ពាង់៖ “នទ្រី​ខាន់​មៃ​មោ​ហ៝ៈ​គឹត​វ៝ត់​ដ៝ង់​បាស? អ៝ន់​ខាន់​មៃ​គឹត​វ៝ត់​នាវ​អ្យា លែៈ​នទើ​តាៈ​ឞើស​ទីស​អី​លាប់​តា​ឆាក់​ឞូនុយ្ស​មោ​ទើយ​អោស​ជាន​អ៝ន់​ឞូនុយ្ស​អី​នៃ​ជេង​មោ​ក្ល៝ស‌ ១៩ យ៝រ​មា​នទើ​អី​នៃ​មោ​គែស​អោស​លាប់​តា​ត្រោម​នូយ្ស​នហ៝ម់ លាប់​តា​ត្រោម​នទុល​ទើម ជេសរី​លោស​លែៈ​ផ្យៅ”។ - នទ្រី​ពាង់​មឞើស​លាស​លែៈ​នទើ​ឆោង​ឆា​ជេង​ទី​មា​ឆា​ទាទេ​ងាន់។ -* ២០ ពាង់​លាស​ជឹត៖ “គែស​នទើ​អី​លោស​ឞើស​ឞូនុយ្ស​ទើម​ទើយ​ជាន​អ៝ន់​ឞូ​ជេង​មោ​ក្ល៝ស‌ ២១ យ៝រ​លាស​ទឹង​លែៈ​នាវ​មឹន​អ្យើស​អ្យើត​លោស​តាៈ​ឞើស​នូយ្ស​នហ៝ម់​ឞូនុយ្ស នាវ​មឹន​អី​នៃ​លែវ​ជេង​ខើស​ក្លែរ នតុង​ឞូ ងខឹត​ឞូ‌* ២២ ល៝ម់​អូរ​ល៝ម់​ឆាយ រាវាន​កើញ​គែស​មា​ទ្រាប់​នទើ ជាន​នទើ​អ្យើស មរោស​ឞូ មោ​គែស​នាវ​ដីត អុច​មា​នាវ​តឹម​ពីត ងើយ​ញចើត នាវ​ហឺន នទ្រែល​មា​នាវ​មោ​ហោម​អោស​គឹត​នទើ​អ្វែស​នទើ​អ្យើស។ ២៣ លែៈ​នាវ​អ្យើស​អី​នៃ​លោស​តាៈ​ឞើស​នូយ្ស​នហ៝ម់​ឞូនុយ្ស ជាន​អ៝ន់​ជេង​មោ​ក្ល៝ស”។

ទូ​ហ្វេ​ឞូ​អូរ​ឞ្រី​អេង​ញឆីង​មា​ឞ្រាស​យេឆូ 

២៤ ជេសរី​ឞ្រាស​យេឆូ  នទ្រែល​មា​អ៝ស​ម៝ន​ពាង់​លោស​ឞើស​នតុក​នៃ ហាន់​តា​ឞ្រី​អី​ទាច់​ដាស​ប៝ន​ក្វ៝ង់​តីរុស  [នទ្រែល​មា​ប៝ន​ក្វ៝ង់​ឆីដោន *]​រី។ ត៝ត់​តា​ទូ​ប៝ន​ខាន់​ពាង់​លាប់​គុ​តា​ទូ​មល៝ម់​ជៃ មោ​អុច​អោស​អ៝ន់​ឞូ​គឹត​លាស​ពាង់​គុ​តា​នៃ តីស​មា​មោ​អោស​ទើយ​នទ៝ប់។ ២៥ ទូ​នទ៝ម់​គែស​ទូ​ហ្វេ​ឞូ​អូរ​តាង់​ឞូ​ងក៝ច​ឞ្រាស​យេឆូ ​គុ​តា​នៃ។ អី​ក៝ន​ឞូ​អូរ​ពាង់​រី​ឞ្រាស​អ្យើស​លាប់ ជេសរី​ពាង់​ហាន់​តា​ជៃ​អី​នៃ​ពាន់​តា​ជ៝ង់​ឞ្រាស​យេឆូ ។ ២៦ ឞូ​អូរ​អី​នៃ​មោ​អោស​ទី​ផូង​អីឆ្រាអែល † អី​ប៝ន​តើម​ពាង់​ទាច់​មា​ប៝ន​ផេនីសី ​តា​ឞ្រី​ឆីរី ។ ជេសរី​ពាង់​ឞ៝ញ​ដាៈ​ឞ្រាស​យេឆូ ​មព្រើស​ឞ្រាស​អ្យើស​អី​នៃ​អ៝ន់​លោស​ឞើស​អី​ក៝ន​ពាង់​រី។ ២៧ ឞ្រាស​យេឆូ ​ងើយ​នតឹត​មា​ពាង់៖ “អ៝ន់​អ៝ស​ក៝ន​ឆោង​ឆា​ហើម​ប៝ត់ មោ​ទី​អោស​ឆ៝ៈ​ព្យាង់​ត្រាវ​អ៝ស​ក៝ន​មអារ់​អ៝ន់​ឆ៝​ឆា​ច្រាវ”។* ២៨ ឞូ​អូរ​អី​នៃ​អើស​លាស៖ “ងាន់​កោរាញ​មេ! ឞ៝ល​លាស​មោ​មអារ់​ព្យាង់​ត្រាវ​កាដោយ ឆ៝​ហោម​គុ​តា​ន៝ម់​គ្រែ​នតេរ​ឆា​ព្យាង់​ត្រាវ​នទាក់​អី​អ៝ស​ក៝ន​គែស​តុប​នើស​ដ៝ង់”។ ២៩ ត៝ត់​តាង់​នាវ​ឞូ​អូរ​លាស​នៃ​ឞ្រាស​យេឆូ ​លាស​មា​ពាង់៖ “យ៝រ​មា​អៃ​ងើយ​នទ្រី ឞ្រាស​អ្យើស​លែៈ​លោស​ឞើស​ក៝ន​អៃ​ហើយ អៃ​ព្លឹ​ឆឹត​អា​រី​ទោស”។ ៣០ ពាង់​ឆឹត​ត៝ត់​តា​ជៃ​ឆៃ​អី​ក៝ន​ពាង់​ឞិច​អ្វែស​កាលើ​គ្រែ​រី ឞ្រាស​អ្យើស​លែៈ​លោស​ឞើស​ក៝ន​ពាង់​នៃ​ជេស។

ឞ្រាស​យេឆូ ​ជាន​ឞាស​ទូ​ហ្វេ​ឞូ​ក្លោ​តឹក​តោរ

៣១ ជេសរី​ឞ្រាស​យេឆូ ​លោស​ឞើស​ឞ្រី​អី​ទាច់​ដាស​ប៝ន​ក្វ៝ង់​តីរុស ​ហាន់​គ្លាត់​រ៝ៈ​ប៝ន​ក្វ៝ង់​ឆីដោន ​នហ៝​មា​ត៝ត់​តា​ឞ្រី​ដេកាពោលីស ​អី​ទាច់​មា​ទាក​ងលៅ​ក្វ៝ង់​កាលីលេ ​រី។ ៣២ ជេសរី​តា​នៃ​ឞូ​លែវ​ទូ​ហ្វេ​ឞូ​ក្លោ​តឹក​តោរ​ហាន់​តា​ឞ្រាស​យេឆូ ។ ឞូ​ក្លោ​អី​នៃ​មោ​លាង់​ឞ្លាវ​ងើយ​ដ៝ង់។ ឞូ​ឞ៝ញ​ពាង់​ដាៈ​តេៈ​តី​តា​ឞូ​ក្លោ​អី​តឹក​តោរ​នៃ គៃ​មា​ឞាស​នាវ​ជី​ឞូ​ក្លោ​អី​នៃ។ ៣៣ ជេសរី​ឞ្រាស​យេឆូ ​លែវ​ឞូ​ក្លោ​អី​នៃ​ហាន់​គុ​នតុក​អេង​បាស​ដេៈ​មា​ផូង​ប៝ន​លាន ពាង់​ល៝ក់​លាវ​តី​តា​ត្រោម​តោរ​ឞូ​ក្លោ​អី​នៃ ឆ៝ស​ទាក​ទីវ​តា​លាវ​តី​ពាង់​នើម​តេៈ​តា​មព្យាត់​ឞូ​ក្លោ​អី​នៃ។* ៣៤ ជេសរី​ឞ្រាស​យេឆូ ​ងគើរ​កាលើ​ត្រោក​រី ញឆោរ​នហ៝ម់​ក្វ៝ង់​អ្យហូត ពាង់​លាស៖ “អែបផាថា ‡” - រាឞ្លាង​លាស «អ៝ន់​ពើក​ហ៝ម់»។ ៣៥ ទូ​នទ៝ម់​ទោ​មា​តោរ​ឞូ​ក្លោ​អី​នៃ​អ្យាត់​តាង់​រ៝ មព្យាត់​ឞ្លាវ​រាលាម់​នហ៝​មា​ងើយ​ក្ល៝ស​រាស​វាស​ងាន់​រ៝។ ៣៦ ជេសរី​ឞ្រាស​យេឆូ ​ឞ្វៃ​ខាន់​ពាង់​លើយ​អោស​ងក៝ច​នាវ​អ្យា​មា​ឞូ។ ពាង់​ឞ្វៃ​លើយ​ទឹង​ងក៝ច​នាវ​អី​នៃ យើន​មា​ខាន់​ពាង់​លើ​មា​ហោ​ងាន់​ងក៝ច​នាវ​អី​នៃ។* ៣៧ ទឹង​លែៈ​ឞូនុយ្ស​អី​តាង់​នាវ​អី​នៃ​នទ្រ៝ត់​ហីស​រាហ៝ល់​ងាន់ ជេសរី​លាស៖ “លែៈ​នទើ​អី​ពាង់​ជាន​នៃ​ជេង​អ្វែស​ទាទេ​ងាន់ ឞ៝ល​លាស​ឞូនុយ្ស​តឹក​តោរ​ពាង់​ជាន​អ៝ន់​តាង់ ឞូនុយ្ស​មល៝​ជេង​ឞ្លាវ​ងើយ​ដ៝ង់”។*

៨

ឞ្រាស​យេឆូ ​ឆ្យាម់ ៤០០០ នុយ្ស

(មថ ១៥:៣២-៣៩)

១ នោក​នៃ​គែស​ដ៝ង់​ផូង​ប៝ន​លាន​អ៝ក់​ងាន់​ហាន់​គុ​រាគូម​ឞាល់​ជឹត។ ខាន់​ពាង់​មោ​គែស​អោស​នទើ​មា​ឆោង​ឆា នទ្រី​ឞ្រាស​យេឆូ ​ក្វាល់​មពោល​អ៝ស​ម៝ន​ពាង់ពាង់​លាស៖ ២ “គ៝ប់​យោៈ​ងាន់​មា​ផូង​ប៝ន​លាន​នៃ ខាន់​ពាង់​គុ​នទ្រែល​គ៝ប់​លែៈ​ពែ​នារ​ហើយ នទើ​មា​ឆោង​ឆា​មោ​គែស​ដ៝ង់។* ៣ លាស​គ៝ប់​ដាៈ​ខាន់​ពាង់​ព្លឹ​ឆឹត​នទុល​ទើម រាគាញ់​ចោត​រ៝ៈ​ត្រ៝ង​រ៝។ ឞូ​អាបាៈ​ឞ្រោៈ​តាៈ​ឞើស​ប៝ន​ងាយៗ”។ ៤ មពោល​អ៝ស​ម៝ន​អើស​លាស៖ “តា​អ្យា​រាង៝ត​រាងាត់ អាស​នតុក​ជ៝យ​នទើ​មា​អ៝ន់​ខាន់​ពាង់​ឆោង​ឆា​មា​ត៝ង់?” ៥ ឞ្រាស​យេឆូ ​អោប​ខាន់​ពាង់៖ “នទ្រី​ខាន់​មៃ​ទាស​អ៝ក់​គែស​នុមពាង់​ហាៈ?” “គែស​ពើស​មល៝ម់”។ ៦ ជេសរី​ឞ្រាស​យេឆូ ​ដាៈ​ផូង​ប៝ន​លាន​គុ​រើប​គើប​តា​នែស​រី ពាង់​ឆ៝ៈ​នុមពាង់​ពើស​មល៝ម់​នៃ មឞើស​ឆើម​លាស​អ្វែស​មា​កោរាញ​ឞ្រាស ពាង់​គិច​អ៝ន់​មា​មពោល​អ៝ស​ម៝ន​ពាៈ​មា​ផូង​ប៝ន​លាន​នៃ ជេសរី​ខាន់​ពាង់​ជាន​កើត​នៃ។ ៧ គែស​កា​ជេៈ​អាបាៈ​ដ៝ង់ នទ្រី​ឞ្រាស​យេឆូ ​មឞើស​ឆើម​លាស​អ្វែស​មា​កោរាញ​ឞ្រាស ជេសរី​ដាៈ​មពោល​អ៝ស​ម៝ន​ពាៈ​កា​អី​នៃ​អ៝ន់​មា​ផូង​ប៝ន​លាន។ ៨ ជេស​ជាន​នទ្រី​លែៈ​ខាន់​ពាង់​ឆា​ហើម​រោច​ដ្ហោច ជេសរី​រាគូម​នុមពាង់ នទ្រែល​មា​កា​អី​រាមែស​នៃ​គែស​ពើស​ឆាស។ ៩ ទឹង​លែៈ​ឞូនុយ្ស​តា​នៃ​នើស​អ៝ក់ ៤០០០ នុយ្ស។ ជេស​ឞើស​នៃ​ឞ្រាស​យេឆូ ​ដាៈ​ខាន់​ពាង់​ព្លឹ​ឆឹត​អា​ជៃ​រី។* ១០ ទូ​នទ៝ម់​ឞើស​កើយ​នៃ ពាង់​ញច៝​ទូក​នទ្រែល​មពោល​អ៝ស​ម៝ន​ពាង់​ហាន់​ជឹត​ឞ្រី​ដាល់មានូថា ។

ផូង​ផារីឆី ​អុច​ឆៃ​នាវ​មឞេន

(មថ ១៦:១-៤)

១១ ជេស​ខាន់​ពាង់​ត៝ត់​តា​រី ផូង​ផារីឆី ​លែវ​ឞាល់​ម៝ប់​ឞ្រាស​យេឆូ ​តឹម​រាលាច់​មា​ពាង់ ដាៈ​ពាង់​ជាន​ទូ​នាវ​មឞេន​អ្វែស​អ៝ន់​គឹត​នហេល​លាស​ពាង់​ទើន​នាវ​ទើយ​តាៈ​ឞើស​កោរាញ​ឞ្រាស។* ១២ ជេស​តាង់​នាវ​ខាន់​ពាង់​ដាៈ​នៃ ឞ្រាស​យេឆូ ​ញឆោរ​នហ៝ម់​ក្វ៝ង់​អ្យហូត ជេសរី​លាស៖ “មើម​ទឹង​ឞូនុយ្ស​តា​រានោក​អាបៃ​អ្យា​អុច​គឹត​ឆៃ​នាវ​មឞេន​កើត​រី? គ៝ប់​លាស​នហេល​នានេៈ​ងាន់​មា​ខាន់​មៃ កោរាញ​ឞ្រាស​មោ​អោស​អ៝ន់​ឆៃ​នាវ​មឞេន​មា​ឞូនុយ្ស​រានោក​អាបៃ​អ្យា”។* ១៣ ជេសរី​ឞ្រាស​យេឆូ ​ទូ​ឞើស​ខាន់​ពាង់​នៃ ញច៝​ទូក​ហាន់​តៃ​ជឹត​មពែស​កាល់​តី​រី។

នាវ​នតី​មា​នទ្រូយ​ផូង​ផារីឆី  នទ្រែល​មា​កោរាញ​ម៝ត់​អ្វាញ់​ហេរោត-​អ៝ន់តីពាស 

(មថ ១៦:៥-១២)

១៤ ជេសរី​មពោល​អ៝ស​ម៝ន​លែៈ​ច្វេល​ញអោត​នុមពាង់ តា​ទូក​នៃ​គែស​ទូ​មល៝ម់​នុមពាង់​ទើម។ ១៥ ជេសរី​ឞ្រាស​យេឆូ ​ងើយ​ងកាស​មា​ខាន់​ពាង់៖ “អ៝ន់​ខាន់​មៃ​ញជ្រាង់​ងាន់​មា​នទ្រូយ​ផូង​ផារីឆី  នទ្រែល​មា​នទ្រូយ​កោរាញ​ម៝ត់​អ្វាញ់​ហេរោត-​អ៝ន់តីពាស ​ដ៝ង់”*។* ១៦ មពោល​អ៝ស​ម៝ន​ងើយ​នទ្រាង់​ខាន់​ពាង់​នើម៖ “ពាង់​ងើយ​កើត​នៃ​អាច​ឞ៝ន់​មោ​គែស​នុមពាង់​ទើម​មោ?” ១៧ ឞ្រាស​យេឆូ ​គឹត​នាវ​ខាន់​ពាង់​ងើយ ពាង់​លាស៖ “ម៝ស​ងើយ​ខាន់​មរែ​នាវ​មោ​គែស​នុមពាង់​នៃ? ខាន់​មៃ​មោ​ឆៃ​អ្យាត់ មោ​ឆៃ​គឹត​វ៝ត់​នាវ​ដ៝ង់? ខាន់​មៃ​ហោម​ទាង់​ក៝​បាស? ១៨ ខាន់​មៃ​គែស​ទើម​ត្រោម​មាត់​អ្វាញ់​មោ​ឆៃ គែស​ទើម​តោរ​អ្យាត់​មោ​តាង់​បាស? នទ្រី​ខាន់​មៃ​លែៈ​ច្វេល​បាស‌* ១៩ នោក​គ៝ប់​គិច​ព្រាម់​មល៝ម់​នុមពាង់​ពាៈ​អ៝ន់​មា​ឞូនុយ្ស ៥០០០ នុយ្ស​នើស? ជេសរី​ខាន់​មៃ​រាគូម​នុមពាង់​អី​រាមែស​នើស​ទាស​អ៝ក់​ហោម?” ខាន់​ពាង់​អើស​លាស៖ “១២ ឆាស”។* ២០ “នទ្រី​នោក​គ៝ប់​គិច​នុមពាង់​ពើស​មល៝ម់​ពាៈ​អ៝ន់​មា​ឞូនុយ្ស ៤០០០ នុយ្ស​នើស ខាន់​មៃ​រាគូម​ទាស​អ៝ក់​ហោម?” ខាន់​ពាង់​អើស​លាស៖ “ហោម​ពើស​ឆាស”។* ២១ ជេសរី​ឞ្រាស​យេឆូ ​លាស​មា​ខាន់​ពាង់៖ “មើម​ខាន់​មៃ​អេ​ហ៝ៈ​គឹត​វ៝ត់​ដ៝ង់?”

ឞ្រាស​យេឆូ ​ជាន​ឞាស​ទូ​ហ្វេ​ឞូ​ក្លោ​ចែស​មាត់

២២ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ត៝ត់​តា​ប៝ន​បេតឆៃដា ។ តា​នៃ​គែស​ឞូ​លែវ​ទូ​ហ្វេ​ឞូ​ក្លោ​ចែស​មាត់​ហាន់​តា​ពាង់ ជេសរី​ឞ៝ញ​ដាៈ​ពាង់​ពាស​ឞូ​ក្លោ​អី​នៃ គៃ​មា​ឞាស​នាវ​ជី។ ២៣ ជេសរី​ពាង់​តេក​តី​ឞូ​ក្លោ​អី​ចែស​មាត់​នៃ លែវ​ហាន់​លោស​ឞើស​ទីស​ប៝ន ពាង់​ឆ៝ស​ទាក​ទីវ​មហឹង​កាលើ​ត្រោម​មាត់ នហ៝​មា​តេៈ​តី ជេសរី​អោប​ពាង់៖ “មៃ​លែៈ​ឆៃ​នទើ​ឞើស?”* ២៤ ឞូ​ក្លោ​អី​នៃ​ងើក​អ្វាញ់ មឞើស​លាស៖ “គ៝ប់​ឆៃ​ឞូនុយ្ស​ឞ្រោៈ​ងគូយ​ងគាយ អ្វាញ់​ខាន់​ពាង់​តឹម​ឞាន​មា​តើម​ឆី”។ ២៥ ឞ្រាស​យេឆូ ​តេៈ​តី​កាលើ​ត្រោម​មាត់​ពាង់​ទូ​តឹ​ជឹត ជេសរី​ពាង់​អ្វាញ់​ឆៃ​ទឹង​លែៈ​នទើ​ក្ល៝ស​រាស​វាស ត្រោម​មាត់​ពាង់​លែៈ​ឞាស​ងាន់​រ៝។ ២៦ ជេសរី​ឞ្រាស​យេឆូ ​ដាៈ​ពាង់៖ “មៃ​ឆឹត​ឞ្រ៝ង់​អា​ជៃ​មៃ​នើម​រី លើយ​ទឹង​លាប់​រ៝ៈ​ប៝ន​យឹ”។

ឞ្រាស​យេឆូ ​នតី​មា​នាវ​តឹង​ពាង់

(មថ ១៦:១៣-២០; លក ៩:១៨-២១)

២៧ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​លោស​ឞើស​នៃ ហាន់​តា​ប៝ន​អេងៗ​ទាច់​ដាស​ប៝ន​ក្វ៝ង់​ឆេឆារា-​ផីលីប ។ នោក​ហាន់​រ៝ៈ​ត្រ៝ង​ពាង់​អោប​ខាន់​ពាង់៖ “អា​មើម​ឞូ​លាស​គ៝ប់?” ២៨ មពោល​អ៝ស​ម៝ន​អើស​លាស៖ “អាបាៈ​លាស​មៃ​ជេង​យោហាន-​បាប់តែម ​អី​លែៈ​ទ៝ក់​រេស អាបាៈ​លាស​ជេង​អេលីយា †​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ព្លឹ​តា​អ្យា អាបាៈ​ជឹត​លាស​មៃ​ជេង​ទូ​ហ្វេ​ឞូនុយ្ស​អី​អេង​នើម​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ទ៝ក់​រេស”។* ២៩ ជេសរី​ឞ្រាស​យេឆូ ​អោប​មា​ខាន់​ពាង់​នើម៖ “នទ្រី​ខាន់​មៃ​លាស​គ៝ប់​ឞូ​ម៝ស​ហាៈ?” ពេត្រោស ​អើស​មា​ពាង់៖ “មៃ​អី​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ងាន់!”* ៣០ ជេសរី​ឞ្រាស​យេឆូ ​ឞ្វៃ​មពោល​អ៝ស​ម៝ន មោ​អោស​អ៝ន់​ខាន់​ពាង់​ងក៝ច​នាវ​នៃ​មា​ឞូ។* ៣១ ជេសរី​ឞ្រាស​យេឆូ ​នតើម​នតុម​នតី​មា​មពោល​អ៝ស​ម៝ន​ពាង់​នៃ ពាង់​លាស៖ “គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស មោ​អោស​ទើយ​ក្លាយ្ស​គែស​នាវ​ជេរ​ជ៝ត់​ទុត​ហោ​ងាន់។ មពោល​ឞូ​រាញ មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ឞ៝ន់​មអារ់​លើយ​គ៝ប់ នហ៝​មា​ងខឹត​គ៝ប់​ដ៝ង់ យើន​មា​ត៝ត់​ពែ​នារ​ឞើស​កើយ​គ៝ប់​ទ៝ក់​រេស​តៃ”។* ៣២ ពាង់​ងក៝ច​មា​ខាន់​ពាង់​ឆ៝ង់ៗ​ងាន់ មោ​គែស​អោស​ពោន​ម៝។

ជេសរី​ពេត្រោស ​ជាៈ​ឞ្រាស​យេឆូ ​ហាន់​នតុក​អេង​បាស​មា​ឞូ ជេសរី​ឞ្វៃ​ពាង់​លើយ​តា​ងើយ​កើត​នៃ។ ៣៣ ឞ្រាស​យេឆូ ​រាលែ​អ្វាញ់​ជឹត​មពោល​អ៝ស​ម៝ន ជេសរី​ពាង់​លាស​ពេត្រោស ៖ “ហើយ​ឆាតាង់ ‡ មៃ​ទូ​ងាយ​ឞើស​គ៝ប់​ហ៝ម់ នាវ​មឹន​មៃ​មោ​ទី​ដាស​នាវ​មឹន​កោរាញ​ឞ្រាស ​អោស នាវ​មឹន​នៃ​តាៈ​ឞើស​ឞូនុយ្ស​ទើម”។ ៣៤ ជេសរី​ឞ្រាស​យេឆូ ​ក្វាល់​ផូង​ប៝ន​លាន នទ្រែល​មា​មពោល​អ៝ស​ម៝ន ពាង់​លាស​មា​ខាន់​ពាង់៖ “ឞូ​ម៝ស​ពាង់​អី​អុច​តឹង​គ៝ប់ អ៝ន់​មអារ់​លើយ​នទើ​ឆាក់​ពាង់​នើម​អុច ជេសរី​តូយ​ឆី​តឹម​រាកាង់§​ពាង់​នើម ជេង​គែស​នាវ​ខ្លៃ​អ្យាត់​នាវ​គ៝ប់ ឞ៝ល​លាស​ត៝ត់​ខឹត​ឆាក់​កាដោយ រី​មើ​ទើយ​តឹង​គ៝ប់​ងាន់។* ៣៥ យ៝រ​លាស​ឞូ​ម៝ស​អី​កើប​អេង​នាវ​រេស​ពាង់​នើម​ខ្លៃ​រាលាវ ពាង់​អី​នៃ​មោ​អោស​គែស​នាវ​រេស​នហ៝​រ៝ យើន​មា​ឞូ​ម៝ស​ខឹត​យ៝រ​មា​តឹង​គ៝ប់ មោ​លាស​យ៝រ​មា​នាវ​មហែ​មហាន​អ្វែស ពាង់​អី​នៃ​គែស​នាវ​រេស​នហ៝​រ៝​ងាន់​តា​នារ​ជឹត​នាប់​តៃ។* ៣៦ លាស​ទូ​ហ្វេ​ឞូនុយ្ស​ពាង់​គែស​ទឹង​លែៈ​នែស​នតូ​អ្យា​ជេង​ទ្រាប់​នទើ​ពាង់​នើម​ទាទេ តីស​មា​ឆាក់​ពាង់​នើម​ខឹត​រ៝ស​ហេង មោ​អោស​គែស​នាវ​រេស​នហ៝​រ៝ នទ្រី​ម៝ស​គែស​នាវ​ខ្លៃ​មា​ពាង់? ៣៧ ឞូនុយ្ស​អើម​ទើយ​លាស​ឆ៝ៈ​ទ្រាប់​នទើ​មា​រាគ៝ល់​នាវ​រេស​ពាង់​នើម​នហ៝​រ៝? ៣៨ អាបៃ​អ្យា​ខាន់​អៃ​មៃ​គុ​នទ្រែល​ឞូនុយ្ស​អ្យើស​ឞូនុយ្ស​តីស​មោ​អ្យាត់​នាវ​កោរាញ​ឞ្រាស។ ឞូ​ម៝ស​អី​ដីត​ព្រេង​មោ​ឞាញ់​មឞើស​ពាង់​តឹង​គ៝ប់ ដីត​ព្រេង​តឹង​នាវ​គ៝ប់​នតី​ដ៝ង់ លាស​នទ្រី​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ដីត​ព្រេង​មោ​គឹត​នាល់​ពាង់​អី​នៃ​ដ៝ង់​តា​នារ​គ៝ប់​ព្លឹ​វាច់ នអ៝ប់​មា​គែស​នាវ​អ្វែស​ច្រេក​លើប​ឞឹ​គ៝ប់ នទ្រែល​មា​ផូង​តោង​ពារ់​ក្ល៝ស​អ្វែស”។*

៩

១ ជេសរី​ឞ្រាស​យេឆូ ​លាស៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ ឞូនុយ្ស​អាបាៈ​អី​គុ​តា​អ្យា​មោ​ខឹត​អោស អេ​ល៝រ​មា​ឆៃ​នាវ​ទើយ​កោរាញ​ឞ្រាស​ម៝ត់​អ្វាញ់”។

នាវ​ច្រេក​លើប​ឞ្រាស​យេឆូ 

(មថ ១៧:១-១៣; លក ៩:២៨-៣៦)

២ គែស​ព្រាវ​នារ​ឞើស​កើយ​នៃ​ឞ្រាស​យេឆូ ​ជាៈ​ពេត្រោស យាកើ  នទ្រែល​មា​យោហាន ​ហាវ​កាលើ​យោក​ព្រេស មោ​អោស​លែវ​ឞូ​អា​អេង​ហាន់។ តា​នៃ​ឆាក់​ជាន់​ពាង់​រាគ៝ល់​ឞើស​នាប់​ខាន់​ពាង់‌* ៣ អី​ឞ៝ក​អាវ​ពាង់​ជេង​ងលាង​អាង​ច្រាត​ងាន់ មោ​គែស​អោស​ឞូនុយ្ស​តា​នែស​នតូ​អ្យា​ទើយ​ជាន​តឹម​ឞាន​កើត​នៃ។ ៤ តា​នៃ​ពែ​នុយ្ស​មពោល​អ៝ស​ម៝ន​ទោ​មា​ឆៃ​ឞូនុយ្ស​ឞារ​ហៃ​អី​នតើយ្ស​នាវ​ងើយ​កោរាញ​ឞ្រាស​ឞើស​កាល់​អែ រាញា​អេលីយា  នទ្រែល​មា​មោឆេ ​គុ​ងើយ​នទ្រែល​ឞ្រាស​យេឆូ ​តា​នៃ​ដ៝ង់។ ៥ ជេស​ឆៃ​លែៈ​នាវ​អី​នៃ ពេត្រោស ​លាស​មា​ឞ្រាស​យេឆូ ៖ “ហើយ​នើម​នតី! ឞ៝ន់​គុ​តា​អ្យា​អ្វែស​ងាន់​មេ អ៝ន់​ហេន​ជាន​ពែ​មល៝ម់​ចូន ទូ​មល៝ម់​អ៝ន់​មា​មៃ ទូ​មល៝ម់​អ៝ន់​មា​មោឆេ  ទូ​មល៝ម់​ជឹត​អ៝ន់​មា​អេលីយា ”។ ៦ នាវ​ពេត្រោស ​ងើយ​កើត​នៃ​ពាង់​នើម​មោ​អោស​គឹត​ឆាក់ ទាស​មា​លោស​មឞូង​ងើយ យ៝រ​មា​ខាន់​ពាង់​ក្លាច​ហោ​ងាន់។ ៧ ជេសរី​គែស​តុក​ងកុម​កាលើ​ខាន់​ពាង់​លែៈ​រាងោច តាង់​នតែស​ងើយ​តាៈ​ឞើស​តុក​នៃ​លាស៖ “ពាង់​អ្យា​ក៝ន​គ៝ប់​អី​គ៝ប់​រ៝ង់​ហោ​ងាន់ អ្យាត់​នាវ​ពាង់​ទោ!”* ៨ ទូ​នទ៝ម់​តា​នៃ មពោល​អ៝ស​ម៝ន​អ្វាញ់​ជុម​ខាន់​ពាង់​នើម​រី មោ​ហោម​អោស​ឆៃ​ឞូនុយ្ស ឆៃ​ទូ​ហ្វេ​ឞ្រាស​យេឆូ ​ទើម​គុ​នទ្រែល​ខាន់​ពាង់​តា​នៃ។*

៩ ជេសរី​ឞ្រាស​យេឆូ  នទ្រែល​មា​ពែ​នុយ្ស​អ៝ស​ម៝ន​ពាង់​ជុរ​តាៈ​ឞើស​យោក ពាង់​ឞ្វៃ​ខាន់​ពាង់​មោ​អោស​អ៝ន់​ងក៝ច​នាវ​អី​ខាន់​ពាង់​ឆៃ​នើស​មា​ឞូ នហ៝​មា​ត៝ត់​ពាង់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទ៝ក់​រេស​តៃ។* ១០ នទ្រី​ខាន់​ពាង់​អ្យាត់​តឹង​នាវ​ពាង់​លាស តឹម​អោប​នទ្រាង់​ខាន់​ពាង់​នើម៖ “នទ្រី​«នាវ​ទ៝ក់​រេស​តៃ» ម៝ស​នាវ​ខ្លៃ​ហ្យាស?” ១១ ជេសរី​ខាន់​ពាង់​អោប​ឞ្រាស​យេឆូ ៖ “ម៝ស​នាវ​ទឹង​ផូង​នើម​នតី​នាវ​វៃ​ផូង​ឞ៝ន់​នតី​លាស​អេលីយា *​អ្យាត់​មា​ពាង់​វាច់​ល៝រ​តា​អ្យា ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​វាច់​ឞើស​កើយ​រ៝?”* ១២ ពាង់​អើស​មា​ខាន់​ពាង់​លាស៖ “ទី​ងាន់​នាវ​ព្រែ​លាស អេលីយា ​វាច់​ល៝រ គៃ​មា​កើយ​នទ្រាប់​អ៝ន់​អាប់​ទឹង​លែៈ​រាងោច តីស​មា​មើម​ទឹង​ឞូ​ញចីស​តា​ត្រោម​ឆ៝ម់បុត​លាស​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​គែស​នាវ​ជេរ​ជ៝ត់​ទុត​ហោ ឞូ​មឺច​រាម៝ត​ដ៝ង់?* ១៣ គ៝ប់​មឞើស​មា​ខាន់​មៃ អេលីយា ​លែៈ​ជេស​វាច់​គុ​តា​នែស​នតូ​អ្យា​ហើយ្ស† ល៝ង់​ឞូ​អាបាៈ​ជាន​ជេរ​មា​អោឞាល់​អី​នៃ​អាប់​មពឹ​លឹ​នតីល ទាស​អុច​ឞូ​ជាន​តឹង​មា​នាវ​ឞូ​គែស​ញចីស​ល៝រ​មា​ពាង់​នើស”។*

ឞ្រាស​យេឆូ ​មព្រើស​ឞ្រាស​អ្យើស​ឞើស​ទូ​ហ្វេ​ក៝ន​ឆែ

(មថ ១៧:១៤-២១; លក ៩:៣៧-៤៣)

១៤ ជេសរី​ឞ្រាស​យេឆូ  នទ្រែល​មា​ពែ​នុយ្ស​អ៝ស​ម៝ន​រី​ព្លឹ​ត៝ត់​តា​នតុក​អ៝ស​ម៝ន​ទឹង​លែៈ​អី​គុ​តា​នៃ ឆៃ​អ៝ក់​ផូង​ប៝ន​លាន​ជុម​អ៝ស​ម៝ន​ពាង់​នៃ គែស​នើម​នតី​នាវ​វៃ​ផូង​អីឆ្រាអែល ​បាបាៈ​តឹម​រាលាច់​ដាស​ខាន់​ពាង់​ដ៝ង់។ ១៥ ត៝ត់​ផូង​ប៝ន​លាន​ឆៃ​ឞ្រាស​យេឆូ ​ទឹង​លែៈ​ខាន់​ពាង់​នទ្រ៝ត់​រោស​ព្រោស​ញច្វាត់​រាន​អោប​អ្វែស​លាង់​ពាង់។ ១៦ ពាង់​អោប​ខាន់​ពាង់៖ “ម៝ស​នាវ​តឹម​រាលាច់​ខាន់​មរែ​ដាស​ខាន់​ពាង់​នទើស​នើស?” ១៧ ជេសរី​គែស​ទូ​ហ្វេ​ឞូ​ក្លោ​តា​ផូង​ប៝ន​លាន​នៃ​អើស​មា​ពាង់៖ “ហើយ​នើម​នតី! គ៝ប់​លែវ​ក៝ន​ឞូ​ក្លោ​គ៝ប់​អី​ឞ្រាស​អ្យើស​លាប់​តា​ឆាក់​ពាង់ ជាន​អ៝ន់​ពាង់​មល៝​មោ​ឞ្លាវ​ងើយ។ ១៨ ត៝ត់​ឞ្រាស​អ្យើស​អី​នៃ​លើស​នតឹៗ​ក៝ន​គ៝ប់​ចោត​តា​នែស​ទាង់​ជ៝ង់​ទាង់​តី លោស​មពុញ​ទាក​ទីវ រាច្យាត់​ឆេក​រាច្យាត់​នែង នទ្រី​មេៈ។ គ៝ប់​ដាៈ​មពោល​អ៝ស​ម៝ន​មៃ​មព្រើស​ដ៝ង់ ខាន់​ពាង់​មព្រើស​មោ​អោស​ទើយ​លោស”។ ១៩ ឞ្រាស​យេឆូ ​អើស​មា​ខាន់​ពាង់៖ “ហើយ​ផូង​ឞូនុយ្ស​មោ​គែស​នាវ​ញឆីង​មា​កោរាញ​ឞ្រាស! ទាស​ហោម​ជ៝ៈ​អ៝ន់​គ៝ប់​គុ​នទ្រែល​ខាន់​អៃ​មៃ​ហ្យាស? ទាស​ហោម​ជ៝ៈ​អ៝ន់​គ៝ប់​ញឆ្រោយ្ស​នទ្រែល​ខាន់​អៃ​មៃ? លែវ​ក៝ន​ឆែ​នៃ​ជឹត​គ៝ប់​អ្យា”។* ២០ ជេសរី​ឞូ​លែវ​ពាង់​ហាន់​អា​ឞ្រាស​យេឆូ ។ ត៝ត់​ឆៃ​ឞ្រាស​យេឆូ  ឞ្រាស​អ្យើស​ជាន​អ៝ន់​ក៝ន​ឆែ​នៃ​ចោត​ញឆ្ល៝ង់​ញឆ្លាង់​រ៝ រាលិ​រាលាង​តា​នែស​នហ៝​មា​លោស​មពុញ​ទាក​ទីវ។ ២១ ឞ្រាស​យេឆូ ​អោប​អី​ឞឹ​ពាង់៖ “ទាស​ជ៝ៈ​នតើម​គែស​នាវ​ត៝ត់​អី​នៃ​មា​ពាង់?” “នតើម​ឞើស​ហោម​ជេៈ​ងាន់។ ២២ ឞ្រាស​អ្យើស​ជាន​ពាង់​ចោត​តា​អុញ​តុប​តា​ទាក​នឹង​ងាន់ អុច​ងខឹត​ពាង់។ លាស​មៃ​ទើយ​ជាន ទាន់​មៃ​កើល​ហេន យោៈ​នអាច​មា​ហេន​បាៈ​អើ”។ ២៣ ឞ្រាស​យេឆូ ​អើស​លាស​មា​ពាង់៖ “ម៝ស​នាវ​មៃ​លាស «លាស​មៃ​ទើយ​ជាន» កើត​នៃ? គ៝ប់​ទើយ​ជាន​ទឹង​លែៈ​នតីល​នទើ​អ៝ន់​មា​ឞូ​ម៝ស​អី​ញឆីង​មា​គ៝ប់”។* ២៤ ជេស​តាង់​លាស​នទ្រី​អី​ឞឹ​ក៝ន​ឆែ​នៃ​នតែរ​[ហ៝រ​ទាក​មាត់‡]​លាស៖ “គ៝ប់​ញឆីង​ហើយ្ស! ទាន់​កើល​គ៝ប់​អ៝ន់​គែស​នាវ​ញឆីង​ងាន់!” ២៥ តា​នៃ​ឞ្រាស​យេឆូ ​ឆៃ​ផូង​ប៝ន​លាន​ញច្វាត់​រាន​អា​ពាង់ នទ្រី​ពាង់​រាអ៝ត់​ឞ្រាស​អ្យើស​លាស៖ “ហើយ​ឞ្រាស​អ្យើស​អី​ជាន​អ៝ន់​ក៝ន​ឆែ​អ្យា​តឹក​តោរ មល៝! គ៝ប់​ដាៈ​មៃ​លោស​ឞើស​ក៝ន​ឆែ​អ្យា​ហ៝ម់ លើយ​ហោម​អោស​លាប់​តា​ពាង់​ជឹត!” ២៦ ឞ្រាស​អ្យើស​នៃ​នតែរ​រ៝ ជាន​អ៝ន់​ក៝ន​ឆែ​នៃ​ញឆ្ល៝ង់​ញឆ្លាង់​ទុត​ហោ​ងាន់ ជេសរី​លោស​ប្ហុច។ ជេស​នៃ​ក៝ន​ឆែ​ឞិច​លាអ៝យ្ស​តឹម​ឞាន​មា​ឞូនុយ្ស​លែៈ​ខឹត អ៝ក់​ឞូនុយ្ស​លាស​ពាង់​លែៈ​ខឹត​ងាន់។ ២៧ យើន​មា​ឞ្រាស​យេឆូ ​ញុប​តី​ពាង់ រាទ៝ក់​ពាង់ ក៝ន​ឆែ​នៃ​ទ៝ក់​ដើប។ ២៨ ជេសរី​ឞ្រាស​យេឆូ ​ហាន់​លាប់​តា​ទូ​មល៝ម់​ជៃ មពោល​អ៝ស​ម៝ន​អោប​អេង​ពាង់៖ “មើម​ទឹង​ហេន​មោ​ទើយ​មព្រើស​ឞ្រាស​អ្យើស​អ៝ន់​លោស​ហ្យាស?” ២៩ ឞ្រាស​យេឆូ ​លាស​មា​ខាន់​ពាង់៖ “គៃ​មា​ទើយ​មព្រើស​ឞ្រាស​អ្យើស​កើត​នៃ មឞើស​ឆើម​[ នទ្រែល​មា​អ៝ត់​ឆោង​ឆា§]​មើ​ពា​ហែស”។

ឞ្រាស​យេឆូ ​ងក៝ច​តៃ​មា​នាវ​ពាង់​ខឹត

(មថ ១៧:២២-២៣; លក ៩:៤៣-៤៥)

៣០ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​លោស​ឞើស​នតុក​នៃ ហាន់​គ្លាត់​រ៝ៈ​ឞ្រី​កាលីលេ ​មោ​អុច​អោស​អ៝ន់​ឞូ​គឹត‌* ៣១ ពាង់​នតុម​នតី​មា​មពោល​អ៝ស​ម៝ន​ពាង់​កើត​នអា៖ “គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស ឞូ​មរា​ញជុន​អ៝ន់​មា​ឞូនុយ្ស​អី​ងខឹត​លើយ​គ៝ប់ យើន​មា​លោច​ពែ​នារ​ឞើស​កើយ​ជេស​ឞូ​ងខឹត គ៝ប់​ទ៝ក់​រេស​តៃ”។ ៣២ មពោល​អ៝ស​ម៝ន​ពាង់​មោ​វ៝ត់​អោស​នាវ​ពាង់​ងើយ ខាន់​ពាង់​មោ​ឞាញ់​អោប​ពាង់​ដ៝ង់។

ឞូនុយ្ស​អី​ក្វ៝ង់​រាលាវ​ឞូ

(មថ ១៨:១-៥; លក ៩:៤៦-៤៨)

៣៣ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ហាន់​ត៝ត់​តា​ប៝ន​កាពើនិម ​តា​ឞ្រី​កាលីលេ ។ ខាន់​ពាង់​លាប់​តា​ទូ​មល៝ម់​ជៃ ជេសរី​ពាង់​អោប​មា​មពោល​អ៝ស​ម៝ន៖ “ម៝ស​នាវ​តឹម​ញច្រាៈ​ខាន់​ម្រែ​នោក​ហាន់​រ៝ៈ​ត្រ៝ង​នើស?”* ៣៤ ខាន់​ពាង់​អ្យាត់​ឆាក់​រាក់​ក្លាក់ យ៝រ​លាស​នោក​ហាន់​រ៝ៈ​ត្រ៝ង​នើស ខាន់​ពាង់​តឹម​រាលាច់​អុច​គឹត​នហេល​តា​មពោល​ខាន់​ពាង់ ឞូ​ម៝ស​អី​ក្វ៝ង់​រាលាវ​ឞូ។ ៣៥ ជេសរី​ឞ្រាស​យេឆូ ​គុ​ងគូច ពាង់​ក្វាល់​លែៈ ១២ នុយ្ស​មពោល​អ៝ស​ម៝ន​នៃ ពាង់​លាស៖ “ឞូ​ម៝ស​អី​អុច​ក្វ៝ង់​រាលាវ​ឞូ ពាង់​អី​នៃ​ញជុរ​ឆាក់​ពាង់​នើម​អ៝ន់​ជេៈ​តា​ន៝ម់​ឞូ នហ៝​មា​ជាន​ទឹក​ឞូ​ទឹង​លែៈ​ដ៝ង់”។* ៣៦ ពាង់​លែវ​ទូ​ហ្វេ​ក៝ន​ឆែ​ជេៈ អ៝ន់​ទ៝ក់​តា​ងក្លាង​ខាន់​ពាង់ ពាង់​អូត​ក៝ន​ឆែ​អី​នៃ លាស​មា​មពោល​អ៝ស​ម៝ន៖* ៣៧ “ឞូ​ម៝ស​អី​រ៝ម​មា​ទូ​ហ្វេ​ក៝ន​ឆែ​ជេៈ​កើត​អ្យា យ៝រ​មា​អុច​អ្យាត់​នាវ​គ៝ប់ ពាង់​តឹម​ឞាន​មា​រ៝ម​គ៝ប់​ដ៝ង់ ជេសរី​ឞូ​ម៝ស​ពាង់​អី​រ៝ម​គ៝ប់ មោ​អោស​ទើន​រ៝ម​មា​ទូ​ហ្វេ​គ៝ប់​ទើម រ៝ម​មា​កោរាញ​ឞ្រាស​អី​តើម​ញជ្វាល់​អ៝ន់​គ៝ប់​ជុរ​តា​អ្យា​ដ៝ង់”។*

ឞូនុយ្ស​អី​គុ​មពែស​មា​ឞ្រាស​យេឆូ 

(លក ៩:៤៩-៥០)

៣៨ ជេសរី​យោហាន ​មឞើស​មា​ឞ្រាស​យេឆូ ​លាស៖ “ហើយ​នើម​នតី! ហេន​ឆៃ​ទូ​ហ្វេ​ឞូនុយ្ស​មព្រើស​ឞ្រាស​អ្យើស​មា​ម៝ស​រាញា​មៃ។ ជេសរី​ហេន​ឞ្វៃ​ពាង់ យ៝រ​លាស​ពាង់​មោ​គែស​អោស​មពោល​ឞ៝ន់”។ ៣៩ ឞ្រាស​យេឆូ ​លាស៖ “លើយ​អោស​ឞ្វៃ​ពាង់។ មោ​គែស​អោស​ឞូនុយ្ស​ទើយ​ជាន​នាវ​ទើយ​មា​ម៝ស​រាញា​គ៝ប់ ជេសរី​បេង​មា​ងើយ​អ្យើស​មា​គ៝ប់។* ៤០ នទ្រី​ឞូ​ម៝ស​មោ​រាទ៝ង់​ដាស​ឞ៝ន់ ពាង់​អី​នៃ​គុ​មពែស​មា​ឞ៝ន់​រ៝។ ៤១ ជេសរី​ជឹត​លាស​ឞូ​ម៝ស​អ៝ន់​ទាក​ទូ​កែវ​មា​ខាន់​មៃ យ៝រ​មា​ខាន់​មៃ​ជេង​មពោល​អ៝ស​ម៝ន​គ៝ប់​អី​ឞ្រាស​ក្រីស គ៝ប់​លាស​នហេល​នានេៈ​ងាន់​មា​ខាន់​មៃ ពាង់​អី​នៃ​គែស​នទើ​ងខោម​រ៝”។*

លើយ​លែវ​ឞូ​ជាន​នាវ​តីស

(មថ ១៨:៦-៩; លក ១៧:១-២)

៤២ ឞ្រាស​យេឆូ ​លាស​ជឹត៖ “ឞូ​ម៝ស​លែវ​ទូ​ហ្វេ​ក៝ន​ឆែ​ជេៈ​អី​ញឆីង​មា​គ៝ប់​ជាន​នាវ​តីស* នទ្រី​អ្វែស​រាលាវ​លាស​ឞូ​ឆ៝ៈ​មពាល់​លុ​ក៝ត់​តា​ត៝ង​ក៝​ពាង់ ងក្លាច់​ពាង់​តា​ទាក​វាច់​ទាក​វារ់​រី មា​ដាស​អ៝ន់​រ៝ង​ពាង់​រេស។ ៤៣ លាស​ឆៃ​តី​ខាន់​មៃ​លែវ​ជាន​នាវ​តីស​ក៝ស​មអារ់​លើយ​តី​អី​នៃ។ អ្វែស​រាលាវ​មា​គុ​រេស​ជឹត​នាប់​តៃ​រ៝ង​ទូ​ទីង​តី​ទើម ជេសរី​ទើន​នាវ​រេស​នហ៝​រ៝ មា​ដាស​ឞារ​ដាស​តី ជេសរី​គុ​តា​នតុក​អី​គែស​អុញ​ហីត​មោ​ឞ្លាវ​ញហ៝ត់* ៤៤ [ជេង​នតុក​អី​គែស​នាវ​រេស​រាញាល់​រាហាយ​ឆា​ឆាក់​ឞូនុយ្ស​នហ៝​រ៝ នតុក​គែស​អុញ​ហីត​មោ​ឞ្លាវ​ញហ៝ត់​ដ៝ង់†]។ ៤៥ លាស​ឆៃ​ជ៝ង់​ខាន់​មៃ​លែវ​ជាន​នាវ​តីស ក៝ស​មអារ់​លើយ​ជ៝ង់​អី​នៃ។ អ្វែស​រាលាវ​មា​គុ​រេស​ជឹត​នាប់​តៃ​រ៝ង​ទូ​ទីង​ជ៝ង់​ទើម ជេសរី​ទើន​នាវ​រេស​នហ៝​រ៝ មា​ដាស​ឞារ​ដាស​ជ៝ង់ ជេសរី​កោរាញ​ឞ្រាស​ងក្លាច់​តា​នទ្រូង​អុញ ៤៦ [ជេង​នតុក​អី​គែស​នាវ​រេស​រាញាល់​រាហាយ​ឆា​ឆាក់​ឞូនុយ្ស​នហ៝​រ៝ នតុក​គែស​អុញ​ហីត​មោ​ឞ្លាវ​ញហ៝ត់​ដ៝ង់]។ ៤៧ លាស​ឆៃ​ត្រោម​មាត់​ខាន់​មៃ​លែវ​ជាន​នាវ​តីស​រាវែក​មអារ់​លើយ​ត្រោម​មាត់​អី​នៃ។ អ្វែស​រាលាវ​មា​រ៝ង​ទូ​ទីង​ត្រោម​មាត់​លាប់​គុ​តា​ប៝ន​អ្វែស​កោរាញ​ឞ្រាស មា​ដាស​ឞារ​ដាស​ត្រោម​មាត់ ជេសរី​កោរាញ​ឞ្រាស​ងក្លាច់​តា​នទ្រូង​អុញ‌* ៤៨ ជេង​នតុក​អី​គែស​នាវ​រេស​រាញាល់​រាហាយ​ឆា​ឆាក់​ឞូនុយ្ស​នហ៝​រ៝ នតុក​គែស​អុញ​ហីត​មោ​ឞ្លាវ​ញហ៝ត់​ដ៝ង់។* ៤៩ កោរាញ​ឞ្រាស​រាល៝ង​ទឹង​លែៈ​ឞូនុយ្ស​មា​នាវ​ជេរ​ជ៝ត់​តឹម​ឞាន​មា​លាប់​តា​អុញ​ហីត។ នទើ​អី​នៃ​តឹម​ឞាន​មា​នាវ​ញហើរ​មា​កោរាញ​ឞ្រាស​ទឹង​លែៈ​គែស​ព៝ត​លាយ​មា​ឞ៝ស‡។ ៥០ ឞ៝ស​ជេង​ទូ​នតីល​នទើ​តេៈ​ត្រាវ​មា​កាស​ងាន់ លាស​ឞ៝ស​អី​នៃ​មោ​ហោម​គែស​កាស មើម​ហោម​ឞ្លាវ​ជាន​គៃ​មា​អ៝ន់​ព្លឹ​កាស​ជឹត?§ អ៝ន់​ខាន់​មៃ​គឹត​មា​នាវ​ខ្លៃ​ឞ៝ស​អ្យា ជេសរី​គុ​នទ្រែល​ឞាល់​អ៝ន់​គែស​នាវ​អ្វែស​លាង់​ដាប់​មពាន់”។

១០

នាវ​តឹម​នត្លើយ​អូរ​ឆាយ

(មថ ១៩:១-១២; លក ១៦:១៨)

១ ជេសរី​ឞ្រាស​យេឆូ ​លោស​ឞើស​ប៝ន​នៃ ហាន់​ជឹត​ឞ្រី​យូដា ​មពែស​ឞើស​កាល់​តី​ទាក​រាលាយ​យោរដាន់  ជេង​មពែស​ឞើស​លោស​នារ។ ផូង​ប៝ន​លាន​លែវ​ឞាល់​រាន​អា​ឞ្រាស​យេឆូ ​ទូ​តឹ​ជឹត ជេសរី​ពាង់​នតុម​នតី​តៃ​តឹង​មា​នាវ​វៃ​ពាង់។ ២ គែស​ផូង​ផារីឆី ​អាបាៈ​ហាន់​លាប់​គុ​ទាច់​អុច​អោប​រាល៝ង​ពាង់ ជេសរី​ខាន់​ពាង់​អោប​ពាង់៖ “ហើយ​នើម​នតី! អាស​តឹង​មា​នាវ​វៃ​ផូង​ឞ៝ន់ ឆាយ​ទើយ​នត្លើយ​អូរ​ដ៝ង់​ឞើស?”* ៣ ពាង់​អើស​លាស៖ “នទ្រី​មើម​មោឆេ ​ដាៈ​ខាន់​មៃ​តា​នាវ​វៃ​ពាង់?” ៤ ខាន់​ពាង់​អើស៖ “មោឆេ ​ញចីស​លាស អ៝ន់​អី​ឆាយ​ជាន​ឆ៝ម់បុត​នាវ​តឹម​នត្លើយ ជេសរី​ទើយ​មព្រើស​អី​អូរ​ពាង់​នើម”។* ៥ ជេសរី​ឞ្រាស​យេឆូ ​លាស​មា​ខាន់​ពាង់៖ “អាច​មា​ខាន់​មៃ​ទាង់​ក៝​ហោ​អីរ ទឹង​មោឆេ ​ញចីស​នាវ​វៃ​កើត​នៃ។ ៦ ឞើស​នតើម​កាល់​អែ កោរាញ​ឞ្រាស​ទែ​ញជេង​ទឹង​លែៈ​តា​នែស​នតូ​អ្យា ពាង់​ញជេង​ឞូនុយ្ស​ដ៝ង់ គែស​ឞូ​ក្លោ​គែស​ឞូ​អូរ។* ៧ មោឆេ ​ញចីស៖ «នទ្រី​ទឹង​គែស​ឞូ​ក្លោ​លោស​ទូ​ឞើស​មេៈ​ឞឹ [ហាន់​គុ​អា​អូរ*]‌ ៨ ជេសរី​ឞារ​ហៃ​ខាន់​ពាង់​ជេង​អូរ​ឆាយ​ជេង​ទូ​រាង្លៃ​ឆាក់»។ នទ្រី​ខាន់​ពាង់​មោ​ហោម​អោស​ជេង​ឞារ​ហៃ​តៃ លែៈ​ជេង​ទូ​រាង្លៃ​ឆាក់​ទើម។* ៩ លាស​នទ្រី​ឞារ​ហៃ​អូរ​ឆាយ​អី​កោរាញ​ឞ្រាស​ទែ​រាង្លាប់​នៃ​លើយ​អ៝ន់​អោស​ឞូនុយ្ស​តឹម​ងខាស”។ ១០ ជេសរី​ត៝ត់​ឆឹត​គុ​តា​ទូ​មល៝ម់​ជៃ មពោល​អ៝ស​ម៝ន​អោប​ឞ្រាស​យេឆូ ​មា​នាវ​អី​នៃ​ទូ​តឹ​ជឹត។ ១១ ពាង់​លាស​មា​ខាន់​ពាង់៖ “ឞូ​ម៝ស​នត្លើយ​អូរ ជេសរី​ឆ៝ៈ​តៃ​អូរ​អេង​ជឹត ឞូ​ក្លោ​អី​នៃ​ជេង​ឞូនុយ្ស​ល៝ម់​អូរ។* ១២ លាស​ឞូ​អូរ​អី​លែៈ​នត្លើយ​ឆាយ ជេសរី​ឆ៝ៈ​ឆាយ​អេង​ជឹត ឞូ​អូរ​អី​នៃ​ជេង​ឞូនុយ្ស​ល៝ម់​ឆាយ”។

ឞ្រាស​យេឆូ ​អ៝ន់​នាវ​គែស​ជេង​មា​ក៝ន​ឆែ

(មថ ១៩:១៣-១៥; លក ១៨:១៥-១៧)

១៣ គែស​ទូ​នារ​រី​ឞូ​លែវ​ក៝ន​ឆែ​ជេៈៗ ដាៈ​ឞ្រាស​យេឆូ ​ពាស​អ៝ន់​នាវ​គែស​ជេង​មា​ក៝ន​ឆែ​អី​នៃ តីស​មា​មពោល​អ៝ស​ម៝ន​លាស​ឞ្វៃ​ខាន់​ពាង់។ ១៤ ឞ្រាស​យេឆូ ​នូយ្ស​មឞូ ត៝ត់​ឆៃ​កើត​នៃ ពាង់​លាស៖ “អ៝ន់​ផូង​ក៝ន​ឆែ​វាច់​តា​គ៝ប់ លើយ​អោស​ឞ្វៃ​ខាន់​ពាង់ យ៝រ​លាស​ខាន់​ពាង់​មោ​អោស​នហាវ​អេង​ឆាក់​ខាន់​ពាង់​នើម យើន​មា​ញឆីង​មា​មេៈ​ឞឹ​ហោ​ងាន់។ ឞូនុយ្ស​អី​កោរាញ​ឞ្រាស​អុច​ម៝ត់​អ្វាញ់ ខាន់​ពាង់​គែស​កើត​នទ្រី​ដ៝ង់†។ ១៥ គ៝ប់​លាស​នហេល​នានេៈ​ងាន់​មា​ខាន់​អៃ​មៃ ឞូ​ម៝ស​មោ​រ៝ម​នាវ​កោរាញ​ឞ្រាស​ម៝ត់​អ្វាញ់​តឹម​ឞាន​មា​ក៝ន​ឆែ​ជេៈ​រ៝ម ឞូនុយ្ស​អី​នៃ​កោរាញ​ឞ្រាស​មោ​រ៝ម​ដ៝ង់ មោ​អ៝ន់​ពាង់​លាប់​តា​នាវ​កោរាញ​ឞ្រាស​នើម​ម៝ត់​អ្វាញ់​ដ៝ង់”។* ១៦ ជេសរី​ឞ្រាស​យេឆូ ​ពឺ​អូត​មពោល​ក៝ន​ឆែ​នៃ នហ៝​មា​មឞើស​ឆើម​តេៈ​តី​អ៝ន់​នាវ​គែស​ជេង​មា​ខាន់​ពាង់​ដ៝ង់។

ទូ​ហ្វេ​ឞូ​ក្លោ​នទ្រ៝ង់​អុច​គែស​នាវ​រេស​នហ៝​រ៝

(មថ ១៩:១៦-៣០; លក ១៨:១៨-៣០)

១៧ ជេសរី​ឞ្រាស​យេឆូ ​នទ្រាប់​មា​លោស​ឞើស​នៃ​ហាន់​រ៝ៈ​ត្រ៝ង គែស​ទូ​ហ្វេ​ឞូ​ក្លោ​ញច្វាត់​រាន​ត៝ត់​តា​នៃ ច៝ន​កោម៝ក់​ឞើស​នាប់​ពាង់ នហ៝​មា​អោប​លាស៖ “ហើយ​នើម​នតី​អ្វែស មើម​គ៝ប់​ជាន​មេស គៃ​មា​គែស​នាវ​រេស​នហ៝​រ៝?” ១៨ ឞ្រាស​យេឆូ ​អើស​លាស៖ “មើម​ទឹង​មៃ​ក្វាល់​គ៝ប់​«អ្វែស»​កើត​នៃ​មេស? មោ​គែស​អោស​ទូ​ហ្វេ​ឞូនុយ្ស​អ្វែស គែស​ទូ​ហ្វេ​កោរាញ​ឞ្រាស​ទើម​អ្វែស។ ១៩ មៃ​លែៈ​គឹត​ជេស​តា​នាវ​វៃ​ផូង​ឞ៝ន់​លាស៖ «លើយ​ងខឹត​ឞូ លើយ​ល៝ម់​អូរ​ល៝ម់​ឆាយ លើយ​នតុង លើយ​ងើយ​ញចើត លើយ​មរោស​គៃ​មា​ឆ៝ៈ​ទ្រាប់​នទើ​ឞូ ជេសរី​យើក​មា​មេៈ​ឞឹ​ហ៝ៈ»”។* ២០ ឞូ​ក្លោ​អី​នៃ​អើស​មា​ពាង់៖ “ហើយ​នើម​នតី! ទឹង​លែៈ​នាវ​អី​នៃ​គ៝ប់​លែៈ​ញអោត​នតើម​ឞើស​ជេៈ​ងាន់”។ ២១ ជេស​តាង់​ពាង់​អើស​កើត​នទ្រី ឞ្រាស​យេឆូ ​អ្វាញ់​ជឹត​ពាង់​នៃ រ៝ង់​មា​ឞូ​ក្លោ​នៃ ឞ្រាស​យេឆូ ​ងើយ​លាស៖ “ហោម​ទូ​នតីល​មៃ​មោ​ហ៝ៈ​ជាន តាច់​លែៈ​ទ្រាប់​នទើ​មៃ ពាៈ​អ៝ន់​មា​មពោល​អ៝​អាច រី​មើ​មៃ​គែស​នទើ​ខ្លៃ​តា​ប៝ន​អ្វែស​តា​កាលើ។ ជេសរី​ហាន់​តឹង​គ៝ប់”។* ២២ ជេស​ឞូ​ក្លោ​នៃ​តាង់​លាស​កើត​នៃ មុស​មាត់​ពាង់​ឆើស​រាអើយ្ស ជេសរី​ព្លឹ​ឆឹត នូយ្ស​នហ៝ម់​ពាង់​រាវៃ​ញហ្វាច​ហោ​ងាន់ យ៝រ​មា​ទុត​អ៝ក់​ទ្រាប់​នទើ​ពាង់។

២៣ ឞ្រាស​យេឆូ ​អ្វាញ់​ជុម​ពាង់​នើម ជេសរី​លាស​មា​មពោល​អ៝ស​ម៝ន​ពាង់៖ “ជេរ​ងាន់​មា​ឞូនុយ្ស​នទ្រ៝ង់​អ៝ន់​កោរាញ​ឞ្រាស​ម៝ត់​អ្វាញ់​ខាន់​ពាង់”។* ២៤ មពោល​អ៝ស​ម៝ន​នទ្រ៝ត់​ហីស​រាហ៝ល់​ហោ​ងាន់​មា​នាវ​ពាង់​ងើយ​អី​នៃ។ ជេសរី​ឞ្រាស​យេឆូ ​លាស​មា​ខាន់​ពាង់​ជឹត៖ “ហើយ​អ៝ស​នោ នាវ​កោរាញ​ឞ្រាស​ម៝ត់​អ្វាញ់​ជេរ​ងាន់​លាប់! ២៥ មា​ឞូនុយ្ស​នទ្រ៝ង់​លាប់​តា​នាវ​កោរាញ​ឞ្រាស​ម៝ត់​អ្វាញ់ ជេរ​រាលាវ​ដាស​អ៝ន់​ឆែស​ឆាមោ​លាប់​តា​ត្រោម​ងលាយ”។ ២៦ មពោល​អ៝ស​ម៝ន​នទ្រ៝ត់​ហីស​រាហ៝ល់​លើ​ហោ​ជឹត ជេសរី​អោប​នទ្រាង់​ខាន់​ពាង់​នើម៖ “លាស​ឞូនុយ្ស​នទ្រ៝ង់​លែៈ​គែស​ជេរ​ជេស​មា​អ៝ន់​កោរាញ​ឞ្រាស​ម៝ត់​អ្វាញ់​ខាន់​ពាង់ លាស​នទ្រី​ឞូនុយ្ស​អា​អេង​ហោម​ទើយ​អ៝ន់​កោរាញ​ឞ្រាស​ម៝ត់​អ្វាញ់​ដ៝ង់​មោ​លាស​មោ?”‡ ២៧ ឞ្រាស​យេឆូ ​ងគឹល​អ្វាញ់​ជឹត​ខាន់​ពាង់​លាស៖ “នាវ​អ្យា​ឞូនុយ្ស​ជាន​មោ​អោស​ទើយ យើន​មា​កោរាញ​ឞ្រាស​ហោម​ទើយ​ជាន យ៝រ​លាស​ទឹង​លែៈ​នទើ​ពាង់​ជាន​ទើយ​ទាទេ”។* ២៨ ពេត្រោស ​លាស​មា​ឞ្រាស​យេឆូ ៖ “លែៈ​មៃ​ឆៃ​ជេស​ហេន ហេន​លែៈ​នត្លើយ​នទ៝ស​នទើ​ហេន​នើម​លែៈ​ផ្យៅ ហាន់​តឹង​មៃ”។* ២៩ ឞ្រាស​យេឆូ ​អើស​លាស៖ “គ៝ប់​លាស​នហេល​នានេៈ​ងាន់​មា​ខាន់​មៃ ឞូ​ម៝ស​នត្លើយ​ញីស​ជៃ អ៝ស​នោ អ៝ស​នូរ មេៈ​ឞឹ អ៝ស​ក៝ន មោ​លាស​មីរ​ឞា យ៝រ​មា​តឹង​គ៝ប់ នទ្រែល​មា​តឹង​នាវ​មហែ​មហាន​អ្វែស‌* ៣០ នទ្រី​ទឹង​កោរាញ​ឞ្រាស​ងខោម​តា​នាវ​រេស​ជេង​ពាង់​អី​នៃ​អាបៃ​អ្យា​អ៝ន់​អ៝ក់​ងាន់​ងេន§​មា​ញីស​ជៃ អ៝ស​នោ អ៝ស​នូរ មេៈ​ឞឹ អ៝ស​ក៝ន នទ្រែល​មា​មីរ​ឞា។ ពាង់​ឞូ​ជាន​នាវ​ក្រីត​ជេរ​ដ៝ង់ យើន​មា​នារ​ជឹត​នាប់​តៃ​ពាង់​ទើន​នាវ​រេស​នហ៝​រ៝។ ៣១ ល៝ង់​អ៝ក់​ឞូនុយ្ស​អី​ឞើស​នាប់​ព្លាច់​ឞើស​កើយ ឞូនុយ្ស​អី​ឞើស​កើយ​ព្លាច់​ឞើស​នាប់​ច្រាវ។ គែស​អ៝ក់​ឞូនុយ្ស​តា​នែស​នតូ​អ្យា​ឞូ​គឹត​ខាន់​ពាង់​គែស​នាវ​ខ្លៃ​ងាន់ យើន​មា​ជឹត​នាប់​តៃ​មោ​គែស​អោស​នាវ​ខ្លៃ តីស​មា​គែស​អ៝ក់​ឞូនុយ្ស​អេង​ជឹត​តា​នែស​នតូ​អ្យា​ឞូ​គឹត​ខាន់​ពាង់​មោ​គែស​អោស​នាវ​ខ្លៃ យើន​មា​តា​ជឹត​នាប់​តៃ​គែស​នាវ​ខ្លៃ​ច្រាវ”។*

លែៈ​ពែ​តឹ​ជេស​ឞ្រាស​យេឆូ ​មឞើស​នាវ​ពាង់​ខឹត

(មថ ២០:១៧-១៩; លក ១៨:៣១-៣៤)

៣២ ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​ហាន់​ហាវ​ជឹត​ប៝ន​ក្វ៝ង់​យេរូឆាលឹម ។ ពាង់​ហាន់​ឞើស​នាប់​ឞូ ល៝ង់​មពោល​អ៝ស​ម៝ន​រាវៃ​រោត​អោត​ងាន់ លែៈ​ឞូ​អី​ហាន់​តឹង​ឞើស​កើយ​ក្លាច​ដ៝ង់។ ជេសរី​ឞ្រាស​យេឆូ ​លែវ ១២ នុយ្ស​មពោល​កោរាញ​អ៝ស​ម៝ន*​នៃ​ហាន់​នតុក​អេង​បាស​មា​ឞូ ងក៝ច​មា​នាវ​អី​គែស​ត៝ត់​មា​ឆាក់​ពាង់​នើម​តៃ៖ ៣៣ “អាបៃ​អ្យា​ឞ៝ន់​ហាវ​ជឹត​ប៝ន​ក្វ៝ង់​យេរូឆាលឹម ។ គ៝ប់​អ្យា​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស ឞូ​ទែ​ញជុន​អ៝ន់​មា​មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​ឞ៝ន់។ ជេសរី​ខាន់​ពាង់​អី​នៃ​តេៈ​ទោយ្ស​គ៝ប់​ត៝ត់​ខឹត ញជុន​គ៝ប់​មា​ផូង​អី​មោ​ទី​ផូង​អីឆ្រាអែល ។* ៣៤ លែៈ​ផូង​អី​នៃ​គើម​ងគ្រើស​គ៝ប់ ឆ៝ស​ទាក​ទីវ​តា​គ៝ប់ រាពាត់​គ៝ប់​មា​ម៝ង់​រាឆែ ជេសរី​ងខឹត​លើយ​គ៝ប់ យើន​មា​លោច​ពែ​នារ​ឞើស​កើយ​នៃ​គ៝ប់​ទ៝ក់​រេស​តៃ”។

នាវ​យាកើ  នទ្រែល​មា​យោហាន ​អុច​ទាន់

(មថ ២០:២០-២៨)

៣៥ ជេសរី​រ៝ៈ​ត្រ៝ង​នៃ​ឞារ​ហៃ​អ៝ស​នោ​ខាន់​ពាង់​យាកើ  នទ្រែល​មា​យោហាន ​អី​ក៝ន​ឆេបេដេ ​ទាន់​មា​ឞ្រាស​យេឆូ ៖ “ហើយ​នើម​នតី! ទាន់​មៃ​យោៈ​អ៝ន់​តឹង​នាវ​ហេន​ទាន់​ដ៝ង់​អើ”។ ៣៦ ឞ្រាស​យេឆូ ​អោប​ខាន់​ពាង់៖ “ម៝ស​នទើ​អុច​គ៝ប់​ជាន​អ៝ន់​មា​ខាន់​មៃ​មេស?” ៣៧ ខាន់​ពាង់​អើស​លាស៖ “នោក​មៃ​ជេង​កាដាច់​ម៝ត់​អ្វាញ់​ឞ្រី​កោរាញ​ឞ្រាស​តៃ អ៝ន់​ហេន​គុ​កេង​មៃ​នើម​ម៝ត់​អ្វាញ់​នទ្រែល​មៃ ទូ​ហ្វេ​គុ​ឞើស​មា ទូ​ហ្វេ​គុ​ឞើស​ច្យៅ​អើ”។* ៣៨ ឞ្រាស​យេឆូ ​អើស​នាវ​នតឹត​លាស៖ “ឞារ​ហៃ​ខាន់​មៃ​នៃ​មោ​គឹត​អោស​ម៝ស​នទើ​ទាន់។ នទ្រី​ខាន់​មៃ​ទើយ​ឆ៝ៈ​ទើន​ញេត​នទ្រាញ់​ព្លៃ​យុងយារ​ប៝ន​តា​កាច៝ក​អី​គ៝ប់​ឞែ​ទើយ​ដ៝ង់? ខាន់​មៃ​ទើយ​ទើន​ដ៝ង់​នាវ​បាប់តែម​អី​គ៝ប់​ទើន​លាស​មោ†?”* ៣៩ ខាន់​ពាង់​អើស៖ “អើ ហេន​ទើយ​ឆ៝ៈ​ទើន”។ ឞ្រាស​យេឆូ ​លាស៖ “ខាន់​មៃ​ឆ៝ៈ​ទើន​ញេត​នទ្រាញ់​ព្លៃ​យុងយារ​ប៝ន​តា​កាច៝ក​អី​គ៝ប់​ញេត នទ្រែល​មា​ទើន​នាវ​បាប់តែម​អី​គ៝ប់​ទើន​តៃ​ងាន់​ដ៝ង់។* ៤០ តីស​មា​អី​នាវ​គុ​ឞើស​មា​ឞើស​ច្យៅ​រី គ៝ប់​មោ​អោស​ទើយ​រ៝ម យ៝រ​មា​នតុក​អី​នៃ​លែៈ​នទ្រាប់​អ៝ន់​មា​ឞូនុយ្ស​អី​កោរាញ​ឞ្រាស​នើម​អុច​អ៝ន់​ទើម”។ ៤១ ត៝ត់​មា​មពោល​អ៝ស​ម៝ន​អី​ជឹត​នុយ្ស​នៃ​តាង់​លាស​កើត​នៃ ខាន់​ពាង់​ជី​នូយ្ស​ដាស​យាកើ  នទ្រែល​មា​យោហាន ។ ៤២ ជេសរី​ឞ្រាស​យេឆូ ​ក្វាល់​លែៈ​រាងោច​មពោល​អ៝ស​ម៝ន​ពាង់ពាង់​លាស៖ “ខាន់​មៃ​លែៈ​គឹត​ជេស​ឞូនុយ្ស​អី​ជាន​កាដាច់​មា​ផូង​ឞូនុយ្ស​អី​មោ​ទី​ផូង​អីឆ្រាអែល  ខាន់​ពាង់​អី​នៃ​ទាស​អុច​ជាន​មា​ផូង​ប៝ន​លាន​ខាន់​ពាង់​នើម។ គែស​ដ៝ង់​មពោល​អី​តេស​ក្វ៝ង់​តុន​ជ៝ត​ផូង​ប៝ន​លាន​ខាន់​ពាង់​នើម។ ៤៣ តា​មពោល​ខាន់​មៃ​លើយ​អោស​ជាន​កើត​នៃ! តា​មពោល​ខាន់​មៃ​លាស​គែស​ទូ​ហ្វេ​អុច​ជាន​ក្វ៝ង់ អ៝ន់​ពាង់​អី​នៃ​ជេង​ឞូនុយ្ស​ឆើម​កើល​ជាន​ការ​មា​ខាន់​មៃ។* ៤៤ លាស​គែស​ទូ​ហ្វេ​អុច​ជាន​ក្វ៝ង់​រាលាវ​ឞូ អ្យាត់​មា​ពាង់​ជាន​ទឹក​មា​ទឹង​លែៈ​ឞូនុយ្ស​អេង​ប៝ត់‌ ៤៥ យ៝រ​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ជុរ​តា​នែស​នតូ​អ្យា មោ​អោស​គ៝ប់​ដាៈ​ឞូ​ឆើម​កើល​ជាន​ការ​អ៝ន់​មា​គ៝ប់។ គ៝ប់​ច្រាវ​ឆើម​កើល​ជាន​ការ​អ៝ន់​មា​ឞូ ជេសរី​គ៝ប់​ឆើម​ឆាក់​គ៝ប់​នើម​ត៝ត់​ខឹត​ឆាក់ គៃ​មា​ច្វាយ​ទឹង​លែៈ​ឞូនុយ្ស”។*

ឞ្រាស​យេឆូ ​ជាន​ឞាស​ចែស​មាត់​បារតីមេ 

(មថ ២០:២៩-៣៤; លក ១៨:៣៥-៤៣)

៤៦ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ហាន់​ត៝ត់​តា​ប៝ន​យេរីខោ ។ នោក​ខាន់​ពាង់​លោស​ឞើស​ប៝ន​យេរីខោ ​នៃ ផូង​ប៝ន​លាន​ឞ្រោៈ​នទ្រែល​ទ្រឺម។ គែស​ដ៝ង់​ទូ​ហ្វេ​ឞូ​ក្លោ​ចែស​មាត់ រាញា​បារតីមេ ​អី​ក៝ន​តីមេ ​គុ​ក៝ប់​ទាន់​ព្រាក់​ឞូ​តា​មែង​ត្រ៝ង​រី។ ៤៧ ត៝ត់​ពាង់​តាង់​ឞូ​លាស៖ “យេឆូ ​ប៝ន​នាឆារែត ​ឞ្រោៈ​ត៝ត់​តា​អ្យា” ពាង់​នតែរ​លាស៖ “ហើយ​កោរាញ​យេឆូ ​អី​ក៝ន​ឆៅ​កាដាច់​ដាវីត ! ទាន់​យោៈ​នអាច​មា​គ៝ប់​បាៈ​អើ!”* ៤៨ អ៝ក់​ឞូនុយ្ស​លាស​ពាង់​គុ​រាក្លាក់​ហ៝ៈ​លើយ​ហោម​នតែរ យើន​មា​ពាង់​នតែរ​លើ​មា​នតែសៗ​លាស៖ “ហើយ​ក៝ន​ឆៅ​កាដាច់​ដាវីត ! ទាន់​យោៈ​នអាច​មា​គ៝ប់​បាៈ​អើ!” ៤៩ ជេសរី​ឞ្រាស​យេឆូ ​ញឆ្រុង​ព្លឹ​លាស៖ “ដាៈ​ពាង់​ហាន់​អា​អ្យា”។ ជេសរី​ឞូ​ដាៈ​ឞូនុយ្ស​ចែស​មាត់​នៃ​លាស៖ “លើយ​ហោម​រាវៃ ទ៝ក់​ហ៝ម់ ពាង់​ក្វាល់​មៃ​ហើយ”។ ៥០ ឞូនុយ្ស​ចែស​មាត់​អី​នៃ​មអារ់​ច្រ៝ប់​អាវ​ក្វ៝ង់ ទ៝ក់​ដើប​ហាន់​រាន​ទឺស​អា​ឞ្រាស​យេឆូ ​រី។ ៥១ ជេសរី​ឞ្រាស​យេឆូ ​អោប​ពាង់៖ “ម៝ស​នទើ​អុច​គ៝ប់​ជាន​អ៝ន់​មា​មៃ​មេស?” ឞូនុយ្ស​ចែស​មាត់​អី​នៃ​អើស​លាស៖ “ហើយ​នើម​នតី! ដាៈ​មៃ​ជាន​ត្រោម​មាត់​គ៝ប់​អ៝ន់​ឆៃ​អាង​អើ”។ ៥២ ឞ្រាស​យេឆូ ​លាស​មា​ពាង់៖ “មៃ​ហាន់​ឆឹត​អ៝ន់​អ្វែស​លាង់​យឹ! នាវ​មៃ​ញឆីង​មា​គ៝ប់​លែៈ​ជាន​ឞាស​មៃ​ជេស!” ទោ​មា​អ្វាញ់​ឆៃ​អាង​រ៝ នហ៝​មា​ហាន់​តឹង​ឞ្រាស​យេឆូ ។*

១១

ឞ្រាស​យេឆូ ​លាប់​តា​ប៝ន​យេរូឆាលឹម 

(មថ ២១:១-១១; លក ១៩:២៨-៤០; យហ ១២:១២-១៩)

១ ជេសរី​ឞ្រាស​យេឆូ ​ហាន់​នទ្រែល​មពោល​អ៝ស​ម៝ន​ជឹត​ប៝ន​ក្វ៝ង់​យេរូឆាលឹម ។ ខាន់​ពាង់​ត៝ត់​កេង​ប៝ន​បេតផាឆេ  នទ្រែល​មា​ប៝ន​បេថានី ​អី​គុ​តា​យោក​តើម​អោលីវ ​មោ​ហោម​ងាយ​មា​ប៝ន​យេរូឆាលឹម ។ ជេសរី​ពាង់​ដាៈ​ឞារ​ហៃ​អ៝ស​ម៝ន​ហាន់​ល៝រ ពាង់​លាស៖ ២ “អ៝ន់​ខាន់​មៃ​ហាន់​តា​ប៝ន​ឞើស​នាប់​រី លាប់​តា​ប៝ន​នៃ​ខាន់​មៃ​មរា​ឆៃ​ទូ​មល៝ម់​ក៝ន​ឆែស​លៀ​ឞូ​ក៝ត់​តា​នៃ ឆែស​លៀ​អី​នៃ​អេ​ហ៝ៈ​គែស​ឞូ​ញច៝​អោស អ៝ន់​ខាន់​មៃ​ទ្រីស​តេក​ពាង់​ឞើស​រី​អា​អ្យា។* ៣ លាស​គែស​ឞូ​អោប​ខាន់​មៃ៖ «ម៝ស​ជាន​ទ្រីស​ខាន់​មរែ​នៃ​មេស?» ខាន់​មៃ​អើស​លាស៖ «កោរាញ​អុច​ញច៝​ពាង់»។ ជេសរី​ពាង់​ដាៈ​តេក​មព្លឹ​តា​អ្យា​តៃ​គើញ​រ៝”។* ៤ ជេសរី​ខាន់​ពាង់​ហាន់​រ៝ង់​ឞ្រ៝ង់​ត៝ត់​តា​នៃ​ឆៃ​ទូ​មល៝ម់​ក៝ន​ឆែស​លៀ ឞូ​ក៝ត់​ឞើស​ទីស​មពោង​ច្វាញ​មែង​ត្រ៝ង ជេសរី​ខាន់​ពាង់​ទ្រីស។ ៥ តា​នៃ​គែស​ឞូ​បាបាៈ​អោប​មា​ខាន់​ពាង់៖ “ម៝ស​ជាន​ខាន់​មរែ​នៃ? ម៝ស​ជាន​ទ្រីស​ក៝ន​ឆែស​លៀ​អី​នៃ​មេស?” ៦ ឞារ​ហៃ​ខាន់​ពាង់​នៃ​អើស​មា​ឞូ​តឹង​នាវ​អី​ឞ្រាស​យេឆូ ​ទែ​នតិញ​នើស ជេសរី​ឞូ​អ៝ន់​ខាន់​ពាង់​តេក។ ៧ ខាន់​ពាង់​លោស​ឞើស​ប៝ន​នៃ​តេក​លែវ​អ៝ន់​មា​ឞ្រាស​យេឆូ  ជេសរី​លាក់​អាវ​ក្វ៝ង់​ខាន់​ពាង់​នើម​កាលើ​ឆែស​លៀ​នៃ អ៝ន់​ឞ្រាស​យេឆូ ​ញច៝​ហាន់​ជឹត​ប៝ន​យេរូឆាលឹម ។* ៨ គែស​អ៝ក់​ឞូនុយ្ស​លែវ​ឞាល់​ឆ៝ៈ​អាវ​ក្វ៝ង់​ខាន់​ពាង់​នើម​លាក់​រ៝ៈ​ត្រ៝ង​ឞើស​នាប់​ឞ្រាស​យេឆូ ​រី ល៝ង់​ឞូ​បាបាៈ​ជឹត​តែ​នថាន​ឆី​ឞើស​មីរ​លាក់​រ៝ៈ​ត្រ៝ង​នៃ​ដ៝ង់។ ៩ ទឹង​លែៈ​ឞូនុយ្ស​អី​ឞ្រោៈ​តឹង​ឞ្រាស​យេឆូ ​ឞើស​នាប់​ឞើស​កើយ លែវ​ឞាល់​នតែរ​ទ្រើវ​លាស៖

“រានេ​មា​កោរាញ​ឞ្រាស*!

ទាន់​កោរាញ​ឞ្រាស​អ៝ន់​នាវ​គែស​ជេង​មា​ពាង់​អី​កោរាញ​ឞ្រាស​ទែ​ដាៈ​វាច់!*

១០ ទាន់​កោរាញ​ឞ្រាស​អ៝ន់​នាវ​គែស​ជេង​មា​នាវ​ពាង់​ម៝ត់​អ្វាញ់​អី​មរា​ម៝ត់​អ្វាញ់​ហេន​តឹម​ឞាន​មា​កាដាច់​ដាវីត ​អី​ចែ​ហេន​ឞើស​កាល់​អែ​នើស!

រានេ​មា​កោរាញ​ឞ្រាស! រានេ​មា​កោរាញ​ឞ្រាស​អី​គុ​កាលើ​ត្រោក​ទុត​ព្រេស​រី!”*

១១ ឞ្រាស​យេឆូ ​លែៈ​ត៝ត់​តា​ប៝ន​ក្វ៝ង់​យេរូឆាលឹម ពាង់​ហាន់​លាប់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស។ ជេស​អ្វាញ់​ជុម​អាប់​ផ្យៅ​ឞ្រី​លែៈ​កេង​មាង់​ជេស នទ្រី​ទឹង​ពាង់​ព្លឹ​តា​ប៝ន​បេថានី ​នទ្រែល ១២ នុយ្ស​មពោល​កោរាញ​អ៝ស​ម៝ន។

ឞ្រាស​យេឆូ ​រាតាប់​តើម​រាវី ​ទូ​តើម

(មថ ២១:១៨-១៩)

១២ កាស​អោយ​តៃ​ខាន់​ពាង់​លោស​ឞើស​ប៝ន​បេថានី ​នៃ​ហាន់​ជឹត​ប៝ន​យេរូឆាលឹម ឞ្រាស​យេឆូ ​ជី​ង៝ត​ងាន់។* ១៣ ពាង់​អ្វាញ់​ឞើស​ងាយ​ឆៃ​តើម​រាវី ​ទូ​តើម​គែស​នហា​នអឹរ​រាងឹត ពាង់​ហាន់​អ្វាញ់​ទាច់​ងខេប​លាស​គែស​ព្លៃ។ ត៝ត់​តា​តើម​នៃ​ឆៃ​ទើម​អី​នហា អេ​ហ៝ៈ​ទី​ខៃ​ព្លៃ​ទុម​អោស។ ១៤ ជេសរី​ឞ្រាស​យេឆូ ​លាស​មា​តើម​រាវី ​អី​នៃ៖ “នតើម​ឞើស​នារ​អ្យា​មោ​ហោម​គែស​អោស​ឞូនុយ្ស​ឆា​ព្លៃ​មៃ!” នាវ​ព្រែ​លាស​នៃ មពោល​អ៝ស​ម៝ន​ពាង់​តាង់​ដ៝ង់។

ឞ្រាស​យេឆូ ​មព្រើស​ផូង​តាច់​រាគ៝ល់​ឞើស​ញីស​ជាន​ឞ្រាស

(មថ ២១:១២-១៧; លក ១៩:៤៥-៤៨; យហ ២:១៣-២២)

១៥ ជេសរី​ឞ្រាស​យេឆូ ​នទ្រែល​មពោល​អ៝ស​ម៝ន​ពាង់​ហាន់​ត៝ត់​តា​ប៝ន​ក្វ៝ង់​យេរូឆាលឹម ។ ពាង់​ហាន់​លាប់​តា​ជ៝ង់​គូង​ញីស​ជាន​ឞ្រាស ផូង​អី​តាច់​រាគ៝ល់​តា​នៃ​ពាង់​មព្រើស​លែៈ​ផ្យៅ។ ពាង់​ងក្លឹ​គ្រែ​ឞូ​គុ​រាគ៝ល់​ព្រាក់ នទ្រែល​មា​គ្រែ​ឞូ​តាច់​ព្លុក។* ១៦ ពាង់​មោ​អោស​អ៝ន់​ឞូ​ញអោត​លែវ​នទ៝ស​នទើ​លាប់​គ្លាត់​រ៝ៈ​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស។ ១៧ ឞ្រាស​យេឆូ ​នតុម​នតី​មា​ឞូ​លាស៖ “តា​ឆ៝ម់បុត​នាវ​កោរាញ​ឞ្រាស​ងើយ​លែៈ​ញចីស​លាស៖

«ញីស​គ៝ប់​ជេង​នតុក​អ៝ន់​មា​ទឹង​លែៈ​ឞូនុយ្ស​អាប់​ឞ្រី​ទាក​មឞើស​ឆើម»†

បេង​មា​ខាន់​មៃ​ឆ៝ៈ​ជាន​នតុក​គុ​រាគូម​មពោល​នតុង​ច្រាវ”។*

១៨ ត៝ត់​មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល ​គឹត​នាវ​អី​នៃ ខាន់​ពាង់​លែវ​ឞាល់​គៃ​មា​ជ៝យ​នាវ​មើម​ទឹង​គែស​ងខឹត​លើយ​ឞ្រាស​យេឆូ ។ យើន​មា​ខាន់​ពាង់​ក្លាច​ពាង់ យ៝រ​មា​ផូង​ប៝ន​លាន​នទ្រ៝ត់​ហីស​រាហ៝ល់​ហោ​ងាន់​មា​នាវ​នតុម​នតី​ពាង់​នៃ។* ១៩ ត៝ត់​កេង​មាង់​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​លោស​ឞើស​ប៝ន​អី​នៃ​ព្លឹ​តៃ​តា​ប៝ន​បេថានី ។

តើម​រាវី ​ខឹត

(មថ ២១:២០-២២)

២០ កាស​អោយ​តៃ​ហាន់​រ៝ៈ​ត្រ៝ង មពោល​អ៝ស​ម៝ន​ឆៃ​តើម​រាវី ​នើស នទ្រ៝​ប្រុង​ត៝ត់​អា​រែស​ឆូ​រ៝។ ២១ ជេសរី​ពេត្រោស ​កាស​គឹត​នាវ​អី​ឞ្រាស​យេឆូ ​លាស​នើស មឞើស​មា​ពាង់​លាស៖ “ហើយ​នើម​នតី! ល៝ង់​អ្វាញ់​អ្យា តើម​រាវី ​អី​មៃ​រាតាប់​នើស​លែៈ​នទ្រ៝​ងាន់​មេ!” ២២ ឞ្រាស​យេឆូ ​លាស​មា​ខាន់​ពាង់៖ “ខាន់​មៃ​ញឆីង​មា​កោរាញ​ឞ្រាស​ហ៝ម់! ២៣ គ៝ប់​លាស​នហេល​នានេៈ​ងាន់​មា​ខាន់​មៃ លាស​គែស​ទូ​ហ្វេ​ឞូនុយ្ស​លាស​មា​យោក​អ្យា៖ «ហាន់​ទូ​ឞើស​នតុក​អ្យា​តុប​អា​ទាក​វាច់​ទាក​វារ់​រី​ហ៝ម់!» លាស​ឞូនុយ្ស​អី​នៃ​មោ​គែស​នាវ​វិ​វែៈ​តា​នូយ្ស​នហ៝ម់​មា​នទើ​អី​នៃ នហ៝​មា​ញឆីង​មា​នទើ​អី​ពាង់​លាស​នៃ​មរា​គែស​ងាន់ នទ្រី​កោរាញ​ឞ្រាស​អ៝ន់​នាវ​ទើយ​តឹង​នាវ​ពាង់​លាស​នៃ​ងាន់​រ៝។* ២៤ នទ្រី​ទឹង​គ៝ប់​មឞើស​មា​ខាន់​មៃ ម៝ស​នទើ​អី​ខាន់​មៃ​មឞើស​ឆើម​ទាន់ អ៝ន់​ខាន់​មៃ​ញឆីង​គែស​ងាន់ ជេសរី​កោរាញ​ឞ្រាស​អ៝ន់​មា​ខាន់​មៃ​គែស​ងាន់​រ៝។* ២៥ ជេសរី​ជឹត នោក​ខាន់​មៃ​មឞើស​ឆើម លាស​ខាន់​មៃ​គែស​នាវ​ជី​នូយ្ស​ដាស​ឞូ អ៝ន់​ខាន់​មៃ​គែស​នាវ​យោៈ លើយ​ហោម​អោស​កើប​នាវ​តីស​ឞូ នទ្រី​កោរាញ​ឞ្រាស​ឞឹ​ខាន់​មៃ​អី​គុ​តា​កាលើ​ត្រោក​លើ​ហោ​យោៈ​នអាច​មោ​ហោម​កើប​នាវ​តីស​ខាន់​មៃ​ដ៝ង់។* ២៦ [តីស​មា​លាស​ខាន់​មៃ​មោ​គែស​នាវ​យោៈ ហោម​កើប​នាវ​តីស​ឞូ កោរាញ​ឞ្រាស​ឞឹ​ខាន់​មៃ​អី​គុ​តា​កាលើ​ត្រោក​មោ​យោៈ ហោម​កើប​នាវ​តីស​មា​ខាន់​មៃ​ដ៝ង់។]”

នាវ​ទើយ​ឞ្រាស​យេឆូ 

(មថ ២១:២៣-២៧; លក ២០:១-៨)

២៧ ឞ្រាស​យេឆូ ​ហាន់​ត៝ត់​តា​ប៝ន​ក្វ៝ង់​យេរូឆាលឹម ​នទ្រែល​មពោល​អ៝ស​ម៝ន​ទូ​តឹ​ជឹត។ នោក​ពាង់​ឞ្រោៈ​រាឆ៝ង​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស ត៝ត់​ឞ្រោៈ​មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​កោរាញ​ឞ្រី​យូដា ​ម៝ប់​អោប​ពាង់៖ ២៨ “ទាន់​មឞើស​អ៝ន់​មា​ហេន​គឹត នទើ​មៃ​ជាន​អ្យា​ឞើស​តាៈ​នាវ​ទើយ? ឞូ​ម៝ស​អ៝ន់​នាវ​ទើយ​អី​នៃ​មា​មៃ​មេស?”* ២៩ ឞ្រាស​យេឆូ ​អើស​លាស៖ “គ៝ប់​ទាន់​អោប​ទូ​នាវ​មា​ខាន់​មៃ​ប៝ត់។ ល៝ង់​ខាន់​មៃ​អើស​មា​គ៝ប់​ដ៝ង់ នទ្រី​មើ​គ៝ប់​មឞើស​មា​ខាន់​មៃ​តៃ ឞើស​តាៈ​នាវ​ទើយ​គ៝ប់​ជាន​អ្យា។ ៣០ ទាន់​អើស​មា​គ៝ប់ លាស​នទ្រី​ឞូ​ម៝ស​ដាៈ​យោហាន-​បាប់តែម ​ជាន​បាប់តែម​យុក​មា​ទាក? តាៈ​ឞើស​កោរាញ​ឞ្រាស មោ​លាស​តាៈ​ឞើស​ឞូនុយ្ស?” ៣១ ខាន់​ពាង់​តឹម​ញច្រាៈ​អេង​លាស៖ “លាស​ឞ៝ន់​លាស៖ «តាៈ​ឞើស​កោរាញ​ឞ្រាស» ពាង់​មរា​លាស​ឞ៝ន់៖ «លាស​នទ្រី​មើម​ទឹង​ខាន់​មៃ​មោ​អ្យាត់​នាវ​ពាង់?» ៣២ លាស​ឞ៝ន់​អើស​លាស៖ «តាៈ​ឞើស​ឞូនុយ្ស»”។ នទ្រី​ខាន់​ពាង់​ក្លាច​ផូង​ប៝ន​លាន​ជី​នូយ្ស យ៝រ​មា​អ៝ក់​ឞូនុយ្ស​អ្យាត់​នាវ​យោហាន-​បាប់តែម  កើប​ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ងាន់​រ៝។* ៣៣ ជេសរី​ខាន់​ពាង់​អើស​មា​ឞ្រាស​យេឆូ ៖ “ហេន​មោ​គឹត​អោស!” ឞ្រាស​យេឆូ ​លាស​មា​ខាន់​ពាង់៖ “លាស​នទ្រី​គ៝ប់​មោ​ដ៝ង់​មឞើស​អ៝ន់​មា​ខាន់​មៃ​គឹត ឞូ​ម៝ស​អ៝ន់​នាវ​ទើយ​គ៝ប់​ជាន​អ្យា”។

១២

នាវ​ងើយ​នតឹត​មា​មពោល​ម៝ត់​អ្វាញ់​មីរ​ព្លៃ​យុងយារ​ប៝ន

(មថ ២១:៣៣-៤៦; លក ២០:៩-១៩)

១ ជេសរី​ឞ្រាស​យេឆូ ​ងើយ​នាវ​នតឹត​មា​ខាន់​ពាង់​លាស៖ “គែស​ទូ​ហ្វេ​ឞូ​ក្លោ​តាម់​តើម​ព្លៃ​យុងយារ​ប៝ន​ទូ​លោក​មីរ។ ពាង់​ជាន​ងគារ​ជុម​មីរ​នៃ ជាន​ទូ​នតុក​មា​ឞូ​ញជ៝ត​ព្លៃ​អី​នៃ* នទ្រែល​មា​ជាន​ទូ​មល៝ម់​ច្វាញ​ងកើង​ដ៝ង់​គៃ​មា​ញជ្រាង់។ ជេសរី​អ៝ន់​ឞូ​ម៝ត់​មីរ​អី​នៃ ដាៈ​ឞូ​ពាៈ​ព្លៃ​មា​ពាង់​អាប់​នាម់ អី​ពាង់​នើម​រី​ហាន់​គុ​ឞ្រី​អេង។* ២ ត៝ត់​ទី​ខៃ​ទុម​ព្លៃ​យុងយារ​ប៝ន​រី ពាង់​ដាៈ​ទូ​ហ្វេ​ទឹក​ពាង់​ហាន់​តឹម​ម៝ប់​មា​មពោល​ម៝ត់​មីរ​អី​នៃ គៃ​មា​ឆ៝ៈ​ព្លៃ​អី​ឞូ​ពាៈ​នៃ។* ៣ បេង​មា​ឞូ​ទែ​ញុប​លើស​អោឞាល់ ជេសរី​មព្រើស​អោឞាល់​អ៝ន់​ឆឹត​ទើម។ ៤ ពាង់​អី​នើម​តើម​មីរ​នៃ ដាៈ​ទូ​ហ្វេ​ទឹក​ជឹត​ហាន់​ដ៝ង់ មពោល​អី​ម៝ត់​មីរ​នៃ​មឞាង​ឞោក​អោឞាល់​នៃ នហ៝​មា​រាក​ឆ្វាយ​អោឞាល់​ជឹត។ ៥ ជេសរី​ពាង់​ដាៈ​ទូ​ហ្វេ​ទឹក​ជឹត​ហាន់។ មពោល​អី​ម៝ត់​មីរ​អី​នៃ​ងខឹត​អោឞាល់​នៃ។ ជេសរី​ទឹក​ពាង់​អាបាៈ​អេង​ជឹត​ឞូ​ទែ​លើស​កើត​នៃ​ដ៝ង់ អាបាៈ​ឞូ​ទែ​មឞាង អាបាៈ​ឞូ​ទែ​ងខឹត​លើយ។ ៦ ពាង់​អី​នើម​តើម​មីរ​នៃ​ហោម​គែស​ទូ​ហ្វេ​ឞូនុយ្ស​អេង​ជឹត​គុ​នទ្រែល​ពាង់ ជេង​ទូ​ហ្វេ​ក៝ន​ឞូ​ក្លោ​អី​ពាង់​នើម​រ៝ង់​ហោ​ងាន់។ កេង​មា​ទុត​ពាង់​ដាៈ​អី​ក៝ន​នៃ​ហាន់​ឞើស​កើយ​ឞូ ពាង់​មឹន​អេង​លាស៖ «ឞូ​ក្លាច​យើក​មា​ក៝ន​គ៝ប់​រ៝»។* ៧ តីស​មា​មពោល​អី​ម៝ត់​មីរ​នៃ​តឹម​លាស​នទ្រាង់​ខាន់​ពាង់​នើម៖ «ពាង់​អី​នៃ​រ៝​នត្រ៝ៈ​នទើន​មីរ​អី​អ្យា​នារ​ជឹត​នាប់​តៃ ហាន់​ឞ៝ន់​ងខឹត​លើយ​ពាង់​អី​នៃ​ទោស នទ្រី​មើ​មីរ​អី​អ្យា​នហ៝​គែស​មា​ឞ៝ន់​រ៝»។ ៨ ជេសរី​ឞូ​ទែ​ញុប​អី​ក៝ន​ពាង់​នើម​អី​តើម​មីរ​នៃ ងខឹត​លើយ​អោឞាល់​មអារ់​ឞើស​ទីស​មីរ​អី​នៃ។ ៩ នទ្រី​មើម​ពាង់​អី​តើម​មីរ​នៃ​ជាន? ពាង់​ហាន់​ងខឹត​លើយ​មពោល​អី​ម៝ត់​មីរ​នៃ​រ៝ ជេសរី​ជាវ​មីរ​តើម​ព្លៃ​យុងយារ​ប៝ន​អី​នៃ​អ៝ន់​មា​ឞូ​អេង​ជឹត។ ១០ នទ្រី​ខាន់​មៃ​មោ​គែស​រ៝ៈ​ឆ៝ម់បុត​នាវ​កោរាញ​ឞ្រាស​ងើយ​លែៈ​គែស​ញចីស​លាស៖

«ឞូនុយ្ស​ឞ្លាវ​ជាន​ជៃ​លុ​ឞ្ល៝ន​លែៈ​មអារ់​លើយ​ទូ​មល៝ម់​លុ​ឞ្ល៝ន‌

យើន​មា​លុ​ឞ្ល៝ន​អី​នៃ​ជេង​លុ​ឞ្ល៝ន​ទុត​ន៝ប់​ខ្លៃ​រាលាវ​ឞូ​ច្រាវ​មា​ជាន​ជៃ។

១១ កោរាញ​ឞ្រាស​នើម​ជាន​នាវ​អី​នៃ​លែៈ​នាវ​ងាន់‌

ជាន​អ៝ន់​ឞ៝ន់​នទ្រ៝ត់​ញហីស​ហោ​ងាន់»”†។

១២ ត៝ត់​មា​មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​កោរាញ​ឞ្រី​យូដា ​គឹត​លាស​ពាង់​ងើយ​នតឹត​នាវ​អី​នៃ​លាស​មា​ឆាក់​ខាន់​ពាង់​នើម ជេសរី​ខាន់​ពាង់​អុច​ញុប​ឞ្រាស​យេឆូ  តីស​មា​ខាន់​ពាង់​ក្លាច​មា​ផូង​ប៝ន​លាន នទ្រី​ខាន់​ពាង់​លោស​ទូ​ឞើស​ពាង់​នៃ​ទើម។*

នាវ​អ៝ន់​ព្រាក់​មា​កោរាញ​កាដាច់

(មថ ២២:១៥-២២; លក ២០:២០-២៦)

១៣ ជេសរី​ខាន់​ពាង់​ដាៈ​ផូង​ផារីឆី ​បាបាៈ នទ្រែល​មា​មពោល​អី​តឹង​កោរាញ​ម៝ត់​អ្វាញ់​ហេរោត-​អ៝ន់តីពាស ​ហាន់​គុ​ទាច់​កេង​ឞ្រាស​យេឆូ ​គៃ​មា​តាង់​នាវ​ពាង់​ងើយ​នទើ​តីស នទ្រី​ទឹង​ខាន់​ពាង់​ជ៝យ​នាវ​មា​នតោន​ពាង់។* ១៤ ជេសរី​ខាន់​ពាង់​ហាន់​ត៝ត់​តា​នៃ​អោប​ពាង់៖ “ហើយ​នើម​នតី! ហេន​គឹត​មៃ​ឞូនុយ្ស​ឆ៝ង់​ងាន់ មៃ​មោ​អោស​ក្លាច​មា​ឞូនុយ្ស មោ​អោស​កើយ្ស​ឞូនុយ្ស មៃ​នតី​នាវ​កោរាញ​ឞ្រាស​អ៝ន់​ទី។ ទាន់​មឞើស​មា​ហេន​តឹង​នាវ​វៃ​ឞ៝ន់ ទី​ដ៝ង់​អ៝ន់​ព្រាក់​អី​កោរាញ​កាដាច់​តា​ប៝ន​រោម​ដាៈ​ឞ៝ន់​អ៝ន់​នៃ​មោ​លាស​មោ? ១៥ ទី​មា​ឞ៝ន់​អ៝ន់​មោ​លាស​មោ?†” យើន​មា​ឞ្រាស​យេឆូ ​លែៈ​គឹត​នូយ្ស​នហ៝ម់​នទ៝ប់​មពោន​ខាន់​ពាង់ ពាង់​លាស៖ “ម៝ស​នាវ​ខាន់​មៃ​អុច​អោប​រាល៝ង​មា​គ៝ប់​កើត​នៃ​មេស? ល៝ង់​ឆ៝ៈ​ព្រាក់​អី​អ៝ន់​មា​កាដាច់​អី​នៃ​ទូ​មល៝ម់‡​អ៝ន់​គ៝ប់​អ្វាញ់”។ ១៦ ជេសរី​ឞូ​ឆ៝ៈ​ព្រាក់​ទូ​កាក់​នទឹ​អ៝ន់​ឞ្រាស​យេឆូ ។ ពាង់​អោប​មា​ខាន់​ពាង់៖ “នទ្រី​តា​កាលើ​ព្រាក់​កាក់​អ្យា​ឞូ​ម៝ស​រូប ឞូ​ម៝ស​រាញា?” ខាន់​ពាង់​អើស​លាស៖ “រូប នទ្រែល​មា​រាញា​កោរាញ​កាដាច់​តា​ប៝ន​រោម !” ១៧ ឞ្រាស​យេឆូ ​លាស​មា​ខាន់​ពាង់៖ “លាស​នទ្រី​នទើ​កោរាញ​កាដាច់​តា​ប៝ន​រោម ​មព្លឹ​អ៝ន់​មា​ពាង់ នទើ​កោរាញ​ឞ្រាស​មព្លឹ​អ៝ន់​មា​កោរាញ​ឞ្រាស​នើម”។ ខាន់​ពាង់​នទ្រ៝ត់​ហីស​រាហ៝ល់​ហោ​ងាន់​មា​នាវ​ឞ្រាស​យេឆូ ​អើស។*

នាវ​ឞូនុយ្ស​ខឹត​ទ៝ក់​រេស​តៃ

(មថ ២២:២៣-៣៣; លក ២០:២៧-៤០)

១៨ ជេសរី​គែស​ផូង​ឆាដោឆី ​ហាន់​ម៝ប់​ពាង់ ផូង​អី​នៃ​ជាន​កោរាញ​តា​ឞ្រី​យូដា ​ដ៝ង់ តីស​មា​ខាន់​ពាង់​មោ​អ្យាត់​អោស​ឞូនុយ្ស​លែៈ​ខឹត​ហោម​ទ៝ក់​រេស​ជឹត។ ខាន់​ពាង់​គែស​ទូ​នាវ​អោប​មា​ឞ្រាស​យេឆូ ៖* ១៩ “ហើយ​នើម​នតីមោឆេ ​កាល់​អែ​នើស​លែៈ​ញចីស​ជេស​តា​ឆ៝ម់បុត​អ៝ន់​មា​ឞ៝ន់​ផូង​អីឆ្រាអែល ​លាស​កើត​នអា៖ «លាស​ឞូ​ក្លោ​ឆ៝ៈ​អូរ ជេសរី​ពាង់​ខឹត លាស​ពាង់​មោ​គែស​ក៝ន ដាៈ​អី​អ៝សៗ​ពាង់​រី​នត្រ៝ៈ​ឆ៝ៈ​អូរ​ពាង់​គៃ​មា​គែស​ក៝ន​មា​ពាង់»។* ២០ នតឹត​លាស​គែស​ពើស​នុយ្ស​អ៝ស​នោ​ឞូ​ក្លោ។ អី​នោ​ឞោក​ទាក​នៃ​ឆ៝ៈ​អូរ ជេសរី​ខឹត​មោ​ឞាៈ​ក៝ន​អោស។ ២១ ជេសរី​អី​អ៝ស​គ្រ៝យ​ឞើស​កើយ​ពាង់​នៃ​នត្រ៝ៈ​ឆ៝ៈ​អី​មី​នៃ ជេសរី​ខឹត​មោ​ឞាៈ​ក៝ន​ដ៝ង់។ អី​អ៝ស​ត៝ល់​ពែ​ឞើស​កើយ​ឆ៝ៈ​អី​មី​នៃ​ខឹត​កើត​រី​ដ៝ង់។ ២២ ទឹង​លែៈ​ពើស​នុយ្ស​អ៝ស​នោ​ខាន់​ពាង់​នៃ​មោ​ឞាៈ​ក៝ន​ទាទេ។ ទុត​មា​ទេល​ឞូ​អូរ​អី​នៃ​ខឹត​ដ៝ង់។ ២៣ ត៝ត់​នារ​ឞូនុយ្ស​ទ៝ក់​រេស​តៃ នទ្រី​ឞូ​ម៝ស​អោប​ពាង់​«អូរ»? យ៝រ​លាស​លែៈ​ពើស​នុយ្ស​ខាន់​ពាង់​នើស​លែៈ​តាៈ​ឆ៝ៈ​ពាង់​ទាទេ”។ ២៤ ឞ្រាស​យេឆូ ​អើស​មា​ខាន់​ពាង់៖ “ខាន់​មៃ​មោ​វ៝ត់​អោស​នាវ​កោរាញ​ឞ្រាស​ងើយ នអ៝ប់​មា​មោ​វ៝ត់​ដ៝ង់​នាវ​ទើយ​កោរាញ​ឞ្រាស នទ្រី​ទឹង​នាវ​មឹន​ខាន់​មៃ​មោ​ទី​អោស។ ២៥ នោក​ឞូនុយ្ស​ខឹត ជេសរី​ទ៝ក់​រេស​តៃ ខាន់​ពាង់​មោ​ហោម​អោស​ឆ៝ៈ​អូរ​ឆ៝ៈ​ឆាយ​ជឹត។ ខាន់​ពាង់​ជេង​តឹម​ឞាន​មា​តោង​ពារ់​កោរាញ​ឞ្រាស​គុ​តា​ប៝ន​អ្វែស​កាលើ”។*

២៦ “ល៝ង់​មា​នាវ​ឞូនុយ្ស​ខឹត​ទ៝ក់​រេស​តៃ មោឆេ ​លែៈ​ញចីស​លាស​តា​ព្លាង់​ត្រ៝ង​ពុម​ល៝ក​អី​គែស​ហីត​អុញ នទ្រី​ខាន់​មៃ​វៃ​រ៝ៈ​ដ៝ង់​លាស​មោ? តា​នៃ​កោរាញ​ឞ្រាស​លាស​មា​ពាង់៖ «គ៝ប់​ជេង​ឞ្រាស​អាឞ្រាហាម់ ​យើក​មឞាស ជេង​ឞ្រាស​អីឆាក់ ​យើក​មឞាស ជេង​ឞ្រាស​យាកោប ​យើក​មឞាស»†។ ២៧ នោក​កោរាញ​ឞ្រាស​ងើយ​នាវ​អី​នៃ ខាន់​ពាង់​ពែ​នុយ្ស​អី​នៃ​លែៈ​ខឹត​អ៝ក់​នាម់​ជេស។ យើន​មា​ឞើស​នាវ​កោរាញ​ឞ្រាស​ងើយ​អី​នៃ​គឹត​នាល់​ខាន់​ពាង់​ហោម​រេស​មា​កោរាញ​ឞ្រាស។ កោរាញ​ឞ្រាស​មោ​អោស​ទី​ឞ្រាស​មា​ឞូនុយ្ស​ខឹត ពាង់​ឞ្រាស​មា​ឞូនុយ្ស​រេស។ តីស​ងាន់​នាវ​ខាន់​មៃ​មឹន​នៃ!”

នាវ​វៃ​អី​ខ្លៃ​រាលាវ​ឞូ

(មថ ២២:៣៤-៤០; លក ២០:៣៩-៤០)

២៨ ជេសរី​ត៝ត់​ឞ្រោៈ​ទូ​ហ្វេ​នើម​នតី​នាវ​វៃ​ផូង​អីឆ្រាអែល  តាង់​ខាន់​ពាង់​តឹម​រាលាច់​ដាស​ឞ្រាស​យេឆូ  ជេសរី​តាង់​នាវ​ឞ្រាស​យេឆូ ​អើស​នៃ​ទី​ងាន់ ពាង់​ហាន់​ទាច់​អោប​ឞ្រាស​យេឆូ ៖ “ទឹង​លែៈ​នាវ​វៃ​ឞ៝ន់ ម៝ស​នាវ​វៃ​អី​ខ្លៃ​រាលាវ​ឞូ​មេស?” ២៩ ឞ្រាស​យេឆូ ​អើស៖ “«ហើយ​ផូង​អីឆ្រាអែល ​អ្យាត់​ហ៝ម់! គែស​កោរាញ​ឞ្រាស​អី​ឞ្រាស​ឞ៝ន់​ទូ​ហ្វេ​ទើម​អី​កោរាញ​ឞ្រាស​ងាន់​ងេន។ ៣០ អ៝ន់​រ៝ង់​មា​កោរាញ​ឞ្រាស​អី​ឞ្រាស​ខាន់​អៃ​មៃ​នើម មា​លែៈ​នូយ្ស​នហ៝ម់ មា​លែៈ​ហ្វេង មា​លែៈ​នហ៝ម់​ឆ្វាន នទ្រែល​មា​លែៈ​នាវ​មឹន»† អ្យា​នាវ​វៃ​នតីល​ង្វាយ។ ៣១ នាវ​វៃ​នតីល​ឞារ «អ៝ន់​រ៝ង់​មា​ឞូ​ច្យៅ​មែង​កើត​រ៝ង់​មា​ឆាក់​ខាន់​អៃ​មៃ​នើម​ដ៝ង់»†។ មោ​គែស​អោស​នាវ​វៃ​អី​ខ្លៃ​រាលាវ​មា​ឞារ​អឹ​នាវ​វៃ​អ្យា”។* ៣២ នើម​នតី​នាវ​វៃ​នៃ​លាស​មា​ពាង់៖ “អើ​នើម​នតី ទី​ងាន់​នាវ​មៃ​លាស​នៃ​មេស។ គែស​ទូ​ហ្វេ​កោរាញ​ឞ្រាស​ទើម មោ​ហោម​គែស​អោស​ឞ្រាស​អេង​ជឹត។ ៣៣ ឞ៝ន់​រ៝ង់​មា​ពាង់​អ៝ន់​លែៈ​នូយ្ស​នហ៝ម់ អ៝ន់​លែៈ​មា​នាវ​មឹន​គឹត​ឞ្លាវ នទ្រែល​មា​អ៝ន់​លែៈ​ឞ្រាត់​ឆ្វាន ជេសរី​រ៝ង់​មា​ឞូ​ច្យៅ​មែង​កើត​រ៝ង់​មា​ឆាក់​ឞ៝ន់​នើម​ដ៝ង់ នាវ​អី​នៃ​ខ្លៃ​រាលាវ​ងាន់​មា​លែៈ​រាងោច​នទើ​ឞូ​ញហើរ នអ៝ប់​មា​លែៈ​មពោមពា​(ឆ្យុម)​គុច​មា​ជាន​ឞ្រាស​អី​នៃ”។* ៣៤ ត៝ត់​ឞ្រាស​យេឆូ ​តាង់​ពាង់​អើស​គឹត​ឞ្លាវ​កើត​នៃ ឞ្រាស​យេឆូ ​លាស៖ “មៃ​មោ​គែស​គុ​ងាយ​ដាស​នាវ​កោរាញ​ឞ្រាស​ម៝ត់​អ្វាញ់​មៃ”។ ឞើស​កើយ​នៃ​មោ​ហោម​គែស​អោស​ទូ​ហ្វេ​ឞូនុយ្ស​ឞាញ់​អោប​ឞ្រាស​យេឆូ ​នាវ​អេង​ជឹត។

ឞ្រាស​ក្រីស ​អី​កោរាញ​មា​កាដាច់​ដាវីត 

(មថ ២២:៤១-៤៦; លក ២០:៤១-៤៤)

៣៥ ឞ្រាស​យេឆូ ​ហោម​នតុម​នតី​ឞូ​តា​ជ៝ង់​គូង​ញីស​ជាន​ឞ្រាស ពាង់​លាស៖ “មើម​ទឹង​ផូង​នើម​នតី​នាវ​វៃ​ផូង​ឞ៝ន់​ក្វាល់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​រី​លាស​ក៝ន​ឆៅ​កាដាច់​ដាវីត ​ទើម?* ៣៦ ល៝ង់​កាដាច់​ដាវីត  ឞ្រាស​ហ្វេង​អ្វែស​អី​ក្ល៝ស​អ្វែស​អ៝ន់​ពាង់​ងក៝ច៖

«កោរាញ​ឞ្រាស​លាស​មា​កោរាញ​គ៝ប់៖

«គុ​មពែស​ឞើស​មា​គ៝ប់​ហ៝ម់

ក៝ប់​ត៝ត់​គ៝ប់​អ៝ន់​ផូង​រាលាង់​ដាស​មៃ​ជេង​នតុក​រាកើល​ជ៝ង់​មៃ​ប៝ត់»»†។*

៣៧ លាស​លែៈ​កាដាច់​ដាវីត ​នើម​ក្វាល់​ឞ្រាស​ក្រីស ​លាស​កោរាញ​ពាង់​នើម​កើត​នៃ យើន​មា​ក៝ន​ឆៅ​មោ​គែស​ក្វ៝ង់​រាលាវ​មា​អូ​ចែ លាស​នទ្រី​ឞ្រាស​ក្រីស ​មើម​ហោម​ឞ្លាវ​ក៝ន​ឆៅ​ដាវីត ​ជឹត?”

ឞ្រាស​យេឆូ ​ដាៈ​ប៝ន​លាន​ញជ្រាង់​មា​ផូង​នើម​នតី

(មថ ២៣:១-៣៦; លក ២០:៤៥-៤៧)

អ៝ក់​ផូង​ប៝ន​លាន​គុ​តា​នៃ ខាន់​ពាង់​គែស​នូយ្ស​នហ៝ម់​រាម់​ហោ​ងាន់​តាង់​នាវ​ឞ្រាស​យេឆូ ​នតី។ ៣៨ ឞ្រាស​យេឆូ ​នតុម​នតី​មា​ខាន់​ពាង់៖ “អ៝ន់​ខាន់​អៃ​មៃ​ញជ្រាង់​ដាស​ផូង​នើម​នតី​នាវ​វៃ​ផូង​ឞ៝ន់​នៃ យ៝រ​លាស​ខាន់​ពាង់​អុច​ញឆ៝ស​អាវ​ជ៝ង​អី​អ្វែស ជេសរី​ឞ្រោៈ​រាឆ៝ង គៃ​មា​អ៝ន់​ឞូ​គឹត​លាស​ខាន់​ពាង់​គែស​នាវ​ខ្លៃ​ងាន់ អុច​អ៝ន់​ឞូ​មឞាស​កុញ​ឞោក​មា​ខាន់​ពាង់​រ៝ៈ​នតុក​ឞូ​តាច់​រាគ៝ល់​ទ្រាប់​នទើ មោ​លាស​រ៝ៈ​ត្រ៝ង​ក្វ៝ង់។* ៣៩ ខាន់​ពាង់​អុច​គុ​ឞើស​នាប់​ឞូ​តា​នតុក​ឞូ​លឺ​តា​ញីស​រាបុន​ផូង​ឞ៝ន់ ជេសរី​លាស​ញេត​ក្វ៝ង់​ឆោង​ក្វ៝ង់​នៃ​អុច​គុ​តា​នតុក​ឞូ​យើក​ដ៝ង់។ ៤០ តីស​មា​ខាន់​ពាង់​មរោស​ឞូ​អូរ​នទ្រោ​លែៈ​ខឹត​ឆាយ គៃ​មា​ឆ៝ៈ​ពីត​ទ្រាប់​នទើ​ញីស​ជៃ​ខាន់​ពាង់។ ជេសរី​ខាន់​ពាង់​ជាន​មឞើស​ឆើម​ទុត​ជ៝ៈ​ងាន់​អ៝ន់​ឞូ​អេង​តាង់ គៃ​មា​ញហើ​ខាន់​ពាង់​នើម​ជេង​ឞូនុយ្ស​រ៝ង់​មា​កោរាញ​ឞ្រាស​ងាន់។ ផូង​អី​នៃ​កោរាញ​ឞ្រាស​តេៈ​ទោយ្ស​ទុត​ជ្រូ​រ៝​តា​នារ​ជឹត​នាប់​តៃ”។*

ឞូ​អូរ​នទ្រោ​តេៈ​ញហើរ

(លក ២១:១-៤)

៤១ ជេសរី​ឞ្រាស​យេឆូ ​ហាន់​គុ​ឞើស​នាប់​ហុប​តេៈ​ញហើរ​មា​កោរាញ​ឞ្រាស​តា​ជ៝ង់​គូង​ញីស​ជាន​ឞ្រាស ពាង់​អ្វាញ់​ផូង​ប៝ន​លាន​ឆ៝ៈ​ព្រាក់​តេៈ​តា​ត្រោម​ហុប​នៃ។ ពាង់​ឆៃ​អ៝ក់​ឞូនុយ្ស​នទ្រ៝ង់​តេៈ​ព្រាក់​អ៝ក់ៗ​ងាន់។ ៤២ ជេសរី​ឆៃ​ទូ​ហ្វេ​ឞូ​អូរ​នទ្រោ​ខឹត​ឆាយ​អ៝​អាច។ ត៝ត់​តា​នៃ​ឞូ​នទ្រោ​អី​នៃ​ឆ៝ៈ​ព្រាក់​ឞារ​មល៝ម់​កាក់​ជេៈ§​ទើម​អី​មោ​លាង់​គែស​ខ្លៃ​អោស​តេៈ​តា​ត្រោម​ហុប​នៃ​ដ៝ង់។ ៤៣ ឞ្រាស​យេឆូ ​ក្វាល់​មពោល​អ៝ស​ម៝ន​ពាង់ ជេសរី​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​មៃ កោរាញ​ឞ្រាស​កើប​ឞូ​អូរ​នទ្រោ​អ៝​អាច​អ្យា​តេៈ​ព្រាក់​អ៝ក់​រាលាវ​ទឹង​លែៈ​ឞូ​អី​តេៈ​ព្រាក់​តា​ហុប​អ្យា‌ ៤៤ យ៝រ​លាស​ទឹង​លែៈ​មពោល​អី​នៃ ព្រាក់​អី​ខាន់​ពាង់​តេៈ​តា​ត្រោម​ហុប​នើស ឆ៝ៈ​ព្រាក់​រាមែស​ឞើស​ឆាក់​ខាន់​ពាង់​នើម។ ល៝ង់​អី​ឞូ​អូរ​នទ្រោ​ទែ​នៃ ពាង់​ឞូនុយ្ស​អ៝​អាច​ហោ​ងាន់ ឞ៝ល​លាស​ព្រាក់​អី​នៃ​គៃ​មា​ឆ្យាម់​នាវ​រេស​ពាង់​នើម​កាដោយ​លែៈ ពាង់​ហោម​ឆ៝ៈ​លែៈ​ផ្យៅ​តេៈ​ញហើរ​មា​កោរាញ​ឞ្រាស​ដ៝ង់”។*

១៣

នាវ​លើស​ហេង​ញីស​ជាន​ឞ្រាស

(មថ ២៤:១-២; លក ២១:៥-៦)

១ នោក​ឞ្រាស​យេឆូ ​លោស​ឞើស​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស គែស​ទូ​ហ្វេ​អ៝ស​ម៝ន​មឞើស​មា​ពាង់៖ “ហើយ​នើម​នតី ល៝ង់​មៃ​អ្វាញ់​ញីស​ជាន​ឞ្រាស​ត៝​ទុត​អ្វែស​ទុត​ក្វ៝ង់​ងាន់ អី​លុ​ឞ្ល៝ន​ពាង់​ត៝​ក្វ៝ង់​ដ៝ង់!” ២ ឞ្រាស​យេឆូ ​លាស​មា​អ៝ស​ម៝ន​ពាង់​នៃ៖ “នារ​ជឹត​នាប់​តៃ លែៈ​ជៃ​ក្វ៝ង់ៗ​អី​មៃ​ឆៃ​នៃ​ឞូ​មរា​លើស​រាល៝ម់​លែៈ​ផ្យៅ​រ៝ មោ​ហោម​អោស​គែស​ទូ​មល៝ម់​លុ​ឞ្ល៝ន​តឹម​រាទាប់​ជឹត”។*

នាវ​ត៝ត់​នារ​ងគ្លែៈ​ទុត

(មថ ២៤:៣-១៤; លក ២១:៧-១៩)

៣ ជេសរី​ឞ្រាស​យេឆូ ​គុ​តា​យោក​តើម​អោលីវ ​តឹម​ឆ៝ង់​មា​ញីស​ជាន​ឞ្រាស។ ពេត្រោស យាកើ យោហាន  នទ្រែល​មា​អ៝ន់ទ្រេ  គុ​ងាយ​ដាស​ឞូ​អោប​អេង​ពាង់៖ ៤ “ហើយ​នើម​នតី ល៝ង់​មៃ​មឞើស​អ៝ន់​មា​ហេន​គឹត​ដ៝ង់ ទាស​ហោម​ជ៝ៈ​នារ​ត៝ត់​នាវ​អី​នៃ​មេស? លាស​នទ្រី​ម៝ស​នទើ​មឞេន​អ៝ន់​មា​ហេន​គឹត​លាស​នាវ​អី​នៃ​លែៈ​ឞើយ​ត៝ត់​ងាន់?” ៥ ឞ្រាស​យេឆូ ​អើស​មា​ខាន់​ពាង់៖ “អ៝ន់​ខាន់​មៃ​ញជ្រាង់​ងាន់​ហ៝ៈ លើយ​ទឹង​អ៝ន់​ឞូ​មរោស​រាលាម់​ខាន់​មៃ​អ៝ន់​ញហើត​លាៈ​លេង។ ៦ យ៝រ​មា​នារ​ជឹត​នាប់​តៃ​គែស​អ៝ក់​ឞូ​នតូប​រាញា​គ៝ប់​លាស៖ «គ៝ប់​អ្យា​ឞ្រាស​ក្រីស ​ហែស!» ខាន់​ពាង់​លែវ​ញហើត​ឞូនុយ្ស​អ៝ក់​ងាន់។ ៧ ត៝ត់​ខាន់​មៃ​តាង់​នាវ​មហែ​មា​នាវ​តឹម​លើស​តឹម​ឆ្រែស នទ្រែល​មា​តាង់​ឞូ​ងក៝ច​ញច្រ៝ស​មា​នាវ​តឹម​លើស​តឹម​ឆ្រែស លើយ​អោស​ក្លាច យ៝រ​លាស​លែៈ​នាវ​អី​នៃ​ពាង់​គែស​ងាន់​រ៝ យើន​មា​នារ​ងគ្លែៈ​ទុត​នែស​នតូ​អេ​ហ៝ៈ​ត៝ត់​អោស។ ៨ ទូ​មពោល​តឹម​លើស​ដាស​ទូ​មពោល​អេង​ជឹត ទូ​ឞ្រី​ទាក​តឹម​លើស​ដាស​ទូ​ឞ្រី​ទាក​អេង​ជឹត នតុក​បាបាៈ​គែស​នាវ​ងគារ់​នែស នទ្រែល​មា​គែស​នាវ​ជី​ឆ៝ត់​ជី​ង៝ត​ក្វ៝ង់​តា​នតុក​អេងៗ។ យើន​មា​នាវ​ជេរ​អី​នៃ​ជេង​នតើម​នាវ​ជេរ​ទើម តឹម​ឞាន​មា​នាវ​ឞូ​អូរ​នតើម​ត៝ត់​ជី​នទុល​គុ​អ៝ស។* ៩ នទ្រី​ខាន់​មៃ​ញជ្រាង់​ឆាក់​ហ៝ម់ យ៝រ​មា​ឞូ​ញជុន​ខាន់​មៃ​តា​នតុក​តេៈ​ទោយ្ស ឞូ​ឆ៝ៈ​ម៝ង់​រាពាត់​ខាន់​មៃ​តា​ត្រោម​ញីស​រាបុន​ផូង​ឞ៝ន់ នទ្រែល​មា​ឞូ​លែវ​ខាន់​មៃ​ឞើស​នាប់​កោរាញ​ក្វ៝ង់ ឞើស​នាប់​កាដាច់​ដ៝ង់ យ៝រ​មា​ខាន់​មៃ​តឹង​គ៝ប់។ ជេសរី​ខាន់​មៃ​ទើយ​ងក៝ច​នាវ​ញឆីង​មា​គ៝ប់​អ៝ន់​ឞូ​គឹត​ឞូ​តាង់។* ១០ អេ​ល៝រ​មា​នារ​ងគ្លែៈ​ទុត​គែស​ឞូនុយ្ស​មឞើស​នាវ​មហែ​មហាន​អ្វែស​អ៝ន់​មា​ប៝ន​លាន​អាប់​ងគ៝រ​ឞ្រី​តាង់​ល៝រ​ប៝ត់។*

១១ ត៝ត់​ឞូ​ញុប​ខាន់​មៃ​ញជុន​តា​នតុក​ផាត​ទោយ្ស នោក​នៃ​លើយ​អោស​រាវៃ​ល៝រ​មា​នាវ​អី​ខាន់​មៃ​ងើយ​នៃ អ៝ន់​ខាន់​មៃ​ងើយ​តឹង​នាវ​ឞ្រាស​ហ្វេង​អ្វែស​អ៝ន់​មា​ខាន់​មៃ យ៝រ​មា​នាវ​ងើយ​អី​នៃ​មោ​អោស​លោស​តាៈ​ឞើស​ឆាក់​ខាន់​មៃ​នើម តាៈ​ឞើស​ឞ្រាស​ហ្វេង​អ្វែស​អី​ក្ល៝ស​អ្វែស​រី។* ១២ អ៝ស​មា​នោ ឞឹ​មា​ក៝ន​មរា​តឹម​រាលាម់​ញុប​ញជុន​អ៝ន់​ឞូ​ងខឹត នទ្រែល​មា​អី​ក៝នៗ​លែវ​ឞាល់​តឹម​រាទ៝ង់​ដាស​អី​មេៈ​ឞឹ នហ៝​មា​ញជុន​អ៝ន់​ឞូ​ងខឹត​លើយ​ដ៝ង់។* ១៣ យ៝រ​មា​ខាន់​មៃ​ញឆីង​មា​គ៝ប់ នទ្រី​អ៝ក់​ឞូ​មរា​ឞ្យាញ់​មា​ខាន់​មៃ។ យើន​មា​ឞូ​ម៝ស​អី​ទើយ​អ៝ត់ នហ៝​មា​ត៝ត់​លោច កោរាញ​ឞ្រាស​មរា​រាក្លាយ្ស​ពាង់​អី​នៃ”។*

នាវ​ត៝ត់​ជេរ​ក្វ៝ង់

(មថ ២៤:១៥-២៨; លក ២១:២០-២៤)

១៤ “ត៝ត់​ខាន់​មៃ​ឆៃ​នទើ​ទុត​បឹ​បើច​ឞូ​តេៈ​តា​នតុក​ក្ល៝ស​អ្វែស​អី​នតុក​ឞូ​មោ​អ៝ន់​តេៈ - ឞូ​ម៝ស​អី​រ៝ៈ​នាវ​អី​នៃ​អ៝ន់​ពាង់​គឹត​វ៝ត់​នាវ​អី​នៃ - ជេស​ឆៃ​នទើ​អី​នៃ​ឞូនុយ្ស​អី​គុ​តា​ឞ្រី​យូដា ​រី​អ៝ន់​ទូ​ញច្វាត់​នទែ​តា​យោក។* ១៥ ឞូ​ម៝ស​អី​គុ​កាលើ​ច៝រ​ជៃ​ល៝ង់* លើយ​ហោម​អោស​ជុរ​លាប់​តា​ត្រោម​ឆ៝ៈ​ទ្រាប់​នទើ។ ១៦ ឞូ​ម៝ស​អី​គុ​តា​មីរ លើយ​ហោម​ព្លឹ​តា​ជៃ​ឆ៝ៈ​អាវ​ក្វ៝ង់​ដ៝ង់។ ១៧ នោក​នៃ​ឞូ​អូរ​នត្រែវ ឞូ​អូរ​មពូ​ត៝ស​ក៝ន​គែស​នាវ​រេស​រាញាល់​ហោ​ងាន់។ ១៨ មឞើស​ឆើម​ទាន់​មា​កោរាញ​ឞ្រាស​ហ៝ម់ លើយ​អោស​អ៝ន់​គែស​នាវ​ត៝ត់​អ្យា​តា​ខៃ​ជី​កាត់។ ១៩ តា​នោក​នៃ​គែស​នាវ​ជេរ​ជ៝ត់​ហោ​ងាន់។ នតើម​ឞើស​រានោក​កោរាញ​ឞ្រាស​ញជេង​ទឹង​លែៈ​នតីល​នទើ​ត៝ត់​អាបៃ​អ្យា នហ៝​មា​នារ​ជឹត​នាប់​តៃ មោ​ព្រ៝ត​ដ៝ង់​គែស​នាវ​ទុត​ជេរ​កើត​នៃ។* ២០ លាស​កោរាញ​ឞ្រាស​មោ​នហុច​លើយ​ទឹង​លែៈ​នារ​នៃ នទ្រី​មោ​ហោម​គែស​អោស​ទូ​ហ្វេ​ឞូនុយ្ស​រេស ខឹត​លែៈ​ផ្យៅ យើន​មា​កោរាញ​ឞ្រាស​នហុច​លើយ​នារ​អី​នៃ យ៝រ​មា​ពាង់​យោៈ​មពោល​អី​លែៈ​ពាង់​កើយ្ស។ ២១ តា​នោក​នៃ​លាស​គែស​ឞូ​មឞើស​មា​ខាន់​មៃ៖ «ល៝ង់​មៃ​អ្វាញ់​ឞ្រាស​ក្រីស ​គុ​តា​អ្យា» មោ​លាស «គុ​តា​ត៝» លើយ​អោស​អ្យាត់​ឞូ។ ២២ យ៝រ​មា​គែស​ឞូនុយ្ស​នតូប​លាស​ឆាក់​ពាង់​ឞ្រាស​ក្រីស  នទ្រែល​មា​គែស​ឞូនុយ្ស​នតូប​លាស​ឆាក់​ពាង់​ឞូនុយ្ស​នតើយ្ស​នាវ​ងើយ​កោរាញ​ឞ្រាស។ ខាន់​ពាង់​អី​នៃ​ជាន​នាវ​មឞេន​អី​ខ្លៃ​អេងៗ​ដ៝ង់ គៃ​មា​លែវ​ឞូនុយ្ស​អ៝ន់​ញហើត​លាៈ​លេង ងខេប​លាស​ទើយ​លែវ​ញហើត​ផូង​អី​កោរាញ​ឞ្រាស​លែៈ​កើយ្ស​ដ៝ង់ យើន​មា​មោ​ទើយ​អោស។* ២៣ អ៝ន់​ញជ្រាង់​ងាន់​ហ៝ៈ! គ៝ប់​លែៈ​ងក៝ច​ល៝រ​អ៝ន់​មា​ខាន់​មៃ​នាវ​អី​នៃ”។

នាវ​ក៝ន​ឞូនុយ្ស​ព្លឹ​វាច់

(មថ ២៤:២៩-៤៤; លក ២១:២៥-៣៣)

២៤ “លោច​ជេស​នារ​ជេរ​ជ៝ត់​អី​នៃ

តា​នោក​នៃ​នារ​ជេង​ង៝‌

ខៃ​មោ​ហោម​អោស​អាង‌

២៥ មាញ់​មឞីង​ដុស​ឞើស​ត្រោក‌

លែៈ​នទើ​អី​តេស​ក្វ៝ង់​កាលើ​ត្រោក​គែស​ងគើ​ទាទេ។*

២៦ នោក​នៃ​ទឹង​លែៈ​ឞូនុយ្ស​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស ហាន់​រ៝ៈ​នទ៝រ់​តុក​នអ៝ប់​មា​គែស​នាវ​ទើយ នទ្រែល​មា​នាវ​ច្រេក​លើប​ទុត​ហោ។* ២៧ ជេសរី​គ៝ប់​ញជ្វាល់​ផូង​តោង​ពារ់​គ៝ប់​ហាន់​អាប់​ព្វាន់​ញជោញ​ឞ្រី​លាម​នែស​នតូ នតើម​មពែស​ឞើស​លោស​នារ​ត៝ត់​មពែស​ឞើស​ញ៝ប់​នារ គៃ​មា​រាគូម​លែៈ​មពោល​អី​កោរាញ​ឞ្រាស​នើម​លែៈ​កើយ្ស​នើស។* ២៨ អ៝ន់​ខាន់​មៃ​ងក្ល៝ន់​រាវៃ​ទោ នាវ​នតឹត​មា​តើម​រាវី ។ លាស​ងគីង​ពាង់​គែស​ចាត់​នហា​ញឆែ​នអឹរ ខាន់​មៃ​គឹត​លាស​ខៃ​តា​មីស​ឞើយ​ត៝ត់​ហើយ្ស។ ២៩ នទ្រី​លាស​ខាន់​មៃ​ឆៃ​នាវ​អី​នៃ​លែៈ​ត៝ត់ គឹត​រ៝​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ឞើយ​ត៝ត់​ដ៝ង់។ ៣០ គ៝ប់​លាស​នហេល​នានេៈ​ងាន់​មា​ខាន់​មៃ លែៈ​នាវ​អ្យា​ពាង់​ត៝ត់​ទោល​ឞូនុយ្ស​តា​រានោក​អាបៃ​រី​ហោម​រេស។ ៣១ ត្រោក​នែស​នតូ​មរា​រ៝ស​លេក​រ៝ យើន​មា​នាវ​គ៝ប់​ងើយ​មោ​អោស​ឞ្លាវ​រ៝ស​លេក ហោម​គែស​ទឹង​លែៈ​ងាន់”។*

៣២ “ម៝ង​នារ​អី​នៃ​មោ​គែស​អោស​ទូ​ហ្វេ​ឞូនុយ្ស​ទើយ​គឹត ឞ៝ល​លាស​តោង​ពារ់​អី​គុ​តា​កាលើ​ត្រោក​អី​នតុក​កោរាញ​ឞ្រាស មោ​លាស​គ៝ប់​អី​ក៝ន​កោរាញ​ឞ្រាស​មោ​ទើយ​គឹត​ដ៝ង់ គែស​ទូ​ហ្វេ​ឞឹ​គ៝ប់​ទើម​ទើយ​គឹត។* ៣៣ ខាន់​មៃ​មោ​អោស​ទើយ​គឹត​ម៝ង​នារ​ត៝ត់​ល៝រ នទ្រី​អ៝ន់​ញជ្រាង់​ឆាក់​ជាន់​ងាន់‌ ៣៤ យ៝រ​មា​នោក​ម៝ង​នារ​អី​នៃ​ត៝ត់​តឹម​ឞាន​មា​ទូ​ហ្វេ​ឞូ​ក្លោ​អី​លោស​ឞើស​ជៃ​ហាន់​នតុក​អេង។ ពាង់​ដាៈ​មពោល​ទឹក​ម៝ត់​អ្វាញ់​ជៃ នហ៝​មា​ពាៈ​នាវ​ជាន​ការ​អ៝ន់​មា​ទូ​ហ្វេ​ទូ​ហ្វេ ជេសរី​ពាង់​ដាៈ​ឞូនុយ្ស​អី​ចាម់​ជៃ​នៃ​ញជ្រាង់​ងាន់។* ៣៥ លាស​នទ្រី​អ៝ន់​ខាន់​មៃ​គុ​រាងែស​ញជ្រាង់​ងាន់​កើត​នៃ​ដ៝ង់ យ៝រ​លាស​ខាន់​មៃ​មោ​គឹត​អោស​ម៝ង​នារ​អី​នៃ តឹម​ឞាន​មា​ទឹក​អី​នៃ​មោ​គឹត​អោស​ម៝ង​នារ​តើម​ជៃ​នៃ​ព្លឹ​ឆឹត គឹត​មាង់​គឹត​ងគូល​មាង់​គឹត​នទ្រាវ​អ្យារ់ មោ​លាស​អើម​អោយ។ ៣៦ ក្លាច​លាស​ត៝ត់​ពាង់​ព្លឹ​ឆឹត​មោ​គែស​មឞើស​ល៝រ ជេសរី​ឆៃ​ខាន់​មៃ​ហាក់​ឞិច។* ៣៧ នាវ​អី​គ៝ប់​មឞើស​មា​ខាន់​មៃ​អ្យា គ៝ប់​អុច​មឞើស​មា​ទឹង​លែៈ​ឞូនុយ្ស​ដ៝ង់៖ អ៝ន់​គុ​រាងែស​ញជ្រាង់​ឆាក់!”

១៤

ឞូ​តឹម​ទី​នាវ​ញុប​ងខឹត​ឞ្រាស​យេឆូ 

(មថ ២៦:១-៥; លក ២២:១-២; យហ ១១:៤៥-៥៣)

១ ជេសរី​បុន​នហ៝ត នទ្រែល​មា​បុន​នុមពាង់​មោ​គែស​នទ្រូយ​ហោម​ឞារ​នារ​មា​ត៝ត់។ មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល ​ជ៝យ​នាវ​មើម​ទឹង​គែស​ញុប​នតុង​ឞ្រាស​យេឆូ ​ងខឹត​លើយ។* ២ ខាន់​ពាង់​តឹម​ញច្រាៈ​ឞាល់​លាស៖ “លើយ​អោស​ឞ៝ន់​ញុប​តា​នោក​ជាន​បុន ក្លាច​គែស​នាវ​អុស​អាស​តាស​ត៝រ់​មា​ផូង​ប៝ន​លាន”។

ឞូ​អូរ​ត៝ៈ​ងី​បោ​កាស​តា​ឞោក​ឞ្រាស​យេឆូ 

(មថ ២៦:៦-១៣; យហ ១២:១-៨)

៣ ជេសរី​ឞ្រាស​យេឆូ ​ហាន់​តា​ប៝ន​បេថានី ។ ពាង់​គុ​តា​ជៃ​ទូ​ហ្វេ​ឞូ​ក្លោ​រាញា​ឆីមោន ​អី​តាៈ​គែស​ផុង​ឆា។ នោក​នៃ​តឹង​មា​នាវ​វៃ​ផូង​នទ្រ៝ង់​ខាន់​ពាង់​ឆោង​ឆា​គុ​ឞិច​ងកេង​ជឹត​ច្យៅ អី​ជ៝ង់​រ៝ក​ជឹត​កើយ។ នោក​ពាង់​ឆោង​ឆា​នទ្រែល​ត៝ត់​ឞ្រោៈ​ទូ​ហ្វេ​ឞូ​អូរ​លាប់​តា​ជៃ​នៃ​ញអោត​ទូ​មល៝ម់​ដ៝ប​លុ។ តា​ត្រោម​ដ៝ប​នៃ​គែស​ងី​បោ​កាស​អី​ខ្លៃ​ងាន់ អី​ឞូ​ក្វាល់​លាស​ទាក​ងី​«នារតូ»។ ជេសរី​ពាង់​គិច​លើយ​ឞោក​ដ៝ប​លុ​អី​នៃ​ត៝ៈ​ងី​បោ​កាស​តា​ឞោក​ឞ្រាស​យេឆូ ។ ៤ គែស​ឞូ​បាបាៈ​អី​គុ​តា​នៃ​ជី​នូយ្ស ខាន់​ពាង់​តឹម​លាស​នទ្រាង់​ខាន់​ពាង់​នើម៖ “ម៝ស​ជាន​មពុង​មពាង់​ងី​បោ​កាស​កើត​នៃ! ៥ លាស​ឆ៝ៈ​ព្រីង​អី​នៃ​តាច់​គែស​ព្រាក់ ៣០០ ព្រាក់​កាក់*​រាលាវ​រ៝​យាៈ ជេសរី​ពាៈ​មា​ឞូនុយ្ស​អ៝​អាច”។ ជេសរី​ខាន់​ពាង់​នទុយ្ស​អោឞាល់​នៃ។ ៦ ល៝ង់​ឞ្រាស​យេឆូ ​ទែ​លាស៖ “អ៝ន់​ទាស​មា​ជាន​ព្រែ​ហ៝ៈ! មើម​ទឹង​ខាន់​មៃ​ជាន​អ៝ន់​ពាង់​គែស​នាវ​រាង៝ត​កើត​នៃ? ពាង់​លែៈ​ជាន​នាវ​អ្វែស​អ៝ន់​មា​គ៝ប់។ ៧ ផូង​អ៝​អាច​ហោម​គុ​នទ្រែល​ខាន់​មៃ​មរ៝។ ខាន់​មៃ​ជាន​អ្វែស​មា​ផូង​អី​នៃ​តឹង​នូយ្ស​នហ៝ម់​ខាន់​មៃ​នើម​អុច យើន​មា​គ៝ប់​អ្យា​មោ​អោស​គុ​នទ្រែល​ខាន់​មៃ​មរ៝។* ៨ យោស​អ្យា​ជាន​តឹង​នាវ​ទើយ​ពាង់។ ពាង់​ត៝ៈ​ងី​បោ​កាស​តា​ឆាក់​ជាន់​គ៝ប់​អេ​ល៝រ​មា​គ៝ប់​ខឹត ជេង​តឹង​នាវ​វៃ​ផូង​ឞ៝ន់​ជាន​មា​នទ្រាប់​អេ​ល៝រ​មា​ឞូ​ត៝ប់​ឞូនុយ្ស​ខឹត​តា​មោច។* ៩ គ៝ប់​លាស​នហេល​នានេៈ​ងាន់​មា​ខាន់​មៃ អាប់​នតុក​ឞូ​ហាន់​មឞើស​ងក៝ច​នាវ​មហែ​មហាន​អ្វែស​លាម​ងគ៝រ​ឞ្រី​តា​នែស​នតូ​អ្យា ឞូ​ងក៝ច​មា​នាវ​អី​ពាង់​ជាន​នើស​ដ៝ង់ គៃ​មា​ងកាស​តោរ​ឞូ​ឞាស​ច្វេល​ពាង់”។

យូដាស-​អីឆាការីយោត ​តឹម​ទី​ទូ​នតោរ​នាវ​មា​ឞូ​ញជុន​ឞ្រាស​យេឆូ 

(មថ ២៦:១៤-១៦; លក ២២:៣-៦)

១០ ជេសរី​យូដាស-​អីឆាការីយោត ​ទូ​ហ្វេ​កោរាញ​អ៝ស​ម៝ន​តា​មពោល ១២ នុយ្ស ពាង់​ហាន់​ម៝ប់​ដាស​មពោល​កោរាញ​ជាន​ឞ្រាស គៃ​មា​តឹម​ញច្រាៈ​ឞាល់​លែវ​ឞូ​ញុប​ឞ្រាស​យេឆូ ​ញជុន​អ៝ន់​មា​ខាន់​ពាង់។* ១១ ជេស​ផូង​អី​នៃ​តាង់​នាវ​យូដាស-​អីឆាការីយោត ​ងើយ​នៃ នូយ្ស​នហ៝ម់​ខាន់​ពាង់​រាម់​ងាន់ ខាន់​ពាង់​ត៝ន​ងខោម​ព្រាក់​មា​ពាង់។ នទ្រី​យូដាស-​អីឆាការីយោត ​នតើម​ជ៝យ​ម៝ស​នោក​អី​អ្វែស​គៃ​មា​លែវ​ឞូ​ហាន់​ញុប​ឞ្រាស​យេឆូ ។*

ឞ្រាស​យេឆូ ​ញេត​បុន​នហ៝ត​នទ្រែល​អ៝ស​ម៝ន​ពាង់

(មថ ២៦:១៧-២៥; លក ២២:៧-១៤, ២១-២៣; យហ ១៣:២១-៣០)

១២ តា​នារ​នតើម​នទ្រាប់​ញេត​បុន​នុមពាង់​មោ​គែស​នទ្រូយ ជេង​នារ​ឞូ​ងខឹត​ក៝ន​ឞែ​ឞ្យាប់​មា​ជាន​ឞ្រាស​គៃ​មា​ញេត​បុន​នហ៝ត ជេសរី​មពោល​អ៝ស​ម៝ន​អោប​ឞ្រាស​យេឆូ ៖ “ហើយ​កោរាញ អាស​នតុក​មៃ​អុច​អ៝ន់​ហេន​នទ្រាប់​មា​មៃ​ញេត​ឆោង​បុន​នហ៝ត​អ្យា​មេស?”* ១៣ ឞ្រាស​យេឆូ ​ដាៈ​ឞារ​ហៃ​អ៝ស​ម៝ន​ហាន់​ជ៝យ​នតុក​មឞើស​មា​ខាន់​ពាង់៖ “ខាន់​មៃ​ហាន់​តា​ប៝ន​ក្វ៝ង់​រី ខាន់​មៃ​ម៝ប់​ទូ​ហ្វេ​ឞូ​ក្លោ​តេៈ​ទាក​យាង់​កាលើ​មលីក។ អ៝ន់​ខាន់​មៃ​ហាន់​តឹង​ពាង់។ ១៤ ម៝ស​ជៃ​ពាង់​លាប់ អ៝ន់​ខាន់​មៃ​ងើយ​មា​នើម​តើម​ជៃ​នៃ៖ «នើម​នតី​ហេន​ដាៈ​ហេន​ហាន់​អោប​មៃ ជ្រោ​មា​ពាង់​ញេត​បុន​នទ្រែល​អ៝ស​ម៝ន​ពាង់​តា​នារ​ញេត​បុន​នហ៝ត​អ្យា អាស​នតុក​មេស?»* ១៥ ឞូនុយ្ស​តើម​ជៃ​នៃ​លែវ​មា​ខាន់​មៃ​រ៝​តា​នតុក​កាលើ​រី​ជ្រោ​ហ្វី​ងាន់ លែៈ​អើម​ជេស​នទ្រាប់​អាប់​លែៈ​ផ្យៅ។ អ៝ន់​ខាន់​មៃ​នទ្រាប់​នាវ​ញេត​ឆោង​អ៝ន់​មា​ឞ៝ន់​តា​ជ្រោ​នៃ​រ៝”។ ១៦ ជេសរី​អ៝ស​ម៝ន​ឞារ​ហៃ​នៃ​ឞ្រោៈ​ទ្រើន​រ៝ ត៝ត់​តា​ប៝ន​ក្វ៝ង់​នៃ​ខាន់​ពាង់​ឆៃ​កើត​នាវ​ឞ្រាស​យេឆូ ​លាស​នើស ជេសរី​ខាន់​ពាង់​នទ្រាប់​នទើ​ឆោង​ឆា​មា​នាវ​ញេត​បុន​នហ៝ត​អី​នៃ។

១៧ ត៝ត់​កេង​មាង់​ឞ្រាស​យេឆូ ​ត្រុយ្ស​តា​នតុក​នៃ​នទ្រែល ១២ នុយ្ស​មពោល​កោរាញ​អ៝ស​ម៝ន​ពាង់។ ១៨ នោក​ឞ្រាស​យេឆូ ​គុ​ឆោង​ឆា​នទ្រែល​មពោល​អ៝ស​ម៝ន ពាង់​មឞើស៖ “គ៝ប់​លាស​នហេល​នានេៈ​ងាន់​មា​ខាន់​មៃ តា​មពោល​ខាន់​មៃ​គែស​ទូ​ហ្វេ​លែវ​ឞូ​ហាន់​ញុប​គ៝ប់ ពាង់​អី​នៃ​គុ​ឆោង​ឆា​នទ្រែល​ឞ៝ន់​ដ៝ង់”។* ១៩ មពោល​អ៝ស​ម៝ន​រាវៃ​ហោ​ងាន់ លែៈ​ខាន់​ពាង់​នៃ​អោប​ឞ្រាស​យេឆូ ៖ “នទ្រី​គឹត​គ៝ប់​ហើ?” ២០ ឞ្រាស​យេឆូ ​លាស​មា​ខាន់​ពាង់៖ “ពាង់​អី​នៃ​តាៈ​ឞើស ១២ នុយ្ស​មពោល​ខាន់​មៃ ពាង់​អី​លុប​នុមពាង់​តា​ងាន​នទ្រែល​គ៝ប់​អាបៃ​អ្យា។ ២១ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ឞូ​មរា​ងខឹត តឹង​មា​នាវ​លែៈ​ញចីស​លាស​មា​គ៝ប់។ តីស​មា​ពាង់​អី​លែវ​ឞូ​ហាន់​ញុប​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​នៃ ពាង់​អី​នៃ​គែស​នាវ​រេស​រាញាល់​ងាន់​រ៝។ អ្វែស​រាលាវ​លើយ​ទឹង​ទែស​ពាង់​អី​នៃ​នើស”។*

នាវ​ញេត​ឆា​ងកាស​ក្ល៝ស​អ្វែស

(មថ ២៦:២៦-៣០; លក ២២:១៥-២០; ១កោ ១១:២៣-២៥)

២២ ខាន់​ពាង់​ហោម​គុ​ឆោង​ឆា ជេសរី​ឞ្រាស​យេឆូ ​ឆ៝ៈ​ទូ​មល៝ម់​នុមពាង់ លាស​អ្វែស​មា​កោរាញ​ឞ្រាស ជេសរី​គិច​អ៝ន់​មា​ខាន់​ពាង់​ឆា នហ៝​មា​លាស៖ “ខាន់​មៃ​ឆ៝ៈ​ឆា​យឹ អ្យា​អី​ឆាក់​ជាន់​គ៝ប់”។* ២៣ ជេសរី​ពាង់​ឆ៝ៈ​កាច៝ក​នទ្រាញ់​ព្លៃ​យុងយារ​ប៝ន លាស​អ្វែស​មា​កោរាញ​ឞ្រាស ជេសរី​អ៝ន់​មា​ខាន់​ពាង់​ញេត​លែៈ​មា​ឞាល់។ ២៤ ពាង់​លាស​មា​ខាន់​ពាង់៖ “នទ្រាញ់​ព្លៃ​យុងយារ​ប៝ន​តា​កាច៝ក​អ្យា​អី​មហាម​គ៝ប់ អី​ហ៝ច​ឞើស​ឆាក់​ជាន់​គ៝ប់​នោក​គ៝ប់​ខឹត​តៃ គៃ​មា​រាក្លាយ្ស​អ៝ក់​ឞូនុយ្ស។ មា​មហាម​អី​អ្យា​កោរាញ​ឞ្រាស​ជាន​នាវ​តឹម​រាង្លាប់​មហែ។ ២៥ គ៝ប់​លាស​នហេល​នានេៈ​ងាន់​មា​ខាន់​មៃ គ៝ប់​មោ​ហោម​អោស​ញេត​នទ្រាញ់​ព្លៃ​យុងយារ​ប៝ន​អ្យា​ជឹត នហ៝​មា​ត៝ត់​នារ​គ៝ប់​ញេត​តៃ​នទ្រាញ់​ព្លៃ​យុងយារ​ប៝ន​ត៝ត់​កោរាញ​ឞ្រាស​ម៝ត់​អ្វាញ់​ទឹង​លែៈ​ឞូនុយ្ស​ងាន់​មើ”។* ២៦ ជេស​មព្រើ​នាវ​តឹម​រានេ ឞ្រាស​យេឆូ  នទ្រែល​មពោល​អ៝ស​ម៝ន​ពាង់​លោស​ឞើស​នៃ​ហាន់​ជឹត​យោក​តើម​អោលីវ ។

ឞ្រាស​យេឆូ ​លាស​ពេត្រោស ​រាលាច់​មោ​គឹត​នាល់​ពាង់

(មថ ២៦:៣១-៣៥; លក ២២:៣១-៣៤; យហ ១៣:៣៦-៣៨)

២៧ ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “ទឹង​លែៈ​ខាន់​មៃ​នត្លើយ​គ៝ប់ យ៝រ​មា​តា​នាវ​កោរាញ​ឞ្រាស​ងើយ​លែៈ​គែស​ញចីស៖ «កោរាញ​ឞ្រាស​លាស៖

«គ៝ប់​មឞាង​ងខឹត​លើយ​នើម​ច្យាប់​ឞែ​ឞ្យាប់‌

ជេសរី​ផូង​ឞែ​ឞ្យាប់​ទូ​ចាស​ច្រាយ​លែៈ»»†។*

២៨ យើន​មា​ជេស​គ៝ប់​ទ៝ក់​រេស​តៃ គ៝ប់​ហាន់​តា​ឞ្រី​កាលីលេ ​ល៝រ​ឞើស​នាប់​ខាន់​មៃ”។* ២៩ ជេស​តាង់​ឞ្រាស​យេឆូ ​ងើយ​នទ្រី​ពេត្រោស ​លាស​មា​ពាង់៖ “ឞ៝ល​លាស​ទឹង​លែៈ​ខាន់​ពាង់​នត្លើយ​មៃ​កាដោយ គ៝ប់​មោ​អោស​នត្លើយ​មៃ”។ ៣០ ឞ្រាស​យេឆូ ​លាស​មា​ពាង់៖ “គ៝ប់​លាស​នហេល​នានេៈ​ងាន់​មា​មៃ តា​មាង់​អ្យា​រ៝ អេ​ល៝រ​មា​អ្យារ់​នទ្រាវ​ឞារ​តឹ មៃ​រាលាច់​ពែ​តឹ​លាស​មោ​គឹត​នាល់​គ៝ប់”។* ៣១ ពេត្រោស ​រាលាច់​លើ​មា​ហោ៖ “មោ​អោស! ឞ៝ល​លាស​ឞូ​ងខឹត​គ៝ប់​នទ្រែល​មៃ​កាដោយ គ៝ប់​មោ​គែស​អោស​រាលាច់​លាស​មោ​គឹត​នាល់​មៃ”។ ទឹង​លែៈ​មពោល​អ៝ស​ម៝ន​គែស​ងើយ​កើត​នៃ​ដ៝ង់។*

ឞ្រាស​យេឆូ ​គុ​មឞើស​ឆើម​តា​គេតឆេមានី 

(មថ ២៦:៣៦-៤៦; លក ២២:៣៩-៤៦)

៣២ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​ហាន់​ជឹត​នតុក​ឞូ​រាញា​គេតឆេមានី ។ ពាង់​លាស៖ “ខាន់​មៃ​គុ​តា​អ្យា​ប៝ត់​យឹ គ៝ប់​ហាន់​មឞើស​ឆើម​ប៝ត់”។* ៣៣ ពាង់​ជាៈ​ពេត្រោស យាកើ  នទ្រែល​មា​យោហាន ​ហាន់​នទ្រែល។ នោក​នៃ​ពាង់​នតើម​គែស​នាវ​រាវៃ​ហោ​ងាន់ នូយ្ស​នហ៝ម់​មោ​ដាប់​មពាន់ រាង៝ត​ហោ​ងាន់។* ៣៤ ពាង់​លាស​មា​ពែ​នុយ្ស​ខាន់​ពាង់​នៃ៖ “នូយ្ស​នហ៝ម់​គ៝ប់​រាង៝ត​ហោ​ងាន់​នទាៈ​មា​ខឹត​រ៝។ ខាន់​មៃ​ហោម​គុ​តា​អ្យា​ប៝ត់ គុ​រាងែស​ញជ្រាង់​ងាន់​ហ៝ៈ”។ ៣៥ ជេសរី​ឞ្រាស​យេឆូ ​ហាន់​ជឹត​នាប់​ដេៈ ពាន់​ត្រុយ្ស​អា​នែស​មឞើស​ឆើម​ទាន់​លើយ​តា​គែស​អោស​នាវ​ជេរ​ជ៝ត់ លាស​ទើយ។ ៣៦ ពាង់​លាស៖ “អាប់បា†​អើ​ឞឹ! ទាស​មៃ​នើម​អុច​មៃ​ទើយ​ជាន​ទឹង​លែៈ​នតីល​នាវ ទាន់​មៃ​ឆ៝ៈ​នាវ​ជេរ​ជ៝ត់​អ្យា​អ៝ន់​ទូ​ងាយ​ឞើស​គ៝ប់។ យើន​មា​លើយ​អោស​តឹង​នូយ្ស​នហ៝ម់​គ៝ប់​អុច អ៝ន់​តឹង​នាវ​មៃ​នើម​អុច​ហ៝ៈ”។* ៣៧ ជេសរី​ពាង់​ព្លឹ​ជឹត​មពោល​អ៝ស​ម៝ន​នៃ ឆៃ​ខាន់​ពាង់​ហាក់​ឞិច ពាង់​លាស​មា​ពេត្រោស ៖ “ហើយ​ឆីមោន ​ម៝ស​ឞិច​មៃ​នៃ​ហ្យាស? ម៝ស​មៃ​មោ​ទើយ​ញឆ្រោយ្ស មាន​មា​ទូ​ម៝ង​មោ​ទើយ​ដ៝ង់? ៣៨ ខាន់​មៃ​ញជ្រាង់​ហ៝ម់​នហ៝​មា​មឞើស​ឆើម គៃ​មា​មោ​ជាន​តីស​នោក​គែស​នាវ​នទើម។ នូយ្ស​នហ៝ម់​ឞូនុយ្ស​លែៈ​អុច​ជាន​ទី​ងាន់ តីស​មា​មោ​អោស​ឞ្លាវ​ជាន យ៝រ​មា​ហោម​រាអ្យា”។* ៣៩ ជេសរី​ឞ្រាស​យេឆូ ​ទូ​តៃ​ឞើស​ខាន់​ពាង់ មឞើស​ឆើម​កើត​នាវ​អើម​នើស​ទូ​តឹ​ដ៝ង់។ ៤០ ជេសរី​ពាង់​ព្លឹ​ឆឹត​ហាន់​ម៝ប់​មា​មពោល​អ៝ស​ម៝ន​ជឹត ឆៃ​ខាន់​ពាង់​ហោម​ហាក់​ឞិច លីន​មាត់​មោ​ទើយ ជេសរី​ជ៝យ​នាវ​អើស​មា​ពាង់​មោ​គែស។ ៤១ ឞ្រាស​យេឆូ ​ហាន់​ព្លឹ​ម៝ប់​តៃ​ខាន់​ពាង់​លែៈ​ពែ​តឹ​ជេស ពាង់​លាស​ខាន់​ពាង់៖ “ខាន់​មៃ​ហោម​ឞិច​ទាស​ជ៝ៈ​មា​កាស? ទាស​នៃ​គាប់​ហើយ្ស! អាបៃ​អ្យា​ម៝ង​លែៈ​ត៝ត់​ជេស ឞូ​ញជុន​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​អ៝ន់​មា​ផូង​ឞូនុយ្ស​តីស។ ៤២ ទ៝ក់​ហ៝ម់​លែវ​ឞាល់​ហាន់ ពាង់​អី​លែវ​ឞូ​ហាន់​ញុប​គ៝ប់​លែៈ​ឞើយ​ត៝ត់​ហើយ!”

ឞូ​ញុប​ឞ្រាស​យេឆូ 

(មថ ២៦:៤៧-៥៦; លក ២២:៤៧-៥៣; យហ ១៨:៣-១២)

៤៣ ឞ្រាស​យេឆូ ​ហោម​អែ​ងើយ ទោ​មា​ត៝ត់​យូដាស-​អីឆាការីយោត ​ជេង​ទូ​ហ្វេ​ឞូនុយ្ស​តា ១២ នុយ្ស​មពោល​កោរាញ​អ៝ស​ម៝ន​នៃ។ គែស​ទូ​ផូង​ហាន់​នទ្រែល​ពាង់​នៃ ញអោត​ម៝ង់​ញអោត​ដាវ។ ខាន់​ពាង់​អី​នៃ​តាៈ​ឞើស​មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​កោរាញ​ឞ្រី​យូដា ​ទែ​ដាៈ។ ៤៤ យូដាស-​អីឆាការីយោត ​អី​លែវ​ឞូ​ហាន់​ញុប​ឞ្រាស​យេឆូ ​នៃ​លែៈ​ជេស​មឞើស​ទូ​នទើ​គឹត​នាល់​មា​ឞូ​លាស៖ “ឞូ​ម៝ស​អី​គ៝ប់​ចុម‡ពាង់​អី​រី​រ៝។ នទ្រី​ខាន់​មៃ​ញុប​លែវ​ពាង់​ទោ”។ ៤៥ ជេសរី​យូដាស-​អីឆាការីយោត ​ហាន់​ត៝ត់​តា​ឞ្រាស​យេឆូ ​រ៝ ពាង់​លាស៖ “ហើយ​នើម​នតី!” ពាង់​ចុម​ឞ្រាស​យេឆូ ‌ ៤៦ ជេសរី​ឞូ​ញុប​ឞ្រាស​យេឆូ ។ ៤៧ គែស​ទូ​ហ្វេ​អ៝ស​ម៝ន​អី​គុ​ទាច់​តា​រី​តាក់​ដាវ​ច្រីប ឆ្រែស​តោរ​អី​ទឹក​កោរាញ​ជាន​ឞ្រាស​ទុត​ក្វ៝ង់​តាច់​ទូ​ទីង។ ៤៨ ជេសរី​ឞ្រាស​យេឆូ ​លាស​មា​ផូង​អី​នៃ៖ “ម៝ស​ឞ្រោៈ​ខាន់​មៃ​ញអោត​នអ៝ប់​មា​ម៝ង់​មា​ដាវ​គៃ​មា​ញុប​គ៝ប់​កើត​នៃ កើប​គ៝ប់​ជេង​ឞូនុយ្ស​នតុង​ឞើស? ៤៩ អាប់​នារ​កាល់​ទឹ​នើស គ៝ប់​គុ​នតុម​នតី​តា​ជ៝ង់​គូង​ញីស​ជាន​ឞ្រាស។ ខាន់​មៃ​គុ​តា​នៃ​ដ៝ង់ មោ​អោស​ញុប​គ៝ប់។ អ្យាត់​មា​គែស​នាវ​ត៝ត់​អ្យា​ជេង​ទី​ដាស​នាវ​កោរាញ​ឞ្រាស​ងើយ​អី​ឞូ​លែៈ​ញចីស”។* ៥០ ជេសរី​មពោល​អ៝ស​ម៝ន​ញច្វាត់​រាង៝ត់​លែៈ​ផ្យៅ នត្លើយ​ឞ្រាស​យេឆូ ។* ៥១ គែស​ទូ​ហ្វេ​ឞូ​នទាម់​អី​តឹង​ពាង់ ឞូ​នទាម់​អី​នៃ​គែស​ឞ៝ក​ទូ​ឞ្លាស​ទើម​មា​ងគូត​ឆាក់​ជាន់ ឞូ​ទែ​ញុប​អោឞាល់​ដ៝ង់។ ៥២ ពាង់​មអារ់​ឞ៝ក​អី​នៃ ញច្វាត់​ឆាក់​កុស§​ទើម។

ឞ្រាស​យេឆូ ​គុ​ឞើស​នាប់​មពោល​កោរាញ​ជាន​ការ​ផូង​ឞ្រី​យូដា 

(មថ ២៦:៥៧-៦៨; លក ២២:៥៤-៥៥, ៦៣-៧១; យហ ១៨:១៣-១៤, ១៩-២០)

៥៣ ជេសរី​ឞូ​លែវ​ឞ្រាស​យេឆូ ​អា​ជៃ​កោរាញ​ជាន​ឞ្រាស​ទុត​ក្វ៝ង់។ លែៈ​មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​កោរាញ​ឞ្រី​យូដា ​គុ​រាគូម​តា​រី​ទាទេ។ ៥៤ ល៝ង់​ពេត្រោស ​រី​តឹង​ឞ្រាស​យេឆូ ​ឞើស​កើយ ឞ្រោៈ​នទ៝ប់​ឞោក​មពើល​ឞោក នហ៝​មា​ត៝ត់​តា​ត្រោម​ជ៝ង់​គូង​ជៃ​កោរាញ​ជាន​ឞ្រាស​ទុត​ក្វ៝ង់ ជេសរី​លាប់​គុ​ញជ៝រ់​អុញ​នទ្រែល​មពោល​ឞូនុយ្ស​កើល​ជាន​ការ​តា​នតុក​នៃ។ ៥៥ មពោល​កោរាញ​ជាន​ឞ្រាស នទ្រែល​មា​ទឹង​លែៈ​ផូង​កោរាញ​ជាន​ការ​ផូង​អីឆ្រាអែល ​តឹម​ញច្រាៈ​ឞាល់​ជ៝យ​នាវ​នតោន​ឞ្រាស​យេឆូ ​គៃ​មា​តេៈ​ទោយ្ស​ងខឹត​លើយ​ពាង់ ជ៝យ​មោ​អោស​ទើយ​ឆៃ។ ៥៦ គែស​អ៝ក់​ឞូនុយ្ស​ងើយ​ញចើត​នតោន​ពាង់ យើន​មា​ទឹង​លែៈ​នាវ​ខាន់​ពាង់​នតោន​នៃ​មោ​អោស​តឹម​ទី​ឞាល់*។* ៥៧ ឞូ​បាបាៈ​ទ៝ក់​ងើយ​ញចើត​នតោន​ឞ្រាស​យេឆូ ​លាស៖ ៥៨ “ហេន​តាង់​ពាង់​ងើយ​លាស៖ «គ៝ប់​រើយ្ស​មអារ់​លែៈ​ញីស​ជាន​ឞ្រាស​មា​កោរាញ​ឞ្រាស​អី​តី​ឞូនុយ្ស​ជាន ជេសរី​តា​ពែ​នារ​ឞើស​កើយ​នៃ​គ៝ប់​ជាន​ញីស​ជាន​ឞ្រាស​ទូ​មល៝ម់​អេង​ជឹត ញីស​ជាន​ឞ្រាស​អី​នៃ​មោ​គែស​អោស​តី​ឞូនុយ្ស​ជាន»”។* ៥៩ ឞ៝ល​លាស​ខាន់​ពាង់​នតោន​មា​នាវ​អី​នៃ​កាដោយ ក៝ៈ​ហោម​មោ​តឹម​ទី​ឞាល់​ដ៝ង់។ ៦០ ជេសរី​ទ៝ក់​ដឺប​អី​កោរាញ​ជាន​ឞ្រាស​ទុត​ក្វ៝ង់​នៃ ទ៝ក់​ឞើស​នាប់​លែៈ​ឞូនុយ្ស​អី​គុ​តា​នៃ ពាង់​អោប​ឞ្រាស​យេឆូ ៖ “មើម​មៃ​មោ​អើស​នាវ​ឞូ​នតោន​មៃ​នៃ​មេស?” ៦១ ឞ្រាស​យេឆូ ​គុ​អ្យាត់​ឆាក់​ក្លាក់​មោ​អើស​ដេៈ​រ៝។ កោរាញ​ជាន​ឞ្រាស​អោប​តៃ​ពាង់​ទូ​តឹ​ជឹត៖ “នទ្រី​មៃ​ជេង​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ងាន់ អី​ក៝ន​កោរាញ​ឞ្រាស​ងាន់​បាស?”* ៦២ ឞ្រាស​យេឆូ ​អើស៖ “អើ​គ៝ប់​អ្យា​ងាន់។

ទឹង​លែៈ​ខាន់​មៃ​មរា​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស

គុ​ឞើស​មា​តី​កោរាញ​ឞ្រាស​នើម​អី​ទុត​នាវ​ទើយ​គៃ​មា​ម៝ត់​អ្វាញ់‌

ជេសរី​ជុរ​ឞើស​ត្រោក​រី​ហាន់​រ៝ៈ​នទ៝រ់​តុក†”។

៦៣ ជេស​តាង់​ពាង់​ងើយ​កើត​នៃ កោរាញ​ជាន​ឞ្រាស​ទុត​ក្វ៝ង់​នៃ​ងខេក​អាវ​ពាង់​នើម​ច្វីក‡ ជេសរី​លាស៖ “ឞ៝ន់​មោ​ហោម​ខាច់​អោស​ជ៝យ​ឞូនុយ្ស​តើម​ឆៃ​តើម​តាង់​អា​អេង​ជឹត។ ៦៤ លែៈ​ខាន់​មៃ​តាង់​ទាទេ​ជេស​នាវ​ព្រែ​មឺច​រាម៝ត​កោរាញ​ឞ្រាស។ នទ្រី​មើម​ខាន់​មៃ​អុច​តេៈ​ទោយ្ស​មា​ពាង់?” ទឹង​លែៈ​ឞូ​លាស​តេៈ​ទោយ្ស​ងខឹត​លើយ​ពាង់។* ៦៥ ឞូ​បាបាៈ​លែវ​ឞាល់​ឆ៝ស​ទាក​ទីវ​តា​អោឞាល់ ងកុម​មាត់​ថុក​អោឞាល់ ជេសរី​អោប៖ “លាស​មៃ​ឞ្រាស​ក្រីស ​ងាន់ មឞើស​មា​ហេន​ឞូ​ម៝ស​ថុក​មៃ!” ជេសរី​មពោល​តាហែន​ញជ្រាង់​ញីស​ជាន​ឞ្រាស​តាប​អោឞាល់​ដ៝ង់។*

ពេត្រោស ​រាលាច់​លាស​មោ​គឹត​នាល់​ឞ្រាស​យេឆូ 

(មថ ២៦:៦៩-៧៥; លក ២២:៥៦-៦២; យហ ១៨:១៥-១៨, ២៥-២៧)

៦៦ ល៝ង់​ពេត្រោស ​រី​ពាង់​ហោម​គុ​តា​ជ៝ង់​គូង ជេស​រី​ត៝ត់​ឞ្រោៈ​ទូ​ហ្វេ​ឞូ​អូរ​តា​នៃ ពាង់​ជាន​ការ​មា​កោរាញ​ជាន​ឞ្រាស​ទុត​ក្វ៝ង់។ ៦៧ ត៝ត់​ឆៃ​ពេត្រោស ​គុ​ញជ៝រ់​អុញ​តា​នៃ ពាង់​អ្វាញ់​អ៝ន់​នហេល​អី​មុស​មាត់ ជេសរី​លាស៖ “ងាន់​មៃ​ជេង​ឞាល់​មពោល​យេឆូ ​ត៝​អី​តាៈ​ឞើស​ប៝ន​នាឆារែត !” ៦៨ ពេត្រោស ​រាលាច់​លាស៖ “គ៝ប់​មោ​អោស​គឹត​វ៝ត់​ម៝ស​នាវ​អៃ​រែ​លាស​រី”។ ជេសរី​ពេត្រោស ​ទូ​ឞើស​នតុក​អី​នៃ​ហាន់​អា​មពោង​មពេរ នោក​នៃ​អ្យារ់​លែៈ​នតើម​នទ្រាវ។ ៦៩ ជេសរី​ឞូ​អូរ​អី​ជាន​ការ​តា​នៃ​ឆៃ​ពេត្រោស ​គុ​តា​នៃ ពាង់​មឞើស​លែៈ​ឞូនុយ្ស​អី​គុ​តា​រី​ទូ​តឹ​ជឹត៖ “ពាង់​អី​នៃ​ឞាល់​មពោល​ឞូនុយ្ស​អី​ឞូ​ញុប​នៃ​ដ៝ង់”។ ៧០ ពេត្រោស ​រាលាច់​តៃ​ជឹត។ ត៝ត់​ទូ​នទ៝ម់​ឞើស​កើយ មពោល​ឞូនុយ្ស​អី​គុ​តា​នៃ​ងើយ​មា​ពេត្រោស ​លាស៖ “មៃ​អ្យា​ឞាល់​មពោល​ពាង់​ងាន់​រ៝ រាលាវ​មៃ​ឞ្រី​កាលីលេ ​តឹម​ឞាន”។* ៧១ ពេត្រោស ​ងើយ​លាស៖ “លាស​គ៝ប់​មរោស គ៝ប់​រាតាប់​ឆាក់​គ៝ប់​នើម ទាន់​កោរាញ​ឞ្រាស​តេៈ​ទោយ្ស​មា​គ៝ប់​ទោស។ គ៝ប់​មោ​អោស​គឹត​នាល់​ពាង់​អី​ខាន់​អៃ​មៃ​លាស”។ ៧២ ទោ​មា​អ្យារ់​នទ្រាវ​ទូ​តឹ​ជឹត ជេសរី​ពេត្រោស ​នតើម​កាស​គឹត​នាវ​ឞ្រាស​យេឆូ ​លាស​នើស៖ “អេ​ល៝រ​មា​អ្យារ់​នទ្រាវ​ឞារ​តឹ​មៃ​រាលាច់​ពែ​តឹ​លាស​មោ​គឹត​នាល់​គ៝ប់”។ ជេសរី​ពាង់​ញុម​រាង៝ត​ហោ​ងាន់​រ៝។*

១៥

ឞ្រាស​យេឆូ ​គុ​ឞើស​នាប់​កោរាញ​ក្វ៝ង់​ពីលាត 

(មថ ២៧:១-២, ១១-១៤; លក ២៣:១-៥; យហ ១៨:២៨-៣៨)

១ កាស​អោយ​តៃ​អើម​អោយ​មពោល​កោរាញ​ជាន​ឞ្រាស មពោល​កោរាញ​ឞ្រី​យូដា  ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​កោរាញ​ជាន​ការ​ផូង​ឞ្រី​យូដា ​ទឹង​លែៈ​តឹម​ម៝ប់​ឞាល់​តឹម​ញច្រាៈ​នាវ ជេសរី​ដាៈ​ឞូ​ចាប់​ឞ្រាស​យេឆូ ​លែវ​ញជុន​ពាង់​មា​កោរាញ​ក្វ៝ង់​ពីលាត ​អី​ឞូនុយ្ស​ផូង​រោម​។ ២ ពីលាត ​អោប​ឞ្រាស​យេឆូ ៖ “ងាន់​លាស​មៃ​កាដាច់​ផូង​អីឆ្រាអែល ​បាស?” ឞ្រាស​យេឆូ ​អើស​មា​ពាង់​លាស៖ “អើ កើត​នាវ​មៃ​លាស​នាវ​អី​នៃ”។ ៣ មពោល​កោរាញ​ជាន​ឞ្រាស​នតោន​ឞ្រាស​យេឆូ ​ជាន​តីស​អ៝ក់​នតីល​ងាន់។ ៤ ជេសរី​ពីលាត ​អោប​ពាង់​ទូ​តឹ​ជឹត៖ “ល៝ង់​ខាន់​ពាង់​នតោន​មៃ​ជាន​តីស​អ៝ក់​នតីល​ងាន់ ម៝ស​នាវ​ទឹង​មៃ​មោ​អុច​អើស?” ៥ ឞ្រាស​យេឆូ ​មោ​អុច​អើស​ដេៈ​រ៝ នទ្រី​ទឹង​ពីលាត ​គែស​នាវ​នទ្រ៝ត់​ហីស​រាហ៝ល់។*

ពីលាត ​តេៈ​ទោយ្ស​ងខឹត​ឞ្រាស​យេឆូ 

(មថ ២៧:១៥-២៦; លក ២៣:១៣-២៥; យហ ១៨:៣៩—១៩:១៦)

៦ អាប់​នាម់​តា​នារ​ញេត​បុន​នហ៝ត ពីលាត ​វៃ​មអើក​ទូ​ហ្វេ​ឞូនុយ្ស​ទោយ្ស​ឞូ​ម៝ស​អី​ផូង​ប៝ន​លាន​ទែ​ទាន់។ ៧ គែស​ទូ​ហ្វេ​ឞូ​ក្លោ​រាញា​បារាបាស ​ឞូ​ក្រុង​តា​នទ្រូង។ ឞូ​ញុប​ពាង់​នទ្រែល​មពោល​ឞូនុយ្ស​អី​លែៈ​តឹម​រាទ៝ង់​ដាស​ផូង​រោម  នទ្រែល​មា​លែៈ​ងខឹត​ឞូនុយ្ស។ ៨ ផូង​ប៝ន​លាន​លែវ​ឞាល់​ហាន់​ម៝ប់​មា​ពីលាត ​ទាន់​ពាង់​បើក​ទូ​ហ្វេ​ឞូនុយ្ស​ទោយ្ស​តឹង​មា​នាវ​វៃ​ពាង់​ជាន​អ៝ន់​មា​ប៝ន​លាន។ ៩ ពីលាត ​អោប​ខាន់​ពាង់​លាស៖ “នទ្រី​ខាន់​អៃ​មៃ​អុច​អ៝ន់​គ៝ប់​បើក​លើយ​អី​កាដាច់​ផូង​អីឆ្រាអែល ​ឞើស?” ១០ ពាង់​លាស​កើត​នៃ យ៝រ​មា​ពាង់​លែៈ​គឹត​ជេស​នូយ្ស​នហ៝ម់​មពោល​កោរាញ​ជាន​ឞ្រាស​មោ​នាច នទ្រី​ទឹង​ខាន់​ពាង់​ញជុន​ឞ្រាស​យេឆូ ​អ៝ន់​មា​ពាង់​នៃ។ ១១ មពោល​កោរាញ​ជាន​ឞ្រាស​លែវ​ឞាល់​ញឆោច​ផូង​ប៝ន​លាន ងខើង​មា​ដាៈ​ពីលាត ​បើក​លើយ​បារាបាស ។ ១២ ជេសរី​ពីលាត ​លាស​មា​ផូង​អី​នៃ​ទូ​តឹ​ជឹត៖ “នទ្រី​អា​មើម​ខាន់​អៃ​មៃ​អ៝ន់​គ៝ប់​ជាន​មា​ឞូនុយ្ស​អី​ខាន់​អៃ​មៃ​ក្វាល់​លាស​«កាដាច់​ផូង​អីឆ្រាអែល »​អ្យា?” ១៣ ឞូ​នតែរ​ទ្រើវ​លាស៖ “ងខឹត​ពាង់​តា​ឆី​តឹម​រាកាង់!” ១៤ ពីលាត ​អោប​តៃ​លាស៖ “ឞូនុយ្ស​អ្យា​ម៝ស​នាវ​តីស​តា​ពាង់?” ផូង​ប៝ន​លាន​នតែរ​ទ្រើវ​លើ​មា​ហោ​លាស៖ “ងខឹត​ពាង់​តា​ឆី​តឹម​រាកាង់!”* ១៥ អាច​មា​ពីលាត ​អុច​ជាន​តឹង​នាវ​ផូង​ប៝ន​លាន​ទាន់​នើស គៃ​មា​អ៝ន់​ខាន់​ពាង់​រាម់​មអាក ពាង់​បើក​លើយ​បារាបាស ។ ជេសរី​ពាង់​ដាៈ​តាហែន​រាពាត់​ឞ្រាស​យេឆូ ​មា​ម៝ង់​រាឆែ នហ៝​មា​ជាវ​អ៝ន់​តាហែន​ងខឹត​អោឞាល់​តា​ឆី​តឹម​រាកាង់។

តាហែន​ងគ្រើស​ងគ្រាប់​មា​ឞ្រាស​យេឆូ 

(មថ ២៧:២៧-៣១; យហ ១៩:២-៣)

១៦ ជេសរី​ផូង​តាហែន​តេក​លែវ​ឞ្រាស​យេឆូ ​ហាន់​លាប់​តា​ជ៝ង់​គូង​ញីស​កោរាញ​ក្វ៝ង់។ ត៝ត់​តា​នៃ​ក្វាល់​លែៈ​ផូង​តាហែន*​អ៝ន់​តឹម​ម៝ប់​ឞាល់។ ១៧ ឞូ​ទែ​ឆ៝ៈ​អាវ​ជ៝ង​ចាង់​អី​តឹម​ឞាន​មា​អាវ​កាដាច់​ញឆ៝ស​អ៝ន់​អោឞាល់​ញឆ៝ស ជេសរី​ឆ៝ៈ​រាតាវ​ល៝ក​បារ់​ជាន​មោក​កាដាច់​នទោ​តា​ឞោក​អោឞាល់​រី។ ១៨ ជេសរី​តាហែន​លែវ​ឞាល់​ងើយ​ងគ្រើស​ងគ្រាប់​មា​អោឞាល់​លាស៖ “ហើយ​កាដាច់​ផូង​អីឆ្រាអែល ! ហេន​យើក​មៃ”។ ១៩ ជេសរី​តាហែន​ទែ​ឆ៝ៈ​ម៝ង់​រែស​រាពាត់​តា​ឞោក​ពាង់ ឆ៝ស​ទាក​ទីវ​តា​អោឞាល់​នហ៝​មា​ជាន​លាស​ច៝ន​កោម៝ក់​យើក​មឞាស​មា​ពាង់​ដ៝ង់។* ២០ ជេស​ងគ្រើស​ងគ្រាប់​មា​អោឞាល់​កើត​នទ្រី ជេសរី​តាហែន​ទ្រ៝ស​លើយ​អាវ​ចាង់​ឞើស​ឆាក់​ពាង់ ព្លឹ​ញឆ៝ស​តៃ​អាវ​ពាង់​នើម​នើស ជេសរី​តេក​លែវ​អោឞាល់​អា​នតុក​ងខឹត​តា​ឆី​តឹម​រាកាង់។

តាហែន​ងខឹត​ឞ្រាស​យេឆូ ​តា​ឆី​តឹម​រាកាង់

(មថ ២៧:៣២-៤៤; លក ២៣:២៦-៤៣; យហ ១៩:១៧-២៧)

២១ រ៝ៈ​ត្រ៝ង​នៃ​គែស​ទូ​ហ្វេ​ឞូ​ក្លោ​អី​តាៈ​ឞើស​ប៝ន​កីរេន ​ពាង់​តាៈ​ឞើស​ឞ្រី​លាប់​អា​ប៝ន។ តាហែន​ទែ​ញច៝ប់​អោឞាល់​តូយ​ឆី​តឹម​រាកាង់​ឞ្រាស​យេឆូ ។ ពាង់​អី​នៃ​រាញា​ឆីមោន ​អី​ឞឹ​អាលេកឆាន់ត្រុស  នទ្រែល​មា​អី​ឞឹ​រូផុស ។* ២២ ជេសរី​តាហែន​លែវ​ឞ្រាស​យេឆូ ​ត៝ត់​តា​នតុក​អី​ឞូ​រាញា «កោលកោថា » រាឞ្លាង​លាស​«នតុក​នតីង​ឞោក»។ ២៣ ឞូ​ឆ៝ៈ​នទ្រាញ់​ព្លៃ​យុងយារ​ប៝ន​លាយ​ដាស​ទាក​ឆី​តាង់​ទូ​នតីល​អី​ឞូ​ក្វាល់​លាស​«មឹរ »​អ៝ន់​ពាង់​ញេត†‌​ពាង់​មោ​អុច​អោស​ញេត។* ២៤ ជេស​រី​តាហែន​ទែ​ងខឹត​អោឞាល់​តា​ឆី​តឹម​រាកាង់ នហ៝​មា​ឆ៝ៈ​ញុប​នទើ​ញច្រ៝ស​គៃ​មា​តឹម​ពាៈ​ឞាល់​ខ៝​អាវ​ឞ្រាស​យេឆូ ។* ២៥ តា​ម៝ង​ឆឹន​អោយ​តាហែន​ងខឹត​ពាង់​តា​ឆី​តឹម​រាកាង់។ ២៦ ឞូ​ព្លា​កាដារ​ទូ​រាលាត​ញចីស​មឞើស​នាវ​តីស​ពាង់​លាស៖ «ពាង់​អ្យា​កាដាច់​ផូង​អីឆ្រាអែល »។* ២៧ តា​នៃ​គែស​ដ៝ង់​ឞារ​ហៃ​ឞូនុយ្ស​នតុង ឞូ​ទែ​ងខឹត​តា​ឆី​តឹម​រាកាង់​កើត​ឞ្រាស​យេឆូ ​ដ៝ង់ អី​ទូ​ហ្វេ​អ៝ន់​ឞើស​មា​ពាង់ ទូ​ហ្វេ​ជឹត​អ៝ន់​ឞើស​ច្យៅ។* ២៨ [នាវ​ត៝ត់​អ្យា​តឹម​ទី​មា​នាវ​លែៈ​គែស​ញចីស​តា​នាវ​កោរាញ​ឞ្រាស​ងើយ​លាស៖ «ពាង់​អី​នៃ​ឞូ​កើប​នទ្រែល​ឞូនុយ្ស​តីស»។‡]* ២៩ លែៈ​ឞូនុយ្ស​អី​ឞ្រោៈ​រ៝ៈ​នៃ ងគ្រើស​ងគ្រាប់​រាតែស​ឞោក​មា​អោឞាល់ នហ៝​មា​លាស៖ “ហើយ​ឞូនុយ្ស​លាស​រើយ្ស​លើយ​ញីស​ជាន​ឞ្រាស​មា​កោរាញ​ឞ្រាស ជាន​តៃ​អី​មហែ​ពែ​នារ​ជេស។* ៣០ លាស​នទ្រី​រាក្លាយ្ស​អេង​ឆាក់​មៃ​នើម​ជុរ​ឞើស​ឆី​តឹម​រាកាង់​នៃ​ហ៝ម់!” ៣១ មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល ​លែវ​ឞាល់​ងើយ​ងគ្រើស​មា​ពាង់​កើត​នៃ​ដ៝ង់ ខាន់​ពាង់​លាស៖ “ពាង់​លែៈ​កើល​អ៝ន់​មា​ឞូ​អេងៗ តីស​មា​ឆាក់​ពាង់​នើម​មោ​អោស​ទើយ​កើល។ ៣២ អ៝ន់​ពាង់​អី​ឞ្រាស​ក្រីស ​ជេង​ឞូនុយ្ស​លែៈ​កោរាញ​ឞ្រាស​ទែ​កើយ្ស​ងាន់ ពាង់​កាដាច់​ផូង​អីឆ្រាអែល ​ជុរ​ឞើស​ឆី​តឹម​រាកាង់​អាបៃ​រី អ៝ន់​ហេន​ឆៃ​នហ៝​មា​ញឆីង​ដ៝ង់!” ឞូនុយ្ស​អី​ឞូ​ងខឹត​កេង​ឞ្រាស​យេឆូ ​នៃ មឺច​រាម៝ត​អោឞាល់​ដ៝ង់។*

ឞ្រាស​យេឆូ ​ខឹត

(មថ ២៧:៤៥-៥៦; លក ២៣:៤៤-៤៩; យហ ១៩:២៨-៣០)

៣៣ ត៝ត់​នារ​ងក្លាង​ឞោក​ទោ​មា​លាម​ឞ្រី​ទាក​អី​នៃ​ត្រោក​គែស​ង៝​ទាទេ​នហ៝​មា​ត៝ត់​ម៝ង​ពែ​កេង​មាង់។* ៣៤ តា​ម៝ង​ពែ​កេង​មាង់ ឞ្រាស​យេឆូ ​នតែរ​ទុត​ហោ​លាស​តា​នាវ​ងើយ​ហេឞ្រើ ៖ “អេល៝យ អេល៝យ លាមា​ឆាបាច់​ថានី ?” នាវ​អ្យា​រាឞ្លាង​លាស «អើ​កោរាញ​ឞ្រាស​គ៝ប់ អើ​កោរាញ​ឞ្រាស​គ៝ប់ ម៝ស​នាវ​មៃ​នត្លើយ​គ៝ប់?»* ៣៥ ឞូ​បាបាៈ​អី​គុ​តា​នៃ​តាង់​នាវ​ពាង់​នតែរ​នើស​វិ​អ្យាត់ ឞូ​លាស៖ “អោ ពាង់​ក្វាល់​អេលីយា ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស​កាល់​អែ​នើស”។ ៣៦ គែស​ទូ​ហ្វេ​ឞូ​ក្លោ​ហាន់​ញច្វាត់​ឆ៝ៈ​ឞ៝ក​យុក​តា​ទាក​ឆ្រាត§​ពូត​តា​ចោង​ម៝ង់​នទឹ​អ៝ន់​ពាង់​ញេត នហ៝​មា​ងើយ​លាស៖ “ក៝ប់​អ្វាញ់​ប៝ត់ គឹត​អេលីយា ​ហាន់​ញជុរ​ពាង់​ឞើស​ឆី​តឹម​រាកាង់​មោ​លាស​មោ”។* ៣៧ ជេសរី​ឞ្រាស​យេឆូ ​នតែរ​ទុត​ហោ នហ៝​មា​រ៝ស​នហ៝ម់​ក្ល៝ក់។ ៣៨ តា​ម៝ង​នៃ​ឞ៝ក​អី​ញចីង​តា​ជ្រោ​ទុត​ក្ល៝ស​អ្វែស​តា​ត្រោម​ញីស​ជាន​ឞ្រាស​មា​កោរាញ​ឞ្រាស​ទោ​មា​ហេក​ច្វីក​ជេង​ឞារ នតើម​ឞើស​លើ​នហ៝​មា​ត៝ត់​អា​ទ៝ង់។* ៣៩ ទូ​ហ្វេ​កោរាញ​តាហែន​រោម ​អី​ទ៝ក់​ឞើស​នាប់​ឞ្រាស​យេឆូ ​ឆៃ​ពាង់​រ៝ស​នហ៝ម់​កើត​នៃ កោរាញ​តាហែន​អី​នៃ​ងើយ​លាស៖ “ឞូ​ក្លោ​អ្យា​អី​ក៝ន​កោរាញ​ឞ្រាស​ងាន់​យា!”* ៤០ គែស​មពោល​ឞូ​អូរ​បាបាៈ​អ្វាញ់​ឞើស​ងាយ។ តា​មពោល​ឞូ​អូរ​អី​នៃ គែស​មារី ​អី​តាៈ​ឞើស​ប៝ន​មាដាលា  គែស​មារី ​អី​មេៈ​យាកើ ​ជេៈ នទ្រែល​មា​អី​មេៈ​យោឆេ  នទ្រែល​មា​ឆាលោមេ ​ដ៝ង់។* ៤១ លែៈ​ឞូ​អូរ​អី​នៃ​តឹង​កើល​ឞ្រាស​យេឆូ ​នតើម​ឞើស​ពាង់​គុ​តា​ឞ្រី​កាលីលេ ។ គែស​អ៝ក់​ឞូ​អូរ​អេង​ជឹត ខាន់​ពាង់​លែៈ​រាងោច​តឹង​ពាង់​ត៝ត់​តា​ប៝ន​ក្វ៝ង់​យេរូឆាលឹម ។

នាវ​ញជ៝រ​ឞ្រាស​យេឆូ ​តា​ត្រោម​មោច

(មថ ២៧:៥៧-៦១; លក ២៣:៥០-៥៦; យហ ១៩:៣៨-៤២)

៤២ លែៈ​នាវ​អី​នៃ​ត៝ត់​តា​នារ​នទ្រាប់​អី​នារ​អេ​ល៝រ​មា​នារ​ឆាបាត់ *​អី​នារ​រាលូ​ផូង​អីឆ្រាអែល ។ លែៈ​ត៝ត់​កេង​មាង់​នារ​អី​នៃ​ជេស‌* ៤៣ ជេសរី​គែស​ទូ​ហ្វេ​ឞូ​ក្លោ​រាញា​យោឆែប ​អី​តាៈ​ឞើស​ប៝ន​អារីមាថេ  ពាង់​ឞូនុយ្ស​លឺ​ក្វ៝ង់​តា​មពោល​កោរាញ​ជាន​ការ​ផូង​អីឆ្រាអែល ។ ពាង់​ហោម​ក៝ប់​ត៝ត់​នាវ​កោរាញ​ឞ្រាស​ម៝ត់​អ្វាញ់​លែៈ​ឞូនុយ្ស​ដ៝ង់ នទ្រី​នូយ្ស​នហ៝ម់​ពាង់​ឞាញ់​ងាន់​ហាន់​ម៝ប់​ពីលាត ​ទាន់​ឆ៝ៈ​ឆាក់​ឞ្រាស​យេឆូ ​គៃ​មា​ត៝ប់។ ៤៤ ត៝ត់​ពាង់​ម៝ប់​ពីលាត ពីលាត ​គែស​នាវ​មឹន​នទ្រ៝ត់​ហីស​រាហ៝ល់​ងាន់​តាង់​ងក៝ច​លាស​ឞ្រាស​យេឆូ ​លែៈ​ខឹត​ហើយ្ស​កើត​នៃ។ ពាង់​ក្វាល់​កោរាញ​តាហែន​អី​ងខឹត​ឞ្រាស​យេឆូ ​នៃ​នើស គៃ​មា​គឹត​នហេល​លាស​ឞ្រាស​យេឆូ ​លែៈ​ខឹត​ងាន់​មោ​លាស​មោ†។ ៤៥ ជេស​ពាង់​តាង់​លែៈ​នាវ​តាហែន​នៃ​ងក៝ច ពាង់​អ៝ន់​យោឆែប ​ឆ៝ៈ​ឆាក់​ឞ្រាស​យេឆូ ។ ៤៦ យោឆែប ​រាវាត់​ឞ៝ក​លាយ្ស​ងលាង ជេសរី​ពាង់​ញជុរ​ឆាក់​ឞ្រាស​យេឆូ ​ឞើស​ឆី​តឹម​រាកាង់ ញជ៝រ​ពូត​មា​ឞ៝ក​អី​នៃ​តេៈ​តា​ត្រោម​មោច​លុ​ទូ​នតុក​អី​ឞូ​ទែ​លោក​តា​លុ​ក្លេរ​មា​ជាន​ត្រោម​មោច។ ជេសរី​ពាង់​រាលាៈ​ទូ​មល៝ម់​លុ​រាទ៝ល់​ត្រោម​មោច​នៃ។ ៤៧ មារី ​អី​តាៈ​ឞើស​ប៝ន​មាដាលា  នទ្រែល​មា​មារី ​អី​មេៈ​យោឆេ ​លែៈ​គុ​តា​នៃ​ដ៝ង់ លែៈ​អ្វាញ់​ឆៃ​នតុក​ឞូ​តេៈ​ឆាក់​ឞ្រាស​យេឆូ ​នើស។

១៦

ឞ្រាស​យេឆូ ​ទ៝ក់​រេស​តៃ

(មថ ២៨:១-៨; លក ២៤:១-១២; យហ ២០:១-១០)

១ អា​មាង់​ជេស​លោច​នារ​ឆាបាត់ ​អី​នារ​រាលូ​ផូង​អីឆ្រាអែល *​មពោល​ឞូ​អូរ​មារី ​អី​តាៈ​ឞើស​ប៝ន​មាដាលា មារី ​អី​មេៈ​យាកើ  នទ្រែល​មា​ទូ​ហ្វេ​ឞូ​អូរ​អេង​ជឹត​រាញា​ឆាលោមេ ​លែវ​ឞាល់​រាវាត់​ទាក​ងី​បោ​កាស​គៃ​មា​ញអោត​ត៝ៈ​តា​ឆាក់​ឞ្រាស​យេឆូ ។ ២ កាស​អើម​អោយ​តា​នារ​ពើស ខាន់​ពាង់​លែវ​ឞាល់​ហាន់​អា​មោច​នោក​ឞ្រី​លែៈ​អាង​នារ​លែៈ​លោស‌ ៣ ងើយ​នទ្រាង់​ខាន់​ពាង់​នើម​លាស៖ “នទ្រី​ឞូ​ម៝ស​ឆើម​រាលាៈ​លុ​អី​រាទ៝ល់​ត្រោម​មោច​អ៝ន់​មា​ឞ៝ន់​ហ្យាស?”* ៤ ត៝ត់​តា​មោច​នៃ ខាន់​ពាង់​ងើក​អ្វាញ់​ឆៃ​លុ​លែៈ​អើម​រាលាៈ​ជឹត​មែង​ត្រោម​មោច។ លុ​អី​នៃ​ក្វ៝ង់​ងាន់។ ៥ ជេស​ខាន់​ពាង់​លាប់​តា​ត្រោម​មោច​នៃ ឆៃ​ទូ​ហ្វេ​ឞូ​នទាម់†​គុ​រាគើប​មពែស​ឞើស​មា ញឆ៝ស​អាវ​ក្វ៝ង់​ងលាង។ ល៝ង់​មពោល​ឞូ​អូរ​អី​នៃ​ក្លាច​ញឆ៝រ់។ ៦ ឞូ​នទាម់​អី​នៃ​លាស​មា​ខាន់​ពាង់៖ “លើយ​ទឹង​ក្លាច​អោស! ខាន់​អៃ​ជ៝យ​ឞ្រាស​យេឆូ ​អី​តាៈ​ឞើស​ប៝ន​នាឆារែត ​អី​ឞូ​ងខឹត​តា​ឆី​តឹម​រាកាង់​នើស។ លែៈ​កោរាញ​ឞ្រាស​រាទ៝ក់​ពាង់​អ៝ន់​ទ៝ក់​រេស​តៃ។ ពាង់​មោ​ហោម​អោស​គុ​តា​អ្យា អ្វាញ់​អែស តា​នតុក​អ្យា​ឞូ​ញជ៝រ​ឆាក់​ពាង់​នើស។* ៧ ហាន់​ខាន់​អៃ​ឆឹត​មឞើស​មពោល​អ៝ស​ម៝ន​ពាង់​រី នហ៝​មា​មឞើស​ពេត្រោស ​ដ៝ង់៖ «ពាង់​ហាន់​អា​ឞ្រី​កាលីលេ ​ល៝រ​ឞើស​នាប់​ខាន់​អៃ​មៃ អា​រី​តៃ​ខាន់​អៃ​មៃ​ឆៃ​ពាង់ តឹម​ទី​កើត​ពាង់​លែៈ​ជេស​នតិញ​នើស»”។* ៨ ជេសរី​មពោល​ឞូ​អូរ​នៃ​ទូ​លោស​ឞើស​មោច​ញច្វាត់​រ៝ង់​ឞ្រ៝ង់​នអ៝ប់​មា​ញឆ៝រ់​ក្លាច​នទ្រ៝ត់​ហីស​រាហ៝ល់​ងាន់។ ខាន់​ពាង់​មោ​អោស​មឞើស​នាវ​អី​នៃ​អ៝ន់​មា​ឞូ យ៝រ​មា​ក្លាច​ហោ​ងាន់។

ឞ្រាស​យេឆូ ​ញហើ​ឆាក់​អ៝ន់​មពោល​អ៝ស​ម៝ន​ឆៃ

៩ [តា​អោយ​នារ​ពើស ឞ្រាស​យេឆូ ​ទ៝ក់​រេស​តៃ ពាង់​ញហើ​ល៝រ​ឆាក់​អ៝ន់​មា​មារី ​ឆៃ មារី ​អី​នៃ​តាៈ​ឞើស​ប៝ន​មាដាលា ។ ពាង់​ឞ្រាស​យេឆូ ​លែៈ​មព្រើស​ពើស​ឞ្រាស​អ្យើស​លោស​ឞើស​ឆាក់​ពាង់​នើស។* ១០ ជេស​រី​មារី ​ហាន់​មឞើស​នាវ​អី​នៃ​អ៝ន់​មា​មពោល​អ៝ស​ម៝ន​ពាង់ ខាន់​ពាង់​ហោម​អែ​រាង៝ត​រាវៃ​ញុម​វើល​ពាង់​ដ៝ង់។ ១១ ត៝ត់​តាង់​មារី ​ងក៝ច​លាស​ពាង់​លែៈ​ទ៝ក់​រេស​តៃ តាង់​ងក៝ច​ដ៝ង់​លាស​មារី ​លែៈ​ឆៃ​ពាង់ មោ​អោស​ខាន់​ពាង់​អុច​អ្យាត់។ ១២ ជេសរី​ឞ្រាស​យេឆូ ​ញហើ​ឆាក់​អ៝ន់​ឞារ​ហៃ​អ៝ស​ម៝ន​ឆៃ ជេស​ខាន់​ពាង់​លោស​ឞើស​ប៝ន​យេរូឆាលឹម ​ហាន់​រ៝ៈ​ត្រ៝ង។ នោក​នៃ​មុស​មាត់​ឞ្រាស​យេឆូ ​អេង​ដាស​អា​ល៝រ​នើស។* ១៣ ជេសរី​ឞារ​ហៃ​ខាន់​ពាង់​ហាន់​ព្លឹ​ជឹត​កើយ​មឞើស​នាវ​អី​នៃ​មា​មពោល​អ៝ស​ម៝ន​អា​អេង​ដ៝ង់ តីស​មា​ខាន់​ពាង់​មោ​អុច​អ្យាត់​ដ៝ង់។ ១៤ កេង​មា​ទុត​នោក​ខាន់​ពាង់​ហោម​គុ​ឆោង​ឆា ឞ្រាស​យេឆូ ​ញហើ​ឆាក់​អ៝ន់​មា ១១ នុយ្ស​មពោល​កោរាញ​អ៝ស​ម៝ន​ឆៃ ជេសរី​ឞ្រាស​យេឆូ ​នទុយ្ស​ខាន់​ពាង់ អាច​មា​ខាន់​ពាង់​ទាង់​ក៝​មោ​អុច​អ្យាត់​លែៈ​នាវ​អី​ឞូ​ងក៝ច​លាស​ឆៃ​ពាង់​លែៈ​ជេស​ទ៝ក់​រេស​តៃ​នើស។* ១៥ ពាង់​លាស​មា​ខាន់​ពាង់៖ “ខាន់​មៃ​ហាន់​អ៝ន់​លាម​នែស​នតូ​អ្យា ជេសរី​មឞើស​ងក៝ច​នាវ​មហែ​មហាន​អ្វែស​អ៝ន់​មា​ទឹង​លែៈ​ឞូនុយ្ស​ទោ។ ១៦ ឞូ​ម៝ស​អ្យាត់​នាវ​ងក៝ច​អី​នៃ​ជេសរី​ទើន​នាវ​បាប់តែម​យុក​មា​ទាក ពាង់​អី​នៃ​កោរាញ​ឞ្រាស​ទែ​រាក្លាយ្ស។ ឞូ​ម៝ស​អី​មោ​អ្យាត់​អោស​ពាង់​អី​នៃ​កោរាញ​ឞ្រាស​តេៈ​ទោយ្ស​មា​ពាង់​រ៝។* ១៧ ឞូ​ម៝ស​អី​អ្យាត់​នាវ​អី​នៃ ខាន់​ពាង់​ជាន​នាវ​មឞេន​កើត​នអា៖ មព្រើស​ឞ្រាស​អ្យើស​យ៝រ​មា​នាវ​ទើយ​គ៝ប់ ឞ្លាវ​នាវ​ងើយ​អី​ខាន់​ពាង់​មោ​អោស​ព្រ៝ត​ងើយ។* ១៨ លាស​ខាន់​ពាង់​ញុប​ឞេស​គែស​កាច់ មោ​លាស​ញេត​នទើ​ខេស ខាន់​ពាង់​មោ​គែស​នាវ​ត៝ត់​ដ៝ង់។ លាស​ខាន់​ពាង់​តេៈ​តី​តា​ឞូនុយ្ស​ជី នាវ​ជី​ពាង់​ឞាស​រ៝”។*

ឞ្រាស​យេឆូ ​ឆឹត​តា​ប៝ន​អ្វែស​កាលើ

១៩ ជេស​កោរាញ​យេឆូ ​ងើយ​លែៈ​នាវ​អី​នៃ ជេសរី​កោរាញ​ឞ្រាស​ឆ៝ៈ​នហាវ​ពាង់​ឆឹត​តា​ប៝ន​អ្វែស​កាលើ​ត្រោក អ៝ន់​គុ​មពែស​ឞើស​មា​តី​កោរាញ​ឞ្រាស​នើម។* ២០ ជេសរី​ខាន់​ពាង់​ហាន់​មឞើស​ងក៝ច​នាវ​មហែ​មហាន​អ្វែស​អាប់​នតុក នហ៝​មា​កោរាញ​ឞ្រាស​កើល​ជាន​ការ​នទ្រែល​ខាន់​ពាង់ អ៝ន់​ខាន់​ពាង់​ទើយ​ជាន​នាវ​មឞេន​អេងៗ គៃ​មា​អ៝ន់​ឞូ​ឆៃ​នាវ​អី​នៃ​លែៈ​ទី​ងាន់៕*]៚

* ១:១ ១:១-២៖ មក ១៥:៣៩; មថ ១១:១០; លក ១:៧៦

† ១:២ ១:២៖ មាល ៣:១

† ១:៣ ១:៣៖ អេឆា ៤០:៣

* ១:៤ ១:៤៖ ការ ១៩:៤

* ១:៦ ១:៦៖ នទើ​ញឆ៝ស​យោហាន ​តឹម​ឞាន​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​អេលីយា ។ ក្រាស​នទ្រាច នទ្រែល​មា​ទាក​ឆុត​អី​នទើ​ឞូ​ជ៝យ​ឆៃ​តា​ឞ្រី​រាទាស។

* ១:៦ ១:៦៖ ២កក ១:៨

* ១:៨ ១:៨៖ ការ ១:៥

* ១:៩ ១:៩៖ មថ ២:២៣

* ១:១០ ១:១០៖ អេឆា ១១:២

* ១:១១ ១:១១៖ មក ៩:៧; នម ២:៧; អេឆា ៤២:១

* ១:១៣ ១:១៣៖ ហេឞ ២:១៨; ៤:១៥

* ១:១៤ ១:១៤៖ មក ៦:១៧-១៨

* ១:១៥ ១:១៥៖ កាល ៤:៤

† ១:១៦ ១:១៦៖ ងលៅ​អី​អ្យា​ក្វ៝ង់​ងាន់ ជ៝ង​ក្លាប់​លាស ២៣ កីលោមែត ទិ​ក្លាប់​លាស ១៣ កីលោមែត។

* ១:១៨ ១:១៨, ២០៖ មក ១០:២៨-៣១

* ១:២១ ១:២១៖ មថ ៤:១៣

* ១:២២ ១:២២៖ មថ ៧:២៨-២៩; លក ៤:៣២; យហ ៧:៤៦

* ១:២៤ ១:២៤៖ មក ១៥:៣៩

* ១:២៧ ១:២៧៖ មក ៤:៤១

* ១:៣០ ១:៣០៖ ១កោ ៩:៥

* ១:៣១ ១:៣១៖ មក ៥:៤១

* ១:៣៥ ១:៣៥៖ មក ៦:៤៦; ១៤:៣២; លក ៥:១៦

* ១:៤០ ១:៤០៖ កល ១៣:៤៥-៤៦

‡ ១:៤១ ១:៤១៖ តឹង​នាវ​វៃ​ផូង​អីឆ្រាអែល ​ឞូ​មោ​ឞាញ់​អោស​គុ​ទាច់​មោ​ឞាញ់​អោស​ពាស​មា​ឞូនុយ្ស​ផុង​ឆា។

* ១:៤៣ ១:៤៣-៤៤៖ កល ១៤:២-៣២; មក ៧:៣៦

§ ១:៤៤ ១:៤៤៖ «នាវ​វៃ​មោឆេ » មោ​លាស «នាវ​វៃ​ផូង​អីឆ្រាអែល »។

* ២:៤ ២:៤៖ ជៃ​ផូង​អីឆ្រាអែល ​ច៝រ​ល៝ង់​រាលឹ​វាស​វាង​កាដារ​ជាន​មា​នែស​ពេត។

* ២:៥ ២:៥៖ លក ៧:៤៨

* ២:៧ ២:៧៖ នម ១៣០:៤; អេឆា ៤២:២៥

* ២:១១ ២:១១-១២៖ យហ ៥:៨-៩

* ២:១៤ ២:១៤៖ មក ១:១៦-២០

† ២:១៥ ២:១៥៖ តា​អ្យា​ផូង​ឞូនុយ្ស​តីស​ជេង​ឞូនុយ្ស​អី​មោ​ជាន​តឹង​នាវ​វៃ​ផូង​ផារីឆី  នទ្រី​ផូង​ផារីឆី  នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល ​កើប​ខាន់​ពាង់​ជេង​ឞូនុយ្ស​តីស។

* ២:១៥ ២:១៥-១៦៖ មថ ១១:១៩; លក ១៥:១-២

* ២:១៧ ២:១៧៖ លក ១៩:១០

* ២:១៨ ២:១៨៖ លក ១៨:១២

* ២:១៩ ២:១៩៖ មថ ២២:២

* ២:២៥-២៦ ២:២៥-២៦៖ ១ឆា ២១:១-៦; កល ២៤:៥-៩

* ២:២៧ ២:២៧៖ នវ ៥:១២-១៥

* ៣:២ ៣:២៖ មក ១២:១៣

* ៣:៤ ៣:៤៖ លក ១៤:៥

* ៣:៦ ៣:៦៖ យហ ៥:១៦

* ៣:១០ ៣:១០៖ មក ៥:២៥-២៩

* ៣:១១ ៣:១១៖ មក ១៥:៣៩

* ៣:១២ ៣:១២៖ មក ៧:៣៦

* ៣:១៤ ៣:១៤-១៥៖ មក ៦:៧-១៣; ១៦:១៧

* ៣:១៦ ៣:១៦៖ មថ ១៦:១៨

* ៣:១៧ ៣:១៧៖ លក ៩:៥៤

* ៣:១៨ ៣:១៨៖ មោ​លាស «អី​ឞូនុយ្ស​ឞ្រី​កានាអាន »។ នោក​នៃ​តា​ផូង​ឞ្រី​យូដា ​គែស​ទូ​មពោល​អី​ឞូ​ក្វាល់​លាស «មពោល​គើយ្ស» មោ​លាស​«មពោល​ឞ្រី​កានាអាន »។ ខាន់​ពាង់​អុច​តឹម​លើស​ដាស​ផូង​រោម  គៃ​មា​នត្រុត​ផូង​តាហែន​រោម ​ទូ​ឞើស​ឞ្រី​ទាក​ខាន់​ពាង់​នើម។

* ៣:១៩ ៣:១៩៖ មក ១៤:៤៣-៤៦

* ៣:២១ ៣:២១៖ មក ៦:៤

† ៣:២២ ៣:២២៖ «បេលឆេបូល »​រាញា​ទូ​នតីល​ឆាតាង់ ​អី​កោរាញ​មពោល​ឞ្រាស​អ្យើស។

* ៣:២២ ៣:២២៖ យហ ៨:៤៨; ១០:២០

* ៣:២៧ ៣:២៧៖ កោល ២:១៥; ១យហ ៤:៤

* ៣:២៨ ៣:២៨៖ ១យហ ១:៩

* ៣:៣១ ៣:៣១-៣២៖ មក ៦:៣

* ៣:៣៥ ៣:៣៥៖ រម ៨:២៩; ហេឞ ២:១១

* ៤:១ ៤:១៖ មក ២:១៣; ៣:៩

* ៤:១១ ៤:១១៖ មថ ១១:២៥

† ៤:១២ ៤:១២៖ អេឆា ៦:៩-១០

* ៤:១២ ៤:១២៖ យហ ១២:៣៨-៤០; ការ ២៨:២៥-២៧

* ៤:១៧ ៤:១៧៖ ១តេ ៣:៥

* ៤:១៩ ៤:១៩៖ មក ១០:២៣-២៤; ១តម ៦:៩-១០

* ៤:២០ ៤:២០៖ យហ ១៥:៥

* ៤:២១ ៤:២១៖ មថ ៥:១៤-១៦

* ៤:២៣ ៤:២៣៖ មោ​លាស «លែៈ​ឞូនុយ្ស​គែស​តោរ​មា​អ្យាត់ អ៝ន់​ពាង់​អ្យាត់​ហ៝ម់»។

* ៤:២៤ ៤:២៤៖ មថ ៧:២

† ៤:២៥ ៤:២៥៖ មោ​លាស «ឞូនុយ្ស​អី​គឹត​វ៝ត់​ទើន​ទឹង​លែៈ​នទើ​គ៝ប់​នតី កោរាញ​ឞ្រាស​មរា​កើយ​នត៝ប​តៃ​អ៝ន់​លើ​មា​វ៝ត់​រាលាវ។ យើន​មា​ឞូនុយ្ស​អី​មោ​ទើន​នាវ​គ៝ប់​នតី ម៝ស​នាវ​អី​លែៈ​ពាង់​គឹត​វ៝ត់​តា​ឆាក់​ពាង់ កោរាញ​ឞ្រាស​ឆ៝ៈ​លើយ​លែៈ​ផ្យៅ»។

* ៤:២៥ ៤:២៥៖ មថ ១៣:១២; ២៥:២៩

* ៤:២៩ ៤:២៩៖ នតម ១៤:១៤-១៥

* ៤:៣១ ៤:៣១៖ មថ ១៧:២០

* ៤:៣២ ៤:៣២៖ អេឆេ ១៧:២២-២៣

* ៤:៣៩ ៤:៣៩៖ នម ៨៩:៩; ១០៧:២៣-២៩; មក ៦:៥១

* ៤:៤១ ៤:៤១៖ មក ១:២៧

* ៥:២ ៥:២៖ នោក​នៃ​តា​ផូង​អីឆ្រាអែល  មោច​ផូង​ខាន់​ពាង់ ខាន់​ពាង់​លោក​ត្រោម​តា​លុ​ក្លេរ ត្រោម​អី​នៃ​ទើយ​ឞ្រោៈ​លាប់។

* ៥:៧ ៥:៧៖ មក ១៥:៣៩

† ៥:១៣ ៥:១៣៖ ឞ្រាស​យេឆូ  នទ្រែល​មា​ទឹង​លែៈ​ផូង​អីឆ្រាអែល ​មោ​អោស​ឆា​ព្វាច់​ឆុរ យ៝រ​លាស​ខាន់​ពាង់​កើប​ឆុរ​ជេង​នទើ​មោ​ក្ល៝ស នវ ១៤:៨។

* ៥:២០ ៥:២០៖ មថ ៤:២៥

* ៥:២៥ ៥:២៥៖ កល ១៥:២៥-២៧

* ៥:២៨ ៥:២៨៖ មក ៣:១០

* ៥:៣០ ៥:៣០៖ លក ៦:១៩

* ៥:៣៤ ៥:៣៤៖ មក ១០:៥២; មថ ៨:១៣; លក ៧:៥០; ១៧:១៩; ១៨:៤២; ការ ៣:១៦

* ៥:៣៧ ៥:៣៧៖ មក ៩:២; ១៤:៣៣

* ៥:៣៩ ៥:៣៩៖ យហ ១១:៤, ១១

‡ ៥:៤១ ៥:៤១៖ អ្យា​នាវ​ងើយ​អារាមេអិច ។

* ៥:៤១ ៥:៤១៖ មក ១:៣១

* ៥:៤៣ ៥:៤៣៖ មក ៧:៣៦

* ៦:២ ៦:២៖ លក ២:៤៧; យហ ៧:១៥

* ៦:៣ ៦:៣៖ មោ​លាស «យោឆេស »។

* ៦:៣ ៦:៣៖ យហ ៦:៤២

* ៦:៤ ៦:៤៖ មក ៣:២១

* ៦:៧ ៦:៧៖ មក ៣:១៣-១៩

† ៦:៩ ៦:៩៖ លាស​ឞូ​ញឆ៝ស​ឞារ​ឞ្លាស​អាវ​ក្វ៝ង់ ទូ​ឞ្លាស​មា​ញឆ៝ស​អា​នារ អី​ទូ​ឞ្លាស​ជឹត​មា​នត៝ក់​ឞិច​នោក​មាង់។

* ៦:១១ ៦:១១៖ ការ ១៣:៥០-៥១; ១៨:៦

* ៦:១៣ ៦:១៣៖ យាក ៥:១៤-១៥

‡ ៦:១៤ ៦:១៤៖ មោ​លាស «កោរាញ​ម៝ត់​អ្វាញ់»។

§ ៦:១៥ ៦:១៥៖ ផូង​អីឆ្រាអែល ​ហោម​ក៝ប់​អេលីយា ​ព្លឹ​វាច់​តា​នែស​នតូ​អ្យា​(មាល ៤:៥; មក ៩:១១)។

* ៦:១៥ ៦:១៤-១៥៖ មក ៨:២៨

* ៦:១៨ ៦:១៧-១៨៖ មក ១:១៤; កល ១៨:១៦; ២០:២១

* ៦:៣០ ៦:៣០៖ លក ១០:១៧

* ៦:៣៤ ៦:៣៤៖ អេឆេ ៣៤:៥-៦, ២៣-២៤

* ៦:៣៧ ៦:៣៧៖ «២០០ ព្រាក់​កាក់» មោ​លាស «២០០ ដេនារី »។ ទូ​កាក់​ដេនារី  តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

* ៦:៤៤ ៦:៣៥-៤៤៖ មក ៨:១-៩; ២កក ៤:៤២-៤៤

* ៦:៤៦ ៦:៤៦៖ លក ៥:១៦

* ៦:៤៩ ៦:៤៩៖ លក ២៤:៣៧

* ៦:៥១ ៦:៥១៖ មក ៤:៣៩

* ៦:៥២ ៦:៥២៖ មក ៨:១៧-១៩; មថ ១៦:៩

* ៦:៥៦ ៦:៥៦៖ មក ៥:២៨

* ៧:២ ៧:២-៣៖ លក ១១:៣៨-៣៩

* ៧:៤ ៧:៤៖ ឆ៝ម់បុត​អើម​អី​ញចីស​មា​តី​អាបាៈ​មោ​គែស៖ «រាវ​គ្រែ»។

* ៧:៤ ៧:៤៖ មថ ២៣:២៥

† ៧:៧ ៧:៧៖ អេឆា ២៩:១៣

* ៧:៧ ៧:៧៖ យេរ ៨:៨

† ៧:១០ ៧:១០៖ នង ២០:១២

† ៧:១០ ៧:១០៖ នង ២១:១៧

† ៧:១១ ៧:១១៖ «កោរបាន់ »​ជេង​នាវ​ងើយ​ហេឞ្រើ ។

* ៧:១៣ ៧:១៣៖ យេរ ៨:៨

‡ ៧:១៥ ៧:១៥៖ ផូង​អីឆ្រាអែល ​លាស​មោ​ញអោត​តឹង​នាវ​វៃ ជេង​គែស​នាវ​មោ​ហោម​ក្ល៝ស​តា​ឆាក់ ជេសរី​កោរាញ​ឞ្រាស​មោ​ឆ៝ៈ​ទើន។

§ ៧:១៦ ៧:១៦៖ មោ​លាស «ឞូ​ម៝ស​គែស​តោរ​មា​អ្យាត់ អ៝ន់​ពាង់​អ្យាត់​ហ៝ម់»។

* ៧:១៩ ៧:១៩៖ ១តម ៤:៤; តត ១:១៥

* ៧:២១ ៧:២១-២២៖ កាល ៥:១៩-២១

* ៧:២៤ ៧:២៤៖ ឆ៝ម់បុត​អើម​អី​ញចីស​មា​តី​អាបាៈ​មោ​គែស៖ «នទ្រែល​មា​ប៝ន​ក្វ៝ង់​ឆីដោន »។

† ៧:២៦ ៧:២៦៖ មោ​លាស «ឞូ​អូរ​អី​នៃ​ផូង​គ្រែក »។

* ៧:២៧ ៧:២៧៖ មថ ១០:៥-៦

* ៧:៣៣ ៧:៣៣៖ មក ៨:២៣

‡ ៧:៣៤ ៧:៣៤៖ អ្យា​នាវ​ងើយ​អារាមេអិច ។

* ៧:៣៦ ៧:៣៦៖ មក ១:៤៣-៤៤; ៣:១២; ៥:៤៣; ៨:៣០; ៩:៩; មថ ៩:៣០

* ៧:៣៧ ៧:៣៧៖ អេឆា ២៩:១៨-១៩

* ៨:២ ៨:២៖ មក ៦:៣៤

* ៨:៩ ៨:១-៩៖ មក ៦:៣៥-៤៤

* ៨:១១ ៨:១១៖ យហ ៦:៣០-៣១; ១កោ ១:២២

* ៨:១២ ៨:១១-១២៖ មថ ១២:៣៨-៤០

* ៨:១៥ ៨:១៥៖ ឞ្រាស​យេឆូ ​អុច​តឹម​រាដឹល​នទ្រូយ​ដាស​នូយ្ស​នហ៝ម់ នាវ​នតុម​នតី នអ៝ប់​មា​នាវ​ជាន​ផូង​ផារីឆី  នទ្រែល​មា​កោរាញ​ម៝ត់​អ្វាញ់​ហេរោត-​អ៝ន់តីពាស ​អី​មោ​អោស​តឹម​ទី​មា​នាវ​កោរាញ​ឞ្រាស។

* ៨:១៥ ៨:១៥៖ លក ១២:១

* ៨:១៨ ៨:១៨៖ យេរ ៥:២១; អេឆេ ១២:២

* ៨:១៩ ៨:១៩៖ មក ៦:៤៣

* ៨:២០ ៨:២០៖ មក ៨:៨

* ៨:២៣ ៨:២៣៖ មក ៧:៣៣

† ៨:២៨ ៨:២៨៖ ផូង​អីឆ្រាអែល ​ហោម​ក៝ប់​អេលីយា ​ព្លឹ​វាច់​តា​នែស​នតូ​អ្យា​(មាល ៤:៥) អ្វាញ់​ដ៝ង់​មក ៩:១១។

* ៨:២៨ ៨:២៨៖ មក ៦:១៤-១៥

* ៨:២៩ ៨:២៩៖ មក ១៤:៦១-៦២; យហ ១០:២៤-២៥; ១១:២៧

* ៨:៣០ ៨:៣០៖ មក ៧:៣៦

* ៨:៣១ ៨:៣១៖ មក ៩:៣០-៣១; ១០:៣៣-៣៤

‡ ៨:៣៣ ៨:៣៣៖ ឆាតាង់ ​អី​កោរាញ​មពោល​ឞ្រាស​អ្យើស។

§ ៨:៣៤ ៨:៣៤៖ ផូង​រោម ​ងខឹត​ឞូ​តា​ឆី​តឹម​រាកាង់ ឞូនុយ្ស​អី​ខាន់​ពាង់​ងខឹត​ពាង់​ដាៈ​តូយ​ឆី​តឹម​រាកាង់​ឞើស​នតុក​ផាត​ទោយ្ស​ត៝ត់​តា​នតុក​ពាង់​ងខឹត។

* ៨:៣៤ ៨:៣៤៖ ២តម ៣:១២

* ៨:៣៥ ៨:៣៤-៣៥៖ មថ ១០:៣៨-៣៩

* ៨:៣៨ ៨:៣៨៖ មថ ១០:៣២-៣៣

* ៩:២ ៩:២៖ មក ៥:៣៧; ១៤:៣៣

* ៩:៧ ៩:៧៖ មក ១:១១; នម ២:៧; នវ ១៨:១៥

* ៩:៨ ៩:២-៨៖ ២ពេ ១:១៦-១៨

* ៩:៩ ៩:៩៖ មក ៧:៣៦

* ៩:១១ ៩:១១៖ ផូង​អីឆ្រាអែល ​ហោម​ក៝ប់​អេលីយា ​ព្លឹ​វាច់​តា​នែស​នតូ​អ្យា យ៝រ​មា​នទើ​អី​គែស​ញចីស​តា​នើម​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​រាញា​មាលាកី ​តា​ឆ៝ម់បុត​មាលាកី  ៤:៥។

* ៩:១១ ៩:១១៖ មាល ៤:៥-៦

* ៩:១២ ៩:១២៖ នម ២២:៧; អេឆា ៥៣:៥

† ៩:១៣ ៩:១៣៖ ឞ្រាស​យេឆូ ​អុច​អ៝ន់​អ៝ស​ម៝ន​ពាង់​គឹត​វ៝ត់​លាស​យោហាន-​បាប់តែម ​ជេង​តឹម​ឞាន​មា​អេលីយា ។ នទ្រី​នាវ​ងក៝ច​ល៝រ​តា​ឆ៝ម់បុត​មាលាកី ៤:៥ លែៈ​គែស​ជេស​តា​យោហាន-​បាប់តែម ​(មថ ១១:១៤)។

* ៩:១៣ ៩:១៣៖ មថ ១១:១៤; ១កក ១៩:២, ១០

* ៩:១៩ ៩:១៩៖ លក ២៤:២៥

* ៩:២៣ ៩:២៣៖ មក ១១:២៣

‡ ៩:២៤ ៩:២៤៖ ឆ៝ម់បុត​អើម​អី​ញចីស​មា​តី​អាបាៈ​មោ​គែស៖ «ហ៝រ​ទាក​មាត់»។

§ ៩:២៩ ៩:២៩៖ ឆ៝ម់បុត​អើម​អី​ញចីស​មា​តី​អាបាៈ​មោ​គែស៖ «នទ្រែល​មា​អ៝ត់​ឆោង​ឆា»។

* ៩:៣០ ៩:៣០-៣១៖ មក ៨:៣១; ១០:៣៣-៣៤

* ៩:៣៣ ៩:៣៣៖ មក ១:២៩; ២:១

* ៩:៣៥ ៩:៣៥៖ មក ១០:៤៣-៤៥; យហ ១៣:១២-១៧

* ៩:៣៦ ៩:៣៦៖ មក ១០:១៦

* ៩:៣៧ ៩:៣៧៖ មថ ១០:៤០; យហ ១៣:២០

* ៩:៣៩ ៩:៣៨-៤០៖ នក ១១:២៦-២៩; ផល ១:១៨

* ៩:៤១ ៩:៤១៖ មថ ១០:៤១-៤២

* ៩:៤២ ៩:៤២៖ មោ​លាស «អី​ញឆីង​មា​គ៝ប់​អ៝ន់​ឞាស​ញឆីង»។

* ៩:៤៣ ៩:៤៣៖ មថ ៥:៣០

† ៩:៤៤ ៩:៤៤៖ ឆ៝ម់បុត​អើម​អី​ញចីស​មា​តី​អាបាៈ​មោ​គែស៖ «ជេង​នតុក​អី​គែស​នាវ​រេស​រាញាល់​រាហាយ​ឆា​ឆាក់​ឞូនុយ្ស​នហ៝​រ៝ នតុក​គែស​អុញ​ហីត​មោ​ឞ្លាវ​ញហ៝ត់​ដ៝ង់»។ គែស​ដ៝ង់​តា​ត្រ៝ង ៤៦។

* ៩:៤៧ ៩:៤៧៖ មថ ៥:២៩

* ៩:៤៨ ៩:៤៨៖ អេឆា ៦៦:២៤

‡ ៩:៤៩ ៩:៤៩៖ តឹង​មា​នាវ​វៃ​ផូង​អីឆ្រាអែល ​លែៈ​នទើ​អី​ញហើរ ឞូ​ព៝ត​លាយ​ដាស​ឞ៝ស​ល៝រ មើ​ទឹង​ញហើរ​មា​កោរាញ​ឞ្រាស​(កល ២:១៣)។ កើត​នទ្រី​ដ៝ង់​ឞូនុយ្ស​អី​គែស​នាវ​ជេរ​ជ៝ត់ មើ​ទឹង​នាវ​ញឆីង​ខាន់​ពាង់​ជេង​ន៝ប់។

§ ៩:៥០ ៩:៥០៖ នាវ​រាឞ្លាង​អាបាៈ​ជាន​ឞារ​ត្រ៝ង​តា​ត្រ៝ង​អ្យា នទ្រី​នាវ​រាឞ្លាង​កើត​នៃ​គែស ៥១ ត្រ៝ង។

* ១០:២ ១០:២៖ មក ៨:១១

* ១០:៤ ១០:៤៖ នវ ២៤:១

* ១០:៦ ១០:៦៖ នន ១:២៧

* ១០:៧ ១០:៧៖ ឆ៝ម់បុត​អើម​អី​ញចីស​មា​តី​អាបាៈ​មោ​គែស៖ «ហាន់​គុ​អា​អូរ»។

* ១០:៨ ១០:៨៖ នន ២:២៤

* ១០:១១ ១០:១១-១២៖ មថ ៥:៣២; ១កោ ៧:១០-១១

† ១០:១៤ ១០:១៤៖ មោ​លាស «ឞូនុយ្ស​កើត​នទ្រី​លែៈ​គែស​ឞ្រី​កាដាច់​កោរាញ​ឞ្រាស​ជេស»។

* ១០:១៥ ១០:១៥៖ មថ ១៨:៣

* ១០:១៩ ១០:១៩៖ នង ២០:១២-១៦

* ១០:២១ ១០:២១៖ មថ ៦:១៩-២១; លក ១២:៣៣

* ១០:២៣ ១០:២៣៖ មក ៤:១៨-១៩; ១តម ៦:១៧-១៩

‡ ១០:២៦ ១០:២៦៖ ផូង​អីឆ្រាអែល ​គឹត​លាស ឞូនុយ្ស​អី​នទ្រ៝ង់​យ៝រ​មា​ពាង់​ឆ៝ង់ នទ្រី​កោរាញ​ឞ្រាស​រ៝ម​អ៝ន់​នាវ​គែស​ជេង​មា​ពាង់។

* ១០:២៧ ១០:២៧៖ យោប ៤២:២; យេរ ៣២:១៧

* ១០:២៨ ១០:២៨៖ មក ១:១៨, ២០

* ១០:២៩ ១០:២៩-៣០៖ មថ ១០:៣៧

§ ១០:៣០ ១០:៣០៖ តា​នាវ​ងើយ​គ្រែក ​លាស៖ «អ៝ន់​អ៝ក់​ទូ​មល៝ម់​ជេង ១០០»។

* ១០:៣១ ១០:៣១៖ មថ ២០:១៦; លក ១៣:៣០

* ១០:៣២ ១០:៣២៖ «១២ នុយ្ស​មពោល​កោរាញ​អ៝ស​ម៝ន​នៃ» មោ​លាស «១២ នុយ្ស​មពោល​នៃ»។

* ១០:៣៣ ១០:៣៣-៣៤៖ មក ៨:៣១; ៩:៣០-៣១; ១៥:១៥-២០; ១៦:៦

* ១០:៣៧ ១០:៣៧៖ មក ៩:៣៣-៣៥

† ១០:៣៨ ១០:៣៨៖ ឞ្រាស​យេឆូ ​ងើយ​នាវ​នតឹត​មា​នាវ​ញេត​នទ្រាញ់​ព្លៃ​យុងយារ​ប៝ន​តា​កាច៝ក នទ្រែល​មា​បាប់តែម​គែស​នាវ​ខ្លៃ​ទូ​នតីល​ទើម ជេង​នាវ​ជេរ​ជ៝ត់​មា​ពាង់​ជឹត​នាប់​តៃ នទ្រែល​មា​នាវ​ខឹត។

* ១០:៣៨ ១០:៣៨៖ មក ១៤:៣៥-៣៦; យហ ១៨:១១; រម ៦:៣

* ១០:៣៩ ១០:៣៩៖ ការ ១២:២

* ១០:៤៣ ១០:៤៣-៤៤៖ មថ ២៣:១១; យហ ១៣:១២-១៧

* ១០:៤៥ ១០:៤៥៖ ២កោ ៥:១៨-២១; កោល ១:១៣-១៤

* ១០:៤៧ ១០:៤៧-៤៨៖ មថ ២០:៣០-៣១

* ១០:៥២ ១០:៥២៖ មក ៥:៣៤

* ១១:២ ១១:២៖ ឆាក ៩:៩

* ១១:៣ ១១:៣៖ មក ១៤:១៤

* ១១:៧ ១១:៧-៨៖ ១កក ១:៣៨-៤០; ២កក ៩:១៣

* ១១:៩ ១១:៩៖ «រានេ​មា​កោរាញ​ឞ្រាស» មោ​លាស «ហោឆានា »។ «ហោឆានា »​ជេង​នាវ​ងើយ​ហេឞ្រើ  គែស​នាវ​ខ្លៃ​លាស៖ «ទាន់​មៃ​រាក្លាយ្ស» យើន​មា​តា​នោក​ឞ្រាស​យេឆូ ​ឞូ​ទ៝ង់ «ហោឆានា » ជេង​នាវ​រានេ។ តា​ត្រ៝ង ១០ គែស​កើត​នៃ​ដ៝ង់។

* ១១:៩ ១១:៩៖ នម ១១៨:២៦

* ១១:១០ ១១:១០៖ មក ១២:៣៥-៣៧

* ១១:១២ ១១:១២-១៤៖ យេរ ៨:១៣; ២៤:១-១០; ២៩:១៧; ហោឆ ៩:១០, ១៦-១៧; មកា ៧:១-៦

* ១១:១៥ ១១:១៥៖ ឆាក ១៤:២១

† ១១:១៧ ១១:១៧៖ អេឆា ៥៦:៧

* ១១:១៧ ១១:១៧៖ យេរ ៧:១១

* ១១:១៨ ១១:១៨៖ មក ៣:៦; ១២:១២; ១៤:១-២

* ១១:២៣ ១១:២៣៖ មថ ១៧:២០; លក ១៧:៦

* ១១:២៤ ១១:២៤៖ យហ ១៥:៧

* ១១:២៥ ១១:២៥៖ មថ ៥:២៣-២៤

* ១១:២៨ ១១:២៨៖ មក ១១:១៥-១៧

* ១១:៣២ ១១:៣២៖ មថ ១៤:៥; លក ៧:២៩-៣០

* ១២:១ ១២:១៖ នតុក​ឞូ​ញជ៝ត​ព្លៃ​យុងយារ​ប៝ន ឞូ​ញជ៝ត​គៃ​មា​លោស​ទាក​ជាន​នទ្រាញ់។

* ១២:១ ១២:១៖ អេឆា ៥:១-៧

* ១២:២ ១២:២-៥៖ យេរ ៧:២៥-២៦

* ១២:៦ ១២:៦៖ មក ១:១១; ៩:៧

† ១២:១១ ១២:១១៖ នម ១១៨:២២-២៣

* ១២:១២ ១២:១២៖ មក ១១:១៨; ១៤:១-២

* ១២:១៣ ១២:១៣៖ មក ៣:២

† ១២:១៥ ១២:១៥៖ ឆ៝ម់បុត​អើម​អី​ញចីស​មា​តី​តា​នាវ​ងើយ​គ្រែក ​អាបាៈ​តេៈ​នាវ​អោប​អ្យា​តា​ត្រ៝ង ១៤។

‡ ១២:១៥ ១២:១៥៖ «ព្រាក់​អី​អ៝ន់​មា​កាដាច់​អី​នៃ​ទូ​មល៝ម់» មោ​លាស «ទូ​ដេនារី »។

* ១២:១៧ ១២:១៧៖ រម ១៣:៧

* ១២:១៨ ១២:១៨៖ ការ ២៣:៦-៨

* ១២:១៩ ១២:១៩៖ នវ ២៥:៥-៦

* ១២:២៥ ១២:២៥៖ ១កោ ១៥:៣៥-៤៤

† ១២:២៦ ១២:២៦៖ នង ៣:៦

† ១២:៣០ ១២:៣០៖ នវ ៦:៤-៥

† ១២:៣១ ១២:៣១៖ កល ១៩:១៨

* ១២:៣១ ១២:៣១៖ មថ ២២:៣៩

* ១២:៣៣ ១២:៣៣៖ នម ៤០:៧-៩

* ១២:៣៥ ១២:៣៥-៣៧៖ មថ ២០:៣០-៣១

† ១២:៣៦ ១២:៣៦៖ នម ១១០:១

* ១២:៣៦ ១២:៣៦៖ ការ ២:៣៤-៣៦; ហេឞ ១:១៣

* ១២:៣៨ ១២:៣៨-៣៩៖ លក ១១:៤៣; ១៤:៧-១១

* ១២:៤០ ១២:៤០៖ នង ២២:២១-២២

§ ១២:៤២ ១២:៤២៖ «ឞារ​មល៝ម់​កាក់​ជេៈ» មោ​លាស «ឞារ​លែបតា »។ ១០០ កាក់​ជេៈ​អ្យា​ជេង​ខ្លៃ​ងខោម​មា​ឞូ​ជាន​ការ​ទូ​នារ។

* ១២:៤៤ ១២:៤៤៖ ២កោ ៨:១២

* ១៣:២ ១៣:២៖ លក ១៩:៤៤; យេរ ៧:១៤

* ១៣:៨ ១៣:៨៖ អេឆា ១៩:២

* ១៣:៩ ១៣:៩៖ ការ ៥:៤០; ៧:៥៧-៥៨; ២កោ ១១:២៤

* ១៣:១០ ១៣:១០៖ មក ១៦:១៥

* ១៣:១១ ១៣:១១៖ លក ១២:១១-១២; ការ ៤:៨

* ១៣:១២ ១៣:១២៖ លក ១២:៥២-៥៣; មកា ៧:៦

* ១៣:១៣ ១៣:១៣៖ យហ ១៥:១៨-២១

* ១៣:១៤ ១៣:១៤៖ ដាន ៩:២៧; ១១:៣១; ១២:១១; មថ ២៤:១៥

* ១៣:១៥ ១៣:១៥៖ តា​ឞ្រី​អីឆ្រាអែល ​ជៃ​គែស​ច៝រ​ល៝ង់ គៃ​មា​ជាន​ការ គុ​រាលូ មោ​លាស​អីស​នទើ ជេសរី​គូង​ហាវ​ឞើស​ទីស​ជៃ។

* ១៣:១៩ ១៣:១៩៖ ដាន ១២:១

* ១៣:២២ ១៣:២២៖ ២តេ ២:៩; ២ពេ ២:១; នតម ១៣:១៣-១៤

* ១៣:២៥ ១៣:២៤-២៥៖ អេឆា ១៣:១០; ៣៤:៤; ២ពេ ៣:១០; នតម ៦:១២-១៣

* ១៣:២៦ ១៣:២៦៖ ដាន ៧:១៣-១៤; នតម ១:៧

* ១៣:២៧ ១៣:២៧៖ ១តេ ៤:១៧

* ១៣:៣១ ១៣:៣១៖ អេឆា ៤០:៨

* ១៣:៣២ ១៣:៣២៖ ការ ១:៧

* ១៣:៣៤ ១៣:៣៤-៣៥៖ លក ១២:៣៥-៤០

* ១៣:៣៦ ១៣:៣៦៖ មថ ២៥:១-១៣

* ១៤:១ ១៤:១-២៖ មក ៣:៦; ១១:១៨; ១២:១២; នង ១២:១-២០

* ១៤:៥ ១៤:៥៖ «៣០០ ព្រាក់​កាក់» មោ​លាស «៣០០ ដេនារី »។ ទូ​កាក់​ដេនារី  តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

* ១៤:៧ ១៤:៧៖ នវ ១៥:១១

* ១៤:៨ ១៤:៨៖ មក ១៦:១

* ១៤:១០ ១៤:១០៖ មក ៣:១៩

* ១៤:១១ ១៤:១១៖ យហ ១១:៥៧

* ១៤:១២ ១៤:១២៖ នង ១២:៣-៦

* ១៤:១៤ ១៤:១៤៖ មក ១១:៣

* ១៤:១៨ ១៤:១៨៖ នម ៤១:៩

* ១៤:២១ ១៤:២១៖ មក ៨:៣១

* ១៤:២២ ១៤:២២-២៤៖ ១កោ ១០:១៦; ១១:២៣-២៥; នង ២៤:៨; យេរ ៣១:៣១-៣៤

* ១៤:២៥ ១៤:២៥៖ អេឆា ២៥:៦-៨

† ១៤:២៧ ១៤:២៧៖ ឆាក ១៣:៧

* ១៤:២៧ ១៤:២៧៖ មក ១៤:៥០; យហ ១៦:៣២

* ១៤:២៨ ១៤:២៨៖ មក ១៦:៧

* ១៤:៣០ ១៤:៣០៖ មក ១៤:៧២

* ១៤:៣១ ១៤:៣១៖ យហ ១១:១៦

* ១៤:៣២ ១៤:៣២៖ មក ១:៣៥; លក ៥:១៦

* ១៤:៣៣ ១៤:៣៣៖ មក ៥:៣៧; ៩:២

† ១៤:៣៦ ១៤:៣៦៖ «អាប់បា»​នាវ​ងើយ​អារាមេអិច ​គែស​នាវ​ខ្លៃ​«ឞឹ»។

* ១៤:៣៦ ១៤:៣៥-៣៦៖ យហ ៦:៣៨; ផល ២:៨; ហេឞ ៥:៧-៨

* ១៤:៣៨ ១៤:៣៨៖ អេផ ៦:១៨

‡ ១៤:៤៤ ១៤:៤៤៖ តា​នាវ​វៃ​ផូង​អីឆ្រាអែល ​រានោក​នៃ​ឞូ​តឹម​ចុម​នោក​តឹម​ម៝ប់​អោប​នាវ​អ្វែស​លាង់។

* ១៤:៤៩ ១៤:៤៩៖ លក ១៩:៤៧; ២១:៣៧

* ១៤:៥០ ១៤:៥០៖ មក ១៤:២៧

§ ១៤:៥២ ១៤:៥២៖ «ឆាក់​កុស» មោ​លាស «លាហោក»។

* ១៤:៥៦ ១៤:៥៦៖ តឹង​មា​នាវ​វៃ​ផូង​អីឆ្រាអែល  មោ​អោស​ទើយ​តេៈ​ទោយ្ស​ងខឹត លាស​មោ​អោស​គែស​ឞូនុយ្ស​តើម​ឆៃ​ទុត​ដេៈ​ឞារ​ហៃ​អី​នតោន​តឹម​ឞាន។

* ១៤:៥៦ ១៤:៥៦៖ នវ ១៩:១៥

* ១៤:៥៨ ១៤:៥៨៖ យហ ២:១៩

* ១៤:៦១ ១៤:៦១-៦២៖ មក ១៥:៣៩; ដាន ៧:១៣

† ១៤:៦២ ១៤:៦២៖ នាវ​អើស​ឞ្រាស​យេឆូ ​ឆ៝ៈ​ឞើស នម ១១០:១ នទ្រែល​មា ដាន ៧:១៣។

‡ ១៤:៦៣ ១៤:៦៣៖ នាវ​ងខេក​អាវ​ជេង​នាវ​វៃ​ផូង​អីឆ្រាអែល ​នោក​គែស​នាវ​ជី​នូយ្ស មោ​លាស​មា​នាវ​រាង៝ត។ កោរាញ​ជាន​ឞ្រាស​ទុត​ក្វ៝ង់​នៃ​ហោ​ជី​នូយ្ស​យ៝រ​មា​ឞ្រាស​យេឆូ ​កើប​អេង​ឆាក់​ពាង់​នើម​តឹម​ឞាន​មា​កោរាញ​ឞ្រាស។

* ១៤:៦៤ ១៤:៦៤៖ កល ២៤:១៦; នក ១៥:៣០

* ១៤:៦៥ ១៤:៦៥៖ អេឆា ៥០:៦

* ១៤:៧០ ១៤:៧០៖ មក ១:១៤, ១៦

* ១៤:៧២ ១៤:៧២៖ មក ១៤:៣០

* ១៥:៥ ១៥:៥៖ នម ៣៨:១៤-១៦; អេឆា ៥៣:៧

* ១៥:១៤ ១៥:១៤៖ ការ ៣:១៣-១៤; ១៣:២៧-២៨

* ១៥:១៦ ១៥:១៦៖ នតីល​ផូង​តាហែន​អី​នៃ​គែស​ត៝ត់ ៦០០ នុយ្ស។

* ១៥:១៩ ១៥:១៩៖ អេឆា ៥០:៦

* ១៥:២១ ១៥:២១៖ រម ១៦:១៣

† ១៥:២៣ ១៥:២៣៖ ឞូ​អុច​អ៝ន់​គៃ​មា​មោ​អីរ​ជី​នោក​ឞូ​ងខឹត។

* ១៥:២៣ ១៥:២៣៖ នម ៦៩:២១

* ១៥:២៤ ១៥:២៤៖ នម ២២:១៨

* ១៥:២៦ ១៥:២៦៖ មក ១៥:២

* ១៥:២៧ ១៥:២៧៖ លក ២៣:៣៩-៤៣

‡ ១៥:២៨ ១៥:២៨៖ ឆ៝ម់បុត​អើម​អី​ញចីស​មា​តី​អាបាៈ​មោ​អោស​គែស​ត្រ៝ង​អ្យា។

* ១៥:២៨ ១៥:២៨៖ អេឆា ៥៣:១២; លក ២២:៣៧

* ១៥:២៩ ១៥:២៩-៣២៖ នម ២២:៨; ១០៩:២៥; យហ ២:១៩

* ១៥:៣២ ១៥:៣២៖ មក ៨:១១

* ១៥:៣៣ ១៥:៣៣៖ អាម ៨:៩

* ១៥:៣៤ ១៥:៣៤៖ នម ២២:១

§ ១៥:៣៦ ១៥:៣៦៖ «ទាក​ឆ្រាត» មោ​លាស «នទ្រាញ់​អ្យាស»។ នទ្រាញ់​ព្លៃ​យុងយារ​ប៝ន​លាស​មោ​កុប​អ៝ន់​អ្វែស នទ្រាញ់​ព្លៃ​យុងយារ​ប៝ន​អី​នៃ​ជេង​ឆ្រាត​មោ​ហោម​កាស នោក​នៃ​ឞូ​តាច់​ថ៝ក។

* ១៥:៣៦ ១៥:៣៦៖ នម ៦៩:២១

* ១៥:៣៨ ១៥:៣៨៖ នង ២៦:៣១-៣៣; ហេឞ ១០:១៩-២០

* ១៥:៣៩ ១៥:៣៩៖ មក ១:១-២, ១១; ៣:១១; ៥:៧; ៩:៧; ១៤:៦១-៦២; យហ ១:៣៤; ការ ៩:២០; នម ២:៧

* ១៥:៤០ ១៥:៤០-៤១៖ លក ៨:២-៣

* ១៥:៤២ ១៥:៤២៖ នារ​អី​នៃ​ឞូ​ក្វាល់​លាស​«នារ​នទ្រាប់» យ៝រ​លាស​ឞូ​នទ្រាប់​នទើ​មា​រាលូ​តា​នារ​ឆាបាត់ ។

* ១៥:៤២ ១៥:៤២-៤៣៖ នវ ២១:២២-២៣

† ១៥:៤៤ ១៥:៤៤៖ គែស​អ៝ក់​ឞូនុយ្ស​អី​ខឹត​តា​ឆី​តឹម​រាកាង់​គែស​ឞារ​ពែ​នារ​មើ​ទឹង​ខឹត។

* ១៦:១ ១៦:១៖ ផូង​អីឆ្រាអែល ​នតើម​កើប​នារ​មហែ​នតើម​លែៈ​ជេស​ញ៝ប់​នារ។

* ១៦:៣ ១៦:៣៖ មក ១៥:៤៦

† ១៦:៥ ១៦:៥៖ ពាង់​អី​នៃ​តោង​ពារ់​ជាន​ឆាក់​តឹម​ឞាន​មា​ឞូ​នទាម់។

* ១៦:៦ ១៦:៦៖ មក ៨:៣១

* ១៦:៧ ១៦:៧៖ មក ១៤:២៨

* ១៦:៩ ១៦:៩-១០៖ លក ៨:២; យហ ២០:១៤-១៨

* ១៦:១២ ១៦:១២-១៣៖ លក ២៤:១៣-៣៥

* ១៦:១៤ ១៦:១៤៖ ១កោ ១៥:៥

* ១៦:១៦ ១៦:១៦៖ ការ ២:៣៨; ១៦:៣១

* ១៦:១៧ ១៦:១៧៖ មក ៦:៧, ១៣; ការ ២:៤; ៨:៧; ១កោ ១២:១០; ១៤:១-៤០

* ១៦:១៨ ១៦:១៨៖ ការ ២៨:៣-៦; ៥:១៦; ៨:៧; យាក ៥:១៤-១៥

* ១៦:១៩ ១៦:១៩៖ ការ ១:៩-១១; រម ៨:៣៤

* ១៦:២០ ១៦:២០៖ ហេឞ ២:៤

លូកា

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

នាវ​មហែ​មហាន​អ្វែស

លូកា

ញចីស

នាវ​ឞោក​អ៝ន់​ឞូ​គឹត​ល៝រ

លូកា ​មោ​អោស​ទី​ផូង​អីឆ្រាអែល  ឞូ​មឹន​លាស​ពាង់​ឞូនុយ្ស​ផូង​គ្រែក  ពាង់​ជេង​ទូ​ហ្វេ​កោរាញ​ទាក​ឆី​(កោល ៤:១៤) ពាង់​គែស​នតី​ជ្រូ។ ឞូនុយ្ស​អី​នាក់​ញចីស​ឆ៝ម់បុត​តា​នាវ​កោរាញ​ឞ្រាស​ងើយ​គែស​ទូ​ហ្វេ​ពាង់​ទើម​អី​មោ​អោស​ទី​ផូង​អីឆ្រាអែល ។ ពាង់​មោ​អោស​ឆៃ​ឞ្រាស​យេឆូ ​មា​ត្រោម​មាត់​ពាង់​នើម ជេសរី​ពាង់​មោ​ដ៝ង់​ជេង​កោរាញ​អ៝ស​ម៝ន យើន​មា​ពាង់​ជេង​ទូ​ហ្វេ​ឞូនុយ្ស​ញឆីង​មា​ឞ្រាស​ក្រីស  នទ្រែល​មា​ពាង់​ជេង​ឞូនុយ្ស​ជាន​ការ​នទ្រែល​កោរាញ​អ៝ស​ម៝ន​រាញា​ពោល  នោក​ពោល ​ហាន់​មឞើស​ងក៝ច​នាវ​មហែ​មហាន​អ្វែស​លាម​នតុក​ផូង​រោម ​ម៝ត់​អ្វាញ់ ពាង់​ញចីស​នទើ​អី​ពាង់​តាង់​ឞើស​ពោល  នអ៝ប់​មា​ពាង់​អោប​ឞើស​ឞូនុយ្ស​អា​អេង។

លូកា ​លែៈ​ញចីស​ឆ៝ម់បុត​«នាវ​មហែ​មហាន​អ្វែស​លូកា ​ញចីស»​អ្យា នទ្រែល​មា​ឆ៝ម់បុត​«ការ​មពោល​កោរាញ​អ៝ស​ម៝ន»។ ពាង់​ញចីស​ឆ៝ម់បុត​អ្យា​ក្លាប់​លាស ៣០ នាម់​ជេស​ឞ្រាស​យេឆូ ​ទ៝ក់​រេស តា​នាម់ ៦០-៦៥‌ យើន​មា​ឞូនុយ្ស​អាបាៈ​មឹន​លាស​គែស​ញចីស​ឞើស​កើយ​នៃ គែស​ញចីស​អេ​ល៝រ​មា​នាម់ ៩០។

លូកា ​ញចីស​ឆ៝ម់បុត​ពាង់​អ៝ន់​មា​ទូ​ហ្វេ​ឞូនុយ្ស​រាញា​ថេវផីល ​ជេង​ឞូនុយ្ស​ក្វ៝ង់ យើន​មា​ឞ៝ន់​មោ​ហោម​អោស​គឹត​នាវ​អេង​តា​ថេវផីល ។ នាវ​លូកា ​ងក៝ច ពាង់​ងក៝ច​នតើម​ឞើស​តោង​ពារ់​មឞើស​ងក៝ច​មា​នាវ​ទែស​យោហាន-​បាប់តែម ​អ៝ន់​មា​ឆាការី ​អី​ឞឹ​ពាង់ ជេសរី​មឞើស​ងក៝ច​មា​នាវ​ទែស​ឞ្រាស​យេឆូ ​អ៝ន់​មា​មារី ​អី​មេៈ​ពាង់ នហ៝​មា​ត៝ត់​ឞ្រាស​យេឆូ ​ទ៝ក់​រេស ជេសរី​ហាវ​ឆឹត​តា​កាលើ​ត្រោក។

នាវ​អុច​នត្រ៝ង់​លូកា

លូកា ​ញចីស​ឆ៝ម់បុត​ពាង់ គៃ​មា​អ៝ន់​កោរាញ​ថេវផីល ​គឹត​នាល់​ទឹង​លែៈ​នាវ​អី​ពាង់​លែៈ​តាង់​ឞូ​នតី​លាស​មា​ឞ្រាស​យេឆូ​ក្រីស ​នើស នាវ​អី​នៃ​ជេង​ទី​ងាន់​(លក ១:៤)។ លូកា ​ញចីស​អ៝ក់​មា​នាវ​មឞើស​ឆើម មា​ឞ្រាស​ហ្វេង​អ្វែស នទ្រែល​មា​នាវ​កោរាញ​ឞ្រាស​យោៈ​នាវ​តីស​ឞូនុយ្ស។ ទូ​ហ្វេ​ពាង់​ទើម​ញចីស​អ៝ក់​មា​ផូង​ឞូ​អូរ​អី​តឹង​ឞ្រាស​យេឆូ ។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​ឞោក​អ៝ន់​ឞូ​គឹត​នាល់​ល៝រ (១:១-៤)

- នាវ​ទែស​យោហាន-​បាប់តែម  នទ្រែល​មា​នាវ​ទែស​ឞ្រាស​យេឆូ  (១:៥—២:៥២)

- នាវ​យោហាន-​បាប់តែម ​មឞើស​ងក៝ច (៣:១-២០)

- ឞ្រាស​យេឆូ ​ឆ៝ៈ​ទើន​នាវ​បាប់តែម​យុក​មា​ទាក នទ្រែល​មា​ទើយ​ឞើស​នាវ​នទើម (៣:២១—៤:១៣)

- ឞ្រាស​យេឆូ ​មឞើស​ងក៝ច​នាវ​មហែ​មហាន​អ្វែស​តា​ឞ្រី​កាលីលេ  (៤:១៤—៩:៥០)

- ឞ្រាស​យេឆូ ​លោស​ឞើស​ឞ្រី​កាលីលេ ​ហាន់​តា​យេរូឆាលឹម  (៩:៥១—១៩:២៧)

- ពើស​ងគ្លែៈ​ទុត​តា​ប៝ន​យេរូឆាលឹម  នទ្រែល​មា​ប៝ន​ជេៈៗ​អី​ទាច់​ច្យៅ​មា​នៃ (១៩:២៨—២៣:៥៦)

- ឞ្រាស​យេឆូ ​ទ៝ក់​រេស​ជេស​ពាង់​ខឹត នទ្រែល​មា​ញហើ​ឆាក់​ពាង់​នើម​អ៝ន់​មា​ឞូនុយ្ស​ញឆីង​មា​ពាង់ (២៤:១-៥៣)

១

នាវ​ឞោក​អ៝ន់​ឞូ​គឹត​នាល់​ល៝រ

១-២ ទាន់​កោស​មឞាស​លាស​អ្វែស​មា​កោរាញ​ថេវផីល  អ៝ន់​គឹត! គែស​អ៝ក់​ឞូនុយ្ស​អី​ឆៃ​មា​មាត់​អ៝ក់​នតីល​នាវ​ឞ្រាស​យេឆូ ​ជាន នតើម​ពាង់​នតុម​នតី​មា​ឞូនុយ្ស។ ជេសរី​ឞូនុយ្ស​អី​នៃ​នហ៝​មា​ជាន​ការ​មឞើស​ងក៝ច​នាវ​កោរាញ​ឞ្រាស។ គែស​អ៝ក់​ឞូនុយ្ស​តាង់​នាវ​ខាន់​ពាង់​មឞើស​ងក៝ច​នៃ ជេសរី​ញចីស​នាវ​អី​នៃ​អ៝ន់​មា​ហេន​គឹត។* ៣ ល៝ង់​គ៝ប់​មេត​អ្វាញ់​ទឹង​លែៈ​នាវ​អី​នៃ​ទុត​នហេល​នានេៈ​ងាន់។ គ៝ប់​គឹត​នាវ​អ្យា​ទី​ងាន់​ញចីស​អ៝ន់​នហេល​ងាន់​គៃ​មា​ញជ្វាល់​អ៝ន់​មៃ​ដ៝ង់‌* ៤ អុច​អ៝ន់​មៃ​គឹត​នាល់​ទឹង​លែៈ​នាវ​អី​មៃ​លែៈ​តាង់​ឞូ​នតី​លាស​មា​មៃ​នើស នាវ​អី​នៃ​ជេង​ទី​ងាន់។

តោង​ពារ់​មឞើស​នាវ​ទែស​យោហាន-​បាប់តែម 

៥ នោក​ហេរោត *​ជេង​កាដាច់​ម៝ត់​អ្វាញ់​តា​ឞ្រី​យូដា  នោក​នៃ​គែស​ដ៝ង់​ទូ​ហ្វេ​ឞូនុយ្ស​ជាន​ឞ្រាស​រាញា​ពាង់​ឆាការី  អូរ​ពាង់​រាញា​អេលីឆាបិត  លែៈ​ឞារ​ហៃ​ខាន់​ពាង់​រាន៝យ​ទែស​អារោន ​អី​ឞូនុយ្ស​ជេង​កោរាញ​ជាន​ឞ្រាស​ល៝រ​ឞូ​តា​ផូង​អីឆ្រាអែល ។ នោក​នៃ​មពោល​ជាន​ឞ្រាស​គែស ២៤ មពោល​តឹម​ព្លែស​ជាន​ការ​តា​ញីស​ជាន​ឞ្រាស​មា​កោរាញ​ឞ្រាស​តា​ប៝ន​ក្វ៝ង់​យេរូឆាលឹម ឆាការី ​គុ​តា​មពោល​រាញា​អាបីយា ។* ៦ លែៈ​ឞារ​ហៃ​អូរ​ឆាយ​នៃ​កោរាញ​ឞ្រាស​កើប​ខាន់​ពាង់​ជេង​ឞូនុយ្ស​ឆ៝ង់​ឆ្រាង់​ងាន់ ញអោត​ន៝ប់​ទឹង​លែៈ​នាវ​កោរាញ​ឞ្រាស​ដាៈ ជាន​ទី​ទាទេ​មោ​អោស​ទូ​នតីល​តីស។ ៧ តីស​មា​ខាន់​ពាង់​មោ​គែស​ក៝ន យ៝រ​លាស​អេលីឆាបិត ​អី​ឞូ​អូរ​មោ​ឞាៈ​ក៝ន ឆាក់​ជាន់​ខាន់​ពាង់​លែៈ​រាញ​ដ៝ង់។* ៨ ត៝ត់​ទី​នារ​ព្លែស​មពោល​ជាន​ឞ្រាស​មពោល​អាបីយា ​លាប់​ជាន​ការ​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស នារ​នៃ​ឆាការី ​ឞូនុយ្ស​ជាន​ឞ្រាស​គែស​លាប់​ជាន​ការ​តា​ញីស​នៃ​ដ៝ង់។ ៩ តឹង​នាវ​វៃ​ជាន​មពោល​ជាន​ឞ្រាស ខាន់​ពាង់​កើយ្ស​ទូ​ហ្វេ​ឞូនុយ្ស​មា​នទើ​ញច្រ៝ស ទី​តា​ព្លាង់​ឆាការី  ជេសរី​ពាង់​លាប់​ឆូ​នទើ​បោ​កាស​តា​ត្រោម​ញីស​ជាន​ឞ្រាស​រី។* ១០ ជេសរី​ឆាការី ​លាប់​តា​ត្រោម​នៃ ឆូ​នទើ​បោ​កាស ឞើស​ទីស​អ្យា​គែស​អ៝ក់​ឞូនុយ្ស​គុ​មឞើស​ឆើម។ ១១ ទូ​នហ៝ម់​តា​នៃ​ពាង់​ឆៃ​ទូ​ហ្វេ​តោង​ពារ់​តាៈ​ឞើស​កោរាញ​ឞ្រាស ទ៝ក់​ឞើស​មា​ញឆឺង​មា​គុច​នទើ​បោ​កាស​រី។ ១២ ត៝ត់​មា​ឆៃ​កើត​នៃ ពាង់​នទ្រ៝ត់​ព្រោស ក្លាច​ទុត​ញឆ៝រ់​ងាន់។*

១៣ ជេសរី​តោង​ពារ់​លាស​មា​ពាង់៖ “ហើយ​ឆាការី  លើយ​ក្លាច​អោស! កោរាញ​ឞ្រាស​អ្យាត់​កើត​នាវ​មៃ​លែៈ​ជេស​ទាន់ នារ​ជឹត​នាប់​តៃ​អូរ​មៃ​គែស​ទូ​ហ្វេ​ក៝ន​ឞូ​ក្លោ អ៝ន់​មៃ​តេៈ​រាញា​ក្វាល់​ពាង់ «យោហាន »។ ១៤ ក៝ន​អី​នៃ​មៃ​រាម់​រាហើន​ហោ​ងាន់ ជេសរី​គែស​អ៝ក់​ឞូនុយ្ស​ដ៝ង់​រាម់​មអាក​ពាង់​ទែស‌ ១៥ យ៝រ​លាស​កោរាញ​ឞ្រាស​កើប​ក៝ន​អី​នៃ​ខ្លៃ​ហោ​ងាន់​ងេន។ លើយ​អោស​អ៝ន់​ពាង់​ញេត​នទ្រាញ់ មោ​លាស​ទូ​នតីល​នទើ​ញុល ទូ​តឹ​មោ​អ៝ន់​ដ៝ង់។ ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់​នតើម​ឞើស​នទុល​មែ​រ៝។* ១៦ ជេសរី​ពាង់​លែវ​ប៝ន​លាន​អីឆ្រាអែល ​អ៝ក់​ឞូនុយ្ស​រាគ៝ល់​លើយ​នូយ្ស​នហ៝ម់​អ្យើស​ព្លឹ​ឆឹត​មា​កោរាញ​ឞ្រាស​អី​ឞ្រាស​ខាន់​ពាង់​នើម។ ១៧ ពាង់​វាច់​ល៝រ​ឞើស​នាប់​កោរាញ​ឞ្រាស នហ៝​មា​គែស​ឞ្រាស​ហ្វេង​អ្វែស​គុ​តា​ពាង់​តឹម​ឞាន​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​អេលីយា  គែស​នាវ​ទាង់​តឹម​ឞាន​មា​អេលីយា ​នៃ​ដ៝ង់។ ក៝ន​មៃ​អី​នៃ​រាព្លឹ​នូយ្ស​នហ៝ម់​ឞឹ​អ៝ន់​ព្លឹ​រ៝ង់​មា​ក៝ន​ពាង់​នើម យ៝រ​មា​ឞ្រាស​ហ្វេង​អ្វែស​គុ​តា​ពាង់។ គែស​អ៝ក់​ឞូនុយ្ស​មោ​អ្យាត់​នាវ​កោរាញ​ឞ្រាស ក៝ន​មៃ​អី​នៃ​រាគ៝ល់​នូយ្ស​នហ៝ម់​អ្យើស​ខាន់​ពាង់​ព្លឹ​ឆឹត​មា​កោរាញ​ឞ្រាស​ជេង​ឞូនុយ្ស​ឆ៝ង់​ឞូនុយ្ស​អ្វែស កើត​នទ្រី​ពាង់​នទ្រាប់​ឞូនុយ្ស​ទូ​ផូង​អ៝ន់​មា​វើត​ទើន​កោរាញ​ឞ្រាស​ដ៝ង់”។*

១៨ ឆាការី ​អោប​តោង​ពារ់​អី​នៃ​លាស៖ “មើម​ជាន​ហាៈ ទឹង​គឹត​នាវ​នៃ​ហ៝ច​ងាន់? យ៝រ​លាស​ឆាក់​គ៝ប់​អ្យា​លែៈ​រាញ​ជេស នាម់​អូរ​គ៝ប់​លែៈ​អ៝ក់​ដ៝ង់”។* ១៩ តោង​ពារ់​ព្លឹ​អើស​មា​ពាង់៖ “គ៝ប់​អ្យា​រាញា​កាព្រីយែល ​អី​កោរាញ​តោង​ពារ់​កើល​ជាន​ការ​មា​កោរាញ​ឞ្រាស ពាង់​ដាៈ​គ៝ប់​លែវ​នាវ​អ្វែស​អ្យា​មឞើស​អ៝ន់​មៃ។* ២០ នាវ​អ្យា​គែស​ងាន់​ត៝ត់​ទី​នារ​រី​តៃ តីស​មា​មៃ​មោ​អ្យាត់​អោស​នាវ​គ៝ប់​មឞើស​ងក៝ច​នើស។ អ្វាញ់​មៃ​តៃ​ជេង​ឞូនុយ្ស​មល៝​ងើយ​មោ​ឞ្លាវ​អោស នហ៝​មា​ត៝ត់​អូរ​មៃ​គុ​អ៝ស”។

២១ ឞូនុយ្ស​គុ​ក៝ប់​ឆាការី ​ឞើស​ទីស​រី មោ​វ៝ត់​អោស​ម៝ស​នាវ​គុ​ជ៝ៈ​ពាង់​តា​ត្រោម​ញីស​ជាន​ឞ្រាស​រី។ ២២ ជេសរី​ឆាការី ​លោស​អា​ទីស​អ្យា ពាង់​ងើយ​ដាស​ឞូ​មោ​ឞ្លាវ​អោស។ ពាង់​ញច៝ង់​មា​តី​ទើម​គៃ​អ៝ន់​ឞូ​គឹត​អី​នាវ​ពាង់​ឆៃ​រី​នើស។ ត៝ត់​ឆៃ​ពាង់​ញច៝ង់​នទ្រី ខាន់​ពាង់​គឹត​វ៝ត់​នទើស​នើស​តា​ត្រោម​ញីស​ជាន​ឞ្រាស​នៃ ឆាការី ​គែស​ឆៃ​នទើ​តាៈ​ឞើស​កោរាញ​ឞ្រាស​ងាន់​រ៝។ ២៣ ពាង់​អេ​ហ៝ៈ​លែៈ​នារ​ឆឹត​អោស ហោម​គុ​ជាន​ការ​តា​ញីស​ជាន​ឞ្រាស​អី​នៃ​ជឹត ត៝ត់​ទី​លែៈ​នារ​ឞាស​ជាន​ការ ជេសរី​ពាង់​ព្លឹ​ឆឹត​អា​ប៝ន​ពាង់​នើម​រី។ ២៤ កាស​អា​កើយ​រី​ឆៃ​អូរ​ពាង់​នត្រែវ ជេសរី​អី​អូរ​ពាង់​គុ​ងាន់​តា​ជៃ​ពាង់​នើម​រី​ជ៝ៈ​ព្រាម់​ខៃ​លិច​លោស​ទីស​អីស​នារ​អោស។ ជេសរី​ពាង់​លាស៖ ២៥ “នាវ​នត្រែវ​គ៝ប់​អ្យា​តាៈ​ឞើស​កោរាញ​ឞ្រាស​ទើម​អ៝ន់​មា​គ៝ប់ ពាង់​ជាន​គ៝ប់ អាបៃ​អ្យា​មោ​ហោម​អោស​ដីត​ព្រេង​ឞូ​ជឹត!”*

តោង​ពារ់​មឞើស​នាវ​ទែស​ឞ្រាស​យេឆូ 

២៦ ត៝ត់​អេលីឆាបិត ​នត្រែវ​ក្លាប់​គែស​ព្រាវ​ខៃ កោរាញ​ឞ្រាស​ដាៈ​តោង​ពារ់​រាញា​កាព្រីយែល ​ហាន់​តា​ប៝ន​នាឆារែត  ឞ្រី​កាលីលេ ‌ ២៧ គៃ​មា​ម៝ប់​ទូ​ហ្វេ​ឞូ​ទ្រោស រាញា​ពាង់​មារី ។ ឞូ​ទ្រោស​អី​នៃ​ពាង់​លែៈ​ជាន​នទ្រោយ​ដាស​ទូ​ហ្វេ​ឞូ​នទាម់ រាញា​ពាង់​យោឆែប ​អី​ចែ​ពាង់​កាល់​អែ​នើស​កាដាច់​ដាវីត ​ដ៝ង់។*

២៨ ជេសរី​តោង​ពារ់​អី​នៃ​លាប់​តា​ត្រោម​ជៃ​មារី  ពាង់​លាស៖ “ហើយ​យោស​មារី  អ្វែស​លាង់​អៃ​ឞើស! កោរាញ​ឞ្រាស​លែៈ​កើយ្ស​ទូ​ហ្វេ​អៃ​ទើម អ៝ន់​នាវ​គែស​ជេង​មា​អៃ​លើ​មា​ក្វ៝ង់​លើ​មា​ព្រេស​ងាន់ ពាង់​គុ​នទ្រែល​អៃ​ដ៝ង់”។ ២៩ ត៝ត់​មារី ​តាង់​កើត​នៃ​ពាង់​មោ​អោស​គឹត​វ៝ត់ គែស​នាវ​រាវៃ​ងាន់ ជេសរី​ងក្ល៝ន់​អេង​តា​ឆាក់​ពាង់​នើម៖ “ម៝ស​បាៈ​គែស​នាវ​ខ្លៃ​ងើយ​ព្រែ​អី​នៃ​នើស?”* ៣០ ជេសរី​តោង​ពារ់​លាស​មា​ពាង់​ជឹត៖ “អើយ​មារី  លើយ​អៃ​ក្លាច​អោស កោរាញ​ឞ្រាស​កើយ្ស​អៃ គៃ​អ៝ន់​នាវ​គែស​ជេង​ក្វ៝ង់​ហោ​ងាន់។ ៣១ អៃ​តៃ​នត្រែវ ជេសរី​គែស​ទូ​ហ្វេ​ក៝ន​ឞូ​ក្លោ អ៝ន់​អៃ​តេៈ​រាញា​ពាង់​ក្វាល់ «យេឆូ »។* ៣២ ក៝ន​អ្យា​គែស​នាវ​ខ្លៃ​នាវ​ទើយ​ហោ​ងាន់​ងេន ឞូ​ក្វាល់​ពាង់​លាស៖ «ក៝ន​កោរាញ​ឞ្រាស​អី​ទុត​ព្រេស» ជេសរី​កោរាញ​ឞ្រាស​អ៝ន់​ក៝ន​អី​នៃ​ជេង​កាដាច់​មា​ផូង​អីឆ្រាអែល ​តឹម​ឞាន​មា​កាដាច់​ដាវីត ​អី​ចែ​ពាង់​កាល់​អែ​នើស។* ៣៣ យើន​មា​ពាង់​តៃ​ជេង​កោរាញ​ម៝ត់​អ្វាញ់​ប៝ន​លាន​អីឆ្រាអែល ​អី​ក៝ន​ឆៅ​រាន៝យ​ទែស​យាកោប ​នហ៝​រ៝ ពាង់​ម៝ត់​អ្វាញ់​មោ​អោស​ឞ្លាវ​លោច​ឞ្លាវ​ទុត”។*

៣៤ ជេសរី​មារី ​អោប​តោង​ពារ់​អី​នៃ​លាស៖ “មើម​ជាន​មេស​ទឹង​គែស​នាវ​អ្យា​ត៝ត់​ងាន់​រ៝ យ៝រ​លាស​គ៝ប់​អេ​ហ៝ៈ​គែស​ឆាយ?” ៣៥ តោង​ពារ់​អើស៖ “ឞ្រាស​ហ្វេង​អ្វែស​អី​ក្ល៝ស​អ្វែស​វាច់​គុ​តា​អៃ នាវ​ទើយ​កោរាញ​ឞ្រាស​អី​ទុត​ព្រេស​ងកុម​អ៝ន់​នហ៝ម់​មា​អៃ អ៝ន់​អៃ​នត្រែវ។ កើត​នទ្រី​ទឹង​ក៝ន​អី​នៃ​ក្ល៝ស​អ្វែស ឞូ​ក្វាល់​ពាង់ «ក៝ន​កោរាញ​ឞ្រាស»។* ៣៦ ល៝ង់​អេលីឆាបិត ​អី​នទុល​ទែស​អៃ​នើម ឞ៝ល​លាស​ពាង់​លែៈ​រាញ នទ្រែល​មា​ឞូ​លាស​ពាង់​ឞូ​អូរ​មោ​ឞាៈ​ក៝ន​កាដោយ​លែៈ យើន​មា​អាបៃ​អ្យា​ពាង់​លែៈ​នត្រែវ​ក៝ន​ឞូ​ក្លោ​ក្លាប់​លាស​គែស​ព្រាវ​ខៃ​ជេស‌ ៣៧ យ៝រ​លាស​មោ​គែស​អោស​ទូ​នតីល​នទើ​កោរាញ​ឞ្រាស​មោ​ឞ្លាវ​ជាន”។ ៣៨ មារី ​អើស៖ “គ៝ប់​អ្យា​អុច​ជាន​តឹង​ទឹង​លែៈ​នាវ​កោរាញ​ឞ្រាស អ៝ន់​ត៝ត់​ងាន់​កើត​នាវ​អី​មៃ​លាស​រី!” ជេសរី​តោង​ពារ់​ទូ​លោស​ឞើស​នតុក​នៃ។

មារី ​ហាន់​ខ៝ល់​អេលីឆាបិត 

៣៩ ជេសរី​មារី  ទ៝ក់​នទាល​ឞើស​នតុក​នៃ ហាន់​ឞ្រុល​រ៝​ជឹត​ប៝ន​ឆាការី ​គុ​រី​តា​ឞ្រី​យោក នតុក​ឞ្រី​យូដា ​រី។ ៤០ ត៝ត់​តា​ជៃ​ឆាការី ​រី​ពាង់​អោប​នាវ​អ្វែស​លាង់​មា​អេលីឆាបិត ។ ៤១ ត៝ត់​តាង់​មារី ​អោប​នៃ ទោ​មា​មព៝ត់​រ៝​អី​ក៝ន​តា​ត្រោម​នទុល​អេលីឆាបិត ​រី។ ជេសរី​ឞ្រាស​ហ្វេង​អ្វែស​អី​ក្ល៝ស​អ្វែស​គុ​ងាន់​តា​អេលីឆាបិត ​នៃ​រ៝‌ ៤២ អ៝ន់​នាវ​ពាង់​លាស ជេសរី​ពាង់​ងើយ​នតែសៗ​ងាន់៖ “កោរាញ​ឞ្រាស​លែៈ​អ៝ន់​នាវ​គែស​ជេង​ទុត​អ្វែស​មា​អៃ​អ៝ក់​រាលាវ​មា​ដាស​ទឹង​លែៈ​ឞូ​អូរ​អេង​ជឹត នហ៝​ពាង់​អ៝ន់​នាវ​គែស​ជេង​មា​ក៝ន​តា​ត្រោម​នទុល​អៃ​នៃ​ដ៝ង់។ ៤៣ ម៝ស​គែស​នាវ​ខ្លៃ​តា​គ៝ប់​អ្យា​ហៃ ទឹង​គែស​មា​ឞូ​អូរ​អី​មែ​កោរាញ​គ៝ប់​នើម​ហាន់​ខ៝ល់​គ៝ប់! ៤៤ គ៝ប់​គឹត​នាល់​រី​នើស យ៝រ​លាស​ក៝ន​តា​ត្រោម​នទុល​គ៝ប់​មព៝ត់​រាម់​មអាក​ងាន់​រ៝ ត៝ត់​គ៝ប់​តាង់​នាវ​អៃ​អោប​អ្វែស​លាង់​នើស។ ៤៥ អៃ​លាប​ងាន់​យ៝រ​មា​អ្យាត់​នាវ​កោរាញ​ឞ្រាស​លាស​អី​នៃ​ត៝ត់​មា​អៃ​ងាន់​រ៝ អ៝ស​អេ”។*

នាវ​មព្រើ​ឞូ​ទ្រោស​មារី 

៤៦ ជេសរី​មារី ​មព្រើ​លាស៖

“នូយ្ស​នហ៝ម់​គ៝ប់​រានេ​មា​កោរាញ​ឞ្រាស។*

៤៧ គ៝ប់​រាម់​មអាក​ហោ​ងាន់​មា​កោរាញ​ឞ្រាស​អី​នើម​រាក្លាយ្ស​គ៝ប់‌*

៤៨ យ៝រ​លាស​កោរាញ​ឞ្រាស​ហោម​កើយ្ស​គ៝ប់​អី​ឞូនុយ្ស​ប៝ន​លាន​ទើម​ក៝ប់​អ្យាត់​នាវ​កោរាញ​ឞ្រាស។

នតើម​ឞើស​អ្យា​ជឹត​នាប់​តៃ​អាប់​រានោក​ឞូនុយ្ស ឞូ​ក្វាល់​គ៝ប់​អី​ឞូ​អូរ​លាប​ងាន់​ងេន‌*

៤៩ យ៝រ​លាស​កោរាញ​ឞ្រាស​អី​គែស​នាវ​ទើយ​អ៝ន់​នទើ​នាវ​ខ្លៃ​ងាន់​មា​គ៝ប់។

កោរាញ​ឞ្រាស​ក្ល៝ស​អ្វែស​ងាន់​ងេន‌

៥០ ពាង់​យោៈ​នអាច​មា​ឞូ​ម៝ស​អី​ក្លាច​អ្យាត់​នាវ​កោរាញ​ឞ្រាស

នហ៝​រ៝​ត៝ត់​អាប់​រានោក​ឞូនុយ្ស‌*

៥១ នទ្រែល​មា​ញហើ​នាវ​ទាង់​ពាង់‌

នត្រុត​លើយ​ឞូនុយ្ស​អី​កើប​អេង​ឆាក់​ពាង់​នើម​ក្វ៝ង់។*

៥២ ពាង់​នអុស​លើយ​កាដាច់​គែស​នាវ​ទើយ​ងាន់​អ៝ន់​ជេង​ឞូនុយ្ស​ប៝ន​លាន​ទើម‌

ជេសរី​ពាង់​នហាវ​ឞូនុយ្ស​អី​ប៝ន​លាន។*

៥៣ ពាង់​អ៝ន់​គែស​រាមែស​លែរ​មា​ឞូនុយ្ស​ជី​ង៝ត​ជី​ហីរ‌

តីស​មា​ឞូនុយ្ស​នទ្រ៝ង់​ក្វ៝ង់​អ៝ន់​ឆឹត​ទើម តឹង​កោរាញ​ឞ្រាស​នើម​អុច។*

៥៤ ពាង់​កើល​ប៝ន​លាន​អីឆ្រាអែល ​អី​ផូង​ជាន​ការ​អ្យាត់​នាវ​កោរាញ​ឞ្រាស​នើម‌

យ៝រ​មា​ហោម​កាស​គឹត​នាវ​យោៈ​នអាច​ពាង់។*

៥៥ ពាង់​ជាន​កើត​នអា​តឹង​នាវ​ពាង់​ត៝ន​មា​ចែ​អាឞ្រាហាម់ ​កាល់​អែ​នើស

នហ៝​មា​ត៝ត់​ក៝ន​ត៝ត់​ឆៅ​អាឞ្រាហាម់ ​នហ៝​រ៝”។

នទ្រី​នាវ​មព្រើ​មារី ។

៥៦ ពាង់​គុ​នទ្រែល​អេលីឆាបិត ​ក្លាប់​លាស​គែស​ពែ​ខៃ រី​មើ​ព្លឹ​ឆឹត​អា​ជៃ​ពាង់​នើម។

នាវ​ទែស​យោហាន-​បាប់តែម 

៥៧ ត៝ត់​អេលីឆាបិត ​អាប់​ខៃ​ជេស ពាង់​គុ​អ៝ស​ក៝ន​ឞូ​ក្លោ។ ៥៨ ឞូ​ងក៝ច​ដើន​នាវ​អូ​លែៈ​រាញ​អី​នៃ​ហោម​គែស​ក៝ន​អ៝ន់​លែៈ​មពោល​ច្យៅ​មែង នទ្រែល​មា​ឞាល់​មពោល​ពាង់​នើស​គឹត។ ជេស​តាង់​លឺ​កោរាញ​ឞ្រាស​យោៈ​នអាច​មា​ពាង់​ហោ​ងាន់​ងេន​កើត​នអា ខាន់​ពាង់​រាម់​មអាក​នទ្រែល​ពាង់​ទាទេ។ ៥៩ ត៝ត់​អ៝ស​ឞេ​អី​នៃ​លែៈ​គែស​ផាម​នារ លែៈ​ឞាល់​មពោល​ឞារ​ហៃ​អូរ​ឆាយ​ខាន់​ពាង់ នទ្រែល​មា​ឞូនុយ្ស​ច្យៅ​មែង​ហាន់​រាន​តា​ខាន់​ពាង់​ដ៝ង់ តឹង​នាវ​វៃ​ផូង​អីឆ្រាអែល  អ៝ន់​ឞូ​ក៝ស​នតោ​មា​ក៝ន​ឞេ​អី​នៃ ងក្រែ​មា​អុច​តេៈ​រាញា​ពាង់ ក្វាល់ «ឆាការី » កើត​រាញា​អី​ឞឹ​ពាង់​នើម​ដ៝ង់។* ៦០ តីស​មា​អី​មេៈ​រី​លាស៖ “មោ​អោស អុច​តេៈ​រាញា​ពាង់ ក្វាល់ «យោហាន »”។ ៦១ ឞូ​ព្លឹ​អើស​មា​ពាង់៖ “តឹង​មា​នាវ​វៃ​ឞ៝ន់​មោ​ទី​អោស យ៝រ​លាស​តា​ឞាល់​មពោល​ខាន់​អៃ​មៃ​មោ​គែស​ទូ​ហ្វេ​រាញា​កើត​នទ្រី”។ ៦២ ជេសរី​ឞូ​អោប​ឆាការី ​ញច៝ក់​មា​តី ម៝ស​អុច​តេៈ​រាញា​អ៝ន់​មា​ក៝ន​ពាង់​នៃ។ ៦៣ ឆាការី ​ញច៝ក់​ដាៈ​ខាន់​ពាង់​ឆ៝ៈ​រាលាត​កាដារ ជេសរី​ញចីស​តា​រី​លាស៖ “ក៝ន​អ្យា​តេៈ​រាញា​ពាង់ ក្វាល់​«យោហាន »”។ លែៈ​ឞូ​តា​នៃ​នទ្រ៝ត់​ហីស​រាហ៝ល់​ទាទេ។ ៦៤ ទូ​នហ៝ម់​តា​នៃ​ឆាការី ​ឞ្លាវ​ងើយ​កើត​អើម​រ៝ ជេសរី​ពាង់​នតែស​ឞ៝រ់​ប្ហ៝ង់​រានេ​កោរាញ​ឞ្រាស។ ៦៥ ឞូនុយ្ស​ច្យៅ​មែង​ក្លាច​ទាទេ​ឆៃ​នាវ​ទាង់​កោរាញ​ឞ្រាស។ ឞូ​លឺ​នាវ​អ្យា​លាម​នតុក​ប៝ន​រ៝ៈ​យោក​ឞ្រី​យូដា ​នៃ។ ៦៦ ឞូ​ម៝ស​អី​តាង់​លឺ​នាវ​អ្យា​ពាង់​ងក្ល៝ន់​អេង​តា​នូយ្ស​នហ៝ម់​ហោ​ងាន់ ជេសរី​អោប​អេង​ឆាក់​ពាង់​នើម​លាស៖ “ត៝ត់​ក៝ន​អី​នៃ​លែៈ​ក្វ៝ង់ មើម​ពាង់​ជេង?” ខាន់​ពាង់​ងើយ​កើត​នទ្រី​យ៝រ​លាស​ឞូ​ឆៃ​នាវ​ទើយ​កោរាញ​ឞ្រាស​គុ​តា​ក៝ន​អ្យា។

នាវ​មព្រើ​ឆាការី 

៦៧ ជេសរី​ឆាការី ​អី​ឞឹ​អ៝ស​ឞេ​រី ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់​ងាន់ ដាៈ​ពាង់​ងើយ យ៝រ​រី​ពាង់​ងើយ​តាៈ​ឞើស​កោរាញ​ឞ្រាស ពាង់​លាស៖

៦៨ “រានេ​មា​កោរាញ​ឞ្រាស​អី​ឞ្រាស​ផូង​អីឆ្រាអែល ​យើក​មឞាស‌

យ៝រ​លាស​ពាង់​វាច់​អុច​រាក្លាយ្ស​ផូង​ប៝ន​លាន​ពាង់​នើម។*

៦៩ កោរាញ​ឞ្រាស​អ៝ន់​ទូ​ហ្វេ​ឞូនុយ្ស​គៃ​មា​រាក្លាយ្ស​ឞ៝ន់ ឞូនុយ្ស​អី​នៃ​គែស​នាវ​ទើយ​ងាន់‌

ពាង់​រាន៝យ​ទែស​កាដាច់​ដាវីត ​អី​ឞូនុយ្ស​ជាន​ការ​អ្យាត់​នាវ​កោរាញ​ឞ្រាស​កាល់​អែ​នើស ពាង់​អី​នៃ​អី​ឞូ​ក្វាល់​ឞ្រាស​ក្រីស ​ដ៝ង់។*

៧០ កោរាញ​ឞ្រាស​លែៈ​មឞើស​ជេស​នាវ​អ្យា​អ៝ន់​មា​ឞូនុយ្ស​នតើយ្ស​នាវ​ពាង់​ងើយ​កាល់​អែ​នើស។*

៧១ នោក​នៃ​នើស​កោរាញ​ឞ្រាស​លាស ពាង់​មរា​រាក្លាយ្ស​ឞ៝ន់​ឞើស​តី​ផូង​រាលាង់ នទ្រែល​មា​អ៝ន់​ឞ៝ន់​លោស​ឞើស​មពោល​រាងឹ​មពោល​ឞ្យាញ់។*

៧២ ពាង់​លែៈ​ត៝ន​នាវ​យោៈ​នអាច​មា​អូ​ចែ​ឞ៝ន់​កាល់​អែ​នើស។

នាវ​តឹម​រាង្លាប់​ក្ល៝ស​អ្វែស​កោរាញ​ឞ្រាស​ពាង់​មោ​ច្វេល​អោស។*

៧៣ ពាង់​លែៈ​ត៝ន​ងាន់​មា​អាឞ្រាហាម់  ចែ​ឞ៝ន់​កាល់​អែ​នើស‌*

៧៤ ពាង់​តៃ​រាក្លាយ្ស​ឞ៝ន់​ឞើស​តី​ផូង​រាលាង់‌

គៃ​មា​ឞ៝ន់​មោ​ហោម​ក្លាច​ជាន​ការ​អ្យាត់​នាវ​កោរាញ​ឞ្រាស‌* ៧៥ នទ្រែល​មា​អ៝ន់​ឞ៝ន់​ជាន​ការ​នៃ​ឆ៝ង់​ឆ្រាង់

តឹម​ទី​ដាស​នាវ​កោរាញ​ឞ្រាស​អុច​នហ៝​រ៝​អាប់​ញជារ់​នាវ​រេស។

៧៦ ល៝ង់​ក៝ន​គ៝ប់​អ្យា ឞូ​តៃ​លាស​ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​ឞ្រាស​ទុត​ព្រេស‌

យ៝រ​លាស​មៃ​ហាន់​ល៝រ​ឞើស​នាប់​ឞ្រាស​ក្រីស  គៃ​មា​នទ្រាប់​នូយ្ស​នហ៝ម់​ឞូនុយ្ស​អ៝ន់​មា​ពាង់​តឹម​ឞាន​មា​ឞូ​ក្វាយ្ស​ត្រ៝ង​អ៝ន់​មា​កាដាច់​ហាន់។*

៧៧ មៃ​អ៝ន់​ប៝ន​លាន​អីឆ្រាអែល ​គឹត​នាល់​លាស​មើម​កោរាញ​ឞ្រាស​រាក្លាយ្ស​ខាន់​ពាង់​លោស​ឞើស​នាវ​តេៈ​ទោយ្ស‌

មើម​កោរាញ​ឞ្រាស​យោៈ​មោ​ហោម​អោស​កើប​មោ​ហោម​អោស​ក្លាប់​នទាង់​នាវ​តីស​ខាន់​ពាង់។*

៧៨ ពាង់​យោៈ​នអាច​ឞ៝ន់​ហោ​ងាន់‌

នទ្រី​ពាង់​អ៝ន់​ឞ្រាស​ក្រីស ​តាៈ​ឞើស​កាលើ​ត្រោក​នតុក​កោរាញ​ឞ្រាស​រី​ជុរ​វាច់​តា​ឞ៝ន់ តឹម​ឞាន​មា​ប្រីង​លោស​នារ​អា​អោយ។*

៧៩ ឞូនុយ្ស​អី​មោ​គឹត​នាល់​កោរាញ​ឞ្រាស ជេង​តឹម​ឞាន​មា​ឞូនុយ្ស​អី​គុ​តា​នតុក​ង៝ ឞូនុយ្ស​អី​ក្លាច​ខឹត​ដ៝ង់ យើន​មា​ឞ្រាស​ក្រីស ​វាច់​តា​អ្យា​ជេង​នាវ​អាង​មា​ឞូនុយ្ស​អី​នៃ‌

ពាង់​លែវ​ឞ៝ន់​រ៝ៈ​ត្រ៝ង​ដាប់​មពាន់”។ នទ្រី​នាវ​ឆាការី ​ងើយ។

៨០ ល៝ង់​យោហាន ​រី​ឆាក់​ជាន់​ពាង់​លើ​មា​ហាវ​នទាម់ នាវ​មឹន​គឹត​ឞ្លាវ​ពាង់​លើ​មា​ហោ​ដ៝ង់។ ជេសរី​ពាង់​គុ​រេស​តា​នតុក​ឞ្រី​រាទាស​ងាយ​ឞើស​ប៝ន​អេងៗ នហ៝​មា​ត៝ត់​នារ​ពាង់​ញហើ​ឆាក់ ជេសរី​នតើម​នតុម​នតី​ប៝ន​លាន​អីឆ្រាអែល ​នៃ​គឹត។*

២

នាវ​ទែស​ឞ្រាស​យេឆូ 

១ នោក​នៃ​តា​ប៝ន​ក្វ៝ង់​រោម  គែស​កោរាញ​កាដាច់​ឞូ​ក្វាល់​ឆេឆារ * រាញា​ពាង់​អៅកុស  ពាង់​លាប់​ម៝ត់​អ្វាញ់​កាដាច់​តា​ឞ្រី​អេងៗ។ គែស​ទូ​នារ​រី​លោស​នាវ​តាៈ​ឞើស​កោរាញ​កាដាច់​អី​នៃ​ដាៈ​ប៝ន​លាន​ទឹង​លែៈ​ឞ្រី​អី​ពាង់​ម៝ត់ ញចីស​ឆាក់​កើប​ឞូនុយ្ស​តឹង​ឞ្រី​តឹង​ប៝ន​អូ​ចែ​ខាន់​ពាង់​នើម។ ២ នាវ​ញចីស​ឆាក់​ប៝ន​លាន​អី​នៃ​ឞូ​ជាន​ឞោក​ទាក​ឞូ ទោល​កីរេនីស ​ជាន​កោរាញ​ក្វ៝ង់​តា​ឞ្រី​ឆីរី ។ ៣ កើត​នទ្រី​ទឹង​លែៈ​ឞូនុយ្ស​ហាន់​គ្រុង​ញចីស​ឆាក់​តឹង​ប៝ន​អូ​ចែ​ខាន់​ពាង់​នើម​គុ​នើស។

៤ ជេសរី​យោឆែប  លោស​ឞើស​ប៝ន​នាឆារែត ​តា​ឞ្រី​កាលីលេ ​អី​នតុក​ពាង់​គុ​នៃ ឞ្រោៈ​ជឹត​ឞ្រី​លើ​ជឹត​ប៝ន​បេតលេហឹម  តា​ឞ្រី​យូដា ​អី​រី អី​នតុក​ប៝ន​ទែស​កាដាច់​ដាវីត ​កាល់​អែ​នើស យ៝រ​លាស​យោឆែប ​អី​នៃ​ពាង់​រាន៝យ​ទែស​កាដាច់​ដាវីត ។* ៥ ពាង់​ឞ្រោៈ​ញចីស​ឆាក់​នទ្រែល​មារី ​អី​ឞូ​អូរ​ឞូ​គឹត​លាស​អូរ​ពាង់ មារី ​អី​នៃ​លែៈ​នត្រែវ​ដ៝ង់។ ៦ ត៝ត់​តា​ប៝ន​បេតលេហឹម មារី ​អី​នៃ​លែៈ​អាប់​ខៃ​ជេស។ ៧ តា​ជៃ​ឞូ​នាច់​វែស​ឞិច​លែៈ​ឞេង​ទាទេ។ ជេសរី​ពាង់​គុ​អ៝ស​ក៝ន​ឞូ​ក្លោ អី​នៃ​ក៝ន​ឞោក​ទាក។ មេៈ​ពាង់​ងក្រូម​អ៝ស​ឞេ​អី​នៃ​មា​ឞ៝ក ជេសរី​តេៈ​តា​ឞ៝ង​មពោមពា​(ឆ្យុម)​នៃ។

តោង​ពារ់​មឞើស​នាវ​ទែស​ឞ្រាស​យេឆូ ​អ៝ន់​មា​មពោល​គុ​ច្យាប់

៨ មាង់​អី​នៃ​តា​ប៝ន​បេតលេហឹម  គែស​មពោល​ច្យាប់​គុ​រាងែស​ក៝ប់​អ្វាញ់​ឞែ​ឞ្យាប់​ផូង ឞែ​ផូង​តា​នទ្រិច​រី។ ៩ ជេសរី​ទោ​មា​ឆៃ​ទូ​ហ្វេ​តោង​ពារ់​កោរាញ​ឞ្រាស​ទ៝ក់​កេង​ខាន់​ពាង់​រី។ នាវ​អ្វែស​ច្រេក​មា​លើប​កោរាញ​ឞ្រាស​ច្រាត​ទាទេ​ងាន់​ជុម​នតុក​នៃ ត៝ត់​មា​ខាន់​ពាង់​ក្លាច​ញឆ៝រ់​ឆាក់​ជាន់​ហោ​ងាន់។* ១០ តោង​ពារ់​រី​លាស​មា​ខាន់​ពាង់៖ “លើយ​តា​ខាន់​មៃ​ក្លាច​អោស! គ៝ប់​លែវ​មឞើស​នាវ​មហែ​មហាន​អ្វែស​ងក៝ច​អ៝ន់​មា​ខាន់​មៃ។ នាវ​មហែ​មហាន​អ្វែស​អ្យា​អ៝ន់​មា​ទឹង​លែៈ​ឞូនុយ្ស​រាម់​មអាក​ងាន់។ ១១ មាង់​អ្យា​តា​ប៝ន​បេតលេហឹម ​អី​ប៝ន​កាដាច់​ដាវីត  គែស​ទូ​ហ្វេ​ក៝ន​ឞូ​ក្លោ​មហែ​ទែស​ជេង​នើម​រាក្លាយ្ស​ទឹង​លែៈ​ឞូនុយ្ស។ ពាង់​អី​នៃ​ឞូ​លែៈ​មឞើស​ល៝រ​កាល់​អែ​នើស ពាង់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់ ពាង់​កោរាញ​ខាន់​មៃ។* ១២ ខាន់​មៃ​គឹត​នាល់​ពាង់​កើត​អ្យា លាស​ឆៃ​ទូ​ហ្វេ​អ៝ស​ឞេ​មហែ​ទែស​ឞូ​ពូត​ពាង់​មា​ឞ៝ក អ៝ន់​ឞិច​តា​ឞ៝ង​មពោមពា​(ឆ្យុម)​នៃ”។ ១៣ ជេសរី​ទោ​មា​ឆៃ​ដ៝ង់​ផូង​តោង​ពារ់​ទុត​អ៝ក់​ងាន់ ជុរ​តាៈ​ឞើស​កាលើ​ត្រោក​នតុក​កោរាញ​ឞ្រាស​រី គុ​នទ្រែល​ទូ​ហ្វេ​តោង​ពារ់​អី​នៃ​នើស មព្រើ​រានេ​មា​កោរាញ​ឞ្រាស​លាស៖

១៤ “អ៝ន់​រានេ​មា​កោរាញ​ឞ្រាស​គុ​តា​កាលើ​ត្រោក​ទុត​ព្រេស‌

ជេសរី​អ៝ន់​គែស​នាវ​ដាប់​មពាន់​មា​ឞូនុយ្ស​អី​កោរាញ​ឞ្រាស​រ៝ង់​តា​នែស​នតូ​អ្យា”។*

១៥ នទុត​តោង​ពារ់​ហាវ​ឆឹត​អា​កាលើ​ត្រោក​លែៈ​រាង៝ត់ ខាន់​ពាង់​តឹម​ជាៈ​នទ្រាង់​ខាន់​ពាង់​នើម៖ “ហោៈ! ល៝ង់​ឞ៝ន់​ហាន់​តា​ប៝ន​បេតលេហឹម  អ្វាញ់​អ៝ស​ឞេ​មហែ​ទែស​រី កើត​នាវ​កោរាញ​ឞ្រាស​មឞើស​មា​ឞ៝ន់​នទើស​នើស”។ ១៦ ជេសរី​ខាន់​ពាង់​ទ៝ក់​នទាល​តាៈ​ឞើស​នៃ​ហាន់​ជ៝យ​នតុក​គុ​អ៝ស​ឞេ​រី។ ត៝ត់​អា​រី​ឆៃ​មារី យោឆែប  នទ្រែល​មា​អ៝ស​ឞេ​ឞិច​តា​ឞ៝ង​មពោមពា​(ឆ្យុម)​រី។ ១៧ ជេស​ឆៃ​អ៝ស​ឞេ​អី​នៃ ខាន់​ពាង់​មឞើស​ងក៝ច​នាវ​តោង​ពារ់​លាស​មា​អ៝ស​ឞេ​អី​នៃ​នើស។ ១៨ លែៈ​ឞូនុយ្ស​អី​តាង់​នាវ​មពោល​ច្យាប់​ឞែ​ឞ្យាប់​ច្យាប់​ឞែ​អី​នៃ​ងក៝ច ខាន់​ពាង់​នទ្រ៝ត់​ហីស​រាហ៝ល់​តា​នូយ្ស​នហ៝ម់។ ១៩ ល៝ង់​អី​មារី ​នៃ​ពាង់​ហោម​ព្រាប់​ងក្ល៝ន់​នាវ​អី​នៃ​តា​ឆាក់​ពាង់​នើម។* ២០ ជេសរី​មពោល​ច្យាប់​ឞែ​ឞ្យាប់​អី​នៃ​ខាន់​ពាង់​ព្លឹ​ឆឹត នហ៝​មា​មព្រើ​រានេ​មា​កោរាញ​ឞ្រាស យ៝រ​លាស​មាត់​លែៈ​ឆៃ​តោរ​លែៈ​តាង់ លែៈ​នទើ​តោង​ពារ់​មឞើស​មា​ខាន់​ពាង់​នើស​ជេង​ទី​ទាទេ មោ​គែស​អោស​តីស​ទូ​នតីល។

២១ ត៝ត់​ផាម​នារ​ជេស​ទែស មេៈ​ឞឹ​ដាៈ​ឞូ​ក៝ស​នតោ​អ៝ន់​មា​អ៝ស​ឞេ​អី​នៃ​តឹង​មា​នាវ​វៃ​ផូង​អីឆ្រាអែល ​មា​ក៝ន​ឞូ​ក្លោ នហ៝​មា​តេៈ​រាញា​ពាង់ ក្វាល់ «យេឆូ » កើត​តោង​ពារ់​មឞើស​មា​មារី ​នោក​ពាង់​អេ​ហ៝ៈ​នត្រែវ​នើស​ដ៝ង់។*

អី​មេៈ​ឞឹ​លែវ​អ៝ស​ឞេ​ជេៈ​យេឆូ ​ហាន់​តា​ញីស​ជាន​ឞ្រាស

២២-២៤ ជេស​គុ​អ៝ស​គែស ៤០ នារ មារី ​តឹង​នាវ​វៃ​មោឆេ †​លែៈ​ញចីស​កាល់​អែ​នើស ពាង់​ញហើរ​ឆ្យុម​នារ​មា​ជាន​ឞ្រាស គៃ​មា​រាវ​ឆាក់​ពាង់​នើម​អ៝ន់​ក្ល៝ស។ ត៝ត់​ទី​នារ​នៃ​ពាង់ នទ្រែល​មា​ឆាយ​ពាង់ លែវ​អ៝ស​ឞេ​ជេៈ​រី​តា​ប៝ន​ក្វ៝ង់​យេរូឆាលឹម ។ ត៝ត់​តា​ប៝ន​នៃ ខាន់​ពាង់​លាប់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស​ញហើរ​ឞារ​មល៝ម់​ឆ្យុម​នារ​មា​ជាន​ឞ្រាស​តឹម​ទី​ដាស​នាវ​វៃ​កោរាញ​ឞ្រាស​លែៈ​ដាៈ​ញហើរ​នើស។ អាប់​តឹ​ជេស​គុ​អ៝ស នាវ​វៃ​នៃ​ដាៈ​ឞូ​ញហើរ “ឞារ​មល៝ម់​នតើប មោ​លាស​ឞារ​មល៝ម់​ព្លុក​រាស”។ ជេសរី​មេៈ​ឞឹ​ញហើរ​អ៝ស​ឞេ​រី​មា​កោរាញ​ឞ្រាស​ដ៝ង់ ខាន់​ពាង់​ជាន​កើត​នទ្រី​តឹង​នាវ​វៃ​កោរាញ​ឞ្រាស​លែៈ​ដាៈ​ឞូ​ញចីស​កាល់​អែ​នើស​លាស៖ “ទឹង​លែៈ​ក៝ន​ឞូ​ក្លោ​ឞោក​ទាក នអ៝ប់​មា​ក៝ន​មពោមពា​(ឆ្យុម)​ងក្វ៝ង់​ឞោក​ទាក អ៝ន់​ញហើរ​ព្រាប់​មា​កោរាញ​ឞ្រាស”។*

ឆីមេអោន ​ម៝ប់​មា​អ៝ស​ឞេ​ឞ្រាស​យេឆូ 

២៥ តា​ប៝ន​ក្វ៝ង់​យេរូឆាលឹម ​រី​គែស​ទូ​ហ្វេ​ឞូនុយ្ស​រាញា​ពាង់​ឆីមេអោន  ពាង់​អី​ឞូនុយ្ស​អ្វែស​ឆ៝ង់​ឆ្រាង់ អ្យាត់​នាវ​កោរាញ​ឞ្រាស​ងាន់ ពាង់​គុ​ក៝ប់​រាហើប​ឞ្រាស​ក្រីស ​អី​កោរាញ​ឞ្រាស​ត៝ន​ដាៈ​ហាន់​រាតុក​រាថី​នហ៝​មា​រាក្លាយ្ស​ប៝ន​លាន​អីឆ្រាអែល ​ដ៝ង់។ ឞ្រាស​ហ្វេង​អ្វែស​អី​ក្ល៝ស​អ្វែស​ជុរ​គុ​តា​ពាង់‌ ២៦ មឞើស​អ៝ន់​ពាង់​គឹត ពាង់​មោ​ខឹត​អោស​លាស​មោ​ហ៝ៈ​ឆៃ​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់។ ២៧ កាស​ទូ​នារ​រី​ឞ្រាស​ហ្វេង​អ្វែស​ដាៈ​ឆីមេអោន ​ហាន់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស។ ត៝ត់​តា​នៃ​ឆៃ​យោឆែប  នទ្រែល​មា​មារី ​លែវ​អ៝ស​ឞេ​ហាន់​តា​ជ៝ង់​គូង​ញីស​ជាន​ឞ្រាស​រី​ដ៝ង់ គៃ​មា​ញហើរ​អ៝ស​ឞេ​អី​នៃ​មា​កោរាញ​ឞ្រាស​កើត​នាវ​ឞូ​លែៈ​ជេស​ញចីស​តា​នាវ​វៃ​នៃ​នើស។ ២៨ ជេស​ឆីមេអោន ​ឆៃ​អ៝ស​ឞេ​អី​រី ពាង់​ក្លូ ជេសរី​ពាង់​រានេ​មា​កោរាញ​ឞ្រាស៖

២៩ “អើយ​កោរាញ​ឞ្រាស! គ៝ប់​អ្យា​អី​ឞូនុយ្ស​ជាន​ការ​អ្យាត់​នាវ​មៃ អាបៃ​អ្យា​លាស​គ៝ប់​ខឹត គ៝ប់​លែៈ​គែស​នាវ​ដាប់​មពាន់​ជេស‌

យ៝រ​នាវ​មៃ​ត៝ន​មា​គ៝ប់​នើស​ជេង​ទី​ងាន់​រ៝។

៣០ ត្រោម​មាត់​គ៝ប់​លែៈ​ឆៃ​នាវ​រាក្លាយ្ស​មៃ​អ៝ន់​ជេស។*

៣១ នាវ​រាក្លាយ្ស​អី​នៃ​មៃ​លែៈ​នទ្រាប់​អ៝ន់​មា​លែៈ​មពោល​ឞូនុយ្ស​ឆៃ‌

៣២ ពាង់​ជេង​តឹម​ឞាន​នាវ​អាង​គៃ​មា​ងអាង​លែៈ​មពោល​ឞូនុយ្ស​អី​មោ​ទី​ផូង​អីឆ្រាអែល  យ៝រ​មា​ពាង់​អ៝ន់​ខាន់​ពាង់​នៃ​គឹត​នាល់​កោរាញ​ឞ្រាស‌

ជេសរី​ផូង​អេងៗ​រានេ​រាហើន​ផូង​អីឆ្រាអែល  យ៝រ​មា​ឞ្រាស​ក្រីស ​តាៈ​ឞើស​ផូង​អី​នៃ‡”។*

៣៣ មេៈ​ឞឹ​អ៝ស​ឞេ​អី​នៃ​នទ្រ៝ត់​ហីស​រាហ៝ល់​នាវ​ឆីមេអោន ​លាស​មា​ក៝ន​ឞេ​ខាន់​ពាង់។ ៣៤ ឆីមេអោន ​មឞើស​នាវ​គែស​ជេង​មា​ខាន់​ពាង់ ជេសរី​លាស​មា​មារី ៖ “កោរាញ​ឞ្រាស​លែៈ​អ៝ន់​ឞូនុយ្ស​អ៝ក់​តា​ផូង​អីឆ្រាអែល ​គែស​នាវ​រ៝ស​ហេង​យ៝រ​មា​ខាន់​ពាង់​មោ​អ្យាត់​អោស​មា​ក៝ន​ឞេ​អ្យា យើន​មា​គែស​អ៝ក់​ជឹត​គែស​នាវ​រាក្លាយ្ស​យ៝រ​មា​ខាន់​ពាង់​អ្យាត់​មា​ក៝ន​ឞេ​អ្យា។ កោរាញ​ឞ្រាស​នើម​លែៈ​ញជ្វាល់​ជេស​ក៝ន​ឞេ​អ្យា​វាច់​តា​អ្យា តីស​មា​អ៝ក់​ឞូនុយ្ស​ហោម​តឹម​រាទ៝ង់​ដាស​ពាង់។* ៣៥ នទ្រី​ទឹង​ឞូ​ឆៃ​ក្ល៝ស​រាស​វាស​នាវ​មឹន​ឞូនុយ្ស​ទុត​នទ៝ប់ អី​អៃ​នើម​តៃ​គែស​ជី​អោស​អេត​អោស​អេល​ងាន់ នហាៈ​មា​គែស​ដាវ​នត៝ប់​រាហ៝​តា​ព្លៃ​នូយ្ស​ព្លៃ​នហ៝ម់​អៃ​ងាន់”។

អូ​អាន ​រានេ​កោរាញ​ឞ្រាស

៣៦ ជេសរី​គែស​ទូ​ហ្វេ​អូ​រាញ ឞូនុយ្ស​នតើយ្ស​នាវ​ងើយ​កោរាញ​ឞ្រាស ពាង់​រាញា​អាន  អី​ក៝ន​ផានូអែល ​តា​មពោល​អាឆើរ §។ ពាង់​នអាប់​លែៈ​គែស​ពើស​នាម់ ជេសរី​ឆាយ​ពាង់​ខឹត‌ ៣៧ ជេស​ឆាយ​ពាង់​ខឹត​នៃ ពាង់​គុ​នទ្រោ​នហ៝ នោក​នៃ​ពាង់​លែៈ​រាញ ៨៤ នាម់។ ពាង់​គុ​ងក្រែ​តា​ជ៝ង់​គូង​ញីស​ជាន​ឞ្រាស ពាង់​យើក​មឞាស​មា​កោរាញ​ឞ្រាស​ទឹង​មាង់​ទឹង​នារ គែស​អ៝ក់​ពាង់​មឞើស​ឆើម​អ៝ត់​ឆោង​ឆា។* ៣៨ នោក​ឆីមេអោន ​ហោម​ងើយ អូ​អាន ​ត្រុយ្ស​តា​នៃ ត៝ត់​ឆៃ​អ៝ស​ឞេ​អី​នៃ ពាង់​រាន​រានេ​មា​កោរាញ​ឞ្រាស ជេសរី​ពាង់​មឞើស​ងក៝ច​មា​អ៝ស​ឞេ​ជេៈ​នៃ​អ៝ន់​មា​ឞូនុយ្ស​អី​គុ​ក៝ប់​រើប​ហើប​ឞ្រាស​ក្រីស ​អី​កោរាញ​ឞ្រាស​ដាៈ​ហាន់​គៃ​មា​រាក្លាយ្ស​ប៝ន​លាន​អីឆ្រាអែល *។*

រានាក់​វ៝ល់​ឞ្រាស​យេឆូ ​ព្លឹ​ឆឹត​តា​ប៝ន​នាឆារែត 

៣៩ ជេស​មេៈ​ឞឹ​ឞ្រាស​យេឆូ ​ជាន​លែៈ​ផ្យៅ​តឹម​ទី​តឹង​នាវ​វៃ​កោរាញ​ឞ្រាស ជេសរី​ខាន់​ពាង់​ព្លឹ​ឆឹត​តា​ប៝ន​ខាន់​ពាង់​នើម ប៝ន​នាឆារែត ​តា​ឞ្រី​កាលីលេ ​រី។ ៤០ ជេសរី​ឞ្រាស​យេឆូ ​នតើម​តេស​ដេៈ​ក្វ៝ង់​ដេៈ​ឆាក់​ជាន់​ពាង់​ទាង់ គែស​នាវ​មឹន​គឹត​ឞ្លាវ​ងាន់ យ៝រ​មា​កោរាញ​ឞ្រាស​គុ​នទ្រែល​កើល​មា​ពាង់។

ឞ្រាស​យេឆូ  ១២ នាម់ ពាង់​គុ​តា​ជ៝ង់​គូង​ញីស​ជាន​ឞ្រាស

៤១ តា​អាប់​នាម់​ឞូ​ញេត​បុន​នហ៝ត មេៈ​ឞឹ​ឞ្រាស​យេឆូ  នទ្រែល​មា​ផូង​ប៝ន​លាន​អីឆ្រាអែល ​វៃ​ហាន់​តា​ប៝ន​ក្វ៝ង់​យេរូឆាលឹម ​ដ៝ង់។* ៤២ តឹង​នាវ​វៃ​ខាន់​ពាង់​វៃ​ជាន​នើស មេៈ​ឞឹ​ឞ្រាស​យេឆូ ​ហាវ​លាប់​ញេត​បុន។ ត៝ត់​ទូ​នាម់​ឞ្រាស​យេឆូ ​លែៈ​គែស ១២ នាម់ ជេសរី​មេៈ​ឞឹ​លែវ​ពាង់​ហាន់​នទ្រែល​ដ៝ង់។ ៤៣ ត៝ត់​លោច​ញេត​បុន អី​មេៈ​ឞឹ​រី​ឆឹត​គ្រុង។ មោ​គឹត​អោស​លាស​ក៝ន​ខាន់​ពាង់​ហោម​គុ​តា​ប៝ន​យេរូឆាលឹម ‌ ៤៤ នអោន​លាស​លែៈ​ហាន់​នទ្រែល​ឞូ។ ត៝ត់​ហាន់​លែៈ​គែស​ទូ​នារ​រាមាង់ រី​មើ​ខាន់​ពាង់​នតើម​ជ៝យ​ក៝ន​ខាន់​ពាង់​តា​ឞាល់​មពោល​ខាន់​ពាង់​គឹត​នាល់‌ ៤៥ ជ៝យ​មោ​ឆៃ​អោស ជេសរី​ខាន់​ពាង់​ព្លឹ​តៃ​តា​ប៝ន​យេរូឆាលឹម  គៃ​មា​ជ៝យ​ពាង់​តា​រី។ ៤៦ ជ៝យ​ត៝ត់​ពែ​នារ ខាន់​ពាង់​ឆៃ​ពាង់​គុ​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស​នទ្រែល​នើម​នតី​នាវ​វៃ​ផូង​អីឆ្រាអែល ​តា​រី ពាង់​គុ​អ្យាត់​នាវ​ឞូ​ងើយ ងក្រែ​មា​អោប​ឞូ​នាវ​អេងៗ​ជឹត។ ៤៧ ឞូ​ម៝ស​អី​តាង់​នាវ​ឞ្រាស​យេឆូ ​អើស ឞូ​នទ្រ៝ត់​ហីស​រាហ៝ល់​ងាន់ មោ​វ៝ត់​អោស​នាវ​ពាង់​អើស​អី​នៃ​ឞ្លាវ​ងាន់។ ៤៨ ត៝ត់​មេៈ​ឞឹ​ឆៃ​ជេស​អី​ក៝ន​នៃ ឞារ​ហៃ​ខាន់​ពាង់​នៃ​នទ្រ៝ត់​ហីស​រាហ៝ល់​ងាន់។ មេៈ​ពាង់​អោប៖ “ហើយ​នោ! មើម​ជាន​មៃ​កើត​នអៃ​នៃ​ហាៈ? ហេន​រាវៃ​ហោ​ងាន់​ហាន់​ជ៝យ​មៃ”។ ៤៩ ក៝ន​ពាង់​អើស៖ “ហើយ​មេៈ​ឞឹ ម៝ស​នាវ​ខាន់​អៃ​មៃ​ជ៝យ​គ៝ប់? គ៝ប់​អ្យា​គុ​តា​ជៃ​អី​ឞឹ​គ៝ប់​នើម​ហែស”។* ៥០ តីស​មា​មេៈ​ឞឹ​មោ​វ៝ត់​អោស​នាវ​ក៝ន​ពាង់​អើស​អី​នៃ។ ៥១ អី​មេៈ​ពាង់​រី​ព្រាប់​លែៈ​នាវ​អី​នៃ​តា​ត្រោម​ឆាក់​ពាង់​នើម។ ជេសរី​អី​ក៝ន​នៃ​ព្លឹ​ឆឹត​អា​ប៝ន​នាឆារែត ​នទ្រែល​មេៈ​ឞឹ អ្យាត់​នាវ​អី​មេៈ​ឞឹ​ពាង់​ដ៝ង់។* ៥២ ឞ្រាស​យេឆូ ​លើ​មា​នទាម់ លើ​មា​គែស​នាវ​មឹន​គឹត​ឞ្លាវ ទី​នូយ្ស​ទី​នហ៝ម់​កោរាញ​ឞ្រាស​ងាន់ នទ្រែល​មា​ទី​នូយ្ស​ទី​នហ៝ម់​ឞូនុយ្ស​ដ៝ង់។*

៣

យោហាន-​បាប់តែម ​នតុម​នតី​ប៝ន​លាន

(មថ ៣:១-១២; មក ១:១-៨; យហ ១:១៩-២៨)

១ នោក​កោរាញ​កាដាច់​ឆេឆារ ​រាញា​តីបេរៀស  ពាង់​ម៝ត់​អ្វាញ់​តា​ប៝ន​រោម ​លែៈ​គែស ១៥ នាម់ គែស​ពុនតេស-​ពីលាត ​ជាន​កោរាញ​ក្វ៝ង់​តា​ឞ្រី​យូដា  គែស​ហេរោត-​អ៝ន់តីពាស  ពាង់​ម៝ត់​អ្វាញ់​ឞ្រី​កាលីលេ  គែស​ផីលីប ​អី​នោ​ហេរោត ​រី ពាង់​ម៝ត់​អ្វាញ់​ឞ្រី​អីតូរេ  នទ្រែល​មា​ឞ្រី​ត្រាខោនីត  គែស​លីឆានេស  ពាង់​ម៝ត់​អ្វាញ់​ឞ្រី​អាបែលែន ។ ២ ជេសរី​គែស​ដ៝ង់​ឞារ​ហៃ​កោរាញ​មពោល​ជាន​ឞ្រាស រាញា​ខាន់​ពាង់​អានាស  នទ្រែល​មា​កៃផាស ។ នោក​នៃ​យោហាន ​អី​ក៝ន​ឆាការី ​គុ​តា​ឞ្រី​រាទាស​ងាយ​ឞើស​ប៝ន​អេងៗ ជេសរី​កោរាញ​ឞ្រាស​នតិញ​នាវ​មា​ពាង់។ ៣ ជេសរី​យោហាន ​ឞ្រោៈ​អាប់​ប៝ន​រ៝ៈ​ទាក​រាលាយ​យោរដាន់  មឞើស​ងក៝ច​មា​ប៝ន​លាន​រាគ៝ល់​លើយ​នូយ្ស​នហ៝ម់​អ្យើស ជេសរី​ទើន​នាវ​យុក​មា​ទាក អី​ឞូ​ក្វាល់​«បាប់តែម» គៃ​មា​ញហើ​ខាន់​ពាង់​អុច​តឹង​នាវ​កោរាញ​ឞ្រាស នទ្រី​ទឹង​កោរាញ​ឞ្រាស​យោៈ​នអាច​មោ​ហោម​អោស​កើប​នាវ​តីស​ខាន់​ពាង់។* ៤ ពាង់​ជាន​កើត​នៃ​តឹម​ទី​កើត​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​អេឆាយ  ពាង់​ញចីស​លាស៖

«គែស​ទូ​ហ្វេ​ឞូនុយ្ស​នតែរ​តា​ឞ្រី​រាទាស​លាស៖

«នទ្រាប់​ហ៝ម់​នូយ្ស​នហ៝ម់​អ៝ន់​មា​កោរាញ​ឞ្រាស

តឹម​ឞាន​មា​ឞូនុយ្ស​ក្វាយ្ស​ត្រ៝ង​ញឆ៝ង់​ត្រ៝ង​អ៝ន់​មា​កាដាច់​ហាន់‌

៥ តឹម​ឞាន​មា​ឞូនុយ្ស​ឞ្រោយ​លើយ​នតុក​រាលុង​អ៝ន់​ឞេង‌

យោក​ជេៈ​ក្វ៝ង់​ខាន់​ពាង់​ជាន​អ៝ន់​ល៝ង់

ខាន់​ពាង់​ញឆ៝ង់​នតុក​ក្វែ​ក្វាច់​អ៝ន់​ឆ៝ង់

នតុក​នទោស​នទាប់​ខាន់​ពាង់​ឞ្រោយ​លើយ​អ៝ន់​ល៝ង់ តឹម​ឞាន​មា​ក្វាយ្ស​ត្រ៝ង​អ៝ន់​មា​កាដាច់​ឞ្រោៈ។

៦ នទ្រី​ទឹង​លែៈ​ឞូនុយ្ស​គឹត​ឆៃ​នើម​រាក្លាយ្ស​អី​កោរាញ​ឞ្រាស​ទែ​ញជ្វាល់»†»។*

៧ ជេស​តាង់​នាវ​យោហាន ​មឞើស​នៃ​នើស ខាន់​ពាង់​ឞ្រោៈ​គ្រុង​ដាៈ​ពាង់​បាប់តែម​យុក​មា​ទាក គែស​អ៝ក់​ឞូនុយ្ស​អី​ហាន់​បាប់តែម​យុក​មា​ទាក យើន​មា​មោ​អុច​អោស​រាគ៝ល់​លើយ​នូយ្ស​នហ៝ម់​អ្យើស យោហាន ​លាស៖ “យេ! មពោល​ឞូនុយ្ស​អ្យើស​ឞូនុយ្ស​ជាញ​តឹម​ឞាន​មា​ឞេស​កូ ឞូ​ម៝ស​មឞើស​មា​ខាន់​អៃ​មៃ​ទឹង​គែស​មា​ញច្វាត់​ក្រាប​ឞើស​នាវ​តេៈ​ទោយ្ស​កោរាញ​ឞ្រាស*​អី​ឞើយ​មា​ត៝ត់​អ្យា?* ៨ លាស​ខាន់​អៃ​មៃ​មោ​អុច​កោរាញ​ឞ្រាស​តេៈ​ទោយ្ស លាស​នទ្រី​គុ​ឆ៝ង់​ជាន​អ្វែស​ហ៝ម់ គៃ​មា​គឹត​ឆៃ​នូយ្ស​នហ៝ម់​ខាន់​អៃ​មៃ​លែៈ​រាគ៝ល់​ងាន់​រ៝។ លើយ​ហោម​លាស​អេង​តា​ឆាក់​ខាន់​អៃ​មៃ​នើម៖ «គ៝ប់​លែៈ​ឆៅ​អាឞ្រាហាម់ ​ងាន់ នទ្រី​កោរាញ​ឞ្រាស​មោ​ហោម​អោស​តេៈ​ទោយ្ស»។ គ៝ប់​លាស​មា​ខាន់​អៃ​មៃ ជេង​ឆៅ​អាឞ្រាហាម់ ​ទើម​មោ​អោស​គែស​នាវ​ខ្លៃ លុ​អ្យា​កោរាញ​ឞ្រាស​ឆ៝ៈ​ជាន​ឆៅ​អាឞ្រាហាម់ ​ជេង​ដ៝ង់។* ៩ អាបៃ​អ្យា​កោរាញ​ឞ្រាស​អុច​តេៈ​ទោយ្ស​មា​លែៈ​ឞូនុយ្ស​អី​មោ​ជាន​អ្វែស ពាង់​តឹម​ឞាន​មា​ឞូនុយ្ស​នទ្រាប់​ពេស​ថាវ​មា​កាល់​លើយ​តើម​ឆី​មោ​គែស​ព្លៃ ជេសរី​ឆូ​លើយ​មា​អុញ”។*

១០ ផូង​អី​នៃ​អោប​យោហាន ៖ “មើម​ជាន​ហាៈ គៃ​មា​រាក្លាយ្ស​ឞើស​កោរាញ​ឞ្រាស​តេៈ​ទោយ្ស​ហេន?”* ១១ យោហាន ​អើស​មា​ខាន់​ពាង់៖ “ឞូ​ម៝ស​អី​គែស​ឞារ​ឞ្លាស​អាវ អ៝ន់​ពាង់​ពាៈ​ទូ​ឞ្លាស​មា​ឞូនុយ្ស​មោ​គែស ឞូនុយ្ស​អី​គែស​នទើ​ឆោង​ឆា អ៝ន់​ពាង់​ពាៈ​មា​ឞូនុយ្ស​មោ​គែស”។* ១២ គែស​ឞូនុយ្ស​អាបាៈ​តាៈ​ឞើស​មពោល​ក៝ប់​ឆ៝ៈ​ព្រាក់​ឞើស​ប៝ន​លាន​មា​អ៝ន់​កោរាញ​ម៝ត់​អ្វាញ់ ឞ្រោៈ​ទាន់​យោហាន ​បាប់តែម​យុក​មា​ទាក​តា​រី អោប​ពាង់​ដ៝ង់៖ “ហើយ​នើម​នតី លាស​នទ្រី​ហេន​អ្យា​មើម​ជាន​មេស?” ១៣ យោហាន ​អើស៖ “លើយ​អោស​រាអ៝ត់​លើយ​អោស​មរោស​ឞូ​គៃ​មា​ឆ៝ៈ​ព្រាក់​អ៝ក់​រាលាវ​កែស”។ ១៤ គែស​ផូង​តាហែន​អាបាៈ​អោប​ពាង់៖ “លាស​នទ្រី​ហេន​អ្យា មើម​ជាន​មេស?” ពាង់​អើស៖ “លើយ​ទឹង​នតោន​ញច្រ៝ស​ឞូ លើយ​អោស​តុន​ជ៝ត​ឞូ​គៃ​មា​ឆ៝ៈ​ព្រាក់​ឞូ អ៝ន់​ឆ៝ប់​ត៝ង់†​ទើន​មា​ព្រាក់​ខៃ​ខាន់​មៃ​នើម​ហ៝ៈ”។

១៥ ផូង​ប៝ន​លាន​អីឆ្រាអែល  ខាន់​ពាង់​ហោម​គុ​ក៝ប់​ត៝ត់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​រី​វាច់។ ឞូនុយ្ស​អី​តាង់​នាវ​យោហាន ​លាស ទឹង​លែៈ​ខាន់​ពាង់​អី​នៃ​គែស​មឹន​អេង​តា​នូយ្ស​នហ៝ម់៖ “ពាង់​អី​នៃ​ឞ្រាស​ក្រីស ​មោ​លាស​មោ?”* ១៦ ជេសរី​យោហាន ​មឞើស​ទឹង​លែៈ​ឞូនុយ្ស ពាង់​លាស៖ “គ៝ប់​ជាន​បាប់តែម​អ៝ន់​ខាន់​អៃ​មៃ​យុក​មា​ទាក​ទើម យើន​មា​គែស​ទូ​ហ្វេ​កោរាញ​ឞើយ​ត៝ត់​ជេស ពាង់​គែស​នាវ​ទើយ​រាលាវ​គ៝ប់​ងាន់ តា​នាប់​ពាង់​គ៝ប់​ជេង​ឞូនុយ្ស​ជេៈ​លេៈ​ទើម ឞ៝ល​លាស​គ៝ប់​ឆើម​ទ្រ៝ស​នតោ​ជ៝ត​ពាង់ ហោម​អែ​មោ​ហ៝ៈ​ទី​ដ៝ង់​ដាស​នាវ​ជាន​ការ​ពាង់។ ពាង់​បាប់តែម​អ៝ន់​ខាន់​អៃ​មៃ​មា​ឞ្រាស​ហ្វេង​អ្វែស​អី​ក្ល៝ស​អ្វែស នទ្រែល​មា​អុញ។* ១៧ ពាង់​តឹម​ឞាន​មា​ឞូនុយ្ស​ញអោត​ទោង គៃ​មា​រាឆែង​លែៈ​ឞា​អី​គែស​តា​នតុក​ពាង់​ព្លេន​នៃ ឞា​រាង្លៃ​ពាង់​ឆ៝ៈ​តោស​ព្រាប់​តា​ជៃ​ឞា​ពាង់​នើម អី​ញឆ្យាប់​ពាង់​ឆូ​លើយ​មា​អុញ​មោ​អោស​ឞ្លាវ​ញហ៝ត់ កើត​នទ្រី​ពាង់​តឹម​ងខាស​លើយ​ឞូនុយ្ស​អ្វែស​ដាស​ឞូនុយ្ស​អ្យើស ជេសរី​តេៈ​ទោយ្ស​មា​ឞូនុយ្ស​អ្យើស”។ ១៨ នទ្រី​យោហាន ​ពាង់​មឞើស​នាវ​មហែ​មហាន​អ្វែស​អី​នៃ​មា​ផូង​ប៝ន​លាន នទ្រែល​មា​នតុម​នតី​នាវ​អា​អេង​អ៝ក់​ជឹត​គៃ​មា​អ៝ន់​ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស។ ១៩ ជេសរី​យោហាន ​នទុយ្ស​លាស​ទុត​ទាង់​អ៝ន់​មា​ហេរោត-​អ៝ន់តីពាស ​អី​កោរាញ​ម៝ត់​អ្វាញ់​ឞ្រី​កាលីលេ  យ៝រ​មា​ពាង់​ឆ៝ៈ​ពីត​អូរ​អី​អ៝ស​ពាង់​នើម រាញា​ឞូ​អូរ​អី​នៃ​ហេរោដៀស  ជេសរី​ពាង់​ឆ៝ៈ​ជាន​អូរ។ យោហាន ​លាស​ហេរោត ​អី​នៃ​មា​នាវ​ពាង់​ជាន​តីស​អេងៗ​អ៝ក់​ជឹត មោ​អោស​ទើន​មា​នាវ​តីស​អី​នៃ​ទើម‌* ២០ ពាង់​ជាន​តីស​លើ​មា​ហោ​ជឹត​ត៝ត់​ពាង់​ញុប​ក្រុង​យោហាន ​តេៈ​តា​ត្រោម​នទ្រូង​ដ៝ង់។

ឞ្រាស​យេឆូ ​ទើន​នាវ​បាប់តែម

(មថ ៣:១៣-១៧; មក ១:៩-១១; យហ ១:៣២-៣៤)

២១ នោក​យោហាន ​ហោម​ជាន​បាប់តែម​មា​ផូង​ប៝ន​លាន ត៝ត់​ឞ្រោៈ​ឞ្រាស​យេឆូ ​ទើន​នាវ​យុក​បាប់តែម​ដ៝ង់ ជេស​បាប់តែម​ពាង់​ហោម​មឞើស​ឆើម ទោ​មា​ត្រោក​ពើក​ឞ៝ង់​លាហឺរ។ ២២ ជេសរី​ឞ្រាស​ហ្វេង​អ្វែស​អី​ក្ល៝ស​អ្វែស អ្វាញ់​តឹម​ឞាន​មា​ព្លុក ជុរ​ទ្រ៝ម់​តា​ពាង់​រី ទោល​នៃ​គែស​តាង់​នតែស​ឞ៝រ់​តាៈ​ឞើស​កាលើ​ត្រោក​លាស៖ “មៃ​អី​ក៝ន​គ៝ប់​រ៝ង់ គ៝ប់​រាម់​រាហើន​មៃ​ហោ​ងាន់​ងេន”។

ងក៝ច​យៅ​ទែស​អូ​ចែ​ឞ្រាស​យេឆូ 

(មថ ១:១-១៧)

២៣ ត៝ត់​នារ​ឞ្រាស​យេឆូ ​នតើម​ជាន​ការ​មា​កោរាញ​ឞ្រាស នាម់​ពាង់​ក្លាប់​លាស​លែៈ​គែស ៣០ នាម់។ តឹង​នាវ​ឞូ​មឹន ពាង់​នើស​អី​ក៝ន​យោឆែប យោឆែប ‡​អី​ក៝ន​ហេលី ‌ ២៤ ហេលី ​អី​ក៝ន​មាត់ថាត់ មាត់ថាត់ ​អី​ក៝ន​លេវី លេវី ​អី​ក៝ន​មេលកី មេលកី ​អី​ក៝ន​យានាយ យានាយ ​អី​ក៝ន​យោឆែប ‌ ២៥ យោឆែប ​អី​ក៝ន​មាតាថេស មាតាថេស ​អី​ក៝ន​អាមុស អាមុស ​អី​ក៝ន​នាហុម នាហុម ​អី​ក៝ន​អេឆាលី អេឆាលី ​អី​ក៝ន​នាគាយ ‌ ២៦ នាគាយ ​អី​ក៝ន​មាត មាត ​អី​ក៝ន​មាតាថេស មាតាថេស ​អី​ក៝ន​ឆេមី ឆេមី ​អី​ក៝ន​យោឆែក យោឆែក ​អី​ក៝ន​យូដា ‌ ២៧ យូដា ​អី​ក៝ន​យោអានាន យោអានាន ​អី​ក៝ន​រេឆា រេឆា ​អី​ក៝ន​ឆោរោបាបែល ឆោរោបាបែល ​អី​ក៝ន​ឆាលាថីល ឆាលាថីល ​អី​ក៝ន​នេរី ‌* ២៨ នេរី ​អី​ក៝ន​មេលកី មេលកី ​អី​ក៝ន​អាដី អាដី ​អី​ក៝ន​កោឆាន កោឆាន ​អី​ក៝ន​អេលមាដាម់ អេលមាដាម់ ​អី​ក៝ន​អែរ ‌ ២៩ អែរ ​អី​ក៝ន​យោឆ្វេ យោឆ្វេ ​អី​ក៝ន​អេលេឆារ អេលេឆារ ​អី​ក៝ន​យោរីម យោរីម ​អី​ក៝ន​មាថាត មាថាត ​អី​ក៝ន​លេវី ‌ ៣០ លេវី ​អី​ក៝ន​ឆីមេអោន ឆីមេអោន ​អី​ក៝ន​យូដា យូដា ​អី​ក៝ន​យោឆែប យោឆែប ​អី​ក៝ន​យោនាម យោនាម ​អី​ក៝ន​អេលេកីម ‌ ៣១ អេលេកីម ​អី​ក៝ន​មេលេអា មេលេអា ​អី​ក៝ន​មេនា មេនា ​អី​ក៝ន​មាតាថា មាតាថា ​អី​ក៝ន​នាថាន នាថាន ​អី​ក៝ន​កាដាច់​ដាវីត ‌** ៣២ កាដាច់​ដាវីត ​អី​ក៝ន​យេឆេ យេឆេ ​អី​ក៝ន​អោបេត អោបេត ​អី​ក៝ន​ឞោអាស ឞោអាស ​អី​ក៝ន​ឆាល់មោន ឆាល់មោន ​អី​ក៝ន​នាសឆោន ‌ ៣៣ នាសឆោន ​អី​ក៝ន​អាមីនាដាប់ អាមីនាដាប់ ​អី​ក៝ន​អារាម អារាម ​អី​ក៝ន​ហេឆ្រុន §ហេឆ្រុន ​អី​ក៝ន​ពេរេស ពេរេស ​អី​ក៝ន​យូដា ‌* ៣៤ យូដា ​អី​ក៝ន​យាកោប យាកោប ​អី​ក៝ន​អីឆាក់ អីឆាក់ ​អី​ក៝ន​អាឞ្រាហាម់ អាឞ្រាហាម់ ​អី​ក៝ន​ថេរា ថេរា ​អី​ក៝ន​នាហោរ ‌ ៣៥ នាហោរ ​អី​ក៝ន​ឆេរូក ឆេរូក ​អី​ក៝ន​រេអូ រេអូ ​អី​ក៝ន​ផាលេក ផាលេក ​អី​ក៝ន​អេបែរ អេបែរ ​អី​ក៝ន​ឆេលាស ‌ ៣៦ ឆេលាស ​អី​ក៝ន​ខៃនាន ខៃនាន ​អី​ក៝ន​អារពាក់ឆាត អារពាក់ឆាត ​អី​ក៝ន​ឆិម ឆិម ​អី​ក៝ន​នោអេ នោអេ ​អី​ក៝ន​លាមេក ‌ ៣៧ លាមេក ​អី​ក៝ន​មឹថូឆាលា មឹថូឆាលា ​អី​ក៝ន​ហេនុក ហេនុក ​អី​ក៝ន​យារេត យារេត ​អី​ក៝ន​មហាលលេលអែល មហាលលេលអែល ​អី​ក៝ន​ខៃនាន ‌ ៣៨ ខៃនាន ​អី​ក៝ន​អេនោស អេនោស ​អី​ក៝ន​ឆេត ឆេត ​អី​ក៝ន​អាដាម់ អាដាម់ ​អី​រី​អី​ក៝ន​កោរាញ​ឞ្រាស។

៤

ឞ្រាស​យេឆូ ​ទើយ​ឞើស​នាវ​នទើម

(មថ ៤:១-១១; មក ១:១២-១៣)

១ ជេសរី​ឞ្រាស​យេឆូ ​លោស​ឞើស​ទាក​រាលាយ​យោរដាន់ ​នហ៝​មា​ឞ្រាស​ហ្វេង​អ្វែស​គុ​តា​ពាង់​ងាន់ ជេសរី​ឞ្រាស​ហ្វេង​អ្វែស​អី​ក្ល៝ស​អ្វែស​លែវ​ពាង់​តា​ឞ្រី​រាទាស​ងាយ​ឞើស​ប៝ន​ងាន់។* ២ តា​នតុក​នៃ​កោរាញ​មពោល​ឞ្រាស​អ្យើស​នទើម​ពាង់ ៤០ នាង់ ៤០ នារ នោក​នៃ​ពាង់​មោ​គែស​អោស​លាប់​នទើ​ឆោង​ឆា​ទូ​រាង្លៃ​តា​ឆាក់។ ជេស​ឞើស​នៃ​ពាង់​ជី​ង៝ត​ងាន់​រ៝។ ៣ ជេសរី​កោរាញ​មពោល​ឞ្រាស​អ្យើស​លាស​មា​ពាង់៖ “លាស​មៃ​ក៝ន​កោរាញ​ឞ្រាស​ងាន់​ងេន ល៝ង់​មៃ​ដាៈ​លុ​អ្យា​អ៝ន់​ជេង​នុមពាង់”។ ៤ ឞ្រាស​យេឆូ ​អើស៖ “មោ​អោស លែៈ​ឞូ​ញចីស​ជេស​តា​នាវ​កោរាញ​ឞ្រាស​ងើយ៖ «ឞូនុយ្ស​មោ​អោស​រេស​តាៈ​ឞើស​នទើ​ឆោង​ឆា​ទើម»†”។ ៥ ជេសរី​កោរាញ​មពោល​ឞ្រាស​អ្យើស​លែវ​ឞ្រាស​យេឆូ ​តា​នតុក​ព្រេស ញហើ​ទូ​នទ៝ម់​ទើម​អ៝ន់​ពាង់​ឆៃ​ទឹង​លែៈ​ឞ្រី​ទាក​តា​នែស​នតូ​អ្យា។ ៦ ជេសរី​លាស​មា​ឞ្រាស​យេឆូ ៖ “គ៝ប់​អ៝ន់​នាវ​ទើយ​មា​មៃ​ម៝ត់​អ្វាញ់​ទឹង​លែៈ​ឞ្រី​ទាក​អី​នៃ នទ្រែល​មា​លែៈ​ទ្រាប់​នទើ​នាវ​ខ្លៃ​គែស​តា​ឞ្រី​ទាក​អី​នៃ គ៝ប់​អ៝ន់​មា​មៃ​ទាទេ យ៝រ​លាស​លែៈ​ទ្រាប់​នទើ​អី​នៃ​នើស​ជេង​ទ្រាប់​នទើ​គ៝ប់​នើម​ទាទេ ឞូ​ម៝ស​គ៝ប់​អុច​អ៝ន់​ទុត​តា​គ៝ប់​នើម​ទើម។* ៧ លាស​នទ្រី​មៃ​យើក​មឞាស​មា​គ៝ប់​ទោ នទ្រី​មើ​ទឹង​លែៈ​ទ្រាប់​នទើ​អី​នៃ​ជេង​ទ្រាប់​នទើ​មៃ​ទាទេ​រ៝”។ ៨ ឞ្រាស​យេឆូ ​លាស​មា​ពាង់៖ “មោ​អោស លែៈ​ឞូ​ញចីស​ជេស​តា​នាវ​កោរាញ​ឞ្រាស​ងើយ​កាល់​អែ​នើស៖

«ដាៈ​ខាន់​អៃ​មៃ​យើក​មឞាស​មា​កោរាញ​ឞ្រាស​អី​ឞ្រាស​ខាន់​អៃ​មៃ​នើម​ទើម​ហ៝ៈ

ជាន​ការ​អ្យាត់​នាវ​ទូ​ហ្វេ​ពាង់​អី​នៃ​ទើម​ហ៝ៈ»†”។

៩ ជេស​ឞើស​នៃ​ពាង់​លែវ​ឞ្រាស​យេឆូ ​លាប់​តា​ប៝ន​ក្វ៝ង់​យេរូឆាលឹម  ជេសរី​អ៝ន់​ឞ្រាស​យេឆូ ​ទ៝ក់​តា​កាលើ​ច៝រ​ញីស​ជាន​ឞ្រាស​មា​កោរាញ​ឞ្រាស តា​នតុក​អី​ទុត​ព្រេស​នៃ ពាង់​លាស​មា​ឞ្រាស​យេឆូ ៖ “លាស​មៃ​ក៝ន​កោរាញ​ឞ្រាស​ងាន់​ងេន ល៝ង់​មៃ​ញឆាត់​ជឹត​ទ៝ង់​ឆូ‌ ១០ យ៝រ​លាស​លែៈ​ឞូ​ញចីស​ជេស​តា​នាវ​កោរាញ​ឞ្រាស​ងើយ៖

«កោរាញ​ឞ្រាស​ដាៈ​តោង​ពារ់​ពាង់​នើម​ហាន់

ម៝ត់​ញជ្រាង់​មៃ។

១១ តី​ពាង់​ទ្រើ​មៃ‌

មោ​អោស​អ៝ន់​ជ៝ង់​មៃ​គែស​ញចិញ​មា​លុ»†”។

១២ ឞ្រាស​យេឆូ ​អើស​លាស៖ “លែៈ​ឞូ​ញចីស​ជេស​តា​នាវ​កោរាញ​ឞ្រាស​ងើយ​លាស៖ «លើយ​អោស​រាល៝ង​នាវ​ទើយ​កោរាញ​ឞ្រាស​អី​ឞ្រាស​មៃ​នើម»†”។ ១៣ លែៈ​ជេស​អាប់​ផ្យៅ​ពាង់​នទើម​ឞ្រាស​យេឆូ  ជេសរី​ពាង់​ទូ​តាៈ​ឞើស​ឞ្រាស​យេឆូ ​រី​នហ៝​មា​ក៝ប់​ត៝ត់​ទី​នារ​ជឹត។

ឞ្រាស​យេឆូ ​នតើម​មឞើស​នាវ​មហែ​មហាន​អ្វែស

(មថ ៤:១២-១៧; ១៣:៥៣-៥៨; មក ១:១៤-១៥; ៦:១-៦)

១៤ ជេសរី​ឞ្រាស​យេឆូ ​ព្លឹ​ឆឹត​តា​ឞ្រី​កាលីលេ ។ នាវ​ទើយ​ឞ្រាស​ហ្វេង​អ្វែស​គុ​តា​ពាង់។ ជេសរី​ឞូ​លឺ​ឆាក់​ពាង់​អាប់​នតុក​តា​ឞ្រី​អី​នៃ។ ១៥ ពាង់​គុ​នតុម​នតី​ឞូ​អាប់​នតុក​តា​ញីស​រាបុន​ខាន់​ពាង់​នើម អាប់​ឞូនុយ្ស​រានេ​ពាង់​ទាទេ​ងាន់។ ១៦ គែស​ទូ​នារ​រី​ឞ្រាស​យេឆូ ​ហាន់​តា​ប៝ន​នាឆារែត  នតុក​ពាង់​គុ​ឞើស​ជេៈ​នើស។ តឹង​មា​នាវ​វៃ​ពាង់​នើស នារ​ឆាបាត់ ​អី​នារ​រាលូ​ផូង​អីឆ្រាអែល ​ពាង់​ហាន់​តា​ញីស​រាបុន។ ជេសរី​ពាង់​ទ៝ក់​គៃ​មា​នទ្រាប់​រ៝ៈ​នាវ​កោរាញ​ឞ្រាស​ងើយ​អ៝ន់​ឞូ​អ្យាត់។ ១៧ ជេសរី​ឞូ​ឆ៝ៈ​នាវ​កោរាញ​ឞ្រាស​ងើយ ឆ៝ម់បុត​អេឆាយ ​ញចីស​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នទឹ​អ៝ន់​ឞ្រាស​យេឆូ ។ ជេសរី​ពាង់​ពើក​លីង*​អ្វាញ់​តា​ព្លាង់​នតុក​អេឆាយ ​ញចីស​លាស៖

១៨ «ឞ្រាស​ហ្វេង​អ្វែស†​គុ​តា​គ៝ប់‌

ពាង់​លែៈ​កើយ្ស​គ៝ប់‡

គៃ​មា​គ៝ប់​លែវ​នាវ​មហែ​មហាន​អ្វែស​មឞើស​មា​ឞូនុយ្ស​អ៝​អាច។

ពាង់​ដាៈ​គ៝ប់​ហាន់​មឞើស​ងក៝ច​នាវ​រាក្លាយ្ស​អ៝ន់​មា​ឞូនុយ្ស​អី​ឆាតាង់ ​អី​កោរាញ​មពោល​ឞ្រាស​អ្យើស​លែៈ​ញុប​ក៝ត់ កោរាញ​ឞ្រាស​ទែ​ទ្រីស​បើក​ទាទេ។

ពាង់​ដាៈ​គ៝ប់​ហាន់​មឞើស​ងក៝ច​មា​ឞូនុយ្ស​ចែស​មាត់​អ៝ន់​ឆៃ​អាង§។

ជេសរី​ដាៈ​គ៝ប់​រាក្លាយ្ស​ឞូនុយ្ស​ឞូ​តុន​ជ៝ត។

១៩ នហ៝​មា​មឞើស​នាម់​កោរាញ​ឞ្រាស​យោៈ​នអាច​លែៈ​ត៝ត់»។

២០ លោច​ជេស​ឞ្រាស​យេឆូ ​រ៝ៈ​នាវ​អី​នៃ ពាង់​ក្លោន​នាវ​កោរាញ​ឞ្រាស​ងើយ​នទឹ​អ៝ន់​មា​ឞូនុយ្ស​ម៝ត់​ញីស​រាបុន ជេសរី​ពាង់​គុ​នតី​នាវ​អី​នៃ។ លែៈ​ឞូនុយ្ស​គុ​តា​ត្រោម​ញីស​អី​នៃ​អ្វាញ់​ផ៝ង់​រាវ​លាវ​ជឹត​ពាង់​រី​ទាទេ។ ២១ ជេសរី​ឞ្រាស​យេឆូ ​លាស៖ “លែៈ​នាវ​កោរាញ​ឞ្រាស​ងើយ​អី​ខាន់​អៃ​មៃ​តាង់​នទើស​នើស នារ​អ្យា​លែៈ​ត៝ត់​ងាន់​រ៝”។

២២ ឞើស​នតើម​ទឹង​លែៈ​ឞូនុយ្ស​តា​នៃ​ខាន់​ពាង់​មអាក​រានេ​មា​ឞ៝រ់​មឞូង​ពាង់​ទាទេ តាង់​នាវ​ពាង់​នតី​នើស​ឞ្លាវ​អ្វែស​ងាន់។ ជេសរី​គែស​ឞូនុយ្ស​តឹម​រាលាច់​មា​នាវ​ពាង់​មឞើស​អី​នៃ​នើស ខាន់​ពាង់​លាស៖ “ហៃ! មើម​ពាង់​ឞាញ់​ងើយ​កើត​នៃ? យ៝រ​លាស​ពាង់​អី​នៃ​ក៝ន​យោឆែប ​ទើម”។* ២៣ ឞ្រាស​យេឆូ ​លាស​មា​ខាន់​ពាង់៖ “ងាន់​រ៝ ខាន់​អៃ​មៃ​ឆ៝ៈ​នាវ​ងើយ​នតឹត​អ្យា​លាស​មា​គ៝ប់៖ «ហើយ​កោរាញ​ទាក​ឆី ឆាម់​ឞាស​ឆាក់​មៃ​នើម​ល៝រ​ប៝ត់» គែស​នាវ​ខ្លៃ​លាស «ហេន​លឺ​តាង់​នាវ​មៃ​លែៈ​ជាន​តា​ប៝ន​កាពើនិម  ល៝ង់​ជាន​តៃ​នាវ​អី​នៃ​តា​ប៝ន​មៃ​នើម​អ្យា​ដ៝ង់»”។ ២៤ ឞ្រាស​យេឆូ ​លាស​តៃ​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ ឞូនុយ្ស​នតើយ្ស​នាវ​ងើយ​កោរាញ​ឞ្រាស​តា​ប៝ន​ពាង់​នើម​មោ​គែស​អោស​ឞូ​អ្យាត់​នាវ​ពាង់។* ២៥ ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​ពាង់​អេលីយា  នោក​នៃ​គែស​នាម់​ផាង​ជ៝ៈ​ពែ​នាម់​ងគូល មោ​គែស​អោស​នទើ​ឆោង​ឆា គែស​នាវ​ជី​ឆ៝ត់​ជី​ង៝ត​ក្វ៝ង់​លាម​ឞ្រី។ គែស​អ៝ក់​ដ៝ង់​ឞូ​អូរ​នទ្រោ​តា​ឞ្រី​អីឆ្រាអែល ។* ២៦ យើន​មា​កោរាញ​ឞ្រាស​មោ​អោស​ដាៈ​ពាង់​ហាន់​កើល​ទូ​ហ្វេ​ឞូ​អូរ​នទ្រោ​អី​នៃ ពាង់​ដាៈ​ហាន់​កើល​ងខើង​ទូ​ហ្វេ​ឞូ​អូរ​នទ្រោ​តា​ឞ្រី​ឆីដោន  ប៝ន​ឆារិបដា ​រី។ ២៧ គែស​ទូ​ហ្វេ​ជឹត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​ពាង់​អេលីឆេ  គែស​អ៝ក់​ឞូនុយ្ស​ផុង​ឆា*​តា​ឞ្រី​អីឆ្រាអែល  មោ​អោស​ទូ​ហ្វេ​ឞាស ទើន​ឞាស​ទូ​ហ្វេ​តា​ផូង​ឞ្រី​ឆីរី ​ទើម​រាញា​ពាង់​នាមាន់ †”។*

២៨ ត៝ត់​មា​តាង់​នាវ​ឞ្រាស​យេឆូ ​ងើយ​កើត​រី លែៈ​ឞូនុយ្ស​គុ​អ្យាត់​ជី​នូយ្ស​មា​ពាង់​ទាទេ​ងាន់។ ២៩ ជេសរី​ខាន់​ពាង់​ទ៝ក់​ទ្រឺម​ញជោម​ជុម​ឞ្រាស​យេឆូ ​តេក​ងលោស​ពាង់​ទូ​លោស​ឞើស​ប៝ន​ឞូ​ជាន​តា​កាលើ​យោក​នៃ លែវ​ពាង់​ជឹត​ជ្រែង​យោក​រី​គៃ​មា​ងក្លឹ​ជឹត​ទ៝ង់​ឆូ។* ៣០ យើន​លាស​ឞ្រាស​យេឆូ ​ឞ្រោៈ​រ៝ៈ​វាស​វាង​ឞូនុយ្ស​អ៝ក់​លោស​ឞើស​នតុក​នៃ។

ឞ្រាស​យេឆូ ​នត្រុត​ឞ្រាស​អ្យើស​ទូ​ឞើស​ឞូនុយ្ស

(មក ១:២១-២៨)

៣១ ជេសរី​ឞ្រាស​យេឆូ ​ហាន់​ជឹត​ប៝ន​កាពើនិម  តា​ឞ្រី​កាលីលេ ។ អាប់​នារ​ឆាបាត់ ​អី​នារ​រាលូ​ផូង​អីឆ្រាអែល ឞ្រាស​យេឆូ ​នតុម​នតី​ឞូ​តា​ញីស​រាបុន។* ៣២ ឞូ​នទ្រ៝ត់​ហីស​រាហ៝ល់​ងាន់​តាង់​នាវ​ពាង់​នតី​អី​នៃ យ៝រ​លាស​នាវ​ងើយ​ពាង់​គែស​នាវ​ទើយ តីស​ឞាល់​ដាស​នាវ​ឞូ​អេងៗ​នតី។* ៣៣ គែស​ទូ​នារ​ឆាបាត់  តា​ញីស​រាបុន​នៃ​គែស​ទូ​ហ្វេ​ឞូ​ក្លោ​ឞ្រាស​អ្យើស​លាប់​តា​ឆាក់​ពាង់ ជាន​អ៝ន់​នតែរ​ទុត​ទាង់ៗ​លាស៖ ៣៤ “អើ​ឞ្រាស​យេឆូ ​តាៈ​ឞើស​ប៝ន​នាឆារែត ! លើយ​មៃ​រាខ្វាក​ហេន មៃ​ហាន់​អុច​លើស​លើយ​ហេន​ឞើស? គ៝ប់​នាល់​មៃ​ងាន់ មៃ​អី​នៃ​អី​ឞូនុយ្ស​ក្ល៝ស​អ្វែស​តាៈ​ឞើស​កោរាញ​ឞ្រាស”។* ៣៥ ឞ្រាស​យេឆូ ​ទែ​មឞ្រាម​ឞ្រាស​អ្យើស​អី​នៃ៖ “លើយ​ហោម​ងើយ គុ​អ្យាត់​ឆាក់​រាក្លាក់​ហ៝ៈ ទូ​លោស​ហ៝ម់​ឞើស​ឞូនុយ្ស​អី​នៃ!” ឞ្រាស​អ្យើស​លើស​ឞូ​ក្លោ​អី​នៃ​អ៝ន់​ពាង់​ចោត​តា​នាប់​ឞាល់​ផូង ជេសរី​លោស​ប្ហុច​ឞើស​ឞូនុយ្ស​អី​នៃ មោ​អោស​អ៝ន់​អោឞាល់​គែស​នាវ​ជី។ ៣៦ ទឹង​លែៈ​ឞូនុយ្ស​ឆៃ​កើត​នៃ​នើស នទ្រ៝ត់​ហីស​រាហ៝ល់​ទាទេ​ងាន់ ជេសរី​តឹម​លាស​នទ្រាង់​ខាន់​ពាង់​នើម៖ “ហៃ! មើម​នាវ​ងើយ​ពាង់​អី​នៃ​ទឹង​តាម​ងាន់​ហ្យាស ទើយ​ដាៈ​ឞ្រាស​អ្យើស​លោស លោស​ងាន់​រ៝”។ ៣៧ ឞូ​លឺ​រាញា​ឆាក់​ឞ្រាស​យេឆូ ​លាម​នតុក​អាប់​ប៝ន​អី​នៃ​ងាន់​រ៝។

អ៝ក់​ឞូនុយ្ស​ជី ឞ្រាស​យេឆូ ​ជាន​អ៝ន់​ឞាស

(មថ ៨:១៤-១៧; មក ១:២៩-៣៤)

៣៨ ជេស​ឞ្រាស​យេឆូ ​លោស​ឞើស​ញីស​រាបុន​នៃ ហាន់​ជឹត​ជៃ​ឆីមោន  តា​ជៃ​អី​នៃ​មេៈ​ព៝​ឆីមោន ​គែស​នាវ​ជី តា​ឆាក់​ពាង់​ទោស​ហោ​ងាន់ ឞូ​ទាន់​ឞ្រាស​យេឆូ ​ជាន​អ៝ន់​ឞាស​ព៝​ពាង់​អី​រី។* ៣៩ ជេសរី​ឞ្រាស​យេឆូ ​ហាន់​តា​ឞូនុយ្ស​ជី​អី​នៃ នហ៝​មា​មឞ្រាម​នាវ​ជី​អី​រី នាវ​ជី​ឞាស​នទាល​រ៝។ ជេសរី​ពាង់​ទ៝ក់​ដឺប​ជាន​ការ​នទ្រាប់​នទើ​ឆោង​ឆា​អ៝ន់​មា​ឞូ​នាច់​អី​គុ​តា​ជៃ​នៃ។ ៤០ ត៝ត់​កេង​មាង់​ឞូនុយ្ស​តា​ប៝ន​អី​នៃ​ខាន់​ពាង់​លែវ​អ៝ស​នោ​អី​គែស​នាវ​ជី​អេងៗ​រាន​ម៝ប់​ឞ្រាស​យេឆូ ។ ពាង់​តេៈ​តី​កាលើ​ឆាក់​ផូង​ឞូនុយ្ស​ជី​អី​នៃ​អាប់​ខាន់​ពាង់ ជាន​ខាន់​ពាង់​ឞាស​ជី​ទាទេ។ ៤១ គែស​ឞូនុយ្ស​អ៝ក់​ឞ្រាស​អ្យើស​លោស​ឞើស​ឆាក់​ខាន់​ពាង់ នហ៝​មា​នតែរ​លាស៖ “មៃ​ក៝ន​កោរាញ​ឞ្រាស!” យ៝រ​លាស​ខាន់​ពាង់​គឹត​ឞ្រាស​យេឆូ ​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់។ តីស​មា​ឞ្រាស​យេឆូ ​មឞ្រាម​មពោល​ឞ្រាស​អ្យើស​មោ​អ៝ន់​អោស​ងើយ។

៤២ ត៝ត់​អើម​អោយ​អោយ​តៃ​រី ឞ្រាស​យេឆូ ​លោស​ឞើស​ប៝ន​អី​នៃ​ហាន់​ទូ​ហ្វេ​អេង​តា​នតុក​រាទាស​ងាយ​ដាស​ឞូនុយ្ស​គៃ​មា​មឞើស​ឆើម។ យើន​មា​គែស​ផូង​ប៝ន​លាន​តឹង​ជ៝យ​ពាង់​គ្រ៝ចៗ​ងាន់ ត៝ត់​ឆៃ​ឞ្រាស​យេឆូ ​ខាន់​ពាង់​ក៝ន់​គុ​នទ្រែល​មោ​អ៝ន់​អោស​ពាង់​ទូ​ឞើស​ខាន់​ពាង់។ ៤៣ ឞ្រាស​យេឆូ ​លាស​មា​ខាន់​ពាង់៖ “កោរាញ​ឞ្រាស​ដាៈ​គ៝ប់​មឞើស​នាវ​មហែ​មហាន​អ្វែស​ជេង​កោរាញ​ឞ្រាស​អុច​ម៝ត់​អ្វាញ់​ឞូនុយ្ស អ៝ន់​មា​ប៝ន​អេងៗ​ជឹត យ៝រ​នាវ​អ្យា​ទឹង​ពាង់​ដាៈ​គ៝ប់​ហាន់​តា​អ្យា”។* ៤៤ ជេសរី​ឞ្រាស​យេឆូ ​មឞើស​ងក៝ច​នាវ​មហែ​មហាន​អ្វែស​អាប់​ញីស​រាបុន​ផូង​អីឆ្រាអែល ​រ៝ៈ​ឞ្រី​កាលីលេ ‡​រី។

៥

ឞ្រាស​យេឆូ ​ក្វាល់​ពែ​ឞូនុយ្ស​ជាន​អ៝ស​ម៝ន​ពាង់

(មថ ៤:១៨-២២; មក ១:១៦-២០)

១ គែស​ទូ​នារ​រី​ឞ្រាស​យេឆូ ​ទ៝ក់​តា​មែង​ទាក​ងលៅ​ក្វ៝ង់ រាញា​ងលៅ​អី​នៃ​កេនេឆារែត  មោ​លាស​រាញា​ងលៅ​កាលីលេ ។ នារ​នៃ​គែស​អ៝ក់​ឞូនុយ្ស​រាន​តា​ពាង់​តឹម​មពែត​ងាន់ គៃ​មា​អ្យាត់​ពាង់​នតី​នាវ​កោរាញ​ឞ្រាស។ ២ ជេសរី​ពាង់​ឆៃ​ឞារ​មល៝ម់​ទូក​តា​មែង​កើស​រី អី​ឆាក់​ខាន់​ពាង់​នើម​លែៈ​ជុរ​រាវ​ជាល​អា​ទាក​ឆូ ខាន់​ពាង់​អី​នៃ​ជេង​ឞូនុយ្ស​ជាន​ការ​វាង់​កា​ទើម។ ៣ ជេសរី​ឞ្រាស​យេឆូ ​ញច៝​ទូ​មល៝ម់​ទូក ឞូនុយ្ស​តើម​ទូក​អី​នៃ​រាញា​ពាង់​ឆីមោន ឞ្រាស​យេឆូ ​ដាៈ​ពាង់​វាស​ទូក​ងាយ​ឞើស​មែង​រី​ដេៈ។ ពាង់​គុ​រាគើប​តា​កាលើ​ទូក​នតី​ផូង​ប៝ន​លាន។ ៤ លោច​ជេស​ឞ្រាស​យេឆូ ​នតី​ផូង​ប៝ន​លាន ពាង់​លាស​មា​ឆីមោន ៖ “ហើយ​អ៝ស ល៝ង់​មៃ​វាស​ទូក​ហាន់​ជឹត​ទាក​ជ្រូ​រី ជេសរី​ឆែង​ជាល​មៃ​នៃ​អា​ទាក​ឆូ”។* ៥ ឆីមោន ​ព្លឹ​អើស​មា​ពាង់​លាស៖ “អើយ​កោរាញ ឞើស​ឞោក​មាង់​ត៝ង់​អាង​ងាន់​ហេន​ឆែង​ជាល​មោ​អោស​គែស​កា យើន​មា​លាស​មៃ​ដាៈ​រី នទ្រី​គ៝ប់​ឆែង​អ្យាត់​នាវ​មៃ​ហើយ្ស”។ ៦ ជេសរី​ខាន់​ពាង់​ឆែង​ជាល ត៝ត់​មា​ឆែង​រី​គែស​កា​ទុត​អ៝ក់​ឞើយ​មា​ព្លុង​ជាល​ងាន់​រ៝។ ៧ ឆៃ​អ៝ក់​គែស​កា​នៃ ខាន់​ពាង់​រាវេស​តី​ក្វាល់​អី​ឞាល់​តា​ទូក​អេង​ជឹត​ជាៈ​កើល។ ជេសរី​ខាន់​ពាង់​តេៈ​កា​ឞេង​លែៈ​ឞារ​មល៝ម់​ទូក គែស​អ៝ក់​កា​អី​រី​ឞើយ​ង៝ម់​ទូក។ ៨-៩ ត៝ត់​ឆៃ​គែស​កា​អ៝ក់​អីរ​អារ​អី​នៃ ឞូនុយ្ស​អី​គុ​នទ្រែល​តា​នៃ​នទ្រ៝ត់​ហីស​រាហ៝ល់​ទាទេ​ងាន់។ នោក​ឆីមោន ​អី​ឞូ​ក្វាល់​ពេត្រោស ​ដ៝ង់*​ឆៃ​នាវ​ទើយ​កោរាញ​ឞ្រាស​គុ​តា​ឞ្រាស​យេឆូ ​រី ពាង់​ពាន់​មឞាស​តា​ជ៝ង់​ឞ្រាស​យេឆូ ​រី​រ៝ ជេសរី​លាស៖ “ហើយ​កោរាញ ទូ​ងាយ​ឞើស​គ៝ប់​អ្យា យ៝រ​លាស​គ៝ប់​ឞូនុយ្ស​គែស​នាវ​តីស”។* ១០ យើន​មា​ឞ្រាស​យេឆូ ​លាស​មា​ឆីមោន ៖ “ហើយ​អ៝ស មៃ​លើយ​ក្លាច​អោស នារ​ឞើស​កើយ​នើស​មៃ​ជ៝យ​គែស​កា នតើម​នារ​អ្យា​មៃ​ហាន់​ជ៝យ​គែស​ឞូនុយ្ស​អ្យាត់​នាវ​គ៝ប់ តឹម​ឞាន​មា​ឆែង​ឞូនុយ្ស”។ ឞូនុយ្ស​វាង់​កា​នទ្រែល​ឆីមោន  ទូ​ហ្វេ​រាញា​យាកើ  ទូ​ហ្វេ​រាញា​យោហាន  ឞារ​ហៃ​ខាន់​ពាង់​អី​នៃ​ក៝ន​ឆេបេដេ  ខាន់​ពាង់​វៃ​ជាន​ការ​នទ្រែល​ឆីមោន  ខាន់​ពាង់​នទ្រ៝ត់​ហីស​រាហ៝ល់​ទាទេ​ដ៝ង់។* ១១ ជេសរី​ខាន់​ពាង់​វាស​ទូក​ជឹត​មែង​កើស ត៝ត់​ទូក​អា​មែង​កើស​តី ខាន់​ពាង់​នត្លើយ​នទ៝ស​នទើ​តា​រី​ទាទេ ងក្រែ​មា​លែវ​ឞាល់​ឞ្រោៈ​តឹង​ឞ្រាស​យេឆូ ​រ៝។*

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​ផុង​ឆា

(មថ ៨:១-៤; មក ១:៤០-៤៥)

១២ គែស​ទូ​នារ​ឞ្រាស​យេឆូ ​គុ​តា​ទូ​ប៝ន តា​ប៝ន​អី​នៃ​គែស​ទូ​ហ្វេ​ឞូនុយ្ស​ផុង​ឆា​ឞេង​ឆាក់​ឞេង​ជាន់​ងាន់ ត៝ត់​ឆៃ​ឞ្រាស​យេឆូ  ពាង់​រាន​ពាន់​មឞាស​ឞើស​នាប់​ឞ្រាស​យេឆូ ​តា​នែស​រ៝ នហ៝​មា​ឞ៝ញ​ពាង់៖ “អើ​កោរាញ ទាន់​មៃ​យោៈ​នអាច​មា​គ៝ប់​អើ លាស​មៃ​អុច គ៝ប់​នាល់​មៃ​ទើយ​ជាន​ឆាក់​គ៝ប់​អ៝ន់​ក្ល៝ស​អ៝ន់​ឞាស​ជី”។* ១៣ តឹង​នាវ​វៃ​ផូង​អីឆ្រាអែល ​ឞូ​មោ​អោស​ឞាញ់​គុ​ទាច់​មោ​អោស​ឞាញ់​ពាស​មា​ឞូនុយ្ស​ផុង​ឆា យើន​មា​ឞ្រាស​យេឆូ ​ពាស​តី​តា​ឆាក់​ពាង់​រី​ច្រាវ ជេសរី​លាស​មា​ឞូនុយ្ស​ផុង​ឆា​អី​នៃ៖ “អើ​គ៝ប់​អុច​ដ៝ង់ ឞាស​ហ៝ម់!” ជេសរី​ឞាស​នទាល​រ៝។ ១៤ ឞ្រាស​យេឆូ ​ឞ្វៃ​ពាង់​លាស៖ “លើយ​មៃ​ងក៝ច​នាវ​អ្យា​មា​ឞូ​អេង​គឹត​យឹ អ៝ន់​មៃ​ហាន់​ឞ្រ៝ង់​ញហើ​ឆាក់​មា​ឞូនុយ្ស​ជាន​ឞ្រាស​រី ជេសរី​ញហើរ​នទើ​តឹង​នាវ​វៃ​មោឆេ ​ដាៈ​មា​ឞូនុយ្ស​ឞាស​នាវ​ជី​ផុង​ឆា គៃ​មា​ឞូ​គឹត​នហេល​ឆាក់​មៃ​លែៈ​ក្ល៝ស​ងាន់​រ៝”។* ១៥ យើន​មា​ឞូ​លឺ​ឞ្រាស​យេឆូ ​លើ​មា​ហោ​លើ​មា​ហោ​ងាន់។ អ៝ក់​ឞូនុយ្ស​វាច់​រាន​អ្យាត់​នាវ​ពាង់​ងើយ នហ៝​មា​ដាៈ​ពាង់​ជាន​ឞាស​នាវ​ជី​អេងៗ​ដ៝ង់។ ១៦ យើន​មា​តឹង​នាវ​វៃ​ឞ្រាស​យេឆូ ពាង់​ហាន់​តា​នតុក​រាទាស​ងាយ​ដាស​ឞូនុយ្ស គៃ​មា​មឞើស​ឆើម​អេង។*

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​រាវែន

(មថ ៩:១-៨; មក ២:១-១២)

១៧ គែស​ទូ​នារ​ជឹត​ទោល​ឞ្រាស​យេឆូ ​គុ​នតី​តា​ត្រោម​ញីស គែស​ផូង​ផារីឆី † នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  ខាន់​ពាង់​គុ​អ្យាត់​តា​នៃ​ដ៝ង់។ ផូង​អី​នៃ​តាៈ​ឞើស​អាប់​ប៝ន​ឞ្រី​កាលីលេ  អាប់​ប៝ន​ឞ្រី​យូដា  នទ្រែល​មា​ឞើស​ប៝ន​ក្វ៝ង់​យេរូឆាលឹម ។ ឞ្រាស​យេឆូ ​គែស​នាវ​ទើយ​កោរាញ​ឞ្រាស​គុ​នទ្រែល​ពាង់ គៃ​មា​ជាន​ឞាស​ឞូនុយ្ស​ជី។ ១៨ នោក​នៃ​គែស​ឞូ​តូង​ទូ​ហ្វេ​ឞូ​ក្លោ​រាវែន​ជ៝ង់​រាវែន​តី​មា​ងក៝ៈ ខាន់​ពាង់​ជ៝យ​ត្រ៝ង​មា​លែវ​ឞូនុយ្ស​អី​នៃ​ហាន់​ទាច់​ឞ្រាស​យេឆូ ​គៃ​មា​តេៈ​ឞើស​នាប់​ពាង់​រី។ ១៩ តីស​មា​ជ៝យ​ត្រ៝ង​មោ​គែស​អោស អ៝ក់​អីរ​ឞូនុយ្ស ជេសរី​ហាវ​រ៝ៈ​គូង​កាលើ​ច៝រ​ញីស​រី ច៝រ​ញីស​អី​នៃ​ល៝ង់‡ ខាន់​ពាង់​ព្លោក​ច៝រ​អី​នៃ ញជុរ​ឞូនុយ្ស​រាវែន​រី​នអ៝ប់​មា​ងក៝ៈ​ពាង់​នើម​តា​ងក្លាង​ឞូ​ឞាល់ ព្លាង់​ឞើស​នាប់​ឞ្រាស​យេឆូ ​រី​រ៝។ ២០ ឞ្រាស​យេឆូ ​ឆៃ​ខាន់​ពាង់​គែស​នាវ​ញឆីង​ពាង់​ទើយ​ជាន​ឞាស​នាវ​ជី​កើត​នៃ ពាង់​លាស​មា​ឞូនុយ្ស​រាវែន​អី​នៃ៖ “ហើយ​អ៝ស គ៝ប់​លែៈ​យោៈ​មៃ មោ​ហោម​អោស​កើប​នាវ​តីស​តា​មៃ”។ ២១ ត៝ត់​តាង់​នាវ​នៃ ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​ផារីឆី  លាស​អេង​តា​នូយ្ស​នហ៝ម់៖ “ឞូ​ម៝ស​ពាង់​អី​នៃ​ហៃ? ទឹង​ឞាញ់​ងើយ​មឺច​រាម៝ត​កោរាញ​ឞ្រាស​កើត​នទ្រី! គែស​ទូ​ហ្វេ​កោរាញ​ឞ្រាស​ទើម​ទើយ​យោៈ​នាវ​តីស​ឞូនុយ្ស”។*

២២ ឞ្រាស​យេឆូ ​គឹត​នាវ​ខាន់​ពាង់​មឹន​តា​នូយ្ស​នហ៝ម់ ជេសរី​ពាង់​អោប៖ “មើម​ទឹង​ខាន់​មៃ​គែស​នាវ​មឹន​កើត​នអៃ? ២៣ អ៝ន់​ខាន់​មៃ​គឹត​នាវ​អ្យា លាស​គ៝ប់​លាស​មា​ឞូនុយ្ស​រាវែន​អី​នៃ «នាវ​តីស​មៃ​លែៈ​គ៝ប់​យោៈ​ហើយ» មោ​លាស «មៃ​ទ៝ក់​ឞ្រោៈ​ហ៝ម់» លាស​នទ្រី​ម៝ស​នាវ​លាស​អី​ទើស​រាលាវ​ហាៈ? លែៈ​ឞារ​នាវ​អី​នៃ​ឞូនុយ្ស​ទើម​មោ​ទើយ​ជាន។ ២៤ គ៝ប់​អុច​អ៝ន់​ខាន់​មៃ​គឹត​ឆៃ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស នទ្រី​ទឹង​គ៝ប់​ទើយ​យោៈ​នាវ​តីស​ឞូនុយ្ស​តា​នែស​នតូ​អ្យា”។ ជេសរី​ឞ្រាស​យេឆូ ​អ្វាញ់​ជឹត​ឞូនុយ្ស​រាវែន​អី​នៃ​លាស៖ “មៃ​ទ៝ក់​ហ៝ម់ ញអោត​ងក៝ៈ​មៃ​នៃ​ឆឹត​អា​ជៃ​មៃ​នើម​រី”។* ២៥ ជេសរី​ទោ​មា​ឆៃ​ឞូនុយ្ស​រាវែន​អី​នៃ​ទ៝ក់​ដឺប​តា​នាប់​ឞូ​ឞាល់ ពាង់​ញអោត​ងក៝ៈ​អី​ឞូ​តូង​ពាង់​នើស​ឆឹត​ជឹត​ជៃ នហ៝​មា​រានេ​មា​កោរាញ​ឞ្រាស។ ២៦ លែៈ​ឞូនុយ្ស​អី​គុ​តា​នៃ​នទ្រ៝ត់​ហីស​រាហ៝ល់​ទាទេ រានេ​កោរាញ​ឞ្រាស។ ខាន់​ពាង់​ក្លាច​ហោ​ងាន់ នហ៝​មា​លាស៖ “លែៈ​នាវ​ងាន់​នទើ​ឞ៝ន់​ឆៃ​នារ​អ្យា”។

ឞ្រាស​យេឆូ ​ក្វាល់​លេវី 

(មថ ៩:៩-១៣; មក ២:១៣-១៧)

២៧ ជេសរី​ឞ្រាស​យេឆូ ​លោស​ឞើស​ប៝ន​អី​នៃ​ហាន់​រ៝ៈ​ត្រ៝ង​ឆៃ​ទូ​ហ្វេ​ឞូ​ក្លោ​គុ​ក៝ប់​ឆ៝ៈ​ព្រាក់​ឞើស​ឞូ​មា​អ៝ន់​កោរាញ​ម៝ត់​អ្វាញ់ រាញា​ពាង់​អី​នៃ​លេវី  ពាង់​គុ​តា​នតុក​ពាង់​វៃ​ឆ៝ៈ​ព្រាក់។ ឞ្រាស​យេឆូ ​លាស​មា​ពាង់៖ “ហើយ​នោ ហោៈ​ឞ្រោៈ​តឹង​គ៝ប់”។ ២៨ ពាង់​នត្លើយ​លែៈ​ផ្យៅ​នទ៝ស​នទើ​តា​រី ជេសរី​តឹង​ឞ្រាស​យេឆូ ​រ៝។* ២៩ ជេសរី​ពាង់​ជាៈ​ឞ្រាស​យេឆូ ​ហាន់​តា​ជៃ​ពាង់​នើម ពាង់​នទ្រាប់​នាវ​ញេត​ឆា​តេស​អ៝ន់​មា​ឞ្រាស​យេឆូ  នទ្រែល​មា​មពោល​អ៝ស​ម៝ន​ឞ្រាស​យេឆូ ។ គែស​អ៝ក់​ឞូនុយ្ស​ហាន់​លាប់​ឆោង​ឆា​នទ្រែល​តា​រី​ដ៝ង់ តា​នៃ​គែស​ឞូនុយ្ស​ក៝ប់​ឆ៝ៈ​ព្រាក់​ឞើស​ឞូ​មា​អ៝ន់​កោរាញ​ម៝ត់​អ្វាញ់ នទ្រែល​មា​ឞូនុយ្ស​អាបាៈ​អេង​ជឹត។* ៣០ ត៝ត់​ឆៃ​កើត​នៃ ផូង​ផារីឆី  នទ្រែល​មា​ផូង​នើម​នតី​អី​តឹង​ផូង​ផារីឆី ​អី​នៃ ជី​នូយ្ស​ក៝ៈ​នូយ្ស​ក៝ៈ​នហ៝ម់​ងាន់ ខាន់​ពាង់​លាស​មពោល​អ៝ស​ម៝ន​ឞ្រាស​យេឆូ ៖ “ម៝ស​ខាន់​មៃ​ឆោង​នទ្រែល​ឞូនុយ្ស​ឆ៝ៈ​ព្រាក់​ឞូ ញេត​នទ្រែល​ឞូនុយ្ស​តីស?” ៣១ ឞ្រាស​យេឆូ ​អើស​មា​ខាន់​ពាង់៖ “ឞូនុយ្ស​អ្វែស​ឆាក់​លាង់​ជាន់​មោ​អុច​អោស​មា​កោរាញ​ទាក​ឆី ឞូនុយ្ស​អី​គែស​នាវ​ជី​ទើម​អុច។ ៣២ នទ្រី​ទឹង​គ៝ប់​វាច់​តា​អ្យា​មោ​អោស​គៃ​មា​ក្វាល់​ឞូនុយ្ស​ឆ៝ង់ អុច​ក្វាល់​ឞូនុយ្ស​តីស គៃ​មា​ពាង់​រាគ៝ល់​លើយ​នូយ្ស​នហ៝ម់​អ្យើស​អ៝ន់​អ្យាត់​តឹង​នាវ​កោរាញ​ឞ្រាស”។*

នាវ​អ៝ត់​ឆោង​ឆា

ឞ្រាស​យេឆូ ​នតី​នាវ​វៃ​អើម មា​ដាស​នាវ​នតី​មហែ​ពាង់​មោ​គែស​អោស​តឹម​រាង្លាប់​ឞាល់

(មថ ៩:១៤-១៧; មក ២:១៨-២២)

៣៣ ជេសរី​ផូង​ផារីឆី  នទ្រែល​មា​ផូង​នើម​នតី​អី​តឹង​ផូង​ផារីឆី ​អី​នៃ​អោប​ឞ្រាស​យេឆូ ៖ “មពោល​អ៝ស​ម៝ន​យោហាន-​បាប់តែម  អ៝ត់​ឆោង​ឆា មឞើស​ឆើម​បាបើ កើត​មពោល​អ៝ស​ម៝ន​ផារីឆី ​ដ៝ង់។ មើម​ទឹង​មពោល​អ៝ស​ម៝ន​មៃ​គុ​ញេត​គុ​ឆោង​កើត​នអៃ​ច្រាវ?” ៣៤ ឞ្រាស​យេឆូ ​អើស៖ “លាស​តឹម​នអាប់​អូរ​ឆាយ ខាន់​មៃ​វៃ​ឞ្វៃ​ឞូ​នាច់​មោ​អ៝ន់​ឆោង​ឆា​ដ៝ង់​ឞើស? ឞូ​មោ​វៃ​អោស​ឞ្វៃ​នទ្រី។ ៣៥ គ៝ប់​តឹម​ឞាន​មា​ឞូ​ក្លោ​នអាប់​អូរ​ឆាយ ត៝ត់​ទី​នារ​រី​តៃ​ឞូ​តឹម​ងខាស​គ៝ប់​ដាស​មពោល​អ៝ស​ម៝ន​គ៝ប់ រី​មើ​ខាន់​ពាង់​អ៝ត់​ឆោង​ឆា”។

៣៦ ជេសរី​ឞ្រាស​យេឆូ ​ងើយ​នាវ​នតឹត៖ “ឞូ​មោ​វៃ​អោស​ងខេក​អាវ​មហែ គៃ​មា​ជឹង​មឞោល​តា​អាវ​ឆាត លាស​ជាន​កើត​នៃ​អាវ​មហែ​លែៈ​ជេង​ឆាត នទ្រែល​មា​ឞ៝ក​អី​ងខេក​ឞើស​អាវ​មហែ​មឞោល​តា​អាវ​អើម​ពាង់​មោ​ដ៝ង់​តឹម​ទី​ឞាល់។ ៣៧ ឞូ​មោ​វៃ​អោស​តេៈ​ព្រាប់​នទ្រាញ់​ព្លៃ​យុងយារ​ប៝ន​មហែ​តា​ទុង​នតោ​អើម លាស​ជាន​កើត​នៃ​នទ្រាញ់​ព្លៃ​យុងយារ​ប៝ន​មហែ​ជាន​អ៝ន់​ទុង​នតោ​អី​នៃ​ព្រែក នទ្រាញ់​ហុក ជេសរី​ទុង​នតោ​អី​នៃ​ជេង​ឆាត​ដ៝ង់ យ៝រ​លាស​ទុង​នតោ​អើម​មោ​ហោម​អោស​ត៝ច។ ៣៨ លាស​នទ្រី​ឞូ​តេៈ​នទ្រាញ់​ព្លៃ​យុងយារ​ប៝ន​មហែ​តា​ទុង​នតោ​មហែ រី​មើ​ទុង នទ្រែល​មា​នទ្រាញ់​ហោម​ទាទេ។ ៣៩ លាស​លែៈ​ជេស​ញេត​នទ្រាញ់​ព្លៃ​យុងយារ​ប៝ន​អើម ឞូ​មោ​ហោម​អោស​អុច​ញេត​អី​មហែ​ជឹត លាស​ញេត​ឞូ​លាស «អី​អើម​កាស​រាលាវ​អី​មហែ»”។

៦

ឞ្រាស​យេឆូ ​នតី​មា​នាវ​វៃ​តា​នារ​រាលូ

(មថ ១២:១-៨; មក ២:២៣-២៨)

១ គែស​ទូ​នារ​ឆាបាត់ ​អី​នារ​រាលូ​ផូង​អីឆ្រាអែល ឞ្រាស​យេឆូ ​នទ្រែល​អ៝ស​ម៝ន​ពាង់​ហាន់​គ្លាត់​រ៝ៈ​មីរ​ឞា​ព្រាង់  ទោល​ឞ្រោៈ​រ៝ៈ​មីរ​អី​នៃ​មពោល​អ៝ស​ម៝ន​ពាង់​រ៝យ្ស​ឞា​ត្រ៝​មា​ឆា។* ២ ជេសរី​គែស​ផូង​ផារីឆី ​អាបាៈ​ឆៃ​ជាន​កើត​នៃ លាស​ខាន់​ពាង់៖ “ម៝ស​កោៈ​ខាន់​មៃ​ជាន​ការ​តា​នារ​ឆាបាត់ ​នៃ​មេស? ឞ៝ល​លាស​ខាន់​មៃ​រ៝យ្ស​ដេៈៗ​កើត​នៃ ហោម​អែ​កើប​តីស​ដាស​នាវ​វៃ​មា​នារ​រាលូ​ផូង​ឞ៝ន់​ដ៝ង់”។* ៣ ឞ្រាស​យេឆូ ​អោប​រាលឹ​ខាន់​ពាង់៖ “លាស​នទ្រី​ខាន់​មៃ​លែៈ​ច្វេល​បាស នាវ​ខាន់​មៃ​វៃ​រ៝ៈ​តា​នាវ​កោរាញ​ឞ្រាស​ងើយ? នោក​ដាវីត ​អេ​ហ៝ៈ​ជេង​កាដាច់ ពាង់ នទ្រែល​មា​ឞូនុយ្ស​គុ​នទ្រែល​ពាង់​ជី​ង៝ត‌* ៤ ជេសរី​ពាង់​លាប់​តា​ត្រោម​នតុក​ចូន​ឞ៝ក​កោរាញ​ឞ្រាស ឆ៝ៈ​ឆា​នុមពាង់​អី​ឞូ​តេៈ​ញហើរ​អ៝ន់​កោរាញ​ឞ្រាស​នៃ នហ៝​មា​ពាៈ​ឞូនុយ្ស​អី​គុ​នទ្រែល​ពាង់​នៃ​ឆា​ដ៝ង់។ ឞូ​មោ​ដ៝ង់​លាស​ពាង់​ឞ៝ល​លាស​តឹង​មា​នាវ​វៃ​គែស​មពោល​ជាន​ឞ្រាស​ទើម​ទើយ​ឆា​នុមពាង់​អី​នៃ”។** ៥ ឞ្រាស​យេឆូ ​លាស​តៃ៖ “គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទែ​ញជ្វាល់ នទ្រី​ទឹង​គ៝ប់​ជេង​កោរាញ​មា​នារ​ឆាបាត់ ​អី​នារ​រាលូ​ម៝ស​នទើ​អី​ទើយ​អ៝ន់​ឞូ​ជាន មោ​លាស​មោ​ទើយ​អ៝ន់​ឞូ​ជាន​តា​នារ​អី​នៃ”។

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​ឆ្យារ់​តី​តា​នារ​រាលូ

(មថ ១២:៩-១៤; មក ៣:១-៦)

៦ គែស​ទូ​នារ​ឆាបាត់ ​អេង​ជឹត ឞ្រាស​យេឆូ ​លាប់​នតី​ឞូ​តា​ញីស​រាបុន​ផូង​អីឆ្រាអែល ។ តា​នតុក​នៃ​គែស​ទូ​ហ្វេ​ឞូ​ក្លោ​ឆ្យារ់​តី​ឞើស​មា។ ៧ គែស​ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​ផារីឆី ​ក៝ប់​អ្វាញ់​ឞ្រាស​យេឆូ ។ ផូង​អី​នៃ​អុច​ជ៝យ​នាវ​មា​នតោន​ឞ្រាស​យេឆូ  ងខេប​លាស​ពាង់​ជាន​ឞាស​ឞូនុយ្ស​ជី​តា​នារ​ឆាបាត់  យ៝រ​លាស​ខាន់​ពាង់​នតី​តា​នាវ​វៃ​ផូង​អីឆ្រាអែល ​មោ​អ៝ន់​អោស​ជាន​ឞាស​ឞូនុយ្ស​ជី​តា​នារ​ឆាបាត់  នទ្រី​ទឹង​ខាន់​ពាង់​អ្វាញ់​ជឹត​ពាង់​លែរ​ងែរ​ងាន់។ ៨ យើន​លាស​ឞ្រាស​យេឆូ ​គឹត​នូយ្ស​នហ៝ម់​នាវ​មឹន​ខាន់​ពាង់ ជេសរី​ពាង់​លាស​មា​ឞូនុយ្ស​ឆ្យារ់​តី​នៃ៖ “ហើយ​អ៝ស មៃ​ទ៝ក់​ហាន់​តា​ងក្លាង​ឞូ​ត៝!” ឞូនុយ្ស​ឆ្យារ់​តី​អី​នៃ​ទ៝ក់​រ៝។ ៩ ជេសរី​ឞ្រាស​យេឆូ ​អោប​ខាន់​ពាង់៖ “គ៝ប់​អោប​ខាន់​មៃ តឹង​នាវ​វៃ​ផូង​ឞ៝ន់​តា​នារ​ឆាបាត់ ​ឞូនុយ្ស​ទើយ​ជាន​នទើ​អ្វែស​មោ​លាស​នទើ​អ្យើស? ទើយ​រាក្លាយ្ស​នាវ​រេស​ឞូនុយ្ស​មោ​លាស​ងខឹត​ពាង់?”* ១០ ឞ្រាស​យេឆូ ​អ្វាញ់​ជឹត​ទឹង​លែៈ​ឞូនុយ្ស​អី​គុ​តា​នៃ យើន​មា​មោ​គែស​អោស​ទូ​ហ្វេ​អើស ជេសរី​លាស​មា​ឞូនុយ្ស​រាវែន​តី​នៃ៖ “ល៝ង់​មៃ​រ៝ក​តី​មៃ​នៃ​ហ៝ម់”។ ជេសរី​ពាង់​រ៝ក តី​ពាង់​ឞាស​កើត​អើម​រ៝។ ១១ ផូង​អី​អុច​ជ៝យ​នាវ​មា​នតោន​ឞ្រាស​យេឆូ ​នៃ​ជី​នូយ្ស​ទុត​ហោ ជេសរី​តឹម​ញច្រាៈ​ឞាល់​គៃ​មា​លើស​ឞ្រាស​យេឆូ ។

ឞ្រាស​យេឆូ ​កើយ្ស ១២ នុយ្ស​អ៝ស​ម៝ន

(មថ ១០:១-៤; មក ៣:១៣-១៩)

១២ នោក​នៃ​ឞ្រាស​យេឆូ ​ហាវ​កាលើ​យោក​គៃ​មា​មឞើស​ឆើម។ ពាង់​មឞើស​ឆើម​មា​កោរាញ​ឞ្រាស​តា​នតុក​នៃ​ទូ​នាង់​រាអាង។* ១៣ កាស​អាង​អោយ​តៃ​ពាង់​ក្វាល់​រាគូម​មពោល​អី​វៃ​តឹង​ពាង់​វាច់​តា​រី ជេសរី​កើយ្ស ១២ នុយ្ស​ឞូ​ក្លោ អី​ពាង់​ក្វាល់​លាស​«កោរាញ​អ៝ស​ម៝ន»​ពាង់។ ១៤ តា​នៃ​គែស​រាញា​ឆីមោន  ជេសរី​ឞ្រាស​យេឆូ ​ក្វាល់​រាញា​មហែ​ពាង់ ពេត្រោស  នទ្រែល​មា​អី​អ៝ស​ពាង់​រាញា​អ៝ន់ទ្រេ  ជេសរី​ឞូនុយ្ស​អាបាៈ​អេង​ជឹត​រាញា​យាកើ  រាញា​យោហាន  រាញា​ផីលីប  រាញា​បារថោលោមេ ‌* ១៥ រាញា​មាថាយ  រាញា​ថោមាស  រាញា​យាកើ ​អី​ក៝ន​អាល់ផាយ  រាញា​ឆីមោន ​អី​ឞូ​ក្វាល់​«គើយ្ស»† ១៦ រាញា​យូដាស ​អី​ក៝ន​យាកើ ‡ នទ្រែល​មា​រាញា​យូដាស-​អីឆាការីយោត  ជេង​ឞូនុយ្ស​ញជុន​ឞ្រាស​យេឆូ ​អ៝ន់​មា​ផូង​រាលាង់​ពាង់​តា​នារ​ជឹត​នាប់​តៃ។*

ឞ្រាស​យេឆូ ​នតី​ប៝ន​លាន នទ្រែល​មា​ជាន​ឞាស​នាវ​ជី

(មថ ៤:២៣-២៥)

១៧ ជេសរី​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​ជុរ​ឞើស​លើ​យោក​នៃ ហាន់​ត៝ត់​តា​នតុក​ល៝ង់​រី។ តា​នតុក​នៃ​គែស​អ៝ក់​មពោល​អ៝ស​ម៝ន​អ្យាត់​នាវ​ពាង់ នទ្រែល​មា​ផូង​ប៝ន​លាន​អ៝ក់​ងាន់ ខាន់​ពាង់​តាៈ​ឞើស​ប៝ន​ក្វ៝ង់​យេរូឆាលឹម  នទ្រែល​មា​ឞើស​ប៝ន​អេងៗ​តា​ឞ្រី​យូដា  ឞើស​ឞ្រី​រាគ៝ៈ​ទាក​វាច់​ទាក​វារ់​ទាច់​កេង​ប៝ន​ក្វ៝ង់​តីរុស ​ប៝ន​ក្វ៝ង់​ឆីដោន ។ ១៨ ខាន់​ពាង់​វាច់​គូម​តា​រី​អ៝ក់​ងាន់ គៃ​គុ​អ្យាត់​នាវ​ឞ្រាស​យេឆូ ​នតី នទ្រែល​មា​អ៝ន់​ពាង់​ជាន​ឞាស​នាវ​ជី​ក្វែត​ខាន់​ពាង់​នើម​ដ៝ង់។ ឞូនុយ្ស​អី​ឞ្រាស​អ្យើស​លើស កើត​លាស​ឞូនុយ្ស​ឞ្រុត​នទ្រាង់​វាច់​តា​រី ជេសរី​ឞាស​ដ៝ង់។ ១៩ លែៈ​ឞូនុយ្ស​តឹម​មពែត​ងាន់​រាន​ពាស​ឞ្រាស​យេឆូ  ជេសរី​ឞូ​ឞាស​ទាទេ យ៝រ​លាស​ពាង់​គែស​នាវ​ឞ្រាស​តា​ឆាក់​ពាង់​នើម។*

នាវ​ដាប់​មពាន់

(មថ ៥:១-១២)

២០ ជេសរី​ឞ្រាស​យេឆូ ​អ្វាញ់​ជឹត​មពោល​អ៝ស​ម៝ន​ពាង់ពាង់​លាស៖

“អ្វែស​មអាក​ងាន់​មា​ខាន់​អៃ​មៃ​ឞូនុយ្ស​ក្រ៝​អ៝​អាច‌

យ៝រ​លាស​កោរាញ​ឞ្រាស​ម៝ត់​អ្វាញ់​ខាន់​អៃ​មៃ។*

២១ អ្វែស​មអាក​ងាន់​មា​ខាន់​អៃ​មៃ​អាបៃ​អ្យា​គុ​តា​នាវ​ជី​ង៝ត‌

យ៝រ​លាស​ជឹត​នាប់​តៃ​ខាន់​អៃ​មៃ​ហើម​ងាន់។

អ្វែស​មអាក​ងាន់​មា​ខាន់​អៃ​មៃ​គុ​តា​នាវ​ញហ្យាង់​ញុម​អាបៃ​អ្យា‌

យ៝រ​លាស​ជឹត​នាប់​តៃ​ខាន់​អៃ​មៃ​គែស​នាវ​រាម់​មអាក។*

២២ អ្វែស​មអាក​ងាន់​មា​ខាន់​អៃ​មៃ លាស​គែស​ឞូ​រាងឹ​ឞូ​ឞ្យាញ់​មោ​រ៝ម​ខាន់​អៃ​មៃ មោ​លាស​រាក​ឆ្វាយ អាច​មា​ខាន់​អៃ​មៃ​អ្យាត់​តឹង​នាវ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស។* ២៣ នោក​កាល់​អែ​នើស​តឹម​ឞាន​កើត​នៃ​ដ៝ង់ អូ​ចែ​មពោល​រាងឹ​ឞ្យាញ់​អី​នៃ​ជាន​អ្យើស​មា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស។ លាស​គែស​កើត​នទ្រី​រាម់​នត្លោៈ​ហ៝ម់ រាម់​មអាក​ហ៝ម់ យ៝រ​លាស​ជឹត​នាប់​តៃ​ខាន់​អៃ​មៃ​គែស​នាវ​ងខោម​ក្វ៝ង់​ងាន់​រ៝​តា​ប៝ន​អ្វែស​តា​កាលើ។*

២៤ តីស​មា​រេស​រាញាល់​ងាន់​មា​ខាន់​អៃ​មៃ​អី​ឞូនុយ្ស​លែៈ​នទ្រ៝ង់​ក្វ៝ង់​អាបៃ​អ្យា‌

យ៝រ​លាស​ខាន់​អៃ​មៃ​អាបៃ​អ្យា​លែៈ​គែស​ជេស​នាវ​រាម់​មអាក។*

២៥ រេស​រាញាល់​ងាន់​មា​ខាន់​អៃ​មៃ​អាបៃ​អ្យា​លែៈ​ហើម​ជេស‌

ខាន់​អៃ​មៃ​តៃ​គែស​នាវ​ជី​ង៝ត​ជី​ហីរ​រ៝។

រេស​រាញាល់​ងាន់​មា​ខាន់​អៃ​មៃ​អាបៃ​អ្យា​លែៈ​គែស​នាវ​រាម់​មអាក‌

ខាន់​អៃ​មៃ​តៃ​គែស​នាវ​ងក្ល៝ន់​រាង៝ត​រាវៃ ជេសរី​នាវ​ញហ្យាង់​ញុម​រ៝។*

២៦ រេស​រាញាល់​ងាន់​មា​ខាន់​អៃ​មៃ​អី​គែស​អ៝ក់​ឞូនុយ្ស​រានេ យ៝រ​មា​អូ​ចែ​ខាន់​ពាង់​លែៈ​រានេ​មា​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​កាល់​អែ​នើស​ដ៝ង់”។*

រ៝ង់​មា​ផូង​រាលាង់

(មថ ៥:៣៨-៤៨; ៧:១២)

២៧ ជេសរី​ឞ្រាស​យេឆូ ​ងើយ​ជឹត៖ “ល៝ង់​ទឹង​លែៈ​ឞូនុយ្ស​អី​អ្យាត់​នាវ​គ៝ប់គ៝ប់​ដាៈ​ខាន់​អៃ​មៃ​រ៝ង់​មា​ឞូនុយ្ស​រាលាង់ ជេសរី​ជាន​អ្វែស​មា​ឞូនុយ្ស​ឞ្យាញ់​ដាស​ខាន់​អៃ​មៃ​ដ៝ង់។* ២៨ អ៝ន់​ខាន់​អៃ​មៃ​ទាន់​កោរាញ​ឞ្រាស​អ៝ន់​គែស​ជេង​មា​ឞូនុយ្ស​រាក​ឆ្វាយ​ខាន់​អៃ​មៃ ជេសរី​មឞើស​ឆើម​ទាន់​កោរាញ​ឞ្រាស​ជាន​អ្វែស​មា​ឞូនុយ្ស​អី​ជាន​ជេរ​មា​ខាន់​អៃ​មៃ។ ២៩ លាស​ឞូ​តាប​តឹម​ឞ៝ម​ខាន់​អៃ​មៃ​ទូ​ទីង ជេសរី​រាលែ​អ៝ន់​ឞូ​តាប​តៃ​ទូ​ទីង​ជឹត។ លាស​ឞូ​ឆ៝ៈ​អាវ​ក្វ៝ង់​លើយ​អោស​ឞ្វៃ​មោ​អ៝ន់​ឞូ​ឆ៝ៈ​អាវ​ជេៈ​ជឹត។* ៣០ ម៝ស​នទើ​ឞូ​ទាន់​ខាន់​អៃ​មៃ អ៝ន់​នទើ​អី​នៃ​មា​ឞូ លាស​គែស​ឞូ​ឆ៝ៈ​នទ៝ស​នទើ​ខាន់​អៃ​មៃ​លើយ​ហោម​មព្លឹ​អោស។ ៣១ ម៝ស​នាវ​អុច​អ៝ន់​ឞូ​ជាន​មា​ខាន់​អៃ​មៃ អ៝ន់​ខាន់​អៃ​មៃ​ជាន​មា​ឞូ​ល៝រ។ ៣២ លាស​ខាន់​អៃ​មៃ​រ៝ង់​ទើម​មា​ឞូនុយ្ស​រ៝ង់​ខាន់​អៃ​មៃ​ល៝រ កោរាញ​ឞ្រាស​មោ​អោស​រានេ​ខាន់​អៃ​មៃ យ៝រ​លាស​ឞូនុយ្ស​តីស​ឞ្លាវ​តឹម​រ៝ង់​នទ្រាង់​ឞូនុយ្ស​តីស​ដ៝ង់។ ៣៣ លាស​ខាន់​អៃ​មៃ​ជាន​អ្វែស​ទើម​មា​ឞូនុយ្ស​ជាន​អ្វែស​ដាស​ខាន់​អៃ​មៃ កោរាញ​ឞ្រាស​មោ​អោស​រានេ​ខាន់​អៃ​មៃ យ៝រ​លាស​ឞូនុយ្ស​តីស​ឞ្លាវ​ជាន​អ្វែស​នទ្រាង់​ឞូនុយ្ស​តីស​ដ៝ង់។* ៣៤ លាស​ខាន់​អៃ​មៃ​អ៝ន់​ឞូ​មាញ​ទ្រាប់ មោ​លាស​ព្រាក់​មា​ឞូនុយ្ស​អី​ទើយ​នត្រ៝ៈ​ទើម កោរាញ​ឞ្រាស​មោ​អោស​រានេ​ខាន់​អៃ​មៃ យ៝រ​លាស​ឞូនុយ្ស​តីស​តឹម​អ៝ន់​មាញ​ហោម​តឹម​ត្រ៝ៈ​ដ៝ង់។ ៣៥ កើត​នទ្រី​គ៝ប់​អុច​អ៝ន់​ខាន់​អៃ​មៃ​ជាន​តីស​ឞាល់​ដាស​ខាន់​ពាង់។ អ៝ន់​ខាន់​អៃ​មៃ​រ៝ង់​មា​ឞូនុយ្ស​រាលាង់ ជាន​អ្វែស​មា​ពាង់ នទ្រែល​មា​អ៝ន់​ពាង់​មាញ​ទ្រាប់​នទើ ជេសរី​លើយ​ហោម​អោស​ងកាស​តោរ​មា​ទ្រាប់​នទើ​អី​នៃ។ លាស​ជាន​នទ្រី​ខាន់​អៃ​មៃ​តៃ​គែស​នាវ​ងខោម​ក្វ៝ង់ នហ៝​មា​ជេង​ក៝ន​កោរាញ​ឞ្រាស​នើម​អី​ឞ្រាស​ទុត​ក្វ៝ង់ យ៝រ​លាស​កោរាញ​ឞ្រាស​ជាន​អ្វែស​ដ៝ង់​មា​ឞូនុយ្ស​មោ​គឹត​តោរ​មា​ពាង់ នទ្រែល​មា​ឞូនុយ្ស​អ្យើស។* ៣៦ លាស​នទ្រី​អ៝ន់​ខាន់​អៃ​មៃ​គែស​នាវ​យោៈ​នអាច តឹម​ឞាន​មា​កោរាញ​ឞ្រាស​ឞឹ​ខាន់​អៃ​មៃ​តា​កាលើ​ត្រោក​ពាង់​គែស​នាវ​យោៈ​នអាច​មា​ខាន់​អៃ​មៃ”។

លើយ​ផាត​នាវ​តីស​ឞូ

(មថ ៧:១-៥)

៣៧ “ជេសរី​លើយ​អោស​អ្វាញ់​នាវ​តីស​ឞូ គៃ​មា​លើយ​អ៝ន់​កោរាញ​ឞ្រាស​អ្វាញ់​នាវ​តីស​ខាន់​អៃ​មៃ។ លើយ​ផាត​ទោយ្ស​ឞូ គៃ​មា​លើយ​អ៝ន់​កោរាញ​ឞ្រាស​តេៈ​ទោយ្ស​ខាន់​អៃ​មៃ។ អ៝ន់​ខាន់​អៃ​មៃ​យោៈ​នអាច​នាវ​តីស​ឞូ នទ្រី​ទឹង​កោរាញ​ឞ្រាស​យោៈ​នអាច​នាវ​តីស​ខាន់​អៃ​មៃ​ដ៝ង់។* ៣៨ អ៝ន់​នទើ​មា​ឞូ ជេសរី​កោរាញ​ឞ្រាស​អ៝ន់​នទើ​មា​ខាន់​អៃ​មៃ ពាង់​ឆ៝ល់​ញឆ្រោស ជេសរី​តេៈ​ឞេង​រាមែស​មា​ខាន់​អៃ​មៃ​ដ៝ង់ យ៝រ​លាស​ទាស​អ៝ក់​ខាន់​អៃ​មៃ​អ៝ន់​មា​ឞូ កោរាញ​ឞ្រាស​អ៝ន់​កើត​នៃ​ដ៝ង់”។ ៣៩ ឞ្រាស​យេឆូ ​ងើយ​នាវ​នតឹត​ទូ​នាវ​អេង​ជឹត​មា​ខាន់​ពាង់​ដ៝ង់៖ “លាស​គែស​ឞារ​ហៃ​ឞូនុយ្ស​ចែស​មាត់​តឹម​តេក​នទ្រាង់​ខាន់​ពាង់​នើម ឞ្លាវ​ដ៝ង់​លាស​មោ? ពាង់​តុប​តា​ត្រោម​នតូ​លែៈ​ឞារ​ហៃ​រ៝។* ៤០ មោ​គែស​អោស​ផូង​នតី​គឹត​រាលាវ​មា​នើម​នតី យើន​មា​លាស​ពាង់​នតី​លែៈ​អាប់​ផ្យៅ ពាង់​ជេង​តឹម​ឞាន​មា​នើម​ឆើម​នតី​ពាង់​ដ៝ង់។* ៤១ នាវ​តីស​ឞ៝ន់​ជេង​តឹម​ឞាន​មា​នទើ​តា​ត្រោម​មាត់ មើម​ខាន់​អៃ​មៃ​អ្វាញ់​ឆៃ​នទ្រុយ្ស​តា​ត្រោម​មាត់​អ៝ស​នោ​ខាន់​អៃ​មៃ​ទើម តីស​មា​អ្វាញ់​មោ​ឆៃ​ម៝ង់​រាលាត​តា​ត្រោម​មាត់​ខាន់​អៃ​មៃ​នើម? ៤២ លាស​មោ​ទើយ​ឆៃ​ម៝ង់​រាលាត​តា​ត្រោម​មាត់​ខាន់​អៃ​មៃ​នើម មើម​ទើយ​លាស​មា​អ៝ស​នោ៖ «អ៝ន់​គ៝ប់​ងខែៈ​នទ្រុយ្ស​នៃ»? អើ​ឞូនុយ្ស​មរោស! អ៝ន់​ឆ៝ៈ​រាលាត​តា​ត្រោម​មាត់​ខាន់​អៃ​មៃ​នើម​នៃ​ល៝រ​ប៝ត់ រី​មើ​ឆៃ​នហេល​នទ្រុយ្ស​តា​ត្រោម​មាត់​អ៝ស​នោ ទឹង​ឞ្លាវ​ងខែៈ​នទ្រុយ្ស​នៃ”។

តើម​ឆី​អ្វែស ជេសរី​តើម​ឆី​មោ​អ្វែស

(មថ ៧:១៦-២០; ១២:៣៣-៣៥)

៤៣ “មោ​ព្រ៝ត​អោស​គែស​តើម​ឆី អី​តើម​អ្វែស អី​ព្លៃ​មោ​អ្វែស មោ​លាស​អី​តើម​មោ​អ្វែស អី​ព្លៃ​អ្វែស។ ៤៤ ឞូ​ទើយ​គឹត​នាល់​តើម​ឆី​យ៝រ​មា​ព្លៃ​ពាង់។ ឞូ​មោ​ព្រ៝ត​ពែៈ​ព្លៃ​ងលែ​ឞើស​តើម​រាឆ៝ប់ ព្លៃ​យុងយារ​ប៝ន​ឞើស​តើម​នាម។* ៤៥ ឞូនុយ្ស​កើត​នទ្រី​ដ៝ង់ ឞូនុយ្ស​អ្វែស​ពាង់​ជាន​ម៝ស​នតីល​នទើ​អ្វែស យ៝រ​លាស​តា​នូយ្ស​នហ៝ម់​ឆាក់​ជាន់​ពាង់​នើស​អ្វែស តីស​លាស​ឞូនុយ្ស​អ្យើស ពាង់​ជាន​នតីល​នទើ​អ្យើស យ៝រ​លាស​តា​នូយ្ស​នហ៝ម់​ឆាក់​ជាន់​ពាង់​នើស​អ្យើស នទ្រី​ទឹង​លែៈ​នតីល​ឞ៝រ់​មឞូង​ឞូនុយ្ស​ងើយ នទ្រែល​មា​នទើ​ពាង់​ជាន លោស​តាៈ​ឞើស​នូយ្ស​នហ៝ម់​ឆាក់​ជាន់​ពាង់​នើម”។

ឞារ​ហៃ​ឞូនុយ្ស​ជាន​ជៃ

(មថ ៧:២៤-២៧)

៤៦ “មើម​ខាន់​អៃ​មៃ​ក្វាល់​គ៝ប់ «អើ​កោរាញ! អើ​កោរាញ!» តីស​មា​មោ​ជាន​តឹង​នាវ​គ៝ប់​ដាៈ?* ៤៧ គ៝ប់​មឞើស​អ៝ន់​ខាន់​អៃ​មៃ៖ ឞូនុយ្ស​អី​ឞ្រោៈ​អ្យាត់​នាវ​គ៝ប់​ងើយ ជេសរី​ជាន​តឹង​នាវ​គ៝ប់​លាស ឞូនុយ្ស​អី​នៃ​មើម​ជេង​តឹម​ឞាន​មា​ពាង់? ៤៨ ឞូនុយ្ស​អី​នៃ​ជេង​តឹម​ឞាន​មា​ឞូនុយ្ស​ជាន​ជៃ។ ពាង់​កុយ្ស​នតូ​ជ្រូ ជេសរី​ពាង់​តាម់​មែស​តា​ត្រោម​នតូ​នៃ លាស​គែស​ទាក​ក្វ៝ង់​ហ៝ច​ថាង់​រ៝ៈ​ជៃ​អី​នៃ​ក៝ៈ​មោ​ទើយ​រាងោញ​ដ៝ង់ យ៝រ​លាស​លែៈ​ជាន​ទុត​ន៝ប់។ ៤៩ ឞូនុយ្ស​អី​តាង់​នាវ​គ៝ប់ ជេសរី​មោ​ជាន​តឹង​នាវ​គ៝ប់​លាស ឞូនុយ្ស​អី​នៃ​ជេង​តឹម​ឞាន​មា​ឞូនុយ្ស​ជាន​ជៃ​ងគ៝ន់​ទើម​តា​កាលើ​នែស។ លាស​ត៝ត់​គែស​ទាក​ក្វ៝ង់​ហ៝ច​ថាង់​រ៝ៈ​នៃ ជៃ​អី​នៃ​រាល៝ម់ នហ៝​មា​អ្យើស​លែៈ​ផ្យៅ​រ៝”។*

៧

ឞ្រាស​យេឆូ ​ជាន​ឞាស​ជី​អ៝ន់​មា​ទឹក​កោរាញ​តាហែន​រោម 

(មថ ៨:៥-១៣)

១ ជេស​ឞ្រាស​យេឆូ ​ងើយ​នាវ​អី​នៃ​អ៝ន់​មា​ផូង​ប៝ន​លាន ជេសរី​ពាង់​ហាន់​លាប់​តា​ប៝ន​កាពើនិម ​ឞ្រី​កាលីលេ  នទ្រែល​មា​មពោល​អ៝ស​ម៝ន​ពាង់។ ២ តា​ប៝ន​នៃ​គែស​ទូ​ហ្វេ​ឞូនុយ្ស​ជី​ហោ​ងាន់​ឞើយ​មា​ខឹត ឞូនុយ្ស​អី​នៃ​ជេង​ទឹក​ទូ​ហ្វេ​កោរាញ​តាហែន*​រោម  កោរាញ​រ៝ង់​ងាន់​មា​ពាង់។ ៣ ត៝ត់​កោរាញ​តាហែន​អី​នៃ​តាង់​លឺ​ឞូ​ងក៝ច​ឞ្រាស​យេឆូ  ជេសរី​ពាង់​ដាៈ​មពោល​កោរាញ​អីឆ្រាអែល ​អាបាៈ​ហាន់​ជាៈ​ឞ្រាស​យេឆូ  គៃ​មា​ហាន់​ជាន​ឞាស​ទឹក​អី​នៃ។ ៤ ជេសរី​មពោល​កោរាញ​អី​នៃ​ហាន់​ម៝ប់​ឞ្រាស​យេឆូ  ត៝ត់​តា​ឞ្រាស​យេឆូ ​រី​ខាន់​ពាង់​ឞ៝ញ​ពាង់​ហាន់​នទ្រែល​ខាន់​ពាង់៖ “អើយ​កោរាញមៃ​យោៈ​មា​កោរាញ​តាហែន​រោម ​អី​នៃ​ទី​មេៈ‌ ៥ យ៝រ​លាស​ពាង់​រ៝ង់​មា​ប៝ន​លាន​ឞ៝ន់ ជេសរី​ពាង់​ឆើម​អ៝ន់​ព្រាក់​មា​ជាន​ទូ​មល៝ម់​ញីស​រាបុន​ជឹត​អ៝ន់​ឞ៝ន់”។

៦ ជេសរី​ឞ្រាស​យេឆូ ​ហាន់​នទ្រែល​មពោល​កោរាញ​អី​នៃ។ ត៝ត់​ឞើយ​ត្រុយ្ស​អា​ជៃ​រី កោរាញ​តាហែន​អី​នៃ​ដាៈ​មឹត​ជាង់​ពាង់​ហាន់​ច្វាៈ​មឞើស​ឞ្រាស​យេឆូ ​អា​ត្រ៝ង​រី៖ “អើ​កោរាញ! មោ​ខាច់​អោស​ជាៈ​លែវ​មៃ​លាប់​តា​ជៃ​គ៝ប់ យ៝រ​លាស​គ៝ប់​មោ​ទី​ផូង​អីឆ្រាអែល  នទ្រី​ទឹង​មោ​លាង់​ទី​លាស​គ៝ប់​ជាៈ​មៃ​លាប់​តា​ជៃ​គ៝ប់។* ៧ នទ្រី​ទឹង​គ៝ប់​នើម​មោ​ឞាញ់​ហាន់​ម៝ប់​មៃ​ដ៝ង់។ ទាន់​មៃ​លាស​ទូ​ត៝ង​ឞើស​នៃ ទឹក​គ៝ប់​ឞាស​ជី​រ៝។ ៨ គ៝ប់​គុ​តា​ន៝ម់​ឞូ យើន​លាស​គែស​ក៝ន​តាហែន​អ៝ក់​គុ​តា​ន៝ម់​គ៝ប់​ដ៝ង់។ លាស​គ៝ប់​ដាៈ​ទូ​ហ្វេ​ហាន់ ពាង់​ហាន់​រ៝ លាស​ដាៈ​ឞូនុយ្ស​អា​អេង​វាច់ ពាង់​វាច់​រ៝។ លាស​គ៝ប់​ដាៈ​ទឹក​គ៝ប់​ជាន​ទូ​នតីល​នទើ ពាង់​ជាន​រ៝។ លាស​នទ្រី គ៝ប់​គឹត​លាស​មៃ​ងើយ​គែស​នាវ​ទើយ​កើត​នៃ​ដ៝ង់”។

៩ ត៝ត់​ឞ្រាស​យេឆូ ​តាង់​នាវ​កោរាញ​តាហែន​អី​នៃ តា​នូយ្ស​នហ៝ម់​ពាង់​នទ្រ៝ត់​ញហីស​ងាន់។ ជេសរី​ពាង់​រាលែ​ជឹត​ឞូនុយ្ស​អី​ឞ្រោៈ​នទ្រែល​ពាង់ ងក្រែ​មា​លាស៖ “គ៝ប់​មឞើស​មា​ខាន់​អៃ​មៃ ឞ៝ល​លាស​តា​ផូង​អីឆ្រាអែល ​អី​កើប​អេង​ឆាក់​ខាន់​ពាង់​នើម​លាស​លែៈ​គឹត​នាល់​កោរាញ​ឞ្រាស អេ​ហ៝ៈ​គែស​នាវ​ញឆីង​កើត​ពាង់​អី​នៃ​ដ៝ង់”។ ១០ ជេសរី​មឹត​ជាង់​អី​កោរាញ​តាហែន​ដាៈ​ហាន់​នៃ​នើស ខាន់​ពាង់​ព្លឹ​ឆឹត​ជឹត​កើយ ត៝ត់​អា​ជៃ​ឆៃ​ទឹក​ពាង់​អី​នៃ​លែៈ​ឞាស​ជី។

ឞ្រាស​យេឆូ ​ជាន​ទ៝ក់​រេស​ទូ​ហ្វេ​ក៝ន​ឞូ​ក្លោ

១១ ជេសរី​ឞ្រាស​យេឆូ ​ហាន់​ជឹត​តា​ទូ​ប៝ន រាញា​ប៝ន​អី​នៃ​នាអីន ។ គែស​អ៝ក់​ឞូនុយ្ស​ហាន់​នទ្រែល​ពាង់ មពោល​អ៝ស​ម៝ន​ពាង់​នើម នទ្រែល​មា​ឞូនុយ្ស​អាបាៈ​អេង​អ៝ក់​ដ៝ង់។ ១២ នោក​ខាន់​ពាង់​ឞើយ​មា​ត៝ត់​តា​មែង​មពោង​មពេរ​ប៝ន​អី​នៃ ឆៃ​គែស​ឞូនុយ្ស​ឞ្រោៈ​នហ៝ច​ត៝ប់​ខឹត។ ឞូនុយ្ស​អី​ខឹត​នៃ​ក៝ន​ឞូ​ក្លោ ទើន​គែស​ទូ​ហ្វេ​ក៝ន​ឞូ​ក្លោ​អី​នៃ​ទើម អី​មេៈ​រី​នទ្រោ​ខឹត​ឆាយ​ជឹត។ ជេសរី​គែស​អ៝ក់​ឞូនុយ្ស​តា​ប៝ន​អី​នៃ​ឞ្រោៈ​នទ្រែល​ពាង់។ ១៣ ត៝ត់​ឞ្រាស​យេឆូ ​ឆៃ​ឞូ​អូរ​នទ្រោ​ខឹត​ឆាយ​អី​នៃ ពាង់​យោៈ​នអាច​ហោ​ងាន់។ ឞ្រាស​យេឆូ ​លាស​មា​ពាង់៖ “លើយ​ហោម​ញុម”។ ១៤ ជេស​រី​ឞ្រាស​យេឆូ ​ហាន់​ទាច់​ពាស†​តា​ម៝ង់​រានូង​នៃ មពោល​អី​តូង​រី​ញឆ្រុង​ដ៝ង់ ពាង់​លាស​មា​ឞូនុយ្ស​អី​ខឹត​នៃ៖ “ហើយ​អ៝ស គ៝ប់​មឞើស​មា​មៃ​ទ៝ក់​ហ៝ម់!”

១៥ ជេសរី​ឞូនុយ្ស​ខឹត​អី​នៃ​ទ៝ក់​ដើប​គុ​តា​រី​រ៝ ឞ្លាវ​មឞើស​ងើយ​ប្ហ៝ៈ។ ជេសរី​ឞ្រាស​យេឆូ ​ញជុន​ឞូ​ក្លោ​នទាម់​អី​នៃ​អា​មេៈ​ពាង់​នើម។* ១៦ លែៈ​ឞូនុយ្ស​អី​គុ​តា​នៃ​ក្លាច​ទាទេ​ងាន់ ខាន់​ពាង់​រានេ​មា​កោរាញ​ឞ្រាស៖ “លែៈ​គែស​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ទុត​ក្វ៝ង់​លែៈ​វាច់​គុ​នទ្រែល​ឞ៝ន់ ពាង់​វាច់​តឹម​ឞាន​មា​កោរាញ​ឞ្រាស​វាច់​កើល​ផូង​ប៝ន​លាន​ពាង់​នើម”។* ១៧ ខាន់​ពាង់​មឞើស​ងក៝ច​ឞ្រាស​យេឆូ ​នៃ​លាម​ឞ្រី​យូដា  នទ្រែល​មា​លាម​ឞ្រី​ច្យៅ​មែង​ដ៝ង់។

អ៝ស​ម៝ន​យោហាន-​បាប់តែម ​ហាន់​ម៝ប់​ឞ្រាស​យេឆូ 

(មថ ១១:២-១៩)

១៨ មពោល​អ៝ស​ម៝ន​យោហាន-​បាប់តែម ​ឆៃ​ទឹង​លែៈ​នៃ ជេសរី​ហាន់​មឞើស​ទឹង​លែៈ​នាវ​អី​នៃ​អ៝ន់​យោហាន-​បាប់តែម ​គឹត។ ១៩ ជេសរី​យោហាន-​បាប់តែម ​ដាៈ​ឞារ​ហៃ​មពោល​អ៝ស​ម៝ន​ពាង់​ហាន់​ម៝ប់​ឞ្រាស​យេឆូ ​អោប​ពាង់​កើត​នអា៖ “នោក​កាល់​អែ​នើស​កោរាញ​ឞ្រាស​លែៈ​ត៝ន​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លាស គែស​ឞ្រាស​ក្រីស ​អី​នើម​រាក្លាយ្ស​លែៈ​កោរាញ​ឞ្រាស​ទែ​កើយ្ស​ជុរ​វាច់​តាៈ​ឞើស​កាលើ​ត្រោក​នតុក​កោរាញ​ឞ្រាស​នើម។ មៃ​អ្យា​ឞ្រាស​ក្រីស ​អី​នៃ​ឞើស មោ​លាស​អ៝ន់​ហេន​ហោម​ក៝ប់​ទូ​ហ្វេ​អេង​ជឹត?”* ២០ ជេសរី​ឞារ​ហៃ​ខាន់​ពាង់​អី​នៃ​ហាន់​ត៝ត់​តា​ឞ្រាស​យេឆូ  អោប​ពាង់៖ “ហើយ​កោរាញ ហេន​អ្យា​យោហាន-​បាប់តែម ​ដាៈ​ហាន់​អោប​មៃ គឹត​មៃ​អ្យា​ងាន់​ឞ្រាស​ក្រីស ​អី​កោរាញ​ឞ្រាស​លែៈ​ត៝ន​ជុរ​វាច់ មោ​លាស​អ៝ន់​ហេន​ហោម​ក៝ប់​ទូ​ហ្វេ​អេង​ជឹត?” ២១ នោក​នៃ​អ៝ក់​ឞូនុយ្ស​ឞ្រាស​យេឆូ ​លែៈ​ជាន​អ៝ន់​ឞាស​ជី ឞូនុយ្ស​គែស​នាវ​ជី​អេងៗ ឞូនុយ្ស​ឞ្រាស​អ្យើស​លើស ជេសរី​អ៝ក់​ឞូនុយ្ស​ចែស​មាត់​ពាង់​ជាន​អ៝ន់​ឆៃ​អាង​ដ៝ង់។ ២២ ឞ្រាស​យេឆូ ​លាស​មា​មពោល​អ៝ស​ម៝ន​យោហាន-​បាប់តែម ​អី​នៃ៖ “ខាន់​មៃ​មឞើស​ងក៝ច​មា​ពាង់​រី ទឹង​លែៈ​នទើ​ខាន់​មៃ​លែៈ​តាង់ លែៈ​ឆៃ​គ៝ប់​ជាន។ ឞូនុយ្ស​ចែស​មាត់​អ្វាញ់​ឆៃ ឞូនុយ្ស​តឹក​តោរ​អ្យាត់​តាង់ ឞូនុយ្ស​ក្វែត​រាវែន​ឞ្លាវ​ឞ្រោៈ ឞូនុយ្ស​ផុង​ឆា​ឞាស​ក្ល៝ស ឞូនុយ្ស​ខឹត​ទ៝ក់​រេស ជេសរី​ឞូនុយ្ស​អ៝​អាច​តាង់​នាវ​មហែ​មហាន​អ្វែស។* ២៣ អ្វែស​មអាក​ងាន់​មា​ឞូនុយ្ស​មោ​មអារ់​នាវ​ពាង់​ញឆីង​មា​គ៝ប់ យ៝រ​មា​នទើ​គ៝ប់​ជាន​តីស​ដាស​នាវ​មឹន​ពាង់​អុច!”

២៤ នទុត​ខាន់​ពាង់​ព្លឹ​ឆឹត ឞ្រាស​យេឆូ ​នតើម​ងើយ​មា​យោហាន-​បាប់តែម ​អ៝ន់​មា​ផូង​ប៝ន​លាន៖ “ម៝ស​ឞូនុយ្ស​អ្វាញ់​ខាន់​អៃ​មៃ​ហាន់​តា​ឞ្រី​រាទាស? ហាន់​អ្វាញ់​ឞូនុយ្ស​អី​ងើយ​ទាស​មា​ឞូនុយ្ស​អេងៗ​អុច តឹម​ឞាន​មា​ជា​មពាត់​រាងោញ​ទាស​ឆ្យាល​មា​ខោម​ឞើស? ពាង់​មោ​ទី​អោស។ ២៥ ម៝ស​ឞូនុយ្ស​ខាន់​អៃ​មៃ​ហាន់​អ្វាញ់? អ្វាញ់​ឞូនុយ្ស​ញឆ៝ស​ឞ៝ក​អ្វែស​អាវ​អ្វែស​ឞើស? មោ​អោស។ ឞូនុយ្ស​ញឆ៝ស​ឞ៝ក​អ្វែស​អាវ​អ្វែស ឆោង​ឆា​ព្យាង់​កាស​ត្រាវ​កាស មពោល​នៃ​គុ​នតុក​កាដាច់​គុ មោ​អោស​គុ​តា​ឞ្រី​រាទាស។ ២៦ លាស​នទ្រី​ឞូ​ម៝ស​ឞូនុយ្ស​ខាន់​អៃ​មៃ​ហាន់​អ្វាញ់? អ្វាញ់​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស? ទី​ងាន់។ យើន​មា​ពាង់​អី​នៃ​រាលាវ​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ជឹត‌* ២៧ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស​លាស​មា​ពាង់៖

«ល៝ង់​គ៝ប់​ញជ្វាល់​ឞូនុយ្ស​ហាន់​ល៝រ​មៃ

គៃ​មា​នទ្រាប់​នូយ្ស​នហ៝ម់​ឞូនុយ្ស​តឹម​ឞាន​មា​ក្វាយ្ស​ត្រ៝ង​អ៝ន់​មា​មៃ»†។

យោហាន-​បាប់តែម ​អី​នៃ​អី​ឞូនុយ្ស​ហាន់​ល៝រ​តា​នាវ​អី​នៃ។ ២៨ ខាន់​អៃ​មៃ​អ្យាត់​នាវ​គ៝ប់ ទឹង​លែៈ​ឞូនុយ្ស​អី​ទែស​តាៈ​ឞើស​ឞូ​អូរ​តា​នែស​នតូ​អ្យា មោ​គែស​អោស​ទូ​ហ្វេ​ក្វ៝ង់​រាលាវ​យោហាន-​បាប់តែម  យើន​លាស​តា​មពោល​ឞូនុយ្ស​អី​កោរាញ​ឞ្រាស​ម៝ត់​អ្វាញ់ ឞូនុយ្ស​អី​ជេៈ​តា​ន៝ម់​ឞូ ឞូនុយ្ស​អី​នៃ​ជេង​ក្វ៝ង់​រាលាវ​ពាង់​ងាន់”។

២៩ ផូង​ប៝ន​លាន នទ្រែល​មា​ឞូនុយ្ស​ឆ៝ៈ​ព្រាក់​ប៝ន​លាន​គៃ​មា​អ៝ន់​កោរាញ​ម៝ត់​អ្វាញ់ ជេស​ខាន់​ពាង់​អ្យាត់​នាវ​យោហាន-​បាប់តែម  ជេសរី​ខាន់​ពាង់​អ៝ន់​ពាង់​បាប់តែម​ខាន់​ពាង់​យុក​មា​ទាក នទ្រី​ខាន់​ពាង់​ញហើ​ខាន់​ពាង់​គឹត​កោរាញ​ឞ្រាស​ជេង​ទី​ងាន់។* ៣០ តីស​មា​ផូង​ផារីឆី  នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  ខាន់​ពាង់​មោ​អោស​អ៝ន់​ពាង់​បាប់តែម​យុក​ខាន់​ពាង់​មា​ទាក នទ្រី​ខាន់​ពាង់​ទូន​លើយ​លែៈ​នាវ​កោរាញ​ឞ្រាស​អុច​អ៝ន់​មា​ខាន់​ពាង់។

៣១ ជេសរី​ឞ្រាស​យេឆូ ​លាស៖ “លាស​នទ្រី​មើម​គ៝ប់​តឹម​រាដឹល​មា​ឞូនុយ្ស​អាបៃ​អ្យា? ពាង់​មើម​ជេង? ៣២ ពាង់​ជេង​តឹម​ឞាន​មា​ក៝ន​ឆែ​គុ​ព៝ល់​តា​ជ៝ង់​គូង​ប៝ន‡ គែស​អាបាៈ​តឹម​នតែរ​នទ្រាង់​ពាង់៖

«ហេន​លែៈ​អោស​នហោម​គ៝ស​គ៝រ់ តីស​មា​ខាន់​អៃ​មៃ​មោ​ព៝ល់​រាម់​មអាក‌

ជេសរី​ហេន​លែៈ​នអ៝រ​នត៝ង់​ទ៝ង់​ខឹត តីស​មា​ខាន់​អៃ​មៃ​មោ​អុច​ញុម​ព៝ល់​ដ៝ង់»។

៣៣ លាស​នទ្រី​យោហាន-​បាប់តែម  នទ្រែល​មា​គ៝ប់​ជេង​តឹម​ឞាន​មា​ផូង​ក៝ន​ឆែ​អី​នៃ យោហាន-​បាប់តែម ​អ៝ត់​ឆោង មោ​អោស​ញេត​នទ្រាញ់ តីស​មា​ខាន់​អៃ​មៃ​លាស​ពាង់​ឞូនុយ្ស​ឞ្រាស​អ្យើស​លាប់”។*

៣៤ “ល៝ង់​គ៝ប់​អ្យា​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​គែស​ញេត​គែស​ឆោង មោ​អ៝ត់​ឆោង​ឆា ខាន់​អៃ​មៃ​លាស​គ៝ប់៖ «ឞូនុយ្ស​ហៃ​ញេត​ហៃ​ឆោង ជាន​មឹត​ជាង់​នទ្រែល​ឞូនុយ្ស​ឆ៝ៈ​ព្រាក់​ប៝ន​លាន ជេសរី​គុ​នទ្រែល​ឞូនុយ្ស​តីស​អា​អេង​ជឹត»។* ៣៥ យើន​លាស​ឞូនុយ្ស​អី​តឹង​នាវ​កោរាញ​ឞ្រាស ញហើ​នាវ​កោរាញ​ឞ្រាស​អី​នៃ​ជេង​ទី​អ្វែស​ងាន់​តា​នាវ​រេស​ពាង់”។

ឞ្រាស​យេឆូ ​យោៈ​មា​ឞូ​អូរ​វាង់​តឹរ

៣៦ គែស​ទូ​នារ​គែស​ទូ​ហ្វេ​ឞូនុយ្ស​តា​ផូង​ផារីឆី ​រាញា​ពាង់​ឆីមោន  ជាៈ​ឞ្រាស​យេឆូ ​ហាន់​ឆោង​ឆា​តា​ជៃ​ពាង់​នើម ជេសរី​ឞ្រាស​យេឆូ ​ហាន់​គុ​ឆោង​ឆា​នទ្រែល​តា​ជៃ​ពាង់​នៃ។ នោក​នៃ​តឹង​មា​នាវ​វៃ​ផូង​នទ្រ៝ង់​ខាន់​ពាង់​ឆោង​ឆា​គុ​ឞិច​ងកេង​ជឹត​ច្យៅ អី​ជ៝ង់​រ៝ក​ជឹត​កើយ។* ៣៧ តា​ប៝ន​នៃ​ដ៝ង់​គែស​ទូ​ហ្វេ​ឞូ​អូរ​វាង់​តឹរ។ ត៝ត់​ពាង់​តាង់​គែស​ឞ្រាស​យេឆូ ​គុ​ឆោង​ឆា​តា​ជៃ​ផារីឆី ​អី​នៃ ពាង់​ឆ៝ៈ​ដ៝ប​ជេៈ​ឞូ​ជាន​មា​លុ តា​ដ៝ប​រី​គែស​ទាក​ងី​បោ​កាស​ខ្លៃ​ដ៝ង់។ ៣៨ ជេសរី​ពាង់​ហាន់​តា​ជៃ​ឆីមោន ​គុ​ឞើស​កើយ​ឞ្រាស​យេឆូ ​រី ពាង់​ញុម​ហ៝រ​ទាក​មាត់​តា​ជ៝ង់​ឞ្រាស​យេឆូ  យ៝រ​មា​ពាង់​រាង៝ត​មា​នាវ​តីស​ពាង់​នើម ជេសរី​ឆ៝ៈ​ឆ៝ក់​ពាង់​នើម​រី​ជូត​ជ៝ង់​ឞ្រាស​យេឆូ  ជេសរី​ចុម​តា​ជ៝ង់​រី ជេស​ចុម​រី​ពាង់​ឆ៝ៈ​ទាក​ងី​បោ​កាស​ត៝ៈ​តា​ជ៝ង់​ឞ្រាស​យេឆូ ​រី​ជឹត។ ៣៩ ឞូនុយ្ស​អី​តើម​ជាៈ​ឞ្រាស​យេឆូ ​ឆោង​រី​នើស ពាង់​ឆៃ​កើត​នៃ ជេសរី​មឹន​អេង​តា​ឆាក់​រី៖ “លាស​ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ងាន់ ពាង់​គឹត​រ៝​ឞូ​អូរ​អី​ពាស​ពាង់​នៃ​ជេង​ឞូ​អូរ​តីស”។§* ៤០ ជេសរី​ឞ្រាស​យេឆូ ​លាស​មា​ឆីមោន ៖ “ហើយ​នោ គ៝ប់​អុច​ងក៝ច​ឞ្រី​មា​មៃ”។ ពាង់​អើស៖ “អើ​មោ​ច្រាវ​កោរាញ នែស​មៃ​ងក៝ច​ហ៝ម់”។

៤១ ឞ្រាស​យេឆូ ​លាស​ទូ​នាវ​ងើយ​នតឹត៖ “គែស​ឞារ​ហៃ​ឞូនុយ្ស​មាញ​ព្រាក់​ឞូ ទូ​ហ្វេ​មាញ ៥០០ ព្រាក់​កាក់* ទូ​ហ្វេ​មាញ ៥០ ព្រាក់​កាក់។ ៤២ យ៝រ​មា​ឞារ​ហៃ​ខាន់​ពាង់​អី​នៃ​មោ​គែស​ព្រាក់​ត៝ម់ នទ្រី​ទឹង​ឞូនុយ្ស​អី​តើម​អ៝ន់​មាញ​ព្រាក់​នៃ​មោ​ហោម​ដាៈ​ត៝ម់។ លាស​នទ្រី​លែៈ​ឞារ​ហៃ​អី​នៃ ឞូ​ម៝ស​រ៝ង់​ហោ​រាលាវ​មា​តើម​អ៝ន់​មាញ​ព្រាក់​នៃ?” ៤៣ ពាង់​អើស៖ “គ៝ប់​គឹត​លាស​ឞូនុយ្ស​អី​មាញ​អ៝ក់”។ ឞ្រាស​យេឆូ ​លាស៖ “ទី​ងាន់”។ ៤៤ ជេសរី​ឞ្រាស​យេឆូ ​អ្វាញ់​ជឹត​ឞូ​អូរ​អី​នៃ លាស​មា​ឆីមោន ៖ “មៃ​ឆៃ​ឞូ​អូរ​អ្យា​ជាន​បាស? គ៝ប់​លាប់​តា​ជៃ​មៃ តឹង​មា​នាវ​វៃ​ឞ៝ន់​ទី​មា​មៃ​ឆ៝ៈ​ទាក​គ៝ប់​ឞែ​មា​រាវ​ជ៝ង់ តីស​មា​មៃ​មោ​អោស​ឆ៝ៈ ល៝ង់​ពាង់ ពាង់​ញុម​ហ៝រ​ទាក​មាត់​តា​ជ៝ង់​គ៝ប់​ឞែៈ​លែៈ​ផ្យៅ ជេសរី​ឆ៝ៈ​ឆ៝ក់​ពាង់​នើម​ជូត​ជឹត។* ៤៥ តឹង​មា​នាវ​វៃ​ឞ៝ន់​មៃ​ចុម​តា​តឹម​ឞ៝ម​គ៝ប់ តីស​មា​មៃ​មោ​អោស​ចុម ល៝ង់​ពាង់ ចុម​ជ៝ង់​គ៝ប់​មោ​រាលូ នតើម​ឞើស​គ៝ប់​ត្រុយ្ស​តា​អ្យា​នើស​ងាន់។ ៤៦ តឹង​មា​នាវ​វៃ​ឞ៝ន់​ទី​មា​មៃ​ត៝ៈ​ទាក​ងី†​តា​ឞោក​គ៝ប់ តីស​មា​មៃ​មោ​អោស​ត៝ៈ ល៝ង់​ពាង់ ត៝ៈ​ទាក​ងី​បោ​កាស​ជូត​តា​ជ៝ង់​គ៝ប់។ ៤៧ កើត​នទ្រី​គ៝ប់​មឞើស​មា​មៃ ឞូ​អូរ​អ្យា​អ៝ក់​ងាន់​នាវ​តីស​ពាង់ គ៝ប់​លែៈ​យោៈ​នអាច​ជេស​ទឹង​លែៈ​នាវ​តីស​ពាង់ មោ​ហោម​អោស​កើប​នាវ​តីស​ពាង់ នទ្រី​ទឹង​ពាង់​គែស​នាវ​រ៝ង់​ហោ​ងាន់។ តីស​មា​ឞូ​ម៝ស​អី​គែស​យោៈ​នអាច​ដេៈ នាវ​រ៝ង់​ពាង់​គែស​ដេៈ​ដ៝ង់”។ ៤៨ ជេសរី​ឞ្រាស​យេឆូ ​លាស​ជឹត​ឞូ​អូរ​រី៖ “នាវ​តីស​អៃ​លែៈ​គ៝ប់​យោៈ​ជេស គ៝ប់​មោ​ហោម​អោស​កើប​នាវ​តីស”។* ៤៩ លែៈ​ឞូនុយ្ស​អី​គុ​នទ្រែល​តា​នៃ​មឹន​អេង​តា​ឆាក់​រី៖ “ឞូ​ម៝ស​ពាង់​អី​នៃ​ហ្យាស ទឹង​ឞាញ់​លាស​យោៈ​នអាច​នាវ​តីស​ដ៝ង់? គែស​កោរាញ​ឞ្រាស​ទើម​ទើយ​យោៈ​នាវ​តីស”។ ៥០ ជេសរី​ឞ្រាស​យេឆូ ​លាស​មា​ឞូ​អូរ​អី​នៃ៖ “ហើយ​អ៝ស យ៝រ​នាវ​អៃ​ញឆីង​មា​គ៝ប់ អៃ​លែៈ​ក្លាយ្ស​ជេស​ឞើស​នាវ​កោរាញ​ឞ្រាស​តេៈ​ទោយ្ស ឆឹត​អ៝ន់​អ្វែស​លាង់​ដាប់​មពាន់”។*

៨

ឞូ​អូរ​អី​ហាន់​នទ្រែល​ឞ្រាស​យេឆូ 

១ ជេសរី​ឞ្រាស​យេឆូ  នទ្រែល​មា ១២ កោរាញ​អ៝ស​ម៝ន​ពាង់ ហាន់​រ៝ៈ​ប៝ន​ក្វ៝ង់​ប៝ន​ជេៈ​មឞើស​ងក៝ច​នាវ​មហែ​មហាន​អ្វែស​អី​កោរាញ​ឞ្រាស​អុច​ម៝ត់​អ្វាញ់​ឞូនុយ្ស។* ២ គែស​ឞូ​អូរ​អាបាៈ​ហាន់​នទ្រែល​ដ៝ង់ ឞូ​អូរ​អាបាៈ​លែៈ​ឞ្រាស​យេឆូ ​ជាន​ឞាស​ជេស​នាវ​ជី នទ្រែល​មា​លែៈ​នត្រុត​ឞ្រាស​អ្យើស​អ៝ន់​លោស តា​នៃ​គែស​រាញា​មារី  តាៈ​ឞើស​ប៝ន​មាដាលា  ឞូ​អូរ​អី​នៃ​ឞ្រាស​យេឆូ ​នត្រុត​ពើស​ឞ្រាស​អ្យើស​លោស​ឞើស​ពាង់‌* ៣ ជេសរី​ឞូ​អូរ​រាញា​យោអាន់នា  អី​អូរ​ខូឆា ​ឞូនុយ្ស​ម៝ត់​អ្វាញ់​មពោល​ជាន​ការ​មា​ហេរោត-​អ៝ន់តីពាស ​អី​កោរាញ​ម៝ត់​អ្វាញ់​ឞ្រី​កាលីលេ  គែស​ឞូ​អូរ​រាញា​ឆូឆាន  នទ្រែល​មា​ឞូ​អូរ​អាបាៈ​អេង​អ៝ក់​ដ៝ង់ ខាន់​ពាង់​ឆ៝ៈ​ទ្រាប់​នទើ​ខាន់​ពាង់​នើម​គៃ​មា​កើល​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់។

នាវ​នតឹត​មា​គារ់​នតីល

(មថ ១៣:១-៩; មក ៤:១-៩)

៤ គែស​អ៝ក់​ឞូនុយ្ស​តាៈ​ឞើស​ប៝ន​អេងៗ ហាន់​វាច់​តា​ឞ្រាស​យេឆូ ​រី ជេសរី​ពាង់​ងើយ​នាវ​នតឹត​កើត​នអា៖ ៥ “គែស​ទូ​ហ្វេ​ឞូ​ក្លោ​ហាន់​ឆូយ​គារ់​នតីល។ នោក​ពាង់​ឆូយ​នៃ​អាបាៈ​តុប​រ៝ៈ​ត្រ៝ង គែស​ឞូនុយ្ស​ជ៝ត ជេសរី​ឆ្យុម​ច៝ក​លែៈ​ផ្យៅ។ ៦ គារ់​អាបាៈ​តុប​តា​នែស​ក្លេរ ហ៝ន​ព្រូ ជេសរី​នទ្រ៝​លែៈ​រាងោច យ៝រ​លាស​រែស​មោ​ជ្រូ​មោ​គែស​ទាក។ ៧ គារ់​អាបាៈ​តុប​តា​នែស​ល៝ក ល៝ក​ហ៝ន​នទ្រែល ជេសរី​ល៝ក​ត៝ល់​លែៈ​ផ្យៅ។ ៨ គែស​គារ់​អាបាៈ​ជឹត​តុប​តា​នែស​អ្វែស ហ៝ន​ត៝ត់​ព្លៃ ទូ​គារ់​ជេង​គែស ១០០ រាង្លៃ​រ៝”។ ជេស​ឞ្រាស​យេឆូ ​ងើយ​នាវ​នៃ ពាង់​ក្វាល់៖ “ឞូ​ម៝ស​តាង់​នាវ​គ៝ប់​ងើយ​អ្យា អ៝ន់​ពាង់​មឹន​អេង​តា​ឆាក់!”*

ឞ្រាស​យេឆូ ​រាឞ្លាង​នាវ​ងើយ​នតឹត

(មថ ១៣:១០-២៣; មក ៤:១០-២០)

៩ ជេសរី​មពោល​អ៝ស​ម៝ន​អោប​ឞ្រាស​យេឆូ ៖ “លាស​នទ្រី​ម៝ស​នាវ​ខ្លៃ​តា​នាវ​ងើយ​នតឹត​អី​នៃ?” ១០ ពាង់​អើស៖ “កោរាញ​ឞ្រាស​លែៈ​អ៝ន់​ជេស​នាវ​ខ្លៃ​នាវ​អី​នៃ​មា​ខាន់​មៃ​គឹត​វ៝ត់ មពើល​នាវ​នទ៝ប់​អា​ល៝រ​នើស អី​នៃ​ជេង​នាវ​ខ្លៃ​កោរាញ​ឞ្រាស​ម៝ត់​អ្វាញ់​ឞូនុយ្ស†។ ល៝ង់​ឞូនុយ្ស​អាបាៈ​ជឹត គ៝ប់​ងើយ​នតឹត​អ៝ន់​មា​ខាន់​ពាង់។ កើត​នទ្រី​ឞ៝ល​លាស

«ខាន់​ពាង់​អ្វាញ់​នទើ​គ៝ប់​ជាន​ក៝ៈ​មោ​វ៝ត់​នទើ​ខ្លៃ​នាវ​អី​នៃ‌

ខាន់​ពាង់​តាង់​នាវ​គ៝ប់​ងើយ​ក៝ៈ​មោ​វ៝ត់​ដ៝ង់»។*

១១ អ្យា​គ៝ប់​រាឞ្លាង​នាវ​នតឹត៖ គារ់​នើស​ជេង​នាវ​កោរាញ​ឞ្រាស។ ១២ ឞូនុយ្ស​អាបាៈ​តឹម​ឞាន​មា​គារ់​តុប​តា​ត្រ៝ង តាង់​ដ៝ង់​នាវ​កោរាញ​ឞ្រាស តីស​មា​ឆាតាង់ ​អី​កោរាញ​មពោល​ឞ្រាស​អ្យើស​ពីត​លើយ​នាវ​កោរាញ​ឞ្រាស​ឞើស​នូយ្ស​នហ៝ម់​ខាន់​ពាង់ គៃ​លើយ​អ៝ន់​អ្យាត់ ជេសរី​លើយ​គែស​នាវ​រាក្លាយ្ស។ ១៣ ឞូនុយ្ស​អាបាៈ​ជឹត​តឹម​ឞាន​មា​គារ់​តុប​តា​នែស​ក្លេរ ត៝ត់​តាង់​នាវ​កោរាញ​ឞ្រាស ខាន់​ពាង់​អ្យាត់​រាម់​មអាក​ងាន់ តីស​មា​ខាន់​ពាង់​អ្យាត់​ទូ​នទ៝ម់​ទើម មោ​អោស​អ៝ន់​នាវ​កោរាញ​ឞ្រាស​អី​នៃ​ហ៝ន​រែស​ជ្រូ​តា​នូយ្ស​នហ៝ម់​ខាន់​ពាង់ លាស​គែស​នាវ​ជេរ​នាវ​នទើម ខាន់​ពាង់​នត្លើយ​នាវ​ញឆីង​រ៝។* ១៤ គារ់​តុប​តា​នែស​ល៝ក តឹម​ឞាន​មា​ឞូនុយ្ស​អ្យាត់​នាវ​កោរាញ​ឞ្រាស តីស​មា​តា​ត្រោម​នូយ្ស​នហ៝ម់​រី​រាវៃ​កើញ​មា​ទ្រាប់​នទើ​ហោ​ងាន់​គឹត​មា​នាវ​មអាក​ទើម នូយ្ស​នហ៝ម់​អុច​មា​គែស ឞូនុយ្ស​កើត​នៃ​តឹម​ឞាន​មា​ល៝ក​បារ់​មោ​អ៝ន់​ខាន់​ពាង់​ព្លៃ​ត្រុយ្ស​ទុម។* ១៥ ល៝ង់​គារ់​អី​តុប​តា​នែស​អ្វែស​រី តឹម​ឞាន​មា​ឞូនុយ្ស​អ្យាត់​នាវ​កោរាញ​ឞ្រាស គែស​នូយ្ស​នហ៝ម់​អ្វែស ញអោត​ន៝ប់​តា​នូយ្ស​នហ៝ម់​ពាង់​នើម​នាវ​អី​នៃ នហ៝​មា​ត៝ត់​គែស​ព្លៃ​អ៝ក់​ងាន់ យ៝រ​មា​នូយ្ស​នហ៝ម់​ញឆ្រោយ្ស”។*

នាវ​ងើយ​នតឹត​មា​អុញ​ឆាគេង

(មក ៤:២១-២៥)

១៦ ឞ្រាស​យេឆូ ​លាស​ជឹត៖ “មោ​គែស​អោស​ឞូនុយ្ស​មពេស​អុញ​ឆាគេង ជេសរី​ឆ៝ៈ​ថុង​កុប​ឞើស​លើ មោ​លាស​តេៈ​តា​ន៝ម់​គ្រែ។ ឞូ​វៃ​យោង​ព្រេស គៃ​មា​អាង​លែៈ​ឞូនុយ្ស​អី​លាប់​តា​ត្រោម​ជៃ​នៃ។ ១៧ ទឹង​លែៈ​នទើ​មពោន​ម៝​មា​ឞូ កោរាញ​ឞ្រាស​អុច​ឞូ​គឹត​នហេល ជេសរី​ទឹង​លែៈ​នទើ​នទ៝ប់​ពាង់​អុច​ឞូ​ឆៃ​ក្ល៝ស​រាស​វាស​តា​អាង។‡* ១៨ លាស​នទ្រី​ញជ្រាង់​ងាន់​ហ៝ម់​នាវ​អី​ខាន់​មៃ​លែៈ​តាង់ យ៝រ​លាស​ឞូ​ម៝ស​អី​លែៈ​គែស កោរាញ​ឞ្រាស​កើយ​នត៝ប​អ៝ន់​មា​ពាង់​ជឹត តីស​មា​ឞូ​ម៝ស​អី​មោ​គែស កោរាញ​ឞ្រាស​ឆ៝ៈ​រាហ្វាត់​លើយ​លែៈ​នទើ​អី​ពាង់​គឹត​លាស​លែៈ​គែស”§។*

អី​មេៈ​ឞ្រាស​យេឆូ  នទ្រែល​មា​អី​អ៝ស​ពាង់

(មថ ១២:៤៦-៥០; មក ៣:៣១-៣៥)

១៩ ជេសរី​អី​មេៈ​ឞ្រាស​យេឆូ  នទ្រែល​មា​អី​អ៝ស​ឞូ​ក្លោ​ពាង់ ហាន់​តា​ប៝ន​នៃ​គៃ​មា​ម៝ប់​ពាង់ ត៝ត់​តា​នៃ​មោ​គែស​អោស​ត្រ៝ង​លាប់ យ៝រ​លាស​ឞូនុយ្ស​អ៝ក់​អីរ។* ២០ ជេសរី​គែស​ឞូ​មឞើស​មា​ឞ្រាស​យេឆូ ៖ “មេៈ​មៃ នទ្រែល​មា​អ៝ស​មៃ​គុ​ឞើស​ទីស​រី​អុច​ម៝ប់​មៃ”។ ២១ ឞ្រាស​យេឆូ ​អើស៖ “ឞូ​ម៝ស​អី​គុ​អ្យាត់​នាវ​ងើយ​កោរាញ​ឞ្រាស ជេសរី​តឹង​ជាន ឞូនុយ្ស​អី​នៃ​ជេង​មេៈ ជេង​អ៝ស​នោ​គ៝ប់”។*

ឞ្រាស​យេឆូ ​ឞ្វៃ​ផុត​ច្វាញ់​អ៝ន់​ឞាស

(មថ ៨:២៣-២៧; មក ៤:៣៥-៤១)

២២ គែស​ទូ​នារ​ឞ្រាស​យេឆូ ​ជាៈ​មពោល​អ៝ស​ម៝ន​ពាង់៖ “ហោៈ ឞ៝ន់​ហាន់​ជឹត​កាល់​តី​ទាក​តី”។ ជេសរី​ខាន់​ពាង់​ញច៝​ទូក​ហាន់​ជឹត​កាល់​តី​ទាក​ងលៅ​ក្វ៝ង់​កាលីលេ ​រី។ ២៣ ទោល​ខាន់​ពាង់​ញច៝​រី ឞ្រាស​យេឆូ ​ហាក់​ឞិច ជេសរី​ទោ​មា​គែស​ផុត​ច្វាញ់​ទុត​ហោ​រ៝ៈ​ទាក​ងលៅ​ក្វ៝ង់*​រី ទូក​ខាន់​ពាង់​ទាក​លាប់​ឞើយ​មា​ង៝ម់ លែៈ​ខាន់​ពាង់​តា​កាលើ​ទូក​រី​ឞើយ​មា​ខឹត​ងាន់​រ៝។ ២៤ ជេសរី​ខាន់​ពាង់​រាលៃ​ឞ្រាស​យេឆូ ៖ “ហើយ​កោរាញ! ហើយ​កោរាញ! ខឹត​រ៝​ឞ៝ន់​មេ”។ ឞ្រាស​យេឆូ ​កាស​រាងាល់ វាល់​ផុត​ច្វាញ់ នទ្រែល​មា​ទាក​រាឞុស។ ជេសរី​ផុត​ច្វាញ់ នទ្រែល​មា​ទាក​រាឞុស​ឞាស​រ៝ ទាក​រាង៝ន់​កើត​អើម​ដ៝ង់។* ២៥ ឞ្រាស​យេឆូ ​រាង៝ត ជេសរី​លាស​មពោល​អ៝ស​ម៝ន​ពាង់៖ “អាស​អ៝ន់​នាវ​ញឆីង​ខាន់​មៃ?” មពោល​អ៝ស​ម៝ន​ក្លាច​ញឆ៝រ់​ងាន់ នទ្រ៝ត់​ហីស​រាហ៝ល់​ដ៝ង់។ មពោល​អ៝ស​ម៝ន​តឹម​លាស​នទ្រាង់​ខាន់​ពាង់​នើម៖ “មើម​ទឹង​គែស​នាវ​ទើយ​កើត​នៃ ទើយ​ដាៈ​ផុត ដាៈ​ទាក ជេសរី​ផុត​នទ្រែល​ទាក​អ្យាត់​នាវ​ពាង់​ឞាស​ផ្យៅ​ដ៝ង់?”*

ឞ្រាស​យេឆូ ​នត្រុត​ឞ្រាស​អ្យើស​លោស​ឞើស​ទូ​ហ្វេ​ឞូ​ក្លោ

(មថ ៨:២៨-៣៤; មក ៥:១-២០)

២៦ ឞ្រាស​យេឆូ  នទ្រែល​អ៝ស​ម៝ន​ពាង់​ត៝ត់​កាល់​តី​ទាក​ងលៅ​ក្វ៝ង់​កាលីលេ  ទាច់​នតុក​ប៝ន​រាញា​កេរាឆីន ​រី នតុក​ប៝ន​អី​នៃ​ឞូ​មោ​អោស​តឹង​នាវ​វៃ​ផូង​អីឆ្រាអែល ។ ២៧ នោក​ឞ្រាស​យេឆូ ​ហាវ​អា​កើស​តី គែស​ទូ​ហ្វេ​ឞូ​ក្លោ​តាៈ​ឞើស​ប៝ន​នៃ​រាន​ជឹត​ពាង់​អ្យា។ ឞូនុយ្ស​អី​នៃ​ឞ្រាស​អ្យើស​លាប់​គុ​តា​ពាង់ អ៝ន់​ពាង់​គុ​លាហោក មោ​គែស​អោស​គុ​តា​ជៃ គុ​តា​នតុក​មោច​ទើម​លែៈ​ជ៝ៈ​នាម់​ហើយ។ ២៨-២៩ គែស​អ៝ក់​តឹ​ឞ្រាស​អ្យើស​ញុប​ពាង់ ឞ៝ល​លាស​ឞូ​ក៝ត់​ជ៝ង់​ក៝ត់​តី​ពាង់​មា​រាឆែ​រាវាក់​អ៝ន់​គុ​ទូ​នតុក​ហ៝ៈ ពាង់​ងក្លាស​លើយ​រាឆែ​រាវាក់​លែៈ​ផ្យៅ ជេសរី​ឞ្រាស​អ្យើស​លែវ​ពាង់​គុ​អេង​តា​ឞ្រី​រាទាស​ងាយ​ឞើស​ឞូនុយ្ស។ ត៝ត់​ឆៃ​ឞ្រាស​យេឆូ ​រី ពាង់​ពាន់​តា​ជ៝ង់​ឞ្រាស​យេឆូ ​នៃ ជេសរី​ឞ្រាស​យេឆូ ​នត្រុត​ឞ្រាស​អ្យើស​ដាៈ​ពាង់​លោស​ឞើស​ឞូ​ក្លោ​អី​នៃ យើន​មា​ឞ្រាស​អ្យើស​អេ​ហ៝ៈ​លោស​អោស ពាង់​នតែរ​ទុត​នតែសៗ​ងាន់៖ “ហើយ​ឞ្រាស​យេឆូ ក៝ន​កោរាញ​ឞ្រាស​អី​ទុត​ព្រេស​តា​កាលើ​ត្រោក មើម​មៃ​ជាន​មា​គ៝ប់​មេស? ខឹត​អោម​លោម​លាៈ លើយ​ទឹង​ងក្រីត​គ៝ប់”។* ៣០ ជេសរី​ឞ្រាស​យេឆូ ​អោប​ពាង់៖ “មើម​រាញា​មៃ​មេស?” ពាង់​អើស៖ “គ៝ប់​រាញា​មពោល​តាហែន​អ៝ក់​រាឞាន់”។ ពាង់​អើស​កើត​នៃ​យ៝រ​លាស​ឞ្រាស​អ្យើស​អ៝ក់​ងាន់​គុ​តា​ឆាក់​ពាង់​រី។ ៣១ មពោល​ឞ្រាស​អ្យើស​អី​នៃ​ឞ៝ញ​ឞ្រាស​យេឆូ  លើយ​អោស​ងក្លាច់​ខាន់​ពាង់​តា​នតូ​ឞ្រ៝ង់​អី​នតុក​តេៈ​ទោយ្ស​មា​ឞ្រាស​អ្យើស។ ៣២ គែស​ឆុរ​ផូង​គុ​ឆា​មពា​រ៝ៈ​យោក​ទាច់​មា​នតុក​នៃ។ មពោល​ឞ្រាស​អ្យើស​អី​រី​ឞ៝ញ​ឞ្រាស​យេឆូ ​អ៝ន់​លាប់​គុ​តា​ឆុរ​អី​នៃ ជេសរី​ឞ្រាស​យេឆូ ​អ៝ន់​ពាង់​លាប់​តា​ឆុរ†។* ៣៣ ជេសរី​មពោល​ឞ្រាស​អ្យើស​អី​រី​លោស​ឞើស​ឞូនុយ្ស​អី​នៃ​លាប់​គុ​តា​ឆុរ​រី​លែៈ​រាង៝ត់ ជេសរី​ឆុរ​អី​នៃ​ញច្វាត់​រាឞុល​ជឹត​ឆ៝ប​រាប៝ង់​ជឹត​ទាក​ងលៅ​រី លាប់​តា​ទាក​រាម៝ក​ខឹត​លែៈ​ផ្យៅ។

៣៤ ជេស​មពោល​ច្យាប់​ឆុរ​អី​នៃ​ឆៃ​កើត​នៃ ខាន់​ពាង់​ញច្វាត់​មឞើស​រ៝​មា​ឞូនុយ្ស​គុ​រ៝ៈ​ប៝ន រ៝ៈ​មីរ។ ៣៥ ជេសរី​ឞូនុយ្ស​អី​តាង់​នាវ​នៃ​ខាន់​ពាង់​ហាន់​អ្វាញ់​គៃ​មា​ឆៃ​នហេល​នទើ​អី​នៃ។ ត៝ត់​តា​ឞ្រាស​យេឆូ ​ខាន់​ពាង់​ក្លាច​ទាទេ​ងាន់ ឆៃ​ឞូ​ក្លោ​ឞ្រាស​អ្យើស​លាប់​នើស​គុ​តា​នាប់​ឞ្រាស​យេឆូ ​រី នទ្រែល​មា​ញឆ៝ស​ខ៝​អាវ​កាស​គឹត​ឆាក់​ដ៝ង់។ ៣៦ ឞូនុយ្ស​អី​លែៈ​ឆៃ​មា​មាត់​នាវ​នៃ ខាន់​ពាង់​ដើន​ងក៝ច​អ៝ន់​មា​ឞូ​អេង​មើម​បាៈ​ឞ្រាស​យេឆូ ​ជាន​ឞាស​មា​ឞូនុយ្ស​ឞ្រាស​អ្យើស​លាប់​នៃ។ ៣៧ លែៈ​ឞូនុយ្ស​គុ​រ៝ៈ​ឞ្រី​ទាច់​មា​ប៝ន​កេរាឆីន ​ក្លាច​ញឆ៝រ់​ហោ​ងាន់ ខាន់​ពាង់​ឞ៝ញ​ឞ្រាស​យេឆូ ​ដាៈ​ពាង់​ទូ​លោស​ឞើស​នតុក​នៃ នទ្រី​ទឹង​ឞ្រាស​យេឆូ ​ញច៝​ទូក​ឆឹត នទ្រែល​មា​មពោល​អ៝ស​ម៝ន​ពាង់។ ៣៨ ល៝ង់​ឞូនុយ្ស​អី​លែៈ​ឞ្រាស​អ្យើស​លោស​នៃ​នើស ពាង់​ឞ៝ញ​ទាន់​គុ​នទ្រែល​ឞ្រាស​យេឆូ  តីស​មា​ឞ្រាស​យេឆូ ​មោ​រ៝ម​អោស ជេសរី​លាស​មា​ពាង់៖ ៣៩ “មៃ​ឆឹត​ជឹត​ជៃ​មៃ​នើម​រី មឞើស​លែៈ​នាវ​កោរាញ​ឞ្រាស​ជាន​អ្វែស​មា​មៃ​នើស”។ ជេសរី​ពាង់​ហាន់​លាម​ប៝ន​ក្វ៝ង់ មឞើស​លែៈ​នាវ​ឞ្រាស​យេឆូ ​ជាន​មា​ឆាក់​ពាង់​នើម​នើស​រ៝។

ឞ្រាស​យេឆូ ​ជាន​ឞាស​ឞូ​អូរ​ជី​រីស នទ្រែល​មា​ជាន​ទ៝ក់​រេស​ក៝ន​យៃរុស 

(មថ ៩:១៨-២៦; មក ៥:២១-៤៣)

៤០ ត៝ត់​ឞ្រាស​យេឆូ ​ព្លឹ​ឆឹត​តា​រី ប៝ន​លាន​រ៝ម​ពាង់ ឞូ​រាន​ច្វាៈ​ពាង់ យ៝រ​លាស​លែៈ​ឞូ​នើស​អ្វាញ់​មាត់​តើម​ត្រ៝ង​ទាទេ។ ៤១ តា​នៃ​គែស​ទូ​ហ្វេ​ឞូ​ក្លោ ពាង់​រាញា​យៃរុស  ពាង់​កោរាញ​ញីស​រាបុន​ផូង​អីឆ្រាអែល ​តា​នៃ ពាង់​រាន​ពាន់​តា​ជ៝ង់​ឞ្រាស​យេឆូ ​រី ឞ៝ញ​ជាៈ​ឞ្រាស​យេឆូ ​ហាន់​អា​ជៃ​ពាង់‌ ៤២ យ៝រ​លាស​ក៝ន​ឞូ​អូរ​ពាង់​ជី​ឞើយ​ខឹត។ ពាង់​គែស​ទូ​ហ្វេ​ក៝ន​អី​នៃ​ទើម ក្លាប់​លាស ១២ នាម់។ ជេសរី​ឞ្រាស​យេឆូ ​ហាន់​ជឹត​ជៃ​ពាង់ រ៝ៈ​ត្រ៝ង​នៃ​គែស​អ៝ក់​ឞូនុយ្ស​តឹម​មពែត​ងាន់។ ៤៣ តា​មពោល​នៃ​គែស​ដ៝ង់​ទូ​ហ្វេ​ឞូ​អូរ​ជី​រីស​លែៈ​ជ៝ៈ ១២ នាម់​ហើយ ពាង់​ហ្វាច​លែៈ​ទ្រាប់​នទើ​ពាង់ គៃ​មា​អ៝ន់​កោរាញ​ទាក​ឆី តីស​មា​មោ​គែស​អោស​ទូ​ហ្វេ​ឞូនុយ្ស​ទើយ​ជាន​ឞាស​ពាង់។* ៤៤ ពាង់​អី​រី​ហាន់​ឞើស​កើយ​ឞ្រាស​យេឆូ  ពាស​តា​ច្យាង់​អាវ​ឞ្រាស​យេឆូ ​រី ជេសរី​មហាម​ពាង់​ឞាស​នទាល​តា​នៃ​រ៝​មោ​ហោម​អោស​ត្រោស។ ៤៥ ឞ្រាស​យេឆូ ​លាស៖ “ឞូ​ម៝ស​ពាស​គ៝ប់?” ទឹង​លែៈ​ឞូ​តា​នៃ ឞូ​លាស​មោ​ពាស​អោស។ ពេត្រោស ​លាស៖ “ហើយ​កោរាញ ឞូនុយ្ស​ជុម​មៃ​តឹម​មពែត​ងាន់ ទឹង​លែៈ​ឞូ​គែស​គ៝ៈ​មៃ​ទាទេ”។ ៤៦ ឞ្រាស​យេឆូ ​លាស៖ “គែស​ទូ​ហ្វេ​ឞូនុយ្ស​ពាស​គ៝ប់​ងាន់​រ៝ យ៝រ​លាស​គ៝ប់​គឹត​នាវ​ឞ្រាស​គែស​លោស​តាៈ​ឞើស​ឆាក់​គ៝ប់”។* ៤៧ ជេសរី​ឞូ​អូរ​អី​នៃ​ហាន់​តា​នាប់​ឞ្រាស​យេឆូ ​រី​ញឆ៝រ់​ងាន់‡ ពាន់​តា​ជ៝ង់​ឞ្រាស​យេឆូ ​រី ពាង់​លែៈ​គឹត​នាវ​អី​នៃ​ពោន​មោ​នទ៝ប់​អោស។ ពាង់​ងក៝ច​អ៝ន់​មា​ឞ្រាស​យេឆូ ​តា​នាប់​ឞូ​ឞាល់ ម៝ស​យ៝រ​ទឹង​ពាង់​ពាស​ឞ្រាស​យេឆូ  មើម​ទឹង​ពាង់​ឞាស​នទាល​រ៝។ ៤៨ ឞ្រាស​យេឆូ ​លាស​មា​ពាង់៖ “ហើយ​អ៝ស នាវ​អៃ​ញឆីង​ជាន​ឞាស§​អៃ​ហើយ ឆឹត​អ៝ន់​អ្វែស​លាង់​ដាប់​មពាន់​យឹ”។*

៤៩ នោក​ឞ្រាស​យេឆូ ​ហោម​អែ​ងើយ​នៃ គែស​ទូ​ហ្វេ​ឞូនុយ្ស​តាៈ​ឞើស​ជៃ​យៃរុស ​រី​មឞើស​មា​យៃរុស ​អី​កោរាញ​ញីស​រាបុន៖ “ក៝ន​មៃ​លែៈ​ខឹត​មេ លើយ​ហោម​រាខ្វាក​អោឞាល់”។ ៥០ ត៝ត់​ឞ្រាស​យេឆូ ​តាង់​ឞូ​មឞើស​កើត​នៃ ពាង់​លាស​មា​យៃរុស ៖ “លើយ​ទឹង​ក្លាច​អោស អ្យាត់​មា​មៃ​ញឆីង​មា​គ៝ប់ ក៝ន​មៃ​រេស​រ៝”។ ៥១ ជេសរី​ឞ្រាស​យេឆូ ​ហាន់​ត៝ត់​តា​ជៃ​យៃរុស ពាង់​លាប់​តា​ត្រោម​ជៃ ឞូ​អាបាៈ​អេង​មោ​អោស​អ៝ន់​លាប់ ពាង់​អ៝ន់​ពេត្រោស យោហាន យាកើ  នទ្រែល​មា​អី​មេៈ​ឞឹ​ក៝ន​ឆែ​អី​នៃ ទូ​នៃ​ទើម​អ៝ន់​លាប់។* ៥២ ទឹង​លែៈ​ឞូនុយ្ស​តា​នៃ​ញុម​វើល​មា​ក៝ន​ឆែ​អី​ខឹត​រី​ទាទេ ឞ្រាស​យេឆូ ​លាស​មា​ខាន់​ពាង់៖ “លើយ​ហោម​ញុម ពាង់​មោ​អោស​ខឹត ពាង់​ហាក់​ឞិច​ទើម”។* ៥៣ មពោល​អី​នៃ​គើម​មឺច​មា​ឞ្រាស​យេឆូ  យ៝រ​លាស​ខាន់​ពាង់​លែៈ​គឹត​ជេស​ក៝ន​ឆែ​អី​នៃ​លែៈ​ខឹត​ងាន់។ ៥៤ ជេសរី​ឞ្រាស​យេឆូ ​ញុប​តី​ក៝ន​ឆែ​អី​នៃ លាស​មា​ពាង់៖ “ហើយ​អ៝ស អៃ​ទ៝ក់​ហ៝ម់!” ៥៥ នោក​នៃ​រ៝​ហ្វេង​ពាង់​ព្លឹ​ឆឹត​តា​ពាង់​នើម ជេសរី​ទ៝ក់​រេស​រ៝។ ឞ្រាស​យេឆូ ​ដាៈ​ឞូ​ឆ៝ៈ​នទើ​អ៝ន់​មា​ពាង់​ឆា។ ៥៦ មេៈ​ឞឹ​ក៝ន​ឆែ​អី​នៃ​នទ្រ៝ត់​ហីស​រាហ៝ល់​ងាន់​មោ​វ៝ត់​អោស យើន​មា​ឞ្រាស​យេឆូ ​ឞ្វៃ​មោ​អោស​អ៝ន់​ខាន់​ពាង់​ងក៝ច​នាវ​អី​នៃ​មា​ឞូ​អេង​គឹត។*

៩

ឞ្រាស​យេឆូ ​ដាៈ ១២ អ៝ស​ម៝ន​ហាន់​មឞើស​នាវ​មហែ​មហាន​អ្វែស

(មថ ១០:៥-១៥; មក ៦:៧-១៣)

១ គែស​ទូ​នារ​រី​ឞ្រាស​យេឆូ ​ក្វាល់​អី ១២ អ៝ស​ម៝ន ជេសរី​អ៝ន់​នាវ​ទើយ​មា​ខាន់​ពាង់ ទើយ​នត្រុត​ឞ្រាស​អ្យើស នទ្រែល​មា​ទើយ​ជាន​ឞាស​ឞូនុយ្ស​គែស​នាវ​ជី​អេងៗ​ដ៝ង់។** ២ ពាង់​ដាៈ​ខាន់​ពាង់​ហាន់​មឞើស​អ៝ន់​ឞូ​គឹត​នាវ​កោរាញ​ឞ្រាស​អុច​ម៝ត់​អ្វាញ់​ឞូនុយ្ស* នទ្រែល​មា​ជាន​ឞាស​នាវ​ជី​ក្វែត​ឞូ​អ៝ន់​ឞាស​ដ៝ង់។ ៣ ឞ្រាស​យេឆូ ​លាស​មា​ខាន់​ពាង់៖ “ទោល​ខាន់​មៃ​ឞ្រោៈ​ប៝ន​អេងៗ មោ​អ៝ន់​អោស​លែវ​ញអោត​នទើ​តា​ឆាក់ ឞ៝ល​លាស​ម៝ង់​ជ្រា ទុង​ចែង នទើ​ឆា ព្រាក់​កាយ្ស មោ​លាស​ខ៝​អាវ។ ៤ ម៝ស​ជៃ​ខាន់​មៃ​លាប់ គុ​តា​ជៃ​អី​នៃ​ហ៝ៈ នហ៝​មា​ត៝ត់​ខាន់​មៃ​លោស​ឞើស​ប៝ន​អី​នៃ។ ៥ លាស​ប៝ន​អី​នៃ​មោ​អោស​រ៝ម​ខាន់​មៃ អ៝ន់​លោស​ឞើស​នតុក​នៃ​ហ៝ម់ ជេសរី​រាតោស​នែស​មោយ​ឞើស​ជ៝ង់​ខាន់​មៃ​នើម គៃ​មា​ញហើ​លាស​ប៝ន​អី​នៃ​កោរាញ​ឞ្រាស​តេៈ​ទោយ្ស”។* ៦ ជេសរី​មពោល​អ៝ស​ម៝ន​នៃ​ហាន់​មឞើស​ងក៝ច​នាវ​មហែ​មហាន​អ្វែស​អ៝ក់​ប៝ន នទ្រែល​មា​ជាន​ឞាស​ឞូនុយ្ស​ជី​អាប់​នតុក​ដ៝ង់។

ហេរោត ​ងក្ល៝ន់​រាទុក​មា​ឞ្រាស​យេឆូ 

(មថ ១៤:១-១២; មក ៦:១៤-២៩)

៧ ត៝ត់​ហេរោត-​អ៝ន់តីពាស ​អី​កោរាញ​ម៝ត់​អ្វាញ់​ឞ្រី​កាលីលេ ​នៃ​តាង់​លឺ​ទឹង​លែៈ​នាវ​ឞ្រាស​យេឆូ ​ជាន​រី ពាង់​អ្យាត់​មោ​គឹត លិច​មោ​គឹត យ៝រ​លាស​គែស​ឞូនុយ្ស​អាបាៈ​ងក៝ច​លាស៖ “យោហាន-​បាប់តែម ​លែៈ​ទ៝ក់​រេស”។* ៨ ឞូ​អាបាៈ​អេង​លាស៖ “ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​ពាង់​អេលីយា  លែៈ​ញហើ​ឆាក់​អ៝ន់​មា​ឞូ​ឆៃ”។ ឞូ​អាបាៈ​អេង​ជឹត​លាស៖ “គែស​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស​កាល់​អែ​នើស លែៈ​ទ៝ក់​រេស​ជេស”។ ៩ ល៝ង់​កាដាច់​ហេរោត ​លាស៖ “លាស​យោហាន-​បាប់តែម ​លែៈ​គ៝ប់​ក៝ស​ត៝ង​ក៝​ពាង់​ជេស លាស​នទ្រី​ឞូ​ម៝ស​ពាង់​អី​ជាន​នាវ​អី​រី?” ជេសរី​ពាង់​ជ៝យ​នាវ​អុច​ម៝ប់​ឞ្រាស​យេឆូ ​ដ៝ង់។*

ឞ្រាស​យេឆូ ​ឆ្យាម់​ឞូនុយ្ស ៥០០០ នុយ្ស

(មថ ១៤:១៣-២១; មក ៦:៣០-៤៤; យហ ៦:១-១៤)

១០ ជេស​មពោល​កោរាញ​អ៝ស​ម៝ន​ពាង់​ឆឹត​តាៈ​ឞើស​នតុក​អេងៗ ខាន់​ពាង់​ងក៝ច​ឞ្រី​អ៝ន់​មា​ឞ្រាស​យេឆូ ​ទឹង​លែៈ​នាវ​ខាន់​ពាង់​ជាន។ ជេសរី​ឞ្រាស​យេឆូ ​ជាៈ​អេង​ខាន់​ពាង់​ហាន់​តា​ទូ​ប៝ន រាញា​ប៝ន​បេតឆៃដា ‌* ១១ ជេស​ប៝ន​លាន​លែៈ​គឹត ខាន់​ពាង់​លែវ​ឞាល់​ហាន់​តឹង​ឞ្រាស​យេឆូ ។ ឞ្រាស​យេឆូ ​រ៝ម​ខាន់​ពាង់​អី​នៃ ជេសរី​មឞើស​ងក៝ច​អ៝ន់​ខាន់​ពាង់​អ្យាត់​នាវ​កោរាញ​ឞ្រាស​អុច​ម៝ត់​អ្វាញ់​ឞូនុយ្ស† នទ្រែល​មា​ជាន​អ៝ន់​ឞាស​ឞូនុយ្ស​គែស​នាវ​ជី​ក្វែត​ដ៝ង់។

១២ ត៝ត់​ទេស​នារ ១២ នុយ្ស​មពោល​កោរាញ​អ៝ស​ម៝ន​អី​នៃ​ហាន់​តា​ឞ្រាស​យេឆូ  លាស​មា​ពាង់៖ “ហើយ​កោរាញ ដាៈ​មៃ​មឞើស​អ៝ន់​ប៝ន​លាន​ឆឹត​ជ៝យ​នតុក​ឞិច ជ៝យ​នទើ​ឆោង​ឆា​រ៝ៈ​ជៃ​រ៝ៈ​ប៝ន​ទាច់ៗ​អ៝យ​តា​អ្យា យ៝រ​លាស​តា​អ្យា​នតុក​រាទាស​ងាយ​ឞើស​ប៝ន​មោ​គែស​អោស​នទើ​ឆា”។ ១៣ ឞ្រាស​យេឆូ ​លាស​មា​ខាន់​ពាង់​អី​នៃ៖ “ខាន់​មៃ​អ៝ន់​ឞូ​ឆោង​ឆា​ហែស”។ មពោល​កោរាញ​អ៝ស​ម៝ន​អើស៖ “ហេន​គែស​ព្រាម់​មល៝ម់​នុមពាង់ នទ្រែល​មា​ឞារ​មល៝ម់​កា​ទើម កោរាញ​មេ អើម​ជេង​ត៝ង់​លាស? លាស​នទ្រី​កើយ​រាវាត់​មើ​ត៝ង់​មា​អ៝ន់​ខាន់​ពាង់​អី​នៃ​ឆា”។ ១៤ ខាន់​ពាង់​ងើយ​នទ្រី យ៝រ​លាស​តា​នតុក​អី​នៃ​ក្លាប់​លាស​គែស ៥០០០ នុយ្ស​ឞូ​ក្លោ។ ជេសរី​ឞ្រាស​យេឆូ ​លាស​មា​អ៝ស​ម៝ន៖ “ខាន់​មៃ​ដាៈ​ឞូ​គុ​ទូ​មពោល​ទូ​មពោល​អ៝ន់​គែស​ក្លាប់​លាស ៥០ នុយ្ស”។ ១៥ មពោល​អ៝ស​ម៝ន​ជាន​កើត​នាវ​ពាង់​ដាៈ ជេសរី​ទឹង​លែៈ​ឞូ​គុ​ទាទេ។ ១៦ ជេសរី​ឞ្រាស​យេឆូ ​ឆ៝ៈ​ព្រាម់​មល៝ម់​នុមពាង់ នទ្រែល​មា​ឞារ​មល៝ម់​កា​រី ពាង់​ងគើរ​មាត់​ជឹត​លើ​ត្រោក​មឞើស​ឆើម​នទើ​ឆោង​ឆា​អី​នៃ​មា​កោរាញ​ឞ្រាស លោច​ជេស​ពាង់​គិច​នុមពាង់​អី​នៃ​នទឹ​អ៝ន់​អ៝ស​ម៝ន ដាៈ​ខាន់​ពាង់​ពាៈ​អ៝ន់​ឞូ​ឆា។ ១៧ ជេស​តឹម​ពាៈ​នទើ​ឆា​អី​រី ទឹង​លែៈ​ឞូនុយ្ស​គុ​ឆា​តា​នៃ​ហើម​ទាទេ ជេសរី​រាគូម​នទើ​រាមែស​ឆា​អី​នៃ​ហោម​គែស ១២ ឆាស ‡។

ពេត្រោស ​មឞើស​ឞ្រាស​យេឆូ ​ពាង់​ឞ្រាស​ក្រីស 

(មថ ១៦:១៣-១៩; មក ៨:២៨-២៩)

១៨ គែស​ទូ​នារ​ឞ្រាស​យេឆូ ​មឞើស​ឆើម​អេង តា​នៃ​គែស​មពោល​អ៝ស​ម៝ន​ទើម​គុ​នទ្រែល​ពាង់ ផូង​ប៝ន​លាន​មោ​គែស​អោស។ ឞ្រាស​យេឆូ ​អោប​មពោល​អ៝ស​ម៝ន​អី​នៃ៖ “លែៈ​ផូង​ប៝ន​លាន​លាស​គ៝ប់​ឞូ​ម៝ស?”* ១៩ មពោល​អ៝ស​ម៝ន​អើស៖ “អាបាៈ​លាស​មៃ​ជេង​យោហាន-​បាប់តែម ​អី​លែៈ​ទ៝ក់​រេស អាបាៈ​លាស​ជេង​អេលីយា ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ព្លឹ​តា​អ្យា អាបាៈ​ជឹត​លាស​មៃ​ជេង​ទូ​ហ្វេ​ឞូនុយ្ស​អី​អេង​អី​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ទ៝ក់​រេស”។* ២០ ឞ្រាស​យេឆូ ​អោប​ជឹត៖ “លាស​នទ្រី​ខាន់​មៃ​អែស គ៝ប់​ឞូ​ម៝ស​ខាន់​មៃ​លាស​មេស?” ពេត្រោស ​អើស៖ “មៃ​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់”។* ២១ ឞ្រាស​យេឆូ ​ឞ្វៃ មោ​អ៝ន់​អោស​ខាន់​ពាង់​ងក៝ច​នាវ​នៃ​មា​ឞូ។* ២២ ពាង់​លាស៖ “នារ​ជឹត​នាប់​តៃ ឞ៝ល​លាស​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស គ៝ប់​មរា​គែស​នាវ​ជេរ​ជ៝ត់​ទុត​ហោ។ មពោល​ឞូ​រាញ មពោល​កោរាញ​ជាន​ឞ្រាស ផូង​នើម​នតី មអារ់​លើយ​គ៝ប់ នហ៝​មា​ងខឹត​លើយ។ យើន​មា​ត៝ត់​ពែ​នារ​ឞើស​កើយ​នៃ​គ៝ប់​ទ៝ក់​រេស”។*

២៣ ជេសរី​ឞ្រាស​យេឆូ ​លាស​មា​ទឹង​លែៈ​ឞូនុយ្ស៖ “ឞូ​ម៝ស​ពាង់​អី​អុច​តឹង​គ៝ប់ អ៝ន់​មអារ់​លើយ​នទើ​ឆាក់​ពាង់​នើម​អុច ជេសរី​តូយ​ឆី​តឹម​រាកាង់§​ពាង់​នើម​អ៝ន់​អាប់​នារ ជេង​គែស​នាវ​ខ្លៃ​អ្យាត់​ទឹង​លែៈ​នាវ​កោរាញ​ឞ្រាស​ដាៈ ឞ៝ល​លាស​ត៝ត់​ខឹត​ឆាក់​កាដោយ រី​មើ​ទើយ​តឹង​គ៝ប់​ងាន់។* ២៤ យ៝រ​លាស​ឞូ​ម៝ស​អី​អុច​ព្រាប់​មា​នាវ​រេស​ពាង់​នើម ពាង់​អី​នៃ​មោ​គែស​អោស​នាវ​រេស​នហ៝​រ៝ យើន​មា​ឞូ​ម៝ស​ខឹត​យ៝រ​មា​តឹង​គ៝ប់ ពាង់​អី​នៃ​គែស​នាវ​រេស​នហ៝​រ៝​ងាន់​តា​នារ​ជឹត​នាប់​តៃ។* ២៥ លាស​ទូ​ហ្វេ​ឞូនុយ្ស​ពាង់​គែស​ទឹង​លែៈ​នែស​នតូ​អ្យា​ជេង​ទ្រាប់​នទើ​ពាង់​នើម​ទាទេ តីស​មា​ឆាក់​ពាង់​នើម​ខឹត​រ៝ស​ហេង​មោ​គែស​អោស​នាវ​រេស​នហ៝​រ៝ លាស​នទ្រី​ម៝ស​នទើ​គែស​នាវ​ខ្លៃ​មា​ពាង់?* ២៦ លាស​ឞូ​ម៝ស​អី​ដីត​ព្រេង​មោ​ឞាញ់​មឞើស​តឹង​គ៝ប់ ដីត​ព្រេង​នាវ​គ៝ប់​នតី លាស​នទ្រី​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ដីត​ព្រេង​មោ​គឹត​នាល់​មា​ពាង់​អី​នៃ​ដ៝ង់ តា​នារ​គ៝ប់​ព្លឹ​វាច់​គែស​នាវ​អ្វែស​ច្រេក​លើប​គ៝ប់​នើម គែស​នអ៝ប់​មា​នាវ​អ្វែស​ច្រេក​លើប​ឞឹ​គ៝ប់ នទ្រែល​មា​នាវ​អ្វែស​ច្រេក​លើប​ផូង​តោង​ពារ់​ក្ល៝ស​អ្វែស។* ២៧ គ៝ប់​មឞើស​អ៝ន់​មា​ខាន់​អៃ​មៃ​គឹត​នហេល​នានេៈ​ងាន់ គែស​ឞូនុយ្ស​អាបាៈ​តា​អ្យា​ពាង់​មោ​មរា​ខឹត​អោស ល៝រ​មា​ឆៃ​កោរាញ​ឞ្រាស​ម៝ត់​អ្វាញ់​ខាន់​ពាង់*”។

នាវ​ច្រេក​លើប​ឞ្រាស​យេឆូ 

(មថ ១៧:១-៨; មក ៩:២-៨)

២៨ ក្លាប់​លាស​គែស​ផាម​នារ​ជេស​ឞ្រាស​យេឆូ ​ងើយ​នាវ​អី​នៃ ជេសរី​ពាង់​លែវ​ពេត្រោស  លែវ​យោហាន  នទ្រែល​មា​យាកើ  ហាវ​កាលើ​យោក​គៃ​មា​មឞើស​ឆើម។** ២៩ នោក​ពាង់​មឞើស​ឆើម អី​មុស​មាត់​ពាង់​គែស​រាគ៝ល់ អាវ​ពាង់​ជេង​ងលាង​អាង​ច្រាត​ងាន់។* ៣០ ទោ​មា​ឆៃ​ដ៝ង់​គែស​ឞារ​ហៃ​ឞូ​ក្លោ​ងើយ​នទ្រែល​ពាង់មោឆេ  នទ្រែល​មា​អេលីយា  ខាន់​ពាង់​អី​នៃ​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស​កាល់​អែ​នើស។ ៣១ ឞារ​ហៃ​អី​នៃ​គែស​នាវ​អ្វែស​ច្រេក​លើប​ងាន់​តា​ខាន់​ពាង់ ខាន់​ពាង់​ងក៝ច​មា​នាវ​ឞ្រាស​យេឆូ ​ខឹត​តា​ប៝ន​ក្វ៝ង់​យេរូឆាលឹម ​ហោម​ដេៈ​នារ​ជឹត​នាប់​តៃ ខឹត​តឹង​នាវ​កោរាញ​ឞ្រាស​អុច។* ៣២ ល៝ង់​ពេត្រោស  នទ្រែល​មា​ឞារ​ហៃ​ឞាល់​ពាង់​នៃ​ហាក់​ឞិច​ទាទេ។ ត៝ត់​កាស​ឞិច​រី​ខាន់​ពាង់​ឆៃ​នាវ​អ្វែស​នាវ​ច្រេក​លើប​ឞ្រាស​យេឆូ  នទ្រែល​មា​ឆៃ​ឞារ​ហៃ​ឞូនុយ្ស​គុ​នទ្រែល​ពាង់​ដ៝ង់។ ៣៣ ត៝ត់​មា​មោឆេ  នទ្រែល​មា​អេលីយា ​ទូ​លោស​ឞើស​ឞ្រាស​យេឆូ ​រី ពេត្រោស ​ងើយ​មា​ឞ្រាស​យេឆូ ៖ “ហើយ​កោរាញ ឞ៝ន់​គុ​តា​អ្យា​អ្វែស​ងាន់​មេ អ៝ន់​ហេន​ជាន​ពែ​មល៝ម់​ចូន ទូ​មល៝ម់​អ៝ន់​មា​មៃ ទូ​មល៝ម់​អ៝ន់​មា​មោឆេ  ទូ​មល៝ម់​ជឹត​អ៝ន់​មា​អេលីយា ”។ នាវ​ពេត្រោស ​ងើយ​អី​នៃ​ពាង់​នើម​មោ​អោស​គឹត​ឆាក់ ពាង់​ទាស​មា​ងើយ​ទើម។ ៣៤ នោក​ពេត្រោស ​ហោម​អែ​ងើយ​នៃ គែស​តុក​ងកុម​ឞើស​លើ​ខាន់​ពាង់​រី ខាន់​ពាង់​ជេង​លាប់​គុ​តា​ត្រោម​តុក​ជាន​អ៝ន់​ខាន់​ពាង់​ក្លាច​ទាទេ​ងាន់។ ៣៥ ជេសរី​តាង់​នតែស​ងើយ​តាៈ​ឞើស​តុក​នៃ៖ “ពាង់​អ្យា​ក៝ន​គ៝ប់ អី​គ៝ប់​លែៈ​កើយ្ស​ពាង់† អ្យាត់​នាវ​ពាង់​ទោ”។* ៣៦ ជេស​តាង់​ងើយ​កើត​នៃ​ឆៃ​ឞ្រាស​យេឆូ ​ទូ​ហ្វេ​អេង​ទើម​គុ​តា​រី។ លែៈ​នាវ​អី​ឆៃ​នៃ​នើស ខាន់​ពាង់​មោ​អោស​ងក៝ច​អ៝ន់​មា​ឞូ​អេង​គឹត ត៝ត់​ជ៝ៈ​ឞើស​នាប់​មើ។

ឞ្រាស​យេឆូ ​ជាន​ឞាស​ឞូនុយ្ស​ឞ្រាស​អ្យើស​លើស

(មថ ១៧:១៤-១៨; មក ៩:១៤-២៧)

៣៧ ត៝ត់​អោយ​តៃ ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​ជុរ​ឞើស​លើ​យោក​រី តា​នៃ​គែស​អ៝ក់​ឞូនុយ្ស​វាច់​រាន​ពាង់។ ៣៨ ជេសរី​គែស​ទូ​ហ្វេ​ឞូ​ក្លោ​តា​ផូង​ឞូនុយ្ស​អ៝ក់​អី​នៃ​នតែរ​ក្វាល់​ឞ្រាស​យេឆូ ៖ “ហើយ​នើម​នតី! ទាន់​មៃ​យោៈ​នអាច​មា​ក៝ន​គ៝ប់​អើ យ៝រ​លាស​គ៝ប់​គែស​ទូ​ហ្វេ​ក៝ន​អ្យា​ទើម​មេ។ ៣៩ គែស​ឞ្រាស​អ្យើស​ង្វាយ​លើស​ពាង់​ទូ​តឹ​ទូ​តឹ អ៝ន់​ពាង់​នតែរ​មព៝ត់​ញឆ្ល៝ង់​ញឆ្លាង់​ងាន់ លោស​មពុញ​ទាក​ទីវ​តា​មឞូង ឆាក់​ជាន់​លោស​ឞុរ​លោស​មោរ ត៝ត់​មា​ពាង់​លែៈ​ហ្វារ់​ងាន់ រី​មើ​ឞ្រាស​អ្យើស​អី​រី​លោស​ទូ​នហ៝ម់​មេ។ ៤០ មពោល​អ៝ស​ម៝ន​មៃ​លែៈ​គ៝ប់​ដាៈ​ដ៝ង់ ខាន់​ពាង់​នត្រុត​មោ​អោស​ទើយ​លោស”។ ៤១ ឞ្រាស​យេឆូ ​លាស​មា​ទឹង​លែៈ​ឞូនុយ្ស៖ “ហើយ​ឞូនុយ្ស​អ្យើស ឞូនុយ្ស​មោ​អ្យាត់! ទាស​ហោម​ជ៝ៈ​អ៝ន់​គ៝ប់​ញឆ្រោយ្ស​គុ​នទ្រែល​ខាន់​អៃ​មៃ​អី​ឞូនុយ្ស​ទាង់​ក៝? លែវ​ហ៝ម់​ក៝ន​មៃ​អី​នៃ​អា​អ្យា”។ ៤២ នោក​ក៝ន​ពាង់​ឞ្រោៈ​អេ​ហ៝ៈ​ត៝ត់​អា​ឞ្រាស​យេឆូ  ឞ្រាស​អ្យើស​ងក្លឹ​ពាង់​ចោត​ញឆ្ល៝ង់​ញឆ្លាង់​រ៝។ ជេសរី​ឞ្រាស​យេឆូ ​មឞ្រាម​ឞ្រាស​អ្យើស​រី ជាន​ក៝ន​ពាង់​ឞាស លែវ​ពាង់​មា​ឞឹ​ពាង់​នើម។ ៤៣ លែៈ​ឞូនុយ្ស​តា​នៃ​នទ្រ៝ត់​ហីស​រាហ៝ល់​ទាទេ​ងាន់​ឆៃ​នាវ​ទើយ​កោរាញ​ឞ្រាស​កើត​នៃ។

ឞ្រាស​យេឆូ ​ងក៝ច​ល៝រ​មា​នាវ​ខឹត​ពាង់

(មថ ១៧:២២-២៣; មក ៩:៣០-៣២)

ទោល​ទឹង​លែៈ​ខាន់​ពាង់​តា​នៃ​ហោម​ងក្ល៝ន់​អេង​តា​ឆាក់​រី​ទឹង​លែៈ​នទើ​ទើយ​អី​ឞ្រាស​យេឆូ ​ជាន​អី​នៃ ជេសរី​ពាង់​លាស​មា​មពោល​អ៝ស​ម៝ន​ពាង់៖ ៤៤ “អ៝ន់​ខាន់​អៃ​មៃ​ញអោត​អ្យាត់​នាវ​អ្យា ងកាស​ឆាក់​លើយ​ច្វេល​អោស ឞើយ​ត៝ត់​ឞូ​ញជុន​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​តា​តី​ឞូនុយ្ស​ញុប”។* ៤៥ ជេស​តាង់​នាវ​ឞ្រាស​យេឆូ ​រី​នើស មពោល​អ៝ស​ម៝ន​មោ​វ៝ត់​អោស​នាវ​ពាង់​លាស​នៃ យ៝រ​លាស​កោរាញ​ឞ្រាស​អេ​ហ៝ៈ​អ៝ន់​ខាន់​ពាង់​វ៝ត់​អោស ខាន់​ពាង់​ក្លាច​មោ​ឞាញ់​អោប​ដ៝ង់។*

ឞូនុយ្ស​អី​ក្វ៝ង់​រាលាវ​ឞូ

(មថ ១៨:១-៥; មក ៩:៣៣-៣៧)

៤៦ គែស​ទូ​នារ​មពោល​អ៝ស​ម៝ន​គុ​តឹម​រាលាច់​ឞាល់​មា​នាវ​ខាន់​ពាង់​អុច​គឹត​មា​មពោល​ខាន់​ពាង់​នើម ឞូ​ម៝ស​ពាង់​អី​ក្វ៝ង់​រាលាវ​ឞូ។ ៤៧ យើន​មា​ឞ្រាស​យេឆូ ​លែៈ​គឹត​នាវ​ខាន់​ពាង់​មឹន​នៃ ជេសរី​ពាង់​លែវ​ទូ​ហ្វេ​ក៝ន​ឆែ​ជេៈ​គុ​ទាច់​កេង​ពាង់​នើម។ ៤៨ ជេសរី​ពាង់​លាស៖ “ឞូ​ម៝ស​រ៝ម​ទូ​ហ្វេ​ក៝ន​ឆែ​ជេៈ​យ៝រ​មា​អុច​អ្យាត់​នាវ​គ៝ប់ តឹម​ឞាន​មា​រ៝ម​គ៝ប់​នើម​ដ៝ង់។ ជេសរី​ឞូ​ម៝ស​ពាង់​អី​រ៝ម​គ៝ប់​តឹម​ឞាន​មា​រ៝ម​ឞឹ​គ៝ប់​អី​តើម​ញជ្វាល់​គ៝ប់​នើស​ដ៝ង់។ ឞូ​ម៝ស​ពាង់​អី​ជេៈ​តា​ន៝ម់​ឞូ​ទឹង​លែៈ​តា​មពោល​ខាន់​អៃ​មៃ ពាង់​អី​នៃ​ជេង​ក្វ៝ង់​រាលាវ​ឞូ”។*

មពោល​ឞ្រាស​យេឆូ 

(មក ៩:៣៨-៤០)

៤៩ ជេសរី​យោហាន ​មឞើស​មា​ឞ្រាស​យេឆូ ៖ “ហើយ​នើម​នតី ហេន​ឆៃ​ទូ​ហ្វេ​ឞូនុយ្ស​នត្រុត​ឞ្រាស​អ្យើស​មា​ម៝ស​រាញា​មៃ។ ជេសរី​ហេន​ឞ្វៃ​ពាង់ យ៝រ​លាស​ពាង់​មោ​គែស​អោស​មពោល​ឞ៝ន់”។ ៥០ ឞ្រាស​យេឆូ ​លាស​មា​ពាង់៖ “លើយ​ឞ្វៃ​ពាង់​អោស ឞូ​ម៝ស​ពាង់​អី​មោ​តឹម​រាទ៝ង់​ដាស​ខាន់​អៃ​មៃ ឞូនុយ្ស​អី​នៃ​ជេង​មពោល​ឞាល់​មពែស​មា​ខាន់​អៃ​មៃ”។*

ប៝ន​ឞ្រី​ឆាមារី ​ទូ​ប៝ន​មោ​រ៝ម​ឞ្រាស​យេឆូ 

៥១ ត៝ត់​ឞើយ​ទី​នារ​ឞ្រាស​យេឆូ ​ហាវ​ឆឹត​តា​នតុក​កោរាញ​ឞ្រាស​តា​កាលើ ពាង់​ញឆ្រោយ្ស​ហាន់​ជឹត​ប៝ន​យេរូឆាលឹម ។ ៥២ ជេសរី​ឞ្រាស​យេឆូ ​ហាន់​ជឹត​ទូ​ប៝ន​តា​ឞ្រី​ឆាមារី ពាង់​ដាៈ​ឞូនុយ្ស​អាបាៈ​ហាន់​ល៝រ​គៃ​មា​នទ្រាប់​នតុក​វើត​ទើន​ពាង់។ ៥៣ តីស​មា​តា​ប៝ន​អី​នៃ​ឞូ​មោ​អោស​រ៝ម​ឞ្រាស​យេឆូ ​គុ​តា​រី យ៝រ​លាស​ខាន់​ពាង់​គឹត​ជេស​ឞ្រាស​យេឆូ ​អុច​ហាន់​នហ៝ត​ជឹត​ប៝ន​ក្វ៝ង់​យេរូឆាលឹម ។* ៥៤ ត៝ត់​ខាន់​ពាង់​ឆៃ​កើត​នៃ ឞារ​ហៃ​អ៝ស​ម៝ន យាកើ  នទ្រែល​មា​យោហាន  ខាន់​ពាង់​លាស៖ “ហើយ​កោរាញមៃ​អុច​ឞើស អ៝ន់​ហេន​ក្វាល់​អុញ​តាៈ​កាលើ​ត្រោក​តុប​តា​ប៝ន​អ្យា ឆូ​លើយ​ផូង​អី​នៃ ជាន​កើត​អេលីយា ​ពាង់​ជាន​កាល់​អែ​នើស?”* ៥៥ ឞ្រាស​យេឆូ ​អ្វាញ់​ជឹត​ខាន់​ពាង់​នហ៝​មា​រាអ៝ត់​ខាន់​ពាង់៖ [“ខាន់​មៃ​មោ​គឹត​ម៝ស​ហ្វេង​គុ​តា​ត្រោម​ឆាក់​ខាន់​មៃ‌ ៥៦ យ៝រ​លាស​គ៝ប់​អី​ក៝ន​ឞូនុយ្ស តាៈ​ឞើស​កោរាញ​ឞ្រាស​វាច់ គៃ​មា​រាក្លាយ្ស​ឞូនុយ្ស មោ​អុច​អោស​លើស​ហេង​ឞូនុយ្ស”។] ជេសរី​លែវ​ឞាល់​នហ៝ត​ជឹត​ប៝ន​អេង​ជឹត។

ឞូនុយ្ស​អី​អុច​តឹង​ឞ្រាស​យេឆូ 

(មថ ៨:១៩-២២)

៥៧ ទោល​ឞ្រាស​យេឆូ ​ឞ្រោៈ​រ៝ៈ​ត្រ៝ង​រី គែស​ទូ​ហ្វេ​ឞូ​ក្លោ​លាស​មា​ពាង់៖ “ហើយ​កោរាញ អាស​នតុក​មៃ​ហាន់? គ៝ប់​ហាន់​តឹង​មៃ​ដ៝ង់”។ ៥៨ ឞ្រាស​យេឆូ ​លាស​មា​ពាង់៖ “ល៝ង់​ឆ្រ៝ត​គែស​ត្រោម​នតុក​ពាង់​គុ ឆ្យុម​នារ​គែស​រាឆ្វាន់​ដ៝ង់ តីស​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​មោ​គែស​អោស​នតុក​គ៝ប់​នើម​ងាន់​មា​ទ៝ម់​ឞោក”។* ៥៩ ជេសរី​ឞ្រាស​យេឆូ ​លាស​មា​ទូ​ហ្វេ​ឞូនុយ្ស​អេង​ជឹត៖ “ហោៈ ហាន់​តឹង​គ៝ប់!” ឞូនុយ្ស​អី​នៃ​អើស៖ “ហើយ​កោរាញ អ៝ន់​គ៝ប់​ក៝ប់​ឞឹ​គ៝ប់​ខឹត នទ្រែល​មា​ត៝ប់​ពាង់​ប៝ត់”។* ៦០ ឞ្រាស​យេឆូ ​លាស​មា​ពាង់៖ “ឞូនុយ្ស​មោ​អ្យាត់​នាវ​គ៝ប់​តឹម​ឞាន​មា​ឞូនុយ្ស​លែៈ​ខឹត អ៝ន់​ខាន់​ពាង់​តឹម​ត៝ប់​អេង​នទ្រាង់​ខាន់​ពាង់​នើម មៃ​មា​ហាន់​មឞើស​នាវ​កោរាញ​ឞ្រាស​អុច​ម៝ត់​អ្វាញ់​ឞូនុយ្ស‡”។ ៦១ គែស​ទូ​ហ្វេ​ឞូនុយ្ស​ជឹត​លាស​មា​ពាង់​ដ៝ង់៖ “ហើយ​កោរាញ គ៝ប់​អុច​តឹង​មៃ​ដ៝ង់ យើន​មា​អ៝ន់​គ៝ប់​ហាន់​នតិញ​រានាក់​វ៝ល់​គ៝ប់​ប៝ត់”។* ៦២ ឞ្រាស​យេឆូ ​លាស​មា​ពាង់៖ “ឞូ​ម៝ស​អី​ក្វាន់​ងគ៝ល់​ច្វ៝រ់ ជេសរី​ងគឹល​ជឹត​កើយ ឞូនុយ្ស​អី​នៃ​មោ​អោស​អ៝ន់​កោរាញ​ឞ្រាស​ម៝ត់​អ្វាញ់​មា​ពាង់§”។**

១០

ឞ្រាស​យេឆូ ​ដាៈ​អ៝ស​ម៝ន ៧២ នុយ្ស

១ ជេស​ឞើស​កើយ​នៃ ឞ្រាស​យេឆូ ​កើយ្ស​ដ៝ង់​អ៝ស​ម៝ន ៧២ នុយ្ស *​ជឹត ជេសរី​ដាៈ​ខាន់​ពាង់​ហាន់​ល៝រ ហាន់​ឞារ​ហៃ​ឞារ​ហៃ អាប់​ប៝ន អាប់​នតុក​អី​ឞ្រាស​យេឆូ ​អុច​នទ្រាប់​ហាន់។* ២ ឞ្រាស​យេឆូ ​លាស​មា​ខាន់​ពាង់៖ “ហើយ​អ៝ស​ម៝ន គែស​អ៝ក់​ឞូនុយ្ស​អុច​អ្យាត់​នាវ​មហែ​មហាន​អ្វែស ខាន់​ពាង់​តឹម​ឞាន​មា​ឞា​លែៈ​ទុម​អី​អ៝ក់​ងាន់ ឞូនុយ្ស​មឞើស​ងក៝ច​នាវ​មហែ​មហាន​អ្វែស​តឹម​ឞាន​មា​ឞូនុយ្ស​រែក តីស​មា​ឞូនុយ្ស​អី​នៃ​ដេៈ​ទើម។ លាស​នទ្រី​ទាន់​កោរាញ​ឞ្រាស​នើម​អី​តើម​ឞា​នៃ​ញជ្វាល់​ឞូនុយ្ស​អា​អេង​ជឹត កើល​រែក​ឞា​ទុម​អី​នៃ។ ៣ អ៝ន់​ខាន់​មៃ​ហាន់​ហ៝ម់ គ៝ប់​ដាៈ​ខាន់​មៃ​ហាន់​តឹម​ឞាន​មា​អ៝ន់​ក៝ន​ឞែ​ឞ្យាប់​គុ​តា​ងក្លាង​ផូង​ឆ៝​ឞ្រី។ ៤ គ៝ប់​ដាៈ​ខាន់​មៃ​ហាន់​ឆាក់​ទើម លើយ​ញអោត​ព្រាក់ លើយ​ចែង​ទុង លើយ​ញអោត​នតោ​ជ៝ត លាស​ម៝ប់​ឞូ​រ៝ៈ​ត្រ៝ង​លើយ​ងក៝ច​ឞ្រី​ជ៝ៈ​ដ៝ង់។ ៥ ម៝ស​ជៃ​អី​ខាន់​មៃ​លាប់​រី អ៝ន់​ខាន់​មៃ​លាស​កើត​នអា​ល៝រ៖ «ទាន់​កោរាញ​ឞ្រាស​អ៝ន់​នាវ​អ្វែស​លាង់​ដាប់​មពាន់​មា​ឞូនុយ្ស​គុ​តា​ជៃ​អ្យា»។* ៦ លាស​ឞូនុយ្ស​តា​ជៃ​អី​នៃ​រ៝ម​ខាន់​មៃ​អុច​នាវ​ដាប់​មពាន់ នាវ​ដាប់​មពាន់​អី​ខាន់​មៃ​ទាន់​នើស​គុ​តា​ជៃ​ពាង់​នៃ​រ៝។ លាស​ពាង់​មោ​អុច នាវ​ដាប់​មពាន់​អី​នៃ​មោ​ហោម​អោស​គុ​តា​ជៃ​ពាង់​នៃ។ ៧ ជេសរី​គុ​តា​ជៃ​ពាង់​អី​នៃ​ហ៝ៈ លើយ​អោស​នត្រើន​ជៃ​អេង។ ញេត​ឆោង​លែៈ​នទើ​អី​ឞូ​អ៝ន់​មា​ខាន់​មៃ យ៝រ​លាស​នទើ​អី​នៃ​ជេង​នទើ​ឞូ​ងខោម​មា​ខាន់​មៃ ឞូនុយ្ស​នតុម​នតី​ឞូ​តឹម​ឞាន​មា​គែស​ជាន​ការ​មា​ឞូ​ដ៝ង់។* ៨ ម៝ស​ប៝ន​អី​ខាន់​មៃ​ហាន់​នៃ លាស​គែស​ឞូ​រ៝ម លែៈ​នទើ​អី​ឞូ​អ៝ន់​ឆា ខាន់​មៃ​ឆា​រ៝‌ ៩ នហ៝​មា​ជាន​ឞាស​នាវ​ជី​ឞូ។ ជេសរី​មឞើស​ងក៝ច​មា​ប៝ន​នៃ៖ «នាវ​កោរាញ​ឞ្រាស​ម៝ត់​អ្វាញ់​ខាន់​អៃ​មៃ†​លែៈ​ទាច់​មា​ខាន់​អៃ​មៃ​ងាន់​រ៝»។* ១០ លាស​ឞូ​មោ​អោស​រ៝ម ប៝ន​អី​ខាន់​មៃ​លាប់​រី លោស​ហ៝ម់​ឞើស​នតុក​នៃ ហាន់​រ៝ៈ​ប៝ន​ខាន់​មៃ​លាស​កើត​នអា៖* ១១ «ឞ៝ល​លាស​គែស​នែស​មោយ​នតុក​ប៝ន​ខាន់​អៃ​មៃ​ក្រេប​តា​ជ៝ង់​ហេន ហេន​រាតោស‡​លើយ​មា​ខាន់​អៃ​មៃ​នើម​ដ៝ង់ យើន​មា​អ៝ន់​ខាន់​អៃ​មៃ​គឹត​នាវ​អ្យា នាវ​កោរាញ​ឞ្រាស​ម៝ត់​អ្វាញ់​ខាន់​អៃ​មៃ​លែៈ​ទាច់​ងាន់​រ៝§»។ ១២ ខាន់​មៃ​គុ​អ្យាត់​នាវ​គ៝ប់​ប៝ត់ ឞូនុយ្ស​តា​ប៝ន​ឆោដុម ​អី​ជាន​តីស​ទុត​ហោ​កាល់​អែ​នើស នទ្រី​កោរាញ​ឞ្រាស​ទែ​លើស​ហេង​ខាន់​ពាង់​មា​អុញ​ឞើស​កាលើ​ត្រោក ខាន់​ពាង់​អី​នៃ​ហោម​អែ​គែស​ទោយ្ស​ថើល​មា​ដាស​ឞូនុយ្ស​តា​ប៝ន​អី​នៃ តា​នារ​កោរាញ​ឞ្រាស​ផាត​ទោយ្ស​លាម​នែស​នតូ”។*

នទុយ្ស​មា​ផូង​ទាង់​ក៝

(មថ ១១:២០-២៤)

១៣ ជេសរី​ឞ្រាស​យេឆូ ​លាស​ជឹត៖ “រេស​រាញាល់​ងាន់​មា​ឞូនុយ្ស​គុ​តា​ប៝ន​ខោរាឆីន  នទ្រែល​មា​ប៝ន​បេតឆៃដា  យ៝រ​លាស​ខាន់​ពាង់​លែៈ​ឆៃ​ទឹង​លែៈ​នទើ​អ្វែស​នទើ​ខ្លៃ​គ៝ប់​ជាន តីស​មា​មោ​អោស​រាគ៝ល់​លើយ​នូយ្ស​នហ៝ម់​អ្យើស។ ឞូនុយ្ស​តា​ប៝ន​តីរុស  នទ្រែល​មា​តា​ប៝ន​ឆីដោន ​ជេង​ផូង​មោ​គឹត​នាល់​កោរាញ​ឞ្រាស លាស​ខាន់​ពាង់​ឆៃ​នាវ​ខ្លៃ​អី​នៃ ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស​រ៝ ជេសរី​គៃ​មា​ញហើ​នាវ​ខាន់​ពាង់​លែៈ​រាគ៝ល់​លើយ​នូយ្ស​នហ៝ម់​អ្យើស ខាន់​ពាង់​ញឆ៝ស​ងគូត​បាវ​ច្យាត់ គុ​តា​អុញ​ឞុស។* ១៤ នទ្រី​តា​នារ​កោរាញ​ឞ្រាស​ផាត​ទោយ្ស​លាម​នែស​នតូ​តៃ ឞូនុយ្ស​តា​ប៝ន​ក្វ៝ង់​តីរុស  នទ្រែល​មា​តា​ប៝ន​ក្វ៝ង់​ឆីដោន  ខាន់​ពាង់​គែស​ទោយ្ស​ថើល​តា​ន៝ម់​ឞូនុយ្ស​គុ​តា​ប៝ន​ខោរាឆីន  ប៝ន​បេតឆៃដា ។ ១៥ ឞូនុយ្ស​គុ​តា​ប៝ន​កាពើនិម ​អី​ប៝ន​គ៝ប់​គុ​ជ៝ៈ​ខៃ នទ្រែល​មា​គ៝ប់​លែៈ​នតី​លែៈ​ជាន​នទើ​នាវ​ខ្លៃ

លើយ​អោស​នអោន​លាស​ឆាក់​ខាន់​អៃ​មៃ​នើម​លែៈ​ជេង​ឞូនុយ្ស​អ្វែស​ហាវ​តា​ប៝ន​អ្វែស​កាលើ‌

មោ​អោស ខាន់​អៃ​មៃ​តៃ​តុប​តា​នតុក​រេស​រាញាល់​តា​នទ្រូង​អុញ​រី​រ៝”។

១៦ ជេសរី​ឞ្រាស​យេឆូ ​លាស​មា​មពោល​អ៝ស​ម៝ន​ពាង់​ដ៝ង់៖ “ឞូ​ម៝ស​ពាង់​អី​អ្យាត់​នាវ​ខាន់​មៃ តឹម​ឞាន​មា​អ្យាត់​នាវ​គ៝ប់​ដ៝ង់។ ឞូ​ម៝ស​អី​មោ​អ្យាត់​អោស​នាវ​ខាន់​មៃ តឹម​ឞាន​មា​មោ​អ្យាត់​នាវ​គ៝ប់​ដ៝ង់ ឞូ​ម៝ស​មោ​អ្យាត់​នាវ​គ៝ប់ តឹម​ឞាន​មា​មោ​អ្យាត់​ដ៝ង់​នាវ​កោរាញ​ឞ្រាស​នើម​អី​ញជ្វាល់​ដាៈ​គ៝ប់​ហាន់​តា​អ្យា​នើស”។*

មពោល​អ៝ស​ម៝ន​ព្លឹ​ឆឹត​តា​ឞ្រាស​យេឆូ 

១៧ ជេសរី​មពោល​អ៝ស​ម៝ន​អី ៧២ នុយ្ស​នៃ​ព្លឹ​ឆឹត​ឞើស​រី​រាម់​រាហើន ខាន់​ពាង់​ងក៝ច​នាវ​មា​ឞ្រាស​យេឆូ ៖ “ហើយ​កោរាញ យ៝រ​មា​ម៝ស​រាញា​ឆាក់​មៃ ឞ៝ល​លាស​ឞ្រាស​អ្យើស​អ្យាត់​នាវ​ហេន​ដ៝ង់”។ ១៨ ឞ្រាស​យេឆូ ​លាស​មា​ខាន់​ពាង់៖ “គ៝ប់​លែៈ​ឆៃ​ឆាតាង់ ​អី​កោរាញ​មពោល​ឞ្រាស​អ្យើស​តុប​តាៈ​ឞើស​កាលើ​ត្រោក​តឹម​ឞាន​មា​លើប​ងលាយ្ស​ងាន់។* ១៩ អ្យា​គ៝ប់​លែៈ​អ៝ន់​នាវ​ទើយ​មា​ខាន់​មៃ ខាន់​មៃ​ទើយ​ដាស​មា​ឆាតាង់ ​អី​កោរាញ​មពោល​ឞ្រាស​អ្យើស នទ្រែល​មា​លែៈ​មពោល​អ្យើស​ពាង់​ដ៝ង់ ទើយ​ឞ្រោៈ​ជ៝ត​ឞេស នទ្រែល​មា​នទើរ​វីង មោ​គែស​អោស​ទូ​នតីល​នទើ​ជាន​អ្យើស​អ៝ន់​មា​ខាន់​មៃ។* ២០ លើយ​តា​រាម់​អោស​យ៝រ​មា​ឆៃ​ឞ្រាស​អ្យើស​អ្យាត់​នាវ​ខាន់​មៃ​នៃ​ទើម យើន​មា​អ៝ន់​ខាន់​មៃ​រាម់​មអាក​កោរាញ​ឞ្រាស​លែៈ​គែស​ញចីស​ឆាក់​ខាន់​មៃ​តា​កាលើ​ត្រោក​នតុក​ពាង់​នើម​គុ​រី​ហ៝ៈ នទ្រី​នារ​ជឹត​នាប់​តៃ​ខាន់​មៃ​គុ​នទ្រែល​កោរាញ​ឞ្រាស​នហ៝​រ៝”។*

ឞ្រាស​យេឆូ ​គែស​នូយ្ស​នហ៝ម់​រាម់​មអាក

(មថ ១១:២៥-២៧; ១៣:១៦-១៧)

២១ នោក​នៃ​ឞ្រាស​ហ្វេង​អ្វែស​អី​ក្ល៝ស​អ្វែស​ជាន​អ៝ន់​ឞ្រាស​យេឆូ ​គែស​នូយ្ស​នហ៝ម់​រាម់​មអាក​ងាន់ ឞ្រាស​យេឆូ ​លាស​កើត​នអា៖ “ហើយ​ឞឹ អី​កោរាញ​មា​ត្រោក នទ្រែល​មា​នែស​នតូ គ៝ប់​រានេ​មៃ​ហោ​ងាន់ យ៝រ​លាស​មៃ​លែៈ​ញហើ​នាវ​មៃ​នតើម​ម៝ត់​អ្វាញ់​ឞូនុយ្ស​អ្យា​អ៝ន់​មា​ឞូនុយ្ស​រាលូក​ម៝ល់​មោ​វ៝ត់​តឹម​ឞាន​មា​ក៝ន​ឆែ ជេសរី​ពោន​នទ៝ប់​លើយ​នទើ​អី​នៃ​មា​ឞូនុយ្ស​អី​កើប​អេង​ឆាក់​ខាន់​ពាង់​នើម​ជេង​ឞូនុយ្ស​គឹត​ឞូនុយ្ស​ឞ្លាវ។ ហើយ​ឞឹ នូយ្ស​នហ៝ម់​មៃ​អុច​កើត​នអា​រ៝”។* ២២ ជេសរី​ពាង់​លាស​ជឹត៖ “ទឹង​លែៈ​នតីល​នទើ លែៈ​ឞឹ​ជាវ​មា​គ៝ប់​ទាទេ​ជេស។ មោ​គែស​អោស​ឞូនុយ្ស​គឹត​នាល់​គ៝ប់​លាស​អី​ក៝ន​កោរាញ​ឞ្រាស គែស​ឞឹ​គ៝ប់​នើម​ទើម​គឹត​នាល់ មោ​គែស​អោស​ឞូនុយ្ស​គឹត​នាល់​ឞឹ​ងាន់​គ៝ប់ គែស​គ៝ប់​អី​ក៝ន​ពាង់​ទើម​គឹត​នាល់ នទ្រែល​មា​ទឹង​លែៈ​ឞូនុយ្ស​អី​គ៝ប់​អុច​អ៝ន់​គឹត​នាល់ ទូ​រី​ទើម”។* ២៣ នោក​មោ​គែស​អោស​ឞូនុយ្ស​អា​អេង​គុ​តា​រី ឞ្រាស​យេឆូ ​ងើយ​ដាស​មពោល​អ៝ស​ម៝ន​ទើម ពាង់​លាស៖ “អ្វែស​មអាក​ងាន់​មា​ខាន់​អៃ​មៃ យ៝រ​លាស​មាត់​ខាន់​អៃ​មៃ​ឆៃ​ទឹង​លែៈ​នាវ​គ៝ប់​លែៈ​ជាន។ ២៤ គ៝ប់​មឞើស​មា​ខាន់​អៃ​មៃ គែស​អ៝ក់​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នទ្រែល​មា​អ៝ក់​កាដាច់​ផូង​អីឆ្រាអែល ​កាល់​អែ​នើស​អុច​ឆៃ​ងាន់​ទឹង​លែៈ​នាវ​អី​ខាន់​អៃ​មៃ​លែៈ​ឆៃ​អាបៃ​អ្យា តីស​មា​មោ​ឆៃ​អោស ខាន់​ពាង់​អុច​តាង់​ងាន់​នាវ​អី​ខាន់​អៃ​មៃ​លែៈ​តាង់​អ្យា តីស​មា​មោ​តាង់​ដ៝ង់”។*

នាវ​ងើយ​នតឹត​មា​ទូ​ហ្វេ​ឞូនុយ្ស​ឆាមារី 

២៥ នោក​នៃ​គែស​ទូ​ហ្វេ​នើម​នតី​នាវ​វៃ​ផូង​អីឆ្រាអែល  ពាង់​ទ៝ក់​អុច​អោប​រាល៝ង​ឞ្រាស​យេឆូ ៖ “ហើយ​នើម​នតី មើម​អ៝ន់​គ៝ប់​ជាន​គៃ​មា​គែស​នាវ​រេស​នហ៝​រ៝​មេស?”* ២៦ ឞ្រាស​យេឆូ ​អើស​មា​ពាង់៖ “ម៝ស​បាៈ​គែស​នាវ​មោឆេ ​ញចីស​តា​ឆ៝ម់បុត​នាវ​វៃ​កាល់​អែ​នៃ​នើស? ទោល​មៃ​អ្វាញ់ ម៝ស​បាៈ​មៃ​វ៝ត់?” ២៧ ឞូនុយ្ស​អី​នៃ​អើស​មា​ឞ្រាស​យេឆូ ៖ “«អ៝ន់​រ៝ង់​មា​កោរាញ​ឞ្រាស​អី​ឞ្រាស​ខាន់​អៃ​មៃ​នើម​មា​លែៈ​នូយ្ស​នហ៝ម់ មា​លែៈ​ហ្វេង មា​លែៈ​នហ៝ម់​ឆ្វាន នទ្រែល​មា​លែៈ​នាវ​មឹន»† ជេសរី «រ៝ង់​មា​ឞូ​ច្យៅ​មែង​កើត​រ៝ង់​មា​ឆាក់​មៃ​នើម​ដ៝ង់»†”។ ២៨ ឞ្រាស​យេឆូ ​លាស​មា​ពាង់៖ “នាវ​មៃ​អើស​អី​នៃ​ជេង​ទី​ងាន់ អ៝ន់​មៃ​ជាន​កើត​នាវ​នៃ​បាបើ នទ្រី​មើ​នារ​ជឹត​នាប់​តៃ​មៃ​មរា​គែស​នាវ​រេស​នហ៝​រ៝”។* ២៩ យើន​មា​ឞូនុយ្ស​អី​នៃ​អុច​ញហើ​នាវ​អោប​ពាង់​នើម​ជេង​នាវ​អោប​ទី មោ​អោស​អោប​រាល៝ង​ទើម* ជេសរី​អោប​ឞ្រាស​យេឆូ ​ជឹត៖ “លាស​នទ្រី​ឞូ​ម៝ស​ជេង​ឞូ​ច្យៅ​មែង​គ៝ប់​មេស?” ៣០ ឞ្រាស​យេឆូ ​អើស​មា​ពាង់​មា​នាវ​ងើយ​នតឹត៖ “គែស​ទូ​ហ្វេ​ឞូ​ក្លោ​លោស​ឞើស​ប៝ន​ក្វ៝ង់​យេរូឆាលឹម  ហាន់​ជឹត​ប៝ន​យេរីខោ ​រី។ រ៝ៈ​ត្រ៝ង​នៃ​ពាង់​ម៝ប់​មា​មពោល​នតុង ឞូ​លើស​ពាង់​ត៝ត់​ខឹត​យើស ឆ៝ៈ​លែៈ​ទ្រាប់​នទើ​ឆ៝ៈ​ខ៝​អាវ​ពាង់​ដ៝ង់ ជេសរី​លែវ​ឞាល់​ញច្វាត់​លែៈ​រាងាត់ នត្លើយ​អេង​អោឞាល់​តា​រី។ ៣១ ជេសរី​គែស​ទូ​ហ្វេ​តា​មពោល​ជាន​ឞ្រាស​ហាន់​រ៝ៈ​ត្រ៝ង​នៃ មពោល​អី​នៃ​ឞ្លាវ​ងាន់​តា​នាវ​វៃ​ផូង​ឞ៝ន់។ ត៝ត់​មា​ឆៃ​ឞូនុយ្ស​រាមាញ​អី​នៃ ពាង់​ហាន់​ទែរ។* ៣២ ជេសរី​គែស​ដ៝ង់​ទូ​ហ្វេ​មពោល​លេវី  មពោល​អី​នៃ​ជេង​នើម​នតី​នាវ​វៃ​ផូង​ឞ៝ន់ ពាង់​ហាន់​ត៝ត់​តា​នៃ​ឆៃ​ឞូនុយ្ស​រាមាញ​អី​នៃ នហ៝​មា​ហាន់​ទែរ​ដ៝ង់។ ៣៣ ងខេប​ងាន់​គែស​ទូ​ហ្វេ​មពោល​ឞ្រី​ឆាមារី ​ហាន់​រ៝ៈ​ត្រ៝ង​នៃ​ដ៝ង់ ជេង​ឞូនុយ្ស​អី​ផូង​ឞ៝ន់​មឺច​រាម៝ត​ហោ​ងាន់ មពោល​ពាង់​មោ​អោស​ឞ្លាវ​តា​នាវ​វៃ​ផូង​ឞ៝ន់។ ត៝ត់​មា​ឆៃ​ឞូនុយ្ស​រាមាញ​អី​នៃ ហោ​ងាន់​ពាង់​គែស​នាវ​យោៈ​គែស​នាវ​នអាច​មា​ឞូនុយ្ស​អី​នៃ។* ៣៤ ពាង់​ហាន់​ទាច់​ជឹត​ឞូនុយ្ស​រាមាញ​នៃ ពាង់​ឆ៝ៈ​ទាក​ងី ឆ៝ៈ​នទ្រាញ់​ពាង់​នើម​ឞើស​អ្យា​ត៝ៈ​កាលើ​ឆោត​ឞូនុយ្ស​អី​នៃ ឆើម​ពូត​ឆោត​ពាង់​រី ជេសរី​ពឺ​តេៈ​កាលើ​ឆែស​លៀ​ពាង់​ញច៝​រី លែវ​ហាន់​តា​ជៃ​វែស​ឞិច​ឞូ​នាច់។ ត៝ត់​តា​នៃ​ពាង់​ម៝ត់​អ្វាញ់​ឞូនុយ្ស​អី​នៃ​ជឹត។ ៣៥ កាស​អោយ​តៃ​ពាង់​អ៝ន់​ឞារ​មល៝ម់​ព្រាក់​កាក់†​មា​តើម​ជៃ​នៃ ងក្រែ​មា​នតិញ​ពាង់៖ «ដាៈ​មៃ​ឆើម​ម៝ត់​ឆាម់​ឞូនុយ្ស​អ្យា លាស​លែៈ​ទ៝ង់​រាលាវ​ឞើស​ព្រាក់​គ៝ប់​អ៝ន់​អ្យា ត៝ត់​គ៝ប់​ព្លឹ​តៃ គ៝ប់​កើយ​អ៝ន់​រឹង​មា​មៃ»។

៣៦ លាស​នទ្រី​លែៈ​ពែ​នុយ្ស​ខាន់​ពាង់​អី​នៃ ឞូ​ម៝ស​មៃ​មឹន​ជេង​ឞូនុយ្ស​ច្យៅ​មែង​ដាស​មា​ឞូនុយ្ស​មពោល​នតុង​នៃ​លើស​មេស?” ៣៧ នើម​នតី​នៃ​អើស៖ “ជេង​ឞូនុយ្ស​អី​គែស​នាវ​យោៈ​នអាច​មា​ពាង់​អី​នៃ”។ ឞ្រាស​យេឆូ ​លាស​មា​ពាង់៖ “អ៝ន់​មៃ​ហាន់​ជាន​តឹង​កើត​ពាង់​អី​ទូ​ហ្វេ​នៃ”។‡*

ឞ្រាស​យេឆូ ​គុ​តា​ជៃ​មាថា ​នទ្រែល​មារី 

៣៨-៣៩ ជេសរី​ឞ្រាស​យេឆូ  នទ្រែល​មា​អ៝ស​ម៝ន​ពាង់​ហាន់​ជឹត លាប់​តា​ទូ​ប៝ន តា​ប៝ន​នៃ​គែស​ឞារ​ហៃ​អ៝ស​នូរ​រាញា​ខាន់​ពាង់​មាថា  នទ្រែល​មា​មារី  ជេសរី​មាថា ​ជាៈ​ឞ្រាស​យេឆូ ​លាប់​គុ​តា​ជៃ​ពាង់។ ត៝ត់​តា​ជៃ​នៃ​មារី ​អី​អ៝ស​រី​គុ​អ្យាត់​នាវ​ឞ្រាស​យេឆូ ​នតី ពាង់​គុ​កេង​ជ៝ង់​ឞ្រាស​យេឆូ ​រី។* ៤០ ល៝ង់​មាថា ​ឞ៝ប់​ហោ​ងាន់​មា​នទ្រាប់​ព្យាង់​ត្រាវ ជេសរី​ពាង់​ហាន់​មឞើស​មា​ឞ្រាស​យេឆូ ៖ “ហើយ​កោរាញមៃ​មោ​គឹត​ឞើស អ៝ស​គ៝ប់​ប៝ង់​អេង​គ៝ប់​ជាន​ការ​ទូ​ហ្វេ​អេង​ទើម? មៃ​មឞើស​ដាៈ​ពាង់​កើល​គ៝ប់​បាៈ​ហែស”។ ៤១ ឞ្រាស​យេឆូ ​អើស​មា​ពាង់៖ “អើ​អ៝ស​មាថា  អ៝ស​មាថា ​អើយ! អៃ​រាង៝ត​រាវៃ​មា​នទើ​អេងៗ​អ៝ក់​ងាន់‌* ៤២ យើន​មា​គែស​ទូ​នាវ​ការ​ទើម​គែស​នាវ​ខ្លៃ អ៝ស​អៃ​លែៈ​កើយ្ស​ជេស​ការ​នាវ​ខ្លៃ​អី​នៃ ជេង​ពាង់​អ្យាត់​នាវ​គ៝ប់​នតី។ នាវ​អី​នៃ​ឞូ​មោ​អោស​ឞ្លាវ​ឆ៝ៈ​ឞើស​ពាង់”។

១១

ឞ្រាស​យេឆូ ​នតី​នាវ​មឞើស​ឆើម

(មថ ៦:៩-១៣; ៧:៧-១១)

១ គែស​ទូ​នារ​ឞ្រាស​យេឆូ ​មឞើស​ឆើម​តា​ទូ​នតុក។ ជេស​ពាង់​មឞើស​ឆើម​រី គែស​ទូ​ហ្វេ​អ៝ស​ម៝ន​លាស​មា​ពាង់៖ “ហើយ​កោរាញ ដាៈ​មៃ​នតី​អ៝ន់​ហេន​ឞ្លាវ​មឞើស​ឆើម​បាៈ​អើ កើត​យោហាន-​បាប់តែម ​នតី​មា​មពោល​អ៝ស​ម៝ន​ពាង់”។* ២ ឞ្រាស​យេឆូ ​អើស​មា​ខាន់​ពាង់៖ “អ៝ន់​ខាន់​អៃ​មៃ​មឞើស​ឆើម​កើត​នអា៖

«អើ​ឞឹ​[គុ​តា​កាលើ​ត្រោក]‌

អ៝ន់​ទឹង​លែៈ​ឞូនុយ្ស​យើក​មឞាស​មា​មៃ* [ទាន់​ទឹង​លែៈ​នាវ​តា​នែស​នតូ​អ្យា​តឹង​នាវ​មៃ​អុច តឹម​ឞាន​មា​នាវ​មៃ​នើម​លែៈ​អុច​តា​កាលើ​ត្រោក​ដ៝ង់]។*

៣ អ៝ន់​នទើ​ឆោង​ឆា​មា​ហេន​អាប់​នារ​អ៝ន់​ត៝ង់។*

៤ យោៈ​នអាច​លើយ​ហោម​កើប​នាវ​តីស​ហេន

តឹម​ឞាន​មា​ហេន​យោៈ​នអាច​មា​ឞូនុយ្ស​ជាន​តីស​មា​ហេន មោ​ហោម​កើប​នាវ​តីស​ពាង់​ដ៝ង់។

កើល​ហេន​លើយ​អោស​ជាន​តីស នោក​ហេន​គែស​នាវ​នទើម [ទាន់​រាក្លាយ្ស​ហេន​ឞើស​នាវ​អ្យើស​មហឹក]»”។*

នាវ​ងើយ​នតឹត​មា​មឞើស​ឆើម

៥ ជេសរី​ឞ្រាស​យេឆូ ​លាស​ដ៝ង់​មា​មពោល​អ៝ស​ម៝ន​នៃ៖ “តា​មពោល​ខាន់​អៃ​មៃ លាស​គែស​ទូ​ហ្វេ​ឞូនុយ្ស​ឞ្រោៈ​តា​ជៃ​មឹត​ជាង់​ងគូល​ផុត​ងគូល​មាង់ ពាង់​ក្វាល់៖ «ហើយ​ជាង់ អ៝ន់​គ៝ប់​មាញ​នទើ​ឆោង​ឆា​អាបាៈ​ប៝ត់​អើ‌* ៦ យ៝រ​លាស​គ៝ប់​គែស​ជាង់​មហែ​ត៝ត់​តាៈ​ឞើស​ងាយ​លាស។ គ៝ប់​មោ​គែស​នទើ​មា​អ៝ន់​ពាង់​ឆោង​ឆា​មេ»។ ៧ ខាន់​អៃ​មៃ​លាស ឞូនុយ្ស​តា​ត្រោម​ជៃ​នៃ​អើស​មា​ពាង់​កើត​នអា​បាស?៖ «លើយ​ហោម​រាខ្វាក​គ៝ប់​ហ្យា មពោង​លែៈ​ជេស​រាដាង់ អ៝ស​ក៝ន​គ៝ប់​លែៈ​ឞិច​ដ៝ង់ គ៝ប់​មោ​ទើយ​ទ៝ក់​ឆ៝ៈ​អ៝ន់​មា​មៃ​ជាង់​មេ»។ ៨ មោ​ទី​នទ្រី​អោស។ គ៝ប់​មឞើស​មា​ខាន់​អៃ​មៃ ឞូនុយ្ស​តើម​ជៃ​នៃ​មរា​ទ៝ក់​នទឹ​រ៝ នទ្រែល​មា​អ៝ន់​ម៝ស​នទើ​អាបាៈ​អេង​ជឹត​មឹត​ជាង់​ពាង់​អុច។ ពាង់​ទ៝ក់​នទឹ​នៃ យ៝រ​លាស​ឞូនុយ្ស​អី​នៃ​ឞាញ់​រាខ្វាក​ពាង់​មោ​ឞ្លាវ​ទុត មោ​អោស​យ៝រ​មា​ជេង​មឹត​ជាង់​ទើម។ ៩ កើត​នទ្រី​គ៝ប់​មឞើស​មា​ខាន់​អៃ​មៃ ទាន់​មរ៝​មរាង់​ហ៝ម់​មា​កោរាញ​ឞ្រាស​ទឹង​ពាង់​អ៝ន់​មា​ខាន់​អៃ​មៃ ជ៝យ​មរ៝​មរាង់​ហ៝ម់​ទឹង​ឆៃ ក្វាល់ †​មរ៝​មរាង់​ហ៝ម់​ឞើស​ទីស​មពោង​ទឹង​កោរាញ​ឞ្រាស​ពើក​អ៝ន់​មា​ខាន់​អៃ​មៃ​រ៝។* ១០ យ៝រ​លាស​ឞូ​ម៝ស​ទាន់​មរា​គែស ឞូ​ម៝ស​ជ៝យ​មរា​ឆៃ ជេសរី​ឞូ​ម៝ស​អី​ក្វាល់​ឞើស​ទីស​មពោង​មរា​ពើក​អ៝ន់​មា​ពាង់។ ១១ តា​មពោល​ខាន់​អៃ​មៃ​វៃ​គែស​ដ៝ង់ [លាស​ក៝ន​ទាន់​ព្យាង់​អ៝ន់​ងខើង​លុ​មា​ពាង់?] លាស​ក៝ន​ទាន់​កា ឞឹ​ពាង់​អ៝ន់​ងខើង​ឞេស​គែស​កាច់​មា​ពាង់​ឞើស? ១២ មោ​លាស​ក៝ន​ទាន់​តាប់​អ្យារ់​អ៝ន់​ងខើង​នទើរ​វីង​មា​ពាង់? ១៣ ឞ៝ល​លាស​ខាន់​អៃ​មៃ​ជេង​ឞូនុយ្ស​តីស​កាដោយ ខាន់​អៃ​មៃ​ហោម​ឞ្លាវ​អ៝ន់​នទើ​អ្វែស​មា​ក៝ន​ដ៝ង់ លាស​នទ្រី​ឞឹ​គុ​តា​កាលើ​ត្រោក​រាលាវ​ឞើស​នៃ​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​មា​ឞូ​ម៝ស​ទាន់​ឞើស​ពាង់”។

ឞ្រាស​យេឆូ ​អើស​នាវ​ឞូ​នតោន​ញច្រ៝ស​ពាង់

(មថ ១២:២២-៣០, ៤៣-៤៥; មក ៣:២០-២៧)

១៤ គែស​ទូ​ហ្វេ​ឞូ​ក្លោ​ឞ្រាស​អ្យើស​លាប់​អ៝ន់​ពាង់​មល៝ ត៝ត់​ទូ​នារ​រី​ឞ្រាស​យេឆូ ​នត្រុត​ឞ្រាស​អ្យើស​អី​នៃ​លោស​ឞើស​ពាង់ ជេសរី​ពាង់​ឞ្លាវ​ងើយ​រ៝។ ឞូនុយ្ស​គុ​តា​នៃ​អ៝ក់​ងាន់។ ត៝ត់​ឆៃ​នាវ​អី​នៃ​ទឹង​លែៈ​ខាន់​ពាង់​នទ្រ៝ត់​ហីស​រាហ៝ល់​ទាទេ​ងាន់។* ១៥ យើន​មា​គែស​ឞូ​អាបាៈ​លាស៖ “យ៝រ​លាស​ឆាតាង់ ‡​អី​កោរាញ​មពោល​ឞ្រាស​អ្យើស​អ៝ន់​នាវ​ទើយ​តា​ពាង់ ទឹង​ពាង់​ទើយ​នត្រុត​ឞ្រាស​អ្យើស”។ ១៦ គែស​ឞូ​អាបាៈ​ជឹត​អុច​រាល៝ង​ឞ្រាស​យេឆូ ​ទើម ដាៈ​ពាង់​ជាន​ទូ​នាវ​មឞេន​គៃ​មា​ញហើ​នាវ​ទើយ​ពាង់​តាៈ​ឞើស​កោរាញ​ឞ្រាស​រី។* ១៧ យើន​មា​ឞ្រាស​យេឆូ ​លែៈ​គឹត​ជេស​នាវ​ខាន់​ពាង់​មឹន ជេសរី​ពាង់​លាស៖ “ទឹង​លែៈ​ឞ្រី​អី​គែស​នាវ​តឹម​ល៝ក់​តឹម​ជាញ​ចាស​ច្រាយ​ឞាល់ ឞ្រី​អី​នៃ​រ៝ស​ហេង​រ៝។ ទឹង​លែៈ​រានាក់​អី​គែស​នាវ​តឹម​ល៝ក់​តឹម​ជាញ​នទ្រាង់​នើម រានាក់​អី​នៃ​រ៝ស​ហេង​មោ​ហោម​គែស​ដ៝ង់។ ១៨ លាស​គ៝ប់​នត្រុត​ឞ្រាស​អ្យើស​តាៈ​ឞើស​នាវ​ទើយ​ឆាតាង់ ​អី​កោរាញ​មពោល​ឞ្រាស​អ្យើស ឞ្រាស​អ្យើស​គែស​នាវ​តឹម​រាលាច់​តឹម​ជាញ​ចាស​ច្រាយ​ឞាល់ លាស​នទ្រី​មើម​ទឹង​ហោម​គែស​ឞ្រី​ជឹត? គ៝ប់​ងើយ​កើត​នអា យ៝រ​លាស​ខាន់​មៃ​លាស​គ៝ប់​នត្រុត​ឞ្រាស​អ្យើស​យ៝រ​មា​ឆាតាង់ §​អ៝ន់​នាវ​ទើយ​មា​គ៝ប់។ ១៩ លាស​គ៝ប់​នត្រុត​ឞ្រាស​អ្យើស​យ៝រ​មា​នាវ​ទើយ​ឆាតាង់ *​ងាន់ ឞើស​តាៈ​នាវ​ទើយ​អ៝ស​ម៝ន​ខាន់​មៃ​នត្រុត​ឞ្រាស​អ្យើស​ដ៝ង់? លាស​នទ្រី​អ៝ស​ម៝ន​ខាន់​មៃ​នើម​អី​នៃ​មរា​តេៈ​ទោយ្ស​ខាន់​មៃ​ងាន់​រ៝។* ២០ យើន​មា​លាស​នាវ​ទើយ​គ៝ប់​នត្រុត​ឞ្រាស​អ្យើស​តាៈ​ឞើស​កោរាញ​ឞ្រាស លាស​នទ្រី​នាវ​កោរាញ​ឞ្រាស​ម៝ត់​អ្វាញ់​មា​ខាន់​មៃ​លែៈ​ត៝ត់​ជេស†។*

២១ លាស​ឞូនុយ្ស​ទាង់​ញអោត​តាក​ញអោត​ដាវ គុ​ញជ្រាង់​ញីស​ជៃ​ពាង់​នើម លាស​នទ្រី​ទ្រាប់​នទើ​ពាង់​ហោម​កើន។ ២២ យើន​មា​លាស​គែស​ទូ​ហ្វេ​ឞូនុយ្ស​ជឹត​ទាង់​រាលាវ​ពាង់ តឹម​លើស​ទើយ​ឞូ ឞូ​មរា​ឆ៝ៈ​តាក​ដាវ​ពាង់​អី​នៃ នទ្រែល​មា​ឆ៝ៈ​ទ្រាប់​នទើ​ពាង់​ពាៈ​អ៝ន់​មា​ឞូនុយ្ស​អេង​ជឹត‡។* ២៣ ឞូ​ម៝ស​អី​មោ​គុ​មពែស​មា​គ៝ប់ ឞូនុយ្ស​អី​នៃ​តឹម​រាទ៝ង់​ដាស​គ៝ប់ ឞូ​ម៝ស​អី​មោ​គុ​គូម​នទ្រែល​គ៝ប់ ឞូនុយ្ស​អី​នៃ​ចាស​ច្រាយ​ញហីង​ញហាង”។*

២៤ “លាស​ឞ្រាស​អ្យើស​លោស​ឞើស​ទូ​ហ្វេ​ឞូនុយ្ស ជេសរី​ពាង់​ឞ្រោៈ​រ៝ៈ​ឞ្រី​រាទាស ពាង់​ជ៝យ​នតុក​មា​គុ​មោ​គែស​អោស ជេសរី​ពាង់​មរា​លាស​អេង​កើត​នអា៖ «គ៝ប់​ព្លឹ​គុ​តា​ជៃ​អើម​គ៝ប់​នតុក​គ៝ប់​មហែ​លោស​នើស​ប៝ត់»។ ២៥ ត៝ត់​ពាង់​ព្លឹ​តា​នៃ ឆៃ​ជៃ​អី​នៃ​លែៈ​មពេស​អ្វែស នទ្រាប់​អ្យាហែប‌ ២៦ ជេសរី​ពាង់​ហាន់​ជាៈ​ឞ្រាស​អ្យើស​អា​អេង​ពើស​អឹ​ជឹត ឞ្រាស​អ្យើស​អី​នៃ​ជាញ​រាលាវ​ពាង់​ងាន់ ហាន់​លាប់​គុ​នទ្រែល​តា​នៃ​ដ៝ង់ ជាន​អ៝ន់​ឞូនុយ្ស​អី​នៃ​គែស​នាវ​ជេរ​អ្យើស​រាលាវ​អើម​នើស​ជឹត”។* ២៧ ទោល​ឞ្រាស​យេឆូ ​ហោម​ងើយ​នាវ​នៃ គែស​ទូ​ហ្វេ​ឞូ​អូរ​តា​ផូង​ឞូនុយ្ស​អ៝ក់​នៃ​លាស៖ “ឞូ​អូរ​អី​ទែស​មៃ អី​មពូ​មៃ​មា​ត៝ស ឞូ​អូរ​អី​នៃ​លាប​ងាន់​រ៝”។ ២៨ យើន​មា​ឞ្រាស​យេឆូ ​អើស៖ “ឞូនុយ្ស​អី​អ្យាត់​នាវ​កោរាញ​ឞ្រាស​ងើយ នហ៝​មា​តឹង​កើត ពាង់​អី​នៃ​លាប​អ៝ក់​រាលាវ”។*

នាវ​មឞេន​យោនាយ្ស 

(មថ ១២:៣៨-៤២)

២៩ ជេសរី​ឞូនុយ្ស​គុ​គូម​លើ​មា​អ៝ក់​ងាន់ ឞ្រាស​យេឆូ ​លាស​មា​ផូង​អី​នៃ៖ “ឞូនុយ្ស​តា​រានោក​អាបៃ​រី​អ្យើស​មហឹក​ហោ​ងាន់ អុច​ឆៃ​មា​នាវ​មឞេន​ទើម យើន​មា​កោរាញ​ឞ្រាស​មោ​អោស​អ៝ន់​នាវ​មឞេន​អេង​ជឹត ពាង់​អ៝ន់​ទូ​នាវ​មឞេន​តឹម​ឞាន​មា​នាវ​មឞេន​យោនាយ្ស ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ទើម§។* ៣០ យោនាយ្ស ​ជេង​នាវ​មឞេន​មា​ប៝ន​នីនីវេ ​ឆៃ នទ្រី​តា​នារ​ជឹត​នាប់​តៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ជេង​នាវ​មឞេន​តា​រានោក​អាបៃ​អ្យា​ដ៝ង់។ ៣១ តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ គែស​កាដាច់​ឞូ​អូរ​រាញា​ពាង់​ឆេបា  ពាង់​មរា​តេៈ​ទោយ្ស​មា​ឞូនុយ្ស​រានោក​អាបៃ​អ្យា។ កាល់​អែ​នើស​ពាង់​កាដាច់​តា​ឞ្រី​អេង​ងាយ​មពែស​ឞើស​ទ៝ង់​ឞ្រី​អីឆ្រាអែល  ឞ៝ល​លាស​ពាង់​គុ​ងាយ​ទុត​ឞ្រី​ទុត​នែស​កាដោយ ពាង់​ហាន់​តា​ឞ្រី​អីឆ្រាអែល ​គៃ​មា​អ្យាត់​នាវ​មឹន​គឹត​ឞ្លាវ​កាដាច់​ឆាលោមោន ​តា​ឞ្រី​អ្យា។ យើន​មា​នារ​អ្យា​តា​នតុក​អ្យា​គែស​ទូ​ហ្វេ​ឞូនុយ្ស​នាវ​ងើយ​ពាង់​ខ្លៃ​រាលាវ​នាវ​ងើយ​កាដាច់​ឆាលោមោន  តីស​មា​ខាន់​អៃ​មៃ​មោ​អុច​អោស​អ្យាត់​ពាង់។* ៣២ តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​អ្យា ឞូនុយ្ស​ប៝ន​នីនីវេ ​មរា​តេៈ​ទោយ្ស​ឞូនុយ្ស​តា​រានោក​អាបៃ​អ្យា​ដ៝ង់ យ៝រ​លាស​រានោក​កាល់​អែ​នើស ជេស​ខាន់​ពាង់​តាង់​នាវ​យោនាយ្ស ​មឞើស ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស​រ៝ ខាន់​ពាង់​រាង៝ត​លែៈ​លាន់​នាវ​ខាន់​ពាង់​ជាន​តីស​នើស យើន​មា​តា​អ្យា​អាបៃ​អ្យា​គែស​ដ៝ង់​ទូ​ហ្វេ​ឞូនុយ្ស​ក្វ៝ង់​រាលាវ​មា​យោនាយ្ស ​នៃ​ជឹត”។*

នាវ​ងើយ​នតឹត​មា​អុញ​ឆាគេង

(មថ ៥:១៥; ៦:២២-២៣)

៣៣ ឞ្រាស​យេឆូ ​នតី​ជឹត៖ “មោ​គែស​អោស​ឞូនុយ្ស​មពេស​អុញ​ឆាគេង ជេសរី​ពោន​តា​ក្វឹល មោ​លាស​កុប​លើយ​ដាស​ឆាស​ឞើស​លើ។ ឞូ​វៃ​មពេស​ឆាគេង​យោង​តា​កាលើ គៃ​មា​អាង​លែៈ​ឞូនុយ្ស​អី​លាប់​តា​ត្រោម​ជៃ​នៃ។ ៣៤ ត្រោម​មាត់​ខាន់​អៃ​មៃ​ជេង​តឹម​ឞាន​មា​ឆាគេង​មា​ឆាក់​ជាន់ លាស​ត្រោម​មាត់​ខាន់​អៃ​មៃ​ហោម​អាង​អ្វែស លែៈ​ឆាក់​ជាន់​ខាន់​អៃ​មៃ​ហោម​អាង​ទាទេ យើន​មា​លាស​ត្រោម​មាត់​ខាន់​អៃ​មៃ​លែៈ​ង៝​ជេស លែៈ​ឆាក់​ជាន់​ខាន់​អៃ​មៃ​ជេង​ង៝​ទាទេ​ដ៝ង់។* ៣៥ កើត​នអៃ​អ៝ន់​ខាន់​អៃ​មៃ​ឞ្លាវ​ញជ្រាង់ លើយ​អ៝ន់​ខាន់​អៃ​មៃ​កើប​អេង​នាវ​អាង ជេសរី​ឞូ​មោ​អោស​ឆៃ​នាវ​អាង ឆៃ​នាវ​ង៝​ច្រាវ។ ៣៦ លាស​លែៈ​ឆាក់​ជាន់​ខាន់​អៃ​មៃ​ហោម​អាង​ទាទេ មោ​អោស​គែស​នតុក​ង៝ លាស​នទ្រី​លែៈ​នាវ​រេស​ខាន់​អៃ​មៃ​គែស​អាង​ទាទេ តឹម​ឞាន​មា​អុញ​ឆាគេង​ងអាង​ខាន់​អៃ​មៃ​នៃ​ដ៝ង់”។*

ឞ្រាស​យេឆូ ​លាស​ផូង​ផារីឆី  នទ្រែល​មា​ផូង​នើម​នតី

(មថ ២៣:១-៣៦; មក ១២:៣៨-៤០)

៣៧ ជេស​ឞ្រាស​យេឆូ ​ងើយ​នៃ គែស​ទូ​ហ្វេ​ផូង​ផារីឆី ​ជាៈ​ឞ្រាស​យេឆូ ​ហាន់​ឆោង​ឆា​តា​ជៃ​ពាង់​រី។ ឞ្រាស​យេឆូ ​ហាន់​ត៝ត់​តា​នៃ​គុ​ឆោង​ឆា​នទ្រែល​តា​រី។* ៣៨ ឞូនុយ្ស​ផារីឆី ​អី​នៃ​គែស​នាវ​នទ្រ៝ត់​ហីស​រាហ៝ល់​ងាន់​ឆៃ​ឞ្រាស​យេឆូ ​ឆោង​មោ​គែស​រាវ​តី*​ល៝រ។* ៣៩ លាស​នទ្រី​ឞ្រាស​យេឆូ ​លាស​មា​ពាង់៖ “ហើយ​នោ ផូង​ផារីឆី ​ខាន់​មៃ​ជេង​តឹម​ឞាន​មា​ឞូនុយ្ស​អី​រាវ​ងាន រាវ​យាង់​តា​ឞើស​ទីស​ទើម យើន​មា​តា​ត្រោម​ហោម​អែ​អូក​រាមាវ ខាន់​មៃ​រាវ​តី​តឹង​មា​នាវ​វៃ​ខាន់​មៃ តីស​មា​តា​នូយ្ស​នហ៝ម់​ខាន់​មៃ​រី​ហោម​ទុត​អុច​មា​នាវ​ឆា​ញឆ្យាន់ នទ្រែល​មា​នាវ​មឹន​អ្យើស​មហឹក​ហោ​ងាន់។ ៤០ ហើយ​ឞូនុយ្ស​មឞ្លុ លាស​កោរាញ​ឞ្រាស​លែៈ​ញជេង​ជេស​នទើ​ឞើស​ទីស តា​ត្រោម​ពាង់​ញជេង​នទើ​ដ៝ង់ លាស​នទ្រី​ពាង់​អុច​តា​នូយ្ស​នហ៝ម់​ខាន់​មៃ​អ៝ន់​ក្ល៝ស​តឹម​ឞាន​មា​ឆាក់​ជាន់​ខាន់​មៃ​ដ៝ង់។ ៤១ លាស​នទ្រី​អ៝ន់​អ៝ក់​នទើ​មា​ឞូនុយ្ស​អ៝​អាច រី​មើ​ខាន់​មៃ​ក្ល៝ស​តា​នូយ្ស​នហ៝ម់​ដ៝ង់ ជេសរី​ខាន់​មៃ​ក្ល៝ស​ឞើស​ទីស​ដ៝ង់ ក្ល៝ស​តា​នូយ្ស​នហ៝ម់​ដ៝ង់។* ៤២ ហើយ​ផូង​ផារីឆី  រេស​រាញាល់​ងាន់​មា​ខាន់​មៃ​មេ! ខាន់​មៃ​នើស​ឆ៝ៈ​នទើ​គែស​ជឹត​អឹ​រាហ្វាត់​ង្វាយ​ញហើរ​មា​កោរាញ​ឞ្រាស កើត​លាស​នទើ​មោ​ខ្លៃ ក្លោយ្ស គីរ នទ្រែល​មា​នទើ​បោ​អាបាៈ​អេង​ដ៝ង់។ នាវ​អី​ញហើរ​ជេង​ទី តីស​មា​ខាន់​មៃ​មអារ់​លើយ​នាវ​ឆ៝ង់ នទ្រែល​មា​នាវ​រ៝ង់​កោរាញ​ឞ្រាស​អី​គែស​នាវ​ខ្លៃ​រាលាវ​ឞូ លាស​នទ្រី​អ៝ន់​ខាន់​មៃ​ញឆ្រោយ្ស​ញហើរ​កើត​អី​នៃ​មា​កោរាញ​ឞ្រាស​ដ៝ង់ យើន​មា​លើយ​ច្វេល​នាវ​ឆ៝ង់ នទ្រែល​មា​នាវ​រ៝ង់​ដ៝ង់។* ៤៣ ហើយ​ផូង​ផារីឆី  រេស​រាញាល់​ងាន់​មា​ខាន់​មៃ​មេ! យ៝រ​លាស​តា​នតុក​ញីស​រាបុន​ផូង​ឞ៝ន់​ខាន់​មៃ​នើស​អុច​គុ​ឞើស​នាប់​ឞូ​អី​នតុក​ឞូ​លឺ​ងាន់ នទ្រែល​មា​អុច​ហាន់​រ៝ៈ​នតុក​ឞូ​តាច់​ទ្រាប់ អ៝ក់​ឞូនុយ្ស​ឞូ​កុញ​ឞោក​មឞាស​មា​ខាន់​មៃ។* ៤៤ រេស​រាញាល់​ងាន់​មា​ខាន់​មៃ​មេ [អី​ផូង​ផារីឆី  នទ្រែល​មា​អី​ផូង​នើម​នតី​នាវ​វៃ​ផូង​ឞ៝ន់ ខាន់​មៃ​មពោល​នូយ្ស​នហ៝ម់​នទ៝ប់​មពោន] យ៝រ​លាស​ខាន់​មៃ​នើស​ជេង​តឹម​ឞាន​មា​នតូ​មោច​អ្វាញ់​មោ​ឆៃ ជេសរី​ឞូ​ទែ​ឞ្រោៈ​ជ៝ត​កាលើ​មោ​អោស​គឹត​ឆាក់ នទ្រី​ពាង់​មោ​ហោម​ក្ល៝ស​អោស។ កើត​នទ្រី​ដ៝ង់​ខាន់​មៃ​អ្វែស​តា​ឞើស​ទីស តីស​មា​តា​នូយ្ស​នហ៝ម់​រី​អ្យើស”។

៤៥ គែស​ទូ​ហ្វេ​នើម​នតី​នាវ​វៃ​ផូង​អីឆ្រាអែល ​អើស​មា​ឞ្រាស​យេឆូ  ពាង់​លាស៖ “ហើយ​នើម​នតីមៃ​ងើយ​កើត​អី​នៃ ជេង​មៃ​មឺច​ញឆ៝ត​មា​ផូង​ហេន​ដ៝ង់​មេ”។ ៤៦ ឞ្រាស​យេឆូ ​អើស​មា​ពាង់៖ “ហើយ​ផូង​នើម​នតី​នាវ​វៃ​ផូង​ឞ៝ន់ រេស​រាញាល់​ងាន់​មា​ខាន់​មៃ យ៝រ​លាស​ខាន់​មៃ​តេៈ​នាវ​វៃ​ទុត​ជ៝ក់​អ៝ន់​មា​ឞូនុយ្ស​ជាន តីស​មា​ខាន់​មៃ​នើម​មោ​គែស​អោស​កើល​ជាន​នាវ​អី​នៃ ដេៈ​ក៝ៈ​មោ​គែស​ដ៝ង់។* ៤៧ រេស​រាញាល់​ងាន់​មា​ខាន់​មៃ យ៝រ​មា​ខាន់​មៃ​ជាន​អ្វែស​ងាន់​ជៃ​មោច​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស អី​អូ​ចែ​ខាន់​មៃ​លែៈ​ងខឹត​លើយ​កាល់​អែ​នើស តីស​មា​ខាន់​មៃ​មោ​អោស​ជាន​តឹង​នាវ​នតី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​នៃ។* ៤៨ ខាន់​មៃ​ជាន​កើត​នៃ ខាន់​មៃ​តឹម​ទី​ទូ​នតោរ​នាវ​នទ្រែល​អូ​ចែ​ខាន់​មៃ​នៃ​ដ៝ង់ ខាន់​ពាង់​មា​ងខឹត ខាន់​មៃ​មា​ជាន​ជៃ​មោច​ទើម។ ៤៩ នទ្រី​កោរាញ​ឞ្រាស​អី​គែស​នាវ​គឹត​មឹន​លាស​កើត​នអា៖ «គ៝ប់​ដាៈ​ឞូនុយ្ស​នតើយ្ស​នាវ​ងើយ​គ៝ប់​ហាន់​អា​ខាន់​ពាង់ នទ្រែល​មា​កោរាញ​អ៝ស​ម៝ន​ដ៝ង់ តីស​មា​ឞូនុយ្ស​អី​នៃ អាបាៈ​ខាន់​ពាង់​ងខឹត​លើយ អាបាៈ​ជឹត​ខាន់​ពាង់​ជាន​ជេរ»។ ៥០ កើត​នទ្រី​គ៝ប់​កើប​ឞូនុយ្ស​តា​រានោក​អាបៃ​អ្យា​គែស​ទោយ្ស​ងខឹត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​នតើម​ឞើស​ញជេង​នែស​នតូ។ ឞ៝ល​លាស​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​នៃ​លែៈ​ឞូ​ងខឹត​ឞើស​កាល់​អែ​នើស ទោយ្ស​អី​នៃ​ហោម​តេៈ​ត៝ត់​មា​ឞូនុយ្ស​តា​រានោក​អាបៃ​អ្យា​ដ៝ង់‌ ៥១ ជេង​នតើម​ឞើស​ក៝ន​អាដាម់ †​រាញា​ពាង់​កាអីន ​ងខឹត​អី​អ៝ស​ពាង់​រាញា​អាបែល  នហ៝​មា​ត៝ត់​ឞូ​ងខឹត​ឆាការី ‡ អី​ឞូ​ងខឹត​ពាង់​តា​វាស​វាង​ញឆឺង​គុច​ពូរ​នទើ​ជាន​ឞ្រាស មា​ញីស​ជាន​ឞ្រាស​រី។ គ៝ប់​មឞើស​មា​ខាន់​មៃ មហាម​ខាន់​ពាង់​អី​នៃ​កោរាញ​ឞ្រាស​មរា​តេៈ​ទោយ្ស​តា​រានោក​ឞូនុយ្ស​អាបៃ​អ្យា។* ៥២ ហើយ​ឞូនុយ្ស​នើម​នតី​នាវ​វៃ​ផូង​អីឆ្រាអែល  រេស​រាញាល់​ងាន់​មា​ខាន់​មៃ​មេ យ៝រ​លាស​ខាន់​មៃ​មោ​អ៝ន់​ឞូ​គឹត​នាល់​នាវ​ងាន់​កោរាញ​ឞ្រាស។ នាវ​អី​នៃ​តឹម​ឞាន​មា​រាដាង់​លើយ​មពោង​ឞើស​ទីស​មា​លាប់​នាវ​កោរាញ​ឞ្រាស​ម៝ត់​អ្វាញ់ ឆាក់​ខាន់​មៃ​នើម​លែៈ​មោ​គែស​លាប់​តា​មពោង​អី​នៃ ជេសរី​ខាន់​មៃ​ឞ្វៃ​ដ៝ង់​ឞូ​អេង​ជឹត​អី​អុច​លាប់ មោ​អ៝ន់​លាប់”។*

៥៣ នតើម​ឞើស​ឞ្រាស​យេឆូ ​លោស​ឞើស​នតុក​នៃ ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​ផារីឆី  តឹម​រាទ៝ង់​ដាស​ពាង់​ទុត​ហោ ជេសរី​អោប​មពែត​ពាង់​មា​នាវ​អេងៗ​អ៝ក់។ ៥៤ ខាន់​ពាង់​ជាន​កើត​នៃ​អុច​ជ៝យ​នាវ​លាស​ឞ្រាស​យេឆូ ​អើស​តីស មោ​លាស​ងើយ​តីស គៃ​មា​នតោន​ពាង់​រ៝។

១២

ឞ្រាស​យេឆូ ​លាស​មា​អ៝ស​ម៝ន លើយ​តា​រាវៃ

(មថ ១០:២៦-៣៣)

១ នោក​នៃ​គែស​ឞូនុយ្ស​គុ​រាបុន​អ៝ក់​រាឞាន់​ងាន់ គៃ​មា​ម៝ប់​ឞ្រាស​យេឆូ  ត៝ត់​មា​តឹម​មពែត​តឹម​ជ៝ត​ឞាល់​ងាន់។ ជេសរី​ឞ្រាស​យេឆូ ​លាស​មា​មពោល​អ៝ស​ម៝ន​ពាង់​ល៝រ៖ “អ៝ន់​ខាន់​អៃ​មៃ​ញជ្រាង់​នូយ្ស​នហ៝ម់​នទ៝ប់​មពោន​ផូង​ផារីឆី  នាវ​អ្យើស​នូយ្ស​នហ៝ម់​នទ៝ប់​មពោន​អី​នៃ​លើ​ក្វ៝ង់​លើ​ក្វ៝ង់ តឹម​ឞាន​មា​នទ្រូយ​ដេៈ​ជាន​អ៝ន់​ព្យាង់​នទ្រាញ់​អ៝ក់​ជេង​ទាង។ ២ គែស​ទូ​នារ​ជឹត​នាប់​តៃ​កោរាញ​ឞ្រាស​មរា​អ៝ន់​ឞូ​ឆៃ​ទឹង​លែៈ​នទើ​អី​ឞូនុយ្ស​ហោម​មពោន កោរាញ​ឞ្រាស​អ៝ន់​ឞូ​គឹត​ទាទេ​ដ៝ង់ ទឹង​លែៈ​នទើ​អី​ឞូនុយ្ស​មោ​អុច​អ៝ន់​ឞូ​គឹត។ ៣ កើត​នទ្រី​ទឹង​លែៈ​នាវ​ខាន់​អៃ​មៃ​ងើយ​តា​នតុក​ង៝ ឞូ​មរា​តាង់​តា​នតុក​អាង លែៈ​នាវ​ខាន់​អៃ​មៃ​ងើយ​ឆ្វីស​តា​ត្រោម​តោរ​តា​ត្រោម​ជ្រោ ឞូ​មរា​មឞើស​ងក៝ច​នាវ​អី​នៃ​តា​កាលើ​ច៝រ​ជៃ​រ៝។ ៤ ហើយ​មឹត​ជាង់ ខាន់​អៃ​មៃ​អ្យាត់​នាវ​គ៝ប់ ខាន់​អៃ​មៃ​លើយ​អោស​ក្លាច​ឞូនុយ្ស ខាន់​ពាង់​គែស​នាវ​ទើយ​ងខឹត​តា​រាង្លៃ​ឆាក់​ទើម ជេសរី​ជាន​មោ​អោស​ហោម​ឞ្លាវ​ជឹត។* ៥ គ៝ប់​មឞើស​នទើ​អី​ខាន់​អៃ​មៃ​ទី​ក្លាច ក្លាច​មា​កោរាញ​ឞ្រាស​ហ៝ៈ យ៝រ​លាស​ជេស​ពាង់​ងខឹត ជេសរី​ពាង់​គែស​នាវ​ទើយ​ងក្លាច់​តា​នទ្រូង​អុញ​ជឹត។ នទ្រី​គ៝ប់​មឞើស​មា​ខាន់​អៃ​មៃ អ៝ន់​ខាន់​អៃ​មៃ​ក្លាច​មា​ពាង់។ ៦ ឞូ​វៃ​តាច់​ព្រាម់​មល៝ម់​ឆ្យុម​រាលែវ​ខ្លៃ​ឞារ​មល៝ម់​កាក់​ជេៈ*​ទើម ឞ៝ល​លាស​ថ៝ក​កើត​នៃ​កាដោយ​លែៈ មោ​គែស​អោស​ទូ​មល៝ម់​ឆ្យុម​រាលែវ​កោរាញ​ឞ្រាស​ច្វេល។ ៧ ឞ៝ល​លាស​ទឹង​លែៈ​ឆ៝ក់​តា​ឞោក​ខាន់​អៃ​មៃ​នើម កោរាញ​ឞ្រាស​លែៈ​ជេស​កើប​ដ៝ង់។ កើត​នទ្រី​លើយ​ក្លាច​អោស យ៝រ​លាស​កោរាញ​ឞ្រាស​កើប​ខាន់​អៃ​មៃ​ខ្លៃ​ងាន់​រាលាវ​មា​ឆ្យុម​រាលែវ​ទូ​ផូង​ជឹត។*

៨ ហើយ​ខាន់​អៃ​មៃ​អ្យាត់​ហ៝ម់ ឞូ​ម៝ស​អី​ឞាញ់​មឞើស​មា​ឞូ​ពាង់​តឹង​គ៝ប់គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​មរា​មឞើស​ពាង់​អី​នៃ​ជេង​អ៝ស​ម៝ន​គ៝ប់​តា​ឞើស​នាប់​មាត់​កោរាញ​ឞ្រាស នទ្រែល​មា​តា​ឞើស​នាប់​មាត់​ផូង​តោង​ពារ់​កោរាញ​ឞ្រាស​នើម​ដ៝ង់។* ៩ យើន​មា​ឞូ​ម៝ស​អី​មោ​ឞាញ់​មឞើស​មា​ឞូ​ពាង់​តឹង​គ៝ប់គ៝ប់​មោ​ដ៝ង់​មឞើស​ពាង់​អី​នៃ​ជេង​អ៝ស​ម៝ន​គ៝ប់​តា​ឞើស​នាប់​មាត់​កោរាញ​ឞ្រាស នទ្រែល​មា​មពោល​តោង​ពារ់​កោរាញ​ឞ្រាស។ ១០ ឞូ​ម៝ស​ពាង់​អី​ងើយ​តឹម​រាទ៝ង់​ដាស​គ៝ប់​អី​ឞូនុយ្ស​តាៈ​ឞើស​កោរាញ​ឞ្រាស កោរាញ​ឞ្រាស​ហោម​យោៈ​មោ​អោស​កើប​នាវ​តីស​ពាង់ យើន​មា​ឞូ​ម៝ស​ពាង់​អី​ងើយ​តឹម​រាទ៝ង់​ដាស​មា​ឞ្រាស​ហ្វេង​អ្វែស​អី​ក្ល៝ស​អ្វែស កោរាញ​ឞ្រាស​ហោម​កើប​នាវ​តីស​ពាង់​នានាវ។* ១១ លាស​ឞូ​លែវ​ខាន់​អៃ​មៃ​ហាន់​តា​ញីស​រាបុន​ផូង​ឞ៝ន់​គៃ​មា​ផាត​ទោយ្ស​យ៝រ​មា​ខាន់​អៃ​មៃ​តឹង​គ៝ប់ មោ​លាស​ឞូ​លែវ​ខាន់​អៃ​មៃ​ហាន់​តា​ឞើស​នាប់​មាត់​កោរាញ​ម៝ត់​អ្វាញ់ មោ​លាស​មពោល​ឞូ​រាញ លើយ​អោស​ខាន់​អៃ​មៃ​រាវៃ​ម៝ស​នាវ​អី​ខាន់​អៃ​មៃ​អុច​ងើយ មោ​លាស​ម៝ស​នាវ​អី​ខាន់​អៃ​មៃ​អុច​អើស​មា​នាវ​ខាន់​ពាង់​នតោន។* ១២ យ៝រ​លាស​តា​ម៝ង​អី​នៃ​ឞ្រាស​ហ្វេង​អ្វែស​អី​ក្ល៝ស​អ្វែស​មឞើស​មា​ខាន់​អៃ​មៃ ម៝ស​នាវ​អី​ខាន់​អៃ​មៃ​អុច​ងើយ”។

នាវ​ងើយ​នតឹត​មា​ទូ​ហ្វេ​ឞូនុយ្ស​នទ្រ៝ង់

១៣ គែស​ទូ​ហ្វេ​ឞូ​ក្លោ​តា​ផូង​ឞូនុយ្ស​អ៝ក់​នៃ​លាស​មា​ឞ្រាស​យេឆូ ៖ “ហើយ​នើម​នតី ឞឹ​ហេន​លែៈ​ខឹត​ជេស ដាៈ​មៃ​មឞើស​មា​នោ​គ៝ប់ ដាៈ​ពាង់​ពាៈ​ទ្រាប់​នទើ​នទើន​អ៝ន់​មា​គ៝ប់​បាៈ​អើ”។ ១៤ ឞ្រាស​យេឆូ ​អើស​មា​ពាង់៖ “ឞូ​ម៝ស​ដាៈ​គ៝ប់​ជាន​កោរាញ​ផាត​ទោយ្ស មោ​លាស​ជេង​ឞូនុយ្ស​កើល​ពាៈ​ទ្រាប់​នទើ​អ៝ន់​មា​ខាន់​មៃ​មេស?” ១៥ ជេសរី​ឞ្រាស​យេឆូ ​លាស​មា​ផូង​ឞូនុយ្ស​នៃ៖ “អ៝ន់​ញជ្រាង់​ហ៝ម់ លើយ​អោស​រាវាន​កើញ​គែស​មា​ទ្រាប់​នទើ។ ឞ៝ល​លាស​ឞូនុយ្ស​គែស​ទ្រាប់​នទើ​អ៝ក់​រាមែស នាវ​រេស​ពាង់​មោ​អោស​តាៈ​ឞើស​ទ្រាប់​នទើ​អ៝ក់​អី​នៃ”។*

១៦ ជេសរី​ឞ្រាស​យេឆូ ​ងើយ​នាវ​នតឹត​មា​ខាន់​ពាង់ ពាង់​លាស៖ “គែស​ទូ​ហ្វេ​ឞូនុយ្ស​នទ្រ៝ង់ តា​មីរ​ពាង់​រី​គែស​ឞា​ជេង​អ្វែស​ងាន់ ព្លៃ​រាគ្លែត​ងាន់។ ១៧ ជេសរី​ពាង់​មឹន​អេង​តា​ឆាក់​ពាង់​នើម​កើត​នអា៖ «មោ​ហោម​គែស​អោស​នតុក​មា​ទើ​ឞា​គ៝ប់​អី​នៃ​តៃ លាស​នទ្រី​មើម​គ៝ប់​ជាន?» ១៨ ពាង់​មឹន​ជឹត៖ «គ៝ប់​ជាន​កើត​នអា រើយ្ស​លើយ​ជៃ​ឞា​អើម​អី​នៃ ជេសរី​កើយ​ជាន​អ៝ន់​ហ្វី​អ៝ន់​ក្វ៝ង់​ងាន់ ឆ៝ៈ​ឞា នទ្រែល​មា​ទ្រាប់​នទើ​អី​គ៝ប់​គែស​រី​តោស​ឞូន​តា​នតុក​ជៃ​ឞា​មហែ​អី​នៃ។ ១៩ ជេសរី​គ៝ប់​លាស​អេង​មា​ឆាក់​គ៝ប់​នើម គ៝ប់​គែស​ជេស​ឞា​ឞេង​ឞា​រាហ្យាង់​ទុត​អ៝ក់​អ្យា អ៝ន់​មា​ព្រាប់​ឆា​ជ៝ៈ​នាម់​ជឹត​នាប់ គ៝ប់​គុ​ទើម ជេសរី​មឹន​មា​ឆា​កាស​លាស​រាង្លៃ​ហ៝ៈ»។ ២០ តីស​មា​កោរាញ​ឞ្រាស​លាស​មា​ពាង់៖ «ហើយ​ឞូនុយ្ស​រាលូក តា​មាង់​អ្យា​រ៝ គ៝ប់​រាហ្វាត់​លើយ​ហ្វេង​មៃ។ លាស​នទ្រី​លែៈ​ទ្រាប់​នទើ​អី​មៃ​គែស​ព្រាប់​អី​នៃ​នើស ជេង​ឞូ​ម៝ស​មា​នទើន?» ២១ តឹម​ឞាន​កើត​នៃ​ដ៝ង់ លាស​ឞូ​ម៝ស​ជ៝យ​ព្រាក់​ទ្រាប់​នទើ​ព្រាប់​មា​ឆាក់​ពាង់​នើម​ទើម តីស​មា​មោ​គឹត​មា​នទើ​កោរាញ​ឞ្រាស​ទែ​ដាៈ”។*

លើយ​រាវៃ​មា​នទើ​ឆោង​ឆា នទ្រែល​មា​នទើ​ញឆ៝ស​ងគូត

(មថ ៦:១៩-៣៤)

២២ ជេសរី​ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “កើត​នទ្រី​ទឹង​គ៝ប់​មឞើស​ខាន់​អៃ​មៃ លើយ​អោស​រាវៃ​មា​នទើ​ឆោង​ឆា​មា​ឆ្យាម់​នាវ​រេស មោ​លាស​ឞ៝ក​អាវ​មា​ញឆ៝ស​ងគូត​ឆាក់​ជាន់​ខាន់​អៃ​មៃ។* ២៣ គែស​នទើ​អេង​ជឹត​តា​នាវ​រេស​អី​គែស​នាវ​ខ្លៃ​រាលាវ​មា​នទើ​ឆោង​ឆា គែស​នទើ​អេង​ជឹត​មា​ឆាក់​ជាន់​អី​គែស​នាវ​ខ្លៃ​រាលាវ​មា​ឞ៝ក​អាវ​មា​ញឆ៝ស។† ២៤ ល៝ង់​អ្វាញ់​នអាក ពាង់​មោ​តូច​តាម់ មោ​កាច់​រ៝យ្ស មោ​អោស​គែស​ទ្រ៝ង់​មោ​អោស​គែស​ជៃ​ឞា យើន​មា​កោរាញ​ឞ្រាស​ម៝ត់​ឆ្យាម់​ពាង់​ដ៝ង់។ លាស​នទ្រី​ល៝ង់​ខាន់​អៃ​មៃ​អី​នៃ​កោរាញ​ឞ្រាស​កើប​គែស​នាវ​ខ្លៃ​អ៝ក់​រាលាវ​ងាន់​មា​ដាស​ឆ្យុម​អ៝ច​អី​នៃ។* ២៥ តា​មពោល​ខាន់​អៃ​មៃ​អី​នៃ ឞ៝ល​លាស​ខ៝ម់​រាវៃ​ទុត​ហោ​កាដោយ​លែៈ ក៝ៈ​មោ​គែស​អោស​ឞូនុយ្ស​មា​ទើយ​នត៝ប​នាវ​រេស​ពាង់​នើម​អ៝ន់​ជ៝ង ដេៈ​ក៝ៈ​មោ​ទើយ​ដ៝ង់។ ២៦ លាស​នទ្រី​នាវ​អី​ទុត​ជេៈ​អី​នៃ លាស​ខាន់​អៃ​មៃ​ជាន​មោ​ទើយ​ដ៝ង់ មើម​ទឹង​ហោម​រាវៃ​មា​នាវ​អាបាៈ​អេង​ជឹត? ២៧ ល៝ង់​ខាន់​អៃ​មៃ​អ្វាញ់​កាវ​ឆី​ហ៝ន​អេង​តា​ឞ្រី ពាង់​មោ​អោស​រាអាស​មោ​អោស​រាគាញ់​ជាន​ការ មោ​លាស​រូយ​តាញ​គៃ​មា​អ្វែស​អ្វាញ់។ គ៝ប់​មឞើស​មា​ខាន់​អៃ​មៃ ឞ៝ល​លាស​កាដាច់​ឆាលោមោន ​កាល់​អែ​នើស នោក​ពាង់​ងក្រឹ​ឆាក់​ជាន់​ឆ៝ស​ងគូត​ខ៝​អាវ​អ្វែស ហោម​មោ​ទើយ​ឞាន​អ្វែស​កាវ​ឆី​ទូ​ងក៝ង​អ្យា​ដ៝ង់។* ២៨ ហើយ​ឞូនុយ្ស​គែស​នាវ​ញឆីង​ដេៈ​ទើម លាស​កោរាញ​ឞ្រាស​អ៝ន់​ជេស​មា​កាវ​ឆី​អី​នៃ​អ្វែស​ងាន់​អ្វាញ់ នារ​អ្យា​ពាង់​ទាង នារ​អោយ​តៃ​ឞូ​ឆូ​លើយ​ពាង់​មា​អុញ លាស​នទ្រី​កោរាញ​ឞ្រាស​នទ្រាប់​អ៝ន់​ខ៝​អាវ​មា​ខាន់​អៃ​មៃ​រាលាវ​ឞើស​នៃ​ជឹត។ ២៩ កើត​នទ្រី​ខាន់​អៃ​មៃ​អី​នៃ​លើយ​អោស​មឹន​រាវៃ លើយ​អោស​ជ៝យ​មា​នទើ​ឆោង​ឆា​មា​នទើ​ញេត​ទើម។ ៣០ គែស​មពោល​អី​មោ​អ្យាត់​មា​កោរាញ​ឞ្រាស​ខ៝ម់​ញឆ្រោយ្ស​ជ៝យ​ទឹង​លែៈ​នទើ​អី​នៃ។ ល៝ង់​អី​ខាន់​អៃ​មៃ​នៃ​ឞឹ​ខាន់​អៃ​មៃ​នើម​តា​កាលើ​ត្រោក​រី លែៈ​ពាង់​គឹត​ទាទេ​ជេស​ម៝ស​នទើ​អី​ខាន់​អៃ​មៃ​អេ​ហ៝ៈ​ត៝ង់។ ៣១ លាស​នទ្រី​ញឆ្រោយ្ស​ជ៝យ នទ្រែល​មា​អ្យាត់​លែៈ​នទើ​កោរាញ​ឞ្រាស​អុច​ល៝រ‡ រី​មើ​ពាង់​អ៝ន់​នត៝ប​នទើ​អី​នៃ​មា​ខាន់​អៃ​មៃ​ដ៝ង់។* ៣២ ហើយ​មពោល​ជេៈ​គ៝ប់ លើយ​ក្លាច​អោស ឞឹ​ខាន់​អៃ​មៃ​នើម​តា​កាលើ​ត្រោក​រី​មអាក​ងាន់​ម៝ត់​អ្វាញ់​ខាន់​អៃ​មៃ§។* ៣៣ តាច់​ហ៝ម់​ទ្រាប់​នទើ​ខាន់​អៃ​មៃ​គែស ពាៈ​អ៝ន់​មា​មពោល​អ៝​អាច។ នទ្រី​មើ​ខាន់​អៃ​មៃ​ជេង​រាបុន​ទ្រាប់​នទើ​អី​មោ​ឞ្លាវ​អោម​អី​មោ​ឞ្លាវ​លែៈ រាបុន​ទ្រាប់​នទើ​ព្រាប់​មា​ខាន់​អៃ​មៃ​នើម​តា​នតុក​កោរាញ​ឞ្រាស​តា​កាលើ​ត្រោក​រី នតុក​អី​នៃ​មោ​អោស​គែស​ឞូនុយ្ស​នតុង មោ​អោស​គែស​ញច្យារ់​រែស។ ៣៤ ញជ្រាង់​ហ៝ម់ នទើ​អី​ខាន់​អៃ​មៃ​នត្រ៝ង់​ខ្លៃ​រាលាវ​ឞូ ជេង​នទើ​អី​ខាន់​អៃ​មៃ​មឹន​រាវៃ​រាលាវ​ឞូ​ដ៝ង់*”។

នាវ​នទ្រាប់​ឆាក់​ជាន់

៣៥-៣៦ “អ៝ន់​ខាន់​អៃ​មៃ​ញជ្រាង់​បាបើ​ហ៝ម់ ក៝ប់​គ៝ប់​ព្លឹ​តៃ​តា​អ្យា តឹម​ឞាន​មា​ទឹក​គុ​ក៝ប់​កោរាញ​ខាន់​ពាង់​ព្លឹ​ឆឹត​ឞើស​ឆា​នអាប់​នោក​មាង់។ ខាន់​ពាង់​នទ្រាប់​ឆាក់​ជាន់ អ៝ន់​គែស​អុញ​ឆាគេង​ហីត​ទូ​នាង់​រាអាង​ដ៝ង់ គៃ​មា​ទើស​ពើក​មពោង​មា​ពាង់ នទ្រែល​មា​គើញ​ជាន​ការ​អ៝ន់​មា​ពាង់​រ៝។* ៣៧ ត៝ត់​កោរាញ​ឆឹត​តា​រី អ្វែស​ងាន់​មា​ទឹក​អាបាៈ​អី​ពាង់​ឆៃ​ហោម​គុ​រាងែស​ក៝ប់​តា​រី។ គ៝ប់​លាស​នហេល​នានេៈ​ងាន់​មា​ខាន់​អៃ​មៃ អី​កោរាញ​នៃ​មរា​អ៝ន់​ទឹក​ពាង់​រី​គុ​ឆោង​ឆា​តា​ញឆឺង​រ៝ អី​ពាង់​នើម​រី​នទ្រាប់​ឆាក់​ជាន់​មា​ព្លាច់​ឆើម​កើល​ជាន​ការ​អ៝ន់​ខាន់​ពាង់​អី​នៃ។ ៣៨ ឞ៝ល​លាស​អី​កោរាញ​ពាង់​ត៝ត់​ងគូល​មាង់ មោ​លាស​កេង​អាង​កាដោយ ហោម​ឆៃ​ទឹក​ពាង់​ហោម​គុ​រាងែស​ក៝ប់​ដ៝ង់ ទឹក​អី​នៃ​គែស​នាវ​អ្វែស​ងាន់​រ៝។ ៣៩ អ៝ន់​ខាន់​អៃ​មៃ​គឹត​នាវ​អ្យា៖ លាស​ឞូនុយ្ស​តើម​ជៃ​គឹត​ម៝ង​ឞូ​ហាន់​នតុង ពាង់​មោ​អោស​ប៝ក​គ៝រ​អ៝ន់​ឞូនុយ្ស​នតុង​អី​នៃ​លាប់​តា​ជៃ​ពាង់។* ៤០ លាស​នទ្រី​អ៝ន់​ខាន់​អៃ​មៃ​គុ​ញជ្រាង់​តឹម​ឞាន​ដ៝ង់ យ៝រ​លាស​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់ តា​ម៝ង​ងើត​រាងើយ​ខាន់​អៃ​មៃ​មោ​គែស​មឹន”។

នាវ​ងើយ​នតឹត​មា​ទឹក​អ្វែស នទ្រែល​មា​ទឹក​មោ​អ្វែស

(មថ ២៤:៤៥-៥១)

៤១ ពេត្រោស ​អោប​ឞ្រាស​យេឆូ ៖ “ហើយ​កោរាញ នាវ​មៃ​ងើយ​នតឹត​អ្យា​ទើន​លាស​មា​ហេន​ទើម មោ​លាស​អុច​លាស​មា​ទឹង​លែៈ​ប៝ន​លាន​ដ៝ង់?” ៤២ ឞ្រាស​យេឆូ ​អើស​មា​ពាង់៖ “គ៝ប់​មឞើស​មា​ទឹង​លែៈ​ឞូនុយ្ស​អី​តឹម​ឞាន​មា​ទូ​ហ្វេ​ទឹក​អី​គែស​នូយ្ស​នហ៝ម់​ឆ៝ង់ នទ្រែល​មា​លែៈ​ឞ្លាវ​ងាន់។ កោរាញ​ជាវ​ពាង់​ម៝ត់​អ្វាញ់​ទឹក​អា​អេង​តា​ជៃ​នៃ នទ្រែល​មា​អ៝ន់​ពាង់​ពាៈ​នទើ​ឆោង​ឆា​តឹម​ទី​ម៝ង​អ៝ន់​មា​ខាន់​ពាង់​ដ៝ង់។ ជេសរី​កោរាញ​ហាន់​តា​នតុក​ងាយ​ជ៝ៈ​នារ។ ៤៣ នោក​កោរាញ​ពាង់​ឆឹត​ត៝ត់​តា​ជៃ​រី ហោម​ឆៃ​ពាង់​ជាន​ការ​កើត​នៃ ទឹក​អី​នៃ​គែស​នាវ​អ្វែស​ងាន់​រ៝។ ៤៤ គ៝ប់​មឞើស​ងាន់​មា​ខាន់​អៃ​មៃ កោរាញ​មរា​អ៝ន់​ទឹក​អី​នៃ​ម៝ត់​អ្វាញ់​ទឹង​លែៈ​នទើ​កោរាញ​គែស។* ៤៥ តីស​មា​លាស​ទឹក​អី​នៃ​ពាង់​គែស​លាស​អេង​តា​នូយ្ស​នហ៝ម់​ពាង់​នើម​រី៖ «កោរាញ​គ៝ប់​ជ៝ៈ​ងាន់​ឆឹត ពាង់​មោ​អោស​គើញ​ឆឹត»។ ជេសរី​ពាង់​នតើម​រាពាត់​មឞាង​ទឹក​អា​អេង នអ៝ប់​មា​ឞូ​អូរ​ដ៝ង់​ឞូ​ក្លោ​ដ៝ង់ នទ្រែល​មា​ឆោង​ឆា​ញេត​នទ្រាញ់​ញុល​ឞ្លឹក​ឞ្លែក។* ៤៦ ជេសរី​អី​កោរាញ​ទឹក​អី​នៃ​ព្លឹ​ឆឹត​ត៝ត់​តា​រី តា​នារ​នៃ​ទឹក​អី​នៃ​មោ​អោស​គែស​ញជ្រាង់ តា​ម៝ង​នៃ​ពាង់​មោ​គែស​គឹត​ដ៝ង់។ កោរាញ​ងក្រីត​ពាង់​រ៝ នទ្រែល​មា​អ៝ន់​ពាង់​គុ​តា​នតុក​ទឹង​លែៈ​ឞូនុយ្ស​អី​មោ​គែស​ដ៝ង់​ជាន​ការ​អ៝ន់​ឆ៝ង់។ ៤៧ ឞូ​ម៝ស​ទឹក​អី​លែៈ​គឹត​នាល់​នូយ្ស​នហ៝ម់​កោរាញ​ពាង់​នើម​អុច តីស​មា​មោ​នទ្រាប់​ឆាក់​ជាន់ នទ្រែល​មា​មោ​ជាន​តឹង​នូយ្ស​នហ៝ម់​កោរាញ​អុច ទឹក​អី​នៃ​មរា​ម៝ប់​ម៝ង់​អ៝ក់​ងាន់។* ៤៨ យើន​មា​ទឹក​អី​មោ​គឹត​នាល់​នូយ្ស​នហ៝ម់​កោរាញ​រី ពាង់​គែស​ជាន​តីស​ដ៝ង់ តីស​មា​ម៝ប់​ម៝ង់​ដេៈ​ដាៈ​ទើម។ យើន​មា​ឞូ​ម៝ស​អី​ឞូ​អ៝ន់​នទើ​អ៝ក់ ឞូ​មរា​ទាន់​តាៈ​ឞើស​ឞូនុយ្ស​អី​នៃ​អ៝ក់​ដ៝ង់។ ឞូ​ម៝ស​អី​ឞូ​ជាវ​ជាន​ការ​ក្វ៝ង់ ឞូ​មរា​អោប​ឞើស​ពាង់​អី​នៃ​លើ​ហោ​អ៝ក់​ជឹត”។

នាវ​តឹម​ងខាស​ផូង​យ៝រ​មា​ឞ្រាស​យេឆូ 

(មថ ១០:៣៤-៣៦)

៤៩ ឞ្រាស​យេឆូ ​លាស​ជឹត៖ “គ៝ប់​វាច់​គៃ​មា​លែវ​អុញ​ទោស​តា​នែស​នតូ។ គ៝ប់​អុច​ងាន់​លាស​ឆៃ​អុញ​អី​នៃ​លែៈ​ហីត។ ៥០ ហោម​ដេៈ​នារ​ជឹត​នាប់​តៃ​គ៝ប់​គែស​នាវ​ក្រីត​ជេរ​ហោ​ងាន់ នទើ​អី​នៃ​ជេង​ទូ​នតីល​បាប់តែម​មា​គ៝ប់ តា​នូយ្ស​នហ៝ម់​គ៝ប់​រាង៝ត​ហោ​ងាន់​ត៝ត់​មា​នាវ​អី​អ្យា​ជេស​លែៈ​ផ្យៅ។* ៥១ លើយ​អោស​ខាន់​អៃ​មៃ​មឹន​គ៝ប់​វាច់​គៃ​មា​លែវ​នាវ​ដាប់​មពាន់​តា​នែស​នតូ​អ្យា មោ​ទី​អោស វាច់​គៃ​មា​លែវ​នាវ​តឹម​ងខាស​មពោល។ ៥២ នតើម​ឞើស​នារ​អ្យា​ជឹត​នាប់ នតឹត​លាស​គែស​ទូ​មល៝ម់​ជៃ គែស​ឞូនុយ្ស​ព្រាម់​នុយ្ស ឞូនុយ្ស​ព្រាម់​នុយ្ស​អី​នៃ​មរា​តឹម​ងខាស​មពោល ពែ​នុយ្ស​តឹម​ងខាស​មពោល​ដាស​មា​ឞារ​ហៃ ឞារ​ហៃ​តឹម​ងខាស​មពោល​ដាស​មា​ពែ​នុយ្ស*

៥៣ «ឞឹ​តឹម​ងខាស​មពោល​ដាស​ក៝ន​ឞូ​ក្លោ‌

ក៝ន​ឞូ​ក្លោ​តឹម​ងខាស​មពោល​ដាស​ឞឹ‌

មេៈ​តឹម​ងខាស​មពោល​ដាស​ក៝ន​ឞូ​អូរ‌

ក៝ន​ឞូ​អូរ​តឹម​ងខាស​មពោល​ដាស​មេៈ‌

ព៝​ឞូ​អូរ​តឹម​ងខាស​មពោល​ដាស​មាន់‌

មាន់​តឹម​ងខាស​មពោល​ដាស​ព៝​ឞូ​អូរ»†”។

នាវ​ខ្លៃ​អ៝ន់​គឹត​វ៝ត់​មា​រានោក

(មថ ១៦:២-៣)

៥៤ ឞ្រាស​យេឆូ ​លាស​មា​ផូង​ប៝ន​លាន​ដ៝ង់៖ “ទោល​ខាន់​អៃ​មៃ​ឆៃ​តុក​ឞ្រោៈ​មពែស​ឞើស​ញ៝ប់​នារ​រី ខាន់​អៃ​មៃ​លាស​រ៝៖ «ឞើយ​អុច​មីស​ជេស» នទ្រី​គែស​មីស​ងាន់​រ៝។ ៥៥ លាស​ខាន់​អៃ​មៃ​ឆៃ​គែស​ឆ្យាល​ខោម​តាៈ​មពែស​ឞើស​ទ៝ង់​រី ខាន់​អៃ​មៃ​លាស៖ «នារ​អ្យា​ហោ​ទោស» ពាង់​គែស​ទោស​ងាន់​រ៝†។ ៥៦ ហើយ​ឞូនុយ្ស​ជាន​អ្យាត់​នាវ​កោរាញ​ឞ្រាស​ទើម ខាន់​អៃ​មៃ​ឞ្លាវ​មឞេន​ត្រោក នទ្រែល​មា​ឞ្លាវ​មឞេន​នែស លាស​នទ្រី​មើម​ទឹង​មោ​គឹត​វ៝ត់​នទើ​អី​កោរាញ​ឞ្រាស​ជាន​តា​នោក​អាបៃ​អ្យា?”

នាវ​ខ្លៃ​អ៝ន់​ឞូនុយ្ស​តឹម​ទី​អេ​ល៝រ​មា​នារ​កោរាញ​ឞ្រាស​ផាត​ទោយ្ស

(មថ ៥:២៥-២៦)

៥៧ “ជេសរី​មើម​ទឹង​ខាន់​អៃ​មៃ​មោ​គែស​ងក្ល៝ន់​អេង​តា​ឆាក់​ខាន់​អៃ​មៃ​នើម អី​នាវ​ខាន់​អៃ​មៃ​ជាន​ទី? ៥៨ លាស​ខាន់​អៃ​មៃ​ហាន់​ជឹត​ញីស​ផាត​ទោយ្ស​រី ទោល​ខាន់​អៃ​មៃ​ហាន់​រ៝ៈ​ត្រ៝ង​នទ្រែល​ឞូនុយ្ស​អី​ខាន់​អៃ​មៃ​គែស​នាវ​នៃ អ៝ន់​ខាន់​អៃ​មៃ​តឹម​ទាន់​នាវ​យោៈ​ឞាល់ ក្លាច​លាស​ឞូ​ញជុន​ខាន់​អៃ​មៃ​ជឹត​កោរាញ​ផាត​ទោយ្ស កោរាញ​ផាត​ទោយ្ស​អី​នៃ​ញជុន​មា​កោរាញ​នទ្រូង ជេសរី​កោរាញ​នទ្រូង​អី​នៃ​ក្រុង​ខាន់​អៃ​មៃ​តា​ត្រោម​នទ្រូង​រ៝។* ៥៩ គ៝ប់​មឞើស​មា​ខាន់​អៃ​មៃ លាស​មោ​រឹង​ជាន​ទោយ្ស​អ៝ន់​ឞូ ខាន់​អៃ​មៃ​មោ​ទើយ​អោស​លោស​ឞើស​នតុក​នៃ”។

១៣

នាវ​ខ្លៃ​មា​រាគ៝ល់​នូយ្ស​នហ៝ម់​អ្យើស

១ តា​នតុក​នៃ​ដ៝ង់ គែស​ឞូនុយ្ស​អាបាៈ​តា​ផូង​អី​នៃ​មឞើស​មា​ឞ្រាស​យេឆូ ​មា​នាវ​កោរាញ​ពីលាត ​ទែ​ជាន* ខាន់​ពាង់​លាស៖ “ហើយ​កោរាញ គែស​មពោល​កាលីលេ ​ពីលាត ​ទែ​ងខឹត​ខាន់​ពាង់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស តា​នតុក​នៃ​ខាន់​ពាង់​ហោម​អែ​ជាន​ឞ្រាស នទ្រី​មហាម​ខាន់​ពាង់​ហ៝ច​លាយ​ដាស​មហាម​មពោមពា​(ឆ្យុម)​អី​ខាន់​ពាង់​ជាន​ឞ្រាស​នើស”។ ២ ឞ្រាស​យេឆូ ​អើស​មា​ខាន់​ពាង់៖ “អាស​ខាន់​អៃ​មៃ​មឹន​មពោល​កាលីលេ ​អី​នៃ​គែស​នាវ​តីស​អ៝ក់​រាលាវ​មា​ដាស​ផូង​កាលីលេ ​អេងៗ​ឞើស ទឹង​គែស​មា​ខាន់​ពាង់​ខឹត​អ្យើស​កើត​នៃ?†* ៣ គ៝ប់​មឞើស​មា​ខាន់​អៃ​មៃ មោ​ទី​អោស! លាស​ខាន់​អៃ​មៃ​មោ​គែស​រាគ៝ល់​លើយ​នូយ្ស​នហ៝ម់​អ្យើស ខាន់​អៃ​មៃ​មរា​រ៝ស​ហេង​តឹម​ឞាន​មា​ខឹត​ឞូ​អី​នៃ​ដ៝ង់។ ៤ លាស​នទ្រី​អ៝ន់​ខាន់​អៃ​មៃ​កាស​គឹត​នោក​ទូ​មល៝ម់​ជៃ​ព្រេស​រាញា​ឆីល៝ម ​តា​ប៝ន​ក្វ៝ង់​យេរូឆាលឹម  ជៃ​អី​នៃ​ងក្ល៝ន់​ឞូនុយ្ស ១៨ នុយ្ស​ខឹត។ អាស​ខាន់​អៃ​មៃ​មឹន​ខាន់​ពាង់​អី​នៃ​យ៝រ​មា​គែស​នាវ​តីស​អ៝ក់​រាលាវ​មា​ឞូនុយ្ស​អាបាៈ​អេង​តា​ប៝ន​យេរូឆាលឹម ​ឞើស? ៥ មោ​ទី​អោស! គ៝ប់​មឞើស​មា​ខាន់​អៃ​មៃ លាស​ខាន់​អៃ​មៃ​មោ​គែស​រាគ៝ល់​លើយ​នូយ្ស​នហ៝ម់​អ្យើស ខាន់​អៃ​មៃ​តៃ​រ៝ស​ហេង​ដ៝ង់”។

នាវ​ងើយ​នតឹត​មា​តើម​រាវី ​មោ​គែស​ព្លៃ

៦ ជេសរី​ឞ្រាស​យេឆូ ​ងើយ​នាវ​នតឹត​អ្យា​លាស៖ “គែស​ទូ​ហ្វេ​ឞូ​ក្លោ​តាម់​ទូ​តើម​រាវី ​តា​មីរ​ពាង់​នើម។ អាប់​នាម់​ត៝ត់​ខៃ​គែស​ព្លៃ​ឞូនុយ្ស​អី​តើម​មីរ​អី​នៃ​គៃ​មា​ពែៈ​ព្លៃ​ឞើស​តើម​រាវី ​អី​នៃ​មោ​អោស​ឆៃ​គែស​ព្លៃ។* ៧ ជេសរី​ពាង់​លាស​មា​ឞូនុយ្ស​ម៝ត់​មីរ​នៃ៖ «ហើយ​មៃ តើម​រាវី ​អ្យា​លែៈ​ពែ​នាម់​ជេស​គ៝ប់​គៃ​មា​ពែៈ​ព្លៃ មោ​អោស​ឆៃ​ព្លៃ។ កាល់​មអារ់​លើយ​ទោស ម៝ស​ជាន​រ៝ង​ហ្វាច​ទើម​នែស!»* ៨ ជេសរី​ឞូនុយ្ស​អី​ម៝ត់​មីរ​នៃ​លាស៖ «ហើយ​កោរាញ មៃ​រ៝ង​ពាង់​ហោម​ទូ​នាម់​ជឹត ក៝ប់​គ៝ប់​ញឆើរ​នែស តេៈ​អាច់​នទ្រោក​ប៝ត់។ ៩ ងខេប​លាស​នាម់​ឞើស​នាប់​តៃ​ព្លៃ។ លាស​មោ​ឆៃ​ព្លៃ​ដ៝ង់​ទឹង​គែស​មា​កាល់​លើយ​ពាង់!»”

ឞ្រាស​យេឆូ ​ជាន​ឞាស​ឞូ​អូរ​ដុន​ច៝រ​កុយ្ស

១០ គែស​ទូ​នារ​រី ជេង​នារ​ឆាបាត់ ​អី​នារ​ផូង​អីឆ្រាអែល ​រាលូ​ឞ្វៃ​ជាន​ការ ឞ្រាស​យេឆូ ​គុ​នតី​ឞូ​តា​ញីស​រាបុន​ផូង​អីឆ្រាអែល ​រី។ ១១ តា​នតុក​នៃ​គែស​ទូ​ហ្វេ​ឞូ​អូរ​ឞ្រាស​អ្យើស​លើស​ពាង់ លែៈ​ជ៝ៈ ១៨ នាម់​ហើយ ច៝រ​កុយ្ស​ពាង់​ដុន ទ៝ក់​ឆ៝ង់​មោ​ឞ្លាវ​អោស។ ១២ ទោល​ឞ្រាស​យេឆូ ​ឆៃ​ឞូ​អូរ​អី​នៃ ពាង់​ក្វាល់​ឞូ​អូរ​អី​នៃ​វាច់​ទាច់ ជេសរី​លាស​មា​ពាង់៖ “នាវ​ដុន​ច៝រ​កុយ្ស​អៃ​លែៈ​ឞាស​ជេស”។ ១៣ ឞ្រាស​យេឆូ ​តេៈ​តី​កាលើ​ឆាក់​ពាង់​រី ជេសរី​ឞូ​អូរ​អី​នៃ​ទ៝ក់​ឆ៝ង់​ឞាស​នទាល​តា​នៃ​រ៝ ងក្រែ​មា​ពាង់​រានេ​មា​កោរាញ​ឞ្រាស​ដ៝ង់។ ១៤ តីស​មា​ឞូនុយ្ស​អី​ម៝ត់​អ្វាញ់​ញីស​រាបុន​នៃ ឆៃ​ឞ្រាស​យេឆូ ​ជាន​ឞាស​ឞូ​តា​នារ​ឆាបាត់  ពាង់​ជី​នូយ្ស​ងាន់។ ពាង់​លាស​មា​ផូង​ប៝ន​លាន​អី​នៃ៖ “គែស​ព្រាវ​នារ​ទើយ​ជាន​ការ លាស​នទ្រី​ខាន់​អៃ​មៃ​ហាន់​តា​នារ​អី​នៃ​ទោ លាស​អុច​ជាន​ឞាស​នាវ​ជី លើយ​អោស​ហាន់​តា​នារ​ឆាបាត់ ”។* ១៥ ឞ្រាស​យេឆូ ​លាស​មា​ឞូនុយ្ស​អី​ម៝ត់​ញីស​រាបុន​នៃ៖ “ហើយ​ឞូនុយ្ស​ជាន​អ្យាត់​នាវ​កោរាញ​ឞ្រាស​ទើម! អាស​ទឹង​លែៈ​ខាន់​មៃ​អើម​មោ​លាស​ទ្រ៝ស​នទ្រោក ឆែស​លៀ ឞើស​នទ្រូង​ងគារ​លែវ​អ៝ន់​ពាង់​ញេត​ទាក​តា​នារ​ឆាបាត់ ​ហែស? នទើ​អី​នៃ​ជាន​ការ​ដ៝ង់។* ១៦ ឞូ​អូរ​អ្យា​ក៝ន​ឆៅ​អាឞ្រាហាម់ ​អី​ចែ​ផូង​ឞ៝ន់​ដ៝ង់។ ឆាតាង់ ​អី​កោរាញ​មពោល​ឞ្រាស​អ្យើស​ក៝ត់​ពាង់​លែៈ​ជ៝ៈ ១៨ នាម់​ងាន់ លាស​នទ្រី​គ៝ប់​រាក្លាយ្ស​ពាង់​តា​នារ​ឆាបាត់ ​អើម​មោ​ទី​បាស?” ១៧ ជេស​ឞ្រាស​យេឆូ ​ងើយ​នៃ ដីត​ព្រេង​ទាទេ​ងាន់​លែៈ​ឞូនុយ្ស​អី​តឹម​រាទ៝ង់​ដាស​ពាង់​រី​នើស។ ល៝ង់​អី​ប៝ន​លាន​រី​ឞូ​គែស​នាវ​រាម់​មអាក​ងាន់​មា​លែៈ​នាវ​ទើយ​នាវ​អ្វែស​ឞ្រាស​យេឆូ ​ជាន​អី​នៃ។

នាវ​ងើយ​នតឹត​មា​គារ់​ឆី​ទុត​ជេៈ នទ្រែល​មា​នទ្រូយ

នាវ​ងើយ​នតឹត​មា​នាវ​កោរាញ​ឞ្រាស​ម៝ត់​អ្វាញ់​ឞូនុយ្ស

(មថ ១៣:៣១-៣៣; មក ៤:៣០-៣២)

១៨ ជេសរី​ឞ្រាស​យេឆូ ​លាស៖ “ម៝ស​នទើ​ទើយ​តឹម​នតឹត​មា​នាវ​កោរាញ​ឞ្រាស​ម៝ត់​អ្វាញ់? លាស​នទ្រី​ម៝ស​នទើ​គ៝ប់​ជាន​គៃ​មា​ទើយ​តឹម​រាដឹល​មា​នាវ​កោរាញ​ឞ្រាស​ម៝ត់​អ្វាញ់​ឞូនុយ្ស​នៃ? ១៩ នាវ​កោរាញ​ឞ្រាស​ម៝ត់​អ្វាញ់​ឞូនុយ្ស ជេង​តឹម​ឞាន​មា​គារ់​ឆី​ទូ​នតីល​ទុត​ជេៈ គែស​ទូ​ហ្វេ​ឞូ​ក្លោ​តាម់​តា​មីរ​ពាង់​នើម​រី។ គារ់​ឆី​អី​នៃ​ហ៝ន​ជេង​តើម​ឆី​ទុត​ក្វ៝ង់ ជេសរី​នហ៝​មា​គែស​ឆ្យុម​ជាន​រាឆ្វាន់​តា​ងគីង​នៃ​ដ៝ង់”។* ២០ ឞ្រាស​យេឆូ ​លាស​ជឹត៖ “លាស​នទ្រី​ម៝ស​នទើ​អេង​ជឹត​គ៝ប់​នតឹត​គៃ​មា​ទើយ​តឹម​ឞាន​មា​នាវ​កោរាញ​ឞ្រាស​ម៝ត់​អ្វាញ់​នៃ?‡ ២១ នាវ​កោរាញ​ឞ្រាស​ម៝ត់​អ្វាញ់​ឞូនុយ្ស ជេង​តឹម​ឞាន​មា​នទ្រូយ​ទូ​មល៝ម់ ទូ​ហ្វេ​ឞូ​អូរ​ឆ៝ៈ​ព៝ត​លាយ​នទ្រែល​រានីស​ឞា​ព្រាង់  ពាង់​តេៈ​ទាក​មព្យាច់​អ៝ន់​តឹម​លាប់​ឞាល់​គៃ​មា​ជាន​នុមពាង់ ត៝ត់​ជ៝ៈ​ទូ​ម៝ង​ឞារ​ម៝ង​ឞើស​កើយ​នៃ ទឹង​លែៈ​នទើ​អី​នៃ​លើ​មា​ក្វ៝ង់​លើ​មា​ក្វ៝ង់”។

នាវ​នតឹត​មា​មពោង​ហ្វេត

(មថ ៧:១៣-១៤, ២១-២៣)

២២ ជេសរី​ឞ្រាស​យេឆូ ​ហាន់​រាប៝ង់​ជឹត​ប៝ន​ក្វ៝ង់​យេរូឆាលឹម ពាង់​ហាន់​គ្លាត់​រ៝ៈ​ប៝ន​ក្វ៝ង់ រ៝ៈ​ប៝ន​ជេៈ​អេងៗ នហ៝​មា​នតុម​នតី​ឞូ​ដ៝ង់។* ២៣ តា​ទូ​ប៝ន​គែស​ទូ​ហ្វេ​ឞូ​ក្លោ​អោប​ពាង់៖ “ហើយ​កោរាញ ឞូនុយ្ស​អី​គែស​នាវ​រាក្លាយ្ស​គែស​ដេៈ​ទើម​បាស?” ឞ្រាស​យេឆូ ​អើស​មា​ពាង់៖ ២៤ “ត្រ៝ង​តា​នាវ​រាក្លាយ្ស§​តឹម​ឞាន​មា​មពោង​ជៃ​ហ្វេត លាស​នទ្រី​អ៝ន់​ខាន់​អៃ​មៃ​ញឆ្រោយ្ស​លាប់​រ៝ៈ​មពោង​ជៃ​ហ្វេត​អី​នៃ។ គ៝ប់​មឞើស​មា​ខាន់​អៃ​មៃ គែស​អ៝ក់​ឞូនុយ្ស​អុច​លាប់ តីស​មា​មោ​ទើយ​អោស។* ២៥ គែស​ទូ​ហ្វេ​តើម​ជៃ ត៝ត់​ទូ​នារ​ពាង់​ទ៝ក់​រាដាង់​លើយ​មពោង ខាន់​អៃ​មៃ​គុ​ឞើស​ទីស​មពោង​រី នតើម​ក្វាល់​ពាង់៖ «ហើយ​កោរាញ! ហើយ​កោរាញ! ពឹ​មពោង​មា​ហេន​បាៈ​អើ»។ ពាង់​អី​តើម​ជៃ​នៃ​អើស​មា​ខាន់​អៃ​មៃ​លាស៖ «មោ​អោស គ៝ប់​មោ​អោស​គឹត​នាល់​ខាន់​អៃ​មៃ​អី​នៃ​ឞើស​តាៈ!» ២៦ ជេសរី​ខាន់​អៃ​មៃ​មឞើស​តៃ​មា​ពាង់​ដ៝ង់៖ «ម៝ស​នើស! ហេន​វៃ​គុ​ឆោង​ឆា​នទ្រែល​មៃ​នើស​ហ្យើ មៃ​វៃ​នតុម​នតី​ហេន​រ៝ៈ​ប៝ន​ដ៝ង់»។ ២៧ ពាង់​លាស​មា​ខាន់​អៃ​មៃ៖ «ហើយ​មពោល​ជាន​ការ​ក្វែ ទូ​ងាយ​ឞើស​គ៝ប់​ហ៝ម់! គ៝ប់​មោ​អោស​គឹត​នាល់​ខាន់​អៃ​មៃ​អី​នៃ​ឞើស​តាៈ!» គ៝ប់​តឹម​ឞាន​មា​តើម​ជៃ​អី​នៃ។* ២៨ ជេសរី​ខាន់​អៃ​មៃ​គែស​នាវ​ញហ្យាង់​ញុម នទ្រែល​មា​រាច្យាត់​ឆេក ទោល​ខាន់​អៃ​មៃ​ឆៃ​មពោល​ចែ​ខាន់​អៃ​មៃ​អាឞ្រាហាម់ អីឆាក់  នទ្រែល​មា​យាកោប  ជេសរី​នទ្រែល​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​គុ​តា​នាវ​កោរាញ​ឞ្រាស​ម៝ត់​អ្វាញ់​នៃ តីស​មា​អី​ខាន់​អៃ​មៃ​នៃ​កោរាញ​ឞ្រាស​នត្លើយ​លើយ​ឞើស​ទីស​រី។ ២៩ គែស​ឞូនុយ្ស​អី​តាៈ​ឞើស​អាប់​ញជោញ​ឞ្រី ខាន់​ពាង់​មោ​អោស​ទី​ផូង​អីឆ្រាអែល  គុ​ញេត​ឆោង​ឆា​នទ្រែល​តា​នតុក​ឞ្រី​កាដាច់​កោរាញ​ឞ្រាស​រី​ដ៝ង់។* ៣០ ល៝ង់​ឞូនុយ្ស​អី​ឞើស​កើយ​ព្លាច់​ឞើស​នាប់ ឞូនុយ្ស​អី​ឞើស​នាប់​ព្លាច់​ឞើស​កើយ​ច្រាវ គែស​ឞូនុយ្ស​អាបាៈ​តា​នែស​នតូ​អ្យា​ឞូ​គឹត​ខាន់​ពាង់​គែស​នាវ​ខ្លៃ​ងាន់ យើន​មា​តា​ជឹត​នាប់​តៃ​មោ​អោស​គែស​នាវ​ខ្លៃ តីស​មា​គែស​ឞូនុយ្ស​អាបាៈ​អេង​ជឹត​តា​នែស​នតូ​អ្យា​ឞូ​គឹត​ខាន់​ពាង់​មោ​អោស​គែស​នាវ​ខ្លៃ យើន​មា​តា​ជឹត​នាប់​តៃ​ងខើង​មា​គែស​នាវ​ខ្លៃ”។

ឞ្រាស​យេឆូ ​គែស​នាវ​រាង៝ត​មា​ប៝ន​ក្វ៝ង់​យេរូឆាលឹម 

(មថ ២៣:៣៧-៣៩)

៣១ តា​នោក​នៃ​គែស​ផូង​ផារីឆី ​អាបាៈ​ហាន់​ម៝ប់​ឞ្រាស​យេឆូ  ជេសរី​លាស​មា​ពាង់៖ “មៃ​ទូ​ឞើស​នតុក​អ្យា​ហ៝ម់ កោរាញ​ម៝ត់​អ្វាញ់​ហេរោត-​អ៝ន់តីពាស ​អុច​ងខឹត​មៃ”។* ៣២ ឞ្រាស​យេឆូ ​លាស​មា​ផូង​អី​នៃ៖ “ពាង់​មោ​អោស​គែស​នាវ​ទើយ​មា​គ៝ប់ ហាន់​ខាន់​មៃ​មឞើស​មា​ពាង់​អី​ឞូនុយ្ស​តឹម​ឞាន​មា​ឆ៝​ឞ្រី​អី​នៃ នារ​អ្យា នារ​អោយ​តៃ គ៝ប់​ហោម​នត្រុត​ឞ្រាស​អ្យើស នទ្រែល​មា​ជាន​ឞាស​ឞូនុយ្ស​ជី ត៝ត់​នារ​អោយ​ក្លាក*​គ៝ប់​ជាន​ការ​គ៝ប់​អ្យា​ត៝ត់​ជេស។ ៣៣ យើន​មា​នារ​អ្យា នារ​អោយ​តៃ នទ្រែល​មា​នារ​អោយ​ក្លាក អ្យាត់​មា​គ៝ប់​ហាន់​រ៝ៈ​ត្រ៝ង គ៝ប់​ហាន់​ត៝ត់​តា​ប៝ន​ក្វ៝ង់​យេរូឆាលឹម  យ៝រ​លាស​មោ​ទី​អោស​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ខឹត​ឞើស​ទីស​ប៝ន​អី​នៃ។ ៣៤ ហើយ​ឞូនុយ្ស​តា​ប៝ន​យេរូឆាលឹម  ឞូនុយ្ស​តា​ប៝ន​យេរូឆាលឹម  ខាន់​អៃ​មៃ​លែៈ​ងខឹត​ជេស​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ឆ៝ៈ​លុ​នតុប​ងខឹត​លើយ​អី​ឞូនុយ្ស​កោរាញ​ឞ្រាស​ដាៈ​ហាន់​នតី​ខាន់​អៃ​មៃ។ យើន​មា​លែៈ​បាបើ​ងាន់​គ៝ប់​អុច​រាគូម​ខាន់​អៃ​មៃ តឹម​ឞាន​មា​មែ​អ្យារ់​រាតុក​ក៝ន​អ៝ន់​គុ​គូម​តា​ន៝ម់​នារ​ពាង់ តីស​មា​ខាន់​អៃ​មៃ​មោ​អុច​អោស។* ៣៥ គ៝ប់​មឞើស​មា​ខាន់​អៃ​មៃ គ៝ប់​ហាន់​អា​ខាន់​អៃ​មៃ​ហោម​ទូ​តឹ​ទើម ជេសរី​តៃ​ខាន់​អៃ​មៃ​មោ​ហោម​អោស​ឆៃ​គ៝ប់​ជឹត។ អ្វាញ់​ប៝ន​ខាន់​អៃ​មៃ​តៃ​កោរាញ​ឞ្រាស​នត្លើយ​ងាន់ នហ៝​មា​ត៝ត់​ម៝ង​ខាន់​អៃ​មៃ​លាស​មា​គ៝ប់៖ «ទាន់​កោរាញ​ឞ្រាស​អ៝ន់​នាវ​គែស​ជេង​មា​ឞូនុយ្ស​អ្យា អី​កោរាញ​ឞ្រាស​ទែ​ដាៈ​វាច់†»†”។

១៤

ឞ្រាស​យេឆូ ​ជាន​ឞាស​ឞូនុយ្ស​ជី​តា​នារ​ឆាបាត់ 

១ គែស​ទូ​នារ​ជេង​នារ​ឆាបាត់ ឞ្រាស​យេឆូ ​ហាន់​ឆោង​ឆា​តា​ជៃ​ទូ​ហ្វេ​កោរាញ​ផូង​ផារីឆី ។ ត៝ត់​តា​នៃ​លែៈ​មពោល​អី​គុ​តា​ជៃ​នៃ​ក៝ប់​រាម្យាង់​អ្វាញ់​ឞ្រាស​យេឆូ ។* ២ តា​នៃ​ឆៃ​ទូ​ហ្វេ​ឞូនុយ្ស​ជី​ពុក​ជី​មោរ គុ​ឞើស​នាប់​ឞ្រាស​យេឆូ ​រី។ ៣ ជេសរី​ឞ្រាស​យេឆូ ​អោប​ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​ផារីឆី ៖ “តឹង​មា​នាវ​វៃ​ផូង​ឞ៝ន់ អាស​ទី​ដ៝ង់​ឞើស ជាន​ឞាស​ឞូនុយ្ស​ជី​តា​នារ​ឆាបាត់ ​អី​នារ​គុ​រាលូ​ឞ្វៃ​ជាន​ការ?” ៤ លែៈ​ខាន់​ពាង់​រី​គុ​អ្យាត់​ឆាក់​រាក់​ក្លាក់​ទើម មោ​អោស​ទូ​ហ្វេ​ងើយ ជេសរី​ឞ្រាស​យេឆូ ​ក្វាន់​ឞូនុយ្ស​អី​នៃ​ជាន​ឞាស​នាវ​ជី ដាៈ​ពាង់​ឆឹត​អា​រី។ ៥ ជេសរី​ឞ្រាស​យេឆូ ​លាស​មា​ខាន់​ពាង់​អី​នៃ៖ “តា​ផូង​ខាន់​មៃ លាស​គែស​ក៝ន​ឞូ​ក្លោ មោ​លាស​នទ្រោក​ខាន់​មៃ​តុប​តា​ត្រោម​នតូ​ទាក​តា​នារ​ឆាបាត់  លាស​នទ្រី​អើម​មោ​លាស​ខាន់​មៃ​ឆ៝ៈ​ពាង់​ឞើស? នទើ​អី​នៃ​ជេង​ជាន​ការ​ដ៝ង់”។* ៦ ខាន់​ពាង់​មោ​អោស​ឞ្លាវ​អើស​នាវ​អី​នៃ​មា​ឞ្រាស​យេឆូ ។

លើយ​ជ៝យ​នតុក​អី​ឞូ​លឺ

៧ ឞ្រាស​យេឆូ ​ឆៃ​មពោល​ឞូ​នាច់​កើយ្ស​នតុក​គុ​ឞូ​លឺ ជេសរី​ពាង់​ងើយ​នាវ​នតឹត​មា​មពោល​អី​នៃ៖ ៨ “លាស​គែស​ឞូ​ក្វាល់​ខាន់​មៃ​លាប់​ញេត​ឆោង​តា​នតុក​តឹម​នអាប់​ទូ​នតុក លើយ​ខាន់​មៃ​គុ​អោស​តា​នតុក​ឞូ​រ៝ង​អ៝ន់​មា​ឞូ​តេស​ឞូ​ក្វ៝ង់ ងខេប​លាស​គែស​ពាង់​ក្វាល់​ដ៝ង់​ឞូ​អី​ក្វ៝ង់​រាលាវ​មៃ។* ៩ លាស​ឞូនុយ្ស​អី​តើម​តឹម​នអាប់​នៃ ពាង់​ក្វាល់​មៃ នទ្រែល​មា​ក្វាល់​ឞូនុយ្ស​អី​ក្វ៝ង់​រាលាវ​មៃ​ដ៝ង់ ពាង់​មរា​លាស​មា​មៃ៖ «ទាន់​នតុក​អី​អ្យា​អ៝ន់​មា​ឞូនុយ្ស​អី​អ្យា»​រ៝។ ជេសរី​មៃ​ព្លាច់​គុ​ឞើស​កើយ​ទុត​ឞូ​រី តា​ម៝ង​អី​នៃ​មៃ​គែស​នាវ​ដីត​ព្រេង​ឞូ​ទុត​ហោ។ ១០ លាស​នទ្រី អ៝ន់​ខាន់​មៃ​គុ​ឞើស​កើយ​ទុត​ឞូ​រី​ប៝ត់ ក៝ប់​ពាង់​នើម​អី​តើម​តឹម​នអាប់​នៃ​លាស៖ «ហើយ​ជាង់ ហាន់​គុ​អា​នតុក​អី​អ្វែស​អី​ឞូ​លឺ​អា​នាប់​អ្យា​ហ៝ម់» អី​នៃ​ជេង​នាវ​ឞូ​យើក​មា​មៃ​មា​លែៈ​ឞូ​អី​គុ​ឆោង​ឆា​នទ្រែល​តា​នៃ។ ១១ ឞូ​ម៝ស​អី​នហាវ​អេង​ឆាក់​ពាង់​នើម កោរាញ​ឞ្រាស​ញជុរ​លើយ​ពាង់ យើន​មា​ឞូ​ម៝ស​អី​ញជុរ​អេង​ឆាក់​អុច​អ្យាត់​ពាង់ កោរាញ​ឞ្រាស​ឆើម​នហាវ​ពាង់”។*

អ៝ន់​ក្វាល់​ឞូនុយ្ស​អ៝​អាច​លាប់​ឆោង​ឆា​នទ្រែល

១២ ជេសរី​ឞ្រាស​យេឆូ ​លាស​មា​ឞូនុយ្ស​អី​តើម​ជាៈ​ពាង់​ញេត​ឆោង​អី​នៃ៖ “លាស​មៃ​នទ្រាប់​នាវ​ញេត​ឆោង ងគូល​នារ មោ​លាស​កេង​មាង់ មៃ​លើយ​ជាៈ​អោស​មឹត​ជាង់ អ៝ស​នោ ឞាល់​មពោល មោ​លាស​ឞូនុយ្ស​ច្យៅ​មែង​អី​គែស​ទ្រាប់​នទើ​អ៝ក់ យ៝រ​លាស​មពោល​អី​នៃ​ព្លើង​ជាៈ​មៃ​ទើយ លាស​នទ្រី​លែៈ​គែស​ឞូ​ត្រ៝ៈ​មា​មៃ​ជេស។ ១៣ យើន​មា​លាស​មៃ​នទ្រាប់​នាវ​ញេត​ឆោង អ៝ន់​មៃ​ជាៈ​ផូង​អ៝​អាច ផូង​លុត​ជ៝ង់​តី ផូង​ក្វែត​រាវែន នទ្រែល​មា​ផូង​ចែស​មាត់​ហ៝ៈ។* ១៤ កើត​នទ្រី​កោរាញ​ឞ្រាស​អ៝ន់​នាវ​គែស​ជេង​មា​មៃ​រ៝ យ៝រ​លាស​ទឹង​លែៈ​ឞូនុយ្ស​អី​នៃ ខាន់​ពាង់​មោ​អោស​ទើយ​ព្លើង​ជាៈ​មៃ​ដ៝ង់ យើន​មា​កោរាញ​ឞ្រាស​ទើម​ឆើម​ព្លើង​ត្រ៝ៈ​អ៝ន់​មា​មៃ ត៝ត់​មា​ពាង់​អ៝ន់​ឞូនុយ្ស​ឆ៝ង់​ឆ្រាង់​ទ៝ក់​រេស​តៃ”។

នាវ​ងើយ​នតឹត​មា​ឞូនុយ្ស​អ៝​អាច​ត្រ៝ៈ​លាប់​ញេត​ឆោង

ឞ្រាស​យេឆូ ​នតី គែស​អ៝ក់​ឞូនុយ្ស​ទូន​មោ​តឹង​នាវ​កោរាញ​ឞ្រាស​ក្វាល់

(មថ ២២:១-១០)

១៥ ជេស​ឞ្រាស​យេឆូ ​ងើយ​នៃ ទូ​ហ្វេ​ឞូ​ក្លោ​អី​គុ​ឆោង​ឆា​នទ្រែល ពាង់​លាស​មា​ឞ្រាស​យេឆូ ៖ “អ្វែស​មអាក​ងាន់​មា​ឞូនុយ្ស​អី​គុ​ឆោង​ក្វ៝ង់​ញេត​ក្វ៝ង់​នទ្រែល​តា​ប៝ន​អ្វែស​កោរាញ​ឞ្រាស”។* ១៦ យើន​មា​ឞ្រាស​យេឆូ ​លាស​នាវ​ងើយ​នតឹត​មា​ពាង់៖ “គែស​ទូ​ហ្វេ​ឞូ​ក្លោ​នទ្រាប់​នាវ​ញេត​ឆោង​ទុត​ក្វ៝ង់ ជេសរី​ពាង់​ជាៈ​ឞូ​នាច់​អ៝ក់​ងាន់។ ១៧ ត៝ត់​ទី​ម៝ង​ញេត​ឆោង​អី​នៃ ពាង់​ដាៈ​ទឹក​ពាង់​រី​ហាន់​មឞើស​ឞូ​លាស៖ «ហាន់​ហ៝ម់! ព្យាង់​ត្រាវ​នទ្រាប់​លែៈ​ជេស​លែៈ​ផ្យៅ»។ ១៨ តីស​មា​ទឹង​លែៈ​ឞូ​នាច់​អី​នៃ​រាលាច់​ទាទេ ពាង់​អី​ឞើស​នាប់​រី​លាស​នអា៖ «គ៝ប់​មហែ​រាវាត់​មីរ​ទូ​លោក អាបៃ​រី​គ៝ប់​អុច​ហាន់​អ្វាញ់​ងាន់​រ៝ គ៝ប់​ទាន់​ទោយ្ស​មា​កោរាញ​មៃ​ហៃ»។ ១៩ ពាង់​អី​ទូ​ហ្វេ​ជឹត​លាស​នអា៖ «គ៝ប់​មហែ​រាវាត់​ជឹត​អឹ​នទ្រោក​ងក្វ៝ង់ គ៝ប់​អុច​រាល៝ង​តេៈ​ពាង់ គ៝ប់​ទាន់​ទោយ្ស​មា​កោរាញ​មៃ​ហៃ»។ ២០ អី​ទូ​ហ្វេ​រី​ជឹត​លាស​នអា៖ «គ៝ប់​មហែ​នអាប់​មេ កើត​នទ្រី​ទឹង​គ៝ប់​មោ​គែស​ហាន់​ឆោង​ឆា​នទ្រែល»។ ២១ ទឹក​អី​នៃ​ព្លឹ​មឞើស​មា​កោរាញ​រី​តឹង​នាវ​អី​នៃ។ ជេសរី​កោរាញ​អី​នៃ​ជី​នូយ្ស​ហោ​ងាន់ លាស​មា​ទឹក​ពាង់​រី៖ «ឞ្រោៈ​អ៝ន់​គើញ​ហ៝ម់ រ៝ៈ​ត្រ៝ង​ក្វ៝ង់​ត្រ៝ង​ជេៈ តា​ប៝ន​ក្វ៝ង់​អ្យា ជាៈ​លែវ​ផូង​អ៝​អាច ផូង​លុត​ជ៝ង់​តី ផូង​ក្វែត​រាវែន ផូង​ចែស​មាត់​ហាន់​ញេត​ឆោង​តា​អ្យា»។ ២២ ជេស​ជាន​កើត​នៃ ពាង់​មឞើស​មា​កោរាញ​ពាង់៖ «ហើយ​កោរាញ! លែៈ​ជេស​គ៝ប់​ជាន​តឹង​នាវ​មៃ​ដាៈ​នៃ យើន​មា​នតុក​ហោម​អែ​រាមែស​ដ៝ង់»។ ២៣ អី​កោរាញ​នៃ​ដាៈ​ជឹត៖ «ហាន់​ឞ្រោៈ​រ៝ៈ​ត្រ៝ង​រ៝ៈ​មីរ ញច៝ប់​ដាៈ​ឞូ​ហាន់​អ៝ន់​ឞេង​ជៃ​គ៝ប់។ ២៤ ខាន់​អៃ​មៃ​អ្យាត់​នាវ​គ៝ប់​លាស លែៈ​ឞូនុយ្ស​អី​លែៈ​ជេស​គ៝ប់​ជាៈ​នើស គ៝ប់​មោ​ហោម​អោស​អ៝ន់​ទូ​ហ្វេ​ច៝ក់​ព្យាង់​ត្រាវ​គ៝ប់!»”

នាវ​ជេង​អ៝ស​ម៝ន​ឞ្រាស​យេឆូ ​ងាន់

(មថ ១០:៣៧-៣៨)

២៥ គែស​អ៝ក់​ឞូនុយ្ស​ឞ្រោៈ​តឹង​ឞ្រាស​យេឆូ ។ ពាង់​ងគឹល​ជឹត​ផូង​អី​នៃ ជេសរី​លាស​មា​ខាន់​ពាង់៖ ២៦ “លាស​ឞូ​ម៝ស​អុច​តឹង​គ៝ប់ តីស​មា​មោ​រ៝ង់​គ៝ប់​រាលាវ​ដាស​នាវ​ពាង់​រ៝ង់​មេៈ​ឞឹ អូរ​ក៝ន អ៝ស​នោ​អ៝ស​នូរ ឞ៝ល​លាស​ដាស​នាវ​រេស​ពាង់​នើម​កាដោយ ឞូនុយ្ស​អី​នៃ​ជាន​អ៝ស​ម៝ន​គ៝ប់​មោ​ទើយ​អោស។* ២៧ ជេសរី​ឞូ​ម៝ស​អី​មោ​តូយ​ឆី​តឹម​រាកាង់​ពាង់​នើម​ឞ្រោៈ​តឹង​គ៝ប់ ជេង​គែស​នាវ​ខ្លៃ​មោ​អ្យាត់​ទឹង​លែៈ​នាវ​កោរាញ​ឞ្រាស​ដាៈ​ឞ៝ល​លាស​ត៝ត់​ខឹត​ឆាក់​កាដោយ ឞូនុយ្ស​អី​នៃ​មោ​ទើយ​ជាន​អ៝ស​ម៝ន​គ៝ប់​ដ៝ង់។* ២៨ លាស​ខាន់​អៃ​មៃ​អុច​តឹង​គ៝ប់ អ៝ន់​ខាន់​អៃ​មៃ​គឹត​នហេល​ល៝រ។ កើត​នទ្រី​លាស​គែស​ទូ​ហ្វេ​ឞូនុយ្ស​អុច​ជាន​ជៃ​ក្វ៝ង់ ពាង់​គុ​មឹន​ល៝រ​មើ ទាស​អ៝ក់​លែៈ​ហ្វាច​ជាន ទាស​អ៝ក់​គែស​ព្រាក់​តា​ឆាក់​ពាង់​នើម​រី​គៃ​មា​គឹត​ជាន​ជេស មោ​លាស​មោ​ជេស។ ២៩ ក្លាច​លាស​តេៈ​មែស​ជេស​លែៈ​ផ្យៅ តីស​មា​ជាន​មោ​ទើយ​ជេស។ កើត​នទ្រី​ឞូ​ម៝ស​អី​ឆៃ ឞូ​គើម​មឺច ៣០ កើត​នអា៖ «ពាង់​អ្យា​ជាន​ជៃ តីស​មា​មោ​ទើយ​ជេស​ហ្យាស!» ៣១ មោ​លាស លាស​គែស​ទូ​ហ្វេ​កាដាច់ ជេសរី​ពាង់​អុច​តឹម​លើស​ដាស​ទូ​ហ្វេ​កាដាច់​អេង លាស​នទ្រី​កាដាច់​អី​នៃ​គុ​មឹន​តឹម​ញច្រាៈ​ល៝រ​មើ លាស​ពាង់​គែស​តាហែន ១០០០០ នុយ្ស​ទើម ទើយ​តឹម​រាទ៝ង់​ដាស​កាដាច់​អី​លែវ​តាហែន ២០០០០ នុយ្ស​នៃ​លាស​មោ។ ៣២ លាស​ពាង់​គឹត​លាស​មោ​ទើយ​រ៝ ពាង់​ដាៈ​ឞូនុយ្ស​ឆើម​នតាង​ពាង់​ឞ្រោៈ​អោប មើម​ជាន​គៃ​មា​គែស​នាវ​ដាប់​មពាន់ ទោល​កាដាច់​អី​នៃ​ហោម​អែ​ងាយ។ ៣៣ កើត​នទ្រី​តា​ផូង​ខាន់​អៃ​មៃ​នៃ ឞូ​ម៝ស​អី​មោ​ទើយ​បាស​មា​ទឹង​លែៈ​ទ្រាប់​នទើ​ពាង់​នើម​គែស ឞូនុយ្ស​អី​នៃ​មោ​អោស​ទើយ​ជាន​អ៝ស​ម៝ន​គ៝ប់”។*

លើយ​អ៝ន់​រ៝ស​កាស​ឞ៝ស

(មថ ៥:១២; មក ៩:៥០)

៣៤ “ឞ៝ស​ជេង​ទូ​នតីល​នទើ​តេៈ​ត្រាវ​មា​កាស​ងាន់ លាស​ឞ៝ស​អី​នៃ​មោ​ហោម​គែស​កាស មើម​ហោម​ឞ្លាវ​ជាន​គៃ​មា​អ៝ន់​ព្លឹ​កាស​ជឹត?* ៣៥ ពាង់​មោ​ហោម​អោស​គែស​នាវ​ខ្លៃ​ជឹត ឞ៝ល​លាស​ឆ៝ៈ​ព៝ត​លាយ​មា​នែស មោ​លាស​មា​អាច់​នទ្រោក​មោ​ហោម​គែស​នាវ​ខ្លៃ​ដ៝ង់ ផាលាស​មា​ងខុត​មអារ់​លើយ​ឞើស​ទីស​ទើម។ ឞូ​ម៝ស​គែស​តោរ​មា​អ្យាត់ អ៝ន់​អ្យាត់​ទោ!”

១៥

នាវ​ងើយ​នតឹត​ឞែ​ឞ្យាប់​រ៝ស

(មថ ១៨:១២-១៤)

១ ជេសរី​គែស​ទូ​នារ គែស​មពោល​ក៝ប់​ឆ៝ៈ​ព្រាក់​ឞើស​ឞូ​មា​អ៝ន់​កោរាញ​ម៝ត់​អ្វាញ់ នទ្រែល​មា​ឞូនុយ្ស​អី​ឞូ​កើប​ជេង​ឞូនុយ្ស​តីស រាន​វាច់​តា​ឞ្រាស​យេឆូ ​រី​ទាទេ គៃ​មា​អ្យាត់​នាវ​ពាង់​ងើយ។* ២ ជេសរី​ផូង​ផារីឆី  នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  ខាន់​ពាង់​ងើយ​បុក​ងើយ​ឆ្វីស​លាស៖ “ល៝ង់​ពាង់​អី​នៃ​រ៝ម​ឞូនុយ្ស​តីស ឆោង​ឆា​នទ្រែល​ខាន់​ពាង់​ដ៝ង់!” ៣ ជេសរី​ឞ្រាស​យេឆូ ​លាស​មា​ខាន់​ពាង់​មា​នាវ​ងើយ​នតឹត៖ ៤ “នតឹត​លាស​តា​ផូង​ខាន់​មៃ ឞូ​ម៝ស​គែស​ឞែ​ឞ្យាប់ ១០០ ជេសរី​រ៝ស​ទូ​មល៝ម់ ពាង់​មរា​នត្លើយ​ឞែ​ឞ្យាប់ ៩៩ អី​នៃ​តា​ឞ្រី​រាទាស ជេសរី​ហាន់​ជ៝យ​ងាន់​ជ៝យ​ងាន់​ទូ​មល៝ម់​ឞែ​ឞ្យាប់​អី​រ៝ស​នៃ​អ៝ន់​ត៝ត់​ឆៃ​រ៝។* ៥ ត៝ត់​ឆៃ​រី ពាង់​រាម់​មអាក​ងាន់ ពឺ​ឞែ​ឞ្យាប់​អី​នៃ​តេៈ​តា​មលីក​ពាង់​នើម​រី ជេសរី​ព្លឹ​ឆឹត​តៃ​តា​នតុក​អី​នៃ។ ៦ ឆឹត​ត៝ត់​អា​ជៃ​ពាង់​នើម​រី ពាង់​ក្វាល់​មឹត​ជាង់​ពាង់ នទ្រែល​មា​អ៝ស​នោ​ច្យៅ​មែង មឞើស​មា​ខាន់​ពាង់៖ «ហើយ​ខាន់​អៃ​មៃ​កើល​រាម់​មអាក​នទ្រែល​គ៝ប់​ហ៝ម់ យ៝រ​លាស​ឞែ​ឞ្យាប់​គ៝ប់​អី​រ៝ស​នើស​លែៈ​ឆៃ​ជេស»។ ៧ គ៝ប់​មឞើស​មា​ខាន់​មៃ គែស​នាវ​រាម់​មអាក​ហោ​ងាន់​តា​កាលើ​ត្រោក​តា​នតុក​កោរាញ​ឞ្រាស​នើម មា​ទូ​ហ្វេ​ឞូនុយ្ស​តីស​រាគ៝ល់​លើយ​នូយ្ស​នហ៝ម់​អ្យើស រាលាវ​មា​ឞូនុយ្ស​ឆ៝ង់ ៩៩ អី​មោ​ហោម​ខាច់​រាគ៝ល់​នូយ្ស​នហ៝ម់​អ្យើស”។

នាវ​ងើយ​នតឹត​មា​ព្រាក់​កាក់​រ៝ស

៨ ឞ្រាស​យេឆូ ​ងើយ​ទូ​នាវ​នតឹត​ជឹត៖ “នតឹត​លាស លាស​គែស​ទូ​ហ្វេ​ឞូ​អូរ​គែស​ជឹត​មល៝ម់​ព្រាក់​កាក់* ជេសរី​រ៝ស​ទូ​កាក់ ពាង់​មរា​មពេស​នទ៝ក់​មរ៝ម់ មពេស​អុញ​ងអាង​រ៝ៈ​ពុង​រ៝ៈ​ញជោញ​ជ៝យ​រាម្យាង់​អ៝ន់​ត៝ត់​ឆៃ​រ៝។ ៩ ត៝ត់​មា​ឆៃ​រី ពាង់​ក្វាល់​មឹត​ជាង់​ពាង់ នទ្រែល​មា​អ៝ស​នោ​ច្យៅ​មែង មឞើស​មា​ខាន់​ពាង់៖ «ហើយ​ខាន់​អៃ​មៃ​កើល​រាម់​មអាក​នទ្រែល​គ៝ប់​ហ៝ម់ យ៝រ​លាស​ព្រាក់​គ៝ប់​អី​រ៝ស​នើស​លែៈ​ឆៃ​ជេស»។ ១០ គ៝ប់​មឞើស​មា​ខាន់​មៃ តោង​ពារ់​កោរាញ​ឞ្រាស​គែស​នាវ​រាម់​មអាក​ទុត​ហោ យ៝រ​លាស​គែស​ទូ​ហ្វេ​ទើម​ឞូនុយ្ស​តីស​លែៈ​រាគ៝ល់​លើយ​នូយ្ស​នហ៝ម់​អ្យើស”។

នាវ​ងើយ​នតឹត​មា​ក៝ន​មពុត​រ៝ស នទ្រែល​មា​នោ​ពាង់

១១ ឞ្រាស​យេឆូ ​លាស​ជឹត៖ “គែស​ទូ​ហ្វេ​ឞូនុយ្ស​គែស​ឞារ​ហៃ​ក៝ន​ឞូ​ក្លោ។ ១២ គែស​ទូ​នារ អី​ក៝ន​មពុត​នៃ​លាស​មា​ឞឹ​ពាង់៖ «ហើយ​ឞឹ ដាៈ​មៃ​ពាៈ​ទ្រាប់​នទើ​ខ្លៃ​អី​មៃ​អុច​ពាៈ​អ៝ន់​មា​គ៝ប់​នោក​មៃ​ខឹត មៃ​ពាៈ​ហ៝ម់​អ៝ន់​គ៝ប់​អាបៃ​អ្យា​រ៝។ គ៝ប់​មោ​អុច​អោស​ក៝ប់​ត៝ត់​មៃ​ខឹត»។ ជេសរី​អី​ឞឹ​រី​ពាៈ​ទ្រាប់​នទើ​ខ្លៃ​អ៝ន់​មា​លែៈ​ឞារ​ហៃ​ក៝ន​នៃ​រ៝។ ១៣ ត៝ត់​ឞារ​ពែ​នារ​ឞើស​កើយ​នៃ អី​ក៝ន​មពុត​រី​ពាង់​តាច់​ទឹង​លែៈ​ទ្រាប់​នទើ​ពាង់​នើម ជេសរី​ញអោត​ព្រាក់​ហាន់​ជឹត​ឞ្រី​ងាយ។ តា​ឞ្រី​អី​នៃ​ពាង់​ទឹ​ញរីស​(មអីស​មអែស) ព្រាក់​ពាង់​នើម​ត៝ត់​លែៈ។ ១៤ ត៝ត់​មា​លែៈ​ព្រាក់​រី ល៝ង់​តា​ឞ្រី​អី​នៃ​នតើម​គែស​នាវ​ជី​ឆ៝ត់​ជី​ង៝ត​ទុត​ហោ អី​ពាង់​នើម​រី​លែៈ​អ៝​អាច​ដ៝ង់។ ១៥ ជេសរី​ពាង់​ហាន់​ទាន់​គុ​ជាន​ការ​ឞូ​ទូ​ហ្វេ​តា​ឞ្រី​នៃ ឞូ​ដាៈ​ពាង់​ម៝ត់​ឆុរ†​ផូង​រ៝ៈ​មីរ។ ១៦ ពាង់​អុច​ងាន់​មា​មពា​ឞូ​អ៝ន់​ឆុរ​ឆា​គៃ​មា​ឞាស​ជី​ង៝ត តីស​មា​មោ​គែស​អោស​ឞូ​អ៝ន់​ពាង់​ឆា។ ១៧ ត៝ត់​ទូ​នារ​ពាង់​កាស​គឹត​ឆាក់ ពាង់​មឹន​អេង​តា​ឆាក់​ពាង់​នើម​រី៖ «ទឹង​លែៈ​ឞូនុយ្ស​ជាន​ការ​មា​ឞឹ​គ៝ប់​គែស​នទើ​ឆោង​ឆា​ត៝ង់​រាមែស ល៝ង់​គ៝ប់​គុ​តា​អ្យា​តាច់​ព្រ៝ច​អុច​មា​ខឹត​ងាន់​រ៝។ ១៨ គ៝ប់​ព្លឹ​ឆឹត​មា​ឞឹ​ហើយ្ស មឞើស​មា​ពាង់៖ «ហើយ​ឞឹ ក៝ន​ជាន​តីស​មា​កោរាញ​ឞ្រាស ជេសរី​ជាន​តីស​មា​មៃ​ដ៝ង់។* ១៩ គ៝ប់​អ្យា​មោ​ហោម​អោស​ទី​មៃ​ក្វាល់​ជេង​ក៝ន​មៃ​ជឹត​ឞឹ ទាន់​មៃ​កើប​គ៝ប់​ជេង​ឞូនុយ្ស​ជាន​ការ​មា​មៃ​ទើម​ហ៝ៈ»»។

២០ ជេស​មឹន​កើត​នៃ​ពាង់​ទ៝ក់​ឆឹត​មា​ឞឹ​ពាង់​រ៝។ ពាង់​ហាន់​រ៝ៈ​ត្រ៝ង​ឞឹ​ពាង់​ឆៃ​ហោម​ងាយ ត៝ត់​មា​ឆៃ​ឞឹ​ពាង់​យោៈ​នអាច​ហោ​ងាន់ ញច្វាត់​រាន​អូត​អី​ក៝ន​រី។ ២១ ជេសរី​អី​ក៝ន​រី​មឞើស​មា​ឞឹ៖ «ហើយ​ឞឹ ក៝ន​ជាន​តីស​មា​កោរាញ​ឞ្រាស ជេសរី​ជាន​តីស​មា​ឞឹ​ដ៝ង់ គ៝ប់​អ្យា​មោ​ហោម​អោស​ទី​មៃ​ក្វាល់​ជេង​ក៝ន​មៃ​ជឹត ឞឹ»។ ២២ ជេសរី​អី​ឞឹ​នៃ​មឞើស​មា​ទឹក​ពាង់៖ «ហាន់​ឆ៝ៈ​ឞ៝ក​អាវ​អី​ទុត​អ្វែស​អ៝ន់​គើញ ញឆ៝ស​អ៝ន់​មា​ក៝ន​គ៝ប់​អ្យា ជេសរី​ឆ៝ៈ​រាគេន នទ្រែល​មា​នតោ​ជ៝ត​ឆើម​នត្រុប​អ៝ន់​ពាង់​ដ៝ង់ គៃ​មា​ញហើ​ពាង់​ជេង​ក៝ន​គ៝ប់​ងាន់​រ៝។* ២៣ ជេសរី​ឆ៝ៈ​ក៝ន​នទ្រោក​អី​ពេត​អេង​នើស​លាច់​គុច​ញេត​ឆោង​ឆា​អ៝ន់​មអាក‌ ២៤ យ៝រ​លាស​ក៝ន​គ៝ប់​នើស​តឹម​ឞាន​មា​ខឹត អាបៃ​អ្យា​ពាង់​លែៈ​រេស​ជឹត ពាង់​នើស​រ៝ស អាបៃ​អ្យា​លែៈ​គ៝ប់​ឆៃ​ដ៝ង់»។ ជេសរី​ខាន់​ពាង់​លែវ​ឞាល់​ញេត​ឆោង​ឆា​មអាក​ងាន់។*

២៥ នោក​នៃ​អី​ក៝ន​ឞោក​ទាក​រី​គុ​អា​មីរ។ ត៝ត់​ពាង់​ឆឹត​ឞើយ​ត៝ត់​អា​ជៃ តាង់​នតែស​គ៝ង​គ៝រ់ នទ្រែល​មា​រ៝ម់​មព្រើ‌ ២៦ ពាង់​ក្វាល់​ទូ​ហ្វេ​ទឹក​អោប៖ «ម៝ស​នទើ​ជាន​នៃ?» ២៧ ទឹក​អី​នៃ​មឞើស​មា​ពាង់៖ «អ៝ស​មៃ​លែៈ​ឆឹត។ ឞឹ​មៃ​ដាៈ​ឞូ​លាច់​គុច​ក៝ន​នទ្រោក​អី​ឞ៝ន់​ពេត​នើស យ៝រ​លាស​ក៝ន​ពាង់​ព្លឹ​ឆឹត​គែស​នាវ​អ្វែស​លាង់»។ ២៨ ក៝ន​ឞោក​ទាក​អី​នៃ​ជី​នូយ្ស​រាមាវ​ងាន់ មោ​អុច​អោស​លាប់​ត្រោម​ជៃ ជេសរី​អី​ឞឹ​រី​លោស​អា​ទីស​អ្យា​ឞ៝ញ​ដាៈ​ពាង់​លាប់។ ២៩ ពាង់​អើស​មា​អី​ឞឹ៖ «គ៝ប់​គុ​នទ្រែល​មៃ​លែៈ​ជ៝ៈ​នាម់​ងាន់ មោ​អោស​រាលាវ​ឞ៝រ់​មឞូង​មៃ ជេសរី​ឞ៝ល​លាស​អី​ក៝ន​ឞែ​មៃ​មោ​អ៝ន់​មា​គ៝ប់ គ៝ប់​ឞែ​មា​លាច់​គុច​ញេត​ឆោង​ឆា​នទ្រែល​មឹត​ជាង់ ទូ​មល៝ម់​មោ​អើម។ ៣០ ល៝ង់​អី​ក៝ន​មៃ​អី​នៃ ពាង់​ទឹ​ញរីស​(មអីស​មអែស) លែៈ​ទ្រាប់​នទើ​មៃ ឆ៝ៈ​ទ៝ង់​គុ​ដាស​ឞូ​អូរ​អេងៗ យើន​មា​ត៝ត់​មា​ពាង់​ព្លឹ​ឆឹត​មៃ​លាច់​ក៝ន​នទ្រោក​អី​ពេត​អ៝ន់​មា​ពាង់​រ៝»។ ៣១ អី​ឞឹ​អើស​មា​ពាង់៖ «ហើយ​នោ មៃ​គុ​នទ្រែល​គ៝ប់​មរ៝ លែៈ​នទើ​គ៝ប់​ហោម​គែស​នើស​ជេង​នទើ​មៃ​ដ៝ង់។* ៣២ យ៝រ​លាស​អ៝ស​មៃ​អី​នៃ​នើស​តឹម​ឞាន​មា​ខឹត អាបៃ​អ្យា​លែៈ​រេស​ជឹត ពាង់​នើស​រ៝ស អាបៃ​អ្យា​លែៈ​ឞ៝ន់​ឆៃ​ដ៝ង់ លាស​នទ្រី​អ៝ន់​ឞ៝ន់​ញេត​ឆោង​ឆា​មអាក»”។

១៦

នាវ​ងើយ​នតឹត​មា​ឞូនុយ្ស​ម៝ត់​អ្វាញ់​ក្វែ

១ ជេសរី​ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “គែស​ទូ​ហ្វេ​ឞូនុយ្ស​នទ្រ៝ង់ ពាង់​អ៝ន់​ទូ​ហ្វេ​ឞូនុយ្ស​ជាន​ការ​ម៝ត់​អ្វាញ់​ទ្រាប់​នទើ​ពាង់។ ជេសរី​គែស​ឞូ​ឞ្រោៈ​មឞើស​មា​ឞូនុយ្ស​នទ្រ៝ង់​អី​នៃ​លាស ឞូនុយ្ស​អី​ម៝ត់​អ្វាញ់​អី​នៃ​ទឹ​ញរីស​(មអីស​មអែស)​ទ្រាប់​នទើ​ពាង់​ទុត​ហោ។ ២ ជេសរី​ឞូនុយ្ស​អី​នទ្រ៝ង់​ក្វាល់​ឞូនុយ្ស​អី​ម៝ត់​អ្វាញ់​អី​នៃ​លាស៖ «ល៝ង់​មៃ​ងក៝ច​មា​គ៝ប់​អី​ទ្រាប់​នទើ​គ៝ប់​មៃ​ម៝ត់​អ្វាញ់ ម៝ស​នទើ​លែៈ​គែស​អាបៃ​អ្យា? យ៝រ​លាស​លែៈ​នាវ​គ៝ប់​តាង់​ឞូ​ងក៝ច​មា​មៃ​មោ​អោស​គែស​នាវ​អ្វែស នទ្រី​មៃ​មោ​ហោម​អោស​ម៝ត់​អ្វាញ់​ទ្រាប់​នទើ​គ៝ប់​ជឹត»។ ៣ ឞូនុយ្ស​អី​នៃ​ងក្ល៝ន់​អេង​តា​ឆាក់​ពាង់​នើម​រី៖ «ឞាស​កោរាញ​មោ​អោស​អ៝ន់​គ៝ប់​ម៝ត់​អ្វាញ់​ទ្រាប់​នទើ​ពាង់​ជឹត។ លាស​នទ្រី​ម៝ស​នទើ​ជាន​គ៝ប់​អី​រី​តៃ? លាស​ព៝ក់​នែស​ហ៝ៈ​មោ​ទើយ លាស​ទាន់​ឞូ​ហ៝ៈ​ដីត។ ៤ អោ! គឹត​ហើយ្ស គ៝ប់​មរា​ជាន​កើត​នអា គៃ​មា​ឞូ​រ៝ម​គ៝ប់​គុ​តា​ជៃ​ខាន់​ពាង់ លាស​ពាង់​មោ​ហោម​អ៝ន់​គ៝ប់​ជាន​ការ​អ្យា​តៃ»។

៥ ជេសរី​ពាង់​ក្វាល់​ទឹង​លែៈ​ឞូនុយ្ស​អី​ហោម​រាន៝ន​ដាស​កោរាញ​ពាង់​រី​នើស អ៝ន់​លាប់​ទូ​ហ្វេ​ទូ​តឹ ពាង់​អោប​ឞូនុយ្ស​អី​ឞើស​នាប់​រី៖ «ទាស​អ៝ក់​មៃ​ហោម​រាន៝ន​មា​កោរាញ​គ៝ប់​មេស?» ៦ ឞូនុយ្ស​អី​នៃ​មឞើស​មា​ពាង់៖ «ហោម​ងី ១០០ យាង់​ទុង​យាង់​ក្រែង»។ ពាង់​លាស​មា​ឞូនុយ្ស​អី​នៃ៖ «ឆ៝ៈ​ងាច់​ហ៝ម់​ឆ៝ម់បុត​រាន៝ន​មៃ​ញចីស​តេៈ​លាស ៥០ យាង់​ទុង​យាង់​ក្រែង​ហ៝ៈ»។ ៧ ជេសរី​ពាង់​អោប​ទូ​ហ្វេ​ឞូនុយ្ស​ជឹត៖ «មៃ​ទាស​អ៝ក់​ហោម​រាន៝ន​មា​កោរាញ​គ៝ប់​មេស?» ឞូនុយ្ស​អី​នៃ​មឞើស​មា​ពាង់៖ «ហោម​ឞា ១០០ ឆាស»។ ពាង់​លាស​មា​ឞូនុយ្ស​អី​នៃ៖ «ឆ៝ៈ​ឆ៝ម់បុត​រាន៝ន​មៃ​ហ៝ម់​ញចីស​តេៈ​លាស ៨០ ឆាស​ហ៝ៈ»។

៨ ជេសរី​អី​កោរាញ​រី​រានេ​មា​ឞូនុយ្ស​ម៝ត់​អ្វាញ់​ក្វែ​អី​នៃ យ៝រ​លាស​ពាង់​ឞ្លាវ​គឹត​មឹន​ងាន់។ នទ្រី​ឞូនុយ្ស​មោ​អ្យាត់​នាវ​កោរាញ​ឞ្រាស​ឞ្លាវ​រាលាវ​ឞូនុយ្ស​អ្យាត់ យ៝រ​លាស​ខាន់​ពាង់​ឞ្លាវ​ជ៝យ​ឆា គៃ​មា​គែស​នាវ​រេស​អ្វែស​តា​នែស​នតូ​អ្យា។ យើន​មា​ឞូនុយ្ស​អ្យាត់​នាវ​កោរាញ​ឞ្រាស​មោ​អោស​ឞ្លាវ​កើត​ខាន់​ពាង់​គុ​រេស​គឹត​មា​នាវ​រេស​អ្វែស​តា​នារ​ជឹត​នាប់​តៃ”។*

នាវ​ទ៝ង់​ទ្រាប់​នទើ​តា​នែស​នតូ​អ្យា

៩ “គ៝ប់​មឞើស​មា​ខាន់​អៃ​មៃ នោក​ខាន់​អៃ​មៃ​ហោម​គុ​តា​នែស​នតូ​អ្យា ពាៈ​ទ្រាប់​នទើ​ខាន់​អៃ​មៃ​នើម​ជាន​មឹត​ជាង់​នទ្រែល​ឞូនុយ្ស​អ៝ក់ គៃ​មា​ត៝ត់​ខាន់​អៃ​មៃ​ខឹត​ឆឹត​ប៝ន​អ្វែស​តា​កាលើ​ត្រោក​រី មឹត​ជាង់​ខាន់​អៃ​មៃ​នៃ​រ៝ម​គុ​នទ្រែល​នហ៝​រ៝។* ១០ ឞូ​ម៝ស​ឆ៝ង់​មា​ជាន​នទើ​ជេៈ ពាង់​ឆ៝ង់​មា​ជាន​នទើ​ក្វ៝ង់​ដ៝ង់។ ឞូ​ម៝ស​ក្វែ​មា​ជាន​នទើ​ជេៈ ពាង់​ក្វែ​មា​ជាន​នទើ​ក្វ៝ង់​ដ៝ង់។* ១១ លាស​នទ្រី លាស​ខាន់​អៃ​មៃ​មោ​ឆ៝ង់​អុច​ឆា​ញឆ្យាន់​មា​ទ្រាប់​នទើ​ខាន់​អៃ​មៃ​នើម​តា​នែស​នតូ​អ្យា កោរាញ​ឞ្រាស​មោ​អោស​អ៝ន់​មា​ខាន់​អៃ​មៃ​ទ្រាប់​នទើ​អី​គែស​នាវ​ខ្លៃ​ងាន់​តា​ប៝ន​អ្វែស​តា​កាលើ*។ ១២ លាស​ខាន់​អៃ​មៃ​មោ​ឆ៝ង់​មា​ទ្រាប់​នទើ​ឞូ​អេង មើម​កោរាញ​ឞ្រាស​ទើយ​អ៝ន់​ទ្រាប់​នទើ​មា​ខាន់​អៃ​មៃ​តា​ប៝ន​អ្វែស​តា​កាលើ? ១៣ មោ​គែស​អោស​ទូ​ហ្វេ​ឞូនុយ្ស​ទើយ​ជាន​ការ​អ៝ន់​មា​ឞារ​ហៃ​កោរាញ យ៝រ​លាស​ពាង់​មរា​រ៝ង់​មា​ទូ​ហ្វេ​កោរាញ ជេសរី​ឞ្យាញ់​មា​ទូ​ហ្វេ​កោរាញ​អី​អេង មោ​លាស​តឹង​ជឹត​ទូ​ហ្វេ មឺច​អី​ទូ​ហ្វេ​អី​អេង​រី។ កើត​នទ្រី​ខាន់​អៃ​មៃ​យើក​មឞាស​មា​កោរាញ​ឞ្រាស​ដ៝ង់ យើក​មឞាស​មា​ទ្រាប់​នទើ​តា​នែស​នតូ​ដ៝ង់​មោ​ទើយ​អោស”។

នាវ​វៃ​ផូង​អីឆ្រាអែល  មា​ដាស​នាវ​កោរាញ​ឞ្រាស​ម៝ត់​អ្វាញ់​ឞូនុយ្ស

(មថ ១១:១២-១៣; ៥:៣១-៣២; មក ១០:១១-១២)

១៤ គែស​ផូង​ផារីឆី ​តាង់​នាវ​ងើយ​កើត​នៃ ខាន់​ពាង់​គើម​មឺច​មា​ឞ្រាស​យេឆូ  យ៝រ​លាស​ខាន់​ពាង់​នើស​រ៝ង់​មា​ព្រាក់​ងាន់។* ១៥ ឞ្រាស​យេឆូ ​លាស​មា​ខាន់​ពាង់៖ “ខាន់​មៃ​ជេង​ផូង​អុច​ជាន​ឆ៝ង់​អ៝ន់​មាត់​ឞូនុយ្ស​ឆៃ យើន​មា​កោរាញ​ឞ្រាស​លែៈ​គឹត​ជេស​នូយ្ស​នហ៝ម់​ខាន់​មៃ។ គែស​អ៝ក់​នទើ​អី​ឞូនុយ្ស​កើប​ខ្លៃ តីស​មា​កោរាញ​ឞ្រាស​ឞ្យាញ់​ងាន់​នទើ​អី​នៃ។* ១៦ ឆ៝ម់បុត​នាវ​វៃ​ផូង​ឞ៝ន់† នទ្រែល​មា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ទឹង​លែៈ​នទើ​លែៈ​គែស​ញចីស​តា​នៃ​កោរាញ​ឞ្រាស​អ៝ន់​ផូង​ឞ៝ន់​អ្យាត់ នហ៝​មា​ត៝ត់​យោហាន-​បាប់តែម ​នតើម​នតុម​នតី​ឞូ។ តាៈ​ឞើស​យោហាន-​បាប់តែម ​អី​នៃ​គ៝ប់​មឞើស​ងក៝ច​នតី​នាវ​មហែ​មហាន​អ្វែស​មា​នាវ​កោរាញ​ឞ្រាស​អុច​ម៝ត់​អ្វាញ់​ឞូនុយ្ស។ អ៝ន់​ទឹង​លែៈ​ឞូនុយ្ស​ញឆ្រោយ្ស​គៃ​មា​កោរាញ​ឞ្រាស​ម៝ត់​អ្វាញ់​មា​ខាន់​ពាង់។* ១៧ យើន​មា​នាវ​វៃ​ផូង​ឞ៝ន់​អី​កោរាញ​ឞ្រាស​អ៝ន់​មោ​អោស​ទើយ​រាគ៝ល់។ ត្រោក នទ្រែល​មា​នែស​នតូ​ឞ្លាវ​រ៝ស យើន​មា​តា​នាវ​វៃ​អី​នៃ​ឞ៝ល​លាស​តា​នាវ​អី​ទុត​ជេៈ​កាដោយ​មោ​អោស​ឞ្លាវ​រ៝ស។ ១៨ នតឹត​លាស​ឞូ​ម៝ស​នត្លើយ​អូរ ជេសរី​ឆ៝ៈ​តៃ​អូរ​អេង​ជឹត ឞូ​ក្លោ​អី​នៃ​ជេង​ឞូនុយ្ស​ល៝ម់​អូរ។ ឞូ​ម៝ស​ឆ៝ៈ​អូរ​ដាស​ឞូ​អូរ​ឆាយ​នត្លើយ ឞូ​ក្លោ​អី​នៃ​ជេង​ឞូនុយ្ស​ល៝ម់​អូរ​ដ៝ង់‡”។*

ឞូ​ក្លោ​នទ្រ៝ង់ នទ្រែល​មា​លាឆារ 

១៩ ជេសរី​ឞ្រាស​យេឆូ ​ងើយ​ជឹត៖ “គែស​ទូ​ហ្វេ​ឞូ​ក្លោ​នទ្រ៝ង់ ពាង់​ញឆ៝ស​ងគូត​មា​ឞ៝ក​អាវ​អី​អ្វែសៗ​ងាន់ ឆ៝ៈ​ឞើស​ឞ៝ក​ឆូត​ឞ៝ក​ហូល ពាង់​គុ​រេស​មអាក​ងាន់​ឆោង​ឆា​ព្យាង់​ត្រាវ​កាស​ងាន់​អ៝ក់​រាមែស​អាប់​នារ។ ២០ គែស​ដ៝ង់​ទូ​ហ្វេ​ឞូ​ក្លោ​អ៝​អាច​រាញា​ពាង់​លាឆារ  លាម​ឆាក់​ជាន់​ពាង់​គែស​ឆោត​គ្រាយ្ស​ទាទេ ឞូ​លែវ​ពាង់​អ៝ន់​ឞិច​តា​ឞោក​មពោង​ជៃ​ឞូនុយ្ស​នទ្រ៝ង់​អី​នៃ។ ២១ ពាង់​អុច​ងាន់​ឆា​ព្យាង់​នទាក់​ត្រាវ​នទាក់​អី​ត្រោស​ឞើស​លើ​ញឆឺង​ឆោង​ឞូនុយ្ស​នទ្រ៝ង់​អី​នៃ​គៃ​មា​ឞាស​ជី​ង៝ត គែស​នអ៝ប់​មា​ឆ៝​ហាន់​លែរ​ឆោត​គ្រាយ្ស​ពាង់​តា​រី​ដ៝ង់។

២២ ត៝ត់​ទូ​នារ​ឞូនុយ្ស​អ៝​អាច​អី​នៃ​ខឹត ជេសរី​ផូង​តោង​ពារ់​លែវ​ពាង់​គុ​នទ្រែល​អាឞ្រាហាម់ ​អី​ចែ​ផូង​ឞ៝ន់​តា​ប៝ន​អ្វែស​តា​កាលើ​គៃ​មា​គុ​រេស​អ្វែស​តា​រី។ ឞូនុយ្ស​នទ្រ៝ង់​អី​នៃ​ខឹត​ដ៝ង់ ឞូ​លែវ​ត៝ប់​ពាង់​តា​មោច។ ២៣ ជេសរី​ពាង់​គុ​តា​ឞ្រី​ផាន តា​ឞ្រី​ផាន§​រី​គែស​នាវ​រេស​រាញាល់​ក្រីត​ជេរ​ទុត​ហោ​ងាន់​មា​ឞូនុយ្ស​នទ្រ៝ង់​អី​នៃ ពាង់​ងគើរ​អ្វាញ់​ឆៃ​ចែ​អាឞ្រាហាម់ ​ឞើស​ងាយ នទ្រែល​មា​លាឆារ ​គុ​កេង​ពាង់​រី​ដ៝ង់។ ២៤ ឞូនុយ្ស​នទ្រ៝ង់​អី​នៃ​នតែរ​ក្វាល់​ចែ​អាឞ្រាហាម់ ៖ «ហើយ​ចែ! ទាន់​មៃ​យោៈ​នអាច​មា​គ៝ប់​បាៈ​អើ។ ឆើម​ដាៈ​លាឆារ ​ដាៈ​ពាង់​យុក​ទាក​មា​លាវ​តី ជេសរី​ហាន់​នត្រោស​តា​មព្យាត់​គ៝ប់​អ្យា​អ៝ន់​មា​នអីក​អ៝យ យ៝រ​លាស​គុ​តា​អុញ​អ្យា​គែស​នាវ​រេស​ញជី​ទុត​ហោ​ងាន់»។ ២៥ ចែ​អាឞ្រាហាម់ ​អើស​មា​ពាង់៖ «ហើយ​ឆៅ! អ៝ន់​មៃ​កាស​គឹត ទោល​មៃ​ហោម​រេស​តា​នែស​នតូ​នើស មៃ​លែៈ​នាល់​មា​នាវ​អ្វែស​ងាន់ ល៝ង់​លាឆារ ​អ្យា​ពាង់​នាល់​មា​នាវ​អ្យើស​ទើម។ អាបៃ​អ្យា​លាឆារ ​លែៈ​គែស​នាវ​ឞ៝ញ​តា​អ្យា​ហើយ អី​មៃ​នៃ​មៃ​គុ​តា​នាវ​រេស​ញជី​ទុត​ហោ​ងាន់។* ២៦ គែស​ដ៝ង់​នតូ​ឞ្រ៝ង់​ទុត​ហ្វី​វាស​វាង​ហេន​មា​មៃ កើត​នទ្រី​ទឹង​ឞូ​ម៝ស​អុច​ហាន់​ឞើស​នតុក​អ្យា​ជឹត​នតុក​មៃ​នៃ ឞើស​នតុក​មៃ​ជឹត​នតុក​ហេន​អ្យា ឆ្វាង​មោ​ទើយ​អោស»។ ២៧ ឞូនុយ្ស​នទ្រ៝ង់​អី​នៃ​លាស​មា​ចែ​អាឞ្រាហាម់ ៖ «ហើយ​ចែ! លាស​កើត​នទ្រី ខឹត​អោម​លោម​លាៈ ទាន់​មៃ​ដាៈ​លាឆារ ​ហាន់​តា​ជៃ​ឞឹ​គ៝ប់​រី​អើ‌ ២៨ យ៝រ​មា​គ៝ប់​គែស​ព្រាម់​នុយ្ស​អ៝ស​នោ​ឞូ​ក្លោ​លាស។ ដាៈ​ពាង់​មឞើស​មា​ខាន់​ពាង់ អ៝ន់​ខាន់​ពាង់​កាស​គឹត​ញជ្រាង់​ឆាក់ គៃ​មា​លើយ​អោស​អ៝ន់​ហាន់​តា​នតុក​នាវ​រេស​រាញាល់​ទុត​ហោ​អ្យា»។ ២៩ ចែ​អាឞ្រាហាម់ ​អើស​មា​ពាង់៖ «អ៝ស​នោ​មៃ​លែៈ​គែស​ឆ៝ម់បុត​មោឆេ * នទ្រែល​មា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស† លាស​នទ្រី​អ៝ន់​ខាន់​ពាង់​អ្យាត់​ទឹង​លែៈ​នទើ​អី​មពោល​ខាន់​ពាង់​អី​នៃ​គែស​ញចីស​តា​នៃ​ទោ»។* ៣០ ឞូនុយ្ស​នទ្រ៝ង់​ជ៝ល់​អើស​មា​ពាង់​ជឹត៖ «មោ​អោស! ហើយ​ចែ អ៝ន់​គែស​ទូ​ហ្វេ​ឞូនុយ្ស​អី​តាៈ​ឞើស​ខឹត​ហាន់​មឞើស រី​មើ​ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស»។ ៣១ ចែ​អាឞ្រាហាម់ ​អើស​មា​ពាង់៖ «លាស​ខាន់​ពាង់​មោ​អ្យាត់​នាវ​មោឆេ  នទ្រែល​មា​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​គែស​ញចីស ឞ៝ល​លាស​គែស​ឞូនុយ្ស​ខឹត​ទ៝ក់​រេស​ហាន់​មឞើស​មា​ខាន់​ពាង់ ក៝ៈ​ខាន់​ពាង់​មោ​អ្យាត់​ដ៝ង់»”។*

១៧

ញជ្រាង់​លើយ​លែវ​ឞូ​ជាន​តីស

(មថ ១៨:៦-៧, ២១-២២; មក ៩:៤២)

១ គែស​ទូ​នារ​ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “គែស​អ៝ក់​នតីល​ជាន​អ៝ន់​ឞូនុយ្ស​គែស​ជាន​តីស។ តីស​មា​រេស​រាញាល់​ងាន់​មា​ឞូ​ម៝ស​អី​លែវ​ឞូ​ជាន​តីស កោរាញ​ឞ្រាស​តេៈ​ទោយ្ស​ទុត​ក្វ៝ង់​ងាន់​មា​ឞូនុយ្ស​អី​នៃ។ ២ អ្វែស​រាលាវ​លាស​ឞូ​ឆ៝ៈ​មពាល់​លុ​ក៝ត់​តា​ត៝ង​ក៝​ពាង់ ជេសរី​ងក្លាច់​ពាង់​តា​ទាក​វាច់​ទាក​វារ់​រី មា​ដាស​អ៝ន់​រ៝ង​ពាង់​រេស​លែវ​ទូ​ហ្វេ​ឞូនុយ្ស​ញឆីង​ជេៈ​ជាន​តីស។ ៣ អ៝ន់​ខាន់​អៃ​មៃ​ញជ្រាង់​ឆាក់​ខាន់​អៃ​មៃ​នើម។ លាស​គែស​អ៝ស​នោ​ជាន​តីស អ៝ន់​ខាន់​អៃ​មៃ​លាស​នតុម​ពាង់ លាស​ពាង់​រាគ៝ល់​លើយ​នូយ្ស​នហ៝ម់​អ្យើស អ៝ន់​ខាន់​អៃ​មៃ​យោៈ​មា​ពាង់។* ៤ លាស​ពាង់​ជាន​តីស​មា​ខាន់​អៃ​មៃ​ពើស​តឹ​តា​ទូ​នារ ជេសរី​ពាង់​ព្លឹ​ងើយ​មា​ខាន់​អៃ​មៃ​ពើស​តឹ​ដ៝ង់​តា​ទូ​នារ ពាង់​លាស៖ «លែៈ​លាន់​គ៝ប់​ជាន​តីស​នើស​មេ» អ៝ន់​ខាន់​អៃ​មៃ​យោៈ​មា​ពាង់​រ៝”។

នាវ​ញឆីង

៥ មពោល​កោរាញ​អ៝ស​ម៝ន​លាស​មា​ឞ្រាស​យេឆូ ៖ “ទាន់​មៃ​អ៝ន់​នាវ​ញឆីង​មា​ហេន​លើ​មា​ជ្រូ​ជឹត​អើ”។ ៦ ឞ្រាស​យេឆូ ​លាស​មា​ខាន់​ពាង់៖ “លាស​ខាន់​មៃ​គែស​នាវ​ញឆីង​ជេៈ​តឹម​ឞាន​មា​ទូ​គារ់​នតីល​ទុត​ជេៈ ជេសរី​ខាន់​មៃ​លាស​មា​តើម​ឆី​ក្វ៝ង់​អ្យា៖ «រោក​រាយែស​មៃ​ហ៝ន​តា​ងក្លាង​ទាក​វាច់​ទាក​វារ់​រី» ពាង់​មរា​អ្យាត់​នាវ​ខាន់​មៃ​ងាន់​រ៝”។*

នាវ​ជាន​ការ​អ៝ស​ម៝ន

៧ “តា​មពោល​ខាន់​មៃ លាស​គែស​ទូ​ហ្វេ​ឞូនុយ្ស​ពាង់​គែស​ទឹក​ហាន់​ជាន​ការ​តា​មីរ មោ​លាស​ច្យាប់​ឞែ​ឞ្យាប់ ត៝ត់​ពាង់​ព្លឹ​ឆឹត​ឞើស​មីរ​រី អី​កោរាញ​រី​ងើយ​មា​ទឹក​អី​នៃ៖ «គុ​ឆោង​ឆា​ប៝ត់» នទ្រី​ឞើស? ៨ មោ​នទ្រី​អោស កោរាញ​អី​នៃ​មរា​លាស​មា​ពាង់​កើត​នអា​រ៝៖ «នទ្រាប់​ព្យាង់​ត្រាវ​អ៝ន់​មា​គ៝ប់ ជេសរី​មៃ​តើស​ខ៝​អាវ​រាក់​អ៝ន់​គ៝ប់​ឆោង ក៝ប់​ជេស​គ៝ប់​ឆោង​ទឹង​មៃ​ឆោង​ឞើស​កើយ»។ ៩ អាស​កោរាញ​លាស​អ្វែស​មា​ទឹក​អី​នៃ​ឞើស ឆៃ​ពាង់​ជាន​តឹង​នាវ​កោរាញ​ដាៈ? មោ​អោស! ១០ ខាន់​មៃ​តឹម​ឞាន​ដ៝ង់ ទោល​ខាន់​មៃ​ជាន​ការ​តឹង​នាវ​កោរាញ​ឞ្រាស​ដាៈ​អាប់​លែៈ​ផ្យៅ​ជេស អ៝ន់​ខាន់​មៃ​លាស៖ «ហេន​ជេង​ទឹក​កោរាញ​ឞ្រាស​ទើម ហេន​ជាន​ការ​ម៝ស​នទើ​អី​ហេន​ទី​ជាន​ទើម»”។*

ឞ្រាស​យេឆូ ​ជាន​ឞាស​ជឹត​នុយ្ស​ឞូនុយ្ស​ផុង​ឆា

១១ ទោល​ឞ្រាស​យេឆូ ​ហាន់​ជឹត​ប៝ន​ក្វ៝ង់​យេរូឆាលឹម  ពាង់​ហាន់​រ៝ៈ​នហារ់​ឞ្រី​ឆាមារី  ដាស​ឞ្រី​កាលីលេ ។* ១២ ជេសរី​ឞ្រាស​យេឆូ ​ហាន់​លាប់​រ៝ៈ​ទូ​ប៝ន គែស​មពោល​ផុង​ឆា​ជឹត​នុយ្ស​ហាន់​ម៝ប់​ពាង់។ តឹង​នាវ​វៃ ឞ្វៃ​ខាន់​ពាង់​មោ​អ៝ន់​គុ​ទាច់​មា​ឞូនុយ្ស​អេង នទ្រី​ទឹង​ខាន់​ពាង់​គុ​ឞើស​ងាយ​នតែរ​ក្វាល់៖* ១៣ “ហើយ​កោរាញ​យេឆូ  ទាន់​យោៈ​នអាច​ជាន​ឞាស​មា​ហេន​បាៈ​អើ”។ ១៤ ឞ្រាស​យេឆូ ​អ្វាញ់​ជឹត​ខាន់​ពាង់ ជេសរី​លាស៖ “ហាន់​ញហើ​ឆាក់​ខាន់​មៃ​នៃ​អ៝ន់​មា​មពោល​ជាន​ឞ្រាស​អ្វាញ់*​អា​រី គៃ​មា​គឹត​នាល់​ឞាស​នាវ​ជី”។ ខាន់​ពាង់​លោស​ឞើស​ឞ្រាស​យេឆូ​នៃ ទោល​ខាន់​ពាង់​ហាន់​រ៝ៈ​ត្រ៝ង នាវ​ជី​ផុង​ឆា​លែៈ​ខាន់​ពាង់​រី​នើស​ទោ​មា​ឞាស​ក្ល៝ស​ទាទេ​រ៝។* ១៥ ត៝ត់​មា​ឆៃ​ឆាក់​ខាន់​ពាង់​នើម​ឞាស​ក្ល៝ស​លែៈ​ផ្យៅ​កើត​នៃ គែស​ទូ​ហ្វេ​តា​មពោល​អី​នៃ​ពាង់​ព្លឹ​ជឹត​កើយ​អ្យា ងក្រែ​មា​រានេ​មា​កោរាញ​ឞ្រាស​ទុត​នតែសៗ​ងាន់។ ១៦ ត៝ត់​តា​នៃ​ពាង់​ពាន់​តា​ជ៝ង់​ឞ្រាស​យេឆូ ​រី កុញ​ឞោក​ជឹត​នែស ជេសរី​លាស​អ្វែស​មា​កោរាញ​ឞ្រាស។ ឞូនុយ្ស​អី​នៃ​មពោល​ឞ្រី​ឆាមារី  មោ​អោស​ទី​ផូង​អីឆ្រាអែល ។* ១៧ ជេសរី​ឞ្រាស​យេឆូ ​លាស៖ “មោ​ទី​មពោល​អី​ជឹត​នុយ្ស​ឞាស​ទាទេ លាស​នទ្រី​មពោល​អី​មឞ៝ល់​តោរ​ឆឹន​នុយ្ស​អាស​ជឹត​គុ? ១៨ គែស​ទូ​ហ្វេ​មពោល​ឞ្រី​អេង​អ្យា​ទើម​ឞើស ព្លឹ​រានេ​មា​កោរាញ​ឞ្រាស?” ១៩ ជេសរី​ពាង់​លាស​មា​ឞូនុយ្ស​អី​នៃ​ជឹត៖ “មៃ​ទ៝ក់​ហាន់​រី​ហ៝ម់ នាវ​មៃ​ញឆីង​ជាន​ឞាស​នាវ​ជី†​មៃ”។*

នាវ​គឹត​មឞេន​មា​នាវ​កោរាញ​ឞ្រាស​ម៝ត់​អ្វាញ់​ឞូនុយ្ស

(មថ ២៤:២៣-២៨, ៣៧-៤១)

២០ គែស​ទូ​នារ​ផូង​ផារីឆី ​អោប​ឞ្រាស​យេឆូ  ទាស​ជ៝ៈ​នាវ​កោរាញ​ឞ្រាស​ម៝ត់​អ្វាញ់​វាច់។ ឞ្រាស​យេឆូ ​អើស​មា​ខាន់​ពាង់៖ “នាវ​កោរាញ​ឞ្រាស​ម៝ត់​អ្វាញ់​វាច់​មោ​គែស​អោស​នាវ​ឆៃ​មា​មាត់​ឞូនុយ្ស។* ២១ មោ​គែស​អោស​ឞូនុយ្ស​ទើយ​លាស៖ «នាវ​កោរាញ​ឞ្រាស​ម៝ត់​អ្វាញ់​តា​នតុក​អ្យា» មោ​លាស «តា​នតុក​រី»។ អ៝ន់​ខាន់​មៃ​គឹត​លាស នាវ​កោរាញ​ឞ្រាស​ម៝ត់​អ្វាញ់​គែស​តា​នូយ្ស​នហ៝ម់​ឞូនុយ្ស”។* ២២ ឞ្រាស​យេឆូ ​លាស​មា​អ៝ស​ម៝ន​ពាង់៖ “ជឹត​នាប់​តៃ ខាន់​អៃ​មៃ​អុច​ឆៃ​នារ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់ គៃ​មា​ម៝ត់​អ្វាញ់​ខាន់​អៃ​មៃ​តា​នាវ​ទើយ​កោរាញ​ឞ្រាស តីស​មា​ខាន់​អៃ​មៃ​មោ​ឆៃ​អោស។ ២៣ នោក​នៃ​គែស​ឞូ​មឞើស​មា​ខាន់​អៃ​មៃ​លាស៖ «កោរាញ​ឞ្រាស​តា​នតុក​អ្យា» មោ​លាស «តា​នតុក​រី» ខាន់​អៃ​មៃ​លើយ​អោស​អ្យាត់​ខាន់​ពាង់ លើយ​អោស​ហាន់​អ្វាញ់។* ២៤ យ៝រ​លាស​នារ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់ តឹម​ឞាន​មា​លើប​ងលាយ្ស​អាង​ច្រាត​ឞើស​ជ៝ង់​ត្រោក​ទូ​ទីង​ត៝ត់​មា​ជ៝ង់​ត្រោក​ទូ​ទីង កើត​នៃ​ដ៝ង់​លាម​នែស​នតូ​មរា​គឹត​ឆៃ​នារ​គ៝ប់​ព្លឹ​វាច់។ ២៥ យើន​មា​អេ​ល៝រ​មា​ត៝ត់​នារ​អី​នៃ​នើស គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​មរា​គែស​នាវ​ជេរ​ជ៝ត់​ទុត​ហោ​ល៝រ ជេសរី​ឞូនុយ្ស​តា​រានោក​អាបៃ​អ្យា​មអារ់​លើយ​គ៝ប់​ដ៝ង់។* ២៦ តា​នោក​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​នៃ ជេង​តឹម​ឞាន​មា​រានោក​នោអេ ​កាល់​អែ​នើស​ដ៝ង់។* ២៧ រានោក​នៃ​ឞូនុយ្ស​គុ​ញេត​ឆោង​ឆា នអាប់​អូរ​ឆាយ​លើស​មីរ​ជាន​ឞា ឞាៈ​អ៝ស​ឞាៈ​ក៝ន នហ៝​មា​ត៝ត់​នារ​នោអេ ​លាប់​តា​ត្រោម​ទូក​ក្វ៝ង់​រី ជេសរី​ទាក​លេង​ទាក​ទើង​ឞុក​លើស​ហេង​ខាន់​ពាង់​លែៈ​ផ្យៅ។*

២៨ នារ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់ ជេង​តឹម​ឞាន​មា​រានោក​លុត ​កាល់​អែ​នើស​ដ៝ង់។ រានោក​នៃ​ឞូនុយ្ស​គុ​ញេត​ឆោង តាច់​រាគ៝ល់​ទ្រាប់​នទើ តូច​តាម់ នទ្រែល​មា​ជាន​ញីស​ជាន​ជៃ​អាប់​នារ​អាប់​នារ។* ២៩ នហ៝​មា​ត៝ត់​នារ​លុត ​ទូ​លោស​ឞើស​ប៝ន​ឆោដុម ​នៃ គែស​អុញ នទ្រែល​មា​លុ​ហីត​អុញ​តាៈ​ឞើស​កាលើ​ត្រោក​តី​តឹម​ឞាន​មា​តុប​មីស​ងាន់ ជាន​ហេង​លែៈ​ផ្យៅ​ឞូនុយ្ស​តា​ប៝ន​ឆោដុម ​អី​នៃ។ ៣០ នារ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​ញឆោស​ឆាក់ ជេង​តឹម​ឞាន​មា​កើត​នៃ​ដ៝ង់។ ៣១ តា​នារ​អី​នៃ លាស​ឞូ​ម៝ស​គុ​កាលើ​ច៝រ​ជៃ​ល៝ង់‡ លាស​ពាង់​គែស​ទ្រាប់​នទើ​តា​ត្រោម​ជៃ​លើយ​អោស​ជុរ​លាប់​ឆ៝ៈ អ៝ន់​ពាង់​ជុរ​ទូ​ញច្វាត់​ហ៝ៈ។ ឞូ​ម៝ស​អី​គុ​តា​មីរ​តឹម​ឞាន​កើត​នៃ​ដ៝ង់ លើយ​អោស​ព្លឹ​តា​ជៃ​មា​ឆ៝ៈ​នទើ អ៝ន់​ទូ​ញច្វាត់​ហ៝ៈ។ ៣២ អ៝ន់​កាស​គឹត​នាវ​ត៝ត់​មា​អី​អូរ​លុត  ពាង់​ខឹត​យ៝រ​លាស​ពាង់​ងគឹល​ជឹត​កើយ​នោក​ខាន់​ពាង់​ទូ​ឞើស​ប៝ន​ឆោដុម ។* ៣៣ យ៝រ​លាស​ឞូ​ម៝ស​អី​អុច​ព្រាប់​មា​នាវ​រេស​ពាង់​នើម ពាង់​អី​នៃ​មោ​អោស​គែស​នាវ​រេស​នហ៝​រ៝ យើន​មា​ឞូ​ម៝ស​រ៝ស​នាវ​រេស​យ៝រ​មា​តឹង​គ៝ប់§ ពាង់​អី​នៃ​គែស​នាវ​រេស​នហ៝​រ៝​ងាន់​តា​នារ​ជឹត​នាប់​តៃ*។* ៣៤ គ៝ប់​មឞើស​មា​ខាន់​អៃ​មៃ តា​នារ​នៃ​លាស​គែស​ឞារ​ហៃ​ឞូនុយ្ស​ឞិច​តា​ទូ​មល៝ម់​គ្រែ​ទើម​តា​នោក​មាង់ ទូ​ហ្វេ​កោរាញ​ឞ្រាស​ឆ៝ៈ​អ៝ន់​គុ​តា​ប៝ន​អ្វែស​តា​កាលើ ហោម​រ៝ង​ទូ​ហ្វេ​មា​តេៈ​ទោយ្ស។ ៣៥ គែស​ឞារ​ហៃ​ឞូ​អូរ​ពែស​តឹម​រាប់ ទូ​ហ្វេ​កោរាញ​ឞ្រាស​ឆ៝ៈ​អ៝ន់​គុ​តា​ប៝ន​អ្វែស​តា​កាលើ ហោម​រ៝ង​ទូ​ហ្វេ​មា​តេៈ​ទោយ្ស។ ៣៦ [លាស​ឞារ​ហៃ​ឞូ​ក្លោ​គុ​តា​មីរ ទូ​ហ្វេ​កោរាញ​ឞ្រាស​ឆ៝ៈ​ហោម​រ៝ង​ទូ​ហ្វេ]”។ ៣៧ អ៝ស​ម៝ន​អោប​ឞ្រាស​យេឆូ ៖ “ហើយ​កោរាញ អាស​នតុក​គែស​នាវ​អី​នៃ​មេស?” ឞ្រាស​យេឆូ ​អើស​មា​ខាន់​ពាង់៖ “អាស​នតុក​គែស​នទើ​ខឹត គ្រ៝ត់​មរា​រាគូម​ឞាល់​មពារ់​នទាច់​តា​នតុក​អី​នៃ​ដ៝ង់ កើត​នទ្រី​នទើ​អី​នៃ​អ៝ន់​មពើល​មា​ឞូនុយ្ស​ឆៃ​ឞើស​ងាយ”។†

១៨

នាវ​នតឹត​មា​កោរាញ​ផាត​ទោយ្ស មា​ដាស​ឞូ​អូរ​នទ្រោ

១ ជេសរី​ឞ្រាស​យេឆូ ​នតុម​នតី​មពោល​អ៝ស​ម៝ន​ពាង់ អ៝ន់​មឞើស​ឆើម​បាបើ លើយ​អោស​ទឹល​នូយ្ស​នហ៝ម់។* ២ ពាង់​ងើយ​នតឹត៖ “តា​ទូ​ប៝ន​គែស​ទូ​ហ្វេ​កោរាញ​ផាត​ទោយ្ស ពាង់​ឞូនុយ្ស​មោ​អោស​គឹត​ក្លាច​មា​កោរាញ​ឞ្រាស មោ​កាៈ​មោ​រានាម​មា​ឞូនុយ្ស​ដ៝ង់។ ៣ តា​ប៝ន​នៃ​គែស​ដ៝ង់​ទូ​ហ្វេ​ឞូ​អូរ​នទ្រោ​ខឹត​ឆាយ​ដាៈ​ពាង់​ផាត​ទោយ្ស​បាបើ​ងាន់។ ឞូ​អូរ​នទ្រោ​អី​នៃ​លាស៖ «ហើយ​កោរាញ ដាៈ​មៃ​ឆើម​ផាត​ទោយ្ស​មា​ឞូនុយ្ស​អី​ជាន​តីស​មា​គ៝ប់​អើ»។ ៤ ពាង់​រាលាច់​មោ​អុច​ផាត​ទោយ្ស​អ៝ន់​មា​ឞូ​អូរ​នៃ​លែៈ​ជ៝ៈ​នារ​ងាន់ យើន​មា​ជឹត​នាប់​តៃ​ពាង់​មឹន​អេង​តា​នូយ្ស​នហ៝ម់​រី៖ «ឞ៝ល​លាស​គ៝ប់​មោ​គឹត​ក្លាច​មា​កោរាញ​ឞ្រាស មោ​គឹត​ឆ្រីម​មោ​គឹត​រាមាច​មា​ឞូនុយ្ស​កាដោយ​លែៈ‌ ៥ គ៝ប់​ហោម​ផាត​ទោយ្ស​អ៝ន់​មា​ឞូ​អូរ​នទ្រោ​អ្យា​ដ៝ង់ យ៝រ​លាស​ពាង់​ឞ្រោៈ​រាខ្វាក​គ៝ប់​បាបើ​ងាន់។ លាស​គ៝ប់​មោ​អោស​ផាត​ទោយ្ស​អ៝ន់​មា​ពាង់ ពាង់​ហោម​ដាៈ​គ៝ប់​ជ៝ល់​ក៝​ដ៝ង់ អ៝ន់​គ៝ប់​ទឹល»”។

៦ ឞ្រាស​យេឆូ ​លាស​ជឹត៖ “ល៝ង់​អ្យាត់​ម៝ស​នាវ​កោរាញ​ផាត​ទោយ្ស​អ្យើស​អ្យា​ពាង់​ងើយ​នើស។ ៧ កោរាញ​ឞ្រាស​រាលាវ​មា​នៃ ពាង់​ឆើម​កើល*​អ៝ន់​មា​ខាន់​អៃ​មៃ​អី​ឞូនុយ្ស​លែៈ​ពាង់​កើយ្ស អី​ជ៝យ​ក្វាល់​ពាង់​ទឹង​មាង់​ទឹង​នារ។ អាស​ពាង់​ជាន​មឞ្រែៈ​មឞ្រើយ​មា​ខាន់​អៃ​មៃ​ឞើស?* ៨ មោ​អោស គ៝ប់​មឞើស​មា​ខាន់​អៃ​មៃ កោរាញ​ឞ្រាស​ឆើម​កើល†​អ៝ន់​មា​ពាង់​គើញ‡​រ៝។ យើន​មា​ទោល​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ព្លឹ​វាច់​តា​នែស​នតូ​អ្យា ហោម​ឆៃ​ឞូនុយ្ស​គែស​នាវ​ញឆីង​កើត​នអា​ដ៝ង់​លាស​មោ?”

នាវ​នតឹត​មា​ទូ​ហ្វេ​ឞូនុយ្ស​ផារីឆី  ដាស​មា​ឞូនុយ្ស​ក៝ប់​ឆ៝ៈ​ព្រាក់​ឞូ

៩ ជេសរី​ឞ្រាស​យេឆូ ​ងើយ​ទូ​នាវ​នតឹត​ជឹត​អ៝ន់​មា​ឞូនុយ្ស​អី​កើប​អេង​ឆាក់​ពាង់​នើម​ជេង​ឞូនុយ្ស​ឆ៝ង់​តា​ឞើស​នាប់​កោរាញ​ឞ្រាស ជេសរី​មឺច​មា​ឞូ​អេង។* ១០ ពាង់​លាស​កើត​នអា៖ “គែស​ឞារ​ហៃ​ឞូ​ក្លោ​ហាន់​មឞើស​ឆើម​តា​ជ៝ង់​គូង​ញីស​ជាន​ឞ្រាស។ ទូ​ហ្វេ​ផូង​ផារីឆី  ទូ​ហ្វេ​ជឹត​មពោល​ក៝ប់​ឆ៝ៈ​ព្រាក់​ឞើស​ឞូ​មា​អ៝ន់​កោរាញ​ម៝ត់​អ្វាញ់។ ១១ ពាង់​អី​ផារីឆី ​រី​ទ៝ក់​ទូ​ហ្វេ​អេង​ពាង់​នើម​មឞើស​ឆើម​ឞើស​អ្យា​លាស៖ «ហើយ​កោរាញ​ឞ្រាស គ៝ប់​លាស​អ្វែស​មា​មៃ យ៝រ​លាស​គ៝ប់​មោ​អោស​កើត​ឞូនុយ្ស​អាបាៈ​អេង លែៈ​មពោល​អី​នៃ​ជេង​ឞូនុយ្ស​នតុង ឞូនុយ្ស​ក្វែ ឞូនុយ្ស​ល៝ម់​អូរ​ល៝ម់​ឆាយ ជេសរី​គ៝ប់​មោ​តឹម​ឞាន​មា​ឞូនុយ្ស​ក៝ប់​ឆ៝ៈ​ព្រាក់​ឞូ​អី​នៃ​ដ៝ង់។ ១២ ល៝ង់​គ៝ប់​អ្យា​អ៝ត់​ឆោង​ឆា​រាលាវ​មា​ឞូនុយ្ស​អេង​ទូ​ពើស​អ៝ត់​ឞារ​នារ ជេសរី​ឆ៝ៈ​នទើ​គែស​ជឹត​អឹ​រាហ្វាត់​ង្វាយ​ញហើរ​មា​កោរាញ​ឞ្រាស​លែៈ​នទើ​គ៝ប់​មហែ​គែស​ដ៝ង់»។*

១៣ ល៝ង់​ពាង់​អី​ក៝ប់​ឆ៝ៈ​ព្រាក់​ឞូ​រី ទ៝ក់​ឞើស​ងាយ​មោ​ឞាញ់​ដ៝ង់​ងគើរ​មាត់​ជឹត​លើ​មា​កោរាញ​ឞ្រាស។ ពាង់​នតុរ​នតាង​នតើស​ពាង់​នើម​យ៝រ​មា​ពាង់​រាង៝ត​មា​នាវ​តីស​ពាង់​នើម ពាង់​លាស៖ «ហើយ​កោរាញ​ឞ្រាស ទាន់​មៃ​យោៈ​នអាច​មា​គ៝ប់ គ៝ប់​ជេង​ឞូនុយ្ស​តីស»។* ១៤ គ៝ប់​មឞើស​មា​ខាន់​មៃ ខាន់​ពាង់​ព្លឹ​ឆឹត​តា​ជៃ កោរាញ​ឞ្រាស​កើប​ទូ​ហ្វេ​ឞូនុយ្ស​អ្យា​ជេង​ឞូនុយ្ស​លែៈ​ឆ៝ង់ លែៈ​យោៈ​នាវ​តីស​ពាង់ តីស​មា​ទូ​ហ្វេ​ផូង​ផារីឆី ​អី​នៃ​កោរាញ​ឞ្រាស​មោ​អោស​កើប​ជេង​ឞូនុយ្ស​ឆ៝ង់ មោ​អោស​យោៈ​នអាច​នាវ​តីស​ពាង់។ យ៝រ​លាស​ឞូ​ម៝ស​អី​នហាវ​អេង​ឆាក់​ពាង់​នើម កោរាញ​ឞ្រាស​ញជុរ​លើយ ឞូ​ម៝ស​អី​ញជុរ​ឆាក់​ពាង់​នើម កោរាញ​ឞ្រាស​ទែ​នហាវ​ពាង់”។*

ឞ្រាស​យេឆូ ​អ៝ន់​នាវ​គែស​ជេង​មា​ក៝ន​ឆែ

(មថ ១៩:១៣-១៥; មក ១០:១៣-១៦)

១៥ គែស​ទូ​នារ​ឞូ​លែវ​ក៝ន​ឆែ​ជេៈៗ​ហាន់​តា​ឞ្រាស​យេឆូ  គៃ​មា​ដាៈ​ពាង់​ពាស​តី​តា​ក៝ន​ឆែ​អី​នៃ​អ៝ន់​នាវ​គែស​ជេង​មា​ខាន់​ពាង់។ ត៝ត់​មា​មពោល​អ៝ស​ម៝ន​ឆៃ​កើត​នៃ ខាន់​ពាង់​ឞ្វៃ​លើយ​ហាន់​ទាច់​អា​ឞ្រាស​យេឆូ ។ ១៦ យើន​មា​ឞ្រាស​យេឆូ ​ក្វាល់​មពោល​ក៝ន​ឆែ​អី​នៃ​ហាន់​អា​ពាង់ ជេសរី​ពាង់​លាស​មា​មពោល​អ៝ស​ម៝ន​ពាង់៖ “អ៝ន់​ផូង​ក៝ន​ឆែ​វាច់​តា​គ៝ប់ លើយ​អោស​ឞ្វៃ​ពាង់ យ៝រ​លាស​ខាន់​ពាង់​មោ​អោស​នហាវ​អេង​ឆាក់​ខាន់​ពាង់​នើម យើន​មា​ញឆីង​មា​មេៈ​ឞឹ​ហោ​ងាន់ ឞូនុយ្ស​អី​កោរាញ​ឞ្រាស​អុច​ម៝ត់​អ្វាញ់​ខាន់​ពាង់​គែស​កើត​នទ្រី​ដ៝ង់§។ ១៧ គ៝ប់​លាស​នហេល​នានេៈ​ងាន់​មា​ខាន់​អៃ​មៃ ឞូ​ម៝ស​មោ​អោស​តឹម​ឞាន​មា​ក៝ន​ឆែ​ជេៈ​អ្យា មោ​គែស​អោស​កោរាញ​ឞ្រាស​រ៝ម​ពាង់​មា​ម៝ត់​អ្វាញ់*”។

ទូ​ហ្វេ​ឞូនុយ្ស​នទ្រ៝ង់​អុច​គែស​នាវ​រេស​នហ៝​រ៝

(មថ ១៩:១៦-៣០; មក ១០:១៧-៣១)

១៨ គែស​ទូ​ហ្វេ​កោរាញ​ផូង​អីឆ្រាអែល ​អោប​ឞ្រាស​យេឆូ ​កើត​នអា៖ “ហើយ​នើម​នតី​អ្វែស មើម​គ៝ប់​ជាន​មេស គៃ​មា​គែស​នាវ​រេស​នហ៝​រ៝​តៃ?”* ១៩ ឞ្រាស​យេឆូ ​អើស​មា​ពាង់៖ “មើម​ទឹង​មៃ​ក្វាល់​គ៝ប់​«អ្វែស»​កើត​នៃ​មេស? មោ​គែស​អោស​ទូ​ហ្វេ​ឞូនុយ្ស​អ្វែស គែស​ទូ​ហ្វេ​កោរាញ​ឞ្រាស​ទើម​អ្វែស។ ២០ មៃ​លែៈ​គឹត​ជេស​តា​នាវ​វៃ​ផូង​ឞ៝ន់​លាស៖ «លើយ​ល៝ម់​អូរ​ល៝ម់​ឆាយ លើយ​ងខឹត​ឞូ លើយ​នតុង លើយ​ងើយ​ញចើត ជេសរី​យើក​មា​មេៈ​ឞឹ​ហ៝ៈ»”។* ២១ ឞូ​ក្លោ​អី​នៃ​អើស​មា​ឞ្រាស​យេឆូ ៖ “ទឹង​លែៈ​នាវ​វៃ​អី​នៃ​គ៝ប់​ញអោត​នតើម​ឞើស​ជេៈ​ងាន់”។ ២២ ត៝ត់​ឞ្រាស​យេឆូ ​តាង់​កើត​នៃ ជេសរី​ពាង់​លាស​មា​ឞូ​ក្លោ​អី​នៃ៖ “ហោម​ទូ​នតីល​មៃ​មោ​ហ៝ៈ​ជាន តាច់​លែៈ​ទ្រាប់​នទើ​មៃ ពាៈ​អ៝ន់​មា​មពោល​អ៝​អាច រី​មើ​មៃ​គែស​នទើ​ខ្លៃ​តា​ប៝ន​អ្វែស​តា​កាលើ ជេសរី​ទឹង​ហាន់​តឹង​គ៝ប់”។* ២៣ ជេស​តាង់​កើត​នៃ ពាង់​រាវៃ​ញហ្វាច​ហោ​ងាន់ យ៝រ​លាស​ពាង់​ជេង​ឞូនុយ្ស​នទ្រ៝ង់​គែស​ទ្រាប់​នទើ​អ៝ក់​ងាន់។ ២៤ ទោល​ឞ្រាស​យេឆូ ​ឆៃ​ឞូនុយ្ស​នទ្រ៝ង់​នៃ​[គែស​នូយ្ស​នហ៝ម់​រាវៃ] ពាង់​លាស៖ “ជេរ​ងាន់​មា​ឞូនុយ្ស​នទ្រ៝ង់​អ៝ន់​កោរាញ​ឞ្រាស​ម៝ត់​អ្វាញ់​ខាន់​ពាង់‌†* ២៥ ជេរ​រាលាវ​មា​អ៝ន់​ឆែស​ឆាមោ​លាប់​តា​ត្រោម​ងលាយ‡”។ ២៦ ឞូនុយ្ស​អី​តាង់​នាវ​ឞ្រាស​យេឆូ ​លាស​នៃ ខាន់​ពាង់​អោប៖ “លាស​ឞូនុយ្ស​នទ្រ៝ង់​លែៈ​គែស​ជេរ​ជេស​មា​អ៝ន់​កោរាញ​ឞ្រាស​ម៝ត់​អ្វាញ់​ខាន់​ពាង់ លាស​នទ្រី​ឞូនុយ្ស​អា​អេង​ហោម​ទើយ​អ៝ន់​កោរាញ​ឞ្រាស​ម៝ត់​អ្វាញ់​ដ៝ង់​លាស​មោ?”§ ២៧ ឞ្រាស​យេឆូ ​អើស​មា​ខាន់​ពាង់៖ “នទើ​ឞូនុយ្ស​ជាន​មោ​ឞ្លាវ កោរាញ​ឞ្រាស​ជាន​ហោម​ឞ្លាវ ឞូនុយ្ស​មោ​អោស​ឞ្លាវ​រាក្លាយ្ស​អេង​ឆាក់​ពាង់​នើម យើន​មា​កោរាញ​ឞ្រាស​ហោម​ឞ្លាវ​រាក្លាយ្ស”។*

២៨ ពេត្រោស ​លាស​មា​ឞ្រាស​យេឆូ ៖ “មៃ​លែៈ​ឆៃ​ហេន​ជេស លែៈ​នទើ​ហេន​គែស​ហេន​មអារ់​លើយ ជេសរី​តឹង​មៃ លាស​នទ្រី​មើម​ហេន​មេស?”* ២៩ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ ឞូ​ម៝ស​មអារ់​ញីស​ជៃ អូរ​ក៝ន មេៈ​ឞឹ នទ្រែល​មា​អ៝ស​នោ យ៝រ​មា​អ៝ន់​កោរាញ​ឞ្រាស​ម៝ត់​អ្វាញ់​មា​ពាង់‌** ៣០ ឞូនុយ្ស​អី​នៃ​ពាង់​ទើន​នទើ​គែស​អ៝ក់​រាលាវ​អី​នៃ​តា​នោក​អាបៃ​អ្យា នទ្រែល​មា​គែស​នាវ​រេស​នហ៝​រ៝​ដ៝ង់​តា​នារ​ជឹត​នាប់​តៃ”។

ឞ្រាស​យេឆូ ​មឞើស​មា​នាវ​ពាង់​ខឹត

(មថ ២០:១៧-១៩; មក ១០:៣២-៣៤)

៣១ ឞ្រាស​យេឆូ ​លែវ​លែៈ ១២ កោរាញ​អ៝ស​ម៝ន†​ហាន់​តា​នតុក​អេង​នទ្រែល​ពាង់​នើម។ ពាង់​លាស​មា​ខាន់​ពាង់​នៃ៖ “អាបៃ​អ្យា​ឞ៝ន់​ហាន់​តា​ប៝ន​ក្វ៝ង់​យេរូឆាលឹម  យ៝រ​លាស​លែៈ​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​ញចីស​កាល់​អែ​នើស​ងក៝ច​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស នាវ​អី​នៃ​ត៝ត់​ងាន់​រ៝។ ៣២ យ៝រ​លាស​ឞូ​ញជុន​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​អ៝ន់​មា​ផូង​អី​មោ​ទី​ផូង​ឞ៝ន់។ ផូង​អី​នៃ​គើម​ងគ្រើស​គ៝ប់ រាក​ឆ្វាយ នទ្រែល​មា​ឆ៝ស​ទាក​ទីវ​តា​គ៝ប់​ដ៝ង់។* ៣៣ ឞូ​រាពាត់​គ៝ប់​មា​ម៝ង់​រាឆែ ជេសរី​ងខឹត​លើយ​គ៝ប់ យើន​មា​ពែ​នារ​ឞើស​កើយ​នៃ​គ៝ប់​ទ៝ក់​រេស​ជឹត”។ ៣៤ លែៈ​មពោល​កោរាញ​អ៝ស​ម៝ន​មោ​វ៝ត់​អោស​នាវ​ឞ្រាស​យេឆូ ​ងើយ​អី​នៃ ខាន់​ពាង់​មោ​វ៝ត់​ម៝ស​នាវ​ពាង់​អុច​លាស យ៝រ​លាស​នាវ​អី​នៃ​ហោម​ម៝​មា​ខាន់​ពាង់​ងាន់។*

ឞ្រាស​យេឆូ ​ជាន​ឞាស​ឞូនុយ្ស​ចែស​មាត់​អ៝ន់​ឆៃ​អាង

(មថ ២០:២៩-៣៤; មក ១០:៤៦-៥២)

៣៥ ទោល​ឞ្រាស​យេឆូ ​ហាន់​ឞើយ​ត៝ត់​ប៝ន​យេរីខោ  គែស​ទូ​ហ្វេ​ឞូនុយ្ស​ចែស​មាត់​គុ​ទាន់​ឞូ​តា​មែង​ត្រ៝ង​រី។ ៣៦ ទោល​ពាង់​តាង់​នតែស​ឞូនុយ្ស​ផូង​ហាន់​រ៝ៈ​ត្រ៝ង​នៃ ពាង់​អោប​ឞូ៖ “ម៝ស​គែស​នាវ​ហ្យាស?” ៣៧ ឞូ​មឞើស​មា​ពាង់៖ “នើម​នតី​យេឆូ ​តាៈ​ឞើស​ប៝ន​នាឆារែត ពាង់​ហាន់​រ៝ៈ​ត្រ៝ង​អ្យា”។ ៣៨ ជេសរី​ឞូនុយ្ស​ចែស​មាត់​នតើម​នតែរ៖ “ហើយ​កោរាញ​យេឆូ ​ក៝ន​ឆៅ​កាដាច់​ដាវីត ! យោៈ​នអាច​មា​គ៝ប់​បាៈ​អើ!”* ៣៩ ឞូ​អី​ឞ្រោៈ​ឞើស​នាប់​នៃ​ឞ្វៃ​ពាង់​ដាៈ​គុ​អ្យាត់​ឆាក់​ហ៝ៈ យើន​មា​ពាង់​លើ​មា​នតែរ​ទុត​នតែសៗ៖ “ហើយ​ក៝ន​ឆៅ​កាដាច់​ដាវីត ! យោៈ​នអាច​មា​គ៝ប់​បាៈ​អើ!” ៤០ ឞ្រាស​យេឆូ ​ញឆ្រុង ជេសរី​ដាៈ​ឞូ​លែវ​ឞូនុយ្ស​នៃ​អា​ពាង់។ ឞូនុយ្ស​ចែស​មាត់​នៃ​ហាន់​ត៝ត់​តា​រី ជេសរី​ឞ្រាស​យេឆូ ​អោប៖ ៤១ “ម៝ស​មៃ​អុច​អ៝ន់​គ៝ប់​ជាន​មា​មៃ​មេស?” ឞូនុយ្ស​ចែស​មាត់​នៃ​អើស៖ “ហើយ​កោរាញ អ៝ន់​មាត់​គ៝ប់​ឆៃ​អាង”។ ៤២ ឞ្រាស​យេឆូ ​លាស​មា​ពាង់៖ “អាង​ហ៝ម់ នាវ​មៃ​ញឆីង​មា​គ៝ប់​លែៈ​រាក្លាយ្ស‡​មៃ​ជេស”។* ៤៣ ជេសរី​មាត់​ពាង់​ទោ​មា​ឆៃ​អាង​រ៝ ពាង់​តឹង​ឞ្រាស​យេឆូ ​ឞើស​កើយ ងក្រែ​មា​រានេ​មា​កោរាញ​ឞ្រាស។ លែៈ​ឞូនុយ្ស​អី​ឆៃ​នាវ​នៃ​ខាន់​ពាង់​រានេ​មា​កោរាញ​ឞ្រាស​ទាទេ​ដ៝ង់។

១៩

ឞ្រាស​យេឆូ ​តឹម​ម៝ប់​ដាស​ឆាខេ 

១ ជេសរី​ឞ្រាស​យេឆូ ​លាប់​តា​ប៝ន​យេរីខោ ​រី ពាង់​ហាន់​រ៝ៈ​ប៝ន​អី​នៃ។ ២ គែស​ទូ​ហ្វេ​ឞូ​ក្លោ​រាញា​ឆាខេ  ពាង់​ជេង​កោរាញ​មា​មពោល​ក៝ប់​ឆ៝ៈ​ព្រាក់​ឞើស​ឞូ​មា​អ៝ន់​កោរាញ​ម៝ត់​អ្វាញ់ ពាង់​នទ្រ៝ង់​គែស​ទ្រាប់​នទើ​អ៝ក់​ងាន់។ ៣ ពាង់​អុច​ងាន់​ឆៃ​ឞ្រាស​យេឆូ  តីស​មា​ឆាក់​ពាង់​នើស​ទេស នទ្រែល​មា​គែស​ឞូនុយ្ស​អ៝ក់​អីរ កើត​នទ្រី​ពាង់​អ្វាញ់​ឞ្រាស​យេឆូ ​មោ​ទើយ​ឆៃ​អោស។ ៤ ជេសរី​ពាង់​ញច្វាត់​ឞើស​នាប់​រី ហាវ​កាលើ​តើម​រាវី  ក៝ប់​អ្វាញ់​ឞ្រាស​យេឆូ ​ហាន់​រ៝ៈ​នៃ។ ៥ ឞ្រាស​យេឆូ ​ឞ្រោៈ​រ៝ៈ​ត្រ៝ង​នៃ ត៝ត់​តា​តើម​ឆី​នៃ​ពាង់​ងគើរ​អ្វាញ់​ជឹត​លើ ជេសរី​លាស​មា​ឆាខេ ៖ “ហើយ​នោ​ឆាខេ  មៃ​ជុរ​ហ៝ម់ យ៝រ​លាស​កោរាញ​ឞ្រាស​ដាៈ​គ៝ប់​គុ​ឞិច​តា​ជៃ​មៃ​នារ​អ្យា”។ ៦ ជេសរី​ពាង់​ជុរ​រ៝ រ៝ម​ឞ្រាស​យេឆូ ​ពាង់​រាម់​មអាក​ងាន់។ ៧ ទោល​ឆៃ​កើត​នៃ ឞូ​អ៝ក់​ឞ៝រ់​ញជ៝រ់​ឆេក​ងាន់ ឞូ​លាស៖ “យី! អ្វាញ់​ពាង់​អី​នៃ! ហាន់​តា​ជៃ​ឞូនុយ្ស​តីស”។* ៨ ត៝ត់​តា​ជៃ​នៃ​ឆាខេ ​ទ៝ក់​លាស​មា​ឞ្រាស​យេឆូ ៖ “ហើយ​កោរាញ គ៝ប់​ពាៈ​ទ្រាប់​នទើ​គ៝ប់​ងគូល​អ៝ន់​មា​មពោល​អ៝​អាច លាស​គ៝ប់​លែៈ​ឆ៝ៈ​ព្រាក់​ឞូ​រាលាវ​កែស​នើស គ៝ប់​ត៝ម់​មា​ឞូ​ង្វាយ​លោស​ព្វាន់”។* ៩ ឞ្រាស​យេឆូ ​លាស​មា​ពាង់៖ “នារ​អ្យា​នាវ​រាក្លាយ្ស​លែៈ​ត៝ត់​ជេស​មា​ឞូនុយ្ស​តា​ជៃ​អ្យា យ៝រ​លាស​មៃ​អ្យា​ញឆីង​មា​កោរាញ​ឞ្រាស តឹម​ឞាន​មា​ចែ​អាឞ្រាហាម់ ​ឞ៝ន់​ដ៝ង់។ ១០ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទែ​ញជ្វាល់​វាច់​គៃ​មា​ជ៝យ នទ្រែល​មា​រាក្លាយ្ស​ឞូនុយ្ស​តីស​អី​រ៝ស​យ៝ត​នូយ្ស​នហ៝ម់​ងាយ​ឞើស​កោរាញ​ឞ្រាស​តឹម​ឞាន​មា​ទូ​មល៝ម់​ឞែ​ឞ្យាប់​ហ្យើត”។*

នាវ​នតឹត​មា​ព្រាក់​កាក់

(មថ ២៥:១៤-៣០)

១១ តា​នតុក​ខាន់​ពាង់​គុ​នៃ​មោ​គែស​ងាយ​ឞើស​ប៝ន​យេរូឆាលឹម ។ ជេស​ខាន់​ពាង់​តាង់​ឞ្រាស​យេឆូ ​ងើយ​កើត​នទ្រី ខាន់​ពាង់​គឹត​វិ​លាស​ឞ្រាស​យេឆូ ​ហាន់​ជឹត​ប៝ន​អី​នៃ​គៃ​មា​ជេង​កាដាច់។ នទ្រី​ឞ្រាស​យេឆូ ​ងើយ​នតឹត​ទូ​នាវ​ជឹត* ១២ លាស៖ “គែស​ទូ​ហ្វេ​ឞូ​ក្លោ​ជេង​ឞូនុយ្ស​នទ្រ៝ង់ ពាង់​ទែស​តា​រាន៝យ​ទែស​កាដាច់ ពាង់​នទ្រាប់​ហាន់​តា​ឞ្រី​ងាយ​គៃ​មា​ឞូ​នតាម់​ពាង់​ជេង​កាដាច់​តា​ឞ្រី​ពាង់​នើម ត៝ត់​មា​លែៈ​ជេង​ជេស ជេសរី​តៃ​ពាង់​ព្លឹ​ឆឹត​ដ៝ង់។ ១៣ អេ​ល៝រ​ពាង់​មា​ហាន់ ពាង់​ក្វាល់​ទឹក​ជឹត​នុយ្ស ជេសរី​អ៝ន់​ព្រាក់​ជឹត​កាក់​ក្វ៝ង់*​មា​ខាន់​ពាង់​ទូ​ហ្វេ​ទូ​ហ្វេ​ទូ​កាក់ ពាង់​លាស៖ «ព្រាក់​អ្យា​អ៝ន់​ខាន់​មរែ​មា​ជ៝យ​ឆា នហ៝​មា​ត៝ត់​គ៝ប់​ព្លឹ​ឆឹត​តៃ»។ ១៤ តីស​មា​គែស​ឞូនុយ្ស​អ៝ក់​តា​ឞ្រី​អី​នៃ​មោ​អុច​អោស​មា​ពាង់ ជេសរី​ខាន់​ពាង់​ញជ្វាល់​ឞូនុយ្ស​អា​អេង​ជឹត​ហាន់​តឹង​ឞើស​កើយ​ដាៈ​មឞើស​នាវ​កើត​នអា៖ «ហេន​មោ​អុច​អោស​អ៝ន់​ឞូនុយ្ស​អ្យា​ជាន​កាដាច់​មា​ហេន»។

១៥ ត៝ត់​ពាង់​លែៈ​គែស​ជាន​កាដាច់ ពាង់​ព្លឹ​ឆឹត​ឞើស​រី ជេសរី​ពាង់​ក្វាល់​លែៈ​ទឹក​អី​ពាង់​អ៝ន់​ព្រាក់​នៃ​នើស​អោប គៃ​មា​អុច​គឹត​ទាស​អ៝ក់​គែស​លោស​ក៝ន​ព្រាក់​ទូ​ហ្វេ​ទូ​ហ្វេ។ ១៦ ទឹក​អី​ល៝រ​ឞើស​នាប់​ឞូ​នៃ​ពាង់​មឞើស៖ «ហើយ​កោរាញ ព្រាក់​អី​មៃ​អ៝ន់​មា​គ៝ប់​នើស គែស​លោស​ក៝ន​ជឹត​កាក់​ក្វ៝ង់​ជឹត»។* ១៧ ជេសរី​កាដាច់​អី​នៃ​លាស​មា​ពាង់៖ «មៃ​ជាន​អ្វែស​ងាន់ ហើយ​ទឹក​អ្វែស គ៝ប់​មរា​អ៝ន់​មៃ​ម៝ត់​អ្វាញ់​ជឹត​អឹ​ប៝ន យ៝រ​លាស​នាវ​ការ​ជេៈ​អ្យា​មៃ​ជាន​រាប់​ជាប់​ងាន់»។ ១៨ ជេសរី​ទឹក​ត៝ល់​ឞារ​លាស៖ «ហើយ​កោរាញ ព្រាក់​អី​មៃ​អ៝ន់​មា​គ៝ប់​នើស គែស​លោស​ក៝ន​ព្រាក់​ព្រាម់​កាក់​ជឹត»។ ១៩ ជេសរី​កាដាច់​នៃ​លាស​មា​ពាង់៖ «នទ្រី​គ៝ប់​អ៝ន់​មៃ​ម៝ត់​អ្វាញ់​ព្រាម់​មល៝ម់​ប៝ន»។ ២០ ជេសរី​ទឹក​អី​ទូ​ហ្វេ​រី​ជឹត​ហាន់​មឞើស​មា​កាដាច់៖ «ហើយ​កោរាញ អ្យា​ព្រាក់​អី​មៃ​អ៝ន់​មា​គ៝ប់​នើស​ហោម​កើត​អើម គ៝ប់​ងក្ល៝ម់​ព្រាប់​ពាង់​មា​ឞ៝ក​ព្រាប់​អ៝ន់​អ្វែស​ទើម។ ២១ គ៝ប់​ក្លាច​មៃ យ៝រ​លាស​មៃ​ជេង​ឞូនុយ្ស​ជាញ។ មៃ​ឆ៝ៈ​នទើ​អី​មោ​ទី​នទើ​មៃ​នើម កាច់​ឞា​អី​មៃ​នើម​មោ​គែស​តូច»។ ២២ ជេសរី​ពាង់​លាស​មា​ទឹក​អី​នៃ៖ «ហើយ​ទឹក​អ្យើស! គ៝ប់​មរា​តេៈ​ទោយ្ស​មៃ​តឹង​នាវ​មៃ​លាស​នើស។ មៃ​លែៈ​គឹត​ជេស​គ៝ប់​ជេង​ឞូនុយ្ស​ជាញ គ៝ប់​ឆ៝ៈ​នទើ​អី​មោ​ទី​នទើ​គ៝ប់​នើម កាច់​ឞា​អី​មោ​គែស​គ៝ប់​នើម​តូច។ ២៣ លាស​នទ្រី​ខាន់​មៃ​ឆ៝ៈ​ព្រាក់​គ៝ប់​នៃ​អ៝ន់​តា​នតុក​ជៃ​ឞូ​មាញ​ព្រាក់ ត៝ត់​គ៝ប់​ឆឹត​ឞើស​រី​តៃ ឞូ​ត្រ៝ៈ​ព្រាក់​អើម នទ្រែល​មា​គែស​លោស​ក៝ន​ព្រាក់​ដ៝ង់»។ ២៤ ជេសរី​ពាង់​លាស​មា​មពោល​អី​គុ​តា​នៃ៖ «ឆ៝ៈ​លើយ​ព្រាក់​អី​នៃ​ឞើស​ពាង់ អ៝ន់​មា​ឞូនុយ្ស​អី​គែស​ជឹត​កាក់​នៃ»។ ២៥ មពោល​ខាន់​ពាង់​នៃ​លាស៖ «ហើយ​កោរាញ ពាង់​លែៈ​គែស​ជឹត​កាក់​ជេស»។ ២៦ ពាង់​អើស៖ «គ៝ប់​មឞើស​មា​ខាន់​អៃ​មៃ ឞូ​ម៝ស​ជាន​រាប់​ជាប់​មា​នទើ​ពាង់​គែស ឞូ​មរា​នត៝ប​អ៝ន់​មា​ពាង់ ឞូ​ម៝ស​មោ​ជាន​រាប់​ជាប់​មា​នទើ​ពាង់​គែស ឞ៝ល​លាស​នទើ​អី​ដេៈ​ពាង់​គែស​ឞូ​មរា​ឆ៝ៈ​លើយ​ឞើស​ពាង់​ដ៝ង់។* ២៧ ជេសរី​ដ៝ង់ មពោល​អី​មោ​អ៝ន់​គ៝ប់​ជាន​កាដាច់​នើស អ៝ន់​ខាន់​មៃ​ងខឹត​លើយ​ខាន់​ពាង់​អ៝ន់​លែៈ​ផ្យៅ​ឞើស​នាប់​មាត់​គ៝ប់»”។

ឞ្រាស​យេឆូ ​លាប់​តា​យេរូឆាលឹម 

(មថ ២១:១-១១; មក ១១:១-១១; យហ ១២:១២-១៩)

២៨ លោច​ជេស​ឞ្រាស​យេឆូ ​ងើយ​នាវ​អី​នៃ ជេសរី​ពាង់​ហាន់​ជឹត ហាវ​ជឹត​ប៝ន​ក្វ៝ង់​យេរូឆាលឹម ​រី។ ២៩ ឞើយ​ត៝ត់​ប៝ន​បេតផាឆេ  ដាស​មា​ប៝ន​បេថានី  តា​យោក​អី​ឞូ​ក្វាល់​លាស​យោក​តើម​អោលីវ ​រី ឞ្រាស​យេឆូ ​ដាៈ​ឞារ​ហៃ​អ៝ស​ម៝ន​ហាន់​ល៝រ‌ ៣០ ពាង់​លាស​មា​ខាន់​ពាង់៖ “អ៝ន់​ខាន់​មៃ​ហាន់​តា​ប៝ន​ឞើស​នាប់​រី លាប់​តា​ប៝ន​នៃ​ខាន់​មៃ​មរា​ឆៃ​ទូ​មល៝ម់​ក៝ន​ឆែស​លៀ​ឞូ​ក៝ត់​តា​នៃ ឆែស​លៀ​អី​នៃ​អេ​ហ៝ៈ​គែស​ឞូ​ញច៝​អោស អ៝ន់​ខាន់​មៃ​ទ្រីស​តេក​ពាង់​ឞើស​រី​អា​អ្យា។* ៣១ លាស​គែស​ឞូ​អោប​ខាន់​មៃ៖ «ម៝ស​ជាន​ទ្រីស​ខាន់​មរែ​នៃ​មេស?» ខាន់​មៃ​អើស​លាស៖ «កោរាញ​អុច​ញច៝​ពាង់»”។

៣២ ជេសរី​ឞារ​ហៃ​អ៝ស​ម៝ន​អី​នៃ​ហាន់​អា​រី ត៝ត់​អា​រី​ឆៃ​កើត​នាវ​ឞ្រាស​យេឆូ ​មឞើស​នើស​ងាន់។ ៣៣ ទោល​ឞារ​ហៃ​អ៝ស​ម៝ន​អី​នៃ​ទ្រីស​ក៝ន​ឆែស​លៀ​អី​នៃ គែស​ខាន់​ពាង់​អី​តើម​ឆែស​លៀ​រី​លាស៖ “ម៝ស​ជាន​ទ្រីស​ខាន់​មរែ​នៃ​មេស?” ៣៤ មពោល​អ៝ស​ម៝ន​អើស៖ “កោរាញ​អុច​ញច៝​ពាង់”។ ជេសរី​ខាន់​ពាង់​អី​តើម​ឆែស​លៀ​នៃ​អ៝ន់​ខាន់​ពាង់​តេក។ ៣៥ ជេសរី​ខាន់​ពាង់​តេក​ឆែស​លៀ​អី​នៃ​អ៝ន់​មា​ឞ្រាស​យេឆូ  លាក់​អាវ​ក្វ៝ង់​ខាន់​ពាង់​នើម​តា​កាលើ​នទុរ​កើយ​ក៝ន​ឆែស​លៀ​នៃ​ពឺ​អ៝ន់​ពាង់​ញច៝។* ៣៦ ជេសរី​ឞ្រាស​យេឆូ ​ញច៝​ឆែស​លៀ​ហាន់​រ៝ៈ​ត្រ៝ង​នៃ ត៝ត់​ឆៃ​ពាង់ ឞូ​ទ្រ៝ស​អាវ​ក្វ៝ង់​ខាន់​ពាង់​នើម​លាក់​រ៝ៈ​ត្រ៝ង​រី​ទាទេ។* ៣៧ ឞ្រាស​យេឆូ ​ឞើយ​ត៝ត់​តា​នតុក​ត្រ៝ង​ជុរ​រ៝ៈ​យោក​តើម​អោលីវ  តា​នតុក​នៃ​គែស​ផូង​អ៝ស​ម៝ន​អ៝ក់​ងាន់​រាម់​មអាក​រានេ​មា​កោរាញ​ឞ្រាស​ទុត​នតែសៗ​ងាន់ យ៝រ​មា​លែៈ​នទើ​អ្វែស​នទើ​ខ្លៃ​ខាន់​ពាង់​លែៈ​ឆៃ​ឞ្រាស​យេឆូ ​ជាន​នើស។ ៣៨ ខាន់​ពាង់​លាស៖

“ទាន់​កោរាញ​ឞ្រាស​អ៝ន់​នាវ​គែស​ជេង​មា​កាដាច់​អ្យា

អី​កោរាញ​ឞ្រាស​ទែ​ដាៈ​វាច់†។

អ៝ន់​គែស​នាវ​ដាប់​មពាន់​មា​ហេន​ដាស​មា​កោរាញ​ឞ្រាស​តា​កាលើ​ត្រោក។

រានេ​នាវ​អ្វែស​រែស​មា​កោរាញ​ឞ្រាស​គុ​តា​កាលើ​ត្រោក​ទុត​ព្រេស​រី‡!”*

៣៩ គែស​ផូង​ផារីឆី ​អាបាៈ​គុ​នទ្រែល​ប៝ន​លាន​នៃ​លាស​មា​ឞ្រាស​យេឆូ ៖ “ហើយ​នើម​នតី ឞ្វៃ​អ៝ស​ម៝ន​មៃ​នៃ​លើយ​អ៝ន់​ខាន់​ពាង់​ងើយ​កើត​នទ្រី!” ៤០ ឞ្រាស​យេឆូ ​អើស​មា​ផូង​ផារីឆី ៖ “គ៝ប់​មឞើស​មា​ខាន់​មៃ លាស​ខាន់​ពាង់​អ្យា​គុ​អ្យាត់​ឆាក់​រាក់​ក្លាក់ លុ​អ្យា​មរា​នតែរ​រានេ​មា​គ៝ប់​រ៝”។

ឞ្រាស​យេឆូ ​រាង៝ត​មា​ប៝ន​យេរូឆាលឹម 

៤១ ឞ្រាស​យេឆូ ​ឞើយ​ត៝ត់​ប៝ន​ក្វ៝ង់​យេរូឆាលឹម ពាង់​អ្វាញ់​ឆៃ​ប៝ន​អី​នៃ ជេសរី​ពាង់​ញុម​រាង៝ត​មា​ប៝ន​អី​នៃ‌* ៤២ ពាង់​លាស៖ “ហើយ​ឞូនុយ្ស​តា​យេរូឆាលឹម ! ញហ្វាច​ងាន់ គ៝ប់​អុច​ងាន់​ខាន់​អៃ​មៃ​វ៝ត់​នាវ​ដាប់​មពាន់​កោរាញ​ឞ្រាស​អុច​អ៝ន់​មា​ខាន់​អៃ​មៃ​តា​នារ​អ្យា តីស​មា​អាបៃ​អ្យា​នាវ​ខ្លៃ​អី​នៃ​ងកីង​នទ៝ប់​មោ​អោស​អ៝ន់​ខាន់​អៃ​មៃ​វ៝ត់។ ៤៣ នារ​ជឹត​នាប់​តៃ​មរា​គែស​ផូង​រាលាង់​គុ​ញជ្វែង​ជុម​ខាន់​អៃ​មៃ តោស​នហាវ​នែស​អ៝ន់​ព្រេស​គៃ​មា​ហាវ​កាលើ​មពេរ​ប៝ន លើស​ខាន់​អៃ​មៃ​អាប់​ញជោញ​អាប់​ញជាញ់។ ៤៤ ឞូ​លើស​ហេង​ខាន់​អៃ​មៃ​លែៈ​ផ្យៅ លែៈ​អ៝ស​ម៝ន​ក៝ន​ឆៅ​ខាន់​អៃ​មៃ។ មោ​ហោម​អោស​គែស​លុ​ឞ្ល៝ន​តឹម​រាទាប់​កាលើ​លុ​ឞ្ល៝ន​តា​ប៝ន​អ្យា​ជឹត យ៝រ​លាស​ខាន់​អៃ​មៃ​មោ​គឹត​នាល់​ម៝ង​កោរាញ​ឞ្រាស​វាច់​គៃ​មា​រាក្លាយ្ស​ខាន់​អៃ​មៃ§”។*

ឞ្រាស​យេឆូ ​មព្រើស​ផូង​តាច់​រាគ៝ល់​លោស​ឞើស​ជ៝ង់​គូង​ញីស​ជាន​ឞ្រាស

(មថ ២១:១២-១៧; មក ១១:១៥-១៩; យហ ២:១៣-២២)

៤៥ ឞ្រាស​យេឆូ ​ត៝ត់​តា​ប៝ន​យេរូឆាលឹម  ជេសរី​ពាង់​លាប់​តា​ជ៝ង់​គូង​ញីស​ជាន​ឞ្រាស​រី តា​នតុក​នៃ​ពាង់​ឆៃ​ឞូនុយ្ស​គុ​តាច់​រាគ៝ល់​ទ្រាប់​នទើ ជេសរី​ពាង់​នត្រុត​ផូង​អី​នៃ​លោស​ឞើស​នតុក​នៃ​រ៝‌* ៤៦ ពាង់​លាស៖ “តា​ឆ៝ម់បុត​នាវ​កោរាញ​ឞ្រាស​ងើយ​លែៈ​ជេស​ញចីស៖

«ញីស​គ៝ប់​ជេង​នតុក​អ៝ន់​មា​មឞើស​ឆើម»†។

តីស​មា​ខាន់​អៃ​មៃ​ឆ៝ៈ​ជាន​ងខើង​នតុក​គុ​រាគូម​មពោល​នតុង”។*

៤៧ ជេសរី​ឞ្រាស​យេឆូ ​គុ​នតី​ឞូ​តា​ជ៝ង់​គូង​ញីស​ជាន​ឞ្រាស​អាប់​នារ​អាប់​នារ។ យើន​មា​មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​មពោល​កោរាញ​ប៝ន​លាន​អាបាៈ​អេង​ជឹត ខាន់​ពាង់​លែវ​ឞាល់​ជ៝យ​នាវ​គៃ​មា​ញុប​ងខឹត​លើយ​ឞ្រាស​យេឆូ ។* ៤៨ តីស​មា​មោ​ឞ្លាវ​អោស ខាន់​ពាង់​ក្លាច​ផូង​ប៝ន​លាន​តឹម​លើស​ដាស​ខាន់​ពាង់ យ៝រ​លាស​លែៈ​ផូង​ប៝ន​លាន​គុ​អ្យាត់​នាវ​ពាង់​រើប​ហើប​ទាទេ​ងាន់។*

២០

នាវ​ទើយ​ឞ្រាស​យេឆូ 

(មថ ២១:២៣-២៧; មក ១១:២៧-៣៣)

១ គែស​ទូ​នារ​ឞ្រាស​យេឆូ ​គុ​នតី​ប៝ន​លាន​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស នទ្រែល​មា​មឞើស​ងក៝ច​នាវ​មហែ​មហាន​អ្វែស។ ជេសរី​គែស​មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​កោរាញ​អាបាៈ​អេង​ជឹត ខាន់​ពាង់​លែវ​ឞាល់​ហាន់​តា​នៃ​ដ៝ង់‌ ២ អោប​ឞ្រាស​យេឆូ ​រី៖ “ទាន់​មឞើស​អ៝ន់​មា​ហេន​គឹត នទើ​មៃ​ជាន​អ្យា​ឞើស​តាៈ​នាវ​ទើយ? ឞូ​ម៝ស​អ៝ន់​នាវ​ទើយ​អី​នៃ​មា​មៃ​មេស?” ៣ ឞ្រាស​យេឆូ ​អើស​មា​ខាន់​ពាង់៖ “គ៝ប់​ទាន់​អោប​ទូ​នាវ​មា​ខាន់​មៃ​ប៝ត់ ល៝ង់​ខាន់​មៃ​មឞើស​មា​គ៝ប់៖ ៤ លាស​នទ្រី​ឞូ​ម៝ស​ដាៈ​យោហាន-​បាប់តែម ​ជាន​បាប់តែម​យុក​មា​ទាក? តាៈ​ឞើស​កោរាញ​ឞ្រាស មោ​លាស​តាៈ​ឞើស​ឞូនុយ្ស?” ៥ មពោល​អី​នៃ​តឹម​ញច្រាៈ​ឞាល់៖ “លាស​ឞ៝ន់​លាស៖ «តាៈ​ឞើស​កោរាញ​ឞ្រាស» ពាង់​មរា​លាស​ឞ៝ន់៖ «លាស​នទ្រី​មើម​ទឹង​ខាន់​មៃ​មោ​អ្យាត់​នាវ​ពាង់?»* ៦ លាស​ឞ៝ន់​លាស៖ «តាៈ​ឞើស​ឞូនុយ្ស» ប៝ន​លាន​មរា​នតុប​ឞ៝ន់​មា​លុ​រ៝ យ៝រ​លាស​ឞូ​គឹត​នហេល​យោហាន-​បាប់តែម ​ពាង់​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ងាន់”។* ៧ ជេសរី​ខាន់​ពាង់​អើស​មា​ឞ្រាស​យេឆូ ៖ “ហេន​មោ​គឹត​អោស ឞូ​ម៝ស​ដាៈ​ពាង់​ជាន”។ ៨ ជេសរី​ឞ្រាស​យេឆូ ​អើស​មា​ខាន់​ពាង់​ដ៝ង់៖ “លាស​នទ្រី​គ៝ប់​មោ​ដ៝ង់​មឞើស​អ៝ន់​មា​ខាន់​មៃ​គឹត ឞូ​ម៝ស​អ៝ន់​នាវ​ទើយ​គ៝ប់​ជាន​អ្យា”។

នាវ​នតឹត​មា​ឞូនុយ្ស​អ្យើស​ម៝ត់​អ្វាញ់​មីរ​តើម​ព្លៃ​យុងយារ​ប៝ន

(មថ ២១:៣៣-៤៦; មក ១២:១-១២)

៩ ជេសរី​ឞ្រាស​យេឆូ ​ងើយ​នតឹត​អ៝ន់​មា​ផូង​ប៝ន​លាន៖ “គែស​ទូ​ហ្វេ​ឞូ​ក្លោ​តាម់​តើម​ព្លៃ​យុងយារ​ប៝ន​ទូ​លោក​មីរ ជេសរី​អ៝ន់​ឞូ​ម៝ត់​មីរ​អី​នៃ ដាៈ​ឞូ​ពាៈ​ព្លៃ​មា​ពាង់​អាប់​នាម់។ អី​ពាង់​នើម​រី​ហាន់​គុ​ជឹត​ឞ្រី​អេង​ជ៝ៈ​ងាន់។* ១០ ត៝ត់​ទី​ខៃ​ទុម​ព្លៃ​យុងយារ​ប៝ន​រី ពាង់​ដាៈ​ទូ​ហ្វេ​ទឹក​ពាង់​ហាន់​តឹម​ម៝ប់​មា​មពោល​ម៝ត់​មីរ​អី​នៃ គៃ​មា​ឆ៝ៈ​ព្លៃ​អី​ឞូ​ពាៈ​នៃ។ តីស​មា​លែៈ​មពោល​អី​នៃ​លើស​អោឞាល់ ជេសរី​នត្រុត​អោឞាល់​អ៝ន់​ឆឹត​ទើម។ ១១ ពាង់​ដាៈ​តៃ​ទូ​ហ្វេ​ទឹក​ជឹត​ហាន់ មពោល​ម៝ត់​មីរ​អី​នៃ​លើស​អោឞាល់ រាក​ឆ្វាយ នត្រុត​អោឞាល់​អ៝ន់​ឆឹត​ទើម​ដ៝ង់។ ១២ ជេសរី​ពាង់​អី​តើម​មីរ​នៃ​ដាៈ​តៃ​ទូ​ហ្វេ​ទឹក​ជឹត។ ត៝ត់​តា​នៃ​មពោល​ម៝ត់​មីរ​អី​នៃ​លើស​មឞាង​អោឞាល់​ត៝ត់​មា​ឆោត​រាមាញ ពឺ​មអារ់​អោឞាល់​ឞើស​ទីស​មីរ​រី។

១៣ ជេសរី​ពាង់​អី​តើម​មីរ​រី​លាស​អេង​ឆាក់​ពាង់​នើម៖ «មើម​គ៝ប់​ជាន​ហៃ? អាបៃ​អ្យា​ដាៈ​ក៝ន​ឞូ​ក្លោ​អី​គ៝ប់​នើម​រ៝ង់​ហោ​ងាន់​អ្យា អ៝ន់​ពាង់​ហាន់​ប៝ត់ លាស​ខាន់​ពាង់​ឆៃ​ក្លាប់​លាស​ខាន់​ពាង់​អ្យាត់​ពាង់​រ៝»។ ១៤ ត៝ត់​មា​មពោល​ម៝ត់​មីរ​អី​នៃ​ឆៃ​ពាង់ ជេសរី​ខាន់​ពាង់​តឹម​លាស​នទ្រាង់​ខាន់​ពាង់​នើម៖ «ពាង់​អី​នៃ​រ៝​នត្រ៝ៈ​នទើន​មីរ​អ្យា​នារ​ជឹត​នាប់​តៃ ហាន់​ឞ៝ន់​ងខឹត​លើយ​ពាង់​អី​នៃ​ទោស មីរ​អ្យា​នហ៝​គែស​មា​ឞ៝ន់​រ៝»។ ១៥ ជេសរី​ឞូ​មអារ់​អោឞាល់​ឞើស​ទីស​មីរ​រី ងខឹត​លើយ​អោឞាល់។ លាស​នទ្រី​ពាង់​អី​តើម​មីរ​អី​នៃ មើម​ពាង់​ជាន​មា​មពោល​ម៝ត់​មីរ​អី​នៃ?* ១៦ ពាង់​មរា​ហាន់​ងខឹត​លើយ​ខាន់​ពាង់ ជេសរី​អ៝ន់​ឞូ​អេង​ជឹត​ម៝ត់​មីរ​អី​នៃ”។ ត៝ត់​មា​តាង់​នាវ​អី​នៃ​ឞូ​លាស៖ “មោ​អោស! លើយ​អោស​អ៝ន់​គែស​កើត​អី​នៃ”។ ១៧ ជេសរី​ឞ្រាស​យេឆូ ​អ្វាញ់​ជឹត​ឞូ ពាង់​លាស៖ “តា​ឆ៝ម់បុត​នាវ​កោរាញ​ឞ្រាស​ងើយ​លាស៖

«ឞូនុយ្ស​ឞ្លាវ​ជាន​ជៃ​លុ​ឞ្ល៝ន​លែៈ​មអារ់​លើយ​ទូ​មល៝ម់​លុ​ឞ្ល៝ន‌

យើន​មា​លុ​ឞ្ល៝ន​អី​នៃ​ជេង​លុ​ឞ្ល៝ន​ទុត​ន៝ប់​ខ្លៃ​រាលាវ​ឞូ​មា​ជាន​ជៃ»†។*

១៨ លាស​នទ្រី​ម៝ស​នាវ​ឞូ​នតឹត​អ្យា? លុ​ឞ្ល៝ន​អី​នៃ​ជេង​នតឹត​មា​គ៝ប់។ ជេសរី​ឞូ​ម៝ស​រាលាច់​មា​គ៝ប់​តឹម​ឞាន​មា​ឞូនុយ្ស​ចោត​តា​កាលើ​លុ​អី​នៃ ជេសរី​នាវ​ផាត​ទោយ្ស​គ៝ប់​តា​ជឹត​នាប់​តៃ តឹម​ឞាន​មា​លុ​តុប​តា​កាលើ​ឞូនុយ្ស។ ឞូ​ម៝ស​អី​ចោត​តា​កាលើ​លុ​ឞ្ល៝ន​អី​នៃ ពាង់​អី​នៃ​លេក​រាហ៝ច់​រ៝។ ជេសរី​លាស​លុ​ឞ្ល៝ន​អី​នៃ​តុប​កាលើ​ទូ​ហ្វេ​ឞូនុយ្ស ឞូនុយ្ស​អី​នៃ​ហាច់​លែៈ​ផ្យៅ”។

នាវ​ព្រាក់​អី​ផូង​ប៝ន​លាន​អ៝ន់​មា​កោរាញ​ឞ្រី​ទាក

(មថ ២២:១៥-២២; មក ១២:១៣-១៧)

១៩ ជេស​ខាន់​ពាង់​តាង់​ឞ្រាស​យេឆូ ​ងើយ​នាវ​នតឹត​នៃ ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​មពោល​កោរាញ​ជាន​ឞ្រាស ខាន់​ពាង់​គឹត​វ៝ត់​នាវ​ងើយ​អី​នៃ​លាស​មា​ឆាក់​ខាន់​ពាង់​រ៝ នទ្រី​ទឹង​ខាន់​ពាង់​អុច​ញុប​ឞ្រាស​យេឆូ ​តា​នៃ​រ៝ យើន​មា​ក្លាច​ផូង​ប៝ន​លាន​លើស។ ២០ នទ្រី​ខាន់​ពាង់​អី​នៃ​ក៝ប់​អ្វាញ់​នអោយ​ឞ្រាស​យេឆូ  ជេសរី​ដាៈ​ឞូ​គ្រ៝យ​ពាង់។ មពោល​អី​នៃ​គុ​ងាវ​ជាន​កើត​ឞូនុយ្ស​ឆ៝ង់ គៃ​មា​នទើម​ពាង់​ញុប​នាវ​តីស​តា​នទើ​ពាង់​មឞើស​ងក៝ច។ ខាន់​ពាង់​អុច​គែស​នាវ​មា​ញជុន​ពាង់​តា​កោរាញ​ក្វ៝ង់​ពីលាត ​អ៝ន់​តេៈ​ទោយ្ស​ពាង់។

២១ ជេសរី​មពោល​អី​នៃ​អោប​ឞ្រាស​យេឆូ ៖ “ហើយ​នើម​នតី! ហេន​គឹត​ទឹង​លែៈ​នាវ​មៃ​មឞើស​នតី​នៃ​ជេង​ទី​ទាទេ​ងាន់។ មៃ​មោ​អោស​ក្លាច​មា​ឞូនុយ្ស មោ​អោស​កើយ្ស​ឞូនុយ្ស មៃ​នតី​នាវ​កោរាញ​ឞ្រាស​អ៝ន់​ទី។ ២២ ទាន់​មឞើស​មា​ហេន​តឹង​នាវ​វៃ​ឞ៝ន់ ទី​ដ៝ង់​អ៝ន់​ព្រាក់​អី​កោរាញ​កាដាច់​តា​ឞ្រី​រោម ​ដាៈ​ឞ៝ន់​អ៝ន់​នៃ​មោ​លាស​មោ?” ២៣ យើន​មា​ឞ្រាស​យេឆូ ​លែៈ​គឹត​អី​នាវ​ខាន់​ពាង់​អុច​អោប​នៃ ជេង​អោប​រាល៝ង​ពាង់ លាស​ពាង់​លាស​ទី ផូង​ប៝ន​លាន​មោ​ហោម​រ៝ង់​មា​ពាង់ យ៝រ​លាស​ខាន់​ពាង់​ឞ្យាញ់​អ៝ន់​ព្រាក់​អី​នៃ។ លាស​ពាង់​លាស​មោ​ទី ខាន់​ពាង់​អុច​នតោន​ពាង់​តា​កោរាញ​ក្វ៝ង់​ពីលាត  យ៝រ​លាស​ពាង់​ងើយ​តឹម​រាទ៝ង់​ដាស​ឞ្រី​រោម ​មោ​អ៝ន់​ប៝ន​លាន​អ៝ន់​ព្រាក់​មា​កោរាញ តឹង​កាដាច់​ក្វ៝ង់​តា​ឞ្រី​អី​នៃ​ដាៈ។ ជេសរី​ពាង់​លាស​កើត​នអា៖ ២៤ “ល៝ង់​ញហើ​ព្រាក់​អី​អ៝ន់​មា​កាដាច់​អី​នៃ​ទូ​មល៝ម់*។ តា​កាលើ​កាក់​នៃ​ឞូ​ម៝ស​រូប នទ្រែល​មា​ឞូ​ម៝ស​គែស​រាញា?” ឞូ​អើស​មា​ពាង់៖ “គែស​រូប នទ្រែល​មា​គែស​រាញា​កាដាច់​ក្វ៝ង់​តា​ឞ្រី​រោម ”។ ២៥ ឞ្រាស​យេឆូ ​លាស​មា​ខាន់​ពាង់៖ “លាស​នទ្រី នទើ​កោរាញ​កាដាច់​តា​ឞ្រី​រោម ​មព្លឹ​អ៝ន់​មា​ពាង់ នទើ​កោរាញ​ឞ្រាស†​មព្លឹ​អ៝ន់​មា​កោរាញ​ឞ្រាស​នើម”។* ២៦ នទ្រី​ខាន់​ពាង់​មោ​អោស​ទើយ​ញុប​ឞ្រាស​យេឆូ ​តា​នាប់​ឞាល់​ផូង យ៝រ​លាស​តា​នាវ​ពាង់​ងើយ​មោ​អោស​ឆៃ​គែស​តីស។ ខាន់​ពាង់​នទ្រ៝ត់​ហីស​រាហ៝ល់​ងាន់​យ៝រ​មា​តាង់​នាវ​ពាង់​អើស​ឞ្លាវ​ងាន់ ជេសរី​ខាន់​ពាង់​គុ​អ្យាត់​ឆាក់​រាក់​ក្លាក់​ទើម។

នាវ​ខឹត នទ្រែល​មា​នាវ​ទ៝ក់​រេស

(មថ ២២:២៣-៣៣; មក ១២:១៨-២៧)

២៧ ជេសរី​គែស​ផូង​ឆាដោឆី ‡​អាបាៈ​ហាន់​អោប​ឞ្រាស​យេឆូ  ផូង​អី​នៃ​កោរាញ​តា​ផូង​អីឆ្រាអែល ​ដ៝ង់ តីស​មា​ខាន់​ពាង់​មោ​អ្យាត់​អោស​ឞូនុយ្ស​លែៈ​ខឹត​ហោម​ទ៝ក់​រេស​ជឹត។* ២៨ ខាន់​ពាង់​អោប​រាល៝ង៖ “ហើយ​នើម​នតីមោឆេ ​កាល់​អែ​នើស​លែៈ​ញចីស​ជេស​តា​ឆ៝ម់បុត​អ៝ន់​មា​ឞ៝ន់​អី​ផូង​អីឆ្រាអែល ​លាស​កើត​នអា៖ «លាស​ឞូ​ក្លោ​ឆ៝ៈ​អូរ ជេសរី​ពាង់​ខឹត លាស​ពាង់​មោ​គែស​ក៝ន ដាៈ​អី​អ៝ស​នោ​ពាង់​រី​នត្រ៝ៈ​ឆ៝ៈ​អូរ​ពាង់​គៃ​មា​គែស​ក៝ន​មា​ពាង់»។* ២៩ នតឹត​លាស លាស​គែស​ពើស​នុយ្ស​អ៝ស​នោ អី​នោ​ឞោក​ទាក​រី​ឆ៝ៈ​អូរ ជេសរី​ពាង់​ខឹត ពាង់​មោ​អោស​គែស​ក៝ន។ ៣០ អី​អ៝ស​គ្រ៝យ​ឞើស​កើយ​ពាង់​នៃ​នត្រ៝ៈ​ឆ៝ៈ ខឹត​មោ​គែស​ក៝ន​ដ៝ង់។ ៣១ ជេសរី​អី​អ៝ស​ត៝ល់​ពែ​នៃ​នត្រ៝ៈ​ឆ៝ៈ​ដ៝ង់ នហ៝​មា​លែៈ​ពើស​នុយ្ស​ខាន់​ពាង់​នៃ​ឆ៝ៈ​ពាង់​ទាទេ តីស​មា​មោ​អោស​គែស​ក៝ន។ ៣២ កេង​មា​ទុត​មា​ទេល​ឞូ​អូរ​អី​នៃ​ខឹត​ដ៝ង់។ ៣៣ ត៝ត់​នារ​ឞូនុយ្ស​ទ៝ក់​រេស​តៃ លាស​នទ្រី​ឞូ​ម៝ស​ឆ៝ៈ​ឞូ​អូរ​អី​នៃ? យ៝រ​លាស​លែៈ​ពើស​នុយ្ស​ខាន់​ពាង់​នើស​លែៈ​តាៈ​ឆ៝ៈ​ពាង់​ទាទេ”។

៣៤ ឞ្រាស​យេឆូ ​អើស​មា​ខាន់​ពាង់៖ “ឞូនុយ្ស​តា​នែស​នតូ​អ្យា​វៃ​ឆ៝ៈ​អូរ​ឆ៝ៈ​ឆាយ។ ៣៥ យើន​មា​នារ​ជឹត​នាប់​តៃ ឞូ​ម៝ស​អី​កោរាញ​ឞ្រាស​ទែ​ទី​មា​រាក្លាយ្ស​ឞើស​ខឹត ខាន់​ពាង់​ទ៝ក់​រេស​គុ​តា​ប៝ន​អ្វែស​តា​កាលើ ឞូនុយ្ស​អី​នៃ​មោ​ហោម​អោស​ឆ៝ៈ​អូរ​ឆ៝ៈ​ឆាយ​ជឹត។ ៣៦ ខាន់​ពាង់​មោ​ហោម​អោស​ឞ្លាវ​ខឹត​ជឹត ខាន់​ពាង់​ជេង​តឹម​ឞាន​មា​តោង​ពារ់​កោរាញ​ឞ្រាស ខាន់​ពាង់​លែៈ​ជេង​ក៝ន​កោរាញ​ឞ្រាស​ងាន់ យ៝រ​មា​ខាន់​ពាង់​លែៈ​ទ៝ក់​រេស​ជេស។* ៣៧ មោឆេ ​លែៈ​ងក៝ច​ជេស​មា​ឞូនុយ្ស​ខឹត​ទ៝ក់​រេស ពាង់​គែស​ញចីស​លាស​តា​ព្លាង់​ត្រ៝ង​ពុម​ល៝ក​អី​គែស​ហីត​អុញ នតុក​នៃ​ពាង់​ក្វាល់​កោរាញ​ឞ្រាស​លាស «ជេង​ឞ្រាស​អាឞ្រាហាម់ ​យើក​មឞាស ជេង​ឞ្រាស​អីឆាក់ ​យើក​មឞាស ជេង​ឞ្រាស​យាកោប ​យើក​មឞាស»†។ ៣៨ នោក​មោឆេ ​ងើយ​នាវ​អី​នៃ​លែៈ​ពែ​នុយ្ស​ខាន់​ពាង់​អី​នៃ​លែៈ​ខឹត​អ៝ក់​នាម់​ជេស យើន​មា​ឞើស​នាវ​កោរាញ​ឞ្រាស​ងើយ​គឹត​នាល់​ខាន់​ពាង់​ហោម​រេស​មា​កោរាញ​ឞ្រាស។ កោរាញ​ឞ្រាស​មោ​អោស​ទី​ឞ្រាស​មា​ឞូនុយ្ស​ខឹត ពាង់​ឞ្រាស​មា​ឞូនុយ្ស​រេស”។* ៣៩ ជេសរី​គែស​ផូង​នើម​នតី​នាវ​វៃ​ផូង​អីឆ្រាអែល ​អាបាៈ​លាស​មា​ឞ្រាស​យេឆូ ៖ “ហើយ​នើម​នតី! នាវ​មៃ​អើស​អី​នៃ​ឞ្លាវ​អ្វែស​ងាន់”។ ៤០ ជេសរី​ឞូ​មោ​ហោម​អោស​ឞាញ់​អោប​ពាង់​នាវ​អេងៗ​ជឹត។

ឞ្រាស​ក្រីស ​ជេង​កោរាញ​មា​កាដាច់​ដាវីត 

(មថ ២២:៤១-៤៦; មក ១២:៣៥-៣៧)

៤១ ជេសរី​ឞ្រាស​យេឆូ ​អោប​ឞូ៖ “មើម​ទឹង​ឞូ​ក្វាល់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​រី​លាស​ក៝ន​ឆៅ​កាដាច់​ដាវីត ​ទើម?* ៤២ យ៝រ​លាស​តា​ឆ៝ម់បុត​នាវ​មព្រើ​អើម​កាដាច់​ដាវីត ​គែស​ងក៝ច​ល៝រ​មា​ឞ្រាស​ក្រីស ​ពាង់​លាស៖

«កោរាញ​ឞ្រាស​លាស​មា​កោរាញ​គ៝ប់៖

«គុ​មពែស​ឞើស​មា​គ៝ប់​ហ៝ម់ តា​នតុក​ឞូ​យើក​រាលាវ​ឞូ។

៤៣ ក៝ប់​ត៝ត់​គ៝ប់​អ៝ន់​ផូង​រាលាង់​ដាស​មៃ​ជេង​នតុក​រាកើល​ជ៝ង់​មៃ​ប៝ត់»»†។*

៤៤ លាស​លែៈ​កាដាច់​ដាវីត ​នើម​ក្វាល់​ឞ្រាស​ក្រីស ​លាស​កោរាញ​ពាង់​នើម​កើត​នៃ យើន​មា​ក៝ន​ឆៅ​មោ​គែស​ក្វ៝ង់​រាលាវ​មា​អូ​ចែ លាស​នទ្រី​ឞ្រាស​ក្រីស ​មើម​ហោម​ឞ្លាវ​ក៝ន​ឆៅ​កាដាច់​ដាវីត ​ជឹត?”

ឞ្រាស​យេឆូ ​ដាៈ​ញជ្រាង់​មា​ផូង​នើម​នតី

(មថ ២៣:១-៣៦; មក ១២:៣៨-៤០)

៤៥ នោក​ប៝ន​លាន​ហោម​អែ​គុ​អ្យាត់​នាវ​ឞ្រាស​យេឆូ ​ងើយ​នៃ ជេសរី​ពាង់​លាស​មា​មពោល​អ៝ស​ម៝ន​ពាង់៖ ៤៦ “អ៝ន់​ខាន់​អៃ​មៃ​ញជ្រាង់​ងាន់​ដាស​មា​ផូង​នើម​នតី​នាវ​វៃ​ផូង​ឞ៝ន់​នៃ យ៝រ​លាស​ខាន់​ពាង់​អុច​ញឆ៝ស​អាវ​ជ៝ង​អី​អ្វែស ជេសរី​ឞ្រោៈ​រាឆ៝ង គៃ​មា​អ៝ន់​ឞូ​គឹត​លាស​ខាន់​ពាង់​គែស​នាវ​ខ្លៃ​ងាន់ អុច​អ៝ន់​ឞូ​មឞាស​កុញ​ឞោក​មា​ខាន់​ពាង់​រ៝ៈ​នតុក​ឞូ​តាច់​រាគ៝ល់​ទ្រាប់​នទើ មោ​លាស​រ៝ៈ​ត្រ៝ង​ក្វ៝ង់ នទ្រែល​មា​អុច​គុ​ឞើស​នាប់​ឞូ​តា​នតុក​ឞូ​លឺ​តា​ញីស​រាបុន​ផូង​ឞ៝ន់ ជេសរី​លាស​ញេត​ក្វ៝ង់​ឆោង​ក្វ៝ង់​នៃ​អុច​គុ​តា​នតុក​ឞូ​យើក​ដ៝ង់។* ៤៧ តីស​មា​ខាន់​ពាង់​មរោស​រាលាម់​ឞូ​អូរ​នទ្រោ​លែៈ​ខឹត​ឆាយ​គៃ​មា​ឆ៝ៈ​ពីត​ទ្រាប់​នទើ​ញីស​ជៃ​ឞូ​អូរ​នទ្រោ​អី​នៃ។ ជេសរី​ខាន់​ពាង់​ជាន​មឞើស​ឆើម​ទុត​ជ៝ៈ​ងាន់​អ៝ន់​ឞូ​អេង​តាង់ គៃ​មា​ញហើ​ខាន់​ពាង់​នើម​ជេង​ឞូនុយ្ស​រ៝ង់​មា​កោរាញ​ឞ្រាស​ងាន់។ ផូង​អី​នៃ​កោរាញ​ឞ្រាស​តេៈ​ទោយ្ស​ទុត​ជ្រូ​រ៝​តា​នារ​ជឹត​នាប់​តៃ”។*

២១

ឞូ​អូរ​នទ្រោ​តេៈ​ញហើរ

(មក ១២:៤១-៤៤)

១ នោក​ឞ្រាស​យេឆូ ​គុ​តា​ជ៝ង់​គូង​ញីស​ជាន​ឞ្រាស ពាង់​ងើក​ឆៃ​មពោល​នទ្រ៝ង់​តេៈ​ព្រាក់​តា​ត្រោម​ហុប​ញហើរ​មា​កោរាញ​ឞ្រាស។ ២ ជេសរី​ពាង់​ឆៃ​ទូ​ហ្វេ​ឞូ​អូរ​នទ្រោ​ខឹត​ឆាយ​អ៝​អាច ហាន់​តេៈ​ព្រាក់​ដេៈ​ទើម​ឞារ​មល៝ម់​កាក់​ជេៈ*​តា​ត្រោម​ហុប​អី​នៃ​ដ៝ង់។ ៣ ឞ្រាស​យេឆូ ​លាស៖ “គ៝ប់​មឞើស​នហេល​នានេៈ​ងាន់​មា​ខាន់​អៃ​មៃ កោរាញ​ឞ្រាស​កើប​ឞូ​អូរ​នទ្រោ​អ៝​អាច​អី​អ្យា​តេៈ​ព្រាក់​អ៝ក់​រាលាវ​ទឹង​លែៈ​ឞូ‌ ៤ យ៝រ​លាស​ទឹង​លែៈ​មពោល​អី​នៃ ព្រាក់​អី​ខាន់​ពាង់​តេៈ​តា​ត្រោម​ហុប​នើស ឆ៝ៈ​ព្រាក់​រាមែស​ឞើស​ឆាក់​ខាន់​ពាង់​នើម។ ល៝ង់​អី​ឞូ​អូរ​នទ្រោ​ទែ​នៃ ពាង់​ឞូនុយ្ស​អ៝​អាច​ហោ​ងាន់ ឞ៝ល​លាស​ព្រាក់​នៃ​គៃ​មា​ឆ្យាម់​នាវ​រេស​ពាង់​នើម​កាដោយ​លែៈ ពាង់​ហោម​ឆ៝ៈ​លែៈ​ផ្យៅ​តេៈ​ញហើរ​មា​កោរាញ​ឞ្រាស​ដ៝ង់”។*

នាវ​លើស​ហេង​ញីស​ជាន​ឞ្រាស នទ្រែល​មា​នាវ​គែស​តា​នារ​ងគ្លែៈ​ទុត​តៃ

(មថ ២៤:១-១៤; មក ១៣:១-១៣)

៥ ជេសរី​គែស​ឞូនុយ្ស​អាបាៈ​រានេ​មា​នាវ​អ្វែស​ញីស​ជាន​ឞ្រាស អី​ឞូ​ជាន​មា​លុ​អ្វែស នទ្រែល​មា​ព្លា​នទើ​អេងៗ​អី​ឞូ​ញហើរ​អ៝ន់​មា​កោរាញ​ឞ្រាស ឞ្រាស​យេឆូ ​លាស៖ ៦ “លែៈ​នទើ​លែៈ​ជៃ​អី​ខាន់​អៃ​មៃ​ឆៃ​តា​អ្យា តា​នារ​ជឹត​នាប់​តៃ​ឞូ​មរា​លើស​រាល៝ម់​លែៈ​ផ្យៅ​រ៝ មោ​ហោម​អោស​គែស​ទូ​មល៝ម់​លុ​ឞ្ល៝ន​តឹម​រាទាប់​ជឹត†”។* ៧ ឞូ​អោប​មា​ឞ្រាស​យេឆូ ៖ “ហើយ​នើម​នតី! ទាស​ហោម​ជ៝ៈ​នារ​អី​នៃ​មេស? លាស​នទ្រី​ម៝ស​នទើ​មឞេន​អ៝ន់​មា​ហេន​គឹត​លាស​នារ​អី​នៃ​ឞើយ​ត៝ត់?” ៨ ឞ្រាស​យេឆូ ​អើស​មា​ខាន់​ពាង់៖ “ញជ្រាង់​ងាន់​ហ៝ម់ លើយ​អោស​អ៝ន់​ឞូ​នទើម​មា​ខាន់​អៃ​មៃ យ៝រ​លាស​នារ​ជឹត​នាប់​តៃ​គែស​អ៝ក់​ឞូ​នតូប​រាញា​គ៝ប់ ខាន់​ពាង់​លាស៖ «គ៝ប់​អ្យា​ឞ្រាស​ក្រីស ​ហែស»។ មោ​លាស​ខាន់​ពាង់​លាស៖ «នារ​ងគ្លែៈ​ទុត​ឞើយ​ត៝ត់​ជេស»។ លើយ​អោស​អ្យាត់​មពោល​អី​នៃ។* ៩ លាស​ខាន់​អៃ​មៃ​តាង់​ឞូ​ងក៝ច​គែស​នាវ​តឹម​លើស​តឹម​ឆ្រែស មោ​លាស​គែស​នាវ​អុស​អាស លើយ​ក្លាច​រាវៃ​អោស យ៝រ​លាស​លែៈ​នាវ​អី​នៃ​ពាង់​ល៝រ​គែស​ងាន់​រ៝ យើន​មា​នារ​ងគ្លែៈ​ទុត​នែស​នតូ​អេ​ហ៝ៈ​ត៝ត់​គើញ​រ៝​អោស”។

១០ ឞ្រាស​យេឆូ ​លាស​ជឹត៖ “អេ​ល៝រ​មា​នារ​អី​នៃ ទូ​មពោល​តឹម​លើស​ដាស​ទូ​មពោល​អេង​ជឹត ទូ​ឞ្រី​ទាក​តឹម​លើស​ដាស​ទូ​ឞ្រី​ទាក​អេង​ជឹត។ ១១ តា​នតុក​អេងៗ គែស​ងគារ់​នែស​នតូ​ទុត​ទាង់ គែស​នាវ​ជី​ឆ៝ត់​ជី​ង៝ត​ក្វ៝ង់ គែស​នាវ​ជី​ខឹត​រុង​ខឹត​រាចាៈ នអ៝ប់​មា​គែស​នាវ​ត៝ត់​អេងៗ​ជាន​អ៝ន់​គែស​នាវ​ក្លាច​រាវៃ នទ្រែល​មា​គែស​នទើ​មឞេន​ក្វ៝ង់​ងាន់​អី​ឞូ​មោ​វៃ​ឆៃ​អោស​តា​កាលើ​ត្រោក​រី។ ១២ អេ​ល៝រ​មា​គែស​ទឹង​លែៈ​នាវ​អី​នៃ គែស​ឞូ​ជាន​ជេរ​មា​ខាន់​អៃ​មៃ ឞូ​ញុប ឞូ​ញជុន​ខាន់​អៃ​មៃ​តា​ញីស​រាបុន​ផូង​ឞ៝ន់​គៃ​មា​ផាត​ទោយ្ស តេៈ​ខាន់​អៃ​មៃ​តា​ត្រោម​នទ្រូង។ ឞូ​ញជុន​ខាន់​អៃ​មៃ​មា​កាដាច់ មា​កោរាញ​ក្វ៝ង់ គៃ​មា​តេៈ​ទោយ្ស​ខាន់​អៃ​មៃ​យ៝រ​មា​អ្យាត់​តឹង​គ៝ប់​ទើម។* ១៣ យើន​មា​នាវ​អី​នៃ​ព្លាច់​អ៝ន់​មា​ខាន់​អៃ​មៃ​គែស​មឞើស​នាវ​មហែ​មហាន​អ្វែស​មា​ខាន់​ពាង់​ដ៝ង់។* ១៤ អ៝ន់​ខាន់​អៃ​មៃ​គែស​នូយ្ស​នហ៝ម់​ន៝ប់​ហ៝ៈ លើយ​អោស​រាវៃ​នាវ​ល៝រ​គៃ​មា​តឹម​អើស​ដាស​នាវ​ខាន់​ពាង់​នតោន។* ១៥ យ៝រ​មា​នោក​នៃ​គ៝ប់​អ៝ន់​មា​ខាន់​អៃ​មៃ​គែស​នាវ​មា​អើស នទ្រែល​មា​គែស​នាវ​មឹន​គឹត​ឞ្លាវ មោ​អោស​អ៝ន់​ទឹង​លែៈ​មពោល​តឹម​រាទ៝ង់​ទើយ​តឹម​អើស​ទើយ​តឹម​រាលាច់​ដាស​ខាន់​អៃ​មៃ។ ១៦ ឞ៝ល​លាស​មេៈ​ឞឹ អ៝ស​នោ នទុល​មពោល នទ្រែល​មា​មឹត​ជាង់​ខាន់​អៃ​មៃ​នើម​កាដោយ​លែៈ ញជុន​ខាន់​អៃ​មៃ​មា​ខាន់​ពាង់ ជេសរី​ខាន់​អៃ​មៃ​អាបាៈ​ឞូ​ងខឹត​លើយ​ដ៝ង់។* ១៧ នោក​នៃ​គែស​ឞូនុយ្ស​អ៝ក់​ងាន់​ឞ្យាញ់​មា​ខាន់​អៃ​មៃ​ងាន់ យ៝រ​មា​ខាន់​អៃ​មៃ​តឹង​ឆាក់​គ៝ប់។* ១៨ យើន​មា​ខាន់​ពាង់​មោ​គែស​នាវ​ទើយ​ដាស​ហ្វេង​ខាន់​អៃ​មៃ មោ​គែស​នាវ​ទើយ​ដាស​នាវ​រេស​នហ៝​រ៝​ខាន់​អៃ​មៃ។‡* ១៩ លាស​ខាន់​អៃ​មៃ​ទាង់​អ៝ត់​ដាស​ទឹង​លែៈ​នទើ​អី​នៃ មោ​ឞាស​ញឆីង​មា​គ៝ប់ ខាន់​អៃ​មៃ​មរា​គែស​នាវ​រេស​នហ៝​រ៝”។*

ឞ្រាស​យេឆូ ​ងើយ​ល៝រ​នាវ​លើស​ហេង​ប៝ន​យេរូឆាលឹម 

(មថ ២៤:១៥-២១; មក ១៣:១៤-១៩)

២០ “លាស​ខាន់​អៃ​មៃ​ឆៃ​តាហែន​ហាន់​ញជ្វែង​ជុម​ប៝ន​ក្វ៝ង់​យេរូឆាលឹម  អ៝ន់​ខាន់​អៃ​មៃ​គឹត​លាស​ប៝ន​អី​នៃ​ឞើយ​មា​ហេង​ជេស។ ២១ នោក​នៃ​អ៝ន់​ឞូនុយ្ស​អី​គុ​តា​ឞ្រី​យូដា ​ទូ​ញច្វាត់​ក្រាប​តា​យោក ឞូនុយ្ស​អី​គុ​តា​ប៝ន​យេរូឆាលឹម ​រី​ញច្វាត់​លោស​ឞើស​ប៝ន​នៃ ឞូនុយ្ស​អី​គុ​ឞើស​ទីស​ប៝ន​នៃ​លើយ​អោស​ហាន់​លាប់​តា​ត្រោម​ប៝ន។ ២២ យ៝រ​លាស​នោក​នៃ​រ៝​កោរាញ​ឞ្រាស​ក្លាប់​នទាង់​តេៈ​ទោយ្ស​ប៝ន​លាន​ពាង់​នើម គៃ​មា​តឹម​ទី​ដាស​នាវ​លែៈ​គែស​ញចីស​តា​ឆ៝ម់បុត​នាវ​កោរាញ​ឞ្រាស​ងើយ។* ២៣ នោក​នៃ​ដ៝ង់​ឞូ​អូរ​នត្រែវ ឞូ​អូរ​មពូ​ត៝ស​ក៝ន​គែស​នាវ​រេស​រាញាល់​ហោ​ងាន់ យ៝រ​លាស​គែស​នាវ​ជេរ​រាវៃ​ទុត​ហោ​ងាន់​តា​ឞ្រី​អី​នៃ កោរាញ​ឞ្រាស​តេៈ​ទោយ្ស​មា​ផូង​ប៝ន​លាន​នៃ។* ២៤ គែស​អ៝ក់​ឞូនុយ្ស​ចោត​ខឹត​យ៝រ​មា​ដាវ នទ្រែល​មា​គែស​អ៝ក់​ឞូ​វែង​គុ​ជាន​ទឹក​តា​ឞ្រី​អេងៗ។ ផូង​ឞ្រី​អេងៗ​អី​មោ​ទី​ផូង​ឞ៝ន់​រី​ជ៝ត​មពែត​ប៝ន​យេរូឆាលឹម  នហ៝​មា​ត៝ត់​ទី​នារ​កោរាញ​ឞ្រាស​អ៝ន់​មា​ផូង​អី​នៃ”។

នាវ​ឞ្រាស​យេឆូ ​ព្លឹ​វាច់

(មថ ២៤:២៩-៣១; មក ១៣:២៤-២៧)

២៥ “នោក​នៃ​គែស​នទើ​ឞូ​មោ​វៃ​ឆៃ​តា​នារ តា​ខៃ នទ្រែល​មា​តា​មាញ់​មឞីង​រី។ លែៈ​ឞូនុយ្ស​តា​នែស​នតូ​គែស​នាវ​ជេរ​រាវៃ មោ​ហោម​អោស​ឞ្លាវ​មឹន ត៝ត់​មា​តាង់​នតែស​រាឞុស​ទាក​វាច់​ទាក​វារ់ នទ្រែល​មា​រាឞុស​ទុត​ក្វ៝ង់​រី។* ២៦ ឞូនុយ្ស​តា​នែស​នតូ​ក្លាច​ញឆ៝រ់ ទោល​គុ​មឹន​នាវ​ត៝ត់​តា​នែស​នតូ​អ្យា លែៈ​នទើ​តា​កាលើ​ត្រោក​គែស​ងគើ​ដាត់​ញហីង​ញហាង។ ២៧ នោក​នៃ​ឞូ​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ហាន់​រ៝ៈ​នទ៝រ់​តុក​នអ៝ប់​មា​គែស​នាវ​ទើយ នទ្រែល​មា​នាវ​ច្រេក​លើប​ទុត​ហោ។* ២៨ ទោល​នាវ​អី​នៃ​នតើម​គែស អ៝ន់​ខាន់​អៃ​មៃ​ទ៝ក់​ហ៝ម់​ងគើរ​អ្វាញ់ អ៝ន់​គែស​នូយ្ស​នហ៝ម់​ឞាញ់ យ៝រ​លាស​នោក​កោរាញ​ឞ្រាស​រាក្លាយ្ស​ខាន់​អៃ​មៃ​ឞើស​ទឹង​លែៈ​នាវ​ជេរ​នើស​ឞើយ​មា​ត៝ត់​រ៝”។*

ឞ្រាស​យេឆូ ​ងើយ​នាវ​នតឹត​មា​តើម​រាវី 

(មថ ២៤:៣២-៣៥; មក ១៣:២៨-៣១)

២៩ ជេសរី​ឞ្រាស​យេឆូ ​ងើយ​នតឹត​មា​តើម​រាវី ពាង់​លាស៖ “អ៝ន់​ខាន់​អៃ​មៃ​អ្វាញ់​តើម​រាវី  នទ្រែល​មា​ទឹង​លែៈ​តើម​ឆី។ ៣០ លាស​ខាន់​អៃ​មៃ​ឆៃ​នហា​ពាង់​នតើម​ចាត់​ងកុរ ខាន់​អៃ​មៃ​គឹត​លាស​ខៃ​មីស​ឞើយ​មា​ត៝ត់​រ៝§។ ៣១ តឹម​ឞាន​ដ៝ង់ ទោល​ខាន់​អៃ​មៃ​ឆៃ​លែៈ​នាវ​អី​នៃ​លែៈ​ត៝ត់ អ៝ន់​ខាន់​អៃ​មៃ​គឹត​លាស​នោក​កោរាញ​ឞ្រាស​ម៝ត់​អ្វាញ់​ទឹង​លែៈ​ឞូនុយ្ស​ងាន់​ឞើយ​មា​ត៝ត់​រ៝។ ៣២ គ៝ប់​លាស​នហេល​នានេៈ​ងាន់​មា​ខាន់​អៃ​មៃ លែៈ​នាវ​អ្យា​ពាង់​ត៝ត់ ទោល​ឞូនុយ្ស​តា​រានោក​អាបៃ​អ្យា​ហោម​រេស*​ទាទេ។ ៣៣ ត្រោក​នែស​នតូ​មរា​រ៝ស​លេក​រ៝ យើន​មា​នាវ​គ៝ប់​ងើយ​មោ​អោស​ឞ្លាវ​រ៝ស​លេក ហោម​គែស​ទឹង​លែៈ​ងាន់”។*

នាវ​ញជ្រាង់​ឆាក់​ជាន់

៣៤ “អ៝ន់​ខាន់​អៃ​មៃ​គុ​ញជ្រាង់! លើយ​អោស​អ៝ន់​នូយ្ស​នហ៝ម់​ខាន់​អៃ​មៃ​ពើស​មា​នទើ​ព៝ល់​រាម់​មអាក ពើស​មា​ញុល​នទ្រាញ់ មោ​លាស​ពើស​មា​មឹន​រាវៃ​មា​នាវ​រេស ក្លាច​លាស​នារ​គ៝ប់​ព្លឹ​វាច់​នៃ​ខាន់​អៃ​មៃ​តឹម​ឞាន​មា​គែស​ទាក់​យ៝រ​មា​ខាន់​អៃ​មៃ​មោ​គែស​គុ​ញជ្រាង់។* ៣៥ នារ​គ៝ប់​ព្លឹ​វាច់​តា​អ្យា មោ​គែស​អោស​ទូ​ហ្វេ​ឞូនុយ្ស​គឹត​ល៝រ ទឹង​លែៈ​ឞូនុយ្ស​លាម​នែស​នតូ​អ្យា​គែស​ទាក់​ទាទេ។ ៣៦ ញជ្រាង់ នទ្រែល​មា​មឞើស​ឆើម​បាបើ​ហ៝ម់ គៃ​មា​គែស​ឆ្វាន​ទើយ​អ៝ត់​មា​លែៈ​នាវ​ត៝ត់​អី​នៃ នទ្រែល​មា​ទើយ​ទ៝ក់​ន៝ប់​មោ​គែស​ក្លាច​តា​នាប់​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស”។*

៣៧ អាប់​នារ​ឞ្រាស​យេឆូ ​គុ​នតី​ឞូ​តា​ជ៝ង់​គូង​ញីស​ជាន​ឞ្រាស តា​មាង់​ពាង់​ហាន់​គុ​តា​យោក​តើម​អោលីវ ។* ៣៨ អើម​អោយ​ផូង​ប៝ន​លាន​ហាន់​អ្យាត់​នាវ​ពាង់​នតី​តា​ជ៝ង់​គូង​ញីស​ជាន​ឞ្រាស។

២២

ឞូ​តឹម​ទី​នាវ​ញុប​ឞ្រាស​យេឆូ 

(មថ ២៦:១-៥, ១៤-១៦; មក ១៤:១-២, ១០-១១; យហ ១១:៤៥-៥៣)

១ ជេសរី​បុន​នុមពាង់​មោ​គែស​នទ្រូយ អី​ឞូ​ក្វាល់​លាស​បុន​នហ៝ត​ដ៝ង់ លែៈ​ឞើយ​មា​ត៝ត់​ជេស។* ២ មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  ជ៝យ​នាវ​មើម​ជាន​គៃ​មា​ងខឹត​លើយ​ឞ្រាស​យេឆូ ​មោ​អ៝ន់​គែស​នាវ​អុស​អាស យ៝រ​មា​ខាន់​ពាង់​ក្លាច​ផូង​ប៝ន​លាន​នូយ្ស​នោក​ញុប​ពាង់។ ៣ ជេសរី​ឆាតាង់ ​អី​កោរាញ​មពោល​ឞ្រាស​អ្យើស​លាប់​គុ​តា​យូដាស  អី​ឞូ​ក្វាល់​អីឆាការីយោត ​ដ៝ង់។ ពាង់​ជេង​ទូ​ហ្វេ​ឞូនុយ្ស​តា ១២ នុយ្ស​មពោល​កោរាញ​អ៝ស​ម៝ន​នៃ​ដ៝ង់។* ៤ ពាង់​ហាន់​ម៝ប់​មា​មពោល​កោរាញ​ជាន​ឞ្រាស នទ្រែល​មា​មពោល​កោរាញ​តាហែន​ញីស​ជាន​ឞ្រាស គៃ​មា​ញច្រាៈ​ឞាល់​មើម​ជ៝យ​នាវ​គៃ​មា​គែស​ញជុន​ឞ្រាស​យេឆូ ​មា​ខាន់​ពាង់។ ៥ ជេស​ញច្រាៈ​ឞាល់​នាវ​អី​នៃ ផូង​អី​នៃ​រាម់​ងាន់ ខាន់​ពាង់​លែៈ​តឹម​ទី​ត៝ន​អ៝ន់​ព្រាក់​មា​ពាង់។ ៦ យូដាស-​អីឆាការីយោត ​អុច​ដ៝ង់ ជេសរី​ជ៝យ​ម៝ង​គៃ​មា​លែវ​ឞូ​ហាន់​ញុប​ឞ្រាស​យេឆូ  នោក​ផូង​ប៝ន​លាន​មោ​គែស​គុ​នទ្រែល​ពាង់។

ឞ្រាស​យេឆូ ​ដាៈ​ឞូ​នទ្រាប់​ជាន​ញេត​បុន​នហ៝ត

(មថ ២៦:១៧-២៥; មក ១៤:១២-២១; យហ ១៣:២១-៣០)

៧ ជេសរី​នារ​នទ្រាប់​ញេត​បុន​នុមពាង់​មោ​គែស​នទ្រូយ​លែៈ​ត៝ត់​ជេស ជេង​នារ​ឞូ​ងខឹត​ក៝ន​ឞែ​ឞ្យាប់​មា​ជាន​ឞ្រាស នទ្រែល​មា​ញេត​បុន​នហ៝ត។* ៨ ជេសរី​ឞ្រាស​យេឆូ ​ដាៈ​ឞារ​ហៃ​កោរាញ​អ៝ស​ម៝ន​ពេត្រោស  នទ្រែល​យោហាន ​ហាន់​ល៝រ ពាង់​លាស​មា​ខាន់​ពាង់៖ “ខាន់​មៃ​ហាន់​នទ្រាប់​នាវ​ញេត​បុន​នហ៝ត​អ្យា​ឞ៝ន់​ទែ​មា​ឆោង​ឆា”។ ៩ ខាន់​ពាង់​អោប​ឞ្រាស​យេឆូ ៖ “ហើយ​កោរាញ អាស​នតុក​មៃ​អុច​អ៝ន់​ហេន​នទ្រាប់​នាវ​ញេត​ឆោង​ឆា​អ្យា​មេស?” ១០ ឞ្រាស​យេឆូ ​អើស៖ “អ្យាត់​គ៝ប់​ហ៝ម់ ត៝ត់​លាប់​តា​ប៝ន​យេរូឆាលឹម ​រី​តៃ ខាន់​មៃ​ឆៃ​ទូ​ហ្វេ​ឞូ​ក្លោ​តេៈ​ទាក​យាង់​តា​មលីក។ អ៝ន់​ខាន់​មៃ​ហាន់​តឹង​ពាង់​នហ៝​មា​ត៝ត់​ពាង់​លាប់​តា​ត្រោម​ជៃ។* ១១ ជេសរី​ខាន់​មៃ​ងើយ​ដាស​មា​តើម​ជៃ​អី​នៃ​លាស៖ «នើម​នតី​ហេន​ដាៈ​ហេន​ហាន់​អោប​មៃ ជ្រោ​មា​ពាង់​ញេត​បុន​នទ្រែល​អ៝ស​ម៝ន​តា​នារ​ញេត​បុន​នហ៝ត​អ្យា អាស​នតុក​មេស?» ១២ ឞូនុយ្ស​តើម​ជៃ​នៃ​លែវ​មា​ខាន់​មៃ​រ៝​តា​នតុក​កាលើ​រី។ ជ្រោ​ហ្វី​ងាន់ លែៈ​អើម​ជេស​នទ្រាប់​ផ្យៅ អ៝ន់​ខាន់​មៃ​នទ្រាប់​នាវ​ញេត​ឆោង​អ៝ន់​មា​ឞ៝ន់​តា​ជ្រោ​នៃ​រ៝”។ ១៣ ជេសរី​ឞារ​ហៃ​ខាន់​ពាង់​នៃ​ឞ្រោៈ​ទ្រើន​រ៝ ត៝ត់​អា​រី​ឆៃ​កើត​នាវ​ឞ្រាស​យេឆូ ​លាស​នើស ជេសរី​ខាន់​ពាង់​នទ្រាប់​នទើ​ឆោង​ឆា​មា​នាវ​ញេត​បុន​នហ៝ត​អី​នៃ។

នាវ​ញេត​ឆា​ងកាស​ក្ល៝ស​អ្វែស

(មថ ២៦:២៦-៣០; មក ១៤:២២-២៦; ១កោ ១១:២៣-២៥)

១៤ ត៝ត់​ទី​ម៝ង​នៃ ឞ្រាស​យេឆូ ​គុ​ឆោង​ឆា​តា​ញឆឺង​នទ្រែល​មពោល​កោរាញ​អ៝ស​ម៝ន‌ ១៥ ពាង់​លាស៖ “ហើយ​អ៝ស​ម៝ន គ៝ប់​អុច​ហោ​ងាន់​ឆោង​ឆា​នទ្រែល​ខាន់​មៃ​តា​នារ​ញេត​បុន​នហ៝ត​អ្យា អេ​ល៝រ​មា​គ៝ប់​គែស​នាវ​ជេរ​ជ៝ត់។ ១៦ គ៝ប់​មឞើស​មា​ខាន់​មៃ គ៝ប់​មោ​ហោម​អោស​ឆោង​ឆា​ញេត​បុន​នហ៝ត​អ្យា​ជឹត នហ៝​មា​ត៝ត់​ញេត​បុន​អ្យា​គែស​នោក​កោរាញ​ឞ្រាស​ម៝ត់​អ្វាញ់​ទឹង​លែៈ​ឞូនុយ្ស​ងាន់​រី​មើ”។* ១៧ ជេសរី​ឞ្រាស​យេឆូ ​ឆ៝ៈ​កាច៝ក​នទ្រាញ់​ព្លៃ​យុងយារ​ប៝ន លាស​អ្វែស​មា​កោរាញ​ឞ្រាស។ ជេស​លាស​អ្វែស​រី​ពាង់​លាស៖ “ឆ៝ៈ​កាច៝ក​អ្យា​តឹម​ពាៈ​ឞាល់​ញេត។ ១៨ គ៝ប់​មឞើស​មា​ខាន់​មៃ នតើម​ឞើស​អាបៃ​អ្យា​គ៝ប់​មោ​ហោម​អោស​ញេត​នទ្រាញ់​ព្លៃ​យុងយារ​ប៝ន​ជឹត នហ៝​មា​ត៝ត់​កោរាញ​ឞ្រាស​ម៝ត់​អ្វាញ់​ទឹង​លែៈ​ឞូនុយ្ស​ងាន់​មើ”។ ១៩ ជេសរី​ពាង់​ឆ៝ៈ​ដ៝ង់​នុមពាង់​លាស​អ្វែស​មា​កោរាញ​ឞ្រាស ពាង់​គិច​នុមពាង់​អី​នៃ​អ៝ន់​ខាន់​ពាង់​ឆា​នហ៝​មា​លាស៖ “អ្យា​ជេង​ឆាក់​ជាន់​គ៝ប់* អី​គ៝ប់​អ៝ន់​មា​ខាន់​មៃ​តៃ អ៝ន់​ខាន់​មៃ​ជាន​កើត​នអា​លែត​ជឹត​នាប់​តៃ គៃ​មា​កាស​គឹត​មា​គ៝ប់”។* ២០ លោច​ជេស​នាវ​ញេត​ឆោង​នៃ ឞ្រាស​យេឆូ ​ឆ៝ៈ​កាច៝ក​នទ្រាញ់​ព្លៃ​យុងយារ​ប៝ន​ជាន​កើត​អី​នៃ​ដ៝ង់ ពាង់​លាស៖ “នទ្រាញ់​ព្លៃ​យុងយារ​ប៝ន​តា​កាច៝ក​អ្យា​ជេង​នាវ​តឹម​រាង្លាប់​មហែ​កោរាញ​ឞ្រាស​នទ្រែល​ខាន់​មៃ។ នាវ​តឹម​រាង្លាប់​មហែ​អី​នៃ​គ៝ប់​ជាន​មា​ខាន់​មៃ​មា​មហាម​គ៝ប់​អី​ហ៝ច​ឞើស​ឆាក់​ជាន់​គ៝ប់​នោក​គ៝ប់​ខឹត​តៃ។†* ២១ ល៝ង់​ឞូនុយ្ស​អី​ញជុន​គ៝ប់​មា​ផូង​រាលាង់​ដាស​គ៝ប់ ពាង់​គុ​ឆោង​ឆា​នទ្រែល​គ៝ប់​តា​ញឆឺង​អ្យា​ដ៝ង់។ ២២ អ្យាត់​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​មរា​ខឹត តឹង​កោរាញ​ឞ្រាស​នើម​លែៈ​អុច យើន​មា​ឞូនុយ្ស​អី​ញជុន​គ៝ប់​គែស​នាវ​រេស​រាញាល់​ងាន់​រ៝​មា​ពាង់”។* ២៣ ជេសរី​មពោល​កោរាញ​អ៝ស​ម៝ន​អី​នៃ​តឹម​អោប​នទ្រាង់​ខាន់​ពាង់​នើម ឞូ​ម៝ស​ពាង់​អី​ជាន​នាវ​អី​នៃ​តា​មពោល​ខាន់​ពាង់​នើម​រី។

អ៝ន់​កោរាញ​ឆើម​កើល​ជាន​ការ​មា​ឞូ

២៤ នោក​នៃ​មពោល​កោរាញ​អ៝ស​ម៝ន​គែស​នាវ​តឹម​រាលាច់​ឞាល់ ឞូ​ម៝ស​ពាង់​អី​ក្វ៝ង់​រាលាវ​ឞូ​តា​មពោល​ខាន់​ពាង់​នើម។* ២៥ ឞ្រាស​យេឆូ ​លាស​មា​ខាន់​ពាង់៖ “ទឹង​លែៈ​កាដាច់​ឞ្រី​អី​មោ​ទី​ផូង​ឞ្រី​ឞ៝ន់ ខាន់​ពាង់​ក្វាន់​ឞោក​ផូង​ប៝ន​លាន​ខាន់​ពាង់​នើម ជេសរី​មពោល​អី​គែស​នាវ​ទើយ​អី​នៃ​លាស​អេង​ឆាក់​ខាន់​ពាង់​នើម​ជេង​ឞូនុយ្ស​អ្វែស។ ២៦ យើន​មា​តា​មពោល​ខាន់​មៃ​លើយ​អោស​ជាន​កើត​នៃ។ ឞូ​ម៝ស​ពាង់​អី​ក្វ៝ង់​រាលាវ​ឞូ​អ៝ន់​ជាន​តឹម​ឞាន​មា​ឞូនុយ្ស​ជេៈ​តា​ន៝ម់​ឞូ។ ឞូ​ម៝ស​អី​កោរាញ អ៝ន់​ពាង់​ជាន​តឹម​ឞាន​មា​ឞូនុយ្ស​ឆើម​កើល​ជាន​ការ​មា​ឞូ។ ២៧ យ៝រ​លាស​ឞូនុយ្ស​គុ​ឆោង​តា​ញឆឺង ដាស​មា​ឞូនុយ្ស​ឆើម​ឆ៝ៈ​ព្យាង់​ត្រាវ ឞូ​ម៝ស​លើ​ក្វ៝ង់? ឞូ​វៃ​លាស​ក្វ៝ង់​រាលាវ​ជេង​ឞូនុយ្ស​អី​គុ​ឆោង​តា​ញឆឺង​រី មា​ដាស​ឞូនុយ្ស​ឆើម​ឆ៝ៈ​ព្យាង់​ត្រាវ។ ល៝ង់​គ៝ប់​អ្យា​កោរាញ​ខាន់​មៃ​គុ​នទ្រែល​ខាន់​មៃ គ៝ប់​ជេង​តឹម​ឞាន​មា​ឞូនុយ្ស​ឆើម​កើល​ជាន​ការ​ឆើម​ឆ៝ៈ​ព្យាង់​ត្រាវ​ទើម។* ២៨ ខាន់​មៃ​លែៈ​ញឆ្រោយ្ស​នទ្រែល​គ៝ប់​តា​នាវ​ជេរ​គ៝ប់​ដ៝ង់។* ២៩ កើត​ឞឹ​គ៝ប់​លែៈ​អ៝ន់​មា​គ៝ប់ កើត​នទ្រី​ទឹង​គ៝ប់​អ៝ន់​មា​ខាន់​មៃ​ម៝ត់​អ្វាញ់​ផូង​ញឆីង​មា​គ៝ប់​ដ៝ង់‌* ៣០ គៃ​មា​ខាន់​មៃ​គុ​ឆោង​ឆា​តា​ញឆឺង​នទ្រែល​គ៝ប់​នោក​គ៝ប់​ជេង​កាដាច់​ងាន់។ នហ៝​មា​ខាន់​មៃ​គុ​តា​រានើល​កាដាច់ គៃ​មា​ផាត​ទោយ្ស​លែៈ​ឞូនុយ្ស​តា ១២ មពោល​រាន៝យ​ទែស​ឞ៝ន់‡​នៃ”។*

ឞ្រាស​យេឆូ ​លាស​ពេត្រោស ​រាលាច់​មោ​គឹត​នាល់​ពាង់

(មថ ២៦:៣១-៣៤; មក ១៤:២៧-៣១; យហ ១៣:៣៦-៣៨)

៣១ ឞ្រាស​យេឆូ ​លាស៖ “ហើយ​ឆីមោន § ហើយ​ឆីមោន  អ្យាត់​គ៝ប់​ហ៝ម់! លែៈ​ឆាតាង់ ​អី​កោរាញ​មពោល​ឞ្រាស​អ្យើស​ទាន់​មា​កោរាញ​ឞ្រាស​រាល៝ង​ខាន់​មៃ។ ជេសរី​កោរាញ​ឞ្រាស​អ៝ន់​ជាន​កើត​នទ្រី។ ឆាតាង់ ​អុច​អ៝ន់​នាវ​នទើម​មា​ខាន់​មៃ គៃ​មា​ឆៃ​ឞូ​ម៝ស​អី​មោ​ញឆីង​ងាន់​មា​គ៝ប់ ពាង់​ជេង​តឹម​ឞាន​មា​ឞូ​រាឆែង​ផែ​គៃ​មា​លោស​ល៝ក់។* ៣២ យើន​មា​លែៈ​គ៝ប់​មឞើស​ឆើម​ទាន់​មា​ឞឹ លើយ​អ៝ន់​មៃ​ឞាស​ញឆីង​មា​គ៝ប់។ ជេសរី​ត៝ត់​មៃ​ព្លឹ​ឆឹត​តៃ​មា​គ៝ប់ ញឆីង​មា​គ៝ប់​ជឹត អ៝ន់​មៃ​កើល​អ៝ស​ម៝ន​គ៝ប់​អ៝ន់​ខាន់​ពាង់​ញឆីង​ន៝ប់​មា​គ៝ប់”។* ៣៣ ឆីមោន ​អី​ឞូ​ក្វាល់​ពេត្រោស ​ដ៝ង់ ពាង់​អើស៖ “ហើយ​កោរាញ! គ៝ប់​លែៈ​ជេស​នទ្រាប់​ឆាក់​ជាន់ អាស​នតុក​មៃ​ហាន់ គ៝ប់​តឹង​ហាន់​ដ៝ង់ ឞ៝ល​លាស​គុ​នទ្រូង មោ​លាស​ត៝ត់​ខឹត​ឆាក់”។ ៣៤ ឞ្រាស​យេឆូ ​លាស​មា​ពាង់៖ “ហើយ​ពេត្រោស ! គ៝ប់​មឞើស​មា​មៃ មាង់​អ្យា​អ្យារ់​អេ​ហ៝ៈ​នទ្រាវ ត៝ត់​មា​មៃ​រាលាច់​ពែ​តឹ​លាស​មោ​គឹត​នាល់​គ៝ប់”។*

៣៥ ជេសរី​ឞ្រាស​យេឆូ ​លាស​មា​ខាន់​ពាង់៖ “នោក​គ៝ប់​ដាៈ​ខាន់​មៃ​ហាន់​គៃ​មា​មឞើស​នាវ​មហែ​មហាន​អ្វែស​នើស មោ​គែស​ព្រាក់ មោ​គែស​ទុង មោ​គែស​ញអោត​នតោ​ជ៝ត លែៈ​រឹង​ឞើស?” អ៝ស​ម៝ន​អើស​មា​ពាង់៖ “អើ លែៈ​រឹង”។* ៣៦ ឞ្រាស​យេឆូ ​លាស៖ “អាបៃ​អ្យា ឞូ​ម៝ស​គែស​ទុង​ព្រាក់ ឞូ​ម៝ស​គែស​ទុង​ចែង អ៝ន់​ពាង់​ញអោត​តា​ឆាក់​ពាង់​នើម។ ឞូ​ម៝ស​អី​មោ​គែស​ដាវ អ៝ន់​ពាង់​តាច់​អាវ​ក្វ៝ង់​ពាង់​នើម​មា​រាវាត់​ទូ​ងគ៝រ់​ដាវ។ ៣៧ គ៝ប់​មឞើស​មា​ខាន់​មៃ តា​ឆ៝ម់បុត​នាវ​កោរាញ​ឞ្រាស​ងើយ​លែៈ​ញចីស​លាស​មា​គ៝ប់៖ «ឞូ​កើប​ពាង់​ជេង​តឹម​ឞាន​មា​ឞូនុយ្ស​គែស​ទោយ្ស»។ អ្យាត់​មា​នទើ​អ្យា​ជេង​ត៝ត់​ងាន់ យ៝រ​មា​អ្យាត់​មា​ទឹង​លែៈ​នទើ​អី​គែស​ញចីស​មា​គ៝ប់​ជេង​ត៝ត់​ងាន់​រ៝”។* ៣៨ អ៝ស​ម៝ន​អើស​មា​ពាង់៖ “ហើយ​កោរាញ! ឞ៝ន់​គែស​ឞារ​ងគ៝រ់​ដាវ”។ ឞ្រាស​យេឆូ ​អើស៖ “អើ ងើយ​ទាស​នៃ​លែៈ​គាប់​ហើយ្ស”។

ឞ្រាស​យេឆូ ​គុ​មឞើស​ឆើម​តា​យោក​តើម​អោលីវ 

(មថ ២៦:៣៦-៤៦; មក ១៤:៣២-៤២)

៣៩ ជេសរី​ឞ្រាស​យេឆូ ​លោស​ឞើស​ជៃ​នៃ តឹង​មា​នាវ​វៃ​ពាង់ពាង់​ហាន់​តា​យោក​តើម​អោលីវ ​រី មពោល​អ៝ស​ម៝ន​លែវ​ឞាល់​ហាន់​តឹង​ពាង់​ដ៝ង់។* ៤០ ត៝ត់​តា​នតុក​ពាង់​វៃ​ហាន់​នៃ ឞ្រាស​យេឆូ ​លាស​មា​ខាន់​ពាង់៖ “មឞើស​ឆើម​ហ៝ម់ គៃ​មា​មោ​ជាន​តីស​នោក​គែស​នាវ​នទើម”។* ៤១ ជេសរី​ឞ្រាស​យេឆូ ​ហាន់​បាស​ងាយ​ឞើស​ខាន់​ពាង់​នៃ​ក្លាប់​លាស​ត្រុយ្ស​នតុប​លុ។ ត៝ត់​តា​រី​ពាង់​គុ​ច៝ន​ម៝ន​កោម៝ក់ មឞើស​ឆើម​កើត​នអា៖ ៤២ “ហើយ​ឞឹ! លាស​មៃ​អុច ទាន់​មៃ​លើយ​អោស​អ៝ន់​គែស​នាវ​ជ៝ក់​ជេរ​អ្យា​មា​គ៝ប់*។ យើន​មា​លើយ​អោស​តឹង​នូយ្ស​នហ៝ម់​គ៝ប់​អុច អ៝ន់​តឹង​នាវ​មៃ​អុច​ហ៝ៈ”។* ៤៣ ទោល​នៃ​គែស​ឆៃ​តោង​ពារ់​កោរាញ​ឞ្រាស​ជុរ​តាៈ​ឞើស​កាលើ​ត្រោក​នតុក​កោរាញ​ឞ្រាស អ៝ន់​ឞ្រាស​យេឆូ ​គែស​នហ៝ម់​ឆ្វាន​ទាង់។ ៤៤ តា​នៃ​ពាង់​គែស​នាវ​រាង៝ត​រាវៃ​ទុត​ហោ ជេសរី​ពាង់​មឞើស​ឆើម​លើ​មា​ហោ​ដ៝ង់ លោស​ទាក​រាហាល​ពាង់​តឹម​ឞាន​មា​ហ៝ច​មហាម​ត្រោស​ក្លិច​ងាន់​តា​នែស​រី។* ៤៥ ឞ្រាស​យេឆូ ​ទ៝ក់​ឞើស​នតុក​មឞើស​ឆើម​នៃ ហាន់​ជឹត​មពោល​អ៝ស​ម៝ន​ពាង់ ឆៃ​មពោល​អ៝ស​ម៝ន​នៃ​ហាក់​ឞិច​ទាទេ ខាន់​ពាង់​រាគាញ់​យ៝រ​មា​រាង៝ត​ហោ​អីរ​តា​នូយ្ស​នហ៝ម់។ ៤៦ ពាង់​រាលៃ​ខាន់​ពាង់​លាស៖ “ម៝ស​ឞិច​ខាន់​មៃ​នៃ? ទ៝ក់​មឞើស​ឆើម​ហ៝ម់ គៃ​មា​មោ​ជាន​តីស​នោក​គែស​នាវ​នទើម”។

ឞូ​ញុប​ឞ្រាស​យេឆូ 

(មថ ២៦:៤៧-៥៦; មក ១៤:៤៣-៥០; យហ ១៨:៣-១១)

៤៧ ទោល​ឞ្រាស​យេឆូ ​ហោម​ងើយ​នៃ ទោ​មា​ត៝ត់​យូដាស-​អីឆាការីយោត ​នអ៝ប់​មា​លែវ​ទូ​មពោល​ឞូនុយ្ស ពាង់​ហាន់​ទាច់​ឞ្រាស​យេឆូ  ជេសរី​ចុម​អ្វែស​លាង់​ឞ្រាស​យេឆូ ​តឹង​នាវ​វៃ​ផូង​អីឆ្រាអែល  ពាង់​ជេង​អ៝ស​ម៝ន​តា​មពោល ១២ នុយ្ស​នៃ​ដ៝ង់។ ៤៨ ឞ្រាស​យេឆូ ​លាស​មា​ពាង់៖ “ហើយ​យូដាស  មៃ​ជាន​ចុម​ទូ​ត៝ង​កើត​នៃ​គៃ​មា​ញជុន​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​នទ្រី​ឞើស?” ៤៩ ជេសរី​មពោល​អី​គុ​នទ្រែល​ឞ្រាស​យេឆូ ​ឆៃ​នាវ​អី​ឞើយ​មា​ត៝ត់ លាស​មា​ឞ្រាស​យេឆូ ៖ “ហើយ​កោរាញ! អ៝ន់​ហេន​ឆ៝ៈ​ដាវ​មា​ឆ្រែស​ឞើស?” ៥០ គែស​ទូ​ហ្វេ​អ៝ស​ម៝ន​រី​តាក់​ដាវ​ឆ្រែស​ទឹក​កោរាញ​ជាន​ឞ្រាស​ទុត​ក្វ៝ង់​តាច់​តោរ​ឞើស​មា។ ៥១ តីស​មា​ឞ្រាស​យេឆូ ​លាស៖ “លើយ​ហោម!” ជេសរី​ឞ្រាស​យេឆូ ​ញុប​តោរ​ឞូ​ក្លោ​អី​នៃ ជាន​តោរ​ពាង់​អ៝ន់​ឞាស​កើត​អើម។ ៥២ ជេសរី​ឞ្រាស​យេឆូ ​លាស​មា​មពោល​កោរាញ​ជាន​ឞ្រាស មា​មពោល​កោរាញ​តាហែន​ញីស​ជាន​ឞ្រាស នទ្រែល​មា​មពោល​កោរាញ​អេង​ជឹត​អី​ហាន់​ញុប​ពាង់​នៃ៖ “ម៝ស​ឞ្រោៈ​ខាន់​មៃ​ញអោត​នអ៝ប់​មា​ម៝ង់​មា​ដាវ​កើត​នៃ កើប​គ៝ប់​ជេង​ឞូនុយ្ស​នតុង​ឞើស? ៥៣ នោក​គ៝ប់​គុ​តា​ជ៝ង់​គូង​ញីស​ជាន​ឞ្រាស​អាប់​នារ​នទ្រែល​ខាន់​មៃ ខាន់​មៃ​មោ​អោស​ញុប​គ៝ប់។ ម៝ង​អ្យា​ជេង​ម៝ង​កោរាញ​ឞ្រាស​អ៝ន់​ខាន់​មៃ​ជាន​នាវ​អី​ខាន់​មៃ​អុច ជេង​ម៝ង​អី​កោរាញ​ឞ្រាស​អ៝ន់​ឆាតាង់ ​អី​កោរាញ​មពោល​ឞ្រាស​អ្យើស​ម៝ត់​អ្វាញ់​តា​នាវ​ង៝​រី​ជាន​នាវ​អី​ពាង់​អុច”។*

ពេត្រោស ​រាលាច់​លាស​មោ​គឹត​នាល់​ឞ្រាស​យេឆូ 

(មថ ២៦:៥៧-៥៨, ៦៩-៧៥; មក ១៤:៥៣-៥៤, ៦៦-៧២; យហ ១៨:១២-១៨, ២៥-២៧)

៥៤ ជេសរី​ឞូ​ញុប​លែវ​ឞ្រាស​យេឆូ ​ហាន់​តា​ជៃ​កោរាញ​ជាន​ឞ្រាស​រី។ ល៝ង់​ពេត្រោស ​រី​តឹង​ឞើស​កើយ​ឞ្រោៈ​នទ៝ប់​ឞោក​មពើល​ឞោក។ ៥៥ តា​ងក្លាង​ជ៝ង់​គូង​ជៃ​នៃ​ឞូ​ទែ​ឆុញ​អុញ ជេសរី​គុ​ញជ៝រ់​អុញ​អី​នៃ។ អី​ពេត្រោស ​រី​គុ​នទ្រែល​ឞូ​តា​នៃ​ដ៝ង់។ ៥៦ គែស​ទូ​ហ្វេ​ទឹក​ឞូ​អូរ​តា​នៃ ឆៃ​ពេត្រោស ​តា​អាង​អុញ​រី ពាង់​អ្វាញ់​ផ៝ង់​ជឹត​ពេត្រោស ​រី​លាស៖ “ពាង់​អី​នៃ​មពោល​ឞូនុយ្ស​អី​ឞូ​ញុប​នៃ​ដ៝ង់!” ៥៧ ពេត្រោស ​រាលាច់៖ “ហើយ​យោស! គ៝ប់​មោ​អោស​គឹត​នាល់​ពាង់”។ ៥៨ ទូ​នទ៝ម់​ឞើស​កើយ​នៃ គែស​ទូ​ហ្វេ​ឞូ​ក្លោ​អេង​ឆៃ​ពេត្រោស  លាស​មា​ពាង់​ដ៝ង់៖ “មៃ​ឞាល់​មពោល​ឞូនុយ្ស​អី​ឞូ​ញុប​នៃ​ដ៝ង់!” ពេត្រោស ​អើស៖ “មោ​អោស! មោ​ទី​គ៝ប់​អោស!” ៥៩ ក្លាប់​លាស​ទូ​ម៝ង​ឞើស​កើយ​នៃ គែស​ទូ​ហ្វេ​ឞូនុយ្ស​ជឹត​អ្វាញ់​ជឹត​ពេត្រោស ​រី​ដ៝ង់ ជេសរី​តឹម​លាស​នទ្រាង់​ខាន់​ពាង់៖ “ឞូ​ក្លោ​អី​នៃ​ឞាល់​មពោល​នទ្រែល​ឞូនុយ្ស​អី​ឞូ​ញុប​នៃ​ងាន់​រ៝ យ៝រ​មា​ពាង់​ផូង​កាលីលេ ​ដ៝ង់ នាវ​ងើយ​ពាង់​នាវ​ងើយ​ផូង​កាលីលេ ”។ ៦០ ពេត្រោស ​អើស​លាស៖ “គ៝ប់​មោ​គឹត​ម៝ស​នាវ​មៃ​អុច​លាស”។ នោក​ពាង់​ហោម​អែ​ងើយ​នៃ គែស​អ្យារ់​នទ្រាវ​រ៝។ ៦១ ជេសរី​កោរាញ​យេឆូ ​ងគឹល​អ្វាញ់​ជឹត​ពេត្រោស ​រី។ តា​នៃ​ពេត្រោស ​កាស​គឹត​នាវ​កោរាញ​យេឆូ ​លាស​មា​ពាង់​នើស៖ “មាង់​អ្យា ល៝រ​មា​អ្យារ់​នទ្រាវ មៃ​រាលាច់​ពែ​តឹ​លាស​មោ​គឹត​នាល់​គ៝ប់”។* ៦២ ជេសរី​ពេត្រោស ​លោស​អា​ទីស​ញុម​រាង៝ត​ហោ​ងាន់​រ៝។

ឞូ​មឞាង​រាក​ឆ្វាយ​ឞ្រាស​យេឆូ 

(មថ ២៦:៦៧-៦៨; មក ១៤:៦៥)

៦៣ មពោល​អី​គុ​ញជ្រាង់​ឞ្រាស​យេឆូ  នតើម​គើម​ងគ្រើស​មា​ពាង់ លើស​ពាង់‌ ៦៤ ឆ៝ៈ​ឞ៝ក​ពូត​លើយ​ត្រោម​មាត់​ពាង់ លើស​តៃ​ពាង់ ជេសរី​លាស៖ “លាស​មៃ​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ងាន់ មៃ​លែៈ​គឹត​ជេស​ឞូ​ម៝ស​លើស​មៃ លាស​នទ្រី​ល៝ង់​មៃ​មឞើស​មា​ហេន!”* ៦៥ ជេសរី​ឞូ​រាក​ឞូ​ឆ្វាយ​ពាង់​ហោ​ជឹត។

ឞ្រាស​យេឆូ ​គុ​ឞើស​នាប់​មពោល​កោរាញ​ជាន​ការ​ឞ្រី​យូដា 

(មថ ២៦:៥៩-៦៦; មក ១៤:៥៥-៦៤; យហ ១៨:១៩-២៤)

៦៦ ត៝ត់​អាង​អោយ គែស​កោរាញ​ផូង​អីឆ្រាអែល ​អ៝ក់​តឹម​ម៝ប់​ឞាល់ តា​ផូង​អី​នៃ​គែស​មពោល​កោរាញ​ជាន​ឞ្រាស​ដ៝ង់ នទ្រែល​មា​គែស​ផូង​នើម​នតី​នាវ​វៃ​ផូង​អីឆ្រាអែល ​ដ៝ង់ ដាៈ​ឞូ​លែវ​ឞ្រាស​យេឆូ ​ហាន់​ឞើស​នាប់​ខាន់​ពាង់​អី​មពោល​កោរាញ​ជាន​ការ​ផូង​អីឆ្រាអែល ។ ៦៧ ជេសរី​ផូង​អី​នៃ​អោប​ឞ្រាស​យេឆូ ៖ “លាស​មៃ​ជេង​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ងាន់ ល៝ង់​មៃ​មឞើស​មា​ហេន”។ ឞ្រាស​យេឆូ ​អើស៖ “លាស​គ៝ប់​មឞើស​មា​ខាន់​មៃ ខាន់​មៃ​មោ​អ្យាត់​គ៝ប់​ដ៝ង់‌* ៦៨ ជេសរី​លាស​គ៝ប់​អោប​ខាន់​មៃ​មា​ឞ្រាស​ក្រីស ​អី​នៃ ខាន់​មៃ​មោ​មឞើស​មា​គ៝ប់​[ មោ​មអើក​គ៝ប់]​ដ៝ង់។ ៦៩ យើន​មា​នតើម​ឞើស​អ្យា​ជឹត​នាប់ គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​គុ​ឞើស​មា​តី​កោរាញ​ឞ្រាស​នើម​អី​ទុត​ក្វ៝ង់​គៃ​មា​ម៝ត់​អ្វាញ់”។* ៧០ លែៈ​ផូង​អី​នៃ​អោប​ឞ្រាស​យេឆូ ៖ “លាស​នទ្រី​មៃ​អី​ក៝ន​កោរាញ​ឞ្រាស​បាស?” ឞ្រាស​យេឆូ ​អើស៖ “នាវ​ខាន់​មៃ​លាស​អី​នៃ​ទី​ងាន់ គ៝ប់​អ្យា​រ៝”។* ៧១ ខាន់​ពាង់​តឹម​លាស​នទ្រាង់​ខាន់​ពាង់​នើម៖ “ឞ៝ន់​មោ​ហោម​ខាច់​អោស​អោប​នាវ​ឞើស​ឞូ​អេង​ជឹត​គៃ​មា​ផាត​ទោយ្ស​ពាង់ នាវ​ពាង់​ងើយ​អី​ឞ៝ន់​នើម​លែៈ​តាង់​នៃ​លែៈ​គាប់​ជេស។ យ៝រ​លាស​ពាង់​លាស​អេង​ឆាក់​ពាង់​នើម​អី​ក៝ន​កោរាញ​ឞ្រាស គែស​នាវ​ខ្លៃ​ពាង់​កើប​អេង​ពាង់​នើម​តឹម​ឞាន​មា​កោរាញ​ឞ្រាស នាវ​អី​នៃ​ជេង​គែស​ទោយ្ស​ជ្រូ​ត៝ត់​មា​ខឹត​ឆាក់​ងាន់”។

២៣

ឞ្រាស​យេឆូ ​គុ​ឞើស​នាប់​កោរាញ​ក្វ៝ង់​ពីលាត 

(មថ ២៧:១-២, ១១-១៤; មក ១៥:១-១៥; យហ ១៨:២៨-៣៨)

១ ជេសរី​លែៈ​មពោល​អី​នៃ​ទ៝ក់​ញជុន​ឞ្រាស​យេឆូ ​មា​កោរាញ​ក្វ៝ង់​ឞ្រី​យូដា  រាញា​ពាង់​ពីលាត  ពាង់​ផូង​រោម ។ ២ ត៝ត់​តា​នៃ​ខាន់​ពាង់​លាស​នតោន​ឞ្រាស​យេឆូ ៖ “ហើយ​កោរាញ ហេន​ឆៃ​ឞូនុយ្ស​អ្យា​លែវ​ផូង​ប៝ន​លាន​ជាន​នទើ​មោ​អ្វែស ងខាង់​ឞូ​មោ​អ៝ន់​ព្រាក់​មា​កោរាញ​កាដាច់​តា​ប៝ន​ក្វ៝ង់​រោម  នទ្រែល​មា​កើប​អេង​ឆាក់​ពាង់​នើម​លាស​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់ ជេសរី​ឞ្រាស​ក្រីស ​ជេង​កាដាច់​ដ៝ង់”។* ៣ កោរាញ​ពីលាត ​អោប​ឞ្រាស​យេឆូ ៖ “ងាន់​លាស​មៃ​កាដាច់​ផូង​អីឆ្រាអែល ​បាស?” ឞ្រាស​យេឆូ ​អើស៖ “អើ កើត​នាវ​មៃ​លាស​នាវ​អី​នៃ”។* ៤ កោរាញ​ពីលាត ​លាស​មា​មពោល​កោរាញ​ជាន​ឞ្រាស នទ្រែល​មា​ផូង​ប៝ន​លាន៖ “គ៝ប់​មោ​អោស​ឆៃ​ឞូនុយ្ស​អ្យា​គែស​នាវ​តីស!” ៥ ខាន់​ពាង់​លាស​លើ​មា​ទាង់៖ “ឞូនុយ្ស​អ្យា​លែវ​នតី​ផូង​ប៝ន​លាន​ជាន​នាវ​អុស​អាស​លាម​ឞ្រី​អីឆ្រាអែល  នតើម​ឞើស​ឞ្រី​កាលីលេ  ត៝ត់​មា​នតុក​អ្យា​រ៝”។*

ឞ្រាស​យេឆូ ​គុ​ឞើស​នាប់​ហេរោត-​អ៝ន់តីពាស 

៦ ត៝ត់​មា​ពីលាត ​តាង់​កើត​នៃ ពាង់​អោប៖ “លាស​នទ្រី​ពាង់​ឞូនុយ្ស​ឞ្រី​កាលីលេ ​ឞើស?” ៧ ជេស​ពីលាត ​គឹត​លាស​ឞ្រាស​យេឆូ ​ឞូនុយ្ស​ឞ្រី​កាលីលេ  ញជុន​ឞ្រាស​យេឆូ ​មា​ហេរោត-​អ៝ន់តីពាស  យ៝រ​លាស​ពាង់​ម៝ត់​អ្វាញ់​ឞ្រី​នៃ នោក​នៃ​ពាង់​គែស​គុ​តា​ប៝ន​ក្វ៝ង់​យេរូឆាលឹម ​ដ៝ង់។* ៨ ត៝ត់​ពាង់​ឆៃ​ឞ្រាស​យេឆូ  ពាង់​រាម់​ងាន់ យ៝រ​មា​លែៈ​តាង់​នាវ​ឞូ​ងក៝ច​មា​ឞ្រាស​យេឆូ  នទ្រី​ពាង់​អុច​ម៝ប់​ឞ្រាស​យេឆូ ​លែៈ​ជ៝ៈ។ ពាង់​រានើម​លាស​ឆៃ​ឞ្រាស​យេឆូ ​ជាន​ទូ​នាវ​អ្វែស​នាវ​ខ្លៃ។* ៩ ពាង់​អោប​ឞ្រាស​យេឆូ ​អ៝ក់​នតីល​ងាន់ យើន​មា​ឞ្រាស​យេឆូ ​មោ​អើស​អោស។* ១០ មពោល​កោរាញ​ជាន​ឞ្រាស នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល  គុ​តា​នៃ​ដ៝ង់ លាស​នតោន​ឞ្រាស​យេឆូ ​ទុត​ទាង់ៗ​ងាន់។ ១១ ហេរោត ​អី​នៃ នទ្រែល​មា​តាហែន​ពាង់​គើម​ងគ្រើស​មឺច​រាម៝ត​ឞ្រាស​យេឆូ ។ ពាង់​ឆ៝ៈ​អាវ​អ្វែស​ងគូត​តា​ឞ្រាស​យេឆូ ​រី ជេសរី​ញជុន​តៃ​ពាង់​មា​កោរាញ​ពីលាត ។ ១២ ឞើស​នតើម​ហេរោត ​អី​នៃ ដាស​ពីលាត ​ឞូនុយ្ស​តឹម​រាលាង់​ឞាល់ យើន​មា​នតើម​នារ​នៃ​ឞារ​ហៃ​ខាន់​ពាង់​ជេង​មឹត​ជាង់​នទ្រែល។

ពីលាត ​អ៝ន់​ឞូ​ងខឹត​ឞ្រាស​យេឆូ 

(មថ ២៧:១៥-២៦; មក ១៥:៦-១៥; យហ ១៨:៣៩; ១៩:១៦)

១៣ ជេសរី​ពីលាត ​ក្វាល់​មពោល​កោរាញ​ជាន​ឞ្រាស មពោល​កោរាញ​ផូង​អីឆ្រាអែល ​អា​អេង​ជឹត នទ្រែល​មា​លែៈ​ផូង​ប៝ន​លាន​វាច់​តា​ពាង់។ ១៤ ពាង់​លាស៖ “ឞូនុយ្ស​អី​ខាន់​មៃ​ញជុន​អ៝ន់​គ៝ប់​ផាត​ទោយ្ស​អ្យា ខាន់​មៃ​នតោន​មា​ពាង់​លាស​ជេង​ឞូនុយ្ស​លែវ​ផូង​ប៝ន​លាន​តឹម​រាទ៝ង់​មា​ឞ្រី​ទាក។ លែៈ​គ៝ប់​អោប​ជេស​ពាង់​តា​នាប់​ខាន់​មៃ​នើម យើន​មា​មោ​អោស​ឆៃ​គែស​នាវ​តីស​កើត​ខាន់​មៃ​នតោន​នៃ។ ១៥ ឞ៝ល​លាស​ហេរោត ​អ្វាញ់​ឞូនុយ្ស​អ្យា​មោ​ឆៃ​គែស​នាវ​តីស​ដ៝ង់ នទ្រី​ពាង់​ព្លឹ​ញជុន​តៃ​ពាង់​តា​អ្យា នហេល​នានេៈ​ឞូនុយ្ស​អី​អ្យា​មោ​អោស​គែស​នាវ​តីស​ត៝ត់​មា​ខឹត​ឆាក់។ ១៦ លាស​នទ្រី​គ៝ប់​ដាៈ​ឞូ​រាពាត់​ពាង់​មា​រាឆែ ជេសរី​បើក​អ៝ន់​ពាង់​ឆឹត”។ ១៧ [តឹម​អាប់​នាម់​ឞូ​ជាន​ញេត​បុន​នហ៝ត​អ្យា ពីលាត ​វៃ​បើក​ទូ​ហ្វេ​ឞូនុយ្ស​ទោយ្ស​អ៝ន់​មា​ផូង​ប៝ន​លាន។] ១៨ យើន​មា​គែស​ទឹង​លែៈ​ឞូនុយ្ស​នតែរ​ទ្រើវ​ទុត​ទាង់​លាស៖ “ងខឹត​លើយ​ឞូនុយ្ស​អ្យា បើក​បារាបាស ​មា​ហេន”។* ១៩ បារាបាស ​គែស​នទ្រូង យ៝រ​មា​ពាង់​ជាន​នាវ​អុស​អាស​តា​ប៝ន​យេរូឆាលឹម  នទ្រែល​មា​នោក​នៃ​ពាង់​ងខឹត​ឞូនុយ្ស​ដ៝ង់។ ២០ ពីលាត ​អុច​បើក​ឞ្រាស​យេឆូ  ទឹង​គែស​មា​ពាង់​ងើយ​មា​ផូង​អី​នៃ​ទូ​តឹ​ជឹត។ ២១ យើន​មា​ផូង​អី​នៃ​ហោម​នតែរ​ទ្រើវ​លាស៖ “ងខឹត​លើយ​ពាង់​តា​ឆី​តឹម​រាកាង់! ងខឹត​លើយ​ពាង់​តា​ឆី​តឹម​រាកាង់!” ២២ ពីលាត ​លាស​តៃ​មា​ផូង​អី​នៃ​ទូ​តឹ​ជឹត៖ “ឞូនុយ្ស​អ្យា​ម៝ស​នាវ​តីស​តា​ពាង់? គ៝ប់​មោ​អោស​ឆៃ​ពាង់​គែស​នាវ​តីស​ត៝ត់​មា​ខឹត​ឆាក់។ គ៝ប់​មាន​មា​ដាៈ​ឞូ​រាពាត់​ពាង់​មា​រាឆែ ជេសរី​បើក​អ៝ន់​ពាង់​ឆឹត”។ ២៣ យើន​មា​ផូង​អី​នៃ​នតែរ​លើ​មា​ទាង់ ជ៝ល់​ទាន់​ងខឹត​ឞ្រាស​យេឆូ ​តា​ឆី​តឹម​រាកាង់ នទ្រី​ទឹង​នតែរ​ផូង​ប៝ន​លាន [នទ្រែល​មា​មពោល​កោរាញ​ជាន​ឞ្រាស​នៃ]​ទឹង​គែស​មា​ទើយ។ ២៤ ជេសរី​ពីលាត ​តេៈ​ទោយ្ស​ជាន​តឹង​នាវ​ផូង​អី​នៃ​ទាន់‌ ២៥ ពាង់​បើក​បារាបាស ​ឞើស​នទ្រូង។ បារាបាស ​អី​នៃ​គុ​នទ្រូង យ៝រ​មា​ជាន​នាវ​អុស​អាស នទ្រែល​មា​ងខឹត​ឞូនុយ្ស​ដ៝ង់។ ល៝ង់​អី​ឞ្រាស​យេឆូ ​រី​ពីលាត ​អ៝ន់​ពាង់​មា​តាហែន អ៝ន់​ជាន​តឹង​នាវ​ផូង​អី​នៃ​ទាន់​នើស។

ឞូ​ព៝ង់​ឞ្រាស​យេឆូ ​តា​ឆី​តឹម​រាកាង់

(មថ ២៧:៣២-៤៤; មក ១៥:២១-៣២; យហ ១៩:១៧-២៧)

២៦ ជេសរី​តាហែន​លែវ​ឞ្រាស​យេឆូ ​ជឹត​នតុក​ងខឹត​ពាង់ ទោល​ហាន់​រ៝ៈ​ត្រ៝ង​នៃ គែស​ម៝ប់​មា​ទូ​ហ្វេ​ឞូ​ក្លោ រាញា​ពាង់​ឆីមោន ​តាៈ​ឞើស​ប៝ន​ក្វ៝ង់​កីរេន  ពាង់​ឆឹត​តាៈ​ឞើស​មីរ។ ជេសរី​តាហែន​ទែ​ញុប​ពាង់​ដាៈ​តូយ​ឆី​តឹម​រាកាង់​តឹង​ឞើស​កើយ​ឞ្រាស​យេឆូ ។ ២៧ អ៝ក់​ងាន់​ឞូនុយ្ស​ហាន់​តឹង​ឞ្រាស​យេឆូ  នអ៝ប់​មា​មពោល​ឞូ​អូរ​ញហ្យាង់​ញុម​មា​ឞ្រាស​យេឆូ ​នតុរ​នតាង​នតើស​ខាន់​ពាង់​នើម យ៝រ​មា​ខាន់​ពាង់​រាង៝ត​ហោ​ងាន់។ ២៨ ឞ្រាស​យេឆូ ​អ្វាញ់​ជឹត​មពោល​ឞូ​អូរ​អី​នៃ លាស​មា​ខាន់​ពាង់៖ “ហើយ​ឞូ​អូរ​យេរូឆាលឹម ! លើយ​អោស​ញុម​រាង៝ត​មា​គ៝ប់ អ៝ន់​ញុម​រាង៝ត​មា​ឆាក់​ខាន់​អៃ​នើម នទ្រែល​មា​ក៝ន​ខាន់​អៃ​នើម​ហ៝ៈ។ ២៩ យ៝រ​លាស​នារ​ជឹត​នាប់​តៃ​ឞូ​មរា​លាស​រ៝៖ «អ្វែស​មអាក​ងាន់​មា​ឞូ​អូរ​មោ​ឞាៈ​ក៝ន មា​ឞូ​អូរ​មោ​គុ​អ៝ស នទ្រែល​មា​ឞូ​អូរ​មោ​គែស​មពូ​ត៝ស​ក៝ន»។* ៣០ នោក​នៃ​តៃ​ឞូ​លាស​មា​យោក​ក្វ៝ង់៖ «រាល៝ម់​ហ៝ម់​តា​កាលើ​ឆាក់​ហេន​អ្យា» លាស​មា​យោក​ជេៈ៖ «ទាន់​ឞ្រោយ​កាលើ​ហេន​អ្យា​ហ៝ម់»។ ខាន់​ពាង់​លាស​នទ្រី​យ៝រ​មា​មោ​ហោម​អុច​អោស​គែស​នាវ​ក្រីត​ជឹត នោក​ផូង​រាលាង់​លើស​ហេង​ប៝ន​ក្វ៝ង់​អ្យា។* ៣១ គ៝ប់​មោ​គែស​តីស​អោស គ៝ប់​តឹម​ឞាន​មា​ឆី​រេស​អី​ឞូ​មោ​អោស​វៃ​ឆូ​តា​អុញ តីស​មា​ឞូ​ហោម​អុច​ងខឹត​គ៝ប់​តា​ឆី​តឹម​រាកាង់។ ឞូនុយ្ស​តា​ប៝ន​យេរូឆាលឹម ​លែៈ​គែស​នាវ​តីស​ជេស ខាន់​ពាង់​តឹម​ឞាន​មា​ឆី​នទ្រ៝​នទ្រាប់​មា​ឆូ​លើយ​តា​អុញ។ លាស​ឆី​រេស​លែៈ​ទាស​អ្យា​ជេស​ឞូ​ជាន លាស​នទ្រី​ឆី​នទ្រ៝​រាលាវ​មា​អ្យា​បាស​ឞូ​ជាន”។*

៣២ គែស​ឞារ​ហៃ​ឞូនុយ្ស​ទោយ្ស​ដ៝ង់ តាហែន​លែវ​ខាន់​ពាង់​គៃ​មា​ងខឹត​នទ្រែល​ឞ្រាស​យេឆូ ​រី។ ៣៣ ត៝ត់​តា​នតុក​ឞូ​ក្វាល់​លាស «កោលកោថា» គែស​នាវ​ខ្លៃ​លាស «យោក​នតីង​ឞោក» តាហែន​ព៝ង់​ឞ្រាស​យេឆូ ​តា​ឆី​តឹម​រាកាង់​តា​នតុក​នៃ នទ្រែល​មា​ឞារ​ហៃ​ឞូនុយ្ស​ទោយ្ស​ដ៝ង់ ទូ​ហ្វេ​ឞូ​ព៝ង់​ឞើស​ច្យៅ ទូ​ហ្វេ​ឞូ​ព៝ង់​ឞើស​មា។* ៣៤ ជេសរី​ឞ្រាស​យេឆូ ​មឞើស​ឆើម៖ “ហើយ​ឞឹ! យោៈ​នអាច​មា​ខាន់​ពាង់​បាៈ យ៝រ​លាស​ខាន់​ពាង់​មោ​គឹត​អោស​នទើ​អី​ខាន់​ពាង់​ជាន​អ្យា”។

អី​ខ៝​អាវ​ឞ្រាស​យេឆូ ​រី​មពោល​តាហែន​អី​គុ​តា​នៃ​លែវ​ឞាល់​ឆ៝ៈ​ញុប​នទើ​ញច្រ៝ស គៃ​មា​តឹម​ពាៈ​ឞាល់​ខ៝​អាវ​អី​នៃ។* ៣៥ ផូង​ប៝ន​លាន​គុ​អ្វាញ់​តា​នៃ​ដ៝ង់ ជេសរី​មពោល​កោរាញ​ផូង​អីឆ្រាអែល ​គើម​ងគ្រើស​លាស​មា​ឞ្រាស​យេឆូ ៖ “លាស​ពាង់​ឞ្រាស​ក្រីស ​អី​កាដាច់​លែៈ​កោរាញ​ឞ្រាស​ទែ​កើយ្ស​ងាន់ អ៝ន់​ពាង់​រាក្លាយ្ស​អេង​ឆាក់​ពាង់​នើម យ៝រ​មា​ពាង់​លែៈ​រាក្លាយ្ស​មា​ឞូនុយ្ស​អេងៗ​ជឹត”។* ៣៦ មពោល​តាហែន​គើម​ងគ្រើស​មា​ឞ្រាស​យេឆូ ​ដ៝ង់ ខាន់​ពាង់​ឆ៝ៈ​ទាក​ឆ្រាត*​អ៝ន់​ឞ្រាស​យេឆូ ​ញេត* ៣៧ នហ៝​មា​លាស៖ “លាស​មៃ​កាដាច់​ផូង​អីឆ្រាអែល ​ងាន់ រាក្លាយ្ស​អេង​ឆាក់​មៃ​នើម​ហ៝ម់!” ៣៨ កាលើ​ឞោក​ឞ្រាស​យេឆូ ​រី​គែស​ឞូ​ព្លា​ទូ​រាលាត​កាដារ​ញចីស​លាស៖ “អ្យា​ជេង​កាដាច់​ផូង​អីឆ្រាអែល ”។ [នាវ​លាស​អី​អ្យា​គែស​ញចីស​មា​នាវ​ងើយ​គ្រែក  នាវ​ងើយ​លាតាង់  នាវ​ងើយ​ហេឞ្រើ ]។ ៣៩ ទូ​ហ្វេ​ឞូនុយ្ស​ទោយ្ស​អី​ឞូ​ងខឹត​នទ្រែល​ឞ្រាស​យេឆូ ​នៃ ពាង់​គើម​ងគ្រើស​លាស​ឞ្រាស​យេឆូ ​កើត​នអា៖ “មៃ​វៃ​លាស​ឆាក់​មៃ​នើម​ជេង​ឞ្រាស​ក្រីស  លាស​នទ្រី​ឆ៝ៈ​នាវ​ទើយ​ឞ្រាស​ក្រីស ​មៃ​នើម​រាក្លាយ្ស​ឆាក់​មៃ​នើម​ហ៝ម់ ជេសរី​ឆើម​រាក្លាយ្ស​ហេន​បាៈ​ដ៝ង់”។ ៤០ យើន​មា​ទូ​ហ្វេ​ឞូនុយ្ស​ទោយ្ស​អី​អេង​លាស​ពាង់៖ “មៃ​ឞើយ​ខឹត ហោម​មោ​ក្លាច​កោរាញ​ឞ្រាស​តេៈ​ទោយ្ស​មា​មៃ​ឞើស? មៃ​ឞូ​តេៈ​ទោយ្ស​កើត​ពាង់​ដ៝ង់។ ៤១ ឞ៝ន់​អ្យា​ឞូ​តេៈ​ទោយ្ស​លែៈ​ទី​ហើយ យ៝រ​លាស​ឞ៝ន់​នើម​លែៈ​ជាន​តីស។ ល៝ង់​ពាង់​អី​នៃ​មោ​គែស​អោស​ជាន​តីស”។ ៤២ ជេសរី​ឞូនុយ្ស​នៃ​លាស​មា​ឞ្រាស​យេឆូ ៖ “ហើយ​កោរាញ! ត៝ត់​មៃ​ជេង​កាដាច់​ងាន់​តា​ឞ្រី​មៃ​នើម ទាន់​មៃ​កាស​គឹត​មា​គ៝ប់​បាៈ”។ ៤៣ ឞ្រាស​យេឆូ ​លាស​មា​ពាង់៖ “ហើយ​អ៝ស គ៝ប់​លាស​នហេល​នានេៈ​ងាន់​មា​មៃ នារ​អ្យា​រ៝​មៃ​ហាន់​គុ​នទ្រែល​គ៝ប់​តា​ប៝ន​អ្វែស​តា​កាលើ”។*

ឞ្រាស​យេឆូ ​ខឹត

(មថ ២៧:៤៥-៥៦; មក ១៥:៣៣-៤១; យហ ១៩:២៨-៣០)

៤៤ នោក​នៃ​ក្លាប់​លាស​នារ​ងក្លាង​ឞោក ជេសរី​លាម​ឞ្រី​ទាក​អី​នៃ​ត្រោក​គែស​ង៝​ទាទេ​នហ៝​មា​ត៝ត់​ម៝ង​ពែ​កេង​មាង់។* ៤៥ តា​ម៝ង​អី​នៃ​នារ​ជេង​ង៝ ជេសរី​ឞ៝ក​ញចីង​តា​ត្រោម​ញីស​ជាន​ឞ្រាស​តា​ឞើស​នាប់​ជ្រោ​ទុត​ក្ល៝ស​អ្វែស ហេក​ច្វីក​តា​ព្លាង់​ងក្លាង​ងគូល​ជេង​ឞារ​ឞ្លាស​ឞ៝ក†។* ៤៦ ជេសរី​ឞ្រាស​យេឆូ ​នតែរ​ទុត​ទាង់​ងាន់ ពាង់​លាស៖ “ហើយ​ឞឹ! គ៝ប់​ញជុន​ហ្វេង​គ៝ប់​មា​មៃ”។ ជេស​ងើយ​កើត​នៃ ពាង់​រ៝ស​នហ៝ម់​ក្ល៝ក់។* ៤៧ ត៝ត់​មា​កោរាញ​តាហែន‡​អី​លែវ​ងខឹត​ឞ្រាស​យេឆូ ​ឆៃ​នាវ​កើត​នៃ ពាង់​រានេ​មា​កោរាញ​ឞ្រាស​លាស៖ “ឞូនុយ្ស​អ្យា​ពាង់​ឆ៝ង់​ងាន់ មោ​គែស​តីស​អោស”។ ៤៨ ល៝ង់​លែៈ​ឞូនុយ្ស​អី​វាច់​គូម​តា​នៃ ត៝ត់​មា​ឆៃ​នាវ​កើត​នៃ ខាន់​ពាង់​លែវ​ឞាល់​ឆឹត​អា​ជៃ​ខាន់​ពាង់​នើម​រី​នតុរ​នតាង​នតើស​ខាន់​ពាង់​នើម យ៝រ​មា​រាង៝ត​ហោ​ងាន់។ ៤៩ ទឹង​លែៈ​ឞូនុយ្ស​អី​ទេស​ទាច់​ដាស​ឞ្រាស​យេឆូ ​រី នទ្រែល​មា​មពោល​ឞូ​អូរ​អី​តឹង​ឞ្រាស​យេឆូ ​តាៈ​ឞើស​ឞ្រី​កាលីលេ  ខាន់​ពាង់​គុ​អ្វាញ់​នាវ​អី​នៃ​ឞើស​ងាយ។

ឞូ​ត៝ប់​ឞ្រាស​យេឆូ ​តា​មោច

(មថ ២៧:៥៧-៦១; មក ១៥:៤២-៤៧; យហ ១៩:៣៨-៤២)

៥០ គែស​ទូ​ហ្វេ​ឞូនុយ្ស​តា​មពោល​កោរាញ​ជាន​ការ​ផូង​អីឆ្រាអែល  រាញា​យោឆែប  ពាង់​តាៈ​ឞើស​ប៝ន​អារីមាថេ  តា​ឞ្រី​យូដា  ពាង់​ជេង​ឞូនុយ្ស​ឆ៝ង់​តា​ឞើស​នាប់​កោរាញ​ឞ្រាស។ ៥១ ពាង់​គុ​ក៝ប់​នាវ​កោរាញ​ឞ្រាស​ម៝ត់​អ្វាញ់§​ដ៝ង់។ ពាង់​មោ​គែស​អោស​តឹម​ទី​នាវ​ដាស​មពោល​កោរាញ​ជាន​ការ​ផូង​អីឆ្រាអែល ​អេង​ជឹត មោ​គែស​លាប់​នទ្រែល​ខាន់​ពាង់​តា​នាវ​ងខឹត​ឞ្រាស​យេឆូ ​ដ៝ង់។ ៥២ ជេសរី​ពាង់​ហាន់​ម៝ប់​ពីលាត  ទាន់​ឆ៝ៈ​ឆាក់​ឞ្រាស​យេឆូ ​មា​ត៝ប់។ ជេស​ពីលាត ​អ៝ន់ ៥៣ ពាង់​ហាន់​ញជុរ​ឆាក់​ឞ្រាស​យេឆូ ​ឞើស​ឆី​តឹម​រាកាង់ ពាង់​ពូត​មា​ឞ៝ក​លាយ្ស​ងលាង ជេសរី​ញជ៝រ​ឞ្រាស​យេឆូ ​តា​ត្រោម​មោច​លុ​ក្លេរ​អី​លែៈ​ជេស​ឞូ​លោក។ ត្រោម​មោច​អី​នៃ​អេ​ហ៝ៈ​គែស​អោស​តេៈ​ឞូនុយ្ស​ខឹត។ ៥៤ នារ​នៃ​ជេង​នារ​នទ្រាប់​មា​នារ​ឆាបាត់ ​អី​នារ​រាលូ​ផូង​អីឆ្រាអែល ។ ផូង​អីឆ្រាអែល ​កើប​នារ​ឆាបាត់ ​នតើម​កេង​មាង់​នោក​នារ​នតើម​ញ៝ប់ ម៝ង​អី​នៃ​លែៈ​ឞើយ​ត៝ត់​ដ៝ង់។ ៥៥ មពោល​ឞូ​អូរ​អី​តឹង​ឞ្រាស​យេឆូ ​តាៈ​ឞើស​ឞ្រី​កាលីលេ ​នើស ខាន់​ពាង់​ហាន់​តឹង​យោឆែប ​ដ៝ង់។ ខាន់​ពាង់​ឆៃ​មោច​អី​នៃ នទ្រែល​មា​ឆៃ​ឞូ​ញជ៝រ​ឞ្រាស​យេឆូ ​តា​ត្រោម​រី​ដ៝ង់។* ៥៦ ជេសរី​ខាន់​ពាង់​លែវ​ឞាល់​ព្លឹ​ឆឹត​តា​ជៃ។ ត៝ត់​អា​ជៃ​រី​ខាន់​ពាង់​នទ្រាប់​ទាក​ងី​បោ​កាស នទ្រែល​មា​នទើ​បោ​កាស​អេង​ជឹត គៃ​មា​ហឹង​តេៈ​តា​ឆាក់​ឞ្រាស​យេឆូ ។ លាប់​នារ​ឆាបាត់ ​ខាន់​ពាង់​គុ​រាលូ​តឹង​មា​នាវ​វៃ​ផូង​អីឆ្រាអែល ។*

២៤

ឞ្រាស​យេឆូ ​ទ៝ក់​រេស

(មថ ២៨:១-១០; មក ១៦:១-៨; យហ ២០:១-២០)

១ តា​នារ​ត៝ល់​ង្វាយ​ពើស​នៃ* ប្ហីត​អាង​ឞ្រី​ហោម​ង៝ មពោល​ឞូ​អូរ​អី​នៃ​លែវ​ឞាល់​ហាន់​តា​មោច ញអោត​នទើ​បោ​កាស​នទើ​អី​ខាន់​ព្រែ​លែៈ​ជេស​នទ្រាប់​រី​នើស​មា​តេៈ​តា​ឆាក់​ឞ្រាស​យេឆូ  [គែស​ឞូនុយ្ស​អាបាៈ​ហាន់​នទ្រែល​ដ៝ង់]។ ២ ត៝ត់​តា​នៃ​ខាន់​ពាង់​ឆៃ​លុ​អី​រាទ៝ល់​នតូ​មោច​នើស​លែៈ​រាលាៈ​ជេស។ ៣ ជេសរី​ខាន់​ពាង់​លាប់​តា​ត្រោម​នតូ​នៃ អ្វាញ់​ឆាក់​ឞ្រាស​យេឆូ ​តា​រី​មោ​ហោម​អោស​ឆៃ។ ៤ ទោល​មពោល​ឞូ​អូរ​មឹន​រាវៃ​មា​នាវ​នៃ ជេសរី​ទោ​មា​ឆៃ​គែស​ឞារ​ហៃ​ឞូនុយ្ស​ញឆ៝ស​ងគូត​អាវ​ងលាង​ច្រាត​ងាន់ ទ៝ក់​តា​មែង​ខាន់​ពាង់​រី។* ៥ ខាន់​ពាង់​ក្លាច​ញឆ៝រ់​ងាន់ គុ​កុញ​ឞោក​ជឹត​នែស​ឆូ ជេសរី​មពោល​អី​ឞារ​ហៃ​នៃ​លាស​មា​ខាន់​ពាង់៖ “ម៝ស​ជ៝យ​ខាន់​អៃ​រែ​ឞូនុយ្ស​រេស​តា​នតុក​ឞូនុយ្ស​ខឹត​អ្យា?* ៦ ពាង់​មោ​ហោម​អោស​តា​អ្យា ពាង់​លែៈ​ទ៝ក់​រេស​ជេស។ ខាន់​អៃ​មោ​កាស​គឹត​នាវ​ពាង់​លែៈ​ងើយ​នោក​គុ​តា​ឞ្រី​កាលីលេ ​នើស? ៧ ពាង់​លាស៖ «គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស នាវ​ឞូ​ញជុន​គ៝ប់​តា​ផូង​តីស នអ៝ប់​មា​នាវ​ឞូ​ងខឹត​គ៝ប់​តា​ឆី​តឹម​រាកាង់​អ្យាត់​មា​គែស​ងាន់ យើន​មា​ត៝ត់​ពែ​នារ​ឞើស​កើយ​គ៝ប់​ទ៝ក់​រេស​តៃ»”។* ៨ ជេសរី​មពោល​ឞូ​អូរ​អី​នៃ​កាស​គឹត​រ៝​នាវ​ឞ្រាស​យេឆូ ​ងើយ​នើស។ ៩ ខាន់​ពាង់​ទ៝ក់​ឆឹត​ឞើស​មោច​នៃ មឞើស​ងក៝ច​នាវ​អី​នៃ​អ៝ន់​មា ១១ នុយ្ស​មពោល​កោរាញ​អ៝ស​ម៝ន នទ្រែល​មា​ទឹង​លែៈ​អ៝ស​ម៝ន​អេង​ដ៝ង់។ ១០ ឞូ​អូរ​អី​មឞើស​ងក៝ច​នាវ​នៃ​អ៝ន់​មា​មពោល​កោរាញ​អ៝ស​ម៝ន តា​នៃ​គែស​មារី ​តាៈ​ឞើស​ប៝ន​មាដាលា  គែស​យោអាន់នា  នទ្រែល​មា​មារី ​អី​មេៈ​យាកើ  នអ៝ប់​មា​ឞូ​អូរ​អាបាៈ​អេង​ដ៝ង់​អី​ហាន់​នៃ។* ១១ មពោល​កោរាញ​អ៝ស​ម៝ន​មោ​អោស​អ្យាត់​នាវ​ខាន់​ពាង់​មឞើស​ងក៝ច​នៃ ខាន់​ពាង់​លាស​មពោល​នៃ​ងើយ​ងក្លាៈ​ទើម។ ១២ យើន​មា​ពេត្រោស ​ទ៝ក់​ឞើស​នៃ ពាង់​ញច្វាត់​ជឹត​មោច​រី ត៝ត់​តា​រី​ពាង់​កុញ​អ្វាញ់​តា​ត្រោម ឆៃ​ទើម​ឞ៝ក​ឞូ​ពូត​ឞ្រាស​យេឆូ ​ហោម​តា​រី ជេសរី​ពាង់​ព្លឹ​ឆឹត​ជឹត​ជៃ​អ្យា មឹន​រាវៃ​មា​នាវ​អី​នៃ។

ឞារ​ហៃ​អ៝ស​ម៝ន​ហាន់​ជឹត​ប៝ន​អេម៝ស 

(មថ ១៦:១២-១៣)

១៣ តា​នារ​នៃ​ដ៝ង់ គែស​ឞារ​ហៃ​អ៝ស​ម៝ន​ហាន់​ជឹត​ប៝ន​អេម៝ស  ងាយ ១១ កីលោមែត​មា​ប៝ន​ក្វ៝ង់​យេរូឆាលឹម ។ ១៤ ខាន់​ពាង់​តឹម​ងក៝ច​ឞ្រី​អី​លែៈ​នាវ​គែស​នៃ។ ១៥ ទោល​ខាន់​ពាង់​តឹម​ងក៝ច​នាវ​អី​នៃ ឞ្រាស​យេឆូ ​ហាន់​ទាច់​ខាន់​ពាង់ ឞ្រោៈ​នទ្រែល​ខាន់​ពាង់‌ ១៦ តីស​មា​ខាន់​ពាង់​មោ​អោស​នាល់​ពាង់ យ៝រ​លាស​កោរាញ​ឞ្រាស​មោ​អ៝ន់​នាល់។* ១៧ ឞ្រាស​យេឆូ ​អោប​ខាន់​ពាង់៖ “ម៝ស​នាវ​ងក៝ច​ខាន់​មរែ​ទោល​ឞ្រោៈ​រ៝ៈ​ត្រ៝ង​រី​ហ្យាស?” ជេសរី​ខាន់​ពាង់​ញឆ្រុង​ទូ​នទ៝ម់ មុស​មាត់​ឆើស​រើយ្ស​អើយ្ស។ ១៨ គែស​ទូ​ហ្វេ​រាញា​ក្លេវពាស ​អើស​លាស៖ “ទឹង​លែៈ​ឞូនុយ្ស​តា​យេរូឆាលឹម  នទ្រែល​មា​ទឹង​លែៈ​ឞូ​នាច់​អី​ហាន់​ញេត​បុន​នហ៝ត​តា​យេរូឆាលឹម ​គឹត​នាវ​គែស​អ្យា​ឞារ​ពែ​នារ​អា​ល៝រ​នើស​ទាទេ មើម​ទឹង​ទូ​ហ្វេ​មៃ​រី​លិច​គឹត?” ១៩ ឞ្រាស​យេឆូ ​អោប៖ “ម៝ស​នាវ​ហាៈ?” ពាង់​អើស៖ “នាវ​យេឆូ ​អី​តាៈ​ឞើស​ប៝ន​នាឆារែត ​នើស​ហ្យើ។ ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស នាវ​ពាង់​នតី​គែស​នាវ​ទើយ​ងាន់ នទ្រែល​មា​ជាន​នទើ​អ្វែស​នទើ​ខ្លៃ​ក្វ៝ង់​តា​នាប់​កោរាញ​ឞ្រាស នទ្រែល​មា​តា​ឞើស​នាប់​ផូង​ប៝ន​លាន​ដ៝ង់។* ២០ យើន​មា​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ម៝ត់​អ្វាញ់​ហេន ញជុន​ពាង់​អ៝ន់​ឞូ​ងខឹត​លើយ​ពាង់ ងខឹត​ពាង់​តា​ឆី​តឹម​រាកាង់​ដ៝ង់។ ២១ ល៝ង់​ហេន​ទែ​នានាៈ​មា​នើម​ពាង់ ហេន​វៃ​នើម​ពាង់​រ៝​ជេង​នើម​រាក្លាយ្ស​ទឹង​លែៈ​ផូង​ប៝ន​លាន​អីឆ្រាអែល ​ឞើស​ផូង​រាលាង់​ឞ៝ន់ អាបៃ​អ្យា​គែស​នាវ​កើត​នៃ​ជឹត នតើម​ឞើស​នារ​នៃ លែៈ​គែស​ពែ​នារ​មា​នារ​អ្យា​ជេស។* ២២ នទ្រែល​មា​គែស​ឞូ​អូរ​មពោល​ហេន​អាបាៈ ជាន​អ៝ន់​ហេន​គែស​នាវ​នទ្រ៝ត់​ទុត​ហោ​ដ៝ង់ ខាន់​ពាង់​ឞ្រោៈ​តា​មោច​ប្ហីត​អាង​ឞ្រី​ហោម​ង៝‌ ២៣ អ្វាញ់​ឆាក់​ឞ្រាស​យេឆូ ​តា​រី​មោ​អោស​ឆៃ។ ខាន់​ពាង់​ព្លឹ​ឆឹត​ឞើស​រី​មឞើស​ងក៝ច​មា​ហេន​លាស​ឆៃ​តោង​ពារ់ ជេសរី​តោង​ពារ់​ទែ​មឞើស​លាស​ឞ្រាស​យេឆូ ​រេស។ ២៤ ជេសរី​គែស​មពោល​ហេន​អាបាៈ​ហាន់​តា​មោច​រី​ដ៝ង់ ឆៃ​តឹម​ឞាន​កើត​នាវ​មពោល​ឞូ​អូរ​មឞើស​នើស​ងាន់ តីស​មា​មោ​គែស​អោស​ឞូនុយ្ស​ឆៃ​ពាង់”។* ២៥ ជេសរី​ឞ្រាស​យេឆូ ​លាស​មា​ខាន់​ពាង់៖ “ហើយ​ឞូនុយ្ស​មោ​គែស​នាវ​មឹន! ខាន់​មៃ​មោ​ទើស​អ្យាត់​អោស​ទឹង​លែៈ​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​ជេស​មា​ឞ្រាស​ក្រីស ។ ២៦ អ្យាត់​មា​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ទើន​នាវ​ជេរ​ជ៝ត់​នៃ​ល៝រ​ប៝ត់ រី​មើ​ទឹង​កោរាញ​ឞ្រាស​អ៝ន់​ពាង់​នាវ​ច្រាត​អាង អ៝ន់​ពាង់​ម៝ត់​អ្វាញ់​ទឹង​លែៈ​នទើ”។ ២៧ ជេសរី​ឞ្រាស​យេឆូ ​រាឞ្លាង​លែៈ​នាវ​ឞូ​ញចីស​មា​ឆាក់​ពាង់​តា​ឆ៝ម់បុត​នាវ​កោរាញ​ឞ្រាស​ងើយ នតើម​ឞើស​ឆ៝ម់បុត​អី​មោឆេ ​ញចីស ត៝ត់​មា​ទឹង​លែៈ​ឆ៝ម់បុត​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ញចីស​ដ៝ង់។*

២៨ ជេសរី​ប៝ន​អី​អ៝ស​ម៝ន​អុច​ហាន់​នៃ​លែៈ​ឞើយ​ត៝ត់។ ជេសរី​ឞ្រាស​យេឆូ ​នទ្រា​ជាន​អុច​ហាន់​នហ៝ត​ជឹត​នាប់​ជឹត។ ២៩ មពោល​អ៝ស​ម៝ន​នៃ​ក៝ន់​ពាង់ ខាន់​ពាង់​លាស៖ “គុ​ឞិច​នទ្រែល​ហេន​តា​អ្យា​ប៝ត់​ហែស នារ​លែៈ​ទេស​ឞ្រី​លែៈ​អុច​មាង់​ដ៝ង់”។ ជេសរី​ឞ្រាស​យេឆូ ​វែស​ឞិច​នទ្រែល​ខាន់​ពាង់​តា​រី។ ៣០ ទោល​ឞ្រាស​យេឆូ ​គុ​ឆោង​ឆា​នទ្រែល​ខាន់​ពាង់​តា​ញឆឺង​រី ពាង់​ឆ៝ៈ​នុមពាង់​លាស​អ្វែស​មា​កោរាញ​ឞ្រាស ជេសរី​គិច​ពាៈ​អ៝ន់​មា​ខាន់​ពាង់​ឆា។* ៣១ នោក​នៃ​មាត់​ខាន់​ពាង់​ទោ​មា​ឆៃ​អាង​រ៝ អ្វាញ់​នាល់​ឞ្រាស​យេឆូ  តីស​មា​ឞ្រាស​យេឆូ ​រ៝ស​ក្លាក់​ឞើស​ខាន់​ពាង់។ ៣២ ជេសរី​ខាន់​ពាង់​តឹម​លាស​នទ្រាង់​ខាន់​ពាង់​នើម៖ “នោក​ពាង់​ងើយ​ដាស​ឞ៝ន់ នហ៝​មា​រាឞ្លាង​នាវ​កោរាញ​ឞ្រាស​ងើយ​រ៝ៈ​ត្រ៝ង​នើស ពាង់​ពើក​ឞោក​តោរ​ឞ៝ន់ តា​នូយ្ស​នហ៝ម់​ឞ៝ន់​រាម់​មអាក​ងាន់”។ ៣៣ ជេសរី​ខាន់​ពាង់​ទ៝ក់​ព្លឹ​ឆឹត​ឞ្រុល​ជឹត​យេរូឆាលឹម ​រ៝ ត៝ត់​តា​នៃ​ឆៃ ១១ នុយ្ស​មពោល​កោរាញ​អ៝ស​ម៝ន​គុ​តឹម​រាបុន នទ្រែល​មា​ឞូនុយ្ស​អាបាៈ​អេង​ដ៝ង់។ ៣៤ មពោល​អី​នៃ​មឞើស​មា​ខាន់​ពាង់៖ “ឞ្រាស​យេឆូ ​លែៈ​ទ៝ក់​រេស​ងាន់ ពាង់​ញហើ​ឆាក់​អ៝ន់​មា​ឆីមោន ​ឆៃ”។* ៣៥ ជេសរី​ឞារ​ហៃ​អ៝ស​ម៝ន​នៃ​មឞើស​ងក៝ច​លែៈ​នាវ​គែស​រ៝ៈ​ត្រ៝ង​នើស នទ្រែល​មា​នាវ​ខាន់​ពាង់​គឹត​នាល់​នហេល​ឞ្រាស​យេឆូ  ទោល​ពាង់​គិច​នុមពាង់​អ៝ន់​មា​ខាន់​ពាង់។

ឞ្រាស​យេឆូ ​ញហើ​ឆាក់​អ៝ន់​មពោល​អ៝ស​ម៝ន​ឆៃ

(មថ ២៨:១៦-២០; មក ១៦:១៤-១៨; យហ ២០:១៩-២៣; ការ ១:៦-៨)

៣៦ ទោល​ឞារ​ហៃ​អ៝ស​ម៝ន​នៃ​ហោម​មឞើស​ងក៝ច​នាវ​អី​នៃ ទោ​មា​ឆៃ​ឞ្រាស​យេឆូ ​ទ៝ក់​តា​ងក្លាង​ខាន់​ពាង់​ទឹង​លែៈ​មពោល​អ៝ស​ម៝ន​នៃ ជេសរី​លាស​មា​ខាន់​ពាង់៖ “អ៝ន់​នាវ​អ្វែស​លាង់​ដាប់​មពាន់​គុ​នទ្រែល​ខាន់​អៃ​មៃ†”។ ៣៧ លែៈ​ខាន់​ពាង់​ក្លាច​ញឆ៝រ់​ហោ​ងាន់ នអោន​លាស​ច្យាក​ញហូ។* ៣៨ ឞ្រាស​យេឆូ ​លាស​មា​ខាន់​ពាង់៖ “មើម​នូយ្ស​នហ៝ម់​ខាន់​អៃ​មៃ​ទឹង​គែស​មា​ផើរ ទឹង​គែស​មា​មោ​អ្យាត់​គ៝ប់​រេស​ងាន់? ៣៩ ល៝ង់​ខាន់​អៃ​មៃ​អ្វាញ់​រាមាញ​តា​ជ៝ង់​តី​គ៝ប់​អ្យា គៃ​មា​គឹត​នហេល​លាស​គ៝ប់​ងាន់​រ៝ ល៝ង់​ពាស​ឆាក់​គ៝ប់ គៃ​មា​គឹត​គែស​ឆាក់​ងាន់។ ច្យាក​ញហូ​លិច​អោស​ឞុត​នតីង​ឞុត​មលៃ​កើត​គ៝ប់​អ្យា”។ ៤០ ជេស​ឞ្រាស​យេឆូ ​ងើយ​កើត​នៃ ពាង់​ញហើ​ជ៝ង់​តី​រាមាញ​អ៝ន់​មា​ខាន់​ពាង់​ឆៃ។ ៤១ មពោល​អ៝ស​ម៝ន​អេ​ហ៝ៈ​អោស​អ្យាត់ នូយ្ស​នហ៝ម់​ខាន់​ពាង់​មអាក យើន​មា​អេ​ហ៝ៈ​លាង់​វ៝ត់​អោស។ ជេសរី​ឞ្រាស​យេឆូ ​អោប​មា​ខាន់​ពាង់៖ “ខាន់​អៃ​មៃ​តា​អ្យា​គែស​នទើ​ឆោង​ឆា​ដ៝ង់?”* ៤២ ឞូ​ទែ​ឆ៝ៈ​កា​គុច​ទូ​គ៝ល់‡ នទឹ​អ៝ន់​ពាង់‌ ៤៣ ជេសរី​ឞ្រាស​យេឆូ ​ឆ៝ៈ​ឆា​តា​នាប់​ទឹង​លែៈ​ខាន់​ពាង់។ ៤៤ ពាង់​លាស​មា​ខាន់​ពាង់៖ “អ្យា​នាវ​គ៝ប់​មឞើស​មា​ខាន់​អៃ​មៃ​ទោល​គ៝ប់​ហោម​គុ​នទ្រែល​ខាន់​អៃ​មៃ​នើស អាបៃ​អ្យា​គ៝ប់​មឞើស​តៃ​មា​ខាន់​អៃ​មៃ​ទូ​តឹ​ជឹត៖ ទឹង​លែៈ​នាវ​ឞូ​ញចីស​លាស​មា​គ៝ប់​កាល់​អែ​នើស​គែស​តា​ឆ៝ម់បុត​នាវ​វៃ​មោឆេ  តា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស នទ្រែល​មា​តា​ឆ៝ម់បុត​នាវ​មព្រើ​អើម ពាង់​គែស​ងាន់​កើត​នៃ​រ៝”។* ៤៥ ជេសរី​ឞ្រាស​យេឆូ ​ពើក​ឞោក​តោរ​ខាន់​ពាង់​អ៝ន់​គឹត​វ៝ត់​លែៈ​នទើ​អី​លែៈ​គែស​ញចីស​មា​ពាង់​នើម​តា​ឆ៝ម់បុត​នាវ​កោរាញ​ឞ្រាស​ងើយ។* ៤៦ ឞ្រាស​យេឆូ ​លាស៖ “លែៈ​គែស​ញចីស​នអា៖ អ្យាត់​មា​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​រី​គែស​នាវ​ជេរ​ជ៝ត់ នទ្រែល​មា​នាវ​ខឹត យើន​មា​តា​ពែ​នារ​ឞើស​កើយ​ពាង់​ទ៝ក់​រេស​ដ៝ង់។* ៤៧ លែៈ​គែស​ញចីស​ដ៝ង់៖ អ៝ន់​អ៝ស​ម៝ន​ឞ្រាស​ក្រីស ​មឞើស​ងក៝ច​តា​រាញា​ឆាក់​ពាង់​អ៝ន់​មា​ឞូនុយ្ស​តា​យេរូឆាលឹម ​ល៝រ ជេសរី​ទឹង​លែៈ​ឞូនុយ្ស​អាប់​ងគ៝រ​ឞ្រី​ដ៝ង់ មឞើស​ងក៝ច​ដ៝ង់​មា​នាវ​រាគ៝ល់​នូយ្ស​នហ៝ម់​អ្យើស នទ្រែល​មា​នាវ​កោរាញ​ឞ្រាស​យោៈ​នអាច​មា​ខាន់​ពាង់​មោ​ហោម​កើប​នាវ​តីស។* ៤៨ ខាន់​អៃ​មៃ​លែៈ​ឆៃ​មា​មាត់​ជេស​នាវ​ជេរ​ជ៝ត់ នាវ​ខឹត នទ្រែល​មា​នាវ​ទ៝ក់​រេស​គ៝ប់ លាស​នទ្រី​អ៝ន់​ខាន់​អៃ​មៃ​មឞើស​ងក៝ច​នាវ​ខ្លៃ​អី​នៃ​មា​ឞូ។* ៤៩ គ៝ប់​អ៝ន់​ដ៝ង់​ឞ្រាស​ហ្វេង​អ្វែស​គុ​តា​ខាន់​អៃ​មៃ​តៃ កើត​នាវ​ឞឹ​លែៈ​ជេស​ត៝ន។ ខាន់​អៃ​មៃ​គុ​តា​យេរូឆាលឹម ​ហ៝ៈ នហ៝​មា​ត៝ត់​កោរាញ​ឞ្រាស​អ៝ន់​ឞេង§​ខាន់​អៃ​មៃ​មា​នាវ​ទើយ​អី​តាៈ​ឞើស​ឞ្រាស​ហ្វេង​អ្វែស”។*

ឞ្រាស​យេឆូ ​ហាវ​តា​ប៝ន​អ្វែស​កាលើ

(មក ១៦:១៩-២០; ការ ១:៩-១១)

៥០ ជេសរី​ឞ្រាស​យេឆូ ​លែវ​មពោល​អ៝ស​ម៝ន​នៃ​ហាន់​ទាច់​មា​ប៝ន​បេថានី * ត៝ត់​តា​នៃ​ឞ្រាស​យេឆូ ​យើរ​តី​អ៝ន់​នាវ​គែស​ជេង​មា​ខាន់​ពាង់។ ៥១ ទោល​ឞ្រាស​យេឆូ ​អ៝ន់​នាវ​គែស​ជេង​មា​មពោល​អ៝ស​ម៝ន​អី​នៃ កោរាញ​ឞ្រាស​នហាវ​ពាង់​ងខាស​ឞើស​ខាន់​ពាង់​នៃ​ហាវ​ឆឹត​តា​ប៝ន​អ្វែស​តា​កាលើ​រី។* ៥២ ជេសរី​មពោល​អ៝ស​ម៝ន​យើក​មឞាស​មា​ពាង់ ជេសរី​ខាន់​ពាង់​រាម់​មអាក​ទុត​ហោ​ព្លឹ​ឆឹត​តា​ប៝ន​យេរូឆាលឹម ។* ៥៣ ខាន់​ពាង់​ហាន់​តា​ជ៝ង់​គូង​ញីស​ជាន​ឞ្រាស​បាបើ លែវ​ឞាល់​រានេ​មា​កោរាញ​ឞ្រាស៕*៚

* ១:១-២ ១:១-២៖ យហ ១៥:២៧; ១យហ ១:១-៤

* ១:៣ ១:៣៖ ការ ១:១

* ១:៥ ១:៥៖ ហេរោត ​អ្យា​អី​ឞូ​ក្វាល់ «ហេរោត ​អី​ក្វ៝ង់»។

* ១:៥ ១:៥៖ ១នរ ២៤:៧-១៩

* ១:៧ ១:៧៖ នន ១៨:១១-១៤; ២៥:២១

* ១:៩ ១:៩៖ នង ៣០:៧-៨

* ១:១២ ១:១២-១៣៖ លក ១:២៩-៣០; ២:៩-១០

* ១:១៥ ១:១៥៖ លក ៧:៣៣; នក ៦:២-៤

* ១:១៧ ១:១៧៖ មាល ៣:១; ៤:៥-៦

* ១:១៨ ១:១៨៖ នន ១៧:១៧; ១៨:១១-១២

* ១:១៩ ១:១៩៖ ដាន ៨:១៦; ៩:២១; ហេឞ ១:១៤

* ១:២៥ ១:២៥៖ នន ២១:៦-៧; ៣០:២៣

* ១:២៧ ១:២៧៖ លក ៣:២៣-៣១

* ១:២៩ ១:២៩-៣០៖ លក ១:១២-១៣; ២:៩-១០

* ១:៣១ ១:៣១៖ លក ២:២១

* ១:៣២ ១:៣២៖ មក ១៥:៣៩; មថ ២០:៣០-៣១

* ១:៣៣ ១:៣៣៖ ដាន ២:៤៤

* ១:៣៥ ១:៣៥៖ មថ ១:១៨, ២០

* ១:៤៥ ១:៤៥៖ នន ១៥:៦

* ១:៤៦ ១:៤៦-៥៥៖ ១ឆា ២:១-១០

* ១:៤៧ ១:៤៧៖ អេឆា ៦១:១០

* ១:៤៨ ១:៤៨-៤៩៖ នម ១១៣:៧-៩; អេឆា ៥៧:១៥

* ១:៥០ ១:៥០៖ នម ១០៣:១៧

* ១:៥១ ១:៥១៖ អេឆា ២:១១-១២

* ១:៥២ ១:៥២៖ នម ១៤៧:៦

* ១:៥៣ ១:៥៣៖ នម ១០៧:៩

* ១:៥៤ ១:៥៤-៥៥៖ នន ១៧:៧; អេឆា ៤១:១៤; មកា ៧:២០

* ១:៥៩ ១:៥៩៖ នន ១៧:៩-១៤

* ១:៦៨ ១:៦៨៖ លក ៤:១៨-២១; ៧:១៦; នម ១១១:៩

* ១:៦៩ ១:៦៩៖ នម ១៣២:១៧

* ១:៧០ ១:៧០៖ រម ១:២; អេឆា ៩:១-៦; មកា ៥:១-៣

* ១:៧១ ១:៧១៖ នម ១៨:១៧

* ១:៧២ ១:៧២៖ កល ២៦:៤២; នម ១០៥:៨; ១០៦:៤៥

* ១:៧៣ ១:៧៣៖ នន ២២:១៦-១៧

* ១:៧៤ ១:៧៤-៧៥៖ តត ២:១១-១៤

* ១:៧៦ ១:៧៦៖ លក ៣:៣-៦; ៧:២៦-២៧; មថ ១១:៧-១៤; ១៧:១០-១៣; មាល ៣:១

* ១:៧៧ ១:៧៧៖ លក ៣:៣

* ១:៧៨ ១:៧៨-៧៩៖ អេឆា ៩:១; ៤២:៦; យហ ១:៩; ៨:១២

* ១:៨០ ១:៨០៖ លក ៣:២

* ២:១ ២:១៖ «ឆេឆារ » គែស​នាវ​ខ្លៃ​លាស៖ «កោរាញ​កាដាច់» តា​នាវ​ងើយ​លាតាង់ ​អី​នាវ​ងើយ​ផូង​រោម ។

* ២:៤ ២:៤៖ ១ឆា ១៧:១២; មកា ៥:១

* ២:៩ ២:៩-១០៖ លក ១:១២-១៣, ២៩-៣០

* ២:១១ ២:១១៖ លក ២:៣០; ៣:៦; យហ ៤:៤២; ការ ៥:៣១; ១៣:២៣; ផល ៣:២០; ២ពេ ១:១; ៣:១៨; ១យហ ៤:១៤

* ២:១៤ ២:១៤៖ លក ១៩:៣៨; ផល ៣:១៤, ១៧

* ២:១៩ ២:១៩៖ លក ២:៥១

* ២:២១ ២:២១៖ លក ១:៣១; កាល ៤:៤; នន ១៧:៩-១៤

† ២:២២-២៤ ២:២២៖ នាវ​វៃ​មោឆេ ​ជេង​នាវ​អី​មោឆេ ​ញចីស​ឞើស​ឆ៝ម់បុត​នាវ​នតើម​ត៝ត់​មា​ឆ៝ម់បុត​នាវ​វៃ​រាខិច។ យើន​មា​ហោម​គែស​នាវ​វៃ​អេង​ជឹត​ដ៝ង់​តា​នាវ​វៃ​ផូង​អីឆ្រាអែល ។

* ២:២២-២៤ ២:២២-២៤៖ កល ១២:៤, ៦; នង ១៣:២, ១១-១៦; កល ១២:៨

* ២:៣០ ២:៣០៖ លក ២:១១

‡ ២:៣២ ២:៣២៖ មោ​លាស «ជេសរី​ពាង់​អ៝ន់​នាវ​ច្រេក​លើប​មា​ផូង​អីឆ្រាអែល ​អី​ផូង​កោរាញ​ឞ្រាស​ដ៝ង់»។

* ២:៣២ ២:៣២៖ លក ១:៧៨-៧៩; អេឆា ៤២:៦

* ២:៣៤ ២:៣៤៖ អេឆា ៨:១៤; រម ៩:៣៣; ១កោ ១:២៣

§ ២:៣៦ ២:៣៦៖ ផូង​អីឆ្រាអែល ​កើប​មពោល​ក្វ៝ង់​តឹង​ក៝ន​ឞូ​ក្លោ​យាកោប  ១២ នុយ្ស អាឆើរ ​ជេង​ក៝ន​ទូ​ហ្វេ​តា​មពោល​ទឹង​លែៈ​អី​នៃ។

* ២:៣៧ ២:៣៧៖ ១តម ៥:៥

* ២:៣៨ ២:៣៨៖ តា​នាវ​ងើយ​គ្រែក ​លាស៖ «យេរូឆាលឹម »។

* ២:៣៨ ២:៣៨៖ លក ២៤:២១; អេឆា ៥២:៩

* ២:៤១ ២:៤១៖ នង ១២:១-១៤

* ២:៤៩ ២:៤៩៖ យហ ២:១៦

* ២:៥១ ២:៥១៖ លក ២:១៩

* ២:៥២ ២:៥២៖ លក ២:៤០; ១ឆា ២:២៦

* ៣:៣ ៣:៣៖ ការ ១៩:៤

† ៣:៦ ៣:៦៖ អេឆា ៤០:៣-៥

* ៣:៦ ៣:៦៖ លក ២:១១

* ៣:៧ ៣:៧៖ មោ​លាស «នាវ​កោរាញ​ឞ្រាស​រាមាល»។

* ៣:៧ ៣:៧៖ មថ ១២:៣៤; ២៣:៣៣

* ៣:៨ ៣:៨៖ យហ ៨:៣៣-៣៩; រម ២:២៨-២៩; ៤:១២

* ៣:៩ ៣:៩៖ លក ១៣:៦-៩; មថ ៧:១៩

* ៣:១០ ៣:១០៖ ការ ២:៣៧

* ៣:១១ ៣:១១៖ យាក ២:១៥-១៧; ១យហ ៣:១៧

† ៣:១៤ ៣:១៤៖ មោ​លាស «អ៝ន់​រាម់​មអាក»។

* ៣:១៥ ៣:១៥៖ យហ ១:៨, ១៩-២៣

* ៣:១៦ ៣:១៦៖ ការ ១:៥

* ៣:១៩ ៣:១៩-២០៖ មក ៦:១៧-១៨

‡ ៣:២៣ ៣:២៣៖ តា​នាវ​ងក៝ច​យៅ​អ្យា ទឹង​លែៈ​ឞូនុយ្ស​ជេង​ឞូ​ក្លោ​ទាទេ។

* ៣:២៧ ៣:២៧៖ អេឆ ៣:២; ១នរ ៣:១៧

* ៣:៣១ ៣:៣១-៣៣៖ រត ៤:១៨-២២

* ៣:៣១ ៣:៣១៖ ២ឆា ៥:១៤; ១ឆា ១៦:១៣

§ ៣:៣៣ ៣:៣៣៖ «អាមីនាដាប់ ​អី​ក៝ន​អារាម អារាម ​អី​ក៝ន​ហេឆ្រុន » មោ​លាស «អាមីនាដាប់ ​អី​ក៝ន​អាត់មីន អាត់មីន ​អី​ក៝ន​អារ់នី អារ់នី ​អី​ក៝ន​ហេឆ្រុន » មោ​លាស «អាមីនាដាប់ ​អី​ក៝ន​អារាម អារាម ​អី​ក៝ន​អារ់នី អារ់នី ​អី​ក៝ន​ហេឆ្រុន »។

* ៣:៣៣ ៣:៣៣-៣៨៖ នន ២៩:៣៥; ២៥:២៦; ២១:២-៣; ១១:១០-២០; ៥:១-៣២

* ៤:១ ៤:១-២៖ នង ៣៤:២៨; ១កក ១៩:៨; ហេឞ ៤:១៥

† ៤:៤ ៤:៤៖ នវ ៨:៣

* ៤:៦ ៤:៦៖ លក ៩:២៥

† ៤:៨ ៤:៨៖ នវ ៦:១៣

† ៤:១១ ៤:១០-១១៖ នម ៩១:១១-១២

† ៤:១២ ៤:១២៖ នវ ៦:១៦

* ៤:១៧ ៤:១៧៖ នោក​នៃ​ឞូ​អេ​ហ៝ៈ​គែស​អោស​នហា​រាដាយ្ស​កើត​អាបៃ​អ្យា ឞូ​ញចីស​តា​នហា​រាដាយ្ស​ទូ​នហា​ជ៝ង​ងាន់ ជេសរី​ឞូ​ក្លោន​នហា​រាដាយ្ស​អី​នៃ។

† ៤:១៨ ៤:១៨៖ មោ​លាស «ហ្វេង​កោរាញ​ឞ្រាស»។

‡ ៤:១៨ ៤:១៨៖ «ពាង់​កើយ្ស​គ៝ប់» តា​នាវ​ងើយ​គ្រែក ​លាស៖ «ពាង់​ត៝ៈ​ទាក​ងី​តា​ឞោក​គ៝ប់»។

§ ៤:១៨ ៤:១៨៖ “មឞើស​ងក៝ច​មា​ឞូនុយ្ស​ចែស​មាត់​អ៝ន់​ឆៃ​អាង”៖ ត្រ៝ង​អ្យា​គែស​ឞារ​នតីល​នាវ​ខ្លៃ ១. ឞ្រាស​យេឆូ ​ជាន​ឞូនុយ្ស​ចែស​មាត់​អ៝ន់​ឆៃ​អាង​ងាន់ ២. ឞូនុយ្ស​អី​មោ​គឹត​នាល់​កោរាញ​ឞ្រាស​ខាន់​ពាង់​តឹម​ឞាន​អី​ឞូនុយ្ស​ចែស​មាត់ ជេសរី​ឞ្រាស​យេឆូ ​មឞើស​ងក៝ច​នាវ​កោរាញ​ឞ្រាស​មា​ខាន់​ពាង់។

* ៤:២២ ៤:២២៖ លក ៣:២៣

* ៤:២៤ ៤:២៤៖ យហ ៤:៤៤

* ៤:២៥ ៤:២៥-២៦៖ ១កក ១៧:១, ៨-១៦

* ៤:២៧ ៤:២៧៖ មោ​លាស «ឞូនុយ្ស​អ្យើស​ឆាក់»។

† ៤:២៧ ៤:២៧៖ នាមាន់ ​មោ​អោស​ទី​ផូង​អីឆ្រាអែល ។

* ៤:២៧ ៤:២៧៖ ២កោ ៥:១-១៤

* ៤:២៩ ៤:២៩-៣០៖ យហ ៨:៥៩; ១០:៣៩

* ៤:៣១ ៤:៣១៖ មថ ៤:១៣

* ៤:៣២ ៤:៣២៖ មថ ៧:២៨-២៩; យហ ៧:៤៦

* ៤:៣៤ ៤:៣៤៖ លក ៨:២៨

* ៤:៣៨ ៤:៣៨៖ ១កោ ៩:៥

* ៤:៤៣ ៤:៤៣៖ លក ៨:១

‡ ៤:៤៤ ៤:៤៤៖ តា​នាវ​ងើយ​គ្រែក ​ឆ៝ម់បុត​អើម​អី​ញចីស​មា​តី​អាបាៈ​គែស​ញចីស​លាស៖ «យូដា »។

* ៥:៤ ៥:៤៖ យហ ២១:៦

* ៥:៨-៩ ៥:៨៖ មោ​លាស «ឆីមោន -ពេត្រោស »។

* ៥:៨-៩ ៥:៨៖ អេឆា ៦:៥

* ៥:១០ ៥:១០៖ មថ ២៨:១៨-២០

* ៥:១១ ៥:១១៖ លក ១៨:២៨-៣០

* ៥:១២ ៥:១២៖ កល ១៣:៤៥-៤៦

* ៥:១៤ ៥:១៤៖ កល ១៤:២-៣២; មក ៧:៣៦

* ៥:១៦ ៥:១៦៖ លក ៦:១២; ៩:១៨, ២៨; ១១:១; ២២:៣៩-៤៦; មក ១:៣៥; ៦:៤៦

† ៥:១៧ ៥:១៧៖ ផូង​ផារីឆី ​ខាន់​ពាង់​ជេង​ផូង​អីឆ្រាអែល ​ដ៝ង់ ខាន់​ពាង់​នតី​នាវ​វៃ​ផូង​អីឆ្រាអែល ​អ៝ក់​ងាន់ នអ៝ប់​មា​នាវ​វៃ​អី​ចែ​ខាន់​ពាង់​នើម​ឞើស​កាល់​អែ​នើស​អ៝ក់​ជឹត។

‡ ៥:១៩ ៥:១៩៖ ជៃ​ផូង​អីឆ្រាអែល ​ច៝រ​ល៝ង់​វាស​វាង​កាដារ​ជាន​មា​នែស​ពេត គែស​ដ៝ង់​ឞូ​ជាន​ការ​តា​ច៝រ​អី​នៃ។

* ៥:២១ ៥:២១៖ នម ១៣០:៤; អេឆា ៤៣:២៥

* ៥:២៤ ៥:២៤-២៥៖ យហ ៥:៨-៩, ៣៦

* ៥:២៨ ៥:២៨៖ លក ៥:១១

* ៥:២៩ ៥:២៩-៣០៖ លក ៧:៣៤; ១៥:១-២

* ៥:៣២ ៥:៣២៖ លក ១៩:១០

* ៦:១ ៦:១៖ នវ ២៣:២៥

* ៦:២ ៦:២៖ នង ២០:៨-១១

* ៦:៣ ៦:៣-៤៖ កល ២៤:៥-៩; ១ឆា ២១:៦

* ៦:៤ ៦:៤៖ នោក​នៃ​កោរាញ​ឞ្រាស​មោ​គែស​អោស​នូយ្ស​មា​ដាវីត  លាស​នទ្រី​ទី​លាស​ផូង​ផារីឆី ​មោ​គែស​ដ៝ង់​នូយ្ស​មា​មពោល​អ៝ស​ម៝ន​ឞ្រាស​យេឆូ ។

* ៦:៤ ៦:៤៖ ១ឆា ២១:៦

* ៦:៩ ៦:៩៖ លក ១៣:១៥-១៦

* ៦:១២ ៦:១២៖ លក ៥:១៦

* ៦:១៤ ៦:១៤៖ មថ ១៦:១៨

† ៦:១៥ ៦:១៥៖ នោក​នៃ​តា​ផូង​ឞ្រី​យូដា ​គែស​ទូ​មពោល​អី​ឞូ​ក្វាល់​លាស «មពោល​គើយ្ស» ខាន់​ពាង់​គើយ្ស​អុច​តឹម​លើស​ដាស​ផូង​រោម  គៃ​មា​នត្រុត​ផូង​តាហែន​រោម ​ទូ​ឞើស​ឞ្រី​ទាក​ខាន់​ពាង់​នើម។

‡ ៦:១៦ ៦:១៦៖ តា មថ ១០:៣ នទ្រែល​មា មក ៣:១៨ ពាង់​គែស​រាញា​ថាដេ ។

* ៦:១៦ ៦:១៦៖ លក ២២:៤៧-៤៨

* ៦:១៩ ៦:១៩៖ លក ៨:៤៣-៤៤

* ៦:២០ ៦:២០៖ អេឆា ៦១:១; យាក ២:៥

* ៦:២១ ៦:២១៖ យេរ ៣១:២៥; នតម ៧:១៦-១៧; ២១:៤

* ៦:២២ ៦:២២៖ យហ ១៥:១៨-១៩; ១ពេ ៤:១៤

* ៦:២៣ ៦:២៣៖ ការ ៧:៥២; ហេឞ ១១:៣៥-៣៨; យាក ៥:១០

* ៦:២៤ ៦:២៤៖ លក ១៦:២៥; មថ ១៩:២៣-២៤

* ៦:២៥ ៦:២៥៖ យាក ៤:៩

* ៦:២៦ ៦:២៦៖ យេរ ៥:៣១; មកា ២:១១

* ៦:២៧ ៦:២៧-២៨៖ មថ ៥:៤៤

* ៦:២៩ ៦:២៩៖ រម ១២:១៩, ២១; ១កោ ៦:៧; ១តេ ៥:១៥

* ៦:៣៣ ៦:៣៣-៣៥៖ អេផ ២:១០

* ៦:៣៥ ៦:៣៥៖ កល ២៥:៣៥-៣៧

* ៦:៣៧ ៦:៣៧៖ មថ ៦:១៤-១៥; យាក ៤:១១-១២

* ៦:៣៩ ៦:៣៩៖ មថ ១៥:១៤

* ៦:៤០ ៦:៤០៖ មថ ១០:២៤-២៥

* ៦:៤៤ ៦:៤៤៖ កាល ៥:១៩-២៣

* ៦:៤៦ ៦:៤៦៖ មាល ១:៦

* ៦:៤៩ ៦:៤៩៖ យាក ១:២២

* ៧:២ ៧:២៖ កោរាញ​តាហែន​អី​អ្យា​ពាង់​គែស​ក៝ន​តាហែន ១០០ នុយ្ស។

* ៧:៦ ៧:៦៖ មក ១:៧; ១កោ ១៥:៩

† ៧:១៤ ៧:១៤៖ តឹង​មា​នាវ​វៃ​ផូង​អីឆ្រាអែល  ឞូ​មោ​អុច​អោស​ពាស​ឞូនុយ្ស​ខឹត យ៝រ​លាស​មោ​ក្ល៝ស​តឹង​នាវ​វៃ​ខាន់​ពាង់។

* ៧:១៥ ៧:១៥៖ ១កក ១៧:២២-២៣; ២កក ៤:៣៦

* ៧:១៦ ៧:១៦៖ លក ១:៦៨-៦៩

* ៧:១៩ ៧:១៩៖ លក ៣:១៦

* ៧:២២ ៧:២២៖ អេឆា ២៩:១៨-១៩

* ៧:២៦ ៧:២៦៖ លក ១:៧៦

† ៧:២៧ ៧:២៧៖ មាល ៣:១

* ៧:២៩ ៧:២៩-៣០៖ មថ ២១:៣២

‡ ៧:៣២ ៧:៣២៖ តា​នាវ​ងើយ​គ្រែក ​លាស៖ «នតុក​តាច់​ទ្រាប់»។

* ៧:៣៣ ៧:៣៣៖ លក ១:១៥

* ៧:៣៤ ៧:៣៤៖ លក ៥:២៩-៣០

* ៧:៣៦ ៧:៣៦៖ លក ១១:៣៧; ១៤:១

§ ៧:៣៩ ៧:៣៩៖ តឹង​នាវ​វៃ​ផូង​អីឆ្រាអែល ​នាវ​តីស​ជាន​ទូ​ហ្វេ​ឞូនុយ្ស​មោ​ហោម​អោស​ក្ល៝ស លាស​ទូ​ហ្វេ​ឞូនុយ្ស​ក្ល៝ស​ពាស​មា​ឞូនុយ្ស​អី​មោ​ក្ល៝ស​ពាង់​តឺប​មោ​ក្ល៝ស​ដ៝ង់ ជេសរី​លាស​គៃ​មា​ក្ល៝ស​ជឹត​អ្យាត់​មា​ជាន​នទើ​អ៝ក់​តឹង​នាវ​វៃ​អី​នៃ។ កើត​នទ្រី​ផូង​ផារីឆី ​ទែរ​ងាន់​មា​នទើ​អី​មោ​ក្ល៝ស។

* ៧:៣៩ ៧:៣៩៖ យហ ៤:១៧-១៩

* ៧:៤១ ៧:៤១៖ «៥០០ ព្រាក់​កាក់» មោ​លាស «៥០០ ដេនារី »។ ទូ​កាក់​ដេនារី  តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

* ៧:៤៤ ៧:៤៤៖ នន ១៨:៣-៥

† ៧:៤៦ ៧:៤៦៖ ទាក​ងី​អ្យា​តឹង​មា​នាវ​វៃ​តា​ឞ្រី​អីឆ្រាអែល ​នោក​នៃ​ជេង​ងី តឹម​ឞាន​មា​ងី​មា​ជាន​ត្រាវ នោក​មអាក​ឞូនុយ្ស​អី​គែស​ព្រាក់​ទ៝ង់​ងី​បោ​កាស។

* ៧:៤៨ ៧:៤៨-៤៩៖ លក ៥:២០-២១

* ៧:៥០ ៧:៥០៖ មក ៥:៣៤

* ៨:១ ៨:១៖ លក ៤:៤៣

* ៨:២ ៨:២៖ យហ ២០:១, ១១-១៨

* ៨:៨ ៨:៨៖ មោ​លាស «លែៈ​ឞូនុយ្ស​គែស​តោរ​មា​អ្យាត់ អ៝ន់​ពាង់​អ្យាត់​ហ៝ម់»។

† ៨:១០ ៨:១០៖ មោ​លាស «នាវ​នទ៝ប់​មា​ឞ្រី​កាដាច់​កោរាញ​ឞ្រាស»។

* ៨:១០ ៨:១០៖ មថ ១១:២៥; អេឆា ៦:៩-១០

* ៨:១៣ ៨:១៣៖ ១តេ ៣:៥

* ៨:១៤ ៨:១៤៖ លក ១៨:២៤-២៥; ១តម ៦:៩-១០

* ៨:១៥ ៨:១៥៖ យហ ១៥:៥

‡ ៨:១៧ ៨:១៧៖ មោ​លាស «នាវ​មហែ​មហាន​អ្វែស​មា​នាវ​រាក្លាយ្ស អា​ល៝រ​នើស​ហោម​អែ​នទ៝ប់​មពោន អាបៃ​អ្យា​លែៈ​កោរាញ​ឞ្រាស​អុច​អ៝ន់​ទឹង​លែៈ​ឞូនុយ្ស​គឹត​នហេល នាវ​មហែ​មហាន​អ្វែស​អា​ល៝រ​នើស​ហោម​អែ​មពោន យើន​មា​អាបៃ​អ្យា​លែៈ​កោរាញ​ឞ្រាស​អុច​អ៝ន់​ទឹង​លែៈ​ឞូនុយ្ស​ឆៃ​ក្ល៝ស​រាស​វាស»។

* ៨:១៧ ៨:១៧៖ រម ២:១៦; ១កោ ៤:៥

§ ៨:១៨ ៨:១៨៖ មោ​លាស «ឞូនុយ្ស​អី​គឹត​វ៝ត់​ទើន​ទឹង​លែៈ​នាវ​គ៝ប់​នតី កោរាញ​ឞ្រាស​មរា​កើយ​នត៝ប​តៃ​អ៝ន់​លើ​មា​វ៝ត់​រាលាវ តីស​មា​ឞូនុយ្ស​អី​មោ​ទើន​នាវ​គ៝ប់​នតី ម៝ស​នាវ​អី​លែៈ​ពាង់​គឹត​វ៝ត់​តា​ឆាក់​ពាង់ កោរាញ​ឞ្រាស​ឆ៝ៈ​លើយ​លែៈ​ផ្យៅ»។

* ៨:១៨ ៨:១៨៖ លក ១៩:២៦

* ៨:១៩ ៨:១៩៖ មក ៦:៣

* ៨:២១ ៨:២១៖ រម ៨:២៩; ហេឞ ២:១១

* ៨:២៣ ៨:២៣៖ ងលៅ​អី​អ្យា​ក្វ៝ង់​ងាន់ ជ៝ង​ក្លាប់​លាស ២៣ កីលោមែត ទិ​ក្លាប់​លាស ១៣ កីលោមែត។

* ៨:២៤ ៨:២៤៖ នម ៨៩:៩; ១០៧:២៣-២៩; មក ៦:៥១

* ៨:២៥ ៨:២៥៖ លក ៤:៣៦

* ៨:២៨-២៩ ៨:២៨៖ លក ៤:៣៤

† ៨:៣២ ៨:៣២៖ ឞ្រាស​យេឆូ  នទ្រែល​មា​ទឹង​លែៈ​ផូង​អីឆ្រាអែល ​មោ​អោស​ឆា​ព្វាច់​ឆុរ យ៝រ​លាស​ខាន់​ពាង់​កើប​ឆុរ​ជេង​នទើ​មោ​ក្ល៝ស (កល ១១:៧; នវ ១៤:៨)។ នាវ​ម៝ត់​ឆុរ​តីស​មា​នាវ​វៃ​ខាន់​ពាង់​ដ៝ង់។

* ៨:៣២ ៨:៣២៖ កល ១១:៧-៨

* ៨:៤៣ ៨:៤៣៖ កល ១៥:២៥-២៧

* ៨:៤៦ ៨:៤៦៖ លក ៦:១៩

‡ ៨:៤៧ ៨:៤៧៖ ពាង់​ក្លាច​ឞ្រាស​យេឆូ ​លាស យ៝រ​លាស​តា​នាវ​វៃ​ផូង​អីឆ្រាអែល ​ឞូនុយ្ស​ជី​រីស​ជេង​ឞូនុយ្ស​មោ​ក្ល៝ស​អោស លាស​នទ្រី​ឞូនុយ្ស​មោ​ក្ល៝ស​មោ​អោស​ឞាញ់​ពាស​ឞូនុយ្ស​ក្ល៝ស។

§ ៨:៤៨ ៨:៤៨៖ មោ​លាស «នាវ​អៃ​ញឆីង​លែៈ​រាក្លាយ្ស​អៃ​ជេស»។

* ៨:៤៨ ៨:៤៨៖ មក ៥:៣៤

* ៨:៥១ ៨:៥១៖ លក ៩:២៨

* ៨:៥២ ៨:៥២៖ យហ ១១:៤, ១១

* ៨:៥៦ ៨:៥៦៖ មក ៧:៣៦

* ៩:១ ៩:១-៦៖ លក ១០:១-១២

* ៩:១ ៩:១៖ លក ៦:១២-១៦

* ៩:២ ៩:២៖ មោ​លាស «មឞើស​ឞ្រី​កាដាច់​កោរាញ​ឞ្រាស»។

* ៩:៥ ៩:៥៖ ការ ១៣:៥០-៥១; ១៨:៦

* ៩:៧ ៩:៧-៨៖ លក ៩:១៩

* ៩:៩ ៩:៩៖ មថ ១៤:៦-១១; លក ២៣:៨

* ៩:១០ ៩:១០៖ លក ១០:១៧

† ៩:១១ ៩:១១៖ មោ​លាស «មឞើស​ងក៝ច​ឞ្រី​កាដាច់​កោរាញ​ឞ្រាស​អ៝ន់​ឞូ​អ្យាត់»។

‡ ៩:១៧ ៩:១៧៖ ឞ៝ន់​មោ​អោស​គឹត​នហេល​នទើ​អ្យា​ទាស​ក្វ៝ង់​ពាង់ យើន​មា​មោ​អីរ​ក្វ៝ង់​អីរ មោ​អីរ​ជេៈ​អីរ​ដ៝ង់។

* ៩:១៨ ៩:១៨៖ លក ៥:១៦

* ៩:១៩ ៩:១៩៖ លក ៩:៧-៨

* ៩:២០ ៩:២០៖ យហ ១០:២៤-២៥; ១១:២៧

* ៩:២១ ៩:២១៖ មក ៧:៣៦

* ៩:២២ ៩:២២៖ លក ៩:៤៤; ១៨:៣២-៣៣

§ ៩:២៣ ៩:២៣៖ ផូង​រោម ​ងខឹត​ឞូ​តា​ឆី​តឹម​រាកាង់ ឞូនុយ្ស​អី​ខាន់​ពាង់​ងខឹត​ពាង់​ដាៈ​តូយ​ឆី​តឹម​រាកាង់​ឞើស​នតុក​ផាត​ទោយ្ស​ត៝ត់​តា​នតុក​ពាង់​ងខឹត។

* ៩:២៣ ៩:២៣៖ លក ១៤:២៧; ១ពេ ២:២១

* ៩:២៤ ៩:២៤៖ នតម ១២:១១

* ៩:២៥ ៩:២៥៖ លក ១២:១៦-២១

* ៩:២៦ ៩:២៦៖ ២តម ១:៨; ២:១២-១៣

* ៩:២៧ ៩:២៧៖ មោ​លាស «ល៝រ​មា​ឆៃ​ឞ្រី​កាដាច់​កោរាញ​ឞ្រាស​ត៝ត់​តា​នែស​នតូ​អ្យា»។

* ៩:២៨ ៩:២៨-៣៦៖ ២ពេ ១:១៦-១៨

* ៩:២៨ ៩:២៨៖ លក ៨:៥១

* ៩:២៩ ៩:២៩៖ នតម ១:១៦; នង ៣៤:២៩

* ៩:៣១ ៩:៣១៖ លក ២៤:៤៤-៤៦

† ៩:៣៥ ៩:៣៥៖ មោ​លាស «គ៝ប់​រ៝ង់​ហោ​ងាន់​មា​ពាង់»។

* ៩:៣៥ ៩:៣៥៖ លក ៣:២២; នម ២:៧; នវ ១៨:១៥

* ៩:៤៤ ៩:៤៤៖ លក ៩:២២; ១៨:៣២-៣៣

* ៩:៤៥ ៩:៤៥៖ លក ១៨:៣៤; ២៤:៤៥

* ៩:៤៨ ៩:៤៨៖ លក ១០:១៦

* ៩:៥០ ៩:៥០៖ ផល ១:១៨

* ៩:៥៣ ៩:៥៣៖ យហ ៤:៩

* ៩:៥៤ ៩:៥៤៖ ២កក ១:១០, ១២

* ៩:៥៨ ៩:៥៨៖ ១កោ ៤:១១

* ៩:៥៩ ៩:៥៩-៦០៖ លក ១៤:២៦

‡ ៩:៦០ ៩:៦០៖ មោ​លាស «មឞើស​ឞ្រី​កាដាច់​កោរាញ​ឞ្រាស»។

* ៩:៦១ ៩:៦១-៦២៖ ១កក ១៩:២០-២១

§ ៩:៦២ ៩:៦២៖ មោ​លាស «ឞូនុយ្ស​អី​នៃ​មោ​គែស​នាវ​ខ្លៃ​អោស​តា​ឞ្រី​កាដាច់​កោរាញ​ឞ្រាស»។

* ៩:៦២ ៩:៦២៖ ឞូនុយ្ស​ក្វាន់​ងគ៝ល់​ច្វ៝រ់​ងគឹល​ជឹត​កើយ​នឹង​មោ​ឞ្លាវ​អោស​ច្វ៝រ់​អ៝ន់​ឆ៝ង់ កើត​នទ្រី​ដ៝ង់​ឞូនុយ្ស​អី​អុច​តឹង​ឞ្រាស​យេឆូ  ជេសរី​អុច​មា​នាវ​រេស​អើម​នឹង​មោ​ឞ្លាវ​តឹង​ឞ្រាស​យេឆូ ​ងាន់​អោស។

* ៩:៦២ ៩:៦២៖ ផល ៣:១៣

* ១០:១ ១០:១៖ ឆ៝ម់បុត​អើម​ញចីស​មា​តី​អាបាៈ​គែស «៧០»​នុយ្ស។

* ១០:១ ១០:១-១២៖ លក ៩:១-៦

* ១០:៥ ១០:៥-៦៖ លក ២:១៤

* ១០:៧ ១០:៧៖ ១កោ ៩:៤, ១៤; ១តម ៥:១៨

† ១០:៩ ១០:៩៖ មោ​លាស «ឞ្រី​កាដាច់​កោរាញ​ឞ្រាស»។

* ១០:៩ ១០:៩៖ មថ ៣:២; ៤:១៧

* ១០:១០ ១០:១០-១១៖ ការ ១៣:៥១; ១៨:៦

‡ ១០:១១ ១០:១១៖ ខាន់​ពាង់​រាតោស​លើយ យ៝រ​លាស​ខាន់​ពាង់​អុច​ញហើ​ផូង​អី​នៃ​មោ​ទី​មា​កោរាញ​ឞ្រាស ជេសរី​ខាន់​ពាង់​មោ​អុច​អោស​គែស​នទើ​តាៈ​ឞើស​ផូង​អី​នៃ ឞ៝ល​លាស​នែស​មោយ​មោ​អុច​ដ៝ង់។

§ ១០:១១ ១០:១១៖ មោ​លាស «ឞ្រី​កាដាច់​កោរាញ​ឞ្រាស​ឞើយ​ត៝ត់​ជេស»។

* ១០:១២ ១០:១២៖ នន ១៩:២៤-២៥

* ១០:១៣ ១០:១៣-១៤៖ អេឆា ២៣:១-១៦; យោន ៣:៦-៩

* ១០:១៦ ១០:១៦៖ យហ ៥:២៣; ១តេ ២:១៣; ៤:៨

* ១០:១៨ ១០:១៨៖ អេឆា ១៤:១២; យហ ១២:៣១; នតម ១២:៨-៩

* ១០:១៩ ១០:១៩៖ មក ១៦:១៨

* ១០:២០ ១០:២០៖ នតម ១៣:៨

* ១០:២១ ១០:២១៖ ១កោ ១:១៨-២៩

* ១០:២២ ១០:២២៖ យហ ១:១៨

* ១០:២៤ ១០:២៤៖ ហេឞ ១១:១៣; ១ពេ ១:១០-១២

* ១០:២៥ ១០:២៥៖ លក ១៨:១៨

† ១០:២៧ ១០:២៧៖ នវ ៦:៥

† ១០:២៧ ១០:២៧៖ កល ១៩:១៨

* ១០:២៨ ១០:២៨៖ រម ១០:៥

* ១០:២៩ ១០:២៩៖ មោ​លាស «ឞូនុយ្ស​អី​នៃ​អុច​ឞ្រាស​យេឆូ ​លាស​មា​ពាង់ ពាង់​លែៈ​ជាន​ទី​ជេស​តឹង​នាវ​វៃ​ពាង់»។

* ១០:៣១ ១០:៣១-៣២៖ កល ២១:១

* ១០:៣៣ ១០:៣៣៖ លក ៩:៥២-៥៤; យហ ៤:៩

† ១០:៣៥ ១០:៣៥៖ «ឞារ​មល៝ម់​ព្រាក់​កាក់» មោ​លាស «ឞារ​ដេនារី »។ ទូ​កាក់​ដេនារី  តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

‡ ១០:៣៧ ១០:៣៧៖ តា​នាវ​វៃ​ផូង​អីឆ្រាអែល ​កោរាញ​ឞ្រាស​នតី​អ៝ក់​មា​នទើ​ក្ល៝ស​មា​នទើ​មោ​ក្ល៝ស នតឹត​លាស​ពាស​ឆាក់​ឞូនុយ្ស​ខឹត​ជាន​អ៝ន់​ឞូនុយ្ស​មោ​ហោម​ក្ល៝ស​អោស​ជ៝ៈ​ត៝ត់​ពើស​នារ។ យើន​មា​ផូង​ឞូនុយ្ស​ជាន​ឞ្រាស​កោរាញ​ឞ្រាស​មោ​អ៝ន់​ពាស​ឆាក់​ឞូនុយ្ស​ខឹត តា​រានាក់​វ៝ល់​ទើម​អ៝ន់​ពាស តីស​មា​មោ​ហោម​ក្ល៝ស​អោស។ លាស​ឞូ​អេង​មោ​អ៝ន់​ពាស​ងាន់​រ៝។ ពាង់​ដាៈ​រ៝ង់​មា​ឞូនុយ្ស​ច្យៅ​មែង​ដ៝ង់។ ផូង​ជាន​ឞ្រាស នទ្រែល​មា​ផូង​លេវី ​ខាន់​ពាង់​កើប​នទើ​ក្ល៝ស​មោ​ក្ល៝ស​ជេង​នាវ​វៃ​អី​ខ្លៃ​រាលាវ​មា​នាវ​រ៝ង់ (កល ២១:១-៣; នក ១៩:១៦)។

* ១០:៣៧ ១០:៣៧៖ លក ៦:៤៧-៤៨

* ១០:៣៨-៣៩ ១០:៣៨-៣៩៖ យហ ១១:១-២; ១២:១-៣

* ១០:៤១ ១០:៤១-៤២៖ មថ ៦:៣១-៣៣

* ១១:១ ១១:១៖ លក ៥:១៦

* ១១:២ ១១:២៖ មោ​លាស «អ៝ន់​ឞ្រី​មៃ​គើញ​ត៝ត់» មោ​លាស «អ៝ន់​នោក​មៃ​ម៝ត់​អ្វាញ់​ទឹង​លែៈ​ឞូនុយ្ស​គើញ​ត៝ត់»។

* ១១:២ ១១:២៖ អេឆា ២៩:២៣

* ១១:៣ ១១:៣៖ ១ពេ ៥:៧

* ១១:៤ ១១:៤៖ មថ ១៨:២១-៣៥; ១កោ ១០:១៣

* ១១:៥ ១១:៥-១០៖ លក ១៨:១-៨

† ១១:៩ ១១:៩៖ តា​នាវ​ងើយ​គ្រែក ​លាស៖ «គ៝ស» យ៝រ​លាស​តា​នតុក​នៃ​លាស​អុច​លាប់​តា​ត្រោម​ជៃ​ឞូ​វៃ​គ៝ស​មពោង។

* ១១:៩ ១១:៩៖ យេរ ២៩:១៣-១៤; យហ ១៥:៧

* ១១:១៤ ១១:១៤៖ មថ ១២:២២-៣០; មក ៣:២២-២៧

‡ ១១:១៥ ១១:១៥៖ មោ​លាស «បេលឆេបូល »។

* ១១:១៦ ១១:១៦៖ មថ ១២:៣៨; មក ៨:១១

§ ១១:១៨ ១១:១៨៖ មោ​លាស «បេលឆេបូល »។

* ១១:១៩ ១១:១៩៖ មោ​លាស «បេលឆេបូល »។

* ១១:១៩ ១១:១៩៖ ការ ១៩:១៣-១៦; លក ១១:៣១-៣២

† ១១:២០ ១១:២០៖ មោ​លាស «លាស​នទ្រី​ឞ្រី​កាដាច់​កោរាញ​ឞ្រាស​លែៈ​ត៝ត់​មា​ខាន់​មៃ​ជេស»។

* ១១:២០ ១១:២០៖ លក ១៧:២១; ១យហ ៣:៨

‡ ១១:២២ ១១:២២៖ ឞ្រាស​យេឆូ ​ជេង​តឹម​ឞាន​មា​ឞូនុយ្ស​ទាង់​អី​នៃ ពាង់​ទើយ​ដាស​ឆាតាង់ ។

* ១១:២២ ១១:២២៖ កោល ២:១៥; ១យហ ៤:៤

* ១១:២៣ ១១:២៣៖ លក ៩:៥០

* ១១:២៦ ១១:២៦៖ ២ពេ ២:២០

* ១១:២៨ ១១:២៨៖ លក ៦:៤៧-៤៨; យាក ១:២២-២៥

§ ១១:២៩ ១១:២៩៖ មោ​លាស «ពាង់​អ៝ន់​ទូ​នាវ​មឞេន​ទើម ជេង​គែស​ទូ​ហ្វេ​ឞូនុយ្ស​ដាៈ​រាគ៝ល់​លើយ​នូយ្ស​នហ៝ម់​អ្យើស​តឹម​ឞាន​មា​យោនាយ្ស ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ពាង់​មឞើស​ងក៝ច​មា​ប៝ន​នីនីវេ »។

* ១១:២៩ ១១:២៩៖ យោន ២:១-១០; មថ ១២:៣៨-៤២

* ១១:៣១ ១១:៣១៖ ១កក ១០:១-១០

* ១១:៣២ ១១:៣២៖ យោន ៣:៥-៩

* ១១:៣៤ ១១:៣៤៖ អេផ ១:១៨

* ១១:៣៦ ១១:៣៦៖ យហ ៨:១២; អេផ ៥:៨; ១តេ ៥:៥

* ១១:៣៧ ១១:៣៧៖ លក ៧:៣៦; ១៤:១

* ១១:៣៨ ១១:៣៨៖ តឹង​មា​នាវ​វៃ​ផូង​ផារីឆី​ខាន់​ពាង់​រាវ​តី​អេ​ល៝រ​មា​ឆោង។ មោ​គែស​អោស​រាវ​យ៝រ​មា​អូក​រាមាវ។ ខាន់​ពាង់​រាវ​គៃ​មា​ក្ល៝ស​តឹង​មា​នាវ​វៃ​ផូង​អីឆ្រាអែល  ក្លាច​លាស​កោរាញ​ឞ្រាស​មោ​រ៝ម​ខាន់​ពាង់​លាស​ខាន់​ពាង់​លែៈ​គែស​ពាស​នទើ​មោ​ក្ល៝ស។

* ១១:៣៨ ១១:៣៨៖ មក ៧:២-៤

* ១១:៤១ ១១:៤១៖ លក ១២:៣៣

* ១១:៤២ ១១:៤២៖ កល ២៧:៣០; មកា ៦:៨

* ១១:៤៣ ១១:៤៣៖ លក ១៤:៧-១១

* ១១:៤៦ ១១:៤៦៖ មថ ១១:២៨-៣០; ២៣:៣

* ១១:៤៧ ១១:៤៧៖ ការ ៧:៥២

† ១១:៥១ ១១:៥១៖ អាដាម់ ​ជេង​ឞូនុយ្ស​ត៝ល់​ង្វាយ​កោរាញ​ឞ្រាស​ញជេង។ នាវ​ងក៝ច​ងខឹត​អាបែល ​គែស​ញចីស​តា​ឆ៝ម់បុត​នាវ​នតើម​អី​ឆ៝ម់បុត​ត៝ល់​ង្វាយ​តា​នាវ​កោរាញ​ឞ្រាស​ងើយ។

‡ ១១:៥១ ១១:៥១៖ ឆាការី ​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នាវ​ងក៝ច​ពាង់​គែស​ញចីស​តា ២នរ ២៤:២០-២១។ ២​នាវ​រេស​ជេង​អ្យា​ជេង​ឆាផៅ​ងគ្លែៈ​ទុត​តា​នាវ​កោរាញ​ឞ្រាស​ងើយ​នោក​ឞ្រាស​យេឆូ  យើន​មា​នារ​អ្យា​ឞូ​តេៈ​តា​នតុក​អេង​តា​នាវ​កោរាញ​ឞ្រាស​ងើយ។

* ១១:៥១ ១១:៥១៖ នន ៤:៨; ២នរ ២៤:២០-២១

* ១១:៥២ ១១:៥២៖ លក ៦:៣៩

* ១២:៤ ១២:៤-៥៖ នម ៥៦:៥; ហេឞ ១០:៣១

* ១២:៦ ១២:៦៖ «ឞារ​មល៝ម់​កាក់​ជេៈ» មោ​លាស «ឞារ​អាឆារីអ៝ន់ »។ ព្រាក់ ១៦ មល៝ម់​អាឆារីអ៝ន់ ​តឹម​ឞាន​មា​ងខោម​ឞូ​ជាន​ការ​ទូ​នារ។

* ១២:៧ ១២:៧៖ លក ២១:១៨

* ១២:៨ ១២:៨-៩៖ ២តម ២:១២; នតម ៣:៥

* ១២:១០ ១២:១០៖ ១យហ ១:៩

* ១២:១១ ១២:១១-១២៖ យហ ១៥:២៦; ការ ៤:៨, ១៣; ១កោ ២:៤

* ១២:១៥ ១២:១៥៖ លក ៩:២៥; ១តម ៦:៩-១០

* ១២:២១ ១២:២១៖ លក ១២:៣៣-៣៤

* ១២:២២ ១២:២២៖ ផល ៤:៦; ១ពេ ៥:៧

† ១២:២៣ ១២:២៣៖ មោ​លាស «យ៝រ​មា​លាស​កោរាញ​ឞ្រាស​លែៈ​អ៝ន់​ខាន់​អៃ​មៃ​នាវ​រេស​នទ្រែល​ឆាក់​ជាន់​អី​គែស​នាវ​ខ្លៃ ពាង់​មរា​អ៝ន់​នទើ​ឆោង​ឆា នទ្រែល​មា​ឞ៝ក​អាវ​មា​ញឆ៝ស​មា​ខាន់​អៃ​មៃ​ដ៝ង់»។

* ១២:២៤ ១២:២៤៖ លក ១២:៦-៧; នម ១៤៧:៩

* ១២:២៧ ១២:២៧៖ ២នរ ៩:១៣-២៨

‡ ១២:៣១ ១២:៣១៖ មោ​លាស «លាស​នទ្រី​អ៝ន់​ញឆ្រោយ្ស​ជ៝យ​ឞ្រី​កាដាច់​កោរាញ​ឞ្រាស​ល៝រ»។

* ១២:៣១ ១២:៣១៖ ១កក ៣:១១-១៤

§ ១២:៣២ ១២:៣២៖ មោ​លាស «អុច​ងាន់​អ៝ន់​ឞ្រី​ពាង់​មា​ខាន់​អៃ​មៃ»។

* ១២:៣២ ១២:៣២៖ លក ២២:២៩-៣០

* ១២:៣៤ ១២:៣៤៖ មោ​លាស «អាស​នតុក​ទ្រាប់​នទើ​ខាន់​អៃ​មៃ​គុ នូយ្ស​នហ៝ម់​ខាន់​អៃ​មៃ​គុ​តា​នតុក​នៃ​ដ៝ង់»។

* ១២:៣៥-៣៦ ១២:៣៥-៣៦៖ មថ ២៥:១-១៣; ១ពេ ១:១៣

* ១២:៣៩ ១២:៣៩៖ ១តេ ៥:២

* ១២:៤៤ ១២:៤៤៖ លក ១៩:១៧, ១៩

* ១២:៤៥ ១២:៤៥៖ ២ពេ ៣:៤

* ១២:៤៧ ១២:៤៧៖ យាក ៤:១៧

* ១២:៥០ ១២:៥០៖ លក ១៨:៣១-៣៣

* ១២:៥២ ១២:៥២-៥៣៖ លក ១៤:២៦; ២១:១៦

† ១២:៥៣ ១២:៥៣៖ មកា ៧:៦

† ១២:៥៥ ១២:៥៥៖ មពែស​ឞើស​ទ៝ង់​ឞ្រី​អីឆ្រាអែល ​គែស​ឞ្រី​ក្វ៝ង់ គែស​លុ​ក្លេរ នទ្រែល​មា​ច៝យ្ស​ទើម នតុក​អី​នៃ​ទោស​ទុត​ហោ​ងាន់ លាស​គែស​ឆ្យាល​ខោម​ឞើស​នតុក​អី​នៃ​គែស​ទោស​ហោ​ងាន់។

* ១២:៥៨ ១២:៥៨-៥៩៖ មថ ៦:១៤-១៥

* ១៣:១ ១៣:១៖ ពីលាត ​ផូង​រោម  នោក​នៃ​ពាង់​ជេង​កោរាញ​ម៝ត់​អ្វាញ់​តា​ឞ្រី​យូដា ។

† ១៣:២ ១៣:២៖ នាវ​ជាន​ឞ្រាស​អ្យា​ជេង​ជាន​នទើ​អ្វែស​ទូ​នតីល​មា​កោរាញ​ឞ្រាស ជេង​នាវ​វៃ​តាៈ​ឞើស​មោឆេ ​កាល់​អែ​នើស ខាន់​ពាង់​ជាន​នទើ​អី​នៃ​តា​នតុក​ក្ល៝ស​អ្វែស កើត​នទ្រី​លាស​កោរាញ​ឞ្រាស​មោ​ញជ្រាង់​ខាន់​ពាង់​នោក​ខាន់​ពាង់​ជាន​នៃ ឞូ​គឹត​ខាន់​ពាង់​អី​នៃ​ជេង​ឞូនុយ្ស​តីស​រាលាវ​ឞូ​ងាន់។

* ១៣:២ ១៣:២៖ យហ ៩:២

* ១៣:៦ ១៣:៦-៩៖ មថ ២១:១៨-១៩

* ១៣:៧ ១៣:៧៖ លក ៣:៩

* ១៣:១៤ ១៣:១៤៖ នង ២០:៨-១១

* ១៣:១៥ ១៣:១៥៖ លក ១៤:៥

* ១៣:១៩ ១៣:១៩៖ លក ១៧:៦; អេឆេ ១៧:២២-២៣

‡ ១៣:២០ ១៣:២០៖ មោ​លាស «តឹម​ឞាន​មា​ឞ្រី​កាដាច់​កោរាញ​ឞ្រាស​នៃ?»

* ១៣:២២ ១៣:២២៖ លក ៩:៥១

§ ១៣:២៤ ១៣:២៤៖ មោ​លាស «ត្រ៝ង​តា​ឞ្រី​កាដាច់​កោរាញ​ឞ្រាស»។

* ១៣:២៤ ១៣:២៤៖ យហ ១៤:៦

* ១៣:២៧ ១៣:២៧៖ ២តម ២:១៩

* ១៣:២៩ ១៣:២៩៖ អេឆា ៥៩:១៩; មាល ១:១១

* ១៣:៣១ ១៣:៣១៖ មថ ១៤:៥

* ១៣:៣២ ១៣:៣២៖ មោ​លាស «ត៝ត់​ទី​នារ»។

* ១៣:៣៤ ១៣:៣៤៖ ១តេ ២:១៥; ហេឞ ១១:៣៧

† ១៣:៣៥ ១៣:៣៥៖ មោ​លាស «ទាន់​កោរាញ​ឞ្រាស​អ៝ន់​នាវ​គែស​ជេង​មា​ឞូនុយ្ស​វាច់​តា​រាញា​កោរាញ​ឞ្រាស»។

† ១៣:៣៥ ១៣:៣៥៖ នម ១១៨:២៦

* ១៤:១ ១៤:១៖ លក ៧:៣៦; ១១:៣៧

* ១៤:៥ ១៤:៥៖ លក ១៣:១៥

* ១៤:៨ ១៤:៨-១១៖ នហ ២៥:៦-៧

* ១៤:១១ ១៤:១១៖ លក ១៨:១៤

* ១៤:១៣ ១៤:១៣៖ នវ ១៤:២៨-២៩

* ១៤:១៥ ១៤:១៥៖ លក ១៣:២៩

* ១៤:២៦ ១៤:២៦៖ លក ៩:៥៩-៦០; ១២:៥២-៥៣; ១កោ ៧:២៩

* ១៤:២៧ ១៤:២៧៖ លក ៩:២៣

* ១៤:៣៣ ១៤:៣៣៖ លក ៩:៦២

* ១៤:៣៤ ១៤:៣៤-៣៥៖ យហ ១៥:៦

* ១៥:១ ១៥:១-២៖ លក ៥:២៩-៣០

* ១៥:៤ ១៥:៤៖ លក ១៩:១០; អេឆេ ៣៤:១១, ១៦

* ១៥:៨ ១៥:៨៖ «ព្រាក់​កាក់» មោ​លាស «ត្រាសមេ »។ ទូ​កាក់​ត្រាសមេ  តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

† ១៥:១៥ ១៥:១៥៖ ផូង​អីឆ្រាអែល ​មោ​អោស​ឆា​ព្វាច់​ឆុរ ខាន់​ពាង់​មោ​អុច​ពាស មោ​អុច​ម៝ត់​ដ៝ង់ លាស​នទ្រី​នាវ​ជាន​ការ​អី​នៃ​ជេង​ទុត​អ្យើស​ងាន់​មា​ពាង់។

* ១៥:១៨ ១៥:១៨៖ នម ៥១:៣-៥

* ១៥:២២ ១៥:២២៖ នន ៤១:៤២

* ១៥:២៤ ១៥:២៤៖ អេផ ២:៤-៥; កោល ២:១២-១៣

* ១៥:៣១ ១៥:៣១៖ រម ៩:៤-៥

* ១៦:៨ ១៦:៨៖ រម ១៦:១៩; មថ ១០:១៦

* ១៦:៩ ១៦:៩៖ លក ១២:៣៣; មថ ២៥:៣៥-៤០

* ១៦:១០ ១៦:១០៖ លក ១៩:១៧

* ១៦:១១ ១៦:១១៖ មោ​លាស «លាស​ខាន់​អៃ​មៃ​មោ​ឆ៝ង់​មា​នាវ​ទ៝ង់​ទ្រាប់​នទើ​មោ​ឆ៝ង់ ឞូ​ម៝ស​អ៝ន់​ទ្រាប់​នទើ​អី​គែស​នាវ​ខ្លៃ​ងាន់​មា​ខាន់​អៃ​មៃ?»។

* ១៦:១៤ ១៦:១៤៖ លក ២០:៤៧

* ១៦:១៥ ១៦:១៥៖ លក ១៨:៩-១៤; ១ឆា ១៦:៧

† ១៦:១៦ ១៦:១៦៖ ឆ៝ម់បុត​នាវ​វៃ​ផូង​អីឆ្រាអែល  ជេង​ឆ៝ម់បុត​មោឆេ ​ញចីស​តា​នាវ​តឹម​រាង្លាប់​អើម នតើម​ឞើស​ឆ៝ម់បុត​នាវ​នតើម ត៝ត់​មា​ឆ៝ម់បុត​នាវ​វៃ​រាខិច។

* ១៦:១៦ ១៦:១៦៖ យហ ១:១៧

‡ ១៦:១៨ ១៦:១៨៖ រានោក​ឞ្រាស​យេឆូ ​ឞូ​ទើយ​ឆ៝ៈ​អូរ​អី​ឞូ​អូរ​ឆាយ​នត្លើយ តីស​មា​កោរាញ​ឞ្រាស​មោ​អុច​អោស​នទើ​អ្យា។

* ១៦:១៨ ១៦:១៨៖ ១កោ ៧:១០-១១

§ ១៦:២៣ ១៦:២៣៖ មោ​លាស «តា​នទ្រូង​អុញ»។

* ១៦:២៥ ១៦:២៥៖ លក ៦:២៤

* ១៦:២៩ ១៦:២៩៖ ឆ៝ម់បុត​មោឆេ ​គែស​រាញា​ទូ​នតីល​ជឹត ជេង​ឆ៝ម់បុត​នាវ​វៃ​ផូង​អីឆ្រាអែល ។ ទាន់​អ្វាញ់​ដ៝ង់​តា​នទើ​ញចីស​ឞើស​ទ៝ង់​តា ១៦:១៦។

† ១៦:២៩ ១៦:២៩៖ ទឹង​លែៈ​ឆ៝ម់បុត​អី​នៃ​គែស​តា​នាវ​តឹម​រាង្លាប់​អើម។

* ១៦:២៩ ១៦:២៩៖ ២តម ៣:១៦

* ១៦:៣១ ១៦:៣១៖ យហ ៥:៤៦

* ១៧:៣ ១៧:៣-៤៖ មថ ១៨:២១-២២

* ១៧:៦ ១៧:៦៖ មថ ២១:២១

* ១៧:១០ ១៧:១០៖ ១កោ ៩:១៦-១៧

* ១៧:១១ ១៧:១១៖ លក ៩:៥១

* ១៧:១២ ១៧:១២៖ កល ១៣:៤៥-៤៦

* ១៧:១៤ ១៧:១៤៖ នោក​នៃ​គែស​មពោល​ជាន​ឞ្រាស​ទើម​ទើយ​មឞើស​លាស​លែៈ​ឞាស​នាវ​ជី​អី​នៃ។ ផូង​អីឆ្រាអែល ​ឞូ​កើប​ពាង់​មោ​ក្ល៝ស ត៝ត់​មា​មពោល​កោរាញ​ជាន​ឞ្រាស​មឞើស​លាស​ពាង់​លែៈ​ឞាស​ជេស។

* ១៧:១៤ ១៧:១៤៖ កល ១៤:២-៣២

* ១៧:១៦ ១៧:១៦៖ លក ៩:៥២-៥៣; យហ ៤:៩

† ១៧:១៩ ១៧:១៩៖ មោ​លាស «នាវ​មៃ​ញឆីង​លែៈ​រាក្លាយ្ស​មៃ​ជេស»។

* ១៧:១៩ ១៧:១៩៖ មក ៥:៣៤

* ១៧:២០ ១៧:២០៖ លក ១៩:១១

* ១៧:២១ ១៧:២១៖ លក ១១:២០

* ១៧:២៣ ១៧:២៣៖ លក ២១:៨

* ១៧:២៥ ១៧:២៥៖ លក ៩:២២, ៤៤; ១៨:៣២-៣៣

* ១៧:២៦ ១៧:២៦-២៧៖ នន ៦:១១-១៣; ៧:៧-១៣

* ១៧:២៧ ១៧:២៧៖ នន ៧:៧-២៣

* ១៧:២៨ ១៧:២៨-២៩៖ នន ១៩:១៤, ២៤-២៥

‡ ១៧:៣១ ១៧:៣១៖ តា​ឞ្រី​អីឆ្រាអែល ​ជៃ​គែស​ច៝រ​ល៝ង់ គៃ​មា​ជាន​ការ គុ​រាលូ មោ​លាស​អីស​នទើ ជេសរី​គូង​ហាវ​តា​ឞើស​ទីស​ជៃ។

* ១៧:៣២ ១៧:៣២៖ នន ១៩:២៦

§ ១៧:៣៣ ១៧:៣៣៖ តា​នាវ​ងើយ​គ្រែក ​មោ​គែស​អោស​ញចីស «យ៝រ​មា​តឹង​គ៝ប់» តីស​មា​តា ៩:២៤ គែស។

* ១៧:៣៣ ១៧:៣៣៖ មោ​លាស «ឞូ​ម៝ស​ជ៝យ​គៃ​មា​ក្លាយ្ស​នាវ​រេស​តា​នែស​នតូ​អ្យា ពាង់​មរា​ខឹត​នហ៝​រ៝ យើន​មា​ឞូ​ម៝ស​អី​រ៝ស​នាវ​រេស​ពាង់​នើម​យ៝រ​មា​គ៝ប់ ពាង់​មរា​រេស​នហ៝​រ៝»។

* ១៧:៣៣ ១៧:៣៣៖ លក ៩:២៤

† ១៧:៣៧ ១៧:៣៧៖ គែស​ឞូនុយ្ស​គឹត​អេង​ឞាល់​មា​នាវ​ខ្លៃ​តា​ត្រ៝ង​អី​អ្យា គែស​ពែ​នតីល ១. នារ​ព្លឹ​វាច់​ឞ្រាស​យេឆូ ​មោ​នតុង​អោស ទឹង​លែៈ​ឞូនុយ្ស​ទើយ​ឆៃ តឹម​ឞាន​មា​ឆៃ​ឆ្យុម​គ្រ៝ត់​ឞើស​ងាយ ២. នោក​នាវ​អ្យើស​ឞូនុយ្ស​ទុត​ក្វ៝ង់ នាវ​អ្យើស​អី​នៃ​អូយ្ស​មផ៝ក់​នាវ​តេៈ​ទោយ្ស​កោរាញ​ឞ្រាស តឹម​ឞាន​មា​នទើ​ខឹត​អូយ្ស​មផ៝ក់​ឆ្យុម​គ្រ៝ត់ ៣. នាវ​គឹត​មឞេន​តា​នែស​នតូ​មរា​ញហើ​នារ​អី​នៃ​ឞើយ​មា​ត៝ត់ កើត​ឆ្យុម​គ្រ៝ត់​តា​ត្រោក ញហើ​គែស​នទើ​ខឹត​តា​នតុក​អី​នៃ។

* ១៨:១ ១៨:១-៨៖ លក ១១:៥-១០; រម ១២:១២; ១តេ ៥:១៧

* ១៨:៧ ១៨:៧៖ មោ​លាស «ផាត​ទោយ្ស»។

* ១៨:៧ ១៨:៧៖ លក ១១:៩-១០

† ១៨:៨ ១៨:៨៖ មោ​លាស «ផាត​ទោយ្ស»។

‡ ១៨:៨ ១៨:៨៖ មោ​លាស «ត៝ត់​ទី​ម៝ង​កោរាញ​ឞ្រាស​ឆើម​កើល ពាង់​កើល​នទាល​រ៝»។

* ១៨:៩ ១៨:៩៖ លក ១៥:១-២

* ១៨:១២ ១៨:១២៖ លក ៥:៣៣; កល ២៧:៣០-៣៣

* ១៨:១៣ ១៨:១៣៖ នម ៥១:៣-៥

* ១៨:១៤ ១៨:១៤៖ លក ១៤:១១

§ ១៨:១៦ ១៨:១៦៖ មោ​លាស «ឞូនុយ្ស​កើត​នទ្រី​លែៈ​គែស​ឞ្រី​កាដាច់​កោរាញ​ឞ្រាស​ជេស»។

* ១៨:១៧ ១៨:១៧៖ មោ​លាស «ឞូនុយ្ស​អី​នៃ​លាប់​តា​ឞ្រី​កាដាច់​កោរាញ​ឞ្រាស​មោ​អោស​ទើយ»។

* ១៨:១៨ ១៨:១៨៖ លក ១០:២៥

* ១៨:២០ ១៨:២០៖ នង ២០:១២-១៦

* ១៨:២២ ១៨:២២៖ លក ១២:៣៣; មថ ១៣:៤៤-៤៦

† ១៨:២៤ ១៨:២៤៖ មោ​លាស «ជេរ​ងាន់​មា​ឞូនុយ្ស​នទ្រ៝ង់​លាប់​តា​ឞ្រី​កាដាច់​កោរាញ​ឞ្រាស»។

* ១៨:២៤ ១៨:២៤-២៥៖ លក ៨:១៤

‡ ១៨:២៥ ១៨:២៥៖ មោ​លាស «ទើស​រាលាវ​មា​ឆែស​ឆាមោ​លាប់​តា​ត្រោម​ងលាយ មា​ដាស​ឞូនុយ្ស​នទ្រ៝ង់​លាប់​តា​ឞ្រី​កាដាច់​កោរាញ​ឞ្រាស»។

§ ១៨:២៦ ១៨:២៦៖ ផូង​អីឆ្រាអែល ​គឹត​លាស ឞូនុយ្ស​អី​នទ្រ៝ង់​យ៝រ​មា​ពាង់​ឆ៝ង់ នទ្រី​កោរាញ​ឞ្រាស​អ៝ន់​នាវ​គែស​ជេង​មា​ពាង់។

* ១៨:២៧ ១៨:២៧៖ នន ១៨:១៤; យេរ ៣២:១៧

* ១៨:២៨ ១៨:២៨៖ លក ៥:១១

* ១៨:២៩ ១៨:២៩៖ មោ​លាស «យ៝រ​មា​តឹង​ជ៝យ​ឞ្រី​កាដាច់​កោរាញ​ឞ្រាស»។

* ១៨:២៩ ១៨:២៩៖ លក ១៤:២៦

† ១៨:៣១ ១៨:៣១៖ តា​នាវ​ងើយ​គ្រែក ​លាស «១២ នុយ្ស​អី​នៃ»​ទើម។

* ១៨:៣២ ១៨:៣២-៣៣៖ លក ៩:២២, ៤៤

* ១៨:៣៤ ១៨:៣៤៖ លក ៩:៤៥; ២៤:៤៥

* ១៨:៣៨ ១៨:៣៨-៣៩៖ មថ ២០:៣០-៣១

‡ ១៨:៤២ ១៨:៤២៖ មោ​លាស «លែៈ​ឞាស​នាវ​ជី»។

* ១៨:៤២ ១៨:៤២៖ មក ៥:៣៤

* ១៩:៧ ១៩:៧៖ លក ១៥:១-២

* ១៩:៨ ១៩:៨៖ លក ៣:១០-១៤; នក ៥:៦-៧; អេឆេ ៣៣:១៤-១៦

* ១៩:១០ ១៩:១០៖ លក ១៥:៤-៧; អេឆេ ៣៤:១៦

* ១៩:១១ ១៩:១១៖ លក ១៧:២០-២១; ២៤:២១

* ១៩:១៣ ១៩:១៣៖ «ព្រាក់​ជឹត​កាក់​ក្វ៝ង់» មោ​លាស «ព្រាក់​ជឹត​មីនា »។ ទូ​កាក់​មីនា  តឹម​ឞាន​មា​ខ្លៃ​ឞូ​ងខោម​ជាន​ការ​ពែ​ខៃ។

* ១៩:១៦ ១៩:១៦-១៩៖ លក ១២:៤២-៤៤; ១៦:១០

* ១៩:២៦ ១៩:២៦៖ លក ៨:១៨

* ១៩:៣០ ១៩:៣០-៣១៖ លក ២២:១០-១២

* ១៩:៣៥ ១៩:៣៥-៣៨៖ ១កក ១:៣៨-៤០

* ១៩:៣៦ ១៩:៣៦៖ ២កក ៩:១៣

† ១៩:៣៨ ១៩:៣៨៖ មោ​លាស «អ៝ន់​វាច់​តា​រាញា​ឆាក់​កោរាញ​ឞ្រាស​នើម»។

‡ ១៩:៣៨ ១៩:៣៨៖ មោ​លាស «អ៝ន់​គែស​នាវ​ច្រេក​លើប​មា​កោរាញ​ឞ្រាស​គុ​តា​កាលើ​ត្រោក​ទុត​ព្រេស​រី»។

* ១៩:៣៨ ១៩:៣៨៖ លក ២:១៤; នម ១១៨:២៦

* ១៩:៤១ ១៩:៤១៖ យេរ ១៣:១៧; ១៤:១៧

§ ១៩:៤៤ ១៩:៤៤៖ មោ​លាស «យ៝រ​លាស​ខាន់​អៃ​មៃ​មោ​រ៝ម​មា​គ៝ប់​មោ​ញឆីង​មា​គ៝ប់​គៃ​មា​រាក្លាយ្ស​ខាន់​អៃ​មៃ​តា​នារ​អ្យា»។

* ១៩:៤៤ ១៩:៤៤៖ លក ២១:៦

* ១៩:៤៥ ១៩:៤៥៖ ឆាក ១៤:២១

† ១៩:៤៦ ១៩:៤៦៖ អេឆា ៥៦:៧

* ១៩:៤៦ ១៩:៤៦៖ យេរ ៧:១១

* ១៩:៤៧ ១៩:៤៧៖ មថ ២៦:៥៥; យហ ១៨:២០

* ១៩:៤៨ ១៩:៤៨៖ លក ២១:៣៨

* ២០:៥ ២០:៥៖ លក ៧:២៩-៣០

* ២០:៦ ២០:៦៖ មថ ១៤:៥

* ២០:៩ ២០:៩-១៩៖ អេឆា ៥:១-៧

* ២០:១៥ ២០:១៥៖ ហេឞ ១៣:១២

† ២០:១៧ ២០:១៧៖ នម ១១៨:២២

* ២០:១៧ ២០:១៧៖ អេឆា ២៨:១៦

* ២០:២៤ ២០:២៤៖ «ព្រាក់​អី​អ៝ន់​មា​កាដាច់​អី​នៃ​ទូ​មល៝ម់» មោ​លាស «ទូ​ដេនារី »។

† ២០:២៥ ២០:២៥៖ «នទើ​កោរាញ​ឞ្រាស»​ជេង​នទើ​តឹម​ឞាន​មា​អ៝ន់​កោរាញ​ឞ្រាស​ម៝ត់​អ្វាញ់​មា​នាវ​រេស នាវ​ញឆីង នាវ​រ៝ង់ នាវ​យើក​មឞាស នាវ​អ្យាត់ នាវ​លាស​អ្វែស នាវ​រានេ។

* ២០:២៥ ២០:២៥៖ រម ១៣:៧

‡ ២០:២៧ ២០:២៧៖ ផូង​ឆាដោឆី ​ខាន់​ពាង់​ជេង​ផូង​អីឆ្រាអែល ​ដ៝ង់ ខាន់​ពាង់​នតី​នាវ​វៃ​ផូង​អីឆ្រាអែល ​អ៝ក់​ងាន់ យើន​មា​ខាន់​ពាង់​ញអោត​ឆ៝ម់បុត​អី​មោឆេ ​ញចីស​ព្រាម់​អឹ​ទើម។

* ២០:២៧ ២០:២៧៖ ការ ២៣:៦-៨

* ២០:២៨ ២០:២៨៖ នវ ២៥:៥-៦

* ២០:៣៦ ២០:៣៦៖ ១កោ ១៥:៣៥-៤៤

† ២០:៣៧ ២០:៣៧៖ នង ៣:៦

* ២០:៣៨ ២០:៣៨៖ រម ១៤:៨

* ២០:៤១ ២០:៤១-៤៤៖ មថ ២០:៣០-៣១

† ២០:៤៣ ២០:៤៣៖ នម ១១០:១

* ២០:៤៣ ២០:៤៣៖ យោឆ ១០:២២

* ២០:៤៦ ២០:៤៦៖ លក ១១:៤៣

* ២០:៤៧ ២០:៤៧៖ នង ២២:២១-២២

* ២១:២ ២១:២៖ «ឞារ​មល៝ម់​កាក់​ជេៈ» មោ​លាស «ឞារ​លែបតា »។ ១០០ កាក់​ជេៈ​អ្យា​ជេង​ខ្លៃ​ងខោម​មា​ឞូ​ជាន​ការ​ទូ​នារ។

* ២១:៤ ២១:៤៖ ២កោ ៨:១២

† ២១:៦ ២១:៦៖ ឞ្រាស​យេឆូ ​ងើយ​នាវ​អី​នៃ​ក្លាប់​លាស​តា​នាម់ ៣០។ ត៝ត់​នាម់ ៧០ ផូង​រោម ​លើស​ហេង​យេរូឆាលឹម  នទ្រែល​មា​ញីស​ជាន​ឞ្រាស​ទី​កើត​ឞ្រាស​យេឆូ ​លាស​តា​អ្យា។

* ២១:៦ ២១:៦៖ លក ១៩:៤៣-៤៤

* ២១:៨ ២១:៨៖ ២តេ ២:៩-១០; ១យហ ២:១៨

* ២១:១២ ២១:១២៖ ការ ៨:៣; ១២:១-៤; ១៨:១២-១៧

* ២១:១៣ ២១:១៣៖ ការ ១៦:២៣-៣៤; ផល ១:១២-១៤

* ២១:១៤ ២១:១៤-១៥៖ ការ ៦:១០

* ២១:១៦ ២១:១៦៖ លក ១២:៥២-៥៣

* ២១:១៧ ២១:១៧៖ ២តម ៣:១២

‡ ២១:១៨ ២១:១៨៖ តា​នាវ​ងើយ​គ្រែក ​លាស៖ «មោ​អោស​គែស​ឆ៝ក់​ទូ​រាឆែ​តា​ឞោក​ខាន់​អៃ​មៃ​រ៝ស​ហេង»។

* ២១:១៨ ២១:១៨៖ លក ១២:៧

* ២១:១៩ ២១:១៩៖ នតម ២:៧, ១១, ១៧

* ២១:២២ ២១:២២៖ យោអ ១:១៥

* ២១:២៣ ២១:២៣៖ លក ២៣:២៩

* ២១:២៥ ២១:២៥-២៦៖ នតម ៦:១២-១៧

* ២១:២៧ ២១:២៧៖ ដាន ៧:១៣

* ២១:២៨ ២១:២៨៖ ២តេ ១:៥-១០; យាក ៥:៨

§ ២១:៣០ ២១:៣០៖ តា​នាវ​ងើយ​គ្រែក ​លាស៖ «ខៃ​ទោស​ឞើយ​មា​ត៝ត់» យ៝រ​លាស​តា​ឞ្រី​អីឆ្រាអែល ​តើម​ឆី​ចាត់​ងកុរ​នោក​ខៃ​ទោស​ឞើយ​មា​ត៝ត់។

* ២១:៣២ ២១:៣២៖ មោ​លាស «ទោល​ហោម​គែស​ឞូនុយ្ស​ផូង​អីឆ្រាអែល »។

* ២១:៣៣ ២១:៣៣៖ អេឆា ៤០:៨; ៥១:៦

* ២១:៣៤ ២១:៣៤៖ លក ៨:១៤; ១២:១៩-២០; ១៧:២៦-៣០

* ២១:៣៦ ២១:៣៦៖ រម ១២:១២; ១ពេ ៤:៧; ២ពេ ៣:១១-១៣

* ២១:៣៧ ២១:៣៧៖ លក ១៩:៤៧

* ២២:១ ២២:១៖ នង ១២:១៥-២០

* ២២:៣ ២២:៣៖ យហ ១៣:២, ២៧

* ២២:៧ ២២:៧៖ នង ១២:៣-៦

* ២២:១០ ២២:១០-១២៖ លក ១៩:៣០-៣១

* ២២:១៦ ២២:១៦៖ លក ២២:៣០; ១៣:២៩

* ២២:១៩ ២២:១៩៖ មោ​លាស «ជេង​នទើ​មឞេន​មា​ឆាក់​ជាន់​គ៝ប់​នើម»។

* ២២:១៩ ២២:១៩៖ លក ២៤:៣០

† ២២:២០ ២២:២០៖ មោ​លាស «នទ្រាញ់​ព្លៃ​យុងយារ​ប៝ន​តា​កាច៝ក​អ្យា​ជេង​នទើ​មឞេន​មា​មហាម​គ៝ប់​អី​ហ៝ច​ឞើស​ឆាក់​ជាន់​គ៝ប់​នោក​គ៝ប់​ខឹត​តៃ មហាម​អី​នៃ​ជាន​នាវ​តឹម​រាង្លាប់​មហែ​កោរាញ​ឞ្រាស​នទ្រែល​ខាន់​មៃ»។

* ២២:២០ ២២:២០៖ នង ២៤:៨; យេរ ៣១:៣១-៣៤

* ២២:២២ ២២:២២៖ អេឆា ៥៣:៨-៩

* ២២:២៤ ២២:២៤៖ លក ៩:៤៦

* ២២:២៧ ២២:២៧៖ យហ ១៣:១២-១៥

* ២២:២៨ ២២:២៨៖ យហ ៦:៦៧-៦៩

* ២២:២៩ ២២:២៩៖ លក ១២:៣២

‡ ២២:៣០ ២២:៣០៖ ផូង​អីឆ្រាអែល ​កើប​មពោល​ក្វ៝ង់​តឹង​ក៝ន​ឞូ​ក្លោ​យាកោប  ១២ នុយ្ស។

* ២២:៣០ ២២:៣០៖ ១កោ ៦:២; នតម ៣:២១

§ ២២:៣១ ២២:៣១៖ ឆីមោន ​អ្យា​ឞូ​ក្វាល់​ពេត្រោស ​ដ៝ង់។

* ២២:៣១ ២២:៣១៖ ២កោ ២:១១

* ២២:៣២ ២២:៣២៖ យហ ១៧:៩-១៥; ២១:១៥

* ២២:៣៤ ២២:៣៤៖ លក ២២:៦០-៦១

* ២២:៣៥ ២២:៣៥៖ លក ៩:២-៣; ១០:៤

* ២២:៣៧ ២២:៣៧៖ អេឆា ៥៣:១២

* ២២:៣៩ ២២:៣៩៖ លក ២១:៣៧

* ២២:៤០ ២២:៤០៖ លក ២១:៣៦

* ២២:៤២ ២២:៤២៖ មោ​លាស «ទាន់​មៃ​ឆ៝ៈ​កាច៝ក​អ្យា​បាស​ងាយ​ឞើស​ក៝ន»។ កាច៝ក​នទ្រាញ់​ព្លៃ​យុងយារ​ប៝ន គែស​អ៝ក់​ជេង​នាវ​មឞេន​មា​នាវ​ជេរ​ជ៝ត់​តា​នាវ​កោរាញ​ឞ្រាស​ងើយ។

* ២២:៤២ ២២:៤២៖ យហ ៦:៣៨; ផល ២:៨; ហេឞ ៥:៧-៨

* ២២:៤៤ ២២:៤៤៖ ហេឞ ៥:៧

* ២២:៥៣ ២២:៥៣៖ លក ១៩:៤៧

* ២២:៦១ ២២:៦១៖ លក ២២:៣៤

* ២២:៦៤ ២២:៦៤៖ មថ ២១:១១

* ២២:៦៧ ២២:៦៧៖ លក ៩:២០

* ២២:៦៩ ២២:៦៩៖ នម ១១០:១; ដាន ៧:១៣-១៤

* ២២:៧០ ២២:៧០-៧១៖ កល ២៤:១៦; នក ១៥:៣០

* ២៣:២ ២៣:២៖ លក ២០:២០-២៦

* ២៣:៣ ២៣:៣៖ យហ ១៨:៣៦-៣៧

* ២៣:៥ ២៣:៥៖ លក ៤:៤៣; ៨:១; ៩:៥១

* ២៣:៧ ២៣:៧៖ លក ៣:១

* ២៣:៨ ២៣:៨៖ លក ៩:៩

* ២៣:៩ ២៣:៩៖ មថ ៧:៦

* ២៣:១៨ ២៣:១៨-២៥៖ ការ ៣:១៣-១៤; ១៣:២៧-២៨

* ២៣:២៩ ២៣:២៩៖ លក ២១:២៣

* ២៣:៣០ ២៣:៣០៖ ហោឆ ១០:៨; នតម ៦:១៦

* ២៣:៣១ ២៣:៣១៖ ១ពេ ៤:១៧-១៨

* ២៣:៣៣ ២៣:៣៣៖ អេឆា ៥៣:១២

* ២៣:៣៤ ២៣:៣៤៖ មថ ៥:៤៤; នម ២២:១៨

* ២៣:៣៥ ២៣:៣៥៖ នម ២២:៧-៨

* ២៣:៣៦ ២៣:៣៦៖ «ទាក​ឆ្រាត» មោ​លាស «នទ្រាញ់​អ្យាស»។ នទ្រាញ់​ព្លៃ​យុងយារ​ប៝ន​លាស​មោ​កុប​អ៝ន់​អ្វែស នទ្រាញ់​ព្លៃ​យុងយារ​ប៝ន​អី​នៃ​ជេង​ឆ្រាត​មោ​ហោម​កាស នោក​នៃ​ឞូ​តាច់​ថ៝ក។

* ២៣:៣៦ ២៣:៣៦៖ នម ៦៩:២១

* ២៣:៤៣ ២៣:៤៣៖ យហ ៥:២៤; ១១:២៥-២៦

* ២៣:៤៤ ២៣:៤៤៖ អាម ៨:៩

† ២៣:៤៥ ២៣:៤៥៖ នទើ​អ្យា​គែស​នាវ​ខ្លៃ ឞូនុយ្ស​អាបៃ​រី​ទើយ​ហាន់​តា​ឞើស​នាប់​កោរាញ​ឞ្រាស មោ​ហោម​អោស​គែស​នទើ​ងកីង​មា​ខាន់​ពាង់​(ហេឞ ១០:១៩-២០)។

* ២៣:៤៥ ២៣:៤៥៖ នង ២៦:៣១-៣៣; ហេឞ ១០:១៩-២០

* ២៣:៤៦ ២៣:៤៦៖ នម ៣១:៥

‡ ២៣:៤៧ ២៣:៤៧៖ កោរាញ​តាហែន​អី​អ្យា​ពាង់​គែស​ក៝ន​តាហែន ១០០ នុយ្ស។

§ ២៣:៥១ ២៣:៥១៖ មោ​លាស «ពាង់​គុ​ក៝ប់​ឞ្រី​កាដាច់​កោរាញ​ឞ្រាស»។

* ២៣:៥៥ ២៣:៥៥៖ លក ៨:២-៣

* ២៣:៥៦ ២៣:៥៦៖ នង ២០:៨-១១

* ២៤:១ ២៤:១៖ នារ​ត៝ល់​ង្វាយ​ផូង​អីឆ្រាអែល  ជេង​នារ​ពើស​ឞ៝ន់​អាបៃ​រី។

* ២៤:៤ ២៤:៤៖ ការ ១:១០

* ២៤:៥ ២៤:៥៖ នតម ១:១៨

* ២៤:៧ ២៤:៧៖ លក ៩:២២

* ២៤:១០ ២៤:១០៖ លក ៨:២-៣

* ២៤:១៦ ២៤:១៦៖ យហ ២០:១៤; ២១:៤

* ២៤:១៩ ២៤:១៩៖ លក ៧:១៦; ការ ២:២២

* ២៤:២១ ២៤:២១៖ លក ២:៣៨; ១៩:១១

* ២៤:២៤ ២៤:២៤៖ យហ ២០:៣-១០

* ២៤:២៧ ២៤:២៧៖ លក ២៤:៤៤-៤៦

* ២៤:៣០ ២៤:៣០៖ លក ២២:១៩

* ២៤:៣៤ ២៤:៣៤៖ ១កោ ១៥:៥

† ២៤:៣៦ ២៤:៣៦៖ នាវ​ឞ្រាស​យេឆូ ​ងើយ​តា​អ្យា ជេង​ផូង​អីឆ្រាអែល ​វៃ​អោប​មា​នាវ​អ្វែស​លាង់។

* ២៤:៣៧ ២៤:៣៧៖ មថ ១៤:២៦

* ២៤:៤១ ២៤:៤១-៤៣៖ យហ ២១:៥-១០; ការ ១០:៤១

‡ ២៤:៤២ ២៤:៤២៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «នទ្រែល​មា​ទាក​ឆុត»។

* ២៤:៤៤ ២៤:៤៤៖ លក ១៨:៣១-៣៣; យហ ៥:៣៩, ៤៦; នម ២២:១, ៧-៨, ១៥, ១៨; អេឆា ៥២:១៣—៥៣:១២; ១២; ហោឆ ៦:២; ឆាក ៩:៩; ១២:១០

* ២៤:៤៥ ២៤:៤៥៖ លក ៩:៤៥; ១៨:៣៤

* ២៤:៤៦ ២៤:៤៦៖ ការ ៣:១៨; ១៧:៣

* ២៤:៤៧ ២៤:៤៧៖ ការ ២:៣៨; ៥:៣១; ១១:១៨; ២០:២១

* ២៤:៤៨ ២៤:៤៨៖ ការ ១:៨

§ ២៤:៤៩ ២៤:៤៩៖ មោ​លាស «អ៝ន់​ងក្រូម»។

* ២៤:៤៩ ២៤:៤៩៖ យហ ១៥:២៦; យោអ ៣:១-២

* ២៤:៥០ ២៤:៥០៖ បេថានី ​តា​យោក​តើម​អោលីវ ។

* ២៤:៥១ ២៤:៥១៖ លក ៩:៥១; ការ ១:៩

* ២៤:៥២ ២៤:៥២៖ យហ ១៦:២២

* ២៤:៥៣ ២៤:៥៣៖ ការ ២:៤៦; ៥:១២

យោហាន

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

នាវ​មហែ​មហាន​អ្វែស

យោហាន

ញចីស

នាវ​ឞោក​អ៝ន់​ឞូ​គឹត​ល៝រ

យោហាន ​កោរាញ​អ៝ស​ម៝ន​ឞ្រាស​យេឆូ  នទ្រែល​មា​អី​អ៝ស​យាកើ ​ដ៝ង់ ខាន់​ពាង់​ឞារ​ហៃ​នៃ​អី​ក៝ន​ឆេបេដេ  អា​ល៝រ​នើស​ខាន់​ពាង់​ឞូនុយ្ស​ជាន​ការ​វាង់​កា​ទើម​(មថ ៤:២១)។ យោហាន ​មោ​អោស​មឞើស​រាញា​ពាង់​នើម​តា​ឆ៝ម់បុត​អ្យា ពាង់​មឞើស​ទើម​មា​ពាង់​នើម​អី​«អ៝ស​ម៝ន​អី​ឞ្រាស​យេឆូ ​ទែ​រ៝ង់»។ ឞូ​អ៝ក់​មឹន​លាស ពាង់​ញចីស​ឆ៝ម់បុត​អ្យា​ក្លាប់​លាស ៤០ នាម់​ជេស​ឞ្រាស​យេឆូ ​ទ៝ក់​រេស តា​នាម់ ៧០-៩៥‌ យើន​មា​ឞូនុយ្ស​អាបាៈ​មឹន​លាស ពាង់​ញចីស​ឆ៝ម់បុត​អ្យា​អេ​ល៝រ​មា​នាម់ ៧០‌ យើន​មា​ទឹង​លែៈ​ឞូនុយ្ស​មឹន​លាស ពាង់​ញចីស​ឆ៝ម់បុត​អ្យា​ឞើស​កើយ​ទឹង​លែៈ​ឆ៝ម់បុត​នាវ​មហែ​មហាន​អ្វែស​អា​អេង។ ពាង់​ជេង​នើម​ញចីស​ឆ៝ម់បុត​យោហាន​រើស ១ រើស ២ រើស ៣ នទ្រែល​មា​ឆ៝ម់បុត​នាវ​តឹម​មពើល​ដ៝ង់។ តា​ទឹង​លែៈ​កោរាញ​អ៝ស​ម៝ន​ឞ្រាស​យេឆូ យោហាន ​ទើម​ឞូ​មោ​អោស​ងខឹត​យ៝រ​មា​នាវ​មឞើស​ងក៝ច​នាវ​មហែ​មហាន​អ្វែស​ឞ្រាស​យេឆូ ។

នាវ​អុច​នត្រ៝ង់​យោហាន 

ឆ៝ម់បុត​នាវ​មហែ​មហាន​អ្វែស​យោហាន ​អេង​ឞាល់​ងាន់​ដាស​មា​ឆ៝ម់បុត​នាវ​មហែ​មហាន​អ្វែស​អា​អេង។ យោហាន ​នើម​លាស ពាង់​ញចីស​ឆ៝ម់បុត​អ្យា​អ៝ន់​មា​ទឹង​លែៈ​ឞូនុយ្ស​អី​រ៝ៈ​ឆ៝ម់បុត​ពាង់​អ្យា ក្វាល់​ខាន់​ពាង់​«ខាន់​អៃ​មៃ»៖ «គៃ​មា​អុច​អ៝ន់​ខាន់​អៃ​មៃ​រ៝ៈ នហ៝​មា​អ្យាត់​ឞ្រាស​យេឆូ ​ជេង​ឞ្រាស​ក្រីស ​អី​ក៝ន​កោរាញ​ឞ្រាស​ងាន់ ជេសរី​អុច​អ៝ន់​ខាន់​អៃ​មៃ​ញឆីង គៃ​មា​ខាន់​អៃ​មៃ​គែស​នាវ​រេស​នហ៝​រ៝​យ៝រ​មា​ពាង់»​(យហ ២០:៣១)។ តា​ឆ៝ម់បុត​អ្យា​ពាង់​ញចីស​ពើស​តឹ​នាវ​ខ្លៃ​ឞ្រាស​យេឆូ ​(យហ ២:១-១១; ៤:៤៦-៥៤; ៥:១-១៥; ៦:៥-១៣; ៦:១៦-២១; ៩:១-៧; ១១:១-៤៤)។ ជេសរី​ពើស​តឹ​អី​ឞ្រាស​យេឆូ ​លាស​មា​ឆាក់​ពាង់​នើម «គ៝ប់​អី​អ្យា​ជេង...» នតឹត​លាស​«គ៝ប់​អី​អ្យា​ជេង​នុមពាង់​អី​អ៝ន់​នាវ​រេស»​(យហ ៦:៣៥; ៨:១២; ១០:៧; ១០:១១; ១១:២៥; ១៤:៦; ១៥:១) ទឹង​លែៈ​នាវ​ពាង់​ងើយ​អី​នៃ​ងកាស​នាវ​កោរាញ​ឞ្រាស​មឞើស​មា​រាញា​ពាង់​នើម អី​កោរាញ​ឞ្រាស​លែៈ​មឞើស​អ៝ន់​មា​មោឆេ ​នើស​(នង ៣:១៤)។ ពាង់​ញចីស​មា​នាវ​ញឆីង មា​នាវ​រេស​នហ៝​រ៝ មា​នាវ​រ៝ង់ នអ៝ប់​មា​នាវ​ឞ្រាស​ហ្វេង​អ្វែស។ ពាង់​មោ​អោស​ញចីស​មា​នាវ​ឞ្រាស​យេឆូ ​ទែស នអ៝ប់​មា​នាវ​ឆាតាង់ ​នទើម​ឞ្រាស​យេឆូ ។

យោហាន ​ក្វាល់​ឞ្រាស​យេឆូ ​លាស៖ «រាញា​នាវ​ងើយ»។ ឞ្រាស​យេឆូ ​អី​ក៝ន​កោរាញ​ឞ្រាស​ឞឹពាង់​លែៈ​ញជេង​ទឹង​លែៈ​អាប់​នតីល​នទើ ពាង់​គឹត​ទឹង​លែៈ​នាវ​មឹន​គឹត​ឞ្លាវ​អី​កោរាញ​ឞ្រាស​ឞឹ​ពាង់​នើម ជេសរី​ពាង់​ជុរ​ទែស​តា​នែស​នតូ​អ្យា​ជេង​ឆាក់​ឞូនុយ្ស គៃ​មា​អ៝ន់​ឞូនុយ្ស​ឞ៝ន់​គឹត​នាល់​កោរាញ​ឞ្រាស​ឞឹ។

«នាវ​មហែ​មហាន​អ្វែស​យោហាន ​ញចីស»​រ៝ៈ​ទើស យើន​មា​គែស​នាវ​ខ្លៃ​ជ្រូ​ងាន់។ អ្យាត់​មា​រ៝ៈ​ទូ​នាវ​ទូ​នាវ រ៝ៈ​រាខិច​អ៝ន់​អ៝ក់​តឹ នអ៝ប់​មា​គុ​ងក្ល៝ន់។ ជេសរី​ឞ្រាស​យេឆូ ​លាស៖ «ឞ្រាស​ហ្វេង​អ្វែស​លែវ​ខាន់​អៃ​មៃ​អ៝ន់​គឹត​វ៝ត់​នាវ​ងាន់​តា​អាប់​នតីល​នទើ»​(យហ ១៦:១៣)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​នតើម​មឞើស​ងក៝ច (១:១-១៨)

- យោហាន-​បាប់តែម  នទ្រែល​មា​មពោល​អ៝ស​ម៝ន​ឞោក​ទាក​ឞ្រាស​យេឆូ  (១:១៩-៥១)

- ឞ្រាស​យេឆូ ​ជាន​ការ​តា​ផូង​ប៝ន​លាន (២:១—១២:៥០)

- ឞ្រាស​យេឆូ ​តា​ប៝ន​ក្វ៝ង់​យេរូឆាលឹម  នទ្រែល​មា​រ៝ៈ​ប៝ន​ជេៈៗ​ជុម​ច្យៅ​មា (១៣:១—១៩:៤២)

- ឞ្រាស​យេឆូ ​ទ៝ក់​រេស​ជេស​ពាង់​ខឹត នទ្រែល​មា​ញហើ​ឆាក់​ពាង់​អ៝ន់​ឞូ​ឆៃ (២០:១-៣១)

- ឞ្រាស​យេឆូ ​ហាន់​ម៝ប់​មពោល​អ៝ស​ម៝ន​តា​មែង​ទាក​ងលៅ​កាលីលេ  (២១:១-៣៥)

១

នាវ​នតើម​មឞើស​ងក៝ច

១ ឞើស​នតើម​ឆាអើម​ឆាអាម​នើស​លែៈ​អើម​គែស​ជេស​រាញា​នាវ​ងើយ*។ នាវ​ងើយ​អី​នៃ​គុ​នទ្រែល​កោរាញ​ឞ្រាស​នើម នាវ​ងើយ​អី​នៃ​ជេង​កោរាញ​ឞ្រាស†។* ២ ឞើស​ឆាអើម​ឆាអាម​ងាន់ នាវ​ងើយ​អី​នៃ​គុ​នទ្រែល​កោរាញ​ឞ្រាស​នើម។ ៣ ទឹង​លែៈ​នតីល​នទើ​កោរាញ​ឞ្រាស​ញជេង កោរាញ​ឞ្រាស​អ៝ន់​ពាង់​អី​រាញា​នាវ​ងើយ​ញជេង​ទាទេ មោ​គែស​អោស​ទូ​នតីល​នទើ​អី​រាញា​នាវ​ងើយ​មោ​ញជេង។* ៤ រាញា​នាវ​ងើយ​នើម​តើម​នាវ​រេស នាវ​រេស​រាញា​នាវ​ងើយ​អ៝ន់​អាង​តា​នូយ្ស​នហ៝ម់​ទឹង​លែៈ​ឞូនុយ្ស។* ៥ នាវ​អាង​អី​នៃ​អ៝ន់​អាង​តា​នាវ​ង៝ ជេសរី​នាវ​ង៝​មោ​អោស​ទើយ​មា​នាវ​អាង‡។*

៦ គែស​ទូ​ហ្វេ​ឞូ​ក្លោ កោរាញ​ឞ្រាស​ដាៈ​ពាង់​ហាន់​មឞើស​ងក៝ច​នាវ​អាង​អី​នៃ រាញា​ឞូ​ក្លោ​អី​នៃ​យោហាន-​បាប់តែម ។* ៧ ពាង់​វាច់​ជេង​តើម​មឞើស​ងក៝ច​អ៝ន់​ឞូ​គឹត​នាល់​នាវ​អាង​អី​នៃ គៃ​មា​អ៝ន់​ទឹង​លែៈ​ឞូនុយ្ស​ញឆីង​មា​នាវ​អាង​អី​នៃ​តាៈ​ឞើស​នាវ​ពាង់​មឞើស​ងក៝ច។* ៨ យោហាន-​បាប់តែម ​មោ​អោស​ជេង​នាវ​អាង​អី​នៃ ពាង់​វាច់​គៃ​មា​ជេង​តើម​មឞើស​ងក៝ច​នាវ​អាង​អី​នៃ​ទើម។* ៩ នាវ​អាង​អី​នៃ​វាច់​តា​នែស​នតូ​អ្យា ជេង​នាវ​អាង​ងាន់ អាង​តា​នូយ្ស​នហ៝ម់​ទឹង​លែៈ​ឞូនុយ្ស​តា​នែស​នតូ​អ្យា។* ១០ នាវ​អាង​ទូ​ហ្វេ​ឞូនុយ្ស​គុ​តា​នែស​នតូ​អ្យា ពាង់​អី​នើម​រាហាក់​ញជេង​នែស​នតូ​យ៝រ​មា​តាៈ​ឞើស​កោរាញ​ឞ្រាស​ដាៈ តីស​មា​ឞូនុយ្ស​តា​នែស​នតូ​អ្យា​មោ​អោស​គឹត​នាល់​ពាង់។ ១១ ពាង់​វាច់​គុ​តា​ឞ្រី​អីឆ្រាអែល ​អី​ឞ្រី​ទាក​ពាង់​នើម តីស​មា​ផូង​ប៝ន​លាន​ពាង់​នើម​មោ​អុច​អោស​រ៝ម​ពាង់។ ១២ យើន​មា​ឞូ​ម៝ស​អី​ហោម​រ៝ម​ពាង់ ជេង​នើម​អី​ញឆីង​មា​ពាង់ ឞូនុយ្ស​អី​នៃ​ពាង់​អ៝ន់​ជេង​ក៝ន​កោរាញ​ឞ្រាស​នើម។* ១៣ ឞូនុយ្ស​អី​នៃ​ជេង​ក៝ន​កោរាញ​ឞ្រាស មោ​អោស​ទែស​តាៈ​ឞើស​ឆាក់​ជាន់ ឞើស​នាវ​ឞូនុយ្ស​កើញ ពាង់​ជេង​ក៝ន​តាៈ​ឞើស​កោរាញ​ឞ្រាស​នើម​អ៝ន់។*

១៤ រាញា​នាវ​ងើយ​អី​នៃ​ជេង​ឆាក់​ជាន់​ឞូនុយ្ស នហ៝​មា​គុ​រេស​នទ្រែល​ឞូនុយ្ស​ឞ៝ន់។ ហេន​លែៈ​ឆៃ​នាវ​ច្រេក​លើប​ពាង់ពាង់​តាៈ​ឞើស​កោរាញ​ឞ្រាស​នើម​អី​ឞឹ​ពាង់។ កោរាញ​ឞ្រាស​គែស​ក៝ន​អី​នៃ​ង្វាយ​អឹ​ទើម នាវ​ច្រេក​លើប​ក៝ន​អី​នៃ​ក្វ៝ង់ ពាង់​គែស​នាវ​អ្វែស​ទុត​ហោ​ងាន់ នាវ​ងើយ​ពាង់​នាវ​ងើយ​ងាន់​នឹង​នែង។* ១៥ យោហាន-​បាប់តែម ​លែៈ​មឞើស​ងក៝ច​ជេស​នាវ​ខ្លៃ​តា​ពាង់យោហាន-​បាប់តែម ​លាស៖ “ពាង់​អ្យា​អី​គ៝ប់​លែៈ​មឞើស​នើស៖ «ពាង់​វាច់​ឞើស​កើយ​គ៝ប់ យើន​មា​គែស​នាវ​ខ្លៃ​រាលាវ​គ៝ប់​ងាន់ យ៝រ​លាស​ពាង់​លែៈ​អើម​គែស​នាវ​រេស​ល៝រ​គ៝ប់»”។*

១៦ នាវ​អ្វែស​ពាង់​មោ​អោស​ឞ្លាវ​លែៈ​មោ​អោស​ឞ្លាវ​ទុត ទឹង​លែៈ​ឞ៝ន់​នើស​លែៈ​ឆ៝ៈ​ទើន​នទើ​អ្វែស​តាៈ​ឞើស​ពាង់​លើ​មា​អ៝ក់​លើ​មា​អ៝ក់។* ១៧ នាវ​វៃ​ផូង​អីឆ្រាអែល ​កោរាញ​ឞ្រាស​លែៈ​អ៝ន់​តា​មោឆេ  យើន​មា​អ្វែស​រាលាវ​មា​នាវ​វៃ​អី​នៃ ជេង​នាវ​អ្វែស នាវ​ងាន់​អី​ពាង់​លែៈ​អ៝ន់​តា​ឞ្រាស​យេឆូ​ក្រីស ។* ១៨ មោ​គែស​អោស​ទូ​ហ្វេ​ឞូនុយ្ស​លែៈ​ឆៃ​កោរាញ​ឞ្រាស គែស​ទូ​ហ្វេ​ក៝ន​កោរាញ​ឞ្រាស​នើម​ង្វាយ​អឹ​ទើម​លែៈ​លែវ​ឞ៝ន់​អ៝ន់​នាល់​កោរាញ​ឞ្រាស យ៝រ​លាស​ពាង់​នើស​គុ​តឹម​ទាច់​នទ្រែល​ឞឹ​នើម ពាង់​កោរាញ​ឞ្រាស​ដ៝ង់។*

យោហាន-​បាប់តែម ​ជាន​បាប់តែម​មឞើស​ងក៝ច​មា​ឞ្រាស​ក្រីស 

(មថ ៣:១-១២; មក ១:១-៨; លក ៣:១-១៨)

១៩ គែស​ទូ​នារ​រី​មពោល​កោរាញ​ផូង​អីឆ្រាអែល ​ដាៈ​ផូង​ឞូនុយ្ស​ជាន​ឞ្រាស នទ្រែល​មា​ផូង​លេវី §​អី​ផូង​កើល​ជាន​ការ​តា​ញីស​ជាន​ឞ្រាស​មា​កោរាញ​ឞ្រាស ដាៈ​ខាន់​ពាង់​ហាន់​តាៈ​ឞើស​ប៝ន​យេរូឆាលឹម ​អ៝ន់​តឹម​ម៝ប់​ដាស​យោហាន-​បាប់តែម  គៃ​មា​អោប​ពាង់៖ “មៃ​ឞូ​ម៝ស? មៃ​ឞ្រាស​ក្រីស ​បាស?” ២០ ពាង់​អើស​ឆ៝ង់​មា​ខាន់​ពាង់ ពាង់​មោ​អោស​ពោន​ម៝ ពាង់​លាស​នហេល​នានេៈ​ងាន់៖ “គ៝ប់​មោ​អោស​ទី​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់”។* ២១ ជេសរី​ខាន់​ពាង់​អោប​តៃ​ពាង់៖ “លាស​នទ្រី​មៃ​ឞូ​ម៝ស? មៃ​អេលីយា ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ឞើស​កាល់​អែ​នើស​អី​ឞូ​លែៈ​មឞើស​ងក៝ច​ពាង់​មរា​ព្លឹ​វាច់​អេ​ល៝រ​មា​ឞ្រាស​ក្រីស ​វាច់​ឞើស?” ពាង់​អើស “មោ​អោស”។ ខាន់​ពាង់​អោប​តៃ​ដ៝ង់៖ “លាស​នទ្រី​មៃ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​តឹម​ឞាន​មា​មោឆេ ​អី​ឞ៝ន់​ហោម​គុ​ក៝ប់​បាស?” ពាង់​អើស៖ “មោ​អោស”។* ២២ ខាន់​ពាង់​អោប​តៃ​ពាង់៖ “លាស​នទ្រី​មៃ​ឞូ​ម៝ស? ទាន់​មៃ​មឞើស​ងក៝ច​អេង​ឆាក់​មៃ​នើម យ៝រ​លាស​ហេន​អុច​តាង់​នាវ​មៃ​មឞើស​ងក៝ច គៃ​មា​ហេន​មឞើស​ងក៝ច​មា​ឞូនុយ្ស​ដាៈ​ហេន​ហាន់​អ្យា​នើស”។ ២៣ យោហាន-​បាប់តែម ​លាស​មា​ខាន់​ពាង់៖ “គ៝ប់​អ្យា​អី​ឞូនុយ្ស​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ងក៝ច​ល៝រ ពាង់​ញចីស​លាស៖

«គែស​ទូ​ហ្វេ​ឞូនុយ្ស​នតែរ​តា​ឞ្រី​រាទាស៖

«នទ្រាប់​ហ៝ម់​នូយ្ស​នហ៝ម់​អ៝ន់​មា​កោរាញ​ឞ្រាស តឹម​ឞាន​មា​ឞូនុយ្ស​ញឆ៝ង់​ត្រ៝ង​អ៝ន់​មា​កាដាច់​ហាន់»»†”។

២៤ ផូង​អី​ឞូ​ដាៈ​ហាន់​តា​យោហាន-​បាប់តែម ​នៃ អាបាៈ​ផូង​ផារីឆី ‌* ២៥ ខាន់​ពាង់​អោប​តៃ​ពាង់៖ “លាស​មៃ​មោ​យ៝ង់​ឞ្រាស​ក្រីស  មោ​យ៝ង់​អេលីយា  មោ​យ៝ង់​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​តឹម​ឞាន​មា​មោឆេ  លាស​នទ្រី​មើម​ទឹង​មៃ​ជាន​បាប់តែម​យុក​មា​ទាក​អ៝ន់​ឞូ?” ២៦ យោហាន-​បាប់តែម ​លាស​មា​ខាន់​ពាង់៖ “គ៝ប់​ជាន​បាប់តែម​យុក​មា​ទាក យើន​មា​គែស​ទូ​ហ្វេ​កោរាញ​គុ​តា​ទឹង​លែៈ​ផូង​ខាន់​មៃ ខាន់​មៃ​មោ​អោស​គឹត​នាល់​ពាង់។ ២៧ ពាង់​អី​នៃ​វាច់​ឞើស​កើយ​គ៝ប់ យើន​មា​ពាង់​ជេង​កោរាញ​ទុត​ក្វ៝ង់​ងាន់។ ឞ៝ល​លាស​គ៝ប់​ឆើម​ទ្រ៝ស​នតោ​ជ៝ត​ពាង់ ហោម​មោ​ទី​ដាស​នាវ​ជាន​ការ​មា​ពាង់​ដ៝ង់”។ ២៨ ទឹង​លែៈ​នាវ​គែស​លាស​អី​នៃ​តា​នតុក​ប៝ន​បេថានី  ជេង​នតុក​យោហាន-​បាប់តែម ​ជាន​បាប់តែម​យុក​មា​ទាក មពែស​ឞើស​លោស​នារ​ទាក​រាលាយ​យោរដាន់ ​នៃ។

ឞ្រាស​យេឆូ ​ជេង​ក៝ន​ឞែ​ឞ្យាប់​កោរាញ​ឞ្រាស

២៩ ត៝ត់​នារ​អោយ​តៃ យោហាន-​បាប់តែម ​ឆៃ​ឞ្រាស​យេឆូ ​ហាន់​ជឹត​ពាង់ ពាង់​លាស៖ “រី​ម៝ស ពាង់​អី​នៃ​អី​ក៝ន​ឞែ​ឞ្យាប់​កោរាញ​ឞ្រាស យ៝រ​មា​ពាង់​តឹម​ឞាន​មា​ឞែ​ឞ្យាប់​ឞូ​ងខឹត​ជាន​ឞ្រាស​គៃ​មា​កោរាញ​ឞ្រាស​យោៈ​មោ​ហោម​កើប​នាវ​តីស ពាង់​ឆ៝ៈ​លើយ​នាវ​តីស​ទឹង​លែៈ​ឞូនុយ្ស​តា​នែស​នតូ​អ្យា។* ៣០ ពាង់​អី​នៃ​អី​គ៝ប់​លែៈ​មឞើស​ងក៝ច​មា​ខាន់​អៃ​មៃ​នើស៖ «គែស​ទូ​ហ្វេ​ឞូ​ក្លោ​វាច់​ឞើស​កើយ​គ៝ប់ ពាង់​គែស​នាវ​ខ្លៃ​រាលាវ​គ៝ប់​ងាន់ យ៝រ​លាស​ពាង់​លែៈ​អើម​គែស​នាវ​រេស​ល៝រ​ឞើស​នាប់​គ៝ប់»។* ៣១ នតើម​នើស គ៝ប់​មោ​អោស​គឹត​នាល់​ពាង់​ឞ្រាស​ក្រីស ។ យើន​មា​គ៝ប់​វាច់​ជាន​បាប់តែម​យុក​មា​ទាក គៃ​មា​ផូង​ប៝ន​លាន​អីឆ្រាអែល ​គឹត​នាល់​ពាង់​អី​ឞ្រាស​ក្រីស ”។

៣២ យោហាន-​បាប់តែម ​មឞើស​ងក៝ច​នទើ​ពាង់​លែៈ​ឆៃ​អ៝ន់​មា​ឞូ៖ “គ៝ប់​លែៈ​ឆៃ​ឞ្រាស​ហ្វេង​អ្វែស​តឹម​ឞាន​មា​ព្លុក​ជុរ​ឞើស​កាលើ​ត្រោក​ទ្រ៝ម់​គុ​តា​ពាង់។* ៣៣ ឞ៝ល​លាស​នតើម​នើស​គ៝ប់​មោ​អោស​គឹត​នាល់​ពាង់​អី​ឞ្រាស​ក្រីស  យើន​មា​កោរាញ​ឞ្រាស​នើម​តើម​ដាៈ​គ៝ប់​វាច់​ជាន​បាប់តែម​យុក​មា​ទាក ពាង់​លាស​មា​គ៝ប់៖ «ឞូនុយ្ស​អី​មៃ​ឆៃ​ឞ្រាស​ហ្វេង​អ្វែស​ជុរ​ទ្រ៝ម់​គុ​តា​ពាង់ពាង់​អី​នៃ​ជាន​បាប់តែម​មា​ឞ្រាស​ហ្វេង​អ្វែស​អី​ក្ល៝ស​អ្វែស»។ ៣៤ គ៝ប់​លែៈ​ឆៃ​កើត​នៃ​ងាន់ គ៝ប់​អុច​មឞើស​ងក៝ច ពាង់​អី​នៃ​ក៝ន​ឞូ​ក្លោ​កោរាញ​ឞ្រាស​ងាន់​ងេន”។*

អ៝ស​ម៝ន​ឞោក​ទាក​តឹង​ឞ្រាស​យេឆូ 

៣៥ ត៝ត់​នារ​អោយ​តៃ យោហាន-​បាប់តែម ​ហោម​គុ​តា​នតុក​អើម​នៃ​ដ៝ង់ នទ្រែល​មា​ឞារ​ហៃ​អ៝ស​ម៝ន​ពាង់។ ៣៦ ពាង់​ឆៃ​ឞ្រាស​យេឆូ ​ហាន់​រ៝ៈ​នៃ ពាង់​លាស៖ “នៃ​ក៝ន​ឞែ​ឞ្យាប់​កោរាញ​ឞ្រាស”។* ៣៧ ឞារ​ហៃ​មពោល​អ៝ស​ម៝ន​នៃ​តាង់​ពាង់​លាស ជេសរី​ខាន់​ពាង់​តឹង​ឞ្រាស​យេឆូ ​រ៝។ ៣៨ ឞ្រាស​យេឆូ ​ងគឹល​ជឹត​កើយ ឆៃ​ឞារ​ហៃ​ខាន់​ពាង់​តឹង​ពាង់ ជេសរី​អោប៖ “ម៝ស​នទើ​ខាន់​មៃ​ជ៝យ?” ខាន់​ពាង់​អើស៖ “អើ​រាប់បី !” - «រាប់បី »​នៃ​នាវ​ងើយ​ហេឞ្រើ​រាឞ្លាង​លាស «នើម​នតី» - “មៃ​អាស​នតុក​គុ​មេស?” ៣៩ ឞ្រាស​យេឆូ ​លាស៖ “ហាន់​ហ៝ម់​គៃ​មា​ឆៃ”។ នោក​នៃ​លែៈ​ម៝ង​ព្វាន់​កេង​មាង់ ជេសរី​ខាន់​ពាង់​ហាន់​តឹង​ឞ្រាស​យេឆូ  ឆៃ​នតុក​ពាង់​គុ។ នារ​នៃ​ខាន់​ពាង់​គុ​នទ្រែល​ពាង់។ ៤០ តា​ឞារ​ហៃ​ខាន់​ពាង់​នៃ​លែៈ​តាង់​នាវ​យោហាន-​បាប់តែម ​លាស​នើស ជេសរី​តឹង​គ្រ៝យ​ឞ្រាស​យេឆូ  តា​នៃ​ទូ​ហ្វេ​រាញា​អ៝ន់ទ្រេ  អី​អ៝ស​ឆីមោន ​អី​ឞូ​ក្វាល់​លាស​ពេត្រោស ​ដ៝ង់។* ៤១ ជេសរី​អ៝ន់ទ្រេ ​ហាន់​រ៝ មឞើស​ងក៝ច​មា​នោ​ពាង់​ឆីមោន ​ល៝រ ពាង់​លាស៖ “អើ​នោ ហេន​លែៈ​ឆៃ​ឞ្រាស​មេឆី ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់!” - នាវ​«មេឆី »​នៃ​ជេង​នាវ​ងើយ​ហេឞ្រើ  រាឞ្លាង​តា​នាវ​ងើយ​គ្រែក ​លាស «ក្រីស »។ ៤២ ជេសរី​ពាង់​លែវ​ឆីមោន ​ហាន់​ម៝ប់​ឞ្រាស​យេឆូ ។ ឞ្រាស​យេឆូ ​អ្វាញ់​ជឹត​ពាង់ ជេសរី​លាស៖ “មៃ​រាញា​ឆីមោន ​ក៝ន​យោហាន †។ តា​នារ​ជឹត​នាប់​តៃ មៃ​រាញា​«កេផាស »” - នាវ​«កេផាស »​នៃ​ជេង​នាវ​ងើយ​អារាមេអិច  រាឞ្លាង​តា​នាវ​ងើយ​គ្រែក ​លាស «ពេត្រោស ‡»។*

៤៣ ត៝ត់​នារ​អោយ​តៃ​ឞ្រាស​យេឆូ ​លែៈ​អុច​ហាន់​តា​ឞ្រី​កាលីលេ ។ ពាង់​ជ៝យ​ឆៃ​ផីលីប ពាង់​លាស៖ “ហោៈ​ហាន់​តឹង​គ៝ប់”។ ៤៤ ផីលីប ​នៃ​តាៈ​ឞើស​ប៝ន​បេតឆៃដា  ជេង​នតុក​ប៝ន​អ៝ន់ទ្រេ  នទ្រែល​មា​នតុក​ពេត្រោស ​គុ​ដ៝ង់។ ៤៥ ផីលីប ​ហាន់​មឞើស​ងក៝ច​មា​នាថានែល ៖ “ហេន​លែៈ​ឆៃ​អី​ឞូនុយ្ស​មោឆេ ​ទែ​លែៈ​ញចីស​តា​ឆ៝ម់បុត​នាវ​វៃ§​កាល់​អែ​នើស នទ្រែល​មា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​ងក៝ច​ល៝រ​មា​ពាង់​កាល់​អែ​នើស​ដ៝ង់។ ពាង់​រាញា​យេឆូ ​តាៈ​ឞើស​ប៝ន​នាឆារែត ពាង់​អី​ក៝ន​យោឆែប ”។* ៤៦ នាថានែល ​លាស៖ “ម៝ស​នទើ​នាវ​អ្វែស​លោស​តាៈ​ឞើស​ប៝ន​នាឆារែត ​នៃ​ឞើស?” ផីលីប ​លាស៖ “ហាន់​មៃ​តឹង​គ៝ប់ មៃ​នើម​ឆៃ​រ៝”។* ៤៧ ត៝ត់​ឞ្រាស​យេឆូ ​ឆៃ​នាថានែល ​ហាន់​តា​ពាង់ពាង់​លាស៖ “ឞូនុយ្ស​អ្យា​ជេង​ប៝ន​លាន​អីឆ្រាអែល ​ងាន់​ងេន យ៝រ​លាស​តា​ពាង់​មោ​អោស​គែស​នាវ​មរោស​រាលាម់”។ ៤៨ នាថានែល ​អោប​ឞ្រាស​យេឆូ ៖ “មើម​ទឹង​មៃ​គឹត​នាល់​គ៝ប់?” ឞ្រាស​យេឆូ ​អើស៖ “គ៝ប់​លែៈ​នាល់​មៃ​ឞើស​អេ​ហ៝ៈ​ផីលីប ​ហាន់​ក្វាល់​មៃ​ងាន់ គ៝ប់​ឆៃ​មៃ​នោក​ហោម​គុ​តា​ន៝ម់​តើម​រាវី ​នើស​ជឹត”។ ៤៩ នាថានែល ​លាស​មា​ឞ្រាស​យេឆូ ៖ “អើ​នើម​នតី*មៃ​អ្យា​ក៝ន​កោរាញ​ឞ្រាស​ងាន់ មៃ​ជេង​កាដាច់​មា​ផូង​អីឆ្រាអែល ​ងាន់​រ៝”។* ៥០ ឞ្រាស​យេឆូ ​លាស​មា​ពាង់៖ “អាច​មា​គ៝ប់​លាស «គ៝ប់​ឆៃ​មៃ​នោក​ហោម​គុ​តា​ន៝ម់​តើម​រាវី ​នើស» កើត​នទ្រី​ទឹង​មៃ​លែៈ​ញឆីង​មា​គ៝ប់​បាស? យើន​មា​នារ​ជឹត​នាប់​តៃ មៃ​ឆៃ​នាវ​ខ្លៃ​ក្វ៝ង់​រាលាវ​អី​អ្យា​ជឹត”។ ៥១ ឞ្រាស​យេឆូ ​លាស​តៃ៖ “គ៝ប់​លាស​នហេល​នានេៈ​ងាន់​មា​ខាន់​មៃ ជឹត​អ្យា​តៃ​ខាន់​មៃ​ឆៃ​ត្រោក​ពើក​ឞ៝ង់​លាហឺរ ជេសរី​ឆៃ​ផូង​តោង​ពារ់​កោរាញ​ឞ្រាស​ហាវ​ឞើស​គ៝ប់​ជឹត​កាលើ​ត្រោក នទ្រែល​មា​ជុរ​តា​កាលើ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស”។*

២

នាវ​តឹម​នអាប់​តា​ប៝ន​កានា 

១ ត៝ត់​ពែ​នារ​ឞើស​កើយ​នៃ គែស​តឹម​នអាប់​តា​ប៝ន​កានា ​ឞ្រី​កាលីលេ ។ មេៈ​ឞ្រាស​យេឆូ ​លែៈ​អើម​ហាន់​តា​នៃ។ ២ ឞ្រាស​យេឆូ ​ឞូ​ជាៈ​ហាន់​ញេត​តឹម​នអាប់​តា​នៃ​ដ៝ង់ នទ្រែល​មា​មពោល​អ៝ស​ម៝ន​ពាង់។ ៣ តា​នតុក​នអាប់​នៃ​នទ្រាញ់​ព្លៃ​យុងយារ​ប៝ន​មោ​ហោម​គែស​អោស លែៈ​ញេត​ផ្យៅ មេៈ​ឞ្រាស​យេឆូ ​លាស​មា​ពាង់៖ “ខាន់​ពាង់​មោ​ហោម​គែស​អោស​នទ្រាញ់​ញេត!” ៤ ឞ្រាស​យេឆូ ​អើស៖ “អើ​មេៈ មើម​ទឹង​អៃ​មឞើស​នាវ​អី​នៃ​មា​គ៝ប់? ម៝ង​អី​គ៝ប់​ជាន​នាវ​ខ្លៃ​អេ​ត៝ត់​អោស”។* ៥ មេៈ​ឞ្រាស​យេឆូ ​លាស​មា​ផូង​គុ​កើល​ជាន​ការ​តា​នៃ៖ “ម៝ស​នទើ​ពាង់​ដាៈ​ខាន់​អៃ​មៃ​ជាន អ៝ន់​ខាន់​អៃ​មៃ​ជាន​រ៝”។ ៦ តា​នតុក​នៃ​គែស​យាង់​ងគ៝រ់​ទាក​ព្រាវ​មល៝ម់ យាង់​អី​នៃ​ឞូ​ជាន​មា​លុ ឞូ​ទ៝ង់​យាង់​អី​នៃ​មា​ងគ៝រ់​ទាក​មា​រាវ​ក្ល៝ស​តឹង​នាវ​វៃ​ផូង​អីឆ្រាអែល *។ នាវ​ក្វ៝ង់​យាង់​អី​នៃ ទូ​មល៝ម់​យាង់​ក្លាប់​លាស ៨០ មោ​លាស ១២០ លីត។ * ៧ ឞ្រាស​យេឆូ ​ដាៈ​ផូង​កើល​ជាន​ការ​នៃ៖ “ឞុក​ទាក​អ៝ន់​ឞេង​លែៈ​យាង់​អី​អ្យា”។ ជេសរី​ឞូ​ឞុក​ទាក​តេៈ​តា​យាង់​នៃ​ឞេង​លឹរ​គឹរ។ ៨ ជេសរី​ឞ្រាស​យេឆូ ​លាស​ដ៝ង់៖ “អាបៃ​អ្យា​ខាន់​អៃ​មៃ​វាស​នទឹ​អ៝ន់​ឞូ​រាញ​ឆើម​នអាប់​រី”។ ជេសរី​ខាន់​ពាង់​វាស​នទឹ។ ៩ ត៝ត់​មា​ឞូ​រាញ​ឆើម​នអាប់​ពាង់​ច្យាម់​ទាក​អី​នៃ​ជេង​នទ្រាញ់ ពាង់​មោ​គឹត​អោស​ឞើស​តាៈ​ឆ៝ៈ​នទ្រាញ់​អី​នៃ យើន​មា​ផូង​អី​កើល​ជាន​ការ​អី​តើម​វាស​ទាក​នៃ​នើស​គឹត។ ជេសរី​ឞូ​រាញ​អី​ឆើម​នអាប់​នៃ​ក្វាល់​ក៝ន​នទាម់​អី​នអាប់​អូរ​ឆាយ​រី​អោប៖ ១០ “ទឹង​លែៈ​ឞូនុយ្ស ឞូ​វៃ​ឆ៝ៈ​នទ្រាញ់​អី​ទុត​កាស​អ៝ន់​ឞូ​នាច់​ញេត​ល៝រ ត៝ត់​មា​ញេត​លែៈ​ហើម​រី​មើ​ឞូ​ឆ៝ៈ​នទ្រាញ់​អី​មោ​លាង់​កាស​អ៝ន់​ញេត​ឞើស​កើយ។ មើម​ទឹង​មៃ​ងខើង​មា​រ៝ង​នទ្រាញ់​អី​ទុត​កាស​អ្យា​ត៝ត់​អាបៃ​អ្យា?” ១១ អ្យា​ជេង​នាវ​ខ្លៃ​ឞ្រាស​យេឆូ ​ជាន​ឞោក​ទាក ពាង់​ជាន​តា​ប៝ន​កានា ​ឞ្រី​កាលីលេ ។ នទ្រី​ពាង់​ញហើ​នាវ​ច្រេក​លើប​ពាង់​នើម ជេសរី​មពោល​អ៝ស​ម៝ន​ញឆីង​មា​ពាង់​ដ៝ង់។* ១២ ជេសរី​ឞ្រាស​យេឆូ ​ហាន់​តា​ប៝ន​កាពើនិម  នអ៝ប់​មា​មេៈ​ពាង់ អី​អ៝សៗ​ឞូ​ក្លោ​ពាង់ នទ្រែល​មា​មពោល​អ៝ស​ម៝ន​ពាង់​ដ៝ង់ ពាង់​គុ​តា​នៃ​ជ៝ៈ​ឞារ​ពែ​នារ។*

ឞ្រាស​យេឆូ ​នត្រុត​ផូង​តាច់​រាគ៝ល់​តា​ជ៝ង់​គូង​ញីស​ជាន​ឞ្រាស

(មថ ២១:១២-១៣; មក ១១:១៥-១៧; លក ១៩:៤៥-៤៦)

១៣ នារ​ញេត​បុន​នហ៝ត​ផូង​អីឆ្រាអែល ​លែៈ​ឞើយ​ត៝ត់ ជេសរី​ឞ្រាស​យេឆូ ​ហាន់​តា​ប៝ន​ក្វ៝ង់​យេរូឆាលឹម ។* ១៤ ត៝ត់​តា​នៃ​ពាង់​លាប់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស​នៃ ឞ្រាស​យេឆូ ​ឆៃ​គែស​អ៝ក់​ឞូនុយ្ស​គុ​តាច់​មពោមពា​(ឆ្យុម)​មា​ជាន​ឞ្រាស តាច់​នទ្រោក តាច់​ឞែ​ឞ្យាប់ តាច់​ព្លុក នទ្រែល​មា​ឞូនុយ្ស​រាគ៝ល់​ព្រាក់​គុ​តា​រានើល​ខាន់​ពាង់​នើម†។ ១៥ ជេសរី​ឞ្រាស​យេឆូ ​ឆ៝ៈ​រាឆែ​ជាន​ម៝ង់​រាពាត់ ពាង់​នត្រុត​ទឹង​លែៈ​ផូង​អី​នៃ​លោស​ឞើស​ជ៝ង់​គូង​ញីស​ជាន​ឞ្រាស​នៃ នអ៝ប់​មា​ឞែ​ឞ្យាប់ នអ៝ប់​មា​នទ្រោក​ខាន់​ពាង់។ ពាង់​ងខុត​មអារ់​លើយ​ព្រាក់​ខាន់​ពាង់​រាគ៝ល់ ជេសរី​ងក្លឹ​លើយ​ញឆឺង​ខាន់​ពាង់​ដ៝ង់។* ១៦ ឞ្រាស​យេឆូ ​លាស​ផូង​តាច់​ព្លុក៖ “ងលោស​លើយ​នទើ​អី​អ្យា​ឞើស​ទីស​អ៝ន់​លែៈ​ផ្យៅ! លើយ​អោស​ឆ៝ៈ​ញីស​ឞឹ​គ៝ប់​ជាន​នតុក​តាច់​ទ្រាប់”។* ១៧ ជេសរី​មពោល​អ៝ស​ម៝ន​កាស​គឹត​នាវ​ឞូ​ញចីស​មា​ឞ្រាស​ក្រីស ​តា​នាវ​កោរាញ​ឞ្រាស​ងើយ​កាល់​អែ​នើស៖ «អាច​មា​គ៝ប់​ទុត​រ៝ង់​ញីស​កោរាញ​ឞ្រាស ទឹង​គ៝ប់​ខឹត​លើយ!†» ១៨ មពោល​កោរាញ​ផូង​អីឆ្រាអែល ​លាស​ពាង់៖ “ម៝ស​នាវ​ខ្លៃ​មៃ​ជាន​អ៝ន់​មា​ហេន​ឆៃ គៃ​មា​ហេន​គឹត​ឆៃ​នាវ​ទើយ​មៃ​ជាន​នទើ​អី​នៃ​តាៈ​ឞើស​កោរាញ​ឞ្រាស?” ១៩ ឞ្រាស​យេឆូ ​អើស៖ “រើយ្ស​លើយ​ញីស​ជាន​ឞ្រាស​អ្យា ជេសរី​គ៝ប់​ជាន​មហែ​ពែ​នារ​ជេស”។* ២០ មពោល​កោរាញ​ផូង​អីឆ្រាអែល ​លាស​ពាង់៖ “ឞូ​ជាន​ញីស​ជាន​ឞ្រាស​អ្យា​លែៈ​ជ៝ៈ ៤៦ នាម់ ត៝ត់​មា​មៃ​លាស​ជាន​ពែ​នារ​ទើម”។ ២១ យើន​មា​ឞ្រាស​យេឆូ ​ងើយ​មា​ញីស​ជាន​ឞ្រាស​នៃ ពាង់​ងើយ​ហោរ​មា​ឆាក់​ពាង់​នើម។ ២២ ជេស​ឞ្រាស​យេឆូ ​ខឹត​ទ៝ក់​រេស មពោល​អ៝ស​ម៝ន​កាស​គឹត​នាវ​ពាង់​លាស​នៃ​នើស ជេសរី​ខាន់​ពាង់​អ្យាត់​មា​នាវ​កោរាញ​ឞ្រាស​ងើយ នទ្រែល​មា​អ្យាត់​មា​នាវ​ឞ្រាស​យេឆូ ​លែៈ​ងើយ​ដ៝ង់។*

២៣ នោក​ឞ្រាស​យេឆូ ​គុ​តា​ប៝ន​យេរូឆាលឹម  ទោល​នារ​ញេត​បុន​នហ៝ត​នៃ គែស​អ៝ក់​ឞូនុយ្ស​ញឆីង​មា​ពាង់ យ៝រ​មា​ឆៃ​ទឹង​លែៈ​នាវ​ខ្លៃ​ពាង់​ជាន។* ២៤ យើន​មា​ឞ្រាស​យេឆូ ​មោ​អោស​អ្យាត់​ខាន់​ពាង់ យ៝រ​លាស​តា​នូយ្ស​នហ៝ម់​ទឹង​លែៈ​ឞូនុយ្ស​ពាង់​គឹត​ជេស។ ២៥ ពាង់​មោ​ខាច់​អោស​ឞូ​ឆើម​មឞើស​ងក៝ច​នូយ្ស​នហ៝ម់​ឞូនុយ្ស យ៝រ​លាស​ពាង់​លែៈ​គឹត​លែៈ​ផ្យៅ​តា​នូយ្ស​នហ៝ម់​ឞូនុយ្ស។

៣

ឞ្រាស​យេឆូ ​តឹម​ងើយ​នទ្រែល​នីកោដេម 

១ គែស​ទូ​ហ្វេ​ផូង​ផារីឆី ​រាញា​នីកោដេម  ជេង​កោរាញ​ផូង​អីឆ្រាអែល ។* ២ ពាង់​ហាន់​ម៝ប់​ឞ្រាស​យេឆូ ​ទឹង​មាង់ ពាង់​លាស៖ “ហើយ​នើម​នតី ហេន​លែៈ​គឹត​មៃ​នើម​នតី​តាៈ​ឞើស​កោរាញ​ឞ្រាស​ងាន់​រ៝ យ៝រ​លាស​លាស​មោ​គែស​កោរាញ​ឞ្រាស​គុ​នទ្រែល មោ​គែស​អោស​ឞូនុយ្ស​ទើយ​ជាន​នាវ​ខ្លៃ​កើត​មៃ​ជាន​នើស”។* ៣ ឞ្រាស​យេឆូ ​អើស៖ “គ៝ប់​លាស​នហេល​នានេៈ​ងាន់​មា​មៃ ឞូ​ម៝ស​មោ​ទែស​មហែ ពាង់​អី​នៃ​មោ​ទើយ​អោស​លាប់​ឆៃ​តា​នាវ​កោរាញ​ឞ្រាស​ម៝ត់​អ្វាញ់”។* ៤ នីកោដេម ​អោប​ពាង់៖ “លាស​ឞូនុយ្ស​លែៈ​រាញ មើម​ហោម​ឞ្លាវ​ទែស​តៃ? មើម​ហោម​ឞ្លាវ​គុ​តា​ត្រោម​នទុល​មែ​ឞារ​តឹ ជេសរី​ទែស​តៃ?” ៥ ឞ្រាស​យេឆូ ​លាស៖ “គ៝ប់​លាស​នហេល​នានេៈ​ងាន់​មា​មៃ ឞូ​ម៝ស​មោ​ទែស​មា​ទាក* នអ៝ប់​មា​នាវ​ទើយ​ឞ្រាស​ហ្វេង​អ្វែស មោ​ទើយ​អោស​លាប់​តា​នាវ​កោរាញ​ឞ្រាស​ម៝ត់​អ្វាញ់។* ៦ ឞូ​ម៝ស​ទែស​មពែស​មា​ឆាក់​ជាន់​ទើម ជេង​ឆាក់​ជាន់​ទើម ឞូ​ម៝ស​ទែស​មា​នាវ​ទើយ​ឞ្រាស​ហ្វេង​អ្វែស គែស​នាវ​រេស​មហែ​ជេង​ក៝ន​កោរាញ​ឞ្រាស​នើម។* ៧ លើយ​អោស​នទ្រ៝ត់​ហីស​រាហ៝ល់​នាវ​គ៝ប់​លាស​មា​មៃ៖ «អ្យាត់​មា​ខាន់​អៃ​មៃ†​ទែស​មហែ»​នៃ។ ៨ នតឹត​លាស​ឆ្យាល​ខោម​ជឹត​លែត​មពែស មៃ​តាង់​នតែស​ទើម យើន​មា​មៃ​មោ​គឹត​ឞើស​តាៈ​លោស​ឆ្យាល ជឹត​លែត​ហាន់​ឆ្យាល។ នាវ​ឞូនុយ្ស​ទែស​មហែ​មា​ឞ្រាស​ហ្វេង​អ្វែស​ជេង​តឹម​ឞាន​កើត​នៃ​ដ៝ង់”។

៩ នីកោដេម ​អោប​ឞ្រាស​យេឆូ ៖ “មើម​ជាន​ទឹង​គែស​នាវ​អី​នៃ?” ១០ ឞ្រាស​យេឆូ ​លាស​មា​ពាង់៖ “មៃ​ជេង​នើម​នតី​មា​ផូង​អីឆ្រាអែល  មើម​ទឹង​មៃ​មោ​គឹត​វ៝ត់​នាវ​អី​នៃ? ១១ គ៝ប់​លាស​នហេល​នានេៈ​ងាន់​មា​មៃ ហេន ‡​មឞើស​ងក៝ច​នទើ​ហេន​លែៈ​គឹត​លែៈ​ឆៃ យើន​មា​ខាន់​អៃ​មៃ​មោ​អោស​អុច​អ្យាត់​មា​នាវ​ខ្លៃ​ហេន​មឞើស​ងក៝ច។ ១២ លាស​គ៝ប់​មឞើស​ងក៝ច​នាវ​តា​នែស​នតូ​អ្យា លែៈ​ខាន់​អៃ​មៃ​មោ​អ្យាត់​កើត​នៃ។ លាស​នទ្រី​លាស​គ៝ប់​មឞើស​ងក៝ច​នាវ​កាលើ​ត្រោក​អី​នតុក​កោរាញ​ឞ្រាស​នើម​រាវ​រ៝ត់​លាស​ខាន់​អៃ​មៃ​អ្យាត់! ១៣ មោ​គែស​អោស​ឞូនុយ្ស​លែៈ​គែស​ហាវ​តា​កាលើ​ត្រោក ជេសរី​ព្លឹ​ជុរ​តៃ​តា​នែស​នតូ​អ្យា ទូ​ហ្វេ​មោ​អើម គែស​ទូ​ហ្វេ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទើម​អី​លែៈ​ជុរ​ឞើស​កាលើ​ត្រោក​រី។* ១៤ រានោក​កាល់​អែ​តា​ឞ្រី​រាទាស​ជេង​រានោក​ផូង​អីឆ្រាអែល ​លោស​ឞើស​ឞ្រី​អេឆីប​នើស មោឆេ ​ឆ៝ៈ​រូប​ឞេស​ជាន​មា​កោង​យោង​តា​ម៝ង់ គៃ​មា​ឞូ​ម៝ស​អី​គែស​ឞេស​ចោក​អ្វាញ់​ជឹត​រូប​ឞេស​អី​នៃ​មោ​អោស​ខឹត។ កើត​នទ្រី​ដ៝ង់​អ្យាត់​មា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ឞូ​យោង​កើត​អី​នៃ​ដ៝ង់‌* ១៥ គៃ​មា​ឞូ​ម៝ស​ញឆីង​មា​គ៝ប់ គែស​នាវ​រេស​នហ៝​រ៝§។* ១៦ យ៝រ​លាស​កោរាញ​ឞ្រាស​រ៝ង់​ហោ​ងាន់​មា​ទឹង​លែៈ​ឞូនុយ្ស ត៝ត់​ពាង់​ជាវ​ក៝ន​ង្វាយ​អឹ​ពាង់​នើម​អ៝ន់​ឞូ​ងខឹត គៃ​មា​ឞូ​ម៝ស​ញឆីង​មា​ក៝ន​អី​នៃ​មោ​គែស​អោស​តេៈ​ទោយ្ស គែស​នាវ​រេស​នហ៝​រ៝​ងាន់។* ១៧ កោរាញ​ឞ្រាស​ដាៈ​ក៝ន​ពាង់​ជុរ​តា​នែស​នតូ​អ្យា មោ​អោស​គៃ​មា​តេៈ​ទោយ្ស​ឞូនុយ្ស​តា​នែស​នតូ​អ្យា យើន​មា​គៃ​មា​រាក្លាយ្ស​ឞូនុយ្ស​យ៝រ​មា​ក៝ន​ពាង់​អី​នៃ។* ១៨ ឞូ​ម៝ស​ញឆីង​មា​ក៝ន​អី​នៃ មោ​គែស​អោស​តេៈ​ទោយ្ស។ យើន​មា​ឞូ​ម៝ស​មោ​ញឆីង​លែៈ​គែស​តេៈ​ទោយ្ស យ៝រ​លាស​ពាង់​មោ​ញឆីង​មា​ក៝ន​ង្វាយ​អឹ​កោរាញ​ឞ្រាស​នើម។* ១៩ នាវ​អាង*​តាៈ​ឞើស​កាលើ​ត្រោក​លែៈ​ត៝ត់​ជេស​តា​នែស​នតូ​អ្យា។ នាវ​តេៈ​ទោយ្ស​កើត​នអៃ តាៈ​ឞើស​ឞូនុយ្ស​អុច​ដេៈ​នាវ​ង៝ ដាស​នាវ​អាង​អី​នៃ យ៝រ​លាស​ទឹង​លែៈ​នទើ​ខាន់​ពាង់​ជាន​នើស​អ្យើស​ងាន់។* ២០ ឞូ​ម៝ស​ជាន​អ្យើស ពាង់​ឞ្យាញ់​ងាន់​ដាស​នាវ​អាង ពាង់​មោ​អុច​អោស​ហាន់​តា​នាវ​អាង យ៝រ​លាស​ពាង់​ក្លាច​ឞូ​ឆៃ​នាវ​អ្យើស​ពាង់​ជាន។* ២១ យើន​មា​ឞូ​ម៝ស​ជាន​ឆ៝ង់ ពាង់​អុច​ហាន់​តា​នាវ​អាង គៃ​មា​អ៝ន់​ឞូ​ឆៃ ទឹង​លែៈ​នទើ​ពាង់​ជាន​នើស​ជេង​ទី​កើត​នាវ​កោរាញ​ឞ្រាស​អុច​ងាន់”។*

នាវ​យោហាន-​បាប់តែម ​មឞើស​នាវ​ឞ្រាស​យេឆូ 

២២ ជេស​នៃ​ឞ្រាស​យេឆូ ​ហាន់​នទ្រែល​មពោល​អ៝ស​ម៝ន​ពាង់​តា​ឞ្រី​យូដា ពាង់​គុ​តា​នៃ​នទ្រែល​មពោល​អ៝ស​ម៝ន​ពាង់ នអ៝ប់​មា​ជាន​បាប់តែម​យុក​មា​ទាក​អ៝ន់​ឞូ​ដ៝ង់។* ២៣ នោក​នៃ​យោហាន-​បាប់តែម ​គុ​ជាន​បាប់តែម​យុក​មា​ទាក​តា​ប៝ន​អេនោន  ទាច់​កេង​ប៝ន​ឆាលិម  យ៝រ​លាស​តា​នតុក​នៃ​គែស​អ៝ក់​ទាក​មា​ជាន​បាប់តែម។ ជេសរី​ឞូ​វាច់​អាប់​នារ​ដាៈ​ពាង់​ជាន​បាប់តែម​យុក​មា​ទាក។ ២៤ នោក​នៃ​យោហាន-​បាប់តែម ​អេ​ហ៝ៈ​អោស​ឞូ​ក្រុង។* ២៥ គែស​អ៝ស​ម៝ន​យោហាន-​បាប់តែម ​អាបាៈ​តឹម​រាលាច់​ដាស​ទូ​ហ្វេ​ផូង​អីឆ្រាអែល ​មា​នាវ​រាវ​អ៝ន់​ក្ល៝ស​តឹង​នាវ​វៃ​ផូង​អីឆ្រាអែល ។ ២៦ ជេសរី​ខាន់​ពាង់​ហាន់​ម៝ប់​យោហាន-​បាប់តែម  មឞើស​មា​ពាង់៖ “ហើយ​នើម​នតី ឞូ​ក្លោ​អី​គុ​នទ្រែល​មៃ​កាល់​តី​ទាក​រាលាយ​យោរដាន់ ​នើស ឞូនុយ្ស​អី​មៃ​ងក៝ច​ជេង​ឞ្រាស​ក្រីស​នើស អាបៃ​អ្យា​ពាង់​គុ​ជាន​បាប់តែម​យុក​មា​ទាក​អ៝ន់​ឞូ​ដ៝ង់ ជេសរី​ទឹង​លែៈ​ឞូនុយ្ស​វាច់​រាន​តា​ពាង់​នៃ​ទាទេ មោ​ហោម​អោស​ហាន់​តា​ឞ៝ន់”។ ២៧ យោហាន-​បាប់តែម ​លាស​មា​ខាន់​ពាង់៖ “នាវ​ឞូនុយ្ស​ជាន​ក្វ៝ង់​មោ​ក្វ៝ង់ កោរាញ​ឞ្រាស​នើម​អ៝ន់ មោ​គែស​អោស​ឞូនុយ្ស​ទើយ​ជាន​អេង។* ២៨ ខាន់​អៃ​មៃ​លែៈ​គឹត​ជេស គ៝ប់​លែៈ​មឞើស​ងក៝ច​មា​ខាន់​អៃ​មៃ គ៝ប់​មោ​អោស​ទី​ឞ្រាស​ក្រីស  គ៝ប់​ជេង​ទូ​ហ្វេ​ឞូនុយ្ស​កោរាញ​ឞ្រាស​ទែ​ញជ្វាល់​ហាន់​ល៝រ​ពាង់​ទើម។* ២៩ នតឹត​លាស​នោក​ឞូ​តឹម​នអាប់ ឞូ​ម៝ស​ឞូ​អូរ​គុ​ដាស​ពាង់ ពាង់​អី​នៃ​ជេង​ឆាយ​ឞូ​អូរ​អី​នៃ ល៝ង់​អី​មឹត​ជាង់​គុ​ទាច់​កេង​ពាង់​នៃ​រាម់​មអាក​ងាន់ យ៝រ​មា​តាង់​នាវ​ពាង់​ងើយ†។ លាស​នទ្រី​គ៝ប់​រាម់​មអាក​ងាន់ តឹម​ឞាន​មា​មឹត​ជាង់​អី​នៃ​ដ៝ង់។* ៣០ នាវ​យេឆូ ​លើ​មា​ហាវ​ក្វ៝ង់ ជេស​រី​គ៝ប់​លើ​មា​ជុរ​ជេៈ​តាៈ​ឞើស​កោរាញ​ឞ្រាស”។

៣១ “ពាង់​អី​ជុរ​តាៈ​ឞើស​កាលើ​ត្រោក​អី​នតុក​កោរាញ​ឞ្រាស​នើម ពាង់​ក្វ៝ង់​រាលាវ​ឞូ​ងាន់។ ឞូ​ម៝ស​អី​តាៈ​ឞើស​នែស​នតូ​អ្យា ពាង់​គឹត​វ៝ត់​នទើ​តា​នែស​នតូ​ទើម ពាង់​មឞើស​ងើយ​មា​នាវ​នែស​នតូ​អ្យា​ទើម។ យើន​មា​ពាង់​អី​ជុរ​តាៈ​ឞើស​កាលើ​ត្រោក ពាង់​អី​នៃ​ក្វ៝ង់​រាលាវ​ឞូ​ងាន់។* ៣២ ពាង់​មឞើស​ងក៝ច​នាវ​ខ្លៃ ម៝ស​នទើ​ពាង់​លែៈ​ឆៃ​លែៈ​តាង់​តា​កាលើ​ត្រោក តីស​មា​មោ​គែស​អោស​ឞូនុយ្ស​អ្យាត់​នាវ​ពាង់​មឞើស​ងក៝ច។ ៣៣ យើន​មា​ឞូ​ម៝ស​អី​អ្យាត់​នាវ​ពាង់​មឞើស​ងក៝ច ឞូនុយ្ស​អី​នៃ​ជេង​តើម​មឞើស​ងក៝ច​មា​ឞូ​នាវ​ងើយ​កោរាញ​ឞ្រាស​ជេង​នាវ​ងាន់។ ៣៤ ឞ្រាស​ក្រីស  កោរាញ​ឞ្រាស​លែៈ​ញជ្វាល់​អ៝ន់​វាច់ ពាង់​មឞើស​ងក៝ច​នាវ​ងើយ​កោរាញ​ឞ្រាស យ៝រ​លាស​កោរាញ​ឞ្រាស​លែៈ​អ៝ន់​ឞ្រាស​ហ្វេង​អ្វែស​គុ​លែៈ​តា​ពាង់។* ៣៥ កោរាញ​ឞ្រាស​អី​ឞឹ​ឞ៝ន់​រ៝ង់​ហោ​ងាន់​មា​ឞ្រាស​ក្រីស ​អី​ក៝ន​ពាង់​នើម ជេសរី​ទឹង​លែៈ​នតីល​នទើ​ពាង់​លែៈ​អ៝ន់​អី​ក៝ន​ពាង់​នៃ​ម៝ត់​អ្វាញ់​ទាទេ។* ៣៦ ឞូ​ម៝ស​ញឆីង​មា​ក៝ន​អី​នៃ ពាង់​គែស​នាវ​រេស​នហ៝​រ៝ ឞូ​ម៝ស​មោ​អោស​ញឆីង​មា​ក៝ន​អី​នៃ ពាង់​មោ​គែស​អោស​នាវ​រេស​នហ៝​រ៝ នហ៝​មា​កោរាញ​ឞ្រាស​ហោម​តេៈ​ទោយ្ស​តា​ពាង់​ងាន់​រ៝”។*

៤

ឞ្រាស​យេឆូ ​តឹម​ងើយ​នទ្រែល​ទូ​ហ្វេ​ឞូ​អូរ​ផូង​ឆាមារី 

១ ផូង​ផារីឆី ​តាង់​ឞូ​ងក៝ច​លាស ឞ្រាស​យេឆូ ​គែស​អ៝ស​ម៝ន​អ៝ក់​រាលាវ​មា​យោហាន-​បាប់តែម  នទ្រែល​មា​ជាន​បាប់តែម​យុក​មា​ទាក​អ៝ន់​មា​ឞូនុយ្ស​អ៝ក់​រាលាវ​មា​ពាង់​ដ៝ង់។ ២-៣ ត៝ត់​ឞ្រាស​យេឆូ ​លែៈ​គឹត​នាវ​អី​នៃ ពាង់​លោស​ឞើស​ឞ្រី​យូដា  ព្លឹ​ឆឹត​តៃ​តា​ឞ្រី​កាលីលេ ។ យើន​មា​ឞ្រាស​យេឆូ ​នើម​មោ​អោស​ជាន​បាប់តែម​យុក​មា​ទាក​អ៝ន់​ឞូ គែស​មពោល​អ៝ស​ម៝ន​ពាង់​ទើម​ជាន។* ៤ ពាង់​ហាន់​គ្លាត់​រ៝ៈ​ឞ្រី​ឆាមារី ​យ៝រ​មា​កោរាញ​ឞ្រាស​ដាៈ*។ ៥ រ៝ៈ​ត្រ៝ង​នៃ​ពាង់​ហាន់​ត៝ត់​តា​ប៝ន​ឆូខារ ​តា​ឞ្រី​ឆាមារី  ប៝ន​អី​នៃ​តឹម​ទាច់​ដាស​នែស​យាកោប ​អី​ចែ​ផូង​អីឆ្រាអែល ​ពាៈ​មា​ក៝ន​ពាង់​យោឆែប ​កាល់​អែ​នើស។* ៦ តា​នតុក​នៃ​គែស​ទូ​មល៝ម់​នតូ​ទាក រាញា​«នតូ​ទាក​យាកោប »។ ឞ្រាស​យេឆូ ​ហាន់​លែៈ​រាគាញ់ ជេសរី​ពាង់​គុ​រាលូ​កេង​នតូ​ទាក​នៃ នោក​នៃ​ក្លាប់​លាស​លែៈ​នារ​ងក្លាង​ឞោក។ ៧ ជេសរី​គែស​ទូ​ហ្វេ​ឞូ​អូរ​ឆាមារី ​ហាន់​ឞុក​ទាក ឞ្រាស​យេឆូ ​លាស​មា​ពាង់៖ “ទាន់​ទាក​ញេត​អើ”។ ៨ មពោល​អ៝ស​ម៝ន​ពាង់​លែៈ​ហាន់​រាវាត់​នទើ​ឆា​តា​ប៝ន។ ៩ ឞូ​អូរ​ឆាមារី ​នៃ​លាស​មា​ឞ្រាស​យេឆូ ៖ “មៃ​ផូង​អីឆ្រាអែល  គ៝ប់​ឞូ​អូរ​ផូង​ឆាមារី  ម៝ស​មៃ​ទាន់​ទាក​គ៝ប់​ច្រាវ?” ពាង់​លាស​កើត​នៃ យ៝រ​លាស​ផូង​អីឆ្រាអែល  ដាស​មា​ផូង​ឆាមារី ​មោ​គែស​អោស​តឹម​ទី​ឞាល់។* ១០ ឞ្រាស​យេឆូ ​លាស​មា​ពាង់៖ “លាស​អៃ​នាល់​នទើ​កោរាញ​ឞ្រាស​អុច​អ៝ន់​ទើម​ទាម នទ្រែល​មា​នាល់​គ៝ប់​អី​ឞូនុយ្ស​លាស​មា​អៃ៖ «ទាន់​ទាក​ញេត​អើ» អៃ​ទាន់​ទាក​ឞើស​គ៝ប់ ជេសរី​គ៝ប់​អ៝ន់​ទាក​អី​អ៝ន់​នាវ​រេស​មា​អៃ​រ៝”។* ១១ ឞូ​អូរ​អី​នៃ​អើស​មា​ពាង់៖ “អើ​កោរាញ នតូ​ទាក​អ្យា​ជ្រូ​ងាន់ មាៈ​នទើ​មៃ​មា​ឞុក លាស​នទ្រី​ឞើស​តាៈ​គែស​ទាក​អី​អ៝ន់​នាវ​រេស? ១២ លាស​នទ្រី​មៃ​ក្វ៝ង់​រាលាវ​ចែ​ហេន†​យាកោប ​បាស? យ៝រ​លាស​ពាង់​លែៈ​អ៝ន់​នតូ​ទាក​អី​អ្យា​មា​ហេន។ ពាង់​នើម នទ្រែល​មា​មពោល​ក៝ន​ឞូ​ក្លោ​ពាង់ នអ៝ប់​មា​មពោមពា​(ឆ្យុម)​ពាង់​ញេត​ទាក​ឞើស​នតូ​អី​អ្យា​ទាទេ”។* ១៣ ឞ្រាស​យេឆូ ​លាស៖ “ឞូ​ម៝ស​ញេត​ទាក​អី​អ្យា​ហោម​ជី​ហីរ​ដ៝ង់‌* ១៤ យើន​មា​ឞូ​ម៝ស​ញេត​ទាក​គ៝ប់​អ៝ន់ មោ​ហោម​គែស​អោស​នាវ​ជី​ហីរ​ជឹត យ៝រ​លាស​ទាក​គ៝ប់​អ៝ន់​អី​នៃ ជេង​តូ​ទាក​តា​ពាង់​អី​លោស​រាទោល​អ៝ន់​គែស​នាវ​រេស​នហ៝​រ៝”។ ១៥ ឞូ​អូរ​អី​នៃ​លាស​មា​ពាង់៖ “អើ​កោរាញ! ទាន់​ទាក​មៃ​អី​រី​អ៝ន់​គ៝ប់​បាៈ​អើ គៃ​មា​គ៝ប់​មោ​ហោម​ជី​ហីរ មោ​ហោម​ខាច់​ហាន់​ឞុក​តា​អ្យា​ជឹត”។* ១៦ ឞ្រាស​យេឆូ ​លាស​មា​ពាង់៖ “ឆឹត​ក្វាល់​ឆាយ​អៃ ហាន់​ព្លឹ​តា​អ្យា”។ ១៧ ឞូ​អូរ​អី​នៃ​អើស៖ “គ៝ប់​មោ​អោស​គែស​ឆាយ”។ ឞ្រាស​យេឆូ ​លាស៖ “អៃ​លាស​អៃ​មោ​គែស​ឆាយ​កើត​នៃ​ជេង​ទី​ងាន់‌ ១៨ យ៝រ​លាស​អៃ​នើស​លែៈ​គែស​ព្រាម់​អឹ​ឆាយ យើន​មា​ឞូនុយ្ស​គុ​ដាស​អៃ​អាប់​នារ​អាបៃ​អ្យា​មោ​អោស​ទី​ឆាយ​ងាន់​អៃ នាវ​អៃ​ងើយ​អី​នៃ​ជេង​ទី​ងាន់”។ ១៩ ឞូ​អូរ​អី​នៃ​លាស៖ “អើ​កោរាញ គ៝ប់​គឹត​មៃ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​ងាន់​រ៝។* ២០ អូ​ចែ​ផូង​ហេន​កាល់​អែ​នើស អ៝ន់​ផូង​ហេន​យើក​មឞាស​កោរាញ​ឞ្រាស​តា​កាលើ​យោក​អ្យា យើន​មា​មើម​ទឹង​ផូង​អីឆ្រាអែល ​ខាន់​មៃ​លាស​អ៝ន់​យើក​មឞាស​ពាង់​តា​ប៝ន​យេរូឆាលឹម ​ទើម?”* ២១ ឞ្រាស​យេឆូ ​លាស៖ “អើ​យោស អៃ​អ្យាត់​នាវ​គ៝ប់​អ្យា៖ ត៝ត់​ទី​នារ​រី​តៃ នតុក​យើក​មឞាស​មា​កោរាញ​ឞ្រាស​អី​ឞឹ​មោ​គែស​អោស​លាស​តា​កាលើ​យោក​អ្យា មោ​លាស​តា​ប៝ន​យេរូឆាលឹម ។ ២២ ផូង​ឆាមារី ​ខាន់​អៃ​យើក​មឞាស​កោរាញ​ឞ្រាស​យើន​មា​មោ​អោស​គឹត​នាល់​ពាង់។ ផូង​អីឆ្រាអែល ​ហេន ហេន​យើក​មឞាស​កោរាញ​ឞ្រាស​នអ៝ប់​មា​គឹត​នាល់​ពាង់​ដ៝ង់ យ៝រ​លាស​នាវ​រាក្លាយ្ស​មា​ទឹង​លែៈ​ឞូនុយ្ស​កោរាញ​ឞ្រាស​អ៝ន់​នៃ​តាៈ​ឞើស​ផូង​អីឆ្រាអែល ‡។* ២៣ យើន​មា​ត៝ត់​ទី​នារ​អី​នៃ អាបៃ​អ្យា​លែៈ​ត៝ត់​ជេស ឞូនុយ្ស​អី​យើក​មឞាស​ទី​ងាន់​ងេន​មា​កោរាញ​ឞ្រាស​ឞឹ យើក​មឞាស​ពាង់​មា​នូយ្ស​នហ៝ម់§ មា​នាវ​ងាន់ នាវ​យើក​មឞាស​កើត​អី​នៃ​ជេង​នាវ​កោរាញ​ឞ្រាស​ឞឹ​អុច។* ២៤ កោរាញ​ឞ្រាស​ជេង​ហ្វេង​មោ​គែស​អោស​ឆាក់​ជាន់ នទ្រី​ឞូ​ម៝ស​យើក​មឞាស​មា​ពាង់ អ្យាត់​មា​យើក​មឞាស​មា​នូយ្ស​នហ៝ម់ មា​នាវ​ងាន់”។* ២៥ ឞូ​អូរ​អី​នៃ​លាស៖ “គ៝ប់​លែៈ​គឹត​ជេស ឞ្រាស​មេឆី *​អី​ឞូ​ក្វាល់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ដ៝ង់ ពាង់​មរា​ត៝ត់​តា​នែស​នតូ​អ្យា លាស​ពាង់​ត៝ត់ ពាង់​រាឞ្លាង​ទឹង​លែៈ​នទើ​មា​ហេន”។* ២៦ ឞ្រាស​យេឆូ ​លាស៖ “គ៝ប់​អី​រី†​ហែស គ៝ប់​អី​គុ​ងើយ​នទ្រែល​អៃ​អី​អ្យា​ហែស”។

២៧ តា​ម៝ង​នៃ​មពោល​អ៝ស​ម៝ន​ពាង់​ឆឹត​ត៝ត់​តា​រី ខាន់​ពាង់​នទ្រ៝ត់​ហីស​រាហ៝ល់​ងាន់​ឆៃ​ពាង់​គុ​ងើយ​នទ្រែល​ទូ​ហ្វេ​ឞូ​អូរ‡។ យើន​មា​មោ​គែស​ទូ​ហ្វេ​អោប​ពាង់ ម៝ស​នទើ​ពាង់​ជ៝យ មោ​លាស​មើម​ទឹង​ពាង់​តឹម​ងើយ​នទ្រែល​ឞូ​អូរ​អី​នៃ។ ២៨ ឞូ​អូរ​អី​នៃ​នត្លើយ​នោង​រាឞ៝ង់​ទាក​តា​រី ជេសរី​ឆឹត​តា​ប៝ន មឞើស​មា​ឞូ​តា​រី៖ ២៩ “ហាន់​អ្វាញ់ គែស​ទូ​ហ្វេ​ឞូ​ក្លោ​លាស​ទឹង​លែៈ​នទើ​គ៝ប់​លែៈ​ជាន គឹត​ពាង់​ឞ្រាស​ក្រីស ​ហើ?” ៣០ ខាន់​ពាង់​លោស​ឞើស​ប៝ន​នៃ​ហាន់​គ្រុង​តា​ឞ្រាស​យេឆូ ។

៣១ នទុត​ឞូ​អូរ​នៃ​ឆឹត​តា​ប៝ន មពោល​អ៝ស​ម៝ន​លាស​មា​ឞ្រាស​យេឆូ ៖ “អើ​នើម​នតី ឆោង​ឆា​ហ៝ម់!” ៣២ ពាង់​លាស៖ “គ៝ប់​គែស​នទើ​ឆោង​ឆា​ហើយ ខាន់​មៃ​មោ​អោស​គឹត​នទើ​គ៝ប់​ឆោង​ឆា”។ ៣៣ មពោល​អ៝ស​ម៝ន​តឹម​លាស​នទ្រាង់​ខាន់​ពាង់៖ “គឹត​លែៈ​គែស​ឞូ​អ៝ន់​នទើ​ឆោង​ឆា​មា​ពាង់?” ៣៤ ឞ្រាស​យេឆូ ​លាស៖ “នទើ​ឆោង​ឆា​គ៝ប់​នៃ ជេង​នាវ​គ៝ប់​ជាន​តឹង​នាវ​អុច​កោរាញ​ឞ្រាស​នើម​អី​តើម​ញជ្វាល់​គ៝ប់​វាច់ នទ្រែល​មា​ជាន​លើយ​អ៝ន់​ជេស​នាវ​ជាន​ការ​អី​នៃ។* ៣៥ ខាន់​មៃ​តឹម​លាស៖ «ហោម​ព្វាន់​ខៃ​ជឹត​នាប់ ត៝ត់​ខៃ​កាច់»។ យើន​មា​គ៝ប់​ឞែ គ៝ប់​លាស​មា​ខាន់​មៃ៖ អ្វាញ់​ហ៝ម់​ផូង​ឞូនុយ្ស​អី​វាច់​នៃ ខាន់​ពាង់​តឹម​ឞាន​មា​ទូ​លោក​មីរ​អី​គែស​ឞា​លែៈ​ទុម​ទី​មា​កាច់​ងាន់ យ៝រ​មា​ខាន់​ពាង់​អុច​ញឆីង​មា​គ៝ប់។* ៣៦ អាបៃ​អ្យា​មពោល​ឞូនុយ្ស​កាច់​ហោម​ឆ៝ៈ​ទើន​នទើ​ងខោម​មា​ខាន់​ពាង់ ខាន់​ពាង់​រាគូម​ឞូនុយ្ស​គៃ​មា​គែស​នាវ​រេស​នហ៝​រ៝​តឹម​ឞាន​មា​ឞូ​រាគូម​ព្លៃ លាស​នទ្រី​មពោល​ឞូនុយ្ស​តូច ដាស​មពោល​ឞូនុយ្ស​កាច់​ខាន់​ពាង់​រាម់​មអាក​តឹម​ឞាន។* ៣៧ កើត​នទ្រី​នាវ​វៃ​លាស៖ «ពាង់​អ្យា​មា​តូច ពាង់​អី​ត៝​មា​កាច់» ជេង​ទី​ងាន់។ ៣៨ គ៝ប់​លែៈ​អ៝ន់​ខាន់​មៃ​តឹម​ឞាន​មា​ហាន់​កាច់​តា​មីរ​នតុក​ខាន់​មៃ​មោ​ម៝ប់​អោស​រាអាស​ជាន លែៈ​គែស​ឞូនុយ្ស​អា​អេង​រាអាស​ជាន ជេសរី​ខាន់​មៃ​មា​ហាន់​កាច់​រាគូម​នទើ​តាៈ​ឞើស​ខាន់​ពាង់​អី​នៃ​រាអាស​ជាន”។

៣៩ តា​ប៝ន​អី​នៃ​គែស​អ៝ក់​ផូង​ឆាមារី ​ញឆីង​មា​ឞ្រាស​យេឆូ  យ៝រ​មា​តាង់​នាវ​ឞូ​អូរ​អី​នៃ​មឞើស​ងក៝ច​មា​ខាន់​ពាង់៖ “គែស​ទូ​ហ្វេ​ឞូ​ក្លោ​លាស​ទឹង​លែៈ​នទើ​គ៝ប់​លែៈ​ជាន”។* ៤០ កើត​នទ្រី​នោក​ផូង​ឆាមារី ​រាន​តា​ឞ្រាស​យេឆូ ​រី ខាន់​ពាង់​ក៝ន់​អ៝ន់​ពាង់​គុ​តា​នៃ​ប៝ត់ ជេសរី​ឞ្រាស​យេឆូ ​គុ​នទ្រែល​ខាន់​ពាង់​តា​នៃ​ឞារ​នារ។ ៤១ គែស​ឞូនុយ្ស​ញឆីង​មា​ឞ្រាស​យេឆូ ​អ៝ក់​រាលាវ​រី​ជឹត ត៝ត់​មា​តាង់​នាវ​ពាង់​នើម​មឞើស​ងក៝ច​នៃ។ ៤២ ផូង​ខាន់​ពាង់​លាស​មា​ឞូ​អូរ​អី​នៃ៖ “អាបៃ​អ្យា​ហេន​ញឆីង​មា​ពាង់ យ៝រ​លាស​លែៈ​ហេន​នើម​តាង់​នាវ​ពាង់​មឞើស​ងក៝ច មោ​អោស​ទើន​នាវ​អៃ​មឞើស​ងក៝ច​ទើម នទ្រែល​មា​លែៈ​ហេន​គឹត​ពាង់​ជេង​នើម​រាក្លាយ្ស​ទឹង​លែៈ​ឞូនុយ្ស​តា​នែស​នតូ​អ្យា​ងាន់”។*

ឞ្រាស​យេឆូ ​ជាន​ឞាស​នាវ​ជី​ក៝ន​ឞូ​ក្លោ​ទូ​ហ្វេ​កោរាញ

៤៣ ត៝ត់​ឞារ​នារ​នៃ ជេសរី​ឞ្រាស​យេឆូ ​លោស​ឞើស​នតុក​នៃ ហាន់​តា​ឞ្រី​កាលីលេ ។ ៤៤ ឞ្រាស​យេឆូ ​លែៈ​លាស​ជេស៖ “ទឹង​លែៈ​ឞូនុយ្ស​នតើយ្ស​នាវ​ងើយ​កោរាញ​ឞ្រាស មោ​គែស​អោស​ទូ​ហ្វេ​ឞូនុយ្ស​តា​ប៝ន​ពាង់​នើម​យើក​មា​ពាង់”។* ៤៥ ឞ្រាស​យេឆូ ​ត៝ត់​តា​ឞ្រី​កាលីលេ ​នៃ ឞូនុយ្ស​តា​ឞ្រី​នៃ​រ៝ម​ពាង់ យ៝រ​លាស​លែៈ​ខាន់​ពាង់​ឆៃ​ពាង់​ជាន​នាវ​ខ្លៃ​នោក​ញេត​បុន​នហ៝ត​តា​ប៝ន​យេរូឆាលឹម ​នើស យ៝រ​លាស​នោក​នៃ​ខាន់​ពាង់​ហាន់​លាប់​ញេត​បុន​នទ្រែល​តា​នៃ​ដ៝ង់។* ៤៦ ជេសរី​ឞ្រាស​យេឆូ ​ព្លឹ​តៃ​តា​ប៝ន​កានា ​ឞ្រី​កាលីលេ  នតុក​ប៝ន​ពាង់​ជាន​ទាក​អ៝ន់​ជេង​នទ្រាញ់​ព្លៃ​យុងយារ​ប៝ន​រី​នើស។ តា​ប៝ន​កាពើនិម §​គែស​ទូ​ហ្វេ​កោរាញ ក៝ន​ឞូ​ក្លោ​ពាង់​គែស​នាវ​ជី។* ៤៧ ត៝ត់​កោរាញ​អី​នៃ​តាង់​លាស​ឞ្រាស​យេឆូ ​លោស​តាៈ​ឞើស​ឞ្រី​យូដា  លែៈ​ត៝ត់​តា​ឞ្រី​កាលីលេ  ពាង់​ហាន់​ជ៝យ ត៝ត់​ឆៃ​ទាន់​ឞ្រាស​យេឆូ ​ហាន់​ជាន​ឞាស​ក៝ន​ពាង់ យ៝រ​លាស​ជី​ឞើយ​មា​ខឹត។ ៤៨ ឞ្រាស​យេឆូ ​លាស​មា​ពាង់៖ “លាស​ផូង​អីឆ្រាអែល ​ខាន់​អៃ​មៃ​មោ​អោស​ឆៃ​នាវ​ខ្លៃ នទ្រែល​មា​នាវ​មឞេន​គ៝ប់​ជាន ខាន់​អៃ​មៃ​មោ​ញឆីង​អោស​មា​គ៝ប់”។* ៤៩ កោរាញ​អី​នៃ​លាស​មា​ឞ្រាស​យេឆូ ៖ “អើ​កោរាញ ទាន់​មៃ​ហាន់​ហ៝ម់ គើញ​លាន់​ខឹត​ក៝ន​គ៝ប់”។ ៥០ ឞ្រាស​យេឆូ ​លាស​មា​ពាង់៖ “មៃ​ឆឹត​ទោ ក៝ន​មៃ​ហោម​រេស”។ ពាង់​អ្យាត់​នាវ​ឞ្រាស​យេឆូ ​លាស ជេសរី​ពាង់​ព្លឹ​ឆឹត។ ៥១ ទោល​ហាន់​ឆឹត​រ៝ៈ​ត្រ៝ង គែស​ផូង​ទឹក​ពាង់​ហាន់​ច្វាៈ​ពាង់​មឞើស​ងក៝ច​មា​ពាង់៖ “អើ​កោរាញ ក៝ន​មៃ​លែៈ​ឞាស​ហើយ”។ ៥២ ពាង់​អោប​ផូង​ទឹក​ពាង់៖ “ម៝ស​ម៝ង​ពាង់​ឞាស?” ខាន់​ពាង់​មឞើស៖ “ម៝ង​ង្វាយ​កេង​មាង់​នត្រី​នើស​ពាង់​ឞាស​ជី​ក៝ប”។ ៥៣ អី​ឞឹ​រី កាស​គឹត​នោក​ម៝ង​អី​នៃ​ដ៝ង់​ឞ្រាស​យេឆូ ​លាស​មា​ពាង់៖ “ក៝ន​មៃ​ហោម​រេស”។ ជេសរី​ពាង់ នអ៝ប់​មា​រានាក់​វ៝ល់​ពាង់​ទឹង​លែៈ​ញឆីង​មា​ឞ្រាស​យេឆូ ​ទាទេ។ ៥៤ អី​អ្យា​ជេង​លែៈ​ត៝ល់​ឞារ​ឞ្រាស​យេឆូ ​ទែ​ជាន​នាវ​ខ្លៃ នតើម​ឞើស​ពាង់​ព្លឹ​ឆឹត​ឞើស​ឞ្រី​យូដា ​ហាន់​តា​ឞ្រី​កាលីលេ ​រី។*

៥

ឞ្រាស​យេឆូ ​ជាន​ឞាស​ឞូនុយ្ស​រាវែន

១ ឞើស​កើយ​នៃ​គែស​នាវ​ញេត​បុន​ផូង​អីឆ្រាអែល  ជេសរី​ឞ្រាស​យេឆូ ​ហាន់​តា​ប៝ន​ក្វ៝ង់​យេរូឆាលឹម ។ ២ តា​ប៝ន​យេរូឆាលឹម ​នៃ ទាច់​កេង​មពោង​មពេរ​លាប់​ត្រោម​ប៝ន​អី​ឞូ​រាញា «មពោង​ឞែ​ឞ្យាប់ » គែស​ទូ​មល៝ម់​ទាក​ងលៅ​អី​ឞូ​ជាន តា​នាវ​ងើយ​ហេឞ្រើ ​លាស៖ «ទាក​ងលៅ​បេថែសដា » រ៝ៈ​មែង​ទាក​ងលៅ​អី​នៃ​គែស​ព្រាម់​អឹ​នទ្រីង។* ៣ តា​នទ្រីង​អី​នៃ​គែស​ឞូនុយ្ស​ជី​អ៝ក់​ងាន់​គុ​ឞិច អាបាៈ​ឞូនុយ្ស​ចែស​មាត់ អាបាៈ​ឞូនុយ្ស​ក្វែត នទ្រែល​មា​អាបាៈ​ឞូនុយ្ស​រាវែន​ជ៝ង់​រាវែន​តី។ [ខាន់​ពាង់​គុ​ក៝ប់​ទាក​អី​នៃ​ញច៝ច់‌ ៤ យ៝រ​លាស​ជ៝ៈៗ​ទូ​តឹ គែស​តោង​ពារ់​កោរាញ​ឞ្រាស​ជុរ​រាចូល​ទាក​ងលៅ​អី​នៃ​អ៝ន់​ញច៝ច់។ លាស​ឞូ​ម៝ស​អី​ជុរ​ល៝រ​តា​ទាក​ងលៅ​អី​នៃ នាវ​ជី​តា​ឆាក់​ពាង់​ឞាស​រ៝ ឞ៝ល​លាស​គែស​នាវ​ជី​ទុត​ហោ​កាដោយ។] ៥ តា​នតុក​នៃ​គែស​ទូ​ហ្វេ​ឞូ​ក្លោ​ជី​លែៈ​ជ៝ៈ ៣៨ នាម់។ ៦ ឞ្រាស​យេឆូ ​ឆៃ​ពាង់​ឞិច គឹត​លាស​ពាង់​គុ​តា​នតុក​នៃ​លែៈ​ជ៝ៈ​នាម់ ឞ្រាស​យេឆូ ​លាស​មា​ពាង់៖ “មៃ​អុច​ឞាស​ដ៝ង់?” ៧ ឞូនុយ្ស​ជី​នៃ​អើស៖ “អើ​កោរាញ គ៝ប់​មោ​គែស​អោស​ឞូនុយ្ស​ឆើម​ពឺ​តេៈ​តា​ទាក។ នោក​គែស​ទាក​ញច៝ច់ លាស​គ៝ប់​ញចោ​មា​ជុរ លែៈ​គែស​ឞូ​ជុរ​ត៝ត់​ល៝រ​តា​ទាក​នៃ”។ ៨ ឞ្រាស​យេឆូ ​លាស​មា​ពាង់៖ “ទ៝ក់​ឞ្រោៈ​ហ៝ម់ ញអោត​ងក៝ៈ​ឞិច​មៃ​នៃ”។* ៩ ជេសរី​ឞូ​ក្លោ​អី​នៃ​ទោ​មា​ឞាស​រ៝ ពាង់​ទ៝ក់​ញអោត​ងក៝ៈ​ឞិច​ពាង់​នើម​អី​រី​ហាន់​ឞ្រោៈ។ នារ​នៃ​ជេង​នារ​ឆាបាត់ ​អី​នារ​រាលូ​ផូង​អីឆ្រាអែល ‌* ១០ នទ្រី​ទឹង​មពោល​កោរាញ​ផូង​អីឆ្រាអែល ​លាស​មា​ឞូ​ក្លោ​អី​នៃ៖ “នារ​អ្យា​នារ​ឆាបាត់  តឹង​នាវ​វៃ​ផូង​ឞ៝ន់​មោ​ទី​អោស​មា​មៃ​ឞ្រោៈ​ញអោត​ងក៝ៈ​កើត​នៃ”។* ១១ ពាង់​អើស​មា​ខាន់​ពាង់៖ “ពាង់​អី​តើម​ជាន​ឞាស​នាវ​ជី​គ៝ប់ ពាង់​លាស​មា​គ៝ប់៖ «ឞ្រោៈ​ហ៝ម់ ញអោត​ងក៝ៈ​ឞិច​មៃ​នៃ»”។ ១២ ខាន់​ពាង់​អោប​ពាង់៖ “ឞូ​ម៝ស​ដាៈ​មៃ​ពឺ​ងក៝ៈ​ឞ្រោៈ​កើត​នៃ?” ១៣ យើន​មា​ឞូ​ក្លោ​អី​លែៈ​ឞាស​ជី​នៃ ពាង់​មោ​អោស​គឹត​នាល់​ឞូ​ម៝ស​ជាន​អ៝ន់​ពាង់​ឞាស នអ៝ប់​មា​ឞ្រាស​យេឆូ ​លែៈ​ហាន់​ឞើស​នតុក​នៃ ជ៝យ​មោ​ហោម​ឆៃ យ៝រ​មា​នតុក​នៃ​គែស​ឞូនុយ្ស​អ៝ក់​ដ៝ង់។

១៤ ត៝ត់​ឞើស​កើយ​នៃ ឞ្រាស​យេឆូ ​ឆៃ​ឞូ​ក្លោ​អី​លែៈ​ឞាស​ជី​នៃ​នើស​គុ​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស។ ឞ្រាស​យេឆូ ​លាស​មា​ពាង់៖ “អាបៃ​អ្យា​នាវ​ជី​មៃ​លែៈ​ឞាស មៃ​លើយ​ហោម​អោស​ជាន​តីស ក្លាច​លាស​នាវ​អ្យើស​គែស​តា​មៃ​លើ​ហោ​រាលាវ​អើម​ជឹត”។* ១៥ ជេសរី​ឞូ​ក្លោ​អី​នៃ​ហាន់​មឞើស​ងក៝ច​មា​មពោល​កោរាញ​ផូង​អីឆ្រាអែល ​អ៝ន់​ឞូ​គឹត​ឞ្រាស​យេឆូ ​អី​ឞូនុយ្ស​ជាន​អ៝ន់​ពាង់​ឞាស​រី​នើស។ ១៦ កើត​នទ្រី​ទឹង​មពោល​កោរាញ​ផូង​អីឆ្រាអែល ​នតើម​ជាន​ជេរ​មា​ឞ្រាស​យេឆូ  អាច​មា​ពាង់​ជាន​នទើ​អី​នៃ​តា​នារ​ឆាបាត់ ។ ១៧ ឞ្រាស​យេឆូ ​លាស​មា​ខាន់​ពាង់៖ “ឞឹ​គ៝ប់​ហោម​ជាន​ការ​នឹង​អាប់​នារ​នហ៝​មា​ត៝ត់​នារ​អ្យា គ៝ប់​ជាន​ការ​កើត​ពាង់​នៃ​ដ៝ង់”។ ១៨ ត៝ត់​មា​តាង់​នាវ​ឞ្រាស​យេឆូ ​ងើយ​កើត​នៃ មពោល​កោរាញ​ផូង​អីឆ្រាអែល ​លើ​មា​ហោ​អុច​ងខឹត​ពាង់​ជឹត មោ​ទើន​អោស​អាច​មា​ពាង់​ជាន​នទើ​អី​នៃ​តា​នារ​ឆាបាត់ ​ទើម អាច​មា​ពាង់​ក្វាល់​កោរាញ​ឞ្រាស​ជេង​ឞឹ​ពាង់​នើម កើត​នទ្រី​កើប​អេង​ឆាក់​ពាង់​នើម​តឹម​ឞាន​មា​កោរាញ​ឞ្រាស។*

ឞើស​តាៈ​នាវ​ទើយ​ឞ្រាស​យេឆូ 

១៩ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​មៃ មោ​គែស​អោស​នទើ​គ៝ប់​អី​ក៝ន​កោរាញ​ឞ្រាស​ទើយ​ជាន​អេង​តាៈ​ឞើស​ឆាក់​គ៝ប់​នើម គ៝ប់​ជាន​ម៝ស​នទើ​គ៝ប់​ឆៃ​ឞឹ​គ៝ប់​ជាន​ទើម។ យ៝រ​លាស​ម៝ស​នទើ​ឞឹ​គ៝ប់​ជាន គ៝ប់​អី​ក៝ន​ពាង់​ជាន​នទើ​អី​នៃ​ដ៝ង់។* ២០ ឞឹ​គ៝ប់​រ៝ង់​មា​គ៝ប់​អី​ក៝ន​ពាង់​ហោ​ងាន់ ពាង់​ញហើ​ទឹង​លែៈ​នទើ​ពាង់​ជាន​អ៝ន់​មា​គ៝ប់​អី​ក៝ន​ពាង់​ឆៃ ពាង់​មរា​ញហើ​ដ៝ង់​នទើ​ពាង់​ជាន​ក្វ៝ង់​រាលាវ​មា​អ្យា​ជឹត​អ៝ន់​មា​គ៝ប់​អី​ក៝ន​ពាង់ នទ្រី​ទឹង​ខាន់​មៃ​នទ្រ៝ត់​ហីស​រាហ៝ល់។* ២១ ឞឹ​គ៝ប់​ជាន​អ៝ន់​ឞូនុយ្ស​លែៈ​ខឹត​ទ៝ក់​រេស កើត​នៃ​ដ៝ង់​គ៝ប់​អី​ក៝ន​ពាង់​អ៝ន់​នាវ​រេស​មា​ឞូ​ម៝ស​គ៝ប់​អុច​អ៝ន់។* ២២ ឞឹ​គ៝ប់​មោ​អោស​ផាត​ទោយ្ស​ឞូនុយ្ស យ៝រ​លាស​នាវ​ទើយ​ផាត​ទោយ្ស​អី​នៃ​លែៈ​ពាង់​អ៝ន់​តា​គ៝ប់​អី​ក៝ន​ពាង់‌* ២៣ គៃ​មា​អ៝ន់​ទឹង​លែៈ​ឞូនុយ្ស​យើក​មា​គ៝ប់​អី​ក៝ន​ពាង់ តឹម​ឞាន​មា​ឞូ​យើក​មា​ឞឹ​គ៝ប់​ដ៝ង់។ ឞូ​ម៝ស​មោ​អោស​យើក​មា​គ៝ប់​អី​ក៝ន​ពាង់ ឞូនុយ្ស​អី​នៃ​មោ​ដ៝ង់​យើក​មា​ឞឹ​គ៝ប់​នើម​អី​តើម​ញជ្វាល់​គ៝ប់”។*

២៤ “គ៝ប់​មឞើស​នហេល​នានេៈ​ងាន់​មា​ខាន់​មៃ ឞូ​ម៝ស​អ្យាត់​នាវ​គ៝ប់​ងើយ ជេសរី​ញឆីង​មា​នើម​តើម​ញជ្វាល់​គ៝ប់ ពាង់​អី​នៃ​គែស​នាវ​រេស​នហ៝​រ៝ មោ​ហោម​អោស​ទើន​នាវ​តេៈ​ទោយ្ស ពាង់​លែៈ​ក្លាយ្ស​ឞើស​នាវ​ខឹត គែស​នាវ​រេស​នហ៝​រ៝។* ២៥ គ៝ប់​លាស​នហេល​នានេៈ​ងាន់​មា​ខាន់​មៃ ត៝ត់​ទី​នារ​នៃ​តៃ ជេង​អាបៃ​អ្យា​រ៝ ឞូនុយ្ស​អី​តឹម​ឞាន​មា​ខឹត​យ៝រ​មា​ខាន់​ពាង់​ងខាស​ទូ​ឞើស​កោរាញ​ឞ្រាស ខាន់​ពាង់​អី​នៃ​តាង់​ឞ៝រ់​គ៝ប់​អី​ក៝ន​កោរាញ​ឞ្រាស ជេសរី​ឞូ​ម៝ស​តាង់​ឞ៝រ់​គ៝ប់​គែស​នាវ​រេស​នហ៝​រ៝។ ២៦ ឞឹ​គ៝ប់​នើម​ជេង​តើម​នាវ​រេស តឹម​ឞាន​កើត​នៃ​ដ៝ង់​ពាង់​អ៝ន់​គ៝ប់​អី​ក៝ន​ពាង់​ជេង​តើម​នាវ​រេស។* ២៧ លែៈ​ពាង់​អ៝ន់​ដ៝ង់​នាវ​ទើយ​ផាត​ទោយ្ស​តា​គ៝ប់​អី​ក៝ន​ពាង់ យ៝រ​លាស​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស។ ២៨ លើយ​អោស​ខាន់​មៃ​នទ្រ៝ត់​ហីស​រាហ៝ល់​នាវ​អ្យា យ៝រ​លាស​ត៝ត់​ទី​នារ​រី​តៃ ទឹង​លែៈ​ឞូនុយ្ស​លែៈ​ខឹត​តាង់​នតែស​ឞ៝រ់​គ៝ប់​ទាទេ‌* ២៩ ជេសរី​ទ៝ក់​រេស គៃ​មា​ឞូ​ម៝ស​ជាន​អ្វែស​ទើន​នាវ​រេស​នហ៝​រ៝ យើន​មា​ឞូ​ម៝ស​ជាន​អ្យើស ពាង់​ទ៝ក់​រេស​ដ៝ង់ តីស​មា​ទើន​នាវ​តេៈ​ទោយ្ស”។*

នាវ​ខ្លៃ​មា​នាវ​ទើយ​ឞ្រាស​យេឆូ 

៣០ “គ៝ប់​មោ​អោស​ទើយ​ជាន​ទូ​នតីល​នទើ​តាៈ​ឞើស​ឆាក់​គ៝ប់​នើម នាវ​គ៝ប់​ផាត​ទោយ្ស​នៃ គ៝ប់​ជាន​តឹង​នាវ​ឞឹ​គ៝ប់​លាស​មា​គ៝ប់ នាវ​គ៝ប់​ផាត​ទោយ្ស​នៃ​ជេង​ទី យ៝រ​លាស​គ៝ប់​មោ​អោស​តឹង​នាវ​គ៝ប់​នើម​អុច គ៝ប់​តឹង​នាវ​ឞឹ​នើម​អុច​ទើម ពាង់​តើម​ញជ្វាល់​គ៝ប់។* ៣១ លាស​ទូ​ហ្វេ​គ៝ប់​ទើម​មឞើស​ងក៝ច​តា​នាវ​ខ្លៃ​គ៝ប់​នើម នាវ​មឞើស​ងក៝ច​អី​នៃ​មោ​អោស​គែស​នាវ​ខ្លៃ។ ៣២ យើន​មា​គែស​ឞឹ​គ៝ប់​អ៝ន់​ឞូ​គឹត​មា​នាវ​ខ្លៃ​គ៝ប់ ជេសរី​គ៝ប់​គឹត​លាស​នាវ​ពាង់​អ៝ន់​ឞូ​គឹត​ជេង​ទី​ងាន់”។

៣៣ “ខាន់​មៃ​លែៈ​ដាៈ​ឞូ​ហាន់​អោប​យោហាន-​បាប់តែម  ជេសរី​នាវ​ពាង់​មឞើស​ងក៝ច​មា​គ៝ប់​ជេង​ទី​ងាន់។* ៣៤ យើន​មា​គ៝ប់គ៝ប់​មោ​អោស​កើប​ខ្លៃ​នាវ​ឞូនុយ្ស​មឞើស​ងក៝ច​មា​ឆាក់​គ៝ប់គ៝ប់​ងើយ​កើត​នៃ គៃ​មា​ងកាស​តោរ​ខាន់​មៃ​មា​នាវ​យោហាន-​បាប់តែម ​មឞើស​ងក៝ច គៃ​មា​អ៝ន់​ខាន់​មៃ​ញឆីង​មា​គ៝ប់ ជេសរី​គែស​នាវ​រាក្លាយ្ស។ ៣៥ យោហាន-​បាប់តែម ​ជេង​តឹម​ឞាន​មា​អុញ​ឆាគេង​ហីត​អាង ខាន់​មៃ​នើស​អុច​គុ​រាម់​មអាក​ទោល​ពាង់​គែស​អាង​ទូ​ប្ល៝ត់​អី​នៃ។ ៣៦ គ៝ប់​លែៈ​គែស​នទើ​មឞើស​ងក៝ច​មា​នាវ​ខ្លៃ​គ៝ប់ នទើ​អី​នៃ​ខ្លៃ​រាលាវ​មា​នាវ​មឞើស​ងក៝ច​យោហាន-​បាប់តែម ។ នទើ​ទឹង​លែៈ​អី​ឞឹ​គ៝ប់​អ៝ន់ គ៝ប់​ជាន​អ៝ន់​ជេស ជេង​នទើ​អី​គ៝ប់​ហោម​ជាន នទើ​អី​នៃ​អ៝ន់​ឞូ​គឹត​អី​ឞឹ​គ៝ប់​នើម​តើម​ញជ្វាល់​គ៝ប់​ងាន់។* ៣៧ ឞឹ​គ៝ប់​អី​តើម​ញជ្វាល់​គ៝ប់ពាង់​អ៝ន់​ឞូ​គឹត​មា​នាវ​ខ្លៃ​គ៝ប់។ យើន​មា​ទូ​ឞោង​នាវ​រេស​ខាន់​មៃ​មោ​អោស​តាង់​ឞ៝រ់​ពាង់ មុស​មាត់​ពាង់​ខាន់​មៃ​មោ​ឆៃ​ដ៝ង់។* ៣៨ ជេសរី​នាវ​ងើយ​កោរាញ​ឞ្រាស​មោ​គែស​អោស​ញអោត​តា​នូយ្ស​នហ៝ម់​ខាន់​មៃ យ៝រ​លាស​ខាន់​មៃ​មោ​អោស​ញឆីង​មា​ពាង់​អី​តើម​ញជ្វាល់​គ៝ប់។ ៣៩ ខាន់​មៃ​ញឆ្រោយ្ស​អ្វាញ់​នាវ​កោរាញ​ឞ្រាស​ងើយ យ៝រ​មា​ខាន់​មៃ​មឹន​លាស​គែស​នាវ​រេស​នហ៝​រ៝​តាៈ​ឞើស​នាវ​អី​នៃ។ ជេសរី​នាវ​កោរាញ​ឞ្រាស​ងើយ​អី​នៃ​មឞើស​ងក៝ច​មា​នាវ​ខ្លៃ​គ៝ប់‌* ៤០ តីស​មា​ខាន់​មៃ​រាលាច់​ហាន់​តឹង​គ៝ប់​គៃ​មា​គែស​នាវ​រេស​នហ៝​រ៝”។

៤១ “គ៝ប់​មោ​អោស​ឆ៝ៈ​នាវ​រានេ​តាៈ​ឞើស​ឞូនុយ្ស‌ ៤២ យ៝រ​លាស​លែៈ​គ៝ប់​គឹត​ជេស​តា​នូយ្ស​នហ៝ម់​ខាន់​មៃ​មោ​គែស​អោស​នាវ​រ៝ង់​កោរាញ​ឞ្រាស។* ៤៣ គ៝ប់​វាច់​តា​រាញា​ឞឹ​គ៝ប់ យើន​មា​ខាន់​មៃ​មោ​អោស​រ៝ម​គ៝ប់។ លាស​គែស​ទូ​ហ្វេ​ឞូនុយ្ស​ជឹត​វាច់​តា​រាញា​ឆាក់​ពាង់​នើម ខាន់​មៃ​រ៝ម​ពាង់​រ៝។* ៤៤ ខាន់​មៃ​អុច​ឆ៝ៈ​ទើម​នាវ​រានេ​តាៈ​ឞើស​នទ្រាង់​ខាន់​មៃ​នើម យើន​មា​មោ​អោស​ជ៝យ​នាវ​រានេ​តាៈ​ឞើស​កោរាញ​ឞ្រាស នទ្រី​ទឹង​ខាន់​មៃ​មោ​ដ៝ង់​អុច​ញឆីង​មា​គ៝ប់។* ៤៥ ខាន់​មៃ​លើយ​តា​នអោន​លាស​គ៝ប់​អ្យា​នតោន​នាវ​តីស​ខាន់​មៃ​តា​ឞើស​នាប់​ឞឹ​គ៝ប់​តៃ។ ខាន់​មៃ​នអោន​លាស​មោឆេ ​អី​ចែ​ឞ៝ន់​កាល់​អែ​នើស​កើល​ខាន់​មៃ​តា​ឞើស​នាប់​ឞឹ​គ៝ប់​តៃ យើន​មា​ពាង់​ជេង​ឞូនុយ្ស​អី​នតោន​ខាន់​មៃ។* ៤៦ លាស​ខាន់​មៃ​អ្យាត់​ងាន់​នាវ​ពាង់​ញចីស ខាន់​មៃ​អ្យាត់​ដ៝ង់​មា​នាវ​គ៝ប់​ងើយ យ៝រ​លាស​នាវ​ពាង់​ញចីស​អី​នៃ​ងើយ​មា​គ៝ប់។* ៤៧ យើន​មា​លាស​ខាន់​មៃ​មោ​អោស​អ្យាត់​មា​នាវ​ពាង់​ញចីស​អី​នៃ អា​មើម​ខាន់​មៃ​អ្យាត់​ដ៝ង់​មា​នាវ​គ៝ប់​ងើយ?”*

៦

ឞ្រាស​យេឆូ ​ពាៈ​នុមពាង់​អ៝ន់​មា ៥០០០ នុយ្ស

(មថ ១៤:១៣-២១; មក ៦:៣០-៤៤; លក ៩:១០-១៧)

១ ជេសរី​ឞ្រាស​យេឆូ ​ហាន់​គ្លាត់​កាល់​តី​ងលៅ​ក្វ៝ង់​កាលីលេ  អី​ឞូ​ក្វាល់​ដ៝ង់​ទាក​ងលៅ​តីបេរៀស ។ ២ គែស​ឞូនុយ្ស​ផូង​អ៝ក់​ងាន់​ហាន់​តឹង​ពាង់​នឹង យ៝រ​មា​ឆៃ​នាវ​ខ្លៃ​ពាង់​ជាន​ឞាស​ឞូនុយ្ស​ជី​ក្វែត​នើស។ ៣ ឞ្រាស​យេឆូ ​ហាវ​តា​យោក​នទ្រែល​មពោល​អ៝ស​ម៝ន​ពាង់​គុ​រើប​គើប​តា​នៃ។ ៤ នោក​នៃ​នាវ​ញេត​បុន​នហ៝ត​ផូង​អីឆ្រាអែល ​លែៈ​ឞើយ​ត៝ត់។* ៥ ឞ្រាស​យេឆូ ​ងើក​មាត់​ឆៃ​ផូង​ប៝ន​លាន​អ៝ក់​ងាន់​ហាន់​តា​ពាង់ ជេសរី​ពាង់​លាស​មា​ផីលីប ៖ “អាស​នតុក​ឞ៝ន់​រាវាត់​នទើ​ឆោង​ឆា​មា​អ៝ន់​ផូង​ប៝ន​លាន​អី​នៃ​ឆា?”* ៦ ទឹង​ឞ្រាស​យេឆូ ​អោប​ផីលីប ​កើត​នៃ គៃ​មា​រាល៝ង​ផីលីប  យ៝រ​លាស​ពាង់​លែៈ​អើម​គឹត​ជេស​ម៝ស​នទើ​ពាង់​អុច​ជាន។ ៧ ផីលីប ​អើស​មា​ឞ្រាស​យេឆូ ៖ “ឞ៝ល​លាស​ឆ៝ៈ​ព្រាក់ ២០០ ព្រាក់​កាក់*​រាវាត់​នុមពាង់​អ៝ន់​ខាន់​ពាង់​ឆា​មោ​ត៝ង់​អោស ឞ៝ល​លាស​តឹម​ពាៈ​ដេៈៗ​កាដោយ​មោ​អាប់​ឞូនុយ្ស​ដ៝ង់”។ ៨ គែស​ទូ​ហ្វេ​អ៝ស​ម៝ន​រាញា​អ៝ន់ទ្រេ  អី​អ៝ស​ពេត្រោស † មឞើស​មា​ឞ្រាស​យេឆូ ៖* ៩ “តា​អ្យា​គែស​ទូ​ហ្វេ​ក៝ន​ឆែ​ឞូ​ក្លោ ពាង់​គែស​ព្រាម់​មល៝ម់​នុមពាង់‡ នទ្រែល​មា​ឞារ​មល៝ម់​កា​ជេៈ។ យើន​មា​លាស​គែស​ទូ​នៃ​ទើម គឹត​មា​ត៝ង់​លាស​ឞូនុយ្ស​ទុត​អ៝ក់​អ្យា?”* ១០ ឞ្រាស​យេឆូ ​លាស៖ “មឞើស​អ៝ន់​ខាន់​ពាង់​គុ”។ តា​នតុក​នៃ​គែស​អ៝ក់​រេប​ញឆែ ជេសរី​ខាន់​ពាង់​លែវ​ឞាល់​គុ​រើប​គើប​តា​រេប​អី​នៃ។ អ៝ក់​ឞូនុយ្ស​ក្លាប់​លាស ៥០០០ នុយ្ស កើប​ផូង​ឞូ​ក្លោ​ទើម។ ១១ ឞ្រាស​យេឆូ ​ឆ៝ៈ​នុមពាង់​អី​នៃ លាស​អ្វែស​មា​កោរាញ​ឞ្រាស ជេសរី​ពាៈ​អ៝ន់​មា​ទឹង​លែៈ​ឞូនុយ្ស​គុ​តា​នៃ ពាង់​ពាៈ​កា​ជេៈ​កើត​នៃ​ដ៝ង់ ទាស​ខាន់​ពាង់​នើម​អុច។ ១២ ត៝ត់​លែៈ​ហើម​ខាន់​ពាង់​ឆា ឞ្រាស​យេឆូ ​លាស​មា​មពោល​អ៝ស​ម៝ន​ពាង់៖ “ខាន់​មៃ​ហាន់​រាគូម​នុមពាង់​អី​រាមែស​តាៈ​ឆា លើយ​អោស​អ៝ន់​រ៝ស​ដេៈ”។ ១៣ ជេសរី​មពោល​អ៝ស​ម៝ន​ហាន់​រាគូម​នុមពាង់​រាមែស​តាៈ​ឆា​ព្រាម់​មល៝ម់​នុមពាង់​អី​ផូង​ប៝ន​លាន​ឆា​នៃ​នើស​គែស ១២ ឆាស​ឞេងៗ។ ១៤ ត៝ត់​មា​ផូង​ប៝ន​លាន​ឆៃ​នាវ​ខ្លៃ​ឞ្រាស​យេឆូ ​ទែ​ជាន​អី​នៃ ខាន់​ពាង់​តឹម​លាស៖ “ពាង់​អី​នៃ​ងាន់​រ៝​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​មោឆេ ​លែៈ​ញចីស​កាល់​អែ​នើស៖ «ពាង់​មរា​វាច់​តា​នែស​នតូ​អ្យា»”។* ១៥ ជេសរី​ផូង​ប៝ន​លាន​គែស​នាវ​មឹន​អុច​ញច៝ប់​ឞ្រាស​យេឆូ ​ជាន​កាដាច់។ ពាង់​គឹត​នាវ​មឹន​ខាន់​ពាង់​នៃ នទ្រី​ទឹង​ពាង់​ទូ​លោស​ឞើស​នតុក​នៃ​ហាវ​តៃ​តា​កាលើ​យោក​គុ​ទូ​ហ្វេ​អេង។*

ឞ្រាស​យេឆូ ​ឞ្រោៈ​តា​កាលើ​ទាក

(មថ ១៤:២២-៣៤; មក ៦:៤៥-៥២)

១៦ ត៝ត់​ឞ្រី​លែៈ​កេង​មាង់ មពោល​អ៝ស​ម៝ន​ឞ្រាស​យេឆូ ​ហាន់​ជុរ​អា​ទាក​ងលៅ​ក្វ៝ង់។ ១៧ ត៝ត់​ត្រោក​លែៈ​ង៝ អេ​ហ៝ៈ​អោស​ឆៃ​ឞ្រាស​យេឆូ ​ហាន់​តា​ខាន់​ពាង់។ ជេសរី​ខាន់​ពាង់​ហាវ​ញច៝​ទូក​ហាន់​តា​ប៝ន​កាពើនិម ​កាល់​តី​ទាក​រី។* ១៨ គែស​ឆ្យាល​ផុត​ទុត​ហោ ជេសរី​ទាក​រាឞុស​ទុត​ទាង់។ ១៩ ត៝ត់​ខាន់​ពាង់​វាស​ទូក​លែៈ​ងាយ​ក្លាប់​លាស​គែស​ព្រាម់​ព្រាវ​កីលោមែត ឆៃ​ឞ្រាស​យេឆូ ​ឞ្រោៈ​តា​កាលើ​ទាក​នៃ ហាន់​ទាច់​ជឹត​ទូក​អ្យា ខាន់​ពាង់​ក្លាច​ញឆ៝រ់​ទុត​ហោ​ងាន់។ ២០ ឞ្រាស​យេឆូ ​លាស​មា​ខាន់​ពាង់៖ “គ៝ប់​យា លើយ​តា​ក្លាច​អោស”។ ២១ ជេស​នៃ​មពោល​អ៝ស​ម៝ន​អុច​រ៝ម​ពាង់​ញច៝​តា​កាលើ​ទូក​នៃ ជេសរី​ទោ​មា​ត៝ត់​កាល់​តី​ទាក​រ៝​តា​នតុក​ខាន់​ពាង់​អុច​ហាន់​នៃ។

ឞ្រាស​យេឆូ ​ជេង​នុមពាង់​នាវ​រេស

២២ ត៝ត់​អោយ​តៃ​ផូង​ប៝ន​លាន​ហោម​គុ​តា​នតុក​ខាន់​ពាង់​ឆា​នុមពាង់​នើស មោ​វ៝ត់​អោស​មោ​ឆៃ​ឞ្រាស​យេឆូ  យ៝រ​លាស​អា​មាង់​នើស​ទើន​គែស​ទូ​មល៝ម់​ទូក​មពោល​អ៝ស​ម៝ន​ញច៝​ទើម មោ​ដ៝ង់​ឆៃ​ឞ្រាស​យេឆូ ​ញច៝​នទ្រែល​មពោល​អ៝ស​ម៝ន​ពាង់​តា​ទូក​អី​នៃ។ ២៣ ជេសរី​គែស​ទូក​អាបាៈ​តាៈ​ឞើស​ប៝ន​តីបេរៀស  ញឆ្រុង​ទាច់​កេង​នតុក​ផូង​ខាន់​ពាង់​ឆា​នុមពាង់​ជេស​ឞ្រាស​យេឆូ ​លាស​អ្វែស​មា​កោរាញ​ឞ្រាស​រី​នើស។* ២៤ នោក​ផូង​ប៝ន​លាន​អ្វាញ់​មោ​អោស​ឆៃ​ឞ្រាស​យេឆូ  នទ្រែល​មា​មពោល​អ៝ស​ម៝ន​តា​នៃ ផូង​ខាន់​ពាង់​លែវ​ឞាល់​ញច៝​ទូក​ហាន់​តា​ប៝ន​កាពើនិម  គៃ​មា​តឹង​ជ៝យ​ឞ្រាស​យេឆូ ។* ២៥ ត៝ត់​មា​ឆៃ​ឞ្រាស​យេឆូ ​មពែស​កាល់​តី​ទាក​រី ខាន់​ពាង់​អោប​ឞ្រាស​យេឆូ ៖ “ហើយ​នើម​នតី ទាស​អើម​ត៝ត់​មៃ​តា​អ្យា​នើស​មេស?” ២៦ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ ខាន់​អៃ​មៃ​តឹង​ជ៝យ​គ៝ប់ មោ​គែស​អោស​យ៝រ​មា​ខាន់​អៃ​មៃ​លែៈ​ឆៃ​នអ៝ប់​មា​គឹត​វ៝ត់​នាវ​ខ្លៃ។ ខាន់​អៃ​មៃ​តឹង​ជ៝យ​គ៝ប់ យ៝រ​មា​ខាន់​អៃ​មៃ​លែៈ​ហើម​ឆា​នុមពាង់​នៃ​នើស​ទើម។ ២៧ លើយ​អោស​ជាន​ការ​គៃ​មា​គែស​នទើ​ឆោង​ឆា​អី​ឞ្លាវ​អោម ជាន​ហ៝ម់​ការ​គៃ​មា​គែស​នទើ​ឆោង​ឆា​ហោម​នហ៝​រ៝ នទ្រែល​មា​អ៝ន់​នាវ​រេស​នហ៝​រ៝ ជេង​នទើ​ឆោង​ឆា​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​អ៝ន់​មា​ខាន់​អៃ​មៃ យ៝រ​លាស​កោរាញ​ឞ្រាស​អី​ឞឹ​គ៝ប់​អ៝ន់​នាវ​ទើយ​មា​គ៝ប់​ជាន”។* ២៨ ខាន់​ពាង់​អោប​ឞ្រាស​យេឆូ ៖ “លាស​នទ្រី​មើម​ហេន​ជាន គៃ​មា​ជាន​ការ​កោរាញ​ឞ្រាស​អុច​រី​មេស?” ២៩ ឞ្រាស​យេឆូ ​លាស​មា​ខាន់​ពាង់៖ “អ៝ន់​ខាន់​អៃ​មៃ​ញឆីង​មា​គ៝ប់​អី​នើម​កោរាញ​ឞ្រាស​ទែ​លែៈ​ញជ្វាល់​អ៝ន់​វាច់ អី​នៃ​ជេង​នាវ​ជាន​ការ​ពាង់​អុច”។* ៣០ ខាន់​ពាង់​អោប​តៃ​ឞ្រាស​យេឆូ ៖ “លាស​នទ្រី​ម៝ស​នទើ​នាវ​ខ្លៃ​មៃ​ជាន​អ៝ន់​ហេន​គឹត​ឆៃ គៃ​មា​ហេន​ញឆីង​មា​មៃ? ម៝ស​បាៈ​នទើ​មៃ​ជាន​មេស?* ៣១ ផូង​អូ​ចែ​ឞ៝ន់​លែៈ​ជេស​ឆា​នទើ​ឆោង​ឆា​អី​រាញា​«មានា »​តា​ឞ្រី​រាទាស ជេង​ទី​ដាស​នាវ​កោរាញ​ឞ្រាស​ងើយ៖ «មោឆេ §​អ៝ន់​នទើ​ឆោង​ឆា​មានា ​តាៈ​ឞើស​កាលើ​ត្រោក​ខាន់​ព្រែ​មា​ឆា»†”។* ៣២ ឞ្រាស​យេឆូ ​លាស៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ មោ​គែស​អោស​មោឆេ ​អ៝ន់​នុមពាង់​តាៈ​ឞើស​កាលើ​ត្រោក​អី​នៃ អី​ងាន់​ឞឹ​គ៝ប់​អ៝ន់។ ជេសរី​អាបៃ​អ្យា​ពាង់​អុច​អ៝ន់​មា​ខាន់​អៃ​មៃ​នុមពាង់​តាៈ​ឞើស​កាលើ​ត្រោក​អី​ជេង​នុមពាង់​ងាន់​ងេន។ ៣៣ នុមពាង់​អី​កោរាញ​ឞ្រាស​ទែ​អ៝ន់​អាបៃ​អ្យា​នៃ ជេង​នើម​ជុរ​តាៈ​ឞើស​កាលើ​ត្រោក​អី​នតុក​កោរាញ​ឞ្រាស គៃ​មា​អ៝ន់​នាវ​រេស​នហ៝​រ៝​មា​ទឹង​លែៈ​ឞូនុយ្ស​តា​នែស​នតូ​អ្យា”។ ៣៤ ខាន់​ពាង់​លាស​មា​ឞ្រាស​យេឆូ ៖ “អើ​កោរាញ ទាន់​នុមពាង់​អី​មៃ​ងើយ​អី​រី​អ៝ន់​មា​ហេន​មរ៝​មរាង់​អើ”។*

៣៥ ឞ្រាស​យេឆូ ​លាស៖ “គ៝ប់​អ្យា​ជេង​តឹម​ឞាន​មា​នុមពាង់​អី​អ៝ន់​នាវ​រេស*។ ឞូ​ម៝ស​តឹង​ជ៝យ​គ៝ប់​មោ​ហោម​អោស​ជី​ង៝ត ឞូ​ម៝ស​ញឆីង​មា​គ៝ប់​មោ​ហោម​ដ៝ង់​ជី​ហីរ។* ៣៦ យើន​មា​លែៈ​គ៝ប់​មឞើស​មា​ខាន់​អៃ​មៃ៖ «ខាន់​អៃ​មៃ​លែៈ​ឆៃ​គ៝ប់ តីស​មា​ហោម​មោ​ញឆីង​មា​គ៝ប់»។ ៣៧ ឞូ​ម៝ស​លែៈ​ឞឹ​គ៝ប់​ទែ​អ៝ន់​មា​គ៝ប់ ហាន់​រាន​អា​គ៝ប់​រ៝ ជេសរី​ឞូ​ម៝ស​ហាន់​រាន​អា​គ៝ប់ នហេល​នានេៈ​ងាន់​គ៝ប់​មោ​អោស​នត្រុត​ពាង់។* ៣៨ គ៝ប់​ជុរ​តាៈ​ឞើស​កាលើ​ត្រោក​អី​នតុក​កោរាញ​ឞ្រាស​នើស គៃ​មា​ជាន​តឹង​នាវ​កោរាញ​ឞ្រាស​អុច​នើម​តើម​ញជ្វាល់​អ៝ន់​គ៝ប់​វាច់ គ៝ប់​មោ​អោស​វាច់​គៃ​មា​ជាន​តឹង​នាវ​គ៝ប់​នើម​អុច។* ៣៩ អ្យា​នាវ​អុច​កោរាញ​ឞ្រាស​នើម​តើម​ញជ្វាល់​គ៝ប់​វាច់៖ ទឹង​លែៈ​ឞូនុយ្ស​អី​ពាង់​អ៝ន់​មា​គ៝ប់ពាង់​អុច​គ៝ប់​អ៝ន់​ទ៝ក់​រេស​តៃ​ត៝ត់​នារ​ងគ្លែៈ​ទុត​តៃ ពាង់​ដាៈ​គ៝ប់​លើយ​តា​អ៝ន់​រ៝ស​ខាន់​ពាង់ ទូ​ហ្វេ​មោ​អើម។* ៤០ អ្យា​នាវ​អុច​ឞឹ​គ៝ប់៖ ឞូ​ម៝ស​ឆៃ​គ៝ប់​អី​ក៝ន​ពាង់ ជេសរី​ញឆីង​មា​គ៝ប់ គែស​នាវ​រេស​នហ៝​រ៝។ ជេសរី​គ៝ប់​ជាន​ឞូនុយ្ស​អី​នៃ​អ៝ន់​ទ៝ក់​រេស​តៃ​ត៝ត់​នារ​ងគ្លែៈ​ទុត”។

៤១ តា​នៃ​មពោល​កោរាញ​ផូង​អីឆ្រាអែល ​គែស​នាវ​ងើយ​អ៝ក់​ឞ៝រ់​ញជ៝រ់​ឆេក​មា​ឞ្រាស​យេឆូ  យ៝រ​មា​តាង់​នាវ​ពាង់​លាស៖ “គ៝ប់​ជេង​នុមពាង់​ជុរ​តាៈ​ឞើស​កាលើ​ត្រោក​នតុក​កោរាញ​ឞ្រាស”។ ៤២ ខាន់​ពាង់​តឹម​លាស៖ “អើម​មោ​ទី​លាស​ពាង់​អី​នៃ​រាញា​យេឆូ ​ហ្យាស? ពាង់​ក៝ន​យោឆែប  មេៈ​ឞឹ​ពាង់​លែៈ​ឞ៝ន់​នាល់​ដ៝ង់។ មើម​ទឹង​ពាង់​លាស​អេង​ឆាក់​ពាង់​នើម​ជុរ​តាៈ​ឞើស​កាលើ​ត្រោក​នតុក​កោរាញ​ឞ្រាស?”* ៤៣ ឞ្រាស​យេឆូ ​លាស​ខាន់​ពាង់៖ “ខាន់​មៃ​លើយ​ហោម​អោស​ងើយ​អ៝ក់​ឞ៝រ់​ញជ៝រ់​ឆេក​នទ្រាង់​ខាន់​មៃ​នើម! ៤៤ មោ​គែស​អោស​ទូ​ហ្វេ​ឞូនុយ្ស​ហាន់​វាច់​តា​គ៝ប់ លាស​ឞឹ​គ៝ប់​នើម​តើម​ញជ្វាល់​គ៝ប់​មោ​លែវ​ពាង់​វាច់​តា​គ៝ប់។ ជេសរី​គ៝ប់​ជាន​អ៝ន់​ពាង់​ទ៝ក់​រេស​តៃ​ត៝ត់​នារ​ងគ្លែៈ​ទុត។ ៤៥ ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​ញចីស​ជេស​កាល់​អែ​នើស៖ «ទឹង​លែៈ​ឞូនុយ្ស​កោរាញ​ឞ្រាស​នើម​មរា​នតុម​នតី​ទាទេ»†។ ឞូ​ម៝ស​តាង់​នាវ​ឞឹ​គ៝ប់ ជេសរី​ឆ៝ៈ​ទើន​នាវ​ពាង់​នតុម​នតី ឞូនុយ្ស​អី​នៃ​ហាន់​រាន​អា​គ៝ប់​ដ៝ង់។* ៤៦ មោ​គែស​អោស​ទូ​ហ្វេ​ឞូនុយ្ស​លែៈ​ឆៃ​ឞឹ​គ៝ប់។ គែស​នើម​អី​កោរាញ​ឞ្រាស​ញជ្វាល់​អី​នៃ នើម​អី​នៃ​ទើម​លែៈ​ឆៃ​កោរាញ​ឞ្រាស។* ៤៧ គ៝ប់​លាស​នហេល​នានេៈ​ងាន់​មា​ខាន់​មៃ៖ ឞូ​ម៝ស​ញឆីង​មា​គ៝ប់ ពាង់​អី​នៃ​គែស​នាវ​រេស​នហ៝​រ៝។* ៤៨ គ៝ប់​អ្យា​នុមពាង់​អ៝ន់​នាវ​រេស។ ៤៩ ផូង​អូ​ចែ​ខាន់​មៃ​ឆា​នទើ​ឆោង​ឆា​មានា ​នោក​គុ​តា​ឞ្រី​រាទាស យើន​មា​ទឹង​លែៈ​ខាន់​ពាង់​ខឹត​លែៈ​ផ្យៅ​ដ៝ង់។* ៥០ ល៝ង់​នុមពាង់​នាវ​គ៝ប់​ងើយ​អ្យា ជេង​នុមពាង់​ជុរ​តាៈ​ឞើស​កាលើ​ត្រោក​នតុក​កោរាញ​ឞ្រាស។ ឞូ​ម៝ស​ឆា† ពាង់​អី​នៃ​មោ​ខឹត​អោស។ ៥១ គ៝ប់​អី​អ្យា​នុមពាង់​អ៝ន់​នាវ​រេស​ជុរ​តាៈ​ឞើស​កាលើ​ត្រោក​នតុក​កោរាញ​ឞ្រាស។ ឞូ​ម៝ស​ឆា​នុមពាង់​អី​អ្យា គែស​នាវ​រេស​នហ៝​រ៝។ នុមពាង់​អ្យា ជេង​ឆាក់​ជាន់​គ៝ប់​នើម​ខឹត​ឆើម​នតាង គៃ​មា​អ៝ន់​ទឹង​លែៈ​ឞូនុយ្ស​តា​នែស​នតូ​អ្យា​គែស​នាវ​រេស”។* ៥២ មពោល​កោរាញ​ផូង​អីឆ្រាអែល ​តឹម​រាលាច់​ហោ​ងាន់ ខាន់​ពាង់​តឹម​លាស៖ “មើម​ទឹង​ឞូនុយ្ស​អី​នៃ​ពាង់​ឞ្លាវ​អ៝ន់​ឞ៝ន់​ឆា​ឆាក់​ជាន់​ពាង់​នើម?”

៥៣ ឞ្រាស​យេឆូ ​លាស៖ “គ៝ប់​លាស​នហេល​នានេៈ​ងាន់​មា​ខាន់​មៃ លាស​ខាន់​មៃ​មោ​អោស​ឆា​ឆាក់​ជាន់​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស នទ្រែល​មា​មោ​អោស​ញេត​មហាម​គ៝ប់ ខាន់​មៃ​មោ​អោស​គែស​នាវ​រេស។‡* ៥៤ ឞូ​ម៝ស​ឆា​ឆាក់​ជាន់​គ៝ប់ នទ្រែល​មា​ញេត​មហាម​គ៝ប់ ពាង់​អី​នៃ​គែស​នាវ​រេស​នហ៝​រ៝ ជេសរី​ត៝ត់​នារ​ងគ្លែៈ​ទុត​តៃ​គ៝ប់​ជាន​អ៝ន់​ពាង់​ទ៝ក់​រេស​តៃ​ដ៝ង់។ ៥៥ យ៝រ​លាស​ឆាក់​ជាន់​គ៝ប់​ជេង​នទើ​ឆោង​ឆា​ងាន់​ងេន នទ្រែល​មា​មហាម​គ៝ប់​ជេង​នទើ​ញេត​ងាន់​ងេន​ដ៝ង់។ ៥៦ ឞូ​ម៝ស​ឆា​ឆាក់​ជាន់​គ៝ប់ នទ្រែល​មា​ញេត​មហាម​គ៝ប់ ពាង់​អី​នៃ​គុ​តា​គ៝ប់​នឹង ជេសរី​គ៝ប់​គុ​តា​ពាង់​អី​នៃ​ដ៝ង់។* ៥៧ ឞឹ​គ៝ប់​នើម​អី​តើម​នាវ​រេស ពាង់​ញជ្វាល់​គ៝ប់​វាច់​តា​អ្យា។ គ៝ប់​រេស​យ៝រ​តាៈ​ឞើស​ពាង់ តឹម​ឞាន​ដ៝ង់​ឞូ​ម៝ស​ឆា​ឆាក់​ជាន់​គ៝ប់ ឞូនុយ្ស​អី​នៃ​រេស​យ៝រ​តាៈ​ឞើស​គ៝ប់។ ៥៨ គ៝ប់​អ្យា​នុមពាង់​ជុរ​តាៈ​ឞើស​កាលើ​ត្រោក​នតុក​កោរាញ​ឞ្រាស ឞូ​ម៝ស​ឆា​នុមពាង់​អ្យា​គែស​នាវ​រេស​នហ៝​រ៝។ នុមពាង់​អី​អ្យា​មោ​ទី​អោស​កើត​នុមពាង់​ផូង​អូ​ចែ​ខាន់​មៃ​ឆា​តា​ឞ្រី​រាទាស​នើស ខាន់​ពាង់​ឆា ជេសរី​ហោម​ខឹត​លែៈ​ផ្យៅ”។* ៥៩ ឞ្រាស​យេឆូ ​ងើយ​ទឹង​លែៈ​នាវ​អី​នៃ ទោល​ពាង់​គុ​នតី​ឞូ​តា​ញីស​រាបុន​ផូង​អីឆ្រាអែល ​តា​ប៝ន​កាពើនិម ។

៦០ លោច​ជេស​នាវ​ឞ្រាស​យេឆូ ​នតី​នៃ គែស​អ៝ក់​អ៝ស​ម៝ន​ពាង់ ​តឹម​លាស៖ “ទឹង​លែៈ​នាវ​នតី​អី​នៃ​ជេរ​ងាន់ មោ​គែស​អោស​ឞូនុយ្ស​ឞ្លាវ​ឆ៝ៈ​ទើន”។ ៦១ យើន​មា​ឞ្រាស​យេឆូ ​លែៈ​គឹត​ម៝ស​នទើ​អ៝ស​ម៝ន​ពាង់​ងើយ​អ៝ក់​ឞ៝រ់​ញជ៝រ់​ឆេក ពាង់​លាស៖ “លាស​នទ្រី​ទឹង​លែៈ​នាវ​អី​នៃ ជាន​អ៝ន់​ខាន់​អៃ​មៃ​រ៝ស​នាវ​ញឆីង​មា​គ៝ប់​ឞើស? ៦២ លាស​នទ្រី​មើម​ខាន់​អៃ​មៃ​មឹន លាស​ខាន់​អៃ​មៃ​ឆៃ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ហាវ​ឆឹត​គុ​តា​នតុក​គ៝ប់​គុ​អា​ល៝រ​នើស?* ៦៣ ឞ្រាស​ហ្វេង​អ្វែស​អ៝ន់​គែស​នាវ​រេស​នហ៝​រ៝ នទើ​ឞូនុយ្ស​ជាន​តា​នែស​នតូ​អ្យា​មោ​អោស​កើល​មា​នាវ​រេស​នហ៝​រ៝។ ទឹង​លែៈ​នាវ​គ៝ប់​នតី​មា​ខាន់​អៃ​មៃ​អី​នៃ តាៈ​ឞើស​ឞ្រាស​ហ្វេង​អ្វែស ជេសរី​អ៝ន់​គែស​នាវ​រេស​នហ៝​រ៝។* ៦៤ យើន​មា​គែស​ឞូនុយ្ស​អាបាៈ​តា​ផូង​ខាន់​អៃ​មៃ​មោ​អោស​ញឆីង​មា​គ៝ប់”។ ឞ្រាស​យេឆូ ​ងើយ​នទ្រី យ៝រ​មា​ពាង់​លែៈ​អើម​គឹត​ឞើស​នតើម​ឞូ​ម៝ស​មោ​ញឆីង​មា​ពាង់ ឞូ​ម៝ស​ទូ​ហ្វេ​ឞូនុយ្ស​រាលាង់​មា​ពាង់។* ៦៥ ឞ្រាស​យេឆូ ​លាស​តៃ៖ “កើត​នទ្រី​ទឹង​គ៝ប់​លែៈ​មឞើស​មា​ខាន់​អៃ​មៃ លាស​ឞឹ​គ៝ប់​មោ​អ៝ន់​អោស មោ​គែស​អោស​ឞូនុយ្ស​ហាន់​វាច់​តា​គ៝ប់ ទូ​ហ្វេ​មោ​អើម”។

៦៦ តា​នៃ​គែស​អ៝ក់​ឞូនុយ្ស​តា​មពោល​អ៝ស​ម៝ន​ពាង់​នៃ​នតើម​ព្លឹ​ជឹត​កើយ មោ​ហោម​តឹង​ពាង់។ ៦៧ នទ្រី​ទឹង​ឞ្រាស​យេឆូ ​អោប ១២ នុយ្ស​មពោល​កោរាញ​អ៝ស​ម៝ន៖ “អាស​ខាន់​មៃ​អុច​ទូ​ឞើស​គ៝ប់​ដ៝ង់?”* ៦៨ ឆីមោន ​អី​ឞូ​ក្វាល់​ពេត្រោស ​ដ៝ង់​អើស​មា​ពាង់៖ “អើ​កោរាញ ហេន​មោ​ហោម​អោស​គែស​ឞូនុយ្ស​អេង​ដ៝ង់។ នាវ​មៃ​ងើយ​អ៝ន់​ហេន​គែស​នាវ​រេស​នហ៝​រ៝។ ៦៩ ហេន​លែៈ​ញឆីង​មា​មៃ ហេន​លែៈ​គឹត​មៃ​អី​នើម​ក្ល៝ស​អ្វែស​ឞ្រាស​ក្រីស ​តាៈ​ឞើស​កោរាញ​ឞ្រាស”។ ៧០ ឞ្រាស​យេឆូ ​លាស​មា​ខាន់​ពាង់៖ “គ៝ប់​លែៈ​កើយ្ស​ជេស​ខាន់​មៃ ១២ នុយ្ស តីស​មា​គែស​ទូ​ហ្វេ​តា​មពោល​ខាន់​មៃ​ជេង​ឞូនុយ្ស​កោរាញ​មពោល​ឞ្រាស​អ្យើស”។* ៧១ ឞ្រាស​យេឆូ ​អុច​ងើយ​មា​យូដាស ​ក៝ន​ឆីមោន-​អីឆាការីយោត  យ៝រ​លាស​តា ១២ នុយ្ស​មពោល​កោរាញ​អ៝ស​ម៝ន​នៃ គែស​ទូ​ហ្វេ​ពាង់​នូយ្ស​តា​ន៝ម់​នហ៝ម់​កាលើ​មា​ឞ្រាស​យេឆូ ។

៧

ទី​ម៝ង​ឞ្រាស​យេឆូ ​ហាន់​ញេត​បុន​តា​ប៝ន​យេរូឆាលឹម 

១ ជេស​ឞើស​នៃ ឞ្រាស​យេឆូ ​ហាន់​អ៝ក់​នតុក​តា​ឞ្រី​កាលីលេ ពាង់​មោ​អុច​អោស​ហាន់​តា​ឞ្រី​យូដា  យ៝រ​លាស​មពោល​កោរាញ​ផូង​អីឆ្រាអែល ​អុច​តឹង​ងខឹត​ពាង់។* ២ នោក​នៃ​នារ​ញេត​បុន​ផូង​អីឆ្រាអែល ​ឞើយ​មា​ត៝ត់ នៃ​ជេង​បុន​ឞូ​ក្វាល់​លាស​«បុន​គុ​តា​ចូន​ងគីង​ឆី» នាវ​ញេត​បុន​អី​នៃ​ជ៝ៈ​ផាម​នារ។* ៣ អ៝សៗ​ឞូ​ក្លោ​ឞ្រាស​យេឆូ ​លាស​មា​ពាង់៖ “មៃ​លោស​ឞើស​អ្យា​ហាន់​អា​ឞ្រី​យូដា ​រី​ហ៝ម់ គៃ​មា​អ៝ន់​មពោល​អ៝ស​ម៝ន​មៃ​ឆៃ​នទើ​ខ្លៃ​មៃ​ជាន។ ៤ យ៝រ​លាស​ឞូ​ម៝ស​អុច​អ៝ន់​ឞូ​លឺ​ឆាក់​ពាង់​នើម មោ​អោស​ជាន​ការ​មពោន។ លាស​មៃ​ជាន​ការ​នាវ​ខ្លៃ​អេងៗ ញហើ​អ៝ន់​ទឹង​លែៈ​ឞូនុយ្ស​ឆៃ​ទោ!” ៥ អី​អ៝សៗ​ឞ្រាស​យេឆូ ​នើម​នៃ ខាន់​ពាង់​មោ​ដ៝ង់​ញឆីង​មា​ពាង់។ ៦ ឞ្រាស​យេឆូ ​លាស​មា​ខាន់​ពាង់៖ “ម៝ង​គ៝ប់​ហាន់​អេ​ហ៝ៈ​អោស​ត៝ត់ យើន​មា​ខាន់​មៃ​ទាស​អុច​ខាន់​មៃ​នើម។* ៧ ឞូនុយ្ស​គុ​តា​នែស​នតូ​អ្យា​មោ​អោស​ទើយ​ឞ្យាញ់​មា​ខាន់​មៃ យើន​មា​ខាន់​ពាង់​ឞ្យាញ់​មា​គ៝ប់ យ៝រ​លាស​គ៝ប់​មឞើស​នហេល​ងាន់​នទើ​ខាន់​ពាង់​ជាន​ទុត​អ្យើស​ងាន់។* ៨ ខាន់​មៃ​ហាន់​លាប់​ញេត​បុន​រី​ទោ គ៝ប់​មោ​ហាន់​អោស យ៝រ​លាស​គ៝ប់​អេ​ហ៝ៈ​ត៝ត់​ទី​ម៝ង​ហាន់”។ ៩ ជេស​ឞ្រាស​យេឆូ ​ងើយ​នៃ ពាង់​ហោម​គុ​តា​ឞ្រី​កាលីលេ ​នៃ​ដ៝ង់។

ឞ្រាស​យេឆូ ​ហាន់​តា​ប៝ន​យេរូឆាលឹម ​នោក​នារ​ញេត​បុន

១០ ត៝ត់​មា​អ៝សៗ​ឞ្រាស​យេឆូ ​នៃ​លែៈ​ហាន់​ញេត​បុន​លែៈ​ផ្យៅ ជេសរី​ពាង់​ហាន់​ឞើស​កើយ​ដ៝ង់ យើន​មា​មោ​អោស​អ៝ន់​ឞូ​ឆៃ ពាង់​ហាន់​អេង​រាក្លាក់។ ១១ នោក​ញេត​បុន​នៃ មពោល​កោរាញ​ផូង​អីឆ្រាអែល ​អោប​ឞូ៖ “អាស​ពាង់​មោ​ឆៃ?”* ១២ តា​ផូង​ប៝ន​លាន គែស​អ៝ក់​ឞូនុយ្ស​តឹម​ងើយ​ឆ្វីស​លាស​មា​ឞ្រាស​យេឆូ  អាបាៈ​លាស៖ “ពាង់​ជេង​ឞូនុយ្ស​អ្វែស​ងាន់” អាបាៈ​លាស៖ “មោ​អោស ពាង់​ជេង​ឞូនុយ្ស​មរោស​រាលាម់​ផូង​ប៝ន​លាន”។* ១៣ មោ​គែស​អោស​ឞូនុយ្ស​ឞាញ់​ងើយ​ងក៝ច​ឞ្រាស​យេឆូ  យ៝រ​លាស​ក្លាច​មពោល​កោរាញ​ផូង​អីឆ្រាអែល ។*

១៤ ត៝ត់​លែៈ​ងគូល​ញេត​បុន​នៃ ឞ្រាស​យេឆូ ​ហាន់​តា​ប៝ន​ក្វ៝ង់​យេរូឆាលឹម ​លាប់​តា​ជ៝ង់​គូង​ញីស​ជាន​ឞ្រាស ជេសរី​នតី​ផូង​ប៝ន​លាន​តា​នៃ។ ១៥ មពោល​កោរាញ​ផូង​អីឆ្រាអែល  ខាន់​ពាង់​នទ្រ៝ត់​ហីស​រាហ៝ល់​ងាន់​មោ​វ៝ត់​អោស ខាន់​ពាង់​តឹម​លាស៖ “ឞូនុយ្ស​អី​នៃ​មោ​ព្រ៝ត​អោស​ម៝ប់​លាប់​នតី មើម​ទឹង​ពាង់​គឹត​ងាន់​នាវ​កោរាញ​ឞ្រាស​នៃ?”* ១៦ ឞ្រាស​យេឆូ ​លាស៖ “នាវ​គ៝ប់​នតី​លាស​អ្យា មោ​ទី​អោស​លោស​តាៈ​ឞើស​នាវ​គ៝ប់​នើម អ្យា​លោស​តាៈ​ឞើស​កោរាញ​ឞ្រាស​នើម​តើម​ញជ្វាល់​អ៝ន់​គ៝ប់​វាច់។ ១៧ លាស​ឞូ​ម៝ស​អុច​ជាន​តឹង​នាវ​កោរាញ​ឞ្រាស​អុច ពាង់​គឹត​រ៝​នាវ​គ៝ប់​នតី​លាស​អ្យា​លោស​តាៈ​ឞើស​កោរាញ​ឞ្រាស​នើម មោ​លាស​លោស​តាៈ​ឞើស​ឆាក់​គ៝ប់​នើម។ ១៨ ឞូ​ម៝ស​ងើយ​នាវ​តាៈ​ឞើស​ឆាក់​ពាង់​នើម ពាង់​អុច​នហាវ​អេង​ឆាក់​ពាង់​នើម​ទើម យើន​មា​ឞូ​ម៝ស​អុច​នហាវ​មា​នើម​តើម​ដាៈ​ពាង់​ហាន់ ពាង់​អី​នៃ​ងើយ​ងាន់ មោ​គែស​អោស​មរោស។* ១៩ ចែ​មោឆេ ​កាល់​អែ​នើស​លែៈ​អ៝ន់​នាវ​វៃ​មា​ខាន់​អៃ​មៃ យើន​មា​មោ​គែស​អោស​ទូ​ហ្វេ​ឞូនុយ្ស​តា​ផូង​ខាន់​មៃ​ញអោត​នាវ​វៃ​ពាង់​ងាន់​ងេន។ លាស​នទ្រី​ម៝ស​កោៈ​ខាន់​មៃ​អុច​ងខឹត​គ៝ប់?”* ២០ ផូង​ប៝ន​លាន​អើស​មា​ពាង់៖ “មៃ​គែស​ឞ្រាស​អ្យើស​គុ​តា​មៃ​រ៝ ទឹង​មៃ​ងើយ​កើត​នទ្រី យ៝រ​លាស​មោ​គែស​អោស​ឞូនុយ្ស​អុច​ងខឹត​មៃ”។* ២១ ឞ្រាស​យេឆូ ​លាស​ខាន់​ពាង់៖ “គ៝ប់​លែៈ​ជាន​ការ​ទូ​នតីល​តា​នារ​ឆាបាត់ ​អី​នារ​រាលូ​ផូង​ឞ៝ន់​នៃ​នើស ទឹង​លែៈ​ខាន់​អៃ​មៃ​នទ្រ៝ត់​ហីស​រាហ៝ល់។* ២២ ចែ​មោឆេ ​លែៈ​ដាៈ​ខាន់​អៃ​មៃ​ជាន​ក៝ស​នតោ​មា​អ៝ស​ឞេ​ឞូ​ក្លោ - អី​ទី​ងាន់​ផូង​ចែ​ឞ៝ន់​ដាៈ​ជាន​ក៝ស​នតោ​អី​នៃ មោ​គែស​អោស​មោឆេ ​ដាៈ - ជេសរី​ខាន់​អៃ​មៃ​ជាន​ក៝ស​នតោ​អ៝ន់​ឞូ​តា​នារ​ឆាបាត់ ​អី​នារ​រាលូ​ដ៝ង់។* ២៣ លាស​ខាន់​អៃ​មៃ​ជាន​ក៝ស​នតោ​អ៝ន់​ឞូ​តា​នារ​ឆាបាត់  មោ​គែស​អោស​តីស​ដាស​នាវ​វៃ​មោឆេ ​ដាៈ លាស​នទ្រី​មើម​ទឹង​ខាន់​អៃ​មៃ​ងខើង​មា​ជី​នូយ្ស​មា​គ៝ប់ នាវ​គ៝ប់​ជាន​ឞាស​ឞូនុយ្ស​ជី​តា​នារ​ឆាបាត់ ?* ២៤ លើយ​ទឹង​អោស​លាស​ឞូ​ជាន​តីស​អី​ឆៃ​កាលើ​នតោ​ទើម អ៝ន់​ខាន់​អៃ​មៃ​គឹត​នហេល​រី​មើ​ទើយ​កើប​តីស​ទី”។

ឞ្រាស​យេឆូ ​ជេង​ឞ្រាស​ក្រីស ​ងាន់

២៥ គែស​ផូង​ប៝ន​លាន​អាបាៈ​អី​គុ​រេស​តា​ប៝ន​ក្វ៝ង់​យេរូឆាលឹម ​នៃ​លាស៖ “គឹត​ពាង់​អី​នៃ​ឞូ​តឹង​ជ៝យ​អុច​ងខឹត​នើស​បាស?* ២៦ អាបៃ​អ្យា​ពាង់​គុ​នតី​លាស​តា​ងក្លាង​ឞាល់​ផូង មើម​ទឹង​ផូង​កោរាញ​ឞ៝ន់​មោ​លាស​ពាង់? គឹត​លែៈ​ផូង​កោរាញ​កើប​ពាង់​ជេង​ឞ្រាស​ក្រីស ​ហើ? ២៧ លាស​ឞ្រាស​ក្រីស ​វាច់ ឞូ​លាស​មោ​គែស​អោស​ឞូនុយ្ស​គឹត​ឞើស​តាៈ​នតុក​ពាង់​វាច់។ តីស​មា​ឞូនុយ្ស​អ្យា​លែៈ​ឞ៝ន់​គឹត​ឞើស​តាៈ​នតុក​ពាង់​វាច់”។* ២៨ ឞ្រាស​យេឆូ ​ហោម​គុ​នតី​លាស​ឞូ​តា​ជ៝ង់​គូង​ញីស​ជាន​ឞ្រាស​នៃ ជេសរី​ពាង់​នតែរ​ទាង់​ងាន់ ពាង់​លាស៖ “អើ ខាន់​អៃ​មៃ​តឹម​លាស​នទ្រាង់​ខាន់​អៃ​មៃ​នើម ខាន់​អៃ​មៃ​លែៈ​គឹត​នាល់​គ៝ប់ លែៈ​គឹត​ឞើស​តាៈ​នតុក​គ៝ប់​វាច់​ដ៝ង់។ យើន​មា​គ៝ប់​មោ​អោស​វាច់​តឹង​ឆាក់​គ៝ប់​នើម​អុច។ កោរាញ​ឞ្រាស​នើម​តើម​ញជ្វាល់​គ៝ប់ពាង់​ជាន​ងាន់​តឹង​នាវ​ពាង់​មឞើស​នឹង ខាន់​អៃ​មៃ​មោ​អោស​គឹត​នាល់​ពាង់។* ២៩ យើន​មា​គ៝ប់​គឹត​នាល់​ពាង់ យ៝រ​លាស​គ៝ប់​វាច់​តាៈ​ឞើស​ពាង់ពាង់​ដាៈ​គ៝ប់​វាច់”។ ៣០ នោក​នៃ​ឞូ​អុច​ញុប​ឞ្រាស​យេឆូ  យើន​មា​មោ​គែស​អោស​ឞូនុយ្ស​ញុប​ពាង់ យ៝រ​លាស​អេ​ហ៝ៈ​ត៝ត់​ទី​នារ​កោរាញ​ឞ្រាស​អ៝ន់។* ៣១ តា​ផូង​ប៝ន​លាន​នៃ​គែស​អ៝ក់​ឞូនុយ្ស​លែៈ​ញឆីង​មា​ឞ្រាស​យេឆូ  ខាន់​ពាង់​តឹម​លាស​នទ្រាង់​ខាន់​ពាង់៖ “លាស​ឞូនុយ្ស​អ្យា​មោ​អោស​ទី​ឞ្រាស​ក្រីស  លាស​ហោម​គែស​ឞ្រាស​ក្រីស ​វាច់​តៃ គឹត​ពាង់​ទើយ​ជាន​នាវ​ខ្លៃ​អ៝ក់​រាលាវ​មា​ឞូនុយ្ស​អ្យា​បាស?”

ឞូ​ដាៈ​ផូង​តាហែន​ហាន់​ញុប​ឞ្រាស​យេឆូ 

៣២ ផូង​ផារីឆី ​តាង់​ផូង​ប៝ន​លាន​ងើយ​បុក​ទុក​ឆ្វីស​ងក៝ច​ឞ្រាស​យេឆូ ​កើត​នអៃ។ ជេសរី​មពោល​កោរាញ​ជាន​ឞ្រាស នទ្រែល​មា​ផូង​ផារីឆី  ដាៈ​ផូង​តាហែន​អី​ម៝ត់​ញជ្រាង់​ញីស​ជាន​ឞ្រាស†​ហាន់​ញុប​ឞ្រាស​យេឆូ ។ ៣៣ ខាន់​ពាង់​ហាន់​ត៝ត់​តា​រី ឞ្រាស​យេឆូ ​លាស៖ “គ៝ប់​គុ​នទ្រែល​ខាន់​អៃ​មៃ​ហោម​ទូ​ប្ល៝ត់​ទើម ជេសរី​គ៝ប់​មរា​ព្លឹ​ឆឹត​តៃ​តា​នើម​តើម​ញជ្វាល់​គ៝ប់​នើស។* ៣៤ ខាន់​អៃ​មៃ​តៃ​ជ៝យ​គ៝ប់ យើន​មា​មោ​ឆៃ យ៝រ​លាស​នតុក​គ៝ប់​ហាន់ ខាន់​អៃ​មៃ​មោ​អោស​ទើយ​ហាន់”។ ៣៥ ជេសរី​មពោល​កោរាញ​ផូង​អីឆ្រាអែល ​មោ​វ៝ត់​តឹម​លាស​នទ្រាង់​ខាន់​ពាង់៖ “អាស​នតុក​ហាន់​ពាង់​អី​រី ទឹង​ពាង់​លាស​ឞ៝ន់​ជ៝យ​ពាង់​មោ​ឆៃ? អើម​ពាង់​អុច​ហាន់​តា​ឞ្រី​អេង​តឹង​ផូង​អីឆ្រាអែល ​អី​គុ​ចាស​ច្រាយ​នទ្រែល​ផូង​អី​មោ​ទី​ផូង​អីឆ្រាអែល  ជេសរី​នតី​លាស​មា​ផូង​អី​មោ​ទី​ផូង​អីឆ្រាអែល ​លាស? ៣៦ នាវ​ពាង់​លាស៖ «ខាន់​អៃ​មៃ​តៃ​មរា​ជ៝យ​គ៝ប់ យើន​មា​មោ​ឆៃ» ជេសរី​ពាង់​លាស៖ «នតុក​គ៝ប់​ហាន់ ខាន់​អៃ​មៃ​មោ​អោស​ទើយ​ហាន់» ម៝ស​គែស​នាវ​ខ្លៃ​លាស​ព្រែ​អី​នៃ?”

ទាក​រាលាយ​អ៝ន់​នាវ​រេស

៣៧ ត៝ត់​នារ​ញេត​បុន​ងគ្លែៈ​ទុត នារ​អី​នៃ​ជេង​នារ​ខ្លៃ​ងាន់ ឞ្រាស​យេឆូ ​ទ៝ក់​ឞើស​នាប់​ផូង​ប៝ន​លាន ជេសរី​ពាង់​នតែរ​ទាង់​ងាន់៖ “ឞូ​ម៝ស​ជី​ហីរ​ទាក វាច់​ហ៝ម់​តា​គ៝ប់ ជេសរី​ញេត។* ៣៨ ឞូ​ម៝ស​ញឆីង​មា​គ៝ប់ គែស​ទាក​រាលាយ​អ៝ន់​នាវ​រេស​ហ៝ច​លោស​តា​ពាង់ នទ្រី​គែស​ញចីស​តា​នាវ​កោរាញ​ឞ្រាស​ងើយ”។* ៣៩ នាវ​ឞ្រាស​យេឆូ ​ងើយ​មា​ទាក​រាលាយ​អី​នៃ ពាង់​អុច​ងើយ​មា​ឞ្រាស​ហ្វេង​អ្វែស។ ឞូ​ម៝ស​ញឆីង​មា​ឞ្រាស​យេឆូ  ពាង់​អី​នៃ​ឆ៝ៈ​ទើន​ឞ្រាស​ហ្វេង​អ្វែស​គុ​នទ្រែល។ យើន​មា​នោក​នៃ​កោរាញ​ឞ្រាស​អេ​ហ៝ៈ​អោស​អ៝ន់​ឞ្រាស​ហ្វេង​អ្វែស​គុ​នទ្រែល​ឞូនុយ្ស យ៝រ​លាស​ឞ្រាស​យេឆូ ​អេ​ហ៝ៈ​ខឹត​ទ៝ក់​រេស​លាប់​តា​នាវ​ច្រេក​លើប​ពាង់​នើម។*

នាវ​មឹន​អេងៗ​អី​ឞូ​គែស​មឹន​មា​ឞ្រាស​យេឆូ 

៤០ ត៝ត់​មា​ផូង​ប៝ន​លាន​តាង់​នាវ​ឞ្រាស​យេឆូ ​ងើយ​នៃ ឞូនុយ្ស​អាបាៈ​លាស៖ “ពាង់​អី​នៃ​រ៝​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​មោឆេ ​លែៈ​ញចីស​កាល់​អែ​នើស ពាង់​មរា​វាច់​តា​នែស​នតូ​អ្យា”។* ៤១ ឞូនុយ្ស​អាបាៈ​លាស៖ “ពាង់​អី​នៃ​រ៝​ឞ្រាស​ក្រីស ”។ យើន​មា​គែស​ឞូនុយ្ស​អាបាៈ​រាលាច់៖ “ឞ្រាស​ក្រីស ​គឹត​មា​លោស​តាៈ​ឞើស​ឞ្រី​កាលីលេ ​លាស?* ៤២ យ៝រ​លាស​តា​នាវ​កោរាញ​ឞ្រាស​ងើយ​លាស ឞ្រាស​ក្រីស ​ទែស​ឞើស​រាន៝យ​ទែស​កាដាច់​ដាវីត  នទ្រែល​មា​លោស​តាៈ​ឞើស​ប៝ន​បេតលេហឹម  អី​នតុក​ប៝ន​ទែស​កាដាច់​ដាវីត ​នើម​បាស?”* ៤៣ នទ្រី​ជាន​អ៝ន់​ផូង​ប៝ន​លាន​គែស​នាវ​តឹម​ងខាស​ងខាត​ឞាល់ យ៝រ​មា​ឞ្រាស​យេឆូ ។ ៤៤ គែស​ឞូនុយ្ស​អាបាៈ​អុច​ញុប​ឞ្រាស​យេឆូ  យើន​មា​មោ​គែស​អោស​ឞូនុយ្ស​ញុប​ពាង់។

មពោល​កោរាញ​ផូង​អីឆ្រាអែល ​មោ​អុច​ញឆីង​មា​ឞ្រាស​យេឆូ 

៤៥ ជេសរី​ផូង​តាហែន​អី​ម៝ត់​ញជ្រាង់​ញីស​ជាន​ឞ្រាស​ព្លឹ​ឆឹត​តា​មពោល​កោរាញ​ជាន​ឞ្រាស នទ្រែល​មា​ផូង​ផារីឆី ​រី។ ផូង​អី​នៃ​អោប​ផូង​តាហែន៖ “ម៝ស​កោៈ​ខាន់​មៃ​មោ​ញុប​ពាង់​លែវ​តា​អ្យា?”* ៤៦ ផូង​តាហែន​អី​នៃ​អើស៖ “ហេន​មោ​គែស​អោស​ញុប​ពាង់ យ៝រ​លាស​ហេន​មោ​វៃ​ឆៃ​ឞូនុយ្ស​ឞ្លាវ​ងើយ​នតី​កើត​ពាង់​អី​នៃ”។* ៤៧ ផូង​ផារីឆី ​លាស​ខាន់​ពាង់៖ “ខាន់​មៃ​លែៈ​អ្យាត់​ដ៝ង់​នាវ​មរោស​ពាង់​ឞើស? ៤៨ តា​ផូង​កោរាញ​ក្វ៝ង់ នទ្រែល​មា​ទឹង​លែៈ​ផូង​ផារីឆី  មោ​គែស​អោស​ទូ​ហ្វេ​ឞូនុយ្ស​ញឆីង​មា​ពាង់។ ៤៩ យើន​មា​ផូង​ប៝ន​លាន​អី​នៃ ខាន់​ពាង់​មោ​អោស​គឹត​នាវ​វៃ​ផូង​ឞ៝ន់។ ទឹង​លែៈ​ផូង​អី​នៃ​កោរាញ​ឞ្រាស​លែៈ​រាតាប់​ងាន់​រ៝!”* ៥០ គែស​ទូ​ហ្វេ​រាញា​នីកោដេម  ពាង់​ជេង​ផូង​ផារីឆី ​ដ៝ង់ អា​ល៝រ​នើស​ពាង់​លែៈ​ហាន់​តឹម​ម៝ប់​មា​ឞ្រាស​យេឆូ  ពាង់​អោប​ផូង​ផារីឆី ៖ ៥១ “តឹង​មា​នាវ​វៃ​ផូង​ឞ៝ន់ លាស​ឞ៝ន់​អេ​ហ៝ៈ​អោស​តាង់​ឞូនុយ្ស​តីស​នើម​ងើយ អេ​ហ៝ៈ​អោស​គឹត​នហេល​នាវ​ពាង់​ជាន អើម​ទើយ​ផាត​ទោយ្ស​ពាង់​លាស?”* ៥២ ផូង​ផារីឆី ​នៃ​អើស​មា​ពាង់៖ “មៃ​ងើយ​តឹម​ឞាន​មៃ​ជេង​ឞូនុយ្ស​ឞ្រី​កាលីលេ ​រាលូក​ម៝ល់​ដ៝ង់។ ល៝ង់​មៃ​អ្វាញ់​តា​នាវ​កោរាញ​ឞ្រាស​ងើយ មោ​គែស​អោស​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លោស​តាៈ​ឞើស​ឞ្រី​កាលីលេ ”។* ៥៣ [ជេស​ឞើស​នៃ​ខាន់​ពាង់​ព្លឹ​ឆឹត​តា​ញីស​ជៃ​ខាន់​ពាង់​នើម។]

៨

ឞូ​លែវ​ឞូ​អូរ​ជាន​តីស​មា​ឞ្រាស​យេឆូ 

១ [ជេសរី​ឞ្រាស​យេឆូ ​ហាវ​តា​កាលើ​យោក​តើម​អោលីវ  គុ​ឞិច​តា​នៃ។* ២ ត៝ត់​អើម​អោយ​ពាង់​ព្លឹ​តៃ​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស គែស​ទឹង​លែៈ​ផូង​ប៝ន​លាន​ហាន់​ម៝ប់​ពាង់ ជេសរី​ពាង់​គុ​រាគើប​នតុម​នតី​ខាន់​ពាង់។ ៣ នោក​នៃ​ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​ផូង​ផារីឆី ​លែវ​ទូ​ហ្វេ​ឞូ​អូរ​ឞូ​ឞាន​ពាង់​គុ​ឞិច​ដាស​ឞូ​ក្លោ​អី​មោ​ទី​ឆាយ​ពាង់​នើម។ ឞូ​តេក​ឞូ​អូរ​អី​នៃ​គុ​តា​ងក្លាង​ងគូល​ផូង​គុ​តា​នៃ‌ ៤ ជេសរី​ខាន់​ពាង់​លាស​មា​ឞ្រាស​យេឆូ ៖ “អើ​នើម​នតី ឞូ​អូរ​អ្យា​ហេន​ឞាន​ពាង់​តឹម​ល៝ម់​អូរ​ឆាយ។ ៥ តា​នាវ​វៃ​មោឆេ  លែៈ​ដាៈ​ឞ៝ន់​នតុប​ឞូ​អូរ​ជាន​តីស​កើត​នអា​មា​លុ​អ៝ន់​ខឹត។ លាស​នទ្រី​មៃ មើម​មៃ​លាស​មេស?”*

៦ ខាន់​ពាង់​អោប​រាល៝ង​ឞ្រាស​យេឆូ ​កើត​នៃ អុច​ជ៝យ​នាវ​នតោន​ពាង់។ យើន​មា​ឞ្រាស​យេឆូ ​គុ​ចុន​ជឹត​នែស ជេសរី​ញចីស​នាវ​តា​នែស​មោយ​មា​លាវ​តី។* ៧ យ៝រ​មា​ផូង​នៃ​ជ៝ល់​ក៝​អោប​ឞ្រាស​យេឆូ ពាង់​ងគឹល ជេសរី​លាស៖ “តា​ផូង​ខាន់​មៃ ឞូ​ម៝ស​អី​មោ​គែស​ជាន​តីស អ៝ន់​ពាង់​អី​នៃ​នតុប​ឞូ​អូរ​អី​អ្យា​មា​លុ​ល៝រ​ឞូ​ទោ!”* ៨ ជេសរី​ពាង់​ចុន​ញចីស​តៃ​តា​នែស​មោយ​នៃ​ជឹត។ ៩ ត៝ត់​មា​ខាន់​ពាង់​តាង់​នាវ​ឞ្រាស​យេឆូ ​លាស​កើត​នៃ ជេសរី​ខាន់​ពាង់​នតើម​ទូ​លោស​ឞើស​នតុក​នៃ​ទែ​មរោច នតើម​ឞើស​ឞូ​រាញ​នហ៝​មា​ត៝ត់​លែៈ។ ហោម​អែ​តា​នៃ​ឞ្រាស​យេឆូ  នទ្រែល​មា​ឞូ​អូរ​អី​នៃ​នើស​ទើម។ ១០ ឞ្រាស​យេឆូ ​ងគឹល ជេសរី​លាស​មា​ឞូ​អូរ​អី​នៃ៖ “អើ​យោស អាស​ហាន់​ផូង​ខាន់​ពាង់​យ៝ត​រាងាត់? មោ​គែស​ទូ​ហ្វេ​អុច​តេៈ​ទោយ្ស​អៃ?” ១១ ឞូ​អូរ​អី​នៃ​អើស៖ “មោ​គែស​អោស កោរាញ”។ ឞ្រាស​យេឆូ ​លាស​មា​ពាង់៖ “គ៝ប់​មោ​ដ៝ង់​តេៈ​ទោយ្ស​អៃ អៃ​ឆឹត​ទោ យើន​មា​នតើម​ឞើស​នារ​អ្យា អៃ​លើយ​ហោម​អោស​ជាន​តីស”។]*

ឞ្រាស​យេឆូ ​ជេង​នាវ​អាង​មា​នែស​នតូ

១២ ឞ្រាស​យេឆូ ​ងើយ​តៃ​មា​ផូង​ប៝ន​លាន៖ “គ៝ប់​អ្យា​ជេង​តឹម​ឞាន​មា​នាវ​អាង​មា​ទឹង​លែៈ​ឞូនុយ្ស​តា​នែស​នតូ​អ្យា ឞូ​ម៝ស​តឹង​គ៝ប់ ពាង់​មោ​ហោម​អោស​គុ​រេស​តា​នាវ​ង៝ យ៝រ​លាស​ពាង់​មរា​គែស​នាវ​អាង​អី​អ៝ន់​នាវ​រេស”។* ១៣ ផូង​ផារីឆី ​លាស​មា​ឞ្រាស​យេឆូ ៖ “នាវ​មៃ​ងើយ​អី​នៃ​លោស​អេង​តាៈ​ឞើស​មៃ​នើម​ទើម មោ​គែស​ឞូនុយ្ស​អា​អេង​មឞើស​នាវ​មៃ​ងើយ​អី​នៃ លាស​នទ្រី​នាវ​មៃ​ងើយ​អី​នៃ​មោ​អោស​កើប​គែស​នាវ​ខ្លៃ”។ ១៤ ឞ្រាស​យេឆូ ​លាស៖ “ឞ៝ល​លាស​នាវ​គ៝ប់​ងើយ​អ្យា​លោស​អេង​តាៈ​ឞើស​ឆាក់​គ៝ប់​នើម​ទើម​កាដោយ នាវ​គ៝ប់​ងើយ​អ្យា​ហោម​គែស​នាវ​ខ្លៃ យ៝រ​លាស​គ៝ប់​គឹត​ឆាក់​គ៝ប់​នើម​ឞើស​តាៈ ជេសរី​គឹត​ដ៝ង់​នតុក​គ៝ប់​ហាន់។ យើន​មា​ផូង​ខាន់​មៃ​នើស​មោ​អោស​គឹត​គ៝ប់​ឞើស​តាៈ ជេសរី​មោ​ដ៝ង់​គឹត​អាស​នតុក​គ៝ប់​ហាន់។* ១៥ ខាន់​មៃ​ផាត​ទោយ្ស​តឹង​នាវ​វៃ​ផូង​ឞូនុយ្ស។ គ៝ប់​មោ​អោស​ផាត​ទោយ្ស​ឞូ ទូ​ហ្វេ​មោ​អើម។ ១៦ លាស​គ៝ប់​ផាត​ទោយ្ស​ឞូ នាវ​គ៝ប់​ផាត​ទោយ្ស​អី​នៃ​ជេង​ទី​ងាន់ យ៝រ​លាស​គ៝ប់​មោ​អោស​ផាត​ទោយ្ស​អេង​គ៝ប់​នើម​ទើម គែស​ឞឹ​គ៝ប់​នើម​តើម​ញជ្វាល់​គ៝ប់​ដ៝ង់​គុ​នទ្រែល​គ៝ប់។ ១៧ តា​នាវ​វៃ​ខាន់​មៃ​លែៈ​គែស​ញចីស៖ «លាស​គែស​ឞារ​ហៃ​ឞូនុយ្ស​មឞើស​ងក៝ច រី​មើ​កើប​នាវ​អី​នៃ​គែស​នាវ​ខ្លៃ»។* ១៨ គ៝ប់​មឞើស​ងក៝ច​នាវ​ឆាក់​គ៝ប់​នើម​អ្យា ជេសរី​គែស​ឞឹ​គ៝ប់​នើម​តើម​ញជ្វាល់​គ៝ប់​វាច់​ដ៝ង់ មឞើស​ងក៝ច​នាវ​ឆាក់​គ៝ប់​នើម​អ្យា”។* ១៩ ឞូ​អោប​ឞ្រាស​យេឆូ ៖ “អាស​ឞឹ​មៃ?” ពាង់​អើស៖ “ខាន់​មៃ​មោ​គឹត​នាល់​គ៝ប់ ខាន់​មៃ​មោ​ដ៝ង់​គឹត​នាល់​ឞឹ​គ៝ប់។ លាស​ខាន់​មៃ​គឹត​នាល់​គ៝ប់ រី​មើ​ខាន់​មៃ​គឹត​នាល់​ឞឹ​គ៝ប់​ដ៝ង់”។* ២០ ឞ្រាស​យេឆូ ​ងើយ​នាវ​នៃ នោក​ពាង់​គុ​នតី​លាស​ឞូ​តា​ជ៝ង់​គូង​ញីស​ជាន​ឞ្រាស ទាច់​កេង​នតុក​អ៝ន់​ហុប​ព្រាក់ យើន​មា​មោ​គែស​អោស​ឞូនុយ្ស​ឞាញ់​ញុប​ពាង់ យ៝រ​លាស​អេ​ហ៝ៈ​ត៝ត់​ទី​ម៝ង។*

នាវ​ទើយ​ឞ្រាស​យេឆូ 

២១ ឞ្រាស​យេឆូ ​លាស​តៃ​ខាន់​ពាង់៖ “គ៝ប់​តៃ​ទូ ខាន់​មៃ​តៃ​ជ៝យ​គ៝ប់ យើន​មា​ខាន់​មៃ​ខឹត​នអ៝ប់​មា​នាវ​តីស​ខាន់​មៃ​នើម។ នតុក​គ៝ប់​ហាន់ ខាន់​មៃ​មោ​អោស​ទើយ​ហាន់”។ ២២ មពោល​កោរាញ​ផូង​អីឆ្រាអែល ​តឹម​លាស​នទ្រាង់​ខាន់​ពាង់៖ “ម៝ស​គែស​នាវ​ខ្លៃ​លាស​ព្រែ​នៃ៖ «នតុក​គ៝ប់​ហាន់ ខាន់​មៃ​មោ​អោស​ទើយ​ហាន់»? គឹត​ពាង់​ងខឹត​អេង​ឆាក់​ពាង់​នើម?” ២៣ ឞ្រាស​យេឆូ ​លាស​តៃ៖ “ខាន់​មៃ​តាៈ​ឞើស​នែស​នតូ​អ្យា យើន​មា​គ៝ប់​តាៈ​ឞើស​កាលើ​ត្រោក​អី​នតុក​កោរាញ​ឞ្រាស​នើម។ ខាន់​មៃ​ជេង​នទើ​នែស​នតូ​អ្យា យើន​មា​គ៝ប់គ៝ប់​មោ​អោស​ជេង​នទើ​នែស​នតូ​អ្យា។* ២៤ គ៝ប់​លែៈ​មឞើស​មា​ខាន់​មៃ៖ «ខាន់​មៃ​ខឹត​នអ៝ប់​មា​នាវ​តីស​ខាន់​មៃ​នើម» យ៝រ​លាស លាស​ខាន់​មៃ​មោ​អោស​អ្យាត់​នាវ​គ៝ប់​មឞើស​ងក៝ច​នាវ​ឆាក់​គ៝ប់​នើម​អ្យា ខាន់​មៃ​ខឹត​ហោម​នអ៝ប់​មា​នាវ​តីស​ខាន់​មៃ​នើម​ងាន់​រ៝ មោ​អោស​គែស​យោៈ​នាវ​តីស”។*

២៥ ឞូ​អោប​ឞ្រាស​យេឆូ ៖ “លាស​នទ្រី​មៃ​ឞូ​ម៝ស?” ឞ្រាស​យេឆូ ​អើស៖ “គ៝ប់​លែៈ​អើម​មឞើស​ជេស​មា​ខាន់​មៃ។ ២៦ គ៝ប់​គែស​អ៝ក់​ងាន់​នាវ​គៃ​មា​អុច​មឞើស​ងក៝ច​អ៝ន់​មា​ខាន់​មៃ នអ៝ប់​មា​ផាត​ទោយ្ស​ខាន់​មៃ យើន​មា​គ៝ប់​មោ​អុច​អោស​មឞើស​ងក៝ច យ៝រ​លាស​កោរាញ​ឞ្រាស​នើម​តើម​ញជ្វាល់​គ៝ប់ពាង់​ជាន​តឹង​នាវ​ពាង់​មឞើស​នឹង ជេសរី​ម៝ស​នាវ​គ៝ប់​តាង់​តាៈ​ឞើស​ពាង់ នាវ​អី​នៃ​ទើម​គ៝ប់​មឞើស​ងក៝ច​អ៝ន់​មា​ឞូនុយ្ស​តា​នែស​នតូ​អ្យា”។ ២៧ យើន​មា​ផូង​ខាន់​ពាង់​មោ​វ៝ត់​អោស​នាវ​ឞ្រាស​យេឆូ ​មឞើស​ងក៝ច​កោរាញ​ឞ្រាស​ឞឹ​ពាង់​អ៝ន់​មា​ខាន់​ពាង់​នៃ។ ២៨ ឞ្រាស​យេឆូ ​លាស​មា​ខាន់​ពាង់៖ “តា​នារ​ខាន់​មៃ​នហាវ*​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​រី​តៃ តា​រី​មើ​ខាន់​មៃ​គឹត​លាស​គ៝ប់​អ្យា​ឞូ​ម៝ស គឹត​លាស​នទើ​គ៝ប់​ជាន មោ​គែស​អោស​ជាន​តឹង​ឆាក់​គ៝ប់​នើម​អុច។ គ៝ប់​ងើយ​នាវ​អី​នៃ​តឹង​នាវ​ឞឹ​គ៝ប់​ដាៈ​មា​គ៝ប់។* ២៩ កោរាញ​ឞ្រាស​នើម​តើម​ញជ្វាល់​គ៝ប់ពាង់​មោ​អោស​នត្លើយ​គ៝ប់​គុ​អេង ពាង់​គុ​នទ្រែល​គ៝ប់ យ៝រ​លាស​ទឹង​លែៈ​នទើ​គ៝ប់​ជាន​អ៝ន់​ពាង់​រាម់​មអាក​មរ៝”។ ៣០ នោក​ឞ្រាស​យេឆូ ​ងើយ​នៃ គែស​អ៝ក់​ឞូនុយ្ស​ឆឹត​ញឆីង​មា​ពាង់។

ឞូនុយ្ស​អី​ប៝ន​លាន​កោរាញ​ឞ្រាស​ងាន់

៣១ ជេសរី​ឞ្រាស​យេឆូ ​ងើយ​មា​ផូង​អីឆ្រាអែល ​អី​លែៈ​ញឆីង​មា​ពាង់៖ “លាស​ខាន់​អៃ​មៃ​គុ​ន៝ប់​តា​នាវ​គ៝ប់​នតី ខាន់​អៃ​មៃ​ជេង​អ៝ស​ម៝ន​គ៝ប់​ងាន់‌* ៣២ ជេសរី​ខាន់​អៃ​មៃ​គឹត​នាល់​នាវ​ងាន់ ជេសរី​នាវ​ងាន់​មរា​រាក្លាយ្ស​ខាន់​អៃ​មៃ​អ៝ន់​ជេង​ឞូនុយ្ស​ក៝ន​មែ”។* ៣៣ ផូង​ខាន់​ពាង់​លាស៖ “មើម​ទឹង​មៃ​លាស​ហេន៖ «ខាន់​អៃ​មៃ​មរា​ជេង​ឞូនុយ្ស​ក៝ន​មែ?» យ៝រ​លាស​ហេន​អី​អ្យា​ក៝ន​ឆៅ​អាឞ្រាហាម់ ​អី​ចែ​ទឹង​លែៈ​ផូង​អីឆ្រាអែល ​ឞ៝ន់ ហេន​មោ​ព្រ៝ត​អោស​គុ​ជាន​ទឹក​ឞូ”។* ៣៤ ឞ្រាស​យេឆូ ​លាស​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​អៃ​មៃ ឞូ​ម៝ស​ជាន​តីស ពាង់​អី​នៃ​ជេង​តឹម​ឞាន​មា​ទឹក​មា​នាវ​តីស​មោ​ឞ្លាវ​ឞាស​ជាន​តីស។* ៣៥ ឞូនុយ្ស​ទឹក​ឞូ ពាង់​មោ​អោស​គុ​មរ៝​តា​ជៃ​កោរាញ​ពាង់​នើម យើន​មា​ក៝ន​កោរាញ​នើម ពាង់​គុ​មរ៝​តា​ជៃ​ឞឹ​ពាង់​នើម​នៃ។ ៣៦ លាស​នទ្រី លាស​គ៝ប់​អី​ក៝ន​កោរាញ​ឞ្រាស​រាក្លាយ្ស​ខាន់​អៃ​មៃ ខាន់​អៃ​មៃ​ជេង​ឞូនុយ្ស​ក៝ន​មែ​ងាន់​រ៝។* ៣៧ គ៝ប់​លែៈ​គឹត​ខាន់​អៃ​មៃ​ផូង​ក៝ន​ឆៅ​អាឞ្រាហាម់  យើន​មា​ខាន់​អៃ​មៃ​អុច​ងខឹត​គ៝ប់ យ៝រ​លាស​ទឹង​លែៈ​នាវ​គ៝ប់​ងើយ នូយ្ស​នហ៝ម់​ខាន់​អៃ​មៃ​មោ​អោស​ឆ៝ៈ​ទើន។ ៣៨ ម៝ស​នាវ​គ៝ប់​មឞើស​ងក៝ច​មា​ខាន់​អៃ​មៃ ជេង​នទើ​គ៝ប់​លែៈ​ឆៃ​តា​ឞឹ​គ៝ប់​នើម យើន​មា​ខាន់​អៃ​មៃ​ជាន​តឹង​នាវ​ឞឹ​ខាន់​អៃ​មៃ​នើម​មឞើស”។ ៣៩ ខាន់​ពាង់​លាស​មា​ឞ្រាស​យេឆូ ៖ “ឞឹ​ហេន​អាឞ្រាហាម់ ”។ ឞ្រាស​យេឆូ ​លាស៖ “លាស​ខាន់​អៃ​មៃ​ផូង​ក៝ន​ឆៅ​អាឞ្រាហាម់ ​ងាន់ ខាន់​អៃ​មៃ​ជាន​នទើ​កើត​អាឞ្រាហាម់ ​លែៈ​ជាន​ដ៝ង់។ ៤០ អាបៃ​អ្យា​គ៝ប់​មឞើស​ងក៝ច​មា​ខាន់​អៃ​មៃ​នាវ​ងាន់ នាវ​អី​គ៝ប់​តាង់​តាៈ​ឞើស​កោរាញ​ឞ្រាស តីស​មា​ខាន់​អៃ​មៃ​អុច​ងខឹត​គ៝ប់។ យើន​មា​អាឞ្រាហាម់ ​មោ​អោស​ជាន​កើត​នអៃ។ ៤១ ខាន់​អៃ​មៃ​ជាន​នទើ​ឞឹ​ខាន់​អៃ​មៃ​នើម​ជាន”។ ខាន់​ពាង់​លាស​មា​ឞ្រាស​យេឆូ ៖ “ហេន​អ្យា​ក៝ន​មែ​គ្លែ​អាល់​ងាន់ ឞឹ​ហេន​កោរាញ​ឞ្រាស​ទូ​ហ្វេ​ទើម”។*

៤២ ឞ្រាស​យេឆូ ​លាស​តៃ​មា​ខាន់​ពាង់៖ “លាស​កោរាញ​ឞ្រាស​ឞឹ​ខាន់​អៃ​មៃ​ងាន់ ទី​លាស​ខាន់​អៃ​មៃ​រ៝ង់​មា​គ៝ប់​ដ៝ង់ យ៝រ​លាស​គ៝ប់​អ្យា​លោស​តាៈ​ឞើស​កោរាញ​ឞ្រាស​វាច់​តា​អ្យា។ គ៝ប់​មោ​អោស​លោស​តឹង​ឆាក់​គ៝ប់​នើម​អុច កោរាញ​ឞ្រាស​នើម​ញជ្វាល់​គ៝ប់​វាច់​តា​អ្យា។ ៤៣ មើម​ទឹង​ខាន់​អៃ​មៃ​មោ​វ៝ត់​នាវ​គ៝ប់​នតី? យ៝រ​លាស​ខាន់​អៃ​មៃ​មោ​ឞ្លាវ​អ្យាត់​នាវ​គ៝ប់​នតី។* ៤៤ ឞឹ​ខាន់​អៃ​មៃ​នើស​ឆាតាង់ ​អី​កោរាញ​មពោល​ឞ្រាស​អ្យើស ខាន់​អៃ​មៃ​អុច​ជាន​តឹង​នាវ​ពាង់​អុច។ ពាង់​ងខឹត​ឞូនុយ្ស​ឞើស​នតើម​ឆាអើម​ងាន់ ពាង់​អី​នើម​មរោស នទ្រែល​មា​ពាង់​មោ​អោស​ងើយ​នាវ​ងាន់ យ៝រ​លាស​តា​នូយ្ស​នហ៝ម់​ពាង់​មោ​គែស​អោស​នាវ​ងាន់។ ទោល​ពាង់​មឞើស​ងើយ​មរោស ពាង់​តឹម​ទី​មា​នូយ្ស​នហ៝ម់​ពាង់​នើម​រ៝ យ៝រ​លាស​ពាង់​នើស​ជេង​នើម​មរោស នទ្រែល​មា​ជេង​នើម​តើម​ទឹង​លែៈ​នាវ​មរោស​ដ៝ង់។* ៤៥ នទ្រី​ទឹង​ខាន់​អៃ​មៃ​មោ​អោស​អ្យាត់​នាវ​គ៝ប់ យ៝រ​លាស​គ៝ប់​នតី​នាវ​ងាន់។ ៤៦ តា​ផូង​ខាន់​អៃ​មៃ​នៃ អើម​គែស​លាស​ទូ​ហ្វេ​ឞូនុយ្ស​ទើយ​នតោន​គ៝ប់​គែស​ជាន​នាវ​តីស? លាស​គ៝ប់​នតី​នាវ​ងាន់ មើម​ទឹង​ខាន់​អៃ​មៃ​មោ​អ្យាត់​គ៝ប់?* ៤៧ ឞូ​ម៝ស​ជេង​ប៝ន​លាន​កោរាញ​ឞ្រាស ពាង់​អី​នៃ​អ្យាត់​នាវ​កោរាញ​ឞ្រាស។ ខាន់​អៃ​មៃ​មោ​អោស​ជេង​ប៝ន​លាន​កោរាញ​ឞ្រាស នទ្រី​ទឹង​ខាន់​អៃ​មៃ​មោ​អ្យាត់​នាវ​គ៝ប់​នៃ”។

ឞ្រាស​យេឆូ  នទ្រែល​មា​អាឞ្រាហាម់ 

៤៨ មពោល​កោរាញ​ផូង​អីឆ្រាអែល ​លាស​ឞ្រាស​យេឆូ ៖ “ទី​មោ​លាស​មោ លាស​ហេន​លាស​មៃ​ផូង​ឞ្រី​ឆាមារី †​គែស​ឞ្រាស​អ្យើស​គុ​តា​មៃ?”* ៤៩ ឞ្រាស​យេឆូ ​អើស៖ “គ៝ប់​មោ​អោស​គែស​ឞ្រាស​អ្យើស​គុ​តា​គ៝ប់គ៝ប់​យើក​មា​ឞឹ​គ៝ប់​នើម តីស​មា​ខាន់​មៃ​មឺច​រាម៝ត​គ៝ប់​ច្រាវ។ ៥០ គ៝ប់​មោ​អោស​ជ៝យ​គៃ​មា​លឺ​អេង​ឆាក់​គ៝ប់​នើម យើន​មា​គែស​ទូ​ហ្វេ​ឆើម​ជ៝យ​អ៝ន់​លឺ​គ៝ប់ពាង់​អី​កោរាញ​ផាត​ទោយ្ស​ឆ៝ង់​ដ៝ង់។ ៥១ គ៝ប់​លាស​នហេល​នានេៈ​ងាន់​មា​ខាន់​មៃ ឞូ​ម៝ស​ញអោត​តឹង​នាវ​គ៝ប់​នតី ពាង់​មោ​គែស​ខឹត​អោស”។* ៥២ មពោល​កោរាញ​ផូង​អីឆ្រាអែល ​លាស​ឞ្រាស​យេឆូ ៖ “អាបៃ​អ្យា​ហេន​លែៈ​គឹត​មៃ​គែស​ឞ្រាស​អ្យើស​គុ​តា​មៃ​ងាន់​រ៝ យ៝រ​លាស​អាឞ្រាហាម់  នទ្រែល​មា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ខឹត​លែៈ​ផ្យៅ យើន​មា​មៃមៃ​លាស៖ «ឞូ​ម៝ស​ញអោត​តឹង​នាវ​គ៝ប់​នតី ពាង់​មោ​គែស​ខឹត​អោស»។ ៥៣ អើម​មៃ​ក្វ៝ង់​រាលាវ​ចែ​ហេន​អាឞ្រាហាម់ ​បាស? យ៝រ​លាស​ពាង់ នទ្រែល​មា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ខឹត​លែៈ​ផ្យៅ។ លាស​នទ្រី​មៃ​អី​នៃ មើម​មៃ​កើប​ឆាក់​មៃ​នើម​មេស?”* ៥៤ ឞ្រាស​យេឆូ ​លាស៖ “លាស​គ៝ប់​ជ៝យ​គៃ​មា​លឺ​អេង​ឆាក់​គ៝ប់​នើម នាវ​លឺ​អី​នៃ​មោ​អោស​គែស​នាវ​ខ្លៃ។ យើន​មា​ឞឹ​គ៝ប់​នើម​អុច​ឞូ​លឺ​ឆាក់​គ៝ប់ពាង់​អី​កោរាញ​ឞ្រាស​អី​ខាន់​មៃ​លាស​យើក​មឞាស​នៃ​នើស។ ៥៥ ខាន់​មៃ​មោ​អោស​គឹត​នាល់​ពាង់ យើន​មា​គ៝ប់គ៝ប់​គឹត​នាល់​ពាង់។ លាស​គ៝ប់​លាស គ៝ប់​មោ​អោស​គឹត​នាល់​ពាង់គ៝ប់​ជេង​ឞូនុយ្ស​ងើយ​មរោស​តឹម​ឞាន​មា​ខាន់​មៃ​ដ៝ង់។ យើន​មា​គ៝ប់​លែៈ​នាល់​ពាង់​ងាន់ នទ្រែល​មា​ញអោត​នាវ​ពាង់​ងើយ​ជឹត។* ៥៦ អាឞ្រាហាម់ ​ចែ​ខាន់​មៃ ពាង់​រាម់​មអាក​ងាន់​នោក​កោរាញ​ឞ្រាស​អ៝ន់​ពាង់​គឹត​ល៝រ ពាង់​មរា​ឆៃ​នាវ​គ៝ប់​វាច់។ ពាង់​លែៈ​ឆៃ​គ៝ប់​វាច់​ងាន់​រ៝‡ ជេសរី​ពាង់​រាម់​មអាក​ហោ​ងាន់”។* ៥៧ មពោល​កោរាញ​ផូង​អីឆ្រាអែល ​លាស​ឞ្រាស​យេឆូ ៖ “មៃ​អេ​ហ៝ៈ​ត៝ត់ ៥០ នាម់! មើម​ទឹង​មៃ​លាស​លែៈ​ឆៃ​អាឞ្រាហាម់ ?” ៥៨ ឞ្រាស​យេឆូ ​លាស៖ “គ៝ប់​លាស​នហេល​នានេៈ​ងាន់​មា​ខាន់​មៃ នោក​អាឞ្រាហាម់ ​អេ​ហ៝ៈ​ទែស គ៝ប់​លែៈ​អើម​គែស​ជេស”។* ៥៩ កើត​នទ្រី​ទឹង​ខាន់​ពាង់​ទោញ​លុ​គៃ​មា​នតុប​ងខឹត​ឞ្រាស​យេឆូ  យើន​មា​ពាង់​ក្រាប​ឞើស​ខាន់​ពាង់​នៃ ជេសរី​លោស​ឞើស​ជ៝ង់​គូង​ញីស​ជាន​ឞ្រាស​រី។*

៩

ឞ្រាស​យេឆូ ​ជាន​ឞាស​ទូ​ហ្វេ​ឞូនុយ្ស​ចែស​មាត់

១ នោក​ឞ្រាស​យេឆូ ​ហាន់​រ៝ៈ​ត្រ៝ង ពាង់​ឆៃ​ទូ​ហ្វេ​ឞូ​ក្លោ​ចែស​មាត់​នតើម​ឞើស​នទុល​មែ។ ២ មពោល​អ៝ស​ម៝ន​អោប​ឞ្រាស​យេឆូ ៖ “អើ​នើម​នតី ឞើស​តាៈ​នាវ​តីស​អី​នៃ ទឹង​ពាង់​ចែស​មាត់​នតើម​ឞើស​នទុល​មែ​កើត​នៃ? តាៈ​ឞើស​ពាង់​នើម​ជាន​តីស មោ​លាស​តាៈ​ឞើស​មេៈ​ឞឹ​ពាង់​ជាន​តីស?”* ៣ ឞ្រាស​យេឆូ ​អើស៖ “មោ​អោស​តាៈ​ឞើស​នាវ​តីស​ពាង់​នើម មោ​ដ៝ង់​នាវ​តីស​មេៈ​ឞឹ​ពាង់។ ពាង់​ចែស​មាត់​យ៝រ​លាស​កោរាញ​ឞ្រាស​អុច​អ៝ន់​ឞូ​ឆៃ​នាវ​ទើយ​ពាង់​នើម​តា​ឞូនុយ្ស​អី​នៃ។* ៤ អ្យាត់​មា​ឞ៝ន់​ហោម​ជាន​ការ​មា​កោរាញ​ឞ្រាស​នើម​តើម​ញជ្វាល់​គ៝ប់​វាច់ នោក​ត្រោក​ហោម​អាង។ មាង់​ឞើយ​ត៝ត់ ជេសរី​លាស​ត្រោក​លែៈ​មាង់*​មោ​ហោម​អោស​គែស​ឞូនុយ្ស​ទើយ​ជាន​ការ។* ៥ នោក​គ៝ប់​ហោម​គុ​តា​នែស​នតូ​អ្យា គ៝ប់​តឹម​ឞាន​មា​នាវ​អាង​មា​ទឹង​លែៈ​ឞូនុយ្ស​តា​នែស​នតូ​អ្យា”។* ៦ ជេស​ឞ្រាស​យេឆូ ​ងើយ​កើត​នៃ ពាង់​ឆ៝ស​ទាក​ទីវ​តា​នែស លាយ​ទាក​ទីវ​អី​នៃ​មា​នែស ហឹង​តា​មាត់​ឞូនុយ្ស​ចែស​នៃ។* ៧ ជេសរី​ឞ្រាស​យេឆូ ​ដាៈ​ពាង់៖ “ហាន់​ហ៝ម់ ហាន់​រាពោស​មាត់​មៃ​នៃ​តា​ទាក​ងលៅ​ឆីល៝ម ​រី” - រាឞ្លាង​ងើយ​លាស​«ឆីល៝ម »​នៃ «ឞូ​ដាៈ​ហាន់» ជេង​ទាក​ងលៅ​អី​ឞូ​ជាន។ ឞូនុយ្ស​ចែស​មាត់​នៃ​ហាន់​រាពោស​រ៝ ជេសរី​មាត់​ពាង់​ឆៃ​អាង ពាង់​ឆឹត​ឞើស​រី។ ៨ ផូង​ច្យៅ​មែង នទ្រែល​មា​ផូង​វៃ​ឆៃ​ពាង់​គុ​ទាន់​ព្រាក់​ឞូ​អា​ល៝រ​នើស ខាន់​ពាង់​តឹម​លាស៖ “ឞូ​ក្លោ​អី​នៃ​បាស​គុ​ទាន់​ឞូ​អា​ល៝រ​នើស?” ៩ គែស​ឞូនុយ្ស​អាបាៈ​លាស៖ “ពាង់​អី​នៃ​រ៝”។ ឞូនុយ្ស​អាបាៈ​ជឹត​លាស៖ “មោ មោ​ទី​ពាង់​អោស ពាង់​តឹម​ត្រុប​មាត់​ទើម”។ យើន​មា​ពាង់​នើម​អី​តាៈ​ចែស​មាត់​នៃ​លាស៖ “គ៝ប់​យា”។ ១០ ឞូ​អោប​ពាង់៖ “មើម​ទឹង​អាង​មាត់​មៃ​អី​នៃ​នើស?” ១១ ពាង់​មឞើស​មា​ឞូ៖ “គែស​ទូ​ហ្វេ​ឞូនុយ្ស​រាញា​យេឆូ ពាង់​ឆ៝ៈ​ទាក​ឞ៝ក់​ហឹង​តា​មាត់​គ៝ប់ ជេសរី​ដាៈ​គ៝ប់​ហាន់​រាពោស​តា​ទាក​ងលៅ​ឆីល៝ម ។ គ៝ប់​ហាន់​រាពោស មាត់​គ៝ប់​ឆៃ​អាង​រ៝”។ ១២ ឞូ​អោប​ឞូនុយ្ស​ចែស​មាត់​នៃ៖ “អាស​ពាង់​អាបៃ?” ឞូនុយ្ស​ចែស​មាត់​នៃ​អើស៖ “គឹត​អែស!”

ផូង​ផារីឆី ​អោប​ជែក​ឞូនុយ្ស​ចែស​មាត់​នៃ​នើស

១៣ ជេសរី​ឞូ​លែវ​ឞូនុយ្ស​អី​តាៈ​ចែស​មាត់​អី​នៃ​ហាន់​តា​ផូង​ផារីឆី ។ ១៤ នោក​ឞ្រាស​យេឆូ ​លាយ​ទាក​ទីវ​ពាង់​នើម​មា​នែស នទ្រែល​មា​ជាន​អ៝ន់​មាត់​ឞូនុយ្ស​ឆៃ​អាង​នៃ​នើស​ជេង​តា​នារ​ឆាបាត់ ​អី​នារ​រាលូ​ផូង​អីឆ្រាអែល ‌* ១៥ កើត​នទ្រី​ទឹង​ផូង​ផារីឆី ​អោប​ឞូនុយ្ស​តាៈ​ចែស​មាត់​អី​នៃ៖ “មើម​ទឹង​អាង​មាត់​មៃ​នៃ​នើស?” ឞូនុយ្ស​ចែស​មាត់​នៃ​មឞើស​មា​ផូង​ផារីឆី ៖ “ពាង់​ឆ៝ៈ​ទាក​ឞ៝ក់​ហឹង​តា​មាត់​គ៝ប់ ជេសរី​គ៝ប់​រាពោស មាត់​គ៝ប់​ឆៃ​អាង​រ៝”។ ១៦ ផូង​ផារីឆី ​អាបាៈ​តឹម​លាស​នទ្រាង់​ខាន់​ពាង់៖ “ឞូនុយ្ស​អី​នៃ​មោ​គែស​អោស​លោស​តាៈ​ឞើស​កោរាញ​ឞ្រាស យ៝រ​លាស​ពាង់​មោ​ជាន​តឹង​នាវ​វៃ​តា​នារ​ឆាបាត់ ​អី​នារ​រាលូ†”។ អាបាៈ​ជឹត​លាស៖ “លាស​ឞូនុយ្ស​តីស មើម​ទឹង​ពាង់​ទើយ​ជាន​នាវ​ខ្លៃ​កើត​នអា?” ជេសរី​ខាន់​ពាង់​ជេង​តឹម​ងខាស​មពោល។* ១៧ ជេសរី​ខាន់​ពាង់​អោប​តៃ​ឞូនុយ្ស​អី​តាៈ​ចែស​មាត់​នៃ​ជឹត៖ “លាស​នទ្រី​អាស​មៃ ពាង់​អី​តើម​ជាន​មាត់​មៃ​ឆៃ​អាង​នៃ ឞូ​ម៝ស​មៃ​លាស​មេស?” ឞូនុយ្ស​ចែស​មាត់​នៃ​អើស៖ “ពាង់​ឞូនុយ្ស​នតើយ្ស​នាវ​ងើយ​កោរាញ​ឞ្រាស”។ ១៨ យើន​មា​មពោល​កោរាញ​ផូង​អីឆ្រាអែល ​អេ​ហ៝ៈ​អ្យាត់​អោស​លាស​ឞូនុយ្ស​អី​នៃ​ឞើស​នតើម​នើស​ពាង់​ចែស អាបៃ​អ្យា​លែៈ​ឆៃ​អាង ខាន់​ពាង់​ក្វាល់​អី​មេៈ​ឞឹ​ពាង់​ប៝ត់។ ១៩ ឞ្រោៈ​ត៝ត់​តា​នៃ ខាន់​ពាង់​អោប៖ “ឞូនុយ្ស​អ្យា​ក៝ន​ខាន់​អៃ​មៃ​ងាន់? ខាន់​អៃ​មៃ​លាស​ពាង់​ចែស​មាត់​នតើម​ឞើស​នទុល​មែ អាបៃ​អ្យា​មើម​ទឹង​មាត់​ពាង់​ជេង​អាង?” ២០ មេៈ​ឞឹ​ពាង់​អើស៖ “ពាង់​ក៝ន​ហេន​ងាន់ ហេន​លែៈ​គឹត​នហេល​ពាង់​ចែស​មាត់​នតើម​ឞើស​នទុល​មែ​ងាន់​ដ៝ង់‌ ២១ យើន​មា​ឞើស​តាៈ​មាត់​ពាង់​ទឹង​ឆៃ​អាង​ហេន​មោ​គឹត​អោស។ ឞូ​ម៝ស​ជាន​អ៝ន់​មាត់​ពាង់​ឆៃ​អាង​នៃ ហេន​មោ​គឹត​ដ៝ង់។ ខាន់​មៃ​អោប​អេង​ឆាក់​ពាង់​នើម​តា​នៃ ពាង់​លែៈ​ក្វ៝ង់ លែៈ​ឞ្លាវ​មឞើស​ងក៝ច​អេង​ឆាក់​ពាង់​នើម”។ ២២ ទឹង​មេៈ​ឞឹ​ពាង់​ងើយ​កើត​នៃ ខាន់​ពាង់​ក្លាច​មពោល​កោរាញ​ផូង​អីឆ្រាអែល  យ៝រ​លាស​មពោល​កោរាញ​ផូង​អីឆ្រាអែល ​លែៈ​តឹម​ទី​នាវ លាស​ឞូ​ម៝ស​កើប​ឞ្រាស​យេឆូ ​ជេង​ឞ្រាស​ក្រីស  ឞូ​មព្រើស​លើយ​អ៝ន់​លោស​ឞើស​នតុក​ញីស​រាបុន​ផូង​អីឆ្រាអែល ​ខាន់​ពាង់​នើម។* ២៣ កើត​នទ្រី​ទឹង​មេៈ​ឞឹ​ពាង់​លាស៖ “ខាន់​មៃ​អោប​អេង​ឆាក់​ពាង់​នើម​តា​នៃ​អែស យ៝រ​លាស​ពាង់​លែៈ​ក្វ៝ង់”។

២៤ ជេសរី​ឞូ​ក្វាល់​តៃ​ឞូនុយ្ស​តាៈ​ចែស​មាត់​នៃ​អោប​តៃ​ទូ​តឹ​ជឹត ឞូ​លាស​ពាង់៖ “ហេន​ដាៈ​មៃ​ងើយ​នាវ​ងាន់​ហ៝ម់​តា​នាប់​មាត់​កោរាញ​ឞ្រាស! ហេន​លែៈ​គឹត​ជេស​ឞូនុយ្ស​អី​នៃ ពាង់​ឞូនុយ្ស​ជាន​តីស​ងាន់”។* ២៥ ឞូនុយ្ស​អី​តាៈ​ចែស​មាត់​នៃ​អើស​មា​ខាន់​ពាង់៖ “គ៝ប់​មោ​គឹត​អោស​ពាង់​ឞូនុយ្ស​ជាន​តីស មោ​លាស​មោ។ យើន​មា​គ៝ប់​គឹត​ឆាក់​គ៝ប់​នើម ឞើស​នតើម​នើស​មាត់​គ៝ប់​ចែស អាបៃ​អ្យា​មាត់​គ៝ប់​លែៈ​ឆៃ​អាង”។ ២៦ ខាន់​ពាង់​អោប​តៃ​ពាង់៖ “លាស​នទ្រី​មើម​ពាង់​ជាន​អ៝ន់​មាត់​មៃ​ឆៃ​អាង​នៃ​នើស​មេស? មាៈ​នទើ​ពាង់​ជាន​មេស?” ២៧ ឞូនុយ្ស​ចែស​មាត់​នៃ​អើស៖ “គ៝ប់​លែៈ​ជេស​ងក៝ច​មា​ខាន់​មៃ តីស​មា​ខាន់​មៃ​មោ​អុច​អ្យាត់​អោស។ អាបៃ​អ្យា​មើម​ទឹង​ខាន់​មៃ​អុច​ដាៈ​គ៝ប់​ងក៝ច​តៃ​ទូ​តឹ​ជឹត? ខាន់​មៃ​អុច​ជាន​អ៝ស​ម៝ន​ពាង់​ដ៝ង់​បាស?” ២៨ ខាន់​ពាង់​មឺច​រាម៝ត​អោឞាល់៖ “មៃ​អី​លាស​អ៝ស​ម៝ន​ពាង់ ហេន​អ្យា​អ៝ស​ម៝ន​ចែ​មោឆេ ។ ២៩ ហេន​គឹត​កោរាញ​ឞ្រាស​លែៈ​ងើយ​មា​មោឆេ ​ងាន់ យើន​មា​ឞូនុយ្ស​អី​នៃ​ហេន​មោ​គឹត​អោស ឞើស​តាៈ​នាវ​ទើយ​ពាង់!”* ៣០ ឞូនុយ្ស​អី​តាៈ​ចែស​មាត់​អី​នៃ​លាស៖ “គ៝ប់​មោ​វ៝ត់​អោស​ខាន់​មៃ​លាស​មោ​គឹត​ឞើស​តាៈ​នាវ​ទើយ​ពាង់ យើន​មា​ពាង់​លែៈ​ជាន​អ៝ន់​មាត់​គ៝ប់​ឆៃ​អាង។ ៣១ ឞ៝ន់​លែៈ​គឹត លាស​ឞូនុយ្ស​ជាន​តីស កោរាញ​ឞ្រាស​មោ​អ្យាត់​អោស។ ឞូនុយ្ស​ឞ្លាវ​ក្លាច​យើក​មា​ពាង់ នទ្រែល​មា​ជាន​តឹង​នាវ​ពាង់​អុច​មើ​ពាង់​អ្យាត់។* ៣២ នតើម​ឞើស​កោរាញ​ឞ្រាស​រាហាក់​ញជេង​នែស​នតូ អេ​ហ៝ៈ​ព្រ៝ត​តាង់​គែស​ឞូនុយ្ស​ឞ្លាវ​ជាន​ឞូនុយ្ស​ចែស​មាត់​ឞើស​នទុល​មែ​អ៝ន់​ឆៃ​អាង។ ៣៣ លាស​ឞូនុយ្ស​អី​នៃ​មោ​គែស​លោស​តាៈ​ឞើស​កោរាញ​ឞ្រាស ពាង់​មោ​អោស​ទើយ​ជាន​នទើ​កើត​នៃ”។ ៣៤ ឞូ​លាស​មា​ពាង់៖ “មៃ​ជេង​ឞូនុយ្ស​ជាន​តីស​ហោ​ងាន់​ឞើស​នទុល​មែ មើម​មៃ​ឞាញ់​នតី​លាស​មា​ហេន!” ជេសរី​ឞូ​មព្រើស​អោឞាល់​លោស​អា​ទីស‡។

៣៥ ឞ្រាស​យេឆូ ​តាង់​ឞូ​មព្រើស​ឞូនុយ្ស​អី​តាៈ​ចែស​មាត់​នៃ​នើស​លោស​អា​ទីស ជេសរី​ឞ្រាស​យេឆូ ​ជ៝យ​ម៝ប់​ពាង់ អោប៖ “អាស​មៃ​ញឆីង​ដ៝ង់​មា​ក៝ន​ឞូនុយ្ស​អី​តាៈ​ឞើស​កោរាញ​ឞ្រាស?” ៣៦ ពាង់​អើស៖ “អើ​កោរាញ អាស​ពាង់​អី​រី​មេស ឆើម​មឞើស​អ៝ន់​គ៝ប់ គ៝ប់​ឞែ​មា​ញឆីង​មា​ពាង់”។ ៣៧ ឞ្រាស​យេឆូ ​លាស៖ “មៃ​លែៈ​ឆៃ​ពាង់ពាង់​អ្យា​ហែស​អី​លែៈ​តឹម​ងើយ​មា​មៃ​អាបៃ​អ្យា”។* ៣៨ ឞូនុយ្ស​ចែស​មាត់​នៃ​លាស​មា​ឞ្រាស​យេឆូ ៖ “អើ​កោរាញ គ៝ប់​ញឆីង​មា​មៃ”។ ជេសរី​ឞូនុយ្ស​ចែស​មាត់​នៃ​យើក​មឞាស​ឞ្រាស​យេឆូ ​តា​នៃ​រ៝។

៣៩ ឞ្រាស​យេឆូ ​លាស៖ “គ៝ប់​វាច់​តា​នែស​នតូ​អ្យា គៃ​មា​ផាត​ទោយ្ស​ទឹង​លែៈ​ឞូនុយ្ស ជេសរី​អ៝ន់​ឞូនុយ្ស​ចែស​មាត់​ជេង​ឆៃ​អាង នអ៝ប់​មា​ញហើ​មា​ឞូនុយ្ស​អី​កើប​អេង​មាត់​ខាន់​ពាង់​នើម​ឆៃ​អាង ខាន់​ពាង់​បេង​មា​ចែស យ៝រ​លាស​ឞូនុយ្ស​គឹត​នាល់​កោរាញ​ឞ្រាស​ងាន់​តឹម​ឞាន​មា​ឆៃ​អាង”។* ៤០ ផូង​ផារីឆី ​អី​គុ​នទ្រែល​ឞ្រាស​យេឆូ ​តា​នៃ តាង់​ពាង់​លាស​កើត​នៃ ជេសរី​អោប​ពាង់៖ “លាស​នទ្រី​មៃ​ក្វាល់​ហេន​អ្យា​ឞូនុយ្ស​ចែស​មាត់​បាស?” ៤១ ឞ្រាស​យេឆូ ​លាស​មា​ខាន់​ពាង់៖ “លាស​ខាន់​មៃ​ឞូនុយ្ស​ចែស​មាត់​ងាន់​តា​នាវ​មឹន មោ​គឹត​វ៝ត់​នាវ​កោរាញ​ឞ្រាស ខាន់​មៃ​មោ​អោស​គែស​ទោយ្ស តីស​មា​ខាន់​មៃ​កើប​អេង​មាត់​ខាន់​មៃ​ឆៃ​អាង​លែៈ​គឹត​វ៝ត់​នាវ​កោរាញ​ឞ្រាស យើន​មា​មោ​អោស​រ៝ម​គ៝ប់ កើត​នទ្រី​ទោយ្ស​ហោម​ក្រេប​មរ៝​តា​ខាន់​មៃ”។*

១០

ឞ្រាស​យេឆូ ​ជេង​នើម​ច្យាប់​អ្វែស

១ ជេសរី​ឞ្រាស​យេឆូ ​លាស​ជឹត៖ “គ៝ប់​លាស​នហេល​នានេៈ​ងាន់​មា​ខាន់​មៃ ឞូ​ម៝ស​លាប់​តា​ត្រោម​ងគារ​ឞែ​ឞ្យាប់ មោ​អោស​លាប់​រ៝ៈ​មពោង​ងគារ បេង​មា​ហាវ​លាប់​ងខើង​ត្រ៝ង​អេង​ច្រាវ ពាង់​អី​នៃ​ជេង​ឞូនុយ្ស​នតុង។ ២ យើន​មា​ឞូ​ម៝ស​លាប់​រ៝ៈ​មពោង​ងគារ ឞូនុយ្ស​អី​នៃ​ងាន់​រ៝​ជេង​នើម​ច្យាប់​ឞែ​ឞ្យាប់​អី​គុ​តា​ត្រោម​ងគារ​អី​នៃ។ ៣ ឞូនុយ្ស​ម៝ត់​ញជ្រាង់​ងគារ​ពាង់​ឆើម​ពើក​មពោង​មា​នើម​ច្យាប់​ឞែ​ឞ្យាប់​អី​នៃ​អ៝ន់​លាប់។ ទឹង​លែៈ​ឞែ​ឞ្យាប់​នាល់​ឞ៝រ់​មឞូង​ឞូនុយ្ស​អី​ច្យាប់​ខាន់​ពាង់​ទាទេ ឞូនុយ្ស​អី​នៃ​ក្វាល់​ទឹង​លែៈ​ឞែ​ឞ្យាប់​ពាង់​នើម​នៃ​តឹង​រាញា​អេងៗ ជេសរី​ពាង់​លែវ​ឞែ​ឞ្យាប់​លោស​ឞើស​ទីស​ងគារ​នៃ។ ៤ ត៝ត់​ឞែ​ឞ្យាប់​លែៈ​លោស​ឞើស​ទីស​ងគារ​លែៈ​ផ្យៅ ពាង់​នើម​ឞ្រោៈ​ឞើស​នាប់ ឞែ​ឞ្យាប់​តឹង​ឞើស​កើយ​ឞើស​កើយ​ពាង់​នើម យ៝រ​លាស​ទឹង​លែៈ​ឞែ​ឞ្យាប់​អី​នៃ​លែៈ​នាល់​ឞ៝រ់​មឞូង​ពាង់​ទាទេ។ ៥ ផូង​ឞែ​ឞ្យាប់​អី​នៃ​មោ​អោស​តឹង​ឞូ​អេង ខាន់​ពាង់​ញច្វាត់​ងាយ​ឞើស​ឞូ​អេង​រ៝ យ៝រ​លាស​ខាន់​ពាង់​មោ​អោស​គឹត​នាល់​ឞ៝រ់​មឞូង​ឞូ​អេង”។ ៦ ឞ្រាស​យេឆូ ​ងើយ​នាវ​នតឹត​អី​នៃ​មា​ផូង​ផារីឆី ​អី​គុ​តា​នៃ យើន​មា​ខាន់​ពាង់​មោ​វ៝ត់​អោស ម៝ស​នាវ​ពាង់​អុច​ងើយ​អី​នៃ។

៧ នទ្រី​ទឹង​ឞ្រាស​យេឆូ ​ងើយ​តៃ​ទូ​តឹ​ជឹត​មា​ខាន់​ពាង់៖ “គ៝ប់​លាស​នហេល​នានេៈ​ងាន់​មា​ខាន់​មៃ គ៝ប់​អ្យា​ជេង​តឹម​ឞាន​មា​មពោង​ឞែ​ឞ្យាប់​មា​លោស​លាប់។* ៨ ទឹង​លែៈ​នើម​នតី​ផូង​អីឆ្រាអែល  នទ្រែល​មា​ទឹង​លែៈ​កោរាញ​ផូង​អីឆ្រាអែល ​អី​ហាន់​ល៝រ​ឞើស​នាប់​គ៝ប់ តីស​មា​នតី​ងក្លាៈ ខាន់​ពាង់​ឞូនុយ្ស​នតុង​ទាទេ ឞែ​ឞ្យាប់​អី​នៃ​មោ​អ្យាត់​អោស​ឞ៝រ់​មឞូង​ខាន់​ពាង់។ ៩ គ៝ប់​អ្យា​តឹម​ឞាន​មា​មពោង ឞូ​ម៝ស​លាប់​រ៝ៈ​មពោង​អី​នៃ​មរា​គែស​នាវ​រាក្លាយ្ស គ៝ប់​ម៝ត់​ញជ្រាង់​ពាង់​តឹម​ឞាន​មា​ឞែ​ឞ្យាប់​លោស​លាប់​ឞើស​ត្រោម​ងគារ​ឆៃ​រេប​ឆា​ដ៝ង់។* ១០ ឞូនុយ្ស​នតុង​វាច់ ពាង់​គៃ​មា​នតុង មា​ងខឹត មា​លើស​ញអើស​ទើម។ យើន​មា​គ៝ប់​វាច់ គៃ​មា​អ៝ន់​ឞូនុយ្ស​គែស​នាវ​រេស គែស​នាវ​រេស​ទុត​អ្វែស​ងាន់”។

១១ “គ៝ប់​អ្យា​អី​នើម​ច្យាប់​អ្វែស។ នើម​ច្យាប់​អ្វែស​ពាង់​ជាវ​ឆាក់​ពាង់​នើម​អ៝ន់​មា​ឞែ​ឞ្យាប់​ពាង់។** ១២ ល៝ង់​ឞូនុយ្ស​ច្យាប់​ជាន​ការ​គៃ​មា​គែស​នទើ​ងខោម​ទើម មោ​អោស​ទី​ជេង​ឞូនុយ្ស​ច្យាប់​ងាន់ មោ​អោស​ទី​ជេង​នើម​តើម​ឞែ​ឞ្យាប់​អី​នៃ លាស​ឆៃ​ត៝ត់​ឆ៝​ឞ្រី​វាច់ ពាង់​ញច្វាត់​នត្លើយ​ឞែ​ឞ្យាប់​រ៝ អ៝ន់​ឆ៝​ឞ្រី​កាប់​ឆា​ហេក​ខាន់​ពាង់ នអ៝ប់​មា​ជាន​អ៝ន់​ខាន់​ពាង់​ញច្វាត់​ចាស​ច្រាយ​ដ៝ង់។ ១៣ ពាង់​ញច្វាត់​នើស យ៝រ​លាស​ពាង់​ជាន​ការ​គៃ​មា​គែស​នទើ​ងខោម​ទើម ពាង់​មោ​អោស​រាវៃ​មា​ឞែ​ឞ្យាប់។ ១៤ យើន​មា​គ៝ប់គ៝ប់​នើម​ច្យាប់​អ្វែស គ៝ប់​គឹត​នាល់​ឞែ​ឞ្យាប់​គ៝ប់​នើម ជេសរី​ឞែ​ឞ្យាប់​គ៝ប់​គឹត​នាល់​គ៝ប់* ១៥ តឹម​ឞាន​មា​ឞឹ​គ៝ប់​គឹត​នាល់​គ៝ប់ ជេសរី​គ៝ប់​គឹត​នាល់​ឞឹ​គ៝ប់​ដ៝ង់។ គ៝ប់​ជាវ​ឆាក់​គ៝ប់​នើម​អ៝ន់​មា​ឞែ​ឞ្យាប់​គ៝ប់។* ១៦ គ៝ប់​ហោម​គែស​ដ៝ង់​ឞែ​ឞ្យាប់​អាបាៈ​អេង​មោ​អោស​គុ​តា​ត្រោម​ងគារ​អ្យា គែស​នាវ​ខ្លៃ​លាស​គែស​ឞូនុយ្ស​អី​មោ​ទី​ផូង​អីឆ្រាអែល ​មរា​ជេង​ផូង​ប៝ន​លាន​គ៝ប់​ដ៝ង់ អ្យាត់​មា​គ៝ប់​លែវ​ខាន់​ពាង់​លាប់​តា​ងគារ​ដ៝ង់។ ខាន់​ពាង់​អី​នៃ​មរា​អ្យាត់​ឞ៝រ់​មឞូង​គ៝ប់។ លាស​នទ្រី​ទឹង​លែៈ​ខាន់​ពាង់​ជេង​ទូ​ផូង​ទើម ជេសរី​គែស​ទូ​ហ្វេ​ទើម​ដ៝ង់​នើម ​ច្យាប់”។*

១៧ “ឞឹ​គ៝ប់​រ៝ង់​មា​គ៝ប់ យ៝រ​លាស​គ៝ប់​ជាវ​ឆាក់​គ៝ប់​នើម គៃ​មា​ឆ៝ៈ​តៃ​នាវ​រេស។ ១៨ មោ​គែស​អោស​ទូ​ហ្វេ​ទើយ​ងខឹត​គ៝ប់គ៝ប់​នើម​ទើម​ជាវ​ឆាក់​គ៝ប់​នើម​ខឹត។ គ៝ប់​គែស​នាវ​ទើយ​ជាវ​ឆាក់​គ៝ប់​នើម​ខឹត គែស​នាវ​ទើយ​ឆ៝ៈ​តៃ​នាវ​រេស។ នាវ​អី​នៃ​ឞឹ​គ៝ប់​លែៈ​ដាៈ​មា​គ៝ប់”។* ១៩ នោក​នៃ​មពោល​កោរាញ​ផូង​អីឆ្រាអែល ​តឹម​ងខាស​មពោល​តៃ​ទូ​តឹ​ជឹត យ៝រ​មា​នាវ​ងើយ​ឞ្រាស​យេឆូ ​អី​នៃ។ ២០ គែស​អ៝ក់​ឞូនុយ្ស​លាស៖ “ពាង់​លែៈ​គែស​ឞ្រាស​អ្យើស​គុ​តា​ពាង់ពាង់​លែៈ​ជេង​ត្រើយ។ លើយ​ហោម​អ្យាត់​នាវ​ងើយ​ពាង់”។ ២១ យើន​មា​ឞូនុយ្ស​អាបាៈ​លាស៖ “នាវ​ងើយ​អី​នៃ​មោ​អោស​តាៈ​ឞើស​ឞូនុយ្ស​គែស​ឞ្រាស​អ្យើស​គុ​តា​ពាង់ យ៝រ​លាស​ឞ្រាស​អ្យើស​មោ​ទើយ​អោស​ជាន​អ៝ន់​ឆៃ​អាង​ឞូនុយ្ស​ចែស​មាត់”។*

ផូង​អីឆ្រាអែល ​មោ​អោស​ញឆីង​មា​ឞ្រាស​យេឆូ 

២២ នោក​ខៃ​ជី​កាត់​នៃ តា​ប៝ន​យេរូឆាលឹម ​រី​ឞូ​ជាន​ញេត​បុន​លាប់​ញីស​ជាន​ឞ្រាស​មា​កោរាញ​ឞ្រាស*។ ២៣ ឞ្រាស​យេឆូ ​ហាន់​រាឆ៝ង​តា​ជ៝ង់​គូង​ញីស​ជាន​ឞ្រាស​រ៝ៈ​នទ្រីង​ឆាលោមោន ​រី។* ២៤ ជេសរី​មពោល​កោរាញ​ផូង​អីឆ្រាអែល ​គុ​ជុម​ឞ្រាស​យេឆូ  ខាន់​ពាង់​អោប៖ “ទាស​ហោម​ជ៝ៈ​មៃ​អុច​អ៝ន់​ហេន​ហោម​វិ​វែៈ មៃ​មោ​មឞើស​នហេល​មា​ហេន​មៃ​ឞ្រាស​ក្រីស ​មោ​លាស​មោ? លាស​មៃ​ឞ្រាស​ក្រីស ​ងាន់ អ៝ន់​មៃ​មឞើស​ហ៝ម់​មា​ហេន”។ ២៥ ឞ្រាស​យេឆូ ​លាស​មា​ខាន់​ពាង់៖ “គ៝ប់​លែៈ​មឞើស​ងក៝ច​មា​ខាន់​មៃ យើន​មា​ខាន់​មៃ​មោ​អោស​អុច​អ្យាត់​នាវ​គ៝ប់។ ទឹង​លែៈ​នាវ​ខ្លៃ​គ៝ប់​ជាន​តាៈ​ឞើស​នាវ​ទើយ​ឞឹ​គ៝ប់ នទើ​អី​នៃ​អ៝ន់​ខាន់​មៃ​គឹត​ឆៃ។* ២៦ យើន​មា​ខាន់​មៃ​មោ​អុច​អ្យាត់ យ៝រ​លាស​ខាន់​មៃ​មោ​អោស​ទី​ប៝ន​លាន​គ៝ប់​អី​តឹម​ឞាន​មា​ឞែ​ឞ្យាប់​គ៝ប់​នើម។* ២៧ ទឹង​លែៈ​ឞូនុយ្ស​អី​តឹម​ឞាន​មា​ឞែ​ឞ្យាប់​គ៝ប់​នើម​អ្យាត់​ឞ៝រ់​មឞូង​គ៝ប់។ គ៝ប់​គឹត​នាល់​ខាន់​ពាង់ ជេសរី​ខាន់​ពាង់​តឹង​គ៝ប់​ឞើស​កើយ។* ២៨ គ៝ប់​អ៝ន់​ខាន់​ពាង់​នាវ​រេស​នហ៝​រ៝ ខាន់​ពាង់​មោ​អោស​មរា​រ៝ស​ហេង មោ​ដ៝ង់​គែស​ទូ​ហ្វេ​ទើយ​ពីត​ខាន់​ពាង់​ឞើស​តី​គ៝ប់។* ២៩ ឞឹ​គ៝ប់​ទុត​ក្វ៝ង់​រាលាវ​ឞូ​ងាន់ ពាង់​អី​តើម​អ៝ន់​ខាន់​ពាង់​អី​នៃ​មា​គ៝ប់ មោ​គែស​អោស​ទូ​ហ្វេ​ទើយ​ពីត​ខាន់​ពាង់​ឞើស​តី​ពាង់។ ៣០ គ៝ប់​នទ្រែល​ឞឹ​គ៝ប់ ជេង​ង្វាយ​ទើម”។

៣១ មពោល​កោរាញ​ផូង​អីឆ្រាអែល ​ទោញ​លុ គៃ​មា​ក្លុប​ងខឹត​ឞ្រាស​យេឆូ ​ទូ​តឹ​ជឹត។ ៣២ ឞ្រាស​យេឆូ ​លាស​មា​ខាន់​ពាង់៖ “គ៝ប់​លែៈ​ជាន​នទើ​អ្វែស​តាៈ​ឞើស​ឞឹ​គ៝ប់​នើម​អ៝ក់​ងាន់​ញហើ​អ៝ន់​ខាន់​មៃ​ឆៃ លាស​នទ្រី​ម៝ស​នទើ​គ៝ប់​ជាន​នទើ​អី​នៃ ទឹង​ខាន់​មៃ​អុច​ក្លុប​គ៝ប់​មា​លុ?” ៣៣ ខាន់​ពាង់​លាស​មា​ពាង់៖ “ហេន​ក្លុប​មៃ​មា​លុ មោ​គែស​អោស​យ៝រ​មា​មៃ​ជាន​នទើ​អ្វែស អាច​មា​មៃ​ងើយ​មឺច​រាម៝ត​កោរាញ​ឞ្រាស យ៝រ​លាស​មៃ​ឞូនុយ្ស​ទើម មៃ​កើប​អេង​ឆាក់​មៃ​នើម​លាស​មៃ​តឹម​ឞាន​មា​កោរាញ​ឞ្រាស”។* ៣៤ ឞ្រាស​យេឆូ ​លាស​មា​ខាន់​ពាង់៖ “តា​នាវ​វៃ​ខាន់​មៃ​លែៈ​ញចីស​លាស៖ «កោរាញ​ឞ្រាស​លាស៖ «គ៝ប់​មឞើស​មា​ខាន់​មៃ† ខាន់​មៃ​ជេង​ឞ្រាស»»†។ ៣៥ តា​នាវ​កោរាញ​ឞ្រាស​ងើយ​មោ​គែស​អោស​នទើ​ង្វាយ​ទើយ​ជូត​ទើយ​រាគ៝ល់។ លាស​នទ្រី​លាស​កោរាញ​ឞ្រាស​ក្វាល់​ឞូនុយ្ស​អី​នៃ​«ឞ្រាស»​តឹម​ឞាន​មា​ពាង់​នើម‌ ៣៦ លាស​នទ្រី​មើម​ទឹង​ខាន់​មៃ​លាស​គ៝ប់​បេង​មា​ងើយ​មឺច​កោរាញ​ឞ្រាស អាច​មា​គ៝ប់​មឞើស​ឆាក់​គ៝ប់​នើម៖ «គ៝ប់​អ្យា​ក៝ន​កោរាញ​ឞ្រាស»? យ៝រ​លាស​គ៝ប់​អី​អ្យា​លែៈ​កោរាញ​ឞ្រាស​ទែ​កើយ្ស​ញជ្វាល់​វាច់​តា​នែស​នតូ​អ្យា។* ៣៧ លាស​នទើ​គ៝ប់​ជាន​មោ​អោស​ទី​តាៈ​ឞើស​ឞឹ​គ៝ប់ លើយ​អោស​ខាន់​មៃ​ញឆីង​មា​គ៝ប់។ ៣៨ យើន​មា​លាស​នទើ​គ៝ប់​ជាន​តាៈ​ឞើស​ឞឹ​គ៝ប់​ងាន់ អ៝ន់​ខាន់​មៃ​ញឆីង​មា​គ៝ប់​ហ៝ម់​យ៝រ​មា​នទើ​គ៝ប់​ជាន​អី​នៃ ឞ៝ល​លាស​ខាន់​មៃ​មោ​ញឆីង​មា​នាវ​គ៝ប់​ងើយ​កាដោយ។ នទ្រី​ទឹង​ខាន់​មៃ​គឹត​វ៝ត់​នហេល​ឞឹ​គ៝ប់​នើម​គុ​នទ្រែល​តា​គ៝ប់ ជេសរី​គ៝ប់​គុ​នទ្រែល​តា​ឞឹ​គ៝ប់”។*

៣៩ ឞូ​គៃ​មា​អុច​ញុប​តៃ​ឞ្រាស​យេឆូ ​ទូ​តឹ​ជឹត យើន​មា​ពាង់​ទូ​លោស​ឞើស​តី​មពោល​កោរាញ​ផូង​អីឆ្រាអែល ​នៃ។ ៤០ ជេសរី​ពាង់​ហាន់​តៃ​កាល់​តី​ទាក​រាលាយ​យោរដាន់ ​រី​ជឹត នតុក​យោហាន-​បាប់តែម ​វៃ​គុ​ជាន​បាប់តែម​យុក​មា​ទាក​អ៝ន់​ឞូ​នើស ពាង់​គុ​តា​នតុក​នៃ។* ៤១ គែស​ឞូនុយ្ស​អ៝ក់​ងាន់​វាច់​រាន​តា​ពាង់ ខាន់​ពាង់​តឹម​លាស​នទ្រាង់​ខាន់​ពាង់៖ “យោហាន-​បាប់តែម ​មោ​អោស​ព្រ៝ត​ជាន​នាវ​ខ្លៃ យើន​មា​ទឹង​លែៈ​នាវ​យោហាន-​បាប់តែម ​មឞើស​ងក៝ច​មា​ឞូនុយ្ស​អី​អ្យា ទី​ទាទេ​ងាន់”។* ៤២ តា​នតុក​នៃ​គែស​អ៝ក់​ឞូនុយ្ស​ញឆីង​មា​ឞ្រាស​យេឆូ ។

១១

លាឆារ ​ខឹត​ទ៝ក់​រេស

១ គែស​ទូ​ហ្វេ​ឞូ​ក្លោ​រាញា​លាឆារ ​គែស​នាវ​ជី ពាង់​គុ​តា​ប៝ន​បេថានី  នទ្រែល​មា​យោស​ពាង់​ឞារ​ហៃ រាញា​មារី  នទ្រែល​មា​មាថា ។* ២ មារី ​អី​នៃ​អី​លែៈ​ត៝ៈ​ទាក​ងី​បោ​កាស​តា​ជ៝ង់​ឞ្រាស​យេឆូ  ជេសរី​ជូត​ជ៝ង់​ឞ្រាស​យេឆូ ​មា​ឆ៝ក់​ពាង់​នើម​នើស។* ៣ ជេសរី​ឞារ​ហៃ​អ៝ស​នូរ​អី​នៃ​ដាៈ​ឞូ​ហាន់​មឞើស​មា​ឞ្រាស​យេឆូ ៖ “ហើយ​កោរាញ ឞូនុយ្ស​អី​មៃ​រ៝ង់​គែស​នាវ​ជី​ហោ​ងាន់​មេ”។ ៤ ត៝ត់​ឞ្រាស​យេឆូ ​តាង់​នាវ​អី​នៃ ពាង់​លាស៖ “នាវ​ជី​អី​អ្យា​មោ​អីរ​អោស​ត៝ត់​ខឹត នាវ​ជី​អី​អ្យា​គៃ​មា​គែស​លឺ​នាវ​ច្រេក​លើប​កោរាញ​ឞ្រាស ជេសរី​គែស​លឺ​នាវ​ច្រេក​លើប​គ៝ប់​អី​ក៝ន​ពាង់​ដ៝ង់”។* ៥ ឞ្រាស​យេឆូ ​រ៝ង់​មា​មាថា  មា​មារី  នអ៝ប់​មា​លាឆារ ​ដ៝ង់។ ៦ យើន​មា​ជេស​ឞ្រាស​យេឆូ ​លែៈ​គឹត​លាឆារ ​គែស​នាវ​ជី ពាង់​ហោម​គុ​តា​នតុក​នៃ​ឞារ​នារ​ជឹត។ ៧ ត៝ត់​ឞើស​កើយ​នៃ ពាង់​លាស​មា​មពោល​អ៝ស​ម៝ន​ពាង់៖ “ហោៈ​ឞ៝ន់​ព្លឹ​តៃ​តា​ឞ្រី​យូដា ​ជឹត”។ ៨ មពោល​អ៝ស​ម៝ន​ពាង់​លាស​មា​ពាង់៖ “អើ​នើម​នតី មពោល​កោរាញ​ផូង​អីឆ្រាអែល ​តា​ឞ្រី​យូដា ​អុច​ក្លុប​ងខឹត​មៃ​មា​លុ​មហែ​អា​ពើ​ទើម លាស​នទ្រី​មៃ​អុច​ព្លឹ​តៃ​តា​នៃ​ងាន់​បាស?”* ៩ ឞ្រាស​យេឆូ ​លាស​មា​ខាន់​ពាង់៖ “នារ​គែស ១២ ម៝ង។ លាស​ឞូ​ម៝ស​ហាន់​តា​នោក​នារ​ពាង់​មោ​អោស​គែស​ចេស​ជ៝ង់ យ៝រ​លាស​ពាង់​ឆៃ​នាវ​អាង​គែស​តា​នែស​នតូ​អ្យា។* ១០ យើន​មា​ឞូ​ម៝ស​ហាន់​តា​នោក​មាង់ ពាង់​ចេស​ជ៝ង់​រ៝ យ៝រ​លាស​ពាង់​មោ​ឆៃ​នាវ​អាង”។** ១១ ជេស​ឞ្រាស​យេឆូ ​លាស​កើត​នៃ ពាង់​លាស​តៃ​មា​ខាន់​ពាង់៖ “មឹត​ជាង់​ឞ៝ន់​លាឆារ ​លែៈ​ហាក់​ឞិច​ហើយ យើន​មា​គ៝ប់​ហាន់​គៃ​អុច​រាលៃ​ពាង់”។* ១២ មពោល​អ៝ស​ម៝ន​លាស​មា​ពាង់៖ “អើ​កោរាញ លាស​ពាង់​លែៈ​ហាក់​ឞិច តៃ​ពាង់​ឞាស”។ ១៣ ខាន់​ពាង់​នអោន​លាស​ឞ្រាស​យេឆូ ​លាស​លាឆារ ​ហាក់​ឞិច​ងាន់​ទើម យើន​មា​នាវ​ឞ្រាស​យេឆូ ​ងើយ​អី​នៃ ពាង់​អុច​លាស​លាឆារ ​លែៈ​ខឹត​ងាន់។ ១៤ ជេសរី​ឞ្រាស​យេឆូ ​មឞើស​ងក៝ច​មា​ខាន់​ពាង់​អ៝ន់​គឹត​នហេល​នានេៈ៖ “លាឆារ ​លែៈ​ខឹត​ងាន់។ ១៥ គ៝ប់​រាម់​មអាក​ងាន់​គ៝ប់​មោ​គែស​គុ​តា​រី យ៝រ​លាស​គែស​នាវ​ខ្លៃ​មា​ខាន់​មៃ អ៝ន់​ខាន់​មៃ​ញឆីង​លើ​មា​ហោ។ ហោៈ​ឞ៝ន់​ហាន់​តា​ជៃ​ពាង់​អាបៃ​អ្យា​ហ៝ម់”។ ១៦ នោក​នៃ​គែស​ទូ​ហ្វេ​អ៝ស​ម៝ន​រាញា​ថោមាស ​អី​ឞូ​ក្វាល់​ដីដីម ​ដ៝ង់ ពាង់​លាស​មា​មពោល​អ៝ស​ម៝ន៖ “ហោៈ​ឞ៝ន់​ហាន់​នទ្រែល​ពាង់ គៃ​មា​ខឹត​នទ្រែល​ពាង់​ដ៝ង់!”*

ឞ្រាស​យេឆូ ​អី​តើម​នាវ​រេស

១៧ ឞ្រាស​យេឆូ ​ហាន់​ត៝ត់​តា​នៃ ឞូ​មឞើស​មា​ពាង់​លាស​លាឆារ ​លែៈ​ឞូ​ត៝ប់​តា​មោច​លែៈ​គែស​ព្វាន់​នារ។ ១៨ ប៝ន​បេថានី ​ដាស​ប៝ន​ក្វ៝ង់​យេរូឆាលឹម ​តឹម​ទាច់ ក្លាប់​លាស​គែស​ពែ​កីលោមែត​ទើម។ ១៩ នទ្រី​គែស​អ៝ក់​ផូង​អីឆ្រាអែល ​តាៈ​ឞើស​ប៝ន​យេរូឆាលឹម ​ហាន់​រាយោក​នហាញ​មាថា មារី ​យ៝រ​មា​អី​អ៝ស​ខាន់​ពាង់។ ២០ នោក​មាថា ​លែៈ​គឹត​លាស​ឞ្រាស​យេឆូ ​ឞើយ​ត៝ត់​តា​នៃ ពាង់​ហាន់​ច្វាៈ​ឞ្រាស​យេឆូ ​រ៝ យើន​មា​មារី ​ហោម​គុ​តា​ជៃ។ ២១ មាថា ​លាស​មា​ឞ្រាស​យេឆូ ៖ “អើ​កោរាញ លាស​មៃ​គុ​តា​អ្យា​នើស អ៝ស​គ៝ប់​មោ​ខឹត​អោស។ ២២ យើន​មា​គ៝ប់​គឹត ឞ៝ល​លាស​អាបៃ​អ្យា​កាដោយ​ដ៝ង់ ម៝ស​នទើ​មៃ​ទាន់​តាៈ​ឞើស​កោរាញ​ឞ្រាស ពាង់​អ៝ន់​មា​មៃ​រ៝”។ ២៣ ឞ្រាស​យេឆូ ​លាស​មា​ពាង់៖ “អ៝ស​អៃ​មរា​ទ៝ក់​រេស”។ ២៤ មាថា ​លាស​មា​ឞ្រាស​យេឆូ ៖ “អើ គ៝ប់​គឹត​ពាង់​មរា​ទ៝ក់​រេស​តៃ ពាង់​ទ៝ក់​រេស​តា​នារ​ងគ្លែៈ​ទុត ត៝ត់​ទឹង​លែៈ​ឞូនុយ្ស​ខឹត​ទ៝ក់​រេស​តៃ”។* ២៥ ឞ្រាស​យេឆូ ​លាស៖ “គ៝ប់​អ្យា​អី​តើម​ជាន​អ៝ន់​ឞូនុយ្ស​ទ៝ក់​រេស នទ្រែល​មា​តើម​នាវ​រេស ឞូ​ម៝ស​ញឆីង​មា​គ៝ប់ ឞ៝ល​លាស​ខឹត​កាដោយ​ពាង់​មរា​ហោម​រេស។* ២៦ ជេសរី​ឞូ​ម៝ស​ហោម​គុ​រេស​ញឆីង​មា​គ៝ប់​មោ​គែស​ខឹត​អោស† អៃ​អ្យាត់​ដ៝ង់​នាវ​អី​នៃ?” ២៧ មាថា ​លាស​មា​ឞ្រាស​យេឆូ ៖ “អើ​កោរាញ លែៈ​គ៝ប់​អ្យាត់​មៃ​ឞ្រាស​ក្រីស ​អី​នើម​រាក្លាយ្ស​អី​កោរាញ​ឞ្រាស​លែៈ​ត៝ន​ញជ្វាល់​តា​នែស​នតូ​អ្យា។ មៃ​ក៝ន​កោរាញ​ឞ្រាស​នើម”។*

ឞ្រាស​យេឆូ ​ញុម

២៨ ជេស​មាថា ​ងើយ​កើត​នៃ ជេសរី​ពាង់​ហាន់​ក្វាល់​អ៝ស​ពាង់​មារី ​មោ​អ៝ន់​ឞូ​គឹត ពាង់​លាស៖ “នើម​នតី​លែៈ​ត៝ត់ ពាង់​ក្វាល់​អៃ”។ ២៩ ត៝ត់​មារី ​គឹត ពាង់​ទ៝ក់​ហាន់​ម៝ប់​ឞ្រាស​យេឆូ ​រ៝។ ៣០ ឞ្រាស​យេឆូ ​អេ​ហ៝ៈ​អោស​លាប់​ត្រោម​ប៝ន ពាង់​ហោម​គុ​តា​នតុក​មាថា ​ហាន់​ម៝ប់​រី​នើស។ ៣១ ផូង​អីឆ្រាអែល ​អី​គុ​រាយោក​នហាញ​មារី ​តា​ជៃ​នៃ ឆៃ​ពាង់​ទ៝ក់​ហាន់​នទាល​នៃ ខាន់​ពាង់​លែវ​ឞាល់​ហាន់​តឹង​ពាង់ នអោន​លាស​ពាង់​ហាន់​ញុម​វើល​អ៝ស​ពាង់​អា​មោច។

៣២ មារី ​ហាន់​ជឹត​នតុក​ឞ្រាស​យេឆូ ​គុ ត៝ត់​ពាង់​ឆៃ​ឞ្រាស​យេឆូ ​ពាង់​ពាន់​តា​ជ៝ង់​ឞ្រាស​យេឆូ ​នៃ​លាស៖ “អើ​កោរាញ លាស​មៃ​គុ​តា​អ្យា​នើស អ៝ស​គ៝ប់​មោ​អោស​ខឹត”។ ៣៣ ឞ្រាស​យេឆូ ​ឆៃ​មារី  នទ្រែល​មា​ផូង​អីឆ្រាអែល ​ហាន់​តឹង​ពាង់​ញុម​វើល​ទាទេ ឞ្រាស​យេឆូ ​រាង៝ត​អុក​រាអុល​តា​នូយ្ស​នហ៝ម់‡​ទុត​ហោ។ ៣៤ ពាង់​អោប៖ “អាស​នតុក​ខាន់​អៃ​ត៝ប់​ពាង់?” ខាន់​ពាង់​អើស៖ “អើ​កោរាញ ទាន់​មៃ​ហាន់​តឹង​ហេន”។ ៣៥ នោក​នៃ​ឞ្រាស​យេឆូ ​ញុម។ ៣៦ ផូង​អីឆ្រាអែល ​តឹម​លាស៖ “អ្វាញ់! ពាង់​រ៝ង់​ហោ​ងាន់​មា​លាឆារ ”។ ៣៧ តា​ផូង​ខាន់​ពាង់​អាបាៈ​លាស៖ “ពាង់​អី​នៃ​បាស ឞូនុយ្ស​ចែស​មាត់​លែៈ​ជាន​អ៝ន់​ឆៃ​អាង។ លាស​នទ្រី​មើម​ទឹង​ពាង់​មោ​អោស​ឞ្វៃ​លាឆារ ​អ្យា​មោ​អ៝ន់​ខឹត​នើស?”*

ឞ្រាស​យេឆូ ​ដាៈ​លាឆារ ​ទ៝ក់​រេស

៣៨ ជេសរី​ឞ្រាស​យេឆូ ​ហាន់​តា​មោច តា​នូយ្ស​នហ៝ម់​ពាង់​គែស​នាវ​អុក​រាអុល​តៃ​ទូ​តឹ​ជឹត។ មោច​អី​នៃ​ត្រោម​ក្លេរ​តា​យោក អី​ត្រោម​នៃ​ឞូ​រាទ៝ល់​មា​លុ​ក្វ៝ង់។* ៣៩ ត៝ត់​តា​មោច​ឞ្រាស​យេឆូ ​លាស៖ “រាលាៈ​លើយ​លុ​អី​នៃ”។ មាថា ​អី​យោស​ឞូនុយ្ស​ខឹត​នៃ​លាស​មា​ឞ្រាស​យេឆូ ៖ “អើ​កោរាញ ឞូនុយ្ស​អ្យា​លែៈ​បោ​អោម យ៝រ​លាស​លែៈ​ព្វាន់​នារ​ត៝ប់​ពាង់​តា​អ្យា”។ ៤០ ឞ្រាស​យេឆូ ​លាស​មា​ពាង់៖ “គ៝ប់​លែៈ​មឞើស​ងក៝ច​មា​អៃ​បាស លាស​អៃ​ញឆីង អៃ​ឆៃ​នាវ​ច្រេក​លើប​កោរាញ​ឞ្រាស​ងាន់​រ៝?” ៤១ ជេសរី​ឞូ​រាលាៈ​លើយ​លុ​ឞើស​ឞ៝រ់​នតូ​អី​នៃ។ ឞ្រាស​យេឆូ ​ងគើរ​មាត់​ជឹត​ត្រោក​តី​លាស៖ “អើ​ឞឹគ៝ប់​លាស​អ្វែស​មា​មៃ​ងាន់ យ៝រ​មា​មៃ​លែៈ​អ្យាត់​គ៝ប់។ ៤២ គ៝ប់​លែៈ​គឹត​ងាន់​មៃ​អ្យាត់​គ៝ប់​មរ៝​មរាង់ ទឹង​គ៝ប់​ងើយ​នតែស​កើត​នអា យ៝រ​លាស​គែស​អ៝ក់​ឞូនុយ្ស​គុ​ជុម​គ៝ប់​តា​អ្យា។ គ៝ប់​អុច​ខាន់​ពាង់​អ្យាត់​មៃ​នើម​អី​តើម​ញជ្វាល់​គ៝ប់”។* ៤៣ ជេស​ឞ្រាស​យេឆូ ​លាស​កើត​នៃ ពាង់​នតែរ​ទុត​ហ្វី៖ “អើ​លាឆារ ! មៃ​លោស​ហ៝ម់!”* ៤៤ ជេសរី​លាឆារ ​លោស​ឞើស​រី​ជ៝ង់​តី​ហោម​ពូត​មា​ឞ៝ក មុស​មាត់​ហោម​ពូត​មា​ឞ៝ក​ដ៝ង់។ ឞ្រាស​យេឆូ ​លាស​មា​ខាន់​ពាង់៖ “ឆើម​ទ្រីស​លើយ​ឞ៝ក​ពាង់​នៃ អ៝ន់​ពាង់​ហាន់”។

ឞូ​តឹម​ញច្រាៈ​គៃ​អុច​ងខឹត​ឞ្រាស​យេឆូ 

៤៥ ផូង​អីឆ្រាអែល ​អី​ហាន់​តា​ជៃ​មារី ​នៃ ឆៃ​ឞ្រាស​យេឆូ ​ជាន​នាវ​ខ្លៃ​នៃ អ៝ក់​ងាន់​ឞូ​ញឆីង​មា​ពាង់។ ៤៦ យើន​មា​គែស​ឞូនុយ្ស​អាបាៈ​តា​ផូង​ខាន់​ពាង់​អី​នៃ ហាន់​មឞើស​ងក៝ច​អ៝ន់​មា​ផូង​ផារីឆី ​នទើ​អី​ឞ្រាស​យេឆូ ​ជាន​នៃ។ ៤៧ ជេសរី​មពោល​កោរាញ​ជាន​ឞ្រាស នទ្រែល​មា​ផូង​ផារីឆី ​រាគូម​មពោល​កោរាញ​ជាន​ការ​ឞ្រី​យូដា ​តឹម​ញច្រាៈ​នាវ៖ “អាបៃ​អ្យា​មើម​ឞ៝ន់​ជាន​មា​ឞូនុយ្ស​អី​នៃ? យ៝រ​លាស​ពាង់​ជាន​នាវ​ខ្លៃ​អ៝ក់​ងាន់។* ៤៨ លាស​ឞ៝ន់​រ៝ង​ពាង់​កើត​នៃ ទឹង​លែៈ​ផូង​ប៝ន​លាន​ញឆីង​មា​ពាង់​ទាទេ ជេសរី​ផូង​តាហែន​រោម ​ហាន់​លើស​ហេង​ញីស​ជាន​ឞ្រាស​មា​កោរាញ​ឞ្រាស នអ៝ប់​មា​ឞ្រី​ទាក​ឞ៝ន់​រ៝§”។ ៤៩ គែស​ទូ​ហ្វេ​ឞូនុយ្ស​តា​មពោល​ខាន់​ពាង់​រាញា​កៃផាស  ពាង់​ជេង​កោរាញ​ជាន​ឞ្រាស​ទុត​ក្វ៝ង់​តា​នាម់​នៃ ពាង់​លាស៖ “ទឹង​លែៈ​ខាន់​មៃ​នៃ​មោ​អោស​គឹត​វ៝ត់​ទូ​នតីល​នាវ!* ៥០ ល៝ង់​ខាន់​មៃ​មឹន​ហែស! អ្វែស​រាលាវ​មា​ខាន់​មៃ​គែស​ខឹត​ទូ​ហ្វេ​ឞូនុយ្ស​អ៝ន់​មា​ទឹង​លែៈ​ផូង​ប៝ន​លាន ដាស​មា​រ៝ស​ហេង​ទឹង​លែៈ​ឞ្រី​ទាក​ឞ៝ន់”។

៥១ នាវ​ពាង់​ងើយ​កើត​នៃ​មោ​គែស​អោស​តឹង​នាវ​អុច​អេង​ឆាក់​ពាង់​នើម។ ពាង់​ជេង​កោរាញ​ជាន​ឞ្រាស​ទុត​ក្វ៝ង់​តា​នាម់​នៃ កើត​នទ្រី​ទឹង​កោរាញ​ឞ្រាស​អ៝ន់​ពាង់​ងក៝ច​ល៝រ​លាស ឞ្រាស​យេឆូ ​ខឹត​នត្រ៝ៈ​ទឹង​លែៈ​ផូង​អីឆ្រាអែល ។ ៥២ មោ​អោស​ខឹត​អ៝ន់​មា​ទឹង​លែៈ​ផូង​អីឆ្រាអែល ​ទើម យើន​មា​ខឹត​អ៝ន់​មា​ទឹង​លែៈ​ផូង​ក៝ន​កោរាញ​ឞ្រាស​គុ​ចាស​ច្រាយ​ឞាល់​លាម​នែស​នតូ គៃ​មា​រាគូម​ជេង​ទូ​ផូង​ទើម​ហ៝ៈ។* ៥៣ នតើម​ឞើស​នារ​នៃ មពោល​កោរាញ​ផូង​អីឆ្រាអែល  ខាន់​ពាង់​តឹម​ញច្រាៈ​ឞាល់​គៃ​មា​អុច​ងខឹត​លើយ​ឞ្រាស​យេឆូ ។ ៥៤ អាច​មា​កើត​នទ្រី​ទឹង​ឞ្រាស​យេឆូ ​មោ​ហោម​ឞ្រោៈ​ញឆ៝ង​អ៝ន់​មពោល​កោរាញ​ផូង​អីឆ្រាអែល ​ឆៃ។ ពាង់​ទូ​ឞើស​នតុក​នៃ​ហាន់​តា​ប៝ន​ទាច់​កេង​ឞ្រី​រាទាស ប៝ន​នៃ​រាញា​ប៝ន​អេប្រាអីម ពាង់​គុ​តា​ប៝ន​នៃ​នទ្រែល​មពោល​អ៝ស​ម៝ន​ពាង់។

៥៥ នោក​នៃ​នារ​ញេត​បុន​នហ៝ត​លែៈ​ឞើយ​មា​ត៝ត់​ដ៝ង់ គែស​អ៝ក់​ផូង​អីឆ្រាអែល ​តាៈ​ឞើស​លាម​ឞ្រី​ហាន់​តា​ប៝ន​ក្វ៝ង់​យេរូឆាលឹម  គៃ​មា​ជាន​រាវ​ឆាក់​អ៝ន់​ក្ល៝ស​តឹង​នាវ​វៃ​ផូង​អីឆ្រាអែល ​អេ​ល៝រ​មា​ញេត​បុន​នហ៝ត​អី​នៃ។* ៥៦ នោក​នៃ​ឞូ​ជ៝យ​ឞ្រាស​យេឆូ  ជេសរី​គុ​តា​ជ៝ង់​គូង​ញីស​ជាន​ឞ្រាស​នៃ ខាន់​ពាង់​តឹម​លាស​នទ្រាង់​ខាន់​ពាង់៖ “មោ​ឆៃ​អោស​ពាង់ មើម​ខាន់​អៃ​មៃ​មឹន គឹត​លាស​ពាង់​មោ​ឞាញ់​ហាន់​តា​អ្យា​រ៝?”* ៥៧ ល៝ង់​មពោល​កោរាញ​ជាន​ឞ្រាស នទ្រែល​មា​ផូង​ផារីឆី  មឞើស​នាវ​មា​ឞូ លាស​ឞូ​ម៝ស​គឹត​នតុក​ឞ្រាស​យេឆូ ​គុ ដាៈ​មឞើស​ងក៝ច​មា​ខាន់​ពាង់ គៃ​មា​ខាន់​ពាង់​ហាន់​ញុប។

១២

មារី ​ត៝ៈ​ទាក​ងី​បោ​កាស​តា​ជ៝ង់​ឞ្រាស​យេឆូ 

(មថ ២៦:៦-១៣; មក ១៤:៣-៩)

១ ហោម​អែ​ព្រាវ​នារ​មា​ត៝ត់​ទី​នារ​ញេត​បុន​នហ៝ត ឞ្រាស​យេឆូ ​ហាន់​ត៝ត់​តា​ប៝ន​បេថានី  នតុក​ប៝ន​លាឆារ ​គុ ឞូនុយ្ស​អី​ឞ្រាស​យេឆូ ​ទែ​ជាន​អ៝ន់​ទ៝ក់​រេស​នើស។* ២ តា​នតុក​នៃ​ឞូ​នទ្រាប់​នទើ​ឆោង​ឆា​ក្វ៝ង់​អ៝ន់​មា​ឞ្រាស​យេឆូ ។ មាថា ​កើល​អ៝ន់​នទើ​ឆោង​ឆា​មា​ឞូ លាឆារ ​គុ​ឆោង​ឆា​នទ្រែល​ឞ្រាស​យេឆូ ​តា​ញឆឺង​នៃ។ នោក​នៃ​តឹង​មា​នាវ​វៃ​នោក​ឆោង​ឆា​ក្វ៝ង់ ខាន់​ពាង់​ឆោង​ឆា​គុ​ឞិច​ងកេង​ជឹត​ច្យៅ អី​ជ៝ង់​រ៝ក​ជឹត​កើយ។* ៣ ជេសរី​មារី ​ឆ៝ៈ​ទាក​ងី​បោ​កាស​អី​ខ្លៃ​ងាន់​នតីល​ទុត​អ្វែស​អី​ឞូ​ក្វាល់​លាស​ទាក​ងី​«នារតូ »​ងគូល​លីត ត៝ៈ​តា​ជ៝ង់​ឞ្រាស​យេឆូ ​នៃ ជេសរី​ជូត​ជ៝ង់​ឞ្រាស​យេឆូ ​អី​នៃ​មា​ឆ៝ក់​ពាង់​នើម នហោល​បោ​កាស​ឞេង​ជៃ​នៃ​ងាន់។* ៤ គែស​ទូ​ហ្វេ​ឞូនុយ្ស​តា​មពោល​អ៝ស​ម៝ន​ឞ្រាស​យេឆូ  រាញា​យូដាស-​អីឆាការីយោត  ជឹត​នាប់​តៃ​ពាង់​អី​នៃ​លែវ​ឞូ​ហាន់​ញុប​ឞ្រាស​យេឆូ  ពាង់​លាស៖* ៥ “ម៝ស​កោៈ​មោ​តាច់​ទាក​ងី​បោ​កាស​អី​ខ្លៃ​ងាន់​នៃ ៣០០ ព្រាក់​កាក់* ពាៈ​អ៝ន់​មា​ឞូនុយ្ស​អ៝​អាច?” ៦ យូដាស-​អីឆាការីយោត ​ងើយ​កើត​នៃ​ពាង់​មោ​អោស​យោៈ​មា​ផូង​អ៝​អាច​ងាន់។ ពាង់​ឞូនុយ្ស​នតុង ពាង់​ឞូនុយ្ស​ញអោត​ទុង​ព្រាក់​មពោល​អ៝ស​ម៝ន នអ៝ប់​មា​ពាង់​នើស​លែៈ​វៃ​តាៈ​ឆ៝ៈ​ព្រាក់​អាបាៈ​ឞើស​ទុង​អី​នៃ​ទាស​ពាង់​នើម​អុច​ទ៝ង់។ ៧ យើន​មា​ឞ្រាស​យេឆូ ​លាស៖ “អ៝ន់​ទាស​មា​ជាន​ព្រែ​ហ៝ៈ ពាង់​ត៝ៈ​ទាក​ងី​បោ​កាស​អ្យា គៃ​មា​នទ្រាប់​ឆាក់​គ៝ប់​មា​ត៝ប់។* ៨ ខាន់​អៃ​មៃ​ហោម​អែ​គែស​ឞូនុយ្ស​អ៝​អាច​គុ​នទ្រែល​ខាន់​អៃ​មៃ​មរ៝ យើន​មា​គ៝ប់​អ្យា គ៝ប់​មោ​ហោម​អោស​គុ​មរ៝​នទ្រែល​ខាន់​អៃ​មៃ”។*

ឞូ​អុច​ងខឹត​លាឆារ 

៩ អ៝ក់​ងាន់​ផូង​អីឆ្រាអែល ​គឹត​លាស​ឞ្រាស​យេឆូ ​គុ​តា​នៃ ជេសរី​ខាន់​ពាង់​ហាន់​តា​ពាង់ មោ​អោស​ទើន​អុច​ឆៃ​ឞ្រាស​យេឆូ ​ទើម ខាន់​ពាង់​អុច​ឆៃ​លាឆារ ​អី​លែៈ​ឞ្រាស​យេឆូ ​ជាន​អ៝ន់​ទ៝ក់​រេស​ឞើស​ផូង​ខឹត​នៃ​ដ៝ង់។* ១០ នទ្រី​ទឹង​មពោល​កោរាញ​ជាន​ឞ្រាស ខាន់​ពាង់​តឹម​ញច្រាៈ​ឞាល់​អុច​ងខឹត​លើយ​លាឆារ ​ដ៝ង់‌ ១១ អាច​មា​ឞូ​លែៈ​គឹត​លាឆារ ​លែៈ​ទ៝ក់​រេស ទឹង​អ៝ក់​ផូង​អីឆ្រាអែល ​ទូ​លោស​ឞើស​ខាន់​ពាង់ ជេសរី​ញឆីង​មា​ឞ្រាស​យេឆូ ។

ឞ្រាស​យេឆូ ​លាប់​តា​ប៝ន​ក្វ៝ង់​យេរូឆាលឹម 

(មថ ២១:១-១១; មក ១១:១-១១; លក ១៩:២៨-៤០)

១២ ឞូនុយ្ស​អី​ហាន់​តា​ប៝ន​ក្វ៝ង់​យេរូឆាលឹម ​ញេត​បុន​នហ៝ត​អ៝ក់​ងាន់។ ត៝ត់​នារ​អោយ​តៃ​ជេស​នាវ​ឆោង​ឆា​ក្វ៝ង់​អី​នៃ ខាន់​ពាង់​តាង់​លាស​ឞ្រាស​យេឆូ ​ឞ្រោៈ​លែៈ​ឞើយ​មា​ត៝ត់​តា​ប៝ន​យេរូឆាលឹម ។ ១៣ ខាន់​ពាង់​លែវ​ឞាល់​ឆ្រែស​នហា​ជោម​លោស​ឞើស​ប៝ន​ហាន់​ច្វាៈ​ឞ្រាស​យេឆូ  នអ៝ប់​មា​នតែរ​លាស៖

“រានេ​មា​កោរាញ​ឞ្រាស!†

ទាន់​កោរាញ​ឞ្រាស​អ៝ន់​នាវ​គែស​ជេង​មា​ពាង់​អី​កោរាញ​ឞ្រាស​ទែ​ដាៈ​វាច់‌

ពាង់​កាដាច់​ផូង​អីឆ្រាអែល ”†។

១៤ ឞ្រាស​យេឆូ ​លែៈ​ឆៃ​ទូ​មល៝ម់​ក៝ន​ឆែស​លៀ ពាង់​ញច៝​តា​កាលើ​រី អី​នៃ​ជេង​តឹម​ទី​មា​នាវ​លែៈ​ឞូ​ញចីស​លាស៖

១៥ «អើ​ផូង​ប៝ន​លាន​តា​ប៝ន​យេរូឆាលឹម ​អី​ឞូ​ក្វាល់​ក៝ន​ឞូ​អូរ​ឆីយោន ​ដ៝ង់ ខាន់​អៃ​មៃ​លើយ​ក្លាច​អោស។

អ្វាញ់​រី! កាដាច់​ខាន់​អៃ​មៃ​ឞើយ​មា​ត៝ត់

ពាង់​គុ​ញច៝​តា​កាលើ​ក៝ន​ឆែស​លៀ»†។

១៦ ឞើស​នតើម​នើស មពោល​អ៝ស​ម៝ន​ឞ្រាស​យេឆូ ​អេ​វ៝ត់​អោស​នាវ​អី​នៃ។ ជេស​ឞ្រាស​យេឆូ ​ទ៝ក់​រេស​លាប់​តា​នាវ​ច្រេក​លើប​ពាង់​នើម រី​មើ​ខាន់​ពាង់​កាស​គឹត​នាវ​ឞូ​លែៈ​ញចីស​មា​ពាង់​កាល់​អែ​នើស ទឹង​លែៈ​នាវ​អី​នៃ​គែស​មា​ពាង់​ជេង​តឹម​ទី។* ១៧ ផូង​ប៝ន​លាន​អី​គុ​នទ្រែល​ឞ្រាស​យេឆូ  នោក​ពាង់​ក្វាល់​លាឆារ ​លោស​ឞើស​នតូ​មោច នអ៝ប់​មា​ជាន​អ៝ន់​ពាង់​ទ៝ក់​រេស​នើស ខាន់​ពាង់​មឞើស​ងក៝ច​នឹង​ទឹង​លែៈ​នាវ​ខ្លៃ​អី​នៃ​អី​ឞ្រាស​យេឆូ ​ទែ​ជាន។ ១៨ ផូង​ប៝ន​លាន​អ៝ក់​ងាន់​ហាន់​រាន​ច្វាៈ​តា​ពាង់ យ៝រ​លាស​តាង់​ឞូ​ងក៝ច​ពាង់​ជាន​នាវ​ខ្លៃ​អ៝ន់​លាឆារ ​ទ៝ក់​រេស​អី​នៃ។ ១៩ ផូង​ផារីឆី ​តឹម​លាស​នទ្រាង់​ខាន់​ពាង់៖ “ឆៃ​បាស! ឞ៝ន់​មោ​អោស​ទើយ​ឞ្វៃ​ពាង់! ទឹង​លែៈ​ផូង​ប៝ន​លាន​លែៈ​តឹង​ពាង់​ទាទេ!”

ផូង​គ្រែក ​អុច​ម៝ប់​ឞ្រាស​យេឆូ 

២០ តា​ងក្លាង​ផូង​ឞូនុយ្ស​ហាន់​តា​ប៝ន​យេរូឆាលឹម ​យើក​មឞាស​មា​កោរាញ​ឞ្រាស​តា​នារ​ញេត​បុន​នហ៝ត​នៃ តា​នៃ​គែស​ផូង​គ្រែក ​អាបាៈ​ដ៝ង់​អី​មោ​ទី​ផូង​អីឆ្រាអែល ​ហាន់​លាប់​នទ្រែល។ ២១ ខាន់​ពាង់​ហាន់​តា​ផីលីប ​ទូ​ហ្វេ​មពោល​កោរាញ​អ៝ស​ម៝ន​ឞូនុយ្ស​តាៈ​ឞើស​ប៝ន​បេតឆៃដា ​ឞ្រី​កាលីលេ  ខាន់​ពាង់​លាស៖ “អើ​កោរាញ ហេន​អុច​ម៝ប់​កោរាញ​យេឆូ ”។* ២២ ផីលីប ​ហាន់​ម៝ប់​មឞើស​មា​អ៝ន់ទ្រេ  ជេសរី​អ៝ន់ទ្រេ  នទ្រែល​មា​ផីលីប ​ហាន់​អោប​ឞ្រាស​យេឆូ ។ ២៣ ឞ្រាស​យេឆូ ​លាស​មា​ខាន់​ពាង់៖ “នារ​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទែ​ញជ្វាល់​លាប់​តា​នាវ​ច្រេក​លើប​គ៝ប់​នើម​លែៈ​ត៝ត់​ជេស។* ២៤ គ៝ប់​លាស​នហេល​នានេៈ​ងាន់​មា​ខាន់​មៃ លាស​ទូ​គារ់​ឞា​លាស​ឞា​អី​នៃ​ឞូ​មោ​តូច​តា​នែស ឞា​អី​នៃ​ហោម​ទូ​គារ់​នឹង​ទើម យើន​មា​លាស​តូច​តា​នែស​ពាង់​មោ​អោស​ហោម​កើត​អើម‡ លោស​ជេង​តើម​ឞា​អី​លែៈ​ហ៝ន ជេសរី​គែស​ព្លៃ​អ៝ក់​ងាន់។ កើត​នទ្រី​ដ៝ង់​យ៝រ​មា​គ៝ប់​ខឹត​ទឹង​គែស​អ៝ក់​ឞូនុយ្ស​ឆ៝ៈ​ទើន​នាវ​រេស​មហែ។ ២៥ ឞូ​ម៝ស​អុច​ងាន់​ពើស​មា​នាវ​រេស​ពាង់​នើម​ទើម​តា​នែស​នតូ​អ្យា ពាង់​អី​នៃ​មោ​អោស​គែស​នាវ​រេស​នហ៝​រ៝ យើន​មា​ឞូ​ម៝ស​មោ​អោស​កើប​ខ្លៃ​មា​នាវ​រេស​ពាង់​នើម​តា​នែស​នតូ​អ្យា ពាង់​អី​នៃ​ហោម​គែស​នាវ​រេស​នហ៝​រ៝​ងាន់​មា​ពាង់​នើម។* ២៦ ឞូ​ម៝ស​ឆើម​កើល​ជាន​ការ​មា​គ៝ប់ អ្យាត់​មា​ពាង់​តឹង​គ៝ប់ ជេសរី​អាស​នតុក​គ៝ប់​គុ ពាង់​គុ​តា​នតុក​នៃ​ដ៝ង់។ ឞូ​ម៝ស​ឆើម​កើល​ជាន​ការ​មា​គ៝ប់ឞឹ​គ៝ប់​រានេ​ដ៝ង់​មា​ពាង់”។*

នាវ​ឞ្រាស​យេឆូ ​ងើយ​មា​ឆាក់​ពាង់​នើម​ខឹត

២៧ “អាបៃ​អ្យា​នូយ្ស​នហ៝ម់​គ៝ប់​គែស​នាវ​រុង​រាង់​ងាន់។ អា​មើម​គ៝ប់​ងើយ​អាបៃ​អ្យា? ងើយ៖ «អើ​ឞឹ ទាន់​មៃ​រាក្លាយ្ស​គ៝ប់​ឞើស​នាវ​ជេរ​អី​អ្យា» ឞើស? មោ​អោស។ យ៝រ​មា​នាវ​អី​អ្យា​រ៝​ទឹង​គ៝ប់​វាច់​តា​នែស​នតូ​អ្យា។* ២៨ អើ​ឞឹ ដាៈ​មៃ​ជាន​អ៝ន់​មៃ​នើម​គែស​នាវ​ច្រេក​លើប”។ នោក​នៃ​គែស​តាង់​នតែស​ឞ៝រ់​តាៈ​ឞើស​កាលើ​ត្រោក​តី៖ “គ៝ប់​លែៈ​ជាន​អ៝ន់​គ៝ប់​នើម​គែស​នាវ​ច្រេក​លើប ជេសរី​គ៝ប់​មរា​ជាន​ទូ​តឹ​ដ៝ង់​ជឹត”។ ២៩ ផូង​ប៝ន​លាន​គុ​តា​នៃ​តាង់​នតែស ខាន់​ពាង់​តឹម​លាស៖ “គឹត​នតែស​នត៝រ់​ងលាយ្ស?” អាបាៈ​ជឹត​លាស៖ “គឹត​គែស​តោង​ពារ់​ងើយ​មា​ពាង់?” ៣០ ឞ្រាស​យេឆូ ​លាស៖ “នតែស​អី​នៃ​គៃ​មា​គែស​នាវ​ខ្លៃ​មា​ខាន់​អៃ​មៃ មោ​ទី​អោស​គៃ​មា​គែស​នាវ​ខ្លៃ​មា​គ៝ប់។ ៣១ អាបៃ​អ្យា​នារ​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​អ្យា​លែៈ​ត៝ត់​ជេស អាបៃ​អ្យា​លែៈ​ត៝ត់​ដ៝ង់​នារ​មព្រើស​លើយ​ឆាតាង់ ​អី​កោរាញ​មពោល​ឞ្រាស​អ្យើស​អី​នើម​កោរាញ​មា​នែស​នតូ​អ្យា។* ៣២ យើន​មា​គ៝ប់ ត៝ត់​ឞូ​នហាវ​គ៝ប់​ឞើស​នែស​អ្យា§គ៝ប់​លែវ​ទឹង​លែៈ​ឞូនុយ្ស​ហាន់​តា​គ៝ប់​ទាទេ”។* ៣៣ ឞ្រាស​យេឆូ ​ងើយ​កើត​នៃ អុច​អ៝ន់​ឞូ​គឹត​មើម​នាវ​ពាង់​ខឹត យ៝រ​លាស​តា​ឆី​តឹម​រាកាង់​ឞូ​នហាវ​ពាង់​ឞើស​នែស។ ៣៤ ផូង​ប៝ន​លាន​អោប​ឞ្រាស​យេឆូ ៖ “ហេន​លែៈ​តាង់​តា​នាវ​វៃ​ផូង​ឞ៝ន់​លាស៖ «ឞ្រាស​ក្រីស ​ហោម​គុ​នហ៝​រ៝»។ លាស​នទ្រី​មើម​ទឹង​មៃ​លាស​ក៝ន​ឞូនុយ្ស​អី​តាៈ​ឞើស​កោរាញ​ឞ្រាស​ទែ​ញជ្វាល់​ឞូ​ទែ​ងខឹត​នហាវ​ពាង់​ឞើស​នែស​នតូ​អ្យា? លាស​នទ្រី​ឞូ​ម៝ស​ក៝ន​ឞូនុយ្ស​អី​នៃ?”* ៣៥ ឞ្រាស​យេឆូ ​លាស​មា​ខាន់​ពាង់៖ “នាវ​អាង​ហោម​គុ​នទ្រែល​ខាន់​អៃ​មៃ​ទូ​ប្ល៝ត់​ទើម។ អ៝ន់​ខាន់​អៃ​មៃ​ហាន់​ហ៝ម់​ទោល​នាវ​អាង​ហោម​អែ​គុ​នទ្រែល​ខាន់​អៃ​មៃ គៃ​មា​នាវ​ង៝​មោ​ទើយ​ដាស​ខាន់​អៃ​មៃ។ លាស​ឞូ​ម៝ស​ហាន់​តា​នាវ​ង៝ ពាង់​មោ​គឹត​អោស​អាស​នតុក​ពាង់​ហាន់។* ៣៦ ទោល​ហោម​គែស​នាវ​អាង​អ្យា អ៝ន់​ខាន់​អៃ​មៃ​ញឆីង​ហ៝ម់​មា​នាវ​អាង​អី​នៃ គៃ​មា​ខាន់​អៃ​មៃ​ជេង​ក៝ន​នាវ​អាង”។ ជេស​ឞ្រាស​យេឆូ ​ងើយ​កើត​នៃ ជេសរី​ពាង់​ទូ​ក្រាប ឞូ​មោ​ហោម​អោស​ឆៃ​ពាង់។*

ផូង​ប៝ន​លាន​មោ​អោស​ញឆីង​មា​ឞ្រាស​យេឆូ 

៣៧ ឞ៝ល​លាស​ផូង​ប៝ន​លាន​លែៈ​ឆៃ​ឞ្រាស​យេឆូ ​ជាន​អ៝ក់​នាវ​ខ្លៃ​កាដោយ ហោម​អែ​គែស​អ៝ក់​ឞូនុយ្ស​មោ​ញឆីង​មា​ពាង់​ដ៝ង់។ ៣៨ នាវ​នៃ​ជេង​តឹម​ទី​ដាស​នាវ​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស៖

«អើ​កោរាញ​ឞ្រាស ឞូ​ម៝ស​មា​អ្យាត់​នាវ​ហេន​លែៈ​មឞើស​ងក៝ច?

ឞូ​ម៝ស​មា​ឆៃ​នាវ​ទើយ​មៃ​លែៈ​ញហើ?»†

៣៩ អាច​មា​កើត​នអា​ទឹង​ឞូ​មោ​ញឆីង កើត​អេឆាយ ​ញចីស​តៃ​ជឹត៖

៤០ «កោរាញ​ឞ្រាស​ជាន​អ៝ន់​ត្រោម​មាត់​ខាន់​ពាង់​ចែស‌

នូយ្ស​នហ៝ម់​ខាន់​ពាង់​ទាង់​ក៝‌

គៃ​មា​ត្រោម​មាត់​ខាន់​ពាង់​មោ​ឆៃ​ងាន់‌

នអ៝ប់​មា​នូយ្ស​នហ៝ម់​ខាន់​ពាង់​មោ​គឹត​វ៝ត់‌

នទ្រី​ខាន់​ពាង់​មោ​ព្លឹ​ឆឹត​មា​កោរាញ​ឞ្រាស‌

ជេសរី​កោរាញ​ឞ្រាស​មោ​អោស​ជាន​ឞាស​ខាន់​ពាង់»†។

៤១ អេឆាយ ​ងើយ​កើត​នៃ យ៝រ​លាស​កាល់​អែ​នើស​ពាង់​លែៈ​ឆៃ​នាវ​ច្រេក​លើប​ឞ្រាស​យេឆូ  ជេសរី​ពាង់​មឞើស​ងក៝ច​ល៝រ​មា​ឞ្រាស​យេឆូ ។ ៤២ យើន​មា​ហោម​គែស​អ៝ក់​ឞូនុយ្ស​ញឆីង​មា​ឞ្រាស​យេឆូ  គែស​មពោល​កោរាញ​តា​ផូង​អីឆ្រាអែល ​ញឆីង​មា​ពាង់​ដ៝ង់។ យើន​មា​ខាន់​ពាង់​មោ​ឞាញ់​មឞើស​ងក៝ច​នាវ​ញឆីង​អី​នៃ​មា​ឞូ យ៝រ​មា​ខាន់​ពាង់​ក្លាច​ផូង​ផារីឆី ​មព្រើស​ខាន់​ពាង់​ទូ​ឞើស​ញីស​រាបុន​ផូង​ខាន់​ពាង់​នើម។* ៤៣ ខាន់​ពាង់​ជាន​កើត​នៃ យ៝រ​មា​ខាន់​ពាង់​អុច​ឞូនុយ្ស​រានេ​រាលាវ​មា​កោរាញ​ឞ្រាស​រានេ។

៤៤ ជេសរី​ឞ្រាស​យេឆូ ​ងើយ​ទុត​នតែស៖ “ឞូ​ម៝ស​ញឆីង​មា​គ៝ប់ មោ​អោស​ទើន​ញឆីង​មា​គ៝ប់​ទើម ពាង់​ញឆីង​ដ៝ង់​មា​កោរាញ​ឞ្រាស​នើម​តើម​ញជ្វាល់​គ៝ប់។ ៤៥ ឞូ​ម៝ស​ឆៃ​គ៝ប់ ពាង់​ឆៃ​ដ៝ង់​អី​នើម​តើម​ញជ្វាល់​គ៝ប់។* ៤៦ គ៝ប់​វាច់​តា​នែស​នតូ​អ្យា​តឹម​ឞាន​មា​នាវ​អាង គៃ​មា​ឞូ​ម៝ស​ញឆីង​មា​គ៝ប់ ពាង់​មោ​អោស​ហោម​តឹម​ឞាន​មា​ឞូនុយ្ស​គុ​តា​នាវ​ង៝។* ៤៧ លាស​ឞូ​ម៝ស​តាង់​ឞ៝រ់​គ៝ប់​ងើយ តីស​មា​មោ​អុច​អ្យាត់​នាវ​គ៝ប់​នតី គ៝ប់​មោ​អោស​ផាត​ទោយ្ស​អាបៃ​អ្យា យ៝រ​លាស​គ៝ប់​វាច់​មោ​អោស​គៃ​មា​ផាត​ទោយ្ស​ឞូនុយ្ស​តា​នែស​នតូ​អ្យា គ៝ប់​វាច់​គៃ​មា​រាក្លាយ្ស​ឞូនុយ្ស​តា​នែស​នតូ​អ្យា។* ៤៨ យើន​មា​ឞូ​ម៝ស​រាលាច់​មោ​អោស​អ្យាត់​នាវ​គ៝ប់ មោ​អោស​ឆ៝ៈ​ទើន​នាវ​គ៝ប់​នតី​លាស ពាង់​អី​នៃ​លែៈ​គែស​កោរាញ​ផាត​ទោយ្ស​ពាង់។ នាវ​គ៝ប់​លែៈ​នតី​លាស​អី​នៃ​មរា​ផាត​ទោយ្ស​ពាង់​តា​នារ​ងគ្លែៈ​ទុត​តៃ‌ ៤៩ យ៝រ​លាស​នាវ​គ៝ប់​នតី​លាស​អី​នៃ មោ​គែស​អោស​លោស​តាៈ​ឞើស​ឆាក់​គ៝ប់​នើម​អុច យើន​មា​ឞឹ​គ៝ប់​នើម​តើម​ញជ្វាល់​គ៝ប់​ដាៈ​មា​គ៝ប់ ម៝ស​នាវ​គ៝ប់​នតី ម៝ស​នាវ​គ៝ប់​លាស។* ៥០ ជេសរី​គ៝ប់​លែៈ​គឹត នាវ​កោរាញ​ឞ្រាស​ដាៈ​អ៝ន់​គែស​នាវ​រេស​នហ៝​រ៝។ លាស​នទ្រី​ទឹង​លែៈ​នាវ​គ៝ប់​លាស គ៝ប់​លាស​កើត​នាវ​ឞឹ​គ៝ប់​លែៈ​ដាៈ”។

១៣

ឞ្រាស​យេឆូ ​រាវ​ជ៝ង់​មពោល​អ៝ស​ម៝ន​ពាង់

១ អេ​ល៝រ​មា​លាប់​ញេត​បុន​នហ៝ត ឞ្រាស​យេឆូ ​លែៈ​គឹត​នារ​ពាង់​លោស​ឞើស​នែស​នតូ​អ្យា​ហាន់​ឆឹត​តា​ឞឹ​ពាង់​នើម​លែៈ​ទី​ម៝ង។ ឞ្រាស​យេឆូ ​រ៝ង់​មា​មពោល​អ៝ស​ម៝ន​ពាង់​នើម​តា​នែស​នតូ​អ្យា ពាង់​ហោម​រ៝ង់​មា​ខាន់​ពាង់​មរ៝​មរាង់​ត៝ត់​លោច។* ២ ត៝ត់​ម៝ង​ឆោង​ឆា​អា​មាង់ ឆាតាង់ ​លែៈ​ជាន​អ៝ន់​យូដាស-​អីឆាការីយោត ​អី​ក៝ន​ឆីមោន ​គែស​នាវ​មឹន​លែវ​ឞូ​ហាន់​ញុប​ឞ្រាស​យេឆូ ។* ៣ ឞ្រាស​យេឆូ ​លែៈ​គឹត​ជេស ទឹង​លែៈ​នទើ​ឞឹ​ពាង់​លែៈ​អ៝ន់​នាវ​ទើយ​មា​ពាង់​ទាទេ ពាង់​លែៈ​គឹត​ដ៝ង់ ពាង់​នើស​វាច់​តាៈ​ឞើស​កោរាញ​ឞ្រាស ជេសរី​ព្លឹ​ឆឹត​តៃ​តា​កោរាញ​ឞ្រាស​ដ៝ង់។* ៤ កើត​នទ្រី​ទឹង​ពាង់​ទ៝ក់​ឞើស​នតុក​ឆោង ទ្រីស​អាវ​ក្វ៝ង់​ពាង់​នើម ឆ៝ៈ​ឞ៝ក​ក៝ត់​តា​ឞុត។* ៥ ពាង់​ឆ៝ៈ​ទាក​ងខុត​តា​ងាន​គ្រឺង ជេសរី​ពាង់​រាវ​ជ៝ង់​មពោល​អ៝ស​ម៝ន​ពាង់​ទូ​ហ្វេ​ទូ​ហ្វេ ពាង់​ឆ៝ៈ​ឞ៝ក​ក៝ត់​តា​ឞុត ឆើម​ជូត​ជ៝ង់​ខាន់​ពាង់​ដ៝ង់។ ៦ ត៝ត់​តា​ឆីមោន ​អី​ឞូ​ក្វាល់​ពេត្រោស ​ដ៝ង់​នៃ ពាង់​អោប​ឞ្រាស​យេឆូ ៖ “អើ​កោរាញ អាស​មៃ​អុច​ឆើម​រាវ​ជ៝ង់​គ៝ប់​ឞើស?*”* ៧ ឞ្រាស​យេឆូ ​អើស​មា​ពាង់៖ “អាបៃ​អ្យា​មៃ​អេ​ហ៝ៈ​វ៝ត់​អោស​នទើ​គ៝ប់​ជាន​អ្យា។ នារ​ជឹត​នាប់​តៃ​មៃ​វ៝ត់​រ៝”។ ៨ ពេត្រោស ​លាស​មា​ឞ្រាស​យេឆូ ៖ “អើ​កោរាញ លើយ​អោស​មៃ​ឆើម​រាវ​ជ៝ង់​គ៝ប់!” ឞ្រាស​យេឆូ ​អើស៖ “លាស​គ៝ប់​មោ​រាវ​ជ៝ង់​មៃ មៃ​មោ​អោស​ជេង​អ៝ស​ម៝ន​គ៝ប់”។ ៩ ឆីមោន ​អី​ឞូ​ក្វាល់​ពេត្រោស ​ដ៝ង់​លាស៖ “អើ​កោរាញ លាស​នទ្រី​មៃ​លើយ​អោស​ទើន​រាវ​ជ៝ង់​ទើម ទាន់​មៃ​រាវ​លែៈ​មា​តី​មា​ឞោក​គ៝ប់​ដ៝ង់”។ ១០ ឞ្រាស​យេឆូ ​លាស៖ “ឞូនុយ្ស​លែៈ​ជេស​អុម រាវ​ជ៝ង់​គាប់​ហើយ្ស យ៝រ​លាស​ឆាក់​ជាន់​ពាង់​លែៈ​ក្ល៝ស។ មពោល​ខាន់​មៃ​លែៈ​ក្ល៝ស យើន​មា​មោ​គែស​អោស​គែស​ទឹង​លែៈ​ខាន់​មៃ”។* ១១ ឞ្រាស​យេឆូ ​ងើយ​កើត​នៃ យ៝រ​លាស​ពាង់​លែៈ​គឹត​ឞូ​ម៝ស​អុច​លែវ​ឞូ​ហាន់​ញុប​ពាង់។ កើត​នទ្រី​ទឹង​ពាង់​លាស៖ “ទឹង​លែៈ​ខាន់​មៃ​មោ​គែស​អោស​ក្ល៝ស​ទាទេ”។*

១២ ជេស​ផ្យៅ​ឞ្រាស​យេឆូ ​រាវ​ជ៝ង់​មពោល​អ៝ស​ម៝ន​ពាង់ពាង់​ញឆ៝ស​ឞ៝ក​អាវ​ពាង់​នើម គុ​តៃ​តា​នតុក​ឆោង​ឆា ជេសរី​អោប​ខាន់​ពាង់៖ “ខាន់​មៃ​វ៝ត់​ដ៝ង់ នទើ​គ៝ប់​ឆើម​ជាន​អ៝ន់​មា​ខាន់​មៃ​នៃ​នើស? ១៣ ខាន់​មៃ​ក្វាល់​គ៝ប់​«នើម​នតី» ក្វាល់​គ៝ប់​«កោរាញ»។ ទី​ងាន់​នាវ​ខាន់​មៃ​ក្វាល់​នៃ យ៝រ​លាស​គ៝ប់​នើម​នតី គ៝ប់​កោរាញ​ងាន់។* ១៤ លាស​គ៝ប់​អ្យា​លែៈ​នើម​នតី​ខាន់​មៃ លែៈ​កោរាញ​ខាន់​មៃ ជេសរី​ងខើង​មា​ឆើម​រាវ​រាលឹ​ជ៝ង់​ខាន់​មៃ លាស​នទ្រី​អ៝ន់​ខាន់​មៃ​ឆើម​រាវ​ជ៝ង់​នទ្រាង់​ខាន់​មៃ​នើម​ដ៝ង់។* ១៥ អ្យា​គ៝ប់​ជាន​លែវ​ត្រ៝ង​អ៝ន់​មា​ខាន់​មៃ លាស​នទ្រី​អ៝ន់​ខាន់​មៃ​ជាន​កើត​គ៝ប់​លែៈ​ជាន​មា​ខាន់​មៃ​នៃ។ ១៦ គ៝ប់​លាស​នហេល​នានេៈ​ងាន់​មា​ខាន់​មៃ ឞូនុយ្ស​ឆើម​កើល​ជាន​ការ​មោ​អោស​ក្វ៝ង់​រាលាវ​មា​កោរាញ​ពាង់ ឞូនុយ្ស​នតើយ្ស​នាវ​មោ​ដ៝ង់​ក្វ៝ង់​រាលាវ​មា​នើម​ដាៈ​ពាង់​ហាន់”។

១៧ “លាស​ខាន់​មៃ​គឹត​វ៝ត់​នាវ​អី​នៃ ជេសរី​ជាន​តឹង​កើត កោរាញ​ឞ្រាស​អ៝ន់​នាវ​គែស​ជេង​អ្វែស​ងាន់​មា​ខាន់​មៃ។ ១៨ គ៝ប់​ងើយ​កើត​នអៃ មោ​អោស​ងើយ​អ៝ន់​មា​ទឹង​លែៈ​ខាន់​មៃ យ៝រ​លាស​គ៝ប់​លែៈ​គឹត​ឞូ​ម៝ស​គ៝ប់​កើយ្ស។ យើន​មា​អ្យាត់​មា​គែស​តឹម​ទី​មា​នាវ​កោរាញ​ឞ្រាស​ងើយ​លែៈ​ញចីស​លាស៖ «ទូ​ហ្វេ​ឞូនុយ្ស​គុ​ឆោង​ឆា​នទ្រែល​គ៝ប់ តីស​មា​ពាង់​ជាន​អ្យើស​មា​គ៝ប់»†។ ១៩ គ៝ប់​មឞើស​នាវ​អី​នៃ​មា​ខាន់​មៃ​អេ​ល៝រ​មា​ត៝ត់ គៃ​មា​នោក​ត៝ត់​នាវ​អី​នៃ​តៃ ខាន់​មៃ​អ្យាត់​រ៝​គ៝ប់​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់​ងាន់។* ២០ គ៝ប់​លាស​នហេល​នានេៈ​ងាន់​មា​ខាន់​មៃ៖ ឞូ​ម៝ស​រ៝ម​ទូ​ហ្វេ​ឞូនុយ្ស​គ៝ប់​ដាៈ​ហាន់ ជេង​ពាង់​រ៝ម​គ៝ប់​ដ៝ង់ ជេសរី​ឞូ​ម៝ស​រ៝ម​គ៝ប់ ជេង​ពាង់​រ៝ម​អី​នើម​តើម​ញជ្វាល់​គ៝ប់​ដ៝ង់”។*

ឞ្រាស​យេឆូ ​មឞើស​ងក៝ច​នាវ​យូដាស-​អីឆាការីយោត ​រាលាង់​មា​ពាង់

(មថ ២៦:២០-២៥; មក ១៤:១៧-២១; លក ២២:២១-២៣)

២១ ជេស​ឞ្រាស​យេឆូ ​ងើយ​នាវ​នៃ តា​នូយ្ស​នហ៝ម់​ពាង់​រី​គែស​នាវ​រាវៃ​រុង​រាង់​ងាន់ ជេសរី​ពាង់​លាស៖ “គ៝ប់​លាស​នហេល​នានេៈ​ងាន់​មា​ខាន់​មៃ គែស​ទូ​ហ្វេ​តា​មពោល​ខាន់​មៃ​តា​អ៝យ​តៃ​លែវ​ឞូ​ហាន់​ញុប​គ៝ប់”។ ២២ មពោល​អ៝ស​ម៝ន​តឹម​អ្វាញ់​មាត់​នទ្រាង់​ខាន់​ពាង់​នើម យ៝រ​លាស​ខាន់​ពាង់​មោ​គឹត​អោស​ឞូ​ម៝ស​ឞ្រាស​យេឆូ ​អុច​លាស​អី​នៃ។ ២៣ តា​នៃ​គែស​ទូ​ហ្វេ​អ៝ស​ម៝ន​អី​ឞ្រាស​យេឆូ ​ទែ​រ៝ង់ ពាង់​គុ​ទាច់​កេង​ឞ្រាស​យេឆូ ។* ២៤ ឆីមោន ​អី​ឞូ​ក្វាល់​ពេត្រោស ​ដ៝ង់​ញច៝ង់​មា​តី​អ៝ន់​អ៝ស​ម៝ន​អី​នៃ​គឹត​វ៝ត់ គៃ​មា​ដាៈ​ពាង់​អោប​ឞ្រាស​យេឆូ ​ឞូ​ម៝ស​ឞូនុយ្ស​ពាង់​អុច​លាស​អី​នៃ។ ២៥ ជេសរី​អ៝ស​ម៝ន​អី​នៃ​ងគឹល​មាត់​ជឹត​ឞ្រាស​យេឆូ ​នៃ អោប​ពាង់៖ “អើ​កោរាញ ឞូ​ម៝ស​អី​រី​មេស?” ២៦ ឞ្រាស​យេឆូ ​អើស៖ “ឞូ​ម៝ស​គ៝ប់​នទឹ​នុមពាង់​គ៝ប់​យុក​អ្យា ពាង់​អី​នៃ​រ៝”។ ជេសរី​ឞ្រាស​យេឆូ ​យុក​នុមពាង់​តា​ងាន​នទឹ​អ៝ន់​យូដាស-​អីឆាការីយោត ​អី​ក៝ន​ឆីមោន ។ ២៧ ជេស​យូដាស-​អីឆាការីយោត ​ឆ៝ៈ​នុមពាង់​អី​នៃ ឆាតាង់ ​លាប់​គុ​តា​ឆាក់​ពាង់​រ៝។ ជេសរី​ឞ្រាស​យេឆូ ​លាស​មា​ពាង់៖ “ម៝ស​នទើ​អី​មៃ​អុច​ជាន អ៝ន់​មៃ​ជាន​គើញ​ហ៝ម់”។ ២៨ ទឹង​លែៈ​មពោល​គុ​ឆោង​ឆា​តា​ញឆឺង​នៃ មោ​គែស​អោស​ទូ​ហ្វេ​ឞូនុយ្ស​គឹត​ម៝ស​គែស​នាវ​ខ្លៃ​នាវ​ឞ្រាស​យេឆូ ​លាស​អី​នៃ។ ២៩ ឞូនុយ្ស​អាបាៈ​នអោន​លាស​ឞ្រាស​យេឆូ ​អុច​ដាៈ​យូដាស-​អីឆាការីយោត ​ហាន់​រាវាត់​នទើ​មា​ទ៝ង់​នារ​ញេត​បុន មោ​លាស​អុច​ដាៈ​ពាង់​ហាន់​ពាៈ​នទើ​អ៝ន់​មា​ផូង​អ៝​អាច អាច​មា​យូដាស-​អីឆាការីយោត ​ជេង​ឞូនុយ្ស​ញអោត​ទុង​ព្រាក់​មពោល​ខាន់​ពាង់​នៃ។* ៣០ ជេស​យូដាស-​អីឆាការីយោត ​ទើន​នុមពាង់​អី​នៃ ជេសរី​ពាង់​ហាន់​រ៝ នោក​នៃ​ឞ្រី​លែៈ​ង៝។

នាវ​ដាៈ​មហែ

៣១ នទុត​យូដាស-​អីឆាការីយោត ​ហាន់ ឞ្រាស​យេឆូ ​លាស៖ “អាបៃ​អ្យា​លែៈ​ត៝ត់​ទី​ម៝ង​គ៝ប់​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​លាប់​តា​នាវ​ច្រេក​លើប​គ៝ប់​នើម ជេសរី​កោរាញ​ឞ្រាស​គែស​នាវ​ច្រេក​លើប​យ៝រ​មា​គ៝ប់​ដ៝ង់។ ៣២ ជេសរី​លាស​កោរាញ​ឞ្រាស​គែស​នាវ​ច្រេក​លើប​យ៝រ​មា​គ៝ប់ ហោម​ទូ​ប្ល៝ត់​ជឹត​ពាង់​អុច​អ៝ន់​នាវ​ច្រេក​លើប​មា​គ៝ប់។* ៣៣ អើ​មពោល​ក៝ន​គ៝ប់គ៝ប់​ហោម​គុ​នទ្រែល​ខាន់​មៃ​ទូ​ប្ល៝ត់​ទើម ជេសរី​តៃ​ខាន់​មៃ​តឹង​ជ៝យ​គ៝ប់។ អាបៃ​អ្យា​គ៝ប់​អុច​មឞើស​មា​ខាន់​មៃ​កើត​គ៝ប់​លែៈ​មឞើស​មា​មពោល​កោរាញ​ផូង​អីឆ្រាអែល ​នើស​ដ៝ង់៖ «នតុក​គ៝ប់​ហាន់ ខាន់​មៃ​មោ​អោស​ទើយ​ហាន់»។* ៣៤ គ៝ប់​អ៝ន់​ទូ​នាវ​ដាៈ​មហែ​មា​ខាន់​មៃ៖ ដាៈ​ខាន់​មៃ​តឹម​រ៝ង់​នទ្រាង់​ខាន់​មៃ​នើម។ តឹម​ឞាន​មា​គ៝ប់​លែៈ​រ៝ង់​មា​ខាន់​មៃ អ៝ន់​ខាន់​មៃ​តឹម​រ៝ង់​នទ្រាង់​ខាន់​មៃ​នើម។** ៣៥ យ៝រ​មា​ខាន់​មៃ​តឹម​រ៝ង់​នទ្រាង់​ខាន់​មៃ​នើម ទឹង​លែៈ​ឞូនុយ្ស​ឞូ​គឹត​លាស​ខាន់​មៃ​អ៝ស​ម៝ន​គ៝ប់​ងាន់”។

ឞ្រាស​យេឆូ ​មឞើស​ល៝រ​ពេត្រោស ​រាលាច់​ពាង់

(មថ ២៦:៣១-៣៥; មក ១៤:២៧-៣១; លក ២២:៣១-៣៤)

៣៦ ឆីមោន ​អី​ឞូ​ក្វាល់​ពេត្រោស ​ដ៝ង់​អោប​ឞ្រាស​យេឆូ ៖ “អើ​កោរាញ អាស​នតុក​ហាន់​មៃ​រី?” ឞ្រាស​យេឆូ ​អើស៖ “នតុក​គ៝ប់​ហាន់​អី​នៃ អាបៃ​អ្យា​មៃ​មោ​អោស​ទើយ​ហាន់។ នារ​ជឹត​នាប់​តៃ​មៃ​មរា​ហាន់​តឹង​គ៝ប់​តា​នៃ”។* ៣៧ ពេត្រោស ​អោប​តៃ​ឞ្រាស​យេឆូ ៖ “អើ​កោរាញ ម៝ស​កោៈ​គ៝ប់​មោ​ទើយ​តឹង​មៃ​អាបៃ​អ្យា? គ៝ប់​អុច​ប៝ង់​ឆាក់​គ៝ប់​នើម​ខឹត​មា​មៃ”។ ៣៨ ឞ្រាស​យេឆូ ​លាស​មា​ពាង់៖ “មៃ​អុច​ប៝ង់​ឆាក់​មៃ​នើម​ខឹត​មា​គ៝ប់​ងាន់​បាស? យើន​មា​គ៝ប់​លាស​នហេល​នានេៈ​ងាន់​មា​មៃ តា​មាង់​អ្យា​អ្យារ់​អេ​ហ៝ៈ​អោស​នទ្រាវ មៃ​លែៈ​រាលាច់​ពែ​តឹ​លាស​មោ​គឹត​នាល់​គ៝ប់”។*

១៤

ឞ្រាស​យេឆូ ​ត្រ៝ង​ហាន់​ត៝ត់​តា​ឞឹ

១ “នូយ្ស​នហ៝ម់​ខាន់​មៃ​លើយ​អោស​រាវៃ​រុង​រាង់ អ៝ន់​ខាន់​មៃ​ញឆីង​មា​កោរាញ​ឞ្រាស អ៝ន់​ខាន់​មៃ​ញឆីង​មា​គ៝ប់​ដ៝ង់។ ២ តា​ញីស​ឞឹ​គ៝ប់​គែស​អ៝ក់​ងាន់​នតុក​គុ លាស​មោ​គែស​មើម​ទឹង​គ៝ប់​មឞើស​មា​ខាន់​មៃ៖ «គ៝ប់​ហាន់​នទ្រាប់​នតុក​អ៝ន់​មា​ខាន់​មៃ»?* ៣ ជេស​គ៝ប់​នទ្រាប់​នតុក​អ៝ន់​មា​ខាន់​មៃ គ៝ប់​មរា​ព្លឹ​ឆ៝ៈ​ខាន់​មៃ​ដ៝ង់ គៃ​មា​អ៝ន់​ខាន់​មៃ​គុ​នទ្រែល​គ៝ប់។* ៤ នតុក​គ៝ប់​ហាន់​នៃ​ខាន់​មៃ​លែៈ​គឹត​ត្រ៝ង​ដ៝ង់*”។ ៥ ថោមាស ​អោប​ឞ្រាស​យេឆូ ៖ “អើ​កោរាញ ហេន​មោ​គឹត​អោស​អាស​នតុក​មៃ​ហាន់ លាស​នទ្រី​មើម​ទឹង​ហេន​គឹត​ត្រ៝ង​មៃ​ហាន់?” ៦ ឞ្រាស​យេឆូ ​លាស៖ “គ៝ប់​អ្យា​ជេង​តឹម​ឞាន​មា​ត្រ៝ង​អី​ហាន់​ត៝ត់​តា​ឞឹ​នើម មោ​ហោម​អោស​គែស​ត្រ៝ង​អេង គ៝ប់​អ្យា​ជេង​នាវ​ងាន់ គ៝ប់​អ្យា​ជេង​នាវ​រេស។ រាលាវ​ឞើស​គ៝ប់ មោ​អោស​ហោម​គែស​ត្រ៝ង​អា​អេង​ជឹត​ហាន់​ត៝ត់​តា​ឞឹ​គ៝ប់។* ៧ លាស​ខាន់​មៃ​លែៈ​គឹត​នាល់​គ៝ប់ ខាន់​មៃ​គឹត​នាល់​ឞឹ​គ៝ប់​ដ៝ង់។ នតើម​ឞើស​អាបៃ​អ្យា​ខាន់​មៃ​គឹត​នាល់​ពាង់ នទ្រែល​មា​លែៈ​ឆៃ​ពាង់​ដ៝ង់”។ ៨ ផីលីប ​លាស​មា​ឞ្រាស​យេឆូ ៖ “អើ​កោរាញ ទាន់​មៃ​ញហើ​អ៝ន់​ហេន​ឆៃ​ឞឹ​មៃ លែៈ​គាប់​ជេស”។ ៩ ឞ្រាស​យេឆូ ​អើស​មា​ពាង់៖ “អើ​ផីលីប គ៝ប់​គុ​នទ្រែល​ខាន់​មៃ​លែៈ​ជ៝ៈ​ងាន់ មើម​ទឹង​មៃ​ហោម​អែ​អេ​ហ៝ៈ​នាល់​គ៝ប់? ឞូ​ម៝ស​លែៈ​ឆៃ​គ៝ប់ ពាង់​លែៈ​ឆៃ​ឞឹ​គ៝ប់​ដ៝ង់។ មើម​ទឹង​មៃ​លាស៖ «ទាន់​មៃ​ញហើ​អ៝ន់​ហេន​ឆៃ​ឞឹ​មៃ»​កើត​នៃ?* ១០ មៃ​មោ​អ្យាត់​បាស គ៝ប់​គុ​តា​ឞឹ​គ៝ប់ឞឹ​គ៝ប់​គុ​តា​គ៝ប់? ទឹង​លែៈ​នាវ​គ៝ប់​មឞើស​ងក៝ច​មា​ខាន់​មៃ មោ​អោស​លោស​តាៈ​ឞើស​ឆាក់​គ៝ប់​នើម​អុច ឞឹ​គ៝ប់​គុ​តា​គ៝ប់ពាង់​នើម​ជាន​ទឹង​លែៈ​នាវ​ពាង់​នើម​អី​នៃ។* ១១ អ៝ន់​ខាន់​មៃ​អ្យាត់​គ៝ប់​ហ៝ម់ គ៝ប់​គុ​តា​ឞឹ​គ៝ប់ឞឹ​គ៝ប់​គុ​តា​គ៝ប់។ លាស​ខាន់​មៃ​មោ​អ្យាត់​អោស​គ៝ប់​យ៝រ​មា​នាវ​គ៝ប់​ងើយ​ទើម អ៝ន់​ខាន់​មៃ​អ្យាត់​គ៝ប់​យ៝រ​មា​នទើ​ខ្លៃ​គ៝ប់​ជាន​នើស។* ១២ គ៝ប់​លាស​នហេល​នានេៈ​ងាន់​មា​ខាន់​មៃ ឞូ​ម៝ស​ញឆីង​មា​គ៝ប់ ម៝ស​ការ​គ៝ប់​ជាន ពាង់​ជាន​ដ៝ង់ ជេសរី​ពាង់​ជាន​ការ​ក្វ៝ង់​រាលាវ​អី​នៃ​ជឹត យ៝រ​លាស​គ៝ប់​ឆឹត​តា​ឞឹ​គ៝ប់។* ១៣ ជេសរី​ម៝ស​នទើ​ខាន់​មៃ​ទាន់​តា​រាញា​ឆាក់​គ៝ប់†គ៝ប់​ជាន​រ៝ គៃ​មា​គ៝ប់​អី​ក៝ន​អ៝ន់​នាវ​ច្រេក​លើប​មា​ឞឹ​គ៝ប់​លើ​មា​ហោ។* ១៤ ម៝ស​នទើ​ខាន់​មៃ​ទាន់​តា​រាញា​ឆាក់​គ៝ប់គ៝ប់​ជាន​រ៝”។

ឞ្រាស​យេឆូ ​ងើយ​ត៝ន​អ៝ន់​ឞ្រាស​ហ្វេង​អ្វែស

១៥ “លាស​ខាន់​មៃ​រ៝ង់​មា​គ៝ប់ ខាន់​មៃ​ញអោត​នាវ​គ៝ប់​ដាៈ។* ១៦ ជេសរី​តៃ​គ៝ប់​ទាន់​មា​ឞឹ ជេស​គ៝ប់​ទាន់​នៃ​ពាង់​អ៝ន់​មា​ខាន់​មៃ​ទូ​ហ្វេ​នើម​កើល​អា​អេង​គុ​នទ្រែល​ខាន់​មៃ​នហ៝​រ៝។* ១៧ ពាង់​អី​នៃ​ឞ្រាស​ហ្វេង​អ្វែស ពាង់​លែវ​ខាន់​មៃ​តា​នាវ​នតី​ងាន់។ ឞូនុយ្ស​អី​មោ​ញឆីង​មា​គ៝ប់​មោ​អោស​វើត​ទើន​ពាង់ យ៝រ​លាស​ខាន់​ពាង់​អ្វាញ់​ពាង់​មោ​ឆៃ នទ្រែល​មា​មោ​គឹត​នាល់​ពាង់​ដ៝ង់។ យើន​មា​ខាន់​មៃ​លែៈ​គឹត​នាល់​ពាង់ពាង់​គុ​រេស​នទ្រែល​ខាន់​មៃ ជេសរី​មរា​គុ​តា​ខាន់​មៃ។* ១៨ គ៝ប់​មោ​អោស​នត្លើយ​ខាន់​មៃ​ជេង​តឹម​ឞាន​មា​ក៝ន​ដើយ គ៝ប់​មរា​ព្លឹ​តា​ខាន់​មៃ​ដ៝ង់។ ១៩ ហោម​ទូ​ប្ល៝ត់ ឞូនុយ្ស​អី​មោ​ញឆីង​មា​គ៝ប់​មោ​អោស​ហោម​ឆៃ​គ៝ប់ យើន​មា​ខាន់​មៃ​មរា​ឆៃ​គ៝ប់។ យ៝រ​លាស​គ៝ប់​រេស នទ្រី​ខាន់​មៃ​មរា​រេស​ដ៝ង់។* ២០ តា​នារ​នៃ​ខាន់​មៃ​គឹត​គ៝ប់​គុ​តា​ឞឹ​គ៝ប់ ជេសរី​ខាន់​មៃ​គុ​តា​គ៝ប់គ៝ប់​គុ​តា​ខាន់​មៃ​ដ៝ង់។* ២១ ឞូ​ម៝ស​ឆ៝ៈ​ទើន​នាវ​គ៝ប់​ដាៈ នទ្រែល​មា​ជាន​តឹង​កើត ពាង់​អី​នៃ​រ៝ង់​មា​គ៝ប់​ងាន់ ឞឹ​គ៝ប់​រ៝ង់​មា​ពាង់​អី​នៃ​ដ៝ង់។ គ៝ប់​រ៝ង់​មា​ពាង់​អី​នៃ ជេសរី​គ៝ប់​អ៝ន់​ពាង់​អី​នៃ​គឹត​នាល់​គ៝ប់​លើ​ហោ​ជឹត”។ ២២ យូដាស  - មោ​អោស​ទី​យូដាស-​អីឆាការីយោត  - ពាង់​អោប​ឞ្រាស​យេឆូ ៖ “អើ​កោរាញ មើម​ទឹង​មៃ​អ៝ន់​មា​ហេន​ទើម​គឹត​នាល់​មៃ ទឹង​លែៈ​ឞូនុយ្ស​តា​នែស​នតូ​អ្យា​មៃ​មោ​អោស​អ៝ន់​នាល់?” ២៣ ឞ្រាស​យេឆូ ​លាស៖ “លាស​ឞូ​ម៝ស​រ៝ង់​មា​គ៝ប់ ពាង់​អី​នៃ​ជាន​តឹង​នាវ​គ៝ប់​ងើយ ឞឹ​គ៝ប់​រ៝ង់​មា​ពាង់​អី​នៃ​ដ៝ង់។ ជេសរី​ឞឹ​គ៝ប់ នទ្រែល​មា​គ៝ប់​ហាន់​តា​ពាង់ នហ៝​មា​គុ​នទ្រែល​តា​ពាង់។* ២៤ ឞូ​ម៝ស​មោ​រ៝ង់​មា​គ៝ប់ ពាង់​អី​នៃ​មោ​អោស​ជាន​តឹង​នាវ​គ៝ប់​ងើយ។ នាវ​គ៝ប់​ងើយ មោ​អោស​លោស​តាៈ​ឞើស​ឆាក់​គ៝ប់​នើម លោស​តាៈ​ឞើស​ឞឹ​គ៝ប់​នើម ពាង់​អី​តើម​ញជ្វាល់​គ៝ប់​អ្យា”។

២៥ “គ៝ប់​មឞើស​ងក៝ច​ទឹង​លែៈ​នាវ​អី​នៃ​មា​ខាន់​មៃ​ទោល​គ៝ប់​ហោម​គុ​នទ្រែល​ខាន់​មៃ​តា​អ្យា។ ២៦ យើន​មា​ឞ្រាស​ហ្វេង​អ្វែស​អី​ក្ល៝ស​អ្វែស​អី​នើម​កើល​ឞូនុយ្ស​អី​ញឆីង​នៃ ឞឹ​ទែ​ញជ្វាល់​មា​ឆើម​នតាង​គ៝ប់ពាង់​មរា​នតុម​នតី​ទឹង​លែៈ​នាវ​អ៝ន់​មា​ខាន់​មៃ នហ៝​មា​ងកាស​ទឹង​លែៈ​នាវ​គ៝ប់​លែៈ​មឞើស​មា​ខាន់​មៃ​នើស អ៝ន់​ខាន់​មៃ​កាស​គឹត។* ២៧ គ៝ប់​ទូ​លោស​ឞើស​ខាន់​មៃ យើន​មា​គ៝ប់​ហោម​អ៝ន់​នាវ​ដាប់​មពាន់​គុ​តា​ខាន់​មៃ គ៝ប់​អ៝ន់​នាវ​ដាប់​មពាន់​គ៝ប់​នើម​មា​ខាន់​មៃ។ នាវ​ដាប់​មពាន់​គ៝ប់​អ៝ន់​អី​នៃ មោ​តឹម​ឞាន​មា​នាវ​ដាប់​មពាន់​ឞូនុយ្ស​អី​មោ​ញឆីង​មា​គ៝ប់​អ៝ន់។ កើត​នទ្រី​នូយ្ស​នហ៝ម់​ខាន់​មៃ​លើយ​អោស​រាវៃ​រុង​រាង់​លើយ​អោស​ក្លាច។* ២៨ ខាន់​មៃ​លែៈ​តាង់​ជេស​នាវ​គ៝ប់​មឞើស​ងក៝ច​មា​ខាន់​មៃ៖ «គ៝ប់​ទូ​លោស​ឞើស​ខាន់​មៃ ជេសរី​គ៝ប់​ព្លឹ​តៃ​ដ៝ង់​តា​ខាន់​មៃ»។ លាស​ខាន់​មៃ​រ៝ង់​គ៝ប់ ខាន់​មៃ​រាម់​មអាក​ងាន់​គឹត​គ៝ប់​ហាន់​តា​ឞឹ យ៝រ​លាស​ឞឹ​ក្វ៝ង់​រាលាវ​គ៝ប់។ ២៩ គ៝ប់​មឞើស​ងក៝ច​នាវ​អី​នៃ​អ៝ន់​មា​ខាន់​មៃ​គឹត​ល៝រ អេ​ល៝រ​មា​ត៝ត់ គៃ​មា​ខាន់​មៃ​ញឆីង​នោក​នាវ​អី​នៃ​ត៝ត់​រី​តៃ។* ៣០ គ៝ប់​មោ​ហោម​លាង់​អោស​គែស​ម៝ង​មា​ងើយ​នទ្រែល​ខាន់​មៃ យ៝រ​លាស​ឆាតាង់ ​អី​កោរាញ​មពោល​ឞ្រាស​អ្យើស​អី​ជេង​កោរាញ​នែស​នតូ​អ្យា​លែៈ​ឞើយ​មា​ត៝ត់ យើន​មា​ពាង់​មោ​អោស​គែស​នាវ​ទើយ​ដាស​គ៝ប់។* ៣១ ពាង់​មោ​គែស​នាវ​ទើយ​មា​គ៝ប់ ជេសរី​គ៝ប់​ហោម​ជាន​តឹង​នាវ​ឞឹ​ដាៈ​មា​គ៝ប់ គៃ​មា​ទឹង​លែៈ​ឞូនុយ្ស​តា​នែស​នតូ​អ្យា​ឞូ​គឹត​គ៝ប់​រ៝ង់​ងាន់​មា​ឞឹ។ ហោៈ​ឞ៝ន់​ទ៝ក់​ហាន់​ហ៝ម់”។*

១៥

ឞ្រាស​យេឆូ ​តឹម​ឞាន​មា​តើម​ព្លៃ​យុងយារ​ប៝ន

១ ជេសរី​ឞ្រាស​យេឆូ ​លាស៖ “គ៝ប់​អ្យា​ជេង​តឹម​ឞាន​មា​តើម​ព្លៃ​យុងយារ​ប៝ន​អី​ងាន់ ជេសរី​ឞឹ​គ៝ប់​នាក់​តើម​ម៝ត់។* ២ ម៝ស​ងគីង​ហ៝ន​តា​គ៝ប់​មោ​គែស​ព្លៃ ឞឹ​គ៝ប់​ឆ្រែស​មអារ់​លើយ។ យើន​មា​ងគីង​គែស​ព្លៃ ពាង់​ក៝ស​ដេៈ​ម៝ត់​អ៝ន់​អ្វែស គៃ​មា​ព្លៃ​លើ​អ៝ក់​ជឹត។* ៣ មពោល​ខាន់​មៃ​លែៈ​ក្ល៝ស​ជេស យ៝រ​មា​នាវ​គ៝ប់​លែៈ​ជេស​មឞើស​ងក៝ច​មា​ខាន់​មៃ។* ៤ អ៝ន់​ខាន់​មៃ​ហោម​គុ​តា​គ៝ប់​នឹង កើត​គ៝ប់​ហោម​គុ​តា​ខាន់​មៃ​នឹង។ គ៝ប់​ជេង​តឹម​ឞាន​មា​តើម ម៝ស​ងគីង​មោ​ហ៝ន​ឞើស​គ៝ប់ ពាង់​មោ​អោស​គែស​ព្លៃ។ ខាន់​មៃ​តឹម​ឞាន​កើត​នៃ​ដ៝ង់ លាស​មោ​អោស​គុ​នឹង​តា​គ៝ប់ ខាន់​មៃ​មោ​គែស​ព្លៃ​អោស។

៥ គ៝ប់​អ្យា​តឹម​ឞាន​មា​តើម​ព្លៃ​យុងយារ​ប៝ន ខាន់​មៃ​តឹម​ឞាន​មា​ងគីង។ ឞូ​ម៝ស​ហោម​គុ​តា​គ៝ប់​នឹង គ៝ប់​ហោម​គុ​តា​ពាង់​នឹង ពាង់​អី​នៃ​គែស​ព្លៃ​អ៝ក់​ងាន់។ លាស​ខាន់​មៃ​គុ​តឹម​ងខាស​មា​គ៝ប់ ខាន់​មៃ​មោ​ឞ្លាវ​អោស​ជាន​អេង​ទូ​នតីល​នទើ​អី​គែស​នាវ​ខ្លៃ​តា​កោរាញ​ឞ្រាស។* ៦ ឞូ​ម៝ស​មោ​គុ​តា​គ៝ប់ ពាង់​អី​នៃ​តឹម​ឞាន​មា​ងគីង​ឞូ​មអារ់​លើយ ត៝ត់​នទ្រ៝​ឞូ​រាគូម​ពូរ​លើយ​តា​អុញ ជេសរី​អុញ​ឆា​លែៈ​ផ្យៅ។* ៧ លាស​ខាន់​មៃ​ហោម​គុ​តា​គ៝ប់​នឹង ជេសរី​នាវ​គ៝ប់​ងើយ​ហោម​គុ​តា​ខាន់​មៃ​នឹង លាស​នទ្រី​ម៝ស​នទើ​ខាន់​មៃ​អុច ទាន់​ហ៝ម់ ខាន់​មៃ​គែស​ងាន់​រ៝។* ៨ លាស​ខាន់​មៃ​គែស​ព្លៃ​អ៝ក់ ខាន់​មៃ​អ៝ស​ម៝ន​គ៝ប់​ងាន់ នទ្រី​ទឹង​អ៝ន់​ឞឹ​គ៝ប់​គែស​នាវ​ច្រេក​លើប”។*

៩ “គ៝ប់​លែៈ​រ៝ង់​មា​ខាន់​មៃ តឹម​ឞាន​មា​ឞឹ​គ៝ប់​លែៈ​រ៝ង់​មា​គ៝ប់​ដ៝ង់។ អ៝ន់​ខាន់​មៃ​ហោម​គុ​នឹង​ហ៝ម់​តា​នាវ​រ៝ង់​គ៝ប់។ ១០ លាស​ខាន់​មៃ​ជាន​កើត​នាវ​គ៝ប់​ដាៈ ខាន់​មៃ​ហោម​គុ​នឹង​តា​នាវ​រ៝ង់​គ៝ប់ តឹម​ឞាន​មា​គ៝ប់​លែៈ​ជាន​កើត​នាវ​ឞឹ​គ៝ប់​ដាៈ ជេសរី​គ៝ប់​ហោម​គុ​នឹង​តា​នាវ​រ៝ង់​ពាង់​ដ៝ង់។* ១១ គ៝ប់​មឞើស​ងក៝ច​ទឹង​លែៈ​នាវ​អ្យា​មា​ខាន់​មៃ គៃ​មា​នាវ​រាម់​មអាក​គ៝ប់​គុ​តា​ខាន់​មៃ ជេសរី​ខាន់​មៃ​គែស​នាវ​រាម់​មអាក​ទុត​ហោ​ងាន់។* ១២ អ្យា​នាវ​គ៝ប់​ដាៈ​អ៝ន់​មា​ខាន់​មៃ អ៝ន់​ខាន់​មៃ​តឹម​រ៝ង់​នទ្រាង់​ខាន់​មៃ​នើម តឹម​ឞាន​មា​គ៝ប់​លែៈ​រ៝ង់​មា​ខាន់​មៃ​ដ៝ង់។* ១៣ ឞូនុយ្ស​អី​ជាវ​ឆាក់​ពាង់​នើម​ខឹត​មា​មឹត​ជាង់​ពាង់ ពាង់​រ៝ង់​មា​មឹត​ជាង់​អី​នៃ​ទុត​ហោ​រាលាវ​ឞូ។* ១៤ ខាន់​មៃ​ជេង​មឹត​ជាង់​គ៝ប់​ងាន់ លាស​ខាន់​មៃ​ជាន​កើត​នាវ​គ៝ប់​ដាៈ។* ១៥ គ៝ប់​មោ​អោស​ហោម​ក្វាល់​ខាន់​មៃ​ឞូនុយ្ស​ឆើម​កើល​ជាន​ការ​ជឹត យ៝រ​លាស​ឞូនុយ្ស​ឆើម​កើល​ជាន​ការ​មោ​អោស​គឹត​ម៝ស​នាវ​កោរាញ​ពាង់​នើម​ជាន។ គ៝ប់​ក្វាល់​ខាន់​មៃ​ជេង​មឹត​ជាង់​គ៝ប់​នើម យ៝រ​លាស​ទឹង​លែៈ​នាវ​ឞឹ​គ៝ប់​លាស​មា​គ៝ប់ លែៈ​គ៝ប់​មឞើស​ងក៝ច​អ៝ន់​មា​ខាន់​មៃ​គឹត​ទាទេ។* ១៦ មោ​អោស​ខាន់​មៃ​លែៈ​កើយ្ស​គ៝ប់គ៝ប់​អី​កើយ្ស​ខាន់​មៃ ជេសរី​ដាៈ​ខាន់​មៃ​ហាន់​គែស​ព្លៃ​អ៝ក់ ព្លៃ​អី​ហោម​នឹង​នហ៝​រ៝។ លាស​នទ្រី​ម៝ស​នទើ​ខាន់​មៃ​ទាន់​ឞើស​ឞឹ​គ៝ប់​តា​រាញា​ឆាក់​គ៝ប់ពាង់​អ៝ន់​មា​ខាន់​មៃ​រ៝។* ១៧ អ្យា​នាវ​គ៝ប់​ដាៈ​មា​ខាន់​មៃ៖ អ៝ន់​ខាន់​មៃ​តឹម​រ៝ង់​នទ្រាង់​ខាន់​មៃ​នើម”។

ឞូនុយ្ស​ឞ្យាញ់​មា​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់

១៨ “លាស​ឞូនុយ្ស​តា​នែស​នតូ​អ្យា​ឞ្យាញ់​មា​ខាន់​មៃ អ៝ន់​ខាន់​មៃ​កាស​គឹត​ខាន់​ពាង់​លែៈ​ឞ្យាញ់​មា​គ៝ប់​ល៝រ។** ១៩ លាស​ខាន់​មៃ​ជេង​តឹម​ឞាន​មា​ទឹង​លែៈ​ឞូនុយ្ស​អី​មោ​ញឆីង​មា​គ៝ប់ ខាន់​ពាង់​រ៝ង់​មា​ខាន់​មៃ​ជេង​ឞាល់​មពោល។ យើន​មា​ខាន់​មៃ​មោ​អោស​ហោម​ជេង​តឹម​ឞាន​មា​ខាន់​ពាង់ យ៝រ​លាស​លែៈ​គ៝ប់​កើយ្ស​ឆ៝ៈ​ខាន់​មៃ​លោស​តាៈ​ឞើស​ខាន់​ពាង់ កើត​នទ្រី​ទឹង​ខាន់​ពាង់​ឞ្យាញ់​មា​ខាន់​មៃ។ ២០ អ៝ន់​ខាន់​មៃ​កាស​គឹត​នាវ​គ៝ប់​លែៈ​លាស​មា​ខាន់​មៃ​នើស៖ «ឞូនុយ្ស​ឆើម​កើល​ជាន​ការ​មោ​អោស​ក្វ៝ង់​រាលាវ​កោរាញ​ពាង់»។ លាស​ឞូ​ជាន​ជេរ​មា​គ៝ប់ ខាន់​មៃ​នៃ​ឞូ​ជាន​ជេរ​ដ៝ង់ លាស​ឞូ​អ្យាត់​នាវ​គ៝ប់ ខាន់​មៃ​នៃ​ឞូ​អ្យាត់​ដ៝ង់។* ២១ ឞូ​ជាន​ទឹង​លែៈ​នាវ​អី​នៃ​មា​ខាន់​មៃ​យ៝រ​មា​គ៝ប់ ជេសរី​យ៝រ​មា​ខាន់​ពាង់​មោ​អោស​គឹត​នាល់​នើម​តើម​ញជ្វាល់​គ៝ប់។ ២២ លាស​គ៝ប់​មោ​គែស​វាច់​តា​នែស​នតូ​អ្យា មោ​គែស​មឞើស​ងក៝ច​មា​ខាន់​ពាង់ ខាន់​ពាង់​មោ​អោស​គែស​នាវ​តីស។ យើន​មា​អាបៃ​អ្យា ខាន់​ពាង់​មោ​អោស​ហោម​គែស​នាវ​មា​ញឆីស​មា​នាវ​តីស​ខាន់​ពាង់​នើម។* ២៣ ឞូ​ម៝ស​ឞ្យាញ់​មា​គ៝ប់ ពាង់​ឞ្យាញ់​ដ៝ង់​មា​ឞឹ​គ៝ប់។* ២៤ លាស​គ៝ប់​មោ​គែស​ជាន​នាវ​ខ្លៃ​តា​នាប់​មាត់​ខាន់​ពាង់ ជេង​នទើ​អី​មោ​គែស​អោស​ទូ​ហ្វេ​ឞូនុយ្ស​អេង​ជាន ខាន់​ពាង់​មោ​គែស​អោស​នាវ​តីស។ យើន​មា​អាបៃ​អ្យា​ខាន់​ពាង់​លែៈ​ឆៃ​ជេស ជេសរី​ខាន់​ពាង់​ហោម​ឞ្យាញ់​មា​គ៝ប់ ឞ្យាញ់​មា​ឞឹ​គ៝ប់​ដ៝ង់។ ២៥ កើត​នទ្រី​នាវ​អី​អ្យា​ជេង​ទី​ដាស​មា​នាវ​កោរាញ​ឞ្រាស​ងើយ​លែៈ​គែស​ញចីស​មា​នទើ​ខាន់​ពាង់​ជាន៖ «ខាន់​ពាង់​ឞ្យាញ់​មា​គ៝ប់​មោ​អោស​គែស​នាវ»†”។

២៦ “គ៝ប់​មរា​ញជ្វាល់​នើម​កើល​តាៈ​ឞើស​ឞឹ​គ៝ប់​មា​ខាន់​មៃ ពាង់​អី​នៃ​ឞ្រាស​ហ្វេង​អ្វែស ពាង់​លែវ​ខាន់​មៃ​តា​នាវ​នតី​ងាន់។ ត៝ត់​ពាង់​វាច់​រី​តៃ ពាង់​ជេង​តើម​មឞើស​ងក៝ច​នាវ​ខ្លៃ​គ៝ប់​អ៝ន់​ឞូ​គឹត។* ២៧ ជេសរី​ខាន់​មៃ​ជេង​នើម​មឞើស​ងក៝ច​នាវ​ខ្លៃ​គ៝ប់​អ៝ន់​ឞូ​គឹត​កើត​នទ្រី​ដ៝ង់ យ៝រ​លាស​ខាន់​មៃ​លែៈ​គុ​នទ្រែល​គ៝ប់​នតើម​ឞើស​គ៝ប់​នតើម​នតុម​នតី​ឞូ​នើស​ងាន់”។*

១៦

១ ឞ្រាស​យេឆូ ​លាស​ជឹត៖ “គ៝ប់​ងើយ​នាវ​អី​នៃ​មា​ខាន់​មៃ គៃ​មា​លើយ​អោស​ខាន់​មៃ​ឞាស​ញឆីង​មា​គ៝ប់។ ២ យ៝រ​លាស​ឞូ​មរា​នត្រុត​ខាន់​មៃ​ទូ​លោស​ឞើស​ញីស​រាបុន​ផូង​អីឆ្រាអែល ​ឞ៝ន់។ ជេសរី​នារ​ជឹត​នាប់​តៃ​ឞូ​ម៝ស​ងខឹត​ខាន់​មៃ ខាន់​ពាង់​មឹន​លាស​នទើ​ខាន់​ពាង់​ជាន​អី​នៃ ខាន់​ពាង់​ជាន​នទើ​អី​កោរាញ​ឞ្រាស​រានេ។* ៣ ខាន់​ពាង់​ជាន​កើត​នៃ យ៝រ​លាស​ខាន់​ពាង់​មោ​គឹត​នាល់​ឞឹ​គ៝ប់ នទ្រែល​មា​មោ​គឹត​នាល់​គ៝ប់​ដ៝ង់។ ៤ គ៝ប់​លែៈ​ងើយ​នាវ​អី​នៃ​មា​ខាន់​មៃ គៃ​មា​ត៝ត់​ទី​នារ​អី​នៃ​តៃ ខាន់​មៃ​កាស​គឹត​នាវ​គ៝ប់​លែៈ​នតិញ​មា​ខាន់​មៃ។ អា​ល៝រ​នើស​គ៝ប់​អេ​ហ៝ៈ​អោស​មឞើស​ងក៝ច​ទឹង​លែៈ​នាវ​អី​នៃ យ៝រ​លាស​គ៝ប់​ហោម​គុ​នទ្រែល​ខាន់​មៃ”។

នតីល​នទើ​ជាន​ការ​ឞ្រាស​ហ្វេង​អ្វែស

៥ “អាបៃ​អ្យា​គ៝ប់​ហាន់​ឆឹត​អា​នើម​តើម​ញជ្វាល់​គ៝ប់ យើន​មា​តា​មពោល​ខាន់​មៃ​មោ​គែស​អោស​ទូ​ហ្វេ​អោប​គ៝ប់៖ «អាស​នតុក​ហាន់​មៃ​រី?» ៦ យើន​មា​ខាន់​មៃ​គែស​នាវ​ងក្ល៝ន់​រាវៃ​ហោ​ងាន់​តា​នូយ្ស​នហ៝ម់ ត៝ត់​តាង់​នាវ​គ៝ប់​ងើយ​អ្យា។ ៧ គ៝ប់​អុច​មឞើស​អ៝ន់​ខាន់​មៃ​គឹត នាវ​គ៝ប់​ទូ​លោស​ឞើស​ខាន់​មៃ​គែស​នាវ​ខ្លៃ​ងាន់​មា​ខាន់​មៃ។ លាស​គ៝ប់​មោ​ទូ​លោស នើម​កើល​មោ​អោស​វាច់​តា​ខាន់​មៃ។ យើន​មា​លាស​គ៝ប់​ទូ​លោស តៃ​គ៝ប់​ញជ្វាល់​ពាង់​អ៝ន់​មា​ខាន់​មៃ។* ៨ នោក​ត៝ត់​ពាង់​តា​អ្យា​តៃ ពាង់​ពើក​ឞោក​តោរ​ផូង​ឞូនុយ្ស​តា​នែស​នតូ​គឹត​វ៝ត់​មា​នាវ​តីស មា​នាវ​ឆ៝ង់ នទ្រែល​មា​នាវ​កោរាញ​ឞ្រាស​ផាត​ទោយ្ស។ ៩ គឹត​វ៝ត់​មា​នាវ​តីស យ៝រ​លាស​ផូង​ឞូនុយ្ស​តា​នែស​នតូ​លែៈ​គែស​នាវ​តីស​យ៝រ​មា​មោ​អុច​អោស​ញឆីង​មា​គ៝ប់។* ១០ គឹត​វ៝ត់​មា​នាវ​ឆ៝ង់ យ៝រ​លាស​គ៝ប់​ហាន់​ឆឹត​តា​ឞឹ​គ៝ប់​នទ្រី​ឆៃ​គ៝ប់​ឆ៝ង់​ងាន់ ជេសរី​ខាន់​មៃ​មោ​ហោម​អោស​ឆៃ​គ៝ប់។ ១១ គឹត​វ៝ត់​មា​នាវ​កោរាញ​ឞ្រាស​ផាត​ទោយ្ស យ៝រ​លាស​នាវ​កោរាញ​ឞ្រាស​តេៈ​ទោយ្ស​មា​ឆាតាង់ ​អី​កោរាញ​មពោល​ឞ្រាស​អ្យើស​អី​កោរាញ​នែស​នតូ​អ្យា មរា​អ៝ន់​ឞូ​គឹត​នហេល​កោរាញ​ឞ្រាស​តេៈ​ទោយ្ស​មា​ឞូនុយ្ស​អី​ជាន​តីស​ដ៝ង់*”។*

១២ “ហោម​អ៝ក់​ជឹត​នាវ​គ៝ប់​អុច​មឞើស​ងក៝ច​អ៝ន់​មា​ខាន់​មៃ យើន​មា​ខាន់​មៃ​មោ​អោស​ទើយ​ញអោត​អាបៃ​អ្យា។ ១៣ នោក​ឞ្រាស​ហ្វេង​អ្វែស​អី​លែវ​នាវ​នតី​ងាន់​ត៝ត់ តៃ​ពាង់​លែវ​ខាន់​មៃ​អ៝ន់​គឹត​នាល់​ទឹង​លែៈ​នាវ​ងាន់។ ទឹង​លែៈ​នាវ​ពាង់​មឞើស​ងក៝ច​អី​នៃ មោ​អោស​គែស​លោស​តាៈ​ឞើស​ឆាក់​ពាង់​នើម​អុច។ ពាង់​មឞើស​ងក៝ច​ទឹង​លែៈ​នាវ​ពាង់​លែៈ​តាង់​ឞើស​ឞឹ​គ៝ប់ នទ្រែល​មា​មឞើស​ងក៝ច​អ៝ន់​ខាន់​មៃ​គឹត​ល៝រ​ម៝ស​នាវ​គែស​តា​នារ​ជឹត​នាប់​អ្យា​តៃ។** ១៤ ពាង់​មរា​អ៝ន់​គ៝ប់​គែស​នាវ​ច្រេក​លើប យ៝រ​លាស​ទឹង​លែៈ​នាវ​ពាង់​មឞើស​ងក៝ច​អ៝ន់​មា​ខាន់​មៃ ពាង់​ឆ៝ៈ​តាៈ​ឞើស​គ៝ប់​ទាទេ។ ១៥ ទឹង​លែៈ​នទើ​ឞឹ​គ៝ប់​គែស ជេង​នទើ​គ៝ប់​ទាទេ។ កើត​នទ្រី​ទឹង​គ៝ប់​លែៈ​លាស ទឹង​លែៈ​នាវ​ឞ្រាស​ហ្វេង​អ្វែស​មឞើស​ងក៝ច​អ៝ន់​មា​ខាន់​មៃ ពាង់​ឆ៝ៈ​តាៈ​ឞើស​គ៝ប់​ទាទេ”។*

នាវ​ងក្ល៝ន់​រាវៃ​ព្លាច់​ជេង​នាវ​រាម់​មអាក

១៦ “ហោម​ទូ​ប្ល៝ត់​ជឹត​ខាន់​មៃ​មោ​អោស​ហោម​ឆៃ​គ៝ប់ យើន​មា​ហោម​ទូ​ប្ល៝ត់​ជឹត​នាប់​ជឹត​ខាន់​មៃ​ឆៃ​តៃ​គ៝ប់”។* ១៧ ជេសរី​មពោល​អ៝ស​ម៝ន​អាបាៈ​តឹម​លាស​នទ្រាង់​ខាន់​ពាង់​នើម៖ “ម៝ស​នាវ​ពាង់​អុច​លាស៖ «ហោម​ទូ​ប្ល៝ត់​ជឹត​ខាន់​មៃ​មោ​អោស​ហោម​ឆៃ​គ៝ប់ យើន​មា​ហោម​ទូ​ប្ល៝ត់​ជឹត​នាប់​តៃ​ខាន់​មៃ​ឆៃ​តៃ​គ៝ប់» នទ្រែល​មា​លាស៖ «គ៝ប់​ហាន់​តា​ឞឹ​គ៝ប់» អី​នៃ​ហ្យាស?” ១៨ ខាន់​ពាង់​តឹម​លាស​តៃ​នទ្រាង់​ខាន់​ពាង់៖ “នាវ​ពាង់​លាស៖ «ហោម​ទូ​ប្ល៝ត់​ជឹត» ម៝ស​គែស​នាវ​ខ្លៃ? ឞ៝ន់​មោ​វ៝ត់​អោស ម៝ស​នាវ​ពាង់​អុច​លាស!” ១៩ ឞ្រាស​យេឆូ ​លែៈ​គឹត​ខាន់​ពាង់​អុច​អោប​ពាង់ នទ្រី​ពាង់​លាស៖ “ខាន់​មៃ​តឹម​អោប​នទ្រាង់​ខាន់​មៃ​នើម ម៝ស​នាវ​គ៝ប់​អុច​លាស​ឞើស? គ៝ប់​លាស៖ «ហោម​ទូ​ប្ល៝ត់​ជឹត​ខាន់​មៃ​មោ​អោស​ហោម​ឆៃ​គ៝ប់ យើន​មា​ហោម​ទូ​ប្ល៝ត់​ជឹត​នាប់​ជឹត​ខាន់​មៃ​ឆៃ​តៃ​គ៝ប់»”។

២០ “គ៝ប់​លាស​នហេល​នានេៈ​ងាន់​មា​ខាន់​មៃ៖ ខាន់​មៃ​តៃ​ញហ្យាង់​ញុម យើន​មា​ផូង​ឞូនុយ្ស​អី​មោ​ញឆីង​មា​គ៝ប់​រាម់​មអាក។ ខាន់​មៃ​តៃ​គែស​នាវ​ងក្ល៝ន់​រាវៃ​អោស​អេត​អោស​អេល​ងាន់ យើន​មា​នាវ​ងក្ល៝ន់​រាវៃ​ខាន់​មៃ​អី​នៃ​តៃ​ព្លាច់​ជេង​នាវ​រាម់​មអាក​ច្រាវ។ ២១ ល៝ង់​ឞូ​អូរ ទោល​ពាង់​ឞើយ​គុ​អ៝ស ពាង់​គែស​នាវ​ជី​នទុល​ហោ​ងាន់ យើន​មា​ត៝ត់​ពាង់​លែៈ​ជេស​គុ​អ៝ស ពាង់​ច្វេល​នាវ​ជី​អី​នៃ ពាង់​រាម់​មអាក យ៝រ​លាស​ឆៃ​គែស​អ៝ស​ឞេ​មហែ។ ២២ អាបៃ​អ្យា​ខាន់​មៃ​តឹម​ឞាន​កើត​នៃ​ដ៝ង់ ខាន់​មៃ​គែស​នាវ​ងក្ល៝ន់​រាវៃ យើន​មា​គ៝ប់​តឹម​ម៝ប់​តៃ​ដាស​ខាន់​មៃ​ទូ​តឹ​ជឹត។ នោក​នៃ​ខាន់​មៃ​គែស​នាវ​រាម់​មអាក​ងាន់ មោ​គែស​អោស​ឞូនុយ្ស​ទើយ​ពីត​នាវ​រាម់​មអាក​ខាន់​មៃ។* ២៣ នោក​នៃ​ខាន់​មៃ​មោ​អោស​ហោម​អោប​គ៝ប់​ទូ​នតីល​នាវ។ គ៝ប់​លាស​នហេល​នានេៈ​ងាន់​មា​ខាន់​មៃ ម៝ស​នទើ​ខាន់​មៃ​ទាន់​ឞើស​ឞឹ​តា​រាញា​ឆាក់​គ៝ប់†ពាង់​អ៝ន់​រ៝​មា​ខាន់​មៃ។* ២៤ ត៝ត់​មា​អាបៃ​អ្យា ខាន់​មៃ​អេ​ហ៝ៈ​អោស​គែស​ទាន់​នទើ​ឞើស​ឞឹ​តា​រាញា​ឆាក់​គ៝ប់។ ខាន់​មៃ​ទាន់​ហ៝ម់ គែស​ងាន់​រ៝ ជេសរី​ខាន់​មៃ​គែស​នាវ​រាម់​មអាក​ទុត​ហោ​ងាន់”។

ឞ្រាស​យេឆូ ​ទើយ

២៥ “គ៝ប់​មឞើស​ងក៝ច​ទឹង​លែៈ​នាវ​អី​នៃ​អ៝ន់​មា​ខាន់​មៃ​មា​នាវ​ងើយ​នតឹត។ យើន​មា​ហោម​ទូ​ប្ល៝ត់​ជឹត​គ៝ប់​មោ​អោស​ហោម​ងើយ​នាវ​នតឹត ជេសរី​នាវ​ឞឹ​គ៝ប់គ៝ប់​ងើយ​អ៝ន់​មា​ខាន់​មៃ​នហេល​នានេៈ​ងាន់។* ២៦ តា​នារ​អី​នៃ ខាន់​មៃ​ទាន់​អេង​ឞើស​ឞឹ​តា​រាញា​ឆាក់​គ៝ប់។ គ៝ប់​មោ​អោស​ឆើម​ទាន់​ឞើស​ឞឹ​អ៝ន់​មា​ខាន់​មៃ‌* ២៧ យ៝រ​លាស​ឞឹ​នើម​រ៝ង់​មា​ខាន់​មៃ។ ពាង់​រ៝ង់​មា​ខាន់​មៃ យ៝រ​លាស​ខាន់​មៃ​លែៈ​រ៝ង់​មា​គ៝ប់ នទ្រែល​មា​ខាន់​មៃ​លែៈ​អ្យាត់​គ៝ប់​លោស​តាៈ​ឞើស​កោរាញ​ឞ្រាស។ ២៨ គ៝ប់​លោស​តាៈ​ឞើស​ឞឹ​ជុរ​តា​នែស​នតូ​អ្យា​នើស អាបៃ​អ្យា​គ៝ប់​លោស​ឞើស​នែស​នតូ​អ្យា​ព្លឹ​ឆឹត​តៃ​តា​ពាង់”។

២៩ មពោល​អ៝ស​ម៝ន​ឞ្រាស​យេឆូ ​លាស៖ “អាបៃ​អ្យា​មៃ​ងើយ​មា​ហេន​លែៈ​នហេល​នានេៈ មៃ​មោ​អោស​ហោម​ងើយ​នាវ​នតឹត។ ៣០ អាបៃ​អ្យា​ហេន​លែៈ​គឹត​ជេស​មៃ​គឹត​ទាទេ​ទឹង​លែៈ​នតីល​នទើ។ មៃ​មោ​ខាច់​អោស​គែស​ឞូ​អោប​មៃ​ល៝រ យ៝រ​លាស​មៃ​លែៈ​គឹត​អេង​ជេស​ម៝ស​នទើ​នាវ​មឹន​តា​នូយ្ស​នហ៝ម់​ឞូ។ កើត​នទ្រី​ទឹង​ហេន​អ្យាត់ មៃ​តាៈ​ឞើស​កោរាញ​ឞ្រាស​ងាន់”។* ៣១ ឞ្រាស​យេឆូ ​អោប​ខាន់​ពាង់៖ “អាបៃ​អ្យា​ខាន់​មៃ​លែៈ​អ្យាត់​ងាន់​ឞើស? ៣២ យើន​មា​ត៝ត់​ទី​ម៝ង​នៃ អាបៃ​អ្យា​ម៝ង​អី​នៃ​លែៈ​ឞើយ​ត៝ត់ ខាន់​មៃ​ញច្វាត់​ទូ​គុ​នតុក​អេងៗ តឹង​ញីស​ជៃ​ខាន់​មៃ​នើម នត្លើយ​គ៝ប់​គុ​អេង។ យើន​មា​គ៝ប់​មោ​គែស​អោស​គុ​អេង គែស​ឞឹ​នើម​គុ​នទ្រែល​គ៝ប់។* ៣៣ គ៝ប់​មឞើស​ងក៝ច​នាវ​អី​នៃ​មា​ខាន់​មៃ គៃ​មា​ខាន់​មៃ​គែស​នាវ​ដាប់​មពាន់​យ៝រ​មា​ខាន់​មៃ​ញឆីង​មា​គ៝ប់។ ហោម​គុ​តា​នែស​នតូ​អ្យា ខាន់​មៃ​ហោម​គែស​ម៝ប់​នាវ​ជេរ យើន​មា​លើយ​អោស​ក្លាច​រាវៃ យ៝រ​លាស​ទឹង​លែៈ​នទើ​តា​នែស​នតូ​អ្យា​គ៝ប់​លែៈ​ទើយ​ទាទេ​ជេស”។*

១៧

ឞ្រាស​យេឆូ ​មឞើស​ឆើម​ទាន់​មា​មពោល​អ៝ស​ម៝ន​ពាង់

១ ជេស​ឞ្រាស​យេឆូ ​ងើយ​នាវ​នៃ ពាង់​ងគើរ​ជឹត​ត្រោក​តី ជេសរី​លាស៖ “អើ​ឞឹ! អាបៃ​អ្យា​លែៈ​ត៝ត់​ទី​ម៝ង។ ទាន់​មៃ​ជាន​អ៝ន់​គ៝ប់​អី​ក៝ន​មៃ​គែស​នាវ​ច្រេក​លើប គៃ​មា​គ៝ប់​អី​ក៝ន​ជាន​អ៝ន់​មៃ​គែស​នាវ​ច្រេក​លើប​ដ៝ង់។* ២ កើត​មៃ​លែៈ​អ៝ន់​នាវ​ទើយ​មា​គ៝ប់​ទើយ​ម៝ត់​អ្វាញ់​ទឹង​លែៈ​រាងោច​ឞូនុយ្ស គៃ​មា​គ៝ប់​អ៝ន់​នាវ​រេស​នហ៝​រ៝​មា​ទឹង​លែៈ​ឞូនុយ្ស​អី​មៃ​លែៈ​អ៝ន់​ជេស​មា​គ៝ប់។* ៣ គែស​ទូ​ហ្វេ​មៃ​ទើម​អី​ឞ្រាស​ងាន់​ងេន។ ឞូនុយ្ស​អី​គែស​នាវ​រេស​នហ៝​រ៝​តាៈ​ឞើស​គឹត​នាល់​មៃ នទ្រែល​មា​គឹត​នាល់​គ៝ប់​អី​យេឆូ​ក្រីស ​អី​មៃ​ញជ្វាល់​ដាៈ​ហាន់។* ៤ គ៝ប់​លែៈ​ជាន​អ៝ន់​មៃ​គែស​នាវ​ច្រេក​លើប​តា​នែស​នតូ​អ្យា យ៝រ​មា​លែៈ​លោច​ជាន​ជេស​ការ​មៃ​ដាៈ​គ៝ប់​ជាន​នើស។* ៥ អើ​ឞឹ! អាបៃ​អ្យា​ទាន់​មៃ​អ៝ន់​គ៝ប់​នាវ​ច្រេក​លើប​អី​ឞ៝ន់​លែៈ​អើម​គែស​នទ្រែល​នោក​អេ​ហ៝ៈ​គែស​ត្រោក​នែស​នតូ​នើស”។*

៦ “ឞូ​ម៝ស​ឞូនុយ្ស​តា​នែស​នតូ​អ្យា​មៃ​លែៈ​អ៝ន់​ជេស​មា​គ៝ប់គ៝ប់​លែៈ​អ៝ន់​ផូង​អី​នៃ​គឹត​នាល់​មៃ។ ឞើស​នតើម​នើស​ផូង​អី​នៃ​ជេង​ប៝ន​លាន​មៃ ជេសរី​មៃ​អ៝ន់​ខាន់​ពាង់​មា​គ៝ប់។ ខាន់​ពាង់​លែៈ​ញអោត​ទឹង​លែៈ​នាវ​មៃ។ ៧ អាបៃ​អ្យា​ខាន់​ពាង់​លែៈ​គឹត​ទឹង​លែៈ​នាវ​គ៝ប់​ជាន​នាវ​គ៝ប់​នតី លោស​តាៈ​ឞើស​មៃ​នើម​អ៝ន់​ទាទេ។ ៨ ទឹង​លែៈ​នាវ​មៃ​អ៝ន់​មា​គ៝ប់​នើស លែៈ​គ៝ប់​អ៝ន់​មា​ខាន់​ពាង់​ទាទេ។ លែៈ​ខាន់​ពាង់​ឆ៝ៈ​ទើន​ទាទេ នទ្រែល​មា​ខាន់​ពាង់​លែៈ​គឹត​នហេល​នានេៈ​ងាន់​គ៝ប់​លោស​តាៈ​ឞើស​មៃ ខាន់​ពាង់​អ្យាត់​ងាន់​មៃ​អី​នើម​ញជ្វាល់​ដាៈ​គ៝ប់​ហាន់”។

៩ “គ៝ប់​មឞើស​ឆើម​ទាន់​អ៝ន់​មា​ខាន់​ពាង់ គ៝ប់​មោ​អោស​មឞើស​ឆើម​ទាន់​អ៝ន់​មា​ទឹង​លែៈ​ឞូនុយ្ស​តា​នែស​នតូ គ៝ប់​មឞើស​ឆើម​ទាន់​អ៝ន់​មា​ឞូ​ម៝ស​មៃ​លែៈ​អ៝ន់​ជេស​មា​គ៝ប់ យ៝រ​លាស​ខាន់​ពាង់​អី​នៃ​ជេង​ប៝ន​លាន​មៃ។* ១០ ជេសរី​ទឹង​លែៈ​ប៝ន​លាន​មៃ​ជេង​ប៝ន​លាន​គ៝ប់ ទឹង​លែៈ​ប៝ន​លាន​គ៝ប់​ជេង​ប៝ន​លាន​មៃ​ដ៝ង់។ ខាន់​ពាង់​ជាន​អ៝ន់​គ៝ប់​គែស​នាវ​ច្រេក​លើប។ ១១ គ៝ប់​មោ​អោស​ហោម​គុ​តា​នែស​នតូ​អ្យា គ៝ប់​ព្លឹ​ឆឹត​តៃ​តា​មៃ យើន​មា​ខាន់​ពាង់​ហោម​គុ​តា​នែស​នតូ​អ្យា។ អើ​ឞឹមៃ​ក្ល៝ស​អ្វែស​ងាន់ ម៝ត់​ញជ្រាង់​ខាន់​ពាង់​មា​នាវ​ទើយ​មៃ​នើម​អី​មៃ​លែៈ​អ៝ន់​មា​គ៝ប់​ដ៝ង់ គៃ​មា​ខាន់​ពាង់​គុ​តឹម​រាង្លាប់​ឞាល់​ហ៝ៈ តឹម​ឞាន​មា​ឞ៝ន់​គុ​តឹម​រាង្លាប់​ឞាល់​ដ៝ង់។* ១២ នោក​គ៝ប់​ហោម​គុ​នទ្រែល​ខាន់​ពាង់​តា​នែស​នតូ គ៝ប់​ម៝ត់​ញជ្រាង់​ខាន់​ពាង់​មា​នាវ​ទើយ​មៃ​នើម​អី​មៃ​លែៈ​អ៝ន់​មា​គ៝ប់​នើស។ ឞូ​ម៝ស​ឞូនុយ្ស​មៃ​លែៈ​អ៝ន់​មា​គ៝ប់ មោ​គែស​អោស​ទូ​ហ្វេ​រ៝ស​ហេង យើន​មា​ហោម​គែស​រ៝ស​ហេង​ទូ​ហ្វេ អី​នៃ​ជេង​តឹម​ទី​មា​នាវ​លែៈ​គែស​ញចីស​ជេស”។*

១៣ “អាបៃ​អ្យា​គ៝ប់​ហាន់​អា​មៃ យើន​មា​គ៝ប់​ងើយ​នាវ​អ្យា​ទោល​គ៝ប់​ហោម​គុ​តា​នែស​នតូ គៃ​មា​តា​នូយ្ស​នហ៝ម់​ខាន់​ពាង់​គែស​នាវ​រាម់​មអាក​ទុត​ហោ​ងាន់​កើត​គ៝ប់​ដ៝ង់។* ១៤ គ៝ប់​លែៈ​អ៝ន់​នាវ​មៃ​មា​ខាន់​ពាង់។ ឞូនុយ្ស​អី​មោ​ញឆីង​មា​គ៝ប់ ឞូនុយ្ស​អី​នៃ​ឞ្យាញ់​មា​ខាន់​ពាង់ យ៝រ​លាស​ខាន់​ពាង់​នើស​មោ​គែស​អោស​ទូ​នតោរ​នាវ​នទ្រែល​ឞូនុយ្ស​មោ​ញឆីង​មា​គ៝ប់ តឹម​ឞាន​មា​គ៝ប់​មោ​ដ៝ង់​ទូ​នតោរ​នាវ​នទ្រែល​ឞូនុយ្ស​មោ​ញឆីង​មា​គ៝ប់។* ១៥ គ៝ប់​មោ​អោស​ទាន់​មៃ​ឆ៝ៈ​ខាន់​ពាង់​លោស​ឞើស​នែស​នតូ​អ្យា គ៝ប់​ទាន់​មៃ​ញជ្រាង់​ខាន់​ពាង់​ឞើស​ឆាតាង់ ​អី​កោរាញ​មពោល​ឞ្រាស​អ្យើស។* ១៦ ខាន់​ពាង់​មោ​អោស​ទូ​នតោរ​នាវ​នទ្រែល​ឞូនុយ្ស​មោ​ញឆីង​មា​គ៝ប់ តឹម​ឞាន​មា​គ៝ប់​មោ​ដ៝ង់​ទូ​នតោរ​នាវ​នទ្រែល​ឞូនុយ្ស​អី​មោ​ញឆីង​មា​គ៝ប់។ ១៧ ទាន់​ជាន​ខាន់​ពាង់​ជេង​ផូង​ប៝ន​លាន​មៃ​នើម គុ​ងាវ​តឹម​ទី​ដាស​នាវ​ងាន់។ នាវ​ងើយ​មៃ​ជេង​នាវ​ងាន់។* ១៨ គ៝ប់​ដាៈ​ខាន់​ពាង់​ហាន់​តា​ងក្លាង​ផូង​ឞូនុយ្ស​អី​មោ​ញឆីង​មា​គ៝ប់ តឹម​ឞាន​មា​មៃ​លែៈ​ដាៈ​គ៝ប់​អ៝ន់​ហាន់​តា​ងក្លាង​ផូង​ឞូនុយ្ស​អី​មោ​ញឆីង​មា​មៃ​ដ៝ង់។* ១៩ គ៝ប់​ជាវ​ឆាក់​គ៝ប់​នើម​មា​ខាន់​ពាង់ គៃ​មា​អ៝ន់​ខាន់​ពាង់​ជេង​ផូង​ប៝ន​លាន​មៃ​នើម​ងាន់”។*

២០ “គ៝ប់​មោ​អោស​ទើន​មឞើស​ឆើម​ទាន់​អ៝ន់​មា​មពោល​អ៝ស​ម៝ន​គ៝ប់​អ្យា​ទើម គ៝ប់​អុច​មឞើស​ឆើម​ទាន់​ដ៝ង់​អ៝ន់​ទឹង​លែៈ​ឞូនុយ្ស​អេង​អី​មរា​ញឆីង​មា​គ៝ប់​តាៈ​ឞើស​នាវ​ខាន់​ពាង់​មឞើស​ងក៝ច‌* ២១ គៃ​មា​ទឹង​លែៈ​ខាន់​ពាង់​គុ​តឹម​រាង្លាប់​ឞាល់​ហ៝ៈ។ អើ​ឞឹ! តឹម​ឞាន​មា​មៃ​គុ​តា​គ៝ប់គ៝ប់​គុ​តា​មៃ ទាន់​អ៝ន់​ខាន់​ពាង់​អី​នៃ​គុ​តា​ឞ៝ន់​ដ៝ង់ គៃ​មា​អ៝ន់​ទឹង​លែៈ​ឞូនុយ្ស​តា​នែស​នតូ​អ្យា​ឞូ​អ្យាត់​មៃ​អី​នើម​តើម​ញជ្វាល់​គ៝ប់។* ២២ នាវ​ច្រេក​លើប​អី​មៃ​លែៈ​អ៝ន់​មា​គ៝ប់ លែៈ​គ៝ប់​អ៝ន់​មា​ខាន់​ពាង់ គៃ​មា​ខាន់​ពាង់​គុ​តឹម​រាង្លាប់​ឞាល់ តឹម​ឞាន​មា​ឞ៝ន់​តឹម​រាង្លាប់​ឞាល់​ដ៝ង់។ ២៣ មៃ​គុ​តា​គ៝ប់គ៝ប់​គុ​តា​ខាន់​ពាង់ គៃ​មា​អ៝ន់​ខាន់​ពាង់​គុ​តឹម​រាង្លាប់​ឞាល់​នហេល​នានេៈ​ងាន់ គៃ​មា​ទឹង​លែៈ​ឞូនុយ្ស​តា​នែស​នតូ​អ្យា​ឞូ​គឹត​លាស​មៃ​ងាន់​អី​នើម​តើម​ញជ្វាល់​អ៝ន់​គ៝ប់​ហាន់​តា​អ្យា នទ្រែល​មា​ទឹង​លែៈ​ឞូនុយ្ស​តា​នែស​នតូ​អ្យា​ឞូ​គឹត​លាស​នាវ​មៃ​រ៝ង់​មា​ខាន់​ពាង់​តឹម​ឞាន​មា​មៃ​រ៝ង់​គ៝ប់​ដ៝ង់”។

២៤ “អើ​ឞឹ! គ៝ប់​អុច​អ៝ន់​ឞូ​ម៝ស​មៃ​អ៝ន់​មា​គ៝ប់ អ៝ន់​ខាន់​ពាង់​អី​នៃ​គុ​នទ្រែល​គ៝ប់​តា​នតុក​គ៝ប់​គុ​នៃ​ដ៝ង់ គៃ​មា​អ៝ន់​ខាន់​ពាង់​ឆៃ​នាវ​ច្រេក​លើប​មៃ​លែៈ​អ៝ន់​មា​គ៝ប់ យ៝រ​លាស​មៃ​លែៈ​រ៝ង់​មា​គ៝ប់​ឞើស​អេ​ហ៝ៈ​គែស​ត្រោក​នែស​នតូ​នើស​ងាន់។* ២៥ អើ​ឞឹ! មៃ​ឆ៝ង់​ងាន់។ ឞូនុយ្ស​តា​នែស​នតូ​អ្យា​ឞូ​មោ​អោស​គឹត​នាល់​មៃ យើន​មា​គ៝ប់​គឹត​នាល់​មៃ ជេសរី​ខាន់​ពាង់​អី​អ្យា​លែៈ​គឹត​លាស មៃ​ងាន់​ញជ្វាល់​ដាៈ​គ៝ប់​ហាន់​តា​អ្យា។* ២៦ លែៈ​គ៝ប់​អ៝ន់​ខាន់​ពាង់​គឹត​នាល់​មៃគ៝ប់​ហោម​ជាន​កើត​នៃ​នឹង គៃ​មា​នាវ​រ៝ង់​មៃ​មា​គ៝ប់​គុ​តា​ខាន់​ពាង់ ជេសរី​គ៝ប់​នើម​គុ​តា​ខាន់​ពាង់​ដ៝ង់”។

១៨

ឞូ​ញុប​ឞ្រាស​យេឆូ 

(មថ ២៦:៤៧-៥៦; មក ១៤:៤៣-៥០; លក ២២:៤៧-៥៣)

១ ជេស​ឞ្រាស​យេឆូ ​មឞើស​ឆើម​កើត​នៃ ពាង់​ហាន់​នទ្រែល​មពោល​អ៝ស​ម៝ន​ពាង់​កាល់​តី​នហ៝ង​កេទ្រោន ។ តា​នតុក​នៃ​គែស​ទូ​លោក​មីរ​តើម​អោលីវ  ខាន់​ពាង់​លាប់​តា​មីរ​នៃ។* ២ យូដាស-​អីឆាការីយោត ​ឞូនុយ្ស​រាលាង់​មា​ឞ្រាស​យេឆូ ​លែៈ​គឹត​នតុក​នៃ យ៝រ​លាស​ឞ្រាស​យេឆូ  នទ្រែល​មា​មពោល​អ៝ស​ម៝ន​ពាង់​វៃ​ហាន់​តា​នតុក​នៃ​អ៝ក់​តឹ។* ៣ ជេសរី​យូដាស-​អីឆាការីយោត ​លែវ​ទូ​មពោល​តាហែន​រោម  នទ្រែល​មា​ទូ​មពោល​តាហែន​ញីស​ជាន​ឞ្រាស​ហាន់​តា​នតុក​នៃ។ ខាន់​ពាង់​ញអោត​នអ៝ប់​មា​អុញ​រាទ៝ អុញ​ឆាគេង នអ៝ប់​មា​តាក​ដាវ​ងាន់។ គែស​មពោល​កោរាញ​ជាន​ឞ្រាស នទ្រែល​មា​ផូង​ផារីឆី ​លែៈ​អ៝ន់​ផូង​តាហែន​អី​នៃ​ហាន់​នទ្រែល​យូដាស-​អីឆាការីយោត ។ ៤ ឞ្រាស​យេឆូ ​លែៈ​គឹត​ល៝រ​ម៝ស​នទើ​គែស​មា​ពាង់ កើត​នទ្រី​ទឹង​ពាង់​ហាន់​ម៝ប់​អោប​ផូង​អី​នៃ ពាង់​លាស៖ “ឞូ​ម៝ស​ខាន់​មៃ​អុច​ជ៝យ?” ៥ ខាន់​ពាង់​អើស៖ “ជ៝យ​យេឆូ ​តាៈ​ឞើស​ប៝ន​នាឆារែត ”។ ឞ្រាស​យេឆូ ​អើស៖ “គ៝ប់​អ្យា”។ យូដាស-​អីឆាការីយោត ​ឞូនុយ្ស​រាលាង់​មា​ឞ្រាស​យេឆូ ​គុ​នទ្រែល​ផូង​តាហែន​តា​នៃ​ដ៝ង់។ ៦ នោក​ឞ្រាស​យេឆូ ​លាស៖ “គ៝ប់​អ្យា”។ ខាន់​ពាង់​រុច​ងកើយ​ចោត​ត្រាច។ ៧ ឞ្រាស​យេឆូ ​អោប​តៃ​ខាន់​ពាង់៖ “ឞូ​ម៝ស​ខាន់​មៃ​អុច​ជ៝យ?” ខាន់​ពាង់​អើស៖ “ជ៝យ​យេឆូ ​តាៈ​ឞើស​ប៝ន​នាឆារែត ”។ ៨ ឞ្រាស​យេឆូ ​លាស​មា​ខាន់​ពាង់៖ “គ៝ប់​លែៈ​លាស​មា​ខាន់​មៃ គ៝ប់​អ្យា​ហែស។ លាស​ខាន់​មៃ​អុច​ជ៝យ​គ៝ប់ អ៝ន់​មពោល​ខាន់​ពាង់​អ្យា​ឆឹត”។ ៩ នាវ​ពាង់​ងើយ​កើត​នៃ​តឹម​ទី​ដាស​នាវ​ពាង់​លែៈ​លាស​នើស៖ “ឞូ​ម៝ស​ឞូនុយ្ស​មៃ​លែៈ​អ៝ន់​មា​គ៝ប់ មោ​គែស​អោស​ទូ​ហ្វេ​រ៝ស​ហេង”។* ១០ ឆីមោន ​អី​ឞូ​ក្វាល់​ពេត្រោស ​ដ៝ង់​គែស​ទូ​ងគ៝រ់​ដាវ ពាង់​តាក់​ដាវ​ឆ្រែស​ទូ​ហ្វេ​ទឹក​កោរាញ​ជាន​ឞ្រាស​ទុត​ក្វ៝ង់​តាច់​តោរ​ឞើស​មា រាញា​ទឹក​អី​នៃ​មាល់កុស ។* ១១ ឞ្រាស​យេឆូ ​លាស​មា​ពេត្រោស ៖ “នត្រុប​ហ៝ម់​ដាវ​មៃ​នៃ​តា​នទ្រោម។ មើម​ទឹង​គ៝ប់​មោ​ឆ៝ៈ​ទើន​នាវ​ជ៝ក់​ជេរ*​ឞឹ​គ៝ប់​អ៝ន់​មា​គ៝ប់?”*

ឞ្រាស​យេឆូ ​ទ៝ក់​តា​នាប់​កោរាញ​ជាន​ឞ្រាស​ទុត​ក្វ៝ង់

(មថ ២៦:៦៩-៧០; មក ១៤:៦៦-៦៨; លក ២២:៥៥-៥៧)

១២ ជេសរី​ផូង​តាហែន នទ្រែល​មា​កោរាញ​តាហែន​ខាន់​ពាង់ នអ៝ប់​មា​ផូង​តាហែន​ញីស​ជាន​ឞ្រាស​ញុប​ចាប់​ឞ្រាស​យេឆូ ។ ១៣ ខាន់​ពាង់​លែវ​ឞ្រាស​យេឆូ ​ហាន់​ម៝ប់​អានាស ​អី​ឞឹ​ព៝​កៃផាស ​ល៝រ កៃផាស ​ជេង​កោរាញ​ជាន​ឞ្រាស​ទុត​ក្វ៝ង់​នោក​នាម់​នៃ។ ១៤ កៃផាស ​អី​នៃ​លាស​មា​មពោល​កោរាញ​ផូង​អីឆ្រាអែល ​នោក​តឹម​ញច្រាៈ​នើស៖ “អ្វែស​ដេៈ​គែស​ខឹត​ទូ​ហ្វេ​ឞូនុយ្ស​អ៝ន់​មា​ទឹង​លែៈ​ផូង​ប៝ន​លាន”។*

១៥ ឆីមោន ​អី​ឞូ​ក្វាល់​ពេត្រោស ​ដ៝ង់ នទ្រែល​មា​ទូ​ហ្វេ​អ៝ស​ម៝ន​អេង​ជឹត​ហាន់​តឹង​ឞ្រាស​យេឆូ ។ កោរាញ​ជាន​ឞ្រាស​ទុត​ក្វ៝ង់​នាល់​ទូ​ហ្វេ​អ៝ស​ម៝ន​អី​នៃ កើត​នទ្រី​ទឹង​ឞូ​អ៝ន់​ពាង់​លាប់​នទ្រែល​ឞ្រាស​យេឆូ ​តា​ត្រោម​ជ៝ង់​គូង​ជៃ​អានាស †​នៃ។ ១៦ យើន​មា​ពេត្រោស ​ហោម​គុ​ឞើស​ទីស​មពោង​មពេរ​រី។ កើត​នទ្រី​អ៝ស​ម៝ន​ឞ្រាស​យេឆូ ​អី​កោរាញ​ជាន​ឞ្រាស​នៃ​នាល់ ហាន់​ងើយ​មា​ឞូ​អូរ​គុ​ញជ្រាង់​តា​ឞោក​មពោង ជេសរី​លែវ​ពេត្រោស ​លាប់​តា​ត្រោម​ជ៝ង់​គូង​នៃ​ដ៝ង់។ ១៧ ឞូ​អូរ​អី​នៃ​អោប​ពេត្រោស ៖ “មៃ​អ៝ស​ម៝ន​ពាង់​អី​រី​ដ៝ង់​បាស?” ពេត្រោស ​អើស៖ “មោ​អោស”។ ១៨ ផូង​ទឹក​តា​ជៃ​អី​នៃ នទ្រែល​មា​ផូង​តាហែន​ញីស​ជាន​ឞ្រាស​លែៈ​ឆុញ​អុញ​មា​ឆាអោញ ជេសរី​គុ​ញជ៝រ់​អុញ យ៝រ​លាស​ឞ្រី​នអីក​ងាន់។ ពេត្រោស ​គុ​ញជ៝រ់​អុញ​នទ្រែល​ឞូ​តា​នៃ​ដ៝ង់។

កោរាញ​ជាន​ឞ្រាស​ទុត​ក្វ៝ង់​អោប​ឞ្រាស​យេឆូ 

(មថ ២៦:៥៩-៦៦; មក ១៤:៥៥-៦៤; លក ២២:៦៦-៧១)

១៩ ជេសរី​កោរាញ​ជាន​ឞ្រាស​ទុត​ក្វ៝ង់​អោប​ឞ្រាស​យេឆូ ​មា​មពោល​អ៝ស​ម៝ន​ពាង់ នទ្រែល​មា​នាវ​ពាង់​នតី​លាស។ ២០ ឞ្រាស​យេឆូ ​អើស៖ “គ៝ប់​លែៈ​ងើយ​អ៝ន់​មា​ទឹង​លែៈ​ឞូនុយ្ស​ឆៃ គ៝ប់​វៃ​នតី​លាស​តា​ត្រោម​ញីស​រាបុន​ផូង​ឞ៝ន់ នទ្រែល​មា​តា​ជ៝ង់​គូង​ញីស​ជាន​ឞ្រាស ជេង​ទឹង​លែៈ​នតុក​ផូង​អីឆ្រាអែល ​គុ​គូម។ គ៝ប់​មោ​គែស​អោស​ងើយ​អេង​តា​ញជោញ​ញជាញ់។* ២១ ម៝ស​មៃ​អោប​គ៝ប់? មៃ​អោប​ផូង​អី​តាង់​នាវ​គ៝ប់​ងើយ​រី​អែស យ៝រ​លាស​ផូង​អី​នៃ​លែៈ​គឹត​ទាទេ​ម៝ស​បាៈ​នាវ​គ៝ប់​ងើយ”។ ២២ ជេស​ឞ្រាស​យេឆូ ​ងើយ​កើត​នៃ គែស​ទូ​ហ្វេ​តាហែន​ញីស​ជាន​ឞ្រាស​គុ​ទាច់​កេង​ពាង់ តាប​ឞ្រាស​យេឆូ  ជេសរី​លាស៖ “មើម​មៃ​ឞាញ់​ងើយ​កើត​នៃ​មា​កោរាញ​ជាន​ឞ្រាស?”* ២៣ ឞ្រាស​យេឆូ ​អើស៖ “លាស​គ៝ប់​ងើយ​តីស ទាន់​មឞើស​ម៝ស​នាវ​តីស។ យើន​មា​លាស​គ៝ប់​ងើយ​ទី ម៝ស​ឆី​កោៈ​ទឹង​មៃ​លើស​គ៝ប់?” ២៤ ជេសរី​អានាស ​អ៝ន់​ឞូ​ញជុន​ឞ្រាស​យេឆូ ​មា​កៃផាស ​អី​កោរាញ​ជាន​ឞ្រាស​ទុត​ក្វ៝ង់ នអ៝ប់​មា​ក៝ត់​តី​មា​រាឆែ។

ពេត្រោស ​រាលាច់​តៃ​លាស​មោ​នាល់​ឞ្រាស​យេឆូ 

(មថ ២៦:៧១-៧៥; មក ១៤:៦៩-៧២; លក ២២:៥៨-៦២)

២៥ ឆីមោន ​អី​ឞូ​ក្វាល់​ពេត្រោស ​ដ៝ង់​ហោម​គុ​ញជ៝រ់​អុញ​តា​រី។ គែស​ទូ​ហ្វេ​អោប​ពាង់៖ “មៃ​អ៝ស​ម៝ន​ពាង់​អី​រី​ដ៝ង់​បាស?” ពេត្រោស ​រាលាច់៖ “មោ​អោស!”* ២៦ គែស​ទូ​ហ្វេ​ទឹក​កោរាញ​ជាន​ឞ្រាស ពាង់​អី​នៃ​នទុល​មពោល​ដាស​ឞូនុយ្ស​អី​ពេត្រោស ​ទែ​ឆ្រែស​តាច់​តោរ​រី​នើស អោប​ពាង់៖ “អើម​មោ​ទី​លាស​មៃ​អី​នៃ​ងាន់​គ៝ប់​ឆៃ​គុ​នទ្រែល​ពាង់​តា​មីរ​តើម​អោលីវ ​រី​នើស?”* ២៧ ពេត្រោស ​រាលាច់​តៃ​ជឹត តា​នៃ​ទោ​មា​គែស​អ្យារ់​នទ្រាវ​រ៝។*

ឞ្រាស​យេឆូ ​ទ៝ក់​ឞើស​នាប់​ពីលាត 

(មថ ២៧:១-២, ១១-១៤; មក ១៥:១-៥; លក ២៣:១-៥)

២៨ ត៝ត់​ឞ្រី​ឞើយ​មា​អាង ឞូ​លែវ​ឞ្រាស​យេឆូ ​លោស​ឞើស​ជៃ​កៃផាស  ហាន់​តា​ជៃ​ពីលាត ​អី​កោរាញ​ក្វ៝ង់​តា​ឞ្រី​យូដា  ពាង់​ផូង​រោម ។ ផូង​អីឆ្រាអែល ​មោ​ឞាញ់​អោស​លាប់​តា​ត្រោម​ជៃ​ពាង់​នៃ យ៝រ​លាស​លាស​លាប់​តា​ជៃ​ឞូនុយ្ស​អី​មោ​ទី​ផូង​អីឆ្រាអែល ​មោ​ហោម​ក្ល៝ស​តឹង​នាវ​វៃ​ខាន់​ពាង់ លាស​នទ្រី​មោ​ហោម​អោស​ទើយ​លាប់​ញេត​បុន​នហ៝ត។ ២៩ នទ្រី​ទឹង​ពីលាត ​លោស​អា​ទីស​ហាន់​ម៝ប់​ខាន់​ពាង់ អោប​ខាន់​ពាង់៖ “ម៝ស​នាវ​ខាន់​មៃ​អុច​នតោន​មា​ឞូនុយ្ស​អ្យា?” ៣០ ខាន់​ពាង់​អើស៖ “លាស​ពាង់​មោ​គែស​នាវ​តីស​ក្វ៝ង់ ហេន​មោ​អោស​លែវ​ពាង់​តា​មៃ កោរាញ!” ៣១ ពីលាត ​លាស​មា​ខាន់​ពាង់៖ “ខាន់​មៃ​ឆ៝ៈ​ពាង់​ផាត​ទោយ្ស​តឹង​នាវ​វៃ​ខាន់​មៃ​នើម​ទោ”។ មពោល​កោរាញ​ផូង​អីឆ្រាអែល ​មឞើស​មា​ពាង់៖ “ផូង​រោម ​ខាន់​មៃ​ទើម​ទើយ​តេៈ​ទោយ្ស​ងខឹត​ឞូនុយ្ស”។ ៣២ នទើ​អី​នៃ​ជេង​តឹម​ទី​ដាស​មា​នាវ​ឞ្រាស​យេឆូ ​លែៈ​ងើយ អា​មើម​នាវ​ពាង់​ខឹត‡។* ៣៣ ជេសរី​ពីលាត ​លាប់​តៃ​តា​ត្រោម​ជៃ ដាៈ​ឞូ​លែវ​ឞ្រាស​យេឆូ ​តា​ពាង់ ជេសរី​អោប៖ “ងាន់​លាស​មៃ​នើស​កាដាច់​ផូង​អីឆ្រាអែល ?” ៣៤ ឞ្រាស​យេឆូ ​លាស៖ “នាវ​មៃ​អោប​កើត​នៃ តាៈ​ឞើស​ឆាក់​មៃ​នើម មោ​លាស​គែស​ឞូ​អេង​ឆើម​មឞើស?” ៣៥ ពីលាត ​អើស៖ “មៃ​លែៈ​គឹត​ជេស គ៝ប់​អ្យា​មោ​ទី​អោស​ផូង​អីឆ្រាអែល ។ ផូង​មៃ​នើម នទ្រែល​មា​មពោល​កោរាញ​ជាន​ឞ្រាស​មៃ​នើម​ញជុន​មៃ​មា​គ៝ប់ លាស​នទ្រី​ម៝ស​បាៈ​នាវ​មៃ​លែៈ​ជាន?” ៣៦ ឞ្រាស​យេឆូ ​លាស៖ “ឞ្រី​ទាក​គ៝ប់​ម៝ត់​អ្វាញ់​មោ​គែស​អោស​តា​នែស​នតូ​អ្យា។ លាស​ឞ្រី​ទាក​គ៝ប់​តា​នែស​នតូ​អ្យា ផូង​អ៝ស​ម៝ន​គ៝ប់​ហាន់​តឹម​លើស​រ៝ មោ​អ៝ន់​អោស​ឞូ​ញជុន​គ៝ប់​តា​តី​មពោល​កោរាញ​ផូង​អីឆ្រាអែល ។ យើន​មា​ឞ្រី​ទាក​គ៝ប់​មោ​គែស​អោស​តា​នែស​នតូ​អ្យា”។* ៣៧ ពីលាត ​អោប​ឞ្រាស​យេឆូ ៖ “លាស​នទ្រី​មៃ​កាដាច់​ងាន់​បាស?” ឞ្រាស​យេឆូ ​អើស៖ “មៃ​លាស​គ៝ប់​កាដាច់​នៃ​ទី​ងាន់។ គ៝ប់​ទែស គ៝ប់​វាច់​តា​នែស​នតូ​អ្យា​គៃ​មា​មឞើស​ងក៝ច​នាវ​ងាន់។ ឞូ​ម៝ស​អី​រ៝ង់​មា​នាវ​ងាន់ ពាង់​អី​នៃ​អ្យាត់​នាវ​គ៝ប់​ងើយ”។* ៣៨ ពីលាត ​អោប​ឞ្រាស​យេឆូ ៖ “អា​មើម​នាវ​ងាន់?” ជេស​ពីលាត ​ងើយ​កើត​នៃ ជេសរី​ពាង់​ហាន់​លោស​អា​ទីស​ម៝ប់​តៃ​មពោល​កោរាញ​ផូង​អីឆ្រាអែល ​ទូ​តឹ​ជឹត ពាង់​លាស​មា​ខាន់​ពាង់៖ “ឞូនុយ្ស​អ្យា គ៝ប់​មោ​អោស​ឆៃ​ពាង់​គែស​នាវ​តីស ដេៈ​មោ​អើម”។*

៣៩ “យើន​មា​ខាន់​មៃ​គែស​នាវ​វៃ​អ៝ន់​គ៝ប់​បើក​ទូ​ហ្វេ​ឞូនុយ្ស​ទោយ្ស​នោក​នារ​ញេត​បុន​នហ៝ត​អ្យា។ លាស​នទ្រី​ខាន់​មៃ​អុច​ដ៝ង់​អ៝ន់​គ៝ប់​បើក​កាដាច់​ផូង​អីឆ្រាអែល ​អ្យា?”* ៤០ ជេសរី​ឞូ​នតែរ​ទ្រើវ​លាស៖ “មៃ​លើយ​អោស​បើក​ពាង់ មៃ​បើក​បារាបាស ​ហ៝ៈ”។ បារាបាស ​នៃ​ឞូនុយ្ស​នតុង។

១៩

ឞូ​តេៈ​ទោយ្ស​ងខឹត​ឞ្រាស​យេឆូ 

១ ជេសរី​ពីលាត ​លែវ​ឞ្រាស​យេឆូ ​លាប់​តា​ត្រោម​ជៃ ដាៈ​តាហែន​រាពាត់​ពាង់​មា​ម៝ង់​រាឆែ។ ២ ផូង​តាហែន​ឆ៝ៈ​រាតាវ​ល៝ក​បារ់​ជាន​មោក​កាដាច់​នទោ​តា​ឞោក​ឞ្រាស​យេឆូ ​រី ជេសរី​ឆ៝ៈ​អាវ​ចាង់​ក្វ៝ង់​អី​តឹម​ឞាន​មា​អាវ​កាដាច់​ញឆ៝ស​អ៝ន់​អោឞាល់​ញឆ៝ស​ដ៝ង់។ ៣ ខាន់​ពាង់​ហាន់​ទាច់​តា​ឞ្រាស​យេឆូ  មឺច​លាស​មា​ពាង់៖ “អើ​កាដាច់​ផូង​អីឆ្រាអែល  ហេន​មឞាស​មា​មៃ” ជេសរី​តាប​អោឞាល់​តា​មុស​មាត់។* ៤ ជេសរី​ពីលាត ​ហាន់​លោស​អា​ទីស​ម៝ប់​តៃ​មពោល​កោរាញ​ផូង​អីឆ្រាអែល ​ទូ​តឹ​ជឹត លាស​មា​ខាន់​ពាង់៖ “អ្យា គ៝ប់​លែវ​ពាង់​មា​ខាន់​មៃ គៃ​មា​អ៝ន់​ខាន់​មៃ​គឹត គ៝ប់​មោ​អោស​ឆៃ​ពាង់​គែស​នាវ​តីស​មា​តេៈ​ទោយ្ស​ពាង់​ជឹត”។* ៥ នោក​នៃ​ឞ្រាស​យេឆូ ​លោស​អា​ទីស​ដ៝ង់ នអ៝ប់​មា​នទោ​មោក​កាដាច់​ជាន​មា​ល៝ក នទ្រែល​មា​ញឆ៝ស​អាវ​ចាង់។ ពីលាត ​លាស៖ “អ្យា អ្វាញ់​ហ៝ម់​ឞូនុយ្ស​អ្យា!” ៦ ត៝ត់​មា​មពោល​កោរាញ​ជាន​ឞ្រាស នទ្រែល​មា​មពោល​តាហែន​ញីស​ជាន​ឞ្រាស​ឆៃ​ឞ្រាស​យេឆូ  ខាន់​ពាង់​នតែរ​ទ្រើវ៖ “ងខឹត​ពាង់​តា​ឆី​តឹម​រាកាង់! ងខឹត​ពាង់​តា​ឆី​តឹម​រាកាង់!” ពីលាត ​លាស៖ “ខាន់​មៃ​ឆ៝ៈ​ពាង់ ងខឹត​អេង​ពាង់​តា​ឆី​តឹម​រាកាង់ យ៝រ​លាស​គ៝ប់​មោ​អោស​ឆៃ​ពាង់​គែស​នាវ​តីស”។* ៧ មពោល​កោរាញ​ផូង​អីឆ្រាអែល ​លាស​មា​ពីលាត ៖ “ផូង​ហេន​គែស​នាវ​វៃ តឹង​មា​នាវ​វៃ​ហេន​ឞូនុយ្ស​អី​នៃ​អ្យាត់​មា​ងខឹត​លើយ យ៝រ​លាស​ពាង់​កើប​អេង​ឆាក់​ពាង់​នើម​លាស​ក៝ន​កោរាញ​ឞ្រាស”។* ៨ ត៝ត់​ពីលាត ​តាង់​កើត​នៃ ពាង់​លើ​ហោ​ក្លាច។ ៩ ជេសរី​ពីលាត ​ព្លឹ​លាប់​តៃ​តា​ត្រោម​ជៃ អោប​ឞ្រាស​យេឆូ ៖ “មៃ​ឞើស​តាៈ?” យើន​មា​ឞ្រាស​យេឆូ ​មោ​អើស​អោស។ ១០ ពីលាត ​លាស​ឞ្រាស​យេឆូ ៖ “ម៝ស​មៃ​មោ​អុច​អើស​មា​គ៝ប់​មេស? មៃ​មោ​គឹត​គ៝ប់​គែស​នាវ​ទើយ? អុច​បើក​មៃ​កាដោយ មោ​លាស​អុច​ងខឹត​មៃ​តា​ឆី​តឹម​រាកាង់​កាដោយ”។ ១១ ឞ្រាស​យេឆូ ​លាស​មា​ពីលាត ៖ “លាស​មោ​គែស​នាវ​ទើយ​តាៈ​ឞើស​កោរាញ​ឞ្រាស​អ៝ន់​មា​មៃ មៃ​មោ​អោស​គែស​នាវ​ទើយ​មា​គ៝ប់ កើត​នទ្រី​ឞូនុយ្ស​អី​ញជុន​គ៝ប់​មា​មៃ ខាន់​ពាង់​គែស​នាវ​តីស​ជ្រូ​រាលាវ​មៃ​ងាន់”។*

១២ នតើម​ឞើស​នោក​នៃ ពីលាត ​ជ៝យ​នាវ​គៃ​មា​អុច​បើក​ឞ្រាស​យេឆូ ​ដ៝ង់ យើន​មា​មពោល​កោរាញ​ផូង​អីឆ្រាអែល ​នតែរ​ទ្រើវ៖ “លាស​មៃ​បើក​ឞូនុយ្ស​អី​នៃ មៃ​មោ​អោស​ទូ​នតោរ​នាវ​មា​កោរាញ​កាដាច់​ឆេឆារ * មោ​អោស​ទី​មឹត​ជាង់​នទ្រែល​កោរាញ​កាដាច់​ឆេឆារ  យ៝រ​លាស​ឞូ​ម៝ស​កើប​អេង​ឆាក់​ពាង់​នើម​លាស​កាដាច់ ពាង់​អី​នៃ​ឞូនុយ្ស​រាលាង់​មា​កោរាញ​កាដាច់​ឆេឆារ !”* ១៣ ត៝ត់​ពីលាត ​តាង់​នាវ​នៃ ពាង់​លែវ​ឞ្រាស​យេឆូ ​លោស​អា​ទីស គុ​តា​រានើល​ផាត​ទោយ្ស តា​នតុក​នៃ​ឞូ​រាញា​លាស៖ «នតុក​លាក់​លុ» នាវ​ងើយ​ហេឞ្រើ ​លាស៖ «គាបាថា »។ ១៤ នារ​នៃ​ឞូ​នទ្រាប់​នាវ​ញេត​បុន​នហ៝ត ក្លាប់​លាស​ងក្លាង​ឞោក​នារ។ ពីលាត ​លាស​មា​មពោល​កោរាញ​ផូង​អីឆ្រាអែល ៖ “អ្យា! កាដាច់​ខាន់​មៃ”។ ១៥ យើន​មា​ខាន់​ពាង់​នតែរ​លាស៖ “ងខឹត​លើយ​ពាង់! ងខឹត​លើយ​ពាង់! ងខឹត​ពាង់​តា​ឆី​តឹម​រាកាង់!” ពីលាត ​អោប​ខាន់​ពាង់៖ “ខាន់​មៃ​អុច​អ៝ន់​គ៝ប់​ងខឹត​កាដាច់​ខាន់​មៃ​តា​ឆី​តឹម​រាកាង់​ឞើស?” មពោល​កោរាញ​ជាន​ឞ្រាស​លាស៖ “រាលាវ​ឞើស​កោរាញ​កាដាច់​ឆេឆារ  ហេន​មោ​ហោម​អោស​គែស​កាដាច់​អេង”។ ១៦ ជេសរី​ពីលាត ​អ៝ន់​ឞ្រាស​យេឆូ ​មា​ឞូ អ៝ន់​ផូង​តាហែន​ងខឹត​ពាង់​តា​ឆី​តឹម​រាកាង់ ជេសរី​ផូង​តាហែន​លែវ​ឞ្រាស​យេឆូ ​លោស​ឞើស​នៃ។

ឞូ​ព៝ង់​ឞ្រាស​យេឆូ ​តា​ឆី​តឹម​រាកាង់

(មថ ២៧:៣២-៤៤; មក ១៥:២១-៣២; លក ២៣:២៦-៤៣)

១៧ ជេសរី​ឞ្រាស​យេឆូ ​លោស​ឞើស​ប៝ន​តូយ​ឆី​តឹម​រាកាង់ ហាន់​តា​នតុក​ឞូ​រាញា​លាស៖ «នតុក​នតីង​ឞោក» នាវ​ងើយ​ហេឞ្រើ ​លាស៖ «កោលកោថា »។ ១៨ ឞូ​ងខឹត​ឞ្រាស​យេឆូ ​តា​ឆី​តឹម​រាកាង់​តា​នតុក​នៃ គែស​ឞារ​ហៃ​ឞូនុយ្ស​ទោយ្ស​ឞូ​ងខឹត​នទ្រែល​ពាង់​តា​នៃ​ដ៝ង់ ទូ​ហ្វេ​ឞើស​ច្យៅ​ទូ​ហ្វេ​ឞើស​មា ពាង់​ងក្លាង​ងគូល។ ១៩ ជេសរី​ពីលាត ​អ៝ន់​ឞូ​ញចីស​នាវ​មឞើស​តា​ទូ​រាលាត​កាដារ​ព្លា​តា​ឆី​តឹម​រាកាង់​នៃ តា​នៃ​គែស​នាវ​លាស៖ «អ្យា​យេឆូ  តាៈ​ឞើស​ប៝ន​នាឆារែត ពាង់​កាដាច់​ផូង​អីឆ្រាអែល »។ ២០ តា​នាវ​ញចីស​អី​នៃ គែស​នាវ​ងើយ​ហេឞ្រើ  នាវ​ងើយ​លាតាង់  នទ្រែល​មា​នាវ​ងើយ​គ្រែក ។ គែស​ផូង​អីឆ្រាអែល ​អ៝ក់​អ្វាញ់​នាវ​ញចីស​អី​នៃ យ៝រ​លាស​នតុក​ឞូ​ងខឹត​ឞ្រាស​យេឆូ ​ទាច់​កេង​ប៝ន​ក្វ៝ង់​យេរូឆាលឹម ។* ២១ មពោល​កោរាញ​ជាន​ឞ្រាស​ហាន់​ម៝ប់​ពីលាត  មឞើស​មា​ពាង់៖ “មៃ​លើយ​អោស​ញចីស៖ «ពាង់​កាដាច់​ផូង​អីឆ្រាអែល »។ ទាន់​មៃ​ញចីស៖ «ពាង់​លាស៖ «គ៝ប់​កាដាច់​ផូង​អីឆ្រាអែល »»”។ ២២ ពីលាត ​លាស៖ “ម៝ស​នទើ​គ៝ប់​ញចីស គ៝ប់​ញចីស​លែៈ​ជេស​ទាទេ!” ២៣ ជេស​ផូង​តាហែន​ព៝ង់​ឞ្រាស​យេឆូ ​នៃ ខាន់​ពាង់​ឆ៝ៈ​ឞ៝ក​អាវ​ឞ្រាស​យេឆូ ​តឹម​ពាៈ​ព្វាន់​នុយ្ស ទូ​ហ្វេ​ង្វាយ​ទូ​ហ្វេ​ង្វាយ យើន​មា​អាវ​ជ៝ង​ឞ្រាស​យេឆូ ​នៃ ឞូ​តាញ​មា​ទូ​ឞ្លាស​ឞ៝ក​ទើម​មោ​គែស​ជឹង​អោស​នតើម​ឞើស​លើ​ត៝ត់​អា​ទ៝ង់។ ២៤ កើត​នទ្រី​ទឹង​ខាន់​ពាង់​តឹម​លាស​នទ្រាង់​ខាន់​ពាង់​នើម៖ “អាវ​ជ៝ង​អី​អ្យា​ឞ៝ន់​លើយ​ងខេក​អោស អ៝ន់​ឞ៝ន់​ញុប​នទើ​ញច្រ៝ស​ហ៝ៈ គៃ​មា​គឹត​ឞូ​ម៝ស​គែស​អាវ​អ្យា”។ ផូង​តាហែន​ជាន​កើត​នៃ​ជេង​តឹម​ទី​ដាស​មា​នាវ​កោរាញ​ឞ្រាស​ងើយ​លែៈ​ញចីស៖

«ឞូ​ឆ៝ៈ​ឞ៝ក​អាវ​គ៝ប់​តឹម​ពាៈ​ឞាល់‌

ជេសរី​អាវ​ក្វ៝ង់​គ៝ប់​ឞូ​ញុប​នទើ​ញច្រ៝ស»†។

នទ្រី​ផូង​តាហែន​ជាន។

២៥ តា​នតុក​នៃ​គែស​មេៈ​ឞ្រាស​យេឆូ  អ៝ស​មេៈ​ឞ្រាស​យេឆូ មារី ​អី​អូរ​ក្លោពាស  នទ្រែល​មា​មារី ​អី​តាៈ​ឞើស​ប៝ន​មាដាលា  ទ៝ក់​កេង​ឆី​តឹម​រាកាង់​ឞ្រាស​យេឆូ ​នៃ។* ២៦ ឞ្រាស​យេឆូ ​ឆៃ​មេៈ​ពាង់ នទ្រែល​មា​ទូ​ហ្វេ​អ៝ស​ម៝ន​ពាង់​រ៝ង់​គុ​ទាច់​កេង​នៃ ពាង់​លាស​មា​មេៈ​ពាង់៖ “អើ​មេៈ! នៃ​ក៝ន​អៃ”។* ២៧ ជេសរី​ពាង់​លាស​មា​អ៝ស​ម៝ន​ពាង់​នៃ៖ “នៃ​មេៈ​មៃ”។ នតើម​ឞើស​នៃ អ៝ស​ម៝ន​អី​នៃ​ឆ៝ៈ​មេៈ​ឞ្រាស​យេឆូ ​គុ​នទ្រែល​ពាង់​នើម។

ឞ្រាស​យេឆូ ​តាច់​នហ៝ម់

(មថ ២៧:៤៥-៥៦; មក ១៥:៣៣-៤១; លក ២៣:៤៤-៤៨)

២៨ ជេស​ឞើស​នៃ​ឞ្រាស​យេឆូ ​លែៈ​គឹត​ទឹង​លែៈ​នទើ​ពាង់​ជាន​រឹង​លែៈ​ផ្យៅ ជេសរី​ឞ្រាស​យេឆូ ​លាស៖ “គ៝ប់​ជី​ហីរ​ទាក” គៃ​មា​តឹម​ទី​ដាស​នាវ​លែៈ​គែស​ញចីស​តា​នាវ​កោរាញ​ឞ្រាស​ងើយ។* ២៩ តា​នតុក​នៃ​គែស​ទូ​មល៝ម់​យាង់​ជេៈ ងគ៝រ់​ទាក​ឆ្រាត†​ឞេង។ ឞូ​ឆ៝ៈ​នទើ​តឹម​ឞាន​មា​ឞ៝ក​យុក​តា​ទាក​ឆ្រាត​នៃ ជេសរី​ពូត​តា​ចោង​ងគីង​ឆី​ហីឆោប  មឞ្ល៝ប់​តា​មឞូង​ឞ្រាស​យេឆូ ។ ៣០ ជេស​ឞ្រាស​យេឆូ ​ញេត​ទាក​ឆ្រាត​នៃ ពាង់​លាស៖ “លែៈ​នទើ​គ៝ប់​លែៈ​ជាន​ជេស​លែៈ​ផ្យៅ”។ ជេសរី​ពាង់​កុញ​ឞោក​តាច់​នហ៝ម់‡។ ៣១ នារ​នៃ​ជេង​នារ​ឞូ​នទ្រាប់​មា​នារ​ឆាបាត់ ​អី​នារ​រាលូ​ផូង​អីឆ្រាអែល ។ មពោល​កោរាញ​ផូង​អីឆ្រាអែល ​ហាន់​ម៝ប់​ពីលាត  ទាន់​ពាង់​ដាៈ​ឞូ​នទែស​លើយ​ជ៝ង់​មពោល​អី​លែៈ​ឞូ​ព៝ង់​តា​ឆី​តឹម​រាកាង់​នៃ គៃ​មា​ខឹត​រ៝ ជេស​ខាន់​ពាង់​ខឹត ញជុរ​លើយ​ឆាក់​ខាន់​ពាង់​ឞើស​លើ​ឆី​តឹម​រាកាង់​រ៝។ ខាន់​ពាង់​មោ​អុច​អោស​អ៝ន់​ឞូនុយ្ស​ហោម​តា​ឆី​តឹម​រាកាង់​តា​នារ​ឆាបាត់  យ៝រ​លាស​នារ​ឆាបាត់ ​អី​នៃ​ក្វ៝ង់ ជេង​ញេត​បុន​នហ៝ត​ដ៝ង់។* ៣២ ជេសរី​ផូង​តាហែន​ហាន់​មឞាង​នទែស​លើយ​ជ៝ង់​ឞូនុយ្ស​ទោយ្ស​ត៝ល់​ង្វាយ នទ្រែល​មា​ឞូនុយ្ស​ទោយ្ស​ត៝ល់​ឞារ​ឞូ​ងខឹត​នទ្រែល​ឞ្រាស​យេឆូ ។ ៣៣ ត៝ត់​តា​ឞ្រាស​យេឆូ ​នៃ ខាន់​ពាង់​ឆៃ​ពាង់​លែៈ​ខឹត កើត​នទ្រី​ខាន់​ពាង់​មោ​ហោម​អោស​មឞាង​នទែស​ជ៝ង់​ពាង់។ ៣៤ យើន​មា​គែស​ទូ​ហ្វេ​តាហែន​ឆ៝ៈ​តាក​នត៝ប់​តា​ពុង​ទាក​ឞ្រាស​យេឆូ ​នៃ ជេសរី​លោស​ហ៝ច​មហាម នទ្រែល​មា​ទាក​រ៝។* ៣៥ គែស​ទូ​ហ្វេ​អ៝ស​ម៝ន​លែៈ​ឆៃ​នាវ​នៃ ពាង់​មឞើស​ងក៝ច​នាវ​អី​នៃ គៃ​មា​អ៝ន់​ខាន់​អៃ​មៃ​រ៝ៈ​ឆ៝ម់បុត​អ្យា​ញឆីង​មា​ឞ្រាស​យេឆូ ​ដ៝ង់។ នាវ​ពាង់​មឞើស​ងក៝ច​ជេង​នាវ​ងាន់ ពាង់​លែៈ​គឹត​ឆាក់​ពាង់​នើម​មឞើស​ងក៝ច​នាវ​ងាន់។* ៣៦ នាវ​អី​នៃ​ជេង​តឹម​ទី​ដាស​មា​នាវ​កោរាញ​ឞ្រាស​ងើយ​លែៈ​ញចីស៖ «នតីង​ពាង់​ឞូ​មោ​មរា​នទែស​ទូ​មល៝ម់»†។ ៣៧ ជេសរី​តា​នាវ​កោរាញ​ឞ្រាស​ងើយ​តា​នតុក​អេង​គែស​ញចីស​កើត​នអា៖ «ខាន់​ពាង់​មរា​អ្វាញ់​ឞូនុយ្ស​ខាន់​ពាង់​នត៝ប់​រាហ៝​នៃ»†។*

៣៨ ជេស​ឞើស​នៃ​គែស​ទូ​ហ្វេ​ឞូ​ក្លោ​រាញា​យោឆែប ​តាៈ​ឞើស​ប៝ន​អារីមាថេ  ពាង់​អ៝ស​ម៝ន​ឞ្រាស​យេឆូ ​ដ៝ង់ យើន​មា​ពាង់​មោ​អោស​អ៝ន់​ឞូ​គឹត យ៝រ​លាស​ក្លាច​មា​មពោល​កោរាញ​ផូង​អីឆ្រាអែល ។ ពាង់​ហាន់​ម៝ប់​ពីលាត  គៃ​មា​ទាន់​ឆ៝ៈ​ឆាក់​ឞ្រាស​យេឆូ ។ ពីលាត ​អ៝ន់ ជេសរី​ពាង់​ហាន់​ឆ៝ៈ​ឆាក់​ឞ្រាស​យេឆូ ​រ៝។* ៣៩ ល៝ង់​នីកោដេម  ឞូនុយ្ស​ហាន់​ម៝ប់​ឞ្រាស​យេឆូ ​តា​នោក​មាង់​នើស ពាង់​ហាន់​នទ្រែល​ដ៝ង់។ ពាង់​ញអោត​នតាក់​ឆី​បោ​កាស រាញា​មឹរ  លាយ​ដាស​រានីស​ឆី​បោ​កាស រាញា​អាលោអេ  ក្លាប់​លាស​គែស ៣០ កីលោគ្រាម។ * ៤០ ជេសរី​ឞារ​ហៃ​ខាន់​ពាង់​នៃ ញជុរ​ឆាក់​ឞ្រាស​យេឆូ  ពូត​ពាង់​មា​ឞ៝ក​ងលាង នទ្រែល​មា​នទើ​បោ​កាស​តា​ឆាក់​ពាង់​នៃ អី​នៃ​តឹង​នាវ​វៃ​ត៝ប់​ខឹត​ផូង​អីឆ្រាអែល ​នៃ​នើស។ ៤១ តា​នតុក​ឞូ​ងខឹត​ឞ្រាស​យេឆូ ​តា​ឆី​តឹម​រាកាង់​នៃ គែស​ទូ​លោក​មីរ តា​មីរ​នៃ​គែស​ទូ​មល៝ម់​នតូ​មោច​ហោម​មហែ អេ​ហ៝ៈ​គែស​ឞូ​ត៝ប់​ឞូនុយ្ស​អោស។ ៤២ ម៝ង​នៃ​លែៈ​កេង​មាង់​ឞើយ​មា​លាប់​នារ​ឆាបាត់ ​អី​នារ​រាលូ​ផូង​អីឆ្រាអែល §។ ជេសរី​ឞារ​ហៃ​ខាន់​ពាង់​គើញ​មា​ត៝ប់​ឞ្រាស​យេឆូ ​តា​នតូ​មោច​អី​នៃ យ៝រ​លាស​នតូ​មោច​អី​នៃ​ទាច់​កេង​នៃ។

២០

ឞ្រាស​យេឆូ ​ទ៝ក់​រេស

(មថ ២៨:១-៨; មក ១៦:១-៨; លក ២៤:១-១២)

១ អើម​អោយ​នារ​ត៝ល់​ង្វាយ​ពើស​នៃ*​ឞ្រី​ហោម​ង៝ មារី ​តាៈ​ឞើស​ប៝ន​មាដាលា ​ហាន់​អា​មោច។ ត៝ត់​តា​នៃ​ពាង់​ឆៃ​លុ​ឞូ​រាទ៝ល់​នតូ​មោច​លែៈ​រាលាៈ​លើយ។ ២ ជេសរី​ពាង់​ព្លឹ​ញច្វាត់​មឞើស​មា​ឆីមោន ​អី​ឞូ​ក្វាល់​ពេត្រោស ​ដ៝ង់ នទ្រែល​មា​ទូ​ហ្វេ​អ៝ស​ម៝ន​អេង​អី​ឞ្រាស​យេឆូ ​ទែ​រ៝ង់​នៃ​នើស មារី ​លាស៖ “ឆាក់​កោរាញ​ឞ៝ន់​លែៈ​ឞូ​ឆ៝ៈ មោ​ហោម​ឆៃ​អោស ហេន​មោ​គឹត​អោស​អាស​នតុក​អ៝ន់​ឞ្រែ!”* ៣ ជេសរី​ពេត្រោស  នទ្រែល​មា​ទូ​ហ្វេ​អ៝ស​ម៝ន​អេង​នៃ ហាន់​អា​មោច។ ៤ ឞារ​ហៃ​ខាន់​ពាង់​នៃ​ហាន់​ញច្វាត់​នទ្រែល យើន​មា​ទូ​ហ្វេ​អ៝ស​ម៝ន​អេង​នៃ​ញច្វាត់​ត៝ត់​ល៝រ​តា​មោច។ ៥ ពាង់​កុញ​អ្វាញ់​ឆៃ​ទើម​ឞ៝ក​ងលាង​ឞូ​ពូត​ឞ្រាស​យេឆូ  យើន​មា​ពាង់​អេ​ហ៝ៈ​អោស​លាប់​តា​ត្រោម​មោច។ ៦ ឆីមោន ​អី​ឞូ​ក្វាល់​ពេត្រោស ​ដ៝ង់​ហាន់​ត៝ត់​ឞើស​កើយ ពាង់​លាប់​តា​ត្រោម​មោច​ឆៃ​ឞ៝ក​ងលាង​ឞូ​ពូត​ឞ្រាស​យេឆូ ​តា​នៃ​ដ៝ង់។ ៧ ជេសរី​ឞ៝ក​ឞូ​ងកុម​ឞោក​ឞ្រាស​យេឆូ ​នៃ មោ​គែស​អោស​អ៝ន់​នទ្រែល​ឞ៝ក​ពូត​ឆាក់​ពាង់ លែៈ​ឞូ​ក្លោន​អ៝ន់​អេង។ ៨ ជេសរី​អ៝ស​ម៝ន​អី​ត៝ត់​ល៝រ​តា​មោច​នៃ ពាង់​លាប់​ដ៝ង់ ពាង់​ឆៃ ជេសរី​ពាង់​អ្យាត់​លាស​ឞ្រាស​យេឆូ ​លែៈ​ទ៝ក់​រេស​ងាន់។ ៩ នោក​នៃ​ឞារ​ហៃ​ខាន់​ពាង់​អី​នៃ​អេ​វ៝ត់​អោស​នាវ​កោរាញ​ឞ្រាស​ងើយ​ញចីស​លាស អ្យាត់​មា​ឞ្រាស​យេឆូ ​ទ៝ក់​រេស​ជេស​ពាង់​ខឹត។* ១០ ជេសរី​ខាន់​ពាង់​ព្លឹ​ឆឹត​តា​ជៃ​ខាន់​ពាង់​គុ​នើស។

មារី ​តាៈ​ឞើស​ប៝ន​មាដាលា ​ឆៃ​ឞ្រាស​យេឆូ 

(មថ ២៨:៩-១០; មក ១៦:៩-១១)

១១ យើន​មា​មារី ​ហោម​គុ​ញុម​ឞើស​ទីស​នតូ​មោច ពាង់​ហោម​ញុម​កុញ​អ្វាញ់​ជឹត​ត្រោម​នតូ​ឆូ‌ ១២ ឆៃ​តោង​ពារ់​ឞារ​ហៃ​ញឆ៝ស​ឞ៝ក​អាវ​ងលាង គុ​រើប​គើប​តា​ព្លាង់​នតុក​ឞូ​ញជ៝រ​ឞ្រាស​យេឆូ ​នើស ទូ​ហ្វេ​ឞើស​ឞោក ទូ​ហ្វេ​ឞើស​ជ៝ង់។ ១៣ តោង​ពារ់​អី​នៃ​អោប​ពាង់៖ “អើ​យោស! ម៝ស​លើស​ញុម​អៃ​នៃ?” ពាង់​អើស៖ “យ៝រ​លាស​ឆាក់​កោរាញ​គ៝ប់​លែៈ​ឞូ​ឆ៝ៈ គ៝ប់​មោ​គឹត​អោស​អាស​នតុក​អ៝ន់​ឞ្រែ”។ ១៤ ជេស​ពាង់​ងើយ​កើត​នៃ ពាង់​ងគឹល​ជឹត​កើយ​ឆៃ​ឞ្រាស​យេឆូ ​ទ៝ក់​តា​នៃ យើន​មា​ពាង់​មោ​អោស​គឹត​នាល់​លាស​ឞ្រាស​យេឆូ ។* ១៥ ឞ្រាស​យេឆូ ​អោប​ពាង់៖ “អើ​យោស ម៝ស​លើស​ញុម​អៃ​នៃ? ឞូ​ម៝ស​ជ៝យ​អៃ​នៃ?” មារី ​នអោន​លាស​ឞូនុយ្ស​ម៝ត់​មីរ ជេសរី​ពាង់​អោប៖ “អើ​នោ លាស​លែៈ​មៃ​ឆ៝ៈ​ឆាក់​ឞូនុយ្ស​តា​អ្យា ទាន់​មៃ​មឞើស​មា​គ៝ប់ អាស​នតុក​មៃ​អ៝ន់ គ៝ប់​ឞែ​មា​ហាន់​ឆ៝ៈ”។ ១៦ ឞ្រាស​យេឆូ ​លាស​មា​ពាង់៖ “មារី !” មារី ​ងគឹល​ជឹត​ឞ្រាស​យេឆូ  ជេសរី​ងើយ​មា​ពាង់​មា​នាវ​ងើយ​ហេឞ្រើ ៖ “រាបូនី!” គែស​នាវ​ខ្លៃ​លាស៖ «នើម​នតី!» ១៧ ឞ្រាស​យេឆូ ​លាស​មា​ពាង់៖ “លើយ​ក្វាន់​ក៝ន់​គ៝ប់ យ៝រ​លាស​គ៝ប់​អេ​ហ៝ៈ​អោស​ឆឹត​អា​ឞឹ​គ៝ប់។ ទាន់​អៃ​ហាន់​មឞើស​ងក៝ច​មា​ផូង​អ៝ស​នោ​គ៝ប់៖ «គ៝ប់​ឆឹត​អា​ឞឹ​គ៝ប់ ជេង​ឞឹ​ខាន់​មៃ​ដ៝ង់ គ៝ប់​ឆឹត​អា​ពាង់​អី​កោរាញ​ឞ្រាស ជេង​ឞ្រាស​អី​ខាន់​មៃ​យើក​មឞាស​ដ៝ង់»”។* ១៨ ជេសរី​មារី ​តាៈ​ឞើស​ប៝ន​មាដាលា ​ហាន់ ពាង់​មឞើស​ងក៝ច​មា​មពោល​អ៝ស​ម៝ន៖ “គ៝ប់​លែៈ​ឆៃ​កោរាញ​ឞ៝ន់” នទ្រែល​មា​មឞើស​ងក៝ច​មា​ខាន់​ពាង់​នាវ​ឞ្រាស​យេឆូ ​ដាៈ​ពាង់​នតើយ្ស​នៃ។

ឞ្រាស​យេឆូ ​ញហើ​ឆាក់​អ៝ន់​មា​មពោល​អ៝ស​ម៝ន​ពាង់​ឆៃ

(មថ ២៨:១៦-២០; មក ១៦:១៤-១៨; លក ២៤:៣៦-៤៩)

១៩ តា​នារ​ត៝ល់​ង្វាយ​ពើស​អី​នៃ​ដ៝ង់ នារ​លែៈ​ញ៝ប់ មពោល​អ៝ស​ម៝ន​គុ​រាបុន​តា​ត្រោម​ជៃ ខាន់​ពាង់​នតឹល​មពោង​ទុត​ន៝ប់ យ៝រ​លាស​ក្លាច​មពោល​កោរាញ​ផូង​អីឆ្រាអែល ។ ជេសរី​ទោ​មា​ឞ្រាស​យេឆូ ​ហាន់​ទ៝ក់​តា​ងក្លាង​ងគូល​ខាន់​ពាង់​នៃ លាស​មា​ខាន់​ពាង់៖ “អ៝ន់​នាវ​ដាប់​មពាន់​មា​ខាន់​មៃ!”** ២០ ជេស​ឞ្រាស​យេឆូ ​លាស​កើត​នៃ ពាង់​ញហើ​ដ៝ង់​តី​ពាង់​នើម នទ្រែល​មា​ពុង​ទាក​ពាង់​អ៝ន់​មា​មពោល​អ៝ស​ម៝ន​ឆៃ។ មពោល​អ៝ស​ម៝ន​ឆៃ​កោរាញ​យេឆូ  ខាន់​ពាង់​រាម់​រាហើន​ហោ​ងាន់។ ២១ ឞ្រាស​យេឆូ ​លាស​តៃ​មា​ខាន់​ពាង់៖ “អ៝ន់​នាវ​ដាប់​មពាន់​មា​ខាន់​មៃ! គ៝ប់​ដាៈ​ខាន់​មៃ​ហាន់​តា​នតុក​អេងៗ កើត​មា​ឞឹ​លែៈ​ដាៈ​គ៝ប់​ហាន់​អ្យា​ដ៝ង់”។* ២២ ជេស​ពាង់​ងើយ​កើត​នៃ ពាង់​ខោម​ជឹត​ខាន់​ពាង់ នហ៝​មា​លាស៖ “ឆ៝ៈ​ហ៝ម់​ឞ្រាស​ហ្វេង​អ្វែស​អី​ក្ល៝ស​អ្វែស!* ២៣ លាស​ខាន់​មៃ​យោៈ​មា​ឞូ​មោ​ហោម​កើប​នាវ​តីស​ខាន់​ពាង់ កោរាញ​ឞ្រាស​យោៈ​មា​ខាន់​ពាង់​ដ៝ង់។ យើន​មា​លាស​ខាន់​មៃ​មោ​យោៈ​ហោម​កើប​នាវ​តីស​ឞូ នាវ​តីស​ខាន់​ពាង់​ហោម​អែ​កើត​អើម”។*

ឞ្រាស​យេឆូ ​ញហើ​មា​ថោមាស 

២៤ នោក​ឞ្រាស​យេឆូ ​ញហើ​ឆាក់​មា​មពោល​អ៝ស​ម៝ន ថោមាស ​ឞូ​ក្វាល់​ដីដីម ​ដ៝ង់​មោ​គែស​អោស​គុ​តា​នៃ ពាង់​ជេង​អ៝ស​ម៝ន​តា​មពោល ១២ នុយ្ស​កោរាញ​អ៝ស​ម៝ន​នៃ​ដ៝ង់។ ២៥ មពោល​អ៝ស​ម៝ន​អាបាៈ​មឞើស​ងក៝ច​មា​ពាង់៖ “ហេន​លែៈ​ឆៃ​កោរាញ​ឞ៝ន់”។ យើន​មា​ថោមាស ​អើស៖ “លាស​គ៝ប់​អេ​ហ៝ៈ​ឆៃ​តេល​នតុក​ឞូ​ព៝ង់​ដែក​គោល​តា​តី​ពាង់ លាស​គ៝ប់​អេ​ហ៝ៈ​ល៝ក់​អោស​មា​លាវ​តី​តា​នតុក​ឞូ​ព៝ង់​តី​ពាង់​នៃ នទ្រែល​មា​លាស​គ៝ប់​អេ​ហ៝ៈ​ពាស​អោស​តា​តេល​នតុក​ឞូ​នត៝ប់​ពាង់​តា​ពុង​ទាក​ពាង់​នៃ គ៝ប់​មោ​អ្យាត់​អោស”។* ២៦ ផាម​នារ​ឞើស​កើយ​នៃ មពោល​អ៝ស​ម៝ន​គុ​រាបុន​តៃ​តា​ត្រោម​ជៃ នោក​នៃ​គែស​ថោមាស ​គុ​នទ្រែល​តា​នៃ​ដ៝ង់។ ឞ៝ល​លាស​ខាន់​ពាង់​នតឹល​មពោង​ទុត​ន៝ប់ ឞ្រាស​យេឆូ ​ហោម​លាប់​ទ៝ក់​តា​ងគូល​ខាន់​ពាង់ លាស​មា​ខាន់​ពាង់៖ “អ៝ន់​នាវ​ដាប់​មពាន់​មា​ខាន់​មៃ!” ២៧ ជេសរី​ឞ្រាស​យេឆូ ​លាស​មា​ថោមាស ៖ “ល៝ង់​មៃ​អ្វាញ់​តី​គ៝ប់ ល៝ក់​លាវ​តី​មៃ​នៃ​តា​តី​គ៝ប់​អ្យា​ហ៝ម់ ជេសរី​ពាស​តី​មៃ​នៃ​តា​ពុង​ទាក​គ៝ប់​អ្យា​ដ៝ង់។ អ្យាត់​ហ៝ម់! លើយ​ហោម​រាលាច់​អោស!”* ២៨ ថោមាស ​លាស៖ “អើ មៃ​កោរាញ​គ៝ប់ មៃ​ឞ្រាស​គ៝ប់​ងាន់!” ២៩ ឞ្រាស​យេឆូ ​លាស​មា​ពាង់៖ “អើ​ថោមាស ! ទឹង​មៃ​ញឆីង​មា​គ៝ប់ យ៝រ​លាស​មៃ​លែៈ​ឆៃ​គ៝ប់ យើន​មា​គែស​នាវ​អ្វែស​ងាន់​មា​ឞូ​ម៝ស​ញឆីង​មោ​អោស​ឆៃ”។*

នាវ​នត្រ៝ង់​យោហាន ​ញចីស​តា​ឆ៝ម់បុត​អ្យា

៣០ ឞ្រាស​យេឆូ ​ជាន​នាវ​ខ្លៃ​អ៝ក់​ជឹត​អ៝ន់​មា​មពោល​អ៝ស​ម៝ន​ពាង់​ឆៃ យើន​មា​មោ​គែស​អោស​ញចីស​តា​ឆ៝ម់បុត​អ្យា។* ៣១ នទើ​អី​គែស​ញចីស​តា​ឆ៝ម់បុត​អ្យា​គៃ​មា​អុច​អ៝ន់​ខាន់​អៃ​មៃ​រ៝ៈ នហ៝​មា​អ្យាត់​ឞ្រាស​យេឆូ ​ជេង​ឞ្រាស​ក្រីស ​អី​ក៝ន​កោរាញ​ឞ្រាស​ងាន់ ជេសរី​អុច​អ៝ន់​ខាន់​អៃ​មៃ​ញឆីង គៃ​មា​ខាន់​អៃ​មៃ​គែស​នាវ​រេស​នហ៝​រ៝​យ៝រ​មា​ពាង់។*

២១

ឞ្រាស​យេឆូ ​ញហើ​ឆាក់​ពាង់​នើម​តា​នតុក​ងលៅ​កាលីលេ 

១ ឞើស​កើយ​នៃ​ឞ្រាស​យេឆូ ​ញហើ​តៃ​ឆាក់​ពាង់​នើម​អ៝ន់​មពោល​អ៝ស​ម៝ន​ពាង់​ឆៃ​ជឹត​តា​មែង​ទាក​ងលៅ​ក្វ៝ង់​កាលីលេ *ពាង់​ញហើ​កើត​នអា៖ ២ គែស​ឆីមោន ​អី​ឞូ​ក្វាល់​ពេត្រោស ​ដ៝ង់ ថោមាស ​អី​ឞូ​ក្វាល់​ដីដីម ​ដ៝ង់ នាថានែល ​តាៈ​ឞើស​ប៝ន​កានា ​ឞ្រី​កាលីលេ  ក៝ន​ឆេបេដេ ​ឞារ​ហៃ នទ្រែល​មា​អ៝ស​ម៝ន​ឞ្រាស​យេឆូ ​ឞារ​ហៃ​អេង​ជឹត​គុ​នទ្រែល​តា​នៃ។* ៣ ឆីមោន ​អី​ឞូ​ក្វាល់​ពេត្រោស ​ដ៝ង់​លាស​មា​ខាន់​ពាង់៖ “គ៝ប់​ហាន់​ជ៝យ​កា”។ ខាន់​ពាង់​អើស៖ “ហេន​ហាន់​ដ៝ង់”។ ជេសរី​ខាន់​ពាង់​ទ៝ក់​ហាន់ ហាវ​ញច៝​តា​កាលើ​ទូក។ មាង់​នៃ​ខាន់​ពាង់​មោ​អោស​គែស​កា។ ៤ ត៝ត់​លោស​នារ​អា​អោយ ឞ្រាស​យេឆូ ​ទ៝ក់​កេង​មែង​ទាក​នៃ យើន​មា​មពោល​អ៝ស​ម៝ន​មោ​អោស​គឹត​នាល់​ពាង់។* ៥ ឞ្រាស​យេឆូ ​លាស​មា​ខាន់​ពាង់៖ “អើ​អ៝ស​ម៝ន! ខាន់​មៃ​គែស​កា​ដ៝ង់​ឞើស?” ខាន់​ពាង់​អើស៖ “មោ​គែស​អោស”។ ៦ ឞ្រាស​យេឆូ ​លាស​មា​ខាន់​ពាង់៖ “ខាន់​មៃ​ឆែង​ឞើស​មា​ទូក​នៃ គែស​កា​រ៝!” ជេសរី​ខាន់​ពាង់​ឆែង គែស​កា​ទុត​អ៝ក់ អូយ្ស​ជាល​មោ​ទើយ​អោស។* ៧ គែស​ទូ​ហ្វេ​អ៝ស​ម៝ន​អី​ឞ្រាស​យេឆូ ​ទែ​រ៝ង់​នៃ​លាស​មា​ពេត្រោស ៖ “អី​នៃ​កោរាញ​ឞ៝ន់!” ត៝ត់​មា​ឆីមោន ​អី​ឞូ​ក្វាល់​ពេត្រោស ​ដ៝ង់​តាង់​លាស​អី​នៃ​កោរាញ​ខាន់​ពាង់ ពាង់​ញឆ៝ស​ឞ៝ក​អាវ​រ៝ យ៝រ​លាស​ពាង់​នើស​គុ​ឆាក់​កុស ជេសរី​ញឆាត់​អា​ទាក​ឆូ។* ៨ យើន​មា​អ៝ស​ម៝ន​អាបាៈ​នៃ ខាន់​ពាង់​វាស​ទូក​ហាន់​ជឹត​មែង អូយ្ស​កា​អ៝ក់​អី​នៃ យ៝រ​លាស​មោ​អីរ​ងាយ​អោស​មា​មែង ក្លាប់​លាស ២០០ ហាត់​ទើម។ ៩ ត៝ត់​មពោល​អ៝ស​ម៝ន​ហាវ​អា​កើស​តី ខាន់​ពាង់​ឆៃ​អុញ​រាងា ឆៃ​កា នទ្រែល​មា​ឆៃ​គែស​នុមពាង់​នអោង​កាលើ​អុញ​រាងា​នៃ​ដ៝ង់។ ១០ ឞ្រាស​យេឆូ ​លាស​មា​ខាន់​ពាង់៖ “ញអោត​លែវ​តា​អ្យា​បាៈ​កា​ខាន់​ម្រែ​មហែ​គែស​អី​នៃ”។ ១១ ជេសរី​ឆីមោន ​អី​ឞូ​ក្វាល់​ពេត្រោស ​ដ៝ង់​ហាន់​អូយ្ស​ជាល​លែវ​អា​កើស​អ្យា គែស​កា​អ៝ក់​ងាន់ កា​ក្វ៝ង់ៗ​គែស ១៥៣ មល៝ម់ ឞ៝ល​លាស​គែស​កា​អ៝ក់​កើត​នៃ​កាដោយ ជាល​ខាន់​ពាង់​មោ​ហេក​ដ៝ង់។ ១២ ឞ្រាស​យេឆូ ​លាស​មា​ខាន់​ពាង់៖ “ហាន់​តា​អ្យា​លែវ​ឞាល់​ឆោង​ហ៝ម់”។ ទឹង​លែៈ​មពោល​អ៝ស​ម៝ន​អី​នៃ មោ​គែស​ទូ​ហ្វេ​ឞាញ់​អោប​ពាង់៖ “ឞូ​ម៝ស​មៃ?” យើន​មា​ទឹង​លែៈ​ខាន់​ពាង់​លែៈ​គឹត​លាស​ពាង់​អី​កោរាញ​ខាន់​ពាង់។ ១៣ ឞ្រាស​យេឆូ ​ហាន់​ទាច់​កេង​ខាន់​ពាង់ ជេសរី​ពាង់​ឆ៝ៈ​នុមពាង់ នទ្រែល​មា​កា​អ៝ន់​មា​ខាន់​ពាង់​ឆា។* ១៤ នត៝ប​មា​នៃ​លែៈ​គែស​ពែ​តឹ​ឞ្រាស​យេឆូ ​ញហើ​ឆាក់​ពាង់​នើម​អ៝ន់​មា​មពោល​អ៝ស​ម៝ន​ពាង់​ឆៃ នតើម​ឞើស​ពាង់​លែៈ​ទ៝ក់​រេស។*

ឞ្រាស​យេឆូ ​នតិញ​មា​ពេត្រោស 

១៥ ត៝ត់​លែៈ​ជេស​ខាន់​ពាង់​ឆោង​ឆា​នៃ ឞ្រាស​យេឆូ ​លាស​មា​ឆីមោន ​អី​ឞូ​ក្វាល់​ពេត្រោស ​ដ៝ង់៖ “អើ​ឆីមោន ​ក៝ន​យោហាន † អាស​មៃ​រ៝ង់​មា​គ៝ប់​រាលាវ​ខាន់​ពាង់​អ្យា​ដ៝ង់​ឞើស?” ពាង់​អើស៖ “អើ​កោរាញមៃ​លែៈ​គឹត​ជេស​នាវ​គ៝ប់​រ៝ង់​មា​មៃ”។ ឞ្រាស​យេឆូ ​លាស​មា​ពាង់៖ “អ៝ន់​មៃ​អ្វាញ់​ផូង​អី​ញឆីង​មា​គ៝ប់​តឹម​ឞាន​មា​នើម​ច្យាប់​អ្វាញ់​ផូង​ក៝ន​ឞែ​ឞ្យាប់​ពាង់​នើម​អ៝ន់​គែស​មពា​ឆា”។* ១៦ ឞ្រាស​យេឆូ ​អោប​តៃ​ពាង់​ទូ​តឹ​ជឹត៖ “អើ​ឆីមោន ​ក៝ន​យោហាន ! អាស​មៃ​រ៝ង់​ដ៝ង់​មា​គ៝ប់​ឞើស?” ពេត្រោស ​អើស៖ “អើ​កោរាញមៃ​លែៈ​គឹត​ជេស​នាវ​គ៝ប់​រ៝ង់​មា​មៃ”។ ឞ្រាស​យេឆូ ​លាស​មា​ពាង់៖ “អ៝ន់​មៃ​អ្វាញ់​ផូង​អី​ញឆីង​មា​គ៝ប់​តឹម​ឞាន​មា​នើម​ច្យាប់​អ្វាញ់​ផូង​ឞែ​ឞ្យាប់​ពាង់​នើម”។ ១៧ ឞ្រាស​យេឆូ ​អោប​តៃ​ពាង់​លោច​ពែ​តឹ៖ “អើ​ឆីមោន ​ក៝ន​យោហាន ! អាស​មៃ​រ៝ង់​ដ៝ង់​មា​គ៝ប់​ឞើស?” ពេត្រោស ​គែស​នាវ​រាង៝ត​ងាន់ យ៝រ​លាស​ឞ្រាស​យេឆូ ​អោប​ពាង់​លែៈ​គែស​ពែ​តឹ៖ “អាស​មៃ​រ៝ង់​ដ៝ង់​មា​គ៝ប់​ឞើស?” ពេត្រោស ​អើស​មា​ឞ្រាស​យេឆូ ៖ “អើ​កោរាញមៃ​លែៈ​គឹត​ទឹង​លែៈ​រាងោច​នទើ មៃ​លែៈ​គឹត​ជេស​នាវ​គ៝ប់​រ៝ង់​មា​មៃ”។ ឞ្រាស​យេឆូ ​លាស​មា​ពាង់៖ “អ៝ន់​មៃ​អ្វាញ់​ផូង​អី​ញឆីង​មា​គ៝ប់​តឹម​ឞាន​មា​នើម​ច្យាប់​អ្វាញ់​ផូង​ឞែ​ឞ្យាប់​ពាង់​នើម​អ៝ន់​គែស​មពា​ឆា។* ១៨ គ៝ប់​លាស​នហេល​នានេៈ​ងាន់​មា​មៃ នោក​មៃ​ហោម​នទាម់ មៃ​ញឆ៝ស​អេង​ខ៝​អាវ‡ ជេសរី​មៃ​ហាន់​អាស​នតុក​មៃ​អុច​ហាន់។ យើន​មា​ត៝ត់​មៃ​លែៈ​រាញ មៃ​យើរ​តី ជេសរី​គែស​ទូ​ហ្វេ​ឞូនុយ្ស​ក៝ត់​តី​មៃ នទ្រែល​មា​លែវ​មៃ​ហាន់​តា​នតុក​មៃ​មោ​អុច​អោស​ហាន់”។* ១៩ ឞ្រាស​យេឆូ ​ងើយ​កើត​នៃ ពាង់​អុច​មឞើស​អា​មើម​ខឹត​ពេត្រោស  គៃ​មា​អ៝ន់​កោរាញ​ឞ្រាស​គែស​នាវ​ច្រេក​លើប§។ ជេស​ឞ្រាស​យេឆូ ​លាស​ងើយ​កើត​នៃ ពាង់​លាស​មា​ពេត្រោស ៖ “ហោៈ​តឹង​គ្រ៝យ​គ៝ប់​ឞើស​កើយ!”

ឞ្រាស​យេឆូ  នទ្រែល​មា​អ៝ស​ម៝ន​ពាង់​រ៝ង់

២០ ពេត្រោស ​ងគឹល​ជឹត​កើយ ឆៃ​ទូ​ហ្វេ​អ៝ស​ម៝ន​ឞ្រាស​យេឆូ ​ទែ​រ៝ង់​អី​នៃ​តឹង​គ្រ៝យ​ខាន់​ពាង់​ឞើស​កើយ។ អ៝ស​ម៝ន​អី​នៃ​គុ​ងគឹល​មាត់​ជឹត​ឞ្រាស​យេឆូ  ទោល​មាង់​ខាន់​ពាង់​គុ​ញេត​ឆោង នអ៝ប់​មា​អោប​ឞ្រាស​យេឆូ ​នើស៖ “អើ​កោរាញ ឞូ​ម៝ស​លែវ​ឞូ​ហាន់​ញុប​មៃ?”* ២១ ត៝ត់​ពេត្រោស ​ឆៃ​ពាង់ ពេត្រោស ​អោប​ឞ្រាស​យេឆូ ៖ “អើ​កោរាញ លាស​នទ្រី​ឞូនុយ្ស​អី​នៃ ម៝ស​បាៈ​នាវ​គែស​មា​ពាង់?” ២២ ឞ្រាស​យេឆូ ​អើស៖ “លាស​គ៝ប់​អុច​រ៝ង​ពាង់​ហោម​រេស​ត៝ត់​នារ​គ៝ប់​ព្លឹ​វាច់ ក៝ៈ​មោ​គែស​នាវ​ខ្លៃ​មា​មៃ​ដ៝ង់ ហោៈ​មៃ​តឹង​គ្រ៝យ​គ៝ប់​ហ៝ម់!” ២៣ ជេសរី​នតើម​ឞើស​នោក​នៃ ឞូ​តាង់​ងក៝ច​ដើន​តា​ផូង​ញឆីង​មា​ឞ្រាស​យេឆូ ​លាស​អ៝ស​ម៝ន​អី​នៃ​មោ​គែស​ខឹត​អោស។ យើន​មា​ឞ្រាស​យេឆូ ​មោ​គែស​អោស​លាស​មា​ពេត្រោស ​អ៝ស​ម៝ន​អី​នៃ​មោ​ខឹត ពាង់​លាស៖ “លាស​គ៝ប់​អុច​រ៝ង​ពាង់​ហោម​រេស​ត៝ត់​នារ​គ៝ប់​ព្លឹ​វាច់ ក៝ៈ​មោ​គែស​នាវ​ខ្លៃ​មា​មៃ​ដ៝ង់”។

២៤ អ៝ស​ម៝ន​អី​ឞ្រាស​យេឆូ ​ទែ​រ៝ង់​នៃ មឞើស​ងក៝ច​ទឹង​លែៈ​នាវ​ខ្លៃ​អី​អ្យា​ជេង​នាវ​ងាន់ នទ្រែល​មា​ញចីស​នាវ​អី​នៃ​ដ៝ង់។ ឞ៝ន់​គឹត នាវ​ពាង់​មឞើស​ងក៝ច​អី​នៃ​ជេង​នាវ​ងាន់។* ២៥ ហោម​អែ​គែស​អ៝ក់​ជឹត​នាវ​ឞ្រាស​យេឆូ ​លែៈ​គែស​ជាន យើន​មា​លាស​ឞូ​ញចីស​ទឹង​លែៈ​នាវ​ពាង់​លែៈ​ជាន​អី​នៃ តា​នែស​នតូ​អ្យា​យ៝ង់​មា​គែស​នតុក​មា​ទើ​ឆ៝ម់បុត​ឞូ​ញចីស៕*៚

* ១:១ ១:១៖ «រាញា​នាវ​ងើយ» មោ​លាស «នាវ»។ យោហាន ​ងើយ​នាវ​អី​នៃ​ងើយ​មា​ឞ្រាស​ក្រីស ។

† ១:១ ១:១៖ មោ​លាស «ជេង​តឹម​ឞាន​មា​កោរាញ​ឞ្រាស»។ តា​នាវ​ងើយ​គ្រែក ​លាស៖ «ជេង​ឞ្រាស»។

* ១:១ ១:១-២៖ យហ ១៧:៥; ផល ២:៦

* ១:៣ ១:៣៖ នន ១:៣, ៦, ៩; ១កោ ៨:៦; កោល ១:១៥-១៦; ហេឞ ១:២

* ១:៤ ១:៤៖ យហ ៥:២៦; ១យហ ១:២

‡ ១:៥ ១:៥៖ «ជេសរី​នាវ​ង៝​មោ​អោស​ទើយ​មា​នាវ​អាង» មោ​លាស «យើន​មា​នាវ​ង៝​មោ​អុច​អោស​ឆ៝ៈ​ទើន​នាវ​អាង»។

* ១:៥ ១:៥៖ យហ ៣:១៩

* ១:៦ ១:៦៖ មថ ៣:១

* ១:៧ ១:៧៖ យហ ១:៣២; ៥:៣៣-៣៦

* ១:៨ ១:៨៖ យហ ១:២០

* ១:៩ ១:៩៖ យហ ៨:១២

* ១:១២ ១:១២៖ រម ៨:១៤-១៥; ១យហ ៣:១

* ១:១៣ ១:១៣៖ យហ ៣:៥-៦; ១ពេ ១:២៣

* ១:១៤ ១:១៤៖ យហ ១៤:៦; កាល ៤:៤; ផល ២:៧; ១យហ ៤:២

* ១:១៥ ១:១៥៖ យហ ១:៣០

* ១:១៦ ១:១៦៖ កោល ១:១៩; ២:៩

* ១:១៧ ១:១៧៖ យហ ៧:១៩; ១៤:៦; រម ៦:១៤; ១០:៤

* ១:១៨ ១:១៨៖ យហ ៦:៤៦; ១៤:៨-៩; នង ៣៣:២០; មថ ១១:២៧

§ ១:១៩ ១:១៩៖ ផូង​លេវី ​ជេង​ទូ​មពោល​តា ១២ មពោល​ផូង​អីឆ្រាអែល  ជេសរី​ខាន់​ពាង់​ជេង​នើម​នតី​នាវ​វៃ​ផូង​អីឆ្រាអែល  នទ្រែល​មា​ជាន​ការ​តា​ញីស​ជាន​ឞ្រាស​មា​កោរាញ​ឞ្រាស។

* ១:២០ ១:២០៖ យហ ១:៨

* ១:២១ ១:២១៖ មាល ៤:៥-៦; នវ ១៨:១៥, ១៨

† ១:២៣ ១:២៣៖ អេឆា ៤០:៣

* ១:២៤ ១:២៤៖ ផូង​ផារីឆី ​ខាន់​ពាង់​ជេង​ផូង​អីឆ្រាអែល ​ដ៝ង់ ខាន់​ពាង់​នតី​នាវ​វៃ​ផូង​អីឆ្រាអែល ​អ៝ក់​ងាន់ នអ៝ប់​មា​នាវ​វៃ​អី​ចែ​ខាន់​ពាង់​នើម​ឞើស​កាល់​អែ​នើស​អ៝ក់​ជឹត។

* ១:២៩ ១:២៩៖ យហ ១:៣៦; នង ១២:៣-១៤; កល ៤:៣២-៣៥; អេឆា ៥៣:៧; ១កោ ៥:៧; ១ពេ ១:១៩; ១យហ ២:២; នតម ៥:៦

* ១:៣០ ១:៣០៖ យហ ១:១៥, ២៧

* ១:៣២ ១:៣២៖ អេឆា ១១:២

* ១:៣៤ ១:៣៤៖ យហ ១:៤៩; ៥:១៩-២៣; ១០:៣៦; ១១:២៧; ២០:៣១; មក ១៥:៣៩; រម ១:៣-៤

* ១:៣៦ ១:៣៦៖ យហ ១:២៩

* ១:៤០ ១:៤០-៤២៖ មក ១:១៦-១៨

† ១:៤២ ១:៤២៖ ឆ៝ម់បុត​អើម​អី​ញចីស​មា​តី​អាបាៈ​គែស​ញចីស​លាស៖ «យោនាយ្ស »។

‡ ១:៤២ ១:៤២៖ រាញា​«កេផាស » នទ្រែល​មា​រាញា​«ពេត្រោស » នៃ​គែស​នាវ​ខ្លៃ​លាស «រាលាត​លុ​ក្វ៝ង់»។

* ១:៤២ ១:៤២៖ មថ ១៦:១៨

§ ១:៤៥ ១:៤៥៖ ឆ៝ម់បុត​នាវ​វៃ​គែស​ព្រាម់​អឹ តាៈ​ឞើស​ឆ៝ម់បុត​នាវ​នតើម​ត៝ត់​មា​ឆ៝ម់បុត​នាវ​វៃ​រាខិច។

* ១:៤៥ ១:៤៥៖ នវ ១៨:១៥; អេឆា ៩:៥-៦; យេរ ២៣:៥

* ១:៤៦ ១:៤៦៖ យហ ៧:៤១

* ១:៤៩ ១:៤៩៖ តា​នាវ​ងើយ​គ្រែក ​លាស៖ «រាប់បី » ទាន់​អ្វាញ់​តា​ត្រ៝ង ១:៣៨។

* ១:៤៩ ១:៤៩៖ យហ ១:៣៤; ១២:១៣

* ១:៥១ ១:៥១៖ នន ២៨:១២

* ២:៤ ២:៤៖ យហ ៧:៦; ១២:២៣

* ២:៦ ២:៦៖ ផូង​អីឆ្រាអែល ​គែស​អ៝ក់​នតីល​នាវ​វៃ​មា​រាវ​ឆាក់ គៃ​មា​កោរាញ​ឞ្រាស​រ៝ម។

* ២:៦ ២:៦៖ មក ៧:២-៤

* ២:១១ ២:១១៖ យហ ១:១៤

* ២:១២ ២:១២៖ មថ ៤:១៣

* ២:១៣ ២:១៣៖ យហ ៦:៤; ១១:៥៥; នង ១២:១-១៤

† ២:១៤ ២:១៤៖ ឞូ​រាគ៝ល់​ព្រាក់​តា​នៃ យ៝រ​លាស​គែស​អ៝ក់​នតីល​ព្រាក់​ឞ្រី​អេងៗ យើន​មា​គែស​ទូ​នតីល​ព្រាក់​ទើម​អី​ឞូ​ឆ៝ៈ​ទើន​មា​ញហើរ​តា​ញីស​ជាន​ឞ្រាស។

* ២:១៥ ២:១៥៖ ឆាក ១៤:២១

* ២:១៦ ២:១៦៖ យេរ ៧:១១

† ២:១៧ ២:១៧៖ នម ៦៩:៩

* ២:១៩ ២:១៩៖ មថ ២៦:៦១; ២៧:៤០; ការ ៦:១៤

* ២:២២ ២:២២៖ យហ ១២:១៦; ១៤:២៦

* ២:២៣ ២:២៣៖ យហ ១:៥០; ៤:៤៨; ១១:៤៥

* ៣:១ ៣:១៖ យហ ៧:៥០; ១៩:៣៩

* ៣:២ ៣:២៖ យហ ២:២៣; ៩:៣៣

* ៣:៣ ៣:៣៖ យហ ១:១៣; ១ពេ ១:២៣

* ៣:៥ ៣:៥៖ គែស​អ៝ក់​ឞូនុយ្ស​ឞ្លាវ​គឹត​លាស​«ទាក»​ងើយ​មា​នាវ​បាប់តែម ឞូនុយ្ស​អាបាៈ​គឹត​លាស​ងើយ​មា​ឞ្រាស​ហ្វេង​អ្វែស ឞូនុយ្ស​អាបាៈ​គឹត​លាស​ងើយ​មា​ទែស​ងាន់។

* ៣:៥ ៣:៥៖ អេឆេ ៣៦:២៥-២៧; អេឆា ៤៤:៣; យោអ ២:២៨-២៩; អេផ ៥:២៦; ១ពេ ៣:២១; តត ៣:៥-៦

* ៣:៦ ៣:៦៖ យហ ៦:៦៣

† ៣:៧ ៣:៧៖ តា​ងកោៈ​អ្យា​គែស​ដ៝ង់​ឞ្រាស​យេឆូ ​ទើន​ងើយ​មា​នីកោដេម ​ទើម គែស​ដ៝ង់​ពាង់​ងើយ​មា​ទឹង​លែៈ​ផូង​អីឆ្រាអែល ។

‡ ៣:១១ ៣:១១៖ អាបៃ​អ្យា​ឞ៝ន់​មោ​គឹត​នហេល​មើម​ទឹង​ឞ្រាស​យេឆូ ​ងើយ​«ហេន»។ គែស​ឞូនុយ្ស​អាបាៈ​ឞូ​វ៝ត់​លាស ឞ្រាស​យេឆូ  នទ្រែល​មា​អ៝ស​ម៝ន​ពាង់។ គែស​ឞូនុយ្ស​អាបាៈ​ឞូ​វ៝ត់​លាស ឞ្រាស​យេឆូ ​ទើម។ គែស​ឞូនុយ្ស​អាបាៈ​ឞូ​វ៝ត់​លាស ឞ្រាស​យេឆូ  នទ្រែល​មា​មពោល​ឞូនុយ្ស​នតើយ្ស។ ជេសរី​ហោម​គែស​ឞូនុយ្ស​អាបាៈ​វ៝ត់​អេង​ជឹត។

* ៣:១៣ ៣:១៣៖ អេផ ៤:៩

* ៣:១៤ ៣:១៤៖ នក ២១:៤-៩

§ ៣:១៥ ៣:១៥៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «មោ​អោស​រ៝ស​ហេង»។

* ៣:១៥ ៣:១៥៖ យហ ២០:៣១; រម ១:១៦

* ៣:១៦ ៣:១៦៖ យហ ៥:២៤; ១យហ ៤:៩-១០

* ៣:១៧ ៣:១៧៖ យហ ១២:៤៧; លក ១៩:១០

* ៣:១៨ ៣:១៨៖ យហ ១២:៤៨

* ៣:១៩ ៣:១៩៖ មោ​លាស «ឞូនុយ្ស​អី​តឹម​ឞាន​មា​នាវ​អាង»។ នាវ​អ្យា​ងើយ​មា​ឞ្រាស​យេឆូ ។

* ៣:១៩ ៣:១៩៖ យហ ១:៤-៥; ៨:១២

* ៣:២០ ៣:២០៖ អេផ ៥:១១-១៣

* ៣:២១ ៣:២១៖ យហ ១៤:៦

* ៣:២២ ៣:២២៖ យហ ៤:១-២

* ៣:២៤ ៣:២៤៖ មថ ១៤:៣

* ៣:២៧ ៣:២៧៖ ហេឞ ៥:៤

* ៣:២៨ ៣:២៨៖ យហ ១:២០

† ៣:២៩ ៣:២៩៖ តា​ត្រ៝ង​អី​នៃ «ឆាយ»​ងើយ​មា​ឞ្រាស​យេឆូ ‌ «អូរ»​ងើយ​មា​ផូង​ប៝ន​លាន​កោរាញ​ឞ្រាស‌ «មឹត​ជាង់»​ងើយ​មា​យោហាន-​បាប់តែម ។

* ៣:២៩ ៣:២៩៖ មថ ៩:១៥; ២កោ ១១:២; នតម ២១:២, ៩

* ៣:៣១ ៣:៣១៖ យហ ៨:២៣; ១កោ ១៥:៤៧

* ៣:៣៤ ៣:៣៤៖ កោល ១:១៩

* ៣:៣៥ ៣:៣៥៖ យហ ៥:២០; ១០:១៧

* ៣:៣៦ ៣:៣៦៖ យហ ៣:១៦

* ៤:២-៣ ៤:២-៣៖ យហ ៣:២២

* ៤:៤ ៤:៤៖ មោ​លាស «ពាង់​អ្យាត់​មា​ហាន់​រ៝ៈ​ឞ្រី​ឆាមារី »។ ត្រ៝ង​ឞើស​ឞ្រី​កាលីលេ ​ហាន់​ជឹត​ប៝ន​យេរូឆាលឹម ​ហាន់​គ្លាត់​រ៝ៈ​ឞ្រី​ឆាមារី ​ទាច់ យើន​មា​អ៝ក់​ផូង​អីឆ្រាអែល ​ហាន់​ទែរ​ត្រ៝ង​អី​នៃ ជេង​ហាន់​ត្រ៝ង​អី​ងាយ។

* ៤:៥ ៤:៥៖ នន ៣៣:១៩; ៤៨:២២

* ៤:៩ ៤:៩៖ លក ៩:៥២-៥៣

* ៤:១០ ៤:១០៖ យហ ៧:៣៧-៣៩; នតម ២១:៦

† ៤:១២ ៤:១២៖ មោ​លាស «ឞ៝ន់»។ តា​នាវ​ងើយ​គ្រែក ​គែស​ទូ​នាវ​ទើម «ហេន» នអ៝ប់​មា​«ឞ៝ន់»។ ចែ​យាកោប ​អី​អ្យា ជេង​ចែ​ផូង​អីឆ្រាអែល  ជេសរី​ផូង​ឆាមារី ​កើប​ពាង់​ជេង​ចែ​ខាន់​ពាង់​ដ៝ង់។ យើន​មា​ឞូ​អូរ​អី​នៃ​អុច​តឹម​ងខាស​ផូង​ពាង់​ដាស​ផូង​អីឆ្រាអែល ។

* ៤:១២ ៤:១២៖ យហ ៨:៥៣

* ៤:១៣ ៤:១៣-១៤៖ យហ ៦:៥៨; អេឆា ៥៥:១-២

* ៤:១៥ ៤:១៥៖ យហ ៦:៣៤

* ៤:១៩ ៤:១៩៖ យហ ៦:១៤; ៧:៤០; លក ៧:៣៩

* ៤:២០ ៤:២០៖ យោឆ ៨:៣០-៣៥; នវ ១១:២៦-៣០; ២៧:១១-១៣

‡ ៤:២២ ៤:២២៖ ឞ្រាស​យេឆូ ​អី​នើម​រាក្លាយ្ស​ជេង​ផូង​អីឆ្រាអែល ។

* ៤:២២ ៤:២២៖ ការ ១៧:២៣; អេឆា ២:៣

§ ៤:២៣ ៤:២៣៖ មោ​លាស «យើក​មឞាស​ពាង់​តាៈ​ឞើស​ឞ្រាស​ហ្វេង​អ្វែស»។

* ៤:២៣ ៤:២៣៖ យហ ១៤:៦; អេផ ២:១៨

* ៤:២៤ ៤:២៤៖ យហ ៣:៥; ១៤:៦; ២កោ ៣:១៧-១៨

* ៤:២៥ ៤:២៥៖ នាវ​«មេឆី »​នៃ​ជេង​នាវ​ងើយ​ហេឞ្រើ  រាឞ្លាង​តា​នាវ​ងើយ​គ្រែក ​លាស «ក្រីស »។

* ៤:២៥ ៤:២៥-២៦៖ យហ ៩:៣៥-៣៧

† ៤:២៦ ៤:២៦៖ នាវ​ឞ្រាស​យេឆូ ​លាស៖ «គ៝ប់​អី​រី» ងកាស​នាវ​កោរាញ​ឞ្រាស​មឞើស​មា​រាញា​ពាង់​នើម អី​កោរាញ​ឞ្រាស​លែៈ​មឞើស​អ៝ន់​មា​មោឆេ ​នើស​(នង ៣:១៤)។

‡ ៤:២៧ ៤:២៧៖ នើម​នតី​ផូង​អីឆ្រាអែល ​វៃ​ទែរ​ងើយ​នទ្រែល​ឞូ​អូរ រាលាវ​មា​នៃ​ជឹត​ខាន់​ពាង់​មោ​ងើយ លាស​មោ​គឹត​នាល់​ឞូ​អូរ​អី​នៃ មោ​អុច​អោស​គុ​អេង​ឞារ​ហៃ​ទើម។ ជេសរី​ឞូ​អូរ​អី​នៃ ជេង​ផូង​ឆាមារី ​ដ៝ង់។

* ៤:៣៤ ៤:៣៤៖ យហ ៦:៣៨; មថ ៤:៤; ហេឞ ១០:៩-១០

* ៤:៣៥ ៤:៣៥៖ មថ ៩:៣៧

* ៤:៣៦ ៤:៣៦៖ ១កោ ៣:៦-៨

* ៤:៣៩ ៤:៣៩៖ យហ ៤:២៩

* ៤:៤២ ៤:៤២៖ លក ២:១១

* ៤:៤៤ ៤:៤៤៖ មថ ១៣:៥៧

* ៤:៤៥ ៤:៤៥៖ យហ ២:២៣

§ ៤:៤៦ ៤:៤៦៖ ប៝ន​កាពើនិម  ដាស​ប៝ន​កានា ​ងាយ​ក្លាប់​លាស ២៦ កីលោមែត។

* ៤:៤៦ ៤:៤៦៖ យហ ២:១-១១

* ៤:៤៨ ៤:៤៨៖ យហ ៦:៣០; ១កោ ១:២២

* ៤:៥៤ ៤:៥៤៖ យហ ២:១១

* ៥:២ ៥:២៖ នេហ ៣:១, ៣២; ១២:៣៩

* ៥:៨ ៥:៨-៩៖ មក ២:១០-១២

* ៥:៩ ៥:៩៖ យហ ៥:១៦; ៧:២១-២៣; ៩:១៤

* ៥:១០ ៥:១០៖ នង ២០:៨-១១; យេរ ១៧:២១-២២

* ៥:១៤ ៥:១៤៖ យហ ៨:១១

* ៥:១៨ ៥:១៨៖ យហ ១០:៣០-៣៣; ១៩:៧

* ៥:១៩ ៥:១៩-២៣៖ យហ ១:៣៤

* ៥:២០ ៥:២០៖ យហ ១:៥០

* ៥:២១ ៥:២១៖ នវ ៣២:៣៩; ១ឆា ២:៦; យហ ១១:២៥

* ៥:២២ ៥:២២៖ មថ ២៥:៣១-៣២; ការ ១០:៤២

* ៥:២៣ ៥:២៣៖ ដាន ៧:១៣-១៤; ផល ២:១០-១១; ១យហ ២:២៣

* ៥:២៤ ៥:២៤៖ យហ ៣:១៦; ៦:៤៧; ៨:៥១

* ៥:២៦ ៥:២៦៖ យហ ១:៤

* ៥:២៨ ៥:២៨៖ ១តេ ៤:១៦

* ៥:២៩ ៥:២៩៖ ដាន ១២:២; មថ ២៥:៣១-៤៦; នតម ២០:១១-១៥

* ៥:៣០ ៥:៣០៖ យហ ៤:៣៤

* ៥:៣៣ ៥:៣៣៖ យហ ១:២៦-២៧, ៣២-៣៤; ១៤:៦

* ៥:៣៦ ៥:៣៦៖ យហ ១០:២៥, ៣៨; ១៤:១០-១១

* ៥:៣៧ ៥:៣៧៖ យហ ១:១៨

* ៥:៣៩ ៥:៣៩៖ លក ២៤:២៧, ៤៤; ២តម ៣:១៥-១៦; ១ពេ ១:១០-១១

* ៥:៤២ ៥:៤២៖ លក ១១:៤២

* ៥:៤៣ ៥:៤៣៖ យហ ១:៩-១១

* ៥:៤៤ ៥:៤៤៖ យហ ១២:៤២-៤៣; មថ ២៣:៥-៧

* ៥:៤៥ ៥:៤៥៖ នវ ៣១:២៦-២៧

* ៥:៤៦ ៥:៤៦៖ នវ ១៨:១៥, ១៨

* ៥:៤៧ ៥:៤៧៖ លក ១៦:៣១

* ៦:៤ ៦:៤៖ យហ ២:១៣; ១១:៥៥

* ៦:៥ ៦:៥៖ យហ ១:៤៣-៤៤

* ៦:៧ ៦:៧៖ «២០០ ព្រាក់​កាក់» មោ​លាស «២០០ ដេនារី »។ ទូ​កាក់​ដេនារី ​តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

† ៦:៨ ៦:៨៖ មោ​លាស «ឆីមោន ​អី​ឞូ​ក្វាល់​ពេត្រោស ​ដ៝ង់»។

* ៦:៨ ៦:៨៖ យហ ១:៤០

‡ ៦:៩ ៦:៩៖ នតីល​នុមពាង់​តា​អ្យា​ជេង​នតីល​នុមពាង់​អី​ឞូ​ជាន​មា​ទូ​នតីល​ឞា​ព្រាង់ ​អី​ថ៝ក។

* ៦:៩ ៦:៩៖ ២កក ៤:៤២-៤៣

* ៦:១៤ ៦:១៤៖ យហ ៤:១៩; ៧:៤០; នវ ១៨:១៥

* ៦:១៥ ៦:១៥៖ យហ ១២:១៣; ១៨:៣៣-៣៧; ១៩:១៩

* ៦:១៧ ៦:១៧៖ យហ ២:១២

* ៦:២៣ ៦:២៣៖ យហ ៦:១០-១១

* ៦:២៤ ៦:២៤៖ មថ ៤:១៣

* ៦:២៧ ៦:២៧៖ យហ ៤:១៤

* ៦:២៩ ៦:២៩៖ ១យហ ២:២៣; ៣:២៣

* ៦:៣០ ៦:៣០៖ យហ ៤:៤៨

§ ៦:៣១ ៦:៣១៖ តា​នាវ​ងើយ​គ្រែក ​ញចីស​«ពាង់»។ ឆៃ​ខាន់​ពាង់​គឹត​មា​មោឆេ  យ៝រ​មា​តាៈ​ឞើស​ត្រ៝ង ៣២។

† ៦:៣១ ៦:៣១៖ នម ៧៨:២៤-២៥

* ៦:៣១ ៦:៣១៖ នេហ ៩:១៥; នង ១៦:៤, ១៣-១៥

* ៦:៣៤ ៦:៣៤៖ យហ ៤:១៥

* ៦:៣៥ ៦:៣៥៖ តា​រានោក​ឞ្រាស​យេឆូ ​ឞូ​គែស​នុមពាង់​ទើម​មា​ឆោង​ឆា មោ​គែស​អោស​ព្យាង់​មោ​អោស​គែស​ឞូម។ នទ្រី​ទឹង​នាវ​ខ្លៃ​ឞ្រាស​យេឆូ ​លាស៖ «គ៝ប់​អ្យា​ជេង​ព្យាង់​អី​អ៝ន់​នាវ​រេស»។

* ៦:៣៥ ៦:៣៥៖ យហ ៦:៤៨-៥៨; ៧:៣៧

* ៦:៣៧ ៦:៣៧៖ យហ ១៧:៦-៩

* ៦:៣៨ ៦:៣៨៖ យហ ៤:៣៤

* ៦:៣៩ ៦:៣៩៖ យហ ១០:២៨-២៩; ១៧:១២

* ៦:៤២ ៦:៤២៖ មថ ១៣:៥៥-៥៦

† ៦:៤៥ ៦:៤៥៖ អេឆា ៥៤:១៣

* ៦:៤៥ ៦:៤៥៖ យេរ ៣១:៣៣-៣៤

* ៦:៤៦ ៦:៤៦៖ យហ ១:១៨

* ៦:៤៧ ៦:៤៧៖ យហ ៣:១៦; ៥:២៤

* ៦:៤៩ ៦:៤៩៖ នង ១៦:១៤-១៥

† ៦:៥០ ៦:៥០៖ «ឆា» គែស​នាវ​ខ្លៃ​លាស៖ «ញឆីង» ទាន់​អ្វាញ់​តា​ត្រ៝ង ៤៧។

* ៦:៥១ ៦:៥១៖ លក ២២:១៩

‡ ៦:៥៣ ៦:៥៣៖ នាវ​អី​ឞ្រាស​យេឆូ ​លាស៖ «ឆា​ឆាក់​ជាន់​ពាង់» នអ៝ប់​មា​«ញេត​មហាម​ពាង់» គែស​នាវ​ខ្លៃ​លាស​អ្យាត់​មា​ញឆីង​មា​ពាង់ នអ៝ប់​មា​នាវ​ពាង់​ខឹត​នត្រ៝ៈ​ឞ៝ន់ គៃ​មា​គែស​នាវ​រេស​នហ៝​រ៝។ នាវ​ពាង់​ងើយ​អី​នៃ​ងកាស​តោរ​មា​នាវ​ញេត​ឆា​ងកាស​ក្ល៝ស​អ្វែស​ដ៝ង់។

* ៦:៥៣ ៦:៥៣៖ ១កោ ១០:១៦

* ៦:៥៦ ៦:៥៦៖ យហ ១៥:៤-៧

* ៦:៥៨ ៦:៥៨៖ យហ ៤:១៣-១៤

* ៦:៦២ ៦:៦២៖ យហ ៣:១៣; ២០:១៧; លក ២៤:៥១

* ៦:៦៣ ៦:៦៣៖ យហ ៣:៦; ១កោ ១៥:៤៥; ២កោ ៣:៦

* ៦:៦៤ ៦:៦៤៖ យហ ២:២៥

* ៦:៦៧ ៦:៦៧-៦៩៖ មក ៨:២៧-៣០

* ៦:៧០ ៦:៧០-៧១៖ យហ ១៣:១៨; ១៨:២-៣

* ៧:១ ៧:១៖ យហ ៥:១៨

* ៧:២ ៧:២៖ កល ២៣:៣៣-៤៣

* ៧:៦ ៧:៦៖ យហ ២:៤; ១២:២៣

* ៧:៧ ៧:៧៖ យហ ៣:១៩-២០

* ៧:១១ ៧:១១៖ យហ ១១:៥៦

* ៧:១២ ៧:១២៖ យហ ៧:៤៥-៤៩; ៩:១៦

* ៧:១៣ ៧:១៣៖ យហ ៩:២២; ១២:៤២

* ៧:១៥ ៧:១៥៖ មក ៦:២; លក ២:៤៧

* ៧:១៨ ៧:១៨៖ យហ ៥:៤១-៤៤; ៨:៥០

* ៧:១៩ ៧:១៩៖ យហ ១:១៧; ការ ៧:៥៣; រម ២:១៧-២៤

* ៧:២០ ៧:២០៖ យហ ៨:៤៨; ១០:២០

* ៧:២១ ៧:២១៖ យហ ៥:១-១៨

* ៧:២២ ៧:២២៖ នាវ​វៃ​មោឆេ ​ដាៈ​ផូង​អីឆ្រាអែល ​ក៝ស​នតោ​ក៝ន​ឞូ​ក្លោ​តា​នារ​ផាម​ជេស​គុ​អ៝ស ខាន់​ពាង់​ហោម​ជាន​តា​នារ​ផាម​អី​នៃ​ឞ៝ល​លាស​នារ​ឆាបាត់ ​កាដោយ។

* ៧:២៣ ៧:២៣៖ នន ១៧:១០-១២; កល ១២:៣

* ៧:២៥ ៧:២៥៖ យហ ៥:១៨

* ៧:២៧ ៧:២៧៖ យហ ៦:៤២

* ៧:២៨ ៧:២៨-២៩៖ យហ ៨:៥៥; ១៧:២៥

* ៧:៣០ ៧:៣០៖ យហ ៨:២០; ១២:២៣

† ៧:៣២ ៧:៣២៖ មោ​លាស «ផូង​កើល​ជាន​ការ​តា​ញីស​ជាន​ឞ្រាស»។ អាប់​នតុក​អេង​កើត​នៃ​ដ៝ង់។

* ៧:៣៣ ៧:៣៣៖ យហ ១២:៣៥; ១៣:៣៣

* ៧:៣៧ ៧:៣៧៖ កល ២៣:៣៦; អេឆា ៥៥:១

* ៧:៣៨ ៧:៣៨៖ អេឆា ៥៨:១១

* ៧:៣៩ ៧:៣៩៖ យហ ១៤:១៦-១៧; ២០:២២

* ៧:៤០ ៧:៤០៖ នវ ១៨:១៥, ១៨

* ៧:៤១ ៧:៤១៖ យហ ១:៤៦

* ៧:៤២ ៧:៤២៖ មកា ៥:២; ១ឆា ១៧:១២

* ៧:៤៥ ៧:៤៥៖ យហ ៧:៣២

* ៧:៤៦ ៧:៤៦៖ មថ ៧:២៨-២៩

* ៧:៤៩ ៧:៤៩៖ នវ ២៧:១៤-២៦

* ៧:៥១ ៧:៥១៖ នវ ១:១៦-១៧; ១៧:៦

* ៧:៥២ ៧:៥២៖ ២កក ១៤:២៥

* ៨:១ ៨:១-២៖ លក ២១:៣៧-៣៨

* ៨:៥ ៨:៥៖ កល ២០:១០; នវ ២២:២២

* ៨:៦ ៨:៦៖ មថ ២២:១៥

* ៨:៧ ៨:៧៖ នវ ១៧:៧; រម ២:១

* ៨:១១ ៨:១១៖ យហ ៣:១៧; ៥:១៤

* ៨:១២ ៨:១២៖ អេឆា ៩:១; ៤២:៦; ៤៩:៦

* ៨:១៤ ៨:១៤៖ យហ ៧:២៨-២៩

* ៨:១៧ ៨:១៧៖ នវ ១៧:៦; ១៩:១៥

* ៨:១៨ ៨:១៨៖ ១យហ ៥:៩

* ៨:១៩ ៨:១៩៖ យហ ១៤:៧-៩

* ៨:២០ ៨:២០៖ យហ ៧:៣០; ១២:២៣

* ៨:២៣ ៨:២៣៖ យហ ៣:៣១

* ៨:២៤ ៨:២៤៖ យហ ១៣:១៩

* ៨:២៨ ៨:២៨៖ «នហាវ» ងើយ​មា​នហាវ​ឞ្រាស​យេឆូ ​ងខឹត​តា​ឆី​តឹម​រាកាង់។

* ៨:២៨ ៨:២៨៖ យហ ៣:១៤; ១២:៣២-៣៤

* ៨:៣១ ៨:៣១៖ យហ ១៥:៧-៨, ១៤

* ៨:៣២ ៨:៣២៖ យហ ១៤:៦

* ៨:៣៣ ៨:៣៣៖ លក ៣:៨

* ៨:៣៤ ៨:៣៤៖ រម ៦:១៦, ២០; ២ពេ ២:១៩

* ៨:៣៦ ៨:៣៦៖ រម ៦:២២; កាល ៥:១

* ៨:៤១ ៨:៤១៖ អេឆា ៦៣:១៦

* ៨:៤៣ ៨:៤៣៖ ១កោ ២:១៤

* ៨:៤៤ ៨:៤៤៖ ១យហ ៣:៨-១០; នន ៣:១-៥

* ៨:៤៦ ៨:៤៦៖ ២កោ ៥:២១; ហេឞ ៤:១៥; ១ពេ ២:២២

† ៨:៤៨ ៨:៤៨៖ ឞ៝ន់​អាបៃ​អ្យា​មោ​ហោម​អោស​គឹត​នហេល ម៝ស​នាវ​ខ្លៃ​លាស៖ «មៃ​ផូង​ឞ្រី​ឆាមារី »។ គែស​អ៝ក់​ឞូនុយ្ស​ឞូ​មឹន​លាស នាវ​អី​នៃ​គែស​នាវ​ខ្លៃ​លាស៖ «គែស​ឞ្រាស​អ្យើស​គុ​តា​ពាង់»។ គែស​ឞូនុយ្ស​អាបាៈ​មឹន​លាស គែស​នាវ​ខ្លៃ​លាស៖ «ពាង់​នតី​ងក្លាៈ»។

* ៨:៤៨ ៨:៤៨៖ យហ ១០:២០

* ៨:៥១ ៨:៥១៖ យហ ៥:២៤

* ៨:៥៣ ៨:៥៣៖ យហ ៤:១២; មថ ១២:៤១-៤២

* ៨:៥៥ ៨:៥៥៖ យហ ៧:២៨-២៩

‡ ៨:៥៦ ៨:៥៦៖ មោ​លាស «ពាង់​លែៈ​ឆៃ​នហេល​គ៝ប់​មរា​វាច់»។

* ៨:៥៦ ៨:៥៦៖ ហេឞ ១១:១៣

* ៨:៥៨ ៨:៥៨៖ យហ ១:១-២; នង ៣:១៤

* ៨:៥៩ ៨:៥៩៖ មថ ២៣:៣៧

* ៩:២ ៩:២៖ នង ២០:៥; អេឆេ ១៨:២០; លក ១៣:២

* ៩:៣ ៩:៣៖ យហ ១១:៤

* ៩:៤ ៩:៤៖ «ត្រោក​ហោម​អាង» ឞ្រាស​យេឆូ ​មឞើស​មា​នាវ​ពាង់​ហោម​រេស‌ «ត្រោក​លែៈ​មាង់» មឞើស​មា​នាវ​ពាង់​ខឹត។

* ៩:៤ ៩:៤៖ យហ ៥:១៧

* ៩:៥ ៩:៥៖ យហ ៨:១២

* ៩:៦ ៩:៦៖ មក ៨:២៣

* ៩:១៤ ៩:១៤៖ យហ ៥:៩

† ៩:១៦ ៩:១៦៖ នាវ​ជាន​ឞាស​នាវ​ជី​ឞូ​តា​នារ​ឆាបាត់ ​មោ​ទី​មា​នាវ​វៃ​ផូង​អីឆ្រាអែល។ នាវ​លាយ​ទាក​មា​នែស​ឞ៝ល​លាស​ដេៈ​កាដោយ ហោម​ឞូ​កើប​ជាន​ការ​មោ​ទី​ជាន​តា​នារ​ឆាបាត់ ​ដ៝ង់។

* ៩:១៦ ៩:១៦៖ យហ ៩:៣១, ៣៣; ៣:២

* ៩:២២ ៩:២២៖ យហ ១២:៤២; ១៩:៣៨

* ៩:២៤ ៩:២៤៖ យហ ៨:៤៦

* ៩:២៩ ៩:២៩៖ នក ១២:៧-៨

* ៩:៣១ ៩:៣១៖ នម ៦៦:១៨; ១៤៥:១៩; នហ ១៥:២៩

‡ ៩:៣៤ ៩:៣៤៖ «លោស​អា​ទីស» មោ​លាស «ឞើស​ញីស​រាបុន​ផូង​អីឆ្រាអែល »។

* ៩:៣៧ ៩:៣៧៖ យហ ៤:២៦

* ៩:៣៩ ៩:៣៩៖ មថ ១១:២៥; ១៣:១១-១៧

* ៩:៤១ ៩:៤១៖ យហ ១៥:២២

* ១០:៧ ១០:៧៖ មថ ៧:១៣

* ១០:៩ ១០:៩៖ នម ២៣:១-៦; អេឆេ ៣៤:១៤

* ១០:១១ ១០:១១-១៦៖ អេឆេ ៣៤:១១-១៦

* ១០:១១ ១០:១១៖ មថ ១៨:១២-១៤; ១យហ ៣:១៦

* ១០:១៤ ១០:១៤៖ ២តម ២:១៩

* ១០:១៥ ១០:១៥៖ មក ១០:៤៥

* ១០:១៦ ១០:១៦៖ យហ ១១:៥១-៥២; អេឆា ៥៦:៨; អេឆេ ៣៤:២៣-២៤

* ១០:១៨ ១០:១៨៖ យហ ១៤:៣១

* ១០:២១ ១០:២១៖ យហ ៩:៦-៧

* ១០:២២ ១០:២២៖ ក្លាប់​លាស ១៦៥ នាម់​អេ​ល៝រ​មា​ឞ្រាស​យេឆូ ​នើស គែស​ទូ​ហ្វេ​កាដាច់​ឞ្រី​អេង​លើស​ប៝ន​យេរូឆាលឹម ​ទើយ ជេសរី​ជាន​នទើ​បឹ​បើច​តា​ញីស​ជាន​ឞ្រាស​មា​កោរាញ​ឞ្រាស។ ជេសរី​ផូង​អីឆ្រាអែល ​មោ​ទើយ​ជាន​ឞ្រាស​តា​ញីស​ជាន​ឞ្រាស​មា​កោរាញ​ឞ្រាស​នៃ​ជ៝ៈ​ពែ​នាម់​រាលាវ។ ជេស​ឞើស​នៃ​ខាន់​ពាង់​នតើម​លាប់​ជាន​ឞ្រាស​តា​នតុក​នៃ​ទូ​តឹ​ជឹត។ ខាន់​ពាង់​ញេត​បុន​អី​នៃ​គៃ​មា​កាស​គឹត​មហែ​លាប់​ជាន​ឞ្រាស​តា​ញីស​ជាន​ឞ្រាស​អាប់​នាម់ នហ៝​មា​ត៝ត់​អាបៃ​អ្យា។

* ១០:២៣ ១០:២៣៖ ការ ៣:១១

* ១០:២៥ ១០:២៥៖ យហ ៥:៣៦

* ១០:២៦ ១០:២៦៖ យហ ៨:៤៥, ៤៧

* ១០:២៧ ១០:២៧៖ យហ ១០:៣-៤

* ១០:២៨ ១០:២៨-២៩៖ យហ ៦:៣៩; រម ៨:៣៨-៣៩

* ១០:៣៣ ១០:៣៣៖ កល ២៤:១៦; មថ ២៦:៦៥-៦៦

† ១០:៣៤ ១០:៣៤៖ គែស​អ៝ក់​ឞូនុយ្ស​ឞូ​មឹន​លាស​តា​ឆ៝ម់បុត​នាវ​មព្រើ​អើម នទ្រែល​មា​តា​អ្យា​«ខាន់​មៃ»​គែស​នាវ​ខ្លៃ​លាស ងើយ​មា​កោរាញ​ផូង​អីឆ្រាអែល ។

† ១០:៣៤ ១០:៣៤៖ នម ៨២:៦

* ១០:៣៦ ១០:៣៦៖ យហ ១:៣៤

* ១០:៣៨ ១០:៣៨៖ យហ ៥:៣៦

* ១០:៤០ ១០:៤០៖ យហ ១:២៨

* ១០:៤១ ១០:៤១៖ យហ ១:២៩-៣៤; ៣:២៦-២៨

* ១១:១ ១១:១៖ លក ១០:៣៨-៣៩

* ១១:២ ១១:២៖ យហ ១២:៣

* ១១:៤ ១១:៤៖ យហ ៩:៣

* ១១:៨ ១១:៨៖ យហ ១០:៣១

* ១១:៩ ១១:៩៖ យហ ៩:៤-៥; ១២:៣៥-៣៦

* ១១:១០ ១១:៩-១០៖ នាវ​ឞ្រាស​យេឆូ ​ងើយ​តា​អ្យា​ក្លាប់​លាស​គែស​ឞារ​នតីល​នាវ​ខ្លៃ៖ ១. តឹង​ហ៝ម់​គ៝ប់​អី​នាវ​អាង​មា​នែស​នតូ​អ្យា លើយ​ក្លាច​អោស​នោក​ខាន់​មៃ​គុ​នទ្រែល​គ៝ប់។ ២. កោរាញ​ឞ្រាស​លែៈ​អ៝ន់​ម៝ង​មា​ឞ៝ន់​មា​ជាន​នាវ​អុច​ពាង់​នើម លាស​នទ្រី​លើយ​ក្លាច​អោស​នោក​ខាន់​មៃ​គុ​នទ្រែល​គ៝ប់។ ត៝ត់​លែៈ​ម៝ង​អី​នៃ​មោ​អោស​ហោម​ទើយ​ជាន​ការ។

* ១១:១០ ១១:១០៖ យហ ១២:៣៥

* ១១:១១ ១១:១១៖ មក ៥:៣៩

* ១១:១៦ ១១:១៦៖ មក ១៤:៣១

* ១១:២៤ ១១:២៤៖ អេឆា ២៦:១៩; ដាន ១២:២

* ១១:២៥ ១១:២៥៖ យហ ៥:២១, ២៤

† ១១:២៦ ១១:២៦៖ មោ​លាស «មោ​អោស​ខឹត​នហ៝​រ៝»។

* ១១:២៧ ១១:២៧៖ យហ ១:៣៤; មថ ១៦:១៦

‡ ១១:៣៣ ១១:៣៣៖ មោ​លាស «ជី​នូយ្ស​នអ៝ប់​មា​រាង៝ត​អុក​រាអុល​តា​នូយ្ស​នហ៝ម់»។

* ១១:៣៧ ១១:៣៧៖ យហ ៩:៦-៧

* ១១:៣៨ ១១:៣៨៖ មថ ២៧:៥៩-៦០

* ១១:៤២ ១១:៤២៖ យហ ១២:៣០

* ១១:៤៣ ១១:៤៣៖ យហ ៥:២៥, ២៨

* ១១:៤៧ ១១:៤៧-៤៨៖ មថ ២៦:៣-៥

§ ១១:៤៨ ១១:៤៨៖ មពោល​កោរាញ​ជាន​ឞ្រាស នទ្រែល​មា​ផូង​ផារីឆី ​ក្លាច​លាស លាស​ផូង​ប៝ន​លាន​ញឆីង​មា​ឞ្រាស​យេឆូ ​ទាទេ ផូង​រោម ​កើប​នាវ​អី​នៃ​ជេង​នាវ​តឹម​រាទ៝ង់​ដាស​ខាន់​ពាង់ នទ្រី​ខាន់​ពាង់​មរា​លើស​ហេង​ឞ្រី​យូដា ។

* ១១:៤៩ ១១:៤៩-៥០៖ យហ ១៨:១៤

* ១១:៥២ ១១:៥២៖ យហ ១០:១៦; អេផ ២:១៤-១៨

* ១១:៥៥ ១១:៥៥៖ យហ ២:១៣; ៦:៤; ២នរ ៣០:១៧-១៨

* ១១:៥៦ ១១:៥៦៖ យហ ៧:១១

* ១២:១ ១២:១៖ យហ ១១:១, ៤៣-៤៤

* ១២:២ ១២:២៖ លក ១០:៤០

* ១២:៣ ១២:៣៖ លក ៧:៣៧-៣៨

* ១២:៤ ១២:៤៖ យហ ១៨:២-៣

* ១២:៥ ១២:៥៖ «៣០០ ព្រាក់​កាក់» មោ​លាស «៣០០ ដេនារី »។ ទូ​កាក់​ដេនារី  តឹម​ឞាន​មា​ខ្លៃ​ឞូ​ងខោម​ជាន​ការ​ទូ​នារ។

* ១២:៧ ១២:៧៖ យហ ១៩:៣៩-៤០

* ១២:៨ ១២:៨៖ នវ ១៥:១១

* ១២:៩ ១២:៩-១១៖ យហ ១១:៤៣-៤៥

† ១២:១៣ ១២:១៣៖ «រានេ​មា​កោរាញ​ឞ្រាស» មោ​លាស «ហោឆានា »។ «ហោឆានា »​ជេង​នាវ​ងើយ​ហេឞ្រើ  គែស​នាវ​ខ្លៃ​លាស៖ «ទាន់​មៃ​រាក្លាយ្ស» យើន​មា​តា​នោក​ឞ្រាស​យេឆូ ​ឞូ​ទ៝ង់ «ហោឆានា » ជេង​នាវ​រានេ។

† ១២:១៣ ១២:១៣៖ នម ១១៨:២៥-២៦

† ១២:១៥ ១២:១៥៖ ឆាក ៩:៩

* ១២:១៦ ១២:១៦៖ យហ ២:២២; ១៤:២៦

* ១២:២១ ១២:២១៖ លក ១៩:៣; ២៣:៨

* ១២:២៣ ១២:២៣៖ យហ ២:៤; ៧:៦, ៣០; ៨:២០; ១៣:១

‡ ១២:២៤ ១២:២៤៖ តា​នាវ​ងើយ​គ្រែក ​លាស៖ «ពាង់​ខឹត»។

* ១២:២៥ ១២:២៥៖ មថ ១៦:២៥

* ១២:២៦ ១២:២៦៖ យហ ១៤:៣; ១៧:២៤

* ១២:២៧ ១២:២៧៖ មថ ២៦:៣៨-៣៩

* ១២:៣១ ១២:៣១៖ យហ ១៤:៣០; ១៦:១១

§ ១២:៣២ ១២:៣២៖ «នហាវ​គ៝ប់​ឞើស​នែស​អ្យា» ឞ្រាស​យេឆូ ​ងើយ​មា​ឞូ​ងខឹត​ពាង់​តា​ឆី​តឹម​រាកាង់ មោ​លាស ងើយ​មា​នហាវ​ពាង់​តា​កាលើ​ត្រោក​នតុក​កោរាញ​ឞ្រាស​នើម។

* ១២:៣២ ១២:៣២៖ យហ ៣:១៤; ១៨:៣២

* ១២:៣៤ ១២:៣៤៖ នម ១១០:៤; អេឆា ៩:៦-៧; ដាន ៧:១៣-១៤

* ១២:៣៥ ១២:៣៥៖ យហ ៨:១២

* ១២:៣៦ ១២:៣៦៖ អេផ ៥:៨; ១តេ ៥:៥

† ១២:៣៨ ១២:៣៨៖ អេឆា ៥៣:១

† ១២:៤០ ១២:៤០៖ អេឆា ៦:១០

* ១២:៤២ ១២:៤២៖ យហ ៩:២២

* ១២:៤៥ ១២:៤៥៖ យហ ១៤:៧-៩

* ១២:៤៦ ១២:៤៦៖ យហ ៨:១២

* ១២:៤៧ ១២:៤៧-៤៨៖ យហ ៣:១៧-១៨

* ១២:៤៩ ១២:៤៩៖ យហ ៧:១៦-១៧

* ១៣:១ ១៣:១៖ យហ ៧:៣០; ៨:២០; ១២:២៣

* ១៣:២ ១៣:២៖ យហ ១៣:២៧; លក ២២:៣

* ១៣:៣ ១៣:៣៖ យហ ៣:៣៥

* ១៣:៤ ១៣:៤៖ មថ ២០:២៨; លក ១២:៣៧

* ១៣:៦ ១៣:៦៖ មោ​លាស «អើ​កោរាញ មោ​អោស​ទី​មៃ​ឆើម​រាវ​ជ៝ង់​គ៝ប់!»

* ១៣:៦ ១៣:៦៖ មថ ៣:១៤

* ១៣:១០ ១៣:១០៖ យហ ១៥:៣

* ១៣:១១ ១៣:១១៖ យហ ៦:៦៤, ៧០-៧១

* ១៣:១៣ ១៣:១៣៖ មថ ២៣:៨-១០

* ១៣:១៤ ១៣:១៤-១៥៖ ១យហ ២:៦; ៣:១៦

† ១៣:១៨ ១៣:១៨៖ នម ៤១:៩

* ១៣:១៩ ១៣:១៩៖ យហ ១៤:២៩

* ១៣:២០ ១៣:២០៖ មថ ១០:៤០-៤២

* ១៣:២៣ ១៣:២៣៖ យហ ១៩:២៦; ២០:២; ២១:៧, ២០, ២៤

* ១៣:២៩ ១៣:២៩៖ យហ ១២:៦

* ១៣:៣២ ១៣:៣២៖ យហ ១៧:១-៥

* ១៣:៣៣ ១៣:៣៣៖ យហ ៧:៣៤-៣៦

* ១៣:៣៤ ១៣:៣៤-៣៥៖ រម ១២:១០

* ១៣:៣៤ ១៣:៣៤៖ យហ ១៥:១២, ១៧; កាល ៦:២; ១យហ ២:៧-៨; ៣:១៦-១៨; ៤:៩-១១; ២យហ ១:៥

* ១៣:៣៦ ១៣:៣៦៖ យហ ២១:១៨-១៩

* ១៣:៣៨ ១៣:៣៨៖ យហ ១៨:២៧

* ១៤:២ ១៤:២៖ ២កោ ៥:១; ហេឞ ១១:១៦

* ១៤:៣ ១៤:៣៖ ១តេ ៤:១៧

* ១៤:៤ ១៤:៤៖ ឆ៝ម់បុត​អើម​អី​ញចីស​មា​តី​អាបាៈ​គែស​ញចីស៖ «នតុក​គ៝ប់​ហាន់​នៃ​ខាន់​មៃ​លែៈ​គឹត ត្រ៝ង​គ៝ប់​ហាន់​នៃ​ខាន់​មៃ​លែៈ​គឹត​ដ៝ង់»។

* ១៤:៦ ១៤:៦៖ រម ៥:១-២; អេផ ៣:១១-១២; ហេឞ ១០:២០

* ១៤:៩ ១៤:៩៖ យហ ១:១៨; ២កោ ៤:៤, ៦; ហេឞ ១:៣

* ១៤:១០ ១៤:១០៖ យហ ១២:៤៩

* ១៤:១១ ១៤:១១៖ យហ ៥:៣៦

* ១៤:១២ ១៤:១២៖ មថ ១៧:២០

† ១៤:១៣ ១៤:១៣៖ មោ​លាស «ទាន់​យ៝រ​មា​ញឆីង​មា​គ៝ប់»។ តា​ត្រ៝ង ១៤ តឹម​ឞាន​ដ៝ង់។

* ១៤:១៣ ១៤:១៣-១៤៖ យហ ១៥:៧

* ១៤:១៥ ១៤:១៥៖ ១យហ ២:៥; ៥:៣

* ១៤:១៦ ១៤:១៦៖ យហ ១៥:២៦

* ១៤:១៧ ១៤:១៧៖ ១កោ ២:១៤-១៥

* ១៤:១៩ ១៤:១៩៖ យហ ២០:១៩-២០, ២៦

* ១៤:២០ ១៤:២០៖ យហ ១៧:២១-២៣

* ១៤:២៣ ១៤:២៣៖ ២កោ ៦:១៦; នតម ៣:២០

* ១៤:២៦ ១៤:២៦៖ យហ ១៥:២៦

* ១៤:២៧ ១៤:២៧៖ យហ ១៦:៣៣; រម ៥:១; ផល ៤:៧; កោល ៣:១៥

* ១៤:២៩ ១៤:២៩៖ យហ ១៣:១៩

* ១៤:៣០ ១៤:៣០៖ យហ ១២:៣១

* ១៤:៣១ ១៤:៣១៖ មថ ២៦:៤៦

* ១៥:១ ១៥:១៖ នម ៨០:៨-១១; យេរ ២:២១

* ១៥:២ ១៥:២៖ មថ ៣:១០

* ១៥:៣ ១៥:៣៖ យហ ១៣:១០

* ១៥:៥ ១៥:៥៖ មថ ៥:១៦; ២កោ ៣:៥; ៤:៧; កាល ៥:២២-២៣

* ១៥:៦ ១៥:៦៖ អេឆេ ១៥:១-៨; មថ ៧:១៩

* ១៥:៧ ១៥:៧៖ យហ ១៤:១៣-១៤; ១៦:២៣-២៤; មថ ៧:៧; មក ១១:២៤; ១យហ ៣:២២; ៥:១៤-១៥

* ១៥:៨ ១៥:៨៖ មថ ៥:១៦; កាល ៥:២២-២៣

* ១៥:១០ ១៥:១០៖ យហ ១៤:១៥

* ១៥:១១ ១៥:១១៖ យហ ១៦:២២, ២៤; ១៧:១៣

* ១៥:១២ ១៥:១២៖ យហ ១៣:៣៤

* ១៥:១៣ ១៥:១៣៖ យហ ១០:១១; មក ១០:៤៥

* ១៥:១៤ ១៥:១៤៖ មថ ១២:៥០

* ១៥:១៥ ១៥:១៥៖ យហ ៨:៣១-៣៦

* ១៥:១៦ ១៥:១៦៖ យហ ១៥:៧

* ១៥:១៨ ១៥:១៨-២០៖ ២តម ៣:១២

* ១៥:១៨ ១៥:១៨-១៩៖ យហ ១៧:១៤; ១យហ ៣:១៣

* ១៥:២០ ១៥:២០៖ យហ ១៣:១៦; មថ ១០:២៤

* ១៥:២២ ១៥:២២៖ យហ ៩:៤១

* ១៥:២៣ ១៥:២៣៖ លក ១០:១៦; ១យហ ២:២៣

† ១៥:២៥ ១៥:២៥៖ នម ៦៩:៤

* ១៥:២៦ ១៥:២៦៖ យហ ១៤:១៦, ២៦; ១៦:៧-៨, ១៣-១៥; លក ២៤:៤៩; ការ ១:៤-៥; ២:៤; ១យហ ៣:២៤; ៥:៦

* ១៥:២៧ ១៥:២៧៖ ការ ១:៨

* ១៦:២ ១៦:២៖ យហ ៩:២២; ការ ៨:១; ១៧:៥-៦; ២៣:១២

* ១៦:៧ ១៦:៧-៨៖ យហ ១៥:២៦

* ១៦:៩ ១៦:៩៖ យហ ៣:១៨

* ១៦:១១ ១៦:១១៖ «គឹត​វ៝ត់...» មោ​លាស «យ៝រ​លាស​ឞូ​មរា​ឆៃ​ឆាតាង់ ​អី​កោរាញ​មពោល​ឞ្រាស​អ្យើស​អី​កោរាញ​នែស​នតូ​អ្យា​លែៈ​កោរាញ​ឞ្រាស​តេៈ​ទោយ្ស។»

* ១៦:១១ ១៦:១១៖ យហ ១២:៣១

* ១៦:១៣ ១៦:១៣-១៥៖ យហ ១៥:២៦

* ១៦:១៣ ១៦:១៣៖ យហ ១៤:២៦; ១យហ ២:២៧

* ១៦:១៥ ១៦:១៥៖ យហ ១៧:១០

* ១៦:១៦ ១៦:១៦៖ យហ ១៤:១៩

* ១៦:២២ ១៦:២២៖ យហ ២០:១៩-២០, ២៦

† ១៦:២៣ ១៦:២៣-២៤, ២៦៖ មោ​លាស «ឞើស​ឞឹ​យ៝រ​មា​ញឆីង​មា​គ៝ប់»។

* ១៦:២៣ ១៦:២៣-២៤៖ យហ ១៥:៧

* ១៦:២៥ ១៦:២៥៖ មថ ១៣:៣៤

* ១៦:២៦ ១៦:២៦៖ យហ ១៤:១៣-១៤

* ១៦:៣០ ១៦:៣០៖ យហ ២:២៥

* ១៦:៣២ ១៦:៣២៖ មថ ២៦:៣១, ៥៦; ឆាក ១៣:៧

* ១៦:៣៣ ១៦:៣៣៖ យហ ១៤:២៧

* ១៧:១ ១៧:១៖ យហ ១២:២៣; ១៣:៣១-៣២

* ១៧:២ ១៧:២៖ យហ ៦:៣៧-៣៩

* ១៧:៣ ១៧:៣៖ ១យហ ៥:២០

* ១៧:៤ ១៧:៤៖ យហ ៤:៣៤

* ១៧:៥ ១៧:៥៖ យហ ១:១-២; ផល ២:៦

* ១៧:៩ ១៧:៩៖ ហេឞ ៧:២៥

* ១៧:១១ ១៧:១១៖ យហ ១០:៣០

* ១៧:១២ ១៧:១២៖ យហ ៦:៣៩; ១០:២៨-២៩

* ១៧:១៣ ១៧:១៣៖ យហ ១៥:១១

* ១៧:១៤ ១៧:១៤៖ យហ ១៥:១៨-១៩

* ១៧:១៥ ១៧:១៥៖ មថ ៦:១៣; ១យហ ៥:១៨

* ១៧:១៧ ១៧:១៧៖ នម ១១៩:១៦០; យហ ១៤:៦

* ១៧:១៨ ១៧:១៨៖ យហ ២០:២១

* ១៧:១៩ ១៧:១៩៖ ហេឞ ១០:១០

* ១៧:២០ ១៧:២០៖ យហ ១៧:៦-១១; រម ១០:១៧

* ១៧:២១ ១៧:២១៖ យហ ១០:៣០; កាល ៣:២៨

* ១៧:២៤ ១៧:២៤៖ យហ ១២:២៦; ១យហ ៣:២

* ១៧:២៥ ១៧:២៥៖ យហ ៨:៥៥; មថ ១១:២៧

* ១៨:១ ១៨:១៖ មថ ២៦:៣៦

* ១៨:២ ១៨:២-៣៖ យហ ៦:៧០-៧១; លក ២១:៣៧

* ១៨:៩ ១៨:៩៖ យហ ៦:៣៩; ១៧:១២

* ១៨:១០ ១៨:១០៖ លក ២២:៣៨

* ១៨:១១ ១៨:១១៖ «មោ​ឆ៝ៈ​ទើន​នាវ​ជ៝ក់​ជេរ» មោ​លាស «មោ​ញេត​កាច៝ក»។

* ១៨:១១ ១៨:១១៖ មថ ២៦:៣៩

* ១៨:១៤ ១៨:១៤៖ យហ ១១:៤៩-៥២

† ១៨:១៥ ១៨:១៥៖ តា​នាវ​ងើយ​គ្រែក ​លាស៖ «ជៃ​កោរាញ​ជាន​ឞ្រាស​ទុត​ក្វ៝ង់»។ ឞ៝ល​លាស​តា​នោក​នៃ​អានាស ​មោ​ហោម​អោស​ជាន​កោរាញ​ជាន​ឞ្រាស​ទុត​ក្វ៝ង់ យើន​មា​អា​ល៝រ​នើស​ពាង់​វៃ​ជាន។

* ១៨:២០ ១៨:២០៖ យហ ៦:៥៩; ៧:១៤, ២៨; លក ១៩:៤៧

* ១៨:២២ ១៨:២២៖ នង ២២:២៨

* ១៨:២៥ ១៨:២៥៖ យហ ១៨:១៨

* ១៨:២៦ ១៨:២៦៖ យហ ១៨:១០

* ១៨:២៧ ១៨:២៧៖ យហ ១៣:៣៨

‡ ១៨:៣២ ១៨:៣២៖ ផូង​រោម ​ទើម​តេៈ​ទោយ្ស​ងខឹត​ឞូ​តា​ឆី​តឹម​រាកាង់។ ផូង​អីឆ្រាអែល ​តេៈ​ទោយ្ស​ងខឹត​ឞូ​មា​នតីល​អេងៗ។

* ១៨:៣២ ១៨:៣២៖ យហ ៣:១៤; ១២:៣២-៣៣; នវ ២១:២៣

* ១៨:៣៦ ១៨:៣៦៖ យហ ៦:១៥; ៨:២៣

* ១៨:៣៧ ១៨:៣៧៖ ១តម ៦:១៣

* ១៨:៣៨ ១៨:៣៨៖ យហ ១៤:៦

* ១៨:៣៩ ១៨:៣៩-៤០៖ ការ ៣:១៣-១៤

* ១៩:៣ ១៩:៣៖ យហ ១២:១៣

* ១៩:៤ ១៩:៤៖ យហ ១៨:៣៨

* ១៩:៦ ១៩:៦៖ យហ ១៨:៣១

* ១៩:៧ ១៩:៧៖ យហ ៥:១៨; កល ២៤:១៦

* ១៩:១១ ១៩:១១៖ យហ ៣:២៧; ការ ២:២៣

* ១៩:១២ ១៩:១២៖ «ឆេឆារ » គែស​នាវ​ខ្លៃ​លាស៖ «កោរាញ​កាដាច់» តា​នាវ​ងើយ​លាតាង់ ​អី​នាវ​ងើយ​ផូង​រោម ។

* ១៩:១២ ១៩:១២៖ លក ២៣:២; ការ ១៧:៧

* ១៩:២០ ១៩:២០៖ ហេឞ ១៣:១២-១៣

† ១៩:២៤ ១៩:២៤៖ នម ២២:១៨

* ១៩:២៥ ១៩:២៥៖ មក ១៥:៤០-៤១; លក ៨:២-៣

* ១៩:២៦ ១៩:២៦៖ យហ ១៣:២៣

* ១៩:២៨ ១៩:២៨៖ នម ២២:១៥; ៦៩:២១

† ១៩:២៩ ១៩:២៩៖ «ទាក​ឆ្រាត» មោ​លាស «នទ្រាញ់​អ្យាស»។ នទ្រាញ់​ព្លៃ​យុងយារ​ប៝ន​លាស​មោ​កុប​អ៝ន់​អ្វែស នទ្រាញ់​ព្លៃ​យុងយារ​ប៝ន​អី​នៃ​ជេង​ឆ្រាត​មោ​ហោម​កាស នោក​ឞ្រាស​យេឆូ ​ឞូ​តាច់​ថ៝ក។

‡ ១៩:៣០ ១៩:៣០៖ មោ​លាស «កុញ​ឞោក​ជាវ​ហ្វេង​ពាង់​នើម»។

* ១៩:៣១ ១៩:៣១៖ នវ ២១:២២-២៣

* ១៩:៣៤ ១៩:៣៤៖ យហ ២០:២៥

* ១៩:៣៥ ១៩:៣៥៖ យហ ២១:២៤

† ១៩:៣៦ ១៩:៣៦៖ នង ១២:៤៦; នក ៩:១២; នម ៣៤:២០

† ១៩:៣៧ ១៩:៣៧៖ ឆាក ១២:១០

* ១៩:៣៧ ១៩:៣៧៖ នតម ១:៧

* ១៩:៣៨ ១៩:៣៨៖ យហ ៩:២២; ១២:៤២

* ១៩:៣៩ ១៩:៣៩៖ យហ ៣:១-២១

§ ១៩:៤២ ១៩:៤២៖ ផូង​អីឆ្រាអែល ​កើប​នាវ​ត៝ប់​ឞូនុយ្ស​ជេង​ទូ​នតីល​ការ​មោ​ទី​ជាន​តា​នារ​ឆាបាត់ ​ដ៝ង់។

* ២០:១ ២០:១៖ នារ​ត៝ល់​ង្វាយ​ផូង​អីឆ្រាអែល  ជេង​នារ​ពើស​ឞ៝ន់​អាបៃ​រី។

* ២០:២ ២០:២៖ យហ ១៣:២៣

* ២០:៩ ២០:៩៖ យហ ២:២២; លក ២៤:២៥-២៧, ៤៤-៤៦; ១កោ ១៥:៤

* ២០:១៤ ២០:១៤៖ យហ ២១:៤; លក ២៤:១៥-១៦

* ២០:១៧ ២០:១៧៖ មថ ១២:៥០; ហេឞ ២:១១-១២

* ២០:១៩ ២០:១៩-២០៖ យហ ១៦:២២

* ២០:១៩ ២០:១៩៖ យហ ៩:២២

* ២០:២១ ២០:២១៖ យហ ១៧:១៨

* ២០:២២ ២០:២២៖ យហ ៧:៣៩; ការ ២:១-៤

* ២០:២៣ ២០:២៣៖ មថ ១៨:១៨

* ២០:២៥ ២០:២៥៖ យហ ១៩:៣៤

* ២០:២៧ ២០:២៧៖ លក ២៤:៣៩

* ២០:២៩ ២០:២៩៖ ហេឞ ១១:១

* ២០:៣០ ២០:៣០៖ យហ ២១:២៥

* ២០:៣១ ២០:៣១៖ យហ ១:៣៤; ៣:១៦

* ២១:១ ២១:១៖ មោ​លាស «ទាក​ងលៅ​តីបេរៀស »។

* ២១:២ ២១:២៖ យហ ១:៤១-៤២; ២០:២៤; ១:៤៥-៤៩; មក ១:១៩-២០

* ២១:៤ ២១:៤៖ យហ ២០:១៤

* ២១:៦ ២១:៦៖ លក ៥:៤-៧

* ២១:៧ ២១:៧៖ យហ ១៣:២៣

* ២១:១៣ ២១:១៣៖ យហ ៦:១១; ការ ១០:៤១

* ២១:១៤ ២១:១៤៖ យហ ២០:១៩, ២៦

† ២១:១៥ ២១:១៥, ១៧៖ ឆ៝ម់បុត​អើម​អី​ញចីស​មា​តី​អាបាៈ​គែស​ញចីស​លាស៖ «ក៝ន​យោនាយ្ស »។

* ២១:១៥ ២១:១៥-១៧៖ ការ ២០:២៨; ១ពេ ៥:២-៤

* ២១:១៧ ២១:១៧៖ យហ ១៣:៣៨

‡ ២១:១៨ ២១:១៨៖ មោ​លាស «មៃ​ក៝ត់​អេង​រាឆែ​ឞុត​មៃ»។

* ២១:១៨ ២១:១៨-១៩៖ យហ ១៣:៣៦; ២ពេ ១:១៤

§ ២១:១៩ ២១:១៩៖ គែស​ញចីស​តា​ឆ៝ម់បុត​អាបាៈ​អេង​ឞើស​រានោក​កាល់​អែ ក្លាប់​លាស ៣០ នាម់​ជេស​ឞ្រាស​យេឆូ ​ខឹត​ទ៝ក់​រេស ឞូ​ងខឹត​ពេត្រោស  យ៝រ​មា​ពាង់​មឞើស​ងក៝ច​ឞ្រាស​យេឆូ ។

* ២១:២០ ២១:២០៖ យហ ១៣:២៣

* ២១:២៤ ២១:២៤៖ យហ ១៩:៣៥

* ២១:២៥ ២១:២៥៖ យហ ២០:៣០

កោរាញ​អ៝ស​ម៝ន

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

២៥

២៦

២៧

២៨

ការ​មពោល​កោរាញ​អ៝ស​ម៝ន

នាវ​ឞោក​អ៝ន់​ឞូ​គឹត​ល៝រ

ឆ៝ម់បុត​អ្យា​លូកា ​ញចីស ពាង់​ដ៝ង់​អី​នាក់​ញចីស​ឆ៝ម់បុត​«នាវ​មហែ​មហាន​អ្វែស​អី​លូកា ​ញចីស»។ ទាន់​អ្វាញ់​តា​នាវ​ឞោក​អ៝ន់​ឞូ​គឹត​តា​ឆ៝ម់បុត​អី​នៃ​មា​នាវ​ខ្លៃ​តា​ពាង់។ ពាង់​ម៝ប់​មា​ពោល ​អី​កោរាញ​អ៝ស​ម៝ន​នោក​ពោល ​តា​ប៝ន​ត្រោអាស  ជេសរី​នហ៝​មា​ហាន់​នទ្រែល​ពោល  យ៝រ​លាស​តាៈ​ឞើស​ឆ៝ម់បុត​ការ​មពោល​កោរាញ​អ៝ស​ម៝ន ១៦:១១ ជឹត​នាប់​ជឹត​ពាង់​ងើយ​មា​«ហេន»។

ឆ៝ម់បុត​អ្យា​ថ៝យ​តាៈ​ឞើស​នាវ​មហែ​មហាន​អ្វែស​លូកា ​ញចីស នតើម​ឞើស​ឞ្រាស​យេឆូ ​ហាវ​តា​កាលើ​ត្រោក។ ជេស​ឞើស​នៃ​ងើយ​មា​ឞ្រាស​ហ្វេង​អ្វែស​វាច់​គុ​តា​មពោល​កោរាញ​អ៝ស​ម៝ន ជេសរី​ងើយ​មា​ឞូ​មឞើស​ងក៝ច​នាវ​មហែ​មហាន​អ្វែស​លើ​មា​ងាយ​ឞើស​ប៝ន​យេរូឆាលឹម  តា​ឞ្រី​យូដា  តា​ឞ្រី​ឆាមារី  លើ​ងាយ​លាម​ឞ្រី​ទាក​នហ៝​មា​ត៝ត់​តា​ប៝ន​រោម ​អី​ប៝ន​ទុត​ខ្លៃ​តា​រានោក​ខាន់​ពាង់​នៃ។ ឞូ​មឞើស​ងក៝ច​នាវ​មហែ​មហាន​អ្វែស​អ៝ន់​មា​ផូង​អីឆ្រាអែល ​ល៝រ ជេសរី​លើ​មា​អ៝ក់​អ៝ន់​មា​ផូង​អី​មោ​ទី​ផូង​អីឆ្រាអែល ​ដ៝ង់។ តា​ឆ៝ម់បុត​អ្យា នតើម​ឞើស​ងកោៈ ១-១២ ងើយ​អ៝ក់​មា​នាវ​ពេត្រោស ​ជាន​ការ នតើម​ឞើស​ងកោៈ ១៣ ងើយ​មា​នាវ​ពោល ​ជាន​ការ។ ឞូ​អាបាៈ​មឹន​លាស​ទី​ដ៝ង់​ក្វាល់​ឆ៝ម់បុត​អ្យា​«ការ​ឞ្រាស​ហ្វេង​អ្វែស» យ៝រ​លាស​គែស​អ៝ក់​លូកា ​មឞើស នទើ​អី​គែស​ជាន​ជេង​តាៈ​ឞើស​ឞ្រាស​ហ្វេង​អ្វែស។

ឞូ​មឹន​លាស​លូកា ​ញចីស​ឆ៝ម់បុត​អ្យា​តា​នាម់ ៦០-៦៥ តា​ប៝ន​រោម  នោក​ពាង់​គុ​នទ្រែល​ដាស​ពោល ​អី​គែស​នទ្រូង​តា​ប៝ន​នៃ​(ការ ២៨:១៦-៣១)។

តា​រានោក​នៃ​កោរាញ​កាដាច់​តា​ប៝ន​រោម ​គែស​នាវ​ទើយ​ម៝ត់​អ្វាញ់​តា​ឞ្រី​អីឆ្រាអែល  នទ្រែល​មា​គែស​នាវ​ទើយ​ម៝ត់​អ្វាញ់​អ៝ក់​តា​ឞ្រី​អេងៗ។ នោក​នៃ​ឞូ​កើប​ខ្លៃ​អេង​ឞាល់​ផូង​រោម  ដាស​មា​ទឹង​លែៈ​ផូង​អេង ឞូ​ម៝ស​អី​ផូង​រោម  មោ​អោស​ទី​រាពាត់​អេ​ល៝រ​មា​ផាត​ទោយ្ស​(ការ ១៦:២២-៣៩; ២២:២៤-២៩) លាស​កោរាញ​ក្វ៝ង់​ផាត​ទោយ្ស​មា​ទូ​ហ្វេ​ផូង​រោម  ទី​មា​ពាង់​អី​នៃ​ហាវ​អោប​នាវ​ពាង់​នើម​ត៝ត់​មា​កោរាញ​កាដាច់​តា​ប៝ន​រោម ​(ការ ២៥:១១)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​នទ្រាប់​ហាន់​មឞើស​ងក៝ច​នាវ​មហែ​មហាន​អ្វែស​ឞ្រាស​ក្រីស  (១:១-២៦)

- នាវ​ឞ្រាស​យេឆូ ​នតិញ​ងគ្លែៈ​ទុត នទ្រែល​មា​នាវ​ឞ្រាស​យេឆូ ​ត៝ន (១:១-១៤)

- នាវ​កើយ្ស​ទូ​ហ្វេ​កោរាញ​អ៝ស​ម៝ន​មា​នត្រ៝ៈ​យូដាស-​អីឆាការីយោត  (១:១៥-២៦)

- ផូង​ញឆីង​មា​ឞ្រាស​ក្រីស ​មឞើស​ងក៝ច​នាវ​មហែ​មហាន​អ្វែស​តា​ប៝ន​យេរូឆាលឹម  (២:១—៨:៣)

- ផូង​ញឆីង​មា​ឞ្រាស​ក្រីស ​មឞើស​ងក៝ច​នាវ​មហែ​មហាន​អ្វែស​តា​ឞ្រី​យូដា  នទ្រែល​មា​តា​ឞ្រី​ឆាមារី  (៨:៤—១២:២៥)

- ពោល ​ហាន់​មឞើស​ងក៝ច​នាវ​មហែ​មហាន​អ្វែស​តា​ឞ្រី​អេងៗ (១៣:១—២៨:៣១)

- ពោល ​ហាន់​មឞើស​ងក៝ច​នាវ​មហែ​មហាន​អ្វែស​ត៝ល់​ង្វាយ (១៣:១—១៤:២៨)

- រាបុន​ក្វ៝ង់​តា​ប៝ន​យេរូឆាលឹម  (១៥:១-៣៥)

- ពោល ​ហាន់​មឞើស​ងក៝ច​នាវ​មហែ​មហាន​អ្វែស​ត៝ល់​ឞារ (១៥:៣៦—១៨:២២)

- ពោល ​ហាន់​មឞើស​នាវ​មហែ​មហាន​អ្វែស​ត៝ល់​ពែ (១៨:២៣—២១:២៦)

- ពោល ​គែស​នទ្រូង​តា​ប៝ន​យេរូឆាលឹម  តា​ប៝ន​ឆេឆារា  នទ្រែល​មា​តា​ប៝ន​រោម  (២១:២៧—២៨:៣១)

១

នាវ​ត៝ន​ឞ្រាស​ហ្វេង​អ្វែស

១ ទាន់​កោស​មឞាស​លាស​អ្វែស​មា​ថេវផីល *​អ៝ន់​គឹត! តា​ឆ៝ម់បុត​គ៝ប់​ញចីស​ឞើស​កើយ​នើស†​ងក៝ច​ទឹង​លែៈ​នទើ​ឞ្រាស​យេឆូ ​ជាន នទ្រែល​មា​ទឹង​លែៈ​នាវ​ពាង់​នតុម​នតី ឞើស​ពាង់​នតើម​នតុម​នតី​ឞូនុយ្ស‌* ២ នហ៝​មា​ត៝ត់​នារ​កោរាញ​ឞ្រាស​ឆ៝ៈ​នហាវ​ពាង់​តា​ត្រោក​តា​នតុក​ពាង់​នើម​តា​កាលើ។ ជេស​ទ៝ក់​រេស​អេ​ល៝រ​ពាង់​ហាវ​តា​នៃ ពាង់​នតិញ​នាវ​មា​មពោល​កោរាញ​អ៝ស​ម៝ន​អី​ពាង់​នើម​លែៈ​ជេស​កើយ្ស​នើស ពាង់​នតិញ​ខាន់​ពាង់​តឹង​ឞ្រាស​ហ្វេង​អ្វែស​អី​ក្ល៝ស​អ្វែស​មឞើស​មា​ពាង់។* ៣ លោច​ជេស​ពាង់​ទើន​នាវ​ជេរ​ជ៝ត់​នហ៝​មា​ខឹត​នៃ គែស ៤០ នាង់ ៤០ នារ​ពាង់​ញហើ​ឆាក់​ពាង់​នើម​អ៝ន់​មា​មពោល​កោរាញ​អ៝ស​ម៝ន​ឆៃ​អ៝ក់​ងាន់ គៃ​មា​អ៝ន់​ខាន់​ពាង់​គឹត​នហេល​លាស​ពាង់​លែៈ​ទ៝ក់​រេស​ងាន់ ពាង់​ជាន​អ៝ក់​នតីល​នទើ​ដ៝ង់។ នោក​នៃ​ពាង់​ងក្រែ​មា​មឞើស​ងក៝ច​នាវ​កោរាញ​ឞ្រាស​ម៝ត់​អ្វាញ់​ដ៝ង់។ ៤ គែស​ទូ​តឹ​ទោល​ឞ្រាស​យេឆូ ​គុ​ឆោង​ឆា​នទ្រែល​មពោល​កោរាញ​អ៝ស​ម៝ន ពាង់​លាស៖ “លើយ​ហ៝ៈ​អោស​ទូ​លោស​ឞើស​ប៝ន​យេរូឆាលឹម ។ គ៝ប់​លែៈ​ជេស​មឞើស​មា​ខាន់​មៃ ឞឹ​គ៝ប់​លែៈ​ត៝ន​ញជុន​ឞ្រាស​ហ្វេង​អ្វែស​លាប់​គុ​តា​ខាន់​មៃ។ ក៝ប់​តា​អ្យា​ហ៝ៈ ត៝ត់​នាវ​ត៝ន​អី​នៃ​ត្រុយ្ស​ងាន់។ ៥ យោហាន-​បាប់តែម ​វៃ​ជាន​បាប់តែម​យុក​ឞូ​មា​ទាក យើន​មា​ហោម​ដេៈ​នារ​ជឹត​នាប់​តៃ​កោរាញ​ឞ្រាស​អុច​អ៝ន់​ឞ្រាស​ហ្វេង​អ្វែស​គុ​តា​ឆាក់​ខាន់​មៃ។ នទើ​អី​នៃ​តឹម​ឞាន​មា​ខាន់​មៃ​យុក​មា​ឞ្រាស​ហ្វេង​អ្វែស​ដ៝ង់”។*

ឞ្រាស​យេឆូ ​ហាវ​តា​កាលើ​ត្រោក

៦ ជេសរី​មពោល​កោរាញ​អ៝ស​ម៝ន​តឹម​រាបុន​ឞាល់​តា​យោក​តើម​អោលីវ  ខាន់​ពាង់​អោប​ឞ្រាស​យេឆូ ៖ “ហើយ​កោរាញ អាបៃ​អ្យា​បាស​មៃ​ជេង​កាដាច់​ឞ្រី​ទាក​អីឆ្រាអែល ?” ៧ ពាង់​អើស៖ “តា​រានោក​ម៝ង​នារ​នៃ​មោ​អោស​អ៝ន់​ខាន់​មៃ​គឹត ឞឹ​គ៝ប់​នើម​ទើម​ជាន​នទើ​អី​នៃ​នោក​ពាង់​នើម​អុច។ ៨ យើន​មា​គែស​ទូ​នាវ​គ៝ប់​អុច​អ៝ន់​ខាន់​មៃ​គឹត៖ ត៝ត់​ឞ្រាស​ហ្វេង​អ្វែស​អី​ក្ល៝ស​អ្វែស​ជុរ​គុ​តា​ឆាក់​ខាន់​មៃ ខាន់​មៃ​គែស​នាវ​ឞ្រាស។ ជេសរី​នាវ​ខ្លៃ​អី​ខាន់​មៃ​លែៈ​ឆៃ​លែៈ​តាង់​គ៝ប់​នតុម​នតី​គ៝ប់​ជាន​នើស ខាន់​មៃ​ជាន​តើម​មឞើស​ងក៝ច​តា​ប៝ន​យេរូឆាលឹម ​អ្យា តា​ប៝ន​អេង​តា​ឞ្រី​យូដា  តា​ឞ្រី​ឆាមារី  ជេសរី​នហ៝​មា​លាម​នែស​នតូ​អ្យា”។* ៩ ជេស​ឞ្រាស​យេឆូ ​ងើយ​នាវ​នៃ ទោល​មពោល​កោរាញ​អ៝ស​ម៝ន​ហោម​អ្វាញ់​ពាង់ កោរាញ​ឞ្រាស​ឆ៝ៈ​នហាវ​ពាង់​តា​កាលើ​ត្រោក ជេសរី​គែស​តុក​ងកីង​លើយ​ពាង់ ឞូ​មោ​ហោម​អោស​ឆៃ​ពាង់។* ១០ ទោល​ខាន់​ពាង់​ហោម​អ្វាញ់​ងគើរ​រើក​ហើក​ឞ្រាស​យេឆូ ​ហាវ​កាលើ​ត្រោក​នតុក​កោរាញ​ឞ្រាស​នៃ ទោ​មា​ឆៃ​ឞារ​ហៃ​ញឆ៝ស​ខ៝​អាវ​ងលាង​ទ៝ក់​នទ្រែល​ខាន់​ពាង់​តា​នៃ ឞារ​ហៃ​ខាន់​ពាង់​អី​នៃ​តោង​ពារ់‌ ១១ ជេសរី​ខាន់​ពាង់​លាស៖ “ហើយ​មពោល​ឞ្រី​កាលីលេ ! ម៝ស​នទើ​ងគើរ​អ្វាញ់​ខាន់​មរែ​ជឹត​លើ​ត្រោក​រី? កោរាញ​យេឆូ ​នៃ​លែៈ​កោរាញ​ឞ្រាស​ឆ៝ៈ​ឞើស​ខាន់​មៃ​នហាវ​កាលើ​ត្រោក ពាង់​មោ​អោស​ព្លឹ​ឆឹត​តៃ​តា​អ្យា​អាបៃ​អ្យា យើន​មា​គែស​ទូ​នារ​ពាង់​មរា​ព្លឹ​តៃ​តឹម​ឞាន​មា​ខាន់​មៃ​ឆៃ​ពាង់​ហាវ​កាលើ​ត្រោក​នៃ​នើស​ដ៝ង់”។*

១២ ជេសរី​មពោល​កោរាញ​អ៝ស​ម៝ន​ព្លឹ​ឆឹត​ឞើស​យោក​នៃ ឆឹត​ជឹត​ប៝ន​យេរូឆាលឹម ។ យោក​អី​នៃ​ឞូ​រាញា​លាស​យោក​តើម​អោលីវ  ងាយ​ឞើស​យោក​នៃ​ដាស​យេរូឆាលឹម ​ក្លាប់​លាស​ទូ​កីលោមែត‡។* ១៣ ត៝ត់​តា​ប៝ន​នៃ ខាន់​ពាង់​លាប់​តា​ជៃ​ខាន់​ពាង់​គុ ជេសរី​ហាវ​តា​ជ្រោ​កាលើ​រី។ តា​នៃ​គែស​ពេត្រោស  គែស​យោហាន  គែស​យាកើ  គែស​អ៝ន់ទ្រេ  គែស​ផីលីប  គែស​ថោមាស  គែស​បារថោលោមេ  គែស​មាថាយ  គែស​យាកើ ​អី​ក៝ន​អាល់ផាយ  គែស​ឆីមោន ​អី​ឞូ​ក្វាល់​លាស​«ឞូនុយ្ស​គើយ្ស » នទ្រែល​មា​យូដាស ​អី​ក៝ន​យាកោប ​អា​អេង​ជឹត។* ១៤ លែៈ​មពោល​នៃ​តឹម​ទី​ទូ​នតោរ​នាវ​គៃ​មា​គុ​មឞើស​ឆើម​នទ្រែល​នឹង។ តា​នៃ​គែស​ដ៝ង់​មពោល​ឞូ​អូរ​អាបាៈ​អេង​អី​វៃ​តឹង​ឞ្រាស​យេឆូ  ជេសរី​គែស​មារី ​អី​មេៈ​ឞ្រាស​យេឆូ  នទ្រែល​មា​អី​អ៝សៗ​ឞូ​ក្លោ​ពាង់​ដ៝ង់។*

មាត់ថេស  ជេង​កោរាញ​អ៝ស​ម៝ន​នត្រ៝ៈ​យូដាស-​អីឆាការីយោត 

១៥ នោក​នារ​នៃ​គែស​ឞូនុយ្ស​អី​ញឆីង​មា​ឞ្រាស​យេឆូ ​គុ​រាបុន​ក្លាប់​លាស​គែស ១២០ នុយ្ស។ ជេសរី​ពេត្រោស ​ទ៝ក់​តា​ងក្លាង​ងគូល​ខាន់​ពាង់​រី ពាង់​លាស​កើត​នអា៖ ១៦-១៧ “ហើយ​អ៝ស​នោ ឞ្រាស​ហ្វេង​អ្វែស​អី​ក្ល៝ស​អ្វែស​លែៈ​មឞើស​ជេស​មា​កាដាច់​ដាវីត ​កាល់​អែ​នើស ពាង់​ងក៝ច​ល៝រ​មា​ទូ​ហ្វេ​ឞូនុយ្ស ឞូនុយ្ស​អី​នៃ​យូដាស ​ជេង​ទូ​ហ្វេ​តា​មពោល​ឞ៝ន់ ជេង​ឞូនុយ្ស​ជាន​ការ​នទ្រែល​ឞ៝ន់​ដ៝ង់ តីស​មា​យូដាស ​នៃ​លែវ​ឞូ​ហាន់​ញុប​ឞ្រាស​យេឆូ ​ច្រាវ។ លែៈ​នាវ​អ្យា​ជេង​ទី​ងាន់​ដាស​នាវ​ដាវីត ​លែៈ​គែស​ញចីស​តា​ឆ៝ម់បុត​នាវ​កោរាញ​ឞ្រាស​ងើយ។* ១៨ ខាន់​មៃ​លែៈ​គឹត​ជេស​នទើ​អ្យា ព្រាក់​អី​យូដាស ​គែស​តាៈ​ឞើស​ងខោម​ជាន​នទើ​អ្យើស​នៃ​នើស ឞូ​ឆ៝ៈ​ព្រាក់​អី​នៃ​រាវាត់​ទូ​លោក​នែស​មីរ ជេសរី​ពាង់​ចោត​ងកុប នហ៝​មា​ព្រីស​នទុល​លោស​ព្រ៝ច​រាឞ៝ម់។* ១៩ នាវ​អ្យា​លែៈ​ឞូនុយ្ស​តា​ប៝ន​យេរូឆាលឹម ​តាង់​លឺ​ទាទេ នហ៝​មា​ឞូ​ក្វាល់​នតុក​នៃ​តឹង​នាវ​ងើយ​ខាន់​ពាង់​នើម​លាស៖ «ហាខែលដាមាស » រាឞ្លាង​នាវ​អី​នៃ​លាស៖ «មីរ​មហាម»។ ២០ តា​ឆ៝ម់បុត​នាវ​កោរាញ​ឞ្រាស​ងើយ​តា​នាវ​មព្រើ​អើម​លែៈ​ញចីស​លាស៖

«អ៝ន់​នតុក​ពាង់​គុ​នៃ​ជេង​នតុក​រាង៝ត​ញជាប់‌

មោ​អោស​គែស​ឞូនុយ្ស​គុ»†។

ជេសរី​គែស​ញចីស​ដ៝ង់

«អ៝ន់​គែស​ទូ​ហ្វេ​ឞូនុយ្ស​នត្រ៝ៈ​នាវ​ជាន​ការ​ពាង់»†។

២១ កើត​នទ្រី​អ៝ន់​ឞ៝ន់​ឆ៝ៈ​ទូ​ហ្វេ​ឞូនុយ្ស​មា​នត្រ៝ៈ​ពាង់។ អ្យាត់​មា​ឞូនុយ្ស​អី​នៃ​អី​លែៈ​គុ​នទ្រែល​ឞ៝ន់​បាបើ ទោល​កោរាញ​យេឆូ ​លែវ​ត្រ៝ង​មា​ឞ៝ន់‌* ២២ នតើម​ឞើស​យោហាន-​បាប់តែម ​ជាន​បាប់តែម​យុក​ពាង់​មា​ទាក នហ៝​មា​ត៝ត់​កោរាញ​ឞ្រាស​ឆ៝ៈ​ពាង់​លោស​ឞើស​ឞ៝ន់​គុ​នតុក​កោរាញ​ឞ្រាស​នើម។ នទ្រី​អ៝ន់​ឞ៝ន់​កើយ្ស​ទូ​ហ្វេ​ឞូនុយ្ស​គៃ​មា​ជាន​តើម​ងក៝ច​នទ្រែល​ឞ៝ន់​មា​នាវ​ខ្លៃ​កោរាញ​យេឆូ ​ទ៝ក់​រេស”។ ២៣ ជេសរី​ខាន់​ពាង់​អុច​ឆ៝ៈ​ឞារ​ហៃ​អ៝ស​ម៝ន ទូ​ហ្វេ​រី​រាញា​យោឆែប  ឞូ​វៃ​ក្វាល់​ពាង់​បារឆាបាស  មោ​លាស​ក្វាល់​យុសតុស ​ដ៝ង់ អី​ទូ​ហ្វេ​ជឹត​រាញា​មាត់ថេស ។ ២៤ ជេសរី​ខាន់​ពាង់​លែវ​ឞាល់​មឞើស​ឆើម​កើត​នអា៖ “ហើយ​កោរាញ! មៃ​គឹត​នូយ្ស​នហ៝ម់​ទឹង​លែៈ​ឞូនុយ្ស លាស​នទ្រី​ទាន់​មៃ​មឞើស​មា​ហេន អាស​តាៈ​មៃ​អុច​កើយ្ស​តា​ឞារ​ហៃ​ខាន់​ពាង់​អ្យា‌ ២៥ គៃ​មា​ជាន​ការ​ជេង​កោរាញ​អ៝ស​ម៝ន​នត្រ៝ៈ​យូដាស  យ៝រ​លាស​យូដាស ​លែៈ​នត្លើយ​នាវ​ការ​អ្យា​លែៈ​ខឹត​ហាន់​គុ​អា​នតុក​ពាង់​នើម​រី”។ ២៦ ជេសរី​ខាន់​ពាង់​ញុប​នទើ​ញច្រ៝ស​នៃ​ទី​តា​ព្លាង់​មាត់ថេស  ឆ៝ៈ​ពាង់​គុ​នទ្រែល ១១ កោរាញ​អ៝ស​ម៝ន​នៃ។

២

ឞ្រាស​ហ្វេង​អ្វែស​ជុរ

១ ត៝ត់​នារ​ញេត​បុន ៥០ នារ​ផូង​អីឆ្រាអែល * លែៈ​មពោល​កោរាញ​អ៝ស​ម៝ន ខាន់​ពាង់​គុ​នទ្រែល​តា​ទូ​មល៝ម់​ជៃ​តា​ប៝ន​យេរូឆាលឹម ។* ២ ទូ​នទ៝ម់​តា​នៃ ទោ​មា​តាង់​នតែស​ងគារ់​តាៈ​ឞើស​កាលើ​ត្រោក តឹម​ឞាន​មា​ឆ្យាល​ខោម​មព្រាត​ទុត​ហោ​តា​ត្រោម​ជៃ​ខាន់​ពាង់​គុ​រាបុន​រី។ ៣ ទោល​នៃ​មពោល​កោរាញ​អ៝ស​ម៝ន​ឆៃ​តឹម​ឞាន​មា​មព្យាត់​អុញ​ហីត ជេសរី​មព្យាត់​អុញ​អី​នៃ​តឹម​ងខាស​គុ​តា​អាប់​ឞោក​ខាន់​ពាង់​ទូ​ហ្វេ​ទូ​ហ្វេ​រី។ ៤ ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ឆាក់​មពោល​កោរាញ​អ៝ស​ម៝ន​ទូ​ហ្វេ​ទូ​ហ្វេ​នៃ​ងាន់ អ៝ន់​ខាន់​ពាង់​ទើយ​មឞើស​ងើយ​នាវ​ងើយ​អេងៗ ជេង​នាវ​ងើយ​អី​ខាន់​ពាង់​មោ​អោស​វៃ​ឞ្លាវ​ងើយ​អា​ល៝រ​នើស។* ៥ នោក​នៃ​គែស​មពោល​អីឆ្រាអែល ​ជេង​មពោល​អី​អ្យាត់​នាវ​កោរាញ​ឞ្រាស​អ៝ក់​ងាន់​តា​យេរូឆាលឹម  គៃ​មា​ញេត​បុន ៥០ នារ​អី​នៃ។ ខាន់​ពាង់​តាៈ​ឞើស​អាប់​ងគ៝រ​ឞ្រី​លាម​នែស​នតូ​អ្យា។ ៦ ខាន់​ពាង់​អី​នៃ​ញច្វាត់​រាន​អ្វាញ់​តា​រី​ទាទេ យ៝រ​មា​តាង់​នតែស​ឆ្យាល​អី​នៃ។ ត៝ត់​តា​នៃ​ខាន់​ពាង់​ឆៃ​មពោល​កោរាញ​អ៝ស​ម៝ន​ទូ​ហ្វេ​ទូ​ហ្វេ​ឞ្លាវ​នាវ​ងើយ​ឞូ ជេង​នាវ​ងើយ​ទី​មា​មពោល​អេងៗ​ខាន់​ពាង់​នើម។ ខាន់​ពាង់​ឆៃ​កើត​នៃ​នទ្រ៝ត់​ញហីស​ទាទេ​ងាន់។ ៧ ខាន់​ពាង់​មោ​វ៝ត់​អោស ខាន់​ពាង់​តឹម​លាស៖ “លែៈ​មពោល​អី​ងើយ​នៃ អើម​មោ​ទី​លាស​មពោល​ឞ្រី​កាលីលេ ​ហ្យាស? មពោល​អី​នៃ​មោ​អោស​ឞ្លាវ​ងើយ​មា​ឞ្រី​អេង។* ៨ លាស​នទ្រី​មើម​ទឹង​ឞ៝ន់​តាង់​ខាន់​ពាង់​ឞ្លាវ​ងើយ​ទឹង​លែៈ​នាវ​ងើយ​ឞ្រី​ឞ៝ន់? ៩ ផូង​ឞ៝ន់​តា​អ្យា​គែស​ឞូនុយ្ស​តាៈ​ឞើស​ឞ្រី​ផាថុស  ឞ្រី​មេដី  ឞ្រី​អេលាម  ជេសរី​គែស​អាបាៈ​តាៈ​ឞើស​ឞ្រី​មេឆោពោតាមៀ  ឞ្រី​យូដា  ឞ្រី​កាពាដោកៀ  ឞ្រី​ពុនតុស  ឞ្រី​អាឆី ‌ ១០ នទ្រែល​មា​ឞ្រី​ព្រីកៀ  ឞ្រី​ពាមផីលៀ  ឞ្រី​អេឆីប  ឞ្រី​លីបី ​អី​ទាច់​មា​ប៝ន​ក្វ៝ង់​កីរេន  ជេសរី​គែស​ដ៝ង់​ឞូនុយ្ស​អី​តាៈ​ឞើស​ប៝ន​ក្វ៝ង់​រោម ​ហាន់​ខ៝ល់​តា​អ្យា។ ១១ តា​មពោល​អី​នៃ​គែស​មពោល​អីឆ្រាអែល  គែស​មពោល​ឞូ​អេង​អី​មហែ​លាប់​ជេង​ផូង​អីឆ្រាអែល ​គែស​ក៝ស​នតោ យ៝រ​មា​ញឆីង​មា​កោរាញ​ឞ្រាស​ដ៝ង់ គែស​ឞូនុយ្ស​តាៈ​ឞើស​គោល​ទាក​ក្រែត  នទ្រែល​មា​ឞូនុយ្ស​តាៈ​ឞើស​ឞ្រី​អារាប់ ។ ឞ៝ន់​តាង់​ខាន់​ពាង់​មឞើស​ងក៝ច​នាវ​ខ្លៃ​កោរាញ​ឞ្រាស​ទុត​នាវ​ងាន់​តឹង​នាវ​ងើយ​ឞ៝ន់​នើម​ទូ​ហ្វេ​ទូ​ហ្វេ​ងាន់”។ ១២ លែៈ​មពោល​អី​នៃ​មោ​វ៝ត់​ហោ​ងាន់ មោ​ហោម​អោស​ឞ្លាវ​មឹន​ដ៝ង់ ខាន់​ពាង់​តឹម​អោប​នទ្រាង់​ខាន់​ពាង់​នើម៖ “ម៝ស​នាវ​ខ្លៃ​អី​នៃ​ហ្យាស?” ១៣ យើន​មា​គែស​ឞូនុយ្ស​អាបាៈ​មឺច​លាស៖ “មពោល​អី​នៃ​ញុល​នទ្រាញ់​ទើម”។

នាវ​ងើយ​ពេត្រោស 

១៤ ជេសរី​ពេត្រោស ​ទ៝ក់​នទ្រែល ១១ មពោល​កោរាញ​អ៝ស​ម៝ន​នៃ ពាង់​ងើយ​ទាង់​មា​ផូង​ឞូនុយ្ស​អ៝ក់​នៃ៖ “ហើយ​អ៝ស​នោ​កោញ​វា​ផូង​អីឆ្រាអែល  នទ្រែល​មា​អ៝ស​នោ​កោញ​វា​ទឹង​លែៈ​អី​គុ​តា​ប៝ន​យេរូឆាលឹម ​អ្យា ទាន់​អ្យាត់​ហ៝ម់​នាវ​គ៝ប់​គៃ​មា​គឹត​នហេល​នាវ​អ្យា‌ ១៥ យ៝រ​លាស​ទឹង​លែៈ​ខាន់​ពាង់​អ្យា​មោ​គែស​អោស​ញុល​នទ្រាញ់​កើត​នាវ​ខាន់​មៃ​មឹន​នៃ អាបៃ​អ្យា​ញចោ​មា​ម៝ង​ឆឹន​អោយ​ទើម! ១៦ នាវ​អ្យា​ជេង​ទី​ងាន់​ដាស​នាវ​យូអែល ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ពាង់​លែៈ​ញចីស​លាស៖

១៧ «កោរាញ​ឞ្រាស​លាស៖ «នារ​ងគ្លែៈ​ទុត​ជឹត​នាប់​តៃ

គ៝ប់​ងខុត​ឞ្រាស​ហ្វេង​អ្វែស​គ៝ប់​អ៝ន់​គុ​តា​ទឹង​លែៈ​ឞូនុយ្ស។

ជេសរី​ហ្វេង​គ៝ប់​អ៝ន់​ក៝ន​ឞូ​អូរ​ឞូ​ក្លោ​ខាន់​មៃ​នតើយ្ស​នាវ​ងើយ​គ៝ប់ នទ្រែល​មា​ងក៝ច​ល៝រ។

មពោល​ទ្រោស​នទាម់​ខាន់​អៃ​មៃ​គឹត​ឆៃ​នហេល​មា​មាត់​នទើ​អី​គ៝ប់​អ៝ន់​ឆៃ‌

ជេសរី​មពោល​ឞូ​ឞុញ​ឞូ​រាញ​ខាន់​មៃ​គឹត​ឆៃ​នទើ​តាៈ​ឞើស​គ៝ប់​តា​នាវ​មឞើយ។

១៨ ឞ៝ល​លាស​ទឹក​ឞូ​អូរ​ទឹក​ឞូ​ក្លោ​អី​ញឆីង​មា​គ៝ប់‌

គ៝ប់​ហោម​ងខុត​ឞ្រាស​ហ្វេង​អ្វែស​គ៝ប់​អ៝ន់​គុ​តា​ខាន់​ពាង់​ដ៝ង់​តា​នោក​នៃ‌

ជេសរី​ខាន់​ពាង់​នតើយ្ស​នាវ​ងើយ​គ៝ប់ នទ្រែល​មា​ងក៝ច​ល៝រ។

១៩ គ៝ប់​ញហើ​នាវ​ខ្លៃ​អី​ឞូ​មោ​វៃ​ឆៃ​តា​កាលើ​ត្រោក‌

នទ្រែល​មា​នាវ​មឞេន​អេងៗ​តា​នែស​នតូ​អ្យា‌

គែស​មហាម គែស​អុញ​ហីត នទ្រែល​មា​គែស​ញហូក​អុញ។*

២០ នារ​ព្លាច់​រាលឹ​ជេង​ង៝‌

ខៃ​ជេង​គុរ​ទាទេ​ងាន់​តឹម​ឞាន​មា​មហាម

អេ​ល៝រ​មា​ត៝ត់​នារ​កោរាញ​ឞ្រាស ជេង​នារ​ច្រេក​លើប​ទុត​ក្វ៝ង់​អី​នារ​គ៝ប់​ផាត​ទោយ្ស​ទឹង​លែៈ​ឞូនុយ្ស។

២១ អេ​ល៝រ​មា​នារ​អី​នៃ​ឞូ​ម៝ស​អី​ក្វាល់​វើល​កោរាញ​ឞ្រាស​គៃ​មា​រាក្លាយ្ស​ឆាក់​ពាង់​នើម ឞូនុយ្ស​អី​នៃ​គែស​ក្លាយ្ស​រ៝»»†។

២២ ហើយ​អ៝ស​នោ​ផូង​អីឆ្រាអែល  អ៝ន់​ខាន់​អៃ​មៃ​អ្យាត់​ហ៝ម់​នាវ​អ្យា កោរាញ​យេឆូ ​អី​តាៈ​ឞើស​ប៝ន​នាឆារែត ​នៃ លែៈ​កោរាញ​ឞ្រាស​ញហើ​អ៝ន់​មា​ខាន់​អៃ​មៃ​ពាង់​តាៈ​ឞើស​កោរាញ​ឞ្រាស​ងាន់។ កោរាញ​ឞ្រាស​អ៝ន់​ពាង់​ទើយ​ជាន​នទើ​ក្វ៝ង់ ជាន​នទើ​នាវ​ងាន់ នទ្រែល​មា​នាវ​មឞេន​អេងៗ​ជឹត​តា​ផូង​ខាន់​អៃ​មៃ។ ខាន់​អៃ​មៃ​លែៈ​គឹត​ជេស​មា​នទើ​អី​នៃ‌* ២៣ តីស​មា​ខាន់​អៃ​មៃ​ញុប​ញជុន​ពាង់​អ៝ន់​អា​តី​ផូង​អី​មោ​អ្យាត់​នាវ​កោរាញ​ឞ្រាស គៃ​មា​ងខឹត​ព៝ង់​អោឞាល់​តា​ឆី​តឹម​រាកាង់។ យើន​មា​កោរាញ​ឞ្រាស​លែៈ​គឹត​ល៝រ​នទើ​អី​នៃ នហ៝​មា​អុច​គែស​កើត​នៃ​ដ៝ង់។* ២៤ ជេសរី​កោរាញ​ឞ្រាស​អ៝ន់​ពាង់​ទ៝ក់​រេស រាក្លាយ្ស​ពាង់​ឞើស​នាវ​ជេរ​ជ៝ត់​តា​នាវ​ខឹត។ នាវ​ខឹត​មោ​អោស​ទើយ​ក៝ន់​ពាង់។* ២៥ កាល់​អែ​នើស​កាដាច់​ដាវីត ​លែៈ​ងើយ​លាស​នទើ​អី​នៃ​មា​កោរាញ​យេឆូ  ពាង់​លាស៖

«គ៝ប់​លែៈ​គឹត​ជេស​កោរាញ​ឞ្រាស​គុ​ទាច់​មា​គ៝ប់​បាបើ‌

ពាង់​គុ​ឞើស​មា​តី​គ៝ប់​គៃ​មា​កើល​គ៝ប់ កើត​នទ្រី​ទឹង​គ៝ប់​មោ​អោស​ក្លាច​រាវៃ​មា​ទឹង​លែៈ​នតីល​នទើ។

២៦ នូយ្ស​នហ៝ម់​គ៝ប់​នហ៝​មា​រាម់​មអាក ឞ៝រ់​មឞូង​គ៝ប់​ងើយ​រានេ​មា​ពាង់‌

ឆាក់​ជាន់​គ៝ប់​គុ​តា​នាវ​រានើម​ដ៝ង់‌

២៧ យ៝រ​លាស​មៃ​មោ​អោស​អ៝ន់​ហ្វេង​គ៝ប់​ខាន​ងក្រែ​តា​ឞ្រី​ផាន​នតុក​ឞូនុយ្ស​ខឹត។

អើ​កោរាញ​ឞ្រាស គ៝ប់​អី​ឞូនុយ្ស​ក្ល៝ស​អ្វែស មៃ​មោ​ដ៝ង់​អ៝ន់​ឆាក់​ជាន់​គ៝ប់​អោម។

២៨ មៃ​ញហើ​អ៝ន់​គ៝ប់​គឹត​នាល់​ត្រ៝ង​ហាន់​ត៝ត់​តា​នាវ​រេស​នហ៝​រ៝‌

មៃ​អ៝ន់​គ៝ប់​គុ​អ្វែស​រាម់​មអាក យ៝រ​មៃ​គុ​នទ្រែល​គ៝ប់»†។

២៩ ហើយ​អ៝ស​នោ! គ៝ប់​មឞើស​អ៝ន់​មា​ខាន់​អៃ​មៃ​គឹត​នហេល កាដាច់​ដាវីត ​នៃ​អី​ចែ​ឞ៝ន់​កាល់​អែ​នើស​ពាង់​លែៈ​ខឹត​ជេស ឞូ​ត៝ប់​ពាង់​តា​មោច ជេសរី​អី​មោច​ពាង់​ហោម​អែ​តា​ប៝ន​អ្យា​ត៝ត់​អាបៃ​អ្យា​ដ៝ង់។ ៣០ នទ្រី​ទឹង​ឞ៝ន់​គឹត​នហេល​ដាវីត ​មោ​អោស​ងើយ​មា​ឆាក់​ពាង់​នើម​តា​ត្រ៝ង​អី​នៃ យើន​មា​ពាង់​នើស​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស។ កើត​នទ្រី​ទឹង​ពាង់​គឹត​កោរាញ​ឞ្រាស​ត៝ន​មា​ពាង់ អ៝ន់​គែស​ទូ​ហ្វេ​ឞូនុយ្ស​តា​រាន៝យ​ទែស​ពាង់​ហាវ​ជេង​កាដាច់ ជេង​ឞ្រាស​ក្រីស ​អី​នើម​រាក្លាយ្ស​អី​កោរាញ​ឞ្រាស​ទែ​ញជ្វាល់​ដ៝ង់។ ៣១ យ៝រ​លាស​លែៈ​កាដាច់​ដាវីត ​ឆៃ​នាវ​អី​នៃ​ល៝រ​នទើ​អី​កោរាញ​ឞ្រាស​អុច​ជាន ទឹង​ពាង់​ងើយ​មា​ឞ្រាស​ក្រីស ​ទ៝ក់​រេស​លាស៖

«ហ្វេង​ពាង់​មោ​អោស​ខាន​ងក្រែ​តា​ឞ្រី​ផាន​នតុក​ឞូនុយ្ស​ខឹត‌

ឆាក់​ជាន់​ពាង់​មោ​អោម​ដ៝ង់»។†

៣២ កោរាញ​យេឆូ ​អី​នៃ​កោរាញ​ឞ្រាស​រាទ៝ក់​អ៝ន់​ពាង់​ទ៝ក់​រេស លែៈ​ហេន​អ្យា​លែៈ​ឆៃ​ពាង់​ទាទេ។* ៣៣ កោរាញ​ឞ្រាស​នហាវ​កោរាញ​យេឆូ ​អ៝ន់​ជេង​កោរាញ​ម៝ត់​អ្វាញ់​នទ្រែល​ពាង់​ឞើស​មា​ពាង់​នើម។ កោរាញ​យេឆូ ​ទើន​ឞ្រាស​ហ្វេង​អ្វែស​អី​ក្ល៝ស​អ្វែស​តាៈ​ឞើស​អី​ឞឹ តឹង​នាវ​ពាង់​លែៈ​ត៝ន ជេសរី​កោរាញ​យេឆូ ​ងខុត​ឞ្រាស​ហ្វេង​អ្វែស​អ៝ន់​គុ​តា​ទឹង​លែៈ​ផូង​ហេន។ នទើ​អី​នៃ​ជេង​នទើ​អី​ខាន់​អៃ​មៃ​ឆៃ​ខាន់​អៃ​មៃ​តាង់​តា​អ្យា។* ៣៤ កាដាច់​ដាវីត ​មោ​គែស​អោស​ហាវ​កាលើ​ត្រោក​តា​នតុក​កោរាញ​ឞ្រាស ពាង់​លាស​មា​ឞ្រាស​ក្រីស ​កើត​នអា៖

«កោរាញ​ឞ្រាស​មឞើស​មា​កោរាញ​គ៝ប់​លាស៖

«អ៝ន់​មៃ​កោរាញ​ម៝ត់​អ្វាញ់​នទ្រែល​គ៝ប់ គុ​ឞើស​មា​តី​គ៝ប់​អ្យា

៣៥ នហ៝​មា​ត៝ត់​គ៝ប់​ញុប​ក៝ត់​ផូង​រាលាង់​មៃ អ៝ន់​មរែ​មា​រាកើល​ជ៝ង់​ប៝ត់»»†។

៣៦ លាស​នទ្រី​ទឹង​លែៈ​ផូង​ប៝ន​លាន​អីឆ្រាអែល ​អ៝ន់​គឹត​នាវ​អ្យា​នហេល​នានេៈ​ងាន់ យ៝រ​លាស​កោរាញ​យេឆូ ​អី​ខាន់​មរែ​ងខឹត​លើយ​ពាង់​តា​ឆី​តឹម​រាកាង់​នើស លែៈ​កោរាញ​ឞ្រាស​ទែ​អ៝ន់​ពាង់​ជេង​កោរាញ​ម៝ត់​អ្វាញ់ នទ្រែល​មា​ជេង​ឞ្រាស​ក្រីស ​ដ៝ង់”។*

៣៧ ត៝ត់​មា​ខាន់​ពាង់​តាង់​នាវ​អី​នៃ តា​នូយ្ស​នហ៝ម់​ខាន់​ពាង់​រី​នុម​ឞូ​នត្រោល​ងាន់ ជេសរី​អោប​ពេត្រោស  នទ្រែល​មា​មពោល​កោរាញ​អ៝ស​ម៝ន៖ “ហើយ​អ៝ស​នោ! លាស​នទ្រី​ហេន​អ្យា​មើម​ជាន​ហាៈ គៃ​មា​កោរាញ​ឞ្រាស​យោៈ​នអាច​នាវ​តីស​ហេន?”* ៣៨ ពេត្រោស ​អើស​មា​ខាន់​ពាង់៖ “អ៝ន់​ខាន់​អៃ​មៃ​រាគ៝ល់​ហ៝ម់​នូយ្ស​នហ៝ម់​អ្យើស ជេសរី​យុក​បាប់តែម​មា​ទាក​តា​រាញា​កោរាញ​យេឆូ​ក្រីស  នទ្រី​ទឹង​កោរាញ​ឞ្រាស​យោៈ​នអាច​មោ​ហោម​កើប​នាវ​តីស​ខាន់​អៃ​មៃ ជេសរី​កោរាញ​ឞ្រាស​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​អៃ​មៃ។* ៣៩ កោរាញ​ឞ្រាស​លែៈ​ត៝ន​កើត​នអា ពាង់​ត៝ន​អ៝ន់​មា​ខាន់​អៃ​មៃ អ៝ន់​មា​ក៝ន​មា​ឆៅ​ខាន់​អៃ​មៃ នទ្រែល​មា​ទឹង​លែៈ​ឞូនុយ្ស​អី​គុ​ងាយៗ​ដ៝ង់ ទាស​អ៝ក់​ឞូនុយ្ស​អី​កោរាញ​ឞ្រាស​ក្វាល់​មា​ញឆីង​ពាង់​នើម ពាង់​អី​ឞ៝ន់​យើក​មឞាស​នៃ”។ ៤០ ជេសរី​ពេត្រោស ​រាឞ្លាង​មឞើស​ងក៝ច​នាវ​អ៝ក់​ជឹត ពាង់​នត្រោល​ខាន់​ពាង់​លាស៖ “អ៝ន់​ខាន់​អៃ​មៃ​ក្លាយ្ស​ទូ​លោស​តាៈ​ឞើស​ឞូនុយ្ស​អ្យើស​មហឹក​តា​រានោក​អ្យា​ហ៝ម់ គៃ​មា​លើយ​អោស​អ៝ន់​កោរាញ​ឞ្រាស​តេៈ​ទោយ្ស​ខាន់​អៃ​មៃ​នទ្រែល​ខាន់​ពាង់”។ ៤១ កើត​នទ្រី​ឞូនុយ្ស​អី​អ្យាត់​នាវ​ពាង់​ងើយ​នៃ ខាន់​ពាង់​ងក្រែ​មា​ទើន​នាវ​បាប់តែម​យុក​មា​ទាក​រ៝ គែស​ក្លាប់​លាស ៣០០០ នុយ្ស ឞូនុយ្ស​អី​មហែ​ឆឹត​ញឆីង។

៤២ លែៈ​ផូង​អី​នៃ​ញឆ្រោយ្ស​អ្យាត់​នាវ​មពោល​កោរាញ​អ៝ស​ម៝ន​នតី ខាន់​ពាង់​គុ​តឹម​រាង្លាប់​ឞាល់​ជេង​អ៝ស​នោ គុ​ឆោង​ឆា†​នទ្រែល នទ្រែល​មា​គុ​មឞើស​ឆើម​នឹង​ដ៝ង់។* ៤៣ ទឹង​លែៈ​ឞូនុយ្ស​តា​យេរូឆាលឹម ​គែស​ក្លាច​ញឆ៝រ់​ទាទេ យ៝រ​មា​ឆៃ​នាវ​ទើយ​មពោល​កោរាញ​អ៝ស​ម៝ន​ជាន​នៃ​លែៈ​នាវ​ងាន់​អ៝ក់​ដ៝ង់ នទ្រែល​មា​នាវ​មឞេន​អេងៗ​ខាន់​ពាង់​ជាន​អ៝ក់​ជឹត។* ៤៤ ទឹង​លែៈ​ឞូនុយ្ស​អី​ញឆីង​មា​កោរាញ​យេឆូ  ខាន់​ពាង់​តឹម​ទី​ទូ​នតោរ​នាវ​ទើម។ ខាន់​ពាង់​ឆ៝ៈ​លែៈ​ទ្រាប់​នទើ​ខាន់​ពាង់​គែស រាគូម​អ៝ន់​នទ្រែល​ទាទេ។ ៤៥ ខាន់​ពាង់​តាច់​ទ្រាប់​នទើ​ខាន់​ពាង់​គែស ឆ៝ៈ​ព្រាក់​តឹម​ពាៈ​ឞាល់​ម៝ស​នទើ​ឞាល់​ខាន់​ពាង់​មោ​ត៝ង់។ ៤៦ អាប់​នារ​ខាន់​ពាង់​តឹម​ទី​ទូ​នតោរ​នាវ​ញឆ្រោយ្ស​មឞើស​ឆើម​តា​ជ៝ង់​គូង​ញីស​ជាន​ឞ្រាស។ ទោល​គុ​តា​ជៃ​ខាន់​ពាង់​គុ​ញេត​ឆា​ងកាស​ក្ល៝ស​អ្វែស នហ៝​មា​ឆោង​ឆា​នទ្រែល ខាន់​ពាង់​មអាក​ងាន់ នទ្រែល​មា​គែស​នូយ្ស​នហ៝ម់​ល៝ង់​ដ៝ង់។ ៤៧ ខាន់​ពាង់​លែវ​ឞាល់​មព្រើ​រានេ​មា​កោរាញ​ឞ្រាស។ ទឹង​លែៈ​ផូង​ប៝ន​លាន​គឹត​ខាន់​ពាង់​ជេង​ឞូនុយ្ស​អ្វែស។ កោរាញ​យេឆូ ‡​ទែ​នត៝ប​តៃ​ឞូនុយ្ស​តា​មពោល​អី​នៃ​អាប់​នារ​ជឹត អី​ពាង់​លែៈ​រាក្លាយ្ស។

៣

ពេត្រោស ​នទ្រែល​យោហាន ​ជាន​ឞាស​ឞូនុយ្ស​រាវែន

១ គែស​ទូ​នារ​តា​ម៝ង​ពែ​កេង​មាង់​អី​ទី​ម៝ង​ឞូ​វៃ​ហាន់​មឞើស​ឆើម​នៃ ពេត្រោស ​នទ្រែល​យោហាន ​ហាន់​តា​ជ៝ង់​គូង​ញីស​ជាន​ឞ្រាស គៃ​មា​មឞើស​ឆើម​ដ៝ង់។* ២ តា​ឞោក​មពោង​ងគារ​ជ៝ង់​គូង​ញីស​ជាន​ឞ្រាស​រី តា​មពោង​នៃ​ឞូ​រាញា​លាស «មពោង​អ្វែស» តា​នៃ​គែស​ទូ​ហ្វេ​ឞូនុយ្ស​រាវែន។ ពាង់​រាវែន​នតើម​ឞើស​អ៝ស​ឞេ​ងាន់ អាប់​នារ​ឞូ​តូង​ពាង់​អ៝ន់​គុ​តា​នតុក​នៃ គៃ​មា​ក៝ប់​ទាន់​នទើ​ឞូ​អី​ហាន់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស​នៃ។ ៣ ត៝ត់​មា​ពាង់​ឆៃ​ពេត្រោស ​នទ្រែល​យោហាន ​ហាន់​លាប់​តា​ជ៝ង់​គូង​ញីស​ជាន​ឞ្រាស​នៃ ពាង់​ទាន់​នទើ​រ៝។ ៤ ពេត្រោស ​នទ្រែល​យោហាន ​នៃ ខាន់​ពាង់​អ្វាញ់​ជឹត​ពាង់​រី ជេសរី​ពេត្រោស ​លាស៖ “អ្វាញ់​ជឹត​ហេន​អ្យា!” ៥ ជេសរី​ពាង់​អ្វាញ់​ប្លីក​ជឹត​ខាន់​ពាង់​រី​រ៝ ពាង់​នអោន​លាស​ខាន់​ពាង់​អ៝ន់​ព្រាក់​មា​ពាង់។ ៦ យើន​មា​ពេត្រោស ​លាស​មា​ពាង់​កើត​នអា៖ “ព្រាក់​មាយ្ស​គ៝ប់​មោ​គែស​អោស យើន​មា​នទើ​អី​គ៝ប់​គែស​អ៝ន់​មា​មៃ​នៃ៖ យ៝រ​មា​នាវ​ទើយ*​កោរាញ​យេឆូ​ក្រីស ​អី​តាៈ​ឞើស​ប៝ន​នាឆារែត  មៃ​ទ៝ក់​ហាន់​ហ៝ម់!” ៧ ជេសរី​ពាង់​ញុប​តី​ឞើស​មា​ឞូនុយ្ស​រាវែន​នៃ តេក​អ៝ន់​ពាង់​ទ៝ក់។ ទោ​មា​មពាង​ជ៝ង់ នទ្រែល​មា​រាពាក់​ជ៝ង់​ពាង់​រី​ន៝ប់​រាក៝ក់​រ៝‌ ៨ ជេសរី​ពាង់​ទ៝ក់​នត្លោៈ​ដឺប​នហ៝​មា​នតើម​ឞ្រោៈ​រ៝។ ពាង់​លាប់​តា​ជ៝ង់​គូង​ញីស​ជាន​ឞ្រាស​រី នទ្រែល​មា​ឞារ​ហៃ​កោរាញ​អ៝ស​ម៝ន​នៃ។ ពាង់​ហាន់​ឞ្រោៈ ហាន់​នត្លោៈ​នត្លាង​រ៝ មឞូង​ពាង់​នហ៝​មា​រានេ​កោរាញ​ឞ្រាស​ដ៝ង់។ ៩ លែៈ​ផូង​ប៝ន​លាន​ឆៃ​ពាង់​ឞ្រោៈ នទ្រែល​មា​តាង់​ពាង់​រានេ​មា​កោរាញ​ឞ្រាស​ដ៝ង់។ ១០ ឞូ​នទ្រ៝ត់​ហីស​រាហ៝ល់ មោ​វ៝ត់​អោស​ម៝ស​នាវ​គែស​មា​ពាង់​អី​នៃ យ៝រ​លាស​ឞូ​នាល់​ពាង់​ងាន់​រ៝ ឞូនុយ្ស​អី​វៃ​គុ​ទាន់​នទើ​ឞូ​តា​ឞោក​មពោង​អ្វែស​នៃ​នើស។

ពេត្រោស ​ងើយ​តា​ជ៝ង់​គូង​ញីស​ជាន​ឞ្រាស

១១ ទោល​ឞូនុយ្ស​អី​នៃ​ហោម​គុ​ទាច់​ពេត្រោស  នទ្រែល​មា​យោហាន  លែៈ​ឞូនុយ្ស​តា​នៃ​នទ្រ៝ត់​ញហីស​ងាន់ ជេសរី​ញច្វាត់​រាន​តា​ខាន់​ពាង់​រី​ទាទេ​តា​នទ្រីង​រី អី​ឞូ​រាញា​លាស​«នទ្រីង​ឆាលោមោន »​រី។ ១២ ត៝ត់​មា​ពេត្រោស ​ឆៃ​កើត​នៃ ពាង់​លាស​មា​ផូង​ប៝ន​លាន​នៃ៖ “ហើយ​អ៝ស​នោ​ឞាល់​មពោល​អីឆ្រាអែល ! ម៝ស​នាវ​ខាន់​អៃ​មៃ​នទ្រ៝ត់​មា​នាវ​អ្យា? ម៝ស​នាវ​ខាន់​អៃ​មៃ​អ្វាញ់​ផ៝ង់​ជឹត​ហេន? ខាន់​អៃ​មៃ​នអោន​លាស​ហេន​ជាន​ឞាស​ឞូនុយ្ស​អ្យា​តាៈ​ឞើស​នាវ​ទើយ​ហេន​នើម​ឞើស មោ​លាស​តាៈ​ឞើស​ហេន​ឞ្លាវ​អ្យាត់​នាវ​កោរាញ​ឞ្រាស? មោ​អោស។ ១៣ កោរាញ​ឞ្រាស​អី​អាឞ្រាហាម់ អីឆាក់  នទ្រែល​មា​យាកោប ​វៃ​យើក​មឞាស ជេង​ឞ្រាស​អី​អូ​ចែ​ឞ៝ន់​កាល់​អែ​នើស ពាង់​នហាវ​កោរាញ​យេឆូ ​មា​ជាន​ឞាស​ឞូនុយ្ស​រាវែន​អី​នៃ​យ៝រ​មា​នាវ​ទើយ​កោរាញ​យេឆូ ​អី​ឞូនុយ្ស​ជាន​ការ​មា​ពាង់​នឹង។ តីស​មា​ផូង​កោរាញ​ខាន់​អៃ​មៃ​ញុប​ញជុន​ពាង់​តា​កោរាញ​ក្វ៝ង់​ពីលាត ​នើស គៃ​មា​ងខឹត​ពាង់។ ពីលាត ​អុច​មា​បើក​អោឞាល់ យើន​មា​ផូង​កោរាញ​ខាន់​អៃ​មៃ​រាលាច់​ឞើស​នាប់​ពីលាត ​លាស​មអារ់​លើយ​ពាង់។* ១៤ ខាន់​ពាង់​រាលាច់​មោ​គឹត​នាល់​ពាង់​អី​ក្ល៝ស​អ្វែស​អី​ឆ៝ង់។ តីស​មា​គែស​ទូ​ហ្វេ​ឞូនុយ្ស​ទោយ្ស​អី​វៃ​ងខឹត​ឞូ​នៃ ខាន់​ពាង់​ទាន់​មអើក​ច្រាវ។* ១៥ កោរាញ​ឞ្រាស​កើប​ខាន់​អៃ​មៃ​ជេង​ឞូនុយ្ស​ងខឹត​លើយ​កោរាញ​យេឆូ  អី​តើម​នាវ​រេស† យើន​មា​កោរាញ​ឞ្រាស​រាក្លាយ្ស​ពាង់​អ៝ន់​ទ៝ក់​រេស។ ហេន​អ្យា​ឞូនុយ្ស​តើម​មឞើស​នាវ​អី​នៃ។* ១៦ យ៝រ​មា​ហេន​ញឆីង​មា​កោរាញ​យេឆូ ពាង់​ជាន​អ៝ន់​ឞូនុយ្ស​អី​ខាន់​អៃ​មៃ​ឆៃ​អ្យា​ទឹង​គែស​មា​គែស​ឆ្វាន​ទាង់។ ឞូនុយ្ស​អី​នៃ​ខាន់​អៃ​មៃ​លែៈ​គឹត​នាល់​ជេស យ៝រ​នាវ​ញឆីង​មា​កោរាញ​យេឆូ  ទឹង​ឞាស​ពាង់​អី​លែៈ​ខាន់​អៃ​មៃ​ឆៃ​អ្យា។* ១៧ ហើយ​អ៝ស​នោ គ៝ប់​លែៈ​គឹត​ខាន់​អៃ​មៃ នទ្រែល​មា​ផូង​កោរាញ​ខាន់​អៃ​មៃ​ងខឹត​កោរាញ​យេឆូ ​នើស​មោ​អោស​គឹត​ឆាក់។ ១៨ លែៈ​នាវ​អី​ខាន់​អៃ​មៃ​ជាន​នៃ​ជេង​កោរាញ​ឞ្រាស​នើម​អ៝ន់​ហ៝ច​ងាន់ ជេង​ទី​ដាស​នាវ​ពាង់​លែៈ​ជេស​ងក៝ច​អ៝ន់​មា​លែៈ​ឞូនុយ្ស​នតើយ្ស​នាវ​ងើយ​ពាង់​កាល់​អែ​នើស ខាន់​ពាង់​ញចីស៖ ឞ្រាស​ក្រីស ​អី​ពាង់​លែៈ​ត៝ន​ញជុន​នើស អ្យាត់​មា​ទើន​នាវ​ជេរ​ជ៝ត់ នទ្រែល​មា​នាវ​ខឹត​រ៝។* ១៩ លាស​នទ្រី​អ៝ន់​ខាន់​អៃ​មៃ​រាគ៝ល់​ហ៝ម់​នូយ្ស​នហ៝ម់​អ្យើស ព្លឹ​ឆឹត​មា​កោរាញ​ឞ្រាស​ហ៝ម់ គៃ​មា​ពាង់​យោៈ​នអាច​មោ​ហោម​កើប​នាវ​តីស​ខាន់​អៃ​មៃ។* ២០ លាស​ខាន់​អៃ​មៃ​រាគ៝ល់​លើយ​នូយ្ស​នហ៝ម់​អ្យើស កោរាញ​ឞ្រាស​អ៝ន់​នាវ​ទាង់​មហែ​តា​នូយ្ស​នហ៝ម់​ខាន់​អៃ​មៃ។ កោរាញ​ឞ្រាស​ញជ្វាល់​ឞ្រាស​ក្រីស ​តា​នែស​នតូ​អ្យា កោរាញ​ឞ្រាស​លែៈ​កើយ្ស​ជេស​ពាង់ពាង់​អី​នៃ​កោរាញ​យេឆូ ។ ២១ អាបៃ​អ្យា​អ្យាត់​មា​កោរាញ​យេឆូ ​ហោម​គុ​តា​នតុក​កោរាញ​ឞ្រាស​តា​កាលើ​ត្រោក នហ៝​មា​ត៝ត់​កោរាញ​ឞ្រាស​ងក្រា​តៃ​ទឹង​លែៈ​នទើ​ពាង់​លែៈ​ជេស​ញជេង​នើស កើត​នាវ​ពាង់​លែៈ​ដាៈ​មា​ឞូនុយ្ស​នតើយ្ស​នាវ​ងើយ​ពាង់​កាល់​អែ​នើស​មឞើស​មា​ផូង​អូ​ចែ​ខាន់​អៃ​មៃ។* ២២ មោឆេ ​កាល់​អែ​នើស លែៈ​ញចីស​មា​ឞ្រាស​ក្រីស ​កើត​នអា៖ «កោរាញ​ឞ្រាស​អី​ឞ្រាស​ខាន់​អៃ​មៃ​យើក​មឞាស ជឹត​នាប់​តៃ​ពាង់​អ៝ន់​គែស​ទូ​ហ្វេ​ជឹត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​តឹម​ឞាន​មា​គ៝ប់ ពាង់​អ៝ស​នោ​ខាន់​អៃ​មៃ។ អ៝ន់​ខាន់​អៃ​មៃ​អ្យាត់​លែៈ​នាវ​ពាង់​មឞើស។ ២៣ ឞូ​ម៝ស​អី​មោ​អ្យាត់​នាវ​ពាង់​អី​នៃ ពាង់​ងគ្រ៝ស​លើយ​ឞូនុយ្ស​អី​នៃ​ឞើស​ផូង​អីឆ្រាអែល ​អី​ប៝ន​លាន​ពាង់​នើម»†។ ២៤ ទឹង​លែៈ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស នតើម​ឞើស​ឆាម់មោអែល  ខាន់​ពាង់​ងក៝ច​ល៝រ​លែៈ​នទើ​អី​លែៈ​គែស​តា​រានោក​អាបៃ​អ្យា។ ២៥ ទឹង​លែៈ​នាវ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​ត៝ន នទើ​អី​នៃ​ត៝ន​មា​ខាន់​អៃ​មៃ​ដ៝ង់។ ជេសរី​នាវ​តឹម​រាង្លាប់​កោរាញ​ឞ្រាស​នទ្រែល​អូ​ចែ​ខាន់​អៃ​មៃ​នើស ពាង់​ហោម​តឹម​រាង្លាប់​នទ្រែល​ខាន់​អៃ​មៃ​ដ៝ង់​នោក​ពាង់​មឞើស​មា​អាឞ្រាហាម់ ​នើស៖ «ទឹង​លែៈ​រានាក់​វ៝ល់​តា​នែស​នតូ​អ្យា គ៝ប់​អ៝ន់​គែស​ជេង​តាៈ​ឞើស​រាន៝យ​ទែស​មៃ»†។* ២៦ កើត​នទ្រី​កោរាញ​ឞ្រាស​ញជ្វាល់​កោរាញ​យេឆូ ​តា​នែស​នតូ​អ្យា គៃ​មា​អ៝ន់​នាវ​គែស​ជេង​មា​ខាន់​អៃ​មៃ អុច​កើល​ខាន់​អៃ​មៃ​ឞាស​ជាន​នទើ​អ្យើស អ៝ន់​ខាន់​អៃ​មៃ​ឞ្លាវ​ជាន​នទើ​អី​ពាង់​អុច​ច្រាវ។ ពាង់​ញជ្វាល់​កោរាញ​យេឆូ ​អី​ក៝ន​ពាង់​នើម​អ៝ន់​មា​ខាន់​អៃ​មៃ​អី​ផូង​អីឆ្រាអែល ​ល៝រ”។ នទ្រី​នាវ​ពេត្រោស ​មឞើស​មា​ខាន់​ពាង់​តា​នៃ។

៤

ពេត្រោស ​នទ្រែល​យោហាន  គុ​ឞើស​នាប់​មពោល​កោរាញ​ឞ្រី​យូដា 

១ ទោល​ពេត្រោស ​នទ្រែល​យោហាន ​ហោម​អែ​ងើយ​មា​ផូង​ប៝ន​លាន ជេសរី​គែស​មពោល​កោរាញ​ជាន​ឞ្រាស មពោល​ឆាដោឆី * នទ្រែល​មា​អី​កោរាញ​តាហែន​ញីស​ជាន​ឞ្រាស​ហាន់​ត៝ត់​តា​នៃ។ ២ ខាន់​ពាង់​ជី​នូយ្ស​ហោ​ងាន់​មា​ឞារ​ហៃ​កោរាញ​អ៝ស​ម៝ន​នៃ ឆៃ​ខាន់​ពាង់​នតុម​នតី​ផូង​ប៝ន​លាន​មា​ឞ្រាស​យេឆូ ​មឞើស​មា​ឞូ​លាស៖ ឞូនុយ្ស​ខឹត​ហោម​ទ៝ក់​រេស​ដ៝ង់​យ៝រ​មា​លែៈ​គែស​ឞ្រាស​យេឆូ ​ខឹត​ទ៝ក់​រេស។* ៣ ជេសរី​ខាន់​ពាង់​ញុប​ឞារ​ហៃ​កោរាញ​អ៝ស​ម៝ន​នៃ​ក្រុង​តា​ត្រោម​នទ្រូង​ទូ​នាង់​រាអាង យ៝រ​លាស​នោក​នៃ​ឞ្រី​លែៈ​អុច​ង៝​មោ​ហោម​អោស​ឞ្លាវ​ផាត​ទោយ្ស។ ៤ យើន​មា​អ៝ក់​ងាន់​ឞូ​ឆឹត​ញឆីង​មា​ឞ្រាស​យេឆូ  ឞូនុយ្ស​អី​តាង់​នាវ​កោរាញ​អ៝ស​ម៝ន​ងើយ​នៃ។ ឞូនុយ្ស​អី​ញឆីង​មា​ឞ្រាស​យេឆូ ​អាបៃ​អ្យា ទឹង​លែៈ​ឞូ​ក្លោ​ក្លាប់​លាស​គែស ៥០០០ នុយ្ស ជេសរី​គែស​ឞូ​អូរ​ក៝ន​ឆែ​ដ៝ង់។

៥ ត៝ត់​អោយ​តៃ​រី គែស​មពោល​កោរាញ​ជាន​ឞ្រាស ផូង​នើម​នតី​នាវ​វៃ​ផូង​អីឆ្រាអែល  នទ្រែល​មា​មពោល​កោរាញ​អាបាៈ​អេង​ជឹត ខាន់​ពាង់​វាច់​រាបុន​ទូ​នតុក​តា​ប៝ន​យេរូឆាលឹម ។* ៦ តា​នៃ​គែស​កោរាញ​ជាន​ឞ្រាស​រាញា​អានាស  រាញា​កៃផាស  រាញា​យោហាន  រាញា​អាលេកឆាន់ត្រុស † នទ្រែល​មា​លែៈ​រានាក់​វ៝ល់​មពោល​កោរាញ​ជាន​ឞ្រាស​លាប់​រាបុន​នទ្រែល​តា​រី​ដ៝ង់។ ៧ ខាន់​ពាង់​ដាៈ​ឞូ​លែវ​ឞារ​ហៃ​កោរាញ​អ៝ស​ម៝ន​នៃ​គុ​តា​ងក្លាង​ងគូល​រី ជេសរី​អោប​ខាន់​ពាង់៖ “ឞើស​តាៈ​នាវ​ទើយ​ខាន់​មៃ​ជាន​ការ​អី​នៃ​មេស? ឞូ​ម៝ស​អ៝ន់​ខាន់​មៃ​ជាន​ការ​អី​នៃ?”*

៨ ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពេត្រោស  អ៝ន់​ពាង់​ងើយ​កើត​នអា៖ “ទាន់​កោស​មឞាស​មា​កោរាញ​ឞ្រី​យូដា  នទ្រែល​មា​ទឹង​លែៈ​មពោល​កោរាញ​អេង​ជឹត។* ៩ នារ​អ្យា​ខាន់​មៃ​អោប​ហេន​មា​នទើ​អ្វែស​ហេន​ជាន​មា​ទូ​ហ្វេ​ឞូនុយ្ស​រាវែន​អ្យា​ឞើស​តាៈ​នាវ​ទើយ។ ១០ ទាន់​មា​ខាន់​មៃ នទ្រែល​មា​ទឹង​លែៈ​ប៝ន​លាន​ផូង​អីឆ្រាអែល ​អ៝ន់​គឹត​មា​នាវ​អ្យា៖ ឞូ​ក្លោ​អី​ទ៝ក់​ឞើស​នាប់​ខាន់​មៃ​អ្យា​ពាង់​គែស​អ្វែស​ឆាក់​ជាន់ នាវ​ទើយ​អី​នៃ​តាៈ​ឞើស​កោរាញ​យេឆូ​ក្រីស ​ប៝ន​នាឆារែត  អី​ខាន់​មៃ​លែៈ​ងខឹត​តា​ឆី​តឹម​រាកាង់​នើស យើន​មា​កោរាញ​ឞ្រាស​រាក្លាយ្ស​អ៝ន់​ពាង់​ទ៝ក់​រេស​ដ៝ង់។* ១១ តា​នាវ​កោរាញ​ឞ្រាស​ងើយ​លែៈ​គែស​ញចីស​កើត​នអា៖

«លុ​ឞ្ល៝ន​ង្វាយ​អឹ​អី​ខាន់​មៃ​អី​ឞូនុយ្ស​ឞ្លាវ​ជាន​ជៃ​លែៈ​មអារ់​លើយ‌

យើន​មា​លុ​ឞ្ល៝ន​អី​នៃ​ជេង​លុ​ឞ្ល៝ន​ទុត​ន៝ប់​ខ្លៃ​រាលាវ​ឞូ​ច្រាវ​មា​ជាន​ជៃ»†។ កោរាញ​យេឆូ ​ជេង​លុ​ឞ្ល៝ន​អី​នៃ ជេសរី​ខាន់​មៃ​ជេង​ឞូនុយ្ស​ឞ្លាវ​ជាន​ជៃ​អី​នៃ។

១២ មោ​ហោម​អោស​គែស​ឞូនុយ្ស​អេង​ជឹត​មា​ទើយ​រាក្លាយ្ស​ឞូនុយ្ស​តា​នែស​នតូ​អ្យា មោ​ហោម​អោស​គែស​ឞូនុយ្ស​អេង​ជឹត​កោរាញ​ឞ្រាស​អ៝ន់​មា​ឞូនុយ្ស​គៃ​មា​រាក្លាយ្ស​ឞ៝ន់”។*

១៣ ឆៃ​ពេត្រោស ​នទ្រែល​យោហាន ​គែស​នូយ្ស​នហ៝ម់​ឞាញ់​ងើយ​កើត​នៃ ខាន់​ពាង់​មោ​វ៝ត់​អោស​នទ្រ៝ត់​ហីស​រាហ៝ល់​តា​នូយ្ស​នហ៝ម់​ងាន់ យ៝រ​លាស​ឞូ​គឹត​ឞារ​ហៃ​ខាន់​ពាង់​នៃ​ជេង​ឞូនុយ្ស​ប៝ន​លាន​ទើម មោ​អោស​ព្រ៝ត​លាប់​នតី។ យើន​មា​ឞូ​គឹត​ខាន់​ពាង់​នើស​វៃ​គុ​នទ្រែល​ឞ្រាស​យេឆូ ។ ១៤ ឞូ​ជ៝យ​នាវ​មា​អើស​មោ​ហោម​គែស​អោស យ៝រ​លាស​ឆៃ​ឞូនុយ្ស​រាវែន​អី​លែៈ​ឞាស​រី​នើស​ទ៝ក់​នទ្រែល​តា​រី​ដ៝ង់។* ១៥ ជេសរី​ឞូ​ដាៈ​ខាន់​ពាង់​ពែ​នុយ្ស​នៃ​លោស​ឞើស​នតុក​ផាត​ទោយ្ស​នៃ​ទូ​នទ៝ម់ គៃ​មា​តឹម​ញច្រាៈ​នាវ។ ១៦ ផូង​កោរាញ​អី​នៃ​លាស​កើត​នអា៖ “មើម​ឞ៝ន់​ជាន​មា​ឞារ​ហៃ​ឞូនុយ្ស​នៃ? ទឹង​លែៈ​ប៝ន​លាន​តា​ប៝ន​យេរូឆាលឹម ​អ្យា​លែៈ​ឞូ​គឹត​នហេល​ងាន់​នាវ​ខ្លៃ​ខាន់​ពាង់​ជាន​នៃ​លែៈ​នាវ​ងាន់ ឞ៝ន់​មោ​ហោម​អោស​ទើយ​រាលាច់​ដ៝ង់។ ១៧ គៃ​មា​លើយ​អ៝ន់​នាវ​អ្យា​តាង់​ត៝ត់​មា​ឞូនុយ្ស​អា​អេង​ដ៝ង់ លាស​នទ្រី​អ៝ន់​ឞ៝ន់​ឞ្វៃ​មឞ្រាម​លើយ​ហោម​អ៝ន់​ខាន់​ពាង់​មឞើស​មា​យេឆូ ​នៃ​ជឹត”។ ១៨ ជេសរី​ក្វាល់​ឞារ​ហៃ​ខាន់​ពាង់​នៃ​លាប់ ឞ្វៃ​មោ​អ៝ន់​ខាន់​ពាង់​មឞើស​ងក៝ច នតុម​នតី​ឞូ​មា​ឞ្រាស​យេឆូ  ឞ្វៃ​ទុត​ហោ​រ៝។ ១៩ ជេសរី​ពេត្រោស ​នទ្រែល​យោហាន ​អើស​មា​ខាន់​ពាង់៖ “ល៝ង់​ខាន់​មៃ​មឹន​ហែស ម៝ស​នាវ​អី​ទី​តា​នាប់​មាត់​កោរាញ​ឞ្រាស៖ អ៝ន់​ហេន​អ្យាត់​តឹង​នាវ​ខាន់​មៃ មោ​លាស​អ្យាត់​តឹង​នាវ​កោរាញ​ឞ្រាស?* ២០ ហេន​មោ​ឞ្លាវ​អោស​គុ​អ្យាត់​ឆាក់​ហ៝ៈ​នាវ​អី​ហេន​ឆៃ​ហេន​តាង់​នៃ”។* ២១ ឞូ​ជ៝យ​នាវ​មា​តេៈ​ទោយ្ស​មោ​ឆៃ​អោស យ៝រ​លាស​លែៈ​ប៝ន​លាន​អី​គុ​តា​រី​រានេ​កោរាញ​ឞ្រាស​ទាទេ​យ៝រ​មា​ឆៃ​នាវ​អី​នៃ។ ឞូ​ក្លាច​ផូង​ប៝ន​លាន​ជាន​នាវ​អុស​អាស កើត​នទ្រី​ឞូ​ទែ​ឞ្វៃ​មឞ្រាម​ខាន់​ពាង់​ទូ​តឹ​ជឹត​ទើម ជេសរី​បើក​អ៝ន់​ឆឹត។ ២២ ឞូនុយ្ស​អី​ឞាស​យ៝រ​មា​នាវ​ទើយ​លែៈ​នាវ​នៃ ពាង់​លែៈ​រាលាវ ៤០ នាម់។

ផូង​ញឆីង​មឞើស​ឆើម​មា​នាវ​ឞាញ់

២៣ ជេស​ឞូ​បើក​ខាន់​ពាង់​នៃ ពេត្រោស ​នទ្រែល​យោហាន  ហាន់​ម៝ប់​តា​មពោល​ខាន់​ពាង់​នើម មឞើស​ងក៝ច​អី​នាវ​មពោល​កោរាញ​ជាន​ឞ្រាស នទ្រែល​មា​ផូង​កោរាញ​អេង​ជឹត​អី​ឞ្វៃ​ខាន់​ពាង់​រី​នើស។ ២៤ ជេស​មពោល​ខាន់​ពាង់​តាង់​កើត​នៃ ខាន់​ពាង់​មឞើស​ឆើម​ក្វាល់​កោរាញ​ឞ្រាស​ទ្រើវ​ទូ​នតោរ​នាវ៖ “ហើយ​កោរាញ​ឞ្រាស មៃ​នើម​ញជេង​ត្រោក ញជេង​នែស​នតូ ញជេង​ទាក​វាច់​ទាក​វារ់ នទ្រែល​មា​ទឹង​លែៈ​នទើ​អី​គុ​តា​នៃ​ដ៝ង់។ ២៥ លែៈ​មៃ​ងើយ​មា​ឞ្រាស​ហ្វេង​អ្វែស​អី​ក្ល៝ស​អ្វែស​តា​កាដាច់​ដាវីត ​ហេន​កាល់​អែ​នើស​ជេង​ឞូនុយ្ស​ជាន​ការ​មា​មៃមៃ​លាស​អ៝ន់​ពាង់​ញចីស​កើត​នអា៖

«មើម​ទឹង​ផូង​អី​មោ​ទី​ផូង​អីឆ្រាអែល  ឞូ​ជី​នូយ្ស​ទុត​ហោ?

មើម​ទឹង​ផូង​អី​នៃ​អុច​តឹម​លើស​មា​នទើ​កោរាញ​ឞ្រាស​លែៈ​អុច? ខាន់​ពាង់​មោ​អោស​ឞ្លាវ​ជាន​មា​នទើ​អី​នៃ។

២៦ មពោល​កាដាច់​តា​នែស​នតូ​អ្យា‌

នទ្រែល​មា​មពោល​កោរាញ‌

ឞូ​តឹម​ទី​នាវ​តឹម​រាទ៝ង់​ដាស​កោរាញ​ឞ្រាស នទ្រែល​មា​ដាស​ឞ្រាស​ក្រីស ​អី​លែៈ​កោរាញ​ឞ្រាស​នើម​កើយ្ស​មា​ជេង​កោរាញ»†។

២៧ នហេល​នានេៈ​ងាន់​តា​ប៝ន​អ្យា កាដាច់​ហេរោត  នទ្រែល​មា​កោរាញ​ក្វ៝ង់​ពុនតេស-​ពីលាត  នអ៝ប់​មា​មពោល​មោ​ទី​ផូង​អីឆ្រាអែល  នទ្រែល​មា​មពោល​ប៝ន​លាន​ផូង​អីឆ្រាអែល  នោក​នៃ​នើស​ខាន់​ពាង់​តឹម​ទី​នាវ គៃ​មា​ងខឹត​កោរាញ​យេឆូ  អី​ឞូនុយ្ស​ក្ល៝ស​អ្វែស​ជាន​ការ​មា​មៃ អី​មៃ​លែៈ​កើយ្ស​អ៝ន់​ជេង​ឞ្រាស​ក្រីស ។* ២៨ មៃ​គែស​នាវ​ទើយ​មា​ខាន់​ពាង់​ទឹង​លែៈ នទ្រី​ខាន់​ពាង់​អី​នៃ​លែវ​ឞាល់​ជាន​កើត​លែៈ​នទើ​អី​មៃ​លែៈ​អុច​ខាន់​ពាង់​ជាន​ឞើស​កាល់​អែ​នើស​ទើម។ ២៩ អាបៃ​អ្យា ហើយ​កោរាញ​ឞ្រាស ទាន់​មៃ​អ្វាញ់​លែៈ​នាវ​ឞូ​មឞ្រាម​នៃ ជេសរី​ទាន់​មៃ​អ៝ន់​មា​ហេន​អី​ឞូនុយ្ស​ជាន​ការ​មា​មៃ អ៝ន់​ហេន​នូយ្ស​នហ៝ម់​ឞាញ់​មឞើស​ងក៝ច​នាវ​មៃ​ងើយ។* ៣០ ទាន់​មៃ​ញហើ​នាវ​ទើយ​មៃ​អ៝ន់​ហេន​ជាន​ឞាស​នាវ​ជី​ឞូ នទ្រែល​មា​អ៝ន់​ហេន​ជាន​នទើ​លែៈ​នាវ​អេងៗ។ ទាន់​មៃ​ជាន​នទើ​អី​នៃ​យ៝រ​មា​កោរាញ​យេឆូ ​អី​ឞូនុយ្ស​ក្ល៝ស​អ្វែស​ជាន​ការ​មា​មៃ​បាបើ”។ ៣១ លោច​ជេស​នាវ​ខាន់​ពាង់​មឞើស​ឆើម​រី តា​ជៃ​ខាន់​ពាង់​គុ​រាបុន​នៃ​គែស​ងគើ នហ៝​មា​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​ពាង់​ទាទេ​ងាន់។ ជេសរី​ខាន់​ពាង់​គែស​នូយ្ស​នហ៝ម់​ឞាញ់​ងាន់ គៃ​មា​មឞើស​ងក៝ច​នាវ​កោរាញ​ឞ្រាស។*

ផូង​ញឆីង​តឹម​ពាៈ​ទ្រាប់​នទើ​ខាន់​ពាង់​នើម

៣២ ជេសរី​ទឹង​លែៈ​ផូង​ញឆីង ខាន់​ពាង់​គែស​នូយ្ស​នហ៝ម់​នាវ​មឹន​ទូ​នតោរ​នាវ​ទើម មោ​គែស​អោស​ទូ​ហ្វេ​ឞូនុយ្ស​អ្វាញ់​ទ្រាប់​នទើ​ពាង់​គែស ព្រាប់​ទ៝ង់​មា​ឆាក់​ពាង់​នើម​ទើម។ ខាន់​ពាង់​ឆ៝ៈ​លែៈ​ទ្រាប់​នទើ​គែស​នៃ​ទ៝ង់​នទ្រែល​ទាទេ។* ៣៣ មពោល​កោរាញ​អ៝ស​ម៝ន​គែស​នាវ​ឞ្រាស​ងាន់ ខាន់​ពាង់​លែវ​ឞាល់​មឞើស​ងក៝ច​ឞ្រាស​យេឆូ ​ទ៝ក់​រេស។ កោរាញ​ឞ្រាស​អ៝ន់​នាវ​អ្វែស​លាង់​អ៝ក់​ងាន់​មា​ខាន់​ពាង់។* ៣៤ លែៈ​មពោល​អី​នៃ​មោ​គែស​អោស​ទូ​ហ្វេ​គុ​អ៝ត់​ជី​ង៝ត យ៝រ​លាស​ឞូ​ម៝ស​អី​គែស​នែស គែស​ជៃ ខាន់​ពាង់​តាច់​លើយ ជេសរី​លែវ​ព្រាក់​អី​នៃ ៣៥ អ៝ន់​តា​មពោល​កោរាញ​អ៝ស​ម៝ន​រី។ ផូង​ញឆីង​ឆ៝ៈ​ព្រាក់​អី​នៃ​តឹម​ពាៈ​ម៝ស​នទើ​ខាន់​ពាង់​មោ​គែស​មោ​ត៝ង់។ ៣៦ គែស​ទូ​ហ្វេ​ឞូ​ក្លោ​រាញា​យោឆែប  មពោល​លេវី  តាៈ​ឞើស​គោល​ទាក​កីព្រ៝ស  មពោល​កោរាញ​អ៝ស​ម៝ន​រាញា​ពាង់​បារនាបាស  រាញា​អី​នៃ​គែស​នាវ​ខ្លៃ​លាស «ឞូនុយ្ស​កើល​ឞ៝ញ​លែង​ឞូ»។* ៣៧ ពាង់​អី​នៃ​គែស​នែស​ដ៝ង់ ជេសរី​ពាង់​តាច់​នែស​ពាង់​នើម ឆ៝ៈ​ព្រាក់​អ៝ន់​តា​មពោល​កោរាញ​អ៝ស​ម៝ន​រី។

៥

អានានេស  នទ្រែល​អូរ​ពាង់​ឆាផីរា 

១ ជេសរី​គែស​ទូ​ហ្វេ​ឞូ​ក្លោ​រាញា​អានានេស  អី​អូរ​ពាង់​រាញា​ឆាផីរា  ឞារ​ហៃ​ខាន់​ពាង់​នៃ​តាច់​នែស​ខាន់​ពាង់​នើម​ដ៝ង់។* ២ ជេស​តឹម​ញច្រាៈ​នទ្រែល​អូរ​ពាង់​នើម ខាន់​ពាង់​ឆ៝ៈ​ព្រាក់​រាន៝ស​ខ្លៃ​នែស​នៃ​ព្រាប់​អ៝ន់​មា​ខាន់​ពាង់​នើម​បាៈ ព្រាក់​អី​ហោម​រី​អានានេស ​ហាន់​អ៝ន់​តា​មពោល​កោរាញ​អ៝ស​ម៝ន។ ៣ ពាង់​ត៝ត់​តា​នៃ ពេត្រោស ​លាស​ពាង់៖ “ហើយ​អានានេស ! មើម​ទឹង​ឆាតាង់ ​អី​កោរាញ​មពោល​ឞ្រាស​អ្យើស​ញឆុក​នូយ្ស​នហ៝ម់​មៃ​ហោ​ងាន់ ទឹង​មៃ​មរោស​ឞ្រាស​ហ្វេង​អ្វែស​អី​ក្ល៝ស​អ្វែស? មៃ​លាស​មៃ​អ៝ន់​ព្រាក់​តាច់​នែស​អី​នៃ​ទឹង​លែៈ តីស​មា​មៃ​លែៈ​ឆ៝ៈ​ព្រាក់​អី​នៃ​ព្រាប់​មា​មៃ​នើម​បាៈ។ ៤ ឞើស​នតើម​នែស​អី​នៃ​ជេង​នែស​មៃ​នើម​ងាន់​បាស? ត៝ត់​មា​លែៈ​ជេស​តាច់ ព្រាក់​អី​គែស​នៃ​ហោម​ទាស​មៃ​នើម​មា​អុច​ទ៝ង់​ដ៝ង់។ តីស​មា​មើម​ទឹង​មៃ​គែស​នាវ​មឹន​អុច​មរោស​កើត​នៃ​ច្រាវ? អ្យា​មោ​គែស​អោស​មរោស​មា​ឞូនុយ្ស​ទើម ជេង​មរោស​មា​កោរាញ​ឞ្រាស​ដ៝ង់”។* ៥ ត៝ត់​អានានេស ​តាង់​នាវ​នៃ ពាង់​ចោត​ខឹត​នទាល​រ៝។ លែៈ​ឞូនុយ្ស​អី​តាង់​នាវ​អ្យា ឞូ​ក្លាច​ហោ​ងាន់។ ៦ ជេសរី​មពោល​ឞូ​ក្លោ​នទាម់​ពូត​ញជ៝រ​ឞូនុយ្ស​ខឹត​នៃ តូង​លែវ​ត៝ប់​អា​មោច​រី។ ៧ ក្លាប់​លាស​គែស​ពែ​ម៝ង​ឞើស​កើយ​នៃ អី​អូរ​អានានេស ​ហាន់​ត៝ត់​តា​នៃ​ដ៝ង់ ពាង់​មោ​គឹត​អោស​នោនាវ​អី​លែៈ​គែស​នៃ។ ៨ ជេសរី​ពេត្រោស ​អោប​ពាង់៖ “ល៝ង់​អៃ​មឞើស​មា​គ៝ប់ ឆាយ​អៃ​នទ្រែល​អៃ តាច់​នែស​នើស​គែស​ទូ​អ្យា​ងាន់​បាស?” ពាង់​អើស៖ “អើ! គែស​ទូ​អ្យា​ងាន់”។ ៩ ពេត្រោស ​លាស​មា​ពាង់៖ “មើម​ទឹង​ខាន់​អៃ​តឹម​ទី​ទូ​នតោរ​នាវ រាល៝ង​ឞ្រាស​ហ្វេង​អ្វែស​កោរាញ​ឞ្រាស​កើត​នៃ? អ្វាញ់​នៃ! ឞូនុយ្ស​អី​ត៝ប់​ឆាយ​អៃ​លែៈ​ឆឹត​ត៝ត់​តា​ឞោក​មពោង​នៃ ជឹត​នៃ​ឞូ​តូង​អៃ​លែវ​ត៝ប់​អា​រី​ដ៝ង់*”។ ១០ ជេសរី​ពាង់​ចោត​ខឹត​កេង​ជ៝ង់​ពេត្រោស ​រី​រ៝។ ត៝ត់​មពោល​ឞូ​ក្លោ​នទាម់​ឞើស​រី​លាប់​ឆៃ​ឞូ​អូរ​នៃ​ខឹត​តា​រី ខាន់​ពាង់​លែវ​ឞាល់​តូង​ត៝ប់​កេង​មោច​អី​ឆាយ​រី​ដ៝ង់។ ១១ ទឹង​លែៈ​ឞូនុយ្ស​អី​ញឆីង​មា​ឞ្រាស​យេឆូ  នទ្រែល​មា​លែៈ​ឞូនុយ្ស​អី​តាង់​លឺ​នាវ​អី​នៃ ក្លាច​ទុត​ហោ​ងាន់។

មពោល​កោរាញ​អ៝ស​ម៝ន​ញហើ​នាវ​ទើយ​អេងៗ

១២ តា​នោក​នៃ​មពោល​កោរាញ​អ៝ស​ម៝ន​ជាន​នាវ​មឞេន​លែៈ​នាវ​ងាន់​អ៝ក់​អ៝ន់​មា​ផូង​ប៝ន​លាន។ ទឹង​លែៈ​ផូង​ញឆីង ខាន់​ពាង់​តឹម​ទី​ទូ​នតោរ​នាវ​គុ​រាបុន​តា​នទ្រីង​ឆាលោមោន ​រី។* ១៣ ផូង​អី​មោ​ញឆីង​មោ​អោស​ឞាញ់​ទាស​មា​ហាន់​លាប់​នទ្រែល​តា​ខាន់​ពាង់​រី យើន​មា​ផូង​អី​នៃ​រានេ​មា​ខាន់​ពាង់​ទាទេ​ងាន់។ ១៤ ល៝ង់​ឞូនុយ្ស​ឆឹត​ញឆីង​មា​ឞ្រាស​យេឆូ ​លើ​មា​អ៝ក់​លើ​មា​អ៝ក់ នអ៝ប់​មា​ឞូ​អូរ​នអ៝ប់​មា​ឞូ​ក្លោ​ងាន់។ ១៥ ជេស​ឆៃ​ជេស​តាង់​លែៈ​នាវ​មពោល​កោរាញ​អ៝ស​ម៝ន​ជាន​នើស កើត​នទ្រី​ទឹង​ឞូ​តូង​ឞូនុយ្ស​គែស​នាវ​ជី​អេងៗ​អ៝ន់​ឞិច​តា​គ្រែ តា​មឞេល​រ៝ៈ​មែង​ត្រ៝ង​រី។ លាស​ពេត្រោស ​ហាន់​គ្លាត់​រ៝ៈ​នៃ ឆើម​មា​គែស​គូយ​ពាង់​អែង​មា​នហ៝ម់​តា​មពោល​ឞូនុយ្ស​ជី​រី គៃ​មា​ឞាស​នាវ​ជី​ខាន់​ពាង់​រី។* ១៦ គែស​អ៝ក់​ដ៝ង់​ឞូនុយ្ស​ហាន់​តា​នៃ ខាន់​ពាង់​ហាន់​តាៈ​ឞើស​ប៝ន​ជេៈៗ​អី​ទាច់​មា​ប៝ន​យេរូឆាលឹម ​នៃ ខាន់​ពាង់​តូង​ឞូនុយ្ស​គែស​នាវ​ជី​ក្វែត លែវ​ឞូនុយ្ស​គែស​នាវ​ជេរ​ជ៝ត់​យ៝រ​មា​ឞ្រាស​អ្យើស លែៈ​មពោល​អី​នៃ​ឞាស​ទាទេ។

ឞូ​ជាន​ជេរ​មា​មពោល​កោរាញ​អ៝ស​ម៝ន

១៧ នោក​នៃ​កោរាញ​ជាន​ឞ្រាស​ទុត​ក្វ៝ង់ នទ្រែល​មា​ទឹង​លែៈ​មពោល​អី​គុ​នទ្រែល​ពាង់​នៃ​ជេង​មពោល​ឆាដោឆី  ខាន់​ពាង់​តឹម​មោ​នាច​ហោ​ងាន់ យ៝រ​មា​គែស​ផូង​ប៝ន​លាន​អ៝ក់​តឹង​មពោល​កោរាញ​អ៝ស​ម៝ន‌* ១៨ ជេសរី​ញុប​មពោល​អី​នៃ​ក្រុង​តា​ត្រោម​នទ្រូង។ ១៩ នោក​មាង់​រី គែស​ទូ​ហ្វេ​តោង​ពារ់​តាៈ​ឞើស​កោរាញ​ឞ្រាស ហាន់​ពើក​មពោង​នទ្រូង​នៃ អ៝ន់​មពោល​កោរាញ​អ៝ស​ម៝ន​លោស​នហ៝​មា​លាស​មា​ខាន់​ពាង់៖* ២០ “ហាន់​ខាន់​មៃ​ឞ្រោៈ​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស​រី ជេសរី​ងក៝ច​មា​ផូង​ប៝ន​លាន ទឹង​លែៈ​នាវ​មើម​ទឹង​កោរាញ​ឞ្រាស​អ៝ន់​នាវ​រេស​នហ៝​រ៝​មា​ខាន់​ពាង់”។ ២១ ជេស​តាង់​នាវ​តោង​ពារ់​លាស​កើត​នៃ ខាន់​ពាង់​លែវ​ឞាល់​ហាន់​តា​ជ៝ង់​គូង​ញីស​ជាន​ឞ្រាស​អើម​អោយ នតី​ផូង​ប៝ន​លាន​តា​នៃ។

ជេសរី​កោរាញ​ជាន​ឞ្រាស​ទុត​ក្វ៝ង់ នទ្រែល​មា​ទឹង​លែៈ​មពោល​អី​គុ​នទ្រែល​ពាង់​នៃ ក្វាល់​រាគូម​មពោល​កោរាញ​ជាន​ការ​តា​ឞ្រី​យូដា ​ទឹង​លែៈ​វាច់​គូម​ទាទេ ជេសរី​ដាៈ​ឞូ​លែវ​មពោល​កោរាញ​អ៝ស​ម៝ន​ឞើស​ត្រោម​នទ្រូង​រី​ហាន់​តា​នៃ។ ២២ ឞូ​ហាន់​ត៝ត់​តា​ត្រោម​នទ្រូង​រី អ្វាញ់​កោរាញ​អ៝ស​ម៝ន​តា​រី​មោ​ហោម​ឆៃ​អោស ជេសរី​ព្លឹ​ឞើស​រី​មឞើស​មា​ទឹង​លែៈ​មពោល​កោរាញ​ជាន​ការ​ឞ្រី​យូដា ​រី​លាស៖ ២៣ “ត៝ត់​តា​នទ្រូង​រី ហេន​ឆៃ​មពោង​ហោម​អែ​នតឹល​កើត​អើម មពោល​តាហែន​ហោម​គុ​អ្វាញ់​ឞើស​ទីស​រី​ដ៝ង់ តីស​មា​ត៝ត់​ពើក​មពោង​អ្វាញ់​មោ​ហោម​អោស​ឆៃ​ទូ​ហ្វេ​ឞូនុយ្ស​តា​ត្រោម​នទ្រូង​រី”។ ២៤ ត៝ត់​មា​តាង់​នាវ​នៃ កោរាញ​តាហែន​ញីស​ជាន​ឞ្រាស នទ្រែល​មា​មពោល​កោរាញ​ជាន​ឞ្រាស ខាន់​ពាង់​មោ​ហោម​ឞ្លាវ​មឹន​អោស​មា​មពោល​កោរាញ​អ៝ស​ម៝ន នទ្រែល​មា​នាវ​អី​នៃ។ ២៥ ជេសរី​គែស​ទូ​ហ្វេ​ឞូនុយ្ស​ត៝ត់​តា​រី ពាង់​មឞើស៖ “ឞូនុយ្ស​អី​ខាន់​មៃ​ក្រុង​នើស​គុ​តា​រី ខាន់​ពាង់​គុ​នតី​ឞូ​តា​ជ៝ង់​គូង​ញីស​ជាន​ឞ្រាស​រី”។ ២៦ ជេសរី​កោរាញ​តាហែន​អី​នៃ លែវ​តាហែន†​ញីស​ជាន​ឞ្រាស​ហាន់​ញុប​មពោល​កោរាញ​អ៝ស​ម៝ន​ឞើស​អា​រី យើន​មា​ខាន់​ពាង់​មោ​អោស​ពុ​មឞាង​មពោល​កោរាញ​អ៝ស​ម៝ន​នៃ យ៝រ​លាស​ក្លាច​ផូង​ប៝ន​លាន​នតុប​ខាន់​ពាង់​មា​លុ។*

២៧ ត៝ត់​តា​នតុក​រាគូម​មពោល​កោរាញ​ជាន​ការ​តា​ឞ្រី​យូដា​រី ខាន់​ពាង់​អ៝ន់​មពោល​កោរាញ​អ៝ស​ម៝ន​នៃ​ទ៝ក់​ឞើស​នាប់​មពោល​កោរាញ​អី​នៃ។ ជេសរី​កោរាញ​ជាន​ឞ្រាស​ទុត​ក្វ៝ង់​អោប​មពោល​កោរាញ​អ៝ស​ម៝ន​នៃ៖ ២៨ “មើម​ខាន់​មៃ​ជាន​កើត​នអា? ហេន​លែៈ​ឞ្វៃ​ខាន់​មៃ​ទុត​ហោ​មោ​អ៝ន់​នតី​នាវ​នៃ​មា​ឞូ យើន​មា​អាបៃ​រី​ខាន់​មៃ​លើ​មា​នតី​នាវ​យេឆូ ​ប៝ន​នាឆារែត ​លាម​ប៝ន​យេរូឆាលឹម ​អ្យា​ងាន់! នទ្រែល​មា​អុច​តេៈ​ទោយ្ស​ហេន​ដ៝ង់​យ៝រ​មា​នាវ​ខឹត​ឞូនុយ្ស​អី​នៃ​នើស”។* ២៩ ពេត្រោស  នទ្រែល​មា​កោរាញ​អ៝ស​ម៝ន​ទឹង​លែៈ​អើស​ទ្រើវ៖ “អ្យាត់​មា​ហេន​អ្យាត់​នាវ​កោរាញ​ឞ្រាស ដាស​មា​អ្យាត់​នាវ​ឞូនុយ្ស។* ៣០ កោរាញ​ឞ្រាស​អី​អូ​ចែ​ឞ៝ន់​យើក​មឞាស​នើស លែៈ​ពាង់​រាក្លាយ្ស​កោរាញ​យេឆូ ​អ៝ន់​ទ៝ក់​រេស អី​ខាន់​មរែ​ងខឹត​ពាង់​តា​ឆី​តឹម​រាកាង់​នើស។* ៣១ កោរាញ​ឞ្រាស​នហាវ​កោរាញ​យេឆូ ​អ៝ន់ ពាង់​គុ​ឞើស​មា​កោរាញ​ឞ្រាស​នើម អ៝ន់​ពាង់​ជេង​កោរាញ នទ្រែល​មា​នើម​រាក្លាយ្ស គៃ​មា​អ៝ន់​ផូង​ប៝ន​លាន​អីឆ្រាអែល ​រាគ៝ល់​នូយ្ស​នហ៝ម់​អ្យើស ជេសរី​កោរាញ​ឞ្រាស​យោៈ​នអាច​មោ​ហោម​កើប​នាវ​តីស​ខាន់​ពាង់។* ៣២ ហេន​អ្យា​ជេង​ឞូនុយ្ស​តើម​មឞើស​មា​នាវ​អី​ហេន​លែៈ​ឆៃ​នៃ​នើស នទ្រែល​មា​ឞ្រាស​ហ្វេង​អ្វែស​អី​ក្ល៝ស​អ្វែស​អី​កោរាញ​ឞ្រាស​ទែ​អ៝ន់​មា​ទឹង​លែៈ​ឞូនុយ្ស​អី​គុ​អ្យាត់​មា​ពាង់ពាង់​ជេង​តើម​មឞើស​នាវ​អ្យា​ដ៝ង់”។* ៣៣ ត៝ត់​មា​មពោល​កោរាញ​ជាន​ការ​តា​ឞ្រី​យូដា ​តាង់​នាវ​អី​នៃ ខាន់​ពាង់​ជី​នូយ្ស​ទុត​ហោ អុច​មា​ញុប​ងខឹត​មពោល​កោរាញ​អ៝ស​ម៝ន​រ៝។* ៣៤ យើន​មា​គែស​ទូ​ហ្វេ​ឞូនុយ្ស​ផូង​ផារីឆី  ពាង់​រាញា​កាមាលៀល  ពាង់​ជេង​នើម​នតី​នាវ​វៃ​ផូង​អីឆ្រាអែល  ទឹង​លែៈ​ប៝ន​លាន​យើក​មា​ពាង់​ទាទេ។ ជេសរី​ពាង់​ទ៝ក់​ឞើស​នាប់​មពោល​កោរាញ​នៃ ដាៈ​ឞូ​ងលោស​មពោល​កោរាញ​អ៝ស​ម៝ន​អា​ទីស​រី​ប៝ត់‌ ៣៥ ជេសរី​ពាង់​លាស៖ “ហើយ​អ៝ស​នោ​ផូង​អីឆ្រាអែល  អ៝ន់​ខាន់​មៃ​ញជ្រាង់​មា​នាវ​ខាន់​មៃ​អុច​លើស​មា​មពោល​អី​នៃ។ ៣៦ អា​ល៝រ​នើស​គែស​ទូ​ហ្វេ​រាញា​ថើដាស  ពាង់​កើប​អេង​ឆាក់​ពាង់​នើម​ជេង​កោរាញ គែស​ឞូនុយ្ស ៤០០ នុយ្ស​តឹង​ពាង់។ យើន​មា​ឞូ​ទែ​ងខឹត​ពាង់ ជេសរី​លែៈ​ឞូនុយ្ស​អី​តឹង​ពាង់​នៃ​ទូ​ចាស​ច្រាយ​លែៈ​ផ្យៅ។ ៣៧ ជេស​មា​នៃ នោក​ឞូ​ជាន​ញចីស​ឆាក់​ប៝ន​លាន គែស​ទូ​ហ្វេ​រាញា​យូដាស  តាៈ​ឞើស​ឞ្រី​កាលីលេ  ពាង់​លែវ​ឞូនុយ្ស​តឹម​លើស គែស​ឞូនុយ្ស​តឹង​ពាង់​ដ៝ង់។ ជេសរី​យូដាស ​ឞូ​ទែ​ងខឹត​ដ៝ង់ ជេសរី​លែៈ​ឞូនុយ្ស​អី​តឹង​ពាង់​នៃ​ទូ​ចាស​ច្រាយ​លែៈ​ផ្យៅ។ ៣៨ លាស​នទ្រី​គ៝ប់​ទាន់​មឞើស​មា​ខាន់​មៃ៖ លើយ​ហោម​ជ៝យ​នាវ​មា​មពោល​អី​នៃ បើក​អ៝ន់​ខាន់​ពាង់​ឆឹត​អា​រី។ លាស​នាវ​ខាន់​ពាង់​អុច​ជាន​លោស​តាៈ​ឞើស​ឞូនុយ្ស លាស​នទ្រី​នាវ​អី​នៃ​មរា​រ៝ស​ហេង​រ៝‌ ៣៩ យើន​មា​លាស​លោស​តាៈ​ឞើស​កោរាញ​ឞ្រាស ខាន់​មៃ​មោ​អោស​ទើយ​ជាន​ខាន់​ពាង់។ គ៝ប់​ទាន់​មឞើស​មា​ខាន់​មៃ អ៝ន់​ខាន់​មៃ​ញជ្រាង់​យឹ ក្លាច​លាស​ខាន់​មៃ​ជេង​ឞូនុយ្ស​តឹម​រាទ៝ង់​ដាស​កោរាញ​ឞ្រាស​ច្រាវ លាស​តឹម​រាទ៝ង់​ដាស​ពាង់​ទើយ​ពាង់​រ៝”។ លែៈ​ឞូនុយ្ស​អី​គុ​រាបុន​តា​នៃ​អ្យាត់​នាវ​ពាង់​ទាទេ‌ ៤០ ជេសរី​ក្វាល់​មពោល​កោរាញ​អ៝ស​ម៝ន​លាប់​តា​រី​ជឹត ដាៈ​ឞូ​រាពាត់​ខាន់​ពាង់​មា​រាឆែ ជេសរី​ឞ្វៃ​មោ​ហោម​អោស​អ៝ន់​ងក៝ច​មា​ឞ្រាស​យេឆូ ​ជឹត ជេសរី​បើក​អ៝ន់​ខាន់​ពាង់​ឆឹត។* ៤១ មពោល​កោរាញ​អ៝ស​ម៝ន​ទូ​ឆឹត​ឞើស​នតុក​នៃ​នអ៝ប់​មា​នូយ្ស​នហ៝ម់​រាម់​មអាក​ងាន់ ឆៃ​នាវ​ឞូ​មឺច​ឞូ​រាពាត់​ខាន់​ពាង់​នើស​យ៝រ​មា​នាវ​ញឆីង​មា​ឞ្រាស​យេឆូ ។ ខាន់​ពាង់​រាម់​មអាក​យ៝រ​មា​នាវ​ឞូ​មឺច​រាពាត់​អី​នៃ​អ៝ន់​ខាន់​ពាង់​គឹត​ងាន់​កោរាញ​ឞ្រាស​កើប​ខាន់​ពាង់​គែស​នាវ​ខ្លៃ​មា​ពាង់​នើម នទ្រី​ទឹង​ពាង់​អ៝ន់​ឞូ​ជាន​ជេរ​មា​ខាន់​ពាង់ កើត​ឞូ​លែៈ​ជាន​ជេរ​មា​ឞ្រាស​យេឆូ ​នើស​ដ៝ង់។* ៤២ ជេសរី​អាប់​នារ​អាប់​នារ​រ៝​ខាន់​ពាង់​នតុម​នតី​ផូង​ប៝ន​លាន តា​ជ៝ង់​គូង​ញីស​ជាន​ឞ្រាស រ៝ៈ​ជៃ នទ្រែល​មា​មឞើស​ងក៝ច​នាវ​មហែ​មហាន​អ្វែស​អី​ឞ្រាស​យេឆូ ​ជេង​ឞ្រាស​ក្រីស ​អី​នើម​រាក្លាយ្ស​ផូង​អីឆ្រាអែល ។

៦

នាវ​កើយ្ស​ពើស​នុយ្ស​មា​កើល​ជាន​ការ

១ នោក​នៃ​ផូង​អ៝ស​ម៝ន​លើ​មា​អ៝ក់​លើ​មា​អ៝ក់។ តា​ផូង​អី​នៃ​គែស​មពោល​ផូង​អីឆ្រាអែល ​អី​ងើយ​នាវ​ងើយ​គ្រែក ​ទើម* យ៝រ​លាស​ខាន់​ពាង់​ទែស​តា​ឞ្រី​អេង។ ខាន់​ពាង់​តឹម​រាលាច់​មា​មពោល​ផូង​អីឆ្រាអែល ​អី​ងើយ​នាវ​ងើយ​ហេឞ្រើ ​រី យ៝រ​លាស​ទោល​ឞូ​តឹម​ពាៈ​នទើ​ឆោង​ឆា​មា​ឞូ​អូរ​នទ្រោ​ខឹត​ឆាយ​អាប់​នារ ឞូ​ច្វេល​មា​ឞូ​អូរ​នទ្រោ​ខឹត​ឆាយ​មពោល​ងើយ​នាវ​ងើយ​គ្រែក ​នៃ។* ២ ជេសរី​គែស​ទូ​នារ ១២ នុយ្ស​មពោល​កោរាញ​អ៝ស​ម៝ន​នៃ ក្វាល់​រាគូម​ផូង​ញឆីង​ទឹង​លែៈ លាស​មា​ខាន់​ពាង់​កើត​នអា៖ “មោ​ទី​អោស​លាស​អ៝ន់​ហេន​មអារ់​លើយ​មឞើស​ងក៝ច​នាវ​កោរាញ​ឞ្រាស គៃ​មា​ជាន​ការ​តឹម​ពាៈ​នទើ​ឆោង​ឆា​អ្យា។ ៣ ហើយ​អ៝ស​នោ អ៝ន់​ខាន់​អៃ​មៃ​កើយ្ស​ឞូនុយ្ស​ឞូ​ក្លោ​ពើស​នុយ្ស​តាៈ​ឞើស​ផូង​ខាន់​អៃ​មៃ​នៃ ជេង​ឞូនុយ្ស​អី​លឺ​នាវ​អ្វែស​តា​ឆាក់​ខាន់​ពាង់ គែស​ឞ្រាស​ហ្វេង​អ្វែស​គុ​តា​ខាន់​ពាង់ នទ្រែល​មា​គែស​នាវ​មឹន​គឹត​ឞ្លាវ។ ហេន​អុច​ដាៈ​ខាន់​ពាង់​ជាន​ការ​នាវ​អ្យា។* ៤ ហេន​អ្យា អ៝ន់​មា​គុ​មឹន​មា​នាវ​មឞើស​ឆើម នទ្រែល​មា​មឞើស​ងក៝ច​នាវ​កោរាញ​ឞ្រាស​ហ៝ៈ”។ ៥ លែៈ​នាវ​នៃ​ផូង​ញឆីង​រាម់​ងាន់ ជេសរី​ខាន់​ពាង់​កើយ្ស​ឆាតេផាន † ពាង់​ជេង​ឞូនុយ្ស​គែស​នាវ​ញឆីង​ហោ​ងាន់ ឞេង​មា​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់ គែស​ផីលីប  គែស​ព្រោខោរុស  គែស​នីកាន៝រ  គែស​តីមោន  គែស​ពារមេនាស  នទ្រែល​មា​គែស​នីកុលាស ។ នីកុលាស ​តាៈ​ឞើស​ប៝ន​ក្វ៝ង់​អ៝ន់តីយោក ។ អេ​ល៝រ​មា​ពាង់​ញឆីង​មា​ឞ្រាស​យេឆូ  ពាង់​លែៈ​លាប់​ញឆីង​មា​កោរាញ​ឞ្រាស​តឹង​នាវ​វៃ​ផូង​អីឆ្រាអែល ។ ៦ ជេសរី​ខាន់​ពាង់​លែវ​ពើស​នុយ្ស​នៃ​ហាន់​ទ៝ក់​ឞើស​នាប់​មពោល​កោរាញ​អ៝ស​ម៝ន​រី មពោល​កោរាញ​អ៝ស​ម៝ន​មឞើស​ឆើម​តេៈ​តី​តា​ខាន់​ពាង់​នៃ‌* ៧ ជេសរី​មឞើស​ងក៝ច​នាវ​កោរាញ​ឞ្រាស​លើ​មា​លឺ​ងគារ់​លាម​នតុក។ ផូង​អ៝ស​ម៝ន​តា​ប៝ន​យេរូឆាលឹម ​នត៝ប​លើ​មា​អ៝ក់ នអ៝ប់​មា​ផូង​ឞូនុយ្ស​ជាន​ឞ្រាស​អ៝ក់​ដ៝ង់​ញឆីង​មា​ឞ្រាស​យេឆូ ។

ឆាតេផាន ​ឞូ​ទែ​ញុប

៨ ទូ​ហ្វេ​ឆាតេផាន ​កោរាញ​ឞ្រាស​កើល​ងាន់ នទ្រែល​មា​អ៝ន់​នាវ​ទើយ​មា​ពាង់​ជាន​នាវ​មឞេន​អេងៗ​លែៈ​នាវ​ងាន់​អ៝ន់​មា​ផូង​ប៝ន​លាន។* ៩ នោក​នៃ​គែស​ឞូនុយ្ស​អាបាៈ​តឹម​រាលាច់​ដាស​ឆាតេផាន ​រី ខាន់​ពាង់​ជេង​មពោល​វៃ​រាគូម​តា​ទូ​នតុក​តា​ញីស​រាបុន​ផូង​អីឆ្រាអែល  អី​ឞូ​ក្វាល់​លាស «ញីស​រាបុន​ផូង​តាៈ​ជាន​ទឹក​ឞូ»។ ខាន់​ពាង់​ផូង​អីឆ្រាអែល ​តាៈ​ឞើស​ប៝ន​ក្វ៝ង់​កីរេន  តាៈ​ឞើស​ប៝ន​ក្វ៝ង់​អាលេកឆាន់ត្រី  គែស​អាបាៈ​ជឹត​តាៈ​ឞើស​ឞ្រី​កីលីកៀ  នទ្រែល​មា​តាៈ​ឞើស​ឞ្រី​អាឆី ។ ១០ តីស​មា​ផូង​អី​នៃ​មោ​ហោម​អោស​ឞ្លាវ​តឹម​រាលាច់​មា​ពាង់ យ៝រ​លាស​គែស​ឞ្រាស​ហ្វេង​អ្វែស​កើល​អ៝ន់​ពាង់​ងើយ​គែស​នាវ​មឹន​គឹត​ឞ្លាវ។ ១១ ជេសរី​ផូង​អី​នៃ​ញឆោច​មា​ឞូនុយ្ស​អាបាៈ ដាៈ​ឞូ​ងើយ​ញចើត​កើត​នអា៖ “ហេន​លែៈ​តាង់​នាវ​ពាង់​ងើយ​មឺច​រាម៝ត​មា​មោឆេ ​អី​អ៝ន់​នាវ​វៃ​តាៈ​ឞើស​កោរាញ​ឞ្រាស​មា​ឞ៝ន់ នទ្រែល​មា​មឺច​រាម៝ត​កោរាញ​ឞ្រាស”។ ១២ ផូង​អី​នៃ​ងើយ​ងក្រី​មា​ផូង​ប៝ន​លាន ងើយ​ងក្រី​មា​មពោល​កោរាញ​ឞ្រី​យូដា  នទ្រែល​មា​ផូង​នើម​នតី​នាវ​វៃ​ផូង​អីឆ្រាអែល ។ ឞូ​ញុប​ឆាតេផាន ​ញជុន​អោឞាល់​តា​មពោល​កោរាញ​ជាន​ការ​ផូង​ឞ្រី​យូដា ។ ១៣ ជេសរី​ខាន់​ពាង់​ដាៈ​ឞូនុយ្ស​អាបាៈ​ងើយ​ញចើត​លាស​កើត​នអា៖ “ឞូនុយ្ស​អ្យា​ងើយ​មឺច​រាម៝ត​មា​ញីស​ជាន​ឞ្រាស​មា​កោរាញ​ឞ្រាស នទ្រែល​មា​នាវ​វៃ​ផូង​អីឆ្រាអែល  មោ​រាលូ​អោស។* ១៤ ហេន​លែៈ​តាង់​ពាង់​លាស៖ យេឆូ ​អី​តាៈ​ឞើស​ប៝ន​នាឆារែត ​នៃ អុច​រើយ្ស​លើយ​ញីស​ជាន​ឞ្រាស​អ្យា នទ្រែល​មា​អុច​រាគ៝ល់​លើយ​នាវ​វៃ​ផូង​អីឆ្រាអែល ​អី​មោឆេ ​លែៈ​អ៝ន់​ជេស​មា​ឞ៝ន់​កាល់​អែ​នើស”។ ១៥ ជេសរី​លែៈ​ផូង​អី​គុ​រាបុន​តា​ញីស​កោរាញ​ជាន​ការ​ផូង​ឞ្រី​យូដា ​នៃ អ្វាញ់​ផ៝ង់​ជឹត​ឆាតេផាន ​រី​ទាទេ ឆៃ​មុស​មាត់​ពាង់​តឹម​ឞាន​មា​មុស​មាត់​តោង​ពារ់​កោរាញ​ឞ្រាស​ងាន់។

៧

នាវ​ឆាតេផាន ​ងើយ

១ ជេសរី​អី​កោរាញ​ជាន​ឞ្រាស​ទុត​ក្វ៝ង់​អោប​ឆាតេផាន ៖ “ទី​កើត​នៃ​ងាន់​ដ៝ង់​បាស?” ២ ឆាតេផាន ​អើស​លាស៖ “ហើយ​ផូង​កោរាញ ហើយ​ផូង​អ៝ស​នោ​កោញ​វា ទាន់​ខាន់​មៃ​អ្យាត់​គ៝ប់​ហ៝ម់! កោរាញ​ឞ្រាស​តា​នាវ​ច្រេក​លើប ពាង់ នើម ពាង់​លែៈ​តឹម​មពើល​មា​ចែ​អាឞ្រាហាម់ ​ឞ៝ន់​កាល់​អែ​នើស ទោល​ពាង់​ហោម​គុ​តា​ឞ្រី​មេឆោពោតាមៀ  អេ​ល៝រ​មា​ពាង់​គុ​តា​ប៝ន​ចារាន ។* ៣ កោរាញ​ឞ្រាស​លាស​កើត​នអា៖ «មៃ​ទ៝ក់​ហ៝ម់​លោស​ឞើស​ឞ្រី​ទាក​មៃ​នើម ឞើស​នទុល​មពោល​មៃ ជេសរី​ហាន់​តា​នតុក​ឞ្រី​ទាក​អី​គ៝ប់​ញច៝ង់​មា​មៃ»†។ ៤ ជេសរី​អាឞ្រាហាម់ ​ទូ​ឞើស​ឞ្រី​ខាលដេ  ហាន់​គុ​តា​ប៝ន​ចារាន ។ ជេស​ខឹត​ឞឹ​ពាង់​តា​នៃ កោរាញ​ឞ្រាស​លែវ​ពាង់​ទូ​ឞើស​ឞ្រី​នៃ ហាន់​តា​ឞ្រី​អី​ខាន់​មៃ​គុ​អាបៃ​អ្យា។ ៥ តា​ឞ្រី​អ្យា កោរាញ​ឞ្រាស​មោ​អោស​អ៝ន់​នែស​មីរ​មា​ពាង់ នែស​ទឹង​មពាង​ជ៝ង់​កោរាញ​ឞ្រាស​មោ​អ៝ន់​ដ៝ង់។ យើន​មា​កោរាញ​ឞ្រាស​ត៝ន​ឞ្រី​អ្យា​ជេង​ឞ្រី​ពាង់ នហ៝​មា​ត៝ត់​ក៝ន​ត៝ត់​ឆៅ​ពាង់​នើម​អា​កើយ​តៃ ឞ៝ល​លាស​នោក​នៃ​អាឞ្រាហាម់ ​មោ​ហ៝ៈ​អោស​គែស​ក៝ន។* ៦ កោរាញ​ឞ្រាស​លាស​មា​ពាង់​កើត​នអា៖ «ក៝ន​ឆៅ​មៃ​មរា​គុ​ជេង​ឞូ​នាច់​តា​ឞ្រី​ទាក​ឞូ​អេង។ ឞូនុយ្ស​តា​ឞ្រី​អី​នៃ​ឆ៝ៈ​ខាន់​ពាង់​ជាន​ទឹក នទ្រែល​មា​តុន​ជ៝ត​ខាន់​ពាង់​ជ៝ៈ ៤០០ នាម់»។ ៧ កោរាញ​ឞ្រាស​លាស​ដ៝ង់៖ «យើន​លាស​គ៝ប់​តេៈ​ទោយ្ស​មា​ឞ្រី​ទាក​អី​ឆ៝ៈ​ក៝ន​ឆៅ​មៃ​នៃ​ជាន​ទឹក។ ជេសរី​ក៝ន​ឆៅ​មៃ​ទូ​លោស​ឞើស​នតុក​នៃ គុ​យើក​មឞាស​គ៝ប់​តា​ឞ្រី​អ្យា»†។ ៨ ជេសរី​កោរាញ​ឞ្រាស​តឹម​រាង្លាប់​មា​អាឞ្រាហាម់ ​ដាៈ​ពាង់​ក៝ស​នតោ​ទឹង​លែៈ​ផូង​ឞូ​ក្លោ​អី​គុ​តា​ញីស​ពាង់។ នទើ​អី​នៃ​ជេង​នាវ​មឞេន​នាវ​តឹម​រាង្លាប់​អី​នៃ។ នទ្រី​ទឹង​ទោល​អីឆាក់ ​អី​ក៝ន​ពាង់​នើម​ទែស​គែស​ផាម​នារ អាឞ្រាហាម់ ​អី​ឞឹ​រី​ក៝ស​នតោ​មា​ពាង់។ ជេសរី​អីឆាក់ ​ក៝ស​នតោ​អ៝ន់​មា​យាកោប ​អី​ក៝ន​ពាង់ យាកោប ​ក៝ស​នតោ​អ៝ន់​មា ១២ នុយ្ស​អី​ក៝ន​ឞូ​ក្លោ​ពាង់​ដ៝ង់ នទ្រី​ទឹង​លែៈ​ផូង​ឞ៝ន់​ជេង​អី​ក៝ន​ឆៅ ១២ នុយ្ស​ខាន់​ពាង់​នៃ។* ៩ ខាន់​ពាង់​អី​នៃ​គែស​នូយ្ស​នហ៝ម់​មោ​នាច​មា​យោឆែប ​អី​អ៝ស​ខាន់​ពាង់ នទ្រី​ទឹង​តាច់​លើយ​អោឞាល់​អ៝ន់​គុ​ជាន​ទឹក​តា​ឞ្រី​អេឆីប ។ យើន​មា​កោរាញ​ឞ្រាស​គុ​នទ្រែល​ពាង់‌* ១០ រាក្លាយ្ស​លែៈ​នាវ​ជេរ​ជ៝ត់​តា​ពាង់ អ៝ន់​ពាង់​គែស​នាវ​មឹន​គឹត​ឞ្លាវ​ងាន់ នទ្រែល​មា​អ៝ន់​ផារ៝ន ​អី​កាដាច់​ឞ្រី​អេឆីប *​នៃ​ទី​នូយ្ស​នហ៝ម់​មា​ពាង់​ដ៝ង់។ ផារ៝ន ​អ៝ន់​ពាង់​ជេង​កោរាញ​ម៝ត់​អ្វាញ់​តា​ឞ្រី​អេឆីប  នទ្រែល​មា​អ៝ន់​ម៝ត់​អ្វាញ់​ទឹង​លែៈ​ទ្រាប់​នទើ​ពាង់​នើម​ដ៝ង់។* ១១ ឞើស​កើយ​នៃ​គែស​នាវ​ជី​ឆ៝ត់​ជី​ង៝ត​ក្វ៝ង់​តា​ឞ្រី​អេឆីប  នទ្រែល​មា​តា​ឞ្រី​កានាអាន  គែស​រេស​រាញាល់​លាម​នតុក។ ផូង​អូ​ចែ​ឞ៝ន់​កាល់​អែ​នើស​ជ៝យ​នទើ​ឆោង​ឆា​មោ​គែស​អោស។* ១២ ទោល​យាកោប ​តាង់​លឺ​លាស​ហោម​គែស​ឞា​តា​ឞ្រី​អេឆីប ​រី ពាង់​ដាៈ​អី​ក៝នៗ​ពាង់​ហាន់​តា​ឞ្រី​នៃ​ឞោក​ទាក។* ១៣ ត៝ត់​មា​ហាន់​ឞារ​តឹ រី​មើ​យោឆែប ​អ៝ន់​អ៝ស​នោ​ពាង់​គឹត​នាល់​ពាង់ នហ៝​មា​ផារ៝ន ​គឹត​នទុល​មពោល​យោឆែប ​រី​ដ៝ង់។* ១៤ ជេសរី​យោឆែប ​ដាៈ​ឞូ​ហាន់​ឆ៝ៈ​យាកោប ​អី​ឞឹ​ពាង់​ឞើស​រី នទ្រែល​មា​ឞាល់​មពោល​ពាង់ ទឹង​លែៈ​នៃ​គែស ៧៥ នុយ្ស។ ១៥ នទ្រី​យាកោប ​ហាន់​តា​ឞ្រី​អេឆីប  គុ​នហ៝​មា​ខឹត​តា​ឞ្រី​នៃ នអ៝ប់​មា​ក៝ន​ឞូ​ក្លោ​ពាង់†​ខឹត​តា​ឞ្រី​នៃ​ដ៝ង់។ ១៦ ជេសរី​ឞូ​រាទែង​ឆាក់​ជាន់​យាកោប  នទ្រែល​មា​យោឆែប ​លែវ​ត៝ប់​តា​ប៝ន​ឆីកែម ​តា​ឞ្រី​ឞ៝ន់​នើម​អ្យា នតុក​មោច​អាឞ្រាហាម់ ​ទែ​រាវាត់​ឞើស​ក៝ន​ឆៅ​ហេម៝រ  តា​នតុក​ប៝ន​ឆីកែម ​នៃ​នើស”។*

១៧ “ផូង​ឞ៝ន់​លើ​មា​ឞឹក​លើ​មា​អ៝ក់​តា​ឞ្រី​អេឆីប ​រី ត៝ត់​ឞើយ​ទី​នាម់​កោរាញ​ឞ្រាស​ទែ​ត៝ន​មា​អាឞ្រាហាម់ ​នៃ​នើស។* ១៨ ជេសរី​គែស​កាដាច់​មហែ​នត្រ៝ៈ​ជាន​កាដាច់​តា​ឞ្រី​អេឆីប ​រី កាដាច់​អី​នៃ​មោ​អោស​គឹត​នទើ​យោឆែប ​វៃ​ជាន​មា​ផូង​អេឆីប ​នើស។ ១៩ កាដាច់​អី​នៃ​គែស​នាវ​មឹន​អ្យើស​មហឹក​ងាន់​មា​ផូង​ឞ៝ន់ ពាង់​តុន​ជ៝ត​ផូង​អូ​ចែ​ឞ៝ន់ នហ៝​មា​ត៝ត់​ដាៈ​ខាន់​ពាង់​មអារ់​លើយ​ក៝ន​មហែ​ទែស មោ​អ៝ន់​អោស​រ៝ង​រេស។ ២០ មោឆេ ​ទែស​នោក​នៃ​ដ៝ង់ ពាង់​ជេង​អ៝ស​ឞេ​អ្វែស​រែស‡​ងាន់។ មេៈ​ឞឹ​ម៝ត់​ពាង់​តា​ជៃ​គែស​ពែ​ខៃ។* ២១ ទោល​រី​អ្យាត់​មា​អី​មេៈ​ឞឹ​មអារ់​ពាង់ គែស​ក៝ន​ឞូ​អូរ​ផារ៝ន ​អី​កាដាច់​ឞ្រី​អេឆីប ​ឆ៝ៈ​ម៝ត់ ជេង​តឹម​ឞាន​មា​ក៝ន​ពាង់​នើម​ងាន់។ ២២ នទ្រី​ទឹង​មោឆេ ​លាប់​នតី​ទឹង​លែៈ​នាវ​គឹត​ឞ្លាវ​ផូង​អេឆីប  ជេសរី​ពាង់​មឞើស​ងើយ​ឞ្លាវ​ងាន់ នទ្រែល​មា​ឞ្លាវ​ជាន​ការ​អ៝ក់​នតីល​ដ៝ង់។ ២៣ ត៝ត់​ពាង់​គែស ៤០ នាម់ ពាង់​អុច​ហាន់​ខ៝ល់​ផូង​អីឆ្រាអែល ​អី​អ៝ស​នោ​ឞាល់​មពោល​ពាង់​នើម។* ២៤ ត៝ត់​តា​នៃ​ពាង់​ឆៃ​ទូ​ហ្វេ​មពោល​អេឆីប ​ជាន​អ្យើស​លើស​ឞាល់​ពាង់​ទូ​ហ្វេ ពាង់​កើល​ងកីង​ឞាល់​ពាង់​រី ជេសរី​ព្លើង​មឞាង​មពោល​អេឆីប ​អី​នៃ​ត៝ត់​ខឹត​រ៝។ ២៥ មោឆេ ​មឹន​អេង​ឆាក់​ពាង់​នើម ផូង​អ៝ស​នោ​មឹន​មា​ពាង់​រ៝​កោរាញ​ឞ្រាស​ទែ​អ៝ន់​គៃ​មា​រាក្លាយ្ស​ខាន់​ពាង់ តីស​មា​ឞូ​មោ​គែស​អោស​មឹន​កើត​នៃ។ ២៦ ត៝ត់​នារ​អោយ​តៃ មោឆេ ​ឆៃ​មពោល​អីឆ្រាអែល ​អាបាៈ​តឹម​លើស​នទ្រាង់​ខាន់​ពាង់​នើម ពាង់​ឞ្វៃ អ៝ន់​ខាន់​ពាង់​តឹម​រាង្លាប់​ឞាល់ ពាង់​លាស៖ «ហើយ​អ៝ស​នោ ម៝ស​ជាន​តឹម​លើស​អ្យើស​នទ្រាង់​នើម អើម​ឞូ​អេង​លាស​ខាន់​មៃ​នៃ​ហែស?» ២៧ ពាង់​អី​ជាន​អ្យើស​មា​អ៝ស​នោ​ច្យៅ​មែង​រី ងក្លឹ​មោឆេ ​នហ៝​មា​លាស​ពាង់៖ «ឞូ​ម៝ស​អ៝ន់​មៃ​ជាន​កោរាញ នទ្រែល​មា​ជាន​កោរាញ​ផាត​ទោយ្ស​មា​ហេន? មោ​គែស​អោស។ ២៨ មៃ​អុច​ងខឹត​គ៝ប់ កើត​មៃ​លែៈ​ងខឹត​ទូ​ហ្វេ​មពោល​អេឆីប ​នត្រី​នើស​ឞើស?†» ២៩ ជេស​មោឆេ ​តាង់​នាវ​កើត​នៃ​ពាង់​ក្លាច​ផូង​អេឆីប ​ព្លើង​ងខឹត​ពាង់​ដ៝ង់ ជេសរី​ពាង់​ញច្វាត់​ទូ​គុ​ជេង​ឞូ​នាច់​តា​ឞ្រី​មាដេន ​ជ៝ៈ​នាម់​ងាន់។ តា​នតុក​ឞ្រី​នៃ​ពាង់​គែស​ក៝ន​ឞូ​ក្លោ​ឞារ​ហៃ”។

៣០ “ត៝ត់​គែស ៤០ នាម់ គែស​ទូ​ហ្វេ​តោង​ពារ់​កោរាញ​ឞ្រាស​តឹម​មពើល​ឆាក់​អ៝ន់​មា​មោឆេ ​ឆៃ​តា​ឞ្រី​រាទាស​យោក​ឆីនាយ ​រី។ តា​ឞ្រី​រាទាស​នៃ​គែស​ទូ​ពុម​ល៝ក ជេសរី​តោង​ពារ់​អី​នៃ​តឹម​មពើល​មា​ពាង់​ជេង​មព្យាត់​អុញ​តា​ពុម​ល៝ក​អី​នៃ។* ៣១ ទោល​មោឆេ ​ឆៃ​កើត​នៃ ពាង់​គែស​នាវ​នទ្រ៝ត់​ហីស​រាហ៝ល់​ងាន់​មោ​វ៝ត់​អោស​មា​នទើ​តឹម​មពើល​អី​នៃ យ៝រ​មា​ពុម​ល៝ក​អី​នៃ​មោ​គែស​អោស​អុញ​ឆា​ងាន់។ ជេសរី​ពាង់​ហាន់​ទាច់​គៃ​មា​អ្វាញ់​នហេល​នទើ​នៃ ពាង់​តាង់​កោរាញ​ឞ្រាស​លាស​មា​ពាង់៖ ៣២ «គ៝ប់​ជេង​ឞ្រាស​អាឞ្រាហាម់ ​យើក​មឞាស ជេង​ឞ្រាស​អីឆាក់ ​យើក​មឞាស ជេង​ឞ្រាស​យាកោប ​យើក​មឞាស»†។ មោឆេ ​ញឆ៝រ់​ងាន់ ពាង់​ក្លាច​មោ​ហោម​អោស​ឞាញ់​អ្វាញ់។ ៣៣ កោរាញ​ឞ្រាស​លាស​មា​ពាង់៖ «ទ្រ៝ស​លើយ​នតោ​ជ៝ត​មៃ​នៃ យ៝រ​លាស​នតុក​មៃ​ទ៝ក់​នៃ​ជេង​នតុក​ក្ល៝ស​អ្វែស។ ៣៤ លែៈ​គ៝ប់​ឆៃ​ងាន់​នាវ​ឞូ​តុន​ជ៝ត​មា​ប៝ន​លាន​គ៝ប់​តា​ឞ្រី​អេឆីប  លែៈ​គ៝ប់​តាង់​ងាន់​នាវ​ខាន់​ពាង់​រាដេង​ដ៝ង់ ជុរ​គ៝ប់​អ្យា​គៃ​មា​រាក្លាយ្ស​ខាន់​ពាង់​អី​នៃ។ ទ៝ក់​ហ៝ម់! គ៝ប់​ដាៈ​មៃ​ហាន់​តា​ឞ្រី​អេឆីប ​អាបៃ​អ្យា​រ៝»†។ ៣៥ អា​ល៝រ​នើស​មោឆេ ​អ្យា​ប៝ន​លាន​អីឆ្រាអែល ​លែៈ​រាលាច់​មោ​អោស​គឹត​នាល់​ពាង់ ឞូ​ទែ​លាស​ពាង់៖ «ឞូ​ម៝ស​អ៝ន់​មៃ​ជាន​កោរាញ នទ្រែល​មា​ជាន​កោរាញ​ផាត​ទោយ្ស​ហេន?» យើន​មា​កោរាញ​ឞ្រាស​ទែ​ដាៈ​ពាង់​ហាន់​ជាន​កោរាញ នទ្រែល​មា​រាក្លាយ្ស​ខាន់​ពាង់។ តោង​ពារ់​កោរាញ​ឞ្រាស​អី​លែៈ​តឹម​មពើល​ជេស​មា​ពាង់​តា​ពុម​ល៝ក​នៃ​នើស​កើល​ពាង់​ជាន​ការ​អី​នៃ។* ៣៦ មោឆេ ​អ្យា​លែវ​ផូង​ប៝ន​លាន​អីឆ្រាអែល ​ទូ​លោស​ឞើស​ឞ្រី​អេឆីប  ពាង់​ជាន​នាវ​ខ្លៃ នទ្រែល​មា​នាវ​មឞេន​លែៈ​នាវ​ងាន់​តា​ឞ្រី​អេឆីប  តា​ទាក​វាច់​ទាក​វារ់​ចាង់ តា​ឞ្រី​រាទាស​ទោល ៤០ នាម់​ខាន់​ពាង់​គុ​តា​នៃ។* ៣៧ មោឆេ ​អី​អ្យា​លាស​មា​ផូង​អីឆ្រាអែល ៖ «ជឹត​នាប់​តៃ​កោរាញ​ឞ្រាស​អ៝ន់​គែស​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​តាៈ​ឞើស​អ៝ស​នោ​ខាន់​អៃ​មៃ តឹម​ឞាន​មា​គ៝ប់ [អ៝ន់​ខាន់​អៃ​មៃ​អ្យាត់​នាវ​ពាង់​ទោ]»†។ ៣៨ មោឆេ ​អី​អ្យា​គុ​នទ្រែល​ផូង​ប៝ន​លាន​អី​រាគូម​តា​ឞ្រី​រាទាស​នើស តោង​ពារ់​អី​នៃ​មឞើស​ងក៝ច​មា​ពាង់​តា​យោក​ឆីនាយ  ជេសរី​ពាង់​នតើយ្ស​នាវ​អី​នៃ​អ៝ន់​មា​ផូង​អូ​ចែ​ឞ៝ន់។ ពាង់​ឆ៝ៈ​ទើន​នាវ​ងើយ​កោរាញ​ឞ្រាស​អី​អ៝ន់​នាវ​រេស អ៝ន់​ត៝ត់​មា​ផូង​ឞ៝ន់។* ៣៩ តីស​មា​ផូង​អូ​ចែ​ឞ៝ន់​មោ​អ្យាត់​អោស​នាវ​ពាង់ ខាន់​ពាង់​មោ​ហោម​អុច​ពាង់​ជាន​កោរាញ គែស​នូយ្ស​នហ៝ម់​អុច​ព្លឹ​តៃ​តា​ឞ្រី​អេឆីប ​ជឹត​ច្រាវ។* ៤០ ខាន់​ពាង់​លាស​មា​អារោន ​អី​នោ​មោឆេ ​កើត​នអា៖ «ដាៈ​មៃ​ជាន​ម៝ន​រូប​ឞ្រាស​អេងៗ​មា​លែវ​ផូង​ហេន យ៝រ​លាស​មោឆេ ​អី​លែវ​ហេន​លោស​តាៈ​ឞើស​ឞ្រី​អេឆីប ​នើស ហេន​មោ​គឹត​អោស​ម៝ស​នាវ​គែស​មា​ពាង់»†។ ៤១ ជេសរី​ខាន់​ពាង់​ជាន​ម៝ន​ទូ​មល៝ម់​ក៝ន​នទ្រោក ខាន់​ពាង់​ជាន​ឞ្រាស​យើក​មឞាស​មា​រូប​អី​នៃ ខាន់​ពាង់​រាម់​មអាក​មា​នទើ​តី​ខាន់​ពាង់​នើម​ជាន។* ៤២ កើត​នទ្រី​កោរាញ​ឞ្រាស​មោ​ហោម​អោស​ម៝ត់​អ្វាញ់​ខាន់​ពាង់ ប៝ក​គ៝រ​ខាន់​ពាង់​អ៝ន់​យើក​មឞាស​មា​លែៈ​នទើ​តា​កាលើ​ត្រោក ជេង​តឹម​ទី​ដាស​នាវ​គែស​ញចីស​តា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កើត​នអា៖

«ហើយ​ផូង​អីឆ្រាអែល  ទោល​ខាន់​អៃ​មៃ​គុ​តា​ឞ្រី​រាទាស ៤០ នាម់​នើស‌

ទឹង​លែៈ​មពោមពា​(ឆ្យុម)​អី​ខាន់​អៃ​មៃ​ងខឹត នទ្រែល​មា​នទើ​ជាន​ឞ្រាស​អី​ខាន់​អៃ​មៃ​វៃ​ជាន ខាន់​អៃ​មៃ​មោ​គែស​អោស​ជាន​មា​គ៝ប់។

៤៣ ខាន់​អៃ​មៃ​តូង​ចូន​ឞ៝ក​ជាន​ឞ្រាស​មា​ឞ្រាស​មោលុក ‌

នទ្រែល​មា​រូប​មាញ់​ឞ្រាស​រេមផាន់ ​អី​ឞ្រាស​ផូង​អេង​យើក​មឞាស​ដ៝ង់‌

ទឹង​លែៈ​រូប​ឞ្រាស​ខាន់​អៃ​មៃ​ជាន​ម៝ន​នៃ គៃ​មា​យើក​មឞាស​មា​ពាង់!

យ៝រ​មា​ខាន់​អៃ​មៃ​ជាន​កើត​នៃ​ទឹង​គ៝ប់​វែង​ខាន់​អៃ​មៃ​អ៝ន់​ទូ​លោស​ឞើស​ឞ្រី​ទាក​ខាន់​អៃ​មៃ​នើម​ហាន់​ងាយ​រាលាវ​មា​ឞ្រី​បាបីលោន ​ជឹត​នាប់​តៃ»†”។

៤៤ “តា​ឞ្រី​រាទាស ផូង​អូ​ចែ​ឞ៝ន់​នោក​នៃ​នើស​គែស​ជេស​ចូន​ឞ៝ក​ជាន​ឞ្រាស​មា​កោរាញ​ឞ្រាស ខាន់​ពាង់​ជាន​ចូន​អី​នៃ​កើត​នាវ​កោរាញ​ឞ្រាស​ដាៈ​មា​មោឆេ  កើត​ព្រែ​អី​ឆៃ​រី​នើស។* ៤៥ ផូង​អូ​ចែ​ឞ៝ន់​ញអោត​ដើន​ចូន​អី​នៃ នហ៝​មា​ត៝ត់​យោឆ្វេ ​លែវ​លាប់​តា​នតុក​ឞ្រី​ទាក​អី​ខាន់​ពាង់​ទើយ​ពីត​ឞើស​ឞូ ឞ្រី​ទាក​អី​កោរាញ​ឞ្រាស​ទែ​នត្រុត​ឞូ​ទូ​លោស​តា​នាប់​មាត់​ខាន់​ពាង់​នៃ​នើស។ ចូន​អី​នៃ​ហោម​ត៝ត់​មា​កាដាច់​ដាវីត ​ដ៝ង់”។*

៤៦ “កោរាញ​ឞ្រាស​រ៝ង់​ងាន់​មា​កាដាច់​ដាវីត ដាវីត ​អុច​ជាន​ទូ​មល៝ម់​ញីស​មា​យើក​មឞាស​កោរាញ​ឞ្រាស ឞ្រាស​អី​ចែ​យាកោប ​ឞ៝ន់​កាល់​អែ​នើស​យើក​មឞាស។* ៤៧ យើន​មា​កោរាញ​ឞ្រាស​មោ​អោស​អ៝ន់​ពាង់​ជាន​ញីស​អី​នៃ កាដាច់​ឆាលោមោន ​អី​ក៝ន​ពាង់​ទឹង​ហ៝ច​ជាន​ញីស​ជាន​ឞ្រាស​អី​នៃ។ ៤៨ យើន​មា​កោរាញ​ឞ្រាស​ទុត​ព្រេស មោ​គុ​អោស​តា​ញីស​តី​ឞូនុយ្ស​ជាន។ ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​គែស​ញចីស​ដ៝ង់៖

៤៩ «កោរាញ​ឞ្រាស​លាស៖ «ត្រោក​ហោម​ជេៈ​តឹម​ឞាន​មា​រានើល​កាដាច់​នតុក​គ៝ប់​គុ‌

ជេសរី​នែស​នតូ​ហោម​ជេៈ​តឹម​ឞាន​មា​រានើល​នតុក​រាកើល​ជ៝ង់​គ៝ប់។

លាស​នទ្រី​មើម​ញីស​ខាន់​មៃ​ទើយ​ជាន​អ៝ន់​មា​គ៝ប់​ហាៈ?

មោ​លាស​អាស​នតុក​អ៝ន់​គ៝ប់​ឞែ​មា​គុ?

៥០ យ៝រ​លាស​ត្រោក នទ្រែល​មា​នែស​នតូ ទឹង​លែៈ​នទើ​អី​នៃ​នើស តី​គ៝ប់​នើម​ទាទេ​ញជេង»»†”។

៥១ “ហើយ​ឞូនុយ្ស​ទាង់​ក៝! ខាន់​មៃ​តឹម​ឞាន​មា​ឞូនុយ្ស​អី​មោ​ទី​ផូង​អីឆ្រាអែល  គែស​តោរ​មោ​អុច​អ្យាត់​កោរាញ​ឞ្រាស។ ខាន់​មៃ​តឹម​រាទ៝ង់​ដាស​ឞ្រាស​ហ្វេង​អ្វែស​អី​ក្ល៝ស​អ្វែស​នឹង​នែង​ទើម តឹម​ឞាន​មា​ផូង​អូ​ចែ​ខាន់​មៃ​កាល់​អែ​រី​នើស​ដ៝ង់!* ៥២ យ៝រ​លាស​លែៈ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ផូង​អូ​ចែ​ខាន់​មៃ​ជាន​ជេរ​មា​ខាន់​ពាង់​ទាទេ។ ខាន់​ពាង់​ងខឹត​លើយ​លែៈ​ផ្យៅ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​ងក៝ច​ល៝រ​មា​នាវ​វាច់​ឞ្រាស​ក្រីស ​អី​ទូ​ហ្វេ​ឞូនុយ្ស​ឆ៝ង់។ អាបៃ​អ្យា​ខាន់​មៃ​លែៈ​ញុប​ឞ្រាស​ក្រីស ​អី​នៃ​ញជុន​មា​ឞូ ជេសរី​ងខឹត​លើយ​អោឞាល់​ដ៝ង់។* ៥៣ ខាន់​មៃ​លែៈ​ឆ៝ៈ​ទើន​ជេស​នាវ​វៃ​កោរាញ​ឞ្រាស​អី​តោង​ពារ់​លែៈ​អ៝ន់​មា​មោឆេ  នទ្រែល​មា​ផូង​អូ​ចែ​ឞ៝ន់ តីស​មា​ខាន់​មៃ​មោ​អោស​ជាន​តឹង​នាវ​ពាង់​ដាៈ​នៃ!”

ឞូ​ងខឹត​ឆាតេផាន 

៥៤ ជេស​ឞូ​តាង់​នាវ​ឆាតេផាន ​ងើយ​នៃ ឞូ​ជី​នូយ្ស​ទុត​ហោ កាប់​រាច្យាត់​ឆេក​នែង​មា​ពាង់​ងាន់។* ៥៥ ល៝ង់​ឆាតេផាន ​រី ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់​ងាន់ អ៝ន់​ពាង់​ងគើរ​អ្វាញ់​ជឹត​ត្រោក​តី ឆៃ​នាវ​ច្រេក​លើប​កោរាញ​ឞ្រាស នទ្រែល​មា​ឆៃ​ឞ្រាស​យេឆូ ​ទ៝ក់​ឞើស​មា​កោរាញ​ឞ្រាស​រី​ដ៝ង់។* ៥៦ ពាង់​លាស៖ “អ្វាញ់​រី! គ៝ប់​ឆៃ​ត្រោក​ពើក​លាហឺរ នទ្រែល​មា​ឆៃ​កោរាញ​យេឆូ ​អី​ក៝ន​ឞូនុយ្ស​តាៈ​ឞើស​កោរាញ​ឞ្រាស​ទ៝ក់​ឞើស​មា​កោរាញ​ឞ្រាស​រី​ដ៝ង់”។ ៥៧ ទោល​នៃ​ឞូ​នតែរ​ទុត​ហោ នហ៝​មា​ឆ៝ៈ​លាវ​តី​ញឆេត​តោរ​ខាន់​ពាង់​នើម​គៃ​មា​មោ​ហោម​តាង់​នាវ​ពាង់​ដ៝ង់ ទឹង​លែៈ​ឞូ​រាទោស​តា​ពាង់​រី​ទាទេ។ ៥៨ ឞូ​មផ៝ក់​តេក​ពាង់​ទូ​លោស​ឞើស​ទីស​ប៝ន​យេរូឆាលឹម ​នៃ គៃ​មា​ក្លុប​ពាង់​មា​លុ​ត៝ត់​ខឹត។ មពោល​អី​គុ​អ្វាញ់​នៃ ទ្រីស​អាវ​ក្វ៝ង់​ខាន់​ពាង់​នើម​អ៝ន់​តា​ជ៝ង់​ទូ​ហ្វេ​ឞូ​ក្លោ​នទាម់ រាញា​ឆោល ។* ៥៩ ទោល​ឞូ​នតុប​ឆាតេផាន ​មា​លុ​រី ពាង់​មឞើស​ឆើម៖ “ហើយ​កោរាញ​យេឆូ  ទាន់​មៃ​ឆ៝ៈ​ទើន​ហ្វេង​គ៝ប់”។* ៦០ ជេសរី​ពាង់​ច៝ន​កោម៝ក់ នតែរ​ទុត​នតែស​ងាន់៖ “ហើយ​កោរាញ! លើយ​អោស​កើប​នាវ​តីស​អ្យា​ត៝ត់​មា​ខាន់​ពាង់”។ ជេស​ពាង់​លាស​កើត​នៃ នហ៝​មា​រ៝ស​នហ៝ម់​ក្ល៝ក់។*

៨

១-២ ឆោល ​តឹម​ទី​ទូ​នតោរ​នាវ​អុច​ងខឹត​ឆាតេផាន ​ដ៝ង់។ គែស​ផូង​អាបាៈ​អី​អ្យាត់​នាវ​កោរាញ​ឞ្រាស លែវ​ត៝ប់​ឆាតេផាន ​នៃ ញុម​វើល​មា​ពាង់​ទុត​ហោ។

ឆោល ​ជាន​ជេរ​មា​ផូង​ញឆីង​មា​ឞ្រាស​យេឆូ 

តា​នារ​នៃ​ឞូ​នតើម​ជាន​ជេរ​ទុត​ហោ​មា​ផូង​ញឆីង​មា​ឞ្រាស​យេឆូ ​តា​ប៝ន​យេរូឆាលឹម ។ នទ្រី​ទឹង​ខាន់​ពាង់​ញច្វាត់​ទូ​ញហីង​ញហាង​លាម​ឞ្រី​យូដា  នទ្រែល​មា​ឞ្រី​ឆាមារី  ទើន​ហោម​អែ​មពោល​កោរាញ​អ៝ស​ម៝ន​ទើម។* ៣ ល៝ង់​ឆោល ​រី​អុច​ងគ្រ៝ស​លើយ​ផូង​ញឆីង​មា​ឞ្រាស​យេឆូ  ពាង់​លាប់​អាប់​ញីស​រោង​មពោង​ជៃ​ឞូ ញុប​តេក​ឞូ​តេៈ​នទ្រូង ឞូ​អូរ​មោ​លាស​ឞូ​ក្លោ ញុប​ទឹង​លែៈ​រ៝។*

ផីលីប ​មឞើស​ងក៝ច​នាវ​មហែ​មហាន​អ្វែស​តា​ឞ្រី​ឆាមារី 

៤ លែៈ​មពោល​អី​ញច្វាត់​ញហីង​ញហាង​រី​នើស ខាន់​ពាង់​ហាន់​អាប់​នតុក នទ្រែល​មា​មឞើស​ងក៝ច​នាវ​មហែ​មហាន​អ្វែស​ឞ្រាស​យេឆូ ។* ៥ ផីលីប ​អី​ឞូ​លែៈ​កើយ្ស​នទ្រែល​ឆាតេផាន ​នើស ពាង់​ហាន់​តា​ទូ​ប៝ន​តា​ឞ្រី​ឆាមារី ។ តា​ប៝ន​នៃ​ពាង់​មឞើស​ងក៝ច​នាវ​ឞ្រាស​យេឆូ ​ជេង​ឞ្រាស​ក្រីស ​អី​នើម​រាក្លាយ្ស​កោរាញ​ឞ្រាស​ទែ​ញជ្វាល់។* ៦ លែៈ​ផូង​ប៝ន​លាន​តា​នៃ​នអើរ​អុច​អ្យាត់​ងាន់​នាវ​ផីលីប ​ងើយ យ៝រ​លាស​លែៈ​នាវ​ខាន់​ពាង់​តាង់​ខាន់​ពាង់​ឆៃ​ផីលីប ​ជាន​នាវ​ខ្លៃ​នើស​លែៈ​នាវ​ងាន់។ ៧ គែស​អ៝ក់​ឞូនុយ្ស​គែស​ឞ្រាស​អ្យើស​លាប់ ខាន់​ពាង់​នតែរ​ទុត​ទាង់​ងាន់ នហ៝​មា​ឞ្រាស​អ្យើស​ទូ​លោស​ឞើស​ខាន់​ពាង់​អី​នៃ។ គែស​ឞូនុយ្ស​ក្វែត​រាវែន នទ្រែល​មា​ឞូនុយ្ស​ខឹត​ជ៝ង់​ខឹត​តី​អ៝ក់​ដ៝ង់​ឞាស។* ៨ យ៝រ​រី​ឞូនុយ្ស​តា​ប៝ន​នៃ​គែស​នាវ​រាម់​មអាក​ហោ​ងាន់។

៩ តា​ប៝ន​នៃ គែស​ដ៝ង់​ទូ​ហ្វេ​ឞូនុយ្ស​រាញា​ពាង់​ឆីមោន  ពាង់​គុ​តា​នៃ​លែៈ​ជ៝ៈ​នាម់​ជេស។ ពាង់​ជេង​ឞូនុយ្ស​ម៝ត់​នអាង​ជាន​នទើ​មា​នាវ​ទើយ​ឞ្រាស​អ្យើស ពាង់​ងក៝ច​អេង​ឆាក់​ពាង់​នើម​ជេង​ឞូនុយ្ស​ខ្លៃ។ ទឹង​លែៈ​ផូង​ឆាមារី ​តា​ប៝ន​អី​នៃ ខាន់​ពាង់​នទ្រ៝ត់​ញហីស​ងាន់​មា​នទើ​ពាង់​ជាន។ ១០ ទឹង​លែៈ​ឞូនុយ្ស នតើម​ឞើស​ឞូ​ជេៈ​ត៝ត់​មា​ឞូ​ក្វ៝ង់ អ្យាត់​ពាង់​អ្វែស​ងាន់ ឞូ​លាស៖ “ពាង់​អ្យា​រ៝​គែស​នាវ​ឞ្រាស​កោរាញ​ឞ្រាស អី​ឞូ​ក្វាល់​លាស​«នាវ​ឞ្រាស​ក្វ៝ង់​ងាន់»”។ ១១ ទឹង​ឞូ​អ្យាត់​មា​ពាង់​កើត​នៃ យ៝រ​លាស​លែៈ​ជ៝ៈ​នាម់​ងាន់​ឞូ​នទ្រ៝ត់​ហីស​រាហ៝ល់​មា​នទើ​អី​ពាង់​ជាន​នៃ។ ១២ យើន​មា​ទោល​ផីលីប ​មឞើស​ងក៝ច​នាវ​មហែ​មហាន​អ្វែស​មា​នាវ​កោរាញ​ឞ្រាស​អុច​ម៝ត់​អ្វាញ់​មា​ឞូនុយ្ស នទ្រែល​មា​មឞើស​ងក៝ច​ឞ្រាស​យេឆូ​ក្រីស  ឞូ​តឹង​អ្យាត់​នាវ​ពាង់​ងើយ​អី​នៃ​រ៝ ជេសរី​ខាន់​ពាង់​អ៝ន់​ផីលីប ​ជាន​បាប់តែម​យុក​ខាន់​ពាង់​មា​ទាក​នអ៝ប់​មា​ឞូ​អូរ​ឞូ​ក្លោ។ ១៣ ល៝ង់​អី​ឆីមោន ​រី​អ្យាត់​នាវ​ផីលីប ​ងើយ​ដ៝ង់ នហ៝​មា​ទើន​ជាន​បាប់តែម​យុក​មា​ទាក​រ៝ ជេសរី​ពាង់​គុ​នទ្រែល​ផីលីប ​មរ៝។ នោក​នៃ​ពាង់​នទ្រ៝ត់​ហីស​រាហ៝ល់​ងាន់​ឆៃ​នាវ​មឞេន នទ្រែល​មា​នាវ​ខ្លៃ​អី​ផីលីប ​ជាន​នៃ។

១៤ មពោល​កោរាញ​អ៝ស​ម៝ន​ហោម​គុ​តា​ប៝ន​យេរូឆាលឹម ​រី។ ត៝ត់​ខាន់​ពាង់​តាង់​លឺ​តា​ឞ្រី​ឆាមារី ​រី​គែស​ឞូនុយ្ស​ឆ៝ៈ​ទើន​នាវ​កោរាញ​ឞ្រាស ខាន់​ពាង់​ដាៈ​ពេត្រោស  នទ្រែល​មា​យោហាន ​ហាន់​តា​ឞ្រី​នៃ។ ១៥ ត៝ត់​តា​នៃ ឞារ​ហៃ​កោរាញ​អ៝ស​ម៝ន​រី​មឞើស​ឆើម​ទាន់​មា​កោរាញ​ឞ្រាស គៃ​មា​កោរាញ​ឞ្រាស​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​ជុរ​គុ​តា​មពោល​លែៈ​ញឆីង​នៃ‌ ១៦ យ៝រ​លាស​ឞារ​ហៃ​ខាន់​ពាង់​នៃ​អេ​អោស​ឆៃ​ឞ្រាស​ហ្វេង​អ្វែស​ជុរ​គុ​តា​ទូ​ហ្វេ​តា​មពោល​លែៈ​ញឆីង​នៃ។ មាន​មា​គែស​ជាន​បាប់តែម​យុក​មា​ទាក​តា​រាញា​កោរាញ​យេឆូ ។ ១៧ នទ្រី​ទឹង​ពេត្រោស  នទ្រែល​មា​យោហាន ​តេៈ​តី​តា​ខាន់​ពាង់ ជេសរី​មើ​កោរាញ​ឞ្រាស​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​ពាង់។* ១៨ ទោល​ឆីមោន ​ឆៃ​កោរាញ​ឞ្រាស​អ៝ន់​ឞ្រាស​ហ្វេង​អ្វែស​គុ​តា​ខាន់​ពាង់​រី យ៝រ​មា​មពោល​កោរាញ​អ៝ស​ម៝ន​តេៈ​តី​នៃ ពាង់​ឆ៝ៈ​ព្រាក់​គៃ​មា​អ៝ន់​ឞារ​ហៃ​កោរាញ​អ៝ស​ម៝ន​នៃ ១៩ នហ៝​មា​លាស៖ “អ៝ន់​គ៝ប់​បាៈ​នាវ​ទើយ​នៃ​អើ គៃ​មា​ឞូ​ម៝ស​គ៝ប់​តេៈ​តី កោរាញ​ឞ្រាស​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់​ដ៝ង់”។ ២០ ពេត្រោស ​លាស​ពាង់៖ “អ៝ន់​មៃ នទ្រែល​មា​ព្រាក់​មៃ​ហាន់​គុ​តា​នទ្រូង​អុញ យ៝រ​លាស​មៃ​មឹន​ព្រាក់​ទើយ​រាវាត់​នទើ​កោរាញ​ឞ្រាស​អ៝ន់!* ២១ មៃ​មោ​អោស​ទើយ​លាប់​នទ្រែល​តា​នាវ​ការ​អ្យា ទូ​នតីល​មោ​ទើយ​ដ៝ង់ យ៝រ​លាស​នូយ្ស​នហ៝ម់​មៃ​មោ​ឆ៝ង់​អោស​តា​នាប់​កោរាញ​ឞ្រាស។ ២២ អ៝ន់​មៃ​មអារ់​ហ៝ម់​នូយ្ស​នហ៝ម់​អ្យើស​នៃ ជេសរី​មឞើស​ឆើម​ទាន់​មា​កោរាញ​ឞ្រាស។ ងខេប​លាស​ពាង់​មា​យោៈ​នអាច​មោ​ហោម​កើប​នាវ​តីស​មៃ​មឹន​កើត​នអៃ។ ២៣ គ៝ប់​លែៈ​ឆៃ​មៃ​គែស​នូយ្ស​នហ៝ម់​តឹម​មោ​នាច​ហោ​ងាន់ នទ្រែល​មា​ហោម​ខាន​ជាន​តីស​នឹង​មោ​ឞ្លាវ​ឞាស​ជាន​អ្យើស តឹម​ឞាន​មា​នាវ​តីស​ក៝ត់​មៃ​មា​រាឆែ​រាវាក់”។ ២៤ ឆីមោន ​អើស៖ “លាស​នទ្រី​ដាៈ​មៃ​ឆើម​ទាន់​មា​កោរាញ​ឞ្រាស គៃ​មា​លើយ​អ៝ន់​គ៝ប់​គុ​តា​នទ្រូង​អុញ នាវ​អី​មៃ​លាស​នៃ​នើស”។

២៥ ពេត្រោស  នទ្រែល​មា​យោហាន  ខាន់​ពាង់​មឞើស​ងក៝ច​នាវ​កោរាញ​យេឆូ ​មា​ឞូ នទ្រែល​មា​លែៈ​នទើ​អី​ខាន់​ពាង់​ឆៃ​ខាន់​ពាង់​តាង់​តា​ពាង់​នើស ជេសរី​ខាន់​ពាង់​ព្លឹ​ឆឹត​តៃ​តា​ប៝ន​យេរូឆាលឹម  នហ៝​មា​មឞើស​នាវ​មហែ​មហាន​អ្វែស​អ៝ក់​ប៝ន​ដ៝ង់​រ៝ៈ​ត្រ៝ង​ឞ្រី​ឆាមារី ​នៃ។

ផីលីប ​មឞើស​នាវ​មហែ​មហាន​អ្វែស​មា​ឞូនុយ្ស​ឞ្រី​អេតយូពី 

២៦ ជេសរី​ទូ​ហ្វេ​តោង​ពារ់​កោរាញ​ឞ្រាស​លាស​មា​ផីលីប ៖ “ហើយ​ផីលីប  មៃ​ទ៝ក់​ហ៝ម់ ហាន់​មពែស​ជឹត​ទ៝ង់​រី ហាន់​រ៝ៈ​ត្រ៝ង​អី​ជុរ​ឞើស​ប៝ន​យេរូឆាលឹម ​ហាន់​ជឹត​ប៝ន​កាឆា  តា​ត្រ៝ង​អី​ឞូ​មោ​ហោម​អោស​វៃ​ហាន់”។ ២៧ ជេសរី​ផីលីប ​ទ៝ក់​ហាន់​រ៝ ត៝ត់​អា​ត្រ៝ង​រី​ម៝ប់​មា​ទូ​ហ្វេ​មពោល​ឞ្រី​អេតយូពី  ឞូនុយ្ស​ឞូ​ចារ។ ពាង់​ជេង​កោរាញ​ក្វ៝ង់​តា​ឞ្រី​អេតយូពី  ពាង់​ម៝ត់​អ្វាញ់​លែៈ​ទ្រាប់​នទើ​ខ្លៃ លែៈ​ព្រាក់​កាដាច់​តា​ឞ្រី​អី​នៃ។ ឞ្រី​អី​នៃ​ឞូ​អូរ​ជាន​កាដាច់ រាញា​កាដាច់​អី​នៃ​«កាន់ដេស »។ កោរាញ​ក្វ៝ង់​អី​នៃ​ពាង់​ហាន់​តា​ប៝ន​យេរូឆាលឹម ​រី​នើស គៃ​មា​យើក​មឞាស​មា​កោរាញ​ឞ្រាស។ ២៨ ត៝ត់​មា​ឆឹត ទោល​ពាង់​ញច៝​តា​រាទែស​ឆែស ពាង់​រ៝ៈ​នតែស​នាវ​កោរាញ​ឞ្រាស​ងើយ​តា​ឆ៝ម់បុត​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស។ ២៩ នោក​នៃ​ឞ្រាស​ហ្វេង​អ្វែស​លាស​មា​ផីលីប ៖ “ហាន់​ហ៝ម់ អ៝ន់​ទាច់​មា​រាទែស​ឆែស​នៃ”។ ៣០ ជេសរី​ផីលីប ​ញច្វាត់​តឹង​រាទែស​នៃ​រ៝ ត៝ត់​តា​នៃ​ពាង់​តាង់​កោរាញ​អី​នៃ​រ៝ៈ​ឆ៝ម់បុត​អេឆាយ ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស ពាង់​អោប៖ “ហើយ​កោរាញ មៃ​វ៝ត់​ដ៝ង់​នាវ​មៃ​រ៝ៈ​អី​នៃ?” ៣១ កោរាញ​អី​នៃ​អើស​លាស៖ “មើម​ឞ្លាវ​វ៝ត់​អេង លាស​មោ​គែស​ឞូនុយ្ស​មា​រាឞ្លាង?” ជេសរី​ពាង់​ជាៈ​ផីលីប ​ញច៝​នទ្រែល​កាលើ​រី​គុ​ទាច់​ពាង់។ ៣២ ត្រ៝ង​នតុក​ពាង់​អ្វាញ់​នៃ​លាស​កើត​នអា៖

«ឞូ​តេក​ពាង់ តឹម​ឞាន​មា​ឞូ​តេក​ឞែ​ឞ្យាប់​មា​ងខឹត ពាង់​មោ​អោស​មពាត់​រាទ៝ង់។

តឹម​ឞាន​មា​ក៝ន​ឞែ​ឞ្យាប់​មល៝​មោ​ឞ្លាវ​ញហ្យាង់​នោក​ឞូ​ក៝ស​រាឆៅ

ពាង់​មោ​អោស​នតែស​ងើយ​ទូ​ត៝ង។

៣៣ ឞូ​មឺច​ពាង់​បាច់​ប៝ច ឞូ​មោ​អោស​ផាត​ទោយ្ស​ទី​មា​អោឞាល់។

ពាង់​មោ​អោស​គែស​យៅ​មា​ងក៝ច‌

យ៝រ​លាស​ឞូ​ងខឹត​ពាង់​មោ​គែស​ក៝ន នាវ​រេស​ពាង់​លែៈ​ឞូ​ឆ៝ៈ​រាហ្វាត់​លើយ​ឞើស​នែស​នតូ​អ្យា»†។

៣៤ ជេសរី​កោរាញ​នៃ​អោប​ផីលីប ៖ “ល៝ង់​មៃ​មឞើស​មា​គ៝ប់ នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លាស​កើត​នអា ឞូ​ម៝ស​ពាង់​អុច​លាស? លាស​មា​ឆាក់​ពាង់​នើម មោ​លាស​អុច​លាស​មា​ទូ​ហ្វេ​ឞូនុយ្ស​អេង?” ៣៥ ផីលីប ​មឞើស​ងក៝ច​នាវ​មហែ​មហាន​អ្វែស​ឞ្រាស​យេឆូ ​អ៝ន់​ពាង់​គឹត នតើម​ឞើស​ត្រ៝ង​នាវ​កោរាញ​ឞ្រាស​ងើយ​នៃ។* ៣៦ ឞារ​ហៃ​ខាន់​ពាង់​អី​នៃ​ហោម​ញច៝​នទ្រែល​តា​រាទែស​រី​ទាទេ។ ត៝ត់​អា​នាប់​រី​ឆៃ​គែស​ទាក កោរាញ​នៃ​លាស៖ “ទាក​តា​អ្យា​គែស ម៝ស​ហោម​គែស​នាវ​មា​ឞ្វៃ​គ៝ប់ មោ​អោស​អ៝ន់​គ៝ប់​យុក​បាប់តែម​មា​ទាក?” ៣៧ [ផីលីប ​លាស​មា​ពាង់៖ “លាស​មៃ​ញឆីង​មា​លែៈ​នូយ្ស​នហ៝ម់​ងាន់ មៃ​មោ​ច្រាវ​អោស បាប់តែម​ទើយ”។ ពាង់​អើស៖ “លែៈ​គ៝ប់​ញឆីង​កោរាញ​យេឆូ ​ពាង់​ឞ្រាស​ក្រីស ​ពាង់​ក៝ន​កោរាញ​ឞ្រាស​ងាន់​រ៝”។] ៣៨ ពាង់​ដាៈ​ឞូ​ញឆ្រុង​រាទែស​ឆែស។ ជេសរី​ឞារ​ហៃ​ខាន់​ពាង់​ជុរ​អា​ទាក​ឆូ ផីលីប ​ជាន​បាប់តែម​យុក​ពាង់​មា​ទាក។ ៣៩ ទោល​ខាន់​ពាង់​ហាវ​អា​កើស​អ្យា ឞ្រាស​ហ្វេង​អ្វែស​ឆ៝ៈ​ផីលីប ​រ៝ស​ក្ល៝ក់ អ្វាញ់​ពាង់​មោ​ហោម​អោស​ឆៃ។ ជេសរី​កោរាញ​ឞ្រី​អេតយូពី ​អី​នៃ​នតើម​ហាន់​តៃ​ជឹត នូយ្ស​នហ៝ម់​ពាង់​រាម់​មអាក​ងាន់ យ៝រ​មា​កោរាញ​ឞ្រាស​លែៈ​រាក្លាយ្ស​ពាង់។ ៤០ ល៝ង់​ផីលីប  ឆៃ​ឞ្រាស​ហ្វេង​អ្វែស​ឆ៝ៈ​ពាង់​គុ​តា​ប៝ន​អាឆោត ​រី។ ជេស​ឞើស​នៃ ពាង់​ឞ្រោៈ​មឞើស​ងក៝ច​នាវ​មហែ​មហាន​អ្វែស​រ៝ៈ​ប៝ន នហ៝​មា​ត៝ត់​ប៝ន​ឆេឆារា ។

៩

នាវ​រាគ៝ល់​នូយ្ស​នហ៝ម់​ឆោល 

១ នោក​នៃ ឆោល ​ហោម​ថាម់​អ៝ស​ម៝ន​កោរាញ​យេឆូ  នទ្រែល​មា​ងើយ​អុច​ងខឹត​ខាន់​ពាង់។ ពាង់​ហាន់​ម៝ប់​មា​កោរាញ​ជាន​ឞ្រាស​ទុត​ក្វ៝ង់​តា​យេរូឆាលឹម ‌* ២ ទាន់​ឆ៝ម់បុត​ឞើស​កោរាញ​នៃ​មា​ញីស​រាបុន​ផូង​អីឆ្រាអែល ​អេងៗ​តា​ប៝ន​ក្វ៝ង់​ដាមាស  គៃ​មា​លាប់​រ៝ៈ​ញីស​រាបុន​អេងៗ​អី​រី ងខេប​លាស​ឆៃ​គែស​ឞូនុយ្ស​អាបាៈ​តា​ញីស​រាបុន​នៃ​ហាន់​តឹង​ត្រ៝ង​ឞ្រាស​យេឆូ  ឞូ​អូរ មោ​លាស​ឞូ​ក្លោ។ ឆ៝ម់បុត​អី​នៃ​អ៝ន់​ពាង់​ទើយ​ញុប​លែវ​ខាន់​ពាង់​តា​ប៝ន​យេរូឆាលឹម ​រ៝ គៃ​មា​ផាត​ទោយ្ស​ខាន់​ពាង់។* ៣ ទោល​ពាង់​ហាន់​រ៝ៈ​ត្រ៝ង​ឞើយ​ត៝ត់​តា​ប៝ន​ដាមាស ​រី ទោ​មា​គែស​នទើ​អាង​តាៈ​កាលើ​ត្រោក​តី​ច្រាត​ជុម​ពាង់​រ៝។ ៤ ពាង់​នហ៝​មា​ចោត​តា​នែស​រី​រ៝ ជេសរី​តាង់​នតែស​ងើយ​លាស​មា​ពាង់៖ “ហើយ​ឆោល ! ហើយ​ឆោល ! ម៝ស​នាវ​មៃ​ជាន​ជេរ​មា​គ៝ប់​កើត​នៃ​មេស?” ៥ ឆោល ​អោប​មា​ពាង់៖ “ហើយ​កោរាញ ឞូ​ម៝ស​មៃ​រី​មេស?” ពាង់​អើស៖ “គ៝ប់​អ្យា​យេឆូ  អី​មៃ​ជាន​ជេរ​នៃ។ ទឹង​លែៈ​នាវ​ជេរ​អី​មៃ​ជាន​មា​ផូង​ញឆីង​មា​គ៝ប់ ជាន​ជេរ​មា​គ៝ប់​ដ៝ង់។ [មៃ​ញឆ្រោយ្ស​តឹម​រាទ៝ង់​មា​គ៝ប់ តឹម​ឞាន​មា​នទ្រោក​តឹម​ត៝ម់*​មា​ល៝យ្ស​មព្លោញ កើត​នៃ​មោ​ទី​វាៈ]”។* ៦ [ពាង់​នទ្រ៝ត់​ញឆ៝រ់​ងាន់ ពាង់​លាស៖ “ហើយ​កោរាញ លាស​នទ្រី​មើម​មៃ​អុច​អ៝ន់​គ៝ប់​ជាន​មេស?” ឞ្រាស​យេឆូ ​អើស៖] “មៃ​ទ៝ក់​ហាន់​លាប់​តា​ប៝ន​នៃ​ហ៝ម់ តា​រី​តៃ​ឞូ​មឞើស​នទើ​មា​មៃ​ជាន”។ ៧ ល៝ង់​ឞូ​អី​ហាន់​នទ្រែល​ឆោល ​រី​មោ​ហោម​ឞ្លាវ​អោស​ងើយ ទ៝ក់​ញឆ្រុង​រ៝គ៝​ទើម យ៝រ​លាស​នតែស​ងើយ​ខាន់​ពាង់​តាង់ តីស​មា​អី​ឆាក់​ឞូនុយ្ស​រី​មោ​ឆៃ​អោស។ ៨ ជេសរី​ឆោល ​រី​ទ៝ក់ មាត់​ពាង់​រី​លីន តីស​មា​អ្វាញ់​នទើ​មោ​ឆៃ​អោស។ ឞូ​ឆើម​តេក​ពាង់​លែវ​លាប់​តា​ប៝ន​ដាមាស ​រី។ ៩ ជ៝ៈ​ពែ​នារ​ងាន់​ពាង់​មោ​អោស​ឆៃ​នទើ នទ្រែល​មា​មោ​ឆោង​ឆា​ដ៝ង់ ទាក​មោ​ញេត​ដ៝ង់។

អានានេស ​តឹម​ម៝ប់​មា​ឆោល 

១០ តា​ប៝ន​ដាមាស ​នៃ​គែស​ទូ​ហ្វេ​អ៝ស​ម៝ន​អី​ញឆីង​មា​ឞ្រាស​យេឆូ  រាញា​ពាង់​អានានេស ។ កោរាញ​យេឆូ ​ក្វាល់​ពាង់​មា​នាវ​តឹម​ឆៃ៖ “ហើយ​អានានេស !” ពាង់​អើស៖ “ម៝ស​នទើ កោរាញ?” ១១ កោរាញ​យេឆូ ​លាស​មា​ពាង់៖ “ទ៝ក់​ហ៝ម់ អ៝ន់​មៃ​ហាន់​រ៝ៈ​ត្រ៝ង​អី​ឞូ​ក្វាល់​លាស​«ត្រ៝ង​ឆ៝ង់» លាប់​តា​ជៃ​យូដាស  ជេសរី​អោប​រាញា​ឆាក់​ឆោល  ពាង់​តាៈ​ឞើស​ប៝ន​តាឆើស ។ អាបៃ​អ្យា​ពាង់​គុ​មឞើស​ឆើម‌ ១២ ពាង់​តឹម​ឆៃ​មា​ទូ​ហ្វេ​ឞូនុយ្ស រាញា​អានានេស  មៃ​ហាន់​លាប់​មឞើស​ឆើម​តេៈ​តី​តា​ពាង់ គៃ​មា​អ៝ន់​ពាង់​អ្វាញ់​ឆៃ​កើត​អើម”។ ១៣ អានានេស ​ងើយ​មា​ឞ្រាស​យេឆូ ៖ “ហើយ​កោរាញ អ៝ក់​ឞូនុយ្ស​គ៝ប់​តាង់​លឺ​ឞូ​ងក៝ច​ពាង់ ឞូ​ក្លោ​អី​នៃ​ហោ​ងាន់​ពាង់​ជាន​ជេរ​មា​ផូង​ក្ល៝ស​អ្វែស​មៃ​តា​ប៝ន​យេរូឆាលឹម ​រី។ ១៤ ពាង់​ត៝ត់​តា​នតុក​អ្យា​លែៈ​គែស​ជេស​ឆ៝ម់បុត​ឞើស​មពោល​កោរាញ​ជាន​ឞ្រាស គៃ​មា​ទើយ​ញុប​ក៝ត់​ឞូ​ម៝ស​មឞើស​ឆើម​ក្វាល់​រាញា​មៃ”។ ១៥ យើន​មា​កោរាញ​យេឆូ ​លាស​មា​ពាង់៖ “ទ៝ក់​ហាន់​ហ៝ម់! យ៝រ​លាស​ឞូ​ក្លោ​នៃ​លែៈ​គ៝ប់​កើយ្ស​ជេស គៃ​មា​ទ៝ង់​ពាង់​ដាៈ​មឞើស​ងក៝ច​រាញា​គ៝ប់​អ៝ន់​មា​ឞាល់​មពោល​ផូង​ឞូនុយ្ស​អេងៗ​អី​មោ​ទី​ផូង​អីឆ្រាអែល  នទ្រែល​មា​កាដាច់​ខាន់​ពាង់ ជេសរី​មា​ផូង​ប៝ន​លាន​អីឆ្រាអែល ​ដ៝ង់។* ១៦ គ៝ប់​អុច​តឹម​មពើល​អ៝ន់​មា​ពាង់​គឹត គែស​អ៝ក់​នាវ​ជេរ​ជ៝ត់​ពាង់​ឆ៝ៈ​ទើន​យ៝រ​មា​ពាង់​ជាន​ការ​មា​គ៝ប់​ជឹត​នាប់​តៃ”។ ១៧ ជេសរី​អានានេស ​ទ៝ក់​ហាន់​រ៝។ ត៝ត់​តា​ជៃ​រី ពាង់​តេៈ​តី​តា​ឆោល  នហ៝​មា​លាស៖ “ហើយ​នោ​ឆោល ! កោរាញ​យេឆូ ​អី​តឹម​មពើល​មា​មៃ​រ៝ៈ​ត្រ៝ង​ទោល​មៃ​ហាន់​នៃ​នើស ពាង់​ដាៈ​គ៝ប់​ឞ្រោៈ​អា​មៃ​អ្យា គៃ​មា​អ៝ន់​ត្រោម​មាត់​មៃ​ទើយ​ឆៃ​អាង នទ្រែល​មា​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​មៃ​ងាន់”។ ១៨ ជេសរី​ទោ​មា​ឆៃ​គែស​នទើ​តឹម​ឞាន​មា​រាឆាប​កា​តុប​ឞើស​ត្រោម​មាត់​ឆោល ​រី មាត់​ពាង់​ឆៃ​អាង​តៃ​រ៝ ជេសរី​ពាង់​ទ៝ក់​ទើន​បាប់តែម​យុក​មា​ទាក។ ១៩ ជេស​ពាង់​ឆោង​ឆា គែស​តៃ​ឞ្រាត់​ឆ្វាន​កើត​អើម។ ឆោល ​គុ​នទ្រែល​មពោល​អ៝ស​ម៝ន​តា​ប៝ន​ដាមាស ​ជ៝ៈ​ពែ​ព្វាន់​នារ។

ឆោល ​មឞើស​ងក៝ច​ឞ្រាស​យេឆូ ​តា​ប៝ន​ដាមាស 

២០ ពាង់​ទ៝ក់​នតើម​មឞើស​ងក៝ច​រ៝​មា​ឞ្រាស​យេឆូ ​ជេង​ក៝ន​កោរាញ​ឞ្រាស​តា​ញីស​រាបុន​ផូង​អីឆ្រាអែល ​អេងៗ។* ២១ លែៈ​ឞូនុយ្ស​អី​តាង់​នាវ​ពាង់​លាស​នៃ ឞូ​នទ្រ៝ត់​ហីស​រាហ៝ល់​ងាន់​តា​នូយ្ស​នហ៝ម់​រី​មោ​វ៝ត់​អោស ឞូ​លាស៖ “ពាង់​អី​នៃ​រ៝​ជាន​ជេរ​លើស​អ្យើស​មា​មពោល​អី​មឞើស​ឆើម​ក្វាល់​រាញា​យេឆូ ​តា​ប៝ន​យេរូឆាលឹម ​រី​នើស។ ហាន់​ពាង់​អី​នៃ​តា​អ្យា គៃ​មា​ញុប​ញជុន​មពោល​អី​នៃ​មា​មពោល​កោរាញ​ជាន​ឞ្រាស​តា​យេរូឆាលឹម  នទ្រី​ពាង់​អី​នៃ​ហែស!”* ២២ ល៝ង់​ឆោល ​រី​លើ​មា​គែស​នូយ្ស​នហ៝ម់​ន៝ប់​ងាន់​ពាង់​ហែស ពាង់​រាឞ្លាង​ក្ល៝ស​រាស​វាស​ងាន់​ឞ្រាស​យេឆូ ​ជេង​ឞ្រាស​ក្រីស ​អី​នើម​រាក្លាយ្ស​កោរាញ​ឞ្រាស​ទែ​ញជ្វាល់ អ៝ន់​មា​មពោល​ផូង​អីឆ្រាអែល ​តា​ប៝ន​ដាមាស ​រី។ ខាន់​ពាង់​មោ​ហោម​អោស​ឞ្លាវ​តឹម​រាលាច់​មា​ពាង់​ជឹត។* ២៣ ជ៝ៈ​ឞើស​កើយ​នៃ កោរាញ​មពោល​ផូង​អីឆ្រាអែល ​តឹម​ញច្រាៈ​ឞាល់​គៃ​មា​ងខឹត​លើយ​ពាង់។* ២៤ យើន​មា​គែស​ឞូនុយ្ស​មឞើស​មា​ឆោល ​មា​នាវ​មពោល​នៃ​អុច​ងខឹត​ពាង់ គែស​ឞូ​គុ​ក៝ប់​តា​មពោង​មពេរ​ប៝ន​ទឹង​មាង់​ទឹង​នារ គៃ​មា​ក៝ប់​ញុប​ងខឹត​ពាង់។* ២៥ យើន​មា​គែស​ទូ​មាង់​មពោល​អ៝ស​ម៝ន​ពាង់​តេៈ​ពាង់​មា​ឞិ ជេសរី​យូរ​ពាង់​ឞើស​ទីស​មពេរ​រី។

ឆោល ​គុ​តា​ប៝ន​យេរូឆាលឹម 

២៦ ជេស​ឆោល ​លែៈ​ឆឹត​តា​ប៝ន​យេរូឆាលឹម ​រី ពាង់​អុច​លាប់​នទ្រែល​ផូង​អ៝ស​ម៝ន។ យើន​មា​ផូង​អី​នៃ​ក្លាច​ពាង់​ទាទេ យ៝រ​លាស​ឞូ​មោ​អោស​អ្យាត់​លាស​ពាង់​ជេង​ឞូនុយ្ស​លែៈ​ញឆីង​ដ៝ង់។ ២៧ ជេសរី​បារនាបាស ​លែវ​ឆោល ​ហាន់​ម៝ប់​មា​មពោល​កោរាញ​អ៝ស​ម៝ន បារនាបាស ​មឞើស​ងក៝ច​នាវ​កោរាញ​យេឆូ ​តឹម​មពើល​មា​ពាង់ ងើយ​មា​ពាង់​ទោល​ពាង់​ឞ្រោៈ​រ៝ៈ​ត្រ៝ង​រី​នើស នទ្រែល​មា​មឞើស​ងក៝ច​នាវ​ពាង់​ឞាញ់​មឞើស​ងក៝ច​មា​កោរាញ​យេឆូ ​តា​ប៝ន​ដាមាស ​រី។* ២៨ នតើម​ឞើស​នោក​នៃ ឆោល ​ហាន់​នឹង​ម៝ប់​មា​មពោល​កោរាញ​អ៝ស​ម៝ន នទ្រែល​មា​ផូង​អី​ញឆីង​មា​កោរាញ​យេឆូ  ពាង់​ឞាញ់​មឞើស​ងក៝ច​មា​កោរាញ​យេឆូ ​លាម​ប៝ន​យេរូឆាលឹម ​ដ៝ង់។ ២៩ ឆោល ​តឹម​ងើយ នទ្រែល​មា​តឹម​រាលាច់​ដ៝ង់​មា​មពោល​ផូង​អីឆ្រាអែល ​អី​ងើយ​នាវ​ងើយ​គ្រែក ​ទើម† យើន​មា​មពោល​អី​នៃ​ជ៝យ​នាវ អុច​ងខឹត​ពាង់។ ៣០ ទោល​ផូង​ញឆីង​មា​ឞ្រាស​យេឆូ ​គឹត​នាវ​អុច​ងខឹត​ពាង់​នៃ ខាន់​ពាង់​ញជុន​ពាង់​តា​ប៝ន​ឆេឆារា  ជេសរី​ដាៈ​ពាង់​ហាន់​ជឹត​ប៝ន​តាឆើស ។* ៣១ ទឹង​លែៈ​ផូង​ញឆីង​មា​ឞ្រាស​ក្រីស​អាប់​នតុក តា​ឞ្រី​យូដា  តា​ឞ្រី​កាលីលេ  នទ្រែល​មា​តា​ឞ្រី​ឆាមារី  គែស​នាវ​ដាប់​មពាន់ មោ​គែស​ឞូ​ជាន​ជេរ នទ្រែល​មា​គែស​នាវ​ញឆីង​លើ​មា​ហោ។ ខាន់​ពាង់​គុ​ញអោត​នាវ​កោរាញ​ឞ្រាស​ងាន់​ងេន គែស​ឞ្រាស​ហ្វេង​អ្វែស​អី​ក្ល៝ស​អ្វែស​រាថី​នូយ្ស​នហ៝ម់​ខាន់​ពាង់ ជេសរី​ខាន់​ពាង់​លើ​ហោ​អ៝ក់​ដ៝ង់​ឞូនុយ្ស​ញឆីង។

ពេត្រោស ​ជាន​ឞាស​ឞូនុយ្ស​ជី រាញា​ពាង់​អេនាស 

៣២ ជេសរី​ពេត្រោស ​ហាន់​ញឆ៝ង​ត្រ៝ង​អាប់​នតុក។ គែស​ទូ​នារ​ពាង់​ហាន់​ខ៝ល់​មា​ផូង​ញឆីង​មា​ឞ្រាស​យេឆូ ​តា​ប៝ន​លីដា ​ឞ្រី​ឆារោន ។ ៣៣ ត៝ត់​តា​ប៝ន​នៃ ពាង់​ឆៃ​ទូ​ហ្វេ​ឞូនុយ្ស​ជី​ក្វែត រាញា​ពាង់​អេនាស  ពាង់​ជី​លែៈ​ជ៝ៈ​ផាម​នាម់​ងាន់ ទ៝ក់​មោ​ទើយ​អោស ឞិច​រាខ្វែន​តា​គ្រែ​រី​ទើម​យ៝រ​មា​ពាង់​រាវែន។ ៣៤ ជេសរី​ពេត្រោស ​លាស​មា​ពាង់៖ “ហើយ​អេនាស ! កោរាញ​យេឆូ​ក្រីស ​ជាន​ឞាស​ជី​មៃ មៃ​ទ៝ក់​ហ៝ម់ ញអោត​ងក៝ៈ​មៃ​នៃ!” ជេសរី​ពាង់​ទ៝ក់​ដឺប​រ៝។ ៣៥ អ៝ក់​ងាន់​ឞូនុយ្ស​គុ​តា​ប៝ន​លីដា  នទ្រែល​មា​គុ​រ៝ៈ​ឞ្រី​ឆារោន  ឆៃ​ពាង់​ឞាស​កើត​នៃ ខាន់​ពាង់​ឆឹត​ញឆីង​មា​កោរាញ​យេឆូ ​រ៝។

ឞូ​អូរ​តេបីថា ​ទ៝ក់​រេស

៣៦ គែស​ដ៝ង់​តា​ប៝ន​យោបពេ ​រី គែស​ទូ​ហ្វេ​ឞូ​អូរ​រាញា​ពាង់​តេបីថា  រាឞ្លាង​នាវ​ងើយ​គ្រែក ​លាស​«ដ៝រកាស ‡» ពាង់​ជេង​ផូង​ញឆីង​មា​ឞ្រាស​យេឆូ ​ដ៝ង់។ ពាង់​គើយ្ស​ជាន​នាវ​អ្វែស នទ្រែល​មា​អ៝ន់​នទើ​មា​ផូង​អ៝​អាច​បាបើ។ ៣៧ នោក​នៃ​ពាង់​គែស​ជី​ហោ នហ៝​មា​ខឹត។ ឞូ​រាវ​ឆាក់​ជាន់​ពាង់​តឹង​នាវ​វៃ​ផូង​អីឆ្រាអែល  ជេសរី​ឞូ​ញជ៝រ​ពាង់​តា​ជ្រោ​កាលើ​រី។ ៣៨ ផូង​ញឆីង​មា​ឞ្រាស​យេឆូ ​គឹត​ពេត្រោស ​ហោម​គុ​តា​ប៝ន​លីដា ​នៃ ជេសរី​ដាៈ​ឞារ​ហៃ​ឞូនុយ្ស​ហាន់​ជ៝យ​ពាង់​តា​នៃ គៃ​មា​ជាៈ​ពាង់​ហាន់​រ៝ យ៝រ​លាស​ប៝ន​លីដា ​ដាស​ប៝ន​យោបពេ ​តឹម​ទាច់។ ៣៩ ពេត្រោស ​ទ៝ក់​ឞើស​នៃ​ហាន់​នទ្រែល​ឞារ​ហៃ​ខាន់​ពាង់​រី​រ៝។ ត៝ត់​តា​រី​ឞូ​ជាៈ​ពាង់​ហាវ​តា​ជ្រោ​កាលើ​រី។ លែៈ​ឞូ​អូរ​នទ្រោ​ខឹត​ឆាយ​ទ៝ក់​ញុម​ទាច់​ពេត្រោស ​រី​ទាទេ នហ៝​មា​ញហើ​ឞ៝ក​អាវ​អី​ដ៝រកាស ​ទែ​ជឹង​អ៝ន់​មា​ខាន់​ពាង់​ទោល​ពាង់​ហោម​រេស​រី​នើស។ ៤០ ពេត្រោស ​ដាៈ​ខាន់​ពាង់​លោស​អា​ទីស​ទាទេ ជេសរី​ពាង់​ច៝ន​កោម៝ក់​មឞើស​ឆើម។ ជេស​មឞើស​ឆើម​រី​ពាង់​អ្វាញ់​ជឹត​ឞូនុយ្ស​ខឹត​នៃ លាស​មា​ពាង់៖ “ហើយ​តេបីថា  អៃ​ទ៝ក់​ហ៝ម់”។ ឞូនុយ្ស​ខឹត​នៃ​លីន​មាត់​ឆៃ​ពេត្រោស  ពាង់​ទ៝ក់​គុ​តា​គ្រែ​រ៝។ ៤១ ពេត្រោស ​ញុប​តី​ពាង់ រាទ៝ក់​ពាង់ ជេសរី​ក្វាល់​ផូង​ញឆីង​មា​ឞ្រាស​យេឆូ  នទ្រែល​មា​ផូង​ឞូ​អូរ​នទ្រោ​ខឹត​ឆាយ​ជាៈ​ខាន់​ពាង់​លាប់ ញហើ​ពាង់​អ៝ន់​ឞូ​ឆៃ​នាវ​ពាង់​ទ៝ក់​រេស​នៃ។ ៤២ លែៈ​ឞូនុយ្ស​តា​ប៝ន​យោបពេ ​រី តាង់​លឺ​នាវ​នៃ​ទាទេ ជេសរី​អ៝ក់​ឞូនុយ្ស​ឆឹត​ញឆីង​មា​កោរាញ​យេឆូ ។ ៤៣ ពេត្រោស ​រី​ហោម​គុ​តា​យោបពេ ​នៃ​ជ៝ៈ​នារ​ជឹត ពាង់​គុ​តា​ជៃ​ទូ​ហ្វេ​ឞូ​ក្លោ​រាញា​ពាង់​ឆីមោន  ជេង​ឞូនុយ្ស​នទ្រាប់​នតោ​មពោមពា​(ឆ្យុម)​គៃ​មា​អ៝ន់​ឞូនុយ្ស​អេង​ជាន​នទើ​អេងៗ។

១០

តោង​ពារ់​តឹម​ម៝ប់​ដាស​កោនេលេស 

១ តា​ប៝ន​ឆេឆារា * គែស​ទូ​ហ្វេ​ឞូ​ក្លោ​រាញា​ពាង់​កោនេលេស  ពាង់​ជេង​កោរាញ​តាហែន†​រោម  មពោល​ក៝ន​តាហែន​ពាង់​ឞូ​ក្វាល់​លាស​«មពោល​ឞ្រី​អីតាលី »។* ២ ពាង់​លែៈ​រានាក់​វ៝ល់​ពាង់​ជេង​ឞូនុយ្ស​ក្លាច​អ្យាត់​នាវ​កោរាញ​ឞ្រាស។ ពាង់​អ៝ន់​អ៝ក់​ព្រាក់​យោៈ​មា​ផូង​ប៝ន​លាន​អ៝​អាច​តា​ផូង​អីឆ្រាអែល  នទ្រែល​មា​មឞើស​ឆើម​ក្វាល់​កោរាញ​ឞ្រាស​មរ៝​មរាង់។ ៣ គែស​ទូ​នារ​ក្លាប់​លាស​ម៝ង​ពែ​កេង​មាង់ ពាង់​តឹម​ឆៃ​នហេល​ដាស​ទូ​ហ្វេ​តោង​ពារ់​កោរាញ​ឞ្រាស​លាប់​តា​ត្រោម​ជៃ​ពាង់​រី។ តោង​ពារ់​នៃ​លាស​មា​ពាង់៖ “ហើយ​កោនេលេស !” ៤ កោនេលេស ​អ្វាញ់​ជឹត​តោង​ពារ់​រី អើស​មា​ពាង់​នអ៝ប់​មា​ក្លាច​ញឆ៝រ់៖ “ហើយ​កោរាញ ម៝ស​គែស​នាវ​ហាៈ?” តោង​ពារ់​លាស៖ “នាវ​មៃ​មឞើស​ឆើម​លែៈ​កោរាញ​ឞ្រាស​អ្យាត់​ជេស នទ្រែល​មា​ព្រាក់​អី​មៃ​គែស​នាវ​យោៈ​អ៝ន់​មា​ឞូ​នៃ​គឹត​ត៝ត់​មា​កោរាញ​ឞ្រាស ពាង់​ហោម​កាស​គឹត​ដ៝ង់។ ៥ លាស​នទ្រី​មៃ​ដាៈ​ឞូ​ហាន់​តា​ប៝ន​យោបពេ ​រី​អាបៃ​រ៝ ជាៈ​ទូ​ហ្វេ​ឞូ​ក្លោ​រាញា​ពាង់​ឆីមោន  ឞូ​ក្វាល់​ពាង់​ពេត្រោស ​ដ៝ង់​វាច់​តា​អ្យា។ ៦ ពាង់​គុ​តា​ជៃ​ទូ​ហ្វេ​ឞូនុយ្ស​អី​រាញា​ឆីមោន ​ជេង​ឞូនុយ្ស​នទ្រាប់​នតោ​មពោមពា​(ឆ្យុម)​គៃ​មា​អ៝ន់​ឞូនុយ្ស​អេង​ជាន​នទើ​អេងៗ។ ជៃ​អី​នៃ​ទាច់​ទាក​វាច់​ទាក​វារ់”។ ៧ ត៝ត់​មា​ទូ​ជេស​តោង​ពារ់​អី​គុ​ងើយ​ដាស​កោនេលេស ​នៃ ជេសរី​ពាង់​ក្វាល់​ឞារ​ហៃ​ឞូនុយ្ស​ជាន​ការ​មា​ពាង់ នទ្រែល​មា​ទូ​ហ្វេ​តាហែន​អី​គុ​ទាច់​នទ្រែល​ពាង់​នើម​បាបើ​អ្យាត់​នាវ​កោរាញ​ឞ្រាស​ដ៝ង់ វាច់​តា​រី។ ៨ ជេស​ពាង់​មឞើស​លែៈ​ផ្យៅ​នាវ​អី​នៃ​មា​ខាន់​ពាង់ ជេសរី​ដាៈ​ខាន់​ពាង់​ហាន់​តា​ប៝ន​យោបពេ ​រី។

ពេត្រោស ​មឞើស​ឆើម​តា​កាលើ​ច៝រ​ជៃ

៩ កាស​អោយ​តៃ ខាន់​ពាង់​ពែ​នុយ្ស​នៃ​ហាន់​ឞើយ​ត៝ត់​តា​ប៝ន​យោបពេ ​រី ទី​នារ​ងក្លាង​ឞោក ពេត្រោស ​ហាវ​មឞើស​ឆើម​តា​កាលើ​ច៝រ​ជៃ​រី។ ច៝រ​ជៃ​តា​នតុក​នៃ​ល៝ង់​គៃ​មា​ជាន​ការ​អេងៗ។ ១០ ទោល​នៃ​ពាង់​ជី​ង៝ត ឞូ​ញចោ​មា​នទ្រាប់​ព្យាង់​ត្រាវ​មា​អ៝ន់​ពាង់​ឆោង ពាង់​នហ៝​មា​តឹម​ឆៃ​រ៝។ ១១ ពាង់​ឆៃ​ត្រោក​ពើក​ឞ៝ង់​លាហឺរ ជេសរី​ឆៃ​នទើ​តឹម​ឞាន​មា​ទូ​ឞ្លាស​ឞ៝ក​លាយ្ស​ក្វ៝ង់​យូរ​តាៈ​ឞើស​កាលើ​ត្រោក​តី​ត៝ត់​អា​អ្យា គែស​ក៝ត់​លែៈ​ព្វាន់​ញជោញ​ដ៝ង់។* ១២ តា​កាលើ​ឞ៝ក​អី​នៃ​គែស​មពោមពា​(ឆ្យុម)​ជ៝ង់​ព្វាន់​អាប់​នតីល មពោមពា​(ឆ្យុម)​ហូង​វើរ នទ្រែល​មា​ឆ្យុម​មពារ់​កាលើ​ត្រោក​ដ៝ង់ គែស​ដ៝ង់​មពោមពា​(ឆ្យុម)​អី​មោ​ក្ល៝ស​អី​មោ​អោស​ទី​មា​ឆា​តឹង​នាវ​វៃ​ផូង​អីឆ្រាអែល ។* ១៣ ជេសរី​តាង់​ងើយ​លាស​មា​ពាង់៖ “ហើយ​ពេត្រោស ! មៃ​ងខឹត​មពោមពា​(ឆ្យុម)​អ្យា​មា​គុច​ឆា​ទោ”។ ១៤ យើន​មា​ពេត្រោស ​រាលាច់៖ “មោ​អោស​កោរាញ យ៝រ​លាស​មពោមពា​(ឆ្យុម)​អី​មោ​ក្ល៝ស​មោ​ទី​មា​ឆា គ៝ប់​មោ​អោស​វៃ​ឆា​តា​ទូ​ញជារ់​នាវ​រេស​គ៝ប់”។ ១៥ ពេត្រោស ​តាង់​តៃ​នាវ​ងើយ​អី​នៃ​ទូ​តឹ​ជឹត៖ “ម៝ស​នទើ​អី​កោរាញ​ឞ្រាស​ជាន​លែៈ​ក្ល៝ស​ជេស លើយ​ហោម​មៃ​កើប​នទើ​អី​នៃ​បឹ​បើច​ជឹត”។ ១៦ នាវ​អី​នៃ​លាស​ត៝ត់​មា​ពែ​តឹ​ងាន់ ជេសរី​ឞ៝ក​អី​នៃ​ហាវ​តៃ​កាលើ​ត្រោក​រី​រ៝។

១៧ ទោល​ពេត្រោស ​ហោម​គុ​មឹន​មោ​វ៝ត់​អោស​មា​នាវ​អី​នៃ ឞូនុយ្ស​ពែ​នុយ្ស​កោនេលេស ​ទែ​ដាៈ​ហាន់​រី​នើស ជេស​ជ៝យ​ជៃ​ឆីមោន ​លែៈ​ត៝ត់​តា​មពោង​នៃ។ ១៨ ខាន់​ពាង់​អោប​ក្វាល់៖ “អាស​ឆីមោន  អី​ឞូ​ក្វាល់​ពេត្រោស ​គុ​តា​អ្យា​ដ៝ង់​ឞើស?” ១៩ ពេត្រោស ​ហោម​គុ​មឹន​មា​នាវ​ខ្លៃ​អី​ពាង់​តឹម​ឆៃ​នៃ​នើស នហ៝​មា​គែស​ឞ្រាស​ហ្វេង​អ្វែស​លាស​មា​ពាង់៖ “គែស​ឞូនុយ្ស​ពែ​នុយ្ស​អោប​ជ៝យ​មៃ។ ២០ ជុរ​ហ៝ម់ ហាន់​នទ្រែល​ខាន់​ពាង់ លើយ​អោស​វិ​វែៈ យ៝រ​លាស​គ៝ប់​នើម​ដាៈ​ខាន់​ពាង់​ហាន់​នៃ​នើស”។ ២១ ជេសរី​ពេត្រោស ​ជុរ​អា​ទ៝ង់​ឆូ លាស​មា​ខាន់​ពាង់​រី៖ “គ៝ប់​អ្យា​អី​ខាន់​មៃ​ជ៝យ​នៃ ម៝ស​នាវ​ហាៈ?” ២២ ខាន់​ពាង់​អើស​មា​ពេត្រោស ៖ “កោរាញ​កោនេលេស ​អី​កោរាញ​តាហែន​រោម ​ដាៈ​ហេន​ហាន់​អា​អ្យា។ ពាង់​ជេង​ឞូនុយ្ស​ឆ៝ង់ ក្លាច​មា​កោរាញ​ឞ្រាស គែស​អ៝ក់​ផូង​អីឆ្រាអែល ​រានេ​ពាង់​ជេង​ឞូនុយ្ស​អ្វែស។ ជេសរី​គែស​ដ៝ង់​ទូ​ហ្វេ​តោង​ពារ់​ក្ល៝ស​អ្វែស​ដាៈ​ពាង់​ជាៈ​មៃ​ហាន់​តា​ជៃ​ពាង់ គៃ​មា​អ្យាត់​នាវ​មៃ​នតី”។ ២៣ ជេសរី​ពេត្រោស ​ជាៈ​ខាន់​ពាង់​លាប់​ត្រោម​ជៃ ឞិច​តា​នៃ​ទូ​មាង់។

កាស​អោយ​តៃ​រី​ពាង់​ទ៝ក់​ហាន់​នទ្រែល​ខាន់​ពាង់ គែស​ដ៝ង់​ផូង​ញឆីង​អាបាៈ​តា​ប៝ន​យោបពេ ​នៃ​ហាន់​នទ្រែល​ពាង់​ដ៝ង់។ ២៤ ត៝ត់​អោយ​ក្លាក​រី​ខាន់​ពាង់​ត៝ត់​តា​ប៝ន​ឆេឆារា ។ ល៝ង់​កោនេលេស ​រី ពាង់​លែៈ​ក្វាល់​ឞាល់​មពោល នទ្រែល​មា​មឹត​ជាង់​ពាង់ គុ​រាបុន​តា​ជៃ​ពាង់​រី​ទាទេ ក៝ប់​មពោល​ពេត្រោស ​រើប​ហើប។ ២៥ ទោល​ពេត្រោស ​ត៝ត់​តា​រី កោនេលេស ​មអាក​ងាន់ ពាង់​រាន​ពាន់​យើក​មឞាស​តា​ជ៝ង់​ពេត្រោស ​រី​រ៝។ ២៦ យើន​មា​ពេត្រោស ​ញុប​តី​កោនេលេស ​តេក​អ៝ន់​ពាង់​ទ៝ក់ នហ៝​មា​លាស៖ “ទ៝ក់​ហ៝ម់! លើយ​អោស​យើក​មឞាស​គ៝ប់ គ៝ប់​ឞូនុយ្ស​ទើម​តឹម​ឞាន​កើត​ឞាល់​ដ៝ង់”។*

២៧ ជេសរី​ខាន់​ពាង់​លាប់​តា​ត្រោម​ជៃ​នហ៝​មា​តឹម​ងើយ។ ពេត្រោស ​ឆៃ​គែស​ឞូ​គុ​រាបុន​អ៝ក់​តា​រី។ ២៨ ពាង់​លាស​មា​ឞូ៖ “ខាន់​អៃ​មៃ​លែៈ​គឹត​ជេស​នាវ​វៃ​ផូង​អីឆ្រាអែល ​មោ​អ៝ន់​អោស​ផូង​អីឆ្រាអែល ​តឹម​ម៝ប់​ដាស​ផូង​អី​មោ​ទី​ផូង​អីឆ្រាអែល  មោ​លាស​លាប់​ជៃ​ខាន់​ពាង់។ យើន​មា​កោរាញ​ឞ្រាស​លែៈ​តឹម​មពើល​ជេស​មា​គ៝ប់ អ៝ន់​គ៝ប់​រ៝ម​អាប់​នតីល​ឞូនុយ្ស លើយ​ទឹង​អោស​លាស​ទូ​ហ្វេ​ឞូនុយ្ស​បឹ​បើច មោ​លាស លាស​មោ​អោស​ក្ល៝ស​តា​នាប់​មាត់​ពាង់។* ២៩ កើត​នទ្រី​ទឹង​គ៝ប់​ហាន់​រ៝​ទោល​ខាន់​អៃ​មៃ​ដាៈ​ឞូ​ឞ្រោៈ​ជាៈ​គ៝ប់។ លាស​នទ្រី​ល៝ង់​ខាន់​អៃ​មៃ​មឞើស​មា​គ៝ប់ ម៝ស​នាវ​ខាន់​អៃ​មៃ​ដាៈ​គ៝ប់​ហាន់​តា​អ្យា?” ៣០ កោនេលេស ​អើស​មា​ពាង់៖ “នោក​ពែ​នារ​ឞើស​កើយ​នើស ក្លាប់​លាស​ម៝ង​ពែ​កេង​មាង់​កើត​អាបៃ​អ្យា​ដ៝ង់ ទោល​គ៝ប់​មឞើស​ឆើម​តា​ជៃ គែស​ទូ​ហ្វេ​ឞូ​ក្លោ​ញឆ៝ស​ឞ៝ក​អាវ​ងលាង​ច្រាត ទ៝ក់​ឞើស​នាប់​គ៝ប់​រី‌ ៣១ ជេសរី​លាស​មា​គ៝ប់៖ «ហើយ​កោនេលេស  កោរាញ​ឞ្រាស​លែៈ​អ្យាត់​ជេស​នាវ​មៃ​មឞើស​ឆើម នទ្រែល​មា​នទើ​មៃ​អ៝ន់​យោៈ​ឞូ​នៃ ពាង់​មោ​ច្វេល​អោស។ ៣២ អាបៃ​អ្យា​អ៝ន់​មៃ​ដាៈ​ឞូ​ហាន់​តា​ប៝ន​យោបពេ ​រី មឞើស​មា​ទូ​ហ្វេ​ឞូ​ក្លោ​រាញា​ពាង់​ឆីមោន  ឞូ​ក្វាល់​ពាង់​ពេត្រោស ​ដ៝ង់ ដាៈ​ពាង់​ហាន់​តា​អ្យា។ ពាង់​គុ​តា​ជៃ​ឆីមោន ​ឞូនុយ្ស​នទ្រាប់​នតោ​មពោមពា​(ឆ្យុម) ជៃ​នៃ​ទាច់​ទាក​វាច់​ទាក​វារ់»។ ៣៣ កើត​នទ្រី​ទឹង​គ៝ប់​ដាៈ​ឞូ​ហាន់​ជាៈ​មៃ​រ៝ អ្វែស​ងាន់​មៃ​ហាន់​តា​អ្យា។ អាបៃ​អ្យា​ទឹង​លែៈ​ហេន​តា​អ្យា​លែៈ​គុ​ឞើស​នាប់​កោរាញ​ឞ្រាស​ជេស គៃ​មា​អ្យាត់​លែៈ​នាវ​ពាង់​ដាៈ​មៃ​ងើយ”។

នាវ​ពេត្រោស ​ងើយ​តា​ជៃ​កោនេលេស 

៣៤ ជេសរី​ពេត្រោស ​នតើម​ងើយ៖ “អាបៃ​អ្យា​លែៈ​គ៝ប់​គឹត​នហេល​នានេៈ​ងាន់ កោរាញ​ឞ្រាស​មោ​អោស​កើយ្ស​ឞូនុយ្ស​ទូ​មពោល​ទើម‌* ៣៥ យើន​មា​ទឹង​លែៈ​តា​មពោល​ឞូនុយ្ស ឞូ​ម៝ស​អី​ញអោត​នាវ​កោរាញ​ឞ្រាស នទ្រែល​មា​ជាន​ការ​នាវ​ឆ៝ង់ លែៈ​ឞូនុយ្ស​អី​នៃ​ពាង់​រ៝ម​រ៝។* ៣៦ ខាន់​អៃ​មៃ​លែៈ​គឹត​ជេស​នាវ​មហែ​មហាន​អ្វែស​ពាង់​លែៈ​ងើយ​មា​ផូង​អីឆ្រាអែល ​ហេន៖ ឞូនុយ្ស​ទើយ​គែស​នាវ​ដាប់​មពាន់​ដាស​កោរាញ​ឞ្រាស​យ៝រ​មា​នាវ​ខឹត​កោរាញ​យេឆូ​ក្រីស ។ កោរាញ​យេឆូ​ក្រីស ​នៃ​ជេង​កោរាញ​មា​ទឹង​លែៈ​ឞូនុយ្ស​តា​នែស​នតូ។* ៣៧ ខាន់​អៃ​មៃ​លែៈ​គឹត​ជេស​មា​នាវ​យោហាន-​បាប់តែម ​ដាៈ​ប៝ន​លាន​រាគ៝ល់​លើយ​នូយ្ស​នហ៝ម់​អ្យើស ជេសរី​ជាន​បាប់តែម​ខាន់​ពាង់​យុក​មា​ទាក​នៃ​នើស ខាន់​អៃ​មៃ​លែៈ​គឹត​ដ៝ង់​នទើ​កោរាញ​យេឆូ ​លែៈ​ជាន​នតើម​ឞើស​ឞ្រី​កាលីលេ  ត៝ត់​មា​លាម​ឞ្រី​យូដា ​នៃ។* ៣៨ ខាន់​អៃ​មៃ​លែៈ​គឹត​ជេស កោរាញ​ឞ្រាស​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​កោរាញ​យេឆូ ​អី​តាៈ​ឞើស​ប៝ន​នាឆារែត ​នៃ​ងាន់ នទ្រែល​មា​អ៝ន់​នាវ​ទើយ​តា​ពាង់។ ពាង់​ឞ្រោៈ​ញឆ៝ង​អាប់​នតុក ជាន​នទើ​អ្វែស នទ្រែល​មា​ជាន​ឞាស​ប៝ន​លាន​អី​គែស​ឞ្រាស​អ្យើស​លើស។ ទឹង​លែៈ​នទើ​អ្យា​ពាង់​ឞ្លាវ​ជាន​យ៝រ​លាស​កោរាញ​ឞ្រាស​គុ​នទ្រែល​ពាង់។* ៣៩ ហេន​អ្យា​អី​តើម​ឆៃ​លែៈ​នតីល​នាវ​ខ្លៃ​កោរាញ​យេឆូ ​ជាន​តា​ឞ្រី​យូដា  នទ្រែល​មា​តា​ប៝ន​យេរូឆាលឹម ។ ឞូ​ងខឹត​ពាង់ ព៝ង់​ពាង់​តា​ឆី​តឹម​រាកាង់‌* ៤០ យើន​មា​ត៝ត់​ពែ​នារ​ជេស​ខឹត កោរាញ​ឞ្រាស​ជាន​អ៝ន់​ពាង់​ទ៝ក់​រេស នទ្រែល​មា​អ៝ន់​ពាង់​តឹម​មពើល​ឆាក់​អ៝ន់​ឞូ​ឆៃ។* ៤១ កោរាញ​ឞ្រាស​មោ​អោស​អ៝ន់​ទឹង​លែៈ​ឞូនុយ្ស​ឆៃ​ពាង់ យើន​មា​កោរាញ​ឞ្រាស​កើយ្ស​ហេន​អ្យា​អេ​ល៝រ​មា​ពាង់​ខឹត​ទ៝ក់​រេស គៃ​មា​ជាន​តើម​មឞើស​មា​នទើ​អី​នៃ។ ហេន​អ្យា​អី​គុ​ញេត​ឆោង​នទ្រែល​ពាង់ ជេស​ពាង់​ទ៝ក់​រេស​នៃ​នើស។ ៤២ កោរាញ​យេឆូ ​នតិញ​មា​ហេន ដាៈ​ហេន​មឞើស​ងក៝ច​នាវ​មហែ​មហាន​អ្វែស​អ៝ន់​មា​ឞូ នទ្រែល​មា​មឞើស​ងក៝ច​ពាង់​អ្យា​អី​កោរាញ​ឞ្រាស​ទែ​អ៝ន់​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​តា​នារ​ជឹត​នាប់​តៃ ឞូនុយ្ស​ហោម​រេស នទ្រែល​មា​ឞូនុយ្ស​លែៈ​ខឹត​ដ៝ង់។* ៤៣ ទឹង​លែៈ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស លែៈ​ងក៝ច​ជេស​នាវ​ខ្លៃ​កោរាញ​យេឆូ ។ ខាន់​ពាង់​ងក៝ច​កោរាញ​ឞ្រាស​យោៈ​នអាច​មោ​ហោម​កើប​នាវ​តីស​មា​ទឹង​លែៈ​ឞូនុយ្ស​អី​ញឆីង​មា​ឞ្រាស​ក្រីស  យ៝រ​មា​នទើ​ពាង់​លែៈ​ជេស​ជាន”។*

មពោល​អី​មោ​ទី​ផូង​អីឆ្រាអែល ​គែស​ឆ៝ៈ​ទើន​ឞ្រាស​ហ្វេង​អ្វែស

៤៤ ទោល​ពេត្រោស ​ហោម​អែ​ងើយ ឞ្រាស​ហ្វេង​អ្វែស​អី​ក្ល៝ស​អ្វែស​ជុរ​គុ​តា​ខាន់​ពាង់​អី​គុ​អ្យាត់​នាវ​ពាង់​ងើយ​នៃ។* ៤៥ ល៝ង់​មពោល​ញឆីង​មា​ឞ្រាស​យេឆូ ​អី​ហាន់​នទ្រែល​ពេត្រោស ​នៃ​នើស ខាន់​ពាង់​ផូង​អីឆ្រាអែល ​អី​គែស​ក៝ស​នតោ​ទាទេ។ ខាន់​ពាង់​នទ្រ៝ត់​ហីស​រាហ៝ល់​ងាន់​មោ​វ៝ត់​អោស ឆៃ​កោរាញ​ឞ្រាស​ត្រ៝ច​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​មពោល​ផូង​អី​មោ​ទី​ផូង​អីឆ្រាអែល ​ដ៝ង់‌* ៤៦ យ៝រ​លាស​ខាន់​ពាង់​តាង់​មពោល​អី​នៃ​ងើយ​តា​នាវ​ងើយ​អេងៗ​អី​មពោល​អី​នៃ​មោ​អោស​ឞ្លាវ​ងើយ​អា​ល៝រ​នើស តាង់​មពោល​អី​នៃ​រានេ​មា​កោរាញ​ឞ្រាស។ ជេសរី​ពេត្រោស ​លាស៖* ៤៧ “ខាន់​ពាង់​លែៈ​ទើន​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​ពាង់​តឹម​ឞាន​មា​ឞ៝ន់​ដ៝ង់ លាស​នទ្រី​ឞូ​ម៝ស​ហោម​ទើយ​ឞ្វៃ​មា​មពោល​អ្យា​មោ​អ៝ន់​ជាន​បាប់តែម​យុក​មា​ទាក?”* ៤៨ ជេសរី​ពេត្រោស ​ដាៈ​ឞូ​ជាន​បាប់តែម​យុក​មា​ទាក​អ៝ន់​មា​មពោល​អី​នៃ​តា​រាញា​ឞ្រាស​យេឆូ​ក្រីស ។ ជេស​ជាន​បាប់តែម​រី ឞូ​ក៝ន់​ពេត្រោស ​អ៝ន់​គុ​នទ្រែល​តា​រី​ជ៝ៈ​ឞារ​ពែ​នារ​ជឹត។

១១

ពេត្រោស ​មឞើស​ងក៝ច​អ៝ន់​មា​ផូង​ញឆីង​តា​ប៝ន​យេរូឆាលឹម 

១ ជេសរី​មពោល​កោរាញ​អ៝ស​ម៝ន នទ្រែល​មា​ផូង​ញឆីង​មា​ឞ្រាស​យេឆូ ​អី​គុ​តា​ឞ្រី​យូដា  ខាន់​ពាង់​លែៈ​តាង់​លឺ​គែស​ផូង​អី​មោ​ទី​ផូង​អីឆ្រាអែល ​ឆ៝ៈ​ទើន​នាវ​កោរាញ​ឞ្រាស​ដ៝ង់។ ២ ទោល​ពេត្រោស ​ឆឹត​ត៝ត់​តា​ប៝ន​យេរូឆាលឹម  គែស​ផូង​ញឆីង​មា​ឞ្រាស​យេឆូ ​អី​ផូង​អីឆ្រាអែល *​នទុយ្ស​មា​ពាង់​កើត​នអា៖* ៣ “មៃ​តីស​ងាន់​លាប់​តា​ជៃ​ផូង​អី​មោ​ទី​ផូង​អីឆ្រាអែល  លើ​មា​ហោ​តីស​ជឹត​មៃ​លែៈ​ញេត​ឆោង​នទ្រែល​ផូង​អី​នៃ​ដ៝ង់”។ ៤ ជេសរី​ពេត្រោស ​មឞើស​ងក៝ច​ទឹង​លែៈ​នាវ​អី​នៃ​អ៝ន់​មា​ឞូ​គឹត៖ ៥ “នោក​គ៝ប់​គុ​តា​ប៝ន​យោបពេ  ទោល​គ៝ប់​មឞើស​ឆើម គ៝ប់​តឹម​ឆៃ​គែស​តឹម​ឞាន​មា​ទូ​ឞ្លាស​ឞ៝ក​លាយ្ស​ក្វ៝ង់ ក៝ត់​ព្វាន់​ញជោញ យូរ​តាៈ​ឞើស​កាលើ​តី​ត៝ត់​តា​គ៝ប់​រី។ ៦ ទោល​គ៝ប់​គុ​អ្វាញ់​នហេល​នទើ​អី​នៃ គ៝ប់​ឆៃ​គែស​អាប់​នតីល​មពោមពា​(ឆ្យុម)​ជ៝ង់​ព្វាន់ មពោមពា​(ឆ្យុម)​ឞ្រី មពោមពា​(ឆ្យុម)​ហូង​វើរ នទ្រែល​មា​ឆ្យុម​មពារ់​កាលើ​ត្រោក គែស​ដ៝ង់​មពោមពា​(ឆ្យុម)​មោ​ក្ល៝ស​មោ​អោស​ទី​មា​ឆា​តឹង​នាវ​វៃ​ផូង​ឞ៝ន់។ ៧ ជេសរី​គ៝ប់​តាង់​ងើយ​តាៈ​ឞើស​កាលើ​ត្រោក​តី​លាស​មា​គ៝ប់៖ «ហើយ​ពេត្រោស ! មៃ​ងខឹត​មពោមពា​(ឆ្យុម)​អ្យា​មា​គុច​ឆា​ទោ!» ៨ យើន​មា​គ៝ប់​រាលាច់​មា​ពាង់​កើត​នអា៖ «មោ​អោស​កោរាញ យ៝រ​លាស​នទើ​អី​មោ​ក្ល៝ស​មោ​ទី​មា​ឆា គ៝ប់​មោ​អោស​វៃ​ឆា​តា​ទូ​ញជារ់​នាវ​រេស​គ៝ប់»។ ៩ ជេសរី​ងើយ​តាៈ​កាលើ​ត្រោក​តី​លាស​តៃ​មា​គ៝ប់​ដ៝ង់ នៃ​ជេង​ងើយ​ត៝ល់​ឞារ ពាង់​លាស​កើត​នអា៖ «ម៝ស​នទើ​កោរាញ​ឞ្រាស​ជាន​លែៈ​ក្ល៝ស​ជេស លើយ​ហោម​អោស​កើប​នទើ​នៃ​បឹ»។ ១០ នាវ​អី​នៃ​គែស​ពែ​តឹ​ងាន់ ជេសរី​ទឹង​លែៈ​នទើ​អី​នៃ​នហាវ​តៃ​កាលើ​ត្រោក​តី​លែៈ​ផ្យៅ។ ១១ នោក​នៃ​ទោ​មា​គែស​ឞូនុយ្ស​ពែ​នុយ្ស​ត៝ត់​តា​ជៃ​គ៝ប់​គុ​រី ឞូ​ដាៈ​ហាន់​ជ៝យ​គ៝ប់ ខាន់​ពាង់​តាៈ​ឞើស​ប៝ន​ឆេឆារា ។ ១២ ឞ្រាស​ហ្វេង​អ្វែស​លាស​មា​គ៝ប់ ដាៈ​គ៝ប់​ហាន់​នទ្រែល​ខាន់​ពាង់​រ៝ លើយ​អោស​វិ​វែៈ។ ជេសរី​គែស​ផូង​អ៝ស​នោ​ញឆីង​មា​កោរាញ​យេឆូ ​ព្រាវ​នុយ្ស​អ្យា​ហាន់​នទ្រែល​ដ៝ង់ ត៝ត់​តា​នៃ​ហេន​លាប់​តា​ជៃ​កោនេលេស ​រី។ ១៣ ជេសរី​ពាង់​ងក៝ច​ឞ្រី​មា​ហេន​នាវ​ពាង់​តឹម​ឆៃ​មា​តោង​ពារ់​តា​ជៃ​ពាង់​នើម។ តោង​ពារ់​រី​លាស​មា​ពាង់៖ «មៃ​ដាៈ​ឞូ​ហាន់​តា​ប៝ន​យោបពេ  ជាៈ​រាញា​ឆីមោន ​អី​ឞូ​ក្វាល់​ពេត្រោស ​ដ៝ង់​វាច់​តា​អ្យា។ ១៤ ពាង់​អី​នៃ​មឞើស​ងក៝ច​មា​មៃ អ៝ន់​មៃ នទ្រែល​មា​លែៈ​រានាក់​វ៝ល់​មៃ​គែស​រាក្លាយ្ស​ដ៝ង់»។ ១៥ ទោល​គ៝ប់​នតើម​ងើយ​មា​ខាន់​ពាង់ ឞ្រាស​ហ្វេង​អ្វែស​អី​ក្ល៝ស​អ្វែស​ជុរ​គុ​តា​ខាន់​ពាង់​រី តឹម​ឞាន​មា​ពាង់​ជុរ​គុ​តា​ឞ៝ន់​ឞើស​នតើម​នើស​តា​នោក​ញេត​បុន ៥០ នារ​នើស​ដ៝ង់។ ១៦ ទោល​នៃ​គ៝ប់​កាស​គឹត​នាវ​កោរាញ​យេឆូ ​លាស​នើស៖ «យោហាន-​បាប់តែម ​ជាន​បាប់តែម​អ៝ន់​ឞូ​យុក​មា​ទាក យើន​មា​ជឹត​នាប់​តៃ​កោរាញ​ឞ្រាស​អុច​អ៝ន់​ឞ្រាស​ហ្វេង​អ្វែស​ជុរ​គុ​តា​ឆាក់​ខាន់​មៃ។ នទើ​អី​នៃ​តឹម​ឞាន​មា​ខាន់​មៃ​យុក​មា​ឞ្រាស​ហ្វេង​អ្វែស​អី​ក្ល៝ស​អ្វែស»។ ១៧ លាស​កោរាញ​ឞ្រាស​អ៝ន់​ឞ្រាស​ហ្វេង​អ្វែស​គុ​តា​ខាន់​ពាង់ តឹម​ឞាន​ពាង់​អ៝ន់​មា​ឞ៝ន់​នោក​ឞ៝ន់​ញឆីង​មា​កោរាញ​យេឆូ​ក្រីស ​នើស លាស​នទ្រី​ឞូ​ម៝ស​គ៝ប់​អ្យា​ទឹង​គែស​មា​ទើយ​ឞ្វៃ​កោរាញ​ឞ្រាស?” ១៨ ត៝ត់​មា​តាង់​នាវ​នៃ ផូង​អី​នៃ​មោ​ហោម​អោស​ងើយ​ទូ​ត៝ង ជេសរី​ខាន់​ពាង់​រានេ​មា​កោរាញ​ឞ្រាស ខាន់​ពាង់​លាស៖ “លាស​នទ្រី​ផូង​អី​មោ​ទី​ផូង​អីឆ្រាអែល  កោរាញ​ឞ្រាស​អ៝ន់​នាវ​រេស​នហ៝​រ៝​ដ៝ង់ លាស​ខាន់​ពាង់​រាគ៝ល់​នូយ្ស​នហ៝ម់​អ្យើស”។*

ផូង​ញឆីង​តា​ប៝ន​ក្វ៝ង់​អ៝ន់តីយោក 

១៩ ជេស​ឞូ​ងខឹត​ឆាតេផាន  នតើម​ឞើស​នៃ​ឞូ​ជាន​ជេរ​មា​ផូង​ញឆីង​មា​ឞ្រាស​យេឆូ ​ដ៝ង់ ជេសរី​គែស​អ៝ក់​ផូង​ញឆីង​ទូ​លោស​ឞើស​ប៝ន​យេរូឆាលឹម ​ញច្វាត់​ញហីង​ញហាង។ អាបាៈ​ហាន់​តា​ឞ្រី​ផេនីស  អាបាៈ​ហាន់​តា​គោល​ទាក​កីព្រ៝ស  អាបាៈ​ជឹត​ហាន់​តា​ប៝ន​ក្វ៝ង់​អ៝ន់តីយោក ។ លែៈ​ផូង​នៃ​មឞើស​ងក៝ច​ឞ្រាស​យេឆូ  ទើន​មឞើស​ងក៝ច​អ៝ន់​មា​ផូង​អីឆ្រាអែល ​ទើម។* ២០ យើន​មា​គែស​ឞូនុយ្ស​តា​ផូង​នៃ​អើម​តាៈ​ឞើស​គោល​ទាក​កីព្រ៝ស  នទ្រែល​ប៝ន​ក្វ៝ង់​កីរេន  ហាន់​តា​ប៝ន​អ៝ន់តីយោក ។ ខាន់​ពាង់​មឞើស​ងក៝ច​នាវ​មហែ​មហាន​អ្វែស​កោរាញ​យេឆូ ​អ៝ន់​មា​ផូង​អី​មោ​ទី​ផូង​អីឆ្រាអែល ​ដ៝ង់។ ២១ នាវ​ទើយ​កោរាញ​ឞ្រាស​គុ​នទ្រែល​ខាន់​ពាង់ ជេសរី​គែស​អ៝ក់​ឞូនុយ្ស​ឆឹត​ញឆីង​មា​កោរាញ​យេឆូ ។ ២២ ផូង​ញឆីង​មា​ឞ្រាស​ក្រីស ​តា​ប៝ន​យេរូឆាលឹម ​រី​តាង់​លឺ​នាវ​នៃ ជេសរី​ខាន់​ពាង់​ដាៈ​បារនាបាស ​ហាន់​តា​ប៝ន​អ៝ន់តីយោក ​រី។* ២៣ ត៝ត់​តា​រី ពាង់​ឆៃ​នាវ​យោៈ​ក្វ៝ង់​កោរាញ​ឞ្រាស​អ៝ន់​មា​ខាន់​ពាង់ ពាង់​រាម់​មអាក​ងាន់។ ជេសរី​ពាង់​នតុម​នតី​អ៝ន់​មា​ទឹង​លែៈ​ខាន់​ពាង់ អ៝ន់​គុ​ន៝ប់​ញឆីង​មា​កោរាញ​យេឆូ ​មា​លែៈ​នូយ្ស​នហ៝ម់។ ២៤ ពាង់​ជេង​ឞូនុយ្ស​គែស​នូយ្ស​នហ៝ម់​អ្វែស ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់​ងាន់ នទ្រែល​មា​គែស​នាវ​ញឆីង​ន៝ប់​ងាន់។ ជេសរី​គែស​អ៝ក់​ឞូនុយ្ស​ឆឹត​ញឆីង​មា​កោរាញ​យេឆូ ។ ២៥ ជេសរី​បារនាបាស ​ហាន់​តា​ប៝ន​តាឆើស  គៃ​មា​ជ៝យ​ឆោល ​តា​ប៝ន​នៃ។* ២៦ ត៝ត់​មា​ឆៃ​រី បារនាបាស ​លែវ​ពាង់​ហាន់​តា​ប៝ន​អ៝ន់តីយោក ។ ឞារ​ហៃ​ខាន់​ពាង់​រី​គុ​នទ្រែល​ផូង​ញឆីង​មា​ឞ្រាស​ក្រីស ​តា​ប៝ន​នៃ​ជ៝ៈ​ទូ​នាម់ នហ៝​មា​គែស​អ៝ក់​ប៝ន​លាន​អី​ខាន់​ពាង់​នតុម​នតី​ដ៝ង់។ តា​ប៝ន​អ៝ន់តីយោក ​អ្យា​នតើម​ឞោក​ទាក​ឞូ​ក្វាល់​ផូង​អ៝ស​ម៝ន​លាស «ផូង​ឞ្រាស​ក្រីស »។

២៧ នោក​នៃ​គែស​មពោល​អ៝ស​ម៝ន​អាបាៈ​ខាន់​ពាង់​ឞូនុយ្ស​នតើយ្ស​នាវ​ងើយ​កោរាញ​ឞ្រាស​តាៈ​ឞើស​ប៝ន​យេរូឆាលឹម ​ហាន់​ត៝ត់​តា​ប៝ន​អ៝ន់តីយោក ​រី។ ២៨ តា​មពោល​អី​នៃ​គែស​ទូ​ហ្វេ​ឞូ​ក្លោ​រាញា​ពាង់​អាកាបុស  ពាង់​ទ៝ក់ ជេសរី​លាស​យ៝រ​មា​ឞ្រាស​ហ្វេង​អ្វែស​ដាៈ​ពាង់ ពាង់​លាស៖ “មោ​ជ៝ៈ​ជឹត​គែស​នាវ​ជី​ឆ៝ត់​ជី​ង៝ត​ក្វ៝ង់​លាម​នែស​នតូ​អ្យា”។ នាវ​នៃ​គែស​ងាន់​រ៝​តា​នោក​កោរាញ​កាដាច់​ក្លោដេស ​តា​ប៝ន​ក្វ៝ង់​រោម ​ម៝ត់​អ្វាញ់។* ២៩ តាង់​នាវ​អាកាបុស ​ងើយ​កើត​នៃ ផូង​ញឆីង​មា​ឞ្រាស​យេឆូ ​តា​ប៝ន​អ៝ន់តីយោក ​លែៈ​អុច​កើល​ញជ្វាល់​ព្រាក់​អ៝ន់​មា​ផូង​ញឆីង​គុ​តា​ឞ្រី​យូដា ​តឹង​ខាន់​ពាង់​នើម​គែស​ទូ​ហ្វេ​ទូ​ហ្វេ។* ៣០ ខាន់​ពាង់​ញជ្វាល់​ព្រាក់​អី​នៃ​តា​បារនាបាស  នទ្រែល​មា​ឆោល ​អ៝ន់​មា​កោរាញ​ផូង​ញឆីង​មា​ឞ្រាស​ក្រីស ​តា​ប៝ន​យេរូឆាលឹម ។

១២

ឞូ​ងខឹត​យាកើ ពេត្រោស ​ឞូ​ក្រុង​តា​ត្រោម​នទ្រូង

១ នោក​នៃ កាដាច់​ហេរោត *​នតើម​ជាន​ជេរ​មា​ឞូនុយ្ស​អាបាៈ​តា​ផូង​ញឆីង​មា​ឞ្រាស​ក្រីស ។ ២ ពាង់​ដាៈ​ឞូ​ងខឹត​លើយ​កោរាញ​អ៝ស​ម៝ន​រាញា​យាកើ  អី​នោ​យោហាន ​មា​ដាវ។* ៣ ជេសរី​ពាង់​ដាៈ​ឞូ​ញុប​ពេត្រោស ​ដ៝ង់ យ៝រ​មា​ពាង់​ឆៃ​កោរាញ​ឞ្រី​យូដា ​រាម់​ងាន់​មា​នាវ​នៃ។ នោក​នៃ​ឞូ​ហោម​ញេត​បុន​នុមពាង់​មោ​គែស​នទ្រូយ។ ៤ ជេស​ញុប​រី​ឞូ​តេៈ​ពាង់​តា​ត្រោម​នទ្រូង ជេសរី​កាដាច់​ដាៈ​ផូង​តាហែន​ព្វាន់​មពោល​គុ​ញជ្រាង់​ពេត្រោស ​រី ទូ​មពោល​គែស​ព្វាន់​នុយ្ស។ នាវ​មឹន​កាដាច់​អុច​ផាត​ទោយ្ស​ពេត្រោស ​តា​នាប់​ផូង​ប៝ន​លាន​ជេស​ញេត​បុន​នហ៝ត†​រី​តៃ។ ៥ ពេត្រោស ​ឞូ​ក្រុង​តា​ត្រោម​នទ្រូង​រី។ ល៝ង់​ផូង​ញឆីង​មា​ឞ្រាស​ក្រីស ​រី​លែវ​ឞាល់​មឞើស​ឆើម​ទាន់​មា​កោរាញ​ឞ្រាស​ទុត​នហ៝ម់​ងាន់ ទាន់​កើល​មា​ពាង់។* ៦ ទោល​កាដាច់​ហេរោត ​មឹន​អុច​លែវ​ពេត្រោស ​មា​ផាត​ទោយ្ស មាង់​នៃ​ពេត្រោស ​ឞិច​គែស​រាឆែ​រាវាក់​ឞារ​រាឆែ​ក៝ត់​តា​តី​ពាង់​រី ច្យៅ​មា​ពាង់​រី​គែស​ឞារ​ហៃ​តាហែន​ឞិច​នទ្រែល​តា​រី តា​ឞោក​មពោង​នទ្រូង​រី​គែស​តាហែន​ក៝ប់​ញជ្រាង់​ដ៝ង់។ ៧ ទោល​នៃ​ទោ​មា​គែស​តោង​ពារ់​កោរាញ​ឞ្រាស​វាច់​តា​រី ច្រាត​អាង​លាម​ត្រោម​នទ្រូង​រី​ងាន់។ តោង​ពារ់​ក្លែស​រាលៃ​ពេត្រោស ​ឞើស​ពុង​ទាក ពាង់​លាស៖ “មៃ​ទ៝ក់​អ៝ន់​ងាច់​ហ៝ម់!” ល៝ង់​រាឆែ​រាវាក់​រី​រាល៝ត់​អេង​ព្រុយ្ស​ឞើស​តី​ពាង់។* ៨ ជេសរី​តោង​ពារ់​លាស​មា​ពាង់៖ “ក៝ត់​រាឆែ​ឞុត នទ្រែល​មា​នត្រុប​នតោ​ជ៝ត​មៃ​នៃ​ហ៝ម់!” ពេត្រោស ​ជាន​ប៝យ​នាវ​ពាង់​ដាៈ។ តោង​ពារ់​លាស​ជឹត​មា​ពាង់៖ “ញឆ៝ស​ហ៝ម់​អាវ​ក្វ៝ង់​មៃ​នៃ ជេសរី​ហាន់​តឹង​គ៝ប់”។ ៩ ជេសរី​ពេត្រោស ​លោស​តឹង​តោង​ពារ់​នៃ​រ៝ ពាង់​មោ​មឹន​អោស​នាវ​តោង​ពារ់​ជាន​មា​ពាង់​នៃ​ជេង​នាវ​ងាន់ ពាង់​នអោន​លាស​ឆៃ​នាវ​តឹម​ឆៃ​ទើម។ ១០ តោង​ពារ់ នទ្រែល​មា​ពេត្រោស ​ហាន់​គ្លាត់​នតុក​ឞូ​ក៝ប់​ញជ្រាង់​ទូ​កើន នទ្រែល​មា​នតុក​ឞូ​ក៝ប់​ញជ្រាង់​ឞារ​កើន ជេសរី​នហ៝ត​ត៝ត់​តា​មពោង​ល៝យ្ស​អី​លោស​ត៝ត់​តា​ប៝ន។ មពោង​អី​នៃ​លែៈ​អើម​ពើក​អេង​រ៝​តា​នាប់​ខាន់​ពាង់​រី ជេសរី​ខាន់​ពាង់​លោស​ឞើស​នៃ។ ទោល​ខាន់​ពាង់​ហាន់​រ៝ៈ​ត្រ៝ង​ង្វាយ ពេត្រោស ​មោ​ហោម​អោស​ឆៃ​តោង​ពារ់ ទោ​មា​រ៝ស​ក្លាក់​រ៝។ ១១ ជេសរី​ពេត្រោស ​គឹត​ឆាក់ ពាង់​លាស៖ “អាបៃ​អ្យា​លែៈ​គ៝ប់​គឹត​ជេស​នាវ​អ្យា​ជេង​នាវ​ងាន់។ កោរាញ​ឞ្រាស​ញជ្វាល់​តោង​ពារ់​ពាង់​ហាន់​រាក្លាយ្ស​គ៝ប់​ឞើស​តី​កាដាច់​ហេរោត  នទ្រែល​មា​ឞើស​នាវ​អុច​ផូង​កោរាញ​ឞ្រី​យូដា ​អុច​លើស​មា​គ៝ប់”។

១២ ជេស​មឹន​កើត​នៃ ពាង់​ហាន់​តា​ជៃ​មារី ​អី​មេៈ​យោហាន ​អី​ឞូ​ក្វាល់​មារកោស ​ដ៝ង់។ ជៃ​អី​នៃ​គែស​អ៝ក់​ឞូនុយ្ស​គុ​រាបុន​មឞើស​ឆើម​ត៝ត់​តា​នៃ។ ១៣ ពាង់​ក្វាល់‡​ឞើស​ទីស​មពោង​រី តា​នៃ​គែស​ទូ​ហ្វេ​ឞូ​អូរ​កើល​ជាន​ការ​រាញា​រោដា  ហាន់​រាន​អ្យាត់​តា​ឞោក​មពោង។ ១៤ ត៝ត់​ពាង់​នាល់​លាស​ឞ៝រ់​ពេត្រោស  ពាង់​រាម់​អីរ ត៝ត់​មា​ច្វេល​ពើក​មពោង​មា​ពាង់ ញច្វាត់​ព្លឹ​មឞើស​មា​ឞូ​លាស៖ “ហើយ​ខាន់​អៃ​មៃ! ពេត្រោស ​តា​ឞើស​ទីស​មពោង”។ ១៥ ឞូ​លាស​មា​ពាង់៖ “អៃ​នទឹត​ទាស​មា​លាស”។ យើន​មា​ឞូ​អូរ​នៃ​ហោម​ជ៝ល់​ក៝​លាស​មា​ខាន់​ពាង់៖ “ពាង់​ងាន់​រ៝”។ ឞូ​លាស៖ “គឹត​មា​តោង​ពារ់§​អី​ញជ្រាង់​ពាង់​ទើម”។ ១៦ យើន​មា​ពេត្រោស ​ហោម​ក្វាល់​ឞើស​ទីស​មពោង​រី​នានាវ ជេសរី​ឞូ​ពើក​មពោង។ ត៝ត់​មា​ឆៃ​ពាង់​រី ឞូ​នទ្រ៝ត់​ហីស​រាហ៝ល់​ងាន់​មោ​វ៝ត់​អោស។ ១៧ ពេត្រោស ​ជាន​មា​តី​គៃ​មា​អ៝ន់​ខាន់​ពាង់​គុ​រាក្លាក់ ពាង់​មឞើស​ងក៝ច​មើម​បាៈ​កោរាញ​ឞ្រាស​កើល​មា​ពាង់ ទឹង​គែស​មា​ទើយ​លោស​ឞើស​ត្រោម​នទ្រូង​នៃ​នើស។ ជេសរី​ពាង់​នតិញ​មា​ខាន់​ពាង់៖ “ដាៈ​ខាន់​អៃ​មៃ​មឞើស​ងក៝ច​នាវ​អ្យា​អ៝ន់​មា​យាកើ * នទ្រែល​មា​ផូង​ញឆីង​ទឹង​លែៈ​អ៝ន់​ខាន់​ពាង់​គឹត​ដ៝ង់”។ ជេសរី​ពាង់​ហាន់​នហ៝ត​តៃ​នតុក​អេង​ជឹត។*

១៨ ត៝ត់​ឞ្រី​អាង​អោយ តាហែន​រី​គែស​នាវ​អុស​អាស​ងាន់ យ៝រ​មា​មោ​ហោម​ឆៃ​ពេត្រោស ។ ១៩ កាដាច់​ដាៈ​ឞូ​ជ៝យ​ពាង់ យើន​មា​ជ៝យ​មោ​ហោម​ឆៃ​អោស កាដាច់​អោប​ជែក​ផូង​តាហែន​នៃ ជេសរី​ដាៈ​ឞូ​ងខឹត​លើយ​ខាន់​ពាង់​អី​នៃ។ ជេស​ឞើស​នៃ​កាដាច់​លោស​ឞើស​ឞ្រី​យូដា  ហាន់​គុ​តា​ប៝ន​ឆេឆារា ។

នាវ​ខឹត​កាដាច់​ហេរោត 

២០ កាដាច់​ហេរោត ​មោ​តឹម​ទី​អោស​មា​ឞូនុយ្ស​តា​ប៝ន​ក្វ៝ង់​តីរុស  នទ្រែល​មា​ឞូនុយ្ស​តា​ប៝ន​ក្វ៝ង់​ឆីដោន  ពាង់​ជី​នូយ្ស​ហោ​ងាន់។ យើន​មា​ផូង​នៃ​គែស​នាវ​មឹន​ទូ​នតោរ​នាវ​ទើម​គៃ​មា​ឞ្រោៈ​ម៝ប់​កាដាច់​រី។ ខាន់​ពាង់​តឹម​រាង្លាប់​នទ្រែល​ឞ្លាសតុស  ជេង​ឞូនុយ្ស​ក្វ៝ង់​ជាន​ការ​មា​កាដាច់ គៃ​មា​គែស​នាវ​ដាប់​មពាន់​នទ្រែល​កាដាច់ យ៝រ​លាស​នទើ​ឆោង​ឆា​តា​ឞ្រី​ខាន់​ពាង់​នើស​ឆ៝ៈ​តាៈ​ឞើស​ឞ្រី​កាដាច់​នៃ។ ២១ ត៝ត់​លែៈ​ទី​នារ​តឹម​នាល ហេរោត ​ញឆ៝ស​ងគូត​អាវ​អ្វែស​ហាវ​គុ​តា​រានើល​កាដាច់​ពាង់​រី ជេសរី​ងើយ​អ៝ន់​មា​ផូង​ប៝ន​លាន​គុ​អ្យាត់។ ២២ លែៈ​ផូង​ប៝ន​លាន​នតែរ​រានេ​ទុត​នតែសៗ៖ “អ្យា​ជេង​នាវ​ងើយ​ឞ្រាស មោ​អោស​ទី​នាវ​ងើយ​ឞូនុយ្ស!” ២៣ ទូ​នហ៝ម់​តា​នៃ គែស​ទូ​ហ្វេ​តោង​ពារ់​កោរាញ​ឞ្រាស​ហាន់​លើស​លើយ​កាដាច់​នៃ យ៝រ​លាស​ពាង់​ទើន​នាវ​យើក​មឞាស​អី​នៃ​មា​ពាង់​នើម​អី​ទី​មា​អ៝ន់​កោរាញ​ឞ្រាស​ទើម។ ពាង់​ខឹត​យ៝រ​មា​រាហាយ​ឆា។

២៤ ល៝ង់​នាវ​កោរាញ​ឞ្រាស​លើ​មា​ហោ​ឞូនុយ្ស​តាង់ ជេសរី​ឞូនុយ្ស​ឆឹត​ញឆីង​មា​ឞ្រាស​យេឆូ ​លើ​មា​អ៝ក់​ដ៝ង់។ ២៥ បារនាបាស  នទ្រែល​មា​ឆោល ​រី ជេស​ខាន់​ពាង់​ញជុន​ព្រាក់​តា​ផូង​ញឆីង​មា​ឞ្រាស​ក្រីស ​តា​ប៝ន​យេរូឆាលឹម ​លែៈ​ផ្យៅ ជេសរី​លោស​ឞើស​នៃ​ព្លឹ​ឆឹត​តៃ​តា​ប៝ន​អ៝ន់តីយោក  នហ៝​មា​លែវ​យោហាន ​អី​ឞូ​ក្វាល់​មារកោស ​ហាន់​នទ្រែល​ខាន់​ពាង់​ដ៝ង់។*

១៣

ឞ្រាស​ហ្វេង​អ្វែស​កើយ្ស​បារនាបាស  នទ្រែល​មា​ឆោល 

១ ផូង​ញឆីង​មា​ឞ្រាស​ក្រីស ​តា​ប៝ន​អ៝ន់តីយោក ​រី គែស​ឞូនុយ្ស​អាបាៈ​ជេង​ផូង​នតើយ្ស​នាវ​ងើយ​កោរាញ​ឞ្រាស ឞូនុយ្ស​អាបាៈ​ជេង​ផូង​នើម​នតី។ តា​នៃ​គែស​បារនាបាស  គែស​ឆីមេអោន ​អី​ឞូ​ក្វាល់​នីកើរ  គែស​លូកេស ​តាៈ​ឞើស​ប៝ន​ក្វ៝ង់​កីរេន  គែស​មានាអេន ​អី​ឞូ​ម៝ត់​ឞើស​ជេៈ​គុ​នទ្រែល​ហេរោត-​អ៝ន់តីពាស ​អី​កោរាញ​ម៝ត់​អ្វាញ់​ឞ្រី​កាលីលេ  នទ្រែល​មា​គែស​ឆោល ។* ២ គែស​ទូ​នារ​ទោល​ខាន់​ពាង់​យើក​មឞាស​មា​កោរាញ​ឞ្រាស នអ៝ប់​មា​អ៝ត់​ឆោង ឞ្រាស​ហ្វេង​អ្វែស​អី​ក្ល៝ស​អ្វែស​លាស​មា​ខាន់​ពាង់៖ “ងខាស​អ៝ន់​អេង​បារនាបាស  នទ្រែល​មា​ឆោល ​មា​គ៝ប់ យ៝រ​លាស​គ៝ប់​អុច​អ៝ន់​ឞារ​ហៃ​ខាន់​ពាង់​នៃ​គៃ​មា​ជាន​ការ​អេង​អី​គ៝ប់​នទ្រាប់​អ៝ន់​ខាន់​ពាង់​ជាន”។* ៣ ជេស​ខាន់​ពាង់​អ៝ត់​ឆោង នទ្រែល​មា​មឞើស​ឆើម ជេសរី​ខាន់​ពាង់​តេៈ​តី​តា​ឞារ​ហៃ​ខាន់​ពាង់​នៃ នហ៝​មា​អ៝ន់​ខាន់​ពាង់​ហាន់​រ៝​គៃ​មា​ជាន​ការ​អី​ឞ្រាស​ហ្វេង​អ្វែស​ដាៈ​ខាន់​ពាង់​នៃ។*

បារនាបាស  នទ្រែល​មា​ពោល ​ហាន់​តា​គោល​ទាក​កីព្រ៝ស 

៤ ឞ្រាស​ហ្វេង​អ្វែស​អី​ក្ល៝ស​អ្វែស​ដាៈ​ឞារ​ហៃ​ខាន់​ពាង់​នៃ​ហាន់​តា​ប៝ន​ឆេលើឆៀ  ជេសរី​ខាន់​ពាង់​ជុរ​ញច៝​ទូក​តាៈ​ឞើស​នៃ​ហាន់​តា​ប៝ន​ឆាលាមីន ​តា​គោល​ទាក​កីព្រ៝ស ។ ៥ ត៝ត់​តា​ប៝ន​នៃ ឞារ​ហៃ​ខាន់​ពាង់​នៃ​មឞើស​ងក៝ច​នាវ​កោរាញ​ឞ្រាស​តា​ញីស​រាបុន​ផូង​អីឆ្រាអែល  គែស​នអ៝ប់​មា​យោហាន ​អី​ឞូ​ក្វាល់​មារកោស ​ហាន់​កើល​នទ្រែល​ដ៝ង់។* ៦ ជេសរី​ខាន់​ពាង់​ហាន់​ដ៝ង់​រ៝ៈ​គោល​ទាក​នៃ​ត៝ត់​តា​ប៝ន​ពាផោស *។ តា​ប៝ន​នៃ​ខាន់​ពាង់​ម៝ប់​មា​ទូ​ហ្វេ​ឞូនុយ្ស​ម៝ត់​នអាង​ជាន​នទើ​មា​នាវ​ទើយ​ឞ្រាស​អ្យើស រាញា​ពាង់​បារ-​យេឆូ  ពាង់​ផូង​អីឆ្រាអែល  ពាង់​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​ដ៝ង់។ ៧ ពាង់​គុ​នទ្រែល​កោរាញ​ម៝ត់​អ្វាញ់​គោល​ទាក​កីព្រ៝ស  រាញា​ឆើកេស-​ពោលុស ​ជេង​ឞូនុយ្ស​គែស​នាវ​មឹន​គឹត​ឞ្លាវ។ ជេសរី​កោរាញ​អី​នៃ​ដាៈ​ឞូ​ជាៈ​បារនាបាស  នទ្រែល​មា​ឆោល  យ៝រ​លាស​ពាង់​អុច​អ្យាត់​នាវ​កោរាញ​ឞ្រាស។ ៨ ឞូនុយ្ស​ម៝ត់​នអាង​អី​នៃ​តា​នាវ​ងើយ​គ្រែក ​ឞូ​ក្វាល់​ពាង់​អេលីមាស ​ដ៝ង់ ល៝ង់​ពាង់​តឹម​រាទ៝ង់​ដាស​មា​ឞារ​ហៃ​ខាន់​ពាង់​រី ពាង់​ងខាង់​កោរាញ​អី​នៃ​មោ​អោស​អ៝ន់​ពាង់​ញឆីង​មា​ឞ្រាស​យេឆូ ។ ៩ ទោល​នៃ​ឆោល ​អី​ឞូ​ក្វាល់​ពោល ​ដ៝ង់ ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់​ងាន់ ជេសរី​ពាង់​អ្វាញ់​ផ៝ង់​ជឹត​ឞូនុយ្ស​ម៝ត់​នអាង​អី​នៃ នហ៝​មា​លាស៖ ១០ “យេ! មៃ​អី​ឞូនុយ្ស​ជាន​ម៝ន់​ទើម ឞូនុយ្ស​ឞ្លាវ​នាវ​មរោស​ហោ​អីរ! មៃ​អី​នៃ​ក៝ន​ឞ្រាស​អ្យើស លែៈ​នទើ​នាវ​ឆ៝ង់ មៃ​រាលាច់ នទ្រី​មៃ​ជេង​ឞូ​នាច់​រាលាង់​ដាស​មា​លែៈ​នទើ​នាវ​ឆ៝ង់។ មើម​មៃ​លាស​នឹង​នាវ​ឆ៝ង់​កោរាញ​ឞ្រាស​ជេង​នាវ​មរោស​ច្រាវ? ១១ អាបៃ​អ្យា នាវ​ទើយ​កោរាញ​ឞ្រាស​តឹម​រាទ៝ង់​ជាន​អ៝ន់​មៃ​ចែស​មាត់ អ៝ន់​មៃ​អ្វាញ់​មោ​ឆៃ​អាង​ជ៝ៈ​អ៝យ”។ ទូ​នហ៝ម់​តា​នៃ​មាត់​ពាង់​ទោ​មា​ង៝​រ៝ អ្វាញ់​មោ​ឆៃ​អោស។ ឞ្រោៈ​ឞូតៗ ដាៈ​ឞូ​ឆើម​តេក។ ១២ ជេសរី​កោរាញ​អី​នៃ​ញឆីង​មា​កោរាញ​យេឆូ ​រ៝ យ៝រ​លាស​ពាង់​លែៈ​ឆៃ​នាវ​អី​នៃ នអ៝ប់​មា​នទ្រ៝ត់​ហីស​រាហ៝ល់​នាវ​នតី​មា​កោរាញ​យេឆូ ​នៃ​លែៈ​នាវ​ងាន់។

ពោល  នទ្រែល​មា​បារនាបាស ​គុ​តា​ប៝ន​អ៝ន់តីយោក ​ឞ្រី​ផីឆីដៀ 

១៣ ជេសរី​ពោល  នទ្រែល​មា​ឞាល់​មពោល​ពាង់​ជុរ​ញច៝​ទូក​តាៈ​ឞើស​ប៝ន​ពាផោស  ហាន់​តា​ប៝ន​ពើកា ​ឞ្រី​ពាមផីលៀ ។ ត៝ត់​តា​ប៝ន​ពើកា ​នៃ​យោហាន ​នត្លើយ​ខាន់​ពាង់​តា​នៃ​ហាន់​ព្លឹ​ឆឹត​តា​ប៝ន​យេរូឆាលឹម ។* ១៤ ល៝ង់​ពោល  នទ្រែល​មា​បារនាបាស ​រី លោស​តាៈ​ឞើស​ប៝ន​ពើកា  ងក្រែ​នហ៝ត​ត៝ត់​តា​ប៝ន​អ៝ន់តីយោក ​ឞ្រី​ផីឆីដៀ ។ តា​នារ​ឆាបាត់ ​អី​នារ​រាលូ​ផូង​អីឆ្រាអែល  ឞារ​ហៃ​ខាន់​ពាង់​នៃ​លាប់​គុ​តា​ញីស​រាបុន​ផូង​អីឆ្រាអែល ​រី។* ១៥ ត៝ត់​ជេស​ឞូ​រ៝ៈ​តា​នាវ​វៃ​មោឆេ  នទ្រែល​មា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស កោរាញ​អាបាៈ​តា​ញីស​រាបុន​នៃ​ដាៈ​ឞូ​មឞើស​មា​ឞារ​ហៃ​ខាន់​ពាង់​រី៖ “ហើយ​អ៝ស​នោ លាស​ខាន់​មៃ​គែស​នាវ​អុច​មឞើស​ងក៝ច​មា​នហាវ​នូយ្ស​នហ៝ម់​អ៝ន់​មា​ផូង​ប៝ន​លាន ងើយ​ហ៝ម់”។

១៦ ជេសរី​ពោល ​ទ៝ក់ ពាង់​យើរ​តី​អ៝ន់​ខាន់​ពាង់​គុ​រាក្លាក់៖ “ហើយ​អ៝ស​នោ​កោញ​វា​ផូង​អីឆ្រាអែល  នទ្រែល​មា​ផូង​អី​មោ​ទី​ផូង​អីឆ្រាអែល ​ក្លាច​អ្យាត់​នាវ​កោរាញ​ឞ្រាស ខាន់​អៃ​មៃ​អ្យាត់​គ៝ប់​ហ៝ម់។ ១៧ កោរាញ​ឞ្រាស​អី​ផូង​អីឆ្រាអែល ​ឞ៝ន់​អ្យា​យើក​មឞាស លែៈ​កើយ្ស​ជេស​ផូង​អូ​ចែ​ឞ៝ន់​កាល់​អែ​នើស​គៃ​មា​ជេង​ប៝ន​លាន​ពាង់​នើម នទ្រែល​មា​ពាង់​អ៝ន់​ឞឹក​រឹ​ទោល​ខាន់​ពាង់​គុ​តា​ឞ្រី​អេឆីប ។ ជេស​ឞើស​នៃ ពាង់​លែវ​ខាន់​ពាង់​ទូ​លោស​តាៈ​ឞើស​ឞ្រី​នៃ​យ៝រ​មា​នាវ​ទើយ​កោរាញ​ឞ្រាស​នើម។* ១៨ ជេសរី​ពាង់​ហោម​អ៝ត់​នូយ្ស​មា​នាវ​តីស​ខាន់​ពាង់​ទោល​គុ ៤០ នាម់​តា​ឞ្រី​រាទាស។* ១៩ ជេស​កោរាញ​ឞ្រាស​លើស​រាយ​លែៈ​ផ្យៅ​ពើស​ឞ្រី​ទាក​គុ​តា​ឞ្រី​កានាអាន ​នៃ ជេសរី​ពាង់​អ៝ន់​ឞ្រី​ទាក​អី​នៃ​មា​ផូង​ប៝ន​លាន​ឞ៝ន់​គុ។* ២០ នតើម​ឞើស​ខាន់​ពាង់​ហាន់​លាប់​តា​ឞ្រី​អេឆីប  ត៝ត់​មា​លាប់​តា​ឞ្រី​កានាអាន  គែស ៤៥០ នាម់ ជេសរី​កោរាញ​ឞ្រាស​អ៝ន់​គែស​កោរាញ​ផាត​ទោយ្ស​ទើម​ម៝ត់​អ្វាញ់​ផូង​ប៝ន​លាន​អីឆ្រាអែល  នហ៝​មា​ត៝ត់​ឞូនុយ្ស​នតើយ្ស​នាវ​ងើយ​កោរាញ​ឞ្រាស​រាញា​ឆាម់មោអែល ។* ២១ ជេស​ឞើស​នៃ​ជឹត ខាន់​ពាង់​លែវ​ឞាល់​ទាន់​អ៝ន់​គែស​ទូ​ហ្វេ​កាដាច់​មា​ខាន់​ពាង់ ជេសរី​កោរាញ​ឞ្រាស​អ៝ន់​គែស​កាដាច់​មា​ខាន់​ពាង់​រ៝ ពាង់​ឆ៝ៈ​ឆោល ​អី​ក៝ន​ឞូ​ក្លោ​កីស ​តាៈ​ឞើស​រាន៝យ​ទែស​មពោល​បែនយាមឹន †​អ៝ន់​ជាន​កាដាច់​គែស ៤០ នាម់។ * ២២ ជេសរី​កោរាញ​ឞ្រាស​ងលោស​លើយ​ឆោល ​នៃ ពាង់​ឆ៝ៈ​ដាវីត ​អ៝ន់​ជាន​កាដាច់។ កោរាញ​ឞ្រាស​ងក៝ច​លាស​មា​ដាវីត ​នៃ៖ «គ៝ប់​លែៈ​ឆៃ​ទូ​ហ្វេ​ឞូនុយ្ស រាញា​ដាវីត ​ក៝ន​ឞូ​ក្លោ​យេឆេ  ពាង់​ទី​នូយ្ស​នហ៝ម់​គ៝ប់​ងាន់ យ៝រ​លាស​ពាង់​មរា​ជាន​ទឹង​លែៈ​នាវ​គ៝ប់​អុច»។* ២៣ តឹង​មា​នាវ​ពាង់​លែៈ​ត៝ន​នើស តា​រាន៝យ​ទែស​កាដាច់​ដាវីត ​អី​នៃ កោរាញ​ឞ្រាស​អ៝ន់​កោរាញ​យេឆូ ​ជេង​នើម​រាក្លាយ្ស​ផូង​ប៝ន​លាន​អីឆ្រាអែល ។* ២៤ អេ​ល៝រ​មា​កោរាញ​យេឆូ ​វាច់ យោហាន-​បាប់តែម ​លែៈ​មឞើស​ជេស​មា​ទឹង​លែៈ​ផូង​ប៝ន​លាន​ផូង​អីឆ្រាអែល  ដាៈ​រាគ៝ល់​លើយ​នូយ្ស​នហ៝ម់​អ្យើស​ជាន​បាប់តែម​យុក​មា​ទាក។* ២៥ នោក​ពាង់​ជាន​ឞើយ​មា​ជេស​លែៈ​ផ្យៅ​ការ​អី​កោរាញ​ឞ្រាស​ដាៈ​ពាង់​ជាន​នៃ ពាង់​លាស​មា​ផូង​ប៝ន​លាន៖ «ខាន់​អៃ​មៃ​មឹន​គ៝ប់​អ្យា​អី​ឞ្រាស​ក្រីស ​កោរាញ​ឞ្រាស​ត៝ន​មា​ញជ្វាល់​ឞើស? គ៝ប់​អ្យា​មោ​ទី​អោស យើន​មា​ពាង់​ត៝ត់​ឞើស​កើយ​គ៝ប់។ តា​នាប់​ពាង់​គ៝ប់​ជេង​ឞូនុយ្ស​ជេៈ​លេៈ​ទើម ឞ៝ល​លាស​គ៝ប់​ឆើម​ទ្រ៝ស​នតោ​ជ៝ត​ពាង់ ហោម​អែ​មោ​ហ៝ៈ​ទី​ដាស​នាវ​ជាន​ការ​ពាង់​ដ៝ង់»”។*

២៦ “ហើយ​ខាន់​អៃ​មៃ​អី​ផូង​អ៝ស​នោ​ក៝ន​ឆៅ​អាឞ្រាហាម់  នទ្រែល​មា​ផូង​ក្លាច​អ្យាត់​នាវ​កោរាញ​ឞ្រាស​អី​មោ​ទី​ផូង​អីឆ្រាអែល ! មា​ឞ៝ន់​ទឹង​លែៈ​អី​កោរាញ​ឞ្រាស​អ៝ន់​គឹត​មើម​ពាង់​ជាន​គៃ​មា​រាក្លាយ្ស​ឞូនុយ្ស។ ២៧ ឞូនុយ្ស​តា​ប៝ន​យេរូឆាលឹម  នទ្រែល​មា​ផូង​កោរាញ​ខាន់​ពាង់​តា​ប៝ន​នៃ មោ​អោស​គឹត​នាល់​កោរាញ​យេឆូ ​ជេង​នើម​រាក្លាយ្ស​ខាន់​ពាង់។ អាប់​នារ​ឆាបាត់ ​អី​នារ​រាលូ​ផូង​អីឆ្រាអែល ​ខាន់​ពាង់​វៃ​រ៝ៈ​នាវ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស តីស​មា​ខាន់​ពាង់​មោ​អោស​វ៝ត់​នាវ​អី​នៃ នទ្រី​ខាន់​ពាង់​ផាត​ទោយ្ស​ងខឹត​លើយ​អោឞាល់​តឹម​ទី​មា​នាវ​អី​លែៈ​ញចីស​តា​នៃ។* ២៨ ឞ៝ល​លាស​ខាន់​ពាង់​ជ៝យ​នាវ​តីស​មា​ងខឹត​តា​ពាង់​រី​មោ​ឆៃ ខាន់​ពាង់​ហោម​អែ​ទាន់​មា​ពីលាត ​គៃ​មា​ងខឹត​កោរាញ​យេឆូ ។* ២៩ ជេស​ខាន់​ពាង់​ជាន​លែៈ​នទើ​អី​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​ជេស​មា​ឆាក់​ពាង់ ជេសរី​ឞូ​ញជុរ​ឆាក់​កោរាញ​យេឆូ ​ឞើស​ឆី​តឹម​រាកាង់​រី ញជ៝រ​ពាង់​តា​មោច។ ៣០ យើន​មា​កោរាញ​ឞ្រាស​ជាន​អ៝ន់​ពាង់​ទ៝ក់​រេស​តៃ។ ៣១ ជេសរី​ពាង់​តឹម​មពើល​ឆាក់​ពាង់​អ៝ក់​នារ​អ៝ន់​មា​ផូង​ឞ្រោៈ​នទ្រែល​ពាង់​តាៈ​ឞើស​ឞ្រី​កាលីលេ  ហាន់​តា​ប៝ន​យេរូឆាលឹម ។ អាបៃ​អ្យា​លែៈ​ផូង​អី​នៃ ជេង​ឞូនុយ្ស​តើម​ងក៝ច​នាវ​ខ្លៃ​ពាង់​អ៝ន់​មា​ផូង​អីឆ្រាអែល ”។

៣២ “អាបៃ​អ្យា​ហេន​មឞើស​នាវ​មហែ​មហាន​អ្វែស​អ្យា​មា​ខាន់​អៃ​មៃ ជេង​នាវ​កោរាញ​ឞ្រាស​លែៈ​ត៝ន​ជេស​មា​ផូង​អូ​ចែ​ឞ៝ន់​កាល់​អែ​នើស។ ៣៣ នាវ​អី​នៃ​អាបៃ​អ្យា​ពាង់​លែៈ​ជាន​មា​ឞ៝ន់​អី​ក៝ន​ឆៅ​ខាន់​ពាង់​នៃ ពាង់​ជាន​កោរាញ​យេឆូ ​អ៝ន់​ទ៝ក់​រេស​ជេង​ទី​មា​នាវ​មព្រើ​អើម​តា​ងកោៈ​ឞារ​កោរាញ​ឞ្រាស​លាស៖

«មៃ​អ្យា​ក៝ន​គ៝ប់​នើម។

នារ​អ្យា​គ៝ប់​អ៝ន់​ឞូ​គឹត គ៝ប់​ឞឹ​មៃ​ងាន់»†។

៣៤ កោរាញ​ឞ្រាស​អ៝ន់​កោរាញ​យេឆូ ​ទ៝ក់​រេស​កើត​នៃ មោ​អោស​អ៝ន់​ឆាក់​ជាន់​ពាង់​ឞ្លាវ​អោម​ជឹត ជេង​ទី​មា​នាវ​ពាង់​លាស​មា​អូ​ចែ​ឞ៝ន់​កាល់​អែ​នើស​កើត​នអា៖

«នាវ​គែស​ជេង​ក្ល៝ស​អ្វែស​អី​គ៝ប់​លែៈ​ត៝ន​អ៝ន់​មា​កាដាច់​ដាវីត ​កាល់​អែ​នើស នាវ​អី​នៃ​គ៝ប់​អ៝ន់​មា​ខាន់​អៃ​មៃ​ងាន់​រ៝»†។

៣៥ កើត​នទ្រី​តា​ទូ​នាវ​មព្រើ​អើម​អេង​ជឹត​នាវ​កាដាច់​ដាវីត ​មឞើស​ឆើម​គែស​ញចីស​កើត​នអា​ដ៝ង់៖

«មៃ​មោ​អោស​អ៝ន់​ឆាក់​ជាន់​ឞូនុយ្ស​ក្ល៝ស​អ្វែស​ឞ្លាវ​អោម»†។

៣៦ នោក​កាដាច់​ដាវីត ​ហោម​រេស​ពាង់​ជាន​តឹង​នាវ​កោរាញ​ឞ្រាស​អុច ជេស​ពាង់​ខឹត ឞូ​ត៝ប់​ពាង់​កើត​ផូង​អូ​ចែ​ពាង់​ដ៝ង់ ជេសរី​ឆាក់​ជាន់​ពាង់​អោម នទ្រី​ពាង់​មោ​អោស​ងើយ​មា​ពាង់​នើម​តា​នាវ​មព្រើ​អី​នៃ‌ ៣៧ យើន​មា​ពាង់​ងើយ​មា​ឞ្រាស​យេឆូ ​អី​កោរាញ​ឞ្រាស​ជាន​អ៝ន់​ពាង់​ទ៝ក់​រេស​នៃ កើត​នទ្រី​ឆាក់​ជាន់​ពាង់​មោ​គែស​អោស​អោម។ ៣៨ ហើយ​អ៝ស​នោ កើត​នទ្រី​នាវ​ហេន​មឞើស​ងក៝ច​អ្យា​មា​ខាន់​អៃ​មៃ​គៃ​អ៝ន់​ខាន់​អៃ​មៃ​គឹត​នហេល​នានេៈ៖ យ៝រ​មា​កោរាញ​យេឆូ ​អ្យា​ទឹង​កោរាញ​ឞ្រាស​យោៈ​នអាច​មោ​ហោម​កើប​នាវ​តីស​តា​ខាន់​អៃ​មៃ។* ៣៩ អ្យាត់​តឹង​នាវ​វៃ​ផូង​អីឆ្រាអែល ​មោ​អោស​ទើយ​រាក្លាយ្ស​ឞើស​នាវ​តីស​ឞូនុយ្ស យើន​មា​ទឹង​លែៈ​ឞូនុយ្ស​អី​ញឆីង​មា​កោរាញ​យេឆូ ​គែស​រាក្លាយ្ស​ឞើស​នាវ​តីស​អី​នៃ។* ៤០ កើត​នទ្រី​អ៝ន់​ខាន់​អៃ​មៃ​ញជ្រាង់​ហ៝ម់ ក្លាច​លាស​ជេង​ទី​មា​ខាន់​អៃ​មៃ​តឹង​មា​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​ជេស៖

៤១ «កោរាញ​ឞ្រាស​លាស៖ «ហើយ​ផូង​ឞូនុយ្ស​មឺច​រាម៝ត​គ៝ប់‌

អ៝ន់​ខាន់​អៃ​មៃ​អ្វាញ់​ហ៝ម់ ជេសរី​នទ្រ៝ត់​ហីស​រាហ៝ល់​មោ​វ៝ត់​អោស នហ៝​មា​រ៝ស​ហេង​រ៝‌

យ៝រ​លាស​គ៝ប់​ជាន​ការ​ទូ​នតីល​នាវ​តា​រានោក​ខាន់​អៃ​មៃ។

ការ​អី​នៃ​ខាន់​អៃ​មៃ​មោ​អ្យាត់​អោស ឞ៝ល​លាស​គែស​ឞូនុយ្ស​មឞើស​ងក៝ច​មា​ខាន់​អៃ​មៃ​កាដោយ​លែៈ»»†”។

៤២ រាបុន​លែៈ​លោច​ជេស ទោល​ពោល  នទ្រែល​មា​បារនាបាស ​ទូ​លោស​ឞើស​ញីស​រាបុន​នៃ ផូង​គុ​រាបុន​តា​នៃ​នត្រោល​ដាៈ​ខាន់​ពាង់​ព្លឹ​នតី​តៃ​នាវ​អី​នៃ​តា​នារ​ឆាបាត់ ​ជឹត​នាប់​តៃ។ ៤៣ ជេស​នាវ​តឹម​រាបុន​នៃ គែស​អ៝ក់​ងាន់​ឞូនុយ្ស​ហាន់​តឹង​ខាន់​ពាង់ តា​នៃ​គែស​ផូង​អីឆ្រាអែល  នទ្រែល​មា​ផូង​អី​មោ​ទី​ផូង​អីឆ្រាអែល ​លាប់​ផូង​អីឆ្រាអែល ។ ឞារ​ហៃ​ខាន់​ពាង់​នៃ​ងក៝ច​ឞ្រី​មា​ផូង​អី​នៃ នហ៝​មា​នតី​ផូង​អី​នៃ​អ៝ន់​គុ​ន៝ប់​តា​នាវ​អ្វែស​កោរាញ​ឞ្រាស។

៤៤ ជេសរី​ត៝ត់​នារ​ឆាបាត់ ​ឞើស​កើយ ផូង​ប៝ន​លាន​តា​ប៝ន​នៃ​ហាន់​រាបុន​អ្យាត់​នាវ​កោរាញ​ឞ្រាស​អ៝ក់​ងាន់ ឞើយ​មា​លែៈ​ទូ​ប៝ន​នៃ​រ៝។ ៤៥ យើន​មា​នោក​ផូង​អីឆ្រាអែល ​ឆៃ​ឞូនុយ្ស​អ៝ក់​កើត​នៃ ខាន់​ពាង់​មោ​នាច​ងើយ​តឹម​រាទ៝ង់​ដាស​នាវ​ពោល ​នតី នហ៝​មា​រាក​ឆ្វាយ​មា​អោឞាល់​ហោ​ងាន់។* ៤៦ ជេសរី​ពោល  នទ្រែល​មា​បារនាបាស  ខាន់​ពាង់​ឞាញ់​ងើយ​លាស​មា​ឞូ​កើត​នអា៖ “អ្យាត់​មា​ហេន​មឞើស​ងក៝ច​នាវ​កោរាញ​ឞ្រាស​ល៝រ​មា​ផូង​ខាន់​អៃ​មៃ​អី​ទី​ផូង​អីឆ្រាអែល ។ តីស​មា​ខាន់​អៃ​មៃ​រាលាច់​មោ​អុច​អោស​ឆ៝ៈ​ទើន កើត​នទ្រី​ខាន់​អៃ​មៃ​កើប​អេង​ខាន់​អៃ​មៃ​មោ​ទី​កោរាញ​ឞ្រាស​អ៝ន់​នាវ​រេស​នហ៝​រ៝​ដ៝ង់។ កើត​នទ្រី​ទឹង​ហេន​អាបៃ​អ្យា​មឞើស​ងក៝ច​នាវ​អ្យា​អ៝ន់​មា​ផូង​អី​មោ​ទី​ផូង​អីឆ្រាអែល ។* ៤៧ យ៝រ​លាស​កោរាញ​ឞ្រាស​លែៈ​ដាៈ​ហេន​កើត​នអា៖

«គ៝ប់​ញជេង​មៃ​ជេង​នទើ​អាង​មា​ផូង​អី​មោ​ទី​ផូង​អីឆ្រាអែល ‌

គៃ​មា​មៃ​លែវ​នាវ​រាក្លាយ្ស​ត៝ត់​លាម​នតុក​ជុម​ឞ្រី​វារ់​នែស»†”។

៤៨ ត៝ត់​ផូង​អី​មោ​ទី​ផូង​អីឆ្រាអែល ​តាង់​នាវ​នៃ ខាន់​ពាង់​រាម់​មអាក​ងាន់ ខាន់​ពាង់​រានេ​មា​កោរាញ​ឞ្រាស​យ៝រ​មា​នាវ​មឞើស​ងក៝ច​អី​នៃ។ ល៝ង់​មពោល​អី​កោរាញ​ឞ្រាស​លែៈ​កើយ្ស​មា​អ៝ន់​គែស​នាវ​រេស​នហ៝​រ៝ ខាន់​ពាង់​លែវ​ឞាល់​ឆឹត​ញឆីង​មា​ឞ្រាស​យេឆូ ​ទាទេ។ ៤៩ នាវ​កោរាញ​ឞ្រាស​ឞូ​តាង់​លឺ​លាម​ឞ្រី​នៃ​ងាន់។ ៥០ គែស​ផូង​ឞូ​អូរ​អី​នទ្រ៝ង់​តា​ប៝ន​នៃ ខាន់​ពាង់​យើក​មឞាស​មា​កោរាញ​ឞ្រាស។ ល៝ង់​ផូង​អីឆ្រាអែល ​អី​មោ​អោស​ញឆីង​មា​ឞ្រាស​យេឆូ ​ញឆោច​ផូង​ឞូ​អូរ​អី​នៃ នទ្រែល​មា​ញឆោច​ផូង​កោរាញ​តា​ប៝ន​នៃ លែវ​ឞាល់​ជាន​ជេរ​មា​ពោល  នទ្រែល​មា​បារនាបាស  នត្រុត​អោឞាល់​ទូ​លោស​ឞើស​ឞ្រី​នែស​ខាន់​ពាង់​នៃ។* ៥១ ពោល  នទ្រែល​មា​បារនាបាស ​រាតោស​នែស​មោយ‡​ឞើស​ជ៝ង់​ខាន់​ពាង់​នើម ជេសរី​ហាន់​តា​ប៝ន​អីកោនៀម ។* ៥២ ជេស​ខាន់​ពាង់​លោស​ឞើស​នៃ ផូង​ញឆីង​តា​ប៝ន​អ៝ន់តីយោក ​រី ខាន់​ពាង់​ហោម​គែស​នាវ​រាម់​មអាក​ងាន់ នទ្រែល​មា​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​ពាង់​ដ៝ង់។

១៤

ពោល  នទ្រែល​មា​បារនាបាស ​គុ​តា​ប៝ន​អីកោនៀម 

១ ត៝ត់​តា​ប៝ន​អីកោនៀម ​ពោល  នទ្រែល​មា​បារនាបាស  អាប់​នារ​រាលូ​ផូង​អីឆ្រាអែល ​ខាន់​ពាង់​ហាន់​តា​ញីស​រាបុន​ផូង​អីឆ្រាអែល  នហ៝​មា​នតី​នាវ​កោរាញ​ឞ្រាស។ យ៝រ​មា​នាវ​ខាន់​ពាង់​ឞ្លាវ​ងើយ​គែស​អ៝ក់​ផូង​អីឆ្រាអែល ​ឆឹត​ញឆីង​មា​ឞ្រាស​យេឆូ  នអ៝ប់​មា​ផូង​អី​មោ​ទី​ផូង​អីឆ្រាអែល *​ដ៝ង់។* ២ តីស​មា​ផូង​អីឆ្រាអែល ​អី​មោ​ញឆីង ខាន់​ពាង់​ញឆោច​មា​ផូង​អី​មោ​ទី​ផូង​អីឆ្រាអែល ​អី​មោ​ញឆីង ដាៈ​តឹម​រាទ៝ង់​មា​ផូង​ញឆីង។* ៣ នទ្រី​ទឹង​ពោល  នទ្រែល​មា​បារនាបាស  ខាន់​ពាង់​គុ​តា​ប៝ន​អី​នៃ​ជ៝ៈ​នារ។ ខាន់​ពាង់​ឞាញ់​ងាន់​មឞើស​ងក៝ច​មា​នាវ​អ្វែស​ឞ្រាស​យេឆូ ពាង់​អ៝ន់​ខាន់​ពាង់​ជាន​នាវ​មឞេន​អេងៗ​លែៈ​នាវ​ងាន់ គៃ​មា​ញហើ​នាវ​ខាន់​ពាង់​ងក៝ច​ជេង​ទី​ងាន់។ ៤ យើន​មា​ឞូនុយ្ស​តា​ប៝ន​នៃ​តឹម​ងខាស​មពោល អាបាៈ​តឹង​មពែស​មា​ផូង​អីឆ្រាអែល  អាបាៈ​ជឹត​តឹង​មពែស​មា​មពោល​កោរាញ​អ៝ស​ម៝ន†។ ៥ កើត​នទ្រី​ទឹង​ផូង​អី​មោ​ទី​ផូង​អីឆ្រាអែល  នទ្រែល​មា​ផូង​អីឆ្រាអែល ​ជេង​ផូង​អី​មោ​ញឆីង​មា​ឞ្រាស​យេឆូ  ខាន់​ពាង់​តឹម​ទី​ទូ​នតោរ​នាវ​ដាស​មា​កោរាញ​ប៝ន​អី​នៃ អុច​ជាន​អ្យើស​មា​ឞារ​ហៃ​ខាន់​ពាង់​នៃ អុច​នតុប​ងខឹត​ខាន់​ពាង់​មា​លុ។ ៦ ត៝ត់​មា​ពោល  នទ្រែល​មា​បារនាបាស ​គឹត​នាវ​នៃ ខាន់​ពាង់​ទូ​ញច្វាត់​តា​ឞ្រី​លោកៅនៀ  គុ​តា​ប៝ន​លីឆាត្រា  តា​ប៝ន​ដើបេ  នទ្រែល​មា​នតុក​ទាច់ៗ​តា​នៃ។* ៧ ខាន់​ពាង់​នហ៝​មា​មឞើស​ងក៝ច​នាវ​មហែ​មហាន​អ្វែស​តា​អាប់​នតុក​នៃ។

ពោល  នទ្រែល​មា​បារនាបាស ​គុ​តា​ប៝ន​លីឆាត្រា 

៨ តា​ប៝ន​លីឆាត្រា  គែស​ទូ​ហ្វេ​ឞូ​ក្លោ​រាវែន​ជ៝ង់​នតើម​ឞើស​ទែស​ងាន់ ពាង់​ឞ្រោៈ​មោ​ឞ្លាវ​អោស‌ ៩ ពាង់​គុ​អ្យាត់​នាវ​ពោល ​នតី។ ពោល ​អ្វាញ់​ជឹត​ពាង់​រី ឆៃ​ពាង់​គែស​នាវ​ញឆីង​ឞ្រាស​យេឆូ ​ទើយ​ជាន​ឞាស​នាវ​ជី‌ ១០ ជេសរី​ពោល ​លាស​មា​ពាង់៖ “មៃ​ទ៝ក់​អ៝ន់​ឆ៝ង់​ហ៝ម់!” ឞូ​ក្លោ​អី​នៃ​ទ៝ក់​នត្លោៈ​ដឺប​នហ៝​មា​នតើម​ឞ្រោៈ​រ៝។ ១១ ត៝ត់​មា​ផូង​ប៝ន​លាន​នៃ​ឆៃ​ពោល ​ជាន​លែៈ​នាវ​ងាន់ ទឹង​លែៈ​ខាន់​ពាង់​នតែរ​ទ្រើវ​មា​នាវ​ងើយ​លោកៅនៀ  លាស​កើត​នអា៖ «មពោល​ឞ្រាស​ឞ៝ន់​ងលើប​ជេង​ឆាក់​ជាន់​ឞូនុយ្ស លែៈ​ជុរ​គុ​នទ្រែល​ឞ៝ន់»។ ១២ ខាន់​ពាង់​ក្វាល់​បារនាបាស ​រាញា៖ «ឞ្រាស​ឆុស ‡» ជេសរី​យ៝រ​លាស​ពោល ​នៃ​ជេង​ឞូនុយ្ស​មា​ងក៝ច​នាវ​អ៝ក់§​ខាន់​ពាង់​ក្វាល់​ដ៝ង់​ពោល ​រាញា៖ «ឞ្រាស​ហើមេស *»​អី​ឞ្រាស​នតើយ្ស​តា​នាវ​ងក៝ច​នអើន​ខាន់​ពាង់។ ១៣ តា​ប៝ន​នៃ​គែស​ទូ​មល៝ម់​ញីស​ជាន​ឞ្រាស​មា​ឆុស ​ឞើស​នាប់​មពោង​ប៝ន​រី ជេសរី​ឞូនុយ្ស​ជាន​ឞ្រាស​ឆុស ​ញីស​ជាន​ឞ្រាស​អី​នៃ​តេក​នទ្រោក​ងក្វ៝ង់​អាបាៈ គែស​ងក្រឹ​នអ៝ប់​មា​ញ៝ង​កាវ​ឆី ពាង់​តេក​នទ្រោក​អី​នៃ​តា​មពោង​ប៝ន​នៃ យ៝រ​លាស​ពាង់ នទ្រែល​មា​ផូង​ប៝ន​លាន​អុច​ជាន​ឞ្រាស​មា​កោរាញ​អ៝ស​ម៝ន​អី​នៃ។ ១៤ ទោល​បារនាបាស  នទ្រែល​មា​ពោល ​លែៈ​គឹត​វ៝ត់​នាវ​អី​នៃ ខាន់​ពាង់​ងខេក​អាវ​យ៝រ​មា​ខាន់​ពាង់​រាង៝ត​ទុត​ហោ† ជេសរី​រាន​រាទោស​ជឹត​ផូង​អី​នៃ នអ៝ប់​មា​នតែរ​លាស៖ ១៥ “ហើយ​អ៝ស​នោ​កោញ​វា ម៝ស​នាវ​ខាន់​អៃ​មៃ​ជាន​កើត​នៃ? ហេន​អ្យា​ជេង​ឞូនុយ្ស​ទើម​តឹម​ឞាន​មា​ខាន់​អៃ​មៃ​ដ៝ង់ ហេន​មឞើស​ងក៝ច​នាវ​មហែ​មហាន​អ្វែស​អ្យា​មា​ខាន់​អៃ​មៃ អ៝ន់​ខាន់​អៃ​មៃ​ទូ​ឞើស​នាវ​យើក​មឞាស​មា​រូប​ឞ្រាស‡​មោ​ខ្លៃ​មោ​គែស​នាវ​ទើយ​នៃ ជេសរី​ព្លឹ​ឆឹត​មា​កោរាញ​ឞ្រាស​អី​រេស​ងាន់ អី​នើម​តើម​រាហាក់​ញជេង​ត្រោក នែស​នតូ ទាក​វាច់​ទាក​វារ់ នទ្រែល​មា​លែៈ​នតីល​មពោមពា​(ឆ្យុម)​គែស​តា​នៃ។* ១៦ នោក​កាល់​អែ​នើស អេ​ល៝រ​មា​តាង់​ងក៝ច​នាវ​មហែ​មហាន​អ្វែស កោរាញ​ឞ្រាស​អ៝ន់​ឞូនុយ្ស​អី​មោ​ទី​ផូង​អីឆ្រាអែល ​យើក​មឞាស​មា​ឞ្រាស​តឹង​ខាន់​ពាង់​នើម​អុច‌ ១៧ ឞ៝ល​លាស​កើត​នៃ​កាដោយ​លែៈ កោរាញ​ឞ្រាស​ហោម​តឹម​មពើល​នាវ​ពាង់​រ៝ង់​នានាវ គៃ​មា​អ៝ន់​ឞូ​គឹត​នាល់​ពាង់។ ពាង់​អ៝ន់​ខាន់​អៃ​មៃ​គែស​ទាក​មីស​តាៈ​ឞើស​ត្រោក ពាង់​អ៝ន់​គែស​ព្លៃ​មា​ឆា​តា​ទី​ខៃ ពាង់​អ៝ន់​គែស​នទើ​ឆោង​ឆា​ត៝ង់​រាមែស នទ្រែល​មា​នូយ្ស​នហ៝ម់​រាម់​មអាក​ដ៝ង់”។* ១៨ ឞ៝ល​លាស​ជេស​ខាន់​ពាង់​ងើយ​កើត​នៃ​កាដោយ​លែៈ ហោម​អែ​ជេរ​មា​ឞ្វៃ​មោ​អ៝ន់​ផូង​ប៝ន​លាន​នៃ​ជាន​ឞ្រាស​មា​ខាន់​ពាង់​ដ៝ង់។

១៩ ជេសរី​គែស​ផូង​អីឆ្រាអែល ​តាៈ​ឞើស​ប៝ន​អ៝ន់តីយោក ​ឞ្រី​ផីឆីដៀ  នទ្រែល​មា​ឞើស​ប៝ន​អីកោនៀម  ខាន់​ពាង់​ជាៈ​ក្រេវ​ផូង​ប៝ន​លាន​អី​នៃ​អ៝ន់​តឹង​នាវ​ខាន់​ពាង់ ជេសរី​ខាន់​ពាង់​នតុប​ពោល ​មា​លុ អូយ្ស​មអារ់​អោឞាល់​ឞើស​ទីស​ប៝ន នអោន​លាស​លែៈ​ខឹត។* ២០ យើន​មា​នោក​ផូង​អ៝ស​ម៝ន​គុ​ញជោម​ជុម​ពាង់​រី ពាង់​ទ៝ក់​ឞើស​នៃ​ហាន់​តៃ​តា​ប៝ន។ កាស​អោយ​តៃ​រី​ពាង់ នទ្រែល​មា​បារនាបាស ​ហាន់​ទ្រើម​តា​ប៝ន​ដើបេ ។ ២១ ខាន់​ពាង់​មឞើស​ងក៝ច​នាវ​មហែ​មហាន​អ្វែស​តា​ប៝ន​នៃ គែស​អ៝ក់​ឞូនុយ្ស​ឆឹត​ញឆីង​មា​កោរាញ​យេឆូ ។ ជេសរី​ខាន់​ពាង់​ព្លឹ​ឆឹត​តៃ​តា​ប៝ន​លីឆាត្រា  ប៝ន​អីកោនៀម  នទ្រែល​មា​ប៝ន​អ៝ន់តីយោក ​ឞ្រី​ផីឆីដៀ ។ ២២ ខាន់​ពាង់​ងកាស​ផូង​អ៝ស​ម៝ន​អ៝ន់​គែស​នូយ្ស​នហ៝ម់​ន៝ប់ នអ៝ប់​មា​នហាវ​នូយ្ស​នហ៝ម់​គៃ​មា​ញអោត​ន៝ប់​នាវ​ញឆីង។ ខាន់​ពាង់​លាស៖ “ឞ៝ន់​គែស​អ៝ក់​ម៝ប់​នាវ​ជេរ រី​មើ​ទើយ​លាប់​តា​នាវ​កោរាញ​ឞ្រាស​ម៝ត់​អ្វាញ់”។* ២៣ ជេស​ខាន់​ពាង់​កើយ្ស​ផូង​កោរាញ​អាប់​នតុក​ផូង​ញឆីង​មា​ឞ្រាស​ក្រីស  នហ៝​មា​មឞើស​ឆើម​អ៝ត់​ឆោង ជេសរី​អ៝ន់​ផូង​នៃ​មា​កោរាញ​ឞ្រាស​ម៝ត់​អ្វាញ់ អី​ឞ្រាស​ខាន់​ព្រែ​ឆឹត​ញឆីង​រី​នើស។*

២៤ ជេស​ឞើស​នៃ​ឞារ​ហៃ​ខាន់​ពាង់​រី​ហាន់​គ្លាត់​រ៝ៈ​ឞ្រី​ផីឆីដៀ  នហ៝​មា​ហាន់​ត៝ត់​តា​ឞ្រី​ពាមផីលៀ ។ ២៥ ជេស​ខាន់​ពាង់​មឞើស​ងក៝ច​នាវ​កោរាញ​ឞ្រាស​តា​ប៝ន​ពើកា  ខាន់​ពាង់​ហាន់​តា​ប៝ន​អាតាលៀ ​តា​មែង​ទាក​វាច់​ទាក​វារ់‌ ២៦ ជេសរី​ខាន់​ពាង់​ញច៝​ទូក​ក្វ៝ង់​ព្លឹ​ឆឹត​តៃ​ជឹត​ប៝ន​អ៝ន់តីយោក ​ឞ្រី​ឆីរី  នតុក​ប៝ន​អី​ផូង​ញឆីង​ទាន់​កោរាញ​ឞ្រាស​គែស​នាវ​អ្វែស​កើល​គៃ​មា​ជាន​ការ​អី​ខាន់​ព្រែ​មហែ​ជេស​ជាន​នៃ​នើស។* ២៧ ត៝ត់​ខាន់​ពាង់​តា​នៃ ខាន់​ពាង់​រាគូម​ផូង​ញឆីង​មា​ឞ្រាស​យេឆូ  ជេសរី​មឞើស​ងក៝ច​លែៈ​នទើ​កោរាញ​ឞ្រាស​ទែ​អ៝ន់​ខាន់​ពាង់​ជាន នទ្រែល​មា​មឞើស​ងក៝ច​នាវ​កោរាញ​ឞ្រាស​ទែ​ពើក​នូយ្ស​នហ៝ម់​ផូង​អី​មោ​ទី​ផូង​អីឆ្រាអែល ​ឆឹត​ញឆីង​មា​ឞ្រាស​យេឆូ ។ ២៨ ជេសរី​ខាន់​ពាង់​គុ​ជ៝ៈ​នទ្រែល​ផូង​អ៝ស​ម៝ន​តា​នៃ។

១៥

នាវ​តឹម​ញច្រាៈ​តា​ប៝ន​យេរូឆាលឹម 

១ ឞើស​កើយ​នៃ​គែស​ឞូនុយ្ស​អាបាៈ​តាៈ​ឞើស​ឞ្រី​យូដា  នតុម​នតី​ផូង​ញឆីង​តា​ប៝ន​អ៝ន់តីយោក ​កើត​នអា៖ “លាស​ខាន់​មៃ​មោ​គែស​ក៝ស​នតោ​តឹង​នាវ​វៃ​មោឆេ  ខាន់​មៃ​មោ​អោស​ទើយ​គែស​រាក្លាយ្ស”។* ២ ល៝ង់​ពោល  នទ្រែល​មា​បារនាបាស ​រី​តឹម​រាលាច់ តឹម​អោប​រាខេល​ដាស​ផូង​នៃ​ទុត​ហោ។ ជេសរី​ផូង​ញឆីង​ដាៈ​ពោល  ដាៈ​បារនាបាស  នទ្រែល​មា​ឞូនុយ្ស​ញឆីង​អាបាៈ​អេង​ជឹត​ហាន់​តា​ប៝ន​យេរូឆាលឹម ​រី អុច​ម៝ប់​ផូង​កោរាញ​អ៝ស​ម៝ន នទ្រែល​មា​ផូង​កោរាញ​ផូង​ញឆីង​មា​ឞ្រាស​ក្រីស ​អេង​ជឹត​គៃ​មា​ញច្រាៈ​នាវ​អី​នៃ។ ៣ ផូង​ញឆីង​កើល​ត្រ៝ង​មា​ខាន់​ពាង់។ ខាន់​ពាង់​ឞ្រោៈ​គ្លាត់​រ៝ៈ​ឞ្រី​ផេនីស  នទ្រែល​មា​រ៝ៈ​ឞ្រី​ឆាមារី ។ អាប់​នតុក​ខាន់​ពាង់​ម៝ប់​ផូង​ញឆីង ខាន់​ពាង់​មឞើស​ងក៝ច​ទឹង​លែៈ​នាវ​ផូង​អី​មោ​ទី​ផូង​អីឆ្រាអែល ​លែៈ​ឆឹត​ញឆីង​មា​ឞ្រាស​យេឆូ ។ នាវ​អី​នៃ​ជាន​អ៝ន់​ទឹង​លែៈ​ផូង​ញឆីង​គែស​នាវ​រាម់​មអាក​ហោ​ងាន់។* ៤ ត៝ត់​តា​ប៝ន​យេរូឆាលឹម ​រី ផូង​អី​ញឆីង​មា​ឞ្រាស​ក្រីស  មពោល​កោរាញ​អ៝ស​ម៝ន នទ្រែល​មា​ផូង​កោរាញ​ផូង​ញឆីង​រាន​វើត​ទើន​ខាន់​ពាង់​ទាទេ។ ជេសរី​ខាន់​ពាង់​មឞើស​ងក៝ច​មា​ផូង​នៃ​ទឹង​លែៈ​នាវ​កោរាញ​ឞ្រាស​ជាន​តា​អាប់​នតុក​ខាន់​ពាង់​រី​នើស។ ៥ តា​នៃ​គែស​ផូង​ផារីឆី ​អាបាៈ​ញឆីង​មា​ឞ្រាស​យេឆូ  ខាន់​ពាង់​ទ៝ក់​លាស៖ “អ្យាត់​មា​ផូង​ញឆីង​អី​មោ​ទី​ផូង​អីឆ្រាអែល ​គែស​ក៝ស​នតោ នទ្រែល​មា​ដាៈ​ខាន់​ពាង់​ញអោត​នាវ​វៃ​មោឆេ ​ដ៝ង់”។

៦ ជេសរី​មពោល​កោរាញ​អ៝ស​ម៝ន នទ្រែល​មា​ផូង​កោរាញ ខាន់​ពាង់​រាបុន​គៃ​មា​មេត​អ្វាញ់​នាវ​អី​នៃ។ ៧ ទោល​នៃ​គែស​នាវ​តឹម​ញច្រាៈ​ឞាល់​ទុត​ហោ ជេសរី​ពេត្រោស ​ទ៝ក់ ពាង់​លាស៖ “ហើយ​អ៝ស​នោ ខាន់​មៃ​លែៈ​គឹត​ជេស​កោរាញ​ឞ្រាស​កើយ្ស​គ៝ប់​តា​ផូង​ខាន់​មៃ​លែៈ​ជ៝ៈ​ជេស គៃ​មា​មឞើស​ងក៝ច​នាវ​មហែ​មហាន​អ្វែស​អ៝ន់​មា​ផូង​អី​មោ​ទី​ផូង​អីឆ្រាអែល  អ៝ន់​ខាន់​ពាង់​ឆឹត​ញឆីង។* ៨ ជេសរី​កោរាញ​ឞ្រាស​អី​គឹត​ទឹង​លែៈ​នូយ្ស​នហ៝ម់​ឞូនុយ្ស ឞ៝ន់​គឹត​ពាង់​រ៝ម​ផូង​អី​នៃ យ៝រ​មា​ឞ៝ន់​លែៈ​ឆៃ​ពាង់​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​ពាង់ កើត​ពាង់​អ៝ន់​មា​ឞ៝ន់​នើស​ដ៝ង់។* ៩ កោរាញ​ឞ្រាស​មោ​គែស​អោស​កើប​ឞ៝ន់​ដាស​មា​ខាន់​ពាង់​ជេង​អេងៗ។ កោរាញ​ឞ្រាស​ជាន​នូយ្ស​នហ៝ម់​ខាន់​ពាង់​ជេង​ក្ល៝ស​អ្វែស យ៝រ​មា​ខាន់​ពាង់​ញឆីង។ ១០ អាបៃ​អ្យា​ម៝ស​នាវ​ខាន់​មៃ​អុច​តឹម​រាទ៝ង់​មា​កោរាញ​ឞ្រាស​ដាៈ​ខាន់​ពាង់​ជាន​នទើ​រាលាវ​មា​កោរាញ​ឞ្រាស​នើម​ដាៈ? មើម​ទឹង​ខាន់​មៃ​អុច​អ៝ន់​ផូង​អី​មោ​ទី​ផូង​អីឆ្រាអែល ​អ្យាត់​ទឹង​លែៈ​តឹង​នាវ​វៃ​ឞ៝ន់? ផូង​អូ​ចែ​ឞ៝ន់ នទ្រែល​មា​ឞ៝ន់​នារ​អ្យា​មោ​ទើយ​អ្យាត់​ទឹង​លែៈ​នាវ​វៃ​អី​នៃ​ដ៝ង់។ ១១ មោ​ទី​អោស! ឞ៝ន់​មោ​គែស​អោស​នាវ​រាក្លាយ្ស​យ៝រ​មា​អ្យាត់​នាវ​វៃ​អី​នៃ ឞ៝ន់​ញឆីង​មើ​គែស​នាវ​រាក្លាយ្ស​យ៝រ​មា​នាវ​អ្វែស​កោរាញ​យេឆូ  ជេសរី​ខាន់​ពាង់​កើត​នទ្រី​ដ៝ង់”។*

១២ ជេស​ពេត្រោស ​ងើយ​លែៈ​ផូង​គុ​រាបុន​តា​រី​អ្យាត់​ឆាក់​រាត់​ងាត់ ជេសរី​ខាន់​ពាង់​ក៝ប់​អ្យាត់​ពោល  នទ្រែល​មា​បារនាបាស ​មឞើស​ងក៝ច​នាវ​ខ្លៃ​លែៈ​នាវ​ងាន់ នទ្រែល​មា​នាវ​មឞេន​ទឹង​លែៈ​អី​កោរាញ​ឞ្រាស​ជាន​តា​ងក្លាង​ផូង​អី​មោ​ទី​ផូង​អីឆ្រាអែល ​នើស។ ១៣ ជេស​ឞារ​ហៃ​ខាន់​ពាង់​នៃ​ងើយ​លែៈ​ផ្យៅ យាកើ *​លាស​កើត​នអា៖ “ហើយ​អ៝ស​នោ ខាន់​មៃ​អ្យាត់​នាវ​គ៝ប់​ងើយ​ប៝ត់។* ១៤ ពេត្រោស †​លែៈ​មឞើស​ជេស​នទើស​នើស មើម​ទឹង​កោរាញ​ឞ្រាស​ញហើ​នាវ​យោៈ​អ៝ន់​មា​ឞូនុយ្ស​អី​មោ​ទី​ផូង​អីឆ្រាអែល ​ឞោក​ទាក គៃ​មា​កើយ្ស​ឞូនុយ្ស​ឞើស​ខាន់​ពាង់​មា​ជេង​ផូង​ប៝ន​លាន​ពាង់​នើម​ដ៝ង់។ ១៥ នាវ​អ្យា​ជេង​តឹម​ទី​ដាស​នាវ​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ញចីស​កើត​នអា៖

១៦ «កោរាញ​ឞ្រាស​លាស៖ «ជេសរី​តៃ​គ៝ប់​ព្លឹ​ដ៝ង់‌

គ៝ប់​រាទ៝ក់​តៃ​ឞ្រី​ទាក​កាដាច់​ដាវីត ​អី​លែៈ​រាល៝ម់‌

គ៝ប់​រាទ៝ក់​ឞ្រី​ទាក​អី​នៃ​តឹម​ឞាន​មា​ឞូ​ងក្រា​ជៃ​អី​លែៈ​រាល៝ម់‌

គ៝ប់​អ៝ន់​ឞ្រី​ទាក​អី​នៃ​ជេង​អ្វែស​តៃ​ទូ​តឹ​ជឹត‌

១៧ គៃ​មា​អ៝ន់​ផូង​ឞូនុយ្ស​អេង​ជ៝យ​គ៝ប់​ដ៝ង់‌

ឞ៝ល​លាស​ផូង​អី​មោ​ទី​ផូង​អីឆ្រាអែល  ទឹង​លែៈ​ឞូនុយ្ស​អី​គ៝ប់​លែៈ​ក្វាល់​ជេស​ជេង​ប៝ន​លាន​គ៝ប់​នើម​ទាទេ‌

នទ្រី​គ៝ប់​លាស។

១៨ គ៝ប់​លែៈ​អើម​អ៝ន់​ឞូ​គឹត​នទើ​អ្យា​ឞើស​កាល់​អែ​នើស​ងាន់»»†។

១៩ លាស​នទ្រី​តឹង​មា​នាវ​គ៝ប់​មឹន លើយ​ឞ៝ន់​ជាន​អ៝ន់​គែស​នាវ​ជេរ​មា​ផូង​អី​មោ​ទី​ផូង​អីឆ្រាអែល ​អី​ឆឹត​ញឆីង​មា​កោរាញ​ឞ្រាស។ លើយ​អោស​ឞ៝ន់​អ៝ន់​ខាន់​ពាង់​អ្យាត់​មា​ទឹង​លែៈ​នាវ​វៃ​ឞ៝ន់។ ២០ អ៝ន់​ឞ៝ន់​ញចីស​ឆ៝ម់បុត​មឞើស​មា​ខាន់​ពាង់​កើត​នអា៖ លើយ​ឆា​នទើ​អោប​ឞ្រាស លើយ​តឹម​ទ៝ង់ លើយ​ឆា​ព្វាច់​មពោមពា​(ឆ្យុម)​អី​មោ​គែស​លាច់​អ៝ន់​លោស​មហាម​លែៈ​តា​ឆាក់ នទ្រែល​មា​លើយ​ឆា​មហាម‡។* ២១ អ៝ន់​ឞ៝ន់​ដាៈ​ខាន់​ពាង់​អ្យាត់​នាវ​ដេៈ​អ្យា​ទើម យ៝រ​លាស​ឞើស​កាល់​អែ​នើស​ងាន់ ឞូ​វៃ​មឞើស​ងក៝ច​នាវ​វៃ​មោឆេ §​តា​អាប់​ប៝ន នទ្រែល​មា​ឞូ​រ៝ៈ​ឆ៝ម់បុត​មោឆេ *​អី​គែស​ញចីស​នាវ​វៃ​អី​នៃ​អ៝ន់​មា​ឞូ​តាង់​តា​ញីស​រាបុន​ផូង​អីឆ្រាអែល ​តា​អាប់​នារ​ឆាបាត់ ​អី​នារ​រាលូ​ឞ៝ន់​ដ៝ង់”។*

ឆ៝ម់បុត​ញជ្វាល់​មា​ផូង​អី​មោ​ទី​ផូង​អីឆ្រាអែល ​អី​លែៈ​ញឆីង​ជេស​មា​ឞ្រាស​យេឆូ 

២២ ជេសរី​មពោល​កោរាញ​អ៝ស​ម៝ន ផូង​កោរាញ​ផូង​ញឆីង​មា​ឞ្រាស​ក្រីស  នទ្រែល​មា​ទឹង​លែៈ​ផូង​ញឆីង ខាន់​ពាង់​លែៈ​អុច​កើយ្ស​ឞូនុយ្ស​តា​ផូង​ខាន់​ពាង់​រី គៃ​មា​ដាៈ​ហាន់​នទ្រែល​ពោល  នទ្រែល​មា​បារនាបាស ​តា​ប៝ន​អ៝ន់តីយោក ​រី។ ខាន់​ពាង់​កើយ្ស​យូដាស ​ក្វាល់​បារឆាបាស ​ដ៝ង់ នទ្រែល​មា​ឆីលាស ។ ឞារ​ហៃ​ខាន់​ពាង់​នៃ​ជេង​ផូង​កោរាញ​តា​ញីស​ឞ្រាស​តា​ប៝ន​យេរូឆាលឹម ។* ២៣ ជេសរី​ខាន់​ពាង់​នទឹ​ទូ​ឞ្លាស​ឆ៝ម់បុត​អ៝ន់​មា​ឞារ​ហៃ​ខាន់​ពាង់​រី។ តា​ឆ៝ម់បុត​នៃ​ញចីស​លាស​កើត​នអា៖ “ហើយ​អ៝ស​នោ​កោញ​វា ហេន​អ្យា​ជេង​មពោល​កោរាញ​អ៝ស​ម៝ន ជេង​ផូង​កោរាញ​ផូង​ញឆីង​តា​យេរូឆាលឹម ។ ហេន​ជេង​អ៝ស​នោ​ខាន់​អៃ​មៃ​អី​ញចីស​ឆ៝ម់បុត​អ្យា​គៃ​មា​អុច​អោប​នាវ​អ្វែស​លាង់​ផូង​អី​មោ​ទី​ផូង​អីឆ្រាអែល ​អី​ឆឹត​ញឆីង គុ​តា​ប៝ន​អ៝ន់តីយោក  ឞ្រី​ឆីរី  នទ្រែល​មា​ឞ្រី​កីលីកៀ ។ ២៤ ហេន​តាង់​លឺ គែស​ផូង​ញឆីង​អាបាៈ​អី​តាៈ​ឞើស​ប៝ន​យេរូឆាលឹម ​ជាន​អ៝ន់​ផូង​ខាន់​អៃ​មៃ​គែស​នាវ​មឹន​រាវៃ​តា​នូយ្ស​នហ៝ម់ យ៝រ​មា​តាង់​នាវ​ខាន់​ពាង់​នៃ​លាស។ ខាន់​ពាង់​អី​នៃ​ហេន​មោ​គែស​អោស​ដាៈ។* ២៥ កើត​នទ្រី​ហេន​លែៈ​តឹម​ទី​ទូ​នតោរ​នាវ កើយ្ស​ឞូនុយ្ស​តា​ផូង​ហេន គៃ​មា​ដាៈ​ខាន់​ពាង់​ហាន់​ម៝ប់​ខាន់​អៃ​មៃ នទ្រែល​មា​ពោល  នទ្រែល​បារនាបាស ។ ពោល  នទ្រែល​មា​បារនាបាស ​អ្យា​អី​ហេន​រ៝ង់​ហោ​ងាន់។ ២៦ ឞារ​ហៃ​ខាន់​ពាង់​អ្យា​លែៈ​ឞើយ​មា​ខឹត​ឆាក់ ជាន​ការ​មា​កោរាញ​យេឆូ​ក្រីស ។ ២៧ ហេន​ញជ្វាល់​យូដាស  នទ្រែល​មា​ឆីលាស  គៃ​មា​ខាន់​ពាង់​មឞើស​ងក៝ច​មា​មឞូង​ខាន់​ពាង់​នើម​នាវ​អី​លែៈ​គែស​ញចីស​អ្យា​អ៝ន់​ខាន់​អៃ​មៃ​មា​តាង់​ដ៝ង់។ ២៨-២៩ ឞ្រាស​ហ្វេង​អ្វែស​អី​ក្ល៝ស​អ្វែស នទ្រែល​មា​ផូង​ហេន​មឹន​អុច​អ៝ន់​ខាន់​អៃ​មៃ​ទែរ​ទឹង​លែៈ​នទើ​អ្យា​ទើម៖ វែរ​លើយ​ឆា​ព្វាច់​អោប​ឞ្រាស វែរ​លើយ​ឆា​មហាម វែរ​លើយ​ឆា​ព្វាច់​មពោមពា​(ឆ្យុម)​អី​មោ​គែស​លាច់​អ៝ន់​លោស​មហាម​លែៈ​តា​ឆាក់ វែរ​លើយ​តឹម​ទ៝ង់។ មោ​ទី​អោស​លាស​ហេន​ឆ៝ៈ​ដ៝ង់​នាវ​វៃ​អេង​ជឹត​ដាៈ​ខាន់​អៃ​មៃ​ញអោត។ លាស​ខាន់​អៃ​មៃ​ទែរ​លែៈ​នទើ​អ្យា​ជេង​អ្វែស​ងាន់។ ទាន់​នាវ​គុ​ងាវ​ខាន់​អៃ​មៃ​អ៝ន់​គែស​នាវ​ដាប់​មពាន់ ទាន់​លែៈ​ទុត​អ្យា”។*

៣០ ជេស​ខាន់​ពាង់​តឹម​នតិញ​ឞាល់ ខាន់​ពាង់​ហាន់​ត៝ត់​តា​ប៝ន​អ៝ន់តីយោក  ជេសរី​រាគូម​ទឹង​លែៈ​ផូង​ញឆីង នទឹ​ឆ៝ម់បុត​អី​នៃ​មា​ខាន់​ពាង់។ ៣១ ជេស​រ៝ៈ​ឆ៝ម់បុត​នៃ ទឹង​លែៈ​ខាន់​ពាង់​រាម់​មអាក​ទាទេ យ៝រ​លាស​តា​ឆ៝ម់បុត​នៃ​គែស​ងើយ​នហាវ​នូយ្ស​នហ៝ម់​ខាន់​ពាង់។ ៣២ យូដាស  នទ្រែល​មា​ឆីលាស ​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស ខាន់​ពាង់​នតី​អ៝ក់​ងាន់​គៃ​មា​នហាវ​នូយ្ស​នហ៝ម់​ផូង​ញឆីង នទ្រែល​មា​អ៝ន់​ញអោត​ន៝ប់​នាវ​ញឆីង។* ៣៣ ត៝ត់​ជ៝ៈ​ឞើស​កើយ​នៃ ផូង​ញឆីង​អ៝ន់​ខាន់​ពាង់​ព្លឹ​ឆឹត​តៃ​តា​នតុក​ផូង​កោរាញ​ផូង​ញឆីង​តា​ប៝ន​យេរូឆាលឹម ​អី​ដាៈ​ខាន់​ពាង់​ហាន់​រី​នើស​មា​នាវ​ដាប់​មពាន់។ ៣៤ [យើន​មា​ឆីលាស ​ហោម​អែ​អុច​គុ​តៃ​តា​នតុក​ប៝ន​នៃ។] ៣៥ ល៝ង់​ពោល  នទ្រែល​មា​បារនាបាស  ខាន់​ពាង់​ហោម​គុ​តា​ប៝ន​អ៝ន់តីយោក ​នៃ​ដ៝ង់ ខាន់​ពាង់​នតី នហ៝​មា​មឞើស​ងក៝ច​នាវ​មហែ​មហាន​អ្វែស​កោរាញ​យេឆូ  នទ្រែល​មា​គែស​ឞូនុយ្ស​នតី​អាបាៈ​អ៝ក់​ដ៝ង់។

ពោល  នទ្រែល​មា​បារនាបាស ​តឹម​តែង​ឞាល់

៣៦ ជ៝ៈ​នារ​ឞើស​កើយ​នៃ ពោល ​លាស​មា​បារនាបាស ៖ “ហោៈ ឞ៝ន់​ព្លឹ​អោប​នាវ​អ្វែស​លាង់​អ៝ស​នោ​រ៝ៈ​ប៝ន​អី​ឞ៝ន់​លែៈ​ជេស​មឞើស​ងក៝ច​នាវ​កោរាញ​យេឆូ ​នើស គៃ​មា​គឹត​មើម​ខាន់​ពាង់​អាបៃ​អ្យា”។* ៣៧ បារនាបាស ​អុច​ជាៈ​យោហាន ​ក្វាល់​មារកោស  ហាន់​នទ្រែល​ខាន់​ពាង់‌* ៣៨ យើន​មា​ពោល ​មោ​អុច​អោស​រ៝ម​ពាង់ យ៝រ​លាស​អា​ល៝រ​នើស​ទោល​គុ​តា​ឞ្រី​ពាមផីលៀ ​ពាង់​នត្លើយ​ខាន់​ពាង់ មោ​អុច​អោស​ហាន់​ជាន​ការ​នទ្រែល​ខាន់​ពាង់​ជឹត។* ៣៩ ជេសរី​ឞារ​ហៃ​ខាន់​ពាង់​រី ជេង​គែស​នាវ​មឹន​តឹម​រាទ៝ង់​ឞាល់​ទុត​ហោ នហ៝​មា​ត៝ត់​តឹម​តែង​ឞាល់។ បារនាបាស ​ជាៈ​មារកោស ​ហាន់​នទ្រែល​ពាង់ ជេសរី​ខាន់​ពាង់​ជុរ​ញច៝​ទូក​ហាន់​ជឹត​គោល​ទាក​កីព្រ៝ស ។* ៤០ ល៝ង់​ពោល ​រី ពាង់​កើយ្ស​ឆីលាស ​ហាន់​នទ្រែល​ពាង់។ ជេស​ផូង​ញឆីង​ទាន់​នាវ​អ្វែស​កោរាញ​ឞ្រាស​អ៝ន់​មា​ខាន់​ពាង់ ជេសរី​ខាន់​ពាង់​លោស​ឞើស​ប៝ន​នៃ។* ៤១ ខាន់​ពាង់​ហាន់​គ្លាត់​រ៝ៈ​ឞ្រី​ឆីរី  នទ្រែល​មា​ឞ្រី​កីលីកៀ  នហ៝​មា​នតី​តា​ផូង​ញឆីង​មា​ឞ្រាស​ក្រីស ​រ៝ៈ​នតុក​អេងៗ​អ៝ន់​ញអោត​ន៝ប់​នាវ​ញឆីង។*

១៦

តីមោថេ ​ហាន់​នទ្រែល​ពោល  នទ្រែល​ឆីលាស 

១ ពោល *​ហាន់​ត៝ត់​តា​ប៝ន​ដើបេ  ជេសរី​ពាង់​នហ៝ត​ហាន់​តា​ប៝ន​លីឆាត្រា ។ តា​ប៝ន​នៃ​ពាង់​ម៝ប់​ទូ​ហ្វេ​អ៝ស​ម៝ន​រាញា​តីមោថេ  មេៈ​ពាង់​ផូង​អីឆ្រាអែល  ជេង​ផូង​ញឆីង​ដ៝ង់ ឞឹ​ពាង់​ផូង​គ្រែក ។* ២ ផូង​ញឆីង​តា​ប៝ន​លីឆាត្រា  នទ្រែល​មា​ផូង​ញឆីង​តា​ប៝ន​អីកោនៀម  ឞូ​លឺ​ពាង់​ជេង​ឞូនុយ្ស​អ្វែស។ ៣ ពោល ​ជាៈ​ពាង់​ហាន់​នទ្រែល ជេសរី​ក៝ស​នតោ​មា​ពាង់ យ៝រ​លាស​តា​ឞ្រី​នៃ​គែស​ផូង​អីឆ្រាអែល ​គុ។ ឞូ​លែៈ​គឹត​អី​ឞឹ​ពាង់​នើស​ផូង​គ្រែក  ក្លាច​លាស​ផូង​អីឆ្រាអែល ​មោ​អុច​រ៝ម​ពាង់​លាស​ពាង់​មោ​គែស​ក៝ស​នតោ†។ ៤ ម៝ស​ប៝ន​ពោល ​ហាន់​គ្លាត់ ពាង់​នតី​ផូង​ញឆីង​អ៝ន់​ញអោត​ន៝ប់​នាវ​មពោល​កោរាញ​អ៝ស​ម៝ន​នតី នទ្រែល​មា​ផូង​កោរាញ​ផូង​ញឆីង​មា​ឞ្រាស​ក្រីស ​អី​លែៈ​ជេស​ដាៈ​ខាន់​ពាង់​តា​ប៝ន​យេរូឆាលឹម ​រី​នើស។* ៥ កើត​នទ្រី​ទឹង ទឹង​លែៈ​ផូង​ញឆីង​មា​ឞ្រាស​ក្រីស  ខាន់​ពាង់​ញអោត​លើ​មា​ន៝ប់​នាវ​ញឆីង​មា​កោរាញ​យេឆូ  នទ្រែល​មា​ឞូនុយ្ស​ឆឹត​ញឆីង​អាប់​នារ​លើ​មា​អ៝ក់។

ពោល ​តឹម​ឆៃ​មា​ទូ​ហ្វេ​ឞូ​ក្លោ​ឞ្រី​មាឆេដោន 

៦ ពោល  នទ្រែល​មា​ឞាល់​ពាង់​អុច​ហាន់​តា​ឞ្រី​អាឆី ​មឞើស​ងក៝ច​មា​នាវ​ឞ្រាស​យេឆូ  តីស​មា​ឞ្រាស​ហ្វេង​អ្វែស​អី​ក្ល៝ស​អ្វែស​ឞ្វៃ​មោ​អោស​អ៝ន់​ខាន់​ពាង់​ហាន់ នទ្រី​ខាន់​ពាង់​ហាន់​គ្លាត់​រ៝ៈ​ឞ្រី​ព្រីកៀ  នទ្រែល​មា​រ៝ៈ​ឞ្រី​កាលាតី ​ច្រាវ។ ៧ នោក​ខាន់​ពាង់​ត៝ត់​តា​នហារ់​ឞ្រី​មីឆា  ខាន់​ពាង់​អុច​នហ៝ត​តា​ឞ្រី​បីថូនៀ  យើន​មា​ឞ្រាស​ហ្វេង​អ្វែស‡​មោ​អោស​អ៝ន់​ខាន់​ពាង់​ហាន់។ ៨ នទ្រី​ទឹង​ខាន់​ពាង់​ហាន់​គ្លាត់​រ៝ៈ​ឞ្រី​មីឆា ​នៃ ត៝ត់​តា​ប៝ន​ត្រោអាស ។ ៩ តា​មាង់​នៃ​ពោល ​តឹម​ឆៃ​មា​ទូ​ហ្វេ​ឞូ​ក្លោ ឞូ​ក្លោ​អី​នៃ​តាៈ​ឞើស​ឞ្រី​មាឆេដោន  ទាន់​ពាង់​ហោ​ងាន់៖ “ដាៈ​មៃ​ហាន់​តា​ឞ្រី​មាឆេដោន ​អ្យា កើល​ហេន​អើ”។* ១០ ជេស​ពាង់​តឹម​ឆៃ​កើត​នៃ ហេន §​ទ៝ក់​នទ្រាប់​ហាន់​តា​ឞ្រី​មាឆេដោន ​រ៝ យ៝រ​លាស​ហេន​គឹត​កោរាញ​ឞ្រាស​ដាៈ​ហេន​ហាន់​មឞើស​ងក៝ច​នាវ​មហែ​មហាន​អ្វែស​មា​ឞូនុយ្ស​តា​ឞ្រី​នៃ។

ទូ​ហ្វេ​ឞូ​អូរ​រាញា​លីដា ​ឆឹត​ញឆីង

១១ ជេសរី​ហេន​ញច៝​ទូក​តាៈ​ឞើស​ប៝ន​ត្រោអាស  ហាន់​តា​គោល​ទាក​ឆាមោត្រាស  នារ​អោយ​តៃ​ហេន​ត៝ត់​តា​ប៝ន​នេអាពោល ។ ១២ ជេស​ឞើស​នៃ​ហេន​ហាន់​តា​ប៝ន​ផីលីប  ជេង​ប៝ន​អី​គែស​នាវ​ខ្លៃ​ងាន់​តា​ឞ្រី​មាឆេដោន ​រី។ តា​ប៝ន​អី​នៃ​គែស​អ៝ក់​ផូង​រោម ​គុ ជេសរី​កើប​ប៝ន​អី​នៃ​ជេង​នតុក​ផូង​រោម ​ដ៝ង់។ ហេន​គុ​តា​ប៝ន​នៃ​គែស​ឞារ​ពែ​នារ។ ១៣ តា​នារ​ឆាបាត់ ​អី​នារ​រាលូ​ផូង​អីឆ្រាអែល  ហេន​លោស​ឞើស​ទីស​ប៝ន​នៃ ហាន់​រ៝ៈ​ពឹត​មែង​នហ៝ង​ទាក។ ហេន​មឹន​លាស​គែស​នតុក​មា​មឞើស​ឆើម​ផូង​អីឆ្រាអែល *។ ត៝ត់​មា​លែៈ​ឆៃ​នតុក​អី​នៃ ហេន​គុ​ងក៝ច​ឞ្រី​នទ្រែល​ផូង​ឞូ​អូរ​គុ​រាបុន​តា​នៃ។ ១៤ តា​នៃ​គែស​ទូ​ហ្វេ​ឞូ​អូរ​រាញា​លីដា  ពាង់​ជេង​ឞូនុយ្ស​អី​មោ​ទី​ផូង​អីឆ្រាអែល  យើន​មា​យើក​មឞាស​មា​កោរាញ​ឞ្រាស ពាង់​តាៈ​ឞើស​ប៝ន​ថៀថីរា  ជេង​ឞូនុយ្ស​តាច់​ឞ៝ក​លាយ្ស​ចាង់​អី​គែស​ខ្លៃ​ងាន់។ ពាង់​តាង់​នាវ​ពោល ​មឞើស​ងក៝ច ជេសរី​កោរាញ​ឞ្រាស​ពើក​ឞោក​តោរ​ពាង់ គៃ​មា​អ្យាត់​នានេៈ​នាវ​ពោល ​នតី​នៃ ជេសរី​ញឆីង​មា​ឞ្រាស​យេឆូ ។ ១៥ ជេស​ពាង់​ទើន​នាវ​បាប់តែម​យុក​មា​ទាក នទ្រែល​មា​រានាក់​វ៝ល់​អី​ឞូនុយ្ស​គុ​តា​ជៃ​ពាង់​ដ៝ង់ ពាង់​ជាៈ​ហេន​គុ​អា​ជៃ​ពាង់ ពាង់​លាស​មា​ហេន៖ “លាស​ខាន់​មៃ​គឹត​គ៝ប់​ញឆីង​មា​កោរាញ​យេឆូ ​រាប់​ជាប់ ហោៈ​ខាន់​មៃ​ហាន់​គុ​អា​ជៃ​គ៝ប់”។ ពាង់​ជ៝ល់​ក៝​ងាន់​ជាៈ​ហេន ជេសរី​ហេន​ហាន់​គុ​អា​ជៃ​ពាង់។

ឞូ​ក្រុង​ពោល  នទ្រែល​មា​ឆីលាស ​តា​ប៝ន​ផីលីប 

១៦ គែស​ទូ​នារ ទោល​ហេន​ហាន់​នតុក​មឞើស​ឆើម​រី គែស​ទូ​ហ្វេ​ទឹក​ឞូ​អូរ​ហាន់​តឹម​ម៝ប់​មា​ហេន។ ឞ្រាស​អ្យើស​គុ​តា​ឆាក់​ពាង់។ ឞ្រាស​អ្យើស​អី​នៃ​អ៝ន់​ពាង់​ឞ្លាវ​ញច្រ៝ស​នាវ។ ឞូ​ងខោម​ពាង់​មា​ញច្រ៝ស​នាវ កើត​នទ្រី​ទឹង​ពាង់​គែស​ជ៝យ​ព្រាក់​អ៝ក់​អ៝ន់​មា​ផូង​កោរាញ​ពាង់។ ១៧ ពាង់​ឞ្រោៈ​តឹង​ឞើស​កើយ​ពោល  នទ្រែល​មា​ឞើស​កើយ​ហេន នអ៝ប់​មា​នតែរ​លាស៖ “ខាន់​ពាង់​អ្យា​ជេង​ផូង​ទឹក​កោរាញ​ឞ្រាស​អី​ទុត​ព្រេស ខាន់​ពាង់​មឞើស​ងក៝ច​នាវ​រាក្លាយ្ស​អ៝ន់​មា​ផូង​ខាន់​អៃ​មៃ”។ ១៨ ពាង់​ជាន​កើត​នៃ​បាបើ​លែៈ​ជ៝ៈ​នារ​ងាន់ ជាន​អ៝ន់​ពោល ​គែស​នាវ​រាខ្វាក។ ជេសរី​ពោល ​ងគឹល​លាស​ឞ្រាស​អ្យើស​អី​នៃ៖ “តា​រាញា​កោរាញ​យេឆូ​ក្រីស  គ៝ប់​ដាៈ​មៃ​អ៝ន់​ទូ​លោស​ឞើស​ឞូ​អូរ​នៃ​ហ៝ម់!” ជេសរី​ឞ្រាស​អ្យើស​អី​នៃ​លោស​ឞើស​ពាង់​រ៝។* ១៩ ជេស​ផូង​កោរាញ​ពាង់​មឹន​លាស​ពាង់​មោ​ហោម​ឞ្លាវ​ញច្រ៝ស​នាវ មោ​ហោម​អោស​រានើម​គែស​ព្រាក់​ងខោម​ជឹត ជេសរី​ខាន់​ពាង់​ញុប​ពោល  នទ្រែល​មា​ឆីលាស ​តេក​ខាន់​ពាង់​តា​នតុក​ផូង​កោរាញ​ផាត​ទោយ្ស​តា​នតុក​ឞាល់​ផូង​អ៝ក់។ ២០ ខាន់​ពាង់​ញជុន​ពោល  នទ្រែល​មា​ឆីលាស ​មា​ផូង​កោរាញ​ផាត​ទោយ្ស​នហ៝​មា​លាស៖ “ឞូនុយ្ស​អ្យា​ជេង​ផូង​អីឆ្រាអែល  ខាន់​ពាង់​ជាន​នាវ​អុស​អាស​តា​ប៝ន​ឞ៝ន់។ ២១ ខាន់​ពាង់​មឞើស​ងក៝ច​នាវ​វៃ​អេងៗ​មា​ផូង​ឞ៝ន់ នាវ​វៃ​អី​នៃ​តីស​មា​នាវ​វៃ​ផូង​រោម  មោ​អោស​ទី​អ៝ន់​មា​ផូង​ឞ៝ន់​ឆ៝ៈ​ទើន មោ​អោស​ទី​មា​ឞ៝ន់​ញអោត យ៝រ​លាស​ឞ៝ន់​ជេង​ផូង​រោម ”។ ២២ លែៈ​ផូង​ប៝ន​លាន​តឹម​រាទ៝ង់​ដាស​ឞារ​ហៃ​ខាន់​ពាង់​នៃ​ដ៝ង់ ជេសរី​ផូង​កោរាញ​ផាត​ទោយ្ស​អី​នៃ​ដាៈ​ឞូ​ងខេក​ឞ៝ក​អាវ​ខាន់​ពាង់ ជេសរី​ដាៈ​ឞូ​រាពាត់​ខាន់​ពាង់​មា​ម៝ង់។* ២៣ ជេស​រាពាត់​ឞារ​ហៃ​ខាន់​ពាង់​រី​លែៈ​ហោ​ងាន់ ឞូ​លែវ​ខាន់​ពាង់​តេៈ​តា​ត្រោម​នទ្រូង ជេសរី​លាស​មា​កោរាញ​នទ្រូង​ដាៈ​ញជ្រាង់​អ៝ន់​រាប់​ជាប់។ ២៤ ជេស​តាង់​នាវ​ដាៈ​នៃ នើម​កោរាញ​នទ្រូង​លែវ​ខាន់​ពាង់​តេៈ​តា​ត្រោម​ជ្រោ​អី​ទុត​ងាយ​ឞើស​មពោង​ក្វ៝ង់ នហ៝​មា​ងកោង​ជ៝ង់​ខាន់​ពាង់​រី​មា​តើម​ឆី​ដ៝ង់។

២៥ ក្លាប់​លាស​ងគូល​មាង់ ពោល  នទ្រែល​មា​ឆីលាស ​ហោម​មឞើស​ឆើម នហ៝​មា​មព្រើ​រានេ​មា​កោរាញ​ឞ្រាស។ ទឹង​លែៈ​ឞូនុយ្ស​ទោយ្ស​តា​ត្រោម​នទ្រូង​នៃ​គុ​អ្យាត់​ខាន់​ពាង់​ទាទេ។ ២៦ ជេសរី​ទោ​មា​គែស​ងគារ់​នែស​ទុត​ហោ​តា​នតុក​នៃ មពីរ​លុ​ឞ្ល៝ន​ញីស​នទ្រូង​អី​នៃ​ងគើ​ងាន់ កើត​នទ្រី​មពោង​នទ្រូង​ពើក​អេង​ទាទេ រាឆែ​រាវាក់​ឞូ​ក៝ត់​ឞូនុយ្ស​ទោយ្ស​ទឹង​លែៈ​រាល៝ត់​លែៈ​ផ្យៅ​ដ៝ង់។ ២៧ ត៝ត់​មា​កោរាញ​នទ្រូង​នៃ​កាស​រាងាល់ ពាង់​ឆៃ​មពោង​នទ្រូង​លែៈ​ពើក​ទាទេ ពាង់​នអោន​លាស​ឞូនុយ្ស​ទោយ្ស​តា​នៃ​លែៈ​ក្លាយ្ស​លែៈ​ផ្យៅ។ ជេសរី​ពាង់​តាក់​ដាវ​ពាង់​នើម​គៃ​មា​ងខឹត​ឆាក់​ពាង់​នើម។ ២៨ យើន​មា​ពោល ​នតែរ​ទុត​នតែសៗ​លាស៖ “លើយ​អោស​លើស​ឆាក់​មៃ​នើម​កើត​នៃ ទឹង​លែៈ​ផូង​ហេន​ហោម​តា​អ្យា​ទាទេ”។ ២៩ ជេសរី​កោរាញ​នទ្រូង​នៃ​ដាៈ​ឞូ​ឆ៝ៈ​អុញ ពាង់​រាន​លាប់​ជឹត​ត្រោម​នទ្រូង​ត៝ នអ៝ប់​មា​ក្លាច​ញឆ៝រ់​ពាន់​តា​ជ៝ង់​ពោល  នទ្រែល​មា​តា​ជ៝ង់​ឆីលាស ​រី។ ៣០ ជេសរី​ពាង់​លែវ​ខាន់​ពាង់​លោស​អា​ទីស​អ្យា ពាង់​អោប​ខាន់​ពាង់​រី៖ “ហើយ​កោរាញ មើម​គ៝ប់​ជាន​មេស គៃ​មា​ទើយ​រាក្លាយ្ស ឞាស​កោរាញ​ឞ្រាស​តេៈ​ទោយ្ស​មា​គ៝ប់?”* ៣១ ពោល ​អើស​មា​ពាង់៖ “ញឆីង​មា​កោរាញ​យេឆូ  រី​មើ​មៃ​គែស​នាវ​រាក្លាយ្ស មៃ នទ្រែល​មា​រានាក់​វ៝ល់​មៃ​គែស​នាវ​រាក្លាយ្ស​ដ៝ង់”។* ៣២ ខាន់​ពាង់​មឞើស​ងក៝ច​នាវ​កោរាញ​យេឆូ ​អ៝ន់​មា​ពាង់ នទ្រែល​មា​រានាក់​វ៝ល់​អី​ឞូនុយ្ស​គុ​តា​ជៃ​ពាង់​រី។ ៣៣ ជេសរី​នើម​កោរាញ​នទ្រូង​នៃ​លែវ​ខាន់​ពាង់​ឆើម​រាវ​ឆោត​រាមាញ​ទឹង​មាង់ នហ៝​មា​ពាង់​ទើន​នាវ​បាប់តែម​យុក​មា​ទាក​រ៝ នទ្រែល​មា​រានាក់​វ៝ល់​អី​ឞូនុយ្ស​គុ​តា​ជៃ​ពាង់​រី។ ៣៤ ជេសរី​ពាង់​លែវ​ខាន់​ពាង់​នៃ​ហាវ​តា​ជៃ​ពាង់​រី នទ្រាប់​នទើ​ឆោង​ឆា​អ៝ន់​ខាន់​ពាង់​ឆោង។ ពាង់ នទ្រែល​មា​រានាក់​វ៝ល់​អី​ឞូនុយ្ស​គុ​តា​ជៃ​ពាង់​រី​គែស​នាវ​រាម់​មអាក​ងាន់ យ៝រ​មា​លែៈ​ឆឹត​ញឆីង​មា​កោរាញ​ឞ្រាស។

៣៥ ត៝ត់​ឞ្រី​លែៈ​អាង ផូង​កោរាញ​ផាត​ទោយ្ស​ដាៈ​តាហែន​ហាន់​មឞើស​មា​កោរាញ​នទ្រូង​នៃ លាស​មា​ពាង់​កើត​នអា៖ “មអើក​លើយ​ឞារ​ហៃ​ខាន់​ពាង់​នៃ”។ ៣៦ ជេសរី​កោរាញ​នទ្រូង​នៃ​មឞើស​មា​ពោល  ប៝យ​នាវ​ឞូ​មឞើស​មា​ពាង់ ពាង់​លាស៖ “ផូង​កោរាញ​ផាត​ទោយ្ស​ដាៈ​ឞូ​ហាន់​មឞើស ដាៈ​មអើក​ខាន់​មៃ។ លាស​នទ្រី​ខាន់​មៃ​ហាន់​ទោ អ៝ន់​អ្វែស​ដាប់​មពាន់”។ ៣៧ យើន​លាស​ពោល ​អើស​មា​ផូង​អី​នៃ​កើត​នអា៖ “ហេន​អ្យា​ជេង​ផូង​ប៝ន​លាន​រោម †​ហែស។ ខាន់​ពាង់​អេ​ហ៝ៈ​ផាត​ទោយ្ស​ហេន​អោស លែៈ​រាពាត់​ហេន​តា​នាប់​ឞាល់​ផូង​អ៝ក់ ជេសរី​តេៈ​ហេន​តា​ត្រោម​នទ្រូង​ដ៝ង់។ អាបៃ​អ្យា​ខាន់​ពាង់​អុច​មអើក​នតុង​ហេន​មោ​អ៝ន់​ឞូ​គឹត។ ជាន​កើត​នអា​មា​ផូង​រោម ​មោ​ទី​អោស អ៝ន់​ខាន់​ពាង់​នើម​អី​នៃ​ឞ្រោៈ​មអើក​ហេន រី​មើ​អុច”។* ៣៨ ជេសរី​ផូង​អី​នៃ​ហាន់​មឞើស​នាវ​នៃ​មា​ផូង​កោរាញ​ផាត​ទោយ្ស។ ផូង​កោរាញ​ផាត​ទោយ្ស​នៃ​ក្លាច​ងាន់ ត៝ត់​មា​គឹត​លាស​ឞារ​ហៃ​ខាន់​ពាង់​នៃ​ជេង​ផូង​ប៝ន​លាន​រោម ។ ៣៩ ខាន់​ពាង់​ឞ្រោៈ​ទាន់​ទោយ្ស​ពោល  នទ្រែល​មា​ឆីលាស ​រី នហ៝​មា​មអើក​ខាន់​ពាង់​លោស​ឞើស​នទ្រូង ឞ៝ញ​ខាន់​ពាង់​អ៝ន់​ទូ​លោស​ឞើស​ប៝ន​អី​នៃ។ ៤០ ជេស​លោស​ឞើស​នទ្រូង​នៃ ឞារ​ហៃ​ខាន់​ពាង់​នៃ​ហាន់​តា​ជៃ​លីដា  ម៝ប់​ផូង​ញឆីង​មា​ឞ្រាស​ក្រីស ​នហាវ​នូយ្ស​នហ៝ម់​ផូង​នៃ រី​មើ​ខាន់​ពាង់​ហាន់​ជឹត​ប៝ន​អេង។*

១៧

ពោល  នទ្រែល​មា​ឆីលាស ​ហាន់​តា​ប៝ន​តេឆាលោនិក 

១ ជេសរី​ពោល  នទ្រែល​មា​ឆីលាស ​ហាន់​គ្លាត់​រ៝ៈ​ប៝ន​អាម់ផីពោលី  នទ្រែល​មា​គ្លាត់​រ៝ៈ​ប៝ន​អាពុលោនី  ខាន់​ពាង់​ហាន់​ត៝ត់​តា​ប៝ន​តេឆាលោនិក ។ តា​ប៝ន​នៃ​គែស​ទូ​មល៝ម់​ញីស​រាបុន​ផូង​អីឆ្រាអែល ។* ២ តឹង​មា​នាវ​វៃ​ពោល ​នើស ពាង់​លាប់​តា​ញីស​រាបុន​រី នទ្រែល​មា​តឹម​រាលាច់​តឹម​ញច្រាៈ​អ្វាញ់​នាវ​កោរាញ​ឞ្រាស​ងើយ​ដាស​ឞូ​ពែ​ពើស អាប់​នារ​ឆាបាត់ ​អី​នារ​រាលូ​ផូង​អីឆ្រាអែល ។ ៣ ពាង់​ទ៝ង់​នាវ​កោរាញ​ឞ្រាស​ងើយ​អី​នៃ​មឞើស​ងក៝ច​អ៝ន់​ឞូ​នហេល​នានេៈ ឞ្រាស​ក្រីស ​អី​នើម​រាក្លាយ្ស​អី​កោរាញ​ឞ្រាស​លែៈ​ត៝ន​មា​ផូង​អីឆ្រាអែល ​អ្យាត់​មា​គែស​នាវ​រេស​រាញាល់ នហ៝​មា​ត៝ត់​ខឹត ជេសរី​ទ៝ក់​រេស​តៃ។ ពាង់​លាស៖ “ឞ្រាស​ក្រីស ​អី​នៃ ពាង់​កោរាញ​យេឆូ ​អី​គ៝ប់​មឞើស​មា​ខាន់​អៃ​មៃ​នើស”។* ៤ គែស​ផូង​អីឆ្រាអែល ​អាបាៈ​អ្យាត់​តឹង​ពោល  នទ្រែល​មា​ឆីលាស ។ គែស​ផូង​គ្រែក ​អី​យើក​មឞាស​កោរាញ​ឞ្រាស​អ៝ក់​ដ៝ង់ នអ៝ប់​មា​ផូង​ឞូ​អូរ​ជាន​ក្វ៝ង់​អ៝ក់​ដ៝ង់​អ្យាត់​តឹង​ខាន់​ពាង់។ ៥ ល៝ង់​ផូង​អីឆ្រាអែល ​អី​មោ​អ្យាត់​តឹង​ខាន់​ពាង់ ផូង​អី​នៃ​មោ​នាច​យ៝រ​មា​ឆៃ​អ៝ក់​ឞូនុយ្ស​តឹង​ឞារ​ហៃ​ខាន់​ពាង់​នៃ។ ជេសរី​ផូង​អី​នៃ​រាគូម​ផូង​ឞូនុយ្ស​អ្យើស​អី​ប្លាវ​ជាន​ការ ផូង​ទាស​មា​គុ​រ៝ៈ​ត្រ៝ង លែវ​ឞាល់​ជាន​អុស​អាស​តា​ប៝ន​នៃ។ ផូង​អី​នៃ​ហាន់​ញជ្វែង​ជៃ​ទូ​ហ្វេ​ឞូ​ក្លោ​រាញា​យាឆុន  ជ៝យ​ញុប​ពោល  នទ្រែល​មា​ឆីលាស  គៃ​មា​ញជុន​ខាន់​ពាង់​អ៝ន់​ផូង​ប៝ន​លាន​ផាត​ទោយ្ស។* ៦ យ៝រ​មា​ជ៝យ​ខាន់​ពាង់​តា​នៃ​មោ​ឆៃ ជេសរី​ញុប​នទាៈ​យាឆុន ​អី​ឞូនុយ្ស​តើម​ជៃ នទ្រែល​មា​ញុប​ឞូនុយ្ស​អាបាៈ​អី​ញឆីង​មា​ឞ្រាស​យេឆូ ​តេក​ញជុន​អ៝ន់​មា​កោរាញ​ប៝ន​នៃ នហ៝​មា​នតែរ​ទុត​ទាង់ៗ​លាស៖ “ពោល  នទ្រែល​មា​ឞាល់​ពាង់​ជេង​ផូង​អី​ជាន​អ៝ន់​លាម​នែស​នតូ​គែស​នាវ​អុស​អាស លែៈ​ត៝ត់​តា​អ្យា​ជេស!* ៧ យាឆុន ​អ្យា​រ៝ម​ផូង​អី​នៃ​គុ​តា​ជៃ​ពាង់។ ផូង​អី​នៃ​ជាន​តីស​មា​នាវ​កោរាញ​កាដាច់​តា​ប៝ន​រោម ​លែៈ​ដាៈ​ប៝ន​លាន យ៝រ​លាស​ខាន់​ពាង់​មឞើស​ងក៝ច​អ៝ន់​ឞូ​អ្យាត់​ទូ​ហ្វេ​កាដាច់​អេង​ជឹត​រាញា​យេឆូ ”។* ៨ ត៝ត់​តាង់​នាវ​ងើយ​ផូង​អី​នៃ ផូង​ប៝ន​លាន នទ្រែល​មា​កោរាញ​ប៝ន​គែស​នាវ​រាវៃ​ហោ​ងាន់។ ៩ ជេសរី​កោរាញ​ប៝ន​នៃ​ដាៈ​អ៝ន់​ព្រាក់​មា​ច្វាយ​យាឆុន  នទ្រែល​មា​ឞូនុយ្ស​អាបាៈ​អេង​នៃ រី​មើ​ឞូ​មអើក​ខាន់​ពាង់​អ៝ន់​លោស​ឞើស​នតុក​នៃ។

ពោល  នទ្រែល​មា​ឆីលាស ​ហាន់​គុ​តា​ប៝ន​បេរា 

១០ ជេសរី​ផូង​ញឆីង​ញជ្វាល់​ពោល  នទ្រែល​មា​ឆីលាស ​លោស​នតុង​ឞើស​ប៝ន​នៃ​ទឹង​មាង់​រ៝ ហាន់​តា​ប៝ន​បេរា ។ ត៝ត់​តា​ប៝ន​នៃ​ខាន់​ពាង់​ហាន់​តា​ញីស​រាបុន​ផូង​អីឆ្រាអែល ។* ១១ ផូង​អីឆ្រាអែល ​តា​ប៝ន​នៃ​គែស​នូយ្ស​នហ៝ម់​អ្វែស​រាលាវ​មា​ផូង​អីឆ្រាអែល ​តា​ប៝ន​តេឆាលោនិក  យ៝រ​លាស​ខាន់​ពាង់​អ្យាត់​នាវ​ឞារ​ហៃ​ខាន់​ពាង់​នៃ​មឞើស​ងក៝ច​មា​លែៈ​នូយ្ស​នហ៝ម់ មេត​អ្វាញ់​នាវ​កោរាញ​ឞ្រាស​ងើយ​អាប់​នារ គៃ​មា​អុច​គឹត​នហេល​នាវ​ពោល  នទ្រែល​មា​ឆីលាស ​នតី​នៃ ងាន់​មោ​លាស​មោ។* ១២ គែស​អ៝ក់​តា​ផូង​ខាន់​ពាង់​នៃ​ឆឹត​ញឆីង នអ៝ប់​មា​ផូង​ឞូ​អូរ​គ្រែក ​ជាន​ក្វ៝ង់ នទ្រែល​មា​ផូង​ឞូ​ក្លោ​គ្រែក ​អ៝ក់​ដ៝ង់។ ១៣ យើន​មា​ត៝ត់​ផូង​អីឆ្រាអែល ​តា​ប៝ន​តេឆាលោនិក ​តាង់​លាស​ពោល ​មឞើស​ងក៝ច​នាវ​កោរាញ​ឞ្រាស​តា​ប៝ន​បេរា ​ដ៝ង់ ខាន់​ពាង់​ហាន់​ញឆោច​ផូង​ប៝ន​លាន​តា​នៃ​ជាន​នាវ​អុស​អាស។* ១៤ ត៝ត់​មា​ឆៃ​កើត​នៃ ផូង​ញឆីង​មា​ឞ្រាស​យេឆូ ​លែវ​ពោល ​ហាន់​តា​មែង​ទាក​វាច់​ទាក​វារ់​រ៝ ហោម​គុ​តា​រី​ឆីលាស  នទ្រែល​មា​តីមោថេ ។ ១៥ ផូង​អី​ញជុន​ពោល ​រី​នើស ខាន់​ពាង់​ញច៝​ទូក​ក្វ៝ង់​ញជុន​ត៝ត់​តា​ប៝ន​ក្វ៝ង់​អាថែន  រី​មើ​ខាន់​ពាង់​ព្លឹ​ឆឹត​នហ៝​មា​មឞើស​នាវ​ពោល ​ទែ​នតិញ​ឆីលាស  នទ្រែល​មា​តីមោថេ ​ដាៈ​ហាន់​តឹង​ពាង់​អ៝ន់​គើញ។*

នាវ​ពោល ​មឞើស​ងើយ​តា​ប៝ន​អាថែន 

១៦ ទោល​ពោល ​គុ​ក៝ប់​ឆីលាស  នទ្រែល​មា​តីមោថេ ​តា​ប៝ន​អាថែន  នូយ្ស​នហ៝ម់​ពាង់​គែស​នាវ​រាវៃ​រាង៝ត​ហោ​ងាន់ យ៝រ​មា​ពាង់​ឆៃ​តា​ប៝ន​នៃ​គែស​រូប​ឞ្រាស​អេងៗ​ទាទេ​ងាន់។ ១៧ កើត​នទ្រី​ពាង់​តឹម​ញច្រាៈ​មា​ផូង​អីឆ្រាអែល  នទ្រែល​មា​ផូង​អី​មោ​ទី​ផូង​អីឆ្រាអែល ​អី​យើក​មឞាស​មា​កោរាញ​ឞ្រាស​តា​ញីស​រាបុន​ផូង​អីឆ្រាអែល ​រី ជេសរី​អាប់​នារ​ពាង់​តឹម​ញច្រាៈ​ដ៝ង់​មា​ឞូនុយ្ស​អី​ពាង់​ម៝ប់​រ៝ៈ​ត្រ៝ង​តា​ប៝ន​នៃ។* ១៨ ជេសរី​គែស​ផូង​នើម​នតី​មពែស​នាវ​នតី​អេពីកូរ * នទ្រែល​មា​ផូង​នើម​នតី​មពែស​នាវ​នតី​ឆាតោអិក  ផូង​នៃ​ឞ្លាវ​តឹម​ញច្រាៈ។ ខាន់​ពាង់​តឹម​ញច្រាៈ​ដាស​ពោល  ជេសរី​តឹម​លាស​នទ្រាង់​ខាន់​ពាង់​នើម៖ “ម៝ស​នាវ​នតី​ឞូនុយ្ស​ប៝ច់​ប៝រ់​អ្យា​ហ្យាស?” ឞូ​អាបាៈ​ជឹត​លាស​កើត​នអា៖ “តឹម​ឞាន​មា​ពាង់​អុច​មឞើស​ងក៝ច​មា​ឞ្រាស​ឞូ​នាច់”។ ខាន់​ពាង់​ងើយ​នទ្រី​យ៝រ​លាស​ខាន់​ពាង់​តាង់​ពោល ​មឞើស​ងក៝ច​នាវ​មហែ​មហាន​អ្វែស​ឞ្រាស​យេឆូ  នទ្រែល​មា​ងក៝ច​នាវ​ទ៝ក់​រេស​តៃ។ ១៩ ជេសរី​ឞូ​ញជុន​លែវ​ពាង់​ឞើស​នាប់​កោរាញ​ប៝ន​តា​នតុក​រាបុន​កាលើ​យោក​អើរីយុស  ឞូ​លាស​មា​ពាង់៖ “ល៝ង់​មៃ​មឞើស​អ៝ន់​ហេន​គឹត​នាវ​នតី​មហែ​មៃ​នៃ‌ ២០ យ៝រ​លាស​នាវ​នតី​មៃ​អ៝ន់​ហេន​នទ្រ៝ត់​ងាន់។ ហេន​អុច​គឹត​នាវ​ខ្លៃ​អី​នៃ​ដ៝ង់”។ ២១ ល៝ង់​ទឹង​លែៈ​ឞូនុយ្ស​តា​ប៝ន​អាថែន  នទ្រែល​មា​ផូង​ឞូ​នាច់​គុ​តា​ប៝ន​នៃ ខាន់​ពាង់​រូ​មា​ងើយ រូ​មា​គុ​អ្យាត់​នាវ​មហែ​អេងៗ​ទើម មោ​ហោម​អោស​ជាន​នទើ​អេង​ជឹត។

២២ ជេសរី​ពោល ​ទ៝ក់​ឞើស​នាប់​ផូង​កោរាញ​ប៝ន​អី​នៃ ពាង់​លាស៖ “ហើយ​ផូង​អ៝ស​នោ​កោញ​វា​អី​គុ​តា​ប៝ន​អាថែន  គ៝ប់​លែៈ​ឆៃ​ខាន់​អៃ​មៃ​ញឆ្រោយ្ស​យើក​មឞាស​មា​ឞ្រាស​អេងៗ​ងាន់‌ ២៣ យ៝រ​លាស​ទោល​គ៝ប់​ហាន់​រាឆ៝ង​តា​នតុក​អ្យា គ៝ប់​អ្វាញ់​នតុក​មា​យើក​មឞាស​ឞ្រាស​អេងៗ។ ជេសរី​គ៝ប់​ឆៃ​ទូ​ញឆឺង​ជាន​ឞ្រាស​គែស​ញចីស​លាស​កើត​នអា៖ «យើក​មឞាស​មា​ឞ្រាស​អី​ឞូនុយ្ស​មោ​គឹត​នាល់»។ កើត​នទ្រី​គ៝ប់​អុច​មឞើស​ងក៝ច​អ៝ន់​មា​ខាន់​អៃ​មៃ មា​ឞ្រាស​អី​ខាន់​អៃ​មៃ​យើក​មឞាស​យើន​មា​មោ​គឹត​នាល់​នៃ។ ២៤ ពាង់​កោរាញ​ឞ្រាស​រាហាក់​ញជេង​នែស​នតូ​អ្យា នទ្រែល​មា​ទឹង​លែៈ​នតីល​នទើ​គែស​តា​នែស​នតូ​អ្យា។ ពាង់​អី​កោរាញ​មា​ត្រោក​មា​នែស​នតូ ពាង់​មោ​គុ​អោស​តា​ញីស​ឞូនុយ្ស​ជាន។* ២៥ ពាង់​មោ​ខាច់​អោស​ដាៈ​ឞូនុយ្ស​ឆើម​កើល​ជាន​ការ​មា​ពាង់ យ៝រ​លាស​ពាង់​នើម​អី​អ៝ន់​ទឹង​លែៈ​ឞូនុយ្ស​គែស​នាវ​រេស គែស​នហ៝ម់ នទ្រែល​មា​អ៝ន់​លែៈ​នតីល​នទើ។ ២៦ កោរាញ​ឞ្រាស​ញជេង​ឞូនុយ្ស​នើស​លោស​តាៈ​ឞើស​ទូ​ហ្វេ​ឞូនុយ្ស​ទើម ទឹង​គែស​មា​ឞូនុយ្ស​គុ​លាម​ឞ្រី​ទាក​លាម​នែស​នតូ​អ្យា។ ទឹង​លែៈ​លាម​ឞ្រី​ទាក​អី​នៃ​កោរាញ​ឞ្រាស​អ៝ន់​ទាស​អ៝ក់​នារ​ខៃ​នាម់​ទូ​ញជារ់​នាវ​រេស នទ្រែល​មា​អ៝ន់​នហារ់​ឞ្រី​មា​ខាន់​ពាង់​គុ ទាស​ពាង់​នើម​អុច។ ២៧ ពាង់​ជាន​កើត​នអា​គៃ​មា​ទឹង​លែៈ​ឞូនុយ្ស​ជ៝យ​ពាង់ ជេសរី​លាស​ញឆ្រោយ្ស​ជ៝យ​ពាង់​ក្លាប់​លាស​គឹត​នាល់​ពាង់​ដ៝ង់។ យើន​មា​ពាង់​មោ​អោស​គុ​ងាយ​ដាស​មា​ឞូនុយ្ស​ឞ៝ន់។* ២៨ យ៝រ​តាៈ​ឞើស​កោរាញ​ឞ្រាស​អ៝ន់ ទឹង​ឞ៝ន់​គែស​នាវ​រេស ទឹង​ឞ៝ន់​ឞ្លាវ​មព៝ត់ នទ្រែល​មា​ទឹង​ឞ៝ន់​ជេង​ឞូនុយ្ស។ គែស​ដ៝ង់​ឞូនុយ្ស​ឞ្លាវ​មព្រឹង​តា​ផូង​ខាន់​អៃ​មៃ​នើម​លាស​កើត​នអា៖

«ឞូនុយ្ស​ឞ៝ន់​ជេង​រាន៝យ​ទែស​តាៈ​ឞើស​កោរាញ​ឞ្រាស»។

២៩ លាស​នទ្រី លាស​ឞូនុយ្ស​ឞ៝ន់​ជេង​រាន៝យ​ទែស​តាៈ​ឞើស​កោរាញ​ឞ្រាស ឞ៝ន់​លើយ​អោស​មឹន​កោរាញ​ឞ្រាស​ជេង​តឹម​ឞាន​មា​រូប​មាយ្ស មា​រូប​ព្រាក់ មោ​លាស​ជេង​តឹម​ឞាន​មា​លុ​តឹង​មា​នាវ​គឹត​ឞ្លាវ​ឞូនុយ្ស​ឞ្លាវ​ជាន។* ៣០ ឞើស​នតើម​កោរាញ​ឞ្រាស​មោ​អោស​ក្លាប់​នទាង់​មា​ឞូនុយ្ស​គុ​រេស​អេ​ហ៝ៈ​គឹត​នាល់​ពាង់ យើន​មា​អាបៃ​អ្យា​កោរាញ​ឞ្រាស​ដាៈ​ទឹង​លែៈ​ឞូនុយ្ស​តា​នែស​នតូ​អ្យា ដាៈ​ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស​ឆឹត​ញឆីង​មា​ពាង់‌ ៣១ យ៝រ​លាស​កោរាញ​ឞ្រាស​លែៈ​នទ្រាប់​ជេស​នារ​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​មា​នាវ​ឆ៝ង់។ ពាង់​លែៈ​ជេស​កើយ្ស​ទូ​ហ្វេ​ឞូនុយ្ស​ជេង​កោរាញ​ផាត​ទោយ្ស ពាង់​លែៈ​ជាន​អ៝ន់​ឞូនុយ្ស​អី​នៃ​ទ៝ក់​រេស​គៃ​មា​អ៝ន់​ទឹង​លែៈ​ឞូនុយ្ស​គឹត​នហេល​នានេៈ​ឞូនុយ្ស​អី​នៃ​ជេង​កោរាញ​ផាត​ទោយ្ស​អី​នៃ​ងាន់”។*

៣២ ត៝ត់​មា​ឞូ​តាង់​ពោល ​ងក៝ច​នាវ​ឞូនុយ្ស​ខឹត​ទ៝ក់​រេស​តៃ​កើត​នៃ គែស​ឞូ​អាបាៈ​មឺច​មា​អោឞាល់ យើន​មា​ឞូ​អាបាៈ​ជឹត​លាស​កើត​នអា៖ “នារ​ជឹត​នាប់​តៃ ហេន​ហាន់​អ្យាត់​នាវ​មៃ​ជឹត”។* ៣៣ ជេសរី​ពោល ​ទូ​លោស​ឞើស​ខាន់​ពាង់​នៃ។ ៣៤ គែស​ឞូនុយ្ស​អាបាៈ​តឹង​ពាង់ នហ៝​មា​ឆឹត​ញឆីង។ តា​នៃ​គែស​ទូ​ហ្វេ​រាញា​ដេវនីស  ជេង​កោរាញ​ផាត​ទោយ្ស​តា​ប៝ន​នៃ នទ្រែល​មា​គែស​ទូ​ហ្វេ​ឞូ​អូរ​រាញា​ដាមារីស  នអ៝ប់​មា​គែស​ឞូនុយ្ស​អេងៗ​ដ៝ង់។

១៨

ពោល ​គុ​តា​ប៝ន​កោរិនតោ 

១ ឞើស​កើយ​នៃ​ពោល ​លោស​ឞើស​ប៝ន​អាថែន  ហាន់​តា​ប៝ន​កោរិនតោ ។ ២ តា​ប៝ន​នៃ​ពាង់​ម៝ប់​មា​ផូង​អីឆ្រាអែល ​ទូ​ហ្វេ​រាញា​អាកីលា ​តាៈ​ឞើស​ឞ្រី​ពុនតុស  នទ្រែល​មា​អូរ​ពាង់​រាញា​ព្រីឆីល ។ ខាន់​ពាង់​មហែ​ទូ​តាៈ​ឞើស​ឞ្រី​អីតាលី  យ៝រ​លាស​កោរាញ​កាដាច់​ក្លោដេស ​ដាៈ​ផូង​អីឆ្រាអែល ​ទឹង​លែៈ​អ៝ន់​ទូ​លោស​ឞើស​ប៝ន​ក្វ៝ង់​រោម ​ឞ្រី​អីតាលី ​ទាទេ។ ជេសរី​ពាង់​ហាន់​ខ៝ល់​អា​ឞារ​ហៃ​ខាន់​ពាង់​នៃ។* ៣ ពាង់​គុ​នទ្រែល​ខាន់​ពាង់ ជាន​ការ​នទ្រែល យ៝រ​លាស​នាវ​ជាន​ការ​ពោល ​នើស​តឹម​ឞាន​ឞាល់ ខាន់​ពាង់​ឞូនុយ្ស​ជឹង​នតោ​គៃ​មា​ជាន​ចូន។* ៤ អាប់​នារ​ឆាបាត់ ​អី​នារ​រាលូ​ផូង​អីឆ្រាអែល ​ពាង់​គុ​នតី​ឞូ​តា​ញីស​រាបុន​ផូង​អីឆ្រាអែល  ឞ៝ញ​ជាៈ​ផូង​អីឆ្រាអែល  នទ្រែល​មា​ផូង​គ្រែក ​អ៝ន់​ឆឹត​ញឆីង​មា​ឞ្រាស​យេឆូ ។*

៥ ជេស​ឆីលាស  នទ្រែល​មា​តីមោថេ ​លោស​តាៈ​ឞើស​ឞ្រី​មាឆេដោន ​ត៝ត់​តា​រី ពោល ​នត្លើយ​លែៈ​នាវ​ជាន​ការ​ជឹង​ឞ៝ក​អី​នៃ គៃ​មា​មឞើស​ងក៝ច​នាវ​ឞ្រាស​យេឆូ ​ទើម។ ពាង់​ងក៝ច​អ៝ន់​មា​ផូង​អីឆ្រាអែល ​ក្ល៝ស​រាស​វាស ឞ្រាស​យេឆូ ​ជេង​ឞ្រាស​ក្រីស ​អី​នើម​រាក្លាយ្ស​អី​លែៈ​កោរាញ​ឞ្រាស​ត៝ន​កាល់​អែ​នើស។* ៦ យ៝រ​មា​ផូង​អីឆ្រាអែល ​តឹម​រាទ៝ង់​មា​ពាង់ នទ្រែល​មា​រាក​ឆ្វាយ​ពាង់​ដ៝ង់ ពាង់​រាតោស​ឞ៝ក​អាវ*​ពាង់​នើម​គៃ​មា​ញហើ​ពាង់​អុច​តឹម​ងខាស​មា​ខាន់​ពាង់​ងាន់ នហ៝​មា​លាស​មា​ផូង​នៃ៖ “លាស​កោរាញ​ឞ្រាស​តេៈ​ទោយ្ស​មា​ខាន់​អៃ​មៃ យ៝រ​មា​នាវ​តីស​ខាន់​អៃ​មៃ​នើម​ទើម មោ​ហោម​អោស​យ៝រ​មា​គ៝ប់ នតើម​ឞើស​នារ​អ្យា​ជឹត​នាប់​គ៝ប់​ហាន់​នតី​ផូង​អី​មោ​ទី​ផូង​អីឆ្រាអែល ”។* ៧ ជេសរី​ពោល ​លោស​ឞើស​នតុក​នៃ ហាន់​តា​ជៃ​ទូ​ហ្វេ​ឞូ​ក្លោ​រាញា​តីតុស-​យុសតុស ។ ពាង់​អី​នៃ​ឞូនុយ្ស​យើក​មឞាស​មា​កោរាញ​ឞ្រាស†​ដ៝ង់ ជៃ​ពាង់​កេង​ញីស​រាបុន​ផូង​អីឆ្រាអែល ។ ៨ គែស​ឞូនុយ្ស​នើម​ម៝ត់​អ្វាញ់​ញីស​រាបុន​នៃ​រាញា​ក្រីសពុស  ពាង់​ឆឹត​ញឆីង​មា​កោរាញ​យេឆូ  នទ្រែល​មា​រានាក់​វ៝ល់​ពាង់​ដ៝ង់។ គែស​អ៝ក់​ឞូនុយ្ស​តា​ប៝ន​កោរិនតោ ​នៃ​តាង់​នាវ​ពោល ​ងក៝ច ជេសរី​ឆឹត​ញឆីង នទ្រែល​មា​ទើន​នាវ​បាប់តែម​យុក​មា​ទាក​ដ៝ង់។ ៩ គែស​ទូ​មាង់​កោរាញ​យេឆូ ​តឹម​មពើល​មា​ពោល ​តា​នាវ​តឹម​ឆៃ ពាង់​លាស​កើត​នអា៖ “មៃ​លើយ​ក្លាច​អោស អ៝ន់​មៃ​ហោម​ងើយ​មឞើស​ងក៝ច​មា​គ៝ប់ លើយ​អោស​មៃ​គុ​រាក្លាក់‌* ១០ យ៝រ​លាស​គ៝ប់​គុ​នទ្រែល​មៃ។ មោ​គែស​ឞូនុយ្ស​ទើយ​តឹម​រាទ៝ង់​ជាន​អ្យើស​មា​មៃ នទ្រែល​មា​គែស​អ៝ក់​ដ៝ង់​ឞូនុយ្ស​ញឆីង​មា​គ៝ប់​គុ​តា​ប៝ន​អ្យា”។ ១១ ពោល ​គុ​តា​ប៝ន​នៃ ជ៝ៈ​ទូ​នាម់​ងគូល នតី​នាវ​កោរាញ​ឞ្រាស​អ៝ន់​មា​ឞូ។

១២ យើន​មា​នោក​កាលីយោ ​ជាន​កោរាញ​ក្វ៝ង់​តា​ឞ្រី​អាខៃ ‡ នោក​នៃ​ផូង​អីឆ្រាអែល ​តឹម​ទី​នាវ​គៃ​មា​តឹម​រាទ៝ង់​ដាស​ពោល  ញុប​ញជុន​ពាង់​តា​នតុក​ញីស​ផាត​ទោយ្ស‌* ១៣ នតោន​ពាង់​អ៝ន់​មា​កោរាញ​ក្វ៝ង់​អី​នៃ៖ “ឞូនុយ្ស​អ្យា ញឆុក​ជាៈ​ឞូ​យើក​មឞាស​មា​កោរាញ​ឞ្រាស​មា​នាវ​នតី​អី​តីស​ដាស​នាវ​វៃ​ផូង​ហេន”។ ១៤ ទោល​ពោល ​អុច​មា​ងើយ កាលីយោ ​លាស​កើត​នអា៖ “អើ​ផូង​អីឆ្រាអែល  លាស​គែស​ទោយ្ស​ងខឹត​ឞូ មោ​លាស​នាវ​តីស​ក្វ៝ង់​អា​អេង គ៝ប់​អុច​អ្យាត់​នាវ​ខាន់​មៃ​រ៝។* ១៥ យើន​មា​លាស​មាន​មា​តឹម​រាលាច់​មា​នាវ​មឞើស​ងើយ មោ​លាស​មា​រាញា​ឆាក់​ឞូនុយ្ស មោ​លាស​មា​នាវ​វៃ​ផូង​អីឆ្រាអែល ​ទើម គ៝ប់​មោ​អុច​អោស​ផាត​ទោយ្ស​នាវ​ខាន់​មៃ​នៃ។ អ៝ន់​ខាន់​មៃ​តឹម​ផាត​ទោយ្ស​អេង​នទ្រាង់​ខាន់​មៃ​នើម”។ ១៦ ជេសរី​ពាង់​ដាៈ​ខាន់​ពាង់​ទូ​លោស​ឞើស​ញីស​ផាត​ទោយ្ស​នៃ។ ១៧ ទោល​នៃ​ឞូ​ញុប​ឆោសតែន § ពាង់​ជេង​ឞូនុយ្ស​កោរាញ​ម៝ត់​អ្វាញ់​ញីស​រាបុន​ផូង​អីឆ្រាអែល  រាពាត់​អោឞាល់​ឞើស​នាប់​ញីស​ផាត​ទោយ្ស​រី​រ៝ យើន​មា​កាលីយោ ​មោ​អោស​ជី​ឞោក​ជី​តោរ​មា​នាវ​នៃ។

ពោល ​ព្លឹ​ឆឹត​តា​ប៝ន​អ៝ន់តីយោក 

១៨ ពោល ​ហោម​គុ​តា​ប៝ន​នៃ​ជ៝ៈ​នារ​ជឹត ជេសរី​ពាង់​នតិញ​ផូង​ញឆីង ពាង់​លោស​ឞើស​ប៝ន​នៃ​ញច៝​ទូក​អុច​ហាន់​តា​ឞ្រី​ឆីរី ។ ឞូនុយ្ស​ហាន់​នទ្រែល​ពាង់​គែស​ព្រីឆីល  នទ្រែល​មា​អាកីលា ​ឞារ​ហៃ​អូរ​ឆាយ​ខាន់​ពាង់។ ត៝ត់​តា​នតុក​ឞូ​ញឆ្រុង​ទូក​រី នតុក​នៃ​រាញា​ប៝ន​កេងក្រេ ពោល ​ក្រែស​ងូក​ឞោក​តា​នតុក​នៃ យ៝រ​លាស​ពាង់​លែៈ​ជេស​ត៝ន​ទូ​នតីល​នាវ​តឹង​នាវ​វៃ​ផូង​អីឆ្រាអែល *។* ១៩ ខាន់​ពាង់​ញច៝​ទូក​ត៝ត់​តា​ប៝ន​ក្វ៝ង់​អេផេឆោ ​រី ជេសរី​ពោល ​ហាន់​តា​ញីស​រាបុន​ផូង​អីឆ្រាអែល  គុ​តឹម​ញច្រាៈ​មា​ផូង​អីឆ្រាអែល ​តា​នតុក​នៃ។ ជេសរី​ពាង់​នតិញ​ព្រីឆីល  នទ្រែល​មា​អាកីលា ។* ២០ ឞូ​ក៝ន់​ពាង់​គុ​ជ៝ៈ​តា​ប៝ន​នៃ យើន​មា​ពាង់​មោ​អុច​អោស។ ២១ ពាង់​នតិញ​លាស​មា​ខាន់​ពាង់​តា​នៃ៖ “[គ៝ប់​អុច​លាប់​ញេត​បុន​ទូ​នតីល​តា​ប៝ន​យេរូឆាលឹម ។] លាស​កោរាញ​ឞ្រាស​អុច គ៝ប់​ហោម​ព្លឹ​ម៝ប់​ខាន់​អៃ​មៃ​ដ៝ង់”។ ជេសរី​ពាង់​ញច៝​ទូក​ឞើស​ប៝ន​អេផេឆោ ​នៃ។* ២២ ត៝ត់​តា​ប៝ន​ឆេឆារា ​រី ពាង់​ឞ្រោៈ​ជ៝ង់​តា​ប៝ន​យេរូឆាលឹម ​ខ៝ល់​ផូង​ញឆីង​មា​ឞ្រាស​ក្រីស ​តា​ប៝ន​នៃ ជេស​ឞើស​នៃ​ពាង់​ហាន់​តា​ប៝ន​អ៝ន់តីយោក ​ឞ្រី​ឆីរី ។ ២៣ ពាង់​គុ​តា​ប៝ន​នៃ​ជ៝ៈ​អ៝យ ជេសរី​ពាង់​ហាន់​គ្លាត់​រ៝ៈ​ឞ្រី​កាលាតី ​រ៝ៈ​ឞ្រី​ព្រីកៀ  នហ៝​មា​នតី​អ៝ន់​ផូង​អ៝ស​ម៝ន​ជឹត​អ៝ន់​ញអោត​ន៝ប់​នាវ​ញឆីង។*

អាពោលុស ​គុ​តា​ប៝ន​អេផេឆោ  នទ្រែល​មា​ប៝ន​កោរិនតោ 

២៤ នោក​ពោល ​ហោម​ញឆ៝ង​តា​ឞ្រី​កាលាតី  តា​ឞ្រី​ព្រីកៀ ​នៃ តា​ប៝ន​អេផេឆោ ​គែស​ទូ​ហ្វេ​តា​ផូង​អីឆ្រាអែល ​មហែ​ត៝ត់ រាញា​អាពោលុស ។ ពាង់​តាៈ​ឞើស​ប៝ន​អាលេកឆាន់ត្រី  មឞើស​ងើយ​ឞ្លាវ​ងាន់ នទ្រែល​មា​គឹត​ជ្រូ​តា​នាវ​កោរាញ​ឞ្រាស​ងើយ។* ២៥ ឞូ​លែៈ​នតី​ពាង់​មា​នាវ​កោរាញ​យេឆូ  នទ្រី​ទឹង​ពាង់​នតី​នាវ​កោរាញ​យេឆូ ​អ៝ន់​ទី​មា​លែៈ​នូយ្ស​នហ៝ម់។ យើន​មា​ពាង់​មាន​មា​គឹត​នាវ​បាប់តែម​យុក​មា​ទាក​អី​យោហាន-​បាប់តែម ​ទែ​ជាន ទាស​រី​ទើម។ ២៦ ពាង់​នតី​ឞូ​តា​ញីស​រាបុន​ផូង​អីឆ្រាអែល ​ឞាញ់​ងាន់។ ត៝ត់​មា​ព្រីឆីល  នទ្រែល​មា​អាកីលា ​តាង់​កើត​នៃ ខាន់​ពាង់​ជាៈ​ពាង់​គុ​នទ្រែល នតី​មឞើស​ងក៝ច​ពាង់​នាវ​កោរាញ​ឞ្រាស​អ៝ន់​លើ​មា​វ៝ត់​ជឹត។ ២៧ ជេសរី​អាពោលុស ​អុច​ហាន់​តា​ឞ្រី​អាខៃ ។ ផូង​ញឆីង​តា​អេផេឆោ ​អុច​កើល​ពាង់ ជេសរី​ញចីស​ឆ៝ម់បុត​អ៝ន់​ពាង់​ញអោត​គៃ​មា​អ៝ន់​ផូង​អ៝ស​ម៝ន​គុ​តា​ឞ្រី​នៃ​អ៝ន់​រ៝ម​ពាង់។ ត៝ត់​ពាង់​តា​នៃ ផូង​អី​កោរាញ​ឞ្រាស​លែៈ​អ៝ន់​ញឆីង​មា​ឞ្រាស​យេឆូ ​ពាង់​កើល​អ៝ក់​ងាន់‌ ២៨ យ៝រ​លាស​ពាង់​តឹម​រាលាច់​ដាស​ផូង​អីឆ្រាអែល ​តា​នាប់​ឞូនុយ្ស​អ៝ក់​រី ទើយ​ពាង់​ងាន់។ ពាង់​មឞើស​ងក៝ច​នាវ​កោរាញ​ឞ្រាស​ងើយ មឞើស​មា​ឞូ​ឞ្រាស​យេឆូ ​ជេង​ឞ្រាស​ក្រីស ​ងាន់ អី​នើម​រាក្លាយ្ស​អី​កោរាញ​ឞ្រាស​លែៈ​ត៝ន​នើស។*

១៩

ពោល ​គុ​តា​ប៝ន​អេផេឆោ 

១ ទោល​អាពោលុស ​គុ​តា​ប៝ន​កោរិនតោ ពោល ​លោស​ឞើស​ឞ្រី​ព្រីកៀ ​ហាន់​គ្លាត់​រ៝ៈ​ឞ្រី​អាឆី * ជេសរី​ត៝ត់​តា​ប៝ន​អេផេឆោ ។ តា​ប៝ន​នៃ​ពាង់​ម៝ប់​មា​ផូង​អ៝ស​ម៝ន​អាបាៈ‌* ២ ពាង់​អោប​ផូង​នៃ៖ “នតើម​ឞើស​ខាន់​អៃ​មៃ​ឆឹត​ញឆីង អាស​ខាន់​អៃ​មៃ​លែៈ​គែស​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​អៃ​មៃ​ដ៝ង់​ឞើស?” ខាន់​ពាង់​អើស៖ “មោ​អោស ហេន​មោ​ព្រ៝ត​អោស​តាង់​ឞូ​លាស​គែស​ឞ្រាស​ហ្វេង​អ្វែស​អី​ក្ល៝ស​អ្វែស”។* ៣ ពោល ​អោប​តៃ​ខាន់​ពាង់៖ “លាស​នទ្រី​ម៝ស​នតីល​នាវ​បាប់តែម​ខាន់​អៃ​មៃ​ទើន?” “ហេន​ទើន​នាវ​បាប់តែម​តឹង​នាវ​នតី​យោហាន-​បាប់តែម ”។* ៤ ពោល ​លាស​មា​ខាន់​ពាង់៖ “យោហាន-​បាប់តែម ​ជាន​បាប់តែម​អ៝ន់​មា​ឞូនុយ្ស​អី​លែៈ​រាគ៝ល់​លើយ​នូយ្ស​នហ៝ម់​អ្យើស នហ៝​មា​មឞើស​ងក៝ច​អ៝ន់​មា​ផូង​ប៝ន​លាន​ញឆីង​មា​ឞូនុយ្ស​អី​វាច់​ឞើស​កើយ​ពាង់​នៃ ជេង​កោរាញ​យេឆូ ​[ក្រីស ]”។ ៥ ជេស​តាង់​ពោល ​លាស​កើត​នៃ ខាន់​ពាង់​ទើន​នាវ​បាប់តែម​មា​រាញា​ឆាក់​កោរាញ​យេឆូ ​ជឹត។ ៦ ជេស​ពោល ​តេៈ​តី​តា​ខាន់​ពាង់​រី ឞ្រាស​ហ្វេង​អ្វែស​អី​ក្ល៝ស​អ្វែស​ជុរ​គុ​តា​ខាន់​ពាង់ អ៝ន់​ខាន់​ពាង់​ឞ្លាវ​ងើយ​នាវ​ងើយ​អេងៗ នហ៝​មា​នតើយ្ស​នាវ​ងើយ​កោរាញ​ឞ្រាស​ដ៝ង់។ ៧ ទឹង​លែៈ​ផូង​នៃ​ក្លាប់​លាស ១២ នុយ្ស​ឞូ​ក្លោ។

៨ គែស​ពែ​ខៃ​ពោល ​គុ​នតី​តា​ញីស​រាបុន​ផូង​អីឆ្រាអែល  ពាង់​នតី​ឞាញ់​ងាន់។ ពាង់​ញច្រាៈ​ពាង់​មឞើស​ងក៝ច​នាវ​កោរាញ​ឞ្រាស​ម៝ត់​អ្វាញ់​មា​ឞូនុយ្ស​អ៝ន់​ឞូ​អ្យាត់។* ៩ តីស​មា​គែស​ឞូនុយ្ស​អាបាៈ​នូយ្ស​នហ៝ម់​ទាង់​ក៝ មោ​អុច​អ្យាត់ នអ៝ប់​មា​ងើយ​នាវ​អ្យើស​ជឹត​មា​នាវ​ញឆីង​មា​ឞ្រាស​យេឆូ ​តា​នាប់​ឞូនុយ្ស​អ៝ក់។ ជេសរី​ពោល ​ទូ​រាង្លាស​ឞើស​ផូង​អី​នៃ​លែវ​ផូង​អ៝ស​ម៝ន​រាបុន​តា​នតុក​អេង។ ជេសរី​ពាង់​តឹម​ញច្រាៈ​មា​ឞូ​អាប់​នារ​អាប់​នារ​តា​ញីស​រាបុន​ទូ​ហ្វេ​ឞូនុយ្ស រាញា​ឞូនុយ្ស​អី​នៃ​តីរានុស ។* ១០ ពាង់​នតី​ឞូ​តា​នៃ​ជ៝ៈ​ឞារ​នាម់ នទ្រី​ទឹង​អ៝ក់​ឞូនុយ្ស​តា​ឞ្រី​អាឆី ​នៃ​តាង់​នាវ​កោរាញ​យេឆូ ​ទាទេ នអ៝ប់​មា​ផូង​អីឆ្រាអែល  នអ៝ប់​មា​ផូង​អី​មោ​ទី​ផូង​អីឆ្រាអែល ​ដ៝ង់។ ១១ នោក​នៃ​កោរាញ​ឞ្រាស​ជាន​នទើ​នាវ​ខ្លៃ​អេងៗ​តា​ពោល ​រី​លែៈ​នាវ​ងាន់។ ១២ ឞូ​មាន​មា​ឆ៝ៈ​ឞ៝ក​អី​ពាង់​ងគូត​ឞើស​ឆាក់​ពាង់​រី ជេសរី​តេៈ​តា​ឞូនុយ្ស​ជី ឞូនុយ្ស​ជី​ឞាស ឞ្រាស​អ្យើស​អី​គុ​តា​ឞូនុយ្ស​លោស​ឞើស​ខាន់​ពាង់​ដ៝ង់។*

នទើ​គែស​មា​ក៝ន​ឆាកេវា 

១៣ គែស​ផូង​អីឆ្រាអែល ​អាបាៈ ខាន់​ពាង់​ឞ្រោៈ​ញឆ៝ង​អាប់​នតុក​គៃ​មា​មព្រើស​ឞ្រាស​អ្យើស​ទូ​ឞើស​ឞូនុយ្ស។ តា​មពោល​ខាន់​ពាង់​អី​នៃ​គែស​អាបាៈ​ជាន​ទ៝ង់​រាញា​ឆាក់​ឞ្រាស​យេឆូ  ខាន់​ពាង់​លាស​ឞ្រាស​អ្យើស​កើត​នអា៖ “គ៝ប់​ដាៈ​ខាន់​មៃ​តា​នាវ​ទើយ​កោរាញ​យេឆូ  អី​ពោល ​ទែ​នតី អ៝ន់​ខាន់​មៃ​ទូ​ហ៝ម់!”* ១៤ តា​ផូង​ជាន​កើត​នៃ គែស​នអ៝ប់​មា​ក៝ន​ឞូ​ក្លោ​ឆាកេវា ​ពើស​នុយ្ស​ដ៝ង់។ ឆាកេវា ​ជេង​មពោល​កោរាញ​ជាន​ឞ្រាស​ផូង​អីឆ្រាអែល ។ ១៥ ឞ្រាស​អ្យើស​អើស​មា​ផូង​អី​នៃ៖ “កោរាញ​យេឆូ  ហេន​លែៈ​នាល់​ជេស នទ្រែល​មា​ពាង់​គែស​នាវ​ទើយ​មា​ហេន។ ពោល ​ហេន​លែៈ​នាល់​ដ៝ង់ នទ្រែល​មា​ពាង់​គែស​នាវ​ទើយ​មា​ហេន​ដ៝ង់។ តីស​មា​ខាន់​មៃ​អី​នៃ​ឞើស​តាៈ​គែស​នាវ​ទើយ​មា​គ៝ប់?” ១៦ ជេសរី​ឞូនុយ្ស​អី​ឞ្រាស​អ្យើស​លាប់​នៃ រាទោស​ត៝ម​លើស​ខាន់​ពាង់​រី ទើយ​ពាង់​ដាស​មា​ខាន់​ពាង់​ទឹង​លែៈ​នៃ នហ៝​មា​ត៝ត់​ញច្វាត់​នអ៝ប់​មា​លាហោក​លាហាក ឆោត​គាត់​ទាទេ។ ១៧ លែៈ​ឞូនុយ្ស​តា​ប៝ន​អេផេឆោ  នអ៝ប់​មា​ផូង​អីឆ្រាអែល  នអ៝ប់​មា​ផូង​អី​មោ​ទី​ផូង​អីឆ្រាអែល ​តាង់​លឺ​នាវ​អី​នៃ។ ជេសរី​ខាន់​ពាង់​ក្លាច​ញឆ៝រ់ នហ៝​មា​យើក​មា​រាញា​ឆាក់​កោរាញ​យេឆូ ។ ១៨ គែស​អ៝ក់​ឞូនុយ្ស​លាប់​ញឆីង​មា​ឞ្រាស​យេឆូ  ជេសរី​ហាន់​មឞើស​នាវ​តីស​ខាន់​ពាង់​នើម​តា​នាប់​ឞូ ម៝ស​នាវ​អី​ខាន់​ពាង់​លែៈ​គែស​ជាន​អា​ល៝រ​នើស​មោ​ហោម​ម៝។ ១៩ តា​ផូង​អី​នៃ​អា​ល៝រ​នើស​គែស​អ៝ក់​ជេង​តាៈ​ជាន​នអាង ខាន់​ពាង់​ឆ៝ៈ​គុន​ងលារ†​ខាន់​ពាង់​នើម​រី ឆូ​ពូរ​លើយ​តា​អុញ​តា​នាប់​ឞាល់​ផូង​រី​ដ៝ង់។ លែៈ​នទើ​ខាន់​ពាង់​ឆូ​ពូរ​នៃ​នាវ​ខ្លៃ ៥០០០០ ព្រាក់​កាក់‡។ ២០ យ៝រ​មា​នាវ​ខ្លៃ​អី​នៃ ឞូ​មឞើស​ងក៝ច​មា​នាវ​កោរាញ​យេឆូ ​លើ​មា​លាម​នតុក ជេសរី​ឞូ​ឆឹត​ញឆីង​មា​ពាង់​លើ​មា​អ៝ក់។

នាវ​អុស​អាស​តា​ប៝ន​អេផេឆោ 

២១ ជេស​គែស​នាវ​នៃ ពោល ​មឹន​អុច§​ហាន់​តា​ប៝ន​យេរូឆាលឹម  ពាង់​អុច​ហាន់​គ្លាត់​រ៝ៈ​ឞ្រី​មាឆេដោន  នទ្រែល​មា​ឞ្រី​អាខៃ  ពាង់​លាស៖ “ជេស​ហាន់​តា​ប៝ន​នៃ អ្យាត់​មា​គ៝ប់​ហាន់​តា​ប៝ន​ក្វ៝ង់​រោម ​ដ៝ង់”។ ២២ ជេសរី​ពាង់​ដាៈ​ឞារ​ហៃ​ឞូនុយ្ស​កើល​ជាន​ការ​ពាង់​ហាន់​ល៝រ​តា​ឞ្រី​មាឆេដោន  ដាៈ​តីមោថេ  នទ្រែល​មា​អេរាសតុស ។ អី​ពាង់​នើម​រី​ហោម​គុ​តា​ឞ្រី​អាឆី *​ជ៝ៈ​អ៝យ​ប៝ត់។*

២៣ នោក​នៃ​គែស​នាវ​អុស​អាស​ទុត​ក្វ៝ង់ យ៝រ​មា​នាវ​ញឆីង​មា​ឞ្រាស​យេឆូ ​ជាន​អ៝ន់​ឞូ​មោ​ហោម​យើក​មឞាស​មា​រូប​ឞ្រាស​អេងៗ។ ២៤ គែស​ទូ​ហ្វេ​ឞូនុយ្ស​ឞូ​ក្លោ​រាញា​ដេមេត្រុស  ពាង់​ជេង​ឞូនុយ្ស​ឞ្លាវ​ជាន​នទើ​មា​ព្រាក់ ម៝ន​រូប​ងកឺប​ជាន​ឞ្រាស​មា​ព្រាក់​មា​ជាន​ឞ្រាស​ឞូ​អូរ​ដីអាន † យ៝រ​មា​ការ​ពាង់​ផូង​អី​ឞ្លាវ​ជាន​គែស​ព្រាក់​អ៝ក់។ ២៥ ជេសរី​ពាង់​រាគូម​ផូង​ឞ្លាវ​ជាន​នៃ នទ្រែល​មា​លែៈ​ផូង​អេង​អី​ជាន​ការ​កើត​ពាង់​នៃ​ដ៝ង់។ ពាង់​លាស​មា​ខាន់​ពាង់៖ “ហើយ​អ៝ស​នោ ខាន់​មៃ​លែៈ​គឹត​ជេស ឞ៝ន់​គែស​ព្រាក់​អ៝ក់​យ៝រ​មា​នទើ​ជាន​ការ​អ្យា។ ២៦ ពាង់​អី​រាញា​ពោល ​នៃ ខាន់​មៃ​លែៈ​គឹត​លែៈ​នាល់​ពាង់​ដ៝ង់ ពាង់​លាស​រូប​ឞ្រាស​តី​ឞូនុយ្ស​ជាន​មោ​អោស​ទី​ឞ្រាស​ងាន់។ ពាង់​ជាៈ​ញឆុក​ញឆោរ​អ៝ក់​ផូង​ប៝ន​លាន​អ្យាត់​តឹង​ពាង់ មោ​អោស​ទើន​តា​ប៝ន​អេផេឆោ ​អ្យា​ទើម លាម​ឞ្រី​អាឆី ​អ្យា​ងាន់។* ២៧ លាស​នទ្រី​ឞ៝ន់​ក្លាច​មោ​អោស​ទើន​មា​នាវ​ការ​ផូង​ឞ៝ន់​អ្យា​ទើម​ឞូ​មោ​ហោម​យើក។ ក្លាច​លាស​ឞូ​មោ​ហោម​យើក​ត៝ត់​មា​ញីស​ជាន​ឞ្រាស​មា​ឞ្រាស​ដីអាន ​អី​ទុត​ក្វ៝ង់​អ្យា។ ឞ្រាស​ឞូ​អូរ​អី​នៃ​អី​ឞូ​វៃ​យើក​មឞាស​លាម​ឞ្រី​អាឆី  នអ៝ប់​មា​លាម​ទឹង​លែៈ​ឞូនុយ្ស​តា​នែស​នតូ​អ្យា អាបៃ​អ្យា​ក្លាច​លាស​រ៝ស​នាវ​ឞូ​លឺ​ពាង់​ដ៝ង់”។ ២៨ ត៝ត់​មា​តាង់​នាវ​ពាង់​លាស​កើត​នៃ ទឹង​លែៈ​ផូង​តា​នៃ​ជី​នូយ្ស​ទុត​ហោ​ងាន់ ខាន់​ពាង់​នតែរ​ទ្រើវ​លាស៖ “ឞ្រាស​ដីអាន ​តា​ប៝ន​អេផេឆោ ​អ្យា​ទុត​ក្វ៝ង់​ងាន់!” ២៩ នោក​នៃ​លាម​ប៝ន​គែស​នាវ​អុស​អាស​តាស​ត៝រ់​ងាន់ ខាន់​ពាង់​ហាន់​គ្រុង​គ្រាង់​ជឹត​នតុក​ឞូ​ព៝ល់ ខាន់​ពាង់​តេក​មផ៝ក់​កៃយុស  នទ្រែល​មា​អើរីសដារកុស ​ហាន់​តា​រី​ដ៝ង់។ ខាន់​ពាង់​អី​នៃ​ជេង​ផូង​ឞ្រី​មាឆេដោន  វៃ​ហាន់​នទ្រែល​ពោល ។* ៣០ ពោល ​អុច​ហាន់​ម៝ប់​ផូង​ប៝ន​លាន​នៃ​ដ៝ង់ យើន​មា​ផូង​អ៝ស​ម៝ន​ឞ្វៃ​មោ​អោស​អ៝ន់​ពាង់​ហាន់។ ៣១ នអ៝ប់​មា​ផូង​ជាន​ការ​ក្វ៝ង់​តា​ឞ្រី​អាឆី ​នៃ អី​តឹម​នាល់​មាត់​ពាង់ ដាៈ​ឞូ​ហាន់​មឞើស​ពាង់ ឞ៝ញ​មោ​អោស​អ៝ន់​ពាង់​ហាន់​តា​នតុក​ឞូ​ព៝ល់​នៃ។ ៣២ លែៈ​ផូង​ប៝ន​លាន​តា​នៃ អាបាៈ​នតែរ​លាស​នអា អាបាៈ​នតែរ​លាស​នត៝ គែស​នាវ​អុស​អាស​តាស​ត៝រ់​ងាន់​ឞេង​នតុក​ឞូ​ព៝ល់​នៃ។ គែស​អ៝ក់​ឞូនុយ្ស​មោ​អោស​គឹត​ម៝ស​នាវ​តឹម​រាបុន​នៃ។ ៣៣ គែស​ផូង​អីឆ្រាអែល ​អាបាៈ​នត្រោល​ទូ​ហ្វេ​តា​ឞាល់​មពោល​ខាន់​ពាង់​នើម​រាញា​ពាង់​អាលេកឆាន់ត្រុស  ដាៈ​ពាង់​ទ៝ក់​ឞើស​នាប់​ឞូ​រី។ ពាង់​យើរ​តី​គៃ​មា​អ៝ន់​ឞូ​ឞាស​ងើយ យ៝រ​មា​ពាង់​អុច​មឞើស​ងក៝ច​មា​ផូង​ប៝ន​លាន​ផូង​អីឆ្រាអែល ​មោ​អោស​គែស​ជាន​តីស។ ៣៤ ត៝ត់​មា​ឞូ​នាល់​ពាង់​ជេង​ផូង​អីឆ្រាអែល ​អី​មោ​យើក​មឞាស​មា​ឞ្រាស​ដីអាន  ឞូ​នតែរ​ទ្រើវ​លាស៖ “ឞ្រាស​ដីអាន ​តា​ប៝ន​អេផេឆោ ​អ្យា​ទុត​ក្វ៝ង់​ងាន់!” ឞូ​នតែរ​ទ្រើវ​លាស​កើត​នៃ​ជ៝ៈ​ក្លាប់​លាស​គែស​ឞារ​ម៝ង​ងាន់។ ៣៥ ត៝ត់​ងគ្លែៈ​ទុត​កោរាញ​ញចីស​ឆ៝ម់បុត​តា​ប៝ន​អី​នៃ​ឞ្វៃ​ផូង​ប៝ន​លាន​អ៝ន់​គុ​រាក្លាក់ ពាង់​លាស៖ “អើ​ផូង​អ៝ស​នោ​កោញ​វា​តា​អេផេឆោ ! ឞូនុយ្ស​តា​ប៝ន​អ្យា​លែៈ​ឞូ​គឹត​ទាទេ​ជេស​ជេង​ផូង​ម៝ត់​ញីស​ជាន​ឞ្រាស​មា​ឞ្រាស​ដីអាន ​អី​ឞ្រាស​ទុត​ក្វ៝ង់ នទ្រែល​មា​រូប​ពាង់​អី​លែៈ​តុប​តាៈ​ឞើស​កាលើ​ត្រោក​តី។ ៣៦ មោ​អោស​គែស​ឞូនុយ្ស​រាលាច់​នាវ​នៃ លាស​នទ្រី​អ៝ន់​ខាន់​អៃ​មៃ​គុ​រាក្លាក់​ហ៝ៈ។ លើយ​ទឹង​អោស​ខាន់​អៃ​មៃ​ទាស​មា​ជាន​លាៈ​ជាន​លេង។ ៣៧ ខាន់​អៃ​មៃ​លែវ​មពោល​អី​នៃ​តា​អ្យា យើន​មា​ខាន់​ពាង់​មោ​គែស​អោស​នតុង​ឞើស​ញីស​ជាន​ឞ្រាស មោ​លាស​ងើយ​រាក​ឆ្វាយ​មា​ឞ្រាស​ឞូ​អូរ​ដីអាន ​ផូង​ឞ៝ន់។ ៣៨ លាស​នទ្រី លាស​ដេមេត្រុស  នទ្រែល​មា​ផូង​អី​ជាន​ការ​ដាស​ពាង់​នៃ គែស​នាវ​តឹម​នតោន​មា​ឞូ អ៝ន់​ខាន់​ពាង់​ហាន់​តឹម​ងើយ​ទោយ្ស​តា​ឞើស​នាប់​កោរាញ​ផាត​ទោយ្ស​តា​ញីស​ផាត​ទោយ្ស។ ៣៩ លាស​ខាន់​អៃ​មៃ​គែស​នាវ​អុច​អោប​មា​នាវ​អេង​ជឹត ក៝ប់​ត៝ត់​ម៝ង​ឞូ​រាបុន​ក្វ៝ង់​តឹង​មា​នាវ​វៃ អ៝ន់​ឞូ​ញច្រាៈ។ ៤០ កើត​នទ្រី​អ៝ន់​ឞ៝ន់​ញជ្រាង់ ក្លាច​លាស​ឞូ​នតោន​ឞ៝ន់​នារ​អ្យា​ជាន​នាវ​អុស​អាស ជេសរី​ឞ៝ន់​ជ៝យ​នាវ​មា​តឹម​អើស​ដាស​ឞូ​មោ​ហោម​ឞ្លាវ​វាៈ​មា​នាវ​ជាន​អុស​អាស​អ្យា”។ ៤១ ជេស​ពាង់​លាស​កើត​នៃ ពាង់​ដាៈ​ផូង​រាបុន​នៃ​ឆឹត​លែៈ​ផ្យៅ។

២០

ពោល ​ហាន់​តា​ឞ្រី​មាឆេដោន  នទ្រែល​មា​ឞ្រី​គ្រែក 

១ នាវ​អុស​អាស​តាស​ត៝រ់​នៃ​ឞាស​លែៈ​ផ្យៅ ពោល ​រាគូម​ផូង​អ៝ស​ម៝ន​នហាវ​នូយ្ស​នហ៝ម់​ខាន់​ពាង់ នទ្រែល​មា​នតិញ​នតាន់​ខាន់​ពាង់ ជេសរី​ពាង់​លោស​ឞើស​ប៝ន​អេផេឆោ ​នៃ​ហាន់​តា​ឞ្រី​មាឆេដោន ។ ២ ពាង់​ហាន់​គ្លាត់​រ៝ៈ​ឞ្រី​នៃ នហ៝​មា​នហាវ​នូយ្ស​នហ៝ម់​អ៝ក់​ងាន់​មា​ផូង​ញឆីង។ ជេស​ឞើស​នៃ​ពាង់​ហាន់​ត៝ត់​តា​ឞ្រី​គ្រែក ‌ ៣ គុ​តា​ឞ្រី​នៃ​គែស​ពែ​ខៃ។ ទោល​ពាង់​នទ្រាប់​ញច៝​ទូក​ហាន់​តា​ឞ្រី​ឆីរី  ផូង​អីឆ្រាអែល ​អាបាៈ​តឹម​ទី​នាវ​គៃ​មា​ជាន​អ្យើស​មា​ពាង់​តា​ទូក​អី​នៃ។ ពោល ​គឹត​កើត​នៃ យើន​មា​ពាង់​ហោម​អុច​ហាន់​ជឹត​ឞ្រី​ឆីរី  នទ្រី​ទឹង​ពាង់​ឞ្រោៈ​ព្លឹ​គ្លាត់​តៃ​ជឹត​ឞ្រី​មាឆេដោន ។ ៤ ផូង​ហាន់​នទ្រែល​ពាង់​តា​នៃ គែស​ឆូពាត្រុស ​អី​ក៝ន​ពីរោស ​តាៈ​ឞើស​ប៝ន​បេរា  គែស​អើរីសដារកុស  នទ្រែល​មា​ឆេកុនតុស ​តាៈ​ឞើស​ប៝ន​តេឆាលោនិក  គែស​កៃយុស ​តាៈ​ឞើស​ប៝ន​ដើបេ  គែស​តីខីកុស  នទ្រែល​មា​ត្រោផីម ​តាៈ​ឞើស​ឞ្រី​អាឆី  នទ្រែល​មា​តីមោថេ ​ដ៝ង់។ ៥ លែៈ​មពោល​នៃ​ហាន់​ល៝រ គុ​ក៝ប់​ហេន​តា​ប៝ន​ត្រោអាស ។ ៦ អី​ហេន​រី​ហាន់​តា​ប៝ន​ផីលីប ។ ជេស​នារ​ញេត​បុន​ឆា​នុមពាង់​មោ​គែស​នទ្រូយ ហេន​លោស​ឞើស​ប៝ន​អី​នៃ​ញច៝​ទូក​ជ៝ៈ​ព្រាម់​នារ​ទឹង​ត៝ត់​តា​ប៝ន​ត្រោអាស  ម៝ប់​ដាស​ខាន់​ពាង់​តា​នៃ ជេសរី​គុ​តា​ប៝ន​នៃ​ពើស​នារ។*

ពោល ​នហាវ​នូយ្ស​នហ៝ម់​ផូង​ញឆីង​តា​ប៝ន​ត្រោអាស 

៧ តា​នារ​ពើស* ហេន​គុ​រាបុន​គៃ​មា​គុ​ឆោង​ឆា†​នទ្រែល។ ពោល ​នតី​អ៝ន់​ឞូ​អ្យាត់ ពាង់​មឹន​អុច​ហាន់​នារ​អោយ​តៃ កើត​នទ្រី​ពាង់​គុ​នតី​ត៝ត់​ងគូល​មាង់។ ៨ នតុក​ហេន​គុ​រាបុន​តា​ជ្រោ​កាលើ​ពែ​ទាប់​នៃ គែស​អុញ​ឆាគេង​អ៝ក់​ងាន់។ ៩ ទោល​ពោល ​នតី​ជ៝ៈ​ងាន់​នៃ តា​នៃ​គែស​ទូ​ហ្វេ​ក៝ន​ឆែ​លែៈ​នទាម់​រាញា​អើតីកុស ​គុ​តា​ឞោក​មពោង​ឞ្ល៝ស​ញីស​នៃ ពាង់​លែៈ​ជី​ឞិច​ទុត​ហោ ពាង់​ឞិច​គូយ​តុប​អា​នែស​ឆូ​ឞើស​នតុក​ពែ​ទាប់​នៃ។ ជេសរី​ឞូ​ទែ​ពឺ​ឞើស​អ្យា​ពាង់​លែៈ​រ៝ស​នហ៝ម់​ជេស។ ១០ ពោល ​ជុរ​អា​នែស​ឆូ ពាង់​កុញ​អូត​ឞូនុយ្ស​រី ជេសរី​លាស​មា​ឞូ៖ “ខាន់​អៃ​មៃ​លើយ​រាវៃ ពាង់​មោ​អោស​ខឹត”។ ១១ ជេសរី​ហាវ​តៃ​កាលើ​រី ពាង់​គិច​នុមពាង់​នៃ​ឆា ជេស​ឆា​នុមពាង់​នៃ​ពាង់​នតី​តៃ​ជ៝ៈ​ជឹត នហ៝​មា​ត៝ត់​ឞ្រី​អាង​អោយ រី​មើ​ពាង់​លោស​ឞើស​នតុក​នៃ​ហាន់។ ១២ អី​ក៝ន​ឆែ​នទាម់​នៃ​ហោម​រេស ជាន​អ៝ន់​នូយ្ស​នហ៝ម់​ខាន់​ពាង់​អ្វែស​មអាក​ងាន់។ ឞូ​លែវ​ពាង់​ឆឹត​អា​ជៃ​ពាង់​នើម។

ពោល ​គុ​តា​ប៝ន​មីលេត 

១៣ អី​ហេន​រី​ញច៝​ទូក​ហាន់​ល៝រ​តា​ប៝ន​អាឆុស  គៃ​មា​ម៝ប់​ពោល ​តា​ប៝ន​នៃ យ៝រ​មា​ពាង់​លែៈ​អុច​ឞ្រោៈ​ត្រ៝ង​ជ៝ង់​ត៝ត់​តា​នៃ។ ១៤ ត៝ត់​តឹម​ម៝ប់​តា​ប៝ន​អាឆុស  ពាង់​លាប់​តា​ទូក​នទ្រែល​ហេន ជេសរី​ហាន់​តា​ប៝ន​មីតោលែន ។ ១៥-១៦ ពោល ​លែៈ​លាស​ជេស​ពាង់​មោ​អុច​លាប់​តា​ប៝ន​អេផេឆោ  ក្លាច​លាស​គុ​ជ៝ៈ​អីរ​តា​ឞ្រី​អាឆី  យ៝រ​លាស​ពាង់​អុច​គើញ​ត៝ត់​តា​ប៝ន​យេរូឆាលឹម  គៃ​មា​ញេត​បុន ៥០ នារ​តា​នៃ លាស​មា​ទើយ។ នទ្រី​ទឹង​ហេន​ញច៝​ទូក​លោស​ឞើស​មីតោលែន ​នៃ នារ​អោយ​តៃ​ហេន​ត៝ត់​ទាច់​មា​គោល​ទាក​ខីយោស ។ នារ​អោយ​ក្លាក​ហេន​ហាន់​នហ៝ត​ប៝ន​អេផេឆោ ​ត៝ត់​តា​គោល​ទាក​ឆាមុស  [ជេសរី​ហេន​គុ​ទូ​ប្ល៝ត់​តា​ប៝ន​ត្រោកីលេម ] នារ​លាក​ង្វាយ​(លាក​មីស)​រី​មើ​ហេន​ត៝ត់​តា​ប៝ន​មីលេត ។*

ពោល ​ងើយ​មា​ផូង​កោរាញ​ផូង​ញឆីង​តា​ប៝ន​អេផេឆោ 

១៧ ជេសរី​ពោល ​ដាៈ​ឞូ​តាៈ​ឞើស​ប៝ន​មីលេត ​ហាន់​តា​ប៝ន​អេផេឆោ  គៃ​មា​ជាៈ​ផូង​កោរាញ​ផូង​ញឆីង​មា​ឞ្រាស​ក្រីស ​តា​ប៝ន​នៃ​ហាន់​ម៝ប់​ពាង់។ ១៨ ត៝ត់​ខាន់​ពាង់​អី​នៃ​តា​ប៝ន​មីលេត ពោល ​ងើយ៖ “ខាន់​អៃ​មៃ​លែៈ​គឹត​ជេស​នាវ​គុ​ងាវ​គ៝ប់​តា​ខាន់​អៃ​មៃ លែៈ​នទើ​គ៝ប់​ជាន​អាប់​ម៝ង​អាប់​នារ នតើម​ឞើស​គ៝ប់​ត៝ត់​តា​ឞ្រី​អាឆី ​អ្យា។ ១៩ គ៝ប់​ជាន​ការ​តា​ខាន់​អៃ​មៃ​ជេង​តឹម​ឞាន​មា​ឞូនុយ្ស​អី​ជេៈ​តា​ន៝ម់​ឞូ នអ៝ប់​មា​ហ៝រ​ទាក​មាត់ នអ៝ប់​មា​គែស​នាវ​ជេរ​យ៝រ​មា​ផូង​អីឆ្រាអែល ​អាបាៈ​អី​អុច​ជាន​អ្យើស​មា​គ៝ប់។* ២០ ខាន់​អៃ​មៃ​លែៈ​គឹត​ជេស នោក​គ៝ប់​នតី​ខាន់​អៃ​មៃ​តា​នាប់​ឞាល់​ផូង នទ្រែល​មា​រ៝ៈ​ជៃ​ដ៝ង់ លែៈ​នទើ​ខ្លៃ​អី​គែស​នាវ​ខ្លៃ​មា​កើល​ខាន់​អៃ​មៃ​គ៝ប់​លែៈ​មឞើស​អ៝ន់​មា​ខាន់​អៃ​មៃ​ដ៝ង់ គ៝ប់​មោ​អោស​ពោន​ម៝។* ២១ គ៝ប់​មឞើស​ងក៝ច​អ៝ន់​មា​ផូង​អីឆ្រាអែល  នទ្រែល​មា​ផូង​គ្រែក  មា​នាវ​រាគ៝ល់​នូយ្ស​នហ៝ម់​អ្យើស​ឆឹត​មា​កោរាញ​ឞ្រាស ញឆីង​មា​កោរាញ​យេឆូ ​[ក្រីស ]​អី​កោរាញ​មា​ផូង​ឞ៝ន់។ ២២ អាបៃ​អ្យា ឞ្រាស​ហ្វេង​អ្វែស​អុច​អ៝ន់​គ៝ប់​ហាន់​តា​ប៝ន​យេរូឆាលឹម  យើន​មា​គ៝ប់​មោ​គឹត​អោស​ម៝ស​នាវ​គែស​មា​គ៝ប់​តា​ប៝ន​នៃ។ ២៣ គ៝ប់​មាន​មា​គឹត អាប់​ប៝ន​ឞ្រាស​ហ្វេង​អ្វែស​អី​ក្ល៝ស​អ្វែស​មឞើស​មា​គ៝ប់​លាស៖ គ៝ប់​ឞូ​ទែ​ញុប​ចាប់ នទ្រែល​មា​គែស​នាវ​ជេរ​ជ៝ត់។* ២៤ គ៝ប់​មោ​រាវៃ​អោស គ៝ប់​មោ​ដ៝ង់​កើប​នាវ​រេស​អ្យា​ជេង​ខ្លៃ​មា​គ៝ប់។ គ៝ប់​មាន​មា​អុច​ជាន​ត៝ត់​ជេស​ការ​អី​កោរាញ​យេឆូ ​ទែ​អ៝ន់​មា​គ៝ប់​អេ​ល៝រ​គ៝ប់​មា​ខឹត។ ការ​អី​នៃ​ជេង​មឞើស​ងក៝ច​នាវ​មហែ​មហាន​អ្វែស​កោរាញ​ឞ្រាស​គែស​នាវ​យោៈ​នអាច​អ្យា។ ២៥ គ៝ប់​លែៈ​វៃ​គុ​នទ្រែល​ខាន់​អៃ​មៃ មឞើស​ងក៝ច​នាវ​កោរាញ​ឞ្រាស​អុច​ម៝ត់​អ្វាញ់​ឞូនុយ្ស។ អាបៃ​អ្យា​គ៝ប់​លែៈ​គឹត​នហេល​នានេៈ​ងាន់ ខាន់​អៃ​មៃ​មោ​ហោម​អោស​ឆៃ​មុស​មាត់​គ៝ប់​ជឹត។ ២៦ កើត​នទ្រី​គ៝ប់​មឞើស​ងក៝ច​នាវ​ខ្លៃ​មា​ខាន់​អៃ​មៃ​នារ​អ្យា៖ លាស​តា​ផូង​ខាន់​អៃ​មៃ​គែស​ទូ​ហ្វេ​មោ​គែស​រាក្លាយ្ស មោ​អោស​ទី​យ៝រ​មា​នាវ​តីស​គ៝ប់‌ ២៧ យ៝រ​លាស​ទឹង​លែៈ​នាវ​កោរាញ​ឞ្រាស​អុច​មា​ឞ៝ន់ គ៝ប់​លែៈ​មឞើស​ងក៝ច​មា​ខាន់​អៃ​មៃ​ទាទេ​ជេស គ៝ប់​មោ​អោស​ពោន​ម៝។ ២៨ កើត​នទ្រី​អ៝ន់​ខាន់​អៃ​មៃ​គុ​ម៝ត់​ញជ្រាង់​ឆាក់ នទ្រែល​មា​ម៝ត់​ញជ្រាង់​ផូង​ញឆីង យ៝រ​លាស​ឞ្រាស​ហ្វេង​អ្វែស​អី​ក្ល៝ស​អ្វែស​លែៈ​អ៝ន់​ជេស​នាវ​ការ​អ្យា​មា​ខាន់​អៃ​មៃ អ៝ន់​ខាន់​អៃ​មៃ​ម៝ត់​ផូង​ញឆីង​មា​កោរាញ​ឞ្រាស អី​លែៈ​ជេស​កោរាញ​ឞ្រាស​ច្វាយ​មា​មហាម​ក៝ន​ពាង់​នើម‡។* ២៩ គ៝ប់​លែៈ​គឹត​ជេស ទោល​គ៝ប់​លោស​ឞើស​នតុក​អ្យា មរា​គែស​ឞូនុយ្ស​អាបាៈ​លាប់​តា​ផូង​ខាន់​អៃ​មៃ​នតុម​នតី​នទើ​មោ​ទី។ ខាន់​ពាង់​ជាញ​អ្យើស​តឹម​ឞាន​មា​ឆ៝​ឞ្រី​លើស​លើយ​ឞែ​ឞ្យាប់​ផូង ខាន់​ពាង់​មោ​គែស​អោស​នាវ​យោៈ​មា​ផូង​ញឆីង។* ៣០ នអ៝ប់​មា​គែស​ឞូនុយ្ស​អាបាៈ​តា​ផូង​ខាន់​អៃ​មៃ​នើម ខាន់​ពាង់​នតី​តីស​ដ៝ង់ គៃ​មា​នទើម​ផូង​ញឆីង​អ៝ន់​តឹង​ខាន់​ពាង់។ ៣១ កើត​នទ្រី​អ៝ន់​ខាន់​អៃ​មៃ​គុ​ញជ្រាង់​រាប់​ជាប់ អ៝ន់​កាស​គឹត​នាវ​គ៝ប់​លែៈ​នតី​មា​ខាន់​អៃ​មៃ​ជ៝ៈ​ពែ​នាម់​នើស មោ​គុ​មោ​រាលូ ទឹង​មាង់​ទឹង​នារ នហ៝​មា​លែៈ​លោស​ទាក​មាត់​យ៝រ​មា​ខាន់​អៃ​មៃ​ដ៝ង់។*

៣២ អាបៃ​អ្យា​គ៝ប់​ទាន់​កោរាញ​ឞ្រាស​ម៝ត់​អ្វាញ់​ខាន់​អៃ​មៃ នទ្រែល​មា​អ៝ន់​ខាន់​អៃ​មៃ​កាស​គឹត​មា​នាវ​មឞើស​ងក៝ច​មា​នាវ​អ្វែស​ពាង់។ នាវ​មឞើស​ងក៝ច​អ្យា​ទើយ​រាទ៝ក់​ញជេង​ខាន់​អៃ​មៃ​អ៝ន់​លើ​ហោ​គែស​នាវ​ញឆីង នទ្រែល​មា​អ៝ន់​ខាន់​អៃ​មៃ​ឆ៝ៈ​ទើន​លែៈ​នទើ​អ្វែស​អី​កោរាញ​ឞ្រាស​អុច​អ៝ន់​មា​ផូង​ក្ល៝ស​អ្វែស​ទឹង​លែៈ។* ៣៣ គ៝ប់​មោ​ព្រ៝ត​អោស​កើញ​គែស​ព្រាក់​មាយ្ស មោ​លាស​ឞ៝ក​អាវ​ឞើស​ឞូ​ទូ​ហ្វេ។* ៣៤ ខាន់​អៃ​មៃ​លែៈ​គឹត​ជេស គ៝ប់​ជាន​ការ​មា​នហ៝ម់​ឆ្វាន​គ៝ប់​នើម គៃ​មា​ម៝ត់​ឆ្យាម់​ឆាក់​គ៝ប់​នើម នទ្រែល​មា​ឞូនុយ្ស​អី​គុ​នទ្រែល​គ៝ប់​ដ៝ង់។ ៣៥ ទឹង​លែៈ​នតីល​នទើ​អី​នៃ គ៝ប់​ជាន​គៃ​មា​លែវ​នាវ​អ្វែស​អ៝ន់​មា​ខាន់​អៃ​មៃ​ញឆ្រោយ្ស​ជាន​ការ គៃ​មា​កើល​ឞូនុយ្ស​អ៝​អាច។ អ៝ន់​ខាន់​អៃ​មៃ​កាស​គឹត​នាវ​ងើយ​កោរាញ​យេឆូ ពាង់​លាស​កើត​នអា៖ «អ្វែស​ដេៈ​អ៝ន់​នទើ​មា​ឞូ ដាស​មា​ឆ៝ៈ​ទើន​នទើ​តាៈ​ឞើស​ឞូ»”។ ៣៦ ជេស​ពោល ​ងើយ​កើត​នៃ ពាង់​ច៝ន​កោម៝ក់ នទ្រែល​មា​ទឹង​លែៈ​ខាន់​ពាង់ ជេសរី​មឞើស​ឆើម។* ៣៧ ទឹង​លែៈ​ផូង​ខាន់​ពាង់​នៃ​ញុម​ទាទេ​ងាន់ ខាន់​ពាង់​អូត​តា​ឆាក់​ពោល  នទ្រែល​មា​ចុម§​នតិញ​ពាង់​ដ៝ង់។ ៣៨ ខាន់​ពាង់​គែស​នាវ​រាង៝ត​ងាន់ យ៝រ​មា​តាង់​នាវ​ពោល ​លាស​ខាន់​ពាង់​មោ​ហោម​អោស​ឆៃ​មុស​មាត់​ពាង់​ជឹត។ ជេសរី​ឞូ​ញជុន​ពាង់​ត៝ត់​តា​នតុក​ទូក។

២១

ពោល ​ហាន់​តា​ប៝ន​យេរូឆាលឹម 

១ ជេស​ហេន​នតិញ​នតាន់​ខាន់​ពាង់ ហេន​ញច៝​ទូក​លោស​ឞើស​នតុក​នៃ ហាន់​ត៝ត់​តា​គោល​ទាក​កោស ។ ត៝ត់​នារ​អោយ​តៃ​ហេន​ញច៝​ទូក​ហាន់​ត៝ត់​តា​គោល​ទាក​រោតុស  លោស​ឞើស​គោល​ទាក​នៃ ហេន​ហាន់​ត៝ត់​តា​ប៝ន​ពាតារា ។* ២ ត៝ត់​តា​ប៝ន​នៃ ហេន​ឆៃ​គែស​ទូ​មល៝ម់​ទូក​ហាន់​ជឹត​ឞ្រី​ផេនីស  ជេសរី​ហេន​ញច៝​ទូក​អី​នៃ​ហាន់​ជឹត។ ៣ ត៝ត់​លែៈ​មពើល​គោល​ទាក​កីព្រ៝ស  ហេន​ហាន់​ឞើស​មា ហាន់​នហ៝ត​ត៝ត់​តា​ឞ្រី​ឆីរី ។ ហេន​ញឆ្រុង​តា​ប៝ន​តីរុស ​ឞ្រី​ឆីរី  យ៝រ​លាស​ឞូ​អុច​ញជុរ​នទើ​ឞើស​ទូក​តា​ប៝ន​អី​នៃ។ ៤ ជេសរី​ហេន​ជ៝យ​ផូង​អ៝ស​ម៝ន។ ត៝ត់​ម៝ប់​ខាន់​ពាង់ ហេន​គុ​នទ្រែល​ខាន់​ពាង់​ពើស​នារ។ យ៝រ​មា​ឞ្រាស​ហ្វេង​អ្វែស​មឞើស​អ៝ន់​មា​ខាន់​ពាង់​គឹត​នទើ​អី​មរា​គែស​មា​ពោល  ខាន់​ពាង់​ឞ្វៃ​ពោល ​មោ​អោស​អ៝ន់​ហាន់​តា​ប៝ន​យេរូឆាលឹម ។* ៥ ត៝ត់​លោច​ពើស​នារ​ហេន​វែស​គុ​តា​នៃ ជេសរី​ហេន​ហាន់​ជឹត។ លែៈ​ផូង​ញឆីង​តា​នៃ នទ្រែល​មា​អូរ​ក៝ន​ខាន់​ពាង់ ញជុន​ហេន​ត៝ត់​ឞើស​ទីស​ប៝ន។ ជេសរី​ទឹង​លែៈ​ហេន​ច៝ន​កោម៝ក់ មឞើស​ឆើម​នទ្រែល​តា​មែង​ទាក​រី។* ៦ ជេស​តឹម​នតិញ​នតាន់​ឞាល់​រី ហេន​ញច៝​ទូក​ហាន់​ជឹត​នាប់។ អី​ខាន់​ពាង់​រី​ព្លឹ​ឆឹត​អា​ជៃ​ខាន់​ពាង់​នើម។

៧ ហេន​លោស​ឞើស​ប៝ន​តីរុស  ហាន់​ត៝ត់​តា​ប៝ន​ផាតោលេមែស ។ ជេសរី​ហេន​ឞ្រោៈ​ខ៝ល់​ផូង​ញឆីង​មា​ឞ្រាស​ក្រីស​តា​ប៝ន​នៃ គុ​នទ្រែល​ខាន់​ពាង់​ទូ​នារ។ ៨ ត៝ត់​នារ​អោយ​តៃ ហេន​ហាន់​តា​ប៝ន​ឆេឆារា  លាប់​តា​ជៃ​ផីលីប ​គុ​តា​ជៃ​ពាង់​រី។ ពាង់​ជេង​នើម​មឞើស​ងក៝ច​នាវ​មហែ​មហាន​អ្វែស​មា​ឞូ ជេសរី​ពាង់​ជេង​ទូ​ហ្វេ​ឞូនុយ្ស​តា​ផូង​ពើស​នុយ្ស​អី​ឞូ​លែៈ​កើយ្ស​គៃ​មា​កើល​ជាន​ការ​តា​ប៝ន​យេរូឆាលឹម ​នើស។* ៩ ពាង់​គែស​ក៝ន​ទ្រោស​ព្វាន់​នុយ្ស ជេង​ផូង​នតើយ្ស​នាវ​ងើយ​កោរាញ​ឞ្រាស។ ១០ ទោល​ហេន​គុ​តា​ប៝ន​នៃ​ជ៝ៈ​ឞារ​ពែ​នារ គែស​ទូ​ហ្វេ​ឞូនុយ្ស​ឞូ​ក្លោ​នតើយ្ស​នាវ​ងើយ​កោរាញ​ឞ្រាស​រាញា​អាកាបុស  ពាង់​តាៈ​ឞើស​ឞ្រី​យូដា ​ហាន់​តា​ហេន​រី។* ១១ ត៝ត់​តា​រី​ពាង់​ឆ៝ៈ​រាឆែ​ឞុត​ពោល  ជេសរី​ក៝ត់​ជ៝ង់​ក៝ត់​តី​ពាង់​នើម ពាង់​លាស៖ “ឞ្រាស​ហ្វេង​អ្វែស​អី​ក្ល៝ស​អ្វែស​លាស៖ តា​ប៝ន​យេរូឆាលឹម  ផូង​កោរាញ​ឞ្រី​យូដា ​ក៝ត់​ជ៝ង់​ក៝ត់​តី​ពាង់​នើម​អី​តើម​រាឆែ​ឞុត​អ្យា​កើត​នអា​ដ៝ង់ ជេសរី​ញជុន​អោឞាល់​មា​តី​ផូង​អី​មោ​ទី​ផូង​អីឆ្រាអែល ”។ ១២ ត៝ត់​មា​តាង់​នាវ​កើត​នៃ លែៈ​ហេន នទ្រែល​មា​លែៈ​ផូង​ញឆីង​គុ​តា​ប៝ន​នៃ ឞ៝ញ​ពោល ​មោ​អោស​អ៝ន់​ពាង់​ហាន់​តា​ប៝ន​យេរូឆាលឹម ។ ១៣ យើន​មា​ពោល ​អើស​កើត​នអា៖ “ម៝ស​នាវ​ខាន់​មៃ​ញុម​កើត​នៃ ជាន​អ៝ន់​គ៝ប់​មោ​អ្វែស​តា​នូយ្ស​នហ៝ម់? មោ​ច្រាវ​អោស យ៝រ​លាស​គ៝ប់​លែៈ​នទ្រាប់​ឆាក់​ជេស​អ៝ន់​ឞូ​ញុប​ឞូ​ចាប់​ឆាក់​គ៝ប់។ មោ​អោស​ទើន​មា​អ៝ន់​ឞូ​ចាប់​ទើម គ៝ប់​លែៈ​នទ្រាប់​ជេស​អ៝ន់​ឞូ​ងខឹត​គ៝ប់​តា​ប៝ន​យេរូឆាលឹម ​រី​ជឹត​យ៝រ​មា​មឞើស​ងក៝ច​នាវ​កោរាញ​យេឆូ ”។*

១៤ យ៝រ​មា​ពាង់​មោ​អុច​រាគ៝ល់​នូយ្ស​នហ៝ម់ ហេន​ឞាស​ឞ្វៃ​ពាង់ ជេសរី​ហេន​លាស៖ “តឹង​កោរាញ​ឞ្រាស​នើម​អុច”។ ១៥ ជេស​ហេន​គុ​ជ៝ៈ​អ៝យ​តា​ប៝ន​នៃ ហេន​នទ្រាប់​នទើ​ហាន់​តា​ប៝ន​យេរូឆាលឹម ។ ១៦ តា​ប៝ន​ឆេឆារា ​នៃ​គែស​ផូង​អ៝ស​ម៝ន​អាបាៈ​ហាន់​នទ្រែល​ហេន នហ៝​មា​លែវ​ហេន​លាប់​គុ​តា​ជៃ​ទូ​ហ្វេ​ឞូ​ក្លោ​រាញា​មានេឆុន ។ ពាង់​ជេង​ផូង​គោល​ទាក​កីព្រ៝ស  ពាង់​នើស​ជេង​ឞូនុយ្ស​អី​ឆឹត​ញឆីង​មា​ឞ្រាស​យេឆូ ​ល៝រ​ឞូ​ដ៝ង់ នោក​ឞូ​នតើម​មឞើស​ងក៝ច​នាវ​មហែ​មហាន​អ្វែស។

ពោល ​គុ​តា​ប៝ន​យេរូឆាលឹម 

១៧ ត៝ត់​ហេន​តា​យេរូឆាលឹម ​រី ផូង​អ៝ស​ម៝ន​រាម់​ងាន់​វើត​ទើន​ហេន។ ១៨ កាស​អោយ​តៃ​ពោល  នទ្រែល​មា​ហេន​ហាន់​តា​ជៃ​យាកើ ។ លែៈ​ផូង​កោរាញ​ផូង​ញឆីង​ហាន់​រាបុន​តា​នតុក​នៃ​ទាទេ​ដ៝ង់។* ១៩ ជេស​ពាង់​អោប​អ្វែស​លាង់​ឞូ​លែៈ​ផ្យៅ ពាង់​មឞើស​ងក៝ច​ទឹង​លែៈ​នាវ​កោរាញ​ឞ្រាស​ទែ​ជាន​នោក​ពាង់​ជាន​ការ​តា​ផូង​អី​មោ​ទី​ផូង​អីឆ្រាអែល ។* ២០ ជេស​តាង់​នាវ​ពាង់​មឞើស​ងក៝ច​កើត​នៃ ខាន់​ពាង់​រានេ​មា​កោរាញ​ឞ្រាស ជេសរី​លាស​មា​ពោល ​រី៖ “ហើយ​នោ មៃ​ឆៃ​ផូង​អីឆ្រាអែល  គែស​អ៝ក់​រាមឺន​ឞូនុយ្ស​លែៈ​ឆឹត​ញឆីង​មា​កោរាញ​យេឆូ  ទឹង​លែៈ​ផូង​អី​នៃ​នើស​ញឆ្រោយ្ស​ញអោត​នាវ​វៃ​ឞ៝ន់​ន៝ប់​ងាន់។* ២១ យើន​មា​ខាន់​ពាង់​លែៈ​តាង់​លឺ​មៃ​នតី​មា​ផូង​អីឆ្រាអែល ​អី​គុ​តា​ផូង​ឞ្រី​អេង មោ​អោស​អ៝ន់​តឹង​នាវ​វៃ​មោឆេ * មោ​អ៝ន់​ក៝ស​នតោ​មា​អ៝ស​ក៝ន​ឞូ​ក្លោ​ខាន់​ពាង់ នទ្រែល​មា​មោ​អោស​អ៝ន់​តឹង​នាវ​វៃ​អើម​អេង​ជឹត​អី​ឞ៝ន់​គែស។* ២២ លាស​នទ្រី​មើម​ជាន? យ៝រ​លាស​ឞូ​មរា​គឹត​មៃ​ត៝ត់​តា​អ្យា​ងាន់​រ៝ [កើត​នទ្រី​អ្យាត់​មា​ផូង​អ៝ក់​រាបុន]។ ២៣ លាស​នទ្រី​ទាន់​មៃ​ជាន​តឹង​នាវ​ហេន​កើត​នអា៖ តា​អ្យា​គែស​ព្វាន់​នុយ្ស​អី​លែៈ​ត៝ន​នទើ​មា​កោរាញ​ឞ្រាស។* ២៤ ទាន់​មៃ​លែវ​ខាន់​ពាង់​នៃ​ហាន់​រាវ​ឆាក់​នទ្រែល​មៃ​គៃ​មា​ក្ល៝ស​តឹង​នាវ​វៃ​ឞ៝ន់ នហ៝​មា​មៃ​ឆើម​លោស​ព្រាក់​អ៝ន់​ខាន់​ពាង់​លែៈ​នតីល​នទើ​អី​ខាន់​ពាង់​មា​ជាន​ក្ល៝ស។ ជេសរី​គុ​នទ្រែល​ខាន់​ពាង់​ត្រុយ្ស​ខាន់​ពាង់​ជេស​ក្រែស​ព៝យ្ស​ឆ៝ក់​ដ៝ង់† គៃ​មា​អ៝ន់​ទឹង​លែៈ​ឞូនុយ្ស​គឹត លែៈ​នាវ​អី​ខាន់​ពាង់​តាង់​នៃ​នើស​មោ​អោស​គែស​ងាន់ យ៝រ​លាស​មៃ​នើស​ជេង​ឞូនុយ្ស​ញអោត​ន៝ប់​នាវ​វៃ​ឞ៝ន់​ដ៝ង់។ ២៥ ល៝ង់​ផូង​អី​មោ​ទី​ផូង​អីឆ្រាអែល ​លែៈ​ឆឹត​ញឆីង លែៈ​ហេន​ញជ្វាល់​ឆ៝ម់បុត​អ៝ន់​មា​ខាន់​ពាង់​ជេស មោ​អ៝ន់​ខាន់​ពាង់​ឆា​នទើ​អោប​ឞ្រាស មោ​អ៝ន់​ឆា​មហាម មោ​អ៝ន់​ឆា​ព្វាច់​មពោមពា​(ឆ្យុម)​អី​មោ​គែស​លាច់​អ៝ន់​លោស​មហាម​លែៈ​តា​ឆាក់ នទ្រែល​មា​មោ​អ៝ន់​តឹម​ទ៝ង់ ទូ​នៃ​ទើម”។* ២៦ ត៝ត់​នារ​អោយ​តៃ​រី ពោល ​លែវ​ខាន់​ពាង់​ព្វាន់​នុយ្ស​នៃ​ហាន់​រាវ​ឆាក់​នទ្រែល​ពាង់​គៃ​មា​ក្ល៝ស​តឹង​នាវ​វៃ។ ជេសរី​ពាង់​លាប់​តា​ជ៝ង់​គូង​ញីស​ជាន​ឞ្រាស​មា​កោរាញ​ឞ្រាស គៃ​មា​មឞើស​ម៝ស​នារ​ទឹង​គែស​មា​ក្ល៝ស នារ​អី​ខាន់​ពាង់​ជាន​ឞ្រាស​ទូ​ហ្វេ​ទូ​ហ្វេ។*

ពោល ​ឞូ​ញុប​តា​ជ៝ង់​គូង​ញីស​ជាន​ឞ្រាស

២៧ ត៝ត់​ឞើយ​លោច​ពើស​នារ​នៃ គែស​មពោល​អីឆ្រាអែល ​តាៈ​ឞើស​ឞ្រី​អាឆី ​រី ខាន់​ពាង់​ឆៃ​ពោល ​គុ​តា​ជ៝ង់​គូង​ញីស​ជាន​ឞ្រាស​នៃ ជេសរី​ញឆុក​ផូង​ប៝ន​លាន​ជាៈ​ញុប​ពាង់។ ២៨ ខាន់​ពាង់​នតែរ​ទ្រើវ​លាស៖ “ហើយ​ផូង​អីឆ្រាអែល  កើល​ញុប​ហ៝ម់ ឞូនុយ្ស​អ្យា​ហើយ​អី​នតី​ទឹង​លែៈ​ឞូនុយ្ស​តា​អាប់​នតុក អ៝ន់​តឹម​រាទ៝ង់​មា​ផូង​ឞ៝ន់ អ៝ន់​តឹម​រាទ៝ង់​មា​នាវ​វៃ​ឞ៝ន់ នទ្រែល​មា​អ៝ន់​តឹម​រាទ៝ង់​មា​ញីស​ជាន​ឞ្រាស​អ្យា។ អាបៃ​អ្យា​ពាង់​លែវ​នអ៝ប់​មា​ផូង​អី​មោ​ទី​ផូង​អីឆ្រាអែល ​លាប់​តា​ជ៝ង់​គូង​ញីស​ជាន​ឞ្រាស​តីស​មា​នាវ​វៃ​ឞ៝ន់ នទ្រី​ជាន​អ៝ន់​បឹ​បើច​នតុក​ក្ល៝ស​អ្វែស​អ្យា​ជឹត”។* ២៩ ខាន់​ពាង់​ងើយ​កើត​នអា យ៝រ​លាស​ឞើស​កើយ​នើស​ឞូ​ឆៃ​ទូ​ហ្វេ​ឞូនុយ្ស​តាៈ​ឞើស​ប៝ន​អេផេឆោ ​គុ​នទ្រែល​ពាង់ ឞូនុយ្ស​នៃ​រាញា​ត្រោផីម  នទ្រី​ទឹង​ខាន់​ពាង់​នអោន​លាស​ពោល ​លែវ​ពាង់​លាប់​តា​ជ៝ង់​គូង​ញីស​ជាន​ឞ្រាស​នៃ​ដ៝ង់។ ៣០ កើត​នទ្រី​តា​ប៝ន​នៃ​គែស​នាវ​អុស​អាស​តាស​ត៝រ់​ហោ​ងាន់។ ឞូនុយ្ស​រាន​វាច់​តា​រី​អ៝ក់​ងាន់ តេក​មផ៝ក់​អោឞាល់​ងលោស​អា​ទីស​ជ៝ង់​គូង​ញីស​ជាន​ឞ្រាស ជេសរី​នតឹល​មពោង​រ៝។ ៣១ ទោល​ខាន់​ពាង់​គៃ​មា​អុច​ងខឹត​ពោល  ឞូ​មឞើស​មា​កោរាញ​តាហែន​ក្វ៝ង់​រី​គែស​នាវ​អុស​អាស​តាស​ត៝រ់​ឞេង​ប៝ន​យេរូឆាលឹម ​ងាន់។ ៣២ ជេសរី​កោរាញ​តាហែន​ក្វ៝ង់​នៃ​លែវ​ក៝ន​តាហែន នទ្រែល​មា​កោរាញ​តាហែន ខាន់​ពាង់​ញច្វាត់​រាន​ជុរ​តា​នតុក​ផូង​ប៝ន​លាន​នៃ​រ៝។ ត៝ត់​មា​ឆៃ​កោរាញ​តាហែន​ក្វ៝ង់​អី​នៃ នទ្រែល​មា​តាហែន​ត៝ត់​តា​នៃ ផូង​នៃ​ឞាស​លើស​ពោល ។ ៣៣ កោរាញ​តាហែន​ក្វ៝ង់​ហាន់​ត៝ត់​តា​ពោល ​រី ញុប​ពាង់ នហ៝​មា​ដាៈ​ឞូ​ក៝ត់​ពាង់​ឞារ​អឹ​រាឆែ​រាវាក់​ដ៝ង់ ជេសរី​អោប​ឞូ ពាង់​ឞូ​ម៝ស ពាង់​ម៝ស​នទើ​ជាន។ ៣៤ យ៝រ​មា​ផូង​ប៝ន​លាន​នតែរ​ទុត​ហោ អាបាៈ​លាស​នអា អាបាៈ​លាស​នត៝ នតែស​លែៈ​ខោស​វេត​វេ​ច្វេ​ច្វាង់​ងាន់ កោរាញ​តាហែន​ក្វ៝ង់​អ្យាត់​មោ​ហោម​អោស​វ៝ត់ ជេសរី​ដាៈ​ឞូ​លែវ​ពោល ​នៃ​ហាន់​តា​ពោយ្ស​នតុក​តាហែន។* ៣៥ ពោល ​ត៝ត់​តា​គូង​ហាវ​ជឹត​ពោយ្ស​នតុក​តាហែន​តី ផូង​តាហែន​ឆើម​តូង​ពាង់ យ៝រ​លាស​ផូង​ប៝ន​លាន​ង៝​ងាន់​តឹង​លើស​ពាង់‌ ៣៦ នអ៝ប់​មា​នតែរ​លាស៖ “ងខឹត​លើយ​ពាង់!”*

ពោល ​ទាន់​ងើយ​មា​ផូង​ប៝ន​លាន

៣៧ ទោល​ឞូ​ឞើយ​លែវ​ពោល ​លាប់​តា​ពោយ្ស​នតុក​តាហែន​គុ ពាង់​ងើយ​មា​កោរាញ​តាហែន​ក្វ៝ង់​លាស៖ “គែស​ឞើស គ៝ប់​ទាន់​ងើយ​ដេៈ​មា​មៃ?” កោរាញ​តាហែន​ក្វ៝ង់​នៃ​លាស​មា​ពាង់៖ “មៃ​ឞ្លាវ​ងើយ​គ្រែក ​បាស? ៣៨ លាស​នទ្រី​មៃ​អើម​មោ​ទី​ផូង​អេឆីប ​ឞូនុយ្ស​អី​លែវ​ឞូ​តឹម​លើស​ដាស​ផូង​ហេន​នារ​អា​ល៝រ​នើស? នអ៝ប់​មា​លែវ​ផូង​តាហែន ៤០០០ នុយ្ស​ទូ​អា​ឞ្រី​រាទាស?” ៣៩ ពោល ​អើស​មា​ពាង់៖ “គ៝ប់​ជេង​ផូង​អីឆ្រាអែល  ទែស​តា​ប៝ន​តាឆើស  ប៝ន​អី​នៃ​គែស​នាវ​ខ្លៃ​ងាន់​តា​ឞ្រី​កីលីកៀ ។ កើត​នទ្រី​គ៝ប់​ទាន់​មា​មៃ​អ៝ន់​គ៝ប់​ងើយ​មា​ផូង​ប៝ន​លាន​អ្យា​ប៝ត់”។ ៤០ ជេសរី​កោរាញ​តាហែន​ក្វ៝ង់​នៃ​អ៝ន់​ពោល ​ងើយ។ ពាង់​ទ៝ក់​តា​គូង​រី ពាង់​យើរ​តី​គៃ​មា​អ៝ន់​ឞូ​គុ​រាក់​ក្លាក់។ ត៝ត់​មា​ផូង​ប៝ន​លាន​គុ​រាក់​ក្លាក់ ពាង់​ងើយ​មា​ផូង​ប៝ន​លាន​នៃ​មា​នាវ​ងើយ​ហេឞ្រើ ​អី​នាវ​ងើយ​ខាន់​ពាង់​នើម ពាង់​លាស៖

២២

១ “ហើយ​ផូង​អ៝ស​នោ​កោញ​វា នទ្រែល​មា​មពោល​ឞូ​រាញ គ៝ប់​ទាន់​ព្លើង​អើស​មា​ខាន់​អៃ​មៃ ទាន់​ខាន់​អៃ​មៃ​អ្យាត់​នាវ​គ៝ប់​ងើយ​អ្យា​ប៝ត់!” ២ ទោល​ខាន់​ពាង់​តាង់​ពោល ​ងើយ​មា​នាវ​ងើយ​ហេឞ្រើ ​កើត​នៃ ឞូ​លើ​មា​អ្យាត់​ឆាក់​រាក់​ក្លាក់​ងាន់ ជេសរី​ពាង់​លាស​មា​ខាន់​ពាង់៖ ៣ “គ៝ប់​ជេង​ផូង​អីឆ្រាអែល  ទែស​តា​ប៝ន​តាឆើស  ឞ្រី​កីលីកៀ ។ យើន​មា​គ៝ប់​គុ​រេស​តា​ប៝ន​អ្យា​នតើម​ឞើស​ជេៈ​ងាន់ នហ៝​មា​លាប់​នតី​តឹង​នាវ​វៃ​ផូង​អូ​ចែ​ឞ៝ន់​កាល់​អែ​នើស​លែៈ​ទុត​នាវ​ដ៝ង់។ គ៝ប់​នតី​តាៈ​ឞើស​នើម​នតី​កាមាលៀល ​អី​ឞូ​លឺ​ហោ​ងាន់។ គ៝ប់​នអើរ​តឹង​កោរាញ​ឞ្រាស​កើត​ខាន់​អៃ​មៃ​នារ​អ្យា​នៃ​ដ៝ង់។** ៤ អា​ល៝រ​នើស​គ៝ប់​លែៈ​ជាន​ជេរ​មា​ឞូនុយ្ស​អី​ញឆីង​មា​កោរាញ​យេឆូ *​ត៝ត់​មា​ងខឹត​ឞូ។ គ៝ប់​ញុប​ក៝ត់​ឞូ​ក្រុង​តា​ត្រោម​នទ្រូង នអ៝ប់​មា​ឞូ​អូរ​ឞូ​ក្លោ។ ៥ កោរាញ​ជាន​ឞ្រាស​ទុត​ក្វ៝ង់ នទ្រែល​មា​ផូង​កោរាញ​ជាន​ការ​ផូង​អីឆ្រាអែល ​លែៈ​គឹត​ជេស​គ៝ប់​ងើយ​ទី​ងាន់​មា​នទើ​អី​នៃ។ ខាន់​ពាង់​អ៝ន់​ឆ៝ម់បុត​មា​គ៝ប់ ញជ្វាល់​អ៝ន់​មា​ផូង​អ៝ស​នោ​ផូង​អីឆ្រាអែល ​អី​គុ​តា​ប៝ន​ដាមាស  អ៝ន់​គ៝ប់​គែស​នាវ​ទើយ​គៃ​មា​ញុប​ក៝ត់​ផូង​អី​ញឆីង​មា​កោរាញ​យេឆូ  លែវ​តេៈ​ទោយ្ស​ខាន់​ពាង់​តា​ប៝ន​យេរូឆាលឹម ​អ្យា ជេសរី​គ៝ប់​ហាន់​តា​ប៝ន​នៃ”។

៦ “ទោល​គ៝ប់​ហាន់​រ៝ៈ​ត្រ៝ង​ឞើយ​ត៝ត់​តា​ប៝ន​ដាមាស ​នៃ ក្លាប់​លាស​នារ​ងក្លាង​ឞោក ទោ​មា​គែស​អាង​តាៈ​ឞើស​កាលើ​ត្រោក​តី​ច្រាត​អាង​ជុម​គ៝ប់​ងាន់។ ៧ គ៝ប់​នហ៝​មា​ចោត​អា​នែស​ឆូ ជេសរី​តាង់​នតែស​ងើយ​តាៈ​ឞើស​កាលើ​ត្រោក​តី​លាស​មា​គ៝ប់៖ «ហើយ​ឆោល ! ហើយ​ឆោល ! ម៝ស​នាវ​មៃ​ជាន​ជេរ​មា​គ៝ប់​មេស?» ៨ គ៝ប់​អោប​ពាង់​ឞើស​អ្យា៖ «ហើយ​កោរាញ ឞូ​ម៝ស​មៃ​រី?» ពាង់​អើស​តៃ​ឞើស​តី៖ «គ៝ប់​អ្យា​យេឆូ ​តាៈ​ឞើស​ប៝ន​នាឆារែត  អី​មៃ​ជាន​ជេរ​នៃ​នើស​ហែស»។ ៩ លែៈ​ផូង​អី​ឞ្រោៈ​នទ្រែល​គ៝ប់ ខាន់​ពាង់​ឆៃ​ទាទេ​នទើ​អាង​នៃ តីស​មា​មោ​អោស​តាង់​ងើយ។ ១០ គ៝ប់​អោប​តៃ​ពាង់៖ «លាស​នទ្រី​មើម​គ៝ប់​ជាន កោរាញ​មេស?» ពាង់​អើស​ឞើស​តី៖ «មៃ​ទ៝ក់​ហ៝ម់ ហាន់​តា​ប៝ន​ដាមាស  តា​ប៝ន​នៃ​គែស​ឞូ​មរា​មឞើស​លែៈ​នទើ​កោរាញ​ឞ្រាស​ទែ​ដាៈ​មា​មៃ​ជាន»។ ១១ ជេសរី​គែស​ឞូ​អី​ហាន់​នទ្រែល​គ៝ប់​នៃ​នើស ខាន់​ពាង់​ឆើម​តេក​តី​គ៝ប់​លែវ​លាប់​តា​ប៝ន​ដាមាស  យ៝រ​លាស​មាត់​គ៝ប់​អ្វាញ់​មោ​ហោម​អោស​ឆៃ យ៝រ​មា​នាវ​ច្រាត​អាង​អី​នៃ​នើស។ ១២ តា​ប៝ន​នៃ​គែស​ទូ​ហ្វេ​ឞូនុយ្ស​រាញា​អានានេស  ពាង់​ជេង​ឞូនុយ្ស​អ្យាត់​នាវ​កោរាញ​ឞ្រាស​តឹម​ទី​ដាស​នាវ​វៃ​ឞ៝ន់ លែៈ​ផូង​អីឆ្រាអែល ​តា​ប៝ន​នៃ​រានេ​ពាង់​ទាទេ។ ១៣ ពាង់​ឞ្រោៈ​ទាច់​តា​គ៝ប់​រី ជេសរី​លាស​មា​គ៝ប់៖ «ហើយ​នោ អ៝ន់​មាត់​មៃ​ឆៃ​អាង​ហ៝ម់»។ ទូ​នហ៝ម់​តា​នៃ​មាត់​គ៝ប់​ឆៃ​អាង​រ៝ គ៝ប់​អ្វាញ់​ឆៃ​ពាង់។ ១៤ ជេសរី​ពាង់​លាស​មា​គ៝ប់៖ «កោរាញ​ឞ្រាស​អី​ផូង​អូ​ចែ​ឞ៝ន់​យើក​មឞាស​លែៈ​កើយ្ស​ជេស​មៃ គៃ​មា​អ៝ន់​មៃ​គឹត​នាល់​នាវ​ពាង់​អុច អ៝ន់​មៃ​គឹត​នាល់​ឞ្រាស​ក្រីស ​អី​នើម​ទុត​ឆ៝ង់ នទ្រែល​មា​អ៝ន់​មៃ​គឹត​តាង់​នាវ​ពាង់​នើម​ងើយ‌ ១៥ យ៝រ​លាស​កោរាញ​ឞ្រាស​អុច​អ៝ន់​មៃ​មឞើស​ងក៝ច​មា​ទឹង​លែៈ​ឞូនុយ្ស​លាម​នែស​នតូ​លែៈ​នាវ​ខ្លៃ​អី​មៃ​លែៈ​ឆៃ​លែៈ​តាង់។ ១៦ អាបៃ​អ្យា​ម៝ស​ហោម​ក៝ប់​ជឹត ខ៝ន់​មៃ​ទ៝ក់​ហ៝ម់​ទើន​នាវ​បាប់តែម​យុក​មា​ទាក មឞើស​ឆើម​ទាន់​កោរាញ​ឞ្រាស​រាវ​ក្ល៝ស​នាវ​តីស​មៃ»”។

១៧ “ត៝ត់​គ៝ប់​ព្លឹ​ឆឹត​តា​ប៝ន​យេរូឆាលឹម  ទោល​គ៝ប់​គុ​មឞើស​ឆើម​តា​ជ៝ង់​គូង​ញីស​ជាន​ឞ្រាស គ៝ប់​គែស​នាវ​តឹម​ឆៃ។ ១៨ គ៝ប់​ឆៃ​កោរាញ​យេឆូ ​លាស​មា​គ៝ប់៖ «មៃ​ទ៝ក់​ហ៝ម់​ហាន់​អ៝ន់​គើញ​ឞើស​នតុក​អ្យា យ៝រ​លាស​ឞូនុយ្ស​តា​ប៝ន​អ្យា​ឞូ​មោ​អោស​អ្យាត់​នាវ​មៃ​មឞើស​ងក៝ច​នាវ​គ៝ប់»។ ១៩ ជេសរី​គ៝ប់​មឞើស​មា​ពាង់៖ «ហើយ​កោរាញ ឞូនុយ្ស​តា​ប៝ន​អ្យា​លែៈ​ឞូ​គឹត​ជេស​គ៝ប់​ហាន់​រ៝ៈ​ញីស​រាបុន​ទឹង​លែៈ ញុប​ទឹង​លែៈ​ឞូនុយ្ស​អី​ញឆីង​មា​មៃ រាពាត់​មឞាង​ខាន់​ពាង់ តេៈ​ខាន់​ពាង់​តា​ត្រោម​នទ្រូង។ ២០ ខាន់​ពាង់​គឹត​ដ៝ង់​ទោល​ឞូ​ងខឹត​ឆាតេផាន ​នៃ​នើស ជេង​នើម​មឞើស​ងក៝ច​នាវ​ខ្លៃ​មៃ គ៝ប់​គុ​នទ្រែល​តា​នៃ នទ្រែល​មា​លែៈ​តឹម​ទី​នាវ​មា​ផូង​នៃ​ដ៝ង់ គ៝ប់​ដ៝ង់​គុ​ញជ្រាង់​ឞ៝ក​អាវ​ក្វ៝ង់​អី​មពោល​ងខឹត​ពាង់​ទ្រ៝ស​នៃ​នើស»។* ២១ ជេសរី​ពាង់​លាស​មា​គ៝ប់​ជឹត៖ «មោ​អោស មៃ​ទ៝ក់​ហាន់​ហ៝ម់ គ៝ប់​អ៝ន់​មៃ​ហាន់​តា​នតុក​ងាយ តា​ផូង​អី​មោ​ទី​ផូង​អីឆ្រាអែល »”។*

២២ ផូង​ប៝ន​លាន​គុ​អ្យាត់​នាវ​ពាង់​ងើយ​ត៝ត់​តាង់​ពាង់​ងើយ​អី​នៃ ជេសរី​ឞូ​នតែរ​ទ្រើវ​លាស៖ “ងខឹត​លើយ​ពាង់ ម៝ស​ជាន​រ៝ង​ឞូនុយ្ស​អី​នៃ!”* ២៣ លែៈ​ផូង​ប៝ន​លាន​នៃ​នតែរ​ទុត​ហោ ទ្រ៝ស​មអារ់​ឞ៝ក​អាវ​ខាន់​ពាង់​នើម នអ៝ប់​មា​ក្វាក​នែស​ឆូយ​ជឹត​លើ​ជឹត យ៝រ​មា​ខាន់​ពាង់​ជី​នូយ្ស​ទុត​ហោ​ងាន់។ ២៤ យ៝រ​មា​ឆៃ​កើត​នៃ កោរាញ​តាហែន​ក្វ៝ង់​ទែ​ដាៈ​ឞូ​លែវ​ពោល ​លាប់​តា​ពោយ្ស​រី ជេសរី​ដាៈ​ឞូ​រាពាត់​ពាង់​មា​រាឆែ នទ្រែល​មា​អោប​ជែក​អុច​គឹត​ម៝ស​នាវ​ទឹង​ឞូ​ជី​នូយ្ស​នតែរ​កើត​នអៃ។ ២៥ ជេស​ឞូ​ក៝ត់​ពាង់​គៃ​មា​រាពាត់ ពាង់​ងើយ​ដាស​កោរាញ​តាហែន​អី​គុ​ទាច់​មា​ពាង់​នៃ៖ “ទី​ដ៝ង់​មៃ​រាពាត់​ទូ​ហ្វេ​ផូង​រោម  លាស​អេ​ហ៝ៈ​ផាត​ទោយ្ស?”* ២៦ ត៝ត់​មា​តាង់​នាវ​ពាង់​លាស​កើត​នៃ កោរាញ​តាហែន​អី​នៃ​ហាន់​មឞើស​មា​កោរាញ​តាហែន​ក្វ៝ង់​រី៖ “ម៝ស​ជាន​មរែ​កើត​នអៃ? ឞូនុយ្ស​អី​នៃ​ជេង​ផូង​រោម ​យា”។ ២៧ កោរាញ​តាហែន​ក្វ៝ង់​នៃ​ហាន់​អោប​ពោល  លាស​មា​ពាង់៖ “ល៝ង់​មៃ​មឞើស​មា​គ៝ប់ ងាន់​លាស​មៃ​នើស​ផូង​រោម ?” ពោល ​អើស៖ “អើ ងាន់​ដ៝ង់”។ ២៨ កោរាញ​តាហែន​ក្វ៝ង់​លាស​តៃ​មា​ពាង់៖ “គ៝ប់​អ៝ន់​ព្រាក់​ទុត​អ៝ក់ ទឹង​ជេង​ផូង​រោម ”។ ពោល ​ទែ​អើស​មា​ពាង់៖ “គ៝ប់​ជេង​ផូង​រោម ​នតើម​ឞើស​នទុល​មែ​ងាន់”។ ២៩ លែៈ​ផូង​អី​គៃ​មា​អោប​ពាង់​នៃ​ទូ​ងាយ​ឞើស​ពាង់​រ៝។ ល៝ង់​កោរាញ​តាហែន​ក្វ៝ង់​នៃ​ក្លាច ត៝ត់​មា​ពាង់​គឹត​ឞូនុយ្ស​អី​ពាង់​ដាៈ​ឞូ​ក៝ត់​នៃ​ជេង​ផូង​រោម ។

ពោល ​គុ​ឞើស​នាប់​មពោល​កោរាញ​ជាន​ការ​ផូង​ឞ្រី​យូដា 

៣០ ត៝ត់​អោយ​តៃ​រី កោរាញ​តាហែន​ក្វ៝ង់​នៃ​ដាៈ​ឞូ​ទ្រ៝ស​រាឆែ​រាវាក់​ពោល  ជេសរី​ពាង់​ដាៈ​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ជាន​ការ​ផូង​ឞ្រី​យូដា ​ទឹង​លែៈ រាគូម​តា​នតុក​ខាន់​ពាង់ ជេសរី​ពាង់​លែវ​ពោល ​ហាន់​តា​ឞើស​នាប់​ខាន់​ពាង់​នៃ យ៝រ​លាស​ពាង់​អុច​គឹត ម៝ស​នាវ​ទឹង​ផូង​ឞ្រី​យូដា ​នតោន​ពោល ​នៃ។

២៣

១ ជេសរី​ពោល ​អ្វាញ់​ផ៝ង់​ជឹត​មពោល​កោរាញ​ជាន​ការ​ផូង​ឞ្រី​យូដា ​រី លាស​មា​មពោល​នៃ៖ “ហើយ​ផូង​អ៝ស​នោ​កោញ​វា លែៈ​នាវ​គុ​ងាវ​គ៝ប់​តា​នាប់​មាត់​កោរាញ​ឞ្រាស ត៝ត់​នារ​អ្យា​គ៝ប់​គឹត​លាស​លែៈ​ឆ៝ង់ មោ​អោស​គែស​នាវ​ដីត​ព្រេង”។* ២ កោរាញ​ជាន​ឞ្រាស​ទុត​ក្វ៝ង់​រាញា​អានានេស ​ដាៈ​ឞូនុយ្ស​អី​គុ​ទាច់​កេង​ពោល ​នៃ​តាប​មឞូង​ពាង់។ ៣ ពោល ​លាស​មា​កោរាញ​អី​នៃ៖ “កោរាញ​ឞ្រាស​មរា​លើស​មៃ​មោ​ក្លាយ្ស យ៝រ​លាស​មៃ​ជេង​ឞូនុយ្ស​អី​គែស​នូយ្ស​នហ៝ម់​នទ៝ប់​មពោន​តឹម​ឞាន​មា​មពេរ​លែៈ​វាម់​អី​ឞូ​ហឹង​មា​ទាក​ក្ល៝​ងលាង។ មៃ​គុ​តា​អ្យា​គៃ​មា​ផាត​ទោយ្ស​គ៝ប់​តឹម​ទី​ដាស​នាវ​វៃ​ឞ៝ន់ យើន​មា​មៃ​ដាៈ​ឞូ​តាប​គ៝ប់​ជេង​តីស​ដាស​មា​នាវ​វៃ​ឞ៝ន់”។ ៤ ឞូនុយ្ស​អី​គុ​ទាច់​កេង​ពាង់​រី​លាស​ពាង់៖ “ម៝ស​មៃ​ឞាញ់​ងើយ​រាក​ឆ្វាយ​មា​ពាង់​កើត​នៃ ពាង់​អី​កោរាញ​ជាន​ឞ្រាស​ទុត​ក្វ៝ង់​អី​កោរាញ​ឞ្រាស​លែៈ​កើយ្ស!” ៥ ពោល ​អើស៖ “ហើយ​ផូង​អ៝ស​នោ​កោញ​វា គ៝ប់​មោ​អោស​គឹត​លាស​ពាង់​អី​កោរាញ​ជាន​ឞ្រាស​ទុត​ក្វ៝ង់ លាស​នទ្រី​គ៝ប់​លែៈ​តីស យ៝រ​លាស​តា​នាវ​កោរាញ​ឞ្រាស​ងើយ​គែស​ញចីស​លាស៖ «លើយ​អោស​ខាន់​អៃ​មៃ​ងើយ​អ្យើស​មា​កោរាញ​ផូង​ប៝ន​លាន​មៃ​នើម»†”។ ៦ ត៝ត់​មា​ពោល ​គឹត​ឞូនុយ្ស​គុ​រាបុន​តា​នតុក​នៃ គែស​ទូ​មពោល​ជេង​ផូង​ឆាដោឆី  គែស​ទូ​មពោល​ជឹត​ជេង​ផូង​ផារីឆី  ជេសរី​ពាង់​ងើយ​ទុត​នតែស​លាស​មា​មពោល​កោរាញ​ជាន​ការ​ផូង​ឞ្រី​យូដា ​នៃ៖ “ហើយ​ផូង​អ៝ស​នោ​កោញ​វា គ៝ប់​អ្យា​ជេង​ផូង​ផារីឆី  ឞឹ​គ៝ប់​នើស​ជេង​ផូង​ផារីឆី ​ដ៝ង់ ឞូ​អុច​ផាត​ទោយ្ស​គ៝ប់ យ៝រ​មា​ឞ៝ន់​គែស​នាវ​រានើម​រាក៝ក់​ឞូនុយ្ស​ខឹត​ទ៝ក់​រេស​តៃ!”* ៧ ជេស​ពោល ​ងើយ​កើត​នៃ នតុក​រាបុន​នៃ​ជេង​តឹម​ងខាស​ងខាត​ឞាល់ យ៝រ​លាស​ផូង​ផារីឆី  ដាស​មា​ផូង​ឆាដោឆី ​គែស​នាវ​តឹម​រាលាច់​ឞាល់។* ៨ ផូង​ឆាដោឆី ​តឹម​រាលាច់​យ៝រ​មា​ខាន់​ពាង់​មោ​អ្យាត់​អោស​លាស​គែស​ឞូនុយ្ស​ខឹត​ទ៝ក់​រេស​តៃ មោ​អ្យាត់​អោស​លាស​គែស​តោង​ពារ់ មោ​លាស​ហ្វេង យើន​មា​ផូង​ផារីឆី ​អ្យាត់​លែៈ​នទើ​នៃ​លាស​គែស​ទាទេ។ ៩ ទោល​នៃ​គែស​នាវ​ងើយ​ខោស​វេត​វេ​ច្វេ​ច្វាង់​ងាន់ ជេសរី​គែស​នើម​នតី​មពែស​មា​ផូង​ផារីឆី ​ទ៝ក់​លាស៖ “ហេន​មោ​អោស​ឆៃ​ឞូនុយ្ស​អ្យា​គែស​នាវ​តីស​តា​ពាង់ ក្លាប់​លាស​គែស​ហ្វេង មោ​លាស​តោង​ពារ់​គុ​ងើយ​នទ្រែល​ពាង់”។ ១០ ឆៃ​គែស​នាវ​តឹម​រាលាច់​លើ​ហោ កោរាញ​តាហែន​ក្វ៝ង់​ដាៈ​ក៝ន​តាហែន​ឆ៝ៈ​មផ៝ក់​ពោល ​ឞើស​ផូង​នៃ​លែវ​ឆឹត​តា​ពោយ្ស យ៝រ​លាស​ពាង់​ក្លាច​ឞូ​ងខឹត​ឆា​ហេក​ពោល ​រី។ ១១ តា​មាង់​នៃ​កោរាញ​យេឆូ ​តឹម​មពើល​មា​ពោល  ទ៝ក់​កេង​មែង​ពាង់​រី លាស​មា​ពាង់៖ “ហើយ​ពោល  មៃ​លើយ​ក្លាច​អោស អ្យាត់​មា​មៃ​មឞើស​នាវ​ខ្លៃ​គ៝ប់​តា​ប៝ន​រោម  កើត​មៃ​លែៈ​មឞើស​តា​ប៝ន​យេរូឆាលឹម ​អ្យា​ដ៝ង់”។*

ឞូនុយ្ស​អាបាៈ​តឹម​ទី​នាវ​អុច​ងខឹត​ពោល 

១២ ត៝ត់​អោយ​តៃ​រី ផូង​អីឆ្រាអែល ​អាបាៈ​លែៈ​តឹម​ទី​ទូ​នតោរ​នាវ ខាន់​ពាង់​ឆើម​ឆាក់​អ៝ន់​ត៝ត់​គែស​ងខឹត​ពោល ​មើ​ទឹង​ញេត​ទឹង​ឆោង។* ១៣ ផូង​អី​លែៈ​តឹម​ទី​ទូ​នតោរ​នាវ​នៃ គែស ៤០ នុយ្ស​រាលាវ។ ១៤ លែៈ​ផូង​នៃ​លែវ​ឞាល់​ហាន់​ម៝ប់​មា​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ជាន​ការ ខាន់​ពាង់​មឞើស​មា​ផូង​នៃ៖ “ហេន​លែៈ​ជេស​ឆើម​ឆាក់​តា​ឞើស​នាប់​មាត់​កោរាញ​ឞ្រាស លាស​អេ​ហ៝ៈ​គែស​ងខឹត​ពោល  ហេន​មោ​អោស​ញេត​មោ​អោស​ឆោង។ ១៥ លាស​នទ្រី​អ៝ន់​ខាន់​មៃ​តឹម​ទី​ឞាល់​ដាស​មា​មពោល​កោរាញ​ជាន​ការ​ផូង​ឞ្រី​យូដា ​ទឹង​លែៈ អោប​កោរាញ​តាហែន​ក្វ៝ង់​រី ទាន់​ពាង់​លែវ​ពោល ​តា​នតុក​ខាន់​មៃ​រាបុន​នៃ។ ខាន់​មៃ​ជាន​តឹម​ឞាន​មា​អុច​គឹត​នហេល​នាវ​ពាង់​ទូ​តឹ​ជឹត ហេន​មា​គុ​ក៝ប់​ងខឹត​ពាង់​អេ​ល៝រ​ពាង់​មា​ត៝ត់​តា​អ្យា”។*

១៦ យើន​មា​អី​ម៝ន​ឞូ​ក្លោ*​ពោល ​រី ពាង់​គឹត​នាវ​នៃ ជេសរី​ពាង់​ហាន់​ម៝ប់​ពោល ​តា​ពោយ្ស​រី គៃ​មា​មឞើស​អ៝ន់​ពាង់​គឹត។ ១៧ ពោល ​ក្វាល់​ទូ​ហ្វេ​កោរាញ​តាហែន​មឞើស​មា​ពាង់៖ “ទាន់​មៃ​លែវ​ឞូ​ក្លោ​នទាម់​អ្យា ហាន់​ម៝ប់​កោរាញ​តាហែន​ក្វ៝ង់ យ៝រ​លាស​ពាង់​គែស​នាវ​អុច​មឞើស”។ ១៨ ជេសរី​ពាង់​លែវ​ឞូ​ក្លោ​នទាម់​នៃ​ហាន់​ម៝ប់​កោរាញ​តាហែន​ក្វ៝ង់ មឞើស​មា​ពាង់៖ “ឞូនុយ្ស​ទោយ្ស​រាញា​ពោល ​នៃ​នើស ពាង់​ក្វាល់​គ៝ប់ អ៝ន់​គ៝ប់​លែវ​ឞូ​ក្លោ​នទាម់​អ្យា​ហាន់​ម៝ប់​មៃ យ៝រ​លាស​ឞូ​ក្លោ​នទាម់​អី​នៃ​គែស​នាវ​អុច​មឞើស​មា​មៃ”។ ១៩ ជេសរី​កោរាញ​តាហែន​ក្វ៝ង់​នៃ​តេក​តី​ឞូ​ក្លោ​នទាម់​ទូ​បាស​ឞើស​ឞូ អោប​អេង​ពាង់៖ “ម៝ស​នាវ​មៃ​អុច​មឞើស​មា​គ៝ប់​មេស?” ២០ ឞូ​ក្លោ​នទាម់​នៃ​មឞើស​មា​ពាង់៖ “មពោល​កោរាញ​ឞ្រី​យូដា ​លែៈ​តឹម​ទី​ទូ​នតោរ​នាវ គៃ​មា​ទាន់​មៃ​លែវ​ពោល ​ហាន់​ម៝ប់​មពោល​កោរាញ​ជាន​ការ​ផូង​ឞ្រី​យូដា ​តា​នារ​អោយ​តៃ។ ខាន់​ពាង់​ជាន​តឹម​ឞាន​មា​អុច​គឹត​នហេល​នាវ​ពាង់។ ២១ យើន​មា​ទាន់​មៃ​លើយ​អោស​អ្យាត់​នាវ​ផូង​អី​នៃ កោរាញ យ៝រ​លាស​លែៈ​គែស ៤០ នុយ្ស​រាលាវ​ឞូ​លែៈ​ក៝ប់​ត្រ៝ង​គៃ​មា​លើស​ពាង់។ ផូង​អី​នៃ​លែៈ​ឆើម​ឆាក់ លាស​អេ​ហ៝ៈ​គែស​ងខឹត​ពោល  ខាន់​ពាង់​មោ​អោស​ញេត​មោ​អោស​ឆោង។ អាបៃ​អ្យា​ខាន់​ពាង់​លែៈ​នទ្រាប់​លែៈ​ផ្យៅ ហោម​ក៝ប់​លោស​នាវ​ឞើស​មៃ​ទើម”។ ២២ ជេសរី​កោរាញ​តាហែន​ក្វ៝ង់​អ៝ន់​ឞូ​ក្លោ​នទាម់​នៃ​ឆឹត ឞ្វៃ​ពាង់​លើយ​អ៝ន់​ងក៝ច​មា​ឞូ​អោស​លែៈ​នាវ​អី​ពាង់​លែៈ​ងក៝ច​នៃ។

ឞូ​ញជុន​ពោល ​តា​ប៝ន​ឆេឆារា 

២៣ ជេស​ឞើស​នៃ កោរាញ​តាហែន​ក្វ៝ង់​អី​នៃ​ក្វាល់​កោរាញ​តាហែន​ពាង់​ឞារ​ហៃ​មឞើស​មា​ខាន់​ពាង់៖ “ម៝ង​ឆឹន​មាង់​អ្យា​ហាន់​តា​ប៝ន​ឆេឆារា  ខាន់​មៃ​នទ្រាប់​តាហែន​ឞ្រោៈ​ជ៝ង់​អ៝ន់​គែស ២០០ នុយ្ស តាហែន​ញច៝​ឆែស ៧០ នុយ្ស នទ្រែល​មា​តាហែន​ញអោត​តាក ២០០ នុយ្ស។ ២៤ នទ្រាប់​ដ៝ង់​ទូ​មល៝ម់​ឆែស​អ៝ន់​មា​ពោល ​ទែ​ញច៝ គៃ​មា​លែវ​ពាង់​ហាន់​ម៝ប់​កោរាញ​ក្វ៝ង់​ផេលិច ​មា​នាវ​ដាប់​មពាន់”។ ២៥ ជេសរី​ពាង់​ញចីស​ឆ៝ម់បុត​ទូ​នហា​អ៝ន់​មា​កោរាញ​ក្វ៝ង់​អី​នៃ លាស​កើត​នអា៖ ២៦ “ឆ៝ម់បុត​អ្យា​តាៈ​ឞើស​គ៝ប់​រាញា​ក្លោដេស-​លូឆៀ  ទាន់​កោស​មឞាស​លាស​អ្វែស​មា​កោរាញ​ក្វ៝ង់​ផេលិច ។ ២៧ ឞូ​ក្លោ​អ្យា ផូង​អីឆ្រាអែល ​លែៈ​ញុប​អុច​ងខឹត​លើយ​ពាង់ យើន​មា​គ៝ប់ នទ្រែល​មា​តាហែន​នាន់​ឆ៝ៈ​រាក្លាយ្ស​ពាង់​លោស​ឞើស​ផូង​អី​នៃ ត៝ត់​មា​គ៝ប់​គឹត​លាស​ពាង់​ជេង​ផូង​ប៝ន​លាន​រោម ។* ២៨ គ៝ប់​ញជុន​ពាង់​មា​មពោល​កោរាញ​ជាន​ការ​ផូង​ឞ្រី​យូដា  យ៝រ​លាស​គ៝ប់​អុច​គឹត​ម៝ស​នាវ​ទឹង​ឞូ​នតោន​អោឞាល់។* ២៩ តឹង​មា​នាវ​គ៝ប់​ឆៃ​ឞូ​នតោន​អោឞាល់​មា​នាវ​វៃ​មពែស​មា​ខាន់​ពាង់​នើម​ទើម ពាង់​មោ​គែស​អោស​នាវ​តីស​ត៝ត់​មា​ខឹត​ឆាក់ មោ​លាស​ត៝ត់​មា​ញុប​មា​ក្រុង។* ៣០ ជេស​រី​គែស​ដ៝ង់​ឞូនុយ្ស​ហាន់​មឞើស​មា​គ៝ប់៖ ផូង​អីឆ្រាអែល ​អាបាៈ​លែៈ​តឹម​ទី​ទូ​នតោរ​នាវ​អុច​ងខឹត​ពាង់។ កើត​នទ្រី​ទឹង​គ៝ប់​ញជុន​ឞូនុយ្ស​អ្យា​មា​មៃ​រ៝ នតៃ​ទឹង​គ៝ប់​ដាៈ​ផូង​អី​តើម​នតោន​នៃ​ហាន់​ម៝ប់​មឞើស​នាវ​អី​នៃ​មា​មៃ​តា​នៃ”។

៣១ ជេសរី​ផូង​តាហែន​នៃ​លែវ​ពោល ​ហាន់​តា​ប៝ន​អ៝ន់តីពាត្រីស ​ទឹង​មាង់​រ៝ ប៝យ​នាវ​កោរាញ​តាហែន​ក្វ៝ង់​ដាៈ​មា​ខាន់​ពាង់​រី​នើស។ ៣២ ត៝ត់​អោយ​តៃ​រី ហោម​រ៝ង​តាហែន​ញច៝​ឆែស​ទើម​ហាន់​នទ្រែល​ពោល  ខាន់​ពាង់​នើម​រី​ព្លឹ​ឆឹត​តៃ​អា​ពោយ្ស​អ្យា។ ៣៣ ត៝ត់​តា​ប៝ន​ឆេឆារា  ខាន់​ពាង់​នទឹ​ឆ៝ម់បុត នទ្រែល​មា​ញជុន​ពោល ​នៃ​អ៝ន់​មា​កោរាញ​ក្វ៝ង់​រី។ ៣៤ ជេស​កោរាញ​ក្វ៝ង់​នៃ​រ៝ៈ​ឆ៝ម់បុត​អី​នៃ​លែៈ​ផ្យៅ ពាង់​អោប​ពោល ​ឞើស​តាៈ​ឞ្រី។ ត៝ត់​មា​ពាង់​គឹត​ពោល ​តាៈ​ឞើស​ឞ្រី​កីលីកៀ ‌* ៣៥ ពាង់​លាស​មា​ពោល ៖ “ក៝ប់​ត៝ត់​ផូង​តើម​នតោន​មៃ​អា​អ្យា ទឹង​គ៝ប់​អ៝ន់​មៃ​មឞើស​ងក៝ច​នាវ​មៃ​មា​គ៝ប់”។ ជេសរី​ពាង់​ដាៈ​ឞូ​ក្រុង​ពោល ​តា​ញីស​ក្វ៝ង់​កាដាច់​ហេរោត †​ជាន។

២៤

មពោល​កោរាញ​ឞ្រី​យូដា ​លាស​នតោន​ពោល 

១ ជេស​ពោល ​ហាន់​ត្រុយ្ស​តា​ប៝ន​ឆេឆារា  ត៝ត់​ព្រាម់​នារ​ឞើស​កើយ​នៃ ត៝ត់​កោរាញ​ជាន​ឞ្រាស​ទុត​ក្វ៝ង់​រាញា​អានានេស  នទ្រែល​មា​កោរាញ​ឞ្រី​យូដា ​អាបាៈ។ ខាន់​ពាង់​លែវ​ទូ​ហ្វេ​ឞូនុយ្ស​ឞ្លាវ​តឹម​មឞើស​ទោយ្ស​រាញា​តើតូលុស  នតោន​ពោល ​តា​នាប់​កោរាញ​ក្វ៝ង់​នៃ។* ២ ឞូ​ក្វាល់​ពោល ​វាច់​តា​រី ជេសរី​តើតូលុស ​នតើម​នតោន​ពាង់​កើត​នអា៖ “គ៝ប់​ទាន់​កោស​មឞាស​លាស​អ្វែស​មា​កោរាញ​ក្វ៝ង់​ផេលិច ។ យ៝រ​មា​នាវ​មឹន​អ្វែស​មៃ​ទឹង​ផូង​ហេន​គែស​នាវ​ដាប់​មពាន់ ទឹង​ឞ្រី​ទាក​ហេន​គែស​នាវ​រាគ៝ល់​ជេង​អ្វែស​លែៈ​ជ៝ៈ​ហើយ។ ៣ កើត​នទ្រី​ហេន​កាស​គឹត​លាស​អ្វែស​មា​កោរាញ​ទុត​ហោ​ងាន់​តឹម​អាប់​តឹ លែៈ​នាវ​មៃ​អ៝ន់​មា​ហេន​តឹម​អាប់​នតុក។ ៤ គ៝ប់​មោ​អុច​អោស​រាខ្វាក​កោរាញ​ជ៝ៈ​ជ៝ង​អីរ​ដ៝ង់ គ៝ប់​ទាន់​កោរាញ​គែស​នាវ​យោៈ​អុច​អ្យាត់​នាវ​ហេន​ឞារ​ពែ​ត៝ង​ទើម‌ ៥ យ៝រ​លាស​ហេន​ឆៃ​ឞូនុយ្ស​អ្យា​ជាន​អ្យើស ពាង់​ជាន​អ៝ន់​នាវ​អុស​អាស​មា​ផូង​អីឆ្រាអែល ​លាម​នែស​នតូ​អ្យា ពាង់​អី​នៃ​ជេង​កោរាញ​អី​ឞូ​ក្វាល់​ផូង​នាឆារែត *។* ៦ ជេសរី​នអ៝ប់​មា​ពាង់​ជាន​បឹ​មា​ញីស​ជាន​ឞ្រាស​មា​កោរាញ​ឞ្រាស​ជឹត កើត​នទ្រី​ទឹង​ហេន​ញុប​ពាង់​[ហេន​អុច​ផាត​ទោយ្ស​ពាង់​តឹង​មា​នាវ​វៃ​ហេន‌* ៧ យើន​មា​គែស​លូឆៀ †​ជេង​កោរាញ​តាហែន​ក្វ៝ង់ ពាង់​រាយ្ស​មឞាង​ឞូ នទ្រែល​មា​មផ៝ក់​ឞូនុយ្ស​អ្យា​ឞើស​តី​ហេន‌ ៨ ជេសរី​ដាៈ​ផូង​នតោន​ពាង់​ហាន់​ម៝ប់​មៃ​តា​អ្យា។] ត៝ត់​មៃ​នើម​អោប​នាវ​ឞើស​ពាង់ មៃ​គឹត​រ៝​ទឹង​លែៈ​នាវ​អី​ហេន​នតោន​ពាង់”។ ៩ មពោល​កោរាញ​ឞ្រី​យូដា ​អ្យាត់​នាវ​នតោន​នៃ ជេសរី​មឞើស​មា​កោរាញ​ក្វ៝ង់​ទឹង​លែៈ​នាវ​អី​នៃ​ជេង​ទី​ងាន់។

ពោល ​អើស​នាវ​ឞូ​នតោន​ពាង់

១០ ជេសរី​កោរាញ​ក្វ៝ង់​នៃ​ញច៝ង់​តី​ដាៈ​ពោល ​ងើយ។ ពោល ​ងើយ៖ “អើ​កោរាញ​ក្វ៝ង់ លែៈ​គ៝ប់​គឹត​ជេស​មៃ​កោរាញ​ផាត​ទោយ្ស​តា​អ្យា​លែៈ​ជ៝ៈ​នាម់ កើត​នទ្រី​នាវ​គ៝ប់​អើស​អ្យា គ៝ប់​មោ​គែស​អោស​នាវ​រាវៃ។ ១១ យើន​មា​លាស​មៃ​អោប​ឞូ មៃ​គឹត​រ៝ ញចោ​មា ១២ នារ​ឞើស​កើយ​នើស​ទើម​គ៝ប់​ហាន់​យើក​មឞាស​កោរាញ​ឞ្រាស​តា​ជ៝ង់​គូង​ញីស​ជាន​ឞ្រាស​តា​យេរូឆាលឹម ។* ១២ ឞូ​មោ​ព្រ៝ត​អោស​ឆៃ​គ៝ប់​គុ​តឹម​រាលាច់​ដាស​ឞូ មោ​លាស​ជាៈ​ឞូ​ជាន​នាវ​អុស​អាស ឞ៝ល​លាស​តា​ញីស​ជាន​ឞ្រាស តា​ញីស​រាបុន មោ​លាស​លាម​នតុក​តា​ប៝ន​នៃ។ ១៣ អាបៃ​អ្យា​មពោល​អី​នៃ​នតោន​គ៝ប់​ជាន​អ្យើស យើន​មា​ជ៝យ​នទើ​ញហើ​នទើ​គ៝ប់​ជាន​អ្យើស​មោ​អោស​ឆៃ។ ១៤ យើន​មា​គ៝ប់​អុច​ងក៝ច​ឆ៝ង់​អ៝ន់​មា​កោរាញ គ៝ប់​យើក​មឞាស​មា​កោរាញ​ឞ្រាស​អី​ផូង​អូ​ចែ​ហេន​យើក​មឞាស​ដ៝ង់។ គ៝ប់​យើក​មឞាស​ពាង់​តឹង​នាវ​កោរាញ​យេឆូ ​នតី​ជេង​ទី​ងាន់ តីស​មា​កោរាញ​ឞ្រី​យូដា ​លាស​នាវ​នតី​អី​នៃ​ងក្លាៈ យើន​មា​គ៝ប់​អ្យាត់​លែៈ​នាវ​មោឆេ ​ញចីស នទ្រែល​មា​គែស​ញចីស​តា​ឆ៝ម់បុត​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស។* ១៥ គ៝ប់​គែស​នាវ​រានើម​ន៝ប់​រាក៝ក់​អ្យា​តា​កោរាញ​ឞ្រាស តឹម​ឞាន​មា​មពោល​អី​នៃ​ដ៝ង់៖ ឞូនុយ្ស​ឆ៝ង់ ឞូនុយ្ស​ក្វែ​ទ៝ក់​រេស​ទាទេ។* ១៦ កើត​នទ្រី​ទឹង​គ៝ប់​ញឆ្រោយ្ស​បាបើ គៃ​មា​ជាន​ឆ៝ង់​មោ​គែស​អោស​នាវ​ដីត​ព្រេង​តា​នាប់​មាត់​កោរាញ​ឞ្រាស នទ្រែល​មា​តា​នាប់​មាត់​ទឹង​លែៈ​ឞូនុយ្ស។* ១៧ គ៝ប់​ទូ​ឞើស​ប៝ន​យេរូឆាលឹម ​លែៈ​ជ៝ៈ​នាម់ ជេសរី​គ៝ប់​ព្លឹ​ឆឹត​ញអោត​ព្រាក់​គៃ​មា​កើល​ផូង​អ៝​អាច​តា​ផូង​ប៝ន​លាន​គ៝ប់​នើម នទ្រែល​មា​ជាន​ឞ្រាស​មា​កោរាញ​ឞ្រាស​ដ៝ង់។* ១៨ ទោល​គ៝ប់​ជាន​ឞ្រាស​នៃ ឞូ​ឆៃ​គ៝ប់​គុ​តា​ជ៝ង់​គូង​ញីស​ជាន​ឞ្រាស​លែៈ​ជេស​ជាន​នាវ​រាវ​ឆាក់​គៃ​មា​ក្ល៝ស​តឹង​នាវ​វៃ។ មោ​គែស​អោស​តឹម​រាបុន​ឞូនុយ្ស​អ៝ក់ មោ​លាស​គែស​នាវ​អុស​អាស។* ១៩ យើន​មា​ផូង​អី​ឆៃ​គ៝ប់​តា​ជ៝ង់​គូង​ញីស​ជាន​ឞ្រាស​នៃ គែស​ផូង​អីឆ្រាអែល ​អាបាៈ​តាៈ​ឞើស​ឞ្រី​អាឆី  ទី​លាស​ផូង​អី​នៃ​ហាន់​នតោន​គ៝ប់​មឞើស​មា​មៃ​កោរាញ លាស​ខាន់​ពាង់​គែស​នាវ​ដាស​គ៝ប់។ ២០ មោ​លាស​អ៝ន់​ផូង​អ្យា​ងក៝ច លាស​ខាន់​ពាង់​ឆៃ​នាវ​គ៝ប់​ជាន​តីស​មោ​លាស​មោ នោក​គ៝ប់​លែៈ​គុ​តា​នាប់​មពោល​កោរាញ​ជាន​ការ​ផូង​ឞ្រី​យូដា ​នើស‌ ២១ លាស​មា​គែស​នាវ​ខាន់​ពាង់​លាស​គ៝ប់។ នោក​នៃ​គ៝ប់​គែស​ងើយ​ទាង់​មា​ខាន់​ពាង់​កើត​នអា៖ «ខាន់​មៃ​ឆ៝ៈ​គ៝ប់​ផាត​ទោយ្ស​នារ​អ្យា យ៝រ​មា​នាវ​គ៝ប់​អ្យាត់​ឞូនុយ្ស​ខឹត​ហោម​ទ៝ក់​រេស​ដ៝ង់»”។*

២២ ផេលិច ​លែៈ​គឹត​នហេល​ជេស​មា​នាវ​ញឆីង​មា​ឞ្រាស​យេឆូ ។ ជេសរី​ពាង់​អ៝ន់​ឞូ​ឆឹត លាស​មា​ខាន់​ពាង់៖ “ក៝ប់​ត៝ត់​កោរាញ​តាហែន​ក្វ៝ង់​លូឆៀ ​តា​អ្យា ទឹង​គ៝ប់​ផាត​ទោយ្ស​នាវ​ខាន់​មៃ​អ្យា”។ ២៣ ជេសរី​ពាង់​ដាៈ​ទូ​ហ្វេ​កោរាញ​តាហែន​ក្រុង​ពោល ​ជឹត យើន​មា​ពាង់​អ៝ន់​នាវ​ទើស​មា​ពោល  នទ្រែល​មា​មោ​អោស​ឞ្វៃ​ឞូនុយ្ស​អី​ហាន់​កើល​ពាង់។

ពោល ​ម៝ប់​ផេលិច  នទ្រែល​មា​អូរ​ពាង់

២៤ គែស​ឆឹន ជឹត​នារ​ឞើស​កើយ​នៃ​នើស កោរាញ​ក្វ៝ង់​ផេលិច ​ហាន់​នទ្រែល​អូរ​ពាង់​រាញា​ត្រូឆីល  ឞូ​អូរ​នៃ​ជេង​ផូង​អីឆ្រាអែល ។ ពាង់​ដាៈ​ឞូ​ក្វាល់​ពោល  ជេសរី​អ្យាត់​នាវ​ពោល ​ងើយ​នាវ​ញឆីង​មា​ឞ្រាស​យេឆូ​ក្រីស ។ ២៥ ទោល​ពោល ​ងើយ​មា​នាវ​គុ​ឆ៝ង់ មា​នាវ​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស នទ្រែល​មា​នាវ​ផាត​ទោយ្ស​កោរាញ​ឞ្រាស​តា​នារ​ងគ្លែៈ​ទុត​តៃ ផេលិច ​គែស​នាវ​ក្លាច ជេសរី​ពាង់​លាស​មា​ពោល ៖ “អាបៃ​អ្យា​មៃ​ឆឹត​ប៝ត់​ទោស ក៝ប់​ម៝ស​នារ​គ៝ប់​រូ គ៝ប់​ក្វាល់​តៃ​មៃ”។* ២៦ ផេលិច ​រានើម​លាស​ពោល ​ឞ្ល៝ល់​ព្រាក់​អ៝ន់​ពាង់ កើត​នទ្រី​ទឹង​ពាង់​ដាៈ​ឞូ​ក្វាល់​ពោល ​ហាន់​តឹម​ម៝ប់​ងក៝ច​ឞ្រី​មា​ពាង់​អ៝ក់​តឹ។ ២៧ ត៝ត់​ឞារ​នាម់​ឞើស​កើយ​នៃ គែស​ទូ​ហ្វេ​ឞូ​ក្លោ​រាញា​ព៝រកេស-​ផេសតុស ‡​ជាន​កោរាញ​ក្វ៝ង់​នត្រ៝ៈ​ផេលិច ។ យ៝រ​លាស​ផេលិច ​អុច​អ៝ន់​មពោល​កោរាញ​ឞ្រី​យូដា ​រាម់​មអាក​មា​ពាង់ កើត​នទ្រី​ទឹង​ពាង់​មោ​មអើក​ពោល ។

២៥

ពោល ​អុច​អ៝ន់​កោរាញ​កាដាច់​ផាត​ទោយ្ស​ពាង់

១ ផេសតុស ​ត៝ត់​តា​ប៝ន​ឆេឆារា ​គែស​ពែ​នារ ជេសរី​ពាង់​លោស​ឞើស​ប៝ន​នៃ​ហាន់​អា​ប៝ន​យេរូឆាលឹម ។ ២ តា​នៃ​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ឞ្រី​យូដា ​ហាន់​ម៝ប់​ផេសតុស ​គៃ​មា​នតោន​ពោល ។ ផូង​នៃ​ឞ៝ញ​ផេសតុស ‌* ៣ ទាន់​ពាង់​អ៝ន់​ឞូ​ញជុន​ពោល ​តា​ប៝ន​យេរូឆាលឹម  គៃ​មា​អ៝ន់​ពាង់​ញហើ​នូយ្ស​នហ៝ម់​អ្វែស​ពាង់​មា​កោរាញ​ឞ្រី​យូដា ។ យើន​មា​ខាន់​ពាង់​លែៈ​តឹម​ទី​ទូ​នតោរ​នាវ​ក៝ប់​ងខឹត​ពោល ​រ៝ៈ​ត្រ៝ង។ ៤ ផេសតុស ​អើស​មា​ផូង​នៃ៖ “ពោល ​លែៈ​ឞូ​ក្រុង​ពាង់​តា​ប៝ន​ឆេឆារា  ជេសរី​គ៝ប់​ព្លឹ​ឆឹត​គើញ​តា​ប៝ន​នៃ​ដ៝ង់។ ៥ លាស​នទ្រី​អ៝ន់​ខាន់​មៃ​ដាៈ​កោរាញ​អាបាៈ​ហាន់​នទ្រែល​គ៝ប់​អា​រី ជេសរី​លាស​គែស​តីស​តា​ពាង់ នតោន​ពាង់​ទោ”។ ៦ ផេសតុស ​គុ​តា​ប៝ន​យេរូឆាលឹម ​គែស​ឆឹន ជឹត​នារ ជេសរី​ពាង់​ព្លឹ​ឆឹត​តា​ប៝ន​ឆេឆារា ។ ត៝ត់​អោយ​តៃ​ពាង់​គុ​តា​រានើល​ផាត​ទោយ្ស ដាៈ​ឞូ​លែវ​ពោល ​តា​រី។ ៧ ត៝ត់​ពាង់​តា​រី មពោល​កោរាញ​ឞ្រី​យូដា ​អី​តាៈ​ឞើស​ប៝ន​យេរូឆាលឹម ​គុ​ញជោម​ជុម​ពាង់ ជេសរី​នតោន​អោឞាល់​ទោយ្ស​ជ្រូៗ​អ៝ក់​ងាន់ តីស​មា​មោ​អោស​ឆៃ​មឞើស​នហេល​នាវ​តីស​អី​នៃ។ ៨ ពោល ​អើស៖ “គ៝ប់​មោ​អោស​ព្រ៝ត​ជាន​តីស​ដាស​នាវ​វៃ​ផូង​អីឆ្រាអែល  ដាស​ញីស​ជាន​ឞ្រាស​មា​កោរាញ​ឞ្រាស មោ​លាស​ដាស​កោរាញ​កាដាច់​ប៝ន​រោម ”។* ៩ យ៝រ​មា​ផេសតុស ​ពាង់​អុច​ញហើ​នូយ្ស​នហ៝ម់​អ្វែស​មា​មពោល​កោរាញ​ឞ្រី​យូដា  ពាង់​លាស​មា​ពោល ​កើត​នអា៖ “មៃ​អុច​ដ៝ង់​ហាន់​តា​ប៝ន​យេរូឆាលឹម ​រី​នទ្រែល​គ៝ប់ គៃ​មា​គ៝ប់​ផាត​ទោយ្ស​នាវ​អ្យា?”* ១០ ពោល ​អើស៖ “តា​អ្យា​ជេង​នតុក​ផាត​ទោយ្ស​កោរាញ​កាដាច់​ប៝ន​រោម  ទី​មា​ផាត​ទោយ្ស​គ៝ប់​តា​អ្យា។ គ៝ប់​មោ​អោស​ព្រ៝ត​ជាន​តីស​ដាស​មា​ផូង​អីឆ្រាអែល  កើត​មៃ​លែៈ​គឹត​នហេល​ជេស​នាវ​អ្យា។ ១១ លាស​គ៝ប់​ម៝ប់​ជាន​ក្វែ​មោ​លាស​ជាន​តីស គែស​ទោយ្ស​ជ្រូ​ត៝ត់​មា​ខឹត​ឆាក់ គ៝ប់​មោ​អោស​រាលាច់​ខឹត យើន​មា​លាស​នាវ​ខាន់​ពាង់​នតោន​គ៝ប់​នៃ​មោ​ងាន់ លាស​នទ្រី​មោ​អោស​ទី​ញជុន​គ៝ប់​អ៝ន់​មា​ខាន់​ពាង់។ គ៝ប់​អុច​ហាវ​នាវ​អ្យា​ត៝ត់​អា​កោរាញ​កាដាច់​តា​ប៝ន​រោម ​រី”។* ១២ ជេសរី​ផេសតុស ​តឹម​ញច្រាៈ​ដាស​មា​ផូង​កោរាញ​កើល​ពាង់​តា​នៃ ពាង់​លាស​មា​ពោល ៖ “មៃ​ទាន់​ហាវ​នាវ​មៃ​អា​កោរាញ​កាដាច់​រី លាស​នទ្រី​មៃ​ហាន់​អា​ពាង់​ទោ”។

ផេសតុស ​ងក៝ច​ទោយ្ស​ពោល ​អ៝ន់​មា​កាដាច់​អាគ្រឹពា ​គឹត

១៣ ត៝ត់​ឆឹន ជឹត​នារ​ឞើស​កើយ​នៃ ត៝ត់​ឞ្រោៈ​កាដាច់​អាគ្រឹពា * នទ្រែល​មា​អ៝ស​ឞូ​អូរ​ពាង់​រាញា​បេរេនីស  ខាន់​ពាង់​ហាន់​តា​ប៝ន​ឆេឆារា  គៃ​មា​ហាន់​ខ៝ល់​អោប​អ្វែស​លាង់​ផេសតុស ។ ១៤ កាដាច់​គុ​តា​ប៝ន​នៃ​ជ៝ៈ​នារ ជេសរី​ផេសតុស ​ងក៝ច​នាវ​ពោល ​អ៝ន់​មា​កាដាច់​នៃ​គឹត ពាង់​លាស៖ “គែស​ទូ​ហ្វេ​ឞូនុយ្ស​ទោយ្ស​តា​ត្រោម​នទ្រូង​អី​ផេលិច ​អេ​ហ៝ៈ​ផាត​ទោយ្ស​ហោម​រ៝ង​តា​នៃ។* ១៥ ទោល​គ៝ប់​ហាន់​តា​ប៝ន​យេរូឆាលឹម  គែស​មពោល​កោរាញ​ជាន​ឞ្រាស នទ្រែល​មា​មពោល​កោរាញ​ឞ្រី​យូដា ​នតោន​ពាង់ ទាន់​អ៝ន់​គ៝ប់​តេៈ​ទោយ្ស​ពាង់។* ១៦ គ៝ប់​លាស​មា​ខាន់​ពាង់ តា​ផូង​រោម ​មោ​វៃ​គែស​អោស​ញជុន​ទូ​ហ្វេ​អ៝ន់​ឞូ​តេៈ​ទោយ្ស លាស​នើម​អី​តើម​ទោយ្ស​អេ​ហ៝ៈ​គុ​តឹម​ម៝ប់​ងើយ​ឞើស​ត៝​ឞើស​អ្យា​ដាស​មា​នើម​អី​តើម​នតោន​ល៝រ។ ១៧ ត៝ត់​ផូង​អី​នៃ​តា​អ្យា​នើស កាស​នារ​អោយ​តៃ​គ៝ប់​គុ​តា​នតុក​ផាត​ទោយ្ស នទ្រែល​មា​ដាៈ​ឞូ​លែវ​ពោល ​រ៝ មោ​អោស​ក៝ប់​ជ៝ៈ។ ១៨ ផូង​អី​តើម​នតោន​ពាង់​គុ​តា​នតុក​ផាត​ទោយ្ស​រី​ទាទេ​ដ៝ង់ យើន​មា​មោ​អោស​ឆៃ​នតោន​ទូ​នតីល​នទើ​តីស​ក្វ៝ង់​កើត​នាវ​គ៝ប់​មឹន​ល៝រ។* ១៩ ខាន់​ពាង់​មាន​មា​តឹម​រាលាច់​តា​នាវ​វៃ​ផូង​ខាន់​ពាង់​នើម នទ្រែល​មា​នាវ​ទូ​ហ្វេ​ឞូនុយ្ស​រាញា​យេឆូ ​លែៈ​ខឹត យើន​មា​ពោល ​លាស​ហោម​រេស​ទូ​រី​ទើម។ ២០ យ៝រ​លាស​គ៝ប់​មោ​វៃ​ផាត​ទោយ្ស​នាវ​តឹម​រាលាច់​កើត​អី​នៃ នទ្រី​ទឹង​គ៝ប់​អោប​ពោល ​លាស​ពាង់​អុច​ហាន់​តា​ប៝ន​យេរូឆាលឹម  គៃ​មា​ផាត​ទោយ្ស​តា​នៃ†។ ២១ យើន​មា​ពាង់​អុច​ហាវ​នាវ​អ្យា​ត៝ត់​មា​កោរាញ​កាដាច់​ផាត​ទោយ្ស នទ្រី​ទឹង​គ៝ប់​ដាៈ​ឞូ​ក្រុង​ពាង់​តា​ត្រោម​នទ្រូង​ជឹត ក៝ប់​ត៝ត់​នារ​គ៝ប់​ញជុន​ពាង់​អ៝ន់​មា​កោរាញ​កាដាច់”។* ២២ កាដាច់​អាគ្រឹពា ​លាស​មា​ផេសតុស ៖ “គ៝ប់​អុច​អ្យាត់​នាវ​ឞូនុយ្ស​នៃ​ងើយ​ដ៝ង់”។ ផេសតុស ​អើស៖ “នារ​អោយ​តៃ​កាដាច់​តាង់​នាវ​ពាង់​ងើយ”។

ពោល ​គុ​ឞើស​នាប់​មាត់​កាដាច់​អាគ្រឹពា 

២៣ ត៝ត់​នារ​អោយ​តៃ​រី កាដាច់​អាគ្រឹពា  នទ្រែល​មា​បេរេនីស  ហាន់​តា​នតុក​ជ្រោ​រាបុន​ក្វ៝ង់​រឺម​ខឺម​ងាន់។ តា​នៃ​គែស​ផូង​កោរាញ​តាហែន​ក្វ៝ង់ នទ្រែល​មា​ផូង​កោរាញ​តា​ប៝ន​នៃ​ហាន់​នទ្រែល​ពាង់។ ជេសរី​ផេសតុស ​ដាៈ​ឞូ​លែវ​ពោល ​ហាន់​តា​រី។ ២៤ ផេសតុស ​លាស៖ “គ៝ប់​ទាន់​ងក៝ច​អ៝ន់​មា​កាដាច់ នទ្រែល​មា​ទឹង​លែៈ​ឞូនុយ្ស​អី​វាច់​គុ​នទ្រែល​គ៝ប់​តា​អ្យា ឞូនុយ្ស​អ្យា​ទឹង​លែៈ​ផូង​អីឆ្រាអែល ​តា​ប៝ន​យេរូឆាលឹម  នទ្រែល​មា​តា​ប៝ន​អ្យា ខាន់​ពាង់​ហាន់​នតោន​ពាង់​តា​គ៝ប់ នអ៝ប់​មា​នតែរ​ដាៈ​ងខឹត​លើយ​ពាង់។ ២៥ ល៝ង់​គ៝ប់​អ្យា​មោ​អោស​ឆៃ​គែស​នាវ​តីស​តា​ពាង់​ត៝ត់​មា​ខឹត​ឆាក់ យើន​មា​ឆាក់​ពាង់​នើម​អុច​ទាន់​នាវ​អ្យា​ហាវ​ត៝ត់​តា​កោរាញ​កាដាច់​ឞ៝ន់​តា​ប៝ន​រោម ។ នទ្រី​ទឹង​គ៝ប់​មឹន​ញជុន​ពាង់​អ៝ន់​ហាន់​ម៝ប់​កោរាញ​កាដាច់​តា​រី។* ២៦ គ៝ប់​អេ​ហ៝ៈ​អោស​គែស​នាវ​នហេល​នានេៈ​មា​ញចីស​នាវ​ពាង់​មា​អ៝ន់​កោរាញ​កាដាច់​អី​នៃ​គឹត កើត​នទ្រី​ទឹង​គ៝ប់​ដាៈ​ឞូ​ក្វាល់​ពាង់​ហាន់​ម៝ប់​ខាន់​អៃ​មៃ​តា​អ្យា យើន​មា​នាវ​ខ្លៃ​អី​ហោ​នើស​ជេង​អុច​ម៝ប់​មា​កាដាច់​នើម​អ្យា។ លាស​លោច​ជេស​អោប​ពាង់ រី​មើ​គ៝ប់​គែស​នាវ​អាបាៈ​មា​ឞ្លាវ​ញចីស​តា​ឆ៝ម់បុត។ ២៧ យ៝រ​លាស​តឹង​មា​នាវ​មឹន​គ៝ប់ លាស​ញជុន​ឞូនុយ្ស​ទោយ្ស អ៝ន់​គែស​ញចីស​ងក៝ច​នហេល​នានេៈ​នាវ​នតោន​តា​ឆ៝ម់បុត​រី​ដ៝ង់”។

២៦

ពោល ​អើស​នាវ​ឞូ​នតោន​ពាង់​តា​នាប់​មាត់​កាដាច់​អាគ្រឹពា 

១ កាដាច់​អាគ្រឹពា ​លាស​មា​ពោល ៖ “ទោល​អ្យា​គ៝ប់​អ៝ន់​មៃ​ទើយ​ងើយ​មោ​ច្រាវ​អោស”។ ជេសរី​ពោល ​នតា​តី*​លាស៖ ២ “អើ​កាដាច់ នារ​អ្យា​គ៝ប់​រាម់​មអាក​ហោ​ងាន់ យ៝រ​មា​គ៝ប់​ទើយ​ព្លើង​អើស​ទឹង​លែៈ​នាវ​មពោល​កោរាញ​ឞ្រី​យូដា ​ទែ​នតោន​គ៝ប់​អ្យា​តា​នាប់​មាត់​មៃ​កាដាច់‌ ៣ យ៝រ​លាស​លែៈ​នាវ​វៃ​ផូង​ហេន​លែៈ​កាដាច់​គឹត​នហេល​ជេស នទ្រែល​មា​នាវ​វៃ​ខាន់​ពាង់​វៃ​ហោម​តឹម​រាលាច់។ នទ្រី​គ៝ប់​ទាន់​កាដាច់​អ៝ត់​នូយ្ស​មា​អ្យាត់​នាវ​អី​គ៝ប់​ងើយ​អ្យា។ ៤ ទឹង​លែៈ​ផូង​អីឆ្រាអែល ​លែៈ​គឹត​ទាទេ​ជេស​នាវ​គុ​រេស​គ៝ប់​នតើម​ឞើស​ជេៈ។ ខាន់​ពាង់​លែៈ​គឹត​ជេស​ឞើស​នតើម​នើស​គ៝ប់​គុ​រេស​តា​នតុក​គ៝ប់​នើម នទ្រែល​មា​តា​ប៝ន​យេរូឆាលឹម ។ ៥ លាស​ខាន់​ពាង់​អុច​ងក៝ច ខាន់​ពាង់​លែៈ​គឹត​ជ៝ៈ​ងាន់​ជេស​គ៝ប់​ជេង​មពោល​មពែស​មា​ផូង​ផារីឆី ។ តា​ផូង​អីឆ្រាអែល ​ហេន​អ្យា ហេន​ជេង​ផូង​អី​ញអោត​នាវ​វៃ​ផូង​អីឆ្រាអែល ​ទាង់​រាលាវ​ឞូ​ងាន់។* ៦ យើន​មា​អាបៃ​អ្យា នាវ​អី​ឞូ​ញុប​ផាត​ទោយ្ស​គ៝ប់​អ្យា យ៝រ​មា​នាវ​រានើម​មា​នាវ​កោរាញ​ឞ្រាស​លែៈ​ត៝ន​ជេស​មា​ផូង​អូ​ចែ​ហេន​កាល់​អែ​នើស។* ៧ ទឹង​លែៈ​តា​រាន៝យ​ទែស​ហេន ១២ មពោល ហេន​រានើម​នាវ​កោរាញ​ឞ្រាស​ត៝ន​អ្យា​មរា​ត៝ត់​ងាន់ នទ្រី​ទឹង​ហេន​ញឆ្រោយ្ស​ញអោត​នាវ​យើក​មឞាស​កោរាញ​ឞ្រាស​ទឹង​មាង់​ទឹង​នារ។ អើ​កាដាច់​អាគ្រឹពា  យ៝រ​មា​នាវ​រានើម​អី​នៃ​ទឹង​ផូង​អីឆ្រាអែល ​នតោន​គ៝ប់​អ្យា។ ៨ មើម​ទឹង​ខាន់​អៃ​មៃ​នទ្រ៝ត់​ហីស​រាហ៝ល់​មោ​អុច​អ្យាត់​នាវ​កោរាញ​ឞ្រាស​ជាន​អ៝ន់​ទ៝ក់​រេស​ឞូនុយ្ស​ខឹត? ៩ ឆាក់​គ៝ប់​នើម​អ្យា ឞើស​នតើម​នើស​គ៝ប់​មឹន​ទី​អ៝ន់​តឹម​រាទ៝ង់​អ៝ក់​ដាស​មា​ឞូនុយ្ស​អី​ញឆីង​មា​កោរាញ​យេឆូ ​អី​តាៈ​ឞើស​ប៝ន​នាឆារែត ។* ១០ គ៝ប់​លែៈ​ជេស​ជាន​ងាន់​នាវ​អី​នៃ​តា​ប៝ន​យេរូឆាលឹម  ជេសរី​គ៝ប់​ទើន​នាវ​តាៈ​ឞើស​មពោល​កោរាញ​ជាន​ឞ្រាស គៃ​មា​ញុប​ផូង​ក្ល៝ស​អ្វែស​អី​នៃ​អ៝ក់​ងាន់​តេៈ​តា​ត្រោម​នទ្រូង។ ទោល​ឞូ​អុច​ងខឹត​ផូង​ខាន់​ពាង់​អី​នៃ នអ៝ប់​មា​គ៝ប់​លែៈ​តឹម​ទី​ទូ​នតោរ​នាវ​នទ្រែល​ផូង​អី​នៃ​ដ៝ង់។ ១១ គ៝ប់​ហាន់​បាបើ​អាប់​រ៝ៈ​ញីស​រាបុន​ផូង​អីឆ្រាអែល  គៃ​មា​តេៈ​ទោយ្ស​ផូង​អី​នៃ ញច៝ប់​ខាន់​ពាង់​ដាៈ​មអារ់​លើយ​នាវ​ញឆីង​អី​នៃ។ គ៝ប់​ជី​នូយ្ស​មា​ខាន់​ពាង់​ទុត​ហោ​ងាន់ នទ្រី​ទឹង​គ៝ប់​ហាន់​ជាន​ជេរ​ខាន់​ពាង់​នហ៝​ត៝ត់​តា​ប៝ន​តា​ងគ៝រ​ឞ្រី​អេង”។

១២ “ទោល​នៃ​គ៝ប់​គែស​នាវ​ទើយ​ដាៈ​នាវ​តាៈ​ឞើស​មពោល​កោរាញ​ជាន​ឞ្រាស។ ជេសរី​គ៝ប់​ហាន់​តា​ប៝ន​ដាមាស ។* ១៣ អើ​កាដាច់ ទោល​គ៝ប់​ហាន់​រ៝ៈ​ត្រ៝ង​នៃ នោក​នៃ​ក្លាប់​លាស​នារ​ងក្លាង​ឞោក គែស​នទើ​អាង​ច្រាត​ងាន់​តាៈ​ឞើស​កាលើ​ត្រោក​តី​អាង​តា​គ៝ប់​រី​រាលាវ​មា​អាង​នារ នទ្រែល​មា​អាង​តា​ផូង​ខាន់​ពាង់​អី​ហាន់​នទ្រែល​គ៝ប់​រី។ ១៤ ទោល​នៃ​ទឹង​លែៈ​ផូង​ហេន​ចោត​តា​នែស​រី​ទាទេ ជេសរី​គ៝ប់​តាង់​នតែស​ងើយ​លាស​មា​គ៝ប់​តា​នាវ​ងើយ​ហេឞ្រើ ៖ «ហើយ​ឆោល  ហើយ​ឆោល  ម៝ស​នាវ​មៃ​ជាន​ជេរ​មា​គ៝ប់​មេស? មៃ​ជាន​មា​គ៝ប់​កើត​នៃ​គែស​នាវ​ជេរ​មា​មៃ​ងាន់ តឹម​ឞាន​មា​នទ្រោក​តឹម​ត៝ម់†​មា​ល៝យ្ស​មព្លោញ កើត​នៃ​មោ​ទី​វាៈ»។ ១៥ ជេសរី​គ៝ប់​អោប​ពាង់៖ «អើ​កោរាញ ឞូ​ម៝ស​មៃ​រី?» ពាង់​អើស​ឞើស​តី៖ «គ៝ប់​អ្យា​យេឆូ  អី​មៃ​ជាន​ជេរ​នៃ​នើស​ហែស។ ១៦ យើន​មា​អាបៃ​អ្យា​អ៝ន់​មៃ​ទ៝ក់​ហ៝ម់ គ៝ប់​តឹម​មពើល​មា​មៃ​អ្យា​យ៝រ​លាស​គ៝ប់​អុច​ឆ៝ៈ​មៃ​ជាន​ការ​មា​គ៝ប់ ជេសរី​អ៝ន់​មៃ​ងក៝ច​នាវ​ខ្លៃ​អី​គ៝ប់​អ៝ន់​មៃ​ឆៃ​អ្យា នទ្រែល​មា​នាវ​អេងៗ​គ៝ប់​មរា​តឹម​មពើល​អ៝ន់​មា​មៃ​តា​នារ​ជឹត​នាប់​តៃ​ដ៝ង់។ ១៧ ជេសរី​គ៝ប់​មរា​រាក្លាយ្ស​នាវ​រេស​មៃ​ឞើស​តី​ផូង​អីឆ្រាអែល  នទ្រែល​មា​ឞើស​តី​ផូង​អី​មោ​ទី​ផូង​អីឆ្រាអែល ​នោក​ខាន់​ពាង់​ជាន​ជេរ​មា​មៃ។ គ៝ប់​អ៝ន់​មៃ​ហាន់​តា​ផូង​អី​មោ​ទី​ផូង​អីឆ្រាអែល ‌ ១៨ គៃ​មា​នតី​ខាន់​ពាង់​អ៝ន់​ពើក​នូយ្ស​នហ៝ម់​មា​នាវ​កោរាញ​ឞ្រាស អ៝ន់​ខាន់​ពាង់​ទូ​លោស​តាៈ​ឞើស​នតុក​ង៝ ជេសរី​ហាន់​តា​នាវ​អាង ទូ​លោស​តាៈ​ឞើស​នាវ​ទើយ​ឆាតាង់ ​អី​កោរាញ​មពោល​ឞ្រាស​អ្យើស ជេសរី​ព្លឹ​ឆឹត​មា​កោរាញ​ឞ្រាស‡ រី​មើ​កោរាញ​ឞ្រាស​យោៈ​ខាន់​ពាង់​មោ​ហោម​កើប​នាវ​តីស​ខាន់​ពាង់ ជេសរី​កោរាញ​ឞ្រាស​អ៝ន់​ខាន់​ពាង់​គុ​នទ្រែល​ផូង​អី​កោរាញ​ឞ្រាស​លែៈ​កើប​ក្ល៝ស​អ្វែស​ជេស យ៝រ​លាស​ញឆីង​មា​គ៝ប់»”។

១៩ “អើ​កាដាច់ កើត​នទ្រី​ទឹង​គ៝ប់​មោ​អោស​រាលាច់​ដាស​នាវ​អី​គ៝ប់​តឹម​ឆៃ​នៃ។* ២០ ជេសរី​គ៝ប់​មឞើស​ងក៝ច​អ៝ន់​ឞូ​រាគ៝ល់​នូយ្ស​នហ៝ម់​អ្យើស ព្លឹ​ឆឹត​មា​កោរាញ​ឞ្រាស ជេសរី​អ៝ន់​លែៈ​នទើ​អី​ខាន់​ពាង់​ជាន​នើស​លែៈ​គែស​តឹម​ទី​ដាស​នាវ​រាគ៝ល់​នូយ្ស​នហ៝ម់​អ្យើស​ងាន់។ ឞើស​នតើម​ឞោក​ទាក​គ៝ប់​ល៝រ​មឞើស​ងក៝ច​នទើ​អី​នៃ​តា​ប៝ន​ដាមាស  ជេសរី​តា​ប៝ន​យេរូឆាលឹម  នទ្រែល​មា​ទឹង​លែៈ​ឞ្រី​យូដា  នហ៝​ត៝ត់​មា​ផូង​អី​មោ​ទី​ផូង​អីឆ្រាអែល ​ដ៝ង់។ ២១ យ៝រ​មា​នាវ​អី​នៃ​ទឹង​ផូង​អីឆ្រាអែល ​អាបាៈ​ញុប​គ៝ប់​តា​ជ៝ង់​គូង​ញីស​ជាន​ឞ្រាស ជេសរី​អុច​ងខឹត​គ៝ប់​ជឹត។ ២២ យើន​មា​គែស​កោរាញ​ឞ្រាស​ម៝ត់​ញជ្រាង់​គ៝ប់​ត៝ត់​នារ​អ្យា នទ្រី​ទឹង​គ៝ប់​ហោម​រេស​ទ៝ក់​តា​អ្យា ទឹង​គ៝ប់​ទើយ​មឞើស​ងក៝ច​នាវ​ខ្លៃ​តា​នាប់​ផូង​ឞូ​ជេៈ​ឞូ​ក្វ៝ង់។ គ៝ប់​មោ​គែស​មឞើស​ងក៝ច​រាលាវ​ដាស​មា​នាវ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស នទ្រែល​មា​នាវ​មោឆេ ​អី​លែៈ​គែស​ញចីស​កាល់​អែ​នើស។* ២៣ ខាន់​ពាង់​ងើយ​លាស​ឞ្រាស​ក្រីស ​អី​នើម​រាក្លាយ្ស​អី​កោរាញ​ឞ្រាស​ទែ​ញជ្វាល់​រី​អ្យាត់​មា​គែស​នាវ​ជេរ​ជ៝ត់​ត៝ត់​ពាង់​ខឹត ជេសរី​ពាង់​ទ៝ក់​រេស​ល៝រ​ឞូ​មា​ទឹង​លែៈ​ឞូនុយ្ស។ កើត​នទ្រី​ពាង់​អ៝ន់​នាវ​អាង​តា​នូយ្ស​នហ៝ម់​ផូង​អីឆ្រាអែល  នទ្រែល​មា​ផូង​អី​មោ​ទី​ផូង​អីឆ្រាអែល  គែស​នាវ​ខ្លៃ​មឞើស​ងក៝ច​មា​នាវ​រាក្លាយ្ស”។

២៤ ទោល​ពោល ​ហោម​អែ​ងើយ​នៃ ផេសតុស ​នតែរ​ទុត​នតែស​លាស​ពាង់៖ “ហើយ​ពោល  លែៈ​ត្រើយ​មៃ​នៃ​មេៈ មៃ​នតី​លាន់​អ៝ក់​អីរ​ទឹង​ជេង​ត្រើយ!” ២៥ ពោល ​អើស​មា​ពាង់៖ “អើ​កោរាញ​ផេសតុស  គ៝ប់​មោ​គែស​ត្រើយ​អោស។ នាវ​គ៝ប់​ងើយ​ជេង​ងាន់ ជេង​ទី។ ២៦ កាដាច់​អាគ្រឹពា ​អ្យា​លែៈ​អើម​គឹត​នាវ​អ្យា កើត​នទ្រី​ទឹង​គ៝ប់​ឞាញ់​មឞើស​ងក៝ច​មា​ពាង់​មោ​គែស​នាវ​ក្លាច យ៝រ​មា​គ៝ប់​គឹត​កាដាច់​លែៈ​គឹត​ទាទេ​ជេស យ៝រ​លាស​លែៈ​នាវ​អ្យា​មោ​អោស​ជាន​មពោន​តា​នតុក​នទ៝ប់។* ២៧ អើ​កាដាច់ អាស​មៃ​អ្យាត់​ដ៝ង់​នាវ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស? គ៝ប់​លែៈ​គឹត​ងាន់​មៃ​អ្យាត់​ងាន់​រ៝”។ ២៨ កាដាច់​អាគ្រឹពា ​លាស​មា​ពោល ៖ “ហោម​អែ​ទូ​ប្ល៝ត់​ជឹត មៃ​ជាន​អ៝ន់​គ៝ប់​ឞើយ​ជេង​ឞូនុយ្ស​ញឆីង​ដ៝ង់”។ ២៩ ពោល ​អើស​មា​កាដាច់៖ “ឞ៝ល​លាស​ហោម​ទូ​ប្ល៝ត់ មោ​លាស​ហោម​ជ៝ៈ​ឞើស​នាប់ គ៝ប់​វើស​វើល​មា​កោរាញ​ឞ្រាស​មោ​អោស​ទើន​អ៝ន់​មា​កាដាច់​ទើម គ៝ប់​អុច​អ៝ន់​មា​ទឹង​លែៈ​ផូង​អី​គុ​អ្យាត់​គ៝ប់​តា​នារ​អ្យា អ៝ន់​តឹម​ឞាន​មា​គ៝ប់​ដ៝ង់ តីស​មា​នាវ​អី​ឞូ​ក៝ត់​មា​រាឆែ​រាវាក់​អ្យា​មោ​អោស​អ៝ន់​កើត”។

៣០ ជេសរី​កាដាច់​អាគ្រឹពា  កោរាញ​ក្វ៝ង់​ផេសតុស បេរេនីស  នទ្រែល​មា​ទឹង​លែៈ​ឞូនុយ្ស​អាបាៈ​អី​គុ​តា​នៃ លែវ​ឞាល់​ទ៝ក់​ទ្រឺម ៣១ ទូ​លោស​ឞើស​នតុក​នៃ តឹម​លាស​នទ្រាង់​ខាន់​ពាង់៖ “ឞូនុយ្ស​អ្យា​មោ​អោស​ឆៃ​គែស​នាវ​តីស​ត៝ត់​មា​ខឹត​ឆាក់ មោ​លាស​ត៝ត់​មា​ក៝ត់​មា​រាឆែ​រាវាក់”។* ៣២ កាដាច់​អាគ្រឹពា ​លាស​មា​ផេសតុស ៖ “លាស​ឞូនុយ្ស​អ្យា​អេ​ហ៝ៈ​លាន់​ទាន់​ហាវ​នាវ​អា​កោរាញ​កាដាច់ ទើយ​បើក​អ៝ន់​ពាង់​លោស”។*

២៧

ឞូ​ញជុន​ពោល ​តា​ប៝ន​រោម 

១ ត៝ត់​លែៈ​កោរាញ​ក្វ៝ង់​អ៝ន់​ហេន​ជុរ​ញច៝​ទូក​ហាន់​តា​ប៝ន​រោម ​ឞ្រី​អីតាលី  ឞូ​ញជុន​ពោល  នទ្រែល​មា​ឞូនុយ្ស​ទោយ្ស​អាបាៈ​អេង​អ៝ន់​មា​ទូ​ហ្វេ​កោរាញ​តាហែន​រាញា​ពាង់​យូលេស  ផូង​តាហែន​ពាង់​នៃ​ជេង​ផូង​តាហែន​កោរាញ​កាដាច់។ ២ ហេន​ញច៝​ទូ​មល៝ម់​ទូក​ក្វ៝ង់​អី​តាៈ​ឞើស​ប៝ន​អាដ្រាមីត  អី​លែៈ​នទ្រាប់​ហាន់​រ៝ៈ​មែង​កើស​តា​ប៝ន​អេងៗ​តា​ឞ្រី​អាឆី ។ គែស​អើរីសដារកុស ​ជេង​ឞូនុយ្ស​ឞើស​ប៝ន​តេឆាលោនិក ​ឞ្រី​មាឆេដោន  ហាន់​នទ្រែល​ហេន​តា​រី​ដ៝ង់។* ៣ ត៝ត់​នារ​អោយ​តៃ​ហេន​ញឆ្រុង​តា​ប៝ន​ឆីដោន យូលេស ​គែស​នូយ្ស​នហ៝ម់​អ្វែស​មា​ពោល ​ហោ​ងាន់ អ៝ន់​ពាង់​ហាន់​តា​ជៃ​មឹត​ជាង់​ពាង់​នើម​រី គៃ​មា​អ៝ន់​ឞូ​កើល​នទើ​មា​ពាង់។* ៤ ជេសរី​ហេន​លោស​ឞើស​ប៝ន​នៃ​ញច៝​រ៝ៈ​គោល​ទាក​កីព្រ៝ស ​ទែរ​រ៝ៈ​មែង​អី​ងាយ​ឞើស​ឆ្យាល យ៝រ​លាស​ញច៝​រាលឹ​ឞើស​ចោង​ឆ្យាល។ ៥ ជេស​ហេន​គ្លាត់​ទាក​វាច់​ទាក​វារ់​ទាច់​ឞ្រី​កីលីកៀ  នទ្រែល​មា​ឞ្រី​ពាមផីលៀ  ហេន​ត៝ត់​តា​ប៝ន​មីរា ​ឞ្រី​លូកេ ។ ៦ តា​ប៝ន​នៃ​កោរាញ​តាហែន​ជ៝យ​គែស​ទូ​មល៝ម់​ទូក​ក្វ៝ង់​តាៈ​ឞើស​ប៝ន​អាលេកឆាន់ត្រី  អី​អុច​ហាន់​តា​ឞ្រី​អីតាលី  ជេសរី​ពាង់​លែវ​ហេន​ញច៝​ទូក​អី​នៃ។ ៧ ហេន​ញច៝​មឞ្រើយៗ​ហាន់​ជឹត​នាប់​ជ៝ៈ​នារ ទឹង​គែស​មា​ត៝ត់​តឹម​ឆ៝ង់​មា​ប៝ន​កានីដោស  មោ​ទើស​មោ​នើញ​ងាន់ យ៝រ​លាស​គែស​ឆ្យាល​ខោម​តាៈ​ឞើស​នាប់​ហេន​រី។ ជេសរី​តែង​ជឹត​នតុក​ឆាលមោន ​តា​គោល​ទាក​ក្រែត  ញច៝​រ៝ៈ​គោល​ទាក​នៃ​រ៝ៈ​មែង​អី​ងាយ​ឞើស​ឆ្យាល។ ៨ ហេន​ញច៝​រ៝ៈ​មែង​នៃ ហេន​ញច៝​នហ៝ត​នតុក​ឆាលមោន ​អី​នៃ​មោ​ទើស​មោ​នើញ​ទឹង​ត៝ត់​តា​ទូ​នតុក ឞូ​រាញា​លាស​«នតុក​អ្វែស​ញឆ្រុង​ទូក» ទាច់​មា​ប៝ន​លាឆេ ។

៩ យ៝រ​មា​មឞ្រើយ​អីរ ជេសរី​នាវ​ញេត​បុន​អ៝ត់​ឆោង​ឆា*​លែៈ​ជេស នទ្រែល​មា​ខៃ​ឆ្យាល​ពោស​លែៈ​ឞើយ​មា​ត៝ត់​ដ៝ង់ លាស​ហាន់​ជឹត​នាប់​ជឹត​ក្លាច​លាស​គែស​នាវ​ជេរ នទ្រី​ពោល ​មឞើស​មា​ខាន់​ពាង់៖* ១០ “អើ​ខាន់​មៃ គ៝ប់​លែៈ​គឹត​ជេស លាស​ឞ៝ន់​មោ​គុ​តា​អ្យា​ប៝ត់ លាស​ហោម​អែ​ហាន់​ជឹត​នាប់​ជឹត​មរា​គែស​នាវ​ត៝ត់​ជេរ​ងាន់ មោ​អោស​ទើន​គែស​ជេរ​មា​ទ្រាប់​នទើ នទ្រែល​មា​ទូក​ទើម ពាង់​គែស​នាវ​ជេរ​ត៝ត់​មា​ឆាក់​ឞ៝ន់​នើម​ជឹត”។ ១១ យើន​មា​កោរាញ​តាហែន​មោ​អុច​អោស​អ្យាត់​នាវ​ពោល ​ងើយ​នៃ ពាង់​អ្យាត់​មា​ឞូនុយ្ស​អី​តើម​បើក​ទូក នទ្រែល​មា​ឞូនុយ្ស​អី​តើម​ទូក​នៃ​ទើម។ ១២ យ៝រ​មា​នតុក​ឞូ​ញឆ្រុង​ទូក​នៃ​មោ​លាង់​អ្វែស​អោស​មា​គុ​រាលូ​តា​ខៃ​ឆ្យាល​ពោស† នទ្រី​ទឹង​គែស​អ៝ក់​ឞូនុយ្ស​អី​អុច​អ៝ន់​ទូក​ហាន់​នហ៝ត​ជឹត​នាប់​អ៝យ។ ងខេប​មា​ទើយ​ហាន់​ត៝ត់​តា​ប៝ន​ផេនិច  ជេង​នតុក​ឞូ​ញឆ្រុង​ទូក​ទូ​នតុក​តា​គោល​ទាក​ក្រែត  គៃ​មា​គុ​រាលូ​តា​នតុក​នៃ​តា​ខៃ​ឆ្យាល​ពោស។ នតុក​អី​នៃ​គែស​ឞារ​ត្រ៝ង​មា​លោស​លាប់​តា​ទាក​វាច់​ទាក​វារ់ ជេង​នតុក​គែស​នហុត​មា​ឆ្យាល​តា​ខៃ​ឆ្យាល​ពោស។

គែស​ឆ្យាល​ផុត

១៣ ទោល​នៃ​គែស​ឆ្យាល​ខោម​លេត​ហេត​តាៈ​មពែស​ឞើស​ទ៝ង់​រី។ ខាន់​ពាង់​មឹន​លាស​ជេង​ទី​ដាស​នាវ​ខាន់​ពាង់​អុច។ ជេសរី​ឞូ​អូយ្ស​រាឆែ​ម៝ង់​ល៝យ្ស​ងគ៝ង់​ទូក​តេៈ​តា​កាលើ​ទូក​រី នតើម​ញច៝​ហាន់​រ៝ៈ​មែង​គោល​ទាក​ក្រែត ​រី។ ១៤ យើន​មា​ទូ​ប្ល៝ត់​ឞើស​កើយ​នៃ គែស​ទូ​នតីល​ឆ្យាល​ផុត​ទុត​ទាង់ ឞូ​រាញា​លាស​«ឆ្យាល​ផុត​អើរាក្លីដោន » ខោម​តាៈ​ឞើស​គោល​ទាក​រី​អ៝ន់​បាស​ងាយ។ ១៥ ហេន​រាប៝ង់​ទូក​ជឹត​ឆ្យាល​នៃ​មោ​ហោម​អោស​ទើយ ជេសរី​ហេន​អ៝ន់​ទូក​តឹង​ឆ្យាល​ទែ​រាទូ។ ១៦ ត៝ត់​តា​ទូ​មល៝ម់​គោល​ទាក​ជេៈ​រី​រាញា​ខ្លៅដា ‡ តា​គោល​ទាក​អី​នៃ​ហេន​ញច៝​រ៝ៈ​នតុក​នហុត ជេសរី​ហេន​នហាវ​ទូក​ជេៈ§​ឞើស​ទាក ក៝ត់​តា​កាលើ​មោ​ទើស​មោ​នើញ​ងាន់។ ១៧ ជេស​នហាវ​ក៝ត់​លែៈ​ផ្យៅ​រី ហេន​ឆ៝ៈ​រាឆែ​ឞ្រាត់​មា​ពូត​ជុម​ទូក​ក្វ៝ង់​រី ញជ្រាង់​លើយ​អ៝ន់​ឞ្លោស​ចាស។ ហេន​ក្លាច​ឆ្យាល​រាទូ​ទូក​ត៝ត់​តា​នតុក​ថើល​អី​ឞូ​ក្វាល់​លាស​«ឆើរតីស » នទ្រី​ហេន​ងក្លាច់​ទូ​មល៝ម់​តើម​ឆី​នហោង​គៃ​មា​អ៝ន់​ទូក​មឞ្រើយ ជេសរី​ហេន​អ៝ន់​ទូក​ក្វ៝ង់​រី​តឹង​ឆ្យាល​ទែ​រាទូ។ ១៨ ត៝ត់​នារ​អោយ​តៃ​រី ខាន់​ពាង់​ងក្លាច់​មអារ់​លើយ​នទើ​រាទែង​តា​កាលើ​ទូក​នៃ​គៃ​មា​ងគើច​ទូក យ៝រ​មា​ឆ្យាល​ផុត​ទុត​ហោ​ងាន់។ ១៩ ត៝ត់​នារ​ពែ ផូង​ហេន​អី​គុ​ញច៝​តា​កាលើ​ទូក​រី ងក្លាច់​មអារ់​លើយ​នទើ​អី​ទ៝ង់​មា​ជាន​ការ​តា​ទូក​នៃ​ដ៝ង់។ ២០ លែៈ​ជ៝ៈ​នារ​ហេន​មោ​ហោម​អោស​ឆៃ​នារ​ឆៃ​មាញ់* យ៝រ​លាស​គែស​មីស​នអ៝ប់​មា​ឆ្យាល​ផុត​នៃ​ហោម​អែ​ទុត​ទាង់​ងាន់ ជេសរី​ហេន​មោ​ហោម​ដ៝ង់​អោស​រានើម​មា​រេស។

២១ លែៈ​ជ៝ៈ​នារ​ហេន​អ៝ត់​មោ​អោស​គែស​ឆា​នទើ។ ពោល ​ទ៝ក់​តា​ងគូល​ផូង​ខាន់​ពាង់​រី ជេសរី​លាស៖ “អើ​អ៝ស​នោ លាស​ខាន់​មៃ​អ្យាត់​នាវ​គ៝ប់​នើស លើយ​លោស​អោស​ឞើស​គោល​ទាក​ក្រែត ​នៃ ខាន់​មៃ​មោ​គែស​អោស​នាវ​ជេរ នាវ​រ៝ស​កើត​នអា។ ២២ អាបៃ​អ្យា​គ៝ប់​ទាន់​ខាន់​មៃ​លើយ​អោស​ឞាស​រានើម យ៝រ​លាស​មោ​គែស​អោស​ទូ​ហ្វេ​ឞូនុយ្ស​ខឹត​តា​ផូង​ខាន់​មៃ មាន​មា​អ្យើស​អី​ទូក​ទើម។ ២៣ គ៝ប់​លែៈ​គឹត​ជេស យ៝រ​លាស​អា​មាង់​នើស កោរាញ​ឞ្រាស​អី​គ៝ប់​យើក​មឞាស ពាង់​ញជ្វាល់​តោង​ពារ់​ពាង់​នើម​ទ៝ក់​កេង​មែង​គ៝ប់​រី លាស​មា​គ៝ប់៖* ២៤ «អើ​ពោល  មៃ​លើយ​ក្លាច​អោស កោរាញ​ឞ្រាស​លែៈ​អ៝ន់​មៃ​ទ៝ក់​តា​នាប់​កោរាញ​កាដាច់​ងាន់​រ៝។ ពាង់​លែៈ​អ្យាត់​នាវ​មៃ​មឞើស​ឆើម រាក្លាយ្ស​ទឹង​លែៈ​ឞូនុយ្ស​អី​ហាន់​នទ្រែល​មៃ»។ ២៥ លាស​នទ្រី អើ​ខាន់​មៃ លើយ​ក្លាច​អោស យ៝រ​លាស​គ៝ប់​ញឆីង​លែៈ​នាវ​ងើយ​កោរាញ​ឞ្រាស​មា​គ៝ប់ ពាង់​មរា​គែស​កើត​នៃ​ងាន់។ ២៦ យើន​មា​ទូក​ឞ៝ន់​អ្យា មរា​ខាន​តា​មែង​តា​ទូ​នតុក​គោល​ទាក”។

២៧ ត៝ត់​លែៈ ១៤ នារ​ទូក​ហេន​នហោង​រ៝ៈ​ទាក​វាច់​ទាក​វារ់​អាទ្រេ ។ ទោល​នៃ​ក្លាប់​លាស​លែៈ​ងគូល​មាង់ ផូង​អី​ជាន​ការ​តា​ទូក​រី​នអោន​លាស​លែៈ​ឞើយ​ត៝ត់​មែង​កើស។ ២៨ ខាន់​ពាង់​ងក្លាច់​រាឆែ​វែស​ជ្រូ​ទាក ឆៃ​ជ្រូ​ទាក ៣៧ មែត។ ត៝ត់​ទូ​ប្ល៝ត់ ខាន់​ពាង់​វែស​ជឹត​ហោម ២៨ មែត។ ២៩ ជេសរី​ខាន់​ពាង់​ងក្លាច់​រាឆែ​ម៝ង់​ល៝យ្ស​ងគ៝ង់​ទូក​ព្វាន់​មល៝ម់​ឞើស​ច្យាង់​ទូក​រី ក្លាច​លាស​ទូក​គែស​ត៝ម​លុ នហ៝​មា​គុ​មឞើស​ឆើម​ទាន់​គៃ​មា​គើញ​អាង។ ៣០ ផូង​អី​តើម​ទូក​អុច​ញច្វាត់​នត្លើយ​ទូក​ក្វ៝ង់​រី ខាន់​ពាង់​ទ្រីស​ងក្លាច់​ទូក​ជេៈៗ​អា​ទាក​ឆូ​ជាន​លើស​តឹម​ឞាន​មា​អូយ្ស​រាឆែ​ម៝ង់​ល៝យ្ស​ងគ៝ង់​ទូក​មា​តេៈ​ឞើស​ឞោក​ទូក​រី។ ៣១ ជេសរី​ពោល ​លាស​មា​កោរាញ​តាហែន នទ្រែល​មា​ក៝ន​តាហែន៖ “លាស​ផូង​នៃ​មោ​ហោម​តា​កាលើ​ទូក​អ្យា ខាន់​មៃ​មោ​រេស​អោស”។ ៣២ ជេសរី​ផូង​តាហែន​ឆ្រែស​រាឆែ​ទូក​ជេៈ​នៃ​តុប​រាងាត់​អា​ទាក​ឆូ។ ៣៣ ត៝ត់​ឞ្រី​ឞើយ​អាង ពោល ​ក្វាល់​ឞូ​ទឹង​លែៈ ពាង់​លាស៖ “អើ​អ៝ស​នោ លែៈ ១៤ នារ​ងាន់ ខាន់​មៃ​គុ​រាង៝ត​ទើម​អ៝ត់​មោ​គែស​អោស​ឆា​នទើ។ ៣៤ អាបៃ​អ្យា​ខាន់​មៃ​ឆា​ទោ ពាង់​មា​រេស យ៝រ​លាស​មោ​គែស​អោស​ទូ​ហ្វេ​ឞូនុយ្ស​តា​ផូង​ខាន់​មៃ​រ៝ស​ហេង”។ ៣៥ ជេស​ពាង់​ងើយ​កើត​នៃ ពាង់​ឆ៝ៈ​នុមពាង់ លាស​អ្វែស​មា​កោរាញ​ឞ្រាស​តា​នាប់​ទឹង​លែៈ​ឞូ​រី ជេសរី​ពាង់​គិច​ឆា។ ៣៦ ទឹង​លែៈ​ឞូ​តា​កាលើ​ទូក​រី នូយ្ស​នហ៝ម់​ខាន់​ពាង់​នតើម​គែស​ឆ្វាន​ជឹត លែវ​ឞាល់​ឆា​ទាទេ។ ៣៧ ទឹង​លែៈ​ផូង​ហេន​តា​កាលើ​ទូក​រី គែស ២៧៦ នុយ្ស។ ៣៨ ជេស​ឆា​ហើម​លែៈ​ផ្យៅ​រី ខាន់​ពាង់​ពឺ​ងក្លាច់​ឞា​បៅ​អា​ទាក​ឆូ គៃ​មា​ងគើច​អ៝យ​ទូក។

ទូក​ង៝ម់​តា​ទាក

៣៩ ត៝ត់​ឞ្រី​លែៈ​អាង ផូង​តា​កាលើ​ទូក​រី​ឆៃ​ទូ​នតុក​គោល​ទាក មោ​អោស​គឹត​នាល់​គោល​ទាក​អី​នៃ ខាន់​ពាង់​ឆៃ​ក្វឹល​ទាក​គែស​នែស​ច៝យ្ស​រ៝ៈ​មែង​គោល​ទាក​រី។ ខាន់​ពាង់​អុច​ញឆ្រុង​ទូក​តា​នៃ លាស​មា​ទើយ។ ៤០ ជេសរី​ខាន់​ពាង់​ឆ្រែស​លើយ​រាឆែ​ឞ្រាត់​ងគ៝ង់​ទូក​រី​អា​ទាក​ឆូ ងក្រែ​មា​នត្លើយ​ម៝ង់​ល៝យ្ស​តា​ទាក​រី នទ្រែល​មា​ទ្រីស​រាឆែ​បឹត​ទូក​រី​ដ៝ង់។ ជេសរី​ខាន់​ពាង់​ដ៝ត់​នហាវ​ឞ៝ក​តា​កាលើ​ទូក​មពែស​ឞើស​នាប់​ទូក​រី គៃ​មា​អ៝ន់​ឆ្យាល​រាទូ​ទូក​ហាន់​ជឹត​មែង​កើស​រី។ ៤១ យើន​មា​ទូក​ត៝ល់​នែស​ច៝យ្ស​តា​ព្លាង់​ទាក​ហ៝ច​តឹម​ច្រោស នហ៝​មា​ខាន​អី​ឞោក​ទូក​តា​រី អី​ច្យាង់​ទូក​រី​ចាស​លែៈ​ផ្យៅ​យ៝រ​មា​ទាក​ទែ​រាឞុស​ទាង់​ងាន់។ ៤២ ផូង​តាហែន​អុច​ងខឹត​លើយ​ផូង​ឞូនុយ្ស​ទោយ្ស†​តា​កាលើ​ទូក​រី​អ៝ន់​លែៈ​ផ្យៅ ក្លាច​លាស​អាបាៈ​ឞូ​រែ​ញច្វាត់​ឞើស​នៃ។ ៤៣ យើន​មា​កោរាញ​តាហែន​នៃ​អុច​កើល​រាក្លាយ្ស​ពោល  កើត​នទ្រី​ទឹង​ពាង់​រើយ្ស​លើយ​នាវ​នៃ ពាង់​ដាៈ​ឞូ​ម៝ស​អី​ឞ្លាវ​រែ ញឆាត់​រែ​ល៝រ​អា​កើស​តី។ ៤៤ ឞូ​ម៝ស​អី​មោ​ឞ្លាវ​រែ​រី ពាង់​ដាៈ​ញុប​មព្វាល់​កាដារ មោ​លាស​តា​មពីរ​ទូក​រី។ កើត​នទ្រី​ទឹង ទឹង​លែៈ​ឞូនុយ្ស​ត៝ត់​អា​យោក​ទាទេ មោ​អោស​គែស​នាវ​អា​នាវ​រី។

២៨

ពោល ​តា​គោល​ទាក​មាលីត 

១ ត៝ត់​ហេន​លែៈ​ក្លាយ្ស​ជេស រី​មើ​គឹត​នាល់​លាស​គោល​ទាក​អី​នៃ​រាញា​គោល​ទាក​មាលីត ។ ២ ឞូនុយ្ស​តា​គោល​ទាក​អី​នៃ​ខាន់​ពាង់​រ៝ម​ហេន​អ្វែស​ងាន់ មោ​ហោម​អោស​ឞ្លាវ​នតឹត។ ខាន់​ពាង់​ឆុញ​អុញ​ជាៈ​ទឹង​លែៈ​ផូង​ហេន​រី​ហាន់​ញជ៝រ់​អុញ យ៝រ​លាស​នោក​នៃ​គែស​មីស នទ្រែល​មា​ជី​កាត់​ដ៝ង់។ ៣ ពោល ​ទោញ​រាកែស​រាកោញ​ទូ​មពឺ​តេៈ​តា​អុញ​រី គែស​ទូ​មល៝ម់​ឞេស​កូ​ទោស​អុញ​ហូង​លោស​ឞើស​នៃ ចោក​តី​ពោល ​រី។ ៤ ឞូនុយ្ស​តា​គោល​ទាក​នៃ​ឆៃ​ឞេស​ខាន​តា​តី​ពោល ​រី ខាន់​ពាង់​តឹម​លាស៖ “ឞូនុយ្ស​អី​នៃ​លែៈ​តាៈ​ងខឹត​ឞូ​រ៝ ឞ៝ល​លាស​ពាង់​មហែ​ក្លាយ្ស​តាៈ​ឞើស​ទាក​វាច់​ទាក​វារ់​កាដោយ ឞ្រាស​អី​ព្លើង​នាវ​អ្យើស*​មោ​អោស​អ៝ន់​ពាង់​រេស”។ ៥ ជេសរី​ពាង់​រាតែស​ឞេស​នៃ​អា​អុញ​ឆូ យើន​មា​ពោល ​នើម​រី​មោ​អោស​ជី។* ៦ ឞូនុយ្ស​តា​គោល​ទាក​នៃ ឞូ​ក៝ប់​អ្វាញ់​ពាង់​មោរ​ឆាក់​ជាន់ មោ​លាស​ចោត​ខឹត។ ត៝ត់​មា​ជ៝ៈ​ឞូ​មោ​អោស​ឆៃ​ពាង់​គែស​នាវ​ជី ជេសរី​ឞូ​ព្លាច់​នាវ​មឹន លាស​ពាង់​ឞ្រាស​ច្រាវ។*

៧ ទាច់​តា​នតុក​នៃ​គែស​នែស​ទូ​នតុក ជេង​នែស​ទូ​ហ្វេ​កោរាញ​តា​គោល​ទាក​នៃ​រាញា​ពូព្លេស  ពាង់​រ៝ម​ហេន​អ្វែស​ងាន់​អ៝ន់​ហេន​គុ​តា​នៃ​ពែ​នារ។ ៨ អី​ឞឹ​ពូព្លេស ​រី​ជី​ក៝ប នទ្រែល​មា​ជី​វាញ់​នទុល​ឞិច​តា​គ្រែ ពោល ​ហាន់​តា​ជៃ​ពាង់​រី មឞើស​ឆើម​តេៈ​តី​តា​ពាង់ ជាន​អ៝ន់​ពាង់​ឞាស។* ៩ កើត​នទ្រី​ទឹង​គែស​ឞូនុយ្ស​ជី​ទឹង​លែៈ​តា​គោល​ទាក​នៃ ខាន់​ពាង់​លែវ​ឞាល់​ហាន់​តា​ពោល  ជេសរី​ឞាស​ទាទេ។ ១០ ខាន់​ពាង់​គែស​នាវ​យើក​មា​ហេន​អ៝ន់​នទើ​អ៝ក់​មា​ហេន។ ត៝ត់​នារ​ហេន​លោស​ញច៝​ទូក​ឞើស​នតុក​នៃ ខាន់​ពាង់​កើល​នទើ​អ៝ន់​ហេន​ទែ​មា​ទ៝ង់។

ពោល ​តា​ប៝ន​រោម 

១១ ហេន​គុ​តា​គោល​ទាក​នៃ​គែស​ពែ​ខៃ ជេសរី​ហេន​ញច៝​ទូ​មល៝ម់​ទូក​ក្វ៝ង់ រាញា​«ដីអោឆាកោរ »។ ទូក​អី​នៃ​តាៈ​ឞើស​ប៝ន​អាលេកឆាន់ត្រី  ញឆ្រុង​គុ​តា​គោល​ទាក​នៃ​តា​ខៃ​ឆ្យាល​ពោស។ ១២ ត៝ត់​តា​ប៝ន​ឆីរាកុស  ហេន​គុ​តា​ប៝ន​នៃ​ពែ​នារ។ ១៣ ជេស​ឞើស​នៃ​ហេន​ញច៝​រ៝ៈ​មែង​ត៝ត់​តា​ប៝ន​រេកេម ។ ត៝ត់​អោយ​តៃ​គែស​ឆ្យាល​តាៈ​មពែស​ឞើស​ទ៝ង់​រី ហេន​ញច៝​ឞារ​នារ​ទឹង​ត៝ត់​តា​ប៝ន​ពូតីយោលី ។ ១៤ តា​ប៝ន​នៃ​ហេន​ម៝ប់​មា​ផូង​ញឆីង​អាបាៈ ខាន់​ពាង់​ជាៈ​ហេន​គុ​តា​នៃ​ពើស​នារ។ តាៈ​ឞើស​នៃ​ត៝ត់​តា​ប៝ន​រោម ​ហេន​ឞ្រោៈ​ហាន់​មា​ជ៝ង់។ ១៥ ផូង​ញឆីង​តា​ប៝ន​រោម ​រី ខាន់​ពាង់​តាង់​លឺ​ឞូ​ងក៝ច​ហេន គែស​ខាន់​ពាង់​អាបាៈ​ហាន់​ច្វាៈ​ហេន​ត៝ត់​តា​នតុក​ឞូ​តាច់​ទ្រាប់​រាញា​អាប់ផេស  នទ្រែល​មា​គែស​អាបាៈ​អេង​ជឹត​ហាន់​ច្វាៈ​ហេន​តា​ប៝ន​គែស​ជៃ​វែស​ឞិច​ពែ​មល៝ម់†។ ត៝ត់​ពោល ​ឆៃ​ខាន់​ពាង់​រី ពាង់​លាស​អ្វែស​មា​កោរាញ​ឞ្រាស ជេសរី​ពាង់​គែស​ឆឹត​នហ៝ម់​ឆឹត​ឆ្វាន​ហោ​ងាន់។

១៦ ហេន​ត៝ត់​តា​ប៝ន​រោម ​រី [កោរាញ​តាហែន​ញជុន​ឞូនុយ្ស​ទោយ្ស​មា​កោរាញ​តាហែន​ក្វ៝ង់​តា​មពោល​កោរាញ​តាហែន​ញជ្រាង់ យើន​មា]​ពោល ​ឞូ​អ៝ន់​ពាង់​គុ​ជៃ​អេង។ គែស​ទូ​ហ្វេ​តាហែន​គុ​អ្វាញ់​ពាង់។ ១៧ ត៝ត់​ពែ​នារ​នៃ ពោល ​ក្វាល់​មពោល​កោរាញ​ផូង​អីឆ្រាអែល ​តា​ប៝ន​រោម ​តឹម​រាបុន។ ត៝ត់​ឞូ​លែៈ​រឹង​តា​រី​ទាទេ​ជេស ពោល ​ងើយ៖ “អើ​អ៝ស​នោ​កោញ​វា គ៝ប់​មោ​ព្រ៝ត​អោស​គែស​នាវ​តឹម​រាទ៝ង់​ដាស​ផូង​អីឆ្រាអែល  មោ​លាស​ដាស​នាវ​វៃ​ផូង​អូ​ចែ​ឞ៝ន់​កាល់​អែ។ ឞូ​ញុប​ចាប់​គ៝ប់​តា​ប៝ន​យេរូឆាលឹម  ជេសរី​ញជុន​គ៝ប់​តា​តី​ផូង​រោម ។* ១៨ ជេស​ផូង​រោម ​អោប​ជែក​គ៝ប់​រី ខាន់​ពាង់​អុច​បើក​លើយ​គ៝ប់ យ៝រ​លាស​ឞូ​មោ​អោស​ឆៃ​នាវ​តីស​តា​គ៝ប់​ត៝ត់​មា​ខឹត​ឆាក់។* ១៩ តីស​មា​មពោល​កោរាញ​ឞ្រី​យូដា ​មោ​អុច​អោស កើត​នទ្រី​ទឹង​អ្យាត់​មា​គ៝ប់​ហាវ​ម៝ប់​ត៝ត់​មា​កោរាញ​កាដាច់​អ្យា។ យើន​មា​មោ​ទី​អោស​លាស​គ៝ប់​អ្យា​គៃ​មា​អុច​នតោន​ផូង​ឞាល់​មពោល​ឞ៝ន់​នើម។* ២០ កើត​នទ្រី​ទឹង​គ៝ប់​អុច​ក្វាល់​ខាន់​មៃ អុច​ម៝ប់​ខាន់​មៃ គៃ​មា​តឹម​ងើយ​ឞាល់។ យ៝រ​មា​នាវ​រានើម​ផូង​អីឆ្រាអែល ​អី​កោរាញ​ឞ្រាស​ញជ្វាល់​ឞ្រាស​ក្រីស ​គៃ​មា​រាក្លាយ្ស​ផូង​ឞ៝ន់ ទឹង​គែស​មា​គ៝ប់​គែស​រាឆែ​រាវាក់​កើត​នអា”។ ២១ ផូង​នៃ​អើស​មា​ពាង់៖ “ហេន​មោ​អោស​ព្រ៝ត​ទើន​ឆ៝ម់បុត​តាៈ​ឞើស​ឞ្រី​យូដា ​មា​នាវ​មៃ​អ្យា មោ​ព្រ៝ត​ដ៝ង់​គែស​ឞូនុយ្ស​ហាន់​មឞើស​ងក៝ច មោ​លាស​ងើយ​នាវ​អ្យើស​ឞើស​មៃ។ ២២ យើន​មា​ហេន​អុច​អ្យាត់​នាវ​មៃ​ងើយ​តាៈ​ឞើស​នាវ​មឹន​មៃ​នើម យ៝រ​លាស​ហេន​លែៈ​គឹត​ឞូ​តឹម​រាទ៝ង់​ដាស​មា​មពោល​ខាន់​មៃ​អី​ញឆីង​មា​យេឆូ ​អាប់​នតុក”។

២៣ ជេសរី​ខាន់​ពាង់​តឹម​នាល​នារ​តឹម​ម៝ប់​ឞាល់​តៃ​ទូ​តឹ​ជឹត។ ត៝ត់​នារ​នៃ​គែស​ឞូនុយ្ស​អ៝ក់​ងាន់​ហាន់​តា​ជៃ​ពោល ​គុ​រី។ ជេសរី​ពាង់​មឞើស​ងក៝ច​នាវ​ខ្លៃ​នាវ​កោរាញ​ឞ្រាស​អុច​ម៝ត់​អ្វាញ់​មា​ឞូនុយ្ស នតើម​ឞើស​អោយ​ត៝ត់​មាង់។ ពាង់​ឆ៝ៈ​ឆ៝ម់បុត​នាវ​វៃ​មោឆេ  នទ្រែល​មា​ឆ៝ម់បុត​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស មឞើស​ងក៝ច​ជាៈ​ខាន់​ពាង់​ឆឹត​ញឆីង​មា​ឞ្រាស​យេឆូ ។* ២៤ គែស​ឞូនុយ្ស​អាបាៈ​ឞូ​អ្យាត់​នាវ​ពាង់​ងើយ​នៃ គែស​ឞូនុយ្ស​អាបាៈ​ទាង់​ក៝​មោ​អ្យាត់​អោស។ ២៥ ពោល ​ឆៃ​ខាន់​ពាង់​ទូ​លោស​ឞើស​នតុក​នៃ​មោ​គែស​ទូ​នតោរ​នាវ ពាង់​លាស​ជឹត៖ “ឞ្រាស​ហ្វេង​អ្វែស​អី​ក្ល៝ស​អ្វែស​លែៈ​មឞើស​ជេស​មា​អូ​ចែ​ឞ៝ន់​កាល់​អែ​នើស ពាង់​មឞើស​តឹង​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​រាញា​អេឆាយ  ជេង​ទី​ងាន់ កើត​នអា៖

២៦ «ហាន់​ជ៝យ​ហ៝ម់​ផូង​ប៝ន​លាន​នៃ ជេសរី​មឞើស​ងក៝ច​មា​ខាន់​ពាង់៖

«ខាន់​អៃ​មៃ​តាង់​បាបើ​តីស​មា​មោ​វ៝ត់‌

អ្វាញ់​ងាន់​តីស​មា​មោ​អោស​ឆៃ‡»‌*

២៧ យ៝រ​លាស​នាវ​មឹន​ខាន់​ពាង់​អ្យា​ជ៝ៈ​ងាន់​វ៝ត់‌

តោរ​លែៈ​ញឆេត‌

ខាន់​ពាង់​លែៈ​ញេប​មាត់។

កើត​នទ្រី​ទឹង​ខាន់​ពាង់​អ្វាញ់​មោ​ឆៃ‌

អ្យាត់​មោ​តាង់ នាវ​មឹន​ខាន់​ពាង់​មោ​វ៝ត់។

ជេសរី​លាស​ខាន់​ពាង់​មោ​កើត​នអា ខាន់​ពាង់​រាគ៝ល់​នូយ្ស​នហ៝ម់​ព្លឹ​ឆឹត​មា​គ៝ប់‌

គៃ​មា​គ៝ប់​ជាន​ឞាស​នាវ​ជី អ៝ន់​ខាន់​ពាង់​អ្វែស​លាង់»†។

២៨ កើត​នទ្រី​អ៝ន់​ខាន់​មៃ​គឹត កោរាញ​ឞ្រាស​មឞើស​ងក៝ច​នាវ​ពាង់​រាក្លាយ្ស​អ្យា​មា​ផូង​មោ​ទី​ផូង​អីឆ្រាអែល  ខាន់​ពាង់​មរា​អ្យាត់​រ៝”។* ២៩ [លោច​ជេស​ពោល ​ងើយ​នាវ​នៃ ផូង​អីឆ្រាអែល ​អី​នៃ​ទូ​លោស​នអ៝ប់​មា​តឹម​ញច្រាៈ​នទ្រាង់​ខាន់​ពាង់​នើម​ហោ​ងាន់]។

៣០ ពោល ​គុ​តា​ជៃ​ពាង់​ងខោម​រី​ជ៝ៈ​ឞារ​នាម់​ងាន់ ឞូ​ម៝ស​អី​ហាន់​ម៝ប់​ពាង់ ពាង់​រ៝ម​ទាទេ។ ៣១ ពាង់​មឞើស​ងក៝ច​នាវ​កោរាញ​ឞ្រាស​អុច​ម៝ត់​អ្វាញ់​មា​ឞូនុយ្ស នទ្រែល​មា​នតុម​នតី​ឞូ​មា​នាវ​កោរាញ​យេឆូ​ក្រីស ។ ពាង់​ឞាញ់​ហោ​ងាន់ មោ​គែស​ឞូ​ឞ្វៃ​ពាង់​ដ៝ង់៕៚

* ១:១ ១:១៖ «ថេវផីល »​គែស​នាវ​ខ្លៃ​«ឞូនុយ្ស​អី​រ៝ង់​មា​កោរាញ​ឞ្រាស» មោ​លាស «ឞូនុយ្ស​អី​កោរាញ​ឞ្រាស​រ៝ង់»។

† ១:១ ១:១៖ ឆ៝ម់បុត​អី​នៃ​ជេង​នាវ​មហែ​មហាន​អ្វែស​លូកា ​ញចីស។

* ១:១ ១:១៖ លក ១:១-៤

* ១:២ ១:២-៤៖ លក ២៤:៣៦-៤៩; មថ ២៨:១៨-២០

* ១:៥ ១:៥៖ លក ៣:១៦; យហ ១៥:២៦

* ១:៨ ១:៨៖ ការ ២:៣២; ៣:១៥; ៥:៣២; ១០:៣៩; ១៣:៣១; ២២:១៥; ២៣:១១; លក ២៤:៤៨

* ១:៩ ១:៩៖ លក ២៤:៥០-៥១; មក ១៦:១៩; ១តម ៣:១៦

* ១:១១ ១:១១៖ លក ២១:២៧; មថ ២៦:៦៤

‡ ១:១២ ១:១២៖ តា​នាវ​ងើយ​គ្រែក ​លាស៖ «ងាយ​ហាន់​ត្រ៝ង​តា​នារ​ឆាបាត់ » គែស​នាវ​ខ្លៃ​លាស​ជេង​ងាយ​ត្រ៝ង​នាវ​វៃ​ផូង​អីឆ្រាអែល ​អ៝ន់​ឞូ​ហាន់​ទុត​ងាយ​តា​នារ​ឆាបាត់ ​អី​នារ​រាលូ​ខាន់​ពាង់។

* ១:១២ ១:១២៖ លក ២៤:៥២

* ១:១៣ ១:១៣៖ លក ៦:១៣-១៦; មថ ១០:២-៤

* ១:១៤ ១:១៤៖ លក ៨:១-៣; ២៣:៤៩, ៥៥; មថ ១៣:៥៥; យហ ៧:៣-៥

* ១:១៦-១៧ ១:១៦-១៧៖ នម ៤១:៩; យហ ១៣:១៨-១៩

* ១:១៨ ១:១៨-១៩៖ លក ២២:៣-៦; មថ ២៦:១៤-១៦; ២៧:៣-១០

† ១:២០ ១:២០៖ នម ៦៩:២៥

† ១:២០ ១:២០៖ នម ១០៩:៨

* ១:២១ ១:២១-២២៖ ការ ១០:៣៧-៤៣; យហ ១៥:២៧

* ២:១ ២:១៖ «បុន ៥០ នារ» ជេង​ទូ​នាវ​បុន​តា​ផូង​អីឆ្រាអែល ។ បុន​អី​នៃ​ខាន់​ពាង់​ជាន​លោច​ជេស​បុន​នហ៝ត​ត៝ត់ ៥០ នារ។ បុន​អ្យា​រាញា​«បុន​ជេស​រែក​ឞា​ព្រាង់ »​ដ៝ង់។

* ២:១ ២:១៖ ការ ១:១៣-១៥

* ២:៤ ២:៤៖ ការ ៤:៣១; ១០:៤៤-៤៦; ១៩:២-៦; យហ ១៥:២៦; ១កោ ១៤

* ២:៧ ២:៧៖ លក ២៣:៤៩

* ២:១៩ ២:១៩-២០៖ លក ២១:២៥

† ២:២១ ២:២១៖ យោអ ២:២៨-៣២

* ២:២២ ២:២២៖ លក ២៤:១៩

* ២:២៣ ២:២៣៖ លក ២២:៤៧-៥៣; ២៣:៣២-៣៨

* ២:២៤ ២:២៤៖ លក ២៤:១-៧; ហេឞ ២:១៤; នតម ១:១៨

† ២:២៨ ២:២៨៖ នម ១៦:៨-១១

† ២:៣១ ២:៣១៖ នម ១៦:១០

* ២:៣២ ២:៣២៖ ការ ១:២២; ៣:១៥; ៤:៣៣

* ២:៣៣ ២:៣៣៖ លក ២២:៦៩-៧០

† ២:៣៥ ២:៣៥៖ នម ១១០:១

* ២:៣៦ ២:៣៦៖ ការ ៥:៣១; លក ២:១១

* ២:៣៧ ២:៣៧៖ ការ ១៦:៣០; លក ៣:១០

* ២:៣៨ ២:៣៨៖ លក ២៤:៤៧, ៤៩

† ២:៤២ ២:៤២៖ មោ​លាស «គុ​ញេត​ឆា​ងកាស​ក្ល៝ស​អ្វែស»។

* ២:៤២ ២:៤២៖ លក ២២:១៤-២០; ១កោ ១១:២៣-២៧

* ២:៤៣ ២:៤៣៖ ការ ៤:១៦; ៥:១២

‡ ២:៤៧ ២:៤៧៖ មោ​លាស «កោរាញ​ឞ្រាស» តា​នាវ​ងើយ​គ្រែក ​គែស​លាស​«កោរាញ»​ទើម។

* ៣:១ ៣:១៖ លក ២៤:៥៣

* ៣:៦ ៣:៦៖ តា​នាវ​ងើយ​គ្រែក ​លាស៖ «តា​រាញា​កោរាញ​យេឆូ​ក្រីស »។

* ៣:១៣ ៣:១៣-១៤៖ លក ២៣:១៤-២៥

* ៣:១៤ ៣:១៤៖ លក ២៣:៤១, ៤៧

† ៣:១៥ ៣:១៥៖ មោ​លាស «អី​គែស​នាវ​ទើយ​អ៝ន់​នាវ​រេស​នហ៝​រ៝»។

* ៣:១៥ ៣:១៥៖ ការ ១:៨; ២:៣២; ៤:៣៣; លក ២៤:១-៧

* ៣:១៦ ៣:១៦៖ មក ៥:៣៤

* ៣:១៨ ៣:១៨៖ លក ២៤:២៥-២៧, ៤៤-៤៧; អេឆា ៥៣:៥

* ៣:១៩ ៣:១៩៖ ការ ២:៣៨

* ៣:២១ ៣:២១៖ ការ ១:១១; កោល ៣:១

† ៣:២៣ ៣:២៣៖ នវ ១៨:១៥, ១៨, ១៩

† ៣:២៥ ៣:២៥៖ នន ២២:១៨; ២៦:៤

* ៣:២៥ ៣:២៥៖ លក ១:៧២-៧៣

* ៤:១ ៤:១៖ មពោល​ឆាដោឆី ​ជេង​ផូង​អីឆ្រាអែល ​ដ៝ង់ ខាន់​ពាង់​ញអោត​នាវ​វៃ​អេង​ឞើស​ផូង​ផារីឆី ​អាបាៈ។ គែស​អ៝ក់​ខាន់​ពាង់​ជេង​ផូង​កោរាញ​តា​ឞ្រី​យូដា ​ដ៝ង់។

* ៤:២ ៤:២៖ ការ ២៣:៦-៨; លក ២០:២៧

* ៤:៥ ៤:៥-៦៖ លក ៣:២; យហ ១៨:១២-១៣

† ៤:៦ ៤:៦៖ អានាស ​អី​ឞូនុយ្ស​មហែ​ឞាស​ជាន​កោរាញ​ជាន​ឞ្រាស​ទុត​ក្វ៝ង់ កៃផាស ​អី​ឞូនុយ្ស​មហែ​លាប់​ជាន​កោរាញ​ជាន​ឞ្រាស​ទុត​ក្វ៝ង់ យោហាន  នទ្រែល​មា​អាលេកឆាន់ត្រុស ​ខាន់​ពាង់​ជេង​ឞូនុយ្ស​ជាន​កោរាញ​ជាន​ឞ្រាស​ទុត​ក្វ៝ង់​អា​ល៝រ​នើស។

* ៤:៧ ៤:៧៖ លក ២០:២

* ៤:៨ ៤:៨៖ លក ២១:១៤-១៥

* ៤:១០ ៤:១០៖ ការ ៣:៦

† ៤:១១ ៤:១១៖ នម ១១៨:២២

* ៤:១២ ៤:១២៖ ការ ១៥:១១; មថ ១:២១; ១កោ ៣:១១; ៦:១១; ១តម ២:៥

* ៤:១៤ ៤:១៤៖ ការ ៣:៧-៨

* ៤:១៩ ៤:១៩៖ ការ ៥:២៩-៣២

* ៤:២០ ៤:២០៖ ១កោ ៩:១៦; ២កោ ៤:១៣

† ៤:២៦ ៤:២៦៖ នម ២:១-២

* ៤:២៧ ៤:២៧៖ លក ២៣:១-១២

* ៤:២៩ ៤:២៩៖ អេផ ៦:១៩-២០; កោល ៤:៣-៤

* ៤:៣១ ៤:៣១៖ ការ ២:៤

* ៤:៣២ ៤:៣២៖ ការ ២:៤៤-៤៥; ២កោ ៨:១២-១៥

* ៤:៣៣ ៤:៣៣៖ ការ ១:២២; ២:៣២; ៣:១៥

* ៤:៣៦ ៤:៣៦៖ ការ ៩:២៧; ១១:២២-២៥; ១៣:១-៣; ១៤:២៣; ១៥:៣៦-៤០; ១កោ ៩:៦; កាល ២:៩, ១៣

* ៥:១ ៥:១៖ ការ ៤:៣២-៣៧

* ៥:៤ ៥:៤៖ ២កោ ៨:៨-៩, ១២-១៥

* ៥:៩ ៥:៩៖ មោ​អោស​ទី​ពេត្រោស​អ៝ន់​ឆាផីរា ​ខឹត ពាង់​ងក៝ច​ល៝រ​តឹង​ឞ្រាស​ហ្វេង​អ្វែស​អ៝ន់​ពាង់​ងក៝ច​ទើម។

* ៥:១២ ៥:១២៖ ការ ៣:១១; ៦:៨

* ៥:១៥ ៥:១៥-១៦៖ ការ ១៩:១២; មថ ១៤:៣៥-៣៦

* ៥:១៧ ៥:១៧-១៨៖ ការ ៤:១-៣

* ៥:១៩ ៥:១៩៖ ការ ១២:៧-៨

† ៥:២៦ ៥:២៦៖ មោ​លាស «លែវ​ឞូនុយ្ស​កើល​ជាន​ការ»។

* ៥:២៦ ៥:២៦៖ លក ២០:១៩

* ៥:២៨ ៥:២៨៖ ការ ៤:១៨

* ៥:២៩ ៥:២៩៖ ការ ៤:១៩-២០

* ៥:៣០ ៥:៣០៖ ការ ៣:១៥; ១៣:២៨-៣១; រម ៤:២៥; ១កោ ១៥:៣-៤

* ៥:៣១ ៥:៣១៖ ការ ២:៣៦; លក ២:១១; ២២:៦៩

* ៥:៣២ ៥:៣២៖ ការ ១:៨

* ៥:៣៣ ៥:៣៣៖ លក ១៩:៤៧

* ៥:៤០ ៥:៤០៖ ការ ៤:១៨

* ៥:៤១ ៥:៤១៖ មថ ៥:១០-១២; ផល ១:២៩; ២តម ៣:១២

* ៦:១ ៦:១៖ ជេង​ផូង​អីឆ្រាអែល ​អី​ទែស​តា​ឞ្រី​អេង​មោ​អោស​តា​ឞ្រី​យូដា ។ ខាន់​ពាង់​ឞ្លាវ​នាវ​ងើយ​គ្រែក  យើន​មា​មោ​អោស​ឞ្លាវ​នាវ​ងើយ​ហេឞ្រើ ​អី​ផូង​អីឆ្រាអែល ​ងើយ​តា​ឞ្រី​យូដា ។ នាវ​វៃ​ខាន់​ពាង់​តឹម​តីស​ឞាល់​អាបាៈ​ដ៝ង់​(៩:២៩)។

* ៦:១ ៦:១៖ ការ ៩:២៩; ១តម ៥:៣

* ៦:៣ ៦:៣៖ ១តម ៣:៧-១២

† ៦:៥ ៦:៥៖ រាញា​«ឆាតេផាន »​ជេង​តឹង​នាវ​ងើយ​គ្រែក ។ នាវ​រាឞ្លាង​អាបាៈ​គែស​រាញា «អេតីអេន »​ជេង​តឹង​នាវ​ងើយ​ព្រាង់ ។

* ៦:៦ ៦:៦៖ ការ ១៣:៣; ១៤:២៣

* ៦:៨ ៦:៨៖ ការ ៥:១២

* ៦:១៣ ៦:១៣៖ មថ ២៦:៥៩-៦១

* ៧:២ ៧:២-៤៖ នន ១១:៣១

† ៧:៣ ៧:៣៖ នន ១២:១

* ៧:៥ ៧:៥៖ នន ១១:២៩-៣០; ១២:៧

† ៧:៧ ៧:៧៖ នន ១៥:១៣-១៤

* ៧:៨ ៧:៨៖ នន ១៧:៩-១៤

* ៧:៩ ៧:៩៖ នន ៣៧:៤, ១១-២៨; ៣៩:២

* ៧:១០ ៧:១០៖ ទឹង​លែៈ​កាដាច់​តា​ឞ្រី​អេឆីប ​ឞូ​ក្វាល់​លាស៖ «ផារ៝ន »។

* ៧:១០ ៧:១០៖ នន ៣៩:២១-២៣; ៤១:១៤-៤៦

* ៧:១១ ៧:១១៖ នន ៤១:៥៣-៥៧

* ៧:១២ ៧:១២៖ នន ៤២:១-៥

* ៧:១៣ ៧:១៣-១៤៖ នន ៤៥:១-១៦; ៤៦:២៦-២៧

† ៧:១៥ ៧:១៥៖ តា​នាវ​ងើយ​គ្រែក ​លាស៖ «ផូង​ចែ​ឞ៝ន់»។

* ៧:១៦ ៧:១៦៖ នន ៣៣:១៩; ៥០:៥, ២៤-២៥; យោឆ ២៤:៣២

* ៧:១៧ ៧:១៧-១៩៖ នង ១:៧-១៦, ២២

‡ ៧:២០ ៧:២០៖ មោ​លាស «អ្វែស​រែស​តា​ឞើស​នាប់​កោរាញ​ឞ្រាស»។

* ៧:២០ ៧:២០-២១៖ នង ២:១-១០; ហេឞ ១១:២៣

* ៧:២៣ ៧:២៣-២៩៖ នង ២:១១-២២; ១៨:៣-៤; ហេឞ ១១:២៤-២៧

† ៧:២៨ ៧:២៨៖ នង ២:១៤

* ៧:៣០ ៧:៣០-៣៤៖ នង ២:២៣-២៥; ៣:១-១០

† ៧:៣២ ៧:៣២៖ នង ៣:៦

† ៧:៣៤ ៧:៣៤៖ នង ៣:៥-១០

* ៧:៣៥ ៧:៣៥៖ នង ២:១៤

* ៧:៣៦ ៧:៣៦៖ នង ៧:៩—១២:៣០; ១៤:២១-២២; នក ១៤:៣៣-៣៤; នវ ៤:៣៤

† ៧:៣៧ ៧:៣៧៖ នវ ១៨:១៥

* ៧:៣៨ ៧:៣៨៖ នង ២០:១៨-២១; ៣១:១៨

* ៧:៣៩ ៧:៣៩៖ នង ១៦:២-៣

† ៧:៤០ ៧:៤០៖ នង ៣២:១-២

* ៧:៤១ ៧:៤១៖ នង ៣២:៤-៦

† ៧:៤៣ ៧:៤៣៖ អាម ៥:២៥-២៧

* ៧:៤៤ ៧:៤៤៖ នង ២៥:៩

* ៧:៤៥ ៧:៤៥៖ យោឆ ១៨:១; ១នរ ២១:២៩

* ៧:៤៦ ៧:៤៦-៤៧៖ ២ឆា ៧:២-១៣; ១កក ៦:១-៣៨

† ៧:៥០ ៧:៥០៖ អេឆា ៦៦:១-២

* ៧:៥១ ៧:៥១៖ នង ៣២:៩; អេឆា ៦៣:១០

* ៧:៥២ ៧:៥២៖ លក ១១:៤៧-៥១; ១៣:៣៤

* ៧:៥៤ ៧:៥៤៖ ការ ៥:៣៣

* ៧:៥៥ ៧:៥៥-៥៦៖ លក ២២:៦៩; រម ៨:៣៤

* ៧:៥៨ ៧:៥៨៖ ការ ២២:២០; នវ ១៧:៧

* ៧:៥៩ ៧:៥៩៖ លក ២៣:៤៦

* ៧:៦០ ៧:៦០៖ មថ ៥:៤៤; លក ២៣:៣៤

* ៨:១-២ ៨:១៖ ការ ៧:៥៨; ១១:១៩; មថ ១០:២៣

* ៨:៣ ៨:៣៖ ការ ៩:១-២, ១៣-១៤, ២១, ២៦; ២២:៤-៥; ២៦:៩-១១; ១កោ ១៥:៩; កាល ១:១៣-១៤; ផល ៣:៦

* ៨:៤ ៨:៤៖ ការ ១១:១៩

* ៨:៥ ៨:៥៖ ការ ៦:៥

* ៨:៧ ៨:៧៖ លក ៩:១-២

* ៨:១៧ ៨:១៧៖ ការ ១៩:៦

* ៨:២០ ៨:២០៖ មថ ១០:៨

† ៨:៣៣ ៨:៣៣៖ អេឆា ៥៣:៧-៨

* ៨:៣៥ ៨:៣៥៖ លក ២៤:៤៤-៤៦

* ៩:១ ៩:១៖ ការ ៨:៣

* ៩:២ ៩:២-១៩៖ ការ ២២:៥-១៦; ២៦:១២-១៨

* ៩:៥ ៩:៥៖ តា​នាវ​ងើយ​គ្រែក ​លាស៖ «តឹម​ថាក់»។

* ៩:៥ ៩:៥៖ ១កោ ១៥:៨

* ៩:១៥ ៩:១៥៖ ការ ២២:២១; ២៣:១១; ២៧:២៤; រម ១:៥; ១១:១៣; ១៥:១៥-២១; កាល ១:១៥-១៦; ២:៧-៩; អេផ ៣:២; ១តម ២:៧

* ៩:២០ ៩:២០៖ មក ១៥:៣៩

* ៩:២១ ៩:២១៖ ការ ៨:១-៣; ៩:២

* ៩:២២ ៩:២២៖ ការ ១៨:២៨; លក ២៤:២៥-២៧, ៤៤-៤៦

* ៩:២៣ ៩:២៣៖ ការ ២០:៣; ២៣:១២

* ៩:២៤ ៩:២៤-២៥៖ ២កោ ១១:៣២-៣៣

* ៩:២៧ ៩:២៧៖ ការ ៤:៣៦

† ៩:២៩ ៩:២៩៖ មា​នាវ​ខ្លៃ​«ងើយ​នាវ​ងើយ​គ្រែក ​ទើម» អ្វាញ់​តា ការ ៦:១។

* ៩:៣០ ៩:៣០៖ ការ ១១:២៥

‡ ៩:៣៦ ៩:៣៦៖ លែៈ​ឞារ​រាញា​នៃ​គែស​នាវ​ខ្លៃ «ងក្រ៝ង់»។ តា​នោក​នៃ​ឞូ​ឆ៝ៈ​រាញា​មពោមពា​(ឆ្យុម)​អី​អ្វែស​មា​តេៈ​រាញា​ឞូ​អូរ។

* ១០:១ ១០:១៖ ប៝ន​ឆេឆារា ​គុ​តា​មែង​ទាក​វាច់​ទាក​វារ់ ក្លាប់​លាស ៦០ កីលោមែត​មពែស​ឞើស​លើ​ប៝ន​យោបពេ ។

† ១០:១ ១០:១៖ ពាង់​គែស​ក៝ន​តាហែន​ក្លាប់​លាស ១០០ នុយ្ស។ ពាង់ នទ្រែល​មា​ក៝ន​តាហែន​ពាង់​តា​មពោល​តាហែន ៦០០ នុយ្ស ទឹង​លែៈ​ខាន់​ពាង់​អី​នៃ​ឞូ​ក្វាល់​លាស​«មពោល​ឞ្រី​អីតាលី »។

* ១០:១ ១០:១៖ លក ៧:១-៥

* ១០:១១ ១០:១១-១៦៖ ការ ១៥:៧-៩

* ១០:១២ ១០:១២៖ កល ១១:២០, ២៥

* ១០:២៦ ១០:២៦៖ នតម ១៩:១០

* ១០:២៨ ១០:២៨៖ ការ ១០:១៥; ១១:៣-៤

* ១០:៣៤ ១០:៣៤៖ នវ ១០:១៧

* ១០:៣៥ ១០:៣៤-៣៥៖ យហ ១០:១៦; រម ២:១០-១១

* ១០:៣៦ ១០:៣៦៖ ការ ៥:៣១; លក ២:១៤; អេផ ២:១៧

* ១០:៣៧ ១០:៣៧៖ លក ៣:៣-១៧

* ១០:៣៨ ១០:៣៨៖ លក ៣:២១-២២

* ១០:៣៩ ១០:៣៩៖ ការ ១:៨; លក ២៤:៣២-៣៣

* ១០:៤០ ១០:៤០-៤១៖ លក ២៤:១-៧, ៣៦-៤៣; ១កោ ១៥:៤-៨

* ១០:៤២ ១០:៤២៖ ការ ១:៨; លក ២៤:៤៧

* ១០:៤៣ ១០:៤៣៖ លក ២៤:៤៤-៤៦; អេឆា ៥៣:៥-១១; យេរ ៣១:៣៤

* ១០:៤៤ ១០:៤៤៖ ការ ១១:១៥

* ១០:៤៥ ១០:៤៥៖ ការ ២:៣៨-៣៩

* ១០:៤៦ ១០:៤៦៖ ការ ២:៤

* ១០:៤៧ ១០:៤៧-៤៨៖ ការ ៨:៣៦; ១១:១៦-១៧

* ១១:២ ១១:២៖ មោ​លាស «ផូង​ញឆីង​មា​ឞ្រាស​យេឆូ ​អី​គែស​ក៝ស​នតោ»។

* ១១:២ ១១:២-៣៖ ការ ១០:២៨-២៩

* ១១:១៨ ១១:១៨៖ ការ ១០:៣៤-៣៥; រម ២:១០-១១

* ១១:១៩ ១១:១៩៖ ការ ៨:១, ៤

* ១១:២២ ១១:២២៖ ការ ៤:៣៦

* ១១:២៥ ១១:២៥៖ ការ ៩:៣០

* ១១:២៨ ១១:២៨៖ ការ ២១:១០

* ១១:២៩ ១១:២៩-៣០៖ ការ ១២:២៥; កាល ៦:១០

* ១២:១ ១២:១៖ កាដាច់​ហេរោត ​អ្យា ឞូ​ក្វាល់​ដ៝ង់​ហេរោត-​អាគ្រឹពា  ពាង់​អី​ឆៅ​កាដាច់​ហេរោត ​ក្វ៝ង់​(លក ១:៥) ជេសរី​ពាង់​ជេង​អី​ម៝ន​ហេរោត-​អ៝ន់តីពាស ​(លក ៣:១)​ដ៝ង់។

* ១២:២ ១២:២៖ មថ ៤:២១-២២; ១០:២; ២០:២០-២៣

† ១២:៤ ១២:៤៖ បុន​នុមពាង់​មោ​គែស​នទ្រូយ​នតើម​នារ​អោយ​តៃ​ជេស​បុន​នហ៝ត​នហ៝​មា​ត៝ត់​ផាម​នារ។ យើន​មា​គែស​អ៝ក់​ឞូ​ងើយ​លែៈ​ឞារ​បុន​អី​នៃ​ឞូ​ងើយ​«បុន​នហ៝ត»។

* ១២:៥ ១២:៥៖ មថ ១៨:១៩; លក ១៨:១-៨; យហ ១៥:៧

* ១២:៧ ១២:៧៖ ការ ៥:១៩

‡ ១២:១៣ ១២:១៣៖ តា​នាវ​ងើយ​គ្រែក ​លាស៖ «គ៝ស​មពោង»។ នោក​នៃ​ឞូ​គ៝ស​មពោង​ល៝រ​អេ​ល៝រ​មា​លាប់​ត្រោម​ជៃ។

§ ១២:១៥ ១២:១៥៖ ផូង​អីឆ្រាអែល ​នោក​នៃ​គឹត​លាស​ទូ​ហ្វេ​ទូ​ហ្វេ​ឞូនុយ្ស​គែស​ទូ​ហ្វេ​តោង​ពារ់​កោរាញ​ឞ្រាស​ញជ្រាង់​ខាន់​ពាង់។

* ១២:១៧ ១២:១៧៖ យាកើ ​អី​ជេង​កោរាញ​ផូង​ញឆីង​មា​ឞ្រាស​ក្រីស​តា​យេរូឆាលឹម  ឞូ​គឹត​លាស​ពាង់​អី​អ៝ស​ឞ្រាស​យេឆូ ។

* ១២:១៧ ១២:១៧៖ ការ ១៥:១៣

* ១២:២៥ ១២:២៥៖ ការ ១២:១២; ១៣:៥, ១៣; ១៥:៣៧-៣៩; កោល ៤:១០; ២តម ៤:១១

* ១៣:១ ១៣:១៖ ការ ៤:៣៦

* ១៣:២ ១៣:២៖ ការ ៩:១៥

* ១៣:៣ ១៣:៣៖ ការ ៦:៦; ១៤:២៣

* ១៣:៥ ១៣:៥៖ ការ ១២:២៥

* ១៣:៦ ១៣:៦៖ កីព្រ៝ស ​ជេង​គោល​ទាក​អី​ក្វ៝ង់​ងាន់ ហាន់​តាៈ​ឞើស​ប៝ន​ឆាលាមីន ​ត៝ត់​តា​ប៝ន​ពាផោស ​គែស ១៤៥ កីលោមែត។

* ១៣:១៣ ១៣:១៣៖ ការ ១៥:៣៧-៣៩

* ១៣:១៤ ១៣:១៤៖ ការ ១៣:៥; ១៤:១; ១៧:១-២, ១០, ១៧; ១៨:៤, ១៩; ១៩:៨

* ១៣:១៧ ១៣:១៧៖ នង ១:៧; ១២:៥១

* ១៣:១៨ ១៣:១៨៖ នក ១៤:៣៣; នវ ២៩:៤-៥

* ១៣:១៩ ១៣:១៩៖ នវ ៧:១

* ១៣:២០ ១៣:២០៖ នង ១២:៤០-៤១; ១ឆា ៧:១៥-១៧

† ១៣:២១ ១៣:២១៖ ផូង​អីឆ្រាអែល ​កើប​មពោល​ក្វ៝ង់​តឹង ១២ នុយ្ស​ក៝ន​ឞូ​ក្លោ​យាកោប បែនយាមឹន ​ជេង​ទូ​ហ្វេ​ក៝ន​ឞូ​ក្លោ​តា​មពោល​ទឹង​លែៈ​អី​នៃ។

* ១៣:២១ ១៣:២១៖ ១ឆា ១០:២០-២៤

* ១៣:២២ ១៣:២២៖ នម ៨៩:២០

* ១៣:២៣ ១៣:២៣៖ មថ ២០:៣០-៣១; លក ២:១១

* ១៣:២៤ ១៣:២៤-២៥៖ លក ៣:៣-១៧

* ១៣:២៥ ១៣:២៥៖ លក ៣:១៦

* ១៣:២៧ ១៣:២៧៖ ការ ៣:១៧; ១៥:២១; យហ ១៦:៣

* ១៣:២៨ ១៣:២៨-៣១៖ ១កោ ១៥:៣-៨

† ១៣:៣៣ ១៣:៣៣៖ នម ២:៧

† ១៣:៣៤ ១៣:៣៤៖ អេឆា ៥៥:៣

† ១៣:៣៥ ១៣:៣៥៖ នម ១៦:១០

* ១៣:៣៨ ១៣:៣៨៖ ការ ១០:៤៣; រម ៥:១៧; ២កោ ៥:១៨-២១

* ១៣:៣៩ ១៣:៣៩៖ រម ៣:២២; ៨:៣

† ១៣:៤១ ១៣:៤១៖ ហាប ១:៥

* ១៣:៤៥ ១៣:៤៥៖ ការ ៥:១៧; ១៧:៥

* ១៣:៤៦ ១៣:៤៦-៤៧៖ ការ ៣:២៥-២៦; រម ១១:១១-១២

† ១៣:៤៧ ១៣:៤៧៖ អេឆា ៤៩:៦

* ១៣:៥០ ១៣:៥០៖ ការ ១៤:១៩

‡ ១៣:៥១ ១៣:៥១៖ ខាន់​ពាង់​រាតោស​លើយ យ៝រ​លាស​ខាន់​ពាង់​អុច​ញហើ​ផូង​អី​នៃ​មោ​ទី​មា​កោរាញ​ឞ្រាស ជេសរី​ខាន់​ពាង់​មោ​អុច​អោស​គែស​នទើ​តាៈ​ឞើស​ផូង​អី​នៃ ឞ៝ល​លាស​នែស​មោយ​ក្រេប​តា​ឆាក់​មោ​អុច​ដ៝ង់។

* ១៣:៥១ ១៣:៥១៖ ការ ១៨:៦; លក ៩:៥; ១០:១១

* ១៤:១ ១៤:១៖ តា​នាវ​ងើយ​គ្រែក  គែស​ញចីស​លាស៖ «ផូង​គ្រែក »។

* ១៤:១ ១៤:១៖ ការ ១៣:១៤

* ១៤:២ ១៤:២៖ ការ ១៣:៥០; ១៤:១៩; ១តេ ២:១៥-១៦

† ១៤:៤ ១៤:៤៖ «កោរាញ​អ៝ស​ម៝ន»​តា​អ្យា​ងើយ​មា​ពោល  នទ្រែល​មា​បារនាបាស ​ទើម។

* ១៤:៦ ១៤:៦៖ មថ ១០:២៣

‡ ១៤:១២ ១៤:១២៖ តា​នាវ​រាឞ្លាង​អាបាៈ​លាស៖ «យូពីតេ » តឹង​នាវ​ងើយ​លាតាង់ ។ រាញា​«ឆុស »​តាៈ​ឞើស​នាវ​ងើយ​គ្រែក ។

§ ១៤:១២ ១៤:១២៖ តា​ងក៝ច​នអើន​ផូង​គ្រែក ​ឆុស ​ជេង​កោរាញ​មពោល​ឞ្រាស ហើមេស ​ជេង​ឞ្រាស​នតើយ្ស​ឞ្រាស​ឆុស ។

* ១៤:១២ ១៤:១២៖ តា​នាវ​រាឞ្លាង​អាបាៈ​លាស៖ «មេរកូរើ » តឹង​នាវ​ងើយ​លាតាង់ ។

† ១៤:១៤ ១៤:១៤៖ នាវ​ងខេក​ឞ៝ក​អាវ​ជេង​នាវ​វៃ​តា​ផូង​អីឆ្រាអែល ​នោក​គែស​នាវ​រាង៝ត​ទុត​ហោ។

‡ ១៤:១៥ ១៤:១៥៖ តា​អាប់​ញីស​ជាន​ឞ្រាស​ឆុស  គែស​ទូ​មល៝ម់​រូប​ឞ្រាស​ឆុស ​ក្វ៝ង់​ដ៝ង់។

* ១៤:១៥ ១៤:១៥៖ ការ ១០:២៦; ១តេ ១:៩

* ១៤:១៧ ១៤:១៧៖ រម ១:១៩-២០

* ១៤:១៩ ១៤:១៩៖ ការ ១៣:៥០; ១៤:២; ២កោ ១១:២៥

* ១៤:២២ ១៤:២២៖ ២តម ៣:១២

* ១៤:២៣ ១៤:២៣៖ ការ ៦:៦; ១៣:៣

* ១៤:២៦ ១៤:២៦៖ ការ ១៣:២-៣

* ១៥:១ ១៥:១-២៖ កាល ២:១២, ២១; ៥:២

* ១៥:៣ ១៥:៣-៤៖ ការ ១៣:៤៨

* ១៥:៧ ១៥:៧៖ ការ ១០:១៥, ២៨, ៣៤

* ១៥:៨ ១៥:៨៖ ការ ១០:៤៤-៤៥

* ១៥:១១ ១៥:១១៖ ការ ៤:១២; កាល ២:១៦; អេផ ២:៤-៩

* ១៥:១៣ ១៥:១៣៖ យាកើ ​អី​ជេង​កោរាញ​ផូង​ញឆីង​មា​ឞ្រាស​ក្រីស​តា​យេរូឆាលឹម  ឞូ​គឹត​លាស​ពាង់​អី​អ៝ស​ឞ្រាស​យេឆូ ។

* ១៥:១៣ ១៥:១៣៖ ការ ១២:១៧; ២១:១៨; ១កោ ១៥:៧; កាល ២:១២; យាក ១:១

† ១៥:១៤ ១៥:១៤៖ តា​នាវ​ងើយ​គ្រែក ​គែស​ញចីស​«ឆីមោន »។

† ១៥:១៨ ១៥:១៨៖ អាម ៩:១១-១២

‡ ១៥:២០ ១៥:២០៖ គែស​អ៝ក់​ផូង​ញឆីង​តា​នែស​នតូ​អាបៃ​អ្យា​មោ​ជាន​តឹង​នាវ​ឞ្វៃ​អី​លើយ​អ៝ន់​ឆា​ព្វាច់​អី​នៃ នទ្រែល​មា​លើយ​អោស​ឆា​មហាម។ ផូង​ញឆីង​អី​នៃ​គឹត​ខាន់​ពាង់​ឞ្វៃ​នទើ​ឞារ​អឹ​នៃ គៃ​មា​ផូង​ញឆីង​អី​មោ​ទី​ផូង​អីឆ្រាអែល ​អ៝ន់​គុ​អ្វែស​ដាប់​មពាន់​ដាស​មា​ផូង​ញឆីង​អី​តាៈ​ឞើស​ផូង​អីឆ្រាអែល ​ទើម។

* ១៥:២០ ១៥:២០៖ ការ ១៥:២៩; ២១:២៥; ១កោ ៨:១-១៣

§ ១៥:២១ ១៥:២១៖ មោ​លាស «នាវ​វៃ​ផូង​អីឆ្រាអែល »។

* ១៥:២១ ១៥:២១៖ ឆ៝ម់បុត​មោឆេ ​ជេង​ឆ៝ម់បុត​ឞើស​ឆ៝ម់បុត​នាវ​នតើម ត្រុយ្ស​មា​ឆ៝ម់បុត​នាវ​វៃ​រាខិច​តា​នាវ​តឹម​រាង្លាប់​អើម។

* ១៥:២១ ១៥:២១៖ ការ ១៣:១៥; ២១:២៥

* ១៥:២២ ១៥:២២៖ ការ ១៥:៣០, ៤០

* ១៥:២៤ ១៥:២៤៖ កាល ១:៧; ២:១២

* ១៥:២៨-២៩ ១៥:២៨-២៩៖ ការ ១៥:២០; ២១:២៥; ១កោ ៨:១-១៣

* ១៥:៣២ ១៥:៣២៖ ការ ១១:២៧; ១៣:១

* ១៥:៣៦ ១៥:៣៦៖ ការ ១៣:២-៣

* ១៥:៣៧ ១៥:៣៧៖ ការ ១២:២៥

* ១៥:៣៨ ១៥:៣៨៖ ការ ១៣:១៣

* ១៥:៣៩ ១៥:៣៩៖ ការ ១៣:៤

* ១៥:៤០ ១៥:៤០៖ ការ ១៥:២២

* ១៥:៤១ ១៥:៤១៖ ការ ១៥:២៣

* ១៦:១ ១៦:១៖ តា​ឆ៝ម់បុត​អ្យា​ងកោៈ​អ្យា​ជឹត​នាប់​គែស​អ៝ក់​ងើយ​មា​ពោល ​ទើម​ហាន់​តា​នតុក​អេងៗ យើន​មា​តា​នៃ​គែស​ឞូនុយ្ស​អាបាៈ​អេង​ដ៝ង់​ហាន់​នទ្រែល​ពាង់។

* ១៦:១ ១៦:១-៣៖ ការ ១៧:១៥; ១៨:៥; ១៩:២២; ១កោ ១៦:១០-១១; ២កោ ១:១; ផល ១:១; ២:១៩-២៣; កោល ១:១; ២តម ១:២-៦; ហេឞ ១៣:២៣

† ១៦:៣ ១៦:៣៖ ផូង​គ្រែក ​មោ​អោស​វៃ​ក៝ស​នតោ។ ផូង​អីឆ្រាអែល ​ខាន់​ពាង់​កើប​ជេង​ផូង​មពែស​មា​មេៈ នទ្រី​ទឹង​ផូង​អីឆ្រាអែល ​កើប​តីមោថេ ​ជេង​ផូង​អីឆ្រាអែល ​ដ៝ង់។

* ១៦:៤ ១៦:៤៖ ការ ១៥:២៨-២៩

‡ ១៦:៧ ១៦:៧៖ តា​ត្រ៝ង​អ្យា​គ្រែក ​លាស៖ «ឞ្រាស​ហ្វេង​យេឆូ » យើន​មា​ឞ្រាស​ហ្វេង​អ្វែស ​គែស​ទូ​ហ្វេ​ទើម។ តា​នាវ​ងើយ​គ្រែក ​តា​នាវ​តឹម​រាង្លាប់​មហែ គែស​ដ៝ង់​លាស៖ «ឞ្រាស​ហ្វេង »​ទើម គែស​ដ៝ង់​លាស៖ «ឞ្រាស​ហ្វេង​កោរាញ​ឞ្រាស» គែស​អ៝ក់​លាស៖ «ឞ្រាស​ហ្វេង​អ្វែស»។

* ១៦:៩ ១៦:៩៖ ការ ៩:១២; ១៨:៩

§ ១៦:១០ ១៦:១០៖ តា​ត្រ៝ង​អ្យា​ជេង​ឞោក​ទាក​លូកា ​ទ៝ង់​ងើយ​«ហេន» យ៝រ​លាស​នោក​នៃ​ពាង់​នតើម​ហាន់​នទ្រែល។

* ១៦:១៣ ១៦:១៣៖ តា​ប៝ន​អ្យា​មោ​គែស​អោស​ញីស​រាបុន​ផូង​អីឆ្រាអែល ។

* ១៦:១៨ ១៦:១៨៖ ការ ១៩:១៣-១៦

* ១៦:២២ ១៦:២២៖ ២កោ ១១:២៥

* ១៦:៣០ ១៦:៣០៖ ការ ២:៣៧

* ១៦:៣១ ១៦:៣១៖ អេផ ២:៨

† ១៦:៣៧ ១៦:៣៧៖ ខាន់​ពាង់​ផូង​អីឆ្រាអែល  យើន​មា​ខាន់​ពាង់​ជេង​ផូង​ប៝ន​លាន​រោម ​ដ៝ង់។

* ១៦:៣៧ ១៦:៣៧៖ ការ ២២:២៥-២៨

* ១៦:៤០ ១៦:៤០៖ ការ ១៦:១៤-១៥

* ១៧:១ ១៧:១-២៖ ការ ១៣:១៤

* ១៧:៣ ១៧:៣-៤៖ ការ ៩:២២; ១៨:២៨; លក ២៤:៤៤-៤៦; រម ១:២

* ១៧:៥ ១៧:៥៖ ការ ៥:១៧; ១៣:៤៥; ១៩:២៣

* ១៧:៦ ១៧:៦៖ ការ ១៦:២០

* ១៧:៧ ១៧:៧៖ លក ២៣:២

* ១៧:១០ ១៧:១០៖ ការ ១៣:១៤

* ១៧:១១ ១៧:១១៖ លក ២៤:៤៤-៤៦; យហ ៥:៣៩

* ១៧:១៣ ១៧:១៣៖ ការ ១៧:៥

* ១៧:១៥ ១៧:១៥៖ ការ ១៦:១-៣

* ១៧:១៧ ១៧:១៧៖ ការ ១៣:១៤

* ១៧:១៨ ១៧:១៨៖ នាវ​នតី​អេពីកូរ  នទ្រែល​មា​នាវ​នតី​ឆាតោអិក  ជេង​នាវ​នតី​ឞារ​អឹ​អេង​ឞាល់ តា​នៃ​គែស​នាវ​នតី​មា​នាវ​រេស មើម​រេស​តា​នែស​នតូ​អ្យា នទ្រែល​មា​នាវ​រេស​ម៝ស​គែស​នាវ​ខ្លៃ។ នាវ​នតី​អី​នៃ​លាស​មោ​អោស​គែស​ឞ្រាស។

* ១៧:២៤ ១៧:២៤៖ ការ ៧:៤៧-៥០

* ១៧:២៧ ១៧:២៧៖ អេឆា ៥៥:៦

* ១៧:២៩ ១៧:២៩៖ ការ ១៩:២៦; អេឆា ៤០:១៨-២២

* ១៧:៣១ ១៧:៣១៖ ២កោ ៥:១០

* ១៧:៣២ ១៧:៣២-៣៤៖ ១កោ ១:២២-២៥

* ១៨:២ ១៨:២-៣៖ ការ ១៨:១៨-១៩, ២៦; រម ១៦:៣; ១កោ ១៦:១៩

* ១៨:៣ ១៨:៣៖ ១កោ ៩:១១-១២

* ១៨:៤ ១៨:៤៖ ការ ១៣:១៤

* ១៨:៥ ១៨:៥៖ ការ ១៦:១-៣

* ១៨:៦ ១៨:៦៖ មា​នាវ​ខ្លៃ​រាតោស​ឞ៝ក​អាវ ទាន់​អ្វាញ់​តា ការ ១៣:៥១។

* ១៨:៦ ១៨:៦៖ ការ ១៣:៥១; លក ៩:៥; ១កោ ១:២២-២៤

† ១៨:៧ ១៨:៧៖ «យើក​មឞាស​មា​កោរាញ​ឞ្រាស»​គែស​នាវ​ខ្លៃ​លាស​អេ​ល៝រ​ពាង់​ឆឹត​ញឆីង​មា​ឞ្រាស​យេឆូ  ពាង់​លែៈ​ឆឹត​ញឆីង​មា​កោរាញ​ឞ្រាស។

* ១៨:៩ ១៨:៩-១០៖ ការ ៩:១២; ១៦:៩

‡ ១៨:១២ ១៨:១២៖ ប៝ន​កោរិនតោ ​តា​ឞ្រី​អាខៃ ។

* ១៨:១២ ១៨:១២-១៣៖ ការ ២១:២៨

* ១៨:១៤ ១៨:១៤-១៥៖ ការ ២៣:២៩; ២៥:១៨-២០

§ ១៨:១៧ ១៨:១៧៖ មោ​គឹត​នហេល​អោស​ឆោសតែន ​អ្យា ដាស​មា​ឆោសតែន ​តា ១កោ ១:១ ជេង​ទូ​ហ្វេ​ឞូនុយ្ស​ទើម​មោ​លាស​មោ។

* ១៨:១៨ ១៨:១៨៖ តា​នាវ​វៃ​ផូង​អីឆ្រាអែល ​គែស​នាវ​ត៝ន​មា​កោរាញ​ឞ្រាស​ទូ​នតីល ឞូ​ក្វាល់​លាស៖ «នាវ​ត៝ន​នាឆារីត »។ នោក​ត៝ន​មា​នាវ​ត៝ន​អី​នៃ​ឞូ​ក្រែស​ងូក​ឞោក ជេសរី​មោ​ហោម​ក្រែស​ឆ៝ក់​ត្រុយ្ស​មា​លែៈ​ឞាស​នាវ​ត៝ន​អី​នៃ នោក​លែៈ​ឞាស​នាវ​ត៝ន​អី​នៃ​ឞូ​ជាន​ឞ្រាស​មា​កោរាញ​ឞ្រាស​ដ៝ង់។

* ១៨:១៨ ១៨:១៨៖ ការ ១៥:៤១

* ១៨:១៩ ១៨:១៩៖ ការ ១៣:១៤

* ១៨:២១ ១៨:២១៖ យាក ៤:១៥

* ១៨:២៣ ១៨:២៣៖ ការ ១៦:៦

* ១៨:២៤ ១៨:២៤-២៨៖ ការ ១៩:១; ១កោ ៣:៤-៦; ១៦:១២; តត ៣:១៣

* ១៨:២៨ ១៨:២៨៖ ការ ៩:២២; លក ២៤:៤៤-៤៦; យហ ៥:៣៩

* ១៩:១ ១៩:១៖ មោ​លាស «ហាន់​គ្លាត់​រ៝ៈ​យោក»។

* ១៩:១ ១៩:១៖ ការ ១៨:២៧

* ១៩:២ ១៩:២៖ ការ ១០:៤៤-៤៥

* ១៩:៣ ១៩:៣-៤៖ លក ៣:១៥-១៧

* ១៩:៨ ១៩:៨៖ ការ ១៣:១៤

* ១៩:៩ ១៩:៩៖ ១កោ ១:២២-២៥

* ១៩:១២ ១៩:១២៖ ការ ៥:១៥

* ១៩:១៣ ១៩:១៣-១៦៖ ការ ១៦:១៨; លក ៩:៤៩

† ១៩:១៩ ១៩:១៩៖ តា​នាវ​ងើយ​គ្រែក ​មោ​អោស​ងើយ​មា​«គុន​ងលារ» ងើយ​មា​«ឆាផៅ»​ច្រាវ យ៝រ​លាស​នោក​នៃ​តា​ឞ្រី​អី​នៃ​គែស​នាវ​ទើយ​កើត​នអាង​គែស​ញចីស​តា​ឆាផៅ។

‡ ១៩:១៩ ១៩:១៩៖ តា​នាវ​ងើយ​គ្រែក ​មោ​ងើយ​នហេល​មា​នតីល​កាក់​តា​អ្យា​អោស យើន​មា​គែស​នាវ​ខ្លៃ​អ៝ក់​ងាន់ ទើយ​នតឹត​មា​ព្រាក់​ងខោម​ទូ​ហ្វេ​ឞូនុយ្ស​ជាន​ការ ៥០០០០ នារ។

§ ១៩:២១ ១៩:២១៖ មោ​លាស «ឞ្រាស​ហ្វេង​អ្វែស​ដាៈ​ពោល »។

* ១៩:២២ ១៩:២២៖ ប៝ន​អេផេឆោ ​ជេង​តា​ឞ្រី​អាឆី ​ដ៝ង់។

* ១៩:២២ ១៩:២២៖ ការ ១៦:១-៣; ២តម ៤:២០

† ១៩:២៤ ១៩:២៤៖ តា​នាវ​ងើយ​គ្រែក ​គែស​ញចីស​«អារតេមីស »។ យើន​មា​រាញា​ពាង់​តា​នាវ​ងើយ​លាតាង់  រាញា​«ដីអាន »។

* ១៩:២៦ ១៩:២៦៖ ការ ១៧:២៩; អេឆា ៤០:១៨-២២

* ១៩:២៩ ១៩:២៩៖ ការ ២៧:២

* ២០:៦ ២០:៦៖ នង ១២:១៥-២០; ២កោ ២:១២-១៣

* ២០:៧ ២០:៧៖ មោ​លាស «តា​នារ​ព្រាវ»។ តា​នាវ​ងើយ​គ្រែក ​គែស​ញចីស​«តា​នារ​ង្វាយ​តា​ពើស​នៃ»។ ឞូ​មោ​គឹត​នហេល​អោស​លូកា ​កើប​តឹង​នាវ​វៃ​ផូង​អីឆ្រាអែល  មោ​លាស​កើប​តឹង​នាវ​វៃ​គ្រែក  លាស​ពាង់​តឹង​នាវ​វៃ​ផូង​អីឆ្រាអែល  នារ​អី​នៃ​ជេង​មាង់​នារ​ព្រាវ លាស​តឹង​នាវ​វៃ​ផូង​គ្រែក ​ជេង​នារ​ពើស។

† ២០:៧ ២០:៧៖ មោ​លាស «គុ​ញេត​ឆា​ងកាស​ក្ល៝ស​អ្វែស»។

* ២០:១៥-១៦ ២០:១៥-១៦៖ ការ ១៨:២១

* ២០:១៩ ២០:១៩៖ ការ ២០:៣១; ២កោ ១១:២៣-២៥

* ២០:២០ ២០:២០-២១៖ ការ ១៩:៨-១០

* ២០:២៣ ២០:២៣-២៤៖ ការ ៩:១៥-១៦; ២តម ៣:១២

‡ ២០:២៨ ២០:២៨៖ មោ​លាស «មា​មហាម​ពាង់​នើម»។

* ២០:២៨ ២០:២៨៖ អេផ ៤:១១; ២កោ ៥:១៨-២១

* ២០:២៩ ២០:២៩-៣០៖ មថ ៧:១៥; ២កោ ១១:១៣-១៥; ២ពេ ២:១

* ២០:៣១ ២០:៣១៖ ១តេ ២:១១-១២

* ២០:៣២ ២០:៣២៖ រម ១:១៦; ១កោ ១:១៨

* ២០:៣៣ ២០:៣៣-៣៥៖ ១កោ ៩:៤-១៨; ២កោ ១១:៧-៩; ២តេ ៣:៨

* ២០:៣៦ ២០:៣៦៖ ការ ២១:៥

§ ២០:៣៧ ២០:៣៧៖ នោក​នៃ​ឞូ​វៃ​តឹម​ចុម​នោក​ឞូ​តឹម​នតិញ​ឞាល់។

* ២១:១ ២១:១៖ ការ ២០:១៧-១៨

* ២១:៤ ២១:៤៖ ការ ២០:២៣

* ២១:៥ ២១:៥៖ ការ ២០:៣៦

* ២១:៨ ២១:៨៖ ការ ៦:៥; ៨:២៦-៤០

* ២១:១០ ២១:១០៖ ការ ១១:២៨

* ២១:១៣ ២១:១៣៖ ការ ២០:២៤

* ២១:១៨ ២១:១៨៖ ការ ១៥:១៣

* ២១:១៩ ២១:១៩៖ ការ ១១:៤

* ២១:២០ ២១:២០៖ ការ ១១:១៨

* ២១:២១ ២១:២១៖ មោ​លាស «នាវ​វៃ​ផូង​អីឆ្រាអែល »។

* ២១:២១ ២១:២១៖ ការ ១៨:១៣

* ២១:២៣ ២១:២៣-២៤៖ ការ ១៨:១៨; នក ៦:២, ៥, ១៣-១៨

† ២១:២៤ ២១:២៤៖ នាវ​ត៝ន​អ្យា​គែស​នាវ​ខ្លៃ​តា​ឆ៝ម់បុត​នាវ​កើប ៦:១-២១។ ជេង​នាវ​អ្វែស​មា​ផូង​អីឆ្រាអែល ​កើល​លោស​ព្រាក់​មា​ខ្លៃ​មពោមពា​(ឆ្យុម)​មា​ជាន​ឞ្រាស​តា​នាវ​ត៝ន​អី​នៃ ជេសរី​លោច​ពើស​នារ​ឞូ​ក្រែស​ព៝យ្ស​ឆ៝ក់​គៃ​មា​ញហើ​នាវ​ត៝ន​អី​នៃ​លែៈ​ជាន​ជេស។

* ២១:២៥ ២១:២៥៖ ការ ១៥:២០, ២៩; ១កោ ៨:១-១៣

* ២១:២៦ ២១:២៦-២៧៖ ១កោ ៩:២០

* ២១:២៨ ២១:២៨៖ ការ ១៨:១៣; ២៥:៨

* ២១:៣៤ ២១:៣៤៖ ការ ១៩:៣២

* ២១:៣៦ ២១:៣៦៖ ការ ២២:២២

* ២២:៣ ២២:៣-១៦៖ ការ ៥:៣៤; ៩:១-១៩; ២៦:៩-២០

* ២២:៣ ២២:៣៖ ការ ៨:៣; កាល ១:១៣-១៤

* ២២:៤ ២២:៤៖ មោ​លាស «អី​តឹង​ត្រ៝ង​អ្យា»។

* ២២:២០ ២២:២០៖ ការ ៧:៥៨; ៨:១

* ២២:២១ ២២:២១៖ ការ ៩:១៥; ១៣:២

* ២២:២២ ២២:២២៖ ការ ២១:៣៦

* ២២:២៥ ២២:២៥-២៨៖ ការ ១៦:៣៧; ២៣:២៧

* ២៣:១ ២៣:១៖ ការ ២៤:១៦; ២កោ ១:១២

† ២៣:៥ ២៣:៥៖ នង ២២:២៨

* ២៣:៦ ២៣:៦៖ ផល ៣:៥

* ២៣:៧ ២៣:៧-៩៖ ការ ៤:១-២; លក ២០:២៧-៤០

* ២៣:១១ ២៣:១១៖ ការ ១៨:៩-១០; ២៨:៣០-៣១

* ២៣:១២ ២៣:១២៖ ការ ៩:២៣

* ២៣:១៥ ២៣:១៥៖ ការ ២៥:២-៣

* ២៣:១៦ ២៣:១៦៖ តា​នាវ​ងើយ​គ្រែក ​លាស៖ «ក៝ន​ឞូ​ក្លោ​អី​យោស​ពោល » មោ​លាស «ក៝ន​ឞូ​ក្លោ​អី​អ៝ស​ឞូ​អូរ​ពោល »។

* ២៣:២៧ ២៣:២៧៖ ការ ២១:៣០-៣៣; ២២:២៤-២៩

* ២៣:២៨ ២៣:២៨៖ ការ ២២:៣០

* ២៣:២៩ ២៣:២៩៖ ការ ១៨:១៤-១៥; ២៥:១៨-២០

* ២៣:៣៤ ២៣:៣៤៖ ការ ២២:៣

† ២៣:៣៥ ២៣:៣៥៖ ហេរោត ​អី​អ្យា​អី​ខឹត​នោក​ឞ្រាស​យេឆូ ​ហោម​ក៝ន​ឆែ​(មថ ២:១៥)។

* ២៤:១ ២៤:១៖ ការ ២៣:២

* ២៤:៥ ២៤:៥៖ នោក​នៃ​ឞូ​ក្វាល់​ផូង​អី​ញឆីង​មា​ឞ្រាស​យេឆូ  «ផូង​នាឆារែត »​ដ៝ង់។

* ២៤:៥ ២៤:៥៖ ការ ១៧:៦

* ២៤:៦ ២៤:៦៖ ការ ២១:២៨-២៩

† ២៤:៧ ២៤:៧៖ រាញា​ឆាក់​ងាន់​ពាង់ «ក្លោដេស-​លូឆៀ »។

* ២៤:១១ ២៤:១១៖ ការ ២១:១៥

* ២៤:១៤ ២៤:១៤៖ ការ ២៦:២២-២៣; រម ៣:៣១; ៧:១-៦

* ២៤:១៥ ២៤:១៥៖ ការ ៤:២; ២៣:៦; ២៤:២១; ១កោ ១៥:២៣-២៥; ១តេ ៤:១៤; ដាន ១២:២

* ២៤:១៦ ២៤:១៦៖ ការ ២៣:១; ២កោ ១:១២

* ២៤:១៧ ២៤:១៧៖ កាល ២:១០; ១កោ ៩:២០

* ២៤:១៨ ២៤:១៨-១៩៖ ការ ២១:២៦-២៧

* ២៤:២១ ២៤:២១៖ ការ ២៣:៦

* ២៤:២៥ ២៤:២៥៖ ការ ២៣:២៦

‡ ២៤:២៧ ២៤:២៧៖ រាញា​គ្លែស​ពាង់​គែស​«ផេសតុស »។

* ២៥:២ ២៥:២-៣៖ ការ ២៣:១២-១៥

* ២៥:៨ ២៥:៨៖ ការ ២៤:១០-២១

* ២៥:៩ ២៥:៩៖ ការ ២៤:២៧

* ២៥:១១ ២៥:១១-១២៖ ការ ២៥:២៥; ២៦:៣១-៣២

* ២៥:១៣ ២៥:១៣៖ កាដាច់​អាគ្រឹពា ​អ្យា​អី​ក៝ន​កាដាច់​ហេរោត-​អាគ្រឹពា ​អី​គែស​ងក៝ច​តា ការ ១២:១-២៤។

* ២៥:១៤ ២៥:១៤៖ ការ ២៤:២៧

* ២៥:១៥ ២៥:១៥៖ ការ ២៥:២

* ២៥:១៨ ២៥:១៨-២០៖ ការ ១៨:១៤-១៥; ២៣:២៩

† ២៥:២០ ២៥:២០៖ ប៝ន​យេរូឆាលឹម ​ជេង​នតុក​គែស​ទូ​មល៝ម់​ញីស​ឞ្រាស​ជាន​ឞ្រាស​មា​កោរាញ​ឞ្រាស នតុក​អា​អេង​មោ​អោស​គែស។ នទ្រី​ទឹង​តា​ប៝ន​អី​នៃ​គែស​កោរាញ​ផូង​អីឆ្រាអែល ​អ៝ក់ នទ្រែល​មា​គែស​អ៝ក់​ឞូនុយ្ស​អី​ឞ្លាវ​គឹត​មឹន​តា​នាវ​វៃ​ផូង​អីឆ្រាអែល ។

* ២៥:២១ ២៥:២១៖ ការ ២៥:១១-១២

* ២៥:២៥ ២៥:២៥៖ ការ ២១:៣៦; ២៦:៣១

* ២៦:១ ២៦:១៖ ឞូ​គឹត​លាស៖ «នតា​តី»​ជេង​នាវ​កោស​មឞាស​ពាង់។

* ២៦:៥ ២៦:៥៖ ការ ២៣:៦; ផល ៣:៥

* ២៦:៦ ២៦:៦-៨៖ ដាន ១២:២; យហ ៥:២៨; ១កោ ១៥:២៣-២៥; ១តេ ៤:១៤

* ២៦:៩ ២៦:៩-១១៖ ការ ៨:៣

* ២៦:១២ ២៦:១២-១៨៖ ការ ៩:១-១៦

† ២៦:១៤ ២៦:១៤៖ តា​នាវ​ងើយ​គ្រែក ​លាស៖ «តឹម​ថាក់»។

‡ ២៦:១៨ ២៦:១៨៖ «នតុក​ង៝»​ជេង​ផូង​ឞូនុយ្ស​អី​មោ​អោស​ញឆីង​មា​កោរាញ​ឞ្រាស នទ្រែល​មា​ឞូនុយ្ស​អី​នៃ​តា​ន៝ម់​នាវ​ទើយ​ឆាតាង់ ​ដ៝ង់។ «ហាន់​តា​នាវ​អាង»​ជេង​ផូង​ឞូនុយ្ស​អី​លែៈ​ឆឹត​ញឆីង​ជេស​មា​កោរាញ​ឞ្រាស។

* ២៦:១៩ ២៦:១៩-២០៖ ការ ២០:២១; កាល ១:១៦-១៧

* ២៦:២២ ២៦:២២-២៣៖ ការ ៣:១៨; ១៧:២-៣; លក ២៤:៤៤-៤៦; ១កោ ១៥:២០

* ២៦:២៦ ២៦:២៦៖ យហ ១៨:២០

* ២៦:៣១ ២៦:៣១៖ ការ ២១:៣៦; ២៥:២៥

* ២៦:៣២ ២៦:៣២៖ ការ ២៥:១១-១២

* ២៧:២ ២៧:២៖ ការ ១៩:២៩; កោល ៤:១០

* ២៧:៣ ២៧:៣៖ ការ ២៤:២៣; ២៨:១៦

* ២៧:៩ ២៧:៩៖ បុន​អ្យា​ជេង​ទូ​នតីល​បុន​តា​ផូង​អីឆ្រាអែល ​អី​គែស​នាវ​ខ្លៃ​ទុត​ហោ​ងាន់ នារ​នៃ​កោរាញ​ជាន​ឞ្រាស​ទុត​ក្វ៝ង់​ងខឹត​មពោមពា​(ឆ្យុម)​មា​ច្វាយ​នាវ​តីស​ផូង​អីឆ្រាអែល ​ទឹង​លែៈ។ (កល ១៦; ២៣:២៦-៣២; នក ២៩:៧-១១)។

* ២៧:៩ ២៧:៩-១០៖ ២កោ ១១:២៥-២៦

† ២៧:១២ ២៧:១២៖ ឞូ​ក្វាល់​លាស៖ «ខៃ​ជី​កាត់»​ដ៝ង់។

‡ ២៧:១៦ ២៧:១៦៖ មោ​លាស «ខៅដា »។

§ ២៧:១៦ ២៧:១៦៖ ខាន់​ពាង់​គែស​ទូ​មល៝ម់​ទូក​ជេៈ​មា​ហាន់​អា​កើស លាស​ទូក​ក្វ៝ង់​ហាន់​មោ​ទើយ។

* ២៧:២០ ២៧:២០៖ នារ នទ្រែល​មា​មាញ់​គែស​នាវ​ខ្លៃ​ហោ​ងាន់​មា​គឹត​អាស​មពែស​ទូក​ហាន់​តា​ទាក​វាច់​ទាក​វារ់។ លាស​មោ​អោស​ឆៃ​មោ​គឹត​ត្រ៝ង​មា​ហាន់។

* ២៧:២៣ ២៧:២៣-២៤៖ ការ ៨:២៦; ១៨:៩

† ២៧:៤២ ២៧:៤២៖ ផូង​តាហែន​នៃ​ក្លាច​លាស​ឞូ​តេៈ​ទោយ្ស​ខាន់​ពាង់​ក្វ៝ង់ លាស​ទូ​ហ្វេ​ឞូនុយ្ស​ទោយ្ស​អី​នៃ​ក្លាយ្ស។

* ២៨:៤ ២៨:៤៖ ឞូនុយ្ស​តា​គោល​ទាក​នៃ​គែស​ញឆីង​មា​នតីល​ឞ្រាស​អេងៗ តា​នតីល​ឞ្រាស​អី​នៃ​គែស​ទូ​នតីល​ឞ្រាស​ឞូ​អូរ​អី​ឞូ​កើប​ព្លើង​មា​នទើ​អ្យើស​ឞូ​ជាន។

* ២៨:៥ ២៨:៥៖ មក ១៦:១៨

* ២៨:៦ ២៨:៦៖ ការ ១៤:១១

* ២៨:៨ ២៨:៨-៩៖ ការ ១៩:១១-១២

† ២៨:១៥ ២៨:១៥៖ នតុក​តាច់​ទ្រាប់​អាប់ផេស ​ងាយ​ឞើស​ប៝ន​រោម ​គែស ៧០ កីលោមែត ប៝ន​គែស​ជៃ​វែស​ឞិច​ពែ​មល៝ម់​ងាយ​ឞើស​ប៝ន​រោម ​គែស ៥៣ កីលោមែត។

* ២៨:១៧ ២៨:១៧៖ ការ ២១:២៦-៣៣

* ២៨:១៨ ២៨:១៨៖ ការ ២៥:១៨-១៩; ២៦:៣១-៣២

* ២៨:១៩ ២៨:១៩៖ ការ ២៥:១១-១២

* ២៨:២៣ ២៨:២៣៖ ការ ១៧:២-៣; លក ២៤:៤៤-៤៦; រម ១:២

‡ ២៨:២៦ ២៨:២៦៖ គែស​នាវ​ខ្លៃ​លាស៖ «ខាន់​អៃ​មៃ​តាង់​នាវ​កោរាញ​ឞ្រាស​បាបើ​តីស​មា​មោ​វ៝ត់​ម៝ស​នាវ​ខ្លៃ ខាន់​អៃ​មៃ​អ្វាញ់​ងាន់​នទើ​កោរាញ​ឞ្រាស​ជាន តីស​មា​មោ​វ៝ត់​ម៝ស​នាវ​ខ្លៃ»។

* ២៨:២៦ ២៨:២៦-២៧៖ ២កោ ៣:១៤-១៦

† ២៨:២៧ ២៨:២៧៖ អេឆា ៦:៩-១០

* ២៨:២៨ ២៨:២៨៖ រម ១១:១៧-២៤

រោម

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

រោម

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៥៧ ក្លាប់​លាស ២៤ នាម់​ជេស​ឞ្រាស​យេឆូ ​ទ៝ក់​រេស។ ឞូ​មឹន​លាស​ពាង់​គុ​តា​ប៝ន​កោរិនតោ ​នោក​ពាង់​ញចីស​ឆ៝ម់បុត​អ្យា​(រោម ១៦:២៣)។

ពោល ​ជេង​ឞូនុយ្ស​នតី​ជ្រូ​ងាន់​តា​នាវ​វៃ​ផូង​អីឆ្រាអែល  ឞើស​នតើម​នើស​ពាង់​ជេង​ឞូនុយ្ស​ជាន​ជេរ​អុច​ងគ្រ៝ស​លើយ​ផូង​អី​ញឆីង​មា​ឞ្រាស​ក្រីស ​(ការ ៨:១-៣) យ៝រ​លាស​ពាង់​អុច​ងាន់​មា​កោរាញ​ឞ្រាស ជេសរី​ពាង់​មឹន​នាវ​នតី​មា​នាវ​ឞ្រាស​ក្រីស ​ជេង​នាវ​នតី​ងក្លាៈ​អ្យើស។ ជេស​ពាង់​ជាន​ជេរ​ផូង​ញឆីង​តា​ប៝ន​យេរូឆាលឹម  ពាង់​ហាន់​ដ៝ង់​ជឹត​ប៝ន​ដាមាស ​គៃ​មា​ជាន​ជេរ​ផូង​ញឆីង​តា​ប៝ន​នៃ ទោល​ឞ្រោៈ​រ៝ៈ​ត្រ៝ង​ជឹត​ប៝ន​ដាមាស ​នៃ ឞ្រាស​ក្រីស ​ញហើ​ឆាក់​អ៝ន់​ពាង់​ឆៃ ជេសរី​ពាង់​រាគ៝ល់​នូយ្ស​នហ៝ម់​ពាង់​នើម​(ការ ៩:១-១៩) ជេសរី​នតើម​ឞើស​នារ​នៃ ជេសរី​ពាង់​នតី​ឞូ​មា​នាវ​ខ្លៃ​ឞ្រាស​ក្រីស ​(ការ ៩:២០)។ ឞើស​កើយ​នៃ​ពាង់​ហាន់​លាម​ឞ្រី​ទាក​តា​នតុក​អី​មោ​ហ៝ៈ​គែស​ឞូនុយ្ស​ញឆីង​មា​ឞ្រាស​ក្រីស  គៃ​មា​មឞើស​ងក៝ច​នាវ​មហែ​មហាន​អ្វែស​ឞ្រាស​ក្រីស ។ ពាង់​ញចីស​អ៝ក់​ដ៝ង់​ឆ៝ម់បុត​អ៝ន់​មា​ផូង​ញឆីង អាបៃ​អ្យា​ហោម​គែស ១៣ អឹ​ឆ៝ម់បុត​តា​នាវ​តឹម​រាង្លាប់​មហែ។ ងគ្លែៈ​ទុត​ឞូ​ងខឹត​ពាង់​តា​ប៝ន​រោម ​យ៝រ​មា​ពាង់​មឞើស​ងក៝ច​នាវ​មហែ​មហាន​អ្វែស ក្លាប់​លាស​តា​នាម់ ៦៩។

ប៝ន​រោម ​ជេង​ប៝ន​ទុត​ក្វ៝ង់​តា​ឞ្រី​អីតាលី  ជេង​នតុក​គុ​កោរាញ​កាដាច់​ឆេឆារ  កោរាញ​កាដាច់​ឆេឆារ ​អី​នៃ​ម៝ត់​អ្វាញ់​អ៝ក់​កាដាច់ អ៝ក់​ឞ្រី​ទាក ពាង់​ម៝ត់​អ្វាញ់​ឞ្រី​អីឆ្រាអែល  នអ៝ប់​មា​ម៝ត់​អ្វាញ់​ទឹង​លែៈ​ឞ្រី​ទាក​ពោល ​ហាន់​មឞើស​ងក៝ច​នាវ​មហែ​មហាន​អ្វែស។ នោក​នៃ​គែស​អ៝ក់​ឞូនុយ្ស​ជាន​ទឹក​ឞូ ទឹង​លែៈ​ឞូនុយ្ស​គុ​តា​ប៝ន​រោម ​នៃ ឞើយ​មា​ងគូល​ជេង​ឞូនុយ្ស​ជាន​ទឹក​ឞូ។ នោក​ពោល ​ញចីស​ឆ៝ម់បុត​អ្យា​លែៈ​គែស​ឞូនុយ្ស​ញឆីង​តា​ប៝ន​រោម ​នៃ យើន​មា​ពោល ​អេ​ហ៝ៈ​អោស​ហាន់​តា​ប៝ន​រោម  ពាង់​ញចីស​ឆ៝ម់បុត​អ្យា​គៃ​មា​អ៝ន់​ខាន់​ពាង់​គឹត​ល៝រ​ពាង់​អុច​ហាន់​ខ៝ល់​ខាន់​ពាង់ នអ៝ប់​មា​ពាង់​ញចីស​នាវ​នតី​ទុត​ខ្លៃ​នាវ​ញឆីង​តា​ឞ្រាស​ក្រីស  ពាង់​មឞើស​ងក៝ច​មើម​ទឹង​ឞូនុយ្ស​គែស​នាវ​រាក្លាយ្ស៖ ឞូនុយ្ស​គែស​នាវ​រាក្លាយ្ស​ជេង​តាៈ​ឞើស​នាវ​ញឆីង​ទើម មោ​អោស​តាៈ​ឞើស​នទើ​ឞ៝ន់​ជាន​(រម ១:១៧)។

ឆ៝ម់បុត​ពោល 

គែស​អ៝ក់​ឆ៝ម់បុត​តា​នាវ​តឹម​រាង្លាប់​មហែ​ជេង​ឆ៝ម់បុត​ពោល ​នាក់​ញចីស អាបាៈ​ពាង់​ញចីស​ញជ្វាល់​អ៝ន់​មា​ផូង​ញឆីង​តា​ប៝ន​អេងៗ អាបាៈ​ពាង់​ញចីស​អ៝ន់​មា​ទូ​ហ្វេ​ឞូនុយ្ស។

តា​ឆ៝ម់បុត​អី​ពាង់​ញចីស​អ៝ន់​មា​ផូង​ញឆីង​តា​ប៝ន​អេងៗ​គែស៖ ឆ៝ម់បុត​រោម ឆ៝ម់បុត​កោរិនតោ​រើស ១ នអ៝ប់​មា​ឆ៝ម់បុត​កោរិនតោ​រើស ២ ឆ៝ម់បុត​កាលាតី ឆ៝ម់បុត​អេផេឆោ ឆ៝ម់បុត​ផីលីប ឆ៝ម់បុត​កោលោស ឆ៝ម់បុត​តេឆាលោនិក​រើស ១ នអ៝ប់​មា​ឆ៝ម់បុត​តេឆាលោនិក​រើស ២។

តា​ឆ៝ម់បុត​អី​ពាង់​ញចីស​អ៝ន់​មា​ទូ​ហ្វេ​ឞូនុយ្ស​គែស៖ ឆ៝ម់បុត​តីមោថេ​រើស ១ នអ៝ប់​មា​ឆ៝ម់បុត​តីមោថេ​រើស ២ ឆ៝ម់បុត​តីតុស ជេសរី​ឆ៝ម់បុត​ផីលេមោន។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- ងកោៈ ១-៤៖

ពោល ​នតី​តា​ឆ៝ម់បុត​អ្យា ទឹង​លែៈ​ឞូនុយ្ស​លាម​នែស​នតូ ឞូ​ម៝ស​ផូង​កាដោយ លែៈ​អើម​គែស​នាវ​តីស​ទាទេ មោ​គែស​អោស​ទូ​ហ្វេ​ទើយ​តឹម​រាលាច់​ដាស​កោរាញ​ឞ្រាស។ លាស​នទ្រី​អ្យាត់​មា​ទឹង​លែៈ​ឞូនុយ្ស​ញឆីង​មា​ឞ្រាស​យេឆូ ​អី​នើម​រាក្លាយ្ស គៃ​មា​កោរាញ​ឞ្រាស​កើប​ឆ៝ង់​មោ​អោស​តេៈ​ទោយ្ស គៃ​មា​ឆ៝ៈ​ទើន​នាវ​រេស​នហ៝​រ៝។ កោរាញ​ឞ្រាស​លែៈ​កើប​ឆ៝ង់​មា​ឞូនុយ្ស​អី​ញឆីង​មា​ពាង់ កើត​កាល់​អែ​នើស​តា​នាវ​តឹម​រាង្លាប់​អើម​ពាង់​លែៈ​កើប​អាឞ្រាហាម់ ​ឆ៝ង់​ដ៝ង់។

- ងកោៈ ៥-៦៖

ពោល ​នតី​លាស​ទឹង​លែៈ​ឞូនុយ្ស​អី​ញឆីង​មា​ឞ្រាស​យេឆូ​ក្រីស  នអ៝ប់​មា​ឆ៝ៈ​ទើន​នាវ​បាប់តែម​យុក​មា​ទាក តឹម​ឞាន​មា​លែៈ​លាប់​នទ្រែល​ជេស​តា​នាវ​ឞ្រាស​យេឆូ ​ខឹត នទ្រែល​មា​តា​នាវ​ពាង់​ទ៝ក់​រេស។ ទឹង​លែៈ​ឞូនុយ្ស​លែៈ​អើម​គែស​នាវ​តីស​ទាទេ តឹម​ឞាន​កើត​នៃ​ដ៝ង់ ឞូ​ម៝ស​អី​ញឆីង​មា​ឞ្រាស​យេឆូ​ក្រីស  លែៈ​គែស​នាវ​រាក្លាយ្ស។

- ងកោៈ ៧-៨៖

ឞូនុយ្ស​អី​ញឆីង​មា​ឞ្រាស​ក្រីស  មោ​ខាច់​អោស​ជាន​តឹង​ទឹង​លែៈ​នាវ​វៃ​មោឆេ ​គៃ​មា​កោរាញ​ឞ្រាស​កើប​ឆ៝ង់ យើន​មា​ទឹង​លែៈ​ឞូនុយ្ស​លែៈ​អើម​វៃ​ជាន​តីស មោ​អោស​ឞ្លាវ​ជាន​អ្វែស​នឹង​តាៈ​ឞើស​ឆាក់​នើម យើន​មា​ឞូ​ម៝ស​អី​ញឆីង​មា​ឞ្រាស​យេឆូ​ក្រីស  កោរាញ​ឞ្រាស​មោ​ហោម​អោស​តេៈ​ទោយ្ស​មា​ឞូនុយ្ស​អី​នៃ ឞ្រាស​ហ្វេង​អ្វែស​កើល​ផូង​ញឆីង​មា​ឞ្រាស​យេឆូ​ក្រីស  ខាន់​ពាង់​លែៈ​ជេង​ផូង​ក៝ន​កោរាញ​ឞ្រាស​នើម មោ​អោស​គែស​ទូ​នតីល​នទើ​ទើយ​តឹម​ងខាស​ខាន់​ពាង់​ឞើស​នាវ​កោរាញ​ឞ្រាស​រ៝ង់។

- ងកោៈ ៩-១១៖

ឞ៝ល​លាស​អាបៃ​អ្យា​គែស​អ៝ក់​ផូង​អីឆ្រាអែល ​មោ​អោស​ញឆីង​មា​ឞ្រាស​យេឆូ​ក្រីស  នាវ​កោរាញ​ឞ្រាស​ត៝ន​មា​ផូង​អីឆ្រាអែល ​កាល់​អែ​នើស​ហោម​គែស​ខ្លៃ។ លាស​នារ​ជឹត​នាប់​តៃ​ខាន់​ពាង់​រាគ៝ល់​នូយ្ស​នហ៝ម់ ជេសរី​ខាន់​ពាង់​គែស​នាវ​រាក្លាយ្ស​នទ្រែល​ទឹង​លែៈ​ឞូនុយ្ស​អី​ញឆីង​មា​ឞ្រាស​យេឆូ​ក្រីស  ជេសរី​ផូង​អីឆ្រាអែល  នអ៝ប់​មា​ផូង​អី​មោ​ទី​ផូង​អីឆ្រាអែល ​គែស​ញឆីង​ទាទេ​ដ៝ង់។

- ងកោៈ ១២:១—១៥:១៣៖

ពោល ​នតី​លាស ឞូនុយ្ស​ញឆីង​មា​ឞ្រាស​យេឆូ​ក្រីស ​អា​មើម​តឹម​ទី​មា​នាវ​គុ​រេស អ៝ន់​គែស​នាវ​រ៝ង់​មា​ឞូ អ៝ន់​ជាន​តឹង​នាវ​កោរាញ​ឞ្រី​ទាក​ដាៈ អ៝ន់​គុ​រេស​តឹម​ទី​មា​ឞ្រាស​យេឆូ​ក្រីស ​គុ​រេស​ដ៝ង់។

- ងកោៈ ១៥:១៤—១៦:២៧៖

ពោល ​មឞើស​ងក៝ច​តា​នាវ​ជាន​ការ​ពាង់​តា​ផូង​អី​មោ​ទី​ផូង​អីឆ្រាអែល  មា​នាវ​ពាង់​អុច​ហាន់​តា​ប៝ន​រោម  នអ៝ប់​មា​នាវ​នតិញ​អេងៗ។

១

នាវ​អោប​អ្វែស​លាង់

១ ឆ៝ម់បុត​គ៝ប់​រាញា​ពោល ​ញចីស អី​ឞូនុយ្ស​ឆើម​កើល​ជាន​ការ​មា*​ឞ្រាស​ក្រីស​យេឆូ ។ កោរាញ​ឞ្រាស​លែៈ​ក្វាល់​ជេស​គ៝ប់​អ៝ន់​ជាន​កោរាញ​អ៝ស​ម៝ន នអ៝ប់​មា​កើយ្ស​គ៝ប់​អ៝ន់​ហាន់​មឞើស​ងក៝ច​នាវ​មហែ​មហាន​អ្វែស​កោរាញ​ឞ្រាស។* ២ នាវ​មហែ​មហាន​អ្វែស​អី​នៃ កោរាញ​ឞ្រាស​លែៈ​ត៝ន​ល៝រ​ជេស​អ៝ន់​មា​ឞូនុយ្ស​នតើយ្ស​នាវ​ងើយ​ពាង់​នើម​កាល់​អែ​នើស​ញចីស​តា​នាវ​កោរាញ​ឞ្រាស​ងើយ​អី​ក្ល៝ស​អ្វែស។* ៣ នាវ​មហែ​មហាន​អ្វែស​អី​នៃ​មឞើស​ងក៝ច​មា​ក៝ន​ឞូ​ក្លោ​កោរាញ​ឞ្រាស។ តា​នែស​នតូ​អ្យា ក៝ន​កោរាញ​ឞ្រាស​ពាង់​ជេង​ឆាក់​ជាន់​ឞូនុយ្ស​ទែស​តា​រាន៝យ​ទែស​កាដាច់​ដាវីត ។* ៤ ឞូ​គឹត​នហេល​ពាង់​អី​ក៝ន​កោរាញ​ឞ្រាស​ងាន់​តា​នាវ​ឞ្រាស​ហ្វេង​អ្វែស​អី​ក្ល៝ស​អ្វែស​ជាន​អ៝ន់​ពាង់​ទ៝ក់​រេស​ឞើស​នាវ​ខឹត នអ៝ប់​មា​គែស​នាវ​ទើយ†។ ពាង់​ឞ្រាស​យេឆូ​ក្រីស ​អី​កោរាញ​ឞ៝ន់។

៥ យ៝រ​មា​ឞ្រាស​យេឆូ​ក្រីស  ទឹង​កោរាញ​ឞ្រាស​អ៝ន់​គ៝ប់​ជាន​កោរាញ​អ៝ស​ម៝ន​តាៈ​ឞើស​នាវ​អ្វែស​ពាង់​នើម គៃ​មា​មឞើស​ងក៝ច​នាវ​កោរាញ​ឞ្រាស​អ៝ន់​មា​ទឹង​លែៈ​ផូង​អី​មោ​ទី​ផូង​អីឆ្រាអែល  លែវ​ខាន់​ពាង់​ញឆីង​នអ៝ប់​មា​អ្យាត់​ពាង់ អ៝ន់​ពាង់​នើម​គែស​នាវ​ច្រេក​លើប។* ៦ ខាន់​អៃ​មៃ​អី​គុ​តា​ប៝ន​រោម ​តា​ផូង​អី​នៃ​ដ៝ង់ ឞ្រាស​យេឆូ​ក្រីស ​លែៈ​ក្វាល់​ខាន់​អៃ​មៃ​ជេង​ផូង​ប៝ន​លាន​ពាង់​នើម​ដ៝ង់។ ៧ គ៝ប់​ទាន់​ញជ្វាល់​ឆ៝ម់បុត​អ្យា​អ៝ន់​ទឹង​លែៈ​ខាន់​អៃ​មៃ​ជេង​ផូង​អី​លែៈ​កោរាញ​ឞ្រាស​ទែ​រ៝ង់ នអ៝ប់​មា​ក្វាល់​អ៝ន់​ជេង​ផូង​ប៝ន​លាន​ពាង់​នើម។ ទាន់​កោរាញ​ឞ្រាស​ឞឹ​ឞ៝ន់ នទ្រែល​មា​កោរាញ​យេឆូ​ក្រីស  អ៝ន់​នាវ​អ្វែស អ៝ន់​នាវ​ដាប់​មពាន់​មា​ខាន់​អៃ​មៃ។

នាវ​ពោល ​អុច​ខ៝ល់​ផូង​ញឆីង​តា​ប៝ន​រោម 

៨ អេ​ល៝រ - គ៝ប់​ទាន់​លាស​អ្វែស​មា​កោរាញ​ឞ្រាស​អី​ឞ្រាស​គ៝ប់​យើក​មឞាស យ៝រ​មា​នទើ​ឞ្រាស​យេឆូ​ក្រីស ​លែៈ​ជាន គ៝ប់​ទាន់​លាស​អ្វែស​ពាង់​យ៝រ​មា​ទឹង​លែៈ​ផូង​ខាន់​អៃ​មៃ យ៝រ​លាស​នាវ​ញឆីង​ខាន់​អៃ​មៃ​នើស​លែៈ​លឺ​លាម​នែស​នតូ។* ៩ កោរាញ​ឞ្រាស​នើម​លែៈ​គឹត​គ៝ប់​មឞើស​ឆើម​អ៝ន់​មា​ខាន់​អៃ​មៃ​នឹង។ គ៝ប់​ឆើម​កើល​ជាន​ការ​មា​ពាង់​មា​លែៈ​នូយ្ស​នហ៝ម់ នាវ​ឆើម​កើល​ជាន​ការ​អី​នៃ​ជេង​មឞើស​ងក៝ច​នាវ​មហែ​មហាន​អ្វែស​ក៝ន​ពាង់​នើម។ ១០ អាប់​តឹ​គ៝ប់​មឞើស​ឆើម គ៝ប់​ទាន់​មា​កោរាញ​ឞ្រាស​អ៝ន់​គ៝ប់​គែស​ហាន់​ម៝ប់​ខាន់​អៃ​មៃ​ដ៝ង់‌* ១១ យ៝រ​លាស​គ៝ប់​អុច​ហាន់​អា​ខាន់​អៃ​មៃ​ហោ​ងាន់ គៃ​មា​នតី​នាវ​អី​ឞ្រាស​ហ្វេង​អ្វែស​លែៈ​អ៝ន់​មា​គ៝ប់ គៃ​មា​នាវ​ញឆីង​ខាន់​អៃ​មៃ​មា​កោរាញ​ឞ្រាស​លើ​មា​ន៝ប់។ ១២ នោក​គ៝ប់​គុ​នទ្រែល​ខាន់​អៃ​មៃ​តៃ អ៝ន់​ឞ៝ន់​តឹម​នហាវ​នូយ្ស​នហ៝ម់​នទ្រាង់​ឞ៝ន់​នើម​តាៈ​ឞើស​នាវ​ញឆីង​ឞ៝ន់។

១៣ អើ​អ៝ស​នោ​តា​នាវ​ញឆីង គ៝ប់​អុច​អ៝ន់​ខាន់​អៃ​មៃ​គឹត បាបើ​ងាន់​គ៝ប់​រើ​ហាន់​អា​ខាន់​អៃ​មៃ គៃ​មា​លែវ​ឞូ​ឆឹត​ញឆីង​តា​ប៝ន​ខាន់​អៃ​មៃ កើត​គ៝ប់​លែៈ​គែស​ជាន​តា​ផូង​អី​មោ​ទី​ផូង​អីឆ្រាអែល ​តា​ឞ្រី​ប៝ន​អេងៗ យើន​មា​ត៝ត់​នារ​អ្យា​គ៝ប់​មោ​ហ៝ច​ហាន់ ហោម​គែស​នទើ​ងកីង។ ១៤ អ្យាត់​មា​គ៝ប់​មឞើស​ងក៝ច​នាវ​មហែ​មហាន​អ្វែស​អ៝ន់​មា​ទឹង​លែៈ​នទុល​មពោល​ឞូនុយ្ស ម៝ស​មពោល​កាដោយ មពោល​ឞូនុយ្ស​គឹត​ឞ្លាវ មពោល​ឞូនុយ្ស​រាលូក​ម៝ល់​ដ៝ង់។* ១៥ កើត​នទ្រី​នូយ្ស​នហ៝ម់​គ៝ប់​នអើរ​អុច​ហាន់​មឞើស​ងក៝ច​នាវ​មហែ​មហាន​អ្វែស​អ៝ន់​មា​ខាន់​អៃ​មៃ​អី​គុ​តា​ប៝ន​រោម ​នៃ​ដ៝ង់។ ១៦ គ៝ប់​មោ​អោស​ដីត​ព្រេង​មា​នាវ​មហែ​មហាន​អ្វែស យ៝រ​លាស​នាវ​មហែ​មហាន​អ្វែស​អ្យា​គែស​នាវ​ទើយ​តាៈ​ឞើស​កោរាញ​ឞ្រាស​គៃ​មា​រាក្លាយ្ស​ទឹង​លែៈ​ឞូនុយ្ស​អី​ញឆីង​មា​ឞ្រាស​ក្រីស  នអ៝ប់​មា​ផូង​អីឆ្រាអែល  នអ៝ប់​មា​ផូង​អី​មោ​ទី​ផូង​អីឆ្រាអែល ។ ផូង​អីឆ្រាអែល ​ឆ៝ៈ​ទើន​នាវ​រាក្លាយ្ស​ល៝រ​ឞូ ជេសរី​ផូង​អី​មោ​ទី​ផូង​អីឆ្រាអែល ​ឆ៝ៈ​ទើន​នាវ​រាក្លាយ្ស​ឞើស​កើយ​ខាន់​ពាង់​ដ៝ង់។* ១៧ នាវ​មហែ​មហាន​អ្វែស​អ្យា​នតុម​នតី​ឞ៝ន់ មើម​ទឹង​ឞ៝ន់​ជេង​ឞូនុយ្ស​ឆ៝ង់​តា​នាប់​មាត់​កោរាញ​ឞ្រាស។ នាវ​ជេង​ឆ៝ង់​អី​នៃ​មាន​មា​តាៈ​ឞើស​នាវ​ញឆីង​មា​កោរាញ​ឞ្រាស​ទើម។ កើត​មា​លែៈ​គែស​ញចីស​តា​នាវ​កោរាញ​ឞ្រាស​ងើយ៖ «ឞូនុយ្ស​ឆ៝ង់​មរា​គែស​នាវ​រេស តាៈ​ឞើស​នាវ​ពាង់​ញឆីង»†។*

នាវ​តីស​ឞូនុយ្ស

១៨ កោរាញ​ឞ្រាស​អី​គុ​តា​កាលើ​ត្រោក ពាង់​លែៈ​ញហើ​នាវ​តេៈ​ទោយ្ស ពាង់​តេៈ​ទោយ្ស​មា​ទឹង​លែៈ​ឞូនុយ្ស​អី​មោ​អ្យាត់​ពាង់ នអ៝ប់​មា​ឞូនុយ្ស​អ្យើស។ យ៝រ​មា​នូយ្ស​នហ៝ម់​អ្យើស​ខាន់​ពាង់​នើម ខាន់​ពាង់​ងកីង​នាវ​នតុម​នតី​អី​ងាន់។* ១៩ ពាង់​តេៈ​ទោយ្ស​យ៝រ​មា​ម៝ស​នទើ​អី​ឞូនុយ្ស​ទើយ​គឹត​មា​កោរាញ​ឞ្រាស​លែៈ​ទើយ​ឆៃ​នហេល​ជេស យ៝រ​លាស​កោរាញ​ឞ្រាស​លែៈ​ញហើ​អ៝ន់​ខាន់​ពាង់​ឆៃ​នហេល​ជេស យើន​មា​ខាន់​ពាង់​ហោម​មោ​អុច​ញឆីង​មា​ពាង់។* ២០ នាវ​ទើយ​កោរាញ​ឞ្រាស​ហោម​នហ៝​រ៝។ ឞើស​នតើម​ពាង់​ញជេង​នែស​នតូ​អ្យា​ឞូនុយ្ស​ទើយ​គឹត​វ៝ត់​មា​នាវ​ទើយ​ពាង់​អី​នៃ នអ៝ប់​មា​ទើយ​គឹត​វ៝ត់​មា​នាវ​ឞ្រាស​ពាង់​នើម តាៈ​ឞើស​ឆៃ​នទើ​អី​ពាង់​នើម​លែៈ​ញជេង។ ខាន់​ពាង់​ទើយ​គឹត​វ៝ត់​មា​នាវ​ឞ្រាស​ពាង់​កើត​នៃ ឞ៝ល​លាស​នាវ​ទើយ នទ្រែល​មា​នាវ​ឞ្រាស​ពាង់​នៃ​ឞូនុយ្ស​មោ​អោស​ទើយ​ឆៃ​មា​មាត់។ លាស​នទ្រី​ឞូនុយ្ស​អ្យើស​អី​នៃ​មោ​គែស​អោស​នាវ​មា​ញឆីស។ ២១ ឞ៝ល​លាស​ឞូនុយ្ស​អី​នៃ​លែៈ​គឹត​កោរាញ​ឞ្រាស ខាន់​ពាង់​មោ​អោស​យើក​មឞាស​មា​កោរាញ​ឞ្រាស ខាន់​ពាង់​មោ​ដ៝ង់​លាស​អ្វែស​មា​ពាង់។ នាវ​មឹន​ខាន់​ពាង់​នើស​លែៈ​រាគ៝ល់​លេង​លាង​មោ​ហោម​អោស​គែស​ខ្លៃ ជេសរី​នូយ្ស​នហ៝ម់​រាលូក​ម៝ល់​ខាន់​ពាង់​នើស​ជេង​តឹម​ឞាន​មា​ង៝។* ២២ ខាន់​ពាង់​កើប​អេង​ឆាក់​ខាន់​ពាង់​នើម​ជេង​ឞូនុយ្ស​គឹត​ឞ្លាវ តីស​មា​ខាន់​ពាង់​នើស​ជេង​ឞូនុយ្ស​រាលូក​ម៝ល់​ច្រាវ។ ២៣ ខាន់​ពាង់​មោ​អុច​អោស​យើក​មឞាស​មា​កោរាញ​ឞ្រាស​នើម​អី​គែស​នាវ​ច្រេក​លើប​មោ​ឞ្លាវ​ខឹត បេង​មា​យើក​មឞាស​ងខើង​រូប​ឞូនុយ្ស​អី​ឞ្លាវ​ខឹត រូប​ឆ្យុម​នារ រូប​មពោមពា​(ឆ្យុម)​ជ៝ង់​ព្វាន់ មោ​លាស​រូប​មពោមពា​(ឆ្យុម)​ហូង​វើរ​ច្រាវ។*

២៤ កើត​នទ្រី​ទឹង​កោរាញ​ឞ្រាស​ប៝ក​គ៝រ​ខាន់​ពាង់​អ៝ន់​ជាន​នទើ​បឹ​បើច តឹង​នាវ​កើញ​នូយ្ស​នហ៝ម់​ខាន់​ពាង់​នើម នហ៝​មា​ត៝ត់​ជាន​នទើ​បឹ​បើច​មា​ឆាក់​នទ្រាង់​ខាន់​ពាង់​នើម​ដ៝ង់។ ២៥ ខាន់​ពាង់​មោ​អុច​អោស​អ្យាត់​នាវ​ងាន់​កោរាញ​ឞ្រាស អ្យាត់​ងខើង​នាវ​មរោស​ច្រាវ។ ខាន់​ពាង់​យើក​មឞាស​ងខើង​មា​នទើ​អី​កោរាញ​ឞ្រាស​លែៈ​ញជេង មោ​អុច​អោស​យើក​មឞាស​មា​កោរាញ​ឞ្រាស​នើម​តើម​ញជេង ទី​លាស​មា​ពាង់​អី​នៃ​អ៝ន់​ឞូ​រានេ​នហ៝​រ៝។ នាវ​អី​នៃ​ទី​ងាន់‡! ២៦ កើត​នទ្រី​ទឹង​កោរាញ​ឞ្រាស​ប៝ក​គ៝រ​ខាន់​ពាង់​តឹង​មា​នាវ​បឹ​បើច​ខើស​ក្លែរ​ខាន់​ពាង់​នើម។ ផូង​ឞូ​អូរ​នត្លើយ​លើយ​នាវ​វៃ​គុ​អូរ​ឆាយ​អី​ឞូ​វៃ​ជាន ងខើង​មា​តឹម​ទ៝ង់​នទ្រាង់​ឞូ​អូរ​ច្រាវ។* ២៧ ល៝ង់​ផូង​ឞូ​ក្លោ​តឹម​ឞាន​កើត​នៃ​ដ៝ង់ ខាន់​ពាង់​នត្លើយ​លើយ​នាវ​វៃ​គុ​អូរ​ឆាយ​អី​ឞូ​វៃ​ជាន ជេសរី​ងខើង​មា​តឹម​ខើស​ក្លែរ​អុច​ហោ​ងាន់​នទ្រាង់​ឞូ​ក្លោ​ខាន់​ពាង់​នើម​ច្រាវ។ ខាន់​ពាង់​ជាន​នាវ​ដីត​ព្រេង​នទ្រាង់​ឞូ​ក្លោ​ខាន់​ពាង់​នើម។ នាវ​កោរាញ​ឞ្រាស​តេៈ​ទោយ្ស​មា​ឆាក់​ខាន់​ពាង់​នើម​នៃ​នើស​ជេង​តឹម​ទី​ដាស​នទើ​បឹ​បើច​ខាន់​ពាង់​នើម​លែៈ​ជាន​នៃ។ ២៨ អាច​មា​ខាន់​ពាង់​មោ​អុច​អោស​គឹត​នាល់​យើក​កោរាញ​ឞ្រាស កើត​នទ្រី​ទឹង​កោរាញ​ឞ្រាស​ប៝ក​គ៝រ​ខាន់​ពាង់​គែស​នាវ​មឹន​អ្យើស នហ៝​មា​អ៝ន់​ខាន់​ពាង់​ជាន​នទើ​អី​មោ​ទី​អោស​មា​ជាន។*

២៩ តា​នូយ្ស​នហ៝ម់​ខាន់​ពាង់​គែស​នាវ​ក្វែ​នាវ​អ្យើស​អាប់​នតីល​ងាន់ នាវ​មឹន​អ្យើស​មហឹក នាវ​កើញ​អីរ​មា​ទ្រាប់​នទើ នាវ​ជាញ ជេសរី​គែស​នាវ​មោ​នាច នាវ​ងខឹត​ឞូ នាវ​តឹម​ល៝ក់​ឞាល់ នាវ​មរោស​រាលាម់ នាវ​ជាន​អ្យើស​មា​ឞូ នាវ​ងើយ​កែក​ឞូ​ដ៝ង់‌ ៣០ នាវ​ងើយ​ញចើត នាវ​ឞ្យាញ់​មា​កោរាញ​ឞ្រាស នាវ​ហាត់​ជាញ នាវ​ហឺន នទ្រែល​មា​នាវ​នហី​អេង​ឆាក់។ ខាន់​ពាង់​ឞូនុយ្ស​ជ៝យ​នាវ​អេងៗ​មា​ជាន​អ្យើស ឞូនុយ្ស​មោ​អ្យាត់​នាវ​មេៈ​ឞឹ‌ ៣១ ឞូនុយ្ស​រាលូក​ម៝ល់ ឞូនុយ្ស​ប្លេប​ប្លេរ ឞូនុយ្ស​មោ​គែស​នាវ​រ៝ង់ ឞូនុយ្ស​មោ​គែស​នាវ​យោៈ។ ៣២ ខាន់​ពាង់​លែៈ​គឹត​នទើ​ឆ៝ង់​អី​កោរាញ​ឞ្រាស​ដាៈ លែៈ​គឹត​លាស​ជាន​នទើ​អ្យើស​កើត​នៃ​ទី​មា​តេៈ​ទោយ្ស​ត៝ត់​ខឹត។ យើន​មា​មោ​ទើន​មា​ខាន់​ពាង់​នើម​ជាន​តីស​កើត​នៃ ខាន់​ពាង់​ហោម​រានេ​មា​ឞូនុយ្ស​អេង​អី​ជាន​កើត​នៃ​ជឹត។*

២

កោរាញ​ឞ្រាស​ផាត​ទោយ្ស​នាវ​តីស

១ ទឹង​លែៈ​ខាន់​អៃ​មៃ​អី​ផាត​ទោយ្ស​នាវ​តីស​ឞូ ខាន់​អៃ​មៃ​មោ​គែស​នាវ​មា​ញឆីស​ដ៝ង់ យ៝រ​លាស​នោក​ខាន់​អៃ​មៃ​ផាត​ទោយ្ស​នាវ​តីស​ឞូ ខាន់​អៃ​មៃ​ទោល​តេៈ​ទោយ្ស​មា​ឆាក់​ខាន់​អៃ​មៃ​នើម​ដ៝ង់ យ៝រ​លាស​ខាន់​អៃ​មៃ​អី​នើម​ផាត​ទោយ្ស​នាវ​តីស​ឞូ ជាន​តីស​កើត​ឞូ​ដ៝ង់។* ២ ឞ៝ន់​លែៈ​គឹត​ជេស កោរាញ​ឞ្រាស​តេៈ​ទោយ្ស​ឞូនុយ្ស​អី​ជាន​តីស​កើត​នៃ​ជេង​ទី​ងាន់។ ៣ ល៝ង់​ខាន់​អៃ​មៃ ខាន់​អៃ​មៃ​ផាត​នាវ​តីស​ឞូ តីស​មា​ឆាក់​ខាន់​អៃ​មៃ​នើម​ហោម​ជាន​តីស​កើត​ឞូ​ដ៝ង់។ អាស​ខាន់​អៃ​មៃ​នអោន​លាស​ឆាក់​ខាន់​អៃ​មៃ​នើម​ក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស​ឞើស? ៤ ខាន់​អៃ​មៃ​មឺច​នាវ​កោរាញ​ឞ្រាស​ជាន​នទើ​ទុត​អ្វែស​មា​ខាន់​អៃ​មៃ​ឞើស? ខាន់​អៃ​មៃ​មឺច​នាវ​ពាង់​អ៝ត់​នូយ្ស នាវ​ពាង់​ជ៝ៈ​នូយ្ស​មា​ខាន់​អៃ​មៃ​ឞើស? អ៝ន់​ខាន់​អៃ​មៃ​គឹត​វ៝ត់​នាវ​កោរាញ​ឞ្រាស​អុច​ជាន​នទើ​អ្វែស​មា​ខាន់​អៃ​មៃ អុច​លែវ​ខាន់​អៃ​មៃ​រាគ៝ល់​នូយ្ស​នហ៝ម់​អ្យើស។* ៥ អាច​មា​នូយ្ស​នហ៝ម់​ខាន់​អៃ​មៃ​ហោម​ទាង់​ក៝ មោ​អុច​អោស​រាគ៝ល់​នូយ្ស​នហ៝ម់​អ្យើស ខាន់​អៃ​មៃ​ព្រាប់​នាវ​តីស​លើ​មា​អ៝ក់​អី​កោរាញ​ឞ្រាស​តេៈ​ទោយ្ស​ត៝ត់​តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​មា​នាវ​ឆ៝ង់។* ៦ ពាង់​មរា​អ៝ន់​នាវ​ងខោម មោ​លាស​នាវ​តេៈ​ទោយ្ស​មា​ទឹង​លែៈ​ឞូនុយ្ស តឹង​នទើ​ខាន់​ពាង់​នើម​លែៈ​ជេស​ជាន។ ៧ ពាង់​មរា​អ៝ន់​នាវ​រេស​នហ៝​រ៝​មា​ឞូ​ម៝ស​អី​ញឆ្រោយ្ស​ជាន​នទើ​អ្វែស ជ៝យ​គៃ​មា​គែស​នាវ​ច្រេក​លើប​អី​តាៈ​ឞើស​កោរាញ​ឞ្រាស ជ៝យ​គៃ​មា​គែស​នាវ​រានេ​តាៈ​ឞើស​កោរាញ​ឞ្រាស នទ្រែល​មា​ជ៝យ​គៃ​មា​គែស​នាវ​រេស​មោ​ឞ្លាវ​ខឹត​អី​កោរាញ​ឞ្រាស​អ៝ន់។* ៨ យើន​មា​ពាង់​ជី​នូយ្ស​តេៈ​ទោយ្ស​ហោ​ងាន់​មា​ឞូ​ម៝ស​អី​គឹត​មា​ឆាក់​ពាង់​នើម​ទើម ឞូ​ម៝ស​អី​តឹម​រាទ៝ង់​មា​នាវ​ងាន់ ងខើង​មា​អុច​ជាន​នទើ​អ្យើស​ច្រាវ។ ៩ កោរាញ​ឞ្រាស​អ៝ន់​នាវ​រេស​រាញាល់ នាវ​ងក្ល៝ន់​រាវៃ​មា​ទឹង​លែៈ​ឞូនុយ្ស​ជាន​អ្យើស ពាង់​អ៝ន់​មា​ផូង​អីឆ្រាអែល ​ល៝រ​ឞូ ជេសរី​នអ៝ប់​មា​ផូង​អី​មោ​ទី​ផូង​អីឆ្រាអែល *​ដ៝ង់។* ១០ យើន​មា​ឞូ​ម៝ស​អី​ជាន​អ្វែស កោរាញ​ឞ្រាស​អ៝ន់​នាវ​ច្រេក​លើប នាវ​រានេ នាវ​ដាប់​មពាន់។ ពាង់​អ៝ន់​មា​ផូង​អីឆ្រាអែល ​ល៝រ​ឞូ ជេសរី​នអ៝ប់​មា​ផូង​អី​មោ​ទី​ផូង​អីឆ្រាអែល ​ដ៝ង់‌ ១១ យ៝រ​លាស​កោរាញ​ឞ្រាស​កើប​ទឹង​លែៈ​ឞូនុយ្ស​តឹម​ឞាន។*

១២ លាស​ផូង​អី​មោ​ទី​ផូង​អីឆ្រាអែល ​អី​មោ​គឹត​នាល់​នាវ​វៃ​មោឆេ  ខាន់​ពាង់​ជាន​តីស កោរាញ​ឞ្រាស​តេៈ​ទោយ្ស​មា​ខាន់​ពាង់​អី​នៃ​រ៝ ឞ៝ល​លាស​ខាន់​ពាង់​អី​នៃ​មោ​អោស​គឹត​នាល់​នាវ​វៃ​អី​នៃ។ ផូង​អីឆ្រាអែល ​អី​លែៈ​គឹត​នាល់​នាវ​វៃ​អី​នៃ ជេសរី​ហោម​ជាន​តីស កោរាញ​ឞ្រាស​តេៈ​ទោយ្ស​មា​ខាន់​ពាង់​តឹម​ទី​ដាស​នាវ​វៃ​អី​នៃ‌* ១៣ យ៝រ​លាស​ឞូ​ម៝ស​អី​ទើន​តាង់​នាវ​វៃ​អី​នៃ​ទើម កោរាញ​ឞ្រាស​អេ​ហ៝ៈ​អោស​កើប​ឆ៝ង់​តា​នាប់​មាត់​ពាង់​នើម ឞូនុយ្ស​អី​ជាន​តឹង​នាវ​វៃ​អី​នៃ​រី​មើ​ពាង់​កើប​លែៈ​ឆ៝ង់។* ១៤ ផូង​អី​មោ​ទី​ផូង​អីឆ្រាអែល ​មោ​គែស​អោស​នាវ​វៃ​អី​នៃ តាៈ​ឞើស​នាវ​ខាន់​ពាង់​ហោម​ជាន​តឹង​នាវ​វៃ​អី​នៃ ខាន់​ពាង់​ញហើ​ខាន់​ពាង់​លែៈ​អើម​គឹត​អេង​នាវ​វៃ​អី​នៃ ឞ៝ល​លាស​មោ​គែស​អោស​នាវ​វៃ​អី​នៃ​កាដោយ​ដ៝ង់។ ១៥ កើត​នទ្រី​ខាន់​ពាង់​ញហើ​នាវ​វៃ​អី​នៃ​អី​លែៈ​គែស​ញចីស​តា​នូយ្ស​នហ៝ម់​ខាន់​ពាង់ យ៝រ​លាស​នូយ្ស​នហ៝ម់​នាវ​មឹន​ខាន់​ពាង់​នើម​លែៈ​មឞើស​អេង​ជេស​ម៝ស​នទើ​តីស​ម៝ស​នទើ​អ្វែស។ ១៦ នោក​គ៝ប់​មឞើស​ងក៝ច​នាវ​មហែ​មហាន​អ្វែស​មា​ឞូ គ៝ប់​លាស​កើត​អ្យា៖ គែស​ទូ​នារ​ជឹត​នាប់​តៃ​កោរាញ​ឞ្រាស​អ៝ន់​ឞ្រាស​យេឆូ​ក្រីស ​ផាត​ទោយ្ស​ទឹង​លែៈ​ឞូនុយ្ស ពាង់​ផាត​ទោយ្ស​ទឹង​លែៈ​នទើ​អី​នទ៝ប់​តា​ឞូនុយ្ស​ដ៝ង់។*

ផូង​អីឆ្រាអែល  ជេស​រី​នាវ​វៃ​មោឆេ 

១៧ អើ​ខាន់​អៃ​មៃ​អី​ជេង​ផូង​អីឆ្រាអែល  ខាន់​អៃ​មៃ​ញឆីង​មា​នាវ​វៃ​មោឆេ ​អី​តាៈ​ឞើស​កោរាញ​ឞ្រាស ជេសរី​នហី​អេង​ឆាក់​គុ​ទាច់​មា​កោរាញ​ឞ្រាស។* ១៨ ខាន់​អៃ​មៃ​គឹត​នាល់​នាវ​កោរាញ​ឞ្រាស​អុច នទ្រែល​មា​លែៈ​គឹត​ម៝ស​នទើ​អ្វែស​ម៝ស​នទើ​អ្យើស យ៝រ​មា​លែៈ​ជេស​ឞូ​នតុម​នតី​នាវ​វៃ​អី​នៃ​មា​ខាន់​អៃ​មៃ។ ១៩ ខាន់​អៃ​មៃ​លែៈ​កើប​អេង​ឆាក់​ខាន់​អៃ​មៃ​នើម​ឞ្លាវ​នតី​នាវ​កោរាញ​ឞ្រាស​អ៝ន់​មា​ផូង​អី​មោ​ទី​ផូង​អីឆ្រាអែល  នាវ​អី​នៃ​កើប​អេង​ឆាក់​ខាន់​អៃ​មៃ​នើម​តឹម​ឞាន​មា​ឞូនុយ្ស​ឞ្លាវ​តេក​ឞូនុយ្ស​ចែស​មាត់ កើប​អេង​ឆាក់​ខាន់​អៃ​មៃ​នើម​ជេង​តឹម​ឞាន​មា​នាវ​អាង​មា​ឞូនុយ្ស​គុ​តា​នាវ​ង៝។ ២០ ខាន់​អៃ​មៃ​កើប​ផូង​អី​មោ​ទី​ផូង​អីឆ្រាអែល ​ជេង​ឞូនុយ្ស​រាលូក​ម៝ល់ ជេង​ក៝ន​ឆែ ជេសរី​គឹត​អេង​ឆាក់​ខាន់​អៃ​មៃ​នើម​ឞ្លាវ​នតី​មា​ខាន់​ពាង់ យ៝រ​លាស​ខាន់​អៃ​មៃ​លែៈ​គែស​នាវ​វៃ​អី​នៃ ជេសរី​តា​នាវ​វៃ​អី​នៃ​លែៈ​គែស​ទឹង​លែៈ​នាវ​គឹត​ឞ្លាវ លែៈ​គែស​ទឹង​លែៈ​នាវ​ងាន់។ ២១ អើ​ខាន់​អៃ​មៃ​អី​នតុម​នតី​ឞូ តីស​មា​មោ​អោស​នតុម​នតី​ឆាក់​ខាន់​អៃ​មៃ​នើម។ ខាន់​អៃ​មៃ​នតី​ឞូ​លើយ​នតុង តីស​មា​ឆាក់​ខាន់​អៃ​មៃ​នើម​នតុង។* ២២ ខាន់​អៃ​មៃ​ឞ្វៃ​ឞូ​លើយ​ល៝ម់​អូរ​ល៝ម់​ឆាយ តីស​មា​ឆាក់​ខាន់​អៃ​មៃ​នើម​ល៝ម់​អូរ​ល៝ម់​ឆាយ។ ខាន់​អៃ​មៃ​លាស​ឆាក់​ខាន់​អៃ​មៃ​នើម​ឞ្យាញ់​មា​រូប​ឞ្រាស តីស​មា​ខាន់​អៃ​មៃ​នតុង​នទើ​ញីស​ជាន​ឞ្រាស​មា​រូប​ឞ្រាស​អី​នៃ†​ច្រាវ! ២៣ ខាន់​អៃ​មៃ​នហី​អេង​ឆាក់​ខាន់​អៃ​មៃ​នើម​គឹត​នាល់​នាវ​វៃ​អី​នៃ តីស​មា​ខាន់​អៃ​មៃ​មឺច​កោរាញ​ឞ្រាស​អាច​មា​ខាន់​អៃ​មៃ​ជាន​តីស​ដាស​នាវ​វៃ​អី​នៃ‌* ២៤ កើត​មា​នាវ​កោរាញ​ឞ្រាស​ងើយ​លែៈ​គែស​ញចីស៖ «អាច​មា​ផូង​ខាន់​អៃ​មៃ ទឹង​ផូង​អី​មោ​ទី​ផូង​អីឆ្រាអែល ​ងើយ​មឺច​រាម៝ត​កោរាញ​ឞ្រាស»†។

២៥ តឹង​មា​នាវ​វៃ​មោឆេ  ខាន់​អៃ​មៃ​អី​ផូង​អីឆ្រាអែល ​ក៝ស​នតោ​មា​ផូង​ឞូ​ក្លោ។ នាវ​អី​នៃ​គែស​នាវ​ខ្លៃ​ទើម​លាស​ខាន់​អៃ​មៃ​ជាន​តឹង​ទឹង​លែៈ​នាវ​វៃ​មោឆេ  យើន​មា​លាស​ខាន់​អៃ​មៃ​ជាន​តីស​ដាស​នាវ​វៃ​អី​នៃ ខាន់​អៃ​មៃ​ជេង​តឹម​ឞាន​មា​ផូង​អី​មោ​ទី​ផូង​អីឆ្រាអែល ​អី​មោ​គែស​ក៝ស​នតោ។* ២៦ ជេសរី​លាស​គែស​ទូ​ហ្វេ​ឞូនុយ្ស​អី​មោ​អោស​ទី​ផូង​អីឆ្រាអែល ​មោ​គែស​ក៝ស​នតោ លាស​ពាង់​គុ​ឆ៝ង់​ជាន​តឹង​នាវ​វៃ​អី​នៃ កោរាញ​ឞ្រាស​រ៝ម​ពាង់​តឹម​ឞាន​មា​ឞូនុយ្ស​ផូង​អីឆ្រាអែល ​លែៈ​ជេស​ក៝ស​នតោ​ដ៝ង់! ២៧ ឞូនុយ្ស​អី​មោ​គែស​ក៝ស​នតោ​មោ​អោស​ទី​ផូង​អីឆ្រាអែល  យើន​មា​លាស​ពាង់​ជាន​តឹង​នាវ​វៃ​អី​នៃ ពាង់​មរា​តេៈ​ទោយ្ស​មា​ខាន់​អៃ​មៃ​អី​ផូង​អីឆ្រាអែល ​ងាន់​រ៝ យ៝រ​លាស​ផូង​អីឆ្រាអែល ​អី​លែៈ​គែស​ក៝ស​នតោ​ជាន​តីស​មា​នាវ​វៃ​អី​នៃ ឞ៝ល​លាស​ខាន់​ពាង់​លែៈ​គែស​នាវ​វៃ​អី​នៃ​ញចីស​តា​នាវ​កោរាញ​ឞ្រាស​ងើយ។ ២៨ ឞូនុយ្ស​ផូង​អីឆ្រាអែល ​អី​ជេង​ប៝ន​លាន​កោរាញ​ឞ្រាស​ងាន់​ងេន មោ​ទី​អោស​ពាង់​ជេង​ប៝ន​លាន​កោរាញ​ឞ្រាស​តាៈ​ឞើស​នទុល​មែ​ទើម មោ​លាស​តាៈ​ឞើស​គែស​ក៝ស​នតោ​តា​ឆាក់​ជាន់​ទើម។* ២៩ ឞូនុយ្ស​ផូង​អីឆ្រាអែល ​អី​ជេង​ប៝ន​លាន​កោរាញ​ឞ្រាស​ងាន់​ងេន ជេង​តាៈ​ឞើស​នទើ​អី​គែស​តា​នូយ្ស​នហ៝ម់ តឹម​ឞាន​មា​គែស​ក៝ស​នតោ​តា​នូយ្ស​នហ៝ម់។ នទើ​អី​នៃ​តាៈ​ឞើស​ឞ្រាស​ហ្វេង​អ្វែស​ជាន មោ​តាៈ​ឞើស​នទើ​ឞូនុយ្ស​ជាន​តឹង​មា​នាវ​វៃ​អី​នៃ។ ឞូនុយ្ស​អី​នៃ​មោ​អោស​ជ៝យ​នាវ​រានេ​តាៈ​ឞើស​ឞូនុយ្ស ពាង់​ជ៝យ​នាវ​រានេ​តាៈ​ឞើស​កោរាញ​ឞ្រាស។*

៣

កោរាញ​ឞ្រាស​ហោម​រាប់​ជាប់​មា​ផូង​អីឆ្រាអែល 

១ លាស​នទ្រី​ម៝ស​នាវ​ខ្លៃ​តា​ផូង​អីឆ្រាអែល ​រាលាវ​ឞើស​ផូង​អា​អេង? នាវ​ក៝ស​នតោ​តា​ខាន់​ពាង់​ម៝ស​នទើ​គែស​នាវ​ខ្លៃ? ២ នាវ​ខ្លៃ​តា​ផូង​អីឆ្រាអែល ​គែស​នាវ​ខ្លៃ​អ៝ក់​នតីល។ នាវ​ខ្លៃ​រាលាវ​ឞូ​ជេង​កោរាញ​ឞ្រាស​លែៈ​អ៝ន់​ជេស​នាវ​ងើយ​ពាង់​នើម​មា​ផូង​អីឆ្រាអែល ។* ៣ លាស​គែស​ឞូនុយ្ស​អាបាៈ​តា​ផូង​អីឆ្រាអែល ​មោ​គុ​រាប់​ជាប់​តា​ពាង់ លាស​នទ្រី​មើម​ជេង? នាវ​ខាន់​ពាង់​មោ​គុ​រាប់​ជាប់​អី​នៃ​ទើយ​ងគ្រ៝ស​លើយ​នាវ​រាប់​ជាប់​កោរាញ​ឞ្រាស​ដ៝ង់​លាស​មោ?* ៤ មោ​អោស! ឞ៝ល​លាស​ទឹង​លែៈ​ឞូនុយ្ស​មរោស​ទាទេ កោរាញ​ឞ្រាស​ហោម​រាប់​ជាប់ កើត​មា​លែៈ​គែស​ញចីស​តា​នាវ​កោរាញ​ឞ្រាស​ងើយ៖

«អើ​កោរាញ​ឞ្រាស ទឹង​លែៈ​នទើ​មៃ​ងើយ ឞូ​មរា​ឆៃ​ទី​ងាន់‌

លាស​ឞូ​នតោន​មៃ ហោម​ទើយ​មៃ​នឹង»†។

៥ អាបៃ​អ្យា​គ៝ប់​ងើយ​តឹង​ឞូនុយ្ស​វៃ​ងើយ៖ លាស​នាវ​ក្វែ​ផូង​ឞូនុយ្ស ទឹង​គែស​មា​ឆៃ​នាវ​ឆ៝ង់​កោរាញ​ឞ្រាស​លើ​មា​នហេល លាស​នទ្រី​មើម​ឞូនុយ្ស​លាស? អើម​កោរាញ​ឞ្រាស​មោ​ឆ៝ង់​លាស​ពាង់​តេៈ​ទោយ្ស​មា​ឞូនុយ្ស? ៦ មោ​អោស មោ​គែស​អោស។ លាស​កោរាញ​ឞ្រាស​មោ​ឆ៝ង់ មើម​ទឹង​ពាង់​ទី​មា​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ?* ៧ ក្លាប់​លាស​គែស​ឞូនុយ្ស​អាបាៈ​លាស៖ “នាវ​គ៝ប់​មរោស​ជាន​អ៝ន់​នាវ​ងាន់​កោរាញ​ឞ្រាស​លើ​ហោ​ឞូ​លឺ​រានេ​ពាង់ លាស​គែស​នាវ​អ្វែស​កើត​នៃ មើម​ទឹង​កោរាញ​ឞ្រាស​ហោម​តេៈ​ទោយ្ស​នាវ​តីស​គ៝ប់?”* ៨ គែស​ឞូនុយ្ស​អាបាៈ​ងើយ​ញចើត​មា​ផូង​ញឆីង​ឞ៝ន់ លាស​មា​ផូង​ឞ៝ន់​នតី​កើត​នអា៖ «អ៝ន់​ឞ៝ន់​ជាន​អ្យើស គៃ​មា​លោស​នាវ​អ្វែស»។ ឞូ​ម៝ស​អី​ងើយ​កើត​នៃ​ជេង​ទី​ងាន់​គែស​ទោយ្ស!

ទឹង​លែៈ​ឞូនុយ្ស​តីស​ទាទេ

៩ លាស​នទ្រី​ទី​ដ៝ង់​ហេន​អី​ផូង​អីឆ្រាអែល ​ជេង​ឞូនុយ្ស​អ្វែស​រាលាវ​ឞូ​អេង? មោ​អោស។ លែៈ​គ៝ប់​លាស​នហេល​ជេស​ទឹង​លែៈ​ឞូនុយ្ស​លែៈ​ជាន​តីស​ទាទេ ឞ៝ល​លាស​ផូង​អីឆ្រាអែល ​កាដោយ ផូង​អី​មោ​ទី​ផូង​អីឆ្រាអែល *​កាដោយ ទឹង​លែៈ​ឞ៝ន់​នើស​ជាន​តីស​ទាទេ។* ១០ លែៈ​គែស​ញចីស​តា​នាវ​កោរាញ​ឞ្រាស​ងើយ​កើត​នអា៖

«មោ​គែស​អោស​ឞូនុយ្ស​ឆ៝ង់ ទូ​ហ្វេ​មោ​គែស​ដ៝ង់។*

១១ មោ​គែស​អោស​ទូ​ហ្វេ​ឞូនុយ្ស​គែស​នាវ​មឹន​គឹត​ឞ្លាវ​ងាន់‌

មោ​គែស​អោស​ទូ​ហ្វេ​ឞូនុយ្ស​ជ៝យ​អុច​ជាន​តឹង​កោរាញ​ឞ្រាស។

១២ ទឹង​លែៈ​ឞូនុយ្ស​លែៈ​នទោន​កើយ​ជេស​ឞើស​កោរាញ​ឞ្រាស មោ​អុច​អ្យាត់​ពាង់ ទឹង​លែៈ​ឞូនុយ្ស​មោ​ហោម​គែស​នាវ​ខ្លៃ​មា​ពាង់។

មោ​គែស​អោស​ឞូនុយ្ស​ជាន​នទើ​អ្វែស‌

ឞ៝ល​លាស​ទូ​ហ្វេ​មោ​គែស​ដ៝ង់»†។

១៣ «នាវ​ងើយ​លោស​ឞើស​មឞូង​ខាន់​ពាង់​តឹម​ឞាន​មា​បោ​អោម​លោស​ឞើស​នតូ​មោច​មហែ‌

យ៝រ​លាស​នទើ​ខាន់​ពាង់​ងើយ​អ្យើស​ងាន់ មព្យាត់​ខាន់​ពាង់​ងើយ​មរោស​រាលាម់​ឞូ»†។

«នាវ​ងើយ​លោស​ឞើស​មឞូង​ខាន់​ពាង់​តឹម​ឞាន​មា​គែស​កាច់​ឞេស​កូ​ឞេស​អ្វៃ យ៝រ​មា​ជាន​អ៝ន់​ឞូ​គែស​នាវ​ជី​ទុត​ហោ​តា​នូយ្ស​នហ៝ម់»†។

១៤ «នាវ​ងើយ​លោស​ឞើស​មឞូង​ខាន់​ពាង់​ឞេង​មា​នាវ​រាតាប់​នាវ​រាក នទ្រែល​មា​ងើយ​ឆោត»†។

១៥ «ខាន់​ពាង់​គើញ​ងាន់​ងខឹត​ញចាយ​មហាម​ឞូ‌

១៦ អាស​ត្រ៝ង​ខាន់​ពាង់​ហាន់​ជាន​អ៝ន់​ឞូ​ហេង​លែៈ​ផ្យៅ​រ៝ ជាន​អ៝ន់​ឞូ​រេស​រាញាល់​ងាន់‌

១៧ ខាន់​ពាង់​មោ​គឹត​អោស​ត្រ៝ង​ដាប់​មពាន់»‌†

១៨ «ខាន់​ពាង់​មោ​ក្លាច​មោ​យើក​កោរាញ​ឞ្រាស​ដ៝ង់»†។

១៩ ឞ៝ន់​លែៈ​គឹត​ទឹង​លែៈ​នាវ​វៃ​មោឆេ ​អី​លែៈ​គែស​ញចីស ដាៈ​អ៝ន់​មា​ផូង​អីឆ្រាអែល ​អី​លែៈ​គុ​តា​ន៝ម់​នាវ​វៃ​អី​នៃ​ទើម។ លាស​នទ្រី​ទឹង​លែៈ​ឞូនុយ្ស​អ្យាត់​មា​គុ​រាក្លាក់​មោ​ហោម​គែស​នាវ​មា​ញឆីស ទឹង​លែៈ​ឞូនុយ្ស​លាម​នែស​នតូ​គែស​ទោយ្ស​តា​នាប់​មាត់​កោរាញ​ឞ្រាស​ទាទេ។ ២០ មោ​គែស​អោស​ទូ​ហ្វេ​ឞូនុយ្ស​អី​កោរាញ​ឞ្រាស​កើប​ឆ៝ង់​យ៝រ​មា​ញឆ្រោយ្ស​ជាន​តឹង​នាវ​វៃ​អី​នៃ​ទើម នាវ​វៃ​មាន​មា​អ៝ន់​ឞូនុយ្ស​គឹត​នាល់​លែៈ​ជាន​តីស​ទើម។*

ឞូនុយ្ស​ញឆីង​ទឹង​កើប​លែៈ​ឆ៝ង់

២១ យើន​មា​អាបៃ​អ្យា​កោរាញ​ឞ្រាស​លែៈ​ញហើ​ជេស អា​មើម​ឞូនុយ្ស​ជាន​គៃ​មា​ពាង់​កើប​ឆ៝ង់ យ៝រ​លាស​នាវ​ពាង់​កើប​ឆ៝ង់​មោ​អោស​តាៈ​ឞើស​ជាន​តឹង​នាវ​វៃ​អី​នៃ។ ជេសរី​អា​មើម​ជាន​គៃ​មា​កោរាញ​ឞ្រាស​កើប​ឆ៝ង់​លែៈ​គែស​ញចីស​តា​នាវ​វៃ នអ៝ប់​មា​លែៈ​គែស​ញចីស​តា​ឆ៝ម់បុត​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស។* ២២ កោរាញ​ឞ្រាស​កើប​ឞូនុយ្ស​ឆ៝ង់​យ៝រ​មា​ញឆីង​មា​ឞ្រាស​យេឆូ​ក្រីស ។ ទឹង​លែៈ​ឞូនុយ្ស​អី​គែស​នាវ​ញឆីង​អី​នៃ​កោរាញ​ឞ្រាស​កើប​ឆ៝ង់​ទាទេ នាវ​អី​នៃ​ទី​មា​ទឹង​លែៈ​ឞូនុយ្ស ផូង​អីឆ្រាអែល ​នអ៝ប់​មា​ផូង​អី​មោ​ទី​ផូង​អីឆ្រាអែល ​ដ៝ង់‌ ២៣ យ៝រ​លាស​ទឹង​លែៈ​ឞូនុយ្ស​លែៈ​ជាន​តីស​ទាទេ មោ​គែស​អោស​ទូ​ហ្វេ​ជាន​ទុត​អ្វែស​កើត​កោរាញ​ឞ្រាស​អុច។* ២៤ យើន​មា​កោរាញ​ឞ្រាស​កើប​ឞ៝ន់​លែៈ​ឆ៝ង់ តាៈ​ឞើស​នាវ​អ្វែស​ពាង់​នើម​អ៝ន់​ទើម​ទាម យ៝រ​លាស​លែៈ​ពាង់​ច្វាយ​ជេស​ឞ៝ន់​មា​នទើ​ឞ្រាស​ក្រីស​យេឆូ ​លែៈ​ជាន។* ២៥ កោរាញ​ឞ្រាស​លែៈ​អ៝ន់​ជេស​ឞ្រាស​យេឆូ ​ជេង​នទើ​មា​ជាន​ឞ្រាស មហាម​ឞ្រាស​យេឆូ ​ច្វាយ​នាវ​តីស​ឞូនុយ្ស​អី​ញឆីង​មា​ពាង់។ កោរាញ​ឞ្រាស​ជាន​កើត​នៃ​គៃ​មា​ញហើ​ពាង់​នើម​លែៈ​ឆ៝ង់ ឞ៝ល​លាស​ឞើស​នតើម​នើស​ឞូនុយ្ស​ជាន​តីស ពាង់​មោ​អោស​តេៈ​ទោយ្ស​រ៝។ ២៦ អាបៃ​អ្យា​ពាង់​ញហើ​នាវ​ឆ៝ង់​ពាង់​នើម​អ៝ន់​ឞូ​គឹត​នាល់ កោរាញ​ឞ្រាស​លែៈ​អើម​ឆ៝ង់ ជេសរី​ឞូ​ម៝ស​អី​ញឆីង​មា​ឞ្រាស​យេឆូ ​ពាង់​កើប​លែៈ​ឆ៝ង់​ដ៝ង់។

២៧ លាស​នទ្រី​អាស​ហោម​គែស​ទូ​ហ្វេ​ឞូនុយ្ស​ឞ្លាវ​រានេ​អេង​ឆាក់​ពាង់​លាស​ជេង​ឞូនុយ្ស​ឆ៝ង់? មោ​ហោម​គែស​អោស! យ៝រ​លាស​នាវ​កោរាញ​ឞ្រាស​មោ​ហោម​កើប​នាវ​តីស​ឞូនុយ្ស​ជេង​តាៈ​ឞើស​នាវ​ញឆីង​មា​ឞ្រាស​យេឆូ  មោ​អោស​តាៈ​ឞើស​ញឆ្រោយ្ស​ជាន​តឹង​នាវ​វៃ​មោឆេ ។ ២៨ យ៝រ​លាស​ឞ៝ន់​អ្យាត់ ឞូនុយ្ស​ទឹង​ឆ៝ង់​យ៝រ​មា​ញឆីង​មា​ឞ្រាស​យេឆូ  មោ​ទី​អោស​យ៝រ​មា​ជាន​តឹង​នាវ​វៃ​អី​នៃ។ ២៩ អើម​កោរាញ​ឞ្រាស​អី​ឞ្រាស​មា​ផូង​អីឆ្រាអែល ​ទើម​បាស? មោ​អោស ពាង់​ឞ្រាស​នអ៝ប់​មា​ផូង​អី​មោ​ទី​ផូង​អីឆ្រាអែល ​ដ៝ង់។* ៣០ គែស​ទូ​ហ្វេ​កោរាញ​ឞ្រាស​ទើម។ ពាង់​ជាន​អ៝ន់​ផូង​អីឆ្រាអែល ​ទឹង​គែស​មា​ឆ៝ង់ យ៝រ​លាស​ខាន់​ពាង់​ញឆីង​មា​ឞ្រាស​យេឆូ  នអ៝ប់​មា​ផូង​អី​មោ​ទី​ផូង​អីឆ្រាអែល ​ទឹង​គែស​មា​ឆ៝ង់ យ៝រ​មា​ខាន់​ពាង់​ញឆីង​មា​ឞ្រាស​យេឆូ ​ដ៝ង់។ ៣១ លាស​នទ្រី​អាស​នាវ​ញឆីង​មា​ឞ្រាស​យេឆូ ​គែស​ងគ្រ៝ស​លើយ​នាវ​វៃ​មោឆេ ​លាស​មោ? មោ​អោស! យើន​មា​លាស​ឞ៝ន់​ញឆីង​មា​ឞ្រាស​យេឆូ ​ទឹង​ឞ៝ន់​ញអោត​ងាន់​នាវ​វៃ​អី​នៃ។*

៤

នាវ​ញឆីង​អាឞ្រាហាម់ 

១ លាស​នទ្រី​កាល់​អែ​នើស​អាឞ្រាហាម់ ​អី​ចែ​ផូង​អីឆ្រាអែល  មើម​ទឹង​កោរាញ​ឞ្រាស​កើប​ពាង់​ឆ៝ង់? ២ លាស​កោរាញ​ឞ្រាស​កើប​អាឞ្រាហាម់ ​លែៈ​ឆ៝ង់​យ៝រ​មា​នទើ​អ្វែស​ពាង់​ជាន លាស​នទ្រី​ពាង់​គែស​នទើ​មា​រានេ​អេង​ឆាក់​ពាង់​នើម​រ៝​តា​នាប់​ឞូនុយ្ស។ យើន​មា​មោ​គែស​អោស​នទើ​មា​រានេ​អេង​ឆាក់​ពាង់​នើម​តា​នាប់​មាត់​កោរាញ​ឞ្រាស‌ ៣ យ៝រ​លាស​តា​នាវ​កោរាញ​ឞ្រាស​ងើយ​លែៈ​ញចីស៖ «អាឞ្រាហាម់ ​ញឆីង​មា​កោរាញ​ឞ្រាស តាៈ​ឞើស​នាវ​ញឆីង​អី​នៃ​ទឹង​កោរាញ​ឞ្រាស​កើប​ពាង់​លែៈ​ឆ៝ង់»†។*

៤ កើត​នទ្រី​ដ៝ង់​ឞូនុយ្ស​ជាន​ការ​អ៝ន់​ឞូ ព្រាក់​អី​ឞូ​ងខោម​អ៝ន់​មា​ពាង់​នៃ​មោ​ទី​អោស​នទើ​ឞូ​អ៝ន់​ទើម​ទាម ជេង​តឹម​ឞាន​មា​រាន៝ន។ ៥ យើន​មា​កោរាញ​ឞ្រាស​កើប​ឞូនុយ្ស​ឆ៝ង់​មោ​អោស​តាៈ​ឞើស​នទើ​ខាន់​ពាង់​ជាន ជេង​តាៈ​ឞើស​នាវ​ញឆីង​ខាន់​ពាង់​មា​កោរាញ​ឞ្រាស​អី​យោៈ​ឞូនុយ្ស​តីស​មោ​ហោម​កើប​នាវ​តីស​ខាន់​ពាង់។* ៦ តា​នាវ​កោរាញ​ឞ្រាស​ងើយ​កាដាច់​ដាវីត ​លែៈ​ញចីស​ជេស​នាវ​អ្វែស​មអាក​មា​ឞូនុយ្ស​អី​កោរាញ​ឞ្រាស​លែៈ​កើប​ឆ៝ង់ មោ​ទី​អោស​តាៈ​ឞើស​នទើ​ពាង់​ជាន។ ៧ ពាង់​ញចីស៖

«អ្វែស​មអាក​ងាន់​មា​ឞូ​ម៝ស​កោរាញ​ឞ្រាស​លែៈ​យោៈ​ជេស​នាវ​តីស​ពាង់‌

ឞូ​ម៝ស​អី​កោរាញ​ឞ្រាស​លែៈ​ងកុម​នហ៝​រ៝​មោ​ហោម​អ៝ន់​ឆៃ​នាវ​តីស​ពាង់‌

៨ អ្វែស​មអាក​ងាន់​មា​ឞូ​ម៝ស​អី​កោរាញ​ឞ្រាស​មោ​ហោម​អោស​កើប​នាវ​តីស​ពាង់»†។

៩ លាស​នទ្រី​នាវ​អ្វែស​មអាក​អី​នៃ​គែស​មា​ផូង​អីឆ្រាអែល ​ទើម មោ​លាស​គែស​ដ៝ង់​មា​ផូង​អី​មោ​ទី​ផូង​អីឆ្រាអែល ? គ៝ប់​លែៈ​លាស​ជេស៖ “កោរាញ​ឞ្រាស​កើប​អាឞ្រាហាម់ ​លែៈ​ឆ៝ង់ តាៈ​ឞើស​នាវ​ពាង់​ញឆីង”។ ១០ លាស​នទ្រី​នោក​កោរាញ​ឞ្រាស​កើប​អាឞ្រាហាម់ ​លែៈ​ឆ៝ង់ នោក​នៃ​ពាង់​លែៈ​ជេស​ក៝ស​នតោ មោ​លាស​នោក​នៃ​ពាង់​អេ​ហ៝ៈ​ក៝ស​នតោ? ជេង​នោក​ពាង់​អេ​ហ៝ៈ​ក៝ស​នតោ* មោ​ទី​អោស​លែៈ​ជេស​ក៝ស​នតោ។* ១១ នាវ​ក៝ស​នតោ​ជេង​នាវ​មឞេន​មា​អាឞ្រាហាម់ ​លែៈ​គែស​នាវ​ញឆីង​មា​កោរាញ​ឞ្រាស នអ៝ប់​មា​កោរាញ​ឞ្រាស​លែៈ​កើប​ពាង់​ឆ៝ង់​អេ​ល៝រ​មា​ពាង់​គែស​ក៝ស​នតោ។ នទ្រី​ពាង់​ជេង​តឹម​ឞាន​មា​ចែ​មា​ទឹង​លែៈ​ឞូនុយ្ស​អី​លែៈ​ញឆីង​មោ​ក៝ស​នតោ​ដ៝ង់ ជេសរី​កោរាញ​ឞ្រាស​កើប​ខាន់​ពាង់​លែៈ​ឆ៝ង់​យ៝រ​មា​នាវ​ញឆីង​ខាន់​ពាង់។* ១២ អាឞ្រាហាម់ ​ជេង​តឹម​ឞាន​មា​ចែ​មា​ផូង​អីឆ្រាអែល ​អី​លែៈ​គែស​ក៝ស​នតោ លាស​ខាន់​ពាង់​ញឆីង​មា​កោរាញ​ឞ្រាស​តឹម​ឞាន​មា​អាឞ្រាហាម់ ​ញឆីង​ដ៝ង់​អេ​ល៝រ​មា​ពាង់​ក៝ស​នតោ​នើស។*

អាឞ្រាហាម់ ​ឆ៝ៈ​ទើន​នាវ​កោរាញ​ឞ្រាស​ត៝ន

១៣ កោរាញ​ឞ្រាស​លែៈ​ត៝ន​មា​អាឞ្រាហាម់  នទ្រែល​មា​រាន៝យ​ទែស​ពាង់ អ៝ន់​នែស​នតូ​ជេង​នទើ​នទ្រៃ​មា​ពាង់។ កោរាញ​ឞ្រាស​ត៝ន​នាវ​អី​នៃ​មោ​អោស​យ៝រ​មា​នាវ​ពាង់​ជាន​តឹម​ទី​ដាស​នាវ​វៃ​មោឆេ † កោរាញ​ឞ្រាស​ត៝ន​យ៝រ​មា​នាវ​ឆ៝ង់​អី​តាៈ​ឞើស​នាវ​អាឞ្រាហាម់ ​ញឆីង​មា​ពាង់។* ១៤ លាស​នទើ​នទ្រៃ​អី​នៃ​គែស​យ៝រ​មា​ជាន​តឹង​នាវ​វៃ លាស​នទ្រី​នាវ​ញឆីង​មា​កោរាញ​ឞ្រាស​មោ​អោស​គែស​នាវ​ខ្លៃ ជេសរី​នាវ​កោរាញ​ឞ្រាស​ត៝ន​អី​នៃ​មោ​គែស​ខ្លៃ​ដ៝ង់‌* ១៥ យ៝រ​លាស​តាៈ​ឞើស​នាវ​វៃ​អី​នៃ​កោរាញ​ឞ្រាស​ជី​នូយ្ស​តេៈ​ទោយ្ស​មា​ឞ៝ន់ មោ​គែស​អោស​ទូ​ហ្វេ​ឞូនុយ្ស​ឞ្លាវ​ជាន​តឹង​នឹង​នែង​ទឹង​លែៈ​នាវ​វៃ។ លាស​មោ​គែស​នាវ​វៃ​ទើម​មោ​គែស​អោស​ឞូ​ជាន​រាលាវ​នាវ​វៃ។*

១៦ លាស​នទ្រី​នទើ​កោរាញ​ឞ្រាស​ត៝ន ឞូនុយ្ស​ឆ៝ៈ​ទើន​យ៝រ​មា​នាវ​ពាង់​ញឆីង​មា​កោរាញ​ឞ្រាស។ នទើ​កោរាញ​ឞ្រាស​ត៝ន​នៃ​ពាង់​អ៝ន់​ទើម​ទាម។ ទឹង​លែៈ​ឞ៝ន់​មរា​ឆ៝ៈ​ទើន​នទើ​ត៝ន​អី​នៃ លាស​ឞ៝ន់​ញឆីង​មា​កោរាញ​ឞ្រាស​តឹម​ឞាន​មា​អាឞ្រាហាម់  ឞ៝ល​លាស​ឞ៝ន់​គុ​តា​ន៝ម់​នាវ​វៃ​មោឆេ  មោ​លាស​មោ​អោស​គុ​តា​ន៝ម់។ កើត​នទ្រី​អាឞ្រាហាម់ ​ជេង​ចែ​មា​ទឹង​លែៈ​ឞូនុយ្ស​អី​ញឆីង​មា​កោរាញ​ឞ្រាស។* ១៧ នទ្រី​តា​នាវ​កោរាញ​ឞ្រាស​ងើយ​លែៈ​គែស​ញចីស​កោរាញ​ឞ្រាស​មឞើស​មា​អាឞ្រាហាម់ ​កើត​នអា៖ «គ៝ប់​អ៝ន់​មៃ​ជេង​ចែ​មា​នទុល​មពោល​ឞូនុយ្ស​អេងៗ​អ៝ក់​ងាន់»†។ កោរាញ​ឞ្រាស​ងើយ​កើត​នៃ យ៝រ​លាស​អាឞ្រាហាម់ ​ញឆីង​មា​ពាង់​អី​អ៝ន់​ឞូនុយ្ស​លែៈ​ខឹត​ទ៝ក់​រេស​តៃ នអ៝ប់​មា​អី​ញជេង​នទើ​មហែ​អី​មោ​អោស​គែស​ឞើស​នតើម​នើស។ ១៨ ឞ៝ល​លាស​អាឞ្រាហាម់ ​លែៈ​រាញ​មោ​ហោម​គែស​អោស​នាវ​រានើម​មា​គែស​ក៝ន ពាង់​ហោម​អែ​គែស​នាវ​រានើម​មា​កោរាញ​ឞ្រាស​អ៝ន់​ពាង់​ជាន​ចែ​មា​នទុល​មពោល​ឞូនុយ្ស​អេងៗ​អ៝ក់​ងាន់ យ៝រ​លាស​កោរាញ​ឞ្រាស​លែៈ​គែស​មឞើស​មា​ពាង់៖ «រាន៝យ​ទែស​មៃ​តៃ​អ៝ក់​កើត​នៃ»†។ ១៩ អាឞ្រាហាម់ ​គឹត​ឆាក់​ពាង់​នើម​ឞើយ​មា​ខឹត នោក​នៃ​ពាង់​ឞើយ​មា​ត៝ត់ ១០០ នាម់ នទ្រែល​មា​អូរ​ពាង់​រាញា​ឆារា ​លែៈ​រាញ​ដ៝ង់ មោ​អោស​ឞាៈ​ក៝ន។ ឞ៝ល​លាស​កើត​នៃ​កាដោយ​អាឞ្រាហាម់ ​ហោម​ញឆីង​ន៝ប់​នានាវ​ដ៝ង់។* ២០ ពាង់​មោ​វិ​វែៈ​អោស​មា​នាវ​កោរាញ​ឞ្រាស​ត៝ន នាវ​ញឆីង​ពាង់​មោ​រ៝ស​ដ៝ង់ ពាង់​លើ​មា​គែស​នាវ​ញឆីង​មា​នទើ​ត៝ន​អី​នៃ នអ៝ប់​មា​រានេ​កោរាញ​ឞ្រាស​អ៝ន់​កោរាញ​ឞ្រាស​នាវ​ច្រេក​លើប‌ ២១ យ៝រ​លាស​តា​នូយ្ស​នហ៝ម់​រី​លែៈ​អ្យាត់​ទុត​ហោ​ងាន់​កោរាញ​ឞ្រាស​ទើយ​អ៝ន់​គែស​ងាន់​រ៝ ម៝ស​នទើ​កោរាញ​ឞ្រាស​ត៝ន។ ២២ កើត​នទ្រី​ទឹង​កោរាញ​ឞ្រាស​កើប​អាឞ្រាហាម់ ​លែៈ​ឆ៝ង់​យ៝រ​មា​នាវ​ពាង់​ញឆីង។

២៣ តា​នាវ​កោរាញ​ឞ្រាស​ងើយ​លែៈ​ញចីស៖ «កោរាញ​ឞ្រាស​កើប​អាឞ្រាហាម់ ​លែៈ​ឆ៝ង់» អី​នៃ​មោ​ទី​អោស​លាស​មា​ទូ​ហ្វេ​ពាង់​ទើម‌ ២៤ លាស​នអ៝ប់​មា​ឞ៝ន់​អាបៃ​អ្យា​ដ៝ង់ អ៝ន់​ឞ៝ន់​គឹត​កោរាញ​ឞ្រាស​មរា​កើប​ឞ៝ន់​លែៈ​ឆ៝ង់​ដ៝ង់ លាស​ឞ៝ន់​ញឆីង​មា​ពាង់​អី​លែៈ​អ៝ន់​ឞ្រាស​យេឆូ ​អី​កោរាញ​ឞ៝ន់​ទ៝ក់​រេស​ជេស។ ២៥ ឞ្រាស​យេឆូ ​អី​នៃ​លែៈ​កោរាញ​ឞ្រាស​អ៝ន់​ឞូ​ទែ​ងខឹត​លើយ គៃ​មា​ងគ្រ៝ស​លើយ​នាវ​តីស​ឞ៝ន់ ជេសរី​ពាង់​ជាន​អ៝ន់​ឞ្រាស​យេឆូ ​នៃ​ទ៝ក់​រេស គៃ​មា​កើប​ឞ៝ន់​លែៈ​ឆ៝ង់។*

៥

នាវ​តឹម​រាង្លាប់​ដាស​កោរាញ​ឞ្រាស

១ នទ្រី​ទឹង​ឞ៝ន់​គែស​នាវ​ដាប់​មពាន់​ដាស​កោរាញ​ឞ្រាស យ៝រ​លាស​ពាង់​លែៈ​កើប​ឞ៝ន់​ឆ៝ង់​តាៈ​ឞើស​នាវ​ឞ៝ន់​ញឆីង នាវ​ដាប់​មពាន់​អី​នៃ​តាៈ​ឞើស​នទើ​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​ជាន​នើស។* ២ ឞ្រាស​យេឆូ​ក្រីស ​លែវ​ឞ៝ន់​លាប់​គុ​តា​នាវ​អ្វែស​កោរាញ​ឞ្រាស​អី​នៃ យ៝រ​មា​នាវ​ឞ៝ន់​ញឆីង។ អាបៃ​អ្យា​ឞ៝ន់​លែៈ​គុ​តា​នាវ​អ្វែស​អី​នៃ គែស​នាវ​រាម់​មអាក​យ៝រ​លាស​គែស​នាវ​រានើម​មរា​គុ​តា​នាវ​ច្រេក​លើប​កោរាញ​ឞ្រាស។* ៣ មោ​អោស​ទើន​មា​នាវ​អី​នៃ​ទើម នោក​ឞ៝ន់​គែស​នាវ​រេស​រាញាល់ ឞ៝ន់​ហោម​អែ​រាម់​មអាក​នានាវ យ៝រ​លាស​តាៈ​ឞើស​ឞ៝ន់​រេស​រាញាល់​ទឹង​ឞ្លាវ​ញឆ្រោយ្ស‌* ៤ តាៈ​ឞើស​នាវ​ឞ្លាវ​ញឆ្រោយ្ស​ទឹង​ឞ៝ន់​គែស​នូយ្ស​នហ៝ម់​អី​កោរាញ​ឞ្រាស​រានេ តាៈ​ឞើស​គែស​នូយ្ស​នហ៝ម់​កើត​នៃ​ទឹង​ឞ៝ន់​គែស​នាវ​រានើម។ ៥ ជេសរី​នាវ​រានើម​អី​នៃ​មោ​អោស​ជាន​អ៝ន់​ឞ៝ន់​នទុយ្ស​តោរ យ៝រ​លាស​ឞ្រាស​ហ្វេង​អ្វែស​អី​ក្ល៝ស​អ្វែស​លែៈ​អ៝ន់​ជេស​នាវ​រ៝ង់​កោរាញ​ឞ្រាស​តា​នូយ្ស​នហ៝ម់​ឞ៝ន់។ កោរាញ​ឞ្រាស​នើម​អ៝ន់​ឞ្រាស​ហ្វេង​អ្វែស​គុ​តា​ឞ៝ន់។ ៦ តា​នោក​ឞ៝ន់​មោ​អោស​ឞ្លាវ​រាក្លាយ្ស​អេង​ឆាក់​ឞ៝ន់​នើម​ឞើស​នាវ​តីស ត៝ត់​ទី​នារ​ឞ្រាស​ក្រីស ​ខឹត​អ៝ន់​មា​ឞូនុយ្ស​ឞ៝ន់​អី​អេ​ហ៝ៈ​អ្យាត់​នាវ​កោរាញ​ឞ្រាស។* ៧ ឞូនុយ្ស​អី​អុច​ខឹត​គៃ​មា​ឆើម​នត្រ៝ៈ​ឞូនុយ្ស​ឆ៝ង់​រាក្លាយ្ស​នាវ​រេស​ពាង់​គែស​ទុត​ដេៈ​ងាន់ យើន​មា​ក្លាប់​លាស​គែស​ដ៝ង់​ទូ​ហ្វេ​ឞូនុយ្ស​ឞាញ់​ខឹត​គៃ​មា​ឆើម​នត្រ៝ៈ​ឞូនុយ្ស​អ្វែស រាក្លាយ្ស​នាវ​រេស​ពាង់។ ៨ ល៝ង់​កោរាញ​ឞ្រាស​លែៈ​ញហើ​ជេស​នាវ​ពាង់​រ៝ង់​មា​ឞ៝ន់​កើត​នអា៖ ពាង់​អ៝ន់​ឞ្រាស​ក្រីស ​ខឹត​ឆើម​នត្រ៝ៈ​ឞ៝ន់ នោក​ឞ៝ន់​ហោម​អែ​ជេង​ឞូនុយ្ស​តីស។ ៩ អាបៃ​អ្យា​កោរាញ​ឞ្រាស​លែៈ​កើប​ឞ៝ន់​លែៈ​ឆ៝ង់​យ៝រ​មា​មហាម​ឞ្រាស​ក្រីស  រាលាវ​មា​នៃ​ជឹត​ឞ៝ន់​មរា​គែស​ក្លាយ្ស​ជេស​ឞើស​នាវ​ពាង់​តេៈ​ទោយ្ស។* ១០ លាស​នោក​ឞ៝ន់​ហោម​អែ​ជេង​ឞូនុយ្ស​តឹម​រាទ៝ង់​ដាស​កោរាញ​ឞ្រាស ពាង់​តឹម​រាង្លាប់​ដាស​ឞ៝ន់​យ៝រ​មា​ក៝ន​ពាង់​ខឹត យើន​មា​អាបៃ​អ្យា​ឞ៝ន់​លែៈ​តឹម​រាង្លាប់​ដាស​ពាង់ លាស​នទ្រី​រាលាវ​មា​អី​នៃ​ជឹត​ឞ៝ន់​មរា​គែស​នាវ​រាក្លាយ្ស​យ៝រ​មា​ក៝ន​ពាង់​លែៈ​ទ៝ក់​រេស​នអ៝ប់​មា​ហោម​រេស។ ១១ មោ​អោស​ទើន​មា​កើត​នៃ​ទើម អាបៃ​អ្យា​ឞ៝ន់​លែៈ​គែស​រាម់​មអាក​មា​កោរាញ​ឞ្រាស​យ៝រ​មា​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​អ៝ន់​ឞ៝ន់​គែស​តឹម​រាង្លាប់​ដាស​កោរាញ​ឞ្រាស។*

អាដាម់  នទ្រែល​មា​ឞ្រាស​ក្រីស 

១២ នតើម​ឞើស​ទូ​ហ្វេ​ឞូនុយ្ស​រាញា​អាដាម់ ​ជាន​តីស ទឹង​គែស​ឞូនុយ្ស​ទឹង​លែៈ​តា​នែស​នតូ​អ្យា​ឞ្លាវ​ជាន​តីស​ទាទេ ជេស​រី​អាដាម់ ​ខឹត​តាៈ​ឞើស​នាវ​តីស​ពាង់​នើស។ កើត​នទ្រី​ដ៝ង់​នាវ​ខឹត​អី​នៃ​ត៝ត់​តា​ទឹង​លែៈ​ឞូនុយ្ស យ៝រ​លាស​ទឹង​លែៈ​ឞូនុយ្ស​ជាន​តីស​ទាទេ។* ១៣ អេ​ល៝រ​មា​គែស​នាវ​វៃ​មោឆេ  ឞូនុយ្ស​លែៈ​អើម​ជាន​តីស នោក​នៃ​កោរាញ​ឞ្រាស​អេ​ហ៝ៈ​ក្លាប់​នទាង់​អោស​នាវ​តីស យ៝រ​លាស​នាវ​វៃ​អី​នៃ​អេ​ហ៝ៈ​អោស​គែស។* ១៤ ឞ៝ល​លាស​កើត​នៃ​កាដោយ ឞូនុយ្ស​លែៈ​អើម​ខឹត​នតើម​ឞើស​អាដាម់  ត៝ត់​មា​មោឆេ ​អី​ទើន​នាវ​វៃ​អី​នៃ​តាៈ​ឞើស​កោរាញ​ឞ្រាស នអ៝ប់​មា​ផូង​អី​មោ​រាលាវ​នាវ​ដាៈ​នហេល​តាៈ​ឞើស​កោរាញ​ឞ្រាស​កើត​កោរាញ​ឞ្រាស​លែៈ​ដាៈ​នហេល​មា​អាដាម់ ​កាដោយ។ អាដាម់ ​អី​នៃ​ជេង​តឹម​នតឹត​មា​ឞ្រាស​ក្រីស ​ជុរ​វាច់​តា​អ្យា​ឞើស​កើយ​អាដាម់ ។ ១៥ យើន​មា​នាវ​តីស​អាដាម់  នទ្រែល​មា​នទើ​កោរាញ​ឞ្រាស​អ៝ន់​ទើម​ទាម​តឹម​តីស​ឞាល់​ងាន់។ អាច​មា​នាវ​តីស​ទូ​ហ្វេ​ឞូនុយ្ស ទឹង​គែស​មា​ទឹង​លែៈ​ឞូនុយ្ស​គែស​ខឹត។ យើន​មា​នាវ​អ្វែស​កោរាញ​ឞ្រាស នទ្រែល​មា​នទើ​កោរាញ​ឞ្រាស​អ៝ន់​ទើម​ទាម​លើ​មា​អ៝ក់​រាលាវ​អី​នៃ​ជឹត ពាង់​អ៝ន់​មា​អ៝ក់​ឞូនុយ្ស យ៝រ​មា​នាវ​អ្វែស​តា​ទូ​ហ្វេ​ឞូនុយ្ស​ជេង​ឞ្រាស​យេឆូ​ក្រីស  ទឹង​ពាង់​ជូត​លើយ​នាវ​តីស​អ៝ក់​ឞូនុយ្ស។ ១៦ នទើ​កោរាញ​ឞ្រាស​អ៝ន់​ទើម​ទាម​អី​នៃ ដាស​មា​នាវ​តីស​ទូ​ហ្វេ​ឞូនុយ្ស​តឹម​តីស​ឞាល់​ងាន់។ អាច​មា​នាវ​តីស​ទូ​ហ្វេ​ឞូនុយ្ស​ទើម ទឹង​លែៈ​ឞូនុយ្ស​មរា​គែស​តេៈ​ទោយ្ស​ទាទេ។ យើន​មា​នទើ​កោរាញ​ឞ្រាស​អ៝ន់​ទើម​ទាម​ជាន​ឞូនុយ្ស​ជេង​ឆ៝ង់ ពាង់​មោ​ហោម​មរា​តេៈ​ទោយ្ស ឞ៝ល​លាស​លែៈ​ជាន​តីស​អ៝ក់​កាដោយ។ ១៧ អាច​មា​ទូ​ហ្វេ​ឞូនុយ្ស​ជាន​តីស ជេសរី​នាវ​ខឹត​គែស​នាវ​ទើយ​យ៝រ​មា​ឞូនុយ្ស​អី​ជាន​តីស​នៃ។ យើន​មា​លើ​ហោ​រាលាវ​មា​នៃ​ជឹត​ជេង​នាវ​អ្វែស​ទុត​ក្វ៝ង់​កោរាញ​ឞ្រាស នទ្រែល​មា​នាវ​ឆ៝ង់​អី​ពាង់​អ៝ន់​ទើម​ទាម យ៝រ​លាស​ឞូ​ម៝ស​អី​ឆ៝ៈ​ទើន​នាវ​អី​នៃ គុ​រេស​គែស​នាវ​ទើយ​មា​នាវ​តីស នអ៝ប់​មា​នាវ​ខឹត* យ៝រ​មា​ទូ​ហ្វេ​ពាង់​ឞ្រាស​យេឆូ​ក្រីស ។*

១៨ តាៈ​ឞើស​នាវ​តីស​ទូ​ហ្វេ​ឞូនុយ្ស ទឹង​លែៈ​ឞូនុយ្ស​មរា​គែស​តេៈ​ទោយ្ស​ទាទេ យើន​មា​ទឹង​លែៈ​ឞូនុយ្ស​លែៈ​កើប​ឆ៝ង់​គែស​នាវ​រេស​យ៝រ​មា​ទូ​ហ្វេ​ឞូនុយ្ស​ជាន​ឆ៝ង់​ដ៝ង់។* ១៩ អាច​មា​ទូ​ហ្វេ​ឞូនុយ្ស​មោ​អ្យាត់​នាវ​កោរាញ​ឞ្រាស ទឹង​គែស​មា​ទឹង​លែៈ​ឞូនុយ្ស​នើស​ជេង​ឞូនុយ្ស​តីស យើន​មា យ៝រ​មា​ទូ​ហ្វេ​ឞូនុយ្ស​អ្យាត់​នាវ​កោរាញ​ឞ្រាស​ទឹង​អ៝ក់​ឞូនុយ្ស​មរា​ជេង​ឞូនុយ្ស​អី​កោរាញ​ឞ្រាស​កើប​ឆ៝ង់​ដ៝ង់។

២០ នាវ​វៃ​លែៈ​គែស​អ៝ន់​ជេស គៃ​មា​ទឹង​លែៈ​ឞូនុយ្ស​គឹត​ឆៃ​ទាស​ក្វ៝ង់​នាវ​តីស​ខាន់​ពាង់​នើម។ យើន​មា​អាស​នតុក​លើ​មា​អ៝ក់​គែស​នាវ​តីស នតុក​នៃ​គែស​នាវ​អ្វែស​កោរាញ​ឞ្រាស​លើ​មា​ហោ​ដ៝ង់។* ២១ នាវ​តីស​វៃ​គែស​នាវ​ទើយ​លែវ​តា​នាវ​ខឹត​គុ​តា​នទ្រូង​អុញ​នហ៝​រ៝ យើន​មា​អាបៃ​អ្យា​នាវ​អ្វែស​គែស​នាវ​ទើយ​អ៝ន់​នាវ​ឆ៝ង់​លែវ​តា​នាវ​រេស​នហ៝​រ៝ យ៝រ​មា​ឞ្រាស​យេឆូ​ក្រីស ​អី​កោរាញ​ឞ៝ន់។*

៦

នាវ​តីស​មោ​ហោម​អោស​គែស​នាវ​ទើយ​ជឹត

១ លាស​នទ្រី​មើម​ឞ៝ន់​លាស? ឞ៝ន់​ហោម​អុច​ជាន​តីស​តៃ គៃ​មា​នាវ​អ្វែស​កោរាញ​ឞ្រាស​លើ​ហោ​អ៝ក់​ឞើស?* ២ មោ​ទី​អោស! ឞ៝ន់​តឹម​ឞាន​មា​លែៈ​ខឹត​មពែស​មា​នាវ​តីស លាស​នទ្រី​មើម​ទឹង​ឞ៝ន់​ហោម​ទើយ​គុ​រេស​ជាន​តីស​ជឹត?* ៣ អើម​ខាន់​អៃ​មៃ​មោ​គឹត​បាស? ទឹង​លែៈ​ឞ៝ន់​អី​លែៈ​គែស​ជេស​ទើន​នាវ​បាប់តែម​យុក​មា​ទាក លែៈ​គុ​តឹម​រាង្លាប់​នទ្រែល​ឞ្រាស​ក្រីស​យេឆូ ។ នាវ​ឞ៝ន់​ទើន​នាវ​បាប់តែម​អី​នៃ ជេង​តឹម​ឞាន​មា​ឞ៝ន់​ខឹត​នទ្រែល​ពាង់​ដ៝ង់។* ៤ តា​នាវ​បាប់តែម​យុក​មា​ទាក​អី​នៃ​ឞ៝ន់​តឹម​ឞាន​មា​ខឹត​នអ៝ប់​មា​ត៝ប់​នទ្រែល​ពាង់ គៃ​មា​ឞ៝ន់​គុ​តា​នាវ​រេស​មហែ​កើត​ឞ្រាស​ក្រីស ​ដ៝ង់។ ជេសរី​អាបៃ​អ្យា​ឞ៝ន់​ទើយ​គុ​រេស​តា​នាវ​រេស​មហែ​តឹម​ឞាន​មា​ឞ្រាស​ក្រីស ​អី​កោរាញ​ឞ្រាស​ឞឹ​លែៈ​អ៝ន់​ទ៝ក់​រេស​តៃ​មា​នាវ​ទើយ​នាវ​ច្រេក​លើប​ពាង់​នើម។*

៥ លាស​ឞ៝ន់​លែៈ​គុ​នទ្រែល​ឞ្រាស​ក្រីស ​តា​នាវ​ខឹត​ពាង់​កើត​នៃ ឞ៝ន់​មរា​ទ៝ក់​រេស​តៃ​កើត​ពាង់​លែៈ​ទ៝ក់​រេស​ដ៝ង់។ ៦ ឞ៝ន់​លែៈ​គឹត​ជេស នូយ្ស​នហ៝ម់​អើម​ឞ៝ន់​អី​អុច​ជាន​តីស​នឹង តឹម​ឞាន​មា​លែៈ​ងខឹត​ជេស​តា​ឆី​តឹម​រាកាង់​នទ្រែល​ឞ្រាស​ក្រីស  គៃ​មា​នាវ​តីស​មោ​ហោម​គែស​នាវ​ទើយ​តា​នាវ​រេស​ឞ៝ន់។ ជេសរី​ឞ៝ន់​លើយ​ហោម​អោស​ជាន​ទឹក​មា​នាវ​តីស​ជឹត។* ៧ នតឹត​លាស​ឞូ​ម៝ស​អី​លែៈ​ខឹត លែៈ​ក្លាយ្ស​ជេស​ឞើស​នាវ​ទើយ​នាវ​តីស​ដ៝ង់ មោ​ហោម​ឞ្លាវ​ជាន​តីស​តា​នែស​នតូ។ ៨ លាស​ឞ៝ន់​លែៈ​ខឹត​ជេស​នទ្រែល​ឞ្រាស​ក្រីស  ឞ៝ន់​លែៈ​គឹត ឞ៝ន់​តៃ​ទ៝ក់​រេស​នទ្រែល​ពាង់​ដ៝ង់។* ៩ ឞ៝ន់​លែៈ​គឹត​ជេស​នាវ​អី​នៃ យ៝រ​លាស​ឞ្រាស​ក្រីស ​លែៈ​ទ៝ក់​រេស​ជេស​ឞើស​ផូង​ខឹត ពាង់​មោ​ហោម​អោស​ឞ្លាវ​ខឹត​តៃ នាវ​ខឹត​មោ​ហោម​អោស​គែស​នាវ​ទើយ​តា​ពាង់​តៃ។* ១០ នាវ​ពាង់​ខឹត​អី​នៃ ពាង់​ខឹត​ទូ​តឹ​ទើម​មោ​ហោម​អោស​ខឹត​តៃ គៃ​មា​ងគ្រ៝ស​លើយ​នាវ​តីស។ អាបៃ​អ្យា​ពាង់​រេស ជេង​រេស​អ៝ន់​មា​កោរាញ​ឞ្រាស​នើម។* ១១ លាស​នទ្រី​អ៝ន់​ខាន់​អៃ​មៃ​តឹម​ឞាន​កើត​នៃ​ដ៝ង់ អ៝ន់​កើប​ខាន់​អៃ​មៃ​នើម​តឹម​ឞាន​មា​លែៈ​ខឹត​ជេស​មពែស​មា​នាវ​តីស​លើយ​ហោម​អោស​ជាន​តីស ជេសរី​អ៝ន់​រេស​មា​កោរាញ​ឞ្រាស​នើម យ៝រ​លាស​ខាន់​អៃ​មៃ​លែៈ​គុ​នទ្រែល​ឞ្រាស​ក្រីស​យេឆូ ។*

១២ លាស​នទ្រី​ខាន់​អៃ​មៃ​លើយ​ហោម​អោស​ជាន​តឹង​ទូ​នតីល​នទើ​អ្យើស​នទើ​តីស​ជឹត លើយ​ហោម​អោស​ជាន​តឹង​នាវ​កើញ​អ្យើស​តា​ឆាក់​ជាន់​អី​ហោម​ឞ្លាវ​ខឹត។ ១៣ លើយ​ហោម​អោស​អ៝ន់​ទូ​នតីល​នទើ​តា​ឆាក់​ជាន់​ខាន់​អៃ​មៃ​ជាន​នទើ​អ្យើស​នទើ​តីស យើន​មា​ជាវ​ខាន់​អៃ​មៃ​នើម​មា​កោរាញ​ឞ្រាស យ៝រ​លាស​ឞើស​នតើម​នើស​ខាន់​អៃ​មៃ​តឹម​ឞាន​មា​លែៈ​ខឹត យើន​មា​អាបៃ​អ្យា​ខាន់​អៃ​មៃ​លែៈ​គែស​នាវ​រេស​មហែ នទ្រី​ទឹង ទ៝ង់​ទឹង​លែៈ​ឆាក់​ជាន់​ខាន់​អៃ​មៃ គៃ​មា​ជាន​នទើ​ឆ៝ង់​នទើ​អ្វែស​អ៝ន់​មា​កោរាញ​ឞ្រាស​ទោ។* ១៤ ខាន់​អៃ​មៃ​មោ​ហោម​អោស​ខាច់​ជាន​តឹង​នូយ្ស​នហ៝ម់​អុច​ជាន​តីស ខាន់​អៃ​មៃ​លែៈ​គែស​នាវ​ទើយ​មា​នាវ​អី​នៃ យ៝រ​លាស​ខាន់​អៃ​មៃ​មោ​ហោម​គុ​តា​ន៝ម់​នាវ​វៃ​មោឆេ  លែៈ​គុ​ជេស​តា​ន៝ម់​នាវ​អ្វែស​កោរាញ​ឞ្រាស។*

នាវ​ដាៈ​ឆើម​កើល​ជាន​ការ​មា​កោរាញ​ឞ្រាស

១៥ លាស​នទ្រី​មើម​ឞ៝ន់​លាស? លាស​ឞ៝ន់​លែៈ​គុ​ជេស​តា​ន៝ម់​នាវ​អ្វែស​កោរាញ​ឞ្រាស មោ​ហោម​អោស​គុ​តា​ន៝ម់​នាវ​វៃ​មោឆេ  លាស​នទ្រី​ទី​ដ៝ង់​ឞ៝ន់​ហោម​ជាន​តីស​លាស​មោ? មោ​ទី​អោស!* ១៦ ខាន់​អៃ​មៃ​លែៈ​គឹត​ជេស ម៝ស​នទើ​អី​ខាន់​អៃ​មៃ​អុច​កើយ្ស​គៃ​មា​ជាន​តឹង ខាន់​អៃ​មៃ​ជេង​តឹម​ឞាន​មា​ទឹក​មា​នទើ​អី​នៃ។ លាស​ខាន់​អៃ​មៃ​ជេង​ទឹក​មា​នាវ​តីស នាវ​តីស​លែវ​ខាន់​អៃ​មៃ​ត៝ត់​មា​នាវ​ខឹត។ លាស​ខាន់​អៃ​មៃ​កើយ្ស​អ្យាត់​នាវ​កោរាញ​ឞ្រាស នាវ​អី​នៃ​លែវ​ខាន់​អៃ​មៃ​ត៝ត់​មា​កោរាញ​ឞ្រាស​កើប​ខាន់​អៃ​មៃ​ឆ៝ង់។* ១៧ ឞើស​នតើម​នើស​ខាន់​អៃ​មៃ​ជេង​ទឹក​មា​នាវ​តីស យើន​មា​លាស​អ្វែស​មា​កោរាញ​ឞ្រាស អាបៃ​អ្យា​ខាន់​អៃ​មៃ​លែៈ​អ្យាត់​មា​លែៈ​ឞើស​នូយ្ស​នហ៝ម់​ងាន់​នាវ​ឞូ​លែៈ​នតុម​នតី​ខាន់​អៃ​មៃ។* ១៨ កោរាញ​ឞ្រាស​លែៈ​រាក្លាយ្ស​ជេស​ខាន់​អៃ​មៃ​ឞើស​នាវ​តីស ជេសរី​ខាន់​អៃ​មៃ​លែៈ​ជេង​ទឹក​មា​នាវ​គុ​ងាវ​ឆ៝ង់។*

១៩ គ៝ប់​ងើយ​មា​នាវ​ជាន​ទឹក​ឞូ យ៝រ​លាស​ខាន់​អៃ​មៃ​នើស​ហោម​ជេង​ឞូនុយ្ស​មោ​លាង់​ជាន​តឹង​នាវ​កោរាញ​ឞ្រាស​អុច។ ឞើស​នតើម​នើស​ខាន់​អៃ​មៃ​ជាវ​ឆាក់​ជាន់​ខាន់​អៃ​មៃ​នើម​អ៝ន់​ជាន​ទឹក​មា​នាវ​អ្យើស នទ្រែល​មា​នាវ​តឹម​រាទ៝ង់​មា​កោរាញ​ឞ្រាស​លើ​មា​ហោ។ អាបៃ​អ្យា​អ៝ន់​ខាន់​អៃ​មៃ​ជាវ​ហ៝ម់​ឆាក់​ជាន់​ខាន់​អៃ​មៃ​នើម​អ៝ន់​ជាន​ទឹក​មា​នាវ​ឆ៝ង់ គៃ​មា​ខាន់​អៃ​មៃ​ជេង​ក្ល៝ស​អ្វែស។ ២០ នោក​ខាន់​អៃ​មៃ​ហោម​ជាន​ទឹក​មា​នាវ​តីស​នើស ខាន់​អៃ​មៃ​មោ​អោស​ជាន​តឹង​នាវ​កោរាញ​ឞ្រាស​អុច។ ២១ លាស​នទ្រី​នាវ​អី​ខាន់​អៃ​មៃ​ជាន​តីស​អី​នៃ​នើស ម៝ស​នទើ​គែស​នាវ​ខ្លៃ​មា​ខាន់​អៃ​មៃ​អាបៃ​អ្យា? អាបៃ​អ្យា​ខាន់​អៃ​មៃ​គែស​នាវ​ដីត​ទើម​មា​នាវ​ជាន​អី​នៃ។ នាវ​អី​នៃ​លែវ​ខាន់​អៃ​មៃ​ត៝ត់​តា​នាវ​ខឹត​គុ​តា​នទ្រូង​អុញ​នហ៝​រ៝​តា​នារ​ជឹត​នាប់​តៃ! ២២ យើន​មា​អាបៃ​អ្យា​ខាន់​អៃ​មៃ​មោ​ហោម​អោស​គុ​តា​ន៝ម់​នាវ​ទើយ​នាវ​តីស ខាន់​អៃ​មៃ​លែៈ​ជេង​ទឹក*​មា​កោរាញ​ឞ្រាស។ នាវ​ខ្លៃ​អី​លែៈ​ជេង​ទឹក​មា​កោរាញ​ឞ្រាស ខាន់​អៃ​មៃ​ជេង​ប៝ន​លាន​កោរាញ​ឞ្រាស​ជេង​ក្ល៝ស​អ្វែស នាវ​អី​នៃ​លែវ​ត៝ត់​តា​នាវ​រេស​នហ៝​រ៝។ ២៣ នាវ​ជាន​តីស​លែវ​ត៝ត់​តា​នាវ​ខឹត​គុ​តា​នទ្រូង​អុញ​នហ៝​រ៝។ ល៝ង់​នទើ​កោរាញ​ឞ្រាស​អ៝ន់​ទើម​ទាម​មា​ឞ៝ន់​ជេង​នាវ​រេស​នហ៝​រ៝ តាៈ​ឞើស​នទើ​ឞ្រាស​ក្រីស​យេឆូ ​អី​កោរាញ​ឞ៝ន់​លែៈ​ជាន​នើស។*

៧

នាវ​នតឹត​មា​នាវ​តឹម​នអាប់​អូរ​ឆាយ

១ អើ​អ៝ស​នោ​តា​នាវ​ញឆីង! គ៝ប់​អុច​ងើយ​មា​ខាន់​អៃ​មៃ​អី​គឹត​ឞ្លាវ​តា​នាវ​វៃ​មោឆេ ។ ខាន់​អៃ​មៃ​លែៈ​គឹត​ជេស​នាវ​វៃ​អី​នៃ​គែស​នាវ​ទើយ​មា​ឞូនុយ្ស​នោក​ហោម​រេស​ទើម។ ២ កើត​មា​ឞូ​អូរ​អី​លែៈ​គែស​ឆាយ តឹង​មា​នាវ​វៃ​នអាប់​អូរ​ឆាយ ពាង់​ជេង​អូរ​ដាស​ឆាយ​អី​នៃ​នឹង​នោក​ឆាយ​ពាង់​ហោម​រេស យើន​មា​លាស​ឆាយ​ពាង់​លែៈ​ខឹត ពាង់​លែៈ​ក្លាយ្ស​ជេស​ឞើស​នាវ​វៃ​នអាប់​អូរ​ឆាយ។* ៣ លាស​ឆាយ​ពាង់​ហោម​អែ​រេស ជេសរី​ពាង់​ឆ៝ៈ​តៃ​ឆាយ​អេង​ជឹត​ឞូ​កើប​ពាង់​ជេង​ឞូ​អូរ​ល៝ម់​ឆាយ។ យើន​មា​លាស​ឆាយ​ពាង់​លែៈ​ខឹត​ជេស ឞ៝ល​លាស​ពាង់​ឆ៝ៈ​តៃ​ឆាយ​អេង​ជឹត ឞូ​មោ​ហោម​អោស​កើប​ពាង់​ជេង​ឞូ​អូរ​ល៝ម់​ឆាយ​ជឹត យ៝រ​លាស​ពាង់​លែៈ​ក្លាយ្ស​ជេស​ឞើស​នាវ​វៃ​អី​នៃ។ ៤ អើ​អ៝ស​នោ​តា​នាវ​ញឆីង! តា​ផូង​ខាន់​អៃ​មៃ​តឹម​ឞាន​មា​ឞូ​អូរ​អី​លែៈ​ខឹត​ឆាយ។ ខាន់​អៃ​មៃ​លែៈ​ខឹត​ជេស​នទ្រែល​ឞ្រាស​ក្រីស  លាស​នទ្រី​ខាន់​អៃ​មៃ​មោ​ហោម​ខាច់​ដ៝ង់​ជាន់​តឹង​នាវ​វៃ​មោឆេ  អាបៃ​អ្យា​ខាន់​អៃ​មៃ​គុ​តឹម​រាង្លាប់​នទ្រែល​ឞ្រាស​ក្រីស ​អី​កោរាញ​ឞ្រាស​លែៈ​អ៝ន់​ទ៝ក់​រេស​ឞើស​ផូង​ខឹត គៃ​មា​អ៝ន់​ឞ៝ន់​ជាន​នទើ​អ្វែស​មា​កោរាញ​ឞ្រាស។* ៥ នតើម​ឞើស​នទុល​មែ​នាវ​កើញ​នូយ្ស​នហ៝ម់​ឞូនុយ្ស​ឞ៝ន់​អុច​ជាន​តីស តាៈ​ឞើស​គឹត​នាវ​វៃ​មោឆេ ​ឞ៝ន់​ជាន​តីស​ងាន់ លែវ​ត៝ត់​តា​នាវ​ខឹត​គុ​តា​នទ្រូង​អុញ​នហ៝​រ៝។* ៦ យើន​មា​អាបៃ​អ្យា​ឞ៝ន់​លែៈ​ក្លាយ្ស​ជេស​ឞើស​នាវ​វៃ​មោឆេ  យ៝រ​លាស​ឞ៝ន់​លែៈ​ខឹត​នទ្រែល​ឞ្រាស​ក្រីស  មោ​ហោម​អោស​គុ​ក្រុង​តា​ន៝ម់​នាវ​វៃ​អី​នៃ។ ឞ៝ន់​លែៈ​ក្លាយ្ស​គៃ​មា​ឆើម​កើល​ជាន​ការ​មា​កោរាញ​ឞ្រាស​តឹង​នតីល​នាវ​គុ​រេស​មហែ​អី​តាៈ​ឞើស​ឞ្រាស​ហ្វេង​អ្វែស មោ​ហោម​អោស​ជាន​តឹង​នតីល​នាវ​គុ​រេស​អើម​អី​តាៈ​ឞើស​នាវ​វៃ​ដាៈ។*

នាវ​វៃ​ញហើ​អ៝ន់​គឹត​នាល់​នាវ​តីស

៧ លាស​នទ្រី​មើម​ឞ៝ន់​លាស? នាវ​វៃ​អី​នៃ​ជេង​នាវ​តីស​ឞើស? មោ​ទី​អោស! យើន​មា​លាស​មោ​គែស​នាវ​វៃ​អី​នៃ គ៝ប់​មោ​គឹត​ដេៈ​រ៝​ម៝ស​នទើ​អី​តីស។ លាស​នាវ​វៃ​មោ​គែស​ឞ្វៃ​លាស «លើយ​កើញ​នទើ​ឞូ»† គ៝ប់​ក៝ៈ​មោ​គឹត​នាល់​នទើ​អី​នៃ​ជេង​តីស​ដ៝ង់។* ៨ យើន​មា​តាៈ​ឞើស​នាវ​ឞ្វៃ​អី​នៃ ទឹង​ជាន​អ៝ន់​គ៝ប់​គែស​នាវ​កើញ​ជាន​តីស​អ៝ក់​នតីល​ងាន់។ លាស​មោ​គែស​អោស​នាវ​វៃ គ៝ប់​មោ​គែស​អោស​នាវ​អុច​ជាន​តីស​ដ៝ង់។* ៩ ឞើស​នតើម​នើស​គ៝ប់​គុ​រេស​មោ​អោស​គឹត​ម៝ស​បាៈ​គែស​ដាៈ​តា​នាវ​វៃ​អី​នៃ។ ត៝ត់​មា​គ៝ប់​លែៈ​នតី​នាវ​វៃ​ឞ្វៃ «លើយ​កើញ​នទើ​ឞូ» គ៝ប់​នតើម​កើញ​នទើ​ឞូ​រ៝។* ១០ ជេសរី​ទី​មា​កោរាញ​ឞ្រាស​តេៈ​ទោយ្ស​មា​គ៝ប់។ កើត​នទ្រី​នាវ​វៃ​អី​គៃ​មា​អ៝ន់​នាវ​រេស​នហ៝​រ៝​អី​នៃ ងខើង​មា​អ៝ន់​គ៝ប់​គែស​ទោយ្ស​ច្រាវ។ ១១ តាៈ​ឞើស​គឹត​នាវ​ឞ្វៃ​អី​នៃ នូយ្ស​នហ៝ម់​គ៝ប់​អី​អុច​ជាន​តីស​លែវ​ជាន​តីស​មា​នាវ​ឞ្វៃ​អី​នៃ អ៝ន់​គ៝ប់​មឹន​គែស​នាវ​អ្វែស​មា​គ៝ប់ បេង​មា​អ៝ន់​គ៝ប់​គែស​ទោយ្ស​គុ​នទ្រូង​អុញ​នហ៝​រ៝​ច្រាវ។* ១២ នទ្រី​នាវ​វៃ​អី​តាៈ​ឞើស​កោរាញ​ឞ្រាស​ជេង​ក្ល៝ស​អ្វែស ជេសរី​នាវ​ឞ្វៃ​ជេង​ក្ល៝ស​អ្វែស ជេង​ឆ៝ង់ ជេង​អ្វែស​ដ៝ង់។* ១៣ លាស​នទ្រី​នទើ​អ្វែស​អី​នៃ​អ៝ន់​លែវ​គ៝ប់​គែស​ទោយ្ស​ឞើស? មោ​ទី​អោស! នូយ្ស​នហ៝ម់​គ៝ប់​អី​អុច​ជាន​តីស​យា​ឆ៝ៈ​លើយ​នាវ​អ្វែស​អ៝ន់​គ៝ប់​គែស​ទោយ្ស។ នទ្រី​ទឹង​ឞ៝ន់​ឆៃ​នូយ្ស​នហ៝ម់​ឞូនុយ្ស​អី​អុច​ជាន​តីស​ពាង់​អ្យើស​ទុត​ហោ​ងាន់ យ៝រ​មា​ឆ៝ៈ​នាវ​ឞ្វៃ​អី​អ្វែស​នៃ​លែវ​អ៝ន់​គ៝ប់​គែស​ទោយ្ស​ទុត​ជ្រូ។*

ឞូនុយ្ស​តឹម​រាទ៝ង់​មា​នាវ​អុច​ជាន​តីស

១៤ នទ្រី​ឞ៝ន់​លែៈ​គឹត នាវ​វៃ​ជេង​តាៈ​ឞើស​កោរាញ​ឞ្រាស យើន​មា​ឞើស​នតើម​នើស​គ៝ប់​ជេង​ឞូនុយ្ស​មោ​គឹត​វ៝ត់​មា​នទើ​កោរាញ​ឞ្រាស។ គ៝ប់​តឹម​ឞាន​មា​ទឹក​មា​នាវ​តីស មោ​អោស​ឞ្លាវ​ឞាស​ជាន​តីស។* ១៥ នទើ​អ្វែស​អី​គ៝ប់​អុច​ជាន គ៝ប់​មោ​អោស​ជាន តីស​មា​នទើ​អី​គ៝ប់​មោ​អុច​ជាន គ៝ប់​ជាន​ច្រាវ គ៝ប់​មោ​គឹត​វ៝ត់​អោស​មើម​ទឹង​គ៝ប់​ជាន​កើត​នៃ។ ១៦ លាស​គ៝ប់​ជាន​នទើ​អី​គែស​ឞ្វៃ​តា​នាវ​វៃ ឞ៝ល​លាស​គ៝ប់​មឹន​នទើ​អី​នៃ​មោ​អ្វែស លាស​នទ្រី​ឆៃ​នហេល គ៝ប់​កើប​នាវ​ឞ្វៃ​អី​នៃ​លែៈ​អ្វែស​ងាន់។ ១៧ លាស​នទ្រី​មោ​ទី​គ៝ប់​នើម​អោស​ជាន​នទើ​អី​នៃ ជេង​នូយ្ស​នហ៝ម់​គ៝ប់​អី​អុច​ជាន​តីស​យា​អ៝ន់​គ៝ប់​ជាន។ ១៨ គ៝ប់​លែៈ​គឹត​នូយ្ស​នហ៝ម់​គ៝ប់​អុច​ជាន​អ្យើស​ឞើស​នទុល​មែ មោ​អោស​គែស​នទើ​អ្វែស​គុ​តា​នូយ្ស​នហ៝ម់​គ៝ប់។ គ៝ប់​លែៈ​គឹត​ជេស​នទើ​អី​អ្វែស តីស​មា​មោ​អោស​ទើយ​ជាន។* ១៩ គ៝ប់​លែៈ​គឹត​នហេល​នទើ​អី​អ្វែស តីស​មា​មោ​អោស​ជាន ជាន​ងខើង​នទើ​អី​គ៝ប់​លែៈ​គឹត​ជេង​អ្យើស​ច្រាវ។ ២០ លាស​គ៝ប់​ជាន​នទើ​អី​គ៝ប់​មោ​អុច​ជាន មោ​ទី​អោស​គ៝ប់​នើម​ជាន​នទើ​អី​នៃ នូយ្ស​នហ៝ម់​គ៝ប់​អី​អុច​ជាន​អ្យើស​យា​ជាន។*

២១ តា​នាវ​គុ​ងាវ គ៝ប់​អុច​ងាន់​ជាន​នទើ​អ្វែស តីស​មា​នាវ​មឹន​អ្យើស​ហោម​គុ​តា​នូយ្ស​នហ៝ម់​គ៝ប់​មរ៝ អ៝ន់​គ៝ប់​ជាន​នទើ​អ្យើស​នឹង។* ២២ គ៝ប់​ហោម​រាម់​ងាន់​មា​នាវ​វៃ​កោរាញ​ឞ្រាស‌ ២៣ យើន​មា​គ៝ប់​ឆៃ​នូយ្ស​នហ៝ម់​អុច​ជាន​តីស​តឹម​រាទ៝ង់​ដាស​នាវ​វៃ​អី​នៃ នហ៝​មា​ជាន​អ៝ន់​គ៝ប់​ជេង​ទឹក​មា​នាវ​តីស។ ២៤ រេស​រាញាល់​ងាន់​មា​គ៝ប់! ឞូ​ម៝ស​ហោម​ទើយ​រាក្លាយ្ស​គ៝ប់​ឞើស​នូយ្ស​នហ៝ម់​អុច​ជាន​តីស​អី​ញជុន​គ៝ប់​តា​នាវ​កោរាញ​ឞ្រាស​តេៈ​ទោយ្ស​គុ​តា​នទ្រូង​អុញ​នហ៝​រ៝?* ២៥ គែស​កោរាញ​ឞ្រាស​ទើយ​រាក្លាយ្ស​គ៝ប់ គ៝ប់​លាស​អ្វែស​មា​ពាង់ យ៝រ​មា​នទើ​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​ជេស​ជាន។ គ៝ប់​អុច​ងាន់​ជាន​តឹង​នាវ​វៃ​កោរាញ​ឞ្រាស តីស​មា​នូយ្ស​នហ៝ម់​គ៝ប់​អី​អុច​ជាន​អ្យើស​នឹង ជាន​អ៝ន់​គ៝ប់​ជេង​ទឹក​មា​នាវ​តីស​ច្រាវ។

៨

នាវ​រេស​គុ​នទ្រែល​ឞ្រាស​ហ្វេង​អ្វែស

១ លាស​នទ្រី អាបៃ​អ្យា​ឞូ​ម៝ស​អី​លែៈ​គុ​តឹម​រាង្លាប់​នទ្រែល​ឞ្រាស​ក្រីស​យេឆូ  មោ​ហោម​អោស​កោរាញ​ឞ្រាស​តេៈ​ទោយ្ស។* ២ យ៝រ​លាស​ឞ៝ន់*​លែៈ​គុ​តឹម​រាង្លាប់​នទ្រែល​ឞ្រាស​ក្រីស​យេឆូ  ឞ្រាស​ហ្វេង​អ្វែស​រាក្លាយ្ស​ឞ៝ន់​ឞើស​នូយ្ស​នហ៝ម់​អី​អុច​ជាន​តីស​នឹង អី​លែវ​តា​នាវ​កោរាញ​ឞ្រាស​តេៈ​ទោយ្ស​គុ​តា​នទ្រូង​អុញ​នហ៝​រ៝។* ៣ ជាន​តឹង​នាវ​វៃ​មោឆេ ​មោ​អោស​ទើយ​រាក្លាយ្ស​ឞ៝ន់ យ៝រ​លាស​ឞ៝ន់​រាអ្យា​តាៈ​ឞើស​នូយ្ស​នហ៝ម់​ឞ៝ន់​អុច​ជាន​តីស​នតើម​ឞើស​នទុល​មែ។ នទ្រី​ទឹង​កោរាញ​ឞ្រាស​នើម​ជាន​អ៝ន់​មា​ឞូនុយ្ស​នទើ​អី​ឞូនុយ្ស​មោ​អោស​ឞ្លាវ​ជាន​អេង​តាៈ​ឞើស​ជាន​តឹង​នាវ​វៃ​អី​នៃ។ ពាង់​ញជ្វាល់​ក៝ន​ពាង់​នើម​តា​នែស​នតូ​អ្យា ជេង​ឞូនុយ្ស​គែស​ឆាក់​ជាន់​តឹម​ឞាន​មា​ឞូនុយ្ស​ឞ៝ន់​អី​ឞ្លាវ​ជាន​តីស​ដ៝ង់។ ជេសរី​កោរាញ​ឞ្រាស​ជាវ​ក៝ន​ពាង់​នើម​គែស​ឆាក់​ជាន់​នៃ​ជេង​នទើ​ជាន​ឞ្រាស​មា​នត្រ៝ៈ​នាវ​តីស​ឞ៝ន់ គៃ​មា​ងគ្រ៝ស​លើយ​នាវ​ទើយ​នាវ​អុច​ជាន​តីស​តា​នូយ្ស​នហ៝ម់​ផូង​ឞូនុយ្ស​ឞ៝ន់។* ៤ តឹង​មា​នាវ​វៃ​កោរាញ​ឞ្រាស​ទី​មា​តេៈ​ទោយ្ស​ឞ៝ន់ យើន​មា​ឞ្រាស​ក្រីស ​ឆើម​នត្រ៝ៈ​ទើន​នាវ​តេៈ​ទោយ្ស​អី​នៃ នទ្រី​នាវ​តេៈ​ទោយ្ស​តឹង​មា​នាវ​វៃ​លែៈ​ជេស​ជាន​លែៈ​ផ្យៅ។ នាវ​អី​នៃ​ទី​មា​ឞ៝ន់​អី​មោ​ហោម​អោស​គុ​រេស​តឹង​មា​នូយ្ស​នហ៝ម់​អី​អុច​ជាន​តីស​ឞើស​នទុល​មែ ជេសរី​គុ​រេស​តឹង​នាវ​អុច​ឞ្រាស​ហ្វេង​អ្វែស​ហ៝ៈ។* ៥ យ៝រ​លាស​ឞូ​ម៝ស​អី​គុ​រេស​តឹង​នូយ្ស​នហ៝ម់​អី​អុច​ជាន​តីស​ឞើស​នទុល​មែ ពាង់​មឹន​មា​នទើ​អ្យើស​តឹង​នូយ្ស​នហ៝ម់​អី​នៃ យើន​មា​ឞូ​ម៝ស​អី​គុ​រេស​តឹង​នាវ​អុច​ឞ្រាស​ហ្វេង​អ្វែស ពាង់​មឹន​មា​នទើ​ឞ្រាស​ហ្វេង​អ្វែស​អុច​ទើម។ ៦ ជេសរី​នាវ​មឹន​មា​នទើ​នូយ្ស​នហ៝ម់​អី​អុច​ជាន​តីស​ឞើស​នទុល​មែ ញជុន​លែវ​តា​នាវ​កោរាញ​ឞ្រាស​តេៈ​ទោយ្ស​គុ​តា​នទ្រូង​អុញ​នហ៝​រ៝។ យើន​មា​នាវ​មឹន​មា​នទើ​ឞ្រាស​ហ្វេង​អ្វែស​អុច ញជុន​លែវ​តា​នាវ​រេស​នហ៝​រ៝ តា​នាវ​ដាប់​មពាន់។* ៧ នាវ​មឹន​មា​នទើ​នូយ្ស​នហ៝ម់​អី​អុច​ជាន​តីស​ឞើស​នទុល​មែ​នើស​ជេង​តឹម​រាទ៝ង់​ដាស​កោរាញ​ឞ្រាស​ងាន់ មោ​ជាន​តឹង​នាវ​វៃ​កោរាញ​ឞ្រាស នហ៝​មា​មោ​ទើយ​ជាន​តឹង​ដ៝ង់។ ៨ ឞូ​ម៝ស​អី​គុ​រេស​តឹង​មា​នាវ​អុច​នូយ្ស​នហ៝ម់​អី​អុច​ជាន​តីស​ឞើស​នទុល​មែ ពាង់​មោ​អោស​ឞ្លាវ​ជាន​អ៝ន់​តឹម​ទី​ដាស​នូយ្ស​នហ៝ម់​កោរាញ​ឞ្រាស។

៩ យើន​មា​លាស​ឞ្រាស​ហ្វេង​អ្វែស​កោរាញ​ឞ្រាស†​លែៈ​គុ​តា​ខាន់​អៃ​មៃ ខាន់​អៃ​មៃ​មោ​ហោម​គុ​រេស​តឹង​មា​នូយ្ស​នហ៝ម់​អី​អុច​ជាន​តីស​ឞើស​នទុល​មែ ខាន់​អៃ​មៃ​លែៈ​គុ​រេស​ជេស​តឹង​នាវ​អុច​ឞ្រាស​ហ្វេង​អ្វែស។ ឞូ​ម៝ស​អី​មោ​អោស​គែស​ឞ្រាស​ហ្វេង​អ្វែស​ឞ្រាស​ក្រីស ​គុ​តា​ពាង់ ពាង់​អី​នៃ​មោ​អោស​ជេង​ប៝ន​លាន​ឞ្រាស​ក្រីស ។* ១០ យើន​មា​លាស​ឞ្រាស​ក្រីស ​គុ​នទ្រែល​តា​ខាន់​អៃ​មៃ ឞ៝ល​លាស​ឆាក់​ជាន់​ខាន់​អៃ​មៃ​មរា​ខឹត​យ៝រ​មា​នាវ​ជាន​តីស​កាដោយ ឞ្រាស​ហ្វេង​អ្វែស​អ៝ន់​ខាន់​អៃ​មៃ​នាវ​រេស​នហ៝​រ៝ យ៝រ​លាស​កោរាញ​ឞ្រាស​កើប​ខាន់​អៃ​មៃ​លែៈ​ឆ៝ង់។* ១១ កោរាញ​ឞ្រាស​ជាន​ឞ្រាស​យេឆូ ​អ៝ន់​ទ៝ក់​រេស លាស​នទ្រី​លាស​ឞ្រាស​ហ្វេង​អ្វែស​កោរាញ​ឞ្រាស​គុ​តា​ខាន់​អៃ​មៃ កោរាញ​ឞ្រាស​មរា​អ៝ន់​ដ៝ង់​ខាន់​អៃ​មៃ​ទ៝ក់​រេស​តៃ​តាៈ​ឞើស​នាវ​ទើយ​ឞ្រាស​ហ្វេង​អ្វែស យ៝រ​មា​ឞ្រាស​ហ្វេង​អ្វែស​កោរាញ​ឞ្រាស​នើម​គុ​តា​ខាន់​អៃ​មៃ ឞ៝ល​លាស​ឆាក់​ជាន់​ខាន់​អៃ​មៃ​ហោម​ឞ្លាវ​ខឹត​កាដោយ។*

១២ អើ​អ៝ស​នោ​តា​នាវ​ញឆីង លាស​នទ្រី​ឞ៝ន់​មោ​ហោម​អោស​ខាច់​គុ​រេស​តឹង​មា​នាវ​អុច​នូយ្ស​នហ៝ម់​អី​អុច​ជាន​តីស​ឞើស​នទុល​មែ។* ១៣ លាស​ខាន់​អៃ​មៃ​គុ​រេស​តឹង​នូយ្ស​នហ៝ម់​អី​អុច​ជាន​តីស​ឞើស​នទុល​មែ កោរាញ​ឞ្រាស​មរា​តេៈ​ទោយ្ស​ខាន់​អៃ​មៃ​គុ​តា​នទ្រូង​អុញ​នហ៝​រ៝។ យើន​មា​លាស​ខាន់​អៃ​មៃ​គុ​រេស​តឹង​នាវ​អុច​ឞ្រាស​ហ្វេង​អ្វែស នអ៝ប់​មា​ងខឹត​លើយ​នូយ្ស​នហ៝ម់​អី​អុច​ជាន​តីស​ឞើស​នទុល​មែ លាស​នទ្រី​ខាន់​អៃ​មៃ​មរា​គែស​នាវ​រេស​នហ៝​រ៝។ ១៤ យ៝រ​លាស​ឞូ​ម៝ស​អី​គែស​ឞ្រាស​ហ្វេង​អ្វែស​កោរាញ​ឞ្រាស​លែវ​ពាង់ ពាង់​អី​នៃ​ជេង​ក៝ន​កោរាញ​ឞ្រាស​នើម។* ១៥ ឞ្រាស​ហ្វេង​អ្វែស​អី​កោរាញ​ឞ្រាស​លែៈ​អ៝ន់​មា​ខាន់​អៃ​មៃ ពាង់​មោ​អោស​អ៝ន់​ខាន់​អៃ​មៃ​ក្លាច​កោរាញ​ឞ្រាស​តេៈ​ទោយ្ស​តឹម​ឞាន​មា​ទឹក​ក្លាច​កោរាញ​ពាង់។ យើន​មា​ពាង់​អ៝ន់​ខាន់​អៃ​មៃ​ជេង​ក៝ន​កោរាញ​ឞ្រាស តាៈ​ឞើស​នៃ​ឞ៝ន់​ក្វាល់​កោរាញ​ឞ្រាស​«ឞឹ‡»។* ១៦ ឞ្រាស​ហ្វេង​អ្វែស​នើម​មឞើស​អ៝ន់​ឞ៝ន់​គឹត​នហេល​តា​នូយ្ស​នហ៝ម់ ឞ៝ន់​លែៈ​ជេង​ក៝ន​កោរាញ​ឞ្រាស។* ១៧ ជេសរី​លាស​ឞ៝ន់​លែៈ​ជេង​ក៝ន​កោរាញ​ឞ្រាស​ងាន់ ឞ៝ន់​មរា​ឆ៝ៈ​ទើន​នទើ​នទ្រៃ​ដ៝ង់ ជេង​ឆ៝ៈ​ទើន​នទ្រែល​ឞ្រាស​ក្រីស ​នទើ​នទ្រៃ​តាៈ​ឞើស​កោរាញ​ឞ្រាស។ លាស​ឞ៝ន់​គុ​នទ្រែល​ឞ្រាស​ក្រីស ​តា​នាវ​ជេរ​ជ៝ត់​ពាង់ រី​មើ​ឞ៝ន់​មរា​គុ​នទ្រែល​ពាង់​តា​នាវ​ច្រេក​លើប​ដ៝ង់។

នាវ​ច្រេក​លើប​តា​នារ​ងគ្លែៈ​ទុត

១៨ គ៝ប់​កើប​នាវ​ជេរ​ជ៝ត់​អី​ឞ៝ន់​គែស​អាបៃ​អ្យា មោ​អោស​ទើយ​នតឹត​ដាស​នាវ​ច្រេក​លើប​កោរាញ​ឞ្រាស​ទែ​ញហើ​មា​ឞ៝ន់​តា​នារ​ជឹត​នាប់​តៃ។* ១៩ ទឹង​លែៈ​នទើ​កោរាញ​ឞ្រាស​ទែ​ញជេង​នើស គុ​ក៝ប់​រើប​ហើប​ងាន់​រ៝ ក៝ប់​ត៝ត់​កោរាញ​ឞ្រាស​ញហើ​ឞូ​ម៝ស​អី​ជេង​ផូង​ក៝ន​ពាង់​នើម។ ២០ ទឹង​លែៈ​នទើ​កោរាញ​ឞ្រាស​នើម​ញជេង​នើស មោ​ហោម​អោស​គែស​នាវ​អ្វែស​កើត​ឞើស​នតើម​នើស ឞ៝ល​លាស​ទឹង​លែៈ​នទើ​អី​នៃ​មោ​អោស​អុច​កើត​នៃ ជេង​តាៈ​ឞើស​កោរាញ​ឞ្រាស​នើម​អ៝ន់​កើត​នៃ​អាច​មា​អាដាម់ ​ជាន​តីស។ យើន​មា​ពាង់​អ៝ន់​ទឹង​លែៈ​នទើ​អី​នៃ​ហោម​គែស​នាវ​រានើម* ២១ មា​ក្លាយ្ស​ឞើស​នាវ​ខឹត​នាវ​អោម គៃ​មា​អ៝ន់​គែស​នាវ​ច្រេក​លើប​នហ៝​រ៝​តឹម​ឞាន​មា​នាវ​ច្រេក​លើប​អី​កោរាញ​ឞ្រាស​អ៝ន់​មា​ផូង​ក៝ន​ពាង់​នើម​ដ៝ង់។ ២២ លែៈ​ឞ៝ន់​គឹត​ជេស នតើម​ឞើស​អាដាម់ ​ជាន​តីស នហ៝​មា​ត៝ត់​អាបៃ​អ្យា​រ៝ ទឹង​លែៈ​នទើ​កោរាញ​ឞ្រាស​ទែ​ញជេង​នើស​រាដើស​រាដេង​ហោ​ងាន់ តឹម​ឞាន​មា​ឞូ​អូរ​ជី​គុ​អ៝ស។ ២៣ មោ​អោស​ទើន​មា​ទឹង​លែៈ​នទើ​អី​នៃ​ទើម ឞ៝ន់​នើម​រាដើស​រាដេង​តា​នូយ្ស​នហ៝ម់​ដ៝ង់។ អាបៃ​អ្យា​ឞ៝ន់​លែៈ​ឆ៝ៈ​ទើន​ឞ្រាស​ហ្វេង​អ្វែស​គុ​តា​ឞ៝ន់ ទឹង​ឆៃ​នទើ​ដេៈៗ​អី​ឞ៝ន់​មរា​គែស​តា​នារ​ជឹត​នាប់​តៃ។ កើត​នទ្រី​ឞ៝ន់​គុ​ក៝ប់​រើប​ហើប​ងាន់​រ៝​ត៝ត់​តា​នារ​កោរាញ​ឞ្រាស​អ៝ន់​ឞូ​ឆៃ​នហេល​ឞ៝ន់​ជេង​ក៝ន​ពាង់​នើម​ងាន់​ងេន អ៝ន់​ឞ៝ន់​គែស​ឆាក់​ជាន់​មហែ។* ២៤ ឞ៝ន់​រានើម​មា​នាវ​អី​នៃ​នតើម​ឞើស​នោក​ឞ៝ន់​លែៈ​គែស​នាវ​រាក្លាយ្ស។ លាស​ឞ៝ន់​លែៈ​គែស​ទូ​នតីល​នទើ ឞ៝ន់​មោ​ហោម​អោស​រានើម​កើញ​គែស​មា​នទើ​អី​នៃ​ជឹត! ២៥ យើន​មា​លាស​ឞ៝ន់​រានើម​មា​នទើ​អេ​ហ៝ៈ​គែស​អោស នទ្រី​ឞ៝ន់​គុ​ក៝ប់​រើប​ហើប​ងាន់​នាវ​អី​នៃ។ ២៦ នាវ​រានើម​កើល​ឞ៝ន់​ញឆ្រោយ្ស​ក៝ប់​មា​នាវ​អី​នៃ កើត​នទ្រី​ដ៝ង់​ឞ្រាស​ហ្វេង​អ្វែស​ឆើម​កើល​នាវ​រាអ្យា​ឞ៝ន់​អ្យា។ កើត​លាស​ឆាក់​ឞ៝ន់​នើម​មោ​គឹត​អោស​ម៝ស​នទើ​ងើយ​ម៝ស​នទើ​ទាន់​តា​នាវ​មឞើស​ឆើម យើន​មា​ឞ្រាស​ហ្វេង​អ្វែស​ឆើម​មឞើស​ឆើម​ទាន់​អ៝ន់​មា​ឞ៝ន់ មា​នាវ​រាដើស​រាដេង​អី​មោ​ហោម​អោស​ឞ្លាវ​មា​នាវ​មា​មឞើស​ងក៝ច។* ២៧ យើន​មា​កោរាញ​ឞ្រាស​អី​គឹត​នាល់​នូយ្ស​នហ៝ម់​នាវ​មឹន​ឞូនុយ្ស ពាង់​លែៈ​គឹត​វ៝ត់​ដ៝ង់​តា​នាវ​មឹន​ឞ្រាស​ហ្វេង​អ្វែស យ៝រ​លាស​ឞ្រាស​ហ្វេង​អ្វែស​ឆើម​កើល​មឞើស​ឆើម​អ៝ន់​មា​ផូង​ប៝ន​លាន​ពាង់​នើម តឹង​កើត​នាវ​ពាង់​នើម​អុច។

២៨ ឞ៝ន់​លែៈ​គឹត​ជេស ម៝ស​នទើ​អី​គែស​តា​នាវ​រេស​ឞ៝ន់ កោរាញ​ឞ្រាស​អ៝ន់​លោស​ជេង​នទើ​អ្វែស​មា​ឞ៝ន់​អី​រ៝ង់​មា​ពាង់ អី​ពាង់​លែៈ​ក្វាល់​ជេង​ប៝ន​លាន​ពាង់​នើម​តឹង​នាវ​អុច​ពាង់​នើម។* ២៩ កោរាញ​ឞ្រាស​លែៈ​អើម​គឹត​ល៝រ​ឞូ​ម៝ស​មរា​ជេង​ប៝ន​លាន​ពាង់​នើម ពាង់​កើយ្ស​ឞូនុយ្ស​អី​នៃ​គៃ​មា​ជេង​តឹម​ឞាន​មា​ឞ្រាស​យេឆូ ​អី​ក៝ន​ពាង់​នើម​ងាន់ គៃ​មា​ក៝ន​ពាង់​អី​នៃ​ជេង​ក៝ន​ឞោក​ទាក​ជេង​នោ​មា​ទឹង​លែៈ​ឞ៝ន់​អី​ក៝ន​កោរាញ​ឞ្រាស។* ៣០ ឞូ​ម៝ស​អី​កោរាញ​ឞ្រាស​លែៈ​អើម​គឹត​ល៝រ​ជេង​ប៝ន​លាន​ពាង់​នើម ពាង់​លែៈ​ក្វាល់​ដ៝ង់។ ឞូ​ម៝ស​អី​កោរាញ​ឞ្រាស​លែៈ​ក្វាល់ ពាង់​លែៈ​កើប​ឆ៝ង់​ដ៝ង់។ ឞូ​ម៝ស​អី​កោរាញ​ឞ្រាស​លែៈ​កើប​ឆ៝ង់ ពាង់​លែៈ​អ៝ន់​នាវ​ច្រេក​លើប​មា​ខាន់​ពាង់​អី​នៃ​ដ៝ង់។

មោ​ទើយ​អោស​តឹម​ងខាស​ឞ៝ន់​ឞើស​នាវ​កោរាញ​ឞ្រាស​រ៝ង់

៣១ លាស​នទ្រី​ទឹង​លែៈ​នទើ​អី​នៃ​ម៝ស​នទើ​ឞ៝ន់​ហោម​ឞ្លាវ​ងើយ? លាស​លែៈ​កោរាញ​ឞ្រាស​គុ​មពែស​ឞើស​ឞ៝ន់ លាស​នទ្រី​មោ​ហោម​គែស​អោស​ទូ​នតីល​នទើ​ទើយ​តឹម​រាទ៝ង់​ដាស​ឞ៝ន់​ជឹត! ៣២ យ៝រ​លាស​កោរាញ​ឞ្រាស​លែៈ​មោ​ញហ្វាច​អោស​អ៝ន់​ក៝ន​ពាង់​នើម​នើស លែៈ​ពាង់​ញជុន​នត្រ៝ៈ​អ៝ន់​មា​ឞ៝ន់​ជេស លាស​នទ្រី​ទឹង​លែៈ​នទើ​អេង​ពាង់​មរា​អ៝ន់​មា​ឞ៝ន់ នទ្រែល​មា​ក៝ន​ពាង់​អី​នៃ​ដ៝ង់។ ៣៣ អាស​ហោម​គែស​ដ៝ង់​ទូ​នតីល​នទើ​ទើយ​នតោន​មា​ផូង​ប៝ន​លាន​អី​កោរាញ​ឞ្រាស​ទែ​លែៈ​កើយ្ស? មោ​គែស​អោស កោរាញ​ឞ្រាស​នើម​លែៈ​អ៝ន់​ឞ៝ន់​គុ​ឆ៝ង់​តា​នាប់​មាត់​ពាង់។* ៣៤ ឞូ​ម៝ស​ហោម​ទើយ​តេៈ​ទោយ្ស​ឞ៝ន់​ជឹត? មោ​គែស​អោស ឞ្រាស​ក្រីស​យេឆូ ​លែៈ​ខឹត លែៈ​ទ៝ក់​រេស​ជេស​គុ​ឞើស​មា​តី​កោរាញ​ឞ្រាស​នើម នហ៝​មា​ឆើម​កើល​ទាន់​អ៝ន់​មា​ឞ៝ន់​ដ៝ង់។* ៣៥ ឞូ​ម៝ស​ហោម​ទើយ​តឹម​ងខាស​ឞ៝ន់​ឞើស​នាវ​រ៝ង់​ឞ្រាស​ក្រីស ? ឞ៝ល​លាស​នាវ​រេស​រាញាល់​កាដោយ នាវ​ងក្ល៝ន់​រាវៃ​កាដោយ នាវ​ឞូ​ជាន​ជេរ​កាដោយ នាវ​ជី​ឆ៝ត់​ជី​ង៝ត​កាដោយ នាវ​ឞិច​កោស​លាហោក​កាដោយ នាវ​ត៝ត់​ជេរ​កាដោយ មោ​លាស​នាវ​ឞូ​អុច​ងខឹត​កាដោយ ក៝ៈ​មោ​ទើយ​ដ៝ង់​តឹម​ងខាស​ឞ៝ន់​ឞើស​នាវ​រ៝ង់​ឞ្រាស​ក្រីស ។ ៣៦ កើត​នាវ​លែៈ​គែស​ញចីស​ជេស៖

«អើ​កោរាញ​ឞ្រាស​អាប់​នារ​ឞូ​ជ៝យ​អុច​ងខឹត​ហេន​យ៝រ​មា​ហេន​ជេង​ប៝ន​លាន​មៃ‌

ឞូ​អ្វាញ់​ហេន​តឹម​ឞាន​មា​ឞែ​ឞ្យាប់​អី​ឞូ​មឞាង​មា​ឆា»†។

៣៧ យើន​មា​យ៝រ​លាស​ឞ្រាស​ក្រីស ​រ៝ង់​មា​ឞ៝ន់ ទឹង​ឞ៝ន់​គែស​នាវ​ទុត​ទើយ​មា​ទឹង​លែៈ​នាវ​ជេរ​អី​នៃ។ ៣៨ គ៝ប់​លែៈ​គឹត​នហេល​ងាន់ ឞ៝ល​លាស​ខឹត​កាដោយ រេស​កាដោយ តោង​ពារ់​កាដោយ ឞ្រាស​អ្យើស​កាដោយ នាវ​ត៝ត់​តា​នារ​អ្យា​កាដោយ នាវ​ត៝ត់​តា​នារ​ជឹត​នាប់​តៃ​កាដោយ ម៝ស​នទើ​អី​គែស​នាវ​ទើយ​នាវ​តាម​កាដោយ‌* ៣៩ នាវ​ទើយ​តា​កាលើ​ត្រោក​កាដោយ នាវ​ទើយ​តា​ឞើស​ទ៝ង់​នែស​កាដោយ មោ​លាស​តា​នទើ​អេង​ជឹត​អី​កោរាញ​ឞ្រាស​ទែ​លែៈ​ញជេង​កាដោយ ក៝ៈ​មោ​ទើយ​អោស​តឹម​ងខាស​ឞ៝ន់​ឞើស​នាវ​កោរាញ​ឞ្រាស​រ៝ង់​អី​លែៈ​ពាង់​ញហើ​ជេស​តា​ឞ្រាស​ក្រីស​យេឆូ ​អី​កោរាញ​ឞ៝ន់។

៩

កោរាញ​ឞ្រាស​កើយ្ស​ផូង​ប៝ន​លាន​អីឆ្រាអែល 

១ ឞ្រាស​ក្រីស ​លែៈ​គឹត​ដ៝ង់​គ៝ប់​ងើយ​ងាន់ គ៝ប់​មោ​អោស​ងើយ​មរោស។ នូយ្ស​នហ៝ម់​គ៝ប់​នអ៝ប់​មា​ឞ្រាស​ហ្វេង​អ្វែស​អី​ក្ល៝ស​អ្វែស​តឹម​ទី​មា​នាវ​គ៝ប់​ញចីស​ឞើស​ទ៝ង់​អ្យា​ដ៝ង់។ ២ គ៝ប់​គែស​នាវ​ងក្ល៝ន់​រាវៃ​ហោ​ងាន់ នអ៝ប់​មា​គែស​នាវ​រាង៝ត​មោ​អ្យាង់​តា​នូយ្ស​នហ៝ម់​រី​ហោ​ដ៝ង់ យ៝រ​លាស​ផូង​អីឆ្រាអែល ​អី​ផូង​គ៝ប់​គែស​អ៝ក់​មោ​អុច​ញឆីង​មា​ឞ្រាស​ក្រីស ។ ៣ លាស​គ៝ប់​ទើយ​កើល​ខាន់​ពាង់​អ៝ន់​គែស​នាវ​រាក្លាយ្ស ឞ៝ល​លាស​គ៝ប់​តឹម​ងខាស​ឞើស​ឞ្រាស​ក្រីស ​ឆើម​ឆ៝ៈ​ទើន​នាវ​កោរាញ​ឞ្រាស​តេៈ​ទោយ្ស​កាដោយ គៃ​មា​អ៝ន់​ខាន់​ពាង់​ក្លាយ្ស​ឞើស​នាវ​តេៈ​ទោយ្ស​អី​នៃ គ៝ប់​ហោម​អុច​កើត​នៃ​រ៝។ យើន​មា​មោ​អោស​ទើយ។* ៤ ខាន់​ពាង់​ផូង​អីឆ្រាអែល ​អី​កោរាញ​ឞ្រាស​លែៈ​កើយ្ស​អុច​ឆ៝ៈ​ជេង​ផូង​ក៝ន​ពាង់​នើម។ ឞើស​នតើម​នើស​កោរាញ​ឞ្រាស​លែៈ​ញហើ​នាវ​ច្រេក​លើប​ពាង់​នើម​អ៝ន់​មា​ខាន់​ពាង់ ពាង់​លែៈ​ជាន​នាវ​តឹម​រាង្លាប់​ដាស​ខាន់​ពាង់ ពាង់​លែៈ​អ៝ន់​នាវ​វៃ​ពាង់​នើម​មា​ខាន់​ពាង់ ពាង់​លែៈ​អ៝ន់​មា​ខាន់​ពាង់​យើក​មឞាស​ពាង់ពាង់​លែៈ​អ៝ន់​មា​ខាន់​ពាង់​នាវ​ត៝ន​អេងៗ។* ៥ ខាន់​ពាង់​រាន៝យ​ទែស​អាឞ្រាហាម់ អីឆាក់ ​នទ្រែល​មា​យាកោប  ជេសរី​លាស​កើប​តឹង​មា​រាន៝យ​ទែស​ឞូនុយ្ស ឞ្រាស​ក្រីស ​ជេង​រាន៝យ​ទែស​ពែ​នុយ្ស​ខាន់​ពាង់​អី​នៃ​ដ៝ង់។ ឞ្រាស​ក្រីស ​ពាង់​ឞ្រាស​តឹម​ឞាន​មា​កោរាញ​ឞ្រាស នអ៝ប់​មា​គែស​នាវ​ទើយ​មា​ទឹង​លែៈ​នទើ អ៝ន់​រានេ​ពាង់​នហ៝​រ៝។ អើ​អ៝ន់​គែស​កើត​នៃ​ងាន់​រ៝!**

៦ អាបៃ​អ្យា​តឹម​ឞាន​មា​នទើ​កោរាញ​ឞ្រាស​លែៈ​ត៝ន​មោ​អោស​ហ៝ច​ងាន់ យ៝រ​លាស​គែស​អ៝ក់​តា​ផូង​អីឆ្រាអែល ​មោ​អោស​គែស​នាវ​រាក្លាយ្ស។ មោ​ទី​អោស​នាវ​ត៝ន​អី​នៃ​មោ​អោស​ហ៝ច យ៝រ​លាស​ទឹង​លែៈ​ឞូនុយ្ស​តា​រាន៝យ​ទែស​ផូង​អីឆ្រាអែល ​មោ​ទី​អោស​ជេង​ផូង​ប៝ន​លាន​កោរាញ​ឞ្រាស​នើម​ងាន់​ទាទេ។* ៧ ជេសរី​ផូង​អី​រាន៝យ​ទែស​អាឞ្រាហាម់  មោ​ទី​ដ៝ង់​ជេង​ផូង​ក៝ន​ឆៅ​ពាង់​ងាន់​ទាទេ កើត​មា​កោរាញ​ឞ្រាស​លែៈ​មឞើស​មា​អាឞ្រាហាម់ ​នើស៖ «រាន៝យ​ទែស​មៃ​អី​ឆ៝ៈ​ទើន​ឞើស​នាវ​គ៝ប់​ត៝ន កើប​ឞើស​ក៝ន​អីឆាក់ ​ទើម»† ឞ៝ល​លាស​អាឞ្រាហាម់ ​ហោម​គែស​ក៝ន​អាបាៈ​អេង​ដ៝ង់។* ៨ តាៈ​ឞើស​នាវ​អី​នៃ​ឞ៝ន់​ឆៃ មោ​ទី​អោស​ទឹង​លែៈ​ក៝ន​អី​ទែស​តាៈ​ឞើស​អាឞ្រាហាម់ ​ជេង​ផូង​ក៝ន​កោរាញ​ឞ្រាស​ដ៝ង់។ មពោល​ក៝ន​អី​កោរាញ​ឞ្រាស​ត៝ន​មា​អាឞ្រាហាម់ ​ទើម​អី​កើប​ជេង​រាន៝យ​ទែស​អាឞ្រាហាម់ ​ងាន់។ ៩ យ៝រ​លាស​កោរាញ​ឞ្រាស​ត៝ន​មា​ពាង់​កើត​នអា៖ «ក្លាប់​លាស​នារ​អ្យា​នាម់​តៃ​គ៝ប់​ព្លឹ​តៃ នហ៝​មា​ឆារា ​អី​អូរ​មៃ​គែស​ទូ​ហ្វេ​ក៝ន​ឞូ​ក្លោ†»†។

១០ មោ​អោស​ទើន​មា​អី​នៃ​ទើម គែស​នាវ​កើត​នៃ​ដ៝ង់​មា​ឞូ​អូរ​រេបេកា ។ ពាង់​គុ​អ៝ស​ក៝ន​ឞារ តាៈ​ឞើស​ទូ​ហ្វេ​ឆាយ​ទើម ឆាយ​អី​នៃ​រាញា​អីឆាក់ ​អី​ចែ​ផូង​អីឆ្រាអែល ។ ១១-១២ ឞ៝ល​លាស​ក៝ន​អី​ឞារ​អឹ​តា​ត្រោម​នទុល​នៃ​អេ​ហ៝ៈ​ទែស​កាដោយ អេ​ហ៝ៈ​ជាន​នទើ​អ្វែស ជាន​នទើ​អ្យើស កោរាញ​ឞ្រាស​លែៈ​លាស​មា​រេបេកា ​កើត​នអា៖ «ក៝ន​អី​អ៝ស​នៃ​មរា​ជាន​កោរាញ​មា​អី​នោ‡»†។ លាស​នទ្រី​កោរាញ​ឞ្រាស​កើយ្ស​ឞូនុយ្ស​តឹង​នាវ​ពាង់​នើម​អុច មោ​ទី​អោស​តាៈ​ឞើស​នទើ​ឞូនុយ្ស​ជាន យើន​មា​តាៈ​ឞើស​កោរាញ​ឞ្រាស​នើម​អ៝ន់។ ១៣ លែៈ​គែស​ញចីស​ដ៝ង់​មា​ឞារ​អឹ​ក៝ន​អី​នៃ៖

«កោរាញ​ឞ្រាស​លាស៖ «គ៝ប់​មោ​អោស​រ៝ង់​មា​អេឆាវ ‌

យើន​មា​គ៝ប់​រ៝ង់​មា​យាកោប ​អី​អ៝ស​ពាង់»»†។

១៤ លាស​នទ្រី​មើម​នាវ​ឞ៝ន់​លាស? លាស​កោរាញ​ឞ្រាស​មោ​ឆ៝ង់​មោ​រ៝ង់​តឹម​ឞាន​ឞើស? មោ​ទី​នទ្រី​អោស! ១៥ កោរាញ​ឞ្រាស​លែៈ​លាស​ជេស​មា​មោឆេ ៖

«ឞូ​ម៝ស​អី​គ៝ប់​ជាន​អ្វែស​ទុត​តា​គ៝ប់​នើម​ទើម‌

ឞូ​ម៝ស​អី​គ៝ប់​យោៈ​នអាច​ទុត​តា​គ៝ប់​នើម​ទើម​ដ៝ង់»†។

១៦ លាស​នទ្រី​នាវ​អី​នៃ​មោ​គែស​ទាស​ឞូនុយ្ស​អុច ទាស​ឞូនុយ្ស​ញឆ្រោយ្ស​តឹង​ជ៝យ ជេង​ទាស​កោរាញ​ឞ្រាស​នើម​អុច​យោៈ​ទើម។* ១៧ តា​នាវ​កោរាញ​ឞ្រាស​ងើយ​លែៈ​គែស​ញចីស​ដ៝ង់​នាវ​កោរាញ​ឞ្រាស​លាស​មា​ផារ៝ន ​អី​កាដាច់​ផូង​អេឆីប ៖ «គ៝ប់​អ៝ន់​មៃ​ជាន​កាដាច់ គៃ​មា​ញហើ​នាវ​ទើយ​គ៝ប់​តា​មៃ គៃ​មា​ឞូ​មឞើស​ងក៝ច​រាញា​គ៝ប់​អ៝ន់​លឺ​លាម​នែស​នតូ»†។ ១៨ លាស​នទ្រី​ឞូ​ម៝ស​អី​កោរាញ​ឞ្រាស​អុច​យោៈ​ទុត​តា​ពាង់​នើម លាស​ពាង់​អុច​ជាន​អ៝ន់​ឞូ​ទាង់​ក៝​ទុត​តា​ពាង់​នើម​ដ៝ង់។*

នាវ​ជី​នូយ្ស ដាស​មា​នាវ​យោៈ

១៩ ក្លាប់​លាស​ខាន់​អៃ​មៃ​អុច​អោប​គ៝ប់​កើត​នអា៖ «លាស​នទ្រី​មើម​ទឹង​កោរាញ​ឞ្រាស​ហោម​នទុយ្ស? ឞូ​ម៝ស​ហោម​ទើយ​តឹម​រាទ៝ង់​ដាស​នាវ​កោរាញ​ឞ្រាស​នើម​អុច?» ២០ អើ​ឞូនុយ្ស! ទាស​ន៝ម់​ក្វ៝ង់​ខាន់​អៃ​មៃ​ទឹង​ទើយ​តឹម​រាលាច់​ដាស​កោរាញ​ឞ្រាស​កើត​នៃ? ខាន់​អៃ​មៃ​ឞូនុយ្ស​ទើម។ លាស​នទ្រី​អើម​គែស​លាស នែស​អូក​លាស​មា​នើម​ម៝ន​កើត​នអា៖ «ហៃ មើម​ទឹង​មៃ​ម៝ន​គ៝ប់​នអា​នអើន​ហ្យាស?»†* ២១ យ៝រ​លាស​នើម​ម៝ន​ទាស​អុច​ពាង់​នើម​ម៝ន នែស​អូក​អី​ពាង់​លែៈ​ឆ៝ៈ​នៃ អាបាៈ​ពាង់​ឆ៝ៈ​ម៝ន​នទើ​ខ្លៃ អាបាៈ​ពាង់​ឆ៝ៈ​ម៝ន​នទើ​មោ​ខ្លៃ។ ២២ កើត​នទ្រី​ដ៝ង់ ឞ៝ល​លាស​កោរាញ​ឞ្រាស​ទី​មា​ញហើ​នាវ​ជី​នូយ្ស នទ្រែល​មា​ញហើ​នាវ​ទើយ​ពាង់​នើម ពាង់​ហោម​ញឆ្រោយ្ស​អ៝ត់​នូយ្ស​ហោ​ងាន់​មា​ឞូនុយ្ស​អី​ជាន​អ៝ន់​ពាង់​ជី​នូយ្ស ឞូនុយ្ស​អី​ពាង់​ជាន​មា​នាវ​រ៝ស​ហេង។ ២៣ កោរាញ​ឞ្រាស​ជាន​កើត​នៃ​ពាង់​អុច​ញហើ​នាវ​ច្រេក​លើប​ទុត​ក្វ៝ង់​ពាង់​នើម​មា​ឞូនុយ្ស​អី​ពាង់​យោៈ​នអាច ឞូនុយ្ស​អី​ពាង់​លែៈ​កើយ្ស​ល៝រ​មា​ឆ៝ៈ​ទើន​នាវ​ច្រេក​លើប។ ២៤ ទឹង​លែៈ​ឞ៝ន់​ពាង់​លែៈ​កើយ្ស​លែៈ​ក្វាល់​មា​ឆ៝ៈ​ទើន​នាវ​ច្រេក​លើប​អី​នៃ មោ​អោស​ទើន​មា​ផូង​អីឆ្រាអែល ​ទើម គែស​នអ៝ប់​មា​ផូង​អី​មោ​ទី​ផូង​អីឆ្រាអែល ​ដ៝ង់។

២៥ មា​ផូង​អី​មោ​ទី​ផូង​អីឆ្រាអែល ​លែៈ​គែស​ញចីស​ជេស​តា​ឆ៝ម់បុត​ហោឆេ ៖

«កោរាញ​ឞ្រាស​លាស៖ «ផូង​អី​ឞើស​នតើម​នើស​មោ​ទី​ផូង​ប៝ន​លាន​គ៝ប់គ៝ប់​មរា​ក្វាល់​ខាន់​ពាង់​ជេង​ផូង​ប៝ន​លាន​គ៝ប់​នើម។

ផូង​អី​ឞើស​នតើម​នើស​គ៝ប់​មោ​រ៝ង់ គ៝ប់​មរា​ក្វាល់​ខាន់​ពាង់​ជេង​ផូង​អី​គ៝ប់​នើម​រ៝ង់។»»†

២៦ ជេសរី​លែៈ​គែស​ញចីស​ដ៝ង់៖

«កោរាញ​ឞ្រាស​លាស៖ «តា​នតុក​អី​គ៝ប់​លាស​មា​ខាន់​ពាង់៖ «ខាន់​អៃ​មៃ​មោ​អោស​ទី​ផូង​ប៝ន​លាន​គ៝ប់»‌

តា​នតុក​នៃ​ឞូ​មរា​ក្វាល់​ខាន់​ពាង់៖ «ផូង​ក៝ន​កោរាញ​ឞ្រាស​នើម​អី​ឞ្រាស​អី​រេស​ងាន់។»»»†

២៧ ល៝ង់​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អេឆាយ ​លែៈ​លាស​ជេស​មា​ផូង​ប៝ន​លាន​អីឆ្រាអែល ​កើត​នអា៖ «ឞ៝ល​លាស​ផូង​ប៝ន​លាន​អីឆ្រាអែល ​អ៝ក់​តឹម​ឞាន​មា​ច៝យ្ស​រ៝ៈ​ទាក​វាច់​ទាក​វារ់​កាដោយ ឞូនុយ្ស​អី​គែស​រាក្លាយ្ស​គែស​ដេៈៗ​ទើម។ ២៨ ទឹង​លែៈ​នាវ​កោរាញ​ឞ្រាស​លែៈ​ផាត​ទោយ្ស ពាង់​មរា​ជាន​អ៝ន់​គើញ​ងាន់​រ៝​តា​នែស​នតូ​អ្យា»†។ ២៩ ជេសរី​អេឆាយ ​លែៈ​ញចីស​ដ៝ង់៖

«កោរាញ​ឞ្រាស​អី​កោរាញ​មា​ទឹង​លែៈ​តោង​ពារ់ លាស​ពាង់​មោ​អោស​យោៈ​នអាច​រ៝ង​រាន៝យ​ទែស​ឞ៝ន់​អាបាៈ‌

លាស​នទ្រី​ឞ៝ន់​លែៈ​រ៝ស​ហេង​លែៈ​ផ្យៅ​តឹម​ឞាន​មា​ប៝ន​ឆោដុម ‌

មោ​លាស​ប៝ន​កោមោរា ​រ៝§»†។*

ផូង​អីឆ្រាអែល ​មោ​អុច​ញឆីង​មា​ឞ្រាស​យេឆូ 

៣០ លាស​នទ្រី​មើម​នាវ​ឞ៝ន់​លាស​ហាៈ? ផូង​អី​មោ​ទី​ផូង​អីឆ្រាអែល ​អី​ឞើស​នតើម​នើស​មោ​អោស​ញឆ្រោយ្ស​គុ​ឆ៝ង់​តា​នាប់​កោរាញ​ឞ្រាស យើន​មា​អាបៃ​អ្យា​កោរាញ​ឞ្រាស​លែៈ​កើប​ខាន់​ពាង់​ជេង​ឆ៝ង់​ច្រាវ​តាៈ​ឞើស​នាវ​ខាន់​ពាង់​ញឆីង។* ៣១ ល៝ង់​មា​ផូង​អីឆ្រាអែល ​អី​ញឆ្រោយ្ស​គុ​ឆ៝ង់​ជាន​តឹង​នាវ​វៃ​មោឆេ  តីស​មា​កោរាញ​ឞ្រាស​មោ​អោស​កើប​ឆ៝ង់។ ៣២ ម៝ស​យ៝រ? ជេង​យ៝រ​មា​ខាន់​ពាង់​ញឆីង​មា​នាវ​ខាន់​ពាង់​ជាន មោ​អុច​អោស​ញឆីង​មា​ឞ្រាស​ក្រីស ។ នទ្រី​ឞ្រាស​ក្រីស ​តឹម​ឞាន​មា​ទូ​មល៝ម់​លុ​អី​អ៝ន់​ខាន់​ពាង់​ចេស​ព្រាស​ឆ្រ៝ក យ៝រ​មា​ខាន់​ពាង់​មោ​ញឆីង​មា​ពាង់។* ៣៣ កើត​មា​លែៈ​គែស​ញចីស​ជេស​លាស​កើត​នអា៖

«កោរាញ​ឞ្រាស​លាស៖ «អ្វាញ់​ហ៝ម់ គ៝ប់​តេៈ​ទូ​មល៝ម់​លុ​តា​ប៝ន​យេរូឆាលឹម ​អី​ជាន​អ៝ន់​ឞូ​ចេស​ឆ្រ៝ក ទូ​មល៝ម់​លុ​ក្វ៝ង់​អី​ជាន​អ៝ន់​ខាន់​ពាង់​ចេស​ព្រាស‌

យើន​មា​ឞូ​ម៝ស​អី​ញឆីង​មា​លុ​អី​នៃ ពាង់​មោ​អោស​គែស​នាវ​ដីត​ព្រេង។»»†*

១០

១ អើ​អ៝ស​នោ​តា​នាវ​ញឆីង គ៝ប់​អុច​ងាន់​តា​នូយ្ស​នហ៝ម់ គ៝ប់​ញឆ្រោយ្ស​មឞើស​ឆើម​ទាន់​មា​កោរាញ​ឞ្រាស គៃ​មា​ទឹង​លែៈ​ផូង​អីឆ្រាអែល ​គែស​នាវ​រាក្លាយ្ស។* ២ គ៝ប់​គឹត​នហេល​ខាន់​ពាង់​គើយ្ស​ងាន់​ជាន​ការ​អ៝ន់​មា​កោរាញ​ឞ្រាស តីស​មា​ខាន់​ពាង់​មោ​គឹត​ឞ្លាវ​ជាន​ការ​អី​នៃ​អ៝ន់​ទី‌ ៣ យ៝រ​លាស​ខាន់​ពាង់​នើស​មោ​អោស​គឹត​វ៝ត់​ឞើស​តាៈ​កោរាញ​ឞ្រាស​កើប​ឞូនុយ្ស​ឆ៝ង់។ ខាន់​ពាង់​ញឆ្រោយ្ស​ជ៝យ​ត្រ៝ង​អេង​ខាន់​ពាង់​នើម​គៃ​មា​កោរាញ​ឞ្រាស​កើប​ខាន់​ពាង់​ឆ៝ង់ មោ​អុច​អោស​ឆ៝ៈ​ទើន​ត្រ៝ង​អី​កោរាញ​ឞ្រាស​អ៝ន់។* ៤ តាៈ​ឞើស​នទើ​ឞ្រាស​ក្រីស ​លែៈ​ជេស​ជាន ឞ៝ន់​មោ​ហោម​អោស​ខាច់​គុ​រេស​ជាន​តឹង​មា​នាវ​វៃ​មោឆេ ​អី​នៃ នទ្រី​ទឹង​ឞូ​ម៝ស​អី​ញឆីង​មា​ពាង់ កោរាញ​ឞ្រាស​កើប​ឆ៝ង់។*

នាវ​ញឆីង​គែស​នាវ​រាក្លាយ្ស

៥ មោឆេ ​លែៈ​ញចីស​ជេស​លាស​មា​នាវ​កោរាញ​ឞ្រាស​កើប​ឞូនុយ្ស​ឆ៝ង់​អី​តាៈ​ឞើស​ជាន​តឹង​នាវ​វៃ៖ «ឞូ​ម៝ស​អី​ជាន​តឹង​កើត​ទឹង​លែៈ​នាវ​អី​នៃ ពាង់​អី​នៃ​កោរាញ​ឞ្រាស​មោ​តេៈ​ទោយ្ស យ៝រ​មា​តាៈ​ឞើស​ជាន​តឹង​នាវ​អី​នៃ»†។* ៦-៧ យើន​មា​នាវ​កោរាញ​ឞ្រាស​កើប​ឞូនុយ្ស​ឆ៝ង់​អី​តាៈ​ឞើស​នាវ​ញឆីង​កោរាញ​ឞ្រាស​លាស​កើត​នអា​តា​នាវ​ពាង់​ងើយ៖ «ខាន់​អៃ​មៃ​លើយ​អោស​មឹន​អេង​តា​នូយ្ស​នហ៝ម់៖ «ឞូ​ម៝ស​អី​ហាវ​កាលើ​ត្រោក?» លើយ​អោស​អោប៖ «ឞូ​ម៝ស​អី​ហាន់​ជុរ​តា​នតុក​ផូង​ខឹត?»»† យ៝រ​លាស​ឞ៝ន់​មោ​ខាច់​អោស​ហាវ​កាលើ​ត្រោក គៃ​មា​លែវ​ឞ្រាស​ក្រីស ​ជុរ​តា​នែស​នតូ​អ្យា ឞ៝ន់​មោ​ខាច់​អោស​ហាន់​ជុរ​តា​នតុក​ផូង​ខឹត គៃ​មា​លែវ​ឞ្រាស​ក្រីស ​អ៝ន់​ទ៝ក់​រេស​តៃ។ ៨ លែៈ​គែស​ញចីស​ដ៝ង់​កើត​នអា៖

«នាវ​ងើយ​កោរាញ​ឞ្រាស​លែៈ​ទាច់​ងាន់​កេង​ខាន់​អៃ​មៃ‌

លែៈ​តា​មឞូង​ខាន់​អៃ​មៃ នទ្រែល​មា​តា​នូយ្ស​នហ៝ម់​ខាន់​អៃ​មៃ​ដ៝ង់»†។

នាវ​ងើយ​កោរាញ​ឞ្រាស​អី​នៃ ជេង​នាវ​ងើយ​មា​នាវ​ញឆីង​អី​ឞ៝ន់​មឞើស​ងក៝ច។ ៩ ឞូ​ម៝ស​អី​មឞើស​ងក៝ច​មា​មឞូង​លាស​ឞ្រាស​យេឆូ ​ជេង​កោរាញ នអ៝ប់​មា​អ្យាត់​តា​នូយ្ស​នហ៝ម់​លាស​កោរាញ​ឞ្រាស​ជាន​អ៝ន់​ឞ្រាស​យេឆូ ​ទ៝ក់​រេស ពាង់​អី​នៃ​កោរាញ​ឞ្រាស​រាក្លាយ្ស​ងាន់​រ៝។* ១០ យ៝រ​តាៈ​ឞើស​នូយ្ស​នហ៝ម់​ឞ៝ន់​ញឆីង​មា​ឞ្រាស​យេឆូ ​ទឹង​កោរាញ​ឞ្រាស​កើប​ឞ៝ន់​ឆ៝ង់ ជេសរី​ទឹង​ឞ៝ន់​គែស​រាក្លាយ្ស​យ៝រ​តាៈ​ឞើស​នាវ​ឞ៝ន់​មឞើស​ងក៝ច​មា​ឞូ​ដ៝ង់ នាវ​ឞ៝ន់​ញឆីង​អី​នៃ។ ១១ នាវ​អី​នៃ​តឹម​ទី​ដាស​នាវ​កោរាញ​ឞ្រាស​ងើយ​លាស៖ «ឞូ​ម៝ស​អី​ញឆីង​មា​កោរាញ​ឞ្រាស មោ​គែស​អោស​ឞូ​អ៝ន់​ពាង់​គែស​នាវ​ដីត​ព្រេង»†។ ១២ ផូង​អីឆ្រាអែល  ជេសរី​ផូង​អី​មោ​ទី​ផូង​អីឆ្រាអែល ​មោ​គែស​អោស​តឹម​តីស​ឞាល់ ទឹង​លែៈ​ខាន់​ពាង់​នើស​គែស​ទូ​ហ្វេ​កោរាញ​ទើម ជេសរី​កោរាញ​អី​នៃ​អ្យាត់​នអ៝ប់​មា​អ៝ន់​នាវ​គែស​ជេង​មា​ឞូ​ម៝ស​អី​ក្វាល់​ទាន់​ពាង់​ឆើម​យោៈ។* ១៣ យ៝រ​លាស​លែៈ​គែស​ញចីស​ដ៝ង់៖ «ឞូ​ម៝ស​អី​ក្វាល់​ទាន់​កោរាញ​ឞ្រាស​ឆើម​យោៈ ពាង់​អី​នៃ​កោរាញ​ឞ្រាស​រាក្លាយ្ស»†។

១៤ យើន​មា​លាស​ឞូ​ម៝ស​អី​មោ​អោស​ញឆីង​មា​កោរាញ​ឞ្រាស មើម​ទឹង​ពាង់​ឞ្លាវ​ក្វាល់​ទាន់​ឆើម​យោៈ? លាស​ឞូនុយ្ស​អី​នៃ​មោ​អោស​តាង់​នាវ​ឞូ​មឞើស​ងក៝ច​នាវ​កោរាញ​ឞ្រាស មើម​ទឹង​ពាង់​ឞ្លាវ​ញឆីង​មា​កោរាញ​ឞ្រាស? ជេសរី​លាស​ឞូនុយ្ស​អី​នៃ​មោ​គែស​អោស​ឞូនុយ្ស​មឞើស​ងក៝ច​នាវ​កោរាញ​ឞ្រាស មើម​ទឹង​អោឞាល់​ទើយ​តាង់? ១៥ ជេសរី​លាស​មោ​គែស​អោស​ឞូនុយ្ស​អី​ឞូ​ញជ្វាល់​ហាន់​មឞើស​ងក៝ច មើម​ទឹង​គែស​ឞូនុយ្ស​ហាន់​មឞើស​ងក៝ច? លែៈ​គែស​ញចីស​ដ៝ង់៖ «អ្វែស​ងាន់​លាស​គែស​ឞូនុយ្ស*​អី​វាច់​តា​អ្យា​មឞើស​ងក៝ច​នាវ​មហែ​អី​អ្វែស»†។

១៦ យើន​មា​មោ​គែស​អោស​ទឹង​លែៈ​ឞូនុយ្ស​អ្យាត់​នាវ​មហែ​មហាន​អ្វែស។ នាវ​មោ​អ្យាត់​អី​នៃ​តឹម​ឞាន​មា​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​រាញា​អេឆាយ ​លែៈ​ញចីស​ជេស៖ «អើ​កោរាញ​ឞ្រាស តឹម​ឞាន​មា​មោ​គែស​អោស​ឞូនុយ្ស​អ្យាត់​នាវ​ហេន​មឞើស​ងក៝ច!»† ១៧ លាស​នទ្រី​នាវ​ញឆីង​មា​ឞ្រាស​ក្រីស ​ជេង​តាៈ​ឞើស​នាវ​តាង់ តាៈ​ឞើស​នាវ​តាង់​ឞូ​មឞើស​ងក៝ច​មា​ឞ្រាស​ក្រីស ។* ១៨ យើន​មា​គ៝ប់​ទាន់​អោប អាស​ផូង​អីឆ្រាអែល ​អើម​មោ​បាស តាង់​នាវ​អី​នៃ? ខាន់​ពាង់​លែៈ​តាង់​ងាន់​ជេស! លែៈ​គែស​ញចីស​ដ៝ង់៖

«ឞ៝រ់​មឞូង​ខាន់​ពាង់​ឞូ​តាង់​លឺ​លាម​នែស​នតូ‌

នាវ​ខាន់​ពាង់ ឞូ​តាង់​ត៝ត់​ទុត​ឞ្រី​ទុត​នែស»†។

១៩ គ៝ប់​អោប​តៃ​ទូ​តឹ​ជឹត អាស​ផូង​អីឆ្រាអែល ​អើម​មោ​បាស វ៝ត់​នាវ​អី​នៃ? ខាន់​ពាង់​លែៈ​វ៝ត់។ តា​រានោក​មោឆេ ​កោរាញ​ឞ្រាស​លែៈ​មឞើស​ជេស​មា​ផូង​អីឆ្រាអែល ៖

«គ៝ប់​មរា​ជាន​អ៝ន់​ខាន់​អៃ​មៃ​អី​ផូង​អីឆ្រាអែល ​មោ​នាច​មា​ទូ​ផូង​ឞូនុយ្ស​អី​ឞើស​នតើម​នើស​មោ​អោស​ទី​ផូង​គ៝ប់ យ៝រ​លាស​គ៝ប់​កើល​មា​ខាន់​ពាង់‌

ជេសរី​គ៝ប់​មរា​ជាន​អ៝ន់​ខាន់​អៃ​មៃ​ជី​នូយ្ស​មា​ទូ​ផូង​ឞូនុយ្ស​អី​ឞើស​នតើម​នើស​មោ​គឹត​នាល់​គ៝ប់† យ៝រ​លាស​គ៝ប់​យោៈ​នអាច​មា​ខាន់​ពាង់»†។*

២០ ជេសរី​អេឆាយ ​លែៈ​ឞាញ់​លាស​កើត​នអា៖

«កោរាញ​ឞ្រាស​លាស៖ «ឞូនុយ្ស​អី​មោ​ជ៝យ​គ៝ប់ ខាន់​ពាង់​លែៈ​ឆៃ​គ៝ប់‌

ជេសរី​គ៝ប់​ញហើ​នាវ​គ៝ប់​អ៝ន់​មា​ឞូនុយ្ស​អី​មោ​អោប​មា​នាវ​គ៝ប់»»†។*

២១ ជេសរី​កោរាញ​ឞ្រាស​លាស​ដ៝ង់​មា​ផូង​អីឆ្រាអែល ៖ «គ៝ប់​នតា​តី​នតើម​ឞើស​អោយ​ត៝ត់​មាង់​មា​ទាន់​ទូ​ផូង​អី​មោ​អុច​អ្យាត់​នាវ អី​តឹម​រាទ៝ង់​ដាស​គ៝ប់ អ៝ន់​ព្លឹ​ឆឹត​អា​គ៝ប់»†។

១១

កោរាញ​ឞ្រាស​កើយ្ស​ឞូនុយ្ស​អាបាៈ​តា​ផូង​អីឆ្រាអែល 

១ លាស​នទ្រី​គ៝ប់​ទាន់​អោប៖ កោរាញ​ឞ្រាស​លែៈ​មអារ់​ផូង​អីឆ្រាអែល ​អី​ប៝ន​លាន​ពាង់​នើម​ឞើស? មោ​អោស! កោរាញ​ឞ្រាស​មោ​មអារ់​អោស យ៝រ​លាស​ឆាក់​គ៝ប់​នើម​អី​អ្យា​ផូង​អីឆ្រាអែល ​ដ៝ង់ ជេង​រាន៝យ​ទែស​អាឞ្រាហាម់ ​តា​មពោល​បែនយាមឹន *។* ២ កោរាញ​ឞ្រាស​មោ​គែស​អោស​មអារ់​ផូង​អីឆ្រាអែល ​អី​ប៝ន​លាន​ពាង់ អី​លែៈ​អើម​ពាង់​នើម​កើយ្ស​ឞើស​អា​ល៝រ។ អើម​ខាន់​អៃ​មៃ​មោ​លាស​គឹត នាវ​គែស​ញចីស​តា​នាវ​កោរាញ​ឞ្រាស​ងើយ​លាស​មា​ឞូនុយ្ស​នតើយ្ស​នាវ​ងើយ​កោរាញ​ឞ្រាស​រាញា​អេលីយា ? ពាង់​នតោន​ផូង​អីឆ្រាអែល ​មា​កោរាញ​ឞ្រាស​កើត​នអា៖* ៣ «អើ​កោរាញ! លែៈ​ខាន់​ពាង់​ងខឹត​លែៈ​ផ្យៅ​ជេស​ឞូនុយ្ស​នតើយ្ស​នាវ​ងើយ​មៃ លែៈ​ខាន់​ពាង់​លើស​រាល៝ម់​លើយ​លែៈ​ផ្យៅ​ដ៝ង់​នតុក​ជាន​ឞ្រាស​មៃ។ ហោម​អែ​ក្លែន​ទូ​ហ្វេ​គ៝ប់​ទើម ជេសរី​ឞូ​អុច​តឹង​ងខឹត​គ៝ប់​ជឹត»†។ ៤ យើន​មា​មើម​កោរាញ​ឞ្រាស​អើស​មា​ពាង់? កោរាញ​ឞ្រាស​អើស​មា​ពាង់​កើត​នអា៖ «គ៝ប់​លែៈ​ញជ្រាង់​ជេស​ឞូនុយ្ស ៧០០០ នុយ្ស​អី​ហោម​យើក​មឞាស​មា​គ៝ប់ ខាន់​ពាង់​អី​នៃ​មោ​អោស​ច៝ន​កោម៝ក់​ឞើស​នាប់​ឞ្រាស​បាល »†។ ៥ កើត​នទ្រី​អាបៃ​អ្យា​តឹម​ឞាន​កើត​នៃ​ដ៝ង់ ហោម​អែ​គែស​ឞូនុយ្ស​ផូង​អីឆ្រាអែល ​អាបាៈ​អី​លែៈ​កោរាញ​ឞ្រាស​ទែ​កើយ្ស​អ៝ន់​គែស​នាវ​រាក្លាយ្ស​យ៝រ​មា​នាវ​អ្វែស​ពាង់​អី​ពាង់​អ៝ន់​ទើម​ទាម។* ៦ លាស​កោរាញ​ឞ្រាស​កើយ្ស​ខាន់​ពាង់​យ៝រ​មា​នាវ​អ្វែស​ពាង់ លាស​នទ្រី​មោ​អោស​ទី​ពាង់​កើយ្ស​យ៝រ​មា​នាវ​ខាន់​ពាង់​ជាន។ លាស​កោរាញ​ឞ្រាស​កើយ្ស​យ៝រ​មា​នទើ​ខាន់​ពាង់​ជាន លាស​នទ្រី​នទើ​អី​ឞ៝ន់​ក្វាល់​លាស៖ «នាវ​អ្វែស​កោរាញ​ឞ្រាស» មោ​អោស​ទី​«នាវ​អ្វែស»​ងាន់ យ៝រ​មា​មោ​ហោម​ជេង​នទើ​អី​ពាង់​អ៝ន់​ទើម​ទាម។†* ៧ លាស​នទ្រី​មើម​ឞ៝ន់​មឹន​ដ៝ង់? ម៝ស​នទើ​អី​ផូង​អីឆ្រាអែល ​អុច​ជ៝យ​នៃ ខាន់​ពាង់​ជ៝យ​មោ​ឆៃ​អោស។ យើន​មា​គែស​ផូង​អីឆ្រាអែល ​អាបាៈ​ទើម​អី​កោរាញ​ឞ្រាស​លែៈ​កើយ្ស​ជ៝យ​ឆៃ​នទើ​អី​នៃ ជេសរី​គែស​ផូង​អីឆ្រាអែល ​អាបាៈ​អេង​ជឹត​ខាន់​ពាង់​ទាង់​ក៝​ងាន់។* ៨ នាវ​អី​នៃ​ទី​កើត​នាវ​លែៈ​គែស​ញចីស​ជេស៖

«កោរាញ​ឞ្រាស​អ៝ន់​នូយ្ស​នហ៝ម់​ខាន់​ពាង់​ជ៝ក់​រាអាយ‌

អ៝ន់​មាត់​ខាន់​ពាង់​អ្វាញ់​មោ​ឆៃ‌

តោរ​ខាន់​ពាង់​អ្យាត់​មោ​តាង់‌

នហ៝​មា​ត៝ត់​នារ​អាបៃ​អ្យា»†។

៩ ជេសរី​កាដាច់​ដាវីត ​លែៈ​លាស​កើត​នអា៖

«ទាន់​អ៝ន់​នទើ​ឆោង​ឆា​ខាន់​ពាង់​ជេង​ទាក់​នទើម​ឆាក់​ខាន់​ពាង់​នើម ជេង​ងគុប

ជាន​អ៝ន់​ខាន់​ពាង់​ជាន​តីស គៃ​មា​មៃ​តេៈ​ទោយ្ស​ព្លើង​នទើ​តីស​ខាន់​ពាង់​ជាន។

១០ អ៝ន់​មាត់​ខាន់​ពាង់​ជេង​ង៝ អ្វាញ់​មោ​ឆៃ​អោស‌

ជេសរី​ជាន​អ៝ន់​នទុរ​កើយ​ខាន់​ពាង់​ក្រោ​នឹង​តាៈ​ឞើស​នាវ​ជេរ»†។

កោរាញ​ឞ្រាស​រាក្លាយ្ស​ផូង​អី​មោ​ទី​ផូង​អីឆ្រាអែល 

១១ លាស​នទ្រី​គ៝ប់​ទាន់​អោប ផូង​អីឆ្រាអែល ​អី​តឹម​រាលាច់​មោ​អុច​រ៝ម​ឞ្រាស​ក្រីស  ខាន់​ពាង់​តឹម​ឞាន​មា​ព្រាស​ឆ្រ៝ក​រី អាស​ខាន់​ពាង់​ចោត​ងក្រែ​ឞើស? មោ​អោស! អាច​មា​ខាន់​ពាង់​ជាន​តីស​មោ​អុច​រ៝ម​ឞ្រាស​ក្រីស  នទ្រី​ទឹង​ផូង​អី​មោ​ទី​ផូង​អីឆ្រាអែល ​គែស​រាក្លាយ្ស។ នាវ​អី​នៃ​គែស​គៃ​មា​ផូង​អីឆ្រាអែល ​គែស​នាវ​កើញ​មា​នាវ​រាក្លាយ្ស។* ១២ លាស​នាវ​ផូង​អីឆ្រាអែល ​ជាន​តីស​កើត​នៃ​លែវ​ទឹង​លែៈ​ឞូនុយ្ស​តា​នែស​នតូ​អ៝ន់​គែស​នាវ​គែស​ជេង គែស​នាវ​ខ្លៃ​លាស ផូង​អី​មោ​ទី​ផូង​អីឆ្រាអែល ​គែស​នាវ​រាក្លាយ្ស យ៝រ​លាស​ផូង​អីឆ្រាអែល ​តឹម​រាលាច់​មា​ឞ្រាស​ក្រីស  លាស​នទ្រី​លើ​មា​ហោ​រាលាវ​មា​នៃ​កោរាញ​ឞ្រាស​មរា​អ៝ន់​នាវ​គែស​ជេង​មា​ទឹង​លែៈ​ឞូនុយ្ស​តា​នែស​នតូ តា​នោក​ទឹង​លែៈ​ផូង​អីឆ្រាអែល ​រ៝ម​ឞ្រាស​ក្រីស ​តៃ។

១៣ អាបៃ​អ្យា​គ៝ប់​ងើយ​មា​ខាន់​អៃ​មៃ​អី​មោ​ទី​ផូង​អីឆ្រាអែល ៖ កោរាញ​ឞ្រាស​ដាៈ​គ៝ប់​អ្យា​ជេង​កោរាញ​អ៝ស​ម៝ន​គៃ​មា​កើល​ផូង​អី​មោ​ទី​ផូង​អីឆ្រាអែល ។ គ៝ប់​អុច​យើក​មា​នទើ​ជាន​ការ​គ៝ប់​អី​នៃ‌* ១៤ គៃ​មា​ងកើញ​ផូង​នទុល​មពោល​គ៝ប់​នើម ងខេប​លាស​គែស​ឞូនុយ្ស​អាបាៈ​តា​ផូង​ខាន់​ពាង់​គែស​នាវ​រាក្លាយ្ស​ដ៝ង់។ ១៥ យ៝រ​មា​ខាន់​ពាង់​មអារ់​លើយ​ឞ្រាស​ក្រីស  ទឹង​ឞូនុយ្ស​លាម​នែស​នតូ​ជេង​តឹម​រាង្លាប់​ដាស​កោរាញ​ឞ្រាស​កើត​នអា។ លាស​កោរាញ​ឞ្រាស​រ៝ម​តៃ​ខាន់​ពាង់​មើម​ជេង? ជេង​តឹម​ឞាន​មា​ទឹង​លែៈ​ឞូនុយ្ស​អី​លែៈ​ខឹត​ទ៝ក់​រេស​ងាន់​រ៝! ១៦ ផូង​អីឆ្រាអែល ​ជេង​តឹម​ឞាន​មា​រានីស​ទូ​រាច្វាល់​មា​ជាន​នុមពាង់ លាស​ឞូ​ឆ៝ៈ​រានីស​ជាន​ទូ​រាច្វាល់​មា​ជាន​នុមពាង់ ជេសរី​ឞូ​ឆ៝ៈ​អាបាៈ​មា​ញហើរ​មា​កោរាញ​ឞ្រាស លាស​នទ្រី​ទឹង​លែៈ​រាច្វាល់​អី​នៃ​ជេង​នទើ​កោរាញ​ឞ្រាស​នើម​ដ៝ង់។ ជេសរី​លាស​រែស​ជេង​នទើ​កោរាញ​ឞ្រាស​នើម ងគីង​តើម​អី​នៃ​ជេង​នទើ​កោរាញ​ឞ្រាស​នើម​ដ៝ង់។ កើត​នទ្រី​ដ៝ង់​ទឹង​លែៈ​ផូង​អីឆ្រាអែល ​ជេង​ប៝ន​លាន​កោរាញ​ឞ្រាស យ៝រ​មា​អាឞ្រាហាម់  នអ៝ប់​មា​ផូង​ចែ​ខាន់​ពាង់​អា​អេង​ជេង​ប៝ន​លាន​កោរាញ​ឞ្រាស។*

នាវ​នតឹត​មា​ងគីង​តើម​អោលីវ 

១៧ ផូង​អីឆ្រាអែល ​ជេង​តឹម​ឞាន​មា​តើម​អោលីវ ​ប៝ន គែស​ងគីង​អាបាៈ​លែៈ​ឞូ​ឆ្រែស​លើយ ជេសរី​ខាន់​អៃ​មៃ​អី​មោ​ទី​ផូង​អីឆ្រាអែល ​ជេង​តឹម​ឞាន​មា​ងគីង​អោលីវ ​ឞ្រី​អី​ឞូ​ទែ​ពូត​នទ៝ប​តា​នតុក​ងគីង​អី​លែៈ​ឞូ​ឆ្រែស​អី​នៃ នហ៝​មា​អ្យ្រេប​ទាក​កាស​ឞើស​រែស​អ្វែស​ពាង់​នទ្រែល​ងគីង​អាបាៈ​អេង​អី​ហោម​ដ៝ង់។ ១៨ លាស​នទ្រី​ខាន់​អៃ​មៃ​លើយ​អោស​នហី​អេង​ឆាក់​មា​ងគីង​អី​លែៈ​ឞូ​ឆ្រែស​មអារ់​អី​នៃ។ លាស​ខាន់​អៃ​មៃ​នហី​អេង​ឆាក់ អ៝ន់​ខាន់​អៃ​មៃ​គឹត មោ​ទី​អោស​ខាន់​អៃ​មៃ​ឆ្យាម់​រែស រែស​អី​ឆ្យាម់​អ៝ន់​មា​ខាន់​អៃ​មៃ!* ១៩ ក្លាប់​លាស​ខាន់​អៃ​មៃ​លាស៖ “ងគីង​អី​នៃ​កោរាញ​ឞ្រាស​ឆ្រែស​មអារ់​លើយ គៃ​មា​ពូត​នទ៝ប​ហេន!” ២០ ទី​ងាន់! ងគីង​អី​នៃ​ទឹង​កោរាញ​ឞ្រាស​ឆ្រែស​មអារ់​លើយ​យ៝រ​មា​ងគីង​អី​នៃ​មោ​គែស​នាវ​ញឆីង​មា​ឞ្រាស​ក្រីស  ជេសរី​ខាន់​អៃ​មៃ​ទឹង​ក្រេប​ន៝ប់ យ៝រ​មា​ខាន់​អៃ​មៃ​គែស​នាវ​ញឆីង។ លាស​នទ្រី​លើយ​អោស​ខាន់​អៃ​មៃ​នហី​អេង​ឆាក់ អ៝ន់​ខាន់​អៃ​មៃ​គែស​នាវ​ក្លាច​មា​កោរាញ​ឞ្រាស​ហ៝ៈ។* ២១ លាស​កោរាញ​ឞ្រាស​ឆ្រែស​លើយ​មោ​រ៝ង​មា​ងគីង​អើម ពាង់​ទើយ​ឆ្រែស​លើយ​មោ​រ៝ង​ខាន់​អៃ​មៃ​ដ៝ង់។ ២២ លាស​នទ្រី​អ្វាញ់​ហ៝ម់​នាវ​អ្វែស​កោរាញ​ឞ្រាស នទ្រែល​មា​នាវ​ជាញ​ពាង់។ ពាង់​ជាញ​ងាន់​មា​ឞូនុយ្ស​មោ​អ្យាត់‡ ជេសរី​ពាង់​ញហើ​នាវ​អ្វែស​ពាង់​នើម​មា​ខាន់​អៃ​មៃ លាស​ខាន់​អៃ​មៃ​ហោម​គុ​ន៝ប់​តា​នាវ​អ្វែស​ពាង់។ លាស​មោ​អោស​កើត​នៃ ពាង់​ឆ្រែស​មអារ់​លើយ​ខាន់​អៃ​មៃ​ដ៝ង់។*

២៣ ជេសរី​ងគីង​អើម​អី​លែៈ​ឆ្រែស​លើយ លាស​ខាន់​ពាង់​រាគ៝ល់​លើយ​នូយ្ស​នហ៝ម់​អី​មោ​អុច​ញឆីង​នើស កោរាញ​ឞ្រាស​មរា​ពូត​នទ៝ប​តៃ​ខាន់​ពាង់​ដ៝ង់ យ៝រ​លាស​កោរាញ​ឞ្រាស​ទើយ​ពូត​នទ៝ប​តៃ​ខាន់​ពាង់។ ២៤ លាស​លែៈ​កោរាញ​ឞ្រាស​ឆ្រែស​ជេស​ខាន់​អៃ​មៃ​ឞើស​តើម​អោលីវ ​ឞ្រី ជេសរី​ពាង់​ពូត​នទ៝ប​តា​តើម​អោលីវ ​ប៝ន មោ​ទី​អោស​ដាស​នទើ​អី​ឞូ​វៃ​ជាន លាស​នទ្រី​ទើស​ងាន់​កោរាញ​ឞ្រាស​ឆ៝ៈ​ខាន់​ពាង់​អី​តឹម​ឞាន​មា​ងគីង​អើម​អី​លែៈ​ឆ្រែស​នើស ជេសរី​ពូត​នទ៝ប​តៃ​ទូ​តឹ​ជឹត​ដាស​តើម​ឆី​អើម​អី​នទើ​ខាន់​ពាង់​នើម។

កោរាញ​ឞ្រាស​មរា​រាក្លាយ្ស​ទឹង​លែៈ​ផូង​អីឆ្រាអែល 

២៥ អើ​អ៝ស​នោ​តា​នាវ​ញឆីង គៃ​មា​ខាន់​អៃ​មៃ​មោ​អោស​អ្វាញ់​អេង​ឆាក់​ខាន់​អៃ​មៃ​នើម​ជេង​គែស​នាវ​មឹន​គឹត​ឞ្លាវ​ហោ​ងាន់ គ៝ប់​អុច​ខាន់​អៃ​មៃ​គឹត​វ៝ត់​នាវ​អី​អ្យា​អី​ឞើស​នតើម​នើស​ហោម​នទ៝ប់​មពោន៖ គែស​ឞូនុយ្ស​អាបាៈ​តា​ផូង​អីឆ្រាអែល ​ហោម​ទាង់​ក៝​មោ​អុច​ញឆីង​មា​ឞ្រាស​ក្រីស ។ យើន​មា​ត៝ត់​ទឹង​លែៈ​ផូង​អី​មោ​ទី​ផូង​អីឆ្រាអែល ​អី​កោរាញ​ឞ្រាស​លែៈ​កើយ្ស​លាប់​ញឆីង​មា​ឞ្រាស​ក្រីស ​ទាទេ រី​មើ​ផូង​អីឆ្រាអែល ​ឞាស​ទាង់​ក៝​លាប់​ញឆីង​មា​ឞ្រាស​ក្រីស ​ដ៝ង់។ ២៦ កើត​នទ្រី​ទឹង​លែៈ​ផូង​អីឆ្រាអែល ​មរា​គែស​រាក្លាយ្ស។ នាវ​អី​នៃ​តឹម​ទី​មា​នាវ​លែៈ​គែស​ញចីស​ជេស៖ «កោរាញ​ឞ្រាស​លាស៖

«មរា​គែស​ទូ​ហ្វេ​នើម​រាក្លាយ្ស​លោស​ឞើស​ប៝ន​យេរូឆាលឹម §‌

ពាង់​មរា​លែវ​ផូង​អីឆ្រាអែល *​រាគ៝ល់​នូយ្ស​នហ៝ម់​ឞាស​តឹម​រាទ៝ង់​ដាស​នាវ​គ៝ប់​អុច។

២៧ នាវ​តឹម​រាង្លាប់​គ៝ប់​ដាស​ខាន់​ពាង់​ជេង​កើត​នអា៖

គ៝ប់​ឆ៝ៈ​លើយ​នាវ​តីស​មោ​ហោម​កើប​នាវ​តីស​តា​ខាន់​ពាង់»»†។

២៨ អាបៃ​អ្យា​គែស​អ៝ក់​ឞូនុយ្ស​តា​ផូង​អីឆ្រាអែល ​ជេង​ផូង​រាលាង់​តឹម​រាទ៝ង់​ដាស​នាវ​មហែ​មហាន​អ្វែស តាៈ​ឞើស​នាវ​អី​នៃ​ជេង​គែស​នទើ​អ្វែស​មា​ខាន់​អៃ​មៃ​អី​មោ​ទី​ផូង​អីឆ្រាអែល ។ យើន​មា​កោរាញ​ឞ្រាស​ហោម​រ៝ង់​មា​ខាន់​ពាង់ យ៝រ​មា​កាល់​អែ​នើស​កោរាញ​ឞ្រាស​លែៈ​កើយ្ស​ចែ​ខាន់​ពាង់​អាឞ្រាហាម់ អីឆាក់ ​នទ្រែល​មា​យាកោប ។* ២៩ នាវ​អី​នៃ​តាៈ​ឞើស​កោរាញ​ឞ្រាស​មោ​រាគ៝ល់​អោស​នទើ​អី​លែៈ​ពាង់​អ៝ន់​ទើម​ទាម ពាង់​មោ​រាគ៝ល់​ដ៝ង់​មា​ឞូនុយ្ស​អី​លែៈ​ពាង់​ក្វាល់។* ៣០ ឞើស​នតើម​នើស​ខាន់​អៃ​មៃ​អេ​ហ៝ៈ​អ្យាត់​អោស​នាវ​កោរាញ​ឞ្រាស យើន​មា​អាបៃ​អ្យា​កោរាញ​ឞ្រាស​លែៈ​កើល​ខាន់​អៃ​មៃ​លែៈ​យោៈ​ជេស​មា​ខាន់​អៃ​មៃ យ៝រ​មា​ផូង​អីឆ្រាអែល ​មោ​អុច​អ្យាត់​អោស​នាវ​ពាង់។ ៣១ អាបៃ​អ្យា​ខាន់​ពាង់​មោ​អុច​អ្យាត់​អោស ជេសរី​កោរាញ​ឞ្រាស​យោៈ​មា​ខាន់​អៃ​មៃ លាស​នទ្រី​កោរាញ​ឞ្រាស​មរា​យោៈ​ខាន់​ពាង់​កើត​ពាង់​យោៈ​មា​ខាន់​អៃ​មៃ​ដ៝ង់។ ៣២ កោរាញ​ឞ្រាស​អ៝ន់​ទឹង​លែៈ​ឞូនុយ្ស​មោ​អ្យាត់​នាវ​ពាង់ គៃ​មា​ពាង់​យោៈ​អ៝ន់​មា​ទឹង​លែៈ​ឞូនុយ្ស។

នាវ​ពោល ​រានេ​មា​កោរាញ​ឞ្រាស

៣៣ អោ នាវ​មឹន​គឹត​ឞ្លាវ​កោរាញ​ឞ្រាស​ទុត​ជ្រូ​ទុត​ក្វ៝ង់​ងាន់ មោ​គែស​អោស​ឞូនុយ្ស​ទើយ​គឹត​វ៝ត់​អា​មើម​នាវ​ពាង់​ផាត​ទោយ្ស ជេសរី​នទើ​ពាង់​ជាន​មោ​គែស​ដ៝ង់​ឞូនុយ្ស​ទើយ​វ៝ត់!*

៣៤ «ឞូ​ម៝ស​ហោម​ទើយ​គឹត​នាល់​នាវ​មឹន​កោរាញ​ឞ្រាស?

ឞូ​ម៝ស​ហោម​ទើយ​ឆើម​មឞើស​នាវ​អ៝ន់​មា​ពាង់​ដ៝ង់?»†

៣៥ «មោ​អោស​គែស​ទូ​ហ្វេ​ឞូនុយ្ស​អ៝ន់​នទើ​មា​កោរាញ​ឞ្រាស​ល៝រ‌

ទឹង​អ្យាត់​មា​កោរាញ​ឞ្រាស​ព្លើង​អ៝ន់​នទើ​មា​ពាង់។»†

៣៦ ទឹង​លែៈ​នទើ​ជេង​តាៈ​ឞើស​កោរាញ​ឞ្រាស​ទាទេ ទឹង​លែៈ​នទើ​ហោម​គែស​យ៝រ​មា​នាវ​ទើយ​ពាង់​ទើម ទឹង​លែៈ​នទើ​គែស​គៃ​មា​នហាវ​នាវ​ច្រេក​លើប​ពាង់​នើម។ អ៝ន់​រានេ​នាវ​ច្រេក​លើប​ពាង់​បាបើ​នហ៝​រ៝ នាវ​អី​នៃ​ទី​ងាន់†!*

១២

នាវ​រេស​តឹង​នាវ​កោរាញ​ឞ្រាស​អុច

១ អើ​អ៝ស​នោ​តា​នាវ​ញឆីង យ៝រ​មា​កោរាញ​ឞ្រាស​យោៈ​នអាច​ខាន់​អៃ​មៃ គ៝ប់​ដាៈ​ខាន់​អៃ​មៃ​អ៝ន់​ជាវ​ហ៝ម់​ឆាក់​ខាន់​អៃ​មៃ​នើម​មា​កោរាញ​ឞ្រាស​តឹម​ឞាន​មា​ឞូ​ញហើរ​នទើ​មា​កោរាញ​ឞ្រាស ជេង​នទើ​អី​ហោម​រេស ជេង​នទើ​ក្ល៝ស​អ្វែស ជេង​នទើ​អី​អ៝ន់​កោរាញ​ឞ្រាស​រាម់​មអាក។ នាវ​ខាន់​អៃ​មៃ​ជាន​កើត​នៃ​ជេង​នាវ​យើក​មឞាស​មា​កោរាញ​ឞ្រាស​អី​ទី​ងាន់។* ២ លើយ​ហោម​អោស​ជាន​តឹង​នាវ​គុ​រេស​ឞូនុយ្ស​អី​មោ​ញឆីង​មា​ឞ្រាស​ក្រីស ​វៃ​ជាន អ៝ន់​កោរាញ​ឞ្រាស​រាគ៝ល់​លើយ​នូយ្ស​នហ៝ម់​នាវ​មឹន​អើម​អ៝ន់​ជេង​មហែ គៃ​មា​អ៝ន់​ខាន់​អៃ​មៃ​គឹត​ម៝ស​នទើ​អី​កោរាញ​ឞ្រាស​អុច ជេង​នទើ​អី​អ្វែស អី​អ៝ន់​ពាង់​រាម់​មអាក ទឹង​លែៈ​នទើ​អី​ទុត​អ្វែស។* ៣ តាៈ​ឞើស​នាវ​អ្វែស​កោរាញ​ឞ្រាស ពាង់​អ៝ន់​នាវ​ទើយ​មា​គ៝ប់ នទ្រី​ទឹង​គ៝ប់​ទើយ​ដាៈ​ទឹង​លែៈ​ខាន់​អៃ​មៃ​កើត​នអា៖ លើយ​អោស​ខាន់​អៃ​មៃ​គែស​នាវ​មឹន​រាលាវ​អីរ​មា​ខាន់​អៃ​មៃ​នើម យើន​មា​អ៝ន់​ខាន់​អៃ​មៃ​គែស​នាវ​មឹន​ងក្ល៝ន់​អេង​ឆាក់​ខាន់​អៃ​មៃ​នើម​អ៝ន់​នហេល តឹម​ទី​ដាស​នាវ​គឹត​នាវ​ឞ្លាវ​អី​កោរាញ​ឞ្រាស​ទែ​អ៝ន់​មា​ខាន់​អៃ​មៃ​ទូ​ហ្វេ​ទូ​ហ្វេ​យ៝រ​មា​នាវ​ញឆីង​មា​ឞ្រាស​ក្រីស ។* ៤ តា​ឆាក់​ជាន់​ឞូនុយ្ស​គែស​អ៝ក់​នតីល​អេងៗ ជេសរី​ទឹង​លែៈ​នតីល​អី​នៃ​គែស​នទើ​ជាន​អេងៗ​ឞាល់។* ៥ តា​ផូង​ឞ៝ន់​តឹម​ឞាន​កើត​នៃ​ដ៝ង់ ឞ៝ន់​គែស​អ៝ក់​ឞាល់ យើន​មា​ជេង​តឹម​ឞាន​មា​ទូ​រាង្លៃ​ឆាក់​តា​ឞ្រាស​ក្រីស ​ទើម ជេសរី​ទឹង​លែៈ​ឞ៝ន់​ជេង​នតីល​អេងៗ​គុ​តឹម​រាង្លាប់​ឞាល់​តា​ឆាក់​អី​នៃ។ ៦ តាៈ​ឞើស​នាវ​អ្វែស​កោរាញ​ឞ្រាស ពាង់​អ៝ន់​ទើម​ទាម​នាវ​គឹត​នាវ​ឞ្លាវ​អេងៗ​មា​ទូ​ហ្វេ​ទូ​ហ្វេ​ឞ៝ន់។ លាស​កោរាញ​ឞ្រាស​អ៝ន់​មា​ទូ​ហ្វេ​អ៝ន់​ឞ្លាវ​នតើយ្ស​នាវ​ងើយ​ពាង់​នើម អ៝ន់​ឞូនុយ្ស​អី​នៃ​ទ៝ង់​នាវ​ឞ្លាវ​អី​នៃ​តឹម​ទី​មា​នាវ​ញឆីង​ពាង់​ទោ។ ៧ លាស​កោរាញ​ឞ្រាស​អ៝ន់​ទូ​ហ្វេ​ឞ្លាវ​ឆើម​កើល​ជាន​ការ​មា​ឞូ អ៝ន់​ឞូនុយ្ស​អី​នៃ​គើយ្ស​ឆើម​កើល​ជាន​ការ​មា​ឞូ​ទោ។ លាស​កោរាញ​ឞ្រាស​អ៝ន់​ទូ​ហ្វេ​ឞ្លាវ​នតុម​នតី​នាវ​កោរាញ​ឞ្រាស​អ៝ន់​មា​ឞូ អ៝ន់​ឞូនុយ្ស​អី​នៃ​គើយ្ស​នតុម​នតី​មា​ឞូ​ទោ។* ៨ លាស​កោរាញ​ឞ្រាស​អ៝ន់​ទូ​ហ្វេ​ឞ្លាវ​នហាវ​នូយ្ស​នហ៝ម់​ឞូ អ៝ន់​ពាង់​នហាវ​នូយ្ស​នហ៝ម់​ឞូ​ទោ។ លាស​អ៝ន់​ទូ​ហ្វេ​ឞ្លាវ​ពាៈ​ទ្រាប់​នទើ​ពាង់​នើម​អ៝ន់​មា​ឞូ​អេង អ៝ន់​ពាង់​ពាៈ​មា​ឞូ​មា​លែៈ​នូយ្ស​នហ៝ម់​ទោ។ លាស​អ៝ន់​ទូ​ហ្វេ​ឞ្លាវ​ម៝ត់​អ្វាញ់​ឞូ អ៝ន់​ពាង់​ម៝ត់​អ្វាញ់​អ៝ន់​អ្វែស​ទោ។ លាស​អ៝ន់​មា​ទូ​ហ្វេ​គែស​នាវ​យោៈ​មា​ឞូនុយ្ស អ៝ន់​ពាង់​កើល​ឞូ​មា​នាវ​រាម់​មអាក។

៩ អ៝ន់​ខាន់​អៃ​មៃ​គែស​នូយ្ស​នហ៝ម់​រ៝ង់​មា​ឞូ​ងាន់​ងេន​ហ៝ៈ។ ឞ្យាញ់​មា​នាវ​អ្យើស ជេសរី​ញអោត​មា​នាវ​អី​អ្វែស​ហ៝ៈ។* ១០ អ៝ន់​ខាន់​អៃ​មៃ​តឹម​រ៝ង់​នទ្រាង់​នើម​អី​ផូង​ញឆីង​តឹម​ឞាន​មា​អ៝ស​នោ​ទូ​នទុល​ទែស ជេសរី​តឹម​យើក​នទ្រាង់​នើម​កើប​ឞូ​អេង​ខ្លៃ​រាលាវ​មា​ឆាក់​ខាន់​អៃ​មៃ​នើម។* ១១ អ៝ន់​គែស​នូយ្ស​នហ៝ម់​គើយ្ស​តា​អាប់​នតីល​នទើ លើយ​ប្លាវ​អោស។ ជេសរី​ឆើម​កើល​ជាន​ការ​មា​ឞ្រាស​ក្រីស ​អី​កោរាញ​ឞ៝ន់​មា​លែៈ​នូយ្ស​នហ៝ម់។* ១២ គុ​រាម់​មអាក​ហ៝ម់​យ៝រ​មា​នាវ​រានើម​អី​ឞ៝ន់​គែស​តា​ឞ្រាស​ក្រីស ។ អ៝ន់​គែស​នាវ​អ៝ត់​នូយ្ស​នោក​គែស​នាវ​ជេរ​ជ៝ត់។ អ៝ន់​ញឆ្រោយ្ស​មឞើស​ឆើម​បាបើ។* ១៣ អ៝ន់​កើល​មា​ផូង​ប៝ន​លាន​កោរាញ​ឞ្រាស​ឞូ​ម៝ស​អី​មោ​គែស​មោ​ត៝ង់។ អ៝ន់​ឞ្លាវ​វើត​រ៝ម​ឞូ​នាច់​រាស​រើច​ដ៝ង់ ឞ៝ល​លាស​ខាន់​អៃ​មៃ​មោ​គឹត​នាល់​កាដោយ។* ១៤ អ៝ន់​ខាន់​អៃ​មៃ​ទាន់​កោរាញ​ឞ្រាស​អ៝ន់​នាវ​គែស​ជេង​មា​ឞូ​ម៝ស​អី​ជាន​ជេរ​ដាស​ខាន់​អៃ​មៃ អ៝ន់​ទាន់​នាវ​គែស​ជេង​មា​ខាន់​ពាង់ លើយ​អោស​រាតាប់​រាក​មា​ខាន់​ពាង់។* ១៥ អ៝ន់​ខាន់​អៃ​មៃ​រាម់​មអាក​នទ្រែល​ហ៝ម់​ដាស​ឞូនុយ្ស​អី​គែស​នាវ​រាម់​មអាក ជេសរី​ញុម​រាង៝ត​នទ្រែល​មា​ឞូនុយ្ស​អី​ញុម​រាង៝ត។* ១៦ អ៝ន់​គែស​នាវ​មឹន​ទូ​នតោរ​នាវ​ហ៝ៈ លើយ​អោស​គែស​នាវ​មឹន​នហាវ​អេង​ឆាក់ អ៝ន់​គុ​នទ្រែល​ឞូនុយ្ស​អី​ឞូ​មឺច​រាម៝ត លើយ​អោស​កើប​នហី​អេង​ឆាក់​លាស​ជេង​ឞូនុយ្ស​គឹត​ឞ្លាវ​ហោ​ងាន់។*

១៧ លើយ​អោស​ព្លើង​នទើ​អ្យើស​មា​ឞូ​ជាន​អ្យើស​មហឹក អ៝ន់​ញឆ្រោយ្ស​ជាន​នទើ​អី​ទឹង​លែៈ​ឞូនុយ្ស​កើប​អ្វែស។* ១៨ លាស​ខាន់​អៃ​មៃ​ទើយ​ជាន អ៝ន់​ខាន់​អៃ​មៃ​គុ​រេស​ដាប់​មពាន់​នទ្រែល​ទឹង​លែៈ​ឞូនុយ្ស​ទោ។ ១៩ អើ​ផូង​គ៝ប់​រ៝ង់ លើយ​អោស​អ៝ន់​ខាន់​អៃ​មៃ​នើម​ព្លើង​នទើ​អ្យើស​មហឹក​ឞូ​ជាន អ៝ន់​កោរាញ​ឞ្រាស​ហ៝ៈ​តេៈ​ទោយ្ស​មា​ឞូនុយ្ស​អី​នៃ យ៝រ​លាស​លែៈ​គែស​ញចីស​ជេស​លាស​កើត​នអា៖ «កោរាញ​ឞ្រាស​លាស៖ «នាវ​តឹម​ព្លើង​ទុត​តា​គ៝ប់​នើម គ៝ប់​ឆើម​ព្លើង​អ៝ន់​មា​ឞូ»»†។* ២០ យើន​មា​លាស​ឞូ​ជាន​អ្យើស​មា​ខាន់​អៃ​មៃ អ៝ន់​ជាន​កើត​លែៈ​គែស​ញចីស​កើត​នអា៖ «លាស​ឞូនុយ្ស​រាលាង់​ដាស​ខាន់​អៃ​មៃ​គែស​នាវ​ជី​ង៝ត អ៝ន់​ខាន់​អៃ​មៃ​ឆ៝ៈ​ព្យាង់​ត្រាវ​ពាៈ​អ៝ន់​ពាង់​ឆោង​ទោ លាស​ពាង់​ជី​ហីរ​ទាក ឆ៝ៈ​ទាក​អ៝ន់​ពាង់​ញេត យ៝រ​លាស​ជាន​កើត​នៃ​ជាន​អ៝ន់​ពាង់​ដីត​ព្រេង​អេង*»†។* ២១ លើយ​អោស​អ៝ន់​នាវ​អ្យើស​មហឹក​ទើយ​លែវ​ខាន់​អៃ​មៃ​ជាន​តីស អ៝ន់​នាវ​អ្វែស​ហ៝ៈ​ទើយ យ៝រ​មា​ខាន់​អៃ​មៃ​ជាន​នាវ​អ្វែស។

១៣

អ្យាត់​នាវ​មពោល​កោរាញ​ម៝ត់​អ្វាញ់

១ អ៝ន់​ទឹង​លែៈ​ឞូនុយ្ស​អ្យាត់​នាវ​មពោល​កោរាញ​ម៝ត់​អ្វាញ់​ឞ្រី​ទាក យ៝រ​លាស​ទឹង​លែៈ​នាវ​ទើយ​មពោល​កោរាញ​អី​នៃ​ជេង​តាៈ​ឞើស​កោរាញ​ឞ្រាស​ទាទេ ជេសរី​កោរាញ​ឞ្រាស​នើម​ដាៈ​ខាន់​ពាង់​ជាន​ការ​តា​នាវ​ទើយ​អី​នៃ។* ២ កើត​នទ្រី​ទឹង​ឞូ​ម៝ស​អី​តឹម​រាទ៝ង់​ដាស​មពោល​កោរាញ​ម៝ត់​អ្វាញ់​ឞ្រី​ទាក ជេង​តឹម​រាទ៝ង់​ដាស​នាវ​កោរាញ​ឞ្រាស​ដាៈ​ដ៝ង់ ឞូនុយ្ស​អី​តឹម​រាទ៝ង់​នៃ​ជេង​គែស​ទោយ្ស​រ៝​តា​ឆាក់​ពាង់។ ៣ លាស​ឞូ​ម៝ស​ជាន​អ្វែស ឞូនុយ្ស​អី​នៃ​មោ​ខាច់​ក្លាច​អោស​មា​នើម​កោរាញ​ម៝ត់​អ្វាញ់ ឞូនុយ្ស​អី​ជាន​អ្យើស​ទើម​ក្លាច​មា​ខាន់​ពាង់។ លាស​ខាន់​អៃ​មៃ​មោ​អុច​អោស​ក្លាច​មា​នើម​កោរាញ​ម៝ត់​អ្វាញ់ អ៝ន់​ខាន់​អៃ​មៃ​ជាន​អ្វែស​ទោ នទ្រី​ខាន់​ពាង់​រានេ​ខាន់​អៃ​មៃ។ ៤ យ៝រ​លាស​ទឹង​លែៈ​ខាន់​ពាង់​អី​នៃ​ជេង​នើម​ឆើម​កើល​ជាន​ការ​មា​កោរាញ​ឞ្រាស គៃ​មា​កើល​ខាន់​អៃ​មៃ​គុ​រេស​អ្វែស។ យើន​មា​លាស​ខាន់​អៃ​មៃ​ជាន​អ្យើស អ៝ន់​ខាន់​អៃ​មៃ​ក្លាច​ហ៝ម់ យ៝រ​លាស​ខាន់​ពាង់​គែស​នាវ​ទើយ​មា​តេៈ​ទោយ្ស។ ខាន់​ពាង់​ឞូនុយ្ស​ឆើម​កើល​ជាន​ការ​មា​កោរាញ​ឞ្រាស គៃ​មា​តេៈ​ទោយ្ស​ឞូនុយ្ស​អី​ជាន​អ្យើស។ ៥ លាស​នទ្រី​អ្យាត់​ហ៝ម់​នាវ​ខាន់​ពាង់​ដាៈ លើយ​អោស​យ៝រ​មា​ក្លាច​ឞូ​តេៈ​ទោយ្ស​ទើម អ៝ន់​ជាន​គៃ​មា​គែស​នាវ​ដាប់​មពាន់​តា​នូយ្ស​នហ៝ម់​យ៝រ​មា​លែៈ​គឹត​មោ​គែស​ជាន​នទើ​តីស។* ៦ កើត​នទ្រី​ទឹង​ខាន់​អៃ​មៃ​អ៝ន់​ព្រាក់​មា​មពោល​កោរាញ​ម៝ត់​អ្វាញ់​តឹម​ទី​ដាស​នាវ​វៃ​ឞ្រី​ទាក យ៝រ​លាស​ខាន់​ពាង់​តឹម​ឞាន​មា​ឞូនុយ្ស​ឆើម​កើល​ជាន​ការ​មា​កោរាញ​ឞ្រាស ជេសរី​ខាន់​ពាង់​មោ​អោស​គែស​ជាន​ការ​នទើ​អេង​ជឹត។ ៧ អ៝ន់​ខាន់​អៃ​មៃ​អ៝ន់​ហ៝ម់​នទើ​អី​ទី​មា​អ៝ន់​ឞូនុយ្ស​ទូ​ហ្វេ​ទូ​ហ្វេ នតឹត​លាស៖ អ៝ន់​ហ៝ម់​ព្រាក់​មា​ឞូនុយ្ស​អី​ឆ៝ៈ​ព្រាក់​ឞើស​ឞូ​មា​អ៝ន់​មពោល​កោរាញ​ម៝ត់​អ្វាញ់​ឞ្រី​ទាក អ៝ន់​ហ៝ម់​ព្រាក់​មា​ឞ្រី​ទាក​អី​ទី​មា​អ៝ន់ អ៝ន់​ទាស​អ៝ក់​អី​តឹម​ទី​មា​អ៝ន់ ក្លាច​យើក​ហ៝ម់​មា​នើម​អី​ទី​មា​ក្លាច​យើក យើក​ហ៝ម់​មា​នើម​អី​ទី​មា​យើក។*

នាវ​តឹម​រ៝ង់

៨ លើយ​ខាន​រាន៝ន​ដាស​ឞូ​អោស យើន​មា​នាវ​រ៝ង់​មា​ឞូ​ជេង​តឹម​ឞាន​មា​រាន៝ន​អី​ហោម​នឹង កើត​នទ្រី​អ៝ន់​ខាន់​អៃ​មៃ​តឹម​រ៝ង់​នទ្រាង់​ខាន់​អៃ​មៃ​នើម​នឹង​ហ៝ៈ យ៝រ​លាស​ឞូ​ម៝ស​អី​រ៝ង់​មា​ឞូ​អេង ពាង់​អី​នៃ​លែៈ​ជាន​ទី​តឹង​នាវ​វៃ​កោរាញ​ឞ្រាស​ងាន់​រ៝។* ៩ នាវ​វៃ​កោរាញ​ឞ្រាស​លែៈ​ឞ្វៃ​កើត​នអា៖ «លើយ​អោស​ល៝ម់​អូរ​ល៝ម់​ឆាយ លើយ​អោស​ងខឹត​ឞូ លើយ​អោស​នតុង លើយ​អោស​កើញ​គែស​នទើ​ឞូ»†។ ជេសរី​នាវ​វៃ​ទឹង​លែៈ​អេង​ជឹត​លែៈ​គែស​តា​ទូ​នាវ​វៃ​អ្យា​ទាទេ​ទើម៖ «អ៝ន់​រ៝ង់​មា​ផូង​ច្យៅ​មែង​ខាន់​អៃ​មៃ តឹម​ឞាន​មា​រ៝ង់​មា​ឆាក់​ខាន់​អៃ​មៃ​នើម​ដ៝ង់»†។* ១០ ឞូ​ម៝ស​អី​រ៝ង់​មា​ឞូ​ច្យៅ​មែង​មោ​អោស​ជាន​អ្យើស​មា​ខាន់​ពាង់ កើត​នទ្រី​ឞូ​ម៝ស​អី​រ៝ង់​មា​ឞូ​លែៈ​ជាន​តឹង​ទឹង​លែៈ​នាវ​វៃ​កោរាញ​ឞ្រាស។

នទ្រាប់​ឆាក់​វើត​រ៝ម​កោរាញ​ឞ្រាស

១១ អ៝ន់​ខាន់​អៃ​មៃ​ជាន​កើត​នៃ យ៝រ​លាស​ខាន់​អៃ​មៃ​លែៈ​គឹត​ជេស​ម៝ង​អ្យា​ម៝ស​ម៝ង ជេង​ទី​ម៝ង​មា​ខាន់​អៃ​មៃ​មហែ​កាស​គឹត​ឆាក់​តឹម​ឞាន​មា​ទ៝ក់​កាស​ឞិច យ៝រ​លាស​អាបៃ​អ្យា​នារ​ឞ្រាស​យេឆូ​ព្លឹ​តា​អ្យា​ទាច់​រាលាវ​ដាស​មា​នារ​ឞ៝ន់​ញចោ​នតើម​លាប់​ញឆីង​នើស។* ១២ នែស​នតូ​អ្យា​តឹម​ឞាន​មា​ង៝​តា​នោក​មាង់​យ៝រ​មា​នាវ​តីស​ឞូនុយ្ស យើន​មា​មាង់​អី​នៃ​ឞើយ​អាង នារ​ឞើយ​លោស​ដ៝ង់ នារ​ឞ្រាស​យេឆូ ​ព្លឹ​តា​អ្យា​គើញ​ត៝ត់។ លាស​នទ្រី​មអារ់​លើយ​ហ៝ម់​ទឹង​លែៈ​នាវ​អ្យើស​អី​តឹម​ឞាន​មា​នាវ​ង៝ ជេសរី​គុ​រេស​ជាន​អ្វែស​ហ៝ម់​តឹម​ឞាន​មា​ឆ៝ស​អាវ​ល៝យ្ស​នទើ​តឹម​លើស​អី​អាង​ច្រាត​គៃ​មា​តឹម​លើស​មា​នាវ​អ្យើស​មហឹក។ ១៣ អ៝ន់​ឞ៝ន់​គុ​រេស​អ៝ន់​ទី​អ៝ន់​អ្វែស កើត​ឞូ​ជាន​នទើ​តា​នោក​នារ លើយ​ជាន​កើត​នទើ​អី​ឞូ​ជាន​តា​នោក​មាង់ លើយ​គុ​នទ្រែល​មពោល​ឞូនុយ្ស​ញេត​នទ្រាញ់​ញុល លើយ​អោស​តឹម​ទ៝ង់​គុ​ឞ្លាៈ​ឞ្លើ លើយ​តឹម​ល៝ក់​តឹម​អ្យ្រែល លើយ​អោស​តឹម​មោ​នាច​នទ្រាង់​នើម។ ១៤ យើន​មា​អ៝ន់​ឞ៝ន់​គុ​រេស​តឹម​ឞាន​មា​ឞ្រាស​យេឆូ​ក្រីស ​អី​កោរាញ​ឞ៝ន់​ហ៝ៈ* ជេសរី​លើយ​អោស​ទាស​មា​កើញ​នូយ្ស​នហ៝ម់​អី​អុច​ជាន​តីស​ឞើស​នទុល​មែ។*

១៤

លើយ​អោស​ផាត​នាវ​តីស​អ៝ស​នោ​តា​ផូង​ញឆីង

១ អ៝ន់​ឞ្លាវ​វើត​រ៝ម​ឞូ​ម៝ស​អី​រាអ្យា​តា​នាវ​ញឆីង​មា​ឞ្រាស​ក្រីស  លើយ​អោស​តឹម​រាលាច់​មា​ខាន់​ពាង់​យ៝រ​មា​គែស​នាវ​មឹន​តឹម​តីស​ឞាល់។* ២ នតឹត​លាស អី​ទូ​ហ្វេ​ពាង់​គឹត​ទើយ​ឆា​ទឹង​លែៈ​នតីល​នទើ អី​ទូ​ហ្វេ​ជឹត​នើម​អី​ញឆីង​រាអ្យា​នៃ ពាង់​ឆា​នហា​ត្រាវ​ព្លៃ​ត្រាវ​ទើម។ ៣ នើម​អី​ឆា​ទឹង​លែៈ​នតីល​នទើ​លើយ​អោស​មឺច​មា​នើម​អី​មោ​ឆា ជេសរី​នើម​អី​មោ​ឆា​ទូ​នតីល​នទើ​លើយ​ទឹង​លាស​តីស​នើម​អី​ឆា យ៝រ​លាស​លែៈ​ឞារ​ហៃ​នៃ​កោរាញ​ឞ្រាស​លែៈ​រ៝ម​ទាទេ។ ៤ ទាស​ន៝ម់​ក្វ៝ង់​ខាន់​អៃ​មៃ​ទឹង​ឞាញ់​ផាត​នាវ​តីស​ទឹក​ឞូ? ទឹក​អី​នៃ​កោរាញ​ពាង់​រានេ​មោ​លាស​តេៈ​ទោយ្ស ទុត​អី​កោរាញ​ពាង់​នើម​ទើម។ យើន​មា​កោរាញ​ឞ្រាស​មរា​រានេ​ទឹក​ពាង់​នើម យ៝រ​លាស​កោរាញ​ឞ្រាស​គែស​នាវ​ទើយ​កើល​ពាង់។* ៥ គែស​ទូ​ហ្វេ​ឞូនុយ្ស​លាស​ទូ​នារ​គែស​នាវ​ខ្លៃ​រាលាវ​មា​ទូ​នារ យើន​មា​គែស​ទូ​ហ្វេ​ឞូនុយ្ស​អេង​ជឹត​លាស​ទឹង​លែៈ​នារ​គែស​នាវ​ខ្លៃ​តឹម​ឞាន​ទើម។ អ៝ន់​ទឹង​លែៈ​អាប់​នើម​អ៝ន់​គឹត​នហេល​នានេៈ​តា​ឆាក់​ពាង់​នើម​ហ៝ៈ។* ៦ លាស​ឞូ​ម៝ស​អី​កើប​ទូ​នារ​ជេង​នារ​ខ្លៃ ពាង់​ជាន​គៃ​មា​យើក​កោរាញ​ឞ្រាស។ ជេស​រី​ឞូ​ម៝ស​អី​ឆា​ទឹង​លែៈ​នទើ ពាង់​ឆា​យើក​មា​កោរាញ​ឞ្រាស យ៝រ​លាស​ពាង់​លាស​អ្វែស​មា​កោរាញ​ឞ្រាស។ ឞូ​ម៝ស​អី​មោ​ឆា ពាង់​មោ​ឆា យ៝រ​លាស​ពាង់​អុច​យើក​មា​កោរាញ​ឞ្រាស នអ៝ប់​មា​លាស​អ្វែស​មា​កោរាញ​ឞ្រាស​ដ៝ង់។

៧ មោ​គែស​អោស​ទូ​ហ្វេ​ឞូនុយ្ស​តា​ផូង​ឞ៝ន់​គុ​រេស​មា​ពាង់​នើម​ទើម ជេស​រី​នាវ​ខឹត​ឆាក់​ឞ៝ន់​ជាន​អ៝ន់​គែស​នាវ​ត៝ត់​មា​ឞូ​អេង​ដ៝ង់។* ៨ លាស​ឞ៝ន់​រេស ឞ៝ន់​រេស​មា​ឞ្រាស​ក្រីស  លាស​ឞ៝ន់​ខឹត ឞ៝ន់​ខឹត​មា​ឞ្រាស​ក្រីស ​ដ៝ង់។ កើត​នទ្រី​ឞ៝ល​លាស​ឞ៝ន់​រេស​កាដោយ​ខឹត​កាដោយ ឞ្រាស​ក្រីស ​ហោម​ជេង​កោរាញ​មា​ឞ៝ន់​នើម។ ៩ ឞ្រាស​ក្រីស ​លែៈ​ខឹត ជេសរី​លែៈ​ទ៝ក់​រេស​នើស ពាង់​ជាន​កើត​នៃ​គៃ​មា​ពាង់​ជេង​កោរាញ​មា​ផូង​ឞូនុយ្ស​ខឹត នអ៝ប់​មា​ផូង​ឞូនុយ្ស​រេស​ដ៝ង់។ ១០ លាស​នទ្រី​មើម​ទឹង​ខាន់​អៃ​មៃ​ផាត​នាវ​តីស​អ៝ស​នោ​តា​នាវ​ញឆីង? មើម​ទឹង​ខាន់​អៃ​មៃ​មឺច​អ៝ស​នោ​តា​នាវ​ញឆីង? យ៝រ​លាស​តា​នារ​ជឹត​នាប់​តៃ​ទឹង​លែៈ​ឞ៝ន់​ទ៝ក់​ឞើស​នាប់​នតុក​កោរាញ​ឞ្រាស​នើម​ផាត​ទោយ្ស​ទាទេ។* ១១ លែៈ​គែស​ញចីស​លាស​កើត​នអា៖

«កោរាញ​ឞ្រាស​លាស៖ «គ៝ប់​រេស​ងាន់ លាស​នទ្រី​ទឹង​លែៈ​ឞូនុយ្ស​មរា​ច៝ន​កោម៝ក់​យើក​មឞាស​មា​គ៝ប់‌

ជេសរី​ទឹង​លែៈ​ឞូនុយ្ស​មរា​មឞើស​ងក៝ច​គ៝ប់​អី​កោរាញ​ខាន់​ពាង់»»†។*

១២ ទឹង​លែៈ​ឞ៝ន់​តា​នារ​ជឹត​នាប់​តៃ អ្យាត់​មា​ឞ៝ន់​មឞើស​ងក៝ច​មា​កោរាញ​ឞ្រាស ម៝ស​បាៈ​នទើ​ឞ៝ន់​លែៈ​ជាន​ទូ​ហ្វេ​ទូ​ហ្វេ​នើស នទើ​អ្វែស​មោ​លាស​នទើ​អ្យើស។

លើយ​អោស​ជាន​អ៝ន់​ផូង​ញឆីង​នត្លើយ​នាវ​ញឆីង

១៣ កើត​នទ្រី​ទឹង​អ៝ន់​ឞ៝ន់​មោ​ហោម​អោស​តឹម​ផាត​នាវ​តីស​នទ្រាង់​នើម​ជឹត យើន​មា​អ៝ន់​ឞ៝ន់​គុ​រេស​មោ​អោស​ជាន​នទើ​ទូ​នតីល​អី​អ៝ន់​អ៝ស​នោ​តា​នាវ​ញឆីង​ព្រាស​ឆ្រ៝ក មោ​លាស​នត្លើយ​នាវ​ញឆីង។* ១៤ តាៈ​ឞើស​គ៝ប់​លែៈ​គុ​នទ្រែល​កោរាញ​យេឆូ  នទ្រី​គ៝ប់​លែៈ​គឹត​នហេល​ជេស មោ​គែស​អោស​នទើ​ឆោង​ឆា​ជេង​បឹ​អេង​មោ​ទី​មា​ឆា យើន​មា​លាស​គែស​ទូ​ហ្វេ​ឞូនុយ្ស​លាស​នទើ​អ្យា​បឹ រី​មើ​នទើ​អី​នៃ​ជេង​បឹ​មោ​ទី​មា​ឆា​មា​ពាង់​អី​តើម​លាស​អី​នៃ។* ១៥ យើន​មា​លាស​ខាន់​អៃ​មៃ​ជាន​អ៝ន់​អ៝ស​នោ​តា​នាវ​ញឆីង​គែស​នាវ​រាង៝ត​រាវៃ​យ៝រ​មា​នទើ​ខាន់​អៃ​មៃ​ឆោង​ឆា​អី​នៃ លាស​នទ្រី​ខាន់​អៃ​មៃ​មោ​ហោម​អោស​គែស​នាវ​រ៝ង់។ លើយ​អោស​ឆ៝ៈ​នទើ​ឆោង​ឆា​អី​នៃ​ជាន​អ៝ន់​រ៝ស​នាវ​ញឆីង​ឞូនុយ្ស​អី​លែៈ​ឞ្រាស​ក្រីស ​ទែ​ខឹត​គៃ​មា​រាក្លាយ្ស។ ១៦ លាស​នទ្រី​លើយ​ជាន​ទូ​នតីល​នទើ​អី​ខាន់​អៃ​មៃ​គឹត​លែៈ​អ្វែស​ជេស លាស​ជាន​នទើ​អី​នៃ​លែវ​អ៝ន់​ទូ​ហ្វេ​អ៝ស​នោ​តា​នាវ​ញឆីង​ជាន​តីស ជេសរី​អ៝ន់​ឞូ​អេង​ងើយ​អ្យើស​មា​ខាន់​អៃ​មៃ​អី​ញឆីង​មា​ឞ្រាស​ក្រីស *‌ ១៧ យ៝រ​លាស​តា​នាវ​កោរាញ​ឞ្រាស​ម៝ត់​អ្វាញ់​នាវ​ឞ្វៃ​តា​នទើ​ញេត​ឆោង​មោ​អោស​គែស​នាវ​ខ្លៃ យើន​មា​នទើ​អី​គែស​នាវ​ខ្លៃ​ជេង​នាវ​គុ​ងាវ​ឆ៝ង់ នាវ​គុ​ងាវ​មា​នាវ​ដាប់​មពាន់​ដាស​ឞូ នទ្រែល​មា​នាវ​រាម់​មអាក នាវ​អី​នៃ​តាៈ​ឞើស​ឞ្រាស​ហ្វេង​អ្វែស​អី​ក្ល៝ស​អ្វែស។

១៨ ឞូ​ម៝ស​អី​ឆើម​កើល​ជាន​ការ​មា​ឞ្រាស​ក្រីស ​គុ​ងាវ​កើត​នៃ អ៝ន់​កោរាញ​ឞ្រាស​គែស​នាវ​រាម់​មអាក​មា​ឞូនុយ្ស​អី​នៃ ជេសរី​ឞូ​យើក​មា​ឞូនុយ្ស​អី​នៃ​ដ៝ង់។ ១៩ លាស​នទ្រី​អ៝ន់​ឞ៝ន់​ញឆ្រោយ្ស​តឹង​ជ៝យ​នាវ​គុ​ងាវ​ដាប់​មពាន់​ដាស​ឞូ នទ្រែល​មា​ជ៝យ​នាវ​មា​តឹម​កើល​ឞាល់​មា​នាវ​គុ​ងាវ​លើ​មា​ន៝ប់​តា​នាវ​ញឆីង។* ២០ លើយ​អោស​លើស​ញអើស​នទើ​កោរាញ​ឞ្រាស​ជាន​តា​ទូ​ហ្វេ​ឞូនុយ្ស​អី​ពាង់​លែៈ​រាក្លាយ្ស​យ៝រ​មា​នទើ​ឆោង​ឆា។ ទឹង​លែៈ​នទើ​នើស​លែៈ​អ្វែស​លែៈ​ក្ល៝ស​ទី​មា​ឆា​ទាទេ តីស​មា​លាស​នទើ​អី​ឞ៝ន់​ឆោង​ឆា​នៃ​ជាន​អ៝ន់​ឞូ​ព្រាស​ឆ្រ៝ក នាវ​អី​នៃ​ជេង​អ្យើស​មា​នើម​អី​ឆោង​ឆា​ច្រាវ។ ២១ យើន​មា​អ្វែស​រាលាវ​លាស​ឞ៝ន់​មោ​អោស​ឆា​ទឹង​លែៈ​ព្វាច់ មោ​អោស​ញេត​នទ្រាញ់ នទ្រែល​មា​មោ​ជាន​នទើ​អាបាៈ​អេង​ជឹត លាស​នាវ​អី​នៃ​ជាន​អ៝ន់​អ៝ស​នោ​តា​នាវ​ញឆីង​ព្រាស​ឆ្រ៝ក​តា​នាវ​ញឆីង។* ២២ ម៝ស​នទើ​អី​ខាន់​អៃ​មៃ​មឹន​លែៈ​ទី អ៝ន់​មឹន​អេង​ខាន់​អៃ​មៃ​នើម​ដាស​កោរាញ​ឞ្រាស​ហ៝ៈ។ ឞូ​ម៝ស​អី​លែៈ​គឹត​តា​នូយ្ស​នហ៝ម់​នទើ​អី​ពាង់​ជាន​មោ​តីស​អោស ពាង់​អី​នៃ​គែស​នាវ​ដាប់​មពាន់​ងាន់។ ២៣ យើន​មា​ឞូ​ម៝ស​អី​លែៈ​គែស​នាវ​រាវៃ ក្លាច​មោ​ទី​មា​នទើ​អី​ពាង់​នើម​ឆោង​ឆា ជេស​រី​ហោម​ឆា នើម​អី​នៃ​លែៈ​ជេង​តីស លាស​នទ្រី​ពាង់​តេៈ​ទោយ្ស​មា​ឆាក់​ពាង់​នើម យ៝រ​លាស​ពាង់​មោ​អោស​តឹម​ទី​តា​នូយ្ស​នហ៝ម់​នោក​ពាង់​ឆោង​ឆា​នទើ​អី​នៃ។ កើត​នទ្រី​ទឹង​លែៈ​នទើ​ជាន លាស​មោ​អោស​គែស​តឹម​ទី​ដាស​នូយ្ស​នហ៝ម់ ទឹង​លែៈ​នទើ​ជាន​អី​នៃ​ជេង​តីស​ទាទេ។*

១៥

អ៝ន់​ឞូនុយ្ស​អី​លែៈ​ញឆីង​ន៝ប់​គែស​នាវ​អ៝ត់​នូយ្ស​មា​ផូង​អី​ញឆីង​រាអ្យា

១ ឞ៝ន់​អី​ឞូនុយ្ស​លែៈ​ន៝ប់​ជេស​តា​នាវ​ញឆីង អ៝ន់​ឞ៝ន់​អ៝ត់​នូយ្ស​មា​ផូង​អ៝ស​នោ​តា​នាវ​ញឆីង​អី​អេ​គឹត​វ៝ត់​ម៝ស​នទើ​តីស​ម៝ស​នទើ​ទី លើយ​អោស​ឞ៝ន់​ជ៝យ​នាវ​រាម់​មអាក​មា​ឆាក់​ឞ៝ន់​នើម​ទើម។* ២ ទឹង​លែៈ​ឞ៝ន់ អ៝ន់​ញឆ្រោយ្ស​ជាន​នទើ​អី​អ៝ន់​ឞូនុយ្ស​អា​អេង​រាម់​មអាក នទើ​អី​កើល​ខាន់​ពាង់​គែស​នាវ​ញឆីង​មា​ឞ្រាស​ក្រីស ​លើ​មា​ន៝ប់។* ៣ ឞ៝ល​លាស​ឞ្រាស​ក្រីស ​ក៝ៈ​មោ​ជាន​មអាក​មា​ឆាក់​ពាង់​នើម​ដ៝ង់ កើត​មា​លែៈ​គែស​ញចីស​លាស​មា​ពាង់​កើត​នអា៖ «អើ​កោរាញ​ឞ្រាស ទឹង​លែៈ​នាវ​ឞូ​មឺច​រាម៝ត​ញឆ៝ត​មៃ លែៈ​គែស​តា​គ៝ប់»†។

៤ ទឹង​លែៈ​នទើ​អី​លែៈ​គែស​ឞូ​ញចីស​តា​នាវ​កោរាញ​ឞ្រាស​ងើយ​អា​ល៝រ​នើស ជេង​ញចីស​គៃ​មា​នតុម​នតី​ឞ៝ន់ ជេង​ញចីស​គៃ​មា​ឞ៝ន់​គែស​នាវ​រានើម​កោរាញ​ឞ្រាស​មរា​ជាន​ងាន់​នទើ​ពាង់​លែៈ​ត៝ន​នើស ជេង​ញចីស​គៃ​មា​នហាវ​នូយ្ស​នហ៝ម់​ឞ៝ន់​គែស​នូយ្ស​នហ៝ម់​អ៝ត់​នូយ្ស​ក៝ប់​ត៝ត់​គែស​នាវ​អី​នៃ។* ៥ លាស​នទ្រី​ទាន់​កោរាញ​ឞ្រាស​អី​កើល​នហាវ​នូយ្ស​នហ៝ម់ នទ្រែល​មា​កើល​អ៝ត់​នូយ្ស​ជាន​អ៝ន់​ខាន់​អៃ​មៃ​គែស​នូយ្ស​នហ៝ម់​ទូ​នតោរ​នាវ​ហ៝ៈ នាវ​អី​នៃ​ទី​មា​ឞូនុយ្ស​អី​តឹង​ឞ្រាស​ក្រីស​យេឆូ ‌ ៦ គៃ​មា​ខាន់​អៃ​មៃ​គុ​ទូ​នតោរ​នាវ គុ​តឹម​រាង្លាប់​រានេ​នាវ​ច្រេក​លើប​កោរាញ​ឞ្រាស​អី​ឞឹ​ឞ្រាស​យេឆូ​ក្រីស ​អី​កោរាញ​ឞ៝ន់។

នាវ​មហែ​មហាន​អ្វែស​អ៝ន់​មា​ទឹង​លែៈ​នទុល​មពោល​ឞូនុយ្ស

៧ អ៝ន់​ខាន់​អៃ​មៃ​តឹម​រ៝ម​នទ្រាង់​នើម តឹម​ឞាន​មា​ឞ្រាស​ក្រីស ​លែៈ​រ៝ម​ខាន់​អៃ​មៃ​ដ៝ង់ ជាន​កើត​នៃ​ខាន់​អៃ​មៃ​យើក​មា​កោរាញ​ឞ្រាស។* ៨ គ៝ប់​មឞើស​មា​ខាន់​អៃ​មៃ ឞ្រាស​ក្រីស ​វាច់​គៃ​មា​ឆើម​កើល​ជាន​ការ​អ៝ន់​មា​ផូង​អីឆ្រាអែល  គៃ​មា​ញហើ​កោរាញ​ឞ្រាស​ជាន​ងាន់​នទើ​ពាង់​លែៈ​ត៝ន​មា​ផូង​ចែ​ឞ៝ន់​កាល់​អែ​នើស។ ៩ ជេសរី​ឞ្រាស​ក្រីស ​វាច់​គៃ​មា​ផូង​អី​មោ​ទី​ផូង​អីឆ្រាអែល ​រានេ​នាវ​ច្រេក​លើប​កោរាញ​ឞ្រាស​យ៝រ​មា​នាវ​យោៈ​ពាង់​ដ៝ង់ ជេង​ទី​កើត​នាវ​លែៈ​គែស​ញចីស​កើត​នអា៖

«កើត​នទ្រី​គ៝ប់​មរា​រានេ​មៃ​តា​ងក្លាង​ផូង​អី​មោ​ទី​ផូង​អីឆ្រាអែល ‌

គ៝ប់​មរា​មព្រើ​រានេ​មៃ»†។

១០ គែស​ញចីស​ដ៝ង់​កើត​នអា៖

«អើ​ផូង​អី​មោ​ទី​ផូង​អីឆ្រាអែល  រាម់​មអាក​ហ៝ម់​នទ្រែល​ផូង​អីឆ្រាអែល ​អី​ផូង​ប៝ន​លាន​កោរាញ​ឞ្រាស​នើម!»†

១១ ជេសរី​គែស​ញចីស​ជឹត​លាស​កើត​នអា៖

«អើ​ផូង​អី​មោ​ទី​ផូង​អីឆ្រាអែល  អ៝ន់​ទឹង​លែៈ​ខាន់​អៃ​មៃ​រានេ​ហ៝ម់​មា​កោរាញ​ឞ្រាស‌

អើ​ទឹង​លែៈ​នទុល​មពោល​ឞូនុយ្ស​អ៝ន់​មព្រើ​រានេ​ហ៝ម់​មា​កោរាញ​ឞ្រាស»†។

១២ ជេសរី​គែស​តា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​រាញា​អេឆាយ ​លាស​កើត​នអា៖

«គែស​ទូ​ហ្វេ​តាៈ​ឞើស​រាន៝យ​ទែស​យេឆេ ​អី​ឞឹ​កាដាច់​ដាវីត ‌

ពាង់​មរា​ម៝ត់​អ្វាញ់​ផូង​អី​មោ​ទី​ផូង​អីឆ្រាអែល ‌

ផូង​អី​នៃ​មរា​រានើម​មា​ពាង់»†។

១៣ លាស​នទ្រី​គ៝ប់​ទាន់​កោរាញ​ឞ្រាស​អី​តើម​នាវ​រានើម​អ៝ន់​ខាន់​អៃ​មៃ​គែស​នូយ្ស​នហ៝ម់​រាម់​មអាក នអ៝ប់​មា​នាវ​ដាប់​មពាន់​ហោ​ងាន់ យ៝រ​លាស​ខាន់​អៃ​មៃ​ញឆីង​មា​ពាង់ គៃ​មា​អ៝ន់​ខាន់​អៃ​មៃ​គែស​នាវ​រានើម​ទុត​ន៝ប់​រាក៝ក់​ងាន់​យ៝រ​មា​នាវ​ទើយ​ឞ្រាស​ហ្វេង​អ្វែស​អី​ក្ល៝ស​អ្វែស។

នាវ​ជាន​ការ​ពោល ​តា​ផូង​អី​មោ​ទី​ផូង​អីឆ្រាអែល 

១៤ អើ​អ៝ស​នោ​តា​នាវ​ញឆីង គ៝ប់​លែៈ​គឹត​នហេល​ងាន់​នាវ​គុ​ងាវ​ខាន់​អៃ​មៃ​លែៈ​អ្វែស​ងាន់ នទ្រែល​មា​គែស​នាវ​គឹត​ឞ្លាវ​ជ្រូ​ដ៝ង់​មពែស​មា​នាវ​ញឆីង​ឞ៝ន់ កើត​នទ្រី​ខាន់​អៃ​មៃ​លែៈ​ឞ្លាវ​តឹម​នតុម​នតី​នទ្រាង់​ខាន់​អៃ​មៃ​នើម​ជឹត។ ១៥ យើន​មា​គ៝ប់​ហោម​ញចីស​នាវ​អាបាៈ​តា​ឆ៝ម់បុត​អ្យា​មា​នូយ្ស​នហ៝ម់​ឞាញ់ គៃ​មា​ងកាស​តោរ​ខាន់​អៃ​មៃ។ គ៝ប់​ញចីស​យ៝រ​លាស​កោរាញ​ឞ្រាស​អ៝ន់​មា​គ៝ប់​តាៈ​ឞើស​នាវ​អ្វែស​ពាង់​នើម‌* ១៦ អ៝ន់​គ៝ប់​ជេង​នើម​ឆើម​កើល​ជាន​ការ​មា​ឞ្រាស​ក្រីស​យេឆូ ​តា​ផូង​អី​មោ​ទី​ផូង​អីឆ្រាអែល  អ៝ន់​គ៝ប់​ជេង​នើម​ជាន​ការ​មឞើស​ងក៝ច​នាវ​មហែ​មហាន​អ្វែស​កោរាញ​ឞ្រាស​នើម ជេង​តឹម​ឞាន​មា​នាវ​ជាន​ការ​ឞូនុយ្ស​ជាន​ឞ្រាស​តា​ញីស​ជាន​ឞ្រាស​មា​កោរាញ​ឞ្រាស។ កោរាញ​ឞ្រាស​ដាៈ​គ៝ប់​កើត​នៃ គៃ​មា​លែវ​ផូង​អី​មោ​ទី​ផូង​អីឆ្រាអែល ​ជេង​ឞូនុយ្ស​អី​កោរាញ​ឞ្រាស​រ៝ម​តឹម​ឞាន​មា​ពាង់​ឆ៝ៈ​ទើន​នទើ​ញហើរ​មា​ពាង់ គៃ​មា​ខាន់​ពាង់​ជេង​ផូង​ប៝ន​លាន​ពាង់​នើម​តាៈ​ឞើស​ឞ្រាស​ហ្វេង​អ្វែស​អី​ក្ល៝ស​អ្វែស​កើល។ ១៧ គ៝ប់​រាម់​មអាក​មា​នទើ​អី​គ៝ប់​លែៈ​ជាន​តា​នាវ​ជាន​ការ​មា​កោរាញ​ឞ្រាស គ៝ប់​ទើយ​ជាន​នទើ​អី​នៃ យ៝រ​មា​ឞ្រាស​ក្រីស​យេឆូ ​គុ​តា​គ៝ប់។ ១៨ គ៝ប់​មឞើស​ងក៝ច​ទើម​មា​នទើ​អី​គ៝ប់​លែៈ​ជេស​ជាន​យ៝រ​មា​ឞ្រាស​ក្រីស ​គុ​តា​គ៝ប់ គ៝ប់​មោ​អោស​ឞាញ់​មឞើស​ងក៝ច​នាវ​អាបាៈ​អេង​ជឹត នាវ​ជាន​ការ​អី​នៃ​លែវ​ផូង​អី​មោ​ទី​ផូង​អីឆ្រាអែល ​អ៝ន់​អ្យាត់​នាវ​កោរាញ​ឞ្រាស។ គ៝ប់​លែវ​ខាន់​ពាង់​មា​នាវ​គ៝ប់​មឞើស​ងើយ នអ៝ប់​មា​នាវ​គ៝ប់​ជាន​ដ៝ង់។* ១៩ ពាង់​អ៝ន់​គែស​នាវ​មឞេន​នអ៝ប់​មា​នាវ​ខ្លៃ​លែៈ​នាវ​ងាន់​នើស តាៈ​ឞើស​នាវ​ទើយ​ឞ្រាស​ហ្វេង​អ្វែស​កោរាញ​ឞ្រាស។ នទ្រី​ទឹង​គ៝ប់​លែៈ​មឞើស​ងក៝ច​នាវ​មហែ​មហាន​អ្វែស​លាម​នតុក នតើម​ឞើស​ប៝ន​ក្វ៝ង់​យេរូឆាលឹម  នហ៝​មា​ត៝ត់​តា​ឞ្រី​អីលីរីកុន * លែៈ​លោច​ជេស។ ២០ ឞើស​នតើម​នើស​គ៝ប់​អុច​នឹង​ហាន់​មឞើស​ងក៝ច​នាវ​មហែ​មហាន​អ្វែស​តា​នតុក​ឞូ​មោ​អោស​វៃ​តាង់​រាញា​ឞ្រាស​ក្រីស  គៃ​មា​គ៝ប់​មោ​អោស​ជាន​នត៝ប​ទើម​តា​នតុក​ឞូ​លែៈ​ជេស​មឞើស​ងក៝ច។* ២១ គ៝ប់​អុច​ជាន​តឹង​កើត​នាវ​លែៈ​គែស​ញចីស​កើត​នអា៖

«ឞូ​ម៝ស​មោ​គែស​ឞូនុយ្ស​មឞើស​ងក៝ច​នាវ​កោរាញ​ឞ្រាស មរា​គឹត​នាល់​កោរាញ​ឞ្រាស‌

ជេសរី​ឞូ​ម៝ស​អី​មោ​អោស​តាង់​នាវ​ពាង់ មរា​គឹត​វ៝ត់​នាវ​ពាង់»†។

នាវ​ពោល ​អុច​ហាន់​តា​ប៝ន​ក្វ៝ង់​រោម 

២២ យ៝រ​មា​គ៝ប់​មឞើស​ងក៝ច​នាវ​មហែ​មហាន​អ្វែស​តា​ទឹង​លែៈ​នតុក​អី​នៃ កើត​នទ្រី​គ៝ប់​មោ​រូ​មា​ហាន់​ជោៈ​ខ៝ល់​ខាន់​អៃ​មៃ។* ២៣ យើន​មា​អាបៃ​អ្យា​តា​អាប់​ឞ្រី​អ្យា​គ៝ប់​លែៈ​ជេស​ជាន​ទាទេ នអ៝ប់​មា​លែៈ​ជ៝ៈ​នាម់​ដ៝ង់​គ៝ប់​រើ​ហាន់​អា​ខាន់​អៃ​មៃ។ ២៤ នោក​គ៝ប់​ហាន់​តា​ឞ្រី​អេសពាញ ​តៃ គ៝ប់​រានើម​ហាន់​វែស​ខ៝ល់​ខាន់​អៃ​មៃ គៃ​មា​គុ​រាម់​មអាក​នទ្រែល​ខាន់​អៃ​មៃ​ទូ​ប្ល៝ត់ ជេសរី​ទាន់​ខាន់​អៃ​មៃ​កើល​គ៝ប់​ហាន់​ជឹត​ឞ្រី​អី​នៃ​ជឹត។ ២៥ យើន​មា​អាបៃ​អ្យា​គ៝ប់​ហោម​ហាន់​អា​ប៝ន​ក្វ៝ង់​យេរូឆាលឹម  គៃ​មា​កើល​ផូង​ប៝ន​លាន​កោរាញ​ឞ្រាស​តា​នៃ​ប៝ត់។* ២៦ អ៝ស​នោ​តា​នាវ​ញឆីង​តា​ឞ្រី​មាឆេដោន  នទ្រែល​មា​តា​ឞ្រី​អាខៃ  ខាន់​ពាង់​លែៈ​តឹម​រាគូម​ព្រាក់​រៀល​មា​លែៈ​នូយ្ស​នហ៝ម់​ងាន់​គៃ​មា​កើល​ផូង​អ៝​អាច​អី​លែៈ​ញឆីង​តា​ប៝ន​យេរូឆាលឹម ​រី។* ២៧ ខាន់​ពាង់​អី​មោ​ទី​ផូង​អីឆ្រាអែល ​លែៈ​ជាន​មា​លែៈ​នូយ្ស​នហ៝ម់​កើត​នៃ យ៝រ​លាស​ខាន់​ពាង់​តឹម​ឞាន​មា​ហោម​ខាន​រាន៝ន​ដាស​ផូង​អីឆ្រាអែល ។ ផូង​អី​មោ​ទី​ផូង​អីឆ្រាអែល ​លែៈ​គែស​ឆ៝ៈ​ទើន​នទើ​អ្វែស​តាៈ​ឞើស​កោរាញ​ឞ្រាស​អី​ឞើស​នតើម​នើស​កោរាញ​ឞ្រាស​លែៈ​ត៝ន​មា​ផូង​អីឆ្រាអែល ​ទើម កើត​នទ្រី​ទី​មា​ផូង​អី​មោ​ទី​ផូង​អីឆ្រាអែល ​តឹម​ពាៈ​នទើ​អ៝ន់​មា​ផូង​អីឆ្រាអែល ​ដ៝ង់។ ២៨ លាស​នទ្រី​នោក​គ៝ប់​ជេស​ជាន​ការ​ញជុន​ព្រាក់​អី​ខាន់​ពាង់​លែៈ​រាគូម​អ្យា ជេសរី​តៃ​គ៝ប់​អុច​ហាន់​តា​ឞ្រី​អេសពាញ  វែស​ម៝ប់​ខាន់​អៃ​មៃ​តា​ប៝ន​រោម ។ ២៩ គ៝ប់​គឹត​ងាន់ នោក​គ៝ប់​ហាន់​អា​ខាន់​អៃ​មៃ ឞ្រាស​ក្រីស ​មរា​អ៝ន់​នាវ​គែស​ជេង​អ៝ក់​ងាន់​មា​ខាន់​អៃ​មៃ។

៣០ អើ​អ៝ស​នោ​តា​នាវ​ញឆីង តាៈ​ឞើស​នទើ​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​ជាន នទ្រែល​មា​តាៈ​ឞើស​នាវ​រ៝ង់​អី​ឞ្រាស​ហ្វេង​អ្វែស​អ៝ន់​មា​ខាន់​អៃ​មៃ គ៝ប់​ទាន់​ខាន់​អៃ​មៃ​ហោ​ងាន់ អ៝ន់​ខាន់​អៃ​មៃ​មឞើស​ឆើម​ទាន់​កោរាញ​ឞ្រាស​អ៝ន់​មា​គ៝ប់ នទ្រី​ខាន់​អៃ​មៃ​ជេង​លាប់​ញឆ្រោយ្ស​ជាន​ការ​នទ្រែល​គ៝ប់។* ៣១ អ៝ន់​ខាន់​អៃ​មៃ​ទាន់​កោរាញ​ឞ្រាស​ញជ្រាង់​គ៝ប់​ឞើស​ផូង​អីឆ្រាអែល ​អី​មោ​ញឆីង​មា​ឞ្រាស​ក្រីស ​តា​ឞ្រី​យូដា  ទាន់​ពាង់​ដ៝ង់​អ៝ន់​ផូង​អីឆ្រាអែល ​អី​ញឆីង​មា​ឞ្រាស​ក្រីស ​តា​ប៝ន​យេរូឆាលឹម ​ឆ៝ៈ​ទើន​ព្រាក់​អ្យា​អី​គ៝ប់​ញអោត​អ៝ន់​មា​ខាន់​ពាង់។* ៣២ ជេសរី​លាស​កោរាញ​ឞ្រាស​អ៝ន់ គ៝ប់​ហាន់​អា​ខាន់​អៃ​មៃ​តៃ​នអ៝ប់​មា​គែស​នូយ្ស​នហ៝ម់​រាម់​មអាក ជេសរី​ឞ៝ន់​តឹម​នហាវ​នូយ្ស​នហ៝ម់​ឞាល់។ ៣៣ ទាន់​កោរាញ​ឞ្រាស​តើម​នាវ​ដាប់​មពាន់​គុ​នទ្រែល​ទឹង​លែៈ​ខាន់​អៃ​មៃ អើ​អ៝ន់​គែស​កើត​នៃ​ងាន់​រ៝!†

១៦

នាវ​អោប​នាវ​អ្វែស​លាង់​អេងៗ

១ គ៝ប់​ទាន់​មឞើស​ងក៝ច​អ៝ន់​ខាន់​អៃ​មៃ​គឹត​នាល់​យោស​ផេបេ  ពាង់​ជេង​ឞូនុយ្ស​កើល​ជាន​ការ​តា​ផូង​ញឆីង​តា​ប៝ន​កេងក្រេ ​តា​ឞ្រី​គ្រែក ។ ២ ទាន់​ខាន់​អៃ​មៃ​រ៝ម​ពាង់​អ៝ន់​តឹម​ទី​មា​ផូង​ប៝ន​លាន​កោរាញ​ឞ្រាស យ៝រ​លាស​ពាង់​ញឆីង​មា​កោរាញ​យេឆូ ។ ទាន់​ខាន់​អៃ​មៃ​កើល​ពាង់​ម៝ស​នទើ​អី​ពាង់​អុច យ៝រ​លាស​លែៈ​អ៝ក់​ឞូនុយ្ស​ពាង់​កើល នអ៝ប់​មា​កើល​គ៝ប់​ដ៝ង់។ ៣ ទាន់​អោប​នាវ​អ្វែស​លាង់​ឞារ​ហៃ​អូរ​ឆាយ យោស​ព្រីឆីល  នទ្រែល​មា​នោ​អាកីលា  ខាន់​ពាង់​ជេង​ឞូនុយ្ស​ជាន​ការ​មា​ឞ្រាស​ក្រីស ​នទ្រែល​គ៝ប់។* ៤ ឞារ​ហៃ​ខាន់​ពាង់​នៃ​លែៈ​ប៝ង់​ឆាក់​មា​ខឹត គៃ​មា​កើល​រាក្លាយ្ស​គ៝ប់។ គ៝ប់​លាស​អ្វែស​មា​ខាន់​ពាង់ មោ​ទី​គ៝ប់​ទើម​អោស​លាស​អ្វែស​មា​ខាន់​ពាង់ ទឹង​លែៈ​ផូង​ញឆីង​អី​មោ​ទី​ផូង​អីឆ្រាអែល ​លាស​អ្វែស​មា​ខាន់​ពាង់​ទាទេ​ដ៝ង់។ ៥ ទាន់​អោប​នាវ​អ្វែស​លាង់​ផូង​ញឆីង​អី​រាបុន​តា​ជៃ​ខាន់​ពាង់។ ទាន់​អោប​នាវ​អ្វែស​លាង់​នោ​អេពៃនែត ​អី​ឞូនុយ្ស​គ៝ប់​រ៝ង់។ ពាង់​ជេង​ឞូនុយ្ស​ឆឹត​ញឆីង​មា​ឞ្រាស​ក្រីស ​ល៝រ​ឞូ​តា​ឞ្រី​អាឆី ។ ៦ ទាន់​អោប​នាវ​អ្វែស​លាង់​យោស​មារី  ជេង​នើម​ជាន​ការ​លែៈ​ញឆ្រោយ្ស​អ៝ក់​ងាន់​មា​ខាន់​អៃ​មៃ។ ៧ ទាន់​អោប​នាវ​អ្វែស​លាង់​នោ​អាន់ត្រូនីក  នទ្រែល​មា​យោស​យូនេស  ជេង​នទុល​មពោល​គ៝ប់​នើម ខាន់​ពាង់​លែៈ​តាៈ​គុ​នទ្រូង​នទ្រែល​គ៝ប់​ដ៝ង់។ ឞូ​លឺ​នាវ​អ្វែស​ខាន់​ពាង់​អ៝ក់​ហោ​ងាន់​តា​មពោល​កោរាញ​អ៝ស​ម៝ន*។ ល៝រ​ខាន់​ពាង់​ដ៝ង់​ឆឹត​ញឆីង​មា​ឞ្រាស​ក្រីស ​ដាស​គ៝ប់។ ៨ ទាន់​អោប​នាវ​អ្វែស​លាង់​នោ​អាម់ផ្លេស ​អី​ឞូនុយ្ស​គ៝ប់​រ៝ង់​តា​កោរាញ​យេឆូ ។ ៩ ទាន់​អោប​នាវ​អ្វែស​លាង់​នោ​អើបាន់ ​អី​ឞូនុយ្ស​ជាន​ការ​មា​ឞ្រាស​ក្រីស ​នទ្រែល​គ៝ប់ នទ្រែល​មា​ទាន់​អោប​នាវ​អ្វែស​លាង់​នោ​ឆាតាខីស ​អី​ឞូនុយ្ស​គ៝ប់​រ៝ង់។ ១០ ទាន់​អោប​នាវ​អ្វែស​លាង់​នោ​អាពេលេស ​អី​ឞ្រាស​ក្រីស ​កើប​ពាង់​ទី។ ទាន់​អោប​នាវ​អ្វែស​លាង់​រានាក់​វ៝ល់​នោ​អារីសតោបូល ។ ១១ ទាន់​អោប​នាវ​អ្វែស​លាង់​នោ​ហេរោដេន ​អី​នទុល​មពោល​គ៝ប់​នើម។ ទាន់​អោប​នាវ​អ្វែស​លាង់​ឞូនុយ្ស​តា​រានាក់​វ៝ល់​នោ​នារឆីស ​អី​ញឆីង​មា​កោរាញ​យេឆូ ។ ១២ ទាន់​អោប​នាវ​អ្វែស​លាង់​យោស​ត្រីផែន  នទ្រែល​មា​យោស​ត្រីផុស  ខាន់​ពាង់​អី​នៃ​ជាន​ការ​អ៝ក់​មា​កោរាញ​យេឆូ ។ ទាន់​អោប​នាវ​អ្វែស​លាង់​យោស​ពើឆីស ​អី​គ៝ប់​រ៝ង់ ពាង់​ជាន​ការ​លែៈ​អ៝ក់​មា​កោរាញ​យេឆូ ។ ១៣ ទាន់​អោប​នាវ​អ្វែស​លាង់​នោ​រូផុស កោរាញ​យេឆូ ​លែៈ​ជេស​កើយ្ស​ពាង់ នទ្រែល​មា​អោប​នាវ​អ្វែស​លាង់​អី​មេៈ​ពាង់ គ៝ប់​កើប​មេៈ​ពាង់​ជេង​មេៈ​គ៝ប់​ដ៝ង់។* ១៤ ទាន់​អោប​នាវ​អ្វែស​លាង់​នោ​អាឆីងគ្រីត  នោ​ផ្លេកោន  នោ​ហើមេស  នោ​ពាត្រោបាស  នោ​ហើមាស  នទ្រែល​មា​អ៝ស​នោ​តា​នាវ​ញឆីង​អី​គុ​នទ្រែល​ខាន់​ពាង់។ ១៥ ទាន់​អោប​នាវ​អ្វែស​លាង់​នោ​ផីលោលោក  យោស​យូលៀ  នោ​នេរើស  នទ្រែល​មា​អ៝ស​ឞូ​អូរ​ពាង់ ជេសរី​ទាន់​អោប​នាវ​អ្វែស​លាង់​នោ​អោលីមពាស  នទ្រែល​មា​ទឹង​លែៈ​ផូង​ប៝ន​លាន​កោរាញ​ឞ្រាស​អី​គុ​នទ្រែល​ខាន់​ពាង់​ដ៝ង់។ ១៦ ទាន់​ខាន់​អៃ​មៃ​តឹម​អោប​នាវ​អ្វែស​លាង់​នទ្រាង់​នើម​មា​នាវ​អ្វែស​រាស​រើច†។ ជេសរី​ទឹង​លែៈ​ផូង​ញឆីង​មា​ឞ្រាស​ក្រីស ​តា​នតុក​អេងៗ​តា​អ្យា​អោប​នាវ​អ្វែស​លាង់​ខាន់​អៃ​មៃ​ដ៝ង់។

នាវ​ពោល ​នតុម​នតី​ងគ្លែៈ​ទុត

១៧ អើ​អ៝ស​នោ​តា​នាវ​ញឆីង គ៝ប់​ទាន់​ខាន់​អៃ​មៃ​ហោ​ងាន់ អ៝ន់​ខាន់​អៃ​មៃ​ញជ្រាង់​មា​មពោល​ឞូនុយ្ស​អី​ជាន​តឹម​ងខាស​ផូង នទ្រែល​មា​អី​ជាន​អ៝ន់​ឞូ​ហ្យើត​តា​នាវ​ញឆីង។ អ៝ន់​ញជ្រាង់​មា​មពោល​ឞូនុយ្ស​អី​នតុម​នតី​ងក្លាៈ​ជេង​នទើ​តីស​ដាស​នាវ​ខាន់​អៃ​មៃ​លែៈ​ជេស​ឞូ​នតុម​នតី​នើស។ លាស​នទ្រី​អ៝ន់​ខាន់​អៃ​មៃ​ទែរ​ហ៝ម់​ឞើស​មពោល​កើត​នៃ។* ១៨ មពោល​កើត​អី​នៃ​មោ​អោស​ជាន​ការ​មា​ឞ្រាស​ក្រីស ​អី​កោរាញ​ឞ៝ន់។ ខាន់​ពាង់​គឹត​មា​នទើ​អី​ឆាក់​ជាន់​ខាន់​ពាង់​អុច​ទើម ខាន់​ពាង់​មឞើស​ងើយ​អ្វែស ងើយ​រានេ​មា​ឞូ​ហោ​ងាន់ ជេសរី​នទើម​ឞូនុយ្ស​អី​ទើស​មា​អ្យាត់។* ១៩ ទឹង​លែៈ​ឞូនុយ្ស​លែៈ​គឹត​ជេស​មា​នាវ​ខាន់​អៃ​មៃ​អ្យាត់​នាវ​កោរាញ​ឞ្រាស។ កើត​នទ្រី​គ៝ប់​គែស​នូយ្ស​នហ៝ម់​រាម់​មអាក​ងាន់​មា​ខាន់​អៃ​មៃ យើន​មា​គ៝ប់​អុច​អ៝ន់​ខាន់​អៃ​មៃ​គែស​នាវ​មឹន​គឹត​ឞ្លាវ​មា​ជាន​ការ​នទើ​អ្វែស​ហ៝ៈ ជេសរី​រាលូក​ម៝ល់​មា​ជាន​នទើ​អ្យើស។* ២០ ហោម​ទូ​ប្ល៝ត់​ជឹត កោរាញ​ឞ្រាស​អី​តើម​នាវ​ដាប់​មពាន់​លើស​ហេង​លើយ​ឆាតាង់ ​អី​កោរាញ​មពោល​ឞ្រាស​អ្យើស​អ៝ន់​ពាង់​គុ​តា​ន៝ម់​ជ៝ង់​ខាន់​អៃ​មៃ មោ​ហោម​អោស​គែស​នាវ​ទើយ​មា​ខាន់​អៃ​មៃ​ជឹត។ អ៝ន់​នាវ​អ្វែស​ឞ្រាស​យេឆូ ​អី​កោរាញ​ឞ៝ន់​គុ​នទ្រែល​ខាន់​អៃ​មៃ។

២១ តីមោថេ ​អី​ឞូនុយ្ស​ជាន​ការ​នទ្រែល​គ៝ប់ ទាន់​អោប​នាវ​អ្វែស​លាង់​ខាន់​អៃ​មៃ។ ជេសរី​នោ​លូកេស  នោ​យាឆុន  នទ្រែល​មា​នោ​ឆូឆិពាត្រោស  នទុល​មពោល​គ៝ប់​នើម ខាន់​ពាង់​ទាន់​អោប​នាវ​អ្វែស​លាង់​ខាន់​អៃ​មៃ​ដ៝ង់។* ២២ ពាង់​អី​រាញា​តើតេស ​ជេង​ឞូនុយ្ស​ញឆីង​មា​កោរាញ​យេឆូ ​ដ៝ង់ ពាង់​ឆើម​ញចីស​នាវ​គ៝ប់​តា​ឆ៝ម់បុត​អ្យា ពាង់​ទាន់​អោប​នាវ​អ្វែស​លាង់​ខាន់​អៃ​មៃ​ដ៝ង់។

២៣ នោ​កៃយុស ​អី​ឞូនុយ្ស​រ៝ម​គ៝ប់ អ៝ន់​គ៝ប់​គុ​តា​ជៃ​ពាង់ នទ្រែល​មា​ទឹង​លែៈ​ផូង​ញឆីង​តា​អ្យា​អ៝ន់​គុ​រាបុន​តា​ជៃ​ពាង់ ពាង់​ទាន់​អោប​នាវ​អ្វែស​លាង់​ខាន់​អៃ​មៃ។ ជេសរី​នោ​អេរាសតុស ​ជេង​នើម​ម៝ត់​អ្វាញ់​ព្រាក់​ប៝ន​ក្វ៝ង់​អ្យា នទ្រែល​មា​នោ​ក្វាតុស ​ជេង​អ៝ស​នោ​ឞ៝ន់​តា​នាវ​ញឆីង ឞារ​ហៃ​ខាន់​ពាង់​ទាន់​អោប​នាវ​អ្វែស​លាង់​ខាន់​អៃ​មៃ​ដ៝ង់។ ២៤ [ទាន់​នាវ​អ្វែស​ឞ្រាស​យេឆូ​ក្រីស ​អី​កោរាញ​ឞ៝ន់​គុ​តា​ទឹង​លែៈ​ខាន់​អៃ​មៃ! អើ​អ៝ន់​គែស​កើត​នៃ​ងាន់​រ៝!‡]

២៥ អ៝ន់​រានេ​មា​កោរាញ​ឞ្រាស! ពាង់​គែស​នាវ​ទើយ​ជាន​អ៝ន់​ខាន់​អៃ​មៃ​គែស​នាវ​ញឆីង​ន៝ប់​រាក៝ក់ ទី​កើត​នាវ​មហែ​មហាន​អ្វែស​អី​គ៝ប់​មឞើស​ងក៝ច​មា​ទឹង​លែៈ​ឞូនុយ្ស។ នាវ​មហែ​មហាន​អ្វែស​អី​នៃ​អ៝ន់​ឞ៝ន់​គឹត​នាវ​ឞ្រាស​យេឆូ​ក្រីស ​អុច​រាក្លាយ្ស​ផូង​អី​មោ​ទី​ផូង​អីឆ្រាអែល  នអ៝ប់​មា​ផូង​អីឆ្រាអែល ​ដ៝ង់។ ឞើស​នតើម​នើស​កោរាញ​ឞ្រាស​មោ​អោស​អ៝ន់​ឞូនុយ្ស​គឹត​មា​នាវ​អី​នៃ‌* ២៦ យើន​មា​អាបៃ​អ្យា​កោរាញ​ឞ្រាស​ញហើ​នាវ​អី​នៃ​អ៝ន់​ឞ៝ន់​គឹត ពាង់​អ៝ន់​ឞ៝ន់​គឹត​នាវ​អី​នៃ​តា​ឆ៝ម់បុត​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​ញចីស។ កោរាញ​ឞ្រាស​នើម​អី​រេស​នហ៝​រ៝​ដាៈ​ឞ៝ន់​មឞើស​ងក៝ច​អ៝ន់​ឞូ​គឹត​នាវ​អី​នៃ គៃ​មា​អ៝ន់​ទឹង​លែៈ​នទុល​មពោល​ឞូនុយ្ស​អេងៗ​ញឆីង​មា​ពាង់ នអ៝ប់​មា​អ្យាត់​ពាង់។ ២៧ អ៝ន់​រានេ​មា​កោរាញ​ឞ្រាស​នើម​ទូ​ហ្វេ​ទើម​អី​គែស​នាវ​មឹន​គឹត​ឞ្លាវ អ៝ន់​រានេ​នាវ​ច្រេក​លើប​ពាង់​បាបើ​នហ៝​រ៝​តា​ឞ្រាស​យេឆូ​ក្រីស ! អើ​អ៝ន់​គែស​កើត​នៃ​ងាន់​រ៝!§*៚

* ១:១ ១:១៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ១:១ ១:១៖ ការ ៩:១៥

* ១:២ ១:២៖ រម ៣:២១; ១៦:២៥-២៦; លក ១:៧០; ២៤:៤៤-៤៦; ១ពេ ១:១០-១២

* ១:៣ ១:៣-៤៖ មក ១៥:៣៩; កាល ៤:៤; ១តម ៣:១៦; ហេឞ ៤:១៤-១៥; មថ ២០:៣០-៣១; យហ ១:៣៤; ការ ១៣:៣២-៣៣

† ១:៤ ១:៤៖ «តា​នាវ​ឞ្រាស​ហ្វេង​អ្វែស...» មោ​លាស «តា​នាវ​ឞ្រាស​ហ្វេង​អ្វែស​អី​ក្ល៝ស​អ្វែស​ជាន​អ៝ន់​ពាង់​ទ៝ក់​រេស​ឞើស​នាវ​ខឹត​មា​នាវ​ទើយ»។

* ១:៥ ១:៥៖ ការ ៩:១៥

* ១:៨ ១:៨៖ រម ១៦:១៩

* ១:១០ ១:១០-១៣៖ រម ១៥:២២-២៤, ៣២; ការ ១៩:២១

* ១:១៤ ១:១៤៖ ១កោ ៩:១៩-២៣

* ១:១៦ ១:១៦៖ មក ៨:៣៨; ១កោ ១:២៤; ២:៥; ២តម ១:៨

† ១:១៧ ១:១៧៖ ហាប ២:៤

* ១:១៧ ១:១៧៖ រម ៣:២១-២២; ១០:១០-១១; ១កោ ១៥:១-៤; កាល ៣:១១; ផល ៣:៩; ២តម ១:១០

* ១:១៨ ១:១៨៖ រម ២:៥-៦; ៥:៩-១០; ១តេ ១:១០; ២តេ ១:៧-១០; នម ៧៦:៨-១០

* ១:១៩ ១:១៩-២០៖ ការ ១៤:១៧; នម ១៩:២-៥

* ១:២១ ១:២១-២២៖ ១កោ ១:១៩-២៩; អេផ ៤:១៧-១៨

* ១:២៣ ១:២៣៖ នង ២០:៣-៥

‡ ១:២៥ ១:២៥៖ «នាវ​អី​នៃ​ទី​ងាន់» មោ​លាស «អាមែន »។

* ១:២៦ ១:២៦-២៧៖ កល ១៨:២២; ២០:១៣; ១កោ ៦:៩

* ១:២៨ ១:២៨-៣១៖ រម ៣:១០-១៨; នន ៦:៥; កាល ៥:១៩-២១

* ១:៣២ ១:៣២៖ រម ៦:២៣

* ២:១ ២:១៖ រម ១៤:១០; មថ ៧:១-២; យាក ៤:១១-១២

* ២:៤ ២:៤៖ ការ ១៧:៣០; មក ១:១៥

* ២:៥ ២:៥-៦៖ យហ ៣:១៩; ២កោ ៥:១០

* ២:៧ ២:៧៖ កោល ៣:៣; ១តម ១:១៦

* ២:៩ ២:៩-១០៖ «ផូង​អី​មោ​ទី​ផូង​អីឆ្រាអែល » មោ​លាស «ផូង​គ្រែក »។

* ២:៩ ២:៩-១០៖ ២កោ ៥:១០

* ២:១១ ២:១១៖ នវ ១:១៦-១៧; ការ ១០:៣៤; ១ពេ ១:១៧

* ២:១២ ២:១២-១៦៖ រម ៣:១៩-២០

* ២:១៣ ២:១៣៖ មថ ៧:២១-២៣; យាក ១:២២

* ២:១៦ ២:១៦៖ ១កោ ៤:៥; ២កោ ៥:១០; ២តម ៤:១; នម ២៦:២

* ២:១៧ ២:១៧-១៨៖ រម ៣:៩; មថ ៣:៩; ផល ៣:៤-៦

* ២:២១ ២:២១-២៤៖ នម ៥០:១៦-២១; មថ ៧:៣-៥; ២៣:២-៤

† ២:២២ ២:២២៖ «ញីស​ជាន​ឞ្រាស​មា​រូប​ឞ្រាស​អី​នៃ» មោ​លាស «ញីស​ជាន​ឞ្រាស​មា​កោរាញ​ឞ្រាស»។

* ២:២៣ ២:២៣៖ រម ៣:១៩

† ២:២៤ ២:២៤៖ អេឆា ៥២:៥

* ២:២៥ ២:២៥៖ មថ ៣:៨-៩

* ២:២៨ ២:២៨-២៩៖ រម ៤:១២; ១កោ ៧:១៩; កាល ៥:៦; ផល ៣:៣; កោល ២:១១

* ២:២៩ ២:២៩៖ នវ ១០:១៦; ៣០:៦

* ៣:២ ៣:២៖ រម ៩:៤; នម ១៤៧:១៩-២០

* ៣:៣ ៣:៣-៤៖ រម ១១:២៨-២៩; ២តម ២:១៣

† ៣:៤ ៣:៤៖ នម ៥១:៤

* ៣:៦ ៣:៦៖ ២កោ ៥:១០; នម ៧:១១

* ៣:៧ ៣:៧-៨៖ រម ៦:១-២

* ៣:៩ ៣:៩៖ «ផូង​អី​មោ​ទី​ផូង​អីឆ្រាអែល » មោ​លាស «ផូង​គ្រែក »។

* ៣:៩ ៣:៩៖ រម ២:២៥-២៦

* ៣:១០ ៣:១០-១៨៖ នន ៦:៥; ករ ៧:២០

† ៣:១២ ៣:១០-១២៖ នម ១៤:១-៣; ៥៣:១-៣

† ៣:១៣ ៣:១៣៖ នម ៥:៩

† ៣:១៣ ៣:១៣៖ នម ១៤០:៣

† ៣:១៤ ៣:១៤៖ នម ១០:៧

† ៣:១៧ ៣:១៤-១៧៖ អេឆា ៥៩:៧-៨

† ៣:១៨ ៣:១៨៖ នម ៣៦:១

* ៣:២០ ៣:២០៖ រម ៥:២០; ៧:៧; កាល ២:១៦; ៣:១៩

* ៣:២១ ៣:២១-២២៖ រម ១:១៦-១៧; ៨:១-៤; ការ ១០:៤៣

* ៣:២៣ ៣:២៣៖ នន ៦:៥

* ៣:២៤ ៣:២៤៖ រម ៥:១; កាល ២:១៦

* ៣:២៩ ៣:២៩-៣០៖ រម ៤:១១, ១៦; ១០:១២-១៣; អេផ ២:១៤, ១៨

* ៣:៣១ ៣:៣១៖ រម ៧:១-៦; ១០:៤; មថ ៥:១៧; ២កោ ៣:៦

† ៤:៣ ៤:៣៖ នន ១៥:៦

* ៤:៣ ៤:៣៖ កាល ៣:៦-៧

* ៤:៥ ៤:៥៖ រម ៣:២៨; ១១:៦; កាល ២:១៦

† ៤:៨ ៤:៨៖ នម ៣២:១-២

* ៤:១០ ៤:១០៖ ឞូ​ក្លោ​មោ​គែស​ក៝ស​នតោ​មោ​ទី​ផូង​អីឆ្រាអែល  ទឹង​លែៈ​ផូង​ឞូ​ក្លោ​ផូង​អីឆ្រាអែល ​អ្យាត់​មា​ក៝ស​នតោ​ទាទេ នាវ​អី​នៃ​ជេង​មឞេន​ខាន់​ពាង់​ជេង​ប៝ន​លាន​កោរាញ​ឞ្រាស។

* ៤:១០ ៤:១០៖ នន ១៥:៦; ១៧:២៣-២៦

* ៤:១១ ៤:១១៖ នន ១៧:១-១៦; កាល ៣:៩

* ៤:១២ ៤:១២៖ រម ២:២៨; មថ ៣:៨-៩

† ៤:១៣ ៤:១៣៖ កោរាញ​ឞ្រាស​អ៝ន់​នាវ​វៃ​អី​នៃ​មា​ផូង​អីឆ្រាអែល ​តា​មោឆេ  ជេស​អាឞ្រាហាម់ ​ខឹត​អ៝ក់​រាហ្យាង់​នាម់។

* ៤:១៣ ៤:១៣៖ នន ១២:៣; កាល ៣:១៨

* ៤:១៤ ៤:១៤៖ កាល ៣:១០-១៤

* ៤:១៥ ៤:១៥៖ រម ៥:១៣; ៧:៨-១០

* ៤:១៦ ៤:១៦៖ រម ៣:២៩-៣០

† ៤:១៧ ៤:១៧៖ នន ១៧:៤-៥

† ៤:១៨ ៤:១៨៖ នន ១៥:៥

* ៤:១៩ ៤:១៩-២២៖ នន ១៧:១៧; ១៨:១-១៥; ២១:១-៧; ហេឞ ១១:១១

* ៤:២៥ ៤:២៥៖ រម ៨:៣៤; ១៤:៩; ១កោ ១៥:៣-៤; ២កោ ៥:១៨-២១

* ៥:១ ៥:១៖ យហ ១៦:៣៣; កាល ៥:៥; អេឆា ៥៣:៥-៦

* ៥:២ ៥:២៖ យហ ១០:៩; ១៤:៦; តត ២:១៣

* ៥:៣ ៥:៣៖ ២កោ ៤:១៧; កោល ១:២៤, ២៧; ២តម ៣:១២

* ៥:៦ ៥:៦-៨៖ យហ ១០:១១, ១៥; ១ពេ ៣:១៨

* ៥:៩ ៥:៩-១០៖ រម ១:១៨; ៣:២៥; កោល ១:១៩-២២; ២កោ ៥:១៨-២១; តត ២:១៣

* ៥:១១ ៥:១១៖ យហ ៥:២៤

* ៥:១២ ៥:១២៖ រម ៦:២៣; ១កោ ១៥:៤៦-៤៩; នន ២:១៦-១៧; ៣:១១-១២, ១៩

* ៥:១៣ ៥:១៣៖ រម ៤:១៥; ៧:៧

* ៥:១៧ ៥:១៧៖ «គុ​រេស​គែស​នាវ​ទើយ​មា​នាវ​តីស នអ៝ប់​មា​នាវ​ខឹត» មោ​លាស «គុ​រេស​គែស​នាវ​ទើយ» មោ​លាស «រេស​នហ៝​រ៝​ម៝ត់​អ្វាញ់​នទ្រែល​មា​ឞ្រាស​យេឆូ​ក្រីស »។

* ៥:១៧ ៥:១៧៖ ១កោ ៦:២-៤; ២តម ២:១២

* ៥:១៨ ៥:១៨៖ ១កោ ១៥:២១-២២

* ៥:២០ ៥:២០៖ រម ៣:២០; ៧:៧, ១៣; កាល ៣:១៩

* ៥:២១ ៥:២១៖ រម ៣:២១-២៦; ៦:២៣

* ៦:១ ៦:១៖ រម ៥:២០

* ៦:២ ៦:២៖ កោល ៣:៣

* ៦:៣ ៦:៣៖ ២កោ ៥:១៤; កាល ២:១៩

* ៦:៤ ៦:៤៖ រម ១:៣-៤; កោល ២:១២

* ៦:៦ ៦:៦៖ កាល ៥:២៤

* ៦:៨ ៦:៨៖ កាល ២:២០; ២តម ២:១១

* ៦:៩ ៦:៩៖ ២តម ១:១០; ១តេ ៤:១៤

* ៦:១០ ៦:១០៖ រម ៨:១-៣; ហេឞ ១០:១៤; ១ពេ ៣:១៨; ២កោ ៥:១៨-២១

* ៦:១១ ៦:១១៖ កាល ២:១៩-២០

* ៦:១៣ ៦:១៣៖ រម ១២:១; ១ពេ ២:២៤

* ៦:១៤ ៦:១៤៖ រម ៥:២១; ៧:១-៦; កាល ៥:១៨; ១យហ ៣:៦

* ៦:១៥ ៦:១៥៖ រម ៦:១

* ៦:១៦ ៦:១៦៖ រម ៥:២១; មថ ៦:២៤

* ៦:១៧ ៦:១៧៖ រម ៨:៧-៩; ២កោ ៥:២១

* ៦:១៨ ៦:១៨៖ យហ ៨:៣២; ១ពេ ២:១៦

* ៦:២២ ៦:២២៖ «ទឹក» មោ​លាស «ឞូនុយ្ស​ឆើម​កើល​ជាន​ការ​មា​កោរាញ​ឞ្រាស»។

* ៦:២៣ ៦:២៣៖ រម ៥:២១; ១យហ ៥:១១-១២; នន ២:១៧; ៣:១៩

* ៧:២ ៧:២៖ ១កោ ៧:៣៩

* ៧:៤ ៧:៤៖ កាល ២:១៩

* ៧:៥ ៧:៥៖ ១កោ ១៥:៥៦

* ៧:៦ ៧:៦៖ រម ៦:២; ៨:១-២; ២កោ ៣:៦

† ៧:៧ ៧:៧៖ នង ២០:១៧; នវ ៥:២១

* ៧:៧ ៧:៧៖ រម ៣:២០; កាល ៣:១៩

* ៧:៨ ៧:៨៖ រម ៤:១៥

* ៧:៩ ៧:៩-១០៖ រម ៥:១៣-១៤; កល ១៨:៥; កាល ៣:២១

* ៧:១១ ៧:១១៖ កល ១៨:៥; កាល ៣:១០-១៣

* ៧:១២ ៧:១២៖ ១តម ១:៨

* ៧:១៣ ៧:១៣៖ ១កោ ១៥:៥៦; កាល ៣:១៩, ២៣

* ៧:១៤ ៧:១៤៖ នម ៥១:៥

* ៧:១៨ ៧:១៨៖ រម ៨:៧-៨; ផល ២:១៣; នន ៦:៥

* ៧:២០ ៧:២០៖ កាល ២:២០

* ៧:២១ ៧:២១-២៣៖ កាល ៥:១៧

* ៧:២៤ ៧:២៤-២៥៖ រម ៦:១៧-១៨; ១កោ ១៥:៥៧

* ៨:១ ៨:១៖ រម ៨:៣៣-៣៤; យហ ៥:២៤

* ៨:២ ៨:២៖ ឆ៝ម់បុត​អើម​អី​ញចីស​មា​តី​អាបាៈ​គែស​ញចីស​លាស៖ «គ៝ប់»។

* ៨:២ ៨:២៖ ២កោ ៣:១៧; ហេឞ ៧:១៨

* ៨:៣ ៨:៣៖ កាល ៤:៤-៥; ហេឞ ២:១៧-១៨; ៤:៥; ២កោ ៥:២១

* ៨:៤ ៨:៤-៥៖ កាល ៥:១៦, ២៥

* ៨:៦ ៨:៦៖ រម ៥:១; ៦:២១; ២កោ ៣:៦; កាល ៦:៨

† ៨:៩ ៨:៩៖ ឞ្រាស​ហ្វេង​អ្វែស​គែស​ង្វាយ​ទើម យើន​មា​គែស​ដ៝ង់​ឞូ​ក្វាល់​ពាង់​«ឞ្រាស​ហ្វេង​អ្វែស​កោរាញ​ឞ្រាស» មោ​លាស «ឞ្រាស​ហ្វេង​អ្វែស​ឞ្រាស​ក្រីស » មោ​លាស «ឞ្រាស​ហ្វេង​អ្វែស​ឞ្រាស​យេឆូ » មោ​លាស​នទើ​អាបាៈ​អេង​ជឹត។

* ៨:៩ ៨:៩៖ ១កោ ៣:១៦; កាល ៥:២៤

* ៨:១០ ៨:១០៖ កាល ២:២០; យហ ១:១២

* ៨:១១ ៨:១១៖ ១កោ ៦:១៤; ១៥:៣៥-៤៩

* ៨:១២ ៨:១២-១៣៖ រម ៦:៦-១១

* ៨:១៤ ៨:១៤-១៥៖ យហ ១:១២; កាល ៤:៧; អេផ ៥:១; ហេឞ ២:១០-១២; ១ពេ ១:២; ១យហ ៣:២; ៥:១

‡ ៨:១៥ ៨:១៥៖ តា​នាវ​ងើយ​គ្រែក ​លាស៖ «អាប់បា ហោ ផាតែរ !»។ «អាប់បា »​ជេង​នាវ​ងើយ​អារាមេអិច  គែស​នាវ​ខ្លៃ​លាស៖ «ឞឹ» អី​ឞូ​ទ៝ង់​មា​ឞឹ​ពាង់​នើម​ទើម។ «ហោ ផាតែរ »​ជេង​នាវ​ងើយ​គ្រែក  គែស​នាវ​ខ្លៃ​លាស៖ «ឞឹ»​ដ៝ង់។

* ៨:១៥ ៨:១៥៖ កោល ៣:១២; ហេឞ ១០:២២; ១យហ ៤:១៨

* ៨:១៦ ៨:១៦-១៧៖ កាល ៤:៦-៧

* ៨:១៨ ៨:១៨៖ មក ១៣:៩; ២តម ៣:១២

* ៨:២០ ៨:២០-២២៖ នន ៣:១៦-១៩; អេផ ១:១០; ២ពេ ៣:១៣

* ៨:២៣ ៨:២៣-២៥៖ ២កោ ៥:១-៨; ហេឞ ១១:១

* ៨:២៦ ៨:២៦-២៧៖ ១កោ ២:១០-១១; យដ ១:២០

* ៨:២៨ ៨:២៨៖ អេផ ១:១១

* ៨:២៩ ៨:២៩-៣០៖ អេផ ១:៤-៥; ហេឞ ២:១០-១២; ១ពេ ១:២

* ៨:៣៣ ៨:៣៣-៣៤៖ អេឆា ៥០:៨-៩; ហេឞ ៧:២៥; ១យហ ២:១-២

* ៨:៣៤ ៨:៣៤៖ មក ១៦:១៩; លក ២២:៦៩; ការ ៧:៥៥-៥៦; អេផ ១:១៩-២៣; កោល ៣:១; ហេឞ ៨:១; ១០:១២; ១២:២; ១ពេ ៣:២២

† ៨:៣៦ ៨:៣៦៖ នម ៤៤:២២

* ៨:៣៨ ៨:៣៨-៣៩៖ រម ៥:៥; កោល ២:១៤-១៥; ១ពេ ៣:២២; ១យហ ៤:៩-១០

* ៩:៣ ៩:៣៖ នង ៣២:៣២

* ៩:៤ ៩:៤៖ នវ ៧:៦-៨; នង ១៩:៥-៦; ២៤:៧-៨

* ៩:៥ ៩:៥៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ៩:៥ ៩:៥៖ មថ ១:១-១៦

* ៩:៦ ៩:៦៖ រម ២:២៨-២៩

† ៩:៧ ៩:៧៖ នន ២១:១២

* ៩:៧ ៩:៧-៩៖ កាល ៣:៦-៩, ១៦, ២៦-២៩; ៤:២៣

† ៩:៩ ៩:៩៖ តា​នោក​កោរាញ​ឞ្រាស​ងើយ​កើត​នៃ អាឞ្រាហាម់ ​លែៈ​គែស​ទូ​ហ្វេ​ក៝ន​ឞូ​ក្លោ​រាញា​អីសមាអែល ។ តាៈ​ឞើស​នាវ​ងើយ​អី​នៃ​អាឞ្រាហាម់ ​លែៈ​គឹត​នទើ​កោរាញ​ឞ្រាស​ត៝ន​មា​ពាង់​នើស​មោ​អោស​ទី​តា​អីសមាអែល  យើន​មា​តា​ក៝ន​ឆារា ​អី​នៃ​រាញា​ពាង់​អីឆាក់ ។

† ៩:៩ ៩:៩៖ នន ១៨:១០, ១៤

‡ ៩:១១-១២ ៩:១១-១២៖ តា​ផូង​អីឆ្រាអែល ​អី​ក៝ន​ឞោក​ទាក​កើប​ខ្លៃ​រាលាវ។

† ៩:១១-១២ ៩:១១-១២៖ នន ២៥:២៣

† ៩:១៣ ៩:១៣៖ មាល ១:២-៣

† ៩:១៥ ៩:១៥៖ នង ៣៣:១៩

* ៩:១៦ ៩:១៦៖ អេផ ២:៨-៩

† ៩:១៧ ៩:១៧៖ នង ៩:១៦

* ៩:១៨ ៩:១៨៖ នង ៩:១២

† ៩:២០ ៩:២០៖ អេឆា ៤៥:៩; ២៩:១៦

* ៩:២០ ៩:២០-២១៖ យេរ ១៨:៦

† ៩:២៥ ៩:២៥៖ ហោឆ ២:២៣

† ៩:២៦ ៩:២៦៖ ហោឆ ១:១០

† ៩:២៨ ៩:២៨៖ អេឆា ១០:២២-២៣

§ ៩:២៩ ៩:២៩៖ កោរាញ​ឞ្រាស​តេៈ​ទោយ្ស​លើស​ហេង​ឞារ​អឹ​ប៝ន​អី​នៃ​មា​អុញ​តាៈ​ឞើស​កាលើ​ត្រោក។

† ៩:២៩ ៩:២៩៖ អេឆា ១:៩

* ៩:២៩ ៩:២៩៖ នន ១៩:២៤-២៥

* ៩:៣០ ៩:៣០-៣១៖ រម ១០:១១-១៣, ២០-២១; ១១:៧

* ៩:៣២ ៩:៣២៖ លក ៧:២៣; ២០:១៧-១៨; ១កោ ១:២៣; កាល ២:១៦; ១ពេ ២:៨

† ៩:៣៣ ៩:៣៣៖ អេឆា ៨:១៤; ២៨:១៦

* ៩:៣៣ ៩:៣៣៖ លក ២០:១៨

* ១០:១ ១០:១-២៖ ការ ២២:៣

* ១០:៣ ១០:៣៖ រម ៩:៣២; ផល ៣:៩

* ១០:៤ ១០:៤៖ រម ៣:៣១; ៧:១-៦; កាល ២:១៦; ៣:២៣-២៥

† ១០:៥ ១០:៥៖ កល ១៨:៥

* ១០:៥ ១០:៥៖ កល ១៨:៥; កាល ៣:១០-១៤

† ១០:៦-៧ ១០:៦-៧៖ នវ ៣០:១៣

† ១០:៨ ១០:៨៖ នវ ៣០:១៤

* ១០:៩ ១០:៩៖ មថ ១០:៣២

† ១០:១១ ១០:១១៖ អេឆា ២៨:១៦

* ១០:១២ ១០:១២-១៣៖ រម ៣:២៩-៣០; ការ ១៥:៩; កាល ៣:២៨-២៩; ៥:៦

† ១០:១៣ ១០:១៣៖ យោអ ២:៣២

* ១០:១៥ ១០:១៥៖ «អ្វែស​ងាន់​លាស​គែស​ឞូនុយ្ស» មោ​លាស «អ្វែស​ងាន់​ជ៝ង់​ឞូនុយ្ស»។

† ១០:១៥ ១០:១៥៖ អេឆា ៥២:៧

† ១០:១៦ ១០:១៦៖ អេឆា ៥៣:១

* ១០:១៧ ១០:១៧៖ រម ១៦:២៦; យហ ១៧:២០

† ១០:១៨ ១០:១៨៖ នម ១៩:៤

† ១០:១៩ ១០:១៩៖ តា​នាវ​ងើយ​គ្រែក ​លាស៖ «អី​រាលូក​ម៝ល់»។

† ១០:១៩ ១០:១៩៖ នវ ៣២:២១

* ១០:១៩ ១០:១៩៖ រម ១១:១១

† ១០:២០ ១០:២០៖ អេឆា ៦៥:១

* ១០:២០ ១០:២០៖ រម ៩:៣០

† ១០:២១ ១០:២១៖ អេឆា ៦៥:២

* ១១:១ ១១:១៖ ផូង​អីឆ្រាអែល ​កើប​មពោល​ក្វ៝ង់​តឹង ១២ នុយ្ស​ក៝ន​ឞូ​ក្លោ​យាកោប បែនយាមឹន ​ជេង​ទូ​ហ្វេ​ក៝ន​ឞូ​ក្លោ​តា​មពោល​ទឹង​លែៈ​អី​នៃ។

* ១១:១ ១១:១៖ ផល ៣:៥

* ១១:២ ១១:២៖ យេរ ៣១:៣៧

† ១១:៣ ១១:៣៖ ១កក ១៩:១០, ១៤

† ១១:៤ ១១:៤៖ ១កក ១៩:១៨

* ១១:៥ ១១:៥៖ រម ៩:២៧-២៨

† ១១:៦ ១១:៦៖ ឆ៝ម់បុត​អើម​ញចីស​មា​តី​អាបាៈ​នត៝ប​លាស៖ «លាស​ពាង់​កើយ្ស​យ៝រ​មា​នាវ​ខាន់​ពាង់​ជាន​តឹង​នាវ​វៃ​មោឆេ  លាស​នទ្រី​កោរាញ​ឞ្រាស​មោ​ហោម​អោស​អ៝ន់​នាវ​រាក្លាយ្ស​ទើម​ទាម​តាៈ​ឞើស​នាវ​អ្វែស​ពាង់​នើម​ទើម។ ជេង​ទី​ងាន់​មា​ងខោម​នទើ​ឞូ​ជាន យើន​មា​លាស​កោរាញ​ឞ្រាស​កើយ្ស​តាៈ​ឞើស​នាវ​អ្វែស​ពាង់​នើម លាស​នទ្រី​ពាង់​មោ​អោស​ងខោម​មា​ឞូនុយ្ស​មា​នទើ​ឞូនុយ្ស​ជាន​តឹង​មា​នាវ​វៃ»។

* ១១:៦ ១១:៦៖ រម ៤:៤-៥

* ១១:៧ ១១:៧៖ រម ៩:៣១

† ១១:៨ ១១:៨៖ នវ ២៩:៤; អេឆា ២៩:១០

† ១១:១០ ១១:១០៖ នម ៦៩:២២-២៣

* ១១:១១ ១១:១១៖ រម ១១:២៩; ១០:១៩

* ១១:១៣ ១១:១៣៖ រម ១:៥; ១កោ ៩:១៩-២១

* ១១:១៦ ១១:១៦៖ នក ១៥:១៧-២១

* ១១:១៨ ១១:១៨៖ យហ ៤:២២

* ១១:២០ ១១:២០៖ អេផ ២:១១-១៣; ១កោ ១០:១២

‡ ១១:២២ ១១:២២៖ «ឞូនុយ្ស​មោ​អ្យាត់» មោ​លាស «ឞូនុយ្ស​ចោត»។

* ១១:២២ ១១:២២៖ យហ ១៥:១-៤

§ ១១:២៦ ១១:២៦៖ «ប៝ន​យេរូឆាលឹម » មោ​លាស «ឆីយោន »។

* ១១:២៦ ១១:២៦៖ «ផូង​អីឆ្រាអែល » មោ​លាស «យាកោប »។

† ១១:២៧ ១១:២៦-២៧៖ អេឆា ៥៩:២០-២១; ២៧:៩; យេរ ៣១:៣៣-៣៤

* ១១:២៨ ១១:២៨៖ នវ ៧:៨

* ១១:២៩ ១១:២៩៖ នក ២៣:១៩; ១ឆា ១៥:២៩; មាល ៣:៦; ហេឞ ៦:១៨

* ១១:៣៣ ១១:៣៣៖ រម ១៦:២៥-២៦; អេផ ៣:៦-១២

† ១១:៣៤ ១១:៣៤៖ អេឆា ៤០:១៣

† ១១:៣៥ ១១:៣៥៖ យោប ៤១:១១

† ១១:៣៦ ១១:៣៦៖ «នាវ​អី​នៃ​ទី​ងាន់» មោ​លាស «អាមែន »។

* ១១:៣៦ ១១:៣៦៖ ១កោ ៨:៦; កោល ១:១៥-១៧

* ១២:១ ១២:១៖ រម ៦:១៣; ១ពេ ២:៥

* ១២:២ ១២:២៖ អេផ ៤:១៧-២៤; កោល ៣:១០; ១តេ ៥:២១-២២

* ១២:៣ ១២:៣៖ ២កោ ១០:៨; ១កោ ១២:៤-៦

* ១២:៤ ១២:៤-៨៖ ១កោ ១២:១២-៣១; ១ពេ ៤:១០-១១

* ១២:៧ ១២:៧៖ ១ពេ ៤:១១

* ១២:៩ ១២:៩៖ អាម ៥:១៥

* ១២:១០ ១២:១០៖ យហ ១៣:៣៤-៣៥; កាល ៥:១៣-១៥; អេផ ៤:២-៣; ផល ២:១-៥; កោល ៣:១២-១៥; ១តេ ៤:៩; ហេឞ ១៣:១; ២ពេ ១:៧

* ១២:១១ ១២:១១៖ កោល ៣:២៣-២៤; ១តេ ៥:១៩

* ១២:១២ ១២:១២៖ រម ៥:៣-៥; ១តេ ៥:១៦-១៨

* ១២:១៣ ១២:១៣៖ ២កោ ៨:១២-១៤; កាល ៦:១០; ១ពេ ៤:៩

* ១២:១៤ ១២:១៤៖ មថ ៥:៤៤; លក ៦:២៧-២៨

* ១២:១៥ ១២:១៥៖ ១កោ ១២:២៦

* ១២:១៦ ១២:១៦៖ ផល ២:២-៥; នហ ២៦:១២

* ១២:១៧ ១២:១៧-១៨៖ អេផ ២:១០; ១តេ ៥:១៥; ហេឞ ១២:១៤; ១ពេ ៣:៩-១២

† ១២:១៩ ១២:១៩៖ នវ ៣២:៣៥

* ១២:១៩ ១២:១៩៖ ១កោ ៦:១-៧

* ១២:២០ ១២:២០៖ «ជាន​អ៝ន់​ពាង់​ដីត​ព្រេង​អេង» មោ​លាស «ខាន់​អៃ​មៃ​ឞូន​អុញ​រាងា​តា​កាលើ​ឞោក​ពាង់»។

† ១២:២០ ១២:២០៖ នហ ២៥:២១-២២

* ១២:២០ ១២:២០-២១៖ មថ ៥:៤៤; នង ២៣:៤-៥; ២កក ៦:២១-២៣; លក ៦:២៧

* ១៣:១ ១៣:១-៧៖ យហ ១៩:១១; ការ ៥:២៧-២៩; តត ៣:១; ១ពេ ២:១៣-១៧

* ១៣:៥ ១៣:៥៖ រម ២:១៥

* ១៣:៧ ១៣:៧៖ មថ ២២:១៦-២១

* ១៣:៨ ១៣:៨-១០៖ យហ ១៣:៣៤-៣៥; ១កោ ១៣:១-១៣; កាល ៦:៨-១០; ១តម ១:៥

† ១៣:៩ ១៣:៩៖ នង ២០:១៣-១៧

† ១៣:៩ ១៣:៩៖ កល ១៩:១៨

* ១៣:៩ ១៣:៩៖ មថ ២២:៣៤-៤០

* ១៣:១១ ១៣:១១-១៤៖ អេផ ២:១០; ១កោ ៧:២៩-៣១; ១តេ ៥:១-១១; អេផ ៥:៦-១១; ៦:១០-១៧

* ១៣:១៤ ១៣:១៤៖ តា​នាវ​ងើយ​គ្រែក ​លាស៖ «យើន​មា​អ៝ន់​ញឆ៝ស​ឞ្រាស​យេឆូ​ក្រីស ​អី​កោរាញ​ឞ៝ន់​ហ៝ៈ»។

* ១៣:១៤ ១៣:១៤៖ ១កោ ៩:២៧; កាល ៥:១៦

* ១៤:១ ១៤:១-៣៖ រម ១៤:១៤-២៣; ១កោ ៨:១-១៣

* ១៤:៤ ១៤:៤៖ លក ៦:៣៦-៣៨; យាក ៤:១២

* ១៤:៥ ១៤:៥-៦៖ កោល ២:១៦-១៧; ៣:១៧

* ១៤:៧ ១៤:៧-៩៖ ២កោ ៥:១៥; កាល ២:១៩-២០; ផល ១:២១-២៣

* ១៤:១០ ១៤:១០-១២៖ រម ២:១៦; ២កោ ៥:១០; កាល ៦:៥

† ១៤:១១ ១៤:១១៖ អេឆា ៤៥:២៣

* ១៤:១១ ១៤:១១៖ ផល ២:១០-១១

* ១៤:១៣ ១៤:១៣៖ យាក ៤:១២; ១កោ ៨:៩

* ១៤:១៤ ១៤:១៤-២៣៖ រម ១៤:១-៣; ១កោ ៨:១-១៣

* ១៤:១៦ ១៤:១៦៖ «លាស​នទ្រី...ឞ្រាស​ក្រីស » មោ​លាស «លាស​នទ្រី​លើយ​អ៝ន់​ឞូ​មឺច​ខាន់​អៃ​មៃ​យ៝រ​មា​នទើ​អី​ខាន់​អៃ​មៃ​ជាន​លែៈ​កើប​អ្វែស»។

* ១៤:១៩ ១៤:១៩៖ រម ១២:១៨; ១៥:២; ហេឞ ១២:១៤

* ១៤:២១ ១៤:២១៖ ១កោ ១០:២៤

* ១៤:២៣ ១៤:២៣៖ រម ១៤:១៤

* ១៥:១ ១៥:១៖ រម ១៤:១; កាល ៦:២

* ១៥:២ ១៥:២៖ ១កោ ១១:១; ហេឞ ៦:១២

† ១៥:៣ ១៥:៣៖ នម ៦៩:៩

* ១៥:៤ ១៥:៤៖ ២តម ៣:១៥-១៧

* ១៥:៧ ១៥:៧-៨៖ រម ១៤:១; មថ ២០:២៥-២៨

† ១៥:៩ ១៥:៩៖ នម ១៨:៤៩; ២ឆា ២២:៥០

† ១៥:១០ ១៥:១០៖ នវ ៣២:៤៣

† ១៥:១១ ១៥:១១៖ នម ១១៧:១

† ១៥:១២ ១៥:១២៖ អេឆា ១១:១០

* ១៥:១៥ ១៥:១៥-១៦៖ រម ១:៥; កាល ២:៩

* ១៥:១៨ ១៥:១៨-១៩៖ ១កោ ១:៣១; ២កោ ៣:៥

* ១៥:១៩ ១៥:១៩៖ ឞ្រី​អីលីរីកុន ​តា​មពែស​ឞើស​លើ​ឞ្រី​មាឆេដោន  ជេង​នតុក​ទុត​ងាយ​ឞើស​ប៝ន​យេរូឆាលឹម ​អី​ពោល ​ហាន់​មឞើស​ងក៝ច​នាវ​មហែ​មហាន​អ្វែស​ត៝ត់​តា​នារ​ពាង់​ញចីស​ឆ៝ម់បុត​អ្យា។

* ១៥:២០ ១៥:២០៖ ១កោ ៣:១០-១១

† ១៥:២១ ១៥:២១៖ អេឆា ៥២:១៥

* ១៥:២២ ១៥:២២-២៣៖ រម ១:១០-១៣; ការ ១៩:២១

* ១៥:២៥ ១៥:២៥៖ ការ ១៩:២១

* ១៥:២៦ ១៥:២៦-២៧៖ កាល ២:១០

* ១៥:៣០ ១៥:៣០៖ កោល ៤:៣-៤

* ១៥:៣១ ១៥:៣១៖ ការ ២១:១៧-២០

† ១៥:៣៣ ១៥:៣៣៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ១៦:៣ ១៦:៣-៥៖ ការ ១៨:២-៣, ១៨-១៩; ១កោ ១៦:១៩

* ១៦:៧ ១៦:៧៖ «ឞូ​លឺ​នាវ​អ្វែស​ខាន់​ពាង់​អ៝ក់​ហោ​ងាន់​តា​មពោល​កោរាញ​អ៝ស​ម៝ន» មោ​លាស «ខាន់​ពាង់​មពោល​កោរាញ​អ៝ស​ម៝ន​អី​ឞូ​កើប​ខ្លៃ»។

* ១៦:១៣ ១៦:១៣៖ មក ១៥:២១

† ១៦:១៦ ១៦:១៦៖ «មា​នាវ​អ្វែស​រាស​រើច» មោ​លាស «មា​នាវ​ចុម​ក្ល៝ស​អ្វែស»។ ឞ៝ន់​អាបៃ​រី​មោ​ហោម​គឹត​នហេល​ម៝ស​គែស​នាវ​ខ្លៃ​មា​នាវ​ចុម​អី​នៃ។

* ១៦:១៧ ១៦:១៧៖ មថ ៧:១៥-១៦; កោល ២:៨; តត ៣:១០-១១; ២យហ ១:១០

* ១៦:១៨ ១៦:១៨៖ ផល ៣:១៧-១៩; កោល ២:៨

* ១៦:១៩ ១៦:១៩៖ រម ១:៨

* ១៦:២១ ១៦:២១៖ ការ ១៦:១-៣

‡ ១៦:២៤ ១៦:២៤៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ១៦:២៥ ១៦:២៥-២៦៖ រម ១:៥; អេផ ៣:២-១២

§ ១៦:២៧ ១៦:២៧៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ១៦:២៧ ១៦:២៧៖ ១តម ១:១៧

១ កោរិនតោ

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

កោរិនតោ រើស ១

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៥៦ ក្លាប់​លាស ២៣ នាម់​ជេស​ឞ្រាស​យេឆូ ​ទ៝ក់​រេស។ ពាង់​គុ​តា​ប៝ន​អេផេឆោ ​នោក​ពាង់​ញចីស​ឆ៝ម់បុត​អ្យា។

រានោក​ពោល  ប៝ន​កោរិនតោ ​ជេង​ទូ​មល៝ម់​ប៝ន​អី​ក្វ៝ង់​ងាន់​តា​ឞ្រី​អាខៃ  ជេង​ឞ្រី​គ្រែក ​អាបៃ​អ្យា។ ពោល ​នតើម​ហាន់​មឞើស​ងក៝ច​នាវ​មហែ​មហាន​អ្វែស​តា​ប៝ន​កោរិនតោ ​ក្លាប់​លាស​តា​នាម់ ៥១‌ ពាង់​គុ​តា​ប៝ន​នៃ​ទូ​នាម់​ងគូល​(កាន ១៨:១-១៨)។ ឞើស​កើយ​ពោល ​នៃ​គែស​ទូ​ហ្វេ​រាញា​អាពោលុស ​ដ៝ង់ ហាន់​នតី​នាវ​ឞ្រាស​ក្រីស ​តា​ប៝ន​កោរិនតោ ​(១កោ ៣:៦)។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

នាវ​អុច​នត្រ៝ង់​តា​ឆ៝ម់បុត​អ្យា

ពោល ​ញចីស​ឆ៝ម់បុត​អ្យា​គៃ​មា​ព្លើង​អើស​នាវ​អោប​តា​ទូ​មល៝ម់​ឆ៝ម់បុត​ឞើស​ផូង​ញឆីង​តា​ប៝ន​កោរិនតោ ​(១កោ ៧:២៥) ពាង់​គែស​ដ៝ង់​តាង់​លឺ​នាវ​ឞូ​មឞើស​ងក៝ច​ផូង​ញឆីង​តា​ប៝ន​កោរិនតោ ​នៃ​គែស​នាវ​តឹម​ពាៈ​ផូង​(១កោ ៣:១-១៣) គែស​នាវ​ជាន​មោ​អ្វែស​អាបាៈ​(១កោ ៥:១-១៣) គែស​ឞូនុយ្ស​អាបាៈ​មឺច​ពោល ​មោ​អុច​ឆ៝ៈ​ទើន​ពាង់​ជេង​កោរាញ​អ៝ស​ម៝ន។

នាវ​ខ្លៃ​អាបាៈ​អេង

នាវ​នតី​អាបាៈ​អី​អ្វែស នទ្រែល​មា​អី​គែស​ខ្លៃ​ហោ​ងាន់​តា​ឆ៝ម់បុត​អ្យា នាវ​នតី​មា​នាវ​ញេត​ឆា​ងកាស​ក្ល៝ស​អ្វែស​(១កោ ១១:២០-៣៤) នាវ​នតី​មា​នាវ​ឞ្រាស​ហ្វេង​អ្វែស​ទែ​អ៝ន់​ទើម​ទាម​(១កោ ១២:១-៣១) នាវ​នតី​មា​នាវ​រ៝ង់​(១កោ ១៣:១-១៣) នាវ​នតី​មា​នាវ​ទ៝ក់​រេស​តៃ​(១កោ ១៥:១-៥៨)។

មឞើស​នាវ​ខ្លៃ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៩)

- នាវ​តឹម​រាលាច់​តា​ផូង​អី​ញឆីង​មា​ឞ្រាស​ក្រីស  (១:១០—៤:២១)

- នាវ​អ្យើស​តា​ផូង​ញឆីង​តា​ប៝ន​កោរិនតោ  (៥:១—៦:២០)

- នាវ​នអាប់​អូរ​ឆាយ (៧:១-៤០)

- នទើ​អោប​ឞ្រាស (៨:១—១១:១)

- នទើ​អ្វែស​មោ​អ្វែស​តា​នោក​យើក​មឞាស​មា​កោរាញ​ឞ្រាស​នើម នាវ​ញេត​ឆា​ងកាស​ក្ល៝ស​អ្វែស នាវ​ឞ្រាស​ហ្វេង​អ្វែស​ទែ​អ៝ន់​ទើម​ទាម នទ្រែល​មា​នាវ​រ៝ង់​មា​ឞូ (១១:២—១៤:៤០)

- នាវ​ទ៝ក់​រេស​ឞ្រាស​យេឆូ  នទ្រែល​មា​នាវ​ទ៝ក់​រេស​តៃ​ផូង​អី​ញឆីង​មា​ឞ្រាស​យេឆូ  (១៥:១—១៥:៥៨)

- ព្រាក់​កើល​មា​ផូង​ញឆីង​តា​ប៝ន​យេរូឆាលឹម  (១៦:១-១២)

- នាវ​ពោល ​នតិញ​អេងៗ (១៦:១៣-២៤)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​ជេង​កោរាញ​អ៝ស​ម៝ន​ឞ្រាស​ក្រីស​យេឆូ ​អី​តាៈ​ឞើស​កោរាញ​ឞ្រាស​ក្វាល់​គ៝ប់ អី​តាៈ​ឞើស​នាវ​អុច​កោរាញ​ឞ្រាស​នើម​ដ៝ង់។ គ៝ប់​នទ្រែល​មា​នោ​ឆោសតែន ​អី​នោ​ឞ៝ន់​តា​នាវ​ញឆីង‌* ២ ឞារ​ហៃ​ហេន​ទាន់​អោប​នាវ​អ្វែស​លាង់​ផូង​ញឆីង​មា​កោរាញ​ឞ្រាស​តា​ប៝ន​កោរិនតោ ។ កោរាញ​ឞ្រាស​លែៈ​ក្វាល់​ជេស​ខាន់​អៃ​មៃ​អ៝ន់​ជេង​ផូង​ប៝ន​លាន​ពាង់​នើម នអ៝ប់​មា​ជាន​ខាន់​អៃ​មៃ​លែៈ​ជេង​ប៝ន​លាន​ពាង់​នើម​អ៝ន់​គុ​ក្ល៝ស​អ្វែស​យ៝រ​មា​នទើ​ឞ្រាស​ក្រីស​យេឆូ ​លែៈ​ជាន។ ខាន់​អៃ​មៃ​ជេង​ប៝ន​លាន​កោរាញ​ឞ្រាស នទ្រែល​មា​ទឹង​លែៈ​ឞូនុយ្ស​តា​អាប់​នតុក​អី​ញឆីង​មា​ឞ្រាស​យេឆូ​ក្រីស ​អី​កោរាញ​ឞ៝ន់។ ពាង់​ជេង​កោរាញ​មា​ខាន់​ពាង់​អី​នៃ នទ្រែល​មា​ជេង​កោរាញ​មា​ទឹង​លែៈ​ផូង​ឞ៝ន់​ដ៝ង់។* ៣ ទាន់​កោរាញ​ឞ្រាស​ឞឹ​ឞ៝ន់ នទ្រែល​មា​កោរាញ​យេឆូ​ក្រីស  អ៝ន់​នាវ​អ្វែស អ៝ន់​នាវ​ដាប់​មពាន់​មា​ខាន់​អៃ​មៃ។

៤ គ៝ប់​លាស​អ្វែស​មា​កោរាញ​ឞ្រាស​បាបើ​ងាន់​អ៝ន់​មា​ខាន់​អៃ​មៃ យ៝រ​មា​ពាង់​លែៈ​អ៝ន់​នាវ​អ្វែស​ពាង់​នើម​មា​ខាន់​អៃ​មៃ​តាៈ​ឞើស​នទើ​ឞ្រាស​ក្រីស​យេឆូ ​លែៈ​ជាន។* ៥ តាៈ​ឞើស​ខាន់​អៃ​មៃ​គុ​នទ្រែល​ឞ្រាស​ក្រីស  ទឹង​កោរាញ​ឞ្រាស​លែៈ​អ៝ន់​មា​ខាន់​អៃ​មៃ​អាប់​នតីល​នទើ​អី​គែស​ខ្លៃ ពាង់​លែៈ​អ៝ន់​ខាន់​អៃ​មៃ​អ៝ក់​នតីល​នទើ៖ អ៝ន់​ឞ្លាវ​នតី​ឞូ នអ៝ប់​មា​លែៈ​អ៝ន់​ខាន់​អៃ​មៃ​គឹត​វ៝ត់​អាប់​នតីល​មពែស​មា​នាវ​ពាង់។* ៦ នាវ​កោរាញ​ឞ្រាស​អ៝ន់​អី​នៃ​អ៝ន់​ខាន់​អៃ​មៃ​គឹត​នហេល​នានេៈ​នាវ​ឞ្រាស​ក្រីស ​អី​គ៝ប់​មឞើស​ងក៝ច​មា​ខាន់​អៃ​មៃ​លែៈ​ទី​ងាន់។* ៧ កើត​នទ្រី​អាបៃ​អ្យា​ខាន់​អៃ​មៃ​គុ​ក៝ប់​ឞ្រាស​យេឆូ​ក្រីស ​អី​កោរាញ​ឞ៝ន់​ព្លឹ​តា​នែស​នតូ​អ្យា ខាន់​អៃ​មៃ​លែៈ​គែស​អាប់​នតីល​នាវ​ឞ្លាវ​អី​ឞ្រាស​ហ្វេង​អ្វែស​អ៝ន់​ទើម​ទាម។* ៨ កោរាញ​ឞ្រាស​ជាន​អ៝ន់​ខាន់​អៃ​មៃ​ហោម​គុ​ន៝ប់​នឹង​តា​នាវ​ញឆីង គៃ​មា​មោ​អោស​គែស​នាវ​មា​នទុយ្ស​តា​នារ​ឞ្រាស​យេឆូ​ក្រីស ​អី​កោរាញ​ឞ៝ន់​ព្លឹ​វាច់​តា​នែស​នតូ​អ្យា។* ៩ កោរាញ​ឞ្រាស​រាប់​ជាប់​ងាន់ ពាង់​លែៈ​ក្វាល់​ជេស​ខាន់​អៃ​មៃ​អ៝ន់​គុ​តឹម​រាង្លាប់​នទ្រែល​ក៝ន​ពាង់​នើម ជេង​ឞ្រាស​យេឆូ​ក្រីស ​អី​កោរាញ​ឞ៝ន់។*

នាវ​តឹម​រាលាច់​តា​ផូង​ញឆីង

១០ អើ​អ៝ស​នោ​តា​នាវ​ញឆីង តាៈ​ឞើស​នាវ​ទើយ​ឞ្រាស​យេឆូ​ក្រីស ​អី​កោរាញ​ឞ៝ន់​គុ​តា​គ៝ប់ ទឹង​គ៝ប់​ទាន់​ខាន់​អៃ​មៃ​ហោ​ងាន់ អ៝ន់​ខាន់​អៃ​មៃ​មឞើស​ងើយ​ទូ​នតោរ​នាវ​ហ៝ៈ លើយ​អោស​តឹម​ងខាស​មពោល អ៝ន់​គែស​នាវ​មឹន​ទូ​នតោរ​នាវ​ហ៝ៈ អ៝ន់​គែស​នូយ្ស​នហ៝ម់​ទូ​នតោរ​ដ៝ង់។* ១១ អើ​អ៝ស​នោ​តា​នាវ​ញឆីង គ៝ប់​តាង់​ឞូនុយ្ស​អាបាៈ​ឞើស​រានាក់​វ៝ល់​យោស​ក្លោអេ ​មឞើស​ងក៝ច​អ៝ន់​គ៝ប់ តា​ផូង​ខាន់​អៃ​មៃ​គែស​នាវ​តឹម​រាលាច់​ឞាល់។ ១២ តា​ផូង​ខាន់​អៃ​មៃ​ទូ​ហ្វេ​ទូ​ហ្វេ​លាស​អេងៗ​ឞាល់​កើត​នអា៖ “គ៝ប់​អ្យា​អី​ក៝ន​ឆៅ​ពោល !” “គ៝ប់​អ្យា​អី​ក៝ន​ឆៅ​អាពោលុស !” “គ៝ប់​អ្យា​អី​ក៝ន​ឆៅ​ពេត្រោស *!” “គ៝ប់​អ្យា​អី​ក៝ន​ឆៅ​ឞ្រាស​ក្រីស !”* ១៣ លាស​នទ្រី​អើម​ឞ្រាស​ក្រីស ​គែស​តឹម​ពាៈ​អ៝ក់​កើត​នៃ​លាស? អើម​គ៝ប់​ពោល ​លែៈ​ឞូ​ងខឹត​តា​ឆី​តឹម​រាកាង់​អ៝ន់​មា​ខាន់​អៃ​មៃ​លាស? មោ​លាស​អើម​ឞូ​ជាន​បាប់តែម​យុក​មា​ទាក​អ៝ន់​ខាន់​អៃ​មៃ​តា​រាញា​គ៝ប់​ពោល ​លាស?* ១៤ គ៝ប់​ទាន់​លាស​អ្វែស​មា​កោរាញ​ឞ្រាស គ៝ប់​មោ​អោស​ជាន​បាប់តែម​យុក​មា​ទាក​អ៝ន់​មា​ឞូនុយ្ស​តា​ផូង​ខាន់​អៃ​មៃ មាន​មា​គែស​ជាន​អ៝ន់​មា​នោ​ក្រីសពុស  នទ្រែល​មា​នោ​កៃយុស ​ឞារ​ហៃ​នៃ​ទើម។* ១៥ លាស​នទ្រី​មោ​គែស​អោស​ទូ​ហ្វេ​ឞូនុយ្ស​តា​ផូង​ខាន់​អៃ​មៃ​ទើយ​លាស​លែៈ​គែស​ជាន​បាប់តែម​យុក​មា​ទាក​តា​រាញា​ឆាក់​គ៝ប់។ ១៦ អើ គ៝ប់​លែៈ​គែស​ជាន​បាប់តែម​យុក​មា​ទាក​អ៝ន់​រានាក់​វ៝ល់​នោ​ឆាតេផានាស ​ដ៝ង់ ឞូនុយ្ស​អា​អេង​គ៝ប់​មោ​ហោម​អោស​កាស​គឹត។* ១៧ ឞ្រាស​ក្រីស ​មោ​អោស​ដាៈ​គ៝ប់​ហាន់​មា​ជាន​បាប់តែម​យុក​មា​ទាក ពាង់​ដាៈ​គ៝ប់​គៃ​មា​មឞើស​ងក៝ច​នាវ​មហែ​មហាន​អ្វែស។ យើន​មា​គ៝ប់​មឞើស​ងក៝ច​នាវ​អី​នៃ​មោ​អោស​ទ៝ង់​នាវ​ងើយ​គែស​នាវ​មឹន​គឹត​ឞ្លាវ​អី​អ្វែស​មា​អ្យាត់ ក្លាច​លាស​ងគ្រ៝ស​លើយ​នាវ​ទើយ​តា​នាវ​ខឹត​ឞ្រាស​ក្រីស ​តា​ឆី​តឹម​រាកាង់។*

ឞ្រាស​យេឆូ ​ញហើ​នាវ​ទើយ នទ្រែល​មា​ញហើ​នាវ​មឹន​គឹត​ឞ្លាវ​កោរាញ​ឞ្រាស​នើម

១៨ នាវ​ងក៝ច​ឞ្រាស​ក្រីស ​ខឹត​តា​ឆី​តឹម​រាកាង់​នៃ ផូង​អី​មោ​ញឆីង​អី​មរា​រ៝ស​ហេង ខាន់​ពាង់​កើប​នាវ​ងក៝ច​អី​នៃ​ជេង​នទើ​រាលូក​ម៝ល់​ទើម យើន​មា​ឞ៝ន់​អី​កោរាញ​ឞ្រាស​រាក្លាយ្ស ឞ៝ន់​កើប​នាវ​ងក៝ច​អី​នៃ​ជេង​នាវ​ទើយ​កោរាញ​ឞ្រាស។* ១៩ នាវ​អី​នៃ​តឹម​ទី​មា​នាវ​លែៈ​គែស​ញចីស​តា​នាវ​កោរាញ​ឞ្រាស​ងើយ៖ «កោរាញ​ឞ្រាស​លាស៖

«គ៝ប់​មរា​ងគ្រ៝ស​លើយ​អី​នាវ​មឹន​គឹត​ឞ្លាវ​តា​ឞូនុយ្ស​អី​គែស​នាវ​មឹន​គឹត​ឞ្លាវ‌

គ៝ប់​មរា​លើស​ហេង​លើយ​នាវ​ឞ្លាវ​មឹន​តា​ឞូនុយ្ស​អី​គែស​នាវ​ឞ្លាវ​មឹន​ដ៝ង់»»†។

២០ លាស​នទ្រី​ឞូនុយ្ស​អី​គែស​នាវ​មឹន​គឹត​ឞ្លាវ ឞូនុយ្ស​អី​នើម​នតី នទ្រែល​មា​ឞូនុយ្ស​អី​ឞ្លាវ​មេត​អ្វាញ់​នាវ​ជ្រូៗ​តា​រានោក​អ្យា អើម​ហោម​ឞ្លាវ​ជាន​ដ៝ង់ លាស​កោរាញ​ឞ្រាស​លែៈ​លើស​លើយ​អី​នាវ​គឹត​ឞ្លាវ​តា​នែស​នតូ​អ្យា​អ៝ន់​ជេង​រាលូក​ម៝ល់​ច្រាវ!* ២១ កោរាញ​ឞ្រាស​ជាន​អ៝ន់​ឞូនុយ្ស​តា​នែស​នតូ​អ្យា​មោ​អោស​ទើយ​គឹត​នាល់​ពាង់​តាៈ​ឞើស​នាវ​មឹន​គឹត​ឞ្លាវ​ខាន់​ពាង់​នើម ពាង់​ជាន​កើត​នៃ​តាៈ​ឞើស​នាវ​មឹន​គឹត​ឞ្លាវ​ពាង់​នើម។ កើត​នទ្រី​ទឹង​កោរាញ​ឞ្រាស​រាក្លាយ្ស​ឞូនុយ្ស​អី​ញឆីង​តាៈ​ឞើស​នាវ​មឞើស​ងក៝ច​នាវ​មហែ​មហាន​អ្វែស​អី​ឞូនុយ្ស​អា​អេង​ទែ​កើប​រាលូក​ម៝ល់​អី​នៃ។ ២២ ផូង​អីឆ្រាអែល ​អុច​ឆៃ​នទើ​មឞេន​នាវ​ខ្លៃ​ល៝រ រី​មើ​ខាន់​ពាង់​អុច​ញឆីង​មា​នាវ​មឞើស​ងក៝ច​នៃ។ ផូង​គ្រែក ​អុច​ឆៃ​នាវ​មឹន​គឹត​ឞ្លាវ​ឞូនុយ្ស​តា​នាវ​មឞើស​ងើយ រី​មើ​ខាន់​ពាង់​អុច​ញឆីង។* ២៣ យើន​មា​ហេន ហេន​ហោម​មឞើស​ងក៝ច​មា​នាវ​ឞ្រាស​ក្រីស ​ខឹត​តា​ឆី​តឹម​រាកាង់ គៃ​មា​រាក្លាយ្ស​ឞូនុយ្ស​ឞើស​នាវ​កោរាញ​ឞ្រាស​តេៈ​ទោយ្ស។ ជេសរី​ផូង​អីឆ្រាអែល ​រាលាច់​មោ​អុច​អោស​នាវ​អី​នៃ ជេសរី​ផូង​អី​មោ​ទី​ផូង​អីឆ្រាអែល ​កើប​នាវ​អី​នៃ​ជេង​នាវ​រាលូក​ម៝ល់។* ២៤ យើន​មា​ទឹង​លែៈ​ផូង​អី​លែៈ​កោរាញ​ឞ្រាស​ទែ​ក្វាល់​ជេស គែស​នអ៝ប់​មា​ផូង​អីឆ្រាអែល  នអ៝ប់​មា​ផូង​អី​មោ​ទី​ផូង​អីឆ្រាអែល † ផូង​អី​នៃ​កើប​ឞ្រាស​ក្រីស ​ញហើ​នាវ​ទើយ នទ្រែល​មា​ញហើ​នាវ​មឹន​គឹត​ឞ្លាវ​កោរាញ​ឞ្រាស​នើម។* ២៥ ម៝ស​នទើ​អី​ឞូ​កើប​រាលូក​ម៝ល់​តា​កោរាញ​ឞ្រាស យើន​មា​ហោម​គែស​នាវ​មឹន​គឹត​ឞ្លាវ​រាលាវ​មា​នាវ​មឹន​គឹត​ឞ្លាវ​ឞូនុយ្ស។ ជេសរី​ម៝ស​នទើ​អី​ឞូ​កើប​មោ​អោស​គែស​ឆ្វាន​ទាង់​តា​កោរាញ​ឞ្រាស យើន​មា​ហោម​គែស​ឆ្វាន​ទាង់​រាលាវ​មា​ឆ្វាន​ទាង់​ឞូនុយ្ស​ដ៝ង់។*

២៦ អើ​អ៝ស​នោ​តា​នាវ​ញឆីង អ៝ន់​ខាន់​អៃ​មៃ​គឹត​តា​នាវ​អ្យា៖ តា​ផូង​ខាន់​អៃ​មៃ នោក​កោរាញ​ឞ្រាស​ក្វាល់​ខាន់​អៃ​មៃ​នើស មោ​លាង់​គែស​អោស​ឞូនុយ្ស​អី​ឞូ​កើប​គែស​នាវ​មឹន​គឹត​ឞ្លាវ ជេសរី​ឞូនុយ្ស​អី​ក្វ៝ង់ មោ​លាស​ឞូនុយ្ស​អី​រាន៝យ​ទែស​នទ្រ៝ង់​ក៝ៈ​មោ​លាង់​គែស​ដ៝ង់។* ២៧ យើន​មា​កោរាញ​ឞ្រាស​លែៈ​កើយ្ស​ជេស​នាវ​អី​ឞូនុយ្ស​តា​នែស​នតូ​ទែ​កើប​រាលូក​ម៝ល់​នៃ គៃ​មា​អ៝ន់​ផូង​អី​គែស​នាវ​មឹន​គឹត​ឞ្លាវ​ដីត​ព្រេង ជេសរី​ពាង់​លែៈ​កើយ្ស​ជេស​នាវ​អី​ឞូនុយ្ស​តា​នែស​នតូ​ទែ​កើប​មោ​គែស​ឆ្វាន​ទាង់​នៃ គៃ​មា​អ៝ន់​ផូង​អី​គែស​ឆ្វាន​ទាង់​ដីត​ព្រេង។ ២៨ កោរាញ​ឞ្រាស​លែៈ​កើយ្ស​ជេស​នាវ​អី​ឞូនុយ្ស​តា​នែស​នតូ​ទែ​កើប​ទុត​ជេៈ នាវ​អី​ឞូ​ទែ​មឺច នទ្រែល​មា​នាវ​អី​ឞូ​កើប​មោ​អោស​គែស​នាវ​ខ្លៃ​ទូ​នតីល ពាង់​ឆ៝ៈ​ទឹង​លែៈ​នាវ​អី​នៃ​គៃ​មា​ងគ្រ៝ស​លើយ​ទឹង​លែៈ​នាវ​អី​ឞូនុយ្ស​កើប​គែស​នាវ​ខ្លៃ។ ២៩ កោរាញ​ឞ្រាស​ជាន​កើត​នៃ គៃ​មា​ទឹង​លែៈ​ឞូនុយ្ស​មោ​ហោម​អោស​គែស​ទូ​ហ្វេ​ឞ្លាវ​នហី​អេង​ឆាក់​តា​នាប់​មាត់​ពាង់​នើម។* ៣០ កោរាញ​ឞ្រាស​ជាន​អ៝ន់​ខាន់​អៃ​មៃ​លែៈ​គុ​នទ្រែល​ឞ្រាស​ក្រីស​យេឆូ  កោរាញ​ឞ្រាស​ជាន​អ៝ន់​ឞ៝ន់​គែស​នាវ​មឹន​គឹត​ឞ្លាវ​តាៈ​ឞើស​ឞ្រាស​ក្រីស​យេឆូ ។ តាៈ​ឞើស​ឞ្រាស​ក្រីស​យេឆូ  ទឹង​កោរាញ​ឞ្រាស​កើប​ឞ៝ន់​ឆ៝ង់ ជេង​ប៝ន​លាន​ក្ល៝ស​អ្វែស​ពាង់​នើម លែៈ​គែស​នាវ​រាក្លាយ្ស។* ៣១ លាស​នទ្រី​នាវ​អី​នៃ​តឹម​ទី​មា​នាវ​កោរាញ​ឞ្រាស​ងើយ​លែៈ​គែស​ញចីស​ជេស៖ «ឞូ​ម៝ស​អី​អុច​រានេ​អេង​ឆាក់​ពាង់​នើម អ៝ន់​ពាង់​រានេ​មា​នទើ​កោរាញ​ឞ្រាស​ជាន​តា​ពាង់​ទើម​ហ៝ៈ»†។

២

នាវ​ឞ្រាស​ក្រីស ​ខឹត​តា​ឆី​តឹម​រាកាង់

១ អើ​អ៝ស​នោ​តា​នាវ​ញឆីង នោក​គ៝ប់​ហាន់​អា​ខាន់​អៃ​មៃ​មឞើស​ងក៝ច​នាវ​កោរាញ​ឞ្រាស​នើស គ៝ប់​មោ​គែស​អោស​មឞើស​ងើយ​ទុត​ឞ្លាវ មោ​លាស​មឞើស​ងក៝ច​នាវ​ខ្លៃ​កោរាញ​ឞ្រាស​អ៝ន់​មា​ខាន់​អៃ​មៃ​មា​នាវ​មឹន​គឹត​ឞ្លាវ​ជ្រូ។ ២ នោក​គ៝ប់​គុ​នទ្រែល​ខាន់​អៃ​មៃ​នើស គ៝ប់​មឞើស​ងក៝ច​មា​ឞ្រាស​យេឆូ​ក្រីស  មឞើស​ងក៝ច​មា​នាវ​ពាង់​ខឹត​តា​ឆី​តឹម​រាកាង់​ទើម គ៝ប់​មោ​អោស​មឞើស​ងក៝ច​នាវ​អាបាៈ​អេង។* ៣ គ៝ប់​ហាន់​អា​ខាន់​អៃ​មៃ​នើស​មោ​អោស​គែស​នហ៝ម់​ឆ្វាន គ៝ប់​ញឆ៝រ់​ឆាក់​ជាន់​ក្លាច​មោ​ឞ្លាវ​ជាន​ជេស​នទើ​កោរាញ​ឞ្រាស​លែៈ​ដាៈ​មា​គ៝ប់។* ៤ ឞ៝រ់​មឞូង​គ៝ប់​មឞើស​ងើយ នទ្រែល​មា​នាវ​គ៝ប់​នតុម​នតី​នៃ​នើស​មោ​អោស​ទី​គែស​មា​នាវ​មឹន​គឹត​ឞ្លាវ​អ្វែស យើន​មា​គែស​ឆៃ​នាវ​ខ្លៃ​តាៈ​ឞើស​នាវ​ទើយ​ឞ្រាស​ហ្វេង​អ្វែស​នើម​អ៝ន់‌* ៥ គៃ​មា​នាវ​ញឆីង​ខាន់​អៃ​មៃ​លើយ​អោស​តាៈ​ឞើស​តាង់​នាវ​មឹន​គឹត​ឞ្លាវ​ឞូនុយ្ស យើន​មា​តាៈ​ឞើស​ឆៃ​នាវ​ទើយ​កោរាញ​ឞ្រាស​នើម។

នាវ​មឹន​គឹត​ឞ្លាវ​កោរាញ​ឞ្រាស​នើម

៦ យើន​មា​ឞូ​ម៝ស​អី​លែៈ​គែស​នាវ​ញឆីង​ន៝ប់​លែៈ​តឹម​ទី​កែស​ជេស ហេន​នតុម​នតី​មា​នាវ​មឹន​គឹត​ឞ្លាវ​ដ៝ង់ យើន​មា​មោ​ទី​អោស​ឆ៝ៈ​នាវ​មឹន​គឹត​ឞ្លាវ​តាៈ​ឞើស​ឞូនុយ្ស​តា​នែស​នតូ​អ្យា​អី​មរា​រ៝ស​ហេង ក៝ៈ​មោ​ទី​ដ៝ង់​តាៈ​ឞើស​កោរាញ​ម៝ត់​អ្វាញ់​តា​នែស​នតូ​អ្យា​អី​មរា​រ៝ស​ហេង​ដ៝ង់។* ៧ ហេន​មឞើស​ងក៝ច​មា​នាវ​មឹន​គឹត​ឞ្លាវ​កោរាញ​ឞ្រាស​នើម​អី​ឞើស​នតើម​នើស​ហោម​នទ៝ប់​មពោន។ អេ​ល៝រ​មា​ញជេង​នែស​នតូ កោរាញ​ឞ្រាស​លែៈ​អុច​ជេស​នាវ​មឹន​គឹត​ឞ្លាវ​អី​នៃ​អ៝ន់​ឞ៝ន់​គែស​នាវ​ច្រេក​លើប។ ៨ ផូង​កោរាញ​ម៝ត់​អ្វាញ់​តា​នែស​នតូ​អ្យា​មោ​គែស​អោស​ទូ​ហ្វេ​គឹត​វ៝ត់​នាវ​មឹន​គឹត​ឞ្លាវ​កោរាញ​ឞ្រាស។ លាស​ខាន់​ពាង់​លែៈ​គឹត​វ៝ត់ ខាន់​ពាង់​មោ​អោស​ងខឹត​កោរាញ​យេឆូ ​អី​គែស​នាវ​ច្រេក​លើប​អី​ខាន់​ពាង់​លែៈ​ងខឹត​តា​ឆី​តឹម​រាកាង់​នើស។* ៩ តា​នាវ​កោរាញ​ឞ្រាស​ងើយ​លែៈ​គែស​ញចីស៖

«មោ​គែស​អោស​ត្រោម​មាត់​ទូ​ហ្វេ​ឞូនុយ្ស​អ្វាញ់​ឆៃ មោ​គែស​អោស​តោរ​ទូ​ហ្វេ​ឞូនុយ្ស​អ្យាត់​តាង់‌

មោ​គែស​អោស​នូយ្ស​នហ៝ម់​ទូ​ហ្វេ​ឞូនុយ្ស​មឹន​ត៝ត់‌

នាវ​អី​កោរាញ​ឞ្រាស​លែៈ​អើម​នទ្រាប់​អ៝ន់​មា​ឞូ​ម៝ស​អី​រ៝ង់​មា​ពាង់​នើម»†។*

១០ កោរាញ​ឞ្រាស​ដាៈ​ឞ្រាស​ហ្វេង​អ្វែស​អ៝ន់​ឞ៝ន់​គឹត​នាវ​អី​នៃ​នើស យ៝រ​លាស​ឞ្រាស​ហ្វេង​អ្វែស​គឹត​ទឹង​លែៈ​រាងោច​នាវ ឞ៝ល​លាស​នាវ​មឹន​អី​ជ្រូ​តា​កោរាញ​ឞ្រាស ក៝ៈ​ពាង់​គឹត​ដ៝ង់។* ១១ ឞូនុយ្ស​មោ​អោស​គឹត​នាវ​មឹន​ឞូនុយ្ស​អា​អេង នូយ្ស​នហ៝ម់​ពាង់​នើម​ទើម​គឹត​មា​នាវ​មឹន​ពាង់។ កោរាញ​ឞ្រាស​តឹម​ឞាន​កើត​នៃ​ដ៝ង់ ឞូ​អេង​មោ​អោស​គឹត​នាវ​មឹន​ពាង់ អី​ឞ្រាស​ហ្វេង​អ្វែស​ពាង់​នើម​ទើម​គឹត​មា​នាវ​មឹន​ពាង់។

១២ ឞ៝ន់​អី​អ្យា កោរាញ​ឞ្រាស​មោ​អោស​អ៝ន់​ឞ៝ន់​គែស​នូយ្ស​នហ៝ម់​នាវ​មឹន​អី​តឹម​ឞាន​មា​ឞូនុយ្ស​អី​មោ​ញឆីង ឞ៝ន់​លែៈ​ឆ៝ៈ​ទើន​ជេស​ឞ្រាស​ហ្វេង​អ្វែស​អី​តាៈ​ឞើស​កោរាញ​ឞ្រាស គៃ​មា​គឹត​វ៝ត់​ទឹង​លែៈ​នាវ​អី​ពាង់​អ៝ន់​មា​ឞ៝ន់​ទើម​ទាម។* ១៣ ឞ៝ន់​មឞើស​ងក៝ច​នាវ​អី​នៃ​មោ​ទី​តាៈ​ឞើស​នាវ​មឹន​គឹត​ឞ្លាវ​ឞូនុយ្ស​នតុម​នតី យើន​មា​តាៈ​ឞើស​ឞ្រាស​ហ្វេង​អ្វែស​នតុម​នតី។ ឞ៝ន់​មឞើស​ងក៝ច​នាវ​អី​តាៈ​ឞើស​ឞ្រាស​ហ្វេង​អ្វែស​អ៝ន់​មា​ឞូនុយ្ស​អី​លែៈ​គែស​ឞ្រាស​ហ្វេង​អ្វែស​គុ។ ១៤ យើន​មា​ឞូ​ម៝ស​អី​មោ​គែស​ឞ្រាស​ហ្វេង​អ្វែស​គុ ពាង់​អី​នៃ​មោ​អោស​ទើយ​ឆ៝ៈ​ទើន​នាវ​ឞើស​ឞ្រាស​ហ្វេង​អ្វែស​កោរាញ​ឞ្រាស។ ពាង់​មឹន​នាវ​អី​នៃ​ជេង​នាវ​រាលូក​ម៝ល់​ទើម ពាង់​វ៝ត់​មោ​ទើយ​អោស។ ឞូនុយ្ស​អី​គែស​ឞ្រាស​ហ្វេង​អ្វែស​គុ​ទើម ទើយ​គឹត​វ៝ត់​នាវ​អី​នៃ។ ១៥ ឞូនុយ្ស​លែៈ​គែស​ឞ្រាស​ហ្វេង​អ្វែស​គុ ឞ្លាវ​គឹត​ញជីង​ទឹង​លែៈ​នាវ​មឹន។ ជេសរី​ឞូនុយ្ស​អី​មោ​អោស​គែស​ឞ្រាស​ហ្វេង​អ្វែស​គុ មោ​អោស​ឞ្លាវ​គឹត​វ៝ត់​ឞូនុយ្ស​អី​គែស​ឞ្រាស​ហ្វេង​អ្វែស​គុ។* ១៦ តា​នាវ​កោរាញ​ឞ្រាស​ងើយ​លែៈ​គែស​ញចីស៖

«អើម​គែស​ឞូនុយ្ស​គឹត​វ៝ត់​នាវ​មឹន​កោរាញ​ឞ្រាស​នើម​លាស?

អើម​គែស​ឞូនុយ្ស​ទើយ​នតុម​នតី​អ៝ន់​មា​ពាង់​លាស?»†

យើន​មា​ឞ៝ន់ ឞ៝ន់​លែៈ​គែស​ជេស​នាវ​មឹន​តឹម​ឞាន​មា​នាវ​មឹន​ឞ្រាស​ក្រីស ​នើម។*

៣

នាវ​ឆើម​កើល​ជាន​ការ​នទ្រែល​អ៝ន់​មា​កោរាញ​ឞ្រាស

១ អើ​អ៝ស​នោ​តា​នាវ​ញឆីង អា​ល៝រ​នើស​គ៝ប់​មោ​អោស​ទើយ​ងើយ​ដាស​ខាន់​អៃ​មៃ​តឹម​ឞាន​មា​ងើយ​ដាស​ឞូនុយ្ស​អី​លែៈ​គឹត​វ៝ត់​នាវ​ឞ្រាស​ហ្វេង​អ្វែស។ គ៝ប់​ងើយ​ដាស​ខាន់​អៃ​មៃ​នើស​តឹម​ឞាន​មា​ងើយ​ដាស​ឞូនុយ្ស​មោ​ញឆីង មោ​លាស​តឹម​ឞាន​មា​ងើយ​ដាស​ឞូនុយ្ស​អី​មហែ​ឆឹត​ញឆីង​អី​តឹម​ឞាន​មា​អ៝ស​ឞេ។* ២ គ៝ប់​តឹម​ឞាន​មា​មពូ​ខាន់​អៃ​មៃ​មា​ទាក​ត៝ស គ៝ប់​មោ​អោស​អ៝ន់​ខាន់​អៃ​មៃ​ឆា​នទើ​ទាង់ យ៝រ​លាស​ខាន់​អៃ​មៃ​អេ​ហ៝ៈ​ទើយ​ឆា​នើស។ ឞ៝ល​លាស​ត៝ត់​អាបៃ​អ្យា​ខាន់​អៃ​មៃ​ហោម​អែ​អេ​ហ៝ៈ​ទើយ​ឆា​ដ៝ង់‌ ៣ យ៝រ​លាស​ខាន់​អៃ​មៃ​ហោម​គែស​នូយ្ស​នហ៝ម់​នាវ​មឹន​តឹម​ឞាន​មា​ឞូនុយ្ស​អី​មោ​ញឆីង​កើត​អើម។ តា​ផូង​ខាន់​អៃ​មៃ​ហោម​គែស​នាវ​តឹម​មោ​នាច តឹម​រាលាច់។ នាវ​អី​នៃ​ញហើ​ខាន់​អៃ​មៃ​ហោម​គែស​នូយ្ស​នហ៝ម់​នាវ​មឹន​តឹម​ឞាន​មា​ឞូនុយ្ស​អី​មោ​ញឆីង ហោម​គុ​រេស​តឹម​ឞាន​មា​ឞូនុយ្ស​អី​មោ​ញឆីង។* ៤ នោក​ទូ​ហ្វេ​ឞូនុយ្ស​លាស៖ «គ៝ប់​អ្យា​អី​ក៝ន​ឆៅ​ពោល !» ជេសរី​ទូ​ហ្វេ​ឞូនុយ្ស​ជឹត​លាស៖ «គ៝ប់​អ្យា​អី​ក៝ន​ឆៅ​អាពោលុស !» នាវ​អី​នៃ​តឹម​ទី​មា​នាវ​គុ​រេស​ឞូនុយ្ស​អី​មោ​ញឆីង​ងាន់។ ៥ លាស​នទ្រី​អាពោលុស ​ពាង់​ឞូ​ម៝ស? គ៝ប់​ពោល ​ឞូ​ម៝ស? ហេន​ឞារ​ហៃ​ជេង​ឞូនុយ្ស​ឆើម​កើល​ជាន​ការ​អី​លែវ​ខាន់​អៃ​មៃ​គែស​នាវ​ញឆីង​នើស ហេន​ជាន​ការ​តឹង​នទើ​អី​កោរាញ​ឞ្រាស​ដាៈ​មា​ហេន​ជាន​ទើម។

៦ គ៝ប់​តឹម​ឞាន​មា​ឞូនុយ្ស​មា​តាម់ យ៝រ​លាស​គ៝ប់​លែវ​ខាន់​អៃ​មៃ​ឆឹត​ញឆីង ជេសរី​អាពោលុស ​ជេង​តឹម​ឞាន​មា​ឞូនុយ្ស​មា​ត៝ៈ​ទាក យ៝រ​លាស​ពាង់​នតី​ខាន់​អៃ​មៃ​ឞើស​កើយ អី​នាវ​ជេង​តាៈ​ឞើស​កោរាញ​ឞ្រាស​នើម​អ៝ន់។* ៧ លាស​នទ្រី​ឞូនុយ្ស​តាម់ នទ្រែល​មា​ឞូនុយ្ស​ត៝ៈ​ទាក​មោ​អោស​គែស​នាវ​ខ្លៃ កោរាញ​ឞ្រាស​នើម​ទើម​អី​អ៝ន់​ជេង​គែស​នាវ​ខ្លៃ។ ៨ ឞូនុយ្ស​តាម់ នទ្រែល​មា​ឞូនុយ្ស​ត៝ៈ​ទាក​គែស​នាវ​អុច​តឹម​ឞាន​ទើម ជេសរី​ខាន់​ពាង់​មរា​ឆ៝ៈ​ទើន​នទើ​ងខោម​តឹង​នទើ​អី​ខាន់​ពាង់​នើម​លែៈ​ជាន។* ៩ ឞារ​ហៃ​ហេន​ជេង​ឞូនុយ្ស​ឆើម​កើល​ជាន​ការ​នទ្រែល​មា​កោរាញ​ឞ្រាស។ ខាន់​អៃ​មៃ​ជេង​តឹម​ឞាន​មា​មីរ​កោរាញ​ឞ្រាស ជេង​តឹម​ឞាន​មា​ជៃ​អី​កោរាញ​ឞ្រាស​នើម​ជាន។*

១០ តាៈ​ឞើស​នាវ​អ្វែស​កោរាញ​ឞ្រាស ពាង់​លែៈ​អ៝ន់​ជេស​មា​គ៝ប់​ជេង​តឹម​ឞាន​មា​ទូ​ហ្វេ​ឞូនុយ្ស​អី​ទុត​ឞ្លាវ​ជាន​ជៃ ជេសរី​គ៝ប់​តាម់​មែស​អ៝ន់​អ្វែស។ ឞូនុយ្ស​អេង​ជាន​កាលើ​នទើ​គ៝ប់​លែៈ​ជាន​នៃ។ យើន​មា​ឞូ​ម៝ស​អី​ជាន​ការ​ជាន​ជៃ អ៝ន់​ពាង់​ញជ្រាង់​មើម​បាៈ​នាវ​ពាង់​ជាន។* ១១ តា​ជៃ​កោរាញ​ឞ្រាស​ទើន​គែស​មែស​អី​នៃ​ទើម មែស​អី​នៃ​ជេង​ឞ្រាស​យេឆូ​ក្រីស  មោ​ហោម​គែស​អោស​ឞូនុយ្ស​ឞ្លាវ​តាម់​មែស​អា​អេង​ជឹត។* ១២ លាស​ឞូ​ម៝ស​ឆ៝ៈ​មាយ្ស ព្រាក់ ពិច តើម​ឆី ជា រាហែ​មា​ជាន​កាលើ​មែស​អី​នៃ‌ ១៣ តា​នារ​កោរាញ​ឞ្រាស​វាច់​ផាត​ទោយ្ស​តៃ នទើ​អី​ទូ​ហ្វេ​ទូ​ហ្វេ​ឞូនុយ្ស​លែៈ​ជាន​នៃ​មរា​ឆៃ​នហេល​រ៝ យ៝រ​លាស​តា​នារ​នៃ​វាច់​តឹម​ឞាន​មា​អុញ ជេសរី​អុញ​អី​នៃ​មរា​រាល៝ង​ឆូ​នទើ​អី​ឞូនុយ្ស​លែៈ​ជេស​ជាន​ទូ​ហ្វេ​ទូ​ហ្វេ​ឆាក់​នើស។* ១៤ លាស​ឞូ​ម៝ស​អី​នទើ​ពាង់​លែៈ​ជាន​អី​នៃ​ហោម ពាង់​អី​នៃ​ហោម​គែស​នទើ​ងខោម។* ១៥ លាស​ឞូ​ម៝ស​អី​នទើ​ពាង់​ជាន​អុញ​ទែ​ឆា​លែៈ​ផ្យៅ ពាង់​អី​នៃ​រ៝ស​នទើ​ងខោម​ដ៝ង់ អី​ឆាក់​ពាង់​នើម​ហោម​ក្លាយ្ស មោ​អោស​គែស​នាវ​ជេរ យើន​មា​ក្លាយ្ស​តឹម​ឞាន​មា​ឞូនុយ្ស​ហាន់​គ្លាត់​រ៝ៈ​អុញ​ទើម។

១៦ អាស​ខាន់​អៃ​មៃ​មោ​គឹត​បាស ឆាក់​ខាន់​អៃ​មៃ​នើម​ជេង​ញីស​ជាន​ឞ្រាស​មា​កោរាញ​ឞ្រាស! អាស​ខាន់​អៃ​មៃ​មោ​គឹត​បាស ឞ្រាស​ហ្វេង​អ្វែស​កោរាញ​ឞ្រាស​នើម​លែៈ​គុ​តា​ខាន់​អៃ​មៃ!* ១៧ ឞូ​ម៝ស​អី​អុច​លើស​រាយ​លើយ​ផូង​ញឆីង​មា​កោរាញ​ឞ្រាស ពាង់​អី​នៃ​តឹម​ឞាន​មា​ឞូនុយ្ស​លើស​រាយ​លើយ​ញីស​ជាន​ឞ្រាស​មា​កោរាញ​ឞ្រាស​នើម។ កោរាញ​ឞ្រាស​មរា​លើស​រាយ​លើយ​ឞូនុយ្ស​អី​នៃ​ដ៝ង់ យ៝រ​លាស​ញីស​ជាន​ឞ្រាស​មា​កោរាញ​ឞ្រាស​នើម​ជេង​ក្ល៝ស​អ្វែស​ជេង​នទើ​កោរាញ​ឞ្រាស​នើម។ ជេសរី​ខាន់​អៃ​មៃ​នើម​ជេង​ញីស​ជាន​ឞ្រាស​អី​ក្ល៝ស​អ្វែស​អី​នៃ។

១៨ លើយ​អោស​មរោស​អេង​ឆាក់​ខាន់​អៃ​មៃ​នើម។ លាស​ឞូ​ម៝ស​អី​កើប​អេង​ឆាក់​ពាង់​នើម​ជេង​ឞូនុយ្ស​គែស​នាវ​មឹន​គឹត​ឞ្លាវ​អី​ផូង​មោ​ញឆីង​កើប​ខ្លៃ អ៝ន់​ពាង់​អី​នៃ​ជាន​ឞូនុយ្ស​អី​ផូង​មោ​ញឆីង​កើប​រាលូក​ម៝ល់​ប៝ត់ គៃ​មា​ពាង់​ជេង​ឞូនុយ្ស​អី​គែស​នាវ​មឹន​គឹត​ឞ្លាវ​ងាន់​អី​តាៈ​ឞើស​កោរាញ​ឞ្រាស‌* ១៩ យ៝រ​លាស​កោរាញ​ឞ្រាស​កើប​នាវ​មឹន​គឹត​ឞ្លាវ​ផូង​ឞូនុយ្ស​អី​មោ​ញឆីង​ជេង​រាលូក​ម៝ល់​ទើម។ នាវ​អី​នៃ​តឹម​ទី​តា​នាវ​កោរាញ​ឞ្រាស​ងើយ​លែៈ​គែស​ញចីស​លាស៖ «ឞូនុយ្ស​អី​គែស​នាវ​មឹន​គឹត​ឞ្លាវ កោរាញ​ឞ្រាស​ទ៝ង់​នាវ​មឹន​គឹត​ឞ្លាវ​ឞូនុយ្ស​អី​នៃ គៃ​មា​តេៈ​ទោយ្ស​ឞូនុយ្ស​អី​នៃ»†។ ២០ ជេសរី​លែៈ​គែស​ញចីស​លាស​ដ៝ង់៖ «កោរាញ​ឞ្រាស​លែៈ​គឹត​ជេស​នាវ​មឹន​ផូង​អី​គែស​នាវ​មឹន​គឹត​ឞ្លាវ ពាង់​លែៈ​គឹត​ជេស​នាវ​មឹន​អី​នៃ​មោ​អោស​គែស​នាវ​ខ្លៃ»†។ ២១ លាស​នទ្រី​លើយ​អោស​អ៝ន់​គែស​ទូ​ហ្វេ​ឞូនុយ្ស​នហី​អេង​ឆាក់​ពាង់​នើម​យ៝រ​មា​អី​នើម​នតី​ពាង់​នើម។ ទឹង​លែៈ​នតីល​នទើ​គែស​គៃ​មា​គែស​នាវ​ខ្លៃ​មា​ខាន់​អៃ​មៃ​ទាទេ៖* ២២ ឞ៝ល​លាស​គ៝ប់ ឞ៝ល​លាស​អាពោលុស  ឞ៝ល​លាស​ពេត្រោស *​កាដោយ នែស​នតូ​អ្យា នាវ​រេស នាវ​ខឹត​កាដោយ រានោក​អាបៃ​អ្យា មោ​លាស​រានោក​ជឹត​នាប់​តៃ​កាដោយ ជេង​នទើ​គៃ​មា​គែស​នាវ​ខ្លៃ​មា​ខាន់​អៃ​មៃ​ទាទេ។* ២៣ ជេសរី​ខាន់​អៃ​មៃ​នៃ​ជេង​ផូង​ប៝ន​លាន​ឞ្រាស​ក្រីស ​នើម ជេសរី​ឞ្រាស​ក្រីស ​អ្យាត់​កោរាញ​ឞ្រាស​នើម។

៤

កោរាញ​អ៝ស​ម៝ន​ឞ្រាស​ក្រីស 

១ លាស​នទ្រី​ទាន់​ខាន់​អៃ​មៃ​កើប​អាពោលុស  នទ្រែល​មា​គ៝ប់​ជេង​ឞូនុយ្ស​អី​ឆើម​កើល​ជាន​ការ​មា​ឞ្រាស​ក្រីស  កើប​ហេន​ជេង​ឞូនុយ្ស​អី​កោរាញ​ឞ្រាស​ដាៈ​មឞើស​ងក៝ច​នាវ​ពាង់​នើម​លែៈ​ញហើ​អាបៃ​អ្យា​ហ៝ៈ អី​ឞើស​នតើម​នើស​ហោម​នទ៝ប់​មពោន។* ២ លាស​គែស​ឞូ​ដាៈ​ទូ​ហ្វេ​ឞូនុយ្ស​ជាន​ការ​ទូ​នតីល ពាង់​អុច​ឞូនុយ្ស​អី​នៃ​ជាន​ការ​រាប់​ជាប់​ងាន់។* ៣ ល៝ង់​គ៝ប់​អី​អ្យា ឞ៝ល​លាស​ខាន់​អៃ​មៃ​កាដោយ មោ​លាស​ឞូនុយ្ស​អេង​កាដោយ គែស​នាវ​មឹន​លាស​គ៝ប់​ជាន​ការ​អ្វែស​មោ​លាស​ជាន​ការ​មោ​អ្វែស ក៝ៈ​គ៝ប់​មោ​ជី​ឞោក​ជី​តោរ ជេសរី​ឆាក់​គ៝ប់​នើម​ក៝ៈ​គ៝ប់​មោ​លាស​ដ៝ង់ គ៝ប់​ជាន​ការ​អ្វែស​មោ​លាស​ជាន​ការ​មោ​អ្វែស។ ៤ តា​នូយ្ស​នហ៝ម់​គ៝ប់ ឞ៝ល​លាស​គ៝ប់​គែស​នាវ​ដាប់​មពាន់​យ៝រ​មា​គឹត​មោ​គែស​ជាន​នទើ​អ្យើស​នទើ​មោ​អ្វែស យើន​មា​នាវ​អី​គ៝ប់​មឹន​កើត​នៃ មោ​អោស​ទី​ជាន​អ៝ន់​គ៝ប់​អ្យា​ជេង​ឞូនុយ្ស​ឆ៝ង់​មោ​គែស​នាវ​តីស ហោម​គែស​ទូ​ហ្វេ​កោរាញ​ឞ្រាស​អី​ផាត​ទោយ្ស​គ៝ប់។ ៥ លាស​នទ្រី​លើយ​ហ៝ៈ​អោស​តឹម​ផាត​ទោយ្ស​នទ្រាង់​នើម​អេ​ល៝រ​មា​ត៝ត់​ទី​នារ​កោរាញ​យេឆូ ​ព្លឹ​វាច់​ផាត​ទោយ្ស យ៝រ​លាស​ពាង់​នើម​មរា​ឆ៝ៈ​តេៈ​អា​នតុក​អាង​នទើ​អី​ឞូនុយ្ស​ទែ​លែៈ​មពោន​តា​នតុក​ង៝ ជេសរី​ពាង់​ញហើ​នាវ​មឹន​នាវ​អុច​អី​ទុត​នទ៝ប់​តា​ត្រោម​នូយ្ស​នហ៝ម់​ឞូនុយ្ស។ តា​នោក​នៃ​កោរាញ​ឞ្រាស​រានេ​មា​ទូ​ហ្វេ​ទូ​ហ្វេ​ឞូនុយ្ស តឹង​នទើ​អី​គែស​ញហើ​នៃ។*

៦ អើ​អ៝ស​នោ​តា​នាវ​ញឆីង គ៝ប់​ទ៝ង់​អាពោលុស  នទ្រែល​មា​ទ៝ង់​គ៝ប់​នើម​ជេង​នាវ​នតឹត​គៃ​មា​គែស​ខ្លៃ​មា​ខាន់​អៃ​មៃ។ គ៝ប់​អុច​ខាន់​អៃ​មៃ​គឹត​វ៝ត់​នាវ​អី​ឞូ​លាស​កើត​នអា៖ «លើយ​អោស​ជាន​រាលាវ​ដាស​នទើ​អី​លែៈ​គែស​ញចីស​តា​នាវ​កោរាញ​ឞ្រាស​ងើយ»។ លាស​នទ្រី​ខាន់​អៃ​មៃ​មោ​ហោម​អោស​នហី​អេង​ឆាក់​នើម​យ៝រ​មា​កើប​ទូ​ហ្វេ​នើម​នតី​ក្វ៝ង់​រាលាវ​មា​ទូ​ហ្វេ​អេង​ជឹត។* ៧ ម៝ស​បាៈ​នាវ​គែស​អី​ជាន​អ៝ន់​ទូ​ហ្វេ​តា​ផូង​ខាន់​អៃ​មៃ​អ្វែស​រាលាវ​មា​ឞូ​អេង? ទឹង​លែៈ​នាវ​អី​ខាន់​អៃ​មៃ​លែៈ​គែស ជេង​តាៈ​ឞើស​កោរាញ​ឞ្រាស​អ៝ន់! លាស​ខាន់​អៃ​មៃ​លែៈ​ឆ៝ៈ​ទើន​ជេស​ទឹង​លែៈ​នាវ​ឞើស​ពាង់ មើម​ទឹង​ខាន់​អៃ​មៃ​ឞ្លាវ​នហី​អេង​ឆាក់​មា​នាវ​អី​នៃ​ជាន​តឹម​ឞាន​មា​គែស​អេង មោ​តាៈ​ឞើស​កោរាញ​ឞ្រាស​អ៝ន់?

៨ ខាន់​អៃ​មៃ​មឹន​លាស​ខាន់​អៃ​មៃ​លែៈ​គែស​ជេស​ទឹង​លែៈ​នាវ​អី​ខាន់​អៃ​មៃ​អុច​ឞើស​នាវ​អី​ឞ្រាស​ហ្វេង​អ្វែស​អុច​អ៝ន់។ ខាន់​អៃ​មៃ​មឹន​លាស​ខាន់​អៃ​មៃ​លែៈ​ក្វ៝ង់​តា​នាវ​កោរាញ​ឞ្រាស​អី​នៃ។ ខាន់​អៃ​មៃ​មឹន​លាស​ខាន់​អៃ​មៃ​លែៈ​ជេង​តឹម​ឞាន​មា​កាដាច់​ម៝ត់​អ្វាញ់​នទ្រែល​ឞ្រាស​ក្រីស ​ជេស យើន​មា​ខាន់​អៃ​មៃ​មឹន​លាស​ហេន​មោ​អោស​ជេង​កាដាច់។ តីស​មា​ទឹង​លែៈ​នាវ​អី​នៃ​មោ​ទី​អោស។ គ៝ប់​អុច​ងាន់​ខាន់​អៃ​មៃ​លែៈ​ជេង​កាដាច់​កើត​នៃ​ងាន់ គៃ​មា​ហេន​លែៈ​ជាន​កាដាច់​នទ្រែល​ខាន់​អៃ​មៃ។* ៩ តឹង​មា​គ៝ប់​មឹន កោរាញ​ឞ្រាស​អ៝ន់​ហេន​អី​កោរាញ​អ៝ស​ម៝ន​តឹម​ឞាន​មា​ជេៈ​តា​ន៝ម់​ឞូ តឹម​ឞាន​មា​ឞូនុយ្ស​អី​ឞូ​តេៈ​ទោយ្ស​ងខឹត ជេសរី​អ៝ន់​ទឹង​លែៈ​ឞូនុយ្ស​មឺច​រាម៝ត នអ៝ប់​មា​តោង​ពារ់ នអ៝ប់​មា​ឞូនុយ្ស។* ១០ ឞូ​លាស​ហេន​ឞូនុយ្ស​រាលូក​ម៝ល់​យ៝រ​មា​ហេន​មឞើស​ងក៝ច​នាវ​ឞ្រាស​ក្រីស  ល៝ង់​ខាន់​អៃ​មៃ​នៃ​កើប​អេង​ជេង​ឞូនុយ្ស​អី​គែស​នាវ​មឹន​គឹត​ឞ្លាវ​យ៝រ​មា​គុ​នទ្រែល​ឞ្រាស​ក្រីស ។ ហេន​តឹម​ឞាន​មា​ឞូនុយ្ស​អី​មោ​គែស​នហ៝ម់​ឆ្វាន យើន​មា​ខាន់​អៃ​មៃ​នៃ​តឹម​ឞាន​មា​ឞូនុយ្ស​អី​គែស​ឆ្វាន​ទាង់​ងាន់។ ខាន់​អៃ​មៃ​ឞូ​យើក តីស​មា​ហេន​ឞូ​ទែ​មឺច​រាម៝ត។ ១១ នហ៝​មា​ត៝ត់​នារ​អ្យា ហេន​ហោម​គុ​តា​នាវ​ជី​ង៝ត​ជី​ហីរ ហោម​គុ​តា​នាវ​ឞិច​កោស​លាហោក គុ​ឞ្រែ​មា​រាពាត់​មឞាង រេស​ទែ​ងគ្លាៈ​ទែ​ងគ្លើត។ ១២ ហេន​ជាន​ការ​រាអាស​រាគាញ់​ងាន់​មា​តី​ហេន​នើម​គៃ​មា​គែស​នទើ​ឆោង​ឆា។ នោក​ឞូ​រាក​ឆ្វាយ​ហេន ហេន​ទាន់​កោរាញ​ឞ្រាស​អ៝ន់​នាវ​គែស​ជេង​មា​ខាន់​ពាង់ នោក​ឞូ​ជាន​ជេរ​ជ៝ត់​មា​ហេន ហេន​ហោម​អែ​ទើយ​ញឆ្រោយ្ស​អ៝ត់‌* ១៣ នោក​ឞូ​ងើយ​ញចើត​ហេន ហេន​អើស​មា​ខាន់​ពាង់​មា​នាវ​អ្វែស។ នហ៝​មា​ត៝ត់​នារ​អ្យា​ទឹង​លែៈ​ឞូនុយ្ស​អ្វាញ់​ហេន​តឹម​ឞាន​មា​នទ៝ក់​មរ៝ម់​អី​ឞូ​មអារ់ នទ្រែល​មា​ឞូ​មោ​អោស​អ្វាញ់​គែស​ហេន។ ១៤ គ៝ប់​ញចីស​នាវ​អី​អ្យា​អ៝ន់​មា​ខាន់​អៃ​មៃ មោ​អោស​ទី​គៃ​មា​អ៝ន់​ខាន់​អៃ​មៃ​គែស​នាវ​ដីត​ព្រេង យើន​មា​គ៝ប់​អុច​នតុម​នតី​ខាន់​អៃ​មៃ​តឹម​ឞាន​មា​ក៝ន​គ៝ប់​នើម​អី​គ៝ប់​រ៝ង់។ ១៥ ឞ៝ល​លាស​ខាន់​អៃ​មៃ​គែស​នើម​នតី ១០០០០ នុយ្ស​កាដោយ​ឞើស​កើយ​គ៝ប់​គៃ​មា​នតុម​នតី​ខាន់​អៃ​មៃ​មា​នាវ​ឞ្រាស​ក្រីស  ក៝ៈ​មោ​គែស​ដ៝ង់​អ៝ក់​ឞូនុយ្ស​អី​លែវ​ខាន់​អៃ​មៃ​ឆឹត​ញឆីង។ កើត​នទ្រី​គ៝ប់​តឹម​ឞាន​មា​ឞឹ​ខាន់​អៃ​មៃ​តា​ឞ្រាស​ក្រីស​យេឆូ  យ៝រ​លាស​គ៝ប់​អី​នាក់​លែវ​នាវ​មហែ​មហាន​អ្វែស​អ៝ន់​មា​ខាន់​អៃ​មៃ​នើស។* ១៦ លាស​នទ្រី​គ៝ប់​ទាន់​ហោ​ងាន់​ខាន់​អៃ​មៃ​ជាន​តឹង​គ៝ប់​ទោ។*

១៧ យ៝រ​មា​នាវ​អី​នៃ​គ៝ប់​លែៈ​អ៝ន់​តីមោថេ ​អី​តឹម​ឞាន​មា​ក៝ន​អី​គ៝ប់​នើម​រ៝ង់ អី​ឞូនុយ្ស​រាប់​ជាប់​ងាន់​តា​កោរាញ​យេឆូ  អ៝ន់​ពាង់​ហាន់​អា​ខាន់​អៃ​មៃ គៃ​មា​ពាង់​ងកាស​ខាន់​អៃ​មៃ​នាវ​គ៝ប់​គុ​ងាវ​តា​ឞ្រាស​ក្រីស​យេឆូ  កើត​នាវ​អី​គ៝ប់​នតុម​នតី​អ៝ន់​មា​ទឹង​លែៈ​ផូង​ញឆីង​តា​អាប់​នតុក​នើស។* ១៨ យើន​មា​គែស​ឞូនុយ្ស​អាបាៈ​កើប​អេង​ឆាក់​ខាន់​ពាង់​នើម​ក្វ៝ង់ មឹន​លាស​គ៝ប់​មោ​អោស​ហាន់​អា​ខាន់​អៃ​មៃ​ជឹត គៃ​មា​លាស​ខាន់​ពាង់។ ១៩ យើន​មា​គ៝ប់​មរា​ហាន់​អា​ខាន់​អៃ​មៃ​គើញ​រ៝ លាស​កោរាញ​ឞ្រាស​អុច។ នោក​នៃ​គ៝ប់​មរា​ឆៃ​នហេល​ខាន់​ពាង់​អី​នៃ​ក្វ៝ង់​មា​មឞូង​ទើម មោ​លាស​គែស​នាវ​ទើយ​តាៈ​ឞើស​កោរាញ​ឞ្រាស​ងាន់។* ២០ យ៝រ​លាស​នាវ​កោរាញ​ឞ្រាស​ម៝ត់​អ្វាញ់​មោ​អោស​ទី​ងើយ​មា​មឞូង​ទើម ជេង​នអ៝ប់​មា​កោរាញ​ឞ្រាស​ញហើ​នាវ​ទើយ​នាវ​ខ្លៃ។* ២១ លាស​នទ្រី​នោក​គ៝ប់​ហាន់​អា​ខាន់​អៃ​មៃ​តៃ ម៝ស​នទើ​អុច​អ៝ន់​គ៝ប់​ញអោត? អុច​គ៝ប់​ញអោត​ម៝ង់ មោ​លាស​អុច​គ៝ប់​ញអោត​នាវ​រ៝ង់ នទ្រែល​មា​គែស​នូយ្ស​នហ៝ម់​មលែស?*

៥

នាវ​អ្យើស​តា​ប៝ន​កោរិនតោ 

១ គែស​តាង់​លឺ​គែស​នាវ​តឹម​ទ៝ង់ នាវ​ខើស​ក្លែរ​តា​ផូង​ខាន់​អៃ​មៃ គែស​ទូ​ហ្វេ​ឞូនុយ្ស​តឹម​ទ៝ង់​ដាស​អូរ​មហែ​អី​ឞឹ​ពាង់​នើម ជេង​ទូ​នតីល​នាវ​ខើស​ក្លែរ ឞ៝ល​លាស​តា​ផូង​អី​មោ​គឹត​នាល់​កោរាញ​ឞ្រាស​ក៝ៈ​មោ​គែស​កើត​នៃ​ដ៝ង់។* ២ តីស​មា​ខាន់​អៃ​មៃ​ហោម​នហី​អេង​ឆាក់​កើប​អេង​ឆាក់​ខាន់​អៃ​មៃ​នើម​ឞ្លាវ​ញអោត​មា​នាវ​ញឆីង។ មើម​ទឹង​ខាន់​អៃ​មៃ​មោ​អោស​រាង៝ត​រាវៃ​មា​នាវ​អី​នៃ? ជេសរី​នត្រុត​លើយ​ឞូនុយ្ស​អី​ជាន​អ្យើស​អី​នៃ​លោស​ឞើស​ខាន់​អៃ​មៃ​នើម។ ៣ ឞ៝ល​លាស​ឆាក់​គ៝ប់​មោ​គុ​នទ្រែល​ខាន់​អៃ​មៃ​កាដោយ លាស​ងើយ​មា​ឞ្រាស​ហ្វេង​អ្វែស​គ៝ប់​តឹម​ឞាន​មា​ហោម​គុ​នទ្រែល​ខាន់​អៃ​មៃ ជេសរី​ឞូនុយ្ស​អី​ជាន​អ្យើស​អី​នៃ​គ៝ប់​លែៈ​ជេស​ផាត​ទោយ្ស​ពាង់ តឹម​ឞាន​មា​គ៝ប់​លែៈ​គុ​នទ្រែល​ខាន់​អៃ​មៃ​ងាន់។* ៤ អ៝ន់​ខាន់​អៃ​មៃ​គុ​រាគូម​ឞាល់​តា​រាញា​ឞ្រាស​យេឆូ ​អី​កោរាញ​ឞ៝ន់ នាវ​មឹន​គ៝ប់​គុ​នទ្រែល​ខាន់​អៃ​មៃ ជេសរី​នាវ​ទើយ​ឞ្រាស​យេឆូ ​អី​កោរាញ​ឞ៝ន់​គុ​នទ្រែល​តា​នៃ​ដ៝ង់។ ៥ ជាវ​ពាង់​អី​នៃ​អ៝ន់​មា​អា​ឆាតាង់ ​អី​កោរាញ​មពោល​ឞ្រាស​អ្យើស គៃ​មា​លើស​ហេង​លើយ​អី​រាង្លៃ​ឆាក់​ពាង់ យើន​មា​អី​ហ្វេង​ពាង់​នៃ​ហោម​គែស​នាវ​រាក្លាយ្ស​តា​នារ​កោរាញ​យេឆូ ​វាច់​ត៝ត់។ ៦ ខាន់​អៃ​មៃ​រានេ​អេង​ឆាក់​ខាន់​អៃ​មៃ​នើម​មា​នាវ​អី​នៃ​មោ​អ្វែស​អោស។ ខាន់​អៃ​មៃ​មោ​គឹត​បាស៖ «នទ្រូយ​ដេៈ​ទើម​ទើយ​ជាន​រានីស​ទឹង​លែៈ​លើ​មា​ក្វ៝ង់!» នាវ​ជាន​អ្យើស​តឹម​ឞាន​មា​កើត​នៃ​ដ៝ង់ លាស​ទូ​ហ្វេ​ជាន​អ្យើស គែស​ដ៝ង់​អ៝ន់​នាវ​ជេរ​មា​ឞូ​អេង នអ៝ប់​មា​ឞូ​អេង​ជាន​តឹង​កើត​នៃ។* ៧ អ៝ន់​ខាន់​អៃ​មៃ​នត្រុត​លើយ​ឞូនុយ្ស​ជាន​តីស​អី​នៃ​តឹម​ឞាន​មា​មអារ់​លើយ​នទ្រូយ​អើម គៃ​មា​ផូង​ខាន់​អៃ​មៃ​ជេង​ក្ល៝ស​តឹម​ឞាន​មា​រានីស​មហែ​មា​ជាន​នុមពាង់​អី​មោ​អោស​គែស​នទ្រូយ* យ៝រ​លាស​ផូង​ខាន់​អៃ​មៃ​លែៈ​ជេង​ក្ល៝ស​តាៈ​ឞើស​ឞ្រាស​ក្រីស ​ខឹត​នត្រ៝ៈ​ឞ៝ន់​តឹម​ឞាន​មា​ក៝ន​ឞែ​ឞ្យាប់​អី​ឞូ​ងខឹត​តា​នារ​ញេត​បុន​នហ៝ត។ ៨ លាស​នទ្រី​អ៝ន់​ឞ៝ន់​កាស​គឹត​នាវ​រាក្លាយ្ស​ឞ៝ន់​មា​នាវ​មអារ់​លើយ​នាវ​អ្យើស​នាវ​មហឹក​អាប់​នតីល តឹម​ឞាន​មា​ផូង​អីឆ្រាអែល ​កាស​គឹត​នាវ​រាក្លាយ្ស​ខាន់​ពាង់​ឞើស​ឞ្រី​អេឆីប ​តា​នាវ​ញេត​បុន​នហ៝ត​មា​នាវ​មអារ់​លើយ​នុមពាង់​គែស​នទ្រូយ ជេសរី​អ៝ន់​ឞ៝ន់​គុ​ឆ៝ង់ គែស​នូយ្ស​នហ៝ម់​ងើយ​នាវ​ងាន់​ទើម​ហ៝ៈ ជេង​តឹម​ឞាន​ផូង​អីឆ្រាអែល ​ឆា​នុមពាង់​មោ​គែស​នទ្រូយ​ទើម។

៩ តា​ឆ៝ម់បុត​អី​គ៝ប់​លែៈ​ជេស​ញជ្វាល់​អ៝ន់​អា​ខាន់​អៃ​មៃ​អា​ល៝រ​នើស គ៝ប់​លែៈ​ឞ្វៃ​ជេស​ខាន់​អៃ​មៃ​លើយ​អ៝ន់​អោស​គុ​នទ្រែល​មា​ឞូនុយ្ស​អី​តឹម​ទ៝ង់​អី​ខើស​ក្លែរ។* ១០ នាវ​គ៝ប់​ងើយ​អី​នៃ​មោ​ទី​អោស​អុច​លាស​មា​ទឹង​លែៈ​ឞូនុយ្ស​អី​តឹម​ទ៝ង់​តា​នែស​នតូ​អ្យា ផូង​អី​កើញ​ទ្រាប់​នទើ​ហោ​អីរ ផូង​នតុង​ឞូ មោ​លាស​ផូង​អី​យើក​មឞាស​មា​រូប​ឞ្រាស​អេងៗ។ លាស​ឆ៝ៈ​នាវ​គ៝ប់​ឞ្វៃ​កើត​នៃ​ឞុត​តា​លោស​ឞើស​នែស​នតូ​អ្យា​ទើម! ១១ យើន​មា​នាវ​គ៝ប់​អុច​ងើយ​អី​នៃ​គ៝ប់​ងើយ​មា​ឞូនុយ្ស​អី​លាស​អេង​ឆាក់​ពាង់​នើម​ញឆីង​មា​ឞ្រាស​ក្រីស  ជេសរី​ងខើង​មា​តឹម​ទ៝ង់​ខើស​ក្លែរ កើញ​នទើ​ហោ​អីរ យើក​មឞាស​មា​រូប​ឞ្រាស​អេងៗ រាក​ឆ្វាយ​ឞូ ញេត​ញុល​ឞ្លឹក​ឞ្លែក នតុង​ឞូ។ លាស​នទ្រី​ឞូនុយ្ស​អី​កើត​នៃ​ឞ៝ល​លាស​ឆោង​ឆា​លើយ​គុ​នទ្រែល​ដ៝ង់។ ១២ មោ​អោស​ទី​គ៝ប់​ផាត​ទោយ្ស​ឞូនុយ្ស​អី​មោ​ញឆីង យ៝រ​លាស​អី​នៃ​មោ​ទី​នាវ​ជាន​ការ​គ៝ប់។ យើន​មា​អ្យាត់​មា​ខាន់​អៃ​មៃ​ផាត​ទោយ្ស​ឞូនុយ្ស​អី​ញឆីង! ១៣ ផូង​អី​មោ​ញឆីង​នៃ កោរាញ​ឞ្រាស​មរា​ផាត​ទោយ្ស​ខាន់​ពាង់។ យើន​មា​ខាន់​អៃ​មៃ «អ្យាត់​មា​ងលោស​លើយ​ឞូនុយ្ស​អ្យើស​ឞើស​ខាន់​អៃ​មៃ​ទោ» កើត​លែៈ​គែស​ញចីស​តា​នាវ​កោរាញ​ឞ្រាស​ងើយ។*

៦

នាវ​ផូង​ញឆីង​តឹម​នតោន​តា​នតុក​ផាត​ទោយ្ស

១ តា​ផូង​ខាន់​អៃ​មៃ​នោក​គែស​ឞារ​ហៃ​ឞូនុយ្ស​តឹម​ល៝ក់​ឞាល់ មើម​ទឹង​ខាន់​ពាង់​ហាន់​ជ៝យ​តា​ផូង​អី​មោ​ញឆីង​ឆើម​ផាត​ទោយ្ស មោ​អុច​អោស​ជ៝យ​តា​ផូង​ប៝ន​លាន​កោរាញ​ឞ្រាស​ឆើម​ផាត​ទោយ្ស? ២ អើម​ខាន់​អៃ​មៃ​មោ​គឹត​បាស នារ​ជឹត​នាប់​តៃ ផូង​ប៝ន​លាន​កោរាញ​ឞ្រាស​មរា​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​អ្យា? លាស​ខាន់​អៃ​មៃ​មរា​ផាត​ទោយ្ស​ទឹង​លែៈ​ឞូនុយ្ស​កើត​នៃ លាស​នទ្រី​មើម​ទឹង​នាវ​អី​ជេៈ​លេៈ​អ្យា​ខាន់​អៃ​មៃ​ផាត​មោ​ទើយ?* ៣ អើម​ខាន់​អៃ​មៃ​មោ​គឹត​លាស ឞ៝ល​លាស​ផូង​តោង​ពារ់ ឞ៝ន់​ហោម​មរា​ផាត​ទោយ្ស​ដ៝ង់? លាស​នទ្រី​មើម​ទឹង​នទើ​អី​ជេៈ​លេៈ​តា​នាវ​រេស​អ្យា​ខាន់​អៃ​មៃ​ផាត​ទោយ្ស​មោ​ទើយ?* ៤ នោក​ខាន់​អៃ​មៃ​តឹម​គែស​នាវ​នទ្រាង់​ខាន់​អៃ​មៃ​នើម មើម​ទឹង​ខាន់​អៃ​មៃ​ហាន់​ជ៝យ​ផូង​អី​មោ​ញឆីង​ច្រាវ​ឆើម​ផាត​ទោយ្ស? យ៝រ​លាស​ផូង​ញឆីង​មោ​យើក​មា​ផូង​អី​នៃ​ដ៝ង់។ ៥ គ៝ប់​ងើយ​កើត​នៃ គៃ​មា​អ៝ន់​ខាន់​អៃ​មៃ​ដីត​ព្រេង។ មើម​ទឹង​តា​ផូង​ខាន់​អៃ​មៃ​មោ​គែស​ទូ​ហ្វេ​ឞូនុយ្ស​អី​គឹត​ឞ្លាវ​មា​ផាត​នាវ​ឞូនុយ្ស​អី​ញឆីង​តឹម​នតោន​នាវ​នៃ? ៦ យើន​មា​នោក​ឞារ​ហៃ​ឞូនុយ្ស​តា​ផូង​ញឆីង​តឹម​នតោន​ឞាល់ មើម​ទឹង​ខាន់​អៃ​មៃ​ហាន់​ជ៝យ​ផូង​អី​មោ​ញឆីង​ច្រាវ​ឆើម​ផាត​ទោយ្ស?

៧ នាវ​អី​ខាន់​អៃ​មៃ​តឹម​នតោន​ឞាល់​កើត​នៃ​លែៈ​មោ​ទី​ជេស។ មើម​ទឹង​មោ​អ៝ន់​ឞូ​អូយ្ស​ទ្រាប់​នទើ​ខាន់​អៃ​មៃ? មើម​ទឹង​មោ​អ៝ន់​នទ្រាង់​ខាន់​អៃ​មៃ​នើម​ឆ៝ៈ​មរោស​ឆា​ញឆ្យាន់​ទ្រាប់​នទើ​ខាន់​អៃ​មៃ?* ៨ តា​ផូង​ខាន់​អៃ​មៃ​នើម​លែៈ​គែស​ឞូនុយ្ស​អូយ្ស​ទ្រាប់​នទើ​នទ្រាង់​ខាន់​អៃ​មៃ​នើម អី​ឆ៝ៈ​មរោស​ឆា​ញឆ្យាន់​ទ្រាប់​នទើ​ខាន់​អៃ​មៃ​នើម​ច្រាវ។

៩ អាស​ខាន់​អៃ​មៃ​មោ​គឹត​បាស? ឞូនុយ្ស​អី​ជាន​ក្វែ​មោ​ទើយ​អោស​លាប់​តា​នាវ​កោរាញ​ឞ្រាស​ម៝ត់​អ្វាញ់។ ខាន់​អៃ​មៃ​លើយ​វិ​អោស ផូង​អី​តឹម​ទ៝ង់​អី​ខើស​ក្លែរ ផូង​អី​យើក​មឞាស​មា​រូប​ឞ្រាស ផូង​អី​ល៝ម់​អូរ​ល៝ម់​ឆាយ ផូង​អី​តឹម​ទ៝ង់​នទ្រាង់​ឞូ​ក្លោ‌* ១០ ផូង​អី​នតុង​ឞូ ផូង​អី​កើញ​នទើ​ហោ​អីរ ផូង​អី​ញុល​ឞ្លឹក​ឞ្លែក ផូង​អី​រាក​ឆ្វាយ​ឞូ ផូង​អី​នតុង​ឞូ ទឹង​លែៈ​ផូង​អី​នៃ​មោ​ទើយ​អោស​លាប់​តា​នាវ​កោរាញ​ឞ្រាស​ម៝ត់​អ្វាញ់។ ១១ អា​ល៝រ​នើស​តា​ផូង​ខាន់​អៃ​មៃ​អាបាៈ​ជេង​ឞូនុយ្ស​តឹម​ឞាន​កើត​អី​នៃ​ដ៝ង់ យើន​មា​អាបៃ​អ្យា​កោរាញ​ឞ្រាស​លែៈ​រាវ​ជេស​ខាន់​អៃ​មៃ​លែៈ​ជាន​ខាន់​អៃ​មៃ​អ៝ន់​ក្ល៝ស នអ៝ប់​មា​ជាន​ខាន់​អៃ​មៃ​លែៈ​ជេង​ឞូនុយ្ស​ឆ៝ង់​យ៝រ​មា​កោរាញ​យេឆូ​ក្រីស  យ៝រ​មា​ឞ្រាស​ហ្វេង​អ្វែស​កោរាញ​ឞ្រាស កោរាញ​ឞ្រាស​អី​ឞ៝ន់​យើក​មឞាស​នៃ។*

នាវ​ទែរ​មា​នាវ​ខើស​ក្លែរ

១២ គែស​ឞូនុយ្ស​អាបាៈ​លាស៖ «គ៝ប់​គែស​នាវ​ទើយ​មា​ជាន​ទឹង​លែៈ​រាងោច​នទើ» យើន​មា​ទឹង​លែៈ​នទើ​មោ​អោស​អ៝ន់​នាវ​អ្វែស​មា​គ៝ប់​ទាទេ។ «គ៝ប់​គែស​នាវ​ទើយ​ជាន​ទឹង​លែៈ​រាងោច​នទើ» យើន​មា​គ៝ប់​មោ​អោស​អ៝ន់​នទើ​ជាន​កោរាញ​មា​គ៝ប់។* ១៣ គែស​ឞូនុយ្ស​អាបាៈ​លាស៖ «នទើ​ឆោង​ឆា​មា​ឆ្យាម់​នទុល ជេសរី​នទុល​មា​ឆ៝ៈ​ទើន​នទើ​ឆោង​ឆា​អី​នៃ»។ ទី​ងាន់ ជេសរី​កោរាញ​ឞ្រាស​មរា​ងគ្រ៝ស​លើយ​នទើ​លែៈ​ឞារ​អី​នៃ​អ៝ន់​រ៝ស​ហេង។ យើន​មា​មោ​អោស​ទី​មា​នាវ​ខើស​ក្លែរ រាង្លៃ​ឆាក់​មោ​អោស​ទី​មា​ជាន​នទើ​ខើស​ក្លែរ អ៝ន់​ក្ល៝ស​អ្វែស​ឆើម​កើល​ជាន​ការ​រានេ​កោរាញ​ឞ្រាស​នើម ជេសរី​កោរាញ​ឞ្រាស​នើម​អី​ជេង​កោរាញ ​មា​រាង្លៃ​ឆាក់​ឞ៝ន់​ដ៝ង់។* ១៤ កោរាញ​ឞ្រាស​លែៈ​ជាន​អ៝ន់​ទ៝ក់​រេស​កោរាញ​យេឆូ ពាង់​មរា​ជាន​អ៝ន់​ឞ៝ន់​ទ៝ក់​រេស​មា​នាវ​ទើយ​ពាង់​នើម​ដ៝ង់។*

១៥ អាស​ខាន់​អៃ​មៃ​មោ​គឹត​បាស ឆាក់​ជាន់​ខាន់​អៃ​មៃ​ជេង​តឹម​ឞាន​នទើ​អេងៗ​តា​ឆាក់​ជាន់​ឞ្រាស​ក្រីស  តឹម​ឞាន​មា​មាត់ តឹម​ឞាន​មា​តី? លាស​នទ្រី​អាស​ទី​ដ៝ង់​ឞ៝ន់​ឆ៝ៈ​នទើ​អេងៗ​ឞ្រាស​ក្រីស ​មា​តឹម​រាង្លាប់​ដាស​ឞូ​អូរ​វាង់​តឹរ*​បាស? មោ​អោស មោ​ទី​អោស!* ១៦ អាស​ខាន់​អៃ​មៃ​មោ​គឹត​បាស ឞូ​ម៝ស​អី​តឹម​ទ៝ង់​ដាស​ឞូ​អូរ​វាង់​តឹរ ពាង់​អី​នៃ​ជេង​ទូ​ឆាក់​ជាន់​ដាស​ឞូ​អូរ​អី​នៃ​ដ៝ង់? យ៝រ​លាស​លែៈ​គែស​ញចីស​តា​នាវ​កោរាញ​ឞ្រាស​ងើយ​លាស៖ «ឞារ​ហៃ​ខាន់​ពាង់​ជេង​ទូ​រាង្លៃ​ឆាក់»†។ ១៧ យើន​មា​ឞូនុយ្ស​អី​គុ​តឹម​រាង្លាប់​នទ្រែល​កោរាញ​យេឆូ  អី​នូយ្ស​នហ៝ម់​នាវ​មឹន​ពាង់​ជេង​តឹម​រាង្លាប់​នទ្រែល​កោរាញ​យេឆូ ​ដ៝ង់។

១៨ អ៝ន់​ញច្វាត់​ទែរ​ហ៝ម់​ឞើស​នាវ​តឹម​ទ៝ង់​នាវ​ខើស​ក្លែរ។ នាវ​តីស​អាបាៈ​អេង​អី​ឞូនុយ្ស​ជាន​មោ​អោស​អ្យើស​ក្រេប​ត៝ត់​មា​ឆាក់​ជាន់។ យើន​មា​ឞូ​ម៝ស​អី​ជាន​នទើ​ខើស​ក្លែរ ពាង់​អី​នៃ​ជាន​តីស​អ្យើស​ក្រេប​ត៝ត់​មា​ឆាក់​ជាន់​ពាង់​នើម​ដ៝ង់។ ១៩ អាស​ខាន់​អៃ​មៃ​មោ​គឹត​បាស ឆាក់​ជាន់​ខាន់​អៃ​មៃ​នៃ​ជេង​ញីស​ជាន​ឞ្រាស​អី​នតុក​ឞ្រាស​ហ្វេង​អ្វែស​អី​ក្ល៝ស​អ្វែស​នើម​គុ អី​ខាន់​អៃ​មៃ​លែៈ​ឆ៝ៈ​ទើន​ជេស​ឞើស​កោរាញ​ឞ្រាស​នើម? ខាន់​អៃ​មៃ​មោ​ហោម​អោស​ជេង​កោរាញ​មា​ឆាក់​ជាន់​ខាន់​អៃ​មៃ​នើម​ជឹត‌* ២០ យ៝រ​លាស​កោរាញ​ឞ្រាស​លែៈ​ត៝ម់​រាន៝ស​ខ្លៃ​អ៝ក់​ងាន់​មា​ច្វាយ​ខាន់​អៃ​មៃ។ លាស​នទ្រី​អ៝ន់​ខាន់​អៃ​មៃ​ទ៝ង់​ឆាក់​ជាន់​ខាន់​អៃ​មៃ​នើម​នៃ​មា​រានេ​កោរាញ​ឞ្រាស†។*

៧

នាវ​នអាប់​អូរ​ឆាយ

១ ល៝ង់​នាវ​អោប​តា​ឆ៝ម់បុត​អី​ខាន់​អៃ​មៃ​លែៈ​ញចីស​ញជ្វាល់​អ៝ន់​គ៝ប់​នើស។ អើ អ្វែស​មា​ឞូ​ក្លោ​គុ​ទូ​ហ្វេ​អេង​មោ​អោស​ឆ៝ៈ​អូរ។* ២ យើន​មា​គែស​នាវ​ខើស​ក្លែរ លាស​នទ្រី​អ្វែស​ដេៈ​អ៝ន់​ឞូ​ក្លោ​ទូ​ហ្វេ​ទូ​ហ្វេ​ឆ៝ៈ​អូរ ជេសរី​អ្វែស​ដេៈ​អ៝ន់​ឞូ​អូរ​ទូ​ហ្វេ​ទូ​ហ្វេ​ឆ៝ៈ​ឆាយ។* ៣ តា​នាវ​ឞិច​នទ្រែល​អូរ​ឆាយ អ្យាត់​មា​អី​ឆាយ​ជាន​តឹង​នាវ​អុច​អី​អូរ ជេសរី​អី​អូរ​អ្យាត់​មា​ជាន​តឹង​នាវ​អុច​អី​ឆាយ​កើត​នៃ​ដ៝ង់។ ៤ អី​អូរ​មោ​អោស​ទើយ​ជេង​កោរាញ​មា​ឆាក់​ជាន់​ពាង់​នើម យ៝រ​លាស​ឆាក់​ជាន់​អី​នៃ​ជេង​នទើ​អី​ឆាយ។ អី​ឆាយ​កើត​នៃ​ដ៝ង់ ពាង់​មោ​អោស​ទើយ​ជេង​កោរាញ​មា​ឆាក់​ជាន់​ពាង់​នើម យ៝រ​លាស​ជេង​នទើ​អី​អូរ។ ៥ លាស​អុច​តឹម​ងអាត់​នទ្រាង់​នើម​គៃ​មា​គែស​ម៝ង​មា​មឞើស​ឆើម អ៝ន់​តឹម​ទី​ទូ​នតោរ​នាវ​ល៝រ លើយ​ជ៝ៈ​អីរ​នារ។ ជេសរី​ទឹង​ឞិច​នទ្រែល​កើត​អើម​ជឹត ក្លាច​លាស​ឆាតាង់ ​នទើម​យ៝រ​មា​ខាន់​អៃ​មៃ​អ៝ត់​មោ​ទើយ​នៃ។ ៦ គ៝ប់​ងើយ​កើត​នៃ​មោ​អោស​ទី​គ៝ប់​ដាៈ​ខាន់​អៃ​មៃ​តឹម​ងអាត់​នទ្រាង់​នើម យើន​មា​លាស​អុច​ជាន ជាន​កើត​នៃ​ទោ។ ៧ គ៝ប់​អុច​ទឹង​លែៈ​ខាន់​អៃ​មៃ​មោ​ឆ៝ៈ​អូរ​ឆ៝ៈ​ឆាយ​កើត​គ៝ប់​ដ៝ង់ យើន​មា​ទូ​ហ្វេ​ទូ​ហ្វេ​ឆាក់​គែស​នទើ​អ្វែស​កោរាញ​ឞ្រាស​អ៝ន់​អេងៗ​ឞាល់ ទូ​ហ្វេ​គែស​កើត​នអា ទូ​ហ្វេ​គែស​កើត​នត៝។*

៨ គ៝ប់​ទាន់​មឞើស​មា​ផូង​ទ្រោស​នទាម់ នទ្រែល​មា​ឞូ​អូរ​នទ្រោ​ខឹត​ឆាយ៖ លាស​ខាន់​ពាង់​គុ​រេស​មោ​អោស​ឆ៝ៈ​អូរ​ឆ៝ៈ​ឆាយ​កើត​គ៝ប់​មោ​អោស​ឆ៝ៈ​អូរ លែៈ​អ្វែស​ងាន់។ ៩ យើន​មា​លាស​ខាន់​ពាង់​មោ​អោស​ទើយ​អ៝ត់​ទើយ​រាទ៝ង់ អ៝ន់​ឆ៝ៈ​អូរ​ឆ៝ៈ​ឆាយ​ទោ។ នាវ​ឆ៝ៈ​អូរ​ឆ៝ៈ​ឆាយ​អី​នៃ​ជេង​អ្វែស​រាលាវ​មា​នូយ្ស​នហ៝ម់​កើញ​ហោ​អីរ។*

១០ ល៝ង់​ឞូនុយ្ស​អី​លែៈ​គែស​អូរ​គែស​ឆាយ​ជេស នាវ​អី​អ្យា​មោ​ទី​គ៝ប់​អោស​ដាៈ កោរាញ​យេឆូ ​នើម​ដាៈ៖ អូរ​លើយ​អោស​នត្លើយ​ឆាយ។* ១១ លាស​ពាង់​នត្លើយ​ឆាយ លើយ​ហោម​អ៝ន់​អោស​ឆ៝ៈ​តៃ​ឆាយ​មហែ មោ​លាស​អ្យាត់​មា​ពាង់​ព្លឹ​ឆ៝ៈ​តៃ​ឆាយ​អើម​ហ៝ៈ។ ជេសរី​អី​ឆាយ​លើយ​នត្លើយ​អូរ​ពាង់​នើម​ដ៝ង់។

១២ ល៝ង់​ឞូនុយ្ស​អាបាៈ​អេង​ជឹត នាវ​អី​អ្យា​មោ​អោស​តាៈ​ឞើស​កោរាញ​យេឆូ  តាៈ​ឞើស​មឞូង​គ៝ប់​នើម៖ លាស​ឞូ​ម៝ស​គែស​អូរ​ឞូនុយ្ស​មោ​អោស​ញឆីង​មា​កោរាញ​យេឆូ  យើន​មា​លាស​អី​អូរ​នៃ​ហោម​អុច​គុ​រេស​នទ្រែល លាស​នទ្រី​លើយ​អោស​នត្លើយ​ពាង់។ ១៣ លាស​ឞូ​ម៝ស​គែស​ឆាយ​ឞូនុយ្ស​មោ​អោស​ញឆីង យើន​មា​លាស​អី​ឆាយ​នៃ​ហោម​អុច​គុ​រេស​នទ្រែល លាស​នទ្រី​លើយ​នត្លើយ​ពាង់​ដ៝ង់‌ ១៤ យ៝រ​លាស​កោរាញ​ឞ្រាស​លែៈ​កើប​ក្ល៝ស​អី​ឆាយ​ឞូនុយ្ស​មោ​ញឆីង​នៃ​យ៝រ​មា​អី​អូរ​នៃ ជេសរី​ពាង់​លែៈ​កើប​ក្ល៝ស​ដ៝ង់​អី​អូរ​ឞូនុយ្ស​មោ​ញឆីង​នៃ​យ៝រ​មា​អី​ឆាយ​នៃ*។ លាស​នទើ​អី​នៃ​មោ​ងាន់ អ៝ស​ក៝ន​ខាន់​ពាង់​អី​ហោម​ក៝ន​ឆែ​ជេង​តឹម​ឞាន​មា​អ៝ស​ក៝ន​ផូង​អី​មោ​ញឆីង។ យើន​មា​នហេល​នានេៈ​អ៝ស​ក៝ន​អី​នៃ​លែៈ​ជេង​ប៝ន​លាន​កោរាញ​ឞ្រាស។ ១៥ លាស​អូរ មោ​លាស​ឆាយ​អី​មោ​ញឆីង​នត្លើយ​ខាន់​អៃ​មៃ អ៝ន់​ពាង់​នត្លើយ​ទោ ខាន់​អៃ​មៃ​មោ​អោស​គែស​តីស។ កោរាញ​ឞ្រាស​លែៈ​ក្វាល់​ជេស​ឞ៝ន់​គុ​ងាវ​នាវ​ដាប់​មពាន់។* ១៦ អើ​ឞូ​អូរ​អី​លែៈ​គែស​ឆាយ ក្លាប់​លាស​ខាន់​អៃ​ទើយ​លែវ​ពាង់​ឆឹត​ញឆីង អើ​ឞូ​ក្លោ​អី​លែៈ​គែស​អូរ ក្លាប់​លាស​ខាន់​មៃ​ទើយ​លែវ​ពាង់​ឆឹត​ញឆីង។*

នាវ​រាគ៝ល់​នាវ​គុ​ងាវ

១៧ តា​នាវ​អា​អេង​ជឹត នោក​កោរាញ​ឞ្រាស​ក្វាល់​ខាន់​អៃ​មៃ​ឆឹត​ញឆីង អ្យាត់​មា​រាគ៝ល់​លើយ​នូយ្ស​នហ៝ម់​អ្យើស យើន​មា​នាវ​គុ​ងាវ​ក្រាវ​ឆាច​ហោម​កើត​អី​ខាន់​អៃ​មៃ​អេ​ហ៝ៈ​ឆឹត​ញឆីង​មា​កោរាញ​យេឆូ  យ៝រ​លាស​តា​នាវ​គុ​ងាវ​អី​នៃ​តាៈ​ឞើស​កោរាញ​យេឆូ ​អ៝ន់។ គ៝ប់​វៃ​នតុម​នតី​ទឹង​លែៈ​ផូង​ញឆីង​អាប់​នតុក​អ៝ន់​ជាន​កើត​នអា។ ១៨ នតឹត​លាស លាស​កោរាញ​ឞ្រាស​ក្វាល់​ទូ​ហ្វេ​ឞូនុយ្ស​តា​នាវ​គុ​ងាវ​ក្រាវ​ឆាច​ជេង​ផូង​អីឆ្រាអែល ​លែៈ​ជេស​ក៝ស​នតោ​តឹង​នាវ​វៃ​មោឆេ  អ៝ន់​ពាង់​ហោម​កើត​នៃ​ទោ។ លាស​កោរាញ​ឞ្រាស​ក្វាល់​ទូ​ហ្វេ​ឞូនុយ្ស​មោ​អោស​ទី​ផូង​អីឆ្រាអែល ​មោ​គែស​ក៝ស​នតោ លើយ​អោស​អ៝ន់​ពាង់​ក៝ស​នតោ​លាប់​ជេង​ផូង​អីឆ្រាអែល ។* ១៩ នាវ​ក៝ស​នតោ​មោ​ក៝ស​នតោ មោ​អោស​គែស​នាវ​ខ្លៃ។ នទើ​អី​គែស​នាវ​ខ្លៃ​ជាន​តឹង​នាវ​កោរាញ​ឞ្រាស​នើម​ដាៈ។ ២០ អា​មើម​បាៈ​នាវ​គុ​ងាវ​ខាន់​អៃ​មៃ​នោក​កោរាញ​ឞ្រាស​ក្វាល់​ខាន់​អៃ​មៃ​នើស អ៝ន់​គុ​ងាវ​កើត​អី​នៃ​ជឹត​ទោ។ ២១ លាស​កោរាញ​ឞ្រាស​ក្វាល់​ទូ​ហ្វេ​ឞូនុយ្ស​តា​នាវ​គុ​ងាវ​ក្រាវ​ឆាច​ជាន​ទឹក​ឞូ លើយ​អោស​រាង៝ត យើន​មា​លាស​ទើយ​ជេង​ក៝ន​មែ†​ជាន​ទោ ទើយ​ដ៝ង់‌* ២២ យ៝រ​លាស​ឞូ​ម៝ស​អី​ជាន​ទឹក​ឞូ​នោក​កោរាញ​ឞ្រាស​ក្វាល់ ពាង់​អី​នៃ​ជេង​ក៝ន​មែ​តា​កោរាញ​ឞ្រាស​នើម ជេសរី​ឞូ​ម៝ស​អី​លែៈ​អើម​ក៝ន​មែ​នោក​កោរាញ​ឞ្រាស​ទែ​ក្វាល់ ពាង់​អី​នៃ​ជាន​ទឹក​ឞ្រាស​ក្រីស ​នើម។* ២៣ កោរាញ​ឞ្រាស​លែៈ​ត៝ម់​រាន៝ស​ខ្លៃ​អ៝ក់​ងាន់​មា​ច្វាយ​ខាន់​អៃ​មៃ។ លាស​នទ្រី​អ៝ន់​ខាន់​អៃ​មៃ​គុ​តា​ន៝ម់​កោរាញ​ឞ្រាស អ្យាត់​នាវ​ពាង់ លើយ​ហោម​ជាន​តឹង​នាវ​តីស​ដាស​នាវ​កោរាញ​ឞ្រាស​អុច​កើត​ឞូនុយ្ស​អី​មោ​ញឆីង។* ២៤ អើ​អ៝ស​នោ​តា​នាវ​ញឆីង អា​មើម​បាៈ​នាវ​គុ​ងាវ​ខាន់​អៃ​មៃ​នោក​កោរាញ​ឞ្រាស​ក្វាល់​ខាន់​អៃ​មៃ​នើស អ៝ន់​គុ​ងាវ​កើត​អី​នៃ​ជឹត​តា​នាប់​មាត់​កោរាញ​ឞ្រាស។

នាវ​ឆ៝ៈ​អូរ​ឆាយ​មោ​លាស​មោ

២៥ ល៝ង់​ផូង​ឞូ​អូរ​ទ្រោស​អី​អេ​ហ៝ៈ​គែស​ឆាយ គ៝ប់​មោ​អោស​គែស​នាវ​ដាៈ​ឞើស​កោរាញ​ឞ្រាស​តា​នាវ​ឆ៝ៈ​ឆាយ យើន​មា​កោរាញ​ឞ្រាស​យោៈ​នអាច​មា​គ៝ប់ អ៝ន់​គ៝ប់​គែស​នាវ​មឹន​គឹត​ឞ្លាវ​អី​ទី​មា​អ្យាត់ ជេសរី​គ៝ប់​មឞើស​ងក៝ច​មា​ខាន់​អៃ។ ២៦ តឹង​មា​នាវ​គ៝ប់​មឹន យ៝រ​មា​អាបៃ​អ្យា​គែស​អ៝ក់​នាវ​ជេរ លាស​ឞូ​ម៝ស​អី​អេ​ហ៝ៈ​គែស​អូរ​អេ​ហ៝ៈ​គែស​ឆាយ អ៝ន់​ពាង់​ហោម​គុ​អេង​កើត​អើម​ជេង​អ្វែស​រាលាវ។*

២៧ លាស​ឞូ​ម៝ស​អី​លែៈ​គែស​អូរ លើយ​អោស​នត្លើយ​ពាង់ លាស​ឞូ​ម៝ស​អី​អេ​ហ៝ៈ​គែស​អូរ លើយ​អោស​ឆ៝ៈ​អូរ។ ២៨ យើន​មា​ឞូ​ម៝ស​អី​ឆ៝ៈ​អូរ​មោ​អោស​តីស ជេសរី​ឞូ​ម៝ស​អី​ឆ៝ៈ​ឆាយ​ក៝ៈ​មោ​ដ៝ង់​តីស។ យើន​មា​ខាន់​ពាង់​អី​នៃ​មរា​គែស​នាវ​ជេរ​តា​នាវ​រេស‡។ ជេសរី​គ៝ប់​យោៈ​ខាន់​អៃ​មៃ កើត​នទ្រី​ទឹង​គ៝ប់​មឞើស​កើត​នៃ។*

២៩ អើ​អ៝ស​នោ​តា​នាវ​ញឆីង គ៝ប់​ទាន់​មឞើស​មា​ខាន់​អៃ​មៃ ម៝ង​នារ​កោរាញ​យេឆូ ​ព្លឹ​វាច់​ឞើយ​មា​ត៝ត់។ ជឹត​អ្យា​ជឹត​នាប់​តៃ ទឹង​លែៈ​ឞូនុយ្ស​អី​លែៈ​គែស​អូរ​អ៝ន់​ពាង់​ឆើម​កើល​ជាន​ការ​មា​កោរាញ​ឞ្រាស​តឹម​ឞាន​មា​ឞូនុយ្ស​មោ​គែស​អូរ​ដ៝ង់។* ៣០ ឞូ​ម៝ស​អី​ញុម​រាង៝ត ជាន​តឹម​ឞាន​មា​មោ​ញុម​រាង៝ត​ហ៝ៈ ឞូ​ម៝ស​អី​អ្វែស​មអាក ជាន​តឹម​ឞាន​មា​មោ​អ្វែស​មអាក​ហ៝ៈ ឞូ​ម៝ស​អី​រាវាត់​ទ្រាប់​នទើ ជាន​តឹម​ឞាន​មា​មោ​ជេង​មា​ទ្រាប់​នទើ​ពាង់​នើម​ហ៝ៈ‌* ៣១ ជេសរី​ឞូ​ម៝ស​អី​ទ៝ង់​ទ្រាប់​នទើ​តា​នែស​នតូ​អ្យា លើយ​តា​ពើស​មា​រាវៃ​ទ្រាប់​នទើ​អី​នៃ​ដ៝ង់ យ៝រ​លាស​នែស​នតូ​អ្យា​មរា​រ៝ស។

៣២ គ៝ប់​មោ​អុច​ខាន់​អៃ​មៃ​គែស​នាវ​រាវៃ​មា​នទើ​តា​នែស​នតូ​អ្យា។ ឞូ​ម៝ស​អី​មោ​គែស​អូរ ពាង់​រាវៃ​មា​នាវ​កោរាញ​ឞ្រាស​ទើម មឹន​អេង​លាស មើម​ជាន​គៃ​មា​អ៝ន់​កោរាញ​ឞ្រាស​ទែ​រាម់។ ៣៣ ល៝ង់​ឞូនុយ្ស​អី​លែៈ​គែស​អូរ ពាង់​រាវៃ​មា​នទើ​តា​នែស​នតូ​អ្យា មឹន​អេង​លាស មើម​ជាន​គៃ​មា​អ៝ន់​អូរ​ទែ​រាម់‌ ៣៤ ជេសរី​តា​នាវ​មឹន​ពាង់​គែស​នាវ​រាវៃ​ឞារ​នតីល រាវៃ​មា​កោរាញ​ឞ្រាស រាវៃ​មា​អូរ​ដ៝ង់។ ឞូ​អូរ​អី​មោ​គែស​ឆាយ នទ្រែល​មា​ឞូ​អូរ​ហោម​ទ្រោស​ពាង់​រាវៃ​មា​នាវ​កោរាញ​ឞ្រាស​ទើម មឹន​អេង​លាស មើម​ឆើម​កើល​ជាន​ការ​មា​កោរាញ​ឞ្រាស​មា​លែៈ​នូយ្ស​នហ៝ម់ មា​លែៈ​ឆាក់​ជាន់។ ល៝ង់​ឞូ​អូរ​អី​លែៈ​គែស​ឆាយ ពាង់​រាវៃ​មា​នទើ​តា​នែស​នតូ​អ្យា មឹន​អេង​លាស មើម​ជាន​គៃ​មា​អ៝ន់​ឆាយ​ទែ​រាម់។ ៣៥ គ៝ប់​ងើយ​នាវ​អី​នៃ​គៃ​មា​អ្វែស​មា​ខាន់​អៃ​មៃ គ៝ប់​មោ​អោស​អុច​ញច៝ប់​ខាន់​អៃ​មៃ គ៝ប់​អុច​ខាន់​អៃ​មៃ​គុ​ងាវ​អ្វែស ជាន​ការ​អ៝ន់​មា​កោរាញ​ឞ្រាស​មោ​គែស​នាវ​រាខ្វាក។ ៣៦ យើន​មា​លាស​គែស​ឞារ​ហៃ​លែៈ​ជេង​ងក្វាត់​នទ្រោយ លាស​អី​ឞូ​ក្លោ​មឹន​មោ​ទី​អោស​លាស​មោ​នអាប់​ដាស​នទ្រោយ​ពាង់​នើម​នៃ ជេសរី​លាស​នូយ្ស​នហ៝ម់​ពាង់​ដោក​ដោល​ហោ​ងាន់​អុច​នអាប់ អ៝ន់​ជាន​តឹង​នាវ​ពាង់​អុច​ទោ នអាប់​ពាង់​ដាស​ឞូ​អូរ​អី​នៃ មោ​អោស​តីស។§* ៣៧ យើន​មា​លាស​ឞូ​ម៝ស​អី​លែៈ​មោ​អុច​អោស​តឹម​នអាប់ ទើយ​ម៝ត់​ញជ្រាង់​ឆាក់​ជាន់​ពាង់​នើម ជេសរី​ទើយ​អ៝ត់​នូយ្ស​នហ៝ម់​មោ​អោស​ដោក​ដោល ឞូនុយ្ស​អី​នៃ​ជាន​អ្វែស។ ៣៨ លាស​នទ្រី​ឞូ​ម៝ស​អី​នអាប់​ដាស​នទ្រោយ​ពាង់​នើម​ឞូនុយ្ស​អី​នៃ​ជាន​អ្វែស យើន​មា​ឞូ​ម៝ស​អី​មោ​អោស​នអាប់​គុ​ទើម​ហ៝ៈ ឞូនុយ្ស​អី​នៃ​លើ​មា​ហោ​ជាន​អ្វែស។

៣៩ ល៝ង់​ឞូ​អូរ​លែៈ​គែស​ឆាយ នោក​ឆាយ​ហោម​រេស​អ្យាត់​មា​អូរ​គុ​ដាស​ឆាយ​នឹង យើន​មា​លាស​ឆាយ​លែៈ​ខឹត រី​មើ​ពាង់​ទើយ​ឆ៝ៈ​តៃ​ឆាយ​អេង​ទាស​អុច​ពាង់​នើម ទើន​ឆ៝ៈ​ឆាយ​តា​ផូង​អី​ញឆីង​មា​កោរាញ​ឞ្រាស​ហ៝ៈ។* ៤០ យើន​មា​តឹង​មា​នាវ​គ៝ប់​មឹន លាស​ឞូ​អូរ​អី​នៃ​មោ​ហោម​អោស​ឆ៝ៈ​ឆាយ​ជឹត ពាង់​លើ​មា​រាម់​មអាក។ គ៝ប់​មោ​អោស​ដាៈ​នាវ​អី​នៃ គ៝ប់​ងើយ​កើត​នៃ​តាៈ​ឞើស​ឞ្រាស​ហ្វេង​អ្វែស​កោរាញ​ឞ្រាស​គុ​តា​គ៝ប់។

៨

នទើ​អោប​ឞ្រាស

១ អាបៃ​អ្យា​ទាន់​មឹន​មា​ព្វាច់​អី​ឞូ​លែៈ​ជេស​អោប​ឞ្រាស​នៃ។ ឞ៝ន់​លែៈ​គឹត​ជេស ទឹង​លែៈ​ឞ៝ន់​គែស​នាវ​គឹត​វ៝ត់ តីស​មា​នាវ​គឹត​វ៝ត់​ជាន​អ៝ន់​កើប​អេង​ឆាក់​នើម​ក្វ៝ង់​គឹត​ឞ្លាវ​រាលាវ​ឞូ យើន​មា​នាវ​រ៝ង់​មោ​អោស​កើត​នៃ នាវ​រ៝ង់​ជាន​អ៝ន់​តឹម​កើល​រាទ៝ក់​ញជេង។* ២ លាស​គែស​ទូ​ហ្វេ​ឞូនុយ្ស​មឹន​អេង​ឆាក់​ពាង់​នើម​លាស​លែៈ​គឹត​វ៝ត់​នាវ​ជេស លាស​នទ្រី​ពាង់​អី​នៃ​អេ​ហ៝ៈ​អោស​គឹត​វ៝ត់​ងាន់។ ៣ ជេសរី​ឞូ​ម៝ស​អី​រ៝ង់​មា​កោរាញ​ឞ្រាស កោរាញ​ឞ្រាស​គឹត​នាល់​ពាង់​អី​នៃ​ដ៝ង់។

៤ លាស​នទ្រី​មា​នាវ​ឆោង​ឆា​នទើ​អោប​ឞ្រាស ឞ៝ន់​លែៈ​គឹត​ជេស​ឞ្រាស​អេង​តា​កាលើ​ត្រោក​តា​នែស​នតូ​អ្យា​មោ​អោស​គែស​នាវ​ខ្លៃ គែស​ទូ​ហ្វេ​កោរាញ​ឞ្រាស​នើម​ទើម​គែស​នាវ​ខ្លៃ។* ៥ ឞ៝ល​លាស​គែស​នទើ​អី​ឞូនុយ្ស​ទែ​កើប​លាស​ឞ្រាស​តា​កាលើ​ត្រោក មោ​លាស​តា​នែស​នតូ​អ្យា​កាដោយ ឞ៝ល​លាស​គែស​អ៝ក់​នទើ​ឞូ​កើប​លាស​ឞ្រាស កើប​លាស​កោរាញ‌* ៦ យើន​មា​ឞ៝ន់​គែស​ទូ​ហ្វេ​ទើម កោរាញ​ឞ្រាស​អី​ឞឹ​ឞ៝ន់។ ពាង់​លែៈ​ញជេង​ទឹង​លែៈ​នតីល​នទើ ជេសរី​ឞ៝ន់​អ្យា​គុ​រេស​គៃ​មា​គែស​នាវ​ខ្លៃ​មា​ពាង់​នើម។ នទ្រី​ឞ៝ន់​គែស​ទូ​ហ្វេ​កោរាញ​ទើម ជេង​ឞ្រាស​យេឆូ​ក្រីស ។ ទឹង​លែៈ​នទើ​គែស​យ៝រ​មា​តាៈ​ឞើស​ពាង់ ជេសរី​ឞ៝ន់​គែស​នាវ​រេស​ជេង​យ៝រ​មា​តាៈ​ឞើស​ពាង់​ដ៝ង់។

៧ យើន​មា​មោ​អោស​គែស​ទឹង​លែៈ​ឞូនុយ្ស​គឹត​វ៝ត់​នាវ​អី​នៃ។ ឞូនុយ្ស​អាបាៈ​នូយ្ស​នហ៝ម់​ហោម​អែ​មឹន​មា​ឞ្រាស​អេងៗ​អី​នៃ ខាន់​ពាង់​ឆា​ព្វាច់​អោប​ឞ្រាស​តឹម​ឞាន​មា​ហោម​អែ​អោប​ឞ្រាស​ដ៝ង់ យ៝រ​លាស​នូយ្ស​នហ៝ម់​ខាន់​ពាង់​មឹន​ហោម​រាអ្យា ជាន​អ៝ន់​ខាន់​ពាង់​មឹន​រាវៃ​ខាន់​ពាង់​លែៈ​ជាន​តីស។ ៨ យើន​មា​មោ​អោស​យ៝រ​មា​នទើ​ឆោង​ឆា​កោរាញ​ឞ្រាស​រាម់​មា​ឞ៝ន់។ លាស​ឞ៝ន់​មោ​ឆា​ក៝ៈ​ពាង់​មោ​រាម់​រាលាវ​មា​ឞ៝ន់ លាស​ឞ៝ន់​ឆា​ក៝ៈ​ពាង់​មោ​រាម់​រាលាវ​មា​ឞ៝ន់​ដ៝ង់។* ៩ យើន​មា​អ៝ន់​ញជ្រាង់ ក្លាច​លាស​នាវ​ទើយ​អី​ខាន់​អៃ​មៃ​ទើយ​ឆា​នៃ​ជាន​អ៝ន់​ផូង​អី​រាអ្យា​តា​នាវ​ញឆីង​គែស​នាវ​រាវៃ​តា​នូយ្ស​នហ៝ម់​ច្រាវ។* ១០ លាស​គែស​ទូ​ហ្វេ​ឞូនុយ្ស​អី​រាអ្យា​តា​នាវ​ញឆីង​ឆៃ​ខាន់​អៃ​មៃ​គុ​ឆោង​ឆា​នទើ​អោប​ឞ្រាស​តា​ជៃ​នតុក​អោប​ឞ្រាស លាស​នទ្រី​នាវ​អី​នៃ​លែវ​ពាង់​ឆោង​ឆា​នទើ​អោប​ឞ្រាស​ដ៝ង់ ឞ៝ល​លាស​តា​នូយ្ស​នហ៝ម់​ពាង់​ហោម​មឹន​នទើ​អី​នៃ​ជេង​តីស។ ១១ លាស​នទ្រី​ឞូនុយ្ស​រាអ្យា​អី​ញឆីង​មា​ឞ្រាស​ក្រីស ​អី​នៃ​រ៝ស​ហេង​យ៝រ​មា​តាៈ​ឞើស​នាវ​ខាន់​អៃ​មៃ​គឹត​វ៝ត់ យើន​មា​ឞ្រាស​ក្រីស ​លែៈ​ខឹត​តឹម​នតាង​មា​ពាង់​ដ៝ង់។* ១២ លែៈ​តីស​ជេស លាស​ខាន់​អៃ​មៃ​ជាន​តីស​អ៝ន់​មា​អ៝ស​នោ​អី​ញឆីង​រាអ្យា​ជាន​អ៝ន់​ពាង់​រាង៝ត​រាវៃ​តា​នូយ្ស​នហ៝ម់។ នទើ​អី​នៃ​ខាន់​អៃ​មៃ​លែៈ​ជាន​តីស​មា​ឞ្រាស​ក្រីស ​ដ៝ង់។ ១៣ កើត​នទ្រី​លាស​គែស​ទូ​នតីល​នទើ​ឆោង​ឆា​អី​ជាន​អ៝ន់​ទូ​ហ្វេ​អ៝ស​នោ​តា​នាវ​ញឆីង​គែស​ជាន​តីស គ៝ប់​មោ​ហោម​អុច​អោស​ឆា​ព្វាច់​នហ៝​រ៝ គៃ​មា​លើយ​អ៝ន់​ទូ​ហ្វេ​អ៝ស​នោ​តា​នាវ​ញឆីង​គែស​ជាន​តីស។*

៩

នទើ​ទី​មា​មពោល​កោរាញ​អ៝ស​ម៝ន​អោប

១ អាស​គ៝ប់​អ្យា​អើម​មោ​គែស​បាស​ជេង​ក៝ន​មែ? អាស​គ៝ប់​អ្យា​អើម​មោ​ទី​បាស​ជេង​កោរាញ​អ៝ស​ម៝ន? អាស​គ៝ប់​អ្យា​អើម​មោ​បាស​ឆៃ​ឞ្រាស​យេឆូ ​អី​កោរាញ​ឞ៝ន់​នើម? អាស​ខាន់​អៃ​មៃ​អី​នៃ​អើម​មោ​ទី​បាស គែស​នាវ​រាក្លាយ្ស​ជេង​ប៝ន​លាន​កោរាញ​ឞ្រាស តាៈ​ឞើស​នាវ​គ៝ប់​មឞើស​ងក៝ច?* ២ ឞ៝ល​លាស​គែស​ឞូ​អា​អេង​មោ​កើប​គ៝ប់​ជេង​កោរាញ​អ៝ស​ម៝ន​កាដោយ យើន​មា​គ៝ប់​ជេង​កោរាញ​អ៝ស​ម៝ន​អ៝ន់​មា​ខាន់​អៃ​មៃ​ងាន់ យ៝រ​មា​ឞូ​ទើយ​គឹត​ឆៃ​គ៝ប់​ជេង​កោរាញ​អ៝ស​ម៝ន​ងាន់ តាៈ​ឞើស​ខាន់​អៃ​មៃ​ញឆីង​មា​កោរាញ​យេឆូ ​អី​គ៝ប់​មឞើស​ងក៝ច។* ៣ យើន​មា​គ៝ប់​អុច​អើស​មា​ផូង​អី​លាស​គ៝ប់​មោ​ជេង​កោរាញ​អ៝ស​ម៝ន​កើត​នអា៖ ៤ អាស​គ៝ប់ នទ្រែល​មា​នោ​បារនាបាស ​អើម​មោ​ទី​បាស​ទើយ​មា​ឆ៝ៈ​ទើន​នទើ​ឆោង​ឆា​ឞើស​ឞូនុយ្ស​អី​ហេន​នតុម​នតី?* ៥ អាស​ហេន​អ្យា​អើម​មោ​ទី​បាស​ទើយ​មា​លែវ​ទូ​ហ្វេ​អូរ​អី​ញឆីង​ហាន់​នទ្រែល កើត​មពោល​កោរាញ​អ៝ស​ម៝ន​អាបាៈ​អេង កើត​អ៝សៗ​កោរាញ​យេឆូ  កើត​ពេត្រោស *​ដ៝ង់? ៦ មោ​លាស​អើម​គែស​ហេន​ទើម​លាស​អី​អ្យាត់​មា​ជាន​ការ​ឆ្យាម់​អេង​នាវ​រេស​ហេន​នើម​នោក​នតុម​នតី​ឞូ?

៧ អើម​គែស​លាស​ឞូនុយ្ស​ជាន​តាហែន​ឆ៝ៈ​ទ៝ង់​ព្រាក់​ពាង់​នើម? អើម​គែស​លាស​ឞូនុយ្ស​តាម់​តើម​ព្លៃ​យុងយារ​ប៝ន​ទូ​លោក​មីរ ជេសរី​មោ​អោស​ឆ៝ៈ​ឆា​អី​ព្លៃ​នៃ? អើម​គែស​លាស​ឞូនុយ្ស​ច្យាប់​ទូ​ផូង​ឞែ​ឞ្យាប់ ជេសរី​មោ​អោស​ឆ៝ៈ​ញេត​អី​ទាក​ត៝ស​ពាង់​នៃ? ៨ នាវ​គ៝ប់​ងើយ​អី​នៃ​មោ​អោស​ទើន​តាៈ​នាវ​មឹន​ឞូនុយ្ស​ទើម យើន​មា​តា​នាវ​វៃ​មោឆេ ​អី​តាៈ​ឞើស​កោរាញ​ឞ្រាស​លែៈ​គែស​ញចីស​លាស​កើត​នៃ​ដ៝ង់។ ៩ យ៝រ​លាស​តា​នាវ​វៃ​មោឆេ ​លែៈ​គែស​ញចីស​លាស៖ «លើយ​អោស​ងគ្រេប​មឞូង​នទ្រោក​នោក​ពាង់​ជ៝ត​ព្លេន​ឞា†»†។ នទើ​អី​នៃ​កោរាញ​ឞ្រាស​លាស​ទើន​មា​នទ្រោក​ទើម​ឞើស? មោ​អោស!* ១០ កោរាញ​ឞ្រាស​មោ​អោស​លាស​មា​នទ្រោក​ទើម ពាង់​លាស​មា​ឞ៝ន់​ដ៝ង់។ នាវ​អី​នៃ​គែស​ញចីស គៃ​មា​ឞូនុយ្ស​អី​ច្វ៝រ់​ឆ្រែ​គែស​នាវ​រានើម​គែស​ឞា​ឞើស​ឆ្រែ​អី​នៃ ជេសរី​ឞូនុយ្ស​អី​រាពាត់​ព្លេន​គែស​នាវ​រានើម​គែស​ឞា​ឞើស​អី​ពាង់​រាពាត់​ព្លេន​អី​នៃ​ដ៝ង់។

១១ លាស​ហេន​លែៈ​នតី​ខាន់​អៃ​មៃ​តឹម​ឞាន​មា​លែៈ​តូច​ជេស​គារ់​មពែស​ឞើស​ឞ្រាស​ហ្វេង​អ្វែស​អ៝ន់​តា​ខាន់​អៃ​មៃ លាស​នទ្រី​អា​មើម​ទឹង​មោ​ទី​លាស​ហេន​ឆ៝ៈ​នទើ​ឞើស​ខាន់​អៃ​មៃ​មា​ឆ្យាម់​ឆាក់​អី​តឹម​ឞាន​មា​រែក? ១២ លាស​ឞូ​អេង​អី​នតី​ខាន់​អៃ​មៃ​លែៈ​ទាស​នៃ​ទើយ​ឆ៝ៈ​នទើ​មា​ឆ្យាម់​ឆាក់​ឞើស​ខាន់​អៃ​មៃ លាស​នទ្រី​ហេន​លើ​ហោ​រាលាវ​ខាន់​ពាង់​អី​នៃ​ទើយ​ឆ៝ៈ យើន​មា​ហេន​មោ​អោស​ទ៝ង់​នាវ​ទើយ​អី​នៃ ក្លាច​លាស​ងកីង​ឞូ​អ្យាត់​នាវ​មហែ​មហាន​អ្វែស​ឞ្រាស​ក្រីស  អ្វែស​រាលាវ​ហេន​ញឆ្រោយ្ស​ជាន​ការ​នអ៝ប់​មា​គុ​អ៝ត់​ទឹង​លែៈ​ហ៝ៈ។ ១៣ អើម​ខាន់​អៃ​មៃ​មោ​គឹត​បាស? ឞូ​ម៝ស​អី​ជាន​ការ​តា​ញីស​ជាន​ឞ្រាស​មា​កោរាញ​ឞ្រាស ពាង់​អី​នៃ​គែស​នទើ​ឆោង​ឆា​តាៈ​ឞើស​នទើ​ឞូ​ញហើរ​តា​ញីស​ជាន​ឞ្រាស​អី​នៃ​ដ៝ង់ ជេសរី​ឞូ​ម៝ស​អី​ជាន​ការ​តា​ញឆឺង​គុច​ពូរ​នទើ​ជាន​ឞ្រាស ពាង់​អី​នៃ​គែស​នទើ​ឆា​តាៈ​ឞើស​នទើ​ឞូ​ញហើរ​តា​ញឆឺង​អី​នៃ​ដ៝ង់។*

១៤ កើត​នទ្រី​ដ៝ង់​កោរាញ​ឞ្រាស​លែៈ​ដាៈ​ជេស ឞូ​ម៝ស​អី​មឞើស​ងក៝ច​នាវ​មហែ​មហាន​អ្វែស ទី​មា​ពាង់​ឆ្យាម់​នាវ​រេស​តាៈ​ឞើស​នាវ​ជាន​ការ​អី​នៃ​ដ៝ង់។* ១៥ យើន​មា​គ៝ប់ គ៝ប់​មោ​អោស​ទ៝ង់​នាវ​ទើយ​អី​នៃ ជេសរី​នាវ​គ៝ប់​ញចីស​អី​អ្យា មោ​អោស​គៃ​មា​ដាៈ​ខាន់​អៃ​មៃ​កើល​គ៝ប់​ជឹត​នាប់​តៃ។ អ្វែស​រាលាវ​អ៝ន់​គ៝ប់​ខឹត​លើយ​ដាស​មា​អ៝ន់​គ៝ប់​ជាន​នាវ​ទើយ​អី​នៃ គៃ​មា​គ៝ប់​ហោម​ទើយ​នហី​អេង​ឆាក់​មា​នាវ​មឞើស​ងក៝ច​នាវ​មហែ​មហាន​អ្វែស​ទើម​ទាម។* ១៦ នាវ​គ៝ប់​មឞើស​ងក៝ច​នាវ​មហែ​មហាន​អ្វែស​នៃ មោ​ទី​អោស​គ៝ប់​អ្យា​នហី​អេង​ឆាក់​គ៝ប់​នើម យ៝រ​លាស​នាវ​អី​នៃ​តាៈ​ឞើស​កោរាញ​ឞ្រាស​ដាៈ​គ៝ប់​ជាន។ រេស​រាញាល់​ងាន់​មា​គ៝ប់ លាស​គ៝ប់​មោ​អោស​មឞើស​ងក៝ច​នាវ​មហែ​មហាន​អ្វែស!* ១៧ លាស​គ៝ប់​មឞើស​ងក៝ច​នាវ​មហែ​មហាន​អ្វែស​នៃ​តាៈ​ឞើស​នូយ្ស​នហ៝ម់​គ៝ប់​នើម​អុច​ទើម ជេង​ទី​មា​គ៝ប់​គែស​នទើ​ងខោម យើន​មា​នាវ​ជាន​ការ​អី​អ្យា​មោ​អោស​ទើន​តាៈ​ឞើស​នូយ្ស​នហ៝ម់​គ៝ប់​នើម​អុច​ទើម ជេង​តាៈ​ឞើស​កោរាញ​ឞ្រាស​នើម​ជាវ​អ៝ន់​មា​គ៝ប់។* ១៨ លាស​នទ្រី​ម៝ស​បាៈ​នទើ​ងខោម​មា​គ៝ប់​គែស? នទើ​ងខោម​មា​គ៝ប់​ជេង​នាវ​មឞើស​ងក៝ច​នាវ​មហែ​មហាន​អ្វែស​មោ​គែស​ឆ៝ៈ​ខ្លៃ គ៝ប់​មោ​អោស​ទ៝ង់​នាវ​ទើយ​តាៈ​ឞើស​នាវ​មឞើស​ងក៝ច​នាវ​មហែ​មហាន​អ្វែស។

១៩ ឞ៝ល​លាស​គ៝ប់​មោ​អោស​ជេង​ទឹក​ឞូ​មោ​គែស​ឞូនុយ្ស​ជាន​កោរាញ​គ៝ប់​កាដោយ គ៝ប់​ហោម​ជាន​តឹម​ឞាន​មា​ទឹក​មា​ទឹង​លែៈ​ឞូនុយ្ស គៃ​មា​លែវ​ឞូនុយ្ស​អ៝ក់​ងាន់​អ៝ន់​ឆឹត​ញឆីង​មា​ឞ្រាស​ក្រីស ។* ២០ នោក​គ៝ប់​គុ​នទ្រែល​ផូង​អីឆ្រាអែល  គ៝ប់​គុ​ងាវ​តឹម​ឞាន​មា​ផូង​អីឆ្រាអែល  គៃ​មា​លែវ​ខាន់​ពាង់​ញឆីង​មា​ឞ្រាស​ក្រីស ។ គ៝ប់​មោ​អោស​ជេង​ឞូនុយ្ស​អី​អ្យាត់​មា​ជាន​តឹង​នាវ​វៃ​មោឆេ  យើន​មា​នោក​គ៝ប់​គុ​នទ្រែល​ផូង​អី​ញអោត​នាវ​វៃ​អី​នៃ គ៝ប់​ជាន​តឹង​នាវ​វៃ គៃ​មា​លែវ​ខាន់​ពាង់​ញឆីង​មា​ឞ្រាស​ក្រីស ។* ២១ នោក​គ៝ប់​គុ​នទ្រែល​ផូង​អី​មោ​ទី​ផូង​អីឆ្រាអែល ​អី​មោ​ញអោត​នាវ​វៃ​មោឆេ  គ៝ប់​គុ​ងាវ​តឹម​ឞាន​មា​ផូង​អី​នៃ​ដ៝ង់ គៃ​មា​លែវ​ខាន់​ពាង់​ញឆីង​មា​ឞ្រាស​ក្រីស  គ៝ប់​មោ​អោស​មអារ់​លើយ​នាវ​វៃ​មោឆេ ​អី​តាៈ​ឞើស​កោរាញ​ឞ្រាស យើន​មា​គ៝ប់​លែៈ​ញអោត​នាវ​វៃ​ឞ្រាស​ក្រីស ។* ២២ នោក​គ៝ប់​គុ​នទ្រែល​ឞូនុយ្ស​អី​រាអ្យា គ៝ប់​ជាន​តឹម​ឞាន​មា​ឞូនុយ្ស​រាអ្យា​អី​នៃ​ដ៝ង់ គៃ​មា​លែវ​ខាន់​ពាង់​ញឆីង​មា​ឞ្រាស​ក្រីស ។ គ៝ប់​គុ​នទ្រែល​ទឹង​លែៈ​ឞូនុយ្ស គ៝ប់​ជាន​អ៝ន់​តឹម​ឞាន​មា​ខាន់​ពាង់​អី​នៃ​ដ៝ង់ គៃ​មា​គែស​រាក្លាយ្ស​ឞូនុយ្ស​អាបាៈ។* ២៣ យ៝រ​មា​នាវ​មហែ​មហាន​អ្វែស​នៃ គ៝ប់​ញឆ្រោយ្ស​ជាន​ទឹង​លែៈ​នទើ​អី​នៃ គៃ​មា​ឆ៝ៈ​ទើន​នទ្រែល​ឞូ​នទើ​អ្វែស​អី​តាៈ​ឞើស​នាវ​មហែ​មហាន​អ្វែស​អី​នៃ​ដ៝ង់។

២៤ ខាន់​អៃ​មៃ​លែៈ​គឹត​ជេស ទឹង​លែៈ​ផូង​អី​ព៝ល់​តឹម​រាល៝ង​ញច្វាត់ ខាន់​ពាង់​ញច្វាត់​ទឹង​លែៈ​មា​ឞាល់ យើន​មា​គែស​ទូ​ហ្វេ​ទើម​អី​គែស​នទើ​ងខោម។ លាស​នទ្រី​ដាៈ​ខាន់​អៃ​មៃ​គុ​រេស​តឹម​ឞាន​មា​ព៝ល់​តឹម​រាល៝ង​ញច្វាត់​អ៝ន់​កើត​ពាង់​អី​ទូ​ហ្វេ​នៃ​ទោ គៃ​មា​គែស​នទើ​ងខោម​ឞើស​កោរាញ​ឞ្រាស។* ២៥ ទឹង​លែៈ​ផូង​អី​ព៝ល់​តឹម​រាល៝ង​អី​នៃ ខាន់​ពាង់​ខ៝ម់​ញឆ្រោយ្ស​ទុត​ហោ​ងាន់ គៃ​មា​គែស​នទើ​ងខោម‡​អី​ហោម​ឞ្លាវ​អោម​រ៝ស​លេក​មោ​អោស​ហោម​នហ៝​រ៝។ ល៝ង់​ឞ៝ន់ ឞ៝ន់​ខ៝ម់​ញឆ្រោយ្ស​គៃ​មា​គែស​នទើ​ងខោម​អី​ហោម​គែស​នហ៝​រ៝​មោ​អោស​ឞ្លាវ​អោម​រ៝ស​លេក។ ២៦ នទ្រី​ទឹង​គ៝ប់​គុ​រេស​តឹម​ឞាន​មា​ញច្វាត់​អ៝ន់​កើត​នៃ គ៝ប់​មោ​អោស​ញច្វាត់​ព៝ល់​ទើម គ៝ប់​តឹម​ឞាន​មា​ឞូនុយ្ស​តឹម​ថុក​ឞាល់​គៃ​មា​ទើយ មោ​ទី​តឹម​ថុក​ដាស​ឆ្យាល​ទើម។ ២៧ គ៝ប់​ញឆ្រោយ្ស​ញឆ្រាម​ដាប់​ឆាក់​ជាន់​គ៝ប់​នើម​អ៝ន់​ទុត​ហោ​ងាន់ ជេសរី​ជាន​កោរាញ​មា​ឆាក់​គ៝ប់​នើម គៃ​មា​លើយ​អោស​ជេស​គ៝ប់​មឞើស​ងក៝ច​នាវ​មហែ​មហាន​អ្វែស​អ៝ន់​មា​ឞូ​អេងៗ ជេសរី​បេង​មា​កោរាញ​ឞ្រាស​មអារ់​គ៝ប់។

១០

ញជ្រាង់​ដាស​ឞ្រាស​ងក្លាៈ

១ អើ​អ៝ស​នោ​តា​នាវ​ញឆីង គ៝ប់​អុច​អ៝ន់​ខាន់​អៃ​មៃ​គឹត​នហេល នោក​មោឆេ ​លែវ​ផូង​អូ​ចែ​ផូង​អីឆ្រាអែល ​ហេន​លោស​ឞើស​ឞ្រី​អេឆីប ​កាល់​អែ​នើស ទឹង​លែៈ​ខាន់​ពាង់​លែៈ​ហាន់​តា​ន៝ម់​នហ៝ម់​តុក​អី​កោរាញ​ឞ្រាស​អ៝ន់ នទ្រែល​មា​លែៈ​លាប់​រាគាន់​ទាក​វាច់​ទាក​វារ់​ទាទេ។* ២ ទឹង​លែៈ​ខាន់​ពាង់​លែៈ​ហាន់​តា​ន៝ម់​តុក លែៈ​ហាន់​រាគាន់​ទាក​វាច់​ទាក​វារ់​អី​នៃ តឹម​ឞាន​មា​គែស​បាប់តែម​យុក​មា​តុក នទ្រែល​មា​ទាក​វាច់​ទាក​វារ់​អី​នៃ ជេង​នាវ​មឞេន​មា​ទឹង​លែៈ​ខាន់​ពាង់​ជេង​ផូង​ឞូនុយ្ស​អ្យាត់​តឹង​មោឆេ ។ ៣ ទឹង​លែៈ​ខាន់​ពាង់​អី​នៃ​លែៈ​ឆោង​ឆា​ជេស​មានា ​នទើ​អី​តាៈ​ឞើស​នាវ​ទើយ​កោរាញ​ឞ្រាស​អ៝ន់‌* ៤ ជេសរី​ទឹង​លែៈ​ខាន់​ពាង់​អី​នៃ​លែៈ​ញេត​ទាក​អី​តាៈ​ឞើស​នាវ​ទើយ​កោរាញ​ឞ្រាស​អ៝ន់​ទាទេ។ ខាន់​ពាង់​លែៈ​ញេត​ជេស​ទាក​អី​លោស​ឞើស​លុ​ក្លេរ​អី​តាៈ​ឞើស​នាវ​ទើយ​កោរាញ​ឞ្រាស​អ៝ន់។ លុ​ក្លេរ​អី​នៃ​ជេង​នាវ​មឞេន​មា​ឞ្រាស​ក្រីស ​អី​ហាន់​នទ្រែល​ខាន់​ពាង់។* ៥ យើន​មា​គែស​អ៝ក់​ខាន់​ពាង់​អី​នៃ​មោ​អោស​ទី​មា​នូយ្ស​នហ៝ម់​កោរាញ​ឞ្រាស យ៝រ​លាស​ខាន់​ពាង់​ជាន​តីស នទ្រី​ទឹង​កោរាញ​ឞ្រាស​អ៝ន់​ខាន់​ពាង់​ខឹត​មឞ្រាច​តា​ឞ្រី​រាទាស។*

៦ ទឹង​លែៈ​នាវ​អី​នៃ​ជេង​នាវ​នតី​អ៝ន់​មា​ឞ៝ន់ គៃ​មា​លើយ​អ៝ន់​ឞ៝ន់​កើញ​មា​នាវ​អ្យើស​កើត​ខាន់​ពាង់​អី​នៃ‌* ៧ គៃ​មា​លើយ​អ៝ន់​ឞ៝ន់​យើក​មឞាស​មា​រូប​ឞ្រាស កើត​ផូង​អូ​ចែ​ផូង​អីឆ្រាអែល ​អាបាៈ​អី​យើក​មឞាស​មា​រូប​ឞ្រាស​នៃ​នើស កើត​អី​លែៈ​គែស​ញចីស​តា​នាវ​កោរាញ​ឞ្រាស​ងើយ​លាស៖ «ផូង​ប៝ន​លាន​គុ​ញេត​ឆោង​ឆា​នទ្រែល ជេសរី​ខាន់​ពាង់​ទ៝ក់​ព៝ល់​រាលឺន​បឹ​បើច»† នាវ​អី​នៃ​ងើយ​មា​ផូង​ខាន់​ពាង់​ឆោង​ឆា​នទើ​ជាន​ឞ្រាស​អ៝ន់​មា​រូប​ឞ្រាស​ក៝ន​នទ្រោក​អី​មហែ​ម៝ន​មា​មាយ្ស។ ៨ លើយ​អ៝ន់​ឞ៝ន់​ប៝ក​គ៝រ​ឆាក់​តឹម​ទ៝ង់​ជាន​នទើ​អី​ខើស​ក្លែរ​កើត​ផូង​ខាន់​ពាង់​អាបាៈ​នៃ​នើស ជេសរី​ខាន់​ពាង់​អី​នៃ​ខឹត​រ៝ស​ហេង​លែៈ ២៣០០០ នុយ្ស​តា​ទូ​នារ​ទើម។* ៩ លើយ​អ៝ន់​ឞ៝ន់​រាល៝ង​នាវ​ទើយ​ឞ្រាស​ក្រីស * កើត​ផូង​ខាន់​ពាង់​អី​នៃ​អាបាៈ​រាល៝ង​នាវ​ទើយ​កោរាញ​ឞ្រាស ជេសរី​ខឹត​ឞេស​ចោក។* ១០ ខាន់​អៃ​មៃ​លើយ​អោស​អ៝ក់​ឞ៝រ់​ញជ៝រ់​ឆេក កើត​ផូង​ខាន់​ពាង់​អាបាៈ​អី​នៃ ជេសរី​កោរាញ​ឞ្រាស​ដាៈ​ទូ​ហ្វេ​តោង​ពារ់†​ងខឹត​លើយ​ខាន់​ពាង់។* ១១ ទឹង​លែៈ​នទើ​អី​នៃ ជេង​នាវ​នតុម​នតី​អ៝ន់​ឞ៝ន់ ជេសរី​លែៈ​គែស​ញចីស​តា​នាវ​កោរាញ​ឞ្រាស​ងើយ គៃ​មា​នតុម​នតី​ឞ៝ន់​អី​គុ​រេស​ឞើយ​ត៝ត់​មា​នារ​ងគ្លែៈ​ទុត​អ្យា។

១២ លាស​នទ្រី​ឞូ​ម៝ស​អី​កើប​អេង​ឆាក់​ពាង់​នើម​លែៈ​ទ៝ក់​ន៝ប់​រាក៝ក់​ងាន់​តា​នាវ​ញឆីង អ្យាត់​មា​ពាង់​ញជ្រាង់ ក្លាច​លាស​ចោត​ជាន​តីស។* ១៣ នាវ​នទើម​អី​គែស​មា​ខាន់​អៃ​មៃ ជេង​នាវ​នទើម​អី​វៃ​គែស​មា​ទឹង​លែៈ​ឞូនុយ្ស។ កោរាញ​ឞ្រាស​រាប់​ជាប់​ងាន់ ពាង់​មោ​អោស​អ៝ន់​ឆាតាង់ ​អី​កោរាញ​មពោល​ឞ្រាស​អ្យើស​នទើម​ខាន់​អៃ​មៃ​រាលាវ​ឞើស​នហ៝ម់​ឆ្វាន​ខាន់​អៃ​មៃ​ទើយ យើន​មា​នោក​ខាន់​អៃ​មៃ​ម៝ប់​នាវ​នទើម ពាង់​មរា​អ៝ន់​ត្រ៝ង​មា​ខាន់​អៃ​មៃ​ទែរ ទើយ​ញឆ្រោយ្ស​អ៝ត់។*

នាវ​ញេត​ឆា​អោប​ឞ្រាស ជេសរី​នាវ​ញេត​ឆា​ងកាស​ក្ល៝ស​អ្វែស

១៤ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ លាស​នទ្រី​អ៝ន់​ខាន់​អៃ​មៃ​ទូ​ហ៝ម់​ឞើស​នាវ​យើក​មឞាស​មា​រូប​ឞ្រាស។* ១៥ នាវ​គ៝ប់​ងើយ​មា​ខាន់​អៃ​មៃ​អ្យា តឹម​ឞាន​មា​គ៝ប់​ងើយ​មា​ឞូនុយ្ស​អី​គឹត​ឞ្លាវ លាស​នទ្រី​អ៝ន់​ខាន់​អៃ​មៃ​ងក្ល៝ន់​អេង​ទោ​នាវ​អី​គ៝ប់​ងើយ​អ្យា។ ១៦ នោក​ឞ៝ន់​ញេត​ឆា​ងកាស​ក្ល៝ស​អ្វែស ឞ៝ន់​ឆ៝ៈ​កាច៝ក​លាស​អ្វែស​កោរាញ​ឞ្រាស នទើ​អី​នៃ​គែស​នាវ​ខ្លៃ​ឞ៝ន់​តឹម​រាង្លាប់​នទ្រែល​មហាម​ឞ្រាស​ក្រីស  ជេសរី​នោក​ឞ៝ន់​គិច​ឆា​នុមពាង់ គែស​នាវ​ខ្លៃ​ឞ៝ន់​តឹម​រាង្លាប់​ទូ​ឆាក់​ជាន់​នទ្រែល​ឞ្រាស​ក្រីស ​ដ៝ង់។* ១៧ តា​នៃ​គែស​នុមពាង់​ទូ​មល៝ម់​ទើម កើត​នទ្រី​ឞ៝ល​លាស​ឞ៝ន់​គែស​អ៝ក់​ឞូនុយ្ស​ឆា​កាដោយ ឞ៝ន់​ហោម​ជេង​ទូ​ឆាក់​ជាន់​ទើម​ដ៝ង់ យ៝រ​លាស​ទឹង​លែៈ​ឞ៝ន់​ឆា​ឞើស​នុមពាង់​អី​ទូ​មល៝ម់​នៃ។* ១៨ ល៝ង់​អ្វាញ់​ហ៝ម់​ផូង​អីឆ្រាអែល  ផូង​អី​ឆោង​ឆា​ព្វាច់​អី​ឞូ​ញហើរ​ជាន​ឞ្រាស​មា​កោរាញ​ឞ្រាស​តា​កាលើ​ញឆឺង​គុច​ពូរ​នទើ​ជាន​ឞ្រាស ខាន់​ពាង់​លែៈ​គុ​នទ្រែល​កោរាញ​ឞ្រាស យ៝រ​មា​ឆា​ព្វាច់​ញហើរ​អី​នៃ​ដ៝ង់។* ១៩ នាវ​អី​គ៝ប់​ងើយ​នៃ​ម៝ស​នាវ​ខ្លៃ? គ៝ប់​មោ​អោស​លាស​ព្វាច់​អី​ឞូ​អោប​ឞ្រាស​មា​រូប​ឞ្រាស​គែស​នាវ​ខ្លៃ ជេសរី​ឞ្រាស​ងក្លាៈ​អី​ឞូ​អោប​នៃ​មោ​ដ៝ង់​គែស​នាវ​ខ្លៃ។* ២០ មោ​អោស! នទើ​អី​នៃ​មោ​អោស​គែស​ខ្លៃ យើន​មា​ទឹង​លែៈ​នទើ​អី​ខាន់​ពាង់​អោប​នៃ ខាន់​ពាង់​អោប​មា​ឞ្រាស​អ្យើស មោ​អោស​ញហើរ​មា​កោរាញ​ឞ្រាស។ កើត​នទ្រី​ទឹង​គ៝ប់​មោ​អុច​ខាន់​អៃ​មៃ​តឹម​គុ​នទ្រែល​ឞ្រាស​អ្យើស យ៝រ​មា​ឆា​ព្វាច់​អោប​ឞ្រាស​អី​នៃ។* ២១ មោ​ទី​អោស​ខាន់​អៃ​មៃ​ញេត​ងកាស​កោរាញ​យេឆូ  ជេសរី​ញេត​នទើ​ឞូ​អោប​ឞ្រាស​មា​ឞ្រាស​អ្យើស​ដ៝ង់។ មោ​ទី​អោស​ខាន់​អៃ​មៃ​ឆោង​ឆា​ងកាស​កោរាញ​យេឆូ  ជេសរី​ឆោង​ឆា​នទើ​ឞូ​អោប​ឞ្រាស​មា​ឞ្រាស​អ្យើស​ដ៝ង់។* ២២ មោ​លាស​ឞ៝ន់​អុច​អ៝ន់​កោរាញ​ឞ្រាស​ជី​នូយ្ស​មា​ឞ៝ន់? មោ​លាស​អើម​ឞ៝ន់​ទាង់​រាលាវ​កោរាញ​ឞ្រាស?

អ៝ន់​គុ​រេស​រានេ​កោរាញ​ឞ្រាស

២៣ គែស​ឞូនុយ្ស​អាបាៈ​លាស៖ “គ៝ប់​គែស​នាវ​ទើយ​មា​ជាន​ទឹង​លែៈ​នទើ” យើន​មា​មោ​អោស​ទី​ទឹង​លែៈ​នទើ​គែស​ខ្លៃ​ទាទេ។ “គ៝ប់​គែស​នាវ​ទើយ​មា​ជាន​ទឹង​លែៈ​នទើ” យើន​មា​មោ​អោស​ទី​ទឹង​លែៈ​នទើ​កើល​នាវ​ញឆីង​ឞ៝ន់​លើ​មា​ន៝ប់។* ២៤ លើយ​អោស​អ៝ន់​ទូ​ហ្វេ​ទូ​ហ្វេ​ឞ៝ន់​ជ៝យ​គៃ​មា​អ្វែស​មា​ឆាក់​នើម​ទើម យើន​មា​អ៝ន់​ទូ​ហ្វេ​ទូ​ហ្វេ​ឞ៝ន់​ជ៝យ​គៃ​មា​អ្វែស​មា​ឞូនុយ្ស​អា​អេង។* ២៥ ទឹង​លែៈ​នទើ​អី​ឞូ​តាច់​តា​នតុក​ឞូ​តាច់​ទ្រាប់ ខាន់​អៃ​មៃ​ឆោង​ឆា​ទាទេ​ទោ មោ​អោស​ខាច់​អោប​នទើ​អី​នៃ​តាៈ​ឞើស​អោប​ឞ្រាស​មោ​លាស​មោ លើយ​ក្លាច​តា​នូយ្ស​នហ៝ម់​ជាន​តីស​នាវ​អី​នៃ‌* ២៦ យ៝រ​លាស​លែៈ​គែស​ញចីស​ជេស​នាវ​កើត​នអា៖ «នែស​នតូ នទ្រែល​មា​ទឹង​លែៈ​នទើ​តា​នែស​នតូ​ជេង​នទើ​កោរាញ​ឞ្រាស​នើម​ទាទេ»†។ ២៧ លាស​ទូ​ហ្វេ​ឞូនុយ្ស​អី​មោ​ញឆីង​មា​ឞ្រាស​យេឆូ  ជាៈ​ខាន់​អៃ​មៃ​ហាន់​ញេត​ឆោង លាស​ខាន់​អៃ​មៃ​អុច​ហាន់ ខាន់​អៃ​មៃ​ឆោង​ឆា​ទោ​ទឹង​លែៈ​នទើ​ឞូ​អ៝ន់​នៃ មោ​ខាច់​អោស​អោប មោ​ខាច់​អោស​ក្លាច​តា​នូយ្ស​នហ៝ម់​ទី​មោ​ទី។ ២៨ យើន​មា​លាស​គែស​ឞូ​មឞើស​មា​ខាន់​អៃ​មៃ៖ “ត្រាវ​អ្យា​ត្រាវ​អោប​ឞ្រាស” ខាន់​អៃ​មៃ​លើយ​អោស​ឆា។ ជាន​កើត​នៃ​គៃ​មា​អ្វែស​មា​នើម​អី​នាក់​លែៈ​មឞើស​នៃ នទ្រែល​មា​នើម​អី​នាក់​លែៈ​មឞើស​នៃ​មោ​អោស​ក្លាច​រាវៃ​តា​នូយ្ស​នហ៝ម់។ ២៩ តា​នៃ​គ៝ប់​មោ​គែស​អោស​ងើយ​មា​នូយ្ស​នហ៝ម់​ខាន់​អៃ​មៃ​នើម គ៝ប់​ងើយ​មា​នូយ្ស​នហ៝ម់​ពាង់​អី​នាក់​មឞើស​នៃ។ លាស​តា​នូយ្ស​នហ៝ម់​ឞ៝ន់​នើម​លែៈ​គឹត​ទី ជាន​ទោ មោ​ខាច់​អោស​ក្លាច​រាវៃ​នាវ​ឞូ​មឹន​ឞូ​លាស។ ៣០ លាស​គ៝ប់​ឆោង​ឆា​នទើ​អី​គ៝ប់​លែៈ​ជេស​លាស​អ្វែស​មា​កោរាញ​ឞ្រាស លាស​នទ្រី​ឞូ​អេង​មោ​អោស​ហោម​ទី​ជឺច​មា​នទើ​ឆោង​ឆា​អី​នៃ។*

៣១ លាស​នទ្រី​ម៝ស​នទើ​ខាន់​អៃ​មៃ​ឆោង​ឆា មោ​លាស​ញេត មោ​លាស​ម៝ស​នទើ​ជាន​កាដោយ ទឹង​លែៈ​នទើ​ខាន់​អៃ​មៃ​ជាន​គៃ​មា​អ៝ន់​យើក​កោរាញ​ឞ្រាស​នើម​ហ៝ៈ។* ៣២ អ៝ន់​ខាន់​អៃ​មៃ​លើយ​អោស​ជាន​ទូ​នតីល​នទើ​នាវ​ងកីង​មពែស​មា​នាវ​ញឆីង ឞ៝ល​លាស​ផូង​អីឆ្រាអែល  ផូង​អី​មោ​ទី​ផូង​អីឆ្រាអែល  ខាន់​ពាង់​ញឆីង​មា​ឞ្រាស​ក្រីស ​មោ​លាស​មោ​ញឆីង​កាដោយ។* ៣៣ គ៝ប់​នើម​កើត​នទ្រី​ដ៝ង់ ទឹង​លែៈ​នទើ​គ៝ប់​ជាន គ៝ប់​ញឆ្រោយ្ស​ជាន​គៃ​មា​អ៝ន់​ទី​នូយ្ស​នហ៝ម់​ទឹង​លែៈ​ឞូនុយ្ស គ៝ប់​មោ​អោស​ជ៝យ​គៃ​មា​អ្វែស​មា​ឆាក់​គ៝ប់​នើម​ទើម គ៝ប់​ញឆ្រោយ្ស​ជ៝យ​គៃ​មា​អ្វែស​ទឹង​លែៈ​ឞូនុយ្ស គៃ​មា​ខាន់​ពាង់​គែស​នាវ​រាក្លាយ្ស។*

១១

១ អ៝ន់​ខាន់​អៃ​មៃ​ជាន​តឹង​គ៝ប់ កើត​គ៝ប់​ជាន​តឹង​ឞ្រាស​ក្រីស ​នើម​ដ៝ង់។*

នទើ​អ្វែស​មោ​អ្វែស​តា​នោក​យើក​មឞាស​មា​កោរាញ​ឞ្រាស​នើម

២ [អើ​អ៝ស​នោ​តា​នាវ​ញឆីង] គ៝ប់​រាម់​មអាក​មា​ខាន់​អៃ​មៃ​ហោម​កាស​គឹត​គ៝ប់ គ៝ប់​រានេ​ខាន់​អៃ​មៃ យ៝រ​លាស​ទឹង​លែៈ​នទើ​អី​គ៝ប់​លែៈ​ដើន​នតុម​នតី​ខាន់​អៃ​មៃ​នើស ខាន់​អៃ​មៃ​ញអោត​ជាន​តឹង​កើត​ទាទេ។ ៣ យើន​មា​គ៝ប់​អុច​មឞើស​អ៝ន់​ខាន់​អៃ​មៃ​គឹត ឞ្រាស​ក្រីស ​ជេង​តឹម​ឞាន​មា​ឞោក​មា​ទឹង​លែៈ​ឞូ​ក្លោ ឆាយ​ជេង​តឹម​ឞាន​មា​ឞោក​មា​អូរ​ពាង់​នើម ជេសរី​កោរាញ​ឞ្រាស​ជេង​តឹម​ឞាន​មា​ឞោក​មា​ឞ្រាស​ក្រីស ។* ៤ ឞូ​ម៝ស​ឞូ​ក្លោ​អី​មឞើស​ឆើម មោ​លាស​នតើយ្ស​នាវ​ងើយ​កោរាញ​ឞ្រាស​នអ៝ប់​មា​គែស​នទើ​នទោ​តា​ឞោក ឞូ​ក្លោ​អី​នៃ​ជេង​មឺច​មា​ឞ្រាស​ក្រីស *។ ៥ តីស​មា​ឞូ​ម៝ស​ឞូ​អូរ​អី​មឞើស​ឆើម មោ​លាស​នតើយ្ស​នាវ​ងើយ​កោរាញ​ឞ្រាស​មោ​អោស​គែស​នទោ​ឞ៝ក​តា​ឞោក ឞូ​អូរ​អី​នៃ​ជេង​មឺច​មា​ឞ្រាស​ក្រីស  ពាង់​ជាន​កើត​នៃ​តឹម​ឞាន​មា​ពាង់​ក្រែស​លឺន​ឞោក​ដ៝ង់។ ៦ លាស​ឞូ​ម៝ស​ឞូ​អូរ​អី​មោ​នទោ​ឞ៝ក​តា​ឞោក អ៝ន់​ឞូ​អូរ​អី​នៃ​ក្រែស​លើយ​ឆ៝ក់ មោ​លាស​ក្រែស​លឺន​ឞោក។ លាស​ពាង់​ក្លាច​ដីត​ព្រេង​ក្រែស​លើយ​ឆ៝ក់ មោ​លាស​ក្រែស​លឺន​ឞោក​នៃ អ្យាត់​មា​នទោ​ឞ៝ក​ទោ។ ៧ ឞូ​ក្លោ​មោ​អោស​ទី​នទោ​ឞ៝ក​តា​ឞោក យ៝រ​លាស​កោរាញ​ឞ្រាស​ញជេង​ឞូ​ក្លោ​តឹម​ឞាន​មា​ពាង់​នើម នទ្រី​ឞូ​ក្លោ​ញហើ​នាវ​ច្រេក​លើប​កោរាញ​ឞ្រាស​អ៝ន់​ឞូ​ឆៃ។ យើន​មា​ឞូ​អូរ​ញហើ​នាវ​ច្រេក​លើប​ឞូ​ក្លោ​អ៝ន់​ឞូ​ឆៃ‌* ៨ យ៝រ​លាស​ឞើស​នតើម​នើស​កោរាញ​ឞ្រាស​មោ​អោស​ញជេង​អាដាម់ ​អី​ឞូ​ក្លោ​ល៝រ​ឞូ​លោស​ឞើស​ឞូ​អូរ ពាង់​ញជេង​ឞូ​អូរ​អី​លោស​ឞើស​ឞូ​ក្លោ។* ៩ ជេសរី​កោរាញ​ឞ្រាស​មោ​អោស​ញជេង​ឞូ​ក្លោ​គៃ​មា​តឹម​កើល​ឞូ​អូរ ពាង់​ញជេង​ឞូ​អូរ​គៃ​មា​តឹម​កើល​ឞូ​ក្លោ។ ១០ យ៝រ​មា​នទើ​អី​នៃ នអ៝ប់​មា​ផូង​តោង​ពារ់ ទី​មា​ឞូ​អូរ​នទោ​ឞ៝ក​តា​ឞោក​ពាង់​នើម ជេង​នទើ​ញហើ​អី​ឆាយ​គែស​នាវ​ទើយ​មា​ពាង់។

១១ យើន​មា​តា​នាប់​មាត់​កោរាញ​យេឆូ  មោ​អោស​គែស​ឞូ​អូរ​លាស​មោ​គែស​ឞូ​ក្លោ ជេសរី​មោ​អោស​គែស​ឞូ​ក្លោ​លាស​មោ​គែស​ឞូ​អូរ​ដ៝ង់ ខាន់​ពាង់​តឹម​កើល​ឞាល់។* ១២ យើន​មា​ឞ៝ល​លាស​ឞូ​អូរ​ទាក​ឞោក​លោស​ឞើស​ឞូ​ក្លោ ទឹង​លែៈ​ឞូ​ក្លោ​អេង​ឞើស​កើយ​ទែស​តាៈ​ឞើស​ឞូ​អូរ ជេសរី​ទឹង​លែៈ​នទើ​លោស​តាៈ​ឞើស​កោរាញ​ឞ្រាស​នើម​ទាទេ។ ១៣ ល៝ង់​ខាន់​អៃ​មៃ​ងក្ល៝ន់​អេង​ឆាក់​ខាន់​អៃ​មៃ​នើម​ហែស៖ ទី​ដ៝ង់​ឞើស លាស​អ៝ន់​ឞូ​អូរ​មឞើស​ឆើម​មា​កោរាញ​ឞ្រាស​មោ​គែស​នទោ​ឞ៝ក​តា​ឞោក? ១៤ ល៝ង់​មពែស​មា​ឞូ​ក្លោ អើម​មោ​គឹត​នហេល​លាស​ជេង​នទើ​ដីត​ព្រេង​មា​រ៝ង​ឆ៝ក់​ជ៝ង? ១៥ យើន​មា​មពែស​មា​ឞូ​អូរ រ៝ង​ឆ៝ក់​ជ៝ង​ជេង​អ្វែស​ងាន់​មា​ខាន់​ពាង់។ កោរាញ​ឞ្រាស​លែៈ​អ៝ន់​ខាន់​ពាង់​រ៝ង​ឆ៝ក់​ជ៝ង​នៃ ជេង​នទើ​នទោ​តា​ឞោក​ខាន់​ពាង់​នើម។ ១៦ យើន​មា​លាស​គែស​ឞូនុយ្ស​អុច​តឹម​រាលាច់​មា​នាវ​អី​នៃ ហេន​មោ​វៃ​អោស​ជាន​អេង​ឞើស​នទើ​អី​នៃ ជេសរី​តា​ផូង​ញឆីង​មា​កោរាញ​ឞ្រាស​ទឹង​លែៈ​នតុក​អេង​ជឹត​ក៝ៈ​មោ​វៃ​ជាន​អេង​ឞើស​នទើ​អី​នៃ​ដ៝ង់។

នាវ​ញេត​ឆា​ងកាស​ក្ល៝ស​អ្វែស

១៧ នាវ​គ៝ប់​មឞើស​អី​ជឹត​នាប់​អ្យា គ៝ប់​មោ​គែស​អោស​រានេ​ខាន់​អៃ​មៃ យ៝រ​លាស​នាវ​រាបុន​ខាន់​អៃ​មៃ​មោ​អោស​តឹម​កើល​រាទ៝ក់​ញជេង យើន​មា​គែស​នាវ​ងគ្រ៝ស​ច្រាវ។ ១៨ យ៝រ​លាស​គ៝ប់​លែៈ​តាង់​នោក​ខាន់​អៃ​មៃ​គុ​រាបុន​តា​នាប់​កោរាញ​ឞ្រាស ខាន់​អៃ​មៃ​តឹម​ពាៈ​ផូង ជេសរី​នាវ​អី​នៃ​គ៝ប់​អ្យាត់​ដេៈៗ​ដ៝ង់។* ១៩ អ្យាត់​មា​គែស​នាវ​តឹម​ពាៈ​ផូង​តា​ខាន់​អៃ​មៃ រី​មើ​ឆៃ​នហេល​ឞូ​ម៝ស​កោរាញ​ឞ្រាស​ទែ​រានេ​តា​ខាន់​អៃ​មៃ។ ២០ នោក​ខាន់​អៃ​មៃ​គុ​រាបុន ខាន់​អៃ​មៃ​មោ​អោស​ទី​ញេត​ឆា​ងកាស​ក្ល៝ស​អ្វែស‌ ២១ យ៝រ​លាស​ទូ​ហ្វេ​ទូ​ហ្វេ​ញេត​ឆា​នទើ​អី​ពាង់​នើម​ញអោត​ឞើស​ញីស​ឞើស​ជៃ​ខាន់​ពាង់​នើម មោ​អោស​តឹម​ក៝ប់​ឞាល់ ជេសរី​ឞូនុយ្ស​អាបាៈ​ហោម​ជី​ង៝ត ឞូនុយ្ស​អាបាៈ​លែៈ​ហើម​នអ៝ប់​មា​ញុល។* ២២ ញីស​ជៃ​ខាន់​អៃ​មៃ​នើម​អើម​មោ​គែស​លាស​មា​គុ​ញេត​គុ​ឆោង​ឆា? មោ​លាស​ខាន់​អៃ​មៃ​អុច​មឺច​ផូង​អី​ញឆីង​កោរាញ​ឞ្រាស នទ្រែល​មា​អុច​អ៝ន់​ផូង​អី​មោ​គែស​នទើ​ឆោង​ឆា​មា​ដីត​ព្រេង? លាស​នទ្រី​មើម​នាវ​គ៝ប់​អុច​ងើយ​មា​ខាន់​អៃ​មៃ? អុច​រានេ​ខាន់​អៃ​មៃ មោ​លាស​មោ? នាវ​អី​នៃ​គ៝ប់​មោ​អោស​រានេ​ខាន់​អៃ​មៃ!*

២៣ គ៝ប់​លែៈ​ឆ៝ៈ​ទើន​ជេស​នាវ​នតី​តាៈ​ឞើស​កោរាញ​យេឆូ ​មឞើស​ដើន​មា​ខាន់​អៃ​មៃ នោក​មាង់​ឞូ​ញុប​ញជុន​ពាង់​ងខឹត​តា​ឆី​តឹម​រាកាង់ ពាង់​ឆ៝ៈ​នុមពាង់‌* ២៤ លាស​អ្វែស​មា​កោរាញ​ឞ្រាស ជេសរី​គិច​នុមពាង់​អី​នៃ​នហ៝​មា​លាស៖ “†អ្យា​ជេង​ឆាក់​ជាន់​គ៝ប់​អី​គ៝ប់​អ៝ន់​មា​ខាន់​អៃ​មៃ អ៝ន់​ខាន់​អៃ​មៃ​ជាន​កើត​នអា​លែត​ជឹត​នាប់​តៃ គៃ​មា​កាស​គឹត​មា​គ៝ប់”។ ២៥ កើត​នទ្រី​ដ៝ង់ លែៈ​ជេស​ឆោង​ឆា​នៃ ពាង់​ឆ៝ៈ​ដ៝ង់​កាច៝ក​គែស​នទ្រាញ់​ព្លៃ​យុងយារ​ប៝ន​លាស៖ “នទ្រាញ់​ព្លៃ​យុងយារ​ប៝ន​តា​កាច៝ក​អ្យា​ជេង​នាវ​តឹម​រាង្លាប់​មហែ កោរាញ​ឞ្រាស​នទ្រែល​ខាន់​មៃ។ នាវ​តឹម​រាង្លាប់​មហែ​អី​នៃ គ៝ប់​ជាន​មា​ខាន់​មៃ​មា​មហាម​គ៝ប់។ អាប់​តឹ​ខាន់​មៃ​ញេត អ៝ន់​ជាន​កើត​នអា គៃ​មា​ខាន់​មៃ​ហោម​កាស​គឹត​មា​គ៝ប់”។* ២៦ អាប់​តឹ​ខាន់​អៃ​មៃ​ឆា​នុមពាង់​កើត​នៃ នទ្រែល​មា​ញេត​នទ្រាញ់​ព្លៃ​យុងយារ​ប៝ន​តា​កាច៝ក​កើត​នៃ ជេង​នាវ​ខាន់​អៃ​មៃ​មឞើស​ងក៝ច​នាវ​កោរាញ​យេឆូ ​ខឹត​នហ៝​មា​ត៝ត់​នារ​ពាង់​វាច់​តៃ។*

២៧ លាស​នទ្រី​ឞូ​ម៝ស​អី​ឆា​នុមពាង់​កោរាញ​យេឆូ ​អី​នៃ នទ្រែល​មា​ញេត​នទ្រាញ់​ព្លៃ​យុងយារ​ប៝ន​អី​នៃ​មោ​តឹម​ទី​មា​នាវ​យើក​មា​ឞ្រាស​ក្រីស  ពាង់​អី​នៃ​ជាន​តីស យ៝រ​លាស​មោ​យើក​អោស​មា​ឆាក់​កោរាញ​យេឆូ  នអ៝ប់​មា​មហាម​ពាង់​នើម។ ២៨ អ្យាត់​មា​ទឹង​លែៈ​ឞូនុយ្ស​មេត​អ្វាញ់​អេង​នូយ្ស​នហ៝ម់​ពាង់​នើម​ល៝រ​ប៝ត់ ជេសរី​ទឹង​ឆា​នុមពាង់ នទ្រែល​មា​ញេត​នទ្រាញ់​ព្លៃ​យុងយារ​ប៝ន​តា​កាច៝ក​អី​នៃ‌ ២៩ យ៝រ​លាស​ឞូ​ម៝ស​អី​ឆា​នុមពាង់ នទ្រែល​មា​ញេត​នទ្រាញ់​ព្លៃ​យុងយារ​ប៝ន​តា​កាច៝ក​អី​នៃ​មោ​តឹម​ទី ពាង់​មោ​តឹម​ទី​មា​នាវ​យើក​ឆាក់​ជាន់​កោរាញ​យេឆូ ។ ឞូនុយ្ស​អី​នៃ​តឹម​ឞាន​មា​ឆ៝ៈ​ទោយ្ស​តេៈ​តា​ឆាក់​ពាង់​នើម​តា​នាវ​ញេត​ឆា​អី​នៃ។* ៣០ កើត​នទ្រី​ទឹង​តា​ផូង​ខាន់​អៃ​មៃ​គែស​អ៝ក់​ឞូនុយ្ស​មោ​ហោម​គែស​ឆ្វាន នទ្រែល​មា​គែស​នាវ​ជី ជេសរី​អាបាៈ​ងក្រែ​មា​ខឹត​ដ៝ង់។

៣១ យើន​មា​លាស​ឞ៝ន់​មេត​អ្វាញ់​អេង​នូយ្ស​នហ៝ម់​ឞ៝ន់​នើម​ល៝រ​ប៝ត់ កោរាញ​ឞ្រាស​មោ​អោស​តេៈ​ទោយ្ស​ឞ៝ន់​អាបៃ​អ្យា​កើត​នៃ។ ៣២ យើន​មា​លាស​កោរាញ​ឞ្រាស​តេៈ​ទោយ្ស​ឞ៝ន់​កើត​នៃ ពាង់​អុច​ជាន​អ៝ន់​ឞ៝ន់​ញាល់ គៃ​មា​មោ​អោស​អ៝ន់​ឞ៝ន់​គែស​ទោយ្ស​នទ្រែល​ទឹង​លែៈ​ឞូនុយ្ស​អី​មោ​ញឆីង​មា​កោរាញ​យេឆូ ​តា​នារ​ងគ្លែៈ​ទុត។

៣៣ អើ​អ៝ស​នោ​តា​នាវ​ញឆីង នោក​ខាន់​អៃ​មៃ​រាបុន​ញេត​ឆា​ងកាស​ក្ល៝ស​អ្វែស​អី​នៃ អ៝ន់​ខាន់​អៃ​មៃ​តឹម​ក៝ប់​នទ្រាង់​នើម​ប៝ត់។ ៣៤ លាស​ឞូ​ម៝ស​អី​ជី​ង៝ត​អ៝ន់​ពាង់​ឆោង​ឆា​លើយ​ឞើស​ជៃ​ពាង់​នើម​ល៝រ​ទោ គៃ​មា​លើយ​អ៝ន់​នាវ​គុ​រាបុន​ខាន់​អៃ​មៃ​អី​នៃ​គែស​ទោយ្ស។ នាវ​អី​ហោម​អាបាៈ​អេង​ជឹត ក៝ប់​ត៝ត់​គ៝ប់​ប៝ត់​ទឹង​ងក្រា​អ៝ន់​លែៈ។

១២

នាវ​ឞ្រាស​ហ្វេង​អ្វែស​ទែ​អ៝ន់​ទើម​ទាម

១ អើ​អ៝ស​នោ​តា​នាវ​ញឆីង គ៝ប់​អុច​ខាន់​អៃ​មៃ​គឹត​នហេល​មា​នាវ​អី​ឞ្រាស​ហ្វេង​អ្វែស​ទែ​អ៝ន់​ទើម​ទាម។ ២ ខាន់​អៃ​មៃ​នើម​លែៈ​គឹត​ជេស នោក​ខាន់​អៃ​មៃ​អេ​ហ៝ៈ​ញឆីង​មា​ឞ្រាស​យេឆូ  គែស​នទើ​អេងៗ​អ៝ន់​ខាន់​អៃ​មៃ​អុច​យើក​មឞាស​រូប​ឞ្រាស​អី​មល៝។* ៣ កើត​នទ្រី​ទឹង​គ៝ប់​អុច​មឞើស​អ៝ន់​ខាន់​អៃ​មៃ​គឹត​នហេល លាស​ទូ​ហ្វេ​ឞូនុយ្ស​គែស​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ពាង់ ឞូនុយ្ស​អី​នៃ​មោ​អោស​ងើយ​លាស៖ “អ៝ន់​ឞ្រាស​យេឆូ ​គែស​នាវ​រាតាប់” ជេសរី​លាស​ឞូ​ម៝ស​មោ​គែស​ឞ្រាស​ហ្វេង​អ្វែស​គុ ក៝ៈ​មោ​គែស​ដ៝ង់​ឞូនុយ្ស​ទើយ​លាស៖ “ឞ្រាស​យេឆូ ​ជេង​កោរាញ ”។*

៤ នាវ​អ៝ន់​ទើម​ទាម​អី​នៃ​គែស​នតីល​អេងៗ យើន​មា​ទូ​ហ្វេ​ឞ្រាស​ហ្វេង​អ្វែស​ទើម​អី​នាក់​អ៝ន់។* ៥ នាវ​កើល​ឞូ​គែស​នាវ​ជាន​អេងៗ យើន​មា​កើល​ជាន​អ៝ន់​មា​ទូ​ហ្វេ​កោរាញ​ឞ្រាស​ទើម។ ៦ នាវ​ជាន​ការ​គែស​នាវ​ជាន​អេងៗ យើន​មា​គែស​ទូ​ហ្វេ​កោរាញ​ឞ្រាស​ទើម​អី​អ៝ន់​នាវ​ទើយ​មា​ជាន​ការ​អេងៗ​អី​នៃ​តា​ទឹង​លែៈ​ឞូនុយ្ស។

៧ ឞ្រាស​ហ្វេង​អ្វែស​អ៝ន់​នាវ​ឞ្លាវ​អេងៗ​មា​ទូ​ហ្វេ​ទូ​ហ្វេ​ឞូនុយ្ស​អី​ញឆីង​មា​ឞ្រាស​ក្រីស  គៃ​មា​តឹម​កើល​នទ្រាង់​ឞូនុយ្ស​អី​ញឆីង​មា​នាវ​ឞ្លាវ​អី​នៃ។* ៨ ទូ​ហ្វេ​ឞូនុយ្ស​ពាង់​អ៝ន់​មឞើស​ងើយ​មា​នាវ​មឹន​គឹត​ឞ្លាវ​ងាន់ ជេសរី​ទូ​ហ្វេ​ឞូនុយ្ស​អេង​ជឹត​ឞ្លាវ​មឞើស​ងើយ​មា​នាវ​គឹត​វ៝ត់​តាៈ​ឞើស​ឞ្រាស​ហ្វេង​អ្វែស គែស​ទូ​ហ្វេ​ឞ្រាស​ហ្វេង​អ្វែស​ទើម​អី​នាក់​អ៝ន់​ទឹង​លែៈ​នាវ​អី​នៃ។ ៩ មា​ទូ​ហ្វេ​ឞូនុយ្ស​គែស​នាវ​ញឆីង​ទុត​ន៝ប់​អី​ឞូ​អេង​មោ​អោស​គែស គែស​ទូ​ហ្វេ​ឞ្រាស​ហ្វេង​អ្វែស​អី​នៃ​ដ៝ង់​អ៝ន់ ជេសរី​មា​ទូ​ហ្វេ​ឞូនុយ្ស​អេង​ជឹត​ពាង់​អ៝ន់​នាវ​ទើយ​មា​ជាន​ឞាស​ឞូនុយ្ស​គែស​នាវ​ជី​អេងៗ ទូ​ហ្វេ​ឞ្រាស​ហ្វេង​អ្វែស​អី​នៃ​ដ៝ង់​អ៝ន់។ ១០ ពាង់​អ៝ន់​ទូ​ហ្វេ​ឞូនុយ្ស​ជឹត​អ៝ន់​នាវ​ទើយ​មា​ជាន​នទើ​លែៈ​នាវ​ងាន់ អ៝ន់​ទូ​ហ្វេ​ឞូនុយ្ស​ជឹត​ឞ្លាវ​នតើយ្ស​នាវ​ងើយ​កោរាញ​ឞ្រាស អ៝ន់​ទូ​ហ្វេ​ឞូនុយ្ស​ជឹត​ឞ្លាវ​គឹត​នាល់​ម៝ស​នាវ​តាៈ​ឞើស​កោរាញ​ឞ្រាស​មោ​លាស​មោ អ៝ន់​ទូ​ហ្វេ​ឞូនុយ្ស​ជឹត​ឞ្លាវ​ងើយ​នាវ​ងើយ​អេងៗ​អី​ពាង់​មោ​គែស​នតី ជេសរី​អ៝ន់​ទូ​ហ្វេ​ជឹត​មា​ឞ្លាវ​រាឞ្លាង​ទឹង​លែៈ​នាវ​ងើយ​អី​នៃ។ ១១ ទឹង​លែៈ​នទើ​អី​នៃ​ជេង​តាៈ​ឞើស​ទូ​ហ្វេ​ឞ្រាស​ហ្វេង​អ្វែស​ទើម​អ៝ន់ ពាង់​ពាៈ​អ៝ន់​មា​ទូ​ហ្វេ​ទូ​ហ្វេ​នទើ​អេងៗ​តឹង​ពាង់​នើម​អុច។

ឆាក់​ជាន់​ង្វាយ​ទើម

១២ ឞ្រាស​ក្រីស ​នតឹត​តឹម​ឞាន​មា​ទូ​ឆាក់​ជាន់​ទើម ឞ៝ន់​អី​ញឆីង​មា​ពាង់​ជេង​នទើ​អេងៗ​តា​ឆាក់​ជាន់​អី​នៃ។ ឞ៝ល​លាស​គែស​អ៝ក់​នទើ​អេងៗ​តា​ឆាក់​ជាន់​ឞូនុយ្ស យើន​មា​ទឹង​លែៈ​នទើ​អី​នៃ​តឹម​រាង្លាប់​ជេង​ទូ​ឆាក់​ជាន់​ទើម។* ១៣ ទឹង​លែៈ​ឞ៝ន់​ឞ៝ល​លាស​ផូង​អីឆ្រាអែល  ឞ៝ល​លាស​ផូង​អី​មោ​ទី​ផូង​អីឆ្រាអែល *​កាដោយ ឞ៝ល​លាស​ឞូនុយ្ស​ទឹក​ឞូ ឞ៝ល​លាស​ឞូនុយ្ស​ក៝ន​មែ​កាដោយ ទឹង​លែៈ​ឞ៝ន់​លែៈ​ជាន​បាប់តែម​យុក​មា​ទាក​មា​ទូ​ហ្វេ​ឞ្រាស​ហ្វេង​អ្វែស​ទើម ជេង​តឹម​រាង្លាប់​ឞាល់​អ៝ន់​ជេង​តឹម​ឞាន​មា​ទូ​ឆាក់​ជាន់​ហ៝ៈ ជេសរី​ទឹង​លែៈ​ឞ៝ន់​លែៈ​ឆ៝ៈ​ទើន​ទូ​ហ្វេ​ឞ្រាស​ហ្វេង​អ្វែស​អី​នៃ​គុ​នទ្រែល​ដ៝ង់។

១៤ តា​ឆាក់​ជាន់​មោ​អោស​គែស​ទូ​នតីល​នទើ​ទើម គែស​អ៝ក់​នតីល​នទើ។ ១៥ លាស​ជ៝ង់​លាស៖ “យ៝រ​លាស​គ៝ប់​អ្យា​មោ​អោស​ជេង​តី ទឹង​គ៝ប់​មោ​អោស​ជេង​នទើ​តា​ឆាក់​ជាន់​អ្យា” យើន​មា​ជ៝ង់​អី​នៃ​ហោម​អែ​នទើ​តា​ឆាក់​ជាន់​នានាវ​ដ៝ង់។ ១៦ លាស​តោរ​លាស៖ “យ៝រ​លាស​គ៝ប់​អ្យា​មោ​អោស​ជេង​ត្រោម​មាត់ ទឹង​គ៝ប់​មោ​អោស​ជេង​នទើ​តា​ឆាក់​ជាន់​អ្យា” យើន​មា​តោរ​អី​នៃ​ហោម​អែ​នទើ​តា​ឆាក់​ជាន់​នានាវ​ដ៝ង់។ ១៧ លាស​ទឹង​លែៈ​នតីល​នទើ​តា​ឆាក់​ជាន់​ជេង​ត្រោម​មាត់​ទាទេ មាៈ​នទើ​មា​អ្យាត់​តាង់? ជេសរី​លាស​ទឹង​លែៈ​នតីល​នទើ​តា​ឆាក់​ជាន់​ជេង​តោរ​ទាទេ មាៈ​នទើ​មា​គឹត​នាល់​បោ? ១៨ យើន​មា​កោរាញ​ឞ្រាស​លែៈ​អ៝ន់​ជេស​នទើ​អេងៗ​គុ​តា​នតុក​អេងៗ​តា​ឆាក់​ជាន់​តឹង​ពាង់​នើម​អុច។ ១៩ លាស​ទឹង​លែៈ​រាងោច​ជេង​ទូ​នតីល​នទើ​ទើម លាស​នទ្រី​មើម​ទឹង​ហោម​ជេង​ឆាក់​ជាន់? ២០ នទើ​តា​ឆាក់​ជាន់​គែស​អ៝ក់ យើន​មា​ទឹង​លែៈ​នទើ​អី​នៃ​ជេង​ទូ​ឆាក់​ជាន់​ទើម។ ២១ ត្រោម​មាត់​មោ​ទើយ​លាស​តី៖ “ខាន់​មៃ​អី​នៃ​គ៝ប់​មោ​ខាច់​អោស” ជេសរី​ឞោក​មោ​ដ៝ង់​ទើយ​លាស​ជ៝ង់៖ “ខាន់​មៃ​អី​នៃ​គ៝ប់​មោ​ខាច់​អោស”។ ២២ យើន​មា​ម៝ស​នទើ​អី​ឞូ​មឹន​មោ​អោស​កើប​ខ្លៃ នទើ​អី​នៃ​ព្លាច់​មា​គែស​នាវ​ខ្លៃ​រាលាវ​ឞូ​ច្រាវ។ ២៣ ជេសរី​ម៝ស​នទើ​អី​ឞ៝ន់​មឹន​មោ​លាង់​អ្វែស​មា​អ្វាញ់ នទើ​អី​នៃ​ព្លាច់​មា​ឞ៝ន់​ងក្រឹ​មា​ឞ៝ក​អាវ​រាលាវ​ឞូ​ច្រាវ។ នទ្រី​ឞ៝ន់​ញជ្រាង់​នទើ​អី​មោ​លាង់​អ្វែស​មា​អ្វាញ់​នៃ​អ៝ន់​អ៝ក់​រាលាវ។ ២៤ ល៝ង់​នទើ​អី​ឞ៝ន់​អ្វាញ់​លែៈ​អ្វែស​ជេស នទើ​អី​នៃ​ឞ៝ន់​មោ​ហោម​ខាច់​មឹន​ជឹត​អោស។ កោរាញ​ឞ្រាស​លែៈ​នទ្រាប់​ជេស​ឆាក់​ជាន់​ឞ៝ន់ នទ្រែល​មា​កើប​ខ្លៃ​ម៝ស​នទើ​អី​ឞូ​មោ​កើប​ខ្លៃ‌ ២៥ គៃ​មា​លើយ​អោស​អ៝ន់​គែស​នាវ​តឹម​រាលាច់​តា​ឆាក់​ជាន់ ជេសរី​គៃ​មា​ទឹង​លែៈ​នទើ​អី​នៃ​អ៝ន់​ឞ្លាវ​តឹម​កើល​នទ្រាង់​នើម។* ២៦ លាស​គែស​ទូ​នតីល​នទើ​គែស​នាវ​ជី ទឹង​លែៈ​នទើ​អាបាៈ​អេង​គែស​នាវ​ជី​ទាទេ​ដ៝ង់ លាស​គែស​ទូ​នតីល​នទើ​អី​ឞូ​កើប​ខ្លៃ ទឹង​លែៈ​នទើ​អាបាៈ​អេង​ជេង​អ្វែស​មអាក​ទាទេ​ដ៝ង់។

២៧ ខាន់​អៃ​មៃ​ជេង​ឆាក់​ជាន់​ឞ្រាស​ក្រីស ​នើម ជេសរី​ទូ​ហ្វេ​ទូ​ហ្វេ​ជេង​នទើ​អេងៗ​តា​ឆាក់​ជាន់​អី​នៃ។* ២៨ តា​ផូង​ញឆីង​មា​ឞ្រាស​ក្រីស  ល៝រ​ឞូ​កោរាញ​ឞ្រាស​កើយ្ស​អ៝ន់​គែស​មពោល​កោរាញ​អ៝ស​ម៝ន ជេសរី​ពាង់​កើយ្ស​អ៝ន់​គែស​ឞូនុយ្ស​នតើយ្ស​នាវ​ងើយ​ពាង់​នើម ជេសរី​ជឹត​ពាង់​កើយ្ស​អ៝ន់​គែស​ឞូនុយ្ស​នាក់​នតុម​នតី។ ជេស​ឞើស​នៃ​ជឹត​ពាង់​កើយ្ស​អ៝ន់​គែស​ឞូនុយ្ស​នាក់​ជាន​នទើ​នាវ​ខ្លៃ​លែៈ​នាវ​ងាន់ អ៝ន់​ឞូនុយ្ស​នាក់​ជាន​ឞាស​ឞូនុយ្ស​គែស​នាវ​ជី​អេងៗ អ៝ន់​ឞូនុយ្ស​នាក់​ឞ្លាវ​កើល​ឞូ អ៝ន់​ឞូនុយ្ស​នាក់​ឞ្លាវ​ម៝ត់​អ្វាញ់ អ៝ន់​ឞូនុយ្ស​នាក់​ឞ្លាវ​មឞើស​ងើយ​នាវ​ងើយ​អេងៗ​អី​មោ​អោស​គែស​នតី។* ២៩ មោ​ទី​អោស​លែៈ​រាងោច​ឞ៝ន់​ជេង​កោរាញ​អ៝ស​ម៝ន​ទាទេ មោ​ទី​អោស​លែៈ​រាងោច​ឞ៝ន់​ជេង​ឞូនុយ្ស​នាក់​នតើយ្ស​នាវ​ងើយ​កោរាញ​ឞ្រាស​ទាទេ មោ​ទី​អោស​លែៈ​រាងោច​ឞ៝ន់​ជេង​ឞូនុយ្ស​នាក់​នតុម​នតី​ទាទេ មោ​ទី​អោស​លែៈ​រាងោច​ឞ៝ន់​ជាន​នទើ​លែៈ​នាវ​ងាន់​ទាទេ‌ ៣០ មោ​ទី​អោស​លែៈ​រាងោច​ឞ៝ន់​គែស​អ៝ន់​នទើ​ទើម​ទាម​ទើយ​ជាន​ឞាស​ឞូនុយ្ស​គែស​នាវ​ជី​អេងៗ មោ​ទី​អោស​លែៈ​រាងោច​ឞ៝ន់​ឞ្លាវ​មឞើស​ងើយ​នាវ​ងើយ​អេងៗ​ទាទេ មោ​ទី​អោស​លែៈ​រាងោច​ឞ៝ន់​ឞ្លាវ​រាឞ្លាង​ទឹង​លែៈ​នាវ​ងើយ​អី​នៃ​ទាទេ។ ៣១ លាស​នទ្រី​ទឹង​លែៈ​នទើ​ឞ្រាស​ហ្វេង​អ្វែស​អ៝ន់​ទើម​ទាម​អី​នៃ អ៝ន់​ខាន់​អៃ​មៃ​នអើរ​អុច​តឹង​ជ៝យ​នទើ​អី​អ្វែស​រាលាវ​ទោ។ អាបៃ​អ្យា​គ៝ប់​អុច​មឞើស​ងក៝ច​អ៝ន់​មា​ខាន់​អៃ​មៃ​នាវ​អី​អ្វែស​រាលាវ​ឞូ។

១៣

នាវ​រ៝ង់​មា​ឞូ

១ លាស​គ៝ប់​ឞ្លាវ​នាវ​ងើយ​ទឹង​លែៈ​ឞូនុយ្ស​តា​នែស​នតូ​អ្យា នទ្រែល​មា​ឞ្លាវ​នាវ​ងើយ​តោង​ពារ់​ដ៝ង់ តីស​មា​គ៝ប់​មោ​គែស​អោស​នាវ​រ៝ង់​មា​ឞូ គ៝ប់​ជេង​តឹម​ឞាន​មា​នតែស​ងរោង​ឞូ​តុរ​ចឹង មោ​លាស​នតែស​គ៝ង​ឞូ​គ៝ស​ទើម។* ២ លាស​គ៝ប់​ឞ្លាវ​នតើយ្ស​នាវ​ងើយ​កោរាញ​ឞ្រាស នទ្រែល​មា​គឹត​វ៝ត់​ទឹង​លែៈ​នទើ​អី​នទ៝ប់​មពោន​តា​កោរាញ​ឞ្រាស នអ៝ប់​មា​គែស​នាវ​គឹត​វ៝ត់​អាប់​នតីល​ងាន់ ជេសរី​លាស​គ៝ប់​គែស​នាវ​ញឆីង​ទុត​ក្វ៝ង់​ទើយ​ដាៈ​យោក​ទូ​ឞើស​នតុក​អ្យា​គុ​នតុក​អេង តីស​មា​គ៝ប់​មោ​គែស​អោស​នាវ​រ៝ង់​មា​ឞូ គ៝ប់​ជេង​ឞូនុយ្ស​មោ​អោស​គែស​នាវ​ខ្លៃ​ទូ​នតីល។* ៣ លាស​គ៝ប់​ឆ៝ៈ​ទឹង​លែៈ​ទ្រាប់​នទើ​គ៝ប់​នើម​ពាៈ​អ៝ន់​ឞូ ជេសរី​លាស​គ៝ប់​ជាវ​ឆាក់​គ៝ប់​នើម​អ៝ន់​ឞូ​គុច​ងគ្រេស*​យ៝រ​មា​គ៝ប់​តឹង​ឞ្រាស​ក្រីស  តីស​មា​មោ​គែស​អោស​នាវ​រ៝ង់​មា​ឞូ នាវ​អី​នៃ​មោ​គែស​នាវ​ខ្លៃ​មា​គ៝ប់​ទូ​នតីល​ដ៝ង់។*

៤ ឞូនុយ្ស​អី​គែស​នូយ្ស​នហ៝ម់​រ៝ង់​មា​ឞូ ពាង់​ឞ្លាវ​អ៝ត់​នូយ្ស គែស​នូយ្ស​នហ៝ម់​អ្វែស ជេសរី​មោ​អោស​តឹម​មោ​នាច។ ឞូនុយ្ស​អី​គែស​នូយ្ស​នហ៝ម់​រ៝ង់​មា​ឞូ មោ​នហី​អេង​ឆាក់ មោ​អោស​កើប​អេង​ឆាក់​ពាង់​នើម​ទុត​តា​ពាង់​ទើម។ ៥ ឞូនុយ្ស​អី​គែស​នូយ្ស​នហ៝ម់​រ៝ង់ មោ​អោស​ជាន​នទើ​មោ​តឹម​ទី​តឹង​មា​នាវ​វៃ មោ​អោស​ជ៝យ​នទើ​អ្វែស​មា​ឆាក់​ពាង់​នើម​ទើម មោ​អោស​គើញ​នូយ្ស មោ​អោស​ហោម​មព្រៃ​នាវ​តីស​ឞូ‌* ៦ មោ​អោស​អ្វែស​មអាក​មា​នាវ​ក្វែ​នាវ​អ្យើស យើន​មា​អ្វែស​មអាក​មា​នាវ​អី​ងាន់។ ៧ ឞូនុយ្ស​អី​គែស​នូយ្ស​នហ៝ម់​រ៝ង់​មា​ឞូ អ៝ត់​នូយ្ស​មា​នាវ​តីស​ឞូ​នឹង គែស​នូយ្ស​នហ៝ម់​ញឆីង​នឹង​មា​នទើ​អ្វែស​តា​ឞូ រានើម​នឹង​មា​នទើ​អ្វែស​តា​ឞូ ជេសរី​ញឆ្រោយ្ស​នឹង​ទើយ​អ៝ត់​នាវ​ជេរ​ជ៝ត់។*

៨ នាវ​រ៝ង់​មោ​អោស​ឞ្លាវ​ទុត យើន​មា​នាវ​នតើយ្ស​នាវ​ងើយ​កោរាញ​ឞ្រាស​មរា​លោច នាវ​ឞ្លាវ​នាវ​ងើយ​អេងៗ​មរា​លែៈ ជេសរី​នាវ​គឹត​វ៝ត់​មរា​មោ​ហោម​គែស​ខ្លៃ​ដ៝ង់។ ៩ ម៝ស​នាវ​អី​ឞ៝ន់​គឹត​វ៝ត់​អាបៃ​អ្យា​អេ​ហ៝ៈ​គឹត​លែៈ​អោស ជេសរី​ម៝ស​នាវ​អី​ឞូ​នតើយ្ស​នាវ​ងើយ​កោរាញ​ឞ្រាស​មោ​ហ៝ៈ​គឹត​លែៈ​ដ៝ង់។ ១០ យើន​មា​ត៝ត់​នារ​កោរាញ​ឞ្រាស​អ៝ន់​ទឹង​លែៈ​នាវ​លែៈ​ជេង​ទុត​អ្វែស​លែៈ​ផ្យៅ នាវ​អី​មោ​ហ៝ៈ​ទុត​អ្វែស​អាបៃ​អ្យា នាវ​អី​នៃ​មោ​ហោម​គែស​អោស។ ១១ នោក​គ៝ប់​ហោម​ក៝ន​ឆែ គ៝ប់​មឞើស​ងើយ​តឹម​ឞាន​មា​ក៝ន​ឆែ គ៝ប់​គែស​នាវ​មឹន​តឹម​ឞាន​មា​ក៝ន​ឆែ ជេសរី​នាវ​គ៝ប់​មឹន​ងក្ល៝ន់​តឹម​ឞាន​មា​ក៝ន​ឆែ​ដ៝ង់។ ត៝ត់​មា​គ៝ប់​លែៈ​ក្វ៝ង់​ជេស ទឹង​លែៈ​នាវ​អី​ហោម​ឞើស​ក៝ន​ឆែ​នើស​គ៝ប់​មអារ់​លើយ។ ១២ អាបៃ​អ្យា​ឞ៝ន់​នាល់​កោរាញ​ឞ្រាស​អេ​ហ៝ៈ​នហេល​អោស ហោម​អែ​ថុល តឹម​ឞាន​មា​អ្វាញ់​ឆាក់​នើម​តា​នទើ​អ្វាញ់​មុស​មាត់​អី​មោ​លាង់​ឆៃ​នហេល តា​ជឹត​នាប់​តៃ​រី​មើ​ឞ៝ន់​ឆៃ​នហេល​ពាង់​ឞើស​នៃ​ឞើស​អ្យា។ អាបៃ​អ្យា​ឞ៝ន់​នាល់​ពាង់​អេ​ហ៝ៈ​នហេល​អោស លែត​ជឹត​នាប់​តៃ​រី​មើ​ឞ៝ន់​នាល់​ពាង់​នហេល​នានេៈ តឹម​ឞាន​មា​ពាង់​លែៈ​នាល់​ឞ៝ន់​នហេល​នានេៈ​ដ៝ង់។*

១៣ គែស​ពែ​នតីល​នាវ​អី​ហោម​នឹង៖ នាវ​ញឆីង នាវ​រានើម នាវ​រ៝ង់ យើន​មា​អី​ខ្លៃ​រាលាវ​ឞូ​ជេង​នាវ​រ៝ង់។*

១៤

នាវ​ទ៝ង់​នាវ​អី​ឞ្រាស​ហ្វេង​អ្វែស​អ៝ន់​ទើម​ទាម

១ ញឆ្រោយ្ស​ជ៝យ​អ៝ន់​គែស​នូយ្ស​នហ៝ម់​រ៝ង់​មា​ឞូ ជេសរី​អុច​នអើរ​កើញ​គែស​នទើ​អេងៗ​អី​ឞ្រាស​ហ្វេង​អ្វែស​អ៝ន់​ទើម​ទាម រាលាវ​ឞើស​នៃ​ជឹត​អ៝ន់​នអើរ​កើញ​ឞ្លាវ​នតើយ្ស​នាវ​ងើយ​កោរាញ​ឞ្រាស។* ២ ឞូ​ម៝ស​អី​ងើយ​នាវ​ងើយ​អេងៗ​អី​តាៈ​ឞើស​ឞ្រាស​ហ្វេង​អ្វែស ពាង់​អី​នៃ​ងើយ​មា​កោរាញ​ឞ្រាស​ទើម មោ​អោស​ងើយ​មា​ឞូនុយ្ស យ៝រ​លាស​មោ​គែស​អោស​ឞូនុយ្ស​គឹត​វ៝ត់​នាវ​ពាង់​ងើយ​នៃ ឞ្រាស​ហ្វេង​អ្វែស​ឆើម​អ៝ន់​ពាង់​ងើយ​នាវ​អី​ឞូនុយ្ស​មោ​គឹត។ ៣ យើន​មា​ឞូ​ម៝ស​អី​ឞ្លាវ​នតើយ្ស​នាវ​ងើយ​កោរាញ​ឞ្រាស ពាង់​អី​នៃ​ងើយ​មា​ឞូនុយ្ស គៃ​មា​តឹម​កើល​រាទ៝ក់​ញជេង គៃ​មា​ញឆុក​ញឆោរ គៃ​មា​ឞ៝ញ​លែង​ឞូ។ ៤ ឞូ​ម៝ស​អី​ងើយ​នាវ​ងើយ​អេងៗ​អី​នៃ ពាង់​អី​នៃ​រាទ៝ក់​ញជេង​អេង​ពាង់​នើម​ទើម យើន​មា​ឞូ​ម៝ស​អី​នតើយ្ស​នាវ​ងើយ​កោរាញ​ឞ្រាស ពាង់​អី​នៃ​រាទ៝ក់​ញជេង​ទឹង​លែៈ​ផូង​អី​ញឆីង​មា​ឞ្រាស​ក្រីស ។ ៥ គ៝ប់​អុច​ទឹង​លែៈ​ខាន់​អៃ​មៃ​ឞ្លាវ​ងើយ​នាវ​ងើយ​អេងៗ​អី​នៃ យើន​មា​អី​រាលាវ​ឞើស​នៃ​ជឹត​គ៝ប់​អុច​ខាន់​អៃ​មៃ​ឞ្លាវ​នតើយ្ស​នាវ​ងើយ​កោរាញ​ឞ្រាស។ ឞូ​ម៝ស​អី​នតើយ្ស​នាវ​ងើយ​កោរាញ​ឞ្រាស​ក្វ៝ង់​រាលាវ​មា​ឞូនុយ្ស​អី​ងើយ​នាវ​ងើយ​អេងៗ​អី​នៃ​ជឹត យើន​មា​លាស​គែស​ទូ​ហ្វេ​ឞូនុយ្ស​អី​ឞ្លាវ​រាឞ្លាង​នាវ​ងើយ​អេងៗ​អី​នៃ លាស​នទ្រី​ពាង់​អី​ងើយ​នាវ​ងើយ​អេងៗ​អី​នៃ​ក្វ៝ង់​តឹម​ឞាន យ៝រ​មា​កើល​រាទ៝ក់​ញជេង​មា​ទឹង​លែៈ​ផូង​ញឆីង​ដ៝ង់។*

៦ អើ​អ៝ស​នោ​តា​នាវ​ញឆីង លាស​គ៝ប់​ហាន់​អា​ខាន់​អៃ​មៃ ជេសរី​គ៝ប់​ងើយ​នាវ​ងើយ​អេងៗ​អី​នៃ អើម​គែស​នាវ​ខ្លៃ​មា​ខាន់​អៃ​មៃ​បាស? យើន​មា​លាស​គ៝ប់​មឞើស​ងក៝ច​មា​នាវ​តឹម​មពើល​អី​កោរាញ​ឞ្រាស​លែៈ​អ៝ន់​មា​គ៝ប់ មោ​លាស​មឞើស​ងក៝ច​នទើ​អី​គឹត​វ៝ត់ មោ​លាស​នតើយ្ស​នាវ​ងើយ​កោរាញ​ឞ្រាស មោ​លាស​នតុម​នតី​ខាន់​អៃ​មៃ អី​នៃ​អី​គែស​នាវ​ខ្លៃ​មា​ខាន់​អៃ​មៃ។ ៧ ទឹង​លែៈ​នទើ​ឞូ​ងក្រេស​នទើ​ឞូ​អោស​អី​មោ​អោស​គែស​នាវ​រេស​ហោម​គែស​នតែស​ទាទេ យើន​មា​លាស​នទើ​អី​នៃ​មោ​អោស​នតែស​នហេល មើម​ទឹង​ឞូ​ទើយ​គឹត​នាល់​លាស​អ្យា​ម៝ស​នតីល​នាវ​នតែស។ ៨ តឹម​ឞាន​នោក​ឞូ​តឹម​លើស នុង​អី​នតែស​ឞូ​អោស​គៃ​មា​ដាៈ​នាវ​មា​ផូង​តាហែន យើន​មា​លាស​នុង​អី​នៃ​នតែស​មោ​នហេល មើម​ទឹង​ឞូ​គឹត​មា​ដាៈ​នទ្រាប់​តឹម​លើស? ៩ នាវ​ខាន់​អៃ​មៃ​ងើយ​តឹម​ឞាន​កើត​នៃ​ដ៝ង់។ លាស​ខាន់​អៃ​មៃ​ងើយ​នាវ​ងើយ​អេងៗ​អី​នៃ យើន​មា​លាស​មោ​រាឞ្លាង​អ៝ន់​ឞូ​វ៝ត់​នាវ​ខ្លៃ មើម​ទឹង​ឞូ​គឹត​វ៝ត់​នាវ​ខាន់​អៃ​មៃ​ងើយ​អី​នៃ? លាស​នទ្រី​នាវ​អី​ខាន់​អៃ​មៃ​ងើយ​អី​នៃ​ជេង​មោ​គែស​នាវ​ខ្លៃ។ ១០ តា​នែស​នតូ​អ្យា​គែស​អ៝ក់​នតីល​នាវ​ងើយ ជេសរី​ទឹង​លែៈ​នាវ​ងើយ​អី​នៃ​គែស​នាវ​ខ្លៃ​ទាទេ​មា​ឞូនុយ្ស​អី​គឹត​វ៝ត់។ ១១ លាស​គ៝ប់​មោ​គឹត​វ៝ត់​ទូ​នាវ​ងើយ គ៝ប់​ជេង​ឞូ​នាច់​ឞ្រី​អេង​មា​ឞូនុយ្ស​អី​នៃ ជេសរី​ពាង់​អី​ងើយ​ដាស​គ៝ប់​នៃ​ជេង​ឞូ​នាច់​ឞ្រី​អេង​ដាស​គ៝ប់​ដ៝ង់។ ១២ ខាន់​អៃ​មៃ​កើត​នៃ​ដ៝ង់។ ខាន់​អៃ​មៃ​លែៈ​នអើរ​កើញ​គែស​នាវ​អេងៗ​អី​ឞ្រាស​ហ្វេង​អ្វែស​អ៝ន់​ទើម​ទាម​អី​នៃ លាស​នទ្រី​អ៝ន់​ខាន់​អៃ​មៃ​ញឆ្រោយ្ស​ជ៝យ​ទោ គៃ​មា​រាទ៝ក់​ញជេង​ផូង​ញឆីង។*

១៣ កើត​នទ្រី​ទឹង​ឞូ​ម៝ស​អី​ងើយ​នាវ​ងើយ​អេងៗ​អី​នៃ អ៝ន់​ពាង់​អី​នៃ​មឞើស​ឆើម​ទាន់​អ៝ន់​ឞ្លាវ​រាឞ្លាង​នាវ​អី​នៃ​ដ៝ង់។ ១៤ លាស​គ៝ប់​មឞើស​ឆើម​ងើយ​មា​នាវ​ងើយ​អេងៗ​អី​នៃ នាវ​អី​នៃ​នូយ្ស​នហ៝ម់​គ៝ប់​ទើម​មឞើស​ឆើម យើន​មា​នាវ​មឹន​គ៝ប់​គុ​ទើម​មោ​អោស​គែស​ងក្ល៝ន់។ ១៥ លាស​នទ្រី​មើម​គ៝ប់​ជាន? គ៝ប់​មឞើស​ឆើម​តា​នាវ​ងើយ​អេងៗ​អី​នៃ​តាៈ​ឞើស​នូយ្ស​នហ៝ម់​គ៝ប់​នើម ជេសរី​គ៝ប់​ក៝ៈ​មឞើស​ឆើម​ទ៝ង់​នាវ​មឹន​គ៝ប់​នើម​ដ៝ង់។ គ៝ប់​មព្រើ​តា​នាវ​ងើយ​អេងៗ​អី​នៃ​តាៈ​ឞើស​នូយ្ស​នហ៝ម់​គ៝ប់​នើម ជេសរី​គ៝ប់​ក៝ៈ​មព្រើ​តាៈ​ឞើស​នាវ​មឹន​គ៝ប់​នើម​ដ៝ង់។ ១៦ លាស​ខាន់​អៃ​មៃ​រានេ​កោរាញ​ឞ្រាស​តា​នាវ​ងើយ​អេងៗ​អី​នៃ​តាៈ​ឞើស​នូយ្ស​នហ៝ម់​ខាន់​អៃ​មៃ​នើម​ទើម លាស​នទ្រី​ឞូនុយ្ស​អី​គុ​អ្យាត់​តា​នៃ​មោ​អោស​គឹត​វ៝ត់​នាវ​អី​នៃ​មើម​ឞ្លាវ​លាស៖ “នាវ​អី​នៃ​ទី​ងាន់*” មា​នាវ​ខាន់​អៃ​មៃ​ងើយ​លាស​អ្វែស​កោរាញ​ឞ្រាស អោឞាល់​មោ​វ៝ត់​អោស​នាវ​អី​ខាន់​អៃ​មៃ​លាស​នៃ! ១៧ ក្លាប់​លាស​ខាន់​អៃ​មៃ​លាស​អ្វែស​មា​កោរាញ​ឞ្រាស​កើត​នៃ​លែៈ​ទុត​អ្វែស​ងាន់ តីស​មា​ខាន់​អៃ​មៃ​មោ​គែស​អោស​រាទ៝ក់​ញជេង​ឞូនុយ្ស​អី​គុ​អ្យាត់​តា​នៃ។ ១៨ គ៝ប់​លាស​អ្វែស​កោរាញ​ឞ្រាស យ៝រ​លាស​គ៝ប់​ងើយ​នាវ​ងើយ​អេងៗ​អី​នៃ​ជ៝ៈ​រាលាវ​មា​ទឹង​លែៈ​ខាន់​អៃ​មៃ​ជឹត។ ១៩ យើន​មា​តា​នោក​រាបុន​គ៝ប់​អុច​រាលាវ​ងើយ​តា​ព្រាម់​ត៝ង​ទើម​អី​នាវ​ងើយ​ឞូ​លែៈ​គឹត​វ៝ត់ គៃ​មា​នតុម​នតី​ឞូនុយ្ស​អី​គុ​រាបុន​តា​នៃ ដាស​មា​ងើយ​នាវ​ងើយ​អេងៗ​អី​នៃ ១០០០០ ត៝ង​អី​មោ​គែស​អោស​ទូ​ហ្វេ​ឞូនុយ្ស​គឹត​វ៝ត់។

២០ អើ​អ៝ស​នោ​តា​នាវ​ញឆីង ខាន់​អៃ​មៃ​លើយ​អោស​ជេង​តឹម​ឞាន​មា​ក៝ន​ឆែ​តា​នាវ​មឹន។ តីស​មា​តា​នាវ​ជាន​អ្យើស​ហ៝ៈ​អ៝ន់​ខាន់​អៃ​មៃ​ជេង​តឹម​ឞាន​មា​អ៝ស​ឞេ​អី​មោ​ហ៝ៈ​ឞ្លាវ​ជាន​អ្យើស យើន​មា​តា​នាវ​មឹន​អ៝ន់​ខាន់​អៃ​មៃ​ជេង​តឹម​ឞាន​មា​ឞូនុយ្ស​លែៈ​ក្វ៝ង់។* ២១ តា​នាវ​កោរាញ​ឞ្រាស​ងើយ​លែៈ​គែស​ញចីស​លាស៖ “កោរាញ​ឞ្រាស​លាស៖

«គ៝ប់​មរា​ញជ្វាល់​ផូង​អី​ងើយ​នាវ​ងើយ​អេងៗ‌

ផូង​ឞូនុយ្ស​ឞ្រី​អេង អី​ផូង​ប៝ន​លាន​អី​អ្យា​មោ​គឹត​នាល់‌

គៃ​មា​មឞើស​ងក៝ច​នាវ​មា​ខាន់​ពាង់‌

យើន​មា​ឞ៝ល​លាស​កើត​នៃ​កាដោយ ហោម​អែ​ខាន់​ពាង់​មោ​អ្យាត់​គ៝ប់​ដ៝ង់»†”។

២២ នទ្រី​ទឹង​ងើយ​នាវ​ងើយ​អេងៗ​អី​នៃ​អី​ឞ្រាស​ហ្វេង​អ្វែស​អ៝ន់ ជេង​នទើ​មឞេន​មា​ផូង​អី​មោ​ញឆីង​ទើម គៃ​មា​ខាន់​ពាង់​ឆៃ​ឞ្រាស​ហ្វេង​អ្វែស​គុ​តា​ឞ៝ន់ មោ​អោស​ទី​នទើ​មឞេន​មា​ផូង​អី​លែៈ​ញឆីង។ ជេសរី​នាវ​នតើយ្ស​នាវ​ងើយ​កោរាញ​ឞ្រាស ជេង​នទើ​គែស​នាវ​ខ្លៃ​មា​ផូង​អី​លែៈ​ញឆីង មោ​អោស​ទី​មា​ផូង​អី​មោ​ញឆីង។ ២៣ នោក​ខាន់​អៃ​មៃ​គុ​រាបុន លាស​ទឹង​លែៈ​ឞូនុយ្ស​គុ​រាបុន​តា​នៃ​មឞើស​ងើយ​នាវ​ងើយ​អេងៗ​អី​នៃ​ទាទេ ជេសរី​លាស​គែស​ឞូ​នាច់​មោ​អោស​គឹត​វ៝ត់​នាវ​អី​នៃ​មាន​មា​ហាន់​លាប់​រាបុន មោ​លាស​គែស​ឞូនុយ្ស​អី​មោ​ញឆីង​ហាន់​លាប់​រាបុន​តា​នៃ​ដ៝ង់ គឹត​លាស​ខាន់​ពាង់​លាស​ខាន់​អៃ​មៃ​ឞូនុយ្ស​ត្រើយ​រ៝!* ២៤ យើន​មា​លាស​ទឹង​លែៈ​ខាន់​អៃ​មៃ​នតើយ្ស​នាវ​ងើយ​កោរាញ​ឞ្រាស​ទាទេ ជេសរី​គែស​ឞូនុយ្ស​អី​មោ​ញឆីង មោ​លាស​ឞូ​នាច់​អី​មោ​គឹត​វ៝ត់​នាវ​អី​នៃ​ហាន់​តា​នៃ​ដ៝ង់ លាស​នទ្រី​ខាន់​ពាង់​មរា​គឹត​វ៝ត់​ឆាក់​ខាន់​ពាង់​នើម​ជេង​ឞូនុយ្ស​តីស​អី​កោរាញ​ឞ្រាស​មរា​តេៈ​ទោយ្ស​តា​នារ​ជឹត​នាប់​តៃ។ ២៥ នោក​នៃ​នទើ​អី​ពោន​នទ៝ប់​តា​នូយ្ស​នហ៝ម់​ខាន់​ពាង់​នើម​រី មរា​ញហើ​អ៝ន់​ឞូ​ឆៃ​រ៝ ជេសរី​ខាន់​ពាង់​មរា​ពាន់​ក្រាប​អា​នែស យើក​មឞាស​កោរាញ​ឞ្រាស​នហ៝​មា​លាស៖ “គែស​កោរាញ​ឞ្រាស​គុ​នទ្រែល​ខាន់​អៃ​មៃ​ងាន់!”

នាវ​វៃ​តា​នោក​គុ​រាបុន

២៦ អើ​អ៝ស​នោ​តា​នាវ​ញឆីង នោក​ខាន់​អៃ​មៃ​គុ​រាបុន ឞូនុយ្ស​អាបាៈ​មា​មព្រើ​រានេ ឞូនុយ្ស​អាបាៈ​មា​នតុម​នតី ឞូនុយ្ស​អាបាៈ​មា​មឞើស​ងក៝ច​មា​នាវ​តឹម​មពើល​តាៈ​ឞើស​កោរាញ​ឞ្រាស ឞូនុយ្ស​អាបាៈ​មា​ងើយ​នាវ​ងើយ​អេងៗ​អី​នៃ ឞូនុយ្ស​អាបាៈ​ជឹត​មា​រាឞ្លាង​នាវ​ងើយ​អី​នៃ។ អ្យាត់​មា​ទឹង​លែៈ​នទើ​ជាន​អី​នៃ​ជាន​គៃ​មា​រាទ៝ក់​ញជេង​ផូង​អី​ញឆីង។* ២៧ លាស​គែស​ឞូនុយ្ស​ងើយ​នាវ​ងើយ​អេងៗ​អី​នៃ ទុត​អ៝ក់​អ៝ន់​គែស​ឞារ​ពែ​នុយ្ស​ហ៝ៈ​ងើយ ទូ​ហ្វេ​ទូ​តឹ​ទូ​ហ្វេ​ទូ​តឹ ជេសរី​អ៝ន់​គែស​ឞូនុយ្ស​មា​នាក់​រាឞ្លាង​នាវ​ងើយ​អី​នៃ​ដ៝ង់។ ២៨ តា​នោក​រាបុន លាស​មោ​គែស​អោស​ឞូនុយ្ស​មា​នាក់​រាឞ្លាង​នាវ​ងើយ​អី​នៃ ឞូនុយ្ស​អី​ឞ្លាវ​នាវ​ងើយ​អេងៗ​អី​នៃ​អ៝ន់​គុ​រាក់​ក្លាក់​ហ៝ៈ អ៝ន់​ខាន់​ពាង់​ងើយ​កើត​នៃ​ងើយ​អេង​តា​នូយ្ស​នហ៝ម់​ខាន់​ពាង់​នើម នទ្រែល​មា​ងើយ​ដាស​កោរាញ​ឞ្រាស​ហ៝ៈ។ ២៩ មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស អ៝ន់​ឞារ​ពែ​នុយ្ស​ហ៝ៈ​មឞើស​ងក៝ច ជេសរី​ផូង​ញឆីង​មា​គុ​មេត​អ្វាញ់​ហ៝ៈ។* ៣០ លាស​គែស​ទូ​ហ្វេ​ឞូនុយ្ស​ជឹត​អី​គុ​រាគើប​តា​នៃ គែស​នាវ​តឹម​មពើល​តាៈ​ឞើស​កោរាញ​ឞ្រាស លាស​នទ្រី​អ៝ន់​ឞូនុយ្ស​អី​ទោល​ងើយ​នៃ​រាលូ​ប៝ត់‌ ៣១ យ៝រ​លាស​ទឹង​លែៈ​ខាន់​អៃ​មៃ​អី​ឞ្លាវ​នតើយ្ស​នាវ​ងើយ​កោរាញ​ឞ្រាស​ទើយ​ងើយ​ទាទេ យើន​មា​អ៝ន់​ងើយ​ទូ​ហ្វេ​ទូ​តឹ​ទូ​ហ្វេ​ទូ​តឹ គៃ​មា​ទឹង​លែៈ​ឞាល់​គែស​នាវ​នតុម​នតី នទ្រែល​មា​គែស​រាទ៝ក់​ញជេង​ទាទេ។ ៣២ ឞូនុយ្ស​នតើយ្ស​នាវ​ងើយ​កោរាញ​ឞ្រាស លាស​គែស​នាវ​មា​ងើយ ពាង់​ហោម​ឞ្លាវ​មា​ងើយ មោ​លាស​មោ​ងើយ ទុត​តា​ពាង់​នើម​ទើម‌ ៣៣ យ៝រ​លាស​កោរាញ​ឞ្រាស​មោ​អុច​អោស​នាវ​អុស​អាស ពាង់​អុច​មា​នាវ​ដាប់​មពាន់។

ទឹង​លែៈ​ផូង​ប៝ន​លាន​កោរាញ​ឞ្រាស​តា​អាប់​នតុក តា​នោក​គុ​រាបុន‌ ៣៤ អ៝ន់​ឞូ​អូរ​គុ​អ្យាត់​ឆាក់​រាក់​ក្លាក់។ អ៝ន់​ខាន់​អៃ​មៃ​ជាន​កើត​នៃ​ដ៝ង់ មោ​ទី​អោស​អ៝ន់​ឞូ​អូរ​ងើយ​តា​នោក​រាបុន​នៃ អ៝ន់​ខាន់​ពាង់​គុ​អ្យាត់​ឞូ​ហ៝ៈ កើត​មា​លែៈ​គែស​ញចីស​ជេស​តា​នាវ​វៃ​មោឆេ ។* ៣៥ លាស​ខាន់​ពាង់​អុច​គឹត​ទូ​នតីល​នាវ អ៝ន់​អោប​អេង​អី​ឆាយ​ខាន់​ពាង់​នើម​អា​ជៃ យ៝រ​លាស​មោ​អោស​ទី​មា​ឞូ​អូរ​ងើយ​តា​នោក​រាបុន។

៣៦ អើម​នាវ​កោរាញ​ឞ្រាស​នតើម​ទូ​លោស​ឞើស​ខាន់​អៃ​មៃ​លាស? អើម​នាវ​ពាង់​ត៝ត់​តា​ខាន់​អៃ​មៃ​ទើម​លាស? ៣៧ លាស​គែស​ទូ​ហ្វេ​ឞូនុយ្ស​លាស​អេង​ឆាក់​ពាង់​នើម​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស មោ​លាស​ឞូនុយ្ស​អី​លែៈ​គឹត​វ៝ត់​នទើ​អី​គែស​ខ្លៃ​តា​កោរាញ​ឞ្រាស អ៝ន់​ពាង់​អី​នៃ​ឆ៝ៈ​ទើន​នាវ​អី​គ៝ប់​ញចីស​នៃ នាវ​អី​នៃ​ជេង​នាវ​ដាៈ​តាៈ​ឞើស​កោរាញ​ឞ្រាស​ងាន់។* ៣៨ លាស​ឞូ​ម៝ស​អី​មោ​ឆ៝ៈ​ទើន​នាវ​អី​គ៝ប់​ញចីស​អ្យា កោរាញ​ឞ្រាស†​ក៝ៈ​មោ​រ៝ម​ពាង់​អី​នៃ​ដ៝ង់។ ៣៩ អើ​អ៝ស​នោ​តា​នាវ​ញឆីង នអើរ​កើញ​ហ៝ម់​នតើយ្ស​នាវ​ងើយ​កោរាញ​ឞ្រាស ជេសរី​លើយ​អោស​ឞ្វៃ​មោ​អ៝ន់​ឞូ​ងើយ​នាវ​ងើយ​អេងៗ​អី​នៃ។ ៤០ យើន​មា​ទឹង​លែៈ​នទើ​ជាន អ្យាត់​មា​ជាន​អ៝ន់​តឹម​ទី នទ្រែល​មា​មោ​អោស​គែស​នាវ​អុស​អាស។

១៥

នាវ​ទ៝ក់​រេស​ឞ្រាស​យេឆូ 

១ អើ​អ៝ស​នោ​តា​នាវ​ញឆីង គ៝ប់​អុច​ងកាស​តោរ​ខាន់​អៃ​មៃ​មា​នាវ​មហែ​មហាន​អ្វែស​អី​គ៝ប់​មឞើស​ងក៝ច​អ៝ន់​មា​ខាន់​អៃ​មៃ​នើស ជេង​នាវ​មហែ​មហាន​អ្វែស​អី​ខាន់​អៃ​មៃ​លែៈ​ឆ៝ៈ​ទើន​នើស នហ៝​មា​អី​ហោម​ញអោត​ន៝ប់​ដ៝ង់។* ២ លាស​ខាន់​អៃ​មៃ​ញអោត​ន៝ប់​នាវ​មហែ​មហាន​អ្វែស​អី​គ៝ប់​លែៈ​មឞើស​ងក៝ច​មា​ខាន់​អៃ​មៃ​នៃ​នើស ខាន់​អៃ​មៃ​គែស​នាវ​រាក្លាយ្ស​យ៝រ​មា​នាវ​មហែ​មហាន​អ្វែស​អី​នៃ​ដ៝ង់។ យើន​មា​លាស​ខាន់​អៃ​មៃ​នត្លើយ​លើយ នាវ​ញឆីង​ខាន់​អៃ​មៃ​ជេង​ទើម​ទាម។*

៣ គ៝ប់​លែៈ​ជេស​មឞើស​ងក៝ច​មា​ខាន់​អៃ​មៃ​នាវ​អី​ទុត​ខ្លៃ ជេង​នាវ​អី​ឞូ*​ដើន​មឞើស​ងក៝ច​អ៝ន់​មា​គ៝ប់ នាវ​អី​នៃ​ជេង​ឞ្រាស​ក្រីស ​លែៈ​ខឹត​ជេស​គៃ​មា​រាក្លាយ្ស​ឞ៝ន់​ឞើស​កោរាញ​ឞ្រាស​តេៈ​ទោយ្ស​យ៝រ​មា​នាវ​តីស ទី​កើត​នាវ​កោរាញ​ឞ្រាស​ងើយ។* ៤ ឞូ​ត៝ប់​ពាង់​តា​មោច ជេសរី​ត៝ត់​ពែ​នារ​ពាង់​ទ៝ក់​រេស ជេង​ទី​កើត​នាវ​កោរាញ​ឞ្រាស​ងើយ​ដ៝ង់។ ៥ ពាង់​ញហើ​ឆាក់​អ៝ន់​ពេត្រោស †​ឆៃ ជេសរី​អ៝ន់​ទឹង​លែៈ ១២ នុយ្ស​មពោល​កោរាញ​អ៝ស​ម៝ន​ឆៃ​ដ៝ង់។* ៦ ឞើស​កើយ​នៃ​ពាង់​ញហើ​ដ៝ង់​អ៝ន់​អ៝ស​នោ​តា​នាវ​ញឆីង​ឆៃ អ៝ក់​ឞូនុយ្ស​រាលាវ ៥០០ នុយ្ស ឆៃ​ទឹង​លែៈ​មា​ឞាល់​ទូ​តឹ​ទើម។ ផូង​អី​ឆៃ​នៃ​អាបៃ​អ្យា​អ៝ក់​ហោម​រេស ដេៈ​ទើម​អី​លែៈ​ខឹត។ ៧ ឞើស​កើយ​នៃ​ជឹត ពាង់​ញហើ​ដ៝ង់​ឆាក់​អ៝ន់​យាកើ ​ឆៃ ជេសរី​អ៝ន់​ទឹង​លែៈ​មពោល​កោរាញ​អ៝ស​ម៝ន​ឆៃ​ទូ​តឹ​ជឹត។* ៨ ងគ្លែៈ​ទុត​ងគ្លែៈ​ទេល​គ៝ប់​អី​ឞូនុយ្ស​តឹម​ឞាន​មា​ក៝ន​ទែស​មោ​តឹម​ទី​ខៃ​អ្យា ហោម​ពាង់​ញហើ​ឆាក់​អ៝ន់​គ៝ប់​ឆៃ​ដ៝ង់។*

៩ តា​មពោល​កោរាញ​អ៝ស​ម៝ន គ៝ប់​អ្យា​អី​កោរាញ​អ៝ស​ម៝ន​ជេៈ​តា​ន៝ម់​ឞូ ទី​លាស​មោ​អោស​ទី​ឞូ​ក្វាល់​គ៝ប់​អ្យា​កោរាញ​អ៝ស​ម៝ន យ៝រ​លាស​គ៝ប់​អា​ល៝រ​នើស​លែៈ​ជាន​ជេរ​មា​ផូង​ញឆីង​មា​កោរាញ​ឞ្រាស​នើម។* ១០ យ៝រ​មា​តាៈ​ឞើស​នាវ​អ្វែស​កោរាញ​ឞ្រាស​នើម ទឹង​គ៝ប់​គែស​កើត​នអា។ នាវ​អ្វែស​កោរាញ​ឞ្រាស​អ៝ន់​មា​គ៝ប់​មោ​អោស​ជេង​ទើម​ទាម យ៝រ​លាស​គ៝ប់​លែៈ​ជាន​ការ​អ៝ក់​រាលាវ​មា​មពោល​កោរាញ​អ៝ស​ម៝ន​អាបាៈ​អេង​ជឹត យើន​មា​មោ​គែស​គ៝ប់​អោស​ជាន​ការ​អី​នៃ នាវ​អ្វែស​កោរាញ​ឞ្រាស​អី​គុ​តា​គ៝ប់​អ៝ន់​គែស​នទើ​ជាន​អី​នៃ។ ១១ លាស​នទ្រី​ឞ៝ល​លាស​គ៝ប់​កាដោយ ឞ៝ល​លាស​មពោល​កោរាញ​អ៝ស​ម៝ន​អី​នៃ​កាដោយ ហេន​មឞើស​ងក៝ច​នាវ​មហែ​មហាន​អ្វែស​អ្យា ជេង​នាវ​មហែ​មហាន​អ្វែស​អី​ខាន់​អៃ​មៃ​លែៈ​ញឆីង​នៃ។*

នាវ​ទ៝ក់​រេស​តៃ​ផូង​ញឆីង​មា​ឞ្រាស​យេឆូ 

១២ លាស​ហេន​លែៈ​មឞើស​ងក៝ច​ជេស​កោរាញ​ឞ្រាស​លែៈ​ជាន​អ៝ន់​ឞ្រាស​ក្រីស ​ទ៝ក់​រេស​ឞើស​ទឹង​លែៈ​ផូង​ឞូនុយ្ស​ខឹត លាស​នទ្រី​មើម​ទឹង​តា​ផូង​ខាន់​អៃ​មៃ​អាបាៈ​លាស​ឞូនុយ្ស​ខឹត​មោ​អោស​ទ៝ក់​រេស? ១៣ លាស​ឞូនុយ្ស​ខឹត​មោ​អោស​ទ៝ក់​រេស កោរាញ​ឞ្រាស​ក៝ៈ​មោ​ជាន​អ៝ន់​ឞ្រាស​ក្រីស ​ទ៝ក់​រេស​ដ៝ង់។ ១៤ ជេសរី​លាស​កោរាញ​ឞ្រាស​មោ​អោស​ជាន​អ៝ន់​ឞ្រាស​ក្រីស ​ទ៝ក់​រេស នាវ​អី​ហេន​មឞើស​ងក៝ច​អ្យា​ជេង​ទើម​ទាម​មោ​គែស​នាវ​ខ្លៃ ជេសរី​នាវ​ញឆីង​ខាន់​អៃ​មៃ​នៃ​ជេង​ទើម​ទាម​មោ​គែស​នាវ​ខ្លៃ​ដ៝ង់។ ១៥ លាស​នទ្រី​ហេន​ជេង​ងើយ​ញចើត​មា​កោរាញ​ឞ្រាស យ៝រ​លាស​ហេន​ងក៝ច​លាស​កោរាញ​ឞ្រាស​លែៈ​ជាន​អ៝ន់​ឞ្រាស​ក្រីស ​ទ៝ក់​រេស។ យើន​មា​លាស​កោរាញ​ឞ្រាស​មោ​អោស​ជាន​អ៝ន់​ឞូនុយ្ស​ខឹត​ទ៝ក់​រេស កោរាញ​ឞ្រាស​ក៝ៈ​មោ​ដ៝ង់​ជាន​អ៝ន់​ឞ្រាស​ក្រីស ​ទ៝ក់​រេស‌ ១៦ យ៝រ​លាស លាស​កោរាញ​ឞ្រាស​មោ​អោស​ជាន​អ៝ន់​ឞូនុយ្ស​ខឹត​ទ៝ក់​រេស កោរាញ​ឞ្រាស​ក៝ៈ​មោ​ដ៝ង់​ជាន​អ៝ន់​ឞ្រាស​ក្រីស ​ទ៝ក់​រេស។ ១៧ ជេសរី​លាស​កោរាញ​ឞ្រាស​មោ​អោស​ជាន​អ៝ន់​ឞ្រាស​ក្រីស ​ទ៝ក់​រេស​ងាន់ នាវ​ញឆីង​ខាន់​អៃ​មៃ​ជេង​ទើម​ទាម​មោ​គែស​នាវ​ខ្លៃ ខាន់​អៃ​មៃ​ហោម​គុ​តា​នាវ​តីស​នានាវ។ ១៨ ជេសរី​ទឹង​លែៈ​ឞូនុយ្ស​អី​លែៈ​ខឹត​នអ៝ប់​មា​ញឆីង​មា​ឞ្រាស​ក្រីស  ខាន់​ពាង់​ងក្រែ​មា​រ៝ស​ហេង​ទឹង​លែៈ​ដ៝ង់។* ១៩ លាស​នាវ​រានើម​ឞ៝ន់​មា​ឞ្រាស​ក្រីស ​គែស​នាវ​ខ្លៃ​តា​នាវ​គុ​រេស​តា​នែស​នតូ​អ្យា​ទើម ឞ៝ន់​ជេង​ឞូនុយ្ស​អី​ទី​មា​ឞូ​យោៈ​រាលាវ​មា​ទឹង​លែៈ​ឞូនុយ្ស​អេង។

២០ យើន​មា​ទី​ងាន់​ឞ្រាស​ក្រីស ​លែៈ​ទ៝ក់​រេស​ងាន់​ឞើស​ផូង​ឞូនុយ្ស​ខឹត ពាង់​អី​ទ៝ក់​រេស​ល៝រ​ឞូ​តា​ទឹង​លែៈ​ផូង​ឞូនុយ្ស​ខឹត នទ្រី​ឞ៝ន់​គឹត​ឞ៝ន់​មរា​ទ៝ក់​រេស​ដ៝ង់។ ២១ នាវ​ខឹត​ឞូនុយ្ស​នើស​យ៝រ​មា​ទូ​ហ្វេ​ឞូនុយ្ស​រាញា​អាដាម់  កើត​នទ្រី​ឞូនុយ្ស​ទ៝ក់​រេស​យ៝រ​មា​ទូ​ហ្វេ​ឞូនុយ្ស​ដ៝ង់។* ២២ ទឹង​លែៈ​ឞូនុយ្ស​ខឹត​យ៝រ​មា​ជេង​រាន៝យ​ទែស​អាដាម់  កើត​នទ្រី​ដ៝ង់​ទឹង​លែៈ​ឞូនុយ្ស​អី​គុ​តឹម​រាង្លាប់​នទ្រែល​ឞ្រាស​ក្រីស ​មរា​ទ៝ក់​រេស‌ ២៣ យើន​មា​ឞ្រាស​ក្រីស ​អី​ទ៝ក់​រេស​ល៝រ​ឞូ ឞើស​កើយ​នៃ​ទឹង​លែៈ​ផូង​អី​ញឆីង​មា​ពាង់​ទ៝ក់​រេស​នោក​ពាង់​ព្លឹ​ត៝ត់​តា​អ្យា​តៃ។* ២៤ ជេសរី​ពាង់​លើស​ហេង​លើយ​ទឹង​លែៈ​កោរាញ​អី​គែស​នាវ​ទើយ អី​គែស​នាវ​ទាង់ អី​គែស​នាវ​ម៝ត់​អ្វាញ់​អាប់​នតីល។ ជេសរី​ត៝ត់​ងគ្លែៈ​ទុត​នែស​នតូ​អ្យា ជេង​នោក​ពាង់​ញជុន​នាវ​ម៝ត់​អ្វាញ់​អ៝ន់​មា​កោរាញ​ឞ្រាស​អី​ឞឹ​ពាង់​នើម។* ២៥ យ៝រ​លាស​អ្យាត់​មា​ឞ្រាស​ក្រីស ​ម៝ត់​អ្វាញ់ នហ៝​មា​ត៝ត់​ពាង់​ងក្លឹ​ទឹង​លែៈ​ផូង​រាលាង់​គុ​តា​ន៝ម់​ជ៝ង់​ពាង់​នើម។ ២៦ ងគ្លែៈ​ទុត​ឞើស​កើយ ពាង់​មរា​ងគ្រ៝ស​លើយ​នាវ​ខឹត​អី​តឹម​ឞាន​មា​នើម​រាលាង់​មា​ឞូនុយ្ស‌* ២៧ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស​លាស​មា​ឞ្រាស​ក្រីស ៖ «កោរាញ​ឞ្រាស​លែៈ​អ៝ន់​ទឹង​លែៈ​នទើ​គុ​តា​ន៝ម់​ជ៝ង់​ពាង់​ទាទេ»†។ យើន​មា​តា​នាវ​ពាង់​លាស៖ «ទឹង​លែៈ​នទើ»​កើត​នៃ មោ​អោស​ទី​លាស​នអ៝ប់​មា​កោរាញ​ឞ្រាស​អី​នើម​អ៝ន់​ទឹង​លែៈ​នទើ​គុ​តា​ន៝ម់​ជ៝ង់​ឞ្រាស​ក្រីស ។ ២៨ ត៝ត់​មា​ទឹង​លែៈ​នទើ​លែៈ​គុ​តា​ន៝ម់​ឞ្រាស​ក្រីស ​ទាទេ រី​មើ​ឞ្រាស​ក្រីស ​អី​ក៝ន​កោរាញ​ឞ្រាស​នើម​មរា​គុ​តា​ន៝ម់​កោរាញ​ឞ្រាស​អី​នាក់​លែៈ​ងក្លឹ​ទឹង​លែៈ​នទើ​អ៝ន់​គុ​តា​ន៝ម់​ពាង់​នៃ​នើស គៃ​មា​កោរាញ​ឞ្រាស​នើម​ជេង​កោរាញ​ទាទេ​មា​ទឹង​លែៈ​រាងោច​នទើ។*

២៩ លាស​ឞូនុយ្ស​ខឹត​មោ​អោស​ទ៝ក់​រេស មើម​ទឹង​តា​ផូង​ខាន់​អៃ​មៃ​គែស​ឞូនុយ្ស​អាបាៈ​ឆើម​នតាង​ជាន​បាប់តែម​យុក​មា​ទាក​អ៝ន់​មា​ឞូនុយ្ស​លែៈ​ខឹត? ម៝ស​គែស​នាវ​ខ្លៃ​ឆើម​នតាង​បាប់តែម​យុក​មា​ទាក​លាស​ឞូនុយ្ស​ខឹត​មោ​អោស​ទ៝ក់​រេស?‡ ៣០ ល៝ង់​ហេន​អ្យា ហេន​ញឆ្រោយ្ស​ជាន​នទើ​អី​ទើយ​អ៝ន់​នាវ​ជេរ​ជ៝ត់​ត៝ត់​ខឹត​ឆាក់​នឹង។ លាស​ឞូនុយ្ស​ខឹត​មោ​ទ៝ក់​រេស ម៝ស​គែស​នាវ​ខ្លៃ?* ៣១ អើ​អ៝ស​នោ​តា​នាវ​ញឆីង ទី​ងាន់​អាប់​នារ​គ៝ប់​លែៈ​ឞើយ​មា​ខឹត​បាបើ។ តឹម​ឞាន​កើត​នៃ​ដ៝ង់​នាវ​គ៝ប់​នហី​ឆាក់​តា​នាប់​មាត់​ឞ្រាស​ក្រីស​យេឆូ ​អី​កោរាញ​ឞ៝ន់ យ៝រ​មា​នាវ​ខាន់​អៃ​មៃ​គុ​តឹម​រាង្លាប់​នទ្រែល​ពាង់​ដ៝ង់។ ៣២ យ៝រ​មា​គ៝ប់​មោ​អោស​គែស​នាវ​រានើម​តា​នាវ​រេស​តា​នែស​នតូ​អ្យា​ទើម នទ្រី​គ៝ប់​មោ​អោស​ក្លាច​តឹម​លើស​ដាស​មពោមពា​(ឆ្យុម)​ទុត​ជាញ§​តា​ប៝ន​អេផេឆោ ​នើស។ លាស​ឞូនុយ្ស​ខឹត​មោ​អោស​ទ៝ក់​រេស អ៝ន់​ឞ៝ន់​ជាន​តឹង​ឞូ​វៃ​លាស៖

«អ៝ន់​ឞ៝ន់​គុ​ញេត​ឆោង​ហ៝ៈ‌

យ៝រ​លាស​នារ​អោយ​តៃ​ឞ៝ន់​ខឹត​រ៝»†។*

៣៣ លើយ​អោស​អ៝ន់​ឞូ​មរោស​ខាន់​អៃ​មៃ យ៝រ​លាស​នាវ​ឞូ​វៃ​លាស​អ្យា​ទី​ងាន់៖

«គុ​នទ្រែល​ឞាល់​មពោល​អ្យើស​ជាន​អ៝ន់​លែវ​នូយ្ស​នហ៝ម់​អ្យើស»។

៣៤ អ៝ន់​ខាន់​អៃ​មៃ​កាស​គឹត​ឆាក់​ហ៝ម់ លើយ​អោស​ហោម​ជាន​តីស យ៝រ​លាស​គែស​ឞូនុយ្ស​អាបាៈ​តា​ផូង​ខាន់​អៃ​មៃ​មោ​អោស​នាល់​កោរាញ​ឞ្រាស គ៝ប់​លាស​កើត​នៃ​ជេង​នទើ​ទី​មា​អ៝ន់​ខាន់​អៃ​មៃ​គែស​នាវ​ដីត​ព្រេង។

ឆាក់​ជាន់​ឞូនុយ្ស​ទ៝ក់​រេស

៣៥ ក្លាប់​លាស​គែស​ទូ​ហ្វេ​ឞូនុយ្ស​តា​ផូង​ខាន់​អៃ​មៃ​អោប៖ “អា​មើម​គឹត​ទ៝ក់​រេស​ឞូនុយ្ស? អា​មើម​គឹត​ឆាក់​ជាន់​ឞូនុយ្ស​អី​ទ៝ក់​រេស​នៃ?” ៣៦ អើ​ឞូនុយ្ស​រាលូក​ម៝ល់​អី​អោប​កើត​នៃ គារ់​នតីល​អី​ខាន់​អៃ​មៃ​តូច​តា​នែស លាស​ហោម​គារ់​នឹង ហ៝ន​មោ​ឞ្លាវ​ដ៝ង់។ ៣៧ គារ់​អី​ខាន់​អៃ​មៃ​តូច​នៃ កើត​លាស​គារ់​ឞា មោ​លាស​គារ់​អា​អេងៗ ត៝ត់​មា​ហ៝ន​មោ​ហោម​អោស​កើត​តឹម​ឞាន​មា​គារ់។ ៣៨ យើន​មា​កោរាញ​ឞ្រាស​អ៝ន់​នតីល​គារ់​អេងៗ​ហ៝ន​ជេង​តើម​អេងៗ​ឞាល់ តឹង​ពាង់​នើម​លែៈ​អុច។ ៣៩ ទឹង​លែៈ​នទើ​អី​គែស​នាវ​រេស​មោ​គែស​តឹម​ឞាន​ឞាល់​ដ៝ង់ មលៃ​ឞូនុយ្ស​អេង មលៃ​មពោមពា​(ឆ្យុម)​អេង មលៃ​ឆ្យុម​នារ​អេង មលៃ​កា​អេង។ ៤០ គែស​នទើ​អាង​តា​កាលើ​ត្រោក នទ្រែល​មា​គែស​នទើ​តា​នែស​នតូ យើន​មា​នាវ​អ្វែស​នទើ​តា​កាលើ​ត្រោក​ដាស​មា​នាវ​អ្វែស​នទើ​តា​នែស​នតូ​អេងៗ​ឞាល់​ដ៝ង់។ ៤១ នាវ​អ្វែស​នារ ដាស​នាវ​អ្វែស​ខៃ​អ្វែស​អេងៗ​ឞាល់ នាវ​អ្វែស​មាញ់​មឞីង​អ្វែស​អេង​ឞាល់​មា​នារ​មា​ខៃ ជេសរី​នាវ​អ្វែស​ទឹង​លែៈ​មាញ់​មឞីង​អ្វែស​អេងៗ​ឞាល់​ដ៝ង់។ ៤២ ឞូនុយ្ស​ខឹត​ទ៝ក់​រេស​តឹម​ឞាន​កើត​នៃ​ដ៝ង់ ឞូ​ត៝ប់​ឆាក់​ជាន់​ឞូនុយ្ស​ឞ្លាវ​រាហ៝ក យើន​មា​នោក​ឞូនុយ្ស​ទ៝ក់​រេស​ឆាក់​ជាន់​មោ​អោស​ឞ្លាវ​រាហ៝ក។ ៤៣ ឞូ​ត៝ប់​ឞូនុយ្ស​មា​នាវ​បឹ​បើច យើន​មា​ឞូនុយ្ស​ទ៝ក់​រេស​មា​នាវ​ច្រេក​លើប ឞូនុយ្ស​គុ​តា​នែស​នតូ​អ្យា​មោ​អោស​គែស​នហ៝ម់​ឆ្វាន យើន​មា​ឞូនុយ្ស​ទ៝ក់​រេស​គែស​នហ៝ម់​ឆ្វាន​ទាង់​កាតាង។* ៤៤ ឞូ​ត៝ប់​ពាង់​អី​ឆាក់​ជាន់​ទី​មា​គុ​រេស​តា​នែស​នតូ យើន​មា​ពាង់​ទ៝ក់​រេស​អី​ឆាក់​ជាន់​ទី​មា​គុ​រេស​តា​ប៝ន​អ្វែស។ លាស​លែៈ​គែស​ជេស​ឆាក់​ជាន់​តា​នែស​នតូ មរា​គែស​ឆាក់​ជាន់​តា​ប៝ន​អ្វែស​ដ៝ង់។ ៤៥ តា​នាវ​កោរាញ​ឞ្រាស​ងើយ​លែៈ​គែស​ញចីស៖ «ជេសរី​អាដាម់ ​អី​ឞូនុយ្ស​ល៝រ​ឞូ​គែស​នហ៝ម់​គែស​ឆ្វាន​ជេង​រេស​ប្លឺ»† យើន​មា​ឞ្រាស​យេឆូ​ក្រីស ​ឞ៝ន់​ទើយ​ក្វាល់​ដ៝ង់​«អាដាម់ ​ងគ្លែៈ​ទុត»​អី​នើម​អ៝ន់​នាវ​រេស​នហ៝​រ៝។ ៤៦ មោ​អោស​ទី​នតីល​ឆាក់​ជាន់​អី​គែស​ល៝រ​អី​ទី​មា​គុ​តា​ប៝ន​អ្វែស នតីល​ឆាក់​ជាន់​អី​គែស​ល៝រ​អី​ទី​មា​គុ​តា​នែស​នតូ នតីល​ឆាក់​ជាន់​អី​ទី​គុ​តា​ប៝ន​អ្វែស​ជេង​នតីល​ឆាក់​ជាន់​អី​គែស​ឞើស​កើយ​ជេស​ទ៝ក់​រេស។ ៤៧ អាដាម់ ​អី​ឞូនុយ្ស​ល៝រ​ឞូ កោរាញ​ឞ្រាស​ម៝ន​តាៈ​ឞើស​នែស​មោយ។ យើន​មា​ឞ្រាស​ក្រីស ​ជេង​ឞូនុយ្ស​អី​ឞើស​កើយ​លោស​តាៈ​ឞើស​កាលើ​ត្រោក​អី​នតុក​កោរាញ​ឞ្រាស​នើម។* ៤៨ ឞូនុយ្ស​អី​គុ​តា​នែស​នតូ​អ្យា គែស​ឆាក់​ជាន់​តឹម​ឞាន​មា​ឞូនុយ្ស​អី​គែស​ជាន​តាៈ​ឞើស​នែស​មោយ​នៃ ឞូនុយ្ស​អី​គុ​តា​កាលើ​ត្រោក គែស​ឆាក់​ជាន់​តឹម​ឞាន​មា​ឞូនុយ្ស​អី​លោស​តាៈ​ឞើស​កាលើ​ត្រោក​នៃ។ ៤៩ អាបៃ​អ្យា​ឞ៝ន់​ជេង​កើត​មា​ឞូនុយ្ស​អី​គែស​ជាន​តាៈ​ឞើស​នែស​មោយ​នៃ ជឹត​នាប់​តៃ​ឞ៝ន់​មរា​គែស​ឆាក់​ជាន់​ជេង​តឹម​ឞាន​មា​ឞូនុយ្ស​អី​លោស​តាៈ​ឞើស​កាលើ​ត្រោក​នៃ។ ៥០ អើ​អ៝ស​នោ​តា​នាវ​ញឆីង នាវ​អី​គ៝ប់​ងើយ​នៃ​លាស​ឆាក់​ជាន់​អី​គែស​មលៃ​គែស​មហាម​នហ៝​មា​ឞ្លាវ​រាហ៝ក មោ​អោស​ទើយ​លាប់​គុ​តា​ប៝ន​អ្វែស​នតុក​កោរាញ​ឞ្រាស​មរា​ម៝ត់​អ្វាញ់​តៃ ឆាក់​ជាន់​អី​ឞ្លាវ​រាហ៝ក​មោ​អោស​ទើយ​គុ​រេស​នហ៝​រ៝។*

៥១ គ៝ប់​អុច​មឞើស​ងក៝ច​នទើ​អី​ឞើស​នតើម​នើស​ហោម​នទ៝ប់​មពោន៖ មោ​អោស​គែស​ទឹង​លែៈ​ឞ៝ន់​មរា​ខឹត យើន​មា​ទឹង​លែៈ​ឞ៝ន់​មរា​គែស​រាគ៝ល់​ឆាក់​ជាន់​ទាទេ។* ៥២ ឞ៝ន់​អី​ហោម​គុ​រេស​តា​នោក​ឞ្រាស​ក្រីស ​ព្លឹ​វាច់​គែស​នតែស​នុង​ងគ្លែៈ​ទុត ឞ៝ន់​មរា​គែស​រាគ៝ល់​ឆាក់​ជាន់​តា​ទូ​ប្ល៝ត់ ជេង​ទូ​មរេស​មាត់​ទើម។ យ៝រ​លាស​តា​នោក​នុង​អី​នៃ​នតែស ទឹង​លែៈ​ឞូនុយ្ស​ខឹត​ទ៝ក់​រេស​តៃ​គែស​ឆាក់​ជាន់​មោ​ហោម​អោស​ឞ្លាវ​រាហ៝ក ជេសរី​កោរាញ​ឞ្រាស​មរា​រាគ៝ល់​ឆាក់​ជាន់​ឞ៝ន់​អី​ហោម​រេស​ជេង​មហែ‌* ៥៣ យ៝រ​លាស​អ្យាត់​មា​ឆាក់​ជាន់​អី​ឞ្លាវ​រាហ៝ក​អ្យា​មា​រាគ៝ល់​ជេង​ឆាក់​ជាន់​អី​មោ​ឞ្លាវ​រាហ៝ក ឆាក់​ជាន់​អី​ឞ្លាវ​ខឹត​អ្យា​អ្យាត់​មា​រាគ៝ល់​ជេង​ឆាក់​ជាន់​អី​មោ​អោស​ឞ្លាវ​ខឹត។ ៥៤ លាស​លែៈ​ត៝ត់​ជេស​ឆាក់​ជាន់​អី​ឞ្លាវ​រាហ៝ក​អ្យា​រាគ៝ល់​ជេង​ឆាក់​ជាន់​មោ​ហោម​អោស​ឞ្លាវ​រាហ៝ក ឆាក់​ជាន់​អី​ឞ្លាវ​ខឹត​អ្យា​រាគ៝ល់​ជេង​ឆាក់​ជាន់​មោ​ហោម​អោស​ឞ្លាវ​ខឹត។ លាស​នទ្រី​នទើ​អី​លែៈ​គែស​ញចីស​លាស៖

«លែៈ​គែស​នាវ​ទើយ​ជេស​មា​នាវ​ខឹត»†

នាវ​អី​នៃ​លែៈ​លោច​ជេស។

៥៥ «ឞូនុយ្ស​គឹត​មា​ហោម​ខឹត​លាស?

ឞូនុយ្ស​គឹត​មា​ហោម​គែស​នាវ​រាង៝ត​រាវៃ​យ៝រ​មា​នាវ​ខឹត​លាស?»*†

៥៦ តាៈ​ឞើស​នាវ​តីស​ទឹង​ឞ៝ន់​ខឹត តាៈ​ឞើស​នាវ​វៃ​មោឆេ ​ទឹង​ឞ៝ន់​គឹត​លាស​ជាន​តីស​ដាស​នាវ​កោរាញ​ឞ្រាស​ដាៈ។* ៥៧ អាបៃ​អ្យា​អ៝ន់​ឞ៝ន់​លាស​អ្វែស​កោរាញ​ឞ្រាស! ពាង់​លែៈ​អ៝ន់​ឞ៝ន់​គែស​នាវ​ទើយ​មា​នាវ​តីស​នអ៝ប់​មា​នាវ​ខឹត នាវ​ទើយ​អី​នៃ​ជេង​តាៈ​ឞើស​នទើ​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​ជាន​នើស។ ៥៨ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ លាស​នទ្រី​អ៝ន់​ខាន់​អៃ​មៃ​គែស​នូយ្ស​នហ៝ម់​ន៝ប់​រាក៝ក់​ងាន់​តា​នាវ​ញឆីង​មា​កោរាញ​យេឆូ​ក្រីស ។ អ៝ន់​ញឆ្រោយ្ស​ជាន​ការ​មា​កោរាញ​យេឆូ​ក្រីស ​មា​លែៈ​នូយ្ស​នហ៝ម់ យ៝រ​លាស​ខាន់​អៃ​មៃ​លែៈ​គឹត​ជេស នទើ​អី​ខាន់​អៃ​មៃ​ជាន​ការ​មា​ពាង់​នៃ​មោ​អោស​ជេង​ទើម​ទាម។*

១៦

ព្រាក់​កើល​មា​ផូង​ញឆីង​តា​ប៝ន​យេរូឆាលឹម 

១ ល៝ង់​នាវ​រាគូម​ព្រាក់​មា​អ៝ន់​ផូង​ប៝ន​លាន​កោរាញ​ឞ្រាស​តា​ប៝ន​យេរូឆាលឹម ៖ អ៝ន់​ខាន់​អៃ​មៃ​តា​ប៝ន​កោរិនតោ ​ជាន​កើត​គ៝ប់​លែៈ​នតិញ​ជេស​មា​ផូង​អី​ញឆីង​តា​ឞ្រី​កាលាតី ​នើស។* ២ អាប់​ពើស​តា​នារ​ពើស*​អ៝ន់​ខាន់​អៃ​មៃ​ឆ៝ៈ​ព្រាក់​អាបាៈ​អី​ខាន់​អៃ​មៃ​លែៈ​ត៝ង់​ឞើស​នទើ​ទ៝ង់ ព្រាប់​អេង​ល៝រ​តា​ញីស​ជៃ​ខាន់​អៃ​មៃ​នើម គៃ​មា​នោក​គ៝ប់​ត៝ត់​តៃ មោ​ហោម​អោស​ខាច់​ញចោ​មា​នតើម​រាគូម។ ៣ អ៝ន់​ខាន់​អៃ​មៃ​កើយ្ស​ឞូនុយ្ស​អាបាៈ​ញអោត​ព្រាក់​អី​នៃ​មា​ហាន់​តា​ប៝ន​យេរូឆាលឹម  ត៝ត់​គ៝ប់​អា​ខាន់​អៃ​មៃ​នៃ​តៃ គ៝ប់​មរា​ញចីស​ឆ៝ម់បុត​អ៝ន់​មា​ខាន់​ពាង់​អី​នៃ​ញអោត គៃ​មា​ផូង​ញឆីង​តា​ប៝ន​យេរូឆាលឹម ​រ៝ម​ខាន់​ពាង់។ ៤ លាស​ទី​មា​គ៝ប់​ហាន់​ដ៝ង់ ហេន​ហាន់​នទ្រែល​ឞាល់។

នាវ​ពោល ​នតិញ​អេងៗ

៥ គ៝ប់​អុច​ហាន់​រ៝ៈ​ឞ្រី​មាឆេដោន ​ល៝រ ជេស​ហាន់​រ៝ៈ​ឞ្រី​មាឆេដោន ​នៃ គ៝ប់​មរា​ហាន់​អា​ខាន់​អៃ​មៃ​ដ៝ង់។* ៦ ក្លាប់​លាស​គ៝ប់​គុ​នទ្រែល​ខាន់​អៃ​មៃ​ឆឹន ជឹត​នារ មោ​លាស​លែៈ​ទូ​ខៃ​ឆ្យាល​ពោស​មោ​គឹត គៃ​មា​អ៝ន់​ខាន់​អៃ​មៃ​កើល​គ៝ប់​ហាន់​តៃ​ជឹត​នាប់​នតុក​អី​គ៝ប់​មរា​ហាន់​ជឹត។ ៧ គ៝ប់​មោ​អុច​អោស​វែស​អា​ខាន់​អៃ​មៃ​ទូ​ប្ល៝ត់​ទើម យើន​មា​គ៝ប់​រានើម​មរា​គុ​នទ្រែល​ខាន់​អៃ​មៃ​ជ៝ៈ​អ៝យ លាស​កោរាញ​ឞ្រាស​អ៝ន់។ ៨ យើន​មា​គ៝ប់​ហោម​អុច​គុ​តា​ប៝ន​អេផេឆោ ​អ្យា​នហ៝​មា​ត៝ត់​ជេស​ញេត​បុន ៥០ នារ​ផូង​អីឆ្រាអែល ‌* ៩ យ៝រ​លាស​កោរាញ​ឞ្រាស​លែៈ​ពើក​មពោង​អ៝ន់​គ៝ប់​មឞើស​ងក៝ច​នាវ​មហែ​មហាន​អ្វែស​តា​ប៝ន​អ្យា​គែស​អ៝ក់​ឞូនុយ្ស​អ្យាត់ ឞ៝ល​លាស​គែស​អ៝ក់​ឞូនុយ្ស​អី​តឹម​រាទ៝ង់​ដាស​គ៝ប់​កាដោយ​ដ៝ង់។

១០ លាស​តីមោថេ ​ត៝ត់​អា​ខាន់​អៃ​មៃ ទាន់​រ៝ម​ពាង់​អ៝ន់​អ្វែស លើយ​អោស​អ៝ន់​ពាង់​គែស​នាវ​ក្លាច​ខាន់​អៃ​មៃ យ៝រ​លាស​ពាង់​ឞូនុយ្ស​ជាន​ការ​កោរាញ​ឞ្រាស​កើត​គ៝ប់​ដ៝ង់។* ១១ លាស​នទ្រី​លើយ​អោស​អ៝ន់​ទូ​ហ្វេ​ឞូនុយ្ស​មឺច​រាម៝ត​ពាង់។ អ៝ន់​កើល​ពាង់​ព្លឹ​ឆឹត​អា​គ៝ប់​មា​នាវ​ដាប់​មពាន់។ គ៝ប់​នទ្រែល​មា​អ៝ស​នោ​តា​នាវ​ញឆីង​តា​អ្យា​គុ​ក៝ប់​ពាង់​រើប​ហើប។ ១២ ល៝ង់​នោ​អាពោលុស  គ៝ប់​លែៈ​នត្រោល​ពាង់​ហាន់​អា​ខាន់​អៃ​មៃ ហាន់​នទ្រែល​មា​អ៝ស​នោ​អាបាៈ​អេង យើន​មា​ពាង់​អេ​ហ៝ៈ​អុច​អោស​ហាន់​អាបៃ​អ្យា ពាង់​ហោម​ក៝ប់​ម៝ស​នារ​អ្វែស​មា​ពាង់​ហាន់។*

នាវ​នតិញ​ងគ្លែៈ​ទុត

១៣ អ៝ន់​ខាន់​អៃ​មៃ​គុ​ញជ្រាង់​ងាន់​ហ៝ៈ អ៝ន់​គុ​ន៝ប់​តា​នាវ​ញឆីង អ៝ន់​គែស​នូយ្ស​នហ៝ម់​ឞាញ់ នទ្រែល​មា​អ៝ន់​គែស​នហ៝ម់​ឆ្វាន​ទាង់។* ១៤ ទឹង​លែៈ​នទើ​ខាន់​អៃ​មៃ​ជាន អ៝ន់​ជាន​នអ៝ប់​មា​នូយ្ស​នហ៝ម់​រ៝ង់។* ១៥ អើ​អ៝ស​នោ​តា​នាវ​ញឆីង ខាន់​អៃ​មៃ​លែៈ​គឹត​ជេស​រានាក់​វ៝ល់​នោ​ឆាតេផានាស  ខាន់​ពាង់​ជេង​ឞូនុយ្ស​ញឆីង​ល៝រ​ឞូ​តា​ឞ្រី​អាខៃ ​ខាន់​អៃ​មៃ​នៃ ជេសរី​លែៈ​ជាវ​ឆាក់​ខាន់​ពាង់​នើម​មា​ជាន​ការ​អ៝ន់​មា​ផូង​ប៝ន​លាន​កោរាញ​ឞ្រាស។ គ៝ប់​ទាន់​ខាន់​អៃ​មៃ​ហោ​ងាន់‌* ១៦ អ៝ន់​អ្យាត់​មា​ឞូនុយ្ស​អី​គែស​នូយ្ស​នហ៝ម់​កើត​អី​នៃ ជេសរី​អ៝ន់​អ្យាត់​មា​ទឹង​លែៈ​ឞូនុយ្ស​អី​ញឆ្រោយ្ស​ជាន​ការ​នទ្រែល​ខាន់​ពាង់​អី​នៃ​ដ៝ង់។ ១៧ គ៝ប់​រាម់​មអាក​ងាន់​គែស​នោ​ឆាតេផានាស  នោ​ផ៝រតីនាតុស  នទ្រែល​មា​នោ​អាខៃកុស  ខាន់​ពាង់​លែៈ​ត៝ត់​តា​អ្យា។ គ៝ប់​ក្ល៝ង់​ខាន់​អៃ​មៃ យើន​មា​គែស​ខាន់​ពាង់​អី​ពែ​នុយ្ស​អ្យា​ជាន​អ៝ន់​នូយ្ស​នហ៝ម់​គ៝ប់​រាម់​មអាក‌ ១៨ ខាន់​ពាង់​រាថី​នូយ្ស​នហ៝ម់​គ៝ប់ កើត​ខាន់​ពាង់​លែៈ​រាថី​នូយ្ស​នហ៝ម់​ខាន់​អៃ​មៃ​នើស​ដ៝ង់។ អ៝ន់​ខាន់​អៃ​មៃ​យើក​មា​ឞូនុយ្ស​អី​កើត​ខាន់​ពាង់​អី​នៃ​ទោ។* ១៩ ផូង​ញឆីង​តា​ប៝ន​អេងៗ​តា​ឞ្រី​អាឆី ​អ្យា​ទាន់​អោប​នាវ​អ្វែស​លាង់​ខាន់​អៃ​មៃ​ទាទេ។ នោ​អាកីលា  នទ្រែល​មា​យោស​ព្រីឆីល  ឞារ​ហៃ​អូរ​ឆាយ​ខាន់​ពាង់ នអ៝ប់​មា​ទឹង​លែៈ​ផូង​ញឆីង​អី​គុ​រាបុន​តា​ជៃ​ខាន់​ពាង់ អោប​នាវ​អ្វែស​លាង់​ខាន់​អៃ​មៃ​តា​រាញា​កោរាញ​ឞ្រាស​ដ៝ង់។* ២០ ទឹង​លែៈ​អ៝ស​នោ​តា​នាវ​ញឆីង​គុ​តា​អ្យា​អោប​នាវ​អ្វែស​លាង់​ខាន់​អៃ​មៃ​ទាទេ​ដ៝ង់។ ទាន់​ខាន់​អៃ​មៃ​តឹម​អោប​នាវ​អ្វែស​លាង់​នទ្រាង់​នើម​មា​នាវ​អ្វែស​រាស​រើច†។

២១ នាវ​អោប​អ្វែស​លាង់​អ្យា គ៝ប់​ពោល ​ញចីស​មា​តី​គ៝ប់​នើម។* ២២ ឞូ​ម៝ស​អី​មោ​រ៝ង់​កោរាញ​យេឆូ  អ៝ន់​កោរាញ​ឞ្រាស​រាតាប់​ពាង់​អី​នៃ​ទោ។ អើ​កោរាញ​យេឆូ  ទាន់​ព្លឹ​វាច់​ហ៝ម់! ២៣ ទាន់​នាវ​អ្វែស​កោរាញ​យេឆូ ​គុ​តា​នូយ្ស​នហ៝ម់​ខាន់​អៃ​មៃ! ២៤ គ៝ប់​រ៝ង់​ទឹង​លែៈ​ខាន់​អៃ​មៃ​តា​ឞ្រាស​ក្រីស​យេឆូ ‡៕៚

* ១:១ ១:១៖ ការ ៩:១៥; ១៨:១៧

* ១:២ ១:២៖ អេផ ៣:៦

* ១:៤ ១:៤៖ អេផ ២:៨-៩

* ១:៥ ១:៥៖ ២កោ ៨:៩

* ១:៦ ១:៦៖ ១កោ ១:២៣; ៣:១១

* ១:៧ ១:៧៖ ១កោ ១២:៤-១១; តត ២:១៣

* ១:៨ ១:៨៖ ផល ១:៦, ៩-១១; ១តេ ៣:១៣

* ១:៩ ១:៩៖ រម ៨:៣៨-៣៩; ១តេ ៥:២៤; ហេឞ ១០:២៣

* ១:១០ ១:១០៖ ១កោ ១១:១៨-១៩; ផល ២:១-៥

* ១:១២ ១:១២៖ តា​នាវ​ងើយ​គ្រែក ​លាស៖ «កេផាស »។

* ១:១២ ១:១២៖ ១កោ ៣:៣-៨, ២២; ការ ១៨:២៤-២៨

* ១:១៣ ១:១៣៖ កាល ៣:២៧

* ១:១៤ ១:១៤៖ ការ ១៨:៨

* ១:១៦ ១:១៦៖ ១កោ ១៦:១៥-១៨

* ១:១៧ ១:១៧៖ ការ ៩:១៥-១៦; ១កោ ២:១, ៤

* ១:១៨ ១:១៨៖ ២កោ ៤:៣

† ១:១៩ ១:១៩៖ អេឆា ២៩:១៤

* ១:២០ ១:២០-២១៖ រម ១:២១-២២

* ១:២២ ១:២២៖ មថ ១២:៣៨; ការ ១៧:១៩-២១

* ១:២៣ ១:២៣៖ ១កោ ២:១៤; មថ ២៦:៦៥; កាល ៥:១១

† ១:២៤ ១:២៤៖ មោ​លាស «នអ៝ប់​មា​ផូង​គ្រែក »។

* ១:២៤ ១:២៤៖ ១កោ ២:៥; រម ១:១៦; កោល ២:២-៣

* ១:២៥ ១:២៥៖ ២កោ ១៣:៤

* ១:២៦ ១:២៦៖ យាក ២:១-៥

* ១:២៩ ១:២៩-៣១៖ រម ៣:២៧; ១៥:១៧-១៨; ២កោ ៣:៥; អេផ ២:៨-១០

* ១:៣០ ១:៣០៖ រម ១:១៧; ២កោ ៥:២១

† ១:៣១ ១:៣១៖ យេរ ៩:២៣-២៤

* ២:២ ២:២៖ ១កោ ១:១៧-១៨; កាល ៦:១៤

* ២:៣ ២:៣៖ កាល ៤:១៣-១៤

* ២:៤ ២:៤-៥៖ ១កោ ៤:២០; ១តេ ១:៥

* ២:៦ ២:៦-៧៖ ១កោ ១:២៤-២៥; មថ ១១:២៥; រម ១៦:២៥; អេផ ១:៤-៥

* ២:៨ ២:៨៖ យហ ៧:៤៧-៤៩

† ២:៩ ២:៩៖ អេឆា ៦៤:៤

* ២:៩ ២:៩៖ អេឆា ៦៥:១៧

* ២:១០ ២:១០-១១៖ កោល ១:២៦-២៧

* ២:១២ ២:១២៖ យហ ១៦:១៣

* ២:១៥ ២:១៥៖ ១កោ ១២:១០; ១៤:២៩; ១តេ ៥:២១

† ២:១៦ ២:១៦៖ អេឆា ៤០:១៣

* ២:១៦ ២:១៦៖ រម ៨:១៦; ១១:៣៤

* ៣:១ ៣:១-២៖ ហេឞ ៥:១១-១៤; ១ពេ ២:២

* ៣:៣ ៣:៣-៥៖ ១កោ ១:១០-១១; ១១:១៨; យាក ១:១០-១៣; ៣:១៤-១៨

* ៣:៦ ៣:៦៖ ១កោ ១៦:១២; ការ ១៩:១

* ៣:៨ ៣:៨៖ អេផ ៤:១១-១២

* ៣:៩ ៣:៩៖ អេផ ២:២០-២២

* ៣:១០ ៣:១០៖ ការ ១៨:១-៨

* ៣:១១ ៣:១១៖ ១កោ ១:៦; ការ ៤:១១-១២

* ៣:១៣ ៣:១៣៖ ១កោ ៤:៥

* ៣:១៤ ៣:១៤៖ ១កោ ៣:៨; ៤:៥; ១៥:៥៨

* ៣:១៦ ៣:១៦៖ ១កោ ៦:១៩; រម ៨:៩

* ៣:១៨ ៣:១៨-១៩៖ ១កោ ១:១៩-២១

† ៣:១៩ ៣:១៩៖ យោប ៥:១៣

† ៣:២០ ៣:២០៖ នម ៩៤:១១

* ៣:២១ ៣:២១៖ ១កោ ១:៣១

* ៣:២២ ៣:២២៖ តា​នាវ​ងើយ​គ្រែក ​លាស៖ «កេផាស »។

* ៣:២២ ៣:២២៖ ១កោ ១:១២

* ៤:១ ៤:១៖ ១កោ ៣:៥-៨

* ៤:២ ៤:២៖ មថ ២៥:២១

* ៤:៥ ៤:៥៖ ១កោ ៣:៨; រម ២:១៦; ២កោ ៥:១០; នម ២៦:២

* ៤:៦ ៤:៦-៧៖ រម ១២:៣

* ៤:៨ ៤:៨៖ នតម ៣:១៧, ២១

* ៤:៩ ៤:៩-១៣៖ ២កោ ៤:៩-១១; ១១:២៣-២៩; ១តេ ២:៩

* ៤:១២ ៤:១២៖ ១កោ ៩:១៣-១៥

* ៤:១៥ ៤:១៥៖ ១តម ១:២

* ៤:១៦ ៤:១៦៖ ១កោ ១១:១

* ៤:១៧ ៤:១៧៖ ការ ១៦:១-៣

* ៤:១៩ ៤:១៩៖ ១កោ ១៦:៥-៨

* ៤:២០ ៤:២០៖ ១កោ ២:៤-៥

* ៤:២១ ៤:២១៖ ២កោ ២:៤

* ៥:១ ៥:១៖ កល ១៨:៧-៨

* ៥:៣ ៥:៣-៥៖ ១កោ ៣:១៥; ១១:៣១-៣២; ១តម ១:២០

* ៥:៦ ៥:៦-៧៖ រម ១៦:១៧; តត ៣:១០-១១; នង ១២:១៥; យហ ១:២៩

* ៥:៧ ៥:៧៖ តា​នារ​នទ្រាប់​មា​ញេត​បុន​នហ៝ត ផូង​អីឆ្រាអែល ​ជ៝យ​នទ្រូយ នទ្រែល​មា​នទើ​អី​គែស​នទ្រូយ​តា​ជៃ​ខាន់​ពាង់​នើម​មអារ់​លើយ ជេសរី​តា​នារ​ញេត​បុន​នហ៝ត ខាន់​ពាង់​ងខឹត​ក៝ន​ឞែ​ឞ្យាប់​នអ៝ប់​មា​ឆា​នុមពាង់​មោ​គែស​នទ្រូយ​អាប់​ផាម​នារ។

* ៥:៩ ៥:៩-១១៖ អេផ ៥:៥-៧; ១តេ ៥:២២; ២តេ ៣:៦

* ៥:១៣ ៥:១៣៖ នវ ១៧:៧; ១៩:១៩; ២១:២១; ២២:២១; ២៤:៧

* ៦:២ ៦:២-៣៖ រម ៥:១៧; ២តម ២:១២

* ៦:៣ ៦:៣៖ ២ពេ ២:៤; យដ ១:៦

* ៦:៧ ៦:៧៖ មថ ៥:៣៨-៤១; រម ១២:១៩; ១តេ ៥:១៥

* ៦:៩ ៦:៩-១០៖ កាល ៥:១៩-២១; អេផ ៥:៥; ១តម ៦:៩-១០; នតម ២២:១៥; កល ១៨:២២

* ៦:១១ ៦:១១៖ តត ៣:៤-៧; ១ពេ ៤:៣-៤

* ៦:១២ ៦:១២៖ ១កោ ១០:២៣-២៤

* ៦:១៣ ៦:១៣៖ រម ១២:១

* ៦:១៤ ៦:១៤៖ ១កោ ១៥:៣៥-៤៩; រម ៨:១១

* ៦:១៥ ៦:១៥៖ «ឞូ​អូរ​វាង់​តឹរ» តា​ត្រ៝ង ១៥ នទ្រែល​មា​តា​ត្រ៝ង ១៦ ងើយ​មា​ឞូ​អូរ​អី​ឞិច​ដាស​ឞូ​ក្លោ​ពាង់​ឆ៝ៈ​ព្រាក់។

* ៦:១៥ ៦:១៥-១៨៖ ១កោ ៥:៩; ១២:២៧; រម ៨:៩-១៣

† ៦:១៦ ៦:១៦៖ នន ២:២៤

* ៦:១៩ ៦:១៩៖ ១កោ ៣:១៦

† ៦:២០ ៦:២០៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «នអ៝ប់​មា​នូយ្ស​នហ៝ម់​ខាន់​អៃ​មៃ​ទ៝ង់​មា​រានេ​កោរាញ​ឞ្រាស​ដ៝ង់ យ៝រ​លាស​ឆាក់ នទ្រែល​មា​នូយ្ស​នហ៝ម់​ខាន់​អៃ​មៃ​នៃ​ជេង​នទើ​កោរាញ​ឞ្រាស​នើម»។

* ៦:២០ ៦:២០៖ ១កោ ៧:២៣; មថ ២០:២៨; កាល ២:២០

* ៧:១ ៧:១៖ មថ ១៩:១០

* ៧:២ ៧:២៖ ១កោ ៦:១៣; ១តេ ៤:៣-៥; ហេឞ ១៣:៤

* ៧:៧ ៧:៧៖ មថ ១៩:១១-១២

* ៧:៩ ៧:៩៖ ១តម ៥:១៤

* ៧:១០ ៧:១០-១១៖ ១កោ ៧:៣៩-៤០; មថ ១៩:១-៩

* ៧:១៤ ៧:១៤៖ នាវ​អ្យា​មោ​អោស​គែស​ខ្លៃ​លាស ឞូនុយ្ស​គែស​នាវ​រាក្លាយ្ស យ៝រ​មា​អូរ​ឆាយ យ៝រ​មា​មេៈ​ឞឹ​គែស​នាវ​រាក្លាយ្ស។

* ៧:១៥ ៧:១៥៖ រម ១២:១៨

* ៧:១៦ ៧:១៦៖ ១ពេ ៣:១-២

* ៧:១៨ ៧:១៨-១៩៖ រម ២:២៨-២៩; កាល ៥:២-៦; ៦:១៥; កោល ២:១១

† ៧:២១ ៧:២១៖ តា​រានោក​ពោល  ឞូនុយ្ស​ទឹក​ឞូ លាស​ទឹក​អី​នៃ​គែស​ព្រាក់​មា​ច្វាយ​ឆាក់​ពាង់​នើម ពាង់​ទើយ​ច្វាយ​ជេង​ក៝ន​មែ។

* ៧:២១ ៧:២១៖ កាល ៣:២៨; ផលម ១:១៦

* ៧:២២ ៧:២២៖ អេផ ៦:៥-៩

* ៧:២៣ ៧:២៣៖ ១កោ ៦:២០; មថ ២០:២៨

* ៧:២៦ ៧:២៦៖ មថ ២៤:១៩

‡ ៧:២៨ ៧:២៨៖ ឞូ​អាបាៈ​មឹន​លាស ពោល ​ងើយ​មា​នាវ​ជេរ​មា​ឞូនុយ្ស​អី​ញឆីង​មា​ឞ្រាស​យេឆូ  យ៝រ​លាស​តា​នោក​នៃ​ឞូ​លែៈ​ជាន​ជេរ​មា​ផូង​ញឆីង​(ហេឞ ១០:៤) ឞូ​អាបាៈ​មឹន​លាស​ពោល ​ងើយ​មា​នាវ​ជេរ​ជ៝ត់​តា​នារ​ងគ្លែៈ​ទុត​(មក ១៣:៧-១៣)។

* ៧:២៨ ៧:២៨៖ ១កោ ៧:២; មថ ២៤:១៩

* ៧:២៩ ៧:២៩៖ រម ១៣:១១; លក ១៤:២៦-២៧

* ៧:៣០ ៧:៣០-៣១៖ ១យហ ២:១៥-១៧

§ ៧:៣៦ ៧:៣៦៖ ទឹង​លែៈ​ត្រ៝ង ៣៦៖ មោ​លាស «លាស​គែស​អី​ឞឹ​មឹន​មោ​ទី​អោស​លាស​មោ​អ៝ន់​ក៝ន​ឞូ​អូរ​ពាង់​ឆ៝ៈ​ឆាយ ក្លាច​លាស​អី​ក៝ន​នៃ​លើ​មា​រាញ ទី​អ៝ន់​ពាង់​ឆ៝ៈ​ឆាយ ជាន​តឹង​នាវ​អី​ឞឹ​អុច​ទោ។ ឞឹ​អី​នៃ​មោ​អោស​តីស ទី​ពាង់​អ៝ន់​អី​ក៝ន​ពាង់​ឆ៝ៈ​ឆាយ»។

* ៧:៣៦ ៧:៣៦-៣៨៖ ១កោ ៧:២; មថ ១៩:១១-១២

* ៧:៣៩ ៧:៣៩-៤០៖ ១កោ ៧:១០-១១; រម ៧:២-៣; ១តម ៥:១១-១៤

* ៨:១ ៨:១-១៣៖ ១កោ ១០:២៥—១១:១; មថ ១៥:១១; ការ ១៥:២៩; រម ១៤:១-៣, ១៤-២៣; ១តម ៤:២-៥; ហេឞ ១៣:៩

* ៨:៤ ៨:៤៖ នវ ៤:៣៥

* ៨:៥ ៨:៥-៦៖ ១កោ ១០:១៩-២០; អេផ ១:២១; កោល ១:១៥-១៧

* ៨:៨ ៨:៨៖ រម ១៤:១៧

* ៨:៩ ៨:៩៖ រម ១៤:១៣

* ៨:១១ ៨:១១-១២៖ ១កោ ៨:១; រម ១៤:១៥, ២៣; ១៥:១-២

* ៨:១៣ ៨:១៣៖ រម ១៤:២១

* ៩:១ ៩:១៖ ការ ៩:៣-៥, ១៥

* ៩:២ ៩:២៖ ១កោ ៤:១៥; ២កោ ១២:១២

* ៩:៤ ៩:៤-១៥៖ លក ១០:៧; ការ ២០:៣៣-៣៥; កាល ៦:៦; ២តេ ៣:៧-១០

* ៩:៥ ៩:៥៖ តា​នាវ​ងើយ​គ្រែក ​លាស៖ «កេផាស »។

† ៩:៩ ៩:៩៖ នោក​នៃ​ផូង​អីឆ្រាអែល  ខាន់​ពាង់​ព្លេន​ឞា​ព្រាង់ ​កើត​នអា។

† ៩:៩ ៩:៩៖ នវ ២៥:៤

* ៩:៩ ៩:៩៖ ១តម ៥:១៧-១៨

* ៩:១៣ ៩:១៣៖ នក ១៨:៨-១៩, ២១-២៤

* ៩:១៤ ៩:១៤៖ លក ១០:៧

* ៩:១៥ ៩:១៥៖ ការ ២០:៣៣-៣៥

* ៩:១៦ ៩:១៦៖ ការ ៤:២០

* ៩:១៧ ៩:១៧៖ ការ ៩:១៥

* ៩:១៩ ៩:១៩៖ រម ១៥:១; ១កោ ១០:៣៣

* ៩:២០ ៩:២០៖ ១កោ ១០:៣៣; ការ ១៦:៣; រម ១១:១៣-១៤

* ៩:២១ ៩:២១៖ កាល ៦:២

* ៩:២២ ៩:២២៖ ១កោ ៨:១៣; ២កោ ១១:២៩

* ៩:២៤ ៩:២៤-២៧៖ ផល ៣:១២-១៦; ១តម ៦:១២; ២តម ៤:៧-៨

‡ ៩:២៥ ៩:២៥៖ «នទើ​ងខោម» មោ​លាស «មោក​កាដាច់»។

* ១០:១ ១០:១៖ នង ១៣:២១-២២; ១៤:១៩-២២

* ១០:៣ ១០:៣៖ នង ១៦:១៤-១៥

* ១០:៤ ១០:៤៖ នង ១៧:៦; នក ២០:៧-១១

* ១០:៥ ១០:៥៖ នក ២៦:៦៤-៦៥

* ១០:៦ ១០:៦៖ នក ១១:៤, ៣៤

† ១០:៧ ១០:៧-៨៖ នង ៣២:៦

* ១០:៨ ១០:៨៖ នក ២៥:១-៩

* ១០:៩ ១០:៩៖ «ឞ្រាស​ក្រីស » ឆ៝ម់បុត​អើម​អី​ញចីស​មា​តី​អាបាៈ​លាស៖ «កោរាញ»។

* ១០:៩ ១០:៩៖ នក ២១:៤-៩

† ១០:១០ ១០:១០៖ «តោង​ពារ់» មោ​លាស «តោង​ពារ់​នាវ​ខឹត» មោ​លាស «នើម​ងគ្រ៝ស​លើយ»។

* ១០:១០ ១០:១០៖ នក ១៤:៣៥-៣៧

* ១០:១២ ១០:១២៖ កាល ៦:១

* ១០:១៣ ១០:១៣៖ ២ពេ ២:៩; ហេឞ ៤:១៤-១៦

* ១០:១៤ ១០:១៤៖ កោល ៣:៥; ១យហ ៥:២១

* ១០:១៦ ១០:១៦៖ ១កោ ១១:២៣-២៥; មថ ២៦:២៦-២៨

* ១០:១៧ ១០:១៧៖ ១កោ ១២:២៧; រម ១២:៥

* ១០:១៨ ១០:១៨៖ នវ ១២:១៧-១៨; ២៧:៧

* ១០:១៩ ១០:១៩-២០៖ ១កោ ៨:៤-៧; កល ១៧:៧

* ១០:២០ ១០:២០៖ នវ ៣២:១៧

* ១០:២១ ១០:២១៖ មថ ៦:២៤; ២កោ ៦:១៤-១៧

* ១០:២៣ ១០:២៣៖ ១កោ ៦:១២

* ១០:២៤ ១០:២៤៖ ១កោ ៨:១៣; រម ១៥:២; ផល ២:៣-៤; កោល ៣:១៣-១៤

* ១០:២៥ ១០:២៥៖ ១កោ ៨:១-១៣

† ១០:២៦ ១០:២៦៖ នម ២៤:១

* ១០:៣០ ១០:៣០៖ ១តម ៤:៤

* ១០:៣១ ១០:៣១៖ កោល ៣:១៧

* ១០:៣២ ១០:៣២៖ រម ១៤:១៣; កោល ៤:៥; ១ពេ ៣:១៥-១៦

* ១០:៣៣ ១០:៣៣៖ ១កោ ៩:១៩-២៣

* ១១:១ ១១:១៖ ១កោ ៤:១៦; រម ១៥:២; ផល ៣:១៧; ៤:៩; ១តេ ១:៦-៧; ២តម ៣:១០; តត ២:៧; ១ពេ ៥:៣

* ១១:៣ ១១:៣៖ នន ៣:១៦; អេផ ៥:២១-២៤

* ១១:៤ ១១:៤៖ ឞ៝ន់​អាបៃ​អ្យា​មោ​អោស​វ៝ត់​នហេល​មា​នាវ​ពោល ​ងើយ​តា​ត្រ៝ង ៤-៧ អ្យា។ គែស​អ៝ក់​ផូង​ញឆីង​តា​នែស​នតូ​មោ​ហោម​អោស​ជាន​តឹង​នាវ​អី​នៃ យើន​មា​ហោម​គែស​ផូង​ញឆីង​អាបាៈ​ហោម​ជាន។

* ១១:៧ ១១:៧៖ នន ១:១៧

* ១១:៨ ១១:៨-៩៖ នន ២:២០-២៣

* ១១:១១ ១១:១១៖ កាល ៣:២៨

* ១១:១៨ ១១:១៨-១៩៖ ១កោ ១:១០-១២; ១យហ ២:១៩

* ១១:២១ ១១:២១៖ យដ ១:១២

* ១១:២២ ១១:២២៖ យាក ២:៥-៦

* ១១:២៣ ១១:២៣-២៥៖ ១កោ ១០:១៦-១៧; មថ ២៦:២៦-២៨; មក ១៤:២២-២៤; លក ២២:១៩-២០

† ១១:២៤ ១១:២៤៖ ឆ៝ម់បុត​អើម​អី​ញចីស​មា​តី​អាបាៈ​គែស​នត៝ប៖ «ខាន់​អៃ​មៃ​ឆ៝ៈ​ឆា​ទោ»។

* ១១:២៥ ១១:២៥៖ នង ២៤:៨; យេរ ៣១:៣១-៣៤; ២កោ ៣:៦; ហេឞ ៨:៦-១៣

* ១១:២៦ ១១:២៦៖ មថ ២៦:២៩

* ១១:២៩ ១១:២៩៖ ១កោ ១០:១៦

* ១២:២ ១២:២៖ កាល ៤:៨; ១តេ ១:៩

* ១២:៣ ១២:៣៖ រម ១០:៩; ១យហ ៤:២-៣

* ១២:៤ ១២:៤-៦៖ រម ១២:៤-៦

* ១២:៧ ១២:៧-១១៖ ១កោ ១២:២៨; ១៤:២៦; រម ១២:៧-៨; អេផ ៤:៧

* ១២:១២ ១២:១២-១៣៖ កាល ៣:២៦-២៨

* ១២:១៣ ១២:១៣៖ «ផូង​អី​មោ​ទី​ផូង​អីឆ្រាអែល » មោ​លាស «ផូង​គ្រែក »។

* ១២:២៥ ១២:២៥-២៦៖ រម ១២:១៣-១៦; ២កោ ១១:២៩

* ១២:២៧ ១២:២៧៖ ១កោ ១០:១៦-១៧; អេផ ២:១៦

* ១២:២៨ ១២:២៨-៣១៖ ១កោ ១២:៧-១០; រម ១២:៣; អេផ ៤:១១-១២; ១ពេ ៤:១០-១១

* ១៣:១ ១៣:១-១៣៖ យហ ១៣:៣៤-៣៥; រម ១៣:៨-១០; ១តម ១:៥

* ១៣:២ ១៣:២៖ មថ ៧:២២

* ១៣:៣ ១៣:៣៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «គៃ​មា​នហី​អេង​ឆាក់»។

* ១៣:៣ ១៣:៣៖ មក ១០:២១

* ១៣:៥ ១៣:៥៖ ១កោ ១០:២៤; ផល ២:៤

* ១៣:៧ ១៣:៧៖ មថ ១៨:២១-២២

* ១៣:១២ ១៣:១២៖ នង ៣៣:២០-២៣; ២កោ ៥:៧-៨

* ១៣:១៣ ១៣:១៣៖ ១តេ ៥:៨; ១យហ ៤:១៦

* ១៤:១ ១៤:១៖ ១កោ ១២:៤-១១; ២យហ ១:៥-៦

* ១៤:៥ ១៤:៥៖ ១កោ ១៤:២៧-២៨

* ១៤:១២ ១៤:១២៖ ១កោ ១០:២៣-២៤; ១៤:២៦

* ១៤:១៦ ១៤:១៦៖ «នាវ​អី​នៃ​ទី​ងាន់» មោ​លាស «អាមែន »។

* ១៤:២០ ១៤:២០៖ អេផ ៤:១៣-១៤

† ១៤:២១ ១៤:២១៖ អេឆា ២៨:១១-១២

* ១៤:២៣ ១៤:២៣៖ ការ ២:១៣

* ១៤:២៦ ១៤:២៦៖ ១កោ ១០:២៣-២៤; ១៤:១២

* ១៤:២៩ ១៤:២៩៖ ១តេ ៥:១៩-២១

* ១៤:៣៤ ១៤:៣៤-៣៥៖ ១កោ ១១:៥, ១៣; ១តម ២:១១-១២

* ១៤:៣៧ ១៤:៣៧៖ ១យហ ៤:៦

† ១៤:៣៨ ១៤:៣៨៖ «កោរាញ​ឞ្រាស» មោ​លាស «ឞូ»។

* ១៥:១ ១៥:១៖ ១កោ ៤:១៥

* ១៥:២ ១៥:២៖ ២កោ ១១:៤

* ១៥:៣ ១៥:៣៖ «ឞូ» មោ​លាស «កោរាញ​យេឆូ »។

* ១៥:៣ ១៥:៣-៤៖ អេឆា ៥៣:៤-១២; ហោឆ ៦:២; លក ២៤:៤៤-៤៦; ការ ១៣:២៨-៣១; រម ៤:២៥; ៨:៣៤; ២កោ ៥:១៨-២១

† ១៥:៥ ១៥:៥៖ តា​នាវ​ងើយ​គ្រែក ​ញចីស៖ «កេផាស »។

* ១៥:៥ ១៥:៥៖ លក ២៤:៣៤-៣៦; មថ ២៨:១៦-១៧; ការ ១:២១-២២; ១០:៤០-៤១

* ១៥:៧ ១៥:៧៖ ការ ១៥:១៣

* ១៥:៨ ១៥:៨៖ ១កោ ៩:១; ការ ៩:៣-៦

* ១៥:៩ ១៥:៩-១០៖ អេផ ៣:៨; ការ ៨:៣

* ១៥:១១ ១៥:១១៖ កាល ២:៦-៩

* ១៥:១៨ ១៥:១៨-២០៖ កោល ១:១៨; ១តេ ៤:១៤

* ១៥:២១ ១៥:២១-២២៖ នន ៣:១៧-១៩; ១កោ ១៥:៤៥-៤៩; រម ៥:១២-១៩

* ១៥:២៣ ១៥:២៣៖ ១តេ ៤:១៥-១៧

* ១៥:២៤ ១៥:២៤-២៥៖ មថ ២២:១៤-៤៤; អេផ ១:២១

* ១៥:២៦ ១៥:២៦៖ នតម ២០:១៤; ២១:៤

† ១៥:២៧ ១៥:២៧៖ នម ៨:៦

* ១៥:២៨ ១៥:២៨៖ ១កោ ៣:២៣

‡ ១៥:២៩ ១៥:២៩៖ ឞ៝ន់​អាបៃ​អ្យា​មោ​អោស​គឹត​ម៝ស​ខ្លៃ​តា​នាវ​ឆើម​ត្រ៝ៈ​ជាន​បាប់តែម​យុក​មា​ទាក។

* ១៥:៣០ ១៥:៣០-៣១៖ ២កោ ១១:២៣-៣៣

§ ១៥:៣២ ១៥:៣២៖ «មពោមពា​(ឆ្យុម)​ទុត​ជាញ» ឞូនុយ្ស​អាបាៈ​គឹត​លាស ពោល ​មោ​ងើយ​មា​មពោមពា​(ឆ្យុម)​ងាន់​អោស យើន​មា​ងើយ​មា​ឞូនុយ្ស​ជាញ។

† ១៥:៣២ ១៥:៣២៖ អេឆា ២២:១៣

* ១៥:៣២ ១៥:៣២៖ ២កោ ១:៨-១០

* ១៥:៤៣ ១៥:៤៣-៤៤៖ ផល ៣:២១

† ១៥:៤៥ ១៥:៤៥៖ នន ២:៧

* ១៥:៤៧ ១៥:៤៧៖ នន ២:៧; ៣:១៩; យហ ១:១-២; ៣:១២-១៣

* ១៥:៥០ ១៥:៥០៖ នតម ២១:៤

* ១៥:៥១ ១៥:៥១-៥៣៖ ២កោ ៥:៤; ផល ៣:២១; ១តេ ៤:១៥-១៧; មក ១៣:២៦-២៧

* ១៥:៥២ ១៥:៥២៖ មថ ២៤:៣១

† ១៥:៥៤ ១៥:៥៤៖ អេឆា ២៥:៨

* ១៥:៥៥ ១៥:៥៥៖ មោ​លាស «អើ​នាវ​ខឹត អាស​នាវ​ទើយ​អី​មៃ​ងខឹត? អើ​នាវ​ខឹត អាស​មពោច​មៃ?»។

† ១៥:៥៥ ១៥:៥៥៖ ហោឆ ១៣:១៤

* ១៥:៥៦ ១៥:៥៦៖ រម ៦:២៣; ៧:៧-១៣

* ១៥:៥៨ ១៥:៥៨៖ ១កោ ៣:៨; ១៦:១៣; កោល ១:២៣; ២:៧

* ១៦:១ ១៦:១-៤៖ កាល ២:១០

* ១៦:២ ១៦:២៖ តា​នាវ​ងើយ​គ្រែក ​លាស៖ «តា​នារ​ង្វាយ» យើន​មា​នារ​ង្វាយ​តា​រានោក​ពោល  ឞូ​អាបៃ​អ្យា​ក្វាល់​«នារ​ពើស»។

* ១៦:៥ ១៦:៥-៧៖ ២កោ ១:១៥-២៤

* ១៦:៨ ១៦:៨-៩៖ ការ ២:១; ១៩:១, ៨-១០

* ១៦:១០ ១៦:១០-១១៖ ការ ១៦:១-៣

* ១៦:១២ ១៦:១២៖ ការ ១៨:២៤-២៨

* ១៦:១៣ ១៦:១៣៖ ១កោ ១៥:៥៨; កោល ១:២៣; ២:៧

* ១៦:១៤ ១៦:១៤៖ រម ១២:៩-១៦; ផល ២:១-៥; កោល ៣:១៤

* ១៦:១៥ ១៦:១៥៖ ១កោ ១:១៦

* ១៦:១៨ ១៦:១៨៖ ១កោ ១១:១

* ១៦:១៩ ១៦:១៩៖ ការ ១៨:២-៣

† ១៦:២០ ១៦:២០៖ តា​នាវ​ងើយ​គ្រែក ​លាស៖ «មា​នាវ​ចុម​ក្ល៝ស​អ្វែស»។ ឞ៝ន់​អាបៃ​អ្យា​មោ​ហោម​គឹត​នហេល​ម៝ស​គែស​នាវ​ខ្លៃ​មា​នាវ​ចុម​អី​នៃ។

* ១៦:២១ ១៦:២១៖ កាល ៦:១១

‡ ១៦:២៤ ១៦:២៤៖ ឆ៝ម់បុត​អើម​ញចីស​មា​តី​អាបាៈ​នត៝ប​លាស៖ «នាវ​អី​នៃ​ទី​ងាន់» មោ​លាស «អាមែន »។

២ កោរិនតោ

១

២

៣

៤

៥

៦

៧

៨

៩

១០

១១

១២

១៣

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

កោរិនតោ រើស ២

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៥៧ កើត​ឆ៝ម់បុត​កោរិនតោ​រើស ១ ដ៝ង់។ ពាង់​គុ​តា​ឞ្រី​មាឆេដោន ​នោក​ពាង់​ញចីស​ឆ៝ម់បុត​អ្យា។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

ឆ៝ម់បុត​អ្យា​ក្លាប់​លាស​ឆ៝ម់បុត​ត៝ល់​ព្វាន់​អី​ពោល ​ញចីស​ញជ្វាល់​អ៝ន់​មា​ផូង​ញឆីង​តា​ប៝ន​កោរិនតោ  យើន​មា​អាបៃ​អ្យា​គែស​ឞារ​អឹ​ឆ៝ម់បុត​កោរិនតោ​រើស ១ នទ្រែល​មា​ឆ៝ម់បុត​កោរិនតោ​រើស ២ ទើម។ អេ​ល៝រ​មា​ពោល ​ញចីស​ឆ៝ម់បុត​កោរិនតោ​រើស ១ ពាង់​លែៈ​គែស​ញចីស​ឆ៝ម់បុត​អា​អេង​ញជ្វាល់​អ៝ន់​មា​ផូង​ញឆីង​តា​ប៝ន​កោរិនតោ ​នៃ​(១កោ ៥:៩) ឆ៝ម់បុត​អី​នៃ​មោ​ហោម​គែស លែៈ​រ៝ស។ លែៈ​លោច​ពោល ​ញចីស​ឆ៝ម់បុត​កោរិនតោ​រើស ១ ឞើស​ប៝ន​អេផេឆោ  ពាង់​មោ​អោស​គែស​នាវ​ដាប់​មពាន់​តា​នូយ្ស​នហ៝ម់ ជេសរី​ពាង់​ដាៈ​នោ​តីតុស ​ហាន់​ខ៝ល់​ខាន់​ពាង់​ញអោត​ឆ៝ម់បុត​ង្វាយ​ជឹត​(២កោ ២:៣-៤; ៧:៨-១៦) ពោល ​ហោម​ក៝ប់​តីតុស ​ព្លឹ​ឆឹត​តា​ប៝ន​អេផេឆោ  មោ​អោស​ឆៃ​ពាង់ នទ្រី​ពោល ​ហាន់​តា​ប៝ន​ត្រោអាស ​អ្វាញ់​ពាង់​តា​នៃ​មោ​ដ៝ង់​ឆៃ ជេសរី​ពាង់​ហាន់​ជឹត​នាប់​ជឹត​ត៝ត់​តា​ឞ្រី​មាឆេដោន  ម៝ប់​នោ​តីតុស ​តា​រី។ តីតុស ​មឞើស​ងក៝ច​ឞូនុយ្ស​ញឆីង​តា​ប៝ន​កោរិនតោ ​ជាន​តឹង​នាវ​ពោល ​ញចីស​តា​ឆ៝ម់បុត​រើស ១ នៃ យើន​មា​ហោម​គែស​ឞូនុយ្ស​អាបាៈ​មឺច​មា​ពោល ។

នាវ​អុច​នត្រ៝ង់​តា​ឆ៝ម់បុត​អ្យា

ពោល ​ញចីស​ឆ៝ម់បុត​អ្យា​គៃ​មា​ញហើ​ពាង់​នើម​ជេង​កោរាញ​អ៝ស​ម៝ន​ងាន់ គៃ​មា​ដាៈ​ផូង​ញឆីង​តា​ប៝ន​កោរិនតោ ​នៃ​ជាន​ជេស​នាវ​រាគូម​ព្រាក់​មា​កើល​ឞូនុយ្ស​អ៝​អាច​តា​ប៝ន​យេរូឆាលឹម ។ ពាង់​ញចីស​ដ៝ង់​គៃ​មា​អ៝ន់​ផូង​អី​មឺច​ពាង់​ហោម​គែស​ម៝ង​មា​រាគ៝ល់​នូយ្ស​នហ៝ម់ អេ​ល៝រ​មា​ពាង់​នើម​ហាន់​ខ៝ល់​តា​ប៝ន​កោរិនតោ ​នៃ។

ទាន់​អ្វាញ់​ដ៝ង់​តា​នាវ​ឞោក​អ៝ន់​ឞូ​គឹត​តា​ឆ៝ម់បុត​កោរិនតោ​រើស ១។

មឞើស​នាវ​ខ្លៃ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-១១)

- នាវ​ជាន​ការ​ពោល  (១:១២—៦:១៣)

- នាវ​ដាៈ នអ៝ប់​មា​នាវ​នហាវ​នូយ្ស​នហ៝ម់​អ៝ន់​មា​ផូង​ញឆីង​តា​ប៝ន​កោរិនតោ  (៦:១៤—៩:១៥)

- នាវ​អើស​ពោល ​អ៝ន់​មា​ផូង​អី​តឹម​រាលាច់​ដាស​ពាង់ នអ៝ប់​មា​នាវ​ពាង់​ជេង​កោរាញ​អ៝ស​ម៝ន (១០:១—១៣:១០)

- នាវ​នតិញ​ងគ្លែៈ​ទុត (១៣:១១-១៤)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល  គ៝ប់​អី​កោរាញ​អ៝ស​ម៝ន​ឞ្រាស​ក្រីស​យេឆូ ​តាៈ​ឞើស​នាវ​អុច​កោរាញ​ឞ្រាស​នើម។ គ៝ប់ នទ្រែល​មា​តីមោថេ ​អី​អ៝ស​នោ​ឞ៝ន់​តា​នាវ​ញឆីង​ទាន់​អោប​នាវ​អ្វែស​លាង់​ផូង​អី​ញឆីង​មា​កោរាញ​ឞ្រាស​តា​ប៝ន​កោរិនតោ  នទ្រែល​មា​ទាន់​អោប​នាវ​អ្វែស​លាង់​ទឹង​លែៈ​ផូង​ប៝ន​លាន​កោរាញ​ឞ្រាស​អី​គុ​លាម​ឞ្រី​អាខៃ ។* ២ ទាន់​កោរាញ​ឞ្រាស​ឞឹ​ឞ៝ន់ នទ្រែល​មា​កោរាញ​យេឆូ​ក្រីស  អ៝ន់​នាវ​អ្វែស អ៝ន់​នាវ​ដាប់​មពាន់​មា​ខាន់​អៃ​មៃ។

នាវ​នហាវ​នូយ្ស​តា​ប៝ន​កោរិនតោ 

៣ អ៝ន់​រានេ​មា​កោរាញ​ឞ្រាស​អី​ឞឹ​ឞ្រាស​យេឆូ​ក្រីស ​កោរាញ​ឞ៝ន់។ ពាង់​ជេង​ឞឹ​ឞ៝ន់​អី​គែស​នាវ​យោៈ​នអាច​ទុត​ក្វ៝ង់ ពាង់​ជេង​តើម​ទឹង​លែៈ​នាវ​កើល​រាថី​នូយ្ស​នហ៝ម់​អាប់​នតីល។* ៤ ពាង់​កើល​រាថី​នូយ្ស​នហ៝ម់​ឞ៝ន់​នោក​ឞ៝ន់​រេស​រាញាល់​អាប់​នតីល គៃ​មា​ឞ៝ន់​ឞ្លាវ​កើល​រាថី​នូយ្ស​នហ៝ម់​ឞូនុយ្ស​អី​គែស​នាវ​រេស​រាញាល់ កើត​កោរាញ​ឞ្រាស​លែៈ​កើល​រាថី​មា​ឞ៝ន់។* ៥ ទាស​អ៝ក់​ឞ៝ន់​លែៈ​គែស​ជេស​នាវ​ជេរ​ជ៝ត់​អេងៗ​យ៝រ​មា​ឞ៝ន់​គុ​នទ្រែល​ឞ្រាស​ក្រីស  លើ​មា​ហោ​ជឹត​ឞ៝ន់​ឆ៝ៈ​ទើន​នាវ​រាថី​តា​នូយ្ស​នហ៝ម់​យ៝រ​មា​ឞ្រាស​ក្រីស ​ដ៝ង់។* ៦ លាស​ហេន​គែស​រេស​រាញាល់ នទើ​អី​នៃ​គៃ​មា​អ៝ន់​ខាន់​អៃ​មៃ​គែស​រាថី​នូយ្ស​នហ៝ម់ នទ្រែល​មា​គែស​នាវ​រាក្លាយ្ស។ លាស​កោរាញ​ឞ្រាស​រាថី​នូយ្ស​នហ៝ម់​ហេន ហេន​ឞ្លាវ​រាថី​នូយ្ស​នហ៝ម់​ខាន់​អៃ​មៃ ជេសរី​ខាន់​អៃ​មៃ​ទើយ​ញឆ្រោយ្ស​មា​នាវ​ជេរ​ជ៝ត់​អេងៗ​អី​តឹម​ឞាន​មា​នាវ​ជេរ​ជ៝ត់​ហេន​ដ៝ង់។* ៧ ជេសរី​នោក​ហេន​គុ​មឹន​ខាន់​អៃ​មៃ ហេន​គែស​នាវ​រានើម​ទុត​ន៝ប់​ងាន់ យ៝រ​មា​ហេន​លែៈ​គឹត​នហេល​ត៝ត់​ខាន់​អៃ​មៃ​គែស​នាវ​ជេរ​ជ៝ត់​កើត​ហេន ខាន់​អៃ​មៃ​មរា​គែស​នាវ​រាថី​នូយ្ស​នហ៝ម់​កើត​ហេន​ដ៝ង់។

៨ អើ​អ៝ស​នោ​តា​នាវ​ញឆីង ហេន​អុច​ខាន់​អៃ​មៃ​គឹត​នាវ​ជេរ​ជ៝ត់​អី​ហេន​លែៈ​គែស​ជេស​តា​ឞ្រី​អាឆី ​នើស។ តា​នៃ​ហេន​គែស​នាវ​ជេរ​ជ៝ត់​ទុត​ហោ​ងាន់ ឞើយ​មា​ខឹត ហេន​មោ​ហោម​អោស​រានើម​មា​រេស​ជឹត។* ៩ ហេន​មឹន​លាស​ហេន​មរា​ខឹត​ងាន់​រ៝*។ យើន​មា​នទើ​អី​នៃ​គៃ​មា​លើយ​អោស​អ៝ន់​ហេន​ញឆីង​មា​ឆាក់​ហេន​នើម អ៝ន់​ហេន​ញឆីង​មា​កោរាញ​ឞ្រាស​អី​ជាន​ឞូនុយ្ស​ខឹត​អ៝ន់​ទ៝ក់​រេស​ហ៝ៈ។ ១០ ជេសរី​ពាង់​រាក្លាយ្ស​ហេន​ឞើស​នាវ​ខឹត​ឞើស​នាវ​រ៝ស​ហេង ជេសរី​ជឹត​នាប់​តៃ​ពាង់​ហោម​រាក្លាយ្ស​ដ៝ង់។ ងាន់​រ៝ ហេន​រានើម​ពាង់​ហោម​រាក្លាយ្ស​តៃ​ហេន​ដ៝ង់។* ១១ ទាន់​ខាន់​អៃ​មៃ​ហោម​កើល​ហេន​តា​នាវ​មឞើស​ឆើម​មា​ហេន​ដ៝ង់។ អ៝ក់​ឞូនុយ្ស​មរា​លាស​អ្វែស​កោរាញ​ឞ្រាស យ៝រ​លាស​ពាង់​អើស​នាវ​មឞើស​ឆើម​អ៝ក់​មា​ហេន​កើត​នៃ។

នទើ​ពោល ​នទ្រាប់

១២ តា​នូយ្ស​នហ៝ម់​ហេន​នើម​លែៈ​គឹត​នហេល នាវ​គុ​ងាវ​ហេន​តា​នែស​នតូ​អ្យា​ហេន​គុ​រាប់​ជាប់​មា​លែៈ​នូយ្ស​នហ៝ម់ ងើយ​នាវ​ងាន់​ទើម ហេន​ជាន​កើត​នៃ​តា​នាប់​ទឹង​លែៈ​ឞូនុយ្ស លើ​មា​ហោ​ជាន​តា​នាប់​ខាន់​អៃ​មៃ។ តា​នាវ​អី​នៃ ហេន​មោ​អោស​ទ៝ង់​នាវ​មឹន​គឹត​ឞ្លាវ​ឞូនុយ្ស យើន​មា​គុ​ងាវ​តឹង​មា​នាវ​កោរាញ​ឞ្រាស​នើម​អុច តាៈ​ឞើស​នាវ​ពាង់​កើល​មា​នាវ​អ្វែស​ពាង់​នើម។ គ៝ប់​រាម់​មអាក​ងាន់​មា​នាវ​អី​នៃ។* ១៣ តា​ឆ៝ម់បុត​ហេន​លែៈ​ញជ្វាល់​អ៝ន់​ខាន់​អៃ​មៃ​នើស ហេន​មោ​អោស​ញចីស​នាវ​ងើយ​ហោរ ហេន​ញចីស​នាវ​ងើយ​ងាន់ នាវ​ងើយ​នហេល នាវ​ងើយ​អី​ខាន់​អៃ​មៃ​ទើយ​គឹត​វ៝ត់​នៃ​ទើម។ ជេសរី​គ៝ប់​រានើម​លាស​ខាន់​អៃ​មៃ​មរា​គឹត​វ៝ត់​ទាទេ​ទឹង​លែៈ​នាវ​ខ្លៃ​ហេន​លែៈ​ញចីស​នើស‌ ១៤ ឞ៝ល​លាស​អាបៃ​អ្យា​ខាន់​អៃ​មៃ​គឹត​វ៝ត់​អាបាៈ​ទើម។ លាស​ខាន់​អៃ​មៃ​គឹត​វ៝ត់​ទាទេ ខាន់​អៃ​មៃ​មរា​រាម់​មអាក​មា​ហេន​តា​នារ​កោរាញ​យេឆូ ​ព្លឹ​វាច់​តា​អ្យា​តៃ កើត​ហេន​មរា​រាម់​មអាក​មា​ខាន់​អៃ​មៃ​ដ៝ង់។*

១៥-១៦ យ៝រ​មា​នាវ​គ៝ប់​រានើម​ន៝ប់​កើត​នៃ ទឹង​អា​ល៝រ​នើស​គ៝ប់​អុច​វែស​ខ៝ល់​ខាន់​អៃ​មៃ​ប៝ត់ អេ​ល៝រ​មា​ហាន់​ជឹត​ឞ្រី​មាឆេដោន  ជេសរី​ព្លឹ​វែស​តៃ​តា​ខាន់​អៃ​មៃ​ទូ​តឹ​ជឹត​នោក​ព្លឹ​ឆឹត​ឞើស​ឞ្រី​មាឆេដោន  គៃ​មា​គែស​នាវ​ខ្លៃ​មា​ខាន់​អៃ​មៃ​ឞារ​តឹ។ ជេសរី​គៃ​មា​ខាន់​អៃ​មៃ​កើល​គ៝ប់​ហាន់​តា​ឞ្រី​យូដា ​ដ៝ង់។* ១៧ លាស​នទ្រី​នាវ​អី​គ៝ប់​លែៈ​នទ្រាប់​ជាន​កើត​នៃ អើម​គ៝ប់​គែស​នាវ​មឹន​ព្លាច់​នាប់​ព្លាច់​កើយ​ឞើស? មោ​លាស​នាវ​អី​គ៝ប់​លែៈ​នទ្រាប់​នទើ អើម​គ៝ប់​នទ្រាប់​តឹម​ឞាន​មា​ឞូនុយ្ស​អី​មោ​ញឆីង​មា​ឞ្រាស​ក្រីស  អី​ទូ​តឹ​ងើយ​នអា ទូ​តឹ​ងើយ​នត៝​កើត​នៃ​ឞើស?* ១៨ ឞ៝ន់​លែៈ​គឹត​នហេល​កោរាញ​ឞ្រាស​រាប់​ជាប់​ងាន់ កើត​នទ្រី​ដ៝ង់​នាវ​អី​ហេន​មឞើស​ងក៝ច​មា​ខាន់​អៃ​មៃ​មោ​គែស​អោស​ទូ​តឹ​ងើយ​នអា ទូ​តឹ​ងើយ​នត៝‌ ១៩ យ៝រ​លាស​ឞ្រាស​យេឆូ​ក្រីស ​អី​ក៝ន​កោរាញ​ឞ្រាស​អី​ពែ​នុយ្ស​ហេន​មឞើស​ងក៝ច​អ៝ន់​មា​ខាន់​អៃ​មៃ​នៃ​នើស គែស​គ៝ប់ គែស​ឆីលាស † នអ៝ប់​មា​តីមោថេ  ហេន​មឞើស​ងក៝ច​ពាង់​រាប់​ជាប់​នឹង ពាង់​មោ​គែស​អោស​ងើយ​ទាស​មា​រាព្លាច់​នាប់​រាព្លាច់​កើយ ពាង់​ងើយ​ទូ​ត៝ង​គឹត​លាស​ទូ​ត៝ង​រ៝។ ២០ ទឹង​លែៈ​នាវ​កោរាញ​ឞ្រាស​ត៝ន​លែៈ​គែស​ងាន់​តា​ឞ្រាស​ក្រីស ​ទាទេ។ កើត​នទ្រី​ទឹង​ឞ៝ន់​លាស «នាវ​អី​នៃ​ទី​ងាន់‡» នទ្រែល​មា​រានេ​នាវ​ច្រេក​លើប​កោរាញ​ឞ្រាស យ៝រ​មា​នទើ​ឞ្រាស​ក្រីស ​លែៈ​ជាន​មា​ឞ៝ន់។*

២១ កោរាញ​ឞ្រាស​នើម​អ៝ន់​ហេន នទ្រែល​មា​អ៝ន់​ខាន់​អៃ​មៃ​គែស​នាវ​ញឆីង​ន៝ប់​តា​ឞ្រាស​ក្រីស  នអ៝ប់​មា​កើយ្ស​ឞ៝ន់​អ៝ន់​ជេង​ប៝ន​លាន​ពាង់​នើម។ ២២ លែៈ​ពាង់​អ៝ន់​ជេស​ឞ្រាស​ហ្វេង​អ្វែស​គុ​តា​នូយ្ស​នហ៝ម់​ឞ៝ន់ ជេង​តឹម​ឞាន​មា​តេៈ​នទើ​ព្លា​ក្រេប​តា​ឞ៝ន់ គៃ​មា​ឞ៝ន់​គឹត​នហេល​ពាង់​មរា​អ៝ន់​ទឹង​លែៈ​នទើ​ពាង់​លែៈ​ត៝ន​មា​ឞ៝ន់​ជឹត​នាប់​តៃ។* ២៣ គែស​កោរាញ​ឞ្រាស​នើម​នាក់​តើម​ឆៃ គ៝ប់​មោ​ហ៝ច​ហាន់​អោស​អា​ប៝ន​កោរិនតោ  យ៝រ​លាស​គ៝ប់​យោៈ​ខាន់​អៃ​មៃ មោ​អុច​លាស​ទាង់​ខាន់​អៃ​មៃ។* ២៤ ហេន​មោ​អុច​ជេង​កោរាញ​ខាន់​អៃ​មៃ អ៝ន់​ខាន់​អៃ​មៃ​អ្យាត់​នាវ​ហេន​ដាៈ​ទើម យ៝រ​លាស​ខាន់​អៃ​មៃ​គែស​នាវ​ញឆីង​ន៝ប់​ងាន់ ហេន​អុច​ជាន​ការ​នទ្រែល​ឞាល់ គៃ​មា​អ៝ន់​ខាន់​អៃ​មៃ​គែស​នូយ្ស​នហ៝ម់​រាម់​មអាក។*

២

១ នទ្រី​ទឹង​គ៝ប់​លែៈ​អុច​ជេស​តា​នូយ្ស​នហ៝ម់​គ៝ប់​នើម គ៝ប់​មោ​អុច​អោស​ហាន់​អា​ខាន់​អៃ​មៃ អ៝ន់​ខាន់​អៃ​មៃ​គែស​នូយ្ស​នហ៝ម់​រាង៝ត​តៃ​ទូ​តឹ​ជឹត​យ៝រ​មា​ម៝ប់​គ៝ប់។* ២ លាស​គ៝ប់​លែៈ​ជាន​អ៝ន់​ខាន់​អៃ​មៃ​គែស​នាវ​រាង៝ត លាស​នទ្រី​ខាន់​អៃ​មៃ​អី​លែៈ​គ៝ប់​ជាន​អ៝ន់​រាង៝ត​ជេស មោ​ហោម​អោស​ឞ្លាវ​ជាន​អ៝ន់​គ៝ប់​រាម់​មអាក។ ៣ ឆ៝ម់បុត​អី​គ៝ប់​ញចីស​ញជ្វាល់​អ៝ន់​មា​ខាន់​អៃ​មៃ​អា​ល៝រ​នើស គ៝ប់​ញចីស​គៃ​មា​នោក​គ៝ប់​ហាន់​ត៝ត់​តា​ខាន់​អៃ​មៃ​នៃ គ៝ប់​មោ​អោស​គែស​នូយ្ស​នហ៝ម់​រាង៝ត គ៝ប់​គែស​នូយ្ស​នហ៝ម់​រាម់​មអាក យ៝រ​លាស​ឆៃ​ខាន់​អៃ​មៃ​អ្យាត់​នាវ​គ៝ប់។ ជេសរី​គ៝ប់​លែៈ​គឹត​ជេស លាស​គ៝ប់​រាម់​មអាក ខាន់​អៃ​មៃ​រាម់​មអាក​នទ្រែល​គ៝ប់​ដ៝ង់។* ៤ គ៝ប់​ញចីស​ឆ៝ម់បុត​អី​នៃ​ញជ្វាល់​អា​ខាន់​អៃ​មៃ នអ៝ប់​មា​គែស​នូយ្ស​នហ៝ម់​រាង៝ត​រាវៃ​ហោ​ងាន់ នអ៝ប់​មា​គែស​នាវ​ញុម​ហ៝ច​ទាក​មាត់ យើន​មា​គ៝ប់​មោ​អុច​អោស​អ៝ន់​នូយ្ស​នហ៝ម់​ខាន់​អៃ​មៃ​រាង៝ត អុច​ញហើ​អ៝ន់​ខាន់​អៃ​មៃ​គឹត​គ៝ប់​រ៝ង់​មា​ខាន់​អៃ​មៃ​ទុត​ហោ​ងាន់។*

នាវ​យោៈ​នាវ​តីស​ឞូ

៥ លាស​ទូ​ហ្វេ​តា​មពោល​ខាន់​អៃ​មៃ​អ៝ន់​គ៝ប់​គែស​នូយ្ស​នហ៝ម់​រាង៝ត ពាង់​អ៝ន់​ទឹង​លែៈ​ខាន់​អៃ​មៃ​គែស​នូយ្ស​នហ៝ម់​រាង៝ត ឞ៝ល​លាស​មោ​ហោ​ពាង់​ហោម​អ៝ន់​នូយ្ស​នហ៝ម់​ខាន់​អៃ​មៃ​រាង៝ត​អាបាៈ។ ៦ លែៈ​អ៝ក់​ជេស​ឞូនុយ្ស​តា​ផូង​ខាន់​អៃ​មៃ​តេៈ​ទោយ្ស​មា​ពាង់​អី​នៃ លាស​នទ្រី​លែៈ​គាប់​ជេស។ ៧ អាបៃ​អ្យា​អ៝ន់​ខាន់​អៃ​មៃ​យោៈ​នាវ​តីស​ពាង់ នទ្រែល​មា​នហាវ​នូយ្ស​នហ៝ម់​ពាង់​ទោ ក្លាច​លាស​ពាង់​គែស​នាវ​រាង៝ត​ទុត​ហោ នហ៝​មា​មោ​ហោម​គែស​នាវ​រានើម។* ៨ នទ្រី​ទឹង​គ៝ប់​ដាៈ​ខាន់​អៃ​មៃ គៃ​មា​អ៝ន់​ពាង់​គឹត​លាស​ខាន់​អៃ​មៃ​រ៝ង់​មា​ពាង់។ ៩ គ៝ប់​ញចីស​ឆ៝ម់បុត​អី​នៃ គៃ​មា​រាល៝ង​នូយ្ស​នហ៝ម់​ខាន់​អៃ​មៃ អុច​គឹត​អាស​ខាន់​អៃ​មៃ​ជាន​កើត​ទឹង​លែៈ​នាវ​គ៝ប់​ដាៈ​មោ​លាស​មោ។* ១០ លាស​ខាន់​អៃ​មៃ​យោៈ​នាវ​តីស​មា​ទូ​ហ្វេ​ឞូនុយ្ស​អី​ជាន​តីស គ៝ប់​ក៝ៈ​យោៈ​ពាង់​ដ៝ង់។ នោក​ឞូ​ជាន​តីស​មា​គ៝ប់ គ៝ប់​លែៈ​ជេស​យោៈ​ពាង់​មា​នាវ​តីស​អី​នៃ​តា​នាប់​មាត់​ឞ្រាស​ក្រីស  គៃ​មា​គែស​ខ្លៃ​មា​ខាន់​អៃ​មៃ។ ១១ លើយ​អោស​អ៝ន់​ឆាតាង់ ​អី​កោរាញ​មពោល​ឞ្រាស​អ្យើស​ទើយ​ដាស​ឞ៝ន់​តា​នាវ​ពាង់​នទើម។ ជេសរី​ឞ៝ន់​លែៈ​គឹត​ជេស​នាវ​ពាង់​អុច​នទ្រាប់​នឹង។*

ពោល ​គែស​នាវ​រាវៃ​មា​តីតុស 

១២ នោក​គ៝ប់​ត៝ត់​តា​ប៝ន​ត្រោអាស  គៃ​មា​មឞើស​ងក៝ច​នាវ​មហែ​មហាន​អ្វែស​ឞ្រាស​ក្រីស  ឞ៝ល​លាស​តា​ប៝ន​អី​នៃ​លែៈ​កោរាញ​ឞ្រាស​ពើក​មពោង​មា​គ៝ប់​កាដោយ‌* ១៣ តីស​មា​តា​នូយ្ស​នហ៝ម់​គ៝ប់​មោ​អោស​គែស​នាវ​ដាប់​មពាន់ យ៝រ​លាស​ជ៝យ​អ៝ស​តីតុស ​មោ​ឆៃ។ នទ្រី​ទឹង​គ៝ប់​នតិញ​ខាន់​ពាង់​តា​ប៝ន​ត្រោអាស ​នៃ ជេសរី​គ៝ប់​ហាន់​ជឹត​នាប់​ជឹត​ឞ្រី​មាឆេដោន ​អ្យា គៃ​មា​ជ៝យ​ពាង់​តា​អ្យា។*

ឞូនុយ្ស​ជាន​ការ​កោរាញ​ឞ្រាស​តា​នាវ​តឹម​រាង្លាប់​មហែ

១៤ លាស​អ្វែស​មា​កោរាញ​ឞ្រាស​អី​គែស​នាវ​ទើយ​មា​ទឹង​លែៈ​នតីល​នទើ។ តាៈ​ឞើស​នទើ​ឞ្រាស​ក្រីស ​លែៈ​ជេស​ជាន កើត​នទ្រី​ទឹង​ពាង់​លែវ​ហេន​មឞើស​ងក៝ច​តា​អាប់​នតុក គៃ​មា​ឞូ​គឹត​ឆៃ​នាវ​ទើយ​ពាង់ នាវ​មឞើស​ងក៝ច​អី​នៃ​ជេង​តឹម​ឞាន​មា​នហោល​បោ​កាស​តា​លាម​នតុក​អី​ហេន​ហាន់។ ១៥ តា​កោរាញ​ឞ្រាស​ហេន​ជេង​តឹម​ឞាន​មា​នទើ​បោ​កាស​ឞ្រាស​ក្រីស ​នើម​អី​អ៝ន់​មា​ទឹង​លែៈ​ឞូនុយ្ស អ៝ន់​មា​ឞូ​ម៝ស​អី​ទោល​គែស​រាក្លាយ្ស នទ្រែល​មា​អ៝ន់​មា​ឞូ​ម៝ស​អី​មោ​អោស​គែស​រាក្លាយ្ស​ទោល​ហាន់​តា​នាវ​រ៝ស​ហេង​ដ៝ង់។* ១៦ មា​ផូង​អី​រ៝ស​ហេង ហេន​ជេង​តឹម​ឞាន​មា​នទើ​បោ​មា​នាវ​ខឹត យ៝រ​លាស​ខាន់​ពាង់​មរា​ឆ៝ៈ​ទើន​នាវ​តេៈ​ទោយ្ស។ មា​ផូង​អី​គែស​រាក្លាយ្ស ហេន​ជេង​តឹម​ឞាន​មា​នទើ​បោ​មា​នាវ​រេស យ៝រ​លាស​ខាន់​ពាង់​មរា​ឆ៝ៈ​ទើន​នាវ​រេស​នហ៝​រ៝។ លាស​នទ្រី​ឞូ​ម៝ស​អី​ឞ្លាវ​មា​នាវ​ជាន​ការ​អី​នៃ? មោ​គែស​អោស​ទូ​ហ្វេ​ឞូនុយ្ស​ឞ្លាវ​ជាន​តាៈ​ឞើស​ឆាក់​ពាង់​នើម។ ១៧ គែស​អ៝ក់​ឞូនុយ្ស​ហាន់​មឞើស​ងក៝ច​នាវ​កោរាញ​ឞ្រាស​គៃ​មា​គែស​ព្រាក់​មា​ខាន់​ពាង់​នើម​ទើម យើន​មា​ហេន​មោ​អោស​ជាន​កើត​នៃ ហេន​មឞើស​ងក៝ច​នាវ​កោរាញ​ឞ្រាស​មា​នូយ្ស​នហ៝ម់​ក្ល៝ស នអ៝ប់​មា​នូយ្ស​នហ៝ម់​រាប់​ជាប់ ហេន​មឞើស​ងក៝ច​នាវ​អី​នៃ​តា​នាប់​មាត់​កោរាញ​ឞ្រាស​តាៈ​ឞើស​កោរាញ​ឞ្រាស​នើម​ដាៈ ជេង​ឞូនុយ្ស​អី​គុ​តឹម​រាង្លាប់​ដាស​ឞ្រាស​ក្រីស ។*

៣

១ ហេន​រានេ​អេង​តៃ​ឆាក់​ហេន​នើម​ទូ​តឹ​ជឹត​ឞើស? មោ​អោស គែស​ឞូនុយ្ស​អាបាៈ​ញអោត​ឆ៝ម់បុត​ឞើស​ឞូ​អេង​គៃ​មា​ខាន់​អៃ​មៃ​រ៝ម មោ​លាស​អោប​ខាន់​អៃ​មៃ​ញចីស​ឆ៝ម់បុត​កើត​នៃ​អ៝ន់​មា​ខាន់​ពាង់ ញអោត​ហាន់​នតុក​ប៝ន​អេង​គៃ​មា​ឞូ​រ៝ម​តា​ប៝ន​នៃ។ អើម​ហេន​អ្យាត់​មា​គែស​ឆ៝ម់បុត​កើត​នៃ​ដ៝ង់​បាស?* ២ ហេន​មោ​ខាច់​អោស​ញអោត​ឆ៝ម់បុត​កើត​នៃ យ៝រ​មា​នាវ​ខាន់​អៃ​មៃ​លែៈ​រាគ៝ល់​នាវ​គុ​ងាវ នទ្រី​ខាន់​អៃ​មៃ​ជេង​តឹម​ឞាន​មា​ឆ៝ម់បុត​កើត​នៃ​មា​ហេន ជេង​តឹម​ឞាន​មា​ឆ៝ម់បុត​អី​ញចីស​តា​នូយ្ស​នហ៝ម់​ហេន ជេសរី​ទឹង​លែៈ​ឞូនុយ្ស​អី​គឹត​នាល់​ខាន់​អៃ​មៃ​លែៈ​គឹត​ដ៝ង់​មា​នាវ​ជាន​ការ​ហេន​លែៈ​អ្វែស។ ៣ ហេន​ជាន​ការ​អ៝ន់​មា​ខាន់​អៃ​មៃ​នើស នទ្រី​ទឹង​ខាន់​អៃ​មៃ​នៃ​ជេង​តឹម​ឞាន​មា​ទូ​មល៝ម់​ឆ៝ម់បុត​អី​ឞូ​ឆៃ​លែៈ​គឹត​លាស ការ​ហេន​ជាន​នៃ​តាៈ​ឞើស​ឞ្រាស​ក្រីស ​នើម​ងាន់។ ឆ៝ម់បុត​អី​នៃ​មោ​អោស​គែស​ញចីស​មា​ទាក​ក្រាក់ ជេង​ញចីស​មា​ឞ្រាស​ហ្វេង​អ្វែស​កោរាញ​ឞ្រាស​នើម កោរាញ​ឞ្រាស​អី​រេស​ងាន់ មោ​អោស​ទី​ឆ៝ម់បុត​អី​ញចីស​តា​រាលាត​លុ​តឹម​ឞាន​មា​នាវ​វៃ​មោឆេ ​កាល់​អែ​នើស ជេង​ឆ៝ម់បុត​អី​ញចីស​តា​នូយ្ស​នហ៝ម់​ឞូនុយ្ស។*

៤ ហេន​ញអោត​ន៝ប់​ខាន់​អៃ​មៃ​ជេង​តឹម​ឞាន​មា​ឆ៝ម់បុត​អ្វែស​កើត​នៃ តាៈ​ឞើស​នាវ​ញឆីង​ហេន​តា​កោរាញ​ឞ្រាស យ៝រ​មា​នទើ​ឞ្រាស​ក្រីស ​លែៈ​ជាន​នើស។ ៥ ហេន​មោ​អោស​កើប​អេង​ហេន​នើម​ឞូនុយ្ស​ឞ្លាវ​តាៈ​ឞើស​ឆាក់​ហេន​នើម យើន​មា​ម៝ស​នទើ​ហេន​ឞ្លាវ​ជាន​ជេង​តាៈ​ឞើស​កោរាញ​ឞ្រាស។* ៦ ពាង់​អ៝ន់​ហេន​ឞ្លាវ​មឞើស​ងក៝ច​មា​នាវ​តឹម​រាង្លាប់​មហែ។ នាវ​តឹម​រាង្លាប់​មហែ​អី​នៃ​មោ​អោស​ទី​ញចីស​មា​រាព្លៃ​រាឆ៝ យើន​មា​ជេង​តឹម​ឞាន​មា​ញចីស​មា​ឞ្រាស​ហ្វេង​អ្វែស។ នាវ​វៃ​មោឆេ ​អី​ញចីស​មា​រាព្លៃ​រាឆ៝​នៃ​លែវ​អ៝ន់​កោរាញ​ឞ្រាស​តេៈ​ទោយ្ស​ជេង​ខឹត​នហ៝​រ៝* យើន​មា​ឞើស​ឞ្រាស​ហ្វេង​អ្វែស​អ៝ន់​គែស​នាវ​រេស​នហ៝​រ៝។*

៧ កោរាញ​ឞ្រាស​ញចីស​នាវ​វៃ​តា​រាលាត​លុ​អ៝ន់​មា​មោឆេ ​កាល់​អែ​នើស តា​នៃ​គែស​នអ៝ប់​មា​នាវ​ច្រេក​លើប​កោរាញ​ឞ្រាស​នើម​ទុត​ហោ​ងាន់ នហ៝​មា​ផូង​អីឆ្រាអែល ​មោ​អោស​ហោម​ទើយ​អ្វាញ់​មុស​មាត់​មោឆេ  យ៝រ​លាស​រាល​ងាន់ យើន​មា​នាវ​ច្រេក​លើប​រាល​អី​នៃ​តា​មុស​មាត់​មោឆេ ​មោ​អោស​ជ៝ៈ​ជ៝ង លើ​មា​រ៝ស​ដេៈ​រ៝ស​ដេៈ។ លាស​នាវ​វៃ​អី​លែវ​អ៝ន់​ខឹត​នហ៝​រ៝ លែៈ​ទាស​នៃ​ងាន់​គែស​នាវ​ច្រេក​លើប‌* ៨ លាស​នទ្រី​នាវ​ជាន​ការ​ឞ្រាស​ហ្វេង​អ្វែស​អី​លែវ​អ៝ន់​គែស​នាវ​រេស​នហ៝​រ៝ ប៝ន់​លើ​ហោ​រាលាវ​មា​នៃ​ជឹត​បាស​គែស​នាវ​ច្រេក​លើប? ៩ លាស​នាវ​វៃ​មោឆេ ​អី​ជាន​អ៝ន់​ឞូនុយ្ស​គែស​ទោយ្ស​លែៈ​ទាស​នៃ​ជេស​គែស​នាវ​ច្រេក​លើប លាស​នទ្រី​នាវ​ឞ្រាស​ហ្វេង​អ្វែស​ជាន​អ៝ន់​ឞូនុយ្ស​ជេង​ឆ៝ង់​តា​នាប់​មាត់​កោរាញ​ឞ្រាស ប៝ន់​លើ​ហោ​រាលាវ​មា​អី​នៃ​ជឹត​គែស​នាវ​ច្រេក​លើប!* ១០ លាស​ឞ៝ន់​តឹម​រាដឹល​នាវ​ច្រេក​លើប​អី​នាវ​វៃ​មោឆេ ​លែៈ​គែស​កាល់​អែ​នើស ដាស​នាវ​ច្រេក​លើប​អី​ទុត​ហោ​តា​នាវ​ឞ្រាស​ហ្វេង​អ្វែស​ជាន​អាបៃ​អ្យា លាស​លែៈ​ត៝ត់​ជេស​នាវ​ច្រេក​លើប​អី​ទុត​ហោ​នៃ នាវ​ច្រេក​លើប​កាល់​អែ​នើស​ឞ៝ន់​អ្វាញ់​តឹម​ឞាន​មា​មោ​គែស​អោស។* ១១ លាស​នាវ​វៃ​មោឆេ ​គែស​នអ៝ប់​មា​នាវ​ច្រេក​លើប ជេសរី​នាវ​ច្រេក​លើប​អី​នៃ​មោ​អោស​ជ៝ៈ​ជ៝ង លើ​មា​រ៝ស លាស​នទ្រី​នាវ​ឞ្រាស​ហ្វេង​អ្វែស​ជាន​គែស​នាវ​ច្រេក​លើប​លើ​ហោ​រាលាវ​មា​នៃ យ៝រ​លាស​នាវ​ច្រេក​លើប​អី​នៃ​គែស​នហ៝​រ៝!

១២ យ៝រ​មា​ឞ៝ន់​គែស​នាវ​រានើម​មរា​គែស​នាវ​ច្រេក​លើប​នហ៝​រ៝​កើត​នៃ នទ្រី​ទឹង​ហេន​គែស​នូយ្ស​នហ៝ម់​ឞាញ់​មា​មឞើស​ងក៝ច​នាវ​កោរាញ​ឞ្រាស។ ១៣ ហេន​មោ​អោស​ជាន​តឹម​ឞាន​មា​មោឆេ  ពាង់​ឆ៝ៈ​ឞ៝ក​ងកុម​លើយ​អី​មុស​មាត់​ពាង់​នើម មោ​អុច​អោស​អ៝ន់​ផូង​ប៝ន​លាន​អីឆ្រាអែល ​ឆៃ​រ៝ស​នាវ​ច្រេក​លើប​អី​គែស​តា​មុស​មាត់​ពាង់​នៃ។* ១៤ យើន​មា​នូយ្ស​នហ៝ម់​នាវ​មឹន​ខាន់​ពាង់​ហោម​ទាង់​ក៝​កើត​អើម​នហ៝​មា​ត៝ត់​នារ​អ្យា នោក​ខាន់​ពាង់​តាង់​ឞូ​រ៝ៈ​នាវ​តឹម​រាង្លាប់​អើម ឞ៝ក​អី​នៃ​តឹម​ឞាន​មា​ហោម​ងកុម​លើយ​នូយ្ស​នហ៝ម់​នាវ​មឹន​ខាន់​ពាង់​នើម។ ឞ៝ក​អី​នៃ​ហោម​ងកុម​នានាវ ត៝ត់​មា​ខាន់​ពាង់​លាប់​គុ​នទ្រែល​ឞ្រាស​ក្រីស  មើ​ទឹង​ឞ៝ក​អី​នៃ​ឞាស​ឞើស​នូយ្ស​នហ៝ម់​នាវ​មឹន​ខាន់​ពាង់។* ១៥ នហ៝​មា​ត៝ត់​នារ​អ្យា អាប់​តឹ​ខាន់​ពាង់​តាង់​ឞូ​រ៝ៈ​ឆ៝ម់បុត​នាវ​វៃ​មោឆេ  តឹម​ឞាន​មា​គែស​ឞ៝ក​អី​នៃ​ហោម​ងកុម​នូយ្ស​នហ៝ម់​នាវ​មឹន​ខាន់​ពាង់​មោ​អោស​អ៝ន់​វ៝ត់។ ១៦ យើន​មា​នោក​ទូ​ហ្វេ​ព្លឹ​ឆឹត​ញឆីង​មា​កោរាញ​យេឆូ  ឞ៝ក​អី​នៃ​រ៝ស​ឞើស​ឞូនុយ្ស​អី​នៃ​រ៝។* ១៧ ល៝ង់​កោរាញ​យេឆូ  នទ្រែល​មា​ឞ្រាស​ហ្វេង​អ្វែស​ជេង​ង្វាយ​ទើម ជេសរី​ឞូ​ម៝ស​អី​គែស​ឞ្រាស​ហ្វេង​អ្វែស​កោរាញ​យេឆូ ​គុ​តា​ពាង់ ពាង់​អី​នៃ​លែៈ​តឹម​ឞាន​មា​ឞូនុយ្ស​មោ​ហោម​អោស​ជាន​ទឹក​ឞូ មោ​ហោម​ខាច់​អោស​ជាន​តឹង​នាវ​វៃ​គៃ​មា​គែស​រាក្លាយ្ស។* ១៨ ទឹង​លែៈ​ឞ៝ន់​អី​មោ​ហោម​គែស​ឞ៝ក​អី​នៃ​ងកុម​នូយ្ស​នហ៝ម់​នាវ​មឹន ជេសរី​ឞ៝ន់​ឆៃ​នាវ​ច្រេក​លើប​កោរាញ​យេឆូ ​នើម នអ៝ប់​មា​ឞូ​ឆៃ​នាវ​ច្រេក​លើប​ពាង់​តា​ឞ៝ន់​តឹម​ឞាន​មា​ឆៃ​តា​នទើ​អ្វាញ់​មុស​មាត់ ជេសរី​ឞ្រាស​ហ្វេង​អ្វែស​ទោល​រាគ៝ល់​នូយ្ស​នហ៝ម់​នាវ​មឹន​ឞ៝ន់ គៃ​មា​លើ​ហោ​ឞ៝ន់​ជេង​តឹម​ឞាន​មា​ពាង់​អី​លែៈ​គែស​នាវ​ច្រេក​លើប។*

៤

ឞូនុយ្ស​នាក់​មឞើស​ងក៝ច​នាវ​មហែ​មហាន​អ្វែស

១ លាស​នទ្រី​ហេន​មោ​អោស​ទឹល​នូយ្ស​នហ៝ម់​តា​នាវ​ជាន​ការ​មឞើស​ងក៝ច​នាវ​មហែ​មហាន​អ្វែស យ៝រ​លាស​កោរាញ​ឞ្រាស​ដាៈ​ហេន​ជាន​តាៈ​ឞើស​នាវ​យោៈ​ពាង់​នើម។ ២ ហេន​រាលាច់​មោ​អុច​អោស​ជាន​នទើ​នទ៝ប់​មពោន​អី​គែស​នាវ​ដីត​ព្រេង។ ហេន​មោ​អោស​មរោស​ឞូ មោ​អោស​នតី​ងក្លាៈ​នាវ​កោរាញ​ឞ្រាស ហេន​មឞើស​ងក៝ច​នាវ​ងាន់​តា​នាប់​មាត់​កោរាញ​ឞ្រាស ជេសរី​ឞូ​ម៝ស​អី​គឹត​នាល់​កោរាញ​ឞ្រាស​លែៈ​គឹត​ជេស​នាវ​អី​នៃ​ជេង​ទី។* ៣ លាស​នាវ​ខ្លៃ​តា​នាវ​មហែ​មហាន​អ្វែស​អី​ហេន​មឞើស​ងក៝ច​នៃ ឞូ​អេ​ហ៝ៈ​វ៝ត់​តឹម​ឞាន​មា​នទ៝ប់​មពោន​ងកុម​មា​ឞ៝ក គែស​នទ៝ប់​មពោន​មា​ផូង​អី​រ៝ស​ហេង​ទើម។* ៤ ផូង​អី​នៃ​មោ​អោស​ញឆីង យ៝រ​លាស​លែៈ​ឆាតាង់ ​អី​កោរាញ​មពោល​ឞ្រាស​អ្យើស​ជាន​អ៝ន់​នូយ្ស​នហ៝ម់​ខាន់​ពាង់​ជេង​ង៝ មោ​អោស​អ៝ន់​ខាន់​ពាង់​ឆៃ​នាវ​អាង​តា​នាវ​មហែ​មហាន​អ្វែស នាវ​មហែ​មហាន​អ្វែស​អី​នៃ​ញហើ​នាវ​ច្រេក​លើប​ឞ្រាស​ក្រីស  នទ្រែល​មា​ពាង់​តឹម​ឞាន​មា​កោរាញ​ឞ្រាស​នើម​ងាន់។* ៥ ហេន​មោ​អោស​មឞើស​ងក៝ច​មា​ឆាក់​ហេន​នើម ហេន​មឞើស​ងក៝ច​ឞ្រាស​យេឆូ​ក្រីស ​ជេង​កោរាញ ជេសរី​កើប​ឆាក់​ហេន​នើម​ជេង​ឞូនុយ្ស​ឆើម​កើល​ជាន​ការ​អ៝ន់​មា​ខាន់​អៃ​មៃ*​យ៝រ​មា​ឞ្រាស​យេឆូ ។* ៦ កោរាញ​ឞ្រាស​លែៈ​លាស​ជេស៖ «អ៝ន់​លោស​អាង​ហ៝ម់​ឞើស​នាវ​ង៝»† ជេសរី​ពាង់​លែៈ​ងអាង​ជេស​តា​នូយ្ស​នហ៝ម់​ឞ៝ន់ អ៝ន់​ឞ៝ន់​នាល់​នាវ​ច្រេក​លើប​កោរាញ​ឞ្រាស​នើម អី​អាង​ច្រាត​ឞើស​មុស​មាត់​ឞ្រាស​ក្រីស ។*

៧ ហេន​គែស​នាវ​អាង​អ្វែស​អី​នៃ​តា​នូយ្ស​នហ៝ម់ យើន​មា​ហេន​ជេង​តឹម​ឞាន​មា​គ្លាស​អូក​អី​ហោម​ឞ្លាវ​ចាស យើន​មា​គែស​ទ្រាប់​នទើ​ខ្លៃ​តា​ត្រោម គៃ​មា​អ៝ន់​ឞូ​ឆៃ​នាវ​ទើយ​អី​ទុត​ក្វ៝ង់​តា​ហេន​តាៈ​ឞើស​កោរាញ​ឞ្រាស​នើម មោ​អោស​តាៈ​ឞើស​ឆាក់​ហេន​នើម។* ៨ ហេន​គែស​នាវ​ជេរ​អាប់​នតីល​ងាន់ យើន​មា​នាវ​ជេរ​អី​នៃ​មោ​អោស​ទើយ​ឞ្វៃ​ហេន គែស​ដ៝ង់​ហេន​មោ​គឹត​អោស​មើម​ជាន យើន​មា​ហេន​មោ​អោស​មអារ់​នាវ​រានើម។ ៩ អាបៃ​អ្យា​ឞូ​ជាន​ជេរ​មា​ហេន យើន​មា​កោរាញ​ឞ្រាស​មោ​អោស​នត្លើយ​ហេន គែស​ឞូ​មឞាង​ហេន​ងាន់ យើន​មា​ហេន​មោ​ខឹត​អោស។* ១០ តា​ទឹង​លែៈ​នាវ​ជេរ​ហេន​តឹម​ឞាន​មា​ហេន​គុ​នទ្រែល​នឹង​តា​នាវ​ជេរ​នអ៝ប់​មា​នាវ​ខឹត​ឞ្រាស​យេឆូ  យើន​មា​តាៈ​ឞើស​ទឹង​លែៈ​នាវ​អី​នៃ​ឞូ​ទើយ​ឆៃ​តា​ឆាក់​ហេន​នាវ​ទើយ​ឞ្រាស​យេឆូ ​អី​លែៈ​ទ៝ក់​រេស​ងាន់ យ៝រ​លាស​ពាង់​កើល​ហេន​នឹង។ ១១ នាវ​រេស​ហេន​ឞើយ​មា​ខឹត​នឹង​យ៝រ​មា​ហេន​ឆើម​កើល​ជាន​ការ​មា​ឞ្រាស​យេឆូ  យើន​មា​តាៈ​ឞើស​ទឹង​លែៈ​នាវ​អី​នៃ​ឞូ​ទើយ​ឆៃ​តា​ឆាក់​ហេន​នាវ​ទើយ​ឞ្រាស​យេឆូ ​អី​លែៈ​ទ៝ក់​រេស​ងាន់ ឞ៝ល​លាស​ឆាក់​ហេន​ឞ្លាវ​ខឹត។ ១២ កើត​នទ្រី​ហេន​គុ​រេស​ទាច់​ដាស​នាវ​ខឹត​នឹង យើន​មា​តាៈ​ឞើស​នាវ​អី​នៃ​ទឹង​ខាន់​អៃ​មៃ​គែស​នាវ​រេស​នហ៝​រ៝។*

១៣ លែៈ​គែស​ញចីស​តា​នាវ​កោរាញ​ឞ្រាស​ងើយ៖ «គ៝ប់​ញឆីង​មា​កោរាញ​ឞ្រាស​ទឹង​គ៝ប់​ងើយ»†។ តា​នូយ្ស​នហ៝ម់​ហេន​គែស​នាវ​ញឆីង​កើត​នៃ​ដ៝ង់ នទ្រី​ទឹង​ហេន​ហោម​មឞើស​ងក៝ច​នាវ​កោរាញ​ឞ្រាស។* ១៤ យ៝រ​មា​ឞ៝ន់​គឹត​ជេស​កោរាញ​ឞ្រាស​លែៈ​ជាន​អ៝ន់​កោរាញ​យេឆូ ​ទ៝ក់​រេស​នើស នទ្រី​ពាង់​មរា​ជាន​អ៝ន់​ឞ៝ន់​ទ៝ក់​រេស​កើត​កោរាញ​យេឆូ ​ដ៝ង់ ជេសរី​លែវ​ឞ៝ន់​គុ​តា​នាប់​កោរាញ​ឞ្រាស​នើម​នទ្រែល​ខាន់​អៃ​មៃ​ដ៝ង់។* ១៥ ទឹង​លែៈ​នាវ​ជេរ​ហេន គៃ​មា​គែស​នាវ​ខ្លៃ​មា​ខាន់​អៃ​មៃ។ យ៝រ​លាស​គែស​អ៝ក់​ឞូនុយ្ស​មហែ​គឹត​នាល់​នាវ​អ្វែស​កោរាញ​ឞ្រាស គែស​ដ៝ង់​លើ​មា​អ៝ក់​ឞូនុយ្ស​លាស​អ្វែស​កោរាញ​ឞ្រាស នទ្រែល​មា​រានេ​នាវ​ច្រេក​លើប​ពាង់​លើ​មា​ហោ​ដ៝ង់។*

នាវ​រេស​នហ៝​រ៝

១៦ លាស​នទ្រី​ហេន​មោ​គែស​នាវ​ទឹល​អោស​តា​នាវ​ជាន​ការ​ហេន។ ឞ៝ល​លាស​ឆាក់​ជាន់​ហេន​នហ៝ម់​ឆ្វាន​លើ​មា​លែៈ​កាដោយ យើន​មា​តា​នូយ្ស​នហ៝ម់​នាវ​មឹន​ហេន​រី​លើ​មា​គែស​នហ៝ម់​ឆ្វាន​មហែ​អាប់​នារ។* ១៧ នាវ​ជេរ​ជ៝ត់​អី​ហេន​គែស​អាបៃ​អ្យា​តឹម​ឞាន​មា​ដេៈ​ដាៈ នអ៝ប់​មា​ទូ​ប្ល៝ត់​ទើម យើន​មា​នាវ​អី​នៃ​ជាន​អ៝ន់​ហេន​គែស​នាវ​ច្រេក​លើប​ទុត​ហោ​ងាន់​អី​ហោម​នហ៝​រ៝។* ១៨ លាស​នទ្រី​ហេន​មោ​អោស​កើប​ខ្លៃ​មា​នទើ​អី​អ្វាញ់​ឆៃ យើន​មា​ហេន​កើប​ខ្លៃ​មា​នទើ​អី​អ្វាញ់​មោ​ឆៃ យ៝រ​លាស​នទើ​អី​អ្វាញ់​ឆៃ​តឹម​ឞាន​មា​គែស​ទូ​ប្ល៝ត់​ទើម យើន​មា​នទើ​អី​អ្វាញ់​មោ​ឆៃ ជេង​នទើ​អី​ហោម​គែស​នហ៝​រ៝។

៥

១ ឞ៝ន់​លែៈ​គឹត​ជេស ឆាក់​ជាន់​ឞ៝ន់​តា​នែស​នតូ​អ្យា​តឹម​ឞាន​មា​ចូន​អី​ជាន​មា​ឞ៝ក​នតុក​វែស​គុ​ទើម យើន​មា​នោក​ឞ៝ន់​ខឹត​ឞ៝ន់​មរា​គែស​ឆាក់​ជាន់​មហែ​តា​ប៝ន​អ្វែស ជេង​តឹម​ឞាន​មា​ជៃ​អី​ហោម​នហ៝​រ៝ មោ​អោស​ជាន​មា​តី​ឞូនុយ្ស យើន​មា​ជាន​មា​តី​កោរាញ​ឞ្រាស​នើម។* ២ តា​នែស​នតូ​អាបៃ​អ្យា​ឞ៝ន់​ហោ​ងាន់​វើល​អុច​គែស​ឆាក់​ជាន់​អី​មរា​គែស​តា​ប៝ន​អ្វែស អុច​រាគ៝ល់​ឆាក់​ជាន់​មហែ តឹម​ឞាន​មា​រាគ៝ល់​ខ៝​អាវ​អើម​ញឆ៝ស​ខ៝​អាវ​មហែ‌ ៣ យ៝រ​លាស​ឞ៝ន់​មរា​គែស​ឆាក់​ជាន់​មហែ មោ​អោស​តឹម​ឞាន​មា​គុ​ឆាក់​កុស។ ៤ នោក​ហោម​អែ​គែស​ឆាក់​ជាន់​តា​នែស​នតូ​អ្យា​ឞ៝ន់​ហោម​វើល​ងាន់ យ៝រ​លាស​ហោម​គែស​នាវ​ជេរ​ជ៝ត់។ យើន​មា​ឞ៝ន់​មោ​អុច​អោស​ខឹត​នហ៝​មា​រ៝ស​ឆាក់​ជាន់ ឞ៝ន់​អុច​គែស​ឆាក់​ជាន់​មហែ គៃ​មា​ឆាក់​ជាន់​អី​ឞ្លាវ​ខឹត​អ្យា​រាគ៝ល់​ជេង​ឆាក់​ជាន់​អី​រេស​នហ៝​រ៝ តឹម​ឞាន​មា​នទើ​រេស​ងាន់​រាង្វាន់​នទើ​ឞ្លាវ​ខឹត។ ៥ កោរាញ​ឞ្រាស​នើម​ញជេង​ឞ៝ន់​គៃ​មា​គែស​នាវ​រាគ៝ល់​កើត​នៃ ជេសរី​ពាង់​នើម​ដ៝ង់​អី​លែៈ​អ៝ន់​ឞ្រាស​ហ្វេង​អ្វែស​គុ​តា​ឞ៝ន់​តឹម​ឞាន​មា​នទើ​ញចាម់ គៃ​មា​គឹត​នាវ​អី​នៃ​មរា​គែស​ងាន់​រ៝។*

៦ នទ្រី​ទឹង​ឞ៝ន់​ហោម​គែស​នូយ្ស​នហ៝ម់​ញឆីង​ន៝ប់​បាបើ​ងាន់។ ឞ៝ន់​គឹត​នហេល​ជេស នោក​ឞ៝ន់​ហោម​គែស​ឆាក់​ជាន់​អ្យា ឞ៝ន់​អេ​ហ៝ៈ​គុ​តា​ប៝ន​អ្វែស​នតុក​កោរាញ​យេឆូ។* ៧ អាបៃ​អ្យា​ឞ៝ន់​គុ​រេស​មា​នាវ​ញឆីង មោ​អោស​ទី​គុ​រេស​មា​នទើ​អ្វាញ់​ឆៃ។* ៨ ឞ៝ន់​គែស​នូយ្ស​នហ៝ម់​ញឆីង​ន៝ប់​ងាន់ ជេសរី​ឞ៝ន់​អុច​លោស​ឞើស​ឆាក់​ជាន់​អ្យា អ្វែស​រាលាវ​ហាន់​គុ​តា​ប៝ន​អ្វែស​នទ្រែល​កោរាញ​យេឆូ។ ៩ កើត​នទ្រី​ទឹង​ឞ៝ន់​ញឆ្រោយ្ស​តឹង​ជ៝យ​អ៝ន់​ទី​នូយ្ស​នហ៝ម់​ពាង់ ឞ៝ល​លាស​ហោម​អែ​គុ​តា​ឆាក់​ជាន់​អ្យា មោ​លាស​លោស​ឞើស​ឆាក់​ជាន់​អ្យា​កាដោយ‌ ១០ យ៝រ​លាស​ទឹង​លែៈ​ឞ៝ន់​មោ​អោស​ទើយ​ទែរ​គុ​ឞើស​នាប់​នតុក​ឞ្រាស​ក្រីស ​នើម​ផាត​ទោយ្ស គៃ​មា​ទឹង​លែៈ​ឞ៝ន់​គែស​ព្លៃ​អី​តាៈ​ឞើស​ឞ៝ន់​នើម​ជាន​នោក​ហោម​គុ​តា​ឆាក់​ជាន់​អ្យា ឞ៝ល​លាស​នទើ​អ្វែស មោ​លាស​នទើ​អ្យើស​កាដោយ។*

នាវ​រ៝ង់​ឞ្រាស​ក្រីស 

១១ យ៝រ​មា​ហេន​លែៈ​នាល់​នាវ​ក្លាច​យើក​មា​កោរាញ​យេឆូ  ហេន​ញឆ្រោយ្ស​មឞើស​ងក៝ច​មា​ឞូនុយ្ស​អ៝ន់​ញឆីង​មា​ពាង់​ដ៝ង់។ កោរាញ​ឞ្រាស​លែៈ​គឹត​នាល់​នូយ្ស​នហ៝ម់​ហេន ជេសរី​គ៝ប់​រានើម​ខាន់​អៃ​មៃ​គឹត​នាល់​នូយ្ស​នហ៝ម់​ហេន​ដ៝ង់។* ១២ នទើ​អី​អ្យា​មោ​អោស​ទី​ហេន​រានេ​អេង​ឆាក់​ហេន​នើម យើន​មា​ហេន​អ៝ន់​ខាន់​អៃ​មៃ​គែស​នាវ​ងើយ​អ្វែស​មា​ហេន គៃ​មា​ខាន់​អៃ​មៃ​ឞ្លាវ​អើស​ដាស​មា​មពោល​អី​ងើយ​មោ​អ្វែស​មា​ហេន មពោល​អី​នៃ​កើប​ខ្លៃ​នាវ​តា​កាលើ​នតោ​ទើម មោ​អោស​កើប​ខ្លៃ​នាវ​តា​ត្រោម​នូយ្ស​នហ៝ម់។* ១៣ លាស​ហេន​ជេង​តឹម​ឞាន​មា​ឞូនុយ្ស​ត្រើយ ហេន​ត្រើយ​គៃ​មា​គែស​នាវ​ខ្លៃ​មា​កោរាញ​ឞ្រាស លាស​ហេន​ជេង​នាវ​មឹន​អ្វែស ហេន​ជេង​នាវ​មឹន​អ្វែស​នៃ​គៃ​មា​គែស​នាវ​ខ្លៃ​មា​ខាន់​អៃ​មៃ។* ១៤ ទឹង​លែៈ​នទើ​ហេន​ជាន យ៝រ​លាស​នាវ​រ៝ង់​ឞ្រាស​ក្រីស ​នត្រោល​ហេន។ ហេន​អ្យាត់​ងាន់​គែស​ទូ​ហ្វេ​ឞូនុយ្ស​លែៈ​ខឹត​នត្រ៝ៈ​អ៝ន់​មា​ទឹង​លែៈ​ឞូនុយ្ស លាស​នទ្រី​ទឹង​លែៈ​ឞូនុយ្ស​តឹម​ឞាន​មា​ខឹត​ទាទេ​ដ៝ង់ មោ​ហោម​ខាច់​អោស​ឆ៝ៈ​ទើន​នាវ​តេៈ​ទោយ្ស​យ៝រ​មា​នាវ​តីស។* ១៥ ឞ្រាស​ក្រីស ​លែៈ​ខឹត​ជេស​មា​ទឹង​លែៈ​ឞូនុយ្ស គៃ​មា​ឞូ​ម៝ស​អី​គុ​រេស មោ​អោស​រេស​មា​ឆាក់​ពាង់​នើម យើន​មា​រេស​មា​នើម​អី​លែៈ​ខឹត​មា​ពាង់ ជេង​នើម​អី​ទ៝ក់​រេស​នៃ​ហ៝ៈ។*

១៦ នទ្រី​ទឹង​នតើម​ឞើស​អាបៃ​អ្យា​ហេន​មោ​ហោម​អោស​អ្វាញ់​ឞូនុយ្ស​កើត​ឞូនុយ្ស​អី​មោ​គឹត​នាល់​កោរាញ​ឞ្រាស។ ឞើស​នតើម​នើស​ហេន​មោ​អោស​កើប​ខ្លៃ​ឞ្រាស​ក្រីស ​កើត​ទឹង​លែៈ​ឞូនុយ្ស​អី​មោ​គឹត​នាល់​កោរាញ​ឞ្រាស​ដ៝ង់ យើន​មា​អាបៃ​អ្យា​ហេន​មោ​អោស​ហោម​កើប​ពាង់​កើត​នៃ។ ១៧ ឞូ​ម៝ស​លែៈ​គុ​តឹម​រាង្លាប់​នទ្រែល​ឞ្រាស​ក្រីស  ឞូនុយ្ស​អី​នៃ​លែៈ​កោរាញ​ឞ្រាស​ញជេង​មហែ ទឹង​លែៈ​នទើ​អើម​លែៈ​រាគ៝ល់​ជេង​មហែ​ទាទេ។* ១៨ ទឹង​លែៈ​នាវ​អី​នៃ​ជេង​តាៈ​ឞើស​កោរាញ​ឞ្រាស​នើម ពាង់​តឹម​ឞ៝ស​តឹម​ឞ្លាយ​ឞ៝ន់​អ៝ន់​តឹម​ទី​មា​ពាង់​នើម យ៝រ​មា​នទើ​ឞ្រាស​ក្រីស ​លែៈ​ជាន ជេសរី​ពាង់​អ៝ន់​ឞ៝ន់​ជាន​ការ​នាក់​កើល​តឹម​ឞ៝ស​តឹម​ឞ្លាយ​អ្យា​គៃ​មា​អ៝ន់​ឞូនុយ្ស​តឹម​ទី​ដាស​ពាង់​នើម​ដ៝ង់។* ១៩ តា​ឞ្រាស​ក្រីស ​កោរាញ​ឞ្រាស​តឹម​ឞ៝ស​តឹម​ឞ្លាយ​ទឹង​លែៈ​ឞូនុយ្ស​អ៝ន់​តឹម​ទី​ដាស​ពាង់​នើម ពាង់​មោ​អោស​ក្លាប់​នទាង់​នាវ​តីស​ឞូនុយ្ស។ ជេសរី​ពាង់​អ៝ន់​ហេន​មឞើស​ងក៝ច​នាវ​តឹម​ឞ៝ស​តឹម​ឞ្លាយ​អី​នៃ​មា​ឞូ​ដ៝ង់។ ២០ លាស​នទ្រី​ហេន​អ្យា​ជេង​ឞូនុយ្ស​អី​ឞ្រាស​ក្រីស ​ដាៈ​ហាន់ ជេង​ឆើម​នតាង​មា​ពាង់​នើម ជេង​តឹម​ឞាន​មា​កោរាញ​ឞ្រាស​ងើយ​មា​ខាន់​អៃ​មៃ​តា​នាវ​ងើយ​ហេន។ ហេន​ទាន់​ខាន់​អៃ​មៃ​ហោ​ងាន់​តឹម​ឞាន​មា​ឞ្រាស​ក្រីស ​នើម​ទាន់​ខាន់​អៃ​មៃ​កើត​នអា៖ អ៝ន់​ខាន់​អៃ​មៃ​គុ​តឹម​ឞ៝ស​តឹម​ឞ្លាយ​នទ្រែល​កោរាញ​ឞ្រាស!* ២១ ឞ្រាស​ក្រីស ​មោ​អោស​គែស​នាវ​តីស យើន​មា​កោរាញ​ឞ្រាស​កើប​ពាង់​គែស​នាវ​តីស ជេសរី​កោរាញ​ឞ្រាស​តេៈ​ទោយ្ស​ពាង់ គៃ​មា​នត្រ៝ៈ​ឞ៝ន់ នទ្រី​កោរាញ​ឞ្រាស​ទើយ​កើប​ឞ៝ន់​លែៈ​ឆ៝ង់ យ៝រ​មា​ឞ៝ន់​ញឆីង​មា​ឞ្រាស​ក្រីស ។*

៦

១ យ៝រ​មា​ហេន​ជាន​ការ​នទ្រែល​កោរាញ​ឞ្រាស ខាន់​អៃ​មៃ​លែៈ​ឆ៝ៈ​ទើន​ជេស​នាវ​អ្វែស​កោរាញ​ឞ្រាស លាស​នទ្រី​ហេន​ទាន់​ខាន់​អៃ​មៃ​ហោ​ងាន់៖ ខាន់​អៃ​មៃ​លើយ​អោស​គុ​ទាស​មា​អុច​ទើម តឹម​ឞាន​មា​នាវ​អ្វែស​កោរាញ​ឞ្រាស​មោ​គែស​ខ្លៃ​មា​ខាន់​អៃ​មៃ។ ២ យ៝រ​លាស​ពាង់​លែៈ​លាស​នើស៖

«គ៝ប់​អើស​នាវ​ខាន់​អៃ​មៃ​មឞើស​ឆើម​តា​ម៝ង​គ៝ប់​លែៈ​អើម​អុច‌

គ៝ប់​កើល​ខាន់​អៃ​មៃ​ត៝ត់​ទី​នារ​គ៝ប់​លែៈ​អើម​អុច​រាក្លាយ្ស​ខាន់​អៃ​មៃ»†។

នោក​អាបៃ​អ្យា​ជេង​ម៝ង​អី​នៃ នោក​នារ​អ្យា​ជេង​នារ​កោរាញ​ឞ្រាស​រាក្លាយ្ស។

៣ ហេន​ញឆ្រោយ្ស​គុ​ងាវ​អ្វែស គៃ​មា​មោ​អោស​គែស​ទូ​នតីល​នទើ​អ៝ន់​ឞូ​នទុយ្ស​ហេន នហ៝​មា​តឹម​រាលាច់​មោ​អោស​ឆ៝ៈ​ទើន​នាវ​ហេន​នតុម​នតី យ៝រ​មា​នាវ​គុ​ងាវ​ហេន​មោ​អ្វែស​នៃ។* ៤ ទឹង​លែៈ​នទើ​ហេន​ជាន ហេន​ញហើ​អ៝ន់​ឞូ​ឆៃ​ហេន​ឞូនុយ្ស​ឆើម​កើល​ជាន​ការ​មា​កោរាញ​ឞ្រាស​ងាន់​ងេន៖ តា​នាវ​គុ​ន៝ប់​តា​នាវ​ញឆីង ឞ៝ល​លាស​គែស​អាប់​នតីល​នាវ​ជេរ​ជ៝ត់ ម៝ប់​មា​នាវ​រេស​រាញាល់ នាវ​ងក្ល៝ន់​រាវៃ‌* ៥ នាវ​ឞូ​ពុ​មឞាង​ហេន នាវ​ឞូ​តេៈ​ហេន​ត្រោម​នទ្រូង នាវ​ឞូ​ជាន​នាវ​អុស​អាស នាវ​ហេន​ជាន​ការ​រាអាស​រាគាញ់ នាវ​ហេន​រាគ៝ង់​មាត់ នាវ​ហេន​មោ​គែស​នទើ​ឆោង​ឆា។* ៦ ហេន​ញហើ​អ៝ន់​ឞូ​ឆៃ​ហេន​ឞូនុយ្ស​ឆើម​កើល​ជាន​ការ​មា​កោរាញ​ឞ្រាស​ងាន់​ងេន​មា​នាវ​គុ​ងាវ​អ្វែស មា​នាវ​គឹត​នាល់​កោរាញ​ឞ្រាស មា​នាវ​ឞ្លាវ​អ៝ត់​នូយ្ស មា​នាវ​ជាន​អ្វែស​មា​ឞូ មា​នាវ​ឞ្រាស​ហ្វេង​អ្វែស​អី​ក្ល៝ស​អ្វែស​គុ​នទ្រែល​ហេន មា​នាវ​គែស​នូយ្ស​នហ៝ម់​រ៝ង់​មា​ឞូ​រាប់​ជាប់‌ ៧ មា​នាវ​មឞើស​ងក៝ច​នាវ​ងាន់ មា​នាវ​ទើយ​កោរាញ​ឞ្រាស​នើម។ នាវ​ហេន​គុ​ឆ៝ង់​ជេង​តឹម​ឞាន​មា​ទ៝ង់​ដាវ​មា​តឹម​លើស​តា​តី​ឞើស​មា ទ៝ង់​ខេល​មា​ញជ្រាង់​តា​តី​ឞើស​ច្យៅ។* ៨ ឞូ​ឆៃ​ហេន​ឞូនុយ្ស​ឆើម​កើល​ជាន​ការ​មា​កោរាញ​ឞ្រាស​តា​នាវ​ឞូ​យើក​ហេន តា​នាវ​ឞូ​ឞ្យាញ់ តា​នាវ​ឞូ​មឺច​រាម៝ត តា​នាវ​ឞូ​រានេ។ ឞូ​កើប​ហេន​ជេង​ឞូនុយ្ស​មរោស យើន​មា​ហេន​ជេង​ឞូនុយ្ស​ឆ៝ង់។ ៩ ឞ៝ល​លាស​ឞូ​លឺ​ហេន​កាដោយ អ៝ក់​ឞូនុយ្ស​ហោម​កើប​ហេន​មោ​គែស​នាវ​ខ្លៃ។ ហេន​ឞើយ​មា​ខឹត​បាបើ​ងាន់ យើន​មា​ហេន​ហោម​រេស។ ឞូ​ពុ​មឞាង យើន​មា​ហេន​មោ​អោស​ខឹត​ឆាក់។* ១០ ឞូ​ជាន​អ៝ន់​ហេន​គែស​នាវ​ងក្ល៝ន់​រាង៝ត យើន​មា​ហេន​អ្វែស​មអាក​បាបើ​ងាន់។ ហេន​ឞូនុយ្ស​អ៝​អាច យើន​មា​ហេន​តឹម​ឞាន​មា​ជាន​អ៝ន់​ឞូនុយ្ស​ជេង​នទ្រ៝ង់​អ៝ក់​ងាន់ អ្វាញ់​ហេន​តឹម​ឞាន​មា​មោ​អោស​គែស​ទូ​នតីល​នទើ យើន​មា​ហេន​គែស​ទាទេ។*

១១ អើ​អ៝ស​នោ​តា​នាវ​ញឆីង​តា​ប៝ន​កោរិនតោ  ហេន​ងើយ​មា​ខាន់​អៃ​មៃ​មា​លែៈ​នូយ្ស​នហ៝ម់​ងាន់ ហេន​មោ​អោស​ពោន​ម៝។* ១២ នូយ្ស​នហ៝ម់​ហេន​មោ​អោស​គែស​នាវ​កែស​ក៝ស​មា​ខាន់​អៃ​មៃ ឞ៝ល​លាស​នូយ្ស​នហ៝ម់​ខាន់​អៃ​មៃ​នើម​អី​គែស​នាវ​កែស​ក៝ស​នៃ​មា​ហេន។ ១៣ ហេន​ងើយ​មា​ខាន់​អៃ​មៃ​តឹម​ឞាន​មា​ងើយ​មា​ក៝ន​ឆៅ​ហេន​នើម​ងាន់ លាស​នទ្រី​អ៝ន់​ខាន់​អៃ​មៃ​គែស​នូយ្ស​នហ៝ម់​អ្វែស​មា​ហេន​ទោ តឹម​ឞាន​មា​ហេន​លែៈ​គែស​នូយ្ស​នហ៝ម់​អ្វែស​មា​ខាន់​អៃ​មៃ​ដ៝ង់។

នាវ​តឹម​ងខាស​ដាស​ឞូនុយ្ស​អី​មោ​ញឆីង

១៤ ឞូ​មោ​អោស​មឞាក់​នទ្រែល​មពោមពា​(ឆ្យុម) ង្វាយ​នទ្រោក ង្វាយ​ឆែស កើត​នទ្រី​ដ៝ង់​លើយ​អោស​តឹម​រាង្លាប់​ជាន​នទ្រែល​នទើ​មា​ឞូនុយ្ស​អី​មោ​ញឆីង យ៝រ​លាស​នាវ​ឆ៝ង់​ដាស​នាវ​ក្វែ​គុ​នទ្រែល​មោ​អោស​ឞ្លាវ នាវ​អាង​ដាស​នាវ​ង៝​គុ​នទ្រែល​ក៝ៈ​មោ​ឞ្លាវ​ដ៝ង់។* ១៥ ឞ្រាស​ក្រីស ​ដាស​ឆាតាង់ *​អី​កោរាញ​មពោល​ឞ្រាស​អ្យើស​ឞ្លាវ​តឹម​លាប់​ឞាល់​ដ៝ង់​ឞើស? ឞូនុយ្ស​ញឆីង​ដាស​ឞូនុយ្ស​មោ​ញឆីង​ឞ្លាវ​គុ​ទូ​នតោរ​នាវ​ឞាល់​ដ៝ង់​ឞើស? ១៦ ញីស​ឞ្រាស​កោរាញ​ឞ្រាស​នើម​ដាស​មា​នតុក​អោប​ឞ្រាស†​ឞ្លាវ​តឹម​លាប់​ឞាល់​ដ៝ង់​ឞើស? យ៝រ​លាស​ទឹង​លែៈ​ឞ៝ន់​ជេង​តឹម​ឞាន​មា​ញីស​ឞ្រាស​កោរាញ​ឞ្រាស​នើម ឞ្រាស​អី​រេស​ងាន់ ពាង់​លែៈ​លាស​ជេស​កើត​នអា៖

«គ៝ប់​មរា​គុ​តា​ខាន់​ពាង់ ជេសរី​ហាន់​ឞ្រោៈ​នទ្រែល​ខាន់​ពាង់​ដ៝ង់។

គ៝ប់​មរា​ជេង​អី​ឞ្រាស​ខាន់​ពាង់

ជេសរី​ខាន់​ពាង់​ជេង​អី​ផូង​ប៝ន​លាន​គ៝ប់​នើម»†។*

១៧ លែៈ​គែស​ញចីស​ដ៝ង់៖

«កោរាញ​ឞ្រាស​លាស៖ «លាស​នទ្រី​ទូ​ហ៝ម់​ឞើស​ផូង​អី​មោ​អ្យាត់​គ៝ប់​នៃ‌

ជេសរី​គុ​អេង​រាញើស​ហ៝ៈ

លើយ​អោស​ពាស​នទើ​អី​បឹ​បើច‌

នទ្រី​ទឹង​គ៝ប់​រ៝ម​ខាន់​អៃ​មៃ»»*។*

១៨ ««គ៝ប់​មរា​ជេង​ឞឹ​មា​ខាន់​អៃ​មៃ‌

ជេសរី​ខាន់​អៃ​មៃ​មរា​ជេង​អី​ក៝ន​ឞូ​អូរ​ក៝ន​ឞូ​ក្លោ​គ៝ប់​នើម​ដ៝ង់»

នទ្រី​នាវ​ងើយ​កោរាញ​ឞ្រាស​នើម​អី​ទុត​គែស​នាវ​ទើយ​មា​ទឹង​លែៈ​នតីល​នទើ»†។*

៧

១ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ លាស​ឞ៝ន់​លែៈ​គែស​ជេស​នាវ​កោរាញ​ឞ្រាស​ត៝ន​អី​នៃ អ៝ន់​ឞ៝ន់​មអារ់​លើយ​ទឹង​លែៈ​នទើ​បឹ​បើច​តា​នាវ​រេស​ឞ៝ន់​នើម នអ៝ប់​មា​នទើ​អី​ឞ៝ន់​ជាន នអ៝ប់​មា​នទើ​តា​នូយ្ស​នហ៝ម់ អ៝ន់​ឞ៝ន់​គុ​ទុត​ក្ល៝ស​អ្វែស យ៝រ​មា​ក្លាច​យើក​មា​កោរាញ​ឞ្រាស។*

ពោល​រាម់​មអាក

២ អ៝ន់​ខាន់​អៃ​មៃ​កើប​ខ្លៃ​មា​ហេន​តា​នូយ្ស​នហ៝ម់​ខាន់​អៃ​មៃ! ហេន​មោ​អោស​ព្រ៝ត​ជាន​តីស​មា​ទូ​ហ្វេ​ឞូនុយ្ស ហេន​មោ​អោស​ព្រ៝ត​លែវ​ទូ​ហ្វេ​ហ្យើត ហេន​មោ​អោស​ព្រ៝ត​ឆា​ញឆ្យាន់​នទើ​ឞូ​ទូ​ហ្វេ។* ៣ ហេន​ងើយ​កើត​នៃ​មោ​អោស​ទី​គៃ​មា​នទុយ្ស​ខាន់​អៃ​មៃ។ លែៈ​គ៝ប់​មឞើស​ជេស​មា​ខាន់​អៃ​មៃ​អា​ល៝រ​នើស ហេន​រ៝ង់​ខាន់​អៃ​មៃ រេស​នទ្រែល​ខឹត​នទ្រែល​ខាន់​អៃ​មៃ។ ៤ តា​នូយ្ស​នហ៝ម់​គ៝ប់ គ៝ប់​ញឆីង​ខាន់​អៃ​មៃ​ជាន​អ្វែស គ៝ប់​ងក៝ច​នាវ​អ្វែស​ខាន់​អៃ​មៃ​មា​ឞូ​អេង។ នូយ្ស​នហ៝ម់​គ៝ប់​លែៈ​រាថី​យ៝រ​មា​ខាន់​អៃ​មៃ គ៝ប់​រាម់​មអាក​មា​ខាន់​អៃ​មៃ​ទុត​ហោ ឞ៝ល​លាស​គែស​អាប់​នតីល​នាវ​រេស​រាញាល់​កាដោយ។

៥ នោក​ហេន​ត៝ត់​តា​ឞ្រី​មាឆេដោន  នូយ្ស​នហ៝ម់​ហេន​មោ​អោស​គែស​នាវ​ដាប់​មពាន់។ ហេន​គែស​អាប់​នតីល​នាវ​រេស​រាញាល់ គែស​នាវ​តឹម​រាទ៝ង់​មា​ឞូ តា​ត្រោម​នូយ្ស​នហ៝ម់​គែស​នាវ​រាវៃ។* ៦ យើន​មា​កោរាញ​ឞ្រាស​នើម​អី​រាថី​នូយ្ស​នហ៝ម់​ឞូនុយ្ស​អី​គែស​នាវ​រាង៝ត​រាវៃ ពាង់​រាថី​នូយ្ស​នហ៝ម់​ហេន​យ៝រ​មា​តីតុស ​លែៈ​ត៝ត់​ជេស​តា​ហេន។ ៧ នូយ្ស​នហ៝ម់​ហេន​លែៈ​រាថី​មោ​អោស​ទើន​មា​ពាង់​លែៈ​ត៝ត់​នៃ​ទើម យ៝រ​មា​ពាង់​មឞើស​ងក៝ច​មា​ហេន​នាវ​មហែ​ឞើស​ខាន់​អៃ​មៃ​អី​នាវ​ខាន់​អៃ​មៃ​រាថី​នូយ្ស​នហ៝ម់​ពាង់។ ពាង់​មឞើស​មា​ហេន ខាន់​អៃ​មៃ​ហោ​ងាន់​អុច​ម៝ប់​ហេន ខាន់​អៃ​មៃ​លែៈ​រាង៝ត​យ៝រ​មា​នាវ​អ្យើស​អី​គែស​តា​ខាន់​អៃ​មៃ​នើស នអ៝ប់​មា​ខាន់​អៃ​មៃ​ហោ​ងាន់​អុច​អ្យាត់​នាវ​គ៝ប់ ទឹង​លែៈ​នាវ​អី​នៃ​ជាន​អ៝ន់​គ៝ប់​រាម់​មអាក​លើ​មា​ហោ​ងាន់។*

៨ ឞ៝ល​លាស​ឆ៝ម់បុត​អី​គ៝ប់​ញជ្វាល់​អា​ល៝រ​នើស​ជាន​អ៝ន់​ខាន់​អៃ​មៃ​គែស​នាវ​រាង៝ត​តា​នូយ្ស​នហ៝ម់​កាដោយ ក៝ៈ​គ៝ប់​មោ​ហោម​គែស​នទុយ្ស​តោរ​ដ៝ង់ ឞ៝ល​លាស​ឞើស​នតើម​នើស​គ៝ប់​គែស​នាវ​នទុយ្ស​តោរ​ទូ​នហ៝ម់ យ៝រ​លាស​គ៝ប់​តាង់​នាវ​អី​គ៝ប់​ញចីស​នៃ​ជាន​អ៝ន់​ខាន់​អៃ​មៃ​គែស​នូយ្ស​នហ៝ម់​រាង៝ត។ ៩ យើន​មា​អាបៃ​អ្យា​គ៝ប់​អ្វែស​មអាក នាវ​គ៝ប់​អ្វែស​មអាក​អី​នៃ​មោ​អោស​យ៝រ​មា​ជាន​អី​អ៝ន់​ខាន់​អៃ​មៃ​រាង៝ត យើន​មា​គ៝ប់​អ្វែស​មអាក​យ៝រ​មា​នាវ​រាង៝ត​អី​នៃ​ជាន​អ៝ន់​ខាន់​អៃ​មៃ​រាគ៝ល់​លើយ​នូយ្ស​នហ៝ម់​អ្យើស​នើស នាវ​ខាន់​អៃ​មៃ​រាង៝ត​នើស​ជេង​ទី​ដាស​នាវ​កោរាញ​ឞ្រាស​អុច។ កើត​នទ្រី​ទឹង​គ៝ប់​មោ​គែស​អោស​ជាន​អ៝ន់​ខាន់​អៃ​មៃ​ជេង​អ្យើស។ ១០ នាវ​រាង៝ត​អី​ទី​ដាស​នាវ​កោរាញ​ឞ្រាស​អុច ជាន​អ៝ន់​រាគ៝ល់​លើយ​នូយ្ស​នហ៝ម់​អ្យើស គៃ​មា​គែស​នាវ​រាក្លាយ្ស នាវ​អី​នៃ​មោ​គែស​អោស​នទុយ្ស​តោរ។ យើន​មា​នាវ​រាង៝ត​អី​មោ​អោស​លែវ​រាគ៝ល់​នូយ្ស​នហ៝ម់​អ្យើស​បេង​មា​លែវ​តា​នាវ​កោរាញ​ឞ្រាស​តេៈ​ទោយ្ស​នហ៝​រ៝។ ១១ ល៝ង់​ខាន់​អៃ​មៃ​មឹន នាវ​អី​ខាន់​អៃ​មៃ​រាង៝ត​នៃ​នើស​ម៝ស​បាៈ​គែស​នាវ​ខ្លៃ​មា​ខាន់​អៃ​មៃ៖ ខាន់​អៃ​មៃ​អុច​ងាន់​ជាន​អ៝ន់​អ្វែស​រាគ៝ល់​លើយ​នាវ​អី​អ្យើស​នើស ខាន់​អៃ​មៃ​ជី​នូយ្ស​ងាន់​មា​នាវ​អ្យើស​អី​នៃ ខាន់​អៃ​មៃ​ក្លាច​កោរាញ​ឞ្រាស​តេៈ​ទោយ្ស​ខាន់​អៃ​មៃ​នអ៝ប់​មា​ឞូនុយ្ស​អី​នៃ ខាន់​អៃ​មៃ​អុច​ម៝ប់​គ៝ប់​ងាន់ ខាន់​អៃ​មៃ​អុច​ងាន់​តេៈ​ទោយ្ស​មា​ឞូនុយ្ស​អី​នៃ។ ទឹង​លែៈ​នាវ​អី​នៃ​ជេង​ញហើ​នហេល​នានេៈ​ងាន់​ខាន់​អៃ​មៃ​មោ​អោស​គែស​នាវ​តីស​តា​នាវ​អី​នៃ។*

១២ លាស​នទ្រី​នាវ​អី​គ៝ប់​ញចីស​ញជ្វាល់​អ៝ន់​ខាន់​អៃ​មៃ​នៃ​នើស មោ​អោស​ទី​យ៝រ​មា​ទូ​ហ្វេ​ឞូនុយ្ស​អី​ជាន​តីស មោ​លាស​មា​ឞូនុយ្ស​អី​ឆ៝ៈ​ទើន​នាវ​តីស​អី​នៃ នាវ​គ៝ប់​អុច​ញចីស​នៃ​គៃ​មា​ញហើ​តា​នាប់​មាត់​កោរាញ​ឞ្រាស​នាវ​អី​ខាន់​អៃ​មៃ​លែៈ​អុច​ងាន់​ជាន​តឹង​នាវ​ហេន។* ១៣ ទឹង​លែៈ​នាវ​អី​នៃ​ជាន​អ៝ន់​រាថី​នូយ្ស​នហ៝ម់​ហេន។ យើន​មា​រាលាវ​ឞើស​នាវ​រាថី​អី​នៃ​ជឹត​ហេន​រាម់​មអាក យ៝រ​មា​តីតុស ​រាម់​មអាក តាៈ​ឞើស​ខាន់​អៃ​មៃ​រាថី​នូយ្ស​នហ៝ម់​ពាង់។ ១៤ នាវ​អី​គ៝ប់​លែៈ​ងក៝ច​នាវ​អ្វែស​ខាន់​អៃ​មៃ​អ៝ន់​មា​តីតុស ​នើស គ៝ប់​មោ​អោស​គែស​នាវ​ដីត​ព្រេង យ៝រ​លាស​ខាន់​អៃ​មៃ​លែៈ​ជាន​កើត​នៃ​ងាន់។ ទឹង​លែៈ​នាវ​អី​ហេន​មឞើស​ងក៝ច​មា​ខាន់​អៃ​មៃ​នើស​ទី​ងាន់ កើត​នទ្រី​ដ៝ង់​នាវ​ហេន​មឞើស​ងក៝ច​មា​តីតុស ​ឆៃ​ទី​ងាន់​ដ៝ង់។* ១៥ នោក​ពាង់​កាស​គឹត​មា​នាវ​ទឹង​លែៈ​ខាន់​អៃ​មៃ​គែស​នូយ្ស​នហ៝ម់​អ្យាត់​ពាង់ នទ្រែល​មា​រ៝ម​ពាង់​មា​នាវ​ក្លាច​យើក​នៃ​នើស ពាង់​គែស​នូយ្ស​នហ៝ម់​រ៝ង់​មា​ខាន់​អៃ​មៃ​លើ​ហោ​ងាន់។ ១៦ គ៝ប់​មអាក​ទុត​ហោ​ងាន់ យ៝រ​មា​គ៝ប់​ទើយ​ញឆីង​មា​ខាន់​អៃ​មៃ​ទឹង​លែៈ​នទើ​ជាន។

៨

នាវ​តេៈ​ញហើរ​មា​កោរាញ​ឞ្រាស

១ អើ​អ៝ស​នោ​តា​នាវ​ញឆីង ហេន​ទាន់​មឞើស​អ៝ន់​ខាន់​អៃ​មៃ​គឹត​នទើ​អី​កោរាញ​ឞ្រាស​លែៈ​ជាន​តាៈ​ឞើស​នាវ​អ្វែស​ពាង់​នើម​តា​ផូង​ញឆីង​មា​ឞ្រាស​ក្រីស ​តា​អាប់​នតុក​តា​ឞ្រី​មាឆេដោន ។* ២ ឞ៝ល​លាស​ផូង​ខាន់​ពាង់​អី​នៃ​គែស​នាវ​រេស​រាញាល់​ទុត​ហោ​កាដោយ ខាន់​ពាង់​ហោម​គែស​នាវ​រាម់​មអាក​ទុត​ហោ​ងាន់ ជេសរី​ឞ៝ល​លាស​ខាន់​ពាង់​អ៝​អាច​ទុត​ហោ​កាដោយ ខាន់​ពាង់​ហោម​អែ​គែស​នូយ្ស​នហ៝ម់​ញហើរ​អ៝ក់​ងាន់​ដ៝ង់​គៃ​មា​កើល​ឞូ​អេង។ ៣ គ៝ប់​នើម​ឆៃ ផូង​ខាន់​ពាង់​អី​នៃ​អ៝ន់​ព្រាក់​តឹង​អី​នាវ​ខាន់​ពាង់​នើម​គែស​អ៝ក់ ជេសរី​អ៝ន់​អ៝ក់​រាលាវ​មា​អី​នៃ​ជឹត អ៝ន់​លែៈ​ឞើស​នូយ្ស​នហ៝ម់​ជឹត។ ៤ ខាន់​ពាង់​មឞើស​មា​ហេន ខាន់​ពាង់​ទុត​ហោ​ងាន់​អុច គៃ​មា​ទើយ​កើល​ផូង​ប៝ន​លាន​កោរាញ​ឞ្រាស​តា​ប៝ន​យេរូឆាលឹម កើត​ផូង​ញឆីង​តា​នតុក​អេង​កើល​ដ៝ង់។* ៥ នាវ​អី​ខាន់​ពាង់​ញហើរ​កើត​នៃ ជេង​រាលាវ​ឞើស​នាវ​ហេន​លែៈ​គែស​មឹន​នើស​ងាន់ ខាន់​ពាង់​ញហើរ​ឆាក់​ខាន់​ពាង់​នើម​មា​កោរាញ​ឞ្រាស​ល៝រ ជាន​តឹង​នាវ​កោរាញ​ឞ្រាស​ដាៈ​មា​លែៈ​នូយ្ស​នហ៝ម់ ជេស​ឞើស​នៃ​ខាន់​ពាង់​ញហើរ​ឆាក់​ខាន់​ពាង់​នើម​អ៝ន់​អ្យាត់​នាវ​ហេន ជេង​ទី​ដាស​នាវ​កោរាញ​ឞ្រាស​អុច​ងាន់​រ៝។ ៦ កើត​នទ្រី​ទឹង​ហេន​នត្រោល​តីតុស  ព្លឹ​តៃ​តា​ខាន់​អៃ​មៃ គៃ​មា​លែវ​ខាន់​អៃ​មៃ​ជាន​អ៝ន់​ជេស​នាវ​ញហើរ​ការ​អ្វែស​ខាន់​អៃ​មៃ​អី​នៃ កើត​អី​ពាង់​លែៈ​ជេស​នតើម​លែវ​ខាន់​អៃ​មៃ​មា​នាវ​អី​នៃ​នើស។ ៧ គ៝ប់​វៃ​ឆៃ​ខាន់​អៃ​មៃ​ជាន​ទឹង​លែៈ​នទើ​ទុត​អ្វែស​ងាន់ នាវ​ញឆីង​ខាន់​អៃ​មៃ​ន៝ប់​ងាន់ ខាន់​អៃ​មៃ​ឞ្លាវ​នតី​ឞូ ខាន់​អៃ​មៃ​លែៈ​គឹត​វ៝ត់​នាវ​កោរាញ​ឞ្រាស ខាន់​អៃ​មៃ​ញឆ្រោយ្ស​តា​អាប់​នតីល​នទើ ជេសរី​នអ៝ប់​មា​គែស​នូយ្ស​នហ៝ម់​រ៝ង់​មា​ហេន។ លាស​នទ្រី​នាវ​រាគូម​ព្រាក់​ញហើរ​អី​នៃ​អ៝ន់​ខាន់​អៃ​មៃ​ជាន​ទុត​អ្វែស​ដ៝ង់។*

៨ គ៝ប់​ងើយ​កើត​នៃ​មោ​អោស​ទី​គ៝ប់​ដាៈ​ខាន់​អៃ​មៃ យើន​មា​គ៝ប់​អុច​ឆៃ​នូយ្ស​នហ៝ម់​រ៝ង់​ខាន់​អៃ​មៃ​រាប់​ជាប់​កើត​នូយ្ស​នហ៝ម់​រ៝ង់​ផូង​ញឆីង​តា​នតុក​អេង​មោ​លាស​មោ។ ៩ ខាន់​អៃ​មៃ​លែៈ​គឹត​ជេស​នាវ​អ្វែស​ឞ្រាស​យេឆូ​ក្រីស ពាង់​នទ្រ៝ង់​ងាន់​តា​កាលើ​ត្រោក យើន​មា​ពាង់​រាគ៝ល់​ជេង​អ៝​អាច​ជេង​ឞូនុយ្ស​តា​នែស​នតូ យ៝រ​មា​ខាន់​អៃ​មៃ គៃ​មា​អ៝ន់​ខាន់​អៃ​មៃ​ជេង​នទ្រ៝ង់​តាៈ​ឞើស​នាវ​អ៝​អាច​ពាង់​នៃ។*

១០ គ៝ប់​មឹន​លាស​អ្វែស​មា​ខាន់​អៃ​មៃ​ជាន​កើត​នអា៖ នាម់​អែ​នើស​ខាន់​អៃ​មៃ​លែៈ​អុច​ញហើរ​កើត​នៃ​ល៝រ​ឞូ​នើស ជេសរី​នតើម​ញហើរ​ដ៝ង់។ ១១ លាស​នទ្រី​អ៝ន់​ខាន់​អៃ​មៃ​ជាន​ជេស​ហ៝ម់​នទើ​អី​នៃ​ទោ។ មើម​បាៈ​នូយ្ស​នហ៝ម់​ខាន់​អៃ​មៃ​លែៈ​នអើរ​ជេស​ឞើស​នតើម​នើស អ៝ន់​ជាន​ងាន់​ជេង​តឹម​ទី​កើត​អី​នៃ​ដ៝ង់​ទោ តឹង​អី​ខាន់​អៃ​មៃ​គែស។ ១២ លាស​ឞ៝ន់​គែស​នូយ្ស​នហ៝ម់​អុច​អ៝ន់ កោរាញ​ឞ្រាស​រាម់​មអាក​មា​នទើ​អី​អាប់​នើម​ទើយ​អ៝ន់ ពាង់​មោ​អោស​អុច​ឞ៝ន់​អ៝ន់​រាលាវ​មា​នទើ​ឞ៝ន់​គែស។*

១៣ គ៝ប់​មោ​អោស​អុច​ខាន់​អៃ​មៃ​មោ​ត៝ង់​តាៈ​ឞើស​កើល​ឞូនុយ្ស​អា​អេង យើន​មា​គ៝ប់​អុច​ទឹង​លែៈ​ឞាល់​អ៝ន់​គែស​ទាទេ។ ១៤ អាបៃ​អ្យា​ខាន់​អៃ​មៃ​គែស​អ៝ក់​រាមែស ឞ្លាវ​កើល​ខាន់​ពាង់​អី​មោ​ត៝ង់ លាស​ត៝ត់​ខាន់​ពាង់​គែស​អ៝ក់​រាមែស ខាន់​ពាង់​មរា​កើល​ខាន់​អៃ​មៃ​ដ៝ង់​នោក​ខាន់​អៃ​មៃ​មោ​ត៝ង់។ លាស​នទ្រី​ទឹង​លែៈ​ឞាល់​គែស​តឹម​ឞាន។ ១៥ តា​នាវ​កោរាញ​ឞ្រាស​ងើយ​លែៈ​ញចីស​ជេស​មា​ផូង​អីឆ្រាអែល ​នោក​ខាន់​ពាង់​ទោញ​នទើ​ឆោង​ឆា​មានា ​តា​ឞ្រី​រាទាស​នើស៖

«ឞូ​ម៝ស​អី​ទោញ​គែស​អ៝ក់​ក៝ៈ​មោ​រាមែស​ដ៝ង់‌

ឞូ​ម៝ស​អី​ទោញ​គែស​ដេៈ​ដាៈ​ទើម​ក៝ៈ​មោ​ពាស​ព៝ត់​ដ៝ង់»†។

តីតុស  ដាស​ឞូនុយ្ស​អី​ជាន​ការ​នទ្រែល​ពាង់

១៦ លាស​អ្វែស​មា​កោរាញ​ឞ្រាស យ៝រ​លាស​ពាង់​អ៝ន់​តីតុស ​គែស​នូយ្ស​នហ៝ម់​គើយ្ស​នអើរ​អុច​កើល​ខាន់​អៃ​មៃ​កើត​គ៝ប់​ដ៝ង់។ ១៧ តីតុស ​មោ​អោស​ទើន​អុច​តឹង​នាវ​ហេន​ទាន់​ហាន់​តា​ខាន់​អៃ​មៃ​ទូ​តឹ​តៃ រាលាវ​ឞើស​នៃ​ជឹត​ពាង់​គែស​នូយ្ស​នហ៝ម់​គើយ្ស​នអើរ​អេង​ឆាក់​ពាង់​នើម​ហាន់​អា​ខាន់​អៃ​មៃ។* ១៨ ជេសរី​ហេន​អ៝ន់​ទូ​ហ្វេ​អ៝ស​នោ​តា​នាវ​ញឆីង​ហាន់​នទ្រែល ពាង់​ឞូនុយ្ស​អី​ផូង​ញឆីង​តា​អាប់​នតុក​រានេ​ហោ​ងាន់​មា​នាវ​ពាង់​មឞើស​ងក៝ច​នាវ​មហែ​មហាន​អ្វែស។* ១៩ រាលាវ​ឞើស​នៃ​ជឹត ផូង​ញឆីង​នតុក​អេងៗ​លែៈ​កើយ្ស​ជេស​ពាង់​អ៝ន់​ហាន់​នទ្រែល​ហេន​តា​នាវ​រាគូម​ព្រាក់​ញហើរ​អី​នៃ នាវ​ញហើរ​អី​នៃ​ជេង​ទូ​នតីល​នាវ​ឆើម​កើល​ជាន​ការ​អី​យើក​កោរាញ​ឞ្រាស នទ្រែល​មា​អ៝ន់​ឞូ​ឆៃ​ដ៝ង់​នាវ​ហេន​គែស​នូយ្ស​នហ៝ម់​គើយ្ស​នអើរ​អុច​កើល​ឞូ។* ២០ ហេន​ជាន​កើត​នៃ​គៃ​មា​មោ​អោស​គែស​ទូ​ហ្វេ​ឞូនុយ្ស​ទើយ​នទុយ្ស​ហេន​តា​នាវ​ទ៝ង់​ព្រាក់​អី​ឞូ​ញហើរ​អ៝ន់​អ៝ក់​ងាន់​លែៈ​ឞើស​នូយ្ស​នហ៝ម់​នៃ។ ២១ ហេន​ញឆ្រោយ្ស​ជាន​អ្វែស​មា​ទឹង​លែៈ​នទើ មោ​អោស​ទើន​តា​នាប់​មាត់​កោរាញ​ឞ្រាស​ទើម នអ៝ប់​មា​តា​នាប់​មាត់​ទឹង​លែៈ​ឞូនុយ្ស​ដ៝ង់។ ២២ ជេសរី​ហេន​អ៝ន់​អ៝ស​នោ​ទូ​ហ្វេ​ជឹត​អ៝ន់​ហាន់​នទ្រែល​ខាន់​ពាង់​ឞារ​ហៃ​នៃ។ ហេន​លែៈ​វៃ​រាល៝ង​នូយ្ស​នហ៝ម់​ពាង់​អ៝ក់​តឹ ឆៃ​ពាង់​គើយ្ស​ហោ​ងាន់​ជាន​អាប់​នតីល​នទើ។ ជ៝ង់​អ្យា​ពាង់​អុច​ញហើ​នូយ្ស​នហ៝ម់​គើយ្ស​នអើរ​រាលាវ​ឞើស​អា​ល៝រ​នើស​ជឹត យ៝រ​លាស​ពាង់​ញឆីង​ហោ​ងាន់​ខាន់​អៃ​មៃ​អុច​កើល​ងាន់។ ២៣ តីតុស ​ជេង​មឹត​ជាង់​គ៝ប់​ជេង​ឞូនុយ្ស​អី​ឆើម​កើល​ជាន​ការ​មា​ខាន់​អៃ​មៃ​នទ្រែល​គ៝ប់។ ខាន់​ពាង់​អី​ឞារ​ហៃ​ហាន់​នទ្រែល​អី​នៃ​ជេង​ឆើម​នតាង​ផូង​ញឆីង​នតុក​អេងៗ នាវ​គុ​រេស​ឞារ​ហៃ​ខាន់​ពាង់​នៃ​អ្វែស​អ៝ន់​ឞូ​រានេ​មា​ឞ្រាស​ក្រីស ។ ២៤ លាស​នទ្រី​អ៝ន់​ខាន់​អៃ​មៃ​ញហើ​នាវ​រ៝ង់​ខាន់​អៃ​មៃ​មា​ខាន់​ពាង់​ទោ គៃ​មា​ផូង​ញឆីង​អាប់​នតុក​ឆៃ​នហេល​នាវ​ហេន​រានេ​ខាន់​អៃ​មៃ​នើស​ជេង​ទី​ងាន់។*

៩

នាវ​រាគូម​ព្រាក់​មា​កើល​ផូង​ញឆីង​តា​ប៝ន​យេរូឆាលឹម 

១ គ៝ប់​មោ​ហោម​អោស​ខាច់​ញចីស​ឆ៝ម់បុត​ញជ្វាល់​អ៝ន់​មា​ខាន់​អៃ​មៃ​ជឹត គៃ​មា​មឞើស​ងក៝ច​នាវ​ញហើរ​ព្រាក់​មា​កើល​ផូង​ប៝ន​លាន​កោរាញ​ឞ្រាស​តា​ប៝ន​យេរូឆាលឹម ‌* ២ យ៝រ​លាស​គ៝ប់​លែៈ​គឹត​ជេស​ខាន់​អៃ​មៃ​អុច​ងាន់​កើល​ខាន់​ពាង់ គ៝ប់​លែៈ​រានេ​ខាន់​អៃ​មៃ​មឞើស​ងក៝ច​អ៝ន់​មា​ផូង​ញឆីង​តា​ឞ្រី​មាឆេដោន ​លាស៖ “ផូង​ញឆីង​តា​ឞ្រី​អាខៃ *​លែៈ​នទ្រាប់​ញហើរ​ឞើស​នាម់​អែ​នើស”។ ជេសរី​នាវ​គើយ្ស​នអើរ​ខាន់​អៃ​មៃ​លែៈ​នត្រោល​នូយ្ស​នហ៝ម់​ឞូនុយ្ស​អ៝ក់​តា​ឞ្រី​មាឆេដោន ​មា​ញហើរ​ព្រាក់។* ៣ យើន​មា​គ៝ប់​ហោម​អ៝ន់​មពោល​អ៝ស​នោ​អី​នៃ​ហាន់​អា​ខាន់​អៃ​មៃ គៃ​មា​ខាន់​ពាង់​ឆៃ​នទើ​អី​គ៝ប់​លែៈ​រានេ​ខាន់​អៃ​មៃ​នើស​ជេង​ងាន់ ជេសរី​នោក​ហេន​ត៝ត់​តា​ខាន់​អៃ​មៃ​តៃ ខាន់​អៃ​មៃ​លែៈ​នទ្រាប់​ជេស​ព្រាក់​ញហើរ​កើត​គ៝ប់​លែៈ​ងើយ​នៃ។* ៤ លាស​គែស​អ៝ស​នោ​តាៈ​ឞើស​ឞ្រី​មាឆេដោន ​ហាន់​នទ្រែល​ហេន​អា​ខាន់​អៃ​មៃ លាស​ឆៃ​ខាន់​អៃ​មៃ​អេ​ហ៝ៈ​ជេស​នទ្រាប់​អោស លាស​នទ្រី​មោ​អោស​គែស​ទើន​ហេន​ទើម​គែស​នាវ​ដីត​ព្រេង នអ៝ប់​មា​ខាន់​អៃ​មៃ​ក៝ៈ​គែស​នាវ​ដីត​ព្រេង​ដ៝ង់ យ៝រ​លាស​ហេន​លែៈ​ញឆីង​ខាន់​អៃ​មៃ​ហោ​ងាន់។ ៥ កើត​នទ្រី​ទឹង​គ៝ប់​មឹន​ទី​ទាន់​មពោល​អ៝ស​នោ​អី​នៃ​ហាន់​ល៝រ​អា​ខាន់​អៃ​មៃ គៃ​មា​នទ្រាប់​ព្រាក់​អ៝ក់​អី​ខាន់​អៃ​មៃ​លែៈ​ត៝ន​នៃ​នើស​អ៝ន់​ជេស​ផ្យៅ។ លាស​នទ្រី​ឞូ​មរា​ឆៃ​ខាន់​អៃ​មៃ​អ៝ន់​មា​លែៈ​នូយ្ស​នហ៝ម់ មោ​អោស​តាៈ​ឞើស​នាវ​ញច៝ប់។

ឞូ​ម៝ស​អី​តូច​អ៝ក់​គែស​អ៝ក់​ដ៝ង់

៦ អ៝ន់​ខាន់​អៃ​មៃ​គឹត​មា​នាវ​អ្យា៖ ឞូ​ម៝ស​អី​តូច​ដេៈ​មរា​រែក​គែស​ដេៈ​ដ៝ង់ យើន​មា​ឞូ​ម៝ស​អី​តូច​អ៝ក់​មរា​រែក​គែស​អ៝ក់​ដ៝ង់។ ៧ លាស​នទ្រី​អ៝ន់​អាប់​នើម​ខាន់​អៃ​មៃ​តេៈ​ញហើរ​តឹង​អី​នូយ្ស​នហ៝ម់​ខាន់​អៃ​មៃ​នើម​លែៈ​អុច មោ​អោស​អ៝ន់​មា​នាវ​ញហ្វាច មោ​អោស​អ៝ន់​មា​នាវ​ញច៝ប់ យ៝រ​លាស​កោរាញ​ឞ្រាស​អុច​មា​ឞូ​ម៝ស​អី​អ៝ន់​មា​ឞូ​មា​នូយ្ស​នហ៝ម់​មអាក។* ៨ ពាង់​ទើយ​អ៝ន់​នាវ​គែស​ជេង​អ៝ក់​រាមែស​មា​ខាន់​អៃ​មៃ គៃ​មា​គែស​អាប់​នតីល​នទើ​ទ៝ង់​មា​ខាន់​អៃ​មៃ​បាបើ ជេសរី​ហោម​អ៝ក់​រាមែស​ដ៝ង់ គៃ​មា​ជាន​អាប់​នតីល​នទើ​អ្វែស​មា​ឞូ។* ៩ កើត​នាវ​កោរាញ​ឞ្រាស​ងើយ​លែៈ​គែស​ញចីស​លាស៖

«ឞូនុយ្ស​អី​ពាៈ​នទើ​មា​ឞូ អី​អ៝ន់​នទើ​មា​ឞូនុយ្ស​អ៝​អាច‌

នាវ​ឆ៝ង់​ពាង់​ហោម​គុ​ក្រេប​នហ៝​រ៝»†។

១០ កោរាញ​ឞ្រាស​អី​អ៝ន់​គារ់​នតីល​មា​តូច នទ្រែល​មា​អ៝ន់​នទើ​ឆោង​ឆា ពាង់​មរា​ម៝ត់​គារ់​នតីល​ខាន់​អៃ​មៃ នទ្រែល​មា​អ៝ន់​គារ់​នតីល​អី​នៃ​គែស​អ៝ក់​ដ៝ង់ គៃ​មា​នទើ​អ្វែស​អី​ខាន់​អៃ​មៃ​ជាន​មា​ឞូ​គែស​អ៝ក់​ងាន់ នាវ​អី​នៃ​តឹម​ឞាន​មា​គែស​ព្លៃ​អ៝ក់​ងាន់។ ១១ ពាង់​មរា​ជាន​អ៝ន់​ខាន់​អៃ​មៃ​ជេង​នទ្រ៝ង់​តា​ទឹង​លែៈ​នតីល​នទើ គៃ​មា​ខាន់​អៃ​មៃ​គែស​នទើ​នឹង​មា​កើល​ឞូ​មា​លែៈ​នូយ្ស​នហ៝ម់ ជេសរី​មរា​គែស​អ៝ក់​ឞូនុយ្ស​លាស​អ្វែស​មា​កោរាញ​ឞ្រាស​ព្រាក់​អី​ខាន់​អៃ​មៃ​ញហើរ​ហេន​ទែ​ញអោត។*

១២ នាវ​រាគូម​ព្រាក់​ញហើរ​អី​នៃ​មោ​អោស​ទើន​មា​កើល​មា​ផូង​ប៝ន​លាន​កោរាញ​ឞ្រាស​ទើម រាលាវ​ឞើស​នៃ​ជឹត​លើ​មា​អ៝ក់​ដ៝ង់​ឞូនុយ្ស​លាស​អ្វែស​កោរាញ​ឞ្រាស​មា​នាវ​ញហើរ​អី​នៃ។ ១៣ តាៈ​ឞើស​នាវ​រាគូម​ព្រាក់​ខាន់​អៃ​មៃ​អី​នៃ ឞូ​មរា​រានេ​កោរាញ​ឞ្រាស យ៝រ​មា​ខាន់​អៃ​មៃ​អ៝ន់​អ៝ក់​ព្រាក់​មា​ខាន់​ពាង់ នអ៝ប់​មា​ទឹង​លែៈ​ផូង​ញឆីង ឞូ​មរា​រានេ​កោរាញ​ឞ្រាស​ដ៝ង់ យ៝រ​លាស​នាវ​ខាន់​អៃ​មៃ​ជាន​នៃ ញហើ​ខាន់​អៃ​មៃ​នើម​ជាន​តឹង​នាវ​នតី​តា​នាវ​មហែ​មហាន​អ្វែស​ឞ្រាស​ក្រីស​ងាន់។* ១៤ ខាន់​ពាង់​មរា​មឞើស​ឆើម​ទាន់​កោរាញ​ឞ្រាស​អ៝ន់​មា​ខាន់​អៃ​មៃ នអ៝ប់​មា​គែស​នូយ្ស​នហ៝ម់​រ៝ង់​មា​ខាន់​អៃ​មៃ យ៝រ​មា​ខាន់​ពាង់​ឆៃ​នាវ​អ្វែស​កោរាញ​ឞ្រាស​ទុត​ក្វ៝ង់​គែស​តា​ខាន់​អៃ​មៃ។ ១៥ ទាន់​លាស​អ្វែស​កោរាញ​ឞ្រាស​មា​នាវ​អី​ពាង់​អ៝ន់​មា​ឞ៝ន់​នៃ​អី​មោ​ហោម​អោស​ឞ្លាវ​នតឹត។

១០

ពោល ​អើស​នាវ​ឞូ​នតោន​ពាង់

១ គែស​ឞូនុយ្ស​អាបាៈ​លាស​គ៝ប់* នោក​គ៝ប់​គុ​នទ្រែល​ខាន់​អៃ​មៃ​គ៝ប់​ជាន​ឞូនុយ្ស​មោ​ឞាញ់​ងើយ​ទាង់ តីស​មា​នោក​គុ​ងាយ​ជាន​ជាញ​ដាស​ខាន់​អៃ​មៃ​ហោ​ងាន់។ គ៝ប់​ទាន់​ខាន់​អៃ​មៃ​មា​នូយ្ស​នហ៝ម់​មលែស នទ្រែល​មា​នូយ្ស​នហ៝ម់​ទេស​រាហេត​ឞ្រាស​ក្រីស ‌* ២ គ៝ប់​ទាន់​ខាន់​អៃ​មៃ​ហោ​ងាន់ គៃ​មា​នោក​គ៝ប់​ហាន់​អា​ខាន់​អៃ​មៃ​តៃ​លើយ​អោស​អ៝ន់​គ៝ប់​គែស​នូយ្ស​នហ៝ម់​ជាញ​ដាស​ឞូនុយ្ស​អី​មឹន​លាស​ហេន​គុ​ងាវ​ជាន​នទើ​តឹម​ឞាន​មា​ឞូនុយ្ស​អី​មោ​ញឆីង​មា​ឞ្រាស​ក្រីស ។* ៣ ឞ៝ល​លាស​ហេន​ឞូនុយ្ស​គុ​តា​នែស​នតូ​អ្យា​កាដោយ ក៝ៈ​ហេន​មោ​អោស​តឹម​លើស​កើត​ឞូនុយ្ស​តា​នែស​នតូ​អ្យា។ ៤ នទើ​តឹម​លើស​អី​ហេន​ទ៝ង់​នៃ មោ​អោស​ទី​នទើ​តឹម​លើស​អី​ឞូ​ទ៝ង់​តា​នែស​នតូ​អ្យា យើន​មា​ជេង​នទើ​អី​គែស​នាវ​ទើយ​តាៈ​ឞើស​កោរាញ​ឞ្រាស​អី​ទើយ​លើស​រាល៝ម់​លើយ​នាវ​មឹន​ឞូនុយ្ស​អី​តឹម​រាទ៝ង់​ដាស​កោរាញ​ឞ្រាស តឹម​ឞាន​មា​លើស​រាល៝ម់​លើយ​ពោយ្ស។* ៥ ហេន​លើស​រាល៝ម់​លើយ​ទឹង​លែៈ​នាវ​រាលាច់​ឞូនុយ្ស​អី​កើប​អេង​គែស​នាវ​ខ្លៃ អី​តឹម​រាលាច់​ដាស​នាវ​នតី​នាវ​កោរាញ​ឞ្រាស។ ហេន​រាគូម​ទឹង​លែៈ​នាវ​មឹន​អី​តឹម​រាទ៝ង់​ដាស​នាវ​ឞ្រាស​ក្រីស  ជេសរី​ជាន​អ៝ន់​អ្យាត់​ឞ្រាស​ក្រីស ។ ៦ ជេស​រី​ត៝ត់​ខាន់​អៃ​មៃ​លែៈ​ជេស​អ្យាត់​ទឹង​លែៈ​នាវ​ឞ្រាស​ក្រីស ​ដាៈ គ៝ប់​លែៈ​នទ្រាប់​នូយ្ស​នហ៝ម់​ជេស មា​តេៈ​ទោយ្ស​ឞូនុយ្ស​អី​ហោម​ទាង់​ក៝​មោ​អុច​អ្យាត់។

៧ អ៝ន់​ខាន់​អៃ​មៃ​មឹន​មា​នទើ​អី​ខាន់​អៃ​មៃ​លែៈ​ឆៃ​នហេល ជេសរី​ឞូ​ម៝ស​អី​កើប​អេង​ឆាក់​ពាង់​នើម​ជេង​ប៝ន​លាន​ឞ្រាស​ក្រីស  ពាង់​អី​នៃ​មរា​ឆៃ​ហេន​ជេង​ប៝ន​លាន​ឞ្រាស​ក្រីស ​កើត​ពាង់​នើម​ដ៝ង់។ ៨ កោរាញ​ឞ្រាស​លែៈ​អ៝ន់​ជេស​នាវ​ទើយ​មា​ហេន ពាង់​អ៝ន់​នាវ​ទើយ​អី​នៃ​គៃ​មា​កើល​ខាន់​អៃ​មៃ មោ​អោស​ទី​គៃ​មា​លើស​លើយ​ខាន់​អៃ​មៃ។ ឞ៝ល​លាស​គ៝ប់​រានេ​អេង​ឆាក់​មា​នាវ​ទើយ​អី​នៃ​ហោ​អីរ​កាដោយ​លែៈ ក៝ៈ​មោ​គែស​នាវ​ដីត​ព្រេង​ដ៝ង់។* ៩ គ៝ប់​មោ​អោស​ទី​លាស​អុច​អ៝ន់​ខាន់​អៃ​មៃ​ក្លាច យ៝រ​មា​ឆ៝ម់បុត​គ៝ប់។* ១០ គែស​ឞូនុយ្ស​អាបាៈ​តា​ផូង​ខាន់​អៃ​មៃ​លាស៖ “តា​ឆ៝ម់បុត​ពោល ​គែស​នាវ​ងើយ​ទាង់ៗ​ងាន់ យើន​មា​នោក​ពាង់​នើម​ហាន់​តា​អ្យា​ពាង់​មោ​អោស​ឞាញ់​ងើយ​ទាង់ ជេសរី​នាវ​ងើយ​មោ​ដ៝ង់​គែស​ខ្លៃ”។ ១១ ឞូនុយ្ស​អី​ងើយ​កើត​នៃ​អ៝ន់​ពាង់​គឹត​វ៝ត់ មើម​នាវ​គ៝ប់​ញចីស​តា​ឆ៝ម់បុត​នោក​គ៝ប់​មោ​អោស​គុ​នទ្រែល គ៝ប់​មរា​ជាន​កើត​នៃ​ដ៝ង់​នោក​គ៝ប់​គុ​នទ្រែល។

១២ មពោល​ឞូនុយ្ស​តា​ផូង​ខាន់​អៃ​មៃ នាវ​អី​ខាន់​ពាង់​រានេ​អេង​ឆាក់​ខាន់​ពាង់​នើម នាវ​អី​នៃ​មោ​អោស​អ្វែស។ ខាន់​ពាង់​កើប​ខ្លៃ​តា​ឆាក់​ខាន់​ពាង់​នើម​តាៈ​ឞើស​ខាន់​ពាង់​តឹម​រាដឹល​នទ្រាង់​ខាន់​ពាង់​នើម​មា​ឆាក់​ខាន់​ពាង់​នើម មពោល​អី​នៃ​រាលូក​ម៝ល់​ទើម។ ហេន​មោ​អុច​អោស​តឹម​រាដឹល​ហេន​នើម​ដាស​ខាន់​ពាង់។ ១៣ យើន​មា​ហេន ហេន​មោ​អោស​រានេ​អេង​ឆាក់​ហេន​នើម​រាលាវ​អីរ​មា​នទើ​អ្វែស​អី​ហេន​លែៈ​ជាន ហេន​ងើយ​មា​នទើ​កោរាញ​ឞ្រាស​លែៈ​អ៝ន់​ហេន​ជាន​ទូ​រី​ទើម ជេសរី​ពាង់​អ៝ន់​ហេន​ហាន់​នតី​ត៝ត់​តា​នតុក​ខាន់​អៃ​មៃ​ដ៝ង់។ ១៤ ហេន​លែៈ​ហាន់​ត៝ត់​តា​ខាន់​អៃ​មៃ​ជេស នអ៝ប់​មា​លែវ​នាវ​មហែ​មហាន​អ្វែស​ឞ្រាស​ក្រីស​តា​នតុក​ខាន់​អៃ​មៃ​ល៝រ​ហេន​ដ៝ង់ លាស​នទ្រី​ហេន​មោ​អោស​រានេ​អេង​ឆាក់​ហេន​នើម​រាលាវ​អីរ​មា​នាវ​អី​ហេន​លែៈ​នតី​ខាន់​អៃ​មៃ។* ១៥ ហេន​មោ​អោស​នតូប​មា​នទើ​ឞូ​អេង​លែៈ​ជាន។ ជេសរី​ហេន​រានើម នាវ​ញឆីង​ខាន់​អៃ​មៃ​លើ​មា​ន៝ប់​ងាន់ នទ្រែល​មា​នាវ​ហេន​ជាន​ការ​តា​ខាន់​អៃ​មៃ​លើ​មា​ហោ​ជឹត។* ១៦ ជេសរី​ហេន​ទើយ​ហាន់​មឞើស​ងក៝ច​នាវ​មហែ​មហាន​អ្វែស​តា​នតុក​អេងៗ​ជឹត​ងាយ​ឞើស​ឞ្រី​ខាន់​អៃ​មៃ​នៃ តា​នតុក​អេ​ហ៝ៈ​គែស​ឞូ​អេង​ហាន់​មឞើស​ងក៝ច។ លាស​នទ្រី​ឞូ​មោ​អោស​ទើយ​លាស ហេន​នតូប​ជាន​តា​នតុក​ឞូ​អេង​លែៈ​ជាន។* ១៧ លែៈ​គែស​ញចីស​ជេស​តា​នាវ​កោរាញ​ឞ្រាស​ងើយ៖ «ឞូ​ម៝ស​អី​ងើយ​នទើ​អ្វែស​តា​ឆាក់​ពាង់​នើម អ៝ន់​ពាង់​ងើយ​មា​នទើ​អ្វែស​កោរាញ​ឞ្រាស​លែៈ​ជាន​ហ៝ៈ»†។ ១៨ នាវ​រានេ​អេង​ឆាក់​នើម​មោ​អោស​គែស​ខ្លៃ យើន​មា​នាវ​កោរាញ​ឞ្រាស​រានេ​អី​គែស​នាវ​ខ្លៃ។*

១១

ពោល  នទ្រែល​កោរាញ​អ៝ស​ម៝ន​ងក្លាៈ

១ គ៝ប់​ទាន់​ខាន់​អៃ​មៃ​យោៈ​មា​គ៝ប់​បាៈ យ៝រ​លាស​គ៝ប់​ងើយ​តឹម​ឞាន​មា​ឞូនុយ្ស​រាលូក​ម៝ល់​បាៈ ទាន់​យោៈ​មា​គ៝ប់​បាៈ!* ២ គ៝ប់​គ្រាង​ខាន់​អៃ​មៃ​តឹម​ឞាន​មា​កោរាញ​ឞ្រាស​គ្រាង​ខាន់​អៃ​មៃ យ៝រ​លាស​គ៝ប់​លែៈ​តឹម​ឞាន​មា​វាង់​ជេស​ខាន់​អៃ​មៃ​អ៝ន់​គែស​ទូ​ហ្វេ​ឆាយ​ឞ្រាស​ក្រីស​ហ៝ៈ គ៝ប់​អុច​លែវ​ខាន់​អៃ​មៃ តឹម​ឞាន​មា​លែវ​ឞូ​អូរ​ទ្រោស​នតាង​ខាត​មា​អ៝ន់​ឞ្រាស​ក្រីស ។* ៣ យើន​មា​គ៝ប់​រាវៃ ក្លាច​លាស​គែស​ឞូ​លែវ​ខាន់​អៃ​មៃ​លោស​ឞើស​នាវ​អី​ខាន់​អៃ​មៃ​តឹង​ឞ្រាស​ក្រីស ​រាប់​ជាប់​មា​លែៈ​នូយ្ស​នហ៝ម់ តឹម​ឞាន​មា​ឆាតាង់ ​អី​កោរាញ​មពោល​ឞ្រាស​អ្យើស​អី​ឞេស​នៃ​លែវ​មរោស​រាលាម់​អេវា ​ទើយ។* ៤ យ៝រ​លាស​នោក​គែស​ឞូនុយ្ស​អា​អេង​ហាន់​នតី​នាវ​ឞ្រាស​យេឆូ ​អេង​ឞើស​ហេន​លែៈ​នតី​នើស មោ​លាស​ខាន់​ពាង់​នតី​ឞ្រាស​ហ្វេង​អា​អេង​ឞើស​ឞ្រាស​ហ្វេង​អ្វែស​អី​ខាន់​អៃ​មៃ​លែៈ​ឆ៝ៈ​ទើន​នើស មោ​លាស​ខាន់​ពាង់​នតី​នាវ​មហែ​មហាន​អ្វែស​អេង​ឞើស​ហេន​លែៈ​នតុម​នតី​ខាន់​អៃ​មៃ​នើស នទ្រី​ខាន់​អៃ​មៃ​ឆ៝ៈ​ទើន​នាវ​ខាន់​ពាង់​នតុម​នតី​អី​នៃ ខាន់​អៃ​មៃ​មោ​អោស​រាលាច់។* ៥ ខាន់​ពាង់​នហី​អេង​ឆាក់​ខាន់​ពាង់​នើម​ជាន​កោរាញ​អ៝ស​ម៝ន​ទុត​ក្វ៝ង់​ងាន់ យើន​មា​ខាន់​ពាង់​មោ​អោស​ក្វ៝ង់​រាលាវ​គ៝ប់។* ៦ ឞ៝ល​លាស​គ៝ប់​មឞើស​ងើយ​មោ​លាង់​ឞ្លាវ​កាដោយ គ៝ប់​ហោម​គែស​នាវ​គឹត​ឞ្លាវ​ដ៝ង់ កើត​គ៝ប់​លែៈ​ញហើ​ជេស​នាវ​អី​នៃ​មា​ខាន់​អៃ​មៃ​ទឹង​លែៈ​នតីល​នទើ​នើស។*

៧ នោក​គ៝ប់​មឞើស​ងក៝ច​នាវ​មហែ​មហាន​អ្វែស​កោរាញ​ឞ្រាស​អ៝ន់​មា​ខាន់​អៃ​មៃ​នើស មោ​អោស​គ៝ប់​ឆ៝ៈ​ខ្លៃ នាវ​អី​នៃ​គ៝ប់​លែៈ​ញជុរ​អេង​ឆាក់​គ៝ប់​នើម គៃ​មា​នហាវ​ខាន់​អៃ​មៃ។ លាស​នទ្រី​អាស​គ៝ប់​ជាន​កើត​នៃ​តីស​ឞើស?* ៨ គ៝ប់​លែៈ​ឆ៝ៈ​ជេស​ព្រាក់​ឞើស​ផូង​ញឆីង​តា​នតុក​អេងៗ គ៝ប់​តឹម​ឞាន​មា​នតុង​ឞើស​ខាន់​ពាង់​គៃ​មា​ឆើម​កើល​ជាន​ការ​មា​ខាន់​អៃ​មៃ មោ​អោស​ឆ៝ៈ​ខ្លៃ​ឞើស​ខាន់​អៃ​មៃ។ ៩ នោក​គ៝ប់​គុ​នទ្រែល​ខាន់​អៃ​មៃ​នើស លាស​គ៝ប់​គែស​នាវ​មោ​ត៝ង់​គ៝ប់​មោ​អោស​ទាន់​នទើ​ទូ​ហ្វេ​តា​មពោល​ខាន់​អៃ​មៃ គ៝ប់​លែៈ​គែស​អ៝ស​នោ​តា​នាវ​ញឆីង​តាៈ​ឞើស​ឞ្រី​មាឆេដោន ​កើល​គ៝ប់​តា​នាវ​មោ​ត៝ង់​អី​នៃ។ ទឹង​លែៈ​នទើ​មោ​ត៝ង់ គ៝ប់​មោ​អោស​អ៝ន់​ខាន់​អៃ​មៃ​គែស​នាវ​ជេរ​យ៝រ​មា​កើល​គ៝ប់ ឞ៝ល​លាស​ជឹត​នាប់​តៃ គ៝ប់​មោ​ដ៝ង់​ទាន់​ខាន់​អៃ​មៃ​កើល​គ៝ប់។ ១០ គ៝ប់​ងើយ​ងាន់ យ៝រ​លាស​ឞ្រាស​ក្រីស ​អី​នាវ​ងាន់​គុ​តា​គ៝ប់៖ គ៝ប់​មោ​មរា​ឆ៝ៈ​នទើ​ឞើស​ទូ​ហ្វេ​តា​ឞ្រី​អាខៃ ​អី​ឞ្រី​ខាន់​អៃ​មៃ គៃ​មា​គ៝ប់​ហោម​ឞ្លាវ​ងើយ​កើត​នៃ​នឹង។ ១១ លាស​នទ្រី​ម៝ស​យ៝រ​គ៝ប់​មោ​អុច​ឆ៝ៈ​នទើ​ឞើស​ខាន់​អៃ​មៃ? យ៝រ​មា​គ៝ប់​មោ​រ៝ង់​ខាន់​អៃ​មៃ​ឞើស? មោ​អោស! កោរាញ​ឞ្រាស​លែៈ​គឹត​ជេស​គ៝ប់​រ៝ង់​ខាន់​អៃ​មៃ។ ១២ យើន​មា​នទើ​អី​គ៝ប់​ជាន​នៃ គ៝ប់​ហោម​ជាន​ជឹត​នាប់​ជឹត គៃ​មា​ខាន់​ពាង់​អី​នតី​អេង​ឞើស​អី​ហេន​លែៈ​នតុម​នតី មោ​គែស​នាវ​មា​លាស​នាវ​ជាន​ការ​ខាន់​ពាង់​អ្វែស​តឹម​ឞាន​មា​នាវ​ជាន​ការ​ហេន។* ១៣ ខាន់​ពាង់​អី​នៃ​ជេង​កោរាញ​អ៝ស​ម៝ន​ងក្លាៈ ជេង​មពោល​មរោស ងក្លាៈ​ឆាក់​ខាន់​ពាង់​នើម​ជាន​កោរាញ​អ៝ស​ម៝ន​ឞ្រាស​ក្រីស ​ទើម។ ១៤ នទើ​អី​នៃ​ខាន់​អៃ​មៃ​លើយ​ទឹង​អោស​នទ្រ៝ត់​ហីស​រាហ៝ល់ ឞ៝ល​លាស​ឆាតាង់ ​អី​កោរាញ​មពោល​ឞ្រាស​អ្យើស​ញជេង​ឆាក់​ពាង់​នើម​ជាន​តោង​ពារ់​កោរាញ​ឞ្រាស​អី​តោង​ពារ់​នាវ​អាង​ដ៝ង់។ ១៥ លាស​នទ្រី​មោ​អោស​គែស​នាវ​នទ្រ៝ត់​ហីស​រាហ៝ល់ លាស​មពោល​អី​ជាន​ការ​មា​ឆាតាង់ ​នៃ ខាន់​ពាង់​ងក្លាៈ​ឆាក់​ខាន់​ពាង់​នើម​ជាន​ឞូនុយ្ស​ឆ៝ង់​អី​ឆើម​កើល​ជាន​ការ​មា​កោរាញ​ឞ្រាស។ តា​នារ​ងគ្លែៈ​ទុត​តៃ​កោរាញ​ឞ្រាស​មរា​តេៈ​ទោយ្ស​មា​ខាន់​ពាង់​តឹង​នទើ​អី​ខាន់​ពាង់​នើម​លែៈ​គែស​ជាន​នៃ។

នាវ​ពោល ​ងើយ​មា​ឆាក់​ពាង់​នើម

១៦ គ៝ប់​ទាន់​មឞើស​តៃ​ទូ​តឹ​ជឹត លើយ​អោស​អ៝ន់​ទូ​ហ្វេ​ឞូនុយ្ស​កើប​គ៝ប់​ជេង​ឞូនុយ្ស​រាលូក​ម៝ល់​យ៝រ​មា​នទើ​គ៝ប់​ញចីស​មា​ឆាក់​គ៝ប់​នើម យើន​មា​លាស​ខាន់​អៃ​មៃ​កើប​គ៝ប់​ជេង​ឞូនុយ្ស​រាលូក​ម៝ល់​កាដោយ អ៝ន់​ខាន់​អៃ​មៃ​ហោម​ឆ៝ៈ​ទើន​មា​នទើ​គ៝ប់​ញចីស​នហី​អេង​ឆាក់​អ្យា។* ១៧ នាវ​អី​គ៝ប់​ញចីស​អ្យា​មា​នទើ​អ្វែស​នទើ​ខ្លៃ​តា​ឆាក់​គ៝ប់​នើម មោ​អោស​តឹម​ទី​មា​នាវ​កោរាញ​យេឆូ ​រានេ យើន​មា​គ៝ប់​ជាន​តឹម​ឞាន​មា​ឞូនុយ្ស​រាលូក​ម៝ល់។ ១៨ យ៝រ​មា​គែស​អ៝ក់​ឞូនុយ្ស​អី​នហី​អេង​ឆាក់​មា​នទើ​ខាន់​ពាង់​ជាន​អី​ឞូនុយ្ស​មោ​ញឆីង​កើប​អ្វែស​កើប​ខ្លៃ។ នទ្រី​គ៝ប់​នហី​អេង​ឆាក់​កើត​នៃ​ដ៝ង់‌ ១៩ យ៝រ​លាស​ខាន់​អៃ​មៃ​រាម់​មអាក​ឆ៝ៈ​ទើន​នាវ​ឞូនុយ្ស​រាលូក​ម៝ល់​កើត​នៃ កើប​អេង​ឆាក់​ខាន់​អៃ​មៃ​នើម​ជេង​ឞូនុយ្ស​គឹត​ឞ្លាវ។ ២០ ខាន់​អៃ​មៃ​លែៈ​អ៝ន់​ឞូ​ជាន​កោរាញ​តុន​ជ៝ត​ខាន់​អៃ​មៃ អ៝ន់​ឞូ​ឆា​ញឆ្យាន់​នទើ​ខាន់​អៃ​មៃ អ៝ន់​ឞូ​ឆ៝ៈ​ទ្រាប់​នទើ​ខាន់​អៃ​មៃ អ៝ន់​ឞូ​មឺច​ខាន់​អៃ​មៃ នទ្រែល​មា​អ៝ន់​ឞូ​តាប​តឹម​ឞ៝ម​ខាន់​អៃ​មៃ។* ២១ គ៝ប់​មោ​អោស​ជាន​កើត​ខាន់​ពាង់​អី​នៃ ក្លាប់​លាស​គែស​ឞូនុយ្ស​អាបាៈ​លាស​គ៝ប់​មោ​អោស​គែស​នាវ​ទើយ​មា​ជាន​កើត​ខាន់​ពាង់​អី​នៃ។ មោ​ទី​អោស ជេសរី​គ៝ប់​មោ​អោស​ដីត​ព្រេង យ៝រ​មា​មោ​អោស​ជាន​កើត​ខាន់​ពាង់​អី​នៃ។ ម៝ស​នទើ​អី​ឞូ​ឞាញ់​ងើយ​នទើ​អ្វែស​តា​ឆាក់​ពាង់​នើម គ៝ប់​ឞាញ់​ងើយ​ដ៝ង់ ឞ៝ល​លាស​ងើយ​កើត​នៃ​ជេង​ងើយ​តឹម​ឞាន​មា​ឞូនុយ្ស​រាលូក​ម៝ល់​កើត​នអា៖ ២២ អាស​មពោល​អី​នៃ​ឞ្លាវ​ងើយ​នាវ​ងើយ​ហេឞ្រើ ​ឞើស? គ៝ប់​អ្យា​ឞ្លាវ​ងើយ​នាវ​ងើយ​ហេឞ្រើ ​ដ៝ង់! អាស​មពោល​អី​នៃ​ជេង​ផូង​អីឆ្រាអែល ​ឞើស? គ៝ប់​អ្យា​ជេង​ផូង​អីឆ្រាអែល ​ដ៝ង់! អាស​មពោល​អី​នៃ​អី​រាន៝យ​ទែស​អាឞ្រាហាម់ ​ឞើស? គ៝ប់​អ្យា​អី​រាន៝យ​ទែស​អាឞ្រាហាម់ ​ដ៝ង់!*

នាវ​ជេរ​ពោល ​នោក​ញឆ៝ង​ជាន​ការ

២៣ អាស​មពោល​អី​នៃ​ជេង​ឞូនុយ្ស​ឆើម​កើល​ជាន​ការ​មា​ឞ្រាស​ក្រីស ​ឞើស? តា​អ្យា​គ៝ប់​ងើយ​តឹម​ឞាន​មា​ឞូនុយ្ស​ត្រើយ​ងាន់ គ៝ប់​ជេង​ឞូនុយ្ស​អី​ឆើម​កើល​ជាន​ការ​អ៝ក់​រាលាវ​មា​មពោល​អី​នៃ​ជឹត។ គ៝ប់​ជាន​ការ​រាអាស​រាគាញ់​រាលាវ​មា​មពោល​អី​នៃ គែស​នទ្រូង​ក៝ៈ​អ៝ក់​រាលាវ​មា​មពោល​អី​នៃ​ដ៝ង់ ឞូ​រាពាត់​ឞូ​មឞាង​អ៝ក់​រាលាវ ជេសរី​គែស​អ៝ក់​តឹ​គ៝ប់​ឞើយ​មា​ខឹត​ដ៝ង់។* ២៤ ព្រាម់​តឹ​ផូង​អីឆ្រាអែល ​រាពាត់​គ៝ប់​មា​ម៝ង់​រាឆែ ៣៩ ត៝ង។* ២៥ ឞូ​មឞាង​គ៝ប់​មា​ម៝ង់​ពែ​តឹ នតុប​គ៝ប់​មា​លុ​ទូ​តឹ គែស​ង៝ម់​ទូក​ក្វ៝ង់​ពែ​តឹ គែស​ទូ​តឹ​ទាក​វាច់​ទាក​វារ់​ទែ​រាទូ​ទូ​នាង់​ទូ​នារ។* ២៦ គ៝ប់​ញឆ៝ង​ត្រ៝ង​នឹង គ៝ប់​ឞើយ​មា​ខឹត​នោក​រាគាន់​ទាក​រាលាយ​អេងៗ គ៝ប់​ឞើយ​មា​ខឹត​នោក​ម៝ប់​ដាស​មពោល​នតុង គ៝ប់​ឞើយ​មា​ខឹត​យ៝រ​មា​ផូង​អីឆ្រាអែល ​អី​ផូង​គ៝ប់​នើម គ៝ប់​ឞើយ​មា​ខឹត​យ៝រ​មា​ផូង​អី​មោ​ទី​ផូង​អីឆ្រាអែល  គ៝ប់​ឞើយ​មា​ខឹត​តា​ប៝ន​ក្វ៝ង់ គ៝ប់​ឞើយ​មា​ខឹត​តា​ឞ្រី​រាទាស គ៝ប់​ឞើយ​មា​ខឹត​រ៝ៈ​ទាក​វាច់​ទាក​វារ់ គ៝ប់​គែស​នាវ​ជេរ​តាៈ​ឞើស​មពោល​អ៝ស​នោ​តា​នាវ​ញឆីង​អី​ងក្លាៈ។ ២៧ គ៝ប់​ជាន​ការ​មា​នាវ​រាអាស​រាគាញ់ មា​នាវ​ជេរ​ជ៝ត់ មា​នាវ​រាងែស​អ៝ក់​មាង់ មា​នាវ​ជី​ង៝ត​មា​នាវ​ជី​ហីរ អ៝ក់​តឹ​គ៝ប់​មោ​អោស​គែស​នទើ​ឆោង​ឆា អ៝ក់​តឹ​គ៝ប់​គែស​ជី​កាត់​ជី​គ៝ គុ​កោស​លាហោក។* ២៨ រាលាវ​ឞើស​នៃ​ជឹត អាប់​នារ​គ៝ប់​គែស​នាវ​រាវៃ​ដ៝ង់​មា​ទឹង​លែៈ​ផូង​ញឆីង​អាប់​នតុក។* ២៩ លាស​គែស​ទូ​ហ្វេ​ឞូនុយ្ស​លែៈ​ឆ្វាន គ៝ប់​ក៝ៈ​គែស​នាវ​រាវៃ​មា​ពាង់​ដ៝ង់ លាស​គែស​ឞូ​លែវ​ទូ​ហ្វេ​អ៝ស​នោ​តា​នាវ​ញឆីង​ជាន​តីស គ៝ប់​ជី​នូយ្ស​ហោ​ងាន់!* ៣០ លាស​មា​គ៝ប់​ងើយ​នាវ​អ្វែស​តា​ឆាក់​គ៝ប់​នើម គ៝ប់​អុច​ងើយ​មា​នាវ​អេងៗ​អី​ញហើ​គ៝ប់​អី​ឞូនុយ្ស​តា​ន៝ម់​ឞូ​ទើម។* ៣១ កោរាញ​ឞ្រាស​អី​ឞឹ​កោរាញ​យេឆូ ពាង់​គឹត​ជេស​គ៝ប់​មោ​អោស​ងើយ​មរោស ទាន់​រានេ​មា​ពាង់​បាបើ​នហ៝​រ៝។ ៣២ នោក​គ៝ប់​គុ​តា​ប៝ន​ដាមាស ​នើស កោរាញ​ប៝ន​អី​គុ​តា​ន៝ម់​កាដាច់​អារេតាស  ដាៈ​ក៝ន​តាហែន​គុ​ក៝ប់​តា​ឞោក​មពោង​ប៝ន គៃ​មា​ញុប​គ៝ប់‌* ៣៣ យើន​មា​គ៝ប់​លាប់​គុ​តា​ទូ​មល៝ម់​ឞិ ជេសរី​ឞូ​យូរ​គ៝ប់​រ៝ៈ​មពោង​ឞ្ល៝ស​មពេរ​ប៝ន នទ្រី​គ៝ប់​ក្លាយ្ស​ឞើស​តី​ពាង់​នៃ។

១២

ពោល ​ងក៝ច​នាវ​តឹម​ឆៃ

១ ឞ៝ល​លាស​នាវ​នហី​អេង​ឆាក់​គ៝ប់​នើម​មោ​គែស​នាវ​ខ្លៃ​កាដោយ ហោម​អ្យាត់​មា​គ៝ប់​ងើយ​មា​នទើ​អី​កោរាញ​ឞ្រាស​លែៈ​ញហើ​ជេស​មា​គ៝ប់*​តា​នាវ​តឹម​ឆៃ នទ្រែល​មា​នទើ​អី​ពាង់​ពើក​អ៝ន់​គឹត។* ២ គ៝ប់​នាល់​ទូ​ហ្វេ​ឞូ​ក្លោ†​អី​ញឆីង​មា​ឞ្រាស​ក្រីស  នោក ១៤ នាម់​អា​ល៝រ​នើស កោរាញ​ឞ្រាស​ពឺ​ពាង់​តា​កាលើ​ត្រោក​អី​នតុក​កោរាញ​ឞ្រាស​នើម​ត៝ត់​តា​នតុក​ពែ​ទាប់‡ - យើន​មា​គ៝ប់​មោ​គឹត​លាស​ឆាក់​ជាន់​ហាវ​ងាន់ មោ​លាស​មាន​មា​តឹម​ឆៃ​ទើម កោរាញ​ឞ្រាស​ទើម​អី​នាក់​គឹត។ ៣ គ៝ប់​គឹត​កោរាញ​ឞ្រាស​ពឺ​ឞូ​ក្លោ​អី​នៃ​អា​ប៝ន​អ្វែស - យើន​មា​គ៝ប់​មោ​គឹត​អោស​លាស​ឆាក់​ជាន់​ពាង់​ហាវ​ងាន់ មោ​លាស​មាន​មា​តឹម​ឆៃ​ទើម កោរាញ​ឞ្រាស​ទើម​អី​នាក់​គឹត។ ៤ ពាង់​តាង់​នាវ​អី​ទុត​នាវ​ងាន់ យើន​មា​កោរាញ​ឞ្រាស​ឞ្វៃ​មោ​អោស​អ៝ន់​ឞូនុយ្ស​អី​ឞ្លាវ​ខឹត​មឞើស​ងក៝ច​នាវ​អី​នៃ​មា​ឞូ។ ៥ គ៝ប់​ងើយ​រានេ​អេង​ឆាក់​មា​ឞូ​ក្លោ​អី​នៃ យើន​មា​គ៝ប់​មោ​អោស​រានេ​អេង​ឆាក់​គ៝ប់​នើម គ៝ប់​មាន​មា​រានេ​ម៝ស​នទើ​អី​រាអ្យា​តា​ឆាក់​គ៝ប់​នើម​ទើម។* ៦ លាស​គ៝ប់​អុច​រានេ​អេង​ឆាក់ គ៝ប់​ក៝ៈ​មោ​ដ៝ង់​ជេង​ឞូនុយ្ស​រាលូក​ម៝ល់ យ៝រ​លាស​នាវ​អី​គ៝ប់​ងើយ​នៃ​ជេង​នាវ​ងាន់។ យើន​មា​គ៝ប់​មោ​ហោម​អោស​ងើយ​មា​នាវ​អី​គ៝ប់​លែៈ​តឹម​ឆៃ​នៃ​នើស ក្លាច​លាស​ឞូ​កើប​គ៝ប់​អ្យា​ក្វ៝ង់​រាលាវ​ឞើស​នទើ​អី​ខាន់​ពាង់​លែៈ​ឆៃ​តា​នាវ​គុ​ងាវ​គ៝ប់ លែៈ​តាង់​តា​នាវ​គ៝ប់​នតី​នៃ។

៧ កោរាញ​ឞ្រាស​អ៝ន់​ទូ​នតីល​នទើ​តា​ឆាក់​ជាន់​គ៝ប់​អី​តឹម​ឞាន​មា​ល៝ក តឹម​ឞាន​មា​គែស​តោង​ពារ់​ឆាតាង់ §​អី​កោរាញ​មពោល​ឞ្រាស​អ្យើស​មា​ក៝ប់​ងក្រីត​តា​ឆាក់​ជាន់​គ៝ប់ កោរាញ​ឞ្រាស​ជាន​កើត​នៃ​គៃ​មា​គ៝ប់​មោ​អោស​កើប​អេង​ឆាក់​គ៝ប់​នើម​ក្វ៝ង់​អីរ​តាៈ​ឞើស​នទើ​ទុត​នាវ​ងាន់​អី​កោរាញ​ឞ្រាស​លែៈ​អ៝ន់​គ៝ប់​ឆៃ​នើស។ ៨ លែៈ​ពែ​តឹ​គ៝ប់​ទាន់​កោរាញ​ឞ្រាស​ហោ​ងាន់ តាក់​លើយ​ល៝ក​អី​នៃ​ឞើស​ឆាក់​ជាន់​គ៝ប់‌ ៩ យើន​មា​ពាង់​លាស​មា​គ៝ប់៖ “គ៝ប់​កើល​មៃ​តាៈ​ឞើស​នាវ​អ្វែស​គ៝ប់​នើម​លែៈ​គាប់​ជេស​មា​មៃ យ៝រ​លាស​នាវ​ទើយ​គ៝ប់​នើម លើ​មា​ហោ​ឞូ​ឆៃ​នហេល​លាស​គ៝ប់​អ៝ន់​មា​ឞូនុយ្ស​អី​រាអ្យា”។ លាស​នទ្រី​គ៝ប់​អុច​រានេ​ម៝ស​នទើ​អី​រាអ្យា​តា​ឆាក់​គ៝ប់​នើម​នអ៝ប់​មា​នូយ្ស​នហ៝ម់​រាម់​មអាក គៃ​មា​នាវ​ទើយ​ឞ្រាស​ក្រីស ​នើម​គុ​តា​គ៝ប់។* ១០ កើត​នទ្រី​គ៝ប់​អ្វែស​មអាក​នោក​គ៝ប់​រាអ្យា នោក​ឞូ​រាក​ឆ្វាយ​គ៝ប់ នោក​គ៝ប់​គែស​នាវ​ជេរ នោក​ឞូ​ជាន​ជេរ​គ៝ប់ នោក​គ៝ប់​គែស​នាវ​ងក្ល៝ន់​រាវៃ យ៝រ​មា​គ៝ប់​ជាន​ការ​មា​ឞ្រាស​ក្រីស។ គ៝ប់​អ្វែស​មអាក​នោក​គ៝ប់​រាអ្យា យ៝រ​លាស​នោក​នៃ​ឞ្រាស​ក្រីស​គុ​តា​គ៝ប់​មា​នាវ​ទើយ​ពាង់​នើម។

ពោល ​រាវៃ​មា​ផូង​ញឆីង​តា​ប៝ន​កោរិនតោ 

១១ គ៝ប់​រានេ​អេង​ឆាក់​កើត​នៃ​តឹម​ឞាន​មា​ឞូនុយ្ស​អី​រាលូក​ម៝ល់ យ៝រ​មា​ខាន់​អៃ​មៃ​ញច៝ប់​គ៝ប់​ជាន។ ទី​លាស​ខាន់​អៃ​មៃ​ក៝ស​គ៝ប់​រានេ​គ៝ប់។ ឞ៝ល​លាស​គ៝ប់​អី​ឞូនុយ្ស​មោ​ខ្លៃ​កាដោយ ក៝ៈ​គ៝ប់​មោ​ដ៝ង់​ជេៈ​តា​ន៝ម់​មពោល​អី​ឞូនុយ្ស​អាបាៈ​កើប​លាស​កោរាញ​អ៝ស​ម៝ន​អី​ទុត​ក្វ៝ង់​អី​នៃ។* ១២ នោក​គ៝ប់​គុ​នទ្រែល​ខាន់​អៃ​មៃ​នើស គ៝ប់​ជាន​នាវ​មឞេន​អេងៗ​អី​អ៝ន់​គឹត​នហេល​លាស​គ៝ប់​អី​អ្យា​ជេង​កោរាញ​អ៝ស​ម៝ន​ងាន់ គែស​នាវ​មឞេន គែស​នាវ​ជាន​ទុត​នាវ​ងាន់ គែស​ញហើ​នាវ​ទើយ​កោរាញ​ឞ្រាស នទ្រែល​មា​គែស​នាវ​អ៝ត់​នូយ្ស​ទុត​ហោ។* ១៣ ម៝ស​បាៈ​គ៝ប់​ជាន​តីស​តា​ខាន់​អៃ​មៃ? គ៝ប់​កើល​ខាន់​អៃ​មៃ​តឹម​ឞាន​មា​គ៝ប់​កើល​មា​ផូង​ញឆីង​តា​នតុក​អេងៗ យើន​មា​គ៝ប់​មោ​អោស​អ៝ន់​ខាន់​អៃ​មៃ​គែស​នាវ​ជេរ​មា​កើល​គ៝ប់ លាស​គ៝ប់​ជាន​តីស​មោ​អ៝ន់​ខាន់​អៃ​មៃ​កើល​គ៝ប់ ទាន់​ខាន់​អៃ​មៃ​យោៈ​មា​គ៝ប់​បាៈ!*

១៤ អាបៃ​អ្យា​គ៝ប់​នទ្រាប់​ហាន់​អា​ខាន់​អៃ​មៃ​លែៈ​ពែ​តឹ​មា​អ្យា ជេសរី​គ៝ប់​ក៝ៈ​មោ​ដ៝ង់​អ៝ន់​ខាន់​អៃ​មៃ​គែស​នាវ​ជេរ​មា​កើល​គ៝ប់ យ៝រ​លាស​គ៝ប់​មោ​អោស​នអើរ​អុច​គែស​ទ្រាប់​នទើ​ខាន់​អៃ​មៃ គ៝ប់​អុច​ខាន់​អៃ​មៃ​ជាន​តឹង​នាវ​ឞ្រាស​ក្រីស​អុច​មា​លែៈ​នូយ្ស​នហ៝ម់ នអ៝ប់​មា​អ្យាត់​គ៝ប់​ដ៝ង់។ មោ​ទី​អោស​អ៝ស​ក៝ន​ឆើម​រាគូម​ព្រាប់​ទ្រាប់​នទើ​មា​អ៝ន់​មេៈ​ឞឹ មេៈ​ឞឹ​អី​ទី​ឆើម​រាគូម​ព្រាប់​ទ្រាប់​នទើ​មា​អ៝ន់​អ៝ស​ក៝ន!* ១៥ គ៝ប់​តឹម​ឞាន​មា​មេៈ​ឞឹ​ខាន់​អៃ​មៃ គ៝ប់​អុច​ងាន់​ឆ៝ៈ​ទ៝ង់​ទ្រាប់​នទើ​អី​គ៝ប់​នើម​គែស នអ៝ប់​មា​ឆាក់​គ៝ប់​នើម​ឆើម​ជាន​ការ​អ៝ន់​មា​ខាន់​អៃ​មៃ គ៝ប់​ជាន​មា​នូយ្ស​នហ៝ម់​រាម់​មអាក។ លាស​លែៈ​ទាស​នៃ​ជេស​នាវ​ក្វ៝ង់​គ៝ប់​រ៝ង់​មា​ខាន់​អៃ​មៃ លាស​នទ្រី​មើម​ទឹង​ខាន់​អៃ​មៃ​រ៝ង់​មា​គ៝ប់​លើ​មា​ដេៈ​ទើម?* ១៦ ក្លាប់​លាស​គែស​ឞូនុយ្ស​អាបាៈ​តា​ផូង​ខាន់​អៃ​មៃ​លាស​គ៝ប់៖ “ពាង់​មោ​អោស​ឆ៝ៈ​ទ្រាប់​នទើ​ឞ៝ន់​កាដោយ តីស​មា​ពាង់​ហោម​មរោស​រាលាម់​ទ្រាប់​នទើ​ឞ៝ន់”។ ១៧ អើម​គ៝ប់​ឆា​ញឆ្យាន់​ទ្រាប់​នទើ​ខាន់​អៃ​មៃ​តាៈ​ឞើស​ឞូនុយ្ស​អី​គ៝ប់​ដាៈ​ហាន់​អា​ខាន់​អៃ​មៃ​នើស​ឞើស?* ១៨ គ៝ប់​ទាន់​តីតុស ​ហោ​ងាន់​ហាន់​អា​ខាន់​អៃ​មៃ​នើស ជេសរី​គ៝ប់​ដាៈ​ទូ​ហ្វេ​ឞូ​ក្លោ​ជឹត​ហាន់​នទ្រែល​ពាង់​ដ៝ង់ លាស​នទ្រី​អើម​តីតុស ​អី​នៃ​ឆា​ញឆ្យាន់​ទ្រាប់​នទើ​ខាន់​អៃ​មៃ​ឞើស? អើម​មោ​ទី​លាស​ហេន​ឞារ​ហៃ​អ្យា​ជេង​ទូ​នតោរ​នាវ​ទើម នទ្រែល​មា​ហាន់​តឹង​តេល​ទូ​នតោរ​នាវ​ឞើស?

១៩ ក្លាប់​លាស​ខាន់​អៃ​មៃ​មឹន​លាស​ហេន​ញចីស​ទឹង​លែៈ​នាវ​តា​ឆ៝ម់បុត​អ្យា​គៃ​មា​ព្លើង​អើស​ខាន់​អៃ​មៃ​ទើម។ មោ​អោស ហេន​ញចីស​ជេង​ឞូនុយ្ស​ឆើម​កើល​ជាន​ការ​មា​ឞ្រាស​ក្រីស  ញចីស​តា​នាប់​មាត់​កោរាញ​ឞ្រាស។ អើ​អ៝ស​នោ​អី​ហេន​រ៝ង់ ទឹង​លែៈ​នទើ​ហេន​ជាន ហេន​ជាន​គៃ​មា​រាទ៝ក់​ញជេង​ខាន់​អៃ​មៃ។* ២០ គ៝ប់​ក្លាច​នោក​គ៝ប់​ហាន់​អា​ខាន់​អៃ​មៃ គ៝ប់​ឆៃ​ខាន់​អៃ​មៃ​អេង​ឞើស​នាវ​អី​គ៝ប់​អុច​ឆៃ ជេសរី​ខាន់​អៃ​មៃ​ឆៃ​គ៝ប់​អេង​ឞើស​នាវ​អី​ខាន់​អៃ​មៃ​អុច​ឆៃ​ដ៝ង់។ គ៝ប់​រាវៃ​ក្លាច​លាស​តា​ខាន់​អៃ​មៃ​គែស​នាវ​តឹម​រាទ៝ង់ តឹម​មោ​នាច តឹម​ជី​នូយ្ស តឹម​ងខាស​មពោល តឹម​ងើយ​កែក តឹម​ងើយ​ញចើត តឹម​មឺច គែស​នាវ​អុស​អាស។ ២១ គ៝ប់​ក្លាច នោក​គ៝ប់​ហាន់​ជ៝ង់​កើយ​អ្យា គ៝ប់​មរា​គែស​នាវ​ដីត​ព្រេង​តា​នាប់​មាត់​កោរាញ​ឞ្រាស​អី​ឞ្រាស​គ៝ប់​យើក​មឞាស​នៃ​យ៝រ​មា​ខាន់​អៃ​មៃ។ ជេសរី​គ៝ប់​ក្លាច​គ៝ប់​មរា​ញុម​រាង៝ត យ៝រ​មា​គែស​អ៝ក់​ឞូនុយ្ស​តា​ខាន់​អៃ​មៃ​អី​ជាន​តីស​អា​ល៝រ​នើស អេ​ហ៝ៈ​អោស​ឞាស​ជាន​តីស មោ​អោស​រាគ៝ល់​លើយ​នូយ្ស​នហ៝ម់​អ្យើស​ឞើស​នាវ​ជាន​អាប់​នតីល​នទើ​អ្យើស នាវ​ខើស​ក្លែរ នទ្រែល​មា​នាវ​តឹម​ទ៝ង់​អី​ខាន់​ពាង់​វៃ​ជាន​នៃ​នើស។*

១៣

នាវ​នតិញ​ងគ្លែៈ​ទុត

១ លែៈ​ពែ​តឹ​មា​អ្យា​ជេស​គ៝ប់​ហាន់​អា​ខាន់​អៃ​មៃ។ អ៝ន់​ខាន់​អៃ​មៃ​កាស​គឹត​មា​នាវ​អី​លែៈ​គែស​ញចីស​តា​នាវ​កោរាញ​ឞ្រាស​ងើយ៖ «អ្យាត់​មា​គែស​ឞូនុយ្ស​ឞារ​ហៃ មោ​លាស​ពែ​នុយ្ស​ជេង​ឞូនុយ្ស​តើម​ឆៃ មើ​ទឹង​អ្យាត់​នាវ​ឞូ​នតោន»† លាស​នទ្រី​គ៝ប់​មរា​ជាន​កើត​នៃ​ដ៝ង់​មា​ទឹង​លែៈ​នាវ​នតោន។* ២ នោក​គ៝ប់​គុ​នទ្រែល​ខាន់​អៃ​មៃ​ត៝ល់​ឞារ​នើស គ៝ប់​លែៈ​មឞើស​មា​មពោល​ឞូនុយ្ស​អី​ជាន​តីស៖ គ៝ប់​មោ​មរា​ច្រេ​ជឹត​អោស។ អាបៃ​អ្យា​នោក​គ៝ប់​ហោម​អែ​គុ​ងាយ គ៝ប់​អុច​មឞើស​អ៝ន់​មា​មពោល​អី​នៃ នទ្រែល​មា​ទឹង​លែៈ​ឞូនុយ្ស​អាបាៈ​អេង​ជឹត​អ៝ន់​គឹត​ល៝រ៖ ត៝ត់​គ៝ប់​ហាន់​អា​ខាន់​អៃ​មៃ គ៝ប់​មោ​អោស​ហោម​ច្រេ​មា​ទូ​ហ្វេ​ឞូនុយ្ស​អី​ជាន​តីស។* ៣ ខាន់​អៃ​មៃ​អុច​គឹត​នហេល​នាវ​គ៝ប់​ងើយ​តាៈ​ឞើស​ឞ្រាស​ក្រីស ​ងាន់ នទ្រី​ត៝ត់​គ៝ប់​ហាន់​អា​ខាន់​អៃ​មៃ គ៝ប់​មរា​នទុយ្ស​ឞូនុយ្ស​អី​ជាន​តីស​តឹម​ទី​មា​នាវ​ឞ្រាស​ក្រីស ​ដាៈ ពាង់​គែស​នាវ​ទើយ​មា​តេៈ​ទោយ្ស ជេសរី​ពាង់​មរា​តេៈ​ទោយ្ស​ងាន់​រ៝​មា​នាវ​ទើយ។ ៤ ឞ៝ល​លាស​ឞូ​ងខឹត​ពាង់​តា​ឆី​តឹម​រាកាង់​តឹម​ឞាន​មា​ពាង់​មោ​គែស​នាវ​ទើយ​កាដោយ យើន​មា​ពាង់​ហោម​រេស​យ៝រ​មា​នាវ​ទើយ​កោរាញ​ឞ្រាស​ដ៝ង់។ ហេន​តឹម​ឞាន​កើត​នៃ​ដ៝ង់ នទើ​អី​ហេន​ជាន​តា​ខាន់​អៃ​មៃ ឞ៝ល​លាស​ហេន​ជេង​ឞូនុយ្ស​មោ​អោស​គែស​នាវ​ទើយ យើន​មា​ហេន​ហោម​រេស​នទ្រែល​ពាង់​ដ៝ង់ នអ៝ប់​មា​គែស​នាវ​ទើយ​កោរាញ​ឞ្រាស។*

៥ អ៝ន់​ខាន់​អៃ​មៃ​រាល៝ង​មេត​អ្វាញ់​អេង​ឆាក់​ខាន់​អៃ​មៃ​នើម អាស​ខាន់​អៃ​មៃ​ហោម​គែស​នាវ​ញឆីង​មា​ឞ្រាស​យេឆូ​ក្រីស ​មោ​លាស​មោ? អ៝ន់​ខាន់​អៃ​មៃ​មេត​អ្វាញ់​អេង​ឆាក់​ខាន់​អៃ​មៃ​នើម​ហ៝ម់ អើម​ខាន់​អៃ​មៃ​មោ​គឹត​បាស​ឞ្រាស​យេឆូ​ក្រីស ​គុ​តា​ខាន់​អៃ​មៃ? លាស​មោ​អោស​គឹត យ៝រ​មា​ខាន់​អៃ​មៃ​មោ​ញឆីង​ងាន់ ជេសរី​ឞ្រាស​យេឆូ​ក្រីស ​មោ​ដ៝ង់​រ៝ម​ខាន់​អៃ​មៃ។* ៦ យើន​មា​ហេន​អ្យា​គែស​នាវ​រានើម ខាន់​អៃ​មៃ​គឹត​លាស​ឞ្រាស​យេឆូ​ក្រីស ​គុ​នទ្រែល​ហេន​ងាន់​រ៝។ ៧ ហេន​មឞើស​ឆើម​ទាន់​មា​កោរាញ​ឞ្រាស គៃ​មា​ខាន់​អៃ​មៃ​លើយ​អោស​ជាន​នទើ​តីស។ ហេន​រានើម​លាស​នោក​ហេន​ត៝ត់​អា​ខាន់​អៃ​មៃ​នៃ​ហេន​មោ​អោស​គែស​នាវ​មា​ញហើ​នាវ​ទើយ​តា​នាវ​តេៈ​ទោយ្ស។ អ៝ន់​ខាន់​អៃ​មៃ​ជាន​នទើ​អ្វែស​ហ៝ៈ​អេ​ល៝រ​ហេន​ត៝ត់។ មោ​ច្រាវ​អោស​លាស​ឞូនុយ្ស​អាបាៈ​ហោម​មោ​យើក​ហេន យ៝រ​មា​មោ​អោស​ឆៃ​ហេន​គែស​នាវ​ទើយ។ ៨ ហេន​មោ​អោស​ទើយ​តឹម​រាទ៝ង់​ដាស​នាវ​ងាន់ ហេន​មាន​មា​ទើយ​ជាន​នទើ​អី​តឹម​ទី​ដាស​នាវ​ងាន់​ទើម។ ៩ ហេន​គែស​នាវ​អ្វែស​មអាក នោក​ហេន​តឹម​ឞាន​មា​មោ​គែស​នាវ​ទើយ ជេសរី​ខាន់​អៃ​មៃ​គែស​នាវ​ទើយ។ ហេន​មឞើស​ឆើម​ទាន់​កោរាញ​ឞ្រាស​អ៝ន់​ខាន់​អៃ​មៃ​ជេង​តឹម​ទី​កើត​នាវ​ពាង់​នើម​អុច​ងាន់​ងេន។* ១០ កើត​នទ្រី​ទឹង​គ៝ប់​ញចីស​ឆ៝ម់បុត​អ្យា​អ៝ន់​ខាន់​អៃ​មៃ​នោក​គ៝ប់​ហោម​គុ​ងាយ គៃ​មា​នោក​គ៝ប់​ត៝ត់​អា​ខាន់​អៃ​មៃ គ៝ប់​មោ​ហោម​ខាច់​អោស​មឞើស​ងើយ​ទាង់​ដាស​ខាន់​អៃ​មៃ​មា​នាវ​ទើយ​អី​កោរាញ​យេឆូ ​ទែ​លែៈ​អ៝ន់​មា​គ៝ប់​នៃ។ ពាង់​អ៝ន់​នាវ​ទើយ​អី​នៃ​មា​គ៝ប់ មោ​អោស​ទី​គៃ​មា​លើស​ហេង​លើយ​ខាន់​អៃ​មៃ ជេង​គៃ​មា​រាទ៝ក់​ញជេង​ខាន់​អៃ​មៃ។*

១១ អើ​អ៝ស​នោ​តា​នាវ​ញឆីង ងគ្លែៈ​ទុត​អ្យា​គ៝ប់​អុច​នតិញ​ខាន់​អៃ​មៃ អ៝ន់​ខាន់​អៃ​មៃ​គែស​នាវ​រាម់​មអាក​ទោ អ៝ន់​ខាន់​អៃ​មៃ​គុ​តឹម​ទី​ដាស​កោរាញ​ឞ្រាស​នើម​អុច​តា​ទឹង​លែៈ​នតីល​នទើ​ងាន់ អ៝ន់​ខាន់​អៃ​មៃ​តឹម​នហាវ​នូយ្ស​នទ្រាង់​នើម អ៝ន់​ខាន់​អៃ​មៃ​គែស​នូយ្ស​នហ៝ម់​ទូ​នតោរ​នាវ​ហ៝ៈ អ៝ន់​ខាន់​អៃ​មៃ​គុ​តា​នាវ​ដាប់​មពាន់​ដាស​ឞូ ជេសរី​កោរាញ​ឞ្រាស​អី​តើម​នាវ​រ៝ង់ នទ្រែល​មា​អី​តើម​នាវ​ដាប់​មពាន់​ពាង់​មរា​គុ​នទ្រែល​ខាន់​អៃ​មៃ​រ៝។* ១២ តឹម​អោប​នាវ​អ្វែស​លាង់​នទ្រាង់​ខាន់​អៃ​មៃ​នើម​មា​នាវ​អ្វែស​រាស​រើច*។† ទឹង​លែៈ​ផូង​ប៝ន​លាន​កោរាញ​ឞ្រាស​តា​អ្យា​អោប​នាវ​អ្វែស​លាង់​ខាន់​អៃ​មៃ​ដ៝ង់។ ១៣ ទាន់​គែស​នាវ​អ្វែស​កោរាញ​យេឆូ​ក្រីស  នាវ​រ៝ង់​កោរាញ​ឞ្រាស​នើម នទ្រែល​មា​ឞ្រាស​ហ្វេង​អ្វែស​អី​ក្ល៝ស​អ្វែស​នើម​គុ​នទ្រែល​ទឹង​លែៈ​ខាន់​អៃ​មៃ៕៚

* ១:១ ១:១៖ ការ ៩:១៥; ១៦:១-៣

* ១:៣ ១:៣៖ អេផ ១:៣

* ១:៤ ១:៤៖ ២កោ ៧:៦

* ១:៥ ១:៥៖ ២កោ ៤:៩-១១, ១៧; ២តម ៣:១២

* ១:៦ ១:៦៖ ២កោ ៤:១៥

* ១:៨ ១:៨៖ ១កោ ១៥:៣២

* ១:៩ ១:៩៖ «ហេន​មរា​ខឹត​ងាន់​រ៝» មោ​លាស «ឞូ​តេៈ​ទោយ្ស​ហេន​ត៝ត់​ខឹត​ឆាក់»។

* ១:១០ ១:១០-១១៖ កោល ៤:៣-៤

* ១:១២ ១:១២៖ ២កោ ២:១៧; ១កោ ៤:៤

* ១:១៤ ១:១៤៖ ២កោ ៥:១២; ១កោ ១៥:៣១

* ១:១៥-១៦ ១:១៥-១៦៖ ១កោ ១៦:៥-៧

* ១:១៧ ១:១៧៖ យាក ៤:១៣-១៥; ៥:១២

† ១:១៩ ១:១៩៖ តា​នាវ​ងើយ​គ្រែក ​គែស​រាញា​ពាង់​លាស៖ «ឆីលវានុស » ជេង​រាញា​ឞារ​អឹ ពាង់​ឞូនុយ្ស​ហាន់​នទ្រែល​ពោល ​អ៝ក់​ងាន់​(ការ ១៥:៤០)។

‡ ១:២០ ១:២0៖ «នាវ​អី​នៃ​ទី​ងាន់» មោ​លាស «អាមែន »។

* ១:២០ ១:២០៖ លក ២៤:៤៤-៤៦; ការ ១៧:៣; ១៨:៥; នតម ៣:១៤

* ១:២២ ១:២២៖ ២កោ ៥:៥; រម ៨:១១, ២៣; អេផ ១:១៣-១៤

* ១:២៣ ១:២៣៖ ២កោ ១៣:២; ១កោ ១៦:៥-៧

* ១:២៤ ១:២៤៖ ២កោ ៤:៥; ១ពេ ៥:៣

* ២:១ ២:១៖ ២កោ ១២:២១

* ២:៣ ២:៣៖ ២កោ ១៣:១០; ផល ២:១៧-១៨

* ២:៤ ២:៤៖ ១កោ ៤:២១

* ២:៧ ២:៧៖ កោល ៣:១៣

* ២:៩ ២:៩៖ ២កោ ៧:១២, ១៥

* ២:១១ ២:១១៖ ១តេ ២:១៨; ១ពេ ៥:៨

* ២:១២ ២:១២៖ ការ ១៦:៨

* ២:១៣ ២:១៣៖ តត ១:៤

* ២:១៥ ២:១៥៖ រម ១០:១៦; ១កោ ១:១៨

* ២:១៧ ២:១៧៖ ២កោ ១:១២; ៤:២; កាល ១:១០; ១តម ៦:៥

* ៣:១ ៣:១-២៖ ការ ៩:២; ២កោ ១០:១២, ១៨

* ៣:៣ ៣:៣៖ នង ២៤:១២; យេរ ៣១:៣៣

* ៣:៥ ៣:៥៖ រម ១៥:១៨-១៩; ផល ២:១៣

* ៣:៦ ៣:៦៖ នាវ​វៃ​មោឆេ ​លែវ​តា​នាវ​កោរាញ​ឞ្រាស​តេៈ​ទោយ្ស យ៝រ​លាស​មោ​គែស​អោស​ទូ​ហ្វេ​ឞូនុយ្ស​អី​ឞ្លាវ​ញអោត​នឹង​ទឹង​លែៈ​នាវ​វៃ​អី​នៃ។

* ៣:៦ ៣:៦៖ រម ៧:៦; ១កោ ១១:២៥; ហេឞ ៨:៧-១៣

* ៣:៧ ៣:៧៖ នង ៣៤:២៩-៣០

* ៣:៩ ៣:៩៖ ១កោ ១៥:៥៦; កាល ៣:១០; ហេឞ ១០:២៨

* ៣:១០ ៣:១០-១១៖ រម ៥:២០-២១; ១០:៤; ហេឞ ៧:១៨

* ៣:១៣ ៣:១៣៖ នង ៣៤:៣៣

* ៣:១៤ ៣:១៤៖ ការ ២៨:២៦-២៧; រម ១១:២៥

* ៣:១៦ ៣:១៦៖ នង ៣៤:៣៤

* ៣:១៧ ៣:១៧៖ លក ៤:១៨; រម ៨:១-២

* ៣:១៨ ៣:១៨៖ ២កោ ៤:៦; រម ៨:២៩

* ៤:២ ៤:២៖ ២កោ ២:១៧; ១តេ ២:៣-៦

* ៤:៣ ៤:៣៖ ១កោ ១:១៨

* ៤:៤ ៤:៤៖ យហ ១៤:៧-១០; កោល ១:១៥; ហេឞ ១:៣

* ៤:៥ ៤:៥៖ «ឞូនុយ្ស​ឆើម​កើល​ជាន​ការ​អ៝ន់​មា​ខាន់​អៃ​មៃ» មោ​លាស «ទឹក​ខាន់​អៃ​មៃ»។

* ៤:៥ ៤:៥៖ ២កោ ១:២៤; ១កោ ២:១-២

† ៤:៦ ៤:៦៖ នន ១:៣

* ៤:៦ ៤:៦៖ ១ពេ ២:៩

* ៤:៧ ៤:៧៖ ២កោ ៥:១; ១២:៩

* ៤:៩ ៤:៩-១១៖ ២កោ ១១:២៣-២៩; ១កោ ៤:៩; ១៥:៣១; ២តម ៣:១២

* ៤:១២ ៤:១២៖ ១កោ ៤:១០

† ៤:១៣ ៤:១៣៖ នម ១១៦:១០

* ៤:១៣ ៤:១៣៖ ការ ៤:២០; ១កោ ៩:១៦

* ៤:១៤ ៤:១៤៖ រម ៦:៨; ៨:១១; ១កោ ៦:១៤; ១៥:២០

* ៤:១៥ ៤:១៥៖ ២កោ ១:៦

* ៤:១៦ ៤:១៦៖ ១កោ ៩:២៧; អេផ ៣:១៦

* ៤:១៧ ៤:១៧-១៨៖ រម ៨:១៧-២២; ២តម ៣:១២

* ៥:១ ៥:១-៤៖ រម ៨:២៣-២៥; ១កោ ១៥:៥១-៥៤; ផល ៣:២១

* ៥:៥ ៥:៥៖ ២កោ ១:២១-២២; អេផ ១:៤; ៤:៣០

* ៥:៦ ៥:៦៖ ហេឞ ១១:១៣

* ៥:៧ ៥:៧-៨៖ នង ៣៣:២០-២៣; ១កោ ១៣:១២; ផល ១:២៣; ១ពេ ១:៨-៩

* ៥:១០ ៥:១០៖ មថ ២៥:៣១-៣២; យហ ៥:២២; ១២:៤៧-៤៨; រម ២:១៦; ១៤:១០-១២; ១កោ ៤:៥; ផល ១:១០-១១; ២តម ៤:៨

* ៥:១១ ៥:១១៖ ១កោ ៩:១៩-២៣; ផល ១:១៨

* ៥:១២ ៥:១២៖ ២កោ ១:១៤

* ៥:១៣ ៥:១៣៖ ១កោ ១៤:១៩

* ៥:១៤ ៥:១៤៖ រម ៥:១៥; ៦:៣; កោល ៣:៣; កាល ២:១៦; ២កោ ៥:១៨-២១

* ៥:១៥ ៥:១៥៖ រម ១៤:៧-៩; កាល ២:១៩-២០; ផល ១:២១-២៣

* ៥:១៧ ៥:១៧៖ រម ៦:៤; កាល ២:២០; អេផ ៤:២២-២៤

* ៥:១៨ ៥:១៨-២១៖ ២កោ ៥:១៤; មក ១០:៤៥; លក ២៤:៤៤-៤៦; រម ៣:២១-២៦; ៤:២៥; ៥:៨-១០; ១កោ ១៥:៣; កោល ១:១៩-២២; ១តម ២:៥-៦; ហេឞ ៩:១២-១៤; ១យហ ២:១-២; អេឆា ៥២:១៣-១៥; ៥៣:៤-១២

* ៥:២០ ៥:២០៖ លក ២៤:៤៧; រម ១០:១៥-១៦; ១តម ២:៧; ២តម ១:១; អេឆា ៥៣:១

* ៥:២១ ៥:២១៖ រម ៨:៣៤

† ៦:២ ៦:២៖ អេឆា ៤៩:៨

* ៦:៣ ៦:៣៖ ១តម ៣:៧

* ៦:៤ ៦:៤-១០៖ ២កោ ៤:៨-១៣; ១១:២៣-២៩; ១កោ ៤:៩-១៣; ២តម ៣:១២

* ៦:៥ ៦:៥៖ ១កោ ៩:២៧

* ៦:៧ ៦:៧៖ ២កោ ៤:៦-៧

* ៦:៩ ៦:៩៖ ការ ១៤:១៩-២០

* ៦:១០ ៦:១០៖ ផល ៤:១១-១៣; ១តម ៦:៦-៨

* ៦:១១ ៦:១១-១៣៖ ផល ១:៨; ១កោ ៤:១៥

* ៦:១៤ ៦:១៤-១៧៖ មថ ៦:២៤; ១កោ ១០:២១; អេផ ៥:៦-១១

* ៦:១៥ ៦:១៥៖ តា​នាវ​ងើយ​គ្រែក ​លាស៖ «បេលៀល» ជេង​រាញា​ង្វាយ​មា​ឆាតាង់ ។

† ៦:១៦ ៦:១៦៖ «នតុក​អោប​ឞ្រាស» មោ​លាស «រូប​ឞ្រាស​អេងៗ»។

† ៦:១៦ ៦:១៦៖ អេឆេ ៣៧:២៧

* ៦:១៦ ៦:១៦៖ កល ២៦:១២; យេរ ៣២:៣៨

* ៦:១៧ ៦:១៧៖ អេឆា ៥២:១១

* ៦:១៧ ៦:១៧៖ អេឆេ ២០:៣៤, ៤១

† ៦:១៨ ៦:១៨៖ ២ឆា ៧:១៤

* ៦:១៨ ៦:១៨៖ អេឆា ៤៣:៦

* ៧:១ ៧:១៖ ផល ២:១២; ១ពេ ១:១៧

* ៧:២ ៧:២-៤៖ ២កោ ៦:១១-១៣

* ៧:៥ ៧:៥-៦៖ ២កោ ២:១៣; ការ ២០:១

* ៧:៧ ៧:៧-៩៖ ២កោ ២:១-៤

* ៧:១១ ៧:១១៖ ២កោ ២:៥

* ៧:១២ ៧:១២៖ ២កោ ២:៩

* ៧:១៤ ៧:១៤៖ ២កោ ៨:២៤

* ៨:១ ៨:១-១៥៖ ២កោ ៩:១-១៥; កាល ២:១០

* ៨:៤ ៨:៤៖ កាល ៦:១០

* ៨:៧ ៨:៧៖ ១កោ ១:៥

* ៨:៩ ៨:៩៖ ផល ២:៦-៧

* ៨:១២ ៨:១២៖ មក ១២:៤១-៤៤

† ៨:១៥ ៨:១៥៖ នង ១៦:១៨

* ៨:១៧ ៨:១៧៖ ២កោ ៨:៦

* ៨:១៨ ៨:១៨៖ ២កោ ១២:១៨

* ៨:១៩ ៨:១៩-២០៖ ២កោ ៩:១-១៥; កាល ២:១០

* ៨:២៤ ៨:២៤៖ ២កោ ៧:១៤-១៥

* ៩:១ ៩:១-១៥៖ ២កោ ៨:១-១៥, ១៩-២០; កាល ២:១០

* ៩:២ ៩:២៖ ប៝ន​កោរិនតោ ​ជេង​តា​ឞ្រី​អាខៃ ។

* ៩:២ ៩:២៖ ២កោ ៨:១៩

* ៩:៣ ៩:៣៖ ២កោ ៨:២៣

* ៩:៧ ៩:៧៖ ២កោ ៨:៨; ផលម ១:១៤

* ៩:៨ ៩:៨៖ ផល ៤:១៩

† ៩:៩ ៩:៩៖ នម ១១២:៩

* ៩:១១ ៩:១១៖ ២កោ ១:១១; ៤:១៥

* ៩:១៣ ៩:១៣៖ ២កោ ៨:៨

* ១០:១ ១០:១៖ «គ៝ប់» មោ​លាស «គ៝ប់​ពោល »។

* ១០:១ ១០:១៖ ១កោ ២:១-៥

* ១០:២ ១០:២៖ ២កោ ១៣:១-២; ១កោ ៤:២១

* ១០:៤ ១០:៤-៥៖ ២កោ ៦:៧; អេផ ៦:១០-១៧

* ១០:៨ ១០:៨៖ ២កោ ១៣:១០; រម ១២:៣

* ១០:៩ ១០:៩-១១៖ ១កោ ២:១-៥

* ១០:១៤ ១០:១៤៖ ១កោ ៩:២

* ១០:១៥ ១០:១៥៖ យេរ ៩:២២-២៣

* ១០:១៦ ១០:១៦៖ រម ១៥:២០

† ១០:១៧ ១០:១៧៖ យេរ ៩:២៤

* ១០:១៨ ១០:១៨៖ ១កោ ៤:៤

* ១១:១ ១១:១៖ ២កោ ១០:១២

* ១១:២ ១១:២៖ អេផ ៥:២៤-២៧

* ១១:៣ ១១:៣៖ នន ៣:១-៦

* ១១:៤ ១១:៤៖ ១កោ ១៥:១-២; កាល ១:៦-៩

* ១១:៥ ១១:៥៖ ២កោ ១០:១២

* ១១:៦ ១១:៦៖ អេផ ៣:៤

* ១១:៧ ១១:៧-៩៖ ២កោ ១២:១៣; ការ ២០:៣៣-៣៥; ផល ៤:១៥-១៧; ១តេ ២:៩

* ១១:១២ ១១:១២-១៥៖ ២កោ ២:១៧; ការ ២០:២៩-៣០; ផល ៣:២; នតម ២:២

* ១១:១៦ ១១:១៦៖ ២កោ ១២:៦

* ១១:២០ ១១:២០៖ ១កោ ៧:២៣

* ១១:២២ ១១:២២៖ រម ១១:១

* ១១:២៣ ១១:២៣-៣៣៖ ២កោ ៤:៩-១២; ៦:៤-១០; ១កោ ៤:១១-១៣; ១៥:៣០-៣២

* ១១:២៤ ១១:២៤៖ នវ ២៥:១-៣

* ១១:២៥ ១១:២៥៖ ការ ១៦:២២; ១៤:១៩

* ១១:២៧ ១១:២៧៖ ២កោ ៦:៥; ១តេ ២:៩

* ១១:២៨ ១១:២៨៖ ការ ២០:៣១

* ១១:២៩ ១១:២៩៖ ១កោ ៩:២២; ១២:២៥-២៦; កាល ៦:២

* ១១:៣០ ១១:៣០៖ ២កោ ១២:៥

* ១១:៣២ ១១:៣២-៣៣៖ ការ ៩:២៣-២៥

* ១២:១ ១២:១៖ តា​នាវ​ងើយ​គ្រែក ​មោ​គែស​ញចីស​«មា​គ៝ប់»។

* ១២:១ ១២:១៖ ការ ២៦:១៦

† ១២:២ ១២:២៖ «ទូ​ហ្វេ​ឞូ​ក្លោ» តាៈ​ឞើស​ត្រ៝ង​ពើស ឞ៝ន់​គឹត​លាស​ពោល​ងើយ​ហោរ​មា​ឆាក់​ពាង់​នើម។

‡ ១២:២ ១២:២៖ «នតុក​ពែ​ទាប់»​នៃ ឞូ​មឹន​លាស​ពោល​អុច​ងើយ​មា​ត្រោក​ទុត​ព្រេស​អី​នតុក​កោរាញ​ឞ្រាស។

* ១២:៥ ១២:៥៖ ២កោ ១១:៣០

§ ១២:៧ ១២:៧៖ «តោង​ពារ់​ឆាតាង់ » មោ​លាស «គែស​នើម​នតាង​ឆាតាង់ »។

* ១២:៩ ១២:៩៖ ២កោ ៤:៧; ផល ៤:១៣; អេឆា ៤០:២៩-៣១

* ១២:១១ ១២:១១៖ ២កោ ១១:៥

* ១២:១២ ១២:១២៖ ១កោ ៤:១៥; ៩:២

* ១២:១៣ ១២:១៣-១៤៖ ២កោ ១១:៧-៩; ការ ២០:៣៣-៣៥

* ១២:១៤ ១២:១៤៖ ២កោ ៨:៥

* ១២:១៥ ១២:១៥៖ ១តេ ២:៨

* ១២:១៧ ១២:១៧-១៨៖ ២កោ ២:១៣; ៧:២; ៨:៦, ១៨-១៩

* ១២:១៩ ១២:១៩៖ ២កោ ៣:១

* ១២:២១ ១២:២១៖ ២កោ ២:១-២

† ១៣:១ ១៣:១៖ នវ ១៩:១៥

* ១៣:១ ១៣:១៖ ១តម ៥:១៩

* ១៣:២ ១៣:២៖ ២កោ ១០:២

* ១៣:៤ ១៣:៤៖ ១កោ ១:២៥; ហេឞ ២:៩

* ១៣:៥ ១៣:៥៖ រម ៨:៩

* ១៣:៩ ១៣:៩៖ ២កោ ៧:១; កោល ១:៩-១០

* ១៣:១០ ១៣:១០៖ ២កោ ១០:៨; រម ១២:៣; ១កោ ៤:២១

* ១៣:១១ ១៣:១១៖ ផល ៣:១; ៤:៤; រម ១៥:៥

* ១៣:១២ ១៣:១២៖ តា​នាវ​ងើយ​គ្រែក ​លាស៖ «មា​នាវ​ចុម​ក្ល៝ស​អ្វែស»។ ឞ៝ន់​អាបៃ​រី​មោ​ហោម​គឹត​នហេល​ម៝ស​គែស​នាវ​ខ្លៃ​មា​នាវ​ចុម​អី​នៃ។

† ១៣:១២ ១៣:១២៖ នាវ​រាឞ្លាង​អើម​អាបាៈ​តា​នតុក​អ្យា​ត្រ៝ង ១៣ នទ្រី​ទឹង​គែស ១៤ ត្រ៝ង​តា​ងកោៈ​អ្យា។

កាលាតី

១

២

៣

៤

៥

៦

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ឞ្រី

កាលាតី

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៥០ ក្លាប់​លាស ១៧ នាម់​ជេស​ឞ្រាស​យេឆូ ​ទ៝ក់​រេស។ ឞូ​មឹន​លាស​ពាង់​ញចីស​ឆ៝ម់បុត​អ្យា​អេ​ល៝រ​មា​ពាង់​នទ្រែល​មា​នោ​បារនាបាស  នោ​តីតុស  នអ៝ប់​មា​ឞូនុយ្ស​អាបាៈ​អេង​ហាន់​ឞើស​ប៝ន​អ៝ន់តីយោក ​ត៝ត់​តា​ប៝ន​យេរូឆាលឹម  គៃ​មា​តឹម​ញច្រាៈ​ម៝ស​នាវ​អាបាៈ​ផូង​អី​មោ​ទី​ផូង​អីឆ្រាអែល ​អ្យាត់​មា​ជាន​គៃ​មា​គែស​នាវ​រាក្លាយ្ស គែស​នាវ​ខ្លៃ​លាស​កោរាញ​ឞ្រាស​មោ​ហោម​តេៈ​ទោយ្ស​តាៈ​ឞើស​នាវ​តីស​ឞូនុយ្ស​នើម​ជាន​(ការ ១៥:១-២៩) តា​នោក​នៃ​ខាន់​ពាង់​តឹម​ទី​ឞាល់ ផូង​អី​មោ​ទី​ផូង​អីឆ្រាអែល ​មោ​អោស​ខាច់​ក៝ស​នតោ​គៃ​មា​គែស​នាវ​រាក្លាយ្ស។ ទឹង​លែៈ​ឆ៝ម់បុត​ពោល ​ញចីស​តា​នាវ​តឹម​រាង្លាប់​មហែ ឆ៝ម់បុត​អ្យា​ជេង​ឆ៝ម់បុត​អី​ពាង់​ញចីស​ល៝រ​ឞូ។

មា​ឆ៝ម់បុត​អា​អេង​ដ៝ង់​ពោល ​លែៈ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

ឞ្រី​កាលាតី ​តា​ឞ្រី​អាឆី ។ តា​ឞ្រី​កាលាតី ​គែស​អ៝ក់​ឞូនុយ្ស​អី​មោ​ទី​ផូង​អីឆ្រាអែល ​គុ​រេស​តា​ឞ្រី​នៃ ពោល ​លែៈ​គែស​ហាន់​តា​ឞ្រី​អី​នៃ ជេសរី​លែវ​ឞូ​ឆឹត​ញឆីង​មា​ឞ្រាស​ក្រីស  នោក​ពោល ​ហាន់​ខ៝ល់​តា​ឞ្រី​អី​នៃ​ក្លាប់​លាស​តា​នាម់ ៤៩។ ឞើស​កើយ​ពោល  គែស​នើម​នតី​ផូង​អីឆ្រាអែល ​អាបាៈ​ដ៝ង់​ហាន់​នតី​ផូង​ញឆីង​មា​ឞ្រាស​ក្រីស ​តា​នៃ ផូង​នើម​នតី​អី​នៃ​លាស​ពោល ​មោ​អោស​ទី​កោរាញ​អ៝ស​ម៝ន​ងាន់ ខាន់​ពាង់​នតី​ញឆីង​មា​ឞ្រាស​ក្រីស ​ទើម​មោ​ហ៝ៈ​អោស​គាប់ អ្យាត់​មា​ហោម​ក៝ស​នតោ​គៃ​មា​គែស​នាវ​រាក្លាយ្ស។ ត៝ត់​មា​ពោល ​តាង់​នាវ​អី​នៃ ជេសរី​ពាង់​ញចីស​ឆ៝ម់បុត​អ្យា គៃ​មា​ព្លើង​អើស​នាវ​អោប​ផូង​ញឆីង​តា​ឞ្រី​កាលាតី ​នៃ ពាង់​ញចីស​លាស​ឞូនុយ្ស​គែស​នាវ​រាក្លាយ្ស​តាៈ​ឞើស​នាវ​ញឆីង​មា​ឞ្រាស​ក្រីស ​ទើម មោ​អោស​ខាច់​ក៝ស​នតោ។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​ពោល ​ញចីស​លាស​ទាង់ៗ​អ៝យ គៃ​មា​ងកាស​ផូង​ញឆីង​មា​នាវ​ខ្លៃ​នាវ​មហែ​មហាន​អ្វែស​ឞ្រាស​ក្រីស ​នអ៝ប់​មា​តឹម​រាទ៝ង់​ដាស​នាវ​នតី​ងក្លាៈ។ តឹង​មា​នាវ​មហែ​មហាន​អ្វែស​អ្យា កោរាញ​ឞ្រាស​រាក្លាយ្ស​ឞូនុយ្ស​ញឆីង​យ៝រ​មា​ញឆីង​មា​ឞ្រាស​ក្រីស ​អី​លែៈ​រ៝ង់​មា​ឞ៝ន់ នទ្រែល​មា​លែៈ​ខឹត​ឆាក់​មា​ឞ៝ន់​(កាល ២:២០) មោ​អោស​យ៝រ​មា​ជាន​នទើ​អេងៗ​តឹង​នាវ​វៃ​ផូង​អីឆ្រាអែល  មោ​ដ៝ង់​យ៝រ​មា​ជាន​នទើ​អ្វែស។ យើន​មា​លែៈ​ជេស​គែស​នាវ​រាក្លាយ្ស ផូង​ញឆីង​អ្យាត់​មា​គុ​រេស​តឹង​នាវ​ឞ្រាស​ហ្វេង​អ្វែស​នតុម​នតី មោ​អោស​គុ​រេស​តឹង​កើត​នាវ​គុ​រេស​ឞូនុយ្ស​អី​មោ​ញឆីង​(កាល ៥:១៦-១៨, ២៥)។

ងកោៈ​នាវ​ខ្លៃ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-១០)

- នាវ​ទើយ​ពោល​អី​ជេង​កោរាញ​អ៝ស​ម៝ន (១:១១—២:២១)

- នាវ​រាក្លាយ្ស​តាៈ​ឞើស​នាវ​កោរាញ​ឞ្រាស​ត៝ន មោ​អោស​តាៈ​ឞើស​ជាន​តឹង​មា​នាវ​វៃ​ផូង​អីឆ្រាអែល  (៣:១—៤:៣១)

- នាវ​ផូង​ញឆីង​មោ​ហោម​ខាច់​អោស​ជាន​តឹង​មា​នាវ​វៃ​ផូង​អីឆ្រាអែល  (៥:១-១២)

- នាវ​គុ​រេស​ផូង​ញឆីង​តឹង​ឞ្រាស​ហ្វេង​អ្វែស (៥:១៣—៦:១០)

- នាវ​នតិញ​ងគ្លែៈ​ទុត (៦:១១-១៨)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​អ្យា​ជេង​កោរាញ​អ៝ស​ម៝ន។ មោ​អោស​ទី​ទូ​ហ្វេ​ឞូនុយ្ស មោ​លាស​ទូ​ផូង​ឞូនុយ្ស​អី​ដាៈ​គ៝ប់​ជាន​កោរាញ​អ៝ស​ម៝ន គែស​ឞ្រាស​យេឆូ​ក្រីស  នទ្រែល​មា​កោរាញ​ឞ្រាស​ឞឹ​នើម​អី​អ៝ន់​ឞ្រាស​យេឆូ​ក្រីស ​ទ៝ក់​រេស​នៃ ខាន់​ពាង់​ដាៈ​គ៝ប់​ជាន​កោរាញ​អ៝ស​ម៝ន។* ២ គ៝ប់ នទ្រែល​មា​ទឹង​លែៈ​អ៝ស​នោ​តា​នាវ​ញឆីង​អី​គុ​នទ្រែល​គ៝ប់ ទាន់​អោប​នាវ​អ្វែស​លាង់​ផូង​ញឆីង​មា​ឞ្រាស​យេឆូ​ក្រីស ​អី​គុ​តា​នតុក​អេងៗ​តា​ឞ្រី​កាលាតី ។ ៣ ទាន់​កោរាញ​ឞ្រាស​ឞឹ​ឞ៝ន់ នទ្រែល​មា​កោរាញ​យេឆូ​ក្រីស  អ៝ន់​នាវ​អ្វែស អ៝ន់​នាវ​ដាប់​មពាន់​មា​ខាន់​អៃ​មៃ។ ៤ កោរាញ​យេឆូ​ក្រីស ​លែៈ​ជាវ​ជេស​ឆាក់​ជាន់​ពាង់​នើម​មា​ខឹត​យ៝រ​មា​នាវ​តីស​ផូង​ឞ៝ន់ គៃ​មា​រាក្លាយ្ស​ផូង​ឞ៝ន់​ឞើស​ទឹង​លែៈ​នាវ​អ្យើស​តា​នែស​នតូ​អ្យា ជេង​តឹង​នាវ​កោរាញ​ឞ្រាស​អុច​អី​ឞឹ​ឞ៝ន់​នើម។* ៥ អ៝ន់​ឞ៝ន់​រានេ​នាវ​ច្រេក​លើប​កោរាញ​ឞ្រាស​បាបើ​នហ៝​រ៝។ អើ​អ៝ន់​គែស​កើត​នៃ​ងាន់​រ៝*!

នាវ​មហែ​មហាន​អ្វែស​គែស​ង្វាយ​ទើម

៦ គ៝ប់​នទ្រ៝ត់​ហីស​រាហ៝ល់​មោ​វ៝ត់​អោស​ឆៃ​ខាន់​អៃ​មៃ​ងាច់​ងាន់​មអារ់​លើយ​កោរាញ​ឞ្រាស​អី​លែៈ​ក្វាល់​ជេស​ខាន់​អៃ​មៃ​ជេង​ផូង​ប៝ន​លាន​ពាង់​នើម​តាៈ​ឞើស​នាវ​អ្វែស​ឞ្រាស​ក្រីស ​នើស ជេសរី​បេង​មា​តឹង​នាវ​នតី​អា​អេង​អី​ឞូនុយ្ស​អាបាៈ​ក្វាល់​លាស​«នាវ​មហែ​មហាន​អ្វែស»​ដ៝ង់។ ៧ យើន​មា​មោ​ហោម​អោស​គែស​នាវ​មហែ​មហាន​អ្វែស​អា​អេង​ជឹត គែស​ឞូនុយ្ស​អាបាៈ​ទើម​ជាន​អ៝ន់​ខាន់​អៃ​មៃ​គែស​នាវ​វិ អុច​ជាន​ញអើស​លើយ​នាវ​មហែ​មហាន​អ្វែស​ឞ្រាស​ក្រីស ។* ៨ ឞ៝ល​លាស​ហេន​នើម មោ​លាស​ទូ​ហ្វេ​តោង​ពារ់​តាៈ​ឞើស​កាលើ​ត្រោក​អី​នតុក​កោរាញ​ឞ្រាស​កាដោយ ឞូ​ម៝ស​មឞើស​ងក៝ច​នាវ​មហែ​មហាន​អ្វែស​តីស​ឞើស​នាវ​មហែ​មហាន​អ្វែស​អី​លែៈ​ហេន​មឞើស​ងក៝ច​មា​ខាន់​អៃ​មៃ​នើស អ៝ន់​កោរាញ​ឞ្រាស​រាតាប់​ឞូនុយ្ស​អី​នៃ​ទោស!* ៩ នាវ​អី​គ៝ប់​លែៈ​ជេស​លាស​នៃ​នើស គ៝ប់​ទាន់​លាស​តៃ​ទូ​តឹ​ជឹត លាស​ឞូ​ម៝ស​អី​មឞើស​ងក៝ច​នាវ​មហែ​មហាន​អ្វែស​អី​តីស​ឞើស​នាវ​មហែ​មហាន​អ្វែស​អី​ខាន់​អៃ​មៃ​លែៈ​ឆ៝ៈ​ទើន​ជេស​នៃ អ៝ន់​កោរាញ​ឞ្រាស​រាតាប់​ឞូនុយ្ស​អី​នៃ​ទោស! ១០ តា​នាវ​គ៝ប់​ងើយ​អី​នៃ អើម​គ៝ប់​អុច​ឞូនុយ្ស​រានេ​គ៝ប់ មោ​លាស​អុច​កោរាញ​ឞ្រាស​រានេ​គ៝ប់? អើម​គ៝ប់​អុច​ជាន​អ៝ន់​ឞូនុយ្ស​ទើម​រាម់​មអាក​ឞើស? លាស​គ៝ប់​ហោម​អុច​ជាន​អ៝ន់​ឞូនុយ្ស​ទើម​រាម់​មអាក លាស​នទ្រី​គ៝ប់​មោ​អោស​ទី​ជេង​នើម​ឆើម​កើល​ជាន​ការ​មា†​ឞ្រាស​ក្រីស !*

ឞ្រាស​យេឆូ ​អ៝ន់​ពោល ​គឹត​នាល់​ពាង់​នើម

១១ អើ​អ៝ស​នោ​តា​នាវ​ញឆីង គ៝ប់​អុច​អ៝ន់​ខាន់​អៃ​មៃ​គឹត នាវ​មហែ​មហាន​អ្វែស​អី​គ៝ប់​លែៈ​មឞើស​ងក៝ច​អ៝ន់​មា​ខាន់​អៃ​មៃ​នៃ​នើស មោ​អោស​ទី​លោស​តាៈ​ឞើស​ឞូនុយ្ស‌* ១២ យ៝រ​លាស​ឆាក់​គ៝ប់​នើម​អី​អ្យា​មោ​គែស​អោស​ឆ៝ៈ​ទើន​នាវ​មហែ​មហាន​អ្វែស​តាៈ​ឞើស​ឞូនុយ្ស មោ​ដ៝ង់​តាៈ​ឞើស​ឞូនុយ្ស​នតុម​នតី​គ៝ប់ យើន​មា​តាៈ​ឞើស​ឞ្រាស​ក្រីស ​នើម​ញហើ​អ៝ន់​គ៝ប់​គឹត​នាល់។*

១៣ ខាន់​អៃ​មៃ​លែៈ​តាង់​ដ៝ង់​នាវ​ឞូ​មឞើស​ងក៝ច​មា​នទើ​គ៝ប់​ជាន​អា​ល៝រ​នើស នោក​គ៝ប់​ហោម​គុ​តា​នាវ​វៃ​ផូង​អីឆ្រាអែល ​នើស គ៝ប់​លែៈ​ជាន​ជេរ​ជ៝ត់​ទុត​ហោ​ងាន់​មា​ផូង​ញឆីង​មា​ឞ្រាស​យេឆូ​ក្រីស ​ជេង​ផូង​ប៝ន​លាន​កោរាញ​ឞ្រាស​នើម អុច​លើស​ហេង​លើយ​ផូង​អី​នៃ។* ១៤ ឞើស​នតើម​នើស នាវ​វៃ​ផូង​អីឆ្រាអែល ​គ៝ប់​លែៈ​ញអោត​ទុត​អ្វែស​ងាន់​រាលាវ​មា​ផូង​ប៝ន​លាន​គ៝ប់​នើម​អី​ក្វ៝ង់​រើស​គ៝ប់ យ៝រ​លាស​គ៝ប់​គើយ្ស​រាលាវ​មា​ខាន់​ពាង់​ជាន​តឹង​នាវ​ដើន​តាៈ​ឞើស​ផូង​អូ​ចែ​ហេន។ ១៥ យើន​មា​កោរាញ​ឞ្រាស​លែៈ​អើម​កើយ្ស​ជេស​គ៝ប់​ឞើស​ត្រោម​នទុល​មែ ជេសរី​ក្វាល់​គ៝ប់​តាៈ​ឞើស​នាវ​អ្វែស​ពាង់​នើម។ តាៈ​ឞើស​នាវ​អ្វែស​អី​នៃ* ១៦ ទឹង​ពាង់​ញហើ​ក៝ន​ពាង់​នើម​អ៝ន់​គ៝ប់​គឹត​នាល់​នើស គៃ​មា​គ៝ប់​មឞើស​ងក៝ច​នាវ​មហែ​មហាន​អ្វែស​ក៝ន​ពាង់​នៃ​អ៝ន់​មា​ផូង​អី​មោ​ទី​ផូង​អីឆ្រាអែល ។ ជេសរី​គ៝ប់​ហាន់​មឞើស​ងក៝ច​រ៝ គ៝ប់​មោ​អោស​ហាន់​អោប​ទូ​ហ្វេ​ឞូនុយ្ស​អេង។* ១៧ គ៝ប់​ក៝ៈ​មោ​គែស​ហាន់​តា​ប៝ន​យេរូឆាលឹម ​គៃ​មា​តឹម​ម៝ប់​ដាស​មពោល​អី​ជាន​កោរាញ​អ៝ស​ម៝ន​អី​ល៝រ​ឞើស​នាប់​គ៝ប់​នៃ​ដ៝ង់ យើន​មា​គ៝ប់​ហាន់​តា​ឞ្រី​អារាប់ ​រ៝ ជេសរី​ព្លឹ​តៃ​តា​ប៝ន​ដាមាស ។ ១៨ ត៝ត់​ពែ​នាម់​ជេស​ឞើស​នៃ គ៝ប់​ហាន់​តា​ប៝ន​យេរូឆាលឹម  គៃ​មា​អុច​គឹត​នាល់​ពេត្រោស ‡ ជេសរី​គុ​នទ្រែល​ពាង់​តា​នៃ​ជ៝ៈ ១៥ នារ។ ១៩ ហោម​គែស​ម៝ប់​មា​យាកើ ​អី​អ៝ស​កោរាញ​យេឆូ ​ទូ​ហ្វេ​ដ៝ង់ យើន​មា​មោ​គែស​អោស​ម៝ប់​មា​កោរាញ​អ៝ស​ម៝ន​អាបាៈ​អេង​ជឹត។* ២០ នាវ​អី​គ៝ប់​ញចីស​អ៝ន់​មា​ខាន់​អៃ​មៃ​អ្យា គ៝ប់​មោ​មរោស​អោស គែស​កោរាញ​ឞ្រាស​អី​នាក់​គឹត​ឆៃ។ ២១ ជេស​ឞើស​នៃ គ៝ប់​ហាន់​ដ៝ង់​តា​ឞ្រី​ឆីរី  តា​ឞ្រី​កីលីកៀ ‌* ២២ យើន​មា​តា​នតុក​អេងៗ​តា​ឞ្រី​យូដា  ផូង​អី​ញឆីង​មា​ឞ្រាស​ក្រីស ​អេ​ហ៝ៈ​អោស​គឹត​នាល់​គ៝ប់។ ២៣ ខាន់​ពាង់​មាន​មា​គឹត​តាង់​ឞូ​មឞើស​ងក៝ច​លាស៖ “ឞូនុយ្ស​អី​វៃ​ជាន​ជេរ​ជ៝ត់​មា​ឞ៝ន់​អា​ល៝រ​នើស អាបៃ​អ្យា​ពាង់​លែៈ​មឞើស​ងក៝ច​នាវ​មហែ​មហាន​អ្វែស​អី​ព្រែ​អុច​លើស​ហេង​អា​ល៝រ​នើស​ច្រាវ!” ២៤ ជេសរី​ខាន់​ពាង់​រានេ​កោរាញ​ឞ្រាស តាៈ​ឞើស​នាវ​កោរាញ​ឞ្រាស​ជាន​តា​គ៝ប់។

២

កោរាញ​អ៝ស​ម៝ន​អាបាៈ​អេង​រ៝ម​ពោល 

១ ត៝ត់ ១៤ នាម់​ឞើស​កើយ​នៃ គ៝ប់​ហាន់​តៃ​តា​ប៝ន​យេរូឆាលឹម ​ទូ​តឹ​ជឹត នទ្រែល​មា​បារនាបាស  នអ៝ប់​មា​លែវ​តីតុស ​ហាន់​នទ្រែល​ដ៝ង់។* ២ គ៝ប់​ហាន់​តា​ប៝ន​យេរូឆាលឹម ​កើត​នៃ យ៝រ​លាស​កោរាញ​ឞ្រាស​ញហើ​អ៝ន់​គ៝ប់​ហាន់។ នោក​គ៝ប់​ហាន់ គ៝ប់​ម៝ប់​អេង​មា​ផូង​កោរាញ​ផូង​ញឆីង​មា​ឞ្រាស​ក្រីស  មឞើស​ងក៝ច​មា​ខាន់​ពាង់​នាវ​អី​គ៝ប់​លែៈ​នតី​នោក​មឞើស​ងក៝ច​នាវ​មហែ​មហាន​អ្វែស​អ៝ន់​មា​ផូង​អី​មោ​ទី​ផូង​អីឆ្រាអែល ​នើស គៃ​មា​លើយ​អ៝ន់​នាវ​អី​គ៝ប់​ទោល​ហោម​នតី​មា​ឞូ នអ៝ប់​មា​នាវ​អី​គ៝ប់​លែៈ​ជេស​នតី​នៃ​នើស​ងខើង​មា​មោ​គែស​នាវ​ខ្លៃ​ច្រាវ។ ៣ ខាន់​ពាង់​តឹម​ទី​ទូ​នតោរ​នាវ​មា​គ៝ប់។ ឞ៝ល​លាស​អេ​ល៝រ​មា​ឞ្រាស​ក្រីស​ទ៝ក់​រេស​នើស ឞូ​ម៝ស​អី​មោ​ទី​ផូង​អីឆ្រាអែល  ជេសរី​ឆឹត​ញឆីង​មា​កោរាញ​ឞ្រាស អ្យាត់​មា​ក៝ស​នតោ​គៃ​មា​ជេង​ប៝ន​លាន​កោរាញ​ឞ្រាស ល៝ង់​តីតុស ​អី​អ៝ស​នោ​ឞ៝ន់​តា​នាវ​ញឆីង​អី​ហាន់​នទ្រែល​ហេន​នៃ ឞ៝ល​លាស​ពាង់​ជេង​ផូង​គ្រែក  ឞូ​ក៝ៈ​មោ​ញច៝ប់​ពាង់​ក៝ស​នតោ​ដ៝ង់។* ៤ គែស​ដ៝ង់​ឞូនុយ្ស​អាបាៈ​អី​នទ្រា​ជាន​ញឆីង​មា​ឞ្រាស​ក្រីស  លាប់​នតុង​តា​ផូង​ហេន អុច​តីតុស ​ក៝ស​នតោ​កាដោយ យើន​មា​ផូង​កោរាញ​តា​ផូង​ញឆីង​ក៝ៈ​មោ​ញច៝ប់​ពាង់​ដ៝ង់។ ខាន់​ពាង់​មាន​មា​លាប់​គៃ​មា​មេត​អ្វាញ់​គឹត​ហេន​ហោម​ជាន​តឹង​ទឹង​លែៈ​នាវ​វៃ​មោឆេ ​មោ​លាស​មោ ខាន់​ពាង់​អុច​ទឹង​លែៈ​ផូង​ញឆីង​ជាន​តឹង​នាវ​វៃ​អី​នៃ​តឹម​ឞាន​មា​ជេង​ទឹក​មា​នាវ​វៃ​អី​នៃ តីស​មា​យ៝រ​លាស​ឞ្រាស​ក្រីស ​លែៈ​រាក្លាយ្ស​ឞូ​ម៝ស​អី​ញឆីង​មា​ពាង់ លាស​នទ្រី​មោ​ហោម​ខាច់​អោស​ជាន​តឹង​ទឹង​លែៈ​នាវ​វៃ​អី​នៃ។* ៥ ហេន​មោ​អោស​តឹម​ទី​នាវ​មា​ខាន់​ពាង់​អី​នៃ ឞ៝ល​លាស​ដេៈ​ក៝ៈ​មោ​អើម​ដ៝ង់ គៃ​មា​នាវ​ងាន់​អី​នាវ​មហែ​មហាន​អ្វែស​ហោម​គែស​នឹង​តា​ខាន់​អៃ​មៃ។

៦ ល៝ង់​ផូង​អី​ឞូ​យើក​អី​ឞូ​កើប​ខាន់​ពាង់​ជេង​កោរាញ​តា​ផូង​ញឆីង មោ​អោស​ដាៈ​គ៝ប់​នត៝ប​នទើ​តា​នាវ​គ៝ប់​នតី​មា​ឞូ។ ឞ៝ល​លាស​ខាន់​ពាង់​កោរាញ​ទាស​ក្វ៝ង់​កាដោយ ក៝ៈ​គ៝ប់​មោ​ជី​ឞោក​ជី​តោរ​ដ៝ង់ យ៝រ​លាស​កោរាញ​ឞ្រាស​មោ​អោស​កើយ្ស​ឞូនុយ្ស។ ៧ ខាន់​ពាង់​លែៈ​ឆៃ​ជេស កោរាញ​ឞ្រាស​ដាៈ​គ៝ប់​មឞើស​ងក៝ច​នាវ​មហែ​មហាន​អ្វែស​អ្យា​អ៝ន់​មា​ផូង​អី​មោ​ទី​ផូង​អីឆ្រាអែល  តឹម​ឞាន​មា​កោរាញ​ឞ្រាស​លែៈ​ដាៈ​ជេស​ពេត្រោស ​មា​មឞើស​ងក៝ច​នាវ​មហែ​មហាន​អ្វែស​អ៝ន់​មា​ផូង​អីឆ្រាអែល ​ដ៝ង់‌* ៨ យ៝រ​លាស​កោរាញ​ឞ្រាស​អី​លែៈ​អ៝ន់​ជេស​ពេត្រោស ​គែស​នាវ​ទើយ​ជេង​កោរាញ​អ៝ស​ម៝ន​មឞើស​ងក៝ច​នាវ​មហែ​មហាន​អ្វែស​អ៝ន់​មា​ផូង​អីឆ្រាអែល ‌ ពាង់​អ៝ន់​គ៝ប់​គែស​នាវ​ទើយ​ជេង​កោរាញ​អ៝ស​ម៝ន​មឞើស​ងក៝ច​នាវ​មហែ​មហាន​អ្វែស​អ៝ន់​មា​ផូង​អី​មោ​ទី​ផូង​អីឆ្រាអែល ​តឹម​ឞាន​កើត​នៃ​ដ៝ង់។ ៩ ល៝ង់​យាកើ ‌ ពេត្រោស * នទ្រែល​មា​យោហាន ​អី​ឞូ​កើប​ខាន់​ពាង់​ទុត​ខ្លៃ​ជេង​តឹម​ឞាន​មា​មែស​តា​ផូង​ញឆីង ត៝ត់​ខាន់​ពាង់​លែៈ​ឆៃ​ជេស​កោរាញ​ឞ្រាស​លែៈ​អ៝ន់​មា​គ៝ប់​នាវ​ទើយ​អី​នៃ ខាន់​ពាង់​ញុប​តី​តឹម​រាង្លាប់​នទ្រែល​គ៝ប់ ញុប​តី​តឹម​រាង្លាប់​នទ្រែល​បារនាបាស ​ដ៝ង់ តឹម​ទី​នាវ​ហេន​មា​ហាន់​មឞើស​ងក៝ច​អ៝ន់​មា​ផូង​អី​មោ​ទី​ផូង​អីឆ្រាអែល  ជេសរី​ខាន់​ពាង់​មា​មឞើស​ងក៝ច​អ៝ន់​មា​ផូង​អីឆ្រាអែល ។ ១០ គែស​ទូ​នាវ​ទើម​ខាន់​ពាង់​នតិញ​មា​ហេន លើយ​តា​ច្វេល​កើល​មា​ផូង​ក្រ៝​អ៝​អាច​តា​ផូង​ញឆីង​តា​ប៝ន​យេរូឆាលឹម  នទើ​អី​នៃ​ជេង​នទើ​អី​គ៝ប់​នអើរ​ជាន​នឹង។*

ពោល ​មោ​អោស​តឹម​ទី​ឞាល់​មា​ពេត្រោស 

១១ យើន​មា​នោក​ពេត្រោស ​ហាន់​ត៝ត់​តា​ប៝ន​អ៝ន់តីយោក ​ឞ្រី​ឆីរី  គ៝ប់​តឹម​រាទ៝ង់​ដាស​ពាង់​តា​ងក្លាង​ឞូ​ឞាល់ យ៝រ​លាស​ពាង់​លែៈ​ជាន​តីស។ ១២ យាកើ ​ញជ្វាល់​ផូង​អីឆ្រាអែល ​អី​ញឆីង​មា​ឞ្រាស​ក្រីស ​អាបាៈ​អ៝ន់​ហាន់​តា​នៃ​ដ៝ង់។ នោក​ខាន់​ពាង់​អី​នៃ​អេ​ហ៝ៈ​ត៝ត់ ពេត្រោស ​លែៈ​វៃ​គុ​ឆោង​ឆា​នទ្រែល​ផូង​អី​មោ​ទី​ផូង​អីឆ្រាអែល  យើន​មា​នោក​ខាន់​ពាង់​អី​នៃ​លែៈ​ត៝ត់​តា​រី ពេត្រោស ​ឞាស​គុ​នទ្រែល​ផូង​អី​មោ​ទី​ផូង​អីឆ្រាអែល  យ៝រ​លាស​ពាង់​ក្លាច​ខាន់​ពាង់​អី​ផូង​អីឆ្រាអែល ​នៃ​លាស†។* ១៣ ល៝ង់​ផូង​អីឆ្រាអែល ​អី​ញឆីង​មា​ឞ្រាស​ក្រីស ​អាបាៈ​អេង​លែវ​ឞាល់​ជាន​នាវ​នទ៝ប់​មពោន​កើត​ពេត្រោស ​នៃ​ដ៝ង់ នអ៝ប់​មា​បារនាបាស ​ជាន​នតូត​នាវ​នទ៝ប់​មពោន​តឹង​ខាន់​ពាង់​អី​នៃ​ជឹត។* ១៤ ត៝ត់​មា​គ៝ប់​ឆៃ​ខាន់​ពាង់​មោ​ហោម​តឹង​នាវ​ងាន់​អី​នាវ​មហែ​មហាន​អ្វែស​នៃ គ៝ប់​អោប​ពេត្រោស ​តា​ងក្លាង​ឞូ​ឞាល់៖ “លាស​មៃ​អី​ផូង​អីឆ្រាអែល  មោ​ហោម​អោស​ជាន​តឹង​នាវ​វៃ​ផូង​អីឆ្រាអែល  ជាន​គុ​ងាវ​តឹម​ឞាន​មា​ផូង​អី​មោ​ទី​ផូង​អីឆ្រាអែល ​ច្រាវ លាស​នទ្រី​មើម​មៃ​ទើយ​ញច៝ប់​ផូង​អី​មោ​ទី​ផូង​អីឆ្រាអែល ​អ៝ន់​ជាន​តឹង​នាវ​វៃ​ផូង​អីឆ្រាអែល ? ១៥ ល៝ង់​ឞ៝ន់​អ្យា​ផូង​អីឆ្រាអែល ​ឞើស​នទុល​មែ​ងាន់ ឞ៝ន់​មោ​អោស​ជេង​ផូង​អី​មោ​ទី​ផូង​អីឆ្រាអែល ​អី​មោ​គឹត​នាល់​នាវ​វៃ​មោឆេ  អី​ជាន​រាលាវ​នាវ​វៃ​អី​នៃ​នឹង។* ១៦ ឞ៝ន់​លែៈ​គឹត​ជេស កោរាញ​ឞ្រាស​មោ​អោស​កើប​ឞូនុយ្ស​លែៈ​ឆ៝ង់​យ៝រ​មា​ជាន​តឹង​នាវ​វៃ​អី​នៃ ពាង់​កើប​លែៈ​ឆ៝ង់​ជេង​យ៝រ​មា​នាវ​ញឆីង​មា​ឞ្រាស​យេឆូ​ក្រីស ​ទើម។ លាស​នទ្រី​ឞ៝ន់​លែៈ​ញឆីង​មា​ឞ្រាស​យេឆូ​ក្រីស ​ដ៝ង់ គៃ​មា​កោរាញ​ឞ្រាស​កើប​ឞ៝ន់​លែៈ​ឆ៝ង់​យ៝រ​មា​នាវ​ញឆីង​មា​ឞ្រាស​ក្រីស ​ទើម មោ​អោស​លែៈ​កើប​ឆ៝ង់​តាៈ​ឞើស​ជាន​តឹង​នាវ​វៃ។ មោ​គែស​អោស​ឞូនុយ្ស​លែៈ​កើប​ឆ៝ង់​តាៈ​ឞើស​ជាន​តឹង​នាវ​វៃ​អី​នៃ ទូ​ហ្វេ​មោ​អើម”។*

១៧ អាបៃ​អ្យា​ហេន​អី​ផូង​អីឆ្រាអែល ​អី​លែៈ​ញឆីង​មា​ឞ្រាស​ក្រីស  អុច​កោរាញ​ឞ្រាស​កើប​ហេន​លែៈ​ឆ៝ង់​តាៈ​ឞើស​នាវ​ញឆីង​អី​នៃ។ ហេន​លែៈ​វ៝ត់​ជេស ហេន​ជេង​ឞូនុយ្ស​តីស​តឹម​ឞាន​មា​ផូង​អី​មោ​ទី​ផូង​អីឆ្រាអែល ​ដ៝ង់ ឞ៝ល​លាស​ហេន​ញឆ្រោយ្ស​ជាន​តឹង​នាវ​វៃ​មោឆេ ​កាដោយ។ ហេន​ញឆីង​មា​ឞ្រាស​ក្រីស  នទ្រី​ហេន​មោ​ហោម​អោស​ជាន​តឹង​នាវ​វៃ​មោឆេ  គៃ​មា​កោរាញ​ឞ្រាស​កើប​ហេន​ឆ៝ង់។ លាស​នទ្រី​អើម​ហេន​ជេង​ឞូនុយ្ស​តីស យ៝រ​មា​មោ​ហោម​ជាន​តឹង​នាវ​វៃ​អី​នៃ​ឞើស? លាស​នទ្រី​អើម​ឞ្រាស​ក្រីស ​លែវ​អ៝ន់​ហេន​ជេង​ឞូនុយ្ស​តីស យ៝រ​មា​មោ​ហោម​ជាន​តឹង​នាវ​វៃ​អី​នៃ​ឞើស? មោ​ទី​អោស!* ១៨ យើន​មា​លាស​ទូ​ហ្វេ​ឞូនុយ្ស​លែៈ​ជេស​មអារ់​លើយ​នាវ​វៃ​អី​នៃ ជេស​រី​អាបៃ​អ្យា​អុច​ជាន​តឹង​តៃ​នាវ​វៃ​អី​នៃ​គៃ​មា​កោរាញ​ឞ្រាស​កើប​ឆ៝ង់ ពាង់​អី​នៃ​តឹម​ឞាន​មា​ឞូនុយ្ស​អុច​រាទ៝ក់​តៃ​ជឹត​នទើ​អី​អា​ល៝រ​នើស​លែៈ​លើស​រាល៝ម់​លើយ។ លាស​នទ្រី​ពាង់​អី​នៃ​ញហើ​ឆាក់​ពាង់​នើម​លែៈ​ជាន​តីស​ដាស​នាវ​វៃ​អី​នៃ។

១៩ ល៝ង់​គ៝ប់ នោក​គ៝ប់​ញឆ្រោយ្ស​ជាន​តឹង​នាវ​វៃ​នើស គ៝ប់​ហោម​គែស​ទោយ្ស​យ៝រ​មា​នាវ​វៃ​អី​នៃ។ នោក​ឞូ​ងខឹត​ឞ្រាស​ក្រីស ​តា​ឆី​តឹម​រាកាង់ គ៝ប់​តឹម​ឞាន​មា​ខឹត​នទ្រែល​ពាង់ លាស​នទ្រី​អាបៃ​អ្យា​គ៝ប់​តឹម​ឞាន​មា​ខឹត​មពែស​មា​នាវ​វៃ នាវ​វៃ​មោ​ហោម​អោស​គែស​នាវ​ទើយ​មា​គ៝ប់​ជឹត គ៝ប់​គុ​រេស​គៃ​មា​គែស​ខ្លៃ​មា​កោរាញ​ឞ្រាស​នើម។* ២០ គ៝ប់​មោ​ហោម​គុ​រេស​តឹង​នាវ​អុច​គ៝ប់​នើម អាបៃ​អ្យា​គ៝ប់​គុ​រេស​តឹង​នាវ​អុច​ឞ្រាស​ក្រីស ​អី​គុ​តា​គ៝ប់។ នាវ​រេស​អី​គ៝ប់​គុ​រេស​អាបៃ​អ្យា គ៝ប់​រេស​នអ៝ប់​មា​ញឆីង​មា​ក៝ន​កោរាញ​ឞ្រាស​នើម​ទើម អី​ពាង់​លែៈ​រ៝ង់​ជេស​មា​គ៝ប់ លែៈ​ជាវ​ឆាក់​ពាង់​នើម​ខឹត​មា​នត្រ៝ៈ​គ៝ប់។ ២១ លាស​គ៝ប់​ហោម​ជាន​តឹង​តៃ​នាវ​វៃ​មោឆេ  គៃ​មា​កោរាញ​ឞ្រាស​កើប​គ៝ប់​ឆ៝ង់ គ៝ប់​ជេង​មអារ់​លើយ​នាវ​អ្វែស​កោរាញ​ឞ្រាស។ យើន​មា​គ៝ប់​លែៈ​គឹត​ជេស​កោរាញ​ឞ្រាស​មោ​អោស​កើប​ឆ៝ង់​តាៈ​ឞើស​ជាន​តឹង​នាវ​វៃ​មោឆេ  កើត​នទ្រី​ទឹង​គ៝ប់​មោ​អោស​មអារ់​នាវ​អ្វែស​កោរាញ​ឞ្រាស​អី​នៃ។ លាស​កោរាញ​ឞ្រាស​កើប​ឆ៝ង់​តាៈ​ឞើស​ជាន​តឹង​នាវ​វៃ នាវ​ខឹត​ឞ្រាស​ក្រីស ​ជេង​ទើម​ទាម មោ​អោស​គែស​ខ្លៃ។

៣

នាវ​ញឆីង នទ្រែល​មា​នាវ​វៃ

១ អើ​ផូង​កាលាតី ​អី​ផូង​រាលូក​ម៝ល់! មើម​ទឹង​ខាន់​អៃ​មៃ​អ្យាត់​នាវ​នតី​អី​មោ​អោស​ទី នាវ​នតី​អី​ដាៈ​ខាន់​អៃ​មៃ​ជាន​តឹង​នាវ​វៃ​មោឆេ  គៃ​មា​កោរាញ​ឞ្រាស​កើប​ឆ៝ង់?* អា​ល៝រ​នើស​គ៝ប់​លែៈ​នតី​ខាន់​អៃ​មៃ​នហេល​នានេៈ​ងាន់​មា​ឞ្រាស​យេឆូ​ក្រីស ​ខឹត​តា​ឆី​តឹម​រាកាង់។* ២ គ៝ប់​អុច​អោប​ខាន់​អៃ​មៃ​ទូ​នាវ៖ នោក​ខាន់​អៃ​មៃ​ឆ៝ៈ​ទើន​ឞ្រាស​ហ្វេង​អ្វែស​នើស កោរាញ​ឞ្រាស​អ៝ន់​យ៝រ​មា​ខាន់​អៃ​មៃ​ជាន​តឹង​នាវ​វៃ​មោឆេ  មោ​លាស​យ៝រ​មា​ខាន់​អៃ​មៃ​ញឆីង​មា​នាវ​មហែ​មហាន​អ្វែស​អី​ខាន់​អៃ​មៃ​តាង់​នៃ​នើស?* ៣ មើម​ទឹង​ខាន់​អៃ​មៃ​មោ​អោស​គែស​នាវ​មឹន! ខាន់​អៃ​មៃ​លែៈ​គែស​ជេស​នាវ​រេស​មហែ​អី​នតើម​គែស​តាៈ​ឞើស​ឞ្រាស​ហ្វេង​អ្វែស មើម​ទឹង​អាបៃ​អ្យា​ខាន់​អៃ​មៃ​អុច​កោរាញ​ឞ្រាស​កើប​ឆ៝ង់​តាៈ​ឞើស​នទើ​អី​ខាន់​អៃ​មៃ​ជាន​នៃ​ច្រាវ? ៤ ខាន់​អៃ​មៃ​អី​លែៈ​ម៝ប់​នាវ​ឞូ​ជាន​ជេរ​ហោ​នៃ​នើស យ៝រ​មា​ញឆីង​មា​ឞ្រាស​យេឆូ​ក្រីស  ខាន់​អៃ​មៃ​កើប​នាវ​អី​នៃ​មោ​គែស​នាវ​ខ្លៃ​ឞើស? មោ​អោស មោ​ទី​លាស​មោ​ខ្លៃ​អោស! ៥ កោរាញ​ឞ្រាស​លែៈ​អ៝ន់​ជេស​ឞ្រាស​ហ្វេង​អ្វែស​គុ​តា​ខាន់​អៃ​មៃ នអ៝ប់​មា​លែៈ​ជាន​នទើ​ខ្លៃ​អេងៗ​តា​ងក្លាង​ខាន់​អៃ​មៃ នទ្រី​កោរាញ​ឞ្រាស​ជាន​កើត​នៃ​យ៝រ​មា​ខាន់​អៃ​មៃ​ជាន​តឹង​នាវ​វៃ​អី​នៃ អើម​មោ​លាស​យ៝រ​មា​ខាន់​អៃ​មៃ​ញឆីង​មា​នាវ​គ៝ប់​មឞើស​ងក៝ច​នាវ​ឞ្រាស​ក្រីស ​នៃ​នើស?

៦ កើត​នទ្រី​ដ៝ង់ អាឞ្រាហាម់ ​អី​ចែ​ផូង​អីឆ្រាអែល ​ញឆីង​មា​កោរាញ​ឞ្រាស នទ្រី​ទឹង​កោរាញ​ឞ្រាស​លែៈ​កើប​ពាង់​ឆ៝ង់។* ៧ លាស​នទ្រី​អ៝ន់​ខាន់​អៃ​មៃ​គឹត​វ៝ត់​ដ៝ង់ ឞូ​ម៝ស​អី​ញឆីង​មា​កោរាញ​ឞ្រាស ពាង់​អី​នៃ​ជេង​តឹម​ឞាន​មា​ក៝ន​អាឞ្រាហាម់ ​ងាន់។ ៨ តា​នាវ​កោរាញ​ឞ្រាស​ងើយ​លែៈ​គែស​ញចីស​ល៝រ​ជេស កោរាញ​ឞ្រាស​មរា​កើប​ផូង​អី​មោ​ទី​ផូង​អីឆ្រាអែល ​ឆ៝ង់​យ៝រ​មា​នាវ​ញឆីង។ នាវ​អី​នៃ​កោរាញ​ឞ្រាស​លែៈ​មឞើស​ងក៝ច​ល៝រ​អ៝ន់​មា​អាឞ្រាហាម់ ​កាល់​អែ​នើស៖ «ទឹង​លែៈ​ឞូនុយ្ស​ទឹង​លែៈ​ឞ្រី​ទាក មរា​ឆ៝ៈ​ទើន​នាវ​គែស​ជេង​តាៈ​ឞើស​មៃ​នៃ»។* ៩ កើត​នទ្រី​ឞូ​ម៝ស​អី​គែស​នាវ​ញឆីង​មា​កោរាញ​ឞ្រាស ពាង់​អី​នៃ​លែៈ​ឆ៝ៈ​ទើន​ជេស​នាវ​គែស​ជេង​នទ្រែល​អាឞ្រាហាម់ ​អី​ឞូនុយ្ស​គែស​នាវ​ញឆីង​នៃ​ដ៝ង់។ ១០ យើន​មា​ឞូ​ម៝ស​អី​ញឆីង​មា​នទើ​ជាន​តឹង​នាវ​វៃ​មោឆេ  ពាង់​អី​នៃ​លែៈ​គែស​នាវ​រាតាប់ យ៝រ​លាស​លែៈ​គែស​ញចីស​ជេស​តា​នាវ​កោរាញ​ឞ្រាស​ងើយ៖ «ឞូ​ម៝ស​អី​មោ​ជាន​តឹង​ទឹង​លែៈ​អី​លែៈ​គែស​ញចីស​ជេស​តា​ឆ៝ម់បុត​នាវ​វៃ​អ្យា ពាង់​អី​នៃ​លែៈ​គែស​នាវ​រាតាប់​រ៝»†។* ១១ ជេសរី​នានេៈ​ងាន់ មោ​គែស​អោស​ទូ​ហ្វេ​ឞូនុយ្ស​អី​កោរាញ​ឞ្រាស​កើប​ឆ៝ង់ នអ៝ប់​មា​គែស​នាវ​រេស​នហ៝​រ៝ យ៝រ​មា​ជាន​តឹង​នាវ​វៃ​អី​នៃ យ៝រ​លាស​លែៈ​គែស​ញចីស​ជេស៖ «ឞូនុយ្ស​អី​កោរាញ​ឞ្រាស​កើប​ឆ៝ង់​មរា​ហោម​គុ​រេស​យ៝រ​មា​នាវ​ពាង់​ញឆីង»† នាវ​«គុ​រេស»​អី​នៃ​ងើយ​មា​នាវ​រេស​នហ៝​រ៝។* ១២ លាស​គែស​ទូ​ហ្វេ​ឞូនុយ្ស​ជាន​តឹង​នឹង​នែង​ទឹង​លែៈ​នាវ​ឞ្វៃ​នាវ​ដាៈ​តា​នាវ​វៃ​អី​នៃ ពាង់​មោ​ខាច់​អោស​ញឆីង​គៃ​មា​កោរាញ​ឞ្រាស​កើប​ឆ៝ង់​អ៝ន់​នាវ​រេស​នហ៝​រ៝ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស​លាស៖ «ឞូ​ម៝ស​អី​ជាន​តឹង​នាវ​វៃ​អី​នៃ ពាង់​អី​នៃ​មរា​ហោម​គុ​រេស​យ៝រ​មា​ជាន​តឹង​នាវ​វៃ​អី​នៃ»†។*

១៣ ឞ្រាស​ក្រីស ​លែៈ​ច្វាយ​ជេស​ឞ៝ន់​អ៝ន់​ក្លាយ្ស​ឞើស​នាវ​តេៈ​ទោយ្ស†​អី​តាៈ​ឞើស​នាវ​វៃ យ៝រ​លាស​ពាង់​លែៈ​ឆ៝ៈ​ទើន​ជេស​មា​នាវ​រាតាប់​អី​នៃ​មា​នត្រ៝ៈ​ឞ៝ន់ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស​ដ៝ង់ លាស​កើត​នអា៖ «ឞូ​ម៝ស​អី​ឞូ​ទែ​យោង​ក្រេប​តា​តើម​ឆី លែៈ​កោរាញ​ឞ្រាស​ទែ​រាតាប់​ជេស»†។* ១៤ ឞ្រាស​ក្រីស​យេឆូ ​ជាន​កើត​នៃ គៃ​មា​នាវ​គែស​ជេង​អី​កោរាញ​ឞ្រាស​លែៈ​ត៝ន​មា​អាឞ្រាហាម់ ​អា​ល៝រ​នើស​អ៝ន់​ហ៝ច​ត៝ត់​មា​ផូង​អី​មោ​ទី​ផូង​អីឆ្រាអែល ​ដ៝ង់។ នទ្រី​ទឹង​ឞ៝ន់​ទើយ​ឆ៝ៈ​ទើន​ឞ្រាស​ហ្វេង​អ្វែស​អី​កោរាញ​ឞ្រាស​លែៈ​ត៝ន យ៝រ​មា​ឞ៝ន់​លែៈ​ញឆីង​មា​ឞ្រាស​ក្រីស ។*

នាវ​វៃ​មោឆេ  ជេសរី​នាវ​កោរាញ​ឞ្រាស​ត៝ន

១៥ អើ​អ៝ស​នោ​តា​នាវ​ញឆីង គ៝ប់​ទាន់​នតឹត​ទូ​នាវ​តា​នាវ​គុ​ងាវ​ឞ៝ន់៖ នាវ​នតិញ​ឞូនុយ្ស​អី​អេ​ល៝រ​មា​ខឹត​លែៈ​គែស​ញចីស​ជេស​អា​មើម​ជាន​មា​នទើ​ពាង់​នើម​គែស ជេស​ពាង់​ខឹត មោ​គែស​អោស​ឞូនុយ្ស​ហោម​ទើយ​ងគ្រ៝ស ហោម​ទើយ​រាហ្វាត់ ហោម​ទើយ​នត៝ប​នទើ។ ១៦ ល៝ង់​នាវ​ត៝ន​អី​នៃ កោរាញ​ឞ្រាស​ត៝ន​មា​អាឞ្រាហាម់  នទ្រែល​មា​ត៝ន​តា​ទូ​ហ្វេ​តា​រាន៝យ​ទែស​ពាង់​នើម។ នាវ​ត៝ន​អី​នៃ​មោ​គែស​អោស​ញចីស​លាស៖ «តា​ផូង​រាន៝យ​ទែស» មោ​គែស​អោស​លាស​តា​រាន៝យ​អ៝ក់ អុច​នត្រ៝ង់​មា​ទូ​រាន៝យ​ទើម ជេង​«តា​ទូ​ហ្វេ​តា​រាន៝យ​ទែស»* ជេង​ទូ​ហ្វេ​ឞូនុយ្ស ឞូនុយ្ស​អី​នៃ​ឞ្រាស​ក្រីស ។ ១៧ គ៝ប់​ងើយ​កើត​នៃ អុច​មឞើស​អ៝ន់​គឹត កោរាញ​ឞ្រាស​ត៝ន​នាវ​អី​នៃ​មា​អាឞ្រាហាម់ ​លែៈ​គែស ៤៣០ នាម់​អេ​ល៝រ​មា​កោរាញ​ឞ្រាស​អ៝ន់​នាវ​វៃ​មា​មោឆេ  នាវ​វៃ​អី​នៃ​មោ​អោស​ងគ្រ៝ស​លើយ​នាវ​កោរាញ​ឞ្រាស​ត៝ន​មា​ឞូ​អី​អើម​រាលាវ កោរាញ​ឞ្រាស​មោ​អោស​ត៝ន​មរោស។* ១៨ លាស​កោរាញ​ឞ្រាស​អ៝ន់​នាវ​គែស​ជេង​អី​តឹម​ឞាន​មា​នទើ​នទ្រៃ​អី​ពាង់​លែៈ​ត៝ន​នើស​យ៝រ​មា​ជាន​តឹង​នាវ​វៃ លាស​នទ្រី​ពាង់​មោ​អោស​អ៝ន់​នាវ​គែស​ជេង​អី​នៃ​យ៝រ​មា​ជាន​តឹង​នាវ​ត៝ន។ យើន​មា​កោរាញ​ឞ្រាស​អ៝ន់​នាវ​គែស​ជេង​អី​នៃ​មា​អាឞ្រាហាម់ ​នើស​ជេង​តឹង​មា​នាវ​ពាង់​នើម​ត៝ន​តាៈ​ឞើស​នាវ​អ្វែស​ពាង់​នើម។*

១៩ លាស​នទ្រី នាវ​វៃ​ម៝ស​គែស​នាវ​ខ្លៃ? នាវ​វៃ​អី​ត៝ត់​ឞើស​កើយ​នៃ​គៃ​មា​អ៝ន់​ឞូនុយ្ស​គឹត​មា​នាវ​តីស​នហ៝​មា​ត៝ត់​តា​ទូ​ហ្វេ​ឞូនុយ្ស​តា​រាន៝យ​ទែស​អាឞ្រាហាម់ ​អី​លែៈ​គែស​តា​នាវ​ត៝ន​នៃ​នើស។ កោរាញ​ឞ្រាស​ដាៈ​ផូង​តោង​ពារ់​អ៝ន់​នាវ​វៃ​អី​នៃ​មា​មោឆេ  ជេសរី​មោឆេ ​ជេង​នើម​ឆើម​កើល​អ៝ន់​តឹម​រាង្លាប់​កោរាញ​ឞ្រាស​ដាស​ផូង​អីឆ្រាអែល ។* ២០ យើន​មា​តា​នោក​កោរាញ​ឞ្រាស​ត៝ន​នទើ​មា​អាឞ្រាហាម់  មោ​គែស​អោស​នើម​ឆើម​កើល​មា​នាវ​ត៝ន​អី​នៃ យ៝រ​លាស​គែស​ទូ​ហ្វេ​ទើម​នើម​ត៝ន នើម​អី​នៃ​ជេង​កោរាញ​ឞ្រាស។

២១ លាស​នទ្រី​អើម​នាវ​វៃ​ជេង​តឹម​រាទ៝ង់​ដាស​នាវ​កោរាញ​ឞ្រាស​លែៈ​ត៝ន​ឞើស? មោ​អោស។ យើន​មា​លាស​ឞូនុយ្ស​ទើយ​គែស​នាវ​រេស​នហ៝​រ៝​តាៈ​ឞើស​ជាន​តឹង​នាវ​វៃ​អី​នៃ លាស​នទ្រី​កោរាញ​ឞ្រាស​កើប​ឞូនុយ្ស​អី​នៃ​លែៈ​ឆ៝ង់​ជេង​តាៈ​ឞើស​ជាន​តឹង​នាវ​វៃ​អី​នៃ​ងាន់​រ៝។* ២២ យើន​មា​តា​នាវ​កោរាញ​ឞ្រាស​ងើយ​លែៈ​គែស​ញចីស​ជេស ទឹង​លែៈ​ឞូនុយ្ស​ជេង​គុ​តា​ន៝ម់​នាវ​តីស​លែៈ​ជាន​តីស​ទាទេ។ នទ្រី​ទឹង​កោរាញ​ឞ្រាស​អ៝ន់​នាវ​រេស​នហ៝​រ៝​អី​ពាង់​លែៈ​ត៝ន​នើស​មា​ឞូ​ម៝ស​អី​ញឆីង​មា​ឞ្រាស​យេឆូ​ក្រីស ​ទើម។

២៣ អេ​ល៝រ​មា​ត៝ត់​នាវ​ញឆីង​អី​នៃ ឞ៝ន់​ហោម​គុ​តា​ន៝ម់​នាវ​វៃ​តឹម​ឞាន​មា​គុ​តា​នទ្រូង នហ៝​មា​ត៝ត់​កោរាញ​ឞ្រាស​ញហើ​នាវ​ពាង់​កើប​ឆ៝ង់​តាៈ​ឞើស​នាវ​ញឆីង​អី​នៃ។* ២៤ នទ្រី​នាវ​វៃ​គែស​នាវ​ខ្លៃ​លែវ​ឞ៝ន់​ជាន​តឹង នហ៝​មា​ត៝ត់​ឞ្រាស​ក្រីស ​វាច់ គៃ​មា​កោរាញ​ឞ្រាស​កើប​ឞ៝ន់​ឆ៝ង់​តាៈ​ឞើស​នាវ​ញឆីង​អី​នៃ។ ២៥ យើន​មា​អាបៃ​អ្យា​លែៈ​ត៝ត់​ជេស​នាវ​កោរាញ​ឞ្រាស​កើប​ឆ៝ង់​តាៈ​ឞើស​នាវ​ញឆីង ឞ៝ន់​មោ​ហោម​អោស​គុ​តា​ន៝ម់​នាវ​វៃ​អី​នៃ​ជឹត។

២៦ ទឹង​លែៈ​ខាន់​អៃ​មៃ​លែៈ​ជេង​ក៝ន​កោរាញ​ឞ្រាស​នើម​ទាទេ តាៈ​ឞើស​ខាន់​អៃ​មៃ​ញឆីង​មា​ឞ្រាស​ក្រីស​យេឆូ ។* ២៧ ឞូ​ម៝ស​អី​ញឆីង​មា​ឞ្រាស​ក្រីស​យេឆូ ​នៃ ជេសរី​ឆ៝ៈ​ទើន​នាវ​បាប់តែម​យុក​មា​ទាក​លែៈ​គុ​តឹម​រាង្លាប់​មា​ឞ្រាស​ក្រីស  ឞូនុយ្ស​អី​នៃ​គុ​រេស​តឹង​នាវ​ឞ្រាស​ក្រីស ​អុច មោ​ហោម​អោស​គុ​រេស​កើត​អើម តឹម​ឞាន​មា​ញឆ៝ស​ឞ៝ក​អាវ​មហែ​លែៈ​មអារ់​លើយ​ឞ៝ក​អាវ​អើម។ ២៨ កោរាញ​ឞ្រាស​កើប​ទឹង​លែៈ​ឞ៝ន់​តឹម​ឞាន​ទាទេ មោ​ហោម​អោស​កើប​ផូង​អីឆ្រាអែល ​អេង ផូង​អី​មោ​ទី​ផូង​អីឆ្រាអែល ‡​អេង មោ​ដ៝ង់​កើប​ឞូនុយ្ស​ទឹក​ឞូ​អេង ឞូនុយ្ស​ក៝ន​មែ​អេង ឞូ​អូរ​អេង ឞូ​ក្លោ​អេង យ៝រ​លាស​ទឹង​លែៈ​ខាន់​អៃ​មៃ​តឹម​ឞាន​មា​លែៈ​ជេង​ទូ​មល៝ម់​ឆាក់​ជាន់​តា​ឞ្រាស​ក្រីស​យេឆូ ។ ២៩ លាស​ខាន់​អៃ​មៃ​លែៈ​គុ​នទ្រែល​មា​ឞ្រាស​ក្រីស ​ជេស ខាន់​អៃ​មៃ​ជេង​តឹម​ឞាន​មា​រាន៝យ​ទែស​អាឞ្រាហាម់  ជេសរី​ឆ៝ៈ​ទើន​នទ្រែល​រាន៝យ​ទែស​អាឞ្រាហាម់ ​ទឹង​លែៈ​នាវ​អី​កោរាញ​ឞ្រាស​លែៈ​ជេស​ត៝ន​មា​អាឞ្រាហាម់ ​នើស។*

៤

១ គ៝ប់​ទាន់​លាស តា​នាវ​វៃ​ឞ៝ន់ ឞូនុយ្ស​ក៝ន​ដើយ​អី​គែស​នទើ​នទ្រៃ​តាៈ​ឞើស​មេៈ​ឞឹ​ពាង់​នើម នោក​ពាង់​ហោម​ក៝ន​ឆែ នាវ​គុ​រេស​ពាង់​អី​នៃ​មោ​អោស​តឹម​តីស​មា​ឞូនុយ្ស​អី​ជាន​ទឹក​ឞូ យ៝រ​លាស​ហោម​គែស​ឞូនុយ្ស​ម៝ត់​អ្វាញ់​ពាង់ ឞ៝ល​លាស​ពាង់​ជេង​នើម​កោរាញ​មា​ទឹង​លែៈ​ទ្រាប់​នទើ​នទ្រៃ​អី​នៃ​កាដោយ។ ២ ពាង់​អី​នៃ​ហោម​គុ​តា​ន៝ម់​នើម​អី​ម៝ត់​ពាង់ នទ្រែល​មា​តា​ន៝ម់​នើម​កោរាញ​ម៝ត់​អ្វាញ់​ទ្រាប់​នទើ​អី​នៃ នហ៝​មា​ត៝ត់​ទី​នារ​អី​ឞឹ​ពាង់​លែៈ​តឹម​នាល​នើស។ ៣ អេ​ល៝រ​មា​ឞ៝ន់​ញឆីង​មា​ឞ្រាស​ក្រីស  ឞ៝ន់​តឹម​ឞាន​មា​ក៝ន​ឆែ​កើត​នៃ​ដ៝ង់ ឞ៝ន់​ជេង​ទឹក​មា​នាវ​ទើយ​ឞ្រាស​អេងៗ​អី​គែស​តា​នែស​នតូ​អ្យា។ ៤ យើន​មា​ត៝ត់​ទី​នារ​អី​កោរាញ​ឞ្រាស​លែៈ​អើម​នាល​នើស កោរាញ​ឞ្រាស​ញជុន​ក៝ន​ពាង់​នើម​អ៝ន់​ទែស​ឞើស​ទូ​ហ្វេ​ឞូ​អូរ ជេសរី​ពាង់​គុ​រេស​តា​ន៝ម់​នាវ​វៃ​មោឆេ ​ដ៝ង់‌* ៥ គៃ​មា​រាក្លាយ្ស​ទឹង​លែៈ​ឞូនុយ្ស​អី​គុ​តា​ន៝ម់​នាវ​វៃ​អី​នៃ អ៝ន់​ជេង​ក៝ន​កោរាញ​ឞ្រាស​នើម​ងាន់។ ៦ យ៝រ​មា​ខាន់​អៃ​មៃ​លែៈ​ជេង​ក៝ន​កោរាញ​ឞ្រាស​ងាន់ ពាង់​លែៈ​ញជុន​ជេស​ឞ្រាស​ហ្វេង​អ្វែស​ឞ្រាស​ក្រីស ​ក៝ន​ពាង់​នើម​គុ​តា​នូយ្ស​នហ៝ម់​ខាន់​អៃ​មៃ នទ្រី​ឞ៝ន់​ឞ្លាវ​ក្វាល់​ពាង់៖ «ឞឹ*»។* ៧ នទ្រី​ទឹង​ខាន់​អៃ​មៃ​មោ​ហោម​អោស​ជេង​ទឹក​ជឹត លែៈ​ជេង​ក៝ន​កោរាញ​ឞ្រាស​នើម។ លាស​ខាន់​អៃ​មៃ​លែៈ​ជេង​ក៝ន​ងាន់ ខាន់​អៃ​មៃ​មរា​ឆ៝ៈ​ទើន​ទឹង​លែៈ​នាវ​អី​តឹម​ឞាន​មា​នទើ​នទ្រៃ​អី​កោរាញ​ឞ្រាស​ទែ​អ៝ន់​នៃ​ដ៝ង់។

ពោល ​គែស​នាវ​រាវៃ​មា​ផូង​ញឆីង​តា​ឞ្រី​កាលាតី 

៨ អា​ល៝រ​នើស​ខាន់​អៃ​មៃ​អេ​ហ៝ៈ​អោស​គឹត​នាល់​កោរាញ​ឞ្រាស ហោម​ជេង​ទឹក​មា​ឞ្រាស​អេងៗ​អី​មោ​ទី​ឞ្រាស​ងាន់។* ៩ យើន​មា​អាបៃ​អ្យា ខាន់​អៃ​មៃ​លែៈ​គឹត​នាល់​កោរាញ​ឞ្រាស ងើយ​ទូ​ត៝ង​លាស​កោរាញ​ឞ្រាស​លែៈ​នាល់​ខាន់​អៃ​មៃ លាស​នទ្រី​មើម​ទឹង​ខាន់​អៃ​មៃ​ហោម​អុច​ព្លឹ​តឹម​រាង្លាប់​តៃ​មា​ផូង​ឞ្រាស​អី​មោ​ងាន់​នៃ អី​រាអ្យា អី​មោ​គែស​នាវ​ខ្លៃ ជេសរី​អុច​ជាន​ទឹក​មា​ខាន់​ពាង់​ទូ​តឹ​ជឹត? ១០ គ៝ប់​ងើយ​កើត​នៃ យ៝រ​មា​គ៝ប់​ឆៃ​ខាន់​អៃ​មៃ​ហោម​ជាន​តឹង​នាវ​វៃ​មោឆេ ​កើប​នារ​អាបាៈ​ខ្លៃ​រាលាវ ខៃ​អាបាៈ​ខ្លៃ​រាលាវ នាម់​អាបាៈ​ខ្លៃ​រាលាវ។* ១១ គ៝ប់​ក្លាច​លាស​ទឹង​លែៈ​នទើ​អី​គ៝ប់​លែៈ​ជាន​ការ​រាអាស​រាគាញ់​មា​ខាន់​អៃ​មៃ​នើស ជេង​ទើម​ទាម។ ១២ អើ​អ៝ស​នោ​តា​នាវ​ញឆីង គ៝ប់​ទាន់​ហោ​ងាន់​ខាន់​អៃ​មៃ អ៝ន់​ខាន់​អៃ​មៃ​គុ​ងាវ​តឹម​ឞាន​មា​គ៝ប់ យ៝រ​លាស​គ៝ប់​លែៈ​ញឆីង​មា​ឞ្រាស​យេឆូ  នទ្រី​គ៝ប់​មោ​ហោម​គុ​តា​ន៝ម់​នាវ​វៃ កើត​គ៝ប់​លែៈ​គុ​ងាវ​កើត​ខាន់​អៃ​មៃ​មោ​អោស​ជាន​តឹង​នាវ​វៃ​មោឆេ ​នើស​ដ៝ង់។ ខាន់​អៃ​មៃ​មោ​គែស​អោស​ជាន​តីស​មា​គ៝ប់ នោក​គ៝ប់​ហាន់​អា​ខាន់​អៃ​មៃ​ទាក​ឞោក​នើស។* ១៣ ខាន់​អៃ​មៃ​លែៈ​គឹត​ជេស នោក​គ៝ប់​មឞើស​ងក៝ច​នាវ​មហែ​មហាន​អ្វែស​អ៝ន់​មា​ខាន់​អៃ​មៃ​នើស គ៝ប់​គែស​នាវ​ជី​តា​ឆាក់​ជាន់†។ ១៤ ឞ៝ល​លាស​នាវ​ជី​គ៝ប់​អី​នៃ​ជាន​អ៝ន់​ខាន់​អៃ​មៃ​គែស​នាវ​ជេរ​ជ៝ត់​កាដោយ ហោម​ខាន់​អៃ​មៃ​មោ​មអារ់​គ៝ប់ មោ​អ្វាញ់​បឹ​គ៝ប់​ដ៝ង់ យើន​មា​ខាន់​អៃ​មៃ​រ៝ម​គ៝ប់​តឹម​ឞាន​មា​រ៝ម​តោង​ពារ់​កោរាញ​ឞ្រាស​នើម មោ​លាស​តឹម​ឞាន​មា​រ៝ម​ឞ្រាស​ក្រីស​យេឆូ ​ងាន់។ ១៥ លាស​នទ្រី​នាវ​រាម់​មអាក​អី​ខាន់​អៃ​មៃ​លែៈ​គែស​នោក​នៃ​នើស​អាស​នតុក​អ៝ន់? យ៝រ​លាស​គ៝ប់​លែៈ​គឹត​នហេល នោក​នៃ​នើស​ខាន់​អៃ​មៃ​អុច​មា​រាវែក​គារ់​មាត់‡​ខាន់​អៃ​មៃ​នើម​អ៝ន់​មា​គ៝ប់​រ៝​លាស​មា​ឞ្លាវ​ជាន។ ១៦ អាបៃ​អ្យា​មើម​ទឹង​ខាន់​អៃ​មៃ​តឹម​រាទ៝ង់​ដាស​គ៝ប់​ច្រាវ យ៝រ​មា​គ៝ប់​ងើយ​នាវ​ងាន់​ឞើស?

១៧ ផូង​នើម​នតី​ងក្លាៈ​អី​នតី​អ្យាត់​មា​ជាន​តឹង​នាវ​វៃ​មោឆេ  ខាន់​ពាង់​គែស​នូយ្ស​នហ៝ម់​គើយ្ស​ងាន់​មា​ខាន់​អៃ​មៃ យើន​មា​អី​នាវ​អុច​នត្រ៝ង់​មោ​អ្វែស​អោស ខាន់​ពាង់​អុច​តឹម​ងខាស​ខាន់​អៃ​មៃ​ឞើស​ហេន គៃ​មា​អ៝ន់​ខាន់​អៃ​មៃ​គែស​នូយ្ស​នហ៝ម់​គើយ្ស​តឹង​ខាន់​ពាង់​ទុត​ហោ​ហ៝ៈ។* ១៨ អ្វែស​ងាន់​លាស​គែស​នូយ្ស​នហ៝ម់​គើយ្ស​តឹង​ទុត​ហោ​ងាន់​មា​ទូ​នតីល​នាវ លាស​នាវ​អី​នៃ​អ្វែស អ្វែស​ងាន់​លាស​តឹង​នាវ​អ្វែស​បាបើ មោ​អោស​ទើន​តឹង​នោក​គ៝ប់​ហោម​គុ​នទ្រែល​ទើម។*

១៩ អើ​អ៝ស​នោ​តា​នាវ​ញឆីង​អី​តឹម​ឞាន​មា​ក៝ន​ឆៅ​គ៝ប់​នើម នាវ​គ៝ប់​លែវ​ខាន់​អៃ​មៃ​ឆឹត​ញឆីង​មា​ឞ្រាស​ក្រីស ​នើស តឹម​ឞាន​មា​នាវ​គុ​អ៝ស អាបៃ​អ្យា​គ៝ប់​គែស​នាវ​ជេរ​មា​ខាន់​អៃ​មៃ​ទូ​តឹ​ជឹត តឹម​ឞាន​មា​នាវ​គុ​អ៝ស​មា​ខាន់​អៃ​មៃ​ទូ​តឹ​ជឹត នហ៝​មា​ត៝ត់​ឞ្រាស​ក្រីស ​ជេង​កោរាញ​តា​នាវ​រេស​ខាន់​អៃ​មៃ​ងាន់។* ២០ នាវ​គ៝ប់​ងើយ​ញចីស​តា​ឆ៝ម់បុត​អ្យា​ទាង់​ដេៈ គ៝ប់​អុច​ងាន់​គុ​នទ្រែល​ខាន់​អៃ​មៃ គៃ​មា​គ៝ប់​មឞើស​ងើយ​រាទឹ​រាឞាន់ យ៝រ​លាស​គ៝ប់​មោ​ហោម​អោស​គែស​នាវ​មឹន​មា​ញចីស​ញជ្វាល់​អ៝ន់​ខាន់​អៃ​មៃ។

នាវ​តឹម​រាង្លាប់​អើម នទ្រែល​មា​នាវ​តឹម​រាង្លាប់​មហែ

២១ អើ​អ៝ស​នោ​តា​នាវ​ញឆីង ខាន់​អៃ​មៃ​អី​អុច​គុ​តា​ន៝ម់​នាវ​វៃ​មោឆេ  ល៝ង់​ខាន់​អៃ​មៃ​មឞើស​មា​គ៝ប់​ហ៝ម់៖ អាស​ខាន់​អៃ​មៃ​មោ​គឹត​បាស​ម៝ស​បាៈ​គែស​ញចីស​តា​នាវ​វៃ​អី​នៃ? ២២ យ៝រ​លាស​លែៈ​គែស​ញចីស​តា​នាវ​វៃ​អី​នៃ​លាស អាឞ្រាហាម់ ​គែស​ឞារ​ហៃ​ក៝ន​ឞូ​ក្លោ អី​ទូ​ហ្វេ​អី​ក៝ន ឞូ​អូរ​រាញា​ហាការ ​ជេង​ទឹក​ពាង់​នើម អី​ទូ​ហ្វេ​ជឹត​អី​ក៝ន ឞូ​អូរ​រាញា​ឆារា ​ជេង​ឞូនុយ្ស​ក៝ន​មែ។* ២៣ តីស​មា​ក៝ន​អី​ទែស​ឞើស​ឞូ​អូរ​ទឹក​ពាង់​នើម​នៃ ជេង​តាៈ​ឞើស​នាវ​គុ​អូរ​ឆាយ​ទើម យើន​មា​ក៝ន​អី​ទែស​ឞើស​អូរ​ពាង់​នើម​អី​ឞូនុយ្ស​ក៝ន​មែ​នៃ ជេង​ក៝ន​អី​ទែស​តាៈ​ឞើស​កោរាញ​ឞ្រាស​ទែ​ត៝ន។*

២៤ លាស​នទ្រី​នាវ​អី​អ្យា​ជេង​តឹម​ឞាន​មា​នាវ​នតឹត​ទូ​នាវ​ដ៝ង់ យ៝រ​លាស​ឞូ​អូរ​ឞារ​ហៃ​អី​នៃ​ជេង​នាវ​នតឹត​មា​ឞារ​អឹ​នាវ​តឹម​រាង្លាប់​កោរាញ​ឞ្រាស។ អី​ទូ​ហ្វេ​រាញា​ហាការ ​ជេង​តឹម​នតឹត​មា​នាវ​តឹម​រាង្លាប់​អី​គែស​តា​យោក​ឆីនាយ ​នោក​កោរាញ​ឞ្រាស​អ៝ន់​នាវ​វៃ​មា​មោឆេ ​នើស ឞូនុយ្ស​អី​គុ​តា​ន៝ម់​នាវ​វៃ​មោឆេ ​ជេង​តឹម​ឞាន​មា​ទឹក​មា​នាវ​វៃ​អី​នៃ កើត​ហាការ ​ជេង​ទឹក​អាឞ្រាហាម់ ។* ២៥ ហាការ ​ជេង​តឹម​នតឹត​មា​យោក​ឆីនាយ ​តា​ឞ្រី​អារាប់  ជេសរី​ជេង​នាវ​នតឹត​ដ៝ង់​មា​ប៝ន​ក្វ៝ង់​យេរូឆាលឹម ​តា​នែស​នតូ​អ្យា ជេសរី​ប៝ន​អី​នៃ​ជេង​នាវ​នតឹត​មា​ទឹង​លែៈ​ផូង​អីឆ្រាអែល ​អី​ញអោត​នាវ​វៃ​មោឆេ  ខាន់​ពាង់​ជេង​តឹម​ឞាន​មា​ក៝ន​ហាការ  នទ្រី​ខាន់​ពាង់​ជេង​តឹម​ឞាន​មា​ទឹក​មា​នាវ​វៃ​អី​នៃ។ ២៦ ល៝ង់​ឆារា ​អី​ឞូនុយ្ស​ក៝ន​មែ​ជេង​នតឹត​មា​ប៝ន​យេរូឆាលឹម ​អី​គុ​តា​កាលើ​ត្រោក​អី​នតុក​កោរាញ​ឞ្រាស ជេសរី​ប៝ន​អី​នៃ​ជេង​នាវ​នតឹត​មា​ទឹង​លែៈ​ឞូនុយ្ស​ញឆីង​មា​ឞ្រាស​ក្រីស  ពាង់​តឹម​ឞាន​មា​មេៈ​ឞ៝ន់ នទ្រី​ឞ៝ន់​ជេង​តឹម​ឞាន​មា​ក៝ន​មែ​ដ៝ង់។* ២៧ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស​លាស៖

«អើ​ឞូ​អូរ​អី​មោ​ឞាៈ​ក៝ន​អី​មោ​គែស​ក៝ន

អ៝ន់​អ្វែស​មអាក​ហ៝ម់!

អៃ​មោ​អោស​ម៝ប់​នាវ​ជី​គុ​អ៝ស‌

អ៝ន់​នតែរ​រាម់​មអាក​ហ៝ម់‌

យ៝រ​លាស​ក៝ន​អី​ឞូ​អូរ​មោ​អោស​គែស​ឆាយ‌

គែស​អ៝ក់​រាលាវ​មា​ក៝ន​អី​ឞូ​អូរ​គែស​ឆាយ​ជឹត»†។

២៨ អើ​អ៝ស​នោ​តា​នាវ​ញឆីង ទឹង​លែៈ​ខាន់​អៃ​មៃ​តឹម​ឞាន​មា​អីឆាក់ ​ក៝ន​ឆារា ​ដ៝ង់ ជេង​ក៝ន​កោរាញ​ឞ្រាស​តាៈ​ឞើស​កោរាញ​ឞ្រាស​លែៈ​ត៝ន​ល៝រ។ ២៩ តា​រានោក​អាឞ្រាហាម់  ក៝ន​អី​ទែស​ជេង​តាៈ​ឞើស​នាវ​គុ​អូរ​ឆាយ​ទើម​ជាន​ជេរ​មា​ក៝ន​អី​ទែស​តាៈ​ឞើស​នាវ​ទើយ​ឞ្រាស​ហ្វេង​អ្វែស។ អាបៃ​អ្យា​គែស​តឹម​ឞាន​កើត​នៃ​ដ៝ង់។* ៣០ យើន​មា​តា​នាវ​កោរាញ​ឞ្រាស​ងើយ អា​មើម​លាស? គែស​ញចីស​កើត​នអា៖ «អ៝ន់​មៃ​នត្រុត​លើយ​ឞូ​អូរ​ទឹក​ឞូ នទ្រែល​មា​អី​ក៝ន​ឞូ​ក្លោ​ពាង់​នៃ គៃ​មា​អី​ក៝ន​ឞូ​អូរ​ទឹក​ឞូ​មោ​អោស​ឆ៝ៈ​ទើន​នទើ​នទ្រៃ​នទ្រែល​អី​ក៝ន​ឞូ​ក្លោ​ឞូ​អូរ​ក៝ន​មែ»†។ ៣១ អើ​អ៝ស​នោ​តា​នាវ​ញឆីង លាស​នទ្រី​ទឹង​លែៈ​ឞ៝ន់​មោ​អោស​ទី​អី​ក៝ន​ឞូ​អូរ​ទឹក​ឞូ ទឹង​លែៈ​ឞ៝ន់​ជេង​អី​ក៝ន ឞូ​អូរ​ក៝ន​មែ។

៥

នាវ​ជេង​ក៝ន​មែ​តា​ឞ្រាស​ក្រីស 

១ ឞ្រាស​ក្រីស ​លែៈ​ច្វាយ​ជេស​ឞ៝ន់​ឞើស​ជាន​ទឹក​ឞូ​គៃ​មា​ជេង​ក៝ន​មែ​ងាន់ លាស​នទ្រី​អ៝ន់​ឞ៝ន់​គុ​ន៝ប់​រាប់​ជាប់​តា​នាវ​មោ​ហោម​ជាន​ទឹក​ឞូ​នៃ លើយ​ហោម​អោស​ប៝ក​គ៝រ​ឆាក់​អ៝ន់​ជេង​ទឹក​មា​នាវ​វៃ​តៃ។* ២ អ្យាត់​គ៝ប់​ហ៝ម់ គ៝ប់​ពោល ​មឞើស​មា​ខាន់​អៃ​មៃ លាស​ខាន់​អៃ​មៃ​ឆ៝ៈ​ទើន​មា​នាវ​ជាន​ក៝ស​នតោ​តឹង​នាវ​វៃ​មោឆេ ​គៃ​មា​កោរាញ​ឞ្រាស​កើប​ឆ៝ង់ នទ្រី​ឞ្រាស​ក្រីស ​មោ​ហោម​អោស​គែស​នាវ​ខ្លៃ​មា​ខាន់​អៃ​មៃ​ជឹត។* ៣ គ៝ប់​ទាន់​ងកាស​តៃ​ទូ​តឹ​ជឹត លាស​ឞូ​ម៝ស​អី​អុច​ឆ៝ៈ​ទើន​មា​នាវ​ជាន​ក៝ស​នតោ​អី​នៃ អ្យាត់​មា​ពាង់​អី​នៃ​ញអោត​តឹង​ទឹង​លែៈ​នាវ​វៃ​អី​នៃ​ងាន់​ទោ។* ៤ ឞូ​ម៝ស​អី​អុច​កោរាញ​ឞ្រាស​កើប​ឆ៝ង់​យ៝រ​មា​ជាន​តឹង​នាវ​វៃ ពាង់​អី​នៃ​តឹម​ងខាស​ឞើស​ឞ្រាស​ក្រីស  ជេសរី​នាវ​អ្វែស​កោរាញ​ឞ្រាស​មោ​ហោម​ដ៝ង់​គែស​មា​ពាង់។

៥ យើន​មា​ទឹង​លែៈ​ឞ៝ន់ តាៈ​ឞើស​នាវ​ញឆីង​មា​ឞ្រាស​ក្រីស  នអ៝ប់​មា​នាវ​ឞ្រាស​ហ្វេង​អ្វែស​កើល ឞ៝ន់​គុ​ន៝ប់​រាក៝ក់​តា​នាវ​រានើម​មា​កោរាញ​ឞ្រាស​កើប​ឞ៝ន់​ឆ៝ង់។* ៦ តា​នាវ​ញឆីង​មា​ឞ្រាស​ក្រីស​យេឆូ  នាវ​ក៝ស​នតោ មោ​លាស​មោ​ក៝ស​នតោ​អី​នៃ​មោ​អោស​គែស​នាវ​ខ្លៃ។ នទើ​អី​គែស​នាវ​ខ្លៃ​ទើម​ជេង​នាវ​ញឆីង​មា​ឞ្រាស​ក្រីស  នអ៝ប់​មា​ញហើ​នាវ​ញឆីង​អី​នៃ​អ៝ន់​ឞូ​ឆៃ​ឞ៝ន់​គែស​នូយ្ស​នហ៝ម់​រ៝ង់​មា​ឞូ។*

៧ ឞើស​នតើម​នើស​ខាន់​អៃ​មៃ​លែៈ​ញឆីង​លែៈ​អ្វែស​ងាន់​តឹម​ឞាន​មា​តឹម​រាល៝ង​ញច្វាត់​អ្វែស​ងាន់ លាស​នទ្រី​ឞូ​ម៝ស​អី​ឞ្វៃ​ខាន់​អៃ​មៃ​មោ​ហោម​អ៝ន់​អ្យាត់​នាវ​ងាន់​អី​មឞើស​ងក៝ច​មា​ឞ្រាស​ក្រីស ​កើត​នៃ? ៨ នាវ​នតី​ញឆោច​អី​នៃ​មោ​អោស​ទី​លោស​ឞើស​កោរាញ​ឞ្រាស​អី​លែៈ​ក្វាល់​ខាន់​អៃ​មៃ​នើស។ ៩ អ៝ន់​ខាន់​អៃ​មៃ​កាស​គឹត​មា​នាវ​ឞូ​វៃ​លាស៖ «នោក​ជាន​នុមពាង់ ឞូ​ឆ៝ៈ​នទ្រូយ​ដេៈ​ទើម ទើយ​ជាន​អ៝ក់​រានីស​ឞា​ព្រាង់ ​ទឹង​លែៈ​អ៝ន់​ទាង» នាវ​នតី​ងក្លាៈ​អី​នៃ​តឹម​ឞាន​កើត​នៃ​ដ៝ង់។* ១០ គ៝ប់​ញឆីង​មា​កោរាញ​ឞ្រាស ពាង់​មរា​ញជ្រាង់​ខាន់​អៃ​មៃ​មោ​អ៝ន់​អ្យាត់​មា​នាវ​នតី​ងក្លាៈ​អី​នៃ។ ល៝ង់​ពាង់​អី​នតី​ងក្លាៈ​ជាន​អ៝ន់​ខាន់​អៃ​មៃ​គែស​នាវ​មឹន​វិ​នៃ កោរាញ​ឞ្រាស​មរា​តេៈ​ទោយ្ស​មា​ពាង់ ឞ៝ល​លាស​ទាស​ក្វ៝ង់​ពាង់​កាដោយ។

១១ អើ​អ៝ស​នោ​តា​នាវ​ញឆីង គែស​ឞូនុយ្ស​អាបាៈ​លាស​គ៝ប់​នតី​ឞូ​អ៝ន់​ក៝ស​នតោ យើន​មា​លាស​គ៝ប់​ហោម​នតី​ឞូ​អ៝ន់​ក៝ស​នតោ​ជឹត លាស​នទ្រី​មើម​ទឹង​ផូង​អីឆ្រាអែល ​អី​មោ​ញឆីង​មា​ឞ្រាស​ក្រីស ​ហោម​ជាន​ជេរ​មា​គ៝ប់​ជឹត? លាស​គ៝ប់​មោ​ហោម​នតុម​នតី​នាវ​រាក្លាយ្ស​មាន​មា​តាៈ​ឞើស​ញឆីង​មា​នាវ​ឞ្រាស​ក្រីស ​អី​ខឹត​តា​ឆី​តឹម​រាកាង់​ទើម មោ​ហោម​អោស​គែស​ឞូ​តឹម​រាទ៝ង់​ដាស​គ៝ប់​ជឹត​រ៝។* ១២ ល៝ង់​ឞូនុយ្ស​នតី​ងក្លាៈ​អី​នៃ​អី​ជាន​អ៝ន់​ខាន់​អៃ​មៃ​គែស​នាវ​អុស​អាស​តា​នូយ្ស​នហ៝ម់ អ៝ន់​ខាន់​ពាង់​ក៝ស​ចារ​អេង​ឆាក់​ខាន់​ពាង់​នើម​ទោ។*

នាវ​រេស​តា​ឞ្រាស​ហ្វេង​អ្វែស

១៣ អើ​អ៝ស​នោ​តា​នាវ​ញឆីង កោរាញ​ឞ្រាស​លែៈ​ក្វាល់​ជេស​ខាន់​អៃ​មៃ​អ៝ន់​ជេង​ក៝ន​មែ​ឞាស​ជាន​ទឹក​មា​នាវ​វៃ យើន​មា​លើយ​អោស​ទ៝ង់​នាវ​អី​លែៈ​ជេង​ក៝ន​មែ​អី​នៃ​មា​ជាន​តឹង​នាវ​កើញ​នូយ្ស​នហ៝ម់​អើម​អី​អុច​ជាន​តីស​នតើម​ឞើស​នទុល​មែ យើន​មា​អ៝ន់​ឞ៝ន់​តឹម​ឆើម​កើល​ឞាល់​មា​នាវ​រ៝ង់​ហ៝ៈ‌* ១៤ យ៝រ​លាស​ទឹង​លែៈ​នាវ​វៃ​មោឆេ ​តាៈ​ឞើស​ទូ​នាវ​ដាៈ​ទើម​កើត​នអា៖ «អ៝ន់​រ៝ង់​មា​ផូង​ច្យៅ​មែង​ខាន់​អៃ​មៃ តឹម​ឞាន​មា​រ៝ង់​ឆាក់​ខាន់​អៃ​មៃ​នើម​ដ៝ង់»†។ ១៥ យើន​មា​លាស​ខាន់​អៃ​មៃ​តឹម​កាប់​តឹម​ហ៝ត​នទ្រាង់​នើម​កើត​នៃ​នឹង អ៝ន់​ខាន់​អៃ​មៃ​ញជ្រាង់​ក្លាច​លាស​ខាន់​អៃ​មៃ​តឹម​ងគ្រ៝ស​ឞាល់​នទ្រាង់​ខាន់​អៃ​មៃ​នើម។

១៦ យើន​មា​គ៝ប់​ទាន់​មឞើស​មា​ខាន់​អៃ​មៃ អ៝ន់​គុ​រេស​តឹង​ឞ្រាស​ហ្វេង​អ្វែស​ហ៝ៈ នទ្រី​ខាន់​អៃ​មៃ​មោ​អោស​ជាន​តឹង​នាវ​កើញ​នូយ្ស​នហ៝ម់​អើម​អី​អុច​ជាន​តីស​នតើម​ឞើស​នទុល​មែ‌* ១៧ យ៝រ​លាស​នាវ​កើញ​អី​នៃ​តឹម​រាទ៝ង់​ហោ​ងាន់​ដាស​ឞ្រាស​ហ្វេង​អ្វែស។ ជេសរី​ឞ្រាស​ហ្វេង​អ្វែស​តឹម​រាទ៝ង់​ដាស​នូយ្ស​នហ៝ម់​អើម​អី​នៃ​ទើយ​ពាង់​ដ៝ង់។ នាវ​កើញ​អី​នៃ នទ្រែល​មា​ឞ្រាស​ហ្វេង​អ្វែស​តឹម​រាទីល​ឞាល់​ងាន់ នទ្រី​ទឹង​ខាន់​អៃ​មៃ​ជាន​មោ​ហោម​ឞ្លាវ​អោស​នទើ​អ្វែស​អី​ខាន់​អៃ​មៃ​អុច​ជាន​នៃ។* ១៨ លាស​ឞ្រាស​ហ្វេង​អ្វែស​លែវ​ខាន់​អៃ​មៃ​តា​អាប់​នតីល​នទើ​តា​នាវ​គុ​រេស ខាន់​អៃ​មៃ​មោ​ហោម​អោស​គុ​តា​ន៝ម់​នាវ​វៃ​មោឆេ ​ជឹត។*

១៩ នទើ​ជាន​តឹង​មា​នូយ្ស​នហ៝ម់​អើម​អី​នៃ​ឞ៝ន់​លែៈ​គឹត​នាល់​នហេល​នានេៈ​ជេស តា​នៃ​គែស​នាវ​តឹម​ទ៝ង់ នាវ​បឹ​បើច​ខើស​ក្លែរ នាវ​គុ​ឞ្លាៈ​ឞ្លើ‌* ២០ នាវ​យើក​មឞាស​មា​រូប​ឞ្រាស នាវ​ជាន​នអាង នាវ​តឹម​រាទ៝ង់​ឞាល់ នាវ​តឹម​ឞ្យាញ់ នាវ​តឹម​មោ​នាច នាវ​ជី​នូយ្ស នាវ​គឹត​មា​ឆាក់​នើម​ទើម នាវ​តឹម​រាលាច់​ឞាល់ នាវ​តឹម​ពាៈ​ផូង‌ ២១ នាវ​តឹម​ងៃ​រាង៝ៈ នាវ​ញុល​នទ្រាញ់ នាវ​ញេត​ឆា​ឞ្លឹក​ឞ្លែក នទ្រែល​មា​នទើ​អេងៗ​ជឹត​អី​តឹម​ឞាន​កើត​នៃ​ដ៝ង់។ គ៝ប់​ទាន់​មឞើស​អ៝ន់​ខាន់​អៃ​មៃ​គឹត​ល៝រ កើត​គ៝ប់​លែៈ​ជេស​មឞើស​អា​ល៝រ​នើស ទឹង​លែៈ​ឞូនុយ្ស​អី​ជាន​កើត​នៃ កោរាញ​ឞ្រាស​មោ​អោស​រ៝ម​ខាន់​ពាង់​ជេង​ផូង​ប៝ន​លាន​ពាង់​នើម។

២២ យើន​មា​ព្លៃ​អី​តាៈ​ឞើស​ឞ្រាស​ហ្វេង​អ្វែស​តា​នៃ​គែស​កើត​នអា៖ នាវ​រ៝ង់​មា​ឞូ នាវ​រាម់​មអាក នាវ​ដាប់​មពាន់ នាវ​ឞ្លាវ​អ៝ត់​នូយ្ស នូយ្ស​នហ៝ម់​ល៝ង់ នូយ្ស​នហ៝ម់​អ្វែស នូយ្ស​នហ៝ម់​រាប់​ជាប់‌* ២៣ នូយ្ស​នហ៝ម់​មលែស នទ្រែល​មា​នាវ​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស។ មោ​ហោម​គែស​អោស​នាវ​វៃ​អី​ឞ្វៃ​ទឹង​លែៈ​នាវ​អី​នៃ។

២៤ ជេសរី​ឞូ​ម៝ស​អី​ជេង​ប៝ន​លាន​ឞ្រាស​ក្រីស​យេឆូ  លែៈ​ងខឹត​លើយ​នូយ្ស​នហ៝ម់​អើម​អី​អុច​ជាន​តីស​នតើម​ឞើស​នទុល​មែ នអ៝ប់​មា​លែៈ​ងខឹត​ដ៝ង់​អាប់​នតីល​នាវ​កើញ​ហោ​អីរ តឹម​ឞាន​មា​លែៈ​ងខឹត​ជេស​តា​ឆី​តឹម​រាកាង់​ពាង់។ ២៥ ឞ្រាស​ហ្វេង​អ្វែស​លែៈ​អ៝ន់​ឞ៝ន់​នាវ​រេស​មហែ លាស​នទ្រី​អ៝ន់​ពាង់​លែវ​ឞ៝ន់​នឹង​តា​អាប់​នតីល​នទើ។* ២៦ ឞ៝ន់​លើយ​អោស​នហី​អេង​ឆាក់ តឹម​ជ្រែស​ឞាល់ តឹម​ងៃ​រាង៝ៈ។*

៦

តឹម​កើល​នោក​គែស​នាវ​ជេរ​នទ្រាង់​នើម

១ អើ​អ៝ស​នោ​តា​នាវ​ញឆីង លាស​គែស​ទូ​ហ្វេ​ឞូនុយ្ស​អី​ឞូ​ឞាន​ទោល​ជាន​នទើ​អ្យើស ឞូ​ម៝ស​អី​គែស​ឞ្រាស​ហ្វេង​អ្វែស​គុ អ៝ន់​ទាប់​ងក្រា​ឞូនុយ្ស​អី​នៃ​មា​នូយ្ស​នហ៝ម់​មលែស។ យើន​មា​ញជ្រាង់​ឆាក់​ពាង់​នើម ក្លាច​លាស​គែស​នាវ​នទើម​កើត​ឞូនុយ្ស​អី​នៃ​ដ៝ង់។* ២ អ៝ន់​តឹម​កើល​ម៝ស​គែស​នាវ​ជេរ​នទ្រាង់​នើម ជាន​កើត​នៃ​ខាន់​អៃ​មៃ​ជាន​តឹង​នាវ​វៃ​ឞ្រាស​ក្រីស ​ងាន់។ ៣ លាស​ឞូ​ម៝ស​អី​កើប​អេង​ឆាក់​ពាង់​នើម​ជេង​ឞូនុយ្ស​គែស​នាវ​ខ្លៃ តីស​មា​មោ​អោស​គែស​នាវ​ខ្លៃ ពាង់​អី​នៃ​ជេង​មរោស​អេង​ឆាក់​ពាង់​នើម​ទើម។* ៤ អ៝ន់​ទូ​ហ្វេ​ទូ​ហ្វេ​មេត​អ្វាញ់​អេង​ឆាក់​ពាង់​នើម​ជាន​ហ៝ៈ អ៝ន់​គុ​រាម់​មអាក​មា​នទើ​ពាង់​នើម​ជាន​ហ៝ៈ លើយ​អោស​រាដឹល​មា​ឞូនុយ្ស​អេង‌* ៥ យ៝រ​លាស​តា​នារ​ជឹត​នាប់​តៃ ទឹង​លែៈ​ឞូនុយ្ស​អ្យាត់​មា​មឞើស​មា​កោរាញ​ឞ្រាស​ទឹង​លែៈ​នទើ​ខាន់​ពាង់​ជាន*។*

៦ ឞូ​ម៝ស​អី​ឞូ​នតុម​នតី​នាវ​កោរាញ​ឞ្រាស អ៝ន់​ខាន់​ពាង់​ឆ៝ៈ​ទ្រាប់​នទើ​អី​ខាន់​ពាង់​នើម​គែស​អាបាៈ​ពាៈ​អ៝ន់​មា​នាក់​អី​នតុម​នតី​មា​ខាន់​ពាង់​នៃ។* ៧ ទាន់​ខាន់​អៃ​មៃ​លើយ​អោស​វិ មោ​ទើយ​អោស​មរោស​កោរាញ​ឞ្រាស ពាង់​មរា​តេៈ​ទោយ្ស​មា​ឞូ​ម៝ស​អី​មឺច​ពាង់។ ម៝ស​គារ់​នតីល​អី​ឞូ​តូច​តា​នែស ឞូ​មរា​រែក​ឞើស​គារ់​នតីល​អី​នៃ​រ៝។ ៨ ឞូ​ម៝ស​អី​ជាន​តឹង​នូយ្ស​នហ៝ម់​អើម​អី​អុច​ជាន​អ្យើស​ឞើស​នទុល​មែ ពាង់​អី​នៃ​តឹម​ឞាន​មា​តូច​គារ់​អ្យើស ជេសរី​កោរាញ​ឞ្រាស​មរា​តេៈ​ទោយ្ស​មា​ពាង់​អី​នៃ​រ៝ តឹម​ឞាន​មា​ពាង់​អី​នៃ​រែក​នាវ​តេៈ​ទោយ្ស។ យើន​មា​ឞូ​ម៝ស​អី​គុ​រេស​គៃ​មា​ឞ្រាស​ហ្វេង​អ្វែស​រាម់​មអាក ពាង់​អី​នៃ​តឹម​ឞាន​មា​តូច​គារ់​អ្វែស ជេសរី​ពាង់​មរា​គែស​នាវ​រេស​នហ៝​រ៝​តាៈ​ឞើស​ឞ្រាស​ហ្វេង​អ្វែស។* ៩ អ៝ន់​ឞ៝ន់​លើយ​អោស​ទឹល​ជាន​នាវ​អ្វែស ត៝ត់​ទី​នារ​រី​តៃ​ឞ៝ន់​មរា​គែស​រែក​ព្លៃ​អ្វែស​រ៝ លាស​ឞ៝ន់​ជាន​អ្វែស​នឹង។* ១០ លាស​នទ្រី​លាស​ឞ៝ន់​ទើយ​ជាន† អ៝ន់​ឞ៝ន់​ជាន​នទើ​អ្វែស​មា​ទឹង​លែៈ​ឞូនុយ្ស​ទោ លើ​មា​ហោ​ជាន​នទើ​អ្វែស​មា​អ៝ស​នោ​តា​នាវ​ញឆីង។*

នាវ​នតុម​នតី​ងគ្លែៈ​ទុត

១១ អ្វាញ់​ហ៝ម់ រាព្លៃ​រាឆ៝​អី​ក្វ៝ង់ៗ​អី​ខាន់​អៃ​មៃ​អ្វាញ់​នតើម​ឞើស​នតុក​អ្យា​ជឹត​ទ៝ង់​ជេង​តី​គ៝ប់​នើម​ញចីស។* ១២ មពោល​ឞូនុយ្ស​ផូង​អីឆ្រាអែល ​អី​ញច៝ប់​ខាន់​អៃ​មៃ​ក៝ស​នតោ​តឹង​នាវ​វៃ​មោឆេ  ខាន់​ពាង់​អុច​ឞូ​លឺ​មា​ខាន់​ពាង់​នើម ខាន់​ពាង់​មាន​មា​ជាន​កើត​នៃ​គៃ​មា​លើយ​អ៝ន់​ផូង​អីឆ្រាអែល ​ជាន​ជេរ​ទើម យ៝រ​មា​នតី​លែៈ​រាក្លាយ្ស​ជេស​តាៈ​ឞើស​ញឆីង​មា​ឞ្រាស​ក្រីស ​អី​ខឹត​តា​ឆី​តឹម​រាកាង់ មោ​អោស​ខាច់​ជាន​ទូ​នតីល​នទើ​អា​អេង​ជឹត។* ១៣ ឞ៝ល​លាស​ផូង​អី​លែៈ​ក៝ស​នតោ​នៃ ឆាក់​ខាន់​ពាង់​នើម​មោ​អោស​ញអោត​តឹង​ទឹង​លែៈ​នាវ​វៃ​មោឆេ  ខាន់​ពាង់​ដាៈ​ខាន់​មៃ​ក៝ស​នតោ​នៃ គៃ​មា​ពាង់​នហី​អេង​ឆាក់​ខាន់​ពាង់​នើម យ៝រ​មា​ខាន់​មៃ​លែៈ​អ្យាត់​តឹង​នាវ​ខាន់​ពាង់​ដាៈ។* ១៤ យើន​មា​គ៝ប់​អ្យា លើយ​អ៝ន់​គ៝ប់​នហី​អេង​ឆាក់​មា​ទូ​នតីល​នទើ មាន​មា​នហី​អេង​ឆាក់​មា​នាវ​ខឹត​ឞ្រាស​យេឆូ​ក្រីស ​តា​ឆី​តឹម​រាកាង់​អី​កោរាញ​ឞ៝ន់​ហ៝ៈ។ យ៝រ​មា​នទើ​ឞ្រាស​យេឆូ​ក្រីស ​ជាន​តា​ឆី​តឹម​រាកាង់​អី​នៃ ទឹង​លែៈ​នទើ​តា​នែស​នតូ​អ្យា​មោ​ហោម​អោស​គែស​ខ្លៃ​មា​គ៝ប់ ជេង​តឹម​ឞាន​មា​ងខឹត​តា​ឆី​តឹម​រាកាង់​អី​នៃ ជេសរី​គ៝ប់​តឹម​ឞាន​មា​លែៈ​ខឹត​តា​ឆី​តឹម​រាកាង់​ដ៝ង់ នទ្រី​ឞូនុយ្ស​អី​មោ​ញឆីង​មា​ឞ្រាស​យេឆូ​ក្រីស ​មោ​អោស​កើប​គ៝ប់​ខ្លៃ។* ១៥ នាវ​គែស​ក៝ស​នតោ នាវ​មោ​គែស​ក៝ស​នតោ មោ​អោស​គែស​នាវ​ខ្លៃ។ នទើ​អី​គែស​នាវ​ខ្លៃ​ជេង​នាវ​កោរាញ​ឞ្រាស​អ៝ន់​នាវ​រេស​មហែ នាវ​អី​នៃ​តឹម​ឞាន​មា​ពាង់​ញជេង​ឞ៝ន់​ទូ​តឹ​ជឹត។* ១៦ ទាន់​កោរាញ​ឞ្រាស​អ៝ន់​នាវ​ដាប់​មពាន់ នទ្រែល​មា​នាវ​យោៈ​នអាច​មា​ឞូ​ម៝ស​អី​ញអោត​តឹង​នាវ​រេស​មហែ​អី​នៃ នអ៝ប់​មា​ទឹង​លែៈ​ផូង​អី​ជេង​ប៝ន​លាន​កោរាញ​ឞ្រាស​នើម​ងាន់‡។

១៧ នតើម​ឞើស​អ្យា​ជឹត​នាប់ លើយ​អោស​អ៝ន់​ឞូនុយ្ស​ជាន​អ៝ន់​គ៝ប់​គែស​នាវ​ជេរ​ជឹត​តាៈ​ឞើស​នាវ​ឞូ​នតី​ងក្លាៈ យ៝រ​លាស​ខាប​ឞ្រាស​យេឆូ ​នើម​លែៈ​គែស​តា​ឆាក់​គ៝ប់​ជេស ជេង​នាវ​ឞូ​រាពាត់​មឞាង​មា​គ៝ប់។* ១៨ អើ​អ៝ស​នោ​តា​នាវ​ញឆីង ទាន់​នាវ​អ្វែស​ឞ្រាស​យេឆូ​ក្រីស ​អី​កោរាញ​ឞ៝ន់​នើម​គុ​នទ្រែល​តា​នូយ្ស​នហ៝ម់​ខាន់​អៃ​មៃ។ អើ​អ៝ន់​គែស​កើត​នៃ​ងាន់​រ៝§៕៚

* ១:១ ១:១៖ កាល ១:១១-១២; ការ ៩:១៥

* ១:៤ ១:៤៖ មថ ២៦:២៧-២៨; ហេឞ ២:១៧; ២កោ ៥:១៨-២១; រម ១២:២; ១យហ ៥:១៩

* ១:៥ ១:៥៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ១:៧ ១:៧៖ កាល ២:៤-៥; ៥:១០; ការ ១៥:១-២

* ១:៨ ១:៨-៩៖ ១កោ ១៥:១-២; ២កោ ១១:៤; ផល ៤:៩

† ១:១០ ១:១០៖ «នើម​ឆើម​កើល​ជាន​ការ» មោ​លាស «ទឹក»។

* ១:១០ ១:១០៖ ១តេ ២:៤-៦

* ១:១១ ១:១១៖ ១តេ ២:១៣

* ១:១២ ១:១២៖ ការ ៩:៣-៦; ២៦:១៣-១៩

* ១:១៣ ១:១៣-១៤៖ ការ ៨:៣

* ១:១៥ ១:១៥៖ យេរ ១:៥

* ១:១៦ ១:១៦៖ ការ ៩:១៥; រម ១:៥

‡ ១:១៨ ១:១៨៖ តា​នាវ​ងើយ​គ្រែក ​លាស៖ «កេផាស »។

* ១:១៩ ១:១៩៖ មថ ១៣:៥៥; ការ ១៥:១៣

* ១:២១ ១:២១៖ ការ ៩:៣០; ១១:២៥

* ២:១ ២:១-១០៖ ការ ១៥:១-២៩

* ២:៣ ២:៣៖ តត ១:៤

* ២:៤ ២:៤៖ កាល ១:៧; ការ ១៥:១, ២៤

* ២:៧ ២:៧៖ ការ ៩:១៥; រម ១:៥

* ២:៩ ២:៩៖ តា​នាវ​ងើយ​គ្រែក ​លាស៖ «កេផាស »។ គែស​កើត​នៃ​ដ៝ង់​តា​ត្រ៝ង ១១, ១៤។

* ២:១០ ២:១០៖ ការ ២៤:១៧; រម ១៥:២៥-២៨, ៣១; ១កោ ១៦:១-៤; ២កោ ៨:១-១៥, ១៩-២០; ៩:១-១៥

† ២:១២ ២:១២៖ ផូង​អីឆ្រាអែល ​កើប​ពាង់​មោ​ហោម​ក្ល៝ស លាស​គុ​ឆោង​ឆា​នទ្រែល​ផូង​អី​មោ​ទី​ផូង​អីឆ្រាអែល ។

* ២:១២ ២:១២៖ ការ ១០:២៨; ១១:១-៤; អេផ ២:១៤

* ២:១៣ ២:១៣៖ កាល ២:១; ការ ៤:៣៦

* ២:១៥ ២:១៥៖ ២កោ ១១:២២

* ២:១៦ ២:១៦៖ កាល ៣:១០-១៤; នម ១៤៣:២; រម ៣:២០, ២៨; ៤:៥; ៩:៣២; ១០:៤; អេផ ២:៨-៩; ២កោ ៥:១៨-២១

* ២:១៧ ២:១៧៖ កាល ៣:១០-១១; ការ ១៥:១០-១១

* ២:១៩ ២:១៩-២០៖ រម ៦:៣-១១; ៧:៤; ៨:១០; ២កោ ៥:១៤-១៥; ២តម ២:១១

* ៣:១ ៣:១៖ «មើម​ទឹង...កោរាញ​ឞ្រាស​កើប​ឆ៝ង់» មោ​លាស «ឞូ​ម៝ស​ឞូនុយ្ស​គែស​នអាង​ជាន​អ៝ន់​ខាន់​អៃ​មៃ ទឹង​ខាន់​អៃ​មៃ​មោ​ហោម​អ្យាត់​នាវ​ងាន់​កើត​នៃ?»។

* ៣:១ ៣:១៖ ១កោ ២:២

* ៣:២ ៣:២៖ កាល ៤:៦-៧; អេផ ១:១៣-១៤

* ៣:៦ ៣:៦-៩៖ នន ១៥:៦; រម ៤:៩-១២, ១៦

* ៣:៨ ៣:៨៖ នន ១២:៣; ១៨:១៨; ២២:១៨

† ៣:១០ ៣:១០៖ នវ ២៧:២៦

* ៣:១០ ៣:១០៖ ហេឞ ១០:២៨; យាក ២:១០

† ៣:១១ ៣:១១៖ ហាប ២:៤

* ៣:១១ ៣:១១៖ រម ១:១៧

† ៣:១២ ៣:១២៖ កល ១៨:៥

* ៣:១២ ៣:១២៖ រម ៤:១៥; ១០:៥

† ៣:១៣ ៣:១៣៖ «នាវ​តេៈ​ទោយ្ស» មោ​លាស «នាវ​រាតាប់»។

† ៣:១៣ ៣:១៣៖ នវ ២១:២២-២៣

* ៣:១៣ ៣:១៣៖ ១កោ ១៥:៥៦; ២កោ ៥:១៨-២១

* ៣:១៤ ៣:១៤៖ កាល ៣:២, ៥

* ៣:១៦ ៣:១៦៖ នន ១២:៧; ១៣:៥; ២៤:៧

* ៣:១៧ ៣:១៧៖ នង ១២:៤០

* ៣:១៨ ៣:១៨៖ រម ៤:១៣

* ៣:១៩ ៣:១៩៖ រម ៣:២០; ៥:២០; ៧:៧-៩; ការ ៧:៥៣; ហេឞ ២:២; នវ ៥:៥

* ៣:២១ ៣:២១៖ រម ៧:១០; ៨:១-៤

* ៣:២៣ ៣:២៣-២៥៖ រម ៧:១-៦; ១០:៤

* ៣:២៦ ៣:២៦-២៨៖ យហ ១:១២; រម ៨:១៤-១៥; ៦:៣-៤; ១០:១២-១៣; ១កោ ១២:១២-១៣; កោល ៣:១១

‡ ៣:២៨ ៣:២៨៖ តា​នាវ​ងើយ​គ្រែក ​លាស៖ «ផូង​គ្រែក »។

* ៣:២៩ ៣:២៩៖ កាល ៣:៧-៩; រម ៩:៧-៨

* ៤:៤ ៤:៤-៥៖ យហ ១:១៤; រម ៨:៣; អេផ ១:៩-១១; ផល ២:៥-៨

* ៤:៦ ៤:៦៖ តា​នាវ​ងើយ​គ្រែក ​លាស៖ «អាប់បា ហោ ផាតែរ »។ «អាប់បា »​ជេង​នាវ​ងើយ​អារាមេអិច ​អី​នាវ​ងើយ​ឞ្រាស​យេឆូ  គែស​នាវ​ខ្លៃ​លាស៖ «ឞឹ» អី​ឞូ​ទ៝ង់​មា​ឞឹ​ពាង់​នើម​ទើម។ «ហោ ផាតែរ »​ជេង​នាវ​ងើយ​គ្រែក ​គែស​នាវ​ខ្លៃ​លាស៖ «ឞឹ»​ដ៝ង់។

* ៤:៦ ៤:៦-៧៖ កាល ៣:២; រម ៨:១៤-១៥

* ៤:៨ ៤:៨៖ ១កោ ១២:២; ៨:៤

* ៤:១០ ៤:១០៖ កោល ២:១៦, ២០-២៣

* ៤:១២ ៤:១២៖ កាល ២:២១; ១កោ ១១:១

† ៤:១៣ ៤:១៣៖ «នោក​គ៝ប់​មឞើស​ងក៝ច...គែស​នាវ​ជី​តា​ឆាក់​ជាន់» មោ​លាស «គ៝ប់​មឞើស​ងក៝ច​នាវ​មហែ​មហាន​អ្វែស​អ៝ន់​មា​ខាន់​អៃ​មៃ​នើស យ៝រ​លាស​គ៝ប់​គែស​នាវ​ជី​តា​ឆាក់​ជាន់»។ ឞូនុយ្ស​អាបាៈ​មឹន​លាស​ពោល ​ហាន់​តា​ឞ្រី​កាលាតី  គៃ​មា​ឞាស​នាវ​ជី។

‡ ៤:១៥ ៤:១៥៖ ពោល ​ងើយ​កើត​នៃ ឞូ​អាបាៈ​មឹន​លាស ពាង់​ជី​ត្រោម​មាត់។

* ៤:១៧ ៤:១៧៖ កាល ១:៧; ២:៤-៥; ៦:១២

* ៤:១៨ ៤:១៨៖ ១កោ ១១:១

* ៤:១៩ ៤:១៩៖ រម ៨:៤; ២តេ ៣:៥

* ៤:២២ ៤:២២៖ នន ១៦:១៥; ២១:១-៣

* ៤:២៣ ៤:២៣៖ រម ៩:៧-៩; នន ១៦:១-២; ១៧:១៥-១៦

* ៤:២៤ ៤:២៤៖ នង ២៤:១-៨

* ៤:២៦ ៤:២៦៖ ហេឞ ១២:២២; នតម ២១:២

† ៤:២៧ ៤:២៧៖ អេឆា ៥៤:១

* ៤:២៩ ៤:២៩៖ នន ២១:៩

† ៤:៣០ ៤:៣០៖ នន ២១:១០

* ៥:១ ៥:១៖ កាល ២:៤; ៤:៥

* ៥:២ ៥:២៖ កាល ២:២១; ការ ១៥:១-២

* ៥:៣ ៥:៣៖ កាល ៣:១០; ហេឞ ១០:២៨; យាក ២:១០

* ៥:៥ ៥:៥៖ រម ៥:១

* ៥:៦ ៥:៦៖ កាល ៦:១៥; រម ២:២៨-២៩; ១កោ ៧:១៩; ផល ៣:៣

* ៥:៩ ៥:៩៖ ១កោ ៥:៦-៧

* ៥:១១ ៥:១១៖ កាល ៦:១២; ១កោ ១:១៨, ២៣

* ៥:១២ ៥:១២៖ ផល ៣:២

* ៥:១៣ ៥:១៣-១៤៖ រម ១២:១០; ១៥:១; ផល ២:១-៥

† ៥:១៤ ៥:១៤៖ កល ១៩:១៨

* ៥:១៦ ៥:១៦៖ រម ៨:៤-៥

* ៥:១៧ ៥:១៧៖ រម ៧:២១-២៣

* ៥:១៨ ៥:១៨៖ រម ៦:១៤; ៧:១-៦

* ៥:១៩ ៥:១៩-២១៖ ១កោ ៦:៩-១០; អេផ ៥:៥; កោល ៣:៥; នតម ២២:១៥

* ៥:២២ ៥:២២-២៣៖ ២កោ ៦:៦; អេផ ៥:៩-១១; ផល ១:១១; ១តម ៦:១១

* ៥:២៥ ៥:២៥៖ កាល ៥:១៦; រម ៨:៤-៥

* ៥:២៦ ៥:២៦៖ ផល ២:៣

* ៦:១ ៦:១-២៖ មថ ១៨:១៥; កោល ៤:៦; ១តេ ៥:១៤-១៥; ២តេ ៣:១១-១៥

* ៦:៣ ៦:៣៖ ផល ២:៣

* ៦:៤ ៦:៤៖ ១កោ ៤:៧

* ៦:៥ ៦:៥៖ «យ៝រ​លាស​តា​នារ​ជឹត​នាប់​តៃ...មា​កោរាញ​ឞ្រាស» មោ​លាស «ម៝ស​នទើ​កោរាញ​ឞ្រាស​អ៝ន់​មា​ឞ៝ន់​ទូ​ហ្វេ​ទូ​ហ្វេ អ្យាត់​មា​អាប់​នើម​ទូ​ហ្វេ​ទូ​ហ្វេ​ជាន​តឹង»។

* ៦:៥ ៦:៥៖ រម ១៤:១២

* ៦:៦ ៦:៦៖ លក ១០:៧; ការ ២០:៣៣-៣៥; ១កោ ៩:៤-១៥

* ៦:៨ ៦:៨៖ រម ៨:៦

* ៦:៩ ៦:៩៖ ២តេ ៣:១៣; អេផ ២:១០

† ៦:១០ ៦:១០៖ «លាស​ឞ៝ន់​ទើយ​ជាន» មោ​លាស «នោក​ឞ៝ន់​ហោម​គែស​ម៝ង»។

* ៦:១០ ៦:១០៖ យហ ១៣:៣៤-៣៥; រម ១២:១៣; ២កោ ៨:១២-១៤

* ៦:១១ ៦:១១៖ កោល ៤:១៨; ២តេ ៣:១៧

* ៦:១២ ៦:១២៖ កាល ៥:១១

* ៦:១៣ ៦:១៣៖ កាល ៥:៣

* ៦:១៤ ៦:១៤៖ កាល ២:១៩; រម ៦:១១; ១កោ ១:២៩-៣១

* ៦:១៥ ៦:១៥-១៦៖ កាល ៣:២៦-២៨; ១កោ ១២:១២-១៣; ២កោ ៥:១៧

‡ ៦:១៦ ៦:១៦៖ «ទឹង​លែៈ​ផូង​អី​ជេង​ប៝ន​លាន​កោរាញ​ឞ្រាស​នើម​ងាន់» មោ​លាស «នអ៝ប់​មា​ផូង​អីឆ្រាអែល ​កោរាញ​ឞ្រាស»។

* ៦:១៧ ៦:១៧៖ ២កោ ៤:១០

§ ៦:១៨ ៦:១៨៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

អេផេឆោ

១

២

៣

៤

៥

៦

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

អេផេឆោ

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦១ ក្លាប់​លាស ២៨ នាម់​ជេស​ឞ្រាស​យេឆូ ​ទ៝ក់​រេស។ ពាង់​ញចីស​ឆ៝ម់បុត​អ្យា​នោក​ពាង់​ហោម​គុ​តា​ត្រោម​នទ្រូង នាវ​ពាង់​គុ​នទ្រូង​នៃ យ៝រ​មា​នាវ​មឞើស​ងក៝ច​នាវ​មហែ​មហាន​អ្វែស​(អេផ ៣:១; ៤:១; ៦:២០)។ ឞូ​មឹន​លាស​ពាង់​គុ​នទ្រូង​តា​ប៝ន​រោម ។ ឆ៝ម់បុត​អ្យា​មោ​អោស​ទើន​ញចីស​អ៝ន់​មា​ផូង​ញឆីង​តា​ប៝ន​អេផេឆោ ​ទើម ញចីស​អ៝ន់​នអ៝ប់​មា​ផូង​ញឆីង​តា​ប៝ន​អាបាៈ​អេង​អី​តឹម​ទាច់​ដាស​ប៝ន​អេផេឆោ ​នៃ​ដ៝ង់។ នោក​ពោល ​ញជ្វាល់​ឆ៝ម់បុត​អេផេឆោ ​អ្យា ពាង់​ញជ្វាល់​នទ្រែល​ដ៝ង់​ពែ​អឹ​ឆ៝ម់បុត​អា​អេង​ជឹត ១. ឆ៝ម់បុត​ផីលីប‌ ២. ឆ៝ម់បុត​កោលោស‌ ៣. ឆ៝ម់បុត​ផីលេមោន។

មា​ឆ៝ម់បុត​អា​អេង​អី​ពោល​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

ប៝ន​អេផេឆោ ​តា​ឞ្រី​អាឆី ពោល ​ហាន់​មឞើស​ងក៝ច​នាវ​មហែ​មហាន​អ្វែស​តា​ប៝ន​អេផេឆោ  ក្លាប់​លាស​តា​នាម់ ៥២ ត៝ត់​មា​នាម់ ៥៥‌ គុ​តា​ប៝ន​នៃ​ក្លាប់​លាស​ពែ​នាម់​(ការ ១៩:១-២០; ២០:២៧-៣៨)។

នាវ​អុច​នត្រ៝ង់​តា​ឆ៝ម់បុត​អ្យា

នាវ​ទុត​ខ្លៃ​តា​ឆ៝ម់បុត​អ្យា​គែស​ពែ​នតីល៖ ១. ទឹង​លែៈ​ផូង​ញឆីង​គែស​ទូ​ផូង​ទើម មោ​ហោម​អោស​គែស​ផូង​អីឆ្រាអែល  គែស​ផូង​អី​មោ​ទី​ផូង​អីឆ្រាអែល ​តា​នាប់​មាត់​កោរាញ​ឞ្រាស ទឹង​លែៈ​ជេង​តឹម​ឞាន​មា​ឆាក់​ជាន់​ឞ្រាស​ក្រីស ​នើម ២. មើម​នាវ​គុ​រេស​គៃ​មា​តឹម​ទី​តឹង​នាវ​កោរាញ​ឞ្រាស​អុច ៣. ពាង់​នតី​មា​នទើ​តឹម​លើស​អ៝ន់​មា​ផូង​ញឆីង​មា​ឞ្រាស​ក្រីស ​ទែ​ទ៝ង់ គៃ​មា​ទើយ​តឹម​រាទ៝ង់​ដាស​ឆាតាង់ ​អី​កោរាញ​មពោល​ឞ្រាស​អ្យើស។

មឞើស​នាវ​ខ្លៃ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-២)

- កោរាញ​ឞ្រាស​អ៝ន់​នាវ​គែស​ជេង​មា​ផូង​ញឆីង យ៝រ​មា​នទើ​ឞ្រាស​ក្រីស ​លែៈ​ជាន (១:៣—៣:២១)

- នាវ​រេស​មហែ​នទ្រែល​ឞ្រាស​ក្រីស  (៤:១—៦:២០)

- នទើ​តឹម​លើស​អ៝ន់​មា​ផូង​ញឆីង​មា​ឞ្រាស​ក្រីស ​ទែ​ទ៝ង់ (៦:១០-២០)

- នាវ​នតិញ​ងគ្លែៈ​ទុត (៦:២១-២៤)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​អី​កោរាញ​អ៝ស​ម៝ន​ឞ្រាស​ក្រីស​យេឆូ ​តាៈ​ឞើស​នាវ​អុច​កោរាញ​ឞ្រាស​នើម។ គ៝ប់​ទាន់​អោប​នាវ​អ្វែស​លាង់​ខាន់​អៃ​មៃ​អី​ផូង​ប៝ន​លាន​កោរាញ​ឞ្រាស​តា​ប៝ន​អេផេឆោ * ជេង​ផូង​គុ​ន៝ប់​តា​នាវ​ញឆីង​មា​ឞ្រាស​ក្រីស​យេឆូ ។ ២ ទាន់​កោរាញ​ឞ្រាស​ឞឹ​ឞ៝ន់​នើម នទ្រែល​មា​កោរាញ​យេឆូ​ក្រីស ​អ៝ន់​នាវ​អ្វែស នាវ​ដាប់​មពាន់​មា​ខាន់​អៃ​មៃ។

នាវ​គែស​ជេង​កោរាញ​ឞ្រាស​អី​ពាង់​អ៝ន់​មា​ផូង​ញឆីង

៣ ទាន់​រានេ​កោរាញ​ឞ្រាស​អី​ឞឹ​ឞ្រាស​យេឆូ​ក្រីស ​កោរាញ​ឞ៝ន់។ យ៝រ​មា​ឞ៝ន់​គុ​នទ្រែល​ឞ្រាស​ក្រីស  កោរាញ​ឞ្រាស​លែៈ​អ៝ន់​ជេស​មា​ឞ៝ន់​អាប់​នតីល​នទើ​អ្វែស​អី​មាត់​ឞូនុយ្ស​មោ​ឞ្លាវ​ឆៃ​អី​គែស​នាវ​ខ្លៃ​តា​នូយ្ស​នហ៝ម់​ឞ៝ន់ នអ៝ប់​មា​អ៝ន់​ឞ៝ន់​នាវ​រេស​នហ៝​រ៝†។* ៤ ឞើស​នតើម​អេ​ហ៝ៈ​ញជេង​នែស​នតូ​នើស ពាង់​លែៈ​អើម​កើយ្ស​ជេស​ឞ៝ន់​គៃ​មា​គុ​នទ្រែល​ឞ្រាស​ក្រីស ។ ពាង់​កើយ្ស​ឞ៝ន់​គៃ​មា​ជេង​ក្ល៝ស​អ្វែស មោ​គែស​អោស​នាវ​មា​នទុយ្ស​តា​នាប់​មាត់​ពាង់។ ពាង់​ជាន​កើត​នៃ យ៝រ​មា​ពាង់​គែស​នូយ្ស​នហ៝ម់​រ៝ង់​មា​ឞ៝ន់។* ៥ ឞើស​នោក​នៃ​នើស​ពាង់​លែៈ​អើម​អុច​ឞ៝ន់​ជេង​ផូង​ក៝ន​ពាង់​នើម​យ៝រ​មា​នទើ​ឞ្រាស​យេឆូ​ក្រីស ​លែៈ​ជាន ជេង​ទី​កើត​នាវ​ពាង់​នើម​អុច នអ៝ប់​មា​អ៝ន់​ពាង់​រាម់​មអាក។* ៦ ពាង់​ជាន​កើត​នៃ​គៃ​មា​ឞ៝ន់​រានេ​នាវ​អ្វែស​ពាង់​នើម​អី​ទុត​ក្វ៝ង់​ងាន់ នាវ​អ្វែស​អី​នៃ​ពាង់​លែៈ​អ៝ន់​ជេស​ទើម​ទាម​មា​ឞ៝ន់​អី​គុ​នទ្រែល​ក៝ន​ពាង់​នើម។ ពាង់​រ៝ង់​ហោ​ងាន់​មា​ក៝ន​ពាង់​នើម។ ៧ យ៝រ​មា​មហាម​ឞ្រាស​ក្រីស ​អី​ក៝ន​ពាង់​នើម​នៃ ពាង់​លែៈ​ច្វាយ​ជេស​ឞ៝ន់​ឞើស​នាវ​តេៈ​ទោយ្ស លែៈ​យោៈ​ឞ៝ន់​មោ​ហោម​អោស​កើប​នាវ​តីស​ឞ៝ន់។ នាវ​អី​នៃ​តាៈ​ឞើស​នាវ​អ្វែស​ពាង់​ទុត​ក្វ៝ង់​ងាន់។* ៨ នាវ​អ្វែស​អី​នៃ​ពាង់​អ៝ន់​មា​ឞ៝ន់​អ៝ក់​រាមែស​លែរ​ងាន់ ពាង់​អ៝ន់​ឞ៝ន់​នាវ​មឹន​គឹត​ឞ្លាវ នទ្រែល​មា​អ៝ន់​ឞ៝ន់​គឹត​វ៝ត់​អាប់​នតីល​នទើ។ ៩ ពាង់​លែៈ​អ៝ន់​ឞ៝ន់​គឹត​នាល់​នាវ​អុច​ពាង់​អី​អា​ល៝រ​នើស​ឞូនុយ្ស​មោ​អោស​គឹត អាបៃ​អ្យា​ពាង់​លែៈ​ញហើ​មា​ឞ៝ន់​នទើ​អី​ពាង់​អុច​ជាន​តា​ឞ្រាស​ក្រីស ។* ១០ នាវ​អី​នៃ​ពាង់​អ៝ន់​គែស​ងាន់​ត៝ត់​ទី​នារ​ពាង់​លែៈ​អុច‡ តា​នារ​អី​នៃ​ពាង់​មរា​រាគូម​ទឹង​លែៈ​នទើ​តា​កាលើ​ត្រោក នទ្រែល​មា​ទឹង​លែៈ​នទើ​តា​នែស​នតូ​អ៝ន់​គុ​គូម​តា​ន៝ម់​ឞ្រាស​ក្រីស ​ជេង​ទូ​ហ្វេ​កោរាញ​ទើម។*

១១ ហេន​អី​ផូង​អីឆ្រាអែល ​អី​ញឆីង​មា​ឞ្រាស​ក្រីស §​លែៈ​កោរាញ​ឞ្រាស​ទែ​កើយ្ស​ជេស​គៃ​មា​ឆ៝ៈ​ទើន​នទើ​ពាង់​លែៈ​ត៝ន​មា​ហេន​កាល់​អែ​នើស យ៝រ​មា​ហេន​គុ​នទ្រែល​ឞ្រាស​ក្រីស ។ ពាង់​លែៈ​អើម​កើយ្ស​ហេន​កើត​នៃ​ជេង​តឹង​នាវ​មឹន​ពាង់​នើម​អុច។ ទឹង​លែៈ​នទើ​ពាង់​អុច​អ៝ន់​គែស ជេង​គែស​ងាន់​តឹង​នូយ្ស​នហ៝ម់​ពាង់​នើម​អុច។ ១២ នទ្រី​ហេន​លែៈ​គែស​នាវ​រានើម​តា​ឞ្រាស​ក្រីស ​ល៝រ​ឞូ។ ពាង់​ជាន​កើត​នៃ​គៃ​មា​ហេន​គុ​រេស​រានេ​នាវ​ច្រេក​លើប​ពាង់​នើម។ ១៣ អាបៃ​អ្យា​ខាន់​អៃ​មៃ​អី​មោ​ទី​ផូង​អីឆ្រាអែល ​លែៈ​កោរាញ​ឞ្រាស​ទែ​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​នទ្រែល​ខាន់​អៃ​មៃ​ដ៝ង់ យ៝រ​មា​ខាន់​អៃ​មៃ​គុ​នទ្រែល​ឞ្រាស​ក្រីស ។ នាវ​អី​នៃ​ពាង់​នើម​លែៈ​ត៝ន ជេសរី​នាវ​អី​នៃ​តឹម​ឞាន​មា​តេៈ​ព្លា​ក្រេប​តា​ខាន់​អៃ​មៃ។ ពាង់​អ៝ន់​ឞ្រាស​ហ្វេង​អ្វែស ជេស​ខាន់​អៃ​មៃ​ញឆីង​មា​ឞ្រាស​ក្រីស ​តា​នោក​ខាន់​អៃ​មៃ​តាង់​នាវ​ងើយ​ងាន់ តាង់​នាវ​មហែ​មហាន​អ្វែស។ ជេសរី​ខាន់​អៃ​មៃ​គែស​នាវ​រាក្លាយ្ស​យ៝រ​មា​នាវ​មហែ​មហាន​អ្វែស​អី​នៃ។* ១៤ ពាង់​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​នៃ​ញចាម់​នូយ្ស​នហ៝ម់​ឞ៝ន់ អ៝ន់​ឞ៝ន់​គឹត​ងាន់ ពាង់​មរា​អ៝ន់​ឞ៝ន់​ទឹង​លែៈ​នទើ​អី​ពាង់​លែៈ​ត៝ន​ជេស អ៝ន់​ឞ៝ន់​គឹត​ងាន់​ពាង់​លែៈ​ច្វាយ​ឞ៝ន់​គៃ​មា​ជេង​ផូង​ប៝ន​លាន​ពាង់​នើម។ ពាង់​ជាន​កើត​នៃ​គៃ​មា​ឞ៝ន់​រានេ​នាវ​ច្រេក​លើប​ពាង់​នើម។

នាវ​ពោល ​មឞើស​ឆើម​អ៝ន់​មា​ផូង​ញឆីង​តា​ប៝ន​អេផេឆោ 

១៥ យ៝រ​មា​ទឹង​លែៈ​នទើ​អី​នៃ គ៝ប់​លាស​អ្វែស​មា​កោរាញ​ឞ្រាស​ងាន់។ នតើម​ឞើស​គ៝ប់​លែៈ​តាង់​ជេស​នាវ​ឞូ​ងក៝ច​នាវ​ញឆីង​ខាន់​អៃ​មៃ​តា​កោរាញ​យេឆូ  នទ្រែល​មា​តាង់​នាវ​ខាន់​អៃ​មៃ​រ៝ង់​មា​ទឹង​លែៈ​ផូង​ប៝ន​លាន​កោរាញ​ឞ្រាស‌ ១៦ នទ្រី​ទឹង​គ៝ប់​មោ​រាលូ​អោស​លាស​អ្វែស​កោរាញ​ឞ្រាស យ៝រ​មា​ខាន់​អៃ​មៃ​នៃ។ អាប់​តឹ​គ៝ប់​មឞើស​ឆើម គ៝ប់​មឞើស​ឆើម​មា​ខាន់​អៃ​មៃ​ដ៝ង់។ ១៧ គ៝ប់​ទាន់​កោរាញ​ឞ្រាស​អី​ឞឹ​ឞ្រាស​យេឆូ​ក្រីស ​កោរាញ​ឞ៝ន់​នើម ពាង់​អី​ឞឹ​អី​គែស​នាវ​ច្រេក​លើប។ គ៝ប់​ទាន់​ពាង់​អ៝ន់​ឞ្រាស​ហ្វេង​អ្វែស​អ៝ន់​ខាន់​អៃ​មៃ​គែស​នាវ​មឹន​គឹត​ឞ្លាវ នទ្រែល​មា​អ៝ន់​ឞ្រាស​ហ្វេង​អ្វែស​ញហើ​ពាង់​នើម​មា​ខាន់​អៃ​មៃ គៃ​មា​ខាន់​អៃ​មៃ​គឹត​នាល់​ពាង់​លើ​មា​ហោ​ងាន់។* ១៨ គ៝ប់​ទាន់​កោរាញ​ឞ្រាស​កើល​ខាន់​អៃ​មៃ អ៝ន់​ខាន់​អៃ​មៃ​គឹត​វ៝ត់​នហេល​តា​នូយ្ស​នហ៝ម់​នាវ​មឹន​ទឹង​លែៈ​នទើ​កោរាញ​ឞ្រាស​អុច​អ៝ន់​មា​ខាន់​អៃ​មៃ។ នទើ​អី​នៃ​ខាន់​អៃ​មៃ​ហោម​រានើម​មា​ឆ៝ៈ​ទើន យ៝រ​លាស​ពាង់​លែៈ​ក្វាល់​ខាន់​អៃ​មៃ​ជេង​ផូង​ប៝ន​លាន​ពាង់​នើម នទើ​អី​នៃ​តឹម​ឞាន​មា​នទើ​នទ្រៃ គែស​នាវ​ខ្លៃ​ហោ​ងាន់ គែស​នាវ​ច្រេក​លើប​ដ៝ង់។* ១៩ គ៝ប់​ទាន់​កើត​នៃ គៃ​មា​ខាន់​អៃ​មៃ​គឹត​វ៝ត់​នហេល​នាវ​ទើយ​កោរាញ​ឞ្រាស​អី​ទុត​ក្វ៝ង់​អី​មោ​អោស​គែស​នទើ​មា​នតឹត។ កោរាញ​ឞ្រាស​កើល​ឞ៝ន់​អី​ញឆីង​មា​ឞ្រាស​ក្រីស ​មា​នាវ​ទើយ​អី​នៃ។ នាវ​ទើយ​អី​នៃ* ២០ អ៝ន់​ឞ្រាស​ក្រីស ​ទ៝ក់​រេស​តៃ​នើស នទ្រែល​មា​អ៝ន់​ពាង់​គុ​មពែស​ឞើស​មា​កោរាញ​ឞ្រាស​តា​នតុក​កោរាញ​ឞ្រាស​នើម​តា​កាលើ​ត្រោក។ ២១ នាវ​ទើយ​អី​នៃ​អ៝ន់​ឞ្រាស​ក្រីស ​ជេង​កោរាញ​ទុត​ក្វ៝ង់​ទុត​ព្រេស​រាលាវ​មា​ទឹង​លែៈ​កោរាញ​អី​គែស​នាវ​ទើយ​អី​គែស​នាវ​ទាង់​អី​គែស​នាវ​ម៝ត់​អ្វាញ់​អាប់​នតីល*។ មោ​គែស​អោស​ទូ​ហ្វេ​ក្វ៝ង់​ព្រេស​រាលាវ​ពាង់​តា​រានោក​អាបៃ​អ្យា នហ៝​មា​រានោក​ជឹត​នាប់​តៃ​ជេង​រានោក​អី​នហ៝​រ៝​ដ៝ង់។* ២២ កោរាញ​ឞ្រាស​លែៈ​អ៝ន់​ទឹង​លែៈ​នទើ​គុ​តា​ន៝ម់​នាវ​ម៝ត់​អ្វាញ់†​ឞ្រាស​ក្រីស ​នើម នអ៝ប់​មា​អ៝ន់​ពាង់​ជេង​កោរាញ​មា​ទឹង​លែៈ​ឞូនុយ្ស​អី​ញឆីង​មា​ពាង់។ ពាង់​តឹម​ឞាន​មា​ឞោក‌* ២៣ ផូង​អី​ញឆីង​តឹម​ឞាន​មា​ឆាក់​ជាន់​ពាង់។ ពាង់​អ៝ន់​នាវ​រេស​នអ៝ប់​មា​ម៝ត់​អ្វាញ់​ទឹង​លែៈ​ផូង​ញឆីង។ ពាង់​អ៝ន់​នាវ​រេស​នអ៝ប់​មា​ម៝ត់​អ្វាញ់​ទឹង​លែៈ​នទើ​អី​គែស​ញជេង‡។

២

ផូង​ញឆីង​មា​ឞ្រាស​ក្រីស ​គែស​នាវ​រេស​តៃ

១ អេ​ល៝រ​មា​ខាន់​អៃ​មៃ​ញឆីង​មា​ឞ្រាស​ក្រីស ​នើស ខាន់​អៃ​មៃ​ជាន​តីស​នឹង ជាន​រាលាវ​ដាស​នាវ​កោរាញ​ឞ្រាស​ដាៈ ជេង​តឹម​ឞាន​មា​លែៈ​ខឹត​យ៝រ​មា​ជាន​នាវ​តីស​អី​នៃ* ២ អី​ខាន់​អៃ​មៃ​វៃ​ជាន​នឹង​តា​នោក​ហោម​គុ​រេស​ជាន​កើត​ឞូនុយ្ស​អី​មោ​ញឆីង​មា​ឞ្រាស​ក្រីស ។ ខាន់​អៃ​មៃ​វៃ​ជាន​តឹង​នាវ​អុច​ឆាតាង់ ​អី​កោរាញ​មពោល​ឞ្រាស​អ្យើស។ ពាង់​អី​នៃ​អាបៃ​អ្យា​ហោម​ក្វាន់​ឞូនុយ្ស​អី​តឹម​រាទ៝ង់​ដាស​នាវ​កោរាញ​ឞ្រាស​អុច។* ៣ ទឹង​លែៈ​ឞ៝ន់​អា​ល៝រ​នើស​ជាន​កើត​ខាន់​ពាង់​អី​នៃ​ដ៝ង់ ឞ៝ន់​វៃ​ជាន​តឹង​រាង្លៃ​ឆាក់​កើញ ឞ៝ន់​វៃ​ជាន​នទើ​អេងៗ​តឹង​អី​នាវ​មឹន​កើញ។ កើត​នទ្រី​ទឹង​ឞើស​នតើម​នើស​ទឹង​លែៈ​ឞ៝ន់​ជេង​ឞូនុយ្ស​អី​ទី​មា​កោរាញ​ឞ្រាស​តេៈ​ទោយ្ស​ទាទេ​នតើម​ឞើស​នទុល​មែ​កើត​ខាន់​ពាង់​អី​នៃ​ដ៝ង់។ ៤ យើន​មា​កោរាញ​ឞ្រាស​គែស​នាវ​យោៈ​នអាច​ទុត​ហោ​ច្រាវ។ ពាង់​ហោម​គែស​នាវ​រ៝ង់​មា​ឞ៝ន់​ទុត​ហោ‌ ៥ ឞ៝ល​លាស​ឞ៝ន់​អី​គុ​ងាយ​ឞើស​កោរាញ​ឞ្រាស​ជេង​តឹម​ឞាន​មា​លែៈ​ខឹត​យ៝រ​មា​នាវ​តីស​ឞ៝ន់​នើម​កាដោយ កោរាញ​ឞ្រាស​ហោម​ជាន​អ៝ន់​ឞ៝ន់​តឹម​ឞាន​មា​ទ៝ក់​រេស​នទ្រែល​ឞ្រាស​ក្រីស ​ដ៝ង់ អ៝ន់​ឞ៝ន់​គែស​នាវ​រេស​នហ៝​រ៝​តៃ។ យ៝រ​មា​នាវ​អ្វែស​កោរាញ​ឞ្រាស​នើម​ពាង់​លែៈ​រាក្លាយ្ស​ជេស​ខាន់​អៃ​មៃ។ ៦ ពាង់​អ៝ន់​ឞ៝ន់​ទ៝ក់​រេស​តៃ​នទ្រែល​ឞ្រាស​ក្រីស  ជេសរី​អ៝ន់​ឞ៝ន់​គុ​តា​នតុក​ពាង់​នើម​តា​កាលើ​ត្រោក​នទ្រែល​ឞ្រាស​ក្រីស ​នើម​ដ៝ង់។ ៧ ពាង់​ជាន​កើត​នៃ គៃ​មា​ញហើ​នាវ​អ្វែស​ពាង់​នើម​អី​ពាង់​អ៝ន់​ឞ៝ន់​យ៝រ​មា​ឞ៝ន់​គុ​នទ្រែល​ឞ្រាស​ក្រីស​យេឆូ ពាង់​អ៝ន់​ឞូ​ឆៃ​គឹត​នាល់​តា​អាប់​រានោក​ជឹត​នាប់​តៃ។ នាវ​អ្វែស​ពាង់​នើម​ទុត​ក្វ៝ង់​ងាន់​មោ​គែស​អោស​នទើ​មា​នតឹត។* ៨ តាៈ​ឞើស​នាវ​អ្វែស​កោរាញ​ឞ្រាស ទឹង​ពាង់​រាក្លាយ្ស​ខាន់​អៃ​មៃ យ៝រ​មា​ខាន់​អៃ​មៃ​ញឆីង​មា​ឞ្រាស​ក្រីស ។ នាវ​រាក្លាយ្ស​អី​នៃ​មោ​អោស​តាៈ​ឞើស​នទើ​ខាន់​អៃ​មៃ​នើម​ជាន ជេង​តាៈ​ឞើស​កោរាញ​ឞ្រាស​នើម​អ៝ន់​ទើម​ទាម។* ៩ មោ​ដ៝ង់​ទី​តាៈ​ឞើស​ឞូនុយ្ស​ជាន​អ្វែស គៃ​មា​លើយ​អ៝ន់​ទូ​ហ្វេ​ឞូនុយ្ស​នហី​អេង​ឆាក់​ពាង់​នើម។ ១០ កោរាញ​ឞ្រាស​លែៈ​អ៝ន់​ឞ៝ន់​គែស​នាវ​រេស​មហែ ពាង់​ញជេង​ឞ៝ន់​ទូ​តឹ​ជឹត យ៝រ​មា​ឞ៝ន់​លែៈ​គុ​នទ្រែល​ឞ្រាស​ក្រីស​យេឆូ ។ ពាង់​ជាន​កើត​នៃ គៃ​មា​អ៝ន់​ឞ៝ន់​ទើយ​ជាន​នទើ​អ្វែស​អី​លែៈ​ពាង់​នទ្រាប់​ល៝រ​អ៝ន់​មា​ឞ៝ន់​ជាន​តឹង​កើត។*

នាវ​តឹម​រាង្លាប់​ឞាល់​តា​ឞ្រាស​ក្រីស 

១១ លាស​នទ្រី​អ៝ន់​ខាន់​អៃ​មៃ​កាស​គឹត​ហ៝ម់ ខាន់​អៃ​មៃ​នើស​ជេង​ផូង​អី​មោ​ទី​ផូង​អីឆ្រាអែល ​ឞើស​នទុល​មែ។ ជេសរី​ផូង​អីឆ្រាអែល ​ជេង​ផូង​គែស​ក៝ស​នតោ នទ្រី​ទឹង​ខាន់​ពាង់​កើប​អេង​ឆាក់​ខាន់​ពាង់​នើម​លែៈ​ជេង​ផូង​ប៝ន​លាន​កោរាញ​ឞ្រាស​នើម យើន​មា​ខាន់​ពាង់​គែស​ក៝ស​នតោ​តា​ឆាក់​ជាន​មា​តី​ឞូនុយ្ស​ទើម។ ជេសរី​ខាន់​ពាង់​ក្វាល់​មឺច​ខាន់​អៃ​មៃ​«ផូង​មោ​ក៝ស​នតោ»។* ១២ អា​ល៝រ​នើស​ខាន់​អៃ​មៃ​ហោម​គុ​ងាយ​ឞើស​ឞ្រាស​ក្រីស ។ ខាន់​អៃ​មៃ​នៃ​កោរាញ​ឞ្រាស​មោ​អោស​កើយ្ស​ជេង​ផូង​ប៝ន​លាន​ពាង់​នើម យើន​មា​ផូង​អីឆ្រាអែល ​ទើម​កោរាញ​ឞ្រាស​លែៈ​កើយ្ស​ជេង​ផូង​ប៝ន​លាន​ពាង់​នើម។ នាវ​ត៝ន​កោរាញ​ឞ្រាស​នោក​ពាង់​តឹម​រាង្លាប់​មា​ផូង​អីឆ្រាអែល ​កាល់​អែ​នើស​មោ​ទី​មា​ខាន់​អៃ​មៃ​ដ៝ង់។ ខាន់​អៃ​មៃ​គុ​រេស​តា​នែស​នតូ​អ្យា​មោ​គែស​នាវ​រានើម​មា​នាវ​រាក្លាយ្ស នទ្រែល​មា​មោ​គែស​កោរាញ​ឞ្រាស​ដ៝ង់។ ១៣ អា​ល៝រ​នើស​ខាន់​អៃ​មៃ​គុ​ងាយ​ងាន់​ឞើស​ទឹង​លែៈ​នទើ​អី​នៃ យើន​មា​អាបៃ​អ្យា​កោរាញ​ឞ្រាស​លែៈ​អ៝ន់​ខាន់​អៃ​មៃ​ជេង​ផូង​ប៝ន​លាន​ពាង់​នើម យ៝រ​មា​មហាម​ឞ្រាស​យេឆូ​ក្រីស ​នើម​ហ៝ច​តា​ឆី​តឹម​រាកាង់។*

១៤ ឞ្រាស​ក្រីស ​អ៝ន់​នាវ​ដាប់​មពាន់​មា​ទឹង​លែៈ​ឞ៝ន់។ យ៝រ​មា​នាវ​ពាង់​ខឹត ពាង់​អ៝ន់​ឞារ​ផូង​អី​នៃ ផូង​អីឆ្រាអែល  នអ៝ប់​មា​ផូង​អី​មោ​ទី​ផូង​អីឆ្រាអែល ​ជេង​ផូង​ប៝ន​លាន​ទូ​ផូង​ទើម។ នទើ​អី​នៃ​តឹម​ឞាន​មា​រើយ្ស​លើយ​មពេរ​អី​ញចីង​តឹម​រាដាស​ឞារ​ផូង​អី​នៃ អ៝ន់​ឞ៝ន់​ឞាស​តឹម​រាលាង់​ឞាល់។* ១៥ យ៝រ​មា​នាវ​ខឹត​ឞ្រាស​យេឆូ  ឞ៝ន់​មោ​ហោម​ខាច់​ជាន​តឹង​នាវ​វៃ​ផូង​អីឆ្រាអែល ​អី​គែស​ដាៈ​អី​គែស​ឞ្វៃ​អេងៗ​នៃ។ ពាង់​ជាន​កើត​នៃ​គៃ​មា​លែៈ​ឞារ​ផូង​អី​នៃ​ជេង​ផូង​ប៝ន​លាន​មហែ​ទូ​ផូង​ហ៝ៈ​តា​ពាង់​នើម នទ្រី​ពាង់​អ៝ន់​នាវ​ដាប់​មពាន់​លែៈ​ឞារ​ផូង​អី​នៃ។* ១៦ នោក​ឞ្រាស​ក្រីស ​ខឹត​តា​ឆី​តឹម​រាកាង់​នើស ពាង់​លែៈ​ជាន​ឞារ​ផូង​អី​នៃ​អ៝ន់​តឹម​រាង្លាប់​ឞាល់​ជេង​ទូ​រាង្លៃ​ឆាក់​ហ៝ៈ នទ្រែល​មា​អ៝ន់​ខាន់​ពាង់​តឹម​ទី​ឞាល់​មា​កោរាញ​ឞ្រាស។ នទ្រី​ទឹង​ពាង់​ងគ្រ៝ស​លើយ​នាវ​តឹម​រាលាង់​ឞាល់​អី​នៃ។*

១៧ ពាង់​វាច់​តា​នែស​នតូ​អ្យា​នើស មឞើស​ងក៝ច​នាវ​មហែ​មហាន​អ្វែស​គែស​នាវ​ដាប់​មពាន់​មា​កោរាញ​ឞ្រាស​នើម អ៝ន់​មា​ផូង​អី​មោ​ទី​ផូង​អីឆ្រាអែល ​អី​វៃ​គុ​ងាយ​ឞើស​កោរាញ​ឞ្រាស នទ្រែល​មា​អ៝ន់​មា​ផូង​អីឆ្រាអែល ​អី​ផូង​ប៝ន​លាន​ពាង់​នើម​ដ៝ង់។ ១៨ យ៝រ​មា​ឞ្រាស​យេឆូ ​នៃ​ទឹង​កោរាញ​ឞ្រាស​រ៝ម​ឞ៝ន់​ឞារ​ផូង តាង់​នាវ​ទាន់​ឞើស​ទឹង​លែៈ​ឞ៝ន់។ នាវ​អី​នៃ​តាៈ​ឞើស​គែស​ទូ​ហ្វេ​ឞ្រាស​ហ្វេង​អ្វែស​ទើម​អី​គុ​តា​ទឹង​លែៈ​ឞ៝ន់​មា​កើល។ ១៩ កើត​នទ្រី​ទឹង​ខាន់​អៃ​មៃ​មោ​ហោម​អោស​ជេង​តឹម​ឞាន​មា​ផូង​ឞូ​នាច់​អី​គុ​តា​ឞ្រី​អេង ខាន់​អៃ​មៃ​លែៈ​គុ​ជេស​តា​ឞ្រី​ផូង​ប៝ន​លាន​កោរាញ​ឞ្រាស។ ខាន់​អៃ​មៃ​លែៈ​ជេង​ឞាល់​មពោល​ទូ​ផូង​ទើម នទ្រែល​មា​ទឹង​លែៈ​ផូង​អី​លែៈ​ញឆីង​មា​ឞ្រាស​យេឆូ  ជេង​រានាក់​វ៝ល់​កោរាញ​ឞ្រាស​នើម។* ២០ ផូង​អី​នៃ​តឹម​ឞាន​មា​ទូ​មល៝ម់​ញីស​អី​គុ​ន៝ប់​យ៝រ​មា​មពោល​កោរាញ​អ៝ស​ម៝ន នទ្រែល​មា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​អី​តឹម​ឞាន​មា​មែស ជេសរី​ឞ្រាស​ក្រីស​យេឆូ ​នើម​អី​តឹម​ឞាន​មា​មែស*​ទុត​ន៝ប់​ទុត​ខ្លៃ។* ២១ យ៝រ​មា​ពាង់​ទឹង​គែស​មា​ទឹង​លែៈ​ផូង​ញឆីង​មា​ពាង់​តឹម​ក្រេប​ឞាល់​តឹម​ឞាន​មា​ទូ​មល៝ម់​ញីស ទឹង​គែស​មា​ជេង​ញីស​ជាន​ឞ្រាស​អី​ក្ល៝ស​អ្វែស ជេង​នទើ​កោរាញ​ឞ្រាស​នើម។ ២២ កើត​នទ្រី​ដ៝ង់ យ៝រ​មា​ខាន់​អៃ​មៃ​គុ​នទ្រែល​ឞ្រាស​ក្រីស  ខាន់​អៃ​មៃ​តឹម​ឞាន​មា​តឹម​ក្រេប​ឞាល់ ជេង​ញីស​មា​កោរាញ​ឞ្រាស​គុ។ នទើ​អី​នៃ​យ៝រ​មា​ឞ្រាស​ហ្វេង​អ្វែស​គុ​តា​ឆាក់​ខាន់​អៃ​មៃ។

៣

ពោល ​លែវ​ផូង​អី​មោ​ទី​ផូង​អីឆ្រាអែល ​ឆឹត​ញឆីង​មា​កោរាញ​ឞ្រាស

១ យ៝រ​មា​ទឹង​លែៈ​នទើ​អី​នៃ គ៝ប់​មឞើស​ឆើម​ទាន់​កោរាញ​ឞ្រាស​អ៝ន់​ខាន់​អៃ​មៃ។ គ៝ប់*​អ្យា​ឞូនុយ្ស​គែស​នទ្រូង យ៝រ​មា​គ៝ប់​មឞើស​ងក៝ច​នាវ​ឞ្រាស​ក្រីស​យេឆូ ​អ៝ន់​មា​ផូង​អី​មោ​ទី​ផូង​អីឆ្រាអែល ។* ២ នាវ​អ្យា​ខាន់​អៃ​មៃ​លែៈ​គឹត​ជេស​មា​នាវ​កោរាញ​ឞ្រាស​ដាៈ​គ៝ប់​មឞើស​ងក៝ច​នាវ​អ្វែស​ពាង់​នើម​អ៝ន់​មា​ខាន់​អៃ​មៃ អ៝ន់​មា​ទឹង​លែៈ​ផូង​អី​មោ​ទី​ផូង​អីឆ្រាអែល ។* ៣ គ៝ប់​លែៈ​គែស​ញចីស​ជេស​នាវ​ដេៈ​តា​ឆ៝ម់បុត​អ្យា​អ៝ន់​មា​ខាន់​អៃ​មៃ កោរាញ​ឞ្រាស​លែៈ​ញហើ​អ៝ន់​គ៝ប់​តា​នាវ​តឹម​ឆៃ​នាវ​ឞ្រាស​ក្រីស ​អី​អា​ល៝រ​នើស​ហោម​នទ៝ប់​មពោន។ ៤ នោក​ខាន់​អៃ​មៃ​រ៝ៈ​នាវ​អី​នៃ ខាន់​អៃ​មៃ​គឹត​វ៝ត់​រ៝​មា​នាវ​គ៝ប់​គឹត​ឞ្លាវ​តា​នាវ​ឞ្រាស​ក្រីស ​អី​អា​ល៝រ​នើស​ហោម​នទ៝ប់​មពោន។ ៥ ឞើស​នតើម​នើស​ឞូនុយ្ស​ឞ៝ន់​អេ​ហ៝ៈ​គឹត​វ៝ត់​អោស​នាវ​អី​នៃ អាបៃ​អ្យា​កោរាញ​ឞ្រាស​លែៈ​ញហើ​ជេស​អ៝ន់​មា​មពោល​កោរាញ​អ៝ស​ម៝ន​អី​ក្ល៝ស​អ្វែស នទ្រែល​មា​មពោល​ឞូនុយ្ស​នតើយ្ស​នាវ​ងើយ​ពាង់​នើម។ ឞ្រាស​ហ្វេង​អ្វែស​អ៝ន់​ញហើ​នទើ​អី​នៃ​មា​ខាន់​ពាង់។* ៦ នាវ​នទ៝ប់​មពោន​អី​នៃ​ពាង់​ញហើ​ផូង​អី​មោ​ទី​ផូង​អីឆ្រាអែល ​ទើយ​ឆ៝ៈ​ទើន​នទើ​ខ្លៃ​នទើ​អ្វែស​ឞើស​កោរាញ​ឞ្រាស​នទ្រែល​ផូង​អីឆ្រាអែល ​ដ៝ង់។ ផូង​អី​មោ​ទី​ផូង​អីឆ្រាអែល ​ទើយ​ឆ៝ៈ​ទើន​នទើ​ខ្លៃ​នទើ​អ្វែស​អី​នៃ​យ៝រ​មា​នទើ​ឞ្រាស​ក្រីស ​លែៈ​ជាន†។ ពាង់​ញហើ​ផូង​អី​មោ​ទី​ផូង​អីឆ្រាអែល ​ទើយ​ឆ៝ៈ​ទើន​នាវ​អី​កោរាញ​ឞ្រាស​លែៈ​ត៝ន​តា​ឞ្រាស​ក្រីស​យេឆូ ​នទ្រែល​ផូង​អីឆ្រាអែល ​ដ៝ង់។ ឞារ​អឹ​ផូង​អី​នៃ​លាប់​ជេង​ទូ​រាង្លៃ​ឆាក់។

៧ គ៝ប់​លែៈ​ឆ៝ៈ​ទើន​ជេស​ជាន​ការ​មឞើស​ងក៝ច​នាវ​មហែ​មហាន​អ្វែស​មា​ឞ្រាស​ក្រីស ​អី​នៃ។ កោរាញ​ឞ្រាស​អ៝ន់​នាវ​ជាន​ការ​អី​នៃ​មា​គ៝ប់​យ៝រ​មា​នាវ​អ្វែស​ពាង់​នើម។ តាៈ​ឞើស​នាវ​ទើយ​ពាង់ពាង់​អ៝ន់​មា​គ៝ប់​នាវ​ជាន​ការ​អី​នៃ។* ៨ ឞ៝ល​លាស​គ៝ប់​ជេង​ឞូនុយ្ស​ទុត​ជេៈ​តា​ន៝ម់​ឞូ​ទើម​កាដោយ​តា​ផូង​ប៝ន​លាន​ក្ល៝ស​អ្វែស កោរាញ​ឞ្រាស​ហោម​កើយ្ស​គ៝ប់​មា​លែវ​នាវ​មហែ​មហាន​អ្វែស​អ៝ន់​មា​ផូង​អី​មោ​ទី​ផូង​អីឆ្រាអែល ។ ពាង់​កើយ្ស​គ៝ប់​តាៈ​ឞើស​នាវ​អ្វែស​ពាង់​នើម។ ពាង់​អ៝ន់​គ៝ប់​មឞើស​ងក៝ច​មា​នទើ​ឞ្រាស​ក្រីស ​អុច​អ៝ន់ នទើ​អី​នៃ​ទុត​អ្វែស​ទុត​ខ្លៃ​មោ​ឞ្លាវ​ទុត​អោស។* ៩ កោរាញ​ឞ្រាស​នើម​អី​រាហាក់​ញជេង​ទឹង​លែៈ​នទើ​ដាៈ​គ៝ប់​អ៝ន់​ទឹង​លែៈ​ឞូនុយ្ស​គឹត​ឆៃ​នហេល​នាវ​ពាង់​អុច​ជាន​អី​ពាង់​អ៝ន់​នទ៝ប់​មពោន​ឞើស​នតើម​ឆាអើម​នើស។* ១០ កោរាញ​ឞ្រាស​អុច​ផូង​អី​ញឆីង​មា​ពាង់ អ៝ន់​ទឹង​លែៈ​ផូង​កោរាញ នអ៝ប់​មា​ទឹង​លែៈ​ផូង​ម៝ត់​អ្វាញ់​តា​កាលើ​ត្រោក‡​គឹត​នាល់​អាប់​នតីល​នាវ​មឹន​គឹត​ឞ្លាវ​កោរាញ​ឞ្រាស​នើម។ ១១ នាវ​អុច​អី​នៃ​លែៈ​អើម​កោរាញ​ឞ្រាស​នើម​នទ្រាប់​ជាន​កើត​នៃ​នតើម​ឞើស​ឆាអើម​នើស​ងាន់ ជេសរី​ពាង់​ជាន​ងាន់​នាវ​អី​នៃ​តា​ឞ្រាស​ក្រីស​យេឆូ ​អី​កោរាញ​ឞ៝ន់។* ១២ យ៝រ​មា​ឞ៝ន់​គុ​តា​ឞ្រាស​ក្រីស​យេឆូ  នទ្រែល​មា​យ៝រ​មា​ឞ៝ន់​គែស​នាវ​ញឆីង​មា​ពាង់ នទ្រី​ឞ៝ន់​គែស​នូយ្ស​នហ៝ម់​ឞាញ់​មោ​គែស​ក្លាច​ហាន់​ទាច់​តា​កោរាញ​ឞ្រាស គៃ​មា​រានេ​ពាង់ នអ៝ប់​មា​ទាន់​ពាង់​អាប់​នតីល​នទើ។* ១៣ កើត​នទ្រី​ទឹង​គ៝ប់​ទាន់​ខាន់​អៃ​មៃ​លើយ​អោស​រាអ្យា​តា​នូយ្ស​នហ៝ម់​យ៝រ​មា​ឆៃ​គ៝ប់​គែស​នាវ​ជេរ​ជ៝ត់​អ្យា គ៝ប់​គែស​នាវ​ជេរ​ជ៝ត់​អ្យា​យ៝រ​មា​អុច​កើល​ខាន់​អៃ​មៃ ជេសរី​គៃ​មា​អ៝ន់​ខាន់​អៃ​មៃ​គែស​នាវ​ច្រេក​លើប។

នាវ​រ៝ង់​ឞ្រាស​យេឆូ ​មោ​ឞ្លាវ​ទុត

១៤ កើត​នទ្រី​ទឹង​គ៝ប់​ច៝ន​កោម៝ក់​មឞើស​ឆើម​មា​កោរាញ​ឞ្រាស​ឞឹ​នើម។ ១៥ ទឹង​លែៈ​នទើ​អី​គែស​នាវ​រេស​តា​កាលើ​ត្រោក តា​នែស​នតូ​អ្យា​ដ៝ង់​ជេង​តាៈ​ឞើស​ពាង់​ទាទេ។ ១៦ គ៝ប់​ទាន់​ពាង់​អ៝ន់​ឞ្រាស​ហ្វេង​អ្វែស​ពាង់​នើម​អ៝ន់​ខាន់​អៃ​មៃ​គែស​នហ៝ម់​ឆ្វាន​ទាង់​កាតាង​តា​នូយ្ស​នហ៝ម់ តាៈ​ឞើស​នាវ​ទើយ​ទុត​ក្វ៝ង់​ពាង់​នើម។* ១៧ ទាន់​ឞ្រាស​ក្រីស ​គុ​តា​នូយ្ស​នហ៝ម់​ខាន់​អៃ​មៃ​យ៝រ​មា​នាវ​ញឆីង​ខាន់​អៃ​មៃ។ គ៝ប់​ទាន់​ពាង់​អ៝ន់​ខាន់​អៃ​មៃ​គែស​នាវ​រ៝ង់​ជ្រូ​តា​នូយ្ស​នហ៝ម់​មា​ទឹង​លែៈ​ឞូនុយ្ស មា​ពាង់​នើម​ដ៝ង់ តឹម​ឞាន​មា​តើម​ឆី​អី​ហ៝ន​រែស​ជ្រូ​តា​នែស។* ១៨ គ៝ប់​ទាន់​ពាង់​អ៝ន់​ខាន់​អៃ​មៃ នទ្រែល​មា​ទឹង​លែៈ​ផូង​ប៝ន​លាន​កោរាញ​ឞ្រាស​ទើយ​គឹត​វ៝ត់​ទាស​ក្វ៝ង់​នាវ​រ៝ង់​ឞ្រាស​ក្រីស ​មា​ឞ៝ន់ នាវ​ហ្វី នាវ​ជ៝ង នាវ​ជ្រូ នាវ​ព្រេស​តា​នាវ​រ៝ង់​ពាង់​នៃ។ ១៩ ជេសរី​គ៝ប់​ទាន់​អ៝ន់​ខាន់​អៃ​មៃ​គឹត​នាល់​តា​នាវ​រ៝ង់​ឞ្រាស​ក្រីស ​មា​ឞ៝ន់​អី​ក្វ៝ង់​រាលាវ​មា​នាវ​មឹន​ឞូនុយ្ស​ទើយ​គឹត​វ៝ត់ គៃ​មា​ទឹង​លែៈ​នទើ​អី​គែស​តា​កោរាញ​ឞ្រាស គែស​តា​ខាន់​អៃ​មៃ​ដ៝ង់§។ ២០ កោរាញ​ឞ្រាស​ទើយ​ជាន​ទឹង​លែៈ​នទើ​រាលាវ​ឞើស​នាវ​អី​ឞ៝ន់​ឞ្លាវ​ទាន់ រាលាវ​ឞើស​នាវ​អី​ឞ៝ន់​ឞ្លាវ​មឹន។ នាវ​ទើយ​ពាង់​នើម​លែៈ​គុ​តា​ឞ៝ន់​គៃ​មា​កើល​ឞ៝ន់។* ២១ អ៝ន់​រានេ​នាវ​ច្រេក​លើប​កោរាញ​ឞ្រាស​នើម​តា​ផូង​ញឆីង​មា​ពាង់​យ៝រ​មា​ឞ្រាស​ក្រីស​យេឆូ ។ អ៝ន់​រានេ​ពាង់​តា​អាប់​រានោក​ឞូនុយ្ស​បាបើ​នហ៝​រ៝។ អើ​អ៝ន់​គែស​កើត​នៃ​ងាន់​រ៝*!

៤

ផូង​ញឆីង​មា​ឞ្រាស​យេឆូ ​តឹម​រាង្លាប់​ជេង​ង្វាយ

១ គ៝ប់​គុ​តា​ត្រោម​នទ្រូង​អ្យា យ៝រ​មា​គ៝ប់​ឆើម​កើល​ជាន​ការ​មា​កោរាញ​យេឆូ ។ លាស​នទ្រី​គ៝ប់​ទាន់​ហោ​ងាន់​ខាន់​អៃ​មៃ​គុ​ងាវ​តឹម​ទី​ដាស​នាវ​កោរាញ​ឞ្រាស​អុច​មា​ផូង​អី​ពាង់​លែៈ​ក្វាល់​នៃ​ទោ។* ២ អ៝ន់​ខាន់​អៃ​មៃ​ញជុរ​ឆាក់​ខាន់​អៃ​មៃ​នើម គែស​នូយ្ស​នហ៝ម់​មលែស​ទេស​រាហេត ឞ្លាវ​អ៝ត់​នូយ្ស។ ជេសរី​ឞ្លាវ​ញឆ្រោយ្ស​តឹម​រ៝ង់​នទ្រាង់​នើម ឞ៝ល​លាស​ឞូនុយ្ស​អី​នៃ​ជាន​មោ​អ្វែស​មា​ខាន់​អៃ​មៃ​កាដោយ។* ៣ ឞ្រាស​ហ្វេង​អ្វែស​លែៈ​អ៝ន់​ខាន់​អៃ​មៃ​ជេង​តឹម​រាង្លាប់​ឞាល់។ នទ្រី​អ៝ន់​ខាន់​អៃ​មៃ​ញឆ្រោយ្ស​គុ​ទូ​នតោរ​នាវ​នទ្រែល​ឞាល់​មា​នាវ​ដាប់​មពាន់។ ៤ ផូង​អី​ញឆីង​មា​ឞ្រាស​ក្រីស ​ជេង​ង្វាយ​ទើម ជេង​តឹម​ឞាន​មា​ទូ​រាង្លៃ​ឆាក់​ទើម គែស​ទូ​ហ្វេ​ឞ្រាស​ហ្វេង​អ្វែស​ទើម ជេសរី​កោរាញ​ឞ្រាស​លែៈ​ក្វាល់​ជេស​ខាន់​អៃ​មៃ​អ៝ន់​គែស​ង្វាយ​នាវ​រានើម​នៃ​ដ៝ង់។* ៥ គែស​ទូ​ហ្វេ​កោរាញ​ទើម គែស​ទូ​នតីល​នាវ​ញឆីង​ទើម គែស​ទូ​នតីល​នាវ​ជាន​បាប់តែម​យុក​មា​ទាក​ទើម។ ៦ គែស​ទូ​ហ្វេ​កោរាញ​ឞ្រាស​ទើម​អី​ឞឹ​ទឹង​លែៈ​ឞ៝ន់។ ពាង់​កោរាញ​មា​ទឹង​លែៈ​ឞ៝ន់ ពាង់​ទ៝ង់​ទឹង​លែៈ​ឞ៝ន់​ជាន​ការ​នទើ​អី​ពាង់​នើម​អុច ពាង់​គុ​នទ្រែល​ទឹង​លែៈ​ឞ៝ន់។ ៧ យើន​មា​ទឹង​លែៈ​ឞ៝ន់​ទូ​ហ្វេ​ទូ​ហ្វេ​លែៈ​ឞ្រាស​ក្រីស ​អ៝ន់​ទើម​ទាម​នាវ​ទើយ​អេងៗ​តឹង​ពាង់​នើម​អុច។* ៨ កើត​នទ្រី​ទឹង​នាវ​កោរាញ​ឞ្រាស​ងើយ​លែៈ​គែស​ញចីស​កើត​នអា៖

«ជេស​ពាង់​ទើយ​ដាស​ផូង​រាលាង់​ពាង់ នោក​ពាង់​ហាវ​តា​កាលើ​ត្រោក​នតុក​ទុត​ព្រេស ពាង់​លែវ​ឞូនុយ្ស​អី​ពាង់​ញុប​ក៝ត់​នៃ​ឞ្រោៈ​ឞើស​កើយ​ពាង់​នើម‌

ជេសរី​អ៝ន់​នទើ​អ្វែស​ទើម​ទាម​មា​ផូង​ប៝ន​លាន​ពាង់​នើម»†*។*

៩ នាវ​លាស៖ «ហាវ​តា​កាលើ»​អី​នៃ​ម៝ស​បាៈ​គែស​នាវ​ខ្លៃ? នាវ​អី​នៃ​គែស​នាវ​ខ្លៃ​ឞ្រាស​ក្រីស ​លែៈ​ល៝រ​ជុរ​ជេស​តា​នែស​នតូ​អី​ទុត​ទេស​អ្យា†​ប៝ត់។* ១០ ពាង់​អី​ជុរ​នៃ​ជេង​នើម​អី​ហាវ​តា​នតុក​ទុត​ព្រេស​តា​កាលើ​ត្រោក គៃ​មា​ជេង​កោរាញ​មា​ទឹង​លែៈ​នទើ។ ១១ ពាង់​អ៝ន់​ទើម​ទាម​នទើ​អ្វែស​មា​ផូង​ប៝ន​លាន​ពាង់​នើម ពាង់​អ៝ន់​មា​ឞូនុយ្ស​អាបាៈ​ជេង​កោរាញ​អ៝ស​ម៝ន អាបាៈ​ជេង​នើម​នតើយ្ស​នាវ​ងើយ​កោរាញ​ឞ្រាស អាបាៈ​ជេង​នើម​មឞើស​ងក៝ច​នាវ​មហែ​មហាន​អ្វែស អាបាៈ​ជេង​កោរាញ​ម៝ត់​អ្វាញ់‡​ផូង​ញឆីង នទ្រែល​មា​អាបាៈ​ជឹត​ជេង​នើម​នតុម​នតី។* ១២ ពាង់​អ៝ន់​នទើ​អ្វែស​អី​នៃ​គៃ​មា​កើល​ទឹង​លែៈ​ផូង​ប៝ន​លាន​ពាង់​នើម​ឞ្លាវ​ជាន​ការ​មា​ពាង់​នើម នអ៝ប់​មា​រាទ៝ក់​ញជេង​ផូង​អី​ញឆីង​មា​ឞ្រាស​ក្រីស ​អី​ជេង​តឹម​ឞាន​មា​ឆាក់​ជាន់​ពាង់​នើម ១៣ នហ៝​មា​ត៝ត់​ទឹង​លែៈ​ឞ៝ន់​តឹម​រាង្លាប់​ឞាល់​យ៝រ​មា​ឞ៝ន់​ញឆីង​មា​ក៝ន​កោរាញ​ឞ្រាស។ ពាង់​អ៝ន់​នទើ​អី​នៃ​គៃ​មា​ទឹង​លែៈ​ឞ៝ន់​តឹម​រាង្លាប់​ឞាល់ យ៝រ​លាស​ឞ៝ន់​គឹត​នាល់​ពាង់ ជេសរី​ទឹង​លែៈ​ឞ៝ន់​ជេង​តឹម​ឞាន​មា​ឞូនុយ្ស​លែៈ​ក្វ៝ង់​តា​នាវ​ញឆីង​តា​នាវ​គុ​ងាវ នហ៝​មា​ត៝ត់​នូយ្ស​នហ៝ម់​នាវ​គុ​ងាវ​ទឹង​លែៈ​ឞ៝ន់​ជេង​តឹម​ឞាន​មា​ឞ្រាស​ក្រីស ​ងាន់។*

១៤ លាស​នទ្រី​ឞ៝ន់​មោ​ហោម​តឹម​ឞាន​មា​ក៝ន​ឆែ​ទាស​មា​អ្យាត់​នាវ​ឞូ​នតុម​នតី​ងក្លាៈ​អុច​ដ៝ត់​អុច​តេក​ឞ៝ន់។ ឞ៝ន់​មោ​ហោម​អោស​តឹម​ឞាន​មា​នទើ​នហោង​កាលើ​ទាក​ឆ្យាល​ខោម​ជឹត​នាប់​ខោម​ជឹត​កើយ ជេសរី​មោ​ហោម​ទាស​មា​អ្យាត់​នាវ​ឞូ​ឞ្លាវ​មរោស​ឞូ​ឞ្លាវ​រាលាម់​នៃ​ដ៝ង់។* ១៥ យើន​មា​នោក​ឞ៝ន់​ងើយ​នាវ​ងាន់​មា​ឞូ អ៝ន់​ងើយ​មា​នាវ​ទេស​រាហេត។ អ៝ន់​ឞ៝ន់​លើ​មា​ហោ​ទឹង​លែៈ​តា​អាប់​នតីល​នាវ​ជេង​តឹម​ឞាន​មា​ឞ្រាស​ក្រីស ។ ពាង់​កោរាញ​ឞ៝ន់​តឹម​ឞាន​មា​ឞោក​ជេង​កោរាញ​មា​ឆាក់​ជាន់។* ១៦ ពាង់​ជាន​អ៝ន់​ឞ៝ន់​តឹម​រាង្លាប់​ឞាល់ តឹម​ឞាន​មា​កោៈ​អេងៗ​តា​ឆាក់​ជាន់​តឹម​នត្រុប​តឹម​ងក្រេប​ឞាល់។ លាស​នទ្រី​លាស​ទឹង​លែៈ​ឞ៝ន់​ទូ​ហ្វេ​ទូ​ហ្វេ​ជាន​អ៝ន់​អ្វែស​តឹង​នាវ​ពាង់​អុច នអ៝ប់​មា​គែស​នាវ​តឹម​រ៝ង់​ឞាល់​មា​ទឹង​លែៈ​ផូង​ញឆីង នទ្រី​ទឹង​លែៈ​ឞ៝ន់​តឹម​រាទ៝ក់​ញជេង​ឞាល់។

នាវ​រេស​អើម នទ្រែល​មា​នាវ​រេស​មហែ

១៧ គ៝ប់​មឞើស​ដាៈ​ខាន់​អៃ​មៃ​ជេង​នទើ​តឹម​ទី​មា​នាវ​អុច​កោរាញ​យេឆូ ​ងាន់៖ លើយ​ហោម​អោស​គុ​ងាវ​កើត​ផូង​អី​មោ​ញឆីង​មា​ឞ្រាស​ក្រីស  យ៝រ​លាស​នាវ​មឹន​នាវ​គឹត​ខាន់​ពាង់​អី​នៃ​មោ​គែស​អោស​នាវ​ខ្លៃ។ ១៨ នូយ្ស​នហ៝ម់​ខាន់​ពាង់​ង៝​ងាន់ ខាន់​ពាង់​គុ​តឹម​ងខាស​ដាស​កោរាញ​ឞ្រាស មោ​អោស​គែស​នាវ​រេស​អី​តាៈ​ឞើស​ពាង់ យ៝រ​លាស​ខាន់​ពាង់​មោ​អោស​គឹត​នាល់​នាវ​ពាង់។ នូយ្ស​នហ៝ម់​ខាន់​ពាង់​ទាង់​ក៝​មោ​អុច​អ្យាត់​នាវ​កោរាញ​ឞ្រាស។ ១៩ ខាន់​ពាង់​មោ​អោស​ឞ្លាវ​គឹត​មា​នទើ​អ្វែស​នទើ​អ្យើស ខាន់​ពាង់​ជេង​ឞូនុយ្ស​តឹម​ទ៝ង់ ជាន​នទើ​អ្យើស​អាប់​នតីល​ងាន់​តឹង​រាង្លៃ​ឆាក់​កើញ តឹង​នូយ្ស​នហ៝ម់​ខាន់​ពាង់​នើម​កើញ។ ២០ ល៝ង់​ខាន់​អៃ​មៃ ខាន់​អៃ​មៃ​ឞូ​នតី​មា​ឞ្រាស​ក្រីស ​មោ​គែស​អោស​កើត​នអៃ។ ២១ ខាន់​អៃ​មៃ​លែៈ​តាង់​ឞូ​មឞើស​ងក៝ច​នាវ​ឞ្រាស​យេឆូ  ឞូ​លែៈ​នតុម​នតី​ខាន់​អៃ​មៃ​មា​នាវ​ងាន់​ទាទេ​អី​គុ​តា​ឞ្រាស​យេឆូ ។* ២២ ឞូ​នតុម​នតី​មា​ខាន់​អៃ​មៃ​មអារ់​លើយ​នាវ​វៃ​គុ​ងាវ​អើម​អា​ល៝រ​នើស មអារ់​លើយ​នូយ្ស​នហ៝ម់​អើម នទ្រែល​មា​មអារ់​លើយ​ទឹង​លែៈ​នាវ​មឹន​អើម​អី​អ្យើស​ទាទេ។ នាវ​មឹន​អើម​អី​នៃ​លើ​មា​ហោ​មោ​អោស​ឞ្លាវ​គឹត​មា​នទើ​ទី​នទើ​តីស យ៝រ​មា​នាវ​កើញ​ហោ​អីរ យ៝រ​មា​នាវ​មរោស។ ២៣ អ៝ន់​ឞ្រាស​ហ្វេង​អ្វែស​ជាន​នូយ្ស​នហ៝ម់​នាវ​មឹន​ខាន់​អៃ​មៃ​មហែ​ទាទេ​លែៈ​ផ្យៅ។* ២៤ តឹម​ឞាន​មា​ឞូ​ញឆ៝ស​ងគូត​ខ៝​អាវ​មហែ អ៝ន់​ខាន់​អៃ​មៃ​គុ​ងាវ​តឹង​មា​នូយ្ស​នហ៝ម់​នាវ​មឹន​មហែ​អី​កោរាញ​ឞ្រាស​លែៈ​ញជេង​ជេង​តឹម​ឞាន​មា​ពាង់​នើម គែស​នាវ​ឆ៝ង់​ងាន់ គែស​នាវ​ក្ល៝ស​អ្វែស។*

២៥ លាស​នទ្រី​ខាន់​អៃ​មៃ​លើយ​ហោម​អោស​តឹម​ងើយ​មរោស អ៝ន់​ងើយ​នាវ​ងាន់​ហ៝ៈ​នទ្រាង់​ខាន់​អៃ​មៃ​នើម យ៝រ​លាស​ទឹង​លែៈ​ឞ៝ន់​តឹម​ឞាន​មា​ទូ​ឆាក់​ជាន់​ទើម§។* ២៦ «លាស​ខាន់​អៃ​មៃ​ជី​នូយ្ស ញជ្រាង់​លើយ​អោស​ជាន​តីស»†។ ជេសរី​លើយ​អោស​ហោម​ជី​នូយ្ស​នហ៝​មា​ត៝ត់​នារ​លែៈ​ញ៝ប់។* ២៧ លើយ​អ៝ន់​ឆាតាង់ ​អី​កោរាញ​មពោល​ឞ្រាស​អ្យើស​គែស​នាវ​មា​នទើម​ជាន​តីស​យ៝រ​មា​នាវ​ជី​នូយ្ស។ ២៨ ឞូ​ម៝ស​អី​វៃ​នតុង លើយ​ហោម​នតុង​ជឹត​អោស អ៝ន់​ពាង់​ញឆ្រោយ្ស​ជាន​ការ​រាប់​ជាប់​មា​ឆាក់​ពាង់​នើម​ហ៝ៈ គៃ​មា​គែស​នទើ​មា​ពាង់​នើម​នអ៝ប់​មា​គែស​នទើ​មា​កើល​ផូង​អី​មោ​គែស។* ២៩ លើយ​អោស​អ៝ន់​នាវ​អ្យើស​លោស​ឞើស​មឞូង​ខាន់​អៃ​មៃ​ទូ​នាវ អ៝ន់​លោស​នាវ​អី​អ្វែសៗ​ទើម​គៃ​មា​តឹម​កើល​រាទ៝ក់​ញជេង​មា​ឞូនុយ្ស​អី​តាង់*។ អ៝ន់​ងើយ​នាវ​អី​គែស​នាវ​ខ្លៃ​មា​ឞូ គៃ​មា​នាវ​អ្វែស​អ៝ន់​មា​មពោល​អី​គុ​អ្យាត់​ដ៝ង់។* ៣០ លើយ​អោស​ជាន​អ៝ន់​ឞ្រាស​ហ្វេង​អ្វែស​កោរាញ​ឞ្រាស†​រាង៝ត។ លែៈ​កោរាញ​ឞ្រាស​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ខាន់​អៃ​មៃ ឞ្រាស​ហ្វេង​អ្វែស​អី​ជេង​តឹម​ឞាន​មា​នទើ​ព្លា​ក្រេប​តា​ខាន់​អៃ​មៃ គៃ​មា​ខាន់​អៃ​មៃ​គឹត​នហេល​គែស​នាវ​រាក្លាយ្ស​ងាន់​ត៝ត់​តា​នារ​ឞ្រាស​ក្រីស ​ព្លឹ​វាច់។* ៣១ អ៝ន់​ខាន់​អៃ​មៃ​មអារ់​លើយ​អី​នូយ្ស​នហ៝ម់​កែស​ក៝ស នូយ្ស​នហ៝ម់​ហាត់​ជាញ នូយ្ស​នហ៝ម់​ជី​នូយ្ស នាវ​តឹម​វាល់​តឹម​មព្រាត នាវ​ងើយ​ញចើត​ឞូ នទ្រែល​មា​អាប់​នតីល​នទើ​អ្យើស។ ៣២ អ៝ន់​ខាន់​អៃ​មៃ​គែស​នូយ្ស​នហ៝ម់​ល៝ង់ នអ៝ប់​មា​តឹម​យោៈ​នអាច​នទ្រាង់​នើម។ អ៝ន់​តឹម​យោៈ​នទ្រាង់​ខាន់​អៃ​មៃ​នើម​មោ​ហោម​តឹម​កើប​នាវ​តីស កើត​កោរាញ​ឞ្រាស​លែៈ​យោៈ​ខាន់​អៃ​មៃ​មោ​ហោម​កើប​នាវ​តីស​ខាន់​អៃ​មៃ​ដ៝ង់​យ៝រ​មា​នទើ​ឞ្រាស​ក្រីស ​លែៈ​ជេស​ជាន។*

៥

នាវ​រេស​គុ​តា​នាវ​អាង

១ លាស​នទ្រី​អ៝ន់​ខាន់​អៃ​មៃ​ជាន​តឹង​កោរាញ​ឞ្រាស​ទែ​ជាន យ៝រ​លាស​ខាន់​អៃ​មៃ​ជេង​ក៝ន​អី​កោរាញ​ឞ្រាស​នើម​រ៝ង់។* ២ គុ​ហ៝ម់​តា​នាវ​រ៝ង់​មា​ឞូ​តា​នាវ​គុ​ងាវ​ខាន់​អៃ​មៃ កើត​ឞ្រាស​ក្រីស ​លែៈ​រ៝ង់​មា​ឞ៝ន់ ជេសរី​ពាង់​ជាវ​ឆាក់​ពាង់​នើម​មា​ខឹត​គៃ​មា​រាក្លាយ្ស​ឞ៝ន់។ នាវ​ជាវ​ឆាក់​អី​នៃ​តឹម​ឞាន​មា​នទើ​ជាន​ឞ្រាស​មា​កោរាញ​ឞ្រាស​អី​អ៝ន់​កោរាញ​ឞ្រាស​រាម់​ហោ​ងាន់។ ៣ យ៝រ​មា​ខាន់​អៃ​មៃ​លែៈ​ជេង​ផូង​ប៝ន​លាន​កោរាញ​ឞ្រាស​ជេស តា​ផូង​ខាន់​អៃ​មៃ​លើយ​អោស​អ៝ន់​គែស​នាវ​តឹម​ទ៝ង់ នាវ​បឹ​បើច​ខើស​ក្លែរ​អាប់​នតីល មោ​លាស​នូយ្ស​នហ៝ម់​រាវាន​កើញ​គែស​មា​ទ្រាប់​នទើ។ មាន​មា​ងើយ​ទើម​មា​នទើ​អី​នៃ ហោម​មោ​ទី​មា​ផូង​ប៝ន​លាន​កោរាញ​ឞ្រាស​ដ៝ង់។* ៤ ជេសរី​លើយ​មឞើស​ងើយ​នទើ​អ្យើស​អី​ជាន​អ៝ន់​ឞូ​គែស​នាវ​ដីត​ព្រេង លើយ​ងើយ​នាវ​ងខើង លើយ​ងើយ​ព៝ល់​លាៈ​លេង។ ទឹង​លែៈ​នាវ​អី​នៃ​មោ​អ្វែស​អោស។ អ៝ន់​មឞើស​ងើយ​អី​លាស​អ្វែស​មា​កោរាញ​ឞ្រាស​ហ៝ៈ។* ៥ អ៝ន់​ខាន់​អៃ​មៃ​គឹត​នហេល​នានេៈ ឞូនុយ្ស​អី​តឹម​ទ៝ង់ ឞូនុយ្ស​អី​ជាន​នាវ​បឹ​បើច ឞូនុយ្ស​អី​នៃ​មោ​ទើយ​អោស​លាប់​តា​នាវ​ឞ្រាស​ក្រីស ​ម៝ត់​អ្វាញ់​តា​នាវ​កោរាញ​ឞ្រាស​ម៝ត់​អ្វាញ់។ ឞូនុយ្ស​អី​កើញ​ទ្រាប់​នទើ​ហោ​អីរ​មោ​ទើយ​លាប់​កើត​នៃ​ដ៝ង់។ នាវ​កើញ​ទ្រាប់​នទើ​តឹម​ឞាន​មា​យើក​មឞាស​មា​ឞ្រាស​អេង​ដ៝ង់។* ៦ គែស​ឞូនុយ្ស​លាស៖ “នាវ​អី​នៃ​មោ​ច្រាវ​អោស”។ លើយ​អោស​អ៝ន់​ឞូនុយ្ស​អី​នៃ​នទើម​ខាន់​អៃ​មៃ​មា​នាវ​ងើយ​លាៈ​លេង​នាវ​ងើយ​អី​មោ​គែស​នាវ​ខ្លៃ យ៝រ​លាស​កោរាញ​ឞ្រាស​ជី​នូយ្ស​តេៈ​ទោយ្ស​ងាន់​រ៝​មា​ឞូនុយ្ស​អី​ជាន​នទើ​អី​នៃ​អី​តឹម​រាទ៝ង់​ដាស​ពាង់។* ៧ លាស​នទ្រី​លើយ​អោស​តឹម​រាង្លាប់​នទ្រែល​ឞូនុយ្ស​កើត​អី​នៃ។

៨ ឞើស​នតើម​នើស​ខាន់​អៃ​មៃ​អេ​ហ៝ៈ​គឹត​នាល់​កោរាញ​ឞ្រាស ជេង​តឹម​ឞាន​មា​គុ​តា​នាវ​ង៝។ យើន​មា​អាបៃ​អ្យា​ខាន់​អៃ​មៃ​លែៈ​តឹង​កោរាញ​យេឆូ  ជេង​តឹម​ឞាន​មា​លែៈ​គុ​តា​នាវ​អាង។ លាស​នទ្រី​អ៝ន់​ខាន់​អៃ​មៃ​គុ​ងាវ​ជេង​តឹម​ទី​មា​ឞូនុយ្ស​អី​លែៈ​គែស​ជេស​នាវ​អាង​តា​នូយ្ស​នហ៝ម់​ពាង់​នើម។* ៩ ជេសរី​តាៈ​ឞើស​គែស​នាវ​អាង​អី​នៃ ឞូនុយ្ស​គុ​ងាវ​ឞ្លាវ​ជាន​អាប់​នតីល​នទើ​អ្វែស ជាន​ឆ៝ង់ នទ្រែល​មា​ងើយ​នាវ​ងាន់។* ១០ អ៝ន់​ខាន់​អៃ​មៃ​ញឆ្រោយ្ស​នតី​នទើ​អី​អ៝ន់​កោរាញ​ឞ្រាស​រាម់។ ១១ លើយ​ជាន​នទើ​អ្យើស​នទ្រែល​ឞូនុយ្ស​អី​ហោម​តឹម​ឞាន​មា​គុ​តា​នាវ​ង៝ យ៝រ​លាស​តាៈ​ឞើស​នាវ​ង៝​អី​នៃ​មោ​គែស​អោស​នទើ​គែស​ខ្លៃ។ អ្យាត់​មា​អ៝ន់​ឞូ​គឹត​នទើ​អ្យើស​អី​ពាង់​ជាន។ ១២ ម៝ស​នទើ​ឞូនុយ្ស​អី​នៃ​ជាន​មា​នាវ​នទ៝ប់​មពោន នាវ​អី​នៃ​មាន​មា​ឞូ​ឆ៝ៈ​ងើយ​ទើម​ហោម​អែ​គែស​នាវ​បឹ​បើច​ដ៝ង់។* ១៣ ទឹង​លែៈ​នទើ​អី​គែស​តា​អាង ឞូ​គឹត​ឆៃ​នហេល​នានេៈ​ងាន់*‌ ១៤ យ៝រ​លាស​នាវ​អាង​អ៝ន់​ឞូ​ទើយ​ឆៃ​ទឹង​លែៈ​នទើ។ កើត​នទ្រី​ទឹង​គែស​លាស​កើត​នអា៖

«ខាន់​អៃ​មៃ​អី​លែៈ​ហាក់​ឞិច កាស​រាងាល់​ហ៝ម់!

អ៝ន់​ទ៝ក់​ឞើស​ផូង​ឞូនុយ្ស​ខឹត​ហ៝ម់ នតៃ​ទឹង​ឞ្រាស​ក្រីស ​អាង​ញច្រាត​តា​ខាន់​អៃ​មៃ†»‡។*

១៥ លាស​នទ្រី​អ៝ន់​ខាន់​អៃ​មៃ​ញជ្រាង់​ហ៝ម់​នាវ​គុ​ងាវ​ខាន់​អៃ​មៃ។ លើយ​អោស​ជាន​តឹម​ឞាន​មា​ឞូនុយ្ស​រាលូក​ម៝ល់។ អ៝ន់​ជាន​តឹម​ឞាន​មា​ឞូនុយ្ស​អី​គែស​នាវ​មឹន​គឹត​ឞ្លាវ​ហ៝ៈ។ ១៦ អ៝ន់​គុ​នទ្រាប់​ឆាក់​នឹង​មា​ជាន​នទើ​អ្វែស​ជាន​នទើ​អី​កោរាញ​ឞ្រាស​អុច យ៝រ​លាស​រានោក​អ្យា​អ្យើស​មហឹក​ងាន់។* ១៧ លាស​នទ្រី​លើយ​អោស​ជាន​ឞូនុយ្ស​រាលូក​ម៝ល់ អ៝ន់​ខាន់​អៃ​មៃ​គឹត​វ៝ត់​នទើ​អី​កោរាញ​ឞ្រាស​នើម​អុច​ច្រាវ។ ១៨ លើយ​អោស​អុច​មា​នទ្រាញ់​អ៝ក់ លើយ​អោស​ញុល​នទ្រាញ់ យ៝រ​លាស​ញុល​លែវ​ឞូនុយ្ស​ជាន​អ្យើស។ យើន​មា​អុច​ឞ្រាស​ហ្វេង​អ្វែស​គុ​ទាច់​គៃ​មា​លែវ​ខាន់​អៃ​មៃ​នឹង​ហ៝ៈ។ ១៩ នោក​គុ​នទ្រែល​ឞាល់​អ៝ន់​ខាន់​អៃ​មៃ​មព្រើ​មា​នាវ​មព្រើ​អើម​តាៈ​ឞើស​នាវ​កោរាញ​ឞ្រាស​ងើយ មា​នាវ​មព្រើ​រានេ​កោរាញ​ឞ្រាស នទ្រែល​មា​នាវ​មព្រើ​អី​តាៈ​ឞើស​ឞ្រាស​ហ្វេង​អ្វែស។ អ៝ន់​មព្រើ នទ្រែល​មា​រានេ​កោរាញ​ឞ្រាស​អ៝ន់​លែៈ​នូយ្ស​នហ៝ម់។* ២០ អ៝ន់​លាស​អ្វែស​នឹង​មា​កោរាញ​ឞ្រាស​ឞឹ​មា​ទឹង​លែៈ​នទើ​តា​រាញា​ឞ្រាស​យេឆូ​ក្រីស ​អី​កោរាញ​ឞ៝ន់​នើម។

នាវ​គុ​ងាវ​អូរ​ឆាយ

២១ យ៝រ​មា​ខាន់​អៃ​មៃ​អី​តឹម​រាង្លាប់​ដាស​ឞ្រាស​ក្រីស  អ៝ន់​ខាន់​អៃ​មៃ​តឹម​អ្យាត់​នទ្រាង់​ខាន់​អៃ​មៃ​នើម​ដ៝ង់។* ២២ អើ​រោស​មែ​អី​លែៈ​គែស​ឆាយ អ៝ន់​អ្យាត់​មា​ឆាយ​ខាន់​អៃ​នើម តឹម​ឞាន​មា​អ្យាត់​ដាស​កោរាញ​យេឆូ ​ដ៝ង់‌* ២៣ យ៝រ​លាស​ឆាយ​ជេង​តឹម​ឞាន​មា​ឞោក​មា​អូរ កើត​ឞ្រាស​ក្រីស ​ជេង​តឹម​ឞាន​មា​ឞោក​មា​ផូង​អី​ញឆីង​មា​ពាង់​នើម។ ជេសរី​ពាង់​នើម​រាក្លាយ្ស​ផូង​អី​នៃ។* ២៤ ផូង​ញឆីង​អ្យាត់​ឞ្រាស​ក្រីស  កើត​នទ្រី​ដ៝ង់​អ៝ន់​អូរ​អ្យាត់​មា​ឆាយ​ពាង់​នើម​តា​អាប់​នតីល​នទើ។

២៥ អើ​ផូង​អ៝ស​នោ​តា​នាវ​ញឆីង​អី​លែៈ​គែស​អូរ អ៝ន់​ខាន់​មៃ​រ៝ង់​មា​អូរ​ខាន់​មៃ​នើម តឹម​ឞាន​មា​ឞ្រាស​ក្រីស ​លែៈ​រ៝ង់​មា​ផូង​ញឆីង​មា​ពាង់​ដ៝ង់ នហ៝​មា​ពាង់​ជាវ​ឆាក់​ខឹត​អ៝ន់​មា​ផូង​អី​នៃ‌ ២៦ គៃ​មា​ជាន​អ៝ន់​ផូង​ញឆីង​ជេង​ក្ល៝ស​អ្វែស។ ពាង់​ងគ្រ៝ស​លើយ​នាវ​តីស​ឞ៝ន់ ជាន​អ៝ន់​ឞ៝ន់​ក្ល៝ស​មា​នាវ​ពាង់​ងើយ តឹម​ឞាន​មា​ឞូ​រាវ​ឆាក់​មា​ទាក§។* ២៧ កើត​នទ្រី​ឞ្រាស​ក្រីស ​អុច​ញហើរ​ផូង​ញឆីង​មា​ពាង់​នើម ជេង​ផូង​អី​អ្វែស​ច្រេក​លើប អី​មោ​គែស​នាវ​រាមាវ អី​មោ​គែស​នាវ​នតាក់ អី​មោ​គែស​អោស​អ្យើស​ទូ​នតីល លែៈ​ក្ល៝ស​អ្វែស​ទាទេ​ជេស មោ​ហោម​គែស​អោស​នាវ​មា​នទុយ្ស។ ២៨ កើត​នទ្រី​ដ៝ង់​អ្យាត់​មា​ឆាយ​រ៝ង់​មា​អូរ​កើត​ពាង់​រ៝ង់​មា​ឆាក់​ពាង់​នើម​ដ៝ង់។ ឞូ​ម៝ស​អី​រ៝ង់​មា​អូរ ពាង់​អី​នៃ​លែៈ​រ៝ង់​មា​ឆាក់​ពាង់​នើម​ដ៝ង់។* ២៩ មោ​គែស​អោស​ឞូនុយ្ស​មោ​អុច​ម៝ត់​ញឆ្យាម់​ឆាក់​ពាង់​នើម យើន​មា​ពាង់​អុច​ងាន់​ម៝ត់​ញឆ្យាម់​ឆាក់​ពាង់​នើម​អ៝ន់​អ្វែស កើត​មា​ឞ្រាស​ក្រីស ​ម៝ត់​ញឆ្យាម់​ផូង​ញឆីង។ ៣០ ទឹង​លែៈ​ឞ៝ន់​ជេង​តឹម​ឞាន​មា​នទើ​អេងៗ​តា​ឆាក់​ជាន់​ឞ្រាស​ក្រីស *។* ៣១ លែៈ​គែស​ញចីស​តា​នាវ​កោរាញ​ឞ្រាស​ងើយ៖ «យ៝រ​មា​នាវ​អី​នៃ​ឞូ​ក្លោ​លោស​ទូ​ឞើស​មេៈ​ឞឹ ហាន់​គុ​អា​អូរ ជេសរី​ខាន់​ពាង់​ឞារ​ហៃ​អូរ​ឆាយ​ជេង​ទូ​រាង្លៃ​ឆាក់»†។ ៣២ នាវ​ខ្លៃ​មា​នាវ​អី​នៃ​ហោម​គែស​នាវ​នទ៝ប់​មពោន​ជ្រូ​ងាន់ គ៝ប់​មឞើស​ទើម​មា​នាវ​ខ្លៃ​មពែស​មា​ឞ្រាស​ក្រីស  នទ្រែល​មា​ផូង​អី​ញឆីង​មា​ពាង់។* ៣៣ យើន​មា​អ្យាត់​មា​ទឹង​លែៈ​ខាន់​មៃ​រ៝ង់​មា​អូរ​ខាន់​មៃ​នើម កើត​រ៝ង់​មា​ឆាក់​ខាន់​មៃ​នើម ជេសរី​អ្យាត់​មា​ទឹង​លែៈ​រោស​មែ​អី​គែស​ឆាយ​អ៝ន់​ឞ្លាវ​យើក​មា​ឆាយ​ខាន់​អៃ​នើម​ដ៝ង់។

៦

នាវ​តឹម​រាង្លាប់​មេៈ​ឞឹ នទ្រែល​មា​ក៝ន

១ អើ​ផូង​ក៝ន​ឆែ អ្យាត់​ហ៝ម់​នាវ​មេៈ​ឞឹ​ខាន់​អៃ​មៃ​នើម​យ៝រ​មា​ខាន់​អៃ​មៃ​គុ​នទ្រែល​កោរាញ​យេឆូ  ជាន​កើត​នអៃ​មើ​ទឹង​ទី។* ២ តា​នាវ​កោរាញ​ឞ្រាស​ងើយ​គែស​ញចីស៖ «អ៝ន់​យើក​មា​មេៈ​ឞឹ​ខាន់​អៃ​មៃ​នើម»។ អី​នៃ​ជេង​នាវ​វៃ​ត៝ល់​ង្វាយ​អី​គែស​នអ៝ប់​មា​នាវ​កោរាញ​ឞ្រាស​ទែ​ត៝ន​ដ៝ង់៖* ៣ «លាស​ខាន់​អៃ​មៃ​យើក​មា​មេៈ​ឞឹ ខាន់​អៃ​មៃ​គែស​នាវ​រេស​អ្វែស​ដាប់​មពាន់ នទ្រែល​មា​គុ​រេស​ជ៝ៈ​នាម់​តា​នែស​នតូ​អ្យា»†។ ៤ អើ​ផូង​ជេង​អី​មេៈ​ឞឹ លើយ​អោស​ជាន​អ៝ន់​នូយ្ស​នហ៝ម់​អ៝ស​ក៝ន​ខាន់​អៃ​មៃ​ជី​នូយ្ស យើន​មា​នតុម​នតី​ខាន់​ពាង់​អ៝ន់​គុ​ងាវ​អ្វែស អ៝ន់​គឹត​នាវ​នតុម​នតី​តាៈ​ឞើស​កោរាញ​យេឆូ ។*

នាវ​តឹម​រាង្លាប់​ឞូនុយ្ស​ទឹក​ឞូ នទ្រែល​មា​កោរាញ

៥ អើ​ផូង​ទឹក​ឞូ អ៝ន់​ខាន់​អៃ​មៃ​អ្យាត់​នាវ​កោរាញ​ខាន់​អៃ​មៃ​នើម​តា​នែស​នតូ​អ្យា​មា​នាវ​ក្លាច​មា​នាវ​យើក​រាប់​ជាប់​ងាន់​កើត​អ្យាត់​នាវ​ឞ្រាស​ក្រីស ​ដ៝ង់។* ៦ លើយ​អោស​ជាន​នោក​កោរាញ​ឆៃ គៃ​មា​អ៝ន់​ពាង់​រានេ​ទើម។ អ៝ន់​ជាន​មា​លែៈ​នូយ្ស​នហ៝ម់​តឹម​ឞាន​មា​ជេង​ទឹក​ឞ្រាស​ក្រីស  អ៝ន់​ជាន​នាវ​កោរាញ​ឞ្រាស​អុច។ ៧ អ្យាត់​មា​ឆើម​កើល​ជាន​ការ​មា​កោរាញ​ខាន់​អៃ​មៃ​មា​លែៈ​នូយ្ស​នហ៝ម់។ លើយ​អោស​កើប​នាវ​ជាន​ការ​អី​នៃ​ឆើម​កើល​ជាន​ការ​អ៝ន់​មា​ឞូនុយ្ស យើន​មា​កើប​នាវ​ជាន​ការ​អី​នៃ​ឆើម​កើល​ជាន​ការ​អ៝ន់​មា​កោរាញ​យេឆូ ​ហ៝ៈ។ ៨ យ៝រ​លាស​ឞ៝ន់​លែៈ​គឹត​ជេស​ទឹង​លែៈ​ឞ៝ន់ ឞ៝ល​លាស​ឞូនុយ្ស​ទឹក​ឞូ មោ​លាស​ឞូនុយ្ស​ក៝ន​មែ​កាដោយ មរា​គែស​ឆ៝ៈ​ទើន​នាវ​ងខោម​តាៈ​ឞើស​កោរាញ​យេឆូ ​ទាទេ​មា​ទឹង​លែៈ​នទើ​អ្វែស​អី​ឞ៝ន់​ជាន។

៩ អើ​ផូង​អី​កោរាញ​ឞូ អ៝ន់​ខាន់​អៃ​មៃ​ជាន​មា​ទឹក​ខាន់​អៃ​មៃ​នើម​តឹម​ឞាន​កើត​នៃ​ដ៝ង់ លើយ​អោស​រាអ៝ត់​គ្រាប​ខាន់​ពាង់។ ខាន់​អៃ​មៃ​លែៈ​គឹត​ជេស នអ៝ប់​មា​ខាន់​អៃ​មៃ​នើម នអ៝ប់​មា​ខាន់​ពាង់​លែៈ​គែស​ជេស​ទូ​ហ្វេ​កោរាញ​ទើម​តា​កាលើ​ត្រោក ពាង់​មោ​អោស​កើយ្ស​ឞូនុយ្ស។*

នទើ​អី​ផូង​ញឆីង​ឆ៝ៈ​មា​តឹម​លើស

១០ ជេសរី​អ៝ន់​ខាន់​អៃ​មៃ​លើ​មា​គុ​ន៝ប់​ងាន់​តា​នាវ​ញឆីង​តា​កោរាញ​យេឆូ  នទ្រែល​មា​នាវ​ញឆីង​មា​នាវ​ទើយ​ទុត​ក្វ៝ង់​ពាង់​នើម។* ១១ អ៝ន់​ខាន់​អៃ​មៃ​ញឆ៝ស​ទឹង​លែៈ​នទើ​តឹម​លើស​អី​តាៈ​ឞើស​កោរាញ​ឞ្រាស​នើម គៃ​មា​ទើយ​នោក​តឹម​លើស​ដាស​នាវ​មរោស​នាវ​នទើម​ឆាតាង់ ​អី​កោរាញ​មពោល​ឞ្រាស​អ្យើស។* ១២ យ៝រ​លាស​លាស​ឞូនុយ្ស​ជាន​ជេរ​មា​ឞ៝ន់ មោ​ទី​អោស​តឹម​លើស​ដាស​ឞូនុយ្ស ឞ៝ន់​តឹម​លើស​ដាស​ឞ្រាស​អ្យើស​អី​ជាន​កោរាញ​ម៝ត់​អ្វាញ់ ដាស​ឞ្រាស​អ្យើស​អី​គែស​នាវ​ទើយ ដាស​នាវ​ទើយ​អ្យើស​ង៝​នែស​នតូ​អ្យា ជេសរី​តឹម​លើស​ដាស​មា​ឞ្រាស​អ្យើស​អាប់​នតីល​តា​កាលើ​ត្រោក​អី​គែស​នាវ​ទើយ។ ១៣ លាស​នទ្រី​អ៝ន់​ខាន់​អៃ​មៃ​ឆ៝ៈ​ហ៝ម់​នទើ​តឹម​លើស​តាៈ​ឞើស​កោរាញ​ឞ្រាស​នើម គៃ​មា​ទើយ​នោក​នាវ​តឹម​លើស​ដាស​មា​នាវ​អ្យើស​អី​នៃ ជេសរី​ត៝ត់​មា​ជេស​លែៈ​ផ្យៅ​នាវ​តឹម​លើស​អី​នៃ ហោម​គុ​ន៝ប់​រាក៝ក់​កើត​អើម។ ១៤ កើត​នទ្រី​ទ៝ក់​ន៝ប់​រាក៝ក់​ហ៝ម់ ឆ៝ៈ​នាវ​ងាន់​តឹម​ឞាន​មា​តាហែន​វាន់​រាឆែ​ឞុត ឆ៝ៈ​នាវ​ឆ៝ង់​តឹម​ឞាន​មា​ញឆ៝ស​អាវ​ល៝យ្ស។* ១៥ អ៝ន់​ខាន់​អៃ​មៃ​លែៈ​ជេស​នទ្រាប់​នឹង​មា​មឞើស​ងក៝ច​នាវ​មហែ​មហាន​អ្វែស មា​មឞើស​ងក៝ច​នាវ​ដាប់​មពាន់​អី​តាៈ​ឞើស​កោរាញ​ឞ្រាស តឹម​ឞាន​មា​តាហែន​ញឆ៝ស​នតោ​ជ៝ត​មា​នទ្រាប់​តឹម​លើស។ ១៦ ជេសរី​ឆ៝ៈ​នាវ​ញឆីង​តឹម​ឞាន​មា​ឆ៝ៈ​ខេល គៃ​មា​ខាន់​អៃ​មៃ​ទើយ​ដាស​នាវ​នទើម​ឆាតាង់ ​តឹម​ឞាន​មា​ខេល​ទ្រើ​ហារ់​អុញ។ ១៧ ឆ៝ៈ​នាវ​រាក្លាយ្ស​តឹម​ឞាន​មា​នទោ​មោក​ល៝យ្ស នទ្រែល​មា​ឆ៝ៈ​នាវ​ងើយ​កោរាញ​ឞ្រាស​នើម​អី​តឹម​ឞាន​មា​ដាវ​អី​ឞ្រាស​ហ្វេង​អ្វែស​អ៝ន់​មា​ខាន់​អៃ​មៃ។* ១៨ អ៝ន់​មឞើស​ឆើម​អាប់​នតីល​បាបើ​តឹង​ឞ្រាស​ហ្វេង​អ្វែស​នើម​អ៝ន់ ទាន់​កោរាញ​ឞ្រាស​កើល​តា​អាប់​នតីល​នទើ។ លាស​នទ្រី​គុ​រាងែស​ញជ្រាង់​នអ៝ប់​មា​មឞើស​ឆើម​ទាន់​កោរាញ​ឞ្រាស​នឹង​មា​កើល​ទឹង​លែៈ​ផូង​ប៝ន​លាន​កោរាញ​ឞ្រាស។* ១៩ ទាន់​កើល​មឞើស​ឆើម​អ៝ន់​មា​គ៝ប់​បាៈ​ដ៝ង់ គៃ​មា​កោរាញ​ឞ្រាស​អ៝ន់​គ៝ប់​ឞ្លាវ​មឞើស​ងក៝ច​នាវ​មហែ​មហាន​អ្វែស​មា​ឞូ នអ៝ប់​មា​នូយ្ស​នហ៝ម់​ឞាញ់ ជេង​នាវ​មហែ​មហាន​អ្វែស​អី​ឞូនុយ្ស​មោ​គឹត​នាល់​អោស​អា​ល៝រ​នើស។* ២០ កោរាញ​ឞ្រាស​ដាៈ​គ៝ប់​មឞើស​ងក៝ច​នាវ​អី​នៃ គ៝ប់​ហោម​គុ​តា​ត្រោម​នទ្រូង​យ៝រ​មា​នាវ​អី​នៃ។ អ្យាត់​មា​គ៝ប់​ហោម​មឞើស​ងក៝ច​នាវ​អី​នៃ លាស​នទ្រី​ដាៈ​ខាន់​អៃ​មៃ​ទាន់​កោរាញ​ឞ្រាស​អ៝ន់​គ៝ប់​គែស​នូយ្ស​នហ៝ម់​ឞាញ់។

នាវ​ងគ្លែៈ​ទុត

២១ គៃ​មា​អ៝ន់​ខាន់​អៃ​មៃ​គឹត​នាវ​គុ​រេស​គ៝ប់ នទ្រែល​មា​ទឹង​លែៈ​ការ​អី​គ៝ប់​ជាន​តា​អ្យា គ៝ប់​ដាៈ​នោ​តីខីកុស ​អី​ឞូនុយ្ស​ញអោត​ឆ៝ម់បុត​អ្យា​អ៝ន់​មា​ខាន់​អៃ​មៃ នហ៝​មា​មឞើស​ងក៝ច​ទឹង​លែៈ​នទើ​អី​នៃ​អ៝ន់​មា​ខាន់​អៃ​មៃ។ ពាង់​ជេង​អ៝ស​នោ​តា​នាវ​ញឆីង​អី​គ៝ប់​រ៝ង់​ងាន់ ពាង់​ឞូនុយ្ស​ជាន​ការ​រាប់​ជាប់​ងាន់​មា​កោរាញ​យេឆូ ​នើម។* ២២ គ៝ប់​ដាៈ​ពាង់​ហាន់​អា​ខាន់​អៃ​មៃ គៃ​មា​មឞើស​ងក៝ច​នាវ​ហេន​អី​នៃ នទ្រែល​មា​នហាវ​នូយ្ស​នហ៝ម់​ខាន់​អៃ​មៃ​ដ៝ង់។ ២៣ ទាន់​កោរាញ​ឞ្រាស​ឞឹ នទ្រែល​មា​ទាន់​ឞ្រាស​យេឆូ​ក្រីស ​អី​កោរាញ​ឞ៝ន់​អ៝ន់​នាវ​ដាប់​មពាន់ អ៝ន់​នាវ​រ៝ង់​ពាង់ នអ៝ប់​មា​អ៝ន់​នាវ​ញឆីង​មា​ខាន់​អៃ​មៃ។ ២៤ ទាន់​នាវ​អ្វែស​កោរាញ​ឞ្រាស​គុ​នហ៝​រ៝​តា​ទឹង​លែៈ​ឞូនុយ្ស​អី​រ៝ង់​មា​ឞ្រាស​យេឆូ​ក្រីស ​អី​កោរាញ​ឞ៝ន់​នៃ*៕៚

* ១:១ ១:១៖ ឆ៝ម់បុត​អើម​អី​ញចីស​មា​តី​អាបាៈ​មោ​អោស​គែស៖ «តា​ប៝ន​អេផេឆោ »។

† ១:៣ ១:៣៖ តា​នាវ​ងើយ​គ្រែក ​លាស៖ «លែៈ​អ៝ន់​ជេស​មា​ឞ៝ន់​នាវ​គែស​ជេង​អាប់​នតីល​មពែស​មា​ហ្វេង​តា​នតុក​កាលើ​ត្រោក»។ ឞូ​គឹត​លាស​ពោល ​ងើយ​មា​នទើ​តឹម​ឞាន​មា​កោរាញ​ឞ្រាស​កើយ្ស​ឞ៝ន់​ជេង​ក៝ន​ពាង់​នើម នាវ​រាក្លាយ្ស នាវ​យោៈ​កោរាញ​ឞ្រាស​មោ​ហោម​កើប​នាវ​តីស​ឞ៝ន់ នាវ​កោរាញ​ឞ្រាស​អ៝ន់​ឞ្រាស​ហ្វេង​អ្វែស​គុ​តា​ឞ៝ន់ នាវ​រេស​នហ៝​រ៝។ អ្វាញ់​ដ៝ង់​តា ១កោ ១២:៤-១១, ២៨; កាល ៥:២២-២៣។

* ១:៣ ១:៣៖ អេផ ២:៦; ១កោ ១២:៧-១១; ១ពេ ១:៣-៥

* ១:៤ ១:៤៖ អេផ ៣:១១; ២តេ ២:១៣-១៤; ២ពេ ១:១០-១១

* ១:៥ ១:៥៖ យហ ១:១២; រម ៨:១៤-១៥; ១យហ ៣:១-៣

* ១:៧ ១:៧៖ អេផ ២:៨; ២កោ ៥:១៨-២១

* ១:៩ ១:៩-១១៖ កាល ៤:៤; ១ពេ ១:២០-២១

‡ ១:១០ ១:១០៖ មោ​លាស «តា​រានោក​ងគ្លែៈ​ទុត​តៃ»។

* ១:១០ ១:១០៖ រម ៨:១៩-២២

§ ១:១១ ១:១១៖ «ហេន​អី​ផូង​អីឆ្រាអែល ​អី​ញឆីង​មា​ឞ្រាស​ក្រីស » មោ​លាស «ឞ៝ន់»។

* ១:១៣ ១:១៣-១៤៖ អេផ ៤:៣០; ២កោ ១:២២; ៥:៥; កាល ៣:២

* ១:១៧ ១:១៧៖ កោល ១:៩-១០

* ១:១៨ ១:១៨៖ ហេឞ ៩:១៥

* ១:១៩ ១:១៩-២០៖ រម ៨:៣៤; កោល ៣:១-២; ១ពេ ៣:២២

* ១:២១ ១:២១៖ «កោរាញ​អី​គែស​នាវ​ទើយ​អី​គែស​នាវ​ទាង់​អី​គែស​នាវ​ម៝ត់​អ្វាញ់​អាប់​នតីល» ឞូ​មឹន​លាស​ងើយ​មា​តោង​ពារ់ គែស​ឞូនុយ្ស​អាបាៈ​គឹត​លាស​ងើយ​មា​ឞ្រាស​អាបាៈ​អេង​ដ៝ង់។

* ១:២១ ១:២១-២២៖ មថ ២៨:១៨; ផល ២:៩-១១

† ១:២២ ១:២២៖ មោ​លាស «តា​ន៝ម់​ជ៝ង់»។

* ១:២២ ១:២២-២៣៖ អេផ ៤:១៥-១៦

‡ ១:២៣ ១:២៣៖ មោ​លាស «ផូង​ញឆីង​តឹម​ឞាន​មា​អ៝ន់​ពាង់​ជេង​លែៈ​រឹង កើត​ពាង់​អ៝ន់​ទឹង​លែៈ​នទើ​អី​គែស​ញជេង​អ៝ន់​លែៈ​រឹង»។

* ២:១ ២:១៖ អេផ ៤:១៧-១៩; កោល ២:១៣

* ២:២ ២:២-៣៖ រម ១:១៨; ៥:៩-១០; ១តេ ១:១០; ១ពេ ៣:១២

* ២:៧ ២:៧៖ អេផ ១:៧

* ២:៨ ២:៨-៩៖ រម ៣:២៤; ៩:១៦; តត ៣:៤-៦; កាល ២:១៦

* ២:១០ ២:១០៖ រម ១២:១៧; កាល ៦:៩-១០; ១តេ ៥:១៥; តត ៣:១៤; ហេឞ ១៣:១៦; ១ពេ ៤:១៩; មថ ៦:១; លក ៦:៣៣-៣៥

* ២:១១ ២:១១-១២៖ នន ១៧:៩-១៤; កាល ៦:១៥-១៦; រម ៩:៤

* ២:១៣ ២:១៣៖ នតម ៥:៩

* ២:១៤ ២:១៤៖ រម ៣:២៩-៣០; ៤:១០-១១; ១០:១២-១៣

* ២:១៥ ២:១៥៖ ហេឞ ៧:១៨-១៩; កាល ៣:២៨

* ២:១៦ ២:១៦៖ ១កោ ១២:១២-១៣

* ២:១៩ ២:១៩៖ អេផ ៣:៦; ផល ៣:២០; ហេឞ ១២:២២-២៣

* ២:២០ ២:២០៖ តា​នាវ​ងើយ​គ្រែក ​មោ​អោស​ងើយ​មា​«មែស» ជេង​ងើយ​មា​«លុ​ឞ្ល៝ន» យ៝រ​លាស​តា​នតុក​នៃ​ឞូ​ជាន​ជៃ​មា​លុ​ឞ្ល៝ន។

* ២:២០ ២:២០-២២៖ ១កោ ៣:៩-១៧; ១ពេ ២:៤-៨

* ៣:១ ៣:១៖ តា​នាវ​ងើយ​គ្រែក ​លាស៖ «ពោល ​គ៝ប់»។

* ៣:១ ៣:១៖ អេផ ៤:១; ផល ១:៧; កោល ៤:១៨

* ៣:២ ៣:២៖ ការ ៩:១៥

* ៣:៥ ៣:៥-៦៖ អេផ ២:១៨-១៩; រម ១៦:២៥-២៦; ហេឞ ១២:២២-២៣

† ៣:៦ ៣:៦៖ តា​នាវ​ងើយ​គ្រែក ​លាស៖ «យ៝រ​មា​នាវ​មហែ​មហាន​អ្វែស»។

* ៣:៧ ៣:៧៖ ២តម ១:១១

* ៣:៨ ៣:៨៖ ១កោ ១៥:៩-១០; ការ ៩:១-២

* ៣:៩ ៣:៩-១០៖ អេផ ១:២១-២២; កោល ១:១៥-១៦

‡ ៣:១០ ៣:១០៖ «ផូង​កោរាញ​នអ៝ប់​មា​ផូង​ម៝ត់​អ្វាញ់​តា​កាលើ​ត្រោក» ឞូ​មឹន​លាស​ងើយ​មា​តោង​ពារ់ គែស​ឞូនុយ្ស​អាបាៈ​គឹត​លាស​ងើយ​មា​ឞ្រាស​អាបាៈ​អេង​ដ៝ង់។

* ៣:១១ ៣:១១៖ អេផ ១:៤-១០; កោល ១:២៦-២៧

* ៣:១២ ៣:១២៖ អេផ ២:១៨; រម ៨:១៥; ហេឞ ៤:១៦; ១០:១៩

* ៣:១៦ ៣:១៦៖ ផល ៤:១៣

* ៣:១៧ ៣:១៧-១៩៖ អេផ ៥:២; កោល ២:២

§ ៣:១៩ ៣:១៩៖ មោ​លាស «គៃ​មា​នូយ្ស​នហ៝ម់​ខាន់​អៃ​មៃ​លើ​មា​អ្វែស​ត៝ត់​តឹម​ឞាន​មា​នូយ្ស​នហ៝ម់​កោរាញ​ឞ្រាស​នើម​ងាន់»។

* ៣:២០ ៣:២០៖ អេផ ១:១៩

* ៣:២១ ៣:២១៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ៤:១ ៤:១៖ អេផ ៣:១; រម ១២:១; ១តេ ២:១១-១២

* ៤:២ ៤:២-៣៖ រម ១២:១០; ផល ២:២-៥

* ៤:៤ ៤:៤-៦៖ ១កោ ៨:៥-៦; ១២:៤-៦, ១២-១៣

* ៤:៧ ៤:៧៖ ១កោ ១២:៧

† ៤:៨ ៤:៨៖ នម ៦៨:១៨

* ៤:៨ ៤:៨៖ នោក​ពោល  លាស​កាដាច់​ទើយ​តឹម​លើស​ដាស​ឞ្រី​អេង ខាន់​ពាង់​វៃ​ជាន​កើត​នៃ គៃ​មា​ញហើ​ខាន់​ពាង់​គែស​ទើយ​ងាន់​ដាស​ផូង​រាលាង់។

* ៤:៨ ៤:៨៖ កោល ២:១៥; ការ ២:៣៣; រម ១២:៣

† ៤:៩ ៤:៩៖ «ជុរ​ជេស​តា​នែស​នតូ​អី​ទុត​ទេស​អ្យា» ឞូនុយ្ស​អាបាៈ​គឹត​លាស នាវ​អី​នៃ​ងើយ​មា​ឞ្រាស​ក្រីស ​ជុរ​ទែស​តា​នែស​នតូ​អ្យា ឞូនុយ្ស​អាបាៈ​ជឹត​គឹត​លាស​ងើយ​មា​ឞ្រាស​ក្រីស ​ហាន់​តា​នតុក​ផូង​ឞូនុយ្ស​ខឹត​គុ។

* ៤:៩ ៤:៩-១០៖ យហ ១:១៤-១៥; កាល ៤:៤

‡ ៤:១១ ៤:១១៖ «កោរាញ​ម៝ត់​អ្វាញ់» មោ​លាស «ឞូនុយ្ស​ច្យាប់​ឞែ​ឞ្យាប់»។

* ៤:១១ ៤:១១-១២៖ ១កោ ១២:២៨-៣១

* ៤:១៣ ៤:១៣៖ កោល ១:២៨

* ៤:១៤ ៤:១៤៖ ១កោ ១៤:២០

* ៤:១៥ ៤:១៥-១៦៖ អេផ ១:២២-២៣

* ៤:២១ ៤:២១-២២៖ រម ៨:១២-១៣; កោល ៣:៩

* ៤:២៣ ៤:២៣៖ ១តេ ៥:១៩-២២

* ៤:២៤ ៤:២៤៖ កោល ៣:១០

§ ៤:២៥ ៤:២៥៖ មោ​លាស «តឹម​ឞាន​មា​នទើ​អេងៗ​តា​ឆាក់​ង្វាយ​ទើម»។

* ៤:២៥ ៤:២៥៖ ឆាក ៨:១៦; រម ១២:៥

† ៤:២៦ ៤:២៦៖ នម ៤:៤

* ៤:២៦ ៤:២៦៖ មថ ៥:២០-២៦; យាក ១:១៩-២០

* ៤:២៨ ៤:២៨៖ នង ២០:១៥; ១តេ ៤:១១-១២

* ៤:២៩ ៤:២៩៖ ឆ៝ម់បុត​អើម​អី​ញចីស​មា​តី​អាបាៈ​គែស​ញចីស​លាស៖ «កើល​រាទ៝ក់​ញជេង​មា​ឞូ​អេង»។

* ៤:២៩ ៤:២៩៖ អេផ ៥:៤; មថ ១២:៣៣-៣៧

† ៤:៣០ ៤:៣០៖ ឞ្រាស​ហ្វេង​អ្វែស​គែស​ទូ​ហ្វេ​ទើម យើន​មា​គែស​ដ៝ង់​ឞូ​ក្វាល់​ពាង់​«ឞ្រាស​ហ្វេង​អ្វែស​កោរាញ​ឞ្រាស» មោ​លាស​«ឞ្រាស​ហ្វេង​អ្វែស​ឞ្រាស​ក្រីស» មោ​លាស​«ឞ្រាស​ហ្វេង​អ្វែស​ឞ្រាស​យេឆូ» មោ​លាស​នទើ​អាបាៈ​អេង​ជឹត។

* ៤:៣០ ៤:៣០៖ អេផ ១:១៣-១៤

* ៤:៣២ ៤:៣២៖ កោល ៣:១២-១៥; ផល ២:២-៥

* ៥:១ ៥:១៖ រម ៨:១៤-១៥

* ៥:៣ ៥:៣-៥៖ កោល ៣:៥-៦

* ៥:៤ ៥:៤៖ អេផ ៤:២៩

* ៥:៥ ៥:៥៖ ១កោ ៦:៩-១១; ១តម ៦:៩-១០

* ៥:៦ ៥:៦-៧៖ ផល ៣:១៧-២០

* ៥:៨ ៥:៨៖ ១តេ ៥:៥

* ៥:៩ ៥:៩-១១៖ ១តេ ៥:១៩-២២; ២កោ ៦:១៤

* ៥:១២ ៥:១២-១៤៖ យហ ៣:១៩-២១; រម ១៣:១២-១៤

* ៥:១៣ ៥:១៣៖ «ទឹង​លែៈ​នទើ​អី​គែស​តា​អាង ឞូ​គឹត​ឆៃ​នហេល​នានេៈ​ងាន់» មោ​លាស «យើន​មា​លាស​មឞើស​មា​ឞូ​នាវ​ឞូនុយ្ស​អី​នៃ​ជាន ឞូ​គឹត​នាវ​ខាន់​ពាង់​នៃ​អ្យើស​ងាន់»។

† ៥:១៤ ៥:១៤៖ គែស​នាវ​ខ្លៃ​លាស៖ «ខាន់​អៃ​មៃ​អី​មោ​គឹត​ឆាក់​ខាន់​អៃ​មៃ​នើម​តីស អ៝ន់​គឹត​ឆាក់​គែស​តីស​ហ៝ម់! ខាន់​អៃ​មៃ​តឹម​ឞាន​មា​ហាក់​ឞិច លាស​នទ្រី​កាស​រាងាល់​ហ៝ម់! អ៝ន់​ញឆីង​មា​ឞ្រាស​ក្រីស ​ជេង​តឹម​ឞាន​មា​ឞូនុយ្ស​ខឹត​លែៈ​ទ៝ក់​រេស​តៃ។ លាស​នទ្រី​ឞ្រាស​ក្រីស ​មរា​អ៝ន់​ខាន់​អៃ​មៃ​វ៝ត់​នាវ​ងាន់​កោរាញ​ឞ្រាស តឹម​ឞាន​មា​នទើ​អាង​អ៝ន់​ឞូ​ឆៃ​ម៝ស​នទើ​គែស​តា​នាវ​ង៝»។

‡ ៥:១៤ ៥:១៤៖ មោ​គឹត​នហេល​ឞើស​តាៈ​តា​ត្រ៝ង​អ្យា គែស​ឞូនុយ្ស​អាបាៈ​លាស​តាៈ​ឞើស អេឆា ២៦:១៩; អេឆា ៦០:១។ គែស​ឞូនុយ្ស​អាបាៈ​លាស តាៈ​ឞើស​ទូ​នាវ​មព្រើ​តា​រានោក​នៃ។

* ៥:១៤ ៥:១៤៖ យហ ៨:១២

* ៥:១៦ ៥:១៦៖ កោល ៤:៥

* ៥:១៩ ៥:១៩-២០៖ កោល ៣:១៦-១៧

* ៥:២១ ៥:២១៖ មថ ២០:២៦-២៨

* ៥:២២ ៥:២២-២៤៖ កោល ៣:១៨; ១ពេ ៣:១-៦

* ៥:២៣ ៥:២៣៖ អេផ ១:២២

§ ៥:២៦ ៥:២៦៖ «តឹម​ឞាន​មា​ឞូ​រាវ​ឆាក់​មា​ទាក» មោ​លាស «មា​នាវ​បាប់តែម​យុក​មា​ទាក»។

* ៥:២៦ ៥:២៦-២៧៖ អេផ ១:៤; ២កោ ១១:២; កោល ១:២២

* ៥:២៨ ៥:២៨-៣៣៖ កោល ៣:១៩; ១តេ ៤:៤; ១ពេ ៣:៧

* ៥:៣០ ៥:៣០៖ ឆ៝ម់បុត​អើម​អី​ញចីស​មា​តី​អាបាៈ​គែស​នត៝ប​លាស៖ «ជេង​តឹម​ឞាន​មា​មលៃ នទ្រែល​មា​ជេង​តឹម​ឞាន​មា​នតីង​ពាង់​នើម»។

* ៥:៣០ ៥:៣០៖ ១កោ ១២:១២

† ៥:៣១ ៥:៣១៖ នន ២:២៤

* ៥:៣២ ៥:៣២៖ នតម ១៩:៧

* ៦:១ ៦:១-៣៖ កោល ៣:២០; លក ២:៥១

* ៦:២ ៦:២៖ នវ ៥:១៦

† ៦:៣ ៦:៣៖ នវ ៥:១៦

* ៦:៤ ៦:៤៖ កោល ៣:២១

* ៦:៥ ៦:៥-៨៖ កោល ៣:២២-២៥; ១តម ៦:១-២; តត ២:៩-១០; ១ពេ ២:១៨

* ៦:៩ ៦:៩៖ កោល ៤:១; រម ៣:២៣

* ៦:១០ ៦:១០៖ អេផ ១:១៩-២០; ១យហ ២:១៤

* ៦:១១ ៦:១១-១៣៖ រម ១៣:១១-១២; ៨:៣៨-៣៩; កោល ២:១៤-១៥

* ៦:១៤ ៦:១៤-១៧៖ អេឆា ៥៩:១៧; ១តេ ៥:៨

* ៦:១៧ ៦:១៧៖ ហេឞ ៤:១២; លក ៤:១-១៣

* ៦:១៨ ៦:១៨៖ មក ១៤:៣៨; រម ៨:២៦-២៧

* ៦:១៩ ៦:១៩-២០៖ កោល ៤:៣-៤

* ៦:២១ ៦:២១-២២៖ កោល ៤:៧

* ៦:២៤ ៦:២៤៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

ផីលីប

១

២

៣

៤

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

ផីលីប

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦១ ក្លាប់​លាស ២៨ នាម់​ជេស​ឞ្រាស​យេឆូ ​ទ៝ក់​រេស។ ពាង់​ញចីស​ឆ៝ម់បុត​អ្យា​នោក​ពាង់​ហោម​គុ​តា​ត្រោម​នទ្រូង នាវ​ពាង់​គុ​នទ្រូង​នៃ យ៝រ​មា​នាវ​មឞើស​ងក៝ច​នាវ​មហែ​មហាន​អ្វែស​(ផល ១:៧, ១៣, ១៤, ១៧)។ ឞូ​មឹន​លាស​ពាង់​គុ​នទ្រូង​តា​ប៝ន​រោម ។ នោក​ពោល​ញជ្វាល់​ឆ៝ម់បុត​ផីលីប​អ្យា ពាង់​ញជ្វាល់​នទ្រែល​ដ៝ង់​ពែ​អឹ​ឆ៝ម់បុត​អា​អេង​ជឹត ១. ឆ៝ម់បុត​អេផេឆោ ២. ឆ៝ម់បុត​កោលោស ៣. ឆ៝ម់បុត​ផីលេមោន។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

ប៝ន​ផីលីប​តា​ឞ្រី​មាឆេដោន  ឞ្រី​មាឆេដោន ​ឞើស​លើ​ឞ្រី​អាខៃ  លែៈ​ឞារ​ឞ្រី​អី​នៃ​អាបៃ​អ្យា​ជេង​ឞ្រី​គ្រែក ។ ពោល ​លែៈ​អើម​ហាន់​នតី​នាវ​មហែ​មហាន​អ្វែស​តា​ប៝ន​ផីលីប ​ក្លាប់​លាស​តា​នាម់ ៥០​(ការ ១៦:៦-៤៩)។ ផូង​ញឆីង​តា​ប៝ន​ផីលីប ​អ៝ក់​តឹ​ខាន់​ពាង់​អ៝ន់​ព្រាក់​មា​ពោល  គៃ​មា​ពាង់​ហាន់​មឞើស​ងក៝ច​នាវ​មហែ​មហាន​អ្វែស។ ត៝ត់​ផូង​ញឆីង​តា​ប៝ន​ផីលីប ​តាង់​លឺ​ពោល ​គុ​តា​នទ្រូង ខាន់​ពាង់​ដាៈ​នោ​អេពាព្រោដីត ​ហាន់​ម៝ប់​ពាង់ នអ៝ប់​មា​ញជ្វាល់​ព្រាក់។

នាវ​អុច​នត្រ៝ង់​តា​ឆ៝ម់បុត​អ្យា

ពោល ​ញចីស​ឆ៝ម់បុត​អ្យា​គៃ​មា​លាស​អ្វែស​ផូង​ញឆីង​តា​ប៝ន​ផីលីប  អុច​នហាវ​នូយ្ស​នហ៝ម់​ខាន់​ពាង់​គៃ​មា​គុ​ន៝ប់​តា​នាវ​ញឆីង អុច​នហាវ​នូយ្ស​នហ៝ម់​ខាន់​ពាង់​គៃ​មា​គុ​តា​នាវ​រាម់​មអាក អុច​មឞើស​មា​ខាន់​ពាង់​លើយ​អោស​អ្យាត់​នាវ​នតី​អី​នើម​នតី​ងក្លាៈ។ តា ផល ៤:៤ ពោល ​ញចីស៖ «អើ​អ៝ស​នោ​តា​នាវ​ញឆីង អ៝ន់​ខាន់​អៃ​មៃ​គែស​នូយ្ស​នហ៝ម់​រាម់​មអាក​នឹង​យ៝រ​មា​ខាន់​អៃ​មៃ​គុ​នទ្រែល​កោរាញ​យេឆូ ។ គ៝ប់​ទាន់​មឞើស​តៃ​ទូ​តឹ​ជឹត៖ អ៝ន់​រាម់​មអាក​ហ៝ម់!»

មឞើស​នាវ​ខ្លៃ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-១១)

- នាវ​រេស​ជេង​ពោល  (១:១២-២៦)

- នាវ​រេស​នទ្រែល​ឞ្រាស​ក្រីស  (១:២៧—២:១៨)

- នាវ​តីមោថេ  នទ្រែល​មា​អេពាព្រោដីត ​ហាន់​តា​ប៝ន​ផីលីប  (២:១៩-៣០)

- នាវ​នតុម​នតី​អ៝ន់​គុ​រេស​តឹម​ទី​ដាស​នាវ​កោរាញ​ឞ្រាស​អុច (៣:១—៤:៩)

- ពោល ​លាស​អ្វែស​ផូង​ញឆីង​តា​ប៝ន​ផីលីប  (៤:១០-២០)

- នាវ​នតិញ​ងគ្លែៈ​ទុត (៤:២១-២៣)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស។ គ៝ប់​នទ្រែល​មា​តីមោថេ  ហេន​ឞូនុយ្ស​ឆើម​កើល​ជាន​ការ*​ឞ្រាស​ក្រីស​យេឆូ  ជេសរី​ហេន​ញជ្វាល់​ឆ៝ម់បុត​អ្យា​អ៝ន់​មា​ខាន់​អៃ​មៃ​អី​ផូង​ប៝ន​លាន​កោរាញ​ឞ្រាស​តា​ប៝ន​ផីលីប ​អី​គុ​នទ្រែល​ឞ្រាស​ក្រីស​យេឆូ  នអ៝ប់​មា​ញជ្វាល់​អ៝ន់​មា​មពោល​កោរាញ​ម៝ត់​អ្វាញ់​ផូង​ញឆីង នទ្រែល​មា​មពោល​កើល​ជាន​ការ​ផូង​ញឆីង​ដ៝ង់។* ២ ទាន់​កោរាញ​ឞ្រាស​ឞឹ​ឞ៝ន់​នើម នទ្រែល​មា​កោរាញ​យេឆូ​ក្រីស ​អ៝ន់​នាវ​អ្វែស នាវ​ដាប់​មពាន់​មា​ទឹង​លែៈ​ខាន់​អៃ​មៃ។

នាវ​ពោល ​មឞើស​ឆើម

៣ អាប់​តឹ​គ៝ប់​កាស​គឹត​មា​ខាន់​អៃ​មៃ គ៝ប់​លាស​អ្វែស​មា​កោរាញ​ឞ្រាស​បាបើ។ ៤ អាប់​តឹ​គ៝ប់​ទាន់​កោរាញ​ឞ្រាស​កើល​ទឹង​លែៈ​ខាន់​អៃ​មៃ គ៝ប់​មឞើស​ឆើម​មា​នូយ្ស​នហ៝ម់​មអាក‌ ៥ យ៝រ​លាស​ខាន់​អៃ​មៃ​លែៈ​គែស​លាប់​នទ្រែល​គ៝ប់​តា​នាវ​មឞើស​ងក៝ច​នាវ​មហែ​មហាន​អ្វែស ឞើស​នតើម​ខាន់​អៃ​មៃ​មហែ​ញឆីង​នហ៝​មា​ត៝ត់​អាបៃ​អ្យា។ ៦ គ៝ប់​លែៈ​គឹត​នហេល​ជេស​នាវ​អ្យា៖ កោរាញ​ឞ្រាស​អី​នើម​នតើម​ជាន​នទើ​អ្វែស​អ៝ន់​តា​នូយ្ស​នហ៝ម់​ខាន់​អៃ​មៃ​នៃ ពាង់​ហោម​ជាន​នឹង​អ៝ន់​ត៝ត់​ជេស​នាវ​អី​នៃ​នហ៝​មា​ត៝ត់​នារ​ឞ្រាស​ក្រីស​យេឆូ ​វាច់​តៃ។* ៧ នាវ​គ៝ប់​រាម់​មអាក​មា​ទឹង​លែៈ​ខាន់​អៃ​មៃ​កើត​នអា​ជេង​ទី​ងាន់ យ៝រ​លាស​តា​នូយ្ស​នហ៝ម់​គ៝ប់​អុច​រ៝ង់​មា​ខាន់​អៃ​មៃ។ ឞ៝ល​លាស​គ៝ប់​គែស​នទ្រូង មោ​លាស​ហោម​មឞើស​ងក៝ច​មា​នាវ​មហែ​មហាន​អ្វែស​តា​ឞើស​នាប់​ឞូនុយ្ស​អី​តឹម​រាទ៝ង់​ដាស​នាវ​អី​នៃ​កាដោយ ទឹង​លែៈ​ខាន់​អៃ​មៃ​ហោម​គុ​ជាន​ការ​កើត​គ៝ប់​ដ៝ង់​តា​នាវ​អ្យា​អី​តាៈ​ឞើស​នាវ​អ្វែស​កោរាញ​ឞ្រាស​នើម​អ៝ន់​មា​គ៝ប់។* ៨ កោរាញ​ឞ្រាស​លែៈ​គឹត​ជេស​ទាស​ហោ​នាវ​គ៝ប់​ក្ល៝ង់​មា​ទឹង​លែៈ​ខាន់​អៃ​មៃ យ៝រ​មា​គ៝ប់​យោៈ​រ៝ង់​មា​ខាន់​អៃ​មៃ​តឹម​ឞាន​មា​ឞ្រាស​យេឆូ​ក្រីស ​យោៈ​រ៝ង់​មា​ខាន់​អៃ​មៃ​ដ៝ង់។* ៩ គ៝ប់​មឞើស​ឆើម​ទាន់​កោរាញ​ឞ្រាស​អ៝ន់​មា​ខាន់​អៃ​មៃ​គែស​នាវ​រ៝ង់​លើ​មា​ហោ​លើ​មា​ហោ អ៝ន់​គែស​នាវ​មឹន​គឹត​ឞ្លាវ​អាប់​នតីល​ដ៝ង់។* ១០ គ៝ប់​មឞើស​ឆើម​កើត​នៃ យ៝រ​លាស​លាស​គែស​នាវ​អី​នៃ​ខាន់​អៃ​មៃ​គឹត​នហេល​នានេៈ​ម៝ស​នទើ​អី​ទុត​អ្វែស។ ជេសរី​ត៝ត់​នារ​ឞ្រាស​ក្រីស ​វាច់​ខាន់​អៃ​មៃ​លែៈ​ក្ល៝ស​ងាន់ មោ​អោស​គែស​នាវ​មា​នទុយ្ស។* ១១ គ៝ប់​ទាន់​ដ៝ង់​ខាន់​អៃ​មៃ​ជាន​នទើ​ទុត​អ៝ក់​មា​នាវ​ឆ៝ង់​អី​ឞ្រាស​យេឆូ​ក្រីស ​ទែ​កើល គៃ​មា​កោរាញ​ឞ្រាស​គែស​នាវ​ច្រេក​លើប គែស​ឞូ​រានេ​ពាង់។*

ពោល ​គុ​តា​ត្រោម​នទ្រូង

១២ អើ​អ៝ស​នោ​តា​នាវ​ញឆីង គ៝ប់​អុច​ខាន់​អៃ​មៃ​គឹត​នាវ​អ្យា៖ ទឹង​លែៈ​នទើ​ឞូ​ជាន​ជេរ​គ៝ប់​អ្យា បេង​មា​ជេង​អ្វែស​ច្រាវ​កើល​ឞូនុយ្ស​អ៝ក់​តាង់​នាវ​មហែ​មហាន​អ្វែស។* ១៣ នទ្រី​ទឹង​លែៈ​ផូង​តាហែន​ញជ្រាង់​ញីស​កោរាញ​កាដាច់ នទ្រែល​មា​ឞូនុយ្ស​អេង​ជឹត​អ៝ក់​ងាន់​លែៈ​គឹត​នហេល​នានេៈ​ជេស​នាវ​គ៝ប់​គែស​នទ្រូង​អ្យា​ជេង​យ៝រ​មា​គ៝ប់​តឹង​ឞ្រាស​ក្រីស ​ទើម។* ១៤ អ៝ក់​ឞូនុយ្ស​ញឆីង​មា​កោរាញ​យេឆូ ​គែស​នូយ្ស​នហ៝ម់​ឞាញ់​យ៝រ​មា​លែៈ​គឹត​គ៝ប់​គែស​នទ្រូង​អ្យា ជេសរី​លើ​មា​ហោ​ឞាញ់​មឞើស​ងក៝ច​នាវ​កោរាញ​ឞ្រាស​មោ​អោស​គែស​នាវ​ក្លាច។

១៥ គែស​ឞូនុយ្ស​អាបាៈ​មឞើស​ងក៝ច​នាវ​មហែ​មហាន​អ្វែស​មា​ឞ្រាស​ក្រីស  នូយ្ស​នហ៝ម់​គែស​នាវ​តឹម​មោ​នាច​មា​គ៝ប់ អុច​ជេង​ក្វ៝ង់​រាលាវ​មា​គ៝ប់ យើន​មា​គែស​ឞូនុយ្ស​អាបាៈ​ជឹត​មឞើស​ងក៝ច​មា​នូយ្ស​នហ៝ម់​អ្វែស។* ១៦ ល៝ង់​ខាន់​ពាង់​អី​មឞើស​ងក៝ច​មា​នូយ្ស​នហ៝ម់​អ្វែស​នៃ មឞើស​ងក៝ច​មា​នូយ្ស​នហ៝ម់​រ៝ង់​មា​គ៝ប់ យ៝រ​លាស​គឹត​កោរាញ​ឞ្រាស​លែៈ​អ៝ន់​ជេស​គ៝ប់​គុ​តា​អ្យា​គៃ​មា​ព្លើង​អើស​ដាស​ឞូនុយ្ស​អី​តឹម​រាទ៝ង់​ដាស​នាវ​មហែ​មហាន​អ្វែស​អ្យា។ ១៧ តីស​មា​មពោល​អី​មឞើស​ងក៝ច​នាវ​មហែ​មហាន​អ្វែស​ឞ្រាស​ក្រីស ​មា​នូយ្ស​នហ៝ម់​អុច​ជេង​ក្វ៝ង់​ទើម ខាន់​ពាង់​មោ​អោស​គែស​នូយ្ស​នហ៝ម់​ឆ៝ង់។ ខាន់​ពាង់​មឹន​នត៝ប​នាវ​ជេរ​ជ៝ត់​លើ​មា​ហោ​ជឹត​មា​គ៝ប់​នោក​គ៝ប់​ហោម​គុ​តា​ត្រោម​នទ្រូង​អ្យា។ ១៨ មោ​ច្រាវ​អោស! នាវ​អី​ឞូ​មឞើស​ងក៝ច​នាវ​មហែ​មហាន​អ្វែស​ឞ្រាស​ក្រីស  ឞ៝ល​លាស​នទ្រា​មា​ជាន​កាដោយ ឞ៝ល​លាស​ជាន​ងាន់​កាដោយ គ៝ប់​ហោម​រាម់​មអាក​មា​នាវ​អី​នៃ។ ជេសរី​គ៝ប់​ហោម​រាម់​មអាក​ជឹត‌ ១៩ យ៝រ​លាស​គ៝ប់​លែៈ​គឹត​គ៝ប់​មរា​គែស​នាវ​រាក្លាយ្ស​ឞើស​នាវ​ជេរ​ជ៝ត់​អ្យា​ច្រាវ។ គ៝ប់​មរា​គែស​នាវ​រាក្លាយ្ស​តាៈ​ឞើស​ខាន់​អៃ​មៃ​មឞើស​ឆើម​ទាន់​អ៝ន់​មា​គ៝ប់ នទ្រែល​មា​ឞ្រាស​ហ្វេង​អ្វែស​អី​ឞ្រាស​យេឆូ​ក្រីស ​ទែ​ដាៈ​កើល​គ៝ប់។* ២០ គ៝ប់​អុច​ហោ​ងាន់ នទ្រែល​មា​រានើម​ន៝ប់​រាក៝ក់ គ៝ប់​មោ​អោស​គែស​នាវ​ដីត​ព្រេង​តា​នាប់​កោរាញ​ឞ្រាស ដេៈ​មោ​អើម យ៝រ​លាស​គ៝ប់​ហោម​គុ​ន៝ប់​តា​ពាង់​ត៝ត់​លោច។ ជេសរី​គ៝ប់​អុច​ហោ​ងាន់ នទ្រែល​មា​រានើម​ន៝ប់​រាក៝ក់ គ៝ប់​មោ​អោស​គែស​នាវ​ដីត​ព្រេង​តាៈ​ឞើស​គ៝ប់​ហោម​មឞើស​ងក៝ច​ឞ្រាស​ក្រីស ​មា​នូយ្ស​នហ៝ម់​ទុត​ឞាញ់​កើត​អើម​ដ៝ង់ ឞ្រាស​ក្រីស ​គែស​នាវ​រានេ​តាៈ​ឞើស​ឆាក់​គ៝ប់ ឞ៝ល​លាស​គ៝ប់​ហោម​រេស មោ​លាស​ខឹត​កាដោយ។* ២១ ល៝ង់​គ៝ប់​អ្យា លាស​ហោម​រេស​គ៝ប់​គុ​ងាវ​គៃ​មា​អ៝ន់​នាវ​រានេ​មា​ឞ្រាស​ក្រីស  ជេសរី​លាស​គ៝ប់​ខឹត​ហោម​អ្វែស​មា​គ៝ប់​ជឹត។* ២២ យើន​មា​លាស​គ៝ប់​ហោម​រេស​តា​នែស​នតូ​អ្យា​ជឹត គ៝ប់​ហោម​ទើយ​ជាន​ការ​មា​គែស​អ៝ក់​ព្លៃ​ជឹត។ គ៝ប់​មោ​គឹត​អោស​ម៝ស​នទើ​អី​គ៝ប់​អុច។ ២៣ នូយ្ស​នហ៝ម់​គ៝ប់​វិ​វែៈ​ទឹង​លែៈ​ឞារ​ទីង​ងាន់។ គ៝ប់​អុច​ងាន់​លោស​ឞើស​នែស​នតូ​អ្យា​ហាន់​គុ​នទ្រែល​មា​ឞ្រាស​ក្រីស ​នើម​តា​កាលើ​រី អី​នៃ​ជេង​អ្វែស​រាលាវ​មា​គ៝ប់​ងាន់។* ២៤ យើន​មា​លាស​ហោម​គុ​រេស​តា​នែស​នតូ​អ្យា​ហោម​ជាន​ការ​មា​ឞ្រាស​ក្រីស ​ជឹត អី​នៃ​គែស​នាវ​ខ្លៃ​រាលាវ​អ៝ន់​មា​ខាន់​អៃ​មៃ។ ២៥ ជេសរី​យ៝រ​មា​គ៝ប់​អ្យាត់​នហេល​នានេៈ​នាវ​អី​នៃ គ៝ប់​លែៈ​គឹត​ជេស គ៝ប់​ហោម​គុ​រេស​តា​នែស​នតូ​អ្យា គៃ​មា​ជាន​ការ​កើល​ទឹង​លែៈ​ខាន់​អៃ​មៃ។ គ៝ប់​ហោម​គុ​រេស​គៃ​មា​អ៝ន់​ខាន់​អៃ​មៃ​គែស​នាវ​ញឆីង​លើ​មា​ន៝ប់ នអ៝ប់​មា​ខាន់​អៃ​មៃ​គែស​នូយ្ស​នហ៝ម់​រាម់​មអាក។* ២៦ ជេសរី​នោក​គ៝ប់​ព្លឹ​ខ៝ល់​ខាន់​អៃ​មៃ​តៃ ខាន់​អៃ​មៃ​លើ​មា​រានេ​ឞ្រាស​ក្រីស​យេឆូ  យ៝រ​មា​នទើ​ឞ្រាស​ក្រីស ​ជាន​តា​គ៝ប់។

នាវ​ជេរ​ជ៝ត់​មា​ផូង​ញឆីង

២៧ អ៝ន់​ខាន់​អៃ​មៃ​គុ​ងាវ​ក្រាវ​ឆាច​តឹម​ទី​ដាស​នាវ​នតី​តា​នាវ​មហែ​មហាន​អ្វែស​ឞ្រាស​ក្រីស ​នើម។ លាស​នទ្រី​ឞ៝ល​លាស​គ៝ប់​ហាន់​ខ៝ល់​ខាន់​អៃ​មៃ​កាដោយ មោ​ហាន់​កាដោយ តាង់​ឞូ​ងក៝ច​នាវ​ឞើស​ខាន់​អៃ​មៃ​ទើម គ៝ប់​លែៈ​គឹត​នហេល​ជេស​ខាន់​អៃ​មៃ​គុ​ន៝ប់​តា​ទូ​នតោរ​នាវ ញឆ្រោយ្ស​ជាន​ការ​នទ្រែល​ឞាល់​មា​នាវ​ញឆីង​តា​នាវ​មហែ​មហាន​អ្វែស​មា​នាវ​មឹន​ង្វាយ​ទើម‌* ២៨ មោ​គែស​អោស​ក្លាច​ទូ​នតីល​មា​ផូង​រាលាង់​អុច​តឹម​រាទ៝ង់​មា​ខាន់​អៃ​មៃ។ ត៝ត់​ផូង​រាលាង់​អី​នៃ​ឆៃ​នាវ​ឞាញ់​ខាន់​អៃ​មៃ រី​មើ​ខាន់​ពាង់​គឹត​វ៝ត់​កោរាញ​ឞ្រាស​មរា​លើស​ខាន់​ពាង់​រ៝ស​ហេង យើន​មា​ខាន់​អៃ​មៃ​លែៈ​គែស​ជេស​នាវ​រាក្លាយ្ស។ នាវ​អី​នៃ​ជេង​គែស​តាៈ​ឞើស​កោរាញ​ឞ្រាស‌* ២៩ តាៈ​ឞើស​នាវ​អ្វែស​ពាង់​នើម ពាង់​លែៈ​អ៝ន់​ជេស​ខាន់​អៃ​មៃ​ញឆីង​មា​ពាង់ មោ​អោស​ទើន​ញឆីង​មា​ពាង់​ទើម យើន​មា​ពាង់​អ៝ន់​ខាន់​អៃ​មៃ​គែស​នាវ​ជេរ​ជ៝ត់​យ៝រ​មា​ពាង់​ជឹត។* ៣០ អាបៃ​អ្យា​ខាន់​អៃ​មៃ​លែៈ​គែស​នាវ​ជេរ​ជ៝ត់​ជេស កើត​គ៝ប់​លែៈ​គែស​នោក​គ៝ប់​គុ​តា​ប៝ន​ខាន់​អៃ​មៃ​នើស។ ខាន់​អៃ​មៃ​វៃ​ឆៃ​នទើ​អី​នៃ ជេសរី​លែៈ​តាង់​ដ៝ង់​គ៝ប់​អាបៃ​អ្យា​ហោម​គែស​នានាវ។

២

ឞ្រាស​ក្រីស ​ញជុរ​អេង​ឆាក់ ជេសរី​ឆ៝ៈ​ទើន​នាវ​ច្រេក​លើប

១ លាស​ខាន់​អៃ​មៃ​លែៈ​ឆ៝ៈ​ទើន​ជេស​នាវ​នហាវ​នូយ្ស​នហ៝ម់​តាៈ​ឞើស​នាវ​គុ​នទ្រែល​ឞ្រាស​ក្រីស  លាស​លែៈ​គែស​ជេស​នាវ​រ៝ង់​ឞ្រាស​ក្រីស ​ឞ៝ញ​លែង​ខាន់​អៃ​មៃ លាស​ឞ្រាស​ហ្វេង​អ្វែស​លែៈ​គុ​នទ្រែល​ខាន់​អៃ​មៃ លាស​ឞ្រាស​ក្រីស ​លែៈ​យោៈ​នអាច​ខាន់​អៃ​មៃ‌* ២ លាស​នទ្រី​ដាៈ​ខាន់​អៃ​មៃ​គែស​នាវ​មឹន​ទូ​នតោរ​នាវ គែស​នាវ​តឹម​រ៝ង់​ឞាល់ គែស​នូយ្ស​នហ៝ម់​ទូ​នតោរ​នាវ នទ្រែល​មា​គែស​នាវ​មឹន​ង្វាយ​ទើម។ លាស​ខាន់​អៃ​មៃ​លែៈ​គែស​ទឹង​លែៈ​នាវ​អី​នៃ គ៝ប់​រាម់​មអាក​ងាន់។ ៣ លើយ​អោស​ជាន​នទើ​មា​ជេង​ក្វ៝ង់​ទើម លើយ​អោស​ជាន​នទើ​គៃ​មា​នហី​អេង​ឆាក់​នើម។ យើន​មា​អ៝ន់​ញជុរ​អេង​ឆាក់​នើម ជេសរី​កើប​ឞូ​អេង​ក្វ៝ង់​រាលាវ​មា​ឆាក់​នើម។* ៤ លើយ​អោស​ទូ​ហ្វេ​ទូ​ហ្វេ​ឆាក់​មឹន​មា​ឆាក់​ពាង់​នើម​ទើម អ៝ន់​មឹន​មា​ឞូនុយ្ស​អា​អេង​ដ៝ង់។ ៥ អ៝ន់​មា​ខាន់​អៃ​មៃ​គែស​នូយ្ស​នហ៝ម់​តឹម​ឞាន​មា​ឞ្រាស​ក្រីស​យេឆូ ​ហ៝ៈ។*

៦ ឞ៝ល​លាស​ឞ្រាស​ក្រីស​យេឆូ ​តឹម​ឞាន​មា​កោរាញ​ឞ្រាស​នើម​ងាន់​កាដោយ‌

ពាង់​ក៝ៈ​មោ​អោស​ឆ៝ៈ​ព្រាប់​មា​ឆាក់​ពាង់​នើម

នាវ​អី​ពាង់​តឹម​ឞាន​មា​កោរាញ​ឞ្រាស​អី​នៃ។

៧ យើន​មា​ពាង់​មអារ់​លើយ​នាវ​អី​នៃ‌

ជេសរី​ជេង​តឹម​ឞាន​មា​ទឹក​ឞូ‌

ពាង់​ទែស​ជេង​ឞូនុយ្ស។

លែៈ​ជេង​ឞូនុយ្ស​ងាន់*

៨ ពាង់​ញជុរ​អេង​ឆាក់​ពាង់​នើម

អ្យាត់​ជាន​តឹង​នាវ​កោរាញ​ឞ្រាស​ដាៈ នហ៝​មា​ត៝ត់​ខឹត​ឆាក់។

រាលាវ​ឞើស​នៃ​ជឹត​នហ៝​មា​ពាង់​ទើន​នាវ​ខឹត​តា​ឆី​តឹម​រាកាង់​អី​ដីត​ព្រេង​តឹម​ឞាន​មា​ឞូនុយ្ស​ទោយ្ស។*

៩ កើត​នទ្រី​ទឹង​កោរាញ​ឞ្រាស​នហាវ​ពាង់​ទុត​ព្រេស​កាលើ‌

នអ៝ប់​មា​ជាន​អ៝ន់​ពាង់​ក្វ៝ង់

រាលាវ​មា​ទឹង​លែៈ​នទើ​ជឹត‌*

១០ គៃ​មា​នោក​តាង់​រាញា​ឞ្រាស​យេឆូ ​តៃ‌

ទឹង​លែៈ​នទើ​តា​កាលើ​ត្រោក​នតុក​កោរាញ​ឞ្រាស​នើម‌

នអ៝ប់​មា​តា​នែស​នតូ នអ៝ប់​មា​តា​ន៝ម់​នែស​នតូ​ដ៝ង់ អ៝ន់​លែវ​ឞាល់​ច៝ន​កោម៝ក់​មឞាស​ពាង់​ទាទេ។

១១ កោរាញ​ឞ្រាស​នហាវ​ពាង់​គៃ​មា​អ៝ន់​ទឹង​លែៈ​ឞ៝រ់​មឞូង​មឞើស​លាស៖

ឞ្រាស​យេឆូ​ក្រីស ​ពាង់​កោរាញ។

កើត​នទ្រី​រានេ​កោរាញ​ឞ្រាស​អី​ឞឹ​អ៝ន់​នាវ​ច្រេក​លើប​មា​ពាង់។

ផូង​ញឆីង​មា​ឞ្រាស​ក្រីស ​ជេង​នាវ​អាង​មា​នែស​នតូ

១២ អើ​ផូង​អី​គ៝ប់​រ៝ង់ ខាន់​អៃ​មៃ​លែៈ​វៃ​អ្យាត់​បាបើ​នាវ​គ៝ប់*​ដាៈ។ កើត​នទ្រី​អ៝ន់​ខាន់​អៃ​មៃ​អ្យាត់​នាវ​គ៝ប់​ដាៈ​តៃ​ជឹត​ទោ មោ​អោស​ទើន​មា​នោក​គ៝ប់​ហោម​គុ​នទ្រែល​ទើម យើន​មា​នោក​គ៝ប់​គុ​ងាយ​កាដោយ។ អ៝ន់​ខាន់​អៃ​មៃ​ហោម​ញឆ្រោយ្ស​គុ​រេស​តឹម​ទី​មា​នាវ​កោរាញ​ឞ្រាស​អុច នអ៝ប់​មា​ក្លាច​យើក​ពាង់។ នាវ​អី​នៃ​ជេង​ទី​មា​ខាន់​អៃ​មៃ​អី​លែៈ​ឆ៝ៈ​ទើន​នាវ​រាក្លាយ្ស‌* ១៣ យ៝រ​លាស​កោរាញ​ឞ្រាស​នើម​ជាន​អ៝ន់​មា​ខាន់​អៃ​មៃ​គែស​នូយ្ស​នហ៝ម់​អុច​ជាន​តឹង​នាវ​ពាង់​អុច នអ៝ប់​មា​អ៝ន់​ខាន់​អៃ​មៃ​ទើយ​ជាន​តឹង​នាវ​ពាង់​អុច​ដ៝ង់។*

១៤ ទឹង​លែៈ​នទើ​ខាន់​អៃ​មៃ​ជាន លើយ​អោស​អ៝ក់​ឞ៝រ់​ញជ៝រ់​ឆេក មោ​លាស​គែស​នាវ​រាលាច់‌ ១៥ គៃ​មា​អ៝ន់​ខាន់​អៃ​មៃ​ជេង​លែៈ​អ្វែស​ទី​កែស មោ​គែស​នាវ​មា​នទុយ្ស លែៈ​ជេង​ក្ល៝ស ជេង​ក៝ន​កោរាញ​ឞ្រាស​នើម​ងាន់ ឞ៝ល​លាស​ខាន់​អៃ​មៃ​គុ​នទ្រែល​ឞូនុយ្ស​តីស ឞូនុយ្ស​អ្យើស​តា​រានោក​អ្យា។ ខាន់​អៃ​មៃ​លែៈ​ជេង​តឹម​ឞាន​មា​នាវ​អាង​តា​ផូង​ខាន់​ពាង់ តឹម​ឞាន​មា​នទើ​អាង​តា​នែស​នតូ​អ្យា។* ១៦ អ៝ន់​ខាន់​អៃ​មៃ​ញអោត​ន៝ប់​នាវ​នតី​មា​នាវ​រេស​នហ៝​រ៝†។ លាស​ខាន់​អៃ​មៃ​ជាន​កើត​នៃ គ៝ប់​ឞ្លាវ​នហី​អេង​ឆាក់​តា​នារ​ឞ្រាស​ក្រីស ​វាច់​តៃ យ៝រ​មា​ឆៃ​នាវ​គ៝ប់​ញឆ្រោយ្ស​ជាន​ការ​រាអាស​រាគាញ់​នតី​ខាន់​អៃ​មៃ​នើស​មោ​អោស​ជេង​ទើម​ទាម។* ១៧ នទើ​អី​ខាន់​អៃ​មៃ​ជាន​យ៝រ​មា​ខាន់​អៃ​មៃ​ញឆីង​មា​ឞ្រាស​ក្រីស ​ជេង​តឹម​ឞាន​មា​នទើ​ខាន់​អៃ​មៃ​ញហើរ​មា​កោរាញ​ឞ្រាស។ លាស​ឞូ​ងខឹត​គ៝ប់‡ នាវ​អី​នៃ​តឹម​ឞាន​មា​នទើ​ញហើរ​មា​កោរាញ​ឞ្រាស​អី​គែស​នត៝ប​នទើ​ខាន់​អៃ​មៃ​ញហើរ​មា​ពាង់​ដ៝ង់ ជេសរី​គ៝ប់​រាម់​មអាក។ ជេសរី​គ៝ប់​អុច​ខាន់​អៃ​មៃ​គែស​នូយ្ស​នហ៝ម់​រាម់​មអាក​នទ្រែល​គ៝ប់។* ១៨ កើត​នៃ​ដ៝ង់ អ៝ន់​ខាន់​អៃ​មៃ​រាម់​មអាក អើ អ៝ន់​ខាន់​អៃ​មៃ​រាម់​មអាក​នទ្រែល​គ៝ប់។*

តីមោថេ  នទ្រែល​មា​អេពាព្រោដីត ​ហាន់​ញឆ៝ង

១៩ លាស​កោរាញ​យេឆូ ​កើល គ៝ប់​អុច​អ៝ន់​តីមោថេ ​ហាន់​អា​ខាន់​អៃ​មៃ​គើញ​រ៝ គៃ​មា​ញអោត​នាវ​ឞើស​ខាន់​អៃ​មៃ​អ៝ន់​នហាវ​នូយ្ស​នហ៝ម់​គ៝ប់។* ២០ តា​អ្យា​គ៝ប់​មោ​ហោម​អោស​គែស​ឞូនុយ្ស​អា​អេង​ជឹត​អី​គែស​នាវ​មឹន​តឹម​ឞាន​មា​ពាង់ ពាង់​ហោ​ងាន់​មឹន​រាវៃ​ខាន់​អៃ​មៃ។ ២១ យ៝រ​លាស​ទឹង​លែៈ​ឞូនុយ្ស​អា​អេង​អុច​មឹន​មា​ឆាក់​ខាន់​ពាង់​នើម​ទើម ខាន់​ពាង់​មោ​អោស​មឹន​មា​នទើ​ឞ្រាស​ក្រីស ​អុច។* ២២ ខាន់​អៃ​មៃ​លែៈ​គឹត​ឆៃ​នូយ្ស​នហ៝ម់​អ្វែស​តីមោថេ  ពាង់​ជាន​ការ​នទ្រែល​គ៝ប់​តា​នាវ​មឞើស​ងក៝ច​នាវ​មហែ​មហាន​អ្វែស តឹម​ឞាន​មា​ក៝ន​ជាន​ការ​អ៝ន់​មា​ឞឹ។ ២៣ លាស​នទ្រី​គ៝ប់​ហោម​គុ​ក៝ប់​ឞូ​មឞើស​ម៝ស​នទើ​អី​ឞូ​ជាន​មា​គ៝ប់ ជេស​គ៝ប់​គឹត​នហេល​នានេៈ​នទើ​អី​នៃ គ៝ប់​អុច​អ៝ន់​ពាង់​ហាន់​គើញ​រ៝​អា​ខាន់​អៃ​មៃ។ ២៤ គ៝ប់​ញឆីង​មា​កោរាញ​ឞ្រាស​ឞូ​មរា​ពើក​គ៝ប់​គើញ​ឞើស​នទ្រូង ជេសរី​គ៝ប់​មរា​ហាន់​អា​ខាន់​អៃ​មៃ​គើញ​ដ៝ង់។*

២៥ យើន​មា​គ៝ប់​មឹន​លាស ហោម​អ្វែស​មា​អ៝ន់​នោ​អេពាព្រោដីត ​ព្លឹ​ឆឹត​អា​ខាន់​អៃ​មៃ​អាបៃ​អ្យា។ ពាង់​ជេង​អ៝ស​នោ​គ៝ប់​តា​នាវ​ញឆីង ជេង​ឞូនុយ្ស​ជាន​ការ​នទ្រែល​គ៝ប់ ជេសរី​ពាង់​ជេង​ឞូនុយ្ស​ញឆ្រោយ្ស​នទ្រែល​ឞ៝ន់ ឞ៝ល​លាស​គែស​អ៝ក់​ឞូនុយ្ស​តឹម​រាទ៝ង់§។ ខាន់​អៃ​មៃ​លែៈ​អ៝ន់​ពាង់​ហាន់​អា​គ៝ប់ គៃ​មា​មឞើស​នាវ​ឞើស​ខាន់​អៃ​មៃ នអ៝ប់​មា​កើល​ម៝ស​នទើ​អី​គ៝ប់​អុច។* ២៦ ពាង់​ក្ល៝ង់​ខាន់​អៃ​មៃ​ទុត​ហោ​ងាន់ ពាង់​គែស​នាវ​រាង៝ត​ងាន់​យ៝រ​មា​ពាង់​លែៈ​គឹត​ខាន់​អៃ​មៃ​លែៈ​តាង់​លឺ​ពាង់​គែស​នាវ​ជី​នើស។ ២៧ ពាង់​គែស​នាវ​ជី​ទុត​ហោ​ឞើយ​មា​ខឹត​ងាន់​ដ៝ង់ យើន​មា​កោរាញ​ឞ្រាស​យោៈ​នអាច​ពាង់​អ៝ន់​ពាង់​ឞាស​ជី។ កោរាញ​ឞ្រាស​មោ​អោស​ទើន​យោៈ​នអាច​ទូ​ហ្វេ​ពាង់​ទើម យោៈ​នអាច​គ៝ប់​ដ៝ង់ គៃ​មា​លើយ​អ៝ន់​គ៝ប់​គែស​នាវ​រាង៝ត​លើ​មា​ហោ​ជឹត។ ២៨ កើត​នទ្រី​គ៝ប់​អុច​អ៝ន់​ពាង់​ព្លឹ​ឆឹត​អា​ខាន់​អៃ​មៃ​គើញ​រ៝ គៃ​មា​ខាន់​អៃ​មៃ​រាម់​មអាក​ត៝ត់​ឆៃ​ពាង់។ ជេសរី​គ៝ប់​មោ​ហោម​ដ៝ង់​រាវៃ​នាវ​អី​ខាន់​អៃ​មៃ​លែៈ​រាវៃ​ពាង់​នើស។ ២៩ លាស​នទ្រី​អ៝ន់​ខាន់​អៃ​មៃ​រ៝ម​ពាង់​មា​នាវ​រាម់​មអាក​អ៝ន់​ទុត​ហោ យ៝រ​មា​ពាង់​ជេង​អ៝ស​នោ​ឞ៝ន់​តា​នាវ​ញឆីង​មា​កោរាញ​យេឆូ ។ ជេសរី​យើក​មា​ឞូនុយ្ស​អី​កើត​ពាង់​នៃ​ទោ‌ ៣០ យ៝រ​មា​ពាង់​ឞើយ​ខឹត​ឆាក់​នៃ​នើស​ជាន​ការ​មា​ឞ្រាស​ក្រីស ។ ពាង់​លែៈ​នទ្រាប់​ជាវ​ជេស​ឆាក់​ពាង់​នើម​មា​ខឹត​គៃ​មា​ឆើម​កើល​ខាន់​អៃ​មៃ​អី​ខាន់​អៃ​មៃ​មោ​អោស​ទើយ​ហាន់​កើល​គ៝ប់។

៣

នាវ​គុ​ងាវ​តឹម​ទី​ដាស​នាវ​កោរាញ​ឞ្រាស​អុច

១ អើ​អ៝ស​នោ​តា​នាវ​ញឆីង គែស​ទូ​នាវ​ជឹត អ៝ន់​ខាន់​អៃ​មៃ​រាម់​មអាក​ទោ​យ៝រ​មា​នទើ​កោរាញ​យេឆូ ​លែៈ​ជាន​មា​ខាន់​អៃ​មៃ។ គ៝ប់​មោ​ទឹល​អោស​ញចីស​ទូ​តឹ​ជឹត​នាវ​អី​គ៝ប់​លែៈ​ញចីស​ជេស​អ៝ន់​មា​ខាន់​អៃ​មៃ​អា​ល៝រ​នើស។ គ៝ប់​ញចីស​កើត​នអា​គៃ​មា​អ៝ន់​ខាន់​អៃ​មៃ​ញឆីង​ន៝ប់។* ២ អ៝ន់​ខាន់​អៃ​មៃ​ញជ្រាង់​មា​មពោល​ឞូនុយ្ស​អ្យើស​អី​តឹម​ឞាន​មា​ឆ៝​អុច​ឆា​ហេក ញជ្រាង់​មា​មពោល​ឞូនុយ្ស​អី​នតី​ងក្លាៈ​លាស៖ «គែស​ក៝ស​នតោ​មើ​ទឹង​កោរាញ​ឞ្រាស​រាក្លាយ្ស»។* ៣ យើន​មា​ឞ៝ន់​ជេង​ឞូនុយ្ស​អី​កោរាញ​ឞ្រាស​រ៝ម​ងាន់ ជេង​តឹម​ឞាន​មា​ឞូនុយ្ស​អី​ក៝ស​នតោ​ងាន់ ឞ៝ល​លាស​មោ​អោស​គែស​ក៝ស​នតោ​តា​រាង្លៃ​ឆាក់។ ឞ៝ន់​ជេង​ឞូនុយ្ស​កោរាញ​ឞ្រាស​រ៝ម យ៝រ​លាស​ឞ៝ន់​យើក​មឞាស​កោរាញ​ឞ្រាស​នអ៝ប់​មា​ឞ្រាស​ហ្វេង​អ្វែស​គុ​តា​ឞ៝ន់។ ឞ៝ន់​ញឆីង​មា​ឞ្រាស​ក្រីស​យេឆូ ​គៃ​មា​រាក្លាយ្ស ឞ៝ន់​មោ​អោស​ញឆីង​មា​នទើ​ជាន​តា​រាង្លៃ​ឆាក់​ជាន​តឹង​នាវ​វៃ​គៃ​មា​រាក្លាយ្ស។*

៤ លាស​ជាន​នទើ​តឹង​រាង្លៃ​ឆាក់​តឹង​នាវ​វៃ​ជេង​គែស​នាវ​ខ្លៃ គ៝ប់​គែស​នទើ​អ៝ក់​មា​ញឆីង។ លាស​គែស​ទូ​ហ្វេ​ឞូនុយ្ស​ទើយ​នហី​អេង​ឆាក់​យ៝រ​មា​នទើ​អី​នៃ គ៝ប់​ទើយ​រាលាវ​មា​ពាង់​ងាន់​រ៝៖* ៥ យ៝រ​លាស​ឞូ​ក៝ស​នតោ​គ៝ប់​ជេស​គ៝ប់​ទែស​លែៈ​គែស​ផាម​នារ គ៝ប់​ផូង​អីឆ្រាអែល  ទែស​តា​រាន៝យ​មពោល​បែនយាមឹន *។ គ៝ប់​នអ៝ប់​មា​មេៈ​ឞឹ​គ៝ប់​ហោម​ងើយ​នាវ​ងើយ​ហេឞ្រើ ​ដ៝ង់។ លាស​គឹត​មា​មពែស​មា​នាវ​វៃ​ផូង​អីឆ្រាអែល  គ៝ប់​ជេង​ផូង​ផារីឆី ​អី​ឞូ​លឺ​ហោ​ងាន់​ញអោត​នាវ​វៃ​ផូង​អីឆ្រាអែល ។ ៦ លាស​ងើយ​មា​នាវ​គើយ្ស​មា​នាវ​វៃ​ផូង​អីឆ្រាអែល  គ៝ប់​គើយ្ស​ហោ​ងាន់​នហ៝​មា​ត៝ត់​ជាន​ជេរ​ជ៝ត់​អ៝ន់​មា​ផូង​ញឆីង​មា​ឞ្រាស​ក្រីស ​ជឹត†។ លាស​ងើយ​មា​នាវ​ឆ៝ង់​យ៝រ​មា​ជាន​តឹង​នាវ​វៃ​ផូង​អីឆ្រាអែល  គ៝ប់​មោ​អោស​គែស​នាវ​មា​នទុយ្ស។* ៧ អា​ល៝រ​នើស​គ៝ប់​កើប​ទឹង​លែៈ​នទើ​អី​នៃ​គែស​នាវ​ខ្លៃ​ងាន់ យើន​មា​អាបៃ​អ្យា​គ៝ប់​ខាត​ងាន់​ទឹង​លែៈ​នទើ​អី​គ៝ប់​លែៈ​ជាន​នៃ​នើស យ៝រ​មា​អាបៃ​អ្យា​គ៝ប់​ញឆីង​មា​ឞ្រាស​ក្រីស ។* ៨ រាលាវ​ឞើស​នៃ​ជឹត​គ៝ប់​កើប​ទឹង​លែៈ​នទើ​មោ​អោស​ហោម​គែស​នាវ​ខ្លៃ យ៝រ​មា​គឹត​នាល់​ឞ្រាស​ក្រីស​យេឆូ ​អី​កោរាញ​គ៝ប់​គែស​នាវ​ខ្លៃ​ទុត​ហោ​រាលាវ​ឞូ។ យ៝រ​មា​ពាង់​គ៝ប់​មអារ់​ទឹង​លែៈ​នទើ គ៝ប់​កើប​ទឹង​លែៈ​នទើ​អី​នៃ​តឹម​ឞាន​មា​នទ៝ក់​ទើម គៃ​មា​គ៝ប់​គុ​នទ្រែល​ឞ្រាស​ក្រីស ‌ ៩ គៃ​មា​ជេង​ប៝ន​លាន​ពាង់​នើម។ កោរាញ​ឞ្រាស​កើប​គ៝ប់​លែៈ​ឆ៝ង់​យ៝រ​មា​គ៝ប់​ញឆីង​មា​ឞ្រាស​ក្រីស  មោ​ទី​អោស​យ៝រ​មា​នទើ​គ៝ប់​នើម​ជាន​តឹង​នាវ​វៃ​ផូង​អីឆ្រាអែល ។ នាវ​កោរាញ​ឞ្រាស​កើប​ឞ៝ន់​ឆ៝ង់​តាៈ​ឞើស​ពាង់​នើម​អ៝ន់​យ៝រ​មា​នាវ​ឞ៝ន់​ញឆីង។* ១០ គ៝ប់​អុច​ងាន់​គឹត​នាល់​ឞ្រាស​ក្រីស  គ៝ប់​អុច​គឹត​ឆៃ​នាវ​ទើយ​អី​អ៝ន់​ពាង់​ទ៝ក់​រេស​តៃ​នើស គ៝ប់​អុច​គុ​នទ្រែល​ពាង់​តា​នាវ​ជេរ​ជ៝ត់​ត៝ត់​មា​ខឹត​ឆាក់​តឹម​ឞាន​មា​ពាង់​ដ៝ង់។* ១១ គ៝ប់​អុច​ងាន់​ជាន​កើត​នៃ គៃ​មា​ជេស​គ៝ប់​ខឹត​គ៝ប់​ទ៝ក់​រេស​ដ៝ង់​តា​នារ​កោរាញ​ឞ្រាស​អ៝ន់​ទឹង​លែៈ​ឞូនុយ្ស​អី​ញឆីង​មា​ឞ្រាស​ក្រីស ​ទ៝ក់​រេស​តៃ។

នាវ​នតឹត​មា​តឹម​រាល៝ង​ញច្វាត់

១២ គ៝ប់​មោ​ហ៝ៈ​ឆ៝ៈ​ទើន មោ​ហ៝ៈ​ជាន​ជេស​ទឹង​លែៈ​នាវ​អី​នៃ។ គ៝ប់​មោ​ហ៝ៈ​ជេង​ទូ​ហ្វេ​ឞូនុយ្ស​លែៈ​តឹម​ទី​មា​ទឹង​លែៈ​នាវ​អុច​ឞ្រាស​ក្រីស​យេឆូ ។ យើន​មា​គ៝ប់​អុច​ងាន់​ជេង​ទូ​ហ្វេ​ឞូនុយ្ស​កើត​នៃ យ៝រ​លាស​ឞ្រាស​ក្រីស​យេឆូ ​រាក្លាយ្ស​គ៝ប់​គៃ​មា​ជេង​ទូ​ហ្វេ​ឞូនុយ្ស​កើត​នៃ។* ១៣ អើ​អ៝ស​នោ​តា​នាវ​ញឆីង គ៝ប់​មោ​ហ៝ៈ​ជេង​ទូ​ហ្វេ​ឞូនុយ្ស​កើត​នៃ យើន​មា​គ៝ប់​អុច​ជេង​ឞូនុយ្ស​កើត​នៃ។ នទ្រី​ទឹង​គ៝ប់​មអារ់​លើយ​មោ​ហោម​កើប​ខ្លៃ​មា​នទើ​អី​អើម​ឞើស​កើយ​នើស ជេសរី​គ៝ប់​ញឆ្រោយ្ស​ជាន​ការ​គៃ​មា​ឆ៝ៈ​ទើន​នទើ​អី​ហោម​ជឹត​នាប់​តៃ។ ១៤ គ៝ប់​ញឆ្រោយ្ស​ជាន​ការ​តឹម​ឞាន​មា​ឞូនុយ្ស​តឹម​រាល៝ង​ញច្វាត់​ញឆ្រោយ្ស​ញច្វាត់​ត៝ត់​តា​នតុក​លោច​ញច្វាត់ គៃ​មា​ឆ៝ៈ​ទើន​នាវ​ងខោម​នទើ​កោរាញ​ឞ្រាស​អុច​អ៝ន់​មា​គ៝ប់។ ពាង់​ក្វាល់​ឞ៝ន់​គៃ​មា​ឞ៝ន់​ឆ៝ៈ​ទើន​នាវ​អី​នៃ​តា​កាលើ​ត្រោក តាៈ​ឞើស​នទើ​ឞ្រាស​ក្រីស ​លែៈ​ជេស​ជាន។ ១៥ លាស​នទ្រី​ទឹង​លែៈ​ឞ៝ន់​អី​លែៈ​គឹត​មឹន​ជ្រូ​តា​នាវ​ញឆីង​មា​ឞ្រាស​ក្រីស​យេឆូ  អ៝ន់​គែស​នាវ​មឹន​កើត​នាវ​គ៝ប់​ញចីស​នៃ។ លាស​ខាន់​អៃ​មៃ​គែស​នាវ​មឹន​អេង​ឞើស​គ៝ប់​តា​ព្លាង់​ទូ​នតីល​នាវ កោរាញ​ឞ្រាស​មរា​ញហើ​អ៝ន់​ខាន់​អៃ​មៃ​គឹត​វ៝ត់​មា​នទើ​អី​នៃ​រ៝។ ១៦ អ្យាត់​មា​ឞ៝ន់​ហោម​គុ​ងាវ​តឹម​ទី​មា​នទើ​កោរាញ​ឞ្រាស​លែៈ​ញហើ​អ៝ន់​ឞ៝ន់​គឹត​វ៝ត់​ហ៝ៈ ឞ៝ល​លាស​គែស​នាវ​មឹន​អេង​កាដោយ។

១៧ អើ​អ៝ស​នោ អ៝ន់​ទឹង​លែៈ​ខាន់​អៃ​មៃ​ជាន​តឹង​នាវ​គុ​ងាវ​គ៝ប់។ ជេសរី​អ្វាញ់​ឞូនុយ្ស​អី​ជាន​តឹង​នាវ​អ្វែស​គ៝ប់​អី​ខាន់​អៃ​មៃ​លែៈ​ឆៃ​ជេស​តា​គ៝ប់។* ១៨ គ៝ប់​លែៈ​វៃ​មឞើស​ងក៝ច​អ៝ន់​មា​ខាន់​អៃ​មៃ​បាបើ​ងាន់ ជេសរី​អាបៃ​អ្យា​គ៝ប់​មឞើស​ងក៝ច​តៃ​អ៝ន់​មា​ខាន់​អៃ​មៃ​នអ៝ប់​មា​ទាក​មាត់៖ គែស​អ៝ក់​ឞូនុយ្ស​ងើយ​មា​មឞូង​ទើម​ខាន់​ពាង់​ញឆីង​មា​ឞ្រាស​ក្រីស  យើន​មា​នាវ​គុ​រេស​ខាន់​ពាង់​ជេង​តឹម​ឞាន​មា​ផូង​រាលាង់​ដាស​នាវ​នតី​ឞ្រាស​ក្រីស ​នើម​អី​ខឹត​តា​ឆី​តឹម​រាកាង់​នើស​ច្រាវ។* ១៩ ត៝ត់​នារ​ងគ្លែៈ​ទុត​តៃ​ទឹង​លែៈ​ខាន់​ពាង់​អី​នៃ​ខឹត​រ៝ស​ហេង ខាន់​ពាង់​គឹត​មា​នទើ​អី​ឆាក់​ជាន់​ខាន់​ពាង់​អុច​ទើម តឹម​ឞាន​មា​យើក​មឞាស​មា​ឆាក់​ខាន់​ពាង់​នើម ខាន់​ពាង់​ឆ៝ៈ​នទើ​អី​ដីត​ព្រេង​មា​នហី​អេង​ឆាក់ ជេសរី​ខាន់​ពាង់​ពើស​មា​រាវៃ​មា​នទើ​តា​នែស​នតូ​អ្យា​ទើម។* ២០ ល៝ង់​ទឹង​លែៈ​ឞ៝ន់ នតុក​ប៝ន​ឞ៝ន់​នើម​ងាន់​ជេង​នតុក​ប៝ន​អ្វែស​តា​កាលើ​រី ជេសរី​ឞ៝ន់​ហោម​គុ​ក៝ប់​អុច​ហោ​ងាន់​កោរាញ​យេឆូ​ក្រីស ​អី​នើម​រាក្លាយ្ស​ឞ៝ន់​គើញ​ជុរ​តាៈ​ឞើស​តា​កាលើ​រី​តៃ។* ២១ ពាង់​មរា​រាគ៝ល់​លើយ​ឆាក់​ជាន់​ឞ៝ន់​អី​ឞ្លាវ​ជី​ឞ្លាវ​ខឹត អ៝ន់​ជេង​តឹម​ឞាន​មា​ឆាក់​ជាន់​ទុត​អ្វែស​ពាង់​នើម​អី​គែស​នាវ​ច្រេក​លើប។ ពាង់​ជាន​នទើ​អី​នៃ​តាៈ​ឞើស​នាវ​ទើយ​ពាង់​នើម នាវ​ទើយ​អី​នៃ​អ៝ន់​ពាង់​ជេង​កោរាញ​ទឹង​លែៈ​នទើ​ដ៝ង់។*

៤

១ អើ​អ៝ស​នោ​តា​នាវ​ញឆីង គ៝ប់​រ៝ង់​មា​ខាន់​អៃ​មៃ គ៝ប់​ក្ល៝ង់​ខាន់​អៃ​មៃ។ ខាន់​អៃ​មៃ​ជាន​អ៝ន់​គ៝ប់​រាម់​មអាក ខាន់​អៃ​មៃ​តឹម​ឞាន​មា​នទើ​ងខោម​ទុត​ខ្លៃ​មា​នាវ​ជាន​ការ*​គ៝ប់។ អើ​អ៝ស​នោ​អី​គ៝ប់​រ៝ង់ អ៝ន់​ខាន់​អៃ​មៃ​ហោម​គុ​ន៝ប់​នទ្រែល​កោរាញ​យេឆូ ​ជឹត​ទោ!*

នាវ​ងកាស​អេងៗ

២ អើ​យោស​អើរូដៀ  នទ្រែល​មា​យោស​ឆុនទិច  គ៝ប់​ទាន់​មា​ខាន់​អៃ​ហោ​ងាន់​អ៝ន់​គែស​នាវ​មឹន​ទូ​នតោរ​នាវ​ហ៝ៈ លើយ​ហោម​តឹម​រាលាច់​ឞាល់ យ៝រ​មា​ឞារ​ហៃ​ខាន់​អៃ​ញឆីង​មា​កោរាញ​យេឆូ ​តឹម​ឞាន។* ៣ អើ​នោ​អី​មឹត​ជាង់​រាប់​ជាប់​គ៝ប់ គ៝ប់​ទាន់​មៃ​កើល​យោស​ឞារ​ហៃ​នៃ​បាៈ យ៝រ​លាស​ខាន់​ពាង់​លែៈ​មឞើស​ងក៝ច​នាវ​មហែ​មហាន​អ្វែស​នទ្រែល​មា​គ៝ប់ ឞ៝ល​លាស​ឞូ​ជាន​ជេរ​មា​ហេន​កាដោយ។ ឞារ​ហៃ​ខាន់​ពាង់​នៃ​គែស​ជាន​ការ​កើត​នៃ នទ្រែល​នោ​ក្លេមេន  នអ៝ប់​មា​ឞូនុយ្ស​អាបាៈ​អេង​ជឹត។ រាញា​ខាន់​ពាង់​លែៈ​កោរាញ​ឞ្រាស​ញចីស​ជេស​តា​ឆ៝ម់បុត​នាវ​រេស​អី​គែស​ញចីស​ឆាក់​ទឹង​លែៈ​ឞូនុយ្ស​អី​គែស​នាវ​រេស​នហ៝​រ៝​ដ៝ង់។*

៤ អើ​អ៝ស​នោ​តា​នាវ​ញឆីង អ៝ន់​ខាន់​អៃ​មៃ​គែស​នូយ្ស​នហ៝ម់​រាម់​មអាក​នឹង​យ៝រ​មា​ខាន់​អៃ​មៃ​គុ​នទ្រែល​កោរាញ​យេឆូ ។ គ៝ប់​ទាន់​មឞើស​តៃ​ទូ​តឹ​ជឹត៖ អ៝ន់​រាម់​មអាក​ហ៝ម់!* ៥ អ៝ន់​ទឹង​លែៈ​ឞូនុយ្ស​គឹត​នាល់​នូយ្ស​នហ៝ម់​មលែស​ខាន់​អៃ​មៃ។ នារ​ឞ្រាស​យេឆូ ​វាច់​តៃ​ឞើយ​ត៝ត់​ជេស។* ៦ លើយ​អោស​មឹន​រាវៃ​មា​ទូ​នតីល​នទើ យើន​មា​ទឹង​លែៈ​នទើ អ៝ន់​ខាន់​អៃ​មៃ​មឞើស​ឆើម​ទាន់​កោរាញ​ឞ្រាស។ មឞើស​ឆើម​ទាន់​មា​ពាង់ នអ៝ប់​មា​លាស​អ្វែស​ពាង់​ដ៝ង់។* ៧ ជាន​កើត​នៃ នាវ​ដាប់​មពាន់​កោរាញ​ឞ្រាស​អី​រាលាវ​ឞើស​នាវ​គឹត​មឹន​ឞូនុយ្ស​មរា​គុ​តា​នូយ្ស​នហ៝ម់​នាវ​មឹន​ខាន់​អៃ​មៃ ញជ្រាង់​ខាន់​អៃ​មៃ​គៃ​មា​មោ​គែស​នាវ​ក្លាច​នាវ​រាវៃ យ៝រ​មា​ខាន់​អៃ​មៃ​គុ​នទ្រែល​ឞ្រាស​ក្រីស​យេឆូ ។* ៨ លាស​នទ្រី​អេ​ល៝រ​មា​លោច អើ​អ៝ស​នោ​តា​នាវ​ញឆីង អ៝ន់​ខាន់​អៃ​មៃ​គឹត​មឹន​មា​ម៝ស​នទើ​អី​នាវ​ងាន់ ម៝ស​នទើ​អី​នាវ​ឆ៝ង់ ម៝ស​នទើ​អី​ទី​មា​យើក ម៝ស​នទើ​អី​ក្ល៝ស ម៝ស​នទើ​អី​ទី​មា​រាម់​មអាក ម៝ស​នទើ​អី​លែៈ​តឹម​ទី​កែស ម៝ស​នទើ​អី​ទុត​អ្វែស ម៝ស​នទើ​អី​ទី​មា​រានេ​ហ៝ៈ។ ៩ ជេសរី​ម៝ស​នាវ​អី​ខាន់​អៃ​មៃ​លែៈ​ជេស​នតី លែៈ​ជេស​ឆ៝ៈ​ទើន លែៈ​ជេស​តាង់ នទ្រែល​មា​លែៈ​ជេស​ឆៃ​គ៝ប់​ជាន អ៝ន់​ខាន់​អៃ​មៃ​ហោម​ជាន​តឹង​កើត​អី​នៃ​ទោ។ លាស​ខាន់​អៃ​មៃ​ជាន​កើត​នៃ កោរាញ​ឞ្រាស​អី​តើម​នាវ​ដាប់​មពាន់​គុ​នទ្រែល​តា​ខាន់​អៃ​មៃ​រ៝។*

ពោល ​លាស​អ្វែស​ផូង​ញឆីង​តា​ប៝ន​ផីលីប 

១០ អាបៃ​អ្យា​គ៝ប់​រាម់​មអាក​ហោ​ងាន់​លាស​អ្វែស​មា​កោរាញ​ឞ្រាស យ៝រ​មា​គឹត​ខាន់​អៃ​មៃ​លែៈ​មឹន​ងក្ល៝ន់​តៃ​មា​កើល​គ៝ប់​ទូ​តឹ​ជឹត។ លែៈ​ជ៝ៈ​ជេស​ខាន់​អៃ​មៃ​លែៈ​កើល​គ៝ប់។ ខាន់​អៃ​មៃ​លែៈ​មឹន​ងក្ល៝ន់​មា​គ៝ប់​នឹង យើន​មា​មោ​គែស​ត្រ៝ង​មា​កើល​គ៝ប់។* ១១ គ៝ប់​មោ​គែស​ពាស​ព៝ត់​ទឹង​គ៝ប់​ងើយ​កើត​នទ្រី នូយ្ស​នហ៝ម់​គ៝ប់​ដាប់​មពាន់​នឹង​មា​នទើ​អី​គ៝ប់​លែៈ​គែស ឞ៝ល​លាស​គែស​អ៝ក់​កាដោយ ពាស​ព៝ត់​កាដោយ។* ១២ គែស​ដ៝ង់​គ៝ប់​គែស​ដេៈ​ទើម គែស​ដ៝ង់​គ៝ប់​គែស​អ៝ក់​រាមែស។ គ៝ប់​លែៈ​នតុម​នតី​ជេស​អ៝ន់​គែស​នូយ្ស​នហ៝ម់​ដាប់​មពាន់​នឹង​មា​អាប់​នតីល​នាវ មា​ទឹង​លែៈ​នតីល​នទើ ឞ៝ល​លាស​ឆោង​ឆា​ហើម ឞ៝ល​លាស​ជី​ង៝ត ឞ៝ល​លាស​គែស​រាមែស ឞ៝ល​លាស​មោ​ត៝ង់។ ១៣ ម៝ស​នទើ​គែស​មា​គ៝ប់​កាដោយ​មោ​ច្រាវ​អោស​គ៝ប់​ទើយ​ទាទេ យ៝រ​មា​ឞ្រាស​ក្រីស ​អ៝ន់​នហ៝ម់​ឆ្វាន​មា​គ៝ប់។* ១៤ យើន​មា​ហោម​អ្វែស​ងាន់​ខាន់​អៃ​មៃ​កើល​គ៝ប់​តា​នាវ​ជេរ​ជ៝ត់​អ្យា។*

១៥ អើ​អ៝ស​នោ​តា​នាវ​ញឆីង​គុ​តា​ប៝ន​ផីលីប ​ឞ្រី​មាឆេដោន  ខាន់​អៃ​មៃ​នើម​លែៈ​គឹត​ជេស​នោក​គ៝ប់​មហែ​មឞើស​ងក៝ច​នាវ​មហែ​មហាន​អ្វែស​អ៝ន់​មា​ខាន់​អៃ​មៃ​នើស ជេស​គ៝ប់​លែៈ​លោស​ឞើស​ឞ្រី​មាឆេដោន ​នើស ផូង​ញឆីង​តា​ប៝ន​អាបាៈ​អេង​មោ​អោស​គែស​កើល​គ៝ប់។ គែស​ខាន់​អៃ​មៃ​ទើម​កើល​គ៝ប់​មា​ព្រាក់​រៀល ១៦ នោក​គ៝ប់​ហោម​គុ​តា​ប៝ន​តេឆាលោនិក ​នើស ខាន់​អៃ​មៃ​លែៈ​កើល​ព្រាក់​រៀល​អ៝ន់​មា​គ៝ប់​ឞារ​ពែ​តឹ​ដ៝ង់។ ១៧ មោ​ទី​អោស​គ៝ប់​អុច​គែស​នទើ​តាៈ​ឞើស​ខាន់​អៃ​មៃ យើន​មា​គ៝ប់​អុច​អ៝ន់​ខាន់​អៃ​មៃ​គែស​ឆ៝ៈ​ទើន​នាវ​ងខោម​តាៈ​ឞើស​កោរាញ​ឞ្រាស​លើ​មា​អ៝ក់ យ៝រ​មា​ខាន់​អៃ​មៃ​កើល​គ៝ប់។ ១៨ គ៝ប់​លែៈ​ឆ៝ៈ​ទើន​នទើ​អ៝ក់​ងាន់​ឞើស​ខាន់​អៃ​មៃ គែស​អ៝ក់​រាមែស អាបៃ​អ្យា​គ៝ប់​គែស​អ៝ក់​ងាន់ យ៝រ​មា​លែៈ​គែស​ឆ៝ៈ​ទើន​ជេស​នទើ​ខាន់​អៃ​មៃ​ញជ្វាល់​តា​នោ​អេពាព្រោដីត ​អ៝ន់​មា​គ៝ប់​នើស។ នទើ​អី​នៃ​តឹម​ឞាន​មា​នទើ​ញហើរ†​អី​អ៝ន់​កោរាញ​ឞ្រាស​រាម់​មអាក តឹម​ឞាន​មា​នទើ​ជាន​ឞ្រាស​អី​កោរាញ​ឞ្រាស​អុច​ឆ៝ៈ​ទើន​ងាន់ នទ្រែល​មា​ទី​នូយ្ស​នហ៝ម់​ពាង់​ដ៝ង់។* ១៩ កោរាញ​ឞ្រាស​អី​គ៝ប់​យើក​មឞាស ពាង់​គែស​នាវ​ច្រេក​លើប ទ្រាប់​នទើ​ពាង់​មោ​ឞ្លាវ​លែៈ។ នទ្រី​ពាង់​អ៝ន់​ទឹង​លែៈ​នទើ​មា​ខាន់​អៃ​មៃ ម៝ស​នទើ​អី​ខាន់​អៃ​មៃ​អុច អី​ខាន់​អៃ​មៃ​មោ​ត៝ង់ យ៝រ​មា​ខាន់​អៃ​មៃ​គុ​នទ្រែល​ឞ្រាស​ក្រីស​យេឆូ ។ ២០ អ៝ន់​រានេ​កោរាញ​ឞ្រាស​អី​ឞឹ​ឞ៝ន់​អី​ហោម​បាបើ​នហ៝​រ៝។ អើ​អ៝ន់​គែស​កើត​នៃ​ងាន់​រ៝‡!

នាវ​នតិញ​ងគ្លែៈ​ទុត

២១ ទាន់​ឆើម​អោប​នាវ​អ្វែស​លាង់​ទឹង​លែៈ​ផូង​ញឆីង​អី​គុ​នទ្រែល​ឞ្រាស​ក្រីស​យេឆូ ។ អ៝ស​នោ​អី​គុ​នទ្រែល​គ៝ប់ ខាន់​ពាង់​អោប​នាវ​អ្វែស​លាង់​ខាន់​អៃ​មៃ​ដ៝ង់។ ២២ ទឹង​លែៈ​ផូង​ប៝ន​លាន​កោរាញ​ឞ្រាស​អី​គុ​តា​នតុក​អ្យា​អោប​អ្វែស​លាង់​ខាន់​អៃ​មៃ រាលាវ​ឞើស​នៃ​ជឹត​ផូង​ញឆីង​អី​គុ​ជាន​ការ​មា​កោរាញ​កាដាច់​ឆេឆារ § ខាន់​ពាង់​អោប​នាវ​អ្វែស​លាង់​ខាន់​អៃ​មៃ​ដ៝ង់។ ២៣ ទាន់​នាវ​អ្វែស​កោរាញ​យេឆូ​ក្រីស ​គុ​តា​នូយ្ស​នហ៝ម់​ទឹង​លែៈ​ខាន់​អៃ​មៃ!៚

* ១:១ ១:១៖ «ឞូនុយ្ស​ឆើម​កើល​ជាន​ការ» មោ​លាស «ទឹក»។

* ១:១ ១:១៖ ផល ២:១៩; ការ ១៦:១-៣

* ១:៦ ១:៦៖ ផល ២:១៣; ៣:១២-១៦

* ១:៧ ១:៧៖ អេផ ៣:១; កោល ៤:១៨

* ១:៨ ១:៨៖ ២កោ ៦:១១-១៣

* ១:៩ ១:៩៖ រម ១២:២; ផលម ១:៦

* ១:១០ ១:១០៖ ១កោ ១:៨; ២កោ ៥:១០

* ១:១១ ១:១១៖ យហ ១៥:៨

* ១:១២ ១:១២៖ ការ ៩:១៥-១៦

* ១:១៣ ១:១៣៖ ២តម ២:៨-៩

* ១:១៥ ១:១៥៖ ២កោ ២:១៧

* ១:១៩ ១:១៩៖ កោល ៤:៣-៤

* ១:២០ ១:២០៖ ផល ២:១៧

* ១:២១ ១:២១៖ រម ១៤:៩; ២កោ ៥:១៥

* ១:២៣ ១:២៣៖ ២កោ ៥:៧-៩

* ១:២៥ ១:២៥៖ ផល ២:២៤

* ១:២៧ ១:២៧៖ ផល ៤:៩; រម ១២:១០; ១កោ ១:១០

* ១:២៨ ១:២៨៖ ២តេ ១:៤-៥

* ១:២៩ ១:២៩-៣០៖ ២តម ៣:១២

* ២:១ ២:១-៥៖ រម ១២:១០, ១៣-១៦; ១កោ ១០:២៤; កាល ៥:១៣-១៦

* ២:៣ ២:៣៖ កាល ៥:២៦

* ២:៥ ២:៥-៦៖ យហ ១:១៤; ១៧:៥

* ២:៧ ២:៧៖ រម ៨:៣; ២កោ ៨:៩; កាល ៤:៤

* ២:៨ ២:៨៖ មថ ២៦:៣៩; ហេឞ ៥:៨

* ២:៩ ២:៩-១១៖ មថ ២៨:១៨; អេផ ១:២១-២២; ហេឞ ១:៣; រម ១៤:១១

* ២:១២ ២:១២៖ មោ​លាស «នាវ​កោរាញ​ឞ្រាស»។

* ២:១២ ២:១២៖ ២កោ ៧:១; ១ពេ ១:១៧

* ២:១៣ ២:១៣៖ ផល ១:៦; ២តេ ១:១១

* ២:១៥ ២:១៥៖ មថ ៥:១៤; អេផ ៥:៨-៩; រម ៨:១៤-១៥

† ២:១៦ ២:១៦៖ មោ​លាស «អ៝ន់​ខាន់​អៃ​មៃ​មឞើស​ងក៝ច​មា​នាវ​រេស​នហ៝​រ៝​អ៝ន់​មា​ឞូ»។

* ២:១៦ ២:១៦៖ ១តេ ២:១៩-២០

‡ ២:១៧ ២:១៧៖ តា​នាវ​ងើយ​គ្រែក ​លាស៖ «លាស​ឞូ​ងខុត​គ៝ប់​តឹម​ឞាន​មា​ឞូ​ងខុត​នទ្រាញ់​តា​កាលើ​នទើ​ជាន​ឞ្រាស»។ គែស​នតីល​ជាន​ឞ្រាស​មា​កោរាញ​ឞ្រាស​អាបាៈ ឞូ​ងខុត​នទ្រាញ់​តា​កាលើ​នទើ​ជាន​ឞ្រាស។

* ២:១៧ ២:១៧៖ ផល ១:២១-២២; នង ២៥:២៩; នក ២៨:៧; ២តម ៤:៦-៨

* ២:១៨ ២:១៨៖ ផល ៣:១; ៤:៤

* ២:១៩ ២:១៩-២៣៖ ផល ១:១; ការ ១៦:១-៣

* ២:២១ ២:២១៖ កាល ៥:១៦-១៧

* ២:២៤ ២:២៤៖ ផល ១:២៥

§ ២:២៥ ២:២៥៖ «ពាង់​ជេង​អ៝ស​នោ​គ៝ប់​តា​នាវ​ញឆីង...» មោ​លាស «ពាង់​ជេង​ឞូនុយ្ស​តាហែន​នទ្រែល​ហេន»។

* ២:២៥ ២:២៥៖ ផល ៤:១៨

* ៣:១ ៣:១៖ ផល ២:១៨; ៤:៤

* ៣:២ ៣:២៖ កាល ៥:១២

* ៣:៣ ៣:៣៖ រម ៣:២៨-២៩; កាល ៥:៦

* ៣:៤ ៣:៤-៥៖ នង ១២:៣; ការ ២២:៣; ២៣:៦; រម ១១:១

* ៣:៥ ៣:៥៖ មពោល​បែនយាមឹន  ជេង​ទូ​មពោល​តា ១២ មពោល​ផូង​អីឆ្រាអែល ​ដ៝ង់។

† ៣:៦ ៣:៦៖ ផូង​អីឆ្រាអែល ​អី​មោ​ញឆីង​មា​ឞ្រាស​ក្រីស  កើប​នាវ​នតី​មា​ឞ្រាស​ក្រីស ​ជេង​នាវ​នតី​ងក្លាៈ ជេង​នាវ​តឹម​រាទ៝ង់​មា​កោរាញ​ឞ្រាស។ កើត​នទ្រី​ឞូនុយ្ស​អី​គើយ្ស​ងាន់​មា​នាវ​វៃ​ផូង​អីឆ្រាអែល ​នអ៝ប់​មា​មោ​ញឆីង​មា​ឞ្រាស​យេឆូ ​អី​នៃ ខាន់​ពាង់​មឹន​លាស​ខាន់​ពាង់​ជាន​តឹង​នាវ​កោរាញ​ឞ្រាស​អុច ជាន​តឹង​ឆ៝ម់បុត​នាវ​វៃ​រាខិច ១៣:១-៥‌ លាស​ជាន​ជេរ​ជ៝ត់​ឞូនុយ្ស​អី​ញឆីង​មា​ឞ្រាស​ក្រីស ។

* ៣:៦ ៣:៦៖ ការ ៨:៣; កាល ១:១៤

* ៣:៧ ៣:៧-៨៖ មថ ១៦:២៥-២៦

* ៣:៩ ៣:៩៖ រម ៩:៣២; ១០:៣-៤; កាល ២:១៦; អេផ ២:៨-៩

* ៣:១០ ៣:១០-១១៖ រម ៨:១៧; ២កោ ៤:១០-១១

* ៣:១២ ៣:១២-១៤៖ ១កោ ៩:២៤-២៧; ១តម ៦:១២

* ៣:១៧ ៣:១៧៖ ១កោ ១១:១

* ៣:១៨ ៣:១៨៖ អេផ ៥:៦-៧

* ៣:១៩ ៣:១៩៖ រម ១៦:១៨

* ៣:២០ ៣:២០៖ យហ ១៤:២-៣; អេផ ២:១៩; កោល ៣:២; ហេឞ ១២:២២-២៣; តត ២:១៣

* ៣:២១ ៣:២១៖ ១កោ ១៥:៥១-៥៣

* ៤:១ ៤:១៖ «តឹម​ឞាន​មា​នទើ​ងខោម​ទុត​ខ្លៃ​មា​នាវ​ជាន​ការ» មោ​លាស «មោក​កាដាច់»។

* ៤:១ ៤:១៖ ១តេ ២:២០

* ៤:២ ៤:២៖ ផល ២:២; រម ១២:១៦

* ៤:៣ ៤:៣៖ នតម ១៣:៨

* ៤:៤ ៤:៤៖ ផល ២:១៨; ៣:១

* ៤:៥ ៤:៥៖ មថ ២៤:៤៤; រម ១៣:១១-១២; ១តេ ៥:២; ហេឞ ១០:២៥; នតម ២២:២០

* ៤:៦ ៤:៦៖ មថ ៦:២៥-៣៤; ១ពេ ៥:៧

* ៤:៧ ៤:៧៖ យហ ១៤:២៧; កោល ៣:១៥

* ៤:៩ ៤:៩៖ កាល ១:៨-៩; ១កោ ១១:១

* ៤:១០ ៤:១០៖ ផល ២:២៥

* ៤:១១ ៤:១១-១២៖ ២កោ ៦:១០; ១តម ៦:៦-៨

* ៤:១៣ ៤:១៣៖ អេផ ៣:១៦

* ៤:១៤ ៤:១៤-១៦៖ ២កោ ១១:៩

† ៤:១៨ ៤:១៨៖ តា​នាវ​ងើយ​គ្រែក ​លាស៖ «ញហើរ​នហោល​បោ​កាស»។

* ៤:១៨ ៤:១៨៖ ផល ២:២៥

‡ ៤:២០ ៤:២០៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

§ ៤:២២ ៤:២២៖ «ឆេឆារ » គែស​នាវ​ខ្លៃ​លាស៖ «កោរាញ​កាដាច់» តា​នាវ​ងើយ​លាតាង់ ​ជេង​នាវ​ងើយ​ផូង​រោម ។

កោលោស

១

២

៣

៤

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

កោលោស

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦១ ក្លាប់​លាស ២៨ នាម់​ជេស​ឞ្រាស​យេឆូ ​ទ៝ក់​រេស។ ពាង់​ញចីស​ឆ៝ម់បុត​អ្យា​នោក​ពាង់​ហោម​គុ​តា​ត្រោម​នទ្រូង នាវ​ពាង់​គុ​នទ្រូង​នៃ យ៝រ​មា​នាវ​មឞើស​ងក៝ច​នាវ​មហែ​មហាន​អ្វែស​(កោល ៤:១០)។ ឞូ​មឹន​លាស​ពាង់​គុ​នទ្រូង​តា​ប៝ន​រោម ។ នោក​ពោល ​ញជ្វាល់​ឆ៝ម់បុត​កោលោស​អ្យា ពាង់​ញជ្វាល់​នទ្រែល​ដ៝ង់​ពែ​អឹ​ឆ៝ម់បុត​អា​អេង​ជឹត ១. អេផេឆោ ២. ផីលីប ៣. ផីលេមោន។ នោក​នៃ​ពោល​ញចីស​ឆ៝ម់បុត​អាបាៈ​អេង​ដ៝ង់​(កោល ៤:១៦) យើន​មា​អាបៃ​អ្យា​ឞ៝ន់​មោ​ហោម​អោស​គែស​ឆ៝ម់បុត​អី​នៃ។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

ប៝ន​កោលោស ​តា​ឞ្រី​អាឆី ពោល ​មោ​អោស​ហាន់​តា​ប៝ន​កោលោស ​នៃ យើន​មា​ពាង់​លែៈ​អើម​គឹត​នាល់​នោ​អេពាព្រាស  ឞូ​មឹន​លាស​ពោល ​លែវ​អេពាព្រាស ​ឆឹត​ញឆីង​មា​ឞ្រាស​ក្រីស ។ អេពាព្រាស ​ហាន់​ខ៝ល់​ពោល ​តា​ត្រោម​នទ្រូង ជេសរី​មឞើស​មា​ពោល ​មា​នាវ​មពោល​នើម​នតី​ងក្លាៈ​អី​ហាន់​តា​ប៝ន​កោលោស  មពោល​នើម​នតី​ងក្លាៈ​អី​នៃ​មឞើស​លាស ញឆីង​មា​ឞ្រាស​ក្រីស ​ទើម​មោ​ហ៝ៈ​គាប់​មា​គែស​នាវ​រាក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស​យ៝រ​មា​នាវ​តីស​អាប់​នើម​ឞូនុយ្ស​ជាន យើន​មា​ហោម​អ្យាត់​មា​ជាន​តឹង​នាវ​ដាៈ​អាបាៈ​ជឹត​គៃ​មា​គែស​នាវ​រាក្លាយ្ស កើត​លាស​នាវ​ដាៈ​នាវ​ឞ្វៃ​អេងៗ​តា​នារ​ឆាបាត់ ​អី​នារ​រាលូ​ផូង​អីឆ្រាអែល  នាវ​ឞ្វៃ​មា​នទើ​ឆោង​ឆា​អាបាៈ នាវ​អ្យាត់​មា​ញេត​បុន​ផូង​អីឆ្រាអែល ​អេងៗ​(កោល ២:១៦-១៨)។ តា​ឆ៝ម់បុត​អ្យា​ពោល ​នតី​លាស ឞ្រាស​យេឆូ​ក្រីស ​អី​ក៝ន​កោរាញ​ឞ្រាស​នើម ពាង់​ជេង​កោរាញ​មា​ទឹង​លែៈ​នតីល​នទើ។ ពោល ​អុច​នហាវ​នូយ្ស​នហ៝ម់​ផូង​ញឆីង​តា​ប៝ន​កោលោស ​នៃ​អ៝ន់​លើ​មា​ហោ​គុ​ងាវ​តឹម​ទី​ដាស​នាវ​កោរាញ​ឞ្រាស​អុច។ ទូ​ត្រ៝ង​អី​គែស​នាវ​ខ្លៃ​ហោ​ងាន់​តា​ឆ៝ម់បុត​អ្យា គែស​តា កោល ៣:២៣៖ «ទឹង​លែៈ​នទើ​អី​ខាន់​អៃ​មៃ​ជាន អ៝ន់​ខាន់​អៃ​មៃ​ជាន​ហ៝ម់​មា​លែៈ​នូយ្ស​នហ៝ម់ តឹម​ឞាន​មា​ជាន​អ៝ន់​មា​កោរាញ​យេឆូ  មោ​ទី​អោស​ជាន​អ៝ន់​មា​ឞូនុយ្ស​ទើម។»

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៨)

- នាវ​ជាន​ការ នទ្រែល​មា​នាវ​អ្វែស​ឞ្រាស​ក្រីស ​នើម (១:៩—២:១៩)

- នាវ​រេស​គុ​នទ្រែល​ឞ្រាស​ក្រីស  (២:២០—៤:៦)

- នាវ​នតិញ​ងគ្លែៈ​ទុត (៤:៧-១៨)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​កោរាញ​អ៝ស​ម៝ន​ឞ្រាស​ក្រីស​យេឆូ ​តាៈ​ឞើស​នាវ​អុច​កោរាញ​ឞ្រាស​នើម។ គ៝ប់​នទ្រែល​មា​តីមោថេ * ២ ទាន់​អោប​នាវ​អ្វែស​លាង់​ផូង​ប៝ន​លាន​កោរាញ​ឞ្រាស ផូង​អ៝ស​នោ​អី​ញឆីង​ន៝ប់​មា​ឞ្រាស​ក្រីស ​តា​ប៝ន​កោលោស ។ ទាន់​កោរាញ​ឞ្រាស​អី​ឞឹ​ឞ៝ន់ អ៝ន់​នាវ​អ្វែស អ៝ន់​នាវ​ដាប់​មពាន់​មា​ខាន់​អៃ​មៃ។

នាវ​ពោល ​លាស​អ្វែស នទ្រែល​មា​នាវ​ពាង់​មឞើស​ឆើម

៣ ហេន​លាស​អ្វែស​មា​កោរាញ​ឞ្រាស​អី​ឞឹ​ឞ្រាស​យេឆូ​ក្រីស ​អី​កោរាញ​ឞ៝ន់​នើម​បាបើ​ងាន់ តា​អាប់​តឹ​ហេន​មឞើស​ឆើម​មា​ខាន់​អៃ​មៃ‌* ៤ យ៝រ​លាស​ហេន​លែៈ​តាង់​ជេស​នាវ​ឞូ​ងក៝ច​ខាន់​អៃ​មៃ​ញឆីង​មា​ឞ្រាស​ក្រីស​យេឆូ  នទ្រែល​មា​នាវ​ខាន់​អៃ​មៃ​រ៝ង់​មា​ទឹង​លែៈ​ផូង​ប៝ន​លាន​កោរាញ​ឞ្រាស។ ៥ នាវ​ញឆីង នាវ​រ៝ង់​អី​នៃ​តាៈ​ឞើស​នាវ​រានើម​ខាន់​អៃ​មៃ​គៃ​មា​ឆ៝ៈ​ទើន​នទើ​អី​កោរាញ​ឞ្រាស​លែៈ​នទ្រាប់​ជេស​តា​កាលើ​ត្រោក​នតុក​ពាង់​នើម​អ៝ន់​មា​ខាន់​អៃ​មៃ។ នាវ​រានើម​អី​នៃ​ខាន់​អៃ​មៃ​លែៈ​តាង់​ជេស​នោក​ឞូ​មឞើស​ងក៝ច​នាវ​ងាន់​អី​នាវ​មហែ​មហាន​អ្វែស​អ៝ន់​មា​ខាន់​អៃ​មៃ​នើស។* ៦ លាម​នែស​នតូ​អ្យា​ឞូ​មឞើស​ងក៝ច​នាវ​មហែ​មហាន​អ្វែស​អី​នៃ។ ជេសរី​ឞូនុយ្ស​លើ​មា​អ៝ក់​ញឆីង​មា​ឞ្រាស​យេឆូ  នទ្រែល​មា​រាគ៝ល់​នាវ​រេស។ ខាន់​អៃ​មៃ​ញឆីង ខាន់​អៃ​មៃ​រាគ៝ល់​នាវ​រេស​ដ៝ង់​នតើម​ឞើស​នារ​ខាន់​អៃ​មៃ​តាង់​នាវ​អី​នៃ តាៈ​ឞើស​គឹត​វ៝ត់​នហេល​នានេៈ​នាវ​អ្វែស​កោរាញ​ឞ្រាស។* ៧ នោ​អេពាព្រាស ​នតី​ទឹង​លែៈ​នាវ​អី​នៃ​អ៝ន់​មា​ខាន់​អៃ​មៃ​នើស។ ពាង់​ឞូនុយ្ស​ហេន​រ៝ង់ ពាង់​ជាន​ការ​នទ្រែល​ហេន ពាង់​ឞូនុយ្ស​ជាន​ការ​ឞ្រាស​ក្រីស ​រាប់​ជាប់​នឹង​អ៝ន់​មា​ខាន់​អៃ​មៃ*។* ៨ ជេសរី​ពាង់​លែៈ​មឞើស​ងក៝ច​ជេស​មា​ហេន​នាវ​ខាន់​អៃ​មៃ​តឹម​រ៝ង់​នទ្រាង់​ផូង​ញឆីង​ជេង​នាវ​រ៝ង់​អី​តាៈ​ឞើស​ឞ្រាស​ហ្វេង​អ្វែស​អ៝ន់។

៩ នទ្រី​ហេន​មោ​រាលូ​អោស​មឞើស​ឆើម​ទាន់​កោរាញ​ឞ្រាស​កើល​ខាន់​អៃ​មៃ នតើម​ឞើស​ហេន​តាង់​នាវ​ឞូ​ងក៝ច​នាវ​ខាន់​អៃ​មៃ​នៃ។ ហេន​ទាន់​កោរាញ​ឞ្រាស​អ៝ន់​ឞ្រាស​ហ្វេង​អ្វែស​កើល​ខាន់​អៃ​មៃ​គែស​នាវ​មឹន​គឹត​ឞ្លាវ​អាប់​នតីល គៃ​មា​ខាន់​អៃ​មៃ​គឹត​នាល់​នាវ​កោរាញ​ឞ្រាស​អុច​នហេល​នានេៈ​ងាន់។* ១០ ហេន​ទាន់​កើត​នៃ​គៃ​មា​ខាន់​អៃ​មៃ​គុ​រេស​តឹម​ទី​ដាស​នាវ​កោរាញ​ឞ្រាស​អុច អ៝ន់​ពាង់​រាម់​មអាក​ទឹង​លែៈ​នទើ​ខាន់​អៃ​មៃ​ជាន។ ជេសរី​ខាន់​អៃ​មៃ​ជាន​នទើ​អ្វែស​អាប់​នតីល នទ្រែល​មា​គឹត​នាល់​កោរាញ​ឞ្រាស​លើ​មា​ហោ​លើ​មា​ហោ​ងាន់។ ១១ ទាន់​ទឹង​លែៈ​នាវ​ទើយ​ទុត​ក្វ៝ង់​កោរាញ​ឞ្រាស​កើល​ខាន់​អៃ​មៃ គៃ​មា​ខាន់​អៃ​មៃ​គែស​នាវ​អ៝ត់​នូយ្ស​នឹង​តា​នាវ​ជេរ‌* ១២ នអ៝ប់​មា​លាស​អ្វែស​កោរាញ​ឞ្រាស​អី​ឞឹ​ឞ៝ន់​មា​នាវ​រាម់​មអាក។ ពាង់​លែៈ​អ៝ន់​ខាន់​អៃ​មៃ​ឆ៝ៈ​ទើន​នទើ​អី​ពាង់​លែៈ​នទ្រាប់​មា​ផូង​ប៝ន​លាន​ពាង់​នើម​អី​គុ​តា​នាវ​អាង។ ១៣ ពាង់​លែៈ​រាក្លាយ្ស​ជេស​ឞ៝ន់​ឞើស​នតុក​ង៝​ឞើស​នាវ​ទើយ​ឆាតាង់ ​អី​កោរាញ​មពោល​ឞ្រាស​អ្យើស ជេសរី​លែវ​ឞ៝ន់​អ៝ន់​លាប់​តា​នាវ​ក៝ន​ពាង់​នើម​ម៝ត់​អ្វាញ់ ជេង​ក៝ន​អី​ពាង់​រ៝ង់។* ១៤ ក៝ន​ពាង់​នៃ​លែៈ​ច្វាយ​ជេស​ឞ៝ន់ យោៈ​នអាច​មោ​ហោម​អោស​កើប​នាវ​តីស​ឞ៝ន់​ជឹត†។*

ឞ្រាស​ក្រីស ​ក្វ៝ង់​រាលាវ​ឞូ

១៥ ឞ្រាស​ក្រីស ​តឹម​ឞាន​មា​កោរាញ​ឞ្រាស​ងាន់។ ឞូនុយ្ស​មោ​អោស​ឞ្លាវ​ឆៃ​កោរាញ​ឞ្រាស យើន​មា​លាស​ឞ៝ន់​គឹត​នាល់​នូយ្ស​នហ៝ម់ គឹត​នាល់​នាវ​ទើយ​ឞ្រាស​ក្រីស ​អី​ក៝ន​ពាង់ ឞ៝ន់​គឹត​នាល់​នូយ្ស​នហ៝ម់ គឹត​នាល់​នាវ​ទើយ​កោរាញ​ឞ្រាស​ដ៝ង់។ ឞ្រាស​ក្រីស ​ក្វ៝ង់​រាលាវ​មា​ទឹង​លែៈ​នទើ​អី​គែស​រាហាក់​ញជេង តឹម​ឞាន​មា​ក៝ន​ឞោក​ទាក​ក្វ៝ង់​រាលាវ​មា​អី​អ៝ស‡។* ១៦ តា​ឞ្រាស​ក្រីស ​គែស​រាហាក់​ញជេង​ទឹង​លែៈ​នទើ​តា​កាលើ​ត្រោក​នទើ​តា​នែស​នតូ ឞ៝ល​លាស​នទើ​អ្វាញ់​ឆៃ​នទើ​អ្វាញ់​មោ​ឆៃ ឞ៝ល​លាស​ហ្វេង​ឞ្រាស​អេងៗ គែស​នាវ​ទើយ​គែស​នាវ​ទាង់ គែស​នាវ​ក្វ៝ង់ គែស​នាវ​ម៝ត់​អ្វាញ់​កាដោយ។ កោរាញ​ឞ្រាស​អ៝ន់​ក៝ន​ពាង់​រាហាក់​ញជេង​ទឹង​លែៈ​នទើ គៃ​មា​ទឹង​លែៈ​នទើ​យើក​មា​ក៝ន​ពាង់​ទាទេ។* ១៧ ឞ្រាស​ក្រីស ​លែៈ​អើម​គែស​ដាស​លែៈ​រាងោច​នទើ​អេងៗ ជេសរី​ទឹង​លែៈ​រាងោច​នទើ​ហោម​គែស​យ៝រ​មា​ពាង់​អ៝ន់។ ១៨ ពាង់​កោរាញ​មា​ទឹង​លែៈ​ផូង​ញឆីង​មា​ពាង់ តឹម​ឞាន​មា​ឞោក​កោរាញ​មា​ឆាក់​ជាន់។ ពាង់​ជេង​តើម​នាវ​រេស​នហ៝​រ៝ ពាង់​អី​ទ៝ក់​រេស​ល៝រ​ឞូ​តា​ទឹង​លែៈ​ឞូនុយ្ស​ខឹត គៃ​មា​ពាង់​នើម​ជាន​កោរាញ​មា​ទឹង​លែៈ​រាងោច​នទើ។* ១៩ កោរាញ​ឞ្រាស​គុ​តា​ឞ្រាស​ក្រីស ​ងាន់​ងេន អ៝ន់​ជេង​ឞ្រាស​ក្រីស ​តឹម​ឞាន​មា​ពាង់​នើម​តា​អាប់​នតីល​នទើ ពាង់​អុច​ហោ​ងាន់​ជាន​កើត​នៃ។* ២០ យ៝រ​មា​មហាម​ក៝ន​ពាង់​នើម​ហ៝ច​នោក​ខឹត​តា​ឆី​តឹម​រាកាង់​នើស ទឹង​កោរាញ​ឞ្រាស​អ៝ន់​គែស​នាវ​ដាប់​មពាន់​ពាង់​នើម​ដាស​ទឹង​លែៈ​រាងោច​នទើ ឞ៝ល​លាស​នទើ​តា​នែស​នតូ មោ​លាស​នទើ​តា​កាលើ​ត្រោក​តា​នតុក​ពាង់​នើម​គុ។

២១ ឞើស​នតើម​នើស​ខាន់​អៃ​មៃ​តឹម​ងខាស​គុ​ងាយ​ដាស​កោរាញ​ឞ្រាស ជេង​ឞូនុយ្ស​តឹម​រាទ៝ង់​មា​ពាង់​មា​នាវ​មឹន​អ្យើស នទ្រែល​មា​ជាន​នទើ​អ្យើស។* ២២ យើន​មា​អាបៃ​អ្យា​ពាង់​លែៈ​អ៝ន់​នាវ​ដាប់​មពាន់​ជេស​មា​ខាន់​អៃ​មៃ​ដាស​ពាង់​នើម ខាន់​អៃ​មៃ​ទើយ​គុ​នទ្រែល​ដាស​ពាង់ យ៝រ​មា​ឆាក់​ជាន់​ក៝ន​ពាង់​លែៈ​ខឹត​ជេស​គៃ​មា​អ៝ន់​ខាន់​អៃ​មៃ​ជេង​ក្ល៝ស​អ្វែស។ ខាន់​អៃ​មៃ​មោ​ហោម​គែស​នាវ​មា​នទុយ្ស មោ​ហោម​គែស​ទូ​នតីល​នាវ​តីស​អោស​តា​នាប់​ពាង់។ ២៣ កោរាញ​ឞ្រាស​អ៝ន់​នាវ​ដាប់​មពាន់​អី​នៃ លាស​ខាន់​អៃ​មៃ​គុ​ញអោត​ន៝ប់​រាក៝ក់​នឹង​នាវ​ញឆីង មោ​អោស​ងក្លើយ​ឞើស​នាវ​រានើម​មា​នទើ​ពាង់​លែៈ​ត៝ន​តា​នាវ​មហែ​មហាន​អ្វែស។ នាវ​មហែ​មហាន​អ្វែស​អី​នៃ​ខាន់​អៃ​មៃ​លែៈ​តាង់​ជេស លែៈ​ឞូ​មឞើស​ងក៝ច​អ៝ន់​មា​ទឹង​លែៈ​ឞូនុយ្ស​លាម​នែស​នតូ។ ជេសរី​គ៝ប់​អ្យា​លែៈ​ជាន​ការ​មា​មឞើស​ងក៝ច​នាវ​មហែ​មហាន​អ្វែស​អី​នៃ​ដ៝ង់។*

នាវ​ការ​ពោល ​ទុត​ជេរ​ងាន់

២៤ អាបៃ​អ្យា​គ៝ប់​គែស​នាវ​រាម់​មអាក​ងាន់ យ៝រ​មា​គ៝ប់​ឆ៝ៈ​ទើន​នាវ​ឞូ​ជាន​ជេរ​ជ៝ត់ នាវ​ជេរ​ជ៝ត់​គ៝ប់​អ្យា​កើល​ខាន់​អៃ​មៃ។ នាវ​ជេរ​ជ៝ត់​គ៝ប់​អី​នៃ​កើល​ទឹង​លែៈ​ផូង​ញឆីង​មា​ពាង់។ នាវ​ជេរ​ជ៝ត់​តា​ឆាក់​ជាន់​គ៝ប់​អ្យា​ជេង​ទូ​នតីល​នាវ​ជេរ​ជ៝ត់​មា​ទឹង​លែៈ​នាវ​ជេរ​ជ៝ត់​អី​នៃ។ អ្យាត់​មា​ហោម​គែស​នាវ​ជេរ​ជ៝ត់​ឞ្រាស​ក្រីស ។ ជេស​រី ផូង​ញឆីង​ជេង​តឹម​ឞាន​មា​ឆាក់​ជាន់​ពាង់​នើម។* ២៥ គ៝ប់​អ្យា​ជេង​ឞូនុយ្ស​កើល​ជាន​ការ​អ៝ន់​មា​ទឹង​លែៈ​ផូង​ញឆីង គ៝ប់​ឆ៝ៈ​ទើន​នាវ​ជាន​ការ​អី​នៃ​តាៈ​ឞើស​កោរាញ​ឞ្រាស​ដាៈ នទ្រី​ពាង់​លែៈ​ដាៈ​គ៝ប់​មឞើស​ងក៝ច​ទឹង​លែៈ​នាវ​ពាង់​អ៝ន់​មា​ខាន់​អៃ​មៃ​ដ៝ង់។ ២៦ នាវ​ពាង់​អី​នៃ​អា​ល៝រ​នើស​នទ៝ប់​មពោន​តឹម​អាប់​រានោក​ងាន់ យើន​មា​អាបៃ​អ្យា​ពាង់​លែៈ​ញហើ​ជេស​អ៝ន់​មា​ផូង​ប៝ន​លាន​ពាង់​នើម​គឹត​នាល់​គឹត​ឆៃ។* ២៧ កោរាញ​ឞ្រាស​លែៈ​អុច​ផូង​ប៝ន​លាន​ពាង់​នើម​គឹត​វ៝ត់​នាវ​ឞ្រាស​ក្រីស ​មោ​អោស​ទើន​គែស​នាវ​ខ្លៃ​មា​ផូង​អីឆ្រាអែល ​ទើម យើន​មា​គែស​នាវ​ខ្លៃ​មា​ផូង​អី​មោ​ទី​ផូង​អីឆ្រាអែល ​ដ៝ង់។ នាវ​ឞ្រាស​ក្រីស ​អី​នៃ​គែស​នាវ​ច្រេក​លើប​ទុត​ក្វ៝ង់។ ជេសរី​ម៝ស​នាវ​នទ៝ប់​មពោន​អី​នៃ? ជេង​ឞ្រាស​ក្រីស ​គុ​នទ្រែល​តា​ខាន់​អៃ​មៃ។ នទ្រី​ខាន់​អៃ​មៃ​លែៈ​គឹត​នហេល​នានេៈ​ជេស ខាន់​អៃ​មៃ​គែស​នាវ​ច្រេក​លើប​នទ្រែល​ឞ្រាស​ក្រីស ​ដ៝ង់។* ២៨ ហេន​មឞើស​ងក៝ច​នាវ​ឞ្រាស​ក្រីស ​អ៝ន់​មា​ទឹង​លែៈ​ឞូនុយ្ស ដាៈ​ញជ្រាង់​ឆាក់ នទ្រែល​មា​នតុម​នតី​មា​លែៈ​នាវ​មឹន​គឹត​ឞ្លាវ​អី​ហេន​គែស គៃ​មា​ទឹង​លែៈ​ផូង​ញឆីង​មោ​ហោម​ជេង​តឹម​ឞាន​មា​ក៝ន​ឆែ​តា​នាវ​គុ​នទ្រែល​ឞ្រាស​ក្រីស ។* ២៩ គ៝ប់​ជាន​ការ​តា​នាវ​មឞើស​ងក៝ច​នាវ​អី​នៃ​ញឆ្រោយ្ស​ហោ​ងាន់ ឞ៝ល​លាស​គែស​នាវ​ជេរ​កាដោយ។ គ៝ប់​ជាន​តាៈ​ឞើស​នាវ​ទើយ​ក្វ៝ង់​ឞ្រាស​ក្រីស ​អ៝ន់​មា​គ៝ប់។

២

១ គ៝ប់​អុច​អ៝ន់​ខាន់​អៃ​មៃ​គឹត​នាវ​អី​គ៝ប់​ញឆ្រោយ្ស​ជាន​ការ​គែស​នាវ​ជេរ​កាដោយ។ គ៝ប់​ជាន​ការ​អ៝ន់​មា​ខាន់​អៃ​មៃ អ៝ន់​មា​ផូង​អី​គុ​តា​ប៝ន​លាវដីឆេ  នទ្រែល​មា​ទឹង​លែៈ​ឞូនុយ្ស​អី​មោ​វៃ​ម៝ប់​គ៝ប់​ដ៝ង់។ ២ គ៝ប់​អុច​ទឹង​លែៈ​ខាន់​អៃ​មៃ​គែស​នាវ​នហាវ​នូយ្ស​នហ៝ម់ គែស​គុ​ទូ​នតោរ​នាវ​តា​នាវ​រ៝ង់​នទ្រាង់​ខាន់​អៃ​មៃ​នើម គៃ​មា​ខាន់​អៃ​មៃ​គឹត​វ៝ត់​នហេល​នានេៈ​ទុត​ជ្រូ​នាវ​កោរាញ​ឞ្រាស​អី​នទ៝ប់​មពោន​អា​ល៝រ​នើស ជេង​នាវ​ឞ្រាស​ក្រីស ។* ៣ នាវ​ឞ្រាស​ក្រីស ​អី​នៃ​គែស​នាវ​ខ្លៃ យ៝រ​លាស​ទឹង​លែៈ​នាវ​មឹន​គឹត​ឞ្លាវ​ទុត​ខ្លៃ​មពោន​តា​ឞ្រាស​ក្រីស ​នៃ​ទាទេ។* ៤ គ៝ប់​ងើយ​កើត​នៃ គៃ​មា​លើយ​អោស​អ៝ន់​ឞូ​មរោស​ខាន់​អៃ​មៃ​យ៝រ​មា​នាវ​ឞូ​ងើយ​ឞ្លាវ​អ្វែស​រាស​រើច។* ៥ ឞ៝ល​លាស​ឆាក់​គ៝ប់​គុ​ងាយ​ឞើស​ខាន់​អៃ​មៃ​កាដោយ យើន​មា​នូយ្ស​នហ៝ម់​គ៝ប់​ហោម​គុ​នទ្រែល​ខាន់​អៃ​មៃ ជេសរី​គ៝ប់​រាម់​មអាក​ងាន់​តាង់​ខាន់​អៃ​មៃ​គុ​រេស​អ្វែស នទ្រែល​មា​គែស​នាវ​ញឆីង​ន៝ប់​តា​ឞ្រាស​ក្រីស ​កើត​នៃ។

នាវ​រេស​គុ​នទ្រែល​ឞ្រាស​ក្រីស 

៦ យ៝រ​លាស​ខាន់​អៃ​មៃ​លែៈ​ឆ៝ៈ​ទើន​ឞ្រាស​យេឆូ​ក្រីស ​ជេង​កោរាញ​ខាន់​អៃ​មៃ​នើម លាស​នទ្រី​អ៝ន់​ខាន់​អៃ​មៃ​ហោម​គុ​រេស​តឹម​រាង្លាប់​ដាស​ពាង់​កើត​នៃ​ជឹត​ទោ។* ៧ អ៝ន់​នាវ​ញឆីង​ខាន់​អៃ​មៃ​មា​ពាង់​អ៝ន់​ន៝ប់​តឹម​ឞាន​មា​តើម​ឆី​អី​ហ៝ន​រែស​ជ្រូ​ងាន់ មោ​លាស​តឹម​ឞាន​មា​ជៃ​អី​ឞូ​ជាន​ទុត​ន៝ប់​ងាន់។ លាស​នទ្រី​នាវ​ញឆីង​ខាន់​អៃ​មៃ​ន៝ប់​តឹង​នាវ​ឞូ​លែៈ​នតុម​នតី​ខាន់​អៃ​មៃ​នើស។ ជេសរី​អ៝ន់​ខាន់​អៃ​មៃ​លាស​អ្វែស​មា​កោរាញ​ឞ្រាស​លើ​មា​ហោ។ ៨ ខាន់​អៃ​មៃ​ញជ្រាង់​លើយ​អ៝ន់​ឞូ​មរោស​រាលាម់​ខាន់​អៃ​មៃ​យ៝រ​មា​ឞូ​ទ៝ង់​មា​នាវ​នតុម​នតី​ទុត​ឞ្លាវ មោ​លាស​មា​នាវ​មឞើស​ងើយ​មរោស​រាលាម់​អី​មោ​គែស​នាវ​ខ្លៃ ជេង​នាវ​នតី​ឞូនុយ្ស​ដើន​តាៈ​ឞើស​កាល់​អែ​ទើម ជេង​នាវ​នតី​មពែស​មា​នាវ​ឞ្រាស​អេងៗ​នែស​នតូ មោ​អោស​តឹង​មពែស​មា​ឞ្រាស​ក្រីស ។*

៩ ទឹង​លែៈ​នទើ​កោរាញ​ឞ្រាស​គែស គែស​តា​ឞ្រាស​ក្រីស ​ដ៝ង់ ឞ៝ល​លាស​ពាង់​ជេង​ឆាក់​ជាន់​ឞូនុយ្ស។* ១០ ល៝ង់​អី​ខាន់​អៃ​មៃ​នៃ ទឹង​លែៈ​នទើ​ឞ្រាស​ក្រីស ​គែស ខាន់​អៃ​មៃ​លែៈ​គែស​ដ៝ង់ យ៝រ​មា​ខាន់​អៃ​មៃ​គុ​នទ្រែល​ពាង់។ ពាង់​អី​គែស​នាវ​ទើយ​មា​ទឹង​លែៈ​ឞ្រាស​អ្យើស​អី​ជាន​កោរាញ​ម៝ត់​អ្វាញ់ មា​ទឹង​លែៈ​ឞ្រាស​អ្យើស​អី​គែស​នាវ​ទើយ។* ១១ ផូង​អីឆ្រាអែល ​គែស​ក៝ស​នតោ​តា​ឆាក់​ជាន់​គៃ​មា​ជេង​ប៝ន​លាន​កោរាញ​ឞ្រាស។ ល៝ង់​អី​ខាន់​អៃ​មៃ​នៃ​លែៈ​ជេង​ប៝ន​លាន​កោរាញ​ឞ្រាស​ដ៝ង់ មោ​អោស​តី​ឞូនុយ្ស​ជាន យើន​មា​គែស​ឞ្រាស​ក្រីស ​លែៈ​ឆ៝ៈ​លើយ​នូយ្ស​នហ៝ម់​អ្យើស​ខាន់​អៃ​មៃ។ ខាន់​អៃ​មៃ​ជេង​ប៝ន​លាន​កោរាញ​ឞ្រាស​នើម​ងាន់ យ៝រ​មា​ខាន់​អៃ​មៃ​លែៈ​គុ​នទ្រែល​ពាង់ នទ្រី​ទឹង​ពាង់​ជាន​តឹម​ឞាន​មា​ក៝ស​នតោ​តា​នូយ្ស​នហ៝ម់​ខាន់​អៃ​មៃ។* ១២ នោក​ខាន់​អៃ​មៃ​ទើន​នាវ​បាប់តែម​យុក​មា​ទាក​នើស ខាន់​អៃ​មៃ​ជេង​តឹម​ឞាន​មា​លែៈ​ខឹត​តា​ទាក​ត៝ប់​នទ្រែល​ឞ្រាស​ក្រីស  ជេសរី​កោរាញ​ឞ្រាស​អ៝ន់​ខាន់​អៃ​មៃ​ទ៝ក់​រេស​នទ្រែល​ពាង់​ដ៝ង់ យ៝រ​លាស​ខាន់​អៃ​មៃ​ញឆីង​មា​នាវ​ទើយ​កោរាញ​ឞ្រាស​អី​អ៝ន់​ឞ្រាស​ក្រីស ​ទ៝ក់​រេស។* ១៣ ឞើស​នតើម​នើស​ខាន់​អៃ​មៃ​តឹម​ឞាន​មា​លែៈ​ខឹត​ជេស​យ៝រ​មា​នាវ​តីស​ខាន់​អៃ​មៃ នទ្រែល​មា​ខាន់​អៃ​មៃ​មោ​គែស​ឆ៝ៈ​ទើន​នាវ​ក៝ស​នតោ​តា​នូយ្ស​នហ៝ម់​អី​នៃ យើន​មា​កោរាញ​ឞ្រាស​អ៝ន់​ខាន់​អៃ​មៃ​គែស​នាវ​រេស​នទ្រែល​ឞ្រាស​ក្រីស ។ ពាង់​យោៈ​ឞ៝ន់​មោ​ហោម​កើប​ទឹង​លែៈ​នាវ​តីស​ឞ៝ន់។* ១៤ ឆ៝ម់បុត​នតោន​ឞ៝ន់​អី​គែស​ញចីស​ទឹង​លែៈ​នាវ​តីស​ឞ៝ន់ ពាង់​លែៈ​ជូត​លើយ យ៝រ​មា​នាវ​ឞ្រាស​យេឆូ ​ខឹត​តា​ឆី​តឹម​រាកាង់។ នាវ​អី​នៃ​តឹម​ឞាន​មា​ឆ៝ៈ​លើយ​ឆ៝ម់បុត​អី​នៃ​ព៝ង់​តា​ឆី​តឹម​រាកាង់។* ១៥ ពាង់​លែៈ​ឆ៝ៈ​លើយ​អី​នាវ​ទើយ​ឞើស​ឞ្រាស​អ្យើស​អី​ជាន​កោរាញ​ម៝ត់​អ្វាញ់ ឞើស​ឞ្រាស​អ្យើស​អី​គែស​នាវ​ទើយ ពាង់​លែៈ​ជាន​អ៝ន់​ខាន់​ពាង់​ដីត​ព្រេង​ឆាក់​ខាន់​ពាង់​នើម​តា​ឞើស​នាប់​ផូង​អ៝ក់ ទើយ​ពាង់​ងាន់​ដាស​ខាន់​ពាង់ តាៈ​ឞើស​ឞ្រាស​ក្រីស ​ខឹត​តា​ឆី​តឹម​រាកាង់។

១៦ លាស​នទ្រី​លើយ​អោស​អ្យាត់​លាស​ឞូ​ជឺច​ខាន់​អៃ​មៃ​មា​នទើ​ឆោង​ឆា មា​នទើ​ញេត មោ​លាស​មា​នាវ​ញេត​បុន​អេងៗ នាវ​លាប់​ខៃ នាវ​នារ​ឆាបាត់ ​អី​នារ​រាលូ​ផូង​អីឆ្រាអែល ។* ១៧ ទឹង​លែៈ​នទើ​អី​នៃ​តឹម​ឞាន​មា​គូយ​អី​ឞូ​អ្វាញ់​មោ​អោស​ឆៃ​នទើ​ងាន់ យើន​មា​នទើ​ងាន់​គែស​តា​នារ​ជឹត​នាប់​តៃ គែស​តា​ឞ្រាស​ក្រីស ​ទើម។ ១៨ លើយ​អោស​អ្យាត់​ឞូនុយ្ស​អី​លាស​ខាន់​អៃ​មៃ​មោ​ទី​មា​ឆ៝ៈ​នទើន​នទើ​ងខោម​ឞើស​កោរាញ​ឞ្រាស ឞូនុយ្ស​អី​នៃ​ដាៈ​ឞូ​ជាន​ឆាក់​ទេស​រាហេត​ងាន់ នអ៝ប់​មា​ដាៈ​ឞូ​យើក​មឞាស​មា​តោង​ពារ់​ដ៝ង់។ ឞូនុយ្ស​កើត​នៃ​ងើយ​អ៝ក់​មា​នទើ​តឹម​ឆៃ​ខាន់​ពាង់​នើម ខាន់​ពាង់​នហី​អេង​ឆាក់​ខាន់​ពាង់​នើម​មា​នទើ​មោ​គែស​នាវ​ខ្លៃ នាវ​មឹន​ខាន់​ពាង់​មពែស​មា​នែស​នតូ​ទើម​[មោ​អោស​មឹន​មពែស​មា​ឞ្រាស​ហ្វេង​អ្វែស]។ ១៩ ខាន់​ពាង់​អី​នៃ​មោ​អោស​គុ​នទ្រែល​ឞ្រាស​ក្រីស ​អី​តឹម​ឞាន​មា​ឞោក​មា​ផូង​ញឆីង ឞោក​អី​នៃ​អី​ម៝ត់​ទូ​មល៝ម់​ឆាក់​អ៝ន់​គែស​នហ៝ម់​ឆ្វាន​នតីង​នអាង់​ឞ្រាត់​ឆ្វាន​ទឹង​លែៈ​លើ​មា​ក្វ៝ង់​តឹង​មា​កោរាញ​ឞ្រាស​នើម​អ៝ន់។*

ខឹត​នទ្រែល រេស​នទ្រែល​ឞ្រាស​ក្រីស 

២០ លាស​ខាន់​អៃ​មៃ​តឹម​ឞាន​មា​លែៈ​ខឹត​នទ្រែល​ឞ្រាស​ក្រីស  ជេសរី​លែៈ​ក្លាយ្ស​ជេស​ឞើស​នាវ​ទើយ​នាវ​ឞ្រាស​នែស​នតូ លាស​នទ្រី​មើម​ទឹង​ខាន់​អៃ​មៃ​ហោម​គុ​រេស​តឹង​នាវ​វៃ​ឞូនុយ្ស​អី​មោ​ញឆីង​មា​ឞ្រាស​ក្រីស ?* ២១ កើត​លាស៖ «លើយ​ពាស! លើយ​ញេត​ឆា! លើយ​គ៝ៈ​អោស!» ២២ ទឹង​លែៈ​នាវ​ឞ្វៃ​អី​នៃ​គែស​នាវ​ខ្លៃ​មា​នទើ​អី​រ៝ស​ទើម​លាស​ទ៝ង់ ជេង​នាវ​នតុម​នតី​ឞូនុយ្ស​ទើម។* ២៣ ទឹង​លែៈ​នាវ​ឞ្វៃ​អី​នៃ​អ្វាញ់​តឹម​ឞាន​មា​គែស​នាវ​មឹន​គឹត​ឞ្លាវ​ងាន់ យ៝រ​មា​នាវ​យើក​មឞាស​ទុត​ហោ ជាន​នូយ្ស​នហ៝ម់​ទេស​រាហេត នទ្រែល​មា​ជាន​ជេរ​មា​ឆាក់​នើម។ យើន​មា​ទឹង​លែៈ​នាវ​អី​នៃ​មោ​អោស​គែស​នាវ​ខ្លៃ​គៃ​មា​ទុប​នាវ​កើញ​អ្យើស​តា​នូយ្ស​នហ៝ម់។*

៣

១ លាស​នទ្រី យ៝រ​លាស*​ខាន់​អៃ​មៃ​តឹម​ឞាន​មា​លែៈ​ទ៝ក់​រេស​នទ្រែល​ឞ្រាស​ក្រីស  អ៝ន់​ខាន់​អៃ​មៃ​ជ៝យ​ហ៝ម់​នទើ​អី​គែស​នាវ​ខ្លៃ​តា​នតុក​កោរាញ​ឞ្រាស​នើម ជេង​នតុក​អី​ឞ្រាស​ក្រីស ​គុ​មពែស​ឞើស​មា​តី​ពាង់​នើម​តា​នតុក​ឞូ​យើក​រាលាវ​ឞូ។* ២ អ៝ន់​មឹន​មា​នទើ​គែស​នាវ​ខ្លៃ​តា​នតុក​កោរាញ​ឞ្រាស​នើម​ហ៝ៈ លើយ​មឹន​អោស​នទើ​តា​នែស​នតូ​អ្យា‌* ៣ យ៝រ​លាស​ខាន់​អៃ​មៃ​តឹម​ឞាន​មា​លែៈ​ខឹត​ជេស ជេសរី​អាបៃ​អ្យា​ខាន់​អៃ​មៃ​លែៈ​គែស​ជេស​នាវ​រេស​មហែ​អី​នៃ ឞ៝ល​លាស​អេ​ហ៝ៈ​ឆៃ​កាដោយ។ ៤ ឞ្រាស​ក្រីស ​អ៝ន់​ខាន់​អៃ​មៃ​គែស​នាវ​រេស​មហែ​អី​នៃ ត៝ត់​នារ​ពាង់​ញឆោស​ឆាក់​អ៝ន់​មា​ទឹង​លែៈ​ឞូនុយ្ស​ឆៃ​នាវ​ច្រេក​លើប​ពាង់ តា​នារ​អី​នៃ​ដ៝ង់​កោរាញ​ឞ្រាស​អ៝ន់​ខាន់​អៃ​មៃ​គុ​នទ្រែល​ពាង់​តា​នាវ​ច្រេក​លើប​អី​នៃ។*

នាវ​រេស​អើម នទ្រែល​មា​នាវ​រេស​មហែ

៥ លាស​នទ្រី​អ៝ន់​ខាន់​អៃ​មៃ​ងខឹត​លើយ​ហ៝ម់​ទឹង​លែៈ​នទើ​អ្យើស​តា​នូយ្ស​នហ៝ម់។ ជេង​នាវ​តឹម​ទ៝ង់ នាវ​កើញ​ហោ​អីរ នាវ​កើញ​មា​នាវ​ខើស​ក្លែរ នាវ​កើញ​មា​នទើ​អ្យើស នទ្រែល​មា​នូយ្ស​នហ៝ម់​រាវាន​កើញ​គែស​មា​ទ្រាប់​នទើ។ នាវ​រាវាន​កើញ​គែស​មា​ទ្រាប់​នទើ​អី​នៃ​ជេង​តឹម​ឞាន​មា​យើក​មឞាស​ឞ្រាស​អេង។* ៦ យ៝រ​មា​ខាន់​ពាង់​ជាន​ទឹង​លែៈ​នទើ​អី​នៃ ទឹង​កោរាញ​ឞ្រាស​មរា​តេៈ​ទោយ្ស​តា​នារ​ជឹត​នាប់​តៃ​មា​ផូង​ឞូនុយ្ស​អី​មោ​អ្យាត់​ពាង់។ ៧ ឞើស​នតើម​នើស​ខាន់​អៃ​មៃ​លែៈ​វៃ​ជាន​ទឹង​លែៈ​នទើ​អី​នៃ​ដ៝ង់ អេ​ល៝រ​មា​ខាន់​អៃ​មៃ​ឆឹត​ញឆីង​មា​ឞ្រាស​យេឆូ ។ ៨ យើន​មា​អាបៃ​អ្យា​អ្យាត់​មា​ខាន់​អៃ​មៃ​មអារ់​លើយ​ហ៝ម់​ទឹង​លែៈ​នទើ​អ្យា នាវ​ជី​នូយ្ស នាវ​ទោស​នូយ្ស នាវ​នូយ្ស​នហ៝ម់​អ្យើស នាវ​ងើយ​ញចើត​ឞូ នទ្រែល​មា​នាវ​មឞើស​ងើយ​ឞីរ​លោស​ឞើស​ឞ៝រ់​មឞូង​ខាន់​អៃ​មៃ​នៃ។* ៩ លើយ​អោស​តឹម​មរោស​ឞាល់ យ៝រ​មា​ខាន់​អៃ​មៃ​លែៈ​មអារ់​លើយ​នូយ្ស​នហ៝ម់​អើម​អី​អុច​ជាន​អ្យើស។* ១០ ខាន់​អៃ​មៃ​លែៈ​គែស​នូយ្ស​នហ៝ម់​មហែ​អី​លើ​មា​មហែ យ៝រ​មា​ខាន់​អៃ​មៃ​លើ​មា​ហោ​គឹត​នាល់​នើម​រាហាក់​ញជេង​ខាន់​អៃ​មៃ។ ខាន់​អៃ​មៃ​លើ​មា​ជេង​តឹម​ឞាន​មា​ពាង់។ នទើ​អី​នៃ​តឹម​ឞាន​មា​ទ្រ៝ស​លើយ​ខ៝​អាវ​អើម ញឆ៝ស​ខ៝​អាវ​មហែ។ ១១ មោ​ហោម​គែស​អោស​ផូង​អី​មោ​ទី​ផូង​អីឆ្រាអែល  មោ​លាស​ផូង​អីឆ្រាអែល ​ដ៝ង់ ផូង​អី​លែៈ​ក៝ស​នតោ មោ​លាស​ផូង​អី​មោ​ក៝ស​នតោ​ដ៝ង់ ផូង​ឞូនុយ្ស​ឞ្រី មោ​លាស​ផូង​ឞូ​នាច់​អេង​ដ៝ង់ ផូង​ទឹក​ឞូ មោ​លាស​ផូង​ក៝ន​មែ​ដ៝ង់ យ៝រ​លាស​ឞ្រាស​ក្រីស ​ទើម​គែស​នាវ​ខ្លៃ ពាង់​គុ​នទ្រែល​ទឹង​លែៈ​ឞ៝ន់។*

១២ កោរាញ​ឞ្រាស​លែៈ​កើយ្ស​ជេស​ខាន់​អៃ​មៃ​ជេង​ផូង​ប៝ន​លាន​ពាង់​នើម នទ្រែល​មា​ពាង់​រ៝ង់​ខាន់​អៃ​មៃ។ លាស​នទ្រី​អ៝ន់​ខាន់​អៃ​មៃ​គែស​នូយ្ស​នហ៝ម់​យោៈ​នអាច នូយ្ស​នហ៝ម់​អ្វែស នូយ្ស​នហ៝ម់​ទេស​រាហេត នាវ​ឞ្លាវ​ញជុរ​អេង​ឆាក់ នអ៝ប់​មា​នាវ​អ៝ត់​នូយ្ស។* ១៣ អ៝ន់​ញឆ្រោយ្ស​គុ​នទ្រែល​ឞាល់ ឞ៝ល​លាស​គែស​នាវ​ឞូ​មោ​លាង់​ជាន​អ្វែស​កាដោយ។ លាស​គែស​ទូ​ហ្វេ​ឞូនុយ្ស​នទុយ្ស​ឞូនុយ្ស​អា​អេង​ជាន​អ្យើស អ៝ន់​តឹម​យោៈ លើយ​ហោម​តឹម​ក្លាប់​នទាង់។ ឞ្រាស​យេឆូ ​លែៈ​យោៈ​ជេស​ខាន់​អៃ​មៃ មោ​ហោម​ក្លាប់​នទាង់ លាស​នទ្រី​អ៝ន់​ខាន់​អៃ​មៃ​ជាន​តឹង​កើត​ពាង់​ដ៝ង់។* ១៤ រាលាវ​ឞើស​នៃ​ជឹត អ៝ន់​ខាន់​អៃ​មៃ​គែស​នូយ្ស​នហ៝ម់​រ៝ង់​ទឹង​លែៈ​ឞូនុយ្ស យ៝រ​លាស​នាវ​រ៝ង់​ជាន​អ៝ន់​តឹម​គុ​នទ្រែល​ទុត​អ្វែស​ងាន់ អ៝ន់​គែស​នូយ្ស​នហ៝ម់​នាវ​មឹន​ទូ​នតោរ​នាវ។ ១៥ អ៝ន់​នាវ​ដាប់​មពាន់​ឞ្រាស​ក្រីស ​ជេង​កោរាញ​តា​នូយ្ស​នហ៝ម់​ខាន់​អៃ​មៃ គៃ​មា​គុ​តា​នាវ​ដាប់​មពាន់​នទ្រាង់​ផូង​ញឆីង។ ជាន​កើត​នៃ​យ៝រ​លាស​លែៈ​កោរាញ​ឞ្រាស​ក្វាល់​ជេស​ខាន់​អៃ​មៃ​នើស​ជេង​ទូ​មពោល​តឹម​ឞាន​មា​ទូ​ឆាក់​ជាន់​ទើម។ ជេសរី​អ៝ន់​លាស​អ្វែស​មា​កោរាញ​ឞ្រាស​នឹង។* ១៦ អ៝ន់​នាវ​នតុម​នតី​ឞ្រាស​ក្រីស ​ជេង​កោរាញ​មា​ទឹង​លែៈ​នទើ​ខាន់​អៃ​មៃ​គឹត ខាន់​អៃ​មៃ​ជាន។ ជេសរី​តឹម​នតុម​នតី តឹម​ងកាស​នទ្រាង់​នើម​មា​នាវ​គឹត​ឞ្លាវ​អាប់​នតីល។ អ៝ន់​មព្រើ​គែស​នូយ្ស​នហ៝ម់​លាស​អ្វែស​មា​កោរាញ​ឞ្រាស មា​នាវ​មព្រើ​អើម មា​នាវ​មព្រើ​រានេ​មា​កោរាញ​ឞ្រាស នទ្រែល​មា​នាវ​មព្រើ​តាៈ​ឞើស​ឞ្រាស​ហ្វេង​អ្វែស។* ១៧ ទឹង​លែៈ​នទើ​ខាន់​អៃ​មៃ​ជាន ឞ៝ល​លាស​នាវ​មឞើស​ងើយ មោ​លាស​នាវ​អា​អេង​កាដោយ អ្យាត់​មា​ជាន​តឹង​នាវ​អុច​កោរាញ​យេឆូ ​ទាទេ នអ៝ប់​មា​លាស​អ្វែស​កោរាញ​ឞ្រាស​ឞឹ​ឞ៝ន់ យ៝រ​មា​ខាន់​អៃ​មៃ​តឹម​រាង្លាប់​មា​កោរាញ​យេឆូ ។

នាវ​ដាៈ​មា​រានាក់​វ៝ល់​អី​ញឆីង​មា​ឞ្រាស​ក្រីស 

១៨ អើ​រោស​មែ​អី​លែៈ​គែស​ឆាយ អ៝ន់​អ្យាត់​ឆាយ​ខាន់​អៃ​នើម យ៝រ​លាស​នាវ​អី​នៃ​ជេង​ទី​មា​ផូង​ញឆីង​មា​កោរាញ​យេឆូ ។* ១៩ អើ​កោញ​វា​អី​លែៈ​គែស​អូរ រ៝ង់​ហ៝ម់​ដាស​អូរ​ខាន់​មៃ​នើម លើយ​អោស​ជាន​អ្យើស​មា​ពាង់។* ២០ អើ​ផូង​ក៝ន​ឆែ អ៝ន់​អ្យាត់​ហ៝ម់​នាវ​មេៈ​ឞឹ​មា​ទឹង​លែៈ​នទើ​ជាន យ៝រ​លាស​ជាន​កើត​នៃ​ទី​នូយ្ស​នហ៝ម់​កោរាញ​ឞ្រាស​ងាន់។* ២១ អើ​ផូង​អី​លែៈ​ជេង​ឞឹ លើយ​អោស​គ៝ៈ​ល៝ក់​ក៝ន​ខាន់​មៃ ក្លាច​លាស​ខាន់​ពាង់​រាអ្យា​នូយ្ស​នហ៝ម់។* ២២ អើ​ខាន់​អៃ​មៃ​អី​ជេង​ទឹក​ឞូ អ្យាត់​ហ៝ម់​កោរាញ​ខាន់​អៃ​មៃ​នើម​តា​នែស​នតូ​អ្យា​មា​ទឹង​លែៈ​នទើ​អី​ខាន់​អៃ​មៃ​ជាន។ មោ​អោស​ទី​ជាន​កើត​នៃ​នោក​កោរាញ​ឆៃ​គៃ​មា​អ៝ន់​ពាង់​រានេ​ទើម អ៝ន់​ខាន់​អៃ​មៃ​ជាន​មា​លែៈ​នូយ្ស​នហ៝ម់ យ៝រ​លាស​ខាន់​អៃ​មៃ​ក្លាច​យើក​មា​កោរាញ​យេឆូ ។* ២៣ ទឹង​លែៈ​នទើ​អី​ខាន់​អៃ​មៃ​ជាន អ៝ន់​ខាន់​អៃ​មៃ​ជាន​ហ៝ម់​មា​លែៈ​នូយ្ស​នហ៝ម់ តឹម​ឞាន​មា​ជាន​អ៝ន់​មា​កោរាញ​យេឆូ  មោ​ទី​អោស​ជាន​អ៝ន់​មា​ឞូនុយ្ស​ទើម។ ២៤ យ៝រ​លាស​ខាន់​អៃ​មៃ​លែៈ​គឹត​ជេស​គែស​នាវ​ងខោម​តាៈ​ឞើស​កោរាញ​យេឆូ  នទ្រី​ខាន់​អៃ​មៃ​មោ​ទី​អោស​ឆើម​កើល​ជាន​ការ​មា​ឞូនុយ្ស យើន​មា​ឆើម​កើល​ជាន​ការ​មា​ឞ្រាស​ក្រីស ​កោរាញ​ឞ៝ន់។ ២៥ ឞូ​ម៝ស​ជាន​តីស កោរាញ​ឞ្រាស​មរា​ព្លើង​មា​នទើ​តីស​ពាង់​ជាន កោរាញ​ឞ្រាស​មោ​អោស​កើយ្ស​ឞូនុយ្ស។*

៤

១ អើ​ផូង​អី​ជាន​កោរាញ​ឞូ អ៝ន់​ខាន់​អៃ​មៃ​ជាន​មា​ទឹក​ខាន់​អៃ​មៃ​នើម​មា​នាវ​ឆ៝ង់ មា​នាវ​តឹម​ទី​មា​នទើ​ខាន់​ពាង់​ជាន យ៝រ​លាស​ខាន់​អៃ​មៃ​លែៈ​គឹត​ជេស ខាន់​អៃ​មៃ​នើម នទ្រែល​មា​ទឹក​ខាន់​អៃ​មៃ​លែៈ​គែស​ទូ​ហ្វេ​កោរាញ​ទើម​អី​គុ​តា​កាលើ​ត្រោក។*

នាវ​ងកាស នទ្រែល​មា​អោប​នាវ​អ្វែស​លាង់​អេងៗ

២ អើ​ផូង​ញឆីង​តា​ប៝ន​កោលោស  អ៝ន់​ខាន់​អៃ​មៃ​ញឆ្រោយ្ស​មា​នាវ​មឞើស​ឆើម​នឹង អ៝ន់​មឞើស​ឆើម​មា​លែៈ​នូយ្ស​នហ៝ម់ នអ៝ប់​មា​លាស​អ្វែស​កោរាញ​ឞ្រាស។* ៣ ទាន់​កើល​មឞើស​ឆើម​អ៝ន់​ហេន​បាៈ គៃ​មា​កោរាញ​ឞ្រាស​ពើក​ត្រ៝ង*​អ៝ន់​ហេន​មឞើស​ងក៝ច​នាវ​កោរាញ​ឞ្រាស មឞើស​ងក៝ច​នាវ​ឞ្រាស​ក្រីស ​អី​អា​ល៝រ​នើស​ឞូនុយ្ស​មោ​អោស​គឹត។ យ៝រ​មា​មឞើស​ងក៝ច​នាវ​អី​នៃ​ទឹង​គ៝ប់​គុ​តា​ត្រោម​នទ្រូង​អ្យា។* ៤ ទាន់​កើល​មឞើស​ឆើម​មា​កោរាញ​ឞ្រាស​អ៝ន់​គ៝ប់​ទើយ​មឞើស​ងក៝ច​នាវ​កោរាញ​ឞ្រាស​នហេល​នានេៈ​ងាន់។ កោរាញ​ឞ្រាស​លែៈ​ដាៈ​គ៝ប់​ជាន​កើត​នៃ។ ៥ អ៝ន់​ខាន់​អៃ​មៃ​គុ​ងាវ​មា​នាវ​មឹន​គឹត​ឞ្លាវ​ដាស​មា​ឞូនុយ្ស​អី​មោ​អោស​ញឆីង​មា​ឞ្រាស​ក្រីស ។ អ៝ន់​ខាន់​អៃ​មៃ​គុ​នទ្រាប់​នឹង​មា​ជាន​អ្វែស​មា​ឞូ នអ៝ប់​មា​មឞើស​ងក៝ច​នាវ​ឞ្រាស​ក្រីស ​មា​ឞូ។* ៦ ទាន់​ខាន់​អៃ​មៃ​មឞើស​ងើយ​មា​នាវ​រាទឹ​រាឞាន់​បាបើ នអ៝ប់​មា​ងើយ​គែស​នាវ​ខ្លៃ គៃ​មា​អ៝ន់​ខាន់​អៃ​មៃ​គឹត​មើម​បាៈ​នាវ​អើស​អ្វែស​មា​នាវ​អោប​មា​ទឹង​លែៈ​ឞូនុយ្ស។*

៧ នោ​តីខីកុស ​អី​ឞូនុយ្ស​គ៝ប់​រ៝ង់ ពាង់​ជេង​ឞូនុយ្ស​ជាន​ការ​ឆ៝ង់ នទ្រែល​មា​កើល​គ៝ប់​តា​នាវ​ឆើម​កើល​ជាន​ការ​អ៝ន់​មា​កោរាញ​ឞ្រាស។ ពាង់​មរា​មឞើស​ងក៝ច​អ៝ន់​ខាន់​អៃ​មៃ​គឹត​ទឹង​លែៈ​នាវ​គែស​តា​គ៝ប់។* ៨ គ៝ប់​ដាៈ​ពាង់​ហាន់​អា​ខាន់​អៃ​មៃ គៃ​មា​អ៝ន់​ខាន់​អៃ​មៃ​តាង់​នាវ​ឞើស​គ៝ប់ នអ៝ប់​មា​អ៝ន់​ពាង់​នហាវ​នូយ្ស​ខាន់​អៃ​មៃ​ដ៝ង់។ ៩ គ៝ប់​អ៝ន់​ពាង់​ហាន់​នទ្រែល​នោ​អោនេឆីម ​អី​គ៝ប់​រ៝ង់ អោនេឆីម ​ជេង​ឞូនុយ្ស​ជាន​ការ​ឆ៝ង់ ជេង​ឞូនុយ្ស​អី​លោស​តាៈ​ឞើស​ឞ្រី​ខាន់​អៃ​មៃ​នើម​ដ៝ង់។ ឞារ​ហៃ​ខាន់​ពាង់​អី​នៃ​មរា​មឞើស​ងក៝ច​អ៝ន់​មា​ខាន់​អៃ​មៃ​គឹត ម៝ស​បាៈ​នាវ​គែស​តា​នតុក​អ្យា។*

១០ នោ​អើរីសដារកុស ​អី​ឞូនុយ្ស​គែស​នទ្រូង​នទ្រែល​គ៝ប់ ពាង់​អោប​នាវ​អ្វែស​លាង់​ខាន់​អៃ​មៃ ជេសរី​នោ​មារកោស ​អី​អ៝ស​នោ​ទូ​អូ​នទ្រែល​បារនាបាស  ពាង់​អោប​នាវ​អ្វែស​លាង់​ខាន់​អៃ​មៃ​ដ៝ង់។ លែៈ​គ៝ប់​ដាៈ​ខាន់​អៃ​មៃ​រ៝ម​ពាង់ លាស​ពាង់​ហាន់​អា​ខាន់​អៃ​មៃ។* ១១ នអ៝ប់​មា​នោ​យេឆូ ​អី​ឞូ​ក្វាល់​យុសតុស ​ដ៝ង់ ពាង់​អោប​នាវ​អ្វែស​លាង់​ខាន់​អៃ​មៃ​ដ៝ង់។ តា​មពោល​ឞូនុយ្ស​ជាន​ការ​មឞើស​ងក៝ច​មា​នាវ​កោរាញ​ឞ្រាស​ម៝ត់​អ្វាញ់​នទ្រែល​គ៝ប់ គែស​ពែ​នុយ្ស​ខាន់​ពាង់​អី​នៃ​ទើម​អី​តាៈ​ឞើស​ផូង​អីឆ្រាអែល  ជេសរី​ខាន់​ពាង់​អី​នៃ​ដ៝ង់​នហាវ​នូយ្ស​នហ៝ម់​គ៝ប់។ ១២ នោ​អេពាព្រាស ​អី​តាៈ​ឞើស​ឞ្រី​ខាន់​អៃ​មៃ​នើម ពាង់​អោប​នាវ​អ្វែស​លាង់​ខាន់​អៃ​មៃ​ដ៝ង់។ ពាង់​ជេង​ឞូនុយ្ស​ឆើម​កើល​ជាន​ការ​មា†​ឞ្រាស​ក្រីស​យេឆូ  ពាង់​ញឆ្រោយ្ស​ងាន់​មឞើស​ឆើម​អ៝ន់​មា​ខាន់​អៃ​មៃ​មោ​រាលូ​អោស គៃ​មា​ខាន់​អៃ​មៃ​គុ​ន៝ប់​តា​នាវ​ញឆីង​លែៈ​តឹម​ទី​កែស​ងាន់ នទ្រែល​មា​អុច​ជាន​តឹង​នាវ​កោរាញ​ឞ្រាស​អុច​ទឹង​លែៈ​នតីល។* ១៣ គ៝ប់​ឞាញ់​មឞើស​ងក៝ច​ងាន់​ពាង់​មា​ខាន់​អៃ​មៃ ពាង់​លែៈ​ញឆ្រោយ្ស​ងាន់​ជាន​ការ​អ៝ន់​មា​ខាន់​អៃ​មៃ អ៝ន់​មា​ផូង​តា​ប៝ន​លាវដីឆេ  នអ៝ប់​មា​ទឹង​លែៈ​ផូង​តា​ឞ្រី​ហេរាពោល ។* ១៤ នោ​លូកា ​អី​កោរាញ​ទាក​ឆី​ជេង​ឞូនុយ្ស​អី​ហេន​រ៝ង់ នទ្រែល​មា​នោ​ដេមាស  ខាន់​ពាង់​អោប​នាវ​អ្វែស​លាង់​ខាន់​អៃ​មៃ​ដ៝ង់។* ១៥ ទាន់​អោប​នាវ​អ្វែស​លាង់​អ៝ស​នោ​តា​នាវ​ញឆីង​តា​ប៝ន​លាវដីឆេ  ទាន់​អោប​នាវ​អ្វែស​លាង់​យោស​នីមផាស  នអ៝ប់​មា​ផូង​អី​គុ​រាបុន​តា​ជៃ​ពាង់​នៃ​ដ៝ង់។ ១៦ ជេស​ខាន់​អៃ​មៃ​រ៝ៈ​ឆ៝ម់បុត​អ្យា​អ៝ន់​មា​អ៝ស​នោ​ខាន់​អៃ​មៃ​នើម​តា​នាវ​ញឆីង​អ្យាត់ លែវ​ដ៝ង់​ឆ៝ម់បុត​អ្យា​អ៝ន់​មា​ផូង​ញឆីង​តា​ប៝ន​លាវដីឆេ ​អ៝ន់​ខាន់​ពាង់​រ៝ៈ​ដ៝ង់ ជេសរី​ឆ៝ម់បុត​អី​គ៝ប់​ញចីស​មា​ផូង​ខាន់​ពាង់​អ៝ន់​ខាន់​អៃ​មៃ​រ៝ៈ​តា​នតុក​ខាន់​អៃ​មៃ​ដ៝ង់។ ១៧ ជេសរី​ទាន់​មឞើស​អ៝ន់​មា​នោ​អាខីពុស  អ៝ន់​ពាង់​ញឆ្រោយ្ស​ជាន​ជេស​ការ​អី​ពាង់​លែៈ​ឆ៝ៈ​ទើន​ឞើស​ឞ្រាស​យេឆូ ។ ១៨ នាវ​អោប​អ្វែស​លាង់​អ្យា​ជេង​តី​គ៝ប់​នើម​ពោល ​ញចីស។ ខាន់​អៃ​មៃ​លើយ​អោស​ច្វេល​គ៝ប់​គុ​តា​ត្រោម​នទ្រូង។ ទាន់​នាវ​អ្វែស​កោរាញ​ឞ្រាស​គុ​នទ្រែល​ទឹង​លែៈ​ខាន់​អៃ​មៃ៕*៚

* ១:១ ១:១៖ ការ ១៦:១-៣

* ១:៣ ១:៣៖ រម ១:៨

* ១:៥ ១:៥៖ កោល ១:២៧; ១ពេ ១:៣-៤

* ១:៦ ១:៦៖ មក ១៣:១០

* ១:៧ ១:៧៖ ឆ៝ម់បុត​អើម​ញចីស​មា​តី​អាបាៈ​ញចីស​លាស៖ «រាប់​ជាប់​នឹង​កើល​ហេន»។

* ១:៧ ១:៧៖ ផលម ១:២៣

* ១:៩ ១:៩-១០៖ អេផ ១:១៥-១៧; ផល ១:៩

* ១:១១ ១:១១-១២៖ ហេឞ ១២:២៨

* ១:១៣ ១:១៣៖ កោល ២:១៥; ការ ២៦:១៨; អេផ ១:២១-២៣

† ១:១៤ ១:១៤៖ ឆ៝ម់បុត​អើម​អី​ញចីស​មា​តី​អាបាៈ​នត៝ប៖ «យ៝រ​មា​ពាង់​ញចាយ​មហាម​ខឹត​នត្រ៝ៈ​ឞ៝ន់»។

* ១:១៤ ១:១៤៖ អេផ ១:៧

‡ ១:១៥ ១:១៥៖ តា​នោក​នៃ​ឞូ​កើប​ក៝ន​ឞោក​ទាក​ក្វ៝ង់​រាលាវ​មា​អី​អ៝ស។

* ១:១៥ ១:១៥-១៧៖ រម ១១:៣៦; ១កោ ៨:៦; ហេឞ ១:២-៣; ២កោ ៤:៤

* ១:១៦ ១:១៦៖ នតម ៣:១៤

* ១:១៨ ១:១៨៖ អេផ ១:១៩-២៣; ៤:១៥-១៦; នតម ១:៥

* ១:១៩ ១:១៩-២០៖ កោល ២:៩; ២កោ ៥:១៨-២១

* ១:២១ ១:២១-២២៖ រម ១:១៨; ៥:៩-១០; តត ២:១៤

* ១:២៣ ១:២៣៖ កោល ២:៧; ១កោ ១៥:៥៨

* ១:២៤ ១:២៤៖ មក ១៣:៩; ផល ១:២៩-៣០; ២តម ៣:១២; ២កោ ១:៥

* ១:២៦ ១:២៦៖ អេផ ៣:១១

* ១:២៧ ១:២៧៖ កោល ២:២; យហ ១៤:៦; តត ២:១៣

* ១:២៨ ១:២៨៖ អេផ ៤:១៣

* ២:២ ២:២៖ កោល ១:២៦-២៧; អេផ ៣:១៧-១៩; ៥:២; ១តម ៣:១៦

* ២:៣ ២:៣៖ ១កោ ១:២៣-២៥, ៣០

* ២:៤ ២:៤៖ រម ១៦:១៧-១៨

* ២:៦ ២:៦-៧៖ កោល ១:២៣; អេផ ៣:១៧

* ២:៨ ២:៨៖ មថ ៧:១៥; រម ១៦:១៧; តត ៣:១០-១១

* ២:៩ ២:៩៖ កោល ១:១៩; យហ ១:១៤

* ២:១០ ២:១០៖ អេផ ១:២១; ផល ២:៩-១១

* ២:១១ ២:១១៖ រម ២:២៩; នន ១៧:១១-១៣

* ២:១២ ២:១២៖ រម ៦:៣-៤; កោល ៣:១

* ២:១៣ ២:១៣៖ អេផ ២:១

* ២:១៤ ២:១៤-១៥៖ ១ពេ ២:២៤; ១យហ ៤:៩-១០; រម ៨:៣៨-៣៩

* ២:១៦ ២:១៦-១៧៖ រម ១៤:១-៦; កាល ៤:៩-១១; ហេឞ ៩:១០

* ២:១៩ ២:១៩៖ កោល ១:១៨

* ២:២០ ២:២០-២១៖ កាល ៤:៩-១១

* ២:២២ ២:២២៖ មក ៧:១៤-១៥

* ២:២៣ ២:២៣៖ ១តម ៤:៨

* ៣:១ ៣:១៖ មោ​លាស «លាស​នទ្រី​លាស»។

* ៣:១ ៣:១៖ កោល ២:១២; រម ៨:៣៤; អេផ ១:១៩-២០

* ៣:២ ៣:២-៣៖ រម ២:៧; ៦:២; កាល ២:១៩-២០

* ៣:៤ ៣:៤៖ ១យហ ៣:២

* ៣:៥ ៣:៥-៦៖ អេផ ៥:៣-៥

* ៣:៨ ៣:៨៖ អេផ ៤:២៩-៣២

* ៣:៩ ៣:៩-១០៖ រម ១២:២; កាល ១:៤; អេផ ៤:២១-២៤; ១តេ ៥:២១-២២

* ៣:១១ ៣:១១៖ រម ៣:២៩-៣០; ១០:១២-១៣

* ៣:១២ ៣:១២៖ រម ៨:១៤-១៥; ១យហ ៤:១៩-២១

* ៣:១៣ ៣:១៣-១៤៖ រម ១២:៩-១៦; ១កោ ១០:២៤; អេផ ៤:១-៣; ផល ២:២-៥

* ៣:១៥ ៣:១៥៖ យហ ១៤:២៧; ១៦:៣៣; ផល ៤:៧

* ៣:១៦ ៣:១៦-១៧៖ អេផ ៥:១៩-២០

* ៣:១៨ ៣:១៨៖ អេផ ៥:២២-២៣; ១ពេ ៣:១-៦

* ៣:១៩ ៣:១៩៖ អេផ ៥:២៨-៣៣; ១តេ ៤:៤; ១ពេ ៣:៧

* ៣:២០ ៣:២០៖ នង ២០:១២; លក ២:៥១; អេផ ៦:១-៣

* ៣:២១ ៣:២១៖ អេផ ៦:៤

* ៣:២២ ៣:២២-២៤៖ អេផ ៦:៥-៨; ១តម ៦:១-២; តត ២:៩-១០; ១ពេ ២:១៨

* ៣:២៥ ៣:២៥៖ ២កោ ៥:១០

* ៤:១ ៤:១៖ អេផ ៦:៩

* ៤:២ ៤:២៖ យហ ១៥:៧; រម ៨:២៦-២៧; ផល ៤:៦; ១តេ ៥:១៧

* ៤:៣ ៤:៣៖ តា​នាវ​ងើយ​គ្រែក ​លាស៖ «ពើក​មពោង»។

* ៤:៣ ៤:៣-៤៖ រម ១៥:៣០; ២កោ ១:១១; អេផ ៦:១៩-២០; ផល ១:១៩; ១តេ ៥:២៥; ២តេ ៣:១-២; ហេឞ ១៣:១៨-១៩

* ៤:៥ ៤:៥៖ អេផ ៥:១៥-១៦; ១តេ ៤:១២

* ៤:៦ ៤:៦៖ អេផ ៤:២៩; ១ពេ ៣:១៥-១៦

* ៤:៧ ៤:៧៖ ការ ២០:៤; អេផ ៦:២១-២២; ២តម ៤:១២; តត ៣:១២

* ៤:៩ ៤:៩៖ ផលម ១:១០-១២

* ៤:១០ ៤:១០៖ ការ ១៩:២៩; ២៧:២; ១២:២៥; ១៥:៣៧-៤០

† ៤:១២ ៤:១២៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ៤:១២ ៤:១២៖ ផលម ១:២៣

* ៤:១៣ ៤:១៣៖ កោល ២:១

* ៤:១៤ ៤:១៤៖ ២តម ៤:១០

* ៤:១៨ ៤:១៨៖ អេផ ៣:១; ៤:១; ផល ១:៧; កាល ៦:១១

១ តេឆាលោនិក

១

២

៣

៤

៥

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

តេឆាលោនិក រើស ១

នាវ​ឞោក​អ៝ន់​ឞូ​គឹត

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៥១ ក្លាប់​លាស ១៨ នាម់​ជេស​ឞ្រាស​យេឆូ ​ទ៝ក់​រេស។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

ប៝ន​តេឆាលោនិក ​តា​ឞ្រី​មាឆេដោន  នារ​អាបៃ​អ្យា​ជេង​តា​ឞ្រី​ទាក​គ្រែក ។ ប៝ន​តេឆាលោនិក ​ងាយ​អ៝យ​ឞើស​ប៝ន​ផីលីប  ក្លាប់​លាស ១៣០ កីលោមែត​លាស​ហាន់​ឆ៝ង់។ ជេស​ពោល ​មឞើស​ងក៝ច​នាវ​មហែ​មហាន​អ្វែស​តា​ប៝ន​ផីលីប  ពាង់​ហាន់​ដ៝ង់​តា​ប៝ន​តេឆាលោនិក  មឞើស​ងក៝ច​នាវ​មហែ​មហាន​អ្វែស​តា​ប៝ន​នៃ​ក្លាប់​លាស​តា​នាម់ ៥០។ ជេស​ពាង់​លោស​ឞើស​តេឆាលោនិក ​នៃ មោ​អោស​អីរ​ជ៝ៈ ពាង់​ដាៈ​នោ​តីមោថេ ​ហាន់​ខ៝ល់​ផូង​ញឆីង​តា​ប៝ន​តេឆាលោនិក ​(១តេ ៣:១-២; ការ ១៧:១-១៥, ១៨:១-៥) ជេសរី​ពោល ​ហាន់​ជឹត​នាប់​ជឹត​ត៝ត់​តា​ប៝ន​កោរិនតោ តីមោថេ ​ឆឹត​ឞើស​ប៝ន​តេឆាលោនិក ​នៃ​ម៝ប់​ពោល ​តា​ប៝ន​កោរិនតោ ។ ជេសរី​ពោល ​ញចីស​ឆ៝ម់បុត​អ្យា​គៃ​មា​ព្លើង​អើស​នាវ​អោប​អាបាៈ​អី​ផូង​ញឆីង​តា​ប៝ន​តេឆាលោនិក ​លែៈ​អោប​តីមោថេ ។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​ពោល ​នហាវ​នូយ្ស​នហ៝ម់​ផូង​ញឆីង​មា​ឞ្រាស​យេឆូ ​តា​ប៝ន​តេឆាលោនិក ​អ៝ន់​គុ​ន៝ប់​តា​នាវ​ញឆីង ឞ៝ល​លាស​គែស​ឞូ​ជាន​ជេរ​យ៝រ​មា​នាវ​ខាន់​ពាង់​ញឆីង​នៃ​កាដោយ។ ខាន់​ពាង់​មឹន​លាស​ឞ្រាស​ក្រីស ​មរា​ព្លឹ​វាច់​នោក​ខាន់​ពាង់​ហោម​គុ​រេស​តា​នែស​នតូ​អ្យា ខាន់​ពាង់​នទ្រ៝ត់​ហីស​រាហ៝ល់ យ៝រ​មា​ឆៃ​គែស​ឞូនុយ្ស​ខឹត​តា​ផូង​ខាន់​ពាង់ នទ្រី​ខាន់​ពាង់​អោប​ពោល ​មា​នាវ​ឞ្រាស​យេឆូ ​ព្លឹ​វាច់​(១តេ ៤:១៣)។ ជេសរី​ពោល ​ព្លើង​អើស​នាវ​ខាន់​ពាង់​អោប​អាបាៈ​មា​នាវ​ឞ្រាស​យេឆូ ​ព្លឹ​វាច់​តា​នែស​នតូ​អ្យា នអ៝ប់​មា​ព្លើង​អើស​មា​នាវ​ខាន់​ពាង់​អោប​ម៝ស​បាៈ​នាវ​គែស​មា​ឞូនុយ្ស​ខឹត​អេ​ល៝រ​មា​ឞ្រាស​យេឆូ ​ព្លឹ​វាច់​តា​នែស​នតូ​អ្យា។ ជេសរី​ពាង់​ញចីស​ដ៝ង់​ឞូនុយ្ស​អី​ញឆីង​មើម​ទឹង​តឹម​ទី​នាវ​គុ​រេស​តា​នែស​នតូ​អ្យា។

មឞើស​នាវ​ខ្លៃ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១)

- នាវ​លាស​អ្វែស នទ្រែល​មា​នាវ​រានេ (១:២—៣:១៣)

- នាវ​ងកាស​អ៝ន់​គុ​រេស​តឹម​ទី​ដាស​នាវ​ញឆីង (៤:១-១២)

- នាវ​នតុម​នតី​មា​នាវ​ឞ្រាស​យេឆូ ​ព្លឹ​តៃ (៤:១៣—៥:១១)

- នាវ​ងកាស​អេងៗ (៥:១២-២២)

- នាវ​នតិញ​ងគ្លែៈ​ទុត (៥:២៣-២៨)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស។ គ៝ប់ ឆីលាស * នទ្រែល​មា​តីមោថេ  ពែ​នុយ្ស​ហេន​ញជ្វាល់​អ៝ន់​មា​ផូង​ញឆីង​មា​កោរាញ​យេឆូ​ក្រីស ​តា​ប៝ន​តេឆាលោនិក  អី​គុ​នទ្រែល​កោរាញ​ឞ្រាស​ឞឹ​ឞ៝ន់​នើម នទ្រែល​កោរាញ​យេឆូ​ក្រីស ។ ទាន់​ពាង់​អ៝ន់​នាវ​អ្វែស នទ្រែល​មា​នាវ​ដាប់​មពាន់​មា​ខាន់​អៃ​មៃ។*

២ ហេន​លាស​អ្វែស​កោរាញ​ឞ្រាស​បាបើ​មា​ទឹង​លែៈ​ខាន់​អៃ​មៃ ហេន​មឞើស​ឆើម​អ៝ន់​មា​ខាន់​អៃ​មៃ​បាបើ​ដ៝ង់។ ៣ ហេន​កាស​គឹត​ទឹង​លែៈ​ខាន់​អៃ​មៃ​បាបើ​ងាន់​តា​នាប់​មាត់​កោរាញ​ឞ្រាស​ឞឹ​ឞ៝ន់​នើម។ ហេន​កាស​គឹត​ទឹង​លែៈ​នទើ​អី​ខាន់​អៃ​មៃ​ជាន​យ៝រ​មា​នាវ​ញឆីង​ខាន់​អៃ​មៃ ហេន​កាស​គឹត​ដ៝ង់​នទើ​អី​ខាន់​អៃ​មៃ​ជាន​រាអាស​រាគាញ់​យ៝រ​មា​នាវ​រ៝ង់​ខាន់​អៃ​មៃ​មា​ឞូ នទ្រែល​មា​នទើ​អី​ខាន់​អៃ​មៃ​គែស​នាវ​រានើម​ន៝ប់​រាក៝ក់​មា​ឞ្រាស​យេឆូ​ក្រីស ​អី​កោរាញ​ឞ៝ន់។*

៤ អើ​អ៝ស​នោ​តា​នាវ​ញឆីង​អី​កោរាញ​ឞ្រាស​នើម​រ៝ង់ ហេន​គឹត​ងាន់​ជេស​កោរាញ​ឞ្រាស​លែៈ​កើយ្ស​ខាន់​អៃ​មៃ‌* ៥ យ៝រ​លាស​នោក​ហេន​មឞើស​ងក៝ច​នាវ​មហែ​មហាន​អ្វែស​មា​ខាន់​អៃ​មៃ​នើស មោ​អោស​ទើន​មា​នាវ​មឞើស​ងើយ​ទើម ជេង​គែស​នាវ​ឞ្រាស គែស​ឞ្រាស​ហ្វេង​អ្វែស​អី​ក្ល៝ស​អ្វែស​គុ​នទ្រែល នអ៝ប់​មា​ខាន់​អៃ​មៃ​គែស​នូយ្ស​នហ៝ម់​ញឆីង​ទុត​ន៝ប់​រាក៝ក់​ដ៝ង់។ នោក​ហេន​ហោម​គុ​នទ្រែល​ខាន់​អៃ​មៃ​នើស ខាន់​អៃ​មៃ​លែៈ​គឹត​ឆៃ​ដ៝ង់​នាវ​គុ​រេស​ហេន​គៃ​មា​កើល​ខាន់​អៃ​មៃ។* ៦ ខាន់​អៃ​មៃ​លែៈ​ជាន​តឹង​កើត​ហេន នទ្រែល​មា​លែៈ​ជាន​តឹង​កើត​កោរាញ​យេឆូ ។ ឞ៝ល​លាស​ខាន់​អៃ​មៃ​គែស​ម៝ប់​មា​នាវ​ជេរ​ជ៝ត់​ទុត​ហោ​កាដោយ ខាន់​អៃ​មៃ​ឆ៝ៈ​ទើន​នាវ​កោរាញ​ឞ្រាស​មា​នាវ​រាម់​មអាក​អី​តាៈ​ឞើស​ឞ្រាស​ហ្វេង​អ្វែស​អី​ក្ល៝ស​អ្វែស​ដ៝ង់។* ៧ កើត​នទ្រី​ទឹង​ខាន់​អៃ​មៃ​ជេង​នើម​លែវ​ទឹង​លែៈ​ផូង​ញឆីង​តា​ឞ្រី​មាឆេដោន  តា​ឞ្រី​អាខៃ ​អ៝ន់​តឹង​ជាន​អ្វែស​ដ៝ង់។ ៨ យ៝រ​លាស​នាវ​កោរាញ​ឞ្រាស​អី​លោស​តាៈ​ឞើស​ខាន់​អៃ​មៃ​នើស មោ​អោស​ទើន​មា​ឞូ​លឺ​តា​ឞ្រី​មាឆេដោន  នទ្រែល​មា​តា​ឞ្រី​អាខៃ ​ទើម លាម​នតុក​ងាន់​ឞូ​លឺ​ខាន់​អៃ​មៃ​ញឆីង​មា​កោរាញ​ឞ្រាស។ លាស​នទ្រី​នាវ​ញឆីង​ខាន់​អៃ​មៃ​នៃ ហេន​មោ​ហោម​អោស​ខាច់​មឞើស​ងក៝ច។* ៩ អ៝ក់​ងាន់​ឞូនុយ្ស​តា​ឞ្រី​អី​នៃ​មឞើស​ងក៝ច​មា​ហេន នាវ​អី​ខាន់​អៃ​មៃ​រ៝ម​ហេន​នោក​ហេន​ហាន់​អា​ខាន់​អៃ​មៃ​នើស នាវ​អី​ខាន់​អៃ​មៃ​មអារ់​លើយ​ឞ្រាស​ងក្លាៈ ជេសរី​ឆឹត​មា​កោរាញ​ឞ្រាស គៃ​មា​យើក​មឞាស​មា​ពាង់​អី​ឞ្រាស​រេស​មោ​ឞ្លាវ​ខឹត ពាង់​អី​ឞ្រាស​ងាន់។* ១០ ឞូ​មឞើស​ងក៝ច​ដ៝ង់​នាវ​ខាន់​អៃ​មៃ​ហោម​គុ​ក៝ប់​ក៝ន​កោរាញ​ឞ្រាស​នើម​អី​មរា​ជុរ​តាៈ​ឞើស​ត្រោក។ ពាង់​ឞ្រាស​យេឆូ ​អី​កោរាញ​ឞ្រាស​ទែ​លែៈ​ជាន​អ៝ន់​ទ៝ក់​រេស​ជេស។ ពាង់​អី​នៃ​រាក្លាយ្ស​ឞ៝ន់​ឞើស​នាវ​តេៈ​ទោយ្ស​កោរាញ​ឞ្រាស​តា​នារ​ជឹត​នាប់​តៃ។*

២

នាវ​ពោល ​គុ​ជាន​ការ​តា​ប៝ន​តេឆាលោនិក 

១ អើ​អ៝ស​នោ​តា​នាវ​ញឆីង ខាន់​អៃ​មៃ​នើម​លែៈ​គឹត​ជេស ហេន​ហាន់​អា​ខាន់​អៃ​មៃ​នើស​មោ​អោស​ជេង​ទើម​ទាម។* ២ ខាន់​អៃ​មៃ​លែៈ​គឹត​ជេស ជេស​ហេន​ទើន​នាវ​ជេរ​ជ៝ត់ នាវ​ឞូ​រាក​ឆ្វាយ​ហេន​តា​ប៝ន​ផីលីប ​នើស កោរាញ​ឞ្រាស​អ៝ន់​ហេន​គែស​នូយ្ស​នហ៝ម់​ឞាញ់​មឞើស​ងក៝ច​នាវ​មហែ​មហាន​អ្វែស​ពាង់​ត៝ត់​មា​ខាន់​អៃ​មៃ​ដ៝ង់ ឞ៝ល​លាស​គែស​នាវ​តឹម​រាទ៝ង់​ទុត​ហោ​កាដោយ។* ៣ ហេន​គែស​នូយ្ស​នហ៝ម់​ឞាញ់ យ៝រ​លាស​នាវ​អី​ហេន​នតុម​នតី​នៃ​នើស មោ​គែស​រាលាម់ មោ​គែស​បឹ​បើច មោ​គែស​មរោស​អោស។* ៤ កោរាញ​ឞ្រាស​កើប​ហេន​ទី នទ្រី​ទឹង​ពាង់​ញជុន​នាវ​ជាន​ការ​មឞើស​ងក៝ច​នាវ​មហែ​មហាន​អ្វែស​អ្យា​អ៝ន់​មា​ហេន ជេសរី​ហេន​មឞើស​ងក៝ច​តឹង​នទើ​អី​នៃ​ដ៝ង់។ ហេន​មោ​អោស​មឞើស​ងក៝ច​គៃ​មា​ឞូនុយ្ស​រានេ យើន​មា​ហេន​មឞើស​ងក៝ច​គៃ​មា​កោរាញ​ឞ្រាស​រានេ ជេសរី​ពាង់​រាល៝ង​នូយ្ស​នហ៝ម់​ហេន​ដ៝ង់។ ៥ ខាន់​អៃ​មៃ​លែៈ​គឹត​ជេស ហេន​មោ​ព្រ៝ត​អោស​មឞើស​ងើយ​លែៈ​អ្វែស​រាលាវ​កែស​អីរ ហេន​មោ​ព្រ៝ត​ដ៝ង់​មឞើស​ងើយ​គៃ​មា​គែស​ឆ៝ៈ​ទើន​ព្រាក់​ឆ៝ៈ​ទើន​ទ្រាប់​នទើ​ឞើស​ខាន់​អៃ​មៃ។ គែស​កោរាញ​ឞ្រាស​អី​នាក់​តើម​ឆៃ។* ៦ ហេន​មោ​ដ៝ង់​ជ៝យ​នាវ​រានេ​អី​តាៈ​ឞើស​ឞូនុយ្ស ឞ៝ល​លាស​តាៈ​ឞើស​ខាន់​អៃ​មៃ មោ​លាស​តាៈ​ឞើស​ឞូនុយ្ស​អេង​កាដោយ។ ៧ ហេន​ជេង​កោរាញ​អ៝ស​ម៝ន​ឞ្រាស​ក្រីស ​គែស​នាវ​ទើយ​ដាៈ​ខាន់​អៃ​មៃ យើន​មា​ហេន​គុ​នទ្រែល​ខាន់​អៃ​មៃ​មលែស​រាមេន​ងាន់ តឹម​ឞាន​មា​មេៈ​ម៝ត់​ក៝ន​ឞេ​ពាង់​នើម​ដ៝ង់។ ៨ យ៝រ​មា​ហេន​គែស​នូយ្ស​នហ៝ម់​រ៝ង់​មា​ខាន់​អៃ​មៃ​ទុត​ហោ​កើត​នៃ ហេន​អុច​អ៝ន់​មា​ខាន់​អៃ​មៃ​មោ​អោស​ទើន​មា​នាវ​មហែ​មហាន​អ្វែស​កោរាញ​ឞ្រាស​ទើម នអ៝ប់​មា​នាវ​រេស​ហេន​នើម​អ៝ន់​មា​ខាន់​អៃ​មៃ​ជឹត យ៝រ​លាស​ហេន​រ៝ង់​ខាន់​អៃ​មៃ​ទុត​ហោ​ងាន់។

៩ អើ​អ៝ស​នោ​តា​នាវ​ញឆីង ខាន់​អៃ​មៃ​ហោម​កាស​គឹត​នោក​ហេន​គុ​នទ្រែល​ខាន់​អៃ​មៃ​នើស ហេន​ជាន​ការ​ជ៝ក់​រាអាស​ងាន់ ជាន​ការ​ទឹង​មាង់​ទឹង​នារ គៃ​មា​លើយ​អ៝ន់​ខាន់​អៃ​មៃ​ជេរ​កើល​ឆ្យាម់​ហេន នោក​ហេន​មឞើស​ងក៝ច​នាវ​មហែ​មហាន​អ្វែស​កោរាញ​ឞ្រាស​អ៝ន់​មា​ខាន់​អៃ​មៃ។* ១០ ហេន​គុ​នទ្រែល​ខាន់​អៃ​មៃ​អី​ឞូនុយ្ស​ញឆីង​មា​ឞ្រាស​យេឆូ  មា​នាវ​ក្ល៝ស មា​នាវ​ឆ៝ង់ មោ​អោស​គែស​នាវ​មា​នទុយ្ស។ គែស​ខាន់​អៃ​មៃ គែស​កោរាញ​ឞ្រាស​អី​នាក់​តើម​ឆៃ​ហេន។* ១១ ខាន់​អៃ​មៃ​លែៈ​គឹត​ដ៝ង់ ហេន​លែៈ​ជាន​មា​ទូ​ហ្វេ​ទូ​ហ្វេ​ខាន់​អៃ​មៃ​នើស​តឹម​ឞាន​មា​ឞឹ​ជាន​មា​ក៝ន​ងាន់។ ១២ ហេន​នត្រោល នអ៝ប់​មា​នហាវ​នូយ្ស​នហ៝ម់​ខាន់​អៃ​មៃ ជេសរី​ទាន់​ខាន់​អៃ​មៃ​ហោ​ងាន់​ហោម​គុ​រេស​តឹម​ទី​ដាស​នាវ​កោរាញ​ឞ្រាស​អុច។ ពាង់​ក្វាល់​ខាន់​អៃ​មៃ​លាប់​គុ​តា​នាវ​ម៝ត់​អ្វាញ់​ពាង់​នើម នទ្រែល​មា​គុ​តា​នាវ​ច្រេក​លើប​ពាង់​នើម។

១៣ កើត​នទ្រី​ទឹង​ហេន​លាស​អ្វែស​មា​កោរាញ​ឞ្រាស​បាបើ​ងាន់ យ៝រ​លាស​នោក​ហេន​លែវ​នាវ​មហែ​មហាន​អ្វែស​មឞើស​ងក៝ច​អ៝ន់​មា​ខាន់​អៃ​មៃ​នើស ខាន់​អៃ​មៃ​ឆ៝ៈ​ទើន​រ៝ មោ​អោស​កើប​នាវ​អី​នៃ​ជេង​នាវ​ងើយ​ឞូនុយ្ស ខាន់​អៃ​មៃ​កើប​នាវ​អី​នៃ​ជេង​នាវ​ងើយ​កោរាញ​ឞ្រាស​ងាន់។ ទី​ងាន់​ជេង​នាវ​ងើយ​កោរាញ​ឞ្រាស​នើម​អី​អ៝ន់​គែស​នូយ្ស​នហ៝ម់​លើ​មា​អ្វែស​មា​ឞូនុយ្ស​អី​ញឆីង​មា​ពាង់។* ១៤ អើ​អ៝ស​នោ​តា​នាវ​ញឆីង ខាន់​អៃ​មៃ​លែៈ​ជេង​តឹម​ឞាន​មា​ផូង​អេងៗ​អី​ញឆីង​មា​កោរាញ​ឞ្រាស​តា​ឞ្រី​យូដា ​អី​ផូង​គុ​នទ្រែល​ឞ្រាស​ក្រីស​យេឆូ  យ៝រ​លាស​ខាន់​អៃ​មៃ​គែស​នាវ​ជេរ​ជ៝ត់​តាៈ​ឞើស​ឞាល់​មពោល​ខាន់​អៃ​មៃ​នើម​ជាន​អ្យើស​មា​ខាន់​អៃ​មៃ កើត​ផូង​អេងៗ​អី​ញឆីង​មា​កោរាញ​ឞ្រាស​តា​ឞ្រី​យូដា ​គែស​ឆ៝ៈ​ទើន​នាវ​ជេរ​ជ៝ត់​តាៈ​ឞើស​ឞាល់​មពោល​ខាន់​ពាង់​នើម​អី​ផូង​អីឆ្រាអែល ​ជាន​អ្យើស​មា​ខាន់​ពាង់។* ១៥ ផូង​អីឆ្រាអែល ​ជាន​អ្យើស​អី​នៃ​លែៈ​ងខឹត​លើយ​កោរាញ​យេឆូ  នទ្រែល​មា​លែៈ​ងខឹត​លើយ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ជេសរី​មព្រើស​ហេន​ដ៝ង់។ ទឹង​លែៈ​ខាន់​ពាង់​អី​នៃ​មោ​អោស​ជាន​មអាក​មា​កោរាញ​ឞ្រាស ជេសរី​ជេង​ផូង​តឹម​រាទ៝ង់​មា​ទឹង​លែៈ​ឞូនុយ្ស​ដ៝ង់!* ១៦ ខាន់​ពាង់​ឞ្វៃ​ហេន​មោ​អ៝ន់​អោស​មឞើស​ងក៝ច​នាវ​មហែ​មហាន​អ្វែស​ត៝ត់​មា​ផូង​អី​មោ​ទី​ផូង​អីឆ្រាអែល ​គៃ​មា​គែស​នាវ​រាក្លាយ្ស។ ខាន់​ពាង់​ជាន​កើត​នៃ​នាវ​តីស​ខាន់​ពាង់​លើ​មា​ហោ​អ៝ក់​ត៝ត់​មា​ទី​កោរាញ​ឞ្រាស​តេៈ​ទោយ្ស យើន​មា​នាវ​កោរាញ​ឞ្រាស​តេៈ​ទោយ្ស​ត៝ត់​តា​ខាន់​ពាង់​អី​នៃ​ងាន់​រ៝។*

នាវ​ពោល ​អុច​ហាន់​តា​ប៝ន​តេឆាលោនិក 

១៧ អើ​អ៝ស​នោ​តា​នាវ​ញឆីង ឞ៝ល​លាស​រាង្លៃ​ឆាក់​ឞ៝ន់​តឹម​បាស​ងាយ​ទូ​ប្ល៝ត់ យើន​មា​នូយ្ស​នហ៝ម់​ហោម​តឹម​ទាច់​ដាស​ខាន់​អៃ​មៃ​មរ៝។ ហេន​អុច​ងាន់​គៃ​មា​ឆៃ​មុស​មាត់​ខាន់​អៃ​មៃ យ៝រ​លាស​ហេន​ក្ល៝ង់​ខាន់​អៃ​មៃ​ហោ​ងាន់។* ១៨ កើត​នទ្រី​ទឹង​ហេន​ហោ​ងាន់​អុច​ហាន់​អា​ខាន់​អៃ​មៃ គ៝ប់​នើម​ពោល ​អី​អ្យា​ឞារ​ពែ​តឹ​ងាន់​អុច​ហាន់​អា​ខាន់​អៃ​មៃ តីស​មា​ឆាតាង់ ​អី​កោរាញ​មពោល​ឞ្រាស​អ្យើស​ងកីង​មោ​អ៝ន់​ហាន់​អោស។ ១៩ ឞើស​តាៈ​នាវ​រានើម​ហេន នាវ​រាម់​មអាក​ហេន នាវ​រានេ​អេង​ឆាក់*​ហេន​តា​ឞើស​នាប់​ឞ្រាស​យេឆូ ​អី​កោរាញ​ឞ៝ន់​ត៝ត់​ពាង់​វាច់​តៃ? តាៈ​ឞើស​ខាន់​អៃ​មៃ។ នទ្រី​ហេន​អុច​ហាន់​តា​ខាន់​អៃ​មៃ។* ២០ យ៝រ​មា​ខាន់​អៃ​មៃ​ហេន​គែស​នាវ​រានេ ហេន​គែស​នាវ​រាម់​មអាក។

៣

១ យ៝រ​មា​ហេន​រាវៃ​ហោ​អីរ ទឹង​ហេន​ហោម​អុច​គុ​ឞារ​ហៃ​អេង​តា​ប៝ន​អាថែន ។ ២ ជេសរី​ដាៈ​តីមោថេ ​ហាន់ គៃ​មា​កើល​នហាវ​នូយ្ស​នហ៝ម់ នទ្រែល​មា​កើល​អ៝ន់​នាវ​ញឆីង​ខាន់​អៃ​មៃ​ន៝ប់​រាក៝ក់​ងាន់។ ពាង់​អី​អ៝ស​ហេន​អី​ឞូនុយ្ស​ជាន​ការ​កោរាញ​ឞ្រាស​មឞើស​ងក៝ច​នាវ​មហែ​មហាន​អ្វែស​ឞ្រាស​ក្រីស ​នទ្រែល​ហេន។* ៣ ហេន​ដាៈ​ពាង់​ហាន់​គៃ​មា​លើយ​អោស​អ៝ន់​ទូ​ហ្វេ​ឞាស​ញឆីង​យ៝រ​មា​នាវ​ជេរ​ជ៝ត់​អី​ឞូ​ជាន​ជេរ​គែស​អាបៃ​អ្យា។ ខាន់​អៃ​មៃ​លែៈ​គឹត​ជេស​នាវ​អី​នៃ កោរាញ​ឞ្រាស​លែៈ​អ៝ន់​មា​ឞ៝ន់​គែស​នាវ​ជេរ​ជ៝ត់​កើត​នៃ។* ៤ នោក​ហេន​ហោម​គុ​នទ្រែល​ខាន់​អៃ​មៃ​នើស ហេន​លែៈ​មឞើស​ជេស​មា​ខាន់​អៃ​មៃ​ល៝រ៖ ឞ៝ន់​មរា​គែស​នាវ​ជេរ​ជ៝ត់។ ជេសរី​នាវ​ជេរ​ជ៝ត់​គែស​ងាន់​រ៝ កើត​ខាន់​អៃ​មៃ​លែៈ​គឹត​ជេស។ ៥ កើត​នទ្រី​គ៝ប់​អ៝ត់​មោ​ហោម​ទើយ ទឹង​គ៝ប់​អ៝ន់​តីមោថេ ​ហាន់​អា​ខាន់​អៃ​មៃ​គៃ​មា​គឹត​នាវ​ញឆីង​ខាន់​អៃ​មៃ។ គ៝ប់​ក្លាច​ឆាតាង់ *​នទើម​ខាន់​អៃ​មៃ​ទើយ ជេសរី​នាវ​រាអាស​រាគាញ់​ហេន​នើស​ជេង​ទើម​ទាម។ ៦ អាបៃ​អ្យា​តីមោថេ ​លែៈ​ឆឹត​ត៝ត់​អា​ហេន​អ្យា ពាង់​លែៈ​មឞើស​ងក៝ច​មា​ហេន​នាវ​ញឆីង​ខាន់​អៃ​មៃ នទ្រែល​មា​នាវ​រ៝ង់​ខាន់​អៃ​មៃ​មា​ឞូ។ ពាង់​មឞើស​មា​ហេន ខាន់​អៃ​មៃ​ហោ​ងាន់​ក្ល៝ង់​ហេន អុច​ម៝ប់​ហេន​ហោ​ងាន់ កើត​ហេន​អុច​ម៝ប់​ខាន់​អៃ​មៃ​ដ៝ង់។

៧ អើ​អ៝ស​នោ​តា​នាវ​ញឆីង យ៝រ​មា​នាវ​ញឆីង​ខាន់​អៃ​មៃ ជាន​អ៝ន់​នូយ្ស​នហ៝ម់​ហេន​លែៈ​អ្វែស​ដាប់​មពាន់​ជេស ឞ៝ល​លាស​គែស​នាវ​ជេរ​ជ៝ត់​ឞូ​ជាន​ជេរ​ទុត​ហោ​កាដោយ។* ៨ អាបៃ​អ្យា​នូយ្ស​នហ៝ម់​ហេន​លែៈ​រាម់​ងាន់​យ៝រ​មា​លែៈ​គឹត​ខាន់​អៃ​មៃ​ហោម​គុ​ន៝ប់​តា​នាវ​ញឆីង​មា​កោរាញ​យេឆូ ​កើត​នៃ។ ៩ ហេន​ជ៝យ​នាវ​មា​លាស​អ្វែស​កោរាញ​ឞ្រាស​មោ​ហោម​ឞ្លាវ​លែៈ យ៝រ​មា​នទើ​អី​ខាន់​អៃ​មៃ​ហោម​ញឆីង​ន៝ប់​រាក៝ក់​ជាន​អ៝ន់​ហេន​រាម់​មអាក​តា​នាប់​មាត់​កោរាញ​ឞ្រាស។ ១០ ទឹង​មាង់​ទឹង​នារ​ងាន់​ហេន​ញឆ្រោយ្ស​មឞើស​ឆើម​ទាន់​មា​កោរាញ​ឞ្រាស អ៝ន់​ឆៃ​មុស​មាត់​ខាន់​អៃ​មៃ ជេសរី​អ៝ន់​នាវ​ញឆីង​ខាន់​អៃ​មៃ​លែៈ​រឹង​ងាន់ មោ​ហោម​អោស​គែស​នតុក​មោ​ត៝ង់។ ១១ ទាន់​កោរាញ​ឞ្រាស​អី​ឞឹ​ឞ៝ន់ នទ្រែល​មា​ឞ្រាស​យេឆូ ​អី​កោរាញ​ឞ៝ន់ ឆើម​នទ្រាប់​ត្រ៝ង​អ៝ន់​ហេន​ហាន់​អា​ខាន់​អៃ​មៃ។ ១២ ទាន់​កោរាញ​ឞ្រាស​អ៝ន់​ខាន់​អៃ​មៃ​គែស​នាវ​រ៝ង់​លើ​មា​អ៝ក់​ឞេង​លែរ​ងាន់ មា​តឹម​រ៝ង់​នទ្រាង់​នើម នអ៝ប់​មា​រ៝ង់​មា​ទឹង​លែៈ​ឞូនុយ្ស កើត​ហេន​លែៈ​រ៝ង់​មា​ខាន់​អៃ​មៃ​ដ៝ង់។* ១៣ ទាន់​កោរាញ​ឞ្រាស​អ៝ន់​ខាន់​អៃ​មៃ​គែស​នាវ​ញឆីង​ន៝ប់​រាក៝ក់ គៃ​មា​ខាន់​អៃ​មៃ​គុ​រេស​ក្ល៝ស​អ្វែស​មោ​អោស​គែស​នាវ​មា​នទុយ្ស​តា​នាប់​មាត់​កោរាញ​ឞ្រាស​អី​ឞឹ​ឞ៝ន់ ត៝ត់​ឞ្រាស​យេឆូ ​អី​កោរាញ​ឞ៝ន់​វាច់​នទ្រែល​ផូង​លែៈ​រាក្លាយ្ស!

៤

នាវ​គុ​រេស​ទី​តា​កោរាញ​ឞ្រាស

១ អើ​អ៝ស​នោ​តា​នាវ​ញឆីង ខាន់​អៃ​មៃ​លែៈ​ឆ៝ៈ​ទើន​ជេស​នាវ​នតុម​នតី​តាៈ​ឞើស​ហេន​មា​នាវ​គុ​រេស​អី​កោរាញ​ឞ្រាស​អុច ជេសរី​នហ៝​មា​លែៈ​ជាន​តឹង​កើត។ យើន​មា​ទូ​តឹ​ជឹត​ហេន​ទាន់​ខាន់​អៃ​មៃ​ហោ​ងាន់ នទ្រែល​មា​នត្រោល​ខាន់​អៃ​មៃ​យ៝រ​មា​កោរាញ​យេឆូ  ទាន់​អ៝ន់​ខាន់​អៃ​មៃ​ជាន​នទើ​អី​នៃ​លើ​មា​ហោ​អ្វែស​ជឹត!* ២ យ៝រ​លាស​ខាន់​អៃ​មៃ​លែៈ​គឹត​ជេស​ម៝ស​នាវ​ហេន​ដាៈ​ខាន់​អៃ​មៃ​មា​នាវ​ទើយ​អី​តាៈ​ឞើស​កោរាញ​យេឆូ ​ដាៈ​នើស។ ៣ កោរាញ​ឞ្រាស​អុច​ខាន់​អៃ​មៃ​ជាន​តឹង​នាវ​អុច​ពាង់​នើម​លែៈ​ឞើស​នូយ្ស​នហ៝ម់​ខាន់​អៃ​មៃ។ អ៝ន់​ខាន់​អៃ​មៃ​ទែរ​ឞើស​នាវ​តឹម​ទ៝ង់‌* ៤ ជេសរី​អ៝ន់​ខាន់​អៃ​មៃ​ទូ​ហ្វេ​ទូ​ហ្វេ​ឞ្លាវ​ម៝ត់​ញជ្រាង់​ឆាក់​ខាន់​អៃ​មៃ​នើម*​អ៝ន់​តឹម​ទី​ឞើស​នាប់​មាត់​កោរាញ​ឞ្រាស​នើម នអ៝ប់​មា​អ៝ន់​គែស​នាវ​ឞូ​រានេ​ហ៝ៈ។* ៥ លើយ​អោស​ប៝ក​គ៝រ​តឹង​នាវ​ខើស​ក្លែរ​ប៝យ​រាង្លៃ​ឆាក់​អុច​កើត​ផូង​អី​មោ​ទី​ផូង​អីឆ្រាអែល ​អី​មោ​គឹត​នាល់​កោរាញ​ឞ្រាស។* ៦ លើយ​អោស​អ៝ន់​ទូ​ហ្វេ​ឞូនុយ្ស​ជាន​តីស​ជាន​អ្យើស​នទើ​អី​នៃ​មា​អ៝ស​នោ​ផូង​ញឆីង​អា​អេង យ៝រ​លាស​កោរាញ​ឞ្រាស​តេៈ​ទោយ្ស​មា​ឞូ​ម៝ស​អី​ជាន​តីស​ទឹង​លែៈ​នទើ​អី​នៃ កើត​ហេន​លែៈ​ជេស​មឞើស លែៈ​ជេស​ឞ្វៃ​មា​ខាន់​អៃ​មៃ​នើស។* ៧ យ៝រ​លាស​កោរាញ​ឞ្រាស​ក្វាល់​ឞ៝ន់​គៃ​មា​ក្ល៝ស​អ្វែស មោ​អុច​អោស​អ៝ន់​ឞ៝ន់​ជេង​បឹ​បើច។ ៨ នទ្រី​ទឹង​ឞូ​ម៝ស​អី​មោ​អុច​ឆ៝ៈ​ទើន​នាវ​នតុម​នតី​អី​នៃ មោ​អោស​ទី​រាលាច់​មា​ឞូនុយ្ស​ទើម ជេង​រាលាច់​មា​កោរាញ​ឞ្រាស​អី​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​ពាង់​នើម​មា​ខាន់​អៃ​មៃ​ដ៝ង់។

៩ ល៝ង់​នាវ​តឹម​រ៝ង់​នទ្រាង់​អ៝ស​នោ​ផូង​ញឆីង ហេន​មោ​អោស​ខាច់​ញចីស​មឞើស​អ៝ន់​មា​ខាន់​អៃ​មៃ យ៝រ​លាស​លែៈ​កោរាញ​ឞ្រាស​នតុម​នតី​ជេស​ខាន់​អៃ​មៃ​អ៝ន់​ឞ្លាវ​តឹម​រ៝ង់​នទ្រាង់​ខាន់​អៃ​មៃ​នើម‌* ១០ កើត​ខាន់​អៃ​មៃ​លែៈ​រ៝ង់​ជេស​មា​អ៝ស​នោ​ផូង​ញឆីង​លាម​ឞ្រី​មាឆេដោន ​ដ៝ង់។ អើ​អ៝ស​នោ​តា​នាវ​ញឆីង ហេន​អុច​ខាន់​អៃ​មៃ​អ៝ន់​នាវ​រ៝ង់​ខាន់​អៃ​មៃ​មា​ឞូ​លើ​មា​ហោ​អ៝ក់​ជឹត។ ១១ អ៝ន់​ខាន់​អៃ​មៃ​ញឆ្រោយ្ស​ញឆ្រាម​ងាន់ គុ​រេស​នទ្រែល​ឞូ​តា​នាវ​ដាប់​មពាន់ មឹន​ជាន​អី​នទើ​ខាន់​អៃ​មៃ​នើម​ហ៝ៈ លើយ​មឹន​អីរ​មា​នទើ​ឞូ ជេសរី​ជាន​ការ​មា​ឆ្យាម់​ឆាក់​ខាន់​អៃ​មៃ​នើម កើត​ហេន​លែៈ​ដាៈ​ជេស​មា​ខាន់​អៃ​មៃ​នើស។* ១២ លាស​ជាន​កើត​នៃ​ឞូនុយ្ស​អី​មោ​ញឆីង​មា​ឞ្រាស​យេឆូ ​រានេ​មា​ខាន់​អៃ​មៃ​ងាន់ ជេសរី​ខាន់​អៃ​មៃ​មោ​អោស​ខាច់​ទាន់​ឞូ​មា​កើល​ឆ្យាម់​ឆាក់​ជឹត។*

នាវ​ឞ្រាស​យេឆូ ​ព្លឹ​វាច់

១៣ អើ​អ៝ស​នោ​តា​នាវ​ញឆីង ហេន​អុច​អ៝ន់​ខាន់​អៃ​មៃ​គឹត​នហេល​មា​ផូង​អី​លែៈ​ខឹត​ជេស គៃ​មា​ខាន់​អៃ​មៃ​លើយ​ហោម​រាង៝ត​អោស​តឹម​ឞាន​មា​ផូង​អាបាៈ​អេង​អី​មោ​គែស​រានើម​មា​នាវ​រេស​នហ៝​រ៝​យ៝រ​មា​ខាន់​ពាង់​មោ​ញឆីង​មា​ឞ្រាស​យេឆូ ។ ១៤ ឞ៝ន់​អ្យាត់​លាស​ឞ្រាស​យេឆូ ​លែៈ​ខឹត​ងាន់ ជេសរី​លែៈ​ទ៝ក់​រេស​ងាន់​ដ៝ង់។ លាស​នទ្រី​ឞ៝ន់​គឹត​លាស​កោរាញ​ឞ្រាស​មរា​លែវ​ផូង​ញឆីង​អី​លែៈ​ខឹត​នៃ​អ៝ន់​ទ៝ក់​រេស​គុ​នទ្រែល​ពាង់​នើម​យ៝រ​មា​នទើ​ឞ្រាស​យេឆូ ​លែៈ​ជាន​ដ៝ង់។* ១៥ គ៝ប់​មឞើស​មា​ខាន់​អៃ​មៃ​តឹង​នាវ​ងើយ​តាៈ​ឞើស​កោរាញ​ឞ្រាស​នើម​មា​ឞ៝ន់​អី​ហោម​គុ​រេស​អ្យា៖ ត៝ត់​ឞ្រាស​យេឆូ ​ព្លឹ​វាច់​ឞ៝ន់​អី​ហោម​គុ​រេស​អ្យា​មោ​អោស​ហាន់​ល៝រ​ផូង​អី​លែៈ​ខឹត​នៃ។* ១៦ យ៝រ​លាស​ត៝ត់​ពាង់​ជុរ​ឞើស​កាលើ​ត្រោក​អី​នតុក​កោរាញ​ឞ្រាស​នើម ពាង់​នតែរ​ដាៈ ជេសរី​នតែស​ឞ៝រ់​កោរាញ​តោង​ពារ់​ទុត​ក្វ៝ង់ នទ្រែល​មា​នតែស​នុង​កោរាញ​ឞ្រាស​នើម។ ជេសរី​ទឹង​លែៈ​ផូង​អី​ញឆីង​មា​ឞ្រាស​ក្រីស ​អី​លែៈ​ខឹត ទ៝ក់​រេស​ល៝រ។ ១៧ ជេសរី​ទឹង​កោរាញ​ឞ្រាស​នហាវ​ឞ៝ន់​អី​ហោម​គុ​រេស​ហាវ​អា​ត្រោម​នទ៝រ់​តុក​នទ្រែល​ខាន់​ពាង់​តា​នៃ គៃ​មា​ម៝ប់​កោរាញ​យេឆូ ​តា​នៃ នទ្រី​ឞ៝ន់​ងក្រែ​គុ​នទ្រែល​កោរាញ​យេឆូ ​នហ៝​រ៝។ ១៨ លាស​នទ្រី​អ៝ន់​ខាន់​អៃ​មៃ​ឆ៝ៈ​នាវ​អ្យា​មា​តឹម​នហាវ​នូយ្ស​នហ៝ម់​នទ្រាង់​ខាន់​អៃ​មៃ​នើម។

៥

១ អើ​អ៝ស​នោ​តា​នាវ​ញឆីង តា​ព្លាង់​ម៝ង​នារ​អី​កោរាញ​យេឆូ ​ព្លឹ​វាច់​នៃ ហេន​មោ​ខាច់​អោស​ញចីស​មឞើស​ងក៝ច​មា​ខាន់​អៃ​មៃ‌* ២ យ៝រ​លាស​ខាន់​អៃ​មៃ​នើម​លែៈ​គឹត​នហេល​ជេស៖ មោ​គឹត​អោស​ម៝ស​ម៝ង​កោរាញ​យេឆូ ​ព្លឹ​វាច់​នៃ ជេង​តឹម​ឞាន​មា​ឞូនុយ្ស​នតុង​ហាន់​នតុង​តា​នោក​មាង់​មោ​គឹត​អោស​ម៝ស​ម៝ង។* ៣ នោក​ឞូនុយ្ស​ងើយ​កើត​នអា៖ “លែៈ​គែស​នាវ​ដាប់​មពាន់! មោ​អោស​គែស​នាវ​ក្លាច​រាវៃ!” ទោ​មា​គែស​នាវ​រ៝ស​ហេង​នទាល​ត៝ត់​មា​ខាន់​ពាង់​មោ​ហោម​ក្លាយ្ស​អោស តឹម​ឞាន​មា​នាវ​ជី​អី​ឞូ​អូរ​ជី​នទុល​គុ​អ៝ស។ ៤ អើ​អ៝ស​នោ​តា​នាវ​ញឆីង ខាន់​អៃ​មៃ​មោ​អោស​ជេង​ឞូនុយ្ស​គុ​តា​នតុក​ង៝​អី​មោ​គឹត​មា​នារ​អី​នៃ​ត៝ត់ នទ្រី​ទឹង​នារ​អី​នៃ​មោ​ជាន​អ៝ន់​ខាន់​អៃ​មៃ​នទ្រ៝ត់​នទាល​តឹម​ឞាន​មា​នោក​ឞូនុយ្ស​នតុង​លាប់​នតុង។ ៥ ទឹង​លែៈ​ខាន់​អៃ​មៃ​នៃ​ជេង​ក៝ន​នាវ​អាង​ក៝ន​នារ ឞ៝ន់​មោ​អោស​ទី​ក៝ន​មាង់​ក៝ន​ង៝។* ៦ កើត​នទ្រី​អ៝ន់​ឞ៝ន់​គុ​រាងែស​ញជ្រាង់​ឆាក់​មរ៝ មោ​អោស​ជេង​តឹម​ឞាន​មា​ឞូនុយ្ស​អាបាៈ​អេង​អី​ញុល​នទ្រាញ់​ហាក់​ឞិច។ ៧ យ៝រ​លាស​ឞូនុយ្ស​អី​ហាក់​ឞិច​ជេង​ឞិច​តា​នោក​មាង់ ឞូនុយ្ស​អី​ញុល​នទ្រាញ់​ជេង​ញុល​តា​នោក​មាង់​ដ៝ង់។ ៨ យើន​មា​ឞ៝ន់​អី​ក៝ន​នាវ​អាង អ្យាត់​មា​ឞ៝ន់​ឞ្លាវ​ម៝ត់​ញជ្រាង់​ឆាក់ ជាន​នទើ​អ្វែស​ទើម។ អ៝ន់​ឞ៝ន់​គែស​នាវ​ញឆីង​គែស​នាវ​រ៝ង់​មា​ឞូ​គៃ​មា​ញជ្រាង់​ឆាក់​តឹម​ឞាន​មា​តាហែន​ញឆ៝ស​អាវ​ល៝យ្ស​មា​ញជ្រាង់​ឆាក់ ជេសរី​អ៝ន់​ឞ៝ន់​គែស​នាវ​រានើម​ន៝ប់​តា​នាវ​រាក្លាយ្ស​គៃ​មា​ញជ្រាង់​នាវ​មឹន​តឹម​ឞាន​មា​តាហែន​នទោ​មោក​ល៝យ្ស​មា​ញជ្រាង់​ឞោក។* ៩ អ៝ន់​ជាន​កើត​នៃ យ៝រ​លាស​កោរាញ​ឞ្រាស​មោ​អោស​នទ្រាប់​ឞ៝ន់​មា​តេៈ​ទោយ្ស ពាង់​នទ្រាប់​មា​រាក្លាយ្ស​យ៝រ​មា​នទើ​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​ជាន។* ១០ ពាង់​លែៈ​ខឹត​ជេស​មា​ឞ៝ន់ គៃ​មា​អ៝ន់​ឞ៝ន់​គុ​រេស​នទ្រែល​ពាង់​នហ៝​រ៝ ឞ៝ល​លាស​តា​នោក​ពាង់​វាច់ ឞ៝ន់​ហោម​រេស​កាដោយ លែៈ​ខឹត​កាដោយ។* ១១ លាស​នទ្រី​អ៝ន់​តឹម​នហាវ​នូយ្ស​នហ៝ម់​នទ្រាង់​នើម អ៝ន់​តឹម​កើល​ញអោត​ន៝ប់​នាវ​ញឆីង​នទ្រាង់​នើម កើត​មា​ខាន់​អៃ​មៃ​លែៈ​គែស​ជាន។*

នាវ​ងកាស​អេងៗ នទ្រែល​មា​អោប​នាវ​អ្វែស​លាង់

១២ អើ​អ៝ស​នោ​តា​នាវ​ញឆីង ហេន​ទាន់​មា​ខាន់​អៃ​មៃ អ៝ន់​ខាន់​អៃ​មៃ​យើក​មា​មពោល​អី​ជាន​ការ​មា​ខាន់​អៃ​មៃ ជេង​មពោល​អី​លែវ​ត្រ៝ង​ខាន់​អៃ​មៃ​តា​នាវ​ញឆីង ជេង​មពោល​អី​នតុម​នតី​ខាន់​អៃ​មៃ​នាវ​កោរាញ​យេឆូ ។* ១៣ កើប​ខាន់​ពាង់​ជេង​ឞូនុយ្ស​គែស​នាវ​ខ្លៃ​ងាន់ រ៝ង់​មា​ខាន់​ពាង់ យ៝រ​មា​នទើ​អី​ខាន់​ពាង់​ជាន​នៃ។ អ៝ន់​ខាន់​អៃ​មៃ​គុ​ងាវ​ដាប់​មពាន់​នទ្រាង់​ខាន់​អៃ​មៃ​នើម។

១៤ អើ​អ៝ស​នោ​តា​នាវ​ញឆីង គ៝ប់​អុច​ងកាស​ខាន់​អៃ​មៃ អ៝ន់​ខាន់​អៃ​មៃ​នទុយ្ស​មា​ផូង​អី​ប្លាវ​ជាន​ការ នហាវ​នូយ្ស​នហ៝ម់​មា​ផូង​អី​គែស​នាវ​ងក្ល៝ន់​រាវៃ កើល​មា​ផូង​រាអ្យា លើយ​អោស​ទឹល​មា​ទឹង​លែៈ​ឞូនុយ្ស​ដ៝ង់។* ១៥ អ៝ន់​ខាន់​អៃ​មៃ​ញជ្រាង់ លើយ​អោស​ជាន​នទើ​អ្យើស​ព្លើង​មា​នទើ​អ្យើស​ឞូ។ អ៝ន់​ញឆ្រោយ្ស​ជាន​នទើ​អ្វែស​នឹង​ហ៝ៈ​នទ្រាង់​ខាន់​អៃ​មៃ​នើម នទ្រែល​មា​ដាស​ទឹង​លែៈ​ឞូនុយ្ស​ដ៝ង់។* ១៦ គុ​រាម់​មអាក​បាបើ‌* ១៧ គុ​មឞើស​ឆើម​លើយ​អោស​រាលូ។* ១៨ អ៝ន់​លាស​អ្វែស​មា​កោរាញ​ឞ្រាស​តា​លែៈ​នាវ​ត៝ត់ យ៝រ​លាស​កោរាញ​ឞ្រាស​អុច​ខាន់​អៃ​មៃ​អី​ញឆីង​មា​ឞ្រាស​ក្រីស​យេឆូ ​ជាន​កើត​អី​នៃ។ ១៩ លើយ​អោស​ងកីង*​នាវ​ជាន​ការ​ឞ្រាស​ហ្វេង​អ្វែស។* ២០ លើយ​អោស​មឺច​រាម៝ត​មា​នាវ​ឞូនុយ្ស​នតើយ្ស​នាវ​ងើយ​កោរាញ​ឞ្រាស។* ២១ អ៝ន់​ខាន់​អៃ​មៃ​រាល៝ង​មេត​អ្វាញ់​ទឹង​លែៈ​នាវ​អី​ខាន់​ពាង់​មឞើស​ងក៝ច​នៃ ជេសរី​ញអោត​ព្រាប់​ម៝ស​នទើ​អី​ទី​អី​អ្វែស​ហ៝ៈ។* ២២ អ៝ន់​ខាន់​អៃ​មៃ​ទែរ​ទឹង​លែៈ​នទើ​អ្យើស​មហឹក។

២៣ ទាន់​កោរាញ​ឞ្រាស​អី​តើម​នាវ​ដាប់​មពាន់​ជាន​អ៝ន់​ខាន់​អៃ​មៃ​អ៝ន់​ក្ល៝ស​អ្វែស​អ៝ន់​លាម។ ជេសរី​ទាន់​ពាង់​ម៝ត់​ញជ្រាង់​នូយ្ស​នហ៝ម់ នាវ​មឹន ឆាក់​ជាន់​អ៝ន់​ក្ល៝ស​អ្វែស​មោ​អោស​គែស​នាវ​មា​នទុយ្ស​តា​នារ​ឞ្រាស​យេឆូ​ក្រីស ​អី​កោរាញ​ឞ៝ន់​នើម​វាច់​តា​អ្យា។ ២៤ កោរាញ​ឞ្រាស​អី​ក្វាល់​ខាន់​អៃ​មៃ​នៃ ពាង់​គែស​នូយ្ស​នហ៝ម់​រាប់​ជាប់ ពាង់​ជាន​នាវ​អី​នៃ​ត៝ត់​ងាន់​រ៝។

២៥ អើ​អ៝ស​នោ​តា​នាវ​ញឆីង ទាន់​មឞើស​ឆើម​អ៝ន់​មា​ហេន​បាៈ។* ២៦ ទាន់​អោប​នាវ​អ្វែស​លាង់​ទឹង​លែៈ​អ៝ស​នោ​តា​នាវ​ញឆីង​មា​នាវ​អ្វែស​រាស​រើច†។ ២៧ គ៝ប់​ដាៈ​ខាន់​អៃ​មៃ​តា​កោរាញ​យេឆូ ​រ៝ៈ​ឆ៝ម់បុត​អី​អ្យា​អ៝ន់​មា​ទឹង​លែៈ​អ៝ស​នោ​អី​ញឆីង​អ្យាត់។ ២៨ ទាន់​ឞ្រាស​យេឆូ​ក្រីស ​អី​កោរាញ​ឞ៝ន់​នើម​អ៝ន់​នាវ​អ្វែស​ពាង់​មា​ខាន់​អៃ​មៃ៕៚

* ១:១ ១:១៖ តា​នាវ​ងើយ​គ្រែក ​គែស​រាញា​ពាង់​លាស៖ «ឆីលវានុស » ជេង​រាញា​ឞារ​អឹ ពាង់​ឞូនុយ្ស​ហាន់​នទ្រែល​ពោល ​អ៝ក់​ងាន់​(ការ ១៥:៤០)។

* ១:១ ១:១៖ ការ ១៧:១-១០

* ១:៣ ១:៣៖ ១តេ ៥:៨; ១កោ ១៣:១៣

* ១:៤ ១:៤៖ ២តេ ២:១៣; អេផ ១:៤

* ១:៥ ១:៥៖ ១តេ ២:៨-១២; ១កោ ២:៤-៥; ៤:២០

* ១:៦ ១:៦-៧៖ ១កោ ១១:១

* ១:៨ ១:៨៖ រម ១:៨

* ១:៩ ១:៩៖ ១កោ ១២:២

* ១:១០ ១:១០៖ តត ២:១៣; ១តេ ៥:៩-១០

* ២:១ ២:១៖ ១តេ ១:៥

* ២:២ ២:២៖ ការ ១៦:១៦-២៤

* ២:៣ ២:៣-៤៖ ២កោ ៤:១-២

* ២:៥ ២:៥៖ ២តេ ៣:៨

* ២:៩ ២:៩៖ ការ ១៨:៣; ២តេ ៣:៧-៩

* ២:១០ ២:១០-១២៖ រម ១២:១-២; អេផ ៤:១-៣២

* ២:១៣ ២:១៣៖ កាល ១:១១-១២

* ២:១៤ ២:១៤៖ ការ ១៧:៤-៩

* ២:១៥ ២:១៥៖ មថ ២៣:៣៧; ការ ៧:៥២; រម ១១:២៨

* ២:១៦ ២:១៦៖ ការ ១៣:៤៤-៤៥; ១៤:២

* ២:១៧ ២:១៧-១៨៖ ១តេ ៣:១០; រម ១:១៣

* ២:១៩ ២:១៩៖ «នាវ​រានេ​អេង​ឆាក់» មោ​លាស «មោក​កាដាច់​មា​រានេ​អេង​ឆាក់»។

* ២:១៩ ២:១៩-២០៖ ផល ២:១៦; ៤:១

* ៣:២ ៣:២៖ ការ ១៦:១-៣

* ៣:៣ ៣:៣-៤៖ ការ ១៤:២២; ២តម ៣:១២

* ៣:៥ ៣:៥៖ តា​នាវ​ងើយ​គ្រែក ​លាស៖ «កោរាញ​នទើម»។

* ៣:៧ ៣:៧៖ ២កោ ៧:១៣

* ៣:១២ ៣:១២-១៣៖ ១តេ ៤:៩-១០; កោល ១:១០-១២; ២តេ ១:១០

* ៤:១ ៤:១៖ ១តេ ៤:១០

* ៤:៣ ៤:៣៖ ១កោ ៦:១៣

* ៤:៤ ៤:៤៖ មោ​លាស «ឞ្លាវ​គុ​រេស​ដាស​មា​អូរ​ខាន់​មៃ​នើម»។

* ៤:៤ ៤:៤៖ កោល ៣:១៩; ១ពេ ៣:៧

* ៤:៥ ៤:៥៖ ១ពេ ១:១៤-១៦

* ៤:៦ ៤:៦-៨៖ រម ១៤:១០-១២; ១កោ ៦:១៩-២០; ២កោ ៥:៩-១០

* ៤:៩ ៤:៩៖ យហ ១៣:៣៤-៣៥; រម ១២:១០; ផល ២:១-៥

* ៤:១១ ៤:១១៖ អេផ ៤:២៨; ២តេ ៣:៦-៨

* ៤:១២ ៤:១២៖ កោល ៤:៥

* ៤:១៤ ៤:១៤៖ រម ៤:២៥; ១កោ ១៥:៣-៥; រម ៨:១១; យហ ១១:២៥

* ៤:១៥ ៤:១៥-១៧៖ មក ១៣:២៦-២៧; ១កោ ១៥:៥១-៥២

* ៥:១ ៥:១-៤៖ មថ ២៤:៤២-៤៤; មក ១៣:៣២-៣៧; ផល ៤:៥; នតម ២២:២០; តត ២:១៣

* ៥:២ ៥:២៖ មថ ២៤:៤៤

* ៥:៥ ៥:៥-៧៖ រម ១៣:១១-១៤; អេផ ៥:៨-១១

* ៥:៨ ៥:៨៖ ១តេ ១:៣; អេឆា ៥៩:១៧; អេផ ៦:១០-១៧

* ៥:៩ ៥:៩៖ ១តេ ១:១០

* ៥:១០ ៥:១០៖ ១តេ ៤:១៤; រម ១៤:៨-៩

* ៥:១១ ៥:១១៖ ហេឞ ៣:១៣

* ៥:១២ ៥:១២-១៣៖ ១តម ៥:១៧; ហេឞ ១៣:១៧

* ៥:១៤ ៥:១៤៖ កាល ៦:១; ២តេ ៣:១១-១៥

* ៥:១៥ ៥:១៥៖ រម ១២:១៧-១៨; អេផ ២:១០; ហេឞ ១២:១៤; ១ពេ ៣:៩-១២

* ៥:១៦ ៥:១៦៖ ផល ៤:៤

* ៥:១៧ ៥:១៧-១៨៖ អេផ ៥:២០; ផល ៤:៦; កោល ៤:២

* ៥:១៩ ៥:១៩៖ តា​នាវ​ងើយ​គ្រែក ​លាស៖ «លើយ​អោស​ញហ៝ត់​ឞ្រាស​ហ្វេង​អ្វែស»។ គែស​នាវ​ខ្លៃ​លាស​តឹម​រាដឹល​នាវ​ងកីង​ឞ្រាស​ហ្វេង​អ្វែស​ដាស​នាវ​ញហ៝ត់​អុញ។

* ៥:១៩ ៥:១៩៖ រម ១២:១១

* ៥:២០ ៥:២០៖ ១កោ ១៤:២៩-៣៣

* ៥:២១ ៥:២១-២២៖ រម ១២:២; កោល ៣:១០

* ៥:២៥ ៥:២៥៖ កោល ៤:៣-៤

† ៥:២៦ ៥:២៦៖ តា​នាវ​ងើយ​គ្រែក ​លាស៖ «មា​នាវ​ចុម​ក្ល៝ស​អ្វែស»។ ឞ៝ន់​អាបៃ​រី​មោ​ហោម​គឹត​នហេល​ម៝ស​គែស​នាវ​ខ្លៃ​មា​នាវ​ចុម​អី​នៃ។

២ តេឆាលោនិក

១

២

៣

ឆ៝ម់បុត​ពោល​ញជ្វាល់​អ៝ន់​មា​ផូង​ញឆីង​តា​ប៝ន

តេឆាលោនិក រើស ២

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៥១ ក្លាប់​លាស ១៨ នាម់​ជេស​ឞ្រាស​យេឆូ ​ទ៝ក់​រេស មោ​អោស​អីរ​ជ៝ៈ​ឞើស​កើយ​ញចីស​ឆ៝ម់បុត​តេឆាលោនិក​រើស ១ នៃ លែៈ​ឞារ​អឹ​ឆ៝ម់បុត​អី​នៃ​ពោល ​ញចីស​តា​ប៝ន​កោរិនតោ ។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​ពោល ​ព្លើង​អើស​នាវ​អោប​អា​អេង​តៃ​ឞើស​ផូង​ញឆីង​តា​ប៝ន​តេឆាលោនិក ។ ពាង់​មឞើស​ងក៝ច​អាបាៈ​ជឹត​ឞើស​នាវ​ឞ្រាស​ក្រីស ​ព្លឹ​វាច់​(២តេ ២:១-១២) ពាង់​មឞើស​ងក៝ច​អេ​ល៝រ​មា​នារ​ឞ្រាស​ក្រីស ​ព្លឹ​វាច់ មរា​គែស​ទូ​ហ្វេ​ឞូនុយ្ស​តីស​ញឆោស​ឆាក់​(២តេ ២:៤) យោហាន ​ញចីស​មា​ឞូនុយ្ស​អី​នៃ​ដ៝ង់ នអ៝ប់​មា​ក្វាល់​ឞូនុយ្ស​អី​នៃ «កោរាញ​អី​តឹម​រាទ៝ង់​ដាស​ឞ្រាស​ក្រីស »​(១យហ ២:១៨)។ ជេសរី​ពោល ​ដាៈ​ខាន់​ពាង់​គុ​ន៝ប់​តា​នាវ​ញឆីង​មា​ឞ្រាស​ក្រីស  ឞ៝ល​លាស​គែស​ឞូ​ជាន​ជេរ​ជ៝ត់​យ៝រ​មា​នាវ​ញឆីង​អី​នៃ​កាដោយ ពាង់​ដាៈ​ខាន់​ពាង់​ជាន​ការ​មា​ឆ្យាម់​នាវ​រេស​អាប់​នើម​ខាន់​ពាង់ ជេសរី​មា​ឆើម​កើល​ជាន​នទើ​អ្វែស​មា​ឞូ​(២តេ ៣:៦, ១១-១២)។ ទូ​ត្រ៝ង​អី​គែស​នាវ​ខ្លៃ​ហោ​ងាន់​តា​ឆ៝ម់បុត​អ្យា ជេង ២តេ ២:១៦ «កោរាញ​ឞ្រាស​អី​ឞឹ​ឞ៝ន់ ពាង់​គែស​នាវ​រ៝ង់​មា​ឞ៝ន់។ យ៝រ​មា​នាវ​អ្វែស​ពាង់​នើម ពាង់​ឞ៝ញ​លែង​ឞ៝ន់​នឹង​នហ៝​រ៝ នអ៝ប់​មា​លែៈ​អ៝ន់​ឞ៝ន់​នាវ​រានើម​ន៝ប់​រាក៝ក់...»។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-២)

- នាវ​រានេ នទ្រែល​មា​នាវ​ងកាស​អេងៗ (១:៣-១២)

- នាវ​នតុម​នតី​មា​នាវ​កោរាញ​យេឆូ ​ព្លឹ​តៃ (២:១-១៧)

- នាវ​ងកាស​តា​នាវ​គុ​រេស​ផូង​ញឆីង​មា​ឞ្រាស​ក្រីស ​អ៝ន់​តឹម​ទី (៣:១-១៥)

- នាវ​នតិញ​ងគ្លែៈ​ទុត (៣:១៦-១៨)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស។ គ៝ប់ ឆីលាស * នទ្រែល​មា​តីមោថេ  ពែ​នុយ្ស​ហេន​ញជ្វាល់​អ៝ន់​មា​ផូង​ញឆីង​មា​កោរាញ​យេឆូ​ក្រីស ​តា​ប៝ន​តេឆាលោនិក អី​គុ​នទ្រែល​កោរាញ​ឞ្រាស​ឞឹ​ឞ៝ន់​នើម អី​គុ​នទ្រែល​កោរាញ​យេឆូ​ក្រីស ។* ២ ទាន់​កោរាញ​ឞ្រាស​ឞឹ​ឞ៝ន់​នើម† នទ្រែល​មា​កោរាញ​យេឆូ​ក្រីស ​អ៝ន់​នាវ​អ្វែស អ៝ន់​នាវ​ដាប់​មពាន់​មា​ខាន់​អៃ​មៃ។

៣ អើ​អ៝ស​នោ​តា​នាវ​ញឆីង អ្យាត់​មា​ហេន​លាស​អ្វែស​កោរាញ​ឞ្រាស​បាបើ​ងាន់​យ៝រ​មា​ខាន់​អៃ​មៃ។ ហេន​លាស​អ្វែស​កើត​នអា​ជេង​ទី​ងាន់ យ៝រ​លាស​នាវ​ញឆីង​ខាន់​អៃ​មៃ​លើ​មា​ហោ​ងាន់ ជេសរី​នាវ​រ៝ង់​ទឹង​លែៈ​នទ្រាង់​ខាន់​អៃ​មៃ​នើម​លើ​មា​ហោ​ដ៝ង់។ ៤ កើត​នទ្រី​ទឹង​ហេន​មឞើស​ងក៝ច​មា​ផូង​ញឆីង​មា​កោរាញ​ឞ្រាស​តា​ប៝ន​អេងៗ អ៝ន់​ឞូ​លឺ​ខាន់​អៃ​មៃ​ហោម​ញឆីង ហោម​ញឆ្រោយ្ស​អ៝ត់​នូយ្ស នោក​ឞូ​ជាន​ជេរ​ជ៝ត់​អាប់​នតីល​មា​ខាន់​អៃ​មៃ នទ្រែល​មា​គែស​នាវ​ជេរ​អេងៗ​ជឹត​កាដោយ។* ៥ លាស​នទ្រី​តា​នាវ​ខាន់​អៃ​មៃ​គុ​ន៝ប់​តា​នាវ​ញឆីង​មា​កោរាញ​ឞ្រាស ឞ៝ន់​ឆៃ​នហេល​នានេៈ​ងាន់​នាវ​កោរាញ​ឞ្រាស​ផាត​ទោយ្ស​ឆ៝ង់​ងាន់។ ពាង់​កើប​ខាន់​អៃ​មៃ​ទី​មា​លាប់​តា​នាវ​ពាង់​នើម​ម៝ត់​អ្វាញ់ ជេសរី​ខាន់​អៃ​មៃ​គែស​នាវ​ជេរ​ជ៝ត់​យ៝រ​មា​ខាន់​អៃ​មៃ​ជេង​ប៝ន​លាន​ពាង់​នើម។ ៦ កោរាញ​ឞ្រាស​ជាន​នទើ​ឆ៝ង់​ងាន់ ពាង់​មរា​ព្លើង​អ៝ន់​នាវ​ជេរ​មា​ឞូ​ម៝ស​អី​ជាន​ជេរ​មា​ខាន់​អៃ​មៃ​នើស។* ៧ ជេសរី​ពាង់​មរា​អ៝ន់​ខាន់​អៃ​មៃ​អី​គែស​នាវ​ជេរ​ជ៝ត់​នៃ​គុ​រាលូ​នទ្រែល​ហេន​តា​នោក​ឞ្រាស​យេឆូ ​ញហើ​ឆាក់​តាៈ​ឞើស​កាលើ​ត្រោក។ ពាង់​វាច់​តៃ​នទ្រែល​ផូង​តោង​ពារ់​កោរាញ​ឞ្រាស។ ផូង​តោង​ពារ់​អី​នៃ​គែស​នាវ​ទើយ​ងាន់។* ៨ ពាង់​ហាន់​មា​អុញ​អី​ទុត​ហីត តេៈ​ទោយ្ស​ទឹង​លែៈ​ផូង​អី​មោ​គឹត​នាល់​មោ​អ្យាត់​កោរាញ​ឞ្រាស នទ្រែល​មា​ទឹង​លែៈ​ផូង​អី​មោ​អ្យាត់​អោស​នាវ​មហែ​មហាន​អ្វែស​ឞ្រាស​យេឆូ ​អី​កោរាញ​ឞ៝ន់។* ៩ ខាន់​ពាង់​អី​នៃ​មរា​ឆ៝ៈ​ទើន​នាវ​រ៝ស​លេក​នហ៝​រ៝ គុ​ងខាស​ងាយ​ឞើស​មាត់​កោរាញ​យេឆូ  នអ៝ប់​មា​គុ​ងខាស​ងាយ​ឞើស​នាវ​ទើយ​ពាង់​អី​គែស​នាវ​ច្រេក​លើប។ ១០ តា​នារ​អី​នៃ​ពាង់​វាច់ គៃ​មា​ផូង​ក្ល៝ស​អ្វែស​ពាង់​រានេ​នាវ​ច្រេក​លើប​ពាង់​នើម ជេសរី​ទឹង​លែៈ​ឞូនុយ្ស​អី​ញឆីង​មា​ពាង់​រានេ​ពាង់​លែៈ​នាវ​ងាន់។ ល៝ង់​ខាន់​អៃ​មៃ ខាន់​អៃ​មៃ​គុ​តា​មពោល​អី​នៃ​ដ៝ង់ យ៝រ​មា​ខាន់​អៃ​មៃ​លែៈ​ញឆីង​ជេស​មា​នាវ​ហេន​មឞើស​ងក៝ច។* ១១ កើត​នទ្រី​ទឹង​ហេន​មឞើស​ឆើម​អ៝ន់​មា​ខាន់​អៃ​មៃ​បាបើ។ កោរាញ​ឞ្រាស​លែៈ​ក្វាល់​ខាន់​អៃ​មៃ​មា​គែស​នាវ​រេស​នហ៝​រ៝។ ហេន​ទាន់​កោរាញ​ឞ្រាស​អី​ឞ្រាស​ឞ៝ន់​យើក​មឞាស​អ៝ន់​ខាន់​អៃ​មៃ​គុ​រេស​អ៝ន់​តឹម​ទី​មា​នាវ​ក្វាល់​អី​នៃ។ ហេន​មឞើស​ឆើម​ទាន់​ពាង់​អ៝ន់​នាវ​ទើយ​ពាង់​នើម​មា​ខាន់​អៃ​មៃ គៃ​មា​ជាន​ជេស​ទឹង​លែៈ​នទើ​អ្វែស​អី​ខាន់​អៃ​មៃ​អុច​ជាន នទ្រែល​មា​ជាន​ជេស​ទឹង​លែៈ​នទើ​អី​ខាន់​អៃ​មៃ​ជាន​យ៝រ​មា​នាវ​ញឆីង​ខាន់​អៃ​មៃ។* ១២ នទ្រី​ទឹង​ខាន់​អៃ​មៃ​អ៝ន់​គែស​នាវ​ច្រេក​លើប​មា​រាញា​ឞ្រាស​យេឆូ ​អី​កោរាញ​ឞ៝ន់​នើម ជេសរី​ពាង់​អ៝ន់​នាវ​ច្រេក​លើប​មា​ខាន់​អៃ​មៃ​ដ៝ង់​យ៝រ​មា​នាវ​អ្វែស​កោរាញ​ឞ្រាស​អី​ឞ្រាស​ឞ៝ន់​យើក​មឞាស នអ៝ប់​មា​នាវ​អ្វែស​កោរាញ​យេឆូ​ក្រីស ​ដ៝ង់។

២

នទើ​ត៝ត់​អេ​ល៝រ​មា​ឞ្រាស​យេឆូ ​វាច់

១ អើ​អ៝ស​នោ គ៝ប់​អុច​ញចីស​មា​ខាន់​អៃ​មៃ​មា​នាវ​វាច់​ឞ្រាស​យេឆូ​ក្រីស ​អី​កោរាញ​ឞ៝ន់​នើម នអ៝ប់​មា​នាវ​ពាង់​រាគូម​ឞ៝ន់​គៃ​មា​គុ​នទ្រែល​ពាង់។ ហេន​ទាន់​ខាន់​អៃ​មៃ​ហោ​ងាន់* ២ លើយ​អោស​គើញ​គែស​នូយ្ស​នហ៝ម់​វិ មោ​លាស​គែស​នាវ​នទ្រ៝ត់​រាវៃ​យ៝រ​មា​តាង់​ឞូ​មឞើស​ងក៝ច​លាស​នារ​ឞ្រាស​យេឆូ ​វាច់​លែៈ​ត៝ត់​ជេស។ ឞ៝ល​លាស​គែស​ឞូនុយ្ស​អាបាៈ​លាស​ឞ្រាស​ហ្វេង​អ្វែស​លែៈ​មឞើស​ងក៝ច​មា​ខាន់​ពាង់ មោ​លាស​គែស​ឞូនុយ្ស​មឞើស​ងក៝ច​អេង មោ​លាស​គែស​ឞូនុយ្ស​លាស​ហេន​លែៈ​គែស​ញចីស​តា​ឆ៝ម់បុត​កាដោយ។* ៣ លើយ​អោស​អ៝ន់​ឞូ​មរោស​ខាន់​អៃ​មៃ ដេៈ​មោ​អើម យ៝រ​លាស​អេ​ល៝រ​មា​នារ​ឞ្រាស​យេឆូ ​វាច់​នៃ គែស​អ៝ក់​ឞូនុយ្ស​តឹម​រាទ៝ង់​មអារ់​លើយ​កោរាញ​ឞ្រាស នទ្រែល​មា​ឞូ​ឆៃ​គែស​ទូ​ហ្វេ​ឞូនុយ្ស​តីស*​ញឆោស​ឆាក់ យើន​មា​កោរាញ​ឞ្រាស​លែៈ​នទ្រាប់​នាវ​រ៝ស​ហេង​មា​ពាង់​ងាន់​រ៝†។* ៤ ពាង់​អី​នៃ​តឹម​រាទ៝ង់​ដាស​ទឹង​លែៈ​នទើ​អី​ឞូ​កើប​លាស​ឞ្រាស មា​ទឹង​លែៈ​នទើ​អី​ឞូ​យើក​មឞាស នហាវ​អេង​ឆាក់​ពាង់​នើម​ខ្លៃ​រាលាវ​មា​ទឹង​លែៈ​នទើ​អី​នៃ នហ៝​មា​ពាង់​គុ​តា​នតុក​ញីស​ជាន​ឞ្រាស​មា​កោរាញ​ឞ្រាស ជេសរី​មឞើស​អេង​ឆាក់​ពាង់​នើម​លាស​កោរាញ​ឞ្រាស​ដ៝ង់។* ៥ អាស​ខាន់​អៃ​មៃ​ហោម​កាស​គឹត​ដ៝ង់ នោក​គ៝ប់​គុ​នទ្រែល​ខាន់​អៃ​មៃ​នើស? នាវ​អី​នៃ​គ៝ប់​លែៈ​មឞើស​ងក៝ច​មា​ខាន់​អៃ​មៃ​លែៈ​ផ្យៅ។ ៦ យើន​មា​អាបៃ​អ្យា នទើ ‡​អី​ងកីង​ពាង់ ខាន់​អៃ​មៃ​លែៈ​នាល់​ជេស§ ពាង់​ញឆោស​ឆាក់​ត៝ត់​ទី​នារ​ពាង់​ញឆោស​មើ។ ៧ អាបៃ​អ្យា​ឆាតាង់ ​អី​កោរាញ​មពោល​ឞ្រាស​អ្យើស*​លែៈ​អ៝ន់​ឞូនុយ្ស​តឹម​រាទ៝ង់​មា​នាវ​វៃ​កោរាញ​ឞ្រាស យើន​មា​ហោម​ជាន​មពោន នហ៝​មា​ត៝ត់​ទី​នារ​ទូ​ហ្វេ​ឞូនុយ្ស​អី​ងកីង​ពាង់​រី​លែៈ​រ៝ស​ក្ល៝ក់​ជេស។ ៨ រី​មើ​ឞូនុយ្ស​ទុត​តីស​អី​នៃ​ញឆោស​ឆាក់ ជេសរី​ឞ្រាស​យេឆូ ​លើស​ហេង​ពាង់​មា​នហ៝ម់​អី​លោស​តាៈ​ឞើស​មឞូង​ឞ្រាស​យេឆូ ​នើម មា​នាវ​ច្រេក​លើប​តា​នាវ​វាច់​ឞ្រាស​យេឆូ ​នើម​ងគ្រ៝ស​លើយ​ពាង់។* ៩ អេ​ល៝រ​មា​នារ​អី​នៃ ឞូនុយ្ស​ទុត​តីស​អី​នៃ ពាង់​វាច់​មា​នាវ​ទើយ​ឆាតាង់  ពាង់​ជាន​អាប់​នតីល​នទើ​ក្វ៝ង់ ជាន​នទើ​ទុត​នាវ​ងាន់ ជាន​នាវ​មឞេន​អេងៗ។ យើន​មា​ទឹង​លែៈ​នទើ​អី​នៃ​ជេង​នាវ​ងក្លាៈ​ទាទេ។ ១០ ពាង់​ជាន​នាវ​ក្វែ​នាវ​មរោស​អាប់​នតីល​ងាន់ អ៝ន់​មា​ទឹង​លែៈ​មពោល​អី​មរា​ឆ៝ៈ​ទើន​នាវ​រ៝ស​ហេង។ មពោល​អី​នៃ​ឆ៝ៈ​ទើន​នាវ​រ៝ស​ហេង​យ៝រ​មា​មោ​អុច​អោស​ឆ៝ៈ​ទើន​នាវ​ងាន់ មោ​អុច​អោស​រ៝ង់​នាវ​ងាន់ ឞ៝ល​លាស​នាវ​ងាន់​អី​នៃ​ទើយ​រាក្លាយ្ស​ខាន់​ពាង់។* ១១ កើត​នទ្រី​ទឹង​កោរាញ​ឞ្រាស​ញជុន​នាវ​ងក្លាៈ​មា​ជាន​អ៝ន់​ខាន់​ពាង់​ហ្យើត អ៝ន់​ខាន់​ពាង់​អ្យាត់​នាវ​មរោស​ច្រាវ‌ ១២ គៃ​មា​តេៈ​ទោយ្ស​មា​មពោល​អី​មោ​អ្យាត់​អោស​នាវ​ងាន់ ជេសរី​រាម់​មា​ជាន​នទើ​ក្វែ​ច្រាវ។*

នាវ​គុ​ន៝ប់​តា​នាវ​ញឆីង

១៣ អើ​អ៝ស​នោ កោរាញ​ឞ្រាស​រ៝ង់​មា​ខាន់​អៃ​មៃ។ ហេន​លាស​អ្វែស​កោរាញ​ឞ្រាស​បាបើ​ងាន់​មា​ខាន់​អៃ​មៃ យ៝រ​លាស​លែៈ​កោរាញ​ឞ្រាស​កើយ្ស​ខាន់​អៃ​មៃ​មា​នាវ​រាក្លាយ្ស​ឞើស​នតើម​ញជេង​នែស​នតូ​ងាន់†។ ខាន់​អៃ​មៃ​គែស​នាវ​រាក្លាយ្ស​យ៝រ​មា​ឞ្រាស​ហ្វេង​អ្វែស​ជាន​អ៝ន់​ខាន់​អៃ​មៃ​ក្ល៝ស​អ្វែស គែស​នាវ​រាក្លាយ្ស​យ៝រ​មា​ខាន់​អៃ​មៃ​ញឆីង​មា​នាវ​ងាន់​ដ៝ង់។* ១៤ កោរាញ​ឞ្រាស​លែៈ​ក្វាល់​ខាន់​អៃ​មៃ​នៃ​មា​នាវ​មហែ​មហាន​អ្វែស​អី​ហេន​លែៈ​មឞើស​ងក៝ច ពាង់​ក្វាល់​ខាន់​អៃ​មៃ​គៃ​មា​អ៝ន់​ខាន់​អៃ​មៃ​ឆ៝ៈ​ទើន​នាវ​រាក្លាយ្ស​អី​នៃ ពាង់​អុច​ខាន់​អៃ​មៃ​គែស​នាវ​ច្រេក​លើប​ឞ្រាស​យេឆូ​ក្រីស ​នើម​អី​កោរាញ​ឞ៝ន់។ ១៥ លាស​នទ្រី​អើ​អ៝ស​នោ អ៝ន់​ខាន់​អៃ​មៃ​គុ​ន៝ប់​រាក៝ក់​ហ៝ៈ ជេសរី​ញអោត​ទឹង​លែៈ​នាវ​អី​ហេន​លែៈ​នតុម​នតី​អ៝ន់​មា​ខាន់​អៃ​មៃ​នើស។ ហេន​នតុម​នតី​ខាន់​អៃ​មៃ​មា​ឞ៝រ់​មឞូង​ហេន​នើម​ងើយ​នើស នទ្រែល​មា​តា​ឆ៝ម់បុត​អី​ហេន​លែៈ​ញចីស។ ១៦ កោរាញ​ឞ្រាស​អី​ឞឹ​ឞ៝ន់ ពាង់​គែស​នាវ​រ៝ង់​មា​ឞ៝ន់។ យ៝រ​មា​នាវ​អ្វែស​ពាង់​នើម ពាង់​ឞ៝ញ​លែង​ឞ៝ន់​នឹង​នហ៝​រ៝ នអ៝ប់​មា​លែៈ​អ៝ន់​ឞ៝ន់​នាវ​រានើម​ន៝ប់​រាក៝ក់។ ទាន់​ឞ្រាស​យេឆូ​ក្រីស ​អី​កោរាញ​ឞ៝ន់ នទ្រែល​មា​កោរាញ​ឞ្រាស​អី​ឞឹ​ឞ៝ន់‌* ១៧ នហាវ​នូយ្ស​នហ៝ម់​ខាន់​អៃ​មៃ អ៝ន់​ខាន់​អៃ​មៃ​គែស​នហ៝ម់​ឆ្វាន​មា​ជាន​អាប់​នតីល​នទើ​អ្វែស នទ្រែល​មា​មឞើស​ងក៝ច​នាវ​អ្វែស​ដ៝ង់។

៣

នាវ​ទាន់​មឞើស​ឆើម

១ អើ​អ៝ស​នោ​តា​នាវ​ញឆីង តា​នទើ​ងគ្លែៈ​ទុត ហេន​ទាន់​ខាន់​អៃ​មៃ​មឞើស​ឆើម​មា​ហេន​បាៈ គៃ​មា​នាវ​កោរាញ​ឞ្រាស​អ៝ន់​មឞើស​ងក៝ច​គើញ​លើ​មា​អ៝ក់​នតុក​រ៝ នទ្រែល​មា​អ៝ន់​ឞូ​យើក​នាវ​កោរាញ​ឞ្រាស​អាប់​នតុក កើត​តា​នតុក​ខាន់​អៃ​មៃ​លែៈ​គែស​ដ៝ង់។* ២ មឞើស​ឆើម​អ៝ន់​មា​ហេន​គៃ​មា​ក្លាយ្ស​ឞើស​ឞូនុយ្ស​ក្វែ ឞើស​ឞូនុយ្ស​អ្យើស យ៝រ​លាស​មោ​គែស​អោស​ទឹង​លែៈ​ឞូនុយ្ស​អី​គែស​ញឆីង។ ៣ យើន​មា​ឞ្រាស​យេឆូ ​គែស​នូយ្ស​នហ៝ម់​រាប់​ជាប់ ពាង់​មរា​ជាន​អ៝ន់​ខាន់​អៃ​មៃ​គែស​នូយ្ស​នហ៝ម់​ន៝ប់ ញជ្រាង់​ខាន់​អៃ​មៃ​មោ​អោស​អ៝ន់​តុប​តា​តី​ឆាតាង់ ​អី​កោរាញ​មពោល​ឞ្រាស​អ្យើស*។ ៤ កោរាញ​យេឆូ ​លែៈ​គុ​នទ្រែល​ខាន់​អៃ​មៃ នទ្រី​ហេន​ញឆីង​លាស​ខាន់​អៃ​មៃ​លែៈ​តឹង​ជាន​កើត​នាវ​អី​ហេន​លែៈ​ដាៈ​ខាន់​អៃ​មៃ​នៃ ជេសរី​ហេន​ញឆីង​ខាន់​អៃ​មៃ​ហោម​ជាន​តឹង​កើត​ដ៝ង់។* ៥ ទាន់​កោរាញ​យេឆូ ​កើល​ខាន់​អៃ​មៃ​វ៝ត់​នាវ​រ៝ង់​កោរាញ​ឞ្រាស​លើ​មា​ជ្រូ កើល​ខាន់​អៃ​មៃ​ញឆ្រោយ្ស​គុ​ន៝ប់​តា​នាវ​ញឆីង ឞ៝ល​លាស​គែស​នាវ​ជេរ​ជ៝ត់​កាដោយ តឹម​ឞាន​មា​ឞ្រាស​ក្រីស ​ញឆ្រោយ្ស​គុ​ន៝ប់​តា​នាវ​ជេរ​ជ៝ត់​ពាង់​នើស​ដ៝ង់†។

៦ អើ​អ៝ស​នោ អាបៃ​អ្យា​ហេន​ដាៈ​ខាន់​អៃ​មៃ​តា​រាញា​កោរាញ​យេឆូ​ក្រីស ‡ អ៝ន់​ខាន់​អៃ​មៃ​ទែរ​ងាយ​ហ៝ម់​ឞើស​ឞូនុយ្ស​អី​ញឆីង​មា​ឞ្រាស​ក្រីស ​ប្លាវ​ជាន​ការ គុ​តីស​ឞើស​នាវ​ហេន​លែៈ​នតុម​នតី​ខាន់​អៃ​មៃ។* ៧ ខាន់​អៃ​មៃ​នើម​លែៈ​គឹត​ជេស​នទើ​អី​ទី​មា​ខាន់​អៃ​មៃ​ទី​ជាន ជេង​នទើ​អី​ខាន់​អៃ​មៃ​ជាន​តឹង​កើត​ហេន។ នោក​ហេន​គុ​នទ្រែល​ខាន់​អៃ​មៃ​នើស​ហេន​មោ​ប្លាវ​អោស។* ៨ ហេន​មោ​គែស​អោស​ឆោង​ឆា​ទើម​ព្យាង់​ត្រាវ​ទូ​ហ្វេ​ឞូនុយ្ស​មោ​គែស​អ៝ន់​ព្រាក់។ ហេន​ញឆ្រោយ្ស​ជាន​ការ​រាគាញ់​ងាន់​ទឹង​មាង់​ទឹង​នារ គៃ​មា​លើយ​អោស​អ៝ន់​ខាន់​អៃ​មៃ​ជេរ​ម៝ត់​ឆ្យាម់​ហេន។ ៩ ទី​ដ៝ង់​លាស​ហេន​ដាៈ​ខាន់​អៃ​មៃ​ម៝ត់​ឆ្យាម់​ហេន យើន​មា​ហេន​ជាន​កើត​នអា​អុច​លែវ​នាវ​អ្វែស​អ៝ន់​ខាន់​អៃ​មៃ​តឹង​កើត។* ១០ នោក​ហេន​ហោម​គុ​នទ្រែល​ខាន់​អៃ​មៃ​នើស ហេន​លែៈ​នតិញ​ជេស​មា​ខាន់​អៃ​មៃ៖ «ឞូ​ម៝ស​អី​មោ​អុច​ជាន​ការ ឞូនុយ្ស​អី​នៃ​មោ​អ៝ន់​ពាង់​ឆោង​ដ៝ង់»។* ១១ យ៝រ​លាស​ហេន​តាង់​គែស​ឞូនុយ្ស​អាបាៈ​តា​ផូង​ខាន់​អៃ​មៃ​គុ​រេស​ប្លាវ​ទើម ខាន់​ពាង់​គែស​ងើយ​បោច​បោរ​ទើម​មា​មឞូង តីស​មា​មោ​អោស​ជាន​ការ។ ១២ ហេន​នតិញ​ដាៈ​មា​ឞូនុយ្ស​អី​កើត​នៃ​តា​រាញា​កោរាញ​យេឆូ​ក្រីស  អ៝ន់​ជាន​ការ​អ៝ន់​អ្វែស ឆោង​ឆា​តាៈ​ឞើស​ឞ្រាត់​ឆ្វាន​អី​នើម​ជាន​ហ៝ៈ។ ១៣ អើ​អ៝ស​នោ ខាន់​អៃ​មៃ​លើយ​អោស​ទឹល​ជាន​នទើ​អ្វែស។* ១៤ លាស​ឞូ​ម៝ស​អី​មោ​អ្យាត់​អោស​នាវ​ហេន​ញចីស​តា​ឆ៝ម់បុត​អ្យា អ៝ន់​ខាន់​អៃ​មៃ​គឹត​មា​ឞូនុយ្ស​អី​នៃ ជេសរី​លើយ​អោស​តឹម​រាង្លាប់​មា​ពាង់​អី​នៃ គៃ​មា​អ៝ន់​ពាង់​គែស​នាវ​ដីត​ព្រេង។* ១៥ យើន​មា​លើយ​អោស​កើប​ពាង់​ជេង​ឞូនុយ្ស​រាលាង់ អ៝ន់​ងកាស​ពាង់​ជេង​តឹម​ឞាន​មា​អ៝ស​នោ​ហ៝ៈ។*

១៦ ទាន់​កោរាញ​យេឆូ ​អី​តើម​នាវ​ដាប់​មពាន់ អ៝ន់​នាវ​ដាប់​មពាន់​អាប់​នតីល​មា​ខាន់​អៃ​មៃ​អាប់​ម៝ង​អាប់​នារ! ទាន់​ពាង់​គុ​នទ្រែល​មា​ទឹង​លែៈ​ខាន់​អៃ​មៃ។ ១៧ នាវ​អោប​អ្វែស​លាង់​អ្យា គ៝ប់​ពោល ​ញចីស​មា​តី​គ៝ប់​នើម។ ត៝ត់​ឆៃ​នាវ​ញចីស​អ្យា ខាន់​អៃ​មៃ​នាល់​គ៝ប់​អី​តើម​ញចីស យ៝រ​មា​ទឹង​លែៈ​ឆ៝ម់បុត​គ៝ប់​ញចីស​នើស គែស​នាវ​ញចីស​កើត​នៃ​ទាទេ។* ១៨ ទាន់​នាវ​អ្វែស​ឞ្រាស​យេឆូ​ក្រីស ​អី​កោរាញ​ឞ៝ន់​គុ​តា​ទឹង​លែៈ​ខាន់​អៃ​មៃ!៚

* ១:១ ១:១៖ តា​នាវ​ងើយ​គ្រែក ​គែស​រាញា​ពាង់​លាស៖ «ឆីលវានុស » ជេង​រាញា​ឞារ​អឹ ពាង់​ឞូនុយ្ស​ហាន់​នទ្រែល​ពោល ​អ៝ក់​ងាន់​(ការ ១៥:៤០)។

* ១:១ ១:១៖ ១ពេ ៥:១២; ការ ១៦:១-៣

† ១:២ ១:២៖ ឆ៝ម់បុត​អើម​អី​ញចីស​មា​តី​អាបាៈ​មោ​អោស​គែស​ញចីស «ឞ៝ន់​នើម»។

* ១:៤ ១:៤-៥៖ ១តេ ១:៧; ផល ១:២៨-៣០; ២តម ៣:១២

* ១:៦ ១:៦៖ រម ១២:១៩

* ១:៧ ១:៧៖ មថ ២៥:៣១-៣៣; តត ២:១៣; នតម ២១:៣-៤

* ១:៨ ១:៨-៩៖ ១ពេ ៤:១៧-១៩; ២ពេ ៣:៧

* ១:១០ ១:១០៖ ១តេ ៣:១២-១៣; ១យហ ៣:២-៣; នតម ៧:៩-១០

* ១:១១ ១:១១៖ ១តេ ១:៣; ២:១១-១២; ផល ១:៦; ២:១៣

* ២:១ ២:១៖ ១តេ ៤:១៥-១៨

* ២:២ ២:២៖ មថ ២៤:៤-៦

* ២:៣ ២:៣៖ «ឞូនុយ្ស​តីស» មោ​លាស «ឞូនុយ្ស​អី​មោ​អ្យាត់​កោរាញ​ឞ្រាស»។

† ២:៣ ២:៣៖ «ញឆោស...ងាន់​រ៝» មោ​លាស «ញឆោស​ឆាក់​អី​ជាន​នាវ​រ៝ស​ហេង»។

* ២:៣ ២:៣៖ ១តម ៤:១

* ២:៤ ២:៤៖ ១កោ ៣:១៦-១៧; ២កោ ៦:១៦

‡ ២:៦ ២:៦៖ តា​នាវ​ងើយ​គ្រែក ​មោ​គឹត​នហេល​ជេង​នទើ មោ​លាស​ឞូនុយ្ស​ងកីង​ពាង់។

§ ២:៦ ២:៦៖ ឞ៝ន់​អាបៃ​រី​មោ​ហោម​គឹត​អោស​ម៝ស​នទើ​អី​នៃ។

* ២:៧ ២:៧៖ «ឆាតាង់ ​អី​កោរាញ​មពោល​ឞ្រាស​អ្យើស» មោ​លាស «នាវ​ជាន​ការ​នាវ​តីស​អី​ហោម​នទ៝ប់​មពោន»។

* ២:៨ ២:៨-១០៖ នតម ១៩:១៥-២១; មថ ២៤:២៤

* ២:១០ ២:១០-១១៖ ២កោ ៤:៣-៤; ២តម ៤:៣-៤

* ២:១២ ២:១២៖ យហ ១២:៤៨

† ២:១៣ ២:១៣៖ មោ​លាស «កើយ្ស​ខាន់​អៃ​មៃ​ជេង​ឞូនុយ្ស​ឞោក​ទាក​តា​នាវ​រាក្លាយ្ស»។

* ២:១៣ ២:១៣-១៤៖ អេផ ១:៤; ៣:១១; ១តេ ១:៤; ២ពេ ១:១០-១១

* ២:១៦ ២:១៦៖ ១ពេ ៥:១០

* ៣:១ ៣:១-២៖ កោល ៤:៣-៤

* ៣:៣ ៣:៣៖ តា​នាវ​ងើយ​គ្រែក ​លាស៖ «តា​តី​កោរាញ​អ្យើស»។

* ៣:៤ ៣:៤៖ ២តេ ២:១៥

† ៣:៥ ៣:៥៖ មោ​លាស «កើល​ខាន់​អៃ​មៃ​ញឆ្រោយ្ស​គុ​ន៝ប់​តា​នាវ​ញឆីង​មា​ឞ្រាស​ក្រីស »។

‡ ៣:៦ ៣:៦៖ ឆ៝ម់បុត​អើម​អី​ញចីស​មា​តី​អាបាៈ​លាស៖ «រាញា​ឞ្រាស​យេឆូ​ក្រីស ​អី​កោរាញ​ឞ៝ន់»។

* ៣:៦ ៣:៦៖ ១កោ ៥:១១; កាល ៦:១; ១តេ ៥:១៤

* ៣:៧ ៣:៧-៨៖ ១តេ ២:៩-១០; ការ ១៨:៣; ១កោ ៤:១២

* ៣:៩ ៣:៩៖ ១កោ ៩:៦-១៥; ការ ២០:៣៣-៣៥

* ៣:១០ ៣:១០៖ ១តេ ៤:១១

* ៣:១៣ ៣:១៣៖ កាល ៦:៩; អេផ ២:១០

* ៣:១៤ ៣:១៤៖ តត ៣:១០

* ៣:១៥ ៣:១៥៖ ១តេ ៥:១៤; មថ ១៨:១៥-១៧; យាក ៥:១៩-២០

* ៣:១៧ ៣:១៧៖ កាល ៦:១១; កោល ៤:១៨

១ តីមោថេ

១

២

៣

៤

៥

៦

ឆ៝ម់បុត​ពោល​ញជ្វាល់​អ៝ន់​មា

តីមោថេ រើស ១

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦៣ ក្លាប់​លាស ៣០ នាម់​ជេស​ឞ្រាស​យេឆូ ​ទ៝ក់​រេស ពាង់​ញចីស​ឆ៝ម់បុត​អ្យា​តា​ឞ្រី​មាឆេដោន ។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

នោ​តីមោថេ​តាៈ​ឞើស​ប៝ន​លីឆាត្រា  ជេង​ប៝ន​ពោល ​លែៈ​ហាន់​មឞើស​ងក៝ច​នាវ​មហែ​មហាន​អ្វែស​ក្លាប់​លាស​តា​នាម់ ៤៧ នោក​ពាង់​ហាន់​មឞើស​ងក៝ច​ត៝ល់​ង្វាយ​នើស។ នោក​ពោល ​ហាន់​ខ៝ល់​ផូង​ញឆីង​តា​ប៝ន​អី​នៃ​ទូ​តឹ​ជឹត នោក​នៃ​ពោល ​ជាៈ​តីមោថេ​ហាន់​នទ្រែល​ពាង់។ តីមោថេ ​នោក​នៃ​ហោម​នទាម់ អី​មេៈ​ពាង់​ផូង​អីឆ្រាអែល  អី​ឞឹ​ពាង់​ផូង​គ្រែក ​(ការ ១៦:១-៣) តីមោថេ ​ហាន់​នទ្រែល​ពោល  នអ៝ប់​មា​ជាន​ការ​នទ្រែល​ពោល ​ជ៝ៈ​នាម់ ជេសរី​ពោល ​ដាៈ​ពាង់​ជាន​កោរាញ​ម៝ត់​អ្វាញ់​មា​ផូង​ញឆីង​តា​ប៝ន​អេផេឆោ ។ ពោល ​រ៝ង់​មា​តីមោថេ ​តឹម​ឞាន​មា​ក៝ន​ពាង់​នើម​ងាន់។ ឆ៝ម់បុត​អ្យា ឞូ​អ៝ក់​មឹន​លាស​ពោល ​ញចីស​ឞើស​កើយ​ទឹង​លែៈ​នាវ​អី​លែៈ​គែស​ញចីស​តា​ឆ៝ម់បុត​ការ​មពោល​កោរាញ​អ៝ស​ម៝ន យើន​មា​ឞូនុយ្ស​អាបាៈ​មឹន​លាស​នាវ​ញចីស​តា​ឆ៝ម់បុត​អ្យា​ជេង​តឹម​ទី​ដាស​នាវ​លែៈ​គែស​ញចីស​តា​ការ​មពោល​កោរាញ​អ៝ស​ម៝ន​ងកោៈ ២០។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​ពោល ​នហាវ​នូយ្ស​នហ៝ម់​តីមោថេ  គៃ​មា​គុ​ន៝ប់​តា​នាវ​តឹម​រាលាច់​មា​នើម​នតី​ងក្លាៈ​(១តម ១:៣-១១; ៤:១-៥; ៦:២-៥)។ ពោល ​ដាៈ​តីមោថេ ​កើយ្ស​ផូង​កោរាញ​មា​ផូង​ញឆីង ពាង់​ដាៈ​តីមោថេ ​កើយ្ស​អា​មើម​ឞូនុយ្ស​អី​ទី​មា​ជាន​កោរាញ​(១តម ៣:១-១៣) ពាង់​ដាៈ​តីមោថេ ​អា​មើម​នាវ​លែវ​មពោល​អេងៗ​តា​ផូង​ញឆីង កើត​លាស​លែវ​មា​មពោល​ឞូ​រាញ មពោល​ឞូ​អូរ មពោល​ទ្រោស​នទាម់ មពោល​ក៝ន​ឆែ​(១តម ៥:១-៦)។ ពាង់​មឞើស​មា​តីមោថេ ​ដ៝ង់ អា​មើម​លែវ​តា​នាវ​រាបុន​(១តម ២:១-១៥)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-២)

- នាវ​តឹម​រាលាច់​មា​នើម​នតី​ងក្លាៈ (១:៣-២០)

- នាវ​លែវ​តា​នាវ​រាបុន (២:១-១៥)

- អា​មើម​អី​ទី​ឞូនុយ្ស​អី​ជាន​កោរាញ​តា​ផូង​ញឆីង (៣:១-១៣)

- អា​មើម​នាវ​គុ​រេស​ផូង​ញឆីង ជេសរី​មា​នើម​នតី​ងក្លាៈ (៣:១៤—៤:១៦)

- អា​មើម​នាវ​លែវ​មពោល​អេងៗ​តា​ផូង​ញឆីង (៥:១—៦:២)

- នាវ​នតុម​នតី​ងក្លាៈ នទ្រែល​មា​នាវ​កើញ​ទ្រាប់​នទើ (៦:៣-១០)

- នាវ​នតិញ​ងគ្លែៈ​ទុត (៦:១១-២១)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​កោរាញ​អ៝ស​ម៝ន​ឞ្រាស​ក្រីស​យេឆូ ។ គ៝ប់​ជេង​កោរាញ​អ៝ស​ម៝ន​តាៈ​ឞើស​កោរាញ​ឞ្រាស​នើម នទ្រែល​មា​តាៈ​ឞើស​ឞ្រាស​ក្រីស​យេឆូ ​ដាៈ។ កោរាញ​ឞ្រាស​ជេង​នើម​រាក្លាយ្ស​ផូង​ឞ៝ន់ នាវ​រានើម​ផូង​ឞ៝ន់​តា​ឞ្រាស​ក្រីស​យេឆូ ​ទើម។ ២ គ៝ប់​ញជ្វាល់​ឆ៝ម់បុត​អ្យា​អ៝ន់​មា​មៃ​តីមោថេ  អី​តឹម​ឞាន​មា​ក៝ន​គ៝ប់​នើម​ងាន់​យ៝រ​មា​គ៝ប់​លែវ​មៃ​ឆឹត​ញឆីង​មា​ឞ្រាស​យេឆូ ។ ទាន់​កោរាញ​ឞ្រាស នទ្រែល​មា​ឞ្រាស​ក្រីស​យេឆូ ​អ៝ន់​នាវ​អ្វែស នាវ​យោៈ នាវ​ដាប់​មពាន់​មា​មៃ។ កោរាញ​ឞ្រាស​ជេង​ឞឹ​ឞ៝ន់ ឞ្រាស​ក្រីស​យេឆូ ​ជេង​កោរាញ​ឞ៝ន់។*

ញជ្រាង់​នាវ​នតុម​នតី​ងក្លាៈ

៣ នោក​គ៝ប់​លោស​ឞើស​ប៝ន​អេផេឆោ ​ហាន់​តា​ឞ្រី​មាឆេដោន  គ៝ប់​លែៈ​អ៝ន់​មៃ​ហោម​គុ​តា​ប៝ន​អេផេឆោ ​គៃ​មា​ឞ្វៃ​ឞូ​លើយ​អោស​អ៝ន់​នតុម​នតី​នាវ​ងក្លាៈ។ អាបៃ​អ្យា​គ៝ប់​ហោម​អ៝ន់​មៃ​គុ​តា​នៃ​ហ៝ៈ​គៃ​មា​ហោម​ជាន​កើត​នៃ​ដ៝ង់‌* ៤ ឞ្វៃ​លើយ​អ៝ន់​ឞូ​ងក៝ច​នអើន​អ៝ក់ លើយ​អ៝ន់​ងក៝ច​យៅ​រុង​អី​ជ៝ង​រាហេង​ងាន់​នៃ យ៝រ​លាស​នាវ​អី​នៃ​ជេង​តឹម​អោប​រាខេល​ទើម មោ​អោស​កើល​ឞ៝ន់​ជាន​តឹង​នាវ​កោរាញ​ឞ្រាស​អុច។ យើន​មា​នាវ​ញឆីង​មា​ឞ្រាស​យេឆូ ​កើល​អ៝ន់​ឞ៝ន់​ជាន​តឹង​នាវ​កោរាញ​ឞ្រាស​អុច។ ៥ នាវ​នតី​តា​ផូង​ញឆីង​មា​ឞ្រាស​យេឆូ​ក្រីស ​អុច​អ៝ន់​ផូង​ញឆីង​គែស​នាវ​រ៝ង់​មា​ឞូ នាវ​រ៝ង់​អី​លោស​ឞើស​នូយ្ស​នហ៝ម់​ក្ល៝ស លោស​ឞើស​នូយ្ស​នហ៝ម់​ឆ៝ង់ នទ្រែល​មា​លោស​ឞើស​នាវ​ញឆីង​រាប់​ជាប់​ងាន់។* ៦ ឞូនុយ្ស​អាបាៈ​លែៈ​ទូ​ទែរ​ជេស​ឞើស​ទឹង​លែៈ​នាវ​អី​នៃ អាបៃ​អ្យា​ខាន់​ពាង់​មឞើស​ងើយ​លាៈ​លេង​ទើម។ ៧ ខាន់​ពាង់​អី​នៃ​អុច​ជេង​នើម​នតី​នាវ​វៃ​ផូង​អីឆ្រាអែល  យើន​មា​ខាន់​ពាង់​នើម​មោ​គឹត​វ៝ត់​អោស​នាវ​អី​ខាន់​ពាង់​ងើយ។ ជេសរី​នទើ​អី​ខាន់​ពាង់​នតី​ឞាញ់​ងាន់​នៃ​មោ​គឹត​វ៝ត់​ដ៝ង់​មា​នាវ​ខ្លៃ។* ៨ ឞ៝ន់​លែៈ​គឹត​នាវ​វៃ​ផូង​អីឆ្រាអែល ​ជេង​អ្វែស លាស​ឞ៝ន់​ឞ្លាវ​ទ៝ង់​អ៝ន់​ទី។* ៩ អ៝ន់​ឞ៝ន់​កាស​គឹត នាវ​វៃ​ផូង​អីឆ្រាអែល  កោរាញ​ឞ្រាស​មោ​អោស​នទ្រាប់​គៃ​មា​តេៈ​ទោយ្ស​មា​ឞូនុយ្ស​ឆ៝ង់ យើន​មា​ពាង់​អ៝ន់​នាវ​វៃ​អី​នៃ​មា​តេៈ​ទោយ្ស​មា​ផូង​អី​មោ​ជាន​តឹង​នាវ​វៃ ផូង​មោ​អ្យាត់​នាវ ផូង​មោ​យើក​មា​កោរាញ​ឞ្រាស ផូង​ជាន​អ្យើស​នឹង ផូង​មោ​ក្ល៝ស​អ្វែស ផូង​រាក​ឆ្វាយ​កោរាញ​ឞ្រាស ផូង​ងខឹត​មេៈ​ឞឹ ផូង​ងខឹត​ឞូ។ ១០ ពាង់​អ៝ន់​នាវ​វៃ​អី​នៃ​គៃ​មា​តេៈ​ទោយ្ស​មា​ផូង​ខើស​ក្លែរ ផូង​ឞូ​ក្លោ​គុ​តឹម​ទ៝ង់​នទ្រាង់​ផូង​ឞូ​ក្លោ* ផូង​តាច់​រាគ៝ល់​ឞូនុយ្ស ផូង​មរោស ផូង​ងើយ​ញចើត នទ្រែល​មា​ទឹង​លែៈ​ផូង​អេង​ជឹត​អី​តឹម​រាទ៝ង់​ដាស​នាវ​នតុម​នតី​ទី។ ១១ នាវ​នតុម​នតី​ទី​តាៈ​ឞើស​នាវ​មហែ​មហាន​អ្វែស​អី​កោរាញ​ឞ្រាស​អ៝ន់​គ៝ប់​មឞើស​ងក៝ច​មា​ឞូ។ នាវ​មហែ​មហាន​អ្វែស​អី​នៃ​តាៈ​ឞើស​កោរាញ​ឞ្រាស​អី​ទុត​អ្វែស នអ៝ប់​មា​គែស​នាវ​ច្រេក​លើប។*

នាវ​លាស​អ្វែស​មា​នាវ​យោៈ​កោរាញ​ឞ្រាស

១២ គ៝ប់​លាស​អ្វែស​មា​ឞ្រាស​ក្រីស​យេឆូ ​អី​កោរាញ​ឞ៝ន់ ពាង់​លែៈ​អ៝ន់​នហ៝ម់​ឆ្វាន​មា​គ៝ប់​ទើយ​ជាន​ការ​មា​ពាង់។ គ៝ប់​លាស​អ្វែស​មា​ពាង់ យ៝រ​លាស​លែៈ​ពាង់​កើប​គ៝ប់​ន៝ប់​រាក៝ក់​ងាន់ នអ៝ប់​មា​អ៝ន់​គ៝ប់​ជាន​ការ​មា​ពាង់​ដ៝ង់។ ១៣ ពាង់​អ៝ន់​គ៝ប់​ជាន​ការ​មា​ពាង់ ឞ៝ល​លាស​គ៝ប់​ឞើស​នតើម​នើស​ជេង​ឞូនុយ្ស​រាក​ថាម់ ឞូនុយ្ស​ជាន​ជេរ ឞូនុយ្ស​ហាត់​ជាញ​មា​ផូង​អី​ញឆីង​មា​ពាង់​កាដោយ។ ពាង់​ហោម​យោៈ​នអាច​គ៝ប់​ដ៝ង់ ឞ៝ល​លាស​នោក​នៃ​គ៝ប់​អេ​ហ៝ៈ​អោស​គែស​នាវ​ញឆីង​មា​ពាង់ ជេសរី​មោ​គឹត​ដ៝ង់​ម៝ស​នទើ​អី​គ៝ប់​ជាន​នៃ។* ១៤ យើន​មា​នាវ​យោៈ​កោរាញ​ឞ្រាស​អ៝ក់​រាមែស​លែរ​ងាន់ ពាង់​ជាន​អ៝ន់​គ៝ប់​គែស​នាវ​ញឆីង គែស​នាវ​រ៝ង់​មា​ឞូ។ លែៈ​នទើ​អី​នៃ​ជេង​តាៈ​ឞើស​ឞ្រាស​ក្រីស​យេឆូ ​នើម​អ៝ន់។ ១៥ ឞូ​លាស៖ «ឞ្រាស​ក្រីស​យេឆូ ​វាច់​តា​នែស​នតូ​អ្យា​គៃ​មា​រាក្លាយ្ស​ឞូនុយ្ស​តីស»។ នាវ​អី​នៃ​ជេង​ទី​ងាន់ នទ្រែល​មា​ទី​មា​ឆ៝ៈ​ទើន​ដ៝ង់។ ល៝ង់​គ៝ប់​អ្យា​អី​ឞូនុយ្ស​តីស​រាលាវ​ឞូ​ងាន់។* ១៦ យ៝រ​មា​គ៝ប់​អី​ឞូនុយ្ស​តីស​រាលាវ​ឞូ​ងាន់ ឞ្រាស​ក្រីស​យេឆូ ​យោៈ​មា​គ៝ប់ គៃ​មា​ញហើ​នាវ​អ៝ត់​នូយ្ស​ពាង់​ទុត​ហោ​ងាន់​ងេន កើត​នទ្រី​ពាង់​ជាន​គ៝ប់​ជេង​នាវ​នតឹត​មា​ទឹង​លែៈ​ឞូនុយ្ស​អី​ឆឹត​ញឆីង​មា​ពាង់ ទឹង​គែស​នាវ​រេស​នហ៝​រ៝។* ១៧ កើត​នទ្រី​អ៝ន់​ឞ៝ន់​យើក​មា​កោរាញ​ឞ្រាស​បាបើ​នហ៝​រ៝ អ៝ន់​ពាង់​គែស​នាវ​ច្រេក​លើប​បាបើ​នហ៝​រ៝។ ពាង់​ជេង​កាដាច់​អី​ហោម​គែស​នហ៝​រ៝ អី​មោ​អោស​ឞ្លាវ​ខឹត។ ឞូនុយ្ស​អ្វាញ់​ពាង់​មោ​ឞ្លាវ​ឆៃ​អោស ជេសរី​មោ​ហោម​អោស​គែស​ឞ្រាស​អី​ងាន់​អា​អេង​ជឹត។ នាវ​អី​នៃ​ទី​ងាន់†!*

១៨ អើ​តីមោថេ ​ក៝ន​គ៝ប់ គ៝ប់​នតិញ​មា​មៃ​ជេង​តឹម​ទី​មា​នាវ​អី​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​មឞើស​ងក៝ច​ជេស​មា​មៃ​នើស អ៝ន់​នាវ​មឞើស​ងក៝ច​អី​នៃ​នហាវ​នូយ្ស​នហ៝ម់​មៃ អ៝ន់​មៃ​តឹម​រាទ៝ង់​ដាស​អាប់​នតីល​នាវ​អ្យើស តឹម​ឞាន​មា​តាហែន​តឹម​លើស​ដាស​ឞូ​គៃ​មា​ទើយ​ពាង់។* ១៩ នោក​មៃ​គែស​នាវ​តឹម​រាទ៝ង់​អ៝ន់​មៃ​ញអោត​ន៝ប់​នាវ​ញឆីង នទ្រែល​មា​ជាន​នទើ​អី​ទី​ដាស​កោរាញ​ឞ្រាស​អុច​ទើម។ យ៝រ​មា​ឞូនុយ្ស​អាបាៈ​រាលាច់​មា​នទើ​អី​ទី​ដាស​កោរាញ​ឞ្រាស​អុច នាវ​ញឆីង​ខាន់​ពាង់​អី​នៃ​លែៈ​រ៝ស​លែៈ​ផ្យៅ។* ២០ តា​មពោល​ឞូនុយ្ស​អី​នៃ​គែស​ហីមេនេស ​នទ្រែល​មា​អាលេកឆាន់ត្រុស ។ គ៝ប់​លែៈ​ញជុន​ជេស​ខាន់​ពាង់​អ៝ន់​មា​ឆាតាង់ ​អី​កោរាញ​មពោល​ឞ្រាស​អ្យើស​គៃ​មា​លើស​ខាន់​ពាង់‡ គៃ​មា​ខាន់​ពាង់​លើយ​ហោម​មឺច​រាម៝ត​កោរាញ​ឞ្រាស។*

២

នាវ​មឞើស​ឆើម

១ នទើ​អី​គ៝ប់​ទាន់​នតិញ​មៃ​អី​គែស​នាវ​ខ្លៃ​រាលាវ​ឞូ អ៝ន់​ទឹង​លែៈ​ផូង​ញឆីង​មឞើស​ឆើម​ទាន់​មា​កោរាញ​ឞ្រាស ទាន់​ពាង់​មា​ទឹង​លែៈ​ឞូនុយ្ស អ៝ន់​ខាន់​អៃ​មៃ​លាស​អ្វែស​មា​ពាង់​អ៝ន់​មា​ទឹង​លែៈ​ឞូនុយ្ស​ដ៝ង់។* ២ អ៝ន់​ជាន​កើត​នអា​មា​កាដាច់ នអ៝ប់​មា​ទឹង​លែៈ​ផូង​កោរាញ​ម៝ត់​អ្វាញ់​ដ៝ង់ គៃ​មា​ឞ៝ន់​គែស​នាវ​ដាប់​មពាន់ គុ​អ្វែស​រាក់​ក្លាក់​តឹម​នាវ​ក្លាច​យើក​មា​កោរាញ​ឞ្រាស នទ្រែល​មា​គុ​តា​នាវ​រេស​អ្វែស។* ៣ នាវ​មឞើស​ឆើម​អី​នៃ​ជេង​នទើ​អ្វែស​តា​នាប់​កោរាញ​ឞ្រាស នទ្រែល​មា​នាវ​កោរាញ​ឞ្រាស​អុច​អី​នើម​រាក្លាយ្ស​ឞ៝ន់។ ៤ ពាង់​អុច​ទឹង​លែៈ​ឞូនុយ្ស​គែស​រាក្លាយ្ស នអ៝ប់​មា​គឹត​នាល់​នាវ​ងាន់។* ៥ យ៝រ​លាស

គែស​ទូ​ហ្វេ​កោរាញ​ឞ្រាស​ទើម‌

គែស​នើម​មា​ជាន​អ៝ន់​នាវ​តឹម​រាង្លាប់​ទូ​ហ្វេ​ទើម​អី​គុ​តា​ងក្លាង​វាស​វាង​កោរាញ​ឞ្រាស​នើម​មា​ឞូនុយ្ស។

ពាង់​អី​នៃ​ឞ្រាស​ក្រីស​យេឆូ ពាង់​ជេង​ឞូនុយ្ស​ដ៝ង់។

៦ ពាង់​លែៈ​ជាវ​ឆាក់​ពាង់​នើម​មា​ខឹត គៃ​មា​ច្វាយ​ទឹង​លែៈ​ឞូនុយ្ស។

នាវ​អី​នៃ​កោរាញ​ឞ្រាស​លែៈ​ញហើ​តា​ទី​នារ​ពាង់​អុច។*

៧ ជេសរី​កោរាញ​ឞ្រាស​លែៈ​កើយ្ស​ជេស​គ៝ប់ អ៝ន់​គ៝ប់​មឞើស​ងក៝ច​នាវ​ខ្លៃ​អី​អ្យា អ៝ន់​គ៝ប់​ជាន​កោរាញ​អ៝ស​ម៝ន ជាន​នើម​នតី​មា​ផូង​អី​មោ​ទី​ផូង​អីឆ្រាអែល  នតី​ខាន់​ពាង់​មា​នាវ​ញឆីង​មា​ឞ្រាស​យេឆូ  នអ៝ប់​មា​នាវ​ងាន់។ គ៝ប់​ងើយ​នាវ​ងាន់ មោ​គែស​មរោស​អោស។* ៨ គ៝ប់​អុច​ផូង​ឞូ​ក្លោ​អាប់​នតុក​អី​គែស​ឞូនុយ្ស​ញឆីង​អី​គែស​តឹម​រាបុន​អ៝ន់​មឞើស​ឆើម​យើរ​តី*​មា​នូយ្ស​នហ៝ម់​ក្ល៝ស​អ្វែស មោ​គែស​អោស​នាវ​នូយ្ស មោ​លាស​នាវ​តឹម​រាលាច់។ ៩ មា​ផូង​ឞូ​អូរ​គ៝ប់​អុច​ខាន់​ពាង់​ញឆ៝ស​ងគូត​អ៝ន់​តឹម​ទី ជេង​ទី​ដាស​នាវ​វៃ​គុ​ងាវ លើយ​អោស​រាលាវ​កែស​អីរ។ លើយ​ពាច់​ឆ៝ក់ លើយ​តា​នទ៝ក​វាន់​មាយ្ស មោ​លាស​អ៝ក់​លុ​ពិច​មល៝ម់​(លុ​គ្ល៝) នអ៝ប់​មា​លើយ​អោស​ឆ៝ស​នទើ​អី​ខ្លៃៗ​អីរ គៃ​មា​ឞូ​រានេ។* ១០ យើន​មា​អ៝ន់​ខាន់​ពាង់​ជាន​នទើ​អ្វែស​មា​ឞូ​ហ៝ៈ។ ជាន​កើត​នៃ​តឹម​ឞាន​មា​ងក្រឹ​ឆាក់​មា​នទើ​ខ្លៃ​តា​ឞើស​នាប់​កោរាញ​ឞ្រាស។ នាវ​អី​នៃ​ទី​មា​ផូង​ឞូ​អូរ​អី​កើប​ឆាក់​ពាង់​នើម​យើក​មា​កោរាញ​ឞ្រាស។ ១១ នោក​ឞូ​នតី​នាវ​កោរាញ​ឞ្រាស ផូង​ឞូ​អូរ​អ៝ន់​គុ​អ្យាត់​ឆាក់​រាក់​ក្លាក់​ហ៝ៈ ជេសរី​អ្យាត់​ទឹង​លែៈ​នាវ​ឞូ​នតី​នៃ។* ១២ គ៝ប់​មោ​អ៝ន់​អោស​ឞូ​ម៝ស​ឞូ​អូរ​នតី​នោក​រាបុន មោ​លាស​ជេង​កោរាញ​ម៝ត់​អ្វាញ់​ឞូ​ក្លោ អ៝ន់​ខាន់​ពាង់​គុ​អ្យាត់​ឆាក់​រាក់​ក្លាក់​ហ៝ៈ​នោក​តឹម​រាបុន‌ ១៣ យ៝រ​លាស​កោរាញ​ឞ្រាស​ញជេង​អាដាម់ ​អី​ឞូ​ក្លោ​ល៝រ ជេសរី​ញជេង​អេវា ​អី​ឞូ​អូរ​ឞើស​កើយ។ ១៤ មោ​ទី​អាដាម់ ​អោស​អ្យាត់​នាវ​មរោស យើន​មា​អេវា ​អ្យាត់​នាវ​មរោស​នអ៝ប់​មា​រាលាវ​នាវ​វៃ​កោរាញ​ឞ្រាស​ជឹត។* ១៥ នទ្រី​ទឹង​ផូង​ឞូ​អូរ​គែស​នាវ​ជេរ​គុ​អ៝ស។ យើន​មា​ខាន់​ពាង់​ហោម​គែស​នាវ​រាក្លាយ្ស​លាស​ខាន់​ពាង់​គុ​ន៝ប់​តា​នាវ​ញឆីង តា​នាវ​រ៝ង់​មា​ឞូ តា​នាវ​ក្ល៝ស​អ្វែស នទ្រែល​មា​តា​នាវ​គុ​ងាវ​មោ​អោស​រាលាវ​កែស​អីរ។*

៣

កោរាញ​តា​ផូង​ញឆីង​មា​ឞ្រាស​យេឆូ​ក្រីស 

១ នាវ​ងើយ​អ្យា​ទី​ងាន់៖ «ឞូ​ម៝ស​អី​អុច​ជាន​កោរាញ​ម៝ត់​អ្វាញ់​ផូង​ញឆីង​មា​ឞ្រាស​ក្រីស​យេឆូ  ការ​អី​ពាង់​អុច​ជាន​ជេង​នតីល​ការ​អី​ឞូ​យើក​ងាន់»។* ២ លាស​នទ្រី​នើម​កោរាញ​ម៝ត់​អ្វាញ់​ផូង​ញឆីង​មា​ឞ្រាស​ក្រីស​យេឆូ  អ៝ន់​ពាង់​ជេង​ឞូនុយ្ស​មោ​គែស​អោស​ជាន​ទូ​នតីល​នទើ​អ្យើស​តា​ពាង់ ជេង​ឞូនុយ្ស​គែស​អូរ​ង្វាយ​ទើម*​ហ៝ៈ ឞូនុយ្ស​គឹត​ញជីង​នាវ​អ្វែស​នាវ​អ្យើស ឞូនុយ្ស​ឞ្លាវ​ម៝ត់​ញជ្រាង់​ឆាក់ គុ​ងាវ​អ្វែស ឞ្លាវ​រ៝ម​ឞូ​នាច់​តា​ជៃ​ពាង់​នើម ឞ្លាវ​នតុម​នតី​ឞូ‌* ៣ យើន​មា​មោ​ញុល​នទ្រាញ់ មោ​តឹម​ល៝ក់​តឹម​រាលាច់​ឞាល់ មោ​ជ៝យ​នាវ​មា​ឞូ មោ​កើញ​អីរ​មា​ព្រាក់ ជេសរី​គែស​នូយ្ស​នហ៝ម់​មលែស​រាមេន​ហ៝ៈ។ ៤ អ៝ន់​ពាង់​ជេង​ឞូនុយ្ស​ឞ្លាវ​ម៝ត់​អូរ​ក៝ន​រានាក់​វ៝ល់​ពាង់​នើម នអ៝ប់​មា​អ៝ស​ក៝ន​ពាង់​ឞ្លាវ​អ្យាត់​នាវ ជេសរី​យើក​ពាង់​ដ៝ង់។ ៥ លាស​ពាង់​មោ​ឞ្លាវ​ម៝ត់​អ្វាញ់​រានាក់​វ៝ល់​ពាង់​នើម មើម​ពាង់​ឞ្លាវ​ម៝ត់​អ្វាញ់​ផូង​ញឆីង​កោរាញ​ឞ្រាស! ៦ ឞូនុយ្ស​មហែ​ឆឹត​ញឆីង មោ​អោស​អ៝ន់​ពាង់​ជាន​កោរាញ​ម៝ត់​អ្វាញ់ ក្លាច​លាស​ពាង់​នហី​អេង​ឆាក់ ជេសរី​ជេង​គែស​ទោយ្ស​តឹម​ឞាន​មា​ឆាតាង់ †​អី​កោរាញ​មពោល​ឞ្រាស​អ្យើស។ ៧ រាលាវ​ឞើស​នៃ​អ៝ន់​កោរាញ​ម៝ត់​អ្វាញ់​ផូង​ញឆីង​មា​ឞ្រាស​យេឆូ​ក្រីស ​តាង់​ងក៝ច​នាវ​អ្វែស​មា​ពាង់​ឞើស​ផូង​អី​មោ​ញឆីង​មា​ឞ្រាស​យេឆូ ​ដ៝ង់ ក្លាច​លាស​ឞូ​មឺច​រាម៝ត​ពាង់ ជេសរី​តុប​តា​នាវ​នទើម​ឆាតាង់ ។

ឞូនុយ្ស​កើល​ជាន​ការ​តា​ផូង​ញឆីង​មា​ឞ្រាស​យេឆូ​ក្រីស 

៨ ជេសរី​ផូង​ឞូនុយ្ស​អី​កើល​ជាន​ការ​តា​ផូង​ញឆីង​មា​ឞ្រាស​យេឆូ​ក្រីស ​តឹម​ឞាន​កើត​នៃ​ដ៝ង់ អ៝ន់​ពាង់​ជេង​ឞូនុយ្ស​គុ​ងាវ​អ្វែស មឞើស​ងើយ​ឆ៝ង់ មោ​រ៝ង់​មា​នទ្រាញ់ មោ​អោស​កើញ​មា​ព្រាក់។* ៩ អ៝ន់​ឞូនុយ្ស​អី​នៃ​ជេង​ឞូនុយ្ស​ញអោត​ន៝ប់​ទឹង​លែៈ​នាវ​ញឆីង​នទើ​អី​កោរាញ​ឞ្រាស​លែៈ​ញហើ​ជេស​មា​ឞ៝ន់ អ៝ន់​ពាង់​ជេង​ឞូនុយ្ស​អី​លែៈ​គឹត​តា​នូយ្ស​នហ៝ម់​មោ​អោស​ជាន​មា​នទើ​អ្យើស​នទើ​មោ​អ្វែស។* ១០ អ៝ន់​ឞូ​រាល៝ង​នូយ្ស​នហ៝ម់​ពាង់​ល៝រ​ប៝ត់ លាស​មោ​អោស​ឆៃ​គែស​នាវ​មា​នទុយ្ស​តា​ពាង់ អ៝ន់​ពាង់​ជាន​ការ​ជេង​ឞូនុយ្ស​កើល​ជាន​ការ​តា​ផូង​ញឆីង​មា​ឞ្រាស​យេឆូ​ក្រីស ​ទោ។* ១១ ល៝ង់​អី​អូរ​ពាង់‡​អ៝ន់​គែស​កើត​នៃ​ដ៝ង់ អ៝ន់​គុ​ងាវ​អ្វែស លើយ​ងើយ​កែក​ឞូ អ៝ន់​ជេង​ឞូនុយ្ស​អី​គឹត​ញជីង​នាវ​អ្វែស​នាវ​អ្យើស ជេសរី​តា​នទើ​ពាង់​ជាន​អ៝ន់​ឆ៝ង់​ទាទេ។* ១២ ឞូនុយ្ស​អី​កើល​ជាន​ការ ជេង​ឞូនុយ្ស​គែស​អូរ​ង្វាយ​ទើម§​ហ៝ៈ ជេសរី​ឞ្លាវ​ម៝ត់​អ្វាញ់​អ៝ស​ក៝ន នអ៝ប់​មា​រានាក់​វ៝ល់​ពាង់​នើម​ដ៝ង់។* ១៣ លាស​ឞូនុយ្ស​កើល​ជាន​ការ​ពាង់​ជាន​អ្វែស ឞូ​មរា​យើក​ពាង់ ជេសរី​ពាង់​ឞ្លាវ​មឞើស​ងក៝ច​មា*​នាវ​ញឆីង​មា​ឞ្រាស​ក្រីស​យេឆូ ​នអ៝ប់​មា​នូយ្ស​នហ៝ម់​ឞាញ់​ដ៝ង់។

នាវ​ពោល ​អុច​មឞើស​ល៝រ

១៤ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​មៃ​ល៝រ គ៝ប់​អុច​ហាន់​ម៝ប់​មៃ​គើញ យើន​មា​អេ​ហ៝ៈ​គឹត។ ១៥ លាស​គ៝ប់​ជ៝ៈ​ត៝ត់ ឆ៝ម់បុត​អ្យា​មរា​កើល​មៃ អ៝ន់​មៃ​គឹត​ម៝ស​នទើ​អ្វែស​មា​ជាន​តា​ផូង​ញឆីង​មា​កោរាញ​ឞ្រាស ជេង​ឞាល់​មពោល​កោរាញ​ឞ្រាស†​អី​រេស​ងាន់។ ផូង​អី​នៃ​កោរាញ​ឞ្រាស​អ៝ន់​ញជ្រាង់​នាវ​នតុម​នតី​មា​នាវ​ងាន់ នទ្រែល​មា​មឞើស​ងក៝ច​នាវ​ងាន់​ពាង់​នើម នទ្រី​ខាន់​ពាង់​ជេង​ន៝ប់​តឹម​ឞាន​មា​មែស​នតូរ​ជាន​អ៝ន់​ជៃ​ជេង​ន៝ប់។

១៦ មោ​គែស​ឞូនុយ្ស​ទើយ​តឹម​រាលាច់​នទើ​ឞើស​ទ៝ង់​អ្យា ទុត​ក្វ៝ង់​ងាន់​នទើ​អី​កោរាញ​ឞ្រាស​លែៈ​ញហើ​អ៝ន់​ឞ៝ន់​តា​នាវ​ញឆីង នទើ​អី​នទ៝ប់​អា​ល៝រ​នើស៖

កោរាញ​ឞ្រាស​លែៈ​ញហើ​ជេស​អ៝ន់​ឞ៝ន់​គឹត​នាល់​ឞ្រាស​ក្រីស ​អី​ជេង​ឞូនុយ្ស​ងាន់‌

ឞ្រាស​ហ្វេង​អ្វែស​លែៈ​ញហើ​ពាង់​ឆ៝ង់​ងាន់‌

ផូង​តោង​ពារ់​លែៈ​ឆៃ​ពាង់។

ឞូ​មឞើស​ងក៝ច​ពាង់​លាម​ផូង​អី​មោ​ទី​ផូង​អីឆ្រាអែល ‌

ឞូ​ញឆីង​មា​ពាង់​តា​លាម​នែស​នតូ​អ្យា‌

ជេសរី​កោរាញ​ឞ្រាស​នហាវ​ពាង់​គុ​នទ្រែល​ពាង់​នើម​តា​កាលើ​ត្រោក។*

៤

នើម​នតី​ងក្លាៈ

១ ឞ្រាស​ហ្វេង​អ្វែស​លែៈ​មឞើស​នហេល​ងាន់​ជេស តា​នារ​ជឹត​នាប់​តៃ​មរា​គែស​ឞូនុយ្ស​អាបាៈ​មអារ់​លើយ​នាវ​ញឆីង យ៝រ​មា​តឹង​អ្យាត់​នាវ​មរោស​នទើម​ឞូនុយ្ស​អី​តាៈ​ឞើស​ឞ្រាស​អ្យើស នទ្រែល​មា​តឹង​អ្យាត់​នាវ​នតុម​នតី​ឞូនុយ្ស​អី​តាៈ​ឞើស​ឞ្រាស​អ្យើស​ដ៝ង់។* ២ ខាន់​ពាង់​អី​ឞូនុយ្ស​នតី​នាវ​អី​នៃ​គែស​នូយ្ស​នហ៝ម់​នទ៝ប់​មពោន​អី​មោ​ហោម​ឞ្លាវ​គឹត​នាល់​នទើ​អ្វែស​នទើ​អ្យើស។ ៣ ខាន់​ពាង់​ឞ្វៃ​មោ​អ៝ន់​តឹម​ឆ៝ៈ​អូរ​ឆាយ ខាន់​ពាង់​មោ​អ៝ន់​នទើ​ឆា​អាបាៈ យើន​មា​កោរាញ​ឞ្រាស​លែៈ​ជេស​ញជេង​ត្រាវ​អី​នៃ កើត​នទ្រី​មោ​ច្រាវ​អោស​មា​ផូង​ញឆីង​អី​លែៈ​គឹត​នាល់​នាវ​ងាន់​ឆោង​ឆា​ត្រាវ​អី​នៃ​នអ៝ប់​មា​នាវ​លាស​អ្វែស​កោរាញ​ឞ្រាស។* ៤ ទឹង​លែៈ​នទើ​ឆោង​ឆា​អី​កោរាញ​ឞ្រាស​លែៈ​ជេស​ញជេង ជេង​អ្វែស​ទាទេ មោ​គែស​អោស​ទូ​មល៝ម់​មអារ់។ អ៝ន់​ឆោង​ឆា​មា​នាវ​លាស​អ្វែស​កោរាញ​ឞ្រាស។ ៥ នាវ​ងើយ​កោរាញ​ឞ្រាស​នើម* នទ្រែល​មា​នាវ​លាស​អ្វែស​កោរាញ​ឞ្រាស ជាន​នទើ​ឆោង​ឆា​អ៝ន់​ជេង​លែៈ​អ្វែស។

ឞូនុយ្ស​ជាន​ការ​អ្វែស​មា​ឞ្រាស​ក្រីស​យេឆូ 

៦ លាស​មៃ​នតុម​នតី​នាវ​អី​អ្យា​អ៝ន់​មា​ផូង​ញឆីង មៃ​ជេង​ឞូនុយ្ស​ជាន​ការ​អ្វែស​ងាន់​អ៝ន់​មា​ឞ្រាស​ក្រីស​យេឆូ  ជេង​ឞូនុយ្ស​អី​គែស​នហ៝ម់​ឆ្វាន​តា​នូយ្ស​នហ៝ម់​យ៝រ​មា​ញអោត​ន៝ប់​នាវ​នតី​មា​នាវ​ញឆីង​នាវ​នតី​ទី។ ជេសរី​មៃ​លែៈ​អ្យាត់​នាវ​នតី​ទី​អី​នៃ។* ៧ មៃ​លើយ​អ្យាត់​អោស​នអើន​ឞូ​ងក៝ច​តាៈ​ឞើស​កាល់​អែ​អី​មោ​គែស​នាវ​ខ្លៃ​មា​នាវ​ញឆីង ដេៈ​ក៝ៈ​មោ​អ្យាត់​ដ៝ង់។ អ៝ន់​មៃ​ញឆ្រោយ្ស​នតី​មា​ឆាក់​មៃ​នើម គៃ​មា​អ្យាត់​ជាន​តឹង​នាវ​កោរាញ​ឞ្រាស​លើ​មា​អ៝ក់​ហ៝ៈ។* ៨ លាស​ឞ៝ន់​ញឆ្រោយ្ស​គៃ​មា​គែស​នហ៝ម់​ឆ្វាន​ទាង់​គែស​នាវ​ខ្លៃ​អាបាៈ​ទើម យើន​មា​លាស​ឞ៝ន់​ញឆ្រោយ្ស​នតី​មា​ឆាក់​ឞ៝ន់​នើម គៃ​មា​អ្យាត់​ជាន​តឹង​នាវ​កោរាញ​ឞ្រាស ឞ៝ន់​ឆ៝ៈ​ទើន​នាវ​គែស​ជេង​កោរាញ​ឞ្រាស​អី​ពាង់​លែៈ​ត៝ន​ជេស​នោក​ឞ៝ន់​រេស​អាបៃ​អ្យា នទ្រែល​មា​ត៝ត់​ឞ៝ន់​ទ៝ក់​រេស​តៃ​ដ៝ង់។* ៩ នាវ​ងើយ​អី​នៃ​ជេង​ទី​ងាន់ ជេសរី​ទី​មា​ឆ៝ៈ​ទើន​ដ៝ង់។ ១០ កើត​នទ្រី​ទឹង​ឞ៝ន់​ញឆ្រោយ្ស​ជាន​ការ [នទ្រែល​មា​ឆ៝ៈ​ទើន​នាវ​ឞូ​មឺច​រាម៝ត] យ៝រ​លាស​ឞ៝ន់​គែស​នាវ​ញឆីង​មា​កោរាញ​ឞ្រាស​អី​រេស​ងាន់។ ពាង់​អុច​រាក្លាយ្ស​មា​ទឹង​លែៈ​ឞូនុយ្ស យើន​មា​ពាង់​រាក្លាយ្ស​ងាន់​មា​ឞូនុយ្ស​អី​ញឆីង​មា​ពាង់។ ១១ អ៝ន់​មៃ​ដាៈ​ផូង​ញឆីង នទ្រែល​មា​នតុម​នតី​នាវ​អី​នៃ​មា​ខាន់​ពាង់។ ១២ លើយ​អោស​អ៝ន់​ឞូ​មឺច​មៃ​យ៝រ​មា​មៃ​ហោម​ក៝ន​ឆែ យើន​មា​តា​នាវ​មឞើស​ងើយ តា​នាវ​គុ​ងាវ តា​នាវ​រ៝ង់ តា​នាវ​ញឆីង តា​នាវ​ក្ល៝ស​អ្វែស អ៝ន់​មៃ​លែវ​នាវ​អ្វែស​មា​លែៈ​រាងោច​ផូង​ញឆីង។* ១៣ អ៝ន់​គើយ្ស​រ៝ៈ​អ៝ន់​នតែស​នាវ​កោរាញ​ឞ្រាស​ងើយ​អ៝ន់​ឞូ​តាង់ គើយ្ស​នត្រោល​ឞូ នទ្រែល​មា​គើយ្ស​នតុម​នតី​ឞូ នហ៝​មា​ត៝ត់​នារ​គ៝ប់​ត៝ត់​អា​មៃ។ ១៤ នោក​ផូង​កោរាញ​ផូង​ញឆីង​មា​ឞ្រាស​យេឆូ​ក្រីស ​តេៈ​តី​មឞើស​ឆើម​មា​មៃ​នើស គែស​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​មឞើស​អ៝ន់​មា​មៃ នអ៝ប់​មា​កោរាញ​ឞ្រាស​អ៝ន់​ទើម​ទាម​មា​មៃ​នាវ​ទើយ​ទូ​នតីល​អី​តាៈ​ឞើស​ឞ្រាស​ហ្វេង​អ្វែស។ លើយ​ប្លាវ​អោស​ទ៝ង់​នាវ​ទើយ​អី​នៃ។* ១៥ អ៝ន់​មៃ​ជាន​កើត​គ៝ប់​លែៈ​ដាៈ​អ្យា អ៝ន់​លើ​មា​ហោ​ញឆ្រោយ្ស​ជឹត​មា​នទើ​អី​នៃ គៃ​មា​ទឹង​លែៈ​ឞូនុយ្ស​ឆៃ​នាវ​ញឆីង​មៃ​លើ​មា​ហាវ​ងាន់។ ១៦ អ៝ន់​មៃ​នើម​ញជ្រាង់​ហ៝ម់​មា​នាវ​គុ​ងាវ នទ្រែល​មា​ញជ្រាង់​នាវ​អី​មៃ​នតុម​នតី​នៃ។ លាស​មៃ​ញឆ្រោយ្ស​ជាន​កើត​នៃ មៃ​មរា​គែស​នាវ​រាក្លាយ្ស​រ៝ មៃ​នើម នអ៝ប់​មា​ផូង​អី​អ្យាត់​នាវ​មៃ​ដ៝ង់។*

៥

នតី​នាវ​ម៝ត់​ផូង​ញឆីង

១ លើយ​អោស​លាស​ឞូ​ក្លោ​រាញ យើន​មា​អ៝ន់​នតុម​នតី​ពាង់​តឹម​ឞាន​មា​ឞឹ​ហ៝ៈ ជេសរី​ផូង​នទាម់​កើប​តឹម​ឞាន​មា​អ៝ស​នោ។* ២ ផូង​ឞូ​អូរ​រាញ​កើប​តឹម​ឞាន​មា​មេៈ​ហ៝ៈ ជេសរី​ផូង​ឞូ​អូរ​ទ្រោស​កើប​តឹម​ឞាន​មា​អ៝ស​រោស​មៃ​នើម​ហ៝ៈ នហ៝​មា​ញជ្រាង់​ឆាក់​អ៝ន់​នូយ្ស​នហ៝ម់​មៃ​មឹន​មា​ខាន់​ពាង់​អ៝ន់​ទុត​អ្វែស។ ៣ អ៝ន់​កើល​មា​ឞូ​អូរ​នទ្រោ​លែៈ​ខឹត​ឆាយ អី​មោ​ហោម​គែស​នតុក​ញឆីង​ងាន់។* ៤ យើន​មា​លាស​ឞូ​អូរ​នទ្រោ​លែៈ​ខឹត​ឆាយ​អី​គែស​ក៝ន គែស​ឆៅ លាស​នទ្រី​អ៝ន់​ក៝ន​ឆៅ​អី​នៃ​នតី​ឞ្លាវ​កើល​មា​រានាក់​វ៝ល់​ខាន់​ពាង់​នើម នទ្រែល​មា​ឞ្លាវ​ព្លើង​ម៝ត់​មេៈ​ឞឹ​ខាន់​ពាង់​នើម។ នាវ​អី​នៃ​ខ្លៃ​ទុត​ហោ​ងាន់។ ជាន​កើត​នៃ​កោរាញ​ឞ្រាស​រាម់។* ៥ ឞូ​ម៝ស​ឞូ​អូរ​នទ្រោ​លែៈ​ខឹត​ឆាយ​មោ​ហោម​គែស​នតុក​ញឆីង​ងាន់ គុ​រេស​ទូ​ហ្វេ​អេង​ទើម លាស​នទ្រី​អ៝ន់​ញឆីង​មា​កោរាញ​ឞ្រាស ជេសរី​មាង់​នារ​អ៝ន់​ពាង់​ញឆ្រោយ្ស​មឞើស​ឆើម ទាន់​កោរាញ​ឞ្រាស​កើល។* ៦ យើន​មា​លាស​ឞូ​អូរ​នទ្រោ​លែៈ​ខឹត​ឆាយ​ហោម​អែ​ពើស​មា​រ៝ង់​មា​រាង្លៃ​ឆាក់​អុច នទ្រី​ពាង់​ជេង​តឹម​ឞាន​មា​ឞូនុយ្ស​លែៈ​ខឹត​ជេស ឞ៝ល​លាស​ហោម​រេស​កាដោយ។ ៧ នាវ​អី​នៃ​អ៝ន់​មៃ​ដាៈ​មា​ផូង​ញឆីង* គៃ​មា​ឞូ​មោ​គែស​អោស​នាវ​ងើយ​អ្យើស​មា​ផូង​ញឆីង។ ៨ លាស​ឞូ​ម៝ស​អី​មោ​អ្វាញ់​គែស​អោស​មា​នទុល​មពោល​ពាង់​នើម រាលាវ​មា​នៃ​ជឹត​មោ​អ្វាញ់​គែស​មា​រានាក់​វ៝ល់​ពាង់​នើម នើម​អី​នៃ​លែៈ​មអារ់​នាវ​ញឆីង​ជេស ជេសរី​ពាង់​អី​នៃ​អ្យើស​រាលាវ​មា​ឞូនុយ្ស​អី​មោ​ញឆីង​មា​ឞ្រាស​យេឆូ ​ជឹត។*

៩ ល៝ង់​ឆ៝ម់បុត​ឞូ​ញចីស​ឆាក់​មា​អ៝ន់​ព្រាក់​ផូង​ឞូ​អូរ​នទ្រោ​លែៈ​ខឹត​ឆាយ អ៝ន់​មៃ​ញចីស​ឆាក់​ឞូ​អូរ​នទ្រោ​លាស​លែៈ​ត៝ត់ ៦០ នាម់ លាស​ពាង់​មោ​អោស​វៃ​ជ៝យ​ឞូ​ក្លោ​អេង​ជឹត​នោក​ឆាយ​ពាង់​ហោម​រេស​នើស‌†‡ ១០ នទ្រែល​មា​លាស​លែៈ​គែស​ឞូ​ងក៝ច​នាវ​អ្វែស​នទើ​ពាង់​ជាន លែៈ​គែស​នតុម​នតី​អ៝ស​ក៝ន លែៈ​គែស​វើត​រ៝ម​ផូង​ឞូ​នាច់​តា​ជៃ​ពាង់​នើម លែៈ​គែស​កើល​ជាន​ការ​ផូង​ញឆីង​មា​ឞ្រាស​យេឆូ​ក្រីស § លែៈ​គែស​កើល​មា​ឞូនុយ្ស​អី​គុ​តា​នាវ​រេស​រាញាល់ លែៈ​ញឆ្រោយ្ស​ជាន​ទឹង​លែៈ​នទើ​អ្វែស។ នទ្រី​មៃ​ញចីស​ឆាក់​ឞូ​អូរ​នទ្រោ​អី​នៃ។*

១១ លាស​គែស​ឞូ​អូរ​នទ្រោ​លែៈ​ខឹត​ឆាយ​ហោម​អែ​ក៝ន​ឆែ លើយ​អោស​ញចីស​ឆាក់​ពាង់​តា​ឆ៝ម់បុត​អី​នៃ ក្លាច​លាស​ឞើស​កើយ​នៃ​ពាង់​អុច​ឆ៝ៈ​ឆាយ​ជឹត មោ​ហោម​អុច​កើល​ជាន​ការ​មា​ឞ្រាស​ក្រីស  ១២ កើត​អី​ពាង់​លែៈ​ជេស​ត៝ន​នើស ជេសរី​លាស​ពាង់​ឆ៝ៈ​ឆាយ​ងាន់​កើត​នអា ពាង់​គែស​ទោយ្ស។* ១៣ ង្វាយ​ជឹត​ឞូ​អូរ​អី​នៃ​គុ​ទើម ឞ្រោៈ​ព៝ល់​អាប់​ញីស​រោង​មពោង​នាក់​ទើម មោ​អោស​ទើន​មា​មោ​ជាន​ការ​ទើម គែស​នអ៝ប់​មា​ង្វាញ់​មឞូង ងើយ​បោច​បោរ នទ្រែល​មា​ងើយ​នទើ​អី​មោ​ទី​មា​ងើយ​ដ៝ង់។* ១៤ លាស​នទ្រី​គ៝ប់​អុច​អ៝ន់​ឞូ​អូរ​នទ្រោ​ខឹត​ឆាយ​អី​ហោម​ក៝ន​ឆែ អ៝ន់​ពាង់​ឆ៝ៈ​តៃ​ឆាយ គែស​អ៝ស​គែស​ក៝ន ម៝ត់​ញីស​ជៃ​ពាង់​នើម គៃ​មា​លើយ​អោស​អ៝ន់​ផូង​អី​តឹម​រាទ៝ង់​មា​ឞ៝ន់​គែស​ងើយ​នាវ​អ្យើស​មា​ឞ៝ន់‌* ១៥ យ៝រ​លាស​លែៈ​គែស​ឞូ​អូរ​នទ្រោ​អី​នៃ​អាបាៈ​លែៈ​នទោន​កើយ ជេសរី​តឹង​ឆាតាង់ ​អី​កោរាញ​មពោល​ឞ្រាស​អ្យើស។ ១៦ លាស​ទូ​ហ្វេ​ឞូ​អូរ​[មោ​លាស​ទូ​ហ្វេ​ឞូ​ក្លោ]​អី​ញឆីង​មា​ឞ្រាស​ក្រីស  ជេសរី​លាស​គែស​ឞូ​អូរ​នទ្រោ​លែៈ​ខឹត​ឆាយ​អាបាៈ​តា​នទុល​មពោល​ពាង់ លាស​នទ្រី​អ៝ន់​ពាង់​កើល​ម៝ត់​ឆ្យាម់​មា​ឞូ​អូរ​នទ្រោ​អី​នៃ លើយ​អោស​អ៝ន់​ផូង​ញឆីង​មា​ឞ្រាស​យេឆូ​ក្រីស ​ជេរ​ម៝ត់​ឆ្យាម់។ លាស​ជាន​កើត​នទ្រី​ផូង​ញឆីង​មា​ឞ្រាស​យេឆូ​ក្រីស ​ហោម​គែស​កើល​ម៝ត់​ឆ្យាម់​មា​ឞូ​អូរ​នទ្រោ​ខឹត​ឆាយ​អី​មោ​ហោម​គែស​ឞូនុយ្ស​មា​ញឆីង​ងាន់។*

១៧ ផូង​កោរាញ​អី​ម៝ត់​អ្វាញ់​ផូង​ញឆីង​មា​ឞ្រាស​យេឆូ​ក្រីស ​អី​ជាន​អ្វែស អ៝ន់​យើក​មា​ពាង់ នទ្រែល​មា​អ៝ន់​ព្រាក់​មា​ពាង់​មា​នាវ​ជាន​ការ​ពាង់​តា​ផូង​ញឆីង​មា​ឞ្រាស​យេឆូ​ក្រីស ។ លាស​ពាង់​អ្វាញ់​នាវ​កោរាញ​ឞ្រាស​ងើយ​ដ៝ង់ មោ​លាស​នតុម​នតី​ឞូ អ៝ន់​យើក​មា​ពាង់​រាលាវ​អី​នៃ​ជឹត។* ១៨ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស៖ «លើយ​អោស​ងគ្រេប​មឞូង​នទ្រោក​នោក​ពាង់​ជ៝ត​ព្លេន​ឞា†»†។ ជេសរី «ឞូនុយ្ស​ជាន​ការ​អ៝ន់​គែស​នទើ​ងខោម​មា​ពាង់»†។ ១៩ លាស​គែស​ទូ​ហ្វេ​កោរាញ​ផូង​ញឆីង​មា​ឞ្រាស​យេឆូ​ក្រីស ​ឞូ​នតោន លើយ​តា​អ្យាត់​អោស អ៝ន់​គែស​ឞូនុយ្ស​តើម​ឆៃ​ឞារ​ហៃ មោ​លាស​ពែ​នុយ្ស​រី​មើ។* ២០ យើន​មា​លាស​ពាង់​ហោម​ជាន​តីស​នឹង អ៝ន់​លាស​ពាង់​អី​នៃ​តា​នាប់​ផូង​ញឆីង​មា​ឞ្រាស​យេឆូ​ក្រីស ​ទោ គៃ​មា​ឞូនុយ្ស​អា​អេង​ជឹត​ក្លាច​ដ៝ង់។* ២១ តា​នាប់​មាត់​កោរាញ​ឞ្រាស តា​នាប់​មាត់​ឞ្រាស​ក្រីស​យេឆូ  នទ្រែល​មា​តា​នាប់​មាត់​ផូង​តោង​ពារ់​អី​លែៈ​កោរាញ​ឞ្រាស​ទែ​កើយ្ស​ជេស គ៝ប់​ដាៈ​មៃ​ជាន​តឹង​នាវ​គ៝ប់​នតិញ​អ្យា។ អ៝ន់​មៃ​ជាន​កើត​នៃ​មា​ទឹង​លែៈ​ឞូនុយ្ស លើយ​អោស​កើយ្ស​ឞូនុយ្ស​អី​មៃ​រ៝ង់។ ២២ លើយ​អោស​ងាច់​អីរ​តេៈ​តី​តា​ទូ​ហ្វេ​ឞូនុយ្ស​គៃ​មា​ដាៈ​ជាន​ការ​តា​ផូង​ញឆីង​មា​ឞ្រាស​យេឆូ​ក្រីស  គៃ​មា​ឞូ​លើយ​កើប​មៃ​ជាន​តីស​នទ្រែល​ឞូនុយ្ស​អី​នៃ លាស​នាវ​គុ​ងាវ​ពាង់​មោ​អ្វែស។ អ៝ន់​គុ​ម៝ត់​ឆាក់​មៃ​នើម​អ៝ន់​ក្ល៝ស​អ្វែស​ហ៝ៈ។*

២៣ លើយ​អោស​ញេត​ទើម​ទាក អ៝ន់​ញេត​នទ្រាញ់​បាៈ គៃ​មា​កើល​ខុង​មៃ យ៝រ​លាស​មៃ​គែស​នាវ​ជី​បាបើ​ងាន់។

២៤ នាវ​តីស​ឞូនុយ្ស​អាបាៈ​លែៈ​មពើល​ឆៃ​នហេល​អេ​ល៝រ​មា​ផាត​ទោយ្ស​មោ​ខាច់​អោស​មេត​អ្វាញ់​ងាន់ យើន​មា​នាវ​តីស​ឞូនុយ្ស​អាបាៈ​ជឹត​មពើល​នោក​មេត​អ្វាញ់​ងាន់។ ២៥ តឹម​ឞាន​ដ៝ង់​នាវ​អ្វែស​ឞូ​ជាន​អាបាៈ​មពើល​ឆៃ​នហេល​រ៝ ជេសរី​ឞ៝ល​លាស​អេ​ហ៝ៈ​មពើល​ឆៃ​នហេល​កាដោយ ហោម​អែ​មោ​ទើយ​ពោន​អ៝ន់​នទ៝ប់​ដ៝ង់។

៦

១ ឞូ​ម៝ស​អី​ជាន​ទឹក​ឞូ អ៝ន់​ពាង់​កើប​កោរាញ​ពាង់​នើម​អី​នៃ​ជេង​ឞូនុយ្ស​អី​ពាង់​យើក​ងាន់ គៃ​មា​លើយ​អោស​អ៝ន់​ឞូ​ងើយ​អ្យើស​មា​រាញា​ឆាក់​កោរាញ​ឞ្រាស នទ្រែល​មា​នាវ​ឞ៝ន់​នតុម​នតី។* ២ លាស​ទូ​ហ្វេ​កោរាញ​ទឹក​ឞូ​ជេង​ឞូនុយ្ស​ញឆីង អី​ទឹក​នៃ​លើយ​អោស​មឹន​អី​កោរាញ​លែៈ​ញឆីង​ជេស ជេសរី​មោ​ខាច់​អោស​យើក​មា​ពាង់។ លើ​ហោ​ជាន​ការ​មា​ពាង់​ជឹត ជាន​ការ​អ្វែស យ៝រ​មា​ពាង់​ជេង​អ៝ស​នោ​កោរាញ​ឞ្រាស​រ៝ង់។

នាវ​នតុម​នតី​ងក្លាៈ នទ្រែល​មា​នាវ​កើញ​ទ្រាប់​នទើ​តា​នែស​នតូ​អ្យា

ជេសរី​នតុម​នតី​នាវ​អ្យា​អ៝ន់​ឞូ​អ្យាត់​ដ៝ង់។ ៣ លាស​ឞូនុយ្ស​នតុម​នតី​នាវ​អា​អេង មោ​តឹម​ទី​មា​នាវ​ងាន់​ឞ្រាស​យេឆូ​ក្រីស ​អី​កោរាញ​ឞ៝ន់ លាស​ពាង់​នតុម​នតី​នទើ​អី​មោ​តឹម​ទី​មា​នាវ​កោរាញ​ឞ្រាស​អុច​មា​នាវ​រេស​ឞ៝ន់‌* ៤ ពាង់​អី​នៃ​គែស​នូយ្ស​នហ៝ម់​ហឺន​ទើម ទូ​នតីល​នាវ​មោ​គឹត​អោស។ នូយ្ស​នហ៝ម់​ពាង់​អ្យើស អុច​តឹម​អោប​រាខេល​នាវ​មោ​ខ្លៃ នទ្រែល​មា​តឹម​រាលាច់​មា​នាវ​ងើយ។ តាៈ​ឞើស​នាវ​អី​នៃ​ជាន​អ៝ន់​នាវ​តឹម​មោ​នាច នាវ​តឹម​ងខាស​ផូង នាវ​ងើយ​ញចើត នាវ​នតោន​ឞូ​អា​អេង​ជាន​អ្យើស‌ ៥ នាវ​តឹម​រាលាច់​នឹង។ ឞូនុយ្ស​កើត​នអា​មោ​ហោម​អោស​គឹត​តីស​គឹត​ទី មោ​ហោម​អោស​គែស​នាវ​ងាន់។ ខាន់​ពាង់​នអោន​លាស​នាវ​អុច​អ្យាត់​មា​កោរាញ​ឞ្រាស ជេង​ត្រ៝ង​មា​ជ៝យ​ទ្រាប់​នទើ។ ៦ យើន​មា​គែស​នាវ​ខ្លៃ​ហោ​ងាន់​លាស​ឞូនុយ្ស​អុច​អ្យាត់​មា​កោរាញ​ឞ្រាស លែៈ​ឆ៝ប់​ត៝ង់​ជេស​មា​ទ្រាប់​នទើ​ពាង់​នើម​លែៈ​គែស​ដ៝ង់‌* ៧ យ៝រ​លាស​ទឹង​លែៈ​ឞ៝ន់​មោ​គែស​អោស​ញអោត​នទើ​ទូ​នតីល​ហាន់​តា​នែស​នតូ​អ្យា​នោក​ទែស​ឞើស​នទុល​មែ ជេសរី​មោ​ដ៝ង់​ឞ៝ន់​ទើយ​ឆ៝ៈ​ឞើស​នែស​នតូ​អ្យា។ ៨ លាស​នទ្រី​លាស​ឞ៝ន់​គែស​នទើ​ឆោង​ឆា គែស​ឞ៝ក​ងគូត​អាវ​ញឆ៝ស អ៝ន់​ឞ៝ន់​លែៈ​ឆ៝ប់​ត៝ង់​ជេស។ ៩ ល៝ង់​ឞូនុយ្ស​អី​កើញ​គែស​កើញ​នទ្រ៝ង់ ខាន់​ពាង់​តុប​តា​នាវ​នទើម គែស​ទាក់​យ៝រ​លាស​នាវ​នអើរ​អេងៗ។ នាវ​នអើរ​អាបាៈ​នៃ​អី​មោ​គែស​នាវ​ខ្លៃ​ទើម អាបាៈ​អេង​ជឹត​ជាន​អ្យើស​មា​ពាង់​នើម នាវ​អី​នៃ​ងក្រ៝ម់​លើយ​ឞូនុយ្ស​អ៝ន់​រ៝ស​ហេង។* ១០ តើម​ឆី​គែស​យ៝រ​មា​អី​រែស​ពាង់ កើត​នទ្រី​ដ៝ង់​អ៝ក់​នតីល​នាវ​អ្យើស​គែស​យ៝រ​មា​នាវ​រ៝ង់​អីរ​មា​ព្រាក់។ ឞូនុយ្ស​អាបាៈ​យ៝រ​មា​លែៈ​រ៝ង់​មា​ព្រាក់​ហោ​អីរ នហ៝​មា​ជេង​ហ្យើត​បាស​ងាយ​ឞើស​នាវ​ញឆីង​មា​ឞ្រាស​ក្រីស  ជេសរី​លើស​អេង​ឆាក់​ពាង់​នើម​គែស​នាវ​ជេរ​ជ៝ត់​ហោ​ងាន់។

នាវ​នតុម​នតី​ងគ្លែៈ​ទុត​អ៝ន់​មា​តីមោថេ 

១១ យើន​មា​មៃ​នៃ មៃ​ជេង​នើម​ជាន​ការ​មា​កោរាញ​ឞ្រាស អ៝ន់​មៃ​ទូ​ងាយ​ហ៝ម់​ឞើស​នាវ​អី​នៃ។ ជេសរី​តឹង​ជ៝យ​នាវ​ឆ៝ង់ នាវ​អុច​អ្យាត់​មា​កោរាញ​ឞ្រាស នាវ​ញឆីង នាវ​រ៝ង់​មា​ឞូ នាវ​អ៝ត់​នូយ្ស​នឹង​តា​នាវ​ជេរ នទ្រែល​មា​នាវ​មលែស។* ១២ អ៝ន់​មៃ​ញឆ្រោយ្ស​តឹង​ជ៝យ​នាវ​ញឆីង​មា​លែៈ​នូយ្ស​នហ៝ម់​តឹម​ឞាន​មា​ឞូ​ញឆ្រោយ្ស​តា​នាវ​តឹម​លើស​គៃ​មា​ទើយ គៃ​មា​ទើន​នាវ​រេស​នហ៝​រ៝​ងាន់។ កោរាញ​ឞ្រាស​លែៈ​ក្វាល់​ជេស​មៃ​គៃ​មា​ឆ៝ៈ​ទើន​នាវ​រេស​នហ៝​រ៝ នទ្រែល​មា​មៃ​លែៈ​មឞើស​ដ៝ង់​នាវ​មៃ​ញឆីង​តា​ឞើស​នាប់​ឞូនុយ្ស​អ៝ក់។* ១៣ គ៝ប់​ទាន់​នតិញ​អ៝ន់​មា​មៃ​តា​នាប់​មាត់​កោរាញ​ឞ្រាស​អី​នើម​អ៝ន់​នាវ​រេស​ទឹង​លែៈ​នទើ​គែស​នាវ​រេស នទ្រែល​មា​តា​នាប់​មាត់​ឞ្រាស​ក្រីស​យេឆូ ​អី​នើម​លែៈ​មឞើស​ជេស​នាវ​ងាន់​ឞើស​នាប់​មាត់​ពុនតេស-​ពីលាត ៖ ១៤ អ៝ន់​មៃ​ញអោត​ន៝ប់​អ៝ន់​ទុត​អ្វែស​នាវ​អី​កោរាញ​ឞ្រាស​លែៈ​ដាៈ មោ​អោស​គែស​នាវ​ឞូ​មា​នទុយ្ស នហ៝​មា​ត៝ត់​ឞ្រាស​យេឆូ​ក្រីស ​អី​កោរាញ​ឞ៝ន់​នើម​វាច់។ ១៥ ត៝ត់​ទី​នារ​រី​តៃ កោរាញ​ឞ្រាស​មរា​ញហើ​ពាង់​អ៝ន់​ឆៃ។ កោរាញ​ឞ្រាស​ទុត​អ្វែស គែស​ពាង់​នើម​ទើម​ជេង​កោរាញ​ម៝ត់​អ្វាញ់ ជេង​កាដាច់​ក្វ៝ង់​រាលាវ​មា​ទឹង​លែៈ​កាដាច់ ជេសរី​កោរាញ​ក្វ៝ង់​រាលាវ​មា​ទឹង​លែៈ​កោរាញ។* ១៦ គែស​ទូ​ហ្វេ​ពាង់​ទើម​មោ​ឞ្លាវ​ខឹត ពាង់​គុ​តា​នតុក​អាង។ មោ​គែស​អោស​ឞូនុយ្ស​ទើយ​ហាន់​ទាច់​តា​នាវ​អាង​អី​នៃ មោ​គែស​អោស​ឞូនុយ្ស​លែៈ​ឆៃ​ពាង់ មោ​ទើយ​អោស​ឞូនុយ្ស​ឆៃ​ពាង់​ដ៝ង់។ អ៝ន់​ទឹង​លែៈ​ឞូនុយ្ស​យើក​មា​ពាង់ អ៝ន់​ពាង់​គែស​នាវ​ទើយ​មា​ម៝ត់​អ្វាញ់​នហ៝​រ៝ អើ​អ៝ន់​គែស​កើត​នៃ​ងាន់​រ៝*!*

១៧ ទាន់​មៃ​ឞ្វៃ​ហ៝ម់​មា​ផូង​នទ្រ៝ង់​តា​នែស​នតូ​អ្យា លើយ​អ៝ន់​ខាន់​ពាង់​នហី​អេង​ឆាក់ លើយ​អ៝ន់​រានើម​មា​ទ្រាប់​នទើ​អី​មោ​គឹត​អោស​តា​នារ​ជឹត​នាប់​តៃ។ យើន​មា​អ្យាត់​មា​រានើម​មា​កោរាញ​ឞ្រាស​ហ៝ៈ នើម​អី​អ៝ន់​ទឹង​លែៈ​នទើ​ឞ៝ន់​ទែ​មា​ទ៝ង់​អ៝ក់​រាមែស​ងាន់ គៃ​មា​ឞ៝ន់​រាម់​មអាក។* ១៨ ដាៈ​ខាន់​ពាង់​ជាន​នទើ​អ្វែស​កើល​ឞូ​អ៝ន់​អ៝ក់ លាស​ជាន​កើត​នអា​តឹម​ឞាន​មា​គែស​ទ្រាប់​នទើ​ងាន់​អី​អ៝ក់។ ដាៈ​ខាន់​ពាង់​គែស​នូយ្ស​នហ៝ម់​ល៝ង់​គៃ​មា​កើល​ផូង​អ៝​អាច នទ្រែល​មា​នទ្រាប់​ឆាក់​មា​ពាៈ​នទើ​អ៝ន់​ឞូ​បាបើ។* ១៩ ជាន​កើត​នៃ​មើ​ខាន់​ពាង់​តឹម​ឞាន​មា​រាបុន​ទ្រាប់​នទើ​ព្រាប់​តា​នតុក​កោរាញ​ឞ្រាស​តា​កាលើ​ត្រោក​រី រី​មើ​គែស​នទើ​មា​ញឆីង​តា​នារ​កោរាញ​ឞ្រាស​តេៈ​ទោយ្ស​មា​ទឹង​លែៈ​ឞូនុយ្ស​តៃ ជេសរី​គែស​នាវ​រេស​នហ៝​រ៝​អី​ជេង​នាវ​រេស​ងាន់។

២០ អើ​តីមោថេ  ទឹង​លែៈ​នាវ​កោរាញ​ឞ្រាស​លែៈ​អ៝ន់†​ជេស​មា​មៃ អ៝ន់​មៃ​ម៝ត់​អ្វែស​ហ៝ម់។ ជេសរី​ទែរ​នាវ​តឹម​ងក៝ច​មា​ឞូ​នទើ​អី​មោ​គែស​នាវ​ខ្លៃ ទែរ​នាវ​តឹម​រាលាច់​តឹម​រាទ៝ង់​មា​នាវ​ងើយ​អី​ឞូ​លាស​គឹត​ឞ្លាវ យើន​មា​គឹត​ឞ្លាវ​ងក្លាៈ​ច្រាវ‌* ២១ យ៝រ​លាស​គែស​ឞូនុយ្ស​អាបាៈ​លែៈ​ញអោត​នាវ​អី​នៃ ជេសរី​លែៈ​នត្លើយ​ឞើស​នាវ​ញឆីង​ឞ៝ន់។ ទាន់​នាវ​អ្វែស​កោរាញ​ឞ្រាស​គុ​នទ្រែល​ទឹង​លែៈ​មា​ខាន់​អៃ​មៃ៕៚

* ១:២ ១:២៖ ការ ១៦:១-៣

* ១:៣ ១:៣៖ ការ ២០:១

* ១:៥ ១:៥៖ យហ ១៣:៣៤-៣៥; រម ១២:១០

* ១:៧ ១:៥-៧៖ ១តម ៦:៣-៥

* ១:៨ ១:៨-១០៖ រម ៧:១២; កាល ៥:២២-២៣

* ១:១០ ១:១០៖ តា​នាវ​រាឞ្លាង​អាបាៈ​គែស​នត៝ប​ញចីស «ផូង​ឞូ​អូរ​គុ​តឹម​ទ៝ង់​នទ្រាង់​ផូង​ឞូ​អូរ»។

* ១:១១ ១:១១៖ ២កោ ៣:១០-១២

* ១:១៣ ១:១៣៖ ការ ៨:៣

* ១:១៥ ១:១៥៖ លក ១៩:១០; រម ៥:៨

* ១:១៦ ១:១៦៖ យហ ៦:៣៧; ការ ១៣:៣៨-៣៩; រម ១០:១៦

† ១:១៧ ១:១៧៖ «នាវ​អី​នៃ​ទី​ងាន់» មោ​លាស «អាមែន »។

* ១:១៧ ១:១៧៖ ១តម ៦:១៥-១៦; រម ១៦:២៧

* ១:១៨ ១:១៨៖ ១តម ៤:១៤; ២តម ១:៦-៧

* ១:១៩ ១:១៩៖ ១តម ១:៥; ៣:៩; អេផ ៤:១៩

‡ ១:២០ ១:២០៖ នទើ​«ញជុន​មា​ឆាតាង់ » ឞូ​អ៝ក់​គឹត​គែស​នាវ​ខ្លៃ​លាស ពោល ​នទ្រែល​មា​កោរាញ​ផូង​ញឆីង​មា​ឞ្រាស​យេឆូ​ក្រីស ​មោ​ហោម​រ៝ម​ឞូនុយ្ស​អី​នៃ​តា​ផូង​ញឆីង​អោស​(១កោ ៥:១៣)។

* ១:២០ ១:២០៖ ២តម ២:១៧

* ២:១ ២:១៖ អេផ ៥:២០; ផល ៤:៦; កោល ៤:២; ១តេ ៥:១៧-១៨

* ២:២ ២:២៖ យេរ ២៩:៧

* ២:៤ ២:៤៖ ១តម ៤:១០; មថ ២៨:១៩; តត ១:១; ២ពេ ៣:៩

* ២:៦ ២:៥-៦៖ មក ១០:៤៥; លក ២៤:៤៤-៤៦; ២កោ ៥:១៨-២១; ហេឞ ៨:៦-៧

* ២:៧ ២:៧៖ ការ ៩:១៥; ២កោ ៥:២០; ២តម ១:១

* ២:៨ ២:៨៖ នោក​នៃ​ឞូ​វៃ​មឞើស​ឆើម​យើរ​តី។

* ២:៩ ២:៩-១០៖ ១ពេ ៣:៣-៦

* ២:១១ ២:១១-១២៖ ១កោ ១៤:៣៤-៣៥

* ២:១៤ ២:១៤៖ នន ៣:១៣

* ២:១៥ ២:១៥៖ ១តម ៥:១៤; តត ២:៣-៥

* ៣:១ ៣:១-៧៖ ការ ២០:២៨-៣១; តត ១:៥-៩; ១ពេ ៥:១-៤

* ៣:២ ៣:២៖ មោ​លាស «ជេង​ឞូនុយ្ស​មោ​គែស​ល៝ម់​អូរ» មោ​លាស «ជេង​ឞូនុយ្ស​គែស​តឹម​នអាប់​ទូ​តឹ​ទើម»។

* ៣:២ ៣:២៖ ១ពេ ៤:៩

† ៣:៦ ៣:៦៖ មោ​លាស «ជេង​តុប​តា​នាវ​នទើម​ឆាតាង់ »។

* ៣:៨ ៣:៨៖ ការ ៦:៣

* ៣:៩ ៣:៩៖ ១តម ១:១៩

* ៣:១០ ៣:១០៖ លក ១៦:១០

‡ ៣:១១ ៣:១១៖ មោ​លាស «ឞូ​អូរ​អី​ឞូនុយ្ស​កើល​ជាន​ការ​តា​ផូង​ញឆីង​មា​ឞ្រាស​យេឆូ​ក្រីស »។

* ៣:១១ ៣:១១៖ ១តម ៥:១៣; យាក ១:២៦

§ ៣:១២ ៣:១២៖ មោ​លាស «ជេង​ឞូនុយ្ស​មោ​គែស​ល៝ម់​អូរ» មោ​លាស «ជេង​ឞូនុយ្ស​គែស​តឹម​នអាប់​ទូ​តឹ​ទើម»។

* ៣:១២ ៣:១២៖ ១តម ៣:២; តត ១:៦

* ៣:១៣ ៣:១៣៖ មោ​លាស «ពាង់​គុ​ន៝ប់​តា»។

† ៣:១៥ ៣:១៥៖ មោ​លាស «ជេង​ញីស​កោរាញ​ឞ្រាស»។

* ៣:១៦ ៣:១៦៖ កាល ៤:៤; យហ ១:១៤; ការ ១:៩; មក ១៦:១៩

* ៤:១ ៤:១៖ ២តេ ២:៣

* ៤:៣ ៤:៣-៥៖ មថ ១៥:១៧-២០; ១កោ ៨:១-១៣; កោល ២:២០-២៣

* ៤:៥ ៤:៥៖ អ្វាញ់​តា​ឆ៝ម់បុត​នាវ​នតើម ៩:៣-៤។

* ៤:៦ ៤:៦៖ ២តម ២:១៥

* ៤:៧ ៤:៧៖ ១តម ៦:២០; ២តម ២:១៦-១៨

* ៤:៨ ៤:៨៖ កោល ២:២១-២៣

* ៤:១២ ៤:១២៖ ១កោ ១៦:១០-១១; ២តម ២:២២; តត ២:៧, ១៥

* ៤:១៤ ៤:១៤-១៥៖ ២តម ១:៦

* ៤:១៦ ៤:១៦៖ ការ ២០:២៨-៣២

* ៥:១ ៥:១៖ កល ១៩:៣២; តត ២:២

* ៥:៣ ៥:៣៖ យាក ១:២៧

* ៥:៤ ៥:៤៖ ១តម ៥:១៦

* ៥:៥ ៥:៥៖ លក ២:៣៧

* ៥:៧ ៥:៧៖ មោ​លាស «មា​ផូង​ឞូ​អូរ​នទ្រោ​លែៈ​ខឹត​ឆាយ»។

* ៥:៨ ៥:៨៖ តត ១:១៦; នង ២០:១២

† ៥:៩ ៥:៩៖ «មោ​អោស​វៃ​ជ៝យ​ឞូ​ក្លោ​អេង​ជឹត​នោក​ឆាយ​ពាង់​ហោម​រេស​នើស» មោ​លាស «គែស​តឹម​នអាប់​ទូ​តឹ​ទើម»។

‡ ៥:៩ ៥:៩៖ តាៈ​ឞើស​ត្រ៝ង​អ្យា​ឞ៝ន់​គឹត​តា​រានោក​ពោល ​គែស​ផូង​ញឆីង​មា​ឞ្រាស​យេឆូ​ក្រីស ​អ៝ក់​ឞូ​ញចីស​ឆាក់​ឞូ​អូរ​នទ្រោ​កើត​នអា​គៃ​មា​កើល​ព្រាក់​អ៝ន់​មា​ខាន់​ពាង់។

§ ៥:១០ ៥:១០៖ តា​នាវ​ងើយ​គ្រែក ​លាស៖ «លែៈ​គែស​រាវ​ជ៝ង់​អ៝ន់​មា​ផូង​ក្ល៝ស​អ្វែស»។

* ៥:១០ ៥:១០៖ ១ពេ ៤:៩

* ៥:១២ ៥:១២៖ តា​អ្យា​ឞូ​គឹត​លាស​នោក​ឞូ​ញចីស​ឆាក់​រាញា​ឞូ​អូរ​អី​នៃ ខាន់​ពាង់​ត៝ន​លាស​មោ​ហោម​ឆ៝ៈ​ឆាយ កើល​ជាន​ការ​តា​ផូង​ញឆីង​មា​ឞ្រាស​យេឆូ​ក្រីស ។ យើន​មា​ឞ៝ន់​អាបៃ​អ្យា​មោ​គឹត​នហេល​អោស​មា​នទើ​អី​នៃ។

* ៥:១៣ ៥:១៣៖ ២តេ ៣:១១; យាក ១:២៦

* ៥:១៤ ៥:១៤៖ ១តម ២:១៥

* ៥:១៦ ៥:១៦៖ ១តម ៥:៣-៤

* ៥:១៧ ៥:១៧-១៨៖ ១កោ ៩:៩, ១១-១៤; ១តេ ៥:១២-១៣; នវ ២៥:៤; លក ១០:៧

† ៥:១៨ ៥:១៨៖ នោក​នៃ​ផូង​អីឆ្រាអែល  ខាន់​ពាង់​ព្លេន​ឞា​ព្រាង់ ​កើត​នអា។

† ៥:១៨ ៥:១៨៖ នវ ២៥:៤

† ៥:១៨ ៥:១៨៖ លក ១០:៧

* ៥:១៩ ៥:១៩៖ នវ ១៩:១៥

* ៥:២០ ៥:២០៖ មថ ១៨:១៥-១៧; កាល ២:១៤

* ៥:២២ ៥:២២៖ ១តម ៣:១០; ៤:១៤; ២តម ១:៦; ការ ៦:៦; ១៣:៣

* ៦:១ ៦:១-២៖ អេផ ៦:៥-៨; កោល ៣:២២-២៥; តត ២:៩-១០; ១ពេ ២:១៨

* ៦:៣ ៦:៣-៥៖ ១តម ១:៥-៧; ២តម ២:២៣; តត ៣:១០-១១; ២ពេ ២:២-៣

* ៦:៦ ៦:៦-៨៖ ១តម ៤:៨; ២កោ ៦:១០; ផល ៤:១១-១៣; ហេឞ ១៣:៥; នហ ៣០:៧-៩

* ៦:៩ ៦:៩-១០៖ មថ ១៣:២២; លក ១២:១៥-២១; អេផ ៥:៥

* ៦:១១ ៦:១១៖ ២តម ២:២២

* ៦:១២ ៦:១២៖ ២តម ៤:៧-៨; ១កោ ៩:២៤-២៧; ផល ៣:១២-១៤

* ៦:១៥ ៦:១៥៖ មថ ២៤:៣៦

* ៦:១៦ ៦:១៦៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ៦:១៦ ៦:១៦៖ នង ៣៣:២០-២៣; យហ ១:១៨; ១យហ ១:៥

* ៦:១៧ ៦:១៧៖ មថ ៦:១៩-២១; លក ១២:១៥-២១; យាក ១:១០-១១

* ៦:១៨ ៦:១៨៖ លក ១៦:៩; អេផ ២:១០

† ៦:២០ ៦:២០៖ គែស​អ៝ក់​ឞូ​គឹត​គែស​នាវ​ខ្លៃ​លាស​អ៝ន់​ពាង់​ញឆ្រោយ្ស​ជាន​ការ​នាវ​នតី​ឞូ មោ​លាស​នាវ​មឞើស​ងក៝ច​ទី។

* ៦:២០ ៦:២០-២១៖ ១តម ៤:៧; ២តម ២:១៦-១៨, ២៣

២ តីមោថេ

១

២

៣

៤

ឆ៝ម់បុត​ពោល​ញជ្វាល់​អ៝ន់​មា

តីមោថេ រើស ២

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦៥ ក្លាប់​លាស ៣២ នាម់​ជេស​ឞ្រាស​យេឆូ ​ទ៝ក់​រេស ពាង់​ញចីស​ឆ៝ម់បុត​អ្យា​តា​ប៝ន​រោម ​នោក​ពាង់​គុ​នទ្រូង​(២តម ១:១៦-១៧) នោក​នៃ​តីមោថេ ​គុ​តា​ប៝ន​អេផេឆោ ។ នោក​ពោល ​ញចីស​ឆ៝ម់បុត​អ្យា​ពាង់​នើម​មឹន​លាស​មោ​ហោម​ជ៝ៈ​ជឹត​ឞូ​មរា​ងខឹត​ពាង់ យ៝រ​មា​មឞើស​ងក៝ច​នាវ​មហែ​មហាន​អ្វែស​(២តម ៤:៦)។ ឆ៝ម់បុត​អ្យា​ជេង​ឆ៝ម់បុត​ពោល ​ញចីស​ងគ្លែៈ​ទុត​អី​ឞ៝ន់​ហោម​គែស​តា​នាវ​តឹម​រាង្លាប់​មហែ។

គៃ​មា​គឹត​នាវ​ខ្លៃ​តា​តីមោថេ  ទាន់​អ្វាញ់​តា​នាវ​ឞោក​អ៝ន់​ឞូ​គឹត​ល៝រ​តា​ឆ៝ម់បុត​តីមោថេ​រើស ១។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​ពោល ​ដាៈ​តីមោថេ ​អ៝ន់​គុ​ន៝ប់​តា​នាវ​តឹម​រាទ៝ង់​ដាស​នើម​នតី​ងក្លាៈ អ៝ន់​ញឆ្រោយ្ស​កើល​ឆើម​ជាន​ការ​មា​ផូង​ញឆីង នទ្រែល​មា​អ៝ន់​គុ​ន៝ប់​តា​នាវ​ញឆីង ឞ៝ល​លាស​ឞូ​ជាន​ជេរ​យ៝រ​មា​នាវ​ញឆីង​អី​នៃ​(២តម ១:៧-៨)។ ពាង់​ដាៈ​តីមោថេ ​លើយ​អោស​តឹម​រាលាច់​មា​ឞូ​លាស​មោ​គែស​នាវ​ខ្លៃ​(២តម ២:១៦) យើន​មា​ពាង់​ដាៈ​តីមោថេ ​អ៝ន់​ជាន​កើត​នអា៖ «ញឆ្រោយ្ស​ជាន​ការ​អ្វែស​គៃ​មា​កោរាញ​ឞ្រាស​រានេ។ អ៝ន់​មៃ​មឞើស​ងក៝ច​នាវ​កោរាញ​ឞ្រាស​មា​នាវ​ងើយ​ងាន់ មា​នាវ​ទី ជេង​ឞូនុយ្ស​ជាន​ការ​មា​ឞូ​មោ​អោស​គែស​នាវ​ដីត​ព្រេង យ៝រ​លាស​លែៈ​គឹត​ពាង់​នើម​ជាន​អ្វែស»​(២តម ២:១៥)។ ជេសរី​ពាង់​ដាៈ​តីមោថេ ​ហាន់​ជោៈ​ខ៝ល់​ពាង់​តា​ត្រោម​នទ្រូង​តា​ប៝ន​រោម ។ ទូ​ត្រ៝ង​អី​គែស​នាវ​ខ្លៃ​ហោ​ងាន់​តា​ឆ៝ម់បុត​អ្យា ២តម ៣:១៦ «ទឹង​លែៈ​នាវ​កោរាញ​ឞ្រាស​ងើយ ជេង​តាៈ​ឞើស​កោរាញ​ឞ្រាស​អ៝ន់​ឞ្រាស​ហ្វេង​អ្វែស​អ៝ន់​ឞូ​ញចីស គែស​នាវ​ខ្លៃ​មា​នតុម​នតី មា​ងកាស​អ៝ន់​កាស​គឹត​ឆាក់ នតុម​នតី​ហាន់​ទី​ត្រ៝ង នតុម​នតី​នាវ​គុ​រេស​អ៝ន់​ឆ៝ង់»។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-២)

- នាវ​នតិញ​អ៝ន់​គុ​រាប់​ជាប់​តា​ឞ្រាស​ក្រីស​យេឆូ  (១:៣—២:១៣)

- នាវ​តឹម​រាលាច់​មា​នើម​នតី​ងក្លាៈ (២:១៤—៣:៩)

- នាវ​ដាៈ​ពោល​មា​តីមោថេ  (៣:១០—៤:៨)

- នាវ​នតិញ​ងគ្លែៈ​ទុត (៤:៩-២១)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​កោរាញ​អ៝ស​ម៝ន​ឞ្រាស​ក្រីស​យេឆូ ​តឹង​កោរាញ​ឞ្រាស​អុច ជេង​នើម​មឞើស​ងក៝ច​មា​នាវ​រេស​អី​កោរាញ​ឞ្រាស​លែៈ​ត៝ន​មា​អ៝ន់​ឞូនុយ្ស​អី​ញឆីង​មា​ឞ្រាស​ក្រីស​យេឆូ ។* ២ គ៝ប់​អុច​ញជ្វាល់​អ៝ន់​មា​មៃ​តីមោថេ  ជេង​ក៝ន​គ៝ប់​អី​គ៝ប់​រ៝ង់​ងាន់​ងេន។ ទាន់​កោរាញ​ឞ្រាស នទ្រែល​មា​ឞ្រាស​ក្រីស​យេឆូ ​អ៝ន់​នាវ​អ្វែស នាវ​យោៈ នាវ​ដាប់​មពាន់​មា​មៃ។ កោរាញ​ឞ្រាស​ឞឹ​ឞ៝ន់ ឞ្រាស​ក្រីស​យេឆូ ​កោរាញ​ឞ៝ន់។* ៣ គ៝ប់​លាស​អ្វែស​មា​កោរាញ​ឞ្រាស​យ៝រ​មា​មៃ គ៝ប់​ជាន​ការ​មា​ពាង់​លែៈ​គឹត​តា​នូយ្ស​នហ៝ម់ មោ​អោស​ជាន​មា​នទើ​អ្យើស​នទើ​មោ​អ្វែស កើត​ផូង​អូ​ចែ​គ៝ប់​លែៈ​ជាន​នើស។ គ៝ប់​កាស​គឹត​មា​មៃ​នឹង​នោក​គ៝ប់​មឞើស​ឆើម​អាប់​មាង់​អាប់​នារ មោ​ច្វេល​អោស។ ៤ គ៝ប់​កាស​គឹត​ទាក​មាត់​មៃ​ហ៝រ​នោក​ឞ៝ន់​តឹម​ងខាស​នើស ជេសរី​គ៝ប់​អុច​ងាន់​ម៝ប់​មៃ គៃ​មា​នូយ្ស​នហ៝ម់​គ៝ប់​រាម់​មអាក​ហោ​ងាន់។* ៥ គ៝ប់​កាស​គឹត​នាវ​ញឆីង​មៃ​រាប់​ជាប់​ងាន់ នាវ​ញឆីង​អី​នៃ​គែស​ល៝រ​តា​អូ​មៃ​រាញា​លោអីស  នទ្រែល​មា​តា​មេៈ​មៃ​រាញា​អឺនីស ​ដ៝ង់ ជេសរី​គ៝ប់​លែៈ​គឹត​មៃ​គែស​នាវ​ញឆីង​អី​នៃ​ដ៝ង់។

នាវ​នហាវ​នូយ្ស​តីមោថេ 

៦ កើត​នទ្រី​ទឹង​គ៝ប់​ងកាស​មៃ អ៝ន់​មៃ​ទ៝ង់​លើ​មា​ហោ​នាវ​ទើយ​អី​តាៈ​ឞើស​ឞ្រាស​ហ្វេង​អ្វែស​អី​កោរាញ​ឞ្រាស​លែៈ​អ៝ន់​ទើម​ទាម​មា​មៃ​នោក​គ៝ប់​មឞើស​ឆើម​តេៈ​តី​នើស‌* ៧ យ៝រ​លាស​កោរាញ​ឞ្រាស​មោ​អ៝ន់​អោស​នូយ្ស​នហ៝ម់​អី​អ៝ន់​ឞ៝ន់​ក្លាច យើន​មា​ពាង់​អ៝ន់​ឞ៝ន់​ឞ្រាស​ហ្វេង​អ្វែស​អី​អ៝ន់​ឞ៝ន់​គែស​នាវ​ទើយ គែស​នាវ​រ៝ង់​មា​ឞូ នអ៝ប់​មា​ឞ្លាវ​ម៝ត់​ញជ្រាង់​ឆាក់។* ៨ មៃ​លើយ​អោស​ដីត​ព្រេង​មឞើស​ងក៝ច​នាវ​ខ្លៃ​កោរាញ​យេឆូ ​ឞ៝ន់​នើម លើយ​អោស​ដីត​ព្រេង​មា​គ៝ប់​អី​គុ​តា​ត្រោម​នទ្រូង​អ្យា​យ៝រ​មា​មឞើស​ងក៝ច​នាវ​ពាង់។ យើន​មា​អ៝ន់​មៃ​ទើន​ហ៝ម់​នាវ​ជេរ​ជ៝ត់​នទ្រែល​គ៝ប់​តា​នាវ​មឞើស​ងក៝ច​នាវ​មហែ​មហាន​អ្វែស។ កោរាញ​ឞ្រាស​អ៝ន់​នាវ​ទើយ​អ៝ត់​នាវ​ជេរ​ជ៝ត់​អី​នៃ។* ៩ ពាង់​លែៈ​រាក្លាយ្ស​ជេស​ឞ៝ន់ លែៈ​ក្វាល់​ជេស​ឞ៝ន់​អ៝ន់​ជេង​ផូង​ប៝ន​លាន​ពាង់​នើម*។ ពាង់​ក្វាល់​កើត​នៃ​មោ​អោស​យ៝រ​មា​នទើ​ឞ៝ន់​លែៈ​ជេស​ជាន ជេង​តាៈ​ឞើស​ពាង់​នើម​លែៈ​អើម​អុច​អេ​ល៝រ​មា​រាហាក់​ញជេង​នែស​នតូ នទ្រែល​មា​តាៈ​ឞើស​នាវ​អ្វែស​ពាង់។ នាវ​អ្វែស​អី​នៃ​ពាង់​លែៈ​អ៝ន់​ជេស​មា​ឞ៝ន់​តា​ឞ្រាស​ក្រីស​យេឆូ ។* ១០ អាបៃ​អ្យា​កោរាញ​ឞ្រាស​លែៈ​ញហើ​ជេស​អ៝ន់​ឞ៝ន់​ឆៃ​នាវ​អ្វែស​ពាង់​នើម ឞ៝ន់​ឆៃ​នាវ​អ្វែស​ពាង់​យ៝រ​មា​ឞ្រាស​ក្រីស​យេឆូ ​អី​នើម​រាក្លាយ្ស​ឞ៝ន់​លែៈ​វាច់​តា​អ្យា។ ឞ្រាស​ក្រីស​យេឆូ ​លែៈ​លើស​ងគ្រ៝ស​លើយ​នាវ​ខឹត ជេសរី​ញហើ​អ៝ន់​ឞ៝ន់​គឹត​នាល់​នាវ​រេស នាវ​មោ​ហោម​ឞ្លាវ​ខឹត​តាៈ​ឞើស​នាវ​មហែ​មហាន​អ្វែស។*

១១ កោរាញ​ឞ្រាស​លែៈ​កើយ្ស​គ៝ប់​ជេង​កោរាញ​អ៝ស​ម៝ន​ពាង់ កើយ្ស​គ៝ប់​គៃ​មា​មឞើស​ងក៝ច​នតុម​នតី​នាវ​មហែ​មហាន​អ្វែស​អ្យា​មា​ឞូ†។* ១២ នទ្រី​ទឹង​គ៝ប់​គែស​នាវ​ជេរ​ជ៝ត់​អ្យា យើន​មា​គ៝ប់​មោ​អោស​ដីត​ព្រេង យ៝រ​លាស​គ៝ប់​គឹត​ជេស​កោរាញ​ឞ្រាស​អី​គ៝ប់​ញឆីង​អ្យា។ ពាង់​គែស​នាវ​ទើយ​ម៝ត់​ញជ្រាង់​ទឹង​លែៈ​នទើ​អី​ពាង់​លែៈ​ជាវ​មា​គ៝ប់‡​នហ៝​មា​ត៝ត់​នារ​ឞ្រាស​ក្រីស​យេឆូ ​ព្លឹ​វាច់​តៃ។* ១៣ អ៝ន់​មៃ​ញអោត​ន៝ប់​នាវ​នតី​ទី​អី​មៃ​លែៈ​តាង់​ជេស​ឞើស​គ៝ប់​នើស ជេសរី​ជាន​តឹង​កើត។ អ៝ន់​មៃ​គុ​អ្វែស​តា​នាវ​ញឆីង តា​នាវ​រ៝ង់​មា​ឞូ​អី​តាៈ​ឞើស​ឞ្រាស​ក្រីស​យេឆូ ​អ៝ន់។* ១៤ អ៝ន់​មៃ​ម៝ត់​ទឹង​លែៈ​នទើ​អ្វែស​អី​កោរាញ​ឞ្រាស​ទែ​ជាវ​ជេស​អ៝ន់​មៃ ឞ្រាស​ហ្វេង​អ្វែស​អី​ក្ល៝ស​អ្វែស​អី​គុ​តា​ឞ៝ន់​មរា​កើល​មា​មៃ​តា​នាវ​អី​នៃ។

១៥ មៃ​លែៈ​គឹត​ជេស​អ៝ក់​ងាន់​ឞូនុយ្ស​តា​ឞ្រី​អាឆី ​លែៈ​នត្លើយ​គ៝ប់ តា​ផូង​អី​នៃ​គែស​ផីកែលុស ​នទ្រែល​មា​ហើមោកេន ​ដ៝ង់។* ១៦ គ៝ប់​ទាន់​កោរាញ​ឞ្រាស​អ៝ន់​នាវ​យោៈ​មា​រានាក់​វ៝ល់​អោនេឆីផ៝រ  យ៝រ​លាស​អ៝ក់​តឹ​ងាន់​ពាង់​នហាវ​នូយ្ស​អ៝ន់​គ៝ប់ ពាង់​មោ​អោស​ដីត​ព្រេង​ម៝ប់​គ៝ប់ ឞ៝ល​លាស​គ៝ប់​គុ​តា​ត្រោម​នទ្រូង។* ១៧ នោក​ពាង់​ត៝ត់​តា​ប៝ន​ក្វ៝ង់​រោម  ពាង់​ញឆ្រោយ្ស​ជ៝យ​គ៝ប់​ត៝ត់​ឆៃ។ ១៨ គ៝ប់​ទាន់​កោរាញ​ឞ្រាស​អ៝ន់​នាវ​យោៈ​មា​ពាង់​តា​នារ​កោរាញ​យេឆូ ​វាច់។ មៃ​លែៈ​គឹត​ជេស​ពាង់​កើល​គ៝ប់​អ៝ក់​ងាន់​តា​ប៝ន​អេផេឆោ ​នើស​ដ៝ង់។

២

តាហែន​អ្វែស​ឞ្រាស​ក្រីស 

១ លាស​នទ្រី​អើ​ក៝ន អ៝ន់​មៃ​គុ​ន៝ប់​តា​នាវ​ញឆីង​យ៝រ​មា​នាវ​អ្វែស​ឞ៝ន់​គែស​តាៈ​ឞើស​ឞ្រាស​ក្រីស​យេឆូ ។* ២ ទឹង​លែៈ​នាវ​គ៝ប់​អី​មៃ​លែៈ​តាង់​ជេស​តា​នាប់​ឞូនុយ្ស​អ៝ក់​នើស អ៝ន់​មៃ​ជាវ​នាវ​អី​នៃ​មា​ឞូនុយ្ស​អី​រាប់​ជាប់​អី​ឞ្លាវ​ដើន​នតុម​នតី​ឞូនុយ្ស​អេង​ជឹត។ ៣ ជេសរី​ញឆ្រោយ្ស​ទើន​នាវ​ជេរ​ជ៝ត់​តឹម​ឞាន​មា​គ៝ប់ តឹម​ឞាន​មា​ទូ​ហ្វេ​តាហែន​អ្វែស​ឞ្រាស​ក្រីស​យេឆូ ។* ៤ នោក​តាហែន​ហាន់​តឹម​លើស ពាង់​មោ​ហោម​អោស​មឹន​រាវៃ​កើត​នោក​គុ​ប៝ន​លាន​ជឹត ពាង់​អុច​ជាន​អ៝ន់​មា​កោរាញ​ពាង់​នើម​នៃ​គែស​នូយ្ស​នហ៝ម់​រាម់​មា​ពាង់​ទើម។ ៥ ជេសរី​លាស​គែស​ឞូនុយ្ស​អុច​តឹម​រាល៝ង​ញច្វាត់​គៃ​មា​គែស​នទើ​ងខោម លាស​ពាង់​មោ​ញឆ្រោយ្ស​ញច្វាត់​អ្វែស​ទី​តឹង​នាវ​វៃ​ឞូ​ដាៈ មោ​អោស​គែស​នទើ​ងខោម។ ៦ ជេសរី​ឞូនុយ្ស​អី​ជាន​មីរ​ហ៝ត់​រាអាស ពាង់​អី​នៃ​កាច់​ឞា​ឆោង​ព្យាង់​មហែ​ល៝រ​ឞូ​ដ៝ង់។* ៧ អ៝ន់​មៃ​ជាន​តឹង​នាវ​នតឹត​អី​នៃ​តា​នាវ​ជាន​ការ​មា​កោរាញ​ឞ្រាស។ អ៝ន់​មៃ​មឹន​អេង​នាវ​គ៝ប់​លាស​មា​មៃ​អ្យា យ៝រ​លាស​កោរាញ​ឞ្រាស​អ៝ន់​មៃ​គែស​នាវ​មឹន​គឹត​ឞ្លាវ ទើយ​គឹត​វ៝ត់​ទឹង​លែៈ​នតីល​នទើ។

៨ ជេសរី​អ៝ន់​មៃ​កាស​គឹត​ឞ្រាស​យេឆូ​ក្រីស ​ជេង​រាន៝យ​ទែស​កាដាច់​ដាវីត ពាង់​ខឹត​ទ៝ក់​រេស​កើត​គ៝ប់​នតុម​នតី​នាវ​មហែ​មហាន​អ្វែស។* ៩ យ៝រ​មា​នាវ​មហែ​មហាន​អ្វែស​អី​នៃ​គ៝ប់​ទើន​នាវ​ជេរ​ជ៝ត់ នហ៝​មា​ត៝ត់​ឞូ​ញុប​ឞូ​ក៝ត់​គ៝ប់​តឹម​ឞាន​មា​ឞូនុយ្ស​ទោយ្ស។ យើន​មា​នាវ​កោរាញ​ឞ្រាស ឞូ​មោ​អោស​ឞ្លាវ​ញុប​ឞ្លាវ​ក៝ត់ ឞូ​ហោម​មឞើស​ងក៝ច។ ១០ កើត​នទ្រី​ទឹង​គ៝ប់​ញឆ្រោយ្ស​ទើយ​អ៝ត់​នាវ​ជេរ​ជ៝ត់ គៃ​មា​ឞូនុយ្ស​អី​លែៈ​កោរាញ​ឞ្រាស​ទែ​កើយ្ស​ជេស​ទើន​នាវ​រាក្លាយ្ស​អី​គែស​តាៈ​ឞើស​ឞ្រាស​ក្រីស​យេឆូ ។ អ៝ន់​ខាន់​ពាង់​គែស​នាវ​ច្រេក​លើប​នហ៝​រ៝។* ១១ នាវ​អី​អ្យា​ជេង​ទី​ងាន់៖

លាស​ឞ៝ន់​លែៈ​ខឹត​នទ្រែល​ឞ្រាស​ក្រីស​យេឆូ ‌

ឞ៝ន់​តៃ​គុ​រេស​នទ្រែល​ពាង់​ដ៝ង់។*

១២ លាស​ឞ៝ន់​ញឆ្រោយ្ស​ទើយ​អ៝ត់​នាវ​ជេរ​ជ៝ត់‌

ឞ៝ន់​មរា​គុ​ម៝ត់​អ្វាញ់​នទ្រែល​ពាង់​ដ៝ង់។

លាស​ឞ៝ន់​រាលាច់​មោ​អោស​គឹត​នាល់​ពាង់‌

ពាង់​មរា​រាលាច់​មោ​ដ៝ង់​គឹត​នាល់​ឞ៝ន់។*

១៣ ឞ៝ល​លាស​ឞ៝ន់​មោ​អោស​គុ​រាប់​ជាប់​មា​ពាង់‌

យើន​មា​ពាង់​មោ​អោស​នត្លើយ​ឞ៝ន់‌

យ៝រ​លាស​ពាង់​មោ​អោស​ទើយ​រាលាច់​មា​ឆាក់​ពាង់​នើម‌

ពាង់​ហោម​ជាន​នឹង​មា​នទើ​ពាង់​លែៈ​ត៝ន។*

ឞូនុយ្ស​ជាន​ការ​ឆ៝ង់

១៤ អ៝ន់​មៃ​ងកាស​ទឹង​លែៈ​ផូង​ញឆីង​នាវ​អី​នៃ ជេសរី​ឞ្វៃ​ងាន់​ខាន់​ពាង់​តា​នាប់​មាត់​កោរាញ​ឞ្រាស លើយ​អោស​អ៝ន់​ខាន់​ពាង់​គុ​តឹម​រាលាច់​មា​នាវ​មោ​គែស​នាវ​ខ្លៃ យ៝រ​លាស​នាវ​អី​នៃ​ជាន​អ៝ន់​នើម​អី​គុ​អ្យាត់​គែស​នាវ​វិ ជាន​អ៝ន់​រ៝ស​ហេង​នាវ​ញឆីង​ទើម។ ១៥ ញឆ្រោយ្ស​ជាន​ការ​អ្វែស​គៃ​មា​កោរាញ​ឞ្រាស​រានេ។ អ៝ន់​មៃ​មឞើស​ងក៝ច​នាវ​កោរាញ​ឞ្រាស​មា​នាវ​ងើយ​ងាន់ មា​នាវ​ទី ជេង​ឞូនុយ្ស​ជាន​ការ​មា​ឞូ​មោ​អោស​គែស​នាវ​ដីត​ព្រេង យ៝រ​លាស​លែៈ​គឹត​ពាង់​នើម​ជាន​អ្វែស។* ១៦ យើន​មា​អ៝ន់​ទែរ​ហ៝ម់​ឞើស​នាវ​ងើយ​អី​មោ​អ្វែស​អី​មោ​គែស​នាវ​ខ្លៃ យ៝រ​លាស​នាវ​ងើយ​អី​នៃ​អ៝ន់​ឞូ​នហ៝​មា​លើ​មា​ហោ​ជាន​តីស​មា​នាវ​កោរាញ​ឞ្រាស​អុច។* ១៧ នាវ​ងើយ​អី​នៃ​តឹម​ឞាន​មា​ឆោត​ឆា​កុរ​តា​ត្រោម​មោ​អោស​ឞ្លាវ​ឞាស។ តា​មពោល​ឞូនុយ្ស​អី​កើត​នៃ តា​នៃ​គែស​ឞារ​ហៃ​ឞូ​ក្លោ ទូ​ហ្វេ​រាញា​ហីមេនេស ​នទ្រែល​មា​ផីលេត ។ ១៨ ខាន់​ពាង់​លែៈ​ទូ​ងាយ​ជេស​ឞើស​នាវ​ងាន់ ខាន់​ពាង់​នតី​ងក្លាៈ​លាស​ឞូនុយ្ស​ខឹត​លែៈ​ទ៝ក់​រេស​ជេស*។ នទ្រី​ទឹង​ខាន់​ពាង់​លើស​ងគ្រ៝ស​លើយ​នាវ​ញឆីង​ឞូ​អាបាៈ។ ១៩ យើន​មា​នាវ​ងាន់​កោរាញ​ឞ្រាស​ទុត​ន៝ប់​តឹម​ឞាន​មា​មែស​ន៝ប់​មោ​ឞ្លាវ​ងគើ ជេសរី​លែៈ​គែស​ញចីស​លាស​កើត​នអា៖ «កោរាញ​ឞ្រាស​លែៈ​គឹត​នាល់​ជេស​ឞូ​ម៝ស​ជេង​ប៝ន​លាន​ពាង់​នើម»† ជេសរី «ឞូ​ម៝ស​អី​មឞើស​ងក៝ច​ពាង់​នើម​លែៈ​ញឆីង​មា​កោរាញ​ឞ្រាស អ៝ន់​ទូ​ងាយ​ហ៝ម់​ឞើស​នាវ​ជាន​អ្យើស»†។* ២០ នតឹត​លាស​តា​ត្រោម​ជៃ​ក្វ៝ង់​ឞូនុយ្ស​នទ្រ៝ង់​មោ​គែស​អោស​នទ៝ស​នទើ​ឞូ​ជាន​មា​ព្រាក់ មា​មាយ្ស​ទើម គែស​នទ៝ស​នទើ​អី​ឞូ​ជាន​មា​ឆី នទ្រែល​មា​ម៝ន​មា​នែស​អូក​ដ៝ង់។ នទ៝ស​នទើ​អាបាៈ​ឞូ​ទ៝ង់​មា​នាវ​ខ្លៃ នទ៝ស​នទើ​អាបាៈ​ជឹត​ឞូ​ទ៝ង់​មា​នាវ​មោ​ខ្លៃ។ កើត​នទ្រី​ដ៝ង់​គែស​នតីល​អេងៗ​ឞូនុយ្ស​តា​ផូង​ញឆីង​មា​ឞ្រាស​យេឆូ ។ ២១ លាស​នទ្រី​ឞូ​ម៝ស​អី​ទូ​ងាយ​ឞើស​នទើ​អ្យើស​អី​នៃ​គុ​នាវ​ក្ល៝ស​អ្វែស ពាង់​ជេង​តឹម​ឞាន​មា​នទើ​ទ៝ង់​មា​នាវ​ខ្លៃ គែស​នាវ​ខ្លៃ​ងាន់​មា​តើម​ជៃ​អី​នៃ។ ឞូនុយ្ស​អី​នៃ​ឞ្លាវ​មា​ជាន​នទើ​អ្វែស​អាប់​នតីល។*

២២ លាស​នទ្រី​អ៝ន់​មៃ​ទែរ​ហ៝ម់​ឞើស​នាវ​កើញ​ផូង​ទ្រោស​នទាម់​អុច ជេសរី​ញឆ្រោយ្ស​តឹង​ជ៝យ​នាវ​ឆ៝ង់ នាវ​ញឆីង នាវ​រ៝ង់​មា​ឞូ។ អ៝ន់​គែស​នាវ​ដាប់​មពាន់​នទ្រែល​មពោល​យើក​មឞាស​មា​កោរាញ​ឞ្រាស​មា​នូយ្ស​នហ៝ម់​ក្ល៝ស​ហ៝ៈ។* ២៣ អ៝ន់​មៃ​ទែរ​នាវ​តឹម​រាលាច់​រាលូក មៃ​លែៈ​គឹត​ជេស​នាវ​តឹម​រាលាច់​អី​នៃ​ជេង​គែស​នាវ​តឹម​ជាញ​ទើម។* ២៤ អ្យាត់​មា​ឞូនុយ្ស​អី​ឆើម​កើល​ជាន​ការ​មា‡​កោរាញ​ឞ្រាស​មោ​អោស​គែស​នាវ​តឹម​រាលាច់។ អ្យាត់​មា​ឞូនុយ្ស​អី​នៃ​គែស​នូយ្ស​នហ៝ម់​មលែស​មា​ទឹង​លែៈ​ឞូនុយ្ស អ្យាត់​មា​ឞ្លាវ​នតុម​នតី​ឞូ នអ៝ប់​មា​ឞ្លាវ​អ៝ត់​នូយ្ស​ដ៝ង់។ ២៥ អ៝ន់​ឞូនុយ្ស​អី​នៃ​ងកាស​មា​ឞូនុយ្ស​អី​តឹម​រាលាច់​មា​ពាង់​នើម​មា​នូយ្ស​នហ៝ម់​មលែស ងខេប​លាស​កោរាញ​ឞ្រាស​អ៝ន់​ខាន់​ពាង់​រាគ៝ល់​លើយ​នូយ្ស​នហ៝ម់​អ្យើស គៃ​មា​គឹត​នាល់​នាវ​ងាន់‌ ២៦ ជេសរី​អ៝ន់​ខាន់​ពាង់​កាស​គឹត​ឆាក់​ទូ​ក្លាយ្ស​ឞើស​ទាក់​ឆាតាង់ ​អី​កោរាញ​មពោល​ឞ្រាស​អ្យើស អី​លែៈ​ញុប​ក៝ត់​ខាន់​ពាង់ ញច៝ប់​ខាន់​ពាង់​ដាៈ​ជាន​តឹង​នាវ​ពាង់​អុច។

៣

នទើ​គែស​តា​នារ​ងគ្លែៈ​ទុត

១ អ៝ន់​មៃ​គឹត​នាវ​អ្យា៖ តា​រានោក​ឞើយ​មា​ត៝ត់​នារ​ងគ្លែៈ​ទុត​តៃ​គែស​នាវ​ជេរ​ងាន់។ ២ នោក​នៃ​គែស​អ៝ក់​ឞូនុយ្ស​រ៝ង់​មា​ឆាក់​ពាង់​នើម​ទើម រ៝ង់​មា​ព្រាក់ នហី​អេង​ឆាក់ មឺច​ឞូ មឺច​កោរាញ​ឞ្រាស មោ​អ្យាត់​នាវ​មេៈ​ឞឹ មោ​គឹត​តោរ មោ​យើក​មា​កោរាញ​ឞ្រាស‌* ៣ មោ​គែស​នាវ​រ៝ង់​មា​ឞូ មោ​គែស​នាវ​យោៈ ងើយ​ញចើត មោ​ឞ្លាវ​អ៝ត់​នូយ្ស គែស​នូយ្ស​នហ៝ម់​ជាញ ឞ្យាញ់​មា​ទឹង​លែៈ​នទើ​អ្វែស‌ ៤ គែស​នូយ្ស​នហ៝ម់​រាលាង់ នូយ្ស​នហ៝ម់​ងគើច នូយ្ស​នហ៝ម់​ហឺន​ហោ​ងាន់ ជេសរី​កើញ​មា​ព៝ល់​មអាក​រាលាវ​មា​រ៝ង់​កោរាញ​ឞ្រាស។ ៥ ខាន់​ពាង់​យើក​មឞាស​កោរាញ​ឞ្រាស​ឞើស​ទីស​នតោ​ទើម យើន​មា​នាវ​ទើយ​កោរាញ​ឞ្រាស​អី​ឞ្លាវ​រាគ៝ល់​នូយ្ស​នហ៝ម់​អ្យើស​ខាន់​ពាង់ ខាន់​ពាង់​រាលាច់​លើយ។ លាស​នទ្រី​អ៝ន់​មៃ​ទូ​ងាយ​ហ៝ម់​ឞើស​ឞូនុយ្ស​អី​កើត​នៃ‌ ៦ យ៝រ​លាស​តា​មពោល​ខាន់​ពាង់​អី​នៃ គែស​ឞូនុយ្ស​អាបាៈ​ហាន់​តា​ជៃ​ឞូ ជេសរី​មរោស​រាលាម់​ផូង​ឞូ​អូរ​អី​រាលូក​ម៝ល់​មា​នាវ​នតី​តីស​ខាន់​ពាង់។ ផូង​ឞូ​អូរ​អី​នៃ​ទោរ​នាវ​តីស​ខាន់​ពាង់​នើម​ហោ​ងាន់ តា​ឆាក់​ខាន់​ពាង់​រី​គែស​នាវ​កើញ​អាប់​នតីល​ងាន់។ ៧ ផូង​ឞូ​អូរ​អី​នៃ​នតី​បាបើ​ងាន់ យើន​មា​នាវ​ងាន់​មោ​គឹត​វ៝ត់។ ៨ នាវ​ញឆីង​ផូង​នើម​នតី​នៃ​មោ​គែស​ងាន់​អោស នូយ្ស​នហ៝ម់​ខាន់​ពាង់​អ្យើស​ហោ​ងាន់ ខាន់​ពាង់​តឹម​រាលាច់​ដាស​នាវ​ងាន់​តឹម​ឞាន​មា​យានេស  នទ្រែល​មា​យាមព្រេស *​តឹម​រាទ៝ង់​ហោ​ងាន់​ដាស​មោឆេ ​រានោក​កាល់​អែ​នើស។ ៩ នាវ​ជាន​ការ​ខាន់​ពាង់​មោ​ហោម​ជេង​អោស យ៝រ​លាស​តា​ជឹត​នាប់​តៃ​ទឹង​លែៈ​ឞូនុយ្ស​ឆៃ​នាវ​មឹន​រាលូក​ម៝ល់​តា​ខាន់​ពាង់ តឹម​ឞាន​មា​ឞូ​ឆៃ​នាវ​មឹន​រាលូក​ម៝ល់​យានេស  នទ្រែល​មា​យាមព្រេស ​កាល់​អែ​នើស​ដ៝ង់។

នាវ​នតិញ​មា​តីមោថេ 

១០ ល៝ង់​អី​មៃ​នៃ មៃ​លែៈ​អ្យាត់​ជេស​នាវ​គ៝ប់​នតុម​នតី លែៈ​ឆៃ​លែៈ​តឹង​ដ៝ង់​នទើ​គ៝ប់​ជាន នទើ​គ៝ប់​នត្រ៝ង់​តា​នាវ​រេស​គ៝ប់ នាវ​គ៝ប់​ញឆីង នាវ​គ៝ប់​អ៝ត់​នូយ្ស នាវ​គ៝ប់​រ៝ង់​មា​ឞូ នាវ​គ៝ប់​ញឆ្រោយ្ស​ទើន​នាវ​ជេរ។* ១១ ជេសរី​មៃ​លែៈ​ឆៃ​ដ៝ង់​នាវ​ឞូ​ជាន​ជេរ​មា​គ៝ប់ នទ្រែល​មា​នាវ​ជេរ​ជ៝ត់​គ៝ប់​តា​ប៝ន​អ៝ន់តីយោក † ប៝ន​អីកោនៀម  ប៝ន​លីឆាត្រា ។ ឞ៝ល​លាស​គ៝ប់​គែស​នាវ​ជេរ​ជ៝ត់​ទុត​ហោ​កើត​នៃ​កាដោយ យើន​មា​កោរាញ​ឞ្រាស​លែៈ​រាក្លាយ្ស​គ៝ប់​ទើយ​ទឹង​លែៈ​ឞើស​នាវ​អី​នៃ។* ១២ ឞូ​ម៝ស​អី​អុច​គុ​រេស​តឹម​ទី​មា​នាវ​កោរាញ​ឞ្រាស​អុច ញឆីង​មា​ឞ្រាស​ក្រីស​យេឆូ  គែស​ឞូ​ជាន​ជេរ​ដ៝ង់។* ១៣ ល៝ង់​ផូង​អ្យើស​មហឹក ផូង​មរោស​ក្ល៝រ់ ខាន់​ពាង់​ជាន​នទើ​អ្យើស​លើ​មា​ហោ​លើ​មា​ហោ​ងាន់ លែវ​ឞូ​មា​នាវ​មរោស ជេសរី​គែស​ឞូ​អា​អេង​លែវ​ខាន់​ពាង់​មា​នាវ​មរោស​ដ៝ង់។ ១៤ យើន​មា​មៃ អ៝ន់​មៃ​ញអោត​ន៝ប់​ហ៝ម់​ម៝ស​នទើ​អី​មៃ​លែៈ​ជេស​នតី នទ្រែល​មា​ញអោត​ន៝ប់​ហ៝ម់​ម៝ស​នទើ​អី​មៃ​លែៈ​គែស​ញឆីង យ៝រ​មា​មៃ​លែៈ​គឹត​នហេល​ជេស ឞូ​ម៝ស​នតុម​នតី​នាវ​អី​នៃ​នើស​អ៝ន់​មា​មៃ!* ១៥ នតើម​ឞើស​មៃ​ហោម​ជេៈ​មៃ​គឹត​នាល់​នាវ​កោរាញ​ឞ្រាស​ងើយ។ នាវ​កោរាញ​ឞ្រាស​ងើយ​អី​នៃ​អ៝ន់​មៃ​គែស​នាវ​មឹន​គឹត​ឞ្លាវ គៃ​មា​គែស​នាវ​រាក្លាយ្ស​យ៝រ​មា​ញឆីង​មា​ឞ្រាស​ក្រីស​យេឆូ ។* ១៦ ទឹង​លែៈ​នាវ​កោរាញ​ឞ្រាស​ងើយ ជេង​តាៈ​ឞើស​កោរាញ​ឞ្រាស​អ៝ន់​ឞ្រាស​ហ្វេង​អ្វែស​អ៝ន់​ឞូ​ញចីស គែស​នាវ​ខ្លៃ​មា​នតុម​នតី មា​ងកាស​អ៝ន់​កាស​គឹត​ឆាក់ នតុម​នតី​ហាន់​ទី​ត្រ៝ង នតុម​នតី​នាវ​គុ​រេស​អ៝ន់​ឆ៝ង់‌ ១៧ គៃ​មា​នើម​ជាន​ការ​មា​កោរាញ​ឞ្រាស​គុ​គែស​នាវ​គឹត​ឞ្លាវ នទ្រែល​មា​គែស​នទ្រាប់​ឆាក់ គៃ​មា​ជាន​នទើ​អ្វែស​អាប់​នតីល។

៤

១ គ៝ប់​ទាន់​មឞើស​មា​មៃ​ទុត​នាវ​ងាន់​តា​នាប់​មាត់​កោរាញ​ឞ្រាស នទ្រែល​មា​តា​នាប់​មាត់​ឞ្រាស​ក្រីស​យេឆូ ​អី​នើម​ផាត​ទោយ្ស​ឞូនុយ្ស​ខឹត​នអ៝ប់​មា​ឞូនុយ្ស​រេស ជេសរី​គ៝ប់​ទាន់​មឞើស​មា​មៃ​ទុត​ហោ​ងាន់ យ៝រ​មា​ឞ្រាស​ក្រីស​យេឆូ ​មរា​ព្លឹ​វាច់​គៃ​មា​ម៝ត់​អ្វាញ់​ឞ្រី​កាដាច់​ពាង់​នើម៖* ២ អ៝ន់​មៃ​មឞើស​ងក៝ច​នាវ​កោរាញ​ឞ្រាស ជេសរី​ញឆ្រោយ្ស​ងាន់ ឞ៝ល​លាស​នោក​អ្វែស​កាដោយ​មោ​អ្វែស​កាដោយ នតី​នហេល​អ៝ន់​ឞូ​វ៝ត់ លាស​ឞូ​អ៝ន់​ទាង់ នហាវ​នូយ្ស​នហ៝ម់​ឞូ។ អ៝ន់​មៃ​ជាន​នទើ​អី​នៃ​លើយ​អោស​ទឹល នតុម​នតី​ឞូ​រាប់​ជាប់‌* ៣ យ៝រ​លាស​ជឹត​នាប់​តៃ​ឞូនុយ្ស​មោ​អុច​អោស​អ្យាត់​នាវ​នតុម​នតី​ទី។ ល៝ង់​ខាន់​ពាង់​ជ៝យ​នើម​នតី​អ៝ក់​ងាន់​តឹង​នូយ្ស​នហ៝ម់​ខាន់​ពាង់​នើម​អុច គៃ​មា​អ្វែស​តោរ​អ្យាត់​ទើម។* ៤ ខាន់​ពាង់​មោ​អុច​អោស​អ្យាត់​នាវ​ងាន់ អ្យាត់​ងខើង​ឞូ​ងក៝ច​នអើន​អី​មោ​ងាន់​ច្រាវ។ ៥ យើន​មា​មៃ​នៃ អ៝ន់​មៃ​គែស​នូយ្ស​នហ៝ម់​ន៝ប់​រាក៝ក់​ទឹង​លែៈ​នតីល​នទើ ញឆ្រោយ្ស​ទើន​នាវ​ជេរ​ជ៝ត់ អ៝ន់​មៃ​ជាន​ការ​មឞើស​ងក៝ច​នាវ​មហែ​មហាន​អ្វែស នអ៝ប់​មា​ជាន​ការ​មៃ​នើម​អ៝ន់​អ្វែស​អ្វាច់​ដ៝ង់។*

៦ ល៝ង់​អី​គ៝ប់​អ្យា ម៝ង​ឞូ​ញចាយ​មហាម​គ៝ប់​តឹម​ឞាន​មា​ឞូ​ងខុត​នទ្រាញ់​មា​ជាន​ឞ្រាស​លែៈ​ឞើយ​ត៝ត់​ជេស នារ​គ៝ប់​ខឹត​ឞើយ​ត៝ត់។* ៧ គ៝ប់​លែៈ​តឹម​លើស​ជេស​នាវ​តឹម​លើស​អ្វែស គ៝ប់​ញឆ្រោយ្ស​ជាន​លែៈ​នទើ​អី​កោរាញ​ឞ្រាស​អ៝ន់​មា​គ៝ប់​ជាន​នហ៝​មា​ត៝ត់​នារ​អ្យា* ជេសរី​នាវ​ញឆីង​គ៝ប់​ហោម​ន៝ប់​កើត​អើម​ដ៝ង់។* ៨ អាបៃ​អ្យា​កោរាញ​យេឆូ  អី​កោរាញ​ផាត​ទោយ្ស​ឆ៝ង់ លែៈ​នទ្រាប់​ជេស​នទើ​ងខោម†​នាវ​រេស​ឆ៝ង់​អ៝ន់​មា​គ៝ប់។ នទើ​អី​នៃ​ពាង់​អ៝ន់​តា​នារ​ពាង់​វាច់​តៃ ពាង់​មោ​អោស​អ៝ន់​មា​ទូ​ហ្វេ​គ៝ប់​ទើម ពាង់​អ៝ន់​ទឹង​លែៈ​ឞូនុយ្ស​អី​គុ​ក៝ប់​ពាង់​វាច់​ដ៝ង់។*

នាវ​នតិញ​អ៝ន់​មា​តីមោថេ ​នើម

៩ ជេសរី​ញឆ្រោយ្ស​ហាន់​អា​គ៝ប់​អ៝ន់​គើញ។ ១០ នោ​ដេមាស ​លែៈ​មអារ់​លើយ​គ៝ប់ យ៝រ​លាស​ពាង់​រ៝ង់​នែស​នតូ​អ្យា អាបៃ​អ្យា​ពាង់​លែៈ​ហាន់​តា​ប៝ន​តេឆាលោនិក ។ នោ​ក្រេឆេន ​លែៈ​ហាន់​តា​ឞ្រី​កាលាតី  ជេសរី​នោ​តីតុស ​លែៈ​ហាន់​តា​ឞ្រី​ដាល់មាតៀ ​ដ៝ង់។* ១១ ហោម​អែ​ទូ​ហ្វេ​នោ​លូកា ​ទើម​គុ​នទ្រែល​គ៝ប់។ គ៝ប់​ទាន់​មៃ​លែវ​នោ​មារកោស ​ហាន់​នទ្រែល​តា​អ្យា​ដ៝ង់ យ៝រ​លាស​ពាង់​គែស​នាវ​ខ្លៃ​មា​កើល​តា​នទើ​គ៝ប់​ជាន។* ១២ គ៝ប់​លែៈ​ញជ្វាល់​នោ​តីខីកុស ​ហាន់​តា​ប៝ន​អេផេឆោ ។* ១៣ នោក​មៃ​ហាន់​តា​អ្យា​តៃ អ៝ន់​មៃ​ញអោត​អាវ​ក្វ៝ង់​គ៝ប់​តា​ជៃ​នោ​ការពោស ​តា​ប៝ន​ត្រោអាស ​នៃ នទ្រែល​មា​ញអោត​ឆ៝ម់បុត​គ៝ប់​ដ៝ង់ ជេសរី​អី​ខ្លៃ​រាលាវ​ឞូ​ជេង​ឆ៝ម់បុត​អី​ញចីស​តា​នតោ។ ១៤ នោ​អាលេកឆាន់ត្រុស ​អី​ឞូនុយ្ស​ឞ្លាវ​ជាន​នទើ​មា​កោង ពាង់​ជាន​អ្យើស​មា​គ៝ប់​ហោ​ងាន់។ យើន​មា​កោរាញ​ឞ្រាស​មរា​ព្លើង​មា​ពាង់​តឹង​នាវ​ពាង់​ជាន។ ១៥ លាស​នទ្រី​អ៝ន់​មៃ​ញជ្រាង់​ពាង់​ដ៝ង់ យ៝រ​លាស​ពាង់​តឹម​រាទ៝ង់​ហោ​ងាន់​ដាស​នាវ​ឞ៝ន់​នតុម​នតី។

១៦ នោក​គ៝ប់​ងើយ​ព្លើង​អើស​មា​ឞូ​ឞោក​ទាក​តា​នាប់​កោរាញ​ផាត​ទោយ្ស មោ​គែស​អោស​ទូ​ហ្វេ​ឞូនុយ្ស​គុ​កើល​គ៝ប់។ ទឹង​លែៈ​ខាន់​ពាង់​មអារ់​គ៝ប់​ទាទេ។ ទាន់​កោរាញ​ឞ្រាស​លើយ​អោស​ក្លាប់​នទាង់​នាវ​អី​នៃ​មា​ខាន់​ពាង់។* ១៧ យើន​មា​គែស​កោរាញ​ឞ្រាស​កើល​គ៝ប់ នទ្រែល​មា​អ៝ន់​គ៝ប់​គែស​នហ៝ម់​ឆ្វាន គៃ​មា​គ៝ប់​ទើយ​មឞើស​ងក៝ច​នាវ​មហែ​មហាន​អ្វែស​អ៝ន់​មា​ទឹង​លែៈ​ផូង​អី​មោ​ទី​ផូង​អីឆ្រាអែល ​តា​នៃ​អ្យាត់។ ជេសរី​ពាង់​លែៈ​រាក្លាយ្ស​ជេស​គ៝ប់​អី​ឞូ​ឞើយ​មា​តេៈ​ទោយ្ស​មា​ងខឹត​គ៝ប់​ដ៝ង់។ ១៨ កោរាញ​ឞ្រាស​មរា​រាក្លាយ្ស​គ៝ប់​ឞើស​ទឹង​លែៈ​នាវ​អ្យើស ពាង់​មរា​ម៝ត់​ញជ្រាង់​គ៝ប់​អ៝ន់​គ៝ប់​គុ​តា​ឞ្រី​កាដាច់​ពាង់​តា​កាលើ​ត្រោក​នតុក​ពាង់​នើម​គុ​រី។ អ៝ន់​រានេ​នាវ​ច្រេក​លើប​កោរាញ​ឞ្រាស​នើម​បាបើ​នហ៝​រ៝ អើ​អ៝ន់​គែស​កើត​នៃ​ងាន់​រ៝‡។

នាវ​នតិញ​ងគ្លែៈ​ទុត

១៩ ទាន់​អោប​នាវ​អ្វែស​លាង់​មា​យោស​ព្រីឆីល  នោ​អាកីលា  នអ៝ប់​មា​រានាក់​វ៝ល់​នោ​អោនេឆីផ៝រ ​ដ៝ង់។* ២០ នោ​អេរាសតុស ​ហោម​គុ​តា​ប៝ន​កោរិនតោ  ជេសរី​នោ​ត្រោផីម ​គែស​នាវ​ជី។ នទ្រី​គ៝ប់​ហោម​អ៝ន់​ពាង់​គុ​តា​ប៝ន​មីលេត  នោក​គ៝ប់​លោស​ឞើស​ប៝ន​អី​នៃ​នើស។* ២១ លាស​នទ្រី​អ៝ន់​មៃ​ញឆ្រោយ្ស​ហាន់​អេ​ល៝រ​មា​ខៃ​ជី​កាត់។ នោ​អើបូលុស  នោ​ពូដេន  នោ​លីនុស  យោស​ក្លោដៀ  នទ្រែល​មា​ទឹង​លែៈ​អ៝ស​នោ​អេង​ជឹត ខាន់​ពាង់​អោប​នាវ​អ្វែស​លាង់​មៃ​ទាទេ។ ២២ ទាន់​កោរាញ​យេឆូ ​គុ​នទ្រែល​មៃ ទាន់​នាវ​អ្វែស​កោរាញ​ឞ្រាស​គុ​នទ្រែល​ខាន់​អៃ​មៃ!§៚

* ១:១ ១:១៖ ១តម ២:៧; ការ ៩:១៥

* ១:២ ១:២៖ ការ ១៦:១-៣

* ១:៤ ១:៤៖ ២តម ៤:៩

* ១:៦ ១:៦៖ ១តម ៤:១៤-១៥

* ១:៧ ១:៧៖ រម ៨:១៥; ១យហ ៤:១៨

* ១:៨ ១:៨៖ មថ ១០:៣២-៣៣; រម ១:១៦; ៣:១២; ១ពេ ៤:១៦

* ១:៩ ១:៩៖ មោ​លាស «អ៝ន់​គុ​រេស​ក្ល៝ស​អ្វែស»។

* ១:៩ ១:៩៖ តត ៣:៥-៦; អេផ ១:៤-១១

* ១:១០ ១:១០៖ រម ៦:៩-១០; ហេឞ ២:១៤

† ១:១១ ១:១១៖ ឆ៝ម់បុត​អើម​អី​ញចីស​មា​តី​អាបាៈ​គែស​នត៝ប​តា​អ្យា៖ «អ៝ន់​មា​ផូង​អី​មោ​ទី​ផូង​អីឆ្រាអែល »។

* ១:១១ ១:១១៖ ការ ៩:១៥; អេផ ៣:៧

‡ ១:១២ ១:១២៖ មោ​លាស «ទឹង​លែៈ​នទើ​អី​គ៝ប់​ជាវ​មា​ពាង់»។

* ១:១២ ១:១២៖ ២តម ២:៩

* ១:១៣ ១:១៣៖ ២តម ៣:១៤

* ១:១៥ ១:១៥៖ ២តម ៤:១៦

* ១:១៦ ១:១៦-១៨៖ ២តម ៤:១៩; មថ ២៥:៣៦

* ២:១ ២:១៖ អេផ ៦:១០

* ២:៣ ២:៣-៥៖ ២តម ១:៨; ៣:១២; ៤:៥-៨; ១តម ៦:១២; ១កោ ៩:២៤-២៧

* ២:៦ ២:៦៖ ១កោ ៩:៧-១០

* ២:៨ ២:៨-៩៖ មថ ១:១; ផល ១:១៣

* ២:១០ ២:១០៖ កោល ១:២៤

* ២:១១ ២:១១៖ រម ៥:២; ៦:៨

* ២:១២ ២:១២៖ រម ៨:១៧; ១កោ ៦:២-៤; មថ ១០:៣២-៣៣

* ២:១៣ ២:១៣៖ រម ៣:៣-៤; ១១:២៩

* ២:១៥ ២:១៥៖ ១តម ៤:៦; តត ២:៨

* ២:១៦ ២:១៦-១៧៖ ២តម ២:២៣; ១តម ៤:៧; ៦:២០-២១

* ២:១៨ ២:១៨៖ ឞូ​គឹត​លាស​ខាន់​ពាង់​នតី​លាស «មោ​ហោម​គែស​នាវ​ទ៝ក់​រេស​មា​ឞ៝ន់​ជឹត​នាប់​តៃ​អោស» កើត​នទ្រី​មោ​ហោម​គែស​នាវ​មា​រានើម​ឞើស​កើយ​ឞ៝ន់​ខឹត​អោស។

† ២:១៩ ២:១៩៖ នក ១៦:៥

† ២:១៩ ២:១៩៖ នាវ​អី​នៃ​តាៈ​ឞើស​នាវ​តឹម​រាង្លាប់​អើម យើន​មា​មោ​អោស​តាៈ​ឞើស​ទូ​នតុក​ទើម គែស​តា កល ២៤:១៦; នម ៣៤:១៤; នហ ៣:៧; អេឆា ៥២:១១។

* ២:១៩ ២:១៩៖ មថ ៧:២២-២៣; យហ ១០:១៤

* ២:២១ ២:២១៖ នម ១:១; ២កោ ៦:១៧-១៨

* ២:២២ ២:២២៖ ១តម ៤:១២; ៦:១១

* ២:២៣ ២:២៣៖ ១តម ៤:៧

‡ ២:២៤ ២:២៤៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ៣:២ ៣:២-៥៖ មថ ១០:២១; តត ១:១៦; យដ ១:១៨-១៩

* ៣:៨ ៣:៨៖ តា​ឆ៝ម់បុត​ផូង​អីឆ្រាអែល ​អា​អេង គែស​រាញា​យានេស  នទ្រែល​មា​យាមព្រេស ​អី​ឞូ​នហុម​ផារ៝ន​អី​ឞូនុយ្ស​តឹម​រាទ៝ង់​ដាស​មោឆេ ​(នង ៧:១១-១២, ២២; ៨:១៨-១៩)។ យើន​មា​តា​នាវ​តឹម​រាង្លាប់​អើម​មោ​គែស​តេៈ​រាញា​មា​ខាន់​ពាង់​អោស។

* ៣:១០ ៣:១០៖ ១កោ ១១:១

† ៣:១១ ៣:១១៖ អ្យា​ប៝ន​អ៝ន់តីយោក ​តា​ឞ្រី​ផីឆីដៀ ។

* ៣:១១ ៣:១១៖ ការ ១៣:៥០-៥១; ១៤:៥-៦, ១៩

* ៣:១២ ៣:១២៖ មក ៨:៣៤-៣៥; ១៣:៩, ១៣; យហ ១៥:១៨-២០; ការ ១៤:២២; រម ៥:៣; ៨:១៨; ២កោ ៤:១៧; ផល ១:២៩-៣០; កោល ១:២៤; ១តេ ៣:៣-៤; ២តេ ១:៤-៥; ១ពេ ៤:១

* ៣:១៤ ៣:១៤៖ ២តម ១:១៣

* ៣:១៥ ៣:១៥-១៦៖ ២តម ១:៥; យហ ៥:៣៩; រម ១៥:៤; ២ពេ ១:១៩-២១

* ៤:១ ៤:១៖ យហ ៥:២២-២៣; ការ ១៧:៣១; រម ២:១៦

* ៤:២ ៤:២៖ ការ ៤:២០

* ៤:៣ ៤:៣-៤៖ ២កោ ៤:៣-៤; ២តេ ២:៩-១១

* ៤:៥ ៤:៥៖ ២តម ២:២-៣; ៣:១២

* ៤:៦ ៤:៦៖ ការ ២០:២៤; ផល ១:២១-២២; ២:១៧

* ៤:៧ ៤:៧៖ «គ៝ប់​ញឆ្រោយ្ស...អ្យា» តា​នាវ​ងើយ​គ្រែក ​លាស៖ «គ៝ប់​លែៈ​លោច​ជេស​នាវ​តឹម​រាល៝ង​ញច្វាត់»។

* ៤:៧ ៤:៧៖ ១តម ៦:១២

† ៤:៨ ៤:៨៖ «នទើ​ងខោម» មោ​លាស «មោក​កាដាច់»។

* ៤:៨ ៤:៨៖ ១កោ ៩:២៤-២៧; ផល ៣:១២-១៤; កោល ២:១៨; យាក ១:១២; ២កោ ៥:១០

* ៤:១០ ៤:១០៖ កោល ៤:១៤; តត ១:៤

* ៤:១១ ៤:១១៖ ការ ១២:២៥

* ៤:១២ ៤:១២៖ កោល ៤:៧

* ៤:១៦ ៤:១៦៖ ២តម ១:១៥

‡ ៤:១៨ ៤:១៨៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ៤:១៩ ៤:១៩៖ ការ ១៨:២-៣; ២តម ១:១៦-១៨

* ៤:២០ ៤:២០៖ ការ ១៩:២២; ២០:៤; ២១:២៩

§ ៤:២២ ៤:២២៖ ឆ៝ម់បុត​អើម​អី​ញចីស​មា​តី​អាបាៈ​គែស​នត៝ប៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

តីតុស

១

២

៣

ឆ៝ម់បុត​ពោល​ញជ្វាល់​អ៝ន់​មា

តីតុស

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦៥ ក្លាប់​លាស ៣២ នាម់​ជេស​ឞ្រាស​យេឆូ ​ទ៝ក់​រេស ពាង់​ញចីស​ឆ៝ម់បុត​អ្យា​តា​ប៝ន​នីកោពោលីស ​ឞ្រី​គ្រែក ។ ទឹង​លែៈ​នាវ​អី​គែស​ញចីស​តា​ឆ៝ម់បុត​អ្យា ឞូ​អ៝ក់​មឹន​លាស​គែស​ឞើស​កើយ​ទឹង​លែៈ​នាវ​អី​លែៈ​គែស​ញចីស​តា​ឆ៝ម់បុត​ការ​មពោល​កោរាញ​អ៝ស​ម៝ន។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

នោ​តីតុស​មោ​អោស​ទី​ផូង​អីឆ្រាអែល ​(កាល ២:៣) ពាង់​គែស​អ៝ក់​ហាន់​នទ្រែល​ពោល  ឆើម​កើល​ជាន​ការ​មា​ពោល ​តា​នាវ​មឞើស​ងក៝ច​នាវ​មហែ​មហាន​អ្វែស។ តា​ឆ៝ម់បុត​ការ​មពោល​កោរាញ​អ៝ស​ម៝ន​មោ​អោស​គែស​ញចីស​មា​តីតុស  យើន​មា​គែស​ញចីស​តា ២កោ ២:១៣‌ តា កាល ២:១ នទ្រែល​មា​តា ២តម ៤:១០។ ពាង់​គុ​នទ្រែល​ពោល ​តា​ប៝ន​យេរូឆាលឹម  នោក​ពោល​តឹម​ម៝ប់​ដាស​ផូង​កោរាញ​ផូង​ញឆីង​តា​ប៝ន​នៃ​(កាល ២:១)។ អេ​ល៝រ​មា​ពោល​ញចីស​ឆ៝ម់បុត​អ្យា អា​ល៝រ​នើស​ពាង់ នទ្រែល​មា​តីតុស ​លែៈ​ឆើម​កើល​ជាន​ការ​អ៝ន់​មា​ផូង​ញឆីង​តា​អាប់​នតុក​តា​គោល​ទាក​ក្រែត ​នៃ ជេសរី​ពោល ​ហោម​រ៝ង​តីតុស​គុ​ជាន​ការ​តា​នៃ នោក​ពោល ​ហាន់​តា​ប៝ន​នីកោពោលីស ។

នាវ​អុច​នត្រ៝ង់​តា​ឆ៝ម់បុត​អ្យា

ពោល ​ដាៈ​តីតុស ​កើយ្ស​ផូង​កោរាញ​ម៝ត់​អ្វាញ់​មា​ផូង​ញឆីង ពាង់​ដាៈ​កើយ្ស​អា​មើម​ឞូនុយ្ស​អី​ទី​មា​ជាន​កោរាញ​(តត ១:៧-៩) ពាង់​ដាៈ​តីតុស ​អ៝ន់​នតី​មា​ឞូ​អេង​អា​មើម​គុ​រេស​តឹម​ទី​តា​នាប់​មាត់​កោរាញ​ឞ្រាស ពាង់​ដាៈ​តីតុស ​ឞ្វៃ​នើម​នតី​ងក្លាៈ​លើយ​ហោម​អ៝ន់​នតី ពាង់​ដាៈ​តីតុស ​អាបាៈ​មា​នាវ​ឆើម​កើល​ជាន​ការ​អ៝ន់​មា​ផូង​ញឆីង​តា​គោល​ទាក​ក្រែត ។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៤)

- អា​មើម​អី​ទី​ឞូនុយ្ស​អី​ជាន​កោរាញ​មា​ផូង​ញឆីង (១:៥-១០)

- នាវ​តឹម​រាលាច់​មា​នើម​នតី​ងក្លាៈ (១:១១-១៦)

- អា​មើម​នាវ​គុ​រេស​ផូង​ញឆីង (២:១—៣:១១)

- នារ​ងគ្លែៈ​ទុត​នែស​នតូ (៣:១២-១៥)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​អី​ឞូនុយ្ស​ឆើម​កើល​ជាន​ការ​មា*​កោរាញ​ឞ្រាស នទ្រែល​មា​អី​កោរាញ​អ៝ស​ម៝ន​ឞ្រាស​យេឆូ​ក្រីស ​ដ៝ង់។ កោរាញ​ឞ្រាស​ដាៈ​គ៝ប់​គៃ​មា​កើល​ឞូ​ម៝ស​អី​លែៈ​កោរាញ​ឞ្រាស​ទែ​កើយ្ស​អ៝ន់​ខាន់​ពាង់​គែស​នាវ​ញឆីង​លើ​មា​ហោ នអ៝ប់​មា​កើល​ឞូ​គឹត​នាល់​នាវ​ងាន់​ពាង់​នើម។ នាវ​ងាន់​អី​នៃ​លែវ​ឞូ​គុ​រេស​តឹង​កោរាញ​ឞ្រាស​នើម​អុច។* ២ ពាង់​ដាៈ​គ៝ប់​អ៝ន់​ឞូ​គឹត​លាស​ឞ៝ន់​លែៈ​គែស​នាវ​រានើម​មា​នាវ​រេស​នហ៝​រ៝។ នាវ​រេស​អី​នៃ​ពាង់​លែៈ​ជេស​ត៝ន​ឞើស​អេ​ហ៝ៈ​ញជេង​នែស​នតូ​នើស​ងាន់ ពាង់​មោ​មរោស​អោស។* ៣ ជេសរី​ត៝ត់​ទី​នារ​កោរាញ​ឞ្រាស​ទែ​អ៝ន់​ឞូ​គឹត​ឆៃ​នាវ​ពាង់​នើម ពាង់​អ៝ន់​គឹត​ឆៃ​នាវ​អី​នៃ​មា​នាវ​មឞើស​ងក៝ច ជេសរី​ពាង់​អី​នើម​រាក្លាយ្ស​ឞ៝ន់​ដាៈ​គ៝ប់​មឞើស​ងក៝ច​នាវ​អី​នៃ​មា​ឞូ​ដ៝ង់។ ៤ គ៝ប់​ញជ្វាល់​ឆ៝ម់បុត​អ្យា​អ៝ន់​មា​មៃ​តីតុស ​ជេង​ក៝ន​គ៝ប់​នហេល​នានេៈ​ងាន់​តា​នាវ​ញឆីង​មា​ឞ្រាស​ក្រីស​យេឆូ ​អី​ឞ៝ន់​លែៈ​គែស​នទ្រែល។ ទាន់​កោរាញ​ឞ្រាស​អី​ឞឹ​ឞ៝ន់ នទ្រែល​មា​ឞ្រាស​ក្រីស​យេឆូ ​អី​នើម​រាក្លាយ្ស​ឞ៝ន់​អ៝ន់​នាវ​អ្វែស នាវ​ដាប់​មពាន់​មា​មៃ។*

ការ​អ៝ន់​តីតុស ​ជាន​តា​គោល​ទាក​ក្រែត 

៥ នោក​គ៝ប់​លោស​ឞើស​គោល​ទាក​ក្រែត  គ៝ប់​ដាៈ​មៃ​ហោម​គុ​តា​នៃ គៃ​មា​អ៝ន់​មៃ​ជាន​នទើ​អី​អេ​ហ៝ៈ​ជេស​អ្វែស​អោស។ កើត​គ៝ប់​លែៈ​ជេស​មឞើស​មា​មៃ​នើស អ៝ន់​មៃ​កើយ្ស​ផូង​កោរាញ​ផូង​ញឆីង​មា​ឞ្រាស​យេឆូ​ក្រីស ​អាប់​ប៝ន។* ៦ អ៝ន់​មៃ​កើយ្ស​ឞូនុយ្ស​អី​មោ​គែស​អោស​នាវ​មា​នទុយ្ស ឞូនុយ្ស​អី​គែស​ទូ​ហ្វេ​អូរ†​ហ៝ៈ អ៝ស​ក៝ន​ពាង់​ញឆីង​មា​ឞ្រាស​យេឆូ ​ដ៝ង់ អ៝ស​ក៝ន​ពាង់​មោ​គែស​នាវ​ឞូ​ងើយ​នតោន​អ្យើស​មហឹក មោ​អោស​ឞូនុយ្ស​ទាង់​ឞោក។* ៧ ឞូនុយ្ស​ជេង​នើម​កោរាញ​ម៝ត់​អ្វាញ់​ផូង​ញឆីង​មា​ឞ្រាស​យេឆូ​ក្រីស  ពាង់​ជាន​ការ​មា​កោរាញ​ឞ្រាស។ នទ្រី​អ៝ន់​ពាង់​ជេង​ឞូនុយ្ស​មោ​គែស​អោស​នាវ​មា​នទុយ្ស ឞូនុយ្ស​មោ​មឺច​ឞូ មោ​គើញ​នូយ្ស មោ​ញេត​នទ្រាញ់​ត៝ត់​ញុល មោ​តឹម​ល៝ក់​តឹម​ជាញ មោ​អោស​កើញ​អីរ​ព្រាក់‡។ ៨ យើន​មា​អ៝ន់​ពាង់​ឞ្លាវ​រ៝ម​ឞូ​នាច់​តា​ជៃ​ពាង់​នើម រ៝ង់​មា​ជាន​នទើ​អ្វែស​ហ៝ៈ ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស គុ​រេស​ឆ៝ង់ គែស​នូយ្ស​នហ៝ម់​រ៝ង់​មា​កោរាញ​ឞ្រាស​ងាន់ គែស​នូយ្ស​នហ៝ម់​ជ៝ក់។* ៩ នាវ​កោរាញ​ឞ្រាស​អី​ឞូ​លែៈ​នតុម​នតី​ជេស​មា​ឞ៝ន់​ទី​ងាន់។ អ៝ន់​ពាង់​ញអោត​ន៝ប់​នាវ​អី​នៃ គៃ​មា​ពាង់​ឞ្លាវ​នតុម​នតី​មា​ឞូនុយ្ស​អេង​មា​នាវ​នតុម​នតី​ងាន់ នអ៝ប់​មា​ទើយ​ព្លើង​អើស​មា​ផូង​អី​តឹម​រាទ៝ង់​ដាស​នាវ​អី​នៃ​ដ៝ង់។

ទើយ​ដាស​ផូង​នតុម​នតី​តីស

១០ តា​គោល​ទាក​ក្រែត ​គែស​ឞូនុយ្ស​ញឆីង​មា​ឞ្រាស​ក្រីស ​អ៝ក់​ងាន់​ទាង់​ក៝​មោ​អោស​អ្យាត់​នាវ​កោរាញ​ឞ្រាស មឞើស​ងើយ​អ៝ក់​នទើ​មោ​អោស​គែស​នាវ​ខ្លៃ នទ្រែល​មា​មរោស​ឞូ។ តា​ផូង​អីឆ្រាអែល ​អី​ញឆីង​មា​ឞ្រាស​ក្រីស​យេឆូ ​គែស​ឞូនុយ្ស​អ៝ក់​កើត​នៃ​ដ៝ង់។ ១១ អ្យាត់​មា​ឞ្វៃ​ខាន់​ពាង់​ឞាស​នតុម​នតី យ៝រ​លាស​ខាន់​ពាង់​អ៝ន់​ទឹង​លែៈ​តា​រានាក់​វ៝ល់​អាបាៈ​ឞាស​ញឆីង​មា​នាវ​នតី​អី​ទី។ ខាន់​ពាង់​នតី​នទើ​អី​មោ​ទី​គៃ​មា​គែស​ព្រាក់​ទើម នទើ​អី​នៃ​អ្យើស​ងាន់។* ១២ កាល់​អែ​នើស គែស​ទូ​ហ្វេ​ឞូនុយ្ស​តា​ផូង​គោល​ទាក​ក្រែត  ជេង​ឞូនុយ្ស​គែស​នាវ​មឹន​គឹត​ឞ្លាវ​ងាន់​តា​ខាន់​ពាង់​នើម លាស​កើត​នអា៖

«ទឹង​លែៈ​ផូង​គោល​ទាក​ក្រែត ​ជេង​ឞូនុយ្ស​មរោស​នឹង ជេង​តឹម​ឞាន​មា​មពោល​មពោមពា​(ឆ្យុម)​ជាញ ខាន់​ពាង់​ប្លាវ​ហោ​ងាន់ ញេត​ឆា​ទុត​ហៃ!»

១៣ នាវ​ងើយ​អី​នៃ​ទី​ងាន់ លាស​នទ្រី​អ៝ន់​មៃ​លាស​ខាន់​ពាង់​ទាង់​ងាន់ គៃ​មា​អ៝ន់​ខាន់​ពាង់​គែស​នាវ​ញឆីង​ទី​តា​ឞ្រាស​យេឆូ​ក្រីស  នទ្រែល​មា​ន៝ប់​ងាន់។ ១៤ លើយ​ហោម​អោស​អ៝ន់​ខាន់​ពាង់​អ្យាត់​នាវ​នតី​តាៈ​ឞើស​នអើន​អី​មោ​ងាន់​តា​ផូង​អីឆ្រាអែល §។ លើយ​ហោម​អោស​អ៝ន់​ខាន់​ពាង់​អ្យាត់​មា​នាវ​ឞូនុយ្ស​អី​តឹម​រាលាច់​មា​នាវ​ងាន់​នៃ​ដាៈ។ ១៥ ឞូនុយ្ស​អី​គែស​នូយ្ស​នហ៝ម់​ក្ល៝ស​ទឹង​លែៈ​នទើ*​ជេង​ក្ល៝ស​ទាទេ។ យើន​មា​ឞូនុយ្ស​អី​គែស​នូយ្ស​នហ៝ម់​បឹ​បើច មោ​អុច​អោស​ញឆីង ទឹង​លែៈ​នទើ​មោ​អោស​ក្ល៝ស យ៝រ​លាស​នាវ​មឹន​ខាន់​ពាង់​នើម​បឹ​បើច​ងាន់ តា​នូយ្ស​នហ៝ម់​ខាន់​ពាង់​នើម​មោ​ហោម​គឹត​នាល់​នទើ​អ្វែស​នទើ​អ្យើស។* ១៦ ខាន់​ពាង់​មឞើស​មា​ឞូ​ឆាក់​ខាន់​ពាង់​នើម​គឹត​នាល់​កោរាញ​ឞ្រាស យើន​មា​នទើ​ខាន់​ពាង់​ជាន​មោ​តឹម​ទី​មា​នាវ​កោរាញ​ឞ្រាស​អុច។ ខាន់​ពាង់​ជេង​ឞូនុយ្ស​បឹ​បើច មោ​អ្យាត់​នាវ​កោរាញ​ឞ្រាស មោ​ឞ្លាវ​អោស​ជាន​នទើ​អ្វែស។*

២

នាវ​នតុម​នតី​ទី

១ ល៝ង់​អី​មៃ​នៃ អ៝ន់​មៃ​នតុម​នតី​តឹម​ទី​ដាស​នាវ​នតុម​នតី​ទី។* ២ នតុម​នតី​មពោល​ឞូ​រាញ​អ៝ន់​គុ​រេស​គឹត​ញជីង​នាវ​អ្វែស​នាវ​អ្យើស គុ​ងាវ​អ្វែស ទុប​នូយ្ស​លើយ​អ៝ន់​ជាន​តឹង​នាវ​កើញ គែស​នាវ​ញឆីង​ន៝ប់ គែស​នាវ​រ៝ង់​មា​ឞូ​នឹង នទ្រែល​មា​ឞ្លាវ​អ៝ត់​នូយ្ស​នឹង​តា​នាវ​ជេរ។* ៣ អ៝ន់​មៃ​នតុម​នតី​មា​ផូង​ឞូ​អូរ​រាញ​កើត​នៃ​ដ៝ង់ អ៝ន់​ខាន់​ពាង់​គុ​ងាវ​ក្រាវ​ឆាច​តឹម​ទី​មា​ឞូនុយ្ស​អី​យើក​មឞាស​មា​កោរាញ​ឞ្រាស។ លើយ​អោស​អ៝ន់​ខាន់​ពាង់​ងើយ​កែក​ឞូ មោ​លាស​ហៃ​មា​ញេត​នទ្រាញ់។ អ៝ន់​ខាន់​ពាង់​នតុម​នតី​ផូង​ឞូ​អូរ​អី​ហោម​ក៝ន​ឆែ​មា​នាវ​អី​អ្វែស​ហ៝ៈ‌* ៤ គៃ​មា​នហាវ​នូយ្ស​នហ៝ម់​ខាន់​ពាង់​អ៝ន់​រ៝ង់​មា​ក៝ន​រ៝ង់​មា​ឆាយ​ខាន់​ពាង់​នើម‌ ៥ អ៝ន់​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស ជេសរី​គុ​ងាវ​អ៝ន់​តឹម​ទី ឞ្លាវ​ជាន​ការ​តា​ញីស​ជៃ គែស​នូយ្ស​នហ៝ម់​អ្វែស ឞ្លាវ​យើក​មា​ឆាយ។ ជាន​កើត​នៃ​គៃ​មា​លើយ​អោស​អ៝ន់​ឞូ​មឺច​នាវ​កោរាញ​ឞ្រាស។

៦ ផូង​ឞូ​នទាម់​ដាៈ​ខាន់​ពាង់​កើត​នៃ​ដ៝ង់ អ៝ន់​ខាន់​ពាង់​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស។* ៧ ល៝ង់​អី​មៃ​នៃ អ៝ន់​គុ​រេស​អ្វែស​ទឹង​លែៈ​នតីល​នទើ លែវ​នាវ​អ្វែស​អ៝ន់​មា​ឞូ។ នោក​មៃ​នតុម​នតី​ឞូ ឆាក់​មៃ​នើម​គុ​អ៝ន់​តឹម​ទី​ដ៝ង់ នតុម​នតី​មា​នូយ្ស​នហ៝ម់​ឆ៝ង់‌* ៨ មឞើស​ងើយ​ទី មោ​អោស​ហោម​ឞ្លាវ​ឞូ​ជឺច។ លាស​ជាន​កើត​នៃ​ឞូនុយ្ស​អី​តឹម​រាទ៝ង់​មា​ឞ៝ន់​មរា​ដីត​ព្រេង​រ៝ ងើយ​នទើ​អ្យើស​មា​ឞ៝ន់​មោ​ហោម​អោស​ឞ្លាវ។*

៩ នតី​ផូង​ឞូនុយ្ស​អី​ជាន​ទឹក​ឞូ អ៝ន់​ខាន់​ពាង់​អ្យាត់​នាវ​កោរាញ​ខាន់​ពាង់​នើម​ទឹង​លែៈ​នតីល​នទើ​ជាន អ៝ន់​អី​កោរាញ​ទី​នូយ្ស​នហ៝ម់។ លើយ​អ៝ន់​ខាន់​ពាង់​តឹម​រាលាច់‌* ១០ លើយ​អោស​ញឆ្យាន់​ទ្រាប់​នទើ​កោរាញ​ខាន់​ពាង់​នើម អ៝ន់​គុ​ងាវ​អ្វែស​ឆ៝ង់​ឆ្រាង់​នឹង​ហ៝ៈ​ទឹង​លែៈ​នតីល​នទើ។ លាស​នទ្រី​ទឹង​លែៈ​ឞូនុយ្ស​អី​ឆៃ​ខាន់​ពាង់​ជាន​កើត​នៃ ឞូ​រានេ​អ្វែស​ទឹង​លែៈ​នាវ​នតុម​នតី​អី​តាៈ​ឞើស​កោរាញ​ឞ្រាស​អី​នើម​រាក្លាយ្ស​ផូង​ឞ៝ន់។

១១ អ៝ន់​គុ​រេស​កើត​នៃ យ៝រ​លាស​នាវ​អ្វែស​កោរាញ​ឞ្រាស​លែៈ​មពើល​ជេស​មា​ឞូនុយ្ស​ឆៃ ពាង់​អុច​អ៝ន់​នាវ​រាក្លាយ្ស​មា​ទឹង​លែៈ​ឞូនុយ្ស។* ១២ ពាង់​នតុម​នតី​ដាៈ​ឞ៝ន់​មអារ់​លើយ​ទឹង​លែៈ​នាវ​អី​ពាង់​មោ​អុច នទ្រែល​មា​មអារ់​លើយ​ទឹង​លែៈ​នាវ​ផូង​ឞូនុយ្ស​អី​មោ​យើក​មា​ពាង់ នាវ​ខាន់​ពាង់​កើញ​តា​នែស​នតូ​អ្យា។ ជេសរី​គុ​រេស​តា​នែស​នតូ​អ្យា​អ៝ន់​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស គុ​រេស​ឆ៝ង់ ជាន​តឹង​មា​នាវ​កោរាញ​ឞ្រាស​នើម​អុច​ហ៝ៈ‌ ១៣ នហ៝​មា​ឞ៝ន់​ហោម​រានើម​គុ​ក៝ប់​នាវ​ព្លឹ​វាច់​ឞ្រាស​យេឆូ​ក្រីស ​តា​នាវ​ច្រេក​លើប។ ពាង់​អី​នើម​រាក្លាយ្ស​ឞ៝ន់ ពាង់​អី​ឞ្រាស​ទុត​ក្វ៝ង់​អី​ឞ្រាស​ឞ៝ន់​យើក​មឞាស។* ១៤ ឞ្រាស​យេឆូ ​លែៈ​ញជុន​ជេស​ឆាក់​ពាង់​នើម​មា​ខឹត គៃ​មា​រាក្លាយ្ស​ឞ៝ន់​ក្លាយ្ស​ឞើស​នាវ​តីស​អាប់​នតីល នអ៝ប់​មា​ជាន​ក្ល៝ស​ឞូនុយ្ស​ទូ​ផូង​អ៝ន់​មា​ពាង់​នើម ជេង​ប៝ន​លាន​អី​គើយ្ស​ជាន​នទើ​អ្វែស។* ១៥ លែៈ​នាវ​អី​នៃ​អ៝ន់​មៃ​នតុម​នតី នទ្រែល​មា​មឞើស​ងក៝ច​គៃ​មា​នហាវ​នូយ្ស​នហ៝ម់​ឞូ ជេសរី​អ៝ន់​មៃ​លាស​ឞូនុយ្ស​អី​ជាន​តីស។ លើយ​មៃ​ដីត​អោស អ៝ន់​មៃ​ជាន​នទើ​អី​នៃ​មា​លែៈ​នាវ​ទើយ លើយ​អោស​អ៝ន់​គែស​ឞូ​មឺច​មា​មៃ។*

៣

នាវ​រេស​ជេង​ផូង​ញឆីង

១ ងកាស​ដ៝ង់​ផូង​ញឆីង​អ៝ន់​យើក​មា​កោរាញ​ម៝ត់​អ្វាញ់​ឞ្រី​ទាក នទ្រែល​មា​ផូង​អី​គែស​នាវ​ទើយ។ អ៝ន់​ខាន់​ពាង់​អ្យាត់ ជេសរី​នទ្រាប់​នឹង​មា​ជាន​នទើ​អ្វែស​អាប់​នតីល។* ២ ងកាស​ខាន់​ពាង់​ដ៝ង់ លើយ​អោស​អ៝ន់​ខាន់​ពាង់​ងើយ​នាវ​អ្យើស​ឞូ​មា​ឞូនុយ្ស​អេង អ៝ន់​ខាន់​ពាង់​ទែរ​ឞើស​នាវ​តឹម​ល៝ក់​តឹម​ជាញ​មា​ឞូ អ៝ន់​ខាន់​ពាង់​គែស​នូយ្ស​នហ៝ម់​មលែស នហ៝​មា​យើក​មា​ទឹង​លែៈ​ឞូនុយ្ស។* ៣ ឞើស​នតើម​នើស​ផូង​ឞ៝ន់​ឞូនុយ្ស​រាលូក​ម៝ល់ ឞូនុយ្ស​ទាង់​ឞោក ឞូនុយ្ស​អី​អ្យាត់​នាវ​ឞូ​មរោស ឞូនុយ្ស​បឹ​បើច ឞូនុយ្ស​ទឹក​មា​នទើ​កើញ រ៝ង់​មា​រាង្លៃ​ឆាក់​អុច​អាប់​នតីល គែស​នូយ្ស​នហ៝ម់​ជាញ គែស​នូយ្ស​នហ៝ម់​មោ​នាច នអ៝ប់​មា​តឹម​ឞ្យាញ់​នទ្រាង់​នើម។* ៤ យើន​មា​ត៝ត់​កោរាញ​ឞ្រាស​អី​នើម​រាក្លាយ្ស​ផូង​ឞ៝ន់​ញហើ​នាវ​អ្វែស​នាវ​រ៝ង់​ពាង់​នើម​អ៝ន់​មា​ឞូនុយ្ស‌* ៥ ពាង់​រាក្លាយ្ស​ផូង​ឞ៝ន់។ មោ​ទី​អោស​ពាង់​រាក្លាយ្ស​យ៝រ​មា​ឞ៝ន់​លែៈ​ជាន​ឆ៝ង់ ពាង់​គែស​នាវ​យោៈ​នអាច​ទើម ទឹង​ពាង់​រាក្លាយ្ស​ឞ៝ន់​អ្យា។ នអ៝ប់​មា​ពាង់​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​គុ​តា​ឆាក់​ឞ៝ន់ ជេសរី​នាវ​ទើយ​ឞ្រាស​ហ្វេង​អ្វែស​ជាន​នូយ្ស​នហ៝ម់​ឞ៝ន់​អ៝ន់​មហែ​តឹម​ឞាន​មា​ទែស​ទូ​តឹ​ជឹត ពាង់​តឹម​ឞាន​មា​រាវ​ផូង​ឞ៝ន់​អ៝ន់​ក្ល៝ស។ កើត​នទ្រី​ពាង់​រាក្លាយ្ស​ផូង​ឞ៝ន់។ ៦ ពាង់​អ៝ន់​ឞ្រាស​ហ្វេង​អ្វែស​ជាន​នទើ​ខ្លៃ​អ៝ក់​ងាន់​តា​ផូង​ឞ៝ន់ យ៝រ​មា​នទើ​ឞ្រាស​យេឆូ​ក្រីស ​អី​នើម​រាក្លាយ្ស​ផូង​ឞ៝ន់​លែៈ​ជាន​នើស។ ៧ យ៝រ​មា​នាវ​អ្វែស​ពាង់​នើម កោរាញ​ឞ្រាស​កើប​ផូង​ឞ៝ន់​ជេង​ឞូនុយ្ស​ឆ៝ង់ ជេសរី​អ៝ន់​ផូង​ឞ៝ន់​គែស​នាវ​រានើម​ន៝ប់​ឆ៝ៈ​ទើន​នាវ​រេស​នហ៝​រ៝​តា​ជឹត​នាប់​តៃ*។* ៨ នាវ​អី​នៃ​ជេង​ងាន់។

គ៝ប់​អុច​មៃ​នតី​នហេល​នានេៈ​ងាន់​ទឹង​លែៈ​នាវ​អី​នៃ គៃ​មា​ឞូ​ម៝ស​អី​លែៈ​ញឆីង​មា​កោរាញ​ឞ្រាស​ញឆ្រោយ្ស​ជាន​នទើ​អ្វែស។ នាវ​អី​នៃ​ជេង​អ្វែស នទ្រែល​មា​គែស​នាវ​ខ្លៃ​ងាន់​អ៝ន់​មា​ទឹង​លែៈ​ឞូនុយ្ស។ ៩ យើន​មា​ទែរ​ហ៝ម់​នាវ​ងើយ​តឹម​រាលាច់​រាលូក​ម៝ល់ នាវ​ងក៝ច​ទែស† នាវ​តឹម​ល៝ក់​ឞាល់ នាវ​តឹម​រាលាច់​មា​នាវ​វៃ​ផូង​អីឆ្រាអែល  យ៝រ​លាស​ទឹង​លែៈ​នាវ​អី​នៃ​មោ​អោស​គែស​នាវ​ខ្លៃ ជេង​ទើម​ទាម​ទាទេ។* ១០ ឞូនុយ្ស​អី​ជាន​នាវ​តឹម​ងខាស​មពោល អ៝ន់​លាស​ពាង់​ទូ​តឹ​មា​ឞារ​តឹ ជេសរី​លើយ​ហោម​ម៝ប់​ពាង់‌* ១១ យ៝រ​មា​លែៈ​គឹត​ជេស​ឞូនុយ្ស​អី​ជាន​កើត​នៃ​លែៈ​អ្យើស​ជេស ពាង់​ជាន​តីស នទ្រែល​មា​តេៈ​ទោយ្ស​អេង​ឆាក់​ពាង់​នើម។

នាវ​នតិញ​ងគ្លែៈ​ទុត

១២ នារ​ជឹត​នាប់​តៃ​គ៝ប់​អ៝ន់​នោ​អារតេមាស  មោ​លាស​នោ​តីខីកុស ​ហាន់​អា​មៃ ត៝ត់​ពាង់​អា​មៃ អ៝ន់​មៃ​ញឆ្រោយ្ស​ហាន់​គើញ​អា​គ៝ប់​តា​ប៝ន​នីកោពោលីស ​រ៝ យ៝រ​លាស​គ៝ប់​លែៈ​អុច​គុ​តា​នតុក​នៃ​នោក​ខៃ​ជី​កាត់។* ១៣ ញឆ្រោយ្ស​កើល​នទើ​អ៝ន់​មា​នោ​ឆេនាស ​កោរាញ​នើម​នតី​នាវ​វៃ នទ្រែល​មា​នោ​អាពោលុស  គៃ​មា​ខាន់​ពាង់​ហាន់​ជឹត​នាប់ លើយ​អោស​អ៝ន់​ខាន់​ពាង់​ពាស​ព៝ត់​ទូ​នតីល​នទើ។* ១៤ អ៝ន់​ផូង​ញឆីង​ញឆ្រោយ្ស​ជាន​នទើ​អ្វែស គៃ​មា​កើល​នាវ​ជេរ​ឞូ​តា​នទើ​គុ​រេស​អាប់​នារ កើត​នទ្រី​នាវ​រេស​ខាន់​ពាង់​គែស​នាវ​ខ្លៃ។* ១៥ ទឹង​លែៈ​ឞូនុយ្ស​អី​គុ​នទ្រែល​គ៝ប់ ខាន់​ពាង់​អោប​នាវ​អ្វែស​លាង់​មៃ​ទាទេ។ ដាៈ​មៃ​អោប​នាវ​អ្វែស​លាង់​ទឹង​លែៈ​ឞូនុយ្ស​អី​ញឆីង​អី​រ៝ង់​មា​ហេន​យឹ។ ជេសរី​អ៝ន់​នាវ​អ្វែស​កោរាញ​ឞ្រាស​គុ​នទ្រែល​ទឹង​លែៈ​ខាន់​អៃ​មៃ៕៚

* ១:១ ១:១៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ១:១ ១:១៖ ការ ៩:១៥; អេផ ១:៤; ២ពេ ៣:៩

* ១:២ ១:២-៣៖ ១ពេ ១:៣-៥; រម ៣:៤

* ១:៤ ១:៤៖ ២កោ ២:១៣; ៧:៦-៧; ៨:១៦-១៧, ២៣; កាល ២:១, ៣; ២តម ៤:១០

* ១:៥ ១:៥-៩៖ ១តម ៣:១-៧; ១ពេ ៥:១-៤; ការ ២០:២៨-៣១

† ១:៦ ១:៦៖ មោ​លាស «ជេង​ឞូនុយ្ស​មោ​គែស​ល៝ម់​អូរ» មោ​លាស «ជេង​ឞូនុយ្ស​គែស​តឹម​នអាប់​ទូ​តឹ​ទើម»។

* ១:៦ ១:៦៖ ១តម ៣:២, ១២

‡ ១:៧ ១:៧៖ មោ​លាស «មោ​អោស​ជេង​ឞូនុយ្ស​មោ​ឆ៝ង់​មា​ទ៝ង់​ព្រាក់»។

* ១:៨ ១:៨៖ ១ពេ ៤:៩

* ១:១១ ១:១១៖ ១តម ៦:៥; ១ពេ ៥:២

§ ១:១៤ ១:១៤៖ នអើន​អី​នៃ​មោ​អោស​តាៈ​ឞើស​នាវ​កោរាញ​ឞ្រាស​ងើយ មោ​តឹម​ទី​មា​នាវ​នតី​ផូង​ញឆីង​ឞ្រាស​យេឆូ​ក្រីស ។

* ១:១៥ ១:១៥៖ នទើ​តឹម​ឞាន​មា​ពាស​មោ​លាស​ឆា​នទើ​អី​ឞូ​កើប​មោ​ក្ល៝ស មោ​លាស​តាង់​នអើន​អី​មោ​ទី។

* ១:១៥ ១:១៥៖ មថ ១៥:១១; រម ១៤:១៤

* ១:១៦ ១:១៦៖ ២តម ៣:២-៥; យដ ១:១៨-១៩

* ២:១ ២:១៖ ២តម ១:១៣

* ២:២ ២:២៖ កល ១៩:៣២; ១តម ៥:១

* ២:៣ ២:៣-៥៖ ១តម ៥:១៤; ១ពេ ៣:១-៦

* ២:៦ ២:៦៖ ១តម ២:៨; ១ពេ ៣:៧

* ២:៧ ២:៧៖ ១កោ ១១:១

* ២:៨ ២:៨៖ ២តម ២:១៥; ១ពេ ២:១២, ១៥

* ២:៩ ២:៩-១០៖ អេផ ៦:៥-៨; កោល ៣:២២-២៥; ១តម ៦:១-២; ១ពេ ២:១៨

* ២:១១ ២:១១៖ តត ៣:៤

* ២:១៣ ២:១៣៖ មថ ២៤:៤៣-៤៤; រម ៥:៩-១០; ១កោ ១:៧-៨; ផល ៣:២០; ១តេ ១:១០; ៥:២-៤; ២ពេ ៣:១៣-១៤

* ២:១៤ ២:១៤៖ ១តម ២:៥-៦; កោល ១:២១-២២; អេផ ២:១០; ២តម ៣:១៧

* ២:១៥ ២:១៥៖ ១តម ៤:១២

* ៣:១ ៣:១៖ រម ១៣:១-៧

* ៣:២ ៣:២៖ ផល ៤:៥; កោល ៤:៦

* ៣:៣ ៣:៣៖ អេផ ២:១-៣

* ៣:៤ ៣:៤-៦៖ រម ៣:២៤; ៩:១៦; អេផ ២:៤-១០; ២តម ១:៩

* ៣:៧ ៣:៧៖ មោ​លាស «ជេសរី​ឞ៝ន់​មរា​ឆ៝ៈ​ទើន​ទឹង​លែៈ​នទើ​អី​ពាង់​អុច​អ៝ន់​មា​ឞ៝ន់ នទ្រែល​មា​នាវ​រានើម​ន៝ប់​មា​ឆ៝ៈ​ទើន​នាវ​រេស​នហ៝​រ៝»។

* ៣:៧ ៣:៧៖ តត ២:១៣; រម ៥:៩-១០; ៨:១៤-១៥, ២៤-២៥

† ៣:៩ ៣:៩៖ អាបៃ​អ្យា​ឞ៝ន់​មោ​ហោម​គឹត​អោស មើម​ទឹង​ពោល ​ដាៈ​ទែរ​នាវ​ងក៝ច​ទែស។ មោ​អោស​គែស​នាវ​អ្យើស​តា​នាវ​ងក៝ច​ទែស។ ក្លាប់​លាស​ផូង​ខាន់​ពាង់​មឹន​ខ្លៃ​អីរ​មា​នាវ​ងក៝ច​ទែស។

* ៣:៩ ៣:៩៖ ១តម ១:៤; ២តម ២:១៤

* ៣:១០ ៣:១០-១១៖ មថ ៧:១៥-១៦; រម ១៦:១៧; ១កោ ៥:៩-១១; កោល ២:៨; ២តេ ៣:១៤-១៥; ២យហ ១:១០

* ៣:១២ ៣:១២៖ កោល ៤:៧

* ៣:១៣ ៣:១៣៖ ការ ១៨:២៤-២៨

* ៣:១៤ ៣:១៤៖ អេផ ២:១០

ផីលេមោន

ឆ៝ម់បុត​ពោល​ញជ្វាល់​អ៝ន់​មា

ផីលេមោន

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពោល  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦១ ក្លាប់​លាស ២៨ នាម់​ជេស​ឞ្រាស​យេឆូ ​ទ៝ក់​រេស។ ពាង់​ញចីស​ឆ៝ម់បុត​អ្យា​នោក​ពាង់​ហោម​គុ​តា​ត្រោម​នទ្រូង នាវ​ពាង់​គុ​នទ្រូង​នៃ យ៝រ​មា​នាវ​មឞើស​ងក៝ច​នាវ​មហែ​មហាន​អ្វែស​(ផលម ១:១, ៩, ២៣)។ ឞូ​មឹន​លាស​ពាង់​គុ​នទ្រូង​តា​ប៝ន​រោម ។ នោក​ពោល ​ញជ្វាល់​ឆ៝ម់បុត​អ៝ន់​មា​នោ​ផីលេមោន ​អ្យា ពាង់​ញជ្វាល់​នទ្រែល​ដ៝ង់​ពែ​អឹ​ឆ៝ម់បុត​អា​អេង​ជឹត ឆ៝ម់បុត​អេផេឆោ ឆ៝ម់បុត​ផីលីប ឆ៝ម់បុត​កោលោស។ ឆ៝ម់បុត​ពាង់​ញជ្វាល់​អ៝ន់​មា​នោ​ផីលេមោន ​អ្យា ពាង់​ញជ្វាល់​អ៝ន់​នអ៝ប់​មា​ផូង​ញឆីង​អី​គុ​រាបុន​នទ្រែល​នោ​ផីលេមោន ​តា​ញីស​ពាង់​ដ៝ង់​(ផលម ១:២)។

មា​ឆ៝ម់បុត​អា​អេង​អី​ពោល ​ញចីស​ទាន់​អ្វាញ់​តា​ឆ៝ម់បុត​រោម​តា​នាវ​ឞោក «ឆ៝ម់បុត​ពោល »។

ផីលេមោន ​ជេង​ឞូនុយ្ស​នទ្រ៝ង់ ពាង់​គែស​ទឹក​អាបាៈ។ ពោល ​មឞើស​ងក៝ច​នាវ​មហែ​មហាន​អ្វែស ជេស​រី​ពាង់​ឆឹត​ញឆីង​មា​ឞ្រាស​ក្រីស ​(ផលម ១:១៩)។ ពាង់​គែស​ដ៝ង់​ទូ​ហ្វេ​ទឹក​រាញា​អោនេឆីម  យើន​មា​នោ​អោនេឆីម ​លែៈ​ទូ​ញច្វាត់​ត៝ត់​អា​ប៝ន​ពោល ​គែស​នទ្រូង តា​ប៝ន​អី​នៃ​ពាង់​តឹម​ម៝ប់​មា​ពោល  ពាង់​តាង់​ពោល ​មឞើស​ងក៝ច​នាវ​មហែ​មហាន​អ្វែស ពាង់​ឆឹត​ញឆីង​មា​ឞ្រាស​ក្រីស ​(ផលម ១:១០) ជេសរី​នហ៝​មា​កើល​ពោល ​ទោល​ពោល ​ហោម​គុ​តា​នទ្រូង​នៃ​(ផលម ១:១៣)។ អោនេឆីម ​លែៈ​រាគ៝ល់​នូយ្ស​នហ៝ម់​ព្លឹ​ឆឹត​ជាន​ទឹក​មា​ផីលេមោន ​តៃ យ៝រ​លាស​អាបៃ​អ្យា​ពាង់​លែៈ​ឆឹត​ញឆីង​មា​ឞ្រាស​ក្រីស ។ ទី​មា​ផីលេមោន ​តេៈ​ទោយ្ស​ក្វ៝ង់​អោនេឆីម  នទ្រី​ទឹង​ពោល ​ញចីស​ឆ៝ម់បុត​អ្យា​ញជ្វាល់​អ៝ន់​មា​ផីលេមោន  ទាន់​ផីលេមោន ​យោៈ​មោ​ហោម​តេៈ​ទោយ្ស​មា​អោនេឆីម  រ៝ម​អោនេឆីម ​មា​លែៈ​នូយ្ស​នហ៝ម់​ជេង​តឹម​ឞាន​មា​ពោល ​នើម​(ផលម ១:១៧)។ អោនេឆីម ​ញអោត​ឆ៝ម់បុត​អ្យា​គៃ​មា​អ៝ន់​ផីលេមោន ​អី​កោរាញ​ពាង់​នើម។ រាញា​អោនេឆីម ​គែស​នាវ​ខ្លៃ​លាស​«គែស​ខ្លៃ» តា ផលម ១:១១ ពោល ​ទ៝ង់​នាវ​ខ្លៃ​រាញា​អី​នៃ​កើត​នអា៖ «នតើម​នើស​ពាង់​(អោនេឆីម )​មោ​អោស​គែស​នាវ​ខ្លៃ​មា​មៃ យើន​មា​អាបៃ​អ្យា​ពាង់​គែស​នាវ​ខ្លៃ​មា​មៃ»។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៣)

- ពោល ​រានេ​ផីលេមោន  (១:៤-៧)

- ពោល ​ទាន់​ផីលេមោន ​យោៈ​មា​អោនេឆីម  (១:៨-២២)

- នាវ​នតិញ​ងគ្លែៈ​ទុត (១:២៣-២៥)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពោល ​ញចីស គ៝ប់​អី​ឞូនុយ្ស​គែស​នទ្រូង​យ៝រ​មា​ជាន​ការ​មា​ឞ្រាស​ក្រីស​យេឆូ  នអ៝ប់​មា​ឆ៝ម់បុត​អ៝ស​នោ​ឞ៝ន់​តីមោថេ ​ដ៝ង់។ គ៝ប់​ញចីស​ឆ៝ម់បុត​អ្យា​អ៝ន់​មា​មៃ​នោ​ផីលេមោន ។ ហេន​ញជ្វាល់​ឆ៝ម់បុត​អ្យា​ទាន់​អោប​នាវ​អ្វែស​លាង់​មៃ​អី​មឹត​ជាង់​អ្វែស អី​ឞូនុយ្ស​ជាន​ការ​កើត​ហេន*។ ២ ញជ្វាល់​ឆ៝ម់បុត​អ្យា​អ៝ន់​មា​យោស​អាប់ផៀ ​ដ៝ង់ ញជ្វាល់​អ៝ន់​មា​នោ​អាខីពុស ​អី​ឞូនុយ្ស​ជាន​ការ​នទ្រែល​ហេន ឞ៝ល​លាស​គែស​អ៝ក់​ឞូនុយ្ស​តឹម​រាទ៝ង់​ដាស​ហេន† ញជ្វាល់​អ៝ន់​មា​ផូង​ញឆីង​គុ​រាបុន​តា​ជៃ​មៃ​ដ៝ង់ ទាន់​អោប​នាវ​អ្វែស​លាង់​ទឹង​លែៈ​ខាន់​អៃ​មៃ។* ៣ ទាន់​កោរាញ​ឞ្រាស​ឞឹ​ឞ៝ន់ នទ្រែល​មា​កោរាញ​យេឆូ​ក្រីស  អ៝ន់​នាវ​អ្វែស អ៝ន់​នាវ​ដាប់​មពាន់​មា​ខាន់​អៃ​មៃ។

៤ អាប់​តឹ​គ៝ប់​មឞើស​ឆើម​មា​មៃ គ៝ប់​លាស​អ្វែស​មា​កោរាញ​ឞ្រាស​អី​ឞ្រាស​គ៝ប់​យើក​មឞាស‌ ៥ យ៝រ​លាស​គ៝ប់​តាង់​នាវ​ឞូ​មឞើស​ងក៝ច​នាវ​មៃ​ញឆីង​មា​កោរាញ​យេឆូ  នាវ​មៃ​រ៝ង់​មា​ទឹង​លែៈ​ផូង​ប៝ន​លាន​កោរាញ​ឞ្រាស។* ៦ គ៝ប់​ទាន់​កោរាញ​ឞ្រាស​អ៝ន់​នាវ​ញឆីង​មៃ​អី​មៃ​លែៈ​គែស​នទ្រែល​ហេន​អ៝ន់​លើ​មា​ជ្រូ នហ៝​មា​មៃ​វ៝ត់​ទឹង​លែៈ​នទើ​អ្វែស​អី​ឞ៝ន់​លែៈ​គែស​តា​ឞ្រាស​ក្រីស ។* ៧ អើ​នោ ឆៃ​មៃ​គែស​នូយ្ស​នហ៝ម់​រ៝ង់​មា​ផូង​ញឆីង​មា​ឞ្រាស​យេឆូ​ក្រីស  លែៈ​គែស​នហាវ​នូយ្ស​នហ៝ម់​គ៝ប់ នទ្រែល​មា​អ៝ន់​គ៝ប់​គែស​នូយ្ស​នហ៝ម់​រាម់​មអាក​ហោ​ងាន់ យ៝រ​មា​មៃ​លែៈ​ជាន​អ៝ន់​ខាន់​ពាង់​គែស​នហាវ​នូយ្ស​នហ៝ម់​ដ៝ង់។

ពោល ​កើល​ងគាង​មា​អោនេឆីម 

៨ ឞ៝ល​លាស​គ៝ប់​គែស​នាវ​ទើយ​តាៈ​ឞើស​ឞ្រាស​ក្រីស  ទើយ​ដាៈ​មៃ​ជាន​នទើ​អី​ទី​មា​មៃ​ជាន​កាដោយ‌ ៩ យើន​មា​គ៝ប់​ទាន់​មៃ​ជាន​ទូ​នាវ​យ៝រ​មា​មៃ​គែស​នាវ​រ៝ង់។ គ៝ប់​ពោល ​អ្យា​លែៈ​រាញ​ហើយ អាបៃ​អ្យា​គែស​នទ្រូង​យ៝រ​មា​ជាន​ការ​មា​ឞ្រាស​ក្រីស​យេឆូ ​ជឹត។ ១០ នទ្រី​គ៝ប់​ទាន់​មៃ​ជាន​ទូ​នាវ​អ៝ន់​មា​នោ​អោនេឆីម ​អី​គ៝ប់​កើប​តឹម​ឞាន​មា​ក៝ន​គ៝ប់​នើម អី​គ៝ប់​លែវ​ពាង់​ញឆីង​មា​ឞ្រាស​យេឆូ ​ទោល​គ៝ប់​គែស​នទ្រូង។* ១១ នតើម​នើស​ពាង់​មោ​អោស​គែស​នាវ​ខ្លៃ​មា​មៃ យើន​មា​អាបៃ​អ្យា​ពាង់​គែស​នាវ​ខ្លៃ​មា​មៃ ជេសរី​នអ៝ប់​មា​គ៝ប់​ដ៝ង់‡។ ១២ គ៝ប់​មព្លឹ​ពាង់​អា​មៃ​នើម ទាន់​មៃ​រ៝ម​ពាង់​ទោ យ៝រ​លាស​ពាង់​អី​ឞូនុយ្ស​គ៝ប់​រ៝ង់​ហោ​ងាន់។ ១៣ គ៝ប់​អុច​ងាន់​អ៝ន់​ពាង់​ហោម​គុ​នទ្រែល​គ៝ប់ គៃ​មា​អ៝ន់​ពាង់​ជាន​ការ​នត្រ៝ៈ​មៃ​ទោល​គ៝ប់​គែស​នទ្រូង​យ៝រ​មា​មឞើស​ងក៝ច​នាវ​មហែ​មហាន​អ្វែស។ ១៤ យើន​មា​គ៝ប់​មោ​អុច​អោស​ជាន លាស​អេ​ហ៝ៈ​អុច​តាៈ​ឞើស​មៃ គៃ​មា​លើយ​អោស​ញច៝ប់​មៃ​ជាន​នទើ​អ្វែស​អ្យា អ៝ន់​មៃ​ជាន​មា​លែៈ​នូយ្ស​នហ៝ម់​ហ៝ៈ។*

១៥ ក្លាប់​លាស​អោនេឆីម ​តឹម​ងខាស​ឞើស​មៃ​ទូ​ប្ល៝ត់ គៃ​មា​អ៝ន់​មៃ​គែស​តៃ​ពាង់​នហ៝​រ៝‌ ១៦ មោ​ហោម​អោស​ជេង​ទឹក​ទើម យើន​មា​ជេង​ឞូនុយ្ស​គែស​នាវ​ខ្លៃ​រាលាវ​មា​ទឹក​ជឹត ជេង​អ៝ស​ឞ៝ន់​អី​ទុត​រ៝ង់​ងាន់​ហ៝ៈ។ ពាង់​ជេង​អ៝ស​នោ​គ៝ប់​អី​ទុត​រ៝ង់​ងាន់ យើន​មា​មៃ​រ៝ង់​ពាង់​រាលាវ​មា​គ៝ប់​ងាន់ យ៝រ​មា​ពាង់​ទឹក​មៃ នអ៝ប់​មា​ជេង​អ៝ស​មៃ​តា​កោរាញ​យេឆូ ​ដ៝ង់។ ១៧ លាស​នទ្រី លាស​មៃ​កើប​គ៝ប់​ជេង​អ៝ស​នោ​មៃ​តា​នាវ​ញឆីង​ងាន់ ទាន់​មៃ​រ៝ម​ពាង់​អ៝ន់​តឹម​ឞាន​មា​រ៝ម​គ៝ប់​ដ៝ង់។ ១៨ លាស​ពាង់​គែស​ជាន​តីស​មា​មៃ មោ​លាស​ហោម​រាន៝ន​មា​មៃ រាន៝ន​អី​នៃ​អ៝ន់​មៃ​កើប​តា​គ៝ប់​ហ៝ៈ។ ១៩ នាវ​អ្យា​គ៝ប់​នើម​ពោល ​ញចីស​មា​តី​គ៝ប់​នើម៖ គ៝ប់​មរា​ត៝ម់​រាន៝ន​អី​នៃ​មា​មៃ។ គ៝ប់​មោ​អុច​ងកាស​តោរ​មៃ​នាវ​អី​គ៝ប់​លែវ​មៃ​គែស​នាវ​រេស​នហ៝​រ៝ នទើ​អី​នៃ​តឹម​ឞាន​មា​រាន៝ន​ឆាក់​មៃ​ហោម​មាញ​គ៝ប់។ ២០ អើ​នោ គ៝ប់​ទាន់​មៃ​កើល​នាវ​អី​នៃ​យ៝រ​មា​មៃ​ញឆីង​មា​កោរាញ​យេឆូ  ទាន់​នហាវ​នូយ្ស​នហ៝ម់​គ៝ប់​តា​ឞ្រាស​ក្រីស ​ដ៝ង់។ ២១ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​មៃ គ៝ប់​ញឆីង​ជេស​មៃ​អ្យាត់​កើត​នាវ​គ៝ប់​ទាន់​អ្យា ជេសរី​គ៝ប់​គឹត​នហេល​មៃ​មរា​ជាន​រាលាវ​ឞើស​នាវ​គ៝ប់​ទាន់​អ្យា​ជឹត។ ២២ គ៝ប់​អុច​ទាន់​មា​មៃ​ហោម​ទូ​នាវ​ដ៝ង់ ទាន់​មៃ​នទ្រាប់​ទូ​នតុក​គុ​អ៝ន់​មា​គ៝ប់ យ៝រ​លាស​គ៝ប់​រានើម​ម៝ប់​ខាន់​អៃ​មៃ យ៝រ​នាវ​ខាន់​អៃ​មៃ​មឞើស​ឆើម​ទាន់​កោរាញ​ឞ្រាស​អ៝ន់​គ៝ប់​លោស​ឞើស​នទ្រូង​អ្យា។*

នាវ​នតិញ​ងគ្លែៈ​ទុត

២៣ នោ​អេពាព្រាស ​អី​គែស​នទ្រូង​នទ្រែល​គ៝ប់​យ៝រ​មា​ជាន​ការ​មា​ឞ្រាស​ក្រីស​យេឆូ  ពាង់​អោប​នាវ​អ្វែស​លាង់​មៃ។* ២៤ ជេសរី​នោ​មារកោស  នោ​អើរីសដារកុស  នោ​ដេមាស  នទ្រែល​មា​នោ​លូកា ​ឞូនុយ្ស​អី​ជាន​ការ​នទ្រែល​គ៝ប់ ខាន់​ពាង់​អោប​នាវ​អ្វែស​លាង់​មៃ​ដ៝ង់។* ២៥ ទាន់​នាវ​អ្វែស​កោរាញ​យេឆូ​ក្រីស ​គុ​នទ្រែល​នូយ្ស​នហ៝ម់​ខាន់​អៃ​មៃ៕៚

* ១:១ ១:១៖ មោ​លាស «ជាន​ការ​នទ្រែល​ហេន»។

† ១:២ ១:២៖ «ឞូនុយ្ស​ជាន​ការ...ដាស​ហេន» មោ​លាស «អី​ឞូនុយ្ស​តាហែន​ឞ្រាស​ក្រីស​យេឆូ ​នទ្រែល​មា​ហេន»។

* ១:២ ១:២៖ កោល ៤:១៧

* ១:៥ ១:៥៖ ផល ២:១-៥; ហេឞ ៦:១០

* ១:៦ ១:៦៖ អេផ ១:៣

* ១:១០ ១:១០៖ កោល ៤:៩; ១តម ១:២

‡ ១:១១ ១:១១៖ តា​នាវ​ងើយ​គ្រែក ​រាញា​«អោនេឆីម» គែស​នាវ​ខ្លៃ​លាស «គែស​នាវ​ខ្លៃ»។

* ១:១៤ ១:១៤៖ ២កោ ៩:៧

* ១:២២ ១:២២៖ ផល ១:២៥; ២:២៤

* ១:២៣ ១:២៣៖ កោល ១:៧; ៤:១២

* ១:២៤ ១:២៤៖ ការ ១២:២៥; ១៩:២៩; កោល ៤:១៤; ២តម ៤:១០-១១

ហេឞ្រើ

១

២

៣

៤

៥

៦

៧

៨

៩

១០

១១

១២

១៣

ឆ៝ម់បុត​ឞូ​ញចីស​ញជ្វាល់​អ៝ន់​មា​ផូង

ហេឞ្រើ

នាវ​ឞោក​អ៝ន់​ឞូ​គឹត​ល៝រ

ឞ៝ន់​អាបៃ​អ្យា​មោ​ហោម​គឹត​អោស​ឞូ​ម៝ស​ញចីស​ឆ៝ម់បុត​អ្យា គែស​ឞូនុយ្ស​អាបាៈ​លាស​ពោល ​នាក់​ញចីស ឞូនុយ្ស​អាបាៈ​លាស​បារនាបាស ​(ការ ៤:៣៦; ១១:២៤)​នាក់​ញចីស ឞូនុយ្ស​អាបាៈ​លាស​អាពោលុស ​(ការ ១៨:២៤-២៩; តត ៣:១៣)​នាក់​ញចីស។ ឞ៝ន់​គឹត​ទើម ឞូនុយ្ស​នាក់​ញចីស​ពាង់​ជេង​ផូង​អីឆ្រាអែល ​អី​ញឆីង​មា​ឞ្រាស​ក្រីស ។ ឞ៝ន់​មោ​គឹត​ដ៝ង់​ម៝ស​នាម់​ឞូ​ញចីស​ឆ៝ម់បុត​អ្យា យើន​មា​ឞូ​មឹន​លាស​គែស​ញចីស​អេ​ល៝រ​មា​នាម់ ៧០។ ឆ៝ម់បុត​អ្យា​ឞូ​មឹន​លាស​ឞូ​ញចីស​តា​ប៝ន​រោម ​(ហេឞ ១៣:២៤)។

«ផូង​ហេឞ្រើ » «ផូង​អីឆ្រាអែល »​គែស​នាវ​ខ្លៃ​តឹម​ឞាន។ នើម​ញចីស​ឆ៝ម់បុត​អ្យា មោ​អោស​ញចីស​ញជ្វាល់​អ៝ន់​មា​ទូ​នតុក មោ​លាស​ទូ​ឞ្រី​ទើម យើន​មា​ញជ្វាល់​អ៝ន់​មា​ផូង​ញឆីង​អី​ឞូ​ជាន​ជេរ​តា​អ៝ក់​នតុក។ ឆ៝ម់បុត​អ្យា​មោ​អោស​ញចីស​តឹម​ឞាន​មា​ឆ៝ម់បុត​ញជ្វាល់​អ៝ន់​មា​ឞូនុយ្ស នតឹត​លាស​មោ​អោស​គែស​នាវ​អោប​អ្វែស​លាង់​តា​នតើម​ឆ៝ម់បុត ជេង​ញចីស​តឹម​ឞាន​មា​នតី​នាវ​កោរាញ​ឞ្រាស​ងើយ​តា​នារ​ពើស។

នើម​អី​នាក់​ញចីស​ឆ៝ម់បុត​អ្យា ពាង់​ឆ៝ៈ​អ៝ក់​ត្រ៝ង​នាវ​កោរាញ​ឞ្រាស​ងើយ​តាៈ​ឞើស​នាវ​តឹម​រាង្លាប់​អើម គៃ​មា​ញហើ​ឞ្រាស​ក្រីស ​ក្វ៝ង់​រាលាវ​មា​ទឹង​លែៈ​អី​គែស​តា​នាវ​តឹម​រាង្លាប់​អើម គៃ​មា​នហាវ​នូយ្ស​ផូង​អី​ញឆីង​មា​ឞ្រាស​ក្រីស ។ តា​រានោក​ឞូ​ញចីស​ឆ៝ម់បុត​អ្យា នាវ​នតុម​នតី​តា​ឆ៝ម់បុត​គែស​នាវ​ខ្លៃ​មា​ផូង​ញឆីង​តា​ផូង​អីឆ្រាអែល ​អ៝ក់​រាលាវ​ដាស​មា​ផូង​អី​មោ​ទី​ផូង​អីឆ្រាអែល  កើត​នទ្រី​ទឹង​ឞូ​ក្វាល់​ឆ៝ម់បុត​អ្យា​«ហេឞ្រើ »។

នាវ​អុច​នត្រ៝ង់​តា​ឆ៝ម់បុត​អ្យា

ឞូនុយ្ស​អី​ញចីស​ឆ៝ម់បុត​អ្យា​លែៈ​ឆ៝ៈ​នាវ​មឹន​នាវ​វៃ​ផូង​អីឆ្រាអែល  ជេសរី​នតី​អី​នាវ​ទើយ​ឞ្រាស​ក្រីស ​នើម អី​អ្វែស​រាលាវ​មា​មោឆេ  យ៝រ​លាស​ឞ្រាស​ក្រីស ​អី​ក៝ន​កោរាញ​ឞ្រាស​នើម ជេសរី​អ្វែស​រាលាវ​មា​ទឹង​លែៈ​កោរាញ​ជាន​ឞ្រាស​ទុត​ក្វ៝ង់ យ៝រ​លាស​ពាង់​អី​កោរាញ​ជាន​ឞ្រាស​ទុត​ក្វ៝ង់​អី​ទើយ​ច្វាយ​នាវ​តីស​ទឹង​លែៈ​ឞូនុយ្ស​ទូ​តឹ​ទើម។ តា​ឆី​តឹម​រាកាង់​ឞ្រាស​យេឆូ ​លែៈ​ជាវ​ឆាក់​ពាង់​នើម​ជេង​នទើ​ជាន​ឞ្រាស​អ្វែស​រាលាវ​មា​នទើ​ជាន​ឞ្រាស​អី​ឞូ​ទែ​ញហើរ​តា​ញីស​ជាន​ឞ្រាស​តា​ផូង​អីឆ្រាអែល ​តា​អាប់​រានោក យ៝រ​លាស​ឞ្រាស​យេឆូ ​លែវ​ឞូនុយ្ស​ហាន់​ទាច់​អា​កោរាញ​ឞ្រាស ជេសរី​ជាន​នាវ​តឹម​រាង្លាប់​មហែ​អី​ហោម​នឹង​នហ៝​រ៝។

ឞូនុយ្ស​អី​ញចីស​ឆ៝ម់បុត​អ្យា​លែៈ​នតុម​នតី​ផូង​ញឆីង​មា​ឞ្រាស​ក្រីស ​អ៝ន់​ហោម​គែស​នូយ្ស​នហ៝ម់​ញឆ្រោយ្ស​រាប់​ជាប់​នឹង​តា​នាវ​ញឆីង ជេសរី​ពាង់​ងកាស​ផូង​ញឆីង​មា​នាវ​ញឆីង​ឞូ​កាល់​អែ​នើស ជេស​រី​ដាៈ​ផូង​ញឆីង​ជាន​តឹង​កើត។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​នតើម​មឞើស​ងក៝ច (១:១-៣)

- ឞ្រាស​ក្រីស ​អ្វែស​រាលាវ​មា​ផូង​តោង​ពារ់ (១:៤—២:១៨)

- ឞ្រាស​ក្រីស ​អ្វែស​រាលាវ​មា​មោឆេ  (៣:១—៤:១៣)

- ឞ្រាស​ក្រីស ​អ្វែស​រាលាវ​មា​កោរាញ​ជាន​ឞ្រាស​ទុត​ក្វ៝ង់ (៤:១៤—៧:២៨)

- នាវ​តឹម​រាង្លាប់​មហែ​តា​ឞ្រាស​ក្រីស ​អ្វែស​រាលាវ​មា​នាវ​តឹម​រាង្លាប់​អើម (៨:១—៩:២៨)

- ឞ្រាស​ក្រីស ​អ្វែស​រាលាវ​មា​នទើ​ជាន​ឞ្រាស​តឹង​មា​នាវ​វៃ​មោឆេ  (១០:១-៣៩)

- មា​នាវ​ញឆីង​មា​កោរាញ​ឞ្រាស (១១:១—១២:២៩)

- នាវ​គុ​រេស​អី​តឹម​ទី​ដាស​នាវ​កោរាញ​ឞ្រាស​អុច (១៣:១-១៧)

- នាវ​នតិញ​ងគ្លែៈ​ទុត (១៣:១៨-២៥)

១

នាវ​នតើម​មឞើស​ងក៝ច

១ ឞើស​នតើម​នើស​កោរាញ​ឞ្រាស​លែៈ​ងើយ​មា​ផូង​អូ​ចែ​ឞ៝ន់​អី​ផូង​អីឆ្រាអែល ពាង់​ងើយ​តឹង​មា​មពោល​ឞូនុយ្ស​នតើយ្ស​នាវ​ងើយ​ពាង់​នើម ពាង់​ងើយ​លែៈ​អ៝ក់​តឹ នអ៝ប់​មា​អ៝ក់​នតីល​នាវ​ងាន់។ ២ យើន​មា​តា​រានោក​ងគ្លែៈ​ទុត*​អាបៃ​អ្យា កោរាញ​ឞ្រាស​ងើយ​មា​ឞ៝ន់​តឹង​មា​ក៝ន​ឞូ​ក្លោ​ពាង់​នើម។ ឞើស​នតើម​នើស​ពាង់​អ៝ន់​ក៝ន​ពាង់​នើម​រាហាក់​ញជេង​ទឹង​លែៈ​នទើ​នើស ជេសរី​ពាង់​លែៈ​កើយ្ស​ជេស​ក៝ន​ពាង់​នើម​ដ៝ង់ គៃ​មា​ជាវ​ទឹង​លែៈ​រាងោច​នទើ​អ៝ន់​មា​ពាង់​ម៝ត់​អ្វាញ់​នហ៝​រ៝។* ៣ ក៝ន​អី​នៃ​ច្រាត​អាង​នាវ​ច្រេក​លើប​កោរាញ​ឞ្រាស នទ្រែល​មា​ពាង់​តឹម​ឞាន​មា​កោរាញ​ឞ្រាស​នើម​ងាន់​ងេន​តា​អាប់​នតីល​នាវ មោ​អោស​គែស​នាវ​តឹម​តីស​ឞាល់។ ទឹង​លែៈ​នតីល​នទើ​ហោម​គែស​តាៈ​ឞើស​នាវ​ទើយ​នាវ​ងើយ​ក៝ន​អី​នៃ​ទើម។ ជេស​ពាង់​ងគ្រ៝ស​លើយ​នាវ​តីស​ឞ៝ន់ ជាន​អ៝ន់​ឞ៝ន់​ក្ល៝ស ជេសរី​ពាង់​ហាវ​តា​កាលើ​ត្រោក​គុ​ឞើស​មា​តី​កោរាញ​ឞ្រាស​អី​នើម​ទុត​ក្វ៝ង់។* ៤ កើត​នទ្រី​ពាង់​លែៈ​ជេង​ទុត​ក្វ៝ង់​រាលាវ​មា​ផូង​តោង​ពារ់​ងាន់ ជេសរី​នាវ​កោរាញ​ឞ្រាស​ក្វាល់​ពាង់​«ក៝ន»​ញហើ​ពាង់​ក្វ៝ង់​រាលាវ​មា​ទឹង​លែៈ​នើម​អី​កោរាញ​ឞ្រាស​ក្វាល់​«តោង​ពារ់»†​ទើម។*

ឞ្រាស​យេឆូ​ក្រីស ​ក្វ៝ង់​រាលាវ​មា​ផូង​តោង​ពារ់

៥ មោ​គែស​អោស​កោរាញ​ឞ្រាស​លាស​មា​ទូ​ហ្វេ​តោង​ពារ់​កើត​ពាង់​លាស​ដាស​ឞ្រាស​យេឆូ ៖

«មៃ​អ្យា​ក៝ន​គ៝ប់​នើម‌

នារ​អ្យា​គ៝ប់​អ៝ន់​ឞូ​គឹត គ៝ប់​ឞឹ​មៃ​ងាន់»†។

ជេសរី​ពាង់​លាស៖

«គ៝ប់​មរា​ជេង​អី​ឞឹ​ពាង់‌

ពាង់​មរា​ជេង​អី​ក៝ន​គ៝ប់»†។*

៦ ជេសរី​ទូ​តឹ​ជឹត នោក​កោរាញ​ឞ្រាស​អ៝ន់​ក៝ន​ឞូ​ក្លោ​ទាក​ឞោក​ពាង់​នើម​វាច់​តា​នែស​នតូ កោរាញ​ឞ្រាស​លាស៖

«ទឹង​លែៈ​ផូង​តោង​ពារ់​គ៝ប់​នើម អ៝ន់​យើក​មឞាស​មា​ពាង់»†*

៧ កោរាញ​ឞ្រាស​ងើយ​មា​ផូង​តោង​ពារ់​ពាង់​នើម៖

«គ៝ប់‡​អ៝ន់​ផូង​តោង​ពារ់​គ៝ប់​នើម​មា​ជេង​តឹម​ឞាន​មា​ឆ្យាល‌

គ៝ប់​អ៝ន់​ខាន់​ពាង់​អី​ផូង​ឆើម​កើល​ជាន​ការ​មា​គ៝ប់​ជេង​តឹម​ឞាន​មា​មព្យាត់​អុញ​ដ៝ង់»†។

៨ យើន​មា​កោរាញ​ឞ្រាស​លាស​មា​ក៝ន​ពាង់​នើម៖

«អើ​កោរាញ​ឞ្រាស នាវ​មៃ​ម៝ត់​អ្វាញ់​គុ​តា​រានើល​កាដាច់​ហោម​បាបើ​នហ៝​រ៝‌

មៃ​ម៝ត់​អ្វាញ់​មា​នាវ​ឆ៝ង់​ងាន់ ញអោត​ម៝ង់​តាក់​ជ្រា​កាដាច់​អី​នទើ​មឞេន​មា​នាវ​ទើយ​មៃ​នើម។

៩ យ៝រ​លាស​មៃ​អុច​ហោ​ងាន់​មា​នាវ​ឆ៝ង់ មៃ​ឞ្យាញ់​ងាន់​មា​នាវ​ក្វែ។

កើត​នទ្រី​ទឹង​កោរាញ​ឞ្រាស​អី​ឞ្រាស​មៃ​នើម​យើក​មឞាស ត៝ៈ​ទាក​ងី​តា​មៃ ជេង​នទើ​មឞេន​ពាង់​ដាៈ​មៃ​ជាន​កាដាច់‌

ពាង់​អ៝ន់​មៃ​គែស​នាវ​រាម់​មអាក​ទុត​ហោ​រាលាវ​មា​ឞាល់​មពោល​មៃ»†។

១០ កោរាញ​ឞ្រាស​លាស​ជឹត​មា​ក៝ន​ពាង់​នើម៖

«អើ​កោរាញ ឞើស​នតើម​ឆាអើម​ឆាអាម​នើស មៃ​នើម​រាហាក់​ញជេង​នែស​នតូ‌

ត្រោក​ជេង​តាៈ​ឞើស​តី​មៃ​នើម​ដ៝ង់​ញជេង។

១១ នែស​នតូ នទ្រែល​មា​ត្រោក​មរា​រ៝ស​លេក​លែៈ​ផ្យៅ យើន​មា​មៃ​ហោម​អែ​នហ៝​រ៝។

នែស​នតូ នទ្រែល​មា​ត្រោក​មរា​ឆាត​តឹម​ឞាន​មា​ឞ៝ក​អាវ‌

១២ មៃ​មរា​មអារ់​លើយ​នែស​នតូ មអារ់​លើយ​ត្រោក តឹម​ឞាន​មា​ឞូ​ក្លោន​មអារ់​លើយ​អាវ​ក្វ៝ង់​ឆាត‌

មៃ​មរា​រាគ៝ល់​នែស​នតូ រាគ៝ល់​ត្រោក​ជេង​មហែ​តឹម​ឞាន​មា​ឞូ​តើស​ខ៝​អាវ‌

យើន​មា​មៃ​នើម​ហោម​កើត​អើម​នឹង​នហ៝​រ៝​ទើម»†។

១៣ ជេសរី​កោរាញ​ឞ្រាស​មោ​គែស​អោស​លាស​មា​ទូ​ហ្វេ​តោង​ពារ់៖

«អ៝ន់​មៃ​គុ​ហ៝ម់​ឞើស​មា​គ៝ប់​តា​នតុក​ឞូ​លឺ‌

ក៝ប់​គ៝ប់​ញុប​ក៝ត់​លើយ​ផូង​អី​រាលាង់​ដាស​មៃ​អ៝ន់​គុ​តា​ន៝ម់​មពាង​ជ៝ង់​មៃ»†។

១៤ ទឹង​លែៈ​ផូង​តោង​ពារ់​ឞូនុយ្ស​មោ​អោស​ឞ្លាវ​ឆៃ ខាន់​ពាង់​ជេង​នើម​ឆើម​កើល​ជាន​ការ​មា​កោរាញ​ឞ្រាស កោរាញ​ឞ្រាស​ដាៈ​ខាន់​ពាង់​ហាន់​ឆើម​កើល​ជាន​ការ​មា​ផូង​ឞូនុយ្ស​អី​ពាង់​អុច​រាក្លាយ្ស។*

២

នាវ​រាក្លាយ្ស​ទុត​ខ្លៃ​ហោ​ងាន់

១ កើត​នទ្រី​ទឹង​ឞ៝ន់​គុ​ញជ្រាង់​ងាន់​ហ៝ៈ អ៝ន់​អ្យាត់​ងាន់​នាវ​នតុម​នតី​អី​ឞ៝ន់​លែៈ​តាង់​នៃ ក្លាច​លាស​ជ៝ៈៗ​នាវ​អី​ឞ៝ន់​លែៈ​នតុម​នតី​នៃ​លើ​មា​រ៝ស។* ២ កាល់​អែ​នើស​តោង​ពារ់​អាបាៈ​មឞើស​ងក៝ច​មា​មោឆេ ​នាវ​វៃ​ផូង​អីឆ្រាអែល ​នើស* នាវ​វៃ​អី​នៃ​ជេង​នាវ​ងាន់​ទាទេ ជេសរី​ទឹង​លែៈ​មពោល​អី​ជាន​រាលាវ មោ​លាស​មោ​អុច​អ្យាត់​អោស​នាវ​វៃ​អី​នៃ លែៈ​គែស​តេៈ​ទោយ្ស​ជេស​តឹម​ទី​មា​នាវ​ខាន់​ពាង់​ជាន​នើស។* ៣ នាវ​រាក្លាយ្ស​ឞើស​នាវ​តេៈ​ទោយ្ស កោរាញ​យេឆូ ​លែៈ​មឞើស​ងក៝ច​ល៝រ​ឞូ ជេសរី​ផូង​អី​អ្យាត់​នាវ​អី​មឞើស​ងក៝ច​អី​នៃ មឞើស​នាវ​អី​នៃ​មា​ឞ៝ន់។ នាវ​រាក្លាយ្ស​អី​នៃ​ទុត​អ្វែស​ងាន់ យើន​មា​លាស​ឞ៝ន់​រាលាច់​មោ​អោស​ឆ៝ៈ​ទើន​នាវ​រាក្លាយ្ស​អី​នៃ​អី​កោរាញ​យេឆូ ​នើម​លែៈ​មឞើស​មា​ឞ៝ន់​នើស មើម​ទឹង​ឞ៝ន់​ទើយ​ក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស?* ៤ គៃ​មា​ឞ៝ន់​គឹត​នាវ​អី​នៃ​តាៈ​ឞើស​កោរាញ​ឞ្រាស​ងាន់ កោរាញ​ឞ្រាស​អ៝ន់​នាវ​មឞេន នទើ​ក្វ៝ង់ នអ៝ប់​មា​នទើ​ទុត​នាវ​ងាន់​អេងៗ នទ្រែល​មា​ពាៈ​អ៝ន់​ទើម​ទាម​នាវ​អេងៗ​តាៈ​ឞើស​ឞ្រាស​ហ្វេង​អ្វែស​អី​ក្ល៝ស​អ្វែស តឹង​ពាង់​នើម​អុច។*

៥ ជឹត​នាប់​តៃ​កោរាញ​ឞ្រាស​មរា​ញជេង​នែស​នតូ​មហែ ពាង់​មោ​អោស​ដាៈ​ផូង​តោង​ពារ់​ម៝ត់​អ្វាញ់​នែស​នតូ​មហែ​អី​នៃ។ ៦ យើន​មា​គែស​ទូ​ហ្វេ​លែៈ​គែស​ញចីស​តា​ទូ​នតុក​តា​នាវ​កោរាញ​ឞ្រាស​ងើយ​លាស​កើត​នអា៖

«អើ​កោរាញ​ឞ្រាស អា​មើម​ឞូនុយ្ស† ទឹង​មៃ​ហោម​មឹន​មា​ពាង់?

ទាស​ន៝ម់​ក្វ៝ង់​ក៝ន​ឞូ​ក្លោ​ឞូនុយ្ស‡ ទឹង​នូយ្ស​នហ៝ម់​មៃ​អុច​មា​ពាង់?*

៧ មៃ​ជាន​ពាង់​គែស​នាវ​ទើយ​តា​ន៝ម់​ផូង​តោង​ពារ់​ដេៈ§​ទើម‌

មៃ​អ៝ន់​ពាង់​នាវ​ច្រេក​លើប នទ្រែល​មា​អ៝ន់​ឞូ​យើក​មា​ពាង់ តឹម​ឞាន​មា​អ៝ន់​នទោ​មោក​កាដាច់​តា​ពាង់។

៨ មៃ​ដាៈ​ទឹង​លែៈ​រាងោច​នទើ​អ៝ន់​គុ​តា​ន៝ម់​ជ៝ង់​ឞូនុយ្ស​ទាទេ»†។

លាស​កោរាញ​ឞ្រាស​អ៝ន់​ទឹង​លែៈ​រាងោច​នទើ​គុ​តា​ន៝ម់​ខាន់​ពាង់ មោ​គែស​អោស​ទូ​នតីល​នទើ​មោ​គុ​តា​ន៝ម់​ពាង់។ យើន​មា​អាបៃ​អ្យា​ឞ៝ន់​អេ​ហ៝ៈ​ឆៃ​ទឹង​លែៈ​រាងោច​នទើ​គុ​តា​ន៝ម់​ពាង់។*

៩ យើន​មា​ឞ៝ន់​លែៈ​គឹត​មា​ឞ្រាស​យេឆូ  កោរាញ​ឞ្រាស​ទែ​អ៝ន់​ពាង់​ជេង​ជេៈ​តា​ន៝ម់​ផូង​តោង​ពារ់​ទូ​ប្ល៝ត់​ទើម។ យ៝រ​លាស​ពាង់​លែៈ​ឆ៝ៈ​ទើន​នាវ​ជេរ​ជ៝ត់​ត៝ត់​ខឹត អាបៃ​អ្យា​កោរាញ​ឞ្រាស​លែៈ​អ៝ន់​ពាង់​នាវ​ច្រេក​លើប នទ្រែល​មា​អ៝ន់​ឞូ​យើក​មា​ពាង់*។ យ៝រ​មា​នាវ​អ្វែស​កោរាញ​ឞ្រាស​នើម ពាង់​ខឹត​ជេស គៃ​មា​នត្រ៝ៈ​ទឹង​លែៈ​រាងោច​ឞូនុយ្ស។*

១០ កោរាញ​ឞ្រាស​លែៈ​រាហាក់​ញជេង​ទឹង​លែៈ​រាងោច​នទើ គៃ​មា​ទឹង​លែៈ​នទើ​អី​នៃ​គែស​ខ្លៃ​មា​ពាង់​នើម។ ជេស​រី​ពាង់​អ៝ន់​ឞ្រាស​យេឆូ ​គែស​នាវ​ជេរ​ជ៝ត់ តាៈ​ឞើស​នាវ​ជេរ​ជ៝ត់​អី​នៃ​ទឹង​ឞ្រាស​យេឆូ ​ជេង​កោរាញ​ទុត​អ្វែស​ងាន់។ ទី​មា​កោរាញ​ឞ្រាស​ជាន​កើត​នៃ គៃ​មា​ពាង់​ជេង​នើម​លែវ​អ៝ក់​ឞូនុយ្ស​គែស​នាវ​ច្រេក​លើប នអ៝ប់​មា​គែស​នាវ​រាក្លាយ្ស​ឞើស​នាវ​តេៈ​ទោយ្ស​យ៝រ​មា​នាវ​តីស។ ផូង​ឞូនុយ្ស​អី​នៃ​ជេង​ក៝ន​ពាង់​នើម។ ១១ ឞ្រាស​យេឆូ ​អី​នើម​ជាន​អ៝ន់​ឞ៝ន់​ជេង​ក្ល៝ស​អ្វែស នទ្រែល​មា​ផូង​ឞូនុយ្ស​អី​ពាង់​លែៈ​ជាន​អ៝ន់​ក្ល៝ស​អ្វែស គែស​ទូ​ហ្វេ​ឞឹ​ទើម។ កើត​នទ្រី​ទឹង​ឞ្រាស​យេឆូ ​មោ​អោស​ដីត​ព្រេង​ក្វាល់​ឞ៝ន់​ផូង​អ៝ស​ពាង់​នើម។* ១២ ឞ្រាស​យេឆូ ​លាស​មា​កោរាញ​ឞ្រាស​កើត​នអា៖

«គ៝ប់​មរា​មឞើស​ងក៝ច​មៃ​អ៝ន់​មា​ផូង​អ៝ស​នោ​គ៝ប់‌

គ៝ប់​មរា​មព្រើ​រានេ​មៃ​តា​នោក​ផូង​ប៝ន​លាន​មៃ​គុ​រាបុន»†។

១៣ ពាង់​លាស​ជឹត៖

«គ៝ប់​ញឆីង​មា​មៃ​ងាន់»†‌

ជេសរី​ពាង់​លាស​ជឹត៖

«អ្យា​គ៝ប់ នទ្រែល​មា​ផូង​ក៝ន​អី​មៃ​លែៈ​អ៝ន់​គ៝ប់​ម៝ត់​អ្វាញ់»†។

១៤ យ៝រ​មា​ផូង​ក៝ន​អី​នៃ​គែស​ឆាក់​ជាន់​គែស​មហាម​ឞ្លាវ​ខឹត ទឹង​ឞ្រាស​យេឆូ ​ឆ៝ៈ​ទើន​ឆាក់​ជាន់​កើត​ឞូនុយ្ស ជេសរី​ខឹត​កើត​ឞូនុយ្ស​ដ៝ង់ គៃ​មា​តាៈ​ឞើស​នាវ​ពាង់​ខឹត​នៃ​នើស ពាង់​ទើយ​លើស​ហេង​លើយ​នើម​អី​លែវ​ឞូនុយ្ស​គែស​នាវ​ខឹត ជេង​ឆាតាង់ ​អី​កោរាញ​មពោល​ឞ្រាស​អ្យើស។ អាបៃ​អ្យា​ឆាតាង់​អី​តើម​អ៝ន់​ឞូនុយ្ស​ខឹត​មោ​ហោម​អោស​គែស​នាវ​ទើយ‌* ១៥ នទ្រី​ឞ្រាស​យេឆូ ​លែៈ​រាក្លាយ្ស​ផូង​ឞូនុយ្ស​អី​ហោ​ក្លាច​មា​នាវ​ខឹត† យ៝រ​លាស​ក្លាច​មា​នាវ​ខឹត​ទូ​ឞោង​នាវ​រេស។ ១៦ ឞ៝ន់​លែៈ​គឹត​នហេល​ជេស​ឞ្រាស​យេឆូ ​មោ​អោស​វាច់​គៃ​មា​កើល​ផូង​តោង​ពារ់ ពាង់​វាច់​គៃ​មា​កើល​រាន៝យ​ទែស​អាឞ្រាហាម់ ។ ១៧ លាស​នទ្រី​កោរាញ​ឞ្រាស​អ៝ន់​ពាង់​ជេង​ឞូនុយ្ស​ងាន់​តឹម​ឞាន​មា​ឞ៝ន់​អី​ផូង​អ៝ស​ពាង់ មោ​គែស​ទូ​នតីល​តឹម​តីស​ឞាល់ គៃ​មា​ពាង់​ជេង​កោរាញ​ជាន​ឞ្រាស​ទុត​ក្វ៝ង់​មា​ឞ៝ន់ គែស​នាវ​យោៈ​នអាច ឆើម​កើល​ជាន​ការ​មា​កោរាញ​ឞ្រាស​អ៝ន់​រាប់​ជាប់ គៃ​មា​ញហើរ​នទើ​ជាន​ឞ្រាស​អី​ឆ៝ៈ​លើយ​ទឹង​លែៈ​នាវ​តីស​ផូង​ប៝ន​លាន ជេស​រី​កោរាញ​ឞ្រាស​មោ​ហោម​តេៈ​ទោយ្ស​មា​ខាន់​ពាង់​អី​នៃ។* ១៨ យ៝រ​លាស​ពាង់​លែៈ​ម៝ប់​ជេស​នាវ​ជេរ នអ៝ប់​មា​នាវ​នទើម​នើស‡ នទ្រី​ទឹង​ពាង់​ឞ្លាវ​កើល​ឞូ​ម៝ស​អី​គែស​នាវ​នទើម​មោ​អោស​អ៝ន់​ឞូនុយ្ស​អី​នៃ​តុប​តា​នាវ​នទើម។

៣

ឞ្រាស​យេឆូ ​ក្វ៝ង់​រាលាវ​មា​មោឆេ 

១ អើ​ផូង​អ៝ស​នោ​តា​នាវ​ញឆីង​អី​ប៝ន​លាន​កោរាញ​ឞ្រាស​អី​លែៈ​កោរាញ​ឞ្រាស​ទែ​កើយ្ស​ជេស​នទ្រែល​ហេន អ៝ន់​ខាន់​អៃ​មៃ​មឹន​ហ៝ម់​មា​ឞ្រាស​យេឆូ ​អី​ឞ៝ន់​មឞើស​ងក៝ច។ កោរាញ​ឞ្រាស​លែៈ​ដាៈ​ពាង់​ហាន់​តា​នែស​នតូ​អ្យា​នើស ពាង់​ជេង​កោរាញ​ជាន​ឞ្រាស​ទុត​ក្វ៝ង់​ដ៝ង់។* ២ ជេស​កោរាញ​ឞ្រាស​កើយ្ស​ឞ្រាស​យេឆូ ឞ្រាស​យេឆូ ​ជាន​តឹង​នាវ​ពាង់​ដាៈ​អ៝ន់​រាប់​ជាប់ តឹម​ឞាន​មា​មោឆេ ​ជាន​ការ​រាប់​ជាប់​តឹង​នាវ​កោរាញ​ឞ្រាស​ដាៈ​តា​ទឹង​លែៈ​ប៝ន​លាន​កោរាញ​ឞ្រាស​ដ៝ង់។* ៣ យើន​មា​ទី​លឺ​ឞ្រាស​យេឆូ ​រាលាវ​មា​លឺ​មោឆេ  តឹម​ឞាន​មា​ឞូ​លឺ​ឞូនុយ្ស​អី​ជាន​ជៃ​រាលាវ​មា​លឺ​អ្វែស​អី​ជៃ​នៃ​ដ៝ង់។ ៤ ទឹង​លែៈ​រាងោច​ញីស​ជៃ​គែស​ឞូនុយ្ស​នាក់​ជាន យើន​មា​ទឹង​លែៈ​រាងោច​នទើ​នើស​ជេង​តាៈ​ឞើស​កោរាញ​ឞ្រាស​ទាទេ​ជាន។ ៥ នាវ​មោឆេ ​ជាន​ការ​ជេង​នាវ​នតឹត​មា​នាវ​ខ្លៃ​អី​កោរាញ​ឞ្រាស​អ៝ន់​ឞូនុយ្ស​គឹត​វ៝ត់​អាបៃ​អ្យា ពាង់​ម៝ត់​អ្វាញ់​ផូង​ប៝ន​លាន​កោរាញ​ឞ្រាស​រាប់​ជាប់ យ៝រ​លាស​ជេង​ឞូនុយ្ស​ឆើម​កើល​ជាន​ការ​មា​កោរាញ​ឞ្រាស។ ៦ ល៝ង់​ឞ្រាស​ក្រីស ពាង់​ម៝ត់​អ្វាញ់​ផូង​ប៝ន​លាន​កោរាញ​ឞ្រាស​រាប់​ជាប់ យ៝រ​លាស​ជេង​ក៝ន​កោរាញ​ឞ្រាស។ ជេស​រី​ឞ៝ន់​ជេង​ផូង​ប៝ន​លាន​កោរាញ​ឞ្រាស​លាស​ឞ៝ន់​ហោម​គែស​នូយ្ស​នហ៝ម់​ន៝ប់ នអ៝ប់​មា​ញអោត​ន៝ប់​រាក៝ក់​នាវ​រានើម​មា​ទឹង​លែៈ​នាវ​អី​កោរាញ​ឞ្រាស​ទែ​លែៈ​ត៝ន។*

លើយ​តា​មអារ់​នាវ​ញឆីង

៧ តា​នាវ​កោរាញ​ឞ្រាស​ងើយ​គែស​ញចីស​នាវ​ឞ្រាស​ហ្វេង​អ្វែស​អី​ក្ល៝ស​អ្វែស​លាស​មា​ផូង​អីឆ្រាអែល ​កើត​នអា៖

«នារ​អ្យា នោក​ខាន់​អៃ​មៃ​តាង់​ឞ៝រ់​មឞូង​កោរាញ​ឞ្រាស​នើម‌

៨ លើយ​អោស​គែស​នូយ្ស​នហ៝ម់​ទាង់​ក៝ កើត​ផូង​អូ​ចែ​ខាន់​អៃ​មៃ​ជាន ជេសរី​តឹម​រាទ៝ង់​ដាស​កោរាញ​ឞ្រាស

នោក​កោរាញ​ឞ្រាស​រាល៝ង​ខាន់​ពាង់​តា​ឞ្រី​រាទាស​នើស។*

៩ កោរាញ​ឞ្រាស​លាស៖ «តា​នតុក​អី​នៃ​ផូង​អូ​ចែ​ខាន់​អៃ​មៃ​រាល៝ង​គ៝ប់‌

ឞ៝ល​លាស​ខាន់​ពាង់​លែៈ​ឆៃ​ទឹង​លែៈ​នាវ​ខ្លៃ​គ៝ប់​ជាន ១០ ជ៝ៈ​គែស ៤០ នាម់​នើស។

កើត​នទ្រី​ទឹង​គ៝ប់​ជី​នូយ្ស​តេៈ​ទោយ្ស​មា​ឞូនុយ្ស​រានោក​អី​នៃ‌

ជេស​រី​គ៝ប់​លាស​កើត​នអា៖ «នូយ្ស​នហ៝ម់​ខាន់​ពាង់​ទូ​ងាយ​មរ៝​ឞើស​ត្រ៝ង​គ៝ប់‌

ខាន់​ពាង់​មោ​អោស​គឹត​នាល់​ត្រ៝ង​គ៝ប់​នើម»‌

១១ នទ្រី​ទឹង​គ៝ប់​ជី​នូយ្ស​មា​ខាន់​ពាង់ ជេស​រី​ត៝ន​លាស៖

«ខាន់​ពាង់​មោ​អោស​មរា​លាប់​តា​នាវ​គុ​រាលូ*​គ៝ប់​នើម»»»†។*

១២ អើ​អ៝ស​នោ​តា​នាវ​ញឆីង លាស​នទ្រី​អ៝ន់​ខាន់​អៃ​មៃ​គុ​ញជ្រាង់​ហ៝ម់ គៃ​មា​លើយ​អោស​គែស​ឞូនុយ្ស​តា​ផូង​ខាន់​អៃ​មៃ​គែស​នូយ្ស​នហ៝ម់​អ្យើស​មហឹក មោ​អោស​ញឆីង នហ៝​មា​មអារ់​លើយ​កោរាញ​ឞ្រាស​អី​រេស​ងាន់។* ១៣ យើន​មា​អ៝ន់​ខាន់​អៃ​មៃ​តឹម​នត្រោល​នទ្រាង់​នើម​អាប់​នារ នោក​អី​ឞ៝ន់​ហោម​ក្វាល់​លាស​«នារ​អ្យា»‌ នោក​ហោម​ទើយ​រាគ៝ល់​នូយ្ស​នហ៝ម់ គៃ​មា​លើយ​អោស​អ៝ន់​តា​ផូង​ខាន់​អៃ​មៃ​គែស​ឞូនុយ្ស​នូយ្ស​នហ៝ម់​ទាង់​ក៝​មោ​អុច​អ្យាត់​នាវ​កោរាញ​ឞ្រាស យ៝រ​មា​មរោស​អេង​តា​នូយ្ស​នហ៝ម់៖ “មោ​ច្រាវ​អោស​លាស​ជាន​តីស”។* ១៤ លាស​ឞ៝ន់​ហោម​ញអោត​ន៝ប់​នាវ​ញឆីង​កើត​អើម កើត​អី​ឞ៝ន់​គែស​ឞើស​នតើម​ឞ៝ន់​ឆឹត​ញឆីង​នើស​នហ៝​មា​ត៝ត់​លោច លាស​នទ្រី​ឞ៝ន់​មរា​គុ​នទ្រែល​ឞ្រាស​ក្រីស ​រ៝។* ១៥ តា​នាវ​កោរាញ​ឞ្រាស​ងើយ​លាស​កើត​នអា៖

«នោក​តាង់​កោរាញ​ឞ្រាស​ដាៈ​នាវ​មា​ខាន់​អៃ​មៃ​នារ​អ្យា អ៝ន់​ខាន់​អៃ​មៃ​អ្យាត់​នាវ​ពាង់​ទោ លើយ​អោស​គែស​នូយ្ស​នហ៝ម់​ទាង់​ក៝​កើត​នោក​ផូង​អូ​ចែ​ខាន់​អៃ​មៃ​តឹម​រាទ៝ង់​ដាស​កោរាញ​ឞ្រាស​នើស»†។*

១៦ ផូង​អី​លែៈ​តាង់​ជេស​នាវ​កោរាញ​ឞ្រាស​ដាៈ​តា​នារ​អី​នៃ​នើស នអ៝ប់​មា​ហោម​តឹម​រាទ៝ង់​ដាស​ពាង់ ទឹង​លែៈ​ផូង​អី​នៃ​ជេង​ផូង​អី​មោឆេ ​ទែ​លែវ​លោស​ឞើស​ឞ្រី​អេឆីប ​នើស។* ១៧ យើន​មា​តា ៤០ នាម់​នៃ ឞូ​ម៝ស​អី​កោរាញ​ឞ្រាស​ជី​នូយ្ស? អើម​មោ​ទី​បាស​ទឹង​លែៈ​ផូង​អី​ជាន​តីស​មា​កោរាញ​ឞ្រាស ជេសរី​អី​ខឹត​មឞ្រាច​តា​ឞ្រី​រាទាស? ១៨ ជេស​រី​នោក​នៃ​នើស ឞូ​ម៝ស​អី​កោរាញ​ឞ្រាស​លែៈ​លាស​មោ​អ៝ន់​លាប់​គុ​តា​ឞ្រី​ទាក​អី​ពាង់​លែៈ​ត៝ន​អ៝ន់​លាប់​អា​ល៝រ​នើស គៃ​មា​គុ​រាលូ​នទ្រែល​ពាង់​នើម? អើម​មោ​ទី​បាស​ផូង​អី​មោ​អុច​អ្យាត់​នាវ​ពាង់?* ១៩ លាស​នទ្រី​ឞ៝ន់​ឆៃ ផូង​អី​នៃ​មោ​អោស​ទើយ​លាប់ យ៝រ​លាស​ខាន់​ពាង់​មោ​ញឆីង​មា​ពាង់។*

៤

នាវ​ត៝ន​លាប់​តា​នាវ​គុ​រាលូ

១ អាបៃ​អ្យា​នាវ​អី​កោរាញ​ឞ្រាស​ត៝ន​អ៝ន់​ឞ៝ន់​លាប់​តា​នាវ​គុ​រាលូ​ពាង់​នើម​ហោម​អែ លាស​នទ្រី​អ៝ន់​ឞ៝ន់​គឹត​ក្លាច​ញជ្រាង់ គៃ​មា​លើយ​អោស​គែស​ឞូនុយ្ស​តា​ផូង​ឞ៝ន់​ត៝ត់​នារ​ងគ្លែៈ​ទុត កោរាញ​ឞ្រាស​កើប​ពាង់​មោ​អោស​ទី​មា​លាប់។* ២ នាវ​មហែ​មហាន​អ្វែស​អី​មឞើស​ងក៝ច​មា​នាវ​ឞ៝ន់​លាប់​តា​នាវ​គុ​រាលូ​កោរាញ​ឞ្រាស នាវ​អី​នៃ​ឞ៝ន់​លែៈ​តាង់​ជេស នាវ​អី​នៃ​ជេង​តឹម​ឞាន​មា​ផូង​អីឆ្រាអែល ​នោក​ហោម​គុ​តា​ឞ្រី​អេឆីប ​លែៈ​តាង់​នាវ​កោរាញ​ឞ្រាស​ត៝ន​អ៝ន់​ឞ្រី​ទាក​មហែ​មា​លាប់​តា​នាវ​គុ​រាលូ​នៃ​ដ៝ង់។ យើន​មា​នាវ​កោរាញ​ឞ្រាស​អី​ខាន់​ពាង់​តាង់​នៃ​មោ​អោស​គែស​នាវ​ខ្លៃ​មា​ខាន់​ពាង់ យ៝រ​លាស​ខាន់​ពាង់​មោ​អោស​ញអោត​នាវ​ខាន់​ពាង់​តាង់​នៃ​នអ៝ប់​មា​នាវ​ញឆីង។* ៣ ល៝ង់​ឞ៝ន់​អី​ញឆីង​មា​ពាង់ ឞ៝ន់​លាប់​តា​នាវ​គុ​រាលូ​ពាង់។ យើន​មា​ឞូនុយ្ស​អី​មោ​ញឆីង កោរាញ​ឞ្រាស​លាស​កើត​នអា៖

«គ៝ប់​ជី​នូយ្ស​មា​ខាន់​ពាង់ នទ្រី​ទឹង​គ៝ប់​លាស៖ «គ៝ប់​មោ​អោស​អ៝ន់​ខាន់​ពាង់​លាប់​តា​នាវ​គុ​រាលូ​គ៝ប់»»†។

ទី​ងាន់ នតុក​គុ​រាលូ​លែៈ​អើម​នទ្រាប់​ជេស​លែៈ​ផ្យៅ ឞើស​នោក​កោរាញ​ឞ្រាស​ជេស​ញជេង​នែស​នតូ​នើស‌ ៤ យ៝រ​លាស​គែស​ទូ​នតុក​តា​នាវ​កោរាញ​ឞ្រាស​ងើយ​លាស​មា​នារ​ពើស​កើត​នអា៖ «ជេសរី​ពាង់​គុ​ទើម​មោ​ហោម​ជាន​ការ​តា​នារ​ពើស​អី​នៃ»†។ ៥ យើន​មា​គែស​ញចីស​កើត​តា​កាលើ​ដ៝ង់៖ «គ៝ប់​មោ​អោស​អ៝ន់​ខាន់​ពាង់​លាប់​តា​នាវ​គុ​រាលូ​គ៝ប់»†។

៦ លាស​នទ្រី​ឞូនុយ្ស​អាបាៈ​កោរាញ​ឞ្រាស​ហោម​អ៝ន់​លាប់​គុ​រាលូ យើន​មា​ផូង​អី​លែៈ​តាង់​ជេស​នាវ​ត៝ន​អា​ល៝រ​នើស​មោ​គែស​លាប់​អោស យ៝រ​លាស​ខាន់​ពាង់​មោ​អោស​អ្យាត់​កោរាញ​ឞ្រាស។* ៧ នទ្រី​ទឹង​កោរាញ​ឞ្រាស​តេៈ​នារ​ង្វាយ​ជឹត​លាស៖ «នារ​អ្យា»‌ ពាង់​លាស​តឹង​មា​កាដាច់​ដាវីត ​លែៈ​ជ៝ៈ​នាម់​ឞើស​កើយ​ផូង​អីឆ្រាអែល ​គុ​តា​ឞ្រី​រាទាស​នើស កើត​នាវ​លាស​ឞើស​លើ​អ្យា៖

«នារ​អ្យា នោក​ខាន់​អៃ​មៃ​តាង់​ឞ៝រ់​មឞូង​កោរាញ​ឞ្រាស​នើម លើយ​អោស​គែស​នូយ្ស​នហ៝ម់​ទាង់​ក៝»†។*

៨ លាស​យោឆ្វេ ​លែៈ​លែវ​ផូង​អីឆ្រាអែល ​អ៝ន់​គុ​រាលូ​ងាន់ លាស​នទ្រី​នារ​ជឹត​នាប់​កោរាញ​ឞ្រាស​មោ​ហោម​លាស​មា​ទូ​នារ​អា​អេង​ជឹត​អោស។* ៩ លាស​នទ្រី​ហោម​អែ​គែស​នាវ​គុ​រាលូ​ង្វាយ​ជឹត​អី​តឹម​ឞាន​មា​នាវ​រាលូ​នារ​ឆាបាត់  អី​កោរាញ​ឞ្រាស​អ៝ន់​មា​ផូង​ប៝ន​លាន​ពាង់​នើម​តា​នារ​ជឹត​នាប់​តៃ។* ១០ ឞូ​ម៝ស​អី​លាប់​តា​នាវ​គុ​រាលូ​កោរាញ​ឞ្រាស​នៃ ពាង់​អី​នៃ​លែៈ​រាលូ​ឞើស​នទើ​ពាង់​នើម​ជាន​ការ តឹម​ឞាន​មា​កោរាញ​ឞ្រាស​គុ​ទើម​មោ​ហោម​ជាន​ការ​ដ៝ង់ ជេស​ពាង់​ញជេង​នែស​នតូ​នើស។ ១១ លាស​នទ្រី​អ៝ន់​ឞ៝ន់​ញឆ្រោយ្ស​គៃ​មា​ហាន់​លាប់​តា​នាវ​គុ​រាលូ​អី​នៃ គៃ​មា​មោ​អ៝ន់​អោស​គែស​ឞូនុយ្ស​រ៝ស​ហេង លើយ​អោស​តឹង​ផូង​អី​មោ​អុច​អ្យាត់​នៃ។*

១២ នាវ​ងើយ​កោរាញ​ឞ្រាស​នើម​គែស​នាវ​រេស គែស​នាវ​ទើយ​ងាន់ ឆោត​ហើរ​រាលាវ​មា​ដាវ​ឞារ​មាត់​ជឹត។ ជេសរី​ឆ្រែស​នូយ្ស​នហ៝ម់ នទ្រែល​មា​ហ្វេង ឆ្រែស​នតីង​នអាង់ នទ្រែល​មា​អី​គ្ល៝​ពាង់។ នាវ​ងើយ​កោរាញ​ឞ្រាស​ផាត​ទោយ្ស​នាវ​មឹន នទ្រែល​មា​នាវ​អុច​នាវ​នត្រ៝ង់​តា​ត្រោម​នូយ្ស​នហ៝ម់​ឞូនុយ្ស។* ១៣ ទឹង​លែៈ​នទើ​អី​កោរាញ​ឞ្រាស​លែៈ​ញជេង មោ​គែស​អោស​ទូ​មល៝ម់​នទើ​កោរាញ​ឞ្រាស​អ្វាញ់​មោ​ឆៃ ទឹង​លែៈ​រាងោច​នទើ​មោ​គែស​អោស​នាវ​ងកីង​តា​នាប់​មាត់​ពាង់ ជេង​តឹម​ឞាន​មា​គុ​ឆាក់​កុស​រាងុច​ទើម។ អ្យាត់​មា​ទឹង​លែៈ​ឞ៝ន់​មឞើស​ងក៝ច​មា​ពាង់​ទាទេ​ទឹង​លែៈ​នាវ​តា​នាវ​រេស​ឞ៝ន់។*

ឞ្រាស​យេឆូ ​ក្វ៝ង់​រាលាវ​មា​កោរាញ​ជាន​ឞ្រាស​ទុត​ក្វ៝ង់

១៤ ឞ៝ន់​លែៈ​គែស​ជេស​ទូ​ហ្វេ​កោរាញ​ជាន​ឞ្រាស​ទុត​ក្វ៝ង់ អី​លែៈ​ហាវ​ជេស​តា​កាលើ​ត្រោក​អី​នតុក​កោរាញ​ឞ្រាស ពាង់​ឞ្រាស​យេឆូ ​អី​ក៝ន​កោរាញ​ឞ្រាស​នើម លាស​នទ្រី​អ៝ន់​ឞ៝ន់​ញឆីង​ន៝ប់​រ៝​តា​នាវ​អី​ឞ៝ន់​លែៈ​មឞើស​ងក៝ច​មា​ឞូ​នៃ។* ១៥ ឞ្រាស​យេឆូ ​អី​នៃ​លែៈ​គែស​នាវ​រាល៝ង​គែស​នាវ​នទើម​អាប់​នតីល​កើត​ឞ៝ន់​ដ៝ង់ យើន​មា​ពាង់​នើម​មោ​អោស​ជាន​តីស។ លាស​នទ្រី​ឞ៝ន់​លែៈ​គែស​ជេស​ទូ​ហ្វេ​កោរាញ​ជាន​ឞ្រាស​ទុត​ក្វ៝ង់​អី​លែៈ​គឹត​លែៈ​ម៝ប់​នាវ​ជេរ​តឹម​ឞាន​មា​ឞ៝ន់​ដ៝ង់ កើត​នទ្រី​ពាង់​លែៈ​នាល់​នាវ​រាអ្យា​ឞូនុយ្ស នអ៝ប់​មា​ឞ្លាវ​យោៈ​ដ៝ង់។* ១៦ លាស​នទ្រី​អ៝ន់​ឞ៝ន់​គែស​នូយ្ស​នហ៝ម់​ឞាញ់ ទាន់​កោរាញ​ឞ្រាស​អី​គុ​តា​រានើល​កាដាច់​ពាង់​នើម យ៝រ​លាស​ពាង់​គែស​នូយ្ស​នហ៝ម់​ទុត​អ្វែស។ ឞ៝ន់​ទាន់​គៃ​មា​ពាង់​យោៈ​នអាច​កើល​តា​នោក​ឞ៝ន់​គែស​នាវ​ជេរ។*

៥

១ ទឹង​លែៈ​កោរាញ​ជាន​ឞ្រាស​ទុត​ក្វ៝ង់​ជេង​ឞូនុយ្ស​អី​កោរាញ​ឞ្រាស​នើម​កើយ្ស​ឞើស​ផូង​ឞូនុយ្ស​អី​ឞ្លាវ​ខឹត គៃ​មា​ឆើម​នតាង​ផូង​ប៝ន​លាន​តា​នាប់​មាត់​កោរាញ​ឞ្រាស។ ពាង់​អី​នៃ​ឆើម​ញហើរ​នទើ នទ្រែល​មា​ឆើម​ជាន​ឞ្រាស​មា​កោរាញ​ឞ្រាស គៃ​មា​ទាន់​កោរាញ​ឞ្រាស​យោៈ​មោ​ហោម​កើប​នាវ​តីស។* ២ កោរាញ​ជាន​ឞ្រាស​ទុត​ក្វ៝ង់​អី​នៃ​ពាង់​រាអ្យា ហោម​ជាន​តីស​កើត​ផូង​ប៝ន​លាន​ដ៝ង់ កើត​នទ្រី​ពាង់​គែស​នូយ្ស​នហ៝ម់​មលែស​ឞ្លាវ​យោៈ​ឞូនុយ្ស​អី​ជាន​តីស ឞូនុយ្ស​អី​រាលូក​ម៝ល់​មោ​អោស​គឹត​នទើ​អ្វែស​នទើ​អ្យើស។* ៣ តាៈ​ឞើស​នាវ​រាអ្យា​ជាន​តីស​អី​នៃ ទឹង​ពាង់​អ្យាត់​មា​ញហើរ​នទើ​ជាន​ឞ្រាស គៃ​មា​កោរាញ​ឞ្រាស​យោៈ​នាវ​តីស​ឆាក់​ពាង់​នើម នអ៝ប់​មា​នាវ​តីស​ផូង​ប៝ន​លាន​ដ៝ង់។*

៤ មោ​គែស​អោស​ទូ​ហ្វេ​ទើយ​នហាវ​អេង​ឆាក់​ពាង់​នើម​ជេង​កោរាញ​ជាន​ឞ្រាស​ទុត​ក្វ៝ង់ កោរាញ​ឞ្រាស​នើម​ទើម​កើយ្ស កើត​ពាង់​លែៈ​កើយ្ស​ដ៝ង់​មា​អារោន ​កាល់​អែ​នើស​ជេង​កោរាញ​ជាន​ឞ្រាស​ទុត​ក្វ៝ង់។* ៥ កើត​នទ្រី​ដ៝ង់​ឞ្រាស​ក្រីស ​ពាង់​មោ​អោស​នហាវ​អេង​ឆាក់​ពាង់​នើម​ជេង​កោរាញ​ជាន​ឞ្រាស​ទុត​ក្វ៝ង់* កោរាញ​ឞ្រាស​នើម​កើយ្ស​ពាង់។ កោរាញ​ឞ្រាស​លាស​មា​ពាង់៖

«មៃ​អ្យា​ក៝ន​គ៝ប់​នើម‌

នារ​អ្យា​គ៝ប់​អ៝ន់​ឞូ​គឹត គ៝ប់​ឞឹ​មៃ​ងាន់»†។*

៦ កោរាញ​ឞ្រាស​លាស​ជឹត​មា​ពាង់​តា​ត្រ៝ង​អេង​កើត​នអា៖

«មៃ​ជេង​ឞូនុយ្ស​ជាន​ឞ្រាស​បាបើ​នហ៝​រ៝

កើត​កាដាច់​មិលកីឆាដែក ​អី​ឞូនុយ្ស​ជាន​ឞ្រាស​ដ៝ង់†»†។*

៧ នោក​ឞ្រាស​យេឆូ ​គុ​រេស​តា​នែស​នតូ​អ្យា​នើស ពាង់​នតែរ​មឞើស​ឆើម​មា​កោរាញ​ឞ្រាស​ហោ​ងាន់​នអ៝ប់​មា​លោស​ទាក​មាត់ ទាន់​កោរាញ​ឞ្រាស​អី​ទើយ​រាក្លាយ្ស​ពាង់​ឞើស​នាវ​ខឹត។ ជេស​រី​កោរាញ​ឞ្រាស​អ្យាត់​នាវ​ពាង់​ទាន់​នៃ យ៝រ​លាស​ពាង់​យើក​កោរាញ​ឞ្រាស នអ៝ប់​មា​អ្យាត់​ជាន​តឹង​នាវ​កោរាញ​ឞ្រាស​ទែ​ដាៈ។* ៨ ជេសរី​ឞ៝ល​លាស​ពាង់​អី​ក៝ន​កោរាញ​ឞ្រាស​នើម​កាដោយ​លែៈ ពាង់​ហោម​អែ​នតី​អ្យាត់​នាវ​កោរាញ​ឞ្រាស​ដាៈ តាៈ​ឞើស​នាវ​ជេរ​ជ៝ត់​ពាង់​នើម‡។ ៩ ត៝ត់​មា​ពាង់​លែៈ​ជាន​លោច​លែៈ​ផ្យៅ​នទើ​កោរាញ​ឞ្រាស​ដាៈ​មា​ពាង់§ពាង់​ជេង​តើម​នាវ​រាក្លាយ្ស​នហ៝​រ៝​ឞើស​នាវ​តេៈ​ទោយ្ស​អ៝ន់​មា​ទឹង​លែៈ​ឞូនុយ្ស​អី​អ្យាត់​នាវ​ពាង់‌ ១០ នអ៝ប់​មា​កោរាញ​ឞ្រាស​កើយ្ស​ពាង់​ជេង​កោរាញ​ជាន​ឞ្រាស​ទុត​ក្វ៝ង់​កើត​តឹង​នតីល​កាដាច់​មិលកីឆាដែក ​ជាន​ឞូនុយ្ស​ជាន​ឞ្រាស​ដ៝ង់។*

នាវ​អ្យាត់ នទ្រែល​មា​នាវ​ញឆ្រោយ្ស

១១ គ៝ប់​ហោម​គែស​អ៝ក់​នាវ​អុច​មឞើស​ងក៝ច​មា​នាវ​អី​នៃ យើន​មា​ជេរ​ងាន់​មា​មឞើស​ងក៝ច យ៝រ​លាស​ខាន់​អៃ​មៃ​អ្យាត់​ជ៝ៈ​ងាន់​វ៝ត់។* ១២ ទី​លាស​ខាន់​អៃ​មៃ​លែៈ​ជាន​នើម​នតី តីស​មា​ហោម​អ្យាត់​មា​ឞូ​នតី​ខាន់​អៃ​មៃ​នាវ​កោរាញ​ឞ្រាស​អី​ញចោ​មា​នតើម​តឹម​ឞាន​មា​ឞូនុយ្ស​អី​មហែ​ឆឹត​ញឆីង។ ខាន់​អៃ​មៃ​តឹម​ឞាន​មា​អ៝ស​ឞេ​អី​ឞ្លាវ​ញេត​ទើម​មា​ទាក​ត៝ស អេ​ហ៝ៈ​អោស​ឞ្លាវ​ឆោង​ឆា​មា​នទើ​ទាង់។ ១៣ ឞូ​ម៝ស​អី​ហោម​អុច​ទើម​មា​ទាក​ត៝ស ពាង់​អី​នៃ​អេ​ហ៝ៈ​អោស​វ៝ត់​មា​នទើ​ជាន​ឆ៝ង់ យ៝រ​លាស​ពាង់​ហោម​អែ​អ៝ស​ឞេ​ទើម។ ១៤ យើន​មា​នទើ​ឆោង​ឆា​ទាង់​ព្រាប់​អ៝ន់​មា​ឞូ​រាញ គែស​នាវ​ខ្លៃ​លាស​នាវ​នតី​ជ្រូ ទី​មា​ឞូនុយ្ស​អី​លែៈ​វៃ​គឹត​ម៝ស​នទើ​អ្វែស​នទើ​អ្យើស​ទើម។

៦

១ លាស​នទ្រី​លើយ​អ៝ន់​ឞ៝ន់​ងើយ​តៃ​ទូ​តឹ​ជឹត​នាវ​នតី​មា​ឞ្រាស​ក្រីស ​អី​ញចោ​មា​នតើម យើន​មា​អ៝ន់​ឞ៝ន់​មឞើស​ងើយ​មា​នាវ​នតី​អី​ជ្រូ។ ហេន​មោ​អុច​នតី​នឹង​នាវ​អី​ឞូ​នតី​មា​ឞូនុយ្ស​អី​មហែ​ឆឹត​ញឆីង​ទើម កើត​មា​នាវ​រាគ៝ល់​លើយ​នូយ្ស​នហ៝ម់​អ្យើស ឞាស​ជាន​នទើ​អ្យើស នាវ​ញឆីង​មា​កោរាញ​ឞ្រាស‌ ២ នាវ​បាប់តែម​យុក​មា​ទាក នាវ​មឞើស​ឆើម​តេៈ​តី នាវ​ទ៝ក់​រេស​តៃ មោ​លាស​នាវ​កោរាញ​ឞ្រាស​តេៈ​ទោយ្ស​នហ៝​រ៝។ ៣ លាស​កោរាញ​ឞ្រាស​អុច ហេន​មរា​នតី​មា​ខាន់​អៃ​មៃ​នាវ​អី​ជ្រូ​ដ៝ង់។

៤ មោ​អោស​ទើយ​លែវ​ឞូ​ម៝ស​អី​លែៈ​ញឆីង​មា​ឞ្រាស​ក្រីស  ជេសរី​មអារ់​លើយ​នាវ​ញឆីង​អី​នៃ អ៝ន់​រាគ៝ល់​លើយ​នូយ្ស​នហ៝ម់​អ្យើស​ឆឹត​ញឆីង​តៃ​ទូ​តឹ​ជឹត។ យ៝រ​លាស​ខាន់​ពាង់​លែៈ​គឹត​នាល់​ឞ្រាស​ក្រីស  នអ៝ប់​មា​លែៈ​គែស​ឆៃ​នទើ​កោរាញ​ឞ្រាស​អ៝ន់​ទើម​ទាម​តាៈ​ឞើស​កាលើ​ត្រោក​អី​នតុក​ពាង់ លែៈ​ជេង​ឞូនុយ្ស​តា​ផូង​គែស​ឞ្រាស​ហ្វេង​អ្វែស​អី​ក្ល៝ស​អ្វែស​គុ​នទ្រែល‌* ៥ លែៈ​ម៝ប់​ឆៃ​នាវ​អ្វែស​តា​នាវ​ងើយ​កោរាញ​ឞ្រាស​នើម នអ៝ប់​មា​លែៈ​ម៝ប់​ឆៃ​អាបាៈ​នាវ​ឞ្រាស​អី​ពាង់​មរា​ញហើ​តា​នារ​ជឹត​នាប់​តៃ។ ៦ មោ​អោស​ទើយ​លែវ​ឞូនុយ្ស​កើត​នៃ​អី​លែៈ​មអារ់​នាវ​ញឆីង អ៝ន់​រាគ៝ល់​លើយ​នូយ្ស​នហ៝ម់​អ្យើស​ឆឹត​ញឆីង​តៃ​ទូ​តឹ​ជឹត នាវ​ខាន់​ពាង់​មអារ់​លើយ​នាវ​ញឆីង​អី​នៃ ជេង​តឹម​ឞាន​មា​ងខឹត​ក៝ន​កោរាញ​ឞ្រាស​ទូ​តឹ​ជឹត​តា​ឆី​តឹម​រាកាង់ អ៝ន់​ឞូ​មឺច​ពាង់។

៧ នតុក​នែស​អី​អ៝ក់​តុប​ទាក​មីស ជេសរី​គែស​ព្លៃ​អ៝ន់​មា​នើម​អី​តើម​ជីក​តើម​ច្វ៝រ់​នៃ នែស​អី​នៃ​គែស​ជេង​តាៈ​ឞើស​កោរាញ​ឞ្រាស​ងាន់ គែស​ឞូនុយ្ស​អាបាៈ​អី​តឹម​ឞាន​មា​នែស​កើត​នៃ។* ៨ យើន​មា​នតុក​នែស​អី​ហ៝ន​រេប​ហ៝ន​ល៝ក​ទើម ឞូ​មោ​ហោម​អោស​ទ៝ង់​នែស​អី​នៃ​ជឹត ឞើយ​មា​រាតាប់​ជេស ជេសរី​ត៝ត់​ងគ្លែៈ​ទុត​តៃ​ឞូ​ឆូ​មអារ់​លើយ​រ៝ គែស​ឞូនុយ្ស​អាបាៈ​អី​តឹម​ឞាន​មា​នែស​កើត​នៃ​ដ៝ង់។*

៩ អើ​អ៝ស​នោ​តា​នាវ​ញឆីង​អី​ហេន​រ៝ង់ ឞ៝ល​លាស​ហេន​ងើយ​កើត​នអា​កាដោយ ហេន​គឹត​លាស​ខាន់​អៃ​មៃ​មោ​អោស​ទី​ឞូនុយ្ស​អី​លែៈ​មអារ់​នាវ​ញឆីង​អី​នៃ យើន​មា​ហេន​គឹត​លាស​ខាន់​អៃ​មៃ​ជាន​នទើ​អ្វែស​អី​តឹម​ទី​មា​ឞូនុយ្ស​អី​កោរាញ​ឞ្រាស​លែៈ​រាក្លាយ្ស។* ១០ កោរាញ​ឞ្រាស​ឆ៝ង់​ងាន់ ពាង់​មោ​អោស​ច្វេល​នទើ​អី​ខាន់​អៃ​មៃ​គើយ្ស​ជាន​នើស ពាង់​ហោម​កាស​គឹត​នឹង​ដ៝ង់​នាវ​រ៝ង់​ខាន់​អៃ​មៃ​លែៈ​ញហើ​មា​ពាង់​តា​នាវ​ឆើម​កើល​មា​ផូង​ប៝ន​លាន​ពាង់​នើម ជេសរី​ខាន់​អៃ​មៃ​ហោម​ជាន​កើត​នៃ​ជឹត។* ១១ ហេន​អុច​ងាន់​ខាន់​អៃ​មៃ​ទូ​ហ្វេ​ទូ​ហ្វេ​ហោម​គើយ្ស​ជាន​កើត​នៃ​នហ៝​មា​ត៝ត់​លោច គៃ​មា​គឹត​នហេល​នាវ​រានើម​ខាន់​អៃ​មៃ​តា​ឞ្រាស​ក្រីស ​មរា​គែស​ងាន់។* ១២ លាស​នទ្រី​លើយ​អោស​អ៝ន់​ខាន់​អៃ​មៃ​ប្លាវ​ទឹល យើន​មា​អ៝ន់​ខាន់​អៃ​មៃ​ជាន​តឹង​នាវ​លែវ​អ្វែស​ផូង​អី​ឆ៝ៈ​ទើន​ងាន់​នទើ​អី​កោរាញ​ឞ្រាស​ទែ​លែៈ​ត៝ន​អ៝ន់ យ៝រ​លាស​ខាន់​ពាង់​អី​នៃ​គែស​នាវ​ញឆីង នទ្រែល​មា​នាវ​ញឆ្រោយ្ស​នអ៝ប់​មា​គុ​ក៝ប់​មា​នាវ​អ៝ត់​នូយ្ស​ងាន់។*

នាវ​កោរាញ​ឞ្រាស​ត៝ន​មោ​គែស​រាគ៝ល់​អោស

១៣ នោក​កោរាញ​ឞ្រាស​ត៝ន​មា​អាឞ្រាហាម់ ​នើស ពាង់​ត៝ន​តា​រាញា​ពាង់​នើម យ៝រ​លាស​មោ​ហោម​គែស​អោស​នើម​អា​អេង​ក្វ៝ង់​រាលាវ​មា​ពាង់​នើម គៃ​មា​ឆ៝ៈ​នើម​តើម​ឆៃ​នើម​តើម​តាង់​នាវ​ត៝ន​អី​នៃ ទុត​តា​ពាង់​នើម​ទើម។* ១៤ កោរាញ​ឞ្រាស​ត៝ន​មា​ពាង់៖ «គ៝ប់​មរា​អ៝ន់​នាវ​គែស​ជេង​មា​មៃ​អ៝ក់​ឞេង​លែរ​ងាន់​ងេន ជេសរី​ជាន​រាន៝យ​ទែស​មៃ​អ៝ន់​អ៝ក់​ឞឹក​រឹ​ដ៝ង់»†។ ១៥ នទ្រី​ទឹង​អាឞ្រាហាម់ ​គែស​នាវ​ញឆ្រោយ្ស​នអ៝ប់​មា​គុ​ក៝ប់​មា​នាវ​អ៝ត់​នូយ្ស​ងាន់ នហ៝​មា​ត៝ត់​ពាង់​ឆ៝ៈ​ទើន​នទើ​អី​កោរាញ​ឞ្រាស​លែៈ​ត៝ន​នៃ។

១៦ នោក​ឞូនុយ្ស​ត៝ន ខាន់​ពាង់​ឆ៝ៈ​រាញា​នើម​អី​ក្វ៝ង់​រាលាវ​ខាន់​ពាង់​នើម គៃ​មា​អ៝ន់​ឞូ​គឹត​នាវ​ខាន់​ពាង់​ត៝ន​នៃ​ជេង​ងាន់ មោ​ហោម​គែស​អោស​នាវ​តឹម​រាលាច់​នទ្រាង់​ខាន់​ពាង់​នើម​ជឹត។ ១៧ កោរាញ​ឞ្រាស​មោ​អោស​ទើន​ងើយ​ទើម​នាវ​អី​នៃ យើន​មា​ពាង់​ត៝ន​គៃ​មា​ឞូនុយ្ស​អី​ឆ៝ៈ​ទើន​នាវ​ត៝ន​អី​នៃ​គឹត​នហេល​នានេៈ​ងាន់ កោរាញ​ឞ្រាស​មោ​អោស​រាគ៝ល់​នូយ្ស​នហ៝ម់​នាវ​មឹន​នទើ​អី​ពាង់​លែៈ​ត៝ន​នៃ។ ១៨ កោរាញ​ឞ្រាស​ងើយ​ដ៝ង់ ត៝ន​ដ៝ង់ ឞារ​នតីល​អី​នៃ​មោ​អោស​ទើយ​រាគ៝ល់ នអ៝ប់​មា​កោរាញ​ឞ្រាស​មោ​អោស​ឞ្លាវ​មរោស លាស​នទ្រី​ឞ៝ន់​អី​លែៈ​ទូ​ញច្វាត់​នទែ​តា​ពាង់​គែស​នាវ​នហាវ​នូយ្ស​នហ៝ម់​ហោ​ងាន់ នទ្រែល​មា​ញអោត​ន៝ប់​នាវ​រានើម​អី​ពាង់​លែៈ​អ៝ន់​មា​ឞ៝ន់។* ១៩-២០ ឞ៝ន់​គែស​នាវ​រានើម​ទុត​ន៝ប់​មា​នាវ​កោរាញ​ឞ្រាស​លែៈ​ត៝ន នាវ​រានើម​អី​នៃ​ន៝ប់​តឹម​ឞាន​មា​ទូក​ឞូ​លែៈ​ងក្លែៈ​មា​ងលែៈ​ល៝យ្ស​អ៝ន់​គុ​ទូ​នតុក​មោ​ហោម​ឞ្រោៈ​ជឹត​ច្យៅ​ជឹត​មា។ ឞ៝ន់​លែៈ​គឹត​នហេល​ងាន់ កោរាញ​ឞ្រាស​មរា​ជាន​តឹង​នាវ​ពាង់​លែៈ​ត៝ន​នើស យ៝រ​លាស​ឞ្រាស​យេឆូ​លែៈ​ហាន់​ល៝រ​ឞើស​នាប់​ឞ៝ន់​តា​នតុក​កោរាញ​ឞ្រាស ពាង់​ឆើម​ទាន់​អ៝ន់​មា​ឞ៝ន់​កើត​កោរាញ​ជាន​ឞ្រាស​ទុត​ក្វ៝ង់​លាប់​តា​ត្រោម​ជ្រោ​នតុក​ទុត​ក្ល៝ស​អ្វែស​អី​គែស​ឞ៝ក​ញចីង។ ឞ្រាស​យេឆូ​ជេង​កោរាញ​ជាន​ឞ្រាស​ទុត​ក្វ៝ង់​នហ៝​រ៝ កើត​តឹង​នតីល​កាដាច់​មិលកីឆាដែក ​អី​ឞូនុយ្ស​កោរាញ​ជាន​ឞ្រាស​ដ៝ង់។*

៧

កាដាច់​មិលកីឆាដែក  ជេង​ឞូនុយ្ស​ជាន​ឞ្រាស

១ ល៝ង់​កាដាច់​មិលកីឆាដែក ​កាល់​អែ​នើស ពាង់​ជេង​កាដាច់​តា​ប៝ន​ឆាលឹម  នទ្រែល​មា​ជេង​ឞូនុយ្ស​ជាន​ឞ្រាស​មា​កោរាញ​ឞ្រាស​អី​ទុត​ក្វ៝ង់​ដ៝ង់។ កាដាច់​មិលកីឆាដែក ​នៃ​អី​ហាន់​ម៝ប់​អាឞ្រាហាម់ ​នោក​អាឞ្រាហាម់ ​ព្លឹ​ឆឹត​តឹម​លើស​ទើយ​ពាង់​ដាស​មា​មពោល​កាដាច់​អេងៗ នទ្រែល​មា​ងើយ​អ៝ន់​នាវ​គែស​ជេង​តាៈ​ឞើស​កោរាញ​ឞ្រាស​មា​ពាង់​នើស។ ២ ជេសរី​អាឞ្រាហាម់ ​ឆ៝ៈ​ទឹង​លែៈ​ទ្រាប់​នទើ​អី​ពាង់​គែស​តាៈ​ឞើស​តឹម​លើស​នើស ញហើរ​អ៝ន់​មា​កាដាច់​មិលកីឆាដែក ​ទូ​កោៈ​តឹម​ជឹត​(១/១០)។ រាញា​កាដាច់​អី​នៃ​គែស​នាវ​ខ្លៃ​លាស​«កាដាច់​អី​នាវ​ឆ៝ង់» ជេសរី​ពាង់​នើស​ជេង​កាដាច់​តា​ប៝ន​ឆាលឹម ​ដ៝ង់‌ «កាដាច់​ឆាលឹម »​គែស​នាវ​ខ្លៃ​លាស​«កាដាច់​អី​នាវ​ដាប់​មពាន់»។ ៣ តា​នាវ​កោរាញ​ឞ្រាស​ងើយ​មោ​អោស​គែស​ញចីស​មា​មេៈ​មា​ឞឹ​ពាង់ មោ​អោស​គែស​ញចីស​មា​នាវ​ងក៝ច​យៅ​ពាង់ នារ​ទែស​ពាង់​មោ​អោស​គែស​ញចីស នារ​ខឹត​ពាង់​មោ​ដ៝ង់​គែស​ញចីស។ នទ្រី​ពាង់​តឹម​ឞាន​មា​ហោម​ជាន​ឞូនុយ្ស​ជាន​ឞ្រាស​បាបើ​នហ៝​រ៝ កើត​ក៝ន​កោរាញ​ឞ្រាស​នើម។*

៤ អ៝ន់​ខាន់​អៃ​មៃ​ងក្ល៝ន់​អ្វាញ់​កាដាច់​មិលកីឆាដែក ​នៃ ទាស​ន៝ម់​ក្វ៝ង់​ពាង់​ទឹង​គែស​មា​អាឞ្រាហាម់ ​អី​ចែ​ផូង​អីឆ្រាអែល ​ឞ៝ន់​ឆ៝ៈ​ទូ​កោៈ​តឹម​ជឹត​(១/១០)​ទឹង​លែៈ​នទើ​គែស​តាៈ​ឞើស​តឹម​លើស​ញហើរ​អ៝ន់​មា​ពាង់​កើត​នៃ! ៥ ផូង​ឞូនុយ្ស​អី​ទី​មា​ជាន​ឞ្រាស​តា​ផូង​អីឆ្រាអែល ​ជេង​អី​ក៝ន​ឆៅ​លេវី *​ទើម លេវី ​ជេង​អី​ក៝ន​ឆៅ​អាឞ្រាហាម់ ។ នាវ​វៃ​មោឆេ ​ដាៈ​ផូង​ឞូនុយ្ស​ជាន​ឞ្រាស​ឆ៝ៈ​ទើន​ទូ​កោៈ​តឹម​ជឹត​(១/១០)​ឞើស​ផូង​អីឆ្រាអែល ​អី​នទុល​មពោល​ខាន់​ពាង់​នើម ឞ៝ល​លាស​ផូង​អីឆ្រាអែល ​នៃ​តាៈ​ឞើស​រាន៝យ​ទែស​ខាន់​ពាង់​នើម​ឞើស​អាឞ្រាហាម់ ​ទាទេ។* ៦ តីស​មា​កាដាច់​មិលកីឆាដែក ​អី​នៃ ពាង់​មោ​គែស​អោស​រាន៝យ​ទែស​តា​ក៝ន​ឆៅ​លេវី  យើន​មា​ពាង់​លែៈ​ឆ៝ៈ​ជេស​នទើ​ទូ​កោៈ​តឹម​ជឹត​(១/១០)​ឞើស​អាឞ្រាហាម់  ជេសរី​ពាង់​ទាន់​កោរាញ​ឞ្រាស​អ៝ន់​នាវ​គែស​ជេង​មា​អាឞ្រាហាម់ ​អី​លែៈ​ឆ៝ៈ​ទើន​ជេស​នាវ​ត៝ន​តាៈ​ឞើស​កោរាញ​ឞ្រាស! ៧ ឞ៝ន់​វៃ​ឆៃ ឞូនុយ្ស​អី​ក្វ៝ង់​រាលាវ​អ៝ន់​នាវ​គែស​ជេង​មា​ឞូនុយ្ស​អី​ជេៈ​តា​ន៝ម់ នាវ​អី​នៃ​ជេង​ទី​ងាន់​មោ​អោស​រាលាច់។ ៨ យើន​មា​មពោល​លេវី ​អី​ឆ៝ៈ​ទូ​កោៈ​តឹម​ជឹត​(១/១០)​ខាន់​ពាង់​ហោម​ឞ្លាវ​ខឹត ល៝ង់​កាដាច់​មិលកីឆាដែក ​តឹម​ឞាន​មា​ហោម​រេស យ៝រ​លាស​តា​នាវ​កោរាញ​ឞ្រាស​ងើយ​មោ​គែស​អោស​ញចីស​មា​នាវ​ពាង់​ខឹត។ ៩ នាវ​អាឞ្រាហាម់ ​អ៝ន់​ទូ​កោៈ​តឹម​ជឹត​(១/១០)​មា​កាដាច់​មិលកីឆាដែក ​ដ៝ង់ តឹម​ឞាន​មា​មពោល​លេវី ​អ៝ន់​ទូ​កោៈ​តឹម​ជឹត​(១/១០)​មា​កាដាច់​មិលកីឆាដែក  ឞ៝ល​លាស​អាបៃ​អ្យា​មពោល​លេវី ​ឆ៝ៈ​ទូ​កោៈ​តឹម​ជឹត​(១/១០)​ឞើស ១១ មពោល​តា​ផូង​អីឆ្រាអែល ។ ១០ លាស​នទ្រី​តឹម​ឞាន​មា​មពោល​លេវី ​អ៝ន់​ទូ​កោៈ​តឹម​ជឹត​(១/១០)​មា​កាដាច់​មិលកីឆាដែក ​ដ៝ង់ យ៝រ​លាស​នោក​កាដាច់​មិលកីឆាដែក ​ហាន់​ម៝ប់​អាឞ្រាហាម់ ​នើស លេវី ​នអ៝ប់​មា​ក៝ន​ឆៅ​ពាង់​អេ​អោស​ទែស តឹម​ឞាន​មា​ហោម​គុ​តា​ឆាក់​ជាន់​អាឞ្រាហាម់ ។

១១ តា​នាវ​វៃ​មោឆេ ​ដាៈ​អារោន ​អី​ក៝ន​ឆៅ​លេវី ​ជេង​ចែ​មា​ទឹង​លែៈ​មពោល​ឞូនុយ្ស​ជាន​ឞ្រាស។ លាស​មពោល​ឞូនុយ្ស​ជាន​ឞ្រាស​លែៈ​ទើយ​ងគ្រ៝ស​លើយ​នាវ​តីស​ឞូនុយ្ស​ងាន់ មើម​ទឹង​ឞើស​កើយ​នាវ​វៃ​អី​នៃ​ហោម​គែស​ញចីស​មា​ទូ​ហ្វេ​អេង​ឞូនុយ្ស​ជាន​ឞ្រាស​តឹង​កើត​កាដាច់​មិលកីឆាដែក ? មើម​ទឹង​ទូ​ហ្វេ​ឞូនុយ្ស​ជាន​ឞ្រាស​អី​នៃ​មោ​អោស​ទី​ឞូនុយ្ស​ជាន​ឞ្រាស​តឹង​កើត​អារោន ? ១២ លាស​គែស​ទូ​ហ្វេ​អា​អេង​ជេង​ឞូនុយ្ស​ជាន​ឞ្រាស​មោ​អោស​ទី​តា​រាន៝យ​ទែស​អារោន  លាស​នទ្រី​អ្យាត់​មា​រាគ៝ល់​តា​នាវ​វៃ​ដ៝ង់។ ១៣ យ៝រ​លាស​ឞ្រាស​ក្រីស ​អី​ទូ​ហ្វេ​ឞូនុយ្ស​ជាន​ឞ្រាស​អី​គែស​ញចីស​នៃ មោ​អោស​ទី​រាន៝យ​ទែស​អារោន ពាង់​ជេង​ឞូនុយ្ស​តាៈ​ឞើស​ទូ​មពោល​តា​ផូង​អីឆ្រាអែល ​អី​មោ​អោស​វៃ​ជាន​ឞូនុយ្ស​ជាន​ឞ្រាស​ឆើម​កើល​ជាន​ការ​តា​ញឆឺង​គុច​ពូរ​នទើ​ជាន​ឞ្រាស។ ១៤ ឞ្រាស​យេឆូ ​អី​កោរាញ​ឞ៝ន់​ទឹង​លែៈ​ឞ៝ន់​លែៈ​គឹត​នហេល​នានេៈ​ងាន់​ពាង់​ទែស​តា​រាន៝យ​មពោល​យូដា  យើន​មា​តា​នាវ​វៃ​មោឆេ ​មោ​គែស​អោស​ងើយ​មា​ឞូនុយ្ស​ជាន​ឞ្រាស​តាៈ​ឞើស​រាន៝យ​ទែស​មពោល​យូដា ​នៃ។* ១៥ នាវ​រាគ៝ល់​តា​នាវ​វៃ​លើ​មា​ក្ល៝ស​រាស​វាស​រាលាវ​ជឹត លាស​គែស​ទូ​ហ្វេ​ជឹត​ឞូនុយ្ស​ជាន​ឞ្រាស​មហែ​តឹង​កើត​មា​កាដាច់​មិលកីឆាដែក  ១៦ អី​មោ​អោស​ទី​ជេង​ឞូនុយ្ស​ជាន​ឞ្រាស​តឹង​រាន៝យ​ទែស​អី​គែស​ដាៈ​តា​នាវ​វៃ យើន​មា​ពាង់​ជេង​ឞូនុយ្ស​ជាន​ឞ្រាស​តាៈ​ឞើស​នាវ​ទើយ​គែស​នាវ​រេស​នហ៝​រ៝​អី​មោ​អោស​ឞ្លាវ​រ៝ស‌ ១៧ យ៝រ​លាស​តា​នាវ​កោរាញ​ឞ្រាស​ងើយ​លែៈ​ញចីស​ជេស​លាស​មា​ពាង់​កើត​នអា៖

«មៃ​ជេង​ឞូនុយ្ស​ជាន​ឞ្រាស​បាបើ​នហ៝​រ៝

កើត​កាដាច់​មិលកីឆាដែក ​អី​ឞូនុយ្ស​ជាន​ឞ្រាស​ដ៝ង់»†។

១៨ នាវ​ដាៈ​អី​លែៈ​គែស​អា​ល៝រ​នើស​លែៈ​នត្លើយ យ៝រ​លាស​មោ​ទើយ​មា​រាក្លាយ្ស​ឞូនុយ្ស មោ​អោស​គែស​នាវ​ខ្លៃ។* ១៩ នាវ​វៃ​មោ​អោស​ទើយ​ជាន​អ៝ន់​ឞូនុយ្ស​ទុត​អ្វែស​តឹម​ទី​មា​នាវ​កោរាញ​ឞ្រាស​អុច។ លាស​នទ្រី​កោរាញ​ឞ្រាស​អ៝ន់​ត្រ៝ង†​មហែ​អី​អ្វែស​រាលាវ​មា​ត្រ៝ង​អើម គៃ​មា​ឞ៝ន់​ទើយ​ហាន់​ទាច់​អា​កោរាញ​ឞ្រាស។

២០ ត្រ៝ង​មហែ​អី​នៃ​គែស​មា​នាវ​ងើយ​កោរាញ​ឞ្រាស​លែៈ​ត៝ន យើន​មា​ទឹង​លែៈ​មពោល​ឞូនុយ្ស​ជាន​ឞ្រាស​តឹង​នាវ​វៃ​មោ​អោស​គែស​នាវ​ងើយ​កោរាញ​ឞ្រាស​ត៝ន។ ២១ យើន​មា​ឞ្រាស​យេឆូ ​ជេង​ឞូនុយ្ស​ជាន​ឞ្រាស​នអ៝ប់​មា​កោរាញ​ឞ្រាស​ងើយ​ត៝ន​មា​ពាង់​កើត​នអា៖

««មៃ​ជេង​ឞូនុយ្ស​ជាន​ឞ្រាស​បាបើ​នហ៝​រ៝‡» កោរាញ​ឞ្រាស​លែៈ​ត៝ន​ជេស ពាង់​មោ​ហោម​អោស​រាគ៝ល់»†។

២២ តាៈ​ឞើស​នាវ​ត៝ន​អី​នៃ នាវ​តឹម​រាង្លាប់​តា​ឞ្រាស​យេឆូ ​ជេង​នាវ​តឹម​រាង្លាប់​អ្វែស​រាលាវ​ដាស​នាវ​តឹម​រាង្លាប់​តា​នាវ​វៃ​មោឆេ ។*

២៣ រាលាវ​ឞើស​នៃ​ជឹត​មពោល​ឞូនុយ្ស​ជាន​ឞ្រាស​តឹង​មា​នាវ​វៃ​មោឆេ ​គែស​អ៝ក់​ងាន់ យ៝រ​លាស​ខាន់​ពាង់​ឞ្លាវ​ខឹត ខាន់​ពាង់​មោ​អោស​ជាន​ការ​នហ៝​រ៝។ ២៤ យើន​មា​ឞ្រាស​យេឆូ ​ជាន​ការ​ឞូនុយ្ស​ជាន​ឞ្រាស ពាង់​មោ​ហោម​អោស​រាគ៝ល់​អ៝ន់​ឞូ​អេង យ៝រ​លាស​ពាង់​ហោម​គុ​រេស​បាបើ​នហ៝​រ៝។ ២៥ កើត​នទ្រី​ទឹង​ពាង់​ទើយ​រាក្លាយ្ស​ទាទេ​ទឹង​លែៈ​ឞូនុយ្ស​អី​ហាន់​អា​កោរាញ​ឞ្រាស​នអ៝ប់​មា​គែស​នាវ​ញឆីង​មា​ពាង់ យ៝រ​លាស​ពាង់​រេស​នហ៝​រ៝ គៃ​មា​ឆើម​កើល​ទាន់​កោរាញ​ឞ្រាស​អ៝ន់​មា​ខាន់​ពាង់។*

២៦ អ្យាត់​មា​ឞ៝ន់​គែស​កោរាញ​ជាន​ឞ្រាស​ទុត​ក្វ៝ង់​អី​ក្ល៝ស​អ្វែស មោ​គែស​នាវ​មា​នទុយ្ស មោ​អោស​គែស​នាវ​តីស ពាង់​គុ​តា​នតុក​មោ​គែស​ឞូនុយ្ស​តីស នហ៝​មា​កោរាញ​ឞ្រាស​អ៝ន់​ពាង់​គុ​តា​នតុក​ទុត​ព្រេស​តា​កាលើ​ត្រោក​អី​នតុក​កោរាញ​ឞ្រាស​នើម ពាង់​អី​នៃ​ឞ្រាស​យេឆូ ។* ២៧ ពាង់​លែៈ​ញហើរ​ឆាក់​ពាង់​នើម​មា​ផូង​ប៝ន​លាន​ជេស​ទូ​តឹ ជេសរី​លែៈ​ផ្យៅ នទ្រី​ទឹង​ពាង់​មោ​ខាច់​អោស​ញហើរ​នទើ​ជាន​ឞ្រាស​អាប់​នារ​អាប់​នារ​កើត​មា​កោរាញ​ជាន​ឞ្រាស​ទុត​ក្វ៝ង់​អាបាៈ​អេង​អី​ញហើរ​នទើ​ជាន​ឞ្រាស​មា​កោរាញ​ឞ្រាស គៃ​មា​ទាន់​កោរាញ​ឞ្រាស​យោៈ​នាវ​តីស​ឆាក់​ខាន់​ពាង់​នើម នទ្រែល​មា​នាវ​តីស​ផូង​ប៝ន​លាន។* ២៨ តឹង​មា​នាវ​វៃ​មោឆេ  គែស​ឞូនុយ្ស​ជាន​កោរាញ​ជាន​ឞ្រាស​ទុត​ក្វ៝ង់ តីស​មា​ទឹង​លែៈ​ឞូនុយ្ស​អី​នៃ​ជេង​ឞូនុយ្ស​រាអ្យា​ទាទេ​ទើម។ ឞើស​កើយ​លែៈ​ជេស​គែស​នាវ​វៃ​មោឆេ  កោរាញ​ឞ្រាស​ដាៈ​ក៝ន​ពាង់​នើម​ជាន​កោរាញ​ជាន​ឞ្រាស​ទុត​ក្វ៝ង់​តា​កាលើ​ត្រោក​មា​នាវ​ងើយ​ពាង់​ត៝ន ជេសរី​ក៝ន​អី​នៃ​ជាន​កោរាញ​ជាន​ឞ្រាស​ទុត​ក្វ៝ង់​អី​ទុត​អ្វែស​បាបើ​នហ៝​រ៝។

៨

នាវ​តឹម​រាង្លាប់​អី​អ្វែស​រាលាវ

១ ទឹង​លែៈ​នទើ​អី​ហេន​លែៈ​មឞើស​ងក៝ច​អី​នៃ​នើស​ជេង​កើត​នអា៖ ឞ៝ន់​លែៈ​គែស​ជេស​ទូ​ហ្វេ​កោរាញ​ជាន​ឞ្រាស​ទុត​ក្វ៝ង់ អី​គុ​មពែស​ឞើស​មា​រានើល​កាដាច់​កោរាញ​ឞ្រាស​នើម​អី​ទុត​ព្រេស​តា​កាលើ​ត្រោក​អី​នតុក​ពាង់​នើម​រី។* ២ ពាង់​គុ​ជាន​ការ​កោរាញ​ជាន​ឞ្រាស​ទុត​ក្វ៝ង់​តា​នតុក​ក្ល៝ស​អ្វែស​តា​ចូន​ឞ៝ក​ជាន​ឞ្រាស​មា​កោរាញ​ឞ្រាស​អី​ងាន់​តា​កាលើ​ត្រោក អី​កោរាញ​ឞ្រាស​នើម​ជាន មោ​អោស​ឞូនុយ្ស​ជាន។

៣ នាវ​ជាន​ការ​មា​ទឹង​លែៈ​រាងោច​មពោល​កោរាញ​ជាន​ឞ្រាស​ទុត​ក្វ៝ង់ ជេង​ញហើរ​នទើ​មា​ទាន់​កោរាញ​ឞ្រាស​យោៈ​នាវ​តីស* នទ្រែល​មា​ញហើរ​នទើ​អេងៗ​ជឹត លាស​នទ្រី​អ្យាត់​មា​ខាន់​ពាង់​គែស​នទើ​មា​ញហើរ។ ៤ លាស​ឞ្រាស​យេឆូ ​ហោម​គុ​តា​នែស​នតូ​អ្យា ពាង់​មោ​អោស​ទើយ​ជាន​ឞូនុយ្ស​ជាន​ឞ្រាស យ៝រ​លាស​លែៈ​គែស​ជេស​មពោល​ឞូនុយ្ស​ជាន​ឞ្រាស​មា​ញហើរ​នទើ​មា​កោរាញ​ឞ្រាស​តឹង​កើត​លែៈ​គែស​ញចីស​តា​នាវ​វៃ​មោឆេ ។ ៥ ខាន់​ពាង់​ឆើម​កើល​ជាន​ការ​តា​នតុក​ជាន​ឞ្រាស​អី​ឞូ​ជាន​តឹង​នតុក​ជាន​ឞ្រាស​អី​ងាន់​តា​កាលើ​ត្រោក​អី​នតុក​កោរាញ​ឞ្រាស​នើម យ៝រ​លាស​នោក​មោឆេ ​ជាន​ចូន​ឞ៝ក​ជាន​ឞ្រាស​មា​កោរាញ​ឞ្រាស​អី​នៃ​នើស កោរាញ​ឞ្រាស​លែៈ​ដាៈ​នហេល​ពាង់​កើត​នអា៖ «អ៝ន់​មៃ​ញជ្រាង់ ជាន​ទឹង​លែៈ​តឹង​រូប​អី​គ៝ប់​លែៈ​ញហើ​ជេស​មា​មៃ នោក​មៃ​គុ​តា​កាលើ​យោក​អ្យា»† នទ្រី​ទឹង​នតុក​ខាន់​ពាង់​ជាន​ឞ្រាស​អី​នៃ​ជេង​តឹម​ឞាន​មា​គូយ​អី​ឞូ​អ្វាញ់​មោ​អោស​ឆៃ​នទើ​ងាន់។* ៦ អាបៃ​អ្យា​កោរាញ​ឞ្រាស​លែៈ​កើយ្ស​ឞ្រាស​យេឆូ ​មា​ជាន​ការ​កោរាញ​ជាន​ឞ្រាស​ទុត​ក្វ៝ង់​តា​កាលើ​ត្រោក នាវ​ជាន​ការ​អី​នៃ​អ្វែស​រាលាវ​មា​នាវ​ជាន​ការ​ឞូនុយ្ស​ជាន​ឞ្រាស​តា​នែស​នតូ​អ្យា ពាង់​ជេង​នើម​លែវ​មា​នាវ​តឹម​រាង្លាប់​មហែ​កោរាញ​ឞ្រាស​ដាស​ឞូនុយ្ស​អី​អ្វែស​រាលាវ​មា​នាវ​តឹម​រាង្លាប់​អី​អើម ជេសរី​នាវ​តឹម​រាង្លាប់​មហែ​អី​នៃ​គែស​នាវ​កោរាញ​ឞ្រាស​ត៝ន​អី​អ្វែស​រាលាវ។*

៧ លាស​នាវ​តឹម​រាង្លាប់​អី​អើម​នៃ​លែៈ​ទុត​អ្វែស​ជេស លាស​នទ្រី​មោ​ខាច់​អោស​គែស​នាវ​តឹម​រាង្លាប់​អា​អេង​ជឹត​មា​នត្រ៝ៈ។* ៨ យើន​មា​កោរាញ​ឞ្រាស​លែៈ​ឆៃ​ផូង​ប៝ន​លាន​ជាន​រាលាវ​ឞើស​នាវ​តឹម​រាង្លាប់​អើម ទឹង​ពាង់​លាស​កើត​នអា៖

«តា​នារ​ជឹត​នាប់​តៃ

គ៝ប់​មរា​អ៝ន់​នាវ​តឹម​រាង្លាប់​មហែ​មា​ផូង​អីឆ្រាអែល ​រ៝‌

មា​មពោល​យូដា ។

៩ នាវ​តឹម​រាង្លាប់​មហែ​អ្យា​មោ​អោស​តឹម​ឞាន​មា​នាវ​តឹម​រាង្លាប់​នោក​គ៝ប់​តឹម​រាង្លាប់​នទ្រែល​អូ​ចែ​ខាន់​ពាង់‌

នោក​គ៝ប់​តេក​ខាន់​ពាង់​ទូ​លោស​ឞើស​ឞ្រី​អេឆីប ​នើស។

ខាន់​ពាង់​មោ​អោស​គុ​រាប់​ជាប់​ញអោត​តឹង​នាវ​តឹម​រាង្លាប់​នទ្រែល​គ៝ប់​នៃ‌

នទ្រី​គ៝ប់​ក៝ៈ​មោ​ហោម​គុ​នទ្រែល​មា​ខាន់​ពាង់​ដ៝ង់» អ្យា​ជេង​នាវ​ងើយ​កោរាញ​ឞ្រាស​នើម។

១០ ជេសរី​កោរាញ​ឞ្រាស​លាស៖

«នាវ​តឹម​រាង្លាប់​អី​គ៝ប់​តឹម​រាង្លាប់​នទ្រែល​ផូង​អីឆ្រាអែល ​តា​នារ​ជឹត​នាប់​តៃ ជេង​កើត​នអា៖

គ៝ប់​មរា​តេៈ​ទឹង​លែៈ​នាវ​គ៝ប់​ដាៈ​ការ់​តា​តោរ​ខាន់​ពាង់‌

នទ្រែល​មា​ញចីស​នាវ​ដាៈ​អី​នៃ​តា​ត្រោម​នូយ្ស​នហ៝ម់​ខាន់​ពាង់‌

ជេសរី​គ៝ប់​មរា​ជេង​ឞ្រាស​អី​ខាន់​ពាង់​យើក​មឞាស‌

ខាន់​ពាង់​មរា​ជេង​ផូង​ប៝ន​លាន​គ៝ប់​នើម។

១១ តា​នោក​នៃ​តៃ មោ​ហោម​ខាច់​អោស​គែស​ឞូនុយ្ស​នតុម​នតី​មា​ឞូនុយ្ស​ច្យៅ​មែង នទ្រែល​មា​នទុល​មពោល​ខាន់​ពាង់​នើម​លាស៖

«អ៝ន់​ខាន់​អៃ​មៃ​គឹត​នាល់​កោរាញ​ឞ្រាស»

យ៝រ​លាស​នតើម​ឞើស​ឞូនុយ្ស​ជេៈ​តា​ន៝ម់​ឞូ ត៝ត់​មា​ឞូនុយ្ស​ក្វ៝ង់​រាលាវ​ឞូ‌

ទឹង​លែៈ​ខាន់​ពាង់​មរា​គឹត​នាល់​គ៝ប់​ទាទេ‌

១២ គ៝ប់​មរា​យោៈ​នអាច​ទឹង​លែៈ​នាវ​អ្យើស​នាវ​តីស​ខាន់​ពាង់‌

ជេសរី​គ៝ប់​មោ​ហោម​អោស​ងកាស​មា​នាវ​តីស​ខាន់​ពាង់​ជឹត»†។

១៣ យ៝រ​មា​កោរាញ​ឞ្រាស​លែៈ​លាស​នាវ​តឹម​រាង្លាប់​អ្យា​ជេង​នាវ​តឹម​រាង្លាប់​មហែ នទ្រី​ទឹង​នាវ​តឹម​រាង្លាប់​អី​អើម​មោ​ហោម​អោស​ខ្លៃ​មា​ជាន​តឹង។ ជេសរី​នទើ​អើម​អី​មោ​ហោម​គែស​ខ្លៃ​មា​ជាន​តឹង​ឞើយ​មា​លែៈ​រ៝ស​ជេស។*

៩

នាវ​វៃ​អើម នទ្រែល​មា​នាវ​វៃ​មហែ

១ នាវ​តឹម​រាង្លាប់​អី​អើម​អា​ល៝រ​នើស គែស​នាវ​ដាៈ​អេងៗ​មា​យើក​មឞាស​កោរាញ​ឞ្រាស នទ្រែល​មា​គែស​នតុក​ជាន​ឞ្រាស​តា​នែស​នតូ​អ្យា​ដ៝ង់។* ២ តឹង​មា​នាវ​ដាៈ​អី​នៃ ឞូ​ជាន​ទូ​មល៝ម់​ចូន​ឞ៝ក​ជាន​ឞ្រាស​មា​កោរាញ​ឞ្រាស តា​ចូន​នៃ​គែស​ឞារ​អឹ​ជ្រោ ជ្រោ​អី​ឞើស​នាប់​ឞូ ខាន់​ពាង់​ក្វាល់​«នតុក​ក្ល៝ស​អ្វែស»‌ តា​នតុក​នៃ​គែស​តេៈ​ងគ៝ង់​ឆាគេង ញឆឺង​នអ៝ប់​មា​នុមពាង់​តេៈ​ញហើរ។* ៣ តា​វាស​វាង​ជ្រោ​ឞើស​នាប់​ជ្រោ​ឞើស​កើយ​គែស​ឞ៝ក​ញចីង* ជ្រោ​អី​ឞើស​កើយ​ទុត​នៃ​ខាន់​ពាង់​ក្វាល់​«នតុក​ទុត​ក្ល៝ស​អ្វែស»។ ៤ តា​ជ្រោ​អី​នៃ​គែស​ញឆឺង​មាយ្ស​មា​គុច​នទើ​បោ​កាស នទ្រែល​មា​គែស​ហុប​នាវ​តឹម​រាង្លាប់ លាម​ហុប​អី​នៃ​ងក្រេប​មា​មាយ្ស​ទាទេ តា​ត្រោម​ហុប​អី​នៃ​គែស​ទូ​មល៝ម់​ងាន​មាយ្ស​អី​ឞូ​តេៈ​នទើ​ឆោង​ឆា​មានា  គែស​ម៝ង់​ជ្រា​អារោន ​លោស​ងក៝ត នទ្រែល​មា​គែស​រាលាត​លុ​ញចីស​នាវ​តឹម​រាង្លាប់​អើម​ដ៝ង់។* ៥ តា​ឞើស​លើ​ហុប​អី​នៃ​គែស​រូប​ចេរូបីន †​ជេង​មឞេន​កោរាញ​ឞ្រាស​គុ​ទាច់​តា​នៃ អី​នារ​ចេរូបីន ​ងក្រូម​ឞើស​លើ​នទ្រុប​ហុប​អី​នៃ​ជេង​នតុក​កោរាញ​ជាន​ឞ្រាស​ទុត​ក្វ៝ង់​មា​អ្យ្រាស​មហាម​មា​ទាន់​យោៈ​នាវ​តីស។ យើន​មា​នាវ​អី​នៃ​ហេន​មោ​អោស​ទើយ​មឞើស​ងក៝ច​អ៝ន់​លែៈ​អាបៃ​អ្យា។*

៦ នទើ​តា​ចូន​ឞ៝ក​ជាន​ឞ្រាស​មា​កោរាញ​ឞ្រាស​លែៈ​ជេស​នទ្រាប់​កើត​នៃ មពោល​ឞូនុយ្ស​ជាន​ឞ្រាស​លាប់​ជាន​ការ​អាប់​នារ​តា​ជ្រោ​នតុក​ក្ល៝ស​អ្វែស។ ៧ យើន​មា​តា​ជ្រោ​នតុក​ទុត​ក្ល៝ស​អ្វែស​នៃ គែស​កោរាញ​ជាន​ឞ្រាស​ទុត​ក្វ៝ង់​ទើម​ទើយ​លាប់ ទូ​នាម់​លាប់​ទូ​តឹ​ទើម។ ពាង់​លាប់​អ្យាត់​មា​គែស​ញអោត​នអ៝ប់​មា​មហាម​មពោមពា​(ឆ្យុម)​អី​ពាង់​លែៈ​ញហើរ​មា​កោរាញ​ឞ្រាស គៃ​មា​ទើយ​ទាន់​កោរាញ​ឞ្រាស​យោៈ​នាវ​តីស​ឆាក់​ពាង់​នើម នទ្រែល​មា​នាវ​តីស​ផូង​ប៝ន​លាន​អី​ឆាក់​ខាន់​ពាង់​នើម​មោ​អោស​គឹត​លាស​គែស​ជាន​តីស។* ៨ នទ្រី​ទឹង​ឞ្រាស​ហ្វេង​អ្វែស​អី​ក្ល៝ស​អ្វែស​អ៝ន់​ឞ៝ន់​គឹត នោក​ចូន​ឞ៝ក​ជាន​ឞ្រាស​មា​កោរាញ​ឞ្រាស​ហោម​អែ​គែស ផូង​ប៝ន​លាន​អេ​ហ៝ៈ​គែស​ត្រ៝ង​មា​លាប់​តា​ជ្រោ​នតុក​ទុត​ក្ល៝ស​អ្វែស។* ៩ នាវ​អី​នៃ​ជេង​នតឹត​មា​នោក​អាបៃ​អ្យា យ៝រ​លាស​តា​រានោក​អាបៃ​អ្យា​នទើ​ញហើរ​មា​ទាន់​កោរាញ​ឞ្រាស​យោៈ​នាវ​តីស នទ្រែល​មា​នទើ​ញហើរ​អេងៗ​ជឹត មោ​អោស​ទើយ​ជាន​អ៝ន់​ក្ល៝ស​ងាន់​នូយ្ស​នហ៝ម់​នាវ​មឹន​ឞូនុយ្ស​អី​ញហើរ​នទើ​នៃ។* ១០ យ៝រ​លាស​នទើ​ជាន​តឹង​នាវ​ដាៈ​តា​នាវ​តឹម​រាង្លាប់​អើម ដាៈ​មា​នទើ​ឆោង​ឆា នទើ​ញេត នទ្រែល​មា​នទើ​ជូត​រាវ​ឆាក់​អេងៗ​ទើម នាវ​ដាៈ​អី​នៃ​មាន​មា​គែស​តា​ឆាក់​ជាន់ ជេសរី​គែស​នាវ​ខ្លៃ​នហ៝​មា​ត៝ត់​នាវ​ដាៈ​តា​នាវ​តឹម​រាង្លាប់​អី​អ្វែស​រាលាវ។*

មហាម​ឞ្រាស​ក្រីស ​ខ្លៃ​រាលាវ​មា​មហាម​មពោមពា​(ឆ្យុម)

១១ អាបៃ​អ្យា​ឞ្រាស​ក្រីស ​លែៈ​ជេង​កោរាញ​ជាន​ឞ្រាស​ទុត​ក្វ៝ង់ ពាង់​លែៈ​ត៝ត់​ជេស ពាង់​ម៝ត់​អ្វាញ់​ទឹង​លែៈ​នទើ​អ្វែស​តា​នាវ​តឹម​រាង្លាប់​មហែ។ ពាង់​លែៈ​លាប់​ជេស​រ៝ៈ​ចូន​ឞ៝ក​ជាន​ឞ្រាស​មា​កោរាញ​ឞ្រាស​តា​កាលើ​ត្រោក​អី​អ្វែស​រាលាវ អី​ទុត​អ្វែស​ងាន់ ចូន​អី​នៃ​មោ​អោស​តី​ឞូនុយ្ស​ជាន ក៝ៈ​មោ​ដ៝ង់​គែស​តា​នែស​នតូ​អ្យា​អី​កោរាញ​ឞ្រាស​រាហាក់​ញជេង។ ១២ ពាង់​តឹម​ឞាន​មា​លាប់​តា​នតុក​អី​ទុត​ក្ល៝ស​អ្វែស​ជេស​លែៈ​ផ្យៅ​ទូ​តឹ ពាង់​មោ​អោស​ញអោត​មហាម​ក៝ន​ឞែ​ងក្វ៝ង់ មោ​លាស​មហាម​ក៝ន​នទ្រោក ពាង់​ញអោត​មហាម​ឆាក់​ពាង់​នើម​ច្វាយ​ឞ៝ន់​បាបើ​នហ៝​រ៝។* ១៣ លាស​មហាម​ឞែ​ងក្វ៝ង់ នទ្រែល​មា​មហាម​នទ្រោក​ងក្វ៝ង់ នអ៝ប់​មា​ឞុស​នទ្រោក​ទ្រោស​អី​ឞូ​លាយ​មា​ទាក​អី​ឞូ​អ្យ្រាស​តា​ឞូនុយ្ស​អី​មោ​អោស​ក្ល៝ស​តឹង​មា​នាវ​វៃ លែៈ​ជាន​អ៝ន់​ខាន់​ពាង់​ជេង​ក្ល៝ស​តា​ឆាក់​ជាន់‌* ១៤ លាស​នទ្រី​ប៝ន់​រាលាវ​មា​អី​នៃ​បាស មហាម​ឞ្រាស​ក្រីស ​ជាន​អ៝ន់​នូយ្ស​នហ៝ម់​នាវ​មឹន​ឞ៝ន់​អ៝ន់​ក្ល៝ស​ឞើស​នាវ​តីស គៃ​មា​ឞ៝ន់​ទើយ​យើក​មឞាស​ងាន់​មា​កោរាញ​ឞ្រាស​អី​រេស​ងាន់ យ៝រ​លាស​ឞ្រាស​ក្រីស ​អី​មោ​អោស​គែស​នាវ​មា​នទុយ្ស ញហើរ​ឆាក់​ពាង់​នើម​អ៝ន់​មា​កោរាញ​ឞ្រាស​តា​នាវ​ទើយ​ឞ្រាស​ហ្វេង​អ្វែស​អី​ហោម​នហ៝​រ៝។*

១៥ កើត​នទ្រី​ទឹង​ឞ្រាស​ក្រីស ​ជេង​នើម​លែវ​មា​នាវ​តឹម​រាង្លាប់​មហែ គៃ​មា​ឞូ​ម៝ស​អី​លែៈ​កោរាញ​ឞ្រាស​ទែ​ក្វាល់​ជេស ឆ៝ៈ​ទើន​នទើ​អី​កោរាញ​ឞ្រាស​លែៈ​ត៝ន​នើស​អី​តឹម​ឞាន​មា​នទើ​នទ្រៃ​អី​ហោម​នហ៝​រ៝។ យ៝រ​លាស​ឞ្រាស​ក្រីស ​លែៈ​ខឹត​ជេស​គៃ​មា​រាក្លាយ្ស​ឞូនុយ្ស​អ៝ន់​ក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស​យ៝រ​មា​នាវ​តីស​ខាន់​ពាង់​នើម នាវ​តីស​អី​ខាន់​ពាង់​នើម​ជាន​នោក​ហោម​គុ​តា​ន៝ម់​នាវ​តឹម​រាង្លាប់​អើម​នើស។* ១៦ លាស​ទូ​ហ្វេ​ឞូនុយ្ស​ញចីស​ល៝រ​ឆ៝ម់បុត​នាវ​នតិញ​ពាៈ​ទ្រាប់​នទើ​ខ្លៃ​ពាង់​នើម​ត៝ត់​ពាង់​លែៈ​ខឹត អ្យាត់​មា​គឹត​នហេល​នានេៈ​ងាន់​នើម​អី​តើម​ទ្រាប់​នទើ​ខ្លៃ​នៃ​លែៈ​ខឹត‌ ១៧ យ៝រ​លាស​ទ្រាប់​នទើ​ខ្លៃ​អី​នៃ​ទឹង​ទើយ​តឹម​ពាៈ ត៝ត់​ពាង់​នើម​អី​តើម​នៃ​លែៈ​ខឹត នោក​ពាង់​នើម​អី​តើម​នៃ​ហោម​អែ​រេស ឆ៝ម់បុត​អី​នៃ​មោ​អោស​គែស​ខ្លៃ។ ១៨ នាវ​តឹម​រាង្លាប់​អើម​អា​ល៝រ​នើស ត៝ត់​មា​ឞូ​ងខឹត​មពោមពា​(ឆ្យុម)​ញចាយ​មហាម​ដ៝ង់​មើ​ទឹង​គែស​ខ្លៃ៖* ១៩ នោក​មោឆេ ​លែៈ​ជេស​មឞើស​អ៝ន់​មា​ទឹង​លែៈ​ផូង​ប៝ន​លាន​គឹត​ទឹង​លែៈ​នាវ​កោរាញ​ឞ្រាស​ដាៈ​តា​នាវ​វៃ​អី​នៃ​នើស ពាង់​ឆ៝ៈ​មហាម​ក៝ន​នទ្រោក នទ្រែល​មា​មហាម​ក៝ន​ឞែ​ងក្វ៝ង់ លាយ​មា​ទាក ជេសរី​ឆ៝ៈ​រាឆៅ​ឞែ​ឞ្យាប់​អី​លែៈ​ជេស​ញ៝ម​មា​ទាក​ចាង់​ពូត​តា​ងគីង​ឆី​ហីឆោប ​យុក​តា​មហាម​អី​នៃ​អ្យ្រាស​តា​ឆ៝ម់បុត​ក្លោន​អី​មោឆេ ​ទែ​លែៈ​ញចីស​នាវ​វៃ នទ្រែល​មា​អ្យ្រាស​តា​ទឹង​លែៈ​ផូង​ប៝ន​លាន​ដ៝ង់។ ២០ ពាង់​លាស​មា​ខាន់​ពាង់៖ «អ្យា​ជេង​មហាម​អី​ជាន​នាវ​តឹម​រាង្លាប់​កោរាញ​ឞ្រាស​ដាស​ខាន់​អៃ​មៃ អ៝ន់​ខាន់​អៃ​មៃ​ញអោត​លែៈ​នាវ​ពាង់​ដាៈ»†។ ២១ ជេសរី​ពាង់​អ្យ្រាស​មហាម​អី​នៃ​តា​ចូន​ឞ៝ក​ជាន​ឞ្រាស​មា​កោរាញ​ឞ្រាស នទ្រែល​មា​តា​នទើ​ទ៝ង់​មា​យើក​មឞាស​កោរាញ​ឞ្រាស​កើត​នៃ​ដ៝ង់។* ២២ តឹង​មា​នាវ​វៃ​ផូង​អីឆ្រាអែល ​ឞ៝ន់ ឞើយ​មា​ទឹង​លែៈ​នទើ​គៃ​មា​ជាន​អ៝ន់​ក្ល៝ស​តា​នាប់​មាត់​កោរាញ​ឞ្រាស​អ្យាត់​មា​ឆ៝ៈ​ទ៝ង់​មហាម។ លាស​មោ​គែស​អោស​ហ៝ច​មហាម កោរាញ​ឞ្រាស​មោ​អោស​យោៈ​នាវ​តីស នាវ​តីស​ឞូនុយ្ស​ហោម​ក្រេប​កើត​អើម។*

ឞ្រាស​ក្រីស ​ជេង​នទើ​ជាន​ឞ្រាស

២៣ កើត​នទ្រី​ដ៝ង់​ចូន​ឞ៝ក​ជាន​ឞ្រាស​មា​កោរាញ​ឞ្រាស នអ៝ប់​មា​ទឹង​លែៈ​នទើ​តា​ត្រោម អ្យាត់​មា​ឞូ​ទែ​ឆ៝ៈ​មហាម​គៃ​មា​ជាន​អ៝ន់​ក្ល៝ស​តា​នាប់​មាត់​កោរាញ​ឞ្រាស ទឹង​លែៈ​នទើ​អី​នៃ​ឞូ​ជាន​តឹង​នាវ​កោរាញ​ឞ្រាស​នើម​ដាៈ​កើត​អី​លែៈ​គែស​តា​កាលើ​ត្រោក​អី​នតុក​ពាង់។ យើន​មា​នទើ​អី​គែស​តា​កាលើ​ត្រោក​នៃ អ្យាត់​មា​ឆ៝ៈ​មហាម​ឞើស​នទើ​ជាន​ឞ្រាស​អី​អ្វែស​រាលាវ​មា​មហាម​មពោមពា​(ឆ្យុម)​គៃ​មា​ជាន​អ៝ន់​ក្ល៝ស!* ២៤ ឞ្រាស​ក្រីស ​មោ​អោស​លាប់​តា​ចូន​ឞ៝ក​តា​ជ្រោ​នតុក​ក្ល៝ស​អ្វែស​អី​ឞូនុយ្ស​ជាន​គៃ​មា​ម៝ប់​កោរាញ​ឞ្រាស ជ្រោ​អី​នៃ​មោ​ទី​អោស​នទើ​អី​ងាន់ ឞូ​មាន​មា​ជាន​តឹង​កើត​នទើ​តា​កាលើ​ត្រោក​រី​ទើម។ យើន​មា​ឞ្រាស​ក្រីស ​លែៈ​លាប់​តា​នតុក​តា​កាលើ​ត្រោក​រី គៃ​មា​ម៝ប់​កោរាញ​ឞ្រាស​នើម ពាង់​គុ​តា​នៃ​គៃ​មា​ឆើម​ទាន់​អ៝ន់​មា​ឞ៝ន់។* ២៥ អាប់​នាម់​អាប់​នាម់​កោរាញ​ជាន​ឞ្រាស​ទុត​ក្វ៝ង់​ឆ៝ៈ​មហាម​មពោមពា​(ឆ្យុម)​លាប់​តា​ត្រោម​ជ្រោ​នតុក​ទុត​ក្ល៝ស​អ្វែស ពាង់​មោ​អោស​ឆ៝ៈ​មហាម​ពាង់​នើម។ ល៝ង់​ឞ្រាស​ក្រីស ​ពាង់​លែៈ​ជេស​លាប់​តា​នតុក​តា​កាលើ​ត្រោក​រី គៃ​មា​ញហើរ​ឆាក់​ពាង់​នើម​ទូ​តឹ​ទើម មោ​អោស​អាប់​នាម់​អាប់​នាម់​កើត​កោរាញ​ជាន​ឞ្រាស​ទុត​ក្វ៝ង់​អី​នៃ​វៃ​ជាន។* ២៦ លាស​ឞ្រាស​ក្រីស ​ជាន​កើត​នៃ​អាប់​នាម់ ពាង់​ទើន​នាវ​ជេរ​ជ៝ត់​បាបើ​ងាន់​នតើម​ឞើស​ញជេង​នែស​នតូ នហ៝​មា​ត៝ត់​អាបៃ​អ្យា។ អាបៃ​អ្យា​ជេង​រានោក​ឞើយ​ត៝ត់​នារ​ងគ្លែៈ​ទុត​អី​នារ​កោរាញ​ឞ្រាស​ផាត​ទោយ្ស​មា​ទឹង​លែៈ​ឞូនុយ្ស។ តា​រានោក​អ្យា​ពាង់​លែៈ​ជេស​ហាន់​តា​នែស​នតូ​អ្យា​ជាវ​ឆាក់​ពាង់​នើម​ជេង​នទើ​ជាន​ឞ្រាស​មា​កោរាញ​ឞ្រាស​គៃ​មា​ងគ្រ៝ស​លើយ​នាវ​តីស​ឞូនុយ្ស ពាង់​ជាវ​ឆាក់​ពាង់​នើម​ទូ​តឹ​ទើម មោ​ហោម​អោស​ជាន​ជឹត។

២៧ ទឹង​លែៈ​ឞូនុយ្ស​គែស​ខឹត​ទូ​តឹ​ទើម ជេសរី​កោរាញ​ឞ្រាស​នើម​ផាត​ទោយ្ស‌* ២៨ កើត​នទ្រី​ដ៝ង់​ឞ្រាស​ក្រីស ​គែស​ខឹត​ទូ​តឹ​ទើម​នោក​ពាង់​ជេង​នទើ​ជាន​ឞ្រាស​ជាវ​ឆាក់​ពាង់​នើម​គៃ​មា​ងគ្រ៝ស​លើយ​នាវ​តីស​អ៝ក់​ឞូនុយ្ស។ តា​នារ​ជឹត​នាប់​តៃ​ពាង់​ព្លឹ​តៃ​ទូ​តឹ​ជឹត មោ​ហោម​អោស​ឆ៝ៈ​មអារ់​លើយ​នាវ​តីស​ជឹត ពាង់​វាច់​គៃ​មា​រាក្លាយ្ស​ឞូ​ម៝ស​អី​ហោម​គុ​រាប់​ជាប់​ក៝ប់​ពាង់។*

១០

១ នាវ​វៃ​មោឆេ ​តឹម​ឞាន​មា​គូយ​ឞូ​អ្វាញ់​មោ​ឆៃ​នទើ​ងាន់ នទើ​អី​ងាន់​នៃ​អ្វែស​ងាន់ ជេសរី​នារ​ជឹត​នាប់​តៃ​ឞ៝ន់​មរា​ឆៃ​នទើ​អី​នៃ នទ្រី​នាវ​វៃ​អី​នៃ​មោ​អោស​ទី​នទើ​អី​ងាន់។ កើត​នទ្រី​ទឹង​ឞូនុយ្ស​អី​ជាន​តឹង​នាវ​វៃ​អី​នៃ ខាន់​ពាង់​ហាន់​អាប់​នាម់​អាប់​នាម់​ញអោត​នទើ​ញហើរ​មា​ទាន់​កោរាញ​ឞ្រាស​យោៈ​នាវ​តីស តីស​មា​ហោម​អែ​គែស​នាវ​តីស​នឹង​មោ​អោស​ទើយ​ជេង​ក្ល៝ស​ងាន់។* ២ លាស​គែស​ខាន់​ពាង់​យើក​មឞាស​មា​កោរាញ​ឞ្រាស​កើត​អី​នៃ ជេសរី​ឆៃ​ជេង​ក្ល៝ស​នឹង​ងាន់ ខាន់​ពាង់​មោ​អោស​គឹត​មា​នាវ​តីស​អី​ហោម​ក្រេប​ដ៝ង់ លាស​នទ្រី​ខាន់​ពាង់​មោ​ហោម​ញហើរ​នទើ​មា​ទាន់​កោរាញ​ឞ្រាស​យោៈ​នាវ​តីស។ ៣ នាវ​អី​ខាន់​ពាង់​ញហើរ​ជាន​ឞ្រាស​អាប់​នាម់​អី​នៃ បេង​មា​ងកាស​តោរ​ខាន់​ពាង់​មា​នាវ​ជាន​តីស​នើស‌ ៤ យ៝រ​លាស​មហាម​នទ្រោក​ងក្វ៝ង់ មហាម​ឞែ​ងក្វ៝ង់ មោ​អោស​ទើយ​ឆ៝ៈ​លើយ​នាវ​តីស​ឞូនុយ្ស​ឞ៝ន់។

៥ លាស​នទ្រី​នោក​ឞ្រាស​ក្រីស ​វាច់​តា​នែស​នតូ​អ្យា ពាង់​ងើយ​អុច​ជាវ​ឆាក់​ពាង់​នើម​មា​ជាន​ឞ្រាស​យ៝រ​មា​នាវ​តីស​ឞូនុយ្ស ពាង់​លាស​មា​កោរាញ​ឞ្រាស​តឹង​អី​លែៈ​ញចីស​តា​ឆ៝ម់បុត​នាវ​មព្រើ​អើម​កើត​នអា៖

«មៃ​មោ​អុច​អោស​មា​នទើ​ជាន​ឞ្រាស មោ​លាស​មា​នទើ​ញហើរ‌

យើន​មា​មៃ​លែៈ​ជេស​អ៝ន់​គ៝ប់​គែស​ឆាក់​ជាន់​មា​ញហើរ។

៦ មៃ​មោ​អោស​រាម់​នូយ្ស​នហ៝ម់​មា​នទើ​ញហើរ​គុច​ពូរ‌

មា​នទើ​ជាន​ឞ្រាស​មា​ទាន់​មៃ​យោៈ​មោ​ហោម​កើប​នាវ​តីស។

៧ ជេសរី​គ៝ប់​លាស៖ «អើ​កោរាញ​ឞ្រាស គ៝ប់​អ្យា​ហាន់​អុច​ជាន​តឹង​នូយ្ស​នហ៝ម់​មៃ​នើម​អុច‌

ជេង​ទី​កើត​នាវ​លែៈ​គែស​ញចីស​ជេស​លាស​មា​គ៝ប់​តា​ឆ៝ម់បុត​មៃ»»†។

៨ នាវ​វៃ​មោឆេ ​ដាៈ​ឞូនុយ្ស​ជាន​ឞ្រាស​ញហើរ​នទើ​អេងៗ នទ្រែល​មា​ជាន​ឞ្រាស​មា​នទើ​អេងៗ​គៃ​មា​ទាន់​កោរាញ​ឞ្រាស​យោៈ​មោ​ហោម​កើប​នាវ​តីស។ លាស​នទ្រី​មើម​ទឹង​ឞ្រាស​ក្រីស ​លាស​តា​ត្រ៝ង​អី​នៃ៖ “កោរាញ​ឞ្រាស​មោ​អុច​អោស​នទើ​ជាន​ឞ្រាស នទើ​ញហើរ នទើ​ញហើរ​គុច​ពូរ នអ៝ប់​មា​នទើ​ជាន​ឞ្រាស​មា​ទាន់​យោៈ​មោ​ហោម​កើប​នាវ​តីស​អី​នៃ ពាង់​មោ​អោស​រាម់​មា​នទើ​អី​នៃ”? ៩ ឞើស​កើយ​នៃ​ឞ្រាស​ក្រីស ​លាស​ជឹត៖ “គ៝ប់​អ្យា​អុច​ជាន​តឹង​នូយ្ស​នហ៝ម់​មៃ​នើម​អុច”។ កើត​នទ្រី​ឞ្រាស​ក្រីស ​ជាវ​ឆាក់​ពាង់​នើម​មា​ជាន​ឞ្រាស​គៃ​មា​នត្រ៝ៈ​ទឹង​លែៈ​នទើ​អេងៗ​ឞូ​គែស​ញហើរ​ជាន​ឞ្រាស​នើស នទ្រី​នាវ​តឹម​រាង្លាប់​អើម​មោ​ហោម​អោស​គែស​នាវ​ខ្លៃ នាវ​តឹម​រាង្លាប់​មហែ​ទើម​គែស​នាវ​ខ្លៃ។ ១០ តឹង​នូយ្ស​នហ៝ម់​កោរាញ​ឞ្រាស​នើម​អុច ឞ្រាស​ក្រីស ​លែៈ​ញហើរ​ជេស​ឆាក់​ពាង់​នើម​មា​ជាន​ឞ្រាស​ទូ​តឹ​ទើម មោ​ហោម​អោស​ជាន​តៃ នាវ​ពាង់​លែៈ​ជេស​ជាន​នើស​អ៝ន់​ឞ៝ន់​ជេង​ប៝ន​លាន​ពាង់​នើម នទ្រី​ទឹង​ឞ៝ន់​មោ​ខាច់​អោស​ជាន​ឞ្រាស​នឹង​កើត​អើម។*

១១ តា​នាវ​តឹម​រាង្លាប់​អើម​ទឹង​លែៈ​មពោល​ជាន​ឞ្រាស​គុ​ជាន​ការ​តា​ញីស​ជាន​ឞ្រាស​អាប់​នារ​អាប់​នារ នទ្រែល​មា​ញហើរ​នទើ​ជាន​ឞ្រាស​កើត​អើម​នឹង​នែង​ទើម ឞ៝ល​លាស​នទើ​ជាន​ឞ្រាស​អី​នៃ​មោ​អោស​ទើយ​ងគ្រ៝ស​លើយ​នាវ​តីស។ ១២ យើន​មា​ឞ្រាស​ក្រីស ​ពាង់​ញហើរ​ឆាក់​ពាង់​នើម​ទូ​តឹ​ទើម​គៃ​មា​ជេង​នទើ​ជាន​ឞ្រាស ជេសរី​ពាង់​គុ​រាគើប​ឞើស​មា​តី​កោរាញ​ឞ្រាស​នើម។* ១៣ អាបៃ​អ្យា​ឞ្រាស​ក្រីស ​ហោម​គុ​ក៝ប់​នហ៝​មា​ត៝ត់​កោរាញ​ឞ្រាស​ញុប​ក៝ត់​លើយ​ផូង​រាលាង់​ពាង់ អ៝ន់​គុ​តា​ន៝ម់​មពាង​ជ៝ង់​ឞ្រាស​ក្រីស *។ ១៤ តាៈ​ឞើស​ពាង់​ទែ​ញហើរ​ឆាក់​ពាង់​នើម​មា​ជាន​ឞ្រាស​ទូ​តឹ​ទើម ទឹង​ផូង​ប៝ន​លាន​កោរាញ​ឞ្រាស​ជេង​ក្ល៝ស​លែៈ​តឹម​ទី​កែស​នហ៝​រ៝ ទឹង​លែៈ​នាវ​តីស​លែៈ​ងគ្រ៝ស​លើយ។*

១៥ ឞ្រាស​ហ្វេង​អ្វែស​អី​ក្ល៝ស​អ្វែស​មឞើស​អ៝ន់​ឞ៝ន់​គឹត​នហេល​ដ៝ង់​មា​នាវ​អី​នៃ ពាង់​លាស​កើត​នអា​តា​នាវ​កោរាញ​ឞ្រាស​ងើយ៖

១៦ «កោរាញ​ឞ្រាស​លាស៖ «នារ​ជឹត​នាប់​តៃ

គ៝ប់​ជាន​នាវ​តឹម​រាង្លាប់​មហែ​នទ្រែល​ខាន់​ពាង់​កើត​នអា៖

គ៝ប់​តេៈ​នាវ​វៃ​គ៝ប់​នើម​តា​នូយ្ស​នហ៝ម់​ខាន់​ពាង់‌

ញចីស​អ៝ន់​ការ់​តា​នាវ​មឹន​ខាន់​ពាង់»»†។

១៧ ជេសរី​ពាង់​ងើយ​ជឹត៖

«នាវ​តីស​នាវ​ជាន​អ្យើស​ខាន់​ពាង់​នើស គ៝ប់​មរា​មោ​ហោម​អោស​កាស​គឹត​ជឹត»†។

១៨ លាស​លែៈ​កោរាញ​ឞ្រាស​យោៈ​ហើយ្ស​មោ​ហោម​កើប​នាវ​តីស​ឞ៝ន់ លាស​នទ្រី​មោ​ហោម​អោស​ខាច់​ជាន​ឞ្រាស​មា​ទាន់​ពាង់​យោៈ​នាវ​តីស​ជឹត។

១៩ អើ​អ៝ស​នោ​តា​នាវ​ញឆីង លាស​នទ្រី​ឞ៝ន់​លែៈ​គែស​នូយ្ស​នហ៝ម់​ឞាញ់​មា​ហាន់​លាប់​តា​នតុក​អី​ទុត​ក្ល៝ស​អ្វែស†​អី​នតុក​កោរាញ​ឞ្រាស នាវ​ឞាញ់​អី​នៃ​តាៈ​ឞើស​មហាម​ឞ្រាស​យេឆូ ​លែៈ​រាក្លាយ្ស​នាវ​តីស​ឞ៝ន់។* ២០ នទ្រី​ឞ៝ន់​លែៈ​គែស​ទូ​ត្រ៝ង​មហែ​ហាន់​ត៝ត់​តា​កោរាញ​ឞ្រាស​រ៝ ត្រ៝ង​អី​នៃ​អ៝ន់​គែស​នាវ​រេស។ អេ​ល៝រ​មា​ឞ្រាស​យេឆូ ​ខឹត​ហោម​អែ​គែស​ឞ៝ក​ងកីង​មោ​អ៝ន់​ឞូនុយ្ស​លាប់​តា​ជ្រោ​នតុក​ទុត​ក្ល៝ស​អ្វែស។ អាបៃ​អ្យា​ឞ៝ន់​មោ​ហោម​អោស​ឆៃ​គែស​ឞ៝ក​ងកីង យ៝រ​លាស​លែៈ​ឞ្រាស​យេឆូ ​ញហើរ​ឆាក់​ពាង់​នើម។* ២១ ឞ្រាស​យេឆូ ​ជេង​កោរាញ​ជាន​ឞ្រាស​ទុត​ក្វ៝ង់ ពាង់​ម៝ត់​អ្វាញ់​ឞ៝ន់​អី​ផូង​ប៝ន​លាន​កោរាញ​ឞ្រាស​នើម‌ ២២ កើត​នទ្រី​អ៝ន់​ឞ៝ន់​ហាន់​ត៝ត់​តា​កោរាញ​ឞ្រាស​នើម​ហ៝ៈ នអ៝ប់​មា​គែស​នូយ្ស​នហ៝ម់​ញឆីង​មា​ពាង់​ន៝ប់​រាក៝ក់​ងាន់ យ៝រ​លាស​នូយ្ស​នហ៝ម់​ឞ៝ន់​លែៈ​តឹម​ឞាន​មា​គែស​មហាម​ឞ្រាស​ក្រីស ​អ្យ្រាស គៃ​មា​ជូត​លើយ​នាវ​មឹន​អី​ហោម​កាស​គឹត​នទើ​ជាន​អ្យើស​នើស ជេសរី​ឆាក់​ជាន់​ឞ៝ន់​លែៈ​តឹម​ឞាន​មា​គែស​រាវ​ក្ល៝ស​មា​ទាក។* ២៣ អ៝ន់​ឞ៝ន់​គែស​នាវ​រានើម​ន៝ប់​រាក៝ក់​មា​នាវ​អី​ឞ៝ន់​មឞើស​ងក៝ច​នាវ​កោរាញ​ឞ្រាស​អុច​អ៝ន់​តៃ យ៝រ​លាស​ម៝ស​នាវ​កោរាញ​ឞ្រាស​លែៈ​ជេស​ត៝ន ពាង់​ជាន​រាប់​ជាប់​ងាន់។* ២៤ អ៝ន់​ឞ៝ន់​តឹម​ម៝ត់​តឹម​អ្វាញ់​នទ្រាង់​នើម គៃ​មា​តឹម​ញឆុក​ញឆោរ​អ៝ន់​គែស​នូយ្ស​នហ៝ម់​រ៝ង់​មា​ឞូ នទ្រែល​មា​ជាន​នទើ​អ្វែស។* ២៥ លើយ​នត្លើយ​អោស​នាវ​តឹម​រាបុន​កើត​មា​ឞូ​អាបាៈ​លែៈ​នត្លើយ អ៝ន់​ឞ៝ន់​លើ​មា​ហោ​តឹម​នហាវ​នូយ្ស​នទ្រាង់​នើម​លើ​មា​ហោ យ៝រ​លាស​ឞ៝ន់​លែៈ​គឹត​នារ​កោរាញ​ឞ្រាស​ត៝ត់​ឞើយ​មា​ត៝ត់​ងាន់។*

២៦ លាស​ឞ៝ន់​លែៈ​គឹត​នាល់​ជេស​នាវ​ងាន់ ជេសរី​ហោម​ទាង់​ក៝​ព្លឹ​ជាន​តីស​តៃ​ជឹត តា​នៃ​មោ​ហោម​អោស​គែស​នទើ​ជាន​ឞ្រាស​អា​អេង​ជឹត​មា​ទើយ​កើល​រាក្លាយ្ស​ឞើស​នាវ​តីស‌* ២៧ ទើន​គុ​ក៝ប់​មា​នាវ​ក្រីត​មា​នាវ​ក្លាច គុ​ក៝ប់​មា​នាវ​ផាត​ទោយ្ស នទ្រែល​មា​គុ​ក៝ប់​មា​អុញ​អី​ទុត​ហីត​អី​មរា​ឆា​មា​ផូង​តឹម​រាទ៝ង់​ដាស​កោរាញ​ឞ្រាស​នៃ​ទើម! ២៨ ឞូ​ម៝ស​អី​តឹម​រាលាច់​ជាន​រាលាវ​នាវ​វៃ​មោឆេ  ពាង់​អី​នៃ​ឞូ​ងខឹត​លើយ​រ៝​មោ​ហោម​អោស​រ៝ង​រេស មោ​អោស​យោៈ លាស​គែស​ឞូនុយ្ស​អី​តើម​ឆៃ​ឞារ​ហៃ មោ​លាស​ពែ​នុយ្ស។* ២៩ លាស​នទ្រី​ល៝ង់​ខាន់​អៃ​មៃ​ងក្ល៝ន់ លាស​ឞូ​ម៝ស​អី​មឺច​រាម៝ត​ក៝ន​កោរាញ​ឞ្រាស​នើម មឺច​រាម៝ត​មហាម​នាវ​តឹម​រាង្លាប់​ពាង់​អី​ជាន​អ៝ន់​ឞ៝ន់​ក្ល៝ស​អ្វែស ជេសរី​មឺច​រាម៝ត​ឞ្រាស​ហ្វេង​អ្វែស​អី​លែវ​នាវ​អ្វែស​កោរាញ​ឞ្រាស​នើម​តា​ឞ៝ន់ អ្វាញ់​នទើ​នៃ​តឹម​ឞាន​មា​មោ​អោស​ខ្លៃ នទ្រី​ឞូនុយ្ស​អី​នៃ​មរា​គែស​ទោយ្ស​ជ្រូ​រាលាវ​មា​អី​នៃ​ងាន់!* ៣០ យ៝រ​លាស​ឞ៝ន់​គឹត​នាល់​កោរាញ​ឞ្រាស​អី​លាស​កើត​នអា៖ «នាវ​តឹម​ព្លើង​ទុត​តា​គ៝ប់​នើម គ៝ប់​នើម​ព្លើង​មា​ឞូ»† ជេសរី​លែៈ​គែស​ញចីស​លាស​កើត​នអា​ដ៝ង់៖ «កោរាញ​ឞ្រាស​មរា​ផាត​ទោយ្ស​ផូង​ប៝ន​លាន​ពាង់​នើម»†។ ៣១ គែស​នាវ​ទុត​ក្លាច​ងាន់ ឞូ​ម៝ស​អី​កោរាញ​ឞ្រាស​នើម​ញុប​តេៈ​ទោយ្ស យ៝រ​លាស​ពាង់​អី​ឞ្រាស​រេស​ងាន់។*

៣២ អ៝ន់​ខាន់​អៃ​មៃ​ហោម​កាស​គឹត នោក​ខាន់​អៃ​មៃ​នតើម​ឆឹត​ញឆីង​ឞើស​អា​ល៝រ​នើស ឞ៝ល​លាស​គែស​អ៝ក់​នាវ​ជេរ​ជ៝ត់​ងាន់ ខាន់​អៃ​មៃ​ហោម​គុ​ន៝ប់​តា​នាវ​ញឆីង។* ៣៣ គែស​ដ៝ង់​ឞូ​មឺច​រាម៝ត​ខាន់​អៃ​មៃ​តា​ងក្លាង​ឞាល់​ផូង នអ៝ប់​មា​ជាន​អ្យើស គែស​ដ៝ង់​ខាន់​អៃ​មៃ​លែៈ​កើល​ឞូនុយ្ស​អី​ឞូ​ជាន​ជេរ​កើត​នៃ​ដ៝ង់។ ៣៤ នោក​នៃ​ខាន់​អៃ​មៃ​យោៈ​នអាច​មា​មពោល​អី​គែស​នទ្រូង ជេសរី​គែស​នូយ្ស​នហ៝ម់​រាម់​មអាក​មា​នាវ​ឞូ​ឆ៝ៈ​អូយ្ស​ទ្រាប់​នទើ​ខាន់​អៃ​មៃ​នើម យ៝រ​លាស​ខាន់​អៃ​មៃ​លែៈ​គឹត​នហេល​ជេស​គែស​ទ្រាប់​នទើ​តា​ប៝ន​អ្វែស​តា​កាលើ​ជេង​ទ្រាប់​នទើ​អី​អ្វែស​រាលាវ ជេសរី​ហោម​នហ៝​រ៝។*

៣៥ លាស​នទ្រី​លើយ​មអារ់​អោស​នូយ្ស​នហ៝ម់​ខាន់​អៃ​មៃ​ញឆីង​ន៝ប់ យ៝រ​លាស​នាវ​ញឆីង​អី​នៃ​ជេង​គែស​នាវ​ងខោម​ទុត​ក្វ៝ង់​ងាន់។ ៣៦ អ៝ន់​ខាន់​អៃ​មៃ​គុ​ន៝ប់​ឞ៝ល​លាស​គែស​នាវ​ជេរ គៃ​មា​ជាន​ជេស​ផ្យៅ​នាវ​កោរាញ​ឞ្រាស​នើម​អុច ជេសរី​ពាង់​មរា​អ៝ន់​ខាន់​អៃ​មៃ​នទើ​អី​ពាង់​លែៈ​ត៝ន។*

៣៧ យ៝រ​លាស​កោរាញ​ឞ្រាស​លែៈ​លាស​នើស៖ «ហោម​ទូ​ប្ល៝ត់​ជឹត​មរា​លោច​ងាន់‌

នើម​អី​វាច់ ពាង់​វាច់​ងាន់​រ៝ មោ​អោស​មឞ្រែៈ​មឞ្រើយ។

៣៨ យើន​មា​ផូង​ប៝ន​លាន​គ៝ប់​អី​គុ​ឆ៝ង់​មរា​គែស​នាវ​រេស​យ៝រ​មា​នាវ​ញឆីង​មា​គ៝ប់‌

តីស​មា​ឞូ​ម៝ស​អី​ព្លឹ​ជឹត​កើយ នូយ្ស​នហ៝ម់​គ៝ប់​មោ​អោស​រាម់​មា​ពាង់​អី​នៃ»†។

៣៩ យើន​មា​ឞ៝ន់ ឞ៝ន់​មោ​អោស​ទី​ឞូនុយ្ស​អី​ព្លឹ​ជឹត​កើយ​អី​រ៝ស​ហេង​នៃ ឞ៝ន់​ជេង​ឞូនុយ្ស​អី​គែស​នាវ​ញឆីង នទ្រី​ក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស។

១១

នាវ​ញឆីង

១ លាស​ឞ៝ន់​ញឆីង​មា​កោរាញ​ឞ្រាស ឞ៝ន់​ញអោត​ទុត​ន៝ប់​មា​នទើ​អី​ឞ៝ន់​រានើម​មរា​គែស​ងាន់​រ៝ ជេសរី​ឞ៝ន់​គឹត​នហេល​នានេៈ​ងាន់ នទើ​អី​ឞ៝ន់​អ្វាញ់​មោ​ឆៃ យើន​មា​គែស​ងាន់។* ២ ផូង​អូ​ចែ​ឞ៝ន់​កាល់​អែ​នើស​គែស​នាវ​ញឆីង​មា​កោរាញ​ឞ្រាស នទ្រី​ទឹង​កោរាញ​ឞ្រាស​រានេ​ខាន់​ពាង់។* ៣ យ៝រ​មា​ឞ៝ន់​ញឆីង ឞ៝ន់​គឹត​ទឹង​លែៈ​នទើ​គែស​ញជេង ជេង​តាៈ​ឞើស​នាវ​ងើយ​កោរាញ​ឞ្រាស​នើម។ កើត​នទ្រី​ទឹង​លែៈ​នទើ​អី​ឞ៝ន់​អ្វាញ់​ឆៃ​អ្យា មោ​អោស​ទី​គែស​ឞើស​នទើ​អី​លែៈ​ឆៃ។*

៤ យ៝រ​មា​នាវ​ញឆីង ទឹង​នទើ​ជាន​ឞ្រាស​អាបែល ​ញហើរ​មា​កោរាញ​ឞ្រាស កោរាញ​ឞ្រាស​ឆ៝ៈ​ទើន តីស​មា​នទើ​ជាន​ឞ្រាស​កាអីន ​អី​នោ​អាបែល ​នើស កោរាញ​ឞ្រាស​មោ​អោស​ឆ៝ៈ​ទើន។ យ៝រ​មា​នាវ​ញឆីង​អី​នៃ​កោរាញ​ឞ្រាស​រានេ​អាបែល ​កើប​ពាង់​ជេង​ឞូនុយ្ស​ឆ៝ង់។ ជេសរី​កោរាញ​ឞ្រាស​រានេ​មា​នទើ​ញហើរ​ពាង់។ នទ្រី​នាវ​ញឆីង​ពាង់​នៃ​អ៝ន់​ឞ៝ន់​ហោម​កាស​គឹត​មា​នាវ​ខ្លៃ​តា​នាវ​ញឆីង ឞ៝ល​លាស​ពាង់​លែៈ​ខឹត​កាដោយ។*

៥ យ៝រ​មា​នាវ​ញឆីង ទឹង​កោរាញ​ឞ្រាស​ពឺ​ហេនុក ​ហាវ​តា​កាលើ​ត្រោក​អី​នតុក​កោរាញ​ឞ្រាស​នើម ពាង់​មោ​ខឹត​អោស ឞូ​មោ​ហោម​ឆៃ​ពាង់​ដ៝ង់ យ៝រ​លាស​លែៈ​កោរាញ​ឞ្រាស​ទែ​ពឺ។ លែៈ​គែស​ញចីស​តា​នាវ​កោរាញ​ឞ្រាស​ងើយ​លាស អេ​ល៝រ​មា​កោរាញ​ឞ្រាស​ពឺ​ពាង់​ហាវ​តា​កាលើ កោរាញ​ឞ្រាស​រាម់​មា​ពាង់។* ៦ ឞូនុយ្ស​អី​មោ​អោស​គែស​នាវ​ញឆីង កោរាញ​ឞ្រាស​មោ​អោស​រាម់។ ឞូនុយ្ស​អី​ហាន់​អា​កោរាញ​ឞ្រាស អ្យាត់​មា​ញឆីង​លាស​គែស​កោរាញ​ឞ្រាស​ងាន់ ជេសរី​ញឆីង​កោរាញ​ឞ្រាស​អ៝ន់​នទើ​ងខោម​មា​ឞូ​ម៝ស​អី​ជ៝យ​ពាង់។

៧ យ៝រ​មា​នាវ​ញឆីង នោអេ ​ជាន​ទូ​មល៝ម់​ទូក​ទុត​ក្វ៝ង់​គៃ​មា​រាក្លាយ្ស​រានាក់​វ៝ល់​ពាង់​នើម​ឞើស​ទាក​លេង​ទាក​ទើង ពាង់​ក្លាច​យើក ពាង់​អ្យាត់​ងាន់​នាវ​កោរាញ​ឞ្រាស​មឞើស​ងក៝ច​អ៝ន់​ពាង់​គឹត​ល៝រ ជេសរី​ជាន​តឹង ឞ៝ល​លាស​អេ​ហ៝ៈ​ឆៃ​នាវ​អី​មឞើស​ងក៝ច​នៃ​កាដោយ។ នាវ​ពាង់​ញឆីង​កើត​នៃ ញហើ​ទី​មា​កោរាញ​ឞ្រាស​តេៈ​ទោយ្ស​ទឹង​លែៈ​ឞូនុយ្ស​តា​នែស​នតូ យ៝រ​លាស​ខាន់​ពាង់​មោ​អោស​ញឆីង​មា​នាវ​នោអេ ​មឞើស​ងក៝ច ជេសរី​កោរាញ​ឞ្រាស​កើប​នោអេ ​ជេង​ឆ៝ង់​យ៝រ​នាវ​ពាង់​ញឆីង។*

៨ យ៝រ​មា​នាវ​ញឆីង អាឞ្រាហាម់ ​អ្យាត់​នាវ​កោរាញ​ឞ្រាស​ដាៈ នោក​កោរាញ​ឞ្រាស​ដាៈ​ពាង់​លោស​ឞើស​ឞ្រី​ពាង់​នើម​ហាន់​ជឹត​ឞ្រី​អេង ឞ៝ល​លាស​ពាង់​មោ​អោស​គឹត​នតុក​ឞ្រី​ពាង់​ហាន់ កោរាញ​ឞ្រាស​មាន​មា​មឞើស​ងក៝ច​មរា​អ៝ន់​ឞ្រី​អា​អេង​មា​ពាង់​ជេង​នទើ​ពាង់​នើម ងក្រែ​មា​ត៝ត់​ក៝ន​ត៝ត់​ឆៅ​ពាង់។* ៩ យ៝រ​មា​នាវ​ញឆីង ពាង់​គុ​តា​ឞ្រី​នតុក​កោរាញ​ឞ្រាស​លែៈ​ជេស​ត៝ន​អ៝ន់​មា​ពាង់ ពាង់​គុ​តា​ចូន​ឞ៝ក តឹម​ឞាន​មា​គុ​វែស​ឞិច​តា​ឞ្រី​ឞូ​អេង យ៝រ​លាស​កោរាញ​ឞ្រាស​អេ​ហ៝ៈ​អ៝ន់​ងាន់​ឞ្រី​ទាក​អី​នៃ​មា​ពាង់ យើន​មា​ពាង់​ញឆីង​ងាន់​កោរាញ​ឞ្រាស​មរា​អ៝ន់​ជឹត​នាប់​តៃ។ ក៝ន​ពាង់​អីឆាក់  នទ្រែល​មា​យាកោប ​អី​ឆៅ​ពាង់​ហោម​គុ​តា​ចូន​ឞ៝ក​គែស​នាវ​ញឆីង​កើត​នៃ​ដ៝ង់ យ៝រ​លាស​កោរាញ​ឞ្រាស​លែៈ​ជេស​ត៝ន​អ៝ន់​មា​ខាន់​ពាង់​ដ៝ង់។* ១០ អាឞ្រាហាម់ ​គុ​កើត​នៃ​យ៝រ​មា​ពាង់​លែៈ​គឹត​នហេល​នានេៈ​ងាន់​នារ​ជឹត​នាប់​តៃ​ពាង់​គុ​តា​ប៝ន​អ្វែស​តា​កាលើ​អី​នហ៝​រ៝ អី​កោរាញ​ឞ្រាស​នើម​លែៈ​នទ្រាប់ លែៈ​រាទ៝ក់​ញជេង។*

១១ យ៝រ​មា​នាវ​ញឆីង ឆារា ​អី​អូរ​អាឞ្រាហាម់ ​ហោម​ឞាៈ​ក៝ន ឞ៝ល​លាស​ពាង់​លែៈ​រាញ​ងាន់​កាដោយ នអ៝ប់​មា​ជេង​ឞូ​អូរ​មោ​ឞាៈ​ក៝ន។ យ៝រ​លាស​ពាង់​ញឆីង​មា​នាវ​កោរាញ​ឞ្រាស​លែៈ​ជេស​ត៝ន ញឆីង​មា​កោរាញ​ឞ្រាស​អី​រាប់​ជាប់ កោរាញ​ឞ្រាស​ជាន​កើត​នៃ​ងាន់​ដ៝ង់។* ១២ ជេសរី​តាៈ​ឞើស​អាឞ្រាហាម់ ​អី​លែៈ​រាញ​ឞើយ​មា​ខឹត​នៃ ជេង​គែស​ឞូនុយ្ស​ទូ​ផូង​ទុត​អ៝ក់​តឹម​ឞាន​មា​អ៝ក់​មាញ់​កាលើ​ត្រោក នទ្រែល​មា​តឹម​ឞាន​មា​អ៝ក់​ច៝យ្ស​រាគ៝ៈ​ទាក​វាច់​ទាក​វារ់ មោ​ហោម​ឞ្លាវ​កើប។*

១៣ ទឹង​លែៈ​ខាន់​ពាង់​អី​នៃ​ខឹត​លែៈ​ផ្យៅ​នអ៝ប់​មា​ហោម​គែស​នាវ​ញឆីង​កើត​អើម​មរា​ឆ៝ៈ​ទើន​នទើ​កោរាញ​ឞ្រាស​លែៈ​ត៝ន ឞ៝ល​លាស​ខាន់​ពាង់​អេ​ហ៝ៈ​អោស​គែស​ឆ៝ៈ​ទើន​តា​នែស​នតូ​អ្យា។ ខាន់​ពាង់​មាន​មា​គឹត​ល៝រ​នទើ​អី​នៃ​មរា​គែស​ងាន់ ខាន់​ពាង់​តឹម​ឞាន​មា​ឆៃ​នទើ​អី​នៃ​ឞើស​ងាយ ជេសរី​រាម់​មអាក​នទើ​អី​នៃ។ ខាន់​ពាង់​ញហើ​ឆាក់​ខាន់​ពាង់​នើម​គុ​រេស​តា​នែស​នតូ​អ្យា​ជេង​តឹម​ឞាន​មា​ឞូនុយ្ស​ឞូ​នាច់​ឞ្រី​អេង​វែស​ឞិច​ទើម។* ១៤ ឞូ​ម៝ស​អី​គុ​រេស​កើត​នៃ ជេង​ញហើ​ពាង់​ហោម​ជ៝យ​ឞ្រី​មា​ពាង់​នើម។* ១៥ លាស​ខាន់​ពាង់​ហោម​ងក្ល៝ន់​អុច​ព្លឹ​ឆឹត​តៃ​តា​ឞ្រី​ខាន់​ពាង់​នើម​លែៈ​លោស​នៃ​នើស ខាន់​ពាង់​ហោម​ទើយ​ព្លឹ។ ១៦ យើន​មា​ខាន់​ពាង់​ហោម​ជ៝យ​ទូ​នតុក​អី​អ្វែស​រាលាវ ជេង​ប៝ន​អ្វែស​តា​កាលើ។ កើត​នទ្រី​ទឹង​កោរាញ​ឞ្រាស​មោ​អោស​ដីត​ព្រេង​ខាន់​ពាង់​ក្វាល់​ពាង់​អី​ឞ្រាស​មា​ខាន់​ពាង់ យ៝រ​លាស​លែៈ​ពាង់​នទ្រាប់​ជេស​ទូ​មល៝ម់​ប៝ន​អ៝ន់​មា​ខាន់​ពាង់​អី​នៃ​គុ។

១៧ យ៝រ​មា​នាវ​ញឆីង អាឞ្រាហាម់ ​ឆ៝ៈ​ក៝ន​ពាង់​នើម​អីឆាក់ ​មា​ជាន​ឞ្រាស​ញហើរ​មា​កោរាញ​ឞ្រាស នោក​កោរាញ​ឞ្រាស​រាល៝ង​ពាង់។ កោរាញ​ឞ្រាស​លែៈ​អើម​ត៝ន​ក៝ន​អី​នៃ​មា​ពាង់ យើន​មា​ពាង់​លែៈ​អុច​ញហើរ​ក៝ន​ពាង់​នើម​អើម​ង្វាយ​អឹ​ទើម‌* ១៨ ឞ៝ល​លាស​កោរាញ​ឞ្រាស​លែៈ​ជេស​លាស​មា​ពាង់​កើត​នអា៖ «រាន៝យ​ទែស​អ៝ក់​អី​គ៝ប់​ត៝ន​មា​មៃ ជេង​តាៈ​ឞើស​អីឆាក់ »†​កាដោយ។ ១៩ ពាង់​គឹត​កោរាញ​ឞ្រាស​ទើយ​ជាន​ឞូនុយ្ស​ខឹត​អ៝ន់​ទ៝ក់​រេស ជេសរី​ពាង់​ឆ៝ៈ​តៃ​ក៝ន​អី​នៃ​តឹម​ឞាន​មា​តាៈ​ឞើស​ខឹត*។

២០ យ៝រ​មា​នាវ​ញឆីង អីឆាក់ ​មឞើស​មា​ឞារ​ហៃ​ក៝ន​ពាង់​នើម យាកោប  នទ្រែល​មា​អេឆាវ  កោរាញ​ឞ្រាស​មរា​អ៝ន់​នាវ​គែស​ជេង​មា​ខាន់​ពាង់​តា​នារ​ជឹត​នាប់​តៃ។*

២១ យ៝រ​មា​នាវ​ញឆីង យាកោប ​មឞើស​មា​ឞារ​ហៃ​អី​ឆៅ​ជេង​អី​ក៝ន​យោឆែប  កោរាញ​ឞ្រាស​មរា​អ៝ន់​នាវ​គែស​ជេង​មា​ខាន់​ពាង់​តា​នារ​ជឹត​នាប់​តៃ នោក​នៃ​យាកោប ​ឞើយ​ខឹត ពាង់​យើក​មឞាស​កោរាញ​ឞ្រាស​នអ៝ប់​មា​ក្វាន់​រាទ៝ង់​ម៝ង់​ជ្រា​ពាង់​នើម។*

២២ យ៝រ​មា​នាវ​ញឆីង យោឆែប ​នតិញ​លើយ​ផូង​អីឆ្រាអែល ​មា​នាវ​ខាន់​ពាង់​មរា​លោស​ឞើស​ឞ្រី​អេឆីប  ដាៈ​ខាន់​ពាង់​ញអោត​នតីង​ពាង់​ដ៝ង់ នោក​នៃ​ពាង់​ឞើយ​មា​តាច់​នហ៝ម់។*

២៣ យ៝រ​មា​នាវ​ញឆីង មេៈ​ឞឹ​មោឆេ ​ពោន​ពាង់​ជេស​គុ​ពាង់​ពែ​ខៃ យ៝រ​មា​ឆៃ​ពាង់​អ្វែស​រាម៝ង់​ងាន់ មោ​ក្លាច​អោស​នាវ​កាដាច់​លែៈ​ដាៈ​អ៝ន់​ងខឹត​លើយ​ទឹង​លែៈ​អ៝ស​ឞេ​ឞូ​ក្លោ។*

២៤ យ៝រ​មា​នាវ​ញឆីង មោឆេ ​នោក​ពាង់​លែៈ​នទាម់ ពាង់​រាលាច់​មោ​អោស​អ៝ន់​ឞូ​ក្វាល់​ពាង់​អី​ក៝ន ក៝ន​ឞូ​អូរ​ផារ៝ន ​អី​កាដាច់​ផូង​អេឆីប ។* ២៥ ពាង់​អុច​រាលាវ​ឆ៝ៈ​ទើន​នាវ​ជេរ​ជ៝ត់​នទ្រែល​ផូង​អីឆ្រាអែល ​អី​ប៝ន​លាន​កោរាញ​ឞ្រាស​នើម ដាស​មា​គែស​នាវ​រាម់​មអាក​គុ​រេស​តា​នែស​នតូ​ទើម។* ២៦ ពាង់​អុច​នាវ​ឞូ​មឺច​រាម៝ត​យ៝រ​មា​ពាង់​ញឆីង​កោរាញ​ឞ្រាស​មរា​ដាៈ​ទូ​ហ្វេ​ឞ្រាស​ក្រីស †​វាច់​តា​នារ​ជឹត​នាប់​តៃ រាលាវ​មា​គែស​ទឹង​លែៈ​ទ្រាប់​នទើ​តា​ឞ្រី​អេឆីប  យ៝រ​លាស​ពាង់​គឹត​មា​នទើ​ងខោម​កោរាញ​ឞ្រាស​មរា​អ៝ន់​មា​ពាង់​តា​នារ​ជឹត​នាប់​តៃ។ ២៧ យ៝រ​មា​នាវ​ញឆីង ពាង់​ទូ​លោស​ឞើស​ឞ្រី​អេឆីប ​មោ​ក្លាច​អោស​កាដាច់​ជី​នូយ្ស ពាង់​គុ​ន៝ប់​ឞ៝ល​លាស​គែស​នាវ​ជេរ តឹម​ឞាន​មា​អ្វាញ់​កោរាញ​ឞ្រាស​ឆៃ អី​ឞូនុយ្ស​អ្វាញ់​មោ​ទើយ​ឆៃ។* ២៨ យ៝រ​មា​នាវ​ញឆីង ពាង់​ដាៈ​ផូង​អីឆ្រាអែល ​ជាន​បុន​នហ៝ត នអ៝ប់​មា​ហឹង​មហាម​តា​ឞោក​មពោង​ជៃ​គៃ​មា​លើយ​អ៝ន់​នើម​ងគ្រ៝ស‡​លាប់​ងខឹត​លើយ​ក៝ន​ឞូ​ក្លោ​ឞោក​ទាក​ខាន់​ពាង់​នើម។*

២៩ យ៝រ​មា​នាវ​ញឆីង ផូង​ប៝ន​លាន​អីឆ្រាអែល ​ហាន់​លាប់​រ៝ៈ​ទាក​វាច់​ទាក​វារ់​ចាង់ តឹម​ឞាន​មា​ហាន់​រ៝ៈ​កើស ល៝ង់​ផូង​អេឆីប ​រាល៝ង​លាប់​ដ៝ង់ តីស​មា​រាម៝ក​ទាក​ឞុក​លែៈ​ផ្យៅ។*

៣០ យ៝រ​មា​នាវ​ញឆីង ផូង​អីឆ្រាអែល ​លែវ​ឞាល់​ហាន់​ជុម​ប៝ន​យេរីខោ ​ពើស​នារ ជេសរី​មពេរ​ប៝ន​អី​នៃ​រាល៝ម់​លែៈ​ផ្យៅ។*

៣១ យ៝រ​មា​នាវ​ញឆីង ឞូ​អូរ​វាង់​តឹរ​រាញា​ពាង់​រាហាប់ ​តា​ប៝ន​យេរីខោ ​នៃ មោ​អោស​ខឹត​រ៝ស​ហេង​នទ្រែល​ផូង​ប៝ន​អី​នៃ​អី​តឹម​រាទ៝ង់​ដាស​កោរាញ​ឞ្រាស យ៝រ​លាស​ពាង់​លែៈ​រ៝ម​ឞារ​ហៃ​ផូង​អីឆ្រាអែល ​អី​ហាន់​អ្វាញ់​នតុង​តា​ឞ្រី​នៃ​គៃ​មា​នទ្រាប់​លើស។*

៣២ គ៝ប់​មោ​ហោម​អោស​ទើយ​មឞើស​ងក៝ច​នាវ​ឞូនុយ្ស​អេង​ជឹត មោ​គែស​ម៝ង​មា​មឞើស​ងក៝ច​នាវ​កេដៀន  នាវ​បារាក់  នាវ​ឆាម់ឆុន  នាវ​យែបថា  នាវ​កាដាច់​ដាវីត  នាវ​ឆាម់មោអែល  នទ្រែល​មា​នាវ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស។* ៣៣ យ៝រ​មា​នាវ​ញឆីង ទឹង​លែៈ​ខាន់​ពាង់​អី​នៃ​គែស​នាវ​ទើយ​អេងៗ​ឞាល់ លែៈ​ទើយ​តឹម​លើស​ដាស​ឞ្រី​ទាក​អេងៗ ម៝ត់​អ្វាញ់​ឞូ​មា​នាវ​ឆ៝ង់ ឆ៝ៈ​ទើន​នទើ​កោរាញ​ឞ្រាស​លែៈ​ត៝ន ហោម​រេស​ឞ៝ល​លាស​គុ​ដាស​យៅ​មុរ​ផូង‌* ៣៤ លែៈ​ញហាត់​អុញ​ហីត​ទុត​ហោ លែៈ​ក្លាយ្ស​ឞើស​មាត់​ដាវ លែៈ​គែស​ឆ្វាន​ទាង់​ទោល​មោ​ហោម​គែស​នហ៝ម់​ឆ្វាន លែៈ​ទើយ​នោក​តឹម​លើស ជាន​អ៝ន់​ផូង​តាហែន​ផូង​រាលាង់​ញច្វាត់​ចាស​ច្រាយ​លែៈ​ផ្យៅ។* ៣៥ គែស​ឞូ​អូរ​អាបាៈ​ឆៃ​អី​នទុល​មពោល​ខាន់​ពាង់​នើម​លែៈ​ខឹត​នៃ​លែៈ​ទ៝ក់​រេស​តៃ។ ឞូនុយ្ស​អាបាៈ​ឞូ​ជាន​ជេរ​ជ៝ត់​ត៝ត់​ខឹត​យ៝រ​មា​ញឆីង​មា​កោរាញ​ឞ្រាស ខាន់​ពាង់​មោ​អោស​នត្លើយ​នាវ​ញឆីង​អី​នៃ​គៃ​មា​ឞូ​បើក យ៝រ​លាស​ខាន់​ពាង់​រានើម​មរា​គែស​នាវ​រេស​អី​អ្វែស​រាលាវ​ជេស​ទ៝ក់​រេស​តៃ។* ៣៦ ឞូនុយ្ស​អាបាៈ​ជឹត​ឞូ​គើម​មឺច​រាម៝ត នអ៝ប់​មា​ឞូ​មឞាង​មា​ម៝ង់​រាឆែ ឞូនុយ្ស​អាបាៈ​ជឹត​ឞូ​ងកោង​តេៈ​ត្រោម​នទ្រូង។* ៣៧ ឞូនុយ្ស​អាបាៈ​ឞូ​ងខឹត​នតុប​មា​លុ អាបាៈ​ឞូ​ងខឹត​ក៝ស​មា​រានា​តាច់​ងគូល​ឆាក់ អាបាៈ​ឞូ​ងខឹត​មា​ដាវ។ អាបាៈ​ទូ​ទែ​ងគ្លាៈ​ទែ​ងគ្លើត ឆ៝ៈ​នតោ​ឞែ​ឞ្យាប់ នទ្រែល​មា​នតោ​ឞែ​ទើម​ញឆ៝ស​ងគូត ក្រ៝​អ៝​អាច​ហោ​ងាន់ ឞូ​តុន​ជ៝ត​ឞូ​លើស​អ្យើស។§* ៣៨ ខាន់​ពាង់​ទាស​មា​ទូ​ទែ​ងគ្លាៈ​ទែ​ងគ្លើត​រ៝ៈ​ឞ្រី​រាទាស រ៝ៈ​យោក គុ​នទែ​រ៝ៈ​ត្រោម​យោក​ត្រោម​នែស។ ផូង​ឞូនុយ្ស​អី​មោ​ញឆីង​មា​កោរាញ​ឞ្រាស​តា​នែស​នតូ​អ្យា​មោ​អោស​ទី​មា​គុ​នទ្រែល​ខាន់​ពាង់។*

៣៩ កោរាញ​ឞ្រាស​រាម់​មអាក​មា​ទឹង​លែៈ​ឞូនុយ្ស​អី​នៃ យ៝រ​មា​នាវ​ខាន់​ពាង់​ញឆីង យើន​មា​ទឹង​លែៈ​ខាន់​ពាង់​អី​នៃ​មោ​អោស​ឆ៝ៈ​ទើន​នាវ​អី​កោរាញ​ឞ្រាស​លែៈ​ត៝ន*​នៃ‌ ៤០ យ៝រ​លាស​កោរាញ​ឞ្រាស​លែៈ​ជេស​នទ្រាប់​នទើ​អី​អ្វែស​រាលាវ នទើ​អី​នៃ​ពាង់​អុច​អ៝ន់​មា​ឞ៝ន់​នទ្រែល​ខាន់​ពាង់​ទឹង​លែៈ​មា​ឞាល់​តា​នារ​ជឹត​នាប់​តៃ នទ្រី​ទឹង​ពាង់​ក៝ប់​ត៝ត់​ឞ៝ន់​ទី​មា​ឆ៝ៈ​ទើន​នទើ​អី​នៃ​នទ្រែល​ខាន់​ពាង់​ដ៝ង់។

១២

កោរាញ​ឞ្រាស​អី​ឞឹ​ឞ៝ន់

១ ទឹង​លែៈ​ខាន់​ពាង់​អី​ញឆីង​ន៝ប់​មា​កោរាញ​ឞ្រាស​កាល់​អែ​នៃ​នើស អាបៃ​អ្យា​តឹម​ឞាន​មា​គុ​អ្វាញ់​ជុម​ឞ៝ន់ លាស​នទ្រី​អ៝ន់​ឞ៝ន់​មអារ់​លើយ​ទឹង​លែៈ​នទើ​អី​រាខ្វាក​ឞ៝ន់​តា​នាវ​ញឆីង នទ្រែល​មា​នាវ​តីស​អី​អុច​ក្រេប​តា​ឞ៝ន់ ជេសរី​អ៝ន់​ឞ៝ន់​ញឆ្រោយ្ស​គុ​ងាវ​អ៝ន់​តឹម​ទី​ដាស​កោរាញ​ឞ្រាស​អុច តឹម​ឞាន​មា​ឞូនុយ្ស​ញឆ្រោយ្ស​ញច្វាត់​តា​នាវ​តឹម​រាល៝ង។* ២ អ៝ន់​អ្វាញ់​នឹង​ជឹត​ឞ្រាស​យេឆូ ​អី​នើម​តើម​នាវ​ញឆីង​ហ៝ៈ នាវ​ឞ៝ន់​ញឆីង​តាៈ​ឞើស​ពាង់ ជេសរី​ពាង់​ឆើម​កើល​ឞ៝ន់​អ៝ន់​គែស​នាវ​ញឆីង​ទុត​ន៝ប់​ដ៝ង់។ ពាង់​ឆ៝ៈ​ទើន​នាវ​ជេរ​ជ៝ត់​តា​ឆី​តឹម​រាកាង់ ពាង់​មោ​អោស​ក្លាច​នាវ​ដីត​ព្រេង​មា​នាវ​អី​នៃ យ៝រ​លាស​ពាង់​មឹន​មា​នាវ​រាម់​មអាក​អី​ហោម​ជឹត​នាប់​តៃ ជេសរី​អាបៃ​អ្យា​ពាង់​លែៈ​គុ​ជេស​ឞើស​មា​រានើល​កាដាច់​កោរាញ​ឞ្រាស​នើម។* ៣ លាស​នទ្រី​អ៝ន់​ខាន់​អៃ​មៃ​កាស​គឹត​មា​ឞ្រាស​យេឆូ ​អី​លែៈ​គុ​ន៝ប់​ជេស​នោក​ផូង​ឞូនុយ្ស​តីស​តឹម​រាទ៝ង់​ដាស​ពាង់ គៃ​មា​ខាន់​អៃ​មៃ​លើយ​អោស​ទឹល​តា​នូយ្ស​នហ៝ម់ លើយ​អោស​រ៝ស​នាវ​រានើម។*

៤ តា​នាវ​តឹម​លើស​ដាស​នាវ​តីស ខាន់​អៃ​មៃ​អេ​ហ៝ៈ​អោស​គុ​តឹម​រាទ៝ង់​ត៝ត់​មា​ខឹត​ញចាយ​មហាម។ ៥ អើម​ខាន់​អៃ​មៃ​លែៈ​ច្វេល​បាស​នាវ​អី​លែៈ​គែស​ញចីស ជេសរី​ក្វាល់​ខាន់​អៃ​មៃ​ក៝ន​កើត​នអា?៖

«អើ​ក៝ន លើយ​មឺច​អោស​នាវ​កោរាញ​ឞ្រាស​បាប់​នតុម​មៃ‌

ជេសរី​លើយ​ដ៝ង់​រ៝ស​នាវ​រានើម​នោក​ពាង់​លាស​មៃ‌

៦ យ៝រ​លាស​កោរាញ​ឞ្រាស​បាប់​នតុម​ឞូ​ម៝ស​អី​លែៈ​ពាង់​រ៝ង់​ជេស‌

ជេសរី​ពាង់​លាស​រាពាត់​ឞូ​ម៝ស​អី​លែៈ​ពាង់​កើប​ជេង​ក៝ន​ពាង់​ដ៝ង់»†។

៧ អ៝ន់​ខាន់​អៃ​មៃ​ញឆ្រោយ្ស​គុ​តា​នាវ​ជេរ​ជ៝ត់ នាវ​អី​នៃ​ជេង​តឹម​ឞាន​មា​នាវ​បាប់​នតុម។ តា​នាវ​អី​នៃ​ញហើ​កោរាញ​ឞ្រាស​លែៈ​កើប​ខាន់​អៃ​មៃ​ជេង​ក៝ន​ពាង់ យ៝រ​លាស​មោ​គែស​អោស​ឞឹ​មោ​បាប់​នតុម​មា​ក៝ន។* ៨ ទឹង​លែៈ​ក៝ន​កោរាញ​ឞ្រាស​ម៝ប់​មា​នាវ​បាប់​នតុម​ទាទេ លាស​ខាន់​អៃ​មៃ​មោ​អោស​ម៝ប់​នាវ​បាប់​នតុម ខាន់​អៃ​មៃ​ជេង​ក៝ន​ងក្លាៈ​ទើម មោ​អោស​ក៝ន​ពាង់​ងាន់។ ៩ ឞឹ​ឞ៝ន់​តា​នែស​នតូ​អ្យា​វៃ​បាប់​នតុម​ឞ៝ន់ ជេសរី​ឞ៝ន់​ហោម​ក្លាច​យើក​មា​ពាង់​ដ៝ង់។ លាស​នទ្រី​រាលាវ​មា​អី​នៃ​ជឹត អ៝ន់​ឞ៝ន់​អ្យាត់​នាវ​កោរាញ​ឞ្រាស​បាប់​នតុម​អី​ជេង​ឞឹ​ឞ៝ន់​តា​កាលើ​ត្រោក ជេសរី​ឞ៝ន់​គែស​នាវ​រេស​នហ៝​រ៝។ ១០ ឞឹ​ឞ៝ន់​តា​នែស​នតូ​អ្យា​បាប់​នតុម​ឞ៝ន់​ទូ​ប្ល៝ត់​ទើម តឹង​អី​នាវ​ពាង់​មឹន​គែស​ខ្លៃ​មា​ឞ៝ន់។ យើន​មា​កោរាញ​ឞ្រាស​បាប់​នតុម​ឞ៝ន់ គៃ​មា​គែស​ខ្លៃ​មា​ឞ៝ន់​ងាន់ គៃ​មា​ឞ៝ន់​គុ​នទ្រែល​ពាង់​តា​នាវ​ក្ល៝ស​អ្វែស​ពាង់​នើម។ ១១ នាវ​បាប់​នតុម​នៃ​អ៝ន់​ឞ៝ន់​គែស​នាវ​ជី​នាវ​រាង៝ត មោ​អោស​អ៝ន់​ឞ៝ន់​គែស​នាវ​រាម់​មអាក។ យើន​មា​ឞើស​កើយ​នៃ​ឞូ​ម៝ស​អី​លែៈ​ឆ៝ៈ​ទើន​ជេស​នាវ​បាប់​នតុម​កើត​នៃ ពាង់​អី​នៃ​ជេង​គែស​ព្លៃ គែស​នាវ​ដាប់​មពាន់ គុ​រេស​ឆ៝ង់។* ១២ លាស​នទ្រី​អ៝ន់​ញអោត​ន៝ប់​ហ៝ម់​នាវ​ញឆីង​តឹម​ឞាន​មា «អ៝ន់​យើរ​តី​រាឞាន់ នអ៝ប់​មា​អ៝ន់​ញឆ៝ង់​កោម៝ក់​ខាន់​អៃ​មៃ​អ៝ន់​ន៝ប់​ដ៝ង់»* ១៣ ជេសរី​កើត​លែៈ​គែស​ញចីស៖ «នទ្រាប់​ហ៝ម់​ត្រ៝ង​ឆ៝ង់​គៃ​មា​ខាន់​អៃ​មៃ​ទើស​ហាន់»† អ៝ន់​ជាន​តឹង​នាវ​នតី​អី​ទី​នឹង គៃ​មា​ឞូនុយ្ស​អី​រាអ្យា​តា​នាវ​ញឆីង​អី​តឹម​ឞាន​មា​ឞូនុយ្ស​រាវែន​ជ៝ង់ មោ​អោស​ឞាស​ញឆីង យើន​មា​គែស​នាវ​ញឆីង​លើ​មា​ន៝ប់ តឹម​ឞាន​មា​ឞាស​ជី​ជ៝ង់។

លើយ​អោស​តឹម​រាទ៝ង់​ដាស​កោរាញ​ឞ្រាស

១៤ អ៝ន់​ញឆ្រោយ្ស​នាវ​គុ​អ្វែស​ដាប់​មពាន់​នទ្រែល​មា​ទឹង​លែៈ​ឞូនុយ្ស​ទោ នអ៝ប់​មា​ញឆ្រោយ្ស​គុ​រេស​ក្ល៝ស​អ្វែស យ៝រ​លាស​ឞូ​ម៝ស​អី​មោ​គុ​រេស​ក្ល៝ស​អ្វែស មោ​អោស​ទើយ​គុ​នទ្រែល​កោរាញ​យេឆូ ​ជឹត​នាប់​តៃ។* ១៥ អ៝ន់​តឹម​កើល​នទ្រាង់​ខាន់​អៃ​មៃ​នើម គៃ​មា​លើយ​អោស​គែស​ទូ​ហ្វេ​អី​មោ​អោស​ឆ៝ៈ​ទើន​នាវ​អ្វែស​កោរាញ​ឞ្រាស។ លើយ​អោស​គែស​ឞូនុយ្ស​តា​មពោល​ខាន់​អៃ​មៃ​អី​មោ​អោស​អុច​ឆ៝ៈ​ទើន​នាវ​អ្វែស​កោរាញ​ឞ្រាស ឞូនុយ្ស​អី​នៃ​តឹម​ឞាន​មា​តើម​ខេស​ជាន​ជេរ​តា​មពោល​ខាន់​អៃ​មៃ ក្លាច​លាស​មព្លូម​នាវ​តីស​អ៝ន់​មា​ឞូនុយ្ស​អា​អេង​អ៝ក់​ជឹត។* ១៦ ញជ្រាង់​ហ៝ម់​លើយ​អ៝ន់​គែស​ឞូនុយ្ស​តឹម​ទ៝ង់​តា​មពោល​ខាន់​អៃ​មៃ លើយ​អោស​គែស​ឞូនុយ្ស​តា​មពោល​ខាន់​អៃ​មៃ​អី​មឺច​មា​នាវ​កោរាញ​ឞ្រាស​តឹម​ឞាន​មា​អេឆាវ ​អី​លែៈ​តាច់​លើយ​អី​នាវ​ខ្លៃ​ពាង់​នើម​ក៝ន​ឞោក​ទាក* យ៝រ​មា​កើញ​គែស​មា​នទើ​ឆោង​ឆា​អី​ទូ​ងាន​នៃ​ទើម។ ១៧ ខាន់​អៃ​មៃ​លែៈ​គឹត​ដ៝ង់ ត៝ត់​ឞើស​កើយ​នៃ​ពាង់​ញហ្វាច​នទើ​ពាង់​លែៈ​ជាន​នៃ​នើស ពាង់​កើញ​ហោ​ងាន់​ឆ៝ៈ​ទើន​នាវ​គែស​ជេង​តាៈ​ឞើស​ឞឹ​ពាង់​នើម​អី​ទី​មា​ក៝ន​ឞូ​ក្លោ​ទាក​ឞោក​ឆ៝ៈ​ទើន។ ឞ៝ល​លាស​ពាង់​ទាន់​ហោ​ងាន់​នអ៝ប់​មា​ហ៝រ​ទាក​មាត់​កាដោយ ក៝ៈ​មោ​អោស​ទើយ​រាគ៝ល់​នទើ​អី​លែៈ​ជាន​នើស។*

១៨ នាវ​ខាន់​អៃ​មៃ​ហាន់​ទាច់​អា​កោរាញ​ឞ្រាស​អាបៃ​អ្យា អេង​ឞាល់​មា​នាវ​ផូង​អីឆ្រាអែល ​គុ​តា​យោក​ឆីនាយ  ជេង​យោក​អី​នតុក​កោរាញ​ឞ្រាស​តឹម​រាង្លាប់​ដាស​ខាន់​ពាង់​នើស។ យោក​អី​នៃ​ទើយ​ពាស​មា​តី គែស​អុញ​ហីត គែស​ង៝​ចេក​កោលាក់ នទ្រែល​មា​គែស​ផុត​ឆ្យាល​ដ៝ង់‌ ១៩ គែស​តាង់​នតែស​នុង​ទុត​ទាង់ នទ្រែល​មា​គែស​តាង់​នតែស​ឞ៝រ់​អី​អ៝ន់​ខាន់​ពាង់​ក្លាច ត៝ត់​មា​ខាន់​ពាង់​ទាន់​កោរាញ​ឞ្រាស​ហោ​ងាន់​លើយ​ហោម​អ៝ន់​កោរាញ​ឞ្រាស​ងើយ​ជឹត​ដាស​ខាន់​ពាង់‌* ២០ យ៝រ​លាស​ខាន់​ពាង់​មោ​អោស​ទើយ​អ៝ត់​មា​នាវ​កោរាញ​ឞ្រាស​ទែ​ដាៈ​កើត​នអា៖ «ឞូ​ម៝ស​អី​ពាស​យោក​អ្យា ឞ៝ល​លាស​មពោមពា​(ឆ្យុម)​ទើម​កាដោយ អ្យាត់​មា​ឆ៝ៈ​លុ​នតុប​អ៝ន់​ខឹត»†។ ២១ នទើ​អី​ខាន់​ពាង់​ឆៃ​នៃ​ក្លាច​ទុត​ហោ​ងាន់ នទ្រី​ទឹង​មោឆេ ​លាស៖ «គ៝ប់​ក្លាច​ញឆ៝រ់​ទុត​ហោ​ងាន់»†។

២២ យើន​មា​ខាន់​អៃ​មៃ​លែៈ​ហាន់​ទាច់​អា​កោរាញ​ឞ្រាស​ងាន់ តឹម​ឞាន​មា​ហាន់​តា​យោក​ឆីយោន ​តា​ប៝ន​ក្វ៝ង់​កោរាញ​ឞ្រាស​នើម​ពាង់​អី​រេស​ងាន់ តា​ប៝ន​ក្វ៝ង់​យេរូឆាលឹម ​អី​តា​កាលើ​ត្រោក​អី​នតុក​កោរាញ​ឞ្រាស​នើម តា​នតុក​គែស​ផូង​តោង​ពារ់​អ៝ក់​រាមឺន​រាឆែន​គុ​រាបុន​មា​នាវ​រាម់​មអាក‌* ២៣ ជេង​នតុក​គុ​គូម​ផូង​ក៝ន​កោរាញ​ឞ្រាស​អី​ពាង់​កើប​ជេង​ក៝ន​ទាក​ឞោក​ទាទេ† នអ៝ប់​មា​គែស​ញចីស​រាញា​ឆាក់​តា​កាលើ​ត្រោក។ ខាន់​អៃ​មៃ​លែៈ​ហាន់​ទាច់​អា​កោរាញ​ឞ្រាស​អី​កោរាញ​ផាត​ទោយ្ស​ទឹង​លែៈ​ឞូនុយ្ស លែៈ​ហាន់​តា​នតុក​ផូង​អី​ញឆីង​អេ​ល៝រ​មា​ខាន់​ពាង់​ខឹត​នើស អី​លែៈ​ជេង​តឹម​ទី​កែស។* ២៤ ខាន់​អៃ​មៃ​លែៈ​ហាន់​ទាច់​អា​ឞ្រាស​យេឆូ ​ជេង​នើម​លែវ​មា​តឹម​រាង្លាប់​មហែ​ឞ៝ន់​ដាស​កោរាញ​ឞ្រាស ខាន់​អៃ​មៃ​លែៈ​ឆ៝ៈ​ទើន​មហាម​ឞ្រាស​យេឆូ  អី​មហាម​អ៝ន់​ឞ៝ន់​រាក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស មហាម​អី​នៃ​គែស​ខ្លៃ​រាលាវ​មា​មហាម​អាបែល ‡​ជឹត យ៝រ​លាស​មហាម​អាបែល ​ជេង​មឞេន​មា​នាវ​កោរាញ​ឞ្រាស​តេៈ​ទោយ្ស​ទើម។*

២៥ អ៝ន់​ញជ្រាង់​ហ៝ម់ លើយ​រាលាច់​អោស​មា​កោរាញ​ឞ្រាស​អី​ងើយ​ដាស​ខាន់​អៃ​មៃ។ លាស​ផូង​អីឆ្រាអែល ​អី​មោ​អ្យាត់​នាវ​មោឆេ ​នតុម​នតី​តា​នែស​នតូ​អ្យា​កាល់​អែ​នើស លែៈ​មោ​ក្លាយ្ស​អោស​ឞើស​ទោយ្ស​ខាន់​ពាង់​នើស លាស​នទ្រី​ល៝ង់​ឞ៝ន់​អី​អ្យា អី​លែៈ​តាង់​នាវ​កោរាញ​ឞ្រាស​នើម​នតុម​នតី​តា​ឞ្រាស​យេឆូ ​តាៈ​ឞើស​កាលើ​ត្រោក​អី​នតុក​ពាង់​នើម ប៝ន់​លើ​ហោ​រាលាវ​មា​អី​នៃ​បាស​មោ​ទើយ​ក្លាយ្ស?* ២៦ ឞើស​នតើម​នើស​នោក​កោរាញ​ឞ្រាស​ងើយ​តា​យោក​ឆីនាយ ​នែស​នតូ​ងគារ់​ហោ​ងាន់ យើន​មា​រានោក​អាបៃ​អ្យា​ពាង់​ត៝ន​កើត​នអា​តា​នាវ​ពាង់​ងើយ៖ «ជឹត​នាប់​តៃ គ៝ប់​មរា​អ៝ន់​ត្រោក​គែស​ងគារ់​ដ៝ង់ មោ​អោស​ទើន​មា​នែស​នតូ​ទើម​គែស​ងគារ់»†។ ២៧ ជេសរី​នាវ​លាស​អី​អ្យា៖ «នារ​ជឹត​នាប់​តៃ» មឞើស​អ៝ន់​គឹត ទឹង​លែៈ​នទើ​អី​កោរាញ​ឞ្រាស​ញជេង​នើស​ងគារ់ ជេសរី​រ៝ស​លែៈ​ផ្យៅ គៃ​មា​នទើ​អី​មោ​ឞ្លាវ​ងគារ់​ទើម​ហោម​អែ​កើន។* ២៨ យ៝រ​មា​ឞ៝ន់​ឆ៝ៈ​ទើន​ទូ​ឞ្រី​ទាក​កោរាញ​ឞ្រាស​អី​មោ​ឞ្លាវ​ងគារ់​នៃ លាស​នទ្រី​អ៝ន់​ឞ៝ន់​លាស​អ្វែស​កោរាញ​ឞ្រាស ជេសរី​អ៝ន់​ឞ៝ន់​ឆើម​កើល​ជាន​ការ​ហ៝ម់​មា​ពាង់ តឹង​នាវ​ពាង់​អុច នទ្រែល​មា​ក្លាច​យើក​មា​ពាង់‌ ២៩ យ៝រ​លាស​កោរាញ​ឞ្រាស​អី​ឞ៝ន់​យើក​មឞាស នាវ​ពាង់​តេៈ​ទោយ្ស​តឹម​ឞាន​មា​អុញ​ឆា​លេក​លែៈ​ផ្យៅ។*

១៣

នាវ​គុ​រេស​តឹម​ទី​មា​នាវ​កោរាញ​ឞ្រាស​អុច

១ អ៝ន់​ខាន់​អៃ​មៃ​តឹម​រ៝ង់​ឞាល់​ជេង​អ៝ស​នោ​នឹង។* ២ លើយ​ច្វេល​អោស​រ៝ម​ឞូ​នាច់​មា​នូយ្ស​នហ៝ម់​អ្វែស​រាស​រើច ឞូ​នាច់​អី​ខាន់​អៃ​មៃ​មោ​គឹត​នាល់។ យ៝រ​មា​នាវ​រ៝ម​កើត​អី​នៃ ឞូនុយ្ស​អាបាៈ​លែៈ​គែស​រ៝ម​តោង​ពារ់​នអ៝ប់​មា​មោ​អោស​គឹត​ខាន់​ពាង់​ជេង​តោង​ពារ់។* ៣ អ៝ន់​ខាន់​អៃ​មៃ​កាស​គឹត​មា​មពោល​អី​គែស​នទ្រូង តឹម​ឞាន​មា​ឆាក់​ខាន់​អៃ​មៃ​នើម​គែស​នទ្រូង​នទ្រែល​ខាន់​ពាង់។ ជេសរី​អ៝ន់​កាស​គឹត​មា​មពោល​អី​ឞូ​ជាន​អ្យើស​យ៝រ​មា​ខាន់​ពាង់​ញឆីង​មា​ឞ្រាស​យេឆូ  តឹម​ឞាន​មា​ឞូ​ជាន​អ្យើស​មា​ឆាក់​ខាន់​អៃ​មៃ​នើម​ដ៝ង់។*

៤ អ៝ន់​ទឹង​លែៈ​ខាន់​អៃ​មៃ​កើប​ខ្លៃ​តា​នាវ​តឹម​នអាប់​អូរ​ឆាយ លើយ​អោស​តឹម​ល៝ម់​អូរ​ល៝ម់​ឆាយ យ៝រ​លាស​កោរាញ​ឞ្រាស​មរា​តេៈ​ទោយ្ស​មា​ឞូ​ម៝ស​អី​តឹម​ទ៝ង់ ឞូ​ម៝ស​អី​ល៝ម់​អូរ​ល៝ម់​ឆាយ។* ៥ លើយ​រាវាន​អោស​មា​ព្រាក់ អ៝ន់​ខាន់​អៃ​មៃ​ឆ៝ប់​ត៝ង់​មា​ទ្រាប់​នទើ​អី​លែៈ​គែស​នៃ​ហ៝ៈ យ៝រ​លាស​កោរាញ​ឞ្រាស​លែៈ​លាស​កើត​នអា៖ «មោ​គែស​អោស​គ៝ប់​នត្លើយ​ខាន់​អៃ​មៃ ក៝ៈ​មោ​គែស​ដ៝ង់​គ៝ប់​មអារ់​ខាន់​អៃ​មៃ»†។* ៦ កើត​នទ្រី​ឞ៝ន់​ងើយ​មា​នូយ្ស​នហ៝ម់​ឞាញ់​កើត​នអា៖

«គ៝ប់​មោ​អោស​ក្លាច‌

កោរាញ​ឞ្រាស​ជេង​នើម​កើល​គ៝ប់

លាស​នទ្រី​មើម​ឞូនុយ្ស​ហោម​ទើយ​លើស​មា​គ៝ប់?»†

៧ អ៝ន់​ខាន់​អៃ​មៃ​មេត​អ្វាញ់​មពោល​កោរាញ​ខាន់​អៃ​មៃ​អី​មឞើស​ងក៝ច​នាវ​ងើយ​កោរាញ​ឞ្រាស​អ៝ន់​មា​ខាន់​អៃ​មៃ​អ្យាត់​នើស។ អ្វាញ់​ម៝ស​នទើ​អ្វែស​តា​នាវ​គុ​រេស​ខាន់​ពាង់ ជេសរី​តឹង​កើត​នាវ​ញឆីង​ខាន់​ពាង់​អី​នៃ​ទោ។* ៨ ឞ្រាស​យេឆូ​ក្រីស ​ហោម​កើត​អើម ពាង់​មោ​គែស​អោស​រាគ៝ល់ ឞើស​អា​ល៝រ​នើស​ត៝ត់​មា​នារ​អ្យា នទ្រែល​មា​នហ៝​រ៝។*

៩ ខាន់​អៃ​មៃ​លើយ​អោស​អ្យាត់​លើយ​អោស​តឹង​អាប់​នតីល​នាវ​នតី​មហែ​អី​អេង នហ៝ម់​ឆ្វាន​ខាន់​អៃ​មៃ​តាៈ​ឞើស​នាវ​អ្វែស​កោរាញ​ឞ្រាស មោ​អោស​ទី​តាៈ​ឞើស​នាវ​ដាៈ​នាវ​វែរ​តា​នទើ​ឆោង​ឆា យ៝រ​លាស​នាវ​ដាៈ​នាវ​វែរ​អី​នៃ​មោ​អោស​កើល​មា​ឞូនុយ្ស​អី​ជាន​តឹង។* ១០ ឞ៝ន់​អី​ញឆីង​មា​ឞ្រាស​យេឆូ  កោរាញ​ឞ្រាស​លែៈ​យោៈ​នាវ​តីស​ឞ៝ន់​យ៝រ​មា​ឞ្រាស​យេឆូ ​លែៈ​ខឹត​តា​ឆី​តឹម​រាកាង់ យើន​មា​ឞូ​ម៝ស​អី​ហោម​ញឆីង​មា​នាវ​ញហើរ​មពោមពា​(ឆ្យុម)​គៃ​មា​ទាន់​កោរាញ​ឞ្រាស​យោៈ​នាវ​តីស​ខាន់​ពាង់​នើម កោរាញ​ឞ្រាស​មោ​អោស​យោៈ​នាវ​តីស​ខាន់​ពាង់*។

១១ តា​នាវ​តឹម​រាង្លាប់​អើម កោរាញ​ជាន​ឞ្រាស​ទុត​ក្វ៝ង់​ឆ៝ៈ​មហាម​មពោមពា​(ឆ្យុម)​អី​ពាង់​ងខឹត​គៃ​មា​ទាន់​កោរាញ​ឞ្រាស​យោៈ​នាវ​តីស ពាង់​ញអោត​មហាម​អី​នៃ​អ្យ្រាស​តា​ជ្រោ​នតុក​ទុត​ក្ល៝ស​អ្វែស យើន​មា​អី​ឆាក់​មពោមពា​(ឆ្យុម)​អី​នៃ​ឞូ​គុច​ពូរ​ឞើស​ទីស​ប៝ន។* ១២ ឞ្រាស​យេឆូ ​តឹម​ឞាន​កើត​នៃ​ដ៝ង់ ពាង់​គុ​ឞើស​ទីស​ប៝ន​នោក​ពាង់​ឆ៝ៈ​ទើន​នាវ​ជេរ​ជ៝ត់​ត៝ត់​មា​ខឹត​ឆាក់ គៃ​មា​ជាន​ផូង​ប៝ន​លាន​អ៝ន់​ក្ល៝ស​អ្វែស​តាៈ​ឞើស​មហាម​ឆាក់​ពាង់​នើម។* ១៣ លាស​នទ្រី​អ៝ន់​ឞ៝ន់​ជាន​តឹង​នាវ​នតឹត​ឞ្រាស​យេឆូ  ហាន់​តា​ពាង់​តា​ឞើស​ទីស​ប៝ន យ៝រ​មា​នាវ​ឞ៝ន់​ញឆីង​ជេង​តឹម​ឞាន​មា​ហាន់​អា​ឞ្រាស​យេឆូ ​តា​ឞើស​ទីស​ប៝ន† ឆ៝ៈ​ទើន​នាវ​ឞូ​ជាន​ជេរ​ជ៝ត់ នអ៝ប់​មា​នាវ​ឞូ​មឺច​កើត​អី​ពាង់​លែៈ​ឆ៝ៈ​ទើន​ដ៝ង់‌ ១៤ យ៝រ​លាស​នែស​នតូ​អ្យា​មោ​អោស​ទី​ប៝ន​ឞ៝ន់​គុ​នហ៝​រ៝ ឞ៝ន់​គុ​ក៝ប់​មា​ប៝ន​អី​ហោម​ជឹត​នាប់។*

១៥ យ៝រ​មា​នទើ​ឞ្រាស​យេឆូ ​ជាន​នៃ អ៝ន់​ឞ៝ន់​រានេ​កោរាញ​ឞ្រាស​នឹង នាវ​រានេ​តឹម​ឞាន​មា​ញហើរ​នទើ​ជាន​ឞ្រាស​មា​ពាង់ ជេង​នាវ​លោស​ឞើស​ឞ៝រ់​មឞូង​អី​ទី​មា​ឞូ​ម៝ស​មឞើស​ងក៝ច​ឆាក់​ពាង់​នើម​ញឆីង​មា​ឞ្រាស​យេឆូ ។* ១៦ លើយ​ច្វេល​អោស​ជាន​នទើ​អ្វែស​មា​ឞូ នទ្រែល​មា​កើល​ឞូ​អេង យ៝រ​លាស​ជាន​កើត​នៃ​តឹម​ឞាន​មា​ញហើរ​នទើ​មា​កោរាញ​ឞ្រាស​អី​អ៝ន់​កោរាញ​ឞ្រាស​រាម់​ងាន់។* ១៧ អ៝ន់​ខាន់​អៃ​មៃ​អ្យាត់​ហ៝ម់​នាវ​កោរាញ​អី​ម៝ត់​អ្វាញ់​ខាន់​អៃ​មៃ​អី​ផូង​លែៈ​ញឆីង នអ៝ប់​មា​ជាន​តឹង​នាវ​ខាន់​ពាង់​ដាៈ​ដ៝ង់ យ៝រ​លាស​ខាន់​ពាង់​ម៝ត់​ញជ្រាង់​ខាន់​អៃ​មៃ ជេសរី​តា​នារ​ជឹត​នាប់​តៃ​កោរាញ​ឞ្រាស​មរា​អោប​មា​នទើ​ខាន់​ពាង់​ជាន។ លាស​ខាន់​អៃ​មៃ​អ្យាត់​ជាន​តឹង​នាវ​ខាន់​ពាង់​ដាៈ ខាន់​ពាង់​រាម់​មអាក​អេង​មា​នាវ​ជាន​ការ​ខាន់​ពាង់​អី​នៃ យើន​មា​លាស​ខាន់​អៃ​មៃ​មោ​អ្យាត់​ជាន​តឹង នាវ​ជាន​ការ​ខាន់​ពាង់​ជេង​គែស​នាវ​រាង៝ត ជេសរី​មោ​អោស​អ្វែស​មា​ខាន់​អៃ​មៃ​នើម​ដ៝ង់។*

នាវ​នតិញ​ងគ្លែៈ​ទុត

១៨ ទាន់​កើល​មឞើស​ឆើម​អ៝ន់​ហេន​បាៈ។ ហេន​លែៈ​គឹត​ជេស ហេន​ជាន​នទើ​អី​ទី​តា​នាប់​មាត់​កោរាញ​ឞ្រាស​ទើម នទ្រែល​មា​អុច​ងាន់​គុ​រេស​តឹម​ទី​នាវ​កោរាញ​ឞ្រាស​អុច​តា​ទឹង​លែៈ​នតីល​នទើ។* ១៩ លើ​មា​ហោ​ងាន់​គ៝ប់​ទាន់​ខាន់​អៃ​មៃ​កើល​មឞើស​ឆើម​អ៝ន់​គ៝ប់ គៃ​មា​គ៝ប់​គើញ​ព្លឹ​អា​ខាន់​អៃ​មៃ។

២០ កោរាញ​ឞ្រាស​លែៈ​ជេស​អ៝ន់​ឞ្រាស​យេឆូ ​អី​កោរាញ​ឞ៝ន់​ទ៝ក់​រេស​ឞើស​ផូង​ខឹត។ ជេសរី​ជាន​នាវ​តឹម​រាង្លាប់​នហ៝​រ៝​ដាស​ឞ៝ន់​មា​មហាម​ឞ្រាស​យេឆូ ​អី​នើម​ម៝ត់​អ្វាញ់​ឞ៝ន់​ទុត​អ្វែស តឹម​ឞាន​មា​នើម​ច្យាប់​ម៝ត់​អ្វាញ់​មា​ផូង​ឞែ​ឞ្យាប់​ពាង់​នើម។ ទាន់​កោរាញ​ឞ្រាស​អី​តើម​នាវ​ដាប់​មពាន់* ២១ អ៝ន់​ខាន់​អៃ​មៃ​ឞ្លាវ​ជាន​ទឹង​លែៈ​នតីល​នទើ​អី​ពាង់​នើម​អុច។ ទាន់​កោរាញ​ឞ្រាស​ជាន​ទឹង​លែៈ​នតីល​នទើ​អី​អ៝ន់​ពាង់​រាម់​មអាក​តា​ខាន់​អៃ​មៃ យ៝រ​មា​នទើ​ឞ្រាស​យេឆូ​ក្រីស ​លែៈ​ជាន​នើស។ ទាន់​រានេ​នាវ​ច្រេក​លើប​ឞ្រាស​យេឆូ​ក្រីស ​បាបើ​នហ៝​រ៝! អើ​អ៝ន់​គែស​កើត​នៃ​ងាន់​រ៝!‡

២២ អើ​អ៝ស​នោ​តា​នាវ​ញឆីង គ៝ប់​ទាន់​ខាន់​អៃ​មៃ​ហោ​ងាន់​អ៝ន់​ឆ៝ៈ​ទើន​ទឹង​លែៈ​នាវ​នតុម​នតី​អី​អ្យា យ៝រ​លាស​ឆ៝ម់បុត​អី​គ៝ប់​ញចីស​អ៝ន់​មា​ខាន់​អៃ​មៃ​អ្យា​តឹម​ឞាន​មា​គ្លែស​ទើម។ ២៣ ទាន់​ខាន់​អៃ​មៃ​គឹត​ដ៝ង់​មា​នោ​ឞ៝ន់​តីមោថេ  ពាង់​លែៈ​ឞូ​បើក​ជេស​ឞើស​ត្រោម​នទ្រូង។ លាស​ពាង់​ត៝ត់​គើញ​អា​គ៝ប់ គ៝ប់​មរា​ហាន់​អា​ខាន់​អៃ​មៃ នទ្រែល​មា​ពាង់​ដ៝ង់។* ២៤ ទាន់​អោប​នាវ​អ្វែស​លាង់​មពោល​កោរាញ​អី​ម៝ត់​អ្វាញ់​ខាន់​អៃ​មៃ នទ្រែល​មា​ទាន់​អោប​នាវ​អ្វែស​លាង់​ទឹង​លែៈ​ផូង​ប៝ន​លាន​កោរាញ​ឞ្រាស​ដ៝ង់។ ផូង​ញឆីង​អី​តាៈ​ឞើស​ឞ្រី​អីតាលី  អោប​នាវ​អ្វែស​លាង់​ខាន់​អៃ​មៃ​ដ៝ង់។ ២៥ ទាន់​នាវ​អ្វែស​កោរាញ​ឞ្រាស​នើម​គុ​នទ្រែល​ទឹង​លែៈ​ខាន់​អៃ​មៃ§៕៚

* ១:២ ១:២៖ តា​នាវ​តឹម​រាង្លាប់​មហែ​មឞើស​មា​ឞ៝ន់ ជេស​ឞ្រាស​យេឆូ ​ហាវ​ឆឹត​តា​កាលើ​ត្រោក ត៝ត់​មា​ពាង់​ព្លឹ​វាច់ ជេង​រានោក​ងគ្លែៈ​ទុត​នែស​នតូ។

* ១:២ ១:២៖ យហ ១:៣; ១កោ ៨:៦; កោល ១:១៦; រម ៨:១៧; ១តេ ៤:១៣-១៨

* ១:៣ ១:៣៖ ហេឞ ៩:១២-១៤; ១០:២២; យហ ១៤:៧-១០; ២កោ ៤:៤; កោល ១:១៥; ២កោ ៥:១៨-២១; នម ១១០:១; មក ១៦:១៩; អេផ ១:២០-២១

† ១:៤ ១:៤៖ «យ៝រ​លាស​កោរាញ​ឞ្រាស​អ៝ន់​ពាង់​ក្វ៝ង់​រាលាវ​មា​ផូង​តោង​ពារ់» មោ​លាស «យ៝រ​លាស​កោរាញ​ឞ្រាស​តេៈ​រាញា​ពាង់​«ក៝ន»‌ នទ្រី​ពាង់​ក្វ៝ង់​រាលាវ​មា​ផូង​តោង​ពារ់»។

* ១:៤ ១:៤៖ មថ ៣:១៧; ផល ២:៩

† ១:៥ ១:៥៖ នម ២:៧

† ១:៥ ១:៥៖ ២ឆា ៧:១៤; ១នរ ១៧:១៣

* ១:៥ ១:៥៖ ហេឞ ៥:៥

† ១:៦ ១:៦៖ នវ ៣២:៤៣

* ១:៦ ១:៦៖ យហ ៣:១៦

‡ ១:៧ ១:៧៖ «គ៝ប់» មោ​លាស «ពាង់»៖ នើម​ញចីស​ឆ៝ម់បុត​ហេឞ្រើ ឆ៝ៈ​នាវ​រានេ​មា​កោរាញ​ឞ្រាស​អី​នៃ ជេង​នាវ​នតើយ្ស​នាវ​ងើយ​កោរាញ​ឞ្រាស​អី​តាៈ​ឞើស​កោរាញ​ឞ្រាស​នើម​ងើយ។

† ១:៧ ១:៧៖ នម ១០៤:៤

† ១:៩ ១:៨-៩៖ នម ៤៥:៦-៧

† ១:១២ ១:១០-១២៖ នម ១០២:២៥-២៧

† ១:១៣ ១:១៣៖ នម ១១០:១

* ១:១៤ ១:១៤៖ នម ៣៤:៧; ៩១:១១-១២; មថ ៤:១១

* ២:១ ២:១៖ ហេឞ ៤:១, ១១; ៦:៩, ១១; ១២:១-២; ផល ១:៦; ១ពេ ១:៩

* ២:២ ២:២៖ ផូង​អីឆ្រាអែល ​អ្យាត់​លាស​ជេង​តោង​ពារ់​អី​អ៝ន់​នាវ​វៃ​មា​មោឆេ  ឞ៝ល​លាស​មោ​គែស​អោស​ញចីស​កើត​នៃ​តា​នាវ​តឹម​រាង្លាប់​អើម។

* ២:២ ២:២៖ ហេឞ ១០:២៨; ការ ៧:៥៣; កាល ២:១៩; ៣:១៩

* ២:៣ ២:៣៖ ហេឞ ១០:២៩; ១២:២៥; កាល ២:២១; ការ ១:២១-២២

* ២:៤ ២:៤៖ ការ ២:២២; ៥:១២; ២កោ ១២:២; ១កោ ១២:៧-១១

† ២:៦ ២:៦៖ «ឞូនុយ្ស» មោ​លាស «ឞូនុយ្ស​ឞូ​ក្លោ»។

‡ ២:៦ ២:៦៖ «ក៝ន​ឞូ​ក្លោ​ឞូនុយ្ស» មោ​លាស «ក៝ន​ឞូនុយ្ស»។

* ២:៦ ២:៦-៧៖ ដាន ៧:១៣-១៤

§ ២:៧ ២:៧៖ «ដេៈ» មោ​លាស «ទូ​ប្ល៝ត់»។

† ២:៨ ២:៦-៨៖ នម ៨:៤-៦

* ២:៨ ២:៨៖ ១កោ ១៥:២៧

* ២:៩ ២:៩៖ «យើក​មា​ពាង់» មោ​លាស «អ៝ន់​មា​ពាង់​មោក​កាដាច់​គែស​នាវ​យើក​គែស​នាវ​ច្រេក​លើប»។

* ២:៩ ២:៩-១០៖ ២កោ ៥:១៨-២១; ១៣:៤; ផល ២:៦-១១

* ២:១១ ២:១១-១២៖ យហ ១៧:២០-២១; រម ៨:២៩-៣០; អេផ ១:៤-៥; ១ពេ ១:២

† ២:១២ ២:១២៖ នម ២២:២២

† ២:១៣ ២:១៣៖ អេឆា ៨:១៧

† ២:១៣ ២:១៣៖ អេឆា ៨:១៨

* ២:១៤ ២:១៤-១៥៖ មក ១០:៤៥; ការ ២:២៤; ២តម ១:១០; ១យហ ៣:៨; នតម ១:១៨

† ២:១៥ ២:១៥៖ «អី​ហោ​ក្លាច​មា​នាវ​ខឹត» មោ​លាស «អី​ជាន​ទឹក​មា​នាវ​ក្លាច​មា​នាវ​ខឹត»។

* ២:១៧ ២:១៧-១៨៖ ហេឞ ៤:១៤-១៥; រម ៨:៣; កាល ៤:៤-៥

‡ ២:១៨ ២:១៨៖ «យ៝រ​លាស​ពាង់​លែៈ​ម៝ប់​ជេស​នាវ​ជេរ​តាៈ​ឞើស​នាវ​នទើម​នើស» មោ​លាស «យ៝រ​លាស​ពាង់​លែៈ​ម៝ប់​ជេស​នាវ​ជេរ​ជ៝ត់​នអ៝ប់​មា​នាវ​នទើម» មោ​លាស «យ៝រ​លាស​ពាង់​លែៈ​ម៝ប់​ជេស​នាវ​ជេរ​តា​នោក​ពាង់​គែស​នាវ​នទើម​នើស»។

* ៣:១ ៣:១៖ ហេឞ ៤:១៤

* ៣:២ ៣:២៖ នក ១២:៧; មថ ២៦:៣៩

* ៣:៦ ៣:៦៖ ហេឞ ១០:២១; ១ពេ ២:៥-៦

* ៣:៨ ៣:៨-៩៖ នង ១៤:១១-១២

* ៣:១១ ៣:១១៖ រានោក​មោឆេ ​«លាប់​គុ​រាលូ» ងើយ​មា​ផូង​អីឆ្រាអែល ​លាប់​តា​ឞ្រី​អីឆ្រាអែល ​ជេង​នតុក​មា​ខាន់​ពាង់​នើម មោ​ហោម​អោស​គែស​នាវ​ជេរ​កើត​នោក​ឞ្រោៈ​តា​ឞ្រី​រាទាស។ តា​នាវ​តឹម​រាង្លាប់​មហែ​គែស​នាវ​ខ្លៃ​លាស៖ «លាប់​តា​ប៝ន​អ្វែស​គែស​នាវ​រេស​នហ៝​រ៝ មោ​ហោម​គែស​នាវ​ជេរ​ជ៝ត់ មោ​ហោម​ជាន​ការ​មា​ឆ្យាម់​នាវ​រេស មោ​ហោម​គែស​នាវ​ជី​នាវ​ខឹត មោ​ហោម​គែស​នាវ​រាង៝ត​រាវៃ គុ​នទ្រែល​មា​កោរាញ​ឞ្រាស»។

† ៣:១១ ៣:៩-១១៖ នម ៩៥:៧-១១

* ៣:១១ ៣:១១៖ នក ១៤:២៩-៣៥

* ៣:១២ ៣:១២៖ ហេឞ ១២:២៥

* ៣:១៣ ៣:១៣៖ ១តេ ៥:១១

* ៣:១៤ ៣:១៤៖ ហេឞ ៦:១១-១២; យាក ១:១២; នតម ២:១០

† ៣:១៥ ៣:១៥៖ នម ៩៥:៧-៨

* ៣:១៥ ៣:១៥៖ នម ៩៥:៧-៨; នង ១៧:១-៧

* ៣:១៦ ៣:១៦-១៧៖ ១កោ ១០:១-៦

* ៣:១៨ ៣:១៨៖ នក ១៤:២២-២៤, ២៩-៣០

* ៣:១៩ ៣:១៩៖ ហេឞ ៤:៦

* ៤:១ ៤:១៖ ហេឞ ២:១

* ៤:២ ៤:២៖ ហេឞ ៣:១៩

† ៤:៣ ៤:៣៖ នម ៩៥:១១

† ៤:៤ ៤:៤៖ នន ២:២

† ៤:៥ ៤:៥៖ នម ៩៥:១១

* ៤:៦ ៤:៦៖ រម ១១:២៨-៣០

† ៤:៧ ៤:៧៖ នម ៩៥:៧-៨

* ៤:៧ ៤:៧៖ ហេឞ ៣:៧-៩

* ៤:៨ ៤:៨៖ នវ ៣១:៧; យោឆ ២១:៤៣-៤៤

* ៤:៩ ៤:៩-១០៖ ផល ១:២៣; នតម ១៤:១៣

* ៤:១១ ៤:១១៖ ហេឞ ២:១; ១កោ ១:៨

* ៤:១២ ៤:១២៖ អេផ ៦:១៧; យេរ ២៣:២៩

* ៤:១៣ ៤:១៣៖ នម ២៦:២; មក ៤:២២

* ៤:១៤ ៤:១៤៖ ហេឞ ៦:១៩-២០

* ៤:១៥ ៤:១៥៖ ហេឞ ២:១៧-១៨; ១កោ ១០:១៣; ២ពេ ២:៩

* ៤:១៦ ៤:១៦៖ ហេឞ ១០:១៩; រម ៨:១៥; អេផ ២:១៨; ៣:១២

* ៥:១ ៥:១៖ ហេឞ ២:១៧; កល ១៦:៣២

* ៥:២ ៥:២៖ ហេឞ ៧:២៨

* ៥:៣ ៥:៣៖ ហេឞ ៧:២៧; ៩:៧; កល ១៦:១១, ១៧

* ៥:៤ ៥:៤៖ នង ២៨:១

* ៥:៥ ៥:៥៖ នោក​ឞ្រាស​ក្រីស ​គុ​តា​នែស​នតូ​អ្យា ពាង់​មោ​អោស​ជាន​កោរាញ​ជាន​ឞ្រាស​ទុត​ក្វ៝ង់ យើន​មា​អាបៃ​អ្យា​ពាង់​គុ​តា​កាលើ​ត្រោក​អី​នតុក​កោរាញ​ឞ្រាស ជេង​នើម​ឆើម​នតាង​តា​នាប់​កោរាញ​ឞ្រាស​មា​ផូង​ឞ៝ន់ តឹម​ឞាន​មា​កោរាញ​ជាន​ឞ្រាស​នោក​ពាង់​ញហើរ​នទើ​ជាន​ឞ្រាស​មា​កោរាញ​ឞ្រាស​នើស។

† ៥:៥ ៥:៥៖ នម ២:៧

* ៥:៥ ៥:៥៖ ហេឞ ១:៥

† ៥:៦ ៥:៦៖ តា​ឆ៝ម់បុត​នាវ​នតើម មោ​អោស​គែស​ញចីស​មា​នាវ​ទែស​កាដាច់​មិលកីឆាដែក  មោ​ដ៝ង់​គែស​ញចីស​មា​នាវ​ខឹត​ពាង់ ឞ៝ល​លាស​ពាង់​ឞូនុយ្ស​ងាន់​កាដោយ។ នទ្រី​ពាង់​តឹម​ឞាន​មា​មោ​អោស​គែស​នតើម មោ​អោស​គែស​លោច។ កើត​នទ្រី​ឞូនុយ្ស​អី​ញចីស​ឆ៝ម់បុត​អ្យា ពាង់​តឹម​រាដឹល​កាដាច់​មិលកីឆាដែក ​ដាស​មា​ឞ្រាស​ក្រីស  យ៝រ​លាស​ឞ្រាស​ក្រីស ​អី​លែៈ​អើម​រេស​ឞើស​អេ​ហ៝ៈ​គែស​នែស​នតូ នអ៝ប់​មា​រេស​នហ៝​រ៝​ងាន់។ (ហេឞ ៧:៣)

† ៥:៦ ៥:៦៖ នម ១១០:៤

* ៥:៦ ៥:៦៖ ហេឞ ៧:១-១០

* ៥:៧ ៥:៧-៨៖ មថ ២៦:៣៦-៤៦; ផល ២:៨

‡ ៥:៨ ៥:៨៖ នាវ​អ្យា​មោ​អោស​ទី​លាស​អា​ល៝រ​នើស​ឞ្រាស​យេឆូ ​មោ​អោស​អ្យាត់​នាវ​កោរាញ​ឞ្រាស យើន​មា​ឞ្រាស​យេឆូ ​លែៈ​អើម​អ្យាត់​នាវ​កោរាញ​ឞ្រាស​នឹង។

§ ៥:៩ ៥:៩៖ «ត៝ត់​មា​ពាង់​លែៈ​ជាន​លោច...​ពាង់» មោ​លាស «ត៝ត់​មា​ពាង់​លែៈ​ជេង​តឹម​ទី​កែស​ជេស»។

* ៥:១០ ៥:១០៖ ហេឞ ៧:១-១០; នម ១១០:៤

* ៥:១១ ៥:១១-១៤៖ ១កោ ៣:១-២; អេផ ៤:១៣-១៤; ១ពេ ២:២; ១តេ ៥:២១-២២

* ៦:៤ ៦:៤-៦៖ ហេឞ ១០:២៦-៣១; កាល ២:២១; ២តម ២:១១-១៣; ២ពេ ២:២០-២២; ១យហ ៥:១០-១២

* ៦:៧ ៦:៧៖ មថ ១៣:៨, ២៣

* ៦:៨ ៦:៨៖ មថ ១៣:៣០

* ៦:៩ ៦:៩៖ ហេឞ ២:១

* ៦:១០ ៦:១០៖ ហេឞ ១០:៣២-៣៤; កាល ៦:១០; ផលម ១:៥

* ៦:១១ ៦:១១៖ ហេឞ ២:១

* ៦:១២ ៦:១២៖ រម ១៥:២; ១កោ ១១:១

* ៦:១៣ ៦:១៣៖ នន ២២:១៦

† ៦:១៤ ៦:១៤៖ នន ២២:១៧

* ៦:១៨ ៦:១៨៖ នក ២៣:១៩; ១ឆា ១៥:២៩; រម ១១:២៩

* ៦:១៩-២០ ៦:១៩-២០៖ ហេឞ ៤:១៤-១៦; ៥:៦; កល ១៦:២-៣, ១២-១៣

* ៧:៣ ៧:៣៖ ហេឞ ៥:៦; នម ១១០:៤

* ៧:៥ ៧:៥៖ ទាន់​អ្វាញ់​តា​ឆ៝ម់បុត​នាវ​រាឞ្លាង​នាវ​ខ្លៃ​អេងៗ​តា​ងគ្លែៈ​ទុត​តា​ឆ៝ម់បុត​នាវ​កោរាញ​ឞ្រាស​ងើយ​អ្យា​តា​នតុក​«លេវី » គៃ​មា​គឹត​នាវ​ខ្លៃ​មា​មពោល​លេវី ។

* ៧:៥ ៧:៥៖ នន ២៨:២២; កល ២៧:៣០-៣៣; នក ១៨:២១-២៤; មាល ៣:៨-១០

* ៧:១៤ ៧:១៤៖ មថ ១:៣; នតម ៥:៥

† ៧:១៧ ៧:១៧៖ នម ១១០:៤

* ៧:១៨ ៧:១៨-១៩៖ រម ៨:២; ១០:៤; អេផ ២:១៥

† ៧:១៩ ៧:១៩៖ «ត្រ៝ង» មោ​លាស «ទូ​នាវ​រានើម»។

‡ ៧:២១ ៧:២១៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «កើត​កាដាច់​មិលកីឆាដែក ​អី​ឞូនុយ្ស​ជាន​ឞ្រាស​ដ៝ង់»។

† ៧:២១ ៧:២១៖ នម ១១០:៤

* ៧:២២ ៧:២២៖ ហេឞ ៨:៦-៧; ១២:២៤; មថ ២៦:២៨; ២កោ ៣:៦

* ៧:២៥ ៧:២៥៖ រម ៨:៣៤; ១តម ២:៥-៦; ១យហ ២:១-២

* ៧:២៦ ៧:២៦៖ ហេឞ ៩:៧; កល ១៦:១១, ១៧

* ៧:២៧ ៧:២៧៖ ហេឞ ១០:១៤

* ៨:១ ៨:១៖ ហេឞ ១០:១២; ១២:២; រម ៨:៣៤

* ៨:៣ ៨:៣៖ តាៈ​ឞើស​មោឆេ ​ឆ៝ៈ​ទើន​នាវ​វៃ គែស​មពោល​ឞូនុយ្ស​ជាន​ឞ្រាស​ទើម​ទើយ​ជាន​ឞ្រាស​មា​កោរាញ​ឞ្រាស ឞូនុយ្ស​អា​អេង​អ្យាត់​មា​អ៝ន់​នទើ​ញហើ​មា​ទូ​ហ្វេ​ឞូនុយ្ស​ជាន​ឞ្រាស​ព្រែ​មា​ញហើរ​មា​កោរាញ​ឞ្រាស។ ផូង​ក៝ន​ឆៅ​អារោន ​ទើម​ទើយ​ជាន​ឞូនុយ្ស​ជាន​ឞ្រាស នទ្រី​ទឹង​ឞ្រាស​យេឆូ ​អី​មោ​អោស​តាៈ​ឞើស​ក៝ន​ឆៅ​អារោន ​មោ​អោស​ទើយ​ជាន​ឞូនុយ្ស​ជាន​ឞ្រាស​តា​នែស​នតូ​អ្យា។

† ៨:៥ ៨:៥៖ នង ២៥:៤០

* ៨:៥ ៨:៥៖ កោល ២:១៧

* ៨:៦ ៨:៦៖ ហេឞ ៧:២២; ១២:២៤; ១តម ២:៥

* ៨:៧ ៨:៧-១៣៖ ហេឞ ៩:១៥; ១០:១៤-១៨; នង ២៤:៧-៨; យេរ ៣១:៣១-៣៤; ១កោ ១១:២៥; ២កោ ៣:៦

† ៨:១២ ៨:៨-១២៖ យេរ ៣១:៣១-៣៤

* ៨:១៣ ៨:១៣៖ រម ១០:៤

* ៩:១ ៩:១-៧៖ នង ២៦:៣១-៣៧

* ៩:២ ៩:២៖ នង ២៥:២៣-៣១

* ៩:៣ ៩:៣៖ «ឞ៝ក​ញចីង» មោ​លាស «ឞ៝ក​ញចីង​ត៝ល់​ឞារ» យ៝រ​លាស​ហោម​គែស​ឞ៝ក​ង្វាយ​ជឹត​ញចីង​តា​មពោង​លាប់​ចូន​អី​នៃ តា​ជ្រោ​នតុក​ក្ល៝ស​អ្វែស។

* ៩:៤ ៩:៤៖ នង ៣០:១-៦; ២៥:១០-១៦; ១៦:៣២-៣៤

† ៩:៥ ៩:៥៖ «ចេរូបីន» ជេង​ទូ​នតីល​តោង​ពារ់។

* ៩:៥ ៩:៥៖ នង ២៥:១៧-២២

* ៩:៧ ៩:៧៖ នង ៣០:១០; កល ១៦:១១, ១៧

* ៩:៨ ៩:៨៖ ហេឞ ១០:២០

* ៩:៩ ៩:៩៖ ហេឞ ៧:១៩; ១០:១-៤

* ៩:១០ ៩:១០៖ កោល ២:១៦-១៧

* ៩:១២ ៩:១២៖ ហេឞ ១០:១៤; ២កោ ៥:១៨-២១

* ៩:១៣ ៩:១៣៖ កល ១៧:១១; នក ១៩:១-២០

* ៩:១៤ ៩:១៤៖ ២កោ ៥:១៨-២១; ១ពេ ៣:១៨; ១យហ ១:៧; ២:១-២

* ៩:១៥ ៩:១៥៖ ហេឞ ៨:៦; ១២:២៤; អេផ ១:១៨; ១តម ២:៥-៦

* ៩:១៨ ៩:១៨-២២៖ នង ២៤:៤-៨

† ៩:២០ ៩:២០៖ នង ២៤:៨

* ៩:២១ ៩:២១៖ នង ៨:១៥; កល ៧:១

* ៩:២២ ៩:២២៖ កល ១៧:១១

* ៩:២៣ ៩:២៣៖ ហេឞ ៨:៥

* ៩:២៤ ៩:២៤៖ ហេឞ ៩:១១

* ៩:២៥ ៩:២៥-២៦៖ ហេឞ ៧:២៧; ៩:១២; ១០:១៤

* ៩:២៧ ៩:២៧៖ ២កោ ៥:១០

* ៩:២៨ ៩:២៨៖ ហេឞ ១០:១២, ១៤; ១កោ ១៥:២៣; ១តេ ៤:១៥-១៧

* ១០:១ ១០:១៖ ហេឞ ៩:៩; កោល ២:១៦-១៧

† ១០:៧ ១០:៥-៧៖ នម ៤០:៦-៨

* ១០:១០ ១០:១០៖ យហ ១៧:១៩

* ១០:១២ ១០:១២៖ ហេឞ ៩:២៥-២៧; រម ៨:៣៤

* ១០:១៣ ១០:១៣៖ នាវ​«អ៝ន់​គុ​តា​ន៝ម់​មពាង​ជ៝ង់​ឞ្រាស​ក្រីស » គែស​នាវ​ខ្លៃ​ឞូនុយ្ស​អី​នៃ​មោ​ហោម​គែស​នាវ​ទើយ យ៝រ​មា​ឞ្រាស​ក្រីស ​ជេង​កោរាញ។

* ១០:១៤ ១០:១៤៖ ហេឞ ៧:២៧; ៩:១២, ២៥-២៨; រម ៦:១០; ១ពេ ៣:១៨

† ១០:១៦ ១០:១៦៖ យេរ ៣១:៣៣

† ១០:១៧ ១០:១៧៖ យេរ ៣១:៣៤

† ១០:១៩ ១០:១៩៖ តឹង​មា​នាវ​វៃ​ផូង​អីឆ្រាអែល ​គែស​ទូ​ហ្វេ​កោរាញ​ជាន​ឞ្រាស​ទុត​ក្វ៝ង់​ទើម​ទើយ​ហាន់​លាប់​តា​ត្រោម​ជ្រោ​អី​ឞូ​ក្វាល់​លាស «នតុក​ទុត​ក្ល៝ស​អ្វែស»​(ហេឞ ៩:៧)។

* ១០:១៩ ១០:១៩-២០៖ ហេឞ ៩:៨; មថ ២៧:៥១; រម ៥:១-២

* ១០:២០ ១០:២០៖ មថ ២៧:៥១; មក ១៥:៣៨; លក ២៣:៤៥

* ១០:២២ ១០:២២៖ ហេឞ ៤:១៦; អេឆេ ៣៦:២៥; រម ៨:១៥

* ១០:២៣ ១០:២៣៖ ហេឞ ៤:១៤; ១កោ ១:៩; ១តេ ៥:២៤

* ១០:២៤ ១០:២៤៖ ហេឞ ១៣:១; អេផ ២:១០

* ១០:២៥ ១០:២៥៖ រម ១៣:១១-១២

* ១០:២៦ ១០:២៦-២៧៖ ហេឞ ៦:៩-១០; ២តម ២:១១-១៣; ១យហ ៥:១០-១៣

* ១០:២៨ ១០:២៨៖ ១កោ ១៥:៥៦; យាក ២:១០

* ១០:២៩ ១០:២៩៖ ហេឞ ២:៣; ១២:២៥

† ១០:៣០ ១០:៣០៖ នវ ៣២:៣៥

† ១០:៣០ ១០:៣០៖ នវ ៣២:៣៦; នម ១៣៥:១៤

* ១០:៣១ ១០:៣១៖ ហេឞ ១០:២២; ១២:២៩

* ១០:៣២ ១០:៣២-៣៤៖ ២តម ៣:១២

* ១០:៣៤ ១០:៣៤៖ មថ ៦:១៩-២១; ផល ៣:៧

* ១០:៣៦ ១០:៣៦-៣៩៖ ហេឞ ២:១; មថ ១៦:២៦; លក ២១:១៩; នតម ២២:១២

† ១០:៣៨ ១០:៣៧-៣៨៖ ហាប ២:៣-៤

* ១១:១ ១១:១៖ រម ៨:២៤-២៥; ២កោ ៤:១៨; ៥:៦-៨

* ១១:២ ១១:២៖ ១កោ ១១:១

* ១១:៣ ១១:៣៖ នន ១:១—២:៤; នម ៣៣:៦-៩; អេឆា ៤៨:១៣

* ១១:៤ ១១:៤៖ នន ៤:៤-៥

* ១១:៥ ១១:៥៖ នន ៥:២៤

* ១១:៧ ១១:៧៖ នន ៦:១៣—៧:២៣

* ១១:៨ ១១:៨៖ នន ១២:១-៤

* ១១:៩ ១១:៩៖ នន ២៦:២-៣

* ១១:១០ ១១:១០៖ ហេឞ ១៣:១៤

* ១១:១១ ១១:១១៖ នន ១១:៣០

* ១១:១២ ១១:១២៖ នន ១២:២; ១៥:៥; រម ៤:១៨-២២

* ១១:១៣ ១១:១៣៖ នន ២៣:៤; ៤៧:៩; ២កោ ៥:៦

* ១១:១៤ ១១:១៤-១៦៖ ហេឞ ១៣:១៤; នម ៣៩:១២; ផល ៣:២០; ១ពេ ២:១១

* ១១:១៧ ១១:១៧៖ នន ២២:១-១៤

† ១១:១៨ ១១:១៨៖ នន ២១:១២

* ១១:១៩ ១១:១៩៖ តា​នោក​នៃ​អីឆាក់ ​អី​ក៝ន​អាឞ្រាហាម់ ​មោ​អោស​ខឹត​ងាន់ យើន​មា​អាឞ្រាហាម់ ​លែៈ​ឞើយ​មា​នត៝ប់​ពាង់​ងាន់ ទោ​មា​ទូ​នហ៝ម់​តា​នៃ​អាឞ្រាហាម់ ​តាង់​ឞ៝រ់​មឞូង​ឞ្វៃ​លើយ​អ៝ន់​នត៝ប់​ក៝ន​អី​នៃ។

* ១១:២០ ១១:២0៖ នន ២៧:២៧-៤0

* ១១:២១ ១១:២១៖ នន ៤៧:៣១—៤៨:២០

* ១១:២២ ១១:២២៖ នន ៥០:២៤-២៥; នង ១៣:១៩

* ១១:២៣ ១១:២៣៖ នង ១:២២; ២:២

* ១១:២៤ ១១:២៤-២៥៖ ការ ៧:២០-២៣

* ១១:២៥ ១១:២៥៖ នង ២:១០-១២

† ១១:២៦ ១១:២៦៖ កោរាញ​ឞ្រាស​លែៈ​អ៝ន់​ពាង់​គឹត​ជេស​តា​នារ​ជឹត​នាប់​មរា​គែស​ទូ​ហ្វេ​នើម​កើល​ផូង​អីឆ្រាអែល ​(នវ ១៨:១៥-១៩) តា​រានោក​មោឆេ ​ក្វាល់​ឞូនុយ្ស​អី​នៃ​«ឞូនុយ្ស​នតើយ្ស​នាវ​ងើយ​កោរាញ​ឞ្រាស» ឞើស​កើយ​នៃ​ផូង​អីឆ្រាអែល ​ក្វាល់​ឞូនុយ្ស​អី​នៃ​«មេឆី » តា​នាវ​ងើយ​ហេឞ្រើ  តា​នាវ​ងើយ​គ្រែក ​ក្វាល់​«ក្រីស »។

* ១១:២៧ ១១:២៧៖ នង ១២:៤១

‡ ១១:២៨ ១១:២៨៖ «នើម​ងគ្រ៝ស»​អ្យា តា នង ១២:២៣ ក្វាល់៖ «តោង​ពារ់​នាវ​ខឹត»។

* ១១:២៨ ១១:២៨៖ នង ១២:១-១៤, ២៩

* ១១:២៩ ១១:២៩៖ នង ១៤:២១-៣០

* ១១:៣០ ១១:៣០៖ យោឆ ៦:១-២៧

* ១១:៣១ ១១:៣១៖ យោឆ ២:១-២៤; ៦:២០-២៥; យាក ២:២៥

* ១១:៣២ ១១:៣២៖ ផក ៤:៦-៧; ៦:១៤; ១១:៤-៦; ១៣:៣-៥, ២៤; ២ឆា ៨:១-១៥; ១ឆា ៣:១៩-២១

* ១១:៣៣ ១១:៣៣៖ ដាន ៦:១-២៤

* ១១:៣៤ ១១:៣៤៖ ដាន ៣:១-២៧

* ១១:៣៥ ១១:៣៥៖ ១កក ១៧:១៧-២៤; ២កក ៤:១៨-៣៧

* ១១:៣៦ ១១:៣៦៖ ១កក ២២:២៧-២៨; យេរ ២០:១-៣; ៣៧:១៥-១៦

§ ១១:៣៧ ១១:៣៧៖ នាវ​អាបាៈ​អី​គែស​ញចីស​តា​ត្រ៝ង ៣៥-៣៧ មោ​អោស​គែស​តា​នាវ​កោរាញ​ឞ្រាស​ងើយ គែស​ញចីស​តា​ឆ៝ម់បុត​ផូង​អីឆ្រាអែល ​អាបាៈ​អេង​ទើម។

* ១១:៣៧ ១១:៣៧៖ ២នរ ២៤:២០-២២

* ១១:៣៨ ១១:៣៨៖ ១កក ១៧:១-៥; ១៨:៣-៤

* ១១:៣៩ ១១:៣៩៖ នាវ​កោរាញ​ឞ្រាស​ត៝ន​អី​នៃ​មោ​អោស​ទី​មា​ផូង​ឞូនុយ្ស​អី​នៃ យើន​មា​ត៝ន​មរា​គែស​តា​នារ​ឞើស​កើយ​ខាន់​ពាង់​អី​នៃ នាវ​អាបាៈ​តា​នាវ​ត៝ន​អី​នៃ​លែៈ​គែស​តា​ឞ្រាស​ក្រីស  អាបាៈ​ហោម​គែស​ជឹត​នាប់​តៃ។

* ១២:១ ១២:១-២៖ ហេឞ ២:១; ១កោ ៩:២៤; អេផ ៥:៦; ផល ៣:១២-១៤

* ១២:២ ១២:២៖ ហេឞ ៨:១; ១០:១២; រម ៨:៣៤; ២កោ ៥:១៨-២១; ផល ២:៨

* ១២:៣ ១២:៣៖ មថ ២៦:៦៧-៦៨; ២តម ៣:១២

† ១២:៦ ១២:៥-៦៖ នហ ៣:១១-១២

* ១២:៧ ១២:៧៖ នវ ៨:៥-៦

* ១២:១១ ១២:១១៖ យាក ១:១២

* ១២:១២ ១២:១២៖ អេឆា ៣៥:៣

† ១២:១៣ ១២:១៣៖ នហ ៤:២៦

* ១២:១៤ ១២:១៤៖ រម ១២:១៧-១៨; ១៤:១៩; ១តេ ៥:១៥; ១ពេ ៣:៩-១២

* ១២:១៥ ១២:១៥៖ ហេឞ ១០:២៥

* ១២:១៦ ១២:១៦៖ តា​រានោក​អេឆាវ ​អី​ក៝ន​អីឆាក់ ​នើស ក៝ន​ឞូ​ក្លោ​ឞោក​ទាក​ឆ៝ៈ​ទើន​នាវ​នទ្រៃ នអ៝ប់​មា​នាវ​គែស​ជេង​តាៈ​ឞើស​ឞឹ​ពាង់​នើម​អ៝ក់​រាលាវ​មា​ទឹង​លែៈ​ក៝ន​អាបាៈ​អេង​ជឹត។

* ១២:១៧ ១២:១៧៖ នន ២៥:២៩-៣៤; ២៧:៣០-៤០

* ១២:១៩ ១២:១៩៖ នង ១៩:១៦; ២០:១៨-១៩

† ១២:២០ ១២:២០៖ នង ១៩:១២-១៣

† ១២:២១ ១២:២១៖ នវ ៩:១៩

* ១២:២២ ១២:២២៖ កាល ៤:២៦; នតម ២១:២

† ១២:២៣ ១២:២៣៖ ទឹង​លែៈ​ឞ៝ន់​អី​ជេង​ក៝ន​កោរាញ​ឞ្រាស ឞ៝ន់​ទើយ​លាស​ឞ៝ន់​ជេង​អី​ក៝ន​ទាក​ឞោក​ពាង់​ដ៝ង់ យ៝រ​លាស​ទឹង​លែៈ​ឞ៝ន់​ឆ៝ៈ​ទើន​នាវ​គែស​ជេង​តាៈ​ឞើស​កោរាញ​ឞ្រាស​តឹម​ឞាន​ឞាល់។

* ១២:២៣ ១២:២៣៖ ហេឞ ២:១០; រម ៨:១៤-១៧; អេផ ៣:៥-៦; ផល ៣:២០; ១ពេ ១:២

‡ ១២:២៤ ១២:២៤៖ កាអីន ​អី​នោ​ងខឹត​អី​អ៝ស​ពាង់​អាបែល  ឞារ​ហៃ​ខាន់​ពាង់​នៃ​ជេង​អី​ក៝ន​អាដាម់ ​អី​ឞូនុយ្ស​កោរាញ​ឞ្រាស​ញជេង​នើស​(នន ៤:៨-១០)។

* ១២:២៤ ១២:២៤៖ ១តម ២:៥-៦; លក ២២:២០

* ១២:២៥ ១២:២៥៖ ហេឞ ២:៣; ១០:២៩

† ១២:២៦ ១២:២៦៖ អាគ ២:៦

* ១២:២៧ ១២:២៧-២៨៖ កោល ១:១១-១២; ១ពេ ១:៣-៤

* ១២:២៩ ១២:២៩៖ នង ២៤:១៦-១៧; នវ ៤:២៤

* ១៣:១ ១៣:១៖ យហ ១៣:៣៤-៣៥; រម ១២:១០; ផល ២:១-៥; ២ពេ ១:៧

* ១៣:២ ១៣:២៖ ១ពេ ៤:៩

* ១៣:៣ ១៣:៣៖ ហេឞ ១០:៣៤; មថ ២៥:៣៦

* ១៣:៤ ១៣:៤៖ ១កោ ៧:២-៤; ១តេ ៤:៣-៨

† ១៣:៥ ១៣:៥៖ នវ ៣១:៦

* ១៣:៥ ១៣:៥៖ យោឆ ១:៥; នហ ៣០:៧-៩; ២កោ ៦:១០; ផល ៤:១១-១៣; ១តម ៦:៦-៨

† ១៣:៦ ១៣:៦៖ នម ១១៨:៦-៧

* ១៣:៧ ១៣:៧៖ ១កោ ១១:១

* ១៣:៨ ១៣:៨៖ នតម ១:៨, ១៧-១៨; ២២:១៣

* ១៣:៩ ១៣:៩៖ ១កោ ៨:១-១៣

* ១៣:១០ ១៣:១០៖ មោ​លាស «ឞ៝ន់​គែស​នទើ​ឆោង​ឆា​ឞើស​ទូ​មល៝ម់​ញឆឺង​គុច​ពូរ​នទើ​ជាន​ឞ្រាស​អី​មោ​ទី​មា​ឆា​មា​ឞូ​ម៝ស​អី​ឆើម​កើល​ជាន​ការ​តា​ចូន​ឞ៝ក​កោរាញ​ឞ្រាស»។

* ១៣:១១ ១៣:១១៖ កល ១៦:២៧

* ១៣:១២ ១៣:១២៖ មថ ២៧:៣៣

† ១៣:១៣ ១៣:១៣៖ តា​រានោក​នៃ​ផូង​អីឆ្រាអែល ​តា​អ៝ក់​នតុក មោ​ហោម​អោស​រ៝ម​នទ្រាង់​ខាន់​ពាង់​នើម​ឞូ​ម៝ស​អី​ញឆីង​មា​ឞ្រាស​យេឆូ ​(យហ ៩:២២)។

* ១៣:១៤ ១៣:១៤៖ ហេឞ ១២:២២-២៣; យហ ១៤:២-៣; អេផ ២:១៩; ផល ៣:២០; តត ២:១៣

* ១៣:១៥ ១៣:១៥៖ អេផ ៥:២០; កោល ៣:១៦-១៧

* ១៣:១៦ ១៣:១៦៖ អេផ ២:១០

* ១៣:១៧ ១៣:១៧៖ ហេឞ ១៣:៧; ១តេ ៥:១២

* ១៣:១៨ ១៣:១៨-១៩៖ កោល ៤:៣-៤

* ១៣:២០ ១៣:២០-២១៖ ហេឞ ៧:២២; ៨:៦; ១២:២៤; អេផ ២:១០; យហ ១០:១១

‡ ១៣:២១ ១៣:២១៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ១៣:២៣ ១៣:២៣៖ ការ ១៦:១-៣

§ ១៣:២៥ ១៣:២៥៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

យាកើ

១

២

៣

៤

៥

ឆ៝ម់បុត

យាកើ

ញចីស

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​យាកើ  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៤៥ ក្លាប់​លាស ១២ នាម់​ជេស​ឞ្រាស​យេឆូ ​ទ៝ក់​រេស។ ឞូ​មឹន​លាស​ពាង់​ញចីស​ឆ៝ម់បុត​អ្យា​តា​ប៝ន​យេរូឆាលឹម  ពាង់​ញចីស​ឆ៝ម់បុត​អ៝ន់​មា​ផូង​ញឆីង​មា​ឞ្រាស​ក្រីស ​តា​ផូង​អីឆ្រាអែល ​លាម​នែស​នតូ​(យាក ១:១)។ យាកើ ​អ្យា​អី​អ៝ស​ឞ្រាស​យេឆូ ​(មថ ១៣:៥៥; កាល ១:១៩) ពាង់​កោរាញ​មា​ផូង​ញឆីង​តា​ប៝ន​យេរូឆាលឹម  ឞូ​ងខឹត​ពាង់​ក្លាប់​លាស​តា​នាម់ ៦២ យ៝រ​មា​ពាង់​មឞើស​ងក៝ច​នាវ​មហែ​មហាន​អ្វែស។

នាវ​អុច​នត្រ៝ង់​តា​ឆ៝ម់បុត​អ្យា

ឞ៝ល​លាស​ឆ៝ម់បុត​អ្យា​ញចីស​អ៝ន់​មា​ផូង​អីឆ្រាអែល ​អី​ញឆីង​មា​ឞ្រាស​ក្រីស  គែស​នាវ​ខ្លៃ​អ៝ន់​មា​ទឹង​លែៈ​ផូង​អី​ញឆីង​មា​ឞ្រាស​ក្រីស ។ យាកើ ​នហាវ​នូយ្ស​នហ៝ម់​ផូង​អី​ញឆីង​មា​ឞ្រាស​ក្រីស ​អ៝ន់​គុ​ងាវ​តឹម​ទី​ដាស​នាវ​កោរាញ​ឞ្រាស​អុច ពាង់​ញចីស​ដ៝ង់ ឞូ​ម៝ស​អី​ញឆីង​មា​ឞ្រាស​ក្រីស  អ្យាត់​មា​ឞូ​គឹត​ឆៃ​នាវ​ញឆីង​ពាង់​តាៈ​ឞើស​នាវ​គុ​ងាវ​អ្វែស​ពាង់ មោ​អោស​ទើន​ឞើស​ឞ៝រ់​មឞូង​មឞើស​ងក៝ច​ទើម​(យាក ២:១៧)។ ពាង់​ញចីស​លាស​ផូង​ញឆីង​មា​ឞ្រាស​ក្រីស  លើយ​អោស​កើយ្ស​ផូង​នទ្រ៝ង់​ដាស​មា​ផូង​អ៝​អាច​(យាក ២:១-៤) ជេសរី​ពាង់​ដាៈ​ផូង​ញឆីង​ឞ្លាវ​ញជ្រាង់​ម៝ស​នាវ​លោស​ឞើស​ឞ៝រ់​មឞូង​ងើយ​(យាក ៣:១-១២)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១)

- នាវ​រាល៝ង នទ្រែល​មា​នាវ​នទើម (១:២-១៨)

- នាវ​អ្យាត់​មា​តោរ​ទើម នទ្រែល​មា​នាវ​ជាន​តឹង​នាវ​វៃ​កោរាញ​ឞ្រាស (១:១៩-២៧)

- ផូង​ញឆីង​មា​ឞ្រាស​យេឆូ ​មោ​អោស​កើយ្ស​ឞូនុយ្ស (២:១-១៣)

- នាវ​ញឆីង នទ្រែល​មា​នាវ​ជាន​អ្វែស (២:១៤-២៦)

- នាវ​ញជ្រាង់​ឞ៝រ់​មឞូង នទ្រែល​មា​នាវ​មឹន​គឹត​ឞ្លាវ​អី​តាៈ​ឞើស​កោរាញ​ឞ្រាស (៣:១-១៨)

- នាវ​រ៝ង់​នទើ​តា​នែស​នតូ នទ្រែល​មា​ញជ្រាង់​នាវ​ងើយ (៤:១—៥:៦)

- នាវ​អ៝ត់​នូយ្ស​តា​នាវ​ជេរ​ជ៝ត់ នទ្រែល​មា​នាវ​មឞើស​ឆើម (៥:៧-២០)

១

នាវ​អោប​អ្វែស​លាង់

១ គ៝ប់​យាកើ  អី​ឞូនុយ្ស​ឆើម​កើល​ជាន​ការ​មា*​កោរាញ​ឞ្រាស នទ្រែល​មា​ឆើម​កើល​ជាន​ការ​មា​កោរាញ​យេឆូ​ក្រីស ។ គ៝ប់​ទាន់​អោប​នាវ​អ្វែស​លាង់​ទឹង​លែៈ​ផូង​ប៝ន​លាន​កោរាញ​ឞ្រាស†​អី​គុ​ចាស​ច្រាយ​លាម​នែស​នតូ​អ្យា។*

នាវ​រាល៝ង នទ្រែល​មា​នាវ​នទើម

២ អើ​អ៝ស​នោ​តា​នាវ​ញឆីង លាស​ខាន់​អៃ​មៃ​គែស​នាវ​ជេរ​ជ៝ត់​អាប់​នតីល អ៝ន់​ខាន់​អៃ​មៃ​កើប​នាវ​អី​នៃ​ជេង​នទើ​រាម់​មអាក​ហោ​ងាន់​ហ៝ៈ។* ៣ ខាន់​អៃ​មៃ​លែៈ​គឹត​ជេស នាវ​ជេរ​ជ៝ត់​អាប់​នតីល​ជេង​នាវ​រាល៝ង​អ្វាញ់​តា​នាវ​ញឆីង​ខាន់​អៃ​មៃ យ៝រ​លាស​តាៈ​ឞើស​នាវ​រាល៝ង​អ្វាញ់​អី​នៃ ទឹង​ខាន់​អៃ​មៃ​លើ​មា​ឞ្លាវ​អ៝ត់​នូយ្ស។ ៤ អ៝ន់​ខាន់​អៃ​មៃ​ឞ្លាវ​អ៝ត់​នាវ​ជេរ​ជ៝ត់​កើត​នៃ គៃ​មា​ខាន់​អៃ​មៃ​គុ​ន៝ប់​តា​នាវ​ញឆីង​លែៈ​តឹម​ទី​កែស​ងាន់ មោ​ហោម​អោស​គែស​នាវ​មា​នទុយ្ស។ ៥ តា​ផូង​ខាន់​អៃ​មៃ ឞូ​ម៝ស​អី​មោ​លាង់​គែស​នាវ​មឹន​គឹត​ឞ្លាវ អ៝ន់​ទាន់​ហ៝ម់​មា​កោរាញ​ឞ្រាស ពាង់​មរា​អ៝ន់​រ៝ យ៝រ​លាស​ពាង់​អី​អ៝ន់​មា​ទឹង​លែៈ​ឞូនុយ្ស​មា​នូយ្ស​នហ៝ម់​ល៝ង់ ពាង់​មោ​អោស​នទុយ្ស​យ៝រ​មា​ទាន់‌* ៦ យើន​មា​អ្យាត់​មា​ឞូនុយ្ស​អី​នៃ​ទាន់​មា​នាវ​ញឆីង​ន៝ប់ លើយ​អោស​មឹន​លាស​យ៝ង់​មា​គែស យ៝រ​លាស​ឞូ​ម៝ស​អី​ហោម​គែស​នូយ្ស​នហ៝ម់​មឹន​កើត​នៃ​ជេង​តឹម​ឞាន​មា​ញច៝ច់​ទាក​វាច់​ទាក​វារ់​តឹង​ឆ្យាល​ខោម។* ៧ ឞូនុយ្ស​អី​កើត​នៃ​លើយ​អោស​មឹន​គែស​ឆ៝ៈ​ទើន​នទើ​ឞើស​កោរាញ​ឞ្រាស‌ ៨ យ៝រ​លាស​គែស​នូយ្ស​នហ៝ម់​ឞារ មោ​គែស​ន៝ប់​អោស​តា​ទឹង​លែៈ​នទើ​អី​ពាង់​ជាន​ពាង់​មឹន។

៩ អ៝ស​នោ​តា​នាវ​ញឆីង​អី​អ៝​អាច អ៝ន់​ខាន់​អៃ​មៃ​រាម់​មអាក​ហ៝ម់ យ៝រ​លាស​កោរាញ​ឞ្រាស​លែៈ​កើប​ខាន់​អៃ​មៃ​ខ្លៃ។* ១០ អ៝ស​នោ​តា​នាវ​ញឆីង​អី​នទ្រ៝ង់​អ៝ន់​ខាន់​អៃ​មៃ​រាម់​មអាក​តឹម​ឞាន​ដ៝ង់ លាស​ខាន់​អៃ​មៃ​គឹត​វ៝ត់​ទ្រាប់​នទើ​អី​ខាន់​អៃ​មៃ​លែៈ​គែស មោ​អោស​គែស​នាវ​ខ្លៃ​តា​កោរាញ​ឞ្រាស យ៝រ​លាស​ខាន់​អៃ​មៃ​មរា​រ៝ស​តឹម​ឞាន​មា​កាវ​ឆី​ឞ្រី​ដ៝ង់។* ១១ ត៝ត់​ទោស​នារ អី​តើម​កាវ​ឆី​ឞ្រី​អី​នៃ​នទ្រ៝ អី​កាវ​ពាង់​រុង ជេសរី​នាវ​អ្វែស​តា​ពាង់​ក៝ៈ​មោ​ហោម​គែស​អោស។ កើត​នៃ​ដ៝ង់​ឞូនុយ្ស​នទ្រ៝ង់​មរា​ខឹត​រ៝ស​នទ្រែល​មា​នទើ​អី​ពាង់​ជាន​នៃ។

១២ អ្វែស​មអាក​ងាន់​មា​ឞូ​ម៝ស​អី​គុ​ន៝ប់ ឞ៝ល​លាស​គែស​នាវ​ជេរ​ជ៝ត់​អាប់​នតីល​កាដោយ យ៝រ​លាស​លោច​ជេស​នាវ​អី​នៃ កោរាញ​ឞ្រាស​មរា​អ៝ន់​នទើ​ងខោម‡​មា​ឞូនុយ្ស​អី​នៃ ជេង​នាវ​រេស​នហ៝​រ៝ អី​កោរាញ​ឞ្រាស​លែៈ​ត៝ន​ជេស​មា​ឞូ​ម៝ស​អី​រ៝ង់​មា​ពាង់​នើម។*

១៣ នោក​ខាន់​អៃ​មៃ​ម៝ប់​មា​នាវ​នទើម លើយ​អោស​លាស៖ “កោរាញ​ឞ្រាស​នទើម​គ៝ប់​ជាន​អ្យើស” យ៝រ​លាស​មោ​គែស​អោស​ទូ​នតីល​នទើ​ទើយ​នទើម​កោរាញ​ឞ្រាស​ជាន​អ្យើស ជេសរី​កោរាញ​ឞ្រាស​ក៝ៈ​មោ​ដ៝ង់​នទើម​ឞូនុយ្ស​ជាន​អ្យើស។* ១៤ ទឹង​លែៈ​ឞូនុយ្ស​គែស​ម៝ប់​នាវ​នទើម យ៝រ​មា​ឞ៝ន់​គែស​នូយ្ស​នហ៝ម់​កើញ​ហោ​អីរ​លែវ​ឞ៝ន់​ជាន​តីស។* ១៥ ទឹង​លែៈ​នាវ​ជាន​តីស​ជេង​តឹម​ឞាន​មា​នាវ​គុ​រេស​ឞូនុយ្ស ឞើស​នតើម​នើស​គែស​នាវ​កើញ​មា​ជាន​តីស​ទើម នាវ​អី​នៃ​តឹម​ឞាន​មា​នតើម​គែស​ក៝ន​តា​ឞូ​អូរ​មហែ​រ៝ស​ខៃ ត៝ត់​មា​ជាន​តីស​ងាន់​តឹង​នាវ​កើញ​អី​នៃ តឹម​ឞាន​មា​ត៝ត់​ក៝ន​អី​នៃ​ទែស​ដ៝ង់។ ជេសរី​ងគ្លែៈ​ទុត​តាៈ​ឞើស​នាវ​តីស​អី​នៃ​កោរាញ​ឞ្រាស​តេៈ​ទោយ្ស​គុ​តា​នទ្រូង​អុញ​នហ៝​រ៝ ជេង​តឹម​ឞាន​មា​ខឹត​ឆាក់§។

១៦ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ លើយ​អោស​មរោស​អេង​ខាន់​អៃ​មៃ​នើម។ ១៧ ទឹង​លែៈ​នទើ​អ្វែស ទឹង​លែៈ​នទើ​អី​អ្វែស​មោ​ហោម​អោស​ឞ្លាវ​នតឹត​អី​ឞ៝ន់​ឆ៝ៈ​ទើន ទឹង​លែៈ​នទើ​អី​នៃ​ជេង​តាៈ​ឞើស​កោរាញ​ឞ្រាស​អី​ឞឹ​ឞ៝ន់​អី​នាក់​ញជេង​ទឹង​លែៈ​នទើ​អាង​តា​កាលើ​ត្រោក​នើស។ នាវ​អាង​អី​នៃ​ឞ្លាវ​រាគ៝ល់ គូយ​នាវ​អាង​អី​នៃ​ហោម​ឞ្លាវ​រាគ៝ល់​ដ៝ង់ យើន​មា​នូយ្ស​នហ៝ម់​កោរាញ​ឞ្រាស​មោ​អោស​ឞ្លាវ​រាគ៝ល់ ដេៈ​មោ​អើម។* ១៨ តាៈ​ឞើស​នាវ​ពាង់​នើម​អុច នអ៝ប់​មា​ឞ៝ន់​ញឆីង​មា​នាវ​នតី​អី​ងាន់ ពាង់​ជាន​អ៝ន់​ឞ៝ន់​ជេង​ក៝ន​ពាង់​នើម ពាង់​អុច​ឞ៝ន់​ជេង​នទើ​ទុត​ខ្លៃ​រាលាវ​មា​ទឹង​លែៈ​នទើ​ពាង់​ញជេង ឞ៝ន់​តឹម​ឞាន​មា​ព្លៃ​ឞោក​ទាក​អី​គែស​ញហើរ​ល៝រ អេ​ល៝រ​មា​ពែៈ​ទឹង​លែៈ​ព្លៃ​អាបាៈ​អេង។*

នាវ​អ្យាត់​មា​តោរ​ទើម នទ្រែល​មា​នាវ​ជាន​តឹង​នាវ​វៃ​កោរាញ​ឞ្រាស

១៩ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ អ៝ន់​ខាន់​អៃ​មៃ​ជេង​ឞូនុយ្ស​គឹត​ឞ្លាវ​ទាទេ អ៝ន់​ខាន់​អៃ​មៃ​ញឆ្រោយ្ស​អ្យាត់​ហ៝ម់ លើយ​គើញ​ងើយ លើយ​អោស​គើញ​នូយ្ស‌* ២០ យ៝រ​លាស​នាវ​ជី​នូយ្ស​ឞូនុយ្ស​មោ​អោស​លែវ​តា​នាវ​គុ​ងាវ​ឆ៝ង់​អី​កោរាញ​ឞ្រាស​អុច។ ២១ លាស​នទ្រី​អ៝ន់​ខាន់​អៃ​មៃ​មអារ់​លើយ​ហ៝ម់​ទឹង​លែៈ​នាវ​បឹ​បើច​អាប់​នតីល ទឹង​លែៈ​នទើ​អ្យើស​អាប់​នតីល​តា​នាវ​គុ​ងាវ​ខាន់​អៃ​មៃ ជេសរី​ឆ៝ៈ​ទើន​អ្យាត់​នាវ​នតី​មា​លែៈ​នូយ្ស​នហ៝ម់​ហ៝ៈ​អី​កោរាញ​ឞ្រាស​លែៈ​តេៈ​តា​នូយ្ស​នហ៝ម់​ឞ៝ន់​អី​គែស​នាវ​ទើយ​លែវ​ខាន់​អៃ​មៃ​គែស​នាវ​រាក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស។*

២២ អ៝ន់​ខាន់​អៃ​មៃ​ជាន​តឹង​នាវ​នតី​អី​នៃ​ហ៝ម់ លើយ​អោស​អ្យាត់​មា​តោរ​ទើម យ៝រ​លាស​ឞូ​ម៝ស​អី​អ្យាត់​មា​តោរ​ទើម​ជេង​មរោស​អេង​ឆាក់​ពាង់​នើម លាស​ពាង់​លាស​ឆាក់​ពាង់​នើម​លែៈ​គែស​រាក្លាយ្ស។* ២៣ លាស​ឞូ​ម៝ស​អី​អ្យាត់​មា​តោរ​ទើម​នាវ​កោរាញ​ឞ្រាស ជេសរី​មោ​អោស​ជាន​តឹង​កើត ពាង់​អី​នៃ​ជេង​តឹម​ឞាន​មា​ឞូនុយ្ស​អី​អ្វាញ់​មុស​មាត់​ពាង់​នើម​តា​នទើ​អ្វាញ់​មុស​មាត់‌ ២៤ ជេស​អ្វាញ់ ពាង់​ហាន់​ទូ​ឞើស​នតុក​នៃ ជេសរី​ច្វេល​រ៝​មុស​មាត់​ពាង់​នើម។ ២៥ នាវ​វៃ​កោរាញ​ឞ្រាស​ទុត​អ្វែស​ងាន់ ជេង​នាវ​វៃ​អី​អ៝ន់​ឞូនុយ្ស​ជេង​ក៝ន​មែ​តឹម​ឞាន​មា​បើក​ឞើស​នាវ​ជាន​ទឹក​ឞូ។ ឞូ​ម៝ស​អី​ទើន​អ្យាត់​មា​តោរ​ទើម ជេសរី​ច្វេល មោ​អោស​គែស​នាវ​អ្វែស​មអាក យើន​មា​ឞូ​ម៝ស​អី​មឹន​មា​នាវ​វៃ​អី​នៃ ជេសរី​ញឆ្រោយ្ស​ជាន​តឹង​កើត ពាង់​អី​នៃ​គែស​នាវ​អ្វែស​មអាក​ងាន់​មា​ទឹង​លែៈ​នទើ​ពាង់​ជាន។* ២៦ យើន​មា​ឞូ​ម៝ស​អី​កើប​អេង​ឆាក់​ពាង់​នើម​ជាន​តឹង​នាវ​វៃ​កោរាញ​ឞ្រាស​ងាន់ តីស​មា​មោ​អោស​ញជ្រាង់​មព្យាត់​ទាស​មា​ងើយ ពាង់​អី​នៃ​ជេង​ឞូនុយ្ស​មរោស​អេង​ឆាក់​ពាង់​នើម​ទើម ជេសរី​នាវ​ពាង់​ជាន​តឹង​នាវ​វៃ​អី​នៃ​មោ​ដ៝ង់​គែស​នាវ​ខ្លៃ។* ២៧ នទើ​ជាន​អី​ក្ល៝ស​អី​អ្វែស​តា​នាប់​មាត់​កោរាញ​ឞ្រាស​អី​ឞឹ​ឞ៝ន់​ជេង​កើត​នអា៖ ហាន់​កើល​ឞូនុយ្ស​ក៝ន​ដើយ នទ្រែល​មា​ឞូ​អូរ​នទ្រោ​អី​គែស​នាវ​ជេរ​ជ៝ត់ នអ៝ប់​មា​ឞ្លាវ​ញជ្រាង់​ឆាក់​មោ​អោស​ជាន​នទើ​អ្យើស​តឹង​ឞូនុយ្ស​អី​មោ​ញឆីង​មា​កោរាញ​ឞ្រាស​តា​នែស​នតូ​អ្យា។*

២

ផូង​ញឆីង​មា​ឞ្រាស​យេឆូ ​មោ​អោស​កើយ្ស​ឞូនុយ្ស

១ អើ​អ៝ស​នោ​តា​នាវ​ញឆីង ខាន់​អៃ​មៃ​លែៈ​គែស​នាវ​ញឆីង​ជេស​មា​ឞ្រាស​យេឆូ​ក្រីស ។ ពាង់​ជេង​កោរាញ​ឞ៝ន់​អី​គែស​នាវ​ច្រេក​លើប លាស​នទ្រី​ខាន់​អៃ​មៃ​លើយ​អោស​កើយ្ស​ឞូនុយ្ស។* ២ នតឹត​លាស លាស​គែស​ទូ​ហ្វេ​ឞូនុយ្ស​នទ្រ៝ង់​លាប់​រាបុន​នទ្រែល​ខាន់​អៃ​មៃ ពាង់​នទ៝ក​រាគេន​មាយ្ស នទ្រែល​មា​ញឆ៝ស​ឞ៝ក​អាវ​អី​ខ្លៃៗ​ងាន់ ជេសរី​គែស​ទូ​ហ្វេ​ឞូនុយ្ស​ក្រ៝​អ៝​អាច​ញឆ៝ស​ឞ៝ក​អាវ​ឆាត​លាប់​រាបុន​តា​រី​ដ៝ង់‌ ៣ លាស​ខាន់​អៃ​មៃ​គឹត​ទើម​មា​ឞូនុយ្ស​អី​ញឆ៝ស​ឞ៝ក​អាវ​អី​ខ្លៃៗ​ងាន់​នៃ លាស​មា​ពាង់៖ “ទាន់​គុ​អា​នតុក​អី​ឞូ​លឺ​អ្យា” ជេសរី​លាស​មា​ឞូនុយ្ស​អី​ក្រ៝​អ៝​អាច​នៃ៖ “ហាន់​ទ៝ក់​អា​ញជោញ​រិ!” មោ​លាស “ហាន់​គុ​ហ៝ម់​តា​នែស​កេង​ជ៝ង់​គ៝ប់​អ្យាៈ!” ៤ លាស​ខាន់​អៃ​មៃ​កើយ្ស​ឞូនុយ្ស​កើត​នៃ ខាន់​អៃ​មៃ​លែៈ​គែស​នូយ្ស​នហ៝ម់​អ្យើស​ជេស។ ៥ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ ទាន់​ខាន់​អៃ​មៃ​អ្យាត់​គ៝ប់ កោរាញ​ឞ្រាស​លែៈ​កើយ្ស​ជេស​ផូង​ឞូនុយ្ស​ក្រ៝​អ៝​អាច​តា​នែស​នតូ​អ្យា​អ៝ន់​ជេង​នទ្រ៝ង់​តា​នាវ​ញឆីង នទ្រែល​មា​កោរាញ​ឞ្រាស​ម៝ត់​អ្វាញ់​នឹង កើត​ពាង់​លែៈ​ត៝ន​អ៝ន់​ជេស​មា​ឞូ​ម៝ស​អី​រ៝ង់​ពាង់‌ ៦ តីស​មា​ខាន់​អៃ​មៃ​មឺច​ផូង​ក្រ៝​អ៝​អាច​ច្រាវ។ អើម​មោ​ទី​លាស​ផូង​នទ្រ៝ង់​តុន​ជ៝ត​ខាន់​អៃ​មៃ អូយ្ស​មផ៝ក់​ខាន់​អៃ​មៃ​ហាន់​តា​នាប់​កោរាញ​ផាត​ទោយ្ស​ហែស? ៧ អើម​មោ​ទី​លាស​ផូង​អី​នៃ​មឺច​រាម៝ត​ឞ្រាស​យេឆូ​ក្រីស ​អី​អ្វែស​ហោ​ងាន់ អី​កោរាញ​ឞ៝ន់​ហែស? ៨ លាស​ខាន់​អៃ​មៃ​ជាន​តឹង​នាវ​វៃ​អី​ទុត​ខ្លៃ​តា​នាវ​កោរាញ​ឞ្រាស​ងើយ៖ «អ៝ន់​រ៝ង់​មា​ឞូ​ច្យៅ​មែង​កើត​រ៝ង់​មា​ឆាក់​ខាន់​អៃ​មៃ​នើម​ដ៝ង់»† លាស​នទ្រី​ខាន់​អៃ​មៃ​ជាន​អ្វែស​ងាន់។* ៩ យើន​មា​លាស​ខាន់​អៃ​មៃ​កើយ្ស​ឞូនុយ្ស ខាន់​អៃ​មៃ​លែៈ​ជាន​តីស​ជេស ជេសរី​ខាន់​អៃ​មៃ​ជេង​ឞូនុយ្ស​ជាន​រាលាវ​ដាស​នាវ​វៃ‌* ១០ យ៝រ​លាស​ឞូ​ម៝ស​អី​លែៈ​ជាន​តឹង​នាវ​វៃ​អាប់​លែៈ​ផ្យៅ​ងាន់ យើន​មា​ហោម​គែស​ជាន​រាលាវ​តា​ទូ​នតីល​ទើម​តា​នាវ​វៃ​អី​នៃ ក៝ៈ​តឹម​ឞាន​មា​ជាន​រាលាវ​លែៈ​រាងោច​នាវ​វៃ​អី​នៃ​ដ៝ង់។* ១១ កោរាញ​ឞ្រាស​លាស៖ «លើយ​តា​ល៝ម់​អូរ​ល៝ម់​ឆាយ»† ជេសរី​ពាង់​លាស​ដ៝ង់៖ «លើយ​តា​អោស​ងខឹត​ឞូនុយ្ស»†។ ឞូ​ម៝ស​អី​មោ​អោស​តឹម​ល៝ម់​អូរ​ល៝ម់​ឆាយ យើន​មា​ងខឹត​ឞូ លាស​នទ្រី​ឞូនុយ្ស​អី​នៃ​លែៈ​ជាន​រាលាវ​ដាស​នាវ​វៃ​ជេស។

១២ អ៝ន់​ខាន់​អៃ​មៃ​មឞើស​ងើយ នទ្រែល​មា​គុ​រេស​អ៝ន់​តឹម​ទី​ដាស​នាវ​វៃ​អី​ទុត​ខ្លៃ​នៃ​អី​ដាៈ​រ៝ង់​មា​ឞូ​អី​អ៝ន់​ឞូនុយ្ស​ជេង​ក៝ន​មែ​តឹម​ឞាន​មា​បើក​ឞើស​នាវ​ជាន​ទឹក​ឞូ នាវ​វៃ​អី​នៃ​អី​ផាត​ទោយ្ស​ខាន់​អៃ​មៃ‌* ១៣ យ៝រ​លាស​ឞូ​ម៝ស​អី​មោ​គែស​នាវ​យោៈ​នអាច​មា​ឞូ កោរាញ​ឞ្រាស​មរា​តេៈ​ទោយ្ស​ពាង់​អី​នៃ​មោ​គែស​នាវ​យោៈ​នអាច​ដ៝ង់។ យើន​មា​ឞូ​ម៝ស​អី​គែស​នាវ​យោៈ​នអាច​មា​ឞូ ពាង់​អី​នៃ​មោ​អោស​គែស​នាវ​មា​ក្លាច​នោក​កោរាញ​ឞ្រាស​ផាត​ទោយ្ស យ៝រ​លាស​កោរាញ​ឞ្រាស​យោៈ​នអាច​មា​ពាង់។

នាវ​ញឆីង នទ្រែល​មា​នាវ​ជាន​អ្វែស

១៤ អើ​អ៝ស​នោ​តា​នាវ​ញឆីង លាស​ឞូ​ម៝ស​អី​កើប​អេង​ឆាក់​ពាង់​នើម​គែស​នាវ​ញឆីង​មា​ឞ្រាស​ក្រីស តីស​មា​មោ​អោស​ជាន​អ្វែស​មា​ឞូ លាស​នទ្រី​ម៝ស​គែស​នាវ​ខ្លៃ? លាស​នទ្រី​អាស​នាវ​ពាង់​ញឆីង​អី​នៃ​អើម​ទើយ​រាក្លាយ្ស​ពាង់​ដ៝ង់​ឞើស?* ១៥ នតឹត​លាស​គែស​ទូ​ហ្វេ​អ៝ស​នោ​ឞូ​ក្លោ​មោ​លាស​ឞូ​អូរ​តា​នាវ​ញឆីង មោ​គែស​អោស​ឞ៝ក​អាវ​ញឆ៝ស មោ​គែស​អោស​នទើ​ឆោង​ឆា​អាប់​នារ‌ ១៦ ជេសរី​លាស​គែស​ទូ​ហ្វេ​ឞូនុយ្ស​តា​ផូង​ខាន់​អៃ​មៃ​លាស​មា​អោឞាល់​អី​នៃ៖ “ហាន់​អ៝ន់​គែស​នាវ​អ្វែស​លាង់​ដាប់​មពាន់​យឹ អ៝ន់​គែស​នាវ​ទោស​រាម់​យឹ ឆោង​ឆា​ហើម​យឹ!” យើន​មា​មោ​គែស​អោស​អ៝ន់​នទើ​កើល​ពាង់ លាស​នទ្រី​នាវ​អី​នៃ​អើម​គែស​នាវ​ខ្លៃ​ដ៝ង់​លាស​មោ? ១៧ នាវ​ញឆីង​ក៝ៈ​តឹម​ឞាន​កើត​នៃ​ដ៝ង់ លាស​ទូ​ហ្វេ​ឞូនុយ្ស​ញឆីង​មោ​អោស​ឆៃ​ពាង់​ជាន​តឹង​កើត នាវ​ញឆីង​អី​នៃ​មោ​អោស​គែស​ខ្លៃ។ ១៨ គែស​ឞូនុយ្ស​អាបាៈ​លាស៖ “ឞូនុយ្ស​អាបាៈ​គែស​នាវ​ញឆីង ឞូនុយ្ស​អាបាៈ​ជាន​នាវ​អ្វែស​មា​ឞូ”។ យើន​មា​គ៝ប់​លាស៖ “អា​មើម​ឞ្លាវ​ញហើ​នាវ​ញឆីង​អ៝ន់​ឆៃ លាស​មោ​អោស​ជាន​អ្វែស​មា​ឞូ? គ៝ប់​មរា​ញហើ​នាវ​ញឆីង​តា​នាវ​អ្វែស​គ៝ប់​ជាន​អ៝ន់​ឞូ​ឆៃ​ដ៝ង់”។ ១៩ ឞូនុយ្ស​អាបាៈ​លែៈ​អ្យាត់​លាស​គែស​ទូ​ហ្វេ​កោរាញ​ឞ្រាស​ទើម នាវ​អី​នៃ​អ្វែស​ងាន់ យើន​មា​មពោល​ឞ្រាស​អ្យើស​លែៈ​អ្យាត់​កើត​នៃ​ដ៝ង់ ជេសរី​នអ៝ប់​មា​ក្លាច​ញឆ៝រ់​ឆាក់​ជាន់​ជឹត យ៝រ​លាស​លែៈ​គឹត​ជេស​កោរាញ​ឞ្រាស​មរា​តេៈ​ទោយ្ស​ខាន់​ពាង់។

២០ ឞូ​ម៝ស​អី​គឹត​លាស​គែស​នាវ​រាក្លាយ្ស​តាៈ​ឞើស​នាវ​ញឆីង​ទើម មោ​ខាច់​អោស​ឆៃ​នាវ​អ្វែស​ពាង់​ជាន​តា​នាវ​គុ​រេស​ពាង់ ឞូនុយ្ស​អី​នៃ​រាលូក​ម៝ល់​ងាន់។ គ៝ប់​មឞើស​មា​ខាន់​អៃ​មៃ មោ​អោស​គែស​ខ្លៃ​លាស​ទូ​ហ្វេ​ឞូនុយ្ស​អី​ញឆីង យើន​មា​តា​នាវ​គុ​រេស​ពាង់​មោ​អោស​ឆៃ​នាវ​អ្វែស​ពាង់​ជាន។* ២១ អាឞ្រាហាម់ ​អី​ចែ​ផូង​អីឆ្រាអែល  ពាង់​ឆ៝ៈ​ក៝ន​ពាង់​នើម​រាញា​អីឆាក់ ​តេៈ​តា​កាលើ​នតុក​គុច​ពូរ​នទើ​ជាន​ឞ្រាស គៃ​មា​គុច​ញហើរ​អ៝ន់​មា​កោរាញ​ឞ្រាស។ នទ្រី​ទឹង​កោរាញ​ឞ្រាស​កើប​ពាង់​ឆ៝ង់ យ៝រ​មា​ពាង់​ជាន​តឹង​កើត​នាវ​កោរាញ​ឞ្រាស​ដាៈ។* ២២ នទ្រី​ខាន់​អៃ​មៃ​ឆៃ​នាវ​ញឆីង​ពាង់​នអ៝ប់​មា​នទើ​ពាង់​ជាន​ជេង​តឹម​ទី ជេសរី​នាវ​ពាង់​ជាន​អី​នៃ​ជាន​អ៝ន់​នាវ​ពាង់​ញឆីង​ជេង​អ្វែស​តឹម​ទី​កែស​ងាន់។ ២៣ នទ្រី​គែស​ងាន់ នាវ​អី​លែៈ​គែស​ញចីស​តា​នាវ​កោរាញ​ឞ្រាស​ងើយ៖ «អាឞ្រាហាម់ ​ញឆីង​មា​កោរាញ​ឞ្រាស តាៈ​ឞើស​នាវ​ញឆីង​អី​នៃ​ទឹង​កោរាញ​ឞ្រាស​កើប​ពាង់​លែៈ​ឆ៝ង់»†។ ជេស​រី​កោរាញ​ឞ្រាស​ក្វាល់​អាឞ្រាហាម់ ​ជេង​មឹត​ជាង់​ពាង់​នើម​ដ៝ង់។* ២៤ លាស​នទ្រី​ខាន់​អៃ​មៃ​ឆៃ​កោរាញ​ឞ្រាស​កើប​ឞូនុយ្ស​ជេង​ឆ៝ង់​តាៈ​ឞើស​នទើ​អី​ខាន់​ពាង់​ជាន នអ៝ប់​មា​នាវ​ញឆីង មោ​អោស​ទើន​យ៝រ​មា​នាវ​ញឆីង​ទើម។

២៥ តឹម​ឞាន​កើត​នៃ​ដ៝ង់ ទូ​ហ្វេ​ឞូ​អូរ​វាង់​តឹរ​រាញា​រាហាប់  កោរាញ​ឞ្រាស​កើប​ពាង់​លែៈ​ឆ៝ង់​តាៈ​ឞើស​នទើ​ពាង់​ជាន យ៝រ​លាស​ពាង់​រ៝ម​មពោល​អី​ហាន់​អ្វាញ់​តា​ឞ្រី​នៃ​គៃ​មា​នទ្រាប់​តឹម​លើស ជេសរី​កើល​ខាន់​ពាង់​ឆឹត​រ៝ៈ​ត្រ៝ង​អេង ឞាស​ឞូ​ញុប​ខាន់​ពាង់។* ២៦ ល៝ង់​ឆាក់​ជាន់​លាស​មោ​អោស​គែស​ហ្វេង​មោ​អោស​ហោម​រេស កើត​នទ្រី​ដ៝ង់​នាវ​ញឆីង​លាស​មោ​អោស​ឆៃ​ជាន​នទើ​អ្វែស នាវ​ញឆីង​អី​នៃ​មោ​អោស​គែស​នាវ​ខ្លៃ។*

៣

មព្យាត់​ឞូនុយ្ស

១ អើ​អ៝ស​នោ​តា​នាវ​ញឆីង តា​ផូង​ខាន់​អៃ​មៃ អ្វែស​លាស​គែស​ដេៈ​ទើម​ឞូនុយ្ស​ជាន​នើម​នតី យ៝រ​លាស​ខាន់​អៃ​មៃ​លែៈ​គឹត​ជេស កោរាញ​ឞ្រាស​ផាត​ទោយ្ស​ហេន​អី​នើម​នតី​ជ្រូ​រាលាវ​ឞូ។ ២ ទឹង​លែៈ​ឞ៝ន់​ហោម​ជាន​តីស​អ៝ក់ ឞូ​ម៝ស​អី​មោ​អោស​ជាន​តីស​តា​នាវ​ពាង់​មឞើស​ងើយ ពាង់​អី​នៃ​ជេង​ឞូនុយ្ស​លែៈ​ទី​កែស នអ៝ប់​មា​ឞ្លាវ​ម៝ត់​ញជ្រាង់​លែៈ​រាងោច​ឆាក់​ជាន់​ពាង់​នើម​រ៝។* ៣ តា​មឞូង​ឆែស​ឞ៝ន់​តេៈ​ល៝យ្ស គៃ​មា​អ៝ន់​ពាង់​អ្យាត់​ឞ៝ន់ លាស​នទ្រី​ឞ៝ន់​មផ៝ក់​រាឆែ​ជឹត​លែត​ឞ៝ន់​អុច ទឹង​លែៈ​ឆាក់​ពាង់​ហាន់​ជឹត​នៃ​រ៝*។ ៤ អ៝ន់​ខាន់​អៃ​មៃ​អ្វាញ់​មា​ទូក​ក្វ៝ង់ ឞ៝ល​លាស​ពាង់​ក្វ៝ង់​ងាន់ ជេសរី​នអ៝ប់​មា​គែស​ឆ្យាល​ខោម​ទាង់​កាដោយ ហោម​អែ​ពាង់​អី​នាក់​បើក​ទូក​អី​នៃ ហោម​ទើយ​ជ្វែត​តឹង​នូយ្ស​នហ៝ម់​ពាង់​អុច យ៝រ​មា​នទើ​ជ្វែត​អី​ទុត​ជេៈ​ង្វាយ​នៃ។ ៥ ល៝ង់​មព្យាត់​តឹម​ឞាន​កើត​នៃ​ដ៝ង់ ពាង់​ជេង​នទើ​អី​ជេៈ​តា​ឆាក់​ជាន់ យើន​មា​ពាង់​ទើយ​ជាន​ការ​ក្វ៝ង់​ងាន់។ ឞ៝ល​លាស​ទូ​មល៝ម់​អុញ​ជេៈ យើន​មា​ទើយ​ឆា​ឞ្រី​ទុត​ក្វ៝ង់​ងាន់។ ៦ មព្យាត់​ជេង​អុញ​ទូ​នតីល​ដ៝ង់ ពាង់​ជេង​នទើ​ទុត​អ្យើស​តា​ឆាក់​ជាន់​ឞ៝ន់​អី​ជាន​អ៝ន់​ឆាក់​ជាន់​ឞ៝ន់​លែៈ​រាងោច​ជេង​បឹ​បើច នទ្រែល​មា​ឆូ​អ្យែស​តា​នាវ​រេស​ឞ៝ន់ យ៝រ​លាស​តា​មព្យាត់​អី​នៃ​គែស​អុញ​នាវ​អ្យើស​តាៈ​ឞើស​នទ្រូង​អុញ។* ៧ ទឹង​លែៈ​មពោមពា​(ឆ្យុម)​ឞូនុយ្ស​ទើយ​ដាប់​ទាទេ នអ៝ប់​មា​មពោមពា​(ឆ្យុម)​តា​ឞ្រី មពោមពា​(ឆ្យុម)​នារ មពោមពា​(ឆ្យុម)​ហូង​វើរ មពោមពា​(ឆ្យុម)​តា​ទាក‌ ៨ យើន​មា​មព្យាត់​មោ​គែស​អោស​ទូ​ហ្វេ​ឞូនុយ្ស​ទើយ​ដាប់​ពាង់ យ៝រ​លាស​ជេង​នទើ​អី​ទុត​អ្យើស ទាស​មា​លោស​លាៈ​លោស​លេង​អី​ញជុន​មា​នាវ​ខឹត​តឹម​ឞាន​មា​ខេស​អី​ត៝ត់​ខឹត។*

៩ មព្យាត់​ឞ៝ន់​មព្រើ​រានេ​កោរាញ​ឞ្រាស​ឞឹ​ឞ៝ន់ ជេសរី​មព្យាត់​ដ៝ង់ ឞ៝ន់​គែស​នាវ​តឹម​រាក​តឹម​រាតាប់​ឞូនុយ្ស​អី​កោរាញ​ឞ្រាស​លែៈ​ញជេង​ជេស​អី​តឹម​ឞាន​មា​ពាង់​នើម​នើស។ ១០ លាស​នទ្រី​តាៈ​ឞើស​មឞូង​ទូ​ហ្វេ​ឞូនុយ្ស​ទើម​គែស​នអ៝ប់​មា​នាវ​រានេ​កោរាញ​ឞ្រាស គែស​នអ៝ប់​មា​នាវ​រាក​រាតាប់។ អើ​អ៝ស​នោ​តា​នាវ​ញឆីង ជាន​កើត​នៃ​មោ​ទី​អោស! ១១ អាស​ម៝ប់​ដ៝ង់​ឞើស គែស​តូ​ទាក​ង្វាយ​ទើម គែស​ទាក​កាស គែស​ទាក​តាង់​ដ៝ង់? ១២ អើ​អ៝ស​នោ​តា​នាវ​ញឆីង អាស​តើម​រាវី​ឞ្លាវ​ដ៝ង់​ឞើស ជេង​ព្លៃ​អោលីវ ? មោ​លាស​តើម​ព្លៃ​យុងយារ​ប៝ន​ឞ្លាវ​ដ៝ង់​ឞើស ជេង​ព្លៃ​រាវី? តូ​ទាក​តាង់ មោ​ដ៝ង់​ឞ្លាវ​លោស​ជេង​ទាក​កាស។*

នាវ​មឹន​គឹត​ឞ្លាវ​អី​តាៈ​ឞើស​កោរាញ​ឞ្រាស

១៣ តា​ផូង​ខាន់​អៃ​មៃ ឞូ​ម៝ស​អី​គែស​នាវ​មឹន​គឹត​ឞ្លាវ នអ៝ប់​មា​នាវ​គឹត​វ៝ត់​តា​នាវ​កោរាញ​ឞ្រាស អ៝ន់​ពាង់​ជាន​នទើ​អ្វែស​តា​នាវ​គុ​រេស​ទោ នអ៝ប់​មា​ជាន​នាវ​អ្វែស​អ៝ន់​មា​ឞូ​អេង​មា​នាវ​មលែស​រាមេន​អី​តាៈ​ឞើស​នាវ​មឹន​គឹត​ឞ្លាវ រី​មើ​ឞូ​កើប​ពាង់​គែស​នាវ​មឹន​គឹត​ឞ្លាវ​ងាន់។ ១៤ យើន​មា​លាស​គែស​នូយ្ស​នហ៝ម់​មោ​នាច​ទុត​ហោ​ងាន់ នទ្រែល​មា​គឹត​មា​ឆាក់​ពាង់​នើម​ទើម លាស​នទ្រី​លើយ​ទឹង​នហី​អេង​ឆាក់​គែស​នាវ​មឹន​គឹត​ឞ្លាវ យ៝រ​លាស​ជាន​កើត​នៃ​ជេង​នាវ​មរោស​តឹម​រាទ៝ង់​ងខើង​ដាស​នាវ​ងាន់។* ១៥ នាវ​មឹន​គឹត​ឞ្លាវ​កើត​នៃ មោ​អោស​ទី​តាៈ​ឞើស​កោរាញ​ឞ្រាស ជេង​តាៈ​ឞើស​នាវ​មឹន​អ្យើស​ផូង​ឞូនុយ្ស​អី​មោ​ញឆីង តាៈ​ឞើស​នាវ​អុច​អ្យើស​តា​នូយ្ស​នហ៝ម់ នទ្រែល​មា​តាៈ​ឞើស​ឞ្រាស​អ្យើស​ទើម‌ ១៦ យ៝រ​លាស​អាស​នតុក​គែស​នាវ​តឹម​មោ​នាច នទ្រែល​មា​នាវ​គឹត​មា​ឆាក់​ពាង់​នើម​ទើម តា​នតុក​នៃ​គែស​នាវ​អុស​អាស នទ្រែល​មា​គែស​នាវ​អ្យើស​អាប់​នតីល​ងាន់។ ១៧ យើន​មា​ឞូនុយ្ស​អី​គែស​នាវ​មឹន​គឹត​ឞ្លាវ​អី​តាៈ​ឞើស​កោរាញ​ឞ្រាស ល៝រ​ឞូ​ជេង​នាវ​គុ​ងាវ​ពាង់​អ្វែស​នឹង ពាង់​គុ​នាវ​ដាប់​មពាន់​ដាស​ឞូ​អេង ពាង់​គែស​នូយ្ស​នហ៝ម់​មលែស​រាមេន នូយ្ស​នហ៝ម់​ឞ្លាវ​អ្យាត់​នាវ​ឞូ គែស​នាវ​យោៈ​នអាច​ហោ​ងាន់ នទ្រែល​មា​ជាន​នទើ​អ្វែស​មា​ឞូ ពាង់​មោ​អោស​កើយ្ស​ឞូនុយ្ស ជេសរី​មោ​គែស​ដ៝ង់​នូយ្ស​នហ៝ម់​នទ៝ប់​មពោន។ ១៨ ឞូ​ម៝ស​អី​កើល​ឞូ​អេង​គុ​តា​នាវ​ដាប់​មពាន់​នទ្រាង់​ឞាល់ ពាង់​អី​នៃ​តឹម​ឞាន​មា​ឞូនុយ្ស​តូច​នាវ​ដាប់​មពាន់ ជេសរី​រែក​មា​នាវ​ឆ៝ង់ គុ​រេស​តឹម​ទី​មា​នាវ​កោរាញ​ឞ្រាស​អុច។

៤

នាវ​រ៝ង់​នទើ​តា​នែស​នតូ

១ ឞើស​តាៈ​លោស​នាវ​តឹម​រាទ៝ង់ នាវ​តឹម​ល៝ក់​តឹម​អ្យ្រែល​តា​ផូង​ខាន់​អៃ​មៃ? អើម​មោ​ទី​លាស​តាៈ​ឞើស​នាវ​កើញ​អ្យើស​តា​នូយ្ស​នហ៝ម់ អី​តឹម​លើស​តា​ឆាក់​ខាន់​អៃ​មៃ?* ២ ខាន់​អៃ​មៃ​គែស​នូយ្ស​នហ៝ម់​កើញ​ហោ​អីរ​មា​នទើ​អី​ខាន់​អៃ​មៃ​មោ​គែស នទ្រី​ខាន់​អៃ​មៃ​ងខឹត​ឞូ​គៃ​មា​គែស​នទើ​អី​នៃ។ ខាន់​អៃ​មៃ​គែស​នូយ្ស​នហ៝ម់​មោ​នាច​មា​នទើ​ឞូ យើន​មា​មោ​អោស​ទើយ​គែស​នទើ​អី​នៃ នទ្រី​ខាន់​អៃ​មៃ​ជ៝យ​នាវ​តឹម​ល៝ក់​តឹម​រាទ៝ង់​ឞាល់។ ខាន់​អៃ​មៃ​មោ​គែស​នទើ​នើស យ៝រ​លាស​ខាន់​អៃ​មៃ​មោ​ទាន់​កោរាញ​ឞ្រាស។ ៣ ខាន់​អៃ​មៃ​ទាន់​ដ៝ង់ តីស​មា​មោ​អោស​គែស យ៝រ​លាស​នាវ​អុច​នត្រ៝ង់​តា​នូយ្ស​នហ៝ម់​មោ​អោស​អ្វែស នទ្រែល​មា​ខាន់​អៃ​មៃ​កើញ​គែស​គៃ​មា​រាម់​មអាក​ខាន់​អៃ​មៃ​នើម​ទើម។ ៤ ខាន់​អៃ​មៃ​ឞូនុយ្ស​មោ​គុ​ន៝ប់​តា​កោរាញ​ឞ្រាស​តឹម​ឞាន​មា​ឞូ​អូរ​ល៝ម់​ឆាយ*។ លាស​ខាន់​អៃ​មៃ​អុច​ផូង​ឞូនុយ្ស​អី​មោ​ញឆីង​មា​កោរាញ​ឞ្រាស​កើប​ខាន់​អៃ​មៃ​តឹម​ទី​ដាស​នូយ្ស​នហ៝ម់​ខាន់​ពាង់​នើម លាស​នទ្រី​ខាន់​អៃ​មៃ​ជេង​ឞូនុយ្ស​តឹម​រាលាង់​ដាស​កោរាញ​ឞ្រាស អើម​ខាន់​អៃ​មៃ​មោ​គឹត​នាវ​អី​នៃ​បាស? ឞូ​ម៝ស​អី​អុច​ផូង​ឞូនុយ្ស​អី​មោ​ញឆីង​មា​កោរាញ​ឞ្រាស​កើប​ពាង់​តឹម​ទី​នូយ្ស​នហ៝ម់ ពាង់​អី​នៃ​ជេង​ឞូនុយ្ស​តឹម​រាលាង់​ដាស​កោរាញ​ឞ្រាស។* ៥ តា​នាវ​កោរាញ​ឞ្រាស​ងើយ​គែស​ញចីស​លាស៖ «កោរាញ​ឞ្រាស​គ្រាង​ឞ៝ន់​ហោ​ងាន់ មោ​អ៝ន់​ឞ៝ន់​រ៝ង់​មា​ឞ្រាស​អា​អេង»†។ គឹត​ខាន់​អៃ​មៃ​មឹន​នាវ​អី​នៃ​គែស​ញចីស​ទើម​ទាម​ហើ? ៦ យើន​មា​តា​នាវ​អ្វែស​កោរាញ​ឞ្រាស​នើម​ពាង់​អុច​កើល​ឞ៝ន់​ហោ​ងាន់ កើត​នទ្រី​គែស​ញចីស​តា​នាវ​កោរាញ​ឞ្រាស​ងើយ​កើត​នអា៖

«កោរាញ​ឞ្រាស​តឹម​រាទ៝ង់​មា​ឞូនុយ្ស​អី​នហី​អេង​ឆាក់‌

យើន​មា​ពាង់​កើល​មា​ឞូនុយ្ស​អី​ញជុរ​អេង​ឆាក់​អុច​អ្យាត់​ពាង់»†។

៧ លាស​នទ្រី​អ៝ន់​ខាន់​អៃ​មៃ​អ្យាត់​ជាន​តឹង​នាវ​កោរាញ​ឞ្រាស។ អ៝ន់​គុ​ន៝ប់​រាក៝ក់​ទោ លើយ​អោស​អ្យាត់​លើយ​អោស​ជាន​តឹង​នាវ​ឆាតាង់  នទ្រី​ទឹង​ពាង់​មរា​ទូ​ញច្វាត់​ឞើស​ខាន់​អៃ​មៃ​រ៝។* ៨ អ៝ន់​ខាន់​អៃ​មៃ​គុ​ទាច់​អា​កោរាញ​ឞ្រាស​ទោ នទ្រី​ពាង់​មរា​គុ​ទាច់​អា​ខាន់​អៃ​មៃ​ដ៝ង់។ អើ​ផូង​ឞូនុយ្ស​តីស រាគ៝ល់​ហ៝ម់​នូយ្ស​នហ៝ម់​អ្យើស​ខាន់​អៃ​មៃ​នើម តឹម​ឞាន​មា​រាវ​តី​អ៝ន់​ក្ល៝ស អើ​ផូង​ឞូនុយ្ស​គែស​នូយ្ស​នហ៝ម់​ឞារ ជាន​ហ៝ម់​នូយ្ស​នហ៝ម់​ខាន់​អៃ​មៃ​នើម​អ៝ន់​ក្ល៝ស តឹង​ទូ​ហ្វេ​កោរាញ​ឞ្រាស​ទើម​ហ៝ៈ! ៩ អ៝ន់​ខាន់​អៃ​មៃ​គែស​នូយ្ស​នហ៝ម់​រាង៝ត ញហ្យាង់​ញុម​ហ៝ម់​យ៝រ​មា​នទើ​អ្យើស​អី​ខាន់​អៃ​មៃ​លែៈ​វៃ​ជាន អ៝ន់​នាវ​គើម​ខាន់​អៃ​មៃ​ព្លាច់​រាគ៝ល់​ជេង​នាវ​រាដើស​រាដេង​ហ៝ម់ អ៝ន់​នាវ​រាម់​មអាក​ខាន់​អៃ​មៃ​ព្លាច់​រាគ៝ល់​ជេង​នាវ​រាង៝ត​ក្ល៝ង់​ច្រាវ។ ១០ អ៝ន់​ខាន់​អៃ​មៃ​ញជុរ​អេង​ឆាក់​តា​នាប់​មាត់​កោរាញ​ឞ្រាស អុច​អ្យាត់​ពាង់ នទ្រី​ពាង់​មរា​នហាវ​ខាន់​អៃ​មៃ​រ៝។*

លើយ​អោស​តឹម​កែក​តឹម​ជឺច​នទ្រាង់​នើម

១១ អើ​អ៝ស​នោ​តា​នាវ​ញឆីង ខាន់​អៃ​មៃ​លើយ​អោស​តឹម​កែក​នទ្រាង់​នើម។ ឞូ​ម៝ស​អី​តឹម​កែក មោ​លាស​តឹម​ជឺច​នទ្រាង់​ខាន់​ពាង់​នើម ខាន់​ពាង់​អី​នៃ​តឹម​ឞាន​មា​ងើយ​កែក​ងើយ​ជឺច​នាវ​វៃ​កោរាញ​ឞ្រាស​ដ៝ង់។ ឞូ​ម៝ស​អី​ជឺច​នាវ​វៃ​កោរាញ​ឞ្រាស ពាង់​អី​នៃ​មោ​ហោម​អោស​ជាន​តឹង​នាវ​វៃ​អី​នៃ ជេង​កោរាញ​មា​នាវ​វៃ​អី​នៃ​ច្រាវ។* ១២ គែស​កោរាញ​ឞ្រាស​នើម​ទើម​អី​អ៝ន់​នាវ​វៃ​អី​នៃ នទ្រែល​មា​អី​កោរាញ​ផាត​ទោយ្ស។ ពាង់​នើម​ទើម​គែស​នាវ​ទើយ​មា​កើល​រាក្លាយ្ស នទ្រែល​មា​លើស​ហេង​លើយ។ លាស​នទ្រី​ទាស​ន៝ម់​ក្វ៝ង់​ខាន់​អៃ​មៃ ទឹង​ឞាញ់​ជឺច​មា​ឞូនុយ្ស​អេង​កើត​នៃ!

លើយ​អោស​ងើយ​នហី​អេង​ឆាក់​មា​នទើ​ជឹត​នាប់

១៣ អាបៃ​អ្យា​ឞូនុយ្ស​អី​លាស៖ “នារ​អ្យា មោ​លាស​អោយ​តៃ គ៝ប់​ហាន់​តា​ប៝ន​រី ជេសរី​គុ​តា​ប៝ន​អី​នៃ​ទូ​នាម់​គៃ​មា​តាច់​រាគ៝ល់​អ៝ន់​គែស​អ៝ក់​ក៝ន​ព្រាក់!”* ១៤ យើន​មា​គ៝ប់​ទាន់​មឞើស​មា​ខាន់​អៃ​មៃ មោ​គឹត​អោស​នាវ​រេស​ខាន់​អៃ​មៃ​ម៝ស​បាៈ​គែស​តា​នារ​អោយ​តៃ នាវ​រេស​ខាន់​អៃ​មៃ​ជេង​តឹម​ឞាន​មា​ថុល​តុក​លេម​អី​ឆៃ​តា​ទូ​ប្ល៝ត់​ទើម ជេសរី​មោ​ហោម​ឆៃ​អោស។ ១៥ អ្វែស​រាលាវ​អ៝ន់​ខាន់​អៃ​មៃ​ងើយ​កើត​នអា៖ “លាស​កោរាញ​ឞ្រាស​អុច គ៝ប់​ហោម​គុ​រេស គ៝ប់​ជាន​នទើ​អ្យា មោ​លាស​ជាន​នទើ​អី​ត៝”។ ១៦ តីស​មា​ខាន់​អៃ​មៃ​ងើយ​នហី​ឆាក់​ច្រាវ នាវ​អី​ខាន់​អៃ​មៃ​ងើយ​នហី​ឆាក់​កើត​នៃ​ជេង​អ្យើស។ ១៧ លាស​ឞូ​ម៝ស​អី​លែៈ​គឹត​ជេស​ទូ​នតីល​នទើ​អី​ទី​អី​អ្វែស​មា​ជាន​អ៝ន់​មា​ឞូ​អេង តីស​មា​មោ​អោស​ជាន លាស​នទ្រី​ឞូនុយ្ស​អី​នៃ​លែៈ​ជាន​តីស​ជេស។*

៥

នាវ​នទុយ្ស​ផូង​នទ្រ៝ង់​អ្យើស

១ ល៝ង់​មា​ផូង​អី​ឞូនុយ្ស​នទ្រ៝ង់ អ៝ន់​ខាន់​អៃ​មៃ​ញហ្យាង់​ញុម​នតែរ​វើល​ទោ យ៝រ​លាស​នាវ​រេស​រាញាល់​មរា​គែស​តា​ផូង​ខាន់​អៃ​មៃ​រ៝‌* ២ ទ្រាប់​នទើ​ខាន់​អៃ​មៃ​អោម​លែៈ​ផ្យៅ ឞ៝ក​អាវ​ខាន់​អៃ​មៃ​លែៈ​តាប់ទឹរ​ឆា​ដ៝ង់។ ៣ ព្រាក់​មាយ្ស​ខាន់​អៃ​មៃ​លែៈ​អាច់​គាម់​ឆា ត៝ត់​មា​ឆៃ​អាច់​គាម់​ឆា រី​មើ​ឞូ​គឹត​លាស​មោ​អោស​គែស​ឆ៝ៈ​ព្រាក់​មាយ្ស​មា​កើល​ឞូ គឹត​មា​ឆាក់​ខាន់​អៃ​មៃ​នើម​ទើម លាស​នទ្រី​កោរាញ​ឞ្រាស​មរា​តេៈ​ទោយ្ស​ខាន់​អៃ​មៃ​តឹម​ឞាន​មា​អុញ​ទែ​ឆា​ដ៝ង់។ រានោក​អ្យា​ជេង​រានោក​ងគ្លែៈ​ទុត* យើន​មា​ខាន់​អៃ​មៃ​ហោម​រាគូម​ទ្រាប់​នទើ​មា​ព្រាប់‌ ៤ ខាន់​អៃ​មៃ​មោ​អោស​បើក​ព្រាក់​ងខោម​អ៝ន់​មា​មពោល​អី​រែក​ឞា​តា​ឆ្រែ​ខាន់​អៃ​មៃ ជេសរី​ឞូ​មរា​នតោន​ខាន់​អៃ​មៃ​យ៝រ​មា​ខាន់​អៃ​មៃ​មោ​បើក​ព្រាក់​អី​នៃ។ ល៝ង់​នាវ​នតែរ​មពោល​អី​នៃ​តាង់​ត៝ត់​អា​កោរាញ​ឞ្រាស​អី​ទុត​គែស​នាវ​ទើយ​មា​ទឹង​លែៈ​នតីល​នទើ។* ៥ ខាន់​អៃ​មៃ​គុ​រេស​តា​នែស​នតូ​អ្យា​ពើស​មា​ឆា​កាស​វាស​ងី រ៝ង់​មា​រាង្លៃ​ឆាក់​អុច​ទុត​អ្វែស​រាម់​មអាក​ងាន់ តឹម​ឞាន​មា​នទ្រោក​ឆា​លៃ យើន​មា​ឞូ​មរា​មឞាង​ពាង់​មា​ឆា កើត​នៃ​ដ៝ង់ ខាន់​អៃ​មៃ​ជាន​តីស​អ៝ក់​ពើស​មា​រាម់​មអាក​ខាន់​អៃ​មៃ​នើម​ទើម យើន​មា​កោរាញ​ឞ្រាស​មរា​តេៈ​ទោយ្ស​ជ្រូ​មា​ខាន់​អៃ​មៃ។* ៦ រាលាវ​ឞើស​នៃ​ជឹត ខាន់​អៃ​មៃ​លែៈ​តេៈ​ទោយ្ស នទ្រែល​មា​លែៈ​ងខឹត​លើយ​ដ៝ង់​ឞូនុយ្ស​ឆ៝ង់​អាបាៈ ឞ៝ល​លាស​ខាន់​ពាង់​មោ​អោស​តឹម​រាទ៝ង់​ដាស​ខាន់​អៃ​មៃ។

នាវ​អ៝ត់​នូយ្ស​តា​នាវ​ជេរ​ជ៝ត់

៧ អើ​អ៝ស​នោ​តា​នាវ​ញឆីង អ៝ន់​ខាន់​អៃ​មៃ​អ៝ត់​នូយ្ស​នហ៝​មា​ត៝ត់​នារ​កោរាញ​យេឆូ ​ព្លឹ​វាច់។ ល៝ង់​អ្វាញ់​មពោល​អី​ជាន​មីរ​ជាន​ឆ្រែ នតើម​ឞើស​តូច​ខាន់​ពាង់​គែស​នូយ្ស​នហ៝ម់​អ៝ត់​នូយ្ស​គុ​ក៝ប់​ទាក​មីស​នហ៝​មា​ត៝ត់​ឞា​ទុម​គែស​ព្លៃ​អី​អ្វែស​អី​តាៈ​ឞើស​នែស​នៃ†។* ៨ អ៝ន់​ខាន់​អៃ​មៃ​គុ​ក៝ប់​មា​នូយ្ស​នហ៝ម់​អ៝ត់​នូយ្ស​តឹម​ឞាន​កើត​នៃ​ដ៝ង់ អ៝ន់​ខាន់​អៃ​មៃ​គែស​នូយ្ស​នហ៝ម់​ន៝ប់ យ៝រ​លាស​នារ​កោរាញ​យេឆូ ​ព្លឹ​វាច់​ឞើយ​ត៝ត់​ជេស។

៩ អើ​អ៝ស​នោ​តា​នាវ​ញឆីង លើយ​អោស​អ៝ក់​ឞ៝រ់​ញជ៝រ់​ឆេក​នទ្រាង់​នើម គៃ​មា​លើយ​តា​កោរាញ​ឞ្រាស​តេៈ​ទោយ្ស យ៝រ​លាស​នើម​អី​ផាត​ទោយ្ស ពាង់​លែៈ​ទ៝ក់​តា​ឞោក​មពោង​ជេស។*

១០ ល៝ង់​អ្វាញ់​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស ខាន់​ពាង់​មឞើស​ងក៝ច​តា​រាញា​កោរាញ​ឞ្រាស​នអ៝ប់​មា​នូយ្ស​នហ៝ម់​អ៝ត់​នូយ្ស ឞ៝ល​លាស​ឞូ​ជាន​ជេរ​ជ៝ត់​មា​ខាន់​ពាង់​កាដោយ អ៝ន់​ខាន់​អៃ​មៃ​ជាន​តឹង​ខាន់​ពាង់​ទោ។* ១១ ល៝ង់​ឞូ​ម៝ស​អី​វៃ​គុ​ន៝ប់​តា​នាវ​ជេរ​ជ៝ត់ ឞ៝ន់​កើប​ឞូនុយ្ស​អី​នៃ​កោរាញ​ឞ្រាស​អ៝ន់​នាវ​គែស​ជេង។ កើត​លាស​ខាន់​អៃ​មៃ​លែៈ​វៃ​តាង់​ជេស​មា​ទូ​ហ្វេ​យោប ​កាល់​អែ​នើស ពាង់​វៃ​គុ​ន៝ប់​តា​នាវ​ជេរ​ជ៝ត់ ជេសរី​ខាន់​អៃ​មៃ​លែៈ​គឹត​ដ៝ង់​ត៝ត់​ឞើស​កើយ​នៃ​កោរាញ​ឞ្រាស​អ៝ន់​នាវ​គែស​ជេង​មា​ពាង់​លើ​មា​ហោ យ៝រ​លាស​កោរាញ​ឞ្រាស​គែស​នូយ្ស​នហ៝ម់​អ្វែស គែស​នូយ្ស​នហ៝ម់​យោៈ​នអាច​ទុត​ហោ​ងាន់។*

១២ អើ​អ៝ស​នោ​តា​នាវ​ញឆីង អី​ខ្លៃ​រាលាវ​លើយ​អោស​ត៝ន​មា​ត្រោក មា​នែស មោ​លាស​មា​នទើ​អេងៗ​ជឹត។ លាស​ខាន់​អៃ​មៃ​លាស «អើ» អ៝ន់​គឹត​លាស «អើ» លាស​ខាន់​អៃ​មៃ​លាស «មោ» អ៝ន់​គឹត​លាស «មោ» គៃ​មា​លើយ​អ៝ន់​គែស​ទោយ្ស។*

នាវ​មឞើស​ឆើម

១៣ តា​ផូង​ខាន់​អៃ​មៃ លាស​គែស​ទូ​ហ្វេ​ឞូនុយ្ស​គែស​នាវ​ជេរ​ជ៝ត់ អ៝ន់​ពាង់​មឞើស​ឆើម។ លាស​ឞូ​ម៝ស​អី​គែស​នាវ​រាម់​មអាក អ៝ន់​ពាង់​មព្រើ​រានេ​កោរាញ​ឞ្រាស។ ១៤ លាស​គែស​ឞូនុយ្ស​ជី អ៝ន់​ពាង់​ក្វាល់​មពោល​កោរាញ​ផូង​ញឆីង គៃ​មា​កើល​មឞើស​ឆើម​មា​ឞូនុយ្ស​ជី​អី​នៃ នទ្រែល​មា​ហឹង​ទាក​ងី​តា​ឆាក់​ឞូនុយ្ស​ជី​នៃ ទាន់​តា​រាញា​កោរាញ​យេឆូ ។* ១៥ លាស​ខាន់​ពាង់​មឞើស​ឆើម​នអ៝ប់​មា​នាវ​ញឆីង ឞូនុយ្ស​អី​នៃ​មរា​ឞាស​ជី​រ៝ កោរាញ​យេឆូ ​មរា​ជាន​ឞាស​ពាង់​អី​នៃ​រ៝។ លាស​ពាង់​គែស​ជាន​តីស កោរាញ​ឞ្រាស​មរា​យោៈ​នាវ​តីស​ពាង់។*

១៦ លាស​នទ្រី​អ៝ន់​ខាន់​អៃ​មៃ​តឹម​ងក៝ច​នាវ​តីស​អ៝ន់​មា​នទ្រាង់​នើម នហ៝​មា​តឹម​កើល​មឞើស​ឆើម​នទ្រាង់​នើម គៃ​មា​ឞាស​នាវ​ជី។ នាវ​មឞើស​ឆើម​ឞូនុយ្ស​ឆ៝ង់​គែស​នាវ​ទើយ​គែស​នាវ​តាម​ងាន់។* ១៧ គែស​ទូ​ហ្វេ​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស រាញា​អេលីយា  ពាង់​ឞូនុយ្ស​កើត​ឞ៝ន់​ដ៝ង់ ពាង់​មឞើស​ឆើម​មា​លែៈ​នូយ្ស​នហ៝ម់​ទាន់​មោ​អ៝ន់​គែស​ទាក​មីស​តា​ឞ្រី​អីឆ្រាអែល  ជេសរី​ត្រោក​ព្រាង់​ជ៝ៈ​ពែ​នាម់​ងគូល។ ១៨ ជេស​ពែ​នាម់​ងគូល​នៃ​ពាង់​មឞើស​ឆើម​តៃ​ទូ​តឹ​ជឹត​អ៝ន់​គែស​ទាក​មីស ត្រោក​គែស​មីស​រ៝ ជេសរី​នែស​នតូ​ហ៝ន​នទើ​គែស​ព្លៃ។*

១៩ អើ​អ៝ស​នោ​តា​នាវ​ញឆីង លាស​គែស​ទូ​ហ្វេ​ឞូនុយ្ស​តា​ផូង​ខាន់​អៃ​មៃ​ហ្យើត​គុ​ងាយ​ឞើស​នាវ​នតី​អី​ងាន់ ជេសរី​លាស​គែស​ទូ​ហ្វេ​ឞូនុយ្ស​ជឹត​លែវ​ពាង់​ព្លឹ​ឆឹត​មា​កោរាញ​ឞ្រាស‌* ២០ អ៝ន់​ខាន់​អៃ​មៃ​គឹត លាស​ឞូ​ម៝ស​អី​លែវ​ឞូនុយ្ស​តីស​ព្លឹ​ឆឹត​មា​កោរាញ​ឞ្រាស នត្លើយ​ឞើស​ត្រ៝ង​តីស​ពាង់​នៃ ឞូនុយ្ស​អី​នាក់​លែវ​នៃ​ជេង​រាក្លាយ្ស​ពាង់​ឞើស​នាវ​ខឹត ជេសរី​កោរាញ​ឞ្រាស​យោៈ​ទឹង​លែៈ​នាវ​តីស​តា​ពាង់​អី​នៃ៕៚

* ១:១ ១:១៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

† ១:១ ១:១៖ «ផូង​ប៝ន​លាន​កោរាញ​ឞ្រាស» មោ​លាស «ផូង​អី​ញឆីង​មា​ឞ្រាស​ក្រីស ​តា​រាន៝យ​ទែស ១២ មពោល​តា​ផូង​អីឆ្រាអែល »។

* ១:១ ១:១៖ ការ ១៥:១៣

* ១:២ ១:២-៤៖ ការ ៥:៤១; ២តម ៣:១២; ១ពេ ១:៦-៧; ៤:១២-១៣

* ១:៥ ១:៥៖ នហ ១:៧; ២:២-៦

* ១:៦ ១:៦-៨៖ មថ ៧:១១; មក ១១:២៤; យហ ១៥:៧

* ១:៩ ១:៩៖ យាក ២:៥

* ១:១០ ១:១០-១១៖ មថ ៦:១៩-២១; លក ១២:១៥-២១; ១តម ៦:១៧-១៩; ១ពេ ១:២៤; នម ៣៩:៥-៧

‡ ១:១២ ១:១២៖ «នទើ​ងខោម» មោ​លាស «មោក​កាដាច់​នាវ​រេស»។

* ១:១២ ១:១២៖ ១កោ ៩:២៤-២៧; ផល ៣:១២-១៤; កោល ២:១៨; ១ពេ ៥:៤

* ១:១៣ ១:១៣៖ ១កោ ១០:១៣

* ១:១៤ ១:១៤-១៥៖ មក ៧:២០-២៣; ១យហ ២:១៦-១៧

§ ១:១៥ ១:១៥៖ ត្រ៝ង​អ្យា​មោ​អោស​ទី​ងើយ​មា​ឞូ​អូរ​នត្រែវ​អេង​មោ​គែស​ឆាយ។

* ១:១៧ ១:១៧៖ ១តម ៦:១៦; ១យហ ១:៥; នតម ២២:៥

* ១:១៨ ១:១៨៖ ២កោ ៥:១៧

* ១:១៩ ១:១៩-២០៖ នហ ២៩:២០; មថ ៥:២១-២៦; ១២:៣៦; អេផ ៤:២៦

* ១:២១ ១:២១៖ អេផ ៤:២៩-៣២; កោល ៣:៨; ១ពេ ២:១

* ១:២២ ១:២២-២៤៖ មថ ៧:២១-២៣; រម ២:១៣; អេផ ២:១០

* ១:២៥ ១:២៥៖ យាក ២:១២

* ១:២៦ ១:២៦៖ ១ពេ ៣:១០

* ១:២៧ ១:២៧៖ ១តម ៥:៣; នង ២២:២១-២២

* ២:១ ២:១-៦៖ មថ ៥:៣; ១កោ ១:២៦-២៧

† ២:៨ ២:៨៖ កល ១៩:១៨

* ២:៨ ២:៨៖ មថ ២២:៣៤-៤០

* ២:៩ ២:៩៖ កល ២៤:២២; ២នរ ១៩:៧; រម ២:១១; អេផ ៦:៩

* ២:១០ ២:១០៖ កាល ៣:១០; ហេឞ ១០:២៨

† ២:១១ ២:១១៖ នង ២០:១៤

† ២:១១ ២:១១៖ នង ២០:១៣

* ២:១២ ២:១២-១៣៖ យាក ១:២៥; មថ ៥:៧; ១៨:២៣-៣៥; ២៥:៣១-៤៦; ២កោ ៥:១០

* ២:១៤ ២:១៤-១៧៖ មថ ៧:២១-២៣; ២៥:៣១-៤៦; ១យហ ៣:១៧

* ២:២០ ២:២០-២៤៖ យហ ៨:៣៩; ហេឞ ១១:១៧-១៩; រម ៣:២៨; កាល ២:១៦; អេផ ២:១០

* ២:២១ ២:២១៖ នន ២២:៩

† ២:២៣ ២:២៣៖ នន ១៥:៦

* ២:២៣ ២:២៣៖ ២នរ ២០:៧; អេឆា ៤១:៨

* ២:២៥ ២:២៥៖ យោឆ ២:១-២៤; ៦:២២-២៥; ហេឞ ១១:៣១

* ២:២៦ ២:២៦៖ យាក ២:១៧

* ៣:២ ៣:២៖ នហ ១០:១៩

* ៣:៣ ៣:៣៖ នាវ​អី​នៃ​តឹម​ឞាន​មា​តេៈ​រាឆែ​មុស​នទ្រោក។

* ៣:៦ ៣:៦៖ នម ៥២:៤; នហ ១៦:២៧; មថ ១២:៣៦-៣៧

* ៣:៨ ៣:៨៖ មថ ១៥:១១, ១៨

* ៣:១២ ៣:១២៖ មថ ៧:១៦-២០

* ៣:១៤ ៣:១៤-១៨៖ នហ ១:៧; ១កោ ១:១៨-២១; កាល ៥:១៩-២៣

* ៤:១ ៤:១-៣៖ ១កោ ៣:៣; ៦:៩-១១; អេផ ៥:៥; ១ពេ ២:១១

* ៤:៤ ៤:៤៖ «ឞូ​អូរ​ល៝ម់​ឆាយ» មោ​លាស «ឞូនុយ្ស​ល៝ម់​អូរ​ល៝ម់​ឆាយ»។

* ៤:៤ ៤:៤៖ មថ ៦:២៤; ១យហ ២:១៥

† ៤:៥ ៤:៥៖ មោ​លាស «ឞ្រាស​ហ្វេង​អ្វែស​អី​កោរាញ​ឞ្រាស​អ៝ន់​គុ​តា​ឞ៝ន់ គ្រាង​ឞ៝ន់​ហោ​ងាន់ គៃ​មា​ឞ៝ន់​តឹង​កោរាញ​ឞ្រាស​ទើម»។

† ៤:៦ ៤:៦៖ នហ ៣:៣៤

* ៤:៧ ៤:៧៖ ១ពេ ៥:៨-៩

* ៤:១០ ៤:១០៖ ១ពេ ៥:៦

* ៤:១១ ៤:១១-១២៖ លក ៦:៣៦-៣៨; រម ១៤:៤, ១៣; ១កោ ៨:៩; នម ៧:១២

* ៤:១៣ ៤:១៣-១៥៖ នម ៣៩:៤-៦; លក ១២:១៨-២០; ការ ១៨:២១; ២កោ ១:១៧

* ៤:១៧ ៤:១៧៖ លក ១២:៤៧; អេផ ២:១០

* ៥:១ ៥:១-៣៖ មថ ៦:១៩-២១; លក ៦:២៤-២៥; ១២:៣២-៣៤

* ៥:៣ ៥:៣៖ តា​នាវ​តឹម​រាង្លាប់​មហែ​មឞើស​មា​ឞ៝ន់ ជេស​ឞ្រាស​យេឆូ​ហាវ​ឆឹត​តា​កាលើ​ត្រោក ត៝ត់​មា​ពាង់​ព្លឹ​វាច់ ជេង​រានោក​ងគ្លែៈ​ទុត​នែស​នតូ។

* ៥:៤ ៥:៤៖ កល ១៩:១៣; នវ ២៤:១៤-១៥

* ៥:៥ ៥:៥៖ លក ១៦:២៥

† ៥:៧ ៥:៧៖ តា​នាវ​ងើយ​គ្រែក  ងើយ​មា​ឞូនុយ្ស​ជាន​មីរ​ជាន​ឆ្រែ ខាន់​ពាង់​អ៝ត់​នូយ្ស​គុ​ក៝ប់​ទាក​មីស​ខៃ​ជឹត នទ្រែល​មា​ទាក​មីស​ខៃ​ព្វាន់ យ៝រ​លាស​តា​ឞ្រី​អី​នៃ​លាស​គែស​ទាក​មីស​ឞារ​តឹ​កើត​នៃ គែស​ព្លៃ​អ៝ក់។ ឞូ​ឆូយ​ឞា​ព្រាង់ ​ក្លាប់​លាស​ខៃ ១១ ឞូ​រែក​ក្លាប់​លាស​តា​ខៃ​ព្រាម់។

* ៥:៧ ៥:៧-៨៖ តត ២:១៣; រម ១៣:១១; ហេឞ ១០:៣៥-៣៦

* ៥:៩ ៥:៩៖ យាក ៤:១១-១២

* ៥:១០ ៥:១០៖ មថ ៥:១២

* ៥:១១ ៥:១១៖ យោប ១:២១-២២; ២:១០

* ៥:១២ ៥:១២៖ មថ ៥:៣៤-៣៧

* ៥:១៤ ៥:១៤៖ មក ៦:១៣

* ៥:១៥ ៥:១៥៖ នម ១៧:៦; យហ ១៥:៧

* ៥:១៦ ៥:១៦៖ នម ១៤៥:១៨-១៩

* ៥:១៨ ៥:១៨៖ ១កក ១៧:១; ១៨:៤២-៤៥

* ៥:១៩ ៥:១៩-២០៖ មថ ១៨:១៥-១៧; ១តេ ៥:១៤; ២តេ ៣:១៤-១៥

១ ពេត្រោស

១

២

៣

៤

៥

ឆ៝ម់បុត

ពេត្រោស

ញចីស

រើស ១

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពេត្រោស  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦២ ក្លាប់​លាស ២៩ នាម់​ជេស​ឞ្រាស​យេឆូ ​ទ៝ក់​រេស។ ឞូ​មឹន​លាស​ពាង់​ញចីស​ឆ៝ម់បុត​អ្យា​តា​ប៝ន​រោម ​អី​ពាង់​ក្វាល់​«បាបីលោន » យ៝រ​លាស​តា​នាវ​តឹម​រាង្លាប់​មហែ​ឞូ​ទ៝ង់​រាញា​បាបីលោន ​ងើយ​ហោរ​មា​ទឹង​លែៈ​ផូង​អី​តឹម​រាទ៝ង់​ដាស​កោរាញ​ឞ្រាស​(១ពេ ៥:១៣; នតម ១៧:១—១៨:២៤)។ ឞើស​នតើម​នើស​ពេត្រោស ​ជេង​ឞូនុយ្ស​វាង់​កា​ទើម ជេសរី​ឞ្រាស​យេឆូ ​ក្វាល់​ពាង់​ជេង​កោរាញ​អ៝ស​ម៝ន​តា ១២ នុយ្ស​មពោល​កោរាញ​អ៝ស​ម៝ន​នៃ​ដ៝ង់ ឞូ​ងខឹត​ពាង់​តា​ប៝ន​រោម  ក្លាប់​លាស​តា​នាម់ ៦៤-៦៨ យ៝រ​មា​ពាង់​មឞើស​ងក៝ច​នាវ​មហែ​មហាន​អ្វែស។ ពាង់​ញចីស​ឆ៝ម់បុត​អ្យា​អ៝ន់​មា​ទឹង​លែៈ​ផូង​ញឆីង​គុ​លាម​នតុក​តា​ព្រាម់​អឹ​ឞ្រី​ជេៈ​តា​ឞ្រី​ក្វ៝ង់​អាឆី ។ ពោល ​លែៈ​មឞើស​ងក៝ច​នាវ​មហែ​មហាន​អ្វែស​តា​ឞ្រី​អី​នៃ។

នាវ​អុច​នត្រ៝ង់​តា​ឆ៝ម់បុត​អ្យា

ពេត្រោស ​អុច​នហាវ​នូយ្ស​នហ៝ម់​ផូង​ញឆីង​មា​ឞ្រាស​ក្រីស  យ៝រ​មា​គែស​អ៝ក់​ឞូ​ជាន​ជេរ​ជ៝ត់​ជេស​យ៝រ​មា​ខាន់​ពាង់​ញឆីង​មា​ឞ្រាស​ក្រីស  ពាង់​នហាវ​នូយ្ស​នហ៝ម់​ខាន់​ពាង់​អ៝ន់​គុ​ឆ៝ង់ អ៝ន់​គុ​តឹម​ទី​មា​នាវ​កោរាញ​ឞ្រាស​អុច ជេសរី​ជាន​តឹង​នាវ​ដាៈ​មពោល​កោរាញ​ឞ្រី​ទាក។ ពេត្រោស ​ក្វាល់​ផូង​ញឆីង «ផូង​អី​គុ​ចាស​ច្រាយ​ជេង​តឹម​ឞាន​មា​ផូង​ឞូ​នាច់​តាៈ​ឞើស​ឞ្រី​អេង» ពាង់​មោ​អោស​អុច​លាស​ជេង​ឞូ​នាច់​តា​ឞ្រី​អី​នៃ​ងាន់ អុច​ងើយ​ហោរ​ឞ្រី​អី​ងាន់​មា​ផូង​ញឆីង​ជេង​តា​ប៝ន​អ្វែស​តា​កាលើ​ត្រោក។ តា​នែស​នតូ​អ្យា ទឹង​លែៈ​ឞូនុយ្ស​អី​ញឆីង​មា​ឞ្រាស​ក្រីស ​ជេង​តឹម​ឞាន​មា​ឞូ​នាច់​ឞ្រី​អេង​ទើម៖ «អើ​អ៝ស​នោ​តា​នាវ​ញឆីង​អី​គ៝ប់​រ៝ង់ ខាន់​អៃ​មៃ​អី​តឹម​ឞាន​មា​ឞូនុយ្ស​ផូង​ឞូ​នាច់​ឞ្រី​អេង​តា​នែស​នតូ​អ្យា អី​តឹម​ឞាន​មា​ឞូនុយ្ស​អី​គុ​ញជើស​តា​នែស​នតូ​អ្យា​ទូ​ប្ល៝ត់​ទើម...»​(១ពេ ២:១១)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-២)

- នាវ​រានើម​ផូង​ញឆីង នទ្រែល​មា​នាវ​នតី​អ៝ន់​ផូង​ញឆីង​គុ​រេស​តឹម​ទី​ដាស​នាវ​កោរាញ​ឞ្រាស​អុច (១:៣—២:១០)

- អា​មើម​នាវ​គុ​រេស គៃ​មា​កោរាញ​ឞ្រាស​រាម់​មអាក (២:១១—៤:១១)

- នាវ​គុ​រេស​លាស​គែស​ឞូ​ជាន​នាវ​ជេរ​ជ៝ត់ (៤:១២—៥:១១)

- នាវ​នតិញ​ងគ្លែៈ​ទុត (៥:១២-១៤)

១

នាវ​អោប​អ្វែស​លាង់

១ ឆ៝ម់បុត​គ៝ប់​ពេត្រោស ​អី​កោរាញ​អ៝ស​ម៝ន​ឞ្រាស​យេឆូ​ក្រីស ។ ទាន់​អោប​នាវ​អ្វែស​លាង់​ខាន់​អៃ​មៃ​អី​លែៈ​កោរាញ​ឞ្រាស​ទែ​កើយ្ស​ជេស អី​គុ​ចាស​ច្រាយ​ជេង​តឹម​ឞាន​មា​ផូង​ឞូ​នាច់​តាៈ​ឞើស​ឞ្រី​អេង​អី​គុ​តា​ឞ្រី​ពុនតុស  ឞ្រី​កាលាតី  ឞ្រី​កាពាដោកៀ  ឞ្រី​អាឆី ​នទ្រែល​មា​តា​ឞ្រី​បីថូនៀ ។ ២ កោរាញ​ឞ្រាស​ឞឹ​លែៈ​អើម​ជេស​កើយ្ស​ខាន់​អៃ​មៃ ជេសរី​ឞ្រាស​ហ្វេង​អ្វែស​ជាន​អ៝ន់​ខាន់​អៃ​មៃ​ជេង​ប៝ន​លាន​កោរាញ​ឞ្រាស គៃ​មា​ខាន់​អៃ​មៃ​អ្យាត់​នាវ​ឞ្រាស​យេឆូ​ក្រីស  នទ្រែល​មា​គែស​យោៈ​នាវ​តីស​តាៈ​ឞើស​នាវ​អ្យ្រាស​មហាម​ឞ្រាស​យេឆូ​ក្រីស ​នើម​តា​ផូង​ខាន់​អៃ​មៃ។ ទាន់​នាវ​អ្វែស នទ្រែល​មា​នាវ​ដាប់​មពាន់​កោរាញ​ឞ្រាស​នើម​គុ​តា​ខាន់​អៃ​មៃ​លើ​មា​ហោ​លើ​មា​អ៝ក់។*

នាវ​រានើម​ផូង​ញឆីង

៣ អ៝ន់​រានេ​កោរាញ​ឞ្រាស​អី​ឞឹ​ឞ្រាស​យេឆូ​ក្រីស ​អី​កោរាញ​ឞ៝ន់។ តាៈ​ឞើស​នាវ​យោៈ​ទុត​ក្វ៝ង់​ពាង់​នើម កោរាញ​ឞ្រាស​លែៈ​ជាន​ជេស​នូយ្ស​នហ៝ម់​ឞ៝ន់​អ៝ន់​មហែ​តឹម​ឞាន​មា​អ៝ន់​ឞ៝ន់​ទែស​ទូ​តឹ​ជឹត យ៝រ​មា​ពាង់​លែៈ​ជាន​ឞ្រាស​យេឆូ​ក្រីស ​អ៝ន់​ទ៝ក់​រេស​ឞើស​ផូង​ខឹត នទ្រី​ឞ៝ន់​គែស​នាវ​រានើម​ន៝ប់​រាក៝ក់​ងាន់​ពាង់​មរា​អ៝ន់​ឞ៝ន់​ទ៝ក់​រេស​ដ៝ង់។* ៤ ជេសរី​ឞ៝ន់​មរា​ឆ៝ៈ​ទើន​នទើ​អី​ឞ៝ន់​មរា​គែស​មា​ឞ៝ន់​នើម​អី​មោ​ឞ្លាវ​អោម អី​មោ​ឞ្លាវ​បឹ​បើច អី​មោ​ឞ្លាវ​ហ្វាញ់។ កោរាញ​ឞ្រាស​លែៈ​នទ្រាប់​លែៈ​ព្រាប់​ជេស​នទើ​អី​ឞ៝ន់​មរា​គែស​មា​ឞ៝ន់​នើម​អី​នៃ​តា​កាលើ​ត្រោក​អី​នតុក​ពាង់​នើម។ ៥ ពាង់​ម៝ត់​ញជ្រាង់​ខាន់​អៃ​មៃ​មា​នាវ​ទើយ​ពាង់​នើម យ៝រ​មា​នាវ​ខាន់​អៃ​មៃ​ញឆីង​មា​ឞ្រាស​ក្រីស ​នហ៝​មា​ត៝ត់​ខាន់​អៃ​មៃ​ឆ៝ៈ​ទើន​នាវ​រាក្លាយ្ស​ឞើស​នាវ​កោរាញ​ឞ្រាស​តេៈ​ទោយ្ស​តា​ជឹត​នាប់​តៃ។ នាវ​រាក្លាយ្ស​អី​នៃ​ពាង់​លែៈ​ជេស​នទ្រាប់ គៃ​មា​ញហើ​តា​នារ​ងគ្លែៈ​ទុត។ ៦ កើត​នទ្រី​ទឹង​ខាន់​អៃ​មៃ​រាម់​មអាក​ហោ​ងាន់ ឞ៝ល​លាស​រានោក​អ្យា​ខាន់​អៃ​មៃ​ម៝ប់​នាវ​ជេរ​ជ៝ត់​អេងៗ​អី​គែស​តា​នាវ​រេស​អ្យា​ទូ​ប្ល៝ត់​ទើម*​កាដោយ។* ៧ នាវ​ជេរ​ជ៝ត់​អី​នៃ​អុច​រាល៝ង​នាវ​ញឆីង​ខាន់​អៃ​មៃ​គៃ​មា​ឆៃ​នាវ​ញឆីង​អី​នៃ​ជេង​អ្វែស​ងាន់​ងេន ជេស​រី​នាវ​ញឆីង​ខាន់​អៃ​មៃ​គែស​នាវ​ខ្លៃ​រាលាវ​មា​មាយ្ស​អី​មរា​រ៝ស ឞ៝ល​លាស​ឞូ​គុច​មា​អុញ។ តា​នារ​ឞ្រាស​យេឆូ​ក្រីស ​ញហើ​ឆាក់​អ៝ន់​ទឹង​លែៈ​ឞូនុយ្ស​ឆៃ ខាន់​អៃ​មៃ​មរា​គែស​នាវ​រានេ គែស​នាវ​ច្រេក​លើប នទ្រែល​មា​គែស​នាវ​យើក​យ៝រ​មា​នាវ​ញឆីង​អី​នៃ។ ៨ ខាន់​អៃ​មៃ​មោ​អោស​វៃ​ឆៃ​ពាង់ យើន​មា​ខាន់​អៃ​មៃ​ហោម​រ៝ង់​ពាង់។ ឞ៝ល​លាស​អាបៃ​អ្យា​ខាន់​អៃ​មៃ​មោ​អោស​ឆៃ​ពាង់​កាដោយ ខាន់​អៃ​មៃ​ហោម​អែ​ញឆីង​មា​ពាង់​ដ៝ង់ ជេសរី​គែស​នាវ​រាម់​មអាក​ទុត​ហោ​ងាន់ មោ​ហោម​អោស​ឞ្លាវ​នតឹត‌* ៩ យ៝រ​មា​ខាន់​អៃ​មៃ​ឆ៝ៈ​ទើន​នាវ​រាក្លាយ្ស​អី​ជេង​នាវ​ងខោម​តាៈ​ឞើស​នាវ​ខាន់​អៃ​មៃ​ញឆីង។*

១០ ល៝ង់​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស លែៈ​ងក៝ច​ល៝រ​មា​នាវ​អ្វែស​អី​ខាន់​អៃ​មៃ​ឆ៝ៈ​ទើន​អាបៃ​អ្យា។ ខាន់​ពាង់​មេត​អ្វាញ់​ញឆ្រោយ្ស​ជ៝យ​មា​នាវ​រាក្លាយ្ស​អី​នៃ‌* ១១ គៃ​មា​គឹត​ម៝ស​នារ មើម​ទឹង​មរា​គែស​នាវ​រាក្លាយ្ស​អី​នៃ យ៝រ​លាស​ឞ្រាស​ហ្វេង​អ្វែស​ឞ្រាស​ក្រីស ​អី​គុ​តា​ខាន់​ពាង់​អ៝ន់​ខាន់​ពាង់​គឹត​ល៝រ​មា​នាវ​ជេរ​ជ៝ត់​ឞ្រាស​ក្រីស  នទ្រែល​មា​នាវ​ច្រេក​លើប​តា​ពាង់​ឞើស​កើយ​នាវ​ជេរ​ជ៝ត់​អី​នៃ។ ១២ យើន​មា​កោរាញ​ឞ្រាស​លែៈ​មឞើស​មា​ខាន់​ពាង់ នាវ​អី​ខាន់​ពាង់​មឞើស​ងក៝ច​នៃ​នើស មោ​អោស​គែស​នាវ​ខ្លៃ​អ៝ន់​មា​ខាន់​ពាង់​នើម ជេង​គែស​នាវ​ខ្លៃ​អ៝ន់​មា​ឞ៝ន់។ អាបៃ​អ្យា​មពោល​អី​មឞើស​ងក៝ច​នាវ​មហែ​មហាន​អ្វែស លែៈ​មឞើស​ងក៝ច​ជេស​ទឹង​លែៈ​នាវ​អី​នៃ​អ៝ន់​មា​ខាន់​អៃ​មៃ​តា​នាវ​ទើយ​ឞ្រាស​ហ្វេង​អ្វែស​អី​ក្ល៝ស​អ្វែស​អី​កោរាញ​ឞ្រាស​នើម​ដាៈ​ហាន់​តាៈ​ឞើស​កាលើ​ត្រោក។ ឞ៝ល​លាស​ផូង​តោង​ពារ់​ក៝ៈ​អុច​គឹត​វ៝ត់​នាវ​អី​នៃ​ហោ​ងាន់​ដ៝ង់។

នតី​អ៝ន់​ផូង​ញឆីង​គុ​រេស​តឹម​ទី​ដាស​នាវ​កោរាញ​ឞ្រាស​អុច

១៣ លាស​នទ្រី​អ៝ន់​ខាន់​អៃ​មៃ​នទ្រាប់​នូយ្ស​នហ៝ម់​នាវ​មឹន​មា​ជាន​ការ នទ្រែល​មា​អ៝ន់​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស អ៝ន់​គែស​នាវ​រានើម​ន៝ប់​មា​នាវ​រាក្លាយ្ស​អី​ឞ្រាស​យេឆូ​ក្រីស ​មរា​អ៝ន់​ខាន់​អៃ​មៃ​តា​នារ​ពាង់​ញហើ​ឆាក់​អ៝ន់​មា​ទឹង​លែៈ​ឞូនុយ្ស​ឆៃ។ នាវ​រាក្លាយ្ស​អី​នៃ​តាៈ​ឞើស​នាវ​អ្វែស​កោរាញ​ឞ្រាស។* ១៤ អ៝ន់​ខាន់​អៃ​មៃ​អ្យាត់​នាវ​កោរាញ​ឞ្រាស​តឹម​ឞាន​មា​ក៝ន​អ្យាត់​នាវ​មេៈ​ឞឹ លើយ​អោស​ជាន​តឹង​នាវ​កើញ​អ្យើស​អី​គែស​តា​នូយ្ស​នហ៝ម់​កើត​ខាន់​អៃ​មៃ​វៃ​ជាន​នោក​អេ​ហ៝ៈ​គឹត​នាល់​នាវ​កោរាញ​ឞ្រាស​នើស។* ១៥ ទឹង​លែៈ​នាវ​ជាន​អ៝ន់​ខាន់​អៃ​មៃ​គុ​ក្ល៝ស​អ្វែស​ទាទេ តឹម​ឞាន​មា​កោរាញ​ឞ្រាស​អី​លែៈ​ក្វាល់​ខាន់​អៃ​មៃ​នើស​ពាង់​ក្ល៝ស​អ្វែស​ដ៝ង់‌ ១៦ យ៝រ​លាស​តា​នាវ​កោរាញ​ឞ្រាស​ងើយ​លែៈ​គែស​ញចីស​ជេស​កោរាញ​ឞ្រាស​លាស​កើត​នអា៖ «អ៝ន់​ខាន់​អៃ​មៃ​ជេង​ក្ល៝ស​អ្វែស យ៝រ​លាស​គ៝ប់​លែៈ​ក្ល៝ស​អ្វែស»។†

១៧ យ៝រ​លាស​ខាន់​អៃ​មៃ​ក្វាល់​ជ៝យ​កោរាញ​ឞ្រាស​កើប​ពាង់​ជេង​ឞឹ អ៝ន់​ក្លាច​យើក​មា​ពាង់​ទោ នោក​ខាន់​អៃ​មៃ​ហោម​គុ​តា​នែស​នតូ​អ្យា​តឹម​ឞាន​មា​ឞូ​នាច់​ឞ្រី​អេង​អី​វែស​ឞិច​ទើម អ៝ន់​ក្លាច​យើក​មា​ពាង់​ទោ យ៝រ​លាស​ពាង់​ផាត​ទោយ្ស​ឞូនុយ្ស​តឹង​នាវ​ខាន់​ពាង់​នើម​ជាន​ទូ​ហ្វេ​ទូ​ហ្វេ​ឆាក់ ពាង់​មោ​អោស​កើយ្ស​ឞូនុយ្ស។* ១៨ ខាន់​អៃ​មៃ​គឹត​ជេស ពាង់​លែៈ​ច្វាយ​ជេស​ខាន់​អៃ​មៃ​ឞើស​នាវ​គុ​រេស​អើម​អី​មោ​គែស​ខ្លៃ អី​ដើន​តាៈ​ឞើស​អូ​ចែ​ខាន់​អៃ​មៃ។ មោ​អោស​ទី​ពាង់​លែៈ​ច្វាយ​ជេស​ខាន់​អៃ​មៃ​មា​នទើ​អី​ឞ្លាវ​រ៝ស​តឹម​ឞាន​មា​ព្រាក់​មាយ្ស‌* ១៩ យើន​មា​ពាង់​លែៈ​ច្វាយ​ខាន់​អៃ​មៃ​មា​មហាម​ខ្លៃ​ឞ្រាស​ក្រីស ​នើម​អី​មោ​អោស​គែស​នាវ​តីស ពាង់​តឹម​ឞាន​មា​ក៝ន​ឞែ​ឞ្យាប់​អី​ទុត​អ្វែស​អី​មោ​អោស​គែស​នាវ​ឆោត​គ្រាយ្ស†។ ២០ កោរាញ​ឞ្រាស​លែៈ​កើយ្ស​ពាង់​ឞើស​អេ​ហ៝ៈ​គែស​នែស​នតូ​នើស​ងាន់ ជេសរី​ញហើ​អ៝ន់​ឞូនុយ្ស​រានោក​ងគ្លែៈ​ទុត‡​អ្យា​ឆៃ គៃ​មា​គែស​ខ្លៃ​មា​ខាន់​អៃ​មៃ។* ២១ យ៝រ​មា​ពាង់ ខាន់​អៃ​មៃ​លែៈ​ញឆីង​ជេស​មា​កោរាញ​ឞ្រាស​អី​អ៝ន់​ពាង់​ទ៝ក់​រេស​ឞើស​ផូង​ខឹត ជេសរី​អ៝ន់​ពាង់​គែស​នាវ​ច្រេក​លើប គៃ​មា​ខាន់​អៃ​មៃ​គែស​នាវ​ញឆីង នទ្រែល​មា​គែស​នាវ​រានើម​មា​កោរាញ​ឞ្រាស។*

២២ ខាន់​អៃ​មៃ​តឹម​ឞាន​មា​លែៈ​ថ៝​អ៝ន់​ក្ល៝ស​ជេស​ខាន់​អៃ​មៃ​នើម យ៝រ​មា​អ្យាត់​នាវ​ងាន់ នទ្រី​ខាន់​អៃ​មៃ​លែៈ​ឞ្លាវ​តឹម​រ៝ង់​នទ្រាង់​នើម​ហោ​ងាន់។ លាស​នទ្រី​អ៝ន់​ខាន់​អៃ​មៃ​តឹម​រ៝ង់​នទ្រាង់​នើម​ទុត​ហោ​មា​លែៈ​នូយ្ស​នហ៝ម់​ងាន់។* ២៣ ខាន់​អៃ​មៃ​លែៈ​គែស​នូយ្ស​នហ៝ម់​មហែ​តឹម​ឞាន​មា​ទែស​ទូ​តឹ​ជឹត មោ​អោស​ទី​ឞើស​រាន៝យ​អី​ឞ្លាវ​អោម ជេង​ឞើស​រាន៝យ​អី​មោ​ឞ្លាវ​អោម តាៈ​ឞើស​នាវ​ងើយ​កោរាញ​ឞ្រាស​អី​រេស​អី​ហោម​បាបើ​នហ៝​រ៝។* ២៤ កើត​លែៈ​គែស​ញចីស​ជេស​តា​នាវ​កោរាញ​ឞ្រាស​ងើយ៖

«ទឹង​លែៈ​ឞូនុយ្ស​ជេង​តឹម​ឞាន​មា​រេប‌

នាវ​អ្វែស​ខាន់​ពាង់​តឹម​ឞាន​មា​នាវ​អ្វែស​កាវ​ឆី​ឞ្រី។

រេប​អី​នៃ​ហ្វាញ់‌

កាវ​អី​នៃ​រុង​ដ៝ង់‌*

២៥ យើន​មា​នាវ​ងើយ​កោរាញ​ឞ្រាស​ហោម​បាបើ​នហ៝​រ៝»†។

នាវ​ងើយ​កោរាញ​ឞ្រាស​អី​នៃ​ជេង​នាវ​មហែ​មហាន​អ្វែស​អី​លែៈ​ឞូ​មឞើស​ងក៝ច​អ៝ន់​មា​ខាន់​អៃ​មៃ​នៃ​នើស។

២

ផូង​ប៝ន​លាន​កោរាញ​ឞ្រាស

១ លាស​នទ្រី​អ៝ន់​ខាន់​អៃ​មៃ​មអារ់​លើយ​ហ៝ម់​ទឹង​លែៈ​នទើ​អ្យើស មអារ់​លើយ​នាវ​មរោស​នទើម​អាប់​នតីល នូយ្ស​នហ៝ម់​នទ៝ប់​មពោន នូយ្ស​នហ៝ម់​មោ​នាច នទ្រែល​មា​មអារ់​លើយ​នាវ​ងើយ​កែក​ឞូ​អាប់​នតីល!* ២ អ៝ន់​ខាន់​អៃ​មៃ​នអើរ​ជ៝យ​នាវ​នតី​ឞើស​កោរាញ​ឞ្រាស តឹម​ឞាន​មា​អ៝ស​ឞេ​អុច​ងាន់​មា​ទាក​ត៝ស​មែ គៃ​មា​ខាន់​អៃ​មៃ​តេស​ក្វ៝ង់ នទ្រែល​មា​ត៝ត់​ខាន់​អៃ​មៃ​គែស​នាវ​រាក្លាយ្ស​ងាន់‌* ៣ យ៝រ​លាស​អាបៃ​អ្យា​ខាន់​អៃ​មៃ​លែៈ​ឆៃ​ជេស​នាវ​អ្វែស​កោរាញ​យេឆូ ។

៤ អ៝ន់​ខាន់​អៃ​មៃ​ហាន់​អា​កោរាញ​យេឆូ ​អី​គែស​នាវ​រេស​នហ៝​រ៝ ពាង់​តឹម​ឞាន​មា​លុ​ឞ្ល៝ន​ទុត​ខ្លៃ​តា​ញីស​ជាន​ឞ្រាស​មា​កោរាញ​ឞ្រាស ជេង​លុ​ឞ្ល៝ន​អី​ឞូនុយ្ស​ទែ​ឞ្លាវ​ជាន​ជៃ​លែៈ​មអារ់​លើយ យើន​មា​លែៈ​កោរាញ​ឞ្រាស​ទែ​កើយ្ស​ពាង់ ជេសរី​កើប​ពាង់​ជេង​គែស​នាវ​ខ្លៃ​ងាន់។* ៥ កើត​នទ្រី​ដ៝ង់​ខាន់​អៃ​មៃ​នៃ​គែស​នាវ​រេស​នហ៝​រ៝ ខាន់​អៃ​មៃ​ជេង​តឹម​ឞាន​មា​លុ​ឞ្ល៝ន​ដ៝ង់ លាស​នទ្រី​អ៝ន់​កោរាញ​ឞ្រាស​ឆ៝ៈ​ខាន់​អៃ​មៃ​តឹម​រាង្លាប់​ឞាល់​ជេង​តឹម​ឞាន​មា​ជាន​ទូ​មល៝ម់​ជៃ​មា​ពាង់​នើម អ៝ន់​ពាង់​ជាន​ខាន់​អៃ​មៃ​ជេង​មពោល​ឞូនុយ្ស​ជាន​ឞ្រាស​អី​ក្ល៝ស​អ្វែស អី​ញហើរ​នទើ​ជាន​ឞ្រាស​អី​អ៝ន់​ពាង់​រាម់ យ៝រ​មា​នទើ​ឞ្រាស​យេឆូ​ក្រីស ​លែៈ​ជាន​នើស។ ជេសរី​ឞ្រាស​ហ្វេង​អ្វែស​កើល​ខាន់​អៃ​មៃ​តា​នាវ​អី​នៃ។* ៦ លែៈ​គែស​ញចីស​តា​នាវ​កោរាញ​ឞ្រាស​ងើយ​កើត​នអា៖ «កោរាញ​ឞ្រាស​លាស៖

«ល៝ង់​អ្វាញ់​ហ៝ម់ គ៝ប់​តេៈ​ទូ​មល៝ម់​លុ​ឞ្ល៝ន​មា​ជាន​ជៃ​តា​ប៝ន​យេរូឆាលឹម *‌

លុ​ឞ្ល៝ន​អី​នៃ​ទុត​ខ្លៃ​ទុត​អ្វែស​ងាន់។

ឞូ​ម៝ស​អី​ញឆីង​មា​លុ​អី​នៃ មោ​គែស​អោស​ឞូ​អ៝ន់​ពាង់​គែស​នាវ​ដីត​ព្រេង»»†។

៧ មា​ខាន់​អៃ​មៃ​អី​ញឆីង លុ​ឞ្ល៝ន​អី​នៃ​ទុត​គែស​នាវ​ខ្លៃ យើន​មា​ឞូនុយ្ស​អី​មោ​អោស​ញឆីង​គែស​ញចីស​មា​ខាន់​ពាង់​កើត​នអា៖

«ទូ​មល៝ម់​លុ​ឞ្ល៝ន​អី​នៃ ឞូនុយ្ស​ឞ្លាវ​ជាន​ជៃ​លុ​ឞ្ល៝ន​លែៈ​មអារ់​លើយ‌

យើន​មា​លុ​ឞ្ល៝ន​អី​នៃ​ជេង​លុ​ឞ្ល៝ន​ខ្លៃ​រាលាវ​ឞូ​ច្រាវ​មា​ជាន​ជៃ​ទុត​ន៝ប់»†

៨ ជេសរី

«ជេង​លុ​ឞ្ល៝ន​អី​ជាន​អ៝ន់​ឞូ​គែស​នាវ​ចេស​ព្រាស‌

ជេង​លុ​ឞ្ល៝ន​អី​អ៝ន់​ឞូ​ចោត​ទូ​ងាយ​ឞើស​នាវ​ញឆីង​មា​កោរាញ​ឞ្រាស»†។

ខាន់​ពាង់​អី​នៃ​ទឹង​គែស​មា​តឹម​ឞាន​មា​ចេស​ព្រាស យ៝រ​មា​មោ​អោស​អ្យាត់​នាវ​ងើយ​កោរាញ​ឞ្រាស នាវ​អី​នៃ​លែៈ​អើម​កោរាញ​ឞ្រាស​នទ្រាប់​មា​ខាន់​ពាង់។ ៩ យើន​មា​ខាន់​អៃ​មៃ​នៃ ខាន់​អៃ​មៃ​លែៈ​ជេង​ទូ​ផូង​អី​កោរាញ​ឞ្រាស​ទែ​លែៈ​កើយ្ស​ជេស ជេង​មពោល​ឞូនុយ្ស​ជាន​ឞ្រាស​មា​កោរាញ​ឞ្រាស​អី​កាដាច់ ជេង​មពោល​អី​ក្ល៝ស​អ្វែស ជេង​ប៝ន​លាន​អី​កោរាញ​ឞ្រាស​លែៈ​ឆ៝ៈ​ព្រាប់​មា​ពាង់​នើម គៃ​មា​មឞើស​ងក៝ច​នាវ​ទុត​អ្វែស​អី​កោរាញ​ឞ្រាស​លែៈ​ជាន ពាង់​អី​លែៈ​ក្វាល់​ខាន់​អៃ​មៃ​លោស​ឞើស​នតុក​ង៝ ហាន់​គុ​អា​នតុក​អាង​នតុក​ពាង់​នើម​អី​អ្វែស​ទុត​នាវ​ងាន់​នៃ។*

១០ ឞើស​នតើម​នើស​ខាន់​អៃ​មៃ​មោ​អោស​ជេង​ទូ​ផូង​ឞូនុយ្ស‌

យើន​មា​អាបៃ​អ្យា​ខាន់​អៃ​មៃ​លែៈ​ជេង​ទូ​ផូង ជេង​ផូង​ប៝ន​លាន​កោរាញ​ឞ្រាស​នើម។

ឞើស​នតើម​នើស​ខាន់​អៃ​មៃ​មោ​អោស​កោរាញ​ឞ្រាស​យោៈ​នអាច‌

យើន​មា​អាបៃ​អ្យា​ខាន់​អៃ​មៃ​លែៈ​កោរាញ​ឞ្រាស​យោៈ​នអាច។*

នាវ​គុ​ងាវ​ផូង​ញឆីង​មា​ឞ្រាស​យេឆូ 

១១ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ ខាន់​អៃ​មៃ​អី​តឹម​ឞាន​មា​ឞូនុយ្ស​ផូង​ឞូ​នាច់​ឞ្រី​អេង​តា​នែស​នតូ​អ្យា អី​តឹម​ឞាន​មា​ឞូនុយ្ស​អី​គុ​ញជើស​តា​នែស​នតូ​អ្យា​ទូ​ប្ល៝ត់​ទើម គ៝ប់​ទាន់​ខាន់​អៃ​មៃ​ហោ​ងាន់ អ៝ន់​ខាន់​អៃ​មៃ​ទែរ​ហ៝ម់​ឞើស​នាវ​កើញ​អ្យើស យ៝រ​លាស​នាវ​កើញ​អី​នៃ​តឹម​ឞាន​មា​តឹម​រាទ៝ង់​ដាស​ខាន់​អៃ​មៃ អុច​ងកីង​ខាន់​អៃ​មៃ​មោ​អ៝ន់​អ្យាត់​នាវ​កោរាញ​ឞ្រាស​អុច។* ១២ អ៝ន់​ខាន់​អៃ​មៃ​គុ​ងាវ​ឆ៝ង់​តា​ងក្លាង​ផូង​អី​មោ​អោស​ញឆីង​មា​ឞ្រាស​យេឆូ​ក្រីស  គៃ​មា​ម៝ស​នទើ​អី​ឞូ​ងើយ​ញចើត​ខាន់​អៃ​មៃ​ជាន​អ្យើស ខាន់​ពាង់​ហោម​ឆៃ​នទើ​អ្វែស​ខាន់​អៃ​មៃ​ជាន ជេសរី​រានេ​កោរាញ​ឞ្រាស​មា​នទើ​អ្វែស​អី​នៃ​តា​នារ​ពាង់​ផាត​ទោយ្ស​ទឹង​លែៈ​ឞូនុយ្ស។*

១៣ អ៝ន់​ខាន់​អៃ​មៃ​យើក​មា​ទឹង​លែៈ​ឞូនុយ្ស​អី​គែស​នាវ​ទើយ​អេងៗ​តា​ឞ្រី​ទាក​តា​នែស​នតូ យ៝រ​លាស​ខាន់​អៃ​មៃ​ញឆីង​មា​កោរាញ​យេឆូ ។ អ៝ន់​យើក​មា​កាដាច់​ជេង​ឞូនុយ្ស​អី​គែស​នាវ​ទើយ​រាលាវ​ឞូ‌* ១៤ អ៝ន់​យើក​មា​កោរាញ​ក្វ៝ង់​អី​កាដាច់​ទែ​អ៝ន់​ជាន​ការ​គៃ​មា​តេៈ​ទោយ្ស​ឞូនុយ្ស​អី​ជាន​អ្យើស ជេសរី​រានេ​មា​ឞូនុយ្ស​អី​ជាន​អ្វែស។ ១៥ កោរាញ​ឞ្រាស​អុច​ខាន់​អៃ​មៃ​ជាន​នទើ​អ្វែស។ លាស​ខាន់​អៃ​មៃ​ជាន​កើត​នៃ នទ្រី​ទឹង​ឞូនុយ្ស​អី​រាលូក​ម៝ល់​អី​មោ​អោស​គឹត​នាល់​ពាង់ មោ​ហោម​អោស​ឞ្លាវ​ងើយ​នាវ​អ្យើស​តា​ខាន់​អៃ​មៃ។ ១៦ ទឹង​លែៈ​ឞ៝ន់​មោ​ហោម​អោស​គុ​តា​ន៝ម់​ទាស​មា​នាវ​ឞូ​ដាៈ យើន​មា​លើយ​អោស​ទាស​មា​ឞ៝ន់​នើម​អុច​ជាន​បេង​មា​ញឆោស​នាវ​ជាន​អ្យើស​ច្រាវ យ៝រ​លាស​ខាន់​អៃ​មៃ​ហោម​ជេង​ឞូនុយ្ស​ឆើម​កើល​ជាន​ការ​មា†​កោរាញ​ឞ្រាស។* ១៧ អ៝ន់​ខាន់​អៃ​មៃ​យើក​មា​ទឹង​លែៈ​ឞូនុយ្ស អ៝ន់​រ៝ង់​មា​ឞូនុយ្ស​អី​លែៈ​ញឆីង ជេសរី​ក្លាច​យើក​មា​កោរាញ​ឞ្រាស នទ្រែល​មា​យើក​មា​កាដាច់។*

នាវ​ជេរ​ជ៝ត់​តា​ឞ្រាស​យេឆូ​ក្រីស 

១៨ អើ​ផូង​ទឹក​ឞូ អ៝ន់​ខាន់​អៃ​មៃ​អ្យាត់ នអ៝ប់​មា​យើក​ហ៝ម់​កោរាញ​ខាន់​អៃ​មៃ​នើម មោ​អោស​ទើន​យើក​មា​កោរាញ​អី​អ្វែស​អី​មលែស​ទើម កោរាញ​អី​មោ​អ្វែស​អី​ជាញ អ៝ន់​ខាន់​អៃ​មៃ​ក្លាច​យើក​មា​ពាង់​ដ៝ង់។* ១៩ កោរាញ​ឞ្រាស​រាម់​មអាក​មា​ឞ៝ន់ លាស​ឞ៝ន់​ជាន​តឹង​នាវ​ពាង់​នើម​អុច ឞ៝ល​លាស​ឞូ​ជាន​ជេរ​ជ៝ត់​មោ​គែស​កោៈ​មោ​គែស​នាវ​កាដោយ​ដ៝ង់ នអ៝ប់​មា​គុ​អ្យាត់​ឆាក់​រាក្លាក់​ហ៝ៈ យ៝រ​មា​កាស​គឹត​មា​កោរាញ​ឞ្រាស។ ២០ លាស​ឞ៝ន់​ទើន​នាវ​ឞូ​រាពាត់​មឞាង​យ៝រ​មា​ឞ៝ន់​ជាន​តីស លាស​នទ្រី​កោរាញ​ឞ្រាស​មោ​អោស​រានេ​ឞ៝ន់ យើន​មា​លាស​ឞ៝ន់​ជាន​អ្វែស ជេសរី​ឞូ​ហោម​ជាន​ជេរ​ជ៝ត់ នទ្រី​កោរាញ​ឞ្រាស​រានេ​ឞ៝ន់។* ២១ កោរាញ​ឞ្រាស​ក្វាល់​ឞ៝ន់​គៃ​មា​ទើន​នាវ​ជេរ​ជ៝ត់​កើត​នៃ យ៝រ​លាស​ឞ្រាស​ក្រីស ​លែៈ​ទើន​ជេស​នាវ​ជេរ​ជ៝ត់​នត្រ៝ៈ​ឞ៝ន់ គៃ​មា​លែវ​នាវ​អ្វែស អ៝ន់​ឞ៝ន់​តឹង​កើត​ពាង់​ដ៝ង់។* ២២ លែៈ​គែស​ញចីស​លាស​មា​ពាង់៖

«ពាង់​មោ​អោស​ព្រ៝ត​ជាន​តីស‌

មឞូង​ពាង់​ក៝ៈ​មោ​ដ៝ង់​ព្រ៝ត​គែស​នាវ​ងើយ​មរោស»†។*

២៣ ឞ៝ល​លាស​ឞូ​រាក​ឆ្វាយ​ពាង់ពាង់​ក៝ៈ​មោ​ព្លើង​ឞូ​ដ៝ង់ ឞូ​ជាន​នាវ​ជេរ​ជ៝ត់​ពាង់ ក៝ៈ​ពាង់​មោ​អោស​ថាម់​រាមាត​ឞូ ពាង់​ជាវ​មា​កោរាញ​ឞ្រាស​នើម​ផាត​ទោយ្ស​តា​នារ​ងគ្លែៈ​ទុត​នាវ​អី​ឞូ​ជាន​អ្យើស​ពាង់​នៃ ជេសរី​កោរាញ​ឞ្រាស​នើម​នាក់​ផាត​ទោយ្ស​មា​នាវ​ឆ៝ង់។ ២៤ ឞ្រាស​ក្រីស ​លែៈ​ទោរ​ជេស​នាវ​តីស​ឞ៝ន់​តា​ឆាក់​ជាន់​ពាង់​ក្រេប​តា​ឆី​តឹម​រាកាង់ គៃ​មា​ឞ៝ន់​មោ​ហោម​អោស​គែស​នាវ​តីស ជេសរី​គុ​ងាវ​ឆ៝ង់។ នាវ​ជី​ឞ៝ន់​លែៈ​ឞាស​ជេស ឞ៝ន់​លែៈ​គុ​តឹម​ទី​មា​កោរាញ​ឞ្រាស តាៈ​ឞើស​ឆោត​រាមាញ​ពាង់។* ២៥ អា​ល៝រ​នើស​ឞ៝ន់​តឹម​ឞាន​មា​ឞែ​ឞ្យាប់​អី​លែៈ​ហ្យើត យើន​មា​អាបៃ​អ្យា​ឞ៝ន់​លែៈ​ព្លឹ​ជេស​តា​ឞ្រាស​ក្រីស ​អី​នើម​ច្យាប់​ឞ៝ន់ អី​នាក់​ម៝ត់​ញជ្រាង់​ឞ៝ន់។*

៣

នាវ​តឹម​រាង្លាប់​នទ្រាង់​អូរ​ឆាយ

១ អើ​រោស​មែ​អី​លែៈ​គែស​ឆាយ អ៝ន់​អ្យាត់​ឆាយ​ខាន់​អៃ​នើម គៃ​មា​នាវ​គុ​ងាវ​ខាន់​អៃ​លែវ​ឆាយ​អី​ហោម​តឹម​រាទ៝ង់​មា​នាវ​មហែ​មហាន​អ្វែស​ឆឹត​ញឆីង យ៝រ​លាស​ខាន់​ពាង់​ឆៃ​អូរ​គុ​ងាវ​អ្វែស​កើត​នៃ មោ​អោស​ខាច់​មឞើស​ងក៝ច​មា​នាវ​មហែ​មហាន​អ្វែស‌* ២ យ៝រ​មា​លែៈ​ខាន់​ពាង់​ឆៃ​ខាន់​អៃ​គុ​ងាវ​ទុត​អ្វែស នទ្រែល​មា​ឞ្លាវ​ក្លាច​យើក​កោរាញ​ឞ្រាស។ ៣ លើយ​អោស​មឹន​មា​ងក្រឹ​ឆាក់ កើត​លាស​ពាច់​ឆ៝ក់ វាន់​នទ៝ក​កោង​ញ៝ង​មាយ្ស មោ​លាស​ញឆ៝ស​ឞ៝ក​អាវ​អី​អ្វែសៗ‌ ៤ យើន​មា​អ៝ន់​ឞ្លាវ​ងក្រឹ​តា​ត្រោម​នូយ្ស​នហ៝ម់​ខាន់​អៃ ជេង​នទើ​ងក្រឹ​អី​មោ​ឞ្លាវ​អោម ជេង​នូយ្ស​នហ៝ម់​មលែស​រាមេន រាស​រើច នទើ​អី​នៃ​អី​គែស​នាវ​ខ្លៃ​ទុត​ហោ​តា​នាប់​មាត់​កោរាញ​ឞ្រាស។ ៥ កាល់​អែ​នើស មពោល​ឞូ​អូរ​អី​ក្ល៝ស​អ្វែស​អី​ក្លាច​យើក​មា​កោរាញ​ឞ្រាស នអ៝ប់​មា​រានើម​មា​កោរាញ​ឞ្រាស​មា​លែៈ​នូយ្ស​នហ៝ម់ ខាន់​ពាង់​ងក្រឹ​ខាន់​ពាង់​នើម​តា​ត្រោម​នូយ្ស​នហ៝ម់​កើត​អី​នៃ​ដ៝ង់ នអ៝ប់​មា​អ្យាត់​ឆាយ​ខាន់​ពាង់​នើម។ ៦ កើត​នទ្រី​ដ៝ង់​អូ​ឆារា ​អ្យាត់​នាវ​ចែ​អាឞ្រាហាម់ ​អី​ឆាយ​ពាង់​នើម នហ៝​មា​ក្វាល់​ពាង់​«កោរាញ*»​ដ៝ង់។ លាស​ខាន់​អៃ​ជាន​នទើ​អ្វែស នអ៝ប់​មា​មោ​អោស​គែស​នាវ​ក្លាច​មា​ឞូ​លាស​យ៝រ​មា​នាវ​ញឆីង លាស​នទ្រី​ខាន់​អៃ​តឹម​ឞាន​មា​ក៝ន​ពាង់​ដ៝ង់។*

៧ អើ​អ៝ស​នោ​អី​លែៈ​គែស​អូរ អ៝ន់​តឹម​ឞាន​កើត​អី​នៃ​ដ៝ង់ គុ​ដាស​អូរ​អ្យាត់​មា​ឞ្លាវ​យើក​ខាន់​ពាង់​ជេង​ឞូនុយ្ស​អី​គែស​ឆ្វាន​ដេៈ​តា​ន៝ម់ ខាន់​ពាង់​ជេង​នើម​កោរាញ​ឞ្រាស​អ៝ន់​នាវ​រេស​នហ៝​រ៝​នទ្រែល​ខាន់​មៃ​ដ៝ង់ ជាន​កើត​នៃ​គៃ​មា​កោរាញ​ឞ្រាស​ហោម​អ្យាត់​នាវ​ខាន់​មៃ​មឞើស​ឆើម។*

នាវ​តឹម​រាង្លាប់​នទ្រាង់​ផូង​ញឆីង

៨ ងគ្លែៈ​ទុត​អ្យា អ៝ន់​ទឹង​លែៈ​ខាន់​អៃ​មៃ​គែស​នូយ្ស​នហ៝ម់​ទូ​នតោរ​នាវ​ហ៝ៈ អ៝ន់​ឞ្លាវ​តឹម​កើល​នាវ​ជេរ​ជ៝ត់​នទ្រាង់​នើម អ៝ន់​តឹម​រ៝ង់​នទ្រាង់​នើម​តឹម​ឞាន​មា​ជេង​អ៝ស​នោ​ទូ​នទុល​ទែស​ហ៝ៈ អ៝ន់​គែស​នូយ្ស​នហ៝ម់​យោៈ​នអាច នទ្រែល​មា​ញជុរ​អេង​ឆាក់។* ៩ លើយ​អោស​ជាន​នទើ​អ្យើស​ព្លើង​មា​នទើ​អ្យើស​ឞូ​ជាន លើយ​អោស​រាក​ឆ្វាយ​ព្លើង​មា​នាវ​ឞូ​រាក​ឆ្វាយ​ខាន់​អៃ​មៃ អ៝ន់​ខាន់​អៃ​មៃ​ព្លើង​អ៝ន់​មា​នាវ​គែស​ជេង​មា​ឞូ​ហ៝ៈ យ៝រ​លាស​កោរាញ​ឞ្រាស​លែៈ​អុច​ខាន់​អៃ​មៃ​ជាន​កើត​អី​នៃ គៃ​មា​ខាន់​អៃ​មៃ​ឆ៝ៈ​ទើន​ដ៝ង់​នាវ​គែស​ជេង​កោរាញ​ឞ្រាស។* ១០ យ៝រ​លាស​លែៈ​គែស​ញចីស

«ឞូ​ម៝ស​អី​អុច​គុ​រេស​រាម់​មអាក‌

នអ៝ប់​មា​គែស​នាវ​រេស​អ្វែស‌

អ្យាត់​មា​ពាង់​អី​នៃ​ទើយ​ម៝ត់​ឞ៝រ់​មឞូង​ពាង់​នើម លើយ​អោស​លោស​ងើយ​នាវ​អ្យើស‌

លើយ​អោស​លោស​ងើយ​នាវ​មរោស​រាលាម់។

១១ អ្យាត់​មា​ពាង់​ទូ​លោស​ឞើស​នាវ​អ្យើស ជាន​នទើ​អ្វែស​ហ៝ៈ‌

អ្យាត់​មា​ញឆ្រោយ្ស​ជ៝យ​តឹង​ប៝យ​នាវ​ដាប់​មពាន់​មា​ឞូ​ហ៝ៈ។

១២ យ៝រ​លាស​កោរាញ​ឞ្រាស​អ្វាញ់​ត្រែង​ជឹត​ឞូនុយ្ស​អី​ឆ៝ង់‌

ជេសរី​អ្យាត់​នាវ​ខាន់​ពាង់​មឞើស​ឆើម‌

តីស​មា​ពាង់​តឹម​រាទ៝ង់​មា​ឞូ​ម៝ស​អី​ជាន​អ្យើស»†។

១៣ លាស​ខាន់​អៃ​មៃ​នអើរ​ជាន​នទើ​អ្វែស មោ​គែស​អោស​ឞូនុយ្ស​អុច​ជាន​អ្យើស​មា​ខាន់​អៃ​មៃ‌* ១៤ យើន​មា​លាស​ខាន់​អៃ​មៃ​ទើន​នាវ​ឞូ​ជាន​ជេរ​ជ៝ត់ យ៝រ​មា​នទើ​អ្វែស​ខាន់​អៃ​មៃ​ជាន លាស​នទ្រី​កោរាញ​ឞ្រាស​មរា​អ៝ន់​នាវ​គែស​ជេង​មា​ខាន់​អៃ​មៃ។ «លើយ​អោស​ក្លាច​មា​នទើ​ឞូ​អេង​ក្លាច លើយ​ដ៝ង់​រុង​រាង់»†។ ១៥ អ៝ន់​គែស​ឞ្រាស​ក្រីស ​ជេង​កោរាញ​តា​នូយ្ស​នហ៝ម់​នាវ​មឹន​ខាន់​អៃ​មៃ​នើម។ ជេសរី​គុ​នទ្រាប់​ល៝រ​នឹង​រ៝ គៃ​មា​ឞ្លាវ​តឹម​អើស​ដាស​ឞូ​ម៝ស​អី​អោប​អា​មើម​នាវ​រានើម​ខាន់​អៃ​មៃ​យ៝រ​មា​ខាន់​អៃ​មៃ​ញឆីង​មា​ឞ្រាស​ក្រីស ។* ១៦ យើន​មា​ត៝ត់​ឞូ​អោប​ខាន់​អៃ​មៃ អ៝ន់​ខាន់​អៃ​មៃ​អើស​មា​ឞូ​មា​នាវ​រាទឹ​រាឞាន់ មា​នាវ​យើក នទ្រែល​មា​គែស​នូយ្ស​នហ៝ម់​ឆ៝ង់​អ្វែស គៃ​មា​អ៝ន់​ឞូ​ម៝ស​អី​ងើយ​ញចើត​ខាន់​អៃ​មៃ​គែស​នាវ​ដីត​ព្រេង​ច្រាវ យ៝រ​លាស​ឆៃ​អ្វែស​នាវ​គុ​ងាវ​ខាន់​អៃ​មៃ​អី​ប៝ន​លាន​ឞ្រាស​ក្រីស ។* ១៧ លាស​កោរាញ​ឞ្រាស​អ៝ន់ អ្វែស​រាលាវ​លាស​គែស​នាវ​ជេរ​ជ៝ត់​តាៈ​ឞើស​ជាន​នទើ​អ្វែស ដាស​មា​គែស​នាវ​ជេរ​ជ៝ត់​តាៈ​ឞើស​ជាន​នទើ​អ្យើស។* ១៨ ឞ្រាស​ក្រីស ​លែៈ​ទើន​ជេស​នាវ​ជេរ​ជ៝ត់​នហ៝​មា​ត៝ត់​ខឹត យ៝រ​មា​នាវ​តីស​ឞ៝ន់​ដ៝ង់ ពាង់​មោ​អោស​ខាច់​ខឹត​តៃ​ទូ​តឹ​ជឹត​គៃ​មា​ងគ្រ៝ស​លើយ​នាវ​តីស​ឞ៝ន់។ ឞ៝ល​លាស​ពាង់​ជេង​នើម​អី​ឆ៝ង់ ពាង់​ហោម​ទើន​នត្រ៝ៈ​នាវ​ជេរ​ជ៝ត់​អ៝ន់​មា​ផូង​ឞ៝ន់​អី​ឞូនុយ្ស​អ្យើស គៃ​មា​លែវ​ផូង​ឞ៝ន់​គុ​នទ្រែល​អា​កោរាញ​ឞ្រាស​នើម។ នោក​ពាង់​ជេង​ឞូនុយ្ស ឞូ​ងខឹត​ពាង់ យើន​មា​ឞ្រាស​ហ្វេង​អ្វែស​លែៈ​អ៝ន់​ពាង់​ទ៝ក់​រេស​ជេស។* ១៩ ជេសរី​ពាង់​ហាន់​មឞើស​ងក៝ច​នាវ​កោរាញ​ឞ្រាស​អ៝ន់​មា​ហ្វេង​ផូង​អី​គុ​តា​ត្រោម​នទ្រូង†។* ២០ ហ្វេង​ផូង​អី​នៃ​កាល់​អែ​នើស​តឹម​រាទ៝ង់​មោ​អ្យាត់​កោរាញ​ឞ្រាស​តា​រានោក​នោអេ ​ជាន​ទូក​ក្វ៝ង់​នើស យើន​មា​កោរាញ​ឞ្រាស​ហោម​អ៝ត់​នូយ្ស ងខេប​លាស​ខាន់​ពាង់​ហោម​រាគ៝ល់​នូយ្ស​នហ៝ម់​អ្យើស​ទោល​ហោម​ជាន​ទូក​នៃ។ ជេសរី​គែស​ឞូនុយ្ស​គុ​តា​ត្រោម​ទូក​នៃ​ដេៈ​ទើម គែស​ផាម​នុយ្ស​ទើម​អី​ក្លាយ្ស​ឞើស​ទាក​លេង​ទាក​ទើង​លាម​នែស​នតូ​អ្យា។ ២១ ទាក​លេង​ទាក​ទើង​អី​នៃ​ជេង​នទើ​នតឹត​នាវ​ជាន​បាប់តែម​យុក​មា​ទាក នាវ​បាប់តែម​អី​នៃ​រាក្លាយ្ស​ខាន់​អៃ​មៃ​អាបៃ​អ្យា នាវ​បាប់តែម​យុក​មា​ទាក​អី​នៃ​មោ​អោស​ទី​ថ៝​អ៝ន់​ក្ល៝ស​ឆាក់​ជាន់ យើន​មា​ជេង​នាវ​ទាន់​មា​កោរាញ​ឞ្រាស​យោៈ​មោ​ហោម​កើប​នាវ​តីស​ឞ៝ន់ នាវ​ឞ៝ន់​ទាន់​អី​នៃ​អ៝ន់​ឞ៝ន់​គែស​ងាន់​យ៝រ​មា​ឞ្រាស​យេឆូ​ក្រីស ​លែៈ​ទ៝ក់​រេស។* ២២ ពាង់​លែៈ​ហាវ​តា​កាលើ​ត្រោក គុ​ឞើស​មា​កោរាញ​ឞ្រាស​នើម គែស​ផូង​តោង​ពារ់ ផូង​កោរាញ​អី​គែស​នាវ​ទើយ នទ្រែល​មា​ផូង​កោរាញ​អី​គែស​នាវ​ទាង់​គុ​តា​ន៝ម់​ពាង់​ទាទេ។*

៤

នាវ​រេស​មហែ​គុ​តា​ឞ្រាស​ក្រីស 

១ យ៝រ​លាស​ឞ្រាស​ក្រីស ​លែៈ​ទើន​ជេស​នាវ​ជេរ​ជ៝ត់​តា​ឆាក់​ជាន់​ពាង់​នើម​នើស លាស​នទ្រី​អ៝ន់​ខាន់​អៃ​មៃ​នទ្រាប់​ឆាក់​ឆ៝ៈ​ទើន​នាវ​ឞូ​ជាន​ជេរ​ជ៝ត់​តឹម​ឞាន​មា​ពាង់​ដ៝ង់។ ឞូ​ម៝ស​អី​ឆ៝ៈ​ទើន​នាវ​ជេរ​ជ៝ត់​តា​ឆាក់​ជាន់​យ៝រ​មា​ឞ្រាស​ក្រីស  ពាង់​អី​នៃ​មោ​ហោម​អោស​អុច​ជាន​តីស​ជឹត។* ២ លាស​នទ្រី​ពាង់​អី​នៃ​មោ​ហោម​អោស​គុ​រេស​តឹង​នាវ​កើញ​អ្យើស​តា​នូយ្ស​នហ៝ម់ យើន​មា​គុ​រេស​តឹង​នាវ​កោរាញ​ឞ្រាស​អុច​ទើម នហ៝​មា​ត៝ត់​ខឹត។* ៣ ឞើស​នតើម​នើស​លែៈ​ជ៝ៈ​ជេស​ខាន់​អៃ​មៃ​គុ​ងាវ​ជាន​តឹង​ឞូនុយ្ស​អី​មោ​គឹត​នាល់​កោរាញ​ឞ្រាស តឹម​ទ៝ង់ ជាន​តឹង​នាវ​កើញ​អ្យើស​តា​នូយ្ស​នហ៝ម់ ញេត​ឆោង​ញុល​ឞ្លឹក​ឞ្លែក នទ្រែល​មា​យើក​មឞាស​មា​រូប​ឞ្រាស​ជេង​នទើ​បឹ​បើច។ ៤ ឞូ​មោ​វ៝ត់​អោស ឆៃ​ខាន់​អៃ​មៃ​មោ​ហោម​លាប់​នទ្រែល​ខាន់​ពាង់​ជាន​តៃ​នទើ​អ្យើស​អី​ទុត​អ៝ក់​ទុត​ហោ​នៃ​ជឹត នទ្រី​ទឹង​ខាន់​ពាង់​ងើយ​មឺច​ខាន់​អៃ​មៃ។ ៥ យើន​មា​ខាន់​ពាង់​អី​នៃ​មរា​មឞើស​ងក៝ច​តា​នាប់​មាត់​កោរាញ​ឞ្រាស​នទើ​អី​ខាន់​ពាង់​នើម​លែៈ​ជាន​នៃ​នើស។ កោរាញ​ឞ្រាស​លែៈ​ជេស​នទ្រាប់​គៃ​មា​ផាត​ទោយ្ស​ទឹង​លែៈ​ឞូនុយ្ស នអ៝ប់​មា​ឞូនុយ្ស​ហោម​រេស នអ៝ប់​មា​ឞូនុយ្ស​អី​លែៈ​ខឹត។* ៦ យ៝រ​មា​នាវ​ផាត​ទោយ្ស​អី​នៃ ឞូ​មឞើស​ងក៝ច​ដ៝ង់​នាវ​មហែ​មហាន​អ្វែស​មា​ឞូនុយ្ស​អី​អាបៃ​អ្យា​លែៈ​ខឹត​ជេស គៃ​មា​ខាន់​ពាង់​គុ​រេស​នទ្រែល​កោរាញ​ឞ្រាស​នហ៝​រ៝ ឞ៝ល​លាស​ឆាក់​ជាន់​ខាន់​ពាង់​លែៈ​ខឹត​តឹម​ឞាន​មា​ទឹង​លែៈ​ឞូនុយ្ស​អេង​កាដោយ។*

នាវ​គុ​រេស​តា​ឞ្រាស​ក្រីស 

៧ នារ​ងគ្លែៈ​ទុត​នែស​នតូ​អ្យា​លែៈ​ឞើយ​មា​ត៝ត់​ជេស លាស​នទ្រី​អ៝ន់​ខាន់​អៃ​មៃ​គែស​នូយ្ស​នហ៝ម់​នាវ​មឹន​ន៝ប់​រាក៝ក់ ញជ្រាង់​ឆាក់​គុ​ទី​កែស គៃ​មា​ឞ្លាវ​មឞើស​ឆើម។* ៨ នាវ​អី​ខ្លៃ​រាលាវ​ឞូ​អ៝ន់​ខាន់​អៃ​មៃ​តឹម​រ៝ង់​នទ្រាង់​ខាន់​អៃ​មៃ​នើម​អ៝ន់​ទុត​ហោ​ងាន់ យ៝រ​លាស​នាវ​រ៝ង់​ងគ្រ៝ស​លើយ​នាវ​តីស​អ៝ក់​រ៝ក់​ងាន់។* ៩ អ៝ន់​ឞ្លាវ​តឹម​រ៝ម​នទ្រាង់​ខាន់​អៃ​មៃ​នើម​តា​ញីស​ជៃ​ខាន់​អៃ​មៃ​មាyនូយ្ស​នហ៝ម់​រាស​រើច លើយ​អោស​អ៝ក់​ឞ៝រ់​ញជ៝រ់​ឆេក។* ១០ អាប់​នើម​ខាន់​អៃ​មៃ​លែៈ​គែស​ជេស​នទើ​កោរាញ​ឞ្រាស​អ៝ន់​ទើម​ទាម គែស​នទើ​អេងៗ​ឞាល់ លាស​នទ្រី​អ៝ន់​ខាន់​អៃ​មៃ​ឞ្លាវ​ទ៝ង់​នទើ​អី​នៃ​គៃ​មា​តឹម​កើល​ជាន​ការ​នទ្រាង់​ខាន់​អៃ​មៃ​នើម ជេង​ឞូនុយ្ស​ឆើម​កើល​ជាន​ការ​រាប់​ជាប់​មា​កោរាញ​ឞ្រាស។* ១១ ឞូ​ម៝ស​អី​មឞើស​ងក៝ច អ៝ន់​ពាង់​មឞើស​ងក៝ច​តឹម​ឞាន​មា​មឞើស​ងក៝ច​នាវ​ងើយ​កោរាញ​ឞ្រាស។ ឞូ​ម៝ស​អី​ឆើម​កើល​ជាន​ការ​អ៝ន់​ឞូ អ៝ន់​ពាង់​ឆើម​កើល​ជាន​ការ​មា​លែៈ​នហ៝ម់​ឆ្វាន​អី​កោរាញ​ឞ្រាស​អ៝ន់ គៃ​មា​ទឹង​លែៈ​នទើ​ជាន​អ៝ន់​ឞូ​រានេ​នាវ​ច្រេក​លើប​កោរាញ​ឞ្រាស​នើម​តាៈ​ឞើស​នទើ​ឞ្រាស​យេឆូ​ក្រីស ​លែៈ​ជាន។ អ៝ន់​រានេ​នាវ​ច្រេក​លើប​ពាង់ នទ្រែល​មា​នាវ​ទើយ​ពាង់​បាបើ​នហ៝​រ៝! អើ​អ៝ន់​គែស​កើត​នៃ​ងាន់​រ៝*។

នាវ​ជេរ​ជ៝ត់​ផូង​ញឆីង​មា​ឞ្រាស​ក្រីស 

១២ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ ខាន់​អៃ​មៃ​លើយ​អោស​នទ្រ៝ត់​ហីស​រាហ៝ល់​នាវ​ឞូ​ជាន​ជេរ​ជ៝ត់​អី​ទុត​ហោ​អី​គែស​តា​ខាន់​អៃ​មៃ​នៃ ជេង​នទើ​អី​រាល៝ង​ខាន់​អៃ​មៃ។ ទឹង​លែៈ​ផូង​ញឆីង​មា​ឞ្រាស​ក្រីស ​គែស​នាវ​ជេរ​ជ៝ត់។* ១៣ លាស​នទ្រី​អ៝ន់​ខាន់​អៃ​មៃ​រាម់​មអាក​ទោ យ៝រ​លាស​ខាន់​អៃ​មៃ​លែៈ​គែស​ជេស​នាវ​ជេរ​ជ៝ត់​នទ្រែល​ឞ្រាស​ក្រីស ​អាបៃ​អ្យា។ លាស​នទ្រី​ខាន់​អៃ​មៃ​មរា​រាម់​មអាក​ទុត​ហោ​ងាន់​ដ៝ង់​តា​នោក​ពាង់​ព្លឹ​វាច់​ញហើ​នាវ​ច្រេក​លើប​ពាង់​នើម។ ១៤ លាស​គែស​ឞូ​រាក​ឆ្វាយ​ខាន់​អៃ​មៃ​យ៝រ​មា​ខាន់​អៃ​មៃ​ញឆីង​មា​ឞ្រាស​ក្រីស  ខាន់​អៃ​មៃ​លែៈ​គែស​នាវ​អ្វែស​មអាក​ងាន់ យ៝រ​លាស​ឞ្រាស​ហ្វេង​អ្វែស​អី​គែស​នាវ​ច្រេក​លើប ជេង​ឞ្រាស​ហ្វេង​អ្វែស​កោរាញ​ឞ្រាស​នើម​លែៈ​គុ​ជេស​តា​ខាន់​អៃ​មៃ។ ១៥ តា​ផូង​ខាន់​អៃ​មៃ​លើយ​អោស​គែស​ទូ​ហ្វេ​ឞូនុយ្ស​ទើន​នាវ​ជេរ​ជ៝ត់​យ៝រ​មា​ងខឹត​ឞូ នតុង​ឞូ ជាន​នទើ​អ្យើស មោ​លាស​ជាន​អេ​គឹត​ហែ​មា​នាវ​ឞូ​អេង។ ១៦ យើន​មា​លាស​ខាន់​អៃ​មៃ​ទើន​នាវ​ជេរ​ជ៝ត់​យ៝រ​មា​ញឆីង​មា​ឞ្រាស​ក្រីស  លើយ​អោស​ដីត​ព្រេង​មា​នាវ​អី​នៃ យើន​មា​រានេ​នាវ​ច្រេក​លើប​កោរាញ​ឞ្រាស​យ៝រ​លាស​ខាន់​អៃ​មៃ​លែៈ​ជេង​ប៝ន​លាន​ឞ្រាស​ក្រីស ។ ១៧ ម៝ង​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តា​នែស​នតូ​ឞើយ​ត៝ត់​ជេស ពាង់​ផាត​ទោយ្ស​ផូង​ប៝ន​លាន​ពាង់​នើម​ល៝រ​ឞូ។ លាស​ពាង់​នតើម​ផាត​ទោយ្ស​ឞ៝ន់​ល៝រ លាស​នទ្រី​ល៝ង់​ផូង​អី​មោ​ញឆីង​មា​នាវ​មហែ​មហាន​អ្វែស​កោរាញ​ឞ្រាស ប៝ន់​លើ​ហោ​មា​នៃ​បាស!*

១៨ «លាស​ឞូនុយ្ស​អី​ឆ៝ង់​លែៈ​គែស​នាវ​ជេរ​ទឹង​គែស​នាវ​រាក្លាយ្ស‌

លាស​នទ្រី​ល៝ង់​ឞូនុយ្ស​អ្យើស ឞូនុយ្ស​អី​ជាន​តីស ប៝ន់​លើ​ហោ​មា​នៃ​បាស​មរា​គែស​នាវ​ជេរ!»†

១៩ លាស​នទ្រី​ឞូ​ម៝ស​អី​គែស​នាវ​ឞូ​ជាន​ជេរ​ជ៝ត់​តឹង​នូយ្ស​នហ៝ម់​កោរាញ​ឞ្រាស​អុច អ៝ន់​ឞូនុយ្ស​អី​នៃ​ហោម​ជាន​អ្វែស​ទោ ជេសរី​ញឆីង​មា​កោរាញ​ឞ្រាស​អី​នាក់​ញជេង​ខាន់​ពាង់​នើម​ហ៝ៈ ពាង់​រាប់​ជាប់។*

៥

ឞូនុយ្ស​អី​ម៝ត់​អ្វាញ់​ផូង​ញឆីង

១ ល៝ង់​ផូង​អី​កោរាញ​តា​ផូង​ញឆីង គ៝ប់​អ្យា​ជេង​កោរាញ​មា​ផូង​ញឆីង​ដ៝ង់ ជេង​ឞូនុយ្ស​អី​លែៈ​ឆៃ​មា​មាត់​នាវ​ជេរ​ជ៝ត់​ឞ្រាស​ក្រីស  នទ្រែល​មា​ជេង​ឞូនុយ្ស​អី​មរា​ឆ៝ៈ​ទើន​នទ្រែល​នាវ​ច្រេក​លើប​នោក​ពាង់​ញហើ​ឆាក់ គ៝ប់​ទាន់​លាស​មា​ផូង​អី​កោរាញ​តា​ផូង​ញឆីង* ២ អ៝ន់​ម៝ត់​ញជ្រាង់​ផូង​ញឆីង​អី​តឹម​ឞាន​មា​ឞែ​ឞ្យាប់​ផូង​កោរាញ​ឞ្រាស​អ៝ន់​អ្វែស​មា​លែៈ​នូយ្ស​នហ៝ម់ មោ​អោស​ទី​តឹម​ឞាន​មា​ឞូ​ញច៝ប់ ក៝ៈ​មោ​ទី​ដ៝ង់​មា​កើញ​គែស​ព្រាក់ យើន​មា​អ៝ន់​គែស​នូយ្ស​នហ៝ម់​នអើរ​មា​ជាន នទ្រី​មើ​ទី​តា​នាប់​មាត់​កោរាញ​ឞ្រាស។* ៣ ផូង​ឞូនុយ្ស​អី​កោរាញ​ឞ្រាស​ទែ​ជាវ​អ៝ន់​ម៝ត់​ញជ្រាង់​នៃ លើយ​អោស​ទ៝ង់​នាវ​ទើយ​មា​តុន​ជ៝ត​ខាន់​ពាង់ យើន​មា​អ៝ន់​លែវ​នាវ​អ្វែស​មា​ខាន់​ពាង់​អី​តឹម​ឞាន​មា​ឞែ​ឞ្យាប់​ផូង។* ៤ ជេសរី​តា​នោក​កោរាញ​ច្យាប់​ឞែ​ឞ្យាប់​ត៝ត់​តា​អ្យា ពាង់​មរា​អ៝ន់​នទើ​ងខោម*​អី​ហោម​នឹង​អី​គែស​នាវ​ច្រេក​លើប។*

ឞូនុយ្ស​អី​ញឆីង​មា​កោរាញ​ឞ្រាស

៥ អើ​ផូង​ទ្រោស​នទាម់​អ៝ន់​តឹម​ឞាន​កើត​នៃ​ដ៝ង់ អ៝ន់​អ្យាត់​នាវ​មពោល​កោរាញ†។ អ៝ន់​ទឹង​លែៈ​ខាន់​អៃ​មៃ​ញជុរ​អេង​ឆាក់​ខាន់​អៃ​មៃ​នើម យ៝រ​លាស

«កោរាញ​ឞ្រាស​តឹម​រាទ៝ង់​ដាស​ឞូនុយ្ស​អី​នហី​អេង​ឆាក់‌

យើន​មា​ពាង់​យោៈ​នអាច​មា​ឞូនុយ្ស​អី​ញជុរ​អេង​ឆាក់​អុច​អ្យាត់​នាវ​ពាង់»†។*

៦ លាស​នទ្រី​អ៝ន់​ខាន់​អៃ​មៃ​ញជុរ​អេង​ឆាក់​តា​ន៝ម់​កោរាញ​ឞ្រាស​នើម​អី​គែស​នាវ​ទើយ​ទោ គៃ​មា​ពាង់​នហាវ​ខាន់​អៃ​មៃ ត៝ត់​ទី​ម៝ង​ពាង់​តៃ។* ៧ ជេសរី​ញជុយ្ស​ទឹង​លែៈ​នាវ​ងក្ល៝ន់​រាវៃ​ខាន់​អៃ​មៃ​តា​ពាង់ យ៝រ​លាស​ពាង់​ហោ​ងាន់​មឹន​មា​ខាន់​អៃ​មៃ។*

៨ អ៝ន់​គុ​រាងែស ជេសរី​ញជ្រាង់​ឆាក់​អ៝ន់​គុ​ទី​កែស យ៝រ​លាស​ឆាតាង់​អី​នើម​រាលាង់​ដាស​ខាន់​អៃ​មៃ​តឹម​ឞាន​មា​យៅ​មុរ​ងរោង នទាច់​ជុម​ឞូនុយ្ស អុច​មា​ឆា​ហេក។* ៩ លើយ​អោស​អ្យាត់​ជាន​តឹង​នាវ​ពាង់ អ៝ន់​ខាន់​អៃ​មៃ​គុ​ន៝ប់​រាក៝ក់ អ៝ន់​គែស​នាវ​ញឆីង​ន៝ប់ យ៝រ​លាស​ខាន់​អៃ​មៃ​លែៈ​គឹត​ជេស ផូង​អ៝ស​នោ​ខាន់​អៃ​មៃ​តា​នាវ​ញឆីង​លាម​នែស​នតូ​អ្យា ខាន់​ពាង់​គែស​នាវ​ជេរ​ជ៝ត់​កើត​ខាន់​អៃ​មៃ​ដ៝ង់។* ១០ កោរាញ​ឞ្រាស​ទុត​គែស​នាវ​អ្វែស​អាប់​នតីល​ងាន់ ពាង់​លែៈ​ក្វាល់​ជេស​ខាន់​អៃ​មៃ​នៃ គៃ​មា​អ៝ន់​ខាន់​អៃ​មៃ​ឆ៝ៈ​ទើន​នាវ​ច្រេក​លើប​អី​ហោម​បាបើ​នហ៝​រ៝​យ៝រ​មា​នទើ​ឞ្រាស​ក្រីស ​លែៈ​ជាន​នើស។ ជេស​ខាន់​អៃ​មៃ​លែៈ​ទើន​នាវ​ជេរ​ជ៝ត់​អី​ទូ​ប្ល៝ត់​នៃ ពាង់​មរា​រាទ៝ក់​ញជេង​ខាន់​អៃ​មៃ អ៝ន់​នហ៝ម់​ឆ្វាន​មា​ខាន់​អៃ​មៃ អ៝ន់​ខាន់​អៃ​មៃ​ទាង់​កាតាង នទ្រែល​មា​អ៝ន់​ខាន់​អៃ​មៃ​គុ​ន៝ប់​រាក៝ក់។* ១១ អ៝ន់​នាវ​ទើយ​ពាង់​ហោម​បាបើ​នហ៝​រ៝! អើ​អ៝ន់​គែស​កើត​នៃ​ងាន់​រ៝‡។

នាវ​នតិញ​ងគ្លែៈ​ទុត

១២ នោ​ឆីលាស §​អី​គ៝ប់​កើប​ជេង​អ៝ស​នោ​តា​នាវ​ញឆីង​រាប់​ជាប់​ងាន់ ពាង់​កើល​គ៝ប់​ញចីស​ឆ៝ម់បុត​គ្លែស​អី​អ្យា នទ្រែល​មា​ញជ្វាល់។ គ៝ប់​ញចីស​ឆ៝ម់បុត​អ្យា​គៃ​មា​នហាវ​នូយ្ស​នហ៝ម់​ខាន់​អៃ​មៃ នទ្រែល​មា​អ៝ន់​ខាន់​អៃ​មៃ​គឹត​នហេល​នាវ​អ្វែស​ងាន់​ងេន​កោរាញ​ឞ្រាស។ អ៝ន់​ខាន់​អៃ​មៃ​គុ​ន៝ប់​តា​នាវ​អ្វែស​អី​នៃ។* ១៣ ផូង​ញឆីង​មា​កោរាញ​ឞ្រាស​អី​គុ​តា​ប៝ន​អី​ឞូ​ក្វាល់​បាបីលោន ​ដ៝ង់ អី​លែៈ​កោរាញ​ឞ្រាស​ទែ​កើយ្ស​កើត​ខាន់​អៃ​មៃ​នៃ ខាន់​ពាង់​អោប​នាវ​អ្វែស​លាង់​ខាន់​អៃ​មៃ ជេសរី​នោ​មារកោស ​អី​គ៝ប់​កើប​តឹម​ឞាន​មា​ក៝ន​គ៝ប់​នើម ទាន់​អោប​នាវ​អ្វែស​លាង់​ខាន់​អៃ​មៃ​ដ៝ង់។* ១៤ អ៝ន់​ខាន់​អៃ​មៃ​តឹម​អោប​នាវ​អ្វែស​លាង់​នទ្រាង់​នើម​មា​នាវ​អ្វែស​រាស​រើច*។ ទាន់​កោរាញ​ឞ្រាស​អ៝ន់​នាវ​ដាប់​មពាន់​ទឹង​លែៈ​ខាន់​អៃ​មៃ​អី​គុ​នទ្រែល​ឞ្រាស​ក្រីស ៕៚

* ១:២ ១:២៖ រម ៨:១៤-១៥; អេផ ១:៤-៥; ២កោ ៥:១៨-២០

* ១:៣ ១:៣-៥៖ កោល ១:៥; ៣:៣-៤; តត ២:១៣

* ១:៦ ១:៦៖ «ទូ​ប្ល៝ត់​ទើម» លាស​តឹម​រាដឹល​នាវ​រេស​តា​នែស​នតូ​អ្យា​ដាស​មា​នាវ​រេស​តា​ប៝ន​អ្វែស​តា​កាលើ នាវ​រេស​តា​នែស​នតូ​អ្យា​ជេង​តឹម​ឞាន​មា​ទូ​ប្ល៝ត់​ទើម។

* ១:៦ ១:៦-៧៖ ១ពេ ៤:១២-១៣; ១កោ ១:៨-៩; ២កោ ១:៣-៥; ២តម ៣:១២; យាក ១:២-៤

* ១:៨ ១:៨៖ យហ ២០:២៧-២៩; ២កោ ៥:៧-៨

* ១:៩ ១:៩៖ ហេឞ ២:១

* ១:១០ ១:១០-១២៖ លក ១:៧០; ១០:២៤; ២៤:៤៤-៤៦; រម ១:២

* ១:១៣ ១:១៣៖ លក ១២:៣៥-៣៧; ១តេ ៥:៤-៦

* ១:១៤ ១:១៤-១៦៖ រម ៦:៦-៧, ១២-១៣; អេផ ៤:១៧-២០; ១តេ ៤:៥

† ១:១៦ ១:១៦៖ កល ១១:៤៤-៤៥; ១៩:២

* ១:១៧ ១:១៧៖ ២កោ ៥:១០; ៧:១

* ១:១៨ ១:១៨-១៩៖ រម ៣:២៥-២៦; ១កោ ៦:២០; ២កោ ៥:១៨-២១; យហ ១:២៩

† ១:១៩ ១:១៩៖ តា​នាវ​តឹម​រាង្លាប់​អើម កោរាញ​ឞ្រាស​ដាៈ​ផូង​អីឆ្រាអែល ​ឆ៝ៈ​មពោមពា​(ឆ្យុម)​អី​ទុត​អ្វែស​អី​មោ​អោស​គែស​នាវ​ឆោត​គ្រាយ្ស​ទើម​មា​ជាន​ឞ្រាស​មា​កោរាញ​ឞ្រាស នក ២៨:៣។

‡ ១:២០ ១:២០៖ តា​នាវ​តឹម​រាង្លាប់​មហែ​មឞើស​មា​ឞ៝ន់ ជេស​ឞ្រាស​យេឆូ ​ហាវ​ឆឹត​តា​កាលើ​ត្រោក ត៝ត់​មា​ពាង់​ព្លឹ​វាច់ ជេង​រានោក​ងគ្លែៈ​ទុត។

* ១:២០ ១:២០៖ កាល ៤:៤; អេផ ១:៩-១១

* ១:២១ ១:២១៖ រម ៤:២៤-២៥

* ១:២២ ១:២២៖ យហ ១៣:៣៤; ១៥:១២; រម ១២:១០

* ១:២៣ ១:២៣៖ យហ ១:១២-១៣; ៣:៣-៨

* ១:២៤ ១:២៤-២៥៖ យាក ១:១០-១១

† ១:២៥ ១:២៤-២៥៖ អេឆា ៤០:៦-៨

* ២:១ ២:១៖ រម ១៣:១២-១៤; អេផ ៤:២២-២៣; កោល ៣:៨-៩

* ២:២ ២:២៖ ១កោ ៣:១-២

* ២:៤ ២:៤-៨៖ នម ១១៨:២២; មថ ២១:៤២; ការ ៤:១១

* ២:៥ ២:៥៖ រម ៦:១៣; ១២:១; ១កោ ៣:១៦-១៧; អេផ ២:២១-២២; ហេឞ ១៣:១៥

* ២:៦ ២:៦៖ «ប៝ន​យេរូឆាលឹម » មោ​លាស «ឆីយោន »។

† ២:៦ ២:៦៖ អេឆា ២៨:១៦

† ២:៧ ២:៧៖ នម ១១៨:២២

† ២:៨ ២:៨៖ អេឆា ៨:១៤

* ២:៩ ២:៩៖ ២កោ ៤:៦; អេផ ៥:៨-៩

* ២:១០ ២:១០៖ ហោឆ ២:២៣; រម ៩:២៤-២៦; កាល ៣:៧, ២៦-២៩; ៦:១៥-១៦

* ២:១១ ២:១១៖ អេផ ២:១៩; ផល ៣:២០; ហេឞ ១២:២២-២៣

* ២:១២ ២:១២៖ មថ ៥:១៦

* ២:១៣ ២:១៣-១៧៖ រម ១៣:១-៧

† ២:១៦ ២:១៦៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ២:១៦ ២:១៦៖ រម ៦:១៨

* ២:១៧ ២:១៧៖ រម ១២:១០

* ២:១៨ ២:១៨៖ អេផ ៦:៥-៨; កោល ៣:២២-២៥; ១តម ៦:១-២; តត ២:៩-១០

* ២:២០ ២:២០៖ ១ពេ ៣:១៤; ៤:១៤; មថ ៥:១០-១២

* ២:២១ ២:២១៖ មថ ២០:២៥-២៨; យហ ១៣:១៥

† ២:២២ ២:២២៖ អេឆា ៥៣:៩

* ២:២២ ២:២២-២៣៖ ១ពេ ៣:១៨

* ២:២៤ ២:២៤៖ រម ៦:១៣; កោល ២:១៤-១៥; ២កោ ៥:១៨-២១

* ២:២៥ ២:២៥៖ អេឆា ៥៣:៦; យហ ១០:១១-១៤

* ៣:១ ៣:១-៦៖ អេផ ៥:២២-២៤; កោល ៣:១៨; ១តម ២:៩-១០; តត ២:៣-៥

* ៣:៦ ៣:៦៖ តា​រានោក​ឆារា  ឞូ​អូរ​វៃ​ក្វាល់​ឆាយ​ខាន់​ពាង់​នើម៖ «កោរាញ»។

* ៣:៦ ៣:៦៖ នន ១៨:១២

* ៣:៧ ៣:៧៖ អេផ ៥:២៥-២៨; កោល ៣:១៩; ១តេ ៤:៤; កាល ៣:២៨

* ៣:៨ ៣:៨៖ រម ១២:១០

* ៣:៩ ៣:៩-១២៖ មថ ៥:៤៤; រម ១២:១៧-១៨; ១តេ ៥:១៥; ហេឞ ១២:១៤

† ៣:១២ ៣:១០-១២៖ នម ៣៤:១២-១៦

* ៣:១៣ ៣:១៣-១៤៖ ១ពេ ២:២០; ៤:១៤; មថ ៥:១០-១២

† ៣:១៤ ៣:១៤៖ អេឆា ៨:១២

* ៣:១៥ ៣:១៥៖ មថ ១០:២៨; លក ១២:១១-១២; ការ ៤:២០

* ៣:១៦ ៣:១៦៖ ១ពេ ២:១២, ១៥-១៧; ១កោ ១០:៣២; កោល ៤:៥-៦

* ៣:១៧ ៣:១៧៖ ១ពេ ២:២០

* ៣:១៨ ៣:១៨៖ រម ៥:៦-៨; ៦:១០; ហេឞ ១០:១៤

† ៣:១៩ ៣:១៩៖ ឞ៝ន់​អាបៃ​អ្យា​មោ​ហោម​អោស​គឹត​នហេល​នាវ​ខ្លៃ​ពេត្រោស ​តា​ត្រ៝ង​អ្យា មោ​គឹត​នហេល​អាស​ឞ្រាស​ក្រីស ​ហាន់ មោ​គឹត​នហេល​ម៝ស​នទើ​ពាង់​មឞើស​ងក៝ច មោ​គឹត​នហេល​ឞូ​ម៝ស​ឞ្រាស​ក្រីស ​មឞើស​ងក៝ច។

* ៣:១៩ ៣:១៩-២០៖ ១ពេ ៤:៦; នន ៧:៥-២៣; ២ពេ ២:៥

* ៣:២១ ៣:២១៖ ១កោ ៦:១១; ហេឞ ១០:២២

* ៣:២២ ៣:២២៖ រម ៨:៣៤, ៣៨-៣៩; កោល ២:១៤-១៥; ៣:១-២

* ៤:១ ៤:១៖ ១ពេ ១:៦; ២តម ៣:១២

* ៤:២ ៤:២-៤៖ ១កោ ៦:១១; តត ៣:៣-៦

* ៤:៥ ៤:៥៖ ២កោ ៥:១០

* ៤:៦ ៤:៦៖ ១ពេ ៣:១៩

* ៤:៧ ៤:៧៖ អេផ ៥:២០; ផល ៤:៦; កោល ៤:២; ១តេ ៥:១៧

* ៤:៨ ៤:៨៖ នហ ១០:១២; រម ១២:១០

* ៤:៩ ៤:៩៖ រម ១២:១៣; ១តម ៣:២; តត ១:៨; ៣យហ ១:៥-៨; ហេឞ ១៣:២

* ៤:១០ ៤:១០-១១៖ រម ១២:៤-៨; ១កោ ១២:១២-៣១; អេផ ៤:១១-១៣

* ៤:១១ ៤:១១៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ៤:១២ ៤:១២-១៦៖ ១ពេ ១:៦; ២:២០-២១; ៣:១៤; ការ ៥:៤០-៤១; ផល ១:២៩; ២តម ៣:១២

* ៤:១៧ ៤:១៧-១៨៖ ២កោ ៥:១០; ២តេ ១:៨-១០

† ៤:១៨ ៤:១៨៖ នហ ១១:៣១

* ៤:១៩ ៤:១៩៖ អេផ ២:១០

* ៥:១ ៥:១៖ លក ២៤:៤៨; រម ៨:១៧; ២កោ ១:៧

* ៥:២ ៥:២៖ យហ ១០:១២; ២១:១៥-១៧; ការ ២០:២៨; ១តម ៣:១-៧; ៦:៥

* ៥:៣ ៥:៣៖ ១កោ ១១:១; ២កោ ១:២៤

* ៥:៤ ៥:៤៖ «នទើ​ងខោម» មោ​លាស «មោក​កាដាច់»។

* ៥:៤ ៥:៤៖ យាក ១:១២; នតម ៣:១១

† ៥:៥ ៥:៥៖ «កោរាញ» មោ​លាស «ឞូ​រាញ»។

† ៥:៥ ៥:៥៖ នហ ៣:៣៤

* ៥:៥ ៥:៥៖ អេផ ៥:២១; មថ ២៣:១២; យាក ៤:៦

* ៥:៦ ៥:៦៖ យាក ៤:១០

* ៥:៧ ៥:៧៖ នម ៥៥:២២; មថ ៦:២៥-៣៤; ផល ៤:៦

* ៥:៨ ៥:៨៖ លក ២២:៣១; ២កោ ២:១១; ១តេ ២:១៨; ៥:៦

* ៥:៩ ៥:៩៖ រម ១៣:១១-១២; អេផ ៦:១១; យាក ៤:៧; ២តម ៣:១២

* ៥:១០ ៥:១០៖ ១ពេ ១:៥-៦

‡ ៥:១១ ៥:១១៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

§ ៥:១២ ៥:១២៖ តា​នាវ​ងើយ​គ្រែក ​គែស​រាញា​ពាង់​លាស៖ «ឆីលវានុស » ជេង​រាញា​ឞារ​អឹ ពាង់​ឞូនុយ្ស​ហាន់​នទ្រែល​ពោល ​អ៝ក់​ងាន់​(ការ ១៥:៤០)។

* ៥:១២ ៥:១២៖ ២តេ ១:១

* ៥:១៣ ៥:១៣៖ ការ ១២:២៥

* ៥:១៤ ៥:១៤៖ តា​នាវ​ងើយ​គ្រែក ​លាស៖ «មា​នាវ​ចុម​ក្ល៝ស​អ្វែស»។ ឞ៝ន់​អាបៃ​រី​មោ​ហោម​គឹត​នហេល​ម៝ស​គែស​នាវ​ខ្លៃ​មា​នាវ​ចុម​អី​នៃ។

២ ពេត្រោស

១

២

៣

ឆ៝ម់បុត

ពេត្រោស

ញចីស

រើស ២

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​ពេត្រោស  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦៤-៦៧‌ ក្លាប់​លាស ៣១ នាម់​ជេស​ឞ្រាស​យេឆូ ​ទ៝ក់​រេស។ នោក​ពាង់​ញចីស​ឆ៝ម់បុត​អ្យា ពាង់​មឹន​លាស​នារ​ឞូ​ងខឹត​ពាង់​ឞើយ​មា​ត៝ត់​ជេស​(២ពេ ១:៤) ពាង់​ញចីស​ឆ៝ម់បុត​អ្យា​អ៝ន់​មា​ទឹង​លែៈ​ផូង​ញឆីង​មា​ឞ្រាស​ក្រីស ។ ពាង់​ក្វាល់​ឆ៝ម់បុត​អ្យា​ឆ៝ម់បុត​ពាង់​ត៝ល់​ឞារ​(២ពេ ៣:១)។ មា​នាវ​ខ្លៃ​តា​ពេត្រោស  ទាន់​អ្វាញ់​តា​នាវ​ឞោក​ឆ៝ម់បុត​ពេត្រោស ​រើស ១។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​ពេត្រោស ​អុច​នហាវ​នូយ្ស​នហ៝ម់​ផូង​ញឆីង ពាង់​ដាៈ​ញជ្រាង់​មា​នាវ​ឞូ​នតី​ងក្លាៈ ពាង់​មឞើស​មា​ផូង​ញឆីង ឞ្រាស​ក្រីស ​មរា​ព្លឹ​វាច់​ងាន់ ពាង់​មឞើស​មា​នាវ​អាបាៈ​មរា​គែស​កេង​មា​នារ​ឞ្រាស​ក្រីស ​ព្លឹ​វាច់។ ពាង់​មឞើស​មា​ឞូ​អ៝ន់​គឹត​នហេល នាវ​កោរាញ​ឞ្រាស​ងើយ​ជេង​តាៈ​ឞើស​កោរាញ​ឞ្រាស​នើម​ងើយ​ងាន់ មោ​អោស​តាៈ​ឞើស​ឞូនុយ្ស​(២ពេ ១:២០-២១; ៣:១៥-១៦) ពាង់​នតី​លាស ឞូ​ម៝ស​អី​គឹត​នាល់​កោរាញ​ឞ្រាស គុ​រេស​តឹម​ទី​មា​នាវ​កោរាញ​ឞ្រាស​អុច​ដ៝ង់ ឞូ​ម៝ស​អី​រ៝ង់​មា​កោរាញ​ឞ្រាស រ៝ង់​មា​ឞូនុយ្ស​ច្យៅ​មែង​ដ៝ង់។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-២)

- នាវ​ដាៈ​អ៝ន់​លើ​មា​ជ្រូ​តា​នាវ​ញឆីង​មា​ឞ្រាស​យេឆូ​ក្រីស  (១:៣-១១)

- នាវ​ពេត្រោស ​នតិញ​នោក​ពាង់​ឞើយ​ខឹត នទ្រែល​មា​នាវ​ខ្លៃ​តា​នាវ​កោរាញ​ឞ្រាស​ងើយ (១:១២-២១)

- នាវ​ញជ្រាង់​មា​ផូង​នើម​នតី​ងក្លាៈ (២:១-២២)

- នាវ​កោរាញ​យេឆូ​ព្លឹ​វាច់ (៣:១-១៦)

- នាវ​នតិញ​ដាៈ​ញជ្រាង់​ងគ្លែៈ​ទុត (៣:១៧-១៨)

១

នាវ​អោប​អ្វែស​លាង់

១ ឆ៝ម់បុត​គ៝ប់​ឆីមោន ​អី​ឞូ​ក្វាល់​ពេត្រោស ​ញចីស។ គ៝ប់​ឞូនុយ្ស​ឆើម​កើល​ជាន​ការ​មា*​ឞ្រាស​យេឆូ​ក្រីស  នទ្រែល​មា​អី​កោរាញ​អ៝ស​ម៝ន​ពាង់ ទាន់​អោប​នាវ​អ្វែស​លាង់​ខាន់​អៃ​មៃ​អី​លែៈ​ឆ៝ៈ​ទើន​ជេស​នាវ​ញឆីង​មា​ពាង់​អី​ទុត​ខ្លៃ អី​តឹម​ឞាន​មា​នាវ​ញឆីង​ហេន។ ឞ៝ន់​លែៈ​ឆ៝ៈ​ទើន​ជេស​នាវ​ញឆីង​អី​នៃ​តាៈ​ឞើស​នាវ​ឆ៝ង់​ឞ្រាស​យេឆូ​ក្រីស ​អី​ឞ្រាស​ឞ៝ន់ នទ្រែល​មា​អី​នើម​រាក្លាយ្ស​ឞ៝ន់។* ២ ទាន់​នាវ​អ្វែស នទ្រែល​មា​នាវ​ដាប់​មពាន់​គុ​តា​ខាន់​អៃ​មៃ​លើ​មា​ហោ​អ៝ក់ តាៈ​ឞើស​ខាន់​អៃ​មៃ​លើ​មា​នហេល​គឹត​នាល់​កោរាញ​ឞ្រាស នទ្រែល​មា​លើ​មា​នហេល​គឹត​នាល់​ឞ្រាស​យេឆូ ​អី​កោរាញ​ឞ៝ន់​នៃ។

នាវ​ដាៈ​អ៝ន់​លើ​មា​ជ្រូ​តា​នាវ​ញឆីង​មា​ឞ្រាស​យេឆូ​ក្រីស 

៣ តាៈ​ឞើស​នាវ​ទើយ​កោរាញ​ឞ្រាស​នើម ពាង់​លែៈ​កើល​ឞ៝ន់​តា​អាប់​នតីល​នាវ គៃ​មា​ឞ៝ន់​ទើយ​គុ​ងាវ​តឹម​ទី​ដាស​នាវ​ពាង់​នើម​អុច។ ឞ៝ន់​ឆ៝ៈ​ទើន​នាវ​កើល​អី​នៃ​តាៈ​ឞើស​ឞ៝ន់​គឹត​នាល់​ពាង់ពាង់​លែៈ​ក្វាល់​ជេស​ឞ៝ន់​ជេង​ប៝ន​លាន​ពាង់​នើម តាៈ​ឞើស​នាវ​ច្រេក​លើប​ពាង់​នើម នទ្រែល​មា​តាៈ​ឞើស​នាវ​អ្វែស​ពាង់​នើម។* ៤ តាៈ​ឞើស​នាវ​ច្រេក​លើប នទ្រែល​មា​នាវ​អ្វែស​ពាង់​នើម​នៃ ទឹង​កោរាញ​ឞ្រាស​ត៝ន​អ៝ន់​នាវ​ទុត​ក្វ៝ង់​នាវ​ទុត​ខ្លៃ​មា​ឞ៝ន់។ ពាង់​ត៝ន​កើត​នៃ គៃ​មា​នូយ្ស​នហ៝ម់​ឞ៝ន់​ជេង​តឹម​ឞាន​មា​នូយ្ស​នហ៝ម់​កោរាញ​ឞ្រាស នអ៝ប់​មា​ឞ៝ន់​ក្លាយ្ស​ឞើស​នាវ​អ្យើស​អី​តាៈ​ឞើស​នាវ​កើញ​ជាន​អ្យើស​អី​គែស​តា​នែស​នតូ​អ្យា។

៥ លាស​នទ្រី​អ៝ន់​ខាន់​អៃ​មៃ​ញឆ្រោយ្ស​មា​លែៈ​នូយ្ស​នហ៝ម់ អ៝ន់​នត៝ប​ដ៝ង់​នាវ​គែស​នូយ្ស​នហ៝ម់​អ្វែស​តា​នាវ​ខាន់​អៃ​មៃ​ញឆីង​មា​ឞ្រាស​យេឆូ​ក្រីស  ជេសរី​អ៝ន់​នត៝ប​ដ៝ង់​នាវ​គឹត​វ៝ត់​នាវ​កោរាញ​ឞ្រាស​អុច​តា​នាវ​គែស​នូយ្ស​នហ៝ម់​អ្វែស‌* ៦ អ៝ន់​នត៝ប​ដ៝ង់​នាវ​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស​តា​នាវ​គឹត​វ៝ត់​នាវ​កោរាញ​ឞ្រាស​អុច អ៝ន់​នត៝ប​ដ៝ង់​នាវ​អ៝ត់​នូយ្ស​នហ៝ម់​ឞ៝ល​លាស​គែស​នាវ​ជេរ​តា​នាវ​ឞ្លាវ​ម៝ត់​ញជ្រាង់​ឆាក់​អ៝ន់​គុ​ទី​កែស អ៝ន់​នត៝ប​ដ៝ង់​នាវ​គុ​ងាវ​តឹម​ទី​ដាស​នាវ​កោរាញ​ឞ្រាស​អុច​តា​នាវ​អ៝ត់​នូយ្ស​នហ៝ម់​ឞ៝ល​លាស​គែស​នាវ​ជេរ‌* ៧ អ៝ន់​នត៝ប​ដ៝ង់​នាវ​តឹម​រ៝ង់​ឞាល់​នទ្រាង់​អ៝ស​នោ​តា​ផូង​ញឆីង​តា​នាវ​គុ​ងាវ​តឹម​ទី​ដាស​នាវ​កោរាញ​ឞ្រាស​អុច ជេសរី​អ៝ន់​នត៝ប​ដ៝ង់​នាវ​រ៝ង់​មា​ទឹង​លែៈ​ឞូនុយ្ស​តា​នាវ​តឹម​រ៝ង់​ឞាល់​នទ្រាង់​អ៝ស​នោ​តា​ផូង​ញឆីង។*

៨ លាស​ខាន់​អៃ​មៃ​គែស​ទឹង​លែៈ​នាវ​អី​នៃ​លើ​មា​ហោ លាស​នទ្រី​នាវ​រេស​ខាន់​អៃ​មៃ​គែស​ខ្លៃ គែស​ព្លៃ​តា​នាវ​គឹត​នាល់​លើ​មា​នហេល​ឞ្រាស​យេឆូ​ក្រីស ​អី​កោរាញ​ឞ៝ន់។* ៩ យើន​មា​ឞូ​ម៝ស​អី​មោ​គែស​អោស​ទឹង​លែៈ​នាវ​អី​នៃ ពាង់​អី​នៃ​ជេង​តឹម​ឞាន​មា​ឞូនុយ្ស​ចែស​មាត់ អ្វាញ់​ងាយ​មោ​អោស​ឆៃ ជេសរី​លែៈ​ច្វេល​នាវ​កោរាញ​ឞ្រាស​ជូត​អ៝ន់​ក្ល៝ស​នាវ​តីស​អី​ពាង់​លែៈ​ជាន​អេ​ល៝រ​មា​ឆឹត​ញឆីង​នើស។*

១០ អើ​អ៝ស​នោ​តា​នាវ​ញឆីង អ៝ន់​ខាន់​អៃ​មៃ​ញហើ​នាវ​អ្វែស​តា​នាវ​គុ​ងាវ​ខាន់​អៃ​មៃ គៃ​មា​ឞូ​ឆៃ​កោរាញ​ឞ្រាស​លែៈ​កើយ្ស​ខាន់​អៃ​មៃ​ជេង​ផូង​ប៝ន​លាន​ពាង់​នើម​ងាន់។ លាស​ជាន​កើត​នៃ នាវ​ញឆីង​ខាន់​អៃ​មៃ​មរា​ហោម​ន៝ប់​នឹង មោ​អោស​រ៝ស។* ១១ ជេសរី​ខាន់​អៃ​មៃ​មរា​លាប់​តា​នាវ​ឞ្រាស​យេឆូ​ក្រីស ​ម៝ត់​អ្វាញ់​នហ៝​រ៝ នអ៝ប់​មា​នាវ​រាម់​មអាក ជេង​នាវ​ម៝ត់​អ្វាញ់​អី​កោរាញ​ឞ៝ន់ អី​នើម​រាក្លាយ្ស​ឞ៝ន់។

នាវ​ពេត្រោស ​នតិញ​នោក​ពាង់​ឞើយ​ខឹត

១២ គ៝ប់​ហោម​ងកាស​នាវ​អី​នៃ​អ៝ន់​មា​ខាន់​អៃ​មៃ​បាបើ ឞ៝ល​លាស​ខាន់​អៃ​មៃ​លែៈ​គឹត​ជេស​នាវ​អី​នៃ នទ្រែល​មា​លែៈ​ញអោត​ន៝ប់​នាវ​ងាន់​អី​ឞូ​លែៈ​នតុម​នតី​មា​ខាន់​អៃ​មៃ​នៃ​នើស​កាដោយ។ ១៣ នោក​គ៝ប់​ហោម​គុ​រេស​តា​នែស​នតូ​អ្យា† ទី​មា​គ៝ប់​ងកាស​ខាន់​អៃ​មៃ​អ៝ន់​ខាន់​អៃ​មៃ​ហោម​កាស​គឹត​បាបើ‌ ១៤ យ៝រ​លាស​គ៝ប់​លែៈ​គឹត​ជេស គ៝ប់​គុ​រេស​តា​នែស​នតូ​អ្យា​ហោម​ទូ​ប្ល៝ត់​ទើម ជេសរី​គ៝ប់​ខឹត‡ នាវ​អី​នៃ​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​ញហើ​អ៝ន់​គ៝ប់​គឹត​ល៝រ។* ១៥ លាស​នទ្រី​គ៝ប់​គើយ្ស​ងាន់​ងកាស​ខាន់​អៃ​មៃ គៃ​មា​ខាន់​អៃ​មៃ​ហោម​កាស​គឹត​បាបើ​ទឹង​លែៈ​នាវ​អី​នៃ ជេស​គ៝ប់​មោ​ហោម​គុ​អោស​តា​នែស​នតូ​អ្យា។

នាវ​ច្រេក​លើប​ឞ្រាស​យេឆូ 

១៦ នាវ​អី​ហេន​មឞើស​ងក៝ច​អ៝ន់​ខាន់​អៃ​មៃ​គឹត​នាល់​នាវ​ទើយ​ឞ្រាស​យេឆូ​ក្រីស ​អី​កោរាញ​ឞ៝ន់ នទ្រែល​មា​នាវ​ពាង់​មរា​ព្លឹ​វាច់​នៃ មោ​អោស​ទី​ហេន​មឞើស​ងក៝ច​ទុត​ឞ្លាវ​នាវ​ងក្លាៈ យើន​មា​ហេន​លែៈ​ឆៃ​នាវ​ច្រេក​លើប​ពាង់​នៃ​មា​ត្រោម​មាត់​ហេន​នើម។ ១៧ កោរាញ​ឞ្រាស​ឞឹ​នើម​លែៈ​យើក​ពាង់​អ៝ន់​ពាង់​នាវ​ច្រេក​លើប​តា​នោក​កោរាញ​ឞ្រាស​លាស​មា​ពាង់ នអ៝ប់​មា​នាវ​អាង​រាល​ហោ​ងាន់៖ «ពាង់​អ្យា​ក៝ន​គ៝ប់​អី​គ៝ប់​រ៝ង់​ហោ​ងាន់ ហោ​ងាន់​គ៝ប់​រាម់​ពាង់»†។ ១៨ ហេន​លែៈ​តាង់​ជេស​ឞ៝រ់​អី​នៃ​តាៈ​ឞើស​កាលើ​ត្រោក នោក​ហេន​គុ​នទ្រែល​មា​ពាង់​តា​កាលើ​យោក​ក្ល៝ស​អ្វែស។

១៩ យ៝រ​មា​នាវ​អី​នៃ​ឞ៝ន់​លែៈ​គឹត​លើ​មា​នហេល​ងាន់ ទឹង​លែៈ​នាវ​ងើយ​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​កាល់​អែ​នើស​លែៈ​ទី​ងាន់។ អ្វែស​ងាន់​លាស​ខាន់​អៃ​មៃ​អ្យាត់​ងាន់​នាវ​អី​នៃ យ៝រ​លាស​ទឹង​លែៈ​នាវ​អី​នៃ​ជេង​តឹម​ឞាន​មា​អុញ​ឆាគេង​អី​ងអាង​តា​នតុក​ង៝​នហ៝​មា​ត៝ត់​លោស​នារ អី​ម៝ង​ឞ្រាស​ក្រីស ​ព្លឹ​វាច់​លោស​អាង​តា​នូយ្ស​នហ៝ម់​ឞ៝ន់ ជេសរី​ឞ្រាស​ក្រីស ​អី​រាញា​«មឞីង​អា​អោយ»​ដ៝ង់។* ២០ នាវ​អី​ខ្លៃ​រាលាវ​ឞូ​អ៝ន់​ខាន់​អៃ​មៃ​គឹត ទឹង​លែៈ​នាវ​នតើយ្ស​អី​គែស​ញចីស​តា​នាវ​កោរាញ​ឞ្រាស​ងើយ មោ​គែស​អោស​ឞូនុយ្ស​ទាស​មា​មឞើស​ងក៝ច​តឹង​នូយ្ស​នហ៝ម់​ពាង់​នើម​អុច‌* ២១ យ៝រ​លាស​ទឹង​លែៈ​នាវ​នតើយ្ស​អី​លោស​ឞើស​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស មោ​អោស​ទី​លោស​តាៈ​ឞើស​នូយ្ស​នហ៝ម់​ឞូនុយ្ស ជេង​លោស​តាៈ​ឞើស​ឞ្រាស​ហ្វេង​អ្វែស​អី​ក្ល៝ស​អ្វែស​ញឆុក​ញឆោរ​នូយ្ស​នហ៝ម់​ខាន់​ពាង់​អី​នៃ។

២

ផូង​នើម​នតី​ងក្លាៈ

១ កាល់​អែ​នើស​គែស​មពោល​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​គុ​នទ្រែល​មា​ផូង​អីឆ្រាអែល ​ដ៝ង់។ កើត​នទ្រី​ដ៝ង់​មរា​គែស​នើម​នតី​ងក្លាៈ​តា​ផូង​ខាន់​អៃ​មៃ។ ខាន់​ពាង់​មរា​នតី​ងក្លាៈ​ឞ្លាវ​ហោ​ងាន់ យើន​មា​នាវ​នតី​អី​នៃ​ញជុន​ឞូនុយ្ស​តា​នាវ​រ៝ស​ហេង។ ខាន់​ពាង់​មោ​អោស​អុច​អ៝ន់​ឞ្រាស​យេឆូ​ក្រីស ​អី​កោរាញ​ឞ៝ន់​ជាន​កោរាញ​មា​ខាន់​ពាង់ ឞ៝ល​លាស​កោរាញ​យេឆូ​ក្រីស​លែៈ​ច្វាយ​ខាន់​ពាង់​នើម​ឞើស​នាវ​តីស នទ្រី​ទឹង​ខាន់​ពាង់​មរា​រ៝ស​ហេង​គើញ​រ៝។* ២ ជេសរី​មរា​គែស​អ៝ក់​ឞូនុយ្ស​តា​ផូង​ញឆីង​តឹង​នាវ​ខើស​ក្លែរ​ខាន់​ពាង់​អី​នៃ នទ្រែល​មា​គែស​អ៝ក់​ឞូនុយ្ស​មឺច​នាវ​នតី​អី​នាវ​ងាន់ យ៝រ​មា​មពោល​ខាន់​ពាង់​អី​នៃ។* ៣ ខាន់​ពាង់​កើញ​មា​ព្រាក់​ហោ​ងាន់ ជេសរី​មរោស គៃ​មា​គែស​ព្រាក់​ខាន់​អៃ​មៃ។ កាល់​អែ​នើស​កោរាញ​ឞ្រាស​លែៈ​អើម​មឞើស​ងក៝ច​នាវ​តេៈ​ទោយ្ស​ខាន់​ពាង់ ជេសរី​នាវ​លើស​ហេង​លើយ​ខាន់​ពាង់​មោ​អោស​ក៝ប់​ជ៝ៈ។

៤ ឞ៝ល​លាស​ផូង​តោង​ពារ់​អី​លែៈ​ជាន​តីស​កាល់​អែ​នើស កោរាញ​ឞ្រាស​ក៝ៈ​មោ​យោៈ​ដ៝ង់ កោរាញ​ឞ្រាស​ងក្លាច់​ខាន់​ពាង់​តា​នតូ​ឞ្រ៝ង់​ទុត​ង៝ ក៝ត់​ក្រុង​ខាន់​ពាង់​តា​នតុក​នៃ​គុ​ក៝ប់​ត៝ត់​នារ​កោរាញ​ឞ្រាស​ផាត​ទោយ្ស​តៃ*។* ៥ ផូង​ឞូនុយ្ស​អ្យើស​តា​នែស​នតូ​កាល់​អែ​នើស​ក៝ៈ​កោរាញ​ឞ្រាស​មោ​យោៈ​ដ៝ង់ នោក​ពាង់​អ៝ន់​ទាក​លេង​ទាក​ទើង​ឞុក​ទឹង​លែៈ​ឞូនុយ្ស​អ្យើស​តា​នែស​នតូ។ យើន​មា​ពាង់​ហោម​រាក្លាយ្ស​ឞូនុយ្ស​ពើស​នុយ្ស ផាម​មា​នោអេ ​អី​ឞូនុយ្ស​មឞើស​ងក៝ច​នាវ​ឆ៝ង់​នៃ​ទើម។*

៦ ល៝ង់​ប៝ន​ឆោដុម  នទ្រែល​មា​ប៝ន​កោមោរា ​កោរាញ​ឞ្រាស​លែៈ​តេៈ​ទោយ្ស​ដ៝ង់ អ៝ន់​លេក​ជេង​អុញ​ឞុស អី​នៃ​ជេង​នាវ​នតឹត ពាង់​អុច​ញហើ​ម៝ស​មរា​គែស​តា​ឞូនុយ្ស​អ្យើស​តា​នារ​ជឹត​នាប់​តៃ។* ៧ យើន​មា​កោរាញ​ឞ្រាស​លែៈ​រាក្លាយ្ស​ទូ​ហ្វេ​ឞូ​ក្លោ​រាញា​លុត ​អី​ឞូនុយ្ស​ឆ៝ង់ អី​ឞូនុយ្ស​រាង៝ត​ងាន់​តា​នូយ្ស​នហ៝ម់​យ៝រ​មា​ឆៃ​ឞូនុយ្ស​តា​នោក​នៃ​ជាន​អ្យើស​នឹង​អាប់​នារ តឹម​ទ៝ង់​អាប់​នតីល។* ៨ លុត ​អី​ឞូនុយ្ស​ឆ៝ង់​អី​នៃ​អាប់​នារ​ងាន់​ពាង់​គុ​តា​ងក្លាង​ផូង​ឞូនុយ្ស​អ្យើស​អី​នៃ។ ជេសរី​យ៝រ​មា​ពាង់​ជេង​ឞូនុយ្ស​ឆ៝ង់ តា​ត្រោម​នូយ្ស​នហ៝ម់​ពាង់​គែស​នាវ​រាង៝ត​ទុត​ហោ​តាៈ​ឞើស​ពាង់​ឆៃ​ពាង់​តាង់​ទឹង​លែៈ​នទើ​អ្យើស​តា​ផូង​ខាន់​ពាង់​អី​នៃ​ជាន។ ៩ កើត​នទ្រី​កោរាញ​ឞ្រាស​ឞ្លាវ​បើក​លើយ អ៝ន់​ក្លាយ្ស​ឞើស​នាវ​ជេរ​នាវ​នទើម​មា​ផូង​អី​តឹង​អ្យាត់​នាវ​ពាង់ យើន​មា​ផូង​អ្យើស​ពាង់​ក្រុង​លើយ​មា​តេៈ​ទោយ្ស​តា​នារ​ពាង់​ផាត​ទោយ្ស​រី​តៃ។* ១០ ពាង់​តេៈ​ទោយ្ស​លើ​មា​ហោ​មា​ផូង​អី​នអើរ​ជាន​អ្យើស​តឹង​រាង្លៃ​ឆាក់​កើញ នទ្រែល​មា​ផូង​អី​មឺច​រាម៝ត​តឹម​រាទ៝ង់​មា​ឞូ​ម៝ស​អី​ជាន​កោរាញ​មា​ខាន់​ពាង់។ ទឹង​លែៈ​ផូង​អី​នៃ​ខាន់​ពាង់​នហី​អេង​ឆាក់ នទ្រែល​មា​ទាង់​ឞោក​ហោ​ងាន់ មោ​អោស​ក្លាច​ងើយ​អ្យើស​មឺច​រាម៝ត​មា​នើម​អេងៗ†​តា​កាលើ​ត្រោក​អី​គែស​នាវ​ច្រេក​លើប។* ១១ ឞ៝ល​លាស​តោង​ពារ់​អី​គែស​នហ៝ម់​ឆ្វាន​ទាង់ នទ្រែល​មា​គែស​នាវ​ទើយ​រាលាវ​មា​ផូង​អី​នៃ ផូង​តោង​ពារ់​អី​នៃ​ក៝ៈ​មោ​ឞាញ់​ដ៝ង់​ងើយ​អ្យើស​មឺច​រាម៝ត​នើម​អេងៗ​កើត​នៃ​តា​នាប់​មាត់​កោរាញ​ឞ្រាស។ ១២ យើន​មា​ផូង​អី​នៃ​ងើយ​អ្យើស​មឺច​រាម៝ត​មា​នទើ​អេងៗ​អី​ខាន់​ពាង់​មោ​គឹត​វ៝ត់ ខាន់​ពាង់​ជេង​តឹម​ឞាន​មា​មពោមពា​(ឆ្យុម)​អី​មោ​អោស​គែស​នាវ​មឹន​មោ​អោស​គឹត​វ៝ត់​នទើ អី​អ៝ន់​ឞ្រែ​មា​ញុប​ងខឹត​រ៝ស​ហេង ឞូ​មរា​ងខឹត​រ៝ស​ហេង​ខាន់​ពាង់​តឹម​ឞាន​កើត​មា​មពោមពា​(ឆ្យុម)​ដ៝ង់។*

១៣ នាវ​តេៈ​ទោយ្ស​ខាន់​ពាង់​តៃ ជេង​តឹម​ទី​មា​នទើ​អ្យើស​ខាន់​ពាង់​ជាន។ ខាន់​ពាង់​អី​នៃ​លែៈ​ជាន​តឹង​នាវ​កើញ​អ្យើស​ខាន់​ពាង់​នើម​តា​អាង​នោក​នារ​កាដោយ គៃ​មា​រាម់​មអាក​មា​ខាន់​ពាង់​នើម​ទើម។ ខាន់​ពាង់​ជេង​ឞូនុយ្ស​នូយ្ស​នហ៝ម់​បឹ​បើច​អ៝ន់​ខាន់​អៃ​មៃ​ដីត​ព្រេង មរោស​ខាន់​អៃ​មៃ​នោក​ខាន់​ពាង់​គុ​ញេត​ឆោង​ឆា​ក្វ៝ង់​ដាស​ខាន់​អៃ​មៃ។* ១៤ នូយ្ស​នហ៝ម់​ខាន់​ពាង់​អុច​ងាន់​មា​ល៝ម់​អូរ​ល៝ម់​ឆាយ មោ​អោស​ឞ្លាវ​ទឹល​ជាន​តីស។ ខាន់​ពាង់​អុច​ងាន់​តេក​មផ៝ក់​ផូង​អី​មោ​លាង់​គែស​នាវ​ញឆីង​ន៝ប់ ជេសរី​ខាន់​ពាង់​ហោ​ងាន់​កើញ​គែស​ព្រាក់​អ៝ក់។ ទឹង​លែៈ​ខាន់​ពាង់​អី​នៃ កោរាញ​ឞ្រាស​រាតាប់​មា​ខាន់​ពាង់!* ១៥ ខាន់​ពាង់​អី​នៃ​លែៈ​មអារ់​លើយ​ត្រ៝ង​ទី លែៈ​ហ្យើត ជេសរី​ហាន់​តឹង​ត្រ៝ង​ទូ​ហ្វេ​ឞូ​ក្លោ​រាញា​បាលាម ​អី​ក៝ន​បេអ៝រ  ពាង់​លែៈ​នតី​ឞូ​ឞ្លាវ​នទើម​ផូង​អីឆ្រាអែល ​កាល់​អែ​នើស ជេង​ឞូនុយ្ស​អី​កើញ​គែស​ព្រាក់​អ៝ក់​តាៈ​ឞើស​ឞូ​ងខោម​មា​ជាន​នទើ​អ្យើស។* ១៦ យើន​មា​ឞូនុយ្ស​អី​នៃ​លែៈ​គែស​នាវ​នទុយ្ស​ជេស​មា​នាវ​តីស​ពាង់៖ ឆែស​លៀ​មោ​ឞ្លាវ​ងើយ ជេង​ឞ្លាវ​ងើយ​តឹម​ឞាន​មា​ឞូនុយ្ស ឞ្វៃ​ពាង់​មោ​អ៝ន់​ជាន​នទើ​រាលូក​នៃ។*

១៧ ទឹង​លែៈ​ផូង​នអើរ​ជាន​អ្យើស​អី​នៃ​តឹម​ឞាន​មា​តូ​ទាក​អី​លែៈ​ក្រ៝ស​ងក៝ង់ មោ​លាស​តឹម​ឞាន​មា​តុក​លេម​អី​ឆ្យាល​ផុត​ទែ​រាទូ លែៈ​គែស​នទ្រាប់​ជេស​នតុក​ង៝​ចេក​កោលាក់​ងាន់​រ៝​មា​អ៝ន់​ខាន់​ពាង់​គុ។* ១៨ ខាន់​ពាង់​មឞើស​ងើយ​នហី​អេង​ឆាក់​ទុត​នាវ​ងាន់ តីស​មា​មោ​អោស​គែស​នាវ​ខ្លៃ។ ខាន់​ពាង់​តេក​មផ៝ក់​មពោល​អី​មហែ​ឆឹត​ញឆីង​មហែ​ក្លាយ្ស​ឞើស​នាវ​គុ​ងាវ​អ្យើស មពោល​អី​នៃ​អុច​អ្យាត់​នាវ​ខាន់​ពាង់ យ៝រ​មា​ខាន់​ពាង់​ជាៈ​ទ៝ង់​នាវ​នអើរ​កើញ​អ្យើស​តា​នូយ្ស​នហ៝ម់​ឞូនុយ្ស។ ១៩ ខាន់​ពាង់​លាស​មា​មពោល​អី​នៃ៖ “លាស​ខាន់​អៃ​មៃ​ជាន​តឹង​នាវ​ហេន​អ្យា មោ​អោស​ខាច់​ជាន​តឹង​នាវ​ឞូ​ដាៈ​ឞូ​ឞ្វៃ​តឹម​ឞាន​មា​ជាន​ទឹក​មា​នាវ​ដាៈ​ឞ្វៃ​អី​នៃ ទាស​នើម​អុច​ជាន​ហ៝ៈ” តីស​មា​ខាន់​ពាង់​នើម​ជេង​តឹម​ឞាន​មា​ទឹក​មា​នាវ​តីស​ច្រាវ​មោ​ហោម​អោស​ឞ្លាវ​ឞាស​ជាន​តីស យ៝រ​លាស​ឞូនុយ្ស​ជេង​តឹម​ឞាន​មា​ទឹក​មា​ទឹង​លែៈ​នាវ​អី​គែស​នាវ​ទើយ​មា​ពាង់​នើម។* ២០ ខាន់​ពាង់​អា​ល៝រ​នើស​លែៈ​ក្លាយ្ស​ជេស​ឞើស​នាវ​អ្យើស​តា​នែស​នតូ​អ្យា​តាៈ​ឞើស​នាល់​ឞ្រាស​យេឆូ​ក្រីស ​អី​កោរាញ​ឞ៝ន់ អី​នើម​នាក់​រាក្លាយ្ស​ឞ៝ន់ ជេសរី​ព្លឹ​លាប់​តៃ​តា​នាវ​អ្យើស​អី​នៃ​ទូ​តឹ​ជឹត។ នាវ​តីស​ទើយ​មា​ខាន់​ពាង់ លាស​នទ្រី​នាវ​រេស​ខាន់​ពាង់​អី​នៃ​គែស​នាវ​ជេរ​រាលាវ​មា​អី​ឞើស​នតើម​នើស​ជឹត។* ២១ អ្វែស​រាលាវ​លាស​ខាន់​ពាង់​មោ​អោស​គឹត​នាល់​ត្រ៝ង​អី​អ៝ន់​កោរាញ​ឞ្រាស​កើប​ខាន់​ពាង់​ឆ៝ង់​នើស ដាស​មា​គឹត​នាល់ ជេសរី​ព្លឹ​ជឹត​កើយ​តឹម​រាលាច់​មោ​អុច​ជាន​តឹង​នាវ​កោរាញ​ឞ្រាស​ដាៈ​អី​ឞូ​លែៈ​នតី​មា​ខាន់​ពាង់​នើស។ ២២ នាវ​អី​គែស​តា​ខាន់​ពាង់​អី​នៃ​ជេង​ទី​ងាន់​តា​នាវ​ងើយ​ហោរ​អី​ឞូ​វៃ​លាស៖

«ឆ៝​ព្លឹ​ឆា​ហ៝ក​ពាង់​នើម»†

ជេស​រី៖

«ឆុរ​លែៈ​ជេស​ឞូ​នអុម​ព្លឹ​ពូង​តៃ​តា​ទាក​ឞ៝ក់»។

៣

នាវ​កោរាញ​យេឆូ​ព្លឹ​វាច់

១ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ អ្យា​ជេង​ឆ៝ម់បុត​រើស​ឞារ​អី​គ៝ប់​ញចីស​ញជ្វាល់​អ៝ន់​មា​ខាន់​អៃ​មៃ។ នាវ​តា​ត្រោម​ឆ៝ម់បុត​លែៈ​ឞារ​អ្យា គ៝ប់​លែៈ​ងកាស​ខាន់​អៃ​មៃ​អ៝ន់​ខាន់​អៃ​មៃ​គែស​នូយ្ស​នហ៝ម់​នាវ​មឹន​អ្វែស។ ២ ខាន់​អៃ​មៃ​លើយ​អោស​ច្វេល​ទឹង​លែៈ​នាវ​អី​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស​លែៈ​ញចីស​ជេស​កាល់​អែ​នើស ទឹង​លែៈ​ខាន់​ពាង់​អី​នៃ​អី​ឞូនុយ្ស​ក្ល៝ស​អ្វែស។ លើយ​ច្វេល​ដ៝ង់​នាវ​ឞ្រាស​យេឆូ​ក្រីស ​ដាៈ ពាង់​អី​កោរាញ​អី​នើម​នាក់​រាក្លាយ្ស​ឞ៝ន់ នាវ​ដាៈ​អី​នៃ​ហេន​អី​មពោល​កោរាញ​អ៝ស​ម៝ន​លែៈ​ជេស​នតុម​នតី​ខាន់​អៃ​មៃ​នើស។

៣ អ៝ន់​ខាន់​អៃ​មៃ​គឹត​នាវ​អី​ខ្លៃ​រាលាវ​ឞូ​អ្យា៖ តា​រានោក​ងគ្លែៈ​ទុត*​មរា​គែស​ឞូនុយ្ស​អី​គុ​ងាវ​តឹង​រាង្លៃ​ឆាក់​ខាន់​ពាង់​នើម​កើញ​ទើម ជេសរី​គើម​មឺច​នាវ​នតី​អី​ងាន់។* ៤ ខាន់​ពាង់​មរា​លាស៖ “ខាន់​អៃ​មៃ​លាស​ឞ្រាស​យេឆូ​ក្រីស ​លែៈ​ត៝ន​ព្លឹ​វាច់​តៃ​តា​នែស​នតូ​អ្យា អាស​ពាង់​អាបៃ​អ្យា​ហ្យើ? នតើម​ឞើស​ផូង​អូ​ចែ​ឞ៝ន់​ខឹត​ត៝ត់​មា​អាបៃ​អ្យា​ហោម​កើត​អើម​នឹង​ទើម នទើ​តា​នែស​នតូ​អ្យា​ហោម​កើត​អើម កើត​នតើម​ញជេង​នែស​នតូ​នើស​ដ៝ង់ មោ​អោស​ឆៃ​គែស​នាវ​រាគ៝ល់!” ៥ យើន​មា​ខាន់​ពាង់​អី​នៃ​ជាន​លាស​ច្វេល កោរាញ​ឞ្រាស​ញជេង​ត្រោក នទ្រែល​មា​នែស​នតូ​ជេង​តាៈ​ឞើស​នាវ​ងើយ​ពាង់​នើម កើស​នែស​លោស​តាៈ​ឞើស​ទាក ជេសរី​កើស​គុ​តា​ងក្លាង​ទាក។* ៦ ជេសរី​ពាង់​ទ៝ង់​ទាក​លេង​ទាក​ទើង​គៃ​មា​ងគ្រ៝ស​លើយ​ទឹង​លែៈ​នទើ​តា​នែស​នតូ​លែៈ​ផ្យៅ។ ៧ ជេសរី​តាៈ​ឞើស​នាវ​ងើយ​កោរាញ​ឞ្រាស​ដ៝ង់ ត្រោក នទ្រែល​មា​នែស​នតូ​អាបៃ​អ្យា កោរាញ​ឞ្រាស​លែៈ​នទ្រាប់​អ៝ន់​អុញ​មា​ឆូ​លើយ​លែៈ​ផ្យៅ​តា​នារ​ពាង់​ផាត​ទោយ្ស​ទឹង​លែៈ​ឞូនុយ្ស នអ៝ប់​មា​ងគ្រ៝ស​លើយ​ផូង​ឞូនុយ្ស​អ្យើស​អ៝ន់​លែៈ​ផ្យៅ។*

៨ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ អ៝ន់​ខាន់​អៃ​មៃ​កាស​គឹត​នាវ​អ្យា៖ មា​កោរាញ​ឞ្រាស ទូ​នារ​តឹម​ឞាន​មា ១០០០ នាម់ ជេសរី ១០០០ នាម់​តឹម​ឞាន​មា​ទូ​នារ​ទើម​ដ៝ង់។* ៩ កោរាញ​យេឆូ ​មរា​វាច់​ងាន់​តឹង​នាវ​ពាង់​ត៝ន​អី​នៃ កោរាញ​ឞ្រាស​មោ​អោស​ច្វេល​មោ​អោស​ជ៝ៈ​អីរ​កើត​ឞូនុយ្ស​អាបាៈ​មឹន។ យើន​មា​ពាង់​អ៝ត់​នូយ្ស​មា​ឞ៝ន់ យ៝រ​លាស​ពាង់​មោ​អុច​អោស​អ៝ន់​ទូ​ហ្វេ​ឞូនុយ្ស​រ៝ស​ហេង ពាង់​អុច​ងាន់​អ៝ន់​ទឹង​លែៈ​ឞូនុយ្ស​រាគ៝ល់​លើយ​នូយ្ស​នហ៝ម់​អ្យើស។* ១០ នារ​កោរាញ​យេឆូ ​វាច់ ឞូ​មោ​អោស​គឹត​ល៝រ ជេង​តឹម​ឞាន​មា​ឞូនុយ្ស​នតុង​ហាន់​នតុង​ឞូ។ នោក​នៃ​ត្រោក​មរា​លេក​លែៈ​ផ្យៅ​នអ៝ប់​មា​ទុត​នតែស ជេសរី​ទឹង​លែៈ​នតីល​នទើ​អុញ​មរា​ឆា​លែៈ​ផ្យៅ ជេសរី​នែស​នតូ នអ៝ប់​មា​ទឹង​លែៈ​នទើ​ឞូ​ជាន​តា​នែស​នតូ​នើស​ឞូ​មរា​ឆៃ​នហេល​នានេៈ​ងាន់ គៃ​មា​កោរាញ​ឞ្រាស​ផាត​ទោយ្ស†។*

១១ លាស​ទឹង​លែៈ​នទើ​អី​នៃ​មរា​រ៝ស​លេក​លែៈ​ផ្យៅ​កើត​នៃ​ងាន់ លាស​នទ្រី​តា​នាវ​គុ​ងាវ​ខាន់​អៃ​មៃ​អ៝ន់​ខាន់​អៃ​មៃ​ជាន​អ៝ន់​ទុត​អ្វែស នទ្រែល​មា​គុ​តឹម​ទី​មា​នាវ​កោរាញ​ឞ្រាស​អុច​ហោ​ងាន់​ទោ! ១២ អ៝ន់​ខាន់​អៃ​មៃ​ញឆ្រោយ្ស​គុ​ក៝ប់ ជេសរី​អ៝ន់​កើល​គៃ​មា​នារ​កោរាញ​ឞ្រាស​ផាត​ទោយ្ស​នៃ​អ៝ន់​គើញ​ត៝ត់ ជេង​នារ​អី​ត្រោក​មរា​លេក​អុញ​ឆា​លែៈ​ផ្យៅ ជេសរី​ទឹង​លែៈ​នទើ​មរា​រ៝ស​លេក​តា​អុញ​លែៈ​ផ្យៅ​ដ៝ង់។ ១៣ នទ្រី​ទឹង​ឞ៝ន់​គុ​ក៝ប់​ត៝ត់​គែស​ត្រោក​មហែ នទ្រែល​មា​នែស​នតូ​មហែ​អី​គែស​នាវ​អ្វែស​នាវ​ឆ៝ង់​អី​លែៈ​ពាង់​ត៝ន​ជេស។*

១៤ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ យ៝រ​លាស​ខាន់​អៃ​មៃ​ហោម​គុ​ក៝ប់​ទឹង​លែៈ​នាវ​អី​នៃ អ៝ន់​ខាន់​អៃ​មៃ​គែស​នូយ្ស​នហ៝ម់​គើយ្ស​ហោ​ងាន់ គៃ​មា​កោរាញ​ឞ្រាស​មោ​អោស​ឆៃ​នាវ​មា​នទុយ្ស​តា​ខាន់​អៃ​មៃ​អី​តឹម​ឞាន​មា​នាវ​អូក​រាមាវ គៃ​មា​ពាង់​ឆៃ​ខាន់​អៃ​មៃ​គុ​រេស​ដាប់​មពាន់​នទ្រែល​ពាង់​ហ៝ៈ‌* ១៥ ជេសរី​អ៝ន់​ខាន់​អៃ​មៃ​វ៝ត់​នាវ​អ្យា នាវ​កោរាញ​ឞ៝ន់​អ៝ត់​នូយ្ស​អេ​ហ៝ៈ​ពាង់​ព្លឹ​វាច់​នៃ តាៈ​ឞើស​ពាង់​អុច​ឞូនុយ្ស​គែស​នាវ​រាក្លាយ្ស។ កើត​នៃ​ដ៝ង់ ពោល ​អី​អ៝ស​នោ​តា​នាវ​ញឆីង​អី​គ៝ប់​រ៝ង់ ពាង់​លែៈ​ញចីស​តា​ឆ៝ម់បុត​អី​ពាង់​ញជ្វាល់​អ៝ន់​មា​ខាន់​អៃ​មៃ​នើស ពាង់​ញចីស​តឹង​មា​នាវ​មឹន​គឹត​ឞ្លាវ​អី​កោរាញ​ឞ្រាស​លែៈ​អ៝ន់​ជេស​មា​ពាង់។* ១៦ អាប់​ឆ៝ម់បុត​អី​ពាង់​លែៈ​គែស​ញចីស ពាង់​ញចីស​កើត​អី​នៃ​ទាទេ​ដ៝ង់។ តា​ឆ៝ម់បុត​ពាង់​គែស​នាវ​អាបាៈ​អី​ជេរ​វ៝ត់ ជាន​អ៝ន់​ឞូនុយ្ស​អី​រាលូក នទ្រែល​មា​ឞូនុយ្ស​អី​ញឆីង​មោ​ន៝ប់​រាគ៝ល់​នាវ​ជេរ​វ៝ត់​ជេង​តីស​មា​នាវ​ខ្លៃ​អើម កើត​មា​ខាន់​ពាង់​លែៈ​គែស​រាគ៝ល់​នាវ​ខ្លៃ​តា​នាវ​កោរាញ​ឞ្រាស​ងើយ​អាបាៈ​អេង​ដ៝ង់ កើត​នទ្រី​ជាន​អ៝ន់​ឆាក់​ខាន់​ពាង់​នើម​នហ៝​មា​រ៝ស​ហេង។

នាវ​ដាៈ​ញជ្រាង់​ងគ្លែៈ​ទុត

១៧ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ គ៝ប់​លែៈ​អ៝ន់​ខាន់​អៃ​មៃ​លែៈ​គឹត​ទឹង​លែៈ​នាវ​អី​នៃ​ជេស លាស​នទ្រី​អ៝ន់​ខាន់​អៃ​មៃ​គុ​ញជ្រាង់​ឆាក់ គៃ​មា​ខាន់​អៃ​មៃ​មោ​អោស​អ្យាត់​តឹង​នាវ​នតី​ងក្លាៈ​មពោល​ឞូនុយ្ស​អ្យើស​អី​នៃ ជេសរី​ច្វេល​នាវ​នតី​ងាន់​អី​ខាន់​អៃ​មៃ​លែៈ​ញអោត។* ១៨ យើន​មា​អ៝ន់​ខាន់​អៃ​មៃ​លើ​មា​ហោ​គុ​ន៝ប់​តា​នាវ​អ្វែស​ឞ្រាស​យេឆូ​ក្រីស  នអ៝ប់​មា​តា​នាវ​គឹត​នាល់​ពាង់​អី​កោរាញ​ឞ៝ន់ អី​នើម​រាក្លាយ្ស​ឞ៝ន់។ ជេសរី​ទាន់​រានេ​មា​នាវ​ច្រេក​លើប​តា​ពាង់​រានោក​អាបៃ​អ្យា នហ៝​មា​បាបើ​នហ៝​រ៝។ អើ​អ៝ន់​គែស​កើត​នៃ​ងាន់​រ៝‡៕*៚

* ១:១ ១:១៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ១:១ ១:១៖ មថ ៤:១៨-២០; ១០:២; លក ២:១១

* ១:៣ ១:៣៖ ១តម ៦:១២

* ១:៥ ១:៥៖ មថ ៥:១៦; ១ពេ ២:១២, ១៥

* ១:៦ ១:៦៖ កាល ៥:២២

* ១:៧ ១:៧៖ យហ ១៣:៣៤-៣៥; រម ១២:១០

* ១:៨ ១:៨៖ យហ ១៥:៤

* ១:៩ ១:៩៖ ១យហ ២:៩-១១

* ១:១០ ១:១០-១១៖ រម ២:៧; ២តេ ២:១៣-១៥; ហេឞ ១២:១៨

† ១:១៣ ១:១៣៖ «គុ​រេស​តា​នែស​នតូ​អ្យា» មោ​លាស «គុ​តា​ចូន​ឞ៝ក​អ្យា»។

‡ ១:១៤ ១:១៤៖ «គ៝ប់​ខឹត» មោ​លាស «ឞូ​មរា​ងគ្រ៝ស​ចូន​ឞ៝ក​ឆាក់​ជាន់​គ៝ប់»។

* ១:១៤ ១:១៤៖ យហ ២១:១៨-១៩

† ១:១៧ ១:១៧៖ មថ ១៧:៥; មក ៩:៧; លក ៩:៣៥

* ១:១៩ ១:១៩៖ រម ១៣:១២; នតម ១០:៧; នម ១១៩:១០៥

* ១:២០ ១:២០-២១៖ រម ១៥:៤; ២តម ៣:១៥-១៦

* ២:១ ២:១៖ មថ ៧:១៥; ២៤:១១; ការ ២០:២៩-៣០; ២កោ ១១:១៣-១៥

* ២:២ ២:២-៣៖ ១តម ៦:៣-៥; យដ ១:១១

* ២:៤ ២:៤៖ ឞ៝ន់​អាបៃ​អ្យា​មោ​ហោម​គឹត​នហេល​មា​នាវ​ពេត្រោស ​ញចីស​តា​ត្រ៝ង​អ្យា គែស​ឞូនុយ្ស​អាបាៈ​មឹន​លាស​ពេត្រោស ​គឹត​មា នន ៦:១-៤។

* ២:៤ ២:៤៖ យដ ១:៦

* ២:៥ ២:៥៖ ១ពេ ៣:១៩-២០; ៤:៦; នន ៧:៥-២៣

* ២:៦ ២:៦៖ នន ១៩:២៤-២៥

* ២:៧ ២:៧-៨៖ នន ១៩:១-២២

* ២:៩ ២:៩៖ ១កោ ១០:១៣; ហេឞ ២:១៧-១៨; ៤:១៤-១៦

† ២:១០ ២:១០៖ ឞ៝ន់​មោ​អោស​គឹត​នហេល​នាវ​ខ្លៃ​តា «នើម​អេងៗ» យើន​មា​គែស​ឞូនុយ្ស​អាបាៈ​មឹន​លាស​នាវ​អី​នៃ​ងើយ​មា​តោង​ពារ់។

* ២:១០ ២:១០-១១៖ យដ ១:៨-៩

* ២:១២ ២:១២៖ យដ ១:១០

* ២:១៣ ២:១៣៖ យដ ១:១២

* ២:១៤ ២:១៤៖ មថ ៥:២៧-២៨; អេផ ៥:៥; ១តម ៦:១០

* ២:១៥ ២:១៥៖ នក ២២:៥

* ២:១៦ ២:១៦៖ នក ២២:២៨-៣០

* ២:១៧ ២:១៧៖ យដ ១:១២-១៣

* ២:១៩ ២:១៩៖ យហ ៨:៣៤; រម ៦:១៦

* ២:២០ ២:២០-២២៖ ១យហ ៥:១០-១២

† ២:២២ ២:២២៖ នហ ២៦:១១

* ៣:៣ ៣:៣៖ តា​នាវ​តឹម​រាង្លាប់​មហែ​មឞើស​មា​ឞ៝ន់ ជេស​ឞ្រាស​យេឆូ ​ហាវ​ឆឹត​តា​កាលើ​ត្រោក ត៝ត់​មា​ពាង់​ព្លឹ​វាច់ ជេង​រានោក​ងគ្លែៈ​ទុត។

* ៣:៣ ៣:៣-៤៖ មថ ២៤:២៣-២៤; ១តម ៤:១-២; យដ ១:១៨-១៩

* ៣:៥ ៣:៥-៦៖ នន ៧:៥-២៣

* ៣:៧ ៣:៧៖ ១ពេ ៤:១៧-១៩; នតម ២១:១

* ៣:៨ ៣:៨៖ នម ៩០:៤

* ៣:៩ ៣:៩៖ ១តម ២:៤; តត ១:១

† ៣:១០ ៣:១០៖ «នអ៝ប់​មា​ទឹង​លែៈ​នទើ...ផាត​ទោយ្ស» តា​ឆ៝ម់បុត​អី​ញចីស​មា​តី​អាបាៈ​គែស​ញចីស​តឹម​តីស​ឞាល់៖ «នអ៝ប់​មា​ទឹង​លែៈ​នទើ​អី​គែស​តា​នែស​នតូ​មរា​រ៝ស​លេក»។

* ៣:១០ ៣:១០៖ ១តេ ៥:២; មថ ២៤:២៩; នតម ២០:១១; ២១:១

* ៣:១៣ ៣:១៣៖ រម ៨:២០-២២; អេផ ១:១០

* ៣:១៤ ៣:១៤៖ តត ២:១៣

* ៣:១៥ ៣:១៥៖ ២ពេ ៣:៩; រម ២:៤

* ៣:១៧ ៣:១៧៖ ១កោ ១០:១២

‡ ៣:១៨ ៣:១៨៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ៣:១៨ ៣:១៨៖ លក ២:១១

១ យោហាន

១

២

៣

៤

៥

ឆ៝ម់បុត

យោហាន

ញចីស

រើស ១

នាវ​ឞោក​អ៝ន់​ឞូ​គឹត​នាល់​ល៝រ

នើម​ញចីស​ឆ៝ម់បុត​អ្យា​រាញា​យោហាន  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦០-៩០។ យោហាន ​ជេង​កោរាញ​អ៝ស​ម៝ន​ឞ្រាស​ក្រីស ​តា ១២ នុយ្ស​មពោល​កោរាញ​អ៝ស​ម៝ន។ តា​នាវ​ងើយ​គ្រែក ​មោ​អោស​គែស​ញចីស​រាញា​យោហាន ​តា​ឆ៝ម់បុត​អ្យា យើន​មា​ផូង​កោរាញ​ផូង​ញឆីង​មា​ឞ្រាស​ក្រីស ​ឞើស​កើយ​ជេស​ឞូ​ញចីស​នាវ​តឹម​រាង្លាប់​មហែ កើប​យោហាន ​នាក់​ញចីស ឞូ​មឹន​លាស​ពាង់​ញចីស​ឆ៝ម់បុត​អ្យា​តា​ប៝ន​អេផេឆោ ។ ពាង់​ញជ្វាល់​ឆ៝ម់បុត​អ្យា​អ៝ន់​មា​ទឹង​លែៈ​ផូង​ញឆីង​មា​ឞ្រាស​យេឆូ ។ ពាង់​ញចីស​ឆ៝ម់បុត​យោហាន​នាវ​មហែ​មហាន​អ្វែស​ដ៝ង់ ឆ៝ម់បុត​យោហាន​រើស ២‌ រើស ៣ នទ្រែល​មា​ឆ៝ម់បុត​នាវ​តឹម​មពើល​ដ៝ង់។

នាវ​អុច​នត្រ៝ង់​តា​ឆ៝ម់បុត​អ្យា

យោហាន ​អ៝ក់​ញចីស​មា​នាវ​រ៝ង់​មា​ឞូ ពាង់​លាស​អ៝ន់​ឞ៝ន់​គឹត​នហេល​កោរាញ​ឞ្រាស​រ៝ង់​មា​ឞ៝ន់ លាស​ឞ៝ន់​រ៝ង់​មា​កោរាញ​ឞ្រាស អ្យាត់​មា​ឞ៝ន់​រ៝ង់​មា​ឞូ​អេង​ដ៝ង់។ ពាង់​លាស​ឞ្រាស​យេឆូ ​ជេង​ក៝ន​កោរាញ​ឞ្រាស​ងាន់ ជេសរី​ជេង​ឞូនុយ្ស​ងាន់​ដ៝ង់ ពាង់​ដាៈ​ញជ្រាង់​មា​នាវ​ឞូ​នតី​ងក្លាៈ ពាង់​លាស​ដ៝ង់ ឞូ​ម៝ស​អី​គុ​តា​កោរាញ​ឞ្រាស ឞូនុយ្ស​អី​នៃ​មោ​ហោម​អោស​ជាន​តីស​(១យហ ៣:៦; ៥:១៨) ជេសរី​តឹម​រ៝ង់​នទ្រាង់​នើម​ដ៝ង់​(១យហ ៣:១០, ១៤; ៤:៨, ២០)។ ពាង់​ញចីស​គៃ​មា​ឞ៝ន់​គឹត​នហេល​នានេៈ​ងាន់ ឞ៝ន់​ឆ៝ៈ​ទើន​នាវ​រេស​នហ៝​រ៝​(១យហ ៥:១៣)។ ទូ​ត្រ៝ង​អេង​អី​គែស​នាវ​ខ្លៃ​ហោ​ងាន់​តា​ឆ៝ម់បុត​អ្យា​ជេង ១យហ ១:៩ «យើន​មា​លាស​ឞ៝ន់​មឞើស​នាវ​តីស​ឞ៝ន់​នើម​មា​កោរាញ​ឞ្រាស កោរាញ​ឞ្រាស​យោៈ​មោ​ហោម​កើប​នាវ​តីស​ឞ៝ន់ នហ៝​មា​តឹម​ឞាន​មា​រាវ​ឞ៝ន់​អ៝ន់​ជេង​ក្ល៝ស​មោ​ហោម​គែស​នាវ​អ្យើស​នាវ​ក្វែ យ៝រ​លាស​ពាង់​រាប់​ជាប់ ពាង់​ឆ៝ង់ ពាង់​ជាន​តឹង​ទឹង​លែៈ​នាវ​ពាង់​ត៝ន​នើស»។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- ឞ្រាស​យេឆូ ​ជេង​នាវ​ងើយ​អី​អ៝ន់​នាវ​រេស (១:១-៤)

- នាវ​គុ​តា​នាវ​អាង នទ្រែល​មា​នាវ​គុ​តា​នាវ​ង៝ (១:៥—២:២៩)

- ផូង​ក៝ន​កោរាញ​ឞ្រាស នទ្រែល​មា​កោរាញ​អី​តឹម​រាទ៝ង់​ដាស​ឞ្រាស​ក្រីស  (៣:១-២៤)

- នាវ​អី​ងាន់ នទ្រែល​មា​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស (៤:១-៦)

- នាវ​រ៝ង់ (៤:៧-២១)

- នាវ​ទើយ​តា​នាវ​ញឆីង (៥:១-២១)

១

ឞ្រាស​យេឆូ ​ជេង​នាវ​ងើយ​អី​អ៝ន់​នាវ​រេស

១ នាវ​លែៈ​អើម​គែស​ឞើស​នតើម​ឆាអើម​នើស​ងាន់ នាវ​ហេន​អី​កោរាញ​អ៝ស​ម៝ន​លែៈ​ឆៃ​លែៈ​តាង់​ជេស នាវ​អី​នៃ​ហេន​មឞើស​ងក៝ច​មា​ខាន់​អៃ​មៃ។ ហេន​លែៈ​ឆៃ​នាវ​អី​នៃ​មា​មាត់​ហេន​នើម ហេន​លែៈ​គែស​ពាស​នាវ​អី​នៃ​មា​តី​ហេន​នើម​ដ៝ង់ នាវ​អី​នៃ​ជេង​ឞ្រាស​យេឆូ​ក្រីស ​នើម ពាង់​ជេង​នាវ​ងើយ​អី​អ៝ន់​នាវ​រេស។* ២ ពាង់​អី​អ៝ន់​នាវ​រេស​នៃ កោរាញ​ឞ្រាស​លែៈ​ញហើ​ឆាក់​ពាង់​អ៝ន់​ហេន​ឆៃ​ជេស ហេន​អ្យា​អី​តើម​ឆៃ នទ្រែល​មា​មឞើស​ងក៝ច​អ៝ន់​មា​ខាន់​អៃ​មៃ​ពាង់​អី​ជេង​នាវ​រេស​នហ៝​រ៝​នៃ។ អា​ល៝រ​នើស​ពាង់​គុ​នទ្រែល​ឞឹ​ពាង់​នើម​តា​កាលើ​រី ជេសរី​កោរាញ​ឞ្រាស​លែៈ​ញហើ​ពាង់​អ៝ន់​ហេន​មា​ឆៃ។* ៣ ហេន​មឞើស​ងក៝ច​អ៝ន់​មា​ខាន់​អៃ​មៃ​ម៝ស​នទើ​អី​ហេន​លែៈ​ឆៃ​លែៈ​តាង់​ជេស គៃ​មា​ខាន់​អៃ​មៃ​លាប់​គុ​តឹម​រាង្លាប់​នទ្រែល​ហេន​ដ៝ង់ ជេសរី​ឞ៝ន់​លែៈ​គុ​តឹម​រាង្លាប់​ជេស​នទ្រែល​កោរាញ​ឞ្រាស​ឞឹ នទ្រែល​ឞ្រាស​យេឆូ​ក្រីស ​អី​ក៝ន​ពាង់​នៃ។* ៤ ជេសរី​គ៝ប់​ញចីស​ទឹង​លែៈ​នាវ​អី​អ្យា​ញជ្វាល់​អ៝ន់​ខាន់​អៃ​មៃ គៃ​មា​ឞ៝ន់​គែស​នាវ​រាម់​មអាក​ទុត​ហោ។*

នាវ​គុ​រេស​តា​នាវ​អាង

៥ អ្យា​ជេង​នាវ​ហេន​នតិញ​អី​ហេន​លែៈ​តាង់​ឞើស​ឞ្រាស​យេឆូ​ក្រីស ។ ហេន​មឞើស​ងក៝ច​នាវ​អី​នៃ​អ៝ន់​មា​ខាន់​អៃ​មៃ​តាង់​ដ៝ង់៖ កោរាញ​ឞ្រាស​ជេង​នាវ​អាង មោ​គែស​អោស​នាវ​ង៝​គុ​តា​ពាង់ ដេៈ​មោ​អើម។* ៦ លាស​ឞ៝ន់​លាស៖ “ឞ៝ន់​នើម​គុ​តឹម​រាង្លាប់​នទ្រែល​កោរាញ​ឞ្រាស” តីស​មា​មោ​អោស​គុ​រេស​តឹង​នាវ​ពាង់​អុច ឞ៝ន់​តឹម​ឞាន​មា​ហោម​គុ​តា​នាវ​ង៝​ច្រាវ លាស​នទ្រី​ឞ៝ន់​លែៈ​ងើយ​មរោស​ជេស មោ​អោស​តឹង​ជាន​នាវ​ងាន់។* ៧ យើន​មា​លាស​ឞ៝ន់​គុ​រេស​តឹង​នាវ​ពាង់​អុច ឞ៝ន់​តឹម​ឞាន​មា​គុ​តា​នាវ​អាង កើត​ពាង់​គុ​តា​នាវ​អាង​ដ៝ង់។ លាស​នទ្រី​ឞ៝ន់​លែៈ​គុ​តឹម​រាង្លាប់​ឞាល់​នទ្រែល​មហាម​ឞ្រាស​យេឆូ ​នើម​អី​ក៝ន​កោរាញ​ឞ្រាស​តឹម​ឞាន​មា​រាវ​ទឹង​លែៈ​នាវ​តីស​ឞ៝ន់​អ៝ន់​ឞ៝ន់​ជេង​ក្ល៝ស​តា​នាប់​មាត់​កោរាញ​ឞ្រាស។*

នាវ​តីស នទ្រែល​មា​នាវ​យោៈ

៨ លាស​ឞ៝ន់​លាស៖ “ឞ៝ន់​មោ​អោស​គែស​នាវ​តីស ឞ៝ន់​មរោស​អេង​ឆាក់​ឞ៝ន់​នើម” ជេសរី​នាវ​ងាន់​មោ​អោស​គុ​តា​ឞ៝ន់។ ៩ យើន​មា​លាស​ឞ៝ន់​មឞើស​នាវ​តីស​ឞ៝ន់​នើម​មា​កោរាញ​ឞ្រាស កោរាញ​ឞ្រាស​យោៈ​មោ​ហោម​កើប​នាវ​តីស​ឞ៝ន់ នហ៝​មា​តឹម​ឞាន​មា​រាវ​ឞ៝ន់​អ៝ន់​ជេង​ក្ល៝ស​មោ​ហោម​គែស​នាវ​អ្យើស​នាវ​ក្វែ យ៝រ​លាស​ពាង់​រាប់​ជាប់ ពាង់​ឆ៝ង់ ពាង់​ជាន​តឹង​ទឹង​លែៈ​នាវ​ពាង់​ត៝ន​នើស។* ១០ លាស​ឞ៝ន់​លាស៖ “ឞ៝ន់​មោ​អោស​ជាន​តីស” អី​នៃ​ជេង​ឞ៝ន់​លាស​កោរាញ​ឞ្រាស​ជេង​នើម​មរោស* ជេសរី​នាវ​ងើយ​កោរាញ​ឞ្រាស​មោ​អោស​គុ​តា​ឞ៝ន់។

២

១ អើ​ផូង​អ៝ស​នោ​តា​នាវ​ញឆីង​អី​តឹម​ឞាន​មា​ក៝ន​ឆៅ​គ៝ប់ គ៝ប់​អុច​ញចីស​ទឹង​លែៈ​នាវ​អ្យា​អ៝ន់​ខាន់​អៃ​មៃ គៃ​មា​ខាន់​អៃ​មៃ​មោ​អោស​ជាន​តីស។ យើន​មា​លាស​ឞូ​ម៝ស​អី​ហោម​ជាន​តីស ឞ៝ន់​លែៈ​គែស​ជេស​ទូ​ហ្វេ​នើម​ឆើម​កើល​ក៝ស​ឞ៝ន់​តា​នាប់​មាត់​កោរាញ​ឞ្រាស​ឞឹ នើម​អី​នៃ​ឞ្រាស​យេឆូ​ក្រីស ​អី​នើម​ឆ៝ង់​ងាន់។* ២ ពាង់​នើម​លែៈ​ជាន​ឞ្រាស​មា​ឆាក់​ពាង់​នើម គៃ​មា​ច្វាយ​ឞ៝ន់​ឞើស​នាវ​អី​កោរាញ​ឞ្រាស​មរា​តេៈ​ទោយ្ស​យ៝រ​មា​នាវ​តីស​ឞ៝ន់ ជេសរី​មោ​អោស​ទើន​មា​ច្វាយ​ឞ៝ន់​ទើម នអ៝ប់​មា​ច្វាយ​ទឹង​លែៈ​ឞូនុយ្ស​តា​នែស​នតូ​អ្យា​ដ៝ង់។*

នាវ​វៃ​មហែ

៣ លាស​ឞ៝ន់​លែៈ​ញអោត​នាវ​កោរាញ​ឞ្រាស​នើម​ដាៈ នទ្រី​មើ​ឞ៝ន់​គឹត​នហេល​នានេៈ​ងាន់​លាស ឞ៝ន់​លែៈ​នាល់​កោរាញ​ឞ្រាស។ ៤ ឞូ​ម៝ស​លាស៖ “គ៝ប់​លែៈ​នាល់​កោរាញ​ឞ្រាស” យើន​មា​មោ​អោស​ញអោត​នាវ​ពាង់​ដាៈ ឞូនុយ្ស​អី​នៃ​ងើយ​មរោស​ទើម នាវ​ងាន់​មោ​អោស​គុ​តា​ឆាក់​ពាង់។* ៥ យើន​មា​ឞូ​ម៝ស​អី​ញអោត​តឹង​នាវ​កោរាញ​ឞ្រាស នាវ​រ៝ង់​កោរាញ​ឞ្រាស​គុ​តា​ឞូនុយ្ស​អី​នៃ​ងាន់​រ៝។ មើម​ទឹង​ឞ៝ន់​ទើយ​គឹត​ឞ៝ន់​លែៈ​គុ​នទ្រែល​កោរាញ​ឞ្រាស?* ៦ ឞូ​ម៝ស​អី​លាស​ឆាក់​ពាង់​នើម​លែៈ​គុ​នទ្រែល​កោរាញ​ឞ្រាស ជេស​រី​គុ​ងាវ​ជាន​តឹង​ឞ្រាស​យេឆូ ​ងាន់ រី​មើ​ឞ៝ន់​ទើយ​គឹត​ពាង់​លែៈ​គុ​នទ្រែល​កោរាញ​ឞ្រាស។*

៧ អើ​ផូង​អី​គ៝ប់​រ៝ង់ គ៝ប់​មោ​គែស​អោស​ញចីស​នាវ​ដាៈ​មហែ​អ៝ន់​មា​ខាន់​អៃ​មៃ គ៝ប់​ញចីស​នាវ​ដាៈ​អើម ជេង​នាវ​ដាៈ​អី​ខាន់​អៃ​មៃ​លែៈ​នាល់​ឞើស​នតើម។ ជេសរី​នាវ​ដាៈ​អើម​អី​នៃ ដាៈ​អ៝ន់​រ៝ង់​មា​ឞូ ជេង​នាវ​មឞើស​ងក៝ច​អី​ខាន់​អៃ​មៃ​លែៈ​វៃ​តាង់​ជេស។* ៨ យើន​មា​នាវ​ដាៈ​អី​នៃ​មហែ​ដ៝ង់។ នាវ​ងាន់​តា​នាវ​ដាៈ​អី​នៃ​ឆៃ​តា​ឞ្រាស​ក្រីស  នទ្រែល​មា​អី​ឆៃ​តា​នាវ​រេស​ផូង​ខាន់​អៃ​មៃ​ដ៝ង់ យ៝រ​លាស​នាវ​ង៝​លើ​មា​រ៝ស ជេសរី​នាវ​អាង​អី​ងាន់​លែៈ​អាង​ជេស។ ៩ ឞូ​ម៝ស​អី​កើប​អេង​ឆាក់​ពាង់​នើម​គុ​តា​នាវ​អាង យើន​មា​ជី​ឞ្យាញ់​មា​ទូ​ហ្វេ​អ៝ស​នោ​តា​នាវ​ញឆីង ឞូនុយ្ស​អី​នៃ​ហោម​គុ​តា​នាវ​ង៝​កើត​អើម។* ១០ ឞូ​ម៝ស​អី​រ៝ង់​មា​អ៝ស​នោ​តា​នាវ​ញឆីង ឞូនុយ្ស​អី​នៃ​គុ​តា​នាវ​អាង ជេសរី​មោ​គែស​អោស​នទើ​លែវ​អ៝ន់​ពាង់*​ជាន​នាវ​តីស។ ១១ យើន​មា​ឞូ​ម៝ស​អី​ជី​ឞ្យាញ់​ដាស​មា​ទូ​ហ្វេ​អ៝ស​នោ​តា​នាវ​ញឆីង ឞូនុយ្ស​អី​នៃ​ហោម​គុ​តា​នាវ​ង៝ ជេសរី​ឞ្រោៈ​តា​នាវ​ង៝ នហ៝​មា​មោ​គឹត​អោស​អាស​ត្រ៝ង​មា​ហាន់ យ៝រ​លាស​នាវ​ង៝​លែៈ​ងកុម​លើយ​ត្រោម​មាត់​ពាង់ ពាង់​តឹម​ឞាន​មា​ចែស​មាត់។

១២ អើ​ផូង​ក៝ន​ឆែ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ

យ៝រ​លាស​កោរាញ​ឞ្រាស​លែៈ​យោៈ​ជេស​នាវ​តីស​ខាន់​អៃ​មៃ មោ​ហោម​កើប​នាវ​តីស​ខាន់​អៃ​មៃ យ៝រ​មា​ឞ្រាស​យេឆូ ។

១៣ អើ​ផូង​ឞូ​រាញ​អី​គែស​អ៝ស​គែស​ក៝ន គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ

យ៝រ​លាស​ខាន់​អៃ​មៃ​លែៈ​នាល់​ជេស​ឞ្រាស​យេឆូ​ក្រីស ​អី​លែៈ​អើម​គែស​ឞើស​នតើម​ញជេង​នែស​នតូ​នើស​ងាន់។

អើ​ផូង​ទ្រោស​នទាម់ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ

យ៝រ​លាស​ខាន់​អៃ​មៃ​លែៈ​ទើយ​ជេស​ដាស​នើម​អ្យើស។*

១៤ អើ​ផូង​ក៝ន​ឆែ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ

យ៝រ​លាស​ខាន់​អៃ​មៃ​លែៈ​នាល់​ជេស​កោរាញ​ឞ្រាស​ឞឹ†។

អើ​ផូង​ឞូ​រាញ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ

យ៝រ​លាស​ខាន់​អៃ​មៃ​លែៈ​នាល់​ជេស​ឞ្រាស​យេឆូ​ក្រីស ​អី​លែៈ​អើម​គែស​ឞើស​នតើម​ញជេង​នែស​នតូ​នើស​ងាន់។

អើ​ផូង​ទ្រោស​នទាម់ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ

យ៝រ​លាស​ខាន់​អៃ​មៃ​គែស​នហ៝ម់​ឆ្វាន​ទាង់‌

ជេសរី​នាវ​កោរាញ​ឞ្រាស​គុ​តា​ខាន់​អៃ​មៃ‌

ខាន់​អៃ​មៃ​លែៈ​ទើយ​ជេស​ដាស​នើម​អ្យើស។

១៥ លើយ​អោស​រ៝ង់​នាវ​គុ​ងាវ​ឞូនុយ្ស​អី​មោ​គឹត​នាល់​កោរាញ​ឞ្រាស នទ្រែល​មា​នទើ​តា​នែស​នតូ​អ្យា។ ឞូ​ម៝ស​អី​រ៝ង់​នាវ​គុ​ងាវ​ឞូនុយ្ស​អី​មោ​គឹត​នាល់​កោរាញ​ឞ្រាស នាវ​រ៝ង់​កោរាញ​ឞ្រាស​ឞឹ​មោ​អោស​គុ​តា​ពាង់​អី​នៃ។* ១៦ តា​នែស​នតូ​អ្យា គែស​នាវ​នូយ្ស​នហ៝ម់​ឞូនុយ្ស​កើញ​ជាន​ហោ​អីរ គែស​នាវ​នូយ្ស​នហ៝ម់​កើញ​យ៝រ​មា​ត្រោម​មាត់​ឆៃ នទ្រែល​មា​គែស​នាវ​នហី​អេង​ឆាក់​យ៝រ​មា​ទ្រាប់​នទើ​ពាង់​នើម។ ទឹង​លែៈ​នាវ​អ្យើស​អី​នៃ​មោ​អោស​តាៈ​ឞើស​កោរាញ​ឞ្រាស​ឞឹ ជេង​តាៈ​ឞើស​នាវ​មឹន​អី​មោ​គឹត​នាល់​កោរាញ​ឞ្រាស។* ១៧ ជេសរី​នែស​នតូ​អ្យា នទ្រែល​មា​នាវ​អុច​នាវ​កើញ​ហោ​អីរ​លែៈ​នតើម​រ៝ស​ជេស។ យើន​មា​ឞូ​ម៝ស​អី​ជាន​តឹង​នាវ​កោរាញ​ឞ្រាស​នើម​អុច មរា​ហោម​គុ​រេស​នហ៝​រ៝។*

ឞូនុយ្ស​អី​តឹម​រាទ៝ង់​ដាស​ឞ្រាស​ក្រីស 

១៨ អើ​ផូង​អ៝ស​នោ​តា​នាវ​ញឆីង​អី​តឹម​ឞាន​មា​ក៝ន​ឆៅ​គ៝ប់ អ្យា​ជេង​ម៝ង​ងគ្លែៈ​ទុត​អេ​ល៝រ​មា​ឞ្រាស​យេឆូ​ក្រីស ​ព្លឹ​វាច់។ ខាន់​អៃ​មៃ​លែៈ​តាង់​ជេស គែស​ទូ​ហ្វេ​កោរាញ​អី​តឹម​រាទ៝ង់​ដាស​ឞ្រាស​ក្រីស ​អី​វាច់។ ជេសរី​អាបៃ​អ្យា​ឞូនុយ្ស​អី​តឹម​រាទ៝ង់​ដាស​ឞ្រាស​ក្រីស ​នៃ​លែៈ​អ៝ក់​ងាន់​វាច់ នទ្រី​ទឹង​ឞ៝ន់​គឹត អ្យា​ជេង​ម៝ង​ងគ្លែៈ​ទុត។* ១៩ ខាន់​ពាង់​អី​នៃ​លែៈ​ទូ​លោស​ឞើស​ឞ៝ន់ យើន​មា​ខាន់​ពាង់​អី​នៃ​លែៈ​អើម​មោ​អោស​ទី​មពោល​ឞ៝ន់​ងាន់។ លាស​ខាន់​ពាង់​ជេង​មពោល​ឞ៝ន់​ងាន់ ខាន់​ពាង់​ហោម​គុ​នទ្រែល​ឞ៝ន់​មរ៝​រ៝។ យើន​មា​ខាន់​ពាង់​លែៈ​ទូ​លោស​ជេស​ឞើស​ឞ៝ន់ នទ្រី​ទឹង​ឞ៝ន់​ឆៃ​ខាន់​ពាង់​មោ​អោស​ទី​មពោល​ឞ៝ន់។* ២០ ល៝ង់​ផូង​ខាន់​អៃ​មៃ​នៃ លែៈ​កោរាញ​ឞ្រាស​ទែ​អ៝ន់​ឞ្រាស​ហ្វេង​អ្វែស​គុ​តា​ខាន់​អៃ​មៃ‡ ជេសរី​ទឹង​លែៈ​ខាន់​អៃ​មៃ​លែៈ​គឹត​នាវ​ងាន់​ទាទេ។* ២១ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ មោ​ទី​អោស​យ៝រ​លាស​ខាន់​អៃ​មៃ​អេ​ហ៝ៈ​គឹត​នាល់​នាវ​ងាន់ យើន​មា​គ៝ប់​ញចីស​យ៝រ​មា​ខាន់​អៃ​មៃ​លែៈ​គឹត​នាល់​ជេស​នាវ​ងាន់ ជេសរី​ខាន់​អៃ​មៃ​លែៈ​គឹត​ជេស​នាវ​ងាន់​មោ​អោស​លោស​ជេង​នាវ​មរោស។ ២២ លាស​នទ្រី​ឞូ​ម៝ស​ឞូនុយ្ស​អី​នាក់​មរោស? អើម​មោ​ទី​លាស​ផូង​អី​រាលាច់​លាស​ឞ្រាស​យេឆូ ​មោ​ទី​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់។ ឞូ​ម៝ស​អី​រាលាច់​មោ​អោស​រ៝ម​កោរាញ​ឞ្រាស​ឞឹ នអ៝ប់​មា​ក៝ន​ពាង់​នើម ឞូនុយ្ស​អី​នៃ​ជេង​ឞូនុយ្ស​អី​តឹម​រាទ៝ង់​ដាស​ឞ្រាស​ក្រីស ។ ២៣ ឞូ​ម៝ស​អី​រាលាច់​លាស​ឞ្រាស​យេឆូ ​មោ​ទី​អី​ក៝ន​កោរាញ​ឞ្រាស ឞូនុយ្ស​អី​នៃ​មោ​គែស​អោស​កោរាញ​ឞ្រាស​ឞឹ​គុ​នទ្រែល។ យើន​មា​លាស​ឞូ​ម៝ស​អី​ឆ៝ៈ​ទើន​មឞើស​លាស​ឞ្រាស​យេឆូ ​អី​ក៝ន​កោរាញ​ឞ្រាស ឞូនុយ្ស​អី​នៃ​គែស​កោរាញ​ឞ្រាស​ឞឹ​គុ​នទ្រែល​ដ៝ង់។* ២៤ លាស​នទ្រី​ទឹង​លែៈ​នាវ​អី​ខាន់​អៃ​មៃ​លែៈ​តាង់​ជេស​ឞើស​នតើម​ខាន់​អៃ​មៃ​ញឆីង​មា​ឞ្រាស​ក្រីស ​នើស ទាន់​នាវ​អី​នៃ​ហោម​ការ់​តា​នូយ្ស​នហ៝ម់​ខាន់​អៃ​មៃ។ លាស​ទឹង​លែៈ​នាវ​អី​ខាន់​អៃ​មៃ​លែៈ​តាង់​ជេស​ឞើស​នតើម​ខាន់​អៃ​មៃ​ញឆីង​មា​ឞ្រាស​ក្រីស ​នើស​ហោម​ការ់​តា​ខាន់​អៃ​មៃ​ងាន់ លាស​នទ្រី​ខាន់​អៃ​មៃ​ហោម​គុ​ន៝ប់​នទ្រែល​ក៝ន​កោរាញ​ឞ្រាស​នើម នទ្រែល​មា​កោរាញ​ឞ្រាស​ឞឹ​នើម​ដ៝ង់។* ២៥ ពាង់​លែៈ​ត៝ន​អ៝ន់​នាវ​រេស​នហ៝​រ៝​មា​ឞ៝ន់។*

២៦ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ យ៝រ​មា​ឞូ​អុច​មរោស​រាលាម់​ខាន់​អៃ​មៃ ជាន​អ៝ន់​ខាន់​អៃ​មៃ​ហ្យើត។ ២៧ ឞ្រាស​ហ្វេង​អ្វែស​អី​កោរាញ​ឞ្រាស​លែៈ​អ៝ន់​ជេស​មា​ខាន់​អៃ​មៃ ពាង់​ហោម​គុ​តា​ខាន់​អៃ​មៃ នទ្រី​ខាន់​អៃ​មៃ​មោ​ហោម​ខាច់​អោស​អ៝ន់​ឞូ​អេង​នតុម​នតី​ខាន់​អៃ​មៃ​ជឹត។ ឞ្រាស​ហ្វេង​អ្វែស​មោ​មរោស​អោស ពាង់​ជេង​នាវ​ងាន់។ ឞ្រាស​ហ្វេង​អ្វែស​នតុម​នតី​មា​អាប់​នតីល​នទើ​អ៝ន់​មា​ខាន់​អៃ​មៃ​ទាទេ។ លាស​នទ្រី​អ៝ន់​ខាន់​អៃ​មៃ​គុ​ន៝ប់​ហ៝ម់​តា​ឞ្រាស​ក្រីស  កើត​ឞ្រាស​ហ្វេង​អ្វែស​លែៈ​នតុម​នតី​ជេស​មា​ខាន់​អៃ​មៃ។* ២៨ អើ​ក៝ន​ឆៅ អាបៃ​អ្យា អ៝ន់​ខាន់​អៃ​មៃ​ហោម​គុ​ន៝ប់​តា​ឞ្រាស​ក្រីស ​ទោ គៃ​មា​តា​នារ​ពាង់​វាច់​ញឆោស​ឆាក់ ឞ៝ន់​គែស​នូយ្ស​នហ៝ម់​ឞាញ់ មោ​អោស​គែស​នាវ​ដីត​ព្រេង​តា​នាប់​ពាង់។* ២៩ ខាន់​អៃ​មៃ​លែៈ​គឹត​ជេស​ពាង់​ជេង​នើម​ឆ៝ង់ លាស​នទ្រី​ខាន់​អៃ​មៃ​ទើយ​គឹត​នហេល​ដ៝ង់ ឞូ​ម៝ស​អី​ជាន​ការ​ឆ៝ង់ លែៈ​ជេង​ក៝ន​កោរាញ​ឞ្រាស§​ទាទេ​ដ៝ង់។*

៣

ក៝ន​កោរាញ​ឞ្រាស​នើម

១ អ្វាញ់​ហ៝ម់ នាវ​រ៝ង់​កោរាញ​ឞ្រាស​ឞឹ​ឞ៝ន់​ក្វ៝ង់​ហោ​ងាន់ ត៝ត់​មា​ពាង់​ក្វាល់​ឞ៝ន់​ក៝ន​ពាង់​នើម។ ជេសរី​ឞ៝ន់​ជេង​ក៝ន​ពាង់​ងាន់។ ឞូនុយ្ស​អី​មោ​ញឆីង​មា​ឞ្រាស​ក្រីស ​មោ​អោស​គឹត​នាល់​ឞ៝ន់​ជេង​ក៝ន​ពាង់ យ៝រ​មា​ខាន់​ពាង់​មោ​គឹត​នាល់​កោរាញ​ឞ្រាស។* ២ អើ​ផូង​អី​គ៝ប់​រ៝ង់ អាបៃ​អ្យា​ទឹង​លែៈ​ឞ៝ន់​លែៈ​ជេង​ក៝ន​កោរាញ​ឞ្រាស​នើម​ជេស។ យើន​មា​ពាង់​អេ​ហ៝ៈ​ញហើ​មា​ឞ៝ន់​អា​មើម​ឞ៝ន់​ជេង​តា​នារ​ឞ្រាស​ក្រីស ​ញឆោស​ឆាក់​រី​តៃ។ តា​នារ​អី​នៃ​ឞ៝ន់​ជេង​តឹម​ឞាន​មា​ឞ្រាស​ក្រីស  យ៝រ​លាស​ឞ៝ន់​មរា​ឆៃ​ពាង់​នហេល​នានេៈ​ងាន់​ដ៝ង់។* ៣ ឞូ​ម៝ស​អី​គែស​នាវ​រានើម​ឆៃ​ពាង់​កើត​នៃ ឞូនុយ្ស​អី​នៃ​គុ​រេស​លើ​មា​អ្វែស​តឹម​ទី​ដាស​នាវ​ពាង់​អុច នត្លើយ​លើយ​នាវ​ជាន​អ្យើស កើត​ពាង់​នើម​លែៈ​ក្ល៝ស​គុ​ឆ៝ង់​ដ៝ង់។ ៤ ឞូ​ម៝ស​អី​ជាន​តីស ពាង់​អី​នៃ​ជាន​រាលាវ​ឞើស​នាវ​កោរាញ​ឞ្រាស​ដាៈ យ៝រ​លាស​ជាន​តីស​ជេង​ជាន​មោ​តឹម​ទី​ឞើស​នាវ​កោរាញ​ឞ្រាស​ដាៈ។ ៥ ខាន់​អៃ​មៃ​លែៈ​គឹត​ជេស ឞ្រាស​យេឆូ ​វាច់​តា​អ្យា គៃ​មា​ឆ៝ៈ​លើយ​នាវ​តីស​ឞ៝ន់ យើន​មា​តា​ពាង់​នើម​មោ​អោស​គែស​នាវ​តីស។* ៦ ឞូ​ម៝ស​អី​គុ​តា​ពាង់ ឞូនុយ្ស​អី​នៃ​មោ​ហោម​អោស​ជាន​តីស។ យើន​មា​ឞូ​ម៝ស​អី​មោ​អោស​ឞាស​ជាន​តីស ឞូនុយ្ស​អី​នៃ​មោ​អោស​គឹត​នាល់​ពាង់ មោ​ដ៝ង់​គឹត​ឆៃ​ពាង់។*

៧ អើ​ក៝ន​ឆៅ លើយ​អោស​អ៝ន់​ឞូ​មរោស​ខាន់​អៃ​មៃ។ ឞូ​ម៝ស​អី​ជាន​ការ​ឆ៝ង់ ពាង់​អី​នៃ​ជេង​ឞូនុយ្ស​ឆ៝ង់ តឹម​ឞាន​មា​ឞ្រាស​យេឆូ ​ឆ៝ង់​ដ៝ង់។ ៨ យើន​មា​ឞូ​ម៝ស​អី​ជាន​តីស ពាង់​អី​នៃ​ក៝ន​កោរាញ​មពោល​ឞ្រាស​អ្យើស យ៝រ​លាស​កោរាញ​មពោល​ឞ្រាស​អ្យើស​លែៈ​អើម​ជាន​តីស​នតើម​ឞើស​ឆាអើម​នើស​ងាន់។ នទ្រី​ទឹង​ឞ្រាស​ក្រីស ​អី​ក៝ន​កោរាញ​ឞ្រាស​វាច់​តា​អ្យា គៃ​មា​ងគ្រ៝ស​លើយ​ទឹង​លែៈ​នាវ​ការ​កោរាញ​មពោល​ឞ្រាស​អ្យើស​អី​នៃ។* ៩ ឞូ​ម៝ស​អី​លែៈ​ជេង​ក៝ន​កោរាញ​ឞ្រាស ពាង់​អី​នៃ​មោ​អោស​ជាន​តីស យ៝រ​លាស​ពាង់​លែៈ​គែស​នាវ​រេស​មហែ​តាៈ​ឞើស​កោរាញ​ឞ្រាស។ ជេសរី​ពាង់​មោ​ហោម​អោស​ឞ្លាវ​ជាន​តីស យ៝រ​លាស​ពាង់​លែៈ​ជេង​ក៝ន​កោរាញ​ឞ្រាស។* ១០ តា​នាវ​អី​អ្យា​ឞ៝ន់​ទើយ​គឹត​នាល់​នហេល​ឞូ​ម៝ស​អី​ជេង​ក៝ន​កោរាញ​ឞ្រាស​នើម ឞូ​ម៝ស​អី​ជេង​ក៝ន​កោរាញ​មពោល​ឞ្រាស​អ្យើស៖ ឞូ​ម៝ស​អី​មោ​អោស​ជាន​ឆ៝ង់ ពាង់​អី​នៃ​មោ​អោស​ទី​ក៝ន​កោរាញ​ឞ្រាស ជេសរី​ឞូ​ម៝ស​អី​មោ​រ៝ង់​អោស​មា​អ៝ស​នោ​តា​នាវ​ញឆីង ពាង់​អី​នៃ​មោ​ដ៝ង់​ទី​ក៝ន​កោរាញ​ឞ្រាស។

នាវ​តឹម​រ៝ង់​តា​ផូង​ញឆីង​មា​ឞ្រាស​ក្រីស 

១១ អ៝ន់​ឞ៝ន់​តឹម​រ៝ង់​នទ្រាង់​មា​ផូង​ញឆីង។ នាវ​អី​នៃ​ខាន់​អៃ​មៃ​លែៈ​តាង់​ឞើស​នតើម​ខាន់​អៃ​មៃ​ញឆីង​មា​ឞ្រាស​ក្រីស ​នើស។* ១២ ឞ៝ន់​លើយ​អោស​ជាន​តឹម​ឞាន​មា​កាអីន *​អី​ជេង​ក៝ន​កោរាញ​មពោល​ឞ្រាស​អ្យើស ជេសរី​ងខឹត​លើយ​អី​អ៝ស​ពាង់​នើម។ មើម​ទឹង​ពាង់​ងខឹត​លើយ​អី​អ៝ស​ពាង់​នើម​កើត​នៃ? យ៝រ​លាស​ពាង់​នើស​លែៈ​វៃ​ជាន​អ្យើស យើន​មា​អី​អ៝ស​ពាង់​វៃ​ជាន​ឆ៝ង់។*

១៣ អើ​អ៝ស​នោ​តា​នាវ​ញឆីង លាស​គែស​ឞូនុយ្ស​អី​មោ​ញឆីង​មា​ឞ្រាស​ក្រីស ​ជី​ឞ្យាញ់​មា​ផូង​ខាន់​អៃ​មៃ លើយ​អោស​ខាន់​អៃ​មៃ​នទ្រ៝ត់​ហីស​រាហ៝ល់។* ១៤ ឞ៝ន់​លែៈ​គឹត​ឆាក់​ឞ៝ន់​នើម​លែៈ​ក្លាយ្ស​ជេស​ឞើស​នាវ​មរា​គុ​តា​នទ្រូង​អុញ​នហ៝​រ៝ លែៈ​គែស​នាវ​រេស​នហ៝​រ៝។ ឞ៝ន់​លែៈ​គឹត​នាវ​អី​នៃ​យ៝រ​មា​ឞ៝ន់​ឞ្លាវ​តឹម​រ៝ង់​ដាស​ផូង​អ៝ស​នោ​តា​នាវ​ញឆីង។ យើន​មា​ឞូ​ម៝ស​អី​មោ​ឞ្លាវ​រ៝ង់​អ៝ស​នោ​តា​នាវ​ញឆីង ពាង់​អី​នៃ​មរា​គុ​តា​នទ្រូង​អុញ​នហ៝​រ៝។* ១៥ ឞូ​ម៝ស​អី​ជី​ឞ្យាញ់​មា​អ៝ស​នោ​តា​នាវ​ញឆីង​មា​ឞ្រាស​ក្រីស  កោរាញ​ឞ្រាស​កើប​ពាង់​អី​នៃ​តឹម​ឞាន​មា​ឞូនុយ្ស​ងខឹត​ឞូ។ ជេសរី​ខាន់​អៃ​មៃ​លែៈ​គឹត​ជេស ឞូនុយ្ស​អី​ងខឹត​ឞូ​នៃ​មោ​អោស​គែស​នាវ​រេស​នហ៝​រ៝។* ១៦ ឞ្រាស​យេឆូ ​លែៈ​ជាវ​នាវ​រេស​ពាង់​នើម​គៃ​មា​រាក្លាយ្ស​ឞ៝ន់​ឞើស​នាវ​កោរាញ​ឞ្រាស​តេៈ​ទោយ្ស តា​នៃ​ឞ៝ន់​ឆៃ​នាវ​រ៝ង់​ងាន់។ លាស​នទ្រី​អ៝ន់​ឞ៝ន់​ជាន​កើត​នៃ​ដ៝ង់​ជាវ​នាវ​រេស​ឞ៝ន់​អ៝ន់​មា​អ៝ស​នោ​តា​នាវ​ញឆីង​មា​ឞ្រាស​ក្រីស ។* ១៧ លាស​ឞូ​ម៝ស​អី​គែស​ទ្រាប់​នទើ​តា​នែស​នតូ​អ្យា ជេសរី​ឆៃ​ទូ​ហ្វេ​អ៝ស​នោ​តា​នាវ​ញឆីង​មា​ឞ្រាស​ក្រីស ​អី​មោ​គែស​មោ​ត៝ង់ យើន​មា​មោ​អោស​អ្វាញ់​គែស​មា​អោឞាល់ លាស​នទ្រី​មើម​ទឹង​ពាង់​អី​គែស​ទ្រាប់​នទើ​នៃ​ឞ្លាវ​លាស​ឆាក់​ពាង់​នើម​រ៝ង់​មា​កោរាញ​ឞ្រាស?*

១៨ អើ​ក៝ន​ឆៅ ឞ៝ន់​មោ​អោស​ទី​រ៝ង់​តា​ឞ៝រ់​មឞូង​ងើយ​ទើម អ៝ន់​ឞ៝ន់​រ៝ង់​តា​នទើ​អី​ឞ៝ន់​ជាន ជាន​កើត​នៃ​មើ​គែស​នាវ​រ៝ង់​ងាន់។ ១៩ លាស​ឞ៝ន់​គែស​នាវ​រ៝ង់​កើត​នៃ​ឞ៝ន់​ទើយ​គឹត​នាល់​ឞ៝ន់​ក៝ន​កោរាញ​ឞ្រាស នអ៝ប់​មា​ជាន​តឹង​នាវ​នតី​អី​ងាន់ ជេសរី​នូយ្ស​នហ៝ម់​នាវ​មឹន​ឞ៝ន់​មោ​ហោម​អោស​ក្លាច​រាវៃ​តា​នាប់​មាត់​កោរាញ​ឞ្រាស‌ ២០ ឞ៝ល​លាស​ឞ៝ន់​មឹន​តា​នូយ្ស​នហ៝ម់​ទី​មា​កោរាញ​ឞ្រាស​តេៈ​ទោយ្ស​មា​ឞ៝ន់។ កោរាញ​ឞ្រាស​គឹត​នហេល​រាលាវ​មា​ឞ៝ន់​នៃ ពាង់​គឹត​ទាទេ​ទឹង​លែៈ​នទើ។* ២១ អើ​ផូង​អី​គ៝ប់​រ៝ង់ លាស​ឞ៝ន់​មោ​អោស​មឹន​តា​នូយ្ស​នហ៝ម់​ទី​មា​កោរាញ​ឞ្រាស​តេៈ​ទោយ្ស​មា​ឞ៝ន់ នទ្រី​ឞ៝ន់​គែស​នូយ្ស​នហ៝ម់​ឞាញ់​គុ​តា​នាប់​កោរាញ​ឞ្រាស​មោ​ដ៝ង់​គែស​នូយ្ស​នហ៝ម់​ក្លាច​រាវៃ។* ២២ លាស​នទ្រី​ម៝ស​នទើ​អី​ឞ៝ន់​ទាន់​ឞើស​ពាង់ ឞ៝ន់​មរា​គែស​កើត​នៃ​ងាន់​រ៝ យ៝រ​លាស​ឞ៝ន់​លែៈ​ញអោត​តឹង​នាវ​ពាង់​ដាៈ នអ៝ប់​មា​លែៈ​ជាន​តឹង​នទើ​អី​ពាង់​រាម់​មអាក។* ២៣ នាវ​ដាៈ​អី​ពាង់​អ៝ន់​មា​ឞ៝ន់​នៃ​កើត​នអា៖ អ្យាត់​មា​ឞ៝ន់​ញឆីង​មា​ឞ្រាស​យេឆូ​ក្រីស ​អី​ក៝ន​ពាង់​នើម នទ្រែល​មា​តឹម​រ៝ង់​នទ្រាង់​នើម តឹង​កើត​នាវ​អី​ពាង់​លែៈ​ដាៈ​មា​ឞ៝ន់​នើស។* ២៤ ឞូ​ម៝ស​អី​ញអោត​តឹង​នាវ​កោរាញ​ឞ្រាស​ដាៈ ពាង់​អី​នៃ​គុ​ន៝ប់​តា​កោរាញ​ឞ្រាស​ងាន់ ជេសរី​កោរាញ​ឞ្រាស​គុ​តា​ពាង់​អី​នៃ​ដ៝ង់។ ឞ៝ន់​ទើយ​គឹត​នាល់​កោរាញ​ឞ្រាស​គុ​តា​ឞ៝ន់ យ៝រ​មា​ឞ្រាស​ហ្វេង​អ្វែស​អី​ពាង់​អ៝ន់​មា​ឞ៝ន់។*

៤

ឞូនុយ្ស​នតើយ្ស​ងក្លាៈ

១ អើ​ផូង​អី​គ៝ប់​រ៝ង់ តា​នែស​នតូ​អ្យា​គែស​អ៝ក់​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស។ លាស​នទ្រី​លើយ​ហ៝ៈ​អ្យាត់​អោស​ទឹង​លែៈ​ឞូនុយ្ស​អី​មឞើស​អេង​ឆាក់​ពាង់​នើម​គែស​ឞ្រាស​ហ្វេង​អ្វែស​គុ​តា​ខាន់​ពាង់។ អ្យាត់​មា​ខាន់​អៃ​មៃ​រាល៝ង​អ្វាញ់​ខាន់​ពាង់​ប៝ត់ គៃ​មា​គឹត​នហេល​នទើ​ខាន់​ពាង់​មឞើស​ងក៝ច​នៃ​តាៈ​ឞើស​កោរាញ​ឞ្រាស​ងាន់​មោ​លាស​មោ។* ២ កើត​នអា​ឞ៝ន់​ទើយ​គឹត​នាល់​ឞ្រាស​ហ្វេង​អ្វែស​កោរាញ​ឞ្រាស​គុ​តា​ទូ​ហ្វេ​ឞូនុយ្ស៖ ឞូ​ម៝ស​ពាង់​អី​មឞើស​ងក៝ច​ឞ្រាស​យេឆូ​ក្រីស ​ជេង​ឞូនុយ្ស​ងាន់ ឞូនុយ្ស​អី​នៃ​គែស​ឞ្រាស​ហ្វេង​អ្វែស​ងាន់​គុ​តា​ពាង់។* ៣ យើន​មា​លាស​ឞូ​ម៝ស​អី​លាស​ឞ្រាស​យេឆូ​ក្រីស ​មោ​អោស​ជេង​ឞូនុយ្ស​ងាន់ ពាង់​អី​នៃ​មោ​គែស​អោស​ឞ្រាស​ហ្វេង​អ្វែស​គុ​តា​ពាង់ ពាង់​អី​នៃ​ជេង​លោស​តាៈ​ឞើស​កោរាញ​អី​តឹម​រាទ៝ង់​ដាស​ឞ្រាស​ក្រីស ​ច្រាវ។ ខាន់​អៃ​មៃ​លែៈ​តាង់​ជេស​កោរាញ​អី​តឹម​រាទ៝ង់​ដាស​ឞ្រាស​ក្រីស ​វាច់ អាបៃ​អ្យា​ពាង់​លែៈ​គុ​តា​នែស​នតូ​អ្យា​ដ៝ង់។*

៤ អើ​ក៝ន​ឆៅ ខាន់​អៃ​មៃ​ក៝ន​កោរាញ​ឞ្រាស ជេសរី​ខាន់​អៃ​មៃ​លែៈ​ទើយ​ដាស​មា​មពោល​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​អី​នៃ យ៝រ​លាស​ឞ្រាស​ហ្វេង​អ្វែស​គុ​តា​ខាន់​អៃ​មៃ។ ពាង់​គែស​នាវ​ទើយ​ក្វ៝ង់​រាលាវ​មា​កោរាញ​មពោល​ឞ្រាស​អ្យើស​អី​គុ​តា​ផូង​ឞូនុយ្ស​អី​មោ​ញឆីង​មា​ឞ្រាស​ក្រីស ​ជឹត។* ៥ ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​មោ​អោស​ញឆីង​មា​ឞ្រាស​ក្រីស  នទ្រី​ទឹង​នាវ​នតី​ខាន់​ពាង់​តឹម​ទី​មា​ឞូនុយ្ស​មោ​ញឆីង​មា​ឞ្រាស​ក្រីស  ជេសរី​ទឹង​លែៈ​ឞូនុយ្ស​អី​មោ​ញឆីង​មា​ឞ្រាស​ក្រីស ​អ្យាត់​នាវ​ខាន់​ពាង់​ដ៝ង់។ ៦ យើន​មា​ឞ៝ន់ ឞ៝ន់​ជេង​ក៝ន​កោរាញ​ឞ្រាស នទ្រី​ទឹង​ឞូ​ម៝ស​អី​គឹត​នាល់​កោរាញ​ឞ្រាស ពាង់​អី​នៃ​អ្យាត់​នាវ​ឞ៝ន់​ដ៝ង់។ ជេសរី​ឞូ​ម៝ស​អី​មោ​អោស​ជេង​ក៝ន​កោរាញ​ឞ្រាស ពាង់​អី​នៃ​មោ​អោស​អ្យាត់​នាវ​ឞ៝ន់។ តាៈ​ឞើស​នទើ​អី​នៃ​ឞ៝ន់​ទើយ​គឹត​នាល់​ឞូ​ម៝ស​អី​គែស​ឞ្រាស​ហ្វេង​អ្វែស​គុ​តា​ពាង់ ជេសរី​ឞូ​ម៝ស​អី​នតី​ងក្លាៈ​មរោស​ឞូ។*

កោរាញ​ឞ្រាស​ជេង​នាវ​រ៝ង់

៧ អើ​ក៝ន​ឆៅ​អី​គ៝ប់​រ៝ង់ អ៝ន់​ឞ៝ន់​តឹម​រ៝ង់​នទ្រាង់​មា​ឞូនុយ្ស​អី​ញឆីង​មា​ឞ្រាស​ក្រីស  យ៝រ​លាស​នាវ​រ៝ង់​ជេង​តាៈ​ឞើស​កោរាញ​ឞ្រាស។ ឞូ​ម៝ស​អី​តឹម​រ៝ង់​នទ្រាង់​មា​ឞូនុយ្ស​អី​ញឆីង​មា​ឞ្រាស​ក្រីស  ពាង់​អី​នៃ​ក៝ន​កោរាញ​ឞ្រាស ជេសរី​គឹត​នាល់​កោរាញ​ឞ្រាស​ដ៝ង់។ ៨ យើន​មា​ឞូ​ម៝ស​អី​មោ​អោស​តឹម​រ៝ង់​នទ្រាង់​មា​ឞូនុយ្ស​អី​ញឆីង​មា​ឞ្រាស​ក្រីស  ឞូនុយ្ស​អី​នៃ​មោ​អោស​គឹត​នាល់​កោរាញ​ឞ្រាស យ៝រ​លាស​កោរាញ​ឞ្រាស​ជេង​នាវ​រ៝ង់។ ៩ កោរាញ​ឞ្រាស​លែៈ​ញហើ​ជេស​នាវ​រ៝ង់​ពាង់​អ៝ន់​មា​ឞ៝ន់​កើត​នអា៖ ពាង់​លែៈ​ញជ្វាល់​ក៝ន​ពាង់​នើម​ង្វាយ​អឹ​អ៝ន់​ជុរ​តា​នែស​នតូ​អ្យា គៃ​មា​អ៝ន់​ឞ៝ន់​គែស​នាវ​រេស​នហ៝​រ៝​យ៝រ​មា​តាៈ​ឞើស​ក៝ន​ពាង់​នៃ។* ១០ អ្យា​ជេង​នាវ​កោរាញ​ឞ្រាស​រ៝ង់៖ មោ​ទី​អោស​ឞ៝ន់​អី​លែៈ​រ៝ង់​មា​ពាង់​ល៝រ យើន​មា​ពាង់​អី​លែៈ​រ៝ង់​មា​ឞ៝ន់​ល៝រ នទ្រែល​មា​លែៈ​ញជុន​ក៝ន​ពាង់​នើម​នៃ​ជេង​នទើ​ជាន​ឞ្រាស​មា​ច្វាយ​ឞ៝ន់​ឞើស​នាវ​អី​កោរាញ​ឞ្រាស​មរា​តេៈ​ទោយ្ស​យ៝រ​មា​នាវ​តីស​ឞ៝ន់។ ១១ អើ​ក៝ន​ឆៅ​អី​គ៝ប់​រ៝ង់ លាស​ទាស​នៃ​ជេស​កោរាញ​ឞ្រាស​រ៝ង់​មា​ឞ៝ន់ អ្យាត់​មា​អ៝ន់​ឞ៝ន់​តឹម​រ៝ង់​នទ្រាង់​មា​ឞូនុយ្ស​អី​ញឆីង​មា​ឞ្រាស​ក្រីស ​ដ៝ង់។*

១២ មោ​គែស​អោស​ទូ​ហ្វេ​ឞូនុយ្ស​លែៈ​ឆៃ​កោរាញ​ឞ្រាស។ យើន​មា​លាស​ឞ៝ន់​តឹម​រ៝ង់​នទ្រាង់​មា​ឞូនុយ្ស​អី​ញឆីង​មា​ឞ្រាស​ក្រីស  កោរាញ​ឞ្រាស​គុ​តា​ឞ៝ន់ ជេសរី​នាវ​រ៝ង់​ទុត​ក្វ៝ង់​ពាង់​នើម​គុ​តា​ឞ៝ន់​ងាន់​ងេន។ ១៣ ឞ៝ន់​លែៈ​គឹត​ឞ៝ន់​គុ​តា​ពាង់ ជេសរី​ពាង់​គុ​តា​ឞ៝ន់ តាៈ​ឞើស​នាវ​ពាង់​អ៝ន់​ឞ្រាស​ហ្វេង​អ្វែស​ពាង់​នើម​លែៈ​គុ​តា​ឞ៝ន់។* ១៤ ហេន​លែៈ​ឆៃ នអ៝ប់​មា​មឞើស​ងក៝ច កោរាញ​ឞ្រាស​ញជុន​ក៝ន​ពាង់​នើម​ហាន់​តា​នែស​នតូ​អ្យា​គៃ​មា​រាក្លាយ្ស​ទឹង​លែៈ​ឞូនុយ្ស។*

១៥ ឞូ​ម៝ស​អី​មឞើស​ងក៝ច​មា​ឞូ​ឞ្រាស​យេឆូ ​ជេង​ក៝ន​កោរាញ​ឞ្រាស​នើម ពាង់​អី​នៃ​គែស​កោរាញ​ឞ្រាស​គុ​តា​ពាង់ ជេសរី​ពាង់​នើម​គុ​តា​កោរាញ​ឞ្រាស​ដ៝ង់។ ១៦ ឞ៝ន់​លែៈ​គឹត​ជេស នាវ​រ៝ង់​កោរាញ​ឞ្រាស​មា​ឞ៝ន់​ក្វ៝ង់​ហោ​ងាន់ ជេសរី​ឞ៝ន់​ញឆីង​មា​នាវ​រ៝ង់​ពាង់​នៃ។ កោរាញ​ឞ្រាស​ជេង​នាវ​រ៝ង់ ជេសរី​ឞូ​ម៝ស​អី​គែស​នាវ​រ៝ង់​មា​ឞូ​នឹង ពាង់​អី​នៃ​គុ​តា​កោរាញ​ឞ្រាស ជេសរី​កោរាញ​ឞ្រាស​គុ​តា​ពាង់​អី​នៃ​ដ៝ង់។* ១៧ នាវ​រ៝ង់​ទុត​ក្វ៝ង់​កោរាញ​ឞ្រាស​នើម​គុ​តា​ឞ៝ន់​ងាន់​ងេន នទ្រី​ឞ៝ន់​គែស​នូយ្ស​នហ៝ម់​ឞាញ់​មោ​ហោម​អោស​ក្លាច​រាវៃ​តា​នារ​កោរាញ​ឞ្រាស​ផាត​ទោយ្ស​ទឹង​លែៈ​ឞូនុយ្ស​តៃ យ៝រ​លាស​តា​នែស​នតូ​អ្យា​ឞ៝ន់​លែៈ​គុ​រេស​តឹម​ឞាន​មា​ឞ្រាស​ក្រីស ។* ១៨ លាស​តា​នូយ្ស​នហ៝ម់​ឞ៝ន់​លែៈ​គែស​ជេស​នាវ​រ៝ង់ ឞ៝ន់​មោ​ហោម​អោស​គែស​នាវ​ក្លាច​រាវៃ​មា​កោរាញ​ឞ្រាស​ជឹត។ លាស​នាវ​រ៝ង់​តា​នូយ្ស​នហ៝ម់​ឞ៝ន់​លែៈ​រឹង​ជេស នាវ​រ៝ង់​អី​នៃ​មព្រើស​នាវ​ក្លាច​ឞើស​នូយ្ស​នហ៝ម់ យ៝រ​លាស​នាវ​ក្លាច​រាវៃ​តាៈ​ឞើស​គឹត​នាវ​កោរាញ​ឞ្រាស​តេៈ​ទោយ្ស​តៃ។ ឞូ​ម៝ស​អី​ហោម​គែស​នាវ​ក្លាច នាវ​រ៝ង់​តា​នូយ្ស​នហ៝ម់​ពាង់​អេ​ហ៝ៈ​អោស​រឹង។* ១៩ កោរាញ​ឞ្រាស​លែៈ​រ៝ង់​ជេស​មា​ឞ៝ន់​ល៝រ ទឹង​ឞ៝ន់​គែស​នូយ្ស​នហ៝ម់​រ៝ង់​មា​ពាង់ គែស​នូយ្ស​នហ៝ម់​រ៝ង់​មា​អ៝ស​នោ​តា​នាវ​ញឆីង​ដ៝ង់។

២០ លាស​គែស​ទូ​ហ្វេ​ឞូនុយ្ស​លាស៖ “គ៝ប់​រ៝ង់​កោរាញ​ឞ្រាស” យើន​មា​ជី​ឞ្យាញ់​មា​អ៝ស​នោ​តា​នាវ​ញឆីង​មា​ឞ្រាស​ក្រីស  ឞូនុយ្ស​អី​នៃ​ងើយ​មរោស​ទើម។ យ៝រ​លាស​អ៝ស​នោ​អី​នៃ​អី​លែៈ​មាត់​ពាង់​នើម​ឆៃ​នៃ​ពាង់​ហោម​មា​មោ​រ៝ង់ លាស​នទ្រី​មើម​ពាង់​អី​នៃ​ឞ្លាវ​រ៝ង់​មា​កោរាញ​ឞ្រាស​អី​មាត់​ពាង់​អ្វាញ់​មោ​អោស​ឆៃ?* ២១ ឞ៝ន់​លែៈ​គែស​ជេស​នាវ​ដាៈ​អ្យា​តាៈ​ឞើស​កោរាញ​ឞ្រាស ពាង់​លាស៖ “ឞូ​ម៝ស​អី​រ៝ង់​កោរាញ​ឞ្រាស អ្យាត់​មា​ពាង់​អី​នៃ​រ៝ង់​មា​អ៝ស​នោ​តា​នាវ​ញឆីង​មា​ឞ្រាស​ក្រីស ​ដ៝ង់”។*

៥

នាវ​ញឆីង​មា​ឞ្រាស​យេឆូ 

១ ឞូ​ម៝ស​អី​អ្យាត់​ឞ្រាស​យេឆូ ​អី​ជេង​ឞ្រាស​ក្រីស ​អី​នើម​រាក្លាយ្ស​តាៈ​ឞើស​កោរាញ​ឞ្រាស​ទែ​ញជ្វាល់ ពាង់​អី​នៃ​ជេង​ក៝ន​កោរាញ​ឞ្រាស​ងាន់។ ជេសរី​ឞូ​ម៝ស​អី​រ៝ង់​មា​កោរាញ​ឞ្រាស​ឞឹ ពាង់​អី​នៃ​រ៝ង់​មា​ទឹង​លែៈ​ផូង​ក៝ន​កោរាញ​ឞ្រាស​ដ៝ង់។* ២ លាស​ឞ៝ន់​លែៈ​រ៝ង់​ជេស​កោរាញ​ឞ្រាស នទ្រែល​មា​លែៈ​ញអោត​ទឹង​លែៈ​នាវ​ពាង់​ដាៈ តាៈ​ឞើស​នាវ​អី​នៃ​ទឹង​ឞ៝ន់​ទើយ​គឹត ឞ៝ន់​លែៈ​រ៝ង់​ជេស​មា​ទឹង​លែៈ​ផូង​ក៝ន​ពាង់។ ៣ លាស​ឞ៝ន់​រ៝ង់​មា​កោរាញ​ឞ្រាស ឞ៝ន់​ញអោត​ទឹង​លែៈ​នាវ​អី​ពាង់​ដាៈ​នៃ​ដ៝ង់។ ជេសរី​នាវ​ដាៈ​អី​នៃ​មោ​អោស​ជ៝ក់​ជេរ។* ៤ ទឹង​លែៈ​ឞូនុយ្ស​អី​លែៈ​ជេង​ក៝ន​កោរាញ​ឞ្រាស ជេង​ផូង​អី​លែៈ​ទើយ​ជេស​ឞើស​នាវ​អ្យើស​តា​នែស​នតូ​អ្យា ជេសរី​នាវ​ទើយ​ឞើស​នាវ​អ្យើស​អី​នៃ​តាៈ​ឞើស​នាវ​ឞ៝ន់​ញឆីង​មា​ឞ្រាស​ក្រីស ។* ៥ លាស​នទ្រី​ឞូ​ម៝ស​អី​ទើយ​តឹម​លើស​ដាស​នាវ​អ្យើស​តា​នែស​នតូ​នៃ? គែស​ឞូនុយ្ស​អី​អ្យាត់​លាស​ឞ្រាស​យេឆូ ​អី​ក៝ន​កោរាញ​ឞ្រាស​ងាន់ ឞូនុយ្ស​អី​នៃ​អី​ទើយ​តឹម​លើស​ដាស​នាវ​អ្យើស​តា​នែស​នតូ​អ្យា។*

នាវ​រេស​នហ៝​រ៝

៦ ឞ្រាស​យេឆូ​ក្រីស ​វាច់​តា​នែស​នតូ​អ្យា​មា​ទាក​ជេង​តា​នាវ​យុក​បាប់តែម​មា​ទាក នទ្រែល​មា​មហាម​ជេង​នាវ​ពាង់​លែៈ​ខឹត​តា​ឆី​តឹម​រាកាង់ មោ​អោស​ទើន​មា​ទាក​ទើម យើន​មា​នអ៝ប់​មា​ទាក នអ៝ប់​មា​មហាម​ដ៝ង់។ ឞ្រាស​ហ្វេង​អ្វែស​មឞើស​នាវ​អី​នៃ​ជេង​ទី​ងាន់ ឞ្រាស​ហ្វេង​អ្វែស​អី​នាវ​ងាន់។* ៧ គែស​ពែ​នតីល​នាវ​ខ្លៃ​អី​មឞើស​ងក៝ច​មា​ឞ្រាស​យេឆូ​ក្រីស ​ជេង​ក៝ន​កោរាញ​ឞ្រាស*។ ៨ គែស​ឞ្រាស​ហ្វេង​អ្វែស គែស​ទាក​នាវ​បាប់តែម​យុក​មា​ទាក គែស​មហាម​ឞ្រាស​យេឆូ​អី​ហ៝ច​តា​ឆី​តឹម​រាកាង់ លែៈ​ពែ​អ្យា​ជេង​ទូ​នតោរ​នាវ​ទើម។ ៩ ឞ៝ន់​លែៈ​ឆ៝ៈ​ទើន​ជេស​នាវ​មឞើស​ងក៝ច​អី​តាៈ​ឞើស​ឞូនុយ្ស យើន​មា​នាវ​មឞើស​ងក៝ច​អី​តាៈ​ឞើស​កោរាញ​ឞ្រាស​គែស​នាវ​ខ្លៃ​លើ​មា​រាលាវ​នៃ​ជឹត ជេសរី​កោរាញ​ឞ្រាស​លែៈ​មឞើស​ងក៝ច​មា​ក៝ន​ពាង់​នើម​ជេស។* ១០ ឞូ​ម៝ស​អី​លែៈ​ញឆីង​មា​ក៝ន​កោរាញ​ឞ្រាស​នើម ពាង់​អី​នៃ​លែៈ​ញអោត​នាវ​មឞើស​ងក៝ច​អី​នៃ​តា​នូយ្ស​នហ៝ម់​ពាង់​នើម។ ឞូ​ម៝ស​អី​មោ​អោស​ញឆីង ពាង់​កើប​កោរាញ​ឞ្រាស​មរោស យ៝រ​លាស​ពាង់​មោ​អោស​អ្យាត់​មា​នាវ​កោរាញ​ឞ្រាស​លែៈ​មឞើស​ងក៝ច​មា​ក៝ន​ពាង់​នើម​នៃ។* ១១ កោរាញ​ឞ្រាស​លែៈ​អ៝ន់​ជេស​នាវ​រេស​នហ៝​រ៝​មា​ឞ៝ន់ ជេសរី​នាវ​រេស​អី​នៃ​ជេង​គែស​តា​ក៝ន​ពាង់​នើម នាវ​អី​នៃ​ជេង​នទើ​កោរាញ​ឞ្រាស​មឞើស​ងក៝ច​មា​ឞ៝ន់។* ១២ ឞូ​ម៝ស​អី​គុ​តឹម​រាង្លាប់​នទ្រែល​ក៝ន​កោរាញ​ឞ្រាស​នើម ពាង់​អី​នៃ​គែស​នាវ​រេស​នហ៝​រ៝​ដ៝ង់ យើន​មា​ឞូ​ម៝ស​អី​មោ​អោស​គុ​តឹម​រាង្លាប់​នទ្រែល​ក៝ន​កោរាញ​ឞ្រាស​នើម ពាង់​អី​នៃ​មោ​អោស​គែស​នាវ​រេស​នហ៝​រ៝។*

១៣ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​ខាន់​អៃ​មៃ គៃ​មា​អ៝ន់​ខាន់​អៃ​មៃ​គឹត​អី​លែៈ​ញឆីង​ជេស​មា​ក៝ន​កោរាញ​ឞ្រាស​នើម ខាន់​អៃ​មៃ​លែៈ​គែស​នាវ​រេស​នហ៝​រ៝​ជេស។ ១៤ កើត​នទ្រី​ទឹង​ឞ៝ន់​គែស​នូយ្ស​នហ៝ម់​ឞាញ់​តា​នាប់​មាត់​កោរាញ​ឞ្រាស លាស​ម៝ស​នទើ​អី​ឞ៝ន់​ទាន់​តឹង​នាវ​ពាង់​អុច ពាង់​អ្យាត់​កើត​នាវ​ឞ៝ន់​ទាន់​នៃ​ងាន់​រ៝។* ១៥ លាស​ឞ៝ន់​លែៈ​គឹត​ជេស​ពាង់​អ្យាត់​កើត​នាវ​អី​ឞ៝ន់​ទាន់​នៃ លាស​នទ្រី​ម៝ស​នទើ​អី​ឞ៝ន់​ទាន់​តាៈ​ឞើស​ពាង់ ឞ៝ន់​លែៈ​គឹត​ដ៝ង់​គែស​នទើ​អី​នៃ​ងាន់​រ៝។

១៦ លាស​ឞូ​ម៝ស​អី​ឆៃ​តា​ផូង​អ៝ស​នោ​អី​ញឆីង​មា​ឞ្រាស​ក្រីស ​គែស​ជាន​តីស​អី​កោរាញ​ឞ្រាស​ហោម​យោៈ​នអាច​មោ​អោស​ត៝ត់​គុ​តា​នទ្រូង​អុញ​នហ៝​រ៝ អ៝ន់​ពាង់​អី​ឆៃ​នៃ​ទាន់​ហ៝ម់​មា​កោរាញ​ឞ្រាស ជេសរី​កោរាញ​ឞ្រាស​មរា​អ៝ន់​នាវ​រេស​មា​ឞូនុយ្ស​អី​នៃ​រ៝។ នាវ​តីស​អី​គ៝ប់​ងើយ​នៃ​ជេង​នាវ​តីស​អី​កោរាញ​ឞ្រាស​ហោម​យោៈ​នអាច​ទើម។ យើន​មា​គែស​នាវ​តីស​អី​អេង​អី​កោរាញ​ឞ្រាស​មោ​ហោម​យោៈ​នអាច។ នាវ​តីស​អី​នៃ​គ៝ប់​មោ​អោស​អ៝ន់​ខាន់​អៃ​មៃ​ទាន់។ ១៧ ទឹង​លែៈ​នតីល​នាវ​អ្យើស ជេង​នាវ​តីស​ទាទេ យើន​មា​គែស​នាវ​តីស​អី​កោរាញ​ឞ្រាស​ហោម​យោៈ​នអាច។ ១៨ ឞ៝ន់​លែៈ​គឹត​ជេស ឞូ​ម៝ស​អី​លែៈ​ជេង​ក៝ន​កោរាញ​ឞ្រាស ពាង់​អី​នៃ​មោ​អោស​ជាន​តីស យ៝រ​លាស​ឞ្រាស​យេឆូ​ក្រីស ​នើម​ញជ្រាង់​ពាង់​អី​នៃ ជេសរី​អី​កោរាញ​មពោល​ឞ្រាស​អ្យើស​មោ​ហោម​អោស​គែស​នាវ​ទើយ​មា​ពាង់​អី​នៃ​ជឹត។* ១៩ ឞ៝ន់​លែៈ​គឹត​ជេស ឞ៝ន់​ជេង​ក៝ន​កោរាញ​ឞ្រាស យើន​មា​ទឹង​លែៈ​ឞូនុយ្ស​អី​មោ​ញឆីង​មា​ឞ្រាស​ក្រីស ​ជេង​គុ​តា​ន៝ម់​នាវ​ទើយ​អី​កោរាញ​មពោល​ឞ្រាស​អ្យើស​នៃ​ទាទេ។* ២០ ឞ៝ន់​លែៈ​គឹត​ដ៝ង់ ឞ្រាស​យេឆូ​ក្រីស ​អី​ក៝ន​កោរាញ​ឞ្រាស​នើម​លែៈ​វាច់​តា​អ្យា ពាង់​អ៝ន់​នាវ​គឹត​ឞ្លាវ​គៃ​មា​ឞ៝ន់​គឹត​នាល់​កោរាញ​ឞ្រាស​អី​ងាន់​ងេន។ ឞ៝ន់​គុ​នទ្រែល​ពាង់​អី​ក៝ន​កោរាញ​ឞ្រាស​នើម ពាង់​អី​ឞ្រាស​នានេៈ​ងាន់ នអ៝ប់​មា​ពាង់​អី​តើម​នាវ​រេស​នហ៝​រ៝។* ២១ អើ​ផូង​ក៝ន​ឆៅ អ៝ន់​ខាន់​អៃ​មៃ​ទែរ​អ៝ន់​ងាយ​លើយ​អោស​យើក​មឞាស​ឞ្រាស​ងក្លាៈ៕*៚

* ១:១ ១:១៖ យហ ១:១-២

* ១:២ ១:២៖ យហ ១:៤, ១៤; ១៥:២៧

* ១:៣ ១:៣៖ យហ ២០:៣១

* ១:៤ ១:៤៖ យហ ១៥:១១

* ១:៥ ១:៥៖ យហ ៨:១២; ១តម ៦:១៦

* ១:៦ ១:៦៖ ១យហ ២:៤, ៩; យហ ៣:២១

* ១:៧ ១:៧៖ ហេឞ ៩:១៤; ១ពេ ១:១៨-១៩

* ១:៩ ១:៩៖ នម ៣២:១-៥

* ១:១០ ១:១០៖ តា​នាវ​កោរាញ​ឞ្រាស​ងើយ​លែៈ​គែស​ញចីស​លាស៖ «មោ​គែស​អោស​ឞូនុយ្ស​ឆ៝ង់ ទូ​ហ្វេ​មោ​គែស​ដ៝ង់»​(នម ១៤:៣; រម ៣:១០)។

* ២:១ ២:១៖ រម ៦:១-២; ៨:៣៤; ហេឞ ៧:២៤-២៥

* ២:២ ២:២៖ យហ ១:២៩

* ២:៤ ២:៤៖ ១យហ ១:៦

* ២:៥ ២:៥៖ ១យហ ៥:៣; យហ ១៤:១៥

* ២:៦ ២:៦៖ យហ ១៣:១៥

* ២:៧ ២:៧-៨៖ យហ ១៣:៣៤

* ២:៩ ២:៩៖ ១យហ ៤:២០

* ២:១០ ២:១០៖ មោ​លាស «អ៝ន់​ឞូ»។

* ២:១៣ ២:១៣៖ ១យហ ១:១; យហ ១:១-២

† ២:១៤ ២:១៤៖ ឆ៝ម់បុត​អើម​អី​ញចីស​មា​តី​អាបាៈ​ញចីស​លាស «អើ​ផូង​ឞូ​រាញ...»​ល៝រ‌ «អើ​ផូង​ក៝ន​ឆែ...»​ឞើស​កើយ។

* ២:១៥ ២:១៥៖ យាក ៤:៤

* ២:១៦ ២:១៦៖ រម ១៣:១៤; កាល ៥:១៩-២១

* ២:១៧ ២:១៧៖ ១កោ ៧:៣១

* ២:១៨ ២:១៨៖ មថ ២៤:២៤; ១ពេ ៤:៧

* ២:១៩ ២:១៩៖ ការ ២០:៣០

‡ ២:២០ ២:២០៖ តា​នាវ​ងើយ​គ្រែក ​លាស៖ «ល៝ង់​អី​នើម​ក្ល៝ស​អ្វែស​ទែ​ត៝ៈ​ទាក​ងី​តា​ឞោក​ខាន់​អៃ​មៃ»។

* ២:២០ ២:២០៖ យហ ១៥:២៦

* ២:២៣ ២:២៣៖ យហ ៥:២៣

* ២:២៤ ២:២៤៖ ១យហ ២:៧-៨; ៣:១១

* ២:២៥ ២:២៥៖ យហ ១១:២៥

* ២:២៧ ២:២៧៖ យហ ១៦:១៣

* ២:២៨ ២:២៨៖ ១យហ ៣:២១; ៤:១៧

§ ២:២៩ ២:២៩៖ មោ​លាស «ជេង​ទែស​តាៈ​ឞើស​ពាង់»។

* ២:២៩ ២:២៩៖ ១យហ ៣:៧-១០; យហ ៣:៥

* ៣:១ ៣:១៖ យហ ១:១២; រម ៨:១៦; កាល ៣:២៦

* ៣:២ ៣:២៖ រម ៨:១៧; ផល ៣:២១; កោល ៣:៤

* ៣:៥ ៣:៥៖ យហ ៨:៤៦; ២កោ ៥:២១

* ៣:៦ ៣:៦៖ ១យហ ១:៩; រម ៦:១១, ១៤

* ៣:៨ ៣:៨៖ យហ ៨:៤៤; ១២:៣១

* ៣:៩ ៣:៩៖ ១យហ ៥:១៨

* ៣:១១ ៣:១១៖ យហ ១៣:៣៤

* ៣:១២ ៣:១២៖ កាអីន ​អី​ក៝ន​ឞូ​ក្លោ​អាដាម់ អាដាម់ ​ជេង​ឞូនុយ្ស​ត៝ល់​ង្វាយ​កោរាញ​ឞ្រាស​ញជេង។

* ៣:១២ ៣:១២៖ នន ៤:៨

* ៣:១៣ ៣:១៣៖ យហ ១៥:១៨-២០

* ៣:១៤ ៣:១៤៖ យហ ៥:២៤

* ៣:១៥ ៣:១៥៖ មថ ៥:២១-២២

* ៣:១៦ ៣:១៦៖ យហ ១០:១១; ១៥:១៣

* ៣:១៧ ៣:១៧៖ យាក ២:១៥-១៧

* ៣:២០ ៣:២០៖ អេឆា ៥៥:៧-៩

* ៣:២១ ៣:២១៖ ហេឞ ៤:១៦

* ៣:២២ ៣:២២៖ យហ ១៥:៧

* ៣:២៣ ៣:២៣៖ យហ ៦:២៩; ១៣:៣៤

* ៣:២៤ ៣:២៤៖ ១យហ ៤:១៣; រម ៨:៩

* ៤:១ ៤:១៖ មថ ២៤:២៤; ១តេ ៥:២១

* ៤:២ ៤:២៖ យហ ១:១៤; កាល ៤:៤

* ៤:៣ ៤:៣៖ ១យហ ២:១៨, ២២

* ៤:៤ ៤:៤៖ លក ១១:២១-២២

* ៤:៦ ៤:៦៖ យហ ៨:៤៧

* ៤:៩ ៤:៩-១០៖ យហ ៣:១៦

* ៤:១១ ៤:១១៖ យហ ១៣:៣៤

* ៤:១៣ ៤:១៣៖ ១យហ ៣:២៤

* ៤:១៤ ៤:១៤៖ ១យហ ១:១-២; យហ ៣:១៧

* ៤:១៦ ៤:១៦៖ ១យហ ៣:២៤

* ៤:១៧ ៤:១៧៖ ១យហ ៣:២១

* ៤:១៨ ៤:១៨៖ រម ៨:១៥

* ៤:២០ ៤:២០៖ ១យហ ២:៤, ៩

* ៤:២១ ៤:២១៖ មថ ២២:៣៧-៣៩

* ៥:១ ៥:១៖ រម ១០:៩-១០

* ៥:៣ ៥:៣៖ មថ ១១:៣០; យហ ១៤:១៥

* ៥:៤ ៥:៤៖ យហ ១៦:៣៣

* ៥:៥ ៥:៥៖ រម ៨:៣៧-៣៩

* ៥:៦ ៥:៦៖ មថ ៣:១៦-១៧; យហ ១៩:៣៤-៣៥

* ៥:៧ ៥:៧៖ តា​ឆ៝ម់បុត​អី​ញចីស​មា​តី​អាបាៈ​គែស​នត៝ប​លាស៖ «គែស​កោរាញ​ឞ្រាស​ឞឹ គែស​រាញា​នាវ​ងើយ គែស​ឞ្រាស​ហ្វេង​អ្វែស លែៈ​ពែ​អី​នៃ​ជេង​ង្វាយ​ទើម»។

* ៥:៩ ៥:៩៖ យហ ៥:៣១-៣៨

* ៥:១០ ៥:១០៖ រម ៨:១៦

* ៥:១១ ៥:១១៖ យហ ៥:២៤

* ៥:១២ ៥:១២៖ យហ ៣:៣៦

* ៥:១៤ ៥:១៤៖ យហ ១៥:៧

* ៥:១៨ ៥:១៨៖ ១យហ ៣:៩; យហ ១៧:១៥

* ៥:១៩ ៥:១៩៖ កាល ១:៤; កោល ១:១៣

* ៥:២០ ៥:២០៖ យហ ១:១៨; ១៧:៣

* ៥:២១ ៥:២១៖ ១កោ ១០:១៤

២ យោហាន

ឆ៝ម់បុត

យោហាន

ញចីស

រើស ២

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​យោហាន  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦០-៩០។ តា​នាវ​ងើយ​គ្រែក ​មោ​អោស​គែស​ញចីស​រាញា​យោហាន ​តា​ឆ៝ម់បុត​អ្យា នើម​ញចីស​ក្វាល់​ឆាក់​ពាង់​នើម​«កោរាញ» យើន​មា​ផូង​កោរាញ​ផូង​ញឆីង​មា​ឞ្រាស​ក្រីស ​អ៝ក់​នាម់​ឞើស​កើយ​ជេស​ឞូ​ញចីស​នាវ​តឹម​រាង្លាប់​មហែ ញចីស​លាស​នើម​ញចីស​យោហាន ​អី​កោរាញ​អ៝ស​ម៝ន​ឞ្រាស​ក្រីស ។ ឞូ​មឹន​លាស​ពាង់​ញចីស​ឆ៝ម់បុត​អ្យា​តា​ប៝ន​អេផេឆោ  ពាង់​ញជ្វាល់​ឆ៝ម់បុត​អ្យា​អ៝ន់​មា​«យោស​ឞូ​អូរ នទ្រែល​មា​ផូង​អ៝ស​ក៝ន​ឞូ​អូរ​អី​នៃ» គែស​ឞូនុយ្ស​អាបាៈ​មឹន​លាស​ខាន់​ពាង់​អី​នៃ​ជេង​ទូ​ហ្វេ​ឞូ​អូរ​នអ៝ប់​មា​អី​ក៝ន​ពាង់​អី​យោហាន ​គឹត​នាល់ គែស​ឞូនុយ្ស​អ៝ក់​មឹន​លាស​ងើយ​ហោរ​មា​ផូង​ញឆីង​ទូ​នតុក។ យោហាន ​ញចីស​ឆ៝ម់បុត​យោហាន​នាវ​មហែ​មហាន​អ្វែស​ដ៝ង់ ឆ៝ម់បុត​យោហាន​រើស ១‌ រើស ៣ នទ្រែល​មា​ឆ៝ម់បុត​នាវ​តឹម​មពើល​ដ៝ង់។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​យោហាន ​នហាវ​នូយ្ស​នហ៝ម់​នទ្រាង់​ផូង​ញឆីង​អ៝ន់​តឹម​រ៝ង់​នទ្រាង់​ខាន់​ពាង់​នើម ពាង់​នតី​លាស​ឞូ​ម៝ស​អី​រ៝ង់​មា​ឞូ​ជេង​អ្យាត់​នាវ​កោរាញ​ឞ្រាស​ដាៈ ជេសរី​ពាង់​ដាៈ​ញជ្រាង់​នាវ​នតី​ងក្លាៈ។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៣)

- នាវ​តឹម​រ៝ង់​នទ្រាង់​ឞូនុយ្ស​ញឆីង (១:៤-៦)

- នើម​នតី​ងក្លាៈ (១:៧-១១)

- នាវ​នតិញ​ងគ្លែៈ​ទុត (១:១២-១៣)

១

នាវ​អោប​អ្វែស​លាង់

១ ឆ៝ម់បុត​អ្យា​តាៈ​ឞើស​គ៝ប់​យោហាន ​អី​កោរាញ​តា​ផូង​អី​ញឆីង​មា​ឞ្រាស​យេឆូ​ក្រីស ។ ទាន់​អោប​នាវ​អ្វែស​លាង់​មា​យោស​ឞូ​អូរ នទ្រែល​មា​ផូង​អ៝ស​ក៝ន​ឞូ​អូរ​អី​នៃ*។ លែៈ​កោរាញ​ឞ្រាស​ទែ​កើយ្ស​ខាន់​អៃ​មៃ​ជេស។ គ៝ប់​រ៝ង់​ខាន់​អៃ​មៃ​ងាន់​ងេន។ មោ​អោស​ទើន​ទូ​ហ្វេ​គ៝ប់​ទើម​អី​គែស​នាវ​រ៝ង់​អី​នៃ ទឹង​លែៈ​មពោល​អី​លែៈ​គឹត​នាល់​នាវ​ងាន់ ខាន់​ពាង់​គែស​នាវ​រ៝ង់​អី​នៃ​ដ៝ង់។* ២ នាវ​រ៝ង់​អី​នៃ​គែស​យ៝រ​លាស​នាវ​ងាន់​លែៈ​គុ​ជេស​នទ្រែល​ឞ៝ន់​អាបៃ​អ្យា ជេសរី​ហោម​គុ​នទ្រែល​ឞ៝ន់​បាបើ​នហ៝​រ៝។ ៣ ទាន់​កោរាញ​ឞ្រាស​ឞឹ នទ្រែល​មា​ឞ្រាស​យេឆូ​ក្រីស ​អី​ក៝ន​កោរាញ​ឞ្រាស​ឞឹ​នើម អ៝ន់​នាវ​អ្វែស នាវ​យោៈ នាវ​ដាប់​មពាន់​មា​ផូង​ឞ៝ន់​អី​គុ​តា​នាវ​នតី​អី​ងាន់ នទ្រែល​មា​គុ​តា​នាវ​រ៝ង់។*

នាវ​តឹម​រ៝ង់​នទ្រាង់​អ៝ស​នោ​តា​នាវ​ញឆីង

៤ គ៝ប់​គែស​នាវ​រាម់​មអាក​ហោ​ងាន់ យ៝រ​មា​ឆៃ​អ៝ស​ក៝ន​អៃ​អាបាៈ​អី​លែៈ​គុ​រេស​ជាន​តឹង​នាវ​នតី​អី​ងាន់ ជេង​តឹម​ទី​ដាស​នាវ​កោរាញ​ឞ្រាស​ឞឹ​ដាៈ​ឞ៝ន់​នើស។* ៥ អើ​យោស​តា​នាវ​ញឆីង តា​ឆ៝ម់បុត​អី​គ៝ប់​ញចីស​ញជ្វាល់​អ្យា គ៝ប់​អុច​ងកាស​តោរ​អៃ អ៝ន់​ផូង​ឞ៝ន់​តឹម​រ៝ង់​នទ្រាង់​ឞ៝ន់​នើម។ នាវ​ដាៈ​មា​នាវ​រ៝ង់​អី​នៃ​មោ​ទី​អោស​នាវ​ដាៈ​មហែ ជេង​នាវ​ដាៈ​អើម​អី​ផូង​ឞ៝ន់​លែៈ​អើម​គែស​នតើម​ឞើស​ឆាអើម​នើស។* ៦ នាវ​តឹម​រ៝ង់​នទ្រាង់​ឞ៝ន់​នើម​គែស​នាវ​ខ្លៃ​លាស​ជាន​តឹង​នាវ​កោរាញ​ឞ្រាស​លែៈ​ដាៈ​មា​ផូង​ឞ៝ន់។ ពាង់​ដាៈ​ផូង​ឞ៝ន់​តឹម​រ៝ង់​នទ្រាង់​ឞ៝ន់​នើម នទ្រី​អៃ​លែៈ​តាង់​នតើម​ឞើស​ឆាអើម​នើស។*

នើម​នតី​ងក្លាៈ

៧ តា​នែស​នតូ​អ្យា​លែៈ​គែស​អ៝ក់​មពោល​អី​មរោស​ឞូ​អ៝ន់​ជាន​តីស មពោល​អី​នៃ​នតី​កើត​នអា៖ ឞ្រាស​យេឆូ​ក្រីស ​វាច់​តា​អ្យា​មោ​អោស​ជេង​រាង្លៃ​ឆាក់​ឞូនុយ្ស​ងាន់។ ឞូ​ម៝ស​អី​នតី​កើត​នៃ ពាង់​ជេង​ឞូនុយ្ស​មរោស​ឞូ ជេង​ឞូនុយ្ស​អី​តឹម​រាទ៝ង់​ដាស​ឞ្រាស​ក្រីស ។* ៨ អ៝ន់​ខាន់​អៃ​មៃ​ញជ្រាង់​ងាន់​ហ៝ម់ ក្លាច​លាស​រ៝ស​នាវ​ងខោម​មា​នទើ​អី​ទឹង​លែៈ​ឞ៝ន់​លែៈ​ញឆ្រោយ្ស​ជាន​ការ។ យើន​មា​អ៝ន់​ខាន់​អៃ​មៃ​ញឆ្រោយ្ស​ជាន​ការ​គៃ​មា​ឆ៝ៈ​ទើន​នាវ​ងខោម​អី​នៃ​អ៝ន់​រឹង។ ៩ ឞូ​ម៝ស​អី​មោ​ញអោត​ន៝ប់​នាវ​នតី​ឞ្រាស​ក្រីស  ជាន​រាលាវ​តា​នាវ​នតី​អី​នៃ ពាង់​អី​នៃ​មោ​គែស​អោស​កោរាញ​ឞ្រាស​គុ​នទ្រែល។ យើន​មា​ឞូ​ម៝ស​អី​ញអោត​ន៝ប់​នាវ​នតី​អី​នៃ ពាង់​អី​នៃ​គែស​កោរាញ​ឞ្រាស​ឞឹ នទ្រែល​មា​ក៝ន​កោរាញ​ឞ្រាស​នើម​គុ​នទ្រែល​តា​ពាង់។* ១០ លាស​ឞូ​ម៝ស​អី​ហាន់​តា​ខាន់​អៃ​មៃ មោ​នតី​នាវ​អី​នៃ​មា​ខាន់​អៃ​មៃ លើយ​អោស​រ៝ម​ពាង់​គុ​តា​ត្រោម​ជៃ​ខាន់​អៃ​មៃ ជេសរី​លើយ​អោស​អោប​នាវ​អ្វែស​លាង់​ពាង់​ដ៝ង់។* ១១ ឞូ​ម៝ស​អី​អោប​នាវ​អ្វែស​លាង់​ឞូនុយ្ស​អី​កើត​នៃ ជេង​លែៈ​តឹម​ទី​នាវ​នទ្រែល​នាវ​អ្យើស​ឞូនុយ្ស​អី​នៃ​ជាន​ដ៝ង់។

១២ គែស​អ៝ក់​នាវ​ជឹត​អី​គ៝ប់​អុច​ញចីស​អ៝ន់​មា​ខាន់​អៃ​មៃ យើន​មា​គ៝ប់​មោ​អុច​អោស​ញចីស​មា​ទាក​ក្រាក់​តា​នហា​រាដាយ្ស យ៝រ​លាស​គ៝ប់​រានើម​ហាន់​ខ៝ល់​ខាន់​អៃ​មៃ តឹម​ងើយ​នទ្រែល​ខាន់​អៃ​មៃ គៃ​មា​ទឹង​លែៈ​ឞ៝ន់​គែស​នាវ​រាម់​មអាក​លើ​មា​ហោ​ងាន់។* ១៣ ល៝ង់​អ៝ស​ក៝ន​យោស​ខាន់​អៃ​មៃ†​អី​លែៈ​កោរាញ​ឞ្រាស​ទែ​កើយ្ស​នើស ខាន់​ពាង់​អោប​នាវ​អ្វែស​លាង់​ខាន់​អៃ​មៃ​ដ៝ង់៕៚

* ១:១ ១:១៖ «យោស​ឞូ​អូរ»​អី​នៃ​ឞូ​មឹន​លាស ងើយ​មា​ផូង​ញឆីង​អី​រាបុន​តា​នតុក​ង្វាយ ជេសរី​«អ៝ស​ក៝ន​ឞូ​អូរ»​អី​នៃ ងើយ​មា​ទឹង​លែៈ​ឞូនុយ្ស​អី​ញឆីង​មា​ឞ្រាស​ក្រីស ​តា​នតុក​រាបុន​អី​នៃ។

* ១:១ ១:១៖ ៣យហ ១:១; យហ ១៤:៦

* ១:៣ ១:៣៖ ១តម ១:២; ២តម ១:២

* ១:៤ ១:៤៖ ៣យហ ១:៣-៤

* ១:៥ ១:៥៖ យហ ១៣:៣៤

* ១:៦ ១:៦៖ យហ ១៤:១៥; ១យហ ៥:៣

* ១:៧ ១:៧៖ ១យហ ៤:១-៣

* ១:៩ ១:៩៖ យហ ៧:១៦; ១២:៤៩; ១យហ ២:២៣

* ១:១០ ១:១០៖ រម ១៦:១៧

* ១:១២ ១:១២៖ ៣យហ ១:១៣-១៤

† ១:១៣ ១:១៣៖ មោ​លាស «ល៝ង់​ទឹង​លែៈ​ឞូនុយ្ស​អី​ញឆីង​មា​ឞ្រាស​យេឆូ​ក្រីស ​តា​នតុក​អ្យា»។

៣ យោហាន

ឆ៝ម់បុត

យោហាន

ញចីស

រើស ៣

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​យោហាន  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦០-៩០។ តា​នាវ​ងើយ​គ្រែក ​មោ​អោស​គែស​ញចីស​រាញា​យោហាន ​តា​ឆ៝ម់បុត​អ្យា នើម​ញចីស​ក្វាល់​ឆាក់​ពាង់​នើម​«កោរាញ» យើន​មា​ផូង​កោរាញ​ផូង​ញឆីង​មា​ឞ្រាស​ក្រីស ​ឞើស​កើយ​ជេស​ឞូ​ញចីស​នាវ​តឹម​រាង្លាប់​មហែ ញចីស​លាស​នើម​ញចីស​យោហាន ​អី​កោរាញ​អ៝ស​ម៝ន​ឞ្រាស​ក្រីស ។ ឞូ​មឹន​លាស​ពាង់​ញចីស​ឆ៝ម់បុត​អ្យា​តា​ប៝ន​អេផេឆោ ។ ពាង់​ញជ្វាល់​ឆ៝ម់បុត​អ្យា​អ៝ន់​មា​ទូ​ហ្វេ​ឞូ​ក្លោ​រាញា​កៃយុស កៃយុស ​ជេង​កោរាញ​ផូង​ញឆីង​មា​ឞ្រាស​ក្រីស ​ទូ​នតុក យើន​មា​ឞ៝ន់​មោ​អោស​គឹត​នទើ​អេង​តា​ពាង់។ យោហាន ​ញចីស​ឆ៝ម់បុត​យោហាន ​នាវ​មហែ​មហាន​អ្វែស​ដ៝ង់ ឆ៝ម់បុត​យោហាន​រើស ១‌ រើស ២ នទ្រែល​មា​ឆ៝ម់បុត​នាវ​តឹម​មពើល​ដ៝ង់។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​យោហាន ​រានេ​នោ​កៃយុស  យ៝រ​លាស​ពាង់​លែៈ​កើល​មា​ផូង​អី​ញឆ៝ង​រ៝ៈ​នតុក​អេងៗ​អី​នតី​នាវ​កោរាញ​ឞ្រាស ជេសរី​ពាង់​ដាៈ​កៃយុស ​ញជ្រាង់​មា​ទូ​ហ្វេ​ឞូ​ក្លោ​រាញា​ដីអោត្រែប  យ៝រ​លាស​ដីអោត្រែប ​គែស​នូយ្ស​នហ៝ម់​អ្យើស នអ៝ប់​មា​រានេ​ទូ​ហ្វេ​ឞូ​ក្លោ​រាញា​ដេមេត្រុស ។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៤)

- នាវ​រានេ​មា​កៃយុស  (១:៥-៨)

- ដីអោត្រែប  នទ្រែល​មា​ដេមេត្រុស  (១:៩-១២)

- នាវ​នតិញ​ងគ្លែៈ​ទុត (១:១៣-១៥)

១

នាវ​អោប​អ្វែស​លាង់

១ ឆ៝ម់បុត​អ្យា​តាៈ​ឞើស​គ៝ប់​យោហាន ​អី​កោរាញ​តា​ផូង​អី​ញឆីង​មា​ឞ្រាស​យេឆូ​ក្រីស ។ ទាន់​អោប​នាវ​អ្វែស​លាង់​មា​នោ​កៃយុស ​អី​គ៝ប់​រ៝ង់​ងាន់​ងេន។* ២ អើ​នោ​អី​គ៝ប់​រ៝ង់ គ៝ប់​រានើម​មៃ​គែស​នាវ​អ្វែស​លាង់ កើត​មៃ​លែៈ​គែស​គុ​ន៝ប់​តា​នាវ​ញឆីង​មា​ឞ្រាស​ក្រីស ​ដ៝ង់។ ៣ គ៝ប់​គែស​រាម់​មអាក​ហោ​ងាន់ នោក​អ៝ស​នោ​តា​នាវ​ញឆីង​អាបាៈ​អី​ឆឹត​ត៝ត់​អា​គ៝ប់ យ៝រ​លាស​ខាន់​ពាង់​មឞើស​ងក៝ច​មៃ​ហោម​គុ​រាប់​ជាប់​តា​នាវ​ងាន់ ហោម​ជាន​តឹង​នាវ​នតី​ងាន់។* ៤ គ៝ប់​មោ​អោស​គែស​នាវ​រាម់​មអាក​អី​ក្វ៝ង់​រាលាវ​មា​នាវ​រាម់​មអាក​អី​គ៝ប់​តាង់​ក៝ន​ឆៅ​គ៝ប់​តា​នាវ​ញឆីង​ជាន​តឹង​នាវ​នតី​អី​ងាន់។

នាវ​រានេ​មា​កៃយុស 

៥ អើ​នោ​តា​នាវ​ញឆីង​អី​គ៝ប់​រ៝ង់ មៃ​លែៈ​រាប់​ជាប់​ងាន់​កើល​មា​ផូង​អ៝ស​នោ​តា​នាវ​ញឆីង​អី​ហាន់​ត្រ៝ង​រ៝ៈ​ប៝ន​អេងៗ​ត៝ត់​តា​នតុក​មៃ ឞ៝ល​លាស​មៃ​មោ​គឹត​នាល់​ខាន់​ពាង់។ ៦ ខាន់​ពាង់​អី​នៃ​លែៈ​មឞើស​ងក៝ច​តា​ផូង​ញឆីង​តា​នតុក​អ្យា​នាវ​អី​មៃ​លែៈ​ញហើ​នាវ​រ៝ង់​មា​ខាន់​ពាង់​នៃ។ ជេសរី​ដាៈ​មៃ​ហោម​កើល​នទើ​ខាន់​ព្រែ​មា​ហាន់​រ៝ៈ​ត្រ៝ង ជេង​តឹម​ទី​មា​នទើ​ជាន​ការ​អី​អ៝ន់​កោរាញ​ឞ្រាស​រាម់​មអាក‌* ៧ យ៝រ​លាស​ខាន់​ពាង់​ហាន់​ញឆាក​ញឆ៝ង​មឞើស​ងក៝ច​នាវ​ឞ្រាស​យេឆូ  ជេសរី​ខាន់​ពាង់​មោ​គែស​អោស​ឆ៝ៈ​ទើន​នទើ​ទូ​នតីល​តាៈ​ឞើស​ផូង​អី​មោ​ញឆីង​មា​ឞ្រាស​យេឆូ ។ ៨ លាស​នទ្រី​អ្យាត់​មា​ឞ៝ន់​ឞ្លាវ​កើល​មា​ឞូនុយ្ស​អី​កើត​នៃ គៃ​មា​ឞ៝ន់​ជាន​ការ​នទ្រែល​ឞាល់​តា​នាវ​នតី​អី​ងាន់។*

នាវ​នទុយ្ស​មា​ដីអោត្រែប  ជេសរី​រានេ​មា​ដេមេត្រុស 

៩ គ៝ប់​លែៈ​ជេស​ញជ្វាល់​ឆ៝ម់បុត​អ៝ន់​មា​ផូង​ញឆីង​តា​នតុក​មៃ យើន​មា​គែស​ទូ​ហ្វេ​ឞូ​ក្លោ​រាញា​ដីអោត្រែប ​អី​ឞូនុយ្ស​អុច​ជាន​កោរាញ​ក្វ៝ង់​រាលាវ​ឞូ ពាង់​មោ​អោស​អ្យាត់​នាវ​ហេន។ ១០ យើន​មា​នោក​គ៝ប់​ហាន់​ត៝ត់​តា​នៃ គ៝ប់​មរា​ងកាស​ពាង់​ទឹង​លែៈ​នទើ​អី​ពាង់​ជាន​នៃ។ ពាង់​ងើយ​ញចើត​ងើយ​អ្យើស​ហេន​អ៝ន់​មា​ឞូនុយ្ស​អេង មោ​ទើន​មា​នទើ​អី​នៃ ជេសរី​ពាង់​មោ​អោស​រ៝ម​ផូង​អ៝ស​នោ​តា​នាវ​ញឆីង ឞ្វៃ​ផូង​អី​អុច​រ៝ម​មោ​អ៝ន់​រ៝ម​ដ៝ង់ ជេសរី​មព្រើស​ផូង​អី​អុច​រ៝ម​ទូ​លោស​ឞើស​ផូង​ញឆីង​តា​នៃ​ជឹត។

១១ អើ​នោ​អី​គ៝ប់​រ៝ង់ លើយ​អោស​តឹង​ជាន​នទើ​អ្យើស អ៝ន់​តឹង​ជាន​នទើ​អ្វែស​ហ៝ៈ។ ឞូ​ម៝ស​អី​ជាន​នទើ​អ្វែស ពាង់​អី​នៃ​ជេង​ក៝ន​កោរាញ​ឞ្រាស យើន​មា​ឞូ​ម៝ស​អី​ជាន​នទើ​អ្យើស ពាង់​មោ​អោស​គឹត​នាល់​កោរាញ​ឞ្រាស។* ១២ យើន​មា​នោ​ដេមេត្រុស ​ទឹង​លែៈ​ឞូនុយ្ស​ងើយ​អ្វែស​តា​ពាង់​ទាទេ ឞ៝ល​លាស​អី​នាវ​ងាន់​មឞើស​ងក៝ច​អ្វែស​តា​ពាង់​ដ៝ង់។ ល៝ង់​គ៝ប់​តឹម​ឞាន​កើត​នៃ​ដ៝ង់ លែៈ​មឞើស​ងក៝ច​នាវ​អ្វែស​តា​ពាង់​ដ៝ង់ មៃ​លែៈ​គឹត​ជេស​នាវ​អី​គ៝ប់​មឞើស​ងក៝ច​នៃ​ជេង​ទី​ងាន់។ ១៣ គែស​អ៝ក់​នាវ​អី​គ៝ប់​អុច​ញចីស​ញជ្វាល់​អ៝ន់​មៃ យើន​មា​គ៝ប់​មោ​អុច​អោស​ញចីស​មា​ទាក​ក្រាក់ មា​ម៝ង់​ញចីស។* ១៤ គ៝ប់​គែស​នាវ​រានើម​ម៝ប់​មៃ​គើញ​តា​នារ​ឞើស​នាប់​អ្យា​តៃ នទ្រី​គ៝ប់​អុច​ងើយ​នទ្រែល​មៃ​រ៝។ ១៥ ទាន់​នាវ​ដាប់​មពាន់​គុ​តា​មៃ ទឹង​លែៈ​មឹត​ជាង់​តា​អ្យា​អោប​នាវ​អ្វែស​លាង់​មៃ​ដ៝ង់។ លាស​នទ្រី​ទាន់​មៃ​អោប​នាវ​អ្វែស​លាង់​មា​មឹត​ជាង់​តា​នៃ​បាៈ៕៚

* ១:១ ១:១៖ ២យហ ១:១

* ១:៣ ១:៣-៤៖ ២យហ ១:៤

* ១:៦ ១:៦៖ ១កោ ៩:៤, ៩-១០; តត ៣:១៣

* ១:៨ ១:៨៖ មថ ១០:៤០; ហេឞ ១៣:២

* ១:១១ ១:១១៖ ១យហ ២:២៩; ៣:១០

* ១:១៣ ១:១៣-១៤៖ ២យហ ១:១២

យូដាស

ឆ៝ម់បុត

យូដាស

ញចីស

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​យូដាស  មោ​លាស​យូត  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៦០‌ ក្លាប់​លាស ២៧ នាម់​ជេស​ឞ្រាស​យេឆូ ​ទ៝ក់​រេស។ ពាង់​អី​អ៝ស​ឞ្រាស​យេឆូ ​(មថ ១៣:៥៥; មក ៦:៣) នអ៝ប់​មា​អី​អ៝ស​យាកើ ​(យាក ១:១) ពាង់​ញចីស​ញជ្វាល់​ឆ៝ម់បុត​អ្យា​អ៝ន់​មា​ទឹង​លែៈ​ផូង​ញឆីង​មា​ឞ្រាស​ក្រីស ​តា​អាប់​នតុក ឞ៝ន់​មោ​គឹត​អោស​អាស​នតុក​ពាង់​គុ​នោក​ញចីស​ឆ៝ម់បុត​អ្យា។ គែស​អ៝ក់​នាវ​ខ្លៃ​តា​ឆ៝ម់បុត​អ្យា​ឞើយ​មា​តឹម​ឞាន​មា​នាវ​ខ្លៃ​តា​ឆ៝ម់បុត​ពេត្រោស​រើស ២។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​យូដាស ​ដាៈ​ផូង​ញឆីង​ទែរ​ឞើស​នើម​នតី​អី​នតី​នាវ​មោ​ទី អី​មោ​អោស​គុ​រេស​តឹម​ទី​ដាស​នាវ​កោរាញ​ឞ្រាស​អុច​(យដ ១:៤-១៩) ពាង់​ដាៈ​ផូង​ញឆីង​តឹង​នាវ​នតី​អី​ទី​(យដ ១:៣, ២០-២៤)។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៣)

- នូយ្ស​នហ៝ម់ នាវ​នតុម​នតី នទ្រែល​មា​គែស​ទោយ្ស​មា​នើម​នតី​ងក្លាៈ (១:៤-១៦)

- នាវ​ដាៈ​អ៝ន់​គែស​នាវ​ញឆីង​លើ​មា​ហោ​ន៝ប់ (១:១៧-២៣)

- នាវ​នតិញ​អេងៗ (១:២៤-២៥)

១

នាវ​អោប​អ្វែស​លាង់

១ ឆ៝ម់បុត​អ្យា​តាៈ​ឞើស​គ៝ប់​យូដាស ​អី​ឞូនុយ្ស​ឆើម​កើល​ជាន​ការ​មា*​ឞ្រាស​យេឆូ​ក្រីស  នទ្រែល​មា​គ៝ប់​អ្យា​អី​អ៝ស​យាកើ ​ដ៝ង់។ គ៝ប់​ញចីស​ឆ៝ម់បុត​អ្យា​ញជ្វាល់​អ៝ន់​មា​ទឹង​លែៈ​ឞូនុយ្ស​អី​កោរាញ​ឞ្រាស​ឞឹ​នើម​លែៈ​កើយ្ស​ជេស អី​ពាង់​រ៝ង់​ដ៝ង់។ ឞ្រាស​យេឆូ​ក្រីស ​ញជ្រាង់​ខាន់​អៃ​មៃ។* ២ ទាន់​កោរាញ​ឞ្រាស​អ៝ន់​នាវ​យោៈ នាវ​ដាប់​មពាន់ នាវ​រ៝ង់​មា​ខាន់​អៃ​មៃ​អ៝ន់​លើ​មា​អ៝ក់​ងាន់។

នើម​នតី​ងក្លាៈ

៣ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ គ៝ប់​នអើរ​ហោ​ងាន់​មា​ញចីស​នាវ​រាក្លាយ្ស​អ៝ន់​មា​ខាន់​អៃ​មៃ នាវ​រាក្លាយ្ស​អី​ទឹង​លែៈ​ឞ៝ន់​លែៈ​គែស​ជេស។ យើន​មា​គ៝ប់​មឹន​អ្យាត់​មា​គ៝ប់​ញចីស​មា​នទើ​អា​អេង​អ៝ន់​មា​ខាន់​អៃ​មៃ ដាៈ​ខាន់​អៃ​មៃ​ញជ្រាង់​ងាន់​នាវ​នតី​មា​នាវ​ញឆីង​ឞ៝ន់។ កោរាញ​ឞ្រាស​លែៈ​អ៝ន់​នាវ​អី​នៃ​មា​ផូង​ប៝ន​លាន​ពាង់​នើម ពាង់​មោ​ហោម​អោស​រាគ៝ល់​នាវ​អី​នៃ​ជឹត។ ៤ គ៝ប់​ដាៈ​កើត​នៃ​យ៝រ​លាស​គែស​ឞូនុយ្ស​អាបាៈ​អី​លាប់​នតុង​តា​ផូង​ខាន់​អៃ​មៃ ឞូនុយ្ស​អី​នៃ​អ្យើស​ហោ​ងាន់​ជាន​តីស​ដាស​នាវ​កោរាញ​ឞ្រាស​អុច ខាន់​ពាង់​នតី​លាស​មោ​ច្រាវ​អោស​លាស​ជាន​តីស​អាប់​នតីល យ៝រ​មា​កោរាញ​ឞ្រាស​ហោម​យោៈ​តាៈ​ឞើស​នាវ​អ្វែស​ពាង់​នើម។ ខាន់​ពាង់​តឹម​រាទ៝ង់​មា​ឞ្រាស​យេឆូ​ក្រីស ​អី​កោរាញ​ឞ៝ន់​ទូ​ហ្វេ​ទើម។ ឞើស​កាល់​អែ​នើស​លែៈ​គែស​ញចីស​មា​នាវ​តេៈ​ទោយ្ស​មា​ឞូនុយ្ស​កើត​ខាន់​ពាង់​នៃ។*

៥ ទឹង​លែៈ​នាវ​អី​អ្យា​ខាន់​អៃ​មៃ​លែៈ​អើម​គឹត​ជេស យើន​មា​គ៝ប់​ទាន់​ហោម​ងកាស​ខាន់​អៃ​មៃ៖ ឞើស​កើយ​កោរាញ​ឞ្រាស​លែៈ​រាក្លាយ្ស​ផូង​ប៝ន​លាន​អីឆ្រាអែល ​ទូ​លោស​ឞើស​ឞ្រី​អេឆីប ​នើស ជេសរី​ពាង់​លើស​ហេង​លើយ​ផូង​អី​មោ​អ្យាត់​អោស​មា​ពាង់​តា​ផូង​អី​ពាង់​លែៈ​រាក្លាយ្ស​អី​នៃ។*

៦ គែស​ផូង​តោង​ពារ់​អី​ជាន​រាលាវ​មា​នាវ​កោរាញ​ឞ្រាស​ដាៈ ជេសរី​លោស​ឞើស​នតុក​កោរាញ​ឞ្រាស​លែៈ​អ៝ន់​ខាន់​ពាង់​គុ កោរាញ​ឞ្រាស​ក៝ត់​នហ៝​រ៝​ខាន់​ពាង់​មា​ឆែ​រាវាក់​ក្រុង​ខាន់​ពាង់​តា​នទ្រូង​ង៝ អ៝ន់​ក៝ប់​ត៝ត់​ទី​នារ​កោរាញ​ឞ្រាស​ផាត​ទោយ្ស ជេង​នារ​អី​ទុត​ក្វ៝ង់​ងាន់។* ៧ កើត​នទ្រី​ដ៝ង់ នោក​កាល់​អែ​នើស គែស​ប៝ន​ឆោដុម  ប៝ន​កោមោរា  នទ្រែល​មា​ប៝ន​អេងៗ​ជឹត​អី​តឹម​ទាច់។ ទឹង​លែៈ​ឞូនុយ្ស​តា​ប៝ន​អី​នៃ​លែវ​ឞាល់​ជាន​នាវ​ខើស​ក្លែរ នាវ​អី​តីស​ដាស​មា​នាវ​វៃ ជាន​តីស​កើត​ផូង​ប៝ន​លាន​អីឆ្រាអែល ​អី​នៃ នអ៝ប់​មា​កើត​ផូង​តោង​ពារ់​អី​នៃ​ដ៝ង់។ ទឹង​លែៈ​ប៝ន​អី​នៃ​កោរាញ​ឞ្រាស​ងគ្រ៝ស​លើយ​មា​អុញ​ឞើស​កាលើ​ត្រោក ជេង​នាវ​នតឹត​ឆៃ​ល៝រ​មា​នាវ​កោរាញ​ឞ្រាស​មរា​តេៈ​ទោយ្ស​មា​អុញ​ហីត​នហ៝​រ៝។*

៨ កើត​អី​នៃ​ដ៝ង់​អាបៃ​អ្យា​មពោល​ឞូនុយ្ស​អី​នតី​លាស​មោ​ច្រាវ​អោស​លាស​ជាន​តីស​អាប់​នតីល​អី​នៃ ខាន់​ពាង់​លាស ខាន់​ពាង់​គែស​មឞើយ​តាៈ​ឞើស​កោរាញ​ឞ្រាស អ៝ន់​ខាន់​ពាង់​ជាន​នទើ​បឹ​បើច​ឆាក់​ខាន់​ពាង់​នើម។ ខាន់​ពាង់​មោ​អុច​គែស​កោរាញ​មា​ខាន់​ពាង់ នទ្រែល​មា​មឺច​រាម៝ត​ផូង​តោង​ពារ់។* ៩ ឞ៝ល​លាស​គែស​ទូ​ហ្វេ​តោង​ពារ់​រាញា​មីកែល ​ជេង​កោរាញ​តោង​ពារ់​អី​ទុត​ក្វ៝ង់ នោក​ពាង់​តឹម​រាលាច់​ដាស​ឆាតាង់ ​អី​កោរាញ​មពោល​ឞ្រាស​អ្យើស​មា​នាវ​ឆាក់​មោឆេ ​អី​លែៈ​ខឹត​នៃ​នើស ពាង់​មោ​អោស​ឞាញ់​ងើយ​មឺច​រាម៝ត នទ្រែល​មា​មោ​អោស​ឞាញ់​ផាត​ទោយ្ស​ឆាតាង់  យើន​មា​ពាង់​លាស​ទើម៖ «ទាន់​កោរាញ​ឞ្រាស​លាស​មៃ!» ១០ យើន​មា​មពោល​ឞូនុយ្ស​អី​នៃ​បេង​មា​លែវ​ឞាល់​មឺច​រាម៝ត​មា​នទើ​អេងៗ ឞ៝ល​លាស​ឆាក់​ខាន់​ពាង់​នើម​មោ​អោស​គឹត​វ៝ត់​មា​នទើ​អី​នៃ។ ម៝ស​នទើ​អី​ខាន់​ពាង់​លែៈ​អើម​គឹត​តា​នូយ្ស​នហ៝ម់​តឹម​ឞាន​មា​មពោមពា​(ឆ្យុម)​អី​មោ​គឹត​នាវ​ទើម ជេសរី​នាវ​ខាន់​ពាង់​ជាន​អី​នៃ​ជាន​អ៝ន់​ឆាក់​ខាន់​ពាង់​នើម​រ៝ស​ហេង។* ១១ រេស​រាញាល់​ងាន់​មា​ខាន់​ពាង់។ ខាន់​ពាង់​លែៈ​ហាន់​តឹង​ត្រ៝ង​កាអីន ​អី​ឞូនុយ្ស​ងខឹត​អី​អ៝ស​ពាង់​នើម។ ខាន់​ពាង់​មរោស​ឞូ​គៃ​មា​គែស​ព្រាក់​តឹម​ឞាន​មា​បាលាម ។ ខាន់​ពាង់​គែស​នាវ​រ៝ស​ហេង​តឹម​ឞាន​មា​មពោល​អី​តឹង​ទូ​ហ្វេ​រាញា​កោរេ ​អី​គែស​នាវ​រ៝ស​ហេង​យ៝រ​មា​តឹម​រាទ៝ង់​ដាស​កោរាញ​ឞ្រាស​តា​រានោក​មោឆេ ​កាល់​អែ​នើស។* ១២ នោក​ខាន់​អៃ​មៃ​គុ​ឆោង​ឆា​នទ្រែល​គៃ​មា​ញហើ​នាវ​រ៝ង់​កោរាញ​ឞ្រាស ខាន់​ពាង់​ជេង​តឹម​ឞាន​មា​នទើ​បឹ​បើច​តឹម​ឞាន​មា​គែស​នតាក់​តា​ឞ៝ក​អាវ​អី​ពីស​មោ​ហោម​ទើយ​ក្ល៝ស ឆោង​ឆា​អ្យាត់​មា​ហើម​នទុល​ខាន់​ពាង់​នើម​ទើម មោ​គែស​អោស​នាវ​ដីត​ព្រេង។ ខាន់​ពាង់​មោ​គែស​ខ្លៃ​ជេង​តឹម​ឞាន​មា​នហ៝ម់​មីស​អី​មោ​ហ៝ច​មីស​អី​ឆ្យាល​ទែ​ទាស​មា​រាទូ តឹម​ឞាន​មា​តើម​ឆី​អី​មោ​គែស​ព្លៃ​តា​ខៃ​ព្លៃ រាលាវ​ឞើស​នៃ​ជឹត​តើម​ឆី​អី​លែៈ​រោក​ក្ល៝ស​រែស​លែៈ​ខឹត​ងាន់។* ១៣ ខាន់​ពាង់​ជេង​តឹម​ឞាន​មា​ញច៝ច់​រាឞុស​ទាក​វាច់​ទាក​វារ់​អី​ទុត​ទាង់ លោស​មពុញ នទើ​ដីត​ព្រេង​អី​ខាន់​ពាង់​ជាន​ឆៃ​នហេល​តឹម​ឞាន​មា​នាវ​មពុញ​អី​នៃ។ មោ​អោស​ទើយ​ញឆីង​មា​ខាន់​ពាង់ ខាន់​ពាង់​ជេង​តឹម​ឞាន​មា​មាញ់​អី​លែៈ​ហ្យើត​នតុក កោរាញ​ឞ្រាស​លែៈ​នទ្រាប់​ជេស​ខាន់​ពាង់​មា​អ៝ន់​តា​នតុក​ង៝​ចេក​កោលាក់​នហ៝​រ៝!

១៤ ជេសរី​ហេនុក ​អី​ឆៅ​មហាលលេលអែល ​ជេង​អី​ឆាន់​អាដាម់ ​អី​ឞូនុយ្ស​ត៝ល់​ង្វាយ​កោរាញ​ឞ្រាស​ញជេង​នៃ ពាង់​ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស លែៈ​លាស​ល៝រ​មា​ខាន់​ពាង់​កើត​នអា៖ «អ្វាញ់​ហ៝ម់! កោរាញ​ឞ្រាស​ហាន់​នទ្រែល​ផូង​ក្ល៝ស​អ្វែស​ពាង់​នើម​អី​ទុត​អ៝ក់​ងាន់ មោ​ហោម​អោស​ឞ្លាវ​កើប‌* ១៥ គៃ​មា​ផាត​ទោយ្ស​ទឹង​លែៈ​ឞូនុយ្ស ជេសរី​តេៈ​ទោយ្ស​ទឹង​លែៈ​ឞូនុយ្ស​តឹង​នទើ​អ្យើស​ខាន់​ពាង់​លែៈ​ជាន​តា​នាវ​អី​តឹម​រាទ៝ង់​មា​កោរាញ​ឞ្រាស តេៈ​ទោយ្ស​មា​នាវ​ងើយ​អ្យើស​អី​ផូង​ឞូនុយ្ស​តីស​ងើយ​តឹម​រាទ៝ង់​ដាស​កោរាញ​ឞ្រាស»។ ១៦ ខាន់​ពាង់​អី​នៃ​ជេង​ឞូនុយ្ស​អ៝ក់​ឞ៝រ់​ញជ៝រ់​ឆេក​ហោ​ងាន់ នូយ្ស​នហ៝ម់​មោ​គែស​អោស​រាម់​មអាក។ ខាន់​ពាង់​គុ​រេស​ជាន​តឹង​នាវ​កើញ​ហោ​អីរ​មា​ខាន់​ពាង់​នើម​ទើម។ នាវ​មឞើស​ងើយ​ខាន់​ពាង់​នហី​អេង​ឆាក់​ទុត​ហោ​ងាន់ ងើយ​អ្វែស​មា​ឞូ​គៃ​មា​គែស​នទើ​ឞូ​អ៝ន់​មា​ឆាក់​ខាន់​ពាង់​នើម។

នាវ​នតិញ​អេងៗ

១៧ អើ​អ៝ស​នោ​តា​នាវ​ញឆីង​អី​គ៝ប់​រ៝ង់ អ៝ន់​ខាន់​អៃ​មៃ​ហោម​កាស​គឹត​ហ៝ម់​នាវ​មពោល​កោរាញ​អ៝ស​ម៝ន​ឞ្រាស​យេឆូ​ក្រីស ​អី​កោរាញ​ឞ៝ន់​លែៈ​អើម​មឞើស​ងក៝ច​អា​ល៝រ​នើស។ ១៨ ខាន់​ពាង់​លែៈ​លាស៖ «តា​រានោក​ងគ្លែៈ​ទុត†​តៃ មរា​គែស​ផូង​ងើយ​មឺច​មា​នាវ​ញឆីង​ឞ៝ន់ ផូង​អី​នៃ​ជាន​តឹង​រាង្លៃ​ឆាក់​ខាន់​ពាង់​នើម​កើញ​ទើម ជេង​នទើ​អី​តឹម​រាទ៝ង់​ដាស​នាវ​កោរាញ​ឞ្រាស​អុច»។* ១៩ ខាន់​ពាង់​ជាន​អ៝ន់​គែស​នាវ​តឹម​ងខាស​មពោល​តា​ផូង​ខាន់​អៃ​មៃ ខាន់​ពាង់​ជាន​តឹង​នូយ្ស​នហ៝ម់​នាវ​មឹន​ខាន់​ពាង់​នើម​កើញ​ទើម មោ​គែស​អោស​ឞ្រាស​ហ្វេង​អ្វែស​គុ​នទ្រែល​តា​ខាន់​ពាង់។* ២០ យើន​មា​ខាន់​អៃ​មៃ​នៃ​អី​ផូង​អ៝ស​នោ​តា​នាវ​ញឆីង​អី​គ៝ប់​រ៝ង់ អ៝ន់​ខាន់​អៃ​មៃ​តឹម​នហាវ​ហ៝ម់​នាវ​ញឆីង​ខាន់​អៃ​មៃ​នើម គៃ​មា​នាវ​ញឆីង​ខាន់​អៃ​មៃ​លើ​មា​ហោ​ន៝ប់ ជេសរី​នាវ​ញឆីង​អី​នៃ​ជេង​នទើ​កោរាញ​ឞ្រាស​ងាន់​ងេន។ ជេសរី​អ៝ន់​ឞ្រាស​ហ្វេង​អ្វែស​អី​ក្ល៝ស​អ្វែស​លែវ​ខាន់​អៃ​មៃ​តា​នាវ​មឞើស​ឆើម។* ២១ អ៝ន់​ខាន់​អៃ​មៃ​គុ​ន៝ប់​តា​នាវ​រ៝ង់​កោរាញ​ឞ្រាស នទ្រែល​មា​គុ​ក៝ប់​នាវ​យោៈ​នអាច​ឞ្រាស​យេឆូ​ក្រីស ​នើម​អី​កោរាញ​ឞ៝ន់ ត៝ត់​ពាង់​អ៝ន់​នាវ​រេស​នហ៝​រ៝​មា​ខាន់​អៃ​មៃ។* ២២ ដាៈ​ខាន់​អៃ​មៃ​យោៈ​នអាច​មា​ផូង​អាបាៈ​អី​គែស​នាវ​ញឆីង​អេ​ហ៝ៈ​ន៝ប់។ ២៣ ដាៈ​ខាន់​អៃ​មៃ​កើល​រាក្លាយ្ស​ផូង​អាបាៈ​ជឹត តឹម​ឞាន​មា​អូយ្ស​មផ៝ក់​ខាន់​ពាង់​អ៝ន់​ក្លាយ្ស​ឞើស​អុញ។ ជេសរី​ផូង​អាបាៈ​អេង ដាៈ​ខាន់​អៃ​មៃ​យោៈ​នអាច​មា​ខាន់​ពាង់​ដ៝ង់ យើន​មា​អ៝ន់​ញជ្រាង់​ឆាក់​នើម ក្លាច​លាស​ទើយ​ខាន់​ពាង់​លែវ​ខាន់​អៃ​មៃ​ជាន​តីស កើត​នទ្រី​អ៝ន់​ឞ្យាញ់​ទឹង​លែៈ​នាវ​តីស​ខាន់​ពាង់​ជាន តឹម​ឞាន​មា​ខាន់​អៃ​មៃ​បឹ​បើច​មា​ខ៝​អាវ​រាមាវ​បោ​ច្រិ។

២៤ អ៝ន់​រានេ​នាវ​ច្រេក​លើប​កោរាញ​ឞ្រាស ពាង់​ទើយ​ញជ្រាង់​ខាន់​អៃ​មៃ​មោ​ជាន​តីស​មោ​ឞាស​ញឆីង ពាង់​ទើយ​កើល​ខាន់​អៃ​មៃ​គុ​តា​ឞើស​នាប់​មាត់​ពាង់​នើម​អី​នតុក​គែស​នាវ​ច្រេក​លើប នោក​នៃ​ខាន់​អៃ​មៃ​គែស​នាវ​រាម់​មអាក​ទុត​ហោ​មោ​គែស​អោស​ទូ​នាវ​មា​នទុយ្ស។ ២៥ អ៝ន់​រានេ​នាវ​ច្រេក​លើប​ពាង់ពាង់​ទើម​អី​ឞ្រាស​ងាន់​ងេន ពាង់​អី​នាក់​រាក្លាយ្ស​ឞ៝ន់​យ៝រ​មា​ឞ្រាស​យេឆូ​ក្រីស ​អី​កោរាញ​ឞ៝ន់​នើម។ នាវ​ច្រេក​លើប នាវ​ទុត​អ្វែស នាវ​ទើយ នាវ​ឞ្រាស លែៈ​អើម​គែស​គុ​តា​ពាង់​ឞើស​នតើម​ឆាអើម​ងាន់ ត៝ត់​មា​អាបៃ​អ្យា ងក្រែ​មា​នហ៝​រ៝! អើ​អ៝ន់​គែស​កើត​នៃ​ងាន់​រ៝‡៕៚

* ១:១ ១:១៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ១:១ ១:១៖ មថ ១៣:៥៥; យាក ១:១; ១កោ ១:២; ហេឞ ២:១

* ១:៤ ១:៤៖ មថ ៧:១៥-១៦; ២ពេ ២:១-៣

* ១:៥ ១:៥៖ នក ១៤:២៧-៣៥

* ១:៦ ១:៦៖ ២ពេ ២:៤

* ១:៧ ១:៧៖ នន ៦:១-៥; ១៩:២៤-២៥

* ១:៨ ១:៨-៩៖ ២ពេ ២:១០-១១

* ១:១០ ១:១០៖ ២ពេ ២:១២

* ១:១១ ១:១១៖ ១តម ៦:៣-៥; ២ពេ ២:២-៣; នន ៤:៨; នក ១៦:១-៣៥; ២២:៥

* ១:១២ ១:១២-១៣៖ ១កោ ១១:២០-២២; ២ពេ ២:១៣, ១៧

* ១:១៤ ១:១៤៖ នន ៥:២១-២៤

† ១:១៨ ១:១៨៖ តា​នាវ​តឹម​រាង្លាប់​មហែ​មឞើស​មា​ឞ៝ន់ ជេស​ឞ្រាស​យេឆូ ​ហាវ​ឆឹត​តា​កាលើ​ត្រោក ត៝ត់​មា​ពាង់​ព្លឹ​វាច់ ជេង​រានោក​ងគ្លែៈ​ទុត។

* ១:១៨ ១:១៨៖ មថ ៧:១៥-១៦; រម ១៦:១៧-១៨; កោល ២:៨; ២តម ៣:១-៥

* ១:១៩ ១:១៩៖ ១កោ ១:១០; ២តម ៣:២-៥

* ១:២០ ១:២០៖ ១កោ ៣:៩-១១; រម ៨:២៦-២៧

* ១:២១ ១:២១៖ យាក ៥:៧

‡ ១:២៥ ១:២៥៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

នាវ​តឹម​មពើល

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

នាវ​តឹម​មពើល

នទើ​អី​ឞ្រាស​យេឆូ​ក្រីស​ញហើ​អ៝ន់​យោហាន​ឆៃ

នាវ​ឞោក​អ៝ន់​ឞូ​គឹត​ល៝រ

នើម​ញចីស​ឆ៝ម់បុត​អ្យា​រាញា​យោហាន  ពាង់​ញចីស​ឆ៝ម់បុត​អ្យា​ក្លាប់​លាស​តា​នាម់ ៩៥‌ យើន​មា​គែស​ឞូនុយ្ស​អាបាៈ​មឹន​លាស​ពាង់​ញចីស​ឆ៝ម់បុត​អ្យា​អេ​ល៝រ​មា​នាម់ ៦៨។ ពាង់​ញចីស​ឆ៝ម់បុត​អ្យា​តា​គោល​ទាក​ពាតមោស ​អី​ទាច់​មា​ឞ្រី​អាឆី  ឞូ​ដាៈ​ពាង់​ទូ​គុ​តា​គោល​ទាក​មោ​អ៝ក់​ឞូនុយ្ស​គុ​នៃ​តឹម​ឞាន​មា​គុ​នទ្រូង យ៝រ​លាស​ពាង់​មឞើស​ងក៝ច​នាវ​មហែ​មហាន​អ្វែស​(នតម ១:៩)។ ពាង់​ញចីស​ឆ៝ម់បុត​អ្យា​តា​នោក​ឞូ​ជាន​ជេរ​ជ៝ត់​មា​ផូង​ញឆីង ពាង់​ញជ្វាល់​ឆ៝ម់បុត​អ្យា​អ៝ន់​មា​ផូង​ញឆីង​តា​ពើស​អឹ​ប៝ន​តា​ឞ្រី​អាឆី ​(នតម ១:១១) នអ៝ប់​មា​ទឹង​លែៈ​ផូង​ញឆីង​មា​ឞ្រាស​យេឆូ ។ យោហាន ​ជេង​កោរាញ​អ៝ស​ម៝ន​តា​មពោល​កោរាញ​អ៝ស​ម៝ន ១២ នុយ្ស។ ពាង់​ញចីស​ឆ៝ម់បុត​យោហាន​នាវ​មហែ​មហាន​អ្វែស​ដ៝ង់ ឆ៝ម់បុត​យោហាន​រើស ១‌ រើស ២‌ នទ្រែល​មា​រើស ៣ ដ៝ង់។

នាវ​អុច​នត្រ៝ង់​តា​ឆ៝ម់បុត​អ្យា

តា​ឆ៝ម់បុត​អ្យា​យោហាន ​ញចីស​មា​នាវ​តឹម​ឆៃ។ យោហាន ​ក្វាល់​ឞ្រាស​យេឆូ ​«ក៝ន​ឞែ​ឞ្យាប់» យ៝រ​លាស​ឞ្រាស​យេឆូ ​លែៈ​ខឹត​គៃ​មា​ងគ្រ៝ស​លើយ​នាវ​តីស​ឞ៝ន់ តឹម​ឞាន​មា​ផូង​អីឆ្រាអែល ​វៃ​ងខឹត​ក៝ន​ឞែ​ឞ្យាប់​គៃ​មា​ទាន់​កោរាញ​ឞ្រាស​យោៈ​នាវ​តីស​ខាន់​ពាង់។

អាបៃ​អ្យា​ឞ៝ន់​មោ​ហោម​វ៝ត់​នហេល​ទឹង​លែៈ​នាវ​ខ្លៃ​តា​ឆ៝ម់បុត​អ្យា យើន​មា​ឞ៝ន់​ឆៃ​មរា​គែស​នាវ​ជេរ​ជ៝ត់​អេងៗ​ទុត​ក្វ៝ង់​តា​នែស​នតូ​អ្យា ជេសរី​កោរាញ​ឞ្រាស​ទើយ​ដាស​ទឹង​លែៈ​នាវ​អ្យើស តេៈ​ទោយ្ស​ទឹង​លែៈ​ឞូនុយ្ស​អ្យើស នទ្រែល​មា​នទ្រាប់​នតុក​ទុត​អ្វែស​អ៝ន់​មា​ទឹង​លែៈ​ឞូ​ម៝ស​អី​ញឆីង​មា​ឞ្រាស​ក្រីស ។ តា​ឆ៝ម់បុត​អ្យា​យោហាន ​ញចីស​នទើ​អី​កោរាញ​ឞ្រាស​ញហើ​មា​ពាង់​អី​មរា​គែស​តា​នារ​ជឹត​នាប់ គៃ​មា​នហាវ​នូយ្ស​នហ៝ម់​ទឹង​លែៈ​ផូង​ញឆីង​អ៝ន់​គុ​ន៝ប់​តា​នាវ​ញឆីង ឞ៝ល​លាស​គែស​នាវ​ជេរ​ជ៝ត់​ទុត​ក្វ៝ង់​តា​នែស​នតូ​អ្យា គែស​នាវ​ឞូ​ជាន​ជេរ​អេងៗ​មា​ផូង​ញឆីង នហ៝​មា​ត៝ត់​ឞូ​ងខឹត​លើយ​កាដោយ​ដ៝ង់។ ឞ៝ល​លាស​គែស​ទឹង​លែៈ​នាវ​អី​នៃ​កាដោយ កោរាញ​ឞ្រាស​ហោម​គែស​នាវ​ទើយ ជេសរី​ឞ្រាស​យេឆូ ​មរា​ព្លឹ​វាច់​តា​នែស​នតូ​អ្យា។ តា​ឆ៝ម់បុត​អ្យា​ឞ្រាស​យេឆូ ​ដាៈ​យោហាន ​ញចីស​ពើស​អឹ​ឆ៝ម់បុត​អ៝ន់​មា​ផូង​ញឆីង​ពើស​អឹ​ប៝ន​ដ៝ង់ ពើស​អឹ​ឆ៝ម់បុត​អី​នៃ​គែស​តា​ឆ៝ម់បុត​តឹម​មពើល​អ្យា​តា នតម ២:១—៣:២២។ អ៝ក់​តឹ​ឞ៝ន់​ឆៃ​មរោ​«ពើស»​តា​ឆ៝ម់បុត​អ្យា មរោ​ពើស​អី​នៃ​ងើយ​ហោរ​មា​នទើ​អី​លែៈ​រឹង នតឹត​លាស​ផូង​ញឆីង​ពើស​អឹ​ប៝ន គែស​នាវ​ខ្លៃ​លាស​ទឹង​លែៈ​ផូង​ញឆីង​លាម​នែស​នតូ។ នាវ​អាបាៈ​តា​ឆ៝ម់បុត​អ្យា​គែស​តឹម​ឞាន​មា​តា​ឆ៝ម់បុត​អេឆេកៀល ឆ៝ម់បុត​ដានីអែល ឆ៝ម់បុត​ឆាការី នអ៝ប់​មា​នាវ​មឞើយ​យោឆែប ​តា​ឆ៝ម់បុត​នាវ​នតើម​(នន ៣៧:៦-៩)​ដ៝ង់។

មឞើស​នាវ​ខ្លៃ​តា​ងកោៈ​តា​ឆ៝ម់បុត​អ្យា

- នាវ​អោប​អ្វែស​លាង់ (១:១-៨)

- នាវ​តឹម​ឆៃ​នាវ​ដាៈ​ញចីស​ឆ៝ម់បុត​អី​ញជ្វាល់​អ៝ន់​មា​ផូង​ញឆីង​ពើស​អឹ​ប៝ន (១:៩—៣:២២)

- នាវ​តឹម​ឆៃ​ឆ៝ម់បុត​គែស​ពើស​អឹ​ត្រា (៤:១—៨:១)

- នាវ​តឹម​ឆៃ​ពើស​អឹ​នុង (៨:២—១១:១៩)

- នាវ​តឹម​ឆៃ​ឞេស​ញុក​ញាក់ នទ្រែល​មា​ឞារ​មល៝ម់​មពោមពា​(ឆ្យុម) (១២:១—១៣:១៨)

- នាវ​តឹម​ឆៃ​នទើ​អេងៗ​ជឹត (១៤:១—១៥:៤)

- នាវ​តឹម​ឆៃ​មា​ពើស​អឹ​ងាន​អី​កោរាញ​ឞ្រាស​ជី​នូយ្ស (១៥:៥—១៦:២១)

- នាវ​រាល៝ម់​ប៝ន​បាបីលោន  នទ្រែល​មា​ទឹង​លែៈ​នើម​អ្យើស​មោ​ហោម​គែស​នាវ​ទើយ​ជឹត (១៧:១—២០:១០)

- នាវ​ផាត​ទោយ្ស​តា​នារ​ងគ្លែៈ​ទុត (២០:១១-១៥)

- ត្រោក​មហែ នែស​នតូ​មហែ នទ្រែល​មា​ប៝ន​ក្វ៝ង់​យេរូឆាលឹម ​មហែ (២១:១—២២:៥)

- នាវ​ងគ្លែៈ​ទុត (២២:៦-២១)

១

នាវ​ឞោក

១ ឆ៝ម់បុត​អ្យា​ជេង​នាវ​មឞើស​ងក៝ច​ឞ្រាស​យេឆូ​ក្រីស ​លែៈ​ញហើ​អ៝ន់​គ៝ប់​យោហាន ​ឆៃ។ កោរាញ​ឞ្រាស​អ៝ន់​ពាង់​ញហើ​មា​ផូង​ឆើម​កើល​ជាន​ការ​មា*​កោរាញ​ឞ្រាស​នើម​ម៝ស​នាវ​មរា​គើញ​ត៝ត់​តា​នារ​ជឹត​នាប់​តៃ។ ឞ្រាស​យេឆូ​ក្រីស ​អ៝ន់​ទូ​ហ្វេ​តោង​ពារ់​ពាង់​នើម​ហាន់​តា​គ៝ប់​អី​ឞូនុយ្ស​ឆើម​កើល​ជាន​ការ​មា​ពាង់​នើម គៃ​មា​អ៝ន់​គ៝ប់​គឹត​នាវ​អី​នៃ។* ២ ទឹង​លែៈ​នាវ​អី​គ៝ប់​លែៈ​ញចីស​ជេស​អ្យា គ៝ប់​លែៈ​ឆៃ​មា​មាត់​គ៝ប់​នើម នាវ​អី​នៃ​ជេង​ទី​ងាន់ ជេង​នាវ​ងើយ​កោរាញ​ឞ្រាស នទ្រែល​មា​មឞើស​ងក៝ច​ឞ្រាស​យេឆូ​ក្រីស ​ជេង​កោរាញ​ឞ៝ន់។ ៣ អ្វែស​មអាក​ងាន់​មា​ឞូ​ម៝ស​អី​រ៝ៈ​អី​តាង់​នាវ​នតើយ្ស​នាវ​ងើយ​កោរាញ​ឞ្រាស​តា​ឆ៝ម់បុត​អ្យា នអ៝ប់​មា​អ្វែស​មអាក​ងាន់​មា​ឞូ​ម៝ស​អី​លែៈ​តាង់ ជេសរី​ជាន​តឹង​កើត​ទឹង​លែៈ​នាវ​អី​លែៈ​គែស​ញចីស​ជេស​តា​អ្យា យ៝រ​លាស​ត៝ត់​ទី​នារ​មា​លោច​នាវ​នតើយ្ស​អី​នៃ​លែៈ​ឞើយ​ត៝ត់​ជេស។

នាវ​អោប​អ្វែស​លាង់

៤ ឆ៝ម់បុត​គ៝ប់​យោហាន  ញជ្វាល់​អ៝ន់​មា​ផូង​ញឆីង​អី​រាបុន​តា​ពើស​អឹ​ប៝ន​តា​ឞ្រី​អាឆី ។ ទាន់​កោរាញ​ឞ្រាស​អ៝ន់​នាវ​អ្វែស នអ៝ប់​មា​នាវ​ដាប់​មពាន់​មា​ខាន់​អៃ​មៃ។ ពាង់​គុ​រេស​អាបៃ​អ្យា ពាង់​លែៈ​អើម​គុ​រេស​នើស ជេសរី​ពាង់​មរា​វាច់។ ទាន់​ឞ្រាស​ហ្វេង​អ្វែស†​អី​គុ​ឞើស​នាប់​រានើល​កាដាច់​កោរាញ​ឞ្រាស​នើម​អ៝ន់​នាវ​អ្វែស នអ៝ប់​មា​នាវ​ដាប់​មពាន់​មា​ខាន់​អៃ​មៃ។* ៥ ទាន់​ឞ្រាស​យេឆូ​ក្រីស ​អ៝ន់​នាវ​អ្វែស នអ៝ប់​មា​នាវ​ដាប់​មពាន់​មា​ខាន់​អៃ​មៃ​ដ៝ង់ ពាង់​ជេង​នើម​រាប់​ជាប់​មឞើស​ងក៝ច​នាវ​ងាន់​ទើម ពាង់​ជេង​នើម​ល៝រ​ឞូ​ទ៝ក់​រេស​ឞើស​ផូង​ខឹត‡ ជេសរី​ពាង់​ជេង​កោរាញ​ទឹង​លែៈ​កាដាច់​តា​នែស​នតូ​អ្យា។ ពាង់​រ៝ង់​មា​ឞ៝ន់ នទ្រែល​មា​រាក្លាយ្ស​ឞ៝ន់​មា​មហាម​ពាង់​នើម​ឞើស​នាវ​តេៈ​ទោយ្ស​យ៝រ​មា​នាវ​តីស​ឞ៝ន់។* ៦ នហ៝​មា​ពាង់​ជាន​អ៝ន់​ឞ៝ន់​ជេង​មពោល​កាដាច់​ម៝ត់​អ្វាញ់​នទ្រែល​ពាង់​នើម ពាង់​អ៝ន់​ឞ៝ន់​ជេង​មពោល​ជាន​ឞ្រាស​មា​ឆើម​កើល​ជាន​ការ​មា​កោរាញ​ឞ្រាស​អី​ឞឹ​ពាង់​នើម។ អ៝ន់​រានេ​នាវ​ច្រេក​លើប​ពាង់ នទ្រែល​មា​នាវ​ទើយ​ពាង់​បាបើ​នហ៝​រ៝! អើ​អ៝ន់​គែស​កើត​នៃ​ងាន់​រ៝§។*

៧ អ្វាញ់​ហ៝ម់ ពាង់​វាច់​រ៝ៈ​នទ៝រ់​តុក*‌

ទឹង​លែៈ​ឞូនុយ្ស​មរា​ឆៃ​ពាង់​ទាទេ‌

ឞ៝ល​លាស​ផូង​អី​តាៈ​នត៝ប់​ពាង់​នើស​ឆៃ​ពាង់​ដ៝ង់។

ទឹង​លែៈ​នទុល​មពោល​ឞូនុយ្ស​តា​នែស​នតូ​អ្យា​មរា​ញុម​រាង៝ត​យ៝រ​មា​ពាង់​នៃ​ទាទេ អើ​ងាន់!

អើ​អ៝ន់​គែស​កើត​នៃ​ងាន់​រ៝។*

៨ កោរាញ​ឞ្រាស​អី​កោរាញ​ងាន់ ពាង់​លាស៖ “គ៝ប់​អ្យា​ជេង​អាលផា  នទ្រែល​មា​អោមេកា †”។ ពាង់​គុ​រេស​អាបៃ​អ្យា ពាង់​លែៈ​អើម​គុ​រេស ជេសរី​ពាង់​មរា​វាច់ ពាង់​ទុត​គែស​នាវ​ទើយ​មា​ទឹង​លែៈ​នតីល​នទើ។*

យោហាន ​តឹម​មពើល​ឆៃ​ឞ្រាស​យេឆូ 

៩ គ៝ប់​យោហាន ​ជេង​អ៝ស​នោ​ខាន់​អៃ​មៃ​តា​នាវ​ញឆីង​មា​ឞ្រាស​យេឆូ  គែស​ឞូ​ជាន​ជេរ​ជ៝ត់​កើត​ខាន់​អៃ​មៃ គែស​ដ៝ង់​កោរាញ​ឞ្រាស​ម៝ត់​អ្វាញ់​កើត​ខាន់​អៃ​មៃ នទ្រែល​មា​គែស​ញឆ្រោយ្ស​នឹង​តា​នាវ​ឞូ​ជាន​ជេរ​កើត​ខាន់​អៃ​មៃ​ដ៝ង់ យ៝រ​មា​ឞ៝ន់​គុ​នទ្រែល​ឞ្រាស​យេឆូ ។ គ៝ប់​អ្យា​ឞូ​ដាៈ​ទូ​គុ​តា​ទូ​គោល​ទាក​រាញា​ពាតមោស  យ៝រ​មា​គ៝ប់​មឞើស​ងក៝ច​នាវ​កោរាញ​ឞ្រាស នទ្រែល​មា​មឞើស​ងក៝ច​ឞ្រាស​យេឆូ ​ជេង​កោរាញ​គ៝ប់​នើម។ ១០ តា​នារ​ពើស‡ ឞ្រាស​ហ្វេង​អ្វែស​អ៝ន់​គ៝ប់​មោ​ហោម​អោស​កាស​គឹត​ឆាក់ ជេសរី​គ៝ប់​តាង់​នតែស​ឞ៝រ់​មឞូង​ឞើស​កើយ​គ៝ប់​រី ទុត​នតែស​ងាន់ តឹម​ឞាន​មា​នតែស​អោស​នុង* ១១ លាស​មា​គ៝ប់​កើត​នអា៖ “ម៝ស​នទើ​អី​មៃ​ឆៃ​អាបៃ​អ្យា អ៝ន់​មៃ​ញចីស​ទូ​មល៝ម់​ឆ៝ម់បុត ជេសរី​ញជ្វាល់​អ៝ន់​មា​ផូង​ញឆីង​ពើស​ប៝ន​តា​ឞ្រី​អាឆី ​អ្យា៖ ប៝ន​អេផេឆោ  ប៝ន​ឆាមីរនា  ប៝ន​ពើកាមុស  ប៝ន​ថៀថីរា  ប៝ន​ឆារដីស  ប៝ន​ផីលាដិលផៀ  នទ្រែល​មា​ប៝ន​លាវដីឆេ ”។

១២ ជេសរី​គ៝ប់​ងគឹល​ជឹត​កើយ​គៃ​មា​ឆៃ​នើម​អី​ងើយ​មា​គ៝ប់​នៃ តា​នៃ​គ៝ប់​ឆៃ​ពើស​អឹ​ងគ៝ង់​អុញ​ឆាគេង​មាយ្ស។ ១៣ តា​ងក្លាង​ងគូល​ងគ៝ង់​ឆាគេង​អី​នៃ​គែស​ទូ​ហ្វេ​តឹម​ឞាន​មា​ក៝ន​ឞូនុយ្ស ញឆ៝ស​អាវ​ជ៝ង​រាជាយ​ត៝ត់​អា​មពាង​ជ៝ង់ ជេសរី​គែស​រាឆែ​មាយ្ស​ក៝ត់​តា​នតើស​រី​ជឹត។* ១៤ ឆ៝ក់​តា​ឞោក​ពាង់​ងលាង​តឹម​ឞាន​មា​មលី អី​មាត់​ពាង់​តឹម​ឞាន​មា​មព្យាត់​អុញ‌* ១៥ ជ៝ង់​ពាង់​ច្រេក​ទុម​តឹម​ឞាន​មា​កោង​អី​ឞូ​គុច​តា​អុញ​ជេស​រី​ថ៝ នតែស​ងើយ​ពាង់​តឹម​ឞាន​មា​ងគោរ​ហ៝ច​ទាក​ក្វ៝ង់‌* ១៦ តី​ឞើស​មា​ពាង់​រី​ញអោត​ពើស​អឹ​មាញ់ ជេសរី​មឞូង​ពាង់​គែស​ដាវ​មាត់​ឞារ​មព្លោញ​ងាន់ អី​មុស​មាត់​ពាង់​អាង​ច្រាត​តឹម​ឞាន​មា​នារ​ងក្លាង​ឞោក។* ១៧ ត៝ត់​គ៝ប់​ឆៃ​ពាង់ គ៝ប់​ខឹត​យើស​រ៝​ចោត​តា​នែស​កេង​ជ៝ង់​ពាង់​រី។ យើន​មា​ពាង់​តេៈ​តី​ឞើស​មា​ឞើស​លើ​គ៝ប់ នហ៝​មា​លាស៖ “លើយ​ក្លាច​អោស គ៝ប់​អ្យា​អី​ឞោក​ទាក​ល៝រ​ឞូ នទ្រែល​មា​ងគ្លែៈ​ទុត​មា​ទឹង​លែៈ​នទើ។* ១៨ គ៝ប់​អ្យា​អី​នើម​រេស​នឹង គ៝ប់​នើស​តាៈ​ខឹត ល៝ង់​អាបៃ​អ្យា​គ៝ប់​គែស​នាវ​រេស​បាបើ​នហ៝​រ៝។ ឞូនុយ្ស​អី​លែៈ​ខឹត​ទុត​តា​គ៝ប់​នើម គ៝ប់​ឞែ​គែស​នាវ​ទើយ​អ៝ន់​ឞូ​ទ៝ក់​រេស​ទូ​លោស​ឞើស​នតុក​មោច។* ១៩ លាស​នទ្រី​អ៝ន់​មៃ​ញចីស​ហ៝ម់​ទឹង​លែៈ​នទើ​អី​មៃ​លែៈ​ឆៃ​នៃ នទើ​អី​គែស​អាបៃ​អ្យា នទ្រែល​មា​នទើ​អី​គែស​ជឹត​នាប់​តៃ។ ២០ មាញ់​ពើស​អឹ​អី​មៃ​ឆៃ​គ៝ប់​ញអោត​តា​តី​ឞើស​មា​គ៝ប់​អ្យា នទ្រែល​មា​ងគ៝ង់​ឆាគេង​មាយ្ស​ពើស​អឹ​អី​អ្យា នាវ​ខ្លៃ​នទើ​អី​នៃ​អា​ល៝រ​នើស​ហោម​នទ៝ប់​មពោន អាបៃ​អ្យា​គ៝ប់​មឞើស​មា​មៃ៖ មាញ់​ពើស​អឹ​អី​នៃ ជេង​ពើស​អឹ​តោង​ពារ់​មា​ញជ្រាង់​ផូង​ញឆីង​តា​ពើស​នតុក​ប៝ន​អី​នៃ​ដ៝ង់ ជេសរី​ងគ៝ង់​ឆាគេង​ពើស​អឹ​អី​នៃ ជេង​ផូង​ញឆីង​តា​ពើស​នតុក​ប៝ន​អី​នៃ​ដ៝ង់”។

២

ឆ៝ម់បុត​ញជ្វាល់​អ៝ន់​ផូង​ញឆីង​តា​ប៝ន​អេផេឆោ 

១ ជេសរី​ពាង់​លាស​ជឹត៖ “អ៝ន់​មៃ​ញចីស​ញជ្វាល់​អ៝ន់​មា​កោរាញ*​ផូង​ញឆីង​តា​ប៝ន​អេផេឆោ ​រី លាស​កើត​នអា៖ «នើម​អី​ញអោត​មាញ់​ពើស​អឹ​តា​តី​ឞើស​មា​ពាង់ នអ៝ប់​មា​ឞ្រោៈ​រាឆ៝ង​តា​ពើស​អឹ​ងគ៝ង់​ឆាគេង ពាង់​លាស​កើត​នអា៖* ២ «គ៝ប់​លែៈ​គឹត​ជេស​នទើ​មៃ​ជាន នាវ​មៃ​ជាន​ការ​រាអាស​រាគាញ់ នទ្រែល​មា​នាវ​មៃ​ញឆ្រោយ្ស​ទើន​នាវ​ជេរ។ គ៝ប់​គឹត​ជេស​នអ៝ប់​មា​រានេ​មៃ មៃ​មោ​អោស​អ៝ន់​ឞូនុយ្ស​អ្យើស​គុ​នទ្រែល​មៃ ជេសរី​មៃ​លែៈ​រាល៝ង​មា​មពោល​អី​កើប​អេង​ឆាក់​ខាន់​ពាង់​នើម​លាស​មពោល​កោរាញ​អ៝ស​ម៝ន យើន​មា​ខាន់​ពាង់​មោ​អោស​ទី​មពោល​កោរាញ​អ៝ស​ម៝ន ជេសរី​មៃ​ឆៃ​មពោល​អី​នៃ​ជេង​មពោល​ងក្លាៈ​ច្រាវ។* ៣ គ៝ប់​លែៈ​គឹត​ដ៝ង់​មៃ​លែៈ​ញឆ្រោយ្ស​ទើន​នាវ​ជេរ​ជ៝ត់​យ៝រ​មា​តឹង​គ៝ប់ ជេសរី​ហោម​គុ​ន៝ប់ មៃ​មោ​អោស​ឞាស​ញឆីង។ ៤ តីស​មា​គ៝ប់​នទុយ្ស​មៃ​ទូ​នាវ មៃ​មោ​ហោម​គែស​អោស​នាវ​រ៝ង់​មា​គ៝ប់ នទ្រែល​មា​នាវ​រ៝ង់​នទ្រាង់​ផូង​ញឆីង​កើត​ឞើស​នតើម​នើស។* ៥ លាស​នទ្រី​អ៝ន់​មៃ​កាស​គឹត​តៃ​ហ៝ម់​ទាស​ក្វ៝ង់​នាវ​រ៝ង់​មៃ​អា​ល៝រ​នើស អ៝ន់​មៃ​រាគ៝ល់​តៃ​នូយ្ស​នហ៝ម់ ជេសរី​ជាន​តៃ​កើត​មៃ​ឞើស​នតើម​នើស។ លាស​មោ​ឆៃ​មៃ​រាគ៝ល់​នូយ្ស​នហ៝ម់ គ៝ប់​មរា​ហាន់​អា​មៃ ឆ៝ៈ​លើយ​ងគ៝ង់​ឆាគេង​មៃ​នើម​ឞើស​នតុក​អើម​ពាង់​រ៝។ ៦ យើន​មា​គ៝ប់​រានេ​មៃ​ទូ​នាវ មៃ​ឞ្យាញ់​មា​នទើ​មពោល​នីកោលាស †​ទែ​ជាន គ៝ប់​ក៝ៈ​ឞ្យាញ់​ដ៝ង់។*

៧ ឞូ​ម៝ស​អី​គែស​តោរ​អ៝ន់​ពាង់​អ្យាត់​ងាន់​ហ៝ម់​នាវ​ឞ្រាស​ហ្វេង​អ្វែស​ទែ​ងើយ​អ៝ន់​មា​ទឹង​លែៈ​ផូង​ញឆីង​អាប់​នតុក។ ឞូ​ម៝ស​អី​ទើយ​មា​នាវ​អ្យើស គ៝ប់​មរា​អ៝ន់​ពាង់​អី​នៃ​ឆា​ព្លៃ​ឆី​អី​ពែៈ​ឞើស​តើម​អី​អ៝ន់​នាវ​រេស​អី​គែស​តា​ប៝ន​អ្វែស​កោរាញ​ឞ្រាស»»”។*

ឆ៝ម់បុត​ញជ្វាល់​អ៝ន់​ផូង​ញឆីង​តា​ប៝ន​ឆាមីរនា 

៨ ជេសរី​ពាង់​លាស​ជឹត៖ “អ៝ន់​មៃ​ញចីស​ញជ្វាល់​អ៝ន់​មា​កោរាញ​ផូង​ញឆីង​តា​ប៝ន​ឆាមីរនា ​រី លាស​កើត​នអា៖ «នើម​អី​គុ​ឞោក​ទាក​ល៝រ​ឞូ នទ្រែល​មា​អី​ងគ្លែៈ​ទុត​មា​ទឹង​លែៈ​នទើ នើម​អី​លែៈ​ខឹត​នើស នទ្រែល​មា​អី​ទ៝ក់​រេស​តៃ ពាង់​លាស៖* ៩ «គ៝ប់​គឹត​ជេស​នាវ​រេស​រាញាល់ នទ្រែល​មា​នាវ​អ៝​អាច​តា​មៃ យើន​មា​មៃ​នទ្រ៝ង់​ច្រាវ។ គ៝ប់​គឹត​ដ៝ង់​គែស​ផូង​ងើយ​ញចើត​មៃ ផូង​អី​នៃ​កើប​អេង​ឆាក់​ខាន់​ពាង់​នើម​លាស​ផូង​អីឆ្រាអែល  យើន​មា​ផូង​អី​នៃ​មោ​អោស​ទី​ផូង​អីឆ្រាអែល  ជេង​ផូង​គុ​រាបុន​មា​ឆាតាង់ ​ទើម។* ១០ មៃ​លើយ​អោស​ក្លាច​នាវ​ជេរ​ជ៝ត់​អី​គើញ​គែស​តា​មៃ​នៃ។ គ៝ប់​អុច​អ៝ន់​មៃ​គឹត​កោរាញ​មពោល​ឞ្រាស​អ្យើស​មរា​អ៝ន់​ឞូ​ញុប​ឞូនុយ្ស​អាបាៈ​តា​ផូង​ញឆីង​តា​ប៝ន​មៃ ក្រុង​តា​ត្រោម​នទ្រូង គៃ​មា​រាល៝ង​អ្វាញ់​ផូង​ញឆីង​តា​ប៝ន​មៃ ជេសរី​ផូង​ញឆីង​តា​ប៝ន​មៃ​មរា​ទើន​នាវ​ឞូ​ជាន​ជេរ​ជ៝ត់​ជ៝ៈ​ត៝ត់​ជឹត​នារ។ លាស​នទ្រី​អ៝ន់​មៃ​ហោម​គុ​រាប់​ជាប់​នានាវ​ឞ៝ល​លាស​ត៝ត់​មា​ខឹត​ឆាក់​កាដោយ ជេសរី​គ៝ប់​មរា​អ៝ន់​នាវ​ងខោម​ក្វ៝ង់​ជេង​នាវ​រេស​នហ៝​រ៝‡។*

១១ ឞូ​ម៝ស​អី​គែស​តោរ អ៝ន់​ពាង់​អ្យាត់​ងាន់​ហ៝ម់​នាវ​ឞ្រាស​ហ្វេង​អ្វែស​ទែ​ងើយ​អ៝ន់​មា​ទឹង​លែៈ​ផូង​ញឆីង​អាប់​នតុក។ ឞូ​ម៝ស​អី​ទើយ​មា​នាវ​អ្យើស នាវ​ខឹត​ត៝ល់​ឞារ​អី​គុ​តា​ងលៅ​អុញ​នហ៝​រ៝​មោ​អោស​គែស​តា​ពាង់​អី​នៃ»»”។*

ឆ៝ម់បុត​ញជ្វាល់​អ៝ន់​ផូង​ញឆីង​តា​ប៝ន​ពើកាមុស 

១២ ជេសរី​ពាង់​លាស​ជឹត៖ “អ៝ន់​មៃ​ញចីស​ញជ្វាល់​អ៝ន់​មា​កោរាញ​ផូង​ញឆីង​តា​ប៝ន​ពើកាមុស  លាស​កើត​នអា៖ «នើម​អី​គែស​ដាវ​មាត់​ឞារ​អី​មព្លោញ​ងាន់ ពាង់​លាស៖* ១៣ «គ៝ប់​គឹត​នតុក​មៃ​គុ​រេស នតុក​អី​នៃ​ឆាតាង់ ​អី​កោរាញ​មពោល​ឞ្រាស​អ្យើស​ម៝ត់​អ្វាញ់ យើន​មា​មៃ​ហោម​គុ​ន៝ប់​មា​គ៝ប់។ ឞ៝ល​លាស​នោក​ឞូ​ងខឹត​ទូ​ហ្វេ​រាញា​អ៝ន់តីពាស ​តា​ប៝ន​មៃ​អី​នតុក​ឆាតាង់ ​គុ​រេស ហោម​អែ​មៃ​មោ​ដ៝ង់​មអារ់​នាវ​មៃ​ញឆីង​មា​គ៝ប់។ អ៝ន់តីពាស ​អី​នៃ​ឞូនុយ្ស​មឞើស​ងក៝ច​រាប់​ជាប់​ងាន់​នាវ​ខ្លៃ​គ៝ប់។ ១៤ យើន​មា​គ៝ប់​នទុយ្ស​មៃ​នាវ​អាបាៈ គែស​ឞូនុយ្ស​អាបាៈ​តា​ផូង​មៃ​ញអោត​នាវ​នតុម​នតី​ឞើស​ទូ​ហ្វេ​រាញា​បាលាម ​អី​ឞើស​កាល់​អែ​នើស។ បាលាម ​អី​នៃ​លែៈ​នតុម​នតី​អ៝ន់​មា​កាដាច់​បាលាក់ ​លែវ​នទើម​ផូង​អីឆ្រាអែល ​ជាន​តីស លែវ​ខាន់​ពាង់​ឆោង​ឆា​នទើ​ឞូ​អោប​ឞ្រាស នទ្រែល​មា​អ៝ន់​ខាន់​ពាង់​ជាន​នាវ​តឹម​ទ៝ង់ នាវ​ខើស​ក្លែរ​ជឹត។* ១៥ ល៝ង់​តា​មៃ​កើត​នៃ​ដ៝ង់ គែស​ឞូនុយ្ស​អាបាៈ​តា​ផូង​មៃ​ញអោត​នាវ​មពោល​នីកោលាស ​នតុម​នតី។* ១៦ លាស​នទ្រី​អ៝ន់​រាគ៝ល់​លើយ​ហ៝ម់​នូយ្ស​នហ៝ម់​អ្យើស! លាស​មោ​អោស​រាគ៝ល់ គ៝ប់​មរា​វាច់​គើញ​អា​មៃ ញអោត​ដាវ​អី​លោស​ឞើស​មឞូង​គ៝ប់​តឹម​លើស​ដាស​ផូង​អី​នៃ។

១៧ ឞូ​ម៝ស​អី​គែស​តោរ អ៝ន់​ពាង់​អ្យាត់​ងាន់​ហ៝ម់​នាវ​ឞ្រាស​ហ្វេង​អ្វែស​ទែ​ងើយ​អ៝ន់​មា​ទឹង​លែៈ​ផូង​ញឆីង​អាប់​នតុក។ ឞូ​ម៝ស​អី​ទើយ​ឞើស​នាវ​អ្យើស គ៝ប់​អ៝ន់​នទើ​ឆោង​ឆា​មានា ​មពោន​ម៝​តា​កាលើ​ត្រោក​មា​ពាង់​អី​នៃ នទ្រែល​មា​អ៝ន់​ទូ​មល៝ម់​លុ​ងលាង​មា​ពាង់​ដ៝ង់ តា​កាលើ​លុ​អី​នៃ​គែស​ញចីស​ទូ​រាញា​មហែ​មោ​អោស​គែស​ឞូនុយ្ស​គឹត គែស​ពាង់​នើម​អី​ទើន​នៃ​ទើម​គឹត»»”។*

ឆ៝ម់បុត​ញជ្វាល់​អ៝ន់​ផូង​ញឆីង​តា​ប៝ន​ថៀថីរា 

១៨ ជេសរី​ពាង់​លាស​ជឹត៖ “អ៝ន់​មៃ​ញចីស​ញជ្វាល់​អ៝ន់​មា​កោរាញ​ផូង​ញឆីង​តា​ប៝ន​ថៀថីរា  លាស​កើត​នអា៖ «អី​ក៝ន​ឞូ​ក្លោ​កោរាញ​ឞ្រាស​នើម ត្រោម​មាត់​ពាង់​អាង​តឹម​ឞាន​មា​មព្យាត់​អុញ ជ៝ង់​ពាង់​ច្រេក​ទុម​តឹម​ឞាន​មា​កោង​លែៈ​ជេស​ថ៝ ពាង់​លាស៖* ១៩ «គ៝ប់​គឹត​ជេស​នទើ​មៃ​ជាន នាវ​មៃ​រ៝ង់​មា​គ៝ប់ នាវ​មៃ​រ៝ង់​មា​ឞូ នាវ​មៃ​ញឆីង​មា​គ៝ប់ នាវ​មៃ​ឆើម​កើល​ឞូ នាវ​មៃ​ញឆ្រោយ្ស​ទើន​នាវ​ជេរ។ ជេសរី​ទឹង​លែៈ​នទើ​អី​មៃ​ជាន​អាបៃ​អ្យា ជេង​អ៝ក់​រាលាវ​មា​នទើ​អី​មៃ​លែៈ​ជាន​ឞើស​កើយ​នើស​ជឹត។* ២០ យើន​មា​គ៝ប់​នទុយ្ស​មៃ​ង្វាយ មៃ​ហោម​រ៝ម​អ៝ន់​ឞូ​អូរ​យេឆិបិល  អី​កើប​អេង​ឆាក់​ពាង់​នើម​លាស​ឞូនុយ្ស​នតើយ្ស​នាវ​ងើយ​កោរាញ​ឞ្រាស ជេសរី​នតុម​នតី​ផូង​ឆើម​កើល​ជាន​ការ​មា§​គ៝ប់​អ៝ន់​តឹម​ទ៝ង់​ជាន​នទើ​ខើស​ក្លែរ នទ្រែល​មា​អ៝ន់​ឆោង​ឆា​នទើ​អោប​ឞ្រាស​មា​រូប​ឞ្រាស​អេងៗ។* ២១ លែៈ​ជ៝ៈ​នារ​ជេស គ៝ប់​លែៈ​អ៝ន់​ពាង់​រាគ៝ល់​លើយ​នូយ្ស​នហ៝ម់​អ្យើស តីស​មា​ពាង់​មោ​អុច​អោស​រាគ៝ល់ ពាង់​ហោម​ជាន​នទើ​ខើស​ក្លែរ​នានាវ។ ២២ កើត​នទ្រី​ទឹង​គ៝ប់​ជាន​អ៝ន់​ពាង់​ជី ឞិច​តា​គ្រែ ជេសរី​ឞូនុយ្ស​អី​ល៝ម់​អូរ​តឹម​ទ៝ង់​ដាស​ពាង់ គ៝ប់​អ៝ន់​គែស​នាវ​ជេរ​ទុត​ហោ​កើត​ពាង់​ដ៝ង់ លាស​ខាន់​ពាង់​មោ​រាគ៝ល់​លើយ​នូយ្ស​នហ៝ម់​អ្យើស ឞាស​ជាន​នទើ​អ្យើស​តឹង​ពាង់។ ២៣ គ៝ប់​មរា​ងខឹត​លើយ​ផូង​អ៝ស​ម៝ន​ពាង់ នោក​នៃ​ទឹង​លែៈ​ផូង​ញឆីង​អាប់​នតុក​មរា​គឹត​គ៝ប់​អ្យា​អី​មេត​អ្វាញ់​នាវ​មឹន​តា​នូយ្ស​នហ៝ម់​ឞូនុយ្ស ជេសរី​គ៝ប់​មរា​អ៝ន់​នទើ​ងខោម មោ​លាស​តេៈ​ទោយ្ស​មា​ខាន់​ពាង់​ទូ​ហ្វេ​ទូ​ហ្វេ តឹង​នទើ​អី​ខាន់​ពាង់​នើម​លែៈ​ជាន​នើស។* ២៤ ខាន់​ពាង់​ក្វាល់​នាវ​នតុម​នតី​ខាន់​ពាង់​«នទើ​ទុត​ជ្រូ​ឆាតាង់ »។ យើន​មា​ទឹង​លែៈ​ឞូនុយ្ស​អាបាៈ​អេង​ជឹត​តា​ផូង​ញឆីង​តា​ប៝ន​មៃ​អី​គុ​តា​ប៝ន​ថៀថីរា  អី​មោ​អុច​អោស​ញអោត​នាវ​នតុម​នតី​អី​នៃ អី​មោ​អោស​នតី​នាវ​នតុម​នតី​អី​នៃ គ៝ប់​មឞើស​មា​ខាន់​ពាង់ គ៝ប់​មោ​អោស​ដាៈ​នាវ​ជេរ​មា​ខាន់​ពាង់​ជាន‌ ២៥ យើន​មា​នទើ​អី​ខាន់​ពាង់​លែៈ​គែស​ជេស អ៝ន់​ខាន់​ពាង់​ញអោត​ន៝ប់​នហ៝​មា​ត៝ត់​នារ​គ៝ប់​វាច់។*

២៦ ឞូ​ម៝ស​អី​ទើយ​ឞើស​នាវ​អ្យើស នអ៝ប់​មា​ជាន​នាវ​ជាន​ការ​គ៝ប់​ត៝ត់​លោច‌

គ៝ប់​មរា​អ៝ន់​ពាង់​អី​នៃ​គែស​នាវ​ទើយ​ម៝ត់​អ្វាញ់​ទឹង​លែៈ​នទុល​មពោល​ឞូនុយ្ស​អេងៗ‌

២៧ គៃ​មា​ពាង់​អី​នៃ​ម៝ត់​អ្វាញ់​ទឹង​លែៈ​ខាន់​ពាង់​អី​នៃ លើស​ឞូនុយ្ស​អ្យើស​អី​តឹម​រាទ៝ង់​ដាស​ពាង់‌

តឹម​ឞាន​មា​ឞូ​ញចាស​គ្លាស​អូក អ៝ន់​ហាច់​រាដ៝ក់​មា​ម៝ង់​ជ្រា​ល៝យ្ស។†

២៨ ពាង់​អី​នៃ​គែស​នាវ​ទើយ​តឹម​ឞាន​មា​នាវ​ទើយ​អី​គ៝ប់​លែៈ​ឆ៝ៈ​ទើន​ជេស​ឞើស​ឞឹ​គ៝ប់។ ជេសរី​គ៝ប់​មរា​អ៝ន់​ទូ​មល៝ម់​មឞីង​អី​អាង​នោក​អោយ​អ៝ន់​មា​ពាង់​អី​នៃ។*

២៩ ឞូ​ម៝ស​អី​គែស​តោរ អ៝ន់​ពាង់​អ្យាត់​ងាន់​ហ៝ម់​នាវ​ឞ្រាស​ហ្វេង​អ្វែស​ទែ​ងើយ​អ៝ន់​មា​ទឹង​លែៈ​ផូង​ញឆីង​អាប់​នតុក»»”។

៣

ឆ៝ម់បុត​ញជ្វាល់​អ៝ន់​ផូង​ញឆីង​តា​ប៝ន​ឆារដីស 

១ ជេសរី​ពាង់​លាស​ជឹត៖ “អ៝ន់​មៃ​ញចីស​ញជ្វាល់​អ៝ន់​មា​កោរាញ​ផូង​ញឆីង​តា​ប៝ន​ឆារដីស  លាស​កើត​នអា៖ «ពាង់​អី​គែស​ឞ្រាស​ហ្វេង​អ្វែស*​កោរាញ​ឞ្រាស​នើម នទ្រែល​មា​គែស​ពើស​អឹ​មាញ់​លាស៖ «គ៝ប់​គឹត​នាល់​នទើ​អី​មៃ​ជាន​នៃ ឆាក់​មៃ​ឞូ​លឺ​រេស​ងាន់ តីស​មា​មៃ​តឹម​ឞាន​មា​លែៈ​ខឹត!* ២ អ៝ន់​មៃ​កាស​រាងាល់​ហ៝ម់! អ៝ន់​កាស​គឹត​មា​នទើ​អី​គែស​នាវ​ខ្លៃ​មា​គ៝ប់ អ៝ន់​នាវ​ញឆីង​មៃ​អី​លែៈ​ឞើយ​មា​រ៝ស​នៃ អ៝ន់​គែស​នាវ​ទាង់​មហែ​តៃ​ទូ​តឹ​ជឹត យ៝រ​លាស​គ៝ប់​អេ​ហ៝ៈ​ឆៃ​អោស​នទើ​អី​មៃ​ជាន​នៃ​ជេង​ទី​កែស​តា​ឞើស​នាប់​មាត់​កោរាញ​ឞ្រាស​អី​ឞឹ​គ៝ប់។ ៣ លាស​នទ្រី​អ៝ន់​មៃ​កាស​គឹត​ឆាក់​ហ៝ម់ នទើ​អី​មៃ​លែៈ​ឆ៝ៈ​ទើន​ជេស នទើ​អី​មៃ​លែៈ​តាង់​ជេស ជេសរី​អ៝ន់​មៃ​តឹង​ជាន​ទោ នទ្រែល​មា​រាគ៝ល់​លើយ​ហ៝ម់​នូយ្ស​នហ៝ម់​អ្យើស។ លាស​មៃ​មោ​អោស​កាស​រាងាល់ គ៝ប់​មរា​វាច់​ផាត​ទោយ្ស​អា​មៃ​មោ​គឹត​អោស​ម៝ស​ម៝ង តឹម​ឞាន​មា​ឞូ​មោ​គឹត​ដ៝ង់​ម៝ស​ម៝ង​ឞូនុយ្ស​នតុង​ហាន់​នតុង។* ៤ យើន​មា​តា​ប៝ន​ឆារដីស ​ហោម​គែស​ឞូនុយ្ស​អាបាៈ​តា​ផូង​ខាន់​អៃ​មៃ​មោ​គែស​អោស​ជាន​តីស​តឹម​ឞាន​មា​ជាន​ខ៝​អាវ​បឹ​រាមាវ ខាន់​ពាង់​មរា​ហាន់​នទ្រែល​គ៝ប់ នអ៝ប់​មា​ញឆ៝ស​ខ៝​អាវ​ងលាង យ៝រ​លាស​ខាន់​ពាង់​អី​នៃ​ជេង​ទី​មា​ញឆ៝ស​ខ៝​អាវ​អី​នៃ។*

៥ ឞូ​ម៝ស​អី​ទើយ​មា​នាវ​អ្យើស ពាង់​អី​នៃ​មរា​ញឆ៝ស​ខ៝​អាវ​ងលាង​កើត​ខាន់​ពាង់​ដ៝ង់។ នហ៝​មា​គ៝ប់​មោ​មរា​ជូត​រាញា​ពាង់​ឞើស​ឆ៝ម់បុត​នាវ​រេស​នហ៝​រ៝ គ៝ប់​មរា​មឞើស​ពាង់​អី​នៃ​ជេង​អ៝ស​ម៝ន​គ៝ប់​តា​ឞើស​នាប់​ឞឹ​គ៝ប់ នទ្រែល​មា​តា​ឞើស​នាប់​មាត់​ផូង​តោង​ពារ់​ឞឹ​គ៝ប់​នើម​ដ៝ង់។*

៦ ឞូ​ម៝ស​អី​គែស​តោរ​អ៝ន់​ពាង់​អ្យាត់​ងាន់​ហ៝ម់​នាវ​ឞ្រាស​ហ្វេង​អ្វែស​ទែ​ងើយ​អ៝ន់​មា​ទឹង​លែៈ​ផូង​ញឆីង​អាប់​នតុក»»”។

ឆ៝ម់បុត​ញជ្វាល់​អ៝ន់​មា​ផូង​ញឆីង​តា​ប៝ន​ផីលាដិលផៀ 

៧ ជេសរី​ពាង់​លាស​ជឹត៖ “អ៝ន់​មៃ​ញចីស​ញជ្វាល់​អ៝ន់​មា​កោរាញ​ផូង​ញឆីង​តា​ប៝ន​ផីលាដិលផៀ  លាស​កើត​នអា៖

«នើម​អី​ក្ល៝ស​អ្វែស នើម​អី​រាប់​ជាប់‌

ពាង់​អី​ញអោត​ក៝ន​ឆ៝​កាដាច់​ដាវីត ​អី​ញហើ​ពាង់​គែស​នាវ​ទើយ​មា​ម៝ត់​អ្វាញ់‌

លាស​ពាង់​ពើក​មពោង មោ​គែស​អោស​ទូ​ហ្វេ​ទើយ​នតឹល‌

ជេសរី​លាស​ពាង់​នតឹល​មោ​គែស​ដ៝ង់​ទូ​ហ្វេ​ទើយ​ពើក ពាង់​លាស៖*

៨ «គ៝ប់​គឹត​នាល់​នទើ​អី​មៃ​ជាន​នៃ។ ល៝ង់ គ៝ប់​លែៈ​ពើក​មពោង​ឞើស​នាប់​មៃ​ជេស មោ​គែស​អោស​ទូ​ហ្វេ​ទើយ​នតឹល។ ឞ៝ល​លាស​មៃ​គែស​នាវ​ទើយ​ដេៈ​ទើម មៃ​ហោម​ញអោត​នាវ​គ៝ប់​ដ៝ង់ មៃ​មោ​អោស​រាលាច់​លាស​មោ​គឹត​នាល់​គ៝ប់។ ៩ ផូង​ឞូនុយ្ស​តា​ញីស​រាបុន​ផូង​អីឆ្រាអែល  ញីស​រាបុន​អី​នៃ​ជេង​នទើ​ឆាតាង់ ​អី​កោរាញ​មពោល​ឞ្រាស​អ្យើស ជេសរី​ផូង​អី​នៃ​លាស​អេង​ឆាក់​ខាន់​ពាង់​នើម​ជេង​ផូង​អីឆ្រាអែល  យើន​មា​ខាន់​ពាង់​មោ​អោស​ជេង​ផូង​អីឆ្រាអែល ​ងាន់ ខាន់​ពាង់​មរោស។ គ៝ប់​មរា​អ៝ន់​ទឹង​លែៈ​ខាន់​ពាង់​អី​នៃ​ហាន់​ពាន់​តា​ជ៝ង់​មៃ ជេសរី​ខាន់​ពាង់​មរា​គឹត​លាស​គ៝ប់​លែៈ​រ៝ង់​ងាន់​មា​មៃ។* ១០ យ៝រ​មា​មៃ​លែៈ​អ្យាត់​នាវ​គ៝ប់​ដាៈ​អ៝ន់​មៃ​ញឆ្រោយ្ស​ទើន​នាវ​ជេរ គ៝ប់​មរា​ញជ្រាង់​មៃ​អ៝ន់​ទើយ​តា​នារ​គែស​នាវ​ជេរ​លាម​នែស​នតូ​អ្យា នាវ​ជេរ​អី​នៃ​គៃ​មា​រាល៝ង​ទឹង​លែៈ​ឞូនុយ្ស​តា​នែស​នតូ​អ្យា។* ១១ គ៝ប់​មរា​វាច់​គើញ ម៝ស​នាវ​អី​មៃ​លែៈ​គែស អ៝ន់​មៃ​ញអោត​អ៝ន់​ន៝ប់ គៃ​មា​លើយ​អោស​អ៝ន់​ឞូ​ពីត​នទើ​ងខោម†​មៃ​នើម។*

១២ ឞូ​ម៝ស​អី​ទើយ​ឞើស​នាវ​អ្យើស គ៝ប់​អ៝ន់​ពាង់​អី​នៃ​ជេង​ទូ​មល៝ម់​មែស​តា​ញីស​ជាន​ឞ្រាស​កោរាញ​ឞ្រាស​ឞឹ​គ៝ប់​នើម ជេសរី​ពាង់​គុ​តា​នតុក​នៃ​នហ៝​រ៝ មោ​អោស​ខាច់​លោស​ជឹត។ គ៝ប់​មរា​ញចីស​រាញា​កោរាញ​ឞ្រាស​ឞឹ​គ៝ប់​នើម​តា​ឆាក់​ពាង់ នទ្រែល​មា​ញចីស​រាញា​ប៝ន​កោរាញ​ឞ្រាស​ឞឹ​គ៝ប់​នើម​តា​ពាង់​ដ៝ង់។ ប៝ន​អី​នៃ​ជេង​ប៝ន​យេរូឆាលឹម ​មហែ​តាៈ​ឞើស​កាលើ​ត្រោក​នតុក​កោរាញ​ឞ្រាស​ឞឹ​គ៝ប់​នើម។ ជេសរី​គ៝ប់​ញចីស​រាញា​មហែ​គ៝ប់​នើម​តា​ពាង់​អី​នៃ​ដ៝ង់។*

១៣ ឞូ​ម៝ស​អី​គែស​តោរ អ៝ន់​ពាង់​អ្យាត់​ងាន់​ហ៝ម់​នាវ​ឞ្រាស​ហ្វេង​អ្វែស​ទែ​ងើយ​អ៝ន់​មា​ទឹង​លែៈ​ផូង​ញឆីង​អាប់​នតុក»»”។

ឆ៝ម់បុត​ញជ្វាល់​អ៝ន់​ផូង​ញឆីង​តា​ប៝ន​លាវដីឆេ 

១៤ ជេសរី​ពាង់​លាស​ជឹត៖ “អ៝ន់​មៃ​ញចីស​ញជ្វាល់​អ៝ន់​មា​កោរាញ​ផូង​ញឆីង​តា​ប៝ន​លាវដីឆេ  លាស​កើត​នអា៖ «អ្យា​នាវ​ងើយ​នើម​អី​ឞូ​ក្វាល់​«អាមែន ‡»​ដ៝ង់ នើម​អី​រាប់​ជាប់​មឞើស​ងក៝ច​នាវ​ងាន់​ទើម ពាង់​ជាន​កោរាញ​មា​ទឹង​លែៈ​នទើ​អី​កោរាញ​ឞ្រាស​លែៈ​ញជេង ពាង់​លាស៖* ១៥ «គ៝ប់​គឹត​នាល់​នទើ​អី​មៃ​ជាន​នៃ មៃ​តឹម​ឞាន​មា​ទាក​ពាស​ព៝ត់​ពាស​ឞ្លា​ទោស​មា​នអីក គែស​នាវ​ខ្លៃ​លាស មៃ​មោ​អោស​តឹម​រាទ៝ង់​មា​គ៝ប់ មៃ​មោ​ដ៝ង់​ញឆីង​មា​គ៝ប់​លែៈ​នូយ្ស​នហ៝ម់។ គ៝ប់​អុច​ងាន់​មៃ​ទោស​មោ​លាស​នអីក! ១៦ យ៝រ​មា​មៃ​ពាស​ព៝ត់​ពាស​ឞ្លា ទោស​មោ​ទោស នអីក​មោ​នអីក​កើត​នៃ កើត​នទ្រី​គ៝ប់​មរា​ជ្រីស​លើយ​មៃ​ឞើស​មឞូង​គ៝ប់​រ៝។ ១៧ មៃ​កើប​នហី​អេង​ឆាក់ «អោ! គ៝ប់​ជេង​ឞូនុយ្ស​នទ្រ៝ង់​ងាន់ គ៝ប់​គែស​ទ្រាប់​នទើ​ទុត​អ៝ក់ គ៝ប់​មោ​ហោម​អោស​ខាច់​មា​នទើ​ជឹត»។ យើន​មា​មៃ​មោ​អោស​គឹត​ឆាក់​មៃ​គែស​នាវ​រេស​រាញាល់ អី​ទី​មា​យោៈ​នអាច ក្រ៝​អ៝​អាច​ងាន់ ចែស​មាត់ គុ​លាហោក។* ១៨ នទ្រី​ទឹង​គ៝ប់​លាស​មា​មៃ៖ អ៝ន់​មៃ​រាវាត់​មាយ្ស​ឞើស​គ៝ប់​ហ៝ៈ មាយ្ស​ទុត​អ្វែស​អី​លែៈ​ជេស​គុច​ងក្រែត​តា​អុញ គៃ​មា​មៃ​ជេង​ឞូនុយ្ស​នទ្រ៝ង់​ងាន់ ជេសរី​រាវាត់​ឞ៝ក​អាវ​គ៝ប់​ឞាស​ដីត​ឞូ​គុ​លាហោក នទ្រែល​មា​រាវាត់​ទាក​ឆី​តេៈ​មាត់​ឞើស​គ៝ប់​ដ៝ង់ គៃ​មា​មៃ​អ្វាញ់​ឆៃ​ក្ល៝ស​រាស​វាស។* ១៩ ទឹង​លែៈ​ឞូនុយ្ស​អី​គ៝ប់​រ៝ង់ គ៝ប់​នទុយ្ស​ខាន់​ពាង់ គ៝ប់​នតុម​នតី​នអ៝ប់​មា​កើល​ជាន​តឹង​នាវ​គ៝ប់​ដាៈ។ លាស​នទ្រី​អ៝ន់​គើយ្ស​ហ៝ម់ ជេសរី​រាគ៝ល់​លើយ​នូយ្ស​នហ៝ម់​អ្យើស!* ២០ ល៝ង់​គ៝ប់​គុ​ឞើស​ទីស​មពោង នអ៝ប់​មា​ក្វាល់§​ដ៝ង់ លាស​ឞូ​ម៝ស​តាង់​ឞ៝រ់​គ៝ប់ ពើក​មពោង​អ៝ន់​គ៝ប់គ៝ប់​លាប់​គុ​នទ្រែល​ពាង់ ជេសរី​ឆោង​ឆា​នទ្រែល​ពាង់ ពាង់​នទ្រែល​គ៝ប់​ដ៝ង់។*

២១ ឞូ​ម៝ស​អី​ទើយ​មា​នាវ​អ្យើស គ៝ប់​អ៝ន់​ពាង់​គុ​តា​រានើល​កាដាច់​នទ្រែល​គ៝ប់ តឹម​ឞាន​មា​គ៝ប់​លែៈ​ទើយ​ជេស ជេសរី​គុ​តា​រានើល​កាដាច់​នទ្រែល​ឞឹ​គ៝ប់​ដ៝ង់។*

២២ ឞូ​ម៝ស​អី​គែស​តោរ អ៝ន់​ពាង់​អ្យាត់​ងាន់​ហ៝ម់​នាវ​ឞ្រាស​ហ្វេង​អ្វែស​ទែ​ងើយ​អ៝ន់​មា​ទឹង​លែៈ​ផូង​ញឆីង​អាប់​នតុក»»”។

៤

នាវ​យើក​មឞាស​តា​កាលើ​ត្រោក

១ ជេស​នៃ​គ៝ប់​ឆៃ​ទូ​មល៝ម់​មពោង​ពើក​តា​កាលើ​ត្រោក​រី ជេសរី​នតែស​ឞ៝រ់​អី​គ៝ប់​តាង់​អា​ល៝រ​នើស​តឹម​ឞាន​មា​នតែស​នុង លាស​មា​គ៝ប់៖ “ហាវ​អា​អ្យា​ហ៝ម់ គ៝ប់​អុច​ញហើ​អ៝ន់​មៃ​ឆៃ​ម៝ស​នទើ​អី​គែស​ជឹត​នាប់​តៃ”។* ២ ទូ​នហ៝ម់​តា​នៃ​ទោ​មា​ឞ្រាស​ហ្វេង​អ្វែស​ឆ៝ៈ​គ៝ប់។ ជេសរី​គ៝ប់​ឆៃ​ទូ​មល៝ម់​រានើល​កាដាច់​តា​កាលើ​ត្រោក​រី គែស​ទូ​ហ្វេ​គុ​តា​រានើល​អី​នៃ។* ៣ នើម​អី​គុ​តា​រានើល​កាដាច់​នៃ អ្វាញ់​អាង​ច្រាត​តឹម​ឞាន​មា​លុ​ខ្លៃ​មោនី  នទ្រែល​មា​តឹម​ឞាន​មា​លុ​ខ្លៃ​តោតឹម  ជេសរី​ជុម​រានើល​កាដាច់​អី​នៃ​គែស​តឹម​ឞាន​មា​ឞេស​ចុង​តឹង តឹម​ឞាន​មា​លុ​ខ្លៃ​អឹរ​ម៝រកុត ។ ៤ ញជ្វែង​ជុម​រានើល​កាដាច់​អី​នៃ​គែស​រានើល​កាដាច់ ២៤ អឹ​ជឹត ជេសរី​គែស​មពោល​កោរាញ ២៤ នុយ្ស​គុ​តា​រានើល​អី​នៃ ញឆ៝ស​ងគូត​ឞ៝ក​អាវ​ងលាង​ទាទេ នទ្រែល​មា​នទោ​មោក​កាដាច់​មាយ្ស​តា​ឞោក។* ៥ លោស​ឞើស​រានើល​កាដាច់​អី​តា​ងក្លាង​ងគូល​អី​នៃ​គែស​លើប​ងលាយ្ស គែស​នតែស​នត៝រ់​មីស នអ៝ប់​មា​គែស​ងលាយ្ស។ ឞើស​នាប់​រានើល​កាដាច់​អី​នៃ​គែស​ពើស​អឹ​អុញ​រាទ៝ ជេង​ឞ្រាស​ហ្វេង​អ្វែស*​កោរាញ​ឞ្រាស​នើម។* ៦ ឞើស​នាប់​រានើល​កាដាច់​អី​នៃ គែស​ដ៝ង់​នទើ​តឹម​ឞាន​មា​ទាក​វាច់​ទាក​វារ់ រាឆាង​តឹម​ឞាន​មា​កាច៝ក​ងលាង។ ញជ្វែង​ជុម​ទាច់​កេង​រានើល​កាដាច់​អី​នៃ គែស​ព្វាន់​នុយ្ស​នទើ​គែស​នាវ​រេស អី​គែស​ត្រោម​មាត់​លាម​ឆាក់ នអ៝ប់​មា​ឞើស​នាប់​ឞើស​កើយ។* ៧ នទើ​ត៝ល់​ង្វាយ​អី​គែស​នាវ​រេស​នៃ តឹម​ឞាន​មា​យៅ​មុរ នទើ​ត៝ល់​ឞារ​អី​គែស​នាវ​រេស​តឹម​ឞាន​មា​នទ្រោក​ងក្វ៝ង់ នទើ​ត៝ល់​ពែ​អី​គែស​នាវ​រេស​មុស​មាត់​តឹម​ឞាន​មា​ឞូនុយ្ស នទើ​ត៝ល់​ព្វាន់​អី​គែស​នាវ​រេស​តឹម​ឞាន​មា​ក្លាង​មឞូក​មឞ៝ក​មពារ់។* ៨ ព្វាន់​នុយ្ស​នទើ​គែស​នាវ​រេស​អី​នៃ គែស​ព្រាវ​អឹ​នារ​ទាទេ នទ្រែល​មា​គែស​ត្រោម​មាត់​លាម​ឆាក់ នអ៝ប់​មា​កាលើ​នារ​តា​ន៝ម់​នារ†។ ខាន់​ពាង់​អី​នៃ​មោ​រាលូ​អោស​ទឹង​មាង់​ទឹង​នារ​លាស៖

“ក្ល៝ស​អ្វែស ក្ល៝ស​អ្វែស ក្ល៝ស​អ្វែស‌

ជេង​កោរាញ​ឞ្រាស​អី​ទុត​គែស​នាវ​ទើយ​មា​ទឹង​លែៈ​នតីល​នទើ‌

ពាង់​លែៈ​អើម​គុ​រេស​នើស ពាង់​គុ​រេស​អាបៃ​អ្យា ជេសរី​ពាង់​មរា​វាច់”។*

៩ នើម​អី​គុ​តា​រានើល​កាដាច់​នៃ​គុ​រេស​បាបើ​នហ៝​រ៝។ អាប់​តឹ​ព្វាន់​នុយ្ស​នទើ​អី​គែស​នាវ​រេស​អី​នៃ​រានេ​នាវ​ច្រេក​លើប យើក នទ្រែល​មា​លាស​អ្វែស​ពាង់‌ ១០ ជេសរី​មពោល​កោរាញ​អី ២៤ នុយ្ស​នៃ​លែវ​ឞាល់​ពាន់​អា​នែស​ទាទេ ពាន់​ឞើស​នាប់​នើម​អី​គុ​តា​រានើល​កាដាច់​នៃ យើក​មឞាស​មា​ពាង់​អី​គែស​នាវ​រេស​បាបើ​នហ៝​រ៝ នហ៝​មា​ទ្រ៝ស​មោក​កាដាច់​ខាន់​ពាង់​នើម​ឞើស​ឞោក​តេៈ​ឞើស​នាប់​រានើល​កាដាច់ ជេសរី​លាស៖

១១ “អើ​កោរាញ​ឞ្រាស​អី​កោរាញ​ផូង​ហេន‌

មៃ​ទី​ងាន់​មា​វើត​ទើន​នាវ​ច្រេក​លើប នទ្រែល​មា​នាវ​យើក យ៝រ​លាស​មៃ​គែស​នាវ​ទើយ​ទុត​ក្វ៝ង់។

មៃ​នើម​អី​ញជេង​ទឹង​លែៈ​នតីល​នទើ​គែស​ទាទេ​នើស‌

ជេសរី​គែស​យ៝រ​មា​មៃ​នើម​អុច”។

៥

ឆ៝ម់បុត​គែស​ពើស​អឹ​ត្រា នទ្រែល​មា​ក៝ន​ឞែ​ឞ្យាប់​កោរាញ​ឞ្រាស

១ ជេសរី​គ៝ប់​ឆៃ​ទូ​មល៝ម់​ឆ៝ម់បុត​ក្លោន​ក្វាន់​តា​តី​ឞើស​មា​នើម​អី​គុ​តា​រានើល​កាដាច់​នៃ តា​ឆ៝ម់បុត​អី​នៃ​គែស​ញចីស​រាព្លៃ​នាវ នអ៝ប់​មា​តា​ត្រោម នអ៝ប់​មា​តា​ឞើស​ទីស​ដ៝ង់ នទ្រែល​មា​គែស​ពើស​អឹ​ត្រា​មឞាង​តា​ឞើស​លើ​ឆ៝ម់បុត​រី គៃ​មា​ឞ្វៃ​មោ​អ៝ន់​ទាស​មា​ពើក។* ២ ជេស​ឞើស​នៃ គ៝ប់​ឆៃ​ទូ​ហ្វេ​តោង​ពារ់​ទុត​ទាង់​នតែរ​ទុត​ទាង់៖ “ឞូ​ម៝ស​អី​ទី​មា​ព្លោក​ត្រា​អ្យា ជេសរី​ទី​មា​ពើក​ឆ៝ម់បុត​អ្យា?” ៣ យើន​មា​មោ​គែស​អោស​ទូ​ហ្វេ​តា​កាលើ​ត្រោក​កាដោយ តា​នែស​នតូ​កាដោយ មោ​លាស​តា​ន៝ម់​នែស​កាដោយ​អី​ទើយ​ពើក​អី​ទើយ​អ្វាញ់​ឆ៝ម់បុត​អី​នៃ។ ៤ នោក​នៃ​គ៝ប់​ញុម​ទុត​ហោ​ងាន់ យ៝រ​លាស​មោ​គែស​អោស​ទូ​ហ្វេ​អី​ទី​មា​ពើក​អី​ទី​មា​អ្វាញ់​ឆ៝ម់បុត​អី​នៃ។ ៥ ជេសរី​ទោ​មា​គែស​ទូ​ហ្វេ​ឞើស​មពោល​កោរាញ​អី​នៃ​លាស​មា​គ៝ប់៖ “លើយ​ញុម! អ្វាញ់​រី គែស​ទូ​ហ្វេ​ឞូនុយ្ស​អី​ឞូ​ក្វាល់​«យៅ​មុរ»​អី​តា​នទុល​មពោល​យូដា  ជេង​ក៝ន​ឆៅ​កាដាច់​ដាវីត *ពាង់​លែៈ​ទើយ​ជេស​ដាស​មា​ឆាតាង់ ​អី​កោរាញ​មពោល​ឞ្រាស​អ្យើស ពាង់​ទី​មា​ព្លោក​ពើស​អឹ​ត្រា នទ្រែល​មា​ពើក​ឆ៝ម់បុត​អី​នៃ”។*

៦ ជេសរី​គ៝ប់​ឆៃ​ទូ​មល៝ម់​ក៝ន​ឞែ​ឞ្យាប់​ទ៝ក់​តា​ងក្លាង​ឞើស​នាប់​រានើល​កាដាច់​រី តា​ងក្លាង​នទើ​អី​គែស​នាវ​រេស នទ្រែល​មា​តា​ងក្លាង​មពោល​កោរាញ។ ក៝ន​ឞែ​ឞ្យាប់​អី​នៃ​អ្វាញ់​តឹម​ឞាន​មា​លែៈ​ជេស​ឞូ​ងខឹត គែស​ពើស​អឹ​ងកែ នទ្រែល​មា​គែស​ពើស​អឹ​ត្រោម​មាត់​ដ៝ង់ ត្រោម​មាត់​អី​នៃ​ជេង​ឞ្រាស​ហ្វេង​អ្វែស†​កោរាញ​ឞ្រាស​នើម អី​ពាង់​អ៝ន់​ហាន់​លាម​នែស​នតូ។* ៧ ក៝ន​ឞែ​ឞ្យាប់​អី​នៃ​ហាន់​ឆ៝ៈ​ឆ៝ម់បុត​ឞើស​តី​មា​នើម​អី​គុ​តា​រានើល​កាដាច់​នៃ។ ៨ ជេស​ពាង់​ឆ៝ៈ​ឆ៝ម់បុត​អី​នៃ ព្វាន់​នុយ្ស​នទើ​អី​គែស​នាវ​រេស នទ្រែល​មា​មពោល​កោរាញ​អី ២៤ នុយ្ស​នៃ​លែវ​ឞាល់​ពាន់​ឞើស​នាប់​ពាង់​ទាទេ ទឹង​លែៈ​មពោល​កោរាញ​អី​នៃ​ទូ​ហ្វេ​ទូ​ហ្វេ​ញអោត​ទូ​មល៝ម់​គ៝ង​រេង នទ្រែល​មា​ទូ​មល៝ម់​ងាន​មាយ្ស​គែស​ឞេង​មា​នទើ​បោ​កាស​មា​ឆូ នទើ​បោ​កាស​អី​នៃ​ជេង​នាវ​មឞើស​ឆើម​ផូង​ប៝ន​លាន​កោរាញ​ឞ្រាស។* ៩ ជេសរី​ខាន់​ពាង់​មព្រើ​នាវ​មព្រើ​មហែ​ទូ​នាវ៖

“មៃ​ទី​ងាន់​មា​ឆ៝ៈ​ឆ៝ម់បុត​អី​នៃ

នហ៝​មា​ព្លោក​ត្រា​ដ៝ង់‌

យ៝រ​លាស​មៃ​លែៈ​ឞូ​ងខឹត​លើយ ជេសរី​មៃ​លែៈ​ច្វាយ​ជេស​ឞូនុយ្ស​មា​មហាម​មៃ​នើម‌

គៃ​មា​ខាន់​ពាង់​ជេង​ប៝ន​លាន​កោរាញ​ឞ្រាស ឞើស​ទឹង​លែៈ​រាន៝យ​ទែស ឞើស​ទឹង​លែៈ​នាវ​ងើយ‌

ឞើស​ទឹង​លែៈ​នទុល​មពោល​ឞូនុយ្ស នទ្រែល​មា​ឞើស​ទឹង​លែៈ​ឞ្រី​ទាក។*

១០ មៃ​លែៈ​ជាន​ខាន់​ពាង់​អ៝ន់​ជេង​ទូ​ផូង​ប៝ន​លាន​អី​គែស​កាដាច់‌*

នទ្រែល​មា​ជេង​ឞូនុយ្ស​ជាន​ឞ្រាស ឆើម​កើល​ជាន​ការ​មា​កោរាញ​ឞ្រាស​អី​ឞ៝ន់​យើក​មឞាស។

ជេសរី​ទឹង​លែៈ​ខាន់​ពាង់​អី​នៃ​មរា​ម៝ត់​អ្វាញ់​នែស​នតូ”។

១១ ជេសរី​គ៝ប់​អ្វាញ់​ទូ​តឹ​ជឹត តាង់​នតែស​ផូង​តោង​ពារ់​ទុត​អ៝ក់​ជុម​រានើល​កាដាច់ ជុម​នទើ​អី​គែស​នាវ​រេស ជុម​មពោល​កោរាញ​អី​នៃ។ ផូង​តោង​ពារ់​អី​នៃ​អ៝ក់​រាមឺន​រាឆែន ទុត​អ៝ក់​ងាន់‌* ១២ ជេសរី​លែវ​ឞាល់​លាស​ទុត​ទាង់​ងាន់៖

“ក៝ន​ឞែ​ឞ្យាប់​អី​ឞូ​ងខឹត​លើយ​នៃ​នើស‌

ពាង់​ទី​ងាន់​មា​វើត​ទើន​នាវ​ទើយ នាវ​មឹន​គឹត​ឞ្លាវ នាវ​ទាង់‌

នាវ​យើក នាវ​ច្រេក​លើប នាវ​រានេ នទ្រែល​មា​ឆ៝ៈ​នទើ​ទុត​ខ្លៃ!”

១៣ ជេសរី​គ៝ប់​តាង់​ទឹង​លែៈ​នទើ​អី​គែស​នាវ​រេស​តា​កាលើ​ត្រោក តា​នែស​នតូ តា​ន៝ម់​នែស តា​ទាក​វាច់​ទាក​វារ់ នអ៝ប់​មា​ទឹង​លែៈ​នទើ​អី​គុ​ទឹង​លែៈ​នតុក​អី​នៃ​លាស​ទុត​ទាង់​ងាន់៖

“អ៝ន់​រានេ អ៝ន់​យើក អ៝ន់​រានេ​នាវ​ច្រេក​លើប នទ្រែល​មា​អ៝ន់​នាវ​ទើយ

បាបើ​នហ៝​រ៝

មា​ពាង់​អី​គុ​តា​រានើល​កាដាច់ នទ្រែល​មា​អី​ក៝ន​ឞែ​ឞ្យាប់”។*

១៤ ជេស​ឞើស​នៃ​ព្វាន់​នុយ្ស​នទើ​អី​គែស​នាវ​រេស​អី​នៃ​លាស៖ “អើ​អ៝ន់​គែស​កើត​នៃ​ងាន់​រ៝‡!” ជេសរី​មពោល​កោរាញ​លែវ​ឞាល់​ពាន់​យើក​មឞាស​ពាង់​អី​គុ​តា​រានើល​កាដាច់ នទ្រែល​មា​ក៝ន​ឞែ​ឞ្យាប់​អី​នៃ។*

៦

ក៝ន​ឞែ​ឞ្យាប់​ព្លោក​ត្រា

១ ជេសរី​គ៝ប់​អ្វាញ់​ឆៃ​ក៝ន​ឞែ​ឞ្យាប់​ព្លោក​ត្រា​ត៝ល់​ង្វាយ​តា​ពើស​អឹ​ត្រា​អី​នៃ ជេស​ឞើស​នៃ​គ៝ប់​តាង់​នតែស​ឞ៝រ់​ទូ​ហ្វេ​នទើ​តា​ព្វាន់​នុយ្ស​នទើ​អី​គែស​នាវ​រេស​អី​នៃ​នតែរ​តឹម​ឞាន​មា​នត៝រ់​ងលាយ្ស​លាស៖ “ហាន់​តា​អ្យា​ហ៝ម់!” ២ គ៝ប់​អ្វាញ់​ឆៃ​ទូ​មល៝ម់​ឆែស​ងលាង ពាង់​អី​ញច៝​ឆែស​នៃ​ញអោត​នា​ដូត។ ឞូ​អ៝ន់​មា​ពាង់​ទូ​មល៝ម់​មោក​កាដាច់​ជេង​មឞេន​មា​នាវ​ទើយ​ពាង់ ពាង់​លោស​ឞើស​នៃ​គៃ​មា​តឹម​លើស​ទើយ ជេសរី​ទើយ​ងាន់។*

៣ នោក​ក៝ន​ឞែ​ឞ្យាប់​ព្លោក​ត្រា​ត៝ល់​ឞារ គ៝ប់​តាង់​នតែស​នទើ​អី​គែស​នាវ​រេស​ត៝ល់​ឞារ​លាស៖ “ហាន់​តា​អ្យា​ហ៝ម់!” ៤ ទោ​មា​ឆៃ​ទូ​មល៝ម់​ឆែស​ជឹត​ឞ្រោៈ​តា​នៃ ឆែស​អី​នៃ​ទុម​កើត​អុញ។ ពាង់​អី​ញច៝​តា​កាលើ​ឆែស​នៃ​ឞូ​អ៝ន់​គែស​នាវ​ទើយ​មា​រាហ្វាត់​លើយ​នាវ​ដាប់​មពាន់​តា​នែស​នតូ គៃ​មា​អ៝ន់​ឞូនុយ្ស​តឹម​ងខឹត​នទ្រាង់​នើម។ ឞូ​អ៝ន់​មា​ពាង់​ទូ​ងគ៝រ់​ដាវ​ក្វ៝ង់​ងាន់។

៥ នោក​ក៝ន​ឞែ​ឞ្យាប់​ព្លោក​ត្រា​ត៝ល់​ពែ គ៝ប់​តាង់​នតែស​នទើ​អី​គែស​នាវ​រេស​ត៝ល់​ពែ​លាស៖ “ហាន់​តា​អ្យា​ហ៝ម់!” គ៝ប់​អ្វាញ់​ឆៃ​ទូ​មល៝ម់​ឆែស​ក្រាក់ ពាង់​អី​ញច៝​តា​កាលើ​ឆែស​នៃ​ញអោត​ទូ​មល៝ម់​នទើ​ញជីង។ ៦ ជេសរី​គ៝ប់​តាង់​នតែស​លោស​ឞើស​ងក្លាង​ងគូល​ឞើស​ព្វាន់​នុយ្ស​នទើ​អី​គែស​នាវ​រេស​អី​នៃ​លាស៖ “អ៝ន់​ហាវ​ខ្លៃ​ផែ​ឞា​ព្រាង់  ត៝ត់​មា​ទើយ​រាវាត់​ទូ​កីលោគ្រាម​ទើម​មា​ព្រាក់​ងខោម​ជាន​ការ​ឞេង​ទូ​នារ* ជេសរី​អ៝ន់​ហាវ​ខ្លៃ​ផែ​ឞា​ព្រាង់ ​នតីល​ថ៝ក​ត៝ត់​មា​ទើយ​រាវាត់​ពែ​កីលោគ្រាម​ទើម​មា​ព្រាក់​ងខោម​ជាន​ការ​ឞេង​ទូ​នារ យើន​មា​លើយ​គ៝ៈ​អោស​ទាក​ងី​អោលីវ  នទ្រែល​មា​នទ្រាញ់​ព្លៃ​យុងយារ​ប៝ន”។

៧ នោក​ក៝ន​ឞែ​ឞ្យាប់​ព្លោក​ត្រា​ត៝ល់​ព្វាន់ គ៝ប់​តាង់​នតែស​នទើ​អី​គែស​នាវ​រេស​ត៝ល់​ព្វាន់​លាស៖ “ហាន់​តា​អ្យា​ហ៝ម់!” ៨ គ៝ប់​អ្វាញ់​ឆៃ​ទូ​មល៝ម់​ឆែស ឆែស​អី​នៃ​អឹរ​ពាល ពាង់​អី​ញច៝​តា​កាលើ​ឆែស​នៃ​រាញា​«នាវ​ខឹត» ជេសរី​ផូង​ឞូនុយ្ស​អី​លែៈ​ខឹត​ជេស​អី​គុ​តា​នតុក​ផូង​ខឹត​តឹង​ពាង់​ឞើស​កើយ។ នើម​រាញា​«នាវ​ខឹត» នទ្រែល​មា​ផូង​ឞូនុយ្ស​អី​លែៈ​ខឹត​នៃ​ឆ៝ៈ​ទើន​នាវ​ទើយ​មា​ងខឹត​អ៝ក់​ឞូនុយ្ស​តា​នែស​នតូ ព្វាន់​នុយ្ស​ងខឹត​លើយ​ទូ​ហ្វេ គៃ​មា​ខាន់​ពាង់​ងខឹត​លើយ​ឞូនុយ្ស​មា​ដាវ មា​ជី​ឆ៝ត់​ជី​ង៝ត​ក្វ៝ង់ មា​ជី​ខឹត​រុង​ខឹត​រាង់ នទ្រែល​មា​ងខឹត​លើយ​ឞូនុយ្ស​មា​មពោមពា​(ឆ្យុម)​ជាញ​តា​នែស​នតូ។*

៩ នោក​ក៝ន​ឞែ​ឞ្យាប់​ព្លោក​ត្រា​ត៝ល់​ព្រាម់ តា​ន៝ម់​ញឆឺង​គុច​ពូរ​នទើ​ជាន​ឞ្រាស​រី គ៝ប់​ឆៃ​ហ្វេង​ឞូនុយ្ស​អី​លែៈ​ឞូ​ងខឹត​លើយ​យ៝រ​មា​តឹង​អ្យាត់​នាវ​ងើយ​កោរាញ​ឞ្រាស នទ្រែល​មា​មឞើស​ងក៝ច​រាប់​ជាប់​ឞ្រាស​យេឆូ ​ជេង​កោរាញ​ខាន់​ពាង់​នើម។* ១០ ហ្វេង​ខាន់​ពាង់​អី​នៃ​នតែរ​ទុត​ទាង់ៗ​លាស៖ “អើ​កោរាញនើម​អី​ក្ល៝ស​អ្វែស នើម​អី​រាប់​ជាប់ ទាស​ហោម​ជ៝ៈ​ទឹង​មៃ​ផាត​ទោយ្ស ជេសរី​ព្លើង​លើស​ឞូ​តា​នែស​នតូ​អ្យា យ៝រ​មា​ខាន់​ពាង់​ញចាយ​មហាម​ហេន​នើស?”* ១១ ជេសរី​គែស​ឞូ​អ៝ន់​អាវ​ងលាង​ជ៝ង​ទូ​ហ្វេ​ង្វាយៗ​អាប់​ខាន់​ពាង់​អី​នៃ នហ៝​មា​ឞូ​មឞើស​មា​ខាន់​ពាង់៖ “ក៝ប់​ហោម​ទូ​ប្ល៝ត់​ជឹត​ទើម ក៝ប់​ឞូ​ងខឹត​លើយ​ឞូនុយ្ស​អី​ឆើម​កើល​ជាន​ការ​កើត​ខាន់​អៃ​មៃ នទ្រែល​មា​អ៝ស​នោ​ខាន់​អៃ​មៃ​តា​នាវ​ញឆីង​ត៝ត់​រឹង ឞូ​ងខឹត​ខាន់​ពាង់​កើត​ខាន់​អៃ​មៃ​ដ៝ង់”។*

១២ ត៝ត់​គ៝ប់​ឆៃ​ក៝ន​ឞែ​ឞ្យាប់​ព្លោក​ត្រា​ត៝ល់​ព្រាវ ជេសរី​គែស​នែស​ងគារ់​ទុត​ហោ នារ​ជេង​ង៝​តឹម​ឞាន​មា​ឞ៝ក​ក្រាក់ ខៃ​ជេង​គុរ​ទាទេ​ងាន់​តឹម​ឞាន​មា​មហាម។* ១៣ ល៝ង់​មាញ់​តា​កាលើ​ត្រោក​តុប​អា​នែស តឹម​ឞាន​មា​រុង​ព្លៃ​រាវី ​ញឆែ​នោក​ឆ្យាល​ខោម​អី​តើម​ពាង់​ងគើ​ទុត​ទាង់។* ១៤ ត្រោក​ជេង​រ៝ស​ក្ល៝ក់​តឹម​ឞាន​មា​ឞូ​ក្លោន​ឆ៝ម់បុត​ព្រាប់ ជេសរី​ទឹង​លែៈ​យោក នទ្រែល​មា​គោល​ទាក​គែស​ត្រើន​ឞើស​នតុក​អើម​ខាន់​ពាង់​នើម​នៃ​ដ៝ង់។ ១៥ មពោល​កាដាច់​តា​នែស​នតូ ផូង​ក្វ៝ង់ ផូង​កោរាញ​តាហែន ផូង​នទ្រ៝ង់ ផូង​គែស​នាវ​ទើយ ផូង​ទឹក​ឞូ ផូង​ក៝ន​មែ ទឹង​លែៈ​ផូង​ឞូនុយ្ស​លែវ​ឞាល់​ញច្វាត់​ក្រាប​រ៝ៈ​ត្រោម​យោក រ៝ៈ​តា​ន៝ម់​ពឺៈ​លុ​ទាទេ។* ១៦ ខាន់​ពាង់​លាស​មា​យោក មា​លុ​អី​នៃ៖ “រាល៝ម់​នតុន​ហ៝ម់​ឞើស​លើ​ហេន​អ្យា កើល​ងកីង​ហេន​ឞើស​ត្រោម​មាត់​នើម​អី​គុ​តា​រានើល​កាដាច់ នទ្រែល​មា​ឞើស​នាវ​ជី​នូយ្ស​ក៝ន​ឞែ​ឞ្យាប់​នើម‌* ១៧ យ៝រ​លាស​នារ​អី​ទុត​ក្វ៝ង់​ងាន់​ជេង​នារ​ខាន់​ពាង់​តេៈ​ទោយ្ស​លែៈ​ត៝ត់​ជេស មោ​គែស​អោស​ឞូនុយ្ស​ទើយ​ក្លាយ្ស​ឞើស​នាវ​អី​នៃ”។*

៧

ប៝ន​លាន​កោរាញ​ឞ្រាស​នើម

១ ឞើស​កើយ​នៃ​គ៝ប់​ឆៃ​គែស​ព្វាន់​នុយ្ស​តោង​ពារ់ ទ៝ក់​អាប់​ព្វាន់​ញជោញ​នែស​នតូ។ ទឹង​លែៈ​តោង​ពារ់​អី​នៃ​ងកីង​លើយ​ឆ្យាល​អាប់​ព្វាន់​ញជោញ មោ​អោស​អ៝ន់​ខោម​មព្រាត​តា​នែស​នតូ តា​ទាក​វាច់​ទាក​វារ់ មោ​លាស​តា​តើម​ឆី​ទូ​តើម។ ២ ជេសរី​គ៝ប់​ឆៃ​ទូ​ហ្វេ​តោង​ពារ់​ជឹត​តាៈ​ឞើស​មពែស​លោស​នារ​រី ញអោត​នអ៝ប់​មា​ត្រា​កោរាញ​ឞ្រាស​នើម​អី​រេស​ងាន់។ តោង​ពារ់​អី​នៃ​នតែរ​ទុត​ទាង់​លាស​មា​ព្វាន់​នុយ្ស​តោង​ពារ់​អី​លែៈ​គែស​ជេស​នាវ​ទើយ​មា​ជាន​អ្យើស​មា​នែស​នតូ នទ្រែល​មា​ទាក​វាច់​ទាក​វារ់៖ ៣ “លើយ​ហ៝ៈ​អោស​ជាន​អ្យើស​មា​នែស​នតូ មា​ទាក​វាច់​ទាក​វារ់ មោ​លាស​មា​តើម​ឆី​ទូ​តើម ក៝ប់​ជេស​ហេន​មឞាង​ត្រា​តា​នទាង់​ក្លែង​ផូង​ឆើម​កើល​ជាន​ការ​មា*​កោរាញ​ឞ្រាស​នើម​អី​ឞ៝ន់​យើក​មឞាស​នៃ​ប៝ត់”។* ៤ នោក​នៃ​គ៝ប់​តាង់​ទឹង​លែៈ​ផូង​អី​គែស​មឞាង​ត្រា​នៃ គែស ១៤៤០០០ នុយ្ស ផូង​អី​នៃ​ជេង​តាៈ​ឞើស​ទឹង​លែៈ ១២ មពោល​ផូង​អីឆ្រាអែល ​ទាទេ៖* ៥ ១២០០០ នុយ្ស​ជេង​តាៈ​ឞើស​រាន៝យ​មពោល​យូដា ‌ ១២០០០ នុយ្ស​ជេង​តាៈ​ឞើស​រាន៝យ​មពោល​រូបេន ‌ ១២០០០ នុយ្ស​ជេង​តាៈ​ឞើស​រាន៝យ​មពោល​គាត ‌ ៦ ១២០០០ នុយ្ស​ជេង​តាៈ​ឞើស​រាន៝យ​មពោល​អាឆើរ ‌ ១២០០០ នុយ្ស​ជេង​តាៈ​ឞើស​រាន៝យ​មពោល​នាប់តាលី ‌ ១២០០០ នុយ្ស​ជេង​តាៈ​ឞើស​រាន៝យ​មពោល​មានាឆេ ‌ ៧ ១២០០០ នុយ្ស​ជេង​តាៈ​ឞើស​រាន៝យ​មពោល​ឆីមេអោន ‌ ១២០០០ នុយ្ស​ជេង​តាៈ​ឞើស​រាន៝យ​មពោល​លេវី ‌ ១២០០០ នុយ្ស​ជេង​តាៈ​ឞើស​រាន៝យ​មពោល​អីឆាខារ ‌ ៨ ១២០០០ នុយ្ស​ជេង​តាៈ​ឞើស​រាន៝យ​មពោល​ឆាបូលោន ‌ ១២០០០ នុយ្ស​ជេង​តាៈ​ឞើស​រាន៝យ​មពោល​យោឆែប ‌ នទ្រែល​មា ១២០០០ នុយ្ស​ជេង​តាៈ​ឞើស​រាន៝យ​មពោល​បែនយាមឹន ​អី​ឞូ​មឞាង​ត្រា។

ផូង​ប៝ន​លាន​ទុត​អ៝ក់​ឞើស​នាប់​រានើល​កាដាច់

៩ ឞើស​កើយ​នៃ​គ៝ប់​ឆៃ​ដ៝ង់​ឞូនុយ្ស​ទុត​អ៝ក់​ងាន់ មោ​អោស​គែស​ឞូនុយ្ស​ទើយ​កើប ទឹង​លែៈ​ផូង​អី​នៃ​ជេង​តាៈ​ឞើស​ទឹង​លែៈ​ឞ្រី​ទាក ទឹង​លែៈ​រាន៝យ​ទែស ទឹង​លែៈ​នទុល​មពោល​ឞូនុយ្ស នទ្រែល​មា​ទឹង​លែៈ​នាវ​ងើយ។ ទឹង​លែៈ​ខាន់​ពាង់​ញឆ៝ស​អាវ​ងលាង​ជ៝ង​ទាទេ ទ៝ក់​ឞើស​នាប់​រានើល​កាដាច់ នទ្រែល​មា​ឞើស​នាប់​មាត់​ក៝ន​ឞែ​ឞ្យាប់​រី នអ៝ប់​មា​ញអោត​នហា​ជោម​តា​តី​ដ៝ង់។* ១០ ខាន់​ពាង់​នតែរ​ទុត​ទាង់ៗ៖

“គែស​កោរាញ​ឞ្រាស​អី​គុ​តា​រានើល​កាដាច់​នៃ នទ្រែល​មា​ក៝ន​ឞែ​ឞ្យាប់​ទើម​អី​រាក្លាយ្ស​ឞូនុយ្ស”។*

១១ នោក​នៃ​ទឹង​លែៈ​តោង​ពារ់​អី​គុ​ជុម​រានើល​កាដាច់ ជុម​មពោល​កោរាញ​អី ២៤ នុយ្ស នទ្រែល​មា​ជុម​ព្វាន់​នុយ្ស​នទើ​អី​គែស​នាវ​រេស​រី លែវ​ឞាល់​ពាន់​ឞើស​នាប់​រានើល​កាដាច់​កុញ​មុស​មាត់​អា​នែស​ឆូ​យើក​មឞាស​មា​កោរាញ​ឞ្រាស‌* ១២ ខាន់​ពាង់​លាស៖

“នាវ​អី​នៃ​ទី​ងាន់†! អ៝ន់​រានេ​មា​កោរាញ​ឞ្រាស​អី​ឞ្រាស​ឞ៝ន់​យើក​មឞាស

អ៝ន់​លាស​អ្វែស​មា​ពាង់ នអ៝ប់​មា​អ៝ន់​យើក​មា​ពាង់​បាបើ​នហ៝​រ៝!

ពាង់​គែស​នាវ​ច្រេក​លើប ពាង់​គែស​នាវ​មឹន​គឹត​ឞ្លាវ‌

ពាង់​គែស​នាវ​ទាង់ នទ្រែល​មា​នាវ​ទើយ​បាបើ​នហ៝​រ៝! នាវ​អី​នៃ​ទី​ងាន់!”

១៣ ជេសរី​គែស​ទូ​ហ្វេ​កោរាញ​តា​មពោល​កោរាញ​អី​នៃ​អោប​គ៝ប់៖ “ផូង​អី​ញឆ៝ស​អាវ​ងលាង​ជ៝ង​នៃ ឞូ​ម៝ស​ខាន់​ពាង់ ឞើស​តាៈ​ខាន់​ពាង់?” ១៤ គ៝ប់​អើស​មា​ពាង់៖ “អើ​កោរាញ មៃ​លែៈ​គឹត​ជេស”។ ជេសរី​ពាង់​លាស​មា​គ៝ប់៖ “ទឹង​លែៈ​ផូង​អី​នៃ​លែៈ​ម៝ប់​ជេស​នាវ​ជេរ​ជ៝ត់​ទុត​ក្វ៝ង់។ ខាន់​ពាង់​លែៈ​ពីស​ជេស​អាវ​ខាន់​ពាង់​នើម​អ៝ន់​ក្ល៝ស​មា​មហាម​ក៝ន​ឞែ​ឞ្យាប់​អី​នៃ។*

១៥ កើត​នទ្រី​ទឹង​ខាន់​ពាង់​ហោម​គុ​តា​ឞើស​នាប់​រានើល​កាដាច់​កោរាញ​ឞ្រាស​នើម‌

នទ្រែល​មា​ឆើម​កើល​ជាន​ការ​អ៝ន់​មា​ពាង់​នទាង់​មាង់​មា​នារ​តា​ញីស​ជាន​ឞ្រាស​ពាង់​នើម។

នើម​អី​គុ​តា​រានើល​កាដាច់​នៃ​អ៝ន់​នតុក​ខាន់​ពាង់​មា​គុ​នទែ។*

១៦ ខាន់​ពាង់​មោ​ហោម​អោស​ជី​ង៝ត​មោ​ហោម​ជី​ហីរ​ជឹត‌

មោ​ហោម​ដ៝ង់​គុ​ថ៝ង់​តា​នារ‌

មោ​ហោម​អោស​ទោស​នារ​ហ្យាក់​មា​ខាន់​ពាង់​ជឹត‌*

១៧ យ៝រ​លាស​ក៝ន​ឞែ​ឞ្យាប់​អី​គុ​តា​រានើល​កាដាច់​នៃ ពាង់​មរា​ម៝ត់​អ្វាញ់​ខាន់​ពាង់​តឹម​ឞាន​មា​ឞូ​ច្យាប់​ឞែ​ឞ្យាប់‌

នទ្រែល​មា​លែវ​ខាន់​ពាង់​តា​នតុក​តូ​ទាក​អ៝ន់​នាវ​រេស‌

ជេសរី​កោរាញ​ឞ្រាស​មរា​ជូត​លើយ​ទឹង​លែៈ​ទាក​មាត់​ឞើស​ត្រោម​មាត់​ខាន់​ពាង់​នើម”។*

៨

ក៝ន​ឞែ​ឞ្យាប់​ព្លោក​ត្រា​ត៝ល់​ពើស

១ ត៝ត់​ក៝ន​ឞែ​ឞ្យាប់​ព្លោក​ត្រា​ត៝ល់​ពើស ទោ​មា​តា​កាលើ​ត្រោក​អី​នតុក​កោរាញ​ឞ្រាស​នើម​មោ​ហោម​តាង់​នតែស​ដែ​រែ​ងក្វៃ​ក្លាប់​លាស​គែស​ងគូល​ម៝ង។* ២ ជេសរី​គ៝ប់​ឆៃ​ពើស​នុយ្ស​តោង​ពារ់​អី​ទ៝ក់​ឞើស​នាប់​កោរាញ​ឞ្រាស​រី​នឹង ឞូ​អ៝ន់​ពើស​អឹ​នុង​មា​ខាន់​ពាង់​ដ៝ង់។* ៣ គែស​ដ៝ង់​ទូ​ហ្វេ​តោង​ពារ់​វាច់​ទ៝ក់​តា​ញឆឺង​ជាន​ឞ្រាស​រី នអ៝ប់​មា​ញអោត​ទូ​មល៝ម់​ខាល់​មាយ្ស។ ឞូ​អ៝ន់​មា​ពាង់​នទើ​បោ​កាស​អ៝ក់​ងាន់​មា​គុច គៃ​មា​គុច​ញហើរ នទ្រែល​មា​នាវ​មឞើស​ឆើម​ផូង​ប៝ន​លាន​កោរាញ​ឞ្រាស​តា​កាលើ​ញឆឺង​ជាន​ឞ្រាស​មាយ្ស​អី​ឞើស​នាប់​រានើល​កាដាច់​នៃ។* ៤ ជេសរី​នហោល​នទើ​បោ​កាស នទ្រែល​មា​នាវ​មឞើស​ឆើម​ផូង​ប៝ន​លាន​កោរាញ​ឞ្រាស​លោស​ឞើស​តី​តោង​ពារ់​ហាវ​ជឹត​លើ​ឞើស​នាប់​កោរាញ​ឞ្រាស​នៃ។ ៥ ជេស​នៃ​តោង​ពារ់​អី​នៃ​ឆ៝ៈ​ខាល់​អី​នៃ ឆ៝ៈ​អុញ​ឞើស​ញឆឺង​ជាន​ឞ្រាស​តេៈ​ឞេង​ខាល់ ជេសរី​នតុប​ព្រូ​តា​នែស​នតូ គែស​ងលាយ្ស នតែស​នត៝រ់​មីស លើប​ងលាយ្ស នអ៝ប់​មា​ងគើ​នែស​នតូ​ដ៝ង់។*

ពើស​អឹ​នុង

៦ ជេសរី​ពើស​នុយ្ស​តោង​ពារ់​អី​នអ៝ប់​មា​ញអោត​ពើស​អឹ​នុង​អី​នៃ នទ្រាប់​អោស។ ៧ តោង​ពារ់​ត៝ល់​ង្វាយ​អោស​នុង​ពាង់​នើម ទោ​មា​គែស​ព្លែរ នទ្រែល​មា​អុញ​ព៝ត​លាយ​ដាស​មហាម ឞូ​នតុប​ព្រូ​តា​នែស​នតូ។ នែស​នតូ​អុញ​ឆា​លែៈ​ទូ​កោៈ​តឹម​ពែ​(១/៣) តើម​ឆី​អុញ​ឆា​លែៈ​ទូ​កោៈ​តឹម​ពែ​(១/៣) នអ៝ប់​មា​ទឹង​លែៈ​រេប​ជា​នអឹរ​អុញ​ឆា​លែៈ​ផ្យៅ​ដ៝ង់។*

៨ តោង​ពារ់​ត៝ល់​ឞារ​អោស​នុង​ពាង់​នើម ទោ​មា​គែស​តឹម​ឞាន​មា​ទូ​មល៝ម់​យោក​ទុត​ក្វ៝ង់​ហីត​អុញ​ទាទេ ឞូ​នតុប​តា​ងក្លាង​ទាក​វាច់​ទាក​វារ់ ទាក​វាច់​ទាក​វារ់​អី​នៃ​ទូ​នតុក​តឹម​ពែ​(១/៣)​ជេង​មហាម‌* ៩ ជេសរី​ទឹង​លែៈ​កឹត​កា​មពោមពា​(ឆ្យុម)​អី​គុ​រេស​តា​ទាក​វាច់​ទាក​វារ់​អាប់​ពែ​អឹ​ខឹត​ទូ​មល៝ម់ ជេសរី​ទូក​រ៝ៈ​ទាក​វាច់​ទាក​វារ់​អាប់​ពែ​លើស​ហេង​ទូ​មល៝ម់​ដ៝ង់។

១០ តោង​ពារ់​ត៝ល់​ពែ​អោស​នុង​ពាង់​នើម ទោ​មា​គែស​ទូ​មល៝ម់​មាញ់​ក្វ៝ង់ ហីត​អុញ​តឹម​ឞាន​មា​អុញ​រាទ៝​តុប​ឞើស​លើ​ត្រោក​តី។ មាញ់​អី​នៃ​តុប​គែស​តា​ទាក​រាលាយ​ទឹង​លែៈ​ទូ​កោៈ​តឹម​ពែ​(១/៣) នទ្រែល​មា​តុប​តា​ទឹង​លែៈ​តូ​ទាក​ទូ​កោៈ​តឹម​ពែ​(១/៣)​ដ៝ង់។* ១១ រាញា​មាញ់​អី​នៃ​«ព្លៃ​មពាត់» ទាក​ទូ​កោៈ​តឹម​ពែ​(១/៣)​ជេង​តាង់​ខេស គែស​អ៝ក់​ឞូនុយ្ស​ខឹត​យ៝រ​មា​ញេត​ទាក​តាង់​អី​នៃ។

១២ តោង​ពារ់​ត៝ល់​ព្វាន់​អោស​នុង​ពាង់​នើម ទោ​មា​គែស​នារ ខៃ នទ្រែល​មា​មាញ់​ជេង​ង៝​ទឹង​លែៈ​ទូ​កោៈ​តឹម​ពែ​(១/៣) នោក​នារ​គែស​ង៝​ទូ​កោៈ​តឹម​ពែ​(១/៣) នោក​មាង់​មោ​ហោម​គែស​នទើ​អាង​ទូ​កោៈ​តឹម​ពែ​(១/៣)​ដ៝ង់។*

១៣ ជេសរី​គ៝ប់​អ្វាញ់​ឆៃ​ទូ​មល៝ម់​ក្លាង​មឞូក​មឞ៝ក​មពារ់​កាលើ​ត្រោក នអ៝ប់​មា​តាង់​ពាង់​នតែរ​ទុត​ទាង់ៗ៖ “រេស​រាញាល់​ងាន់! រេស​រាញាល់​ងាន់! ទឹង​លែៈ​ឞូនុយ្ស​តា​នែស​នតូ​មរា​រេស​រាញាល់​ងាន់ យ៝រ​មា​ហោម​តាង់​នតែស​នុង​ពែ​នុយ្ស​តោង​ពារ់​ជឹត​អី​លែៈ​នតើម​នទ្រាប់​អោស!”

៩

១ តោង​ពារ់​ត៝ល់​ព្រាម់​អោស​នុង​ពាង់​នើម ជេសរី​គ៝ប់​ឆៃ​ទូ​មល៝ម់​មាញ់*​អី​លែៈ​តុប​ជេស​ឞើស​កាលើ​ត្រោក​តា​នែស​នតូ ឞូ​អ៝ន់​មា​មាញ់​អី​នៃ​ក៝ន​ឆ៝​នតូ​ឞ្រ៝ង់​ទុត​ជ្រូ។* ២ ជេស​ពាង់​ពើក​នតូ​ឞ្រ៝ង់​អី​នៃ ទោ​មា​គែស​ញហូក​លោស​ឞើស​នតូ​អី​នៃ តឹម​ឞាន​មា​ញហូក​អុញ​មពុយ្ស​ទុត​ក្វ៝ង់។ នោក​នៃ​នារ នទ្រែល​មា​ត្រោក​ជេង​ង៝​ទាទេ យ៝រ​មា​ញហូក​អី​លោស​ឞើស​នតូ​នៃ។* ៣ គែស​ក្រាស​អ៝ក់​ងាន់​លោស​ឞើស​នតុក​ញហូក​នៃ មពារ់​តា​នែស​នតូ ទឹង​លែៈ​ក្រាស​អី​នៃ​ឞូ​អ៝ន់​គែស​នាវ​ទើយ​អ៝ន់​ឞូនុយ្ស​តា​នែស​នតូ​គែស​នាវ​ជី​តឹម​ឞាន​មា​ជី​នទើរ​វីង​ឆោច​ដ៝ង់។* ៤ ទឹង​លែៈ​ក្រាស​អី​នៃ​ឞូ​ឞ្វៃ​ខាន់​ពាង់ មោ​អោស​អ៝ន់​លើស​ហេង​លើយ​រេប​ជា​តើម​ឆី​តើម​គ្លែ អ៝ន់​លើស​ហេង​លើយ​មា​ឞូនុយ្ស​អី​មោ​គែស​ត្រា​កោរាញ​ឞ្រាស​តា​នទាង់​ក្លែង​ខាន់​ពាង់​នើម​នើស​ហ៝ៈ។* ៥ ទឹង​លែៈ​ក្រាស​អី​នៃ​មោ​អោស​គែស​នាវ​ទើយ​មា​ងខឹត​ឞូនុយ្ស​ត៝ត់​ខឹត ពាង់​គែស​នាវ​ទើយ​មា​ងក្រីត​ជី​ជ៝ៈ​ព្រាម់​ខៃ​ទើម ពាង់​អ៝ន់​ឞូនុយ្ស​ជី​តឹម​ឞាន​មា​ជី​នទើរ​វីង​ឆោច​ដ៝ង់។ ៦ នោក​នៃ​ឞូនុយ្ស​ជ៝យ​នាវ​ខឹត​មោ​អោស​ឆៃ ឞូ​អុច​ងាន់​មា​នាវ​ខឹត តីស​មា​មោ​ឞ្លាវ​ខឹត។*

៧ ទឹង​លែៈ​ក្រាស​អី​នៃ​អ្វាញ់​តឹម​ឞាន​មា​ឆែស​ឞូ​នទ្រាប់​មា​ហាន់​តឹម​លើស តា​ឞោក​ខាន់​ពាង់​តឹម​ឞាន​មា​នទោ​មោក​មាយ្ស​កាដាច់ ជេសរី​អី​មុស​មាត់​ខាន់​ពាង់​តឹម​ឞាន​មា​មុស​មាត់​ឞូនុយ្ស។* ៨ អី​ឆ៝ក់​ខាន់​ពាង់​តឹម​ឞាន​មា​ឆ៝ក់​ឞូ​អូរ ជេសរី​អី​ឆេក​តឹម​ឞាន​មា​ឆេក​យៅ​មុរ។ ៩ ឆាក់​ខាន់​ពាង់​គែស​នទើ​តឹម​ឞាន​មា​អាវ​ល៝យ្ស​មា​តឹម​លើស។ នតែស​នារ​ខាន់​ពាង់​តឹម​ឞាន​មា​នតែស​ញច្វាត់​រាទែស​ឆែស​អ៝ក់​ហាន់​តឹម​លើស។ ១០ អី​ច្យាង់​ខាន់​ពាង់​គែស​មពោច​តឹម​ឞាន​មា​នទើរ​វីង ច្យាង់​ខាន់​ពាង់​នៃ​គែស​នាវ​ទើយ​មា​ងក្រីត​ឞូនុយ្ស​ជ៝ៈ​ព្រាម់​ខៃ។ ១១ ក្រាស​អី​នៃ​គែស​ទូ​ហ្វេ​កាដាច់​មា​ម៝ត់​អ្វាញ់​ខាន់​ពាង់​ដ៝ង់ ជេង​តោង​ពារ់​តា​មពោល​ឞ្រាស​អ្យើស​មា​ម៝ត់​អ្វាញ់​នតូ​ឞ្រ៝ង់​អី​នៃ តា​នាវ​ងើយ​ហេឞ្រើ ​រាញា​«អាបាដោន » តា​នាវ​ងើយ​គ្រែក ​រាញា​«អាពុលីយោន » លែៈ​ឞារ​រាញា​អី​នៃ​គែស​នាវ​ខ្លៃ​លាស៖ «នើម​ងគ្រ៝ស​លើយ»។ ១២ លែៈ​លោច​ជេស​នាវ​រេស​រាញាល់​ត៝ល់​ង្វាយ​នើស ហោម​គែស​ឞារ​តឹ​នាវ​រេស​រាញាល់​ជឹត​ត៝ត់​តៃ​ឞើស​កើយ។

១៣ តោង​ពារ់​ត៝ល់​ព្រាវ​អោស​នុង​ពាង់​នើម ជេសរី​គ៝ប់​តាង់​នតែស​ឞ៝រ់​ងើយ​លោស​ឞើស​ព្វាន់​អឹ​ងកែ​តា​ញឆឺង​ជាន​ឞ្រាស​អី​តា​ឞើស​នាប់​កោរាញ​ឞ្រាស​នៃ ញឆឺង​ជាន​ឞ្រាស​អី​នៃ​ជាន​មា​មាយ្ស។* ១៤ ឞ៝រ់​ងើយ​អី​នៃ​លាស​មា​តោង​ពារ់​ត៝ល់​ព្រាវ​អី​ញអោត​នុង​តា​តី​នៃ៖ “ទ្រីស​លើយ​ហ៝ម់​ព្វាន់​នុយ្ស​តោង​ពារ់​អី​ឞូ​ក៝ត់​តា​មែង​ទាក​រាលាយ​ក្វ៝ង់ អី​ឞូ​ក្វាល់​លាស​ទាក​រាលាយ​អើប្រាត ​នៃ”។* ១៥ ជេសរី​ឞូ​ទ្រីស​ព្វាន់​នុយ្ស​តោង​ពារ់​អី​នៃ គៃ​មា​ព្វាន់​នុយ្ស​តោង​ពារ់​អី​នៃ​ងខឹត​លើយ​ទូ​កោៈ​តឹម​ពែ​(១/៣)​តា​ទឹង​លែៈ​ឞូនុយ្ស តោង​ពារ់​អី​នៃ​លែៈ​នទ្រាប់​មា​ទ្រីស​ត៝ត់​ម៝ង នារ ខៃ នទ្រែល​មា​នាម់​អី​នៃ។* ១៦ គ៝ប់​តាង់​ឞូ​មឞើស​អ៝ក់​តាហែន​ញច៝​ឆែស​អី​តឹង​ព្វាន់​នុយ្ស​តោង​ពារ់​អី​នៃ​គែស ២០០ រាកែស។ ១៧ តា​នាវ​តឹម​ឆៃ​គ៝ប់ គ៝ប់​ឆៃ​ឆែស នទ្រែល​មា​តាហែន​ញច៝​ឆែស​នៃ ផូង​តាហែន​អី​នៃ​ញឆ៝ស​អាវ​ល៝យ្ស​ទុម​រូ​ឞូ​តឹម​ឞាន​មា​អុញ អឹរ​រឺត​ញឺត​តឹម​ឞាន​មា​ត្រោក នទ្រែល​មា​អេរ​តឹម​ឞាន​មា​ញឆីវ។ អី​ឞោកៗ​ឆែស​នៃ​តឹម​ឞាន​មា​ឞោក​យៅ​មុរ គែស​អុញ គែស​ញហូក​អុញ នទ្រែល​មា​គែស​ហីត​ញឆីវ​លោស​ឞើស​មឞូង​ខាន់​ពាង់។ ១៨ ឞូនុយ្ស​ទូ​កោៈ​តឹម​ពែ​(១/៣)​ខឹត យ៝រ​មា​នទើ​អ្យើស​ពែ​នតីល​នៃ ខាន់​ពាង់​ខឹត​យ៝រ​មា​អុញ យ៝រ​មា​ញហូក​អុញ នទ្រែល​មា​ញឆីវ​អី​លោស​តាៈ​ឞើស​មឞូង​ឆែស​អី​នៃ។ ១៩ នាវ​ទើយ​ឆែស​អី​នៃ​តា​មឞូង នទ្រែល​មា​តា​ច្យាង់។ អី​ច្យាង់​ខាន់​ពាង់​តឹម​ឞាន​មា​គែស​អ៝ក់​ឞេស ទឹង​លែៈ​ឞោក​ឞេស​អី​នៃ​ជាន​អ៝ន់​ឞូនុយ្ស​គែស​នាវ​ជី។

២០ ល៝ង់​ឞូនុយ្ស​អី​ហោម​រេស អី​មោ​ខឹត​អោស​យ៝រ​មា​នទើ​អ្យើស​ទឹង​លែៈ​អី​នៃ ហោម​ក៝ៈ​មោ​អុច​រាគ៝ល់​ដ៝ង់​នូយ្ស​នហ៝ម់​អ្យើស​ឞើស​នទើ​អ្យើស​ខាន់​ពាង់​ជាន មោ​អុច​អោស​ឞាស​យើក​មឞាស​មា​ឞ្រាស​អ្យើស មា​រូប​ឞ្រាស​ងក្លាៈ​អី​ជាន​មា​មាយ្ស មា​ព្រាក់ មា​កោង មា​លុ នទ្រែល​មា​ជាន​មា​តើម​ឆី ជេង​រូប​ឞ្រាស​អី​មោ​ឞ្លាវ​អ្វាញ់​ឆៃ មោ​ឞ្លាវ​តាង់ មោ​ឞ្លាវ​ឞ្រោៈ​នៃ។* ២១ ខាន់​ពាង់​មោ​អុច​រាគ៝ល់​លើយ​ដ៝ង់​នូយ្ស​នហ៝ម់​អ្យើស​អី​អ៝ន់​ខាន់​ពាង់​ជាន​តីស អី​ងខឹត​ឞូ អី​ជាន​នអាង អី​តឹម​ទ៝ង់ នទ្រែល​មា​នតុង​ឞូ។

១០

តោង​ពារ់​ញជុន​ទូ​មល៝ម់​ឆ៝ម់បុត​ជេៈ​អ៝ន់​មា​យោហាន 

១ ជេសរី​គ៝ប់​ឆៃ​ទូ​ហ្វេ​តោង​ពារ់​អី​ទាង់​ជឹត​ជុរ​ឞើស​លើ​ត្រោក​តី ជុម​ឆាក់​ពាង់​រី​គែស​តុក តា​កាលើ​ឞោក​ពាង់​គែស​ឞេស​ចុង​តឹង អី​មុស​មាត់​ពាង់​តឹម​ឞាន​មា​នារ ជេសរី​អី​ជ៝ង់​តឹម​ឞាន​មា​ងគ៝ង់​ហីត​អុញ។* ២ តា​តី​ពាង់​ញអោត​ទូ​មល៝ម់​ឆ៝ម់បុត​ក្លោន​ជេៈ​លែៈ​ជេស​ពើក អី​ជ៝ង់​ឞើស​មា​ពាង់​ជ៝ត​អា​ងក្លាង​ទាក​វាច់​ទាក​វារ់ អី​ជ៝ង់​ឞើស​ច្យៅ​អា​កាលើ​កើស។ ៣ ជេសរី​ពាង់​នតែរ​ទុត​ទាង់​តឹម​ឞាន​មា​ងគ្រោង​យៅ​មុរ ជេស​ពាង់​នតែរ​នៃ​គែស​ឞ៝រ់​ងើយ​តឹម​ឞាន​មា​នត៝រ់​មីស​ពើស​តឹ​ដ៝ង់។* ៤ ជេស​តាង់​នតែស​ងើយ​នត៝រ់​មីស​ពើស​តឹ​កើត​នៃ គ៝ប់​គៃ​មា​នទ្រាប់​ញចីស យើន​មា​តាង់​នតែស​ឞ៝រ់​តាៈ​ឞើស​ត្រោក​លាស​មា​គ៝ប់៖ “នាវ​នត៝រ់​មីស​ពើស​តឹ​អី​នៃ​លែៈ​លាស លើយ​អ៝ន់​ឞូ​គឹត មៃ​លើយ​អោស​ញចីស”។*

៥ ជេសរី​តោង​ពារ់​អី​គ៝ប់​ឆៃ​ទ៝ក់​តា​ទាក​វាច់​ទាក​វារ់ នទ្រែល​មា​តា​កាលើ​កើស​រី​នើស‌

ពាង់​យើរ​តី​ឞើស​មា​ជឹត​លើ​ត្រោក‌

៦ នហ៝​មា​ត៝ន​តា​រាញា​នើម​អី​គុ​រេស​បាបើ​នហ៝​រ៝‌

អី​នើម​តើម​ញជេង​ត្រោក នទ្រែល​មា​ទឹង​លែៈ​នទើ​អី​គែស​តា​កាលើ​ត្រោក អី​នើម​តើម​ញជេង​នែស​នតូ នទ្រែល​មា​ទឹង​លែៈ​នទើ​អី​គែស​តា​នែស​នតូ អី​នើម​តើម​ញជេង​ទាក​វាច់​ទាក​វារ់ នទ្រែល​មា​ទឹង​លែៈ​នទើ​អី​គែស​តា​ទាក​វាច់​ទាក​វារ់។ ពាង់​លាស៖ “មោ​ហោម​អោស​នអ៝ម​ជឹត‌* ៧ តា​នោក​តោង​ពារ់​អី​ត៝ល់​ពើស​នទ្រាប់​អោស​នុង លែៈ​គែស​ជេស​នទើ​កោរាញ​ឞ្រាស​អី​ហោម​នទ៝ប់​មពោន​អា​ល៝រ​នើស កើត​កោរាញ​ឞ្រាស​លែៈ​មឞើស​អ៝ន់​គឹត​ល៝រ​មា​ផូង​នតើយ្ស​នាវ​ងើយ​ពាង់​នើម អី​ផូង​ឆើម​កើល​ជាន​ការ​មា*​ពាង់​នើម​នើស”។* ៨ ជេសរី​នតែស​ឞ៝រ់​អី​គ៝ប់​តាង់​តាៈ​ឞើស​កាលើ​ត្រោក​នៃ​នើស លាស​តៃ​មា​គ៝ប់​ទូ​តឹ​ជឹត​កើត​នអា៖ “ហាន់​មៃ​ឆ៝ៈ​ហ៝ម់​ឆ៝ម់បុត​ក្លោន​ជេៈ​អី​លែៈ​ជេស​ពើក​តា​តី​តោង​ពារ់​អី​ទ៝ក់​តា​ទាក​វាច់​ទាក​វារ់ នទ្រែល​មា​តា​កាលើ​កើស​អី​នៃ”។ ៩ ជេសរី​គ៝ប់​ហាន់​អា​តោង​ពារ់​អី​នៃ ទាន់​ឆ៝ៈ​ឆ៝ម់បុត​អី​នៃ។ ពាង់​លាស៖ “អ្យា​ឆ៝ម់បុត មៃ​ឆ៝ៈ​ឆា​ហ៝ម់។ ឆ៝ម់បុត​អ្យា​ជាន​អ៝ន់​មៃ​តាង់​តា​នទុល យើន​មា​តា​មឞូង​មៃ​ញជុង​តឹម​ឞាន​មា​ទាក​ឆុត”។* ១០ គ៝ប់​ឆ៝ៈ​ឆ៝ម់បុត​អី​នៃ​ឞើស​តោង​ពារ់​ឆា ល៝ង់​តា​មឞូង​គ៝ប់​រី​ញជុង​តឹម​ឞាន​មា​ទាក​ឆុត​ងាន់ ត៝ត់​មា​ជេស​ឆា​រី គែស​តាង់​តា​នទុល។ ១១ ជេសរី​ឞូ​ដាៈ​គ៝ប់៖ “អ្យាត់​មា​មៃ​នតើយ្ស​តៃ​ទូ​តឹ​ជឹត​នាវ​ងើយ​កោរាញ​ឞ្រាស​មា​អ៝ក់​ផូង​នទុល​មពោល​ឞូនុយ្ស មា​អ៝ក់​ឞ្រី​ទាក មា​អ៝ក់​ផូង​ឞូនុយ្ស​នាវ​ងើយ​អេងៗ នទ្រែល​មា​អ៝ក់​កាដាច់​ជឹត”។

១១

ឞូនុយ្ស​ឞារ​ហៃ​ជាន​នាវ​ខ្លៃ

១ ជេសរី​ឞូ​អ៝ន់​ទូ​មល៝ម់​តើម​ត្រែង​មា​គ៝ប់​តឹម​ឞាន​មា​ម៝ង់​វែស កោរាញ​ឞ្រាស​លាស​មា​គ៝ប់៖ “អ៝ន់​មៃ​ទ៝ក់​ហ៝ម់ ហាន់​វែស​ញីស​ជាន​ឞ្រាស​មា​កោរាញ​ឞ្រាស​នើម វែស​ញឆឺង​ជាន​ឞ្រាស នទ្រែល​មា​កើប​ទឹង​លែៈ​ឞូនុយ្ស​អី​យើក​មឞាស​មា​កោរាញ​ឞ្រាស​តា​នតុក​នៃ​ដ៝ង់។* ២ យើន​មា​លើយ​អោស​វែស​តា​ជ៝ង់​គូង​ញីស​ជាន​ឞ្រាស​អី​ឞើស​ទីស យ៝រ​លាស​តា​នតុក​នៃ​លែៈ​ឞូ​អ៝ន់​មា​ផូង​អី​មោ​ទី​ផូង​ប៝ន​លាន​កោរាញ​ឞ្រាស* ខាន់​ពាង់​មរា​តុន​ជ៝ត​ប៝ន​ក្ល៝ស​អ្វែស​ជ៝ៈ ៤២ ខៃ។ * ៣ ជេសរី​គ៝ប់​មរា​អ៝ន់​នាវ​ទើយ​មា​ឞារ​ហៃ​ឞូនុយ្ស​តើម​មឞើស​ងក៝ច​នាវ​ខ្លៃ​គ៝ប់ ខាន់​ពាង់​ញឆ៝ស​ងគូត​បាវ​ច្យាត់ នអ៝ប់​មា​នតើយ្ស​នាវ​ងើយ​គ៝ប់​ជ៝ៈ ១២៦០ នារ”†។* ៤ លែៈ​គែស​ញចីស​តា​នាវ​កោរាញ​ឞ្រាស​ងើយ​មា​ឞារ​តើម​អោលីវ  នទ្រែល​មា​ឞារ​អឹ​ជ៝ង់​ឆាគេង ខាន់​ពាង់​ទ៝ក់​ឞើស​នាប់​នើម​អី​កោរាញ​មា​នែស​នតូ ជេង​នាវ​ងើយ​ហោរ​មា​ឞារ​ហៃ​ឞូនុយ្ស​តើម​មឞើស​ងក៝ច​អី​នៃ។* ៥ លាស​ឞូ​ម៝ស​អី​ហាន់​លើស​ឞារ​ហៃ​ខាន់​ពាង់​អី​នៃ គែស​អុញ​លោស​ឞើស​មឞូង​ខាន់​ពាង់​ឆូ​លើយ​ផូង​អី​ហាន់​លើស​ខាន់​ពាង់​រ៝។ ឞូ​ម៝ស​អី​ហាន់​លើស​ខាន់​ពាង់ ពាង់​អី​នៃ​ខឹត​កើត​នៃ​ងាន់​រ៝។ ៦ ឞារ​ហៃ​ខាន់​ពាង់​អី​នៃ​គែស​នាវ​ទើយ​ជាន​អ៝ន់​ត្រោក​មោ​អោស​គែស​មីស​នោក​ខាន់​ពាង់​ហោម​នតើយ្ស​នាវ​ងើយ​កោរាញ​ឞ្រាស ជេសរី​គែស​ដ៝ង់​នាវ​ទើយ​ជាន​អ៝ន់​ទឹង​លែៈ​ទាក​ជេង​មហាម នអ៝ប់​មា​ទើយ​ជាន​នាវ​ជេរ​អាប់​នតីល​អ៝ន់​គែស​តា​នែស​នតូ ទាស​អ៝ក់​តឹ​ខាន់​ពាង់​នើម​អុច។*

៧ នោក​ឞារ​ហៃ​ខាន់​ពាង់​អី​នៃ​លែៈ​ជេស​នតើយ្ស​លែៈ​ផ្យៅ គែស​មពោមពា​(ឆ្យុម)​ទុត​ជាញ​លោស​ឞើស​នតូ​ឞ្រ៝ង់​អី​នៃ​តឹម​លើស​ដាស​ខាន់​ពាង់ ទើយ​ពាង់​អី​នៃ ជេសរី​ងខឹត​លើយ​ខាន់​ពាង់​ដ៝ង់។* ៨ អី​ឆាក់​ខាន់​ពាង់​នៃ​ឞូ​នត្លើយ​រ៝ៈ​ត្រ៝ង​ប៝ន​ក្វ៝ង់​នៃ ជេង​ប៝ន​អី​ឞូ​ងើយ​ហោរ​រាញា​«ប៝ន​ឆោដុម » មោ​លាស​«ឞ្រី​អេឆីប » យ៝រ​លាស​តា​ប៝ន​អី​នៃ​ឞូ​ជាន​អ្យើស​ហោ​ងាន់ តា​ប៝ន​អី​នៃ​ដ៝ង់​នតុក​ឞូ​ងខឹត​កោរាញ​ខាន់​ពាង់​នើម​តា​ឆី​តឹម​រាកាង់​នើស។* ៩ ឞូនុយ្ស​តាៈ​ឞើស​ទឹង​លែៈ​នទុល​មពោល​ឞូនុយ្ស តាៈ​ឞើស​ទឹង​លែៈ​រាន៝យ​ទែស តាៈ​ឞើស​ទឹង​លែៈ​នាវ​ងើយ នទ្រែល​មា​តាៈ​ឞើស​ទឹង​លែៈ​ឞ្រី​ទាក ទឹង​លែៈ​ខាន់​ពាង់​មរា​អ្វាញ់​ឆៃ​ឆាក់​ឞារ​ហៃ​អី​នៃ​ជ៝ៈ​ពែ​នារ​ងគូល ឞូ​មោ​អ៝ន់​អោស​ត៝ប់​តា​មោច។ ១០ ទឹង​លែៈ​ឞូនុយ្ស​តា​នែស​នតូ​អ្យា​គែស​នូយ្ស​នហ៝ម់​រាម់​មអាក​ហោ​ងាន់ យ៝រ​មា​ឆៃ​ខាន់​ពាង់​ឞារ​ហៃ​នៃ​លែៈ​ខឹត​ជេស ឞូ​ព៝ល់​មអាក​ទុត​ហោ​ងាន់ តឹម​អ៝ន់​នទើ​ទើម​ទាម​ឞូ​អ៝ន់​ហែ ហែ​អ៝ន់​ឞូ យ៝រ​លាស​ឞូនុយ្ស​អី​នតើយ្ស​នាវ​ងើយ​កោរាញ​ឞ្រាស​ឞារ​ហៃ​នៃ​នើស​ជាន​អ៝ន់​ឞូនុយ្ស​គុ​តា​នែស​នតូ​អ្យា​គែស​នាវ​ជេរ​ជ៝ត់​ទុត​ហោ​ងាន់។

១១ យើន​មា​លោច​ពែ​នារ​ងគូល​នៃ គែស​នហ៝ម់​នាវ​រេស​លោស​តាៈ​ឞើស​កោរាញ​ឞ្រាស​លាប់​តា​ឞូនុយ្ស​ខឹត​ឞារ​ហៃ​នៃ។ ឞារ​ហៃ​ខាន់​ពាង់​អី​នៃ​ទ៝ក់​រើប​ដើប​រ៝ ទឹង​លែៈ​ឞូនុយ្ស​អី​ឆៃ​នៃ​ក្លាច​ញឆ៝រ់​ងាន់។* ១២ ជេសរី​តាង់​នតែស​ឞ៝រ់​ទុត​ទាង់​តាៈ​ឞើស​កាលើ​ត្រោក​តី​លាស​មា​ឞារ​ហៃ​ខាន់​ពាង់​នៃ៖ “ហាវ​អា​អ្យា​ហ៝ម់!” ជេសរី​ឞារ​ហៃ​ខាន់​ពាង់​អី​នៃ​ហាវ​អា​ត្រោក​តា​ត្រោម​តុក​រី ល៝ង់​ផូង​អី​រាលាង់​ដាស​ខាន់​ពាង់​អ្វាញ់​ឆៃ​ដ៝ង់។* ១៣ នោក​នៃ​ទោ​មា​ងគើ​នែស​ទុត​ហោ​ងាន់ ប៝ន​លែៈ​ទូ​កោៈ​តឹម​ជឹត​(១/១០)​រាល៝ម់​លែៈ​ផ្យៅ ឞូនុយ្ស ៧០០០ នុយ្ស​ខឹត​នោក​ងគើ​នែស​នៃ។ ឞូនុយ្ស​អី​ហោម​រេស​ក្លាច​ញឆ៝រ់​ងាន់ ខាន់​ពាង់​លែវ​ឞាល់​រានេ​កោរាញ​ឞ្រាស​អី​គុ​តា​កាលើ​ត្រោក​តី។ ១៤ នាវ​រេស​រាញាល់​ត៝ល់​ឞារ​លែៈ​លោច​ជេស ល៝ង់​នាវ​រេស​រាញាល់​ត៝ល់​ពែ​មរា​ត៝ត់​គើញ​រ៝។

នតែស​នុង​ត៝ល់​ពើស

១៥ ជេសរី​តោង​ពារ់​ត៝ល់​ពើស​អោស​នុង​ពាង់​នើម ទោ​មា​គែស​នតែស​ឞ៝រ់​ងើយ​ទុត​ទាង់​អ៝ក់​ងាន់​តា​កាលើ​ត្រោក លាស​កើត​នអា៖

“ទឹង​លែៈ​ឞ្រី​ទាក​តា​នែស​នតូ​អ្យា​លែៈ​ជេង​ឞ្រី​ទាក​កោរាញ​ឞ៝ន់​នើម‌

នទ្រែល​មា​ជេង​ឞ្រី​ទាក​ឞ្រាស​ក្រីស ​អី​ពាង់​លែៈ​កើយ្ស‌

ជេសរី​ពាង់​មរា​ជេង​កាដាច់​បាបើ​នហ៝​រ៝!”*

១៦ នោក​នៃ​មពោល​កោរាញ​អី ២៤ នុយ្ស​អី​គុ​តា​រានើល​កាដាច់​ខាន់​ពាង់​នើម​តា​ឞើស​នាប់​កោរាញ​ឞ្រាស ខាន់​ពាង់​លែវ​ឞាល់​ពាន់​កុញ​មុស​មាត់​អា​នែស យើក​មឞាស​មា​កោរាញ​ឞ្រាស‌* ១៧ លាស​មា​ពាង់៖

“អើ​កោរាញ​ឞ្រាស មៃ​ជេង​កោរាញមៃ​ទុត​គែស​នាវ​ទើយ​មា​ទឹង​លែៈ​នតីល​នទើ‌

មៃ​គុ​រេស​អាបៃ​អ្យា មៃ​លែៈ​អើម​គុ​រេស​នើស។

ហេន​ទាន់​លាស​អ្វែស​មា​មៃ‌

យ៝រ​លាស​អាបៃ​អ្យា​មៃ​លែៈ​ញហើ​ជេស​នាវ​ទុត​ទើយ​មៃ​នើម‌

មៃ​លែៈ​នតើម​ម៝ត់​អ្វាញ់។

១៨ ផូង​ឞូនុយ្ស​ទឹង​លែៈ​ឞ្រី​ទាក​ជី​នូយ្ស​ទាទេ​ងាន់‌

យើន​មា​អាបៃ​អ្យា​ម៝ង​មៃ​ញហើ​នាវ​ជី​នូយ្ស​មៃ​នើម​លែៈ​ត៝ត់​ដ៝ង់‌

ជេង​លែៈ​តឹម​ទី​ម៝ង​មៃ​ផាត​ទោយ្ស​ឞូនុយ្ស​ខឹត។

ជេង​លែៈ​តឹម​ទី​ម៝ង​មៃ​អ៝ន់​នទើ​ងខោម​មា

ឞូនុយ្ស​ឆើម​កើល​ជាន​ការ​មា‡​មៃ ជេង​ឞូនុយ្ស​នតើយ្ស​នាវ​ងើយ​កោរាញ​ឞ្រាស ជេង​ផូង​ប៝ន​លាន​មៃ​នើម‌

ជេង​ផូង​ក្លាច​យើក​មា​មៃ‌

ឞ៝ល​លាស​ឞូ​ជេៈ​ឞូ​ក្វ៝ង់‌

ជេង​លែៈ​តឹម​ទី​ម៝ង​ដ៝ង់​មា​មៃ​ងគ្រ៝ស​លើយ​ឞូនុយ្ស​អី​ជាន​នាវ​ងគ្រ៝ស​លើយ​តា​នែស​នតូ”។*

១៩ នោក​នៃ​ញីស​ជាន​ឞ្រាស​មា​កោរាញ​ឞ្រាស​តា​កាលើ​ត្រោក​រី​ពើក​មពោង ជេសរី​ឞូ​ឆៃ​ហុប​នាវ​តឹម​រាង្លាប់​កោរាញ​ឞ្រាស​តា​ត្រោម​ញីស​ជាន​ឞ្រាស​នៃ​ដ៝ង់ គែស​លើប​ងលាយ្ស គែស​នតែស​នត៝រ់​មីស គែស​ងលាយ្ស គែស​ងគើ​នែស​នតូ នទ្រែល​មា​គែស​ព្លែរ​ទុត​ហោ​តុប​តា​នែស​នតូ។*

១២

ឞូ​អូរ នទ្រែល​មា​ឞេស​ញុក​ញាក់

១ ជេសរី​គែស​ទូ​នាវ​មឞេន​ទុត​ក្វ៝ង់​ឆៃ​តា​កាលើ​ត្រោក គែស​ទូ​ហ្វេ​ឞូ​អូរ*​ញឆ៝ស​ងគូត​ទូ​មល៝ម់​នទើ​ច្រាត​តឹម​ឞាន​មា​នារ គែស​ខៃ​តា​ឞើស​ទ៝ង់​ជ៝ង់​ពាង់​រី នអ៝ប់​មា​គែស ១២ អឹ​មាញ់​ជាន​មោក​កាដាច់​តា​ឞោក​ពាង់​ដ៝ង់។ ២ ឞូ​អូរ​អី​នៃ​នត្រែវ​លែៈ​អាប់​ខៃ ជេសរី​នតែរ​ហោ​ងាន់​យ៝រ​លាស​ជី​អុច​មា​គុ​អ៝ស។

៣ គែស​ទូ​នាវ​មឞេន​ជឹត​ឆៃ​តា​កាលើ​ត្រោក គែស​ទូ​មល៝ម់​ឞេស​ញុក​ញាក់​ទុត​ក្វ៝ង់ ឆាក់​ពាង់​ទុម​មឞូ គែស​ពើស​អឹ​ឞោក នទ្រែល​មា​គែស​ជឹត​អឹ​ងកែ ជេសរី​លែៈ​អី​ពើស​អឹ​ឞោក​ពាង់​រី​នទោ​មោក​កាដាច់​ពើស​អឹ​ដ៝ង់។* ៤ អី​ច្យាង់​ពាង់​កែត​រាគូម​មាញ់​តា​កាលើ​ត្រោក​លែៈ​ទូ​កោៈ​តឹម​ពែ​(១/៣)​នតុប​តា​នែស។ ពាង់​ទ៝ក់​ឞើស​នាប់​ឞូ​អូរ​អី​អុច​មា​គុ​អ៝ស​នៃ គៃ​មា​ក៝ប់​រាហោប​អី​ក៝ន​ពាង់​រ៝ ជេស​ពាង់​ទែស។ ៥ ក៝ន​អី​នៃ​មរា​ម៝ត់​អ្វាញ់​ទឹង​លែៈ​ឞ្រី​ទាក​មា​នាវ​ទើយ​នាវ​ទាង់​មា​ម៝ង់​ល៝យ្ស​ពាង់ ជេស​រី​ឞូ​អូរ​អី​នៃ​គុ​អ៝ស​គែស​ទូ​ហ្វេ​ក៝ន​ឞូ​ក្លោ។ យើន​មា​ឞូ​ពើយ្ស​មផ៝ក់​ក៝ន​អី​នៃ​គុ​នទ្រែល​កោរាញ​ឞ្រាស​នើម​តា​រានើល​កាដាច់​ពាង់​នើម​រី។* ៦ ល៝ង់​ឞូ​អូរ​អី​នៃ​ទូ​ញច្វាត់​គុ​តា​ឞ្រី​រាទាស នតុក​នៃ​កោរាញ​ឞ្រាស​លែៈ​ជេស​នទ្រាប់​មា​ពាង់ គៃ​មា​ឞូ​ម៝ត់​ឆ្យាម់​ពាង់​ជ៝ៈ ១២៦០ នារ។ *

៧ ជេសរី​តា​កាលើ​ត្រោក​គែស​នាវ​តឹម​លើស​ក្វ៝ង់ តោង​ពារ់​រាញា​មីកែល  នទ្រែល​មា​ផូង​តោង​ពារ់​អី​គុ​តា​ន៝ម់​ពាង់​នើម​តឹម​លើស​ដាស​ឞេស​ញុក​ញាក់។ ឞេស​ញុក​ញាក់ នទ្រែល​មា​ផូង​តោង​ពារ់​អី​គុ​តា​ន៝ម់​ឞេស​ញុក​ញាក់​ព្លើង​តឹម​លើស​ដាស​ផូង​តោង​ពារ់​មីកែល ​នៃ​ដ៝ង់‌* ៨ យើន​មា​ឞេស​ញុក​ញាក់​តឹម​លើស​មោ​អោស​ទើយ ជេសរី​ជ៝យ​នតុក​មា​គុ​តា​កាលើ​ត្រោក​មោ​ហោម​គែស​ដ៝ង់។ ៩ ជេសរី​ឞូ​នតុប​ឞេស​ញុក​ញាក់​ក្វ៝ង់​អី​នៃ​អា​ឆូ ពាង់​អី​នៃ​ឞេស​ឞើស​កាល់​អែ​នើស អី​ឞូ​ក្វាល់​លាស​កោរាញ​មពោល​ឞ្រាស​អ្យើស មោ​លាស​ឆាតាង់ ​ដ៝ង់ អី​នើម​មរោស​រាលាម់​ទឹង​លែៈ​ឞូនុយ្ស​តា​នែស​នតូ។ ឞូ​នតុប​ពាង់​អា​នែស នតុប​នអ៝ប់​មា​ផូង​តោង​ពារ់​អី​គុ​តា​ន៝ម់​ពាង់​ដ៝ង់។*

១០ ជេសរី​គ៝ប់​តាង់​នតែស​ឞ៝រ់​តា​កាលើ​ត្រោក​លាស​ទុត​ទាង់៖

“អាបៃ​អ្យា​លែៈ​ត៝ត់​ជេស​នាវ​កោរាញ​ឞ្រាស​រាក្លាយ្ស​ឞូនុយ្ស​តា​នែស​នតូ‌

នាវ​ទើយ​កោរាញ​ឞ្រាស នទ្រែល​មា​នាវ​ម៝ត់​អ្វាញ់​កោរាញ​ឞ្រាស​អី​ឞ៝ន់​យើក​មឞាស។

លែៈ​ត៝ត់​ដ៝ង់​នាវ​ឞ្រាស​ក្រីស ​ញហើ​នាវ​ទើយ​ពាង់​នើម។

គែស​កើត​នៃ​យ៝រ​លាស​នើម​អី​នតោន​អ៝ស​នោ​ឞ៝ន់​តា​នាវ​ញឆីង​នើស​លែៈ​ឞូ​នតុប​អា​ឆូ​ជេស‌

ពាង់​អី​នៃ​អី​វៃ​នតោន​អ៝ស​នោ​ឞ៝ន់​តា​នាវ​ញឆីង​ទឹង​មាង់​ទឹង​នារ​ងាន់​មា​កោរាញ​ឞ្រាស។*

១១ ផូង​អ៝ស​នោ​អី​នៃ​លែៈ​ទើយ​ដាស​នើម​នតោន យ៝រ​មា​មហាម​ក៝ន​ឞែ​ឞ្យាប់​នើម‌

ជេសរី​យ៝រ​មា​មឞើស​ងក៝ច​ក៝ន​ឞែ​ឞ្យាប់​អី​នៃ​ជេង​កោរាញ​ខាន់​ពាង់​នើម‌

យ៝រ​លាស​ខាន់​ពាង់​មោ​អោស​ញហ្វាច​នាវ​រេស ខាន់​ពាង់​ហោម​មឞើស​ងក៝ច​នាវ​អី​នៃ ឞ៝ល​លាស​ឞូ​ងខឹត​កាដោយ។*

១២ លាស​នទ្រី​រាម់​មអាក​ហ៝ម់​ទឹង​លែៈ​នើម​អី​គុ​តា​កាលើ​ត្រោក‌

តា​លាម​នតុក​តា​កាលើ​ត្រោក​អី​នតុក​កោរាញ​ឞ្រាស រាម់​មអាក​ហ៝ម់!

ល៝ង់​លាម​នែស​នតូ នទ្រែល​មា​លាម​ទាក​វាច់​ទាក​វារ់​គែស​នាវ​រេស​រាញាល់​ងាន់​រ៝‌

យ៝រ​លាស​កោរាញ​មពោល​ឞ្រាស​អ្យើស​លែៈ​ជុរ​ជេស​អា​ខាន់​អៃ​មៃ‌

នអ៝ប់​មា​ជី​នូយ្ស​ទុត​ហោ​ងាន់‌

យ៝រ​មា​ពាង់​លែៈ​គឹត​ម៝ង​ពាង់​នើម​ហោម​អែ​ដេៈ​ទើម”។*

១៣ ត៝ត់​មា​ឞេស​ញុក​ញាក់​អី​នៃ​លែៈ​គឹត​ឆាក់​ឞូ​នតុប​ពាង់​អា​នែស ពាង់​តឹង​លើស​ឞូ​អូរ​អី​គុ​អ៝ស​ក៝ន​ឞូ​ក្លោ​អី​នៃ​នើស​រ៝។ ១៤ យើន​មា​ឞូ​អ៝ន់​ឞារ​អឹ​នារ​ក្លាង​មឞូក​មឞ៝ក​មា​ឞូ​អូរ​អី​នៃ ព្រែ​មា​មពារ់​អ៝ន់​ងាយ​ឞើស​ឞេស​ញុក​ញាក់ ហាន់​តា​ឞ្រី​រាទាស​នតុក​អី​លែៈ​ជេស​នទ្រាប់​មា​ពាង់​នើស តា​នតុក​នៃ​ឞូ​ម៝ត់​ឆ្យាម់​ពាង់​ជ៝ៈ​ពែ​នាម់​ងគូល†។ ១៥ ជេសរី​ឞេស​ញុក​ញាក់​មឞ្រោស​ទាក​លោស​ឞើស​មឞូង​ពាង់​តឹម​ឞាន​មា​ទាក​រាលាយ​ហ៝ច​ឞើស​កើយ​ឞូ​អូរ​អី​នៃ គៃ​មា​រាទូ​ឞុក​ពាង់។ ១៦ យើន​មា​នែស​ឆើម​កើល​មា​ឞូ​អូរ​អី​នៃ ពាង់​ដាង ជេសរី​ទាក​រាលាយ​អី​ឞេស​ញុក​ញាក់​ទែ​មឞ្រោស​លោស​ឞើស​មឞូង​ពាង់​នៃ​នើស​លាប់​ជឹត​នែស​រី​រាងាត់។ ១៧ ជេសរី​ឞេស​ញុក​ញាក់​អី​នៃ​ជី​នូយ្ស​ហោ​ងាន់​មា​ឞូ​អូរ​អី​នៃ ពាង់​ហាន់​តឹម​លើស​ក្វ៝ង់​ដាស​ផូង​ក៝ន ឞូ​អូរ​អី​នៃ​អី​ហោម តឹម​លើស​ដាស​ទឹង​លែៈ​ផូង​អី​ញអោត​តឹង​នាវ​ដាៈ​កោរាញ​ឞ្រាស ជេង​ផូង​អី​ហោម​មឞើស​ងក៝ច​ឞ្រាស​យេឆូ ​ជេង​កោរាញ​ខាន់​ពាង់​នើម។* ១៨ ជេស​ឞើស​នៃ​ឞេស​ញុក​ញាក់​អី​នៃ​ហាន់​ទ៝ក់​តា​ច៝យ្ស​រ៝ៈ​មែង​ទាក​វាច់​ទាក​វារ់​រី។

១៣

មពោមពា​(ឆ្យុម)​ទុត​ជាញ​អី​លោស​ឞើស​ទាក​វាច់​ទាក​វារ់

១ ជេសរី​គ៝ប់​ឆៃ​ទូ​មល៝ម់​មពោមពា​(ឆ្យុម)​ទុត​ជាញ​លោស​ឞើស​ទាក​វាច់​ទាក​វារ់​រី គែស​ពើស​អឹ​ឞោក នទ្រែល​មា​គែស​ជឹត​អឹ​ងកែ តា​កាលើ​ងកែ​ពាង់​រី​គែស​ជឹត​អឹ​មោក​កាដាច់​ដ៝ង់ ជេសរី​តា​កាលើ​ពើស​អឹ​ឞោក​ពាង់​រី​គែស​ញចីស​រាញា​អេងៗ​មឺច​រាម៝ត​កោរាញ​ឞ្រាស។* ២ មពោមពា​(ឆ្យុម)​អី​គ៝ប់​ឆៃ​នៃ​ឆាក់​ពាង់​តឹម​ឞាន​មា​យៅ​ឞ្រាច់ អី​ជ៝ង់​ពាង់​តឹម​ឞាន​មា​ជ៝ង់​កៅ ជេសរី​អី​មឞូង​ពាង់​តឹម​ឞាន​មា​មឞូង​យៅ​មុរ។ ឞេស​ញុក​ញាក់​អ៝ន់​នាវ​ទាង់​ពាង់​នើម​មា​មពោមពា​(ឆ្យុម)​អី​នៃ នទ្រែល​មា​អ៝ន់​គុ​តា​រានើល​កាដាច់​ពាង់​នើម នអ៝ប់​មា​អ៝ន់​នាវ​ទើយ​ក្វ៝ង់​មា​មពោមពា​(ឆ្យុម)​អី​នៃ។* ៣ គ៝ប់​ឆៃ​ទូ​មល៝ម់​ឞោក​មពោមពា​(ឆ្យុម)​អី​នៃ​រាមាញ​ឞើយ​មា​ខឹត យើន​មា​នតុក​អី​រាមាញ​ទុត​ហោ​ឞើយ​មា​ខឹត​នៃ​លែៈ​ឞាស​ច្រាវ។ ជេសរី​ទឹង​លែៈ​ឞូនុយ្ស​តា​នែស​នតូ​នទ្រ៝ត់​ហីស​រាហ៝ល់​ទាទេ​ងាន់ លែវ​ឞាល់​តឹង​មពោមពា​(ឆ្យុម)​អី​នៃ។* ៤ ខាន់​ពាង់​យើក​មឞាស​មា​ឞេស​ញុក​ញាក់​អី​អ៝ន់​នាវ​ទើយ​មា​មពោមពា​(ឆ្យុម)​អី​នៃ ជេសរី​ខាន់​ពាង់​យើក​មឞាស​មា​មពោមពា​(ឆ្យុម)​អី​នៃ​នហ៝​មា​លាស៖ “មោ​ហោម​គែស​អោស​ឞូនុយ្ស​តឹម​ឞាន​មា​ពាង់​អី​អ្យា មោ​ហោម​គែស​អោស​ឞូនុយ្ស​ទើយ​តឹម​លើស​ដាស​ពាង់​អី​អ្យា”។*

៥ កោរាញ​ឞ្រាស​មោ​អោស​ឞ្វៃ​ពាង់​អី​នៃ​ងើយ​ហឺន នអ៝ប់​មា​ងើយ​មឺច​រាម៝ត​កោរាញ​ឞ្រាស។ កោរាញ​ឞ្រាស​មោ​អោស​ឞ្វៃ​ពាង់​ឆ៝ៈ​នាវ​ទើយ​ម៝ត់​អ្វាញ់​ជ៝ៈ ៤២ ខៃ។ * ៦ ពាង់​ហា​មឞូង​មឺច​រាម៝ត​កោរាញ​ឞ្រាស រាក​ឆ្វាយ​រាញា​កោរាញ​ឞ្រាស រាក​ឆ្វាយ​នអ៝ប់​មា​នតុក​កោរាញ​ឞ្រាស នទ្រែល​មា​រាក​ឆ្វាយ​ទឹង​លែៈ​ផូង​អី​គុ​តា​កាលើ​ត្រោក​អី​នតុក​កោរាញ​ឞ្រាស​ដ៝ង់។ ៧ កោរាញ​ឞ្រាស​មោ​អោស​ឞ្វៃ​ពាង់​តឹម​លើស​ដាស​ផូង​ប៝ន​លាន​កោរាញ​ឞ្រាស​នើម នអ៝ប់​មា​ទើយ​ពាង់​ដ៝ង់។ ពាង់​ឆ៝ៈ​ទើន​នាវ​ទើយ​មា​ម៝ត់​អ្វាញ់​ទឹង​លែៈ​រាន៝យ​ទែស ទឹង​លែៈ​នទុល​មពោល​ឞូនុយ្ស ទឹង​លែៈ​ផូង​ឞូនុយ្ស​នាវ​ងើយ​អេងៗ នទ្រែល​មា​ទឹង​លែៈ​ឞ្រី​ទាក​ដ៝ង់។* ៨ ជេសរី​ឞូនុយ្ស​តា​នែស​នតូ​អី​មោ​គែស​ញចីស​ឆាក់​តា​ឆ៝ម់បុត​នាវ​រេស​ក៝ន​ឞែ​ឞ្យាប់​នើម​អី​ឞូ​ទែ​ងខឹត ទឹង​លែៈ​ខាន់​ពាង់​អី​នៃ​យើក​មឞាស​មា​មពោមពា​(ឆ្យុម)​អី​នៃ​ទាទេ។ រាញា​ឆាក់​តា​ឆ៝ម់បុត​អី​នៃ​ឞូ​លែៈ​ញចីស​អេ​ល៝រ​មា​នាវ​រាហាក់​ញជេង​នែស​នតូ​នើស។* ៩ ឞូ​ម៝ស​អី​គែស​តោរ​អ៝ន់​ពាង់​អ្យាត់​ងាន់​ហ៝ម់!

១០ លែៈ​អើម​កោរាញ​ឞ្រាស​អ៝ន់​ឞូនុយ្ស​អាបាៈ​ឞូ​ទែ​ញុប​តេៈ​នទ្រូង‌

ឞូនុយ្ស​អី​នៃ​មរា​គុ​តា​នទ្រូង​ងាន់‌

ពាង់​អ៝ន់​ឞូនុយ្ស​អាបាៈ​ឞូ​ទែ​ងខឹត​មា​ដាវ‌

ឞូនុយ្ស​អី​នៃ​មរា​ខឹត​មា​ដាវ​ងាន់។

លាស​នទ្រី​ផូង​ប៝ន​លាន​កោរាញ​ឞ្រាស​អ៝ន់​ញឆ្រោយ្ស​នឹង​តា​នាវ​ជេរ អ៝ន់​គែស​នាវ​ញឆីង​ន៝ប់។*

ទូ​មល៝ម់​មពោមពា​(ឆ្យុម)​លោស​ឞើស​នែស

១១ ជេស​ឞើស​នៃ​គ៝ប់​ឆៃ​ទូ​មល៝ម់​មពោមពា​(ឆ្យុម)​ទុត​ជាញ​អា​អេង​លោស​ឞើស​នែស គែស​ឞារ​អឹ​ងកែ​តឹម​ឞាន​មា​ងកែ​ក៝ន​ឞែ​ឞ្យាប់ អី​នតែស​ងើយ​ពាង់​តឹម​ឞាន​មា​នតែស​ងើយ​ឞេស​ញុក​ញាក់។ ១២ មពោមពា​(ឆ្យុម)​អី​នៃ​ឆ៝ៈ​ទឹង​លែៈ​នាវ​ទើយ​ឞើស​មពោមពា​(ឆ្យុម)​ត៝ល់​ង្វាយ​អី​លោស​ឞើស​ទាក​វាច់​ទាក​វារ់​នើស ពាង់​ញច៝ប់​ទឹង​លែៈ​ឞូនុយ្ស​តា​នែស​នតូ​អ្យា អ៝ន់​យើក​មឞាស​មា​មពោមពា​(ឆ្យុម)​ត៝ល់​ង្វាយ​អី​គែស​រាមាញ​ឞើយ​មា​ខឹត ជេសរី​ឞាស​នៃ​នើស​ដ៝ង់។* ១៣ ពាង់​ជាន​នាវ​គឹត​មឞេន​អេងៗ​ទុត​ក្វ៝ង់​ងាន់ នហ៝​មា​ជាន​អ៝ន់​តុប​អុញ​ឞើស​កាលើ​ត្រោក​តា​នែស​នតូ អ៝ន់​ទឹង​លែៈ​ឞូនុយ្ស​ឆៃ។* ១៤ កោរាញ​ឞ្រាស​មោ​អោស​ឞ្វៃ​ពាង់​ជាន​នាវ​គឹត​មឞេន​អេងៗ​អី​តាៈ​ឞើស​នាវ​ទើយ​មពោមពា​(ឆ្យុម)​ត៝ល់​ង្វាយ​នៃ។ មា​នាវ​មឞេន​អី​នៃ​ពាង់​លែវ​ទឹង​លែៈ​ឞូនុយ្ស​អី​គុ​តា​នែស​នតូ​អ៝ន់​ហ្យើត ជេសរី​ពាង់​ដាៈ​ទឹង​លែៈ​ឞូនុយ្ស​អី​គុ​តា​នែស​នតូ​អ៝ន់​ជាន​រូប​មពោមពា​(ឆ្យុម)​អី​រាមាញ​យ៝រ​មា​ដាវ អី​លែៈ​ឞាស​អី​នៃ។* ១៥ កោរាញ​ឞ្រាស​មោ​អោស​ឞ្វៃ​ពាង់​ជាន​អ៝ន់​រូប​មពោមពា​(ឆ្យុម)​អី​នៃ​គែស​នហ៝ម់​ញហោរ គៃ​មា​ឞ្លាវ​ងើយ ជេសរី​មពោមពា​(ឆ្យុម)​អី​នៃ​អ៝ន់​ឞូ​ងខឹត​លើយ​ឞូ​ម៝ស​អី​មោ​អុច​អោស​យើក​មឞាស​មា​រូប​មពោមពា​(ឆ្យុម)​អី​នៃ។* ១៦ ពាង់​ញច៝ប់​ទឹង​លែៈ​ឞូនុយ្ស នអ៝ប់​មា​ឞូនុយ្ស​ជេៈ ឞូនុយ្ស​ក្វ៝ង់ ឞូនុយ្ស​នទ្រ៝ង់ ឞូនុយ្ស​ក្រ៝ ឞូនុយ្ស​មោ​ទឹក​ឞូ ឞូនុយ្ស​ទឹក​ឞូ អ៝ន់​ឆ៝ៈ​ទើន​ទូ​នទើ​មឞេន​តា​តី​ឞើស​មា មោ​លាស​តា​នទាង់​ក្លែង។* ១៧ ជេសរី​ឞូ​ម៝ស​អី​មោ​អោស​គែស​នទើ​មឞេន​អី​នៃ ពាង់​អី​នៃ​មោ​អោស​ទើយ​រាវាត់ ទើយ​តាច់​ទូ​នតីល​នទើ។ មឞេន​អី​នៃ​រាញា​មពោមពា​(ឆ្យុម)​អី​នៃ មោ​លាស​មរោ​រាញា​មពោមពា​(ឆ្យុម)​អី​នៃ។ ១៨ អ្យាត់​មា​គែស​នាវ​មឹន​គឹត​ឞ្លាវ​មា​វ៝ត់​នាវ​ខ្លៃ​នទើ​មឞេន​អី​នៃ ឞូ​ម៝ស​អី​គែស​នាវ​ឞ្លាវ អ៝ន់​ពាង់​ឆ៝ៈ​មរោ​មពោមពា​(ឆ្យុម)​អី​នៃ​កើប យ៝រ​លាស​មរោ​អី​នៃ​ជេង​មរោ​រាញា​ឞូនុយ្ស ជេង​មរោ ៦៦៦។

១៤

ក៝ន​ឞែ​ឞ្យាប់ នទ្រែល​មា​ឞូនុយ្ស​អី​កោរាញ​ឞ្រាស​ទែ​ច្វាយ

១ ជេសរី​គ៝ប់​ឆៃ​ក៝ន​ឞែ​ឞ្យាប់​អី​នៃ​ទ៝ក់​តា​កាលើ​យោក​ឆីយោន  គែស​ឞូនុយ្ស ១៤៤០០០ នុយ្ស​គុ​នទ្រែល​ពាង់ ទឹង​លែៈ​ឞូនុយ្ស​អី​នៃ​លែៈ​គែស​ញចីស​ជេស​រាញា​ក៝ន​ឞែ​ឞ្យាប់ នទ្រែល​មា​រាញា​អី​ឞឹ​ពាង់​នើម​តា​នទាង់​ក្លែង។* ២ គ៝ប់​តាង់​នតែស​នទើ​តា​កាលើ​ត្រោក​តឹម​ឞាន​មា​ងគោរ​ទាក​ក្វ៝ង់ មោ​លាស​តឹម​ឞាន​មា​នតែស​នត៝រ់​មីស​ទុត​ហោ។ នាវ​នតែស​អី​គ៝ប់​តាង់​នៃ​តឹម​ឞាន​មា​នតែស​មពោល​គ៝ស​គ៝ង​រេង​អ៝ក់​ងាន់។ ៣ ខាន់​ពាង់​អី ១៤៤០០០ នុយ្ស​នៃ មព្រើ​នាវ​មព្រើ​មហែ​តា​ឞើស​នាប់​រានើល​កាដាច់​អី​នៃ តា​ឞើស​នាប់​ព្វាន់​នុយ្ស​នទើ​អី​គែស​នាវ​រេស​អី​នៃ នទ្រែល​មា​តា​ឞើស​នាប់​មពោល ២៤ នុយ្ស​កោរាញ​អី​នៃ។ មោ​គែស​អោស​ទូ​ហ្វេ​ឞូនុយ្ស​អា​អេង​ឞ្លាវ​នតី​នាវ​មព្រើ​អី​នៃ គែស​ផូង​អី ១៤៤០០០ នុយ្ស​អី​លែៈ​កោរាញ​ឞ្រាស​ទែ​ច្វាយ​ឞើស​នែស​នតូ​នើស​ទើម​ឞ្លាវ។* ៤ ទឹង​លែៈ​ខាន់​ពាង់​អី​នៃ​មោ​គែស​អោស​ឞិច​ដាស​មា​ឞូ​អូរ* ខាន់​ពាង់​ហោម​អែ​នតាង​ខាត​ទាទេ​ងាន់។ អាស​នតុក​ក៝ន​ឞែ​ឞ្យាប់​ហាន់ ខាន់​ពាង់​ហាន់​តឹង​គ្រ៝យ​ពាង់​តា​នតុក​នៃ​ដ៝ង់។ ពាង់​លែៈ​ច្វាយ​ជេស​ខាន់​ពាង់​ល៝រ​ឞូ​ឞើស​ទឹង​លែៈ​ឞូនុយ្ស ជេង​នទើ​ញហើរ​មា​កោរាញ​ឞ្រាស មា​ក៝ន​ឞែ​ឞ្យាប់​អី​នៃ​ដ៝ង់។* ៥ ទឹង​លែៈ​ខាន់​ពាង់​អី​នៃ​មោ​ព្រ៝ត​ដ៝ង់​ងើយ​មរោស តា​ខាន់​ពាង់​មោ​គែស​អោស​នាវ​មា​នទុយ្ស។

មឞើស​ងក៝ច​នាវ​តេៈ​ទោយ្ស

៦ ជេសរី​គ៝ប់​ឆៃ​ទូ​ហ្វេ​តោង​ពារ់​ជឹត មពារ់​រ៝ៈ​ងគូល​ត្រោក លែវ​នាវ​មហែ​មហាន​អ្វែស​អី​ហោម​បាបើ​នហ៝​រ៝ មា​មឞើស​ងក៝ច​អ៝ន់​មា​ទឹង​លែៈ​ឞូនុយ្ស​តា​នែស​នតូ ទឹង​លែៈ​ឞ្រី​ទាក ទឹង​លែៈ​រាន៝យ​ទែស ទឹង​លែៈ​នាវ​ងើយ នទ្រែល​មា​ទឹង​លែៈ​នទុល​មពោល​ឞូនុយ្ស។ ៧ តោង​ពារ់​អី​នៃ​នតែរ​ទុត​ទាង់​លាស៖ “អ៝ន់​ខាន់​អៃ​មៃ​ក្លាច​យើក​មា​កោរាញ​ឞ្រាស នទ្រែល​មា​រានេ​នាវ​ច្រេក​លើប​ពាង់​ហ៝ម់ យ៝រ​លាស​លែៈ​ត៝ត់​ទី​ម៝ង​ពាង់​ផាត​ទោយ្ស។ អ៝ន់​ខាន់​អៃ​មៃ​យើក​មឞាស​មា​ពាង់​អី​នើម​តើម​ញជេង​ត្រោក នែស​នតូ ទាក​វាច់​ទាក​វារ់ នទ្រែល​មា​ទឹង​លែៈ​តូ​ទាក”។ ៨ គែស​ទូ​ហ្វេ​តោង​ពារ់​ជឹត​ត៝ត់​ឞើស​កើយ​លាស៖ “លែៈ​រាល៝ម់​ងាន់​រ៝! លែៈ​រាល៝ម់​ងាន់​រ៝​ប៝ន​បាបីលោន ​អី​ទុត​ក្វ៝ង់ យ៝រ​លាស​ប៝ន​អី​នៃ​លែៈ​លែវ​ទឹង​លែៈ​ឞូនុយ្ស​តា​ទឹង​លែៈ​ឞ្រី​ទាក​អ៝ន់​ជាន​នាវ​ខើស​ក្លែរ នាវ​តឹម​ទ៝ង់ តឹម​ឞាន​មា​ឞូ​លែវ​ឞូនុយ្ស​អេង​ញេត​នទ្រាញ់​ព្លៃ​យុងយារ​ប៝ន។ នាវ​អី​នៃ​ញជុន​លែវ​អ៝ន់​កោរាញ​ឞ្រាស​ជី​នូយ្ស​តេៈ​ទោយ្ស!”* ៩ គែស​ទូ​ហ្វេ​តោង​ពារ់​ជឹត​ត៝ត់​ឞើស​កើយ​ជេង​តោង​ពារ់​អី​ត៝ល់​ពែ​លាស​ទុត​ទាង់​ងាន់៖ “ឞូ​ម៝ស​អី​យើក​មឞាស​មា​មពោមពា​(ឆ្យុម)​អី​ទុត​ជាញ​នៃ ឞូ​ម៝ស​យើក​មឞាស​មា​រូប​ពាង់​នៃ នអ៝ប់​មា​គែស​ឆ៝ៈ​នាវ​មឞេន​ពាង់​តា​នទាង់​ក្លែង មោ​លាស​តា​តី‌* ១០ ឞូនុយ្ស​អី​នៃ​កោរាញ​ឞ្រាស​អ៝ន់​ញេត​ឞើស​កាច៝ក​នទ្រាញ់​ព្លៃ​យុងយារ​ប៝ន​ពាង់​នើម​អី​មោ​គែស​លាយ​មា​ទាក គែស​នាវ​ខ្លៃ​លាស​កោរាញ​ឞ្រាស​តេៈ​ទោយ្ស​ទុត​ហោ​ងាន់។ ខាន់​ពាង់​ទើន​នាវ​ក្រីត​ជេរ​មា​អុញ​ហីត នទ្រែល​មា​ហីត​ញឆីវ​តា​ឞើស​នាប់​ផូង​តោង​ពារ់​ក្ល៝ស​អ្វែស ឞើស​នាប់​ក៝ន​ឞែ​ឞ្យាប់​នើម។* ១១ អុញ​អី​អ៝ន់​ខាន់​ពាង់​គែស​នាវ​ក្រីត​ជេរ​នៃ នអ៝ប់​មា​ញហូក​អុញ​អី​នៃ​បាបើ​នហ៝​រ៝​ងាន់។ ឞូ​ម៝ស​អី​យើក​មឞាស​មា​មពោមពា​(ឆ្យុម)​អី​ទុត​ជាញ​នៃ នទ្រែល​មា​យើក​មឞាស​មា​រូប​ពាង់​នៃ ឞូនុយ្ស​អី​លែៈ​ឆ៝ៈ​ទើន​ជេស​នាវ​មឞេន​រាញា​ពាង់​នៃ គឹត​លាស​គែស​នាវ​ជេរ​ជ៝ត់​ទឹង​មាង់​ទឹង​នារ​មោ​ហុញ​អោស”។*

១២ លាស​នទ្រី​ផូង​ប៝ន​លាន​កោរាញ​ឞ្រាស អី​ញអោត​នាវ​វៃ​កោរាញ​ឞ្រាស​ដាៈ នទ្រែល​មា​អី​ញឆីង​ន៝ប់​រាក៝ក់​មា​ឞ្រាស​យេឆូ  អ៝ន់​គុ​អ៝ត់​នូយ្ស​នឹង​តា​នាវ​ជេរ។* ១៣ ជេសរី​គ៝ប់​តាង់​នតែស​ឞ៝រ់​តា​កាលើ​ត្រោក​លាស​កើត​នអា៖ “អ៝ន់​មៃ​ញចីស​នាវ​អ្យា៖ នតើម​ឞើស​ម៝ង​អ្យា អ្វែស​មអាក​ងាន់​មា​ឞូ​ម៝ស​អី​ខឹត នអ៝ប់​មា​ញឆីង​មា​កោរាញ​យេឆូ ”។ ឞ្រាស​ហ្វេង​អ្វែស​លាស៖ “ទី​ងាន់ អ្វែស​មអាក​ងាន់​មា​ខាន់​ពាង់ យ៝រ​លាស​ខាន់​ពាង់​មរា​គុ​រាលូ មោ​ហោម​អោស​គែស​នាវ​រាអាស​រាគាញ់​ជឹត យ៝រ​លាស​ទឹង​លែៈ​នទើ​ខាន់​ពាង់​ជាន​នើស​គែស​នទើ​ងខោម​ងាន់​មា​ខាន់​ពាង់​នើម”។*

នាវ​រែក​នែស​នតូ

១៤ ជេសរី​គ៝ប់​ឆៃ​ទូ​រាច្វាល់​តុក​ងលាង គែស​ទូ​ហ្វេ​គុ​តា​នទ៝រ់​តុក​នៃ ពាង់​តឹម​ឞាន​មា​ក៝ន​ឞូនុយ្ស។ ពាង់​នទោ​មោក​កាដាច់​អី​ជាន​មា​មាយ្ស នអ៝ប់​មា​ញអោត​ទូ​មល៝ម់​ញអែវ​ទុត​ឆោត​តា​តី​ពាង់​នើម។* ១៥ ល៝ង់​គែស​ទូ​ហ្វេ​តោង​ពារ់​ជឹត​លោស​តាៈ​ឞើស​ញីស​ជាន​ឞ្រាស​មា​កោរាញ​ឞ្រាស នតែរ​ទុត​ទាង់​ងាន់​លាស​មា​ពាង់​អី​គុ​តា​នទ៝រ់​តុក​អី​នៃ៖ “ឆ៝ៈ​ញអែវ​មៃ​នើម​នៃ​រែក​ហ៝ម់! លែៈ​ទី​ម៝ង​រែក​ជេស យ៝រ​លាស​នទើ​តា​នែស​នតូ​លែៈ​ទុម​ជេស”។* ១៦ ជេសរី​ពាង់​អី​គុ​តា​នទ៝រ់​តុក​នៃ រែក​នែស​នតូ​មា​ញអែវ នែស​នតូ​រែក​ជេស​លែៈ​ផ្យៅ។

១៧ ជេសរី​គែស​ទូ​ហ្វេ​តោង​ពារ់​ជឹត​លោស​តាៈ​ឞើស​ញីស​ជាន​ឞ្រាស​មា​កោរាញ​ឞ្រាស​តា​កាលើ​ត្រោក ពាង់​ញអោត​ទូ​មល៝ម់​ញអែវ​ទុត​ឆោត​ដ៝ង់។ ១៨ គែស​ទូ​ហ្វេ​តោង​ពារ់​ជឹត​អី​កោរាញ​មា​អុញ លោស​ឞើស​នតុក​ញឆឺង​ជាន​ឞ្រាស ពាង់​លាស​ទុត​ទាង់​ងាន់​មា​តោង​ពារ់​អី​ញអោត​ញអែវ​ទុត​ឆោត​នៃ៖ “ឆ៝ៈ​ញអែវ​មៃ​អី​ទុត​ឆោត​នៃ ក៝ស​ហ៝ម់​រាយោក​ព្លៃ​យុងយារ​ប៝ន​តា​តើម​តា​នែស​នតូ យ៝រ​លាស​លែៈ​ទុម​ជេស!” ១៩ ជេសរី​តោង​ពារ់​អី​នៃ​រែក​នែស​នតូ​មា​ញអែវ​ពាង់​នើម រាគូម​ព្លៃ​យុងយារ​ប៝ន​អី​នៃ​ជេស​លែៈ​ផ្យៅ ជេសរី​ពាង់​ងក្លាច់​ព្លៃ​អី​នៃ​តា​ត្រោម​នតុក​ញជ៝ត​ព្លៃ​យុងយារ​ប៝ន​ទុត​ក្វ៝ង់ គែស​នាវ​ខ្លៃ​លាស កោរាញ​ឞ្រាស​ជី​នូយ្ស​តេៈ​ទោយ្ស​មា​ទឹង​លែៈ​ឞូនុយ្ស​តា​នែស​នតូ។* ២០ នតុក​អី​នៃ​ឞើស​ទីស​ប៝ន ឞូ​ជ៝ត​មពែត​ព្លៃ​យុងយារ​ប៝ន​អី​នៃ លោស​មហាម​ហ៝ច​លោស​ឞើស​នតុក​អី​នៃ​ព្រេស​ត៝ត់​មឞូង​ឆែស​ងាន់ ងាយ​ហ៝ច​មហាម​អី​នៃ​ក្លាប់​លាស ៣០០ កីលោមែត។

១៥

ពើស​នុយ្ស​តោង​ពារ់​គែស​ពើស​អឹ​ងាន​អី​គែស​នាវ​ជេរ

១ ជេសរី​គ៝ប់​ឆៃ​នាវ​គឹត​មឞេន​ង្វាយ​ជឹត​តា​កាលើ​ត្រោក នាវ​គឹត​មឞេន​អី​នៃ​ទុត​ក្វ៝ង់​នទ្រ៝ត់​ហីស​រាហ៝ល់​ងាន់ គែស​ពើស​នុយ្ស​តោង​ពារ់​ញអោត​ពើស​អឹ​នាវ​ជេរ​ងគ្លែៈ​ទុត ជេង​នាវ​ជេរ​ងគ្លែៈ​ទុត យ៝រ​លាស​តា​នាវ​ជេរ​អី​នៃ​នាវ​កោរាញ​ឞ្រាស​ជី​នូយ្ស​តេៈ​ទោយ្ស​មា​ទឹង​លែៈ​ឞូនុយ្ស​តា​នែស​នតូ​អ្យា​លែៈ​លោច​ជេស។* ២ ជេសរី​គ៝ប់​ឆៃ​ទាក​វាច់​ទាក​វារ់​រាឆាង​តឹម​ឞាន​មា​លុ​ងលាង​តឹម​លាយ​ដាស​អុញ ជេសរី​ឞូ​ម៝ស​អី​លែៈ​ទើយ​ដាស​មពោមពា​(ឆ្យុម)​អី​ទុត​ជាញ​អី​នៃ ដាស​រូប​ពាង់ យ៝រ​លាស​ខាន់​ពាង់​មោ​អោស​យើក​មឞាស​មា​មពោមពា​(ឆ្យុម)​អី​នៃ នទ្រែល​មា​មោ​អោស​អ៝ន់​ឞូ​តេៈ​មឞេន​មរោ​រាញា​ពាង់​តា​ឆាក់​ខាន់​ពាង់​នើម ខាន់​ពាង់​ទ៝ក់​តា​មែង​ទាក​វាច់​ទាក​វារ់​អី​នៃ នអ៝ប់​មា​ញអោត​គ៝ង​រេង​អី​កោរាញ​ឞ្រាស​លែៈ​អ៝ន់​មា​ខាន់​ពាង់​នើស។* ៣ ជេសរី​ខាន់​ពាង់​មព្រើ​នាវ​មព្រើ​មោឆេ ​អី​នើម​ឆើម​កើល​ជាន​ការ​មា*​កោរាញ​ឞ្រាស នទ្រែល​មា​នាវ​មព្រើ​ក៝ន​ឞែ​ឞ្យាប់​នើម​កើត​នអា៖

“អើ​កោរាញ​ឞ្រាស មៃ​ទុត​គែស​នាវ​ទើយ​មា​ទឹង​លែៈ​នតីល​នទើ‌

នទើ​មៃ​នើម​ជាន​ទុត​ក្វ៝ង់‌

ជេសរី​ទុត​នាវ​ងាន់!

មៃ​អី​កាដាច់​ទឹង​លែៈ​ឞ្រី​ទាក​អើយ‌

ទឹង​លែៈ​នទើ​មៃ​ជាន​លែៈ​ឆ៝ង់ លែៈ​ទី​ទាទេ​ងាន់!*

៤ អើ​កោរាញ​ឞ្រាស! ទឹង​លែៈ​ឞូនុយ្ស​ក្លាច​យើក​មា​មៃ​ទាទេ!

ទឹង​លែៈ​ឞូនុយ្ស​រានេ​មៃ​ទាទេ‌

យ៝រ​លាស​គែស​ទូ​ហ្វេ​មៃ​ទើម​អី​ក្ល៝ស​អ្វែស។

ទឹង​លែៈ​ឞូនុយ្ស​ទឹង​លែៈ​ឞ្រី​ទាក​មរា​ហាន់​យើក​មឞាស​មា​មៃ​ទាទេ‌

យ៝រ​លាស​ខាន់​ពាង់​ឆៃ​នហេល​នាវ​មៃ​ជាន​ឆ៝ង់​ងាន់”។*

៥ ឞើស​កើយ​នៃ​ជឹត គ៝ប់​អ្វាញ់​ឆៃ​មពោង​ញីស​ជាន​ឞ្រាស​មា​កោរាញ​ឞ្រាស​តា​កាលើ​ត្រោក​ជេង​ចូន​ឞ៝ក​ជាន​ឞ្រាស​ពើក​ឞ៝ង់​រាបឺក។* ៦ ជេសរី​ពើស​នុយ្ស​តោង​ពារ់​លោស​ឞើស​ញីស​ជាន​ឞ្រាស​អី​នៃ ញអោត​ពើស​អឹ​នាវ​ជេរ គែស​ញឆ៝ស​ងគូត​មា​ឞ៝ក​លាយ្ស​ងលាង​ក្ល៝ស​អាង​ងាន់ ជេសរី​គែស​រាឆែ​មាយ្ស​ក៝ត់​តា​នតាង​នតើស​ដ៝ង់។ ៧ គែស​ទូ​ហ្វេ​នទើ​តា​ព្វាន់​នុយ្ស​នទើ​អី​គែស​នាវ​រេស​អី​នៃ អ៝ន់​ងាន​មាយ្ស​ពើស​អឹ​មា​ពើស​នុយ្ស​តោង​ពារ់​នៃ។ តា​ត្រោម​ងាន​មាយ្ស​នៃ​គែស​ឞេង​មា​នាវ​កោរាញ​ឞ្រាស​តេៈ​ទោយ្ស កោរាញ​ឞ្រាស​អី​គុ​រេស​បាបើ​នហ៝​រ៝។* ៨ តា​ត្រោម​ញីស​ជាន​ឞ្រាស​រី​គែស​ឞេង​មា​នាវ​ញហូក​ថុល​នាវ​ច្រេក​លើប​កោរាញ​ឞ្រាស​នើម នទ្រែល​មា​នាវ​ទើយ​កោរាញ​ឞ្រាស​នើម មោ​អោស​គែស​ទូ​ហ្វេ​ទើយ​លាប់​តា​ត្រោម​នៃ នហ៝​មា​លែៈ​លោច​ពើស​អឹ​នាវ​ជេរ​អី​តាៈ​ឞើស​ពើស​នុយ្ស​តោង​ពារ់​មើ​ទើយ​លាប់។*

១៦

ពើស​អឹ​ងាន​មាយ្ស​អី​អ៝ន់​នាវ​ជេរ

១ ជេសរី​គ៝ប់​តាង់​នតែស​ឞ៝រ់​ទុត​ទាង់​ងាន់​ឞើស​ញីស​ជាន​ឞ្រាស​រី លាស​មា​ពើស​នុយ្ស​តោង​ពារ់​នៃ៖ “ហាន់​ហ៝ម់ ងខុត​ហ៝ម់​ពើស​អឹ​ងាន​អី​គែស​នាវ​កោរាញ​ឞ្រាស​តេៈ​ទោយ្ស​នៃ​តា​នែស​នតូ!”* ២ តោង​ពារ់​ត៝ល់​ង្វាយ​ហាន់​ងខុត​ងាន​ពាង់​នើម​នៃ​តា​កើស​តា​នែស​នតូ ជេសរី​ទឹង​លែៈ​ឞូនុយ្ស​អី​គែស​នាវ​មឞេន​មពោមពា​(ឆ្យុម)​ទុត​ជាញ​នើស នទ្រែល​មា​យើក​មឞាស​មា​រូប​ពាង់​នើស គែស​នាវ​ឆោត​រាហ៝ក​ជី​ទុត​ហោ​ងាន់។* ៣ តោង​ពារ់​ត៝ល់​ឞារ​ងខុត​ងាន​ពាង់​នើម​នៃ​តា​ទាក​វាច់​ទាក​វារ់ ជេសរី​ទាក​វាច់​ទាក​វារ់​ជេង​មហាម​តឹម​ឞាន​មា​មហាម​ឞូនុយ្ស​លែៈ​ខឹត ជេសរី​ទឹង​លែៈ​នទើ​អី​រេស​តា​ទាក​វាច់​ទាក​វារ់​នៃ​ខឹត​រុង​ខឹត​រាចាៈ​លែៈ​ផ្យៅ។* ៤ តោង​ពារ់​ត៝ល់​ពែ​ងខុត​ងាន​ពាង់​នើម​នៃ​តា​ទឹង​លែៈ​ទាក​រាលាយ តា​ទឹង​លែៈ​តូ​ទាក ជេសរី​ទឹង​លែៈ​ទាក​អី​នៃ​ជេង​មហាម​ទាទេ។

៥ ជេសរី​គ៝ប់​តាង់​តោង​ពារ់​អី​កោរាញ​មា​ទាក​លាស៖

“អើ កោរាញ​ឞ្រាស មៃ​គុ​រេស មៃ​លែៈ​អើម​គុ​រេស មៃ​នើម​ក្ល៝ស​អ្វែស។

មៃ​ផាត​ទោយ្ស​តា​នាវ​អ្យា​ឆ៝ង់​ងាន់‌

៦ យ៝រ​លាស​ផូង​ឞូនុយ្ស​អី​មៃ​តេៈ​ទោយ្ស​អ្យា ខាន់​ពាង់​លែៈ​ងខឹត​លែៈ​ញចាយ​មហាម​ផូង​ប៝ន​លាន​មៃ​នើម នទ្រែល​មា​ផូង​ឞូនុយ្ស​នតើយ្ស​នាវ​ងើយ​មៃ‌

កើត​នទ្រី​អាបៃ​អ្យា​មៃ​អ៝ន់​ខាន់​ពាង់​ញេត​មហាម‌

ញឆុច​ដេៈ​ខាន់​ពាង់!”*

៧ ជេសរី​គ៝ប់​តាង់​នតែស​ឞ៝រ់​ឞើស​ញឆឺង​ជាន​ឞ្រាស​លាស​កើត​នអា៖

“អើ​កោរាញ​ឞ្រាស មៃ​ទុត​គែស​នាវ​ទើយ​មា​ទឹង​លែៈ​នតីល​នទើ‌

ទី​ងាន់ ឆ៝ង់​ងាន់ ទឹង​លែៈ​នាវ​មៃ​ផាត​ទោយ្ស!”*

៨ តោង​ពារ់​ត៝ល់​ព្វាន់​ងខុត​ងាន​ពាង់​នើម​តា​នារ ជេសរី​នារ​គែស​នាវ​ទាង់ ជាន​អ៝ន់​ឞូនុយ្ស​ទោស​អ្យែស​ងាន់​យ៝រ​មា​ទោស​ហោ​អីរ។ ៩ ទឹង​លែៈ​ឞូនុយ្ស​ទោ​រាហ៝ក​យ៝រ​មា​ទោស​ហោ​អីរ​ងាន់ យើន​មា​ខាន់​ពាង់​មោ​អោស​រាគ៝ល់​លើយ​នូយ្ស​នហ៝ម់​អ្យើស មោ​អោស​រានេ​នាវ​ច្រេក​លើប​កោរាញ​ឞ្រាស ខាន់​ពាង់​រាក​ថាម់​កោរាញ​ឞ្រាស​អី​គែស​នាវ​ទើយ​មា​ទឹង​លែៈ​នាវ​ជេរ​អី​នៃ។* ១០ តោង​ពារ់​ត៝ល់​ព្រាម់​ងខុត​ងាន​ពាង់​នើម​តា​រានើល​កាដាច់​មពោមពា​(ឆ្យុម)​ទុត​ជាញ​នៃ ជេសរី​ឞ្រី​ទាក​អី​ពាង់​ម៝ត់​អ្វាញ់​ជេង​ង៝។ ទឹង​លែៈ​ឞូនុយ្ស​លែវ​ឞាល់​កាប់​មព្យាត់​ខាន់​ពាង់​នើម យ៝រ​មា​នាវ​រេស​រាញាល់​ហោ​អីរ​ហោ​អារ​ងាន់។* ១១ ខាន់​ពាង់​លែវ​ឞាល់​រាក​ថាម់​កោរាញ​ឞ្រាស​អី​គុ​តា​កាលើ​ត្រោក យ៝រ​មា​រេស​រាញាល់​ហោ​អីរ នទ្រែល​មា​ឆោត​រាហ៝ក​តា​ឆាក់​ខាន់​ពាង់​នើម។ លែៈ​ទាស​នៃ​ហើយ្ស​គែស​នាវ​រេស​រាញាល់ យើន​មា​ហោម​អែ​មា​ខាន់​ពាង់​មោ​រាគ៝ល់​លើយ​នូយ្ស​នហ៝ម់​អ្យើស​មោ​ឞាស​ជាន​អ្យើស។

១២ តោង​ពារ់​ត៝ល់​ព្រាវ​ងខុត​ងាន​ពាង់​នើម​តា​ទាក​រាលាយ​ក្វ៝ង់ ជេង​ទាក​រាលាយ​អើប្រាត  ជេសរី​ទាក​រាលាយ​អើប្រាត ​ឆ្វាត់​លែៈ​ផ្យៅ គៃ​មា​គែស​ត្រ៝ង​អ៝ន់​មា​មពោល​កាដាច់​តាៈ​ឞើស​លោស​នារ​ហាន់។* ១៣ ជេសរី​គ៝ប់​ឆៃ​ពែ​ហ្វេង​ឞ្រាស​អ្យើស​តឹម​ឞាន​មា​កឹត ង្វាយ​លោស​ឞើស​មឞូង​ឞេស​ញុក​ញាក់ ង្វាយ​លោស​ឞើស​មឞូង​មពោមពា​(ឆ្យុម)​អី​ទុត​ជាញ​នៃ ង្វាយ​ជឹត​លោស​ឞើស​មឞូង​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស*‌* ១៤ ទឹង​លែៈ​ហ្វេង​អី​នៃ​ជេង​ហ្វេង​ឞ្រាស​អ្យើស។ ខាន់​ពាង់​ជាន​នាវ​គឹត​មឞេន​អេងៗ​ងាន់ នអ៝ប់​មា​ហាន់​តា​មពោល​កាដាច់​លាម​នែស​នតូ គៃ​មា​រាគូម​មពោល​កាដាច់​អី​នៃ​អ៝ន់​តឹម​លើស​តា​នារ​អី​ទុត​ក្វ៝ង់​ងាន់​ជេង​នារ​កោរាញ​ឞ្រាស​ផាត​ទោយ្ស កោរាញ​ឞ្រាស​អី​ទុត​គែស​នាវ​ទើយ​មា​ទឹង​លែៈ​នតីល​នទើ។* ១៥ - ឞ្រាស​យេឆូ ​លាស៖ “ល៝ង់​គ៝ប់​វាច់​ឞូ​មោ​អោស​គឹត​ម៝ស​ម៝ង តឹម​ឞាន​មា​ឞូ​មោ​អោស​គឹត​ម៝ស​ម៝ង​ឞូនុយ្ស​ហាន់​នតុង! អ្វែស​មអាក​ងាន់​មា​ឞូ​ម៝ស​អី​ហោម​គុ​រាងែស​ញជ្រាង់​ឆាក់​ហោម​ញឆីង​ន៝ប់ ខាន់​ពាង់​តឹម​ឞាន​មា​គែស​ឞ៝ក​ងគូត​អាវ​ញឆ៝ស​ងក្រូម​ឆាក់​ជាន់​ខាន់​ពាង់ មោ​អោស​គុ​លាហោក​អ៝ន់​ឞូ​ឆៃ​នាវ​ដីត​ព្រេង!” -* ១៦ ជេសរី​ហ្វេង​អ្យើស​អី​នៃ​រាគូម​ទឹង​លែៈ​មពោល​កាដាច់​អី​នៃ​អ៝ន់​គុ​ទូ​នតុក តា​នាវ​ងើយ​ហេឞ្រើ ​លាស​នតុក​អី​នៃ៖ «ហារមាកេដោន »។

១៧ តោង​ពារ់​ត៝ល់​ពើស​ងខុត​ងាន​ពាង់​នើម​តា​ត្រោក ជេសរី​គែស​នតែស​ឞ៝រ់​ទុត​ទាង់​ឞើស​រានើល​កាដាច់​តា​ត្រោម​ញីស​ជាន​ឞ្រាស​មា​កោរាញ​ឞ្រាស លាស​កើត​នអា៖ “លែៈ​ជេស​លែៈ​ផ្យៅ​ហើយ!” ១៨ នោក​នៃ​គែស​លើប​ងលាយ្ស គែស​នតែស​នត៝រ់​មីស នអ៝ប់​មា​គែស​ងលាយ្ស នទ្រែល​មា​គែស​ងគារ់​នែស​នតូ​ទុត​ហោ​ងាន់ មោ​អោស​ព្រ៝ត​គែស​ងគើ​នែស​នតូ​កើត​នៃ​នតើម​ឞើស​គែស​ឞូនុយ្ស​តា​នែស​នតូ។ ១៩ ប៝ន​បាបីលោន ​អី​ទុត​ក្វ៝ង់​លែៈ​តឹម​ងខាស​ជេង​ពែ​អឹ ល៝ង់​ទឹង​លែៈ​ប៝ន​ទឹង​លែៈ​ឞ្រី​ទាក​រាល៝ម់។ នោក​នៃ​កោរាញ​ឞ្រាស​ហោម​កាស​គឹត​មា​ប៝ន​បាបីលោន ពាង់​តេៈ​ទោយ្ស​មា​ប៝ន​អី​នៃ​អ៝ន់​ឞូនុយ្ស​តា​ប៝ន​អី​នៃ​តឹម​ឞាន​មា​ញេត​ញុល​នទ្រាញ់​ព្លៃ​យុងយារ​ប៝ន​តា​កាច៝ក​អី​ពាង់​ទុត​ជី​នូយ្ស​តេៈ​ទោយ្ស។* ២០ ជេសរី​ទឹង​លែៈ​គោល​ទាក​រ៝ស​លែៈ​ផ្យៅ ទឹង​លែៈ​យោក​ឞូ​អ្វាញ់​មោ​ហោម​ឆៃ​ជឹត​អោស។ ២១ គែស​ព្លែរ​ទុត​ក្វ៝ង់ៗ​តុប​ឞើស​កាលើ​ត្រោក​តា​ផូង​ឞូនុយ្ស ព្លែរ​ង្វាយៗ​ជ៝ក់​ក្លាប់​លាស ៣០ កីលោគ្រាម។ ជេសរី​ខាន់​ពាង់​រាក​ថាម់​កោរាញ​ឞ្រាស យ៝រ​មា​នាវ​ជេរ​មា​ព្លែរ​អី​នៃ អ៝ន់​គែស​នាវ​រេស​រាញាល់​អី​នៃ​ទុត​ហោ​ងាន់។*

១៧

នាវ​តេៈ​ទោយ្ស​មា​ឞូ​អូរ​វាង់​តឹរ

១ ជេស​ឞើស​នៃ​គែស​ទូ​ហ្វេ​តោង​ពារ់​តា​ពើស​នុយ្ស​ផូង​តោង​ពារ់​អី​លែៈ​ងខុត​ពើស​អឹ​ងាន​អី​នៃ ហាន់​តា​គ៝ប់​នអ៝ប់​មា​លាស៖ “ហាន់​នទ្រែល​គ៝ប់ គ៝ប់​អុច​ញហើ​អ៝ន់​មៃ​ឆៃ​នាវ​តេៈ​ទោយ្ស​មា​ឞូ​អូរ​វាង់​តឹរ​អី​ឞូ​លឺ​អី​គុ​កេង​នតុក​អ៝ក់​គែស​នហ៝ង​ទាក។* ២ កាដាច់​លាម​នែស​នតូ​លែៈ​តឹម​ទ៝ង់​ខើស​ក្លែរ​នទ្រែល​ឞូ​អូរ​អី​នៃ* ជេសរី​ទឹង​លែៈ​ឞូនុយ្ស​តា​នែស​នតូ​តឹម​ឞាន​មា​ញុល​នទ្រាញ់ យ៝រ​មា​ជាន​តឹង​នាវ​ខើស​ក្លែរ​ពាង់​ដ៝ង់”។* ៣ ជេសរី​តោង​ពារ់​អី​នៃ​លែវ​គ៝ប់​ហាន់​តា​ឞ្រី​រាទាស​តាៈ​ឞើស​នាវ​ទើយ​ឞ្រាស​ហ្វេង​អ្វែស។ តា​នតុក​នៃ​គ៝ប់​ឆៃ​ទូ​ហ្វេ​ឞូ​អូរ​ញច៝​តា​កាលើ​ទូ​មល៝ម់​មពោមពា​(ឆ្យុម) មពោមពា​(ឆ្យុម)​អី​នៃ​ទុម​ងាន់ លាម​ឆាក់​ពាង់​គែស​ញចីស​រាញា​អេងៗ ជេង​រាញា​មឺច​រាម៝ត​កោរាញ​ឞ្រាស។ មពោមពា​(ឆ្យុម)​អី​នៃ​គែស​ពើស​អឹ​ឞោក នទ្រែល​មា​គែស​ជឹត​អឹ​ងកែ។* ៤ ឞូ​អូរ​អី​នៃ​ញឆ៝ស​ងគូត​មា​ឞ៝ក​ឆូត មា​ឞ៝ក​គុរ នអ៝ប់​មា​ងក្រឹ​ឆាក់​ពាង់​មា​មាយ្ស មា​លុ​ខ្លៃ មា​អ៝ក់​លុ​ពិច​មល៝ម់​(លុ​គ្ល៝)។ តា​តី​ពាង់​រី ញអោត​ទូ​មល៝ម់​កាច៝ក​មាយ្ស តា​កាច៝ក​អី​នៃ​ឞេង​មា​នាវ​បឹ​បើច នាវ​អ្យើស​ខើស​ក្លែរ​ពាង់​នើម​ងាន់។* ៥ តា​នទាង់​ក្លែង​ពាង់​គែស​ញចីស​រាញា​នាវ​ហោរ​លាស​កើត​នអា៖ «ប៝ន​បាបីលោន ​អី​ទុត​ក្វ៝ង់ ជេង​អី​មែ​មា​ផូង​ឞូ​អូរ​វាង់​តឹរ ជេង​អី​មែ​មា​ទឹង​លែៈ​នាវ​បឹ​បើច​តា​នែស​នតូ»។ ៦ គ៝ប់​ឆៃ​ឞូ​អូរ​អី​នៃ​ញុល​មា​មហាម​ងខឹត​អ៝ក់​ផូង​ប៝ន​លាន​កោរាញ​ឞ្រាស នទ្រែល​មា​មហាម​ផូង​អី​ញឆីង​រាប់​ជាប់​មា​ឞ្រាស​យេឆូ ។ នោក​គ៝ប់​ឆៃ​ពាង់ គ៝ប់​នទ្រ៝ត់​ហីស​រាហ៝ល់​ងាន់។*

៧ តោង​ពារ់​អី​នៃ​លាស​មា​គ៝ប់៖ “មើម​មៃ​គែស​នាវ​នទ្រ៝ត់​ហីស​រាហ៝ល់​កើត​នៃ? គ៝ប់​មឞើស​ងក៝ច​អ៝ន់​មៃ​គឹត​នាវ​នទ៝ប់​មពោន​តា​ឞូ​អូរ​អី​នៃ នទ្រែល​មា​មឞើស​ងក៝ច​នាវ​នទ៝ប់​មពោន​តា​មពោមពា​(ឆ្យុម)​អី​ពាង់​ញច៝​គែស​ពើស​អឹ​ឞោក ជឹត​អឹ​ងកែ​នៃ។ ៨ មពោមពា​(ឆ្យុម)​អី​មៃ​ឆៃ​នៃ ឞើស​នតើម​នើស​គែស​នាវ​រេស យើន​មា​អាបៃ​អ្យា​មោ​ហោម​រេស​អោស ពាង់​មរា​លោស​ឞើស​នតូ​ឞ្រ៝ង់ ជេសរី​រ៝ស​លេក​តៃ។ ទឹង​លែៈ​ឞូនុយ្ស​អី​គុ​តា​នែស​នតូ​អី​មោ​គែស​កោរាញ​ឞ្រាស​ញចីស​រាញា​ឆាក់​តា​ឆ៝ម់បុត​នាវ​រេស​ឞើស​នតើម​គែស​នែស​នតូ ខាន់​ពាង់​គែស​នាវ​នទ្រ៝ត់​ហីស​រាហ៝ល់​ងាន់ យ៝រ​លាស​ឆៃ​មពោមពា​(ឆ្យុម)​អី​នៃ​ពាង់​ឞើស​នតើម​នើស​គែស​នាវ​រេស អាបៃ​អ្យា​មោ​គែស​ជឹត​អោស ជេសរី​ឆៃ​តៃ​ពាង់។* ៩ ឞូ​ម៝ស​អី​គែស​នាវ​មឹន​គឹត​ឞ្លាវ​វ៝ត់​នាវ​អ្យា៖ ពើស​អឹ​ឞោក​អី​នៃ អុច​ងើយ​មា​ពើស​អឹ​យោក​នតុក​ឞូ​អូរ​អី​នៃ​គុ នទ្រែល​មា​អុច​ងើយ​មា​ពើស​នុយ្ស​កាដាច់​ដ៝ង់។* ១០ តា​មពោល​កាដាច់​អី​នៃ​ព្រាម់​នុយ្ស​លែៈ​រ៝ស​ជេស ទូ​ហ្វេ​ហោម​ជាន​កាដាច់ ជេសរី​អី​ទូ​ហ្វេ​ជឹត​អេ​ហ៝ៈ​អោស​ជាន។ ត៝ត់​ពាង់​ជាន​កាដាច់ ពាង់​ជាន​កាដាច់​មោ​ជ៝ៈ​អោស។ ១១ ល៝ង់​មពោមពា​(ឆ្យុម)​អី​មៃ​ឆៃ​នៃ អី​ឞើស​នតើម​នើស​គែស​នាវ​រេស យើន​មា​អាបៃ​អ្យា​មោ​ហោម​រេស​អោស ពាង់​ជាន​កាដាច់​ត៝ល់​ផាម។ ពាង់​ជេង​តា​មពោល​កាដាច់​អី​ពើស​នុយ្ស​នៃ​ដ៝ង់ ជេសរី​មរា​ខឹត​រ៝ស​លេក។ ១២ ជឹត​អឹ​ងកែ​អី​មៃ​ឆៃ​នៃ អី​នៃ​ជេង​ជឹត​នុយ្ស​កាដាច់​អី​អេ​ហ៝ៈ​អោស​ជាន​កាដាច់ យើន​មា​ខាន់​ពាង់​មរា​ជាន​កាដាច់​ជ៝ៈ​ទូ​ម៝ង​ទើម​នទ្រែល​មពោមពា​(ឆ្យុម)​អី​នៃ។* ១៣ ទឹង​លែៈ​កាដាច់​អី​នៃ​គែស​នាវ​មឹន​ទូ​នតោរ​នាវ​ទើម ជាវ​នាវ​ទើយ​ខាន់​ពាង់​នើម នអ៝ប់​មា​នាវ​ម៝ត់​អ្វាញ់​អ៝ន់​មា​មពោមពា​(ឆ្យុម)​អី​នៃ។ ១៤ ទឹង​លែៈ​កាដាច់​អី​នៃ​មរា​លែវ​ឞាល់​តឹម​លើស​ដាស​ក៝ន​ឞែ​ឞ្យាប់ យើន​មា​ទើយ​ក៝ន​ឞែ​ឞ្យាប់ យ៝រ​លាស​ពាង់​អី​កោរាញ​ក្វ៝ង់​រាលាវ​មា​ទឹង​លែៈ​កោរាញ ពាង់​អី​កាដាច់​ក្វ៝ង់​រាលាវ​មា​ទឹង​លែៈ​កាដាច់។ ល៝ង់​ទឹង​លែៈ​ផូង​អី​គុ​នទ្រែល​ក៝ន​ឞែ​ឞ្យាប់ លែៈ​កោរាញ​ឞ្រាស​ទែ​ក្វាល់ លែៈ​កើយ្ស​ខាន់​ពាង់ ខាន់​ពាង់​ជេង​ផូង​អី​រាប់​ជាប់​មា​ពាង់​ទាទេ”។*

១៥ តោង​ពារ់​អី​នៃ​លាស​តៃ​មា​គ៝ប់៖ “អ៝ក់​នហ៝ង​ទាក​អី​មៃ​ឆៃ​នៃ តា​នតុក​ឞូ​អូរ​វាង់​តឹរ​គុ​នើស ជេង​មឞេន​មា​ផូង​នទុល​មពោល​ឞូនុយ្ស ផូង​ឞូនុយ្ស​អ៝ក់ ផូង​ឞូនុយ្ស​ឞ្រី​ទាក​អេងៗ នទ្រែល​មា​ផូង​ឞូនុយ្ស​នាវ​ងើយ​អេងៗ។ ១៦ ជឹត​អឹ​ងកែ​អី​មៃ​ឆៃ​នៃ នអ៝ប់​មា​មពោមពា​(ឆ្យុម)​អី​នៃ មរា​ជី​ឞ្យាញ់​មា​ឞូ​អូរ​វាង់​តឹរ​អី​នៃ ខាន់​ពាង់​មរា​លើស​ហេង​ពាង់ អ៝ន់​ពាង់​គុ​លាហោក ឆា​មលៃ​ពាង់ នទ្រែល​មា​ឆ៝ៈ​ពូរ​ពាង់​តា​អុញ​ជឹត‌​* ១៧ យ៝រ​លាស​កោរាញ​ឞ្រាស​អ៝ន់​នាវ​មឹន​មា​ជឹត​អឹ​ងកែ អ៝ន់​ខាន់​ពាង់​ជាន​នទើ​អី​ពាង់​លែៈ​អុច។ នទ្រី​ខាន់​ពាង់​ទូ​នតោរ​នាវ​ជាវ​នាវ​ទើយ​ខាន់​ពាង់​នើម នអ៝ប់​មា​នាវ​ម៝ត់​អ្វាញ់​អ៝ន់​មា​មពោមពា​(ឆ្យុម)​អី​នៃ នហ៝​មា​ត៝ត់​នាវ​ងើយ​កោរាញ​ឞ្រាស​លែៈ​ត៝ត់​ងាន់។ ១៨ ល៝ង់​ឞូ​អូរ​អី​មៃ​ឆៃ​នៃ​នើស ជេង​មឞេន​មា​ប៝ន​ទុត​ក្វ៝ង់​អី​ម៝ត់​អ្វាញ់​ទឹង​លែៈ​កាដាច់​តា​នែស​នតូ”។

១៨

ប៝ន​បាបីលោន ​រាល៝ម់

១ ឞើស​កើយ​នៃ គ៝ប់​ឆៃ​ទូ​ហ្វេ​តោង​ពារ់​អី​ជុរ​ឞើស​កាលើ​ត្រោក​នតុក​កោរាញ​ឞ្រាស​នើម តោង​ពារ់​អី​នៃ​គែស​នាវ​ទើយ​ហោ​ងាន់ ជេសរី​នាវ​ច្រេក​លើប​ពាង់​អាង​លាម​នែស​នតូ​ងាន់។* ២ ពាង់​នតែរ​ទុត​នតែស៖

“ប៝ន​បាបីលោន ​អី​ទុត​ក្វ៝ង់​លែៈ​រាល៝ម់​ងាន់​ជេស! ពាង់​លែៈ​រាល៝ម់​ងាន់​ជេស!

ប៝ន​អី​អ្យា​លែៈ​ជេង​នតុក​គុ​ផូង​ឞ្រាស​អ្យើស‌

ជេង​នតុក​ឞ្រោៈ​រាឆ៝ង​អាប់​នតីល​ឞ្រាស​បឹ​បើច‌

នទ្រែល​មា​លែៈ​ជេង​រាឆ្វាន់​អាប់​នតីល​ឆ្យុម​នារ​អី​មោ​ក្ល៝ស*​អី​បឹ​បើច‌*

៣ យ៝រ​លាស​ប៝ន​អី​នៃ​លែវ​ទឹង​លែៈ​ឞូនុយ្ស​ទឹង​លែៈ​ឞ្រី​ទាក​ជាន​អ្យើស​ជាន​តឹង​នាវ​ខើស​ក្លែរ នាវ​តឹម​ទ៝ង់​ពាង់‌

តឹម​ឞាន​មា​ឞូ​ញេត​នទ្រាញ់​ព្លៃ​យុងយារ​ប៝ន​ត៝ត់​ញុល។

ផូង​កាដាច់​តា​នែស​នតូ​លែៈ​ជាន​តឹង​ប៝ន​អី​នៃ តឹម​ឞាន​មា​លែៈ​ជាន​នាវ​ខើស​ក្លែរ​ទាទេ​ដ៝ង់។

ជេសរី​ទឹង​លែៈ​ផូង​តាច់​រាគ៝ល់​នទើ​តា​នែស​នតូ​ទឹង​គែស​ទ្រាប់​នទើ​នទ្រ៝ង់​ក្វ៝ង់ យ៝រ​មា​នាវ​គុ​រេស​ទុត​ខ្លៃ​ទុត​អ្វែស​តា​ប៝ន​អ្យា”។*

៤ ជេសរី​គ៝ប់​តាង់​នតែស​ឞ៝រ់​ជឹត​តាៈ​ឞើស​កាលើ​ត្រោក៖

“អើ​ផូង​ប៝ន​លាន​គ៝ប់​នើម! អ៝ន់​លែវ​ឞាល់​លោស​ហ៝ម់​ឞើស​ប៝ន​អ្យា‌

គៃ​មា​លើយ​អោស​គែស​នាវ​តីស​នទ្រែល​ខាន់​ពាង់‌

ក្លាច​លាស​គែស​នាវ​ជេរ

នទ្រែល​ខាន់​ពាង់។*

៥ យ៝រ​លាស​នាវ​តីស​ខាន់​ពាង់​ទុត​អ៝ក់​តឹម​ឞាន​មា​លែៈ​មពឺម​ត៝ត់​អា​ត្រោក‌

អាបៃ​អ្យា​កោរាញ​ឞ្រាស​កាស​គឹត​មា​នាវ​ខាន់​ពាង់​ជាន​អ្យើស។*

៦ អ៝ន់​ព្លើង​មា​ខាន់​ពាង់​តឹម​ទី​ដាស​នទើ​ខាន់​ពាង់​លែៈ​ជាន​មា​ឞូ​នើស‌

ព្លើង​មា​ខាន់​ពាង់​ង្វាយ​ជេង​ឞារ នទើ​ខាន់​ពាង់​លែៈ​ជាន​ជេរ​មា​ឞូ ព្លើង​មា​ខាន់​ពាង់​ង្វាយ​ជេង​ឞារ‌

តឹម​ឞាន​មា​អ៝ន់​ខាន់​ពាង់​ញេត​ទូ​កាច៝ក​នទ្រាញ់​ជេង​ឞារ​ឞើស​អី​ខាន់​ពាង់​អ៝ន់​មា​ឞូ។*

៧ ឞូនុយ្ស​តា​ប៝ន​អ្យា​រានេ​អេង​ឆាក់​ខាន់​ពាង់​នើម គុ​រេស​ទុត​អ្វែស‌

លាស​នទ្រី​អ៝ន់​ខាន់​ពាង់​ទើន​នាវ​រេស​រាញាល់ នអ៝ប់​មា​នាវ​ញុម​រាង៝ត​ហោ​កើត​នៃ​ដ៝ង់។

យ៝រ​លាស​ខាន់​ពាង់​លាស​អេង​តា​នូយ្ស​នហ៝ម់៖

«គ៝ប់​គុ​រេស​តឹម​ឞាន​មា​កាដាច់​ឞូ​អូរ‌

មោ​អោស​ជេង​តឹម​ឞាន​មា​ឞូ​អូរ​នទ្រោ

មោ​ដ៝ង់​គែស​នាវ​ញុម​រាង៝ត!»*

៨ លាស​នទ្រី​ទឹង​លែៈ​នាវ​រេស​រាញាល់​តា​ប៝ន​អ្យា​គែស​ទូ​នារ​ទើម‌

ឞូនុយ្ស​តា​ប៝ន​គែស​នាវ​ខឹត គែស​នាវ​ញុម​រាង៝ត គែស​នាវ​ជី​ឆ៝ត់​ជី​ង៝ត‌

ជេសរី​គែស​នាវ​អុញ​ឆា‌

យ៝រ​លាស​កោរាញ​ឞ្រាស​អី​តេៈ​ទោយ្ស​ប៝ន​អ្យា​គែស​នាវ​ទើយ​ងាន់”។

៩ ផូង​កាដាច់​តា​នែស​នតូ​អ្យា​អី​លែៈ​តឹង​ជាន​នទើ​បឹ​បើច នាវ​តឹម​ទ៝ង់​ខើស​ក្លែរ​តឹង​កើត​ឞូនុយ្ស​តា​ប៝ន​អី​នៃ នអ៝ប់​មា​លែៈ​គុ​រេស​ទុត​នទ្រ៝ង់​ទុត​រាម់​មអាក​កើត​ខាន់​ពាង់​ដ៝ង់ នោក​ខាន់​ពាង់​ឆៃ​ញហូក​អុញ​ឆា​ប៝ន​អី​នៃ ខាន់​ពាង់​មរា​ញុម​រាង៝ត​ងាន់​រ៝។ ១០ ទឹង​លែៈ​កាដាច់​អី​នៃ​មរា​គុ​ឞើស​ងាយ ក្លាច​ញឆ៝រ់​នាវ​រេស​រាញាល់​ឞូនុយ្ស​តា​ប៝ន​អី​នៃ ខាន់​ពាង់​លាស៖

“រេស​រាញាល់​ងាន់! រេស​រាញាល់​ងាន់!

អើ​ប៝ន​បាបីលោន ​អី​ទុត​ក្វ៝ង់ អី​គែស​នាវ​ទើយ​ក្វ៝ង់‌

យ៝រ​លាស​នាវ​តេៈ​ទោយ្ស​មា​មៃ​តា​ទូ​ម៝ង​ទើម”។

១១ ផូង​តាច់​រាគ៝ល់​នទើ​តា​នែស​នតូ​ញុម​នអ៝រ យ៝រ​លាស​មោ​ហោម​គែស​អោស​ឞូនុយ្ស​រាវាត់​ទ្រាប់​នទើ​ខាន់​ពាង់។ ១២ ទ្រាប់​នទើ​អី​នៃ គែស​មាយ្ស គែស​ព្រាក់ គែស​លុ​ខ្លៃ លុ​ពិច​(លុ​គ្ល៝) គែស​ឞ៝ក​ងលាង​អ្វែស ឞ៝ក​ឆូត ឞ៝ក​ហូល ឞ៝ក​គុរ គែស​អាប់​នតីល​តើម​ឆី​បោ​កាស គែស​អាប់​នតីល​នទើ​ជាន​មា​លា គែស​អាប់​នតីល​នទើ​ជាន​មា​តើម​ឆី​ខ្លៃ នទើ​ជាន​មា​កោង នទើ​ជាន​មា​ល៝យ្ស នទ្រែល​មា​នទើ​ជាន​មា​លុ​អី​អ្វែស‌ ១៣ ងខ៝ប​ឆី​បោ​កាស នអ៝ប់​មា​នទើ​កាស​អេងៗ​មា​តេៈ​ត្រាវ នទើ​បោ​កាស​មា​ឆូ នតាក់​ឆី​បោ​កាស​រាញា​មឹរ  នតាក់​ឆី​បោ​កាស​មា​ឆូ† នទ្រាញ់​ព្លៃ​យុងយារ​ប៝ន ទាក​ងី​អោលីវ  រានីស​ឞា​ព្រាង់ ​ទុត​អ្វែស ឞា​ព្រាង់  នទ្រោក ឞែ​ឞ្យាប់ ឆែស រាទែស​ឆែស នអ៝ប់​មា​ឞូនុយ្ស​គៃ​មា​ជាន​ទឹក​ឞូ។ ១៤ ផូង​អី​នៃ​លាស​មា​ឞូនុយ្ស​តា​ប៝ន​បាបីលោន ៖

“ទឹង​លែៈ​ព្លៃ​អី​ខាន់​អៃ​មៃ​អុច​គែស​ហោ​ងាន់

រ៝ស​លែៈ​ផ្យៅ។

ទឹង​លែៈ​នទើ​គែស​នាវ​ខ្លៃ‌

ទឹង​លែៈ​នទើ​មា​ងក្រឹ​រ៝ស​លែៈ​ផ្យៅ‌

មោ​ហោម​អោស​គែស​ឞូនុយ្ស​ជ៝យ​ឆៃ​ជឹត”។

១៥ ទឹង​លែៈ​ផូង​តាច់​រាគ៝ល់​អី​នៃ អី​ជេង​នទ្រ៝ង់​តាៈ​ឞើស​ប៝ន​អី​នៃ ខាន់​ពាង់​មរា​គុ​ឞើស​ងាយ​ក្លាច​ញឆ៝រ់​ងាន់​មា​នាវ​រេស​រាញាល់​ប៝ន​អី​នៃ ខាន់​ពាង់​លែវ​ឞាល់​ញុម​រាង៝ត ១៦ លាស៖

“រេស​រាញាល់​ងាន់! រេស​រាញាល់​ងាន់! អើ​ផូង​ឞូនុយ្ស​តា​ប៝ន​អី​ទុត​ក្វ៝ង់‌

គែស​ឞ៝ក​ងគូត​អាវ​ញឆ៝ស​ឞ៝ក​អី​ខ្លៃៗ​ងាន់‌

ឞ៝ក​ឆូត ឞ៝ក​គុរ‌

នទ្រែល​មា​ងក្រឹ​ឆាក់​មា​មាយ្ស‌

មា​លុ​ខ្លៃ មា​លុ​ពិច​(លុ​គ្ល៝)*

១៧ ទឹង​លែៈ​ទ្រាប់​នទើ​ទុត​អ៝ក់​អ្យា​រ៝ស​ហេង​លែៈ​តា​ទូ​ម៝ង​ទើម!”

មពោល​អី​បើក​ទូក​ក្វ៝ង់ មពោល​អី​ញច៝​តា​កាលើ​ទូក​ក្វ៝ង់ នទ្រែល​មា​ទឹង​លែៈ​មពោល​អី​ជាន​ការ​តា​កាលើ​ទូក​ក្វ៝ង់​នៃ​មរា​លែវ​ឞាល់​គុ​ឞើស​ងាយ។ ១៨ នោក​ខាន់​ពាង់​ឆៃ​ញហូក​អុញ​លោស​ឞើស​ប៝ន​នៃ ខាន់​ពាង់​នតែរ​ទ្រើវ៖

“មោ​អោស​វៃ​គែស​ប៝ន​ក្វ៝ង់​រាលាវ​មា​ប៝ន​អី​នៃ!”

១៩ ខាន់​ពាង់​ក្វាក​នែស​មោយ​ឆូយ​តា​ឞោក​ខាន់​ពាង់​នើម គៃ​មា​ញហើ​នាវ​ខាន់​ពាង់​រាង៝ត ញុម​វើល​នអ៝រ​ទុត​ហោ​ងាន់ នអ៝ប់​មា​លាស៖

“រេស​រាញាល់​ងាន់! រេស​រាញាល់​ងាន់​តា​ប៝ន​អី​ទុត​ក្វ៝ង់​អី​នៃ។

តាៈ​ឞើស​ប៝ន​អី​នៃ​ទឹង​លែៈ​ឞូនុយ្ស​អី​គែស​ទូក​ក្វ៝ង់

ជេង​នទ្រ៝ង់​តាៈ​ឞើស​ទ្រាប់​នទើ​អ៝ក់​ប៝ន​នៃ។

តា​ទូ​ម៝ង​ទើម​ប៝ន​នៃ​រ៝ស​ហេង​រាងាត់!

២០ អើ​ផូង​អី​គុ​តា​កាលើ​ត្រោក​នតុក​កោរាញ​ឞ្រាស​នើម‌

ផូង​ប៝ន​លាន​កោរាញ​ឞ្រាស មពោល​កោរាញ​អ៝ស​ម៝ន នទ្រែល​មា​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស អ៝ន់​ខាន់​អៃ​មៃ​រាម់​មអាក​ទោ‌

យ៝រ​មា​កោរាញ​ឞ្រាស​លែៈ​ផាត​ទោយ្ស​អ៝ន់​មា​ខាន់​អៃ​មៃ លែៈ​តេៈ​ទោយ្ស​ជេស​មា​ផូង​ឞូនុយ្ស​តា​ប៝ន​អ្យា”។*

២១ ឞើស​កើយ​នៃ​គែស​ទូ​ហ្វេ​តោង​ពារ់​អី​ទុត​គែស​នាវ​ទាង់​ពឺ​ទូ​មល៝ម់​លុ​ក្វ៝ង់​អី​ក្វ៝ង់​រាលាវ​មា​មពាល់​ន៝ង់​ងក្លាច់​អា​ទាក​វាច់​ទាក​វារ់ នហ៝​មា​លាស៖

“ប៝ន​បាបីលោន ​អី​ទុត​ក្វ៝ង់‌

ឞូ​មរា​ងគ្រ៝ស​លើយ​លែៈ​ផ្យៅ​កើត​លុ​អី​អ្យា​ដ៝ង់។

ឞូ​ជ៝យ​ប៝ន​អី​នៃ​មោ​ហោម​ឆៃ​ជឹត​អោស។*

២២ តា​ប៝ន​អី​នៃ​មោ​ហោម​អោស​គែស​ឞូនុយ្ស រ៝ស​រាងាត់​មោ​ហោម​នតែស​ដែ​រែ​ងក្វៃ‌

ឞូ​មោ​ហោម​អោស​តាង់​នាវ​ឞូ​ងក្រេស​គ៝ង​រេង នាវ​ឞូ​មព្រ៝ត់​មព្រើ នាវ​ឞូ​អោស​មឞ្វាត់ នាវ​ឞូ​អោស​នុង​តា​នតុក​ប៝ន​អី​នៃ។

ទឹង​លែៈ​ឞូនុយ្ស​អី​ឞ្លាវ​ជាន​ការ​អាប់​នតីល

ឞូ​មោ​ហោម​អោស​ឆៃ​តា​នតុក​ប៝ន​អី​នៃ។

នតែស​ពែស​តា​នតុក​ប៝ន​អី​នៃ‌

ឞូ​មោ​ហោម​តាង់​ដ៝ង់។*

២៣ មោ​ហោម​គែស​អោស

អាង​អុញ​ឆាគេង​តា​នតុក​ប៝ន​អី​នៃ‌

នតែស​រាម់​មអាក​មា​អូរ​ឆាយ​មហែ

មោ​ហោម​គែស​ដ៝ង់។

ឞូនុយ្ស​តាច់​រាគ៝ល់​នទើ​តា​នតុក​ប៝ន​អី​នៃ​វៃ​ជេង​ឞូនុយ្ស​ទុត​ក្វ៝ង់​តា​នែស​នតូ​អ្យា‌

នាវ​ជាន​នអាង​ប៝ន​អី​នៃ រាលាម់​ទឹង​លែៈ​ឞូនុយ្ស​ទឹង​លែៈ​ឞ្រី​ទាក​លែវ​ជាន​នទើ​អ្យើស។

២៤ ឞូនុយ្ស​តា​ប៝ន​អី​នៃ​គែស​ទោយ្ស​ងខឹត​ញចាយ​មហាម​ឞូនុយ្ស​នតើយ្ស​នាវ​ងើយ​កោរាញ​ឞ្រាស នអ៝ប់​មា​គែស​ទោយ្ស​ងខឹត​ញចាយ​មហាម​ផូង​ប៝ន​លាន​កោរាញ​ឞ្រាស។

ឞូនុយ្ស​តា​ប៝ន​អី​នៃ​គែស​ទោយ្ស​ងខឹត​ញចាយ​មហាម​ទឹង​លែៈ​ឞូនុយ្ស​អី​ឞូ​ទែ​ងខឹត​លើយ​លាម​នែស​នតូ”។*

១៩

មព្រើ​នាវ​ទើយ​កោរាញ​ឞ្រាស នទ្រែល​មា​នាវ​តឹម​នអាប់​ក៝ន​ឞែ​ឞ្យាប់

១ ជេស​ឞើស​នៃ​គ៝ប់​តាង់​នតែស​ខោស​ទុត​ហោ​ងាន់​តា​កាលើ​ត្រោក​តឹម​ឞាន​មា​ឞូនុយ្ស​ទុត​អ៝ក់ លាស​កើត​នអា៖

“អ៝ន់​រានេ​មា​កោរាញ​ឞ្រាស*!

កោរាញ​ឞ្រាស​ទើម​អី​នាក់​រាក្លាយ្ស​ឞ៝ន់ ពាង់​គែស​នាវ​ច្រេក​លើប​ទុត​ក្វ៝ង់ ពាង់​គែស​នាវ​ទើយ​ទុត​ក្វ៝ង់‌ ២ យ៝រ​លាស​នាវ​ពាង់​ផាត​ទោយ្ស​ជេង​ឆ៝ង់ ជេង​ទី​ងាន់។

ពាង់​លែៈ​តេៈ​ទោយ្ស​ប៝ន​អី​នៃ​អី​តឹម​ឞាន​មា​ឞូ​អូរ​វាង់​តឹរ​អី​ឞូ​លឺ អី​ជាន​អ៝ន់​ទឹង​លែៈ​ឞូនុយ្ស​តា​នែស​នតូ​បឹ​បើច​យ៝រ​មា​នាវ​ខើស​ក្លែរ​ឞូ​អូរ​អី​នៃ។

កោរាញ​ឞ្រាស​ព្លើង​តេៈ​ទោយ្ស​ឞូ​អូរ​អី​នៃ​យ៝រ​លាស​ពាង់​លែៈ​ងខឹត​ជេស​មពោល​ឞូនុយ្ស​ឆើម​កើល​ជាន​ការ​មា†​កោរាញ​ឞ្រាស”។*

៣ ជេសរី​ខាន់​ពាង់​លាស​តៃ៖

“អ៝ន់​រានេ​មា​កោរាញ​ឞ្រាស!

ញហូក​អុញ​តា​ប៝ន​អី​នៃ ជេង​ញហូក​ថុល​បាបើ​នហ៝​រ៝”។*

៤ មពោល​កោរាញ ២៤ នុយ្ស នទ្រែល​មា​ព្វាន់​នុយ្ស​នទើ​គែស​នាវ​រេស​អី​នៃ ខាន់​ពាង់​ពាន់​អា​នែស​ឞើស​នាប់​កោរាញ​ឞ្រាស​អី​គុ​តា​រានើល​កាដាច់​រី យើក​មឞាស​មា​ពាង់​ទាទេ​លាស៖

“នាវ​អី​នៃ​ទី​ងាន់‡! អ៝ន់​រានេ​មា​កោរាញ​ឞ្រាស!”*

៥ ជេសរី​តាង់​នតែស​ឞ៝រ់​ឞើស​រានើល​កាដាច់​អី​នៃ លាស​កើត​នអា៖

“ទឹង​លែៈ​ឞូនុយ្ស​អី​ឆើម​កើល​ជាន​ការ​មា​កោរាញ​ឞ្រាស អី​ក្លាច​យើក​មា​ពាង់ នអ៝ប់​មា​ឞូ​ក្វ៝ង់ ឞូ​ជេៈ‌

អ៝ន់​រានេ​ហ៝ម់​មា​ពាង់”។

៦ នោក​នៃ​គ៝ប់​តាង់​នតែស​ខោស​ងាន់​តឹម​ឞាន​មា​ឞូនុយ្ស​ទុត​អ៝ក់ តឹម​ឞាន​មា​ងគោរ​ទាក​ក្វ៝ង់ តឹម​ឞាន​មា​នត៝រ់​មីស លាស​កើត​នអា៖

“អ៝ន់​រានេ​មា​កោរាញ​ឞ្រាស‌

យ៝រ​លាស​កោរាញ​ឞ្រាស​អី​ទុត​គែស​នាវ​ទើយ​មា​ទឹង​លែៈ​នតីល​នទើ ពាង់​លែៈ​ជេង​កាដាច់​ជេស!

៧ អ៝ន់​ឞ៝ន់​លែវ​ឞាល់​រាម់​មអាក​ហ៝ម់ រាម់​រាហើន​អ៝ន់​ទុត​ហោ‌

ជេសរី​រានេ​នាវ​ច្រេក​លើប​កោរាញ​ឞ្រាស‌

យ៝រ​លាស​លែៈ​ត៝ត់​ជេស​នាវ​តឹម​រាង្លាប់​ងាន់​ក៝ន​ឞែ​ឞ្យាប់​ដាស​ផូង​អី​ញឆីង​មា​ពាង់ នាវ​តឹម​រាង្លាប់​អី​នៃ​តឹម​ឞាន​មា​នាវ​តឹម​នអាប់។

ផូង​អី​ញឆីង​មា​ពាង់​តឹម​ឞាន​មា​ឞូ​អូរ​អី​មា​នអាប់​ដាស​ក៝ន​ឞែ​ឞ្យាប់​អី​នៃ​លែៈ​ជេស​នទ្រាប់​ឆាក់​ផ្យៅ​ដ៝ង់។*

៨ កោរាញ​ឞ្រាស​លែៈ​អ៝ន់​មា​ឞូ​អូរ​អី​នៃ​ញឆ៝ស​ងគូត​ឞ៝ក​អាវ​ងលាង​ទុត​អ្វែស‌

លើប​ច្រាត​ងាន់ នទ្រែល​មា​ទុត​ក្ល៝ស”។

ឞ៝ក​អាវ​ងលាង​ទុត​អ្វែស​នៃ​គែស​នាវ​ខ្លៃ​លាស ផូង​ប៝ន​លាន​កោរាញ​ឞ្រាស​ជាន​នទើ​អ្វែស​នើស។*

៩ តោង​ពារ់​អី​នៃ​លាស​មា​គ៝ប់៖ “អ៝ន់​មៃ​ញចីស​ហ៝ម់៖ អ្វែស​មអាក​ងាន់​មា​ឞូ​ម៝ស​អី​លែៈ​កោរាញ​ឞ្រាស​ក្វាល់​លាប់​ឆោង​ឆា​តឹម​នអាប់​ក៝ន​ឞែ​ឞ្យាប់​នៃ!” ជេសរី​ពាង់​លាស​តៃ​មា​គ៝ប់៖ “នាវ​ងើយ​អ្យា ជេង​នាវ​ងើយ​ងាន់​តាៈ​ឞើស​កោរាញ​ឞ្រាស​នើម”។* ១០ ជេសរី​គ៝ប់​ពាន់​អុច​យើក​មឞាស​តា​ជ៝ង់​តោង​ពារ់​អី​នៃ យើន​មា​ពាង់​លាស​មា​គ៝ប់៖ “លើយ​ជាន​កើត​នៃ​អោស យ៝រ​លាស​គ៝ប់​ជេង​នើម​ឆើម​កើល​ជាន​ការ​នទ្រែល​មៃ នអ៝ប់​មា​នើម​ឆើម​កើល​ជាន​ការ​នទ្រែល​ផូង​អ៝ស​នោ​មៃ​តា​នាវ​ញឆីង​អី​មឞើស​ងក៝ច​មា​ឞូ​នាវ​ឞ្រាស​យេឆូ ​ជេង​កោរាញ​ខាន់​ពាង់​នើម​ដ៝ង់។ យើក​មឞាស​មា​កោរាញ​ឞ្រាស​ហ៝ៈ! យ៝រ​លាស​នាវ​មឞើស​ងក៝ច​មា​ឞូ​នាវ​ឞ្រាស​យេឆូ​ជេង​កោរាញ​ខាន់​ពាង់​នើម ជេង​នាវ​នតើយ្ស​នាវ​ងើយ​កោរាញ​ឞ្រាស”។*

ឞ្រាស​យេឆូ​លែៈ​ទើយ​តឹម​លើស

១១ ជេសរី​គ៝ប់​ឆៃ​ត្រោក​ពើក​ឞ៝ង់​លាហឺរ ឆៃ​ទូ​មល៝ម់​ឆែស​ងលាង តា​កាលើ​ឆែស​នៃ​គែស​នើម​ញច៝​ពាង់ ឞូ​ក្វាល់​នើម​អី​នៃ​«រាប់​ជាប់» នអ៝ប់​មា​«អី​ងាន់»។ ពាង់​ផាត​ទោយ្ស​ឆ៝ង់ ពាង់​តឹម​លើស​ដាស​ឞូ​មា​នាវ​ឆ៝ង់​ដ៝ង់។* ១២ អី​ត្រោម​មាត់​ពាង់​តឹម​ឞាន​មា​មព្យាត់​អុញ ជេសរី​តា​ឞោក​ពាង់​គែស​អ៝ក់​មោក​កាដាច់។ តា​ឆាក់​ពាង់​រី​គែស​ញចីស​រាញា​ង្វាយ​ជឹត គែស​ទូ​ហ្វេ​ពាង់​នើម​ទើម​គឹត​នាវ​ខ្លៃ​រាញា​អី​នៃ។* ១៣ ឞ៝ក​អាវ​ពាង់​ញឆ៝ស​មឞែៈ​មហាម​ទាទេ។ រាញា​ពាង់​«នាវ​ងើយ​កោរាញ​ឞ្រាស»។* ១៤ ទឹង​លែៈ​ផូង​តាហែន​តា​កាលើ​ត្រោក​អី​នតុក​កោរាញ​ឞ្រាស ញច៝​ឆែស​ងលាង​ទាទេ​ហាន់​តឹង​ពាង់ នអ៝ប់​មា​ញឆ៝ស​ងគូត​ឞ៝ក​អាវ​ងលាង​អី​ទុត​អ្វែស អី​ទុត​ក្ល៝ស។* ១៥ គែស​ទូ​មល៝ម់​ដាវ​ទុត​ឆោត​លោស​ឞើស​មឞូង​ពាង់​រី ឆ្រែស​ទឹង​លែៈ​ឞ្រី​ទាក​ទើយ នាវ​ពាង់​ម៝ត់​អ្វាញ់​គែស​នាវ​ទើយ​ងាន់​តឹម​ឞាន​មា​ម៝ង់​ល៝យ្ស។ ពាង់​មរា​ជ៝ត​ព្លៃ​យុងយារ​ប៝ន​តា​នតុក​ញជ៝ត​ព្លៃ​អី​នៃ គែស​នាវ​ខ្លៃ​លាស​ពាង់​តេៈ​ទោយ្ស​មា​ទឹង​លែៈ​ឞូនុយ្ស​ទឹង​លែៈ​ឞ្រី​ទាក​អី​នៃ តឹង​មា​នាវ​អុច​កោរាញ​ឞ្រាស​នើម​អី​ទុត​គែស​នាវ​ទើយ​មា​ទឹង​លែៈ​នតីល​នទើ។* ១៦ តា​ឞ៝ក​អាវ​ក្វ៝ង់​ពាង់​ញឆ៝ស​ងគូត​រី នទ្រែល​មា​តា​តឹម​ឞ្លូ​ពាង់​រី គែស​ញចីស​រាញា​ពាង់​«កាដាច់​ក្វ៝ង់​រាលាវ​មា​ទឹង​លែៈ​កាដាច់ កោរាញ​ក្វ៝ង់​រាលាវ​មា​ទឹង​លែៈ​កោរាញ»។*

១៧ នោក​នៃ​គ៝ប់​ឆៃ​ទូ​ហ្វេ​តោង​ពារ់​ទ៝ក់​តា​កាលើ​នារ ពាង់​នតែរ​ទុត​នតែស​ងាន់​លាស​មា​ទឹង​លែៈ​ឆ្យុម​អី​មពារ់​តា​កាលើ​ត្រោក៖ “វាច់​រាគូម​ឞាល់​ហ៝ម់ មា​ញេត​ក្វ៝ង់​ឆា​ក្វ៝ង់​អី​កោរាញ​ឞ្រាស​លែៈ​ជេស​នទ្រាប់‌* ១៨ គៃ​មា​ឆា​មលៃ​មពោល​កាដាច់ ឆា​មលៃ​មពោល​កោរាញ​តាហែន ឆា​មលៃ​មពោល​អី​ទុត​ទាង់ ឆា​មលៃ​ឆែស ឆា​មលៃ​ផូង​អី​ញច៝​ឆែស​អី​នៃ នអ៝ប់​មា​ឆា​មលៃ​ទឹង​លែៈ​ឞូនុយ្ស នអ៝ប់​មា​ទឹក​ឞូ នអ៝ប់​មា​ក៝ន​មែ នអ៝ប់​មា​ឞូ​ជេៈ នអ៝ប់​មា​ឞូ​ក្វ៝ង់”។

១៩ គ៝ប់​ឆៃ​មពោមពា​(ឆ្យុម)​អី​ទុត​ជាញ​អី​នៃ នទ្រែល​មា​ឆៃ​មពោល​កាដាច់​លាម​នែស​នតូ នអ៝ប់​មា​ផូង​តាហែន​ខាន់​ពាង់​នើម​លែៈ​រាគូម​ឞាល់ គៃ​មា​តឹម​លើស​ដាស​នើម​អី​គុ​ញច៝​ឆែស​ងលាង​អី​នៃ ដាស​ផូង​តាហែន​ពាង់​នើម​ដ៝ង់។* ២០ មពោមពា​(ឆ្យុម)​អី​ទុត​ជាញ​នៃ​ឞូ​ញុប នទ្រែល​មា​ញុប​ដ៝ង់​ទូ​ហ្វេ​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​អី​ជាន​នាវ​ខ្លៃ​ទុត​នាវ​នើស​តា​នាប់​មពោមពា​(ឆ្យុម)​អី​នៃ។ ឞូនុយ្ស​នតើយ្ស​អី​នៃ​លែវ​មរោស​ឞូនុយ្ស​អ៝ន់​ហ្យើត​មា​នាវ​ខ្លៃ​ទុត​នាវ​អី​នៃ​នើស ពាង់​លែវ​ហ្យើត​ទឹង​លែៈ​ឞូនុយ្ស​អី​គែស​នាវ​មឞេន​មពោមពា​(ឆ្យុម)​អី​ទុត​ជាញ នទ្រែល​មា​ទឹង​លែៈ​ឞូនុយ្ស​អី​យើក​មឞាស​មា​រូប​មពោមពា​(ឆ្យុម)​ទុត​ជាញ​អី​នៃ។ ទឹង​លែៈ​ឞារ​ហៃ​ខាន់​ពាង់​អី​នៃ​ឞូ​ងក្លាច់​រេស​តា​ងលៅ​អុញ​គែស​ញឆីវ​ហីត។* ២១ ល៝ង់​ទឹង​លែៈ​មពោល​អាបាៈ​រី ខឹត​លែៈ​ផ្យៅ​យ៝រ​មា​ដាវ​អី​លោស​ឞើស​មឞូង​នើម​អី​ញច៝​តា​ឆែស​រី ជេសរី​ទឹង​លែៈ​ឆ្យុម​ច៝ក​ឆា​មលៃ​ខាន់​ពាង់​ទុត​ហើម​ទាទេ។*

២០

នាវ​ម៝ត់​អ្វាញ់​នទ្រែល​ឞ្រាស​ក្រីស  ១០០០ នាម់

១ ជេសរី​គ៝ប់​ឆៃ​ទូ​ហ្វេ​តោង​ពារ់​ជុរ​ឞើស​កាលើ​ត្រោក​នតុក​កោរាញ​ឞ្រាស នអ៝ប់​មា​ញអោត​ក៝ន​ឆ៝​នតូ​ឞ្រ៝ង់ នទ្រែល​មា​ញអោត​រាឆែ​រាវាក់​ទុត​ក្វ៝ង់​ដ៝ង់។* ២ តោង​ពារ់​អី​នៃ​ញុប​ក៝ត់​ក្រុង​ឞេស​ញុក​ញាក់​អី​នៃ​ជ៝ៈ ១០០០ នាម់។ ឞេស​ញុក​ញាក់​អី​នៃ​ជេង​ឞេស​តាៈ​ឞើស​កាល់​អែ​នើស​ងាន់ ពាង់​កោរាញ​មពោល​ឞ្រាស​អ្យើស រាញា​ឆាតាង់ ។* ៣ តោង​ពារ់​ងក្លាច់​ពាង់​តា​នតូ​ឞ្រ៝ង់ ជេសរី​នតឹល​មពោង​តេៈ​ឆ៝ លឹរ​ត្រា​ឞើស​ទីស​មពោង គៃ​មា​លើយ​អោស​អ៝ន់​ពាង់​លែវ​មរោស​អ៝ន់​ទឹង​លែៈ​ឞ្រី​ទាក​ជឹត នហ៝​មា​ត៝ត់​លោច ១០០០ នាម់ រី​មើ​បើក​ពាង់​ទូ​ប្ល៝ត់។

៤ ជេសរី​គ៝ប់​ឆៃ​គែស​អ៝ក់​រានើល​កាដាច់ នអ៝ប់​មា​គែស​ឞូនុយ្ស​គុ​ដ៝ង់ ឞូនុយ្ស​អី​គុ​តា​រានើល​កាដាច់​អី​នៃ​គែស​នាវ​ទើយ​មា​ផាត​ទោយ្ស។ ទឹង​លែៈ​ហ្វេង​ឞូនុយ្ស​ខឹត​អី​ឞូ​ក៝ស​ត៝ង​ក៝​យ៝រ​មា​ខាន់​ពាង់​មឞើស​ងក៝ច​ឞ្រាស​យេឆូ ​ជេង​កោរាញ​ខាន់​ពាង់​នើម នទ្រែល​មា​មឞើស​ងក៝ច​នាវ​ងើយ​កោរាញ​ឞ្រាស​នើស ទឹង​លែៈ​ខាន់​ពាង់​អី​នៃ​នើស​មោ​អោស​យើក​មឞាស​មា​មពោមពា​(ឆ្យុម)​អី​ទុត​ជាញ​អី​នៃ មោ​លាស​មា​រូប​ពាង់ ខាន់​ពាង់​មោ​ដ៝ង់​ឆ៝ៈ​ទើន​នាវ​មឞេន​តា​នទាង់​ក្លែង មោ​លាស​តា​តី។ ខាន់​ពាង់​ទ៝ក់​រេស​តៃ គុ​ម៝ត់​អ្វាញ់​នទ្រែល​ឞ្រាស​ក្រីស ​ជ៝ៈ ១០០០ នាម់។ * ៥ អី​នៃ​ជេង​នាវ​ទ៝ក់​រេស​ឞោក​ទាក ជេសរី​ផូង​ឞូនុយ្ស​ខឹត​អាបាៈ​អេង​មោ​អោស​ទ៝ក់​រេស នហ៝​មា​ត៝ត់​លោច ១០០០ នាម់​អី​នៃ​មើ។ ៦ ឞូ​ម៝ស​អី​លែៈ​ទ៝ក់​រេស​ឞោក​ទាក​អី​នៃ ពាង់​អ្វែស​មអាក​ងាន់ នទ្រែល​មា​ក្ល៝ស​អ្វែស​ដ៝ង់។ នាវ​ខឹត​ត៝ល់​ឞារ​អី​គុ​តា​ងលៅ​អុញ​នហ៝​រ៝ មោ​ហោម​អោស​គែស​នាវ​ទើយ​មា​ពាង់​ជឹត ទឹង​លែៈ​ឞូនុយ្ស​អី​នៃ​មរា​ជេង​ផូង​ឞូនុយ្ស​ជាន​ឞ្រាស​មា​កោរាញ​ឞ្រាស​នើម នទ្រែល​មា​ឞ្រាស​ក្រីស ​នើម ជេសរី​ម៝ត់​អ្វាញ់​នទ្រែល​ឞ្រាស​ក្រីស ​នើម​ជ៝ៈ ១០០០ នាម់។ *

កោរាញ​មពោល​ឞ្រាស​អ្យើស​មោ​អោស​គែស​នាវ​ទើយ​ជឹត

៧ លែៈ​លោច​ជេស ១០០០ នាម់ កោរាញ​ឞ្រាស​មរា​បើក​ឆាតាង់ ​លោស​ឞើស​ត្រោម​នទ្រូង‌ ៨ ជេសរី​ឆាតាង់ ​មរា​មរោស​លែវ​ទឹង​លែៈ​ឞូនុយ្ស​ទឹង​លែៈ​ឞ្រី​ទាក​លាម​នែស​នតូ​អ៝ន់​ហ្យើត គៃ​មា​រាគូម​ខាន់​ពាង់​តឹម​លើស ឞូ​មរា​ក្វាល់​ខាន់​ពាង់​«ផូង​ក៝ក់ » នអ៝ប់​មា​«ផូង​មាក៝ក់ »។ ខាន់​ពាង់​អី​នៃ​ទុត​អ៝ក់​ងាន់ តឹម​ឞាន​មា​ច៝យ្ស​រ៝ៈ​ទាក​វាច់​ទាក​វារ់។* ៩ ជេសរី​ខាន់​ពាង់​ហាន់​ឞ្រា​លាម​នែស​នតូ​ញជ្វែង​នតុក​គុ​ផូង​ប៝ន​លាន​កោរាញ​ឞ្រាស ជេង​ប៝ន​អី​កោរាញ​ឞ្រាស​រ៝ង់។ យើន​មា​គែស​អុញ​តុប​ឞើស​កាលើ​ត្រោក​ឆា​ខាន់​ពាង់​លែៈ​ផ្យៅ។ ១០ ល៝ង់​កោរាញ​មពោល​ឞ្រាស​អ្យើស​អី​មរោស​លែវ​ខាន់​ពាង់​អ៝ន់​ហ្យើត​នៃ​នើស ឞូ​ងក្លាច់​ពាង់​តា​ងលៅ​អុញ​គែស​ញឆីវ​ហីត ជេង​នតុក​ឞូ​លែៈ​ងក្លាច់​មពោមពា​(ឆ្យុម)​អី​ទុត​ជាញ នទ្រែល​មា​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស​នើស។ នតុក​នៃ​ខាន់​ពាង់​គែស​នាវ​រេស​រាញាល់​បាបើ​នហ៝​រ៝ ទឹង​មាង់​ទឹង​នារ​ងាន់។*

នាវ​ផាត​ទោយ្ស​ងគ្លែៈ​ទុត

១១ ជេសរី​គ៝ប់​ឆៃ​ទូ​មល៝ម់​រានើល​កាដាច់​ក្វ៝ង់​ងាន់ រានើល​អី​នៃ​ងលាង ឆៃ​នអ៝ប់​មា​នើម​អី​គុ​តា​រានើល​អី​នៃ​ដ៝ង់។ ត្រោក នទ្រែល​មា​នែស​នតូ​ទូ​លោស​ឞើស​នើម​អី​នៃ​លែៈ​ផ្យៅ ជេសរី​មោ​ហោម​ឆៃ​ជឹត​អោស។* ១២ នោក​នៃ​គ៝ប់​ឆៃ​ផូង​ឞូនុយ្ស​ខឹត នអ៝ប់​មា​ឞូ​ជេៈ ឞូ​ក្វ៝ង់ ទ៝ក់​ឞើស​នាប់​រានើល​កាដាច់​អី​នៃ គែស​អ៝ក់​ឆ៝ម់បុត​ឞូ​ពើក ជេសរី​គែស​ទូ​មល៝ម់​ឆ៝ម់បុត​ជឹត​ឞូ​ពើក​ដ៝ង់ អី​នៃ​ជេង​ឆ៝ម់បុត​នាវ​រេស។ ទឹង​លែៈ​ផូង​ឞូនុយ្ស​លែៈ​ខឹត​នើស​កោរាញ​ឞ្រាស​ផាត​ទោយ្ស​ទាទេ តឹង​នទើ​ខាន់​ពាង់​នើម​លែៈ​ជាន អី​លែៈ​គែស​ញចីស​ជេស​តា​អ៝ក់​ឆ៝ម់បុត​អី​នៃ។* ១៣ ល៝ង់​ផូង​ឞូនុយ្ស​អី​ខឹត​តា​ទាក​វាច់​ទាក​វារ់​នៃ នទ្រែល​មា​ផូង​ឞូនុយ្ស​អី​លែៈ​ខឹត​អី​គុ​តា​នតុក​ផូង​ខឹត ទឹង​លែៈ​ផូង​ឞូនុយ្ស​លែៈ​ខឹត​នើស វាច់​ឆ៝ៈ​ទើន​នាវ​ផាត​ទោយ្ស​តឹង​នទើ​ខាន់​ពាង់​នើម​លែៈ​ជាន​ទូ​ហ្វេ​ទូ​ហ្វេ។* ១៤ ជេសរី​ឞូ​ងក្លាច់​នតុក​ផូង​ខឹត​គុ​តា​ងលៅ​អុញ​អី​នៃ ងលៅ​អុញ​អី​នៃ​ជេង​នាវ​ខឹត​ត៝ល់​ឞារ មោ​ហោម​អោស​គែស​នាវ​ខឹត​ជឹត។* ១៥ ឞូ​ម៝ស​អី​មោ​អោស​គែស​ញចីស​រាញា​តា​ឆ៝ម់បុត​នាវ​រេស ពាង់​អី​នៃ​កោរាញ​ឞ្រាស​ងក្លាច់​លើយ​តា​ងលៅ​អុញ​ដ៝ង់។*

២១

ត្រោក​មហែ នទ្រែល​មា​នែស​នតូ​មហែ

១ នោក​នៃ​គ៝ប់​ឆៃ​ត្រោក​មហែ នទ្រែល​មា​នែស​នតូ​មហែ យ៝រ​លាស​ត្រោក​អើម នទ្រែល​មា​នែស​នតូ​អើម​រ៝ស​លែៈ​ផ្យៅ​ជេស មោ​ហោម​គែស​ទាក​វាច់​ទាក​វារ់​ដ៝ង់។* ២ ជេសរី​គ៝ប់​ឆៃ​ដ៝ង់​ប៝ន​ក្ល៝ស​អ្វែស ជេង​ប៝ន​យេរូឆាលឹម ​អី​មហែ ជុរ​ឞើស​កាលើ​ត្រោក​តាៈ​ឞើស​នតុក​កោរាញ​ឞ្រាស​នើម អ្វែស​តឹម​ឞាន​មា​ឞូ​អូរ​មហែ​ងក្រឹ​ឆាក់​គៃ​មា​វើត​រ៝ម​អី​ឆាយ​ពាង់។* ៣ គ៝ប់​តាង់​នតែស​ឞ៝រ់​ទុត​ទាង់​ឞើស​រានើល​កាដាច់​អី​នៃ លាស​កើត​នអា៖

“ល៝ង់​តា​អ្យា​កោរាញ​ឞ្រាស​នើម​គុ​នទ្រែល​ផូង​ឞូនុយ្ស‌

កោរាញ​ឞ្រាស​មរា​គុ​នទ្រែល​ខាន់​ពាង់‌

ខាន់​ពាង់​មរា​ជេង​ផូង​ប៝ន​លាន​ពាង់​នើម‌

ជេសរី​ពាង់​នើម​ជេង​កោរាញ​មា​ខាន់​ពាង់ គុ​នទ្រែល​ខាន់​ពាង់។*

៤ កោរាញ​ឞ្រាស​មរា​ឆើម​ជូត​ទឹង​លែៈ​ទាក​មាត់​ខាន់​ពាង់‌

មោ​ហោម​អោស​គែស​នាវ​ខឹត‌

មោ​ហោម​អោស​គែស​នាវ​ញុម​រាង៝ត

មោ​ហោម​អោស​គែស​នាវ​ជេរ​ជ៝ត់​ជឹត‌

យ៝រ​លាស​ទឹង​លែៈ​នទើ​អើម​អី​គែស​អា​ល៝រ​នើស​លែៈ​រ៝ស​លែៈ​ផ្យៅ​ជេស”។*

៥ ជេសរី​នើម​អី​គុ​តា​រានើល​កាដាច់​នៃ​លាស៖ “ល៝ង់​គ៝ប់​ជាន​មហែ​ទាទេ​ទឹង​លែៈ​នតីល​នទើ”។ ជេសរី​ពាង់​លាស​តៃ៖ “អ៝ន់​មៃ​ញចីស​ហ៝ម់​នាវ​អ្យា យ៝រ​លាស​ទឹង​លែៈ​នាវ​អី​អ្យា​ជេង​នាវ​ងាន់ ជេង​ទី​មា​អ្យាត់”។* ៦ ពាង់​លាស​មា​គ៝ប់៖ “លែៈ​នាវ​អី​នៃ​ជាន​ជេស​លែៈ​ផ្យៅ​ជេស គ៝ប់​អ្យា​ជេង​អាលផា  នទ្រែល​មា​អោមេកា * ជេង​ឞោក​ទាក នទ្រែល​មា​ងគ្លែៈ​ទុត​ទឹង​លែៈ​នតីល​នទើ។ ឞូ​ម៝ស​អី​ជី​ហីរ គ៝ប់​អ៝ន់​ពាង់​អី​នៃ​ញេត​ទើម​ទាក​ឞើស​តូ​ទាក​អី​អ៝ន់​នាវ​រេស​នហ៝​រ៝។* ៧ ឞូ​ម៝ស​អី​ទើយ​មា​នាវ​អ្យើស ពាង់​អី​នៃ​មរា​ឆ៝ៈ​ទើន​ទ្រាប់​នទើ​ខ្លៃ​អី​នៃ​ជេង​ទ្រាប់​នទើ​ពាង់​នើម​រ៝។ ខាន់​ពាង់​មរា​យើក​មឞាស​មា​គ៝ប់​ទើម ជេសរី​ខាន់​ពាង់​មរា​ជេង​ក៝ន​គ៝ប់​នើម​ដ៝ង់។* ៨ ល៝ង់​មពោល​អី​មអារ់​លើយ​នាវ​ញឆីង​យ៝រ​មា​នាវ​ក្លាច មពោល​អី​មោ​ញឆីង មពោល​អី​ជាន​នទើ​បឹ​បើច មពោល​អី​ងខឹត​ឞូ មពោល​អី​តឹម​ទ៝ង់ មពោល​អី​ម៝ត់​នអាង មពោល​អី​យើក​មឞាស​មា​រូប​ឞ្រាស នទ្រែល​មា​ទឹង​លែៈ​មពោល​អី​មរោស​ឞូ ទឹង​លែៈ​មពោល​អី​នៃ​គែស​ទោយ្ស​គុ​តា​ងលៅ​អុញ​គែស​ញឆីវ​ហីត។ អី​នៃ​ជេង​នាវ​ខឹត​ត៝ល់​ឞារ”។*

ប៝ន​យេរូឆាលឹម ​មហែ

៩ ជេស​ឞើស​នៃ​គែស​ទូ​ហ្វេ​តោង​ពារ់​តា​មពោល​ពើស​នុយ្ស​តោង​ពារ់​អី​ញអោត​ពើស​អឹ​ងាន​ឞេង​មា​នាវ​ជេរ​ជ៝ត់​ងគ្លែៈ​ទុត​នើស ពាង់​ហាន់​ងើយ​ដាស​គ៝ប់៖ “ហាន់​អា​អ្យា គ៝ប់​អុច​ញហើ​អ៝ន់​មៃ​ឆៃ​ក៝ន​ឞូ​អូរ​អី​មា​នអាប់ ជេង​អី​អូរ​ក៝ន​ឞែ​ឞ្យាប់”។* ១០ ជេសរី​តាៈ​ឞើស​នាវ​ទើយ​ឞ្រាស​ហ្វេង​អ្វែស​តោង​ពារ់​អី​នៃ​លែវ​គ៝ប់​អា​ទូ​មល៝ម់​យោក​ទុត​ក្វ៝ង់ ទុត​ព្រេស ញហើ​អ៝ន់​គ៝ប់​ឆៃ​ប៝ន​អី​ក្ល៝ស​អ្វែស ជេង​ប៝ន​យេរូឆាលឹម ​មហែ†​អី​ជុរ​ឞើស​កាលើ​ត្រោក តាៈ​ឞើស​នតុក​កោរាញ​ឞ្រាស​នើម។* ១១ ប៝ន​អី​នៃ​គែស​នាវ​ច្រេក​លើប​កោរាញ​ឞ្រាស​នើម នាវ​ច្រាត​អាង​តា​ប៝ន​អី​នៃ​តឹម​ឞាន​មា​លុ​អី​ទុត​ខ្លៃ​ងាន់ ជេង​តឹម​ឞាន​មា​លុ​ខ្លៃ​មោនី  អាង​រាឆាង​ងាន់​តឹម​ឞាន​មា​កាច៝ក​ងលាង។* ១២ ប៝ន​អី​នៃ​គែស​មពេរ​ទុត​ក្វ៝ង់​ទុត​ព្រេស គែស ១២ អឹ​មពោង ជេសរី​តា​មពោង​នៃ​គែស ១២ នុយ្ស​តោង​ពារ់​ទ៝ក់ នទ្រែល​មា​គែស​ញចីស​រាញា ១២ មពោល​ផូង​អីឆ្រាអែល ​ដ៝ង់។* ១៣ មពែស​ឞើស​លោស​នារ​គែស​ពែ​អឹ​មពោង មពែស​ឞើស​លើ​គែស​ពែ​អឹ​មពោង មពែស​ឞើស​ទ៝ង់​គែស​ពែ​អឹ​មពោង នទ្រែល​មា​មពែស​ឞើស​ញ៝ប់​នារ​គែស​ពែ​អឹ​មពោង​ដ៝ង់។ ១៤ មពេរ​ប៝ន​អី​នៃ​គែស ១២ អឹ​លុ​ឞ្ល៝ន​ទុត​ន៝ប់ ជេសរី​តា​កាលើ​លុ​អី​នៃ​គែស​ញចីស​រាញា​លែៈ ១២ នុយ្ស​មពោល​កោរាញ​អ៝ស​ម៝ន​ដ៝ង់ មពោល​អី​នៃ​មពោល​ក៝ន​ឞែ​ឞ្យាប់​នើម។*

១៥ តោង​ពារ់​អី​ងើយ​ដាស​គ៝ប់​នៃ​ញអោត​ទូ​មល៝ម់​ម៝ង់​មាយ្ស​មា​ជាន​នទើ​វែស មា​វែស​ប៝ន មា​វែស​មពោង​ប៝ន នទ្រែល​មា​វែស​មពេរ​ប៝ន។ ១៦ ប៝ន​អី​នៃ​លែៈ​ព្វាន់​ញជោញ​ក្វ៝ង់​តឹម​ឞាន តោង​ពារ់​ឆ៝ៈ​ម៝ង់​មាយ្ស​វែស​ប៝ន​អី​នៃ​គែស ២០០០ កីលោមែត ‡។ ជ៝ង ទិ នទ្រែល​មា​ព្រេស​ក្វ៝ង់​តឹម​ឞាន​ទាទេ។* ១៧ ពាង់​វែស​មឞ៝ល់​មពេរ​ប៝ន​អី​នៃ​គែស ១៤៤ ហាត់ ជ៝ង​ហាត់​តោង​ពារ់​វែស​អី​នៃ​កើត​ជ៝ង​ហាត់​ឞូនុយ្ស​វែស​ដ៝ង់។ ១៨ មពេរ​ប៝ន​ឞូ​ជាន​មា​លុ​ខ្លៃ​មោនី  ជេសរី​ជាន​ប៝ន​មា​មាយ្ស​ទុត​អ្វែស អាង​រាឆាង​តឹម​ឞាន​មា​រាច៝ក់​ងលាង។* ១៩ អី​លុ​ឞ្ល៝ន​ទុត​ន៝ប់​មពេរ​នៃ​ឞូ​ជាន​ងក្រឹ​មា​លុ​ខ្លៃ​អ៝ក់​នតីល លុ​ឞ្ល៝ន​ទុត​ន៝ប់​ត៝ល់​ង្វាយ​ងក្រឹ​មា​លុ​ខ្លៃ​មោនី  លុ​ឞ្ល៝ន​ទុត​ន៝ប់​ត៝ល់​ឞារ​ងក្រឹ​មា​លុ​ខ្លៃ​ក៝ន់ដៀង  លុ​ឞ្ល៝ន​ទុត​ន៝ប់​ត៝ល់​ពែ​ងក្រឹ​មា​លុ​ខ្លៃ​មោរា  លុ​ឞ្ល៝ន​ទុត​ន៝ប់​ត៝ល់​ព្វាន់​ងក្រឹ​មា​លុ​ខ្លៃ​ម៝រកុត ‌ ២០ លុ​ឞ្ល៝ន​ទុត​ន៝ប់​ត៝ល់​ព្រាម់​ងក្រឹ​មា​លុ​ខ្លៃ​ដៃកៀម  លុ​ឞ្ល៝ន​ទុត​ន៝ប់​ត៝ល់​ព្រាវ​ងក្រឹ​មា​លុ​ខ្លៃ​តោតឹម  លុ​ឞ្ល៝ន​ទុត​ន៝ប់​ត៝ល់​ពើស​ងក្រឹ​មា​លុ​ខ្លៃ​បុតលើង  លុ​ឞ្ល៝ន​ទុត​ន៝ប់​ត៝ល់​ផាម​ងក្រឹ​មា​លុ​ខ្លៃ​បេរីល  លុ​ឞ្ល៝ន​ទុត​ន៝ប់​ត៝ល់​ឆឹន​ងក្រឹ​មា​លុ​ខ្លៃ​ថៃលើង  លុ​ឞ្ល៝ន​ទុត​ន៝ប់​ត៝ល់​ជឹត​ងក្រឹ​មា​លុ​ខ្លៃ​កែវយ៝ៈ  លុ​ឞ្ល៝ន​ទុត​ន៝ប់​ត៝ល់​ជឹត​មា​ង្វាយ​ងក្រឹ​មា​លុ​ខ្លៃ​និល  លុ​ឞ្ល៝ន​ទុត​ន៝ប់​ត៝ល់​ជឹត​មា​ឞារ​ងក្រឹ​មា​លុ​ខ្លៃ​ត្រ៝បែក ។ ២១ លែៈ ១២ អឹ​មពោង​ប៝ន​ជាន​មា​ទូ​មល៝ម់​លុ​ពិច​(លុ​គ្ល៝)​ទាទេ ទូ​មល៝ម់​មពោង​ជាន​មា​ទូ​មល៝ម់​លុ​ពិច​(លុ​គ្ល៝)​ទុត​ក្វ៝ង់។ ត្រ៝ង​ប៝ន​ជាន​មា​មាយ្ស​ទុត​អ្វែស រាឆាង​តឹម​ឞាន​មា​កាច៝ក។

២២ គ៝ប់​មោ​អោស​ឆៃ​គែស​ញីស​ជាន​ឞ្រាស​តា​ប៝ន​អី​នៃ យ៝រ​លាស​កោរាញ​ឞ្រាស​នើម​អី​ទុត​គែស​នាវ​ទើយ​មា​ទឹង​លែៈ​នតីល​នទើ នទ្រែល​មា​ក៝ន​ឞែ​ឞ្យាប់​នើម​អី​នៃ​គុ​នឹង​តា​ប៝ន​អី​នៃ នទ្រី​មោ​ហោម​ខាច់​អោស​គែស​ញីស​ជាន​ឞ្រាស​មា​ខាន់​ពាង់។ ២៣ តា​ប៝ន​នៃ​មោ​អោស​ខាច់​គែស​នារ​គែស​ខៃ​មា​អាង យ៝រ​លាស​នាវ​ច្រេក​លើប​កោរាញ​ឞ្រាស​នើម​ងអាង ជេសរី​ក៝ន​ឞែ​ឞ្យាប់​ជេង​នទើ​អាង​មា​ប៝ន​អី​នៃ​ដ៝ង់។* ២៤ ទឹង​លែៈ​ឞូនុយ្ស​ទឹង​លែៈ​ឞ្រី​ទាក​គុ​រេស​តា​នាវ​អាង​ប៝ន​អី​នៃ ជេសរី​ទឹង​លែៈ​កាដាច់​តា​នែស​នតូ​លែវ​ទ្រាប់​នទើ​ទុត​អ្វែស​ខាន់​ពាង់​នើម​លាប់​តា​ប៝ន​អី​នៃ​ដ៝ង់។* ២៥ មពោង​មពេរ​ប៝ន​អី​នៃ​ឞូ​មោ​អោស​នតឹល យ៝រ​លាស​មោ​អោស​ឞ្លាវ​មាង់។* ២៦ ទឹង​លែៈ​ឞូនុយ្ស​ទឹង​លែៈ​ឞ្រី​ទាក​មរា​ញអោត​ទ្រាប់​នទើ​ទុត​អ្វែស ទឹង​លែៈ​នទើ​ខ្លៃ​ខាន់​ពាង់​នើម​លែវ​តា​ប៝ន​អី​នៃ​ទាទេ។ ២៧ មោ​អោស​គែស​ទូ​នតីល​នទើ​បឹ​បើច​លាប់​តា​ប៝ន​នៃ ឞូនុយ្ស​អី​ជាន​នទើ​បឹ​បើច ឞូនុយ្ស​អី​មរោស​ឞូ លាប់​មោ​ទើយ​ដ៝ង់ ទើយ​លាប់​ឞូ​ម៝ស​អី​លែៈ​គែស​ញចីស​រាញា​ឆាក់​តា​ឆ៝ម់បុត​នាវ​រេស​ក៝ន​ឞែ​ឞ្យាប់​នើម ទូ​រី​ទើម​ទើយ។*

២២

១ ជេសរី​តោង​ពារ់​អី​នៃ​ញហើ​អ៝ន់​គ៝ប់​ឆៃ​ទាក​រាលាយ ជេង​ទាក​អី​អ៝ន់​នាវ​រេស រាឆាង​តឹម​ឞាន​មា​លុ​ងលាង ហ៝ច​លោស​ឞើស​រានើល​កាដាច់​កោរាញ​ឞ្រាស​នើម ជេង​រានើល​កាដាច់​ក៝ន​ឞែ​ឞ្យាប់​ដ៝ង់។* ២ ទាក​រាលាយ​អី​នៃ​ហ៝ច​រ៝ៈ​តា​ងក្លាង​ងគូល​ត្រ៝ង​ប៝ន​ក្ល៝ស​អ្វែស​អី​នៃ រ៝ៈ​មែង​ទាក​រាលាយ​អី​នៃ​ឞើស​តី​ឞើស​អ្យា​គែស​តើម​ឆី​អី​អ៝ន់​នាវ​រេស ព្លៃ​ពាង់ ១២ តឹ​តា​ទូ​នាម់ គែស​ព្លៃ​អាប់​ខៃ។ ល៝ង់​អី​នហា​ពាង់​នៃ​មា​ជាន​ទាក​ឆី​មា​ឆាម់​ទឹង​លែៈ​ឞូនុយ្ស​ទឹង​លែៈ​ឞ្រី​ទាក​អ៝ន់​ឞាស។* ៣ មោ​ហោម​អោស​គែស​នាវ​រាតាប់​មា​ទូ​នតីល​នទើ​ជឹត។ រានើល​កាដាច់​កោរាញ​ឞ្រាស​នើម អី​ជេង​រានើល​កាដាច់​ក៝ន​ឞែ​ឞ្យាប់​នើម​ដ៝ង់ គុ​តា​ប៝ន​អី​នៃ ល៝ង់​ឞូនុយ្ស​អី​ឆើម​កើល​ជាន​ការ​មា*​ពាង់ ខាន់​ពាង់​មរា​យើក​មឞាស​មា​ពាង់។* ៤ ខាន់​ពាង់​មរា​ឆៃ​មុស​មាត់​ពាង់ ជេសរី​តា​នទាង់​ក្លែង​ខាន់​ពាង់​គែស​រាញា​ពាង់​ដ៝ង់។* ៥ តា​ប៝ន​នៃ​មោ​ហោម​អោស​គែស​មាង់​ជឹត មោ​ខាច់​គែស​នារ មោ​ខាច់​គែស​នទើ​មា​អាង​ដ៝ង់ យ៝រ​លាស​កោរាញ​ឞ្រាស​អី​កោរាញ​ជេង​នាវ​អាង​មា​ខាន់​ពាង់ ជេសរី​ខាន់​ពាង់​មរា​ម៝ត់​អ្វាញ់​បាបើ​នហ៝​រ៝។*

នតីល​នាវ​ងកាស​អេងៗ

៦ តោង​ពារ់​អី​នៃ​លាស​មា​គ៝ប់៖ “ទឹង​លែៈ​នាវ​តា​ឆ៝ម់បុត​អ្យា​ជេង​នាវ​ងាន់ ជេង​ទី​មា​អ្យាត់។ កោរាញ​ឞ្រាស​អី​អ៝ន់​ឞ្រាស​ហ្វេង​អ្វែស​មា​មពោល​ឞូនុយ្ស​នតើយ្ស​នាវ​ងើយ​ពាង់ពាង់​ជេង​កោរាញពាង់​ដាៈ​ទូ​ហ្វេ​តោង​ពារ់​ពាង់​នើម​ហាន់​មឞើស​ងក៝ច​មា​ឞូនុយ្ស​អី​ឆើម​កើល​ជាន​ការ​មា​ពាង់​អ៝ន់​គឹត​ម៝ស​នតីល​នាវ​មរា​គែស​គើញ​តា​នារ​ជឹត​នាប់​តៃ”។* ៧ ឞ្រាស​យេឆូ ​លាស៖ “ល៝ង់​គ៝ប់​ហាន់​មរា​ត៝ត់​គើញ! អ្វែស​មអាក​ងាន់​មា​ឞូ​ម៝ស​អី​ញអោត​ជាន​តឹង​នាវ​ញចីស​តា​ឆ៝ម់បុត​អ្យា​អី​ជេង​នាវ​នតើយ្ស​នាវ​ងើយ​កោរាញ​ឞ្រាស”។ ៨ គ៝ប់​យោហាន ​អី​លែៈ​តាង់ អី​លែៈ​ឆៃ​ទឹង​លែៈ​នាវ​អី​នៃ លោច​ជេស​គ៝ប់​តាង់ គ៝ប់​ឆៃ​នាវ​អី​នៃ គ៝ប់​ពាន់​តា​ជ៝ង់​តោង​ពារ់​អី​ញហើ​អ៝ន់​គ៝ប់​ឆៃ​នាវ​នៃ​នើស អុច​យើក​មឞាស​មា​ពាង់‌* ៩ យើន​មា​តោង​ពារ់​អី​នៃ​លាស​មា​គ៝ប់៖ “លើយ​អោស​យើក​មឞាស​មា​គ៝ប់ គ៝ប់​ជេង​នើម​ឆើម​កើល​ជាន​ការ​នទ្រែល​មៃ​ទើម ជេង​នើម​ឆើម​កើល​ជាន​ការ​នទ្រែល​អ៝ស​នោ​មៃ​អី​មពោល​ឞូនុយ្ស​នតើយ្ស​នាវ​ងើយ​កោរាញ​ឞ្រាស ជេង​នើម​ឆើម​កើល​ជាន​ការ​នទ្រែល​ទឹង​លែៈ​ឞូនុយ្ស​អី​ញអោត​ជាន​តឹង​ទឹង​លែៈ​នាវ​អី​គែស​ញចីស​ជេស​តា​ឆ៝ម់បុត​អ្យា​ដ៝ង់។ យើក​មឞាស​មា​កោរាញ​ឞ្រាស​ហ៝ៈ!”

១០ តោង​ពារ់​អី​នៃ​លាស​តៃ​មា​គ៝ប់៖ “លើយ​មពោន​អោស​នាវ​អី​គែស​ញហើ​តា​ឆ៝ម់បុត​អ្យា យ៝រ​លាស​នារ​លោច​ងាន់​នាវ​អី​នៃ​លែៈ​ឞើយ​មា​ត៝ត់​ជេស។* ១១ ឞូ​ម៝ស​អី​ជាន​ក្វែ អ៝ន់​ពាង់​ជាន​ក្វែ​ជឹត​ទោ! ឞូ​ម៝ស​អី​ជាន​បឹ​បើច អ៝ន់​ពាង់​ហោម​ជាន​បឹ​បើច​ជឹត​ទោ! យើន​មា​ឞូ​ម៝ស​អី​ជាន​ឆ៝ង់ អ៝ន់​ពាង់​ហោម​ជាន​ឆ៝ង់​ហ៝ម់! ឞូ​ម៝ស​អី​ក្ល៝ស​អ្វែស អ៝ន់​ពាង់​ហោម​គុ​ក្ល៝ស​អ្វែស​ហ៝ម់!”*

១២ ឞ្រាស​យេឆូ ​លាស៖ “គ៝ប់​មរា​ហាន់​ត៝ត់​គើញ នអ៝ប់​មា​ញអោត​នទើ​ងខោម​អ៝ន់​ទូ​ហ្វេ​ទូ​ហ្វេ តឹង​នាវ​ជាន​ទូ​ហ្វេ​ទូ​ហ្វេ​ឆាក់​នើស។* ១៣ គ៝ប់​អ្យា​ជេង​អាលផា  នទ្រែល​មា​អោមេកា  ជេង​អី​ឞោក​ទាក នទ្រែល​មា​ងគ្លែៈ​ទុត​មា​ទឹង​លែៈ​នទើ ទឹង​លែៈ​នតីល​នទើ​នតើម​គែស​តា​គ៝ប់ មោ​ហោម​គែស​តា​គ៝ប់​ដ៝ង់។* ១៤ អ្វែស​មអាក​ងាន់​មា​ឞូ​ម៝ស​អី​គ៝ប់​លែៈ​ជូត​លើយ​នាវ​តីស​ជេង​តឹម​ឞាន​មា​ពីស​អាវ​ជ៝ង​ពាង់​នើម​លែៈ​អ្វែស គៃ​មា​ទើយ​គែស​ពែៈ​ព្លៃ​ឞើស​តើម​អី​អ៝ន់​នាវ​រេស នអ៝ប់​មា​ទើយ​លាប់​រ៝ៈ​មពោង​ប៝ន​អី​នៃ​ដ៝ង់។* ១៥ ឞើស​ទីស​ប៝ន​នៃ​គែស​មពោល​ឞូនុយ្ស​អ្យើស​អី​តឹម​ឞាន​មា​មពោល​ឆ៝† គែស​មពោល​អី​ម៝ត់​នអាង គែស​មពោល​អី​តឹម​ទ៝ង់ គែស​មពោល​អី​ងខឹត​ឞូ គែស​មពោល​យើក​មឞាស​មា​រូប​ឞ្រាស នទ្រែល​មា​ទឹង​លែៈ​ឞូនុយ្ស​អី​មរោស​រាលាម់​ឞូ!”*

១៦ “គ៝ប់​យេឆូ  លែៈ​ដាៈ​តោង​ពារ់​គ៝ប់​នើម​មឞើស​ងក៝ច​ទឹង​លែៈ​នាវ​តា​ឆ៝ម់បុត​អ្យា​អ៝ន់​មា​ផូង​អី​ញឆីង​មា​គ៝ប់​អាប់​នតុក។ គ៝ប់​ក៝ន​ឆៅ​កាដាច់​ដាវីត ‡គ៝ប់​អ្យា​ជេង​ទូ​មល៝ម់​មឞីង​អី​អាង​នោក​អោយ”។*

១៧ ឞ្រាស​ហ្វេង​អ្វែស នទ្រែល​មា​អូរ​អី​មា​នអាប់§​លាស​កើត​នអា៖ “វាច់​ហ៝ម់!”

ជេសរី​ឞូ​ម៝ស​អី​តាង់​នាវ​អី​នៃ អ៝ន់​លាស​កើត​នៃ​ដ៝ង់៖ “វាច់​ហ៝ម់!”

ឞូ​ម៝ស​ជី​ហីរ​អ៝ន់​ពាង់​វាច់​ហ៝ម់‌

ឞូ​ម៝ស​កើញ​គែស ទាន់​ឆ៝ៈ​ទើម​ទាម​ហ៝ម់​ទាក​អី​អ៝ន់​នាវ​រេស!*

១៨ គ៝ប់​មឞើស​មា​ទឹង​លែៈ​ឞូនុយ្ស​អី​តាង់​នាវ​ងើយ​កោរាញ​ឞ្រាស​អី​លែៈ​ញចីស​ជេស​តា​ឆ៝ម់បុត​អ្យា អ៝ន់​ញជ្រាង់​ឆាក់ ឞូ​ម៝ស​អី​នត៝ប​នាវ​ង្វាយ​តា​ឞើស​លើ​នាវ​អ្យា កោរាញ​ឞ្រាស​មរា​ឆ៝ៈ​នទើ​ជេរ​ជ៝ត់​អី​លែៈ​គែស​មឞើស​ងក៝ច​ជេស​តា​ឆ៝ម់បុត​អ្យា​តេៈ​តា​ពាង់​អី​នៃ។* ១៩ ជេសរី​ឞូ​ម៝ស​អី​រាហ្វាត់​នាវ​ង្វាយ​តា​នាវ​ងើយ​កោរាញ​ឞ្រាស​អី​លែៈ​គែស​ញចីស​ជេស​តា​ឆ៝ម់បុត​នតើយ្ស​នាវ​ងើយ​កោរាញ​ឞ្រាស​អ្យា កោរាញ​ឞ្រាស​មរា​មោ​រ៝ម​ពាង់​ឆា​ព្លៃ​តើម​ឆី​អី​អ៝ន់​នាវ​រេស​អី​នៃ​ដ៝ង់ ជេសរី​មោ​អោស​អ៝ន់​ពាង់​លាប់​តា​ប៝ន​អី​លែៈ​គែស​មឞើស​ងក៝ច​ជេស​តា​ឆ៝ម់បុត​អ្យា។*

២០ ឞ្រាស​យេឆូ ​អី​លែៈ​លាស​នាវ​មឞើស​ងក៝ច​តា​ឆ៝ម់បុត​អ្យា​ទី​ងាន់ ពាង់​លាស៖ “នានេៈ​ងាន់ គ៝ប់​មរា​វាច់​គើញ​រ៝!” នាវ​អី​នៃ​ទី​ងាន់*! អើ​កោរាញ​យេឆូ  ទាន់​វាច់​ហ៝ម់!* ២១ ទាន់​នាវ​អ្វែស​កោរាញ​យេឆូ ​គុ​នទ្រែល​ទឹង​លែៈ​ផូង​ប៝ន​លាន​កោរាញ​ឞ្រាស!†៚

* ១:១ ១:១៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។ តា​ត្រ៝ង​ឞើស​ទ៝ង់​អ្យា​គែស​កើត​នៃ​ដ៝ង់។

* ១:១ ១:១-៣៖ នតម ២២:៦-៧

† ១:៤ ១:៤៖ តា​នាវ​ងើយ​គ្រែក  ងើយ​មា​«ពើស​ហ្វេង» យើន​មា​មោ​អោស​ទី​ហ្វេង​ឞូនុយ្ស។ គែស​អ៝ក់​ឞូនុយ្ស​អី​គឹត​ឞ្លាវ​តា​នាវ​កោរាញ​ឞ្រាស​ងើយ​មឹន​លាស ងើយ​មា​ឞ្រាស​ហ្វេង​អ្វែស​អី​គែស​ង្វាយ​ទើម។ មរោ​ពើស​តា​នាវ​កោរាញ​ឞ្រាស​ងើយ​គែស​អ៝ក់​គែស​នាវ​ខ្លៃ​លាស​«លែៈ​រឹង»។ «ពើស​ហ្វេង»​គែស​ដ៝ង់​តា នតម ៣:១; ៤:៥; ៥:៦។ គែស​ដ៝ង់​តា​ឆ៝ម់បុត​ឆាការី​ងើយ​មា​ងគ៝ង់​អុញ​ឆាគេង​អី​គែស​ពើស​អឹ​អុញ​ឆាគេង ជេង​រូប​មា​ពើស​ហ្វេង​ដ៝ង់​(ឆាក ៤:២, ១០)។ គែស​ដ៝ង់​តា អេឆា ១១:២។

* ១:៤ ១:៤៖ នតម ៤:៨; ១១:១៧; ១៦:៥; នង ៣:១៤

‡ ១:៥ ១:៥៖ «ពាង់​ជេង​នើម​ល៝រ​ឞូ​ទ៝ក់​រេស​ឞើស​ផូង​ខឹត» មោ​លាស «ពាង់​ជេង​ក៝ន​ឞោក​ទាក​ផូង​ខឹត»។

* ១:៥ ១:៥៖ កោល ១:១៨; ហេឞ ៩:១៤

§ ១:៦ ១:៦, ៧៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ១:៦ ១:៦៖ នតម ៥:១០; ១ពេ ២:៩

* ១:៧ ១:៧៖ «រ៝ៈ​នទ៝រ់​តុក» មោ​លាស «នអ៝ប់​មា​តុក»។

* ១:៧ ១:៧៖ ដាន ៧:១៣; ឆាក ១២:១០; មថ ២៤:៣០

† ១:៨ ១:៨៖ តា​នាវ​ងើយ​គ្រែក ​«អាលផា »​ជេង​រាព្លៃ​រាឆ៝​ឞោក​ទាក ជេសរី​«អោមេកា »​ជេង​រាព្លៃ​រាឆ៝​ងគ្លែៈ​ទុត តឹម​ឞាន​មា​រាឆ៝​«ក» នអ៝ប់​មា​រាឆ៝​«អ្យ»​តា​នាវ​ងើយ​ឞូន៝ង ។ តា នតម ២១:៦ យោហាន ​នត៝ប​នាវ​ខ្លៃ​នាវ​នៃ​កើត​នអា៖ «ជេង​ឞោក​ទាក នទ្រែល​មា​ងគ្លែៈ​ទុត​ទឹង​លែៈ​នតីល​នទើ» ឆ៝ម់បុត​អើម​ញចីស​មា​តី​អាបាៈ​នត៝ប​កើត​នៃ​តា​នតុក​អ្យា។

* ១:៨ ១:៨៖ អេឆា ៤៤:៦

‡ ១:១០ ១:១០៖ «តា​នារ​ពើស» មោ​លាស «តា​នារ​កោរាញ​យេឆូ »។

* ១:១០ ១:១០៖ មក ១៦:២, ៦

* ១:១៣ ១:១៣៖ នតម ១៤:១៤; ដាន ៧:១៣

* ១:១៤ ១:១៤៖ នតម ២:១៨; ១៩:១២; ដាន ៧:៩

* ១:១៥ ១:១៥៖ អេឆេ ១:២៤

* ១:១៦ ១:១៦៖ នតម ២:១២, ១៦; ១៩:១៥, ២១; ហេឞ ៤:១២

* ១:១៧ ១:១៧៖ នតម ១:៨; អេឆា ៤៤:៦; ដាន ៨:១៨

* ១:១៨ ១:១៨៖ ១កោ ១៥:២៥-២៦, ៥៥

* ២:១ ២:១៖ «កោរាញ» មោ​លាស «តោង​ពារ់»។ តឹម​ឞាន​កើត​នៃ​ដ៝ង់​តា ២:៨, ១២, ១៨; ៣:១, ៧, ១៤។

* ២:១ ២:១៖ នតម ១:១៣, ១៦, ២០; អេផ ១:១

* ២:២ ២:២៖ ២កោ ១១:១៣; ១យហ ៤:១

* ២:៤ ២:៤៖ ១យហ ៤:១៦

† ២:៦ ២:៦៖ ឞ៝ន់​អាបៃ​អ្យា​មោ​ហោម​គឹត​នហេល​មា​មពោល​នីកោលាស  មោ​ហោម​អោស​គឹត​ម៝ស​នទើ​នាវ​តីស​ខាន់​ពាង់​ជាន​នើស។

* ២:៦ ២:៦៖ នតម ២:១៥

* ២:៧ ២:៧៖ នតម ២២:២; នន ២:៨-៩; ៣:២២

* ២:៨ ២:៨៖ នតម ១:១៧-១៨

* ២:៩ ២:៩៖ លក ៦:២០; ២កោ ៦:១០; យាក ២:៥

‡ ២:១០ ២:១០៖ «នាវ​ងខោម​ក្វ៝ង់​ជេង​នាវ​រេស​នហ៝​រ៝» មោ​លាស «មោក​កាដាច់​នាវ​រេស»។

* ២:១០ ២:១០៖ មថ ១០:២៨; យាក ១:១២

* ២:១១ ២:១១៖ នតម ២០:៦, ១៤; ២១:៨

* ២:១២ ២:១២៖ នតម ១:១៦

* ២:១៤ ២:១៤៖ នក ២៥:១-៣; ៣១:១៦

* ២:១៥ ២:១៥៖ នតម ២:៦

* ២:១៧ ២:១៧៖ នង ១៦:៤, ៣១; នក ១១:១-៣៥; យហ ៦:៥៨

* ២:១៨ ២:១៨៖ នតម ១:១៤-១៥

* ២:១៩ ២:១៩៖ ហេឞ ៦:១០

§ ២:២០ ២:២០៖ «ផូង​ឆើម​កើល​ជាន​ការ​មា» មោ​លាស «ផូង​ទឹក»។

* ២:២០ ២:២០៖ ១កក ១៦:៣១; ២កក ៩:២២

* ២:២៣ ២:២៣៖ នម ៧:៩; មថ ១៦:២៧

* ២:២៥ ២:២៥៖ នតម ៣:១១

† ២:២៧ ២:២៦-២៧៖ នម ២:៨-៩

* ២:២៨ ២:២៨៖ នតម ២២:១៦

* ៣:១ ៣:១៖ មោ​លាស «ពើស​ហ្វេង»។ ទាន់​អ្វាញ់​តា​នទើ​ញចីស​ឞើស​ទ៝ង់​តា នតម ១:៤។

* ៣:១ ៣:១៖ នតម ១:៤, ១៦

* ៣:៣ ៣:៣៖ នតម ១៦:១៥; មថ ២៤:៤៣-៤៤; ១តេ ៥:២

* ៣:៤ ៣:៤៖ នតម ៦:១១

* ៣:៥ ៣:៥៖ នតម ១៣:៨; មថ ១០:៣២

* ៣:៧ ៣:៧៖ នតម ៥:៥; ២២:១៦; អេឆា ២២:២២

* ៣:៩ ៣:៩៖ នតម ២:៩; អេឆា ៤៩:២៣; ៦០:១៤

* ៣:១០ ៣:១០៖ ២ពេ ២:៩

† ៣:១១ ៣:១១៖ «នទើ​ងខោម» មោ​លាស «មោក​កាដាច់​នាវ​រេស»។

* ៣:១១ ៣:១១៖ នតម ២:២៥; ២២:៧; ១កោ ៩:២៤-២៥

* ៣:១២ ៣:១២៖ នតម ១៤:១; ២១:២; ២២:៤

‡ ៣:១៤ ៣:១៤៖ «អាមែន »​ជេង​នាវ​ងើយ​ហេឞ្រើ  តា​អ្យា​គែស​នាវ​ខ្លៃ​លាស «នាវ​ងាន់» មោ​លាស «នាវ​អី​មោ​រាគ៝ល់»។

* ៣:១៤ ៣:១៤៖ ២កោ ១:២០; កោល ១:១៥-១៦

* ៣:១៧ ៣:១៧៖ ១កោ ៤:៨

* ៣:១៨ ៣:១៨៖ នតម ១៩:៨

* ៣:១៩ ៣:១៩៖ នហ ៣:១១-១២; ១កោ ១១:៣២; ហេឞ ១២:៥-៦

§ ៣:២០ ៣:២០៖ តា​នាវ​ងើយ​គ្រែក ​លាស៖ «គ៝ស​មពោង» យ៝រ​លាស​តា​នតុក​នៃ​លាស​អុច​លាប់​តា​ត្រោម​ជៃ ឞូ​វៃ​គ៝ស​មពោង។

* ៣:២០ ៣:២០៖ លក ១២:៣៥-៣៦; យហ ១៤:២៣

* ៣:២១ ៣:២១៖ មថ ១៩:២៨; ហេឞ ១២:២

* ៤:១ ៤:១៖ នតម ១:១០

* ៤:២ ៤:២៖ នតម ២០:១១; អេឆា ៦:១; អេឆេ ១:២៦

* ៤:៤ ៤:៤៖ នតម ១៩:៨; អេឆា ២៤:២៣

* ៤:៥ ៤:៥៖ មោ​លាស «ជេង​ពើស​ហ្វេង»។ ទាន់​អ្វាញ់​តា​នទើ​ញចីស​ឞើស​ទ៝ង់​តា នតម ១:៤។

* ៤:៥ ៤:៥៖ នតម ១:៤; ៣:១; នង ១៩:១៦; អេឆេ ១:១៣-១៤

* ៤:៦ ៤:៦៖ នតម ១៥:២

* ៤:៧ ៤:៧៖ នតម ៦:១, ៣, ៥, ៧; អេឆេ ១:១០

† ៤:៨ ៤:៨៖ «តា​ន៝ម់​នារ» មោ​លាស «នអ៝ប់​មា​ឞើស​ត្រោម»។

* ៤:៨ ៤:៨៖ អេឆា ៦:២-៣; អេឆេ ១០:១២-១៣

* ៥:១ ៥:១៖ នតម ៤:២-៣; អេឆេ ២:៩-១០

* ៥:៥ ៥:៥៖ «ក៝ន​ឆៅ​កាដាច់​ដាវីត » មោ​លាស «រែស​ដាវីត »។

* ៥:៥ ៥:៥៖ នន ៤៩:៩-១០; អេឆា ១១:១

† ៥:៦ ៥:៦៖ មោ​លាស «ជេង​ពើស​ហ្វេង»។ ទាន់​អ្វាញ់​តា​នទើ​ញចីស​ឞើស​ទ៝ង់​តា នតម ១:៤។

* ៥:៦ ៥:៦៖ នតម ៧:១៤, ១៧; ១២:១១; ១៣:៨; យហ ១:២៩

* ៥:៨ ៥:៨៖ នតម ៨:៣-៤

* ៥:៩ ៥:៩៖ នម ៤០:៣; ១ពេ ១:១៨-១៩

* ៥:១០ ៥:១០៖ នតម ១:៦; ១ពេ ២:៩

* ៥:១១ ៥:១១-១២៖ នតម ៧:១១-១២; ដាន ៧:១០; ហេឞ ១២:២២

* ៥:១៣ ៥:១៣៖ នតម ៧:១០; ផល ២:១០

‡ ៥:១៤ ៥:១៤៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។

* ៥:១៤ ៥:១៤៖ នតម ៤:៩-១០; ១៩:៤

* ៦:២ ៦:២-៨៖ នតម ១៩:១១-១៦; ឆាក ១:៨; ៦:១-៧

* ៦:៦ ៦:៦៖ «ព្រាក់​ងខោម​ជាន​ការ​ឞេង​ទូ​នារ» មោ​លាស «ទូ​ដេនារី »។

* ៦:៨ ៦:៨៖ យេរ ១៥:២-៣; អេឆេ ១៤:២១

* ៦:៩ ៦:៩៖ នតម ១:៩; ២០:៤

* ៦:១០ ៦:១០៖ នតម ១៩:២; នម ៧៩:១០

* ៦:១១ ៦:១១៖ នតម ១៩:៨; ហេឞ ១១:៤០

* ៦:១២ ៦:១២៖ អេឆេ ៣៨:១៩-២០; យោអ ២:១០

* ៦:១៣ ៦:១៣-១៤៖ អេឆា ៣៤:៤

* ៦:១៥ ៦:១៥៖ អេឆា ២:១៩, ២១

* ៦:១៦ ៦:១៦៖ លក ២៣:៣០

* ៦:១៧ ៦:១៧៖ យោអ ១:១៥

* ៧:៣ ៧:៣៖ «ផូង​ឆើម​កើល​ជាន​ការ​មា» មោ​លាស «ផូង​ទឹក»។

* ៧:៣ ៧:៣៖ នតម ៩:៤; អេឆេ ៩:៤, ៦

* ៧:៤ ៧:៤៖ នតម ១៤:១, ៣

* ៧:៩ ៧:៩៖ នតម ១៩:៨

* ៧:១០ ៧:១០៖ នតម ៥:១៣

* ៧:១១ ៧:១១-១២៖ នតម ៥:១១-១២

† ៧:១២ ៧:១២៖ «នាវ​អី​នៃ​ទី​ងាន់» មោ​លាស «អាមែន »។ តា​ត្រ៝ង​ឞើស​ទ៝ង់​អ្យា​គែស​កើត​នៃ​ដ៝ង់។

* ៧:១៤ ៧:១៤៖ នតម ៥:៦; ២២:១៤; ១យហ ១:៧

* ៧:១៥ ៧:១៥៖ នតម ២១:៣

* ៧:១៦ ៧:១៦-១៧៖ អេឆា ៤៩:៩-១០

* ៧:១៧ ៧:១៧៖ នតម ២១:៤, ៦; អេឆេ ៣៤:១១-១៦

* ៨:១ ៨:១៖ ហាប ២:២០; ឆោផ ១:៧

* ៨:២ ៨:២៖ មថ ២៤:៣១

* ៨:៣ ៨:៣៖ នង ៣០:១-៧

* ៨:៥ ៨:៥៖ កល ១៦:១២

* ៨:៧ ៨:៧៖ នង ៩:២៣-២៥

* ៨:៨ ៨:៨៖ នង ៧:២០-២១

* ៨:១០ ៨:១០៖ អេឆា ១៤:១២

* ៨:១២ ៨:១២៖ នង ១០:២១-២៣

* ៩:១ ៩:១៖ ឞូ​មឹន​លាស​«ទូ​មល៝ម់​មាញ់»​អ្យា ងើយ​មា​ទូ​ហ្វេ​តោង​ពារ់។

* ៩:១ ៩:១៖ នតម ២០:១

* ៩:២ ៩:២៖ នន ១៩:២៨

* ៩:៣ ៩:៣៖ នង ១០:១២-១៥

* ៩:៤ ៩:៤៖ នតម ៧:២-៣

* ៩:៦ ៩:៦៖ នតម ៦:១៦

* ៩:៧ ៩:៧-៩៖ យោអ ១:៦; ២:៤-៥

* ៩:១៣ ៩:១៣៖ នតម ៨:៣

* ៩:១៤ ៩:១៤-១៦៖ នតម ១៦:១២

* ៩:១៥ ៩:១៥៖ នតម ៨:៧-១២

* ៩:២០ ៩:២០-២១៖ នតម ១៦:៩, ១១; អាម ៤:៦, ៨-១១; នង ២០:១៣-១៥; នវ ១៨:១០

* ១០:១ ១០:១៖ នតម ៥:២; ៨:៣

* ១០:៣ ១០:៣៖ យេរ ២៥:៣០-៣១

* ១០:៤ ១០:៤៖ ដាន ១២:៤, ៩

* ១០:៦ ១០:៦៖ នតម ១:៤; ដាន ១២:៧

* ១០:៧ ១០:៧៖ «ផូង​ឆើម​កើល​ជាន​ការ​មា» មោ​លាស «ផូង​ទឹក»។

* ១០:៧ ១០:៧៖ នតម ១១:១៥; អាម ៣:៧; ការ ៣:២១

* ១០:៩ ១០:៩-១០៖ អេឆេ ២:៨; ៣:៣

* ១១:១ ១១:១៖ អេឆេ ៤០:៣, ៥; ៤១:២២; ៤២:១៥; ឆាក ២:១-២

* ១១:២ ១១:២៖ មោ​លាស «ផូង​អី​មោ​ទី​ផូង​អីឆ្រាអែល »។

* ១១:២ ១១:២៖ លក ២១:២៤; ដាន ៧:២៥; ១២:៧

† ១១:៣ ១១:៣៖ «១២៦០ នារ»​តឹម​ឞាន​មា «៤២ ខៃ»​ដ៝ង់ យ៝រ​លាស​តា​រានោក​នៃ​ឞូ​កើប​អាប់​ខៃ​គែស ៣០ នារ។

* ១១:៣ ១១:៣៖ នតម ១២:៦

* ១១:៤ ១១:៤៖ ឆាក ៤:១-៣, ១១-១៤

* ១១:៦ ១១:៦៖ ១កក ១៧:១; នង ៧:២០-២១

* ១១:៧ ១១:៧៖ នតម ១៣:១-៨

* ១១:៨ ១១:៨៖ លក ១៣:៣៣-៣៤; នន ១៨:២០

* ១១:១១ ១១:១១៖ អេឆេ ៣៧:៥, ១០

* ១១:១២ ១១:១២៖ ការ ១:៩

* ១១:១៥ ១១:១៥៖ នតម ១០:៧; ដាន ២:៤៤

* ១១:១៦ ១១:១៦៖ នតម ៤:៤, ១០

‡ ១១:១៨ ១១:១៨៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។

* ១១:១៨ ១១:១៨៖ នម ២:១, ៥

* ១១:១៩ ១១:១៩៖ ១កក ៨:១, ៦

* ១២:១ ១២:១៖ «ឞូ​អូរ» អី​នៃ​ងើយ​មា​ផូង​អីឆ្រាអែល ។ «១២ អឹ​មាញ់» ងើយ​មា ១២ មពោល​តា​ផូង​អីឆ្រាអែល ។ ក៝ន​ឞូ​ក្លោ ​ឞូ​អូរ​អី​នៃ ងើយ​មា​ឞ្រាស​ក្រីស ​(នន ៣៧:៩)។

* ១២:៣ ១២:៣-៤៖ ដាន ៧:៧; ៨:១០

* ១២:៥ ១២:៥៖ នតម ១៩:១៥; នម ២:៨-៩

* ១២:៦ ១២:៦៖ នតម ១១:៣

* ១២:៧ ១២:៧៖ ដាន ១០:១៣; ១២:១; យដ ១:៩

* ១២:៩ ១២:៩៖ នន ៣:១, ១៤; លក ១០:១៨

* ១២:១០ ១២:១០៖ នតម ១១:១៥; យោប ១:៩-១១; ឆាក ៣:១

* ១២:១១ ១២:១១៖ នតម ៥:៦; រម ៨:៣៧; ១យហ ១:៧

* ១២:១២ ១២:១២៖ អេឆា ៤៩:១៣

† ១២:១៤ ១២:១៤៖ មោ​លាស «ទូ​នាម់ នអ៝ប់​មា​ឞារ​នាម់ នអ៝ប់​មា​ងគូល​នាម់»។ តឹង​មា​ឞូ​កើប​តា​នោក​យោហាន  ពែ​នាម់​ងគូល តឹម​ឞាន​មា ១២៦០ នារ យ៝រ​លាស​ឞូ​កើប​ទូ​នាម់​គែស ៣៦០ នារ។

* ១២:១៧ ១២:១៧៖ នតម ១១:៧; ១៣:៧

* ១៣:១ ១៣:១៖ នតម ១១:៧; ដាន ៧:៣, ៧

* ១៣:២ ១៣:២៖ នតម ១២:៣; លក ៤:៥-៦; ២តេ ២:៩

* ១៣:៣ ១៣:៣៖ នតម ១៧:៨

* ១៣:៤ ១៣:៤៖ យេរ ១០:៦-៧

* ១៣:៥ ១៣:៥-៦៖ ដាន ៧:៨, ២៥

* ១៣:៧ ១៣:៧៖ នតម ១១:៧; ដាន ៧:២១

* ១៣:៨ ១៣:៨៖ នតម ៣:៥; ១៧:៨; ២០:១២, ១៥; ២១:២៧; នង ៣២:៣២; លក ១០:២០; ផល ៤:៣

* ១៣:១០ ១៣:១០៖ នតម ១២:១៧; ១៤:១២

* ១៣:១២ ១៣:១២៖ នតម ១៣:៣

* ១៣:១៣ ១៣:១៣៖ មថ ២៤:២៤; ២តេ ២:៩

* ១៣:១៤ ១៣:១៤៖ នតម ១៩:២០; ២០:៤

* ១៣:១៥ ១៣:១៥៖ ដាន ៣:៥-៦

* ១៣:១៦ ១៣:១៦-១៧៖ នតម ១៤:៩-១១; ១៦:២; ១៩:២០; ២០:៤

* ១៤:១ ១៤:១៖ នតម ៧:១-៨; អេឆា ៤:៥; យោអ ៣:៥; ហេឞ ១២:២២

* ១៤:៣ ១៤:៣៖ នតម ៤:៤, ៦; ៥:៩; នម ៤០:៣

* ១៤:៤ ១៤:៤៖ «មោ​គែស​អោស​ឞិច​ដាស​មា​ឞូ​អូរ» ឞូនុយ្ស​អាបាៈ​មឹន​លាស គែស​នាវ​ខ្លៃ​លាស៖ «មោ​គែស​យើក​មឞាស​មា​ទូ​ហ្វេ​ឞ្រាស​អេង​ឞើស​កោរាញ​ឞ្រាស»។

* ១៤:៤ ១៤:៤៖ យហ ១០:៤

* ១៤:៨ ១៤:៨៖ នតម ១៨:២; អេឆា ២១:៩; យេរ ៥១:៧-៨

* ១៤:៩ ១៤:៩៖ នតម ១៣:១៥-១៨

* ១៤:១០ ១៤:១០៖ នតម ១៦:១៩; យេរ ២៥:១៥

* ១៤:១១ ១៤:១១៖ នតម ១៩:៣

* ១៤:១២ ១៤:១២៖ នតម ១៣:១០

* ១៤:១៣ ១៤:១៣៖ ផល ១:២៣; ហេឞ ៤:៩-១០

* ១៤:១៤ ១៤:១៤៖ នតម ១:១៣; ដាន ៧:១៣

* ១៤:១៥ ១៤:១៥៖ យោអ ៣:១៣

* ១៤:១៩ ១៤:១៩-២០៖ នតម ១៩:១៥; អេឆា ៦៣:១-៦

* ១៥:១ ១៥:១៖ នតម ១៦:១

* ១៥:២ ១៥:២៖ នតម ៤:៦; ១៣:១៤-១៨

* ១៥:៣ ១៥:៣៖ «នើម​ឆើម​កើល​ជាន​ការ​មា» មោ​លាស «ទឹក»។

* ១៥:៣ ១៥:៣៖ នង ១៥:១-១៨; នម ១១១:២; ១៤៥:១៧

* ១៥:៤ ១៥:៤៖ អេឆា ៤៥:២២-២៤

* ១៥:៥ ១៥:៥៖ នតម ១១:១៩

* ១៥:៧ ១៥:៧៖ នតម ៤:៦

* ១៥:៨ ១៥:៨៖ នង ៤០:៣៤-៣៥; ១កក ៨:១០-១១; អេឆេ ៤៤:៤

* ១៦:១ ១៦:១៖ នតម ១៥:១

* ១៦:២ ១៦:២៖ នតម ១៣:១៤-១៦; នង ៩:១០

* ១៦:៣ ១៦:៣-៤៖ នតម ៨:៨-៩; នង ៧:១៧-២១

* ១៦:៦ ១៦:៦៖ នតម ១៨:២៤; នម ៧៩:១០; អេឆា ៤៩:២៦

* ១៦:៧ ១៦:៧៖ នតម ១៩:២

* ១៦:៩ ១៦:៩៖ នតម ៩:២០-២១

* ១៦:១០ ១៦:១០៖ នតម ១៣:១-២; នង ១០:២១-២២

* ១៦:១២ ១៦:១២៖ នតម ៩:១៤-១៦; អេឆា ៤៤:២៧

* ១៦:១៣ ១៦:១៣៖ «ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស»​តា​អ្យា‌ «ទូ​មល៝ម់​មពោមពា​(ឆ្យុម)​ទុត​ជាញ​អា​អេង​លោស​ឞើស​នែស»​(នតម ១៣:១១) ជេស​រី «ទូ​ហ្វេ​ឞូនុយ្ស​នតើយ្ស​ងក្លាៈ​នាវ​ងើយ​កោរាញ​ឞ្រាស»​(នតម ១៩:២០) ជេង​ងើយ​មា​ទូ​ហ្វេ​ទើម។

* ១៦:១៣ ១៦:១៣៖ នតម ១២:៣; ១៣:១, ១១

* ១៦:១៤ ១៦:១៤៖ នតម ១៣:១៣; ១៩:១៩

* ១៦:១៥ ១៦:១៥៖ នតម ៣:៣; មថ ២៤:៤៣-៤៤

* ១៦:១៩ ១៦:១៩៖ នតម ១៤:៨, ១០

* ១៦:២១ ១៦:២១៖ នតម ១៦:៩, ១១; នង ៩:២២-២៣

* ១៧:១ ១៧:១៖ នតម ១៦:១; យេរ ៥១:១៣

* ១៧:២ ១៧:២៖ តា​នាវ​កោរាញ​ឞ្រាស​ងើយ «នាវ​ខើស​ក្លែរ​នទ្រែល​ឞូ​អូរ» គែស​អ៝ក់​ងើយ​មា​នាវ​ឞូ​តឹង​ឞ្រាស​អេង។ តា​ងកោៈ​អ្យា «ឞូ​អូរ» ងើយ​មា​ទូ​មល៝ម់​ប៝ន ក្លាប់​លាស​ប៝ន​រោម។ ឞូ​អាបាៈ​មឹន​លាស «ឞូ​អូរ» នទ្រែល​មា​«ប៝ន»​អី​នៃ ងើយ​ហោរ​មា​ទឹង​លែៈ​ឞូនុយ្ស​អី​តឹម​រាទ៝ង់​ដាស​កោរាញ​ឞ្រាស។

* ១៧:២ ១៧:២៖ នតម ១៤:៨; ១៨:៣

* ១៧:៣ ១៧:៣៖ នតម ១៣:១-២

* ១៧:៤ ១៧:៤៖ នតម ១៨:១៦

* ១៧:៦ ១៧:៦៖ នតម ១៨:២៤

* ១៧:៨ ១៧:៨៖ នតម ១៣:៨

* ១៧:៩ ១៧:៩៖ នតម ១៣:១៨

* ១៧:១២ ១៧:១២៖ ដាន ៧:២៤

* ១៧:១៤ ១៧:១៤៖ នតម ១៩:១៧-២១

* ១៧:១៦ ១៧:១៦៖ នតម ១៨:៨

* ១៨:១ ១៨:១៖ នតម ១៧:១

* ១៨:២ ១៨:២៖ «មោ​ក្ល៝ស​អី​បឹ​បើច» ឆ៝ម់បុត​អើម​អី​ញចីស​មា​តី​អាបាៈ​លាស៖ «មោ​ក្ល៝ស​អាប់​នតីល​មពោមពា​(ឆ្យុម)​អី​បឹ​បើច»។

* ១៨:២ ១៨:២៖ អេឆា ២១:៩

* ១៨:៣ ១៨:៣៖ នតម ១៧:២

* ១៨:៤ ១៨:៤៖ នន ១៩:១២-១៣; អេឆា ៤៨:២០; យេរ ៥១:៦; ២កោ ៦:១៧

* ១៨:៥ ១៨:៥៖ នន ១៨:២០-២១

* ១៨:៦ ១៨:៦៖ នម ១៣៧:៨; យេរ ៥០:១៥, ២៩

* ១៨:៧ ១៨:៧-៨៖ អេឆា ៤៧:៧-៩

† ១៨:១៣ ១៨:១៣៖ «នតាក់​ឆី​បោ​កាស​មា​ឆូ» មោ​លាស៖ «នតាក់​ក៝ម់ញាន»។

* ១៨:១៦ ១៨:១៦៖ នតម ១៧:៤

* ១៨:២០ ១៨:២០៖ យេរ ៥១:៤៨

* ១៨:២១ ១៨:២១៖ យេរ ៥១:៦៣-៦៤

* ១៨:២២ ១៨:២២៖ អេឆា ២៤:៨; យេរ ២៥:១០

* ១៨:២៤ ១៨:២៤៖ នតម ១៧:៦; ១៩:២; នម ៧៩:១០

* ១៩:១ ១៩:១៖ «អ៝ន់​រានេ​មា​កោរាញ​ឞ្រាស» មោ​លាស «ហាលេលូយា»។ «ហាលេលូយា» នាវ​ងើយ​ហេឞ្រើ ។ កើត​នៃ​ដ៝ង់​គែស​តា​ត្រ៝ង ៣, ៤, ៦។

† ១៩:២ ១៩:២៖ «ឞូនុយ្ស​ឆើម​កើល​ជាន​ការ​មា» មោ​លាស «ទឹក»។ កើត​នៃ​ដ៝ង់​គែស​តា​ត្រ៝ង ៥។

* ១៩:២ ១៩:២៖ នតម ៦:១០; ១៧:៦

* ១៩:៣ ១៩:៣៖ នតម ១៤:១១

‡ ១៩:៤ ១៩:៤៖ «នាវ​អី​នៃ​ទី​ងាន់» មោ​លាស «អាមែន »។

* ១៩:៤ ១៩:៤៖ នតម ៤:៤, ៦; ៥:១៤

* ១៩:៧ ១៩:៧៖ នតម ២១:២, ៩; មថ ២២:២; ២កោ ១១:២; អេផ ៥:២៥-៣២

* ១៩:៨ ១៩:៨៖ នតម ៣:៤-៥, ១៨; ៤:៤; ៦:១១; ៧:៩, ១៣-១៤; ១៥:៦; ១៦:១៥; ១៩:១៤

* ១៩:៩ ១៩:៩៖ លក ១៤:១៥; អេឆា ២៥:៦

* ១៩:១០ ១៩:១០៖ នតម ២២:៨-៩; ការ ១០:២៥-២៦; ១៤:១៥

* ១៩:១១ ១៩:១១៖ នតម ៣:១៤; ៦:២

* ១៩:១២ ១៩:១២៖ នតម ១:១៤; ៣:១២

* ១៩:១៣ ១៩:១៣៖ អេឆា ៦៣:១-៣; យហ ១:១

* ១៩:១៤ ១៩:១៤៖ នតម ១៩:៨

* ១៩:១៥ ១៩:១៥៖ នតម ១:១៦; នម ២:៩; យោអ ៣:១៣

* ១៩:១៦ ១៩:១៦៖ នតម ១៧:១៤

* ១៩:១៧ ១៩:១៧-១៨៖ អេឆេ ៣៩:១៧-២០

* ១៩:១៩ ១៩:១៩៖ នតម ១៦:១៤; ១៧:១២-១៤; នម ២:២

* ១៩:២០ ១៩:២០៖ នតម ១៣:១-២, ១១-១៥; ២តេ ២:៨

* ១៩:២១ ១៩:២១៖ នតម ១:១៦

* ២០:១ ២០:១៖ នតម ៩:១

* ២០:២ ២០:២៖ នតម ១២:៩; នន ៣:១

* ២០:៤ ២០:៤៖ នតម ១៣:១៤-១៦; មថ ១៩:២៨; ១កោ ៦:២-៣

* ២០:៦ ២០:៦៖ នតម ២០:១២-១៥; ២១:៨

* ២០:៨ ២០:៨៖ អេឆេ ៣៨:១-២៣; ៣៩:១-២៩

* ២០:១០ ២០:១០៖ នតម ១៩:២០

* ២០:១១ ២០:១១៖ នតម ៤:២; មថ ២៥:៣១; ២ពេ ៣:១០, ១២

* ២០:១២ ២០:១២៖ នតម ៣:៥; ដាន ៧:១០

* ២០:១៣ ២០:១៣៖ យហ ៥:២៨-២៩

* ២០:១៤ ២០:១៤៖ អេឆា ២៥:៨; ១កោ ១៥:២៦, ៥៤-៥៥

* ២០:១៥ ២០:១៥៖ នតម ១៣:៨

* ២១:១ ២១:១៖ នតម ២០:១១; អេឆា ៦៥:១៧; ៦៦:២២; ២ពេ ៣:១៣

* ២១:២ ២១:២៖ កាល ៤:២៦; ហេឞ ១១:១៦; ១២:២២

* ២១:៣ ២១:៣៖ កល ២៦:១១-១២; អេឆេ ៣៧:២៧; ៤៣:៧; ២កោ ៦:១៦

* ២១:៤ ២១:៤៖ អេឆា ២៥:៨; ៣៥:១០

* ២១:៥ ២១:៥៖ នតម ៤:២-៣; អេឆា ៤៣:១៨-១៩

* ២១:៦ ២១:៦៖ តា​នាវ​ងើយ​គ្រែក ​«អាលផា »​ជេង​រាព្លៃ​រាឆ៝​ឞោក​ទាក ជេសរី​«អោមេកា »​ជេង​រាព្លៃ​រាឆ៝​ងគ្លែៈ​ទុត តឹម​ឞាន​មា​រាឆ៝​«ក» នអ៝ប់​មា​រាឆ៝​«អ្យ»​តា​នាវ​ងើយ​ឞូន៝ង។

* ២១:៦ ២១:៦៖ នតម ១:៨; ២២:១; យហ ៧:៣៧

* ២១:៧ ២១:៧៖ ២ឆា ៧:១៤

* ២១:៨ ២១:៨៖ នតម ២២:១៥; អេផ ៥:៥

* ២១:៩ ២១:៩៖ នតម ១៦:១; ១៩:៧

† ២១:១០ ២១:១០៖ តា​នាវ​កោរាញ​ឞ្រាស​ងើយ លាស​ងើយ​មា​ទូ​ឞ្រី​ទាក មោ​លាស​មា​ទូ​មល៝ម់​ប៝ន គែស​អ៝ក់​ជេង​ងើយ​មា​ទឹង​លែៈ​ផូង​ឞូនុយ្ស​តា​នតុក​អី​នៃ។

* ២១:១០ ២១:១០៖ នតម ២១:២; អេឆេ ៤០:២

* ២១:១១ ២១:១១៖ អេឆា ៦០:១-៣, ១៩

* ២១:១២ ២១:១២៖ នតម ៧:៥-៨; អេឆេ ៤៨:៣០-៣៥

* ២១:១៤ ២១:១៤៖ ហេឞ ១១:១០; អេផ ២:២០

‡ ២១:១៦ ២១:១៦៖ តា​នាវ​ងើយ​គ្រែក ​លាស៖ «១២០០០ ឆាតាត »។

* ២១:១៦ ២១:១៦៖ អេឆេ ៤៨:១៦-១៧

* ២១:១៨ ២១:១៨-២១៖ អេឆា ៥៤:១១-១២

* ២១:២៣ ២១:២៣៖ នតម ២២:៥; អេឆា ៦០:១៩-២០

* ២១:២៤ ២១:២៤៖ អេឆា ៦០:៣, ៥

* ២១:២៥ ២១:២៥៖ អេឆា ៦០:១១; ឆាក ១៤:៧

* ២១:២៧ ២១:២៧៖ នតម ១៣:៨; ២២:១៥; ១កោ ៦:៩-១០

* ២២:១ ២២:១៖ អេឆេ ៤៧:១-១២; ឆាក ១៤:៨

* ២២:២ ២២:២៖ នតម ២:៧; នន ២:៨-៩; ៣:២២

* ២២:៣ ២២:៣៖ «ឞូនុយ្ស​អី​ឆើម​កើល​ជាន​ការ​មា» មោ​លាស «ទឹក»។ តា​ត្រ៝ង ៦ គែស​កើត​នៃ​ដ៝ង់។

* ២២:៣ ២២:៣៖ ឆាក ១៤:១១; កាល ៣:១៣

* ២២:៤ ២២:៤៖ នង ៣៣:២០; នម ១៧:១៥; មថ ៥:៨

* ២២:៥ ២២:៥៖ នតម ២១:២២-២៥; អេឆា ៦០:១៩; ដាន ៧:១៨, ២៧

* ២២:៦ ២២:៦-៧៖ នតម ១:១-៣

* ២២:៨ ២២:៨-៩៖ នតម ១៩:១០

* ២២:១០ ២២:១០៖ ដាន ១២:៤

* ២២:១១ ២២:១១៖ អេឆេ ៣:២៧; ដាន ១២:១០

* ២២:១២ ២២:១២៖ នតម ២០:១២-១៣; រម ២:៦

* ២២:១៣ ២២:១៣៖ នតម ១:៨; អេឆា ៤៤:៦

* ២២:១៤ ២២:១៤៖ នតម ៧:១៣-១៤; នម ១១៨:១៩-២០

† ២២:១៥ ២២:១៥៖ ផូង​អីឆ្រាអែល ​កើប​ឆ៝​ជេង​មពោមពា​(ឆ្យុម)​បឹ​បើច។

* ២២:១៥ ២២:១៥៖ នតម ២១:២៧; អេផ ៥:៥

‡ ២២:១៦ ២២:១៦៖ មោ​លាស «គ៝ប់​អី​រែស នអ៝ប់​មា​អី​ក៝ន​ឆៅ​កាដាច់​ដាវីត »។

* ២២:១៦ ២២:១៦៖ នតម ៥:៥; អេឆា ១១:១, ១០; មក ១២:៣៥-៣៧; លក ១:៧៨

§ ២២:១៧ ២២:១៧៖ «អូរ​អី​នអាប់»​ងើយ​ហោរ​មា​ទឹង​លែៈ​ផូង​អី​ញឆីង​មា​ឞ្រាស​ក្រីស។

* ២២:១៧ ២២:១៧៖ អេឆា ៥៥:១; យហ ៧:៣៧

* ២២:១៨ ២២:១៨-១៩៖ នវ ៤:២

* ២២:១៩ ២២:១៩៖ នតម ២:៧

* ២២:២០ ២២:២0៖ «នាវ​អី​នៃ​ទី​ងាន់» មោ​លាស «អាមែន »។

* ២២:២០ ២២:២០៖ ១កោ ១៦:២២

† ២២:២១ ២២:២១៖ ឆ៝ម់បុត​អើម​អី​ញចីស​មា​តី​អាបាៈ​នត៝ប​លាស៖ «អើ​អ៝ន់​គែស​កើត​នៃ​ងាន់​រ៝» មោ​លាស «អាមែន »។